MAT 1:1 ಅಬ್ರಹಾಮಾಚಾ಼ ಲ್ಯೊಕ್ ಜಾ಼ಲ್ಯಾವ ದಾವಿದಾಚಾ಼ ಲ್ಯೊಕ್ ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಿ ಪಿಳ್ಗಿ.
MAT 1:2 ಅಬ್ರಹಾಮಾಚಾ಼ ಲ್ಯೊಕ್ ಇಸಾಕ್. ಇಸಾಕಾಚಾ಼ ಲ್ಯೊಕ್ ಯಾಕೊಬ್. ಯಾಕೊಬಾಚಾ಼ ಲ್ಯೊಕ್ ಯೆಹುದ, ತ್ಯಚಾ಼ ಬಾಹು ಯೆಹುದಾಚಿ ಪ್ಯುರ್ಗಿ.
MAT 1:3 ಯೆಹುದಾಲಾ ತಾಮಾರಳಾಪ ಪೆರೆಚನಾಲಾ, ಜೆರಹನ್ ಜ಼ಲಾಮ್ಲಾ. ಪೆರೆಸಾಚಾ಼ ಲ್ಯೊಕ್ ಹೆಚ್ರೊನ್.
MAT 1:4 ಹೆಚ್ರೊನಾಚಾ಼ ಲ್ಯೊಕ್ ಅರಾಮ್, ಅರಾಮಾಚಾ಼ ಲ್ಯೊಕ್ ಅಮಿನಾದಾಬ್. ಅಮಿದಾನಾದಾಬಾಚಾ಼ ಲ್ಯೊಕ್ ನಹಶೊನ್. ನಹಶೊನಾಚಾ಼ ಲ್ಯೊಕ್ ಸಲ್ಮೊನ್.
MAT 1:5 ಸಲ್ಮೊನಾಚಾ಼ ಲ್ಯೊಕ್ ಬೊವಜನ್ ರಾಹಾಬಾಳಾಲಾ ಜ಼ಲಾಮ್‌ಲ್ಯಾಲಾ. ಬೊವಜಚಾ಼ ಲ್ಯೊಕ್ ಒಬೆದ್ ರುತಾಲಾ ಜ಼ಲಾಮ್ಲಾ. ಒಬೆದಾಚಾ಼ ಲ್ಯೊಕ್ ಇಶಾಯನ್.
MAT 1:6 ಇಶಾಯನಾಚಾ಼ ಲ್ಯೊಕ್ ರಾಜಾ಼ ಜಾ಼ಲ್ಯಾಲಾ ದಾವಿದ್. ದಾವಿದಾಚಾ಼ ಲ್ಯೊಕ್ ಸಲೊಮೊನ್, ಉರಿಯಾಚೆ ಬ್ಯಾಯ್ಕೊಲಾ ಜಾ಼ಲ್ಯಾಲಾ.
MAT 1:7 ಸೊಲೊಮೊನಾಚಾ಼ ಲ್ಯೊಕ್ ರೆಹಬ್ಬಾಬ. ರೆಹಬ್ಬಾಮಾಚಾ಼ ಲ್ಯೊಕ್ ಅಬೀಯನ್. ಅಬೀಯನಾಚಾ಼ ಲ್ಯೊಕ್ ಆಸನ್.
MAT 1:8 ಆಸನಾಚಾ಼ ಲ್ಯೊಕ್ ಯೆಹೊಶಾಪಾಟ್, ಯೆಹೊಶಪಾಟಾಚಾ಼ ಲ್ಯೊಕ್ ಯೆಹೊರಾಮನ್. ಯೆಹೊರಾಮನಾಚಾ಼ ಲ್ಯೊಕ್ ಉಜ್ಜಿಯನ್.
MAT 1:9 ಉಜ್ಜಿಯಾಚಾ಼ ಲ್ಯೊಕ್ ಯೊತಮನ್. ಯೊತಮನಾಚಾ಼ ಲ್ಯೊಕ್ ಆಹಾಜನನ್. ಆಹಾಜನಾಚಾ಼ ಲ್ಯೊಕ್ ಹಿಜ್ಕಿಯಲ್.
MAT 1:10 ಹಿಜ್ಕಿಯಾಚಾ಼ ಲ್ಯೊಕ್ ಮನಸ್ಸೆಯನ್. ಮನಸ್ಸೆಚಾ಼ ಲ್ಯೊಕ್ ಅಮೊನನ್.
MAT 1:11 ಅಮೊನಾಚಾ಼ ಲ್ಯೊಕ್ ಯೊಶಿಯನ್, ಬಾಬಿಲೊನಾಲಾ ಕ್ಯೊಂಡಲ್ಯಾಲ್ಯಾ ಯಳಾತ್ ಯೊಶಿಯಲಾ ಯೆಕೊನ್ಯನ್, ತ್ಯಚ಼ ಬಾಹು ಜ಼ಲಾಮ್ಲ.
MAT 1:12 ಬಾಬಿಲೊನಾಲಾ ಕ್ಯೊಂಡಲ್ಯಾವ ಯೆಕೊನ್ಯ ಶೆಯಲ್ತಿಯಾಚಾ಼ ಲ್ಯೊಕ್ ಜೆರುಬಾಬೆಲಾನಾಲಾ
MAT 1:13 ಜೆರುಬಾಬೆಲಾನಾಚಾ಼ ಲ್ಯೊಕ್ ಅಬಿಹುದನ್. ಅಬಿಹುದನಾಚಾ಼ ಲ್ಯೊಕ್ ಎಲೆಕಿಮ. ಎಲೆಕಿಮಚಾ಼ ಲ್ಯೊಕ್ ಅಜೊ಼ರನ್.
MAT 1:14 ಅಜೊ಼ರನಾಚಾ಼ ಲ್ಯೊಕ್ ಸದೊಕನ್. ಸದೊಕನಾಚ಼ಾ ಲ್ಯೊಕ್ ಅಖಿಮನ್. ಅಖಿಮನಾಚಾ಼ ಲ್ಯೊಕ್ ಎಲಿಹುದ್.
MAT 1:15 ಎಲಿಹುದಾಚಾ಼ ಲ್ಯೊಕ್ ಎಲಿಯಾಜ಼ರ್. ಎಲಿಯಾಜ಼ರಾಚಾ಼ ಲ್ಯೊಕ್ ಮತ್ತಾನ್. ಮತ್ತಾನಾಚಾ಼ ಲ್ಯೊಕ್ ಯಾಕೊಬ್.
MAT 1:16 ಯಾಕೊಬಾಚಾ಼ ಲ್ಯೊಕ್ ಯೊಸೆಫ. ಯೊಸೆಫ್ ಮರಿಯಾಚಾ಼ ದನ್ಗೊರ್. ಹೆ ಮರಿಯಾಪ್ನಿಸ್ ಕ್ರಿಸ್ತ್ ಮಂಥ್ಯಾಲಾ ಯೇಸು ಜ಼ಲಾಮ್‌ಲ್ಯಾಲಾ.
MAT 1:17 ಅಬ್ರಹಾಮಾದರ್ನಿ ದಾವಿದಾ ಪರ‍್ಯಾತ್ ಸಗ್‌ಳ್ಯಾ ಚೌ಼ದಾ ಡೊಯಾ. ದಾವಿದಾಪ್ನಿ ಬಾಬಿಲೊನಾಚಾ ಹಾತಾತ್ ಜಾ಼ಯಿಪರ‍್ಯಾತ್ ಚೌ಼ದಾ ಡೊಯಾ, ಬಾಬಿಲೊನಾಚಾ ಹಾತಾತ್ನಿ ಕ್ರಿಸ್ತಾಚಾ ದಿಸಾಪರೇತ್ ಚೌ಼ದಾ ಡೊಯಾ.
MAT 1:18 ಯೇಸು ಕ್ರಿಸ್ತಾಚಾ಼ ಜ಼ಲ್ಮ ಕಸಾ ಜಾ಼ಲ್ಯಾ ಮನ್‌ಲ್ಯಾವ, ತ್ಯಚಿ ಆಯಿ ಮರಿಯಾಚಿ ಆನಿ ಯೊಸೆಫಾಚಿ ಸಾಕಾರ್ ಸಾಡಿ ಜಾ಼ಲ್ಥಿ. ತ್ಯಂಚ಼ ದೊಗಾಂಚ಼ ಲಗೀನ್ ವ್ಹವುನ್ ಯಕಿಕ್ಡ ವ್ಹವುನ್ ಜೀವ್ನಾ ಕರಾಚೆ ಆಂದಿ ಮರಿಯಾ ಪವಿತ್ರಾತ್ಮಾಚಾ ಬಳಾನಿ ಗರ್ವಾರ್ ಹಾ ಮನ್ಹುನ್ ಸಮಾಜ಼್ಲ.
MAT 1:19 ಫನ್ ತಿಚಾ಼ ದನ್ಗೊರ್ ಜಾ಼ಲ್ಯಾಲಾ ಯೊಸೆಫ್ ನಿಯತಿಚಾ಼ ಹುತಾ ಮನ್ಹುನ್ ಮರಿಯಾಲಾ ಯಕಿಕ್ಡ ಹಾಕ್ಟುನ್ ಮರ‍್ಯಾದ್ ಗಾಲ್ಹಾಚೆ ಆಂದಿ ಶೊಡ್ಸುಟಿ ಗಿಹ್ಯಾ ಯವ್ಜಿತಾ.
MAT 1:20 ತ್ಯೊ ಆಸ ಯವಜ಼ತಾ ಆಸ್ತಾನಾ, ದೇವ್ದುತ್ ತ್ಯಚಾ ಸಪ್ನಾತ್ ಯವುನ್, ದಾವಿದಾಚಾ಼ ಲ್ಯೊಕ್ ಜಾ಼ಲ್ಯಾಲ್ಯಾ ಯೊಸೆಫಾ, ತು ಮರಿಯಾಲಾ ದನ್ಗರ್ ಮನ್ಹಾಯಾ ಲಾಜು಼ನಕೊಸ್. ತೀ ಗರ್ವಾರ್ ಜಾ಼ಲ್ಯಾಲಿ ಪವಿತ್ರಾತ್ಮಾನಿ.
MAT 1:21 ತೀ ಯಕಾ ಲೇಕಾಲಾ ಜ಼ಲ್ಮದೇನಾರ್; ತ್ಯಚ಼ ನಾವ್ ‘ಯೇಸು’ ಮನ್ಹುನ್ ಥೆವಾಯಾ ವ್ಹಯಿಸ್; ಕಾ ಮಂಜೆ ತ್ಯೊಸ್ ಆಪ್‌ಲ್ಯಾ ಲೊಕಾನಾ ತ್ಯಂಚಾ ಪಾಪಾತ್ನಿ ಸುಡ್ವುನ್ ರ‍್ಯಾಕ್ನಾರ್, ಮನ್ಲಾ.
MAT 1:22 ಪ್ರಭುನಿ ಪ್ರವಾದಿಂಚಾಪ್ನಿ ಸಾಂಗ್‌ಲ್ಯಾಲ್ಯಾ ಬೊಲ್ಯಾ ಘಡಶಾರ್ಕ್ಯಾ ಹ್ಯ ಸಗ್ಳ ಚಾ಼ಲ್ಲ; ಹ್ಯಾ ಬೊಲ್ಯಾ ಕ್ಯಾ ಮಂಜೆ.
MAT 1:23 ಹಬ, ಯಕ್ ಕನ್ಯಾ ಗರ್ವಾರ್ ವ್ಹವುನ್ ಲೆಕಾಲಾ ಜ಼ಲ್ಮ ದೆನಾರ್; ತ್ಯಲಾ ಇಮಾನ್ ವೇಲ್ ಮನ್ಹುನ್ ನಾವ್ ಥೆವ್ನಾರ್. ‘ದೇವ್ ಆಮ್ಚಿಸಂಗ ಹಾ ಮನ್ಹುನ್’ ಹ್ಯಾ ನಾವಾಚಾ಼ ಆರ್ಥ.
MAT 1:24 ತವಾ ಯೊಸೆಫ್ ಜಾ಼ಗಾ ವ್ಹವುನ್ ದೇವ್ದುತಾನಿ ಶೆಪ್ಪತ್ ದಿಲ್ಯಾಶಾರ್ಕಿ ಮರಿಯಾಲಾ ದನ್ಗರ್ ಕರುನ್ ಗಿತ್ಲಿ.
MAT 1:25 ಫನ್ ತಿ ಮುಲಾಲಾ ಜ಼ಲ್ಮದಿಯಿಪರ‍್ಯಾತ್ ತಿಚಿಸಂಗಸ್ ಶರಿರ್ ಸಮನ್ ನಸ್ಥಾನಾ ಹುತ್ತಾ. ತವಾ ಯೊಸೆಫಾನಿ ತ್ಯಾ ಮುಲಾಲಾ ‘ಯೇಸು’ ಮನ್ಹುನ್ ನಾವ್ ಥೆವ್ಲ.
MAT 2:1 ಹೆರೊದ್ ರಾಜಾ಼ ಆಸ್‍ಲ್ಯಾಲ್ಯಾ ಕಾಲಾತ್ ಯುದಾಯ್ ಬೆತ್ಲೆಹೇಮ್ ಮಂಥ್ಯಾಲ್ಯಾ ಗಾವಾತ್ ಯೇಸು ಜ಼ಲಾಮ್ಲಾ ತವಾ ಉಗಾವ್ತೆ ದೇಶೆತ್ಲ ಶಾನ ಯೆರುಸಲೇಮಿತ್ ಆಲ.
MAT 2:2 “ಯೆಹುದ್ಯಾಂಚಾ಼ ರಾಜಾ಼ ಜ಼ಲಾಮ್ಲಾ ನವ್ಹ ತ್ಯೊ ಕುಠ ಹಾ? ತ್ಯೊ ಜ಼ಲಾಮ್‍ಲ್ಯಾಲಾ ದ್ಯಾವ್‍ತ್ಯಾಲಿ ಚಾನ್ನಿ ಆಮಿ ಉಗಾವ್ತೆ ದೆಶೆತ್ ಬಗುನ್ ತ್ಯಲಾ ವವ್ಯಾಳಾಲಾ ಆಲ್ಯಾವ್” ಮನ್ಲ.
MAT 2:3 ಹ್ಯ ಐಕುನ್ ಹೆರೊದ್ ರಾಜಾ಼ ಆನಿ ಯೇರುಸಲೇಮಿತ್ಲಿ ಲೊಕ ಸಗ್ಳಿ ಗಾಭಾರ್ಲಿತ.
MAT 2:4 ತವಾ ಹೆರೊದಾನಿ ಯೆಹುದ್ಯಾಂಚಾ ಮುಖ್ಯ ಯಾಜಕಾನಾ ಮೊಶೆಚಾ ಧರ್ಮಾಚಾ಼ ಶಿಕ್ಶಕ್ ಧರ್ಮ ಉಪದೆಶಕಾಂಚಾ಼ ಮೇಳಾ ಕೆಲಾ ಆನಿ “ಕ್ರಿಸ್ತ ಜ಼ಲ್ಮಾಚಾ಼ ಜಾ಼ಗಾ ಕಚಾ಼? ಮನ್ಹುನ್ ಇಚಾರ್ಲ.
MAT 2:5 ತೇ, “ಯುದಾಯಾಚಿ ಬೆತ್ಲೆಹೇಮ್ ಮಂಥ್ಯಾಲ್ಯಾ ಗಾವಾತ್ ಜ಼ಲಾಮ್ನಾರ್. ಕಾ ಮಂಜೆ ಪ್ರವಾದಿನಿ ಪವಿತ್ರ ಪುತೀಕಾತ್ ಆಸ ಮನ್ಹುನ್ ಲಿವ್‌ಲ್ಯಾಲ ಹಾ.
MAT 2:6 ಯೆಹುದ್ಯಾತ್ ಆಸ್‍ಲ್ಯಾಲ್ಯಾ ಜಾ಼ಗ್ಯಾತ್ಲೆ ಬೆತ್ಲೆಹೇಮೆ. ಯೆಹುದ್ಯಲಾ ಚಾ಼ಲಿವತ್ಯಾಲೆ ತುಸ್ ಮೊರ‍್ಯಾ ವ್ಹನಾರ್ ವ್ಹಯ್ ಜಾಂತಾ ಯೊಕ್ ತುಜಾತ್ಲಾಸ್ ಯನಾರ್. ಮಾಜಿ ಲೊಕ ಇಸ್ರಾಯಲಾನಾ ತ್ಯೊಸ್ ಮೊರ‍್ಹ ಚಾ಼ಲಿವ್ನಾರ್ ಮನ್ಹುನ್ ಉತ್ತರ್ ದಿಲಾ’”
MAT 2:7 ತವಾ ಹೆರೊದಾನಿ ಕುನಾಲಾ ಸಮ್ಜಾಚೆ ಆಂದಿ ಉಗಾವ್ತೆ ದೇಶೆತ್‍ಲ್ಯಾ ಶಾನ್ಯಾನಾ ಹಾಕ್ಟುನ್ ತಿ ಚಾನ್ನಿ ದಿಸಲ್ಯಾಲಾ ಯೊಳ್ ತ್ಯಂಚಿಪ್ನಿಸ್ ಶಾರ್ಕಾ ಸಮಜು಼ನ್ ಗೆತ್ಲಾ.
MAT 2:8 ಹೆರೊದಾನಿ ತ್ಯಾ ಶಾನ್ಯಾನಾ ತುಮಿ ಜಾ಼ವುನ್ ತ್ಯಾ ಮುಲಾಚಾ಼ ಶಾರ್ಕಾ ಇಚಾರ್ ಕರುನ್ ತ್ಯ ಮುಲ್ ಕುಠ ಹಾ ಮನ್ಹುನ್ ಸಮಜು಼ನ್ ಮನಾ ಸಾಂಗಾ ಮಿ ಯವು‍ನ್ ತ್ಯಲಾ ವವ್ಯಾಳಾಯಾ ವ್ಹಯಿ ಮನ್ಹುನ್ ಸಾಂಗುನ್ ತ್ಯನಾ ಬೆತ್ಲೆಹೇಮತ್ ಲಾವುನ್ ದಿಲ.
MAT 2:9 ತೆಂಚಾನಿ ರಾಜಾಚಿ ಬುಲಿ ಐಕುನ್ ತಿಥ್ನಿ ನಿಗಾಲ ತವಾ ಉಗಾವ್ತೆ ದೆಶೆತ್ ಉಗಾವಲ್ಯಾಲಿ ಚಾನಿ ತ್ಯಂಚೆ ಮೊರ‍್ಹ ಲಾಗುನ್ ಮುಲ್ ಆಸ್‍ಲ್ಯಾಲ್ಯಾ ಜಾ಼ಗ್ಯಾವ ಉಬಿರಾಯ್ಲಿ.
MAT 2:10 ತ್ಯಂಚಾನಿ ತೇ ಚಾನ್ನಿಲಾ ಬಗುನ್ ಖುಬ್ ಸಂತೊಶ್ ಜಾ಼ಲ.
MAT 2:11 ಆನಿ ತೇ ತ್ಯಾ ಗರ‍್ಹಾತ್ ಜಾ಼ವುನ್ , ತ್ಯಾ ಮುಲಾಲಾ ಆಯಿ ಮರಿಯಾಪ ಬಗು‍ನ್ ತ್ಯಲಾ ಆಡ್ವ ಪಡುನ್ ವವ್ಯಾಳಾ. ಆನಿ ತ್ಯಂಚಾನಿ ಮೂಲಾಸಾಟಿ ಆನ್‌ಲ್ಯಾಲಿ ದಿನ್ಗಿ ಸುಡುನ್ ಸೊನ, ಧುಪ್ ಆನಿ ಚಾ಼ಂಗ್ಲ ವಾಸಾಚ಼ ತ್ಯಾಲ್ ದಿಲ.
MAT 2:12 ಫನ್ ದೇವಾನಿ ಶಾನ್ಯಾಂಚಾ ಸಪ್ನಾತ್, “ತುಮಿ ಹೆರೊದಾಪ ಮಾಗಾರ ಪರ್ತುನ್ ಜಾ಼ವುನಕೋಸಾ” ಮನ್ಹುನ್ ತಾಕಿತ್ ದಿಲಿ. ತವಾ ತೆ ದುಸ್ರೆ ವಾಟನಿ ಆಪ್ಲೆ ದೇಶೆತ್ ನಿಗುನ್ ಗೆಲ.
MAT 2:13 ಶಾನ ನಿಗುನ್ ಗೆಲ ತವಾ ಪ್ರಭುಚಾ಼ ಧುತ್ ಯೊಸೆಪಾಲಾ ಸಪ್ನಾತ್ ಯವುನ್ “ಉಟ್ ಮುಲಾಲಾ ಆನಿ ತ್ಯಚೆ ಆಯಿಲಾ ಗಿಹುನ್ ಐಗುಪ್ತಾತ್ ಪಳುನ್ ಜಾ಼. ಹೆರೊದ್ ಹ್ಯಾ ಮುಲಾಲಾ ಮಾರುನ್ ಟಾಕಾಯಾ ಸೋದಾಯಾ ಲಾಗ್‌ಲ್ಯಾ. ಮಿ ಸಾಂಗಿ ಪರ‍್ಯಾತ್ ತು ಐಗುಪ್ತಾತುಸ್ ರ‍್ಹಾ” ಮನ್ಹುನ್ ಸಾಂಗ್ಲ.
MAT 2:14 ತವಾಸ್ ಯೊಸೆಪ್ ಉಠುನ್ ಮುಲ್ ಆನಿ ತ್ಯಚಿ ಆಯಿ ಸಂಗ ಐಗುಪ್ತಾತ್ ರ‍್ಯಾಚಾ಼ಸ್ ಪಳುನ್ ಗೆಲಾ.
MAT 2:15 ಹೆರೊದ್ ಮರ ಪರ‍್ಯಾತ್ ಯೊಸೆಪ್ ಐಗುಪ್ತಾತುಸ್ ರಾಯ್ಲಾ. ಮಿ ಮಾಜಾ ಮುಲಾಲಾ ಐಗುಪ್ತಾತ್ನಿಸ್ ಹಾಕಟ್ಲಾ ಮನ್ಹುನ್ ಪ್ರವಾದಿಚಾ ತೊಂಡಾತ್ನಿ ಪ್ರಭುನಿ ಸಾಂಗ್‌ಲ್ಯಾಲಿ ಬುಲಿ ಹಿತ್ತ ಘಡ್ಲಿ.
MAT 2:16 ಶಾನ್ಯಾಂಚಾನಿ ಆಪ್‌ಲ್ಯಾಲಾ ಫಸಿವ್ಲ ಮನ್ಹುನ್ ಸಮಾಜ಼ಲ ತವಾ ಹೆರೊದಾನಿ ಖುಬ್ ರಾಗ್ ಕರುನ್ ತ್ಯ ಮುಲ್ ಜ಼ಲಾಮ್‌ಲ್ಯಾಲಾ ಯೊಳ್ ಹೆರೊದಾನಿ ಶಾನ್ಯಾಂಚಿಪ್ನಿ ಸಮಜು಼ನ್ ಗೇತ್ಲಾ ತ್ಯ ಮುಲ್ ಜ಼ಲ್ಮುನ್ ದೊನ್ ವರ್ಸ ಜಾ಼ಲ್ತಿತ ಮನ್ಹುನ್ ಹೆರೊದಾನಿ ಬೆತ್ಲೆಹೇಮಿತ್ ಆನಿ ತ್ಯಚೆ ಸರ್ಬೌತಚಾ ಗಾವಾತ್ನಿ ಆಸ್‌ಲ್ಯಾಲ್ಯಾ ದೊನ್ ವರ್ಸಾಚಿ ಆನಿ ತ್ಯಂಚಿವ್ನಿ ಬಾರೀಕ್ ಆಸ್‌ಲ್ಯಾಲ್ಯಾ ಪೊರ್ಗ್ಯಾನಾ ಸಗ್‌ಳ್ಯಾ ಮಾರುನ್ ಟಾಕಾ ಮನ್ಹುನ್ ಸಾಂಗ್ಲ.
MAT 2:17 ಆಸ ದೇವಾನಿ ಆಪ್‌ಲ್ಯಾ ಪ್ರವಾದಿ ಜಾ಼ಲ್ಯಾಲ್ಯಾ ಯೆರೆಮಿಯಾಪ್ನಿ ಸಾಂಗ್‌ಲ್ಯಾಲಾ ಸಬ್ದ ಗಡ್ಲಾ.
MAT 2:18 “ರಾಮಾತ್ ಬ್ವಾಬ್ ಐಕು ಆಲಿ. ತೀ ಖುಬ್ ತರಾಸಾಚಿ ಆನಿ ಖುಬ್ ದುಖಾಚಿ ಬ್ವಾಬ್ ಜಾ಼ಲ್ಥಿ. ರಾಹೇಲಳ್ ಆಪ್‌ಲ್ಯಾ ಪೊರಾಂಚೆಸಾಟಿ ರಡ್ನಾರ್ ತೀ ಮಿಲಿತ ಮನ್ಹುನ್ ಸಮಾದಾನ್ ವ್ಹಯಿತ್ ನಾಹಿ”
MAT 2:19 ಹೆರೊದ್ ಮೆಲ್ಯಾ ನಂತರ್ ಪ್ರಭುಚಾ಼ ಧುತ್ ಯೊಸೆಪಾಚಾ ಸಪ್ನಾತ್ ದಿಸ್ಲಾ ತ್ಯೊ ಐಗುಪ್ತಾತ್ ಆಸ್ಥಾನಾಸ್ ಹ್ಯ ಜಾ಼ಲ
MAT 2:20 ತ್ಯನಿ ತ್ಯಲಾ ಉಟ್ ಮುಲಾಲಾ ಆನಿ ತ್ಯಚೆ ಆಯಿಲಾ ಗಿಹುನ್ ಇಸ್ರಾಯಲ್ ದೇಶೆತ್ ಜಾ಼ ಮುಲಾಲಾ ಮಾರುನ್ ಟಾಕಾಯಾ ಟಪ್‌ಲ್ಯಾಲ ಮೆಲ ಮನ್ಹು‍ನ್ ಸಾಂಗ್ಲ.
MAT 2:21 ಮನ್ಹುನ್ ಯೊಸೆಪಾನಿ ಮುಲಾಲಾ ಆನಿ ಆಯಿಲಾ ಗಿಹುನ್ ಇಸ್ರಾಯಲಾತ್ ಗೆಲಾ.
MAT 2:22 ಫನ್ ಹೆರೊದ್ ಮೆಲ್ಯಾ ನಂತರ್ ತ್ಯಚಾ಼ ಲ್ಯೊಕ್ ಅರ್ಖೆಲಾಯಾ ಯುದಾಯಾತ್ ರಾಜಾ಼ ಜಾ಼ಲ್ಯಾ ಮನ್ಹುನ್ ಐಕುನ್ ತಿಥ ಜಾ಼ಯಾ ಭಿಹ್ಯಾಲಾ ಸಪ್ನಾತ್ ಆಪ್‌ಲ್ಯಾಲಾ ದಿಲ್ಯಾಲೆ ಹುಶಾರ್ಕಿ ಶಾರ್ಕ ತ್ಯನಿ ತ್ಯೊ ಜಾ಼ಗಾ ಸುಡುನ್ ಗಲಿಲಾಯಾ ಪ್ರದೇಶಾತ್ ಗೆಲಾ,
MAT 2:23 ನಜರೇತ್ ಮಂಥ್ಯಾಲ್ಯಾ ಗಾವಾತ್ ರಾಯ್ಲಾ. ತ್ಯಲಾ ‘ನಜರೇತಿಚಾ಼’ ಮನ್ಹುನ್ ಹಾಕಟ್ಯಾತ ಆಸ ದೇವಾನಿ ಪ್ರವಾದಿಂಚಿಪ್ನಿ ಸಾಂಗ್‌ಲ್ಯಾಲ ಆಸ ಘಡ್ಲ.
MAT 3:1 ತ್ಯಾ ಕಾಲಾತ್ ಬಾಪ್ತಿಸ್ಮಾ ಯೊಹಾನ್ ಯುದಾಯಾಚಾ ರಾನಾತ್ ಸಿಕ್ವಾಯಾ ಲಾಗ್ಲಾ.
MAT 3:2 “ಪಾಪ ಸೊಡಾ ಕಾ ಮಂಜೆ ದೇವಾಚ಼ ರಾಜೆ ಜ಼ವಳ್ ಹಾ.
MAT 3:3 “‘ಪ್ರಭುಚಾ಼ ಮಾರ್ಗ ನಿಟ್ ಕರಾ; ತ್ಯಚಾ ವಾಟಾ ನಿಟ್ ಕರಾ’ ಮನ್ಹುನ್ ರಾನಾತ್ ಯಕ್ಲಾ ಹಳ್ಯಾ ಮ್ಯಾರ್‌ತ್ಯಾಲಾ ಹಾ” ಮನ್ಹುನ್ ಬಾಪ್ತಿಸ್ಮಾ ಯೊಹಾನಾಚೆ ಗುಶ್ಟಿತ್ ಪ್ರವಾದಿ ಜಾ಼ಲ್ಯಾಲ್ಯಾ ಯೆಶಾಯಾನಿ ಸಾಂಗ್ಲ
MAT 3:4 ಬಾಪ್ತಿಸ್ಮಾ ಯೊಹಾನ್ ಹುಟಾಚಾ ಕೇಸಾಂಚ಼ ಕಪ್ಡ ಗಾಲಿತಾ. ತ್ಯಚೆ ಕಂಬ್ರತ್ ಚ಼ಮ್‌ಡ್ಯಾಚ಼ಾ ಪಟ್ಟಾ ಹುತ್ತಾ. ತ್ಯೊ ಟ್ವಾಳ್ ರಾನಾತ್ಲ ಮಹು ಜೆವಾನ್ ಮನ್ಹುನ್ ಖಾಯಿತಾ.
MAT 3:5 ಲೊಕ ಬಾಪ್ತಿಸ್ಮಾ ಯೊಹಾನಾಪ ಯೆರುಸಲೇಮಿತ್ಲಿ ಯುದಾಯಾ ಆನಿ ಯೊರ್ದಾನ್ ನ್ಹಚೆ ಸರ್ ಬೌತಿ ಸಗ್ಳಿಕ್ನಿ ಯೊಹಾನಾಪ ಯಯಿತಿತ.
MAT 3:6 ಲೊಕಾಂಚಾನಿ ಆಪ್ನು ಕೆಲ್ಯಾಲ್ಯಾ ಚು಼ಕಿ ವ್ಹಯ್ ಮನ್ಲಿತ ತವಾ ಬಾಪ್ತಿಸ್ಮಾ ಯೊಹಾನಾನಿ ತ್ಯನಾ ಯೊರ್ದಾನ್ ನ್ಹತ್ ಬಾಪ್ತಿಸ್ಮಾ ದಿಯಿತಾ.
MAT 3:7 ಕಿತೀಕಿ ಫರಿಸಾಯ್ ಆನಿ ಸದುಕಾಯ್ ಬಾಪ್ತಿಸ್ಮಾ ಯೊಹಾನಾಪ್ನಿ ಬಾಪ್ತಿಸ್ಮಾ ಗಿಹ್ಯಾ ಆಲ. ಬಾಪ್ತಿಸ್ಮಾ ಯೊಹಾನಾನಿ ತ್ಯನಾ ಬಗುನ್ “ಸಾಪಾಚಾ ಪೊರಾಂಚಾನು” ಯತ್ಯಾಲ್ಯಾ ದೇವಾಚಾ ರಾಗಾತ್ನಿ ಚು಼ಕ್ವುನ್ ಗಿಹ್ಯಾ ತುಮಾನಾ ಜಾ಼ಗೃತ್ ಕೆಲ್ಯಾಲ ಕುನಿ?
MAT 3:8 ತುಮಿ ಪಾಪ ಸ್ಯೊಡ್‌ಲ್ಯಾಸಾ ಮನ್ಹುನ್ ತುಮಚಾ ಕರ್ತ್ಯಾಲ್ಯಾ ಕಾಮಾಂಚಾನಿ ದಾವಾ.
MAT 3:9 ಅಬ್ರಹಾಮ್ ಆಮಚಾ಼ ವಡಿಲ್ ಮನ್ಹು‍ನ್ ತುಮಿ ದೇವಾಚಾ ನ್ಯಾಯಾತ್ನಿ ಚು಼ಕ್ನಾರ್ ಮನ್ಹುನ್ ಸಮಜ಼ು ನಕೊಸಾ ದೇವ್ ಅಬ್ರಮಾಲಾ ಹ್ಯಾ ದೊಂಢ್ಯಾಂಚಾನಿ ಪೊರ ದಿವು ಸಕ್ತೊ ಮನ್ಹುನ್ ಮಿ ತುಮಾನಾ ಸಾಂಗ್ತೊ.
MAT 3:10 ಜಾ಼ಢ ತುಡುನ್ ಟಾಕಾಯಾ ಕುರ‍್ಯಾಡ್ ಆತಾಸ್ ತಯಾರ್ ಹಾ ಚಾ಼ಂಗ್ಲ ಫಳ್ ದಿಯಿ ನಸ್ನಾರ ಪರ್ತೇಕ್ ಝಾ಼ಡ್ ಮುಳಾತ್ನಿ ತುಡುನ್ ಇಸ್‌ಥ್ಯಾತ್ ಗ್ಯಾಲ್ನಾರ್.
MAT 3:11 ತುಮಿ ಪಾಪ ಸುಡ್ಲಿಸಾ ಮನ್ಹುನ್ ದಾವುನ್ ದಿಯಾ ಸಾಟಿ ಮಿ ತುಮಾನಾ ಪಾನ್ಯಾನಿ ಬಾಪ್ತಿಸ್ಮಾ ದೇತೊ ಫನ್ ಮಾಜೆ ಮಾಗ್ನಿ ಯತ್ಯಾಲಾ ಮಾಜಿವ್ನಿ ಮೊಟಾ ತ್ಯಚೆ ವ್ಹಾನಚಾ಼ ಪಠಾ ಸುಡುನ್ ಕಾಡಾಯಾಬಿ ಮಿ ಬರಾ ನಾಹಿ ತ್ಯೊ ತುಮಾನಾ ಪವಿತ್ರಾತ್ಮಾನಿ ಇಸ್‍ಥ್ಯಾತ್ನಿ ಬಾಪ್ತಿಸ್ಮಾ ದೀಯಿಲ್.
MAT 3:12 ತ್ಯೊ ದಾನ ವಾರ‍್ಯಾ ಕರಾಯಾ ಸೂಪ್ ಹಾತಾತ್ ದರ‍್ಹುನ್ ಉಬಾ ಹಾ. ತ್ಯೊ ದಾನ ಚಿಂಬಾತ್ನಿ ಯಗಳುನ್ ಚಾ಼ಂಗ್ಲ ದಾನ ಕಳಂಜಾ಼ತ್ ಬರ‍್ಹುನ್ ವ್ಹಟ್ ಇಜ಼ತ್ ನಸ್‍ಲ್ಯಾಲ್ಯಾ ಇಸ್‌ಥ್ಯಾನಿ ಜಾಳನಾರ್ ಮನ್ಹುನ್ ಸಾಂಗ್ಲ.
MAT 3:13 ತ್ಯಾ ಯಳಾಲಾಸ್ ಬಾಪ್ತಿಸ್ಮಾ ಯೊಹಾನಾಪ್ನಿ ಯೇಸು ಬಾಪ್ತಿಸ್ಮಾ ಗಿಹ್ಯಾಲಾ ಗಲಿಲಾಯಾತ್ನಿ ಯೊರ್ದಾನ್ ನ್ಹಪ ಆಲಾ.
MAT 3:14 ಫನ್ ಯೊಹಾನಾನಿ, “ಮಿ ತುಜಿಪ್ನಿ ಬಾಪ್ತಿಸ್ಮಾ ಗಿಹ್ಯಾ ವ್ಹಯಿ ಆಸ್ಥಾನಾ ಮಾಜಿಪ್ನಿ ಬಾಪ್ತಿಸ್ಮಾ ಗಿಹ್ಯಾ ತು ಯಯಾಚ಼ ಕ್ಯಾ ಮನ್ಹುನ್ ಸಾಂಗುನ್ ತ್ಯಲಾ ಥಾಂಬ್ವಾಯಾ ಬಗಿತಾ.
MAT 3:15 ತವಾ ಯೇಸು, “ಆತಾ ಹು ಮನ್. ಆಸಿ ಆಮಿ ದೇವಾಚಿ ಚಾ಼ಂಗ್ಲಿ ಕಾಮ ಕರಾಯಾ ವ್ಹಯಿತ” ಮನ್ಲಾ. ತವಾ ಬಾಪ್ತಿಸ್ಮಾ ಯೊಹಾನ್ ಯೇಸುಲಾ ಬಾಪ್ತಿಸ್ಮಾ ದಿಯಾ ಹು ಮನ್ಲಾ.
MAT 3:16 ಯೇಸು ಬಾಪ್ತಿಸ್ಮಾ ಗಿಹುನ್ ಪಾನ್ಯಾತ್ನಿ ವರ್ ಆಲಾ ತವಾಸ್ ಆಬಾಳ್ ಉಗಾಡ್ಲ. ದೇವಾಚ಼ ಆತ್ಮ ಪ್ಯಾರ್‌ವ್ಯಾಚೆಗತ್ ಖಾಲ್ ಉತ್ರುನ್ ಆಪ್ಲಿವ ಯತ್ಯಾಲ ಯೇಸುನಿ ಬಗ್ಲ.
MAT 3:17 ತವಾ ಸ್ವರ್ಗಾತ್ನಿ ಯೊಕ್ ಆವಾಜ಼್ ಯವುನ್ ಹ್ಯೊ ಯೇಸುಸ್ ಮಾಜೆ ಮಾಯಾಚಾ಼ ಲ್ಯೊಕ್ ಹ್ಯನಿ ಮನಾ ಸಂತೊಶ್ ಜಾ಼ಲಾ ಮನ್ಹುನ್ ಸಾಂಗ್ಲ.
MAT 4:1 ತವಾ ದೇವಾಚಾ ಆತ್‌ಮ್ಯಾನಿ ಸೈತಾನಾಪ್ನಿ ಪರಿಕ್ಶೆ ಕರಾಯಾ ಯೇಸುಲಾ ರಾನಾತ್ ನೆಲಾ.
MAT 4:2 ಆನಿ ತ್ಯನಿ ಚಾಳಿಸ್ ರ‍್ಯಾತ್ ದೀಸ್ ಉಪಾಸ್ ಕೆಲಾ ನಂತರ್ ತ್ಯಲಾ ಖುಬ್ ಬುಕ್ ಲಾಗ್ಲಿ.
MAT 4:3 ತವಾ ತ್ಯಚಿ ಪರಿಕ್ಶೆ ಕರಾಯಾ ಸೈತಾನ್ ಯವುನ್, “ತು ದೇವಾಚಾ಼ ಲ್ಯೊಕ್ ಹಾಸ್ತ ಹ್ಯಾ ದೊಂಡ್ಯಾಚಾ ಬಾಖರ‍್ಯಾ ಹೊ ಮನ್ಹುನ್ ಸಾಂಗ್. ” ಮನ್ಲಾ.
MAT 4:4 ಯೇಸುನಿ ತ್ಯಲಾ, “‘ಮಾನುಸ್ ನಿಸ್ತೆ ಬಾಕ್ರಿನಿ ಜ಼ಗತ್ ನಾಹಿ, ಮಾನ್ಸಾಚ಼ಾ ಜೀವ್ನಾ ದೇವಾನಿ ಸಾಂಗ್‍ಲ್ಯಾಲೆ ಪರತೇಕ್ ಬುಲಿಲಾ ಆಧಾರ್ ಜಾ಼ಲ್ಯಾ’ ಮನ್ಹುನ್ ಪವಿತ್ರ ಪುತೀಕಾತ್ ಲಿವ್‍ಲ್ಯಾ” ಮನ್ಹುನ್ ಜ಼ಬಾಬ್ ದಿಲಾ
MAT 4:5 ತವಾ ಸೈತಾನಾನಿ ಯೇಸುಲಾ ಪವಿತ್ರ ಯೆರುಸಲೇಮ್ ಪೆಠತ್ ಹಾಕ್ಟುನ್ ನಿಹುನ್ ದೇವ್ಳಾಚಾ ಟೊಕಾವ ಉಬಾ ಕರುನ್
MAT 4:6 ತು ದೇವಾಚಾ಼ ಲ್ಯೊಕ್ ಆಸ್ಲಾಸ್ತ ಹಿತ್ನಿ ಖಾಲ್ ಉಡಿ ಮ್ಯಾರ್. ದೇವ್ ತುಜಿ ಸಾಟಿ ಆಪ್‍ಲ್ಯಾ ಧುತಾನಾ ಹುಕುಮ್ ದಿಯಿಲ್. ತುಜ಼ ಪ್ಯಾ ದೊಂಡ್ಯಾನಾ ಆದ್ಳಾಚೆ ಆಂದಿ ತೇ ತುಲಾ ಹತಾತ್ ಉಚ್ಲು಼ನ್ ದರ್ಥಿಲ. ಮನ್ಹುನ್ ಪವಿತ್ರ ಗ್ರಂಥಾತ್ ಲಿವ್‌ಲ್ಯಾ ನವ್ಹ. ಮನ್ಲಾ.
MAT 4:7 ತ್ಯಲಾಸ್ ಯೇಸುನಿ, “ತುಜಾ಼ ದೇವ್‍ ಜ಼ಾಲ್ಯಾಲ್ಯಾ ಪ್ರಭುಚಿ ಪರಿಕ್ಶೆ ಕರು ನಕೊಸ್” ಮನ್ಹುನ್ ಪವಿತ್ರ ಪುತೀಕ್ ಸಾಹಿತ್ ಆಸ ಸಾಂಗ್ತ” ಮನ್ಹುನ್ ಜ಼ವಾಬ್ ದಿಲಾ
MAT 4:8 ಮಂಗ್ ಸೈತಾನಾನಿ ಯೇಸುಲಾ ಮೊಟ್ಯಾ ಗುಢ್ಯಾವ ನಿಹುನ್ ಪರಪಂಚಾತ್ಲ ರಾಜೆ ಸಗ್ಳ ಆನಿ ತ್ಯಚಿ ಸಗ್ಳಿ ಸೊಭಾ ದಾವುನ್,
MAT 4:9 ಸೈತಾನ್ ಯೇಸುಲಾ ತು ಮನಾ ಆರಾದನ್ ಕೆಲ್ಯಾವ ಮಿ ತ್ಯ ಸಗ್ಳ ತುಲಾ ದಿಯಿನ್ ಮನಲಾ.
MAT 4:10 ಯೇಸು ಸೈತಾನಾಲಾ, “ಮಾಜಿಪ್ನಿ ಜಾ಼! ತುಜಾ಼ ಪ್ರಭು ತುಜಾ಼ ದೇವ್ ತ್ಯಲಾ ಆರಾದನ್ ಕರ್ ಆನಿ ತ್ಯಚಾ ಪಾಯಾ ಪಡ್ ಮನ್ಹುನ್ ಪವಿತ್ರ ಪುತೀಕಾತ್ ಲಿವ್‌ಲ್ಯಾ” ಮನ್ಹುನ್ ಸಾಂಗ್ಲ.
MAT 4:11 ತವಾ ಸೈತಾನ್ ಯೇಸುಲಾ ಸುಡುನ್ ಗೆಲ ಆನಿ ಥೊಡ್ಯಾ ದೇವ್ ದುತಾಂಚಾನಿ ಯವುನ್ ತ್ಯಚಿ ಸೇವಾ ಕಿಲಿ.
MAT 4:12 ಬಾಪ್ತಿಸ್ಮಾ ಯೊಹಾನಾಲಾ ಕ್ಯೊಂಡ್‍ಲ್ಯಾ ಮನ್ಹುನ್ ಯೇಸುಲಾ ಸಮಾಜ಼್ಲ ತವಾ ಯೇಸು ಗಲಿಲಾಯ್ ಸಿಮತ್ ಗೆಲಾ
MAT 4:13 ತ್ಯೊ ನಜ಼ರೇತಿತ್ ಉತ್ರಾಚೆ ಆಂದಿ ನಿಗುನ್ ಜಾ಼ವುನ್ ಗಲಿಲಾಯ್ ಸಮಿಂದೊರಾಚೆ ಜ಼ವಳ್ ಆಸ್‍ಲ್ಯಾಲ್ಯಾ ಕಪೆರ್ನೌಮ್ ಗಾವಾತ್ ರಾಯ್ಲಾ ಹಿ ಪ್ಯಾಟ್ ಜೆಬುಲೊನ್ ಆನಿ ನಫ್ತಾಲಿ ಸಿಮಚೆ ಜ಼ವಳ್ ಹಾ
MAT 4:14 ಪ್ರವಾದಿ ಜಾ಼ಲ್ಯಾಲ್ಯಾ ಯೆಶಾಯಾನಿ ಸಾಂಗ್‍ಲ್ಯಾಲ್ಯಾ ಬೊಲ್ಯಾ ಆಶಾ ಗಡ್‍ಲ್ಯಾ ತ್ಯಾ ಕ್ಯಾ ಮಂಜೆ
MAT 4:15 ಜೆಬುಲೊನ್ ಸಿಮತ್ಲಿ ನಪ್ತಾಲಿ ಸಿಮತ್ಲಿ ಯೊರ್ದಾನ್ ನ್ಹಚೆ ಪಲಿಕ್ಲೆ ಸಿಮತ್ಲಿ, ಸಮಿಂದೊರಾಕ್ಡ ಆಸ್‍ಲ್ಯಾಲೆ ಸಿಮತ್ಲಿ, ಯೆಹುದಿ ನಸ್‍ಲ್ಯಾಲಿ ಗಲಿಲಾಯ್ ಸಿಮತ್ಲಿ.
MAT 4:16 ಲೊಕ ಆಂದಾರಾತ್ ಹುತ್ತಿತ. ತವಾ ತ್ಯನಾ ಮೊಟಾ ಯೊಕ್ ಉಜಿಡ್ ದಿಸ್ಲಾ. ಮರ್ನಾಚಾ ಕಾಳೊಕಾತ್ ರಾಥ್ಯಾಲ್ಯಾ ತ್ಯಾ ಲೊಕಾನಾ ಉಜಿಡ್ ಗಾವ್ಲಾ. ”
MAT 4:17 ತವಾಚಾನ್ ಯೇಸುನಿ ಸಿಕ್ವಾಚ಼ ಚಾ಼ಲು ಕೆಲ. “ದೇವಾಚ಼ ರಾಜೆ ಜ಼ವಳ್ ಹಾ ಮನ್ಹುನ್ ತುಮಿ ತುಮ್ಚಿ ಪಾಪ ಸೋಡಾ” ಆಸ ಯೇಸುನಿ ಸಿಕಿವ್ಲ.
MAT 4:18 ಗಲಿಲಾಯ್ ಸಮಿಂದೋರಾಕ್ಡ ಯೇಸು ಫಿರತಾನಾ. ತ್ಯನಿ ಸಿಮೊನ್ ಹ್ಯಲಾಸ್ ಪೇತ್ರ ಮನ್ಹುನ್ ಹಕ್ಟಿತಾ. ಆನಿ ಸಿಮೊನಾಚಾ಼ ಬಾಹು ಆಂದ್ರೆಯಾಲಾ ಬಗ್ಲಾ ಹೆ ದೊಗ ಮಾಸ ದರ್ತ್ಯಾಲ ತ್ಯಾ ಸಮಿಂದೊರಾತ್ ಬಲಿ ಗಾಲ್ಹುನ್ ಮಾಸ ದರಿತ.
MAT 4:19 ಯೇಸು ತ್ಯನಾ “ಮಾಜೆ಼ ಮಾಗ್ನಿ ಯವಾ; ತುಮಿ ಲೊಕಾನಾ ದೇವಾಸಾಟಿ ಹಾಕಟ್ಯಾಲ ಕರ್ತೊ” ಮನ್ಲಾ
MAT 4:20 ತವಾಸ್ ಸಿಮೊನ್ ಆನಿ ಆಂದ್ರೇಯ್ ಆಪ್ಲಿ ಜಾ಼ಳಿ ಸುಡುನ್ ತ್ಯಚೆ ಮಾಗ್ನಿ ಗೆಲ.
MAT 4:21 ಯೇಸು ಗಲಿಲಾಯ್ ಸಮೀಂದೊರಾಚೆ ದರನಿ ಚಾ಼ಲತ್ ಜಾ಼ತಾನಾ ಜೆಬೆದಾಯಾಚ಼ ಲ್ಯಾಕ್ ಯಾಕೊಬ್ ಆನಿ ಯೊಹಾನ್ ಹ್ಯಾ ದೊಗಾ ಬಾವ್ಹಾನಾ ಬಗ್ಲ ತೇ ಆಪ್‍ಲ್ಯಾ ಬಾ ಜೆಬೆದಾಯಾಚೆ ಸಂಗ ವ್ಹಡಿತ್ ಹುತ್ತ ತೆ ಮಾಸ ದರಾಯಾ ಆಪ್ಲಿ ಜಾ಼ಳಿ ಶಾರ್ಕಿ ಕರೀತ್ ಹುತ್ತ. ತವಾ ಯೇಸುನಿ ತ್ಯನಾ ಹಾಕಟ್ಲ.
MAT 4:22 ತವಾಸ್ ತೆ ವ್ಹಡಿ ಆನಿ ಆಪ್‌ಲ್ಯಾ ಬಾಲಾ ಸುಡುನ್ ತ್ಯಚೆ ಮಾಗ್ನಿ ಗೆಲ.
MAT 4:23 ಯೇಸು ಗಲಿಲಾಯಾ ಸಿಮತ್ ಗೆಲಾ ಆನಿ ಯೆಹುದ್ಯಾಂಚಾ ಸಭಾಸ್ಥಾನಾತ್ನಿ ಸಿಕಿವ್ಲ ಆನಿ ಸ್ವರ್ಗಾಚಾ ರಾಜಾಚೆ ಗುಶ್ಟಿತ್ ಚಾ಼ಂಗ್ಲಿ ಖಬರ್ ಸಿಕಿವ್ಲಿ. ಯೇಸುನಿ ಸಗ್‍ಳ್ಯಾ ಲೊಕಾಂಚಿ ಧುಖ್ನಿ ಆನಿ ರ‍್ವಾಗ್ ಬರ ಕೆಲ.
MAT 4:24 ಯೇಸುಚಿ ಖಬರ್ ಸಿರಿಯಾ ದೇಶೆತ್ ಪಗಾಳ್ಳಿ. ಲೊಕಾಂಚಾನಿ ಧುಖ್ನಿ ಆಸ್‍ಲ್ಯಾಲ್ಯಾನಾ ಯೇಸುಪ ಆನ್ಲಿತ. ತೀ ಖುಬ್ ತರಚಾ ರಾಗಾತ್ನಿ ಆನಿ ದುಕ್‍ನ್ಯಾತ್ನಿ ತರಾಸ್ ಖಾಯಿತಿತ. ಥುಡಿ ಖುಬ್ ದುಖಾನಿ ತಳ್ಮಳಿತಿತ. ಆನಿ ಥುಡಿ ಭುಥಾಂಚಾನಿ ದರ್‌ಲ್ಯಾಲಿ ಹುತ್ತಿತ. ಥುಡಿ ಫೀಟಚಾ ರೊಗಾಚಿ ಹುತ್ತಿತ. ಆನಿ ಥುಡಿ ಲಕ್ವಾ ಮ್ಯಾರ್‌ಲ್ಯಾಲಿ ಹುತ್ತಿತ. ಯೇಸುನಿ ಹ್ಯನಾ ಸಗ್‍ಳ್ಯಾನಾ ಬರಿ ಕಿಲಿತ.
MAT 4:25 ಖುಬ್ ಲೊಕ ಯೇಸುಚೆ ಮಾಗ್ನಿ ಗಿಲಿತ. ಹಿ ಲೊಕ ಗಲಿಲಾಯಾತ್ನಿ ಗಾವಾಚಾ ಪರದೇಶಾತ್ನಿ ಯೇರುಸಲೇಮಿತ್ನಿ ಯುದಾಯಾತ್ನಿ ಆನಿ ಯೊರ್ದಾನ್ ನ್ಹಚೆ ಪಲಿಕಲ್ಯಾ ಜಾ಼ಗ್ಯಾತ್ನಿ ಆಲ್ತಿತ.
MAT 5:1 ಯೇಸುನಿ ಹ್ಯಾ ಲೊಕಾಂಚಾ಼ ಮೇಳಾ ಬಗುನ್ ಗುಢ್ಯಾವ ಜಾ಼ವುನ್ ಬಸ್ಲಾ. ತ್ಯಚ಼ ಶಿಶಾ ಸಾಹಿತ್ ತ್ಯಚೆ ಸರ್ಬೌತ ಜ಼ಮ್ಲ.
MAT 5:2 ತವಾ ಯೇಸುನಿ ಲೊಕಾನಾ ಹ್ಯ ಗಿನ್ಯಾನ್ ಸಿಕಿವ್ಲ:
MAT 5:3 “ದೇವಾವ ಇಸ್ವಾಸ್ ಥೆವ್ನಾರಿ ಸಂತೊಸ್ ಜಾ಼ಲ್ಯಾತ. ಸ್ವರ್ಗಾಚ಼ ರಾಜೆ ತ್ಯಂಚ಼.
MAT 5:4 ಆತಾ ದುಖಾನಿ ಆಸ್‍ಲ್ಯಾಲಿ ಸಂತೊಸ್ ಹಾಸಾ. ದೇವ್ ತ್ಯನಾ ಸಮಜಾವ್ನಾರ್.
MAT 5:5 ಥಂಡ್ ಫನಾನಾನಿ ರಾಥ್ಯಾಲಿ ಸಂತೊಸ್ ಜಾ಼ಲ್ಯಾಸಾ. ದೇವಾನಿ ದಿಲ್ಯಾಲ್ಯಾ ವಚ್ನಾಚಿ ಜಿಮಿನ್ ತೀ ಗೆನಾರ್.
MAT 5:6 ದೇವಾಚೆ ನದ್ರಲಾ ಚಾ಼ಂಗ್ಲ ಆಸ್‌ಲ್ಯಾಲ ಕರಾಯಾ ಮನ್ ಆಸ್‌ಲ್ಯಾಲಿ ತುಮಿ ಸಂತೊಸ್ ಜಾ಼ಲ್ಯಾಸಾ. ದೇವ್ ತುಮಾನಾ ಸಮಾಧಾನ್ ದೇನಾರ್.
MAT 5:7 ದುಸ್‌ರ‍್ಯಾನಾ ಕರ್ನಾ ದ್ಯಾವ್ನಾರಿ ತುಮಿ ಸಂತೊಸ್ ಜಾ಼ಲ್ಯಾಸಾ. ತ್ಯನಾ ಕರ್ನಾ ಮಿಳಲ್.
MAT 5:8 ನಿಚ಼ಳ್ ಮನಾಚಿ ತುಮಿ ಸಂತೊಸ್ ಜಾ಼ಲ್ಯಾಸಾ. ತೀ ದೇವಾಲಾ ಬಗ್ತಿಲ.
MAT 5:9 ಶಾಂತ್ ಕರ್ತ್ಯಾಲಿ ತುಮಿ ಸಂತೊಸ್ ಜಾ಼ಲ್ಯಾಸಾ. ತೀ ‘ದೇವಾಚಿ ಪೊರ’ ಮನ್ಹುನ್ ಗಿತಿಲ.
MAT 5:10 ಚಾ಼ಂಗಲ್ಯಾಸ್ ಲಾಗುನ್ ಜಾ಼ಸ್ ಗೆನಾರಿ ತುಮಿ ಸಂತೊಸ್ ಜಾ಼ಲ್ಯಾಸಾ. ಸ್ವರ್ಗಾಚ಼ ರಾಜೆ ತ್ಯಂಚ಼ಸ್.
MAT 5:11 ತುಮಿ ಮಾಜೆ ಮಾಗ್ನಿ ಯತಾಸಾ ಮನ್ಹುನ್ ಲೊಕಾಂಚಾನಿ ತುಮ್ಚಿ ನಿಂದಾ ಕಿಲಿಕಿ. ಜಾ಼ಚ಼್ ಕೇಲಾಕಿ ನಾಹಿತ ತುಮ್ಚಿವ ಬುರ‍ಶಾ ಗುಶ್ಟಿ ವಾವಲ್ಯಾವ ತುಮಿ ಬರಿ.
MAT 5:12 ಆನಂದಾನಿ ರಾವ್ಹಾ ಸ್ವರ್ಗಾತ್ ತುಮ್ಚಿ ಸಾಟಿ ಥೆವ್‍ಲ್ಯಾಲ ಪ್ರತಿ ಫಳ್ ತುಮಾನಾ ಗಾವಲ್. ತುಮ್ಚೆ ಆಂದಿ ಆಸ್‍ಲ್ಯಾಲ್ಯಾ ಪ್ರವಾದಿನಾ ಲೊಕಾಂಚಾನಿ ಆಸಸ್‍ ಕೆಲ್ತ.
MAT 5:13 ತುಮಿ ದರ್ಥಿವ್‌ಲ್ಯಾ ಲೊಕಾನಾ ಮಿಠಾಚೆಗತ್ ಜಾ಼ಲ್ಯಾಸಾ. ಫನ್ ಮಿಠಾನಿ ಆಪ್ಲಿ ಚ಼ವ್ ಸಾಂಡುನ್ ಗಿತ್ಲಿಕಿ ತ್ಯಲಾ ಆನಿಕ್ ಮಿಠಾಚಿ ಚ಼ವ್ ಕರಾಯಾ ವ್ಹಯಿತ್ ನಾಹಿ ತಸ್‍ಲ್ಯಾ ಮಿಠಾನಿ ಕಾಯೇಕ್ ಉಪೆಗ್ ನಾಹಿ ಲೊಕ ತ್ಯ ಗಿಹುನ್ ಬಾಹಿರ್ ಟಾಕುನ್ ತುಡಿವ್ನಾರ್.
MAT 5:14 ತುಮಿ ದರ್ಥಿವ್‌ಲ್ಯಾ ಲೊಕಾನಾ ಉಜಿಡಾಚೆಗತ್ ಜಾ಼ಲ್ಯಾಸಾ. ಗುಢ್ಯಾವ ಬ್ಯಾಂದ್‍ಲ್ಯಾಲಾ ಗಾವ್ ದಡುನ್ ರಾನ್ಹಾರ್ ನಾಹಿ.
MAT 5:15 ಲೊಕ ದಿವಾ ಲಾವುನ್ ಐದಾನಾ ಬುಡಿ ಥಿವಿತ್ ನಾಹಿತ ದಿವ ಲ್ಯಾವ್‍ನ್ಯಾವ ಥೆವ್‍ತ್ಯಾತ ತವಾ ಗರ‍್ಹಾತ್ ಆಸ್ನಾರ‍್ಯಾನಾ ಉಜಿಡ್ ದಿಸ್ತೊ
MAT 5:16 ತಸಸ್ ತುಮಿ ಲೋಕಾನಾ ಉಜಿಡ್ ವ್ಹವುನ್ ರಾಹ್ಯಾ ವ್ಹಯಿ. ಆಸಿ ತುಮ್ಚಿ ಚಾ಼ಂಗ್ಲಿ ಕಾಮ ಬಗುನ್ ಸ್ವರ್ಗಾತ್‍ಲ್ಯಾ ತುಮ್ಚಾ ಬಾಲಾ ವವ್ಯಾಳುನ್ತ.
MAT 5:17 ಮಿ ಮೊಶೆಚ಼ ಧರ್ಮ ಶಾಸ್ತಾರ್ ವ್ಹವುನಿ ಪ್ರವಾದಿಚ಼ ಸಿಕಿವ್ನ ವ್ಹವುನಿ ಕಾಡಾಯಾ ಆಲ್ಯೊ ಮನ್ಹುನ್ ಸಮಜು಼ ನಕೊಸಾ ಮಿ ತೀ ಕಾಡಾಯಾ ನವ್ಹ ತ್ಯ ಪುರ್ನ ಕರಾಯಾ ಆಲ್ಯೊ.
MAT 5:18 ಮಿ ತುಮಾನಾ ಖರ ಸಾಂಗ್ತೊ ಆಬಾಳ್ ದರ್ಥಿ ಪುಸುನ್ ಜಾ಼ಯಿ ಪರೇತ್ ಪುತಿಕಾತ್ಲ ಸಗ್ಳ ಪುರ್ನ ವ್ಹಯಿ ಪರತ್ ತ್ಯಾತ್ಲ ಯಾಕ್ ಅಕ್ಷಾರ್ ನಾಹಿತ ತ್ಯಾತ್ಲಾ ಯೊಕ್ ಟಿಕ್ಕಾ ಪುಸುನ್ ಜಾ಼ನಾರ್ ನಾಹಿ.
MAT 5:19 ಮಾನುಸ್ ಪ್ರತೇಕ್ ಹುಕ್ಮಾಲಾ ಮಂಜೆ ಬ್ಯಾರ್‌ಕ್ಯಾ ಬ್ಯಾರ್‌ಕ್ಯಾ ಹುಕ್ಮಾ ಶಾರ್ಕ ಚಾ಼ಲಾಯಾ ಪಾಯ್ಜೆ ಕುನಿ ಯಕಾನಿ ಹುಕ್ಮಾ ಶಾರ್ಕಾ ಚಾ಼ಲಾಚೆ ಆಂದಿ ತ್ಯಾ ಹುಕ್ಮಾ ಶಾರ್ಕ ದಿಸರ‍್ಯಾನಾ ಚಾ಼ಲಾಯಾ ಸಾಂಗ್‌ಲ್ಯಾವ ತ್ಯೊ ಖುಬ್ ಬಾರೀಕ್ ವ್ಹನಾರ್. ತ್ಯೊ ಸ್ವರ್ಗಾಚಾ ರಾಜಾತ್ ಬಾರಿಕ್ ವ್ಹನಾರ್ ಫನ್ ಮೊಶೆಚಾ ಧರ್ಮ ಶಾಸ್ತಾರಾಚೆಗತ್ ಚಾ಼ಲತ್ ಧರ್ಮಶಾಸ್ತಾರಾಲಾ ಆತ್ ವ್ಹವುನ್ ರಾಹ್ಯಾ ದುಸ್‍ರ್ಯಾನಾ ಸಾಂಗ್‌ತ್ಯಾಲಾ ಸ್ವರ್ಗಾಚಾ ರಾಜಾತ್ ಮೊಟಾ ವ್ಹನಾರ್.
MAT 5:20 ದೇವಾಚಾ ಮನಾ ಶಾರ್ಕ ಧರ್ಮೊಪದೇಶಾಂಚಿವ್ನಿ ಪರಿಸಾಯಾಂಚಿವ್ನಿ ತುಮಿ ಚಾ಼ಂಗ್ಲ ಕರಾಯಾ ವ್ಹಯಿ ನಾಹಿತ ತುಮಿ ಸ್ವರ್ಗಾಚಾ ರಾಜಾತ್ ಜಾ಼ಯಾ ವ್ಹಯಿತ್ನಾಹಿ.
MAT 5:21 ಕುನಾಚಾ಼ ಖುನ್ ಕರು ನಕೊಸಾ ಖುನ್ ಕರ್ತ್ಯಾಲಾ ನ್ಯಾಯಿತ್ ಗಾವಲ್ ಮನ್ಹುನ್ ಖುಬ್ ಕಾಲಾಚೆ ಮಾಗ ಆಮ್ಚಾ ಲೊಕಾನಾ ಸಾಂಗ್‌ಲ್ಯಾಲ ತುಮಿ ಐಕ್‌ಲ್ಯಾಸಾ
MAT 5:22 ಫನ್ ಮಿ ತುಮಾನಾ ಸಾಂಗಾಚ಼ ಕ್ಯಾ ಮಂಜೆ ಕುನಾವ ರಾಗ್ ಥಿವುನಕೊಸಾ ಸಗಳಬಿ ತುಜ಼ಸ್ ಬಾಹು. ತುಮಿ ದುಸ್‌ರ‍್ಯಾವ ರಾಗ್ ಕೆಲ್ಯಾವ ತುಮ್‍ಚಾ಼ ನ್ಯಾಯಿ ವ್ಹಯಿಲ್. ತುಮಿ ಕುನಾಲಾ ತರಿ ‘ಬುರ್ಸ’ ಬೊಲ್ಲಾಸಾತ ಯೆಹುದ್ಯಾಂಚಾ ನ್ಯಾಯಾತ್ ಗಾವ್ಸಿಲಾ ತುಮಿ ಕುನಾಲಾ ತರಿ ‘ಖುಳಾ’ ಮನ್ಹುನ್ ಮನ್ಲಾಸಾತ ಆಗ್ನಿಚಾ ನರ್ಕಾತ್ ಜಾ಼ಯಾಚಾ ಭ್ಯಾತ್ ಹಾಸಾ
MAT 5:23 ತ್ಯಚಿಸ್ ಲಾಗುನ್ ತುಮಿ ತುಮ್ಚಿ ದಿನ್ಗಿ ದೇವಾಚೆ ಮೊರ‍್ಹ ದೇತಾನಾ ತುಮ್ಚಾ ಬಾವ್ಹಾಚೆ ಗುಸ್ಟಿತ್ ಕಸ್ಲಾ ತರಿ ರಾಗ್ ಆಸಲ್ಯಾಲಾ ತುಮ್ಚೆ ಯದತ್ ಆಲಾತ.
MAT 5:24 ತುಮ್ಚಿ ದಿನ್ಗಿ ದೇವಾಪಸ್ ಸುಡುನ್ ಆಂದಿ ಬಾವ್ಹಾಸಂಗ ರಾಜಿ ವ್ಹವಾ. ಪರತ್ ಯವುನ್ ತುಮ್ಚಿ ದಿನ್ಗಿ ದೇವಾ.
MAT 5:25 ತುಮ್‍ಚಾ಼ ವಾದಿ ತುಮಾನಾ ನ್ಯಾಯಿತ್ ವಡುನ್ ನೆತಾನಾ ಬಿಗಿನಿ ತ್ಯಚಿ ಸಂಗ ಸುಪ್ತಿ ವ್ಹವಾ. ತುಮಿ ನ್ಯಾಯಿತ್ ಜಾ಼ಯಾಚೆ ಆಂದಿಸ್ ಹ್ಯ ಕರಾಯಾ ವ್ಹಯಿ ನಾಹಿತ ತ್ಯೊ ತುಮಾನಾ ನ್ಯಾಯಿ ಕರ್ತ್ಯಾಲ್ಯಾಂಚಿಪ್ನಿ ದಿಯಿಲ್ ನ್ಯಾಯಿ ಕರ್ತ್ಯಾಲ ತುಮಾನಾ ತುರುಂಗಾಚಾ ಅಧಿಕಾರ‍್ಯಾಪ ದಿತಿಲ.
MAT 5:26 ಯೆಕ್ ದಮ್ಡಿ ಉರವಾಚೆ ಆಂದಿ ಸಗ್ಳ ದಿಯಿ ಪರ‍್ಯಾತ್ ತು ತಿತ್ನಿ ಯಯಾ ವ್ಹಯಿತ್ನಾಹಿ ಮನ್ಹುನ್ ತುಲಾ ಖರ ಸಾಂಗ್ತೊ.
MAT 5:27 ರಾಂಡ್ ಸಂಗತ್ ಕರು ನಕೊಸಾ ಮನ್ಹುನ್ ಸಾಂಗ್‍ಲ್ಯಾಲ ತುಮಿ ಐಕ್‌ಲ್ಯಾಸಾ.
MAT 5:28 ಫನ್ ಯಕಾನಿ ದುಸ್ರೆ ಬ್ಯಾಯ್ಕಾ ಮಾನ್ಸಾಲಾ ಬಗುನ್ ತಿಚಿವ ಮನ್ ಕೇಲತ ತ್ಯನಿ ತವಾಸ್ ಆಪ್‍ಲ್ಯಾ ಮನಾತ್ ತಿಚಿ ಸಂಗ ರಾಂಡ್ ಸಂಗ್ ಕೆಲಾ ಮನ್ಹುನ್ ಮಿ ತುಮಾನಾ ಸಾಂಗ್ತೊ.
MAT 5:29 ತುಜಾ಼ ಉಜ಼್ ವ್ಯಾಂಗ್‌ಚಾ಼ ಡೊಳಾ ತುಲಾ ಪಾಪಾತ್ ಪ್ಯಾಡ್‍ತ್ಯೊತ, ತ್ಯೊ ಕಾಡುನ್ ಟ್ಯಾಕ್. ತುಜ಼ ಸಗ್ಳ ಆಂಗ್ ನರಕಾತ್ ಜಾ಼ಯಾಚೆ ವಾಟ್ನಿಚ಼. ತುಜಾ಼ ಯೊಕ್ ಡೊಳಾ ನಸಲ್ಯಾವ ಕ್ಯವ್ಡ ಬರ.
MAT 5:30 ತುಜಾ಼ ಉಜ್ವಾ಼ ಹಾತ್ ತುಲಾ ಪಾಪಾತ್ ನಿಹಿತ್ ಆಸ್ಲಾತ. ತ್ಯೊ ತುಡುನ್ ಟ್ಯಾಕ್. ತುಜ಼ ಸಗ್ಳ ಆಂಗ್ ನರಕಾತ್ ಜಾ಼ಯಾಚೆ ವಾಟ್ನಿಚ಼ ತುಜಾ಼ ಯೊಕ್ ಹಾತ್ ನಸಲ್ಯಾವ ಬರ.
MAT 5:31 ಆಪ್ಲೆ ದನ್ಗರಿಲಾ ಸುಡುನ್ ದೆತೊ ಮನ್‍ತ್ಯಾಲಾ ತಿಲಾ ಶೊಡ್ ಸುಟಿಚ಼ ಪತ್ರ ಲಿವುನ್ ದಿವುನಿ ಮನ್ಹುನ್ ಸಾಂಗ್‍ಲ್ಯಾ.
MAT 5:32 ಫನ್ ಮಿ ಸಾಂಗಾಚ಼ ಕ್ಯಾ ಮಂಜೆ ಆಪ್ಲೆ ದನ್ಗರಿಲಾ ಶೊಡ್‍ತ್ಯಾಲಾ ತಿನಿ ರಾಂಡ್‍ ಸಂಗತ್ ಕರಾಯಾ ಕಾರನ್ ವ್ಹತೊ ಆನಿ ಬ್ಯಾಯ್ಕೊ ದುಸ್‌ರ‍್ಯಾ ಗಡ್ಯಾ ಸಂಗ ಹಾ ಮನ್ಹುನ್ ಸಮಾಜ್ಲತಸ್ ತಿಲಾ ದನ್ಗಾರಾನಿ ಸುಡುನ್ ದಿಯಾ ಗಾವ್ತ ಶೊಡ್ ಸುಟಿಚಿ ಚೀಟಿ ಗೇತಲ್ಯಾಲಿಲಾ ಲಗಿನ್ ವ್ಹತ್ಯಾಲಾ ತ್ಯೊ ಗಡಿ ಬೀ ರಾಂಡ್‍ ಸಂಗತ್ ಕರ್ತ್ಯಾಲಾ ವ್ಹತ್ತೊ.
MAT 5:33 ತುಮಿ ದಿಲ್ಯಾಲಿ ಶಪತ್ ವಲ್ಯಾಂಡು ನಕೊಸಾ ಪ್ರಭುವ ಥೆವ್‍ಲ್ಯಾಲಿ ಶಪತ್ ಚಾ಼ಲ್ವಾಲಾಸ್ ವ್ಹಯಿಸಾ, ಮನ್ಹುನ್ ಆಮ್ಚಾ ವಡ್ಲಾನಾ ಸಾಂಗ್‍ಲ್ಯಾಲ ತುಮಿ ಐಕ್‍ಲ್ಯಾಸಾ
MAT 5:34 ಫನ್ ಮಿ ತುಮಾನಾ ಸಾಂಗಾಚ಼ ಕ್ಯಾ ಮಂಜೆ ಶಪತ್ ಗಾಲು ನಕೊಸಾ ಆಬ್ಳಾವ ಶಪತ್ ಗಾಲುಕೊಸಾ ಕಾ ಮಂಜೆ ತ್ಯ ದೇವಾಚ಼ ಸಿಂಹಾಸನ್
MAT 5:35 ದರ್ಥಿವ ಶಪತ್ ಗಾಲು ನಕೊಸಾ ಕಾ ಮಂಜೆ ತಿಚಿವ ದೇವಾಚಾ಼ ಪ್ಯಾ ಹಾ ಯೇರುಸಲೇಮಿವ ಶಪತ್ ಗಾಲು ನಕೊಸಾ ಕಾ ಮಂಜೆ ತೀ ತ್ಯಾ ಮೊಟ್ಯಾ ರಾಜಾಚ಼ ಗಾವ್.
MAT 5:36 ತುಮ್ಚೆ ಡುಯಿವ ಶಪತ್ ಗಾಲು ನಕೊಸಾ ಕಾ ಮಂಜೆ ಡುಯಿತ್ಲಾ ಯೊಕ್ ಕ್ಯೊಸ್ ಪಾಂಡ್ರಾ ನಾಹಿತ ಕಾಳಾ ಕರಾಯಾ ತುಮ್ಚಿಪ್ನಿ ವ್ಹನಾರ್ ನಾಹಿ.
MAT 5:37 ವ್ಹಯ್ ತ ‘ವ್ಹಯ್’ ಮನಾ. ನಾಹಿ ತ ‘ನಾಹಿ’ ಮನಾ. ಹ್ಯಚಿವ್ನಿ ಆಗಾವ್ ಸಾಂಗ್‍ತ್ಯಾಲ ಸೈತಾನಾಪ್ನಿ ಆಲ್ಯಾಲಾ.
MAT 5:38 “‘ಡೊಳ್ಯಾಲಾ ಡೊಳಾ, ದಾತಾಲಾ ದಾತ್’ ಮನ್ಹುನ್ ಸಾಂಗ್‌ತ್ಯಾಲ ತುಮಿ ಐಕ್ಲಸಾ.
MAT 5:39 ಫನ್ ಮಿ ತುಮಾನಾ ಸಾಂಗ್‌ತ್ಯಾಲ ಕ್ಯಾ ಮಂಜೆ, ಬುರ್‌ಶಾಲಾ ಆಡ್ಯಾವು ನಕೊಸಾ. ಕುನಿತರಿ ತುಮ್ಚಾ ಉಜ಼್ ವ್ಯಾ ಗಾಲಾವ ಮ್ಯಾರ್ಲತ. ಆನಿ ಡಾವಾ ಗಾಲ್ ದಾವಾ.
MAT 5:40 ಕುನಿತರಿ ತುಮ್ಚಿ ವೈಲೆ ಆಂಗಿ ಮಾಗ್ಲಿತ ತುಮಿ ತುಮ್ಚಿ ಆತ್ಲಿ ಆಂಗಿ ಬಿ ತ್ಯಲಾ ದೇವಾ.
MAT 5:41 ಕಚಾ ತರಿ ಸೈನಿಕಾನಿ ಆಪ್ಲಿ ಸಂಗ ಯೇಕ್ ಮೈಲ್ ದುರ್ ಯಯಾ ವ್ಹಯಿ ಮನ್ಹುನ್ ಖುಬ್ ಹಾಕಟ್ಲತ ತ್ಯಚಿ ಸಂಗ ದೊನ್ ಮೈಲ್ ದುರ್ ಜಾ಼ವಾ.
MAT 5:42 ಕುನಿ ತರಿ ತುಮ್ಚಿಪ ಆಸ್‍ಲ್ಯಾಲ ಕಾಯ್ ತರಿ ಮಾಗ್ಲತ ತ್ಯಲಾ ದೇವಾ. ತುಮ್ಚಿಪ್ನಿ ಉಸ್ನ ಗಿಹ್ಯಾ ವ್ಹಯಿ ಮನ್ಹುನ್ ಆಲ್ಯಾಲ್ಯಾಲಾ ದಿಯಾಚೆ ಆಂದಿ ರಾಹು ನಕೊಸಾ.
MAT 5:43 “‘ತುಜಾ ಸೊಪ್‍ತ್ಯಾಂಚಿ ಮಾಯಾ ಕರ್ ಆನಿ ತುಜಾ ವಾದಿಂಚಾ಼ ರಾಗ್ ಕರ್’ ಮನ್ಹುನ್ ಸಾಂಗ್‍ಲ್ಯಾಲ ತುಮಿ ಐಕ್ಲಸಾ.
MAT 5:44 ಖರ ಮಿ ತುಮಾನಾ ಸಾಂಗ್‍ತ್ಯಾಲ ಕ್ಯಾ ಮಂಜೆ ತುಮ್ಚಾ ವಾದಿಂಚಿ ಮಾಯಾ ಕರಾ ತುಮಾನಾ ತರಾಸ್ ಕರ್ತ್ಯಾಲ್ಯಾ ಲೊಕಾಂಚೆ ಸಾಟಿ ಮಾಗ್ನ ಕರಾ.
MAT 5:45 ತವಾ ತುಮಿ ಸ್ವರ್ಗಾತ್‍ಲ್ಯಾ ತುಮ್ಚಾ ಬಾಚಿ ಖರಿ ಪೊರ ವ್ಹಸಿಲಾ. ತುಮ್‍ಚಾ಼ ಬಾ ಚಾ಼ಂಗಲ್ಯಾಂಚೆ ಸಾಟಿ ಆನಿ ಬುರ್ಶಾಂಚೆ ಸಾಟಿ ದೀಸ್ ಉಗಿವ್ನಾರ್ ಆನಿ ಪಾವುಸ್ ಶೊಡ್ನಾರ್.
MAT 5:46 ತುಮ್ಚಿ ಮಾಯಾ ಕರ್ತ್ಯಾಲ್ಯಾಚಿ ತುಮಿ ಮಾಯಾ ಕಿಲಿಸಾತ ತ್ಯನಿ ತುಮಾನಾ ಕ್ಯಾ ಫಾಯ್ದಾ ಗಾವ್ನಾರ್ ಜ಼ಖತ್ದಾರ್ ಸಾಹಿತ್ ತಸಸ್ ಕರ್ತ್ಯಾತ.
MAT 5:47 ತುಮಿ ತುಮ್ಚಾ ಬಾವ್ಹಾಂಚೆ ಸಂಗ ತ್ಯವ್ಡಸ್ ಚಾ಼ಂಗ್ಲ ರಾಯ್ಲಾಸಾತ ತುಮಿ ದುಸ್‌ರ‍್ಯಾಂಚಿವ್ನಿ ಚಾ಼ಂಗ್ಲ ನವ್ಹಸಾ ದೇವಾಲಾ ಸಮಜು಼ನ್ ಗೇತಲ್ಯಾ ನಸ್ನಾಲಿ ಲೊಕ ಸಾಹಿತ್ ಆಸಿಸ್ ರಾಥ್ಯಾತ.
MAT 5:48 ಮನ್ಹುನ್ ಸ್ವರ್ಗಾತ್ ಆಸ್‍ನಾರಾ ತುಮಚಾ಼ ಬಾ ದೆವ್ ಸಗ್‌ಳ್ಯಾ ಗುಶ್ಟಿತ್ನಿ ನಿಫಕ್ ಹಾ ತಸಿ ತುಮಿ ನಿಫಕ್ ವ್ಹವುನ್ ರಾವ್ಹಾ.
MAT 6:1 “ಹುಶಾರ್! ರಾವ್ಹಾ ತುಮಿ ಚಾ಼ಂಗ್ಲಿ ಕಾಮ ಲೊಕಾಂಚೆ ಮೊರ‍್ಹ ಕರು ನಕೊಸಾ. ಲೊಕ ಬಗುಂಥ ಮನ್ಹುನ್ ತುಮಿ ತಿ ಕೆಲ್ಯಾವ ಸ್ವರ್ಗಾತ್ ಆಸ್‍ಲ್ಯಾಲ್ಯಾ ತುಮ್ಚಾ ಬಾಪ್ನಿ ಪ್ರತಿ ಫಳ್ ಗಾವ್ನಾರ್ ನಾಹಿ.
MAT 6:2 “ತುಮಿ ಗರಿಬ್ ಲೊಕಾನಾ ದಾನ್ ಕೆಲ್ಯಾಲ ಸಾಂಗಿತ್ ಜಾ಼ವು ನಕೊಸಾ. ತುಮಿ ಕಪ್‌ಟ್ಯಾಂಚೆಗತ್ ಕರುನಕೊಸಾ. ಆಪ್ನು ದಾನ್ ಕೆಲ್ಯಾಲ ಲೊಕಾನಾ ದಾವಾಯಾ ಸಾಟಿ ಕಪ್ಟಿ ಸಭಾಸ್ಥಾನಾತ್ನಿ ಆನಿ ಪಾಂದಿತ್ನಿ ತುತ್ತುರಿ ವಾಜಿವ್‍ತ್ಯಾತ. ಮಿ ತುಮಾನಾ ಖರ ಸಾಂಗ್ತೊ ತ್ಯನಾ ಯಯಾ ಪಾಯ್ಜೆ ತ್ಯ ಪ್ರತಿ ಫಳ್ ಗಿಹುನ್ ಜಾ಼ಲ.
MAT 6:3 ಫನ್ ತುಮಿ ಗರಿಬ್ ಲೊಕಾನಾ ದೇತಾನಾ. ಉಜ಼್ ವ್ಯಾ ಹಾತಾನಿ ದಿಲ್ಯಾಲ ಡಾವ್ಯಾ ಹಾತಾಲಾಬಿ ಸಮಜು಼ ನಾಹಿ.
MAT 6:4 ತುಮಿ ದಾನ್ ಕರ್ತಾನಾ ಗಪ್ಚಿಪ್ ಕರಾ. ಗಪ್ಚಿಪ್ ಕರ್ತ್ಯಾಲಿ ಕಾಮ ಬಗ್‌ತ್ಯಾಲಾ ತುಮಚಾ಼ ಬಾ ತುಮಾನಾ ಪ್ರತಿ ಫಳ ದಿಯಿಲ್.
MAT 6:5 “ತುಮಿ ಮಾಗ್ನ ಕರ್ತಾನಾ ಕಪಟ್ಯಾಚೆಗತ್ ಮಾಗ್ನ ಕರು ನಕೊಸಾ ಕಪಟಿ ಸಭಾಸ್ಥಾನಾತ್ ಆನಿ ಪಾಂದಿವ್ನಿ ಉಬರಾಹುನ್ ಜೊ಼ರಾನಿ ಮಾಗ್ನ ಕರಾಯಾ ಮನ್ ಕರ್ತ್ಯಾತ ಆಪ್ನು ಮಾಗ್ನ ಕರ್ತ್ಯಾಲ ಲೊಕ ಬಗುಂತ ಮನ್ಹುನ್ ತ್ಯಂಚ಼ ಮನ್ ತೆ ತವಾಸ್ ತ್ಯಚ಼ ಸಗ್ಳ ಪ್ರತಿಫಳ್ ಗಿಹುನ್ ಜಾ಼ಲ್ಹ ಮನ್ಹುನ್ ಮಿ ತುಮಾನಾ ಖರ‍್ಯಾನಿ ಸಾಂಗ್ತೊ.
MAT 6:6 ತುಮಿ ಮಾಗ್ನ ಕರ್ತಾನಾ, ತುಮ್ಚಾ ಸೊಪ್ಯಾತ್ ದಾರ್ ಗಾಲುನ್ ತುಮಾನಾ ದಿಸ ನಸ್ನಾರ‍್ಯಾ ತುಮ್ಚಾ ಬಾಪ ಮಾಗ್ನ ಕರಾ. ಗಪ್ಚಿಪ್ ಚಾ಼ಲತ್ಯಾಲಿ ಕಾಮ ಬಗ್‌ತ್ಯಾಲಾ ತುಮಚಾ಼ ಬಾ ತುಮಾನಾ ಪ್ರತಿ ಫಳ್ ದೇನಾರ್.
MAT 6:7 “ತುಮಿ ಮಾಗ್ನ ಕರ್ತಾನಾ ದೇವಾಲಾ ಸಮಜು಼ನ್ ಗೆತಲ್ಯಾ ನಸ್‌ಲ್ಯಾಲ್ಯಾ ಲೊಕಾಂಚೆಗತ್ ಮಾಗ್ನ ಕರು ನಕೊಸಾ. ತೀ ಅರ್ಥ ನಸ್‌ಲ್ಯಾಲ್ಯಾ ಗುಶ್ಟಿ ಸಾಂಗಿತ್ ರಾಥ್ಯಾತ. ತಸ ಮಾಗ್ನ ಕರು ನಕೊಸಾ ಆಪ್ನು ಖುಬ್ ಗುಶ್ಟಿ ಸಾಂಗ್ತಾನಾ ದೇವ್ ಆಪ್ಲ ಮಾಗ್ನ ಆಯಿಕ್ತೊ ಮನ್ಹುನ್ ತ್ಯಂಚಾ಼ ಇಚಾರ್.
MAT 6:8 ತುಮಿ ತ್ಯಂಚೆಗತ್ ವ್ಹವುನಕೊಸಾ ತುಮಿ ಮಾಗಾಚೆ಼ ಆಂದಿ ತುಮಾನಾ ಕ್ಯಾಕ್ಯಾ ವ್ಹಯಿ ತ್ಯ ತುಮ್ಚಾ ಬಾಲಾ ಠಾವ ಹಾ.
MAT 6:9 ಮನ್ಹುನ್ ತುಮಿ ಮಾಗ್ನ ಕರ್ತಾನಾ: ‘ಸ್ವರ್ಗಾತ್‌ಲ್ಯಾ ಆಮ್ಚಾ ಬಾ ದೆವಾ, ತುಜ಼ ಪವಿತ್ರ ನಾವ್ ವವ್ಯಾಳುಂತ.
MAT 6:10 ತುಜ಼ ರಾಜ ಯವುನಿ. ತುಜಾ ಮನಾಚೆಗತ್ ಸ್ವರ್ಗಾತ್ ಜಾ಼ಲ್ಯಾ ಶಾರ್ಕ ದರ್ಥಿವ ಬಿ ವ್ಹವುನಿ.
MAT 6:11 ಆಮ್‌ಚ಼ ಖಾಯಿಮಚ಼ ಜೆವಾನ್ ಹ್ಯಾ ಯಳಾಲಾ ಆಮಾನಾ ದೆ.
MAT 6:12 ಆಮಾನಾ ಚು಼ಕ್‍ ಕೆಲ್ಯಾಲ್ಯಾನಾ ಆಮಿ ಮಾಪ್‍ ಕೆಲ್ಯಾ ಶಾರ್ಕಿ ಆಮ್ಚಿ ಪಾಪ ಮಾಪ್ ಕರ್.
MAT 6:13 ಆಮಾನಾ ಪರಿಕ್ಶೆತ್ ಗಾಲಾಚೆ ಆಂದಿ ನಾಸ್ ಕರ್ತ್ಯಾಲ್ಯಾ ಸೈತಾನಾಪ್ನಿ ಆಮಾನಾ ರ‍್ಯಾಕ್.
MAT 6:14 ವ್ಹಯ್, ದುಸ್‌ರ‍್ಯಾಂಚಾನಿ ತುಮಾನಾ ಕೆಲ್ಯಾಲಿ ಚು಼ಕ್ ತುಮಿ ಮಾಪ್ ಕೆಲ್ಯಾವ, ಪರಲೊಕಾತ್ಲಾ ದೆವ್ ತುಮ್ಚಾ ಚು಼ಕಿ ಮಾಪ್ ಕರ್ನಾರ್.
MAT 6:15 ಫನ್ ಲೊಕಾಂಚಾನಿ ತುಮಾನಾ ಕೆಲ್ಯಾಲ್ಯಾ ಚು಼ಕಿ ತುಮಿ ಮಾಪ್ ಕೆಲ್ಯಾ ನಾಹಿಸಾತ, ಬಾ ದೇವ್ಬಿ ತುಮ್ಚಾ ಚು಼ಕಿ ಮಾಪ್ ಕರ್ನಾರ್ ನಾಹಿ.
MAT 6:16 “ತುಮಿ ಉಪಾಸ್ ಕರ್ತಾನಾ ತುಮಚ಼ ತ್ವಾಂಡ್ ಬಾವು ನಾಹಿ. ಕಪಟಿ ತಸಸ್ ಕರ್ತ್ಯಾತ ಫನ್ ತುಮಿ ಕಪಟಿಂಚೆಗತ್ ರಾಹು ನಕೊಸಾ. ಆಪ್ನು ಉಪಾಸ್ ಕರ್ತ್ಯಾಲ ಮನ್ಹುನ್ ಲೊಕಾನಾ ದಾವಾಯಾ ತೆ ಅಪ್ಲಿ ತೊಂಡ ಬಾವ್‌ಲ್ಯಾಚೆಗತ್ ಆಸ್‌ಥ್ಯಾತ. ತೆ ಕಪಟಿ ಆಪ್‌ಲ್ಯಾಲಾ ಯಯಾ ಪಾಯ್ಜೆ ತ್ಯ ಪ್ರತಿ ಫಳ್ ಸಗ್ಳ ಗಾವ್ಲ ಮನ್ಹುನ್ ಮಿ ತುಮಾನಾ ಖರ‍್ಯಾನಿ ಸಾಂಗ್ತೊ.
MAT 6:17 ಮನ್ಹುನ್ ತುಮಿ ಉಪಾಸ್ ಕರ್ತಾನಾ ತ್ವಾಂಡ್ ದುಹ್ಯಾವ್ಹಯಿ ಆನಿ ಡುಯಿಲಾ ತ್ಯಾಲ್ ಲಾವಾ.
MAT 6:18 ತವಾ ತುಮಿ ಉಪಾಸ್ ಕರ್ತ್ಯಾಸಾ ಮನ್ಹುನ್ ಲೊಕಾನಾ ಠಾವ ವ್ಹಯಿತ್ ನಾಹಿ. ಫನ್ ತುಮಾನಾ ದಿಸ ನಸ್ನಾರಾ ತುಮ್ಚಾ ಬಾ ತುಮಾನಾ ಬಗ್ನಾರ್. ಗಪ್ಚಿಪ್ ಚಾ಼ಲ್ನಾರ‍್ಯಾ ಗುಶ್ಟಿ ಬಗ್ನಾರಾ ತುಮ್‍ಚಾ಼ ಬಾಸ್ ತುಮಾನಾ ಪ್ರತಿ ಫಳ್ ದೇನಾರ್.
MAT 6:19 ತುಮ್ಚೆ ಸಾಟಿ ಹೆ ದರ್ಥಿವ ಆಸ್ಥಿ ಗೊಳಾ ಕರುನ್ ಥಿವು ನಕೊಸಾ ತಿ ಕಿರ್ವಿ ಲಾಗುನ್ ಬಾದ್ ವ್ಹತಿ ಚ್ವಾ಼ರ್ ತುಮ್ಚ ಘರ್ ಫುಡುನ್ ತುಮ್ಚಿಪ ಆಸ್‍ಲ್ಯಾಲ ಚೊರ್ನಾರ್.
MAT 6:20 ಫನ್ ತುಮ್ಚಿ ಆಸ್ಥಿ ಸ್ವರ್ಗಾತ್ ಕರುನ್ ಥೆವಾ ತಿಥ ತ್ಯನಾ ಕಿರ್ವಿ ಲಾಗುನ್ ಹಾಳ್ ವ್ಹಯಿತ್ ನಾಹಿ ಟ್ಯಾಂಬ್ರ ಲಾಗತ್ ನಾಹಿ ಚ್ವಾ಼ರ್ ಘರ್ ಫುಡಿತ್ ನಾಹಿತ.
MAT 6:21 ಕುಠ ತುಮಚ಼ ಧನ್ ತಿಥ ತುಮಚ಼ ಮನ್ ಹಾ..
MAT 6:22 ಡೊಳ ಆಂಗಾಲಾ ಉಜಿಡ್ ಜಾ಼ಲ್ಯಾತ ತುಜ಼ ಡೊಳ ಶಾರ್ಕ ಆಸ್ಲತ ತುಜ಼ ಆಂಗ್ ಸಗ್ಳ ಉಜಿಡಾನಿ ಬರ‍್ಹುನ್ ರಾನ್ಹಾರ್.
MAT 6:23 ಫನ್ ತುಜ಼ ಡೊಳ ಬುರ್ಸ ಆಸ್ಲತ ತುಜ಼ ಆಂಗ್ ಸಗ್ಳ ಆಂದಾರಾನಿ ಬರ್ನಾರ್ ತುಜಿಪ್ ಆಸ್‍ಲ್ಯಾಲಾ ಯೊಕುಸ್ ಉಜಿಡ್ ಖರ‍್ಯಾನಿಸ್ ಅಂದಾರ್ ಜಾ಼ಲಾತ ತವಾ ತು ಕಾಳೊಕಾತುಸ್ ರಾನ್ಹಾರ್.
MAT 6:24 ಕುನಾಲಾ ದೊಗಾ ದನ್ಯಾಂಚಿ ಯಂಗದಾಸ್ ಚಾ಼ಕ್ರಿ ಕರಾಯಾ ವ್ಹಯಿತ್ ನಾಹಿ. ತ್ಯೊ ಎಕಾ ದನ್ಯಾಚಾ಼ ರಾಗ್ ಕರುನ್ ಆನಿ ಯಕಾಚಿ ಮಾಯಾ ಕರ್ತೊ ಮನ್ಹುನ್ ಯಕಾ ದನ್ಯಾಚೆ ಮಾಗ್ನಿ ಜಾ಼ವುನ್ ಆನಿ ಯಕ್‌ಲ್ಯಾಲಾ ನಕ್ವಾಟ್ ಕರ್ತೊ ತಸಸ್ ತು ದೇವಾಚಿ ಆನಿ ಪೈಶಾಂಚಿ ಯಂಗದಾಸ್ ಮಾಯಾ ಕರಾಯಾ ವ್ಹಯಿತ್ನಾಹಿ.
MAT 6:25 ತಸ ಮನ್ಹುನ್ ತುಮ್ಚಾ ಜೀವಾಲಾ ಪಾಯ್ಜೆ ತ್ಯಾ ಖಾನ್ಯಾ ಪಿನ್ಯಾಚಿ ಆಂಗಾಲಾ ವ್ಹಯಿಜಾ಼ಲ್ಯಾಲ್ಯಾ ಕಪ್‌ಡ್ಯಾಂಚೆ ಸಾಟಿ ತುಮಿ ಕ್ಯಾಳ್ಜಿ ಕರುನಕೊಸಾ ಜೀವ್ ಆನಾಪಕ್ಶಿ ಆಂಗ್ ಕಪ್‍ಡ್ಯಾಪಕ್ಶಿ ಖುಗ್ ಅವಶ ಮನ್ಹುನ್ ಮಿ ತುಮಾನಾ ಸಾಂಗ್ತೊ.
MAT 6:26 ಪಾಖ್ರಾನಾ ಬಗಾ ತಿ ಪಿರಿತ್ ನಾಹಿತ ಕಾಪಿತ್ ನಾಹಿತ ಕಳಂಜಾ಼ತ್ನಿ ಬರುನ್ ಥಿವಿತ್ ನಾಹಿತ ಫನ್ ಪರಲೊಕಾತ್ಲಾ ದೆವ್ ತ್ಯನಾ ಖಾಯಾ ದೇತೊ. ತುಮಿ ತ್ಯಾ ಪಾಕ್ರಾಂಚಿವ್ನಿ ಖುಬ್ ಕಿಮ್ತಿಚಿ ಹಾಸಾ ಮನ್ಹುನ್ ತುಮಾನಾ ಠಾವ ನಾಹಿ ಕ್ಯಾ?
MAT 6:27 ತುಮಿ ಕ್ಯಾಳ್ಜಿ ಕರುನ್ ತುಮ್ಚ ವಯೆ ವಾಡ್ವಾಯಾ ವ್ಹತ ಕ್ಯಾ?
MAT 6:28 ಕಪ್‍ಡ್ಯಾಂಚೆ ಸಾಟಿ ಕ್ಯಾಳ್ಜಿ ಕರಾಚಿ ಕಾ? ಸೇತಾತ್ಲಿ ಫುಲ ಬಗಾ ತೀ ಫುಲತ್ಯಾತ ಕಸಿ ಮನ್ಹುನ್ ಯವಜಾ. ತೀ ರಾಬತ್ ನಾಹಿತ ಆನಿ ಆಪ್ಲಿ ಸಾಟಿ ಕಪ್ಡ ಸಿವಿತ್ನಾಹಿತ.
MAT 6:29 ಫನ್ ಮಿ ತುಮಾನಾ ಸಾಂಗಾಚ಼ ಕ್ಯಾ ಮಂಜೆ, ಸೊಲೊಮೊನ್ ಆಪ್‌ಲ್ಯಾ ವೈಭವಾತ್ ಆಸ್ಥಾನಾಬಿ ಹ್ಯಾ ಫುಲ್ಲಾತ್‍ಲ್ಯಾ ಯಕಾಲಾ ಸೊಬಾ ಹಾ ತ್ಯವ್ಡ ಸೊಬಚ಼ ಕಪ್ಡ ಗ್ಯಾತ್ಲ ನವ್ಥ.
MAT 6:30 ರಾನಾತ್ಲ ಫುಲ್ ಆಜ಼್ ರಾಹುನ್ ಸಕಾಳ್ ಇಸ್‍ಥ್ಯಾತ್ ಗ್ಯಾಲ್ನಾರ್ ತ್ಯಲಾ ಯವ್ಡ ಗ್ಯಾತಲ್ಯಾವ ದೇವ್ ತುಮಾನಾ ತ್ಯಂಚಿವ್ನಿ ಆಗಾವ್ ಗಾಲನಾರ್ ಮನ್ಹುನ್ ತುಮಾನಾ ಠಾವ ಹಾ. ಇಸ್ವಾಸ್ ನಸ್‍ಲ್ಯಾಚೆಗತ್ ರಾಹು ನಕೊಸಾ!
MAT 6:31 ಆಮಿ ಕ್ಯಾ ಖಾಯಾಚ಼? ಕ್ಯಾ ಪಿಯಾಚ಼? ಕ್ಯಾ ಗಾಲಾಯಾ ಪಾಯ್ಜೆ? ಮನ್ಹುನ್ ಕ್ಯಾಳ್ಜಿ ಕರು ನಕೊಸಾ.
MAT 6:32 ದೇವಾಲಾ ಸಮ್ಜುನ್ ಗೆತಲ್ಯಾ ನಸ್‍ಲ್ಯಾಲಿ ಲೊಕ ಹ್ಯ ಸಗ್ಳ‍ ಗಿಹ್ಯಾ ಖಟ್ಪಟ್ ಕರ್ತ್ಯಾತ. ಕ್ಯಾಳ್ಜಿ ಕರು ನಕೊಸಾ ಕಾ ಮಂಜೆ ಹಿ ಸಾಮ್ನ ತುಮಾನಾ ಪಾಯ್ಜೆ ಮನ್ಹುನ್ ತುಮ್ಚಾ ಸ್ವರ್ಗಾತ್‍ಲ್ಯಾ ಬಾ ದೆವಾಲಾ ಠಾವ ಹಾ.
MAT 6:33 ಮನ್ಹುನ್ ತುಮಿ ದೇವಾಚಾ ರಾಜಾಸಾಟಿ ಆನಿ ತೆಚಾ ಮನಾ ಶಾರ್ಕಿ ಕಾಮ ಕರಾಯಾ ಖುಬ್ ಖಟ್ ಪಟ್ ಕರಾ ತವಾ ತುಮಾನಾ ಹ್ಯ ಸಗ್ಳ ದೇನಾರ್
MAT 6:34 ಮನ್ಹುನ್ ಸಖಾಳ್ಚೆ ಸಾಟಿ ಕ್ಯಾಳ್ಜಿ ಕರು ನಕೊಸಾ ಪರತೇಕ್ ದೀಸ್ ಆಪ್ಲ ತ್ಯಸ್ ತರಾಸ್ ಗೆತಲ್ಯಾತ. ಸಕ್ಕಾಳಚಾ಼ ದೀಸ್ ಬೀ ಆಪ್ಲಿ ತೀಸ್ ಕ್ಯಾಳ್ಜಿ ಗಿಹುನ್ ರಾಥೊ.
MAT 7:1 ದುಸ್‌ರ‍್ಯಾಂಚಾ಼ ನ್ಯಾಯಿ ನಿವ್ಡು ನಕೊಸಾ. ತವಾ ದೇವ್ ತುಮ್‍ಚಾ಼ ನ್ಯಾಯಿ ನಿವ್ಡಿತ್ ನಾಹಿ.
MAT 7:2 ತುಮಿ ದುಸ್‌ರ‍್ಯಾಂಚಾ಼ ನ್ಯಾಯಿ ಕಸಾ ಕರ್ತಾಸಾ. ತಸಾಸ್ ತುಮ್‍ಚಾ಼ ನ್ಯಾಯಿ ವನ್ಹಾರ್. ತುಮಿ ಮ್ಯಾಪ್‌ಲ್ಯಾಲ್ಯಾ ಮಾಪಾನಿ ತುಮಾನಾ ಮ್ಯಾಪ್ನಾರ್.
MAT 7:3 “ತು ತುಜಾ ಡೊಳ್ಯಾತ್ಲ ಮುಸಾಳ್ ಬಗಾಚೆ ಆಂದಿ ತುಜಾ ಬಾವ್ಹಾಚಾ ಡೊಳ್ಯಾತ್ಲ ಕುಸಾಳ್ ಕಾ ಬಗ್ತೊಸ್?
MAT 7:4 ತುಜಾ ಡೊಳ್ಯಾತ್ಲ ಕುಸಾಳ್ ಮಿ ಬಾಹಿರ್ ಕ್ಯಾಡ್ತೊ ಮನ್ಹುನ್ ತುಜಾ ಬಾವ್ಹಾಲಾ ಸಾಂಗ್ತೊಸ್ ಕಾ? ಆಂದಿ ತುಜಾ಼ ಡೊಳಾ ಬಗ್! ತುಜಾ ಡೊಳ್ಯಾತ್ ಮುಸಾಳ್ ಆಜ಼ುನ್ ಹಾ.
MAT 7:5 ತು ಕಪ್ಟಿ! ತುಜಾ ಡೊಳ್ಯಾತ್ಲ ಮುಸಾಳ್ ಕ್ಯಾಡ್. ಮಂಜೆ ತುಜಾ ಬಾವ್ಹಾಚಾ ಡೊಳ್ಯಾತ್ಲ ಬ್ಯಾರ್ಕ ಕುಸಾಳ್ ಕಾಡಾಯಾ ತುಲಾ ಶಾರ್ಕ ದಿಸಲ್.
MAT 7:6 ಚಾ಼ಂಗ್ಲಾ ಜಿನೊಸ್ ಕುತ್‌ರ‍್ಯಾಂಚೆ ಮೊರ‍್ಹ ದಿವುನಕೊಸಾ, ಆನಿ ಚಾ಼ಂಗ್ಲಾ ಜಿನೊಸ್ ಡುಕ್ರಾಂಚೆ ಮೊರ‍್ಹ ಟಾಕುನಕೊಸಾ ಕಾ ಮಂಜೆ ತೀ ತ್ಯ ತುಡಿವ್ನಾರ್. ಆನಿ ತೀ ಮಾಗಾರಿ ಪರ್ತುನ್ ತುಮಾನಾ ಚಾವ್ನಾರ್.
MAT 7:7 “ಮಾಗಾ, ತವಾ ದೇವ್ ತುಮಾನಾ ದೇನಾರ್. ಸೋದಾ, ತವಾ ತುಮಾನಾ ದಿಸಲ್. ದಾರ್ ವಾಜ್ವಾ಼, ತವಾ ತುಮಾನಾ ಉಗಡ್ನಾರ್.
MAT 7:8 ವ್ಹಯ್, ಮಾಗ್ತೊ ತ್ಯಲಾ ದೆನಾರ್. ಸುದಿತ್ ರಾಥ್ಯಾಲ್ಯಾನಾ ದಿಸ್ನಾರ್, ವಾಜ್ವಿತ್ ರಾಥ್ಯಾಲ್ಯಾನಾ ದಾರ್ ಉಗಡ್ನಾರ್.
MAT 7:9 “ತುಮ್ಚಾ ಲೆಕಾನಿ ಬಾಕ್ರಿ, ಮಾಗ್ಲಿತ ದೊಂಡ ದೇನಾರ್ ಕ್ಯಾ?
MAT 7:10 ಮಾಸ ಮಾಗ್ಲತ, ಸಾಪ್ ದೇನಾರ್ ಕ್ಯಾ?
MAT 7:11 ತುಮಿ ಚಾ಼ಂಗ್ಲಿ ನವ್ಹಸಾ, ಬುರ್ಸಿ ಹಾಸಾ, ತುಮ್ಚಾ ಪೊರಾನಾ ಚಾ಼ಂಗ್ಲ ಜಿನೊಸ್ ದಿಯಾ ವ್ಹಯಿತ ಮನ್ಹುನ್ ತುಮಾನಾ ಠಾವ ಹಾ. ಆಸ ಆಸ್ಥಾನಾ ತುಮ್‍ಚಾ಼ ಸ್ವರ್ಗಾತ್ಲಾ ಬಾ ಸಾಹಿತ್ ಆಪ್ಲಿಪ ಮಾಗ್‌ತ್ಯಾಲ್ಯಾನಾ ಚಾ಼ಂಗ್ಲ ಜಿನೊಸ್ ಆನಿ ಖುಬ್ ದೇನಾರ್.
MAT 7:12 ತುಮಾನಾ ದುಸ್‌ರ‍್ಯಾಂಚಾನಿ ಕ್ಯಾ ಕರಾಯಾ ವ್ಹಯಿ ಮಂಥಾಸಾ ತ್ಯ ತುಮಿ ತ್ಯನಾ ಕರಾ. ಹ್ಯೊ ಮೊಶೆಚಾ ನೇಮಾಚಾ಼ ಆನಿ ಪ್ರವಾದಿಂಚಾ ಸಿಕಿವ್‌ನ್ಯಾಚಾ಼ ಅರ್ಥ.
MAT 7:13 ಆವಳ್ ದಾರಾನಿ ಜಾ಼ವಾ. ನಾಸಾಚೆ ವಾಟಚಿ ಮುಟಿ ದಾರ ಖುಬ್ ರುಂದ್ ಖುಬ್ ಲೊಕ ತ್ಯಾ ದಾರಾತ್ನಿ ಜಾ಼ತ್ಯಾತ.
MAT 7:14 ಫನ್ ಶಾಶ್ವತ್ ಜೀವ್ನಾಲಾ ಆಸ್‍ಲ್ಯಾಲ ದಾರ್ ಖುಬ್ ಆವಳ್. ವಾಟ್ ತರಾಸಾಚಿ. ಥೊಡ್ಯಾನಾ ತ್ಯವ್ಡಿಸ್ ತೀ ವಾಟ್ ಗಾವ್ನಾರ್.
MAT 7:15 ಲಬಾಡ್ ಪ್ರವಾದಿಂಚೆ ಗುಶ್ಟಿತ್ನಿ ಹುಶಾರ್ ರಾವ್ಹಾ. ತೇ ಮೇಂಡ್ರಾಂಚೆಗತ್ ದಿಸತ್ ತುಮ್ಚಿಪ ಯತ್ಯಾತ. ಫನ್ ತೇ ಕೂಳಿಸ್‍ನ್ಯಾಂಚೆಗತ್ ಖರ‍್ಯಾನಿಸ್ ಗಾತ್ಕಿ ಜಾ಼ಲ್ಯಾತ.
MAT 7:16 ತ್ಯಂಚೆ ಕರ್ತುಕಿನಿ ತುಮಿ ತ್ಯನಾ ಸಮಜು಼ನ್ ಗೇನಾರ್. ಕಾಟ್ಯಾಂಚೆ ಜಾ಼ಳಿತ್ ದರಾಕ್ಶಿ ಕಸಿ ಗಾವತ್ನಾಹಿ ತಸಸ್ ಚಾ಼ಂಗ್ಲ ಬುರ್‌ಶಾ ಲೊಕಾತ್ನಿ ಯಯಿತ್ ನಾಹಿ ಹುಂಬ್ರ ಕರ್ವಂದಿಚೆ ಜಾ಼ಳಿತ್ ಗಾವತ್ ನಾಹಿತ.
MAT 7:17 ತಸಸ್ ಪರತೇಕ್ ಚಾ಼ಂಗ್ಲ ಝಾ಼ಡ್ ಚಾ಼ಂಗ್ಲ ಫಳ್ ದೇತ ಬುರ್ಸ ಝಾ಼ಡ್ ಬುರ್ಸ ಪಳ್ ದೇತ.
MAT 7:18 ಚಾ಼ಂಗ್ಲ ಝಾ಼ಡ್ ಬುರ್ಸ ಫಳ್ ದಿಯಿತ್ ನಾಹಿ ಆನಿ ಬುರ್ಸ ಝಾ಼ಡ್ ಚಾ಼ಂಗ್ಲ ಫಳ್ ದಿಯಿತ್ನಾಯಿ.
MAT 7:19 ಆನಿ ಚಾ಼ಂಗ್ಲ ಫಳ್ ದಿಯಿತ್ ನಸ್ನಾರ ಪರತೇಕ್ ಝಾ಼ಡ್ ತುಡುನ್ ಇಸ್‌ಥ್ಯಾತ್ ಟ್ಯಾಕ್ನಾರ್.
MAT 7:20 ಹ್ಯಾ ಲಬಾಡ್ ಪ್ರವಾದಿನಾ ತೇ ಕರ್ತ್ಯಾಲ್ಯಾ ಕಾಮಾನಿಸ್ ತುಮಿ ಸಮಜು಼ನ್ ಗೆನಾರ್.
MAT 7:21 “‘ಪ್ರಭು ಪ್ರಭು’ ಮಂಥ್ಯಾಲಿ ಸಗ್ಳಿ ಸ್ವರ್ಗಾಚಾ ರಾಜಾತ್ ಜಾ಼ಯಿತ್ ನಾಹಿತ. ಸ್ವರ್ಗಾತ್ ಆಸ್‍ಲ್ಯಾಲ್ಯಾ ಮಾಜಾ ಬಾಚಾ ಮನಾ ಶಾರ್ಕ ಕರ್ತ್ಯಾಲ. ಸ್ವರ್ಗಾಚಾ ರಾಜಾತ್ ಜಾ಼ನಾರ್.
MAT 7:22 ನ್ಯಾಯಿ ನಿವ್ಡಾಚಾ ದಿಸಾತ್ ಖುಬ್ ಜ಼ನ ಮನಾ, ‘ಪ್ರಭು ಪ್ರಭು! ಪ್ರಭುಚಾ ನಾವಾಚಿ ಖಬರ್ ಸಾಂಗ್ಲಿ. ತುಜಾ ನಾವಾನಿ ಭುಥ ಸುಡಿವ್‌ಲ್ಯಾತ ಆನಿ ಖುಬ್ ಚಮತ್ಕಾರ್ ಕಿಲಿತ. ಮನ್ಹುನ್ ಸಾಂಗ್‍ತ್ಯಾತ.
MAT 7:23 ಫನ್ ಮಿ ತ್ಯನಾ, ‘ಧರ್ಮಾಚೆ ಅಡ್ವ ಆಸ್‍ಲ್ಯಾಲ್ಯಾನು, ತುಮಿ ಕೊನ್ ಮನ್ಹುನ್ ಮನಾ ಠಾವ ನಾಹಿ. ಮಾಜಿಪ್ನಿ ಚ಼ಲಾ’. ಮನ್ಹುನ್ ಖರ‍್ಯಾನಿ ಸಾಂಗ್ನಾರ್.
MAT 7:24 “ಮಾಜಾ ಹ್ಯಾ ಬೊಲ್ಯಾ ಐಕುನ್ ತ್ಯಂಚಿಗತ್ ಚಾ಼ಲತ್ಯಾಲಾ ಪರ್ತೆಕ್ ಜಾ಼ನ್ ಆಪ್ಲ ಘರ್ ಖಡ್ಕಾವ ಬ್ಯಾಂದ್‍ಲ್ಯಾಲ್ಯಾ ಶಾನ್ಯಾಚೆಗತ್ ಹಾ.
MAT 7:25 ಜೊ಼ರಾನಿ ಪಾವುಸ್ ಪಡುನ್ ಪಾನಿ ವರ್ ಯತ. ಚಾರಿಕ್ನಿ ವಾರ ಸುಟುನ್ ತ್ಯಾ ಗರ‍್ಹಾವ ಅದಾಳ್ತ ಫನ್ ತ್ಯ ಘರ್ ಖಡ್ಕಾವರ್ ಬ್ಯಾಂದ್‌ಲ್ಯಾಲ ಹಾ ಮನ್ಹುನ್ ತ್ಯ ಪಡ್ಲ ನಾಹಿ.
MAT 7:26 ಜೆ ಕೊನ್ ಮಾಜಾ ಬೊಲ್ಯಾ ಐಕುನ್ ತೆಂಚಿಗತ್ ಚಾ಼ಲನಸ್ನಾರಾ ಖುಳಾ ಜಾ಼ಲ್ಯಾ. ತ್ಯಾ ಖುಳ್ಯಾನಿ ವಾಳ್ವವ ಆಪ್ಲ ಘರ್ ಬ್ಯಾಂದ್ಲ.
MAT 7:27 ಜೊ಼ರಾನಿ ಪಾವುಸ್ ಪಡುನ್ ನ್ಹಲಾ ಪವುಡ್ ಆಲಾ, ಚಾರಿಕ್ನಿ ವಾರ ಸುಟ್ಟುನ್ ತ್ಯಾ ಗರ‍್ಹಾವ ಆದಾಳ್ಳ ತವಾ ತ್ಯ ಘರ್ ಧಾಪ್‌ಕ್ಯಾನಿ ಪಡ್ಲ. ”
MAT 7:28 ಯೇಸುನಿ ಸಿಕಿವ್‌ಲ್ಯಾಲ್ಯಾ ಹ್ಯಾ ಗುಶ್ಟಿ ಐಕುನ್ ಲೊಕ ಖುಬ್ ಆಜಾಬ್ ಜಾ಼ಲಿತ.
MAT 7:29 ಕಾ ಮಂಜೆ ತ್ಯನಿ ಧರ್ಮ ಸಿಕಿವ್‌ತ್ಯಾಲ್ಯಾಂಚಿಗತ್ ಸಿಕ್ವಾಚ಼ ಸುಡುನ್ ಹುಕುಮ್ ಆಸ್‌ಲ್ಯಾಚೆಗತ್ ಸಿಕಿವ್ಲ.
MAT 8:1 ಯೇಸು ಕನ್ಯಾವ್ನಿ ಖಾಲ್ ಉತ್ರುನ್ ಆಲಾ. ತವಾ ಲೊಕ ಹಿಂಡಾಹಿಂಡಾನಿ ತ್ಯಚೆ ಮಾಗ್ನಿ ಗಿಲಿತ.
MAT 8:2 ತವಾ ಯೊಕ್ ಕುಶ್ಟ ರೊಗಿ ಯೇಸುಪ ಆಲಾ. ತ್ಯೊ ಯೇಸುಚೆ ಮೊರ‍್ಹ ಆಡ್ವಾ ಪಡುನ್ “ಪ್ರಭು, ತು ಮನ್‌ ಕೆಲ್ಯಾವ ಮನಾ ಬರ ಕರ್ನಾರ್” ಮನ್ಲಾ.
MAT 8:3 ಯೇಸುನಿ ಆಪ್ಲಾ ಹಾತ್ ಲಾವುನ್, “ತುಲ್ಲಾ ಬರಕರಾಯಾ ಮನಾ ಮನ್ ಹಾ, ಬರಾಹೊ” ಮನ್ಲಾ. ತವ್ವಾಸ್ ತ್ಯಚಾ಼ ಕುಶ್ಟ ರೊಗ್ ಗೆಲಾ.
MAT 8:4 ಯೇಸುನಿ ತ್ಯಲಾ, “ಐಕ್ ಹ್ಯ ಕಸ ಜಾ಼ಲ ಮನ್ಹುನ್ ಕುನಾಲಾ ಸಾಂಗು ನಕೊಸ್. ಅತ್ತಾ ತು ಜಾ಼ವುನ್ ಯಾಜಕಾಲಾ ತುಜ಼ ಆಂಗ್ ದ್ಯಾವ್. ಬರಜಾ಼ಲ್ಯಾಲ್ಯಾಂಚಾನಿ ಮೊಶೇಚಾ ನೇಮಾ ಶಾರ್ಕ ದೆತ್ಯಾಲಿ ದಿನ್ಗಿ ದೇ. ತು ಬರಾ ಜ಼ಾಲ್ಯಾಲ್ಯಾಲಾ ತೀ ವಳಕ್ ವ್ಹವುನ್ ರಾನ್ಹಾರ್” ಮನ್ಹುನ್ ಸಾಂಗ್ಲ.
MAT 8:5 ಯೇಸು ಕಪೆರ್ನೌಮ್ ಪೆಠತ್ ಗೆಲಾ. ತ್ಯೊ ಪೆಠತ್ ಗೆಲಾ ತವಾ ಶತಾದಿಪತಿ ಯೊಕ್ ಯವುನ್,
MAT 8:6 “ಪ್ರಭು, ಮಾಜಾ಼ ಚಾ಼ಕೊರ್ ಪಾರ್ಶಿ ಮಾರುನ್ ಹಾತ್ರುನಾತ್ ಹಾ. ತ್ಯೊ ಖುಬ್ ದುಃಖಾನಿ ಕಳವಳ್‍ತ್ಯೊ” ಮನ್ಹುನ್ ಮಜ಼ತಿ ಸಾಟಿ ಮಾಗ್ತೊ.
MAT 8:7 ಯೇಸುನಿ ತ್ಯಾ ಶತಾದಿಪತಿಲಾ, “ಮಿ ಯವುನ್ ತ್ಯಲಾ ಬರ ಕರ್ತೊ” ಮನ್‍ಲ್ಹಾ.
MAT 8:8 ತವಾ ತ್ಯೊ ಶತಾದಿಪತಿ, “ಪ್ರಭು, ಮಾಜಾ ಗರ‍್ಹಾತ್ ತು ಯಯಿಶಾರ್ಕಾ ಮಿ ಮೊಟಾ ನವ್ಹ. ತ್ಯಲಾ ಬರ ವ್ಹವುನಿ ಮನ್ಹುನ್ ತು ಯೊಕ್ ಸಬ್ದ ಸಾಂಗ್ಲಾಸ್ ಪುರ ತ್ಯಲಾ ಬರ ವ್ಹನಾರ್.
MAT 8:9 ಮೀಬೀ ದಿಸರ‍್ಯಾ ಯಕಾಚಾ ಹಾತಾಖಾಲ್ ಹಾ ಮಾಜಾ ಹಾತಾಚೆ ಖಾಲ್ ಸಿಪಾಯಿ ಹಾತ್ತ. ಮಿ ಯಕಾ ಸಿಪಾಯಿಲಾ ‘ಜಾ಼’ ಮನ್ಲೊತ ತ್ಯೊ ಜಾ಼ತೊ; ಆನಿ ಯಕಾಲಾ ‘ಯೇ’ ಮನ್ಲೊತ ತ್ಯೊ ಯತೊ. ಮಿ ಮಾಜಾ ಚಾ಼ಕ್ರಾಲಾ ಹ್ಯ ಕರ್ ಮನ್ಲೊತ ತ್ಯೊ ತಸಾ ಕರ್ತೊ. ” ಮನ್‍ಲ್ಹಾ.
MAT 8:10 ಹ್ಯ ಐಕುನ್ ಯೇಸುಲಾ ಆಜಾಬ್ ವಾಟ್ಲ. ಯೇಸುನಿ ಆಪ್ಲಿ ಸಂಗ ಆಸ್‍ಲ್ಯಾಲ್ಯಾನಾ, “ಮಿ ಇಸ್ರಾಯಲಾತ್ ಬಿ ಯವ್ಡಾಸ್ ಇಸ್ವಾಸ್ ಆಸ್ನಾರ‍್ಯಾ ಮಾನ್ಸಾಲಾ ಬಗ್ಲಾ ನಾಹಿ ಮನ್ಹುನ್ ತುಮಾನಾ ಖರ‍್ಯಾನಿ ಸಾಂಗ್ತೊ ಮನ್ಲಾ.
MAT 8:11 ಮಿ ತುಮಾನಾ ಸಾಂಗ್ತೊ. ಖುಬ್ ಲೊಕ ಉಗಾವ್ತೆ ಆನಿ ಮಾವಾಳ್ತೆ ಬಾಜೊ಼ಕ್ನಿ ಯತ್ಯಾತ. ತೀ ಸ್ವರ್ಗಾಚಾ ರಾಜಾತ್ ಅಬ್ರಹಾಮ್, ಇಸಾಕ್, ಯಾಕೊಬ್ ಹ್ಯಂಚಿ ಸಂಗ ಬಸುನ್ ಜೆವಾನ್ ಖಾತ್ಯಾತ.
MAT 8:12 ದೆವಾಚಾ ರಾಜಾತ್ ಜಾ಼ನಾರ್ ಮಂಥ್ಯಾಲ್ಯಾನಾ ಬಾಹಿರ್ ಅಂದಾರಾತ್ ಟ್ಯಾಕ್ನಾರ್. ತಿಥ ರಡ್ನಾರ್ ಆನಿ ದಾತ್ ಖಾನಾರ್” ಮನ್ಲಾ.
MAT 8:13 ಮಂಗ್ ಯೇಸುನಿ ತ್ಯಾ ಶತಾದಿಪತಿಲಾ, “ಗರ‍್ಹಾತ್ ಜಾ಼, ತು ಇಸ್ವಾಸ್ ಥೆವ್‌ಲ್ಯಾ ಶಾರ್ಕಾ ತುಜಾ ಚಾ಼ಕ್ರಾಲಾ ಬರ ವ್ಹನಾರ್” ಮನ್ಲಾ. ತವಾಸ್ ತ್ಯಚಾ ಚಾ಼ಕ್ರಾಲಾ ಬರ ಜಾ಼ಲ.
MAT 8:14 ಯೇಸು ಪೇತ್ರಾಚಾ ಗರ‍್ಹಾತ್ ಗೆಲಾ. ತಿಥ ಪೇತ್ರಾಚಿ ಸಾಸೊ ಖುಬ್ ತಾಪಾನಿ ಹಾತ್ರುನಾತ್ ನಿಜ್‍ಲ್ಯಾಲಿ ಯೇಸುನಿ ಬಗ್ಲಿ.
MAT 8:15 ಯೇಸುನಿ ತಿಚಾ ಹಾತಾಲಾ ಹಾತ್ ಲ್ಯಾವ್ಲಾ ತವಾ ತಿಚಾ಼ ತಾಪ್ ಸುಡುನ್ ಗೆಲಾ ತವಾ ತಿನಿ ವರ್ ಉಠುನ್ ತ್ಯಂಚಿ ಸೆವಾ ಕಿಲಿ.
MAT 8:16 ತೀಸಿಸ್ ಶಾಂಚಿ ಲೊಕ ಬುಥ ದರ್‌ಲ್ಯಾಲ್ಯಾ ಖುಬ್ ಜ಼ನಾನಾ ಯೇಸುಪ ಆನ್ಲಿತ. ಯೇಸುನಿ ಬುಲಿನಿಸ್ ಬುಥ ತ್ಯಂಚಿಪ್ನಿ ಪಳಿವ್ಲಿತ ದುಖನ್ಕರ‍್ಯಾ ಲೊಕಾನಾ ಸಗ್‌ಳ್ಯಾ ಬರಿ ಕಿಲಿತ.
MAT 8:17 “ತ್ಯನಿ ಆಮ್ಚಿ ದುಕ್ನಿ ಗಿತ್ಲಿತ, ಆಮ್ಚ಼ ರ‍್ವಾಗ್ ಉಚ್ಲು಼ನ್ ಗೇತ್ಲ” ಹ್ಯ ಸಗ್ಳ ಪ್ರವಾದಿ ಯೆಶಾಯನಿ ಸಾಂಗ್‌ಲ್ಯಾಲ ಪುರ್ನ ವ್ಹಯಾ ಸಾಟಿ ಆಸ ಜಾ಼ಲ
MAT 8:18 ಯೇಸುನಿ ಆಪ್ಲೆ ಸರ್ಬೌತಿ ಆಸ್ನಾರ‍್ಯಾ ಲೊಕಾನಾ ಸಗ್‍ಳ್ಯಾ ಬಗುನ್ ಆಪ್‌ಲ್ಯಾ ಶಿಶಾನಾ ಸಮಿಂದೋರಾಚೆ ಪಲಿಕ್ಡ ಜಾ಼ಯಾಲಾ ಸಾಂಗ್ಲ.
MAT 8:19 ತವಾ ದರ್ಮೊಪದೆಶಕ್ ಯೇಸುಪ ಯವುನ್, “ಸಿಕಿವ್‌ನ್ಯಾರ‍್ಯಾ, ತು ಕುಟಲ್ಯಾ ಜಾ಼ಗ್ಯಾವ ಗೆಲಾಸ್ ತರಿ ಮಿ ತುಜೆ ಮಾಗ್ನಿ ಯತೊ” ಮನ್ಲಾ.
MAT 8:20 ಯೇಸುನಿ ತ್ಯಲಾ, “ಕೊಲ್ಯಾನಾ ಗಭಿ ಹಾತ್ತಾ, ಪಾಕ್ರಾನಾ ಕುಟಿ ಹಾತ್ತ. ಫನ್ ಮಾನ್ಸಾಚಾ ಲೇಕಾಲಾ ಡುಯಿ ಥೆವಾಯಾ ಜಾ಼ಗಾ ನಾಹಿ” ಮನ್ಲಾ.
MAT 8:21 ಶಿಶಾತ್ಲಾ ಯಕ್ಲಾ ಯೇಸುಲಾ, “ಪ್ರಭು ಮನಾ ಆಂದಿ ಮಾಜಾ ಬಾಚೆ ಮಾತಿಲಾ ಜಾ಼ವುನ್ ಯಯಾ ಹುಕುಮ್ ದೆ” ಮನ್ಲಾ.
MAT 8:22 ಫನ್ ಯೇಸು ತ್ಯಲಾ ಮೇಲ್ಯಾಲಿಸ್ ಮೆಲ್ಯಾಲ್ಯಾನಾ ಮಾತಿ ದಿವುಂತ. ಮಾಜೆ ಮಾಗ್ನಿ ಯೆ” ಮನ್ಹುನ್ ಸಾಂಗ್ಲ.
MAT 8:23 ಯೇಸು ವ್ಹಡಿತ್ ಗೆಲಾ. ತವಾ ತ್ಯಚ಼ ಶಿಶಾ ತ್ಯಚಿ ಸಂಗ ಗೆಲ.
MAT 8:24 ವ್ಹಡಿ ದರ್ ಸುಡುನ್ ಗೀಲಿ ತವಾ ಯಗ್ದಮ್ ಮುಟಿ ವಾವ್ಡಳ್ ಸಮಿಂದೊರಾತ್ ಆಲಿ. ಲ್ವಾಟಾಂಚಾನಿ ವ್ಹಡಿಲಾ ಜಾ಼ಕುನ್ ಗಿತ್ಲಿ. ಫನ್ ಯೇಸು ವ್ಹಡಿತುಸ್ ನಿಜ್ಲಾ಼ ಹುತ್ತಾ.
MAT 8:25 ಯೇಸುಚ಼ ಶಿಶಾ ತ್ಯಚಿಪ ಯವುನ್ ತ್ಯಲಾ ಉಠ್ವುನ್, “ಪ್ರಭು ಆಮಾನಾ ಉರಿವ್! ಆಮಿ ಬುಡ್‍ತ್ಯಾವ್!” ಮನ್ಲ.
MAT 8:26 ಯೇಸುನಿ, “ತುಮಿ ಬಿತ್ತಾಸಾ‍ ಕಾ? ತುಮ್ಚಿಪ ಪಾಯ್ಜೆ ತ್ಯವ್ಡಾ ಇಸ್ವಾಸ್ ನಾಹಿ” ಮನ್ಹುನ್ ಉತ್ತರ್ ದಿಲಾ ಉಠುನ್ ಉಬಾ ರಾಹುನ್ ತೇ ಮೊಟೆ ವಾರ ಮುಡಿಲಾ ಲಾಟಾನಾ ದಪ್‌ಕ್ಯಾವ್ಲ. ತವಾ ತ್ಯ ಸಗ್ಳ ಶಾಂತ್ ಜಾ಼ಲ.
MAT 8:27 “ತ್ಯೊ ಕಸ್ಲಾ ಮಾನುಸ್? ವಾರಮ್ಯೊಡ್ ಆನಿ ಪಾನಿ ಹ್ಯಚಾ಼ ಸಬ್ದ ಐಕ್‌ತ್ಯಾತ ನವ್ಹ” ಆಸಿ ಲೊಕ ಮನ್ಲಿತ.
MAT 8:28 ಯೇಸು ಸಮಿಂದೊರಾಚೆ ಗದರೇನ್ ಸಿಮತ್ ಆಲಾ. ತವಾ ತಿಥ ಬುಥ ‌ಲಾಗ್‌ಲ್ಯಾಲ ದೊಗ ಯೇಸುಪ ಆಲ. ತೇ ಮಸುರ್ಡಿತ್ನಿ ರಾಹಿತ ಆನಿ ಖುಬ್ ಗಾತ್ಕಿ ಜಾ಼ಲ್ಥ. ಮನ್ಹುನ್ ಲೊಕ ತೇ ವಾಟನಿ ಜಾ಼ಯಿತ್ನವ್ಥಿತ.
MAT 8:29 ತೇ ದೊಗ ಯೇಸುಪ ಯವುನ್. “ತು ಆಮಾನಾ ಕ್ಯಾ ಕರಾಯಾ ವ್ಹಯಿ ಮಂಥೊಸ್? ದೇವಾಚಾ ಲೇಕಾ, ದಿಲ್ಯಾಲ್ಯಾ ಯಳಾಚೆ ಆಂದಿ ಆಮಾನಾ ಶಿಕ್ಷಾ ದಿಯಾ ಹಿತ್ತ ಆಲಾಸ್ ಕ್ಯಾ? ಮನ್ಹುನ್‍ ತವಾಸ್ ಜೊ಼ರಾನಿ ವರಾಡ್ಲ.
MAT 8:30 ತ್ಯಾ ಜಾ಼ಗ್ಯಾಚೆ ಜ಼ವಳ್ ಡುಕ್ರಾಂಚಾ಼ ಮೊಟಾ ಹಿಂಡ್ ಚ಼ರತಾ.
MAT 8:31 ತ್ಯಾ ಬುಥಾಂಚಾನಿ, “ಆಮಿ ಹ್ಯಾ ದೊಗಾನಾಬಿ ಸುಡುನ್ ಜಾ಼ಯಾ ವ್ಹಯಿ ಮನ್ಲಾಸ್ತ, ದಯಾ ಥಿವುನ್ ಆಮಾನಾ ತ್ಯಾ ಡುಕ್ರಾತ್ನಿ ಲಾವುನ್ದೇ” ಮನ್ಹುನ್ ಇನಂತಿ ಕಿಲಿ.
MAT 8:32 ಯೇಸು ತ್ಯನಾ, “ಜಾ಼ವಾ” ಮನ್ಲಾ. ತವಾ ತೀ ಬುಥ ತ್ಯನಾ ದೊಗಾನಾ ಸುಡುನ್ ಡುಕ್ರಾತ್ನಿ ಗಿಲಿತ. ತವಾಸ್ ಡುಕ್ರ ಸಗ್ಳಿ ಗುಢ್ಯಾವ್ನಿ ಖಾಲ್ ಪಳತ್ ಯವುನ್ ಸಮಿಂದೊರಾತ್ ಬುಡಾಲಿತ.
MAT 8:33 ಡುಕ್ರ ಚಾರತ್ಯಾಲ ಪೆಠತ್ ಪಳತ್ ಜಾ಼ವುನ್ ಭುಥ ಲಾಗ್‌ಲ್ಯಾಲ್ಯಾಂಚೆ ಸಂಗ ಜಾ಼ಲ್ಯಾಲ ಲೊಕಾನಾ ಸಾಂಗ್ಲ.
MAT 8:34 ತವಾ ತೆ ಸಿಮತ್ಲಿ ಲೊಕ ಸಗ್ಳಿ ಯೇಸುಲಾ ಬಗಾಯಾ ಆಲಿತ, ಆನಿ ತ್ಯಲಾ ಬಗುನ್ ಆಪ್ಲಿ ಸಿಮಾ ಸುಡುನ್ ಜಾ಼ ಮನ್ಹುನ್ ಸಾಂಗ್ಲ.
MAT 9:1 ಯೇಸು ವ್ಹಡಿತ್ ಚ಼ಡುನ್ ಸಮಿಂದೊರ್ ವಲ್ಯಾಂಡುನ್ ಆಪ್‌ಲ್ಯಾ ಸ್ವತಾಚಾ ಗಾವಾತ್ ಗೆಲಾ.
MAT 9:2 ಥೊಡ್ಯಾಂಚಾನಿ ಯಕಾ ಪಾರ್ಶಿಚಾ ರೊಗಿಲಾ ಯೇಸುಪ ಆನ್ಲಾ ತ್ಯೊ ಆಪ್‌ಲ್ಯಾ ಹಾತ್ರು ನಾವ ನಿಜ಼ಲಾ ಹುತ್ತಾ. ಯೇಸುನಿ ಹ್ಯಾ ಲೊಕಾಂಚಾ಼ ಇಸ್ವಾಸ್ ಬಗುನ್, “ತ್ಯಲಾ ಲೇಕಾ, ದಿರ‍್ಹಾನಿ ರ‍್ಹಾ. ತುಜಿ ಪಾಪ ಮಾಪ್” ಜಾ಼ಲಿತ ಮನ್ಹುನ್ ಸಾಂಗ್ಲ.
MAT 9:3 ತಿತ್ಲ ಧರ್ಮೊಪದೇಶಕ್, “ಹ್ಯೊ ಮಾನುಸ್ ದೇವಾಚಿ ನಿಂದಾ ಕರ್ತೊ” ಆಸ ಆಪ್‌ಲ್ಯಾ ಆಪ್‌ಲ್ಯಾತುಸ್ ಬೊಲತ.
MAT 9:4 ತ್ಯಂಚಾನಿ ಆಸಸ್ ಯವಜ್‌ಲ್ಯಾ ಮನ್ಹುನ್ ಯೇಸುಲಾ ಸಮಾಜ್ಲ. ತ್ಯನಿ ತ್ಯನಾ, “ತುಮಿ ಕಾ ಬುರ್ಸ ಯವಸ್ಥಾಸಾ?
MAT 9:5 ಕಚ಼ ಸಲ್ಪ? ಹ್ಯಾ ಲಕ್ವಾ ಮ್ಯಾರ್‌ಲ್ಯಾಲ್ಯಾ ರೊಗಿಲಾ, ‘ತುಜಿ ಪಾಪ ಮಾಪ್ ಜಾ಼ಲಿತ’ ಮನ್ಹುನ್ ಸಾಂಗಾಚ಼ ನಾಹಿತ ‘ವರ್ ಉಠುನ್ ಚಾ಼ಲ್’ ಮನ್ಹುನ್ ಸಾಂಗಾಚ಼ ಕ್ಯಾ?
MAT 9:6 ಫನ್ ಮಾನ್ಸಾಚಾ ಲೇಕಾಲಾ ಪಾಪ ಮಾಪ್ ಕರಾಯಾ ದರ್ಥಿವ ಹಾಕ್ ಹಾ ಮನ್ಹುನ್ ಮಿ ತುಮಾನಾ ಖರ ಕರುನ್ ದ್ಯಾವ್ತೊ” ಮನ್‍ಲ್ಹಾ. ನಂತರ್ ಯೇಸುನಿ ಲಕ್ವಾ ಮ್ಯಾರ್‌ಲ್ಯಾಲ್ಯಾ ರೊಗಿಲಾ, “ಉಠುನ್, ತುಜ಼ ಹಾತ್ರುನ್ ಗಿಹುನ್ ಗರ‍್ಹಾತ್ ಜಾ಼” ಮನ್ಲಾ.
MAT 9:7 ತವಾ ತ್ಯೊ ಉಠುನ್ ಗರ‍್ಹಾತ್ ಗೆಲಾ.
MAT 9:8 ಲೊಕ ಹ್ಯ ಸಗ್ಳ ಬಗುನ್ ಗಾಭಾರ್ಲಿತ. ಮಾನ್ಸಾನಾ ಆಪ್ಲಾ ಹಾಕ್ ದಿಲಾ ಮನ್ಹುನ್ ಲೊಕಾಂಚಾನಿ ದೇವಾಲಾ ವವ್ಯಾಳಾ.
MAT 9:9 ಯೇಸು ಜಾ಼ಯಿತ್‍ ಆಸ್ಥಾನಾ, ಜ಼ಖತ್ ಗೊಳಾ ಕರ್ತ್ಯಾಲ್ಯಾ ಮತ್ತಾಯಾ ಮಂಥ್ಯಾಲ್ಯಾ ಮಾನ್ಸಾಲಾ ಬಗ್ಲಾ. ಮತ್ತಾಯಾ ಜ಼ಖತಿಚಾ ಕಠ್ಯಾವ ಬಸ್ಲಾ ಹುತ್ತಾ. ಯೇಸು ತ್ಯಲಾ ಮಾಜೆ ಮಾಗ್ನಿ ಯೇ ಮನ್ಲಾ. ತವಾ ಮತ್ತಾಯಾ ಉಠುನ್ ಯೇಸುಚೆ ಮಾಗ್ನಿ ಗೆಲಾ.
MAT 9:10 ಯೇಸು ಮತ್ತಾಯಾಚಾ ಗರ‍್ಹಾತ್ ಜೆವ್ನಾಲಾ ಬಸ್ಲಾ. ತವಾ ಜ಼ಖತ್ ಗೊಳಾ ಕರ್ತ್ಯಾಲ ಆನಿ ಪಾಪಿ ಲೊಕ್ ಯೇಸುಚೆ ಸಂಗ ಖಾಯಾ ಬಸ್ಲ.
MAT 9:11 ಹ್ಯ ಬಗ್‌ಲ್ಯಾಲ ಫರಿಸಾಯ್ ಯೇಸುಚಾ ಶಿಶಾನಾ, “ತುಮ್‍ಚಾ಼ ಪ್ರಭು ಜ಼ಖತ್ ಗೊಳಾಕರ್ತ್ಯಾಲ್ಯಾಂಚೆ ಸಂಗ ಆನಿ ಪಾಪಿ ಲೊಕಾಂಚೆ ಸಂಗ ಕಾ ಜೆವಾನ್ ಖಾತ್ಯೊ? ಮನ್ಹುನ್ ಇಚಾರ್ಲ.
MAT 9:12 ಫರಿಸಾಯಾಂಚಾನಿ ಸಾಂಗ್‌ಲ್ಯಾಲ ಐಕುನ್ ಯೇಸುನಿ ತ್ಯನಾ, “ಬರಿ ಆಸ್‌ಲ್ಯಾಲ್ಯಾನಾ ವೈದ್ಯಾ ನಕೊ. ಬರಿ ನಸ್‌ಲ್ಯಾಲ್ಯಾನಾ ವೈದ್ಯಾ ವ್ಹಯಿ
MAT 9:13 ತುಮಿ ಜಾ಼ವುನ್, ‘ಮನಾ ಯಜ್ಞ ನಕೊ, ದಯಾ ವ್ಹಯಿ’ ಮನ್ಹುನ್ ದರ್ಮ ಶಾಸ್ತಾರಾತ್ ಲಿವ್‌ಲ್ಯಾಲ್ಯಾ ಸಬ್ದಾಚಾ಼ ಅರ್ಥ ಸಿಕಾ. ಮಿ ನಿಯತಿಚಾನಾ ಹಾಕ್ಟಾಯಾ ಆಲೊ ನಾಹಿ, ಪಾಪಿನಾ ಹಾಕ್ಟಾಯಾ ಆಲ್ಯೊ” ಮನ್ಲಾ.
MAT 9:14 ಮಂಗ್ ಬಾಪ್ತಿಸ್ಮಾ ಯೊಹಾನಾಚಾ಼ ಶಿಶಾ ಯೇಸುಪ ಯವುನ್. ತೇ ಯೇಸುಲಾ, “ಆಮಿ ಆನಿ ಫರಿಸಾಯ್ ತವಾತವಾ ಉಪಾಸ್ ಕರ್ತಾವ್. ಖರ ತುಜ಼ ಶಿಶಾ ಕಾ ಉಪಾಸ್ ಕರೀತ್ನಾಹಿತ? ಮನ್ಹುನ್ ಇಚಾರ್ತ್ಯಾತ.
MAT 9:15 ಯೇಸುನಿ, “ಲಗ್ನಾಚಾ ಯಳಾಲಾ ನೌವ್‌ರ‍್ಯಾ ಸಂಗ ಆಸ್ನಾರ ತ್ಯಚ಼ ಸುಪ್ತಿ ದುಃಖಾನಿ ರಾಥ್ಯಾತ ಕ್ಯಾ? ನಾಹಿ ಫನ್ ನೌರಾ ತ್ಯನಾ ಸುಡುನ್ ಜಾ಼ಯಾಚಾ಼ ಯೊಳ್ ಯನಾರ್. ತವಾ ತೇ ಉಪಾಸಿ ರಾಥ್ಯಾತ.
MAT 9:16 “ಕೊನ್ ಫಾಟುನ್ ಗೆಲ್ಯಾಲೆ ಜು಼ನ್ನೆ ವೈಲೆ ಆಂಗಿಲಾ ನವ್ಯಾ ಕಪ್‌ಡ್ಯಾಚಾ಼ ತುಕ್ಡಾ ಲಾವುನ್ ಸಿವಿತ್ನಾಹಿತ. ಆಕಾಸ್ಮಾತ್ ಸಿವ್‌ಲ್ಯಾವ, ತ್ಯೊ ಪಡ್ಕಾ ಪಿಂಜುಳುನ್ ಆಂಗಿತ್ನಿ ನಿಕ್ಳುನ್‌ಯನಾರ್. ತವಾ ತೀ ಆಂಗಿ ಆನಿಕ್ ಖುಬ್ ಫಾಟ್ನಾರ್.
MAT 9:17 ಯವ್ಡಸ್ ನವ್ಹ ಲೊಕ ನವಾ ದರಾಕ್ಶಿಚಾ಼ ರಸ್ ಜು಼ನ್ಯಾ ದರಾಕ್ಶಿಚಾ ರಸಾಚೆ ಚ಼ಮ್‌ಡ್ಯಾಚೆ ಪಿಸ್ವಿತ್ ಗಾಲ್ಹಿತ್ ನಾಹಿತ; ಕಾ ಮಂಜೆ ಜು಼ನ್ಯಾ ಚ಼ಮ್‌ಡ್ಯಾಚಾ ಪಿಸವ್ಯಾ ಫಾಟುನ್ ಜಾ಼ತ್ಯಾತಾ. ಆನಿ ದರಾಕ್ಶಿಚಾ಼ರಸ್ ಲಂವ್ಡುನ್ ಜಾ಼ತೊ. ತ್ಯಚಿಸ್ ಲಾಗುನ್ ಲೊಕ ಕವಾಬಿ ನವಾ ದರಾಕ್ಶಿಚಾ಼ರಸ್ ನವೆ ಚ಼ಮ್‍ಡ್ಯಾಚೆ ಪಿಸ್ವಿತ್ ಗಾಲ್ಹುನ್ ಥೆವ್‌ತ್ಯಾತ ತವಾ ದುನಿಬ್ಲಿಬಿ ರಾಥ್ಯಾತ” ಮನ್ಲಾ.
MAT 9:18 ಯೇಸು ಹ್ಯಾ ಗುಶ್ಟಿ ಸಾಂಗ್‌ತ್ಯಾಲಾ ಆಸ್ಥಾನಾ ಸಭಾಸ್ಥಾನಾತ್ಲಾ ಅಧಿಕಾರಿಯಕ್ಲಾ ತ್ಯಚಿಪ ಯವುನ್ ತ್ಯಲಾ ವಾಕುನ್ ಹಾತ್ ಜು಼ಡುನ್, “ಮಾಜಿ ಲೇಕ್ ಆತಾಸ್ ಮಿಲಿ. ಫನ್ ತು ಯವುನ್ ತಿಲಾ ಹಾತ್‌ಲ್ಯಾವ್‌ಲ್ಯಾವ ತೀ ಆನಿಕ್ ಜಿತ್ತಿ ವ್ಹನಾರ್” ಮನ್ಲಾ.
MAT 9:19 ತವಾ ಯೇಸು ಉಠುನ್ ಅಧಿಕಾರ‍್ಯಾ ಸಂಗ ಗೆಲಾ. ಯೇಸುಚ಼ ಶಿಶಾ ಸಾಹಿತ್ ಗೆಲ.
MAT 9:20 ಬಾರಾ ವರ್ಸಾಠಾವ್ನಿ ಆಂಗಾವ್ನಿ ರಗಾತ್ ಜಾ಼ತ್ಯಾಲಾ ರೊಗ್ ಆಸ್‌ಲ್ಯಾಲಿ ಯೇಕ್ ಬಾಯಿಲ್ ಮಾನುಸ್ ತಿಥ ಹುತ್ತಿ. ತೀ ಬಾಯಿಲ್ ಮಾನುಸ್ ಯೇಸುಚೆ ಮಾಗ್ನಿ ಯವುನ್ ತ್ಯಚೆ ವೈಲೆ ಆಂಗಿಚಾ ಟೊಕಾಲಾ ಹಾತ್‌ಲ್ಯಾವ್ಲಾ.
MAT 9:21 ತೇ ಬಾಯಿಲ್ ಮಾನ್ಸಾನಿ, “ತ್ಯಚೆ ಆಂಗಿಲಾ ಹಾತ್‌ಲ್ಯಾವ್‌ಲ್ಯಾವ ಪುರೊ, ಮಿ ಬರಿ ವ್ಹನಾರ್” ಮನ್ಹುನ್ ಇಚಾರ್ ಕೆಲಾ.
MAT 9:22 ಯೇಸು ಮಾಗಾರಾ ಪರ್ತುನ್ ತೇ ಬ್ಯಾಯ್ಕಾ ಮಾನ್ಸಾಲಾ ಬಗುನ್, “ಲೀಕಿ, ದಿರ‍್ಹಾನಿ ರ‍್ಹಾ! ತುಜಾ ಇಸ್ವಾಸಾನಿ ತುಲಾ ಬರ ಜಾ಼ಲ” ಮನ್ಹುನ್ ಸಾಂಗ್ತೊ. ತವಾಸ್ ತೀ ಬರಿ ಜಾ಼ಲಿ.
MAT 9:23 ಮಂಗ್ ಯೇಸು ಅಧಿಕಾರ‍್ಯಾ ಸಂಗ ತ್ಯಚಾ ಗರ‍್ಹಾತ್ ಗೆಲಾ. ಮಡ ನಿಹ್ಯಾ ಆಲ್ಯಾಲ ವಾಜ಼ಪ ವಾಜಿವ್‌ತ್ಯಾಲ್ಯಾನಾಬಿ ರಡ್‌ತ್ಯಾಲ್ಯಾನಾಬಿ ಯೇಸುನಿ,
MAT 9:24 “ದುರ್ ಜಾ಼ವಾ, ಪ್ಯೊರ್ ಮೀಲಿ ನಾಹೀ. ತೀ ನಿಜ್ಲೆ಼” ಮನ್ಲಾ. ಫನ್ ತ್ಯಂಚಾನಿ ಯೇಸುಚಿ ಟಿಂಗಲ್ನಾ ಕಿಲಿ.
MAT 9:25 ಲೊಕಾನಾ ಬಾಹಿರ್ ಲಾವುನ್ ದಿಲ್ಯಾವ ಯೇಸು ಆತ್ ಜಾ಼ವುನ್. ಪುರಿಚಾ ಹಾತಾಲಾ ದರ್ಲ ತವಾಸ್ ತೀ ಪ್ಯೊರ್ ಉಠುನ್ ಉಬಿರಾಯ್ಲಿ.
MAT 9:26 ಹಿ ಬಾತ್ನಿ ಸಗ್ಳೆ ದುನೆತ್ ಪಗಾಳ್ಳಿ.
MAT 9:27 ಯೇಸು ತಿಥ್ನಿ ಜಾ಼ತಾನಾ ದೊಗ ಆಂದ್ಳ ತ್ಯಚೆ ಮಾಗ್ನಿ ಗೆಲ. ತೇ ದಾವಿದಾಚಾ ಲೇಕಾ ಆಮ್ಚಿವ ದಯಾ ದ್ಯಾವ್ ಮನ್ಹುನ್ ಜೊ಼ರಾನಿ ವರಾಡ್ಲ.
MAT 9:28 ಯೇಸು ಗರ‍್ಹಾತ್ ಗೆಲಾ. ದೊಗ ಆಂದ್ಳ ತವಾ ತ್ಯಚೆ ಸಂಗ ಗೆಲ. ಯೇಸು ತ್ಯನಾ, “ಮಿ ತುಮಾನಾ ಬರ ಕರ್ತೊ ಮನ್ಹುನ್ ತುಮಿ ಇಸ್ವಾಸ್ ಥೆವ್ತಾಸಾ ಕ್ಯಾ? ಮನ್ಹುನ್ ಇಚಾರ್ಲ. ಅಂದ್ಳ, “ವ್ಹಯ್ ಪ್ರಭು, ಆಮಿ ಇಸ್ವಾಸ್ ಥೆವ್ತಾವ್” ಮನ್ಹುನ್ ಉತ್ತರ್ ದಿಲಾ.
MAT 9:29 ತವಾ ಯೇಸುನಿ ತ್ಯಂಚಾ ಡೊಳ್ಯಾನಾ ಹಾತ್ ಲಾವುನ್, “ತುಮಿ ಇಸ್ವಾಸ್ ಥೆವ್‌ಲ್ಯಾ ಶಾರ್ಕ ತುಮಾನಾ ಬರ ವ್ಹವುನಿ” ಮನ್ಲಾ.
MAT 9:30 ತವಾಸ್ ತ್ಯನಾ ನದಾರ್ ಆಲಿ. “ಹಿ ಗ್ಯೊಶ್ಟ್ ಕುನಾಲಾ ಸಾಂಗು ನಕೊಸಾ” ಮನ್ಹುನ್ ಯೇಸುನಿ ತ್ಯನಾ ಖಡ್ಯಾವುನ್ ಸಾಂಗ್ಲ.
MAT 9:31 ಖರ ತೇ ಆಂದ್ಳ ತಿಥ್ನಿ ನಿಗುನ್ ಜಾ಼ವುನ್ ಯೇಸುಚಿ ಬಾತ್ನಿ ತೆ ಸಗಳೆ ದುನೆತ್ ಪಗಾಳ್ಳಿ.
MAT 9:32 ತೇ ದೊಗ ಜಾ಼ತಾನಾ ಥೊಡ್ಯಾಂಚಾನಿ ದುಸ್‌ರ‍್ಯಾ ಯಕಾಲಾ ಯೇಸುಚೆ ಜ಼ವಳ ಆನ್ಲಾ. ತ್ಯಚಿಪ ಭುಥ್ ಹುತ್ತ ಮನ್ಹುನ್ ತ್ಯೊ ಮುಕ್ಕಾ ಜಾ಼ಲ್ಥಾ.
MAT 9:33 ಯೇಸು ತ್ಯಾ ಭುಥಾಲಾ ಸುಡುನ್ ಜಾ಼ ಮನ್ಹುನ್ ತಾಕಿತ್ ಕರ್ತೊ. ತವಾ ತ್ಯೊ ಬೊಲಾಯಾ ಲಾಗ್ಲಾ ಹ್ಯ ಬಗ್‌ಲ್ಯಾಲಿ ಲೊಕ ಚಮತ್ಕಾರ್ ವ್ಹವುನ್, “ಇಸ್ರಾಯಲಾತ್ ಆಸ್ಲಿ ಕಾಮ ಬಗ್ಲಿಸ್ ನಾಹಿತ” ಮನ್ಲ.
MAT 9:34 ಫನ್ ಫರಿಸಾಯ್ ಲೊಕ್, “ಹ್ಯೊ ಭುಥಾಂಚಾ ಅಧಿಕಾರಿಚಾ ಬಳಾನಿ ಭುಥ ಸುಡಿವ್‍ತ್ಯೊ” ಮನ್ಲ.
MAT 9:35 ಯೇಸು ಸಗ್ಳೆ ಪೆಠತ್ನಿ ಆನಿ ಸಗ್‌ಳ್ಯಾ ಗಾವಾತ್ನಿ ಪಿರ್ಲಾ. ಯೇಸು ತ್ಯಂಚಾ ಸಭಾಸ್ಥಾನಾತ್ನಿ ಸಿಕಿವಿತ್ ದೇವಾಚಾ ರಾಜಾಚೆ ಗುಶ್ಟಿತ್ ಚಾ಼ಂಗಲ್ಯಾ ಖಬ್ರಿ ಸಾಂಗ್‌ಲ್ಯಾ. ಸಗಳೆ ತರಚ಼ ರ‍್ವಾಗ್ ದುಖ ಬರಿ ಕಿಲಿತ
MAT 9:36 ದುಖಾತ್ನಿ ತಳ್ಮಳ್‌ತ್ಯಾಲಿ ಆನಿ ಮಜ಼ತ್ ನಸ್ನಾರಿ ಕಿತಿತರಿ ಲೊಕಾನಾ ಯೇಸು ಬಗುನ್ ರಡ್ಲಾ. ಗುರಿಕಾ ನಸ್‌ಲ್ಯಾಲ್ಯಾ ಮೆಂಡ್ರಾಂಚಿಗತ್ ತೀ ಹುತ್ತಿತ.
MAT 9:37 ಯೇಸುನಿ ಆಪ್‌ಲ್ಯಾ ಶಿಶಾನಾ ಸಾಂಗ್ಲ, “ಪೀಕ್ ಖುಬ್, ಫನ್ ಕಾಮ್ಗಾರ್ ಥೊಡ.
MAT 9:38 ಪಿಕಾಚಾ಼ ದನ್ಹಿ ದೇವ್. ಮನ್ಹುನ್ ಖುಬ್ ಕಾಮ್ಗಾರ‍್ಯಾನಾ ಲಾನಿಸಾಟಿ ಲಾವುನ್ ದಿಯಾ ತ್ಯಚಿಪ ಮಾಗ್ನ ಕರಾ” ಮನ್‍ಲ್ಹಾ.
MAT 10:1 ಯೇಸುನಿ ಆಪ್‍ಲ್ಯಾ ಬಾರಾಜಾ಼ನ್ ಶಿಶಾನಾ ಯಕಾನ್ಸಿ ಹಾಕ್ಟುನ್, ತ್ಯನಾ ಬುರ್ಸಿ ಆತ್ಮ ಸೊಡ್ವಾಯಾ ಸಗಳೆ ತರಚ಼ ರ‍್ವಾಗ್ ಆನಿ ದುಖ್ನಿ ಬರಿ ಕರಾಯಾ ಹುಕುಮ್ ದಿಲಾ.
MAT 10:2 ಬಾರಾ ಜಾ಼ನ್ ಅಪೊಸ್ತಲಾಂಚಿ ನಾವ ಆಸಿ ಹತ್ತ. ಸಿಮೊನಾಲಾ ಪೇತ್ರು ಮನ್ಹುನ್ ಹಾಕಟ್‌ತ್ಯಾತ ಆನಿ ಹ್ಯಚಾ಼ ಬಾಹು ಆಂದ್ರೆಯಾ, ಜೆಬೆದಾಯಾಚಾ಼ ಲ್ಯೊಕ್ ಜಾ಼ಲ್ಯಾಲಾ ಯಾಕೊಬ್, ತ್ಯಚಾ಼ ಬಾಹು ಯೊಹಾನ್,
MAT 10:3 ಫಿಲಿಪ್ಪ ಆನಿ ಬಾರ್ತೊಲೊಮಾಯಾ, ತೊಮ, ಜ಼ಖತ್ ಗೊಳಾಕರ್ತ್ಯಾಲಾ ಮತ್ತಾಯ್, ಅಲ್ಪಾಯಾಚಾ಼ ಲ್ಯೊಕ್ ಯಾಕೊಬ್, ತದ್ದಾಯ,
MAT 10:4 ದೇಶೆಚಾ಼ ಭಗತ್ ಸಿಮೊನ್ ಆನಿ ಯೇಸುಲಾ ವೈರಿಂಚಾ ತಾಬ್ಯಾತ್ ದಿಲ್ಯಾಲಾ ಇಸ್ಕರಿಯೊತ್ ಯುದ್.
MAT 10:5 ಯೇಸುನಿ ಹ್ಯಾ ಬಾರಾ ಅಪೊಸ್ತಲಾನಾ ಥೊಡಾ ಹುಕುಮ್ ದಿವುನ್ ಸ್ವರ್ಗಾಚಾ ರಾಜಾಚ಼ ಸಾಂಗಾಯಾ ತ್ಯನಾ ಲಾವುನ್ ದಿಲ. ಯೇಸುನಿ ತ್ಯನಾ: “ಯೆಹುದಿ ನಸ್‌ಲ್ಯಾಲ್ಯಾ ಲೊಕಾಂಚಿಕ್ಡ ವ್ಹವುನಿ ಸಮಾರ‍್ಯಾತ್ ಆಸ್‌ಲ್ಯಾಲ್ಯಾ ಕಚಾಸ್ ಗಾವಾತ್ ಜಾ಼ವುನಕೋಸಾ. ಮನ್ಹುನ್ ಸುಸ್ನಾ ದಿಲಿ.
MAT 10:6 ಫನ್ ಚು಼ಕಲ್ಯಾಲ್ಯಾ ಮೆಂಡ್ರಾಂಚೆಗತ್ ಆಸ್‍ಲ್ಯಾಲ್ಯಾ ಇಸ್ರಾಯಲಾಂಚಿಪ ಜಾ಼ವಾ,
MAT 10:7 ಸ್ವರ್ಗಾಚ಼ ರಾಜ ಬಿಗಿನಿ ಯನಾರ್ ಮನ್ಹುನ್ ಜಾ಼ವುನ್ ಸಾಂಗಾ.
MAT 10:8 ರೊಗಿನಾ ಬರಕರಾ. ಮೇಲ್ಯಾಲ್ಯಾನಾ ಜಿತ್ತಿ ಕರಾ. ಕುಶ್ಟರೊಗಿನಾ ಬರ ಕರಾ. ಲೊಕಾನಾ ಬುಥಾಂಚಿಪ್ನಿ ಸುಟ್ಕಿಕರಾ. ಮಿ ತುಮಾನಾ ಫುಕಟ್ ದೇತೊ. ಮನ್ಹುನ್ ತುಮಿ ದುಸ್‌ರ‍್ಯಾನಾ ಫುಕಟ್ ದೆವಾ.
MAT 10:9 ತುಮ್ಚಿ ಸಂಗ ತಾಂಬ್ಯಾಚ಼ ಪೈಸ, ಚಾ಼ಂದಿ ಸೊನ ವ್ಹವುನಿ ಗಿಹುನ್ ಜಾ಼ವು ನಕೊಸಾ
MAT 10:10 ಪಿಸ್ವಿ, ಆಗಾವ್ ಕಪ್ಡ, ವ್ಹಾನಾ, ಕಾಠ್ಯಾ, ಗಿಹುನ್ ಜಾ಼ವು ನಕೊಸಾ. ಆಳಾಲಾ ವ್ಹಯಿ ತ್ಯ ದೆವಾ.
MAT 10:11 ತುಮಿ ಕಚಾ ತರಿ ಗಾವಾತ್ ನಾಹಿತ ಗರ‍್ಹಾತ್ ಗೆಲಾಸಾಕಿ ತಿಥ ತುಮ್ಚಿ ದೆಕ್ರೆಕಿ ಕರ್ತ್ಯಾಲ್ಯಾ ಮಾನ್ಸಾಲಾ ತುಮಿ ತ್ಯೊ ಗಾವ್ ಸುಡಿ ಪರತ್ ತ್ಯಚಾ ಗರ‍್ಹಾತುಸ್ ರಾವ್ಹಾ.
MAT 10:12 ತ್ಯಾ ಗರ‍್ಹಾತ್ ತುಮಿ ಗೆಲಾಸಾಕಿ, ‘ತುಮಾನಾ ಬರ ವ್ಹವುನಿ’ ಮನ್ಹಾ.
MAT 10:13 ತ್ಯಾ ಗರ‍್ಹಾತ್ಲಿ ಲೊಕ ತುಮ್ಚಾ ಆಶಿರ್ವಾದಾಲಾ ಚಾ಼ಂಗ್ಲಿ ಆಸ್ಲಿತತ ತ್ಯೊ ಆಶಿರ್ವಾದ್ ತ್ಯನಾ ರಾಹುನಿ. ನಸ್ಲಿತತ ತ್ಯೊ ಆಶಿರ್ವಾದ್ ತುಮಾನಾ ಮಾಗಾರಾ ಪರ್ತುನ್ ಯವುನಿ.
MAT 10:14 ಯಕಾ ಗರ‍್ಹಾತಲ್ಯಾಂಚಾನಿ ನಾಹಿತ ಯಕಾ ಗಾವಾತಲ್ಯಾಂಚಾನಿ ತುಮಾನಾ ಹಾಕಟ್ಲ ನಾಹಿತ ತುಮ್ಚಿ ಬುಲಿ ಐಕ್ಲಿ ನಾಹಿತ ತುಮಿ ತ್ಯೊ ಜಾ಼ಗಾ ಸುಡುನ್ ಜಾ಼ತಾನಾ, ತುಮ್ಚಾ ಪಾಯಾಚಿ ಧುಳ್ ಜಾ಼ಢಾ.
MAT 10:15 ನ್ಯಾಯಿ ನಿವ್ಡಾಚಾ ದಿಸಾತ್ ಹ್ಯಾ ಗಾವಾಚಿ ಪರಸ್ಥಿತಿ ಸೊದೊಮ್ ಆನಿ ಗೊಮೊರಾವ್ನಿ ಖುಬ್ ಬುರ್ಸಿ ವ್ಹನಾರ್ ಮನ್ಹುನ್ ಮಿ ತುಮಾನಾ ಖರ‍್ಯಾನಿ ಸಾಂಗ್ತೊ.
MAT 10:16 “ಐಕಾ! ನ್ಯಾನ್‌ಗ್ಯಾಂಚೆ ಮದ್ದಿ ಮೆಂಡ್ರ ಶೊಡ್‌ಲ್ಯಾಚೆಗತ್ ಮಿ ತುಮಾನಾ ಲಾವುನ್ ದೇತೊ. ಮನ್ಹುನ್ ತುಮಿ ಸಾಪಾಚೆಗತ್ ಹುಶಾರ್ ರಾವ್ಹಾ ಪ್ಯಾರ್‌ವ್ಯಾಚೆಗತ್ ಥಂಡ್ ರಾವ್ಹಾ.
MAT 10:17 ಲೊಕಾಂಚೆ ಗುಶ್ಟಿತ್ ಹುಶಾರಿನಿ ರಾವ್ಹಾ. ತೀ ತುಮಾನಾ ನ್ಯಾಯಿ ಕರ್ತ್ಯಾಲ್ಯಾಂಚಾಪ ಬಾಂದುನ್ ನೆನ್ಹಾರ್. ತೇ ತುಮಾನಾ ಆಪ್‌ಲ್ಯಾ ಯೆಹುದ್ಯಾಂಚಾ ಸಭಾಸ್ಥಾನಾತ್ ಕಾಟ್ಯಾಚಾ ಚಾಬುಕಾನಿ ಮ್ಯಾರ‍್ನಾರ್
MAT 10:18 ತುಮಾನಾ ಮಾಜಿಸ್‍ ಲಾಗುನ್ ಅಧಿಕಾರ‍್ಯಾಂಚೆ ಮೊರ‍್ಹ ರಾಜಾಂಚೆ ಮೊರ‍್ಹ ಯೆಹುದಿ ನಸ್‌ಲ್ಯಾಲ್ಯಾ ಲೊಕಾಂಚೆ ಮೊರ‍್ಹ ನೆನ್ಹಾರ್ ತಿಥ ತುಮಿ ಮಾಜಿ ವಳಕ್ ವ್ಹವುನ್ ರಾನ್ಹಾರ್.
MAT 10:19 ತುಮಾನಾ ಬ್ಯಾಂದ್ಲತ ತುಮಿ ಕ್ಯಾ ಬೊಲಾಯಾ ವ್ಹಯಿ ತ್ಯ ಯವ್ಜು ನಕೊಸಾ ತುಮಿ ಸಾಂಗಾಯಾ ವ್ಹಯಿ ತ್ಯ ತ್ಯಾ ಯಳಾಲಾ ತುಮಾನಾ ಸಮಾಜ಼ನಾರ್.
MAT 10:20 ಬೊಲ್ನಾರ ಖರ‍್ಯಾ ಫನಾನಿ ತುಮಿ ನವ್ಹಸಾ. ತುಮ್ಚಾ ಬಾಚ಼ ಪವಿತ್ರ ಆತ್ಮ ತುಮ್ಚಿ ಸಂಗ ಬೊಲ್ನಾರ್.
MAT 10:21 “ಬಾಹು ಸ್ವತಾಚಾ ಬಾವ್ಹಾನಾ ವಾದಿ ವ್ಹವುನ್ ಮಾರುನ್ ಟಾಕಾಯಾ ದಿಯಿಲ್. ಬಾಸ ಆಪ್‌ಲ್ಯಾ ಸ್ವತಾಚಾ ಪೊರಾನಾ ವಾದಿ ವ್ಹವುನ್ ಮಾರುನ್ ಟಾಕಾಯಾ ದಿಯಿಲ್ ಪೊರ ಆಯಿ ಬಾಲಾ ವಾದಿ ವ್ಹವುನ್ ತ್ಯನಾ ಮಾರುನ್ ಟಾಕಾಯಾ ದಿತಿಲ.
MAT 10:22 ತುಮಿ ಮಾಜೆ ಮಾಗ್ನಿ ಯತಾಸಾ ಮನ್ಹುನ್ ಲೊಕಾಂಚಾನಿ ತುಮ್ಚಿ ನಿಂದಾ ಕರ್ತ್ಯಾತ. ಫನ್ ಮರ ಪರ‍ತ್ ಸುಸ್ವುನ್ ರಾಹಿಲ್‍ ತ್ಯಚ಼ ರಕ್ಷನ್ ವ್ಹಯಿಲ್.
MAT 10:23 ಯಕಾ ಗಾವಾತ್ ತುಮಾನಾ ಸತಿವ್ಲತ ದುಸ್‌ರ‍್ಯಾ ಗಾವಾತ್ ಜಾ಼ವಾ. ಮಾನ್ಸಾಚಾ಼ ಲ್ಯೊಕ್ ಪರ್ತುನ್ ಯಯಾಚೆ ಆಂದಿ ತುಮಿ ಇಸ್ರಾಯಲ್ ಗಾವಾತ್ನಿ ಸಗ್‍ಳ್ಯಾ ಜಾ಼ಯಾಚ಼ ಸಪಿವ್ನಾರ್ ನಾಹಿಸಾ ಮನ್ಹುನ್ ಮಿ ತುಮಾನಾ ಖರ‍್ಯಾನಿ ಸಾಂಗ್ತೊ.
MAT 10:24 “ಶಿಶಾ ಗುರುವ್ನಿ ಮೊಟಾ ನವ್ಹ. ಚಾ಼ಕೊರ್ ಆಪ್‌ಲ್ಯಾ ದನ್ಯಾವ್ನಿ ಮೊಟಾ ನವ್ಹ.
MAT 10:25 ಶಿಶಾ ಆಪ್‌ಲ್ಯಾ ಗುರುಚೆಗತ್ ಚಾ಼ಲ್ಲಾ ಪುರೊ. ಚಾ಼ಕೊರ್ ದನ್ಯಾಚೆಗತ್ ಚಾ಼ಲ್ಲಾ ಪುರೊ. ಕುಟ್ಮಾಚಾ ದನ್ಯಾಲಾ ಬುಥಾಂಚಾ಼ ದನ್ಹಿ ಬೆಲ್ಜೆಬುಲ್’ ಮನ್ಹುನ್ ಹಾಕಟ್‌ಲ್ಯಾವ, ತ್ಯಾ ಕುಟ್ಮಾತಲ್ಯಾ ದುಸ್‌ರ‍್ಯಾನಾ ಆನಿಕ್ ಖುಬ್ ಬುರ್ಶಾ ನಾವಾನಿ ಹಾಕಟ್ನಾರ್ ನವ್ಹ?
MAT 10:26 “ತ್ಯಚಿಸಾಟಿ ತ್ಯಾ ಲೊಕಾನಾ ಬಿಹುನಕೋಸಾ ಆಡ್‌ಶಾ ಆಸ್ನಾರ ಪರ್ತೆಕ್ ಬಾಹಿರ್ ಯನಾರ್ ಚು಼ರುನ್ ಆಸ್‌ಲ್ಯಾಲ್ಯಾ ಪರತೇಕ್ ಗುಶ್ಟಿ ಬಾಹಿರ್ ಯನಾರ್.
MAT 10:27 ಆಂದಾರಾತ್ ಕುನಾಲಾ ಠಾವ್ಯಾ ನಸಲ್ಯಾಲ್ಯಾ ಹ್ಯಾ ಗುಶ್ಟಿ ಮಿ ತುಮಾನಾ ಸಾಂಗ್ತೊ. ಖರ ತುಮಿ ಹ್ಯಾ ಗುಶ್ಟಿ ಉಜಿಡಾತ್ ಸಾಂಗಾಯಾ ವ್ಹಯಿಸಾ ಮನ್ಹುನ್ ಮಾಜಿ ಇಚ್ಚಾ. ಮಿ ಹ್ಯಾ ಗುಶ್ಟಿ ತುಮಾನಾ ಸಾವ್ಕಾಸ್ ಸಾಂಗ್ತೊ. ಫನ್ ತುಮಿ ಹ್ಯಾ ಗುಶ್ಟಿ ಲೊಕಾನಾ ಸಗ್‌ಳ್ಯಾ ಜೊ಼ರಾನಿ ಸಾಂಗಾ.
MAT 10:28 “ಲೊಕಾನಾ ಬಿಹುನಕೋಸಾ. ತೀ ದಢಾಲಾ ತ್ಯವ್ಡಸ್ ಮ್ಯಾರ್ತಿಲ. ಜೀವಾಲಾ ತೀ ಮಾರಿತ್ ನಾಹಿತ. ಧಡ್ ಆನಿ ಜೀವ್ ನರ್ಕಾತ್ ಗ್ಯಾಲ್ನಾರ‍್ಯಾ ದೇವಾಲಾ ಬಿವ್ಹಾ.
MAT 10:29 ಬಾಜಾ಼ರಾತ್ ದೊನ್ ಚಿಮ್ನಿ ಪಾಕ್ರ ದೊನ್ ಪೈಶಾನಾ ಇಕ್‌ತ್ಯಾತ ಖರ ತುಮ್ಚಾ ಬಾನಿ ಹುಕುಮ್ ದಿಯಿ ಪರತ್ ತ್ಯಾತ್ಲ ಯಾಕ್ಬಿ ಮರ್ನಾರ್ ನಾಹಿ
MAT 10:30 ತುಜೆ ಡುಯಿತ್ಲ ಕ್ಯಾಸ್ ಕ್ಯವ್ಡ ಹಾತ್ತ ಮನ್ಹುನ್ ದೇವಾಲಾ ಠಾವ ಹಾತ್ತ.
MAT 10:31 ತ್ಯಚಿಸ್ ಲಾಗುನ್ ಬಿಹುನಕೋಸಾ. ತುಮಿ ಚಿಮನ್ಯಾ ಪಾಕ್ರಾಂಚಿವ್ನಿ ಖುಬ್ ಕಿಮ್ತಿಚಿ ಹಾಸಾ.
MAT 10:32 “ಯಕಾನಿ ದುಸ್‌ರ‍್ಯಾಚೆ ಮೊರ‍್ಹ ಆಪ್ನು ಮಾಜಾ಼ ಮನ್ಹುನ್ ಸಾಂಗ್‌ಲ್ಯಾವ, ಮಿ ಸ್ವರ್ಗಾತ್ ಮಾಜಾ ಬಾಚೆ ಮೊರ‍್ಹ ತ್ಯಲಾ ಮಾಜಾ಼ ಮನ್ಹುನ್ ಸಾಂಗ್ನಾರ್.
MAT 10:33 ಫನ್ ಯಕಾನಿ ಲೊಕಾಂಚೆ ಮೊರ‍್ಹ, ಆಪ್ನು ಮಾಜಾ಼ ನವ್ಹ ಮನ್ಹುನ್ ಸಾಂಗ್ಲಾತ, ಮಿ ಬಿ ಸ್ವರ್ಗಾತ್‍ಲ್ಯಾ ಮಾಜಾ ಬಾಚೆ ಮೊರ‍್ಹ ತ್ಯೊ ಮಾಜಾ಼ ನವ್ಹ ಮನ್ಹುನ್ ಸಾಂಗ್ತೊ.
MAT 10:34 “ದರ್ಥಿವ ಸಮಾದಾನ್ ಕರಾಯಾ ಮಿ ಆಲ್ಯೊ ಮನ್ಹುನ್ ಯವ್ಜುನಕೊಸಾ. ಮಿ ಸಮಾದಾನ್ ದಿಯಾ ಆಲೊ ನಾಹಿ, ದುಯಿ ಗಾಲಾಯಾ ಆಲ್ಯೊ.
MAT 10:35 ‘ಯಕಾಲಾ ತ್ಯಚಾ ಗರ‍್ಹಾತ್ಲಿಸ್ ವಾದಿ ವ್ಹನಾರ್ ಲ್ಯೊಕ್ ಬಾಲಾ, ಲೇಕ್ ಆಯಿಲಾ, ಸೂನ್ ಸಾಸೊಲಾ ವಾದಿ ವ್ಹನಾರ್’
MAT 10:37 “ಕುನಿತರಿ ಮನಾ ಮಾಯಾ ಕರಾಚಿ ಸುಡುನ್ ಲ ಆಪ್‌ಲ್ಯಾ ಬಾಲಾ ನಾಹಿತ ಆಯಿಲಾ ಮಾಯಾ ಕಿಲಿತ, ತ್ಯೊ ಮಾಜಿ ಮಾಗ್ನಿ ಯಯಾಲಾ ಲಾಯಕ್ ನಾಹಿ. ಕುನಿತರಿ ಮಾಜಿ ಮಾಯಾ ಕರಾಚಿ ಸುಡುನ್ ಆಪ್‌ಲ್ಯಾ ಲೇಕಾಚಿ ನಾಹಿತ ಲೀಕಿಚಿ ಮಾಯಾ ಕಿಲಿತ, ತ್ಯೊ ಮಾಜೆ ಮಾಗ್ನಿ ಯಯಾ ಲಾಯ್ಕ ನಾಹಿ.
MAT 10:38 ಕೊನ್ತರಿ ಮಾಜೆ ಮಾಗ್ನಿ ಯತಾನಾ ತ್ಯಲಾ ಆಲ್ಯಾಲ ದುಖ್ ಆಪ್ಲ ಮನ್ಹುನ್ ಮನ್‍ಲ್ಹಾ ನಾಹಿತ, ತ್ಯೊ ಮಾಜೆ ಮಾಗ್ನಿ ಯಯಾಲಾ ಲಾಯಕ್ ನಾಹಿ
MAT 10:39 ಮನಾ ಮಾಯಾ ಕರಾಚೆ ಪಕ್ಶಿ ಆಪ್‌ಲ್ಯಾ ಜೀವಾಚಿ ಮಾಯ ಕರ್ತ್ಯಾಲಾ. ತ್ಯೊ ಸಾಂಡುನ್ ಗೇತೊ. ಮಾಜಿಸಾಟಿ ಆಪ್ಲಾ ಜೀವ್ ಸಾಂಡುನ್ ಗೆಥ್ಯಾಲಾ ತ್ಯೊ ಪುನಃ ಗಾವಲ್.
MAT 10:40 “ತುಮಾನಾ ಹಾಕ್ಟುನ್ ಗೆತ್ಯಾಲಾ ಮನಾ ಹಾಕಟ್ನಾರ್. ಮನಾ ಹಾಕಟ್ನಾರಾ ಮನಾ ಲಾವುನ್ ದಿಲ್ಯಾಲ್ಯಾ ದೇವಾಲಾಬಿ ಹಾಕ್ಟುನ್ ಗೇತೊ.
MAT 10:41 ಪ್ರವಾದಿಲಾ ಪ್ರವಾದಿ ಮನ್ಹುನ್ ಹಾಕಟ್ಯಾಲ್ಯಾಲಾ ತ್ಯಾ ಪ್ರವಾದಿಲಾ ಯತ್ಯಾಲಾ ಆಶಿರ್ವಾದ್ ಗಾವ್ನಾರ್. ನಿಯೆತಿಚಾನಾ ನಿಯೆತಿನಿ ಆಸಲ್ಯಾಲ್ಯಾಚಾ಼ ಆಶಿರ್ವಾದ್ ಗಾವ್ನಾರ್.
MAT 10:42 ಆನಿ ಹಿತ್‌ಲ್ಯಾ ಬಾರಿಕ್ ಆಸ್‍ಲ್ಯಾಲ್ಯಾ ಕುಚಾಲಾತರಿ ಯಕಾಲಾ ಮಾಜಾ ಶಿಶಾತ್ಲಾ ಯೊಕ್ ಮನ್ಹುನ್ ಕಚಾನಿತರಿ ಯೊಕ್ ಲೊಟಾ ಪಾನಿ ದಿಲತ ತ್ಯಲಾ ಯಯಾಚ಼ ಪ್ರತಿ ಫಳ್ ಚು಼ಕ್ನಾರುಸ್ ನಾಹಿ ಮನ್ಹುನ್ ಮಿ ಖರ‍್ಯಾನಿ ಸಾಂಗ್ತೊ ” ಮನ್ಲಾ.
MAT 11:1 ಯೇಸುನಿ ಆಪ್‌ಲ್ಯಾ ಬಾರಾಜಾ಼ನ್ ಶಿಶಾನಾ ಹ್ಯಾ ಗುಶ್ಟಿ ಸಾಂಗಲ್ಯಾ ನಂತರ್ ತಿಥ್ನಿ ಸಿಕ್ವಾಯಾ ಆನಿ ಸಾಂಗಾಯಾ ಗಲಿಲಾಯ್ ಪೆಠತ್ ಗೆಲಾ.
MAT 11:2 ಬಾಪ್ತಿಸ್ಮಾ ಯೊಹಾನ್ ತುರುಂಗಾತ್ ಹುತ್ತಾ. ಕ್ರಿಸ್ತ ಕರ್ತ್ಯಾಲಿ ಕಾಮ ತ್ಯಲಾ ಸಮಾಜ್ಲಿತ. ಮನ್ಹುನ್ ಯೊಹಾನಾನಿ ಆಪ್‌ಲ್ಯಾ ಥೊಡ್ಯಾ ಶಿಶಾನಾ ತ್ಯಚಿಪ ಲಾವುನ್ ದಿಲ.
MAT 11:3 ಯೊಹಾನಾಚ಼ ಶಿಶಾ ಯೇಸುಲಾ, “ಯೊಹಾನಾನಿ ಸಾಂಗ್‌ಲ್ಯಾ ಶಾರ್ಕ ಯನಾರಾ ಕ್ರಿಸ್ತ ತುಸ್ ಕ್ಯಾ ಆಮಿ ದುಸ್‌‍ರ‍್ಯಾಚಿ ವಾಟ್ ಬಗಾಯಾ ವ್ಹಯಿ? ಮನ್ಹುನ್ ಇಚಾರ್ತ್ಯಾತ.
MAT 11:4 ತ್ಯಲಾ ಯೇಸುನಿ, “ತುಮಿ ಹಿತ್ತ ಐಕ್‌ಲ್ಯಾಲಿ ಆನಿ ಬಗಲ್ಯಾಲಿ ಕಾಮ ಯೊಹಾನಾಲಾ ಸಾಂಗಾ.
MAT 11:5 ಆಂದ್‌ಳ್ಯಾನಾ ನದಾರ್ ಯನಾರ್; ಥೊಟ ಆನಿಕ್ ಚಾ಼ಲತ್ಯಾತ; ಕುಶ್ಟರೊಗಿ ಬರ ವ್ಹತ್ಯಾತ; ಕಿವಂಡ್ಯಾಲಾ ಐಕು ಯತ ಮೇಲ್ಯಾಲ ಜಿತ್ತ ವ್ಹತ್ಯಾತ ಆನಿ ಗರೀಬ್ ಲೊಕಾನಾ ಚಾ಼ಂಗ್ಲಿ ಖಬರ್ ಸಾಂಗ್ತೊ.
MAT 11:6 ಮಾಜಿವ ಸಂಸೆವ್ ಕರಿನಸ್ನಾರಾ ಬರಾ” ಮನ್ಲಾ.
MAT 11:7 ಯೊಹಾನಾಚ಼ ಶಿಶಾ ನಿಗುನ್ ಜಾ಼ತಾನಾ ಯೇಸು ಲೊಕಾಂಚೆ ಬರ್ಬರ್ ಯೊಹಾನಾಚ಼ ಬೊಲಾಯಾ ಲಾಗ್ಲಾ. ಯೇಸುನಿ, “ತುಮಿ ಕ್ಯಾ ಬಗಾಯಾ ರಾನಾತ್ ಗೆಲ್ತಾಸಾ? ವಾರ‍್ಯಾನಿ ಹಾಲ್‌ತ್ಯಾಲ ಡಾಳ್ಹ ಕ್ಯಾ? ನವ್ಹ!
MAT 11:8 ಖರ‍್ಯಾನಿ ತುಮಿ ಕ್ಯಾ ಬಗಾಯಾ ಗೆಲ್ತಾಸಾ? ನವ ಕಪ್ಡ ಗ್ಯಾತ್‌ಲ್ಯಾಲ್ಯಾ ಮಾನ್ಸಾಲಾ ಕ್ಯಾ? ನಾಹಿ! ನವ ಕಪ್ಡ ಗಾಲ್ಹುನ್ ಆಸ್‌ಲ್ಯಾಲಿ ಲೊಕ ರಾಜಾಚಾ ಗರ‍್ಹಾತ್ ರಾಥ್ಯಾತ.
MAT 11:9 ತಸ ಜಾ಼ಲ್ಯಾ, ಕ್ಯಾ ಬಗಾಯಾ ಗೆಲ್ತಾಸಾ? ಯಕಾ ಪ್ರವಾದಿಲಾ ಕ್ಯಾ? ವ್ಹಯ್! ಯೊಹಾನ್ ಪ್ರವಾದಿಂಚಿವ್ನಿ ಮೊಟಾ ಮನ್ಹುನ್ ಮಿ ತುಮಾನಾ ಸಾಂಗ್ತೊ.
MAT 11:10 ದೇವಾನಿ ಯೊಹಾನಾಚ಼ ಪವಿತ್ರ ಪುತೀಕಾತ್ ಆಸ ಸಾಂಗ್‌ಲ್ಯಾ: ‘ಹಬ! ಮಿ ಮಾಜಾ ದುತಾಲಾ ತುಜೆ ಆಂದಿ ಲಾವುನ್ ದೇತೊ ತ್ಯೊ ತುಜಿ ವಾಟ್ ತಯಾರ್ ಕರ್ನಾರ್
MAT 11:11 “ಆಜು಼ನ್ ಪರ‍್ಯಾತ್ ಮಾನ್ಸಾತ್ನಿ ಜ಼ಲಾಮ್‌ಲ್ಯಾಲಾತ್ ಬಾಪ್ತಿಸ್ಮಾ ಯೊಹಾನಾವ್ನಿ ಮೊಟಾ. ಕೊನುಸ್ ನಾಹಿ ಫನ್ ದೇವಾಚಾ ರಾಜಾತ್ ಆಸ್‌ಲ್ಯಾಲಾ ಬ್ಯಾರ್ಕಾಬಿ ಯೊಹಾನಾವ್ನಿ ಮೊಟಾ ಮನ್ಹುನ್ ಮಿ ತುಮಾನಾ ಖರ‍್ಯಾನಿ ಸಾಂಗ್ತೊ.
MAT 11:12 ಬಾಪ್ತಿಸ್ಮಾ ಯೊಹಾನ್ ಆಲ್ಯಾಲ್ಯಾ ಯಳಾದರ್ನಿ ಇತ್ಪರತ್ ಸ್ವರ್ಗಾಚ಼ ರಾಜೆ ಬಳಾನಿ ಮೊರ‍್ಹ ಮೊರ‍್ಹ ಜಾ಼ತ, ಘಾತ್ಕಿ ಲೊಕ ಜು಼ಲ್ಮಿನಿ ತ್ಯಂಚಿವ ಹುಕುಮ್ ಚಾ಼ಲ್ವಾಯಾ ಯತ್ನ ಕರ್ತ್ಯಾತ.
MAT 11:13 ಸಗ್‌ಳ್ಯಾ ಪ್ರವಾದನೆ ಆನಿ ಮೊಶೆಚ಼ ಧರ್ಮಶಾಸ್ತಾರ್ ಯೊಹಾನ್ ಯಯಿಪರತ್ ದೇವಾಚಾ ರಾಜಾಚ಼ ಆಂದಿಸ್ ಸಾಂಗ್‍ಲ್ಯಾ.
MAT 11:14 ಧರ್ಮಶಾಸ್ತಾರ್ ಆನಿ ಪ್ರವಾದಿಂಚಾನಿ ಸಾಂಗ್‌ಲ್ಯಾಲ್ಯಾವ ತುಮಿ ಇಸ್ವಾಸ್ ಥೆವ್‌ಲ್ಯಾವ ಹ್ಯೊ ಯೊಹಾನುಸ್ ಎಲಿಯಾ. ತ್ಯೊ ಯನಾರ್ ಮನ್ಹುನ್ ಧರ್ಮಶಾಸ್ತಾರಾತ್ ಸಾಂಗ್‍ಲ್ಯಾ.
MAT 11:15 ಕುನಾಲಾ ಕಾನ್ ಹಾತ್ತ, ತ್ಯೊ ಐಕುನಿ!
MAT 11:16 “ಹ್ಯಾ ಕಾಲಾತ್‌ಲ್ಯಾ ಲೊಕಾಂಚ಼ ಮಿ ಕ್ಯಾ ಸಾಂಗು? ತೀ ಕಸಿ ಹಾತ್ತ? ಹ್ಯಾ ಕಾಲಾತ್ಲಿ ಲೊಕ ಬಾಜಾ಼ರಾತ್ನಿ ಬಸುನ್ ಆಸ್‌ಲ್ಯಾಲ್ಯಾ ಪೊರಾಂಚೆಗತ್ ಹಾತ್ತ. ಯಕಾ ಹಿಂಡಾತ್ಲಿ ಪೊರ ಆನಿ ಯಕಾ ಹಿಂಡಾತ್‌ಲ್ಯಾ ಪೊರಾನಾ ಆಸಿ ಮಂತ್ಯಾತ:
MAT 11:17 ‘ಆಮಿ ತುಮ್ಚೆಸಾಟಿ ವಾಜ಼ಪ ವಾಜಿವ್ಲಿತ ತುಮಿ ನಾಚ್ಲಾ಼ನಾಹಿಸಾ; ಆಮಿ ಮೇಲ್ಯಾಲ್ಯಾಂಚೆಸಾಟಿ ಮ್ಹನ್ ಮನ್ಹುನ್ ರಡ್ಲಾವ್, ತುಮಿ ರಡ್ಲಾ ನಾಹಿಸಾ’
MAT 11:18 ಕಾ ಮಂಜೆ ಯೊಹಾನ್ ಆಲಾ. ಫನ್ ತ್ಯನಿ ದುಸ್‌ರ‍್ಯಾ ಲೊಕಾಂಚೆಗತ್ ಖಾಲ ನಾಹಿ ಉಪಾಸ್ ಕೆಲಾ. ದರಾಕ್ಶಿಚಾ಼ ರಸ್ ಪಿಯಾಲಾ ನಾಹಿ; ಫನ್ ಲೊಕ, ‘ತ್ಯಲಾ ಭುತ್ ದರ್‌ಲ್ಯಾ’ ಮನ್‍ಲ್ಹಿತ.
MAT 11:19 ಮಾನ್ಸಾಚಾ಼ ಲ್ಯೊಕ್ ಆಲಾ ತ್ಯೊ ದುಸ್‌ರ‍್ಯಾ ಲೊಕಾಂಚೆಗತ್ ಜೆವಾನ್ ಖಾತೊ; ದರಾಕ್ಶಿಚಾ಼ ರಸ್ ಪಿತೊ. ಫನ್ ಲೊಕ, ‘ಬಗಾ! ತ್ಯೊ ಖಾದೊಡಾ, ಪಿದೊಡಾ, ಜ಼ಖತ್ದಾರ್ ಆನಿ ಬುರ್ಸಿ ಲೊಕ ತ್ಯಚ಼ ಸುಪ್ತಿ ಜಾ಼ಲ್ಯಾತ ಮನ್ಹುನ್ ಮಂಥ್ಯಾತ ಫನ್ ಗಿನ್ಯಾನ್ ಆಪ್‌ಲ್ಯಾ ಕಾಮಾನಿಸ್ ಆಪ್ಲ ಗುನ್ ದಾವುನ್ ದೇತ. ”
MAT 11:20 ಮಂಗ್ ಯೇಸುನಿ, ಆಪ್ನು ಕುಟ್ಲೆ ಪೆಠತ್ ಖುಬ್ ಚಮತ್ಕಾರಾಚಿ ಕಾಮ ಕಿಲಿತ ತೇಸ್ ಪೆಠಲಾ ಖಡ್ಯಾವ್ಲಿ. ಕಾ ಮಂಜೆ ತೆ ಪೆಠತ್‌ಲ್ಯಾ ಲೊಕಾಂಚಾನಿ ಆಪ್ಲಾ ಜೀವ್ನಾ ಬದ್ದಲ್ಲಾ ನಾಹಿ ಆನಿ ಪಾಪ್ ಕರಾಚಿ ಥಾಂಬಿವ್ಲಿ ನಾಹಿತ.
MAT 11:21 ಯೇಸುನಿ ಸಾಂಗ್‌ಲ್ಯಾಲ ಕ್ಯಾ ಮಂಜೆ: “ಖೊರಾಜಿನೇ, ತುಜಿ ಹಾಕಿಗತ್ ಕ್ಯಾ ಸಾಂಗು? ಬೆತ್ಸಾಯ್, ತುಜಿ ಹಾಕಿಗತ್ ಕ್ಯಾ ಸಾಂಗು! ಮಿ ತುಮ್ಚಿಪ ಚಮತ್ಕಾರ ಕಿಲಿತ ತೀ ಚಮತ್ಕಾರ ತುರ್, ಸಿದೋನಾತ್ ಕಿಲಿ ಆಸ್ಥಿತತ. ತಿತಲ್ಯಾ ಲೊಕಾಂಚಾನಿ ಖುಬ್ ಕಾಲಾಚೆ ಮಾಗಸ್ ಆಪ್ಲ ಜೀವ್ನಾ ಬದಲ್ಲ ಆಸ್ಥ; ಆಪ್‌ಲ್ಯಾ ಪಾಪಾಂಚಿಸಾಟಿ ರಡುನ್ ಗೊಂತ್ಯಾಂಚ಼ ತಳ್ಕ ಬಾಂದುನ್ ಗಿಹಿತಿತ; ಆಂಗಾವ ರಾಕ್ ಗಾಲ್ಹುನ್ ಗಿಹಿತಿತ.
MAT 11:22 ಫನ್ ನ್ಯಾಯಿಚಾ ದಿಸಾತ್ ತುರ್, ಸಿದೋನಾವ್ನಿ ತುಮ್ಚಿ ಹಾಕಿಗತ್ ಖುಬ್ ಬುರ್ಸಿ ಸ್ಥಿತಿ ವ್ಹನಾರ್ ಮನ್ಹುನ್ ಮಿ ತುಮಾನಾ ಸಾಂಗ್ತೊ.
MAT 11:23 “ಕಪೆರ್ನೌಮ್, ತು ಸ್ವರ್ಗಾತ್ ಉಚಾ಼ಲ್ನಾರ್ ಮನ್ಹುನ್ ಯವಸ್ತಿಸ್ ಕ್ಯಾ? ನಾಹಿ! ತು ನರಕಾತ್ ಪಡ್ನಾರ್. ಮಿ ತುಜಿಪ ಖುಬ್ ಚಮತ್ಕಾರ ಕಿಲಿತ. ಸೊದೊಮಿತ್ ತೀ ಚಮತ್ಕಾರ ಕಿಲಿ ಆಸ್ಥಿತತ. ತಿತಲ್ಯಾ ಲೊಕಾಂಚಾನಿ ಪಾಪ ಕರ್ತ್ಯಾಲಿ ಥಾಂಬಿವ್ಲಿ ಆಸ್ಥಿತ ಆನಿ ಆಜು಼ನ್ ಪರತ್ ತೀ ಪ್ಯಾಟುಸ್ ವ್ಹವುನ್ ರಾಹಿತಿ.
MAT 11:24 ಫನ್ ನ್ಯಾಯಿ ನಿವ್ಡಾಚಾ ದಿಸಾತ್ ತುಜಿ ಹಾಕಿಗತ್ ಸೊದೊಮಾವ್ನಿ ಖುಬ್ ಬುರ್ಸಿ ವ್ಹನಾರ್ ಮನ್ಹುನ್ ಮಿ ತುಮಾನಾ ಸಾಂಗ್ತೊ. ”
MAT 11:25 ಮಂಗ್ ಯೇಸುನಿ, “ಸ್ವರ್ಗಾಚಾ ಆನಿ ದರ್ಥಿವ್‌ಲ್ಯಾ ಪ್ರಭು ಜಾ಼ಲ್ಯಾಲ್ಯಾ ಬಾ, ತುಲಾ ಮಿ ಹಾತ್ ಜೊಡ್ತೊ. ಮಿ ತುಲಾ ವವ್ಯಾಳ್ತೊ. ಕಾ ಮಂಜೆ, ತು ಹ್ಯಾ ಗುಶ್ಟಿ ಶಾನ್ಯಾನಾ ಆನಿ ಬುದ್ದಿ ಆಸ್ನಾರ‍್ಯಾನಾ ಆಡ್‍ಶಾ ಕೇಲ್ಯಾಸ್. ಫನ್ ಬ್ಯಾರ್ಕ್ಯಾ ಮೂಲಾಂಚಿಗತ್ ಆಸ್‌ಲ್ಯಾಲ್ಯಾ ಹ್ಯಾ ಲೊಕಾನಾ ತು ದಾವುನ್ ದಿಲ್ಯಾಸ್.
MAT 11:26 “ವ್ಹಯ್ ಬಾ, ಹ್ಯ ಖರ‍್ಯಾನಿಸ್ ತುಜ಼ ಮನ್ ಹಾ ಮನ್ಹುನ್ ತು ಆಸ ಕೇಲ್ಯಾಸ್.
MAT 11:27 “ಮಾಜಾ ಬಾನಿ ಸಗ್ಳ ಮನಾ ದಿಲ್ಯಾ. ಕುನಿ ಲೇಕಾಲಾ ಸಮಜು಼ನ್ ಗೆತ್ಲಾನಾಹಿ. ಬಾನಿ ತ್ಯವ್ಡಾಸ್ ಲೇಕಾಲಾ ಸಮಜು಼ನ್ ಗೇತಲ್ಯಾ ಕುನಿ ಬಾಲಾ ಸಮ್ಜುನ್ ಗೆತ್ಲ ನಾಹಿ. ಲೇಕಾನಿ ತ್ಯಡಸ್ ಬಾಲಾ ಸಮ್ಜುನ್ ಗೇತಲ್ಯಾ ಲ್ಯೊಕ್ ಬಾಲಾ ಕುನಾಲಾ ದಾವುನ್ ದಿಯಾ ವ್ಹಯಿ ಮನ್ಹುನ್ ಮನ್ ಕರ್ತೊ ತೇ ಬಾಲಾ ಸಮ್ಜುನ್ ಗೇತ್ಯಾತ.
MAT 11:28 “ತರಾಸ್ ಖಾತ್ಯಾಲ್ಯಾನು, ವಜ಼ ಗೆತಲ್ಯಾನು, ತುಮಿ ಸಗ್ಳಿ ಮಾಜಿಪ ಯವಾ ಮಿ ತುಮಾನಾ ಆರಾಮ್ ದೇತೊ.
MAT 11:29 ಮಾಜಾ ಜ್ವಾ಼ಲಾ ಖಾಂದಾ ದಿವುನ್ ಮಾಜಿಪ್ನಿ ಸಿಕಾ. ಮಿ ದಯಾಳು‍ ಆನಿ ಸಾದಾ ಬೊಳ್ಹಾ ಮಾನುಸ್ ಜಾ಼ಲ್ಯೊ ಮನ್ಹುನ್ ತುಮಿ ತುಮ್ಚಾ ಜೀವಾಲಾ ಆರಾಮ್ ಬಗ್ನಾರ್.
MAT 11:30 ವ್ಹಯ್, ಮಾಜ಼ ಜು಼ ತುಮಾನಾ ಉಚ್ಲಾ಼ಯಾ ಸಲ್ಪ ಜಾ಼ಲ್ಯಾ; ಮಾಜ಼ ವಜ಼ ಹಾಲ್ಕ ಜಾ಼ಲ್ಯಾ. ”
MAT 12:1 ಸಬ್ಬತ್ ದಿಸಾದಿಸಿ. ಯೇಸು ಪಿಕಾಚಾ ಸೇತಾಚೆ ವಾಟನಿ ಚಾ಼ಲತ್ ಜಾ಼ಯಿತಾ. ಯೇಸುಚ಼ ಶಿಶಾ ತ್ಯಚಿ ಸಂಗ ಹುತ್ತ. ತೇ ಬುಖ್ಯಾಲ್ತ ಮನ್ಹುನ್ ಶಿಶಾಂಚಾನಿ ಕನ್ಸ ಮುಡುನ್ ಖಾಲಿತ.
MAT 12:2 ಹ್ಯ ಬಗ್‌ಲ್ಯಾಲ್ಯಾ ಪರಿಸಾಯಾಂಚಾನಿ ಯೇಸುಲಾ, “ಬಗ್! ಸಬ್ಬತ್‍ ದಿಸಾದಿಸಿ ಕರುನಾಹಿತತಿ ಕಾಮ ಮೊಶೆಚೆ ಧರ್ಮಶಾಸ್ತಾರಾಚೆ ಆಡ್ವ ತುಜ಼ ಶಿಶಾ ಕರ್ತ್ಯಾತ” ಮನ್ಹುನ್ ಸಾಂಗ್‌ತ್ಯಾತ.
MAT 12:3 ತ್ಯಲಾಸ್ ಯೇಸುನಿ, “ಆಪ್ನು ಆನಿ ಆಪ್ಲಿ ಸಂಗ ಆಸ್‌ಲ್ಯಾಲಿ ಲೊಕ ಬುಖ್ಯಾಲಿತ ತವಾ ದಾವಿದಾನಿ ಕ್ಯಾ ಕೆಲ ಮನ್ಹುನ್ ತುಮಿ ವಾಚಿವ್ಲ ನಾಹಿಸಾ ಕ್ಯಾ?
MAT 12:4 ದಾವೀದ್ ದೇವಾಚಾ ದೇವ್ಳಾತ್ ಗೆಲಾ ತವಾ ದೇವಾಲಾ ಥೆವ್‌ಲ್ಯಾಲ್ಯಾ ನಿವ್ದಾಚಾ ಭಾಕ್‌ರ‍್ಯಾ ದಾವಿದಾನಿ ಆನಿ ತ್ಯಚಿ ಸಂಗ ಆಸ್‌ಲ್ಯಾಲ್ಯಾ ಲೊಕಾಂಚಾನಿ ಖಾಲ್ಯಾ. ತ್ಯಂಚಾನಿ ತ್ಯಾ ಖಾಯಾಚಾ ಧರ್ಮಶಾಸ್ತಾರಾಲಾ ಆಡ್ವ ಜಾ಼ಲ್ಥ ತ್ಯಾ ಖಾಯಾ ಯಾಜಕಾನಾ ತ್ಯವ್ಡಾಸ್ ಹುಕುಮ್ ಹುತ್ತಾ.
MAT 12:5 ಯಾಜಕ್ ದೇವ್ಳಾತ್ ಆರಾಮಾಚಾ ದಿಸಾಚಾ಼ ನೇಮ್ ವಲ್ಯಾಂಡುನ್ ಗೆಲ ತ್ಯ ಪವಿತ್ರ ನವ್ಹ ಮನ್ಹುನ್ ತುಮಿ ಮೊಶೇಚಾ ಧರ್ಮಶಾಸ್ತಾರಾತ್ ವಾಚಿವ್ಲ ನಾಹಿಸಾ ಕ್ಯಾ?
MAT 12:6 ಫನ್ ದೇವ್ಳಾವ್ನಿ ಮೊಟಾ ಹಿತ್ತ ಕೊನ್ ಯೊಕ್ ಹಾ ಮನ್ಹುನ್ ಮಿ ತುಮಾನಾ ಸಾಂಗ್ತೊ.
MAT 12:7 ‘ಜ಼ನಾವರ ಕಾಪಾಚಿ ಮನಾ ನಕೊತ, ಕರ್ನಾಸ್ ಮನಾ ವ್ಹಯಿ’ ಮನ್ಹುನ್ ಚಾ಼ಂಗಲ್ಯಾ ಪುತೀಕಾತ್ ಸಾಂಗ್ತ. ತ್ಯಚಾ಼ ಅರ್ಥ ತುಮಿ ಖರ‍್ಯಾ ಫನಾನಿ ಸಮಜು಼ನ್ ಗೆತ್ಲಾ ನಾಹಿಸಾ ತುಮಿ ತ್ಯಚಾ಼ ಅರ್ಥ ಸಮಜು಼ನ್ ಗೇತ್ಲಾತ ಚು಼ಕ್ ಕೆಲ್ಯಾನಸಲ್ಯಾಲ್ಯಾ ಲೊಕಾನಾ ಚು಼ಕ್ ಕರ್ತ್ಯಾಲಿ ಮನ್ಹುನ್ ಥರ್ವಿತ್ ನಾಹಿಸಾ.
MAT 12:8 “ಮಾನ್ಸಾಚಾ಼ ಲ್ಯೊಕ್ ಆರಾಮಾಚಾ ದಿಸಾಲಾಬಿ ಪ್ರಭು ಜಾ಼ಲ್ಯಾ” ಮನ್ಹುನ್ ಸಾಂಗ್ಲ.
MAT 12:9 ಯೇಸು ತ್ಯೊ ಜಾ಼ಗಾ ಸುಡುನ್ ತ್ಯಂಚಾ ಸಭಾಸ್ಥಾನಾತ್ ಗೆಲಾ.
MAT 12:10 ತ್ಯಾ ಸಭಾಸ್ಥಾನಾತ್ ಯಕಾಚಾ಼ ಹಾತ್ ವಾಳ್ಳಾ ಹುತ್ತಾ. ಯೆಹುದ್ಯಾತ್ಲಿ ಥುಡಿ ಯೇಸುವ ಚು಼ಕ್ ವಾವಾಯಾ ಕಾರನ್ ಸುದಿತಿತ. ಮನ್ಹುನ್ ತ್ಯಂಚಾನಿ ಯೇಸುಲಾ ಆರಾಮಾಚಾ ದಿಸಾದಿಸಿ ಬರ ಕರಾಚ಼ ಶಾರ್ಕ ಕ್ಯಾ? ಮನ್ಹುನ್ ಇಚಾರ್ಲ.
MAT 12:11 ಯೇಸುನಿ, “ತುಮ್ಚಿಪ ಕುನಾಪ ತರಿ ಯಾಕ್ ಮೆಂಡಾರ್ ಆಸುನ್, ತ್ಯ ಮೆಂಡಾರ್ ಆರಾಮಾಚಾ ದಿಸಾದಿಸಿ ಘಳ್ನಾತ್ ಪಡ್ಲತ, ತುಮಿ ತ್ಯಾ ಮೆಂಡ್ರಾಲಾ ಘಳ್ನಾತ್ನಿ ವರ್ ಉಚ಼್ಲಾಚೆ ಆಂದಿ ರಾನ್ಹಾರ್ ಕ್ಯಾ?
MAT 12:12 ಮಾನುಸ್ ಮೆಂಡ್ರಾವ್ನಿ ಖುಬ್ ಕಿಮ್ತಿಚಾ಼ ಹಾ ನವ್ಹ. ಮನ್ಹುನ್ ಆರಾಮಾಚಾ ದಿಸಾದಿಸಿ ಚಾ಼ಂಗ್ಲ ಕಾಮ ಕರಾಯಾ ಸಾಟಿ ಮೊಶೇಚಾ ಧರ್ಮಶಾಸ್ತಾರಾಚೆಗತ್ ಹಾ” ಮನ್ಲಾ.
MAT 12:13 ಮಂಗ್ ಯೇಸು ಹಾತ್ ವಾಳ್ಯಾಲ್ಯಾ ಮಾನ್ಸಾಲಾ, “ತುಜಾ಼ ಹಾತ್ ದ್ಯಾವ್” ಮನ್ಲಾ. ತ್ಯನಿ ಆಪ್ಲಾ ಹಾತ್ ತ್ಯಚಿಕ್ಡ ಕೆಲಾ. ತವಾಸ್, ತ್ಯಚಾ಼ ಹಾತ್ ದುಸ್‌ರ‍್ಯಾ ಹಾತಾಚೆಗತ್ ಜಾ಼ಲಾ.
MAT 12:14 ಫನ್ ಫರಿಸಾಯ್ ಬಾಹಿರ್ ಜಾ಼ವುನ್ ಯೇಸುಲಾ ಮಾರುನ್ ಟಾಕಾಯಾ ಪಾರಕ್ ಸೊದಾಯಾ ಲಾಗ್ಲ.
MAT 12:15 ಫರಿಸಾಯ್ ಕ್ಯಾ ಕರ್ತ್ಯಾತ ಮನ್ಹು‍ನ್ ಯೇಸುಲಾ ಸಮಾಜ಼್ಲ ಹುತ್ತ ಮನ್ಹುನ್ ತ್ಯೊ ಜಾ಼ಗಾ ಸುಡುನ್ ಗೆಲಾ ಖುಬ್ ಲೊಕ ತ್ಯಚೆ ಮಾಗ್ನಿ ಗಿಲಿತ ತ್ಯನಿ ಸಗ್‌ಳ್ಯಾ ರೊಗಿನಾ ಬರ ಕೆಲ.
MAT 12:16 ಫನ್ ಆಪ್ನು ಕೊನ್ ಮನ್ಹುನ್ ದುಸ್‌ರ‍್ಯಾ ಲೊಕಾನಾ ಸಾಂಗು ನಕೊಸಾ ಆಸಿ ತ್ಯನಿ ತ್ಯನಾ ತಾಕಿತ್ ಕಿಲಿ.
MAT 12:17 ಪ್ರವಾದಿ ಜಾ಼ಲ್ಯಾಲ್ಯಾ ಯೆಶಾಯಾನಿ ಸಾಂಗ್‌ಲ್ಯಾಲ ಕರಾಯಾ ಪಾಯ್ಜೆ ಮನ್ಹುನ್ ಯೇಸುನಿ ಹ್ಯ ಸಗ್ಳ ಕೆಲ. ಯೆಶಾಯಾನಿ ಸಾಂಗ್‌ಲ್ಯಾಲ ಕ್ಯಾ ಮಂಜೆ:
MAT 12:18 “ಬಗಾ, ಮಾಜ಼ಾ ಸೇವಕ್. ತ್ಯಲಾ ಮಿ ನಿವ್ಡುನ್ ಗೇತ್ಲಾ. ತ್ಯಚಿ ಮಾಯಾ ಕರ್ತೊ, ತ್ಯಚಿವ ಮಿ ಸಂತೊಶ್ ಹಾ. ತ್ಯಚಿವ ಮಾಜ಼ ಆತ್ಮ ಥೆವ್ನಾರ್. ತ್ಯೊ ಸರ್ವ್ಯಾ ಲೊಕಾನಾ ಖರ‍್ಯಾಚಾ಼ ತೀರ್ಮಾನ್ ಕರ್ನಾರ್.
MAT 12:19 ತ್ಯೊ ಕಳ್ ಕರೀತ್ ನಾಹಿ, ವರಡತ್ ನಾಹಿ. ಪಾಂದಿತ್ ತ್ಯಚಾ಼ ಸಬ್ದ ಐಕು ಯಯಿತ್ನಾಹಿತ.
MAT 12:20 ವಾಕ್‌ಲ್ಯಾಲ ಡಾಳ ತ್ಯೊ ಮುಡಿತ್ನಾಹಿ; ಇಜ಼ತ್ಯಾಲಿ ವ್ಯಾತ್ ಇಜು಼ದಿಯಿತ್ ನಾಹಿ. ಖರಾ ತೀರ್ಮಾನ್ ಜಿತ್ತ ಶಾರ್ಕ ಕರ್ತೊ.
MAT 12:21 ಸಗ್ಳಿ ಲೊಕ ತ್ಯಚಿವ ಇಸ್ವಾಸ್ ಥೆವ್ನಾರ್
MAT 12:22 ತವಾ ಥೊಡ್ಯಾ ಲೊಕಾಂಚಾನಿ ಯಕಾಲಾ ಯೇಸುಚೆ ಕಡಸ್ ಆನ್ಲಾ. ತ್ಯಚಿಪ ಭುತ್ ಹುತ್ತ ಮನ್ಹುನ್ ತ್ಯೊ ಅಂದ್ಳಾ ಆನಿ ಮುಕ್ಕಾ ಜಾ಼ಲ್ಥಾ. ಯೇಸುನಿ ತ್ಯಾ ಮಾನ್ಸಾಲಾ ಚಾ಼ಂಗ್ಲ ಕೆಲಾ ಮನ್ಹುನ್ ಬೊಲಾಯಾ ಬಗಾಯಾ ಲಾಗ್ಲಾ.
MAT 12:23 ಲೊಕ ಸಗ್ಳಿ ಆಜಾಬ್ ವ್ಹವುನ್. “ದಾವಿದಾಚಾ಼ ಲ್ಯೊಕ್ ಹ್ಯೊಸ್ ಆಸಲ್” ಮನ್ಹುನ್ ಬುಲ್ಲಿತ.
MAT 12:24 ಲೊಕ ಆಸಿಸ್ ಬೊಲ್‌ತ್ಯಾಲಿ ಆಸ್ಥಾನಾ ಐಕ್‌ಲ್ಯಾಲ ಫರಿಸಾಯ್, “ಬೆಲ್ಜೆಬುಲ್ ಭುಥಾಂಚಾ಼ ದನ್ಹಿ ಜಾ಼ಲ್ಯಾ. ತ್ಯಚಾ ಬಳಾನಿ ಯೇಸು ಭುಥ ಸುಡಿವ್‍ತ್ಯೊ. ಮನ್‌ಲ್ಹ. ”
MAT 12:25 ಫರಿಸಾಯ್ ಯವಸ್‌ತ್ಯಾಲ್ಯಾ ಗುಶ್ಟಿ ಯೇಸುಲಾ ಸಮಾಜ್‌ಲ್ಯಾ ಹುತ್ಯಾ. ಮನ್ಹುನ್ ಯೇಸುನಿ ತ್ಯನಾ, “ಆತ್ಲೆ ಖುಬಿನಿ ಲಡ್‌ತ್ಯಾಲ ರಾಜ ನಾಸ್ ವ್ಹನಾರ್. ಆತ್ಲೆ ಕಳಿನಿ ಫುಟ್ ಪಡಲ್ಯಾಲ ಪರತೇಕ್ ರಾಜ ಖಾಯಿಮ್ ರಾನ್ಹಾರ್ ನಾಹಿ. ಭೇದ್ ಭಾವಾನಿ ಬರ್‌ಲ್ಯಾಲಾ ಕುಟುಮ್ ನಾಸ್ ವ್ಹಯಿಲ್.
MAT 12:26 ತಸಸ್ ಸೈತಾನಾಂಚಾ ರಾಜಾತ್ ದೊನ್ ಭಾಗ್ ವ್ಹವುನ್ ಯಕಾಚೆ ಆಡ್ವ ಯೊಕ್ ಮಾರಾ ಮಾರ‍್ಯಾ ಕರೀತ್ ರಾಯ್ಲತ ತ್ಯಚ಼ ರಾಜ ಬಿಗಿನಿ ಹಾಳ್ ವ್ಹವುನ್ ಜಾ಼ತ?
MAT 12:27 ಮಿ ಬೆಲ್ಜೆಬುಲಾಚಾ ಬಳಾನಿ ಭುಥ ಶೊಡ್ತೊ? ಮನ್ಹುನ್ ತುಮಿ ಸಾಂಗ್ತಾಸಾ ತ್ಯ ಖರ ಜಾ಼ಲತ ತುಮ್ಚಿ ಲೊಕ ಕಸ್‌ಲ್ಯಾ ಬಳಾನಿ ಭುಥ ಸುಡಿವ್‌ತ್ಯಾತ ಮನ್ಹುನ್ ಸ್ವತಾಚಿ ಲೊಕ ತುಮಾನಾ ಚು಼ಕ್ ಕರ್ತ್ಯಾಲ ಮನ್ಹುನ್ ದಾವುನ್ ದೇತ್ಯಾತ.
MAT 12:28 ಫನ್ ಮಿ ಬೆಲ್ಜೆಬುಲಾಪ್ನಿ ನವ್ಹ. ದೇವಾಚಾ ಆತ್‌ಮ್ಯಾಚಾ ಬಳಾನಿ ಭುಥ ಸುಡಿವ್ತೊ. ದೇವಾಚ಼ ರಾಜೆ ತುಮ್ಚಿಪ ಆಲ್ಯಾ ಮನ್ಹುನ್ ಹ್ಯ ದಾವುನ್ ದೇತ.
MAT 12:29 ಯಕಾ ಮಾನ್ಸಾಲಾ ಯಕಾ ಬಳ್ ವಾಲ್ಯಾಚಾ ಗರ‍್ಹಾತ್ ಬರ‍್ಹುನ್ ತ್ಯಚಿ ಆಸ್ಥಿ ಚೊ಼ರಾಯಾ ವ್ಹಯಿತ್ ನಾಹಿ, ಆಂದಿ ತ್ಯನಿ ತ್ಯಾ ಬಳ್ವಾಲ್ಯಾಲಾ ಬಾಂದುನ್ ಗಾಲಾಯಾ ವ್ಹಯಿ. ತವಾ ತ್ಯಾ ಪೈಲ್ವಾನಾಚಾ ಗರ‍್ಹಾತ್ಲಿ ಆಸ್ಥಿ ಚೊ಼ರಾಯಾ ತ್ಯಲಾ ವ್ಹನಾರ್.
MAT 12:30 ಮಾಜಿ ಸಂಗ ನಸ್‌ಲ್ಯಾಲಾ ಮನಾ ವಾದಿ. ವ್ಹವುನ್ ಹಾ ಮಾಜಿ ಸಂಗ ಮಿಳ್ವಿತ್ ನಸ್‍ಲ್ಯಾಲಾ ಯಗಾಳ್ಯಾಲಾ ವ್ಹವುನ್ ಹಾ.
MAT 12:31 “ಮನ್ಹುನ್ ಮಿ ತುಮಾನಾ ಸಾಂಗಾಚ಼ ಕ್ಯಾ ಮಂಜೆ, ಲೊಕ ಕರ್ತ್ಯಾಲ್ಯಾ ಪಾಪಾನಾ ಬುರ್ಸ್ಯಾ ಬೊಲ್ಯಾನಾ ಮಾಪಿ ವ್ಹಯಿಲ್. ಫನ್ ಪವಿತ್ರಾತ್ಮಾಚಿ ನಿಂದಾ ಕರ್ತ್ಯಾಲ್ಯಾಲಾ ಮಾಪಿ ಕಂದಿಸ್ ನಾಹಿ.
MAT 12:32 ಮಾನ್ಸಾಚಾ ಲೇಕಾಲಾ ಆಡ್ವ ಬೊಲಲ್ ತ್ಯಲಾ ಮಾಪಿ ಹಾ. ಫನ್ ಪವಿತ್ರಾತ್ಮಾಚೆ ಆಡ್ವ ಬೊಲಲ್ ತ್ಯಲಾ ಆತಾ ನಾಹಿತ ಕಂದಿಸ್ ಮಾಪಿ ವ್ಹನಾರ್ ನಾಹಿ.
MAT 12:33 “ತುಮಾನಾ ಚಾ಼ಂಗ್ಲ ಫಳ್ ಪಾಯ್ಜೆತ ತುಮಚ಼ ಝಾ಼ಡ್ ಚಾ಼ಂಗ್ಲ ರಾಹ್ಯಾ ವ್ಹಯಿ. ತುಮಚ಼ ಝ಼ಾಡ್ ಚಾ಼ಂಗ್ಲ ನಸ್ಲತ ತ್ಯ ಬುರ್ಸ ಫಳ್ ದೇತ. ಜಾ಼ಡ್ ತ್ಯಚಾ ಶೊಡ್‌ತ್ಯಾಲ್ಯಾ ಫಳಾನಿಸ್ ಸಮಾಸ್ತ.
MAT 12:34 ತುಮಿ ಸಾಪ್! ತುಮಿ ಬುರ್ಸಿ! ಚಾ಼ಂಗ್ಲ ತುಮಿ ಕಸಿ ಸಾಂಗ್ಸಿಲಾ? ತುಮ್ಚಾ ಮನಾತ್ ಹಾ ತ್ಯಸ್ ತುಮಚ಼ ತ್ವಾಂಡ್ ಬೊಲ್ತ.
MAT 12:35 ಚಾ಼ಂಗ್ಲಾ ಮಾನುಸ್ ಆಪ್‌ಲ್ಯಾ ಮನಾತ್ಲ ಚಾ಼ಂಗ್ಲತ್ಯಸ್ ಥಿವುನ್ ಗಿಹುನ್ ಚಾ಼ಂಗ್ಲ ಬೊಲ್ತೊ. ಫನ್ ಬುರ್ಸಾ ಆಪ್‌ಲ್ಯಾ ಮನಾತ್ ಬುರ್ಸತ್ಯಸ್ ಥಿವುನ್ ರಾಥೊ ಮನ್ಹುನ್ ತ್ಯೊ ಬುರ್ಸ ತ್ಯಸ್ ಬೊಲ್ತೊ.
MAT 12:36 ಲೊಕ ನಕೊತಸ್‌ಲ್ಯಾ ಇಚಾರಾನಿ ಬೊಲ್ಯಾಲೆ ಪರತೇಕ್ ಗುಶ್ಟಿಲಾ ನ್ಯಾಯಿ ನಿವ್ಡಾಚಾ ದಿಸಾತ್ ಉತ್ತರ್ ದಿಯಾಹ್ವಯಿ. ಮನ್ಲಾ.
MAT 12:37 ತುಮ್ಚಾ ಸಬ್ದಾನಿಸ್ ತುಮಾನಾ ನಿರ್ದೊಶಿ ಮನ್ಹುನ್ ಥರಲ್, ತುಮ್ಚಾ ಸಬ್ದಾನಿಸ್ ತುಮಾನಾ ದುಶಿ ಮನ್ಹುನ್ ಥರ್ವಿಲ್” ಮನ್‍ಲ್ಹಾ.
MAT 12:38 ತವಾ ಥೊಡ ಫರಿಸಾಯ್ ಆನಿ ಧರ್ಮೊಪದೇಶಕ್ ಯೇಸುಲಾ, “ಮಾಸ್ಥರಾ, ತು ಸಾಂಗ್‌ಲ್ಯಾಲ ಖರ ವಾಟಾಯಾ ಯಾಕ್ ಚಮತ್ಕಾರಾಚ಼ ಕಾಮ್ ಕರ್” ಮನ್ಹುನ್ ಮನ್‍ಲ್ಹ.
MAT 12:39 ಯೇಸುನಿ, “ಬುರ್ಸ ಆನಿ ಪಾಪಿ ಚಮತ್ಕಾರ್ ಬಗಾಯಾ ವ್ಹಯಿ ಮನ್ಹುನ್ ಮಂಥ್ಯಾತ. ಫನ್ ತ್ಯನಾ ಪ್ರವಾದಿ ಯೊನಾಚಿ ವಳಕ್ ಸುಡುನ್ ದಿಸ್ರಿ ಕುಟ್ಲಿಸ್ ವಳಕ್ ದಾವಾಯಾ ವ್ಹಯಿತ್ನಾಹಿ.
MAT 12:40 ಯೊನಾ ರ‍್ಯಾತ್ ದೀಸ್ ತೀನ್ರೊಜ಼್ ಯಕಾ ಮೊಟ್ಯಾ ಮಾಶಾಚಾ ಪೊಟಾತ್ ಕಸಾ ಹುತ್ತಾ ತಸಾಸ್ ಮಾನ್ಸಾಚಾ಼ ಲ್ಯೊಕ್ ರ‍್ಯಾತ್ ದೀಸ್ ತೀನ್ ರೊಜ಼್ ಜಿಮ್ನಿಚಾ ಪೊಟಾತ್ ರಾಥೊ.
MAT 12:41 ನ್ಯಾಯಿ ನಿವ್ಡಾಚಾ ದೀಸಾತ್ ನಿನವೆ ಪೆಠತ್ಲಿ ಲೊಕ ಆನಿ ಅತ್ತಾ ಜೀವ್ನಾ ಕರ್ತ್ಯಾಲಿ ಲೊಕ ತುಜಿ ಸಂಗ ಉಬಿ ರಾಹುನ್ ಹಿ ಪಿಳ್ಗಿ ತುಮಾನಾ ಚು಼ಕ್ ಕರ್ತ್ಯಾಲಿ ಮನ್ಹುನ್ ಸಾಂಗ್ನಾರ್. ಕಾ ಮಂಜೆ ಯೊನಾನಿ ಸಿಕಿವ್ಲ ತವಾ ತ್ಯಂಚಾನಿ ಅಪ್ಲಾ ಜೀವ್ನಾ ಬದಲ್ಲಾ. ಫನ್ ಮಿ ತುಮಾನಾ ಸಾಂಗಾಚ಼ ಕ್ಯಾ ಮಂಜೆ ಮಿ ಯೊನಾವ್ನಿ ಮೊಟಾ ವ್ಹವುನ್ ರಾನ್ಹಾರ್.
MAT 12:42 “ನ್ಯಾಯಿ ನಿವ್ಡಾಚಾ ದೀಸಾತ್ ಶಿಬಾಚಿ ರಾನಿ ಆಜು಼ನ್ ಜೀವ್ನಾ ಕರ್ತ್ಯಾಲೆ ತುಮ್ಚಿ ಸಂಗ ಉಠುನ್ ತುಮಾನಾ ಚು಼ಕ್ ಕರ್ತ್ಯಾಲ ಮನ್ಹುನ್ ಥರಿವ್ನಾರ್. ಕಾ ಮಂಜೆ, ತೀ ರಾನಿ ಸೊಲೊಮೊನಾಚ಼ ಗಿನ್ಯಾನಾಚ಼ ಸಿಕಿವ್ನ ಐಕಾಲಾ ಆಪ್ಲೆ ದೇಶೆತ್ನಿ. ಮಿ ತರಿ ಸೊಲೊಮೋನಾವ್ನಿ ಮೊಟಾ ಹಾ ಮನ್ಹುನ್ ತುಮಾನಾ ಸಾಂಗ್ತೊ.
MAT 12:43 “ಬುರ್ಸ ಆತ್ಮ ಮಾನ್ಸಾತ್ನಿ ಬಾಹಿರ್ ಆಲ ತವಾ ಆರಾಮ್ ಕರಾಯಾ ಸಾಟಿ ಜಾ಼ಗಾ ಸುದಿತ್ ವಾಳ್ಕೆ ಜಿಮ್ನಿತ್ ಫಿರ್ತ. ಫನ್ ತ್ಯಾ ಬುರ್ಶಾ ಆತ್‌ಮ್ಯಾಲಾ ಪಾಯ್ಜೆ ತ್ಯೊ ಆರಾಮ್ ಕರಾಯಾ ಜಾ಼ಗಾ ಗಾವ್ಹತ್ ನಾಹಿ.
MAT 12:44 ತವಾ ತ್ಯ, ‘ಮಿ ಸುಡುನ್ ಆಲ್ಯಾಲ್ಯಾ ಗರ‍್ಹಾತ್ ಪರ್ತುನ್ ಜಾ಼ತೊ’ ಮನ್ಹುನ್ ಮಂಥ. ಆನಿ ತ್ಯ ತಿಥ ಯತ ತವಾ ತ್ಯ ಘರ್ ಚಾ಼ಂಗ್ಲ ಲ್ಯೊಟ್‌ಲ್ಯಾಲ ರಿಕಾಮ ದಿಸ್ತ.
MAT 12:45 ತವಾ ತ್ಯ ಬಾಹಿರ್ ಜಾ಼ವುನ್ ಆಪ್ಲಿವ್ನಿ ಬುರ್ಸಿ ಜಾ಼ಲ್ಯಾಲಿ ಸಾತ್ ಆತ್ಮ ಹಾಕ್ಟುನ್ ಗಿಹುನ್ ಯತ ತೀ ಬುರ್ಸಿ ಆತ್ಮಿ ಸಗ್ಳಿ ತ್ಯಾ ಮಾನ್ಸಾತ್ ಬರ‍್ಹುನ್ ರಾಥ್ಯಾತ ತವಾ ತ್ಯಾ ಮಾನ್ಸಾಚಿ ಪರಿಸ್ತಿತಿ ಪೈಲ್ಯಾವ್ನಿ ಖುಬ್ ತರಾಸಾಚಿ ವ್ಹತ್ತಿ ಹ್ಯಾ ದಿಸಾತ್ ಜೀವ್ನಾ ಕರ್ತ್ಯಾಲ್ಯಾ ಬುರ್ಶಾ ಲೊಕಾನಾ ತಸಸ್ ವ್ಹನಾರ್ ಮನ್ಲಾ.
MAT 12:46 ಯೇಸು ಲೊಕಾಂಚಿ ಸಂಗ ಬೊಲ್‍ತ್ಯಾಲಾ ಆಸ್ಥಾನಾ, ತ್ಯಚಿ ಆಯಿ ಆನಿ ಬಾಹು ಯವುನ್ ಬಾಹಿರ್ ಉಬಿ ರಾಯ್ಲಿತ. ತಿ ತ್ಯಚಿ ಸಂಗ ಬೊಲಾಯಾ ವ್ಹಯಿ ಮನ್ಲಿತ.
MAT 12:47 ಯೊಕ್ ಮಾನುಸ್ ಯವುನ್ ಯೇಸುಲಾ, “ತುಜಿ ಆಯಿ ಆನಿ ಬಾಹು ತುಜೆ ಸಾಟಿ ಬಾಹಿರ್ ರ‍್ಯಾಕ್‌ತ್ಯಾತ, ತೀ ತುಜೆ ಬರ್ಬರ್ ಬೊಲಾಯಾ ವ್ಹಯಿ” ಮನ್ಲಿತ.
MAT 12:48 ಯೇಸು, “ಮಾಜಿ ಆಯಿ ಕೊನ್? ಆನಿ ಮಾಜ಼ ಬಾಹು ಕೊನ್? ಮನ್ಲಾ.
MAT 12:49 ಆಪ್‌ಲ್ಯಾ ಶಿಶಾಂಚಿಕ್ನಿ ಹಾತ್ ಕರುನ್, “ಬಗಾ! ಹಿ ಮಾಜಿ ಆಯಿ ಆನಿ ಮಾಜ಼ ಬಾಹು.
MAT 12:50 ಸ್ವರ್ಗಾತ್ ಆಸ್ನಾರ‍್ಯಾ ಮಾಜಾ ಬಾಚಾ ಮನಾಶಾರ್ಕ ಕರ್ತ್ಯಾಲಾ ಮಾಜಾ಼ ಖರಾ ಬಾಹು, ಭನ್ಹಿ ಆನಿ ಆಯಿ” ಮನ್ಹುನ್ ಸಾಂಗ್ಲ.
MAT 13:1 ತೀಸಿಸ್ ಯೇಸು ಗರ‍್ಹಾತ್ನಿ ಜಾ಼ವುನ್ ಸಮಿಂದೊರಾಚೆ ದರವ ಬಸ್ಲಾ.
MAT 13:2 ಖುಬ್ ಲೊಕ ಯೇಸುಚೆ ಸರ್ಬೌತಿ ಜ಼ಮ್ಲಿತ. ಮನ್ಹುನ್ ಯೇಸು ವ್ಹಡಿತ್ ಜಾ಼ವುನ್ ಬಸ್ಲಾ. ಲೊಕ ಸಗ್ಳಿ ದರವ ಉಬಿ ಹುತೀತ.
MAT 13:3 ತವಾ ಯೇಸುನಿ ಕ್ಯಾಯ್ನಿನಿಸ್ ಖುಬ್ ಗುಶ್ಟಿ ತ್ಯನಾ ಸಿಕಿವ್‌ಲ್ಯಾ. ಯೇಸುನಿ ತ್ಯನಾ ಹಿ ಕ್ಯಾಯ್ನಿ ಸಾಂಗ್ಲಿ: “ಯೊಕ್ ಕಮ್ತಾ ಕರ್ತ್ಯಾಲಾ ಬೀ ಪೇರಾಯಾ ಗೆಲಾ.
MAT 13:4 ತ್ಯೊ ಬೀ ಟ್ಯಾಕ್ತಾನಾ ಥೊಡ ಬೀ ವಾಟಚೆ ಬಾಜು಼ಲಾ ಪಡ್ಲ. ಪಾಕ್ರ ಯವುನ್ ಬೀ ಸಗ್ಳ ಖಾವುನ್ ಟ್ಯಾಕ್ಲ.
MAT 13:5 ಥೊಡ ಬೀ ದೊಂಡ್ಯಾಚೆ ಜಿಮ್ನಿತ್ ಪಡ್ಲ. ತ್ಯಾ ಜಾ಼ಗ್ಯಾತ್ ಪಾಯ್ಜೆ ತ್ಯವ್ಡಿ ಮಾತಿ ನವ್ಥಿ. ಮನ್ಹುನ್ ಬೀ ಚಾ಼ಟಕ್ಯಾನ್ ಉಗಾವ್ಲ
MAT 13:6 ಫನ್ ಉನಾನಿ ಕೊಂಬ್ರ ಜ಼ಳುನ್ ವಾಳುನ್ ಗೆಲ. ಕಾ ಮಂಜೆ ತ್ಯಲಾ ಖಾಲ್ ಪರತ್ ಮುಳ ಗಿಲಿ ನವ್ಥಿತ.
MAT 13:7 ದುಸ್ರ ಥೊಡ ಬೀ ಕಾಟ್ಯಾಚೆ ಜಾ಼ಳಿತ್ ಪಡ್ಲ. ಕಾಟ್ಯಾಚ಼ ಡಾಳ ವಾಡುನ್ ಚಾ಼ಂಗ್ಲ ಡಾಳ ವಾಡ್‌ತ್ಯಾಲ ಥಾಂಬಿವ್ಲ
MAT 13:8 ದುಸ್ರ ಥೊಡ ಬೀ ಚಾ಼ಂಗ್ಲೆ ಜಿಮ್ನಿತ್ ಪಡ್ಲ. ಆನಿ ಥೊಡ ಶೆಂಬಾರ ಇತ್ಕ, ಥೊಡ ಸಾಟಾ ಇತ್ಕ, ಆನಿ ಥೊಡ ತಿಸಾ ಇತ್ಕ ಪಿಕ್ ದಿಲ.
MAT 13:9 ಕುನಾಲಾ ಕಾನ್ ಹಾತ್ತ ತ್ಯೊ, ಐಕುನಿ!” ಮನ್ಹುನ್ ಯೇಸುನಿ ತೀ ಕ್ಯಾಯ್ನಿ ಸುಪಿವ್ಲಿ.
MAT 13:10 ತವಾ ಶಿಶಾ ಯೇಸುಪ ಯವುನ್, “ತು ಕ್ಯಾಯ್ನಿನಿಸ್ ಲೊಕಾನಾ ಸಾಂಗ್ತೊಸ್ ಕಾ? ಮನ್ಹುನ್ ಇಚಾರ್ಲ.
MAT 13:11 ಯೇಸುನಿ, “ಸ್ವರ್ಗಾಚಾ ರಾಜಾಚ಼ ಆಡ್‍ಶಾ ಆಸ್‍ಲ್ಯಾಲ ಗಿನ್ಯಾನ್ ತುಮಾನಾ ತ್ಯವ್ಡಸ್ ಸಮಾಜ್ನಾರ್. ಹ್ಯ ಗಿನ್ಯಾನ್ ದುಸ್‌ರ‍್ಯಾ ಲೊಕಾನಾ ಸಮಾಜ್ನಾರ್ ನಾಹಿ.
MAT 13:12 ಥೊಡ ಗಿನ್ಯಾನ್ ಆಸ್‌ಲ್ಯಾಲಾ ಆನಿಕ್ ಖುಬ್ ಗಿನ್ಯಾನ್ ಗಿಹುನ್ ಮೊಟಾ ಜ್ಞಾನಿ ವ್ಹತ್ತೊ. ಫನ್ ಗಿನ್ಯಾನ್ ನಸ್‌ಲ್ಯಾಲಾ ಆಪ್ಲಿಪ ಆಸ್‌ಲ್ಯಾಲ ಥೊಡ ಗಿನ್ಯಾನ್ ಇಸ್ರುನ್ ಜಾ಼ನಾರ್.
MAT 13:13 ಹ್ಯಾ ಕಾರ್ನಾನಿಸ್ ಮಿ ಕ್ಯಾಯ್‌ನ್ಯಾನಿ ತ್ಯನಾ ಸಿಕಿವ್ತೊ ಹ್ಯಾ ಲೊಕಾಂಚಾನಿ ಬಗ್ಲ ತರಿ ದಿಸ್ನಾರ್ ನಾಹಿ, ಐಕ್ಲತರಿ ಸಮಜ಼ತ್ ನಾಹಿ.
MAT 13:14 ಹ್ಯಾ ಪ್ರವಾದಿ ಯೆಶಾಯಚಾ ತೊಂಡಾನಿ ಸಾಂಗ್‌ಲ್ಯಾಲ್ಯಾ ಬೊಲ್ಯಾ: ತೀ ಐಕತ್ ರಾಥ್ಯಾತ ತರಿ, ತ್ಯನಾ ಸಮಜ಼ತ್ ನಾಹಿ. ತುಮಿ ಬಗಿತ್ ಬಗಿತ್ ರಾಯ್ಲಿತ ತರಿ. ತ್ಯನಾ ದಿಸತ್ಯಾಲ ಸಮಜ಼ತ್ ನಾಹಿ.
MAT 13:15 ವ್ಹಯ್, ಹ್ಯಂಚಿ ಮನ ಘಟ್ ಜಾ಼ಲ್ಯಾ. ಕಾನ್ ಮುದಾಲ್ಯಾತ ಡೊಳ್ಯಾನಾ ಆಂದಾರಿ ಆಲೆ. ತ್ಯಂಚಾನಿ ಆಪ್‌ಲ್ಯಾ ಡೊಳ್ಯಾನಿ ಬಗುನಾಹಿ ಆಸ ಆಪ್‌ಲ್ಯಾ ಕಾನಾನಿ ಐಕುನ್ ಗಿಹುನಾಹಿ ಆಸ ಆಪ್‌ಲ್ಯಾ ಮನಾನಿ ಸಮಜು಼ನ್ ಗಿಹುನಾಹಿ ಆಸ ಮಾಜಿಕ್ಡ ಪರ್ತಾಚೆ ಆಂದಿ ಮಾಜಿಪ್ನಿ ಬರ ವ್ಹಯಾಚೆ ಆಂದಿ ಆಸ ಜಾ಼ಲ.
MAT 13:16 ಫನ್ ತುಮಿ ಸಂತೊಸ್ ಹಾಸಾ. ತುಮಾನಾ ದಿಸತ್ಯಾಲ್ಯಾ ಆನಿ ಸಾಂಗ್‌ತ್ಯಾಲ್ಯಾ ಗುಶ್ಟಿ ಸಮಾಜ್‍಼ತ್ಯಾತಾ.
MAT 13:17 ಮಿ ತುಮಾನಾ ಖರ‍್ಯಾನಿ ಸಾಂಗ್ತೊ ತುಮಿ ಹ್ಯಾ ಬಗ್‌ಲ್ಯಾಲ್ಯಾ ಗುಶ್ಟಿ ಬಗಾಯಾ ಆನಿ ಆತಾ ತುಮಿ ಐಕ್‌ತ್ಯಾಲ್ಯಾ ಹ್ಯಾ ಗುಶ್ಟಿ ಐಕಾಯಾ ಖುಬ್ ಪ್ರವಾದಿಂಚಾನಿ ಆನಿ ನಿಯತಿಚಾ ಲೊಕಾಂಚಾನಿ ಮನ್ ಕೆಲ, ಫನ್ ತ್ಯನಾ ಐಕಾಯಾ ಆನಿ ಬಗಾಯಾ ಜಾ಼ಲ ನಾಹಿ.
MAT 13:18 ಆಸ ಆಸ್ಥಾನಾ ಪೆರ್ನಾರ‍್ಯಾಚೆ ಕ್ಯಾಯ್ನಿಚಾ಼ ಅರ್ಥ ಐಕಾ.
MAT 13:19 “ಬಾಜು಼ಸ್ ಪಡ್‌ಲ್ಯಾಲ ಬೀ ಮಂಜೆ ಕ್ಯಾ? ಸ್ವರ್ಗಾಚಾ ರಾಜಾಚ಼ ಸಿಕಿವ್ನ ಐಕುನ್ ತ್ಯ ಸಮಜು಼ನ್ ಗಿಹ್ಯಾಚೆ ಆಂದಿ ಆಸ್ನಾರಾ ಮಾನುಸ್. ಸೈತಾನ್ ಯವುನ್ ತ್ಯಾ ಮಾನ್ಸಾಚಾ ಮನಾತ್ ಯವುನ್ ಪೇರ್‌ಲ್ಯಾಲ ಬೀ ಕಾಡುನ್ ಟ್ಯಾಕ್ತೊ.
MAT 13:20 “ದೊಂಡ್ಯಾಚೆ ಜಿಮ್ನಿವ ಪಡ್‌ಲ್ಯಾಲ ಬಿ ಮಂಜೆ ಕ್ಯಾ? ದೇವಾಚ಼ ಸಬಾತ್ ಸಾಂಗ್‌ಲ್ಯಾಲ ಐಕ್‌ಲ್ಯಾ ಬರ್ಬರ್ ತ್ಯ ಸಂತೊಶಾನಿ ಗೆಥ್ಯಾಲಾ ಮಾನುಸ್.
MAT 13:21 ಫನ್ ತ್ಯಾ ಮಾನ್ಸಾನಿ ಸಾಂಗ್‌ಲ್ಯಾಲ ವಚನ್ ಐಕುನ್ಬಿ ಜೀವ್ನಾತ್ ಮುಳ ಸುಡ್ಲಿ ನಾಹಿತ. ಮನ್ಹುನ್ ತ್ಯನಿ ತ್ಯ ಐಕ್‌ಲ್ಯಾಲ್ಯಾಚೆಗತ್ ಥೊಡ ದೀಸ್ ತ್ಯವ್ಡಸ್ ಚಾ಼ಲ್ತೊ. ತಸಾಸ್ ಚಾ಼ಲ್ಯಾ ಸಾಟಿ ಆಪ್‌ಲ್ಯಾಲಾ ತರಾಸ್ ಆನಿ ನಿಂದಾ ಆಲಿಕಿ ತ್ಯ ಬಿಗಿನಿ ಸುಡುನ್ ದೇತೊ.
MAT 13:22 “ಕಾಟ್ಯಾಚೆ ಜಾ಼ಳಿತ್ ಪಡ್‌ಲ್ಯಾಲ ಬೀ ಮಂಜೆ ಕ್ಯಾ? ಸಾಂಗ್‌ಲ್ಯಾಲ ವಚನ್ ಐಕುನ್ಬಿ ಜೀವ್ನಾಚೆ ಕ್ಯಾಳ್ಜಿತ್ನಿ ಆನಿ ದುನಿಯಾವ್‍ಲ್ಯಾ ಪೈಶಾಚೆ ಮಾಯೆನಿ ಸಿಕಿವ್‌ಲ್ಯಾಲ ಆಪ್ಲಿಪ ವಾಡು ನಾಹಿ. ಮನ್ಹುನ್ ಸಿಕಿವ್‌ಲ್ಯಾಲಾ ತ್ಯಾ ಮಾನ್ಸಾಚಾ಼ ಜೀವ್ನಾ ಪೀಕ್ ದಿಯಿತ್ ನಾಹಿ
MAT 13:23 “ಚಾ಼ಂಗ್ಲೆ ಜಿಮ್ನಿವ ಬೀ ಪಡ್‌ಲ್ಯಾಲ ಮಂಜೆ ಕ್ಯಾ? ಸಾಂಗ್‌ಲ್ಯಾಲ ವಚನ್ ಐಕುನ್ ತ್ಯೊ ಇಚಾರ್ ಕರುನ್ ಗೆಥ್ಯಾಲಾ ಯೊಕ್ ಮಾನುಸುಸ್ ಬೀ ಪಡ್‌ಲ್ಯಾಲ ಚಾ಼ಂಗ್ಲಿ ಜಿಮಿನ್ ಜಾ಼ಲ್ಯಾ. ತ್ಯೊ ಮಾನುಸ್ ವಾಡುನ್ ಥೊಡೆ ಪಾವ್ಟಿ ಶೆಂಬರಾಯವ್ಡ ಆನಿಕ್ ಥೊಡೆ ಪಾವ್ಟಿ ಸಾಟಾ ಯವ್ಡ ಥೊಡೆ ಪಾವ್ಟಿ ತಿಸಾಯವ್ಡ ಪೀಕ್ ದೇನಾರ್” ಮನ್ಹುನ್ ಸಾಂಗ್ಲ
MAT 13:24 ಮಂಗ್ ಯೇಸುನಿ ತ್ಯನಾ ಆನಿ ಯೇಕ್ ಕ್ಯಾಯ್ನಿನಿ ಸಾಂಗ್ಲಿ. ತಿ ಕ್ಯಾ ಮಂಜೆ: “ಸ್ವರ್ಗಾಚ಼ ರಾಜ ಚಾ಼ಂಗ್ಲ ಬೀ ಆಪ್‌ಲ್ಯಾ ಸೇತಾತ್ ಪೇರ್ತ್ಯಾಲ್ಯಾ ಯಕಾ ಕಮ್ತಾ ಕರ್ತ್ಯಾಲ್ಯಾಚಿಗತ್ ಹಾ.
MAT 13:25 ತೇ ರಾತಿ ಲೊಕ ಸಗ್ಳಿ ನಿಜ್ಲಿ಼ ಹುತ್ತಿತ ತವಾ ತ್ಯಚಾ಼ ವಾದಿ ಯವುನ್ ಘವ್ಹಾಚೆ ಮದ್ದಿ ರಾನ್ ಫಿರುನ್ ಗೆಲಾ.
MAT 13:26 ಮಂಗ್ ಘಹು ವಾಡುನ್ ಕನ್ಸ ಶುಡ್ಲಿತ. ತ್ಯಂಚಿ ಸಂಗ ರಾನ್ ಸಾಹಿತ್ ದಿಸ್ಲ
MAT 13:27 ತವಾ ತ್ಯಾ ಕಮ್ತಾ ಕರ್ತ್ಯಾಲ್ಯಾಚ಼ ಸೇವಕ್ ತ್ಯಚಿಪ ಯವುನ್, ‘ತುಜಾ ಸೆತಾತ್ ತು ಚಾ಼ಂಗ್ಲ ಬೀ ಪೇರ‍್ಲ ಹುತ್ತಸ್. ರಾನ್ ಕುಟ್ನಿ ಆಲ?’ ಮನ್ಹುನ್ ಇಚಾರ್ಲ.
MAT 13:28 ತ್ಯಾ ಕಮ್ತ ವಾಲ್ಯಾನಿ, ಯಕಾ ವಾದಿನಿ ಯವುನ್ ರಾನ್ ಪೇರ‍್ಲ ಮನ್ಹುನ್ ಉತ್ತರ್ ದಿಲಾ. ತೇ ಸೇವಕ್ ಆಮಿ ಜಾ಼ವುನ್ ರಾನ್ ಕಾಡಾಯಾ ವ್ಹಯಿ ಕ್ಯಾ? ಮನ್ಹುನ್ ಇಚಾರ್ಲ.
MAT 13:29 ತ್ಯಾ ಮಾನ್ಸಾನಿ ನಕೊ ಕಾ ಮಂಜೆ ತುಮಿ ರಾನ್ ಕ್ಯಾಡ್ತಾನಾ ಘಹುಬಿ ಕ್ಯಾಡ್ಸಿಲಾ.
MAT 13:30 ಲಾನಿಚಾ ದೀಸಾ ಮಂಗ್ ರಾನ್ ಘಹು ಸಂಗಸ್ ವಾಡುಂತ. ಲಾನಿಚಾ ದಿಸಾತ್ ಮಿ ಕಾಮ್ಯಾರ‍್ಯಾನಾ, ಆಂದಿ ಗವಾತ್ ಗೊಳಾ ಕರಾ ತೀ ಜಾ಼ಳಾಯಾ ಭಾರ‍್ಹ ಬಾಂದುನ್, ಮಂಗ್ ಘಹು ಗೊಳಾ ಕರುನ್ ತೇ ಮಾಜಾ ಕಳಂಜಾ಼ತ್ ಆನಾ’ ಮನ್ಹುನ್ ಉತ್ತರ್ ದಿಲಾ. ”
MAT 13:31 ಮಂಗ್ ಯೇಸುನಿ ಆನಿ ಯೇಕ್ ಕ್ಯಾಯ್ನಿ ಸಾಂಗ್ಲಿ: “ಸ್ವರ್ಗಾಚ಼ ರಾಜ ಆಸ ಹಾ ಯಕಾನಿ ಮೌರಿ ಗಿಹುನ್ ಆಪ್‌ಲ್ಯಾ ಸೇತಾತ್ ಪೇರ್ಲಿ.
MAT 13:32 ತ್ಯ ಸಗ್‌ಳ್ಯಾ ಬ್ಯಾವ್ನಿ ಬ್ಯಾರ್ಕ ಬೀ ಜಾ಼ಲ್ಯಾ ಖರ ತ್ಯ ವಾಡ್ಲ ತವಾ ಬಾಜಿಪಾಲ್ಯಾಚಾ ಡಾಳ್ಯಾಂಚಿವ್ನಿ ಮೊಟ ಝಾ಼ಡ್ ವ್ಹತ ಪಾಕ್ರ ಯವುನ್ ತ್ಯಚೆ ಡಾಳ್ಹಿನಾ ಕುಟಿ ಬ್ಯಾಂದತ್ಯಾತ ಮನ್ಹುನ್ ಸಾಂಗ್ಲ.
MAT 13:33 ಮಂಗ್ ಯೇಸುನಿ ಲೊಕಾನಾ ಆನಿ ಯೇಕ್ ಕ್ಯಾಯ್ನಿ ಸಾಂಗ್ಲಿ: “ಸ್ವರ್ಗಾಚ಼ ರಾಜೆ ಆಸ ಹಾ. ಯೇಕ್ ಬ್ಯಾಯ್ಕಾ ಮಾನುಸ್ ಬಾಕ್ರಿ ಕರಾಯಾ ಯಕಾ ಮೊಟ್ಯಾ ಐದಾನಾತ್‍ ಖಾತ್ಯಾಲ್ಯಾ ಸೊಡ್ಯಾಚೆಗತ್ ಹಾ. ತ್ಯೊ ಸೋಡಾ ತೀನ್ ಶೇರ್ ಪೀಟ್ ಮಳ್ಯಾಲ ಸಗ್ಳ ಫುಗಿವ್ತೊ,”
MAT 13:34 ಯೇಸುನಿ ಹ್ಯ ಸಗ್ಳ ಲೊಕಾನಾ ಕ್ಯಾಯ್ನಿಂಚಾನಿ ಸಾಂಗ್ಲ ತ್ಯನಿ ಗಿನ್ಯಾನ್ ಸಾಂಗ್ತಾನಾ. ಕ್ಯಾಯ್‍ನ್ಯಾ ಉಪೆಗ್ ವಾಪ್ರಿತಾ.
MAT 13:35 ಪ್ರವಾದಿನಿ ಸಾಂಗ್‌ಲ್ಯಾಲಿ ಹಿ ಬುಲಿ ಹ್ಯನಿ ಗಡ್ಲಿ: “ಮಿ ಕ್ಯಾಯ್‌ನ್ಯಾ ಸಿಕಿವ್ತೊ. ಲೊಕ ಉತ್ಪತ್ತಿ ಜಾ಼ಲ್ಯಾ ಠಾವ್ನಿ ಆಡಶಾ ಆಸ್ನಾರ‍್ಯಾ ಗುಶ್ಟಿ ಮಿ ಸಾಂಗ್ತೊ. ”
MAT 13:36 ಮಂಗ್ ಯೇಸು ಲೊಕಾಂಚಾ಼ ಹಿಂಡ್ ಸುಡುನ್ ಗರ‍್ಹಾತ್ ಗೆಲಾ. ತ್ಯಚ಼ ಶಿಶಾ ತ್ಯಚಿಪ ಯವುನ್, “ಸೇತಾತ್ ಆಸ್‌ಲ್ಯಾಲ್ಯಾ ಗವ್ತಾಚ಼ ಸಮಜು಼ನ್ ಗಿಹ್ಯಾ ಆಮಾನಾ ಉಗ್ಡುನ್ ಸಾಂಗ್” ಮನ್ಲ.
MAT 13:37 ಯೇಸುನಿ ಆಸ ಸಾಂಗ್ಲ: “ಸೇತಾತ್ ಚಾ಼ಂಗ್ಲ ಬೀ ಪೇರ್ತ್ಯಾಲಾ ಮಾನ್ಸಾಚಾ಼ ಲ್ಯೊಕ್.
MAT 13:38 ತ್ಯ ಶಾತ್ ಹಿ ದುನೆ ಜಾ಼ಲೆ ಚಾ಼ಂಗ್ಲ ದಾನ ದೇವಾಚಾ ರಾಜಾಚಿ ಪೊರ. ಬುರ್ಸಿ ಸೈತಾನಾಚಿ ಪೊರ.
MAT 13:39 ಗವಾತ್ ಪೇರ್ಲ್ಯಾಲಾ ವಾದಿ ಸೈತಾನ್. ಲ್ಯಾನ್ ಮಂಜೆ ದುನೆಚಾ಼ ಸರ್ತಾಯೋಳ್. ಗೊಳಾಕರಾಚ಼ ಕಾಮ್ ಕರ್ತ್ಯಾಲಸ್ ದೇವ್ದುತ್.
MAT 13:40 ರಾನ್ ಕಾಡುನ್ ಜಾಳ್‍ತ್ಯಾತ. ಹೆ ದುನೆಚಾ ಸರ್ತ್ಯಾಯಳಾಲಾ ವ್ಹಯಾಚ಼ ಹ್ಯಸ್.
MAT 13:41 ಮಾನ್ಸಾಚಾ಼ ಲ್ಯೊಕ್ ಆಪಲ್ಯಾ ದುತಾನಾ ಲಾವುನ್ ದೇನಾರ್ ತೇ ಧುತ್ ಪಾಪ ಕರ್ತ್ಯಾಲ್ಯಾನಾ ಆನಿ ಧರ್ಮಾಚೆ ಅಡ್ವ ಚಾ಼ಲ್ಯಾಲ್ಯಾ ಲೊಕಾನಾ ಗೊಳಾ ಕರ್ನಾರ್ ತ್ಯನಾ ತ್ಯಚಾ ರಾಜಾತ್ನಿ ಬಾಹಿರ್ ಗಾಲ್ಹುನ್
MAT 13:42 ಪೆಟ್ಯಾಲೆ ಆಗಿತ್ ವ್ಹಲ್ಪಟುನ್ ದೇನಾರ್. ತಿಥ ತೀ ರಡತ್ ದುಃಖಾನಿ ಆಪ್ಲ ದಾತ್ ಚಾವ್ನಾರ್.
MAT 13:43 ಚಾ಼ಂಗ್ಲಿ ತರಿ ದಿಸಾಚಾ ಉಜಿಡಾಚೆಗತ್ ಆಪ್‌ಲ್ಯಾ ಬಾಚಾ ರಾಜಾತ್ ರಾನ್ಹಾರ್. ಕಾನ್ ಆಸ್‌ಲ್ಯಾಲಿ, ಐಕುಂತ!
MAT 13:44 “ಆಂದಿ ಸ್ವರ್ಗಾಚ಼ ರಾಜೆ ಸೇತಾತ್ ಪುರುನ್ ಥೆವ್‌ಲ್ಯಾಲ್ಯಾ ಮಾಲ್ಹಾಚೆಗತ್ ಹಾ. ಯೇಕಸಿ ಯಕಾನಿ ತ್ಯೊ ಮ್ಹಾಲ್ ಬಗುನ್ ತ್ಯೊ ಸೇತಾತುಸ್ ಚು಼ರುನ್ ಥೆವ್ಲಾ. ಆನಿ ತ್ಯನಿ ಆಪ್ಲಿ ಆಸ್ಥಿ ಸಗ್ಳಿ ಇಕುನ್ ತ್ಯ ಶಾತ್ ಹೌಸನಿ ಇಕತ್ ಗೇತ್ಲ.
MAT 13:45 “ಸ್ವರ್ಗಾಚ಼ ರಾಜೆ ಚಾ಼ಂಗಲ್ಯಾ ಮುತ್ ಶೊತ್ಯಾಲ್ಯಾ ಮಾನ್ಸಾಚೆಗತ್ ಹಾ.
MAT 13:46 ಯಕಸಿ ತ್ಯಾ ಮಾನ್ಸಾಲಾ ಖುಬ್ ಕಿಮ್ತಿಚಾ಼ ಯೊಕ್ ಮುತ್ತ್ ಗಾವ್ಲಾ. ತವಾ ತ್ಯನಿ ಆಪ್ಲಿ ಸಗ್ಳಿ ಆಸ್ಥಿ ಇಕುನ್ ತ್ಯೊ ಗೇತ್ಲಾ.
MAT 13:47 “ಪರಲೊಕ್ ರಾಜ ಸಮಿಂದೊರಾತ್ ಟ್ಯಾಕ್‌ಲ್ಯಾಲ್ಯಾ ಜಾ಼ಳ್ಯಾಚೆಗತ್ ಹಾ. ತ್ಯಾ ಜಾ಼ಳ್ಯಾತ್ ಖುಬ್ ಜಾ಼ತಿಚ಼ ಮಾಸ ಗಾವ್ಲ.
MAT 13:48 ತವಾ ತ್ಯ ಜಾ಼ಳ ಬರ‍್ಹುನ್ ಗೆಲ. ಮಾಸ ದರ್ಥ್ಯಾಲ್ಯಾಂಚಾನಿ ತ್ಯ ಬಲ ದರಕ್ಡ ವಡುನ್ ಆನುನ್ ಚಾ಼ಂಗ್ಲ ಮಾಸ ಸಗ್ಳ ಬುಟ್ಯಾತ್ನಿ ಬರ‍್ಹುನ್ ಬುರ್ಸ ಮಾಸ ಟಾಕುನ್ ದೀಲ.
MAT 13:49 ಹೆ ದುನೆಚಾ ಸರ್ತ್ಯಾ ಯಳಾಲಾ ತಸಸ್ ವ್ಹನಾರ್ ದೇವ್ ಧುತ್ ಯವುನ್ ಚಾ಼ಂಗಲ್ಯಾ ಲೊಕಾತ್ನಿ ಬುರ್ಶಾ ಲೊಕಾನಾ ಯಗಳ್ನಾರ್.
MAT 13:50 ದೇವ್ ದುತ್ ಬುರ್ಶಾ ಲೊಕಾನಾ ಇಸ್‌ಥ್ಯಾತ್ ವ್ಹಲ್ಪಟ್ಯಾತ. ತ್ಯಾ ಜಾ಼ಗ್ಯಾವ ಲೊಕ ರಡತ್ ದುಖಾನಿ ಆಪ್ಲ ದಾತ್ ಕಾರ್ ಕಾರ್ ಚಾವ್ನಾರಾ. ”
MAT 13:51 ಯೇಸುನಿ ಆಪ್‌ಲ್ಯಾ ಶಿಶಾನಾ, “ತುಮಿ ಹ್ಯಾ ಗುಶ್ಟಿ ಸಗ್‌ಳ್ಯಾ ಸಮಜು಼ನ್ ಗೇತ್‌ಲ್ಯಾಸಾ ಕ್ಯಾ? ಮನ್ಹುನ್ ಇಚಾರ್ಲ. ತ್ಯಲಾ ಶಿಶಾಂಚಾನಿ, “ಆಮಿ ಸಮಜು಼ನ್ ಗೇತ್ಲ ಮನ್ಹುನ್ ಉತ್ತರ್ ದಿಲಾ.
MAT 13:52 ತವಾ ಯೇಸುನಿ ಆಪ್‌ಲ್ಯಾ ಶಿಶಾನಾ, “ಆಸ ಆಸ್ಥಾನಾ ಗುಶ್ಟಿತ್ ಸಿಕಿವ್‌ಲ್ಯಾಲ ಪರ್ತೇಕ್ ದರ್ಮೊಪದೆಶಕ್ ದೇವಾಚಾ ರಾಜಾಚ಼ ಶಿಶಾ ಯಕಾ ಗರ‍್ಹಾಚಾ ಧನ್ಯಾಚೆಗತ್ ಹಾ ತ್ಯೊ ಮಾನುಸ್ ನವ ಸಾಮಾನ್ ಜು಼ನ್ನ ಸಾಮಾನ್ ಮಿಳ್ವುನ್ ತ್ಯ ಬಾಹಿರ್ ಆನ್ನಾರ್” ಮನ್ಲಾ.
MAT 13:53 ಯೇಸುನಿ ಹ್ಯಾ ಕ್ಯಾಯ್‍ನ್ಯಾನಿ ಸಿಕಿವ್‌ಲ್ಯಾ ನಂತರ್ ತಿಥ್ನಿ
MAT 13:54 ಆಪ್‌ಲ್ಯಾ ಸ್ವತಾಚಾ ಗಾವಾತ್ ಜಾ಼ವುನ್. ಸಭಾಸ್ಥಾನಾತ್ ಸಿಕಿವ್ಲ ತವಾ ಲೊಕ ಆಜಾಬ್ ವ್ಹವುನ್ ಹ್ಯ ಗಿನ್ಯಾನ್ ಆನಿ ಚಮತ್ಕಾರಾಚಿ ಕಾಮ ಕರ್ತ್ಯಾಲ ಹ್ಯ ಬಳ್ ಖುಟ್ನಿ ಗೇತ್ಲ?
MAT 13:55 ಹ್ಯೊ ತ್ಯಾ ಸುತಾರಾಚಾ಼ ಲ್ಯೊಕ್ ನವ್ಹ ಕ್ಯಾ? ಹ್ಯಚಿ ಆಯಿ ಮರಿಯಾ ಯಾಕೊಬ್, ಯೊಸೆಪ್, ಸಿಮೊನ್ ಆನಿ ಯುದ್ ಹ್ಯಚ಼ ಬಾಹು.
MAT 13:56 ತ್ಯಚಾ ಬನ್ಹಿ ಸಗ್‌ಳ್ಯಾ ಆಮ್ಚಿಪ ಹಾತ್ತಾ ಆಸ ಆಸ್ಥಾನಾ ಹ್ಯನಿ ಹ್ಯ ಗಿನ್ಯಾನ್ ಆನಿ ಚಮತ್ಕಾರಾಚಿ ಕಾಮ ಕರಾಯಾ ಬಳ್ ಖುಟ್ನಿ ಗೆತ್ಲ? ಮನ್ಹುನ್ ಬುಲುನ್. ತ್ಯಲಾ ಗೇತ್ಲಾ ನಾಹಿ
MAT 13:57 ಯೇಸುನಿ ತ್ಯನಾ, “ಪ್ರವಾದಿಲಾ ದುಸ್ರಿಲೋಕ ಮರ‍್ಯಾದ್ ದೇತ್ಯಾತ; ಖರ ಸ್ವತಾಚಾ ಗಾವಾತ್ಲಿ ವ್ಹವುಂತ ಸ್ವತಾಚಾ ಗರ‍್ಹಾತ್ಲಿ ಹ್ವವುಂತ ಮರ‍್ಯಾದ್ ದಿಯಿತ್ ನಾಹಿತ” ಮನ್ಹುನ್ ಸಾಂಗ್ಲ.
MAT 13:58 ತ್ಯಾ ಲೊಕಾನಾ ಇಸ್ವಾಸ್ ನಸ್‌ಲ್ಯಾಲಾಸ್ ಲಾಗುನ್ ತ್ಯನಿ ತಿಥ ಖುಬ್ ಚಮತ್ಕಾರಾಚಿ ಕಾಮ ಕಿಲಿ ನಾಹಿತ.
MAT 14:1 ತ್ಯಾ ಕಾಲಾತ್ ಹೆರೊದ್ ರಾಜಾ಼ ಗಲಿಲಾಯಾತ್ ರಾಜಾಭಾರ್ ಕರೀತಾ. ಲೊಕ ಯೇಸುಚಾ ಸಾಂಗ್‌ತ್ಯಾಲ್ಯಾ ಗುಶ್ಟಿ ಸಗಳ್ಯಾ ತ್ಯಲಾ ಸಮಾಜ್‌ಲ್ಯಾ.
MAT 14:2 ಮನ್ಹುನ್ ಹೆರೊದಾನಿ ಆಪ್‌ಲ್ಯಾ ಅಧಿಕಾರ‍್ಯಾನಾ, “ಖರ‍್ಯಾನಿಸ್ ಯೇಸುಸ್ ಬಾಪ್ತಿಸ್ಮಾ ಯೊಹಾನ್. ತ್ಯೊ ಆನಿಕ್ ಜಿತ್ತಾ ವ್ಹವುನ್ ಆಲ್ಯಾ. ಮನ್ಹುನ್ ತ್ಯೊ ಹಿ ಚಮತ್ಕಾರಾಚಿ ಕಾಮ ಕರಯಾ ವ್ಹತ್ಯಾತ” ಮನ್ಹುನ್ ಸಾಂಗ್ಲ.
MAT 14:3 ಹ್ಯಾ ಯಳಾಚೆ ಆಂದಿ ಹೆರೊದಿನಿಸ್ ಲಾಗುನ್ ಹೆರೊದಾನಿ ಯೊಹಾನಾಲಾ ಸರ್ಪೊಳ್ಯಾಂಚಾನಿ ಬಾಂದುನ್, ಕುಂಡುನ್ ಗ್ಯಾತ್ಲಾ. ಹೆರೋದಾಚಾ಼ ಬಾಹು ಪಿಲಿಪ್ ಹ್ಯಚಿ ದನ್ಗರ್ ಹೆರೊದಿನಿ ಹಿಚೆಸಾಟಿ ಹ್ಯ ಸಗ್ಳ ಕೆಲ.
MAT 14:4 ಯೊಹಾನ್ ಹೆರೋದಾಲಾ, “ಹೆರೊದಿನಿಲಾ ತು ಥಿವುನ್ ಗೇತಲ್ಯಾಲಿ ಶಾರ್ಕ ನವ್ಹ” ಮನ್ಹುನ್ ಸಾಂಗಲ್ಯಾಲಸ್ ಕೊಂಡಾಯಾ ಕಾರನ್.
MAT 14:5 ಹೆರೋದ್ ಯೊಹಾನಾಲಾ ಮಾರುನ್ ಟಾಕಾಯಾ ವ್ಹಯಿ ಮನ್‌ಲ್ಹಾತರಿ ಲೋಕಾಂನಾ ಭಿಹುನ್ ಮ್ಯಾರ್ಲಾ ನವ್ಥಾ. ಲೊಕಾನಾ ಯೊಹಾನ್ ಯೊಕ್ ಪ್ರವಾದಿ ಮನ್ಹುನ್ ಇಸ್ವಾಸ್ ಹುತ್ತಾ.
MAT 14:6 ಹೆರೋದ್ ಜ಼ಲಾಮ್‌ಲ್ಯಾಲ್ಯಾ ಸಂತೋಶಾಚಾ ದಿಸಾದಿಸಿ ಹೆರೊದಿನಿಚಿ ಲೇಕ್ ಹೆರೋದ್ ಆನಿ ತ್ಯಚಾ ಪಾವ್‌ನ್ಯಾಂಚೆ ಮೊರ‍್ಹ ನಾಚ್ಲಿ. ಹೆರೋದಾಲಾ ತೀ ಖುಬ್ ಆವಾಡ್ಲಿ.
MAT 14:7 ಮನ್ಹುನ್ ತ್ಯನಿ, “ತುಲಾ ಕ್ಯಾ ಪಾಯ್ಜೆ ತ್ಯ ಮಿ ದೇತೊ” ಮನ್ಹುನ್ ತಿಲಾ ಸಬ್ದ ದಿಲಾ.
MAT 14:8 ಕ್ಯಾ ಮಾಗಾಯಾ ಪಾಯ್ಜೆ ಮನ್ಹುನ್ ಹೆರೊದಾನಿ ಆಪ್ಲೆ ಲಿಕಿಲಾ ಸಾಂಗುನ್ ದಿಲ. ಮನ್ಹುನ್ ತಿನಿ ಹೆರೋದಾಲಾ, “ಬಾಪ್ತಿಸ್ಮಾ ಯೊಹಾನಾಚಿ ಡುಯಿ ಆತಾಸ್ ಹಿತ್ತಸ್ ಹೆ ಪರ‍್ಯಾತಿತ್ನಿ ದೇ” ಮನ್ಹುನ್ ಸಾಂಗ್ಲ.
MAT 14:9 ಹೆರೋದ್ ರಾಜಾಲಾ ಖುಬ್ ದುಕ್ ಜಾ಼ಲ ಫನ್ ಕ್ಯಾ ಮಾಗ್ಲ ತರಿ ದೇತೊ ಮನ್ಹುನ್ ಮಿ ತಿಲಾ ಸಬ್ದ ದಿಲ್ಯಾ. ಹೆರೊದಾನಿ ಸಾಂಗ್‌ಲ್ಯಾಲ ತ್ಯಚಾ ಪಾವನ್ಯಾಂಚಾನಿ ಸಾಹಿತ್ ಐಕ್ಲ ಹುತ್ತ. ಮನ್ಹುನ್ ತಿನಿ ಮಾಗ್‌ಲ್ಯಾಲ ದಿಯಾಲಾ ಹೆರೊದಾನಿ ಹುಕುಮ್ ದಿಲಾ.
MAT 14:10 ತುರುಂಗಾತ್ ಜಾ಼ವುನ್ ಯೊಹಾನಾಚಿ ಡುಯಿ ತುಡುನ್ ಗಿಹುನ್ ಯಯಾ ತ್ಯನಿ ಸೈನಿಕಾನಾ ಲಾವುನ್ ದಿಲ.
MAT 14:11 ತ್ಯಂಚಾನಿ ಯೊಹಾನಾಚಿ ಡುಯಿ ಪರ‍್ಯಾತಿತ್ನಿ ಆನುನ್ ತಿಲಾ ದಿಲಿ. ತಿನಿ ತೀ ಆಪ್ಲೆ ಆಯಿ ಹೆರೊದಿನಿಪ ನಿಲ್ಹಿ.
MAT 14:12 ಯೊಹಾನಾಚಾ ಶಿಶಾಂಚಾನಿ ಯವುನ್ ತ್ಯಚ಼ ಮಡ ನಿಹುನ್ ಪುರ್ಲ. ಮಂಗ್ ತೇ ಯೇಸುಪ ಜಾ಼ವುನ್ ಜಾ಼ಲ್ಯಾಲ ಸಗ್ಳ ಸಾಂಗ್ಲ.
MAT 14:13 ಯೊಹಾನಾಲಾ ಜಾ಼ಲ್ಯಾಲ ಸಗ್ಳ ಐಕ್ಲ ತವಾ ಯೇಸು ವ್ಹಡಿತ್ ಚ಼ಡುನ್ ಯಕಾನ್ಸಿ ಜಾ಼ಗ್ಯಾವ ಗೆಲಾ. ಫನ್ ಹಿ ಬಾತ್ನಿ ಲೊಕಾನಾ ಸಮಾಜ್ಲಿ. ಮನ್ಹುನ್ ತೀ ಆಪ್ಲ ಗಾವ್ ಸುಡುನ್ ಚಾ಼ಲತ್ ತ್ಯೊ ಆಸ್‌ಲ್ಯಾಲ್ಯಾ ಜಾ಼ಗ್ಯಾಪ ಗಿಲಿತ.
MAT 14:14 ಯೇಸು ತಿಥ ಆಲಾ ತವಾ, ಲೊಕಾಂಚಾ಼ ಹಿಂಡ್ ಜ಼ಮಲ್ಯಾಲಾ ಬಗುನ್ ತ್ಯಂಚಿಸಾಟಿ ದಯಾನಿ ಬರ‍್ಹುನ್ ರೊಗಾತ್‌ಲ್ಯಾನಾ ಬರಿ ಕಿಲಿತ.
MAT 14:15 ಶಾಂಜ಼್ ಜಾ಼ಲಿ ತವಾ, ಶಿಶಾ ಯೇಸುಪ ಯವುನ್, “ಹ್ಯಾ ಜಾ಼ಗ್ಯಾತ್ ಲೊಕ ರಾಹಿತ್ನಾಹಿತ ಆತಾಸ್ ಯೊಳ್ ಜಾ಼ಲ್ಯಾ. ಲೊಕಾಂಚಾನಿ ಆಪ್ಲೆ ಸಾಟಿ ಜೆವಾನ್ ಇಕತ್ ಗಿಹ್ಯಾ ಲಾವುನ್ದೆ” ಮನ್ಹುನ್ ಸಾಂಗ್ಲ.
MAT 14:16 ಯೇಸುನಿ, “ಲೊಕ ಜಾ಼ಯಾಚಿ ನಕೊತ. ತುಮಿಸ್ ತ್ಯನಾ ಜೆವಾನ್ ದೇವಾ” ಮನ್ಹುನ್ ಸಾಂಗ್ಲ.
MAT 14:17 ತವಾ ಶಿಶಾಂಚಾನಿ, “ಆಮ್ಚಿಪ ನಿಸ್‍ಥ್ಯಾ ಪಾಚ಼್ ಬಾಕರ‍್ಯಾ ಆನಿ ದೊನ್ ಮಾಸ ತ್ಯವ್ಡಸ್ ಹಾತ್ತ” ಮನ್ಲ.
MAT 14:18 ಯೇಸು ತ್ಯನಾ, “ತೀ ಮಾಜಿಪ ಗಿಹುನ್ ಯವಾ” ಮನ್ಲಾ.
MAT 14:19 ಪರತ್ ತ್ಯನಿ ಲೊಕಾನಾ ಗವ್ತಾವ ಬಸಾಯಾ ಸಾಂಗುನ್ ಪಾಚ಼್ ಬಾಕರ‍್ಯಾ ಆನಿ ದೊನ್ ಮಾಸ ಗಿಹುನ್ ಪರಲೊಕಾಕ್ಡ ಬಗುನ್ ತ್ಯಚಿ ಸಾಟಿ ದೇವಾಲಾ ಸ್ತೊತ್ರ ಕರುನ್, ಬಾಕ್‌‍ರ‍್ಯಾ ಮುಡುನ್ ಆಪ್‌ಲ್ಯಾ ಶಿಶಾಂಚಾ ಹಾತಾತ್ ದಿಲ್ಯಾ. ಶಿಶಾಂಚಾನಿ ಬಾಕರ‍್ಯಾ ಲೊಕಾನಾ ವ್ಯಾಡ್‌ಲ್ಯಾ.
MAT 14:20 ಲೊಕ ಸಗ್ಳಿ ಖಾವುನ್ ಸಮಾದಾನ್ ಜಾ಼ಲ್ಹಿತ. ಲೊಕ ಖಾವುನ್ ಜಾ಼ಲ್ಯಾವ ಉರಲ್ಯಾಲ ತುಕ್ಡ ಶಿಶಾಂಚಾನಿ ಗೊಳಾ ಕೆಲ ತವಾ ಬಾರಾ ಬುಟ್ಯಾ ಬರ್‌ಲ್ಯಾ.
MAT 14:21 ಜೆವಾನ್ ಖಾಲ್ಯಾಲ್ಯಾತ್ ಬ್ಯಾಯ್ಕಾ ಮಾನ್ಸ ಆನಿ ಪ್ಯೊರಗ್ಯಾನಾ ಸುಡುನ್, ನಿಸ್ಥ ಗಡಿಸ್ ಪಾಚ಼್ ಹಾಜಾ಼ರ್ ಹುತ್ತ.
MAT 14:22 ಮಂಗ್ ಯೇಸುನಿ ಆಪ್‌ಲ್ಯಾ ಶಿಶಾನಾ, “ಮಿ ಹ್ಯಾ ಲೊಕಾನಾ ಸುಡುನ್ ಯತೊ. ತುಮಿ ಆತಾಸ್ ವ್ಹಡಿತ್ ಚ಼ಡುನ್ ಸಮಿಂದೊರಾಚೆ ಪಲಿಕ್ಡ ಜಾ಼ವ್ಹಾ” ಮನ್ಹುನ್ ಸಾಂಗುನ್ ಲಾವುನ್ ದಿಲ.
MAT 14:23 ತ್ಯನಿ ಲೊಕಾನಾ ಲಾವುನ್ ದಿಲ್ಯಾ ಪರತ್ ಮಾಗ್ನ ಕರಾಯಾ ಸಾಟಿ ಆಪ್ನು ಯಕ್ಲಾಸ್ ಕನ್ಯಾವ ಗೆಲಾ. ತವಾಸ್ ರ‍್ಯಾತ್ ಜಾ಼ಲ್ಥಿ ತಿಥ ತ್ಯೊ ಯಕ್ಲಾಸ್ ಹುತ್ತಾ.
MAT 14:24 ತ್ಯವ್‌ಡ್ಯಾತ್ ವ್ಹಡಿ ಸಮಿಂದೊರಾತ್ ಖುಬ್ ದುರ್ ಗಿಲ್ತಿ. ವಾರ‍್ಯಾನಿ ಮುರ್ನಿ ಬಡಾವ್‌ತ್ಯಾಲ್ಯಾ ಲ್ವಾಟಾತ್ನಿ ಮದ್ದಿಸ್ ಗಾವ್ಲಿ ಹುತ್ತಿ.
MAT 14:25 ತೇ ರ‍್ಯಾತ್ ಸರ್ತ್ಯಾಯಳಾಲಾ ಚಾರಾಕ್ಡ ತ್ಯಚ಼ ಶಿಶಾ ಹ್ವಡಿತುಸ್ ಹುತ್ತ. ಯೇಸು ಸಮಿಂದೊರಾಚಾ ಪಾನ್ಯಾವ ಚಾ಼ಲತ್ ತ್ಯಂಚಿಪ ಯಯಾ ಲಾಗ್ಲಾ.
MAT 14:26 ಪಾನ್ಯಾವ್ ಚಾ಼ಲತ್ ಯತ್ಯಾಲ್ಯಾಲಾ ಬಗುನ್ ಶಿಶಾ ಭುತ್ ಮನ್ಹುನ್ ಬಿಹುನ್ ವರಾಡ್ಲ.
MAT 14:27 ತವಾಸ್ ಯೇಸು, “ಧಿರಾನಿ ರಾವ್ಹಾ! ಮಿಸ್! ತ್ಯೊ ಭಿಹು ನಕೊಸಾ ಮನ್ಹುನ್ ತ್ಯಂಚಿ ಸಂಗ ಬೊಲ್ಲಾ.
MAT 14:28 ತವಾ ಪೇತ್ರಾ, “ಪ್ರಭು ಖರ‍್ಯಾನಿಸ್ ತು ಆಸ್ಲಾಸ್ತ, ಪಾನ್ಯಾವ್ನಿ ಚಾ಼ಲುನ್ ತುಜಿಪ ಯಯಾ ಮನಾ ಹುಕುಮ್ ದೇ” ಮನ್ಲಾ
MAT 14:29 ಯೇಸು, “ಪೇತ್ರಾ, ಯೇ” ಮನ್ಲಾ. ತವಾಸ್ ಪೇತ್ರಾ ವ್ಹಡಿತ್ನಿ ಉತ್ರುನ್ ಯೇಸುಕ್ಡ ಪಾನ್ಯಾವ್ನಿ ಚಾ಼ಲತ್ ಜಾ಼ಯಿತಾ.
MAT 14:30 ಫನ್ ತ್ಯೊ ವಾರ‍್ಯಾಚ಼ ಆರ್ಬಾಟ್ ಬಗುನ್ ಬಿಹ್ಯಾಲಾ ಮನ್ಹುನ್ ಪಾನ್ಯಾತ್ ಬುಡತಾ ತವಾ ತ್ಯೊ ಪ್ರಭು ಮನಾ ರ‍್ಯಾಕ್” ಮನ್ಹುನ್ ವರಾಡ್ಲಾ.
MAT 14:31 ಯೇಸುನಿ ಆಪ್ಲಾ ಹಾತ್ ದಿವುನ್ ಪೇತ್ರಾಲಾ ದರ್ಲಾ. ಯೇಸು, “ಥೊಡಾ ಇಸ್ವಾಸ್ ಆಸ್ನಾರ‍್ಯಾ, ಕಾ ಸಂವ್ಸೆವ್ ಕೆಲಾಸ್? ಮನ್ಲಾ.
MAT 14:32 ಪೇತ್ರಾ ಆನಿ ಯೇಸು ವ್ಹಡಿತ್ ಚ಼ಡ್ಲ ತವಾ ವಾರ ಥಾಂಬ್ಲ.
MAT 14:33 ವ್ಹಡಿತ್ ಆಸ್‌ಲ್ಯಾಲ ಶಿಶಾಂಚಾನಿ ಯೇಸುಲಾ, “ತು ಖರ‍್ಯಾನಿಸ್ ದೇವಾಚಾ಼ ಲ್ಯೊಕ್” ಮನ್ಹುನ್ ತ್ಯಲಾ ವವ್ಯಾಳಾ.
MAT 14:34 ತೇ ಸಮಿಂದೊರ್ ವಲ್ಯಾಂಡುನ್ ಗೆನೆಜ಼ರೆತಾತ್ಲೆ ದರವ ಆಲ.
MAT 14:35 ತಿಥ ಆಸ್‌ಲ್ಯಾಲ್ಯಾ ಲೊಕಾಂಚಾನಿ ಯೇಸುಲಾ ಬಗ್ಲಾ. ತ್ಯೊ ಕೊನ್ ಮನ್ಹುನ್ ತ್ಯನಾ ಠಾವಾ ಹುತ್ತಾ. ಮನ್ಹುನ್ ತ್ಯಂಚಾನಿ ಸರ್ಬೌತಚಾ ಗಾವಾತಲ್ಯಾ ಲೊಕಾನಾ ಯೇಸು ಆಲ್ಯಾ ಮನ್ಹುನ್ ಸಾಂಗ್ಲ. ಆನಿ ತ್ಯಂಚಾನಿ ಲೊಕ ರೊಗಾತ್ನಿ ದುಃಖ್‍ನ್ಯಾತ್ನಿ ಆಸಲ್ಯಾಲ್ಯಾ ಸಗ್‌ಳ್ಯಾನಾ ತ್ಯಚಿಪ ಆನ್ಲಿತ.
MAT 14:36 ತ್ಯಚಿ ವೈಲಿ ಆಂಗಿ ತರಿ ಹಾತ್ ಲಾವುನ್ ಬರ ವ್ಹಯಾ ಅವ್ಕಾಸ್ ದಿಯಾ ವ್ಹಯಿ ಮನ್ಹುನ್ ಮಾಗ್ಲ. ತ್ಯಚೆ ವೈಲೆ ಆಂಗಿಲಾ ಹಾತ್ ಲ್ಯಾವ್‌ಲ್ಯಾಲಿ ಲೊಕ ಸಗ್ಳಿ ಬರಿ ಜಾ಼ಲ್ಹಿತ.
MAT 15:1 ತವಾ ಥೊಡ ಫರಿಸಾಯ್ ಆನಿ ಧರ್ಮೊಪದೇಶಕ್ ಯೆರುಸಲೆಮೆತ್ ಯೇಸುಪ ಯವುನ್,
MAT 15:2 “ಆಮ್ಚಾ ವಡ್ಲಾಂಚಾಪ್ನಿ ಆಲ್ಯಾಲಾ ನೇಮ್ ಸಾಂಗ್‌ಲ್ಯಾಲಾ ತುಜ಼ ಶಿಶಾ ಕಾ ಐಕಿತ್ ನಾಹಿತ ತೇ ಖಾಯಾಚೆ ಆಂದಿ ಹಾತ್ ದುಯಿತ್ ನಾಹಿತ ಕಾ? ಮನ್ಹುನ್ ಇಚಾರ್ಲ.
MAT 15:3 ಯೇಸುನಿ, “ತುಮ್ಚಾ ನೇಮಾಚೆಗತ್ ಚಾ಼ಲಾಯಾ ದೇವಾಚಾ಼ ಹುಕುಮ್ ವಲ್ಯಾಂಡುನ್ ಜಾ಼ಯಾಚಾ಼ ಕಾ?
MAT 15:4 ‘ತುಮ್ಚೆ ಆಯಿ ಬಾಲಾ ಮರ‍್ಯಾದ್ ದೇವಾ’ ಮನ್ಹುನ್ ದೇವಾಚಾ಼ ಹುಕುಮ್. ಕೊನ್ತರಿ ಆಪ್ಲೆ ಆಯಿ ಬಾಲಾ ಸರಾಪ್ಲಾತ ತ್ಯಲಾ ಮಾರುನ್ ಟಾಕಾಯಾ ವ್ಹಯಿ’ ಮನ್ಹುನ್ ದೇವಾಚಾ಼ ಹುಕುಮ್
MAT 15:5 ಫನ್ ಯೊಕ್ ಮಾನುಸ್ ಆಪ್‌ಲ್ಯಾ ಆಯಿ ಬಾಲಾ ‘ತುಮಾನಾ ಮಜ಼ತ್ ಕರಾಯಾ ಮನಾ ವ್ಹಯಿತ್ನಾಹಿ, ಕಾ ಮಂಜೆ ಮಾಜಿಪ ಆಸ್‍ಲ್ಯಾಲ ಪರ್ತೇಕ್ ದೇವಾಲಾ ದಿಲ್ಯಾ’ ಮನ್ಹುನ್ ಸಾಂಗ್‌ಲ್ಯಾವ,
MAT 15:6 ತ್ಯನಿ ಆಪ್ಲೆ ಆಯಿ ಬಾಲಾ ಮರ‍್ಯಾದ್ ದಿಯಾ ಗರಜ್ ನಾಹಿ ಮನ್ಹುನ್ ಸಿಕಿವ್ತಾಸಾ. ಆಸ ಆಸ್ಥಾನಾ ತುಮ್ಚಾ ನೇಮಾನಿ ದೇವಾಚಾ ಹುಕ್ಮಾಲಾ ದುರ್ ಕೆಲ್ಯಾ.
MAT 15:7 ತುಮಿ ಕಪ್ಟಿ ಯೆಶಾಯನಿ ತುಮ್ಚೆ ಗುಶ್ಟಿತ್ ಸಾಂಗ್‌ಲ್ಯಾಲ ಖರ ಹಾ. ತ್ಯ ಕ್ಯಾ ಮಂಜೆ:
MAT 15:8 ಹಿ ಲೊಕ ಮನಾ ಬುಲಿನಿ ಮರ‍್ಯಾದ್ ದೇತ್ಯಾತ. ಹ್ಯಂಚ಼ ಮನ್ ಮಾಜಿಪ್ನಿ ದುರ್ ಹಾ.
MAT 15:9 ಹ್ಯಂಚಾನಿ ಮನಾ ಆರಾದನ್ ಕರಾಚಿ ಉಗಸ್. ಹಿ ಮಾನ್ಸಾಂಚ಼ ಶಿಕ್ಶನ್ ಮಾಜಾ ಶಿಕ್ಶನಾಚೆಗತ್ ಸಾಂಗ್‌ತ್ಯಾತ’”
MAT 15:10 ಯೇಸುನಿ ಲೊಕಾನಾ ಆಪ್ಲಿಪ ಹಾಕ್ಟುನ್, “ಮಿ ಸಾಂಗ್‌ತ್ಯಾಲ ಐಕಾ ಆನಿ ಸಮ್ಜುನ್ ಗೇವ್ಹಾ.
MAT 15:11 ಯಕ್ಲಾ ಬುರ್ಸಾ ವ್ಹಯಾಚ಼ ತ್ಯಚಾ ತೊಂಡಾತ್ನಿ ಆತ್‌ ಜಾ಼ತ್ಯಾಲ ನವ್ಹ. ತ್ಯಚಾ ತೊಂಡಾತ್ನಿ ಬಾಹಿರ್ ಯತ್ಯಾಲ್ಯಾ ಬುರ್ಶಾ ಸಬ್ದಾನಿ ತ್ಯಲಾ ಬುರ್ಸ ಕರ್ನಾರ್” ಮನ್ಹುನ್ ಸಾಂಗ್ಲ.
MAT 15:12 ತವಾ ತ್ಯಚ಼ ಶಿಶಾ ಯೇಸುಪ ಯವುನ್, “ತು ಸಾಂಗ್‌ಲ್ಯಾಲ ಐಕುನ್ ಫರಿಸಾಯ್ ಬೇಜಾರ್ ಜಾ಼ಲ್ಯಾಲ ಸಮಾಜ಼ಲ ಕ್ಯಾ? ಮನ್ಹುನ್ ಇಚಾರ್ಲ.
MAT 15:13 ತವಾ ಯೇಸು, “ಸ್ವರ್ಗಾತ್ ಆಸ್‌ಲ್ಯಾಲ್ಯಾ ಮಾಜಾ ಬಾನಿ ಲ್ಯಾವ್‌ಲ್ಯಾಲ ಪರತೆಕ್ ಝಾ಼ಡ್ ಮುಳಾಸಕಟ್ ಕಾಡುನ್ ಟ್ಯಾಕ್ನಾರ್.
MAT 15:14 ಫರಿಸಾಯಾಂಚಿಪ್ನಿ ದುರ್ ರಾವ್ಹಾ. ತೇಸ್ ಆಂದ್ಳ, ಆನಿ ಯಕಾಲಾ ವಾಟ್ ದಾವಾಯಾ ಜಾ಼ತ್ಯಾತ. ಆಂದಳ್ಯಾನಿ ಆಂದ್‌ಳ್ಯಾಲಾ ವಾಟ್ ದ್ಯಾವ್‌ಲ್ಯಾವ ತೇ ದೊಗ ಬಿ ಚೊ಼ಳತ್ ಪಡ್ನಾರ್” ಮನ್ಹುನ್ ಉತ್ತರ್ ದಿಲಾ.
MAT 15:15 ತವಾ ಪೇತ್ರಾ, “ತು ಲೊಕಾನಾ ಆಂದಿ ಕ್ಯಾಯ್ನಿ ಫುಡುನ್ ಸಾಂಗ್‌” ಮನ್ಲಾ.
MAT 15:16 ಯೇಸುನಿ, “ತುಮಾನಾ ಹ್ಯ ಸಮಜ಼ತ್ನಾಹಿ ಕ್ಯಾ?
MAT 15:17 ಯಕಾ ಮಾನ್ಸಾಚಾ ತೊಂಡಾತ್ನಿ ಪೊಟಾತ್ ಜಾ಼ತ ತ್ಯ ಪರತ್ ಬಾಹಿರ್ ಯತ. ಹ್ಯ ತುಮಾನಾ ಠಾವ ಆಸ್‍ಲ್ಯಾಲಸ್ ಹಾ.
MAT 15:18 ಫನ್ ಯಕಾ ಮಾನ್ಸಾಚಾ ತೊಂಡಾತ್ನಿ ಜಾ಼ನಾರ‍್ಯಾ ಬುರ್ಶಾ ಬೊಲ್ಯಾ ತ್ಯಚಾ ಮನಾತ್ನಿಸ್ ಯತ್ಯಾತಾ ತ್ಯಾ ತ್ಯಲಾ ಬುರ್ಶಾ ಕರ್ತ್ಯಾತಾ.
MAT 15:19 ಮಾನ್ಸಾಚಾ ಮನಾತ್ಲಿ ಬುರ್ಸಿ ಯವಜ್ನಾ಼, ಖುನ್, ರಾಂಡ್ ಸಂಗತ್, ಸೂಳಿಚಾ಼ ದಂಧಾ, ಚು಼ರಿ, ಲಬಾಡ್ ವಳಕ್ ಆನಿ ಸಿವ್ಯಾ ಯತ್ಯಾತಾ.
MAT 15:20 ಹ್ಯ ಮಾನ್ಸಾಲಾ ಬುರ್ಸ ಕರ್ತ. ಫನ್ ಜೆವಾಚೆ ಆಂದಿ ಹಾತ್ ಧುತ್ಲಾತಸ್ ಮಾನುಸ್ ಬುರ್ಸಾ ವ್ಹಯಿತ್ ನಾಹಿ” ಮನ್ಹುನ್ ಸಾಂಗ್ಲ.
MAT 15:21 ಯೇಸುನಿ ತ್ಯೊ ಜಾ಼ಗಾ ಸುಡುನ್, ತುರ್ ಆನಿ ಸೀದೊನಾಚಾ ಸರ್ಬೌತಾಚಾ ಪ್ರದೇಶಾತ್ನಿ ಗೆಲಾ.
MAT 15:22 ತ್ಯಾ ಜಾ಼ಗ್ಯಾತ್ನಿ ಕಾನಾನ್ಯ ಜಾ಼ಲ್ಯಾಲಿ ಯೇಕ್ ಬ್ಯಾಯ್ಕಾ ಮಾನುಸ್ ಯೇಸುಪ ಯವುನ್, “ಪ್ರಭು, ದಾವಿದಾಚಾ ಲೇಕಾ, ಮಾಜಿವ ಕರ್ನಾ ದ್ಯಾವ್!. ಮಾಜೆ ಲೀಕಿಲಾ ಭುತ್ ದರ್ಲ್ಯಾ ಆನಿ ತೀ ಖುಬ್ ತರಾಸ್ ಖಾತೆ” ಮನ್ಹುನ್ ಜೊ಼ರಾನಿ ವರಾಡ್ಲಿ.
MAT 15:23 ಫನ್ ಯೇಸುನಿ ತೇ ಬ್ಯಾಯ್ಕಾ ಮಾನ್ಸಾಲಾ ಉತ್ತರ್ ದಿಲಾ ನಾಹಿ. ಮನ್ಹುನ್ ಶಿಶಾಂಚಾನಿ ಯೇಸುಪ ಯವುನ್, “ತೇ ಬ್ಯಾಯ್ಕಾ ಮಾನ್ಸಾಲಾ ಜಾ಼ಯಾ ಸಾಂಗ್ ತೀ ವರ್ಡತ್ ಆಮ್ಚೆ ಮಾಗ್ನಿ ಯತ್ಯಾಲಿ ಹಾ” ಮನ್‌ಲ್ಹ.
MAT 15:24 ಯೇಸು, “ಚು಼ಕಲ್ಯಾಲ್ಯಾ ಮೆಂಡ್ರಾಂಚೆಗತ್ ಆಸ್‌ಲ್ಯಾಲ್ಯಾ ಇಸ್ರಾಯಲಾಂಚಿಪ ತ್ಯವ್ಡಾಸ್ ಮನಾ ಲಾವುನ್ ದಿಲ್ಯಾ” ಮನ್ಲಾ.
MAT 15:25 ತವಾ ತಿ ಬ್ಯಾಯ್ಕಾ ಮಾನುಸ್ ಯೇಸುಪ ಯವುನ್ ತ್ಯಚೆ ಮೊರ‍್ಹ ಆಡ್ವಿ ಪಡುನ್, “ಪ್ರಭು, ಮನಾ ಮಜ಼ತ್ ಕರ್” ಮನ್‌ಲ್ಹಿ.
MAT 15:26 ಯೇಸು, “ಪೊರ ಖಾತ್ಯಾಲಿ ಭಾಕ್ರಿ ಗಿಹುನ್ ಕುತ್‌ರ‍್ಯಾನಾ ಟಾಕಾಚಿ ಬರಿ ನವ್ಹ” ಮನ್‍ಲ್ಹಾ.
MAT 15:27 ತೀ ಬ್ಯಾಯ್ಕಾ ಮಾನುಸ್, “ವ್ಹಯ್ ಪ್ರಭು, ಫನ್ ಕುತ್ರಿ ಆಪ್‌ಲ್ಯಾ ದನ್ಯಾಚಾ ಮಂಚಾವ್ನಿ ಪಡ್‌ಲ್ಯಾಲ ಉಸ್ಟ ಖಾತ್ಯಾತ ನವ್ಹ” ಮನ್ಲಿ.
MAT 15:28 ತವಾ ಯೇಸು, “ಆಯಿ, ತುಜಾ಼ ಇಸ್ವಾಸ್ ಮೊಟಾ. ತುಜ಼ ಮಾಗ್ನ ಮಿ ಪುರ್ನ ಕರ್ತೊ” ಮನ್ಲಾ ತವಾಸ್ ತಿಚಿ ಲೇಕ್ ಬರಿ ಜಾ಼ಲಿ.
MAT 15:29 ತವಾ ಯೇಸು ತ್ಯೊ ಜಾ಼ಗಾ ಸುಡುನ್ ಗಲಿಲಾಯ ಸಮಿಂದೊರಾಚೆ ದರವ ಜಾ಼ವುನ್ ಯಕಾ ಕನ್ಯಾವ ಬಸ್ಲಾ.
MAT 15:30 ಲೊಕ ಹಿಂಡಾ ಹಿಂಡಾನಿ ಯೇಸುಪ ಆಲಿತ. ತ್ಯಂಚಾನಿ ಖುಬ್ ತರಚಾ ದುಕ್‌ನ್ಯಾತ್‌ಲ್ಯಾನಾ ಹಾಕ್ಟುನ್ ಆನುನ್. ಯೇಸುಪ ಶುಡ್ಲಿತ, ತಿಥ ಮುಡ್ಕಿ, ಆಂದ್ಳಿ, ಲಂಗ್ಡಿ, ಕಿಂವ್ಡಿ, ಹಾತ್‌ಪ್ಯಾ ನಸ್‌ಲ್ಯಾಲಿ ಬೊಚ಼ ಗಸ್ಟಿ ಆಸ್ಲಿ ಖುಬ್ ಲೊಕ ಹುತ್ತಿತ. ತ್ಯನಿ ಹ್ಯನಾ ಸಗ್‌ಳ್ಯಾನಾ ಬರ ಕೆಲ
MAT 15:31 ಮುಕ ಆನಿಕ್ ಬೊಲ್‌ತ್ಯಾಲ ಕುಂಟ ಚಾ಼ಲತ್ಯಾಲ ಹಾತ್‌ ಪ್ಯಾ ನಸ್‌ಲ್ಯಾಲಿ ಚಾ಼ಂಗ್ಲಿ ಜಾ಼ಲಿತ ಆಂದ್‌ಳ್ಯಾನಾ ಆನಿಕ್ ನದಾರ್ ಆಲ್ಯಾಲಿ ಬಗುನ್ ಲೊಕ ಸಗ್ಳಿ ಗಾಬ್ರುನ್ ಇಸ್ರಾಯಲ್ ದೇವಾಚೆ ಮೊರ‍್ಹ ನಾಚ಼್ಲಿತ.
MAT 15:32 ಯೇಸು ಆಪ್‌ಲ್ಯಾ ಶಿಶಾನಾ ಹಾಕ್ಟುನ್, “ಮಿ ಹ್ಯಾ ಲೊಕಾಂಚೆ ಸಾಟಿ ತರಾಸ್ ಖಾತೊ. ಹಿ ತೀನ್ ರೊಜಾ಼ ಠಾವ್ನಿಸಿ ಮಾಜಿ ಸಂಗ ಹಾತ್ತ. ಆತಾ ಹ್ಯನಾ ಖಾಯಾಲಾ ಕಾಯ್ ನಾಹಿ. ಹ್ಯನಾ ಭುಖಚಿ ಲಾವುನ್ ದಿಯಾ ಮನಾ ಮನ್ ನಾಹಿ. ಹಿ ಗರ‍್ಹಾತ್ ಜಾ಼ತಾನಾ ಚಕರ್ ಯವುನ್ ಪಡ್ತಿಲ” ಮನ್ಹುನ್ ಸಾಂಗ್ಲ.
MAT 15:33 ಶಿಶಾಂಚಾನಿ ಯೇಸುಲಾ, “ಹ್ಯಾ ಲೊಕಾಂಚಾ ಹಿಂಡಾಲಾ ಖಾಯಾ ಪಾಯ್ಜೆ ತ್ಯವ್‍ಡ್ಯಾ ಬಾಕರ‍್ಯಾ ಆಮಾನಾ ಕುಠ ಗಾವ್ನಾರ್? ಹಿತ್ತ ಕಚ಼ ಗಾವ್ ಜ಼ವಳ್ ನಾಹಿ” ಮನ್ಹುನ್ ಸಾಂಗ್ಲ.
MAT 15:34 ತ್ಯನಿ, “ತುಮ್ಚಿಪ ಕ್ಯವಡ್ಯಾ ಬಾಕರ‍್ಯಾ ಹಾತ್ತಾ? ಮನ್ಹುನ್ ಇಚಾರ್ಲ. ಶಿಶಾಂಚಾನಿ, “ಆಮ್ಚಿಪ ಸಾತ್ ಬಾಕರ‍್ಯಾ ಹಾತ್ತಾ ಆನಿ ಥೊಡ ಬಾರಿಕ್ ಮಾಸ ಹಾತ್ತ” ಮನ್ಹುನ್ ಸಾಂಗ್ಲ.
MAT 15:35 ತವಾ ಲೊಕಾನಾ ಜಿಮ್ನಿವ ಬಸಾಲಾ ತ್ಯನಿ ಸಾಂಗ್ಲ,
MAT 15:36 ತವಾ ತ್ಯಾ ಸಾತ್ ಬಾಕರ‍್ಯಾ ಆನಿ ಮಾಸ ಗಿಹುನ್ ತ್ಯಂಚಿಸಾಟಿ ದೇವಾಪ ಸ್ತೊತ್ರ ಸಾಂಗುನ್. ಮಂಗ್ ತ್ಯಾ ಮುಡುನ್ ಶಿಶಾಚಾಂಚಿಪ ದಿಲ್ಯಾ ತ್ಯಂಚಾನಿ ಲೊಕಾನಾ ವ್ಯಾಡ್‌ಲ್ಯಾ.
MAT 15:37 ತವಾ ಲೊಕ ಸಗ್ಳಿ ಖಾವುನ್ ಸಮಾದಾನ್ ಜಾ಼ಲ್ಹಿತ. ಮಾಗ ಖಾಯಾಚೆ ಆಂದಿ ರಾಯ್‌ಲ್ಯಾಲ ಬಾಕ್ರಿಂಚ಼ ತುಕ್ಡ ಶಿಶಾಂಚಾನಿ ಗೊಳಾ ಕೆಲ ತವಾ ಸಾತ್ ಬುಟ್ಯಾ ಬರ್‌ಲ್ಯಾ.
MAT 15:38 ತಿಸಿ ಖಾಲ್ಯಾಲ್ಯಾತ್ಲ ಗಡಿ ಮಾನುಸ್ ಕಮ್ಮಿಸ್ ಕಮ್ಮಿ ಚಾರ್ ಹಾಜಾ಼ರ್ ಜಾ಼ನ್ ಹುತ್ತ. ಯವ್ಡಸ್ ನವ್ಹ ಬ್ಯಾಯ್ಕಾ ಮಾನ್ಸ ಆನಿ ಪೊರಾಂಚಾನಿ ಜೆವಾನ್ ಖಾಲ್ತ.
MAT 15:39 ಮಂಗ್ ಯೇಸುನಿ ಆಪ್‌ಲ್ಯಾ ಆಪ್‌ಲ್ಯಾ ಗರ‍್ಹಾತ್ ಜಾ಼ಯಾ ತ್ಯನಾ ಸಾಂಗುನ್ ಲಾವುನ್ ದಿಲಿತ ಮಂಗ್ ವ್ಹಡಿತ್ ಚ಼ಡುನ್ ಮಗ್ದಾನ್ ಮಂಥ್ಯಾಲ್ಯಾ ಗಾವಾತ್ ಗೆಲಾ.
MAT 16:1 ಫರಿಸಾಯ್ ಆನಿ ಸದುಕಾಯ್ ಯೇಸುಪ ಆಲ. ತೇ ಯೇಸುಚಿ ಪಾರಕ್ ಕರಾಯಾ, “ತು ದೇವಾಪ್ನಿ ಆಲ್ಯಾಲಾ ಮನ್ಹುನ್ ದಾವುನ್ ದಿಯಾ ಯಾಕ್ ಚಮತ್ಕಾರಾಚ಼ ಕಾಮ್ ಕರುನ್ ದ್ಯಾವ್” ಮನ್ಹುನ್ ಮನ್ಲ.
MAT 16:2 ಯೇಸುನಿ, “ದೀಸ್ ಮಾವಾಳ್ತಾನಾ ವಾತಾವರನ್ ಕಸ ಆಲ ಮನ್ಹುನ್ ತುಮಾನಾ ಸಮಾಜ಼ಲ್ಯಾ. ಆಬಾಳ್ ತಾಂಬ್ಡ ಜಾ಼ಲ್ಹಕಿ, ಆಮಾನಾ ಚಾ಼ಂಗ್ಲ ವಾತಾವರನ್ ಹಾ ಮಂಥಾಸಾ.
MAT 16:3 ಸಕಾಳಚಾ಼ ದೀಸ್ ಉಗಾವ್‌ತ್ಯಾಲಾ ಬಗ್ತಾಸಾ. ಆಬಾಳ್ ಕಾಳ ಜಾ಼ಲ್ಹಕಿ ನಾಹಿತ ತಾಂಬ್ಡ ಜಾ಼ಲ್ಹಕಿ, ಆಜ಼್ ಪಾವುಸ್ ಯನಾರ್ ಮಂಥಾಸಾ, ಹ್ಯ ಸಗ್ಳಿ ವಾತಾವರನಾಚಿ ವಳಕ್ ಜಾ಼ಲೆ. ತುಮಿ ಹಿ ವಳಕ್ ಬಗುನ್ ತ್ಯಚಾ಼ ಆರ್ಥ ಸಮಜು಼ನ್ ಗೆಥಾಸಾ. ತಸಸ್ ತುಮಿ ಬಗ್‌ತ್ಯಾಲ್ಯಾ ಹ್ಯಾ ಗುಶ್ಟಿ ದಿಕಿಲ್ ವಳಕ್ ಜಾ಼ಲೆ. ಫನ್ ಹ್ಯಾ ದಿಸಾಚಾ ವಳ್ಕಿಂಚಾ಼ ಆರ್ಥ ತುಮಾನಾ ಠಾವಾ ನಾಹಿ.
MAT 16:4 ಬುರ್ಸಿ ಆನಿ ದೇವಾಲಾ ನಕ್ವಾಟ್ ಕೆಲ್ಯಾಲಿ ಲೊಕ ವಳ್ಕಿ ಸಾಟಿ ಯಾಕ್ ಚಮತ್ಕಾರಾಚ಼ ಕಾಮ್ ಬಗಾಯಾ ಮನ್ ಕರ್ತ್ಯಾತ. ಫನ್ ತ್ಯನಾ ಯೊನಾಪ ಜಾ಼ಲ್ಯಾಲ ಚಮತ್ಕಾರಾಚ಼ ಕಾಮ್ ಸುಡುನ್ ದುಸ್ರ ಕುಟ್ಲ ಚಮತ್ಕಾರಾಚ಼ ಕಾಮ್ ಗಾವ್ನಾರ್ ನಾಹಿ” ಮನ್ಲಾ. ನಂತರ್ ಯೇಸು ತ್ಯೊ ಜಾ಼ಗಾ ಸುಡುನ್ ಗೆಲಾ.
MAT 16:5 ಯೇಸು ಆನಿ ತ್ಯಚ಼ ಶಿಶಾ ಸಮಿಂದೊರ್ ವಲ್ಯಾಂಡುನ್ ಗೆಲ. ಫನ್ ಶಿಶಾ ಬಾಕ್‌ರ‍್ಯಾ ಆನಾಯಾ ಇಸಾರ್ಲ.
MAT 16:6 ಯೇಸುನಿ ಶಿಶಾನಾ, “ಹುಶಾರಿನಿ ರಾವ್ಹಾ! ಫರಿಸಾಯಾಂಚೆ ಆನಿ ಸದ್ದುಕಾಯಾಂಚಾ ಖಾತ್ಯಾಲ್ಯಾ ಸೊಡ್ಯಾತ್ ಜಾ಼ಗೃತಿನಿ ರಾವ್ಹಾ” ಮನ್ಹುನ್ ಸಾಂಗ್ಲ.
MAT 16:7 ತ್ಯಂಚಾನಿ ಹ್ಯಚಾ ಅರ್ಥಾಚಾ಼ ಇಚಾರ್ ಕೆಲಾ. ತೇ, “ಆಮಿ ಬಾಖ್‌ರ‍್ಯಾ ಆನಾಯಾ ಇಸಾರ್ಲಾವ್ ಮನ್ಹುನ್ ಯೇಸುನಿ ಆಸ ಸಾಂಗ್ಲ ಆಸಲ್ ಕ್ಯಾ? ಮನ್ಹುನ್ ಬುಲುನ್ ಗೇತ್ಯಾತ
MAT 16:8 ಶಿಶಾ ಹೆ ಗುಶ್ಟಿಚಾ಼ ಇಚಾರ್ ಕರ್ತ್ಯಾಲ ಯೇಸುಲಾ ಸಮಾಜ಼ಲಾ ಹುತ್ತಾ. ಮನ್ಹುನ್ ಯೇಸು ತ್ಯನಾ, “ಬಾಕ್ರಿ ನಾಹಿ ಮನ್ಹುನ್ ಬೊಲ್ತಾಸಾ ಕಾ? ಥೊಡಾ ಇಸ್ವಾಸ್ ಆಸ್‌ಲ್ಯಾಲ್ಯಾನು,
MAT 16:9 ತುಮಿ ಆಜು಼ನ್ ಸಮಜು಼ನ್ ಗೇತ್ಲ ನಾಹಿಸಾ ಕ್ಯಾ? ಪಾಚ಼್ ಬಾಕ್‌ರ‍್ಯಾಂಚಾನಿ ಪಾಚ಼್ ಹಾಜಾ಼ರ್ ಲೊಕಾನಾ ಜೆವಾನ್ ದಿಲ್ಯಾಲ ತುಮಾನಾ ಯಾದ್ ನಾಹಿ ಕ್ಯಾ? ಲೊಕ ಜೆವಾನ್ ಖಾವುನ್ ಜಾ಼ಲ್ಯಾವ ತುಮಿ ಖುಬ್ ಬುಟ್ಯಾತ್ನಿ ಬಾಕ್ರಿ ಬರ್‌ಲ್ಯಾಲ್ಯಾ ತುಮಾನಾ ಯಾದ್ ನಾಹಿ ಕ್ಯಾ?
MAT 16:10 ಸಾತ್ ಬಾಕ್‌ರ‍್ಯಾಂಚ಼ ತುಕ್ಡ ಚಾರ್ ಹಾಜಾ಼ರ್ ಲೊಕಾನಾ ಜೆವಾನ್ ವ್ಯಾಡ್‌ಲ್ಯಾ ತುಮಾನಾ ಯಾದ್ ನಾಹಿ ಕ್ಯಾ? ಲೊಕ ಖಾವುನ್ ಜಾ಼ಲ್ಯಾವ ಮಂಗ್ ತುಮಿ ಖುಬ್ ಬುಟ್ಯಾತ್ನಿ ಬಾಕ್ರಿ ಬರ್‌ಲ್ಯಾಲ್ಯಾ ತುಮಾನಾ ಯಾದ್ ನಾಹಿ ಕ್ಯಾ?
MAT 16:11 ಮನ್ಹುನ್ ಮಿ ತುಮಾನಾ ಸಾಂಗ್‌ಲ್ಯಾಲ ಬಾಕ್ರಿಂಚ಼ ನವ್ಹ. ತುಮಿ ಹ್ಯ ಸಮಜು಼ನ್ ಗಿಹಿತ್ ನಾಹಿಸಾ ಕಾ? ಫರಿಸಾಯ್ ಆನಿ ಸದ್ದುಕಾಯಾಂಚಾ ಖಾತ್ಯಾಲ್ಯಾ ಸೊಡ್ಯಾತ್ ಗಾವ್ಹಾಚೆ ಆಂದಿ ತುಮಿ ಜಾ಼ಗೃತ್ ರಾಹ್ಯಾ ವ್ಹಯಿಸಾ ಮನ್ಹುನ್ ಮಿ ತುಮಾನಾ ಹುಶಾರ್ಕಿ ದಿಲಿ” ಮನ್ಲಾ”
MAT 16:12 ತವಾ ಶಿಶಾಂಚಾನಿ ಬಾಕ್ರಿಂಚಾ ಆಂಬಾಟ್ ಪಿಠಾಚೆ ಗುಸ್ಟಿತ್ ಹುಶಾರ್ ರಾಹ್ಯಾ ಆಮಾನಾ ಸಾಂಗಲ್ಯಾಲ ನವ್ಹ; ಫರಿಸಾಯ್ ಆನಿ ಸದ್ದು ಕಾಯಾಂಚಾ ಸಿಕಿವ್‌ನ್ಯಾಲಾ ಹುಶಾರ್ ರಾಹ್ಯಾ ಸಾಂಗಲ್ಯಾ ಮನ್ಹುನ್ ಸಮಜು಼ನ್ ಗೆತ್ಲ.
MAT 16:13 ಯೇಸು ಪಿಲಿಪ್ಪ ಕೈಸರ್ ಮಂಥ್ಯಾಲ್ಯಾ ಗಾವಾಚೆ ಜ಼ವಳ್. ಯೇಸುನಿ ಆಪ್‌ಲ್ಯಾ ಶಿಶಾನಾ, “ಮಾನ್ಸಾಚಾ಼ ಲ್ಯೊಕ್ ಜಾ಼ಲ್ಯಾಲಾ ಮನಾ ಲೊಕ ಕೊನ್ ಮನ್ಹುನ್ ಸಾಂಗ್‌ತ್ಯಾತ? ಮನ್ಹುನ್ ಇಚಾರ್ಲ.
MAT 16:14 ಶಿಶಾ, “ಥುಡಿ ಬಾಪ್ತಿಸ್ಮಾ ಯೊಹಾನ್ ಮಂಥ್ಯಾತ ಆನಿ ಥುಡಿ ಎಲಿಯಾ ಮಂಥ್ಯಾತ. ಆನಿ ಥುಡಿ ಯೆರೆಮಿಯಾ ನಾಹಿತ ಪ್ರವಾದಿತ್ಲಾ ಯೊಕ್ ಮಂಥ್ಯಾತ.
MAT 16:15 ತ್ಯಲಾ ತ್ಯನಿ, “ತುಮಿ ಮನಾ ಕೊನ್ ಮಂಥಾಸಾ? ಮನ್ಹುನ್ ಇಚಾರ್ಲ.
MAT 16:16 ಸಿಮೊನ್ ಪೇತ್ರಾ, “ತುಸ್ ಕ್ರಿಸ್ತ್. ದೇವಾಪ್ನಿ ಲಾವುನ್ ದಿಲ್ಯಾಲಾ ರಕ್ಷಕ್ ಜಾ಼ಲ್ಯಾಲಾ ಕ್ರಿಸ್ತ್” ಮನ್ಹುನ್ ಉತ್ತರ್ ದಿಲಾ.
MAT 16:17 ಯೇಸುನಿ, “ಯೊಹಾನಾಚಾ ಲೇಕಾ ಸಿಮೊನಾ ತು ಬರಾ. ತ್ಯ ತುಲಾ ಸಾಂಗಲ್ಯಾಲ ಮಾನ್ಸಾನಿ ನವ್ಹ. ಸ್ವರ್ಗಾತ್ ಆಸ್‌ಲ್ಯಾಲ್ಯಾ ಮಾಜಾ ಬಾನಿ ತುಲಾ ಸಾಂಗುನ್ ದಿಲ.
MAT 16:18 ಮನ್ಹುನ್ ಮಿ ತುಲಾ ಸಾಂಗಾಚ಼ ಕ್ಯಾ ಮಂಜೆ, ತುಸ್ ಪೇತ್ರಾ. ಮಿ ಹೆ ದುಂಢಿವ ಸಬೆ ಬ್ಯಾಂತೊ. ಪಾತಾಳಾತಲ್ಯಾ ಬಳಾಲಾ ಸಾಹಿತ್ ಸಭಾಲಾ ಪಾಡಯಾ ವ್ಹನಾರ್ ನಾಹಿ.
MAT 16:19 ಸ್ವರ್ಗಾಚಾ ರಾಜಾಚಿ ಕುಲ್ಪಾಚಿ ಚಾವಿ ಮಿ ತುಲಾ ದೇತೊ. ತು ದರ್ಥಿವ ಅನುಮತಿ ದಿಯಾ ವ್ಹನಾರ್ ತೀ ಸ್ವರ್ಗಾತ್ಬಿ ಅನುಮತಿ ದಿಯಾ ವ್ಹನಾರ್. ತು ಧರ್ಥಿವ ಅನುಮತಿ ದಿಯಾ ವ್ಹಯಿತ್ನಾಯಿ ತೀ ಸ್ವರ್ಗಾತ್ಬಿ ದಿಯಾ ವ್ಹಯಿತ್ನಾಹಿ” ಮನ್‍ಲ್ಹಾ.
MAT 16:20 ಮಂಗ್ ಯೇಸುನಿ ಆಪ್‌ಲ್ಯಾ ಶಿಶಾನಾ, ಆಪ್ನು ಕ್ರಿಸ್ತ ಮನ್ಹುನ್ ಕುನಾಲಾ ಸಾಂಗುನಕೋಸಾ ಮನ್ಹುನ್ ತಾಕಿತ್ ದಿಲಿ.
MAT 16:21 ತ್ಯಾ ಯಳಾಲಾ ಯೇಸು, “ಆಪ್ನು ಯೆರುಸಲೆಮಿತ್ ಜಾ಼ಯಾ ವ್ಹಯಿ ಮನ್ಹುನ್ ತಿಥ ಆನಿ ಯೆಹುದ್ಯಾಂಚಾ ಮುಖ್ಯ ಜಾಂತ್ಯಾಂಚ್ಯಾಪ್ನಿ ಮುಖ್ಯ ಯಾಜಕಾಂಚಿಪ್ನಿ ಆನಿ ಧರ್ಮೊಪದೇಶಾಕಾಂಚಿಪ್ನಿ ಆಪ್ನು ಖುಬ್ ತರಾಸ್ ಖಾವುನ್ ಮಾರುನ್ ಟಾಕುನ್ ತಿನ್ವೆ ದೀಸಿ ಮೆಲ್ಯಾಲ್ಯಾತ್ನಿ ಜಿತ್ತಾ ವ್ಹವುನ್ ಉಠುನ್ ಯಯಾ ವ್ಹಯಿ” ಮನ್ಹುನ್ ಆಪ್‌ಲ್ಯಾ ಶಿಶಾನಾ ಉಗ್ಡುನ್ ಸಾಂಗ್ಲ.
MAT 16:22 ತವಾ ಪೇತ್ರಾನಿ ಯೇಸುಲಾ ಕಡವ ನಿಹುನ್, “ ಪ್ರಭು, ದೆವಾನಿ ತುಲಾ ತಸ ಕರುನಾಹಿ!” ತುಲಾ ಆಸ ಕಂದಿಸ್ ವ್ಹವುನಾಹಿ ಮನ್ಹುನ್ ದಪ್‍ಕ್ಯಾವಾಯಾ ಲಾಗಲಾ.
MAT 16:23 ತವಾ ಯೇಸುನಿ ಪೇತ್ರಾಲಾ ಪರ್ತುನ್ ಸಾಂಗ್ಲ, “ಸೈತಾನಾ, ಹಿತ್ನಿ ಜಾ಼! ತು ಮನಾ ಆಡ್ವಾ ಜಾ಼ಲ್ಯಾಸ್! ತುಜಿ ಯವಜ್ನಾ಼ ಮಾನ್ಸಾಚಿ ಯವಜ್ನಾ಼ ದೇವಾಚಿ ನವ್ಹ. ”
MAT 16:24 ಮಂಗ್ ಯೇಸುನಿ ಆಪ್‌ಲ್ಯಾ ಶಿಶಾನಾ, “ಮಾಜೆ ಮಾಗ್ನಿ ಯಯಾ ಮನ್ ಕರ್ತ್ಯಾಲಾ ಆಪ್‌ಲ್ಯಾಲಾಸ್ ಆಪ್ನು ನಕ್ವಾಟ್ ಕರಾಯಾ ವ್ಹಯಿ. ತ್ಯನಿ ತರಾಸ್ ಖಾವುನ್ ಮರಾಯಾಬಿ ತಯಾರ್ ವ್ಹವುನ್ ಮಾಜೆ ಮಾಗ್ನಿ ಯಯಾ ವ್ಹಯಿ.
MAT 16:25 ಆಪ್ಲಾ ಜೀವ್ ಉರ್ವಾ ವ್ಹಯಿ ಮಂಥ್ಯಾಲಾ ತ್ಯೊ ಸಾಂಡುನ್ ಗೇನಾರ್. ಮಾಜಿ ಸಾಟಿ ಆಪ್ಲಾ ಜೀವ್ ದೇನಾರ‍್ಯಾಲಾ ತ್ಯೊ ಪರ್ತುನ್ ಗಾವ್ನಾರ್.
MAT 16:26 ಯಕಾನಿ ದುನ್ಯಾ ಸಗ್ಳಿ ಕಮುವುನ್ ಆಪ್ಲಾ ಜೀವ್ ನಾಸ್ ಕರುನ್ ಗೇತ್ಲಾತ ತ್ಯನಿ ತ್ಯಲಾ ಫಾಯ್ದಾ ಕ್ಯಾ? ಮಾನಸಾನಿ ಆಪ್ಲಾ ಜೀವ್ ಗಿಹ್ಯಾ ಸಾಟಿ ಕ್ಯಾ ದಿಯಾ ವ್ಹಯಿಲ್?
MAT 16:27 ಮಾನ್ಸಾಚಾ಼ ಲ್ಯೊಕ್ ಆಪ್‌ಲ್ಯಾ ಬಾಚ಼ ಮೊಟ ಫನ್ ಆನಿ ಆಪ್‌ಲ್ಯಾ ದುತಾ ಸಂಗ ಪರ್ತುನ್ ಯವುನ್ ಪರತೇಕಾಲಾ ತ್ಯಚಾ ತ್ಯಚಾ ಕಾಮಾಜೊ಼ಗ ಪ್ರತಿ ಫಳ್ ದೇನಾರ್.
MAT 16:28 ಮಿ ತುಮಾನಾ ಖರ ಸಾಂಗ್ತೊ ಆತಾ ಹಿತ್ತ ಉಬಿ ರಾಯ್‍ಲ್ಯಾಲ್ಯಾತ್ಲಿ ಥುಡಿ ಮಾನ್ಸಾಚಾ಼ ಲ್ಯೊಕ್ ಸಗ್‌ಳ್ಯಾಂಚಾ಼ ರಾಜಾ಼ ವ್ಹವುನ್ ಯತ್ಯಾಲಾ ಬಗಿ ಪರತ್ ಮರ್ನಾರ್ ನಾಹಿತ” ಮನ್ಹು‍ನ್ ಸಾಂಗ್ಲ.
MAT 17:1 ಸಾ ದಿಸಾ ನಂತರ್, ಪೇತ್ರಾ, ಯಾಕೊಬ್ ಆನಿ ಯಾಕೊಬಾಚಾ಼ ಬಾಹು ಯೊಹಾನಾಲಾ ಹಾಕ್ಟುನ್ ಮೊಟ್ಯಾ ಯಕಾ ಕನ್ಯಾವ ಗೆಲಾ. ತ್ಯನಾ ಸುಡುನ್ ತಿಥ ಕೊನ್ ನವ್ಥ.
MAT 17:2 ಹ್ಯಾ ಶಿಶಾಂಚೆ ನದ್ರ ಮೊರ‍್ಹ ತ್ಯಚ಼ ರುಪ್ ಬದಾಲ್ಲ. ತ್ಯಚ಼ ತ್ವಾಂಡ್ ದಿಸಾಚಾ ಉಜಿಡಾಚಿಗತ್ ಜಾ಼ಲ. ತ್ಯಚ಼ ಕಪ್ಡ ಉಜಿಡಾಚೆಗತ್ ಪಾಂಡ್ರ ಜಾ಼ಲ.
MAT 17:3 ತ್ಯವ್ಡಸ್ ನವ್ಹ ತ್ಯಚೆ ಸಂಗ ದೊಗ ಜಾ಼ನ್ ಗಡಿ ಬೊಲತ್ ಉಬ ಹುತ್ತ. ತೇಸ್ ಮೊಶೇ ಆನಿ ಎಲಿಯಾ.
MAT 17:4 ಪೇತ್ರಾನಿ ಯೇಸುಲಾ, “ಪ್ರಭು, ಆಮಿ ಹಿತ್ತಸ್ ರಾಹ್ಯಾಚ಼ ಬರ. ತು ಹು ಮನ್‌ಲ್ಯಾವ ಹಿತ್ತ ತೀನ್ ಪಾಕ್ಟ ಗಾಲುಯಾ. ತುಲಾ ಯಾಕ್, ಮೊಶೇಲಾ ಯಾಕ್ ಆನಿ ಎಲಿಯಾಲಾ ಯಾಕ್” ಮನ್ಲಾ.
MAT 17:5 ಪೇತ್ರಾ ಬೊಲ್‌ತ್ಯಾಲಾ ಆಸ್ಥಾನಾ ಪಾಂಡ್ರಾ ಖಡ್ ಯೊಕ್ ಢಗ್ ತ್ಯಂಚಿವ ಆಲಾ ಆನಿ ತ್ಯಾ ಡಘಾತ್ನಿ ಯೊಕ್ ಆವಾಜ಼್ ಆಲಾ, “ಹ್ಯೊ ಮಾಜೆ ಮಾಯೆಚಾ಼ ಲ್ಯೊಕ್. ಹ್ಯೊ ಮನಾ ಖುಬ್ ಆವ್‌ಡ್ಲಾ. ಹ್ಯನಿ ಸಾಂಗ್‌ಲ್ಯಾ ಶಾರ್ಕ ಚಾ಼ಲಾ!” ಮನ್ಹುನ್ ಸಾಂಗ್ಲ.
MAT 17:6 ಯೇಸುಚೆ ಸಂಗ ಆಸ್‌ಲ್ಯಾಲ್ಯಾ ಶಿಶಾನಾ ಹ್ಯೊ ಸಬ್ದ ಐಕು ಆಲಾ. ತೇ ಖುಬ್ ಬಿಹುನ್ ಪಾಲ್ಥ ಪಡ್ಲ.
MAT 17:7 ತವಾ ತ್ಯೊ ಶಿಶಾಂಚಿಪ ಯವುನ್ ತ್ಯನಾ ಹಾತ್ ಲಾವುನ್, “ಉಠಾ ಬಿಹು ನಕೊಸಾ” ಮನ್ಲಾ.
MAT 17:8 ತ್ಯಂಚಾನಿ ಡೊಳ ಉಗ್ಡುನ್ ಬಗ್ಲ ತವಾ ಯೇಸು ಯಕ್ಲಾಸ್ ತಿಥ ಹುತಾ.
MAT 17:9 ಕನ್ಯಾವ್ನಿ ಉತ್ರುನ್ ಯತಾನಾ ಯೇಸುನಿ ಆಪ್‌ಲ್ಯಾ ಶಿಶಾನಾ ತುಮಿ ಕನ್ಯಾವ ಬಗ್‌ಲ್ಯಾಲ ದರ್ಶನ್ ಆತಾ ಕುನಾಲಾ ಸಾಂಗಾಚೆ ಆಂದಿ ಮಾನ್ಸಾಚಾ಼ ಲ್ಯೊಕ್ ಮರುನ್ ಜಿತ್ತಾ ವ್ಹವುನ್ ಆಲ್ಯಾವ ಸಾಂಗಾ” ಮನ್ಹುನ್ ಸಾಂಗ್ಲ.
MAT 17:10 ಶಿಶಾಂಚಾನಿ ಯೇಸುಲಾ, “ಕ್ರಿಸ್ತ್ ಯಯಾಚೆ ಆಂದಿ ಎಲಿಯಾ ಯಯಾಪಾಯ್ಜೆ ಮನ್ಹುನ್ ಧರ್ಮೊಪದೇಶಕಾಂಚಾನಿ ಸಾಂಗಾಚ಼ ಕಾ? ಮನ್ಹುನ್ ಇಚಾರ್ಲ.
MAT 17:11 ಯೇಸುನಿ, “ಎಲಿಯಾ ಯನಾರ್ ಮನ್ಹುನ್ ತೆ ಸಾಂಗ್‌ತ್ಯಾಲ ಖರ. ಖರ‍್ಯಾನಿಸ್ ಎಲಿಯಾ ಯವುನ್ ಸಗ್ಳ ಶಾರ್ಕ ಕರ್ನಾರ್.
MAT 17:12 ಫನ್ ಮಿ ತುಮಾನಾ ಸಾಂಗಾಚ಼ ಕ್ಯಾ ಮಂಜೆ, ಎಲಿಯಾ ಆತಾಸ್ ಆಲ್ಯಾ, ಫನ್ ತ್ಯೊ ಕೊನ್ ಮನ್ಹುನ್ ಲೊಕಾನಾ ವಳಾಕ್ಲಾ ನಾಹಿ, ಲೊಕಾಂಚಾನಿ ಆಪ್‌ಲ್ಯಾ ಮನಾತ್ ಯಯಿಲ್ ತಸಾ ತ್ಯಲಾ ತರಾಸ್ ದಿಲಾ. ತಸಾಸ್ ತೀ ಮಾನ್ಸಾಚಾ ಲೇಕಾಲಾ ತರಾಸ್ ದೇನಾರ್” ಮನ್ಹುನ್ ಉತ್ತರ್ ದಿಲಾ.
MAT 17:13 ಯೇಸು ಸಾಂಗ್‌ತ್ಯಾಲಾ ಬಾಪ್ತಿಸ್ಮಾ ಯೊಹಾನಾಚ಼ಸ್ ಮನ್ಹುನ್ ಶಿಶಾಂಚಾನಿ ಸಮಜು಼ನ್ ಗೇತ್ಲ.
MAT 17:14 ಯೇಸು ಆನಿ ತ್ಯಚ಼ ಶಿಶಾ ಲೊಕಾಂಚಿಪ ಮಾಗಾರ ಗೆಲ. ಯಕ್ಲಾ ಯೇಸುಪ ಯವುನ್ ತ್ಯಚೆ ಮೊರ‍್ಹ ನಡ್ಗ ಗ್ಯಾತ್ಲ,
MAT 17:15 “ಪ್ರಭು, ಮಾಜಾ ಲೇಕಾವ ದಯಾ ದ್ಯಾವ್. ತ್ಯೊ ಫೀಟಚಾ ರೊಗಾನಿ ಖುಬ್ ತರಾಸ್ ಖಾತ್ಯೊ. ತ್ಯೊ ತವಾ ತವಾ ಇಸ್‌ಥ್ಯಾತ್ ನಾಹಿತ ಪಾನ್ಯಾತ್ ಪಡ್ತೊ.
MAT 17:16 ಮಿ ಮಾಜಾ ಲೇಕಾಲಾ ತುಜಾ ಶಿಶ್ಯಾಂಚಾಪ್ನಿ ಆನ್ಲಾ ಫನ್ ತ್ಯಲಾ ಬರ ಕರಾಯಾ ತ್ಯನಾ ಜಾ಼ಲ ನಾಹಿ” ಮನ್ಲಾ.
MAT 17:17 ಯೇಸುನಿ, “ಯೇ, ಇಸ್ವಾಸ್ ನಸ್‌ಲ್ಯಾಲೆ ಆಡ್ವೆ ಪೀಳ್ಗಿ, ಆಜು಼ನ್ ಕಿತಿರೊಜ಼್ ತುಮ್ಚಿ ಸಂಗ ರಾಹು? ಆಜು಼ನ್ ಕಿತಿರೊಜ಼್ ತುಮಾನಾ ಸುಸ್ವುನ್ ಗಿಹು? ತ್ಯಾ ಪ್ಯೊರ್‌ಗ್ಯಾಲಾ ಹಿಕ್ಡ ಹಾಕ್ಟುನ್ ಆನಾ” ಮನ್ಹುನ್ ಉತ್ತರ್ ದಿಲಾ.
MAT 17:18 ಯೇಸುನಿ ಪ್ಯೊರ್‌ಗ್ಯಾಪ ಆಸ್‌ಲ್ಯಾಲ್ಯಾ ಭುಥಾಲಾಮೊಟ್ಯಾನಿ ಭ್ಯಾ ಗ್ಯಾತ್ಲ ತವಾ ಭುತ್ ತ್ಯಲಾ ಸುಡುನ್ ಗೆಲ ತ್ಯಲಾ ತವಾಸ್ ಬರ ಜಾ಼ಲ.
MAT 17:19 ತವಾ ಶಿಶಾ ತ್ಯವ್ಡಸ್ ಯಗ್ಳುನ್ ಯೇಸುಪ ಯವುನ್, “ತ್ಯಲಾ ಭುಥಾಪ್ನಿ ಸೊಡ್ವಾಯಾ ಆಮಿ ಯತ್ನ ಕಿಲಿತರಿ ಆಮಾನಾ ಕಾ ಜಾ಼ಲ ನಾಹಿ? ಮನ್ಲ.
MAT 17:20 ತವಾ ಯೇಸುನಿ, “ತುಮಾನಾ ಇಸ್ವಾಸ್ ನಸ್‌ಲ್ಯಾಲಾಸ್ ತ್ಯಲಾ ಕಾರನ್ ಮಿ ತುಮಾನಾ ಖರ ತ್ಯ ಸಾಂಗ್ತೊ ತುಮ್ಚಾ ಇಸ್ವಾಸ್ ಮೌರ‍್ಹಿಚಾ ದಾನ್ಯಾ ಯವ್ಡಾ ಆಸ್ಲಾತ ಹ್ಯಾ ಮೊಟ್ಯಾ ಗುಢ್ಯಾಲಾ ಹಿತ್ನಿ ತಿಥ ಜಾ಼ ಮನ್ಹುನ್ ತುಮಿ ಸಾಂಗ್ಲಸಾತ ತ್ಯೊ ಜಾ಼ತೊ ತುಮ್ಚೆ ಹಾತ್ನಿ ಹ್ವಯಿತ್ನಸ್ನಾರ ಕಾಮ್ ಕಚ಼ಸ್ ನಾಹಿ ಮನ್ಲಾ.
MAT 17:21 ತುಮಿ ಉಪಾಸಾನಿ ಮಾಗ್ನ ಕೇಲಸಾತ ಆಸ್ಲಿ ಭುಥ ಸುಡುನ್ ಜಾ಼ಯಾ ವ್ಹನಾರ್
MAT 17:22 ತೆ ಗಲಿಲಾಯಾತ್ ಆಸ್ಥಾನಾಸ್. ಯೇಸುನಿ ಆಪ್‌ಲ್ಯಾ ಶಿಶಾನಾ, “ಮಾನ್ಸಾಚಾ ಲೇಕಾಲಾ ಲೊಕಾಂಚೆ ಹಾತಾತ್ ದೇನಾರ್.
MAT 17:23 ತೀ ತ್ಯಲಾ ಮಾರುನ್ ಟ್ಯಾಕ್ನಾರ್ ಖರ ತಿನ್ವೆ ದಿಸಿ ತ್ಯೊ ಮೆಲ್ಯಾಲ್ಯಾತ್ನಿ ವರ್ ಉಠುನ್ ಯನಾರ್” ಮನ್ಹುನ್ ಸಾಂಗ್ಲ ಹ್ಯ ಶಿಶಾಂಚಾನಿ ಐಕುನ್ ಖುಬ್ ಬೇಜಾರ್ ಜಾ಼ಲಾ.
MAT 17:24 ಯೇಸು ಆನಿ ತ್ಯಚ಼ ಶಿಶಾ ಕಪೆರ್ನೌಮತ್ ಗೆಲ. ದೇವ್ಳಾತ್ ಯೆಹುದ್ಯಾಂಚಿಪ್ನಿ ವರ್ಸಾಚಿ ಜ಼ಖತ್ ಗೊಳಾ ಕರ್ತ್ಯಾಲ ಥೊಡಜಾ಼ನ್ ಪೇತ್ರಾಪ ಯವುನ್ ತುಮಚಾ಼ ಸಿಕಿವ್ನಾರಾ ದೇವ್ಳಾಚಿ ವರ್ಸಾಚಿ ಜ಼ಖತ್ ದಿಯಿತ್ ನಾಹಿ ಕ್ಯಾ? ಮನ್ಹುನ್ ಇಚಾರ್ಲ.
MAT 17:25 ತ್ಯಲಾ ಪೇತ್ರಾನಿ, “ವ್ಹಯ್ ದೇತೊನು” ಮನ್ಹುನ್ ಉತ್ತರ್ದಿಲಾ. ಮಂಗ್ ಪೇತ್ರಾ ಯೇಸು ಆಸ್‌ಲ್ಯಾಲ್ಯಾ ಗರ‍್ಹಾತ್ ಗೆಲಾ. ತ್ಯನಿ ತೀ ಗ್ಯೊಶ್ಟ್ ಸಾಂಗಾಚೆ ಆಂದಿ ಯೇಸುನಿ ತ್ಯಲಾ ದರ್ಥಿವ್ಲ ರಾಜ಼ ಲೊಕಾಪ್ನಿ ಕಿತಿಕಿ ತರಚಾ ಜ಼ಖತ್ ಗೆಥ್ಯಾತ ಖರ ಜ಼ಖತ್ ದೇತ್ಯಾಲಿ ಲೊಕ ಕೊನ್? ರಾಜಾಚಿ ಪ್ಯುರ್ಗಿ ಕ್ಯಾ ದುಸ್ರಿ ಲೊಕ? ತುಜ಼ ಮನ್ನ ಕ್ಯಾ? ಮನ್ಹುನ್ ಇಚಾರ್ಲ.
MAT 17:26 ಪೇತ್ರಾನಿ ದುಸ್ರಿ ಲೊಕ ಜ಼ಖತ್ ದೆತ್ಯಾತ ಮನ್ಹುನ್ ಉತ್ತರ್ ದಿಲಾ ಯೇಸುನಿ ಪೇತ್ರಾಲಾ ತಸ ಜಾ಼ಲ್ಹತ ರಾಜಾಚಾ ಪ್ಯೊರ್ಗ್ಯಾಂಚಾನಿ ದಿವು ನಾಹಿತ.
MAT 17:27 ಖರ ಜ಼ಖತ್ ಗೊಳಾ ಕರ್ತ್ಯಾಲ್ಯಾನಾ ಆಮಿ ಕಾ ರಾಗ್ ಯಯಿ ಜೊ಼ಗ ಕರಾಚ಼? ತು ಜ಼ಖತ್ ದೇ. ಸಮಿಂದೊರಾತ್ ಜಾ಼ವುನ್ ಮಾಸ ಧರ್ ತುಲಾ ಆಂದಿ ಗಾವಲ್ಯಾಲ್ಯಾ ಮಾಶಾಚ಼ ತ್ವಾಂಡ್ ಉಗಡ್, ತ್ಯಚಾ ತೊಂಡಾತ್ ವರ್ಸಾಚೆ ಜ಼ಖತಿಚಾ಼ ದಿಯಾ ಯೊಕ್ ಪೈಸಾ ಬಗ್ನಾರ್. ತ್ಯೊ ಆನುನ್ ಜ಼ಖತ್ ಗೊಳಾ ಕರ್ತ್ಯಾಲ್ಯಾನಾ ದೇ ತ್ಯನಿ ಮಾಜಿ಼ ಆನಿ ತುಜಿ ಜ಼ಖತ್ ವ್ಹನಾರ್” ಮನ್ಹುನ್ ಸಾಂಗ್ಲ.
MAT 18:1 ತ್ಯಾ ಯಳಾಲಾ ಶಿಶಾ ಯೇಸುಪ ಯವುನ್ ಸ್ವರ್ಗಾತ್ ಮೊಟಾ ಜಾ಼ಗಾ ಕುನಾಲಾ ಗಾವ್ನಾರ್ ಮನ್ಹುನ್ ಇಚಾರ್ಲ.
MAT 18:2 ಯೇಸುನಿ ಬ್ಯಾರ್ಕ್ಯಾ ಮುಲಾಲಾ ಆಪ್ಲೆ ಜ಼ವಳ್ ಹಾಕ್ಟುನ್ ಆಪ್‌ಲ್ಯಾ ಶಿಶಾಂಚೆ ಮೊರ‍್ಹ ತ್ಯಾ ಮುಲಾಲಾ ಉಬ ಕರುನ್ ಆಸ ಮನ್ಲಾ:
MAT 18:3 “ಮಿ ತುಮಾನಾ ಖರ ಸಾಂಗ್ತೊ, ತುಮಿ ಬದ್ಲುನ್ ತುಮ್ಚಾ ಮನಾತ್ ಬಾರಿಕ್ ಮುಲಾಂಚೆಗತ್ ವ್ಹಯಾ ವ್ಹಯಿಸಾ. ನಾಹಿತ, ತುಮಿ ಸ್ವರ್ಗಾಚಾ ರಾಜಾತ್ ಮಿಳ್ನಾರ್ ನಾಹಿಸಾ.
MAT 18:4 ಹ್ಯಾ ಬಾರಿಕ್ ಮುಲಾಚೆಗತ್ ಬ್ಯಾರ್ಕಾ ವ್ಹವುನ್ ಚಾ಼ಲಲ್ ತ್ಯೊ ಸ್ವರ್ಗಾಚಾ ರಾಜಾತ್ ಮೊಟಾ ಜಾ಼ಗಾ ಗೆನಾರ್.
MAT 18:5 “ಕೊನ್ತರಿ ಮಾಜಾ ನಾವಾನಿ ಬಾರೀಕ್ ಮುಲಾಲಾ ಗೆಥೊ ತ್ಯನಿ ಮನಾ ಗೆತಲ್ಯಾಚೆಗತ್ ವ್ಹನಾರ್.
MAT 18:6 ನ್ಹಾನ್ ವ್ಹವುನ್ ಮಾಜೆ ಮಾಗ್ನಿ ಯತ್ಯಾಲ್ಯಾಲಾ ಕೊನ್ ಇಸ್ವಾಸ್ ಸಾಂಡಾಯಾ ಕಾರನ್ ವ್ಹತ್ತೊ ತ್ಯಲಾ ಖುಬ್ ಬುರ್ಸ ವ್ಹನಾರ್. ತ್ಯೊ ಆಪ್‌ಲ್ಯಾ ಗಳ್ಯಾತ್ ಜಾ಼ತ ಬಾಂದುನ್ ಖೋಲ್ ಸಮಿಂದೋರಾತ್ ಬುಡಾಚ಼ ಚಾ಼ಂಗ್ಲ.
MAT 18:7 ಯೇ! ಲೋಕಾನು ಇಸ್ವಾಸಾಲಾ ಆಡ್ವಿ ಜಾ಼ಲ್ಯಾಲೆ ದುನಿಯಾಚೆ ಗುಶ್ಟಿತ್ ಮಿ ರಡ್ತೊ. ತ್ಯ ಕವಾಬಿ ರಾಥ ಫನ್ ಹ್ಯ ಕೆಲ್ಯಾಲ್ಯಾ ಮಾನ್ಸಾಲಾ ಖುಬ್ ಬುರ್ಸ ವ್ಹನಾರ್.
MAT 18:8 “ತುಜಾ಼ ಹಾತ್ ನಾಹಿತ, ತುಜಾ಼ ಪ್ಯಾ ತುಜಾ ಇಸ್ವಾಸಾಲಾ ಕಾರನ್ ಆಸ್ಲಾತ ತ್ಯಲಾ ತುಡುನ್ ಟ್ಯಾಕ್. ಹಾತ್ ನಾಹಿತ ಪ್ಯಾ ನಸ್ಥಾನಾ ರಾಹ್ಯಾಚಾ಼ ಶಾಸ್ವತ್ ಜೀವ್ ಗಿಹ್ಯಾಚಾ಼ ತುಲಾ ಚಾ಼ಂಗ್ಲ ದೊನ್ ಹಾತ್ ಆನಿ ದೊನ್ ಪ್ಯಾ ಆಸುನ್ ನರ್ಕಾತ್ ಜಾ಼ಯಾಚೆ ಆಂದಿ ಶಾಶ್ವತ್ ಜಾ಼ಯಾಚ಼ ಬರ.
MAT 18:9 ತುಜ಼ ಡೊಳ ತುಲಾ ಇಸ್ವಾಸಾತ್ ಚಾ಼ಲ್ವಿತ್ ನಸ್ಲತ, ತೇ ಕಾಡುನ್ ಟ್ಯಾಕ್ ದೊನ್ ಡೊಳ ಆಸುನ್ ಇಸ್‌ಥ್ಯಾಚಾ ನರ್ಕಾತ್ ಜಾ಼ಯಾಚೆ ಆಂದಿ ಯೊಕುಸ್ ಡೊಳಾ ಆಸುನ್ ಶಾಶ್ವತ್ ಜೀವ್ ಗಿಹ್ಯಾಚಾ಼ ತುಲಾ ಬರ.
MAT 18:10 “ಜಾ಼ಗ್ರತಿನಿ ರಾವ್ಹಾ! ಹ್ಯಾ ಬಾರಿಕ್ ಮುಲಾನಾ ಕಿಮ್ಮತ್ ನಾಹಿ ಮನ್ಹುನ್ ಸಮಜು಼ನಕೋಸಾ. ತ್ಯಂಚಿ ಸಾಟಿ ಸ್ವರ್ಗಾತ್ ದುತಾನಾ ನಿವಡ್‌ಲ್ಯಾತ ತ್ಯಂಚ಼ ಧುತ್ ಸ್ವರ್ಗಾತ್ ಆಸ್‌ಲ್ಯಾಲ್ಯಾ ಮಾಜಾ ಬಾಚೆ ಮೊರ‍್ಹ ರಾನ್ಹಾರ್.
MAT 18:11 “ಮಾನ್ಸಾಚಾ಼ ಲ್ಯೊಕ್ ಚು಼ಕುನ್ ಗೆಲ್ಯಾಲ್ಯಾ ಲೊಕಾನಾ ರಾಖಾಯಾ ಆಲಾ. ” ಲುಕ್
MAT 18:12 ಯಕಾ ಮಾನ್ಸಾಲಾ ಶಂಬರ್ ಮೆಂಡ್ರ ಆಸುನ್ ತ್ಯಾತ್ಲ ಯಾಕ್ ಮೆಂಡಾರ್ ಚು಼ಕ್ಲತ, ತ್ಯೊ ಆಸ್ನಾರಿ ನವದಾವ ನವು ಮೆಂಡ್ರ ರಾನಾತುಸ್ ಸುಡುನ್ ಚು಼ಕ್‌ಲ್ಯಾಲ ಮೆಂಡಾರ್ ಸೊದಾಯಾ ಜಾ಼ನಾರ್ ನವ್ಹ?
MAT 18:13 ಚು಼ಕ್‌ಲ್ಯಾಲ ಮಿಂಡ್ರು ಗಾವ್ಲತ ಚು಼ಕ್‌ಲ್ಯಾ ನಸ್‌ಲ್ಯಾಲಿ ನವದಾವ ನವು ಮೇಂಡ್ರಾವ್ನಿ ತ್ಯಾ ಯಕಾ ಮೇಂಡ್ರಾಚೆ ಗುಶ್ಟಿತ್ ತ್ಯೊ ಖುಬ್ ಸಂತೊಶ್ ವ್ಹನಾರ್ ಮನ್ಹುನ್ ಮಿ ತುಮಾನಾ ಖರ‍್ಯಾನಿ ಸಾಂಗ್ತೊ.
MAT 18:14 ತಸಸ್ ಹ್ಯಾ ಬಾರಿಕ್ ಮುಲಾತ್ಲ ಯಾಕ್ಬಿ ಚು಼ಕುನ್ ಜಾ಼ವು ನಾಹಿ ಮನ್ಹುನ್ ಸ್ವರ್ಗಾತ್ ಆಸ್‌ಲ್ಯಾಲ್ಯಾ ತುಮ್ಚಾ ಬಾಚ಼ ಮನ್ ಜಾ಼ಲ್ಯಾ
MAT 18:15 ತುಜಾ಼ ಬಾಹು ವ್ಹವುನಿ ಭನ್ ವ್ಹವುನಿ ತುಲಾ ಕುನಿತರಿ ಚು಼ಕ್ ಕಿಲಿತ, ತು ಜಾ಼ವುನ್ ತ್ಯೊ ಯಕ್ಲಾಸ್ ಆಸ್ಥಾನಾ ತ್ಯಚಿ ಚು಼ಕ್ ದಾವುನ್ ದೇ. ತ್ಯನಿ ತುಜಾ ಸಬ್ದಾಲಾ ಕಾನ್ ದಿಲಾತ, ಆನಿಕ್ ತುಜಾ಼ ಬಾಹು ವ್ಹವುನ್ ರಾಹ್ಯಾ ತುಸ್ ತ್ಯಲಾ ಮಜ಼ತ್ ಕೇಲ್ಯಾಚೆಗತ್ ವ್ಹನಾರ್.
MAT 18:16 ಫನ್ ತ್ಯನಿ ತುಜಿ ಬುಲಿ ಐಕ್ಲಿ ನಾಹಿತ ತುಜೆ ಸಂಗ ದೊಗಾ ತಿಗಾನಾ ಗಿಹುನ್ ತ್ಯಚಿಪ ಜಾ಼ವಾ ತವಾ ಪರತೇಕ್ ಚು಼ಕಿಚೆ ಗುಶ್ಟಿತ್ ದೊಗ ನಾಹಿತ ತಿಗ ವಳಕ್ ರಾನ್ಹಾರ್ ಆಸ ಧರ್ಮ ಶಾಸ್ತಾರ್ ಸಾಂಗ್ತ.
MAT 18:17 ತ್ಯನಿ ತ್ಯಂಚಿ ಬುಲಿ ಐಕ್ಲಿ ನಾಹಿತ ಇಸ್ವಾಸಾಂಚೆ ಸಭೆತ್‌ಲ್ಯಾನಾ ಸಾಂಗಾ. ತ್ಯನಿ ಇಸ್ವಾಸಾಂಚೆ ಸಭೇತ್‌ಲ್ಯಾಂಚ಼ಬಿ ಐಕ್ಲ ನಾಹಿತ ತ್ಯೊ ದೇವಾವ ಇಸ್ವಾಸ್ ನಸ್‌ಲ್ಯಾಲ್ಯಾ ಮಾನ್ಸಾಚೇಗತ್ ರಾಹುನಿ ಜ಼ಖತ್ ಗೊಳಾ ಕರ್ತ್ಯಾಲ್ಯಾಂಚಾ ಲೆಖ್ಯಾತ್ ರಾಹುನಿ.
MAT 18:18 “ಮಿ ತುಮಾನಾ ಖರ ಸಾಂಗ್ತೊ. ತುಮಿ ದರ್ಥಿವ ದೇನಾರಾ ಹುಕುಮ್ ದೇವಾನಿಸ್ ದಿಲ್ಯಾಲಾ ಹುಕುಮ್ ರಾಥೊ.
MAT 18:19 ಯವ್ಡಸ್ ನವ್ಹ ಮಿ ತುಮಾನ ಖರ ಸಾಂಗ್ತೊ, ತುಮ್ಚಾತ್‌ಲ್ಯಾ ದೊಗಾಂಚಾನಿ ಹೆ ದುನೆತ್ ಯಕಾ ಮನಾನಿ ಕ್ಯಾಬಿ ಮಾಗ್ಲ ತರಿ ಸ್ವರ್ಗಾತ್ ಆಸ್‌ಲ್ಯಾಲಾ ಮಾಜ಼ ಬಾ ತ್ಯ ಚಾ಼ಲಿವ್ತೊ.
MAT 18:20 ಕಾ ಮಂಜೆ ದೊಗ ನಾಹಿತ ತಿಗ ಮಾಜಿಪ ಇಸ್ವಾಸ್ ಥಿವುನ್ ಯೇಕ್ ವ್ಹವುನ್ ಯತ್ಯಾತ ತ್ಯಂಚೆ ಮದ್ದಿ ಮಿ ರಾಥೊ. ”
MAT 18:21 ತವಾ ಪೇತ್ರ ಯೇಸುಚೆ ಜ಼ವಳ್ ಯವುನ್, “ಪ್ರಭು, ಮಾಜಾ಼ ಬಾಹು ಕಸ್ಲಿಬಿ ಚು಼ಕ್ ಕರೀತುಸ್ ಆಸ್ಥಾನಾ ಮಿ ಕಿತಿಖೆಪಾ ತ್ಯಲಾ ಮಾಪ್ ಕರಾಯಾ ವ್ಹಯಿ? ಮಿ ತ್ಯಲಾ ಸಾತ್ ಖೆಪಾ ಮಾಪಿ ಕಾರಾಲಾ ವ್ಹಯಿ ಕ್ಯಾ? ಮನ್ಹುನ್ ಇಚಾರ್ಲ.
MAT 18:22 ಯೇಸುನಿ ಸಾತ್ ಖೆಪಾ ನವ್ಹ ಸತ್ತರಾವ ಸಾತ್ ಖೆಪಾ ಚು಼ಕ್ ಕಿಲಿತರಿ ತು ತ್ಯಲಾ ಮಾಪಿ ಕರಾಯಾ ವ್ಹಯಿ ಮನ್ಹುನ್ ಮಿ ತುಲಾ ಸಾಂಗ್ತೊ” ಮನ್ಲಾ.
MAT 18:23 ದೇವಾಚ಼ ರಾಜ ಆಸ ಹಾ. ಆಪ್‌ಲ್ಯಾ ಸೇವಕಾಲಾ ದಿಯಾ ವ್ಹಯಿ ಆಸ್‍ಲ್ಯಾಲ ರಿನಾಚಾ ಪೈಶಾಂಚಾ಼ ಇಸೊಬ್ ಕರಾಯಾ ತಿರ್ಮಾನ್ ಕೆಲ್ಯಾಲ್ಯಾ ಯಕಾ ರಾಜಾಚೆಗತ್ ಹಾ.
MAT 18:24 ರಾಜಾನಿ ಆಪ್ಲ ಪೈಸ ಗೊಳಾ ಕರಾಚ಼ ಚಾ಼ಲು ಕೆಲ ಯಕಾ ಸೇವಕಾನಿ ಧಾ ಹಾಜಾ಼ರ್ ಚಾ಼ಂದಿಚ಼ ಆನ ರಾಜಾಲಾ ರೀನ್ ದಿಯಾಚ಼ ಹುತ್ತ.
MAT 18:25 ತ್ಯೊ ಸೇವಕ್ ಆಪ್ಲಾ ದನ್ಹಿ ಜಾ಼ಲ್ಯಾಲ್ಯಾ ರಾಜಾಲಾ ರೀನ್ ದಿಯಾ ವ್ಹಯಿತ್ ನಸ್ನಾರಾ ಜಾ಼ಲ್ಥಾ. ಮನ್ಹುನ್ ತ್ಯಾ ಸೇವಕಾಲಾ ಆನಿ ತ್ಯಚಿಪ ಆಸ್‌ಲ್ಯಾಲ ಸಗ್ಳ ತ್ಯಚಿ ಧನ್ಗರ್ ಆನಿ ಪ್ಯೊರ್ಗ್ಯಾಂಚೆ ಸಕಾಟ್ ಇಕುನ್, ಆಲ್ಯಾಲ ಪೈಸ ಸಗ್ಳ ರಿನಾತ್ ಮೊಡಾಯಾ ವ್ಹಯಿ ಮನ್ಹುನ್ ರಾಜಾನಿ ತಾಕಿತ್ ದಿಲಿ.
MAT 18:26 “ತವಾ ಸೇವಕ್ ರಾಜಾಚಾ ಪಾಯಾ ಪಡುನ್, ‘ಜ಼ರಾ ಸಮಾಧಾನ್ ಗೇವ್ಹಾ ಮಿ ತುಮಾನಾ ದಿಯಾಚ಼ ಹಾ ತ್ಯ ರೀನ್ ಫೆಡ್ತೊ. ಮಂತೊ.
MAT 18:27 ರಾಜಾ಼ ಆಪ್‌ಲ್ಯಾ ಸೇವಕಾಚೆ ಗುಶ್ಟಿತ್ ದಯಾ ದಾವುನ್ ತ್ಯನಿ ದಿಯಾ ವ್ಹಯಿ ತ್ಯ ರೀನ್ ನಕೊ ಮನ್ಹುನ್ ತ್ಯಲಾ ಮಾಪ್ ಕೆಲಾ
MAT 18:28 “ತ್ಯವ್‌ಡ್ಯಾತ್ ತ್ಯೊ ಸೇವಕ್ ಆಪ್‌ಲ್ಯಾಲಾ ಸೆಂಬರ್ ಚಾ಼ಂದಿಚ಼ ಅನ ದಿಯಾಚಾ಼ ಆಸ್‌ಲ್ಯಾಲ್ಯಾ ದುಸರ‍್ಯಾ ಯಕಾ ಸೇವಕಾಲಾ ಬಗುನ್ ತ್ಯಚೆ ಮಾನಸ್ ದರ‍್ಹುನ್, ‘ತು ಮನಾ ದಿಯಾ ವ್ಹಯಿ ತೇ ಪೈಸ ದೇ’ ಮನ್ಲಾ.
MAT 18:29 “ತ್ಯೊ ಸೇವಕ್ ತ್ಯಚಾ ಪಾಯಾತ್ ಪಡುನ್, ‘ಜ಼ರಾ ಸಮಾದಾನ್ ಕರ್. ಮಿ ತುಲಾ ದಿಯಾಚ಼ ಹಾ ತ್ಯ ರೀನ್ ಫೆಡ್ತೊ’ ಮನ್ಲಾ.
MAT 18:30 “ಫನ್ ಪೈಲಾ ಸೇವಕ್ ಥಾಂಬ್ಲಾ ನಾಹಿ. ಆಪ್‌ಲ್ಯಾಲಾ ರೀನ್ ದಿಯಾಚಾ಼ ಹಾ ತ್ಯಾ ಸೇವಕಾಚೆ ಗುಶ್ಟಿತ್ ನ್ಯಾಯಿ ಕರ್ತ್ಯಾಲ್ಯಾಂಚಿಪ್ನಿ ಸಾಂಗುನ್ ತ್ಯಲಾ ತುರುಂಗಾತ್ ಗ್ಯಾತ್ಲಾ. ತ್ಯೊ ಸೇವಕ್ ರೀನ್ ಫಿಠ ಪರತ್ ಕುಂಡುನುಸ್ ರಾಹ್ಯಲಾ.
MAT 18:31 ಹ್ಯ ಬಗ್‌ಲ್ಯಾಲ ದುಸ್‌ರ‍್ಯಾ ಸೇವಕಾನಾ ಖುಬ್‌ ಬೆಜಾರ್ ವ್ಹವುನ್ ಜಾ಼ಲ್ಯಾಲಿ ಖನ್ಕತ್ ದನ್ಯಾಲಾ ಸಾಂಗ್ಲಿ. ”
MAT 18:32 “ತವಾ ದನ್ಯಾನಿ ಆಪ್‌ಲ್ಯಾ ಸೇವಕಾಲಾ ಹಾಕ್ಟುನ್, ‘ತು ಬರ್ಸಾ ಸೇವಕ್. ತು ಮನಾ ಖುಬ್ ಪೈಸ ದಿಯಾಚ಼ ಹುತ್ತ ಖರ ತು ಮಾಜಿಪ ಮಾಗ್ಲಸ್ ಮನ್ಹುನ್ ಮಿ ತುಜ಼ ರೀನ್ ಸಗ್ಳ ಮಾಪ್ ಕೆಲ.
MAT 18:33 ಆಸ ಆಸ್ಥಾನಾ ಮಿ ತುಲಾ ದಯಾ ದ್ಯಾವ್‌ಲ್ಯಾ ಶಾರ್ಕಿ ತುಜೆ ಸಂಗಚಾ ಸೇವಕಾಲಾ ದಯಾ ದಾವಾಚಿ ಹುತ್ತಿಸ್ ಮನ್ಹುನ್ ಸಾಂಗ್ಲ.
MAT 18:34 ಖುಬ್ ರಾಗಾನಿ ತ್ಯಲಾ ಶಿಕ್ಷಾ ದಿಯಾ ಸಾಟಿ ತುರುಂಗಾತ್ ಗ್ಯಾತ್ಲಾ. ತ್ಯೊ ಸೇವಕ್ ಆಪ್ಲ ರೀನ್ ಫಿಠ ಪರತ್ ತುರುಂಗಾತ್ ರಾಯ್ಲಾ.
MAT 18:35 “ಸ್ವರ್ಗಾತ್ಲಾ ಮಾಜಾ಼ ಬಾ ತುಮಾನಾ ಕೆಲ್ಯಾಚೆಗತ್ ಹ್ಯಾ ರಾಜಾನಿ ಕೆಲ. ತುಮಿ ತುಮ್ಚಾ ಬಾವ್ಹಾನಾ ವ್ಹವುನಿ ಬನ್ಹಿನಾ ವ್ಹವುನಿ ಖರ‍್ಯಾನಿ ಮಾಪ್ ಕರಾಯಾ ವ್ಹಯಿಸಾ ನಾಹಿತ ಸ್ವರ್ಗಾತ್ಲಾ ಮಾಜಾ಼ ಬಾ ತುಮಾನಾ ಮಾಪ್ ಕರ್ನಾರ್ ನಾಹಿ ಮನ್ಹುನ್ ಸಾಂಗ್ಲ.
MAT 19:1 ಯೇಸುನಿ ಹ್ಯಾ ಗುಶ್ಟಿ ಸಾಂಗ್‌ಲ್ಯಾ ಪರತ್ ಗಲಿಲಾಯಾತ್ನಿ ಯೊರ್ದಾನ್ ನ್ಹಚೆ ಪಲಿಕ್ಲೆ ಯುದಾಯಾ ಸಿಮತ್ ಗೆಲಾ.
MAT 19:2 ಯೇಸುಚೆ ಮಾಗ್ನಿ ಖುಬ್ ಲೊಕ ಗಿಲಿತ. ತ್ಯನಿ ತ್ಯಾ ರೊಗಿನಾ ಬರಿಕಿಲಿತ.
MAT 19:3 ಥೊಡ ಫರಿಸಾಯ್ ಯೇಸುಪ ಯವುನ್ ತ್ಯಲಾ ಚು಼ಕಿತ್ ದರಾಯಾಸಾಟಿ, “ಕಚಾಬಿ ಯಕಾ ಕಾರ್ನಾನಿ ಯಕಾನಿ ಆಪ್ಲೆ ದನ್ಗರಿಲಾ ಸುಡುನ್ ದಿಯಾಚಿ ಶಾರ್ಕ ಕ್ಯಾ? ಮನ್ಹುನ್ ಇರ್ಚಾಲ್ಯಾಲ್ಯಾಲಾ.
MAT 19:4 ತ್ಯನಿ, “ಮನುಕ್ಷಾಲಾ ಉತ್ಪನ್ ಕೆಲ್ಯಾಲ್ಯಾನಿ ಆಂದಿಸ್ ತ್ಯನಾ ಬಾಪಯಿ ಆನಿ ಬಾಯಿಲ್ಮಾನುಸ್ ಕೆಲ್ಯಾ,
MAT 19:5 ತ್ಯಲಾಸ್ ದೇವಾನಿ, ಬಾಪಯಿ ಆಪ್ಲೆ ಆಯಿ ಬಾಲಾ ಸುಡುನ್ ಆಪ್ಲೆ ದನ್ಗರಿ ಸಂಗ ರಾನ್ಹಾರ್. ತಿ ದೊಗ ಯೆಕ್ ವ್ಹನಾರ್, ಮನ್ಹುನ್ ತುಮಿ ವಾಚಿವ್ಲ ನಾಹಿಸಾ ಕ್ಯಾ?
MAT 19:6 ಮನ್ಹುನ್ ತಿ ದೊಗ ಹಿತ್ನಿ ಮೊರ‍್ಹ ದೊಗ ನವ್ಹತ ಯೇಕುಸ್ ತ್ಯನಾ ದೊಗಾನಾ ದೇವಾನಿ ಯೇಕ್ ಕೆಲ್ಯಾತ. ಮನ್ಹುನ್ ಕುಟಲ್ಯಾಸ್ ಮಾನ್ಸಾನಿ ತ್ಯನಾ ಫಾಕಾಚಿ ನಾಹಿತ” ಮನ್ಹುನ್ ಉತ್ತರ್ ದಿಲಾ.
MAT 19:7 ಫರಿಸಾಯಾಂಚಾನಿ, “ತಸ ಜಾ಼ಲ್ಯಾ ಯಕಾನಿ ಶೊಡ್ ಸುಟಿಚ಼ ಪತ್ರ ಲಿವುನ್ ದಿವುನ್ ಸುಡುನ್ ದಿಯಾಚ಼ ಮನ್ಹುನ್ ಮೊಶೆನಿ ಆಪ್‌ಲ್ಯಾ ಧರ್ಮಶಾಸ್ತಾರಾತ್ ಸಾಂಗ್ಲ ಕಾ? ಮನ್ಹುನ್ ಇಚಾರ್ಲ.
MAT 19:8 ಯೇಸುನಿ, “ತುಮಿ ದೇವಾಚ಼ ಸಿಕಿವ್ನ ಮನಾತ್ ಗೇತ್ಲ ನಾಹಿಸಾ ಮನ್ಹುನ್ ತುಮ್ಚೆ ದನ್ಗರಿನಾ ಸುಡುನ್ ದಿಯಾಚಾ ಮೊಶೆನಿ ಸುಟ್ನುಕ್ ದಿಲಿ. ಫನ್ ದನ್ಗರಿಲಾ ಸೊಡಾಚಿ ಪೈಲ ನವ್ಥ.
MAT 19:9 ಮಿ ತುಮಾನಾ ಸಾಂಗಾಚ಼ ಕ್ಯಾ ಮಂಜೆ, ಆಪ್ಲೆ ದನ್ಗರಿಲಾ ಸುಡುನ್ ದುಸ್ರಿಲಾ ಲಗಿನ್ ವ್ಹತ್ಯಾಲಾ ರಾಂಡ್‌ ಸಂಗತ್ ಕರ್ತ್ಯಾಲಾ ವ್ಹನಾರ್. ಪೈಲಿ ದನ್ಗರ್ ದುಸ್‌ರ‍್ಯಾ ಸಂಗ ರಾಯ್ಲಿತ ತ್ಯನಿ ತಿಲಾ ಸುಡುನ್ ದುಸರಿಲಾ ಲಗಿನ್ ವ್ಹವಾವ” ಮನ್ಹುನ್ ಉತ್ತರ್ ದಿಲಾ.
MAT 19:10 ತವಾ ತ್ಯಚಾ ಶಿಶಾಂಚಾನಿ ಯೇಸುಲಾ, “ಯಕಾನಿ ಆಪ್ಲೆ ದನ್ಗರಿಲಾ ಸುಡುನ್ ದಿಯಾ ಹ್ಯ ಯಾಕುಸ್ ಕಾರನ್ ಜಾ಼ಲ್ಯಾವ, ಲಗಿನ್ ಜಾ಼ಲ್ಯಾ ನಸ್‌ಲ್ಯಾವಸ್ ಬರ ಮನ್ಲ.
MAT 19:11 ತ್ಯಲಾ ಯೇಸುನಿ, “ಲಗ್ನಾಚೆ ಹೆ ಗುಶ್ಟಿತ್ ಹ್ಯ ಖರ ಪರ್ತೇಕ್ ಜಾ಼ನ್ ಗಿಹ್ಯಾ ವ್ಹಯಿತ್ ನಾಹಿ. ಹ್ಯ ಗಿಹ್ಯಾಲಾ ದೇವಾನಿ ಕುನಾಲಾ ಬರಾ ಮನ್ಹುನ್ ಕೆಲ್ಯಾ ತ್ಯಲಾ ತ್ಯವ್ಡಸ್ ವ್ಹನಾರ್.
MAT 19:12 ಥುಡಿ ಲಗಿನ್ ವ್ಹಯಾ ನಸಾಲಾ ದುಸ್ರಿ ದುಸ್ರಿ ಕಾರ್ನ ಹಾತ್ತ. ಜ಼ಲಾಮ್‌ಲ್ಯಾ ದರ್ನಿ ಥುಡಿ ಹಿಜ್ಡಿ ವ್ಹವುನ್ ಆಸ್‍ಥ್ಯಾತ. ಆನಿ ಥುಡಿ ದುಸ್‌ರ‍್ಯಾಂಚಾಪ್ನಿ ಹಿಜ್ಡಿ ವ್ಹವುನ್ ರಾಥ್ಯಾತ. ದುಸ್ರಿ ಥುಡಿ ಪರಲೊಕ ರಾಜಾ ಸಾಟಿ ಲಗಿನ್ ಕರುನ್ ಗಿಹಿತ್ ನಾಹಿತ. ಫನ್ ಲಗಿನ್ ವ್ಹನಾರಾ ಲಗ್ನಾಚೆ ಗುಶ್ಟಿತ್ ಹ್ಯ ಸಿಕಿವ್ನ ಗಿಹ್ಯಾ ವ್ಹಯಿ” ಮನ್ಹುನ್ ಉತ್ತರ್ ದಿಲಾ.
MAT 19:13 ಮಂಗ್ ಲೊಕ್ ಯೇಸುಚೆ ಜ಼ವಳ್ ಯವುನ್ ಆಪ್‌ಲ್ಯಾ ಬಾರಿಕ್ ಮುಲಾನಾ ಆನುನ್ ತ್ಯಂಚಿ ಸಾಟಿ ಹಾತ್ ಥಿವುನ್ ಮಾಗ್ನ ಕರಾಯಾ ವ್ಹಯಿ ಮನ್ಹುನ್ ತ್ಯಚಿಪ ಮಂಥ್ಯಾತ. ಹ್ಯ ಬಗ್‌ಲ್ಯಾಲ್ಯಾ ಶಿಶಾಂಚಾನಿ ಬಾರಿಕ್ ಮುಲಾನಾ ತ್ಯಚಿಪ ಆನುನಕೊಸಾ ಮನ್ಹುನ್ ದಪ್‌ಕ್ಯಾವ್‌ತ್ಯಾತ.
MAT 19:14 ಫನ್ ಯೇಸುನಿ, “ಬಾರಿಕ್ ಮುಲಾನಾ ಮಾಜಿಪ ಸೊಡಾ ತ್ಯನಾ ಆಡ್ಯಾವು ನಕೊಸಾ. ಕಾ ಮಂಜೆ ದೇವಾಚ಼ ರಾಜೆ ಹ್ಯಾ ಬಾರಿಕ್ ಮುಲಾ ಶಾರ್ಕ ಆಸ್‌ಲ್ಯಾಲ ಲೊಕಾಂಚ಼ಸ್” ಮನ್ಲಾ.
MAT 19:15 ಮಂಗ್ ಯೇಸುನಿ ಆಪ್ಲ ಹಾತ್ ಮುಲಾವ್ನಿ ಥಿವುನ್ ಆಶಿರ್ವಾದ್ ಕೆಲಾ. ಮಂಗ್ ತಿಥ್ನಿ ಗೆಲಾ.
MAT 19:16 ಯಕಾನಿ ಯೇಸುಚೆ ಜ಼ವಳ್ ಯವುನ್, “ಸಿಕಿವ್ನಾರ‍್ಯಾ ಮಿ ಶಾಶ್ವತ್ ಜೀವ್ ಗಿಹ್ಯಾ ಕ್ಯಾ ಚಾ಼ಂಗ್ಲ ಕಾಮ್ ಕರಾಯಾ ವ್ಹಯಿ? ಮನ್ಹುನ್ ಇಚಾರ್ಲ.
MAT 19:17 ಯೇಸುನಿ, “ಚಾ಼ಂಗ್ಲೆ ಗುಶ್ಟಿತ್ ತು ಮನಾ ಇಚಾರಾಚ಼ ಕಾ? ದೇವ್ ಯಕ್ಲಾಸ್ ಚಾ಼ಂಗ್ಲಾ. ಫನ್ ತು ಶಾಶ್ವತ್ ಜೀವ್ ಗಿಹ್ಯಾ ವ್ಹಯಿ ಮನ್‌ಲ್ಹಾಸ್ಥ ಹ್ಯಾ ದೇವಾಚಾ ಹುಕ್ಮಾ ಶಾರ್ಕಾ ಚಾ಼ಲ್” ಮನ್ಹುನ್ ಮನ್ಲಾ.
MAT 19:18 ತ್ಯೊ ಮಾನುಸ್, “ಕಚಾ಼ ದೇವಾಚಾ಼ ಹುಕುಮ್?ಮನ್ಲಾ. ಯೇಸುನಿ, “ಖುನ್ ಕರಾಚಾ಼ ನಾಹಿ, ವೆಬಿಚಾರ್ ಕರಾಚಾ಼ ನಾಹಿ, ಚು಼ರಿ ಕರಾಚಿ ನಾಹಿ, ಲಬಾಡ್ ಸಾಕ್ಷಿ ಸಾಂಗಾಚಿ ನಾಹಿ.
MAT 19:19 ತುಜೆ ಆಯಿ ಬಾಲಾ ಮರ‍್ಯಾದ್ ದಿಯಾ ವ್ಹಯಿ ಆನಿ ತುಜಿ ತು ಮಾಯಾ ಕರ್ತ್ಯಾಚೆಗತ್ ಸೆಜಾ಼ರ‍್ಯಾಂಚಿ ಮಾಯಾ ಕರಾಯಾ ವ್ಹಯಿಸ್” ಮನ್ಲಾ.
MAT 19:20 ತ್ಯೊ ಪ್ಯೊರ್ಗಾ, “ಮಿ ಹ್ಯ ಸಗ್ಳ ಕರ್ತ್ಯಾಲೊ ಹಾ. ದುಸ್ರ ಕ್ಯಾ ತರಿ ಕರಾಯಾ ವ್ಹಯಿ ಕ್ಯಾ? ಮನ್ಹುನ್ ಇಚಾರ್ಲ.
MAT 19:21 ಯೇಸುನಿ, “ತು ಸಗ್ಳಾ ಪುರ್ನ ವ್ಹಯಾ ವ್ಹಯಿಸ್ತ ಜಾ಼ವುನ್ ತುಜಿ ಆಸ್ಥಿ ಸಗ್ಳಿ ಇಕುನ್, ಆಲ್ಯಾಲ ಪೈಸ ಸಗ್ಳ ಗರಿಬಾನಾ ದೇ. ತವಾ ತುಲಾ ಪರಲೊಕಾತ್ ಮುಟಿ ಆಸ್ಥಿ ಗಾವ್ನಾರ್. ಮಂಗ್ ಮಾಜೆ ಮಾಗ್ನಿ ಯೇ ಮನ್ಹುನ್ ಉತ್ತರ್ ದಿಲಾ.
MAT 19:22 ಹ್ಯ ಐಕುನ್ ತ್ಯೊ ಖುಬ್ ದುಃಖಾನಿ ಗೆಲಾ. ಕಾ ಮಂಜೆ ತ್ಯೊ ಮೊಟಾ ಸಾವ್ಕೋರ್ ಜಾ಼ಲ್ಥಾ.
MAT 19:23 ತವಾ ಯೇಸುನಿ ಆಪ್‌ಲ್ಯಾ ಶಿಶಾನಾ, “ಮಿ ತುಮಾನಾ ಖರ ಸಾಂಗ್ತೊ. ಸಾವ್ಕೋರ್ ಆಸ್‌ಲ್ಯಾಲಾ ಸ್ವರ್ಗಾಚಾ ರಾಜಾತ್ ಜಾ಼ಯಾಚ಼ ಖುಬ್ ಕಠಿನ್.
MAT 19:24 ವ್ಹಯ್, ಸಾವ್ಕೋರ್ ಆಸ್‌ಲ್ಯಾಲಾ ದೇವಾಚಾ ರಾಜಾತ್ ಜಾ಼ಯಾಚಾವ್ನಿ ಹೂಟ್ ಸೂಚಾ ಡೊಳ್ಯಾತ್ನಿ ಜಾ಼ಯಾಚ಼ ಸಲ್ಪ ಮನ್ಹುನ್ ಮಿ ತುಮಾನಾ ಸಾಂಗ್ತೊ” ಮನ್ಲಾ.
MAT 19:25 ಶಿಶಾಂಚಾನಿ ಹ್ಯ ಐಕುನ್ ಖುಬ್ ಆಜಾಬ್ ವ್ಹವುನ್, “ತಸ ಜಾ಼ಲ್ಯಾವ ಕುನಾಚಿ ರಕ್ಷಣೆ ವ್ಹನಾರ್? ಮನ್ಹುನ್ ಇಚಾರ್ಲ.
MAT 19:26 ಯೇಸುನಿ ಆಪ್‌ಲ್ಯಾ ಶಿಶ್ಯಾಂಚಿಕ್ಡ ನದಾರ್ ಥಿವುನ್, “ಹ್ಯ ಮಾನ್ಸಾಲಾ ವ್ಹಯಿತ್ ನಸ್‌ಲ್ಯಾಲ ಕಾಮ್. ಫನ್ ದೇವಾಲಾ ಸಗ್ಳ ವ್ಹತ್ತ” ಮನ್ಹುನ್ ಸಾಂಗ್ಲ.
MAT 19:27 ಪೇತ್ರಾನಿ ಯೇಸುಲಾ, “ಆಮಿ ಆಮಾನಾ ಆಸ್‌ಲ್ಯಾಲ ಸಗ್ಳ ಸುಡುನ್ ತುಜೆ ಮಾಗ್ನಿ ಆಲಾವ್. ಆಮಾನಾ ಕ್ಯಾ ಗಾವ್ನಾರ್” ಮನ್ಲಾ.
MAT 19:28 ಯೇಸು ಶಿಶಾನಾ ಆಸ ಮನ್‍ಲ್ಹಾ: ಮಿ ತುಮಾನಾ ಖರ ಸಾಂಗ್ತೊ. ನವಿ ದುನಿಯಾ ಕರ್ನಾರ್ ತವಾ ಮಾನ್ಸಾಚಾ಼ ಲ್ಯೊಕ್ ಆಪ್‌ಲ್ಯಾ ಮೊಟ್ಯಾ ಸಿಂಹಾಸನಾವ ಬಸ್ನಾರ್. ಮಾಜೆ ಮಾಗ್ನಿ ಆಲ್ಯಾಲ ತುಮಿ ಸಗ್ಳ ಸಿಂಹಾಸನಾವ ಬಸುನ್ ಇಸ್ರಾಯಲಾತಲ್ಯಾ ಬಾರಾ ಕುಳ್ಯಾಂಚಾ಼ ನ್ಯಾಯಿ ನಿವಡ್ನಾರ್.
MAT 19:29 ಮಾಜೆ ಮಾಗ್ನಿ ಯಯಾಲಾ ಆಪ್ಲ ಘರ್, ಭನ್ಹಿ ಬಾವ್ಹಾನಾ, ಆಯಿ ಬಾಲಾ, ಪೊರಾನಾ ಆನಿ ಆಸ್ಥಿ ಶೊಡ್‌ಲ್ಯಾಲ ಪರ್ತೇಕ್ ಜಾ಼ನ್ ಆಪ್ನು ಶೊಡ್‌ಲ್ಯಾಲ್ಯಾವ್ನಿ ಆಗಾವ್ ಗೇನಾರ್. ನಾಹಿತ ಶಾಶ್ವತ್ ಜೀವ್ ಗೇನಾರ್.
MAT 19:30 ಫನ್ ಆಂದಿಚಾತ್ಲ ಖುಬ್ ಜಾ಼ನ್ ಮಾಗ್ಲ ವ್ಹನಾರ್; ಮಾಗ್ಲ ಖುಬ್ ಜಾ಼ನ್ ಆಂದಿಚ಼ ವ್ಹನಾರ್.
MAT 20:1 ಯೇಸುನಿ “ದೇವಾಚ಼ ರಾಜೆ ಆಸ ಹಾ. ಯೊಕ್ ಮಾನುಸ್, ಯಕಸಿ ಸಕಾಳ್ಚಾ ತ್ಯೊ ಆಪ್ಲೆ ದರಾಕ್ಷಿಚೆ ಬಾಗತ್ ಕಾಮ್ ಕರಾಯಾ ದುಸ್‌‍ರ‍್ಯಾ ಕಾಮ್ಗಾರ‍್ಯಾನಾ ಹಾಕ್ಟಾಯಾ ಗೆಲಾ.
MAT 20:2 ಯಕಾ ದಿಸಾಲಾ ಯಕಾ ಕಾಮ್ಗಾರ‍್ಯಾಲಾ ಯೊಕ್ ಚಾ಼ಂದಿಚಾ಼ ಆನಾ ದೇತೊ ಮನ್ಹುನ್ ಸಾಂಗುನ್ ತ್ಯಾ ಕಾಮ್ಗಾರ‍್ಯಾಲಾ ತ್ಯನಿ ದರಾಕ್ಷಿಚಾ ಮಳ್ಯಾತ್ ಲಾವುನ್ ದಿಲಾ.
MAT 20:3 “ಜ಼ವ ಜ಼ವಳ್ ನವು ವಾಸ್ತಾನಾ ದನ್ಹಿ ಪೆಠ್ಹತ್ ಗೆಲಾ. ಕಾಯ್ ಕಾಮ್ ನಸ್ಥಾನಾ ಗಪ್ ಉಬಿ ರಾಯ್‌ಲ್ಯಾಲ್ಯಾ ಥೊಡ್ಯಾನಾ ತ್ಯನಿ ತಿಥ ಬಗ್ಲಿತ.
MAT 20:4 ತ್ಯನಿ ತ್ಯನಾ, ‘ತುಮಿ ಜಾ಼ವುನ್ ಮಾಜಾ ದರಾಕ್ಷಿಚಾ ಮಳ್ಯಾತ್ ಕಾಮ್ ಕೆಲ್ಯಾವ ತುಮ್ಚಾ ಕಾಮಾ ಶಾರ್ಕಿ ಕುಲ್ ದೇತೊ’ ಮನ್ಹುನ್ ಸಾಂಗ್ಲ.
MAT 20:5 ತೇ ಕಾಮ್ಗಾರ್ ಕಾಮ್ ಕರಾಯಾ ತ್ಯಚೆ ಬಾಗತ್ ಗೆಲ. “ತ್ಯೊ ದನ್ಹಿ ತಸಾಸ್ ದೀಸ್ ಡುಯಿವ ಆಲಾ ತವಾ ಯಂಗ್ದಾ ಆನಿ ತೀನ್ ವಾಸ್ಥಾನಾ ಯಂಗ್ದಾ ಪೆಠ್ಹತ್ ಗೆಲಾ. ಆನಿ ತ್ಯನಿ ತಸಸ್ ಕೆಲ.
MAT 20:6 ಜ಼ವ ಜ಼ವಳ್ ಪಾಚ಼್ ವಾಸ್ಥಾನಾ ತ್ಯೊ ದನ್ಹಿ ಆನಿ ಯಂಗ್ದಾ ಪೆಠ್ಹತ್ ಗೆಲಾ ತಿಥ ಉಬಿ ರಾಯ್‌ಲ್ಯಾಲ್ಯಾ ಥೊಡ್ಯಾನಾ ತ್ಯನಿ ಬಗುನ್ ತುಮಿ ದೀಸ್ ಬರ್ ಕಾಯೇಕ್ ಕಾಮ್ ನಸ್ಥಾನಾ ಗಪ್ ಕಾ ಉಬಿಹಾಸಾ?’ ಮನ್ಹುನ್ ಇಚಾರ್ಲ.
MAT 20:7 “ತ್ಯಲಾ ತ್ಯಂಚಾನಿ ಆಮಾನಾ ಕುನಿ ಕಾಮ್ ದಿಲ ನಾಹಿ ಮನ್‌ಲ್ಹಿತ “ತ್ಯಾ ದನ್ಯಾನಿ, ತಸ ಜಾ಼ಲ್ಹತ ತುಮಿ ಜಾ಼ವುನ್ ಮಾಜಾ ದರಾಕ್ಷಿಚಾ ಮಳ್ಯಾತ್ ಕಾಮ್ ಕರಾ ಮನ್ಹುನ್ ಸಾಂಗ್ಲ.
MAT 20:8 “ತವಾ ಶಾಂಚ಼, ದರಾಕ್ಷಿಚಾ ಮಳ್ಯಾಚಾ ದನ್ಹಿ ಫುಡಾರ‍್ಯಾಲಾ, ‘ಕುಲ್ ಕರ‍್ಯಾನಾ ಹಾಕ್ಟುನ್ ಮಾಗ್ನಿ ಆಲ್ಯಾಲ್ಯಾ ದರ್ನಿ ಆಂದಿ ಆಲ್ಯಾಲ್ಯಾ ಪರತ್ ಕುಲ್ ದೇ’ ಮನ್ಲಾ.
MAT 20:9 “ಪಾಚ಼್ ವಾಸ್ತಾನಾ ಆ‌ಲ್ಯಾಲ ಕಾಮ್ಗಾರ್ ಆಪ್ಲಿ ಕುಲ್ ಗಿಹ್ಯಾ ಆಲ ಪರತೇಕ್ ಆಳಾನಾ ಯೊಕ್ ಯೊಕ್ ಚಾ಼ಂದಿಚಾ಼ ಆನಾ ಗಾವ್ಲಾ.
MAT 20:10 ಮಂಗ್ ಆಂದಿ ಹಾಕಟ್‌ಲ್ಯಾಲ ಆಪ್ಲಿ ಕುಲ್ ಗಿಹ್ಯಾ ಆಲ. ದುಸ್‌ರ‍್ಯಾ ಆಳಾವ್ನಿ ಜಾಸ್ಥಿ ಗಾವಲ್ ಮನ್ಹುನ್ ತ್ಯಂಚಾನಿ ಯವಜ಼್ಲ ಹುತ್ತ. ಫನ್ ತ್ಯನಾಬಿ ಯೊಕ್ ಯೊಕ್ ಚಾ಼ಂದಿಚಾ಼ ಆನಾ ಗಾವ್ಲಾ.
MAT 20:11 ತ್ಯಂಚಾನಿ ಆಪ್ಲಾ ಚಾ಼ಂದಿಚಾ಼ ಆನಾ ಗೇತ್ಲಾ ತವಾ ಮಳ್ಯಾಚಾ ದನ್ಯಾಪ ಟುರ್ಟುರ‍್ಲ.
MAT 20:12 ‘ಮಾಗ್ನಿ ಆಲ್ಯಾಲ್ಯಾ ಆಳಾಂಚಾನಿ ಯೇಕ್ ತಾಸ್ ತ್ಯವ್ಡಸ್ ಕಾಮ್ ಕೇಲ್ತ. ಫನ್ ಹ್ಯನಿ ತ್ಯನಾ ಆಮ್ಚಿ ಯವ್ಡಸ್ ದಿಲ್ಯಾತ. ಆಮಿ ತರಿ ಭರ್ ಉನಾತ್ನಿ ತರಾಸ್ ಖಾವುನ್ ಕಾಮ್ ಕೆಲ’ ಮನ್ಲ.
MAT 20:13 “ಮಳ್ಯಾಚಾ಼ ದನ್ಹಿ ತ್ಯಾ ಆಳಾತ್‌ಲ್ಯಾ ಯಕ್‌ಲ್ಯಾಲಾ, ಸೋಪ್‌ತ್ಯಾ ಮಿ ತುಮಾನಾ ಅನೆವ್ ಕೆಲಾ ನಾಹಿ. ಯಕಾ ಚಾ಼ಂದಿಚಾ ಆನ್ಯಾಸಾಟಿ ಕಾಮ್ ಕರಾಯಾ ಹು ಮನ್ಲಾಸ್ ನವ್ಹ?
MAT 20:14 ಮನ್ಹುನ್ ತು ತುಜಿ ಕುಲ್ ಗಿಹುನ್ ಜಾ಼. ಮಿ ತುಲಾ ಕ್ಯವ್ಡಿ ಕುಲ್ ದಿಲೆ ತ್ಯವ್ಡಿಸ್ ಕುಲ್ ಮಾಗ್ನಿ ಆಲ್ಯಾಲ್ಯಾಲಾಬಿ ದಿಯಾ ಮನ್‌ ಹಾ.
MAT 20:15 ಮಾಜ಼ ಪೈಸ ಮನಾ ಮನ್ ಯಯಿಲ್ ತ್ಯಲಾ ಮಿ ದೆನಾರ್ ನವ್ಹ? ಮಿ ತ್ಯನಾ ಚಾ಼ಂಗ್ಲ ಕೆಲ ಮನ್ಹುನ್ ತುಲಾ ಖೊಟ ಫನ್ ಕ್ಯಾ? ಮನ್ಲಾ.
MAT 20:16 “ಹೆಸ್ ತರನಿ ಮಾಗ್ಲ ಆಂದಿಚ಼ ವ್ಹನಾರ್ ಆಂದಿಚ಼ ಮಾಗ್ಲ ವ್ಹನಾರ್. ”
MAT 20:17 ಯೇಸು ಯೆರುಸಲೇಮಿತ್ ಜಾ಼ಯಿತಾ. ತ್ಯಚ಼ ಬಾರಾ ಜಾ಼ನ್ ಶಿಶಾ ತ್ಯಚಿ ಸಂಗ ಹುತ್ತ. ಯೇಸುನಿ ತ್ಯನಾ ಯಕಾನ್ಸಿ ಕಡವ ಹಾಕ್ಟುನ್,
MAT 20:18 “ಆಮಿ ಯೆರುಸಲೇಮಿತ್ ಜಾ಼ತ್ಯಾವ್. ಮಾನ್ಸಾಚಾ ಲೇಕಾಲಾ ಮುಖ್ಯ ಯಾಜಕಾಂಚಾ ಆನಿ ಧರ್ಮೊಪದೇಶಕಾಂಚಾ ತಾಬ್ಯಾತ್ ದೇನಾರ್. ತೇ ತ್ಯಲಾ ಯೆಹುದ್ಯ ನಸ್‌ಲ್ಯಾಲ್ಯಾಂಚಾ ಹಾತಾತ್ ದೇನಾರ್ ತೀ ತ್ಯಲಾ ಮರ್ನಾಚಿ ಶಿಕ್ಷಾ ದೇನಾರ್.
MAT 20:19 ತೆ ತ್ಯಲಾ ದುಸ್‌ರ‍್ಯಾ ಲೊಕಾಂಚಾ ಹಾತಾತ್ ದೇನಾರ್, ತೆ ತ್ಯಚಿ ನಿಂದಾ ಕರುನ್, ಕಾಟ್ಯಾಚಾ ಚಾಬುಕಾನಿ ಮಾರುನ್ ಶಿಲ್ಬೆವ ಗ್ಯಾಲ್ನಾರ್ ಫನ್ ತ್ಯೊ ಮೆಲಾ ತರಿ ತಿನ್ವೆ ದೀಸಿ ಆನಿಕ್ ಜಿತ್ತಾ ವ್ಹವುನ್ ಉಠುನ್ ಯನಾರ್” ಮನ್ಹುನ್ ಸಾಂಗ್ಲ.
MAT 20:20 ತವಾ ಜೆಬೆದಾಯಾಚಿ ದನ್ಗರ್ ಯೇಸುಪ ಆಲಿ. ತಿಚ಼ ಪ್ಯೊರ್ಗ ತಿಚಿ ಸಂಗ ಹುತ್ತ. ತೀ ಯೇಸುಚೆ ಮೊರ‍್ಹ ಆಡ್ವಿ ಪಡುನ್ ಆಪ್ಲ ಮಾಗ್ನ ಪುರ್ನ ಕರಾಯಾ ವ್ಹಯಿ ಮನ್ಹು‍ನ್ ಮಾಗ್ಲ.
MAT 20:21 ಯೇಸುನಿ, “ತುಜ಼ ಮಾಗ್ನ ಕ್ಯಾ? ಮನ್ಲಾ ತೀ, “ತುಜಾ ರಾಜಾತ್, ಮಾಜಾ ಪ್ಯೊರ್ಗ್ಯಾತ್ಲಾ ಯಕ್ಲಾ ತುಜೆ ಉಜ್‍ವ್ಯಾಂಗ್ನಿ ಆನಿ ಯಕ್ಲಾ ತುಜೆ ಡಾವ್ಯಾಂಗ್ನಿ ಬಸ ಶಾರ್ಕ ಸಬ್ದ ದೆ” ಮಂಥಿ.
MAT 20:22 ಯೇಸುನಿ ತಿಚಾ ಪೊರಾನಾ, “ತುಮಿ ಕ್ಯಾ ಮಾಗ್‌ತ್ಯಾಸಾ ಮನ್ಹುನ್ ತುಮಾನಾ ಠಾವ ನಾಹಿ. ಮಿ ಗೆಥ್ಯಾಲಾ ತರಾಸಾಚಾ಼ ಲೊಟಾ ತುಮಾನಾ ಗಿಹ್ಯಾ ವ್ಹಯಿಲ್ ಕ್ಯಾ? ಮನ್ಹುನ್ ಇಚಾರ್ಲ. ತ್ಯಲಾ ತೇ “ವ್ಹಯ್ ಆಮಾನಾ ವ್ಹತ್ತ” ಮನ್ಹುನ್ ಉತ್ತರ್ ದಿಲಾ
MAT 20:23 ಯೇಸುನಿ ತ್ಯನಾ, “ಮಿ ಪಿತ್ಯಾಲ್ಯಾ ತರಾಸಾಚಾ ಲೊಟ್ಯಾತ್ ತುಮಿ ಪಿಸಿಲಾ. ಫನ್ ಮಾಜೆ ಉಜ್‌ವ್ಯಾಂಗ್ನಿ ನಾಹಿತ ಡಾವ್ಯಾಂಗ್ನಿ ಬಸ್ನಾರ‍್ಯಾಲಾ ನಿವ್ಡುನ್ ಗೇತ್ಯಾಲಾ ಮಿ ನವ್ಹ. ಮಾಜಾ಼ ಬಾ ತ್ಯೊ ಜಾ಼ಗಾ ಕುನಾಸಾಟಿ ರಾಖುನ್ ಥೆವ್‌ಲ್ಯಾ ತ್ಯನಾ ತ್ಯೊ ಅವ್ಕಾಸ್ ದೇತೊ” ಮನ್ಲಾ.
MAT 20:24 ಬಾಕಿಚಾ ಧಾಜಾ಼ನ್ ಶಿಶಾಂಚಾನಿ ಹ್ಯ ಐಕ್ಲ ಆನಿ ತ್ಯಾ ಬಾವ್ಹಾಂಚಾ಼ ರಾಗ್ ಕೆಲಾ.
MAT 20:25 ಯೇಸುನಿ ಶಿಶಾನಾ ಸಗ್‌ಳ್ಯಾನಾ ಯಕಿಕ್ಡ ಹಾಕ್ಟುನ್, ಯೆಹುದ್ಯನಸ್‌ಲ್ಯಾಲ ಅಧಿಪತಿ ಲೊಕಾವ್ನಿ ಆಪ್ಲಾ ಅಧಿಕಾರ್ ದಾವಾಯಾ ಮನ್ ಕರ್ತ್ಯಾತ ಮನ್ಹುನ್ ತುಮಾನಾ ಠಾವ ಹಾ. ಆನಿ ತ್ಯಾತ್ಲ ಮೊರ್ಲ ಜಾಂತ ಲೊಕಾವ್ನಿ ಆಪ್ಲ ಅಧಿಕಾರ್ ಚಾ಼ಲ್ವಾಯಾ ಮನ್ ಕರ್ತ್ಯಾತ.
MAT 20:26 ಫನ್ ತುಮಿ ತಸ ಕರಾಚ಼ ನಾಹಿ. ತುಮ್ಚಾತ್ ಮೊಟಾ ವ್ಹಯಾ ವ್ಹಯಿ ಮನ್ಹುನ್ ಮನ್‌ ಕರ್ತ್ಯಾಲ್ಯಾನಿ ದುಸ್‍ರ್ಯಾಂಚಿ ಚಾ಼ಕ್ರಿ ಕರಾಯಾ ವ್ಹಯಿ.
MAT 20:27 ತುಮ್ಚಿಪ್ಲಾ ಆಂದಿಚಾ಼ ವ್ಹಯಾ ಮನ್ ಕರ್ತ್ಯಾಲಾ ಗುಲಾಮಾಚೆಗತ್ ಚಾ಼ಕ್ರಿಕರಾಯಾ ವ್ಹಯಿ.
MAT 20:28 ಹ್ಯೊಸ್ ನೇಮ್ ಮಾನ್ಸಾಚಾ ಲೇಕಾಲಾ ಬೀ ವ್ಹನಾರ್ ತವಾ ಮಾನ್ಸಾಚಾ಼ ಲ್ಯೊಕ್ ದುಸ್‌ರ‍್ಯಾಪ್ನಿ ಸೇವಾ ಕರುನ್ ಗಿಹ್ಯಾ ಆಲಾ ನಾಹಿ ದುಸ್‌ರ‍್ಯಾಂಚಿ ಸೇವಾ ಕರಾಯಾ ಆನಿ ಕಿತಿಕಿ ಲೊಕಾನಾ ರಾಖಾಯಾ ಸಾಟಿ ಆಪ್ಲಾ ಜೀವುಸ್ ದಿಯಾ ಆಲಾ” ಮನ್ಹುನ್ ಸಾಂಗ್ಲ.
MAT 20:29 ಯೇಸು ಆನಿ ತ್ಯಚ಼ ಶಿಶಾ ಯೆರಿಕೊವಿತ್ನಿ ನಿಗುನ್ ಯತಾನಾ ಖುಬ್ ಲೊಕ ಯೇಸುಚೆ ಮಾಗ್ನಿ ಆಲಿತ.
MAT 20:30 ವಾಟಚೆ ಜ಼ವಳ್ ದೊಗಜಾ಼ನ್ ಅಂದ್ಳ ಬಸ್ಲ ಹುತ್ತ. ಯೇಸು ಹೆ ವಾಟನಿ ಜಾ಼ತ್ಯೊ ಮನ್ಹುನ್ ತ್ಯಂಚಾನಿ ಐಕ್ಲ ತವಾ, “ಪ್ರಭು, ದಾವಿದಾಚಾ ಲೇಕಾ ಆಮ್ಚಿವ ದಯಾ ದ್ಯಾವ್!” ಮನ್ಹುನ್ ವರಾಡ್ಲ.
MAT 20:31 ಲೊಕಾಂಚಾನಿ ಸಗ್‌ಳ್ಯಾ ಆಂದ್‌ಳ್ಯಾನಾ ದಪ್‌ಕ್ಯಾವುನ್, “ಗಪ್ ರಾವ್ಹಾ” ಮನ್ಹುನ್ ಸಾಂಗ್ಲ. ಫನ್ ತೇ ಆಂದ್ಳ, “ಪ್ರಭು, ದಾವಿದಾಚಾ ಲೇಕಾ, ಆಮ್ಚಿವ ದಯಾ ದ್ಯಾವ್!” ಮನ್ಹುನ್ ಖುಬ್ ವರಾಡ್ಲ.
MAT 20:32 ಯೇಸು ಉಬಾ ರಾಹುನ್, ತ್ಯಾ ಆಂದ್‌ಳ್ಯಾನಾ “ಮಿ ತುಮಾನಾ ಕ್ಯಾ ಕರಾಯಾ ವ್ಹಯಿ ಮಂಥಾಸಾ? ಮನ್ಲಾ.
MAT 20:33 ತವಾ ಆಂದ್ಳ, “ಪ್ರಭು, ಆಮಾನಾ ಬಗಾಯಾ ಮಜ಼ತ್ ಕರ್!” ಮನ್ಲ.
MAT 20:34 ಯೇಸುನಿ ತ್ಯಂಚಿ ಸಾಟಿ ದುಃಖಾನಿ ತ್ಯಂಚಾ ಡೊಳ್ಯಾನಾ ಹಾತ್ ಲ್ಯಾವ್ಲಾ. ತವಾಸ್ ತ್ಯನಾ ನದಾರ್ ಆಲಿ. ಮಂಗ್ ತೇ ಯೇಸುಚೆ ಮಾಗ್ನಿ ಗೆಲ.
MAT 21:1 ಯೇಸು ಆನಿ ತ್ಯಚ಼ ಶಿಶಾ ಯೇರುಸಲೇಮಿಕ್ಡ ಜಾ಼ತಾನಾ ಆಲಿವ್ ಗುಢ್ಯಾಚೆ ವರ್ ಆಸ್‌ಲ್ಯಾಲೆ ಬೆತ್ಪೆಗೆಚಾ ಗಾವಾತ್ ಆಲ. ತಿಥ ಯೇಸುನಿ ಆಪ್‌ಲ್ಯಾ ದೊಗಾ ಶಿಶಾನಾ ಹಾಕ್ಟುನ್ ಆಪ್ಲೆ ಮೊರ‍್ಹ ಲಾವುನ್ ದಿಲ.
MAT 21:2 “ತುಮ್ಚೆ ಮೊರ‍್ಹ ಆಸ್‌ಲ್ಯಾಲೆ ಪೆಠ್ಹತ್ ಜಾ಼ವಾ. ತುಮಿ ತ್ಯಾತ್ ಗೆಲಾಸಾಕಿ, ತಿಥ ಬ್ಯಾಂದ್‌ಲ್ಯಾಲ ಯಾಕ್ ಗಾಡಾವ್ ಬಗ್ನಾರ್. ತ್ಯಾ ಗಾಡ್ವಾಸಂಗ ಯಾಕ್ ತ್ಯಚ಼ ಪ್ವಾರ್ ಸಾಹಿತ್ ತುಮಿ ಬಗ್ನಾರ್. ತೀ ದುನಿ ಗಾಡ್ವ ಸುಡುನ್ ಮಾಜಿಪ ಆನಾ.
MAT 21:3 ತುಮಿ ಕಾ ಗಾಡ್ವ ಗಿಹುನ್ ಜಾ಼ತಾಸಾ ಮನ್ಹುನ್ ತುಮಾನಾ ಕುನಿತರಿ ಇಚಾರ್ಲತ, ‘ಹಿ ಗಾಡ್ವ ಪ್ರಭುಲಾ ವ್ಹಯಿತ. ತ್ಯೊ ತ್ಯನಾ ಚಾ಼ಟಕ್ಯಾನಿ ಮಾಗಾರಿ ಲಾವುನ್ ದೇತ್ಯೊ’ ಮನ್ಹುನ್ ಸಾಂಗಾ” ಆಸ ಸಾಂಗುನ್ ಲಾವುನ್ ದಿಲ.
MAT 21:4 ಯಕಾ ಪ್ರವಾದಿನಿ ಸಾಂಗ್‌ಲ್ಯಾಲಿ ಪ್ರವಾದನೆ ಹಿತ್ತ ಗಡ್ಲಿ. ತ್ಯ ಕ್ಯಾ ಮಂಜೆ:
MAT 21:5 “ಸಿಯೋನ್ ಪೆಠ್ಹತ್ ಸಾಂಗಾ. ‘ತುಜಾ಼ ರಾಜಾ಼ ಆತಾ ನ್ಹಾನ್ ತುಜಿಪ ಯತ್ಯೊ. ಶಾಂತ್ ಫನಾನಿ ಗಾಡ್ವಾವ ಬಸುನ್ ಯತ್ಯೊ. ವ್ಹಯ್, ದ್ಯಾನ್‌ಗ್ಯಾ ಗಾಡ್ವಾವ ಬಸುನ್ ಯತ್ಯೊ”
MAT 21:6 ತೇ ಶಿಶಾ ಜಾ಼ವುನ್, ಯೇಸುನಿ ಸಾಂಗ್‌ಲ್ಯಾ ಶಾರ್ಕ ತ್ಯಂಚಾನಿ ಕೆಲ.
MAT 21:7 ಗಾಡಾವ್ ಆನಿ ತ್ಯಚ಼ ಪ್ವಾರ್ ಆನುನ್ ತ್ಯಂಚಾನಿ ಆಪ್‌ಲ್ಯಾ ವೈಲ್ಯಾ ಆಂಗಿ ತ್ಯಂಚಿವ ಗ್ಯಾತ್‌ಲ್ಯಾ.
MAT 21:8 ತವಾ ಯೇಸು ದ್ಯಾನ್‍ಗ್ಯಾ ಗಾಡ್ವಾವ ಬಸುನ್ ಯೆರುಸಲೆಮಿತ್ ಗೆಲಾ ಖುಬ್ ಲೊಕಾಂಚಾನಿ ಆಪ್‍ಲ್ಯಾ ವೈಲ್ಯಾ ಆಂಗ್ಯಾ ಯೇಸು ಸಾಟಿ ವಾಟವ ಹಾತರ್ಲ್ಯಾತಾ. ಥೊಡ್ಯಾಂಚಾನಿ ಜಾ಼ಢಾಂಚ಼ ಕವ್ಳ ಶೆಂಡ ತುಡುನ್ ವಾಟವ ಪಗಳ್ಳ.
MAT 21:9 ಥೊಡಿ ಜ಼ನ ಯೇಸುಚೆ ಮೊರ‍್ಹ ಚಾ಼ಲತ್ ಜಾ಼ಯಿತಿತ ಥುಡಿ ಜ಼ನ ಯೇಸುಚೆ ಮಾಗ್ನಿ ಚಾ಼ಲತ್ ಯಯಿತಿತ. ಲೊಕ ಸಗ್ಳಿ ಆಸಿ ಆರ್ಬಾಟ್ ಕರಿತಿತ: “ದಾವಿದಾಚಾ ಲೇಕಾಲಾ ವವ್ಯಾಳಾ! ‘ಪ್ರಭುಚಾ ನಾವಾನಿ ಯತ್ಯಾಲ್ಯಾಲಾ ದೇವ್ ಆಶಿರ್ವಾದ್ ಕರುನಿ’ ಸ್ವರ್ಗಾತ್‌ಲ್ಯಾ ದೇವಾಲಾ ವವ್ಯಾಳಾ!”
MAT 21:10 ಮಂಗ್ ಯೇಸು ಯೆರುಸಲೇಮಿತ್ ಗೆಲಾ. ಪೆಠ್ಹತ್ ಸಗ್‌ಳ್ಯಾ ಲೊಕಾಂಚಿ ಗವಜಿ ವ್ಹವುನ್. “ಹ್ಯೊ ಮಾನುಸ್ ಕೊನ್? ಮನ್ಹುನ್ ಇಚಾರ್ಲ.
MAT 21:11 ತ್ಯಲಾ ಪ್ರವಾದಿ ಜಾ಼ಲ್ಯಾಲಾ ಯೇಸು ಮನ್ಹುನ್ ಲೊಕಾಂಚಾ಼ ಹಿಂಡ್ ಹಾಕ್ಟಿತಾ, ಹ್ಯೊಸ್ ಯೇಸು. ಹ್ಯೊ ಗಲಿಲಾಯಾತ್ಲೆ ನಜ಼ರೇತ್ ಮಂಥ್ಯಾಲ್ಯಾ ಗಾವಾತ್ಲಾ ಪ್ರವಾದಿ” ಮನ್ಹುನ್ ಉತ್ತರ್ ದಿಲಾ.
MAT 21:12 ಯೇಸು ದೇವ್ಳಾಚಾ ಆಂಗ್ನಾತ್ ಗೆಲಾ. ತಿಥ ದೇತ್ಯಾ ಗೆಥ್ಯಾಲ್ಯಾ ಲೊಕಾನಾ ತ್ಯನಿ ಬಾಹಿರ್ ಗ್ಯಾತ್ಲಿತ; ಆನ ಸದಲ್ ಬದಲ್ ಕರ್ತ್ಯಾಲ್ಯಾಂಚಿ ಮೇಜ಼ ಪ್ಯಾಡ್ಲಿತ ಆನಿ ಪ್ಯಾರ್ವ ಇಕ್‌ತ್ಯಾಲ್ಯಾಂಚಾ ಖುರ್ಚಾ ಪ್ಯಾಡ್‌ಲ್ಯಾ.
MAT 21:13 ಯೇಸುನಿ ತಿತಲ್ಯಾ ಲೊಕಾನಾ ಸಗ್‌ಳ್ಯಾ, “ಮಾಜ಼ ಘರ್ ಮಾಗ್ನ ಕರ್ತ್ಯಾಲ ಘರ್’ ಮನ್ಹುನ್ ಗೇನಾರ್. ಆಸ ಪವಿತ್ರ ಪುತೀಕಾತ್ ದೇವಾನಿ ಸಾಂಗ್‌ಲ್ಯಾ. ಫನ್ ತುಮಿ ದೇವಾಚ಼ ಘರ್ ಚೊ಼ರಾಚಿ ಘಬ್ ಕರ್ತ್ಯಾಸಾ” ಮನ್ಹುನ್ ಸಾಂಗ್ಲ.
MAT 21:14 ಥೊಡ ಜಾ಼ನ್ ಆಂದ್ಳ ಆನಿ ಲಂಗ್ಡ ದೇವ್ಳಾತ್ ಯೇಸುಪ ಆಲ. ಯೇಸುನಿ ತ್ಯನಾ ಬರ ಕೆಲ.
MAT 21:15 ಮುಖ್ಯ ಯಾಜಕ್ ಆನಿ ಧರ್ಮೊಪದೇಶಕಾಂಚಾನಿ ಹ್ಯ ಬಗ್ಲ. ಯೇಸುನಿ ಚಮತ್ಕಾರಾಚಿ ಕಾಮ ಕರ್ತ್ಯಾಲಿ ಆನಿ ದೇವ್ಳಾತ್ ಬಾರಿಕ್ ಪ್ಯೂರ್ಗಿ ಯೇಸುಲಾ ವವ್ಯಾಳ್‌ತ್ಯಾಲಿ ತ್ಯಂಚಾನಿ ಬಗ್ಲಿತ ಬಾರಿಕ್ ಪ್ಯೂರ್ಗಿ, “ದಾವಿದಾಚಾ ಲೇಕಾಲಾ ಸ್ತೊತ್ರ ವ್ಹವುನಿ” ಮನ್ಹುನ್ ವರ್ಡತಿತ. ಮನ್ಹುನ್ ತೇ ರಾಗಾವ ಜಾ಼ಲ.
MAT 21:16 ತ್ಯಂಚಾನಿ ಯೇಸುಲಾ, “ಹಿ ಬಾರಿಕ್ ಪ್ಯೂರ್ಗಿ ಸಾಂಗ್‌ತ್ಯಾಲ್ಯಾ ಬೊಲ್ಯಾ ತು ಐಕ್‌ಲ್ಯಾಸ್ ಕ್ಯಾ? ಮನ್ಹುನ್ ಇಚಾರ್ಲ. ಯೇಸನಿ, “ವ್ಹಯ್, ‘ತು ಬಾರಿಕ್ ಪ್ಯೊರ್ಗ್ಯಾನಾ ತಾನ್ಯಾ ಮುಲಾನಾ ಸ್ತೊತ್ರ ಕರಾಯಾ ಸಿಕಿವ್‌ಲ್ಯಾಸ್’ ಮನ್ಹುನ್ ಪವಿತ್ರ ಪುತೀಕಾತ್ ಸಾಂಗ್‌ಲ್ಯಾ ತುಮಿ ತ್ಯ ವಾಚಿವ್ಲ ನಾಹಿಸಾ ಕ್ಯಾ? ಮನ್ಹುನ್ ಉತ್ತರ್ ದಿಲಾ.
MAT 21:17 ಪರತ್ ತ್ಯೊ ಜಾ಼ಗಾ ಸುಡುನ್ ಬೆತಾನಿ ಪೆಠ್ಹತ್ ಗೆಲಾ. ಯೇಸುನಿ ತೀ ರ‍್ಯಾತ್ ತಿಥಸ್ ಗಾಲಿವ್ಲಿ.
MAT 21:18 ದುಸ್ರೆ ದಿಸಿ ಸಕಾಳ್ಚಾ ಯೇಸು ಯೆರುಸಲೇಮ್ ಮಂಥ್ಯಾಲೆ ಪೆಠ್ಹತ್ ಮಾಗಾರಾ ಜಾ಼ಯಿತಾ. ತವಾ ತ್ಯಲಾ ಭುಕ್ ಲಾಗ್ಲಿ.
MAT 21:19 ತ್ಯನಿ ವಾಟಚೆ ಜ಼ವಳ್ ಯಾಕ್ ಅಂಜು಼ರಾಚ಼ ಜಾ಼ಡ್ ಬಗುನ್ ಫಳ ಖಾಯಾ ತ್ಯಚೆ ಜ಼ವಳ್ ಗೆಲಾ ಫನ್ ಜಾ಼ಢಾಲಾ ಪಾನ ತ್ಯವ್ಡಿಸ್ ಹುತ್ತಿತ ಮನ್ಹುನ್ ಯೇಸುನಿ ತ್ಯಾ ಜಾ಼ಢಾಲಾ, “ಹಿತ್ನಿ ಮೊರ‍್ಹ ತುಲಾ ಕವಾಸ್ ಫಳ ಲಾಗು ನಸುನ್ತ! ಮನ್ಲಾ. ತವಾಸ್ ಅಂಜು಼ರಾಚ಼ ಜಾ಼ಡ್ ವಾಳುನ್ ಗೆಲ.
MAT 21:20 ಶಿಶಾ ಹ್ಯ ಬಗುನ್ ಖುಬ್ ಆಜಾಬ್ ಜಾ಼ಲ್ಹ, “ಹ್ಯ ಆಂಜು಼ರಾಚ಼ ಜಾ಼ಡ್ ಯವ್ಡೆ ಬಿಗಿ ಕಸ ವಾಳುನ್ ಗೆಲ? ಮನ್ಹುನ್ ಇಚಾರ್ಲ.
MAT 21:21 ಯೇಸುನಿ, “ಮಿ ತುಮಾನಾ ಖರ ಸಾಂಗ್ತೊ. ತುಮಿ ಸಂವಶೆವ್ ಸಸ್ಥಾನಾ ಇಸ್ವಾಸ್ ಥೆವ್ಲಾಸಾತ ಮಿ ಹ್ಯಾ ಅಂಜು಼ರಾಚಾ ಜಾ಼ಢಾಲಾ ಕೆಲ್ಯಾ ಶಾರ್ಕ ತುಮಾನಾ ಕರಾಯಾ ವ್ಹನಾರ್. ಯವ್ಡಸ್ ನವ್ಹ, ತುಮಿ ಹ್ಯಾ ಕನ್ಯಾಲಾ, ‘ತು ಜಾ಼ವುನ್ ಸಮಿಂದೊರಾತ್ ಪಡ್’ ಮನ್ಹುನ್ ಪುರ‍್ಯಾ ಇಸ್ವಾಸಾನಿ ಸಾಂಗ್ಲಸಾತ ತಸಸ್ ವ್ಹನಾರ್.
MAT 21:22 ತುಮಿ ಇಸ್ವಾಸಾನಿ, ಮಾಗ್‌ನ್ಯಾತ್ ಕ್ಯಾಬಿ ಮಾಗ್ಲಸಾತ ತುಮಾನಾ ತ್ಯ ಗಾವ್ನಾರ್” ಮನ್ಹುನ್ ಉತ್ತರ್ ದಿಲಾ.
MAT 21:23 ಯೇಸು ದೇವ್ಳಾತ್ ಗೆಲಾ. ಯೇಸು ತಿಥ ಸಾಂಗ್‌ತ್ಯಾಲಾ ಆಸ್ಥಾನಾ ಮುಖ್ಯ ಯಾಜಕ್ ಆನಿ ಲೊಕಾಂಚ಼ ಮೊಟ ಜಾಂತ ಯೇಸುಪ ಆಲ, ತೇ ಯೇಸುಲಾ, “ತು ಹ್ಯ ಸಗ್ಳ ಕಸ್‌ಲ್ಯಾ ಹುಕ್ಮಾನಿ ಕರ್ತ್ಯೊಸ್? ಹ್ಯೊ ಹುಕುಮ್ ತುಲಾ ಕುನಿ ದಿಲಾ? ಆಮಾನಾ ಸಾಂಗ್‌” ಮನ್ಲ.
MAT 21:24 ಯೇಸುನಿ, “ಮಿ ತುಮಾನಾ ಯೇಕ್ ಪ್ರಶ್ನೆ ಇಚಾರ್ತೊ. ತುಮಿ ಮನಾ ಉತ್ತರಾ ದಿಲಾಸಾತ, ಹ್ಯ ಸಗ್ಳ ಕಸ್‌ಲ್ಯಾ ಹಾಕ್ ಕರ್ತ್ಯೊ ಮನ್ಹುನ್ ತುಮಾನಾ ಸಾಂಗ್ತೊ.
MAT 21:25 ಬಾಪ್ತಿಸ್ಮಾ ದಿಯಾಚಾ಼ ಹುಕುಮ್ ಯೊಹಾನಾಲಾ ದೇವಾಪ್ನಿ ಆಲಾ ಕ್ಯಾ ಮಾನ್ಸಾಪ್ನಿ ಆಲಾ? ಮನಾ ಸಾಂಗಾ! ಮನ್ಲಾ. ಯಾಜಕ್ ಆನಿ ಯೆಹುದ್ಯ ಜಾಂತ ಯೇಸುಚೆ ಪ್ರಶ್ನೆಚೆ ಗುಶ್ಟಿತ್ ಆಪ್‌ಲ್ಯಾತ್, “‘ಯೊಹಾನಾನಿ ದಿಲ್ಯಾಲಾ ಬಾಪ್ತಿಸ್ಮಾ ದೇವಾಪ್ನಿ ಆಲಾ’ ಮನ್‌ಲ್ಹಾವ್ತ, ‘ತಸ ಜಾ಼ಲ್ಹತ ಯೊಹಾನಾವ ತುಮಿ ಕಾ ಇಸ್ವಾಸ್ ಥೆವ್ಲಾ ನಾಹಿಸಾ?’ ಮನ್ಹುನ್ ಇಚಾರಿಲ್.
MAT 21:26 ‘ತ್ಯೊ ಮಾನ್ಸಾಪ್ನಿ ಆಲಾ’ ಮನ್ಲಾವ್ತ ಲೊಕ ಸಗ್ಳಿ ಆಮ್ಚಿವ ರಾಗ್ ಕರ್ನಾರ್. ತ್ಯಂಚಾನಿ ಯೊಹಾನಾಲಾ ಯೊಕ್ ಪ್ರವಾದಿ ಮನ್ಹುನ್ ಇಸ್ವಾಸ್ ಥೆವ್‌ಲ್ಯಾ ಮನ್ಹುನ್ ಆಮಿ ತ್ಯನಾ ಭಿಹ್ಯಾ ಪಾಯ್ಜೆ” ಮನ್ಹುನ್ ಬುಲುನ್ ಗೇಥ್ಯಾತ.
MAT 21:27 ಮಂಗ್ ತೇ, “ಯೊಹಾನಾಲಾ ಕುಟ್ನಿ ಹುಕುಮ್ ಆಲಾ ಆಮಾನಾ ಠಾವಾ ನಾಹಿ” ಮನ್ಹುನ್ ಉತ್ತರ್ ದೇತ್ಯಾತ. ತವಾ ಯೇಸುನಿ, “ಹ್ಯ ಸಗ್ಳ ಕುಟಲ್ಯಾ ಹುಕ್ಮಾನಿ ಕರ್ತ್ಯೊ ಮನ್ಹುನ್ ಮಿ ಸಾಹಿತ್ ತುಮಾನಾ ಸಾಂಗಿತ್ ನಾಹಿ” ಮನ್ಲಾ.
MAT 21:28 “ಆತಾ ತುಮಿ ಕ್ಯಾ ಮಂಥಾಸಾ? ಯಕಾ ಮಾನ್ಸಾಲಾ ದೊಗ ಪ್ಯೊರ್ಗ ಹುತ್ತ. ತ್ಯೊ ಮಾನುಸ್ ಪೈಲ್ಯಾ ಲೇಕಾಪ ಜಾ಼ವುನ್, ‘ಲೇಕಾ ಆಜ಼್ ತು ಜಾ಼ವುನ್ ಮಾಜೆ ದರಾಕ್ಷಿಚಾ ಮಳ್ಯಾತ್ ಕಾಮ್ ಕರ್ ಮನ್ಹುನ್ ಸಾಂಗ್ಲ.
MAT 21:29 “ತ್ಯಲಾ ಲ್ಯೊಕ್, ‘ಮಿ ಜಾ಼ಯಿತ್ನಾಯಿ’ ಮನ್ಲಾ. ಖರ ತ್ಯೊ ಮಂಗ್ ಆಪ್ಲ ಮನ್ ಪರ್ತುನ್ ಕಾಮಾಲಾ ಗೆಲಾ.
MAT 21:30 “ಬಾ ಆನಿ ಯಕಾ ಲೇಕಾಪ ಜಾ಼ವುನ್, ತಸಾಸ್ ಮನ್ಲಾ ಲ್ಯೊಕ್ ಬಾ ಹು ಮಿ ಜಾ಼ವುನ್ ಕಾಮ್ ಕರ್ತೊ ಮನ್ಲಾ ಖರ ತ್ಯೊ ಲ್ಯೊಕ್ ಗೆಲಾಸ್ ನಾಹಿ
MAT 21:31 “ಹ್ಯಾ ದೊಗಾತ್‌ಲ್ಯಾ ಕಚಾನಿ ಬಾಚ಼ ಐಕ್ಲ? ತವಾ ಯೆಹುದಿ ಜಾಂತ, “ಆಂದಿಚಾ ಲೇಕಾನಿ” ಮನ್ಲ. ಯೇಸುನಿ ತ್ಯನಾ, “ಮಿ ತುಮಾನಾ ಖರ ತ್ಯ ಸಾಂಗ್ತೊ. ಜ಼ಖತ್ ಗೊಳಾ ಕರ್ತ್ಯಾಲ್ಯಾನಾ ಆನಿ ವ್ಯಬಿಚಾರ್ ಕರ್ತ್ಯಾಲಿ ಬುರ್ಸಿ ಲೊಕ ಮಂಥಾಸಾ. ಫನ್ ತೀ ತುಮ್ಚೆ ಆಂದಿ ದೇವಾಚಾ ರಾಜಾತ್ ಜಾ಼ನಾರ್.
MAT 21:32 ತುಮಿ ಜ಼ಲ್ಮಾಚಿ ಶಾರ್ಕಿ ವಾಟ್ ದಾವಾಯಾ ಯೊಹಾನ್ ಆಲಾ. ತುಮಿ ತ್ಯಚಿವ ಇಸ್ವಾಸ್ ಥೆವ್ಲಾನಾಹಿಸಾ, ಫನ್ ಜ಼ಖತ್ ಗೊಳಾ ಕರ್ತ್ಯಾಲ ಆನಿ ವ್ಯಬಿಚಾರ್ ತುಮಿ ಬಗ್ಲಸಾ. ಫನ್ ತುಮ್ಚಿ ಮನ ಬದಲಾಯಾ ಆನಿ ತ್ಯಚಿವ ಇಸ್ವಾಸ್ ಥೆವ್ಲಾ ನಾಹಿಸಾ.
MAT 21:33 “ಆನಿ ಎಕ್ ಕ್ಯಾಯ್ನಿ ಐಕಾ: ಯಕಾ ಮಾನ್ಸಾಲಾ ಯೇಕ್ ದರಾಕ್ಶಿಚಿ ಬಾಗ್ ಹುತ್ತಿ. ತೆ ಬಾಗಚೆ ಸರ್ಬೌತಿ ಭಿತ್ ಗಾಲ್ಹುನ್ ದರಾಕ್ಶಿಚಾ಼ ರಸ್ ಕಾಡಾಯಾ ಖಡ್ಡಾ ಕೆಲಾ. ರಾಖಾಯಾ ಸಾಟಿ ಮಾಳಾ ಗ್ಯಾತ್ಲಾ. ತ್ಯನಿ ತೀ ಬಾಗ್ ಥೊಡ್ಯಾ ಕಮ್ತವಾಲ್ಯಾನಾ ಖಂಡಾನಿ ದಿವುನ್ ದುರ್ ಗೆಲಾ
MAT 21:34 ದರಾಕ್ಶಿ ಕಾಡಾಚಾ ಯಳಾಲಾ ಆಪ್‌ಲ್ಯಾ ಪಿಕಾಚಿ ವಾಟ್ನಿ ಗಿಯಾ ಜಾ಼ಯಾ ಸೇವಕನಾ ಕಮ್ತವಾಲ್ಯಾಂಚಿಪ ಲಾವುನ್ ದಿಲ.
MAT 21:35 “ಫನ್ ಕಮ್ತಕರಿ ತ್ಯಾ ಸೇವಕಾನಾ ದರ‍್ಹುನ್ ಯಕಾಲಾ ಬಡಿವ್ಲಾ; ದುಸ್‌ರ‍್ಯಾ ಯಕಾಲಾ ತುಡುನ್ ಟ್ಯಾಕ್ಲಾ; ತಿನವ್ಯಾ ಸೇವಕಾವ ದೊಂಡ್ಯಾನಿ ಮ್ಯಾರ‍್ಲಾ;
MAT 21:36 ಮನ್ಹುನ್ ತ್ಯನಿ ಆಂದಿ ಲಾವುನ್ ದಿಲ್ಯಾಲ್ಯಾವ್ನಿ ಖುಬ್ ಸೇವಕಾನಾ ಕಮ್ತವಾಲ್ಯಾಂಚಿಪ ಲಾವುನ್ ದಿಲ. ಫನ್ ತ್ಯಂಚಾನಿ ಆಂದಿ ಕೇಲ್ತ ತಸಸ್ ಹ್ಯನಾಬಿ ಕೆಲ.
MAT 21:37 ತವಾ ತ್ಯೊ, ‘ಕಮ್ತದಾರ್ ಮಾಜಾ ಲೇಕಾಲಾ ಮರ‍್ಯಾದ್ ದಿತಿಲ ಮನ್ಹುನ್ ಆಪ್‌ಲ್ಯಾ ಲೇಕಾಲಾ ಲಾವುನ್ ದಿಲಾ.
MAT 21:38 ಖರ ಕಮ್ತದಾರ‍್ಯಾಂಚಾನಿ ಲೇಕಾಲಾ ಬಗ್ಲಾ ಆನಿ ಹ್ಯೊ ಮಳ್ಯಾಚಾ ಧನ್ಯಾಚಾ಼ ಲ್ಯೊಕ್. ಹ್ಯೊ ಮಳಾ ಹ್ಯಚಾ಼ ವ್ಹನಾರ್ ಆಮಿ ಹ್ಯಲಾ ಮಾರುನ್ ಟ್ಯಾಕ್‌ಲ್ಯಾವ ಹ್ಯೊ ಮಳಾ ಆಮ್‍ಚಾ಼ಸ್ ವ್ಹನಾರ್ ಮನ್ಹುನ್ ಯಕಾ ಮಕಾಪ ಬೊಲ್‌ತ್ಯಾತ.
MAT 21:39 ಮನ್ಹುನ್ ಕಮ್ತವಾಲ್ಯಾಂಚಾನಿ ಧನ್ಯಾಚಾ ಲೇಕಾಲಾ ದರ‍್ಹುನ್ ಮಳ್ಯಾತ್ನಿ ಬಾಹಿರ್ ಗಾಲ್ಹುನ್ ತ್ಯಲಾ ಮಾರುನ್ ಟ್ಯಾಕ್ಲಾ.
MAT 21:40 ಆಸ ಯೇಸುನಿ ಇಚಾರ್ಲ, “ಆಸ ಆಸ್ಥಾನಾ ಮಳ್ಯಾಚಾ಼ ದನ್ಹಿ ಆಪ್ನುಸ್ ಆಲಾಕಿ ಹ್ಯಾ ಕಮ್ತದಾರ‍್ಯಾನಾ ಕ್ಯಾ ಕರ್ನಾರ್?
MAT 21:41 ತ್ಯೊ ದನ್ಹಿ ಖರ‍್ಯಾನಿ ತ್ಯಾ ಬುರ್ಸ್ಯಾ ಲೊಕಾನಾ ಮಾರುನ್ ಲಾನಿಚಾ ಯಳಾಲಾ ಆಪ್ಲಿ ವಾಟ್ನಿ ಆಪ್‌ಲ್ಯಾಲಾ ದೇತ್ಯಾಲ್ಯಾ ಕಮ್ತದಾರ‍್ಯಾನಾ ಮಳಾ ಖಂಡಾನಿ ದೇನಾರ್ ಮನ್ಹುನ್ ಸಾಂಗ್‌ತ್ಯಾತ.
MAT 21:42 ಯೇಸುನಿ ತ್ಯನಾ, “ಖರ‍್ಯಾನಿ ತುಮಿ ಹ್ಯ ಪವಿತ್ರ ಪುತೀಕಾತ್ ವಾಚಿವ್‌ಲ್ಯಾಸಾ” ‘ಘರ್ ಬ್ಯಾಂತ್ಯಾಲ್ಯಾನಿ ನಕೊ ಮನ್ಹುನ್ ಶೊಡ್‌ಲ್ಯಾಲಾ ದೊಂಢಾ ಮುಖ್ಯ ವ್ಹಯಿ ಜಾ಼ಲಾ. ಪ್ರಭುನಿ ಹ್ಯ ಕೆಲ. ಹ್ಯ ಆಮಾನಾ ಆಜಾಬ್ ಜಾ಼ಲ.
MAT 21:43 “ಮನ್ಹುನ್ ತುಮಾನಾ ಸಾಂಗಾಚ಼ ಕ್ಯಾ ಮಂಜೆ ದೇವಾಚಾ಼ ರಾಜಾ಼ ತುಮ್ಚಿಪ್ನಿ ಕಾಡುನ್ ಟಾಕುನ್ ತ್ಯಾ ರಾಜಾತ್ ದೇವಾಚಾ ಮನಾ ಶಾರ್ಕ ಕಾಮ್ ಕರ್ತ್ಯಾಲ್ಯಾನಾ ತ್ಯ ದೇನಾರ್.
MAT 21:44 ಹ್ಯಾ ದೊಂಡ್ಯಾವ ಪಡ್‌ತ್ಯಾಲಾ ಮಾನುಸ್ ತುಕ್ಡ ತುಕ್ಡ ವ್ಹನಾರ್. ಹ್ಯೊ ದೊಂಡಾ ಮಾನ್ಸಾವ ಪಡ್ಲಾತ ತ್ಯೊ ಜಿಜ್ರು಼ನ್ ಜಾ಼ನ್ಹಾರ್. ”
MAT 21:45 ಮುಖ್ಯ ಯಾಜಕ್ ಆನಿ ಫರಿಸಾಯ್ ಯೇಸುನಿ ಸಾಂಗ್‌ಲ್ಯಾಲ್ಯಾ ಹ್ಯಾ ಕ್ಯಾಯ್‌ನ್ಯಾ ಐಕುನ್, ಆಪ್ಲಸ್ ಹ್ಯ ಸಗ್ಳ ಸಾಂಗ್ಲ ಮನ್ಹುನ್ ಸಮಜು಼ನ್ ಗೇತ್ಲ
MAT 21:46 ತ್ಯಂಚಾನಿ ಯೇಸುಲಾ ದರಾಯಾ ಯತ್ನ ಕಿಲಿತ. ಫನ್ ತೇ ಲೊಕಾನಾ ಬಿಹುನ್ ದರ್ಲಾನಾಹಿ ಕಾ ಮಂಜೆ ಯೇಸು ಯೊಕ್ ಪ್ರವಾದಿ ಮನ್ಹುನ್ ಲೊಕಾಂಚಾನಿ ಇಸ್ವಾಸ್ ಥೆವ್ಲಾ ಹುತ್ತಾ.
MAT 22:1 ಯೇಸುನಿ ದುಸ್‌ರ‍್ಯಾ ಥೊಡ್ಯಾ ಗುಶ್ಟಿ ಕ್ಯಾಯ್ನಿನಿ ಲೊಕಾನಾ ಸಾಂಗ್‌ಲ್ಯಾ:
MAT 22:2 ಸ್ವರ್ಗಾಚ಼ ರಾಜೆ , ಆಪ್‌ಲ್ಯಾ ಲೇಕಾಚ಼ ಲಗಿನ್ ತಯಾರ್ ಕೆಲ್ಯಾಲ್ಯಾ ಯಕಾ ರಾಜಾಚಿಗತ್ ಹಾ.
MAT 22:3 ತ್ಯಾ ರಾಜಾನಿ ಥೊಡ್ಯಾ ಲೊಕಾನಾ ಜೆವ್ನಾಲಾ ಹಾಕಟ್ಲಿತ ಜೆವಾನ್ ತಯಾರ್ ಜಾ಼ಲ್ಯಾ ಪರತ್ ರಾಜಾನಿ ಆಪ್‌ಲ್ಯಾ ಸೇವಕಾಂಚಾಪ್ನಿ ತ್ಯಾ ಲೊಕಾನಾ ಸಾಂಗ್ಲ ಫನ್ ತ್ಯನಾ ಯಯಾಲಾ ಮನ್ ನವ್ತ.
MAT 22:4 ಮಂಗ್ ರಾಜಾನಿ ಥೊಡ್ಯಾ ಸೇವಕಾನಾ ಹಾಕ್ಟುನ್, ‘ಹ್ಯಾ ಲೊಕಾನಾ ಮಿ ತವಾಸ್ ಹಾಕಟ್ಲಿತ. ತ್ಯಚಿಸ್ ಲಾಗುನ್ ಆತಾ ಜೆವಾನ್ ತಯಾರ್ ಜಾ಼ಲ್ಯಾ. ಜೆವ್ನಾ ಸಾಟಿ ಮಾತ್‌ಲ್ಯಾಲಾ ಮೆಂಡಾ ಆನಿ ಬಕ್ರ ಮ್ಯಾರ್‌ಲ್ಯಾ. ಸಗ್ಳ ತಯಾರ್ ಜಾ಼ಲ್ಯಾ. ಲಗ್ನಾಚಾ ಜೆವ್ನಾಲಾ ಯಯಾ ತ್ಯನಾ ಸಾಂಗಾ’ ಮನ್ಹುನ್ ಲಾವುನ್ ದಿಲ.
MAT 22:5 “ತಸಸ್ ತ್ಯಾ ಸೇವಕಾಂಚಾನಿ ಜಾ಼ವುನ್ ತ್ಯಾ ಲೊಕಾನಾ ಸಾಂಗ್ಲ. ಫನ್ ತ್ಯಂಚಾನಿ ಸೇವಕಾಂಚೆ ಬುಲಿಲಾ ಕಾನ್ ದಿಲಾ ನಾಹಿ. ಯಕ್ಲಾ ಆಪ್‌ಲ್ಯಾ ಸೇತಾತ್ ಕಾಮ್ ಕರಾಯಾ ಗೆಲಾ. ದುಸ್ರಾಯೊಕ್ ಇಕಾಯಾ ಗೆಲಾ.
MAT 22:6 ಆನಿ ಥೊಡ ತ್ಯನಾ ಬುರ್ಸ ಕರುನ್ ಸೇವಕಾನಾ ದರ‍್ಹುನ್, ಬಡ್ವುನ್ ಮಾರುನ್ ಟ್ಯಾಕ್ಲ.
MAT 22:7 ತವಾ ರಾಜಾ಼ ಖುಬ್ ರಾಗಾನಿ ಆಪ್ಲಿ ಸೈನ್ಯಾ ಲಾವುನ್ ದಿವುನ್ ತ್ಯಾ ಖುನ್ ಕರ್ತ್ಯಾಲ್ಯಾನಾ ಮಾರುನ್ ಟ್ಯಾಕ್ಲ ಆನಿ ತ್ಯಂಚೆ ಪೆಠಲಾ ಜಾ಼ಳುನ್ ಟ್ಯಾಕ್ಲಿ.
MAT 22:8 “ಮಂಗ್ ರಾಜಾ಼ ಆಪ್‌ಲ್ಯಾ ಸೇವಕಾನಾ ಲಗ್ನಾಚ಼ ಜೆವಾನ್ ತಯಾರ್ ಜಾ಼ಲ್ಯಾ ಮಿ ಹಾಕಟ್‌ಲ್ಯಾಲಿ ಲೊಕ ಜೆವ್ನಾಲಾ ಯಯಿ ಶಾರ್ಕಿ ಚಾ಼ಂಗ್ಲಿ ನವ್ಥಿತ.
MAT 22:9 ಮನ್ಹುನ್ ಪಾಂದಿಂಚಾ ಕೊನ್ಯಾಕೊನ್ಯಾವ ಜಾ಼ವುನ್ ತುಮಿ ಬಗ್‌ಲ್ಯಾಲ್ಯಾ ಲೊಕಾನಾ ಸಗ್‌ಳ್ಯಾ ಜೆವ್ನಾಲಾ ಹಾಕ್ಟಾ ಮನ್ಲಾ.
MAT 22:10 ತಸಸ್ ಸೇವಕ್ ಪಾಂದಿಪಾಂದಿತ್ನಿ ಜಾ಼ವುನ್ ಆಪ್ನು ಬಗ್‌ಲ್ಯಾಲಿ ಲೊಕ ಸಗ್ಳಿ ಚಾ಼ಂಗ್ಲಿ ಬುರ್ಸಿ ಮನ್ಹಾಚೆ ಆಂದಿ ಗೊಳಾ ಕರುನ್ ಜೆವಾನ್ ತಯಾರ್ ಜಾ಼ಲ್ಯಾಲ್ಯಾ ಜಾ಼ಗ್ಯಾವ ಹಾಕ್ಟುನ್ ಆನ್ಲಿತ. ತ್ಯೊ ಜಾ಼ಗಾ ಲೊಕಾಂಚಾನಿ ಬರ್ಲಾ.
MAT 22:11 “ತವಾ ರಾಜಾ಼ ಲೊಕಾನಾ ಸಗ್‌ಳ್ಯಾ ಬಗಾಯಾ ಆತ್ ಆಲಾ ಲಗ್ನಾಲಾ ಚಾ಼ಂಗ್ಲ ಕಪ್ಡ ಗ್ಯಾತ್‌ಲ್ಯಾ ನಸ್‌ಲ್ಯಾಲಾ ಯಕಾ ಮಾನ್ಸಾಲಾ ರಾಜಾನಿ ಬಗ್ಲಾ
MAT 22:12 ಸೊಪ್‌ತ್ಯಾ ತು ಆತ್ ಕಸಾ ಆಲಾಸ್? ತು ಲಗ್ನಾಲಾ ಚಾ಼ಂಗ್ಲ ಕಪ್ಡ ಗಾಲ್ಹುನ್ ಆಲಾನಾಹಿಸ್ ಮನ್ಲಾ ಖರ ತ್ಯನಿ ಉತ್ತರ್ ದಿಲಾ ನಾಹಿ
MAT 22:13 ತವಾ ರಾಜಾ಼ ಥೊಡ್ಯಾ ಸೇವಕಾನಾ ಹ್ಯಚ಼ ಹಾತ್‌ಪ್ಯಾ ಬಾಂದುನ್ ಬಾಹಿರ್ ಆಂದಾರಾತ್ ಟಾಕಾ ಮನ್ಲಾ ತ್ಯಾಸ್ ರಾಜಾತ್ ಲೊಕ ಲೊಳತ್ ತರಾಸಾನಿ ಆಪ್ಲ ದಾತ್ ಖಾಯಿತಿತ.
MAT 22:14 “ವ್ಹಯ್, ಹಾಕಟ್‌ಲ್ಯಾಲಿ ಖುಬ್ ಜಾ಼ಲ್ಹಿತ ತರಿ ನಿವಡ್‌ಲ್ಯಾಲಿ ಥುಡಿಸ್. ” ಯೇಸುನಿ ಆಸ ಸಾಂಗುನ್ ಆಪ್ಲಿ ಕ್ಯಾಯ್ನಿ ಸಪಿವ್ಲಿ.
MAT 22:15 ತವಾ ಫರಿಸಾಯ್, ತಿಥ್ನಿ ನಿಗುನ್ ಜಾ಼ವುನ್ ಯೇಸುಚೆ ಬುಲಿತ್ ಚು಼ಕ್ ದರಾಯಾ ಪಾರ್ಕಿ ಕೆಲ್ಯಾ.
MAT 22:16 ಫರಿಸಾಯಾಂಚಾನಿ ಥೊಡ್ಯಾನಾ ಲಾವುನ್ ದಿಲ. ತ್ಯಾತ್ಲ ಥೊಡ ಪರಿಸಾಯಾಂಚೆ ಮಾಗ್ನಿ ಜಾ಼ತ್ಯಾಲ ಹುತ್ತ. ಆನಿ ಥೊಡ ಹೆರೊದಾಚಾ ರಾಜ್ಕಿಚಾ ಮೇಳ್ಯಾತ್ಲ ಜಾ಼ಲ್ಥ. ಹಿ ಲೊಕ, “ಮಾಸ್ಥರಾ, ತು ಖರ‍್ಯಾಚಾ಼ ಮನ್ಹುನ್ ಆಮಾನಾ ಠಾವ ಹಾ. ತು ದೇವಾಚಾ ಮಾರ್ಗಾಚ಼ ಖರ ತ್ಯಸ್ ಸಿಕಿವ್ನಾರಾ ಮನ್ಹುನ್ ಆಮಾನಾ ಠಾವಹಾ. ದುಸ್‌ರ‍್ಯಾಂಚಾನಿ ತುಜೆ ಗುಶ್ಟಿತ್ ಕ್ಯಾ ಯವಜ಼್ಲ ತರಿ ತು ಬಿಹಿತ್ನಾಹಿಸ್. ತು ತೊಂಡಾಮಾಗಾರಾ ಕರಿತ್ನಾಹಿಸ್.
MAT 22:17 ಮನ್ಹುನ್ ತುಜ಼ ಮನ್ಹ ಕ್ಯಾ ಸಾಂಗ್. ರೊಮಾಚಾ ರಾಜಾಚಿ ಜ಼ಖತ್ ದಿಯಾಚಿ ಶಾರ್ಕ ಕ್ಯಾ ಚು಼ಕ್? ಮನ್ಹುನ್ ಇಚಾರ್ತ್ಯಾತ.
MAT 22:18 ಹ್ಯಾ ಲೊಕಾಂಚಿ ಬುರ್ಸಿ ಯವಜ್ನಾ಼ ಯೇಸುಲಾ ಸಮಾಜ್ಲಿ ಹುತ್ತಿ. ಮನ್ಹುನ್ ತ್ಯನಿ, “ತುಮಿ ಕಪ್ಟಿ! ಮನಾ ಚು಼ಕಿತ್ ದರಾಯಾ ಕಾ ಯತ್ನ ಕರ್ತ್ಯಾಸಾ?
MAT 22:19 ಜ಼ಖತಿ ಸಾಟಿ ದೇತ್ಯಾಲಾ ಯೊಕ್ ಆನಾ ಮನಾ ದಾವಾ” ಮನ್ಲಾ. ಲೊಕಾಂಚಾನಿ ಯೊಕ್ ಚಾ಼ಂದಿಚಾ಼ ಆನಾ ತ್ಯಲಾ ದ್ಯಾವ್ಲಾ.
MAT 22:20 ತವಾ ತ್ಯನಿ, “ತ್ಯಾ ಆನ್ಯಾವ ಕುನಾಚಾ ತೊಂಡಾಚಾ಼ ಶಿಕಾ ಹಾ ಆನಿ ಕುನಾಚ಼ ನಾವ್ ಹಾ? ಮನ್ಹುನ್ ಇಚಾರ್ಲ.
MAT 22:21 ಲೊಕಾಂಚಾನಿ, “ತ್ಯ ರೊಮಾಚಾ ರಾಜಾಚಾ ತೊಂಡಾಚಾ಼ ಶಿಕಾ ಆನಿ ನಾವ್” ಮನ್ಹುನ್ ಉತ್ತರ್ದಿಲಾ. ತವಾ ಯೇಸುನಿ ತ್ಯನಾ, “ರೊಮಾಚಾ ರಾಜಾಚ಼ ರೊಮಾಚಾ ರಾಜಾಲಾ ದೇವಾ; ದೇವಾಚ಼ ದೇವಾಲಾ ದೇವಾ” ಮನ್ಲಾ.
MAT 22:22 ಯೇಸುನಿ ಸಾಂಗ್‌ಲ್ಯಾಲ ಐಕ್‍ಲ್ಯಾಲಿ ತೀ ಲೊಕ ಆಜಾಬ್ ತಿಥ್ನಿ ನಿಗುನ್ಗಿಲಿತ.
MAT 22:23 ತೇಸ್ ದೀಸಿ ಥೊಡ ಸದ್ದುಕಾಯ್ ಯೇಸುಪ ಯವುನ್, ಕುನಾಲಾಸ್ ಮರ್ನಾತ್ನಿ ಉಠುನ್ ಯಯಾ ವ್ಹಯಿತ್ ನಾಹಿ ಮನ್ಹುನ್ ಸದ್ದುಕಾಯಾಂಚಾ಼ ಇಸ್ವಾಸ್.
MAT 22:24 “ಮಾಸ್ಥರಾ, ಲಗಿನ್ ಜಾ಼ಲ್ಯಾಲಾ ಪ್ಯೊರ್ಗಿ ವ್ಹಯಾಚೆ ಆಂದಿ ಮೇಲಾತ, ತ್ಯಚೆ ದನ್ಗರಿಲಾ ತ್ಯಚಾ ದಾಕ್‍ಟ್ಯಾ ಬಾವ್ಹಾಲಾ ಲಗಿನ್ ಕರುನ್ ಗಿಹುನ್ ದಾದಾಸಾಟಿ ಪಿಳ್ಗಿ ವ್ಹಯಾವ್ಹಯಿ ಮನ್ಹುನ್ ಮೊಶೆನಿ ಸಾಂಗ್‌ಲ್ಯಾ.
MAT 22:25 ಆಮ್ಚಾತ್ ಸಾತ್ ಜಾ಼ನ್ ಬಾಹು ಹುತ್ತಾವ್. ಪೈಲಾ ಲಗಿನ್ ವ್ಹವುನ್ ಮೆಲಾ. ತ್ಯಲಾ ಪ್ಯೊರ್ಗಿ ನವ್ಥಿತ. ಮನ್ಹುನ್ ತ್ಯಚಾ಼ ದುಸ್ರಾ ಬಾಹು ತ್ಯಚೆ ದನ್ಗರಿಲಾ ಲಗೀನ್ ಜಾ಼ಲಾ.
MAT 22:26 ಪರತ್ ದೊನ್ವಾ ಬಾಹುಬಿ ಮೆಲಾ. ಆಸಸ್ ತಿನವ್ಯಾ ಬಾವ್ಹಾಲಾಬಿ ಆನಿ ಸಾತಿ ಬಾವ್ಹಾನಾಬಿ ಜಾ಼ಲ.
MAT 22:27 ಸರ್ತ್ಯಾಲಾ ತೀ ದನ್ಗರ್ಬಿ ಮೀಲಿ.
MAT 22:28 ಫನ್ ಸಾತ್ ಜಾ಼ನ್ಬಿ ತಿಲಾ ಲಗೀನ್ ಜಾ಼ಲ್ಥ. ಆಸ ಆಸ್ಥಾನಾ, ಮರ್ನಾತ್ನಿ ಉಠುನ್ ಯತಾನಾ ತೀ ಕಚಾಚಿ ದನ್ಗರ್ ವ್ಹವುನ್ ರಾನ್ಹಾರ್? ಮನ್ಹುನ್ ಇಚಾರ್ಲ.
MAT 22:29 ಯೇಸುನಿ, “ತುಮಿ ಚು಼ಕುನ್ ಸಮ್ಜುನ್ ಗಿಹ್ಯಾ ಕಾರನ್ ಕ್ಯಾಮಂಝೆ, ಪವಿತ್ರ ಪುತೀಕ್ ಆನಿ ದೇವಾಚ಼ ಬಳ್ ತುಮಾನಾ ಠಾವ ನಾಹಿ.
MAT 22:30 ಬ್ಯಾಯ್ಕಾ ಆನಿ ಗಡಿ ಮಾನ್ಸ ಮರ್ನಾತ್ನಿ ಉಠುನ್ ಆಲ್ಯಾ ನಂತರ್ ಲಗಿನ್ ಕರುನ್ ಗಿಹಿತ್ ನಾಹಿತ ತೀ ಸಗ್ಳಿ ಸ್ವರ್ಗಾತ್ ದೇವ್ದುತಾಚೆಗತ್ ರಾಥ್ಯಾತ.
MAT 22:31 ಮರ್ನಾತ್ನಿ ಉಠುನ್ ಯಯಾಚೆ ಗುಶ್ಟಿತ್, ದೇವಾನಿ ಸಾಂಗ್‌ಲ್ಯಾಲ ತುಮಿ ವಾಚಿವ್ಲ ನಾಹಿಸಾ ಕ್ಯಾ?
MAT 22:32 ‘ಮಿ ಅಬ್ರಹಾಮಾಚಾ಼ ಇಸಾಕಾಚಾ಼ ಆನಿ ಯಾಕೊಬಾಚಾ಼ ದೇವ್. ಆಸ ಆಸ್ಥಾನಾ ಜಿತ್ತಿ ಆಸ್ನಾರ‍್ಯಾನಾ ದೇವ್ ಫನ್ ಮೇಲ್ಯಾಲ್ಯಾನಾ ನವ್ಹ” ಮನ್ಲಾ.
MAT 22:33 ಲೊಕಾಂಚಾನಿ ಸಗ್ಳ ಹ್ಯ ಐಕುನ್ ತ್ಯಚಾ ಸಿಕಿವ್‍ನ್ಯಾಲಾ ಆಜಾಬ್ ಜಾ಼ಲ್ಹಿತ.
MAT 22:34 ಸದ್ದುಕಾಯ್ ವಾದ್ ಕರುನಾಹಿ ತಸಾ ಯೇಸುನಿ ಉತ್ತರ್ ದಿಲಾ ಮನ್ಹುನ್ ಫರಿಸಾಯಾನಾ ಸಮ್ಜುನ್ ತೇ ಮಿಳುನ್ ಯೇಸುಪ ಆಲ.
MAT 22:35 ಮೊಶೆಚಾ ಧರ್ಮಶಾಸ್ತಾರಾತ್ ಗಿನ್ಯಾನ್ ಆಸ್‌ಲ್ಯಾಲಾ ಯೊಕ್ ಯವುನ್ ಯೇಸುಲಾ ಪ್ರಶ್ನೆ ಕರಾಯಾ,
MAT 22:36 “ಮಾಸ್ಥರಾ, ಧರ್ಮಶಾಸ್ತಾರಾತ್ಲಿ ಮುಟಿ ಆಜ್ಞಾ ಕಚಿ? ಮನ್ಹುನ್ ಇಚಾರ್ಲ.
MAT 22:37 ಯೇಸುನಿ, “‘ತುಜಾ಼ ದೇವ್‌ ಜಾ಼ಲ್ಯಾಲ್ಯಾ ಪ್ರಭುಚಿ ಮಾಯಾ ಕರಾಯಾ ವ್ಹಯಿಸ್. ತು ತ್ಯಲಾ ತುಜಾ ಪುರ‍್ಯಾ ಕಾಳ್‍ಜಾ಼ನಿ ಆನಿ ಪುರ‍್ಯಾಜೀವಾನಿ ತುಜಾ ಪುರ‍್ಯಾಮನಾನಿ ಮಾಯಾಕರ್.
MAT 22:38 ಹಿಸ್ ಆಂದಿಚಿ ಆನಿ ವ್ಹಯಿ ಜಾ಼ಲ್ಯಾಲಿ ಆಜ್ಞಾ.
MAT 22:39 ದುನ್ವಿ ಆಜ್ಞೆ ಆಂದಿಚೆ ಆಜ್ಞೆ ಯವ್ಡಿ ವ್ಹಯಿ ಜಾ಼ಲೆ. ‘ತು ತುಜಿ ಮಾಯಾ ಕರ್ತೊಸ್ ತಸಿಸ್ ತುಜಾ ಸೆಜಾರ‍್ಯಾಚಿ ಮಾಯಾ ಕರಾಯಾ ವ್ಹಯಿ’ ಮಂಥ್ಯಾಲಿ ತೀ ಆಜ್ಞಾ.
MAT 22:40 ಪುರ ಧರ್ಮಶಾಸ್ತಾರ್ ಆನಿ ಪ್ರವಾದಿಂಚಿ ಸಗ್ಳಿ ಪುತಿಕ ಹ್ಯಾ ದೊನ್ ಆಜ್ಞಾತ್ನಿ ಹಾತ್ತ” ಮನ್ಹುನ್ ಉತ್ತರ್ ದಿಲಾ.
MAT 22:41 ಫರಿಸಾಯ್ ಸಂಗ ಆಲ ತವಾ ಯೇಸುನಿ ತ್ಯನಾ,
MAT 22:42 “ಕ್ರಿಸ್ತಾಚೆ ಗುಶ್ಟಿತ್ ತುಮ್ಚಿ ಯವಜ್ನಾ಼ ಕ್ಯಾ? ತ್ಯೊ ಕುನಾಚಾ ವಂವ್ಶಾಚಾ಼ ಲ್ಯೊಕ್? ಮನ್ಹುನ್ ತ್ಯನಾ ಇಚಾರ್ಲ. ಫರಿಸಾಯಾಂಚಾನಿ, “ಕ್ರಿಸ್ತ ದಾವಿದಾಚಾ಼ ಲ್ಯೊಕ್ ಜಾ಼ಲ್ಯಾ ಮನ್ಹುನ್ ಉತ್ತರ್ ದಿಲಾ.
MAT 22:43 ತವಾ ಯೇಸುನಿ ಫರಿಸಾಯಾನಾ ತಸ ಜಾ಼ಲ್ಹತ ದಾವಿದಾನಿ ತ್ಯಾಲಾ ‘ಪ್ರಭು’ ಮನ್ಹುನ್ ಕಾ ಹಾಕೊಟೊ ದಾವಿದ್ ಪರಿಶುದ್ದ ಆತ್ಮಾಚಾ ಬಳಾನಿ ಬೊಲ್ಲಾ. ತ್ಯನಿ ಸಾಂಗ್ಲ ಕ್ಯಾಮಂಝೆ:
MAT 22:44 ‘ಪ್ರಭು ಮಾಜಾ ಪ್ರಭುಲಾ ಮನ್‍ಲ್ಹಾ, ಮಿ ತುಜಾ ವಾದಿನಾ ತುಜಾ ಪಾಯಾತ್ ಗಾಲಿಪರತ್ ಮಾಜೆ ಉಜ್‍ವ್ಯಾಂಗ್ನಿ ಬಸುನ್ ರ‍್ಹಾ’ ಮನ್ಹುನ್ ಸಾಂಗ್ಲ.
MAT 22:45 ದಾವಿದಾನಿ ಕ್ರಿಸ್ತಾಲಾ ಪ್ರಭು ಮನ್ಹುನ್ ಹಾಕಟ್‌ಲ್ಯಾವ ತ್ಯೊ ದಾವಿದಾಚಾ ಲ್ಯೊಕ್ ಕಸ ವ್ಹನಾರ್? ಮನ್ಲಾ.
MAT 22:46 ಯೇಸುಚೆ ಪ್ರಶ್ನೆಲಾ ಜ಼ಬಾಬ್ ದಿಯಾ ಕುನಾಲಾಸ್ ಜಾ಼ಲ್ಹಾನಾಹಿ ತೇ ಠ್ಯಾವ್ನಿ ಯೇಸುಚಾ಼ ಮೊಸ್ ಕರಾಯಾ ಪ್ರಶ್ನೆ ಇಚಾರಾಲಾ ಕುನಿಸ್ ಧೀರ್ ಕೆಲಾ ನಾಹಿ.
MAT 23:1 ಮಂಗ್ ಯೇಸುನಿ ಜ಼ಮಲ್ಯಾಲ್ಯಾ ಲೊಕಾನಾ ಆನಿ ಆಪ್‌ಲ್ಯಾ ಶಿಶಾನಾ ಕ್ಯಾ ಸಾಂಗ್ಲ ಮಂಜೆ:
MAT 23:2 “ಮೊಶೆಚ಼ ಧರ್ಮಶಾಸ್ತಾರ್ ಸಾಂಗ್‌ತ್ಯಾಲ ತುಮಾನಾ ಸಾಂಗಾಯಾ ಧರ್ಮೊಪದೇಶಾಕಾನಾ ಆನಿ ಫರಿಸಾಯಾನಾ ಹುಕುಮ್‌ ಹಾ.
MAT 23:3 ಮನ್ಹುನ್ ತುಮಿ ತ್ಯಂಚ಼ ಸಬ್ದ ಐಕಾಯಾ ವ್ಹಯಿಸಾ ಆನಿ ತ್ಯಂಚಾನಿ ಸಾಂಗ್‌ಲ್ಯಾಲ್ಯಾಚೆಗತ್ ಚಾ಼ಲಾಯಾ ವ್ಹಯಿಸಾ, ಫನ್ ತ್ಯಂಚಾ ಜೀವ್ನಾಂಚೆಗತ್ ಚಾ಼ಲಾಯಾ ವ್ಹಯಿಜೊ಼ಗ ಆಸ್ಲಾ ಚಾ಼ಂಗ್ಲಾ ಜೀವ್ನಾ ತೆಂಚಾ಼ ನವ್ಹ ತೇ ತುಮಾನಾ ಸಾಂಗ್‌ತ್ಯಾಲ್ಯಾ ಗುಶ್ಟಿಂಚೆಗತ್ ಆಪ್ನುಸ್ ಚಾ಼ಲತ್ ನಾಹಿತ.
MAT 23:4 ತೇ ದುಸ್‌ರ‍್ಯಾನಾ ತರಾಸಾಚ಼ ನೇಮ್ ದಿವುನ್ ತ್ಯಂಚಿಗತ್ ಚಾ಼ಲ್ಹಾ ಮನ್ಹುನ್ ಬಳ್ ಕರ್ತ್ಯಾತ. ಆಪ್ನು ತರಿ ತ್ಯಾ ನೆಮಾತ್ಲ ಯಕಾಚಿಗತ್ಬಿ ಚಾ಼ಲಾಯಾ ಖಟಪಟ್‌ ಕರೀತ್ ನಾಹಿತ.
MAT 23:5 “ಆಪ್‌ಲ್ಯಾಲಾ ದುಸ್ರಿ ಲೊಕ ಬಗುಂತ ಮನ್ಯಾ ಸಾಟಿಸ್ ತೇ ಚಾ಼ಂಗ್ಲಿ ಕಾಮ ಕರ್ತ್ಯಾತ. ವಚನಾನಿ ಬರ್ಲ್ಯಾಲ್ಯಾ ಮೊಟ್ಯಾ ಚ಼ಮ್‌ಡ್ಯಾಚಾ ತ್ಯಾಯತ್ಯಾ ಬಾಂದುನ್ ರಾಥ್ಯಾತ ತೇ ಹಿ ಚಿಲ ಆನಿಕ್ ಖುಬ್ ಖುಬ್ ಮುಟಿ ಕರ್ತ್ಯಾತ. ಲೊಕ ಬಗುಂತ ಮನ್ಹುನ್ ತೇ ಖುಬ್ ಮಾಗ್ನ ಕರ್ತ್ಯಾಲ ಕಪ್ಡ ಆನಿಕ್ ಲಾಮ್ ಕರ್ತ್ಯಾತ.
MAT 23:6 ತೇ ಫರಿಸಾಯ್ ಆನಿ ದರ್ಮೊಪದೆಶಕ್ ಜೆವ್ನಾಚಾ ಜಾ಼ಗ್ಯಾವ ಆನಿ ಸಭಾಸ್ಥಾನಾತ್ ಚಾ಼ಂಗ್ಲಾ ಜಾ಼ಗಾ ಬಗ್‌ತ್ಯಾತ.
MAT 23:7 ಬಾಜಾ಼ರಾತ್ ಲೊಕ ಆಪ್‌ಲ್ಯಾಲಾ ಮರ‍್ಯಾದ್ ದಿಯಾ ವ್ಹಯಿ ಮನ್ಹುನ್ ಮನ್ ಕರ್ತ್ಯಾತ; ಲೊಕಾಂಚಿಪ್ನಿ ಬುದ್ ಸಾಂಗ್‌ತ್ಯಾಲ ಮನ್ಹುನ್ ಗಿಹ್ಯಾ ಮನ್‌ ಕರ್ತ್ಯಾತ.
MAT 23:8 “ಫನ್ ತುಮಿ ಕುನಾಲಾ ಮಾಸ್ಥರ್ ನಕೊಸಾ ತುಮಿ ಸಗ್ಳಿ ಭನ್ಹಿ ಬಾಹು. ತುಮಾನಾ ಯಕ್ಲಾಸ್ ಮಾಸ್ಥರ್.
MAT 23:9 ಹ್ಯಾ ದುನಿಯಾತ್ ಕುನಾಲಾಸ್ ಬಾ ಮನ್ಹುನ್ ಹಾಕ್ಟು ನಕೊಸಾ ತುಮಾನಾ ಯಕ್ಲಾಸ್ ಬಾ ತ್ಯೊ ಸ್ವರ್ಗಾತ್ ಹಾ
MAT 23:10 ಜಾಂತಾ ಮನ್ಹುನ್ ಹಾಕ್ಟುನ್ ಗಿಹು ನಕೊಸಾ ತುಮಾನಾ ಕ್ರಿಸ್ತುಸ್ ಜಾಂತಾ.
MAT 23:11 ಸೇವಕಾಚೆಗತ್ ತುಮಾನಾ ಸೇವಾ ಕರ್ತ್ಯಾಲಾ ತುಮ್ಚಿಪ ಖುಬ್ ಮೊಟಾ ಜಾ಼ಲ್ಯಾ.
MAT 23:12 ಆಪ್ನು ದಿಸರ‍್ಯಾಂಚಿವ್ನಿ ಚಾ಼ಂಗ್ಲಾ ಮನ್ಹುನ್ ಗೆಥ್ಯಾಲಾ ಖಾಲ್‍ಚಾ಼ ವ್ಹನಾರ್, ಆಪ್ನು ನ್ಹಾನ್ ವ್ಹತ್ಯಾಲಾ ತ್ಯೊ ವರ್ ಯನಾರ್.
MAT 23:13 ಧರ್ಮೊಪದೇಶಕಾನು, ಫರಿಸಾಯಾನು, ತುಮ್ಚಿ ಪರಸ್ಥಿತಿ ಕ್ಯಾ ಸಾಂಗು! ತುಮಿ ಕಪ್ಟಿ. ಲೊಕ ಸ್ವರ್ಗಾಚಾ ರಾಜಾತ್ ಜಾ಼ತ್ಯಾಲಿ ವಾಟ್ ತುಮಿ ಜಾಕ್ತಾಸಾ. ತುಮಿ ಜಾ಼ಯಿತ್ನಾಹಿಸಾ ಆನಿ ಜಾ಼ತ್ಯಾಲ್ಯಾನಾಬಿ ಆನಿ ಮನ್ ಕರ್ತ್ಯಾಲ್ಯಾ ಲೋಕಾನಾಬಿ ಸುಡಿತ್ ನಾಹಿಸಾ!.
MAT 23:14 ಧರ್ಮೊಪದೇಶಕಾಂಚಾನನು ಆನಿ ಫರಿಸಾಯಾನು ತುಮಾನಾ ಬುರ್ಸ ವ್ಹನಾರ್ ತುಮಿ ಕಪ್ಟಿ. ತುಮಿ ವಿದ್ವಾಂಚಿ ಗರ‍್ಹ ಕಾಡುನ್ ಗೆಥಾಸಾ ಲೊಕ ತುಮಾನಾ ಬಗುಂತ ಮನ್ಹುನ್ ಲಾಂಬ್ಡಿ ಮಾಗ್ನಿ ಕರ್ತಾಸಾ ತ್ಯಚಿಸ್ ಲಾಗುನ್ ತುಮಾನಾ ಮುಟಿ ಶಿಕ್ಷಾ ವ್ಹನಾರ್.
MAT 23:15 “ಧರ್ಮೊಪದೇಶಕಾನು, ಫರಿಸಾಯಾನು, ತುಮ್ಚಿ ಗತ್ ಕ್ಯಾ ಸಾಂಗು! ತುಮಿ ಕಪ್ಟಿ. ತುಮ್ಚೆ ವಾಟನಿ ಯತ್ಯಾಲಾ ಯಕ್‍ಲ್ಯಾಲಾ ಬಗಾಯಾ ತುಮಿ ಸಮೀಂದ್ವಾರ್ ವಲ್ಯಾಂಡುನ್ ದುಸ್ರೆ ದುಸ್ರೆ ದೇಶೆತ್ನಿ ಯಕಾಲಾ ಶೊತಾಸಾ ತ್ಯೊ ಗಾವಲ್ಯಾ ನಂತರ್ ತುಮ್ಚಿವ್ನಿ ದೊನ್ ಪಟ್ ಬುರ್ಸಾ ಕರ್ತಾಸಾ. ತುಮಿ ನರ್ಕಾತ್ ಪಡ ಜೊ಼ಗಿ ಬುರ್ಸಿ ಜಾ಼ಲ್ಯಾಸಾ.
MAT 23:16 ಧರ್ಮೊಪದೇಶಕಾನು, ಫರಿಸಾಯಾನು, ತುಮ್ಚಿ ಪರಸ್ಥಿತಿ ಕ್ಯಾ ಸಾಂಗು! ತುಮಿ ಲೊಕಾನಾ ಸಿಕಿವ್ತಾಸಾ. ಖರ ತುಮಿಸ್ ಆಂದ್ಳ ಯಕಾನಿ ದೇವ್ಳಾವ ಶೆಪ್ಪತ್ ದಿಲಿತ ತ್ಯಲಾ ಕ್ಯಾ ಕಿಮ್ಮತ್ ನಾಹಿ ಮನ್ತಾಸಾ. ಫನ್ ಯಕಾನಿ ದೇವ್ಳಾತ್‍ಲ್ಯಾ ಸೊನ್ಯಾವ ಶೆಪ್ಪತ್ ಗ್ಯಾತ್ಲಿತ ತೀ ತ್ಯನಿ ಚಾ಼ಲ್ವಾಯಾ ವ್ಹಯಿ ಮಂಥಾಸಾ.
MAT 23:17 ತುಮಿ ಆಂದ್ಳ ಆಸ್‌ಲ್ಯಾಲ ಹುಚ್ಚ ಕುಟ್ಲ ಜಾಸ್ಥಿ? ಸೊನ ಕ್ಯಾ ದಿವುಳ್? ತ್ಯ ಸೊನ ಚಾ಼ಂಗ್ಲ ಜಾ಼ಲ್ಯಾಲ ದೇವ್ಳಾನಿಸ್. ಮನ್ಹುನ್ ದಿವುಳ್ ಮೊಟ.
MAT 23:18 ಯಕಾನಿ ಯಜ್ಞವೇದಿವ ಶೆಪ್ಪತ್ ಥಿವ್ಲಿತ ತ್ಯಲಾ ಕ್ಯಾ ಕಿಮ್ಮತ್ ನಾಹಿ ಮಂಥಾಸಾ ಫನ್ ಯಕಾನಿ ಯಜ್ಞೆವ್ಲೆ ದಿನ್ಗಿವ ಶೆಪ್ಪತ್ ದಿಲಿತ ತ್ಯನಿ ತ್ಯ ಫೆಡಾಯಾ ವ್ಹಯಿ ಮನ್ಹುನ್ ಸಾಂಗ್ತಾಸಾ.
MAT 23:19 ತುಮಿ ಆಂದ್ಳ. ತುಮಾನಾ ಕಾಯ್ ಸಮ್ಜತ್ ನಾಹಿ ಕಚ಼ ಜಾಸ್ಥಿ? ದೆನ್ಗಿ ಕ್ಯಾ ಯಜ್ಞೆ ವೇದಿ? ದೆನ್ಗಿ ಚಾ಼ಂಗ್ಲಿ ಕೆಲೆ ತ್ಯಸ್ ಮೊಟ.
MAT 23:20 ಯಜ್ಞವೇದಿವ ಶೆಪ್ಪತ್ ದೇತ್ಯಾಲಾ ಯಜ್ಞವೇದಿವ ಆನಿ ತ್ಯಚೆ ವರ್ ಆಸ್‌ಲ್ಯಾಲೆ ದಿನ್ಗಿವ ಶೆಪ್ಪತ್ ದಿಲ್ಯಾಚೆಗತ್ ಜಾ಼ಲ.
MAT 23:21 ದೇವ್ಳಾವ ಶೆಪ್ಪತ್ ದೇತ್ಯಾಲಾ ಖರ‍್ಯಾನಿಸ್ ದೇವ್ಳಾಚೆ ಆನಿ ತ್ಯಚೆ ಆತ್ ಆಸ್‌ಲ್ಯಾಲ್ಯಾವ ಶೆಪ್ಪತ್ ದಿಲ್ಯಾಚೆಗತ್ ಜಾ಼ಲ.
MAT 23:22 ಸ್ವರ್ಗಾವ ಶೆಪ್ಪತ್ ದಿಲ್ಯಾಲ್ಯಾನಿ ದೇವಾಚೆ ಸಿಂಹಾಸನಾವ ತೇ ಸಿಂಹಾಸನಾವ ಬಸ್‌ಲ್ಯಾಲ್ಯಾವ ಶೆಪ್ಪತ್ ದಿಲ್ಯಾಚೆಗತ್ ಜಾ಼ಲ.
MAT 23:23 “ಧರ್ಮೊಪದೇಶಕಾನು, ಫರಿಸಾಯಾನು, ತುಮ್ಚಿ ಗತ್ ಕ್ಯಾ ಸಾಂಗು! ತುಮಿ ಕಪ್ಟಿ. ತುಮ್ಚಿಪ ಆಸ್‌ಲ್ಯಾಲ ಪರತೇಕ್ ಯಕಾತ್ಲ ತುಮ್ಚಾ ಪುದಿನಾ, ಬಾಜಿಚಾ಼ ಪಾಲಾ, ಜಿರ‍್ಯಾಚಾ ಡಾಳ್ಯಾತ್ನಿಬಿ ಧಾತ್ಲಾ ಯೊಕ್ ವಾಟಾ ದೇವಾಲಾ ದೇತಾಸಾ ಫನ್ ಧರ್ಮಶಾಸ್ತಾರಾತ್‌ಲ್ಯಾ ಸಿಕಿವ್‍ನ್ಯಾತ್ಲ ಖರ‍್ಯಾನಿಸ್ ವ್ಹಯಿ ಜಾ಼ಲ್ಯಾಲ್ಯಾ ಆಜ್ಞಾ ಮಂಜೆ ನ್ಯಾಯಿ ಕರ್ನಾರ್ ಖರ ತುಮಿ ಶೊಡ್‌ಲ್ಯಾಸಾ ಹ್ಯಾ ಸಬ್ದಾಂಚೆಗತ್ ಆಂದಿ ತುಮಿ ಚಾ಼ಲಾ ಅತ್ತಾ ಕರೀತ್ ಆಸ್‌ಲ್ಯಾಲಿ ಕಾಮ ಕರಾಯಾ ವ್ಹಯಿತಿತ.
MAT 23:24 ತುಮಿ ಲೊಕಾನಾ ಸಿಕಿವ್ತಾಸಾ. ಫನ್ ತುಮಿಸ್ ಆಂದ್ಳ! ಯಕಾನಿ ಪಿತ್ಯಾಲ್ಯಾ ಪಾನ್ಯಾತ್ನಿ ಬಾರಿಕ್ ಡೊಖಳ್ ಗಾಳುನ್ ತ್ಯಾ ಪರತ್ ಹೂಟ್ ಗಿಳತ್ಯಾಲ್ಯಾಚೆಗತ್ ತುಮಿ ಹಾಸಾ.
MAT 23:25 ಧರ್ಮೊಪದೇಶಕಾನು, ಫರಿಸಾಯಾನು, ತುಮ್ಚಿ ಗತ್ ಕ್ಯಾ ಸಾಂಗು! ತುಮಿ ಕಪ್ಟಿ. ತುಮಿ ತುಮ್ಚಿ ಐದಾನ ಬಾಹಿರ‍್ನಿ ದುಹುನ್ ಚಾ಼ಂಗ್ಲಿ ಕರ್ತಾಸಾ ಫನ್ ತುಮಿ ತರಾಸ್ ಆನಿ ಸ್ವಾರ್ಥಾನಿ ಬರ್ಲ್ಯಾಸಾ.
MAT 23:26 ಫರಿಸಾಯಾನು ತುಮಿ ಆಂದ್ಳ! ಆಂದಿ ಲೊಟಾ ಆತ್ನಿ ಚಾ಼ಂಗ್ಲಿ ಕರಾ. ತವಾ ಲೊಟಾ ಬಾಹಿರ‍್ನಿ ಚಾ಼ಂಗ್ಲ ವ್ಹಯಿಲ್.
MAT 23:27 “ಧರ್ಮೊಪದೇಶಕಾನು, ಫರಿಸಾಯಾನು, ತುಮ್ಚಿ ಗತ್ ಕ್ಯಾ ಸಾಂಗು! ತುಮಿ ಕಪ್ಟಿ ತುಮಿ ಚು಼ನ್ನಾ ಲ್ಯಾವ್‌ಲ್ಯಾಲ್ಯಾ ಥಡ್ಯಾಂಚಿಗತ್ ಹಾಸಾ. ತ್ಯಾ ಥಡ್ಯಾಂಚಿಗತ್ ಬಾಹಿರ‍್ನಿ ಚಾ಼ಂಗ್ಲ ದಿಸ್ತಾಸಾ. ಫನ್ ಆತ್ ಮೇಲ್ಯಾಲ್ಯಾಂಚಾ ಹಡಾನಿ ಸಗ್ಳೆ ತರಚಾ ಬುರ್ಶಾನಿ ಬರ‍್ಹುನ್ ರಾಥ್ಯಾತ.
MAT 23:28 ತುಮಿ ತಸಿಸ್ ಹಾಸಾ. ತುಮಾನಾ ಬಗ್‌ಲ್ಯಾಲಿ ಲೊಕ ತುಮಿ ಚಾ಼ಂಗ್ಲಿ ಮಂಥ್ಯಾತ ಖರ ತುಮಿ ಧರ್ಮಾಚೆ ಅಡ್ವ ಆನಿ ಆತ್ ಕಪ್ಟಾನಿ ಆನಿ ಬುರ್ಶಾ ಫನಾನಿ ಬರ್‌ಲ್ಯಾಸಾ.
MAT 23:29 ಧರ್ಮೊಪದೇಶಕಾನು, ಫರಿಸಾಯಾನು, ತುಮ್ಚಿ ಗತ್ ಕ್ಯಾ ಸಾಂಗು! ತುಮಿ ಕಪ್ಟಿ. ತುಮಿ ಪ್ರವಾದಿಂಚಿ ಥಡಿ ಬ್ಯಾಂತಾಸಾ. ಚಾ಼ಂಗಲ್ಯಾನಾ ಜೀವ್ನಾ ಕರೀತ್ ನಸ್‌ಲ್ಯಾಲ್ಯಾ ಥಡ್ಯಾನಾ ಸೊಭಾ ಕರ್ತಾಸಾ.
MAT 23:30 ‘ಆಮ್ಚಾ ವಡ್ಲಾಂಚಾ ಕಾಲಾತ್ ಆಮಿ ಆಸ್ಥಾವ್ತ ಹ್ಯಾ ಪ್ರವಾದಿನಾ ಮಾರುನ್ ಟಾಕಾಯಾ ತ್ಯನಾ ಮಜ಼ತ್ ಕರೀತ್ ನವ್ಥಾವ್ ಮನ್ಹುನ್ ಸಾಂಗ್ತಾಸಾ.
MAT 23:31 ತ್ಯಾ ಪ್ರವಾದಿನಾ ಮಾರುನ್ ಟ್ಯಾಕ್‌ಲ್ಯಾಲ್ಯಾಂಚಾ಼ ವಂವ್ಶಾ ತುಮಿಸ್ ಮನ್ಹಾಯಾ ಹೀಸ್ ವಳಕ್ ಜಾ಼ಲೆ.
MAT 23:32 ತುಮ್ಚಾ ವಡ್ಲಾಂಚಾನಿ ಚಾ಼ಲು ಕೆಲ್ಯಾಲಿ ತೀ ಪಾಪ ತುಮಿ ಪುರ್ನ ಕರಾ!
MAT 23:33 “ತುಮಿ ಸಾಪ್! ತುಮಿ ಇಸಾಚಾ ಸಾಪಾಂಚಾ ವಂವ್ಶಾತ್ಲ ತುಮಿ ದೇವಾಪ್ನಿ ಚು಼ಕುನ್ ಜಾ಼ನ್ಹಾರ್ ನಾಹಿಸಾ ತುಮಿ ಸಗ್ಳ ಚು಼ಕ್ ಕೆಲ್ಯಾಲ ಮನ್ಹುನ್ ನರ್ಕಾಚಿ ಶಿಕ್ಷಾ ಕಸಿ ಚು಼ಕಿವ್ನಾರ್!
MAT 23:34 ಮಿ ತುಮಾನಾ ಸಾಂಗಾಚ಼ ಕ್ಯಾ ಮಂಜೆ ತುಮ್ಚಿಪ ಪ್ರವಾದಿನಾ ಜ್ಞಾನಿನಾ ಸಿಕಿವ್ನಾರ‍್ಯಾನಾ ಲಾವುನ್ ದೇತೊ. ತುಮಿ ತ್ಯಾತ್‌ಲ್ಯಾ ಥೊಡ್ಯಾನಾ ಮಾರುನ್ ಟ್ಯಾಕ್ನಾರ್; ಆನಿ ಥೊಡ್ಯಾನಾ ಶಿಲ್ಬೆವ ಗ್ಯಾಲ್ನಾರ್; ದುಸ್‌ರ‍್ಯಾ ಥೊಡ್ಯಾನಾ ತುಮ್ಚಾ ಸಭಾಸ್ಥಾನಾತ್ ಬಡಿವ್ನಾರ್; ತುಮಿ ತ್ಯನಾ ಗಾವಾತ್ನಿ ಗಾವಾತ್ ಪಾಠಿ ಲಾಗ್ನಾರ್.
MAT 23:35 “ಮನ್ಹುನ್ ದರ್ಥಿವ ಮಾರುನ್ ಟ್ಯಾಕ್‌ಲ್ಯಾಲ ಸಗ್‌ಳ್ಯಾ ಸಾಚಿ ಮಾನ್ಸಾನ್ಸಾ ಖುನ್ ಕೆಲ್ಯಾಲೆ ಚು಼ಕಿತ್ ತುಮಿ ಗಾವ್ನಾರ್. ಸಾಚಿ ಜಾ಼ಲ್ಯಾಲ್ಯಾ ಹೆಬೆಲಾ ದರ್ನಿ ಬರಕಿಯಾಚಾ಼ ಲ್ಯೊಕ್ ಜಕರಿಯಾಲಾ ಮಾರುನ್ ಟ್ಯಾಕ್‌ಲ್ಯಾಲಿ ಚು಼ಕಿಚಿ ಶಿಕ್ಷಾ ತುಮ್ಚಿವ ಯನಾರ್. ಜಕರಿಯಾಲಾ ದೇವ್ಳಾಚೆ ಆನಿ ಯಜ್ಞವೇದಿಚೆ ಮದ್ದಿ ಮಾರುನ್ ಟ್ಯಾಕ್ಲಾ
MAT 23:36 ಮಿ ತುಮಾನಾ ಖರ ಸಾಂಗ್ತೊ. ಹ್ಯಾ ಕಾಲಾತ್ ಜೀವ್ನಾ ಕರ್ತ್ಯಾಲ್ಯಾ ಹ್ಯಾ ವಂವ್ಶಾವ ಸಗ್ಳಿ ಶಿಕ್ಷಾ ಯನಾರ್.
MAT 23:37 “ಯೇರುಸಲೇಮೆ, ಯೇರುಸಲೇಮೆ! ಪ್ರವಾದಿನಾ ಮಾರುನ್ ಟ್ಯಾಕ್‌ತ್ಯಾಲೆ, ದೇವಾನಿ ತುಜೆ ಜ಼ವಳ್ ಲಾವುನ್ ದಿಲ್ಯಾಲ್ಯಾ ಲೊಕಾನಾ ದೊಂಡ್ಯಾಂಚಾನಿ ಮಾರುನ್ ಟ್ಯಾಕ್‌ಲ್ಯಾಲೆ, ಖುಬ್ ಖೆಪಾ ತುಜಾ ಲೊಕಾನಾ ಮಿ ಮಜ಼ತ್ ಕರಾಯಾ ವ್ಹಯಿ ಮನ್ಲೊ. ಕುಂಬ್ಡಿ ಆಪ್‌ಲ್ಯಾ ಪಿಲ್ಯಾನಾ ಪಖಾತ್ ಗೆಥ್ಯಾಚೆಗತ್ ತುಜಾ ಲೊಕಾನಾ ಗಿಹ್ಯಾ ಮನಾ ಮನ್ ಹುತ್ತ. ಫನ್ ತು ವಪ್ಲಿ ನಾಹಿಸ್.
MAT 23:38 ಆತಾ ತುಜ಼ ದಿವುಳ್ ಲೊಕ ಸಗ್ಳಿ ಜಾ಼ವುನ್ ಪಡ್ಸಾರ್ ಪಡ್ನಾರ್.
MAT 23:39 ಮಿ ತುಲಾ ಸಾಂಗಾಚ಼ ಕ್ಯಾ ಮಂಜೆ ಪ್ರಭುಚಾ ನಾವಾನಿ ಯತ್ಯಾಲ್ಯಾಲಾ ದೇವ್ ಆಶಿರ್ವಾದ್ ಕರುನಿ ಮನ್ಹುನ್ ತು ಸಾಂಗೀ ಪರತ್ ಮನಾ ಬಗ್ನಾರುಸ್ ನಾಹಿ.
MAT 24:1 ಯೇಸು ದೇವ್ಳಾತ್ನಿ ಜಾ಼ತಾನಾ ತ್ಯಚ಼ ಶಿಶಾ ದಿವುಳ್ ಬ್ಯಾಂದ್‌ಲ್ಯಾಲ ದಾವಾಯಾ ತ್ಯಚಿಪ ಆಲ.
MAT 24:2 ತವಾ ಯೇಸುನಿ “ಹ್ಯ ಬ್ಯಾಂದ್‌ಲ್ಯಾಲ ಸಗ್ಳ ಬಗ್‌ತ್ಯಾಸಾಕ್ಯಾ? ಮಿ ತುಮಾನಾ ಖರ ಸಾಂಗ್ತೊ ಹ್ಯ ಸಗ್ಳ ಹಾಳ್ ವ್ಹನಾರ್. ಹಿತ್ತ ದೊಂಡ್ಯಾವ ದೊಂಢ ರಾಹ್ಯಾಚೆ ಆಂದಿ ಸಗ್ಳ ದೊಂಢ ಪ್ಯಾಡ್ನಾರ್” ಮನ್ಹುನ್ ಸಾಂಗ್ಲ.
MAT 24:3 ನಂತರ್ ಯೇಸು ಆಲಿವ್ ಗುಢ್ಯಾವ ಬಸ್ಲಾ ತವಾ ಶಿಶಾ ಯಗ್ಳುನ್ ಯೇಸುಚೆ ಜ಼ವಳ್ ಯವುನ್, “ಹ್ಯ ಸಗ್ಳ ಕವಾ ವ್ಹನಾರ್! ತು ಹೆ ದುನೆತ್ ಆನಿ ಯಂಗ್ದಾ ಯತಾನಾ ಆನಿ ದುನೆಚಾ಼ ಸರ್ತಾ ಯೊಳ್ ಆಲಾಕಿ ವಳಕ್ ದಾವಾಯಾ ಕ್ಯಾ ಗಡ್ನಾರ್? ಮನ್ಹುನ್ ಆಮಾನಾ ಸಾಂಗ್‌” ಮನ್ಲ.
MAT 24:4 ಯೇಸುನಿ ತ್ಯನಾ ದಿಲ್ಯಾಲಾ ಉತ್ತರ್ ಹ್ಯೊ: “ಹುಶಾರಿನಿ ರಾವ್ಹಾ! ತುಮಾನಾ ಫಸವಾಯಾ ಕುನಾಲಾಸ್ ಅವಕಾಸ್ ದಿವುನಕೊಸಾ.
MAT 24:5 ಖುಬ್ ಲೊಕ ಮಾಜಾ ನಾವಾನಿ ಯವುನ್, ‘ಮೀಸ್ ಕ್ರಿಸ್ತ’ ಮನ್ಹುನ್ ಸಾಂಗುನ್ ಖುಬ್ ಜ಼ನಾನಾ ಫಸಿವ್ನಾರ್.
MAT 24:6 ತುಮ್ಚೆ ಜ಼ವಳ್ ಚಾ಼ಲತ್ಯಾಲೆ ಲಡಾಯಿಚಾ಼ ಆವಾಜ಼್ ದುರ್ ಚಾ಼ಲತ್ಯಾಲೆ ಲಡಾಯಿಚಿ ಬಾತ್ನಿ ತುಮಿ ಐಕ್ನಾರ್ ಫನ್ ಭಿಹು ನಕೊಸಾ ಸರ್ತಿ ಯೇಳ್ ಯಯಾಚೆ ಆಂದಿ ಹ್ಯ ಸಗ್ಳ ವ್ಹಯಾ ವ್ಹಯಿ
MAT 24:7 ಲೊಕ ದುಸ್‌ರ‍್ಯಾ ಲೊಕಾಂಚೆ ಆಡ್ವಿ ಲಡಾಯಿ ಕರ್ತ್ಯಾತ ರಾಜ ದುಸ್‌ರ‍್ಯಾ ದುಸ್‍ರ‍್ಯಾ ರಾಜಾಂಚಿವ ಲಡಾಯಿ ಕರ್ತ್ಯಾತ. ಬರ್ಗಾಲ್ ಯನಾರ್. ದುಸ್‌ರ‍್ಯಾ ದುಸ್‌ರ‍್ಯಾ ಜಾ಼ಗ್ಯಾವ ಭುಕಂಪ್ ವ್ಹನಾರ್.
MAT 24:8 ಹೆ ಸಗ್ಳ ಬಾಳತ್ ಫನಾಚ಼ ಪೈಲ್ಯಾನಿ ಯಾಗ್ ಚಾಲು ಜಾ಼ಲ್ಯಾಲ ತ್ಯವ್ಡಸ್.
MAT 24:9 “ತವಾ ಲೊಕ ತುಮಾನಾ ತರಾಸ್ ದಿವುನ್, ಮರ್ನಾಚಿ ಚು಼ಕ್ ದಿಯಾ ಅಧಿಕಾರಿಂಚಾ ತಾಬ್ಯಾತ್ ದೇನಾರ್ ಸಗ್ಳಿ ರಾಶ ಟ್ರ ತುಮ್ಚಿ ದ್ವೆಶ್ ಕರ್ತಿಲ. ತುಮಿ ಮಾಜಿವ ಇಸ್ವಾಸ್ ಥೆವ್‌ಲ್ಯಾಸಾ ಮನ್ಹುನ್ ಹ್ಯ ಸಗ್ಳ ತುಮಾನಾ ವ್ಹನಾರ್.
MAT 24:10 ತ್ಯಾ ಯಳಾತ್ ಖುಬ್ ಇಸ್ವಾಸಿ ಲೊಕ ಆಪ್ಲಾ ಇಸ್ವಾಸ್ ಸಾಂಡುನ್ ಗೇನಾರ್. ನಂತರ್ ಇಸ್ವಾಸ್ ಘಾತ್ ಕರ್ತ್ಯಾತ ತೀ ಯಕಾಮಕಾಲಾ ಆಡ್ವಿ ಪರ್ತುನ್ ಯಕಾಮಕಾವ ರಾಗ್ ಥೆವ್ನಾರ್.
MAT 24:11 ಖುಬ್ ಲಬಾಡ್ ಪ್ರವಾದಿ ಯವುನ್ ಖುಬ್ ಲೊಕಾನಾ ಫಸಿವ್ನಾರ್.
MAT 24:12 ದುನೆತ್ ಧರ್ಮಾಚೆ ಅಡ್ವ ಚಾ಼ಲಾಚ಼ ಖುಬ್ ಜಾ಼ಲ್ಹ ಮನ್ಹುನ್, ಇಸ್ವಾಸಿ ಲೊಕಾಂಚಿ ಮಾಯಾ ದಡುನ್ ಜಾ಼ನಾರ್.
MAT 24:13 ಫನ್ ಸರ್ತ್ಯಾ ದಿಸಾ ಪರೆತ್ ಘಟ್ ಉಬಾರಾಥ್ಯಾಲ್ಯಾಚಿ ರಕ್ಷನ್ ವ್ಹನಾರ್.
MAT 24:14 ದೇವಾಚಾ ರಾಜಾಚಿ ಚಾ಼ಂಗ್ಲಿ ಖಬರ್ ದುನೆತ್‌ಲ್ಯಾ ಸಗ್‌ಳ್ಯಾ ಲೊಕಾನಾ ಸಾಕ್ಶಿ ವ್ಹನಾರ್. ತವಾ ಸರ್ತಾದಿಸ್ ಯನಾರ್.
MAT 24:15 “ಖುಬ್ ಹಾಳ್ ವ್ಹಯಾ ಕಾರನ್ ಜಾ಼ಲ್ಯಾಲ್ಯಾ ಯಕಾ ಜಿನ್ಸಾಚ಼ ಪ್ರವಾದಿ ದಾನಿಯೆಲಾನಿ ಸಾಂಗ್‍ಲ್ಯಾ. ಹ್ಯೊ ಬುರ್ಸಾ ಜಿನೊಸ್ ದೇವ್ಳಾಚಾ ಪರಿಶುದ್ದ ಜಾ಼ಗ್ಯಾತ್ ಉಬ ರಾಯಲ್ಯಾಲ ತುಮಿ ಬಗ್ನಾರ್ ಹ್ಯ ವಾಚಿವ್‌ತ್ಯಾಲಾ ಹ್ಯ ಸಮ್ಜುನ್ ಗಿಹುನಿ.
MAT 24:16 ತ್ಯಾ ಯಳಾಲಾ ಯುದಾಯಾತ್ ರಾಥ್ಯಾಲಿ ಲೊಕ ಕನ್ಯಾವ ಪಳುನ್ ಜಾ಼ವುಂತ.
MAT 24:17 ಗರ‍್ಹಾಚೆ ಮಾಳಿವ ಆಸ್‌ಲ್ಯಾಲಾ ಉತ್ರುನ್ ಆಪ್ಲಿ ಸಾಮ್ನ ಗರ‍್ಹಾತ್ನಿ ಗಿಹ್ಯಾಚೆ ಆಂದಿ ಪಳುನ್ ಜಾ಼ಯಾ ತ್ಯಚಿಪ ಯೊಳ್ ನಾಹಿ.
MAT 24:18 ಶೇತಾತ್ ಆಸ್ನಾರಾ ಆಪ್ಲಿ ವೈಲಿ ಆಂಗಿ ಗಿಹ್ಯಾ ಗರ‍್ಹಾತ್ ಪರ್ತುನ್ ಯವು ನಸುನಿ.
MAT 24:19 “ತ್ಯಾ ಯಳಾಲಾ ಗರ್ವಾರ್ನಿನಾ ಥಾನ್ ಪ್ಯಾಸ್‌ತ್ಯಾಲ್ಯಾ ಬ್ಯಾಯ್ಕಾನಾ ಕಸ್ಲಾ ತರಾಸ್!
MAT 24:20 ತುಮಿ ಪಳುನ್ ಜಾ಼ಯಾ ವ್ಹಯಿ ಜಾ಼ಲ್ಯಾಲಾ ಹ್ಯೊ ಯೊಳ್ ಥಂಡಿಚಾ ದಿಸಾತ್ ವ್ಹವುನಿ ಆರಾಮಾಚಾ ದಿಸಾದಿಸಿ ವ್ಹವುನಿ ಯವುನಾಹಿ ಮನ್ಹುನ್ ದೇವಾಪ ಮಾಗ್ನ ಕರಾ.
MAT 24:21 ಕಾ ಮಂಜೆ ತ್ಯಾ ಯಳಾಲಾ ಮೊಟಾ ತರಾಸ್ ರಾನ್ಹಾರ್. ದುನಿಯಾ ಉತ್ಪತ್ತಿ ಜಾ಼ಲಿ ತೆ ದರ್ನಿ ಆಸ್ಲಾ ತರಾಸ್ ಕವಾಸ್ ಜಾ಼ಲಾ ನಾಹಿ. ಹಿತ್ನಿ ಮೊರ‍್ಹಬಿ ವ್ಹನಾರ್ ನಾಹಿ.
MAT 24:22 ಫನ್ ದೇವಾನಿ ಮೊಟಾ ತ್ಯೊ ಯೊಳ್ ಕಮ್ಮಿ ಕರಾಯಾ ಥರಿವ್‍ಲ್ಯಾ. ನಾಹಿತ, ಜೀವಾನಿ ರಾಹ್ಯಾ ಕುನಾಲಾಸ್ ವ್ಹನಾರ್ ನಾಹಿ. ಆಪ್ನು ನಿವ್ಡುನ್ ಗೇತ್‌ಲ್ಯಾಲ್ಯಾ ಲೊಕಾಂಚಾ ದೇವಾನಿ ತ್ಯೊ ಯೊಳ್ ಕಮ್ಮಿ ಕೆಲಾ.
MAT 24:23 “ತ್ಯಾ ಯಳಾತ್ ಥುಡಿಜ಼ನ ತುಮಾನಾ, ‘ಬಗಾ, ಕ್ರಿಸ್ತ್ ತಿಥ ಹಾ! ಮನ್ಹುನ್ ಸಾಂಗ್ತಿಲ. ನಾಹಿತ ದುಸ್ರಾ ಯೊಕ್. ತ್ಯೊ ಹಿತ್ತ ಹಾ! ಮನ್ಹುನ್ ಸಾಂಗಿಲ್ ಖರ ತ್ಯಂಚಿವ ಇಸ್ವಾಸ್ ಥಿವುನಕೊಸಾ.
MAT 24:24 ಲಬಾಡ್ ಕ್ರಿಸ್ತ್ ಆನಿ ಲಬಾಡ್ ಪ್ರವಾದಿ ಯವುನ್, ಜಾ಼ಲ್ಹತ ದೇವಾನಿ ನಿವ್ಡುನ್ ಗೇತ್‌ಲ್ಯಾಲ್ಯಾ ಲೊಕಾನಾ ಫಸ್ವಾಯಾ ಸಾಟಿ ಮುಟಿ ಮುಟಿ ಕಾಮ ಆನಿ ಚಮತ್ಕರಾಚಿ ಕಾಮ ಕರ್ನಾರ್.
MAT 24:25 ಬಗಾ, ತ್ಯ ಘಢಾಚೆ ಆಂದಿ ಮಿ ತ್ಯಂಚೆ ಗುಶ್ಟಿತ್ ತುಮಾನಾ ಹುಶಾರ್ಕಿ ದಿಲ್ಲೆ.
MAT 24:26 “‘ಕ್ರಿಸ್ತ್ ರಾನಾತ್ ಹಾ!’ ಮನ್ಹುನ್ ಥೊಡ್ಯಾಂಚಾನಿ ಸಾಂಗ್ಲತ ರಾನಾತ್ ಜಾ಼ವುನಕೋಸಾ. ‘ತ್ಯೊ ತ್ಯಾ ಸೋಪ್ಯಾತ್ ಬರ್ಲ್ಯಾ!’ ಮನ್ಹುನ್ ಸಾಂಗ್ಲತ ತ್ಯಚಿವ ಇಸ್ವಾಸ್ ಥಿವುನಕೊಸಾ.
MAT 24:27 ಮಾನ್ಸಾಚಾ಼ ಲ್ಯೊಕ್ ಲೊಕಾನಾ. ಪಾಟ್‌ಕ್ಯಾನ್ ಈಜ಼್ ಕಸಿ ಯತಿ ತಸ ಉಗಾವತ್ಯಾ.
MAT 24:28 ಮಡ ಕುಠ ಆಸ್ಥ ತಿಥ ಗಿದ್ಡ ಆಸ್‌ಥ್ಯಾತ ಮನ್ಹುನ್ ತುಮಾನಾ ಠಾವ ಹಾ ತಸಸ್ ಮಾಜ಼ ಯನ ರಾನ್ಹಾರ್.
MAT 24:29 ಹ್ಯ ಜಾ಼ಲ್ಯಾ ಬರ್ಬರ್, “ತ್ಯಾ ದಿಸಾಚ಼ ತರಾಸ್ ಸಪ್‌ಲ್ಯಾ ಬರ್ಬರ್, ‘ದೀಸ್ ಆಂದಾರ್ ವ್ಹನಾರ್. ಚಾ಼ಂದಾಚಾ಼ ಉಜಿಡ್ ನಾಹಿ ವ್ಹನಾರ್ ಚಾನ್ಯಾ ಆಬ್ಳಾತ್ನಿ ನಿಖ್ಳುನ್ ಪಡ್ನಾರ್ ಆಬ್ಳಾಚಿ ಬಳ ಹಲ್ನಾರ್.
MAT 24:30 “ತವಾ ಮಾನ್ಸಾಚಾ ಲೇಕಾಚಾ ಯನ್ಯಾಚಿ ವಳಕ್ ಆಬ್ಳಾತ್ ದಿಸ್ನಾರ್ ದುನೆತ್ಲಿ ಕುಳ ಸಗ್ಳಿ ಭಿಹುನ್ ರಡತ್ಯಾತ. ಆಬ್ಳಾತ್ ಡಘಾವ್ನಿ ತ್ಯೊ ಯತ್ಯಾಲಾ ಲೊಕ ಸಗ್ಳಿ ಬಗ್ನಾರ್ ತ್ಯೊ ಬಳಾನಿ ಮಹಿಮೆನಿ ಯನಾರ್.
MAT 24:31 ಮೊಟ್ಯಾ ಸಬ್ದಾನಿ ತುತ್ತುರಿಚಾ ಆವಾಜಾ಼ನಿ ಮಾನ್ಸಾಚಾ಼ ಲ್ಯೊಕ್ ಆಪ್‌ಲ್ಯಾ ಧುತಾನಾ ಧರ್ತಿವ ಸಗ್ಳಿಕ್ಡ ಲಾವುನ್ ದೇನಾರ್. ತ್ಯನಿ ನಿವ್ಡುನ್ ಗೆತಲ್ಯಾಲ್ಯಾನಾ ದೇವ್ ದುತ್ ಧರ್ಥಿವ ಸಗ್ಳಿಕ್ನಿ ಯಕಿಕ್ಡ ಕರ್ನಾರ್.
MAT 24:32 “ಅಂಜು಼ರಾಚ಼ ಝಾ಼ಡ್ ಆಮಾನಾ ಯೊಕ್ ಪಾಟಾ ಸಿಕಿವ್ತ. ಅಂಜು಼ರಾಚಾ ಜಾ಼ಢಾಚಾ ಡಾಳ್ಯಾ ಹಿರ್‌ವ್ಯಾ ಕವ್‌ಳ್ಯಾ ವ್ಹವುನ್ ನವಿ ಪಾನ ಯತಾನಾ, ಉನಾಳಾ ಜ಼ವಳ್ ಆಲಾ ಮನ್ಹುನ್ ತುಮಿ ಸಮಜು಼ನ್ ಗೆಥಾಸಾ.
MAT 24:33 ಹ್ಯಾ ಗುಶ್ಟಿ ಸಗ್‌ಳ್ಯಾ ವ್ಹತ್ಯಾಲ್ಯಾ ತುಮಿ ಬಗ್ತಾನಾ, ಮಾನ್ಸಾಚಾ಼ ಲ್ಯೊಕ್ ಯತ್ಯಲಾ ಯೊಳ್ ಜ಼ವಳ್ ಆಲ್ಯಾ ಮನ್ಹುನ್.
MAT 24:34 ಮಿ ತುಮಾನಾ ಖರ ಸಾಂಗ್ತೊ ಆತಾಚಿ ಲೊಕ ಆಜು಼ನ್ ಜಿತ್ತಿ ಆಸ್ಥಾನಾಸ್ ಹ್ಯಾ ಸಗ್‌ಳ್ಯಾ ಗುಶ್ಟಿ ವ್ಹನಾರ್!
MAT 24:35 ದರ್ಥಿ ಆಬಾಳ್ ಹಾಳ್ ವ್ಹನಾರ್, ಖರ ಮಿ ಸಾಂಗ್‌ತ್ಯಾಲಿ ಬುಲಿ ಕವಾಸ್ ಹಾಳ್ ವ್ಹನಾರುಸ್ ನಾಹಿ!.
MAT 24:36 “ತ್ಯೊ ದೀಸ್ ನಾಹಿತ ತ್ಯೊ ಯೊಳ್ ಕವಾ ಯನಾರ್ ಮನ್ಹುನ್ ಕುನಾಲಾಸ್ ಸಮಾಜ್ನಾರ್ ನಾಹಿ. ದೇವಾಚಾ ಲೇಕಾಲಾಬಿ ಆನಿ ಸ್ವರ್ಗಾತ್ ಆಸ್‌ಲ್ಯಾಲ್ಯಾ ದೇವ್ದುತಾನಾಬಿ ಠಾವಾ ನಾಹಿ. ಬಾ ದೇವಾಲಾ ತ್ಯವ್ಡಾಸ್ ಠಾವಾ ಹಾ.
MAT 24:37 “ನೊಹಾಚಾ ದಿಸಾತ್ ಜಾ಼ಲ್ಯಾ ಶಾರ್ಕ ಮಾನ್ಸಾಚಾ಼ ಲ್ಯೊಕ್ ಯತಾನಾ ವ್ಹನಾರ್.
MAT 24:38 ಪಾನಿ ಯವುನ್ ಸಗಳ ಗಯಿಪ್ ಕರಾಚೆ ಆಂದಿ ಲೊಕ ಖಾಯಿತಿತ ಪಿಯಿತಿತ, ಲಗ್ನ ವ್ಹಯಿತಿತ ಆನಿ ಆಪ್‌ಲ್ಯಾ ಪೊರಾಂಚಿ ಲಗ್ನ ಕರಿತಿತ. ನೊಹಾ, ವ್ಹಡಿತ್ ಜಾ಼ಯಿ ಪರತ್ ಲೊಕ ತ್ಯ ಸಗ್ಳ ಕರೀತುಸ್ ಹುತ್ತಿತ.
MAT 24:39 ಕ್ಯಾ ವ್ಹತ್ಯಾ ಮನ್ಹುನ್ ತ್ಯನಾ ಸಮಾಜ಼್ಲ ನಾಹಿ. ಪಾನಿ ಯವುನ್ ಲೊಕಾನಾ ಸಗ್‌ಳ್ಯಾ ನಾಸ್ ಕಿಲಿತ “ಮಾನ್ಸಾಚಾ಼ ಲ್ಯೊಕ್ ಯತಾನಾಬಿ ತಸಸ್ ವ್ಹನಾರ್.
MAT 24:40 ಸೇತಾತ್ ದೊಗ ಕಾಮ್ ಕರ್ತಾನಾ ಯಕಾಲಾ ವರ್ ನೆನ್ಹಾರ್ ಆನಿ ಯಕಾಲಾ ಖಾಲ್ ಶೊಡ್ನಾರ್.
MAT 24:41 ದುಗಿ ಬ್ಯಾಯ್ಕಾ ದಾನ ದಳ್ತಾನಾ ಯಕಿಲಾ ವರ್ ನೆನ್ಹಾರ್ ಆನಿ ಯಕಿಲಾ ಖಾಲ್ ಶೊಡ್ನಾರ್.
MAT 24:42 ತುಮಚಾ಼ ಪ್ರಭು ಯಯಾಚಾ಼ ದೀಸ್ ತುಮಾನಾ ಸಮಾಜ್ನಾ಼ರ್ ನಾಹಿ. ಮನ್ಹುನ್ ಕವಾಬಿ ತಯಾರ್ ರಾವ್ಹಾ.
MAT 24:43 ಹ್ಯ ಯದತ್ ಗೇವ್ಹಾ ಚೊ಼ರ್ ಕವ್ವಾ ಯನಾರ್ ಮನ್ಹುನ್ ಗರ‍್ಹಾಚಾ ದನ್ಯಾಲಾ ಸಮಾಜ಼ಲ್ಯಾವ ತ್ಯೊ ಜಾ಼ಗಾ ರಾಹುನ್ ಚೊ಼ರಾಲಾ ಘರ್ ಚು಼ರು ದಿಯಿತ್ ನವ್ಥಾ.
MAT 24:44 ಮನ್ಹುನ್ ತುಮಿಬಿ ತಯಾರ್ ರಾವ್ಹಾ ತುಮಿ ಯವಜ಼ಲ್ಯಾ ನಸ್‌ಲ್ಯಾಲ್ಯಾ ಯಳಾಲಾ ಮಾನ್ಸಾಚಾ಼ ಲ್ಯೊಕ್ ಯನಾರ್.
MAT 24:45 “ಗಿನ್ಯಾನ್ ಆಸ್‌ಲ್ಯಾಲಾ ಇಸ್ವಾಸಾಚಾ಼ ಸೇವಕ್ ಕೊನ್? ದುಸ್‌ರ‍್ಯಾ ಸೇವಕಾನಾ ಜೆವಾನ್ ವ್ಹಯಿ ಜಾ಼ಲ್ಯಾಲ್ಯಾ ಯಳಾಲಾ ದಿಯಾ ದನ್ಹಿ ಕಚಾ ಸೇವಕಾವ ಇಸ್ವಾಸ್ ಥೆವ್ತೊ ತ್ಯೊಸ್.
MAT 24:46 ಆಪ್‌ಲ್ಯಾಲಾ ದಿಲ್ಯಾಲ ಕಾಮ್ ಸೇವಕ್ ಕರ್ತಾ ಆಸ್ಥಾನಾ ತ್ಯಚಾ಼ ದನ್ಯಾನಿ ಯವುನ್ ಬಗ್‌ಲ್ಯಾವ ತ್ಯಲಾ ಸಂತೊಸ್ ವ್ಹತ್ತೊ ಆನಿ ದನ್ಯಾಲಾಬಿ ಸಂತೊಸ್ ವ್ಹತೊ.
MAT 24:47 ಮಿ ತುಮಾನಾ ಖರ‍ ಸಾಂಗ್ತೊ. ತ್ಯೊ ದನಿ ಆಪ್ಲೆ ಸರ್ವೆ ಆಸ್ಥಿಚಾ಼ ಇಚಾರ್ ಕರಾಯಾ ತ್ಯಾ ಸೇವಕಾಲಾ ಥರುವುನ್ ಥೆವ್ನಾರ್.
MAT 24:48 “ಫನ್ ಸೇವಕ್ ಬುರ್ಸಾ ಜಾ಼ಲ್ಯಾವ ಆನಿ ಆಪ್ಲಾ ದನ್ಹಿ ಬಿಗಿನಿ ಮಾಗಾರಾ ಪರ್ತುನ್ ಯನಾರ್ ನಾಹಿ ಮನ್ಹುನ್ ಯವಜ಼ಲ್ಯಾವ ತ್ಯಲಾ ಕ್ಯಾ ವ್ಹತ್ತ?
MAT 24:49 ತ್ಯೊ ಸೇವಕ್ ದುಸ್‌ರ‍್ಯಾ ಸೆವಕಾನಾ ಬಡ್ವಿತ್ ಆಪ್ಲಿ ಶಾರ್ಕ್ಯಾ ಲೊಕಾಂಚಿ ಸಂಗ್ ಮಿಳುನ್ ಖಾಯಿತ್ ಪಿಯಿತ್ ರಾನ್ಹಾರ್
MAT 24:50 ಆಸ ತ್ಯೊ ತ್ಯಚಿ ವಾಟ್ ಬಗಿ ನಸ್‍ಥ್ಯಾಲ್ಯಾ ಯಳಾಲಾ ತ್ಯೊ ಯನಾರ್ ಆನಿ ತ್ಯೊ ಕವಾ ಯನಾರ್ ಮನ್ಹುನ್ ತ್ಯಲಾ ಠಾವ ನವ್ಥ.
MAT 24:51 ತ್ಯಲಾ ಮಾರುನ್ ಶಿಕ್ಷಾ ದಿವುನ್ ಕಪ್ಟಿ ಲೊಕಾಂಚಾ ಜಾ಼ಗ್ಯಾವ ಡಖಲ್ನಾರ್ ತಿತ್ತ ಲೊಕ ತರಾಸಾನಿ ರಡತ್ ಆಪ್ಲ ದಾತ್ ಚಾ಼ವಿತ್ ರಾನ್ಹಾರ್.
MAT 25:1 ತ್ಯಾ ದೀಸಾತ್ ಸ್ವರ್ಗಾಚ಼ ರಾಜೆ ಕಸ ರಾನ್ಹಾರ್ ಮನ್ಹಾಯಾ ಹಿ ಕ್ಯಾಯ್ನಿ ವಳಕ್ ಜಾ಼ಲೆ. ಧಾ ಜ಼ನಿ ಕನ್ಯಾ ಆಪ್ಲ ದಿವ ಗಿಹುನ್ ನವರ‍್ಯಾಪ ಜಾ಼ಯಾ ಗೆಲ್ಯಾ.
MAT 25:2 ತ್ಯಂಚಾತ್ ಪಾಚ಼್ ಜ಼ನಿ ಬುದ್ದಿ ನಸ್ನಾರ‍್ಯಾ ಹುತ್ಯಾ. ಆನಿಕ್ ರಾಯ್‌ಲ್ಯಾಲ್ಯಾ ಪಾಚ಼್ ಜ಼ನಿ ಶಾನ್ಯಾ ಹುತ್ಯಾ.
MAT 25:3 ಬುದ್ದಿ ನಸ್‌ಲ್ಯಾಲ್ಯಾ ಕನ್ಯಾ ಆಪ್ಲ ದಿವ ಗಿಹುನ್ ಆಲ್ಯಾ ಫನ್ ಆಗಾವ ತ್ಯಾಲ್ ಗೆತ್ಲ ನಾಹಿ.
MAT 25:4 ಶಾನ್ಯಾಂಚಾನಿ ದಿವ್ಯಾ ಸಂಗ ಆಗಾವ ಡಬ್ಯಾತ್ ವ್ಹಯಿ ತ್ಯವ್ಡ ತ್ಯಾಲ್ ಗೇತ್ಲ.
MAT 25:5 ನವ್ರಾ ಯಯಾಚಾ಼ ತಡಾ ಜಾ಼ಲಾ ಆನಿ. ತೀ ಸಗ್ಳಿ ಪುರೊ ವ್ಹವುನ್ ನಿಜ್ಲಿತ.
MAT 25:6 “ಆರ್ದೆರ‍್ಯಾಚಾ಼, ‘ನವ್ರಾ ಯಯಾಲಾಗ್‌ಲ್ಯಾ! ಯವಾ, ತ್ಯಲಾ ಭೇಠಾ!’ ಮನ್ಹುನ್ ಕುನಿ ಯಕಾನಿ ಸಾಂಗ್ಲ.
MAT 25:7 ತವಾ ಕನ್ಯಾ ಸಗ್‌ಳ್ಯಾ ಜಾ಼ಗ್ಯಾ ವ್ಹವುನ್ ಆಪ್ಲ ದಿವ ತಯಾರ್ ಕೆಲ.
MAT 25:8 ಬುದ್ದಿ ನಸ್ನಾರ‍್ಯಾ ಕನ್ಯಾಂಚಾನಿ ಶಾನ್ಯಾ ಕನ್ಯಾಂಚಿಪ, ‘ತುಮ್ಚಾ ತೇಲಾತ್ಲ ಥೊಡ ತ್ಯಾಲ್ ಆಮಾನಾ ದೇವಾ. ಆಮ್ಚಾ ದಿವ್ಯಾತ್ಲ ತ್ಯಾಲ್ ಸಗ್ಳ ಸಪ್ಲ’ ಮನ್‌ಲ್ಯಾ.
MAT 25:9 “ಶಾನ್ಯಾ, ‘ನಾಹಿ! ಆಮ್ಚಿಪ ಆಸ್‌ಲ್ಯಾಲ ತ್ಯಾಲ್ ತುಮಾನಾಬಿ ಆಮಾನಾಬಿ ಪಾವ್ನಾರ್ ನಾಹಿ. ಆಂಗ್ಡಿತ್ ಜಾ಼ವುನ್ ಗೆವ್ಹಾ’ ಮನ್‌ಲ್ಯಾ.
MAT 25:10 “ತವಾ ಪಾಚ್‌ ಜ಼ನಿ ಬುದ್ದಿ ನಸ್ನಾರ‍್ಯಾ ಕನ್ಯಾ ತ್ಯಾಲ್ ಗಿಹ್ಯಾಲಾ ಗೆಲ್ಯಾ ತ್ಯಾ ಜಾ಼ತಾನಾ ನವರ‍್ಹಾ ಆಲ್ಲಾ ತಯಾರ್ ಆಸ್‌ಲ್ಯಾಲ್ಯಾ ಕನ್ಯಾ ಲಗ್ನಾಚಾ ನವ್ಹರ‍್ಯಾ ಸಂಗ ಜೆವ್ನಾಲಾಗೆಲ್ಯಾ ತವಾ ದಾರ್ ಜಾಕ್ಲ.
MAT 25:11 ಮಂಗ್ ಬುದ್ದಿ ನಸ್ನಾರ‍್ಯಾ ಕನ್ಯಾ ಯವುನ್, ‘ಸ್ವಾಮಿ, ಸ್ವಾಮಿ, ಆತ್ ಯಯಾಲಾ ಆಮಾನಾ ದಾರ್ ಉಗಡ್’ ಮನ್‌ಲ್ಯಾ.
MAT 25:12 “ಫನ್ ನವರ‍್ಹಾ, ‘ಮಿ ತುಮಾನಾ ಖರ ಸಾಂಗ್ತೊ. ತುಮಿ ಕೊನ್ ತ್ಯಾ ಮನಾ ಠಾವ್ಯಾ ನಾಹಿಸಾ’ ಮನ್‍ಲ್ಹಾ.
MAT 25:13 “ಮನ್ಹುನ್ ಕವಾಬಿ ತಯಾರ್ ರಾವ್ಹಾ. ಮಾನ್ಸಾಚಾ಼ ಲ್ಯೊಕ್ ಯತ್ಯಾಲಾ ದೀಸ್ ವ್ಹವುನಿ ಯೊಳ್ ವ್ಹವುನಿ ತುಮಾನಾ ಠಾವ ನಾಹಿ. ಯೇಸುನಿ ಹ್ಯ ಸಾಂಗುನ್ ಸಪಿವ್ಲ.
MAT 25:14 “ಸ್ವರ್ಗಾಚ಼ ರಾಜೆ ಆಸ ಹಾ, ಆಪ್ಲ ಘರ್ ಸುಡುನ್ ದುಸ್ರಾ ಜಾ಼ಗಾ ಬಗಾಯಾ ಜಾ಼ತ್ಯಾಲ್ಯಾ ಯಕಾ ಮಾನ್ಸಾಚೆಗತ್ ಹಾ. ತ್ಯೊ ಮಾನುಸ್ ಆಪ್ನು ಜಾ಼ಯಾಚೆ ಆಂದಿ ಆಪ್‌ಲ್ಯಾ ಸೇವಕಾಂಚೆ ಸಂಗ ಬುಲುನ್, ಆಪ್ಲಿ ಆಸ್ಥಿ ಬಗಾಯಾ ತ್ಯನಾ ಸಾಂಗ್ಲಿ.
MAT 25:15 ತ್ಯೊ ತ್ಯಾ ಸೇವಕಾಂಚಾ ಕಾಮಾಚಾ ಬಳಾಜೊ಼ಗ ತ್ಯನಿ ಯಕಾ ಸೇವಕಾಲಾ ಪಾಚ಼್ ಹಾಜಾ಼ರ್ ಸೊನ್ಯಾಚ಼ ಅನ ಆನಿ ಯಕಾಲಾ ದೊನ್ ಹಾಜ಼ರ್. ತಿನವ್ಯಾ ಸೇವಕಾಲಾ ಯೇಕ್ ಹಾಜಾ಼ರ್ ಆನ ದಿಲ್ಲ. ಮಂಗ್ ತ್ಯೊ ದುಸ್‌ರ‍್ಯಾ ಜಾ಼ಗ್ಯಾವ ಗೆಲಾ.
MAT 25:16 ಪಾಚ಼್ ಹಾಜಾ಼ರ್ ಸೊನ್ಯಾಚ಼ ಆನ ಗೆತಲ್ಯಾಲ್ಯಾ ಸೇವಕಾನಿ ತವಾಸ್ ಜಾ಼ವುನ್ ತೆ ಆನ ಯವಾರಾಲಾ ಗಾಲ್ಹುನ್ ಆನೀಕ್ ಪಾಚ಼್ ಹಾಜಾ಼ರ್ ಸೊನ್ಯಾಚ಼ ಆನ ಮಿಳಿವ್ಲ.
MAT 25:17 ತಸಸ್ ದೊನ್ ಹಾಜಾ಼ರ್ ಸೊನ್ಯಾಚ಼ ಆನ ಗೇತ್‌ಲ್ಯಾಲ್ಯಾ ಸೇವಕಾನಿಬಿ ತೇ ಆನ ಯವಾರಾತ್ ಗಾಲ್ಹುನ್ ಆನಿ ದೊನ್ ಹಾಜಾ಼ರ್ ಸೊನ್ಯಾಚ಼ ಆನ ಮಿಳಿವ್ಲ.
MAT 25:18 ಫನ್ ಯೇಕ್ ಹಾಜಾ಼ರ್ ಸೊನ್ಯಾಚ಼ ಆನ ಗೇತಲ್ಯಾಲಾ ನಿಗುನ್ ಜಾ಼ವುನ್ ಜಿಮ್ನಿತ್ ಯೊಕ್ ಖಢಾ ಮಾರುನ್ ತ್ಯಾ ದನ್ಯಾಚ಼ ಆನ ಚು಼ರುನ್ ಥೇವ್ಲ.
MAT 25:19 ಖುಬ್ ದಿಸಾ ನಂತರ್ ದನ್ಹಿ ಗರ‍್ಹಾತ್ ಯವುನ್ ಆಪ್ನು ದಿಲ್ಯಾಲ್ಯಾ ಆನ್ಯಾಂಚಾ಼ ಸೇವಕನಾ ಲೇಖಾ ಇಚಾರ್ಲಾ.
MAT 25:20 ಪಾಚ಼್ ಹಾಜಾ಼ರ್ ಸೊನ್ಯಾಚ಼ ಆನ ಗೇತ್‍ಲ್ಯಾಲ್ಯಾ ಸೇವಕಾನಿ ಆನಿಕ್ ಪಾಚ಼್ ಹಾಜಾ಼ರ್ ಸೊನ್ಯಾಚ಼ ಆನ ಆಪ್‍ಲ್ಯಾ ದನ್ಯಾಪ ಆನುನ್ ಧನ್ಯಾ ಪಾಚ಼್ ಹಾಜಾ಼ರ್ ಸೊನ್ಯಾಚ಼ ಆನ ದಿಲಸ್ ಮಿ ತೇ ಉಪೆಗ್ ಕರುನ್ ಆನಿಕ್ ಪಾಚ಼್ ಹಾಜಾ಼ರ್ ಸೊನ್ಯಾಚ಼ ಆನ ಮಿಳಿವ್ಲ.
MAT 25:21 ದನ್ಯಾನಿ, ‘ತ್ಯಲಾ ಶಭಾಸ್ ತು ಇಸ್ವಾಸಾಚಾ಼ ಚಾ಼ಂಗ್ಲಾ ಸೇವಕ್. ಮಿ ತುಲಾ ಹ್ಯಚಿವ್ನಿ ಮೊಟ ಕಾಮ್ ದೇತೊ ಯವುನ್ ಮಾಜೆ ಸಂಗ ಸಂತೊಶಾನಿ ರ‍್ಹಾ’ ಮನ್ಲಾ.
MAT 25:22 “ಮಂಗ್ ದೊನ್ ಹಾಜಾ಼ರ್ ಸೊನ್ಯಾಚ಼ ಅನ ಗೆತಲ್ಯಾಲಾ ಸೇವಕ್ ದನ್ಯಾಪ ಯವುನ್, ‘ಧನ್ಯಾ, ತು ಮನಾ ದೊನ್ ಹಾಜಾ಼ರ್ ಸೊನ್ಯಾಚ಼ ಅನ ದಿಲಸ್. ತ್ಯನಿ ಬಗ್, ಮಿ ಆನಿಕ್ ದೊನ್ ಹಾಜಾ಼ರ್ ಸೊನ್ಯಾಚ಼ ಅನ ಮಿಳಿವ್ಲ’ ಮನ್ಲಾ.
MAT 25:23 ದನ್ಯಾನಿ ತು ಶಭಾಸ್ ಇಸ್ವಾಸಾಚಾ಼ ಚಾ಼ಂಗ್ಲಾ ಸೇವಕ್ ತು ತೇ ಥೊಡ ಆನ ಚಾ಼ಂಗ್ಲ ವಾಪರ್ಲಸ್ ಮನ್ಹುನ್ ಮಿ ತುಲಾ ಹ್ಯಚಿವ್ನಿ ಮೊಟ ಕಾಮ್ ದೇತೊ ಯವುನ್ ಮಾಜೆ ಸಂಗ ಸಂತೊಶಾನಿ ರ‍್ಹಾ’ ಮನ್ಹುನ್ ಸಾಂಗ್ಲ.
MAT 25:24 ನಂತರ ಯೇಕ್ ಹಾಜಾ಼ರ್ ಸೊನ್ಯಾಚ಼ ಆನ ಗೇತಲ್ಯಾಲಾ ಸೇವಕ್ ದನ್ಯಾಪ ಯವುನ್ ದನ್ಯಾ ತು ಖುಬ್ ತರಾಸ್ ದೇತ್ಯಾಲಾ ಮಾನುಸ್ ಮನ್ಹುನ್ ಮನಾ ಠಾವ ಹಾ. ತು ಲಾವಾಚೆ ಆಂದಿ ರ‍್ಯಾಸ್ ಕರ್ತ್ಯಾಲಾ ಆನಿ ಬೀ ಪೆರಾಚೆ ಆಂದಿ ಕ್ಯಾಪ್‌ತ್ಯಾಲಾ.
MAT 25:25 ಮನ್ಹುನ್ ಮಿ ಭಿಹುನ್ ತುಜ಼ ಆನ ಜಿಮ್ನಿತ್ ಚು಼ರುನ್ ಥೆವ್ಲ. ತು ಮನಾ ದಿಲ್ಯಾಲ ಆನ ಹಿತ್ತ ಹಾತ್ತ.
MAT 25:26 ತ್ಯಲಾಸ್ ದನ್ಯಾನಿ ತು ಆಳ್ಸೊಟಾ ಬುರ್ಸಾ ಸೇವಕ್! ಮಿ ಲಾವಿ ನಸ್‌ಲ್ಯಾಲ್ಯಾ ಜಾ಼ಗ್ಯಾಕ್ಡ ರ‍್ಯಾಸ್ ಕರ್ನಾರಾ ಬೀ ಪೇರ್ಲ್ಯಾ ನಸ್‌ಲ್ಯಾಲ್ಯಾ ಜಾ಼ಗ್ಯಾಕ್ಡ ಕ್ಯಾಪ್ನಾರಾ ಮನ್ಹುನ್ ತುಲಾ ಠಾವ ಹಾ ಕ್ಯಾ?
MAT 25:27 ತಸ ಜಾ಼ಲ್ಯಾವ ತು ಮಾಜ಼ ಅನ ಬಡ್ಡಿನಿ ದಿಯಾ ವ್ಹಯಿತಸ್ ತವಾ ಮಿ ದಿಲ್ಯಾಲ್ಯಾ ಅನ್ಯಾ ಸಂಗ ಬಡ್ಡಿಬಿ ಗಿತ್ಲಿ ಆಸ್ಥಿ’ ಮನ್‍ಲ್ಹಾ.
MAT 25:28 ಮಂಗ್ ದನ್ಯಾನಿ ಆಪ್‌ಲ್ಯಾ ದುಸ್‌ರ‍್ಯಾ ಸೇವಕಾನಾ ತ್ಯಚಿಪ್ಲ ಯೇಕ್ ಹಾಜಾ಼ರ್ ಸೊನ್ಯಾಚ಼ ಅನ ಗಿಹುನ್ ಧಾ ಹಾಜಾ಼ರ್ ಸೊನ್ಯಾಚ಼ ಅನ ಆಸ್‍ಲ್ಯಾಲ್ಯಾ ಸೇವಕಾಲಾ ದೇವಾ.
MAT 25:29 ಆಪ್ಲಿಪ ಆಸ್‌ಲ್ಯಾಲ್ಯಾ ಪರತೇಕಾಲಾ ಜಾಸ್ಥಿ ದೇನಾರ್ ಫನ್ ನಸ್‌ರ‍್ಯಾಪ್ನಿ ಆಸ್‌ಲ್ಯಾಲಬಿ ಕಾಡುನ್ ಗೇನಾರ್ ಮನ್ಲಾ.
MAT 25:30 ಮಂಗ್ ತ್ಯಾ ದನ್ಯಾನಿ ಕಾಮಾಲಾ ಯಯಿನಸ್ನಾರ‍್ಯಾ ತ್ಯಾ ಸೇವಕಾಲಾ ಲೊಕ ರಡತ್ ತರಾಸಾನಿ ಆಪ್ಲ ದಾತ್ ಚಾವತ್ಯಾಲ್ಯಾ ಆಂದಾರಾಚಾ ಜಾ಼ಗ್ಯಾತ್ ಢಕ್ಲಾ’ ಮನ್ಹುನ್ ಹುಕುಮ್ ದಿಲಾ.
MAT 25:31 “ಮಾನ್ಸಾಚಾ಼ ಲ್ಯೊಕ್ ಆಪ್‌ಲೆ ಮೈಮೆನಿ ಸಗ್‌ಳ್ಯಾ ಧುತಾಂಚೆ ಸಂಗ ಆನಿ ಯತಾನಾ ರಾಜಾ಼ ವ್ಹವುನ್ ಮೊಟ್ಯಾ ಸಿಂಹಾಸನಾವ ಬಸ್ನಾರ್.
MAT 25:32 ಸಗ್ಳೆ ಭಾಶೆಂಚಿ ಲೊಕ ತ್ಯಚೆ ಮೊರ‍್ಹ ಜ಼ಮ್ನಾರ್ ಕುರುಬುರಾನಿ ಮೆಂಡ್ರ ಸೆರ್ಡಾತ್ನಿ ಯಗಳ್ಯಾ ಶಾರ್ಕಿ ತ್ಯೊ ತ್ಯನಾ ಯಗಳ್ನಾರ್;
MAT 25:33 ಮಾನ್ಸಾಚಾ಼ ಲ್ಯೊಕ್ ನಿಯತೀಚಾನಾ ಆಪ್‌ಲ್ಯಾ ಉಜ್‌ವ್ಯಾಂಗ್ನಿ ಆನಿ ನಿಯತ್ ನಸ್‌ಲ್ಯಾಲ್ಯಾನಾ ಆಪ್ಲೆ ಡಾವ್ಯಾಂಗ್ನಿ ಉಬಿ ಕರ್ನಾರ್.
MAT 25:34 “ತವಾ ರಾಜಾ಼ ಆಪ್ಲೆ ಉಜ್‌ವ್ಯಾಂಗ್ನಿ ಆಸ್‌ಲ್ಯಾಲ್ಯಾ ಲೊಕಾನಾ, ‘ಯವಾ, ಮಾಜಾ ಬಾನಿ ತುಮಾನಾ ಮೊಟಾ ಆಶಿರ್ವಾದ್ ದಿಲ್ಯಾ. ಯವಾ, ದೇವಾನಿ ತುಮಾನಾ ವಚನ್ ದಿಲ್ಯಾಲ ರಾಜೆ ಗೇವ್ಹಾ. ತ್ಯ ರಾಜೆ ಲೊಕ ಉತ್ಪತ್ತಿ ಜಾ಼ಲ್ಯಾ ಠಾವ್ನಿ ತುಮ್ಚಿ ಸಾಟಿ ತಯಾರ್ ಕೆಲ್ಯಾ.
MAT 25:35 ತಮಿ ಹ್ಯ ರಾಜೆ ಗೆವ್ಹಾ ಕಾ ಮಂಜೆ ಮಿ ಬುಖ್ಯಾಲ್ತೊ ತುಮಿ ಮನಾ ಜೆವಾನ್ ದಿಲಸಾ ಮಿ ತಾನ್ಯಾಲ್ತೊ ತುಮಿ ಮನಾ ಪಾನಿ ಪಿಯಾ ದಿಲಸಾ ಮಿ ಯಕ್ಲಾಸ್ ಗರ‍್ಹಾತ್ನಿ ದುರ್ ಆಸ್ಥಾನಾ ತುಮಿ ಮನಾ ತುಮ್ಚಾ ಗರ‍್ಹಾತ್ ಗೇತ್ಲಾಸಾ
MAT 25:36 ಮಿ ಉಗ್ಡಾ ಹುತೊ; ತುಮಿ ಮನಾ ಗಾಲಾಯಾ ಕಪ್ಡ ದಿಲಸಾ ಮಿ ದುಕ್‌ನ್ಯಾತ್ ಪಡ್ಲೊ ವ್ಹತೊ ತುಮಿ ಮಾಜಿ ಸೇವಾ ಕಿಲಿಸಾ ಮಿ ತುರುಗಾಂತ್ ಹುತ್ತೊ ತವಾ ತುಮಿ ಮನಾ ಬಗಾಯಾ ಆಲಾಸಾ’ ಮನ್ಹುನ್ ಸಾಂಗ್ತೊ.
MAT 25:37 “ತವಾ ಚಾ಼ಂಗ್ಲಿ ಲೊಕ, ‘ಪ್ರಭು, ತು ಬುಖ್ಯಾಲ್ಯಾಲಾ ಬಗುನ್ ಕವಾ ಜೆವಾನ್ ದಿಲ್ತ? ತು ತಾನ್ಯಾಲ್ಯಾಲಾ ಬಗುನ್ ಕವಾ ಪಾನಿ ಪಿಯಾ ದಿಲ್ತ
MAT 25:38 ತು ಯಕ್ಲಾಸ್ ಗರ‍್ಹಾತ್ನಿ ದುರ್ ಆಸ್‌ಲ್ಯಾಲಾ ಬಗುನ್ ಕವಾ ಆಮ್ಚಾ ಗರ‍್ಹಾತ್ ಗೇತ್ಲಾ? ತುಲಾ ಕಪ್ಡ ನಸ್‌ಲ್ಯಾಲ ಬಗುನ್ ಕವಾ ಗಾಲಾಯಾ ಕಪ್ಡ ದಿಲ?
MAT 25:39 ತು ದುಕ್‌ನ್ಯಾತ್ ಪಡ್‌ಲ್ಯಾಲಾ ನಾಹಿತ ತುರುಂಗಾತ್ ಗ್ಯಾತ್‌ಲ್ಯಾಲಾ ಬಗುನ್ ಕವಾ ತುಜಿ ಸೇವಾ ಕಿಲಿ? ಮನ್ಹುನ್ ಸಾಂಗ್ತಿಲ.
MAT 25:40 “ತವಾ ರಾಜಾನಿ, ‘ಮಿ ತುಮಾನಾ ಖರ ಸಾಂಗ್ತೊ. ತುಮಿ ಹಿತ್ತ ಮಾಜಾ ಬನ್ಹಿ ಬಾವ್ಹಾಂಚೆ ಸಾಟಿ ಕ್ಯಾ ಕ್ಯಾ ಕರ್ಸಿಲಾ ತ್ಯ ಸಗ್ಳ ಮನಾ ಕೆಲ್ಯಾ ಶಾರ್ಕಸ್’ ಮನ್ಲಾ.
MAT 25:41 “ಮಂಗ್ ರಾಜಾನಿ ಆಪ್‌ಲ್ಯಾ ಡಾವ್ಯಾಂಗ್ಚಾ ಲೊಕಾನಾ, ‘ಮಾಜಿಪ್ನಿ ನಿಗುನ್ ಜಾ಼ವಾ ತುಮಿ ಸರಾಪ್ ಲಾಗಲ್ಯಾಲಿ ಲೊಕ ತುಮಾನಾ ಶಿಕ್ಷಾ ವ್ಹಯಾವ್ಹಯಿ ಮನ್ಹುನ್ ದೇವಾನಿ ಥರಿವ್‌ಲ್ಯಾ ಸೈತಾನಾಲಾ ಆನಿ ತ್ಯಚಾ ಧುತಾನಾ ತಯಾರ್ ಕೆಲ್ಯಾಲ್ಯಾ ಇಜ಼ತ್ ನಸ್‌ಲ್ಯಾಲ್ಯಾ ಶಾಶ್ವತ್ ಇಸ್‌ಥ್ಯಾತ್ ಪಡಾ.
MAT 25:42 ಕಾ ಮಂಜೆ ಮಿ ಬುಖ್ಯಾಲ್ತೊ, ತುಮಿ ಮನಾ ಖಾಯಾ ದಿಲ ನಾಹಿಸಾ. ಮಿ ತಾನ್ಯಾಲ್ತೊ ತುಮಿ ಮನಾ ಪಿಯಾ ಪಾನಿ ದಿಲನಾಹಿಸಾ.
MAT 25:43 ಮಿ ಪರದೇಶಿ ಜಾ಼ಲ್ತೊ, ತುಮಿ ಮನಾ ತುಮ್ಚಾ ಗರ‍್ಹಾತ್ ಗೇತ್ಲಾ ನಾಹಿಸಾ. ಮನಾ ಕಪ್ಡ ನವ್ಥ ತುಮಿ ಮನಾ ಗಾಲಾಯಾ ಕಪ್ಡ ದಿಲ ನಾಹಿಸಾ. ಮಿ ದುಕ್‌ನ್ಯಾತ್ ಪಡ್ಲೊ ಹುತ್ತೊ ಆನಿ ತುರುಂಗಾತ್ ಹುತ್ತೊ ತುಮಿ ಮಾಜಿ ಸೇವಾ ಕಿಲಿ ನಾಹಿಸಾ’ ಮನ್ಹು‍ನ್ ಸಾಂಗ್ನಾರ್.
MAT 25:44 “ತೇ, ‘ಪ್ರಭು, ತು ಕವಾ ಬುಖ್ಯಾಲ್ತಾಸ್ ಆನಿ ತಾನ್ಯಾಲ್ತಾಸ್? ತು ಕವಾ ಆದಾರ್ ನಸ್‌ಲ್ಯಾಲಾ ಹುತ್ತಾಸ್? ತುಲಾ ಕವಾ ಕಪ್ಡ ನವ್ಥ? ತು ಕವಾ ದುಕ್‌ನ್ಯಾತ್ ಪಡ್ಲಾ ಹುತ್ತಾಸ್ ಆನಿ ತುರುಂಗಾತ್ ಹುತ್ತಾಸ್ ಹ್ಯ ಸಗ್ಳ ಆಮಿ ಬಗುನ್ಬಿ ತುಲಾ ಮಜ಼ತ್ ಕರಾಚೆ ಆಂದಿ ಗೆಲಾವ್ ಕವಾ? ಮನ್ಲ.
MAT 25:45 ತವಾ ರಾಜಾನಿ ಮಿ ತುಮಾನಾ ಖರ ಸಾಂಗ್ತೊ ತುಮಿ ಹಿತ್ತ ಮಾಜಾ ಖಾಲ್ಚಾ ಲೊಕಾನಾ ಕ್ಯಾ ಕ್ಯಾ ಕೆಲ ನಾಹಿಸಾ ತ್ಯ ಮನಾ ಕೆಲ್ಯಾ ನಸ್‌ಲ್ಯಾಚೆಗತ್’ ಮನ್ಹುನ್ ಉತ್ತರ್ ದಿಯಿಲ್.
MAT 25:46 “ತವಾ ಬುರ್ಸಿ ಲೊಕ ತಿಥ್ನಿ ನಿಗುನ್ ಜಾ಼ತಿಲ. ತ್ಯನಾ ಶಾಶ್ವತ್ ದಂಡ ವ್ಹನಾರ್ ಚಾ಼ಂಗಲ್ಯಾ ಲೊಕಾನಾ ಶಾಸ್ವಾತ್ ಜೀವ್ನಾ ಗಾವ್ನಾರ್.
MAT 26:1 ಯೇಸುನಿ ಹ್ಯಾ ಗುಶ್ಟಿ ಸುಪಿವ್‌ಲ್ಯಾ ನಂತರ್, ಆಪ್‌ಲ್ಯಾ ಶಿಶಾನಾ ಸಾಂಗ್ಲ
MAT 26:2 “ಪರ್ವಾದಿಸಿ ಪಸ್ಕಾಚಾ಼ ಸನ್ ಮನ್ಹುನ್ ತುಮಾನಾ ಠಾವಾ ಹಾ. ತವಾ ಮಾನ್ಸಾಚಾ ಲೇಕಾಲಾ ಶಿಲಬೆವ ಗಾಲಾಲಾ ವಾದಿಂಚಾ ಹಾತಾತ್ ದೇನಾರ್. ಮನ್ಲಾ.
MAT 26:3 ಹಿಕ್ಡ ಮಹಾಯಾಜಕ್ ಆನಿ ಯೆಹುದಿ ಜಾಂತ್ಯಾಂಚಾ಼, ಮುಖ್ಯ ಯಾಜಕಾಚಾ ಗರ‍್ಹಾಚಾ ಆಂಗ್ನಾತ್ ಮೇಳಾ ಜ಼ಮ್ಲಾ. ಮುಖ್ಯ ಯಾಜಕಾಚ಼ ನಾವ್ ಕಾಯಪ್.
MAT 26:4 ತ್ಯಾ ಮೇಳಾತ್ ತೆ ಯೇಸುಲಾ ಪಾರ್ಕಿನಿ ದರುನ್ ಮಾರುನ್ ಟಾಕಾಯಾ ಯವಜ್ನಾಕಿಲಿ.
MAT 26:5 ಫನ್ ಲೊಕಾಂಚಾನಿ ಆಮಿ ಪಸ್ಕಾಚಾ ಸನಾಚಾ ಕಾಲಾತ್ ಯೇಸುಲಾ ಕೊಂಡಾಯಾ ವ್ಹನಾರ್ ನಾಹಿ ಕಾ ಮಂಜೆ ಲೊಕಾಂಚಾ಼ ಗಾನ್ಹಾ ವ್ಹಯಿಲ್ ಮನ್ಹುನ್ ಸಾಂಗ್ಲ.
MAT 26:6 ಯೇಸು ಬೆತಾನಿತ್ ಆಸ್ಥಾನಾ ಸಿಮೊನ್ ಮಂಥ್ಯಾಲ್ಯಾ ಕುಶ್ಟ ರೊಗಿಚಾ ಗರ‍್ಹಾತ್ ಹುತ್ತಾ.
MAT 26:7 ತವಾ ಯೇಕ್ ಬ್ಯಾಯ್ಕಾ ಮಾನುಸ್ ಖುಬ್ ಕಿಮ್ತಿಚ಼ ವಾಸಾಚ಼ ತ್ಯಾಲ್ ಗಾರಚಾ ದೊಂಡ್ಯಾಚಿ ಬರ್ನ್ಹಿ ಗಿಹುನ್ ಯವುನ್ ಜೆವ್ನಾಲಾ ಬಸ್‌ಲ್ಯಾಲ್ಯಾ ಯೇಸುಚೆ ಡುಯಿವ ತ್ಯ ವಾಸಾಚ಼ ತ್ಯಾಲ್ ವತ್ಲ.
MAT 26:8 ಹ್ಯ ಬಗ್‌ಲ್ಯಾಲ್ಯಾ ಶಿಶಾಂಚಾನಿ ತೇ ಬ್ಯಾಯ್ಕಾ ಮಾನ್ಸಾವ ರಾಗ್ ಕರುನ್, “ತ್ಯ ವಾಸಾಚ಼ ತ್ಯಾಲ್ ಕಾ ನಾಸ್ ಕೆಲಸ್?
MAT 26:9 ತ್ಯ ಖುಬ್ ಪೈಸ್ಯಾನಾ ಇಕುನ್ ಗರಿಬ್ ಲೊಕಾನಾ ದಿಯಾಚ಼ ಹುತಸ್ ನವ್ಹ!” ಮನ್ಲ.
MAT 26:10 ಫನ್ ಹ್ಯಾ ಕಾಮಾಲಾ ಕಾರನ್ ಸಮಾಜ್‌ಲ್ಯಾಲಾ ಯೇಸು ಆಪ್‌ಲ್ಯಾ ಶಿಶಾನಾ, ಹೆ ಬ್ಯಾಯ್ಕಾ ಮಾನ್ಸಾಲಾ ಕಾ ತರಾಸ್ ದೇತಾಸಾ? ತಿನಿ ಮನಾ ಖುಬ್ ಚಾ಼ಂಗ್ಲ ಕಾಮ್ ಕೆಲ್ಯಾ.
MAT 26:11 ಗರಿಬ್ ಲೊಕ ತುಮ್ಚಿ ಸಂಗ ಕವಾಬಿ ರಾಥ್ಯಾತ ಫನ್ ಮಿ ತುಮ್ಚಿ ಸಂಗ ಖಾಯಿಮ್ ರಾಹಿತ್ನಾಹಿ
MAT 26:12 ಮಿ ಮೆಲ್ಯಾ ನಂತರ್ ಮನಾ ಮಸುರ್ಡಿತ್ ನೆಥಾನಾ ತಯಾರ್ ಕರಾಯಾ ಸಾಟಿ ಹೆ ಬ್ಯಾಯ್ಕಾ ಮಾನ್ಸಾನಿ ಮಾಜಾ ಆಂಗಾವ ವಾಸಾಚ಼ ತ್ಯಾಲ್ ವತ್ಲ.
MAT 26:13 ಮಿ ತುಮಾನಾ ಖರ ಸಾಂಗ್ತೊ. ದುನೆತ್ ಕುಠ ಕುಠ ಚಾ಼ಂಗ್ಲಿ ಖಬರ್ ಸಾಂಗ್ತಿಲ ತಿಥ ಹ್ಯ ಕಾಮ್ ಹಿಚೆ ಯದಸಾಟಿ ಸಾಂಗನಾರ್ ಮನ್ಲಾ.
MAT 26:14 ಮಂಗ್ ಬಾರಾ ಜಾ಼ನ್ ಶಿಶಾತ್ಲಾ ಯೊಕ್ ಇಸ್ಕರಿ ಯುದ್ ಮಹಾಯಾಜಕಾಂಚಿಪ ಜಾ಼ವುನ್,
MAT 26:15 “ಯೇಸುಲಾ ತುಮಾನಾ ದರ‍್ಹುನ್ ದಿಲಾತ ತುಮಿ ಮನಾ ಕ್ಯವ್ಡ ಪೈಸ ದೇನಾರ್? ಮನ್ಹುನ್ ಇಚಾರ್ಲ ಮಹಾ ಯಾಜಕಾಂಚಾನಿ ತೀಸ್ ಚಾ಼ಂದಿಚ಼ ಆನ ಯುದಾಲಾ ದಿಲ.
MAT 26:16 ತಿಸಿಚಾನ್ ಯೇಸುಲಾ ದರುನ್ ದಿಯಾ ಯೊಳ್ ರಾಖಿತಾ.
MAT 26:17 ಆಂಬಾಟ್ ನಸ್‌ಲ್ಯಾಲ್ಯಾ ಬಾಕ್ರಿಚಾ ಸನಾಚಾ ಪೈಲ್ಯಾ ದಿಸಾ ದಿಸಿ ಶಿಶಾಂಚಾನಿ ಯೇಸುಪ ಯವುನ್ “ಆಮಿ ತುಜಿ ಸಾಟಿ ಪಸ್ಕಾಚಾ ಸನಾಚ಼ ಜೆವಾನ್ ಕುಠ ತಯಾರ್ ಕರಾವ? ಮನ್ಹುನ್ ಇಚಾರ್ಲ.
MAT 26:18 ತ್ಯಲಾ ಯೇಸುನಿ ತುಮಿ ಪೆಠತ್ ಜಾ಼ವುನ್ ಮಿ ದ್ಯಾವ್‌ತ್ಯಾಲ್ಯಾ ಮಾನ್ಸಾಪ ಜಾ಼ವುನ್ ತ್ಯಲಾ ನಿವ್ಡುನ್ ಗೇತಲ್ಯಾಲಾ ಯೊಳ್ ಜ಼ವಳ್ ಆಲಾ ಮಿ ಪಸ್ಕಾಚಾ ಸನಾಚ಼ ಜೆವಾನ್ ತುಜಾ ಗರ‍್ಹಾತ್ ಮಾಜಾ ಶಿಶಾಂಚೆ ಸಂಗ ಕರ್ತೊ ಮನ್ಹುನ್ ಮಾಸ್ಥರ್’ ಸಾಂಗ್‍ತ್ಯೊ ಮನ್ಹುನ್ ಸಾಂಗಾ.”
MAT 26:19 ಯೇಸುನಿ ಸಾಂಗ್‌ಲ್ಯಾ ಶಾರ್ಕ ಶಿಶಾಂಚಾನಿ ಪಸ್ಕಾಚಾ ಸನಾಚ಼ ಜೆವಾನ್ ತಯಾರ್ ಕೆಲ.
MAT 26:20 ಶಾಂಚ಼ ಯೇಸು ಆಪ್‌ಲ್ಯಾ ಬಾರಾ ಜಾ಼ನ್ ಶಿಶಾಂಚೆ ಸಂಗ ಜೆವ್ನಾಲಾ ಬಸ್ಲಾ ಹುತ್ತಾ.
MAT 26:21 ತೇ ಸಗ್ಳ ಜೆವಾನ್ ಖಾತಾನಾ ಯೇಸುನಿ, “ಮಿ ತುಮಾನಾ ಖರ ಸಾಂಗ್ತೊ. ಹಿತ್ತ ಆಸ್‌ಲ್ಯಾಲ್ಯಾತ್ಲಾ ಯಕ್ಲಾ ಮನಾ ವಾದಿಂಚಿಪ್ನಿ ದೇನಾರ್ ಮನ್ಲಾ.
MAT 26:22 ಶಿಶಾಂಚಾನಿ ಹ್ಯ ಐಕುನ್ ಖುಬ್ ರಡ್ಲ ಆನಿ ಪರತೇಕ್ ಶಿಶಾ ಯೇಸುಲಾ ಪ್ರಭು ಖರ‍್ಯಾನಿ ಮಿ ನವ್ಹ? ಮನ್ಹುನ್ ಸಾಂಗಾಯಾ ಲಾಗ್ಲ.
MAT 26:23 ಯೇಸುನಿ ವ್ಯಾಟ್‍ಕ್ಯಾತ್ ಮಾಜೆ ಸಂಗ ಆಪ್ಲ ಹಾತ್ ಗ್ಯಾಲತ್ಯಾಲಾ ಮನಾ ಮಾಜಾ ವೈರಿಂಚಾ ಹಾತಾತ್ ದಿಯಿಲ್.
MAT 26:24 ಪವಿತ್ರ ಪುತೀಕಾತ್ ಲಿವ್‌ಲ್ಯಾ ಶಾರ್ಕ ಮಾನ್ಸಾಚಾ಼ ಲ್ಯೊಕ್ ನಿಗುನ್ ಜಾ಼ವುನ್ ಮರ್ನಾರ್. ಖರ ತ್ಯಲಾ ಮಾರುನ್ ಟಾಕಾಯಾ ದೇತ್ಯಾಲ್ಯಾಲಾ ಖುಬ್ ತರಾಸ್ ವ್ಹನಾರ್ ತ್ಯೊ ಜ಼ಲಾಮ್ಲಾ ನಸ್ಥಾತ ಖುಬ್ ಬರ ವ್ಹಯಾಚ಼ ಹುತ್ತ ಮನ್ಹುನ್ ಸಾಂಗ್ಲ.
MAT 26:25 ತವಾ, ಯೇಸುಲಾ ತ್ಯಚಾ ವಾದಿಂಚಾ ಹಾತಾತ್ ದೇತ್ಯಾಲಾ ಯುದ್ ಪ್ರಬು ಮಿ ಕ್ಯಾ? ಮನ್ಲಾ. ತ್ಯಲಾ ಯೇಸು ವ್ಹಯ್ ತುಸ್ ತ್ಯೊ? ಮನ್ಲಾ.
MAT 26:26 ತೇ ಜೆವ್ತಾನಾ ಯೇಸುನಿ ಬಾಕ್ರಿ ಗಿಹುನ್ ತ್ಯಚಿ ಸಾಟಿ ದೇವಾಲಾ ಉಪ್ಕಾರ್ ಸಾಂಗುನ್ ತೀ ಮುಡುನ್ ಗೇವ್ಹಾ ಖಾವಾ ಹ್ಯ ಮಾಜ಼ ಧಡ್ ಮನ್ಹುನ್ ಸಾಂಗುನ್ ಆಪ್‌ಲ್ಯಾ ಶಿಶಾನಾ ದಿಲ.
MAT 26:27 ಮಂಗ್ ಯೇಸುನಿ ದರಾಕ್ಶಿಚಾ ರಸಾಚ಼ ಐದಾನ್ ಗಿಹುನ್ ತ್ಯಚಿಸಾಟಿ ದೇವಾಲಾ ಉಪ್ಕಾರ್ ಸಾಂಗುನ್, “ತುಮಿ ಸಗ್ಳ ಹ್ಯ ಪಿವಾ. ಮನ್‍ಲ್ಹಾ
MAT 26:28 ಹ್ಯ ನವಾ ಕರಾರ್ ದಾವುನ್ ದೇತ್ಯಾಲ ಮಾಜ಼ ರಗಾತ್. ಹ್ಯ ಖುಬ್ ಲೊಕಾಂಚ಼ ಪಾಪ ಮಾಪ್ ಕರಾಯಾ ಶಾಂಡ್‌ಲ್ಯಾಲ ರಗಾತ್
MAT 26:29 ಮಿ ತುಮಾನಾ ಸಾಂಗ್ತೊ, ಮಾಜಾ ಬಾಚಾ ರಾಜಾತ್ ಆನಿಕ್ ಮಿಳುನ್ ದರಾಕ್ಶಿಚಾ಼ ರಸ್ ನವಿನಿ ಪಿಯಿ ಪತರ್ ತ್ಯ ಆನಿಕ್ ಪಿನಾರುಸ್ ನಾಹಿ” ಮನ್ಹುನ್ ಸಾಂಗುನ್ ಲೊಕಾನಾ ಪಿಯಾ ದಿಲ.
MAT 26:30 ತವಾ ಶಿಶಾ ಸಗ್ಳ ಪಸ್ಕಾಚಾ ಸನಾಚ಼ ಗೀತ್ ಮನ್ಲ ನಂತರ್ ತೇ ಆಲಿವ್ ಮೊಟ್ಯಾ ಗುಢ್ಯಾವ ಗೆಲ.
MAT 26:31 ತವಾ ಯೇಸುನಿ ಆಪ್‍ಲ್ಯಾ ಶಿಶಾನಾ, “ಆಚ್ಚೆ ರಾತಿತ್ ತುಮಿ ಮನಾ ಸುಡುನ್ ಪಳುನ್ ಜಾ಼ನ್ಹಾರ್. ‘ಮಿ ಕುರುಬುರಾಲಾ ಮಾರುನ್ ಟ್ಯಾಕ್ನಾರ್, ತವಾ ಮೆಂಡ್ರ ಸಗ್ಳಿ ಪಗಾಳ್ನಾರ್’ ಮನ್ಹುನ್ ದೇವಾನಿ ಪವಿತ್ರ ಪುತೀಕಾತ್ ಲಿವ್‌ಲ್ಯಾ.
MAT 26:32 ಫನ್ ಮಿ ಮೆಲ್ಯಾ ನಂತರ್ ಜಿತ್ತಾ ವ್ಹವುನ್ ಯನಾರ್ ಪರತ್ ಮಿ ಗಲಿಲಾಯಾತ್ ಜಾ಼ನಾರ್ ತುಮಿ ತಿಥ ಜಾ಼ಯಾಚೆ ಆಂದಿ ಮಿ ತಿಥ ರಾನ್ಹಾರ್ ಮನ್ಹುನ್ ಸಾಂಗ್ಲ.
MAT 26:33 ಫನ್ ಪೇತ್ರಾ ಆನಿ ರಾಯ್‌ಲ್ಯಾಲ ಶಿಶಾ ಸಗ್ಳ ತುಜಿಸ್ ಲಾಗುನ್ ಆಪ್ಲಾ ಇಸ್ವಾಸ್ ಸಾಂಡುನ್ ಗಿತಿಲ ಫನ್ ಮಿ ತ್ಯವ್ಡಾಸ್ ತಸ ಕರ್ನಾರ್ ನಾಹಿ ಮನ್ಹುನ್ ಉತ್ತರ್ ದಿಲಾ.
MAT 26:34 ಯೇಸುನಿ, “ಮಿ ತುಮಾನಾ ಖರ ಸಾಂಗ್ತೊ. ಆಜ಼್ ರ‍್ಯಾಚಾ಼ ಕೊಂಬ್ಡಾ ಬವಾಚೆ ಆಂದಿ ತು ಮಾಜೆ ಗುಶ್ಟಿತ್ ತ್ಯೊ ಮನಾ ಠಾವಾಸ್ ನಾಹಿ ಮನ್ಹುನ್ ತೀನ್ ಖೆಪಾ ಸಾಂಗ್ನಾರ್” ಮನ್ಲಾ.
MAT 26:35 ಫನ್ ಪೇತ್ರಾ, “ಮಿ ತುಜಿ ಸಂಗ ಮೇಲೊ ತರಿ, ತು ಮನಾ ಠಾವಾ ನಾಹಿ ಮನ್ನಾರ್‌ ನಾಹಿ” ಮನ್ಲಾ. ರಾಹಿಲ್ಯಾಲ್ಯಾ ಶಿಶಾಂಚಾನಿಬಿ ತಸಸ್ ಸಾಂಗ್ಲ.
MAT 26:36 ಮಂಗ್ ಯೇಸು ಆಪ್‌ಲ್ಯಾ ಶಿಶಾಂಚೆ ಸಂಗ ಗೆತ್ಸೆಮನೆ ಮಂಥ್ಯಾಲ್ಯಾ ಜಾ಼ಗ್ಯಾವ ಗೆಲಾ. ಯೇಸುನಿ ಆಪ್‌ಲ್ಯಾ ಶಿಶಾನಾ ಮಿ ತಿಥ ಜಾ಼ವುನ್ ಮಾಗ್ನ ಕರುನ್ ಯಯಿಪರತ್ ಹಿತ್ತಸ್ ರಾವ್ಹಾ ಮನ್ಹುನ್ ಸಾಂಗ್ಲ.
MAT 26:37 ಯೇಸು ಪೇತ್ರಾಲಾ ಆನಿ ಜೆಬೆದಾಯಾಚಾ ದೊಗಾ ಪ್ಯೊರ್‌ಗ್ಯಾನಾ ಆಪ್ಲಿ ಸಂಗ ಗಿಹುನ್ ಗೆಲಾ. ತವಾ ಯೇಸುಚಾ ಮನಾಲಾ ಖುಬ್ ದುಕ್ ವ್ಹವುನ್
MAT 26:38 ತ್ಯನಾ, “ಮಾಜಾ ಮನಾಲಾ ಖುಬ್ ದುಕ್ ಜ಼ಾಲ್ಯಾ. ಮಾಜ಼ ಮನ್ ದುಖಾನಿ ಮರ ಶಾರ್ಕಿ ಜಾ಼ಲ್ಯಾ. ತುಮಿ ಮಾಜಿ ಸಂಗ ಹಿತ್ತಸ್ ಜಾ಼ಗ ರಾವ್ಹಾ ಮನ್ಲಾ.
MAT 26:39 ಮಂಗ್ ಯೇಸು ತ್ಯಂಚಿಪ್ನಿ ಥೊಡಾ ದುರ್ ಜಾ಼ವುನ್ ಜಿಮ್ನಿವ ಆಡ್ವಾ ಪಡುನ್ ಮಾಜಾ ಬಾ ಜಾ಼ಲತ ತರಾಸಾಚ಼ ಹ್ಯ ಐದಾನ್ ಮನಾ ದಿವು ನಕೊ. ಫನ್ ಮಾಜಾ ಮನಾ ಶಾರ್ಕ ನವ್ಹ ತುಜಾ ಮನಾ ಶಾರ್ಕಸ್ ಕರ್ ಮನ್ಹುನ್ ಮಾಗ್ನ ಕೆಲ
MAT 26:40 ಮಂಗ್ ಯೇಸು ಆಪ್‌ಲ್ಯಾ ಶಿಶಾಂಚಿಕ್ಡ ಮಾಗಾರಾ ಪರಾತ್ಲಾ. ತೇ ನಿಸ್‌ತ್ಯಾಲ ಬಗುನ್ ತ್ಯನಿ, “ತುಮಾನಾ ಮಾಜಿಸಂಗ ಯೇಕ್ ತಾಸ್ ತರಿ ಜಾ಼ಗ ರಾಹ್ಯಾ ವ್ಹಯಿತ್ನಾಹಿ ಕ್ಯಾ?
MAT 26:41 ತುಮಿ ಪರಿಕ್ಷೆತ್ ಗಾವುನಾಹಿಸಾ ಮನ್ಹುನ್ ಜಾ಼ಗ ರಾಹುನ್ ಮಾಗ್ನ ಕರಾ. ಮನ್ ಶಾರ್ಕ ಹಾ ಫನ್ ಆಂಗಾಲಾ ಬಳ್ ಪುರೊ ವ್ಹಯಿನಾ” ಮನ್ಹುನ್ ಸಾಂಗ್ಲ.
MAT 26:42 ಯೇಸು ದೊನ್ವೆ ಪಾವ್ಟಿ ಥೊಡಾ ದುರ್ ಜಾ಼ವುನ್ ಮಾಗ್ನ ಕರೀತ್ ಮಾಜಾ ಬಾ ತರಾಸಾಚ಼ ಹ್ಯ ಐದಾನ್ ಮಾಜಿಪ್ನಿ ಕಾಡುನ್ ಗಿಹ್ಯಾ ವ್ಹಯಿತ್ನಾಹಿತ ಆನಿ ಮಿ ತ್ಯ ಕರಾಲಾಸ್ ವ್ಹಯಿ ಮನ್ಲಾಸ್ತ ತುಜಾ ಮನಾ ಶಾರ್ಕಸ್ ವ್ಹವುನಿ ಮನ್ಲಾ.
MAT 26:43 ಮಂಗ್ ಯೇಸು ಆಪ್‌ಲ್ಯಾ ಶಿಶಾಂಚಿಕ್ಡ ಮಾಗಾರಾ ಪರಾತ್ಲಾ ತವಾ ತೇ ಆನಿ ನಿಜ಼ಲ್ಯಾಲ ಬಗ್ಲ. ತ್ಯಂಚ಼ ಡೊಳ ಪೆಂಗಾನಿ ಬರ್ಲ ಹುತ್ತ.
MAT 26:44 ಮನ್ಹುನ್ ಯೇಸುನಿ ಆನಿಯಂಗ್ದಾ ತ್ಯನಾ ಸುಡುನ್ ಥೊಡಾ ದುರ್ ಜಾ಼ವುನ್ ತಿನ್ವೆ ಪಾವ್ಟಿ ತಸಸ್ ಮಾಗ್ನ ಕೆಲ.
MAT 26:45 ಮಂಗ್ ಯೇಸು ಆಪ್‌ಲ್ಯಾ ಶಿಶಾಂಚಿಕ್ಡ ಪರ್ತುನ್, “ತುಮಿ ಆನಿಕ್ ನಿಜ಼ತ್ ಆರಾಮ್ ಗೇಥ್ಯಾಸಾ ಕ್ಯಾ? ಪಾಪಿ ಜಾ಼ಲ್ಯಾಲ್ಯಾ ಲೊಕಾಂಚಿಪ ಮಾನ್ಸಾಚಾ ಲೇಕಾಲಾ ದಿಯಾಚಾ಼ ಯೊಳ್ ಜ಼ವಳ್ ಆಲಾ.
MAT 26:46 ಆಮಿ ಜಾ಼ಯಾ ವ್ಹಯಿ. ಉಠಾ! ಮನಾ ವಾದಿಪ್ನಿ ದೇತ್ಯಾಲಾ ಮಾನುಸ್ ಹಿತ್ತಸ್ ಯಯಾಲಾಗ್‌ಲ್ಯಾ” ಮನ್ಹುನ್ ಸಾಂಗ್ಲ.
MAT 26:47 ಯೇಸು ಬೊಲ್‌ತ್ಯಾಲಾ ಆಸ್ಥಾನಾಸ್ ಯುದ್ ತಿಥ ಆಲಾ. ಯುದ್ ಬಾರಾಜಾ಼ನ್ ಶಿಶಾತ್ಲಾ ಯೊಕ್ ಜಾ಼ಲ್ಥಾ ಮಹಾಯಾಜಕ್ ಆನಿ ಜಾಂತ್ಯಾಂಚಾನಿ ಲಾವುನ್ ದಿಲ್ಯಾಲಿ ಖುಬ್ ಲೊಕ ತ್ಯಚಿ ಸಂಗ ಹುತ್ತಿತ. ತೀ ಕೊಂಗಳ್ಯಾ ಆನಿ ಟೊನ ದರುನ್ ಹುತ್ತಿತ.
MAT 26:48 ಯೇಸು ಕೊನ್ ಮನ್ಹುನ್ ಸಮಜು಼ನ್ ಗಿಹ್ಯಾ ಯುದಾನಿ ತ್ಯನಾ ಮಿ ಕಚಾಚಾ಼ ಮುಕ್ಕಾ ಗೆತೊ ತ್ಯೊಸ್. ತ್ಯಲಾ ದರ‍್ಹಾ” ಮನ್ಹುನ್ ಯೇಕ್ ಖುನಾ ಸಾಂಗುನ್ ದಿಲ್ತಿ.
MAT 26:49 ತಸಾಸ್ ಯುದ್ ಯೇಸುಪ ಜಾ಼ವುನ್, “ಮಾಸ್ಥರಾ ಬರಾ ಹಾಸ್ ಕ್ಯಾ ಮನ್ಹುನ್ ಸಾಂಗುನ್ ತ್ಯಚಾ಼ ಮುಕ್ಕಾ ಗೆತ್ಲಾ.
MAT 26:50 ತವಾ ಯೇಸುನಿ, “ಸೋಪ್‌ತ್ಯಾ, ತು ಕರಾಲಾ ಆಲ್ಯಾಲ ಕಾಮ್ ಹ್ಯಸ್ ಕ್ಯಾ? ಮನ್ಲಾ. ತವಾಸ್ ತ್ಯಾ ಲೊಕಾಂಚಾನಿ ಯವುನ್ ಯೇಸುಲಾ ದರುನ್ ಕ್ಯೊಂಡ್ಲಾ.
MAT 26:51 ತವಾ ಯೇಸುಚೆ ಸಂಗ ಆಸ್‌ಲ್ಯಾಲ್ಯಾ ಯಕಾನಿ ಆಪ್ಲ ಹತ್ಯಾರ್ ಬಾಹಿರ್ ವಡುನ್ ಮುಖ್ಯ ಯಾಜಕಾಚಾ ಸೇವಕಾಲಾ ಮಾರುನ್ ತ್ಯಚಾ಼ ಕಾನ್ ತುಡುನ್ ಟ್ಯಾಕ್ಲಾ.
MAT 26:52 ಯೇಸು ತ್ಯಲಾ ಮನ್‍ಲ್ಹಾ, “ತುಜ಼ ಹತ್ಯಾರ ಆತ್ ಗ್ಯಾಲ್ ಕುಂಗ್ಳಿ ಗೇಥ್ಯಾಲಿ ಲೊಕ ಕುಂಗ್ಳಿನಿಸ್ ಮರ್‌ತ್ಯಾತ.
MAT 26:53 ಮಿ ಮಾಜಾ ಬಾಪ ಮಾಗ್‌ಲ್ಯಾವ. ತ್ಯೊ ಮನಾ ದೇವ್ದುತಾಂಚಾ ಸೈನ್ಯಾಚಾ಼ ಬಾರಾ ಹಿಂಡ್ ದೇನಾರ್ ಮನ್ಹುನ್ ತುಲಾ ಠಾವ ಹಾ.
MAT 26:54 ಫನ್ ಪವಿತ್ರ ಪುತೀಕಾತ್ ಲಿವ್‌ಲ್ಯಾ ಶಾರ್ಕ ಆಸಸ್ ವ್ಹಯಾವ್ಹಯಿ. ಮನ್ಹುನ್ ಸಾಂಗ್ಲ
MAT 26:55 ಮಂಗ್ ಯೇಸುನಿ ತ್ಯಾ ಲೊಕಾನಾ ತುಮಿ ಗುನ್ನಾ ಕೇಲ್ಯಾಲ್ಯಾಲಾ ಕ್ಯೊಂಡ್‌ತ್ಯಾಲ್ಯಾಂಚೆಗತ್ ಕೊಂಗಳ್ಯಾ ಆನಿ ಟೊನ ದರ‍್ಹುನ್ ಹಿತ್ತ ಆಲ್ಯಾಸಾ ಮಿ ರೊಜ್ ದೇವ್ಳಾತ್ ಬಸುನ್ ಸಿಕ್ವಿತ್ ಆಸ್ಥಾನಾ ತುಮಿ ಮನಾ ತಿಥ ದರ್ಲಾ ನಾಹಿಸಾ.
MAT 26:56 ಫನ್ ಪ್ರವಾದಿಂಚಾನಿ ಲಿವ್‌ಲ್ಯಾಲ ಸಗ್ಳ ವ್ಹಯಾವ್ಹಯಿ ಮನ್ಹುನ್ ಹ್ಯ ಸಗ್ಳ ಜಾ಼ಲ ಮನ್ಹುನ್ ಸಾಂಗ್ಲ ತವಾ ಶಿಶಾ ಸಗ್ಳ ತ್ಯಲಾ ಸುಡುನ್ ಪಳುನ್ ಗೆಲ.
MAT 26:57 ಮಂಗ್ ಯೇಸುಲಾ ಕ್ಯೊಂಡ್‌ಲ್ಯಾಲ ತ್ಯಲಾ ಮುಖ್ಯ ಯಾಜಕ್ ಜಾ಼ಲ್ಯಾಲ್ಯಾ ಕಾಯಪಾಚಾ ಗರ‍್ಹಾತ್ ಹಾಕ್ಟುನ್ ನೆಲಾ. ತಿಥ ಧರ್ಮೊಪದೇಶಕಾನಿ ಯಹೂದ್ಯಾತ್ಲ ಜಾಂತ ಯಂಗ್ದಾಸ್ ಜ಼ಮ್ಲ.
MAT 26:58 ಯೇಸುಲಾ ಕ್ಯಾ ವ್ಹತ್ಯಾ ಮನ್ಹುನ್ ಬಗಾಯಾ ಪೇತ್ರಾ ದುರ್ನಿಸ್ ಮಾಗ್ನಿ ಯಯಿತ್ ಮುಖ್ಯ ಯಾಜಕಾಚಾ ಗರ‍್ಹಾಚಾ ಆಂಗ್ನಾತ್ ಯವುನ್ ರ‍್ಯಾಖ್‌ತ್ಯಾಲ್ಯಾಂಚೆ ಸಂಗ ಬಸ್ಲಾ.
MAT 26:59 ಮುಖ್ಯ ಯಾಜಕ್ ಆನಿ ಯೆಹುದ್ಯಾಂಚಾನಿ ನ್ಯಾಯಿ ನಿವ್ಡಾಚಾ಼ ಮೇಳ್ಯಾನಿ ಯೇಸುಲಾ ಮರ್ನಾಚಿ ಶಿಕ್ಶಾದಿಯಾ ವ್ಹಯಿ ಜಾ಼ಲ್ಯಾಲ್ಯಾ ಲಬಾಡ್ ಸಾಕ್ಶಾ ಶೊದ್‌ಲ್ಯಾ.
MAT 26:60 ಖುಬ್ ಜ಼ನಾಂಚಾನಿ ಯವುನ್ ಯೇಸುಚಾ ಲಬಾಡ್ ಗುಶ್ಟಿ ಸಾಂಗ್‌ಲ್ಯಾ. ಫನ್ ಯೇಸುಲಾ ಮಾರುನ್ ಟಾಕಾಯಾ ಪಾಯ್ಜೆ ಆಸ್‌ಲ್ಯಾಲಾ ಗುನ್ನಾ ಮೆಳ್ಯಾಲಾ ಗಾವ್ಲಾನಾಹಿ ತವಾ ದೊಗ ಯವುನ್,
MAT 26:61 “ಹ್ಯಾ ಮಾನ್ಸಾನಿ, ‘ಮಿ ದಿವುಳ್ ಪಾಡುನ್ ತ್ಯ ಆನಿಕ್ ತೀನ್ ದಿಸಾತುಸ್ ಬ್ಯಾಂತೊ’ ಮನ್ಹುನ್ ಸಾಂಗ್‌ಲ್ಯಾ” ಮನ್‌ಲ್ಹ.
MAT 26:62 ಮುಖ್ಯ ಯಾಜಕ್ ವರ್ ಉಠುನ್ ಯೇಸುಲಾ ಹಿ ಲೊಕ ತುಜಿವ ವಾವ್‌ತ್ಯಾಲೆ ಚು಼ಕಿಲಾ ತು ಕ್ಯಾ ತರಿ ಸಾಂಗಾಚಾ಼ ಹಾಸ್ ಕ್ಯಾ? ಹಿ ಸಾಂಗ್‌ತ್ಯಾಲಿ ಸಗ್ಳ ಖರ ಕ್ಯಾ? ಮನ್ಹುನ್ ಇಚಾರ್ಲ.
MAT 26:63 ಫನ್ ಯೇಸು ಗಪ್ ಹುತ್ತಾ ಮುಖ್ಯ ಯಾಜಕ್ ಆನಿಕ್ ಯೇಸುಲಾ ಜೀವ್ ಆಸ್‌ಲ್ಯಾಲ್ಯಾ ದೇವಾವ ಸೆಪ್ಪತ್ ಥಿವುನ್ ಇಚಾರ್ತ್ಯೊ ತು ದೇವಾಚಾ಼ ಲ್ಯೊಕ್ ಕ್ರಿಸ್ತ್ ಕ್ಯಾ ಆಮಾನಾ ಸಾಂಗ್ ಮನ್ಲಾ
MAT 26:64 ಯೇಸುನಿ, “ವ್ಹಯ್, ತು ಸಾಂಗ್‌ಲ್ಯಾ ಶಾರ್ಕ ತ್ಯೊಸ್ ಮಿ. ಫನ್ ತುಲಾ ಸಾಂಗಾಚ಼ ಕ್ಯಾ ಮಂಜೆ, ಹಿತ್ನಿ ಮೊರ‍್ಹ ಮಾನ್ಸಾಚಾ಼ ಲ್ಯೊಕ್ ದೇವಾಚೆ ಉಜ್‌ವ್ಯಾಂಗ್ನಿ ಬಸ್‌ಲ್ಯಾಲಾ ಆಬ್ಳಾಚಾ ಡಘಾವ ಬಸುನ್ ಯತ್ಯಾಲಾ ತುಮಿ ಬಗ್ನಾರ್ ಮನ್ಹುನ್ ಸಾಂಗ್ಲ.
MAT 26:65 ಮುಖ್ಯ ಯಾಜಕಾನಿ ಹ್ಯ ಐಕುನ್ ಖುಬ್ ರಾಗ್ ಕರುನ್ ಆಪ್ಲ ಕಪ್ಡ ಫಾಟುನ್ ಹ್ಯೊ ಮಾನುಸ್ ದೇವಾಚೆ ಆಡ್ವ ಬೊಲ್ಲಾ. ಆಮಾನಾ ಆನಿಕ್ ಕ್ಯಾ ಗುನ್ನಾ ವ್ಹಯಿ. ಹ್ಯೊ ದೇವಾಚೆ ಆಡ್ವ ಬೊಲ್ಯಾಲಾ ತುಮಿಸ್ ಐಕ್ಲಸಾ.
MAT 26:66 ತುಮ್ಚಾ ನಿರ್ದಾರ್ ಕ್ಯಾ? ಮನ್ಹುನ್ ಇಚಾರ್ಲ. ಯೆಹುದ್ಯಾಂಚಾನಿ, ಹ್ಯನಿ ಗುನ್ನಾ ಕೆಲ್ಯಾ ಹ್ಯೊ ಮರಾಲಾಸ್ ಪಾಯ್ಜೆ ಮನ್‍ಲ್ಹ.
MAT 26:67 ಮಂಗ್ ಲೊಕ ತಿಥಸ್ ಯೇಸುಚಾ ತೊಂಡಾವ ಥುಕ್ಲಿತ. ಮುಟ್‌ಕ್ಯಾನಿ ತ್ಯಲಾ ಮ್ಯಾರ್ಲಾ. ತ್ಯಚಾ ಗಾಲಾವ ಮ್ಯಾರ್ಲಾ.
MAT 26:68 ತೇ, “ಕ್ರಿಸ್ತಾ, ಆಮಾನಾ ಪ್ರವಾದನೆ ಸಾಂಗ್! ತುಲಾ ಮ್ಯಾರ್‌ಲ್ಯಾಲ ಕುನಿ? ಮನ್ಹುನ್ ಟಿಂಗಲ್ನಾ ಕಿಲಿ.
MAT 26:69 ಹಿಕ್ಡ ಪೇತ್ರಾ ಆಂಗ್ನಾತ್ ಬಸ್ಲಾ ಹುತ್ತಾ. ಸೇವಕಿ ಯೇಕ್ ಪೇತ್ರಾಪ ಯವುನ್, “ತುಬಿ ಗಲಿಲಾಯಾತಲ್ಯಾ ಯೇಸು ಸಂಗ ಆಸ್‌ಲ್ಯಾಲಾ” ಮನ್ಲಿ.
MAT 26:70 ಫನ್ ಪೇತ್ರಾ, ತಿತಲ್ಯಾ ಲೊಕಾಂಚೆ ಮೊರ‍್ಹ ತಿಲಾ, “ತು ಕ್ಯಾ ಸಾಂಗ್ತೆಸ್ ತ್ಯ ಮನಾ ಠಾವ ನಾಹಿ” ಮನ್ಲಾ.
MAT 26:71 ಮಂಗ್ ಪೇತ್ರಾ ತಿಥ್ನಿ ಉಠುನ್ ಮೊರ್ಲ್ಯಾ ದಾರಾತ್ ಆಲಾ ತವಾ ಆನಿ ಯೇಕ ಸೇವಕಿನಿ ತ್ಯಲಾ ಬಗುನ್ ತಿತಲ್ಯಾ ಲೊಕಾನಾ, “ಹ್ಯೊ ಮಾನುಸ್ ನಜರೇತಾತ್‌ಲ್ಯಾ ಯೇಸು ಸಂಗ ಆಸ್‌ಲ್ಯಾಲಾ” ಮನ್ಲಿ.
MAT 26:72 ತವಾ ಪೇತ್ರಾ, “ಮಿ ದೇವಾ ಸೆಪ್ಪತ್ ಸಾಂಗ್ತೊ. ಮನಾ ಯೇಸು ಮಂಥ್ಯಾಲಾ ಮಾನುಸ್ ಕೊನ್ ಮನ್ಹುನ್ ಠಾವಾಸ್ ನಾಹಿ!” ಮನ್ಲಾ.
MAT 26:73 ಥೊಡ್ಯಾ ಯಳಾ ನಂತರ್, ತಿಥ ಉಬಿ ರಾಯ್‌ಲ್ಯಾಲಿ ಥುಡಿ ಲೊಕ ಪೇತ್ರಾಚೆ ಜ಼ವಳ ಜಾ಼ವುನ್, “ಯೇಸುಚೆ ಮಾಗ್ನಿ ಆಲ್ಯಾಲ್ಯಾ ಲೊಕಾತ್ಲಾ ತುಬಿ ಯೊಕ್ ಮನ್ಹುನ್ ತುಜಿ ಬುಲಿಸ್ ತುಲಾ ದಾವುನ್ ದೇತೆ” ಮನ್ಲಿತ.
MAT 26:74 ಪೇತ್ರಾನಿ ಸಾಂಗ್ಲ, ಮಿ ಖರ ಸಾಂಗ್ತೊ. ಜ಼ರ್ ಮಿ ಲಬಾಡ್ ಬೊಲತ್ ಆಸ್ಲೊತ ದೇವ್ ಮನಾ ಶಿಕ್ಷಾ ದಿವುನಿ. ಮನಾ ಹ್ಯೊ ಮಾನುಸ್ ಠಾವಾ ನಾಹಿ. ” ಮನ್‍ಲ್ಹಾ. ತವಾಸ್ ಕೊಂಬ್ಡಾ ಬವಾಲಾ.
MAT 26:75 ತ್ಯೊ ಮನಾ ಕೊನ್‌ ತ್ಯೊ ಠಾವಾಸ್ ನಾಹಿ ಮನ್ಹುನ್ ಕೊಂಬ್ಡಾ ಬವಾಚೆ ಆಂದಿ ತು ತೀನ್ ಖೆಪಾ ಸಾಂಗ್ನಾರ್ ಮನ್ಹುನ್ ಆಪ್‌ಲ್ಯಾಲಾ ಯೇಸುನಿ ಸಾಂಗ್‌ಲ್ಯಾಲ ಪೇತ್ರಾನಿ ಯವಜು಼ನ್ ಬಾಹಿರ್ ಜಾವುನ್ ಖುಬ್ ದುಖಾನಿ ರಡ್ಲಾ.
MAT 27:1 ಸಕಾಳ್ಚ. ಮುಖ್ಯ ಯಾಜಕ್ ಆನಿ ಜಾಂತ್ಯಾಂಚಾನಿ ಸಗ್‌ಳ್ಯಾ ಯೇಸುಲಾ ಮಾರುನ್ ಟಾಕಾಯಾ ಯವಜ್ನಾ಼ ಕೇಲಿ.
MAT 27:2 ತ್ಯಂಚಾನಿ ತ್ಯಲಾ ಸಾಕ್‌ಳ್ಯಾಂಚಾನಿ ಬಾಂದುನ್ ರೊಮಾಚಾ ರಾಜಪಾಲ್ ಪಿಲಾತಾಪ ಹಾಕ್ಟುನ್ ನಿಹುನ್ ದಿಲಾ
MAT 27:3 ಯೇಸುಲಾ ತ್ಯಚಾ ವಾದಿಪ್ನಿ ದರುನ್ ದಿಲ್ಯಾಲಾ ಯುದ್, ಯೇಸುಲಾ ಜಾ಼ಲ್ಯಾಲ ಬಗುನ್, ಆಪ್ನು ಕೆಲ್ಯಾಲೆ ಚು಼ಕಿಸಾಟಿ ಖುಬ್ ಮನಾಲಾ ಬೇಜಾರ್ ವ್ಹವುನ್ ತ್ಯನಿ ಚಾ಼ಂದಿಚ಼ ಆನ ಮುಖ್ಯ ಯಾಜಕಾಂಚಿಪ ಆನಿ ಜಾಂತ್ಯಾಂಚಿಪ್ನಿ ನಿಹುನ್
MAT 27:4 “ಮಿ ಪಾಪ್ ಕೆಲ, ಚು಼ಕ್ ಕೆಲ್ಯಾ ನಸ್‌ಲ್ಯಾಲ್ಯಾಲಾ ಮಾರುನ್ ಟಾಕಾಯಾ ತುಮ್ಚಿಪ ದಿಲಾ” ಮನ್ಲಾ. ಯೇಹುದಿ ಜಾಂತ, “ತ್ಯಲಾ ಆಮಿ ಕ್ಯಾ ಕರಾವ! ತಿ ತುಜಿ ಚು಼ಕ್ ಆಮ್ಚಿ ನವ್ಹ!” ಮನ್ಲ.
MAT 27:5 ತವಾ ಯುದಾನಿ ತೇ ಪೈಸ ದೇವ್ಳಾತ್ ಟಾಕುನ್ ಜಾ಼ವುನ್ ಫಾಸ್ ಲಾವುನ್ ಗೇತ್ಲಾ.
MAT 27:6 ಮುಖ್ಯ ಯಾಜಕಾಂಚಾನಿ ದೇವ್ಳಾತ್ಲ ಪೈಸ ಗಿಹುನ್ ಹೆ ಪೈಸ ಯಕಾ ಮಾನ್ಸಾಚಾ಼ ಖುನ್ ಕರಾಯಾ ದಿಲ್ಯಾಲ ಹೆ ದೇವ್ಳಾತ್‌ಲ್ಯಾ ಪೈಶಾತ್ನಿ ಮಿಸ್ಳಾಚ಼ ಆಮ್ಚಾ ಧರ್ಮಶಾಸ್ತಾರಾಚೆ ಆಡ್ವ ಮನ್ಹುನ್ ಸಾಂಗ್‌ತ್ಯಾತ.
MAT 27:7 ಮನ್ಹುನ್ ತ್ಯಂಚಾನಿ ತ್ಯಾ ಪೈಶಾನಿ ಕುಂಬಾರಾಚ಼ ಶಾತ್ ಮಂಥ್ಯಾಲಿ ಜಿಮಿನ್ ಗಿಹ್ಯಾಲಾ ತೀರ್ಮಾನ್ ಕೆಲಾ ಯೆರುಸಲೇಮಾತ್ ಪರವಾಸಾಲಾ ಆಲ್ಯಾಲಿ ಮಿಲಿತ ತ, ತ್ಯನಾ ಹ್ಯಾ ಸೇತಾತ್ ಮಾತಿ ದಿಯಾ ವ್ಹಯಿ ಮನ್ಹುನ್ ತಿರ್ಮಾನ್ ಕೆಲಾ.
MAT 27:8 ಮನ್ಹುನ್ ತ್ಯ ಶಾತ್ ತವಾಚೆ ದರ್ನಿ ಆಜು಼ನ್ ಪರ‍್ಯಾತ್ ಘಾತ್ಕ ಶಾತ್ ಮಂಥ್ಯಾತ.
MAT 27:9 ಆಸ ಪ್ರವಾದಿ ಜಾ಼ಲ್ಯಾಲ್ಯಾ ಯೆರೆಮೀಯಾನಿ ಸಾಂಗ್‌ಲ್ಯಾಲಿ ಬುಲಿ ಘಡ್ಲಿ. ತೀ ಕ್ಯಾ ಮಂಜೆ: “ತ್ಯಂಚಾನಿ ತೀಸ್ ಚಾ಼ಂದಿಚ಼ ಆನ ಗಿಹುನ್ ಯೆಹುದ್ಯಾಂಚಾನಿ ತ್ಯಚಾ ಜೀವಾಚಿ ಕಿಮ್ಮತ್ ಕೆಲ್ಯಾಲಿ ತ್ಯವ್ಡಿಸ್.
MAT 27:10 ಪ್ರಭುನಿ ಮನಾ ಸಾಂಗ್‌ಲ್ಯಾ ಶಾರ್ಕ ತ್ಯಂಚಾನಿ ತೀಸ್ ಚಾ಼ಂದಿಚಾ ಆನ್ಯಾನಿ ಕುಂಬಾರಾಚ಼ ಶಾತ್ ಗೇತ್ಲ.
MAT 27:11 ಯೇಸುಲಾ ಪಿಲಾತಾಚೆ ಮೊರ‍್ಹ ಉಬಾ ಕೆಲಾ ಪಿಲಾತಾನಿ ತ್ಯಲಾ ತು ಯಹುದ್ಯಾಚಾ಼ ರಾಜಾ಼ ಕ್ಯಾ ಮನ್ಹುನ್ ಇಚಾರ್ಲ ಯೇಸು ವ್ಹಯ್ ತು ಸಾಂಗ್‌ಲ್ಯಾ ಶಾರ್ಕ ತ್ಯೊಸ್ ಮಿ ಮನ್ಹುನ್ ಉತ್ತರ್ ದಿಲಾ.
MAT 27:12 ಮುಖ್ಯ ಯಾಜಕ ಆನಿ ಯೆಹುದಿ ಜಾಂತ್ಯಾಂಚಾನಿ ಯೇಸುಚಿ ಚಾ಼ಡಿ ಸಾಂಗ್ಲಿತವಾ, ತ್ಯೊ ಗಪ್ಚಿಪ್ ಹುತ್ತಾ.
MAT 27:13 ಮನ್ಹುನ್ ಪಿಲಾತಾನಿ ಯೇಸುಲಾ, “ಹ್ಯಾ ಲೊಕಾಂಚಾನಿ ತುಜಿವ ವಾವ್‌ಲ್ಯಾಲಿ ಹಿ ಚು಼ಕ್ ತು ಐಕ್‌ತ್ಯಾಲಾ ಆಸ್ಥಾನಾ ಕಾ ಬೊಲನಾಸ್? ಮನ್ಲಾ.
MAT 27:14 ಫನ್ ಯೇಸು ಕಾಯ್ ಬೊಲಾಸ್ ನಾಹಿ. ಪಿಲಾತಾಲಾ ಖುಬ್ ಆಜಾಬ್ ವಾಟ್ಲ.
MAT 27:15 ಪರತೇಕ್ ವರ್ಸಿ ಪಸ್ಕಾಚಾ ಸನಾಚಾ ಯಳಾತ್ ಲೊಕಾಂಚಾ ಮನಾ ಶಾರ್ಕ ಗುನ್ನಗಾರಾತಲ್ಯಾ ಯಕಾಲಾ ರಾಜಪಾಲಾನಿ ಸೊಡ್ವಾಯಾ ವ್ಹಯಿ ಮನ್ಹುನ್ ತವಾಚಿ ಪದ್ದತ್ ವ್ಹತ್ತಿ.
MAT 27:16 ತ್ಯಾ ಕಾಲಾತ್ ಚು಼ಕ್ ಕೆಲ್ಯಾಲಾ ಮನ್ಹುನ್ ಸಗ್‌ಳ್ಯಾನಾ ಠಾವಾ ಆಸ್‌ಲ್ಯಾಲಾ ಗುನ್ನದಾರ್ ಯೊಕ್ ತುರುಂಗಾತ್ ಹುತ್ತಾ. ತ್ಯಚ಼ ನಾವ್ ಬರಬ್ಬ.
MAT 27:17 ಲೊಕ ಸಗ್ಳಿ ಪಿಲಾತಾಚಾ ಅಂಗ್ನಾತ್ ಜ಼ಮ್ಲಿತ. ಪಿಲಾತಾನಿ ತ್ಯನಾ ಮಿ ತುಮ್ಚಿ ಸಾಟಿ ಕಚ್ಚಾ ಗುನ್ನದಾರಾಲಾ ಸುಡ್ವು, ಬರಬ್ಬಲಾ ಕ್ಯಾ ಯೇಸು ಕ್ರಿಸ್ತಾಲಾ ಮನ್ಹುನ್ ಇಚಾರ್ಲ.
MAT 27:18 ಯೆಹುದ್ಯ ಜಾಂತ್ಯಾಂಚಾನಿ ಖೊಟ್ಯಾ ಫನಾನಿ ಯೇಸುಲಾ ಆಪ್ಲಿಪ ದಿಲ್ಯಾ ಮನ್ಹುನ್ ಪಿಲಾತಾಲಾ ಠಾವಾ ಹುತ್ತಾ.
MAT 27:19 ಪಿಲಾತ್ ನ್ಯಾಯಿ ಕರ್ತ್ಯಾಲೆ ಖುರ್ಚಿವ ಬಸ್ಲಾ ಹುತ್ತಾ ತವಾ ತ್ಯಚೆ ದನ್ಗರಿನಿ ಯವುನ್ ಬಾತ್ನಿ ಲಾವುನ್ ದಿಲಿ. “ತ್ಯಾ ಮಾನ್ಸಾಲಾ ಕಾಯೇಕ್ ಕರು ನಕೊಸ್. ತ್ಯೊ ಚು಼ಕ್ ಕೆಲ್ಯಾಲಾ ನವ್ಹ. ಮನ್ಹುನ್ ಕ್ಯಾಲ್ಚೆ ರಾತಿ ಸಪ್ನಾತ್ ಖುಬ್ ಕಶ್ಟ ಖಾಲ್ಯಾ ಮನ್ಹುನ್ ತ್ಯ ಸಾಂಗ್ನ.
MAT 27:20 ಫನ್ ಮುಖ್ಯ ಯಾಜಕ್ ಆನಿ ಯೆಹುದ್ಯ ಜಾಂತ ಬರಬ್ಬಲಾ ಸೊಡ್ವಾಲಾ ವ್ಹಯಿ ಮನ್ಹುನ್ ಯೇಸುಲಾ ಮಾರುನ್ ಟಾಕಾಯಾ ವ್ಹಯಿ ಮನಾಯಾ ಲೊಕಾನಾ ಸಾಂಗ್ಲ.
MAT 27:21 ಪಿಲಾತಾನಿ, “ತ್ಯಾ ಲೊಕಾಂಚಾನಿ ಮಿ ಕುನಾಲಾ ಸುಡ್ವು? ಬರಬ್ಬಾಲಾ ಕ್ಯಾ? ಯೇಸುಲಾ? ಮನ್ಹುನ್ ಇಚಾರ್ತೊ ತ್ಯಂಚಾನಿ ಬರಬ್ಬಾಲಾ ಮನ್ಹುನ್ ಉತ್ತರ್ ದಿಲಾ.
MAT 27:22 ಪಿಲಾತ್ ತಸ ಜಾ಼ಲ್ಯಾ ಯೇಸು ಮನ್ಹುನ್ ಹಾಕಟ್ಯಾಲ್ಯಾ ಕ್ರಿಸ್ತಾಲಾ ಮಿ ಕ್ಯಾ ಕರು ಮನ್ಹುನ್ ಇಚಾರ್ಲ. ಲೊಕ ಸಗ್ಳಿ ತ್ಯಲಾ ಶಿಲ್ಬೆವ ಗ್ಯಾಲ್ ಮನ್‌ಲ್ಹಿತ.
MAT 27:23 ಪಿಲಾತಾನಿ, ತುಮಿ ತ್ಯಲಾ ಶಿಲ್ಬೇವ ಗಾಲಾಯಾ ವ್ಹಯಿ ಕಾ ಮಂಥಾಸಾ? ತ್ಯನಿ ಕ್ಯಾ ಚು಼ಕ್ ಕೆಲೆ ಮನ್‍ಲ್ಹಾ. ಫನ್ ಲೊಕ ಸಗ್ಳಿ ತ್ಯಲಾ ಶಿಲ್ಬೆವ ಗ್ಯಾಲ್ ಮನ್ಹುನ್ ಜೊ಼ರಾನಿ ವರಾಡ್ಲಿತ.
MAT 27:24 ಲೊಕಾಂಚ಼ ಮನ್ ಪರ್ತಾಯಾ ಆಪ್‌ಲ್ಯಾಲಾ ವ್ಹಯಿತ್ ನಾಹಿ ಲೊಕ ಗದ್ಲಾ ಕರಾಚಿ ಹಾತ್ತ ಮನ್ಹುನ್ ಸಮಜು಼ನ್ ಪಿಲಾತಾನಿ ಥೊಡ ಪಾನಿ ಗಿಹುನ್ ಲೊಕಾಂಚೆ ಮೊರ‍್ಹ ಆಪ್ಲ ಹಾತ್ ದುಹಿತ್ ಹ್ಯಾ ಮಾನ್ಸಾಚಾ ಮರ್ನಾಲಾ ಮಿ ಜವಾಬ್ದಾರ್ ನವ್ಹ. ತ್ಯಲಾ ಶಿಲ್ಬೆತ್ ಗ್ಯಾಲತ್ಯಾಲಿ ತುಮಿಸ್ ಮನ್ಹುನ್ ಸಾಂಗ್ತೊ.
MAT 27:25 ಲೊಕ ಸಗ್ಳಿ ತ್ಯಚಾ ಮರ್ನಾಲಾ ಆಮಿಸ್ ಜವಾಬ್ದಾರ್ ತ್ಯಚಾ ಮರ್ನಾಲಾ ಕಾಯ್ ತರಿ ಶಿಕ್ಷಾ ಆಸ್ಲಿತ ತೀ ಆಮಿ ಆನಿ ಆಮ್ಚಿ ಪೊರ ಗೆಥಾವ್” ಮನ್ಹುನ್ ಉತ್ತರ್ ದಿಲಾ.
MAT 27:26 ತವಾ ಪಿಲಾತ್ ಬರಬ್ಬಲಾ ಸುಡ್ವುನ್ ಯೇಸುಲಾ ಚಾಬುಕಾನಿ ಬಡ್ವುನ್ ಶಿಲ್ಬೆವ ಗಾಲಾಯಾ ಸೈನಿಕಾಪ್ನಿ ದೇತೊ.
MAT 27:27 ಪಿಲಾತಾಚಾ ಸೈನಿಕಾಂಚಾನಿ ರಾಜಾಚಾ ಗರ‍್ಹಾತ್ ಸೈನಿಕ್ ಸಗ್ಳ ಯೇಸುಚೆ ಸರ್ಬವ್ಹಾರ ಹುತ್ತ.
MAT 27:28 ಸೈನಿಕಾಂಚಾನಿ ತ್ಯಚ಼ ಕಪ್ಡ ಸಗ್ಳ ಕಾಡುನ್ ಟಾಕುನ್ ತ್ಯಲಾ ಯೇಕ್ ತಾಂಬ್ಡಾ ಜ಼ಘಾ ಗ್ಯಾತ್ಲಾ.
MAT 27:29 ಕಾಟ್ಯಾಚೆ ಯಲಿನಿ ಯಾಕ್ ಕಿರಿಟ್ ಕರುನ್ ತ್ಯಚೆ ಡುಯಿತ್ ಥಿವ್ಲ ತ್ಯಚಾ ಉಜ಼ವ್ಯಾ ಹಾತಾತ್ ಯೇಕ್ ಕಾಟಿ ದಿಲಿ ಮಂಗ್ ಸೈನಿಕಾಂಚಾನಿ ಯೇಸುಚೆ ಮೊರ‍್ಹ ವಾಕುನ್ ಯೆಹುದ್ಯಾಂಚಾ ರಾಜಾ ಜಯ್ ಹೊ ಮನ್ಹುನ್ ಟಿಂಗಲ್ನಾ ಕಿಲಿ.
MAT 27:30 ತ್ಯಚಿವ ಥುಕ್ಲಿತ ತ್ಯಚಾ ಹಾತಾತ್ಲಿ ಕಾಠಿ ಕಾಡುನ್ ಗಿಹುನ್ ಡುಯಿವ ಮ್ಯಾರ‍್ಲಿ
MAT 27:31 ಆಸಿ ಹಿರ್ಮಟ್ನಾ ಕೆಲ್ಯಾ ನಂತರ್ ತ್ಯಚಾ಼ ತಾಂಬ್ಡಾ ಜ಼ಘಾ ಕಾಡುನ್ ತ್ಯಚ಼ ಕಪ್ಡ ಆನಿಕ್ ತ್ಯಲಾಸ್ ಗಾಲ್ಹುನ್ ಶಿಲ್ಬೆತ್ ಗಾಲಾಯಾ ಹಾಕ್ಟುನ್ ನೆಲಾ.
MAT 27:32 ಸೈನಿಕ್ ಯೇಸು ಸಂಗ ಪೆಠತ್ನಿ ಬಾಹಿರ್ ಜಾ಼ತಾನಾ ಸೀರೆನ್ ಪೆಠತ್ಲಾ ಸಿಮೊನ್ ಮಂಥ್ಯಾಲ್ಯಾ ಮಾನ್ಸಾಲಾ ಬಗ್ಲಾ ತ್ಯಚಿ ಶಿಲ್ಬೆ ಗಿಹುನ್ ಜಾ಼ಯಾಸಾಟಿ ತ್ಯಂಚಾನಿ ತ್ಯಲಾ ಬಳ್ ಕೆಲ.
MAT 27:33 ತೇ ಗೊಲ್ಗತಾ ಮಂಥ್ಯಾಲ್ಯಾ ಜಾ಼ಗ್ಯಾತ್ ಆಲ ಗೊಲ್ಗತಾ ಮಂಜೆ ಡುಯಿಚಾ಼ ಜಾ಼ಗಾ ಮನ್ಹುನ್ ಅರ್ಥ.
MAT 27:34 ಗೊಲ್ಗೊತಾತ್ ಸೈನಿಕಾಂಚಾನಿ ತ್ಯಲಾ ಪಿಯಾ ದರಾಕ್ಶಿಚಾ಼ ರಸ್ ದಿಲಾ ತ್ಯಾ ದರಾಕ್ಶಿಚಾ ರಸಾಲಾ ಕಡು ಗ್ಯಾತ್ಲ. ತ್ಯನಿ ದರಾಕ್ಶಿಚಾ ರಸಾಚಿ ಚ಼ವ್ ಬಗುನ್ ತ್ಯ ಪಿಯಾಲಾ ನಾಹಿ.
MAT 27:35 ಸೈನಿಕಾಂಚಾನಿ ತ್ಯಲಾ ಶಿಲ್ಬೆವ ಮೊಳ್ಹ ಮ್ಯಾರ್ಲ ಮಂಗ್ ಕಪ್‌ಡ್ಯಾಂಚಿ ಸಾಟಿ ಆಪ್‌ಲ್ಯಾತುಸ್ ಚಿಟ್ಯಾ ಗಾಲ್ಹುನ್ ಕಾಡುನ್ ಗೇತಲ್ಯಾ.
MAT 27:36 ಸೈನಿಕ್ ಯೇಸುಲಾ ರಾಖಿತ್ ತಿಥಸ್ ಬಸ್ಲ ಹುತ್ತ.
MAT 27:37 ಯವ್ಡಸ್ ನವ್ಹ ತ್ಯಚಿವ ವಾವ್‌ಲ್ಯಾಲಿ ಚು಼ಕ್ ಲಿವುನ್ ತ್ಯಚೆ ಡುಯಿಚೆ ವರ್ ಲ್ಯಾವ್ಲಿ. “ಹ್ಯೊ ಯೇಸು, ಯೆಹುದ್ಯಾಂಚಾ಼ ರಾಜಾ಼” ಮಂಥ್ಯಾಲಿಸ್ ತೀ ಚು಼ಕ್.
MAT 27:38 ಯೇಸುಚೆ ಕಡಸ್ ದೊಗಾ ಚೊ಼ರಾನಾ ಶಿಲ್ಬೆತ್ ಗ್ಯಾತ್ಲ ಯಕಾ ಚೊ಼ರಾಲಾ ಯೇಸುಚೆ ಉಜ್‌ವ್ಯಾಂಗ್ನಿ ಆನಿಯಕಾ ಚೊ಼ರಾಲಾ ಯೇಸುಚೆ ಡಾವ್ಯಾಂಗ್ನಿ ಗ್ಯಾತ್ಲಾ
MAT 27:39 ವಾಟನಿ ಜಾ಼ತ್ಯಾಲಿ ಲೊಕ ಡುಯಿ ಹಾಲ್ವಿತ್,
MAT 27:40 “ತು ದೀವುಳ್ ಪಾಡುನ್ ತ್ಯ ಆನೀಕ್ ತಿನ್ವೆ ದೀಸಿ ಬ್ಯಾಂತೊ ಮನ್ಹುನ್ ಸಾಂಗಿತಾಸ್ ಖರ ಆತಾ ತುಲಾಸ್ ತು ರ‍್ಯಾಕ್ ತು ಖರ‍್ಯಾನಿಸ್ ದೇವಾಚಾ಼ ಲ್ಯೊಕ್ ಆಸ್ಲಾಸ್ತ ಶಿಲ್ವಬೆವ್ನಿ ಖಾಲ ಉತ್ರುನ್ ಯೇ ಮನ್ಹುನ್ ಹಿರಮಟ್ನಾ ಕಿಲಿ.
MAT 27:41 ಮುಖ್ಯ ಯಾಜಕ್ ಧರ್ಮೊಪದೇಶ್ ಆನಿ ಥೊರ್ಲ ವಡಿಲ್ ಯೆಹುದಿ ಜಾಂತ ತಿಥ ಹುತ್ತ ಹ್ಯಂಚಾನಿ ಸಾಹಿತ್ ದುಸ್‌ರ‍್ಯಾ ಲೊಕಾಂಚೆಗತ್ ಯೇಸುಚಿ ಹಿರ್ಮಟ್ನಾ ಕಿಲಿ.
MAT 27:42 ಹ್ಯನಿ ದುಸ್‌ರ‍್ಯಾನಾ ರ‍್ಯಾಕ್ಲ. ಫನ್ ಆಪ್‌ಲ್ಯಾ ಆಪ್ನು ರಾಖಾಯಾ ಜಾ಼ಲ ನಾಹಿ! ಇಸ್ರಾಯಲಚಾ಼ ರಾಜಾ಼ ಮನ್ಹುನ್ ಲೊಕ ಸಾಂಗ್‌ತ್ಯಾತ. ಹ್ಯೊ ರಾಜಾ಼ ಆಸ್ಲಾತ ಶಿಲ್ಬೆವ್ನಿ ಖಾಲ್‍ ಉತ್ರುನ್ ಯವುನಿ ತವಾ ಹ್ಯಚಿವ ಆಮಿ ಇಸ್ವಾಸ್ ಥೆವ್ತಾವ್!.
MAT 27:43 ಹ್ಯೊ ದೇವಾವ ಆದಾರ್ ವ್ಹವುನ್ ಹಾ. ಆತಾ ದೇವಾಲಾ ಖರ‍್ಯಾನಿಸ್ ಹ್ಯೊ ವ್ಹಯಿ ಜಾ಼ಲಾ ಆಸ್ಲಾತ, ದೇವುಸ್ ಹ್ಯಲಾ ರಾಖುನಿ. ‘ಮಿ ದೇವಾಚಾ಼ ಲ್ಯೊಕ್’ ಮನ್ಹುನ್ ಹ್ಯನಿಸ್ ಸಾಂಗ್‌ಲ್ಯಾ ನವ್ಹ” ಮನ್ಹುನ್ ತ್ಯಂಚಾನಿ ಸಾಂಗ್ಲ.
MAT 27:44 ತಸಸ್ ಯೇಸುಚೆ ಆಜು಼ಬಾಜು಼ಸ್ ಶಿಲ್ಬೆತ್ ಗ್ಯಾತ್‌ಲ್ಯಾಲ್ಯಾ ಚೊ಼ರಾಂಚಾನಿ ಬಿ ತ್ಯಚಿ ನಿಂದಾಕಿಲಿ
MAT 27:45 ತವಾ ದುಪ್ಯಾರ್ಚ಼ ಬಾರಾ ಠ್ಹಾವ್ನಿ ತೀನ್ ವಾಜ಼ ಪರೆತ್ ದುನೆವ ಸಗ್ಳೆ ಆಂದಾರಿ ಆಲ್ತಿ.
MAT 27:46 ಜ಼ವ ಜ಼ವಳ್ ತೀನ್ ವಾಸ್ಥಾನಾ ಯೇಸು, “ಏಲೀ, ಏಲೀ, ಲಮಾ ಸಬಕ್ತಾನಿ?” ಮನ್ಹುನ್ ಜೊ಼ರಾನಿ ವರಾಡ್ಲಾ ಆಸ ಮಂಜೆ ಮಾಜಾ ದೇವಾ ಮಾಜಾ ದೇವಾ ಕಾ ಮನಾ ಹಾತ್ ಸುಡುನ್ ದಿಲಾಸ್ ಮನ್ಹುನ್ ಅರ್ಥ.
MAT 27:47 ತಿಥ ಉಬಿ ರಾಯ್‌ಲ್ಯಾಲಿ ಥುಡಿ ಲೊಕ, “ಹ್ಯ ಐಕುನ್ ಹ್ಯೊ ಎಲಿಯಾಲಾ ಹಾಕಟ್ಯೊ” ಮಂತೊ.
MAT 27:48 ತವಾಸ್ ತಿತ್ಲಾ ಯೊಕ್ ಮಾನುಸ್ ಪಳತ್ ಜಾ಼ವುನ್ ಕಾಪುಸ್ ಆನುನ್, ತ್ಯೊ ಆಂಬಾಟ್ ರಸಾತ್ ಬುಡ್ವುನ್, ತೇ ಯಕ ಕಾಟಿಚಾ ಟೊಕಾಲಾ ಬಾಂದುನ್ ಯೇಸುಲಾ ಪಿಯಾ ದೆತೊ.
MAT 27:49 ಫನ್ ದುಸ್ರಿ ಲೊಕ ತ್ಯಚಿ ಕ್ಯಾಳ್ಜಿ ಕರುನಕೊ ತ್ಯಲಾ ಉರ್ವಾಯಾ ಎಲಿಯಾ ಯತ್ಯೊ ಕ್ಯಾ ಬಗುಯಾ ಮನ್ಲಿತ.
MAT 27:50 ಮಂಗ್ ಯೇಸು ಆನಿಕ್‍ ಜೊ಼ರಾನಿ ವರ್ಡುನ್ ಜೀವ್ ಶೊಡ್ಲಾ.
MAT 27:51 ತವಾ ದೇವ್ಳಾಚಾ಼ ಪಡ್ದಾ ವಯ್ನಿ ದರ್ನಿ ಖಾಲ್ ಪರೆತ್ ಫಾಟುನ್ ದೊನ್ ಜಾ಼ಲ. ಜಿಮಿನ್ ಹಾಲ್ಲಿ. ದುಂಡಿ ಫುಟುನ್ ಗೆಲ್ಯಾ
MAT 27:52 ಮಸುರ್ಡ್ಯಾ ಉಗಾಡ್‌ಲ್ಯಾ ಮರುನ್ ಗೆಲ್ಯಾಲಿ ದೇವಾಚಿ ಲೊಕ ಮಸುರಡಿತ್ನಿ ಜಿತ್ತಿ ವ್ಹವುನ್ ವರ್ ಉಟ್ಲಿತ.
MAT 27:53 ಯೇಸು ಮರುನ್ ಜಿತ್ತಾ ಜಾ಼ಲ್ಯಾ ನಂತರ್, ತೀ ಪರಿಶುದ್ದ ಶಾರ್ ಜಾಲ್ಯಾಲೆ ಯೆರುಸಲೇಮತ್ ಗಿಲಿತ ಲೊಕಾಂಚಾನಿ ತ್ಯನಾ ಡೊಳ್ಯಾನಿ ಬಗ್ಲಿತ.
MAT 27:54 ಯೇಸುಲಾ ರ‍್ಯಾಕ್‌ತ್ಯಾಲಾ ಸೈನ್ಯಾಧಿಪತಿ ಆನಿ ಸೈನಿಕ್ ಭುಕಂಪ್ ಜಾ಼ಲ್ಯಾಲ ಬಗುನ್ ಖುಬ್ ಬಿಹುನ್, “ಹ್ಯೊ ಖರ‍್ಯಾನಿಸ್ ದೇವಾಚಾ಼ ಲ್ಯೊಕ್ ಜಾ಼ಲ್ಥಾ!” ಮನ್ಲ.
MAT 27:55 ಯೇಸುಚಿ ಸೇವಾ ಕರೀತ್ ಗಲಿಲಾಯಾತ್ನಿ ತ್ಯಚೆ ಮಾಗ್ನಿ ಆಲ್ಯಾಲಿ ಖುಬ್ ಬ್ಯಾಯ್ಕಾ ಮಾನ್ಸ ದುರ್ನಿ ಬಗಿತ್ ಉಬಿ ರಾಯ್ಲಿ ಹುತ್ತಿತ.
MAT 27:56 ಮಗ್ದಲಾಚಿ ಮರಿಯಾ, ಯಾಕೊಬ್ ಆನಿ ಯೊಸೆಪಾಚಿ ಆಯಿ ಮರಿಯಾ, ಆನಿ ಜೆಬೆದಾಯಾಚಿ ಧನ್ಗರ್ ತಿಥ ಹುತ್ಯಾ.
MAT 27:57 ತೇ ಸಾಂಜ಼ ಯೊಸೆಪ್ ಮಂಥ್ಯಾಲಾ ಸಾವ್ಕೋರ್ ಮಾನುಸ್ ಆಲಾ. ಅರಿಮತಾಯಾ ಪೆಠತ್ಲಾ ಹ್ಯೊ ಯೇಸುಚಾ಼ ಶಿಶಾ ಜಾ಼ಲ್ಥಾ.
MAT 27:58 ಹ್ಯೊ ಪಿಲಾತಾಪ ಜಾ಼ವುನ್, ಯೇಸುಚ಼ ಮಡ ಆಪ್‌ಲ್ಯಾಲಾ ದಿಯಾ ವ್ಹಯಿ ಮನ್ಹುನ್ ಮಾಗ್ಲ. ಯೇಸುಚ಼ ಮಡ ಯೊಸೆಪಾಲಾ ದೆವಾ ಮನ್ಹುನ್ ಪಿಲಾತಾನಿ ಸೈನಿಕಾನಾ ಹುಕುಮ್ ದಿಲಾ.
MAT 27:59 ಯೊಸೆಪಾನಿ ತ್ಯಚ಼ ಮಡ ಗಿಹುನ್ ನವ್ಯಾ ಕಪ್ನಾಚಾ ಕಪ್‌ಡ್ಯಾನಿ ಬಾಂದುನ್.
MAT 27:60 ದುಂಡಿತ್ ಆಪ್ನು ಖ್ಯಾಂದ್‌ಲ್ಯಾಲೆ ನವೆ ಮಸುರ್ಡಿತ್ ಥೆವ್ಲ. ಮಸುರ್ಡಿಚಾ ದಾರಾವ ಯೊಕ್ ಮೊಟಾ ದೊಂಡಾ ಡಕ್ಲುನ್ ಗೆಲಾ.
MAT 27:61 ಮಗ್ದಲಾಚಿ ಮರಿಯಾ ಆನಿ ಆನಿಯೇಕ್ ಮರಿಯಾ ತೇ ಮಸುರ್ಡಿಕ್ಡ ಪರ್ತುನ್ ಬಸ್‍ಲ್ಯಾ ಹುತ್ಯಾ.
MAT 27:62 ದುಸ್ರೆ ದಿಸಿ ಆರಾಮಾಚಾ ದಿಸಾ ದಿಸಿ ಮುಖ್ಯ ಯಾಜಕ್ ಆನಿ ಫರಿಸಾಯ್ ಪಿಲಾತಾಪ ಜಾ಼ವುನ್,
MAT 27:63 “ಮಾಸ್ಥರಾ, ತ್ಯೊ ಲಬ್ಡಾ ಜಿತ್ತಾ ಹುತ್ತಾ ತವಾ, ‘ತೀನ್ ದಿಸಾ ನಂತರ್ ಮಿ ಮರುನ್ ತೀನ್ ದಿಸಾಚೆ ನಂತರ್ ಜಿತ್ತಾ ವ್ಹನಾರ್’ ಮನ್ಹುನ್ ಸಾಂಗ್‌ಲ್ಯಾಲ ಆಮಾನಾ ಆಜು಼ನ್ ಯಾದ್ ಹಾ.
MAT 27:64 ಮನ್ಹುನ್ ತೀನ್ ದಿಸಾ ಪರ‍್ಯಾತ್ ತೀ ಮಸುರ್ಡಿ ಚಾ಼ಂಗ್ಲಿ ರಾಖಾಯಾ ಸಾಂಗ್ ತ್ಯಚ಼ ಶಿಶಾ ಯವುನ್ ತ್ಯಚ಼ ಮಡ ಚು಼ರುನ್ ನಿಹುನ್ ತ್ಯೊಸ್ ಮಸುರ್ಡಿತ್ನಿ ವರ್ ಉಠುನ್ ಆಲ್ಯಾ ಮನ್ಹುನ್ ಲೊಕಾನಾ ಸಾಂಗ್ತಿಲ. ತವಾ ಪೈಲ್ಯಾವ್ನಿ ಆತಾ ಮೊಟಾ ಗೊಠಾಳಾ ವ್ಹಯಿಲ್” ಮನ್ಹುನ್ ಸಾಂಗ್ಲ.
MAT 27:65 ಪಿಲಾತಾನಿ, “ಥೊಡ್ಯಾ ಸೈನಿಕಾನಾ ಹಾಕ್ಟುನ್ ನಿಹುನ್, ತುಮಾನಾ ವ್ಹಯಿ ತಸಿ ಮಸುರ್ಡಿ ರಾಖಾ” ಮನ್ಹುನ್ ಸಾಂಗ್ಲ.
MAT 27:66 ತ್ಯಂಚಾನಿ ಜಾ಼ವುನ್, ಮಸುರ್ಡಿಲಾ ಸಿಕ್ಕಾ ಮಾರುನ್ ಸೈನಿಕಾನಾ ರಾಖಾಯಾ ಥಿವುನ್, ಮಸುರ್ಡಿ ಘಟ್ ಕಿಲಿ.
MAT 28:1 ಆರಾಮಾಚಾ಼ ದೀಸ್ ಸರ್ಲಾ ಹುತ್ತಾ. ಐತ್ವಾರಿ ಉಜ್ಡಾಚ಼ ಹುತ್ತ. ತವಾ ಮಗ್ದಲಾಚಿ ಮರಿಯಾ ಆನಿ ದಿಸ್ರಿ ಯೇಕ್ ಮರಿಯಾ ಮಸುರ್ಡಿ ಬಗಾಯಾ ಗೆಲ್ಯಾ.
MAT 28:2 ತವಾಸ್ ಮೊಟ ಭುಕಂಪ ಜಾ಼ಲ. ಪ್ರಭುಚಾ಼ ಧುತ್ ಯೊಕ್ ಆಬ್ಳಾತ್ನಿ ಉತ್ರುನ್ ಆಲಾ. ತ್ಯೊ ದೇವ್ ಧುತ್ ಮಸುರ್ಡಿಪ ಜಾ಼ವುನ್, ಮಸುರ್ಡಿಚಾ ದಾರಾವ್ಲಾ ದೊಂಡಾ ಗೊಲ್ಗಟುನ್ ತೇ ದುಂಡಿವ ಬಸ್ಲಾ.
MAT 28:3 ದೇವ್ ದುತ್ ಇಜ಼ಚೆಗತ್ ಚ಼ಕ್ಮಕಿತಾ ತ್ಯಚ಼ ಕಪ್ಡ ಬರ್ಪಾಚೆಗತ್ ಪಾಂಡ್ರ ಹುತ್ತ.
MAT 28:4 ಮಸುರ್ಡಿ ರ‍್ಯಾಖ್‌ತ್ಯಾಲ ಸೈನಿಕ್ ಬಿಹುನ್ ವಾಡತ್ ಮೆಲ್ಯಾಚೆಗತ್ ಜಾ಼ಲ.
MAT 28:5 ದೇವ್ದುತ್ ತ್ಯಾ ಬ್ಯಾಯ್ಕಾ ಮಾನ್ಸಾನಾ, “ಬಿಹುನಕೋಸಾ, ಶಿಲ್ಬೆವ ಚ಼ಡಿವ್‌ಲ್ಯಾಲ್ಯಾ ಯೇಸುಲಾ ತುಮಿ ಶೊತ್ಯಾಸಾ ಮನ್ಹುನ್ ಮನಾ ಸಮಾಜ್‌ಲ್ಯಾ.
MAT 28:6 ಫನ್ ತ್ಯೊ ಹಿತ್ತ ನಾಹಿ. ತ್ಯನಿ ಆಪ್ನು ಸಾಂಗ್‌ಲ್ಯಾ ಶಾರ್ಕ ಮೆಲ್ಯಾಲ್ಯಾತ್ನಿ ಉಟ್‌ಲ್ಯಾ. ಯವಾ, ತ್ಯಚ಼ ಮಡ ಆಸ್‌ಲ್ಯಾಲಾ ಜಾ಼ಗಾ ಬಗಾ.
MAT 28:7 ಬಿಗಿನಿ ಜಾ಼ವುನ್ ತ್ಯಚಾ ಶಿಶಾನಾ, ‘ಯೇಸು ಮರ್ನಾತ್ನಿ ಜಿತ್ತಾ ಜಾ಼ಲ್ಯಾ. ತ್ಯೊ ಗಲಿಲಾಯಾಕ್ಡ ಜಾ಼ಯಾ ಲಾಗ್‌ಲ್ಯಾ. ತುಮ್ಚೆ ಆಂದಿ ತ್ಯೊ ತಿಥ ರಾನ್ಹಾರ್. ತುಮಿ ತ್ಯಲಾ ತಿಥ ಬಗ್ನಾರ್’ ಮನ್ಹುನ್ ಸಾಂಗಾ. ಮಿ ತುಮಾನಾ ಸಾಂಗಾಯಾ ವ್ಹಯಿತಿ ಬಾತ್ನಿ ಹಿಸ್, ಇಸ್ರು, ನಕೊಸಾ” ಮನ್ಲಾ.
MAT 28:8 ತವಾಸ್ ತೀ ಬ್ಯಾಯ್ಕಾ ಮಾನ್ಸ ಭ್ಯಾನಿ ಸಂತೊಶಾನಿ ಮಸುರ್ಡಿತ್ನಿ ನಿಗಾಲಿತ ಜಾ಼ಲ್ಯಾಲಿ ಖನ್ಕತ್ ಶಿಶಾನಾ ಸಾಂಗಾಯಾ ತ್ಯಾ ಪಳತ್ ಜಾ಼ತಾನಾ,
MAT 28:9 ಯೇಸು ತ್ಯನಾ ಆಚಾನಕ್ ಮೊರ‍್ಹ ದಿಸುನ್, ತುಮಾನಾ ಬರ ವ್ಹವುನಿ ಮನ್‍ಲ್ಹಾ. ತವಾ ತಿ ಬ್ಯಾಯ್ಕಾ ಮಾನ್ಸ ಯೇಸುಪ ಜಾ಼ವುನ್, ತ್ಯಚ಼ ಪ್ಯಾ ದರ‍್ಹುನ್ ತ್ಯಲಾ ವವ್ಯಾಳ್ಳಾ.
MAT 28:10 ಯೇಸು ತ್ಯಾ ಬ್ಯಾಯ್ಕಾ ಮಾನ್ಸಾನಾ, “ಬಿಹುನಕೋಸಾ, ಮಾಜಾ ಬಾವ್ಹಾಂಚಿಪ್ನಿ ಜಾ಼ವುನ್ ಗಲಿಲಾಯಾತ್ ಯಯಾಲಾ ಸಾಂಗಾ ತೇ ಮನಾ ತಿಥ ಬಗುಂತ ಮನ್ಹುನ್ ಸಾಂಗ್ಲ
MAT 28:11 ತೀ ಬ್ಯಾಯ್ಕಾ ಮಾನ್ಸ ಶಿಶಾನಾ ಸಾಂಗಾಯಾ ಗೆಲ್ಯಾ. ತವಾ ತಿಥ ಮಸುರ್ಡಿ ರ‍್ಯಾಕ್‌ಥ್ಯಾಲ ಥೊಡ ಸೈನಿಕ್ ಪೆಠತ್ ಜಾ಼ವುನ್ ಜಾ಼ಲ್ಯಾಲಿ ಖನ್ಕತ್ ಸಗ್ಳಿ ಮುಖ್ಯ ಯಾಜಕಾನಾ ಸಾಂಗ್ಲ.
MAT 28:12 ತವಾ ಮುಖ್ಯ ಯಾಜಕ್ ಜಾ಼ಂತ್ಯಾ ಯೆಹುದ್ಯಾನಾ ಮಿಳುನ್ ಇಚಾರ್ ಕೆಲಾ ಆನಿ ರ‍್ಯಾಕ್ನಾರ‍್ಯಾನಾ ಖುಬ್ ಪೈಸ ದಿಲ.
MAT 28:13 ತ್ಯಂಚಾನಿ ರ‍್ಯಾಕ್ನಾರ‍್ಯಾನಾ ರ‍್ಯಾಚ಼ ಆಮಿ ನಿಜ್ಲಾ಼ವ್ ತವಾ ಯೇಸುಚಾ ಶಿಶಾಂಚಾನಿ ಯವುನ್ ತ್ಯಚ಼ ಮಡ ಚು಼ರುನ್ ನೆಲ ಮನ್ಹುನ್ ಲೊಕಾನಾ ಸಾಂಗಾ.
MAT 28:14 ಹ್ಯ ರಾಜಪಾಲಾಲಾ ಠಾವ ಜಾ಼ಲ್ಹತರಿ ಆಮಿ ತ್ಯಲಾ ಥಾಂಬಿವ್ತಾವ್ ಆನಿ ತುಮಿ ಕಾಯ್ ಕ್ಯಾಳ್ಜಿ ಗಿಹುನಕೊಸಾ ಆಮಿ ಬಗ್ತಾವ್” ಮನ್ಹುನ್ ಸಾಂಗ್ಲ.
MAT 28:15 ಸೈನಿಕಾಂಚಾನಿ ಪೈಸ ಗಿಹುನ್, ತ್ಯಂಚಾನಿ ಸಾಂಗ್ಲ ತಸ ಕೆಲ. ಮನ್ಹುನ್ ಹಿ ಲಬಾಡ್ ಕಥಾ ಆಜು಼ನ್ ಪರೆತ್ ಯೆಹುದ್ಯಾತ್ನಿ ಪಗಾಳ್ಳೆ.
MAT 28:16 ಆಕ್ರಾ ಜಾ಼ನ್ ಶಿಶಾ ಗಲಿಲಾಯಾತ್ ಜಾ಼ವುನ್ ಯೇಸುನಿ ಸಾಂಗ್‌ಲ್ಯಾಲ್ಯಾ ಕನ್ಯಾವ ಗೆಲ.
MAT 28:17 ಶಿಶಾಂಚಾನಿ ಕನ್ಯಾವ ಯೇಸುಲಾ ಬಗುನ್ ತ್ಯಲಾ ವವ್ಯಳಾ ಖರ ಥೊಡ್ಯಾ ಶಿಶಾಂಚಾನಿ ತ್ಯಚಾ಼ ಇಸ್ವಾಸ್ ಕೆಲಾ ನಾಹಿ.
MAT 28:18 ಮನ್ಹುನ್ ಯೇಸು ತ್ಯಂಚಿಪ ಯವುನ್ ಸ್ವರ್ಗಾವ ಆನಿ ದರ್ಥಿವ ಸಗ್ಳಾ ಅಧಿಕಾರ್ ಮನಾ ದಿಲ್ಯಾ.
MAT 28:19 ಮನ್ಹುನ್ ತುಮಿ ಜಾ಼ವುನ್, ದುನೆತ್ ಆಸ್‌ಲ್ಯಾಲ್ಯಾ ಸರ್ವೆ ಭಾಷೆಚಾ ಲೊಕಾನಾ ಮಾಜ಼ ಶಿಶಾ ಕರಾ. ಬಾಚಾ, ಲೇಕಾಚಾ ಆನಿ ಪವಿತ್ರಾತ್ಮಾಚಾ ನಾವಾನಿ ತ್ಯನಾ ಸಗ್‍ಳ್ಯಾನಾ ಬಾಪ್ತಿಸ್ಮಾ ದೇವಾ.
MAT 28:20 ಮಿ ತುಮಾನಾ ಸಾಂಗ್‌ಲ್ಯಾಲ ಸಗ್ಳ ಲೊಕಾನಾ ಸಾಂಗಾ, ಆನಿ ದುನ್ಯಾ ಸರಪರ‍್ಯಾತ್ ಖಾಯಿಮ್, ಮಿ ತುಮ್ಚಿ ಸಂಗ ರಾಥೊ” ಮನ್ಹುನ್ ಸಾಂಗ್ಲ.
MAR 1:1 ದೇವಾಚಾ಼ ಲ್ಯೊಕ್ ಯೇಸು ಕ್ರಿಸ್ತಾಚಿ ಚಾ಼ಂಗ್ಲಿ ಖಬರ್ ಸುರುಜಾ಼ಲ್ಯಾಲಿ.
MAR 1:2 ದೇವ್ ಸಾಂಗ್ತೋ “ಬಗ್ ಮಿ ಮಾಜಾ಼ ಸಾಂಗ್ ಸಾಂಗ್ನಾರ‍್ಯಾಲಾ ತುಜೆ ಮೋರ್ಹ ಲಾವುನ್ ದೇತೊ;
MAR 1:3 ತು ಜಾ಼ತ್ಯಾಲಿ ವಾಟ್ ತ್ಯೊ ಶಾರ್ಕಿ ಕರ್ನಾರ್” ಪ್ರಬುಚಾ಼ ಮಾರ್ಗ ತಯಾರ್ ಕರಾ; ತ್ಯಚಾ಼ ರಸ್ಥಾ ಶಾರ್ಕಾ ಕರಾ” ಮನ್ಹುನ್ ರಾನಾತ್ ವರಾಡ್‌ ತ್ಯಾಲಾ ಸಬ್ದ ಹಾ” ಮನ್ಹುನ್.
MAR 1:4 ಯೆಶಾಯ್ ಪ್ರವಾದಿಚಾ ಗ್ರಂಥಾತ್ ಲಿವ್‌ಲ್ಯಾ ಶಾರ್ಕ ಬಾಪ್ತಿಸ್ಮಾ ಯೊಹಾನ್ ಯವುನ್ ಲೊಕಾನಾ “ತುಮಿ ತುಮ್ಚಾ ಪಾಪಾಂಚಿ ಸಾಟಿ ಪಶ್ಚಾ ತಾಪಾನಿ ದೇವಾಕ್ಡ ಪರ್ತುನ್ ಬಾಪ್ತಿಸ್ಮಾ ಗಿಹ್ಯಾ ವ್ಹಯಿ ತವಾ ದೇವ್ ತುಮ್ಚಿ ಪಾಪ ಮಾಪಿ ಕರಿಲ್ ಮನ್ಹುನ್ ಸಗ್‌ಳ್ಯಾನಾ ಸಾಂಗಿತ್ ಬಾಪ್ತಿಸ್ಮಾ ದಿಯಿತ್ ರಾನಾತ್ ಹುತ್ತಾ
MAR 1:5 ತವಾ ಯುದಾಯಾ ಸಿಮತ್ಲಿ ಯೆರುಸಲೇಮಿತ್ಲಿ ಸಗ್ಳಿ ಲೊಕ ತ್ಯಚಿಪ ಜಾ಼ವುನ್ ಆಪ್ಲಿ ಆಪ್ಲಿ ಪಾಪ ಸಾಂಗುನ್ ಯೊರ್ದಾನ್ ನ್ಹತ್ ಯೊಹಾನಾಪ್ನಿ ಬಾಪ್ತಿಸ್ಮಾ ಗಿಹಿತಿತ.
MAR 1:6 ಹ್ಯೊ ಯೊಹಾನ್ ಹುಟಾಚಾ ಕೆಸಾಂಚ಼ ಕಪ್ಡ ಗಾಲಿತಾ ಕಂಬ್ರಲಾ ಚ಼ಮ್‌ಡ್ಯಾಚಾ಼ ಪಟ್ಟಾ ಬಾಂದಿ; ಪೊಟಾಲಾ ಟ್ವಾಳ್ ಆನಿ ರಾನಾತ್ಲ ಮಹು ಖಾಯಿ.
MAR 1:7 ತ್ಯೊ “ಮಾಜಿ಼ವ್ನಿ ಥೊರ್ಲಾ ಮಾಜೆ ಮಾಗ್ನಿ ಯನಾರ್; ತ್ಯಚೆ ವ್ಹಾನಚಾ಼ ಪಟ್ಟಾ ವಾಕುನ್ ಸೊಡಾಯಾ ಮಿ ಚಾ಼ಂಗ್ಲಾ ನಾಹಿ.
MAR 1:8 ಮಿ ತುಮಾನಾ ಪಾನ್ಯಾನಿ ಬಾಪ್ತಿಸ್ಮಾ ದಿಲಿ; ತ್ಯೊ ತುಮಾನಾ ದೇವಾಚಾ ಆತ್ಮಾಚಿ ಬಾಪ್ತಿಸ್ಮಾ ಗ್ಯಾಲ್ನಾರ್” ಮನ್ಹುನ್ ಸಗ್‌ಳ್ಯಾನಾ ಸಾಂಗ್ಲ.
MAR 1:9 ತ್ಯಾ ದಿಸಾದಿಸಿ ಯೇಸು ಗಲಿಲಾಯ್ ಸಿಮತ್ ಮಿಸಾಳ್ಯಾಲ್ಯಾ ನಜ಼ರೆತ್ ಮಂಥ್ಯಾಲ್ಯಾ ಗಾವಾತ್ನಿ ಯವುನ್ ಯೊರ್ದಾನ್ ನ್ಹತ್ ಯೊಹಾನಾಪ್ನಿ ಪವಿತ್ರ ಬಾಪ್ತಿಸ್ಮಾ ಗೆತ್ಲಿ.
MAR 1:10 ಗೆತಲ್ಯಾ ಬರ್ಬರ್ ಯೇಸು ಪಾನ್ಯಾತ್ನಿ ವರ್ ಯತಾನಾ ಸ್ವರ್ಗಾತ್ನಿ ದೇವಾಚ಼ ಆತ್ಮ ಕವ್‌ಡ್ಯಾಚೆಗತ್ ಆಪ್ಲಿ ವರ್ ಉತ್ರುನ್ ಯತ್ಯಾಲ ಯೇಸುನಿ ಬಗ್ಲ.
MAR 1:11 ತವಾ ಸ್ವರ್ಗಾತ್ನಿ ಆಸ ಸಬ್ದ ಆಲಾ, “ತು ಮಾಜಾ಼ ಮಾಯೆಚಾ಼ ಲ್ಯೊಕ್ ಮಿ ತುಲಾ ವಪ್ಲೊ” ಮನ್ಲಾ.
MAR 1:12 ತವಾಸ್ ಯೇಸು ದೇವಾಚಾ ಆತಮ್ಯಾಚಾ ಸಾಂಗ್‌ನ್ಯಾನಿ ರಾನಾತ್ ಗಾಲ್ಹಿವ್ಲಾ.
MAR 1:13 ತ್ಯೊ ಚಾಳಿಸ್ ದಿಸ್ ರಾನಾತ್‌ಲ್ಯಾ ಜ಼ನಾವಾರಾಂಚೆ ಸಂಗ ರಾಯ್ಲಾ ತವಾ ಸೈತಾನ್ ತ್ಯಲಾ ಪಾಪಾತ್ ಪಾಡಾಯಾ ಬಗಿತಾ ಖರ ಯೇಸು ಪಾಪಾತ್ ಪಡ್ಲಾ ನಾಹಿ; ತವಾ ದೇವ್ದುತಾಂಚಾನಿ ಯವುನ್ ತ್ಯಚಿ ಸೇವಾ ಕೆಲಿ.
MAR 1:14 ಯೊಹಾನಾಲಾ ಕ್ಯೋಂಡಲ್ಯಾ ನಂತರ್ ಯೇಸು ಗಲಿಲಾಯ್ ಸಿಮತ್ ಯವುನ್ “ಕಾಲ್ ಗೆಲ. ದೇವಾಚ಼ ರಾಜೆ ಜ಼ವಳ್ ಆಲ.
MAR 1:15 “ಕಾಲ್ ಗೆಲ. ದೇವಾಚ಼ ರಾಜೆ ಜ಼ವಳ್ ಆಲ. ತುಮ್ಚಾ ಪಾಪಾಂಚಿ ಸಾಟಿ ಪಶ್ಚಾತಾಪಾನಿ ದೇವಾಕ್ಡ ಪರ್ತಾ ಚಾ಼ಂಗ್ಲೆ ಖಬ್ರಿವ ಇಸ್ವಾಸ್ ಥೇವಾ” ಮನ್ಹುನ್ ದೇವಾಚಿ ಚಾ಼ಂಗ್ಲಿ ಖಬರ್ ಸಗ್‌ಳ್ಯಾನಾ ಸಾಂಗ್ಲಿ.
MAR 1:16 ತವಾ ಯೇಸು ಗಲಿಲಾಯ್ ಸಮಿಂದೋರಾಕ್ಡ ಜಾ಼ತಾನಾ ಸಿಮೊನ್ ಆನಿ ತ್ಯಚಾ಼ ಬಾಹು ಆಂದ್ರೇಯ್ ಸಮಿಂದೋರಾತ್ ಮಾಶಾಂಚಿ ಜಾ಼ಳಿ ಗ್ಯಾಲಥ್ಯಾಲ ದಿಸ್ಲ.
MAR 1:17 ಯೇಸು ತ್ಯನಾ “ಮಾಜೆ಼ ಮಾಗ್ನಿ ಯವಾ; ತುಮಿ ಲೊಕಾನಾ ದೇವಾಸಾಟಿ ಹಾಕಟ್ಯಾಲ ಕರ್ತೊ” ಮನ್ಲಾ
MAR 1:18 ಮನಲ್ಯಾ ಬರ್ಬರ್ ತೇ ಆಪ್ಲಿ ಜಾ಼ಳಿ ಸುಡುನ್ ತ್ಯಚೆ ಮಾಗ್ನಿ ಗೆಲ.
MAR 1:19 ಆನಿ ಜ಼ರಾ ಮೊರ‍್ಹ ಗೆಲಾ ತವಾ ಜೆಬೆದಾಯಾಚಾ಼ ಲ್ಯೊಕ್ ಯಾಕೊಬ್ ಆನಿ ತ್ಯಚಾ಼ ಬಾಹು ಯೊಹಾನ್ ದಿಸ್ಲ.
MAR 1:20 ತವಾಸ್ ತ್ಯನಾ ಯೇಸುನಿ ಹಾಕಟ್ಲ. ತವಾ ತ್ಯಂಚಾನಿ ಆಪಲ್ಯಾ ಬಾಲಾ ಜೆಬೆದಾಯಾಚಾ ಕಾಮಾಚಾ ಮಾನ್ಸಾಂಚಿಪ ವ್ಹಡಿತ್ ಸುಡುನ್ ತ್ಯಚೆ ಮಾಗ್ನಿ ಗೆಲ.
MAR 1:21 ಯೇಸು ಆನಿ ತ್ಯಚ಼ ಶಿಶಾ ಕಪೆರ್ನೌಮ ಗಾವಾತ್ ಗೆಲ ಆನಿ ಯತ್ಯಾಲ್ಯಾ ಸಬ್ಬತ್ ದಿಸಾತ್ ಯೇಸುನಿ ಸಬಾ ಸ್ತಾನಾತ್ ಉಪದೆಶ್ ಕೆಲಾ.
MAR 1:22 ಲೊಕ ತ್ಯಚಾ಼ ಉಪದೆಶ್ ಐಕುನ್ ಆಜಾಬ್ ಜಾ಼ಲಿತ; ಕಾ ಮನ್‌ಲ್ಯಾವ ತ್ಯೊ ಮೋಸೆಚ಼ ದರ್ಮ ಶಾಸ್ತಾರ್ ಠಾವ ಆಸ್‌ಲ್ಯಾಲ್ಯಾ ಕ್ಯಾಯ್ದದಾರಾಂಚೆಗತ್ ಸಾಂಗಾಚ಼ ಸುಡುನ್ ಹುಕುಮ್ ಆಸ್‌ಲ್ಯಾಚೆಗತ್ ತ್ಯನಾ ಸಾಂಗ್ಲ
MAR 1:23 ತವಾ ಲಾಗಿರ್ ಲಾಗ್‌ಲ್ಯಾಲಾ ಯೊಕ್ ಮಾನುಸ್ ಸಬಾ ಸ್ತಾನಾತ್ ಯವುನ್ ಜೊ಼ರಾನಿ.
MAR 1:24 ತ್ಯೊ “ನಜ಼ರೆತಿಚಾ಼ ಯೇಸು, ಆಮ್ಚಿಪ್ನಿ ತುಲಾ ಕ್ಯಾ ವ್ಹಯಾ ವ್ಹಯಿ? ಅಮಾನಾ ನಾಸ್ ಕರಾಯಾ ಆಲಾಸ್ ಕ್ಯಾ? ತು ಕೊನ್ ಠಾವಾ ಹಾಸ್; ತು ಪರ್ಮೇಶ್ವರಾಪ್ನಿ ಆಲ್ಯಾಲಾ ಯೋಕ್‍ ಪವಿತ್ರ” ಮನ್ಹುನ್ ವರ್ಡುನ್ ಸಾಂಗ್ಲ.
MAR 1:25 ಯೇಸುನಿ ತ್ಯಲಾ ದಪ್‌ಕಾವುನ್ “ಗಪ್ಚಿಪ್ ರ‍್ಹಾ ಹೆಲಾ ಸುಡುನ್ ಜಾ಼” ಮನ್ಲಾ
MAR 1:26 ತವಾ ತ್ಯ ಲಾಗಿರ್ ತ್ಯಲಾ ವರ್ಡ್ಯಾವುನ್ ಲುಳ್ವುನ್ ಸುಡುನ್ ಗೆಲ.
MAR 1:27 ತ್ಯಲಾ ಸಗ್ಳಿ ಗಾಬ್ರುನ್ “ಹ್ಯ ಕ್ಯಾ ಆಸಲ್ ಹ್ಯೊ ನವಾ ಉಪದೆಸ್. ಹ್ಯೊ ಹುಕ್ಮಾನಿ ಲಾಗಿರಾನಾ ಸಾಂಗ್ತೋ; ತೀ ತ್ಯಚಾ಼ ಸಬೊತ್ ಐಕ್‌ತ್ಯಾತ” ಮನ್ಹುನ್ ಆಪ್‌ಲ್ಯಾ ಆಪ್‌ಲ್ಯಾತ್ ವಿಚಾರ್ ಕರಾಯಾ ಲಾಗ್ಲಿತ.
MAR 1:28 ಬಿಗಿನಿ ತ್ಯಚಿ಼ ಖಬರ್ ಗಲಿಲಾಯ್ ಸಿಮತ್ ಸಗ್ಳಿಕ್ಡ ಪಗಾಳ್ಳಿ.
MAR 1:29 ನಂತರ್ ಯೇಸು ಆನಿ ತ್ಯಚ಼ ಶಿಶಾ ಸಬಾ ಮಂದಿರಾತ್ನಿ ನಿಗುನ್ ಯಾಕೊಬ್ ಯೊಹಾನಾಚೆ ಸಂಗ ಸಿಮೊನ್ ಆಂದ್ರೇಯಾಚಾ ಗರ‍್ಹಾತ್ ಆಲ.
MAR 1:30 ತಿಥ ಸಿಮೊನಾಚಿ ಸಾಸೊ ತಾಪಾನಿ ನಿಜ್ಲಿ಼ ಹುತ್ತಿ ತ್ಯಂಚಾನಿ ತಿಚಿ ಪರಸ್ತಿತಿ ಬಿಗಿನಿ ಯೇಸುಲಾ ಸಾಂಗ್ಲಿ.
MAR 1:31 ಯೇಸು ಜ಼ವಳ್ ಯವುನ್ ತಿಚಾ಼ ಹಾತ್ ದರುನ್ ಉಚ಼ಲ್ತಾನಾಸ್ ತಿಲಾ ತಾಪ್ ಸುಡುನ್ ಗೆಲಾ; ಆನಿ ತಿನಿ ತ್ಯಂಚಿ ಸೆವಾ ಕಿಲಿ.
MAR 1:32 ಶಾಂಜ಼್ ವ್ಹವುನ್ ದಿಸ್ ಮಾವಾಳ್ಯಾ ನಂತರ್ ಮಾನ್ಸಾಂಚಾನಿ ಲಾಗಿರ್ ದರ್‌ಲ್ಯಾಲ್ಯಾನಾ ಬರ ನಸ್‌ಲ್ಯಾಲ್ಯಾ ಸಗ್‌ಳ್ಯಾನಾ ಯೇಸುಪ ಆನ್ಲಿತ.
MAR 1:33 ಗಾವಾತ್ಲಿ ಸಗ್ಳಿ ತ್ಯಾ ಗರ‍್ಹಾಚಾ ದಾರಾ ಮೋರ್ಹ ಜ಼ಮ್ಲಿತ.
MAR 1:34 ತವಾ ತ್ಯನಿ ತರತರಾಚಾ ರೊಗಾನಿ ಅಂಗಾತ್ ಬರ ನಸ್‌ಲ್ಯಾಲ್ಯಾ ಖುಬ್ ಜ಼ನಾನಾ ಬರಕರುನ್ ಖುಬ್ ಲಾಗಿರ ಸುಡಿವ್ಲಿತ. ಆನಿ ಆಪ್ನು ಆಸ್ಲಾ ಮನ್ಹುನ್ ತ್ಯನಾ ಠಾವ ಹುತ ಮನ್ಹುನ್ ತ್ಯನಿ ತ್ಯನಾ ಬುಲುದಿಲಿ ನಾಹಿತ.
MAR 1:35 ಸಕಾಳ್ಚಾ ಕಾಳೊಕ್ ಆಸ್ಥಾನಾ ಯೇಸು ಯಕಾನ್ಸಿ ಜಾ಼ವುನ್ ದೇವಾಪ ಮಾಗ್ನ ಕರೀತ್ ಹುತ್ತಾ.
MAR 1:36 ಸಿಮೊನ್ ಆನಿ ತ್ಯಚ಼ ಸುಪ್ತಿ ಯೇಸುಲಾ ಸುದಿತ್ ಗೆಲ ಆನಿ ತ್ಯಲಾ ಬಗುನ್
MAR 1:37 “ಸಗ್ಳಿ ತುಲಾ ಶೊತ್ಯಾತ” ಮನ್ಲ.
MAR 1:38 ಯೇಸು ತ್ಯನಾ, “ಆಮಿ ಜ಼ವಳ್ಚಾ ದುಸ್‌ರ‍್ಯಾ ಗಾವಾತ್ನಿ ಜಾ಼ವುಯಾ; ತಿಥಬಿ ಮಿ ಬರಿ ಖಬರ್ ಸಾಂಗಾಯಾ ವ್ಹಯಿ; ಹ್ಯಚೆ ಸಾಟಿ ಮಿ ಆಲ್ಯೊ ಮನ್ಹುನ್ ಸಾಂಗ್ಲ”
MAR 1:39 ಮಂಗ್ ತ್ಯೊ ಗಲಿಲಾಯ್ ಸಿಮತ್ ಸಗ್ಳಿಕ್ಡ ಜಾ಼ವುನ್ ತಿತಲ್ಯಾ ಸಬಾ ಮಂದಿರಾತ್ನಿ ಉಪದೆಸ್ ಕರಿತ್ ಲಾಗಿರ ಸುಡ್ವಿತ್ ಹುತ್ತಾ.
MAR 1:40 ಯೊಕ್ ಕುಶ್ಟ ರೊಗಿ ಯೇಸುಪ ಯವುನ್ ನಡ್ಗ ಗಾಲುನ್ “ತು ಮನ್ ಕೆಲ್ಯಾವ ಮನಾ ಬರ ಕರಾ ವ್ಹಯಿಲ್” ಮನ್ಲಾ.
MAR 1:41 ಯೇಸುನಿ ಕನಿಕರಾ ದಾವುನ್ ತ್ಯಲಾ ಹಾತ್ ಲಾವುನ್ “ಮನಾ ಮನ್ ಹಾ; ಬರಾ ಹೋ” ಮನ್ಲಾ.
MAR 1:42 ತವಾಸ್ ತ್ಯಚಾ಼ ರೊಗ್ ಜಾ಼ವುನ್ ತ್ಯೊ ಬರಾ ಜಾ಼ಲಾ.
MAR 1:43 ತವಾ ಯೇಸು ತ್ಯಲಾ “ಕುನಾಲಾ ಕಾಯ್ ಸಾಂಗು ನಕೊ ಜಾ಼
MAR 1:44 ಫನ್ ಜಾ಼ವುನ್ ಯಾಜಕಾನಾ ತುಜ಼ ಆಂಗ್ ದಾವುನ್ ಮೊಶೆನಿ ಥರಿವ್‌ಲ್ಯಾಲಾ ನೆಮ್ ಕರುನ್ ತುಲಾ ಶುದ್ದಾಚಾರ್ ಕರುನ್ ಘೇ ತ್ಯ ಲೊಕಾನಾ ಸಾಕ್ಸಿ ವ್ಹವುನಿ” ಮನ್ಹುನ್ ಸಾಂಗುನ್ ತ್ಯಲಾ ಲಾವುನ್ ದಿಲಾ
MAR 1:45 ತ್ಯನಿ ಜಾ಼ವುನ್ ತಿ ಬಾತ್ನಿ ಸಗ್ಳಿಕ್ಡ ಸಾಂಗುನ್ ಪಗಳ್ಳಿ ಮನ್ಹುನ್ ಯೇಸುಲಾ ಆನಿ ಕಚಾ ಗಾವಾತ್ತಾತ್ ಜಾ಼ಯಾ ಜಾ಼ಲ ನಾಹಿ ಬಾಹಿರ್ ಯಕಾನ್ಸಿ ರಾಹಿತಾ. ಆನಿ ಲೊಕ ಚಾರಿ ಬಾಜು಼ಕ್ನಿ ತ್ಯಚಿಪ ಯಯಿತಿತ.
MAR 2:1 ಥೋಡ್ಯಾ ದಿಸಾ ನಂತರ್ ಯೇಸು ಕಪೆರ್ನೌಮತ್ ಪರ್ತುನ್ ಆಲಾ. ಗರ‍್ಹಾತ್ ಹಾ ಮನ್ಹುನ್ ಸುದ್ದಿ ಪಗಾಳ್ಳಿ.
MAR 2:2 ತವಾ ಖುಬ್ ಲೊಕ ಜ಼ಮುನ್ ಆಲಿತ ಮನ್ಹುನ್ ದಾರಾಚೆ ಕಡಸ್ ಬೀ ಜಾ಼ಗಾ ರಾಯ್ಲ ನಾಹಿ. ಯೇಸು ಲೊಕಾನಾ ದೇವಾಚಿ಼ ವಚ್ನ ಸಾಂಗಿತ್ ಹುತ್ತಾ.
MAR 2:3 ತ್ಯವ್‌ಡ್ಯಾತ್ ಯಕಾ ಪಾರ್ಶಿಚಾ ರೊಗಿಲಾ ಚಾರ್ ಜ಼ನಾಂಚಾನಿ ಉಚ್ಲು಼ನ್ ತಿಥ ಆನ್ಲಾ
MAR 2:4 ಲೊಕ ಖುಬ್ ಜ಼ಮ್ಲಿಹುತ್ತಿತ ಮನ್ಹುನ್ ತ್ಯಲಾ ಯೇಸುಚೆ ಜ಼ವಳ ನಿಹ್ಯಾ ಜಾ಼ಲಾ ನಾಹಿ ಮನ್ಹುನ್ ಯೇಸು ಬಸ್‌ಲ್ಯಾಲ್ಯಾ ಗರಾಚೆ ವೈಲಾ ಥಾಟ್ ಕಾಡುನ್ ವೈನಿ ಹಾತ್ರುನಾಸಾಹಿತ್ ತ್ಯಾ ರೊಗಿಲಾ ಯೇಸುಪ ಉತರ್ಲಾ.
MAR 2:5 ಯೇಸುನಿ ತ್ಯಂಚಾ಼ ಇಸ್ವಾಸ್ ಬಗುನ್ ತ್ಯಾ ರೊಗಿಲಾ “ಲೇಕಾ ತುಜಾ ಪಾಪಾಂಚಿ ಮಾಪಿ ಜಾ಼ಲಿ ಮನ್ಲಾ. ”
MAR 2:6 ಫನ್ ಥೋಡಜಾ಼ನ್ ದರ್ಮ ಸಿಕಿವ್‌ತ್ಯಾಲ ಶಾನ ತಿಥ ಬಸುನ್
MAR 2:7 “ಹ್ಯೊ ಕಾ ಆಸಾ ಬೊಲ್ತೊ ಹ್ಯನಿ ದೇವಾಲಾ ಅವ್ಮಾನ್ ವ್ಹತೊ ದೇವಾಲಾ ಸುಡುನ್ ಆನಿ ಕುನಾಲಾ ಪಾಪ ಮಾಪ್ ಕರಾಯಾ ವ್ಹಯಿತ್ನಾಹಿ? ಮನ್ಹುನ್ ಆಪ್‍ಲ್ಯಾ ಆಪ್‍ಲ್ಯಾ ಮನಾತ್ ಮನ್ಹಿತ್ ಹುತ್ತ.
MAR 2:8 ತ್ಯ ಯೇಸುನಿ ತವಾಸ್ ಆಪ್‍ಲ್ಯಾ ಆತ್‌ಮ್ಯಾತ್ ಸಮಜು಼ನ್ “ತುಮಿ ತುಮ್ಚಾ ಮನಾತ್ ಕಾ ಆಸ್ಲ ಯವಸ್ತಾಸಾ?
MAR 2:9 ಕಚ಼ ಸಲ್ಪ; ತುಜ಼ ಪಾಪ್ ಮಾಪ್ ಜಾ಼ಲ ಮನ್ಹಾಚ಼ ಕ್ಯಾ ಉಠುನ್ ತುಜ಼ ಹಾತ್ರುನ್ ಗಿವುನ್ ಜಾ಼ ಮನ್ಹಾಚ಼?
MAR 2:10 ಫನ್ ಪಾಪ್ ಮಾಪಿ ಕರಾಯಾ ಮಾನ್ಸಾಚಾ ಲೇಕಾಲಾ ದರ್ಥಿವ ಹಾಕ್ ಹಾ ಮನ್ಹುನ್ ತುಮಾನಾ ಸಮಜಾ಼ಯಾ ಪಾಯ್ಜೆ” ಮನ್ಹುನ್ ತ್ಯಾ ಪಾರ್ಶಿವಾಯಿ ರೊಗಿಲಾ ಬಗುನ್
MAR 2:11 “ಉಠುನ್ ತುಜ಼ ಹಾತ್ರುನ್ ಗಿವುನ್ ಗರ‍್ಹಾತ್ ಜಾ಼” ಮನ್ಲಾ.
MAR 2:12 ತ್ಯೊ ತವಾಸ್ ಉಠುನ್ ಆಪ್ಲ ಹಾತ್ರುನ್ ಗಿವುನ್ ಸಗ್‌ಳ್ಯಾಂಚೆ ಮದ್ನಿ ಗೆಲಾ. ತ್ಯ ಬಗುನ್ ಸಗ್ಳಿ ಗಾಬಾರ್ಲಿತ ಆಜು಼ನ್ ಪರ‍್ಯಾತ್ ಆಮಿ ಆಸ್ಲ ಕವಾಸ್ ಬಗ್ಲ ನಾಹಿ. ಮನ್ಹಿತ್ ದೇವಾಲಾ ಸ್ತುತಿ ಕರುನ್ ತ್ಯಚ಼ ನಾವ್ ಗ್ಯಾವ್ಲ.
MAR 2:13 ಯೇಸು ಪರತ್ ಆನಿ ಗಲಿಲಾಯ್ ಸಮಿಂದೋರಾಕ್ಡ ಗೆಲಾ. ಲೊಕ ತ್ಯಚಿಪ ಜ಼ಮ್ಲಿತ ತ್ಯನಿ ಲೊಕಾನಾ ಪರ್ಮೆಶ್ವರಾಚಾ಼ ಉಪದೆಶ್ ದಿಲಾ.
MAR 2:14 ತ್ಯೊ ತಿಥ್ನಿ ಜಾ಼ಯಿತ್ ಆಸ್ಥಾನಾ ಜ಼ಖತ್ ವಸುಲಿ ಕರಾಯಾ ಕತ್ರಿವ ಬಸ್‌ಲ್ಯಾಲಾ ಅಲ್ಪಾಯಾಚಾ಼ ಲ್ಯೊಕ್ ಲೇವಿಲಾ ಬಗುನ್ “ಮಾಜೆ ಮಾಗ್ನಿ ಯೇ” ಮನ್ಹುನ್ ಹಾಕಟ್ಲಾ ತ್ಯೊ ಉಠುನ್ ತ್ಯಚೆ ಮಾಗ್ನಿ ಗೆಲಾ.
MAR 2:15 ನಂತರ್ ಯೇಸು ಲೇವಿಚಾ ಗರ‍್ಹಾತ್ ಖಾಯಾ ಆಲಾ. ತವಾ ಜ಼ಖತ್ ವಸುಲಿ ಕರ್ತ್ಯಾಲ ಆನಿ ಪಾಪಿಂಚಾ಼ ಹಿಂಡ್ ಯೇಸುಚೆ ಮಾಗ್ನಿ ಆಲಾ. ತ್ಯಾತ್ಲ ಥೋಡಜಾ಼ನ್ ಯೇಸು ಆನಿ ತ್ಯಚಾ ಶಿಶಾಂಚೆ ಸಂಗ ಪಂಗ್ತಿತ್ ಖಾಯಾ ಬಸ್ಲ ಹುತ್ತ.
MAR 2:16 ಫರಿಸಾಯ್ ಜಾ಼ಲ್ಯಾಲ ಕ್ಯಾಯ್ದದಾರಾಂಚಾತ್ಲ ಥೋಡಜಾ಼ನ್ ಪಾಪಿಂಚೆ ಆನಿ ಜ಼ಖತ್ ವಸುಲಿ ಕರ್ತ್ಯಾಲ್ಯಾಂಚೆ ಸಂಗ ಯೇಸು ಬಸ್‌ಲ್ಯಾಲಾ ಬಗುನ್ “ಹ್ಯೊ ಹ್ಯಂಚಿ ಸಂಗ ಖಾಯಾ ಬಸ್‌ಲ್ಯಾ ಕಾ? ಮನ್ಹುನ್ ಇಚಾರ್ಲ.
MAR 2:17 ಯೇಸುನಿ ತ್ಯ ಐಕುನ್ “ಬರ ಆಸ್‌ಲ್ಯಾಲ್ಯಾಲಾ ಆತಾ ವೈದಿ ನಕೊ; ಬರ ನಸ್‌ಲ್ಯಾಲ್ಯಾಲಾ ವ್ಹಯಿ. ಮಿ ಚಾ಼ಂಗಲ್ಯಾನಾ ಹಾಕ್ಟಾಯಾ ಆಲ್ಯಾಲೊ ನವ್ಹ, ಪಾಪಿನಾ ಹಾಕ್ಟಾಯಾ ಆಲ್ಯಾಲೊ” ಮನ್ಲಾ.
MAR 2:18 ಯೋಹಾನಾಚ ಶಿಶಾ ಆನಿ ಫರಿಸಾಯ್ ಉಪಾಸ್ ಕರೀತ್ ಹುತ್ತ. ತವಾ ಥುಡಿಲೊಕ ಯೇಸುಪ ಯವುನ್ “ಹೆ ಉಪಾಸ್ ಕರ್ತ್ಯಾತ ಆನಿ ತುಜ಼ ಶಿಶಾ ಕಾ ಉಪಾಸ್ ಕರೀತ್ ನಾಹಿತ? ಮನ್ಹುನ್ ಇಚಾರ್ಲ.
MAR 2:19 ಯೇಸು ತ್ಯನಾ ಮನ್ಲಾ “ನವರ‍್ಯಾ ಸಂಗ ವ್ಹರಾಡ್ ಆಸ್ಥಾನಾ ಉಪಾಸಿ ರಾಥಕ್ಯಾ? ನಾಹಿ! ನವರ‍್ಹಾ ತ್ಯಂಚೆ ಸಂಗ ಆಸಸ್ಪರ‍್ಯಾತ್ ತೀ ಉಪಾಸಿ ರಾಹಿತ್ ನಾಹಿತ
MAR 2:20 ಖರ ನವರ‍್ಯಾಲಾ ನಿಹ್ಯಾಚಾ಼ ಯೊಳ್ ಯಯಿಲ್; ತ್ಯಾ ಯಳಾಲಾ ವ್ಹರಾಡ್ ಉಪಾಸಿ ರಾಹಿಲ್.
MAR 2:21 ಕೊನ್ ನವ್ಯಾ ಕಪ್‌ಡ್ಯಾಚಾ಼ ತುಕ್ಡಾ ಜು಼ನ್ಯಾ ಕಪ್‌ಡ್ಯಾಲಾ ತ್ಯಾಪಿ ಲಾವಿತ್ ನಾಹಿ; ಲ್ಯಾವ್ಲತ ನವಾ ಕಪ್ಡಾ ಜು಼ನ್ಯಾ ಕಪ್‌ಡ್ಯಾಲಾ ಲಸ್ ಪಿಂಜ಼ಳ್ತೋ.
MAR 2:22 ಆನಿ ಜು಼ನ್ಯಾ ಚ಼ಮ್‌ಡ್ಯಾಚೆ ಪಿಸ್ವಿತ್ ನವಾ ದ್ರಾಕ್ಶಿಚಾ಼ ರಸ್ ಕೊನ್ ಗಾಲುನ್ ಥಿವಿತ್ ನಾಹಿ. ಥೆವ್‌ಲ್ಯಾವ ತ್ಯಾ ದ್ರಾಕ್ಶಿಚಾ ರಸಾನಿ ಚ಼ಮ್‌ಡ್ಯಾಚಿ ಪಿಸ್ವಿ ಫುಟುನ್ ರಸ್ ಆನಿ ಪಿಸ್ವಿ ದುನಿ ಬಾದ್ ವ್ಹತ್ಯಾತ. ನವಾ ರಸ್ ನವ್ಯಾ ಚ಼ಮ್‌ಡ್ಯಾಚೆ ಪಿಸ್ವಿತ್ ಥೆವಾವ” ಮನ್ಹುನ್ ಸಾಂಗ್ಲ.
MAR 2:23 ಯೇಸು ಸಭತ್ ದಿಸಾ ದಿಸಿ ಪಿಕಾಚಾ ಸೆತಾತ್ನಿ ಜಾ಼ಯಿತ್ ಆಸ್ಥಾನಾ, ಯೇಸುಚಾ ಶಿಶಾಂಚಾನಿ ಕನ್ಸ ಮುಡುನ್ ಗೆತ್ಲಿತ.
MAR 2:24 ಫರಿಸಾಯಾಂಚಾನಿ ಯೇಸುಲಾ “ಬಗ್ ಹೆ ಸಬ್ಬತ್ ದಿಸಾದಿಸಿ ಕರುನಾಹಿತ್ಯ ಕಾಮ್ ಕಾ ಕರ್ತ್ಯಾತ” ಮನ್ಹುನ್ ಇಚಾರ್ಲ.
MAR 2:25 ಯೇಸು ತ್ಯನಾ “ದಾವೀದಾನಿ ಆಪ್ನು ಆನಿ ಆಪ್ಲೆ ಸಂಗಚಾನಾ ಭುಕ್ ಲಾಗುನ್ ಖಾಯಾ ಕಾಯ್ ನಸ್ತಾನಾ ಕ್ಯಾ ಕೆಲ ಮನ್ಹುನ್ ತುಮಿ ಕಂದಿತರಿ ವಾಚಿವ್ಲ ನಾಹಿಸಾ ಕ್ಯಾ?
MAR 2:26 ಆಮ್ಚಾ ಕ್ಯಾಯ್‌ದ್ಯಾಶಾರ್ಕ ದಾವೀದಾನಿ ಮುಖ್ಯ ಯಾಜಕ್ ಅಬಿಯಾತಾರಾಚಾ ಕಾಲಾತ್ ದೇವಾಚಾ ದೇವ್ಳಾತ್ ಜಾ಼ವುನ್ ಯಾಜಾಕಾನಿ ಖಾಯಾಚಾ ನಿವ್ದಾವ್‌ಲ್ಯಾ ಬಾಕ್‌ರ‍್ಯಾ ಆಪ್ನು ಖಾವುನ್ ಆಪ್ಲೆ ಸಂಗಚಾನಾ ದೀಲ್ಯಾ ನವ್ಹ? ಮನ್ಹುನ್ ಸಾಂಗ್ಲ.
MAR 2:27 ಆನಿ ಯೇಸು ಪರಿಸಾಯಾಲಾ ಸಾಂಗ್ತೊ “ಸಬ್ಬತ್ ದಿಸ್ ಮಾನ್ಸಾನಾ ಮಜ಼ತ್ ಕರಾಸಾಟಿ ಜಾ಼ಲ್ಯಾ ಸಬ್ಬತ್ ದಿಸಾನಿ ಮಾನ್ಸಾಂಚಿವರ್ ಹಾಕ್ ಚಾ಼ಲ್ವಾಯಾ ನವ್ಹ;
MAR 2:28 ಆಸ ಆಸ್ಥಾನಾ, ಮಾನ್ಸಾಚಾ ಲೇಕಾಲಾ ಸಬ್ಬತ್ ದಿಸಾವರ್ ಹಾಕ್ ಹಾ” ಮನ್ಲಾ.
MAR 3:1 ಆನಿ ಏಕ್ ದಿಸಿ ಯೇಸು ಸಬಾ ಸ್ತಾನಾತ್ ಗೆಲಾ ತವಾ ತಿಥ ಹಾತ್ ವಾಳ್ಯಾಲಾ ಯೊಕ್ ಮಾನುಸ್ ಹುತ್ತಾ
MAR 3:2 ಥುಡಿಜ಼ನ ಯೇಸುಪ ಚು಼ಕ್ ದರಾಯಾ ವ್ಹಯಿ ಮನ್ಹುನ್ ಸಬ್ಬತ್ ದಿಸಾತ್ ತ್ಯಲಾ ಬರಕರ್ತ್ಯೋಕ್ಯಾ ಬಗುಯಾ ಮನ್ಹುನ್ ಯೇಸುಲಾ ಟಪುನ್ ಬಗಿತ್ ಹುತ್ತ.
MAR 3:3 ತ್ಯನಿ ಹಾತ್ ವಾಳ್ಯಾಲ್ಯಾಲಾ. “ಉಠುನ್ ಮದ್ದಿ ಯೆ” ಮನ್ಹುನ್ ಸಾಂಗುನ್.
MAR 3:4 ತ್ಯನಾ “ಮೋಸೆಚಾ ಕ್ಯಾಯ್‌ದ್ಯಾಶಾರ್ಕ ಸಬ್ಬತ್ ದಿಸಾದಿಸಿ ಕಚ಼ ಕೆಲ್ಯಾಲ ಬರ? ಚಾ಼ಂಗ್ಲ ಕೆಲ್ಯಾಲ, ಕ್ಯಾ ಬಾದ್ ಕೆಲ್ಯಾಲ? ಜೀವ್ ಉರ್ವಾಚಾ಼, ಕ್ಯಾ ಕಾಡಾಚಾ಼? ಮನ್ಹುನ್ ಇಚಾರ್ಲ. ತೇ ಗಪ್ ಹುತ್ತ.
MAR 3:5 ತವಾ ತ್ಯನಿ ತ್ಯಂಚ಼ ಮನ್ ಕಠಿನ್ ಜಾ಼ಲ್ಯಾಲ ಬಗುನ್ ಬೆಜಾರ್ ಕರುನ್ ರಾಗಾನಿ ಸರ್ ಭವ್ಹಾರಾ ಬಗುನ್ ತ್ಯಾ ಮಾನ್ಸಾಲಾ “ತುಜಾ಼ ಹಾತ್ ಮೋರ್ಹ ಕರ್” ಮನ್ಲಾ. ತ್ಯನಿ ಮೋರ್ಹ ಕೆಲಾ; ಹಾತ್ ಬರಾ ಜಾ಼ಲಾ.
MAR 3:6 ಫರಿಸಾಯ್ ಲೊಕ್ ಬಿಗಿನಿ ಭಾಹಿರ್ ಯವುನ್ ಹೆರೊದ್ ರಾಜಾಚಾ ಮೆಳಾತ್‌ಲ್ಯಾಂಚಿಪ ಜಾ಼ವುನ್ ಹ್ಯಲಾ ಕಸ್ಸಾ ಮಾರುನ್ ಟಾಕುಯಾ ಮನ್ಹುನ್ ತ್ಯಚೆ ಆಡ್ವ ಪಾರಕ್ ಯವಜು಼ ಲಾಗಲ.
MAR 3:7 ಮಂಗ್ ಯೇಸು ಆಪ್‍ಲ್ಯಾ ಶಿಶಾಂಚೆ ಸಂಗ ತ್ಯೊ ಜಾ಼ಗಾ ಸುಡುನ್ ಗಲಿಲಾಯ್ ಸಮಿಂದೋರಾಕ್ಡ ಗೆಲಾ. ಗಲಿಲಾಯ್ ಸಿಮತ್ನಿ ಖುಬ್ ಲೊಕ ತ್ಯಚೆ ಮಾಗ್ನಿ ಗಿಲಿತ.
MAR 3:8 ಆನಿ ಯೇಸು ಮುಟಿ ಮುಟಿ ಕಾಮ ಕರ್ತೊ ಮನ್ಹುನ್ ಐಕುನ್ ಲೊಕ ಯುದಾಯ್ ಸಿಮತ್ನಿ, ಯೆರುಸಲೆಮ್ ಪೆಠತ್ನಿ , ಇದುಮಾಯ್ ಸಿಮತ್ನಿ, ಯೊರ್ದಾನ್ ವ್ಹಾಳಚೆ ಪಲಿಕ್ನಿ, ತುರ್ ಆನಿ ಸಿದೋನ್ ಪೆಠಚೆ ಸರ್ ಬೌತಚಿ಼ ಲೊಕ ತ್ಯಚಿಪ ಆಲಿತ.
MAR 3:9 ಲೊಕ ಜ಼ಮಲ್ಯಾಲಿ ಬಗುನ್ ಆಪ್‌ಲ್ಯಾಲಾ ಡಖಲ್ತಿಲ ಮನ್ಹುನ್ ಯವಜು಼ನ್ ಆಪ್‌ಲ್ಯಾಲಾ ವ್ಹಡಿ ತಯಾರ್ ರಾಹುನಿ ಮನ್ಹುನ್ ಶಿಶಾನಾ ಸಾಂಗ್ಲ.
MAR 3:10 ಕಾ ಮನ್‌ಲ್ಯಾವ ತ್ಯನಿ ಖುಬ್ ಲೊಕಾನಾ ಬರ ಕೆಲ್ತ ಮನ್ಹುನ್ ರೊಗ್ ಆಸ್‌ಲ್ಯಾಲಿ ತ್ಯಲಾ ಹಾತ್ ಲಾವಾಯಾ ವ್ಹಯಿ ಮನ್ಹುನ್ ಲೊಕಾನಾ ಡಕ್ಲಿತ್ ತ್ಯಚಿಪ ಯಯಿತಿತ.
MAR 3:11 ಆನಿ ಲಾಗಿರ್ ದರ್ಲ್ಯಾಲಿ ಮಾನ್ಸ ಯೇಸುಲಾ ಬಗುನ್ ತ್ಯಚಾ ಪಾಯಾತ್ ಪಡುನ್ “ತು ದೇವಾಚಾ಼ ಲ್ಯೊಕ್” ಮನ್ಹುನ್ ವರ್ಡತಿತ.
MAR 3:12 ಫನ್ ಯೇಸುನಿ ಆಪ್ನು ಆಸ್ಲಾ ಮನ್ಹುನ್ ಕುನಾಲಾ ಸಾಂಗು ನಕೊಸಾ ಮನ್ಹುನ್ ಲಾಗಿರಾನಾ ಖಡ್ಯಾವುನ್ ಸಾಂಗ್ಲ.
MAR 3:13 ಮಂಗ್ ಯೇಸು ಗುಢ್ಯಾವ ಚ಼ಡುನ್ ಆಪ್‌ಲ್ಯಾಲಾ ವ್ಹಯಿ ಜಾ಼ಲ್ಯಾಲ್ಯಾನಾ ಜ಼ವಳ್ ಹಾಕಟ್ಲ ತವಾ ತೆ ತ್ಯಚಿಕ್ಡ ಆಲ.
MAR 3:14 ಯೇಸು ಕ್ರಿಸ್ತಾನಿ ತ್ಯಾತ್ನಿ ಬಾರಾ ಜ಼ನಾನಾ ಥರಿವ್ಲ ತ್ಯನಾ ಅಪೊಸ್ತಲ್‍ ಮನ್ಹುನ್ ಹಾಕಟ್ಲ ಆನಿ ತ್ಯನಿ ಸಾಂಗ್ಲ “ತುಮಿ ಮಾಜೆ ಸಂಗ ರಾಹ್ಯಾ ಸಾಟಿ, ದೇವಾಚಿ ಖಬರ್ ಸಾಂಗಾಯಾ ಲಾವುನ್ ದೆತ್ಯೊ ಆನಿ ಲಾಗಿರ ಸೋಡ್ವಾಚಾ಼ ಹುಕುಮ್ ಮಿ ತುಮಾನಾ ದೇತೊ. ”
MAR 3:16 ಯೇಸುನಿ ಥರಿವ್‌ಲ್ಯಾಲ್ಯಾ ಹ್ಯಾ ಬಾರಾ ಜ಼ನಾತ್ ಸಿಮೊನಾಲಾ (ಯೇಸುನಿ ಪೇತ್ರಾ ಮನ್ಹುನ್ ನಾವ್ ಥೆವ್ಲ)
MAR 3:17 ಜೆಬೆದಾಯಾಚಾ಼ ಲ್ಯೊಕ್ ಯಾಕೊಬಾಲಾ ಆನಿ ತ್ಯಚಾ಼ ಬಾಹು ಯೊಹಾನ್ ಹ್ಯಂಚ಼ ಯೇಸುನಿ ಬೋವಾನೆರ್ಗೆಸ್ ಮನ್ಹುನ್ ನಾವ್ ಥೆವ್ಲ ಮಂಜೆ ಗಡ್‌ಘಡ್ಯಾಚಿ ಪೊರ;
MAR 3:18 ಆನಿ ಬಾಕಿಚ಼ ಆಂದ್ರೇಯ್, ಪಿಲಿಪ, ಬಾರ್ತೊಲೊಮ್, ಮತ್ತಾಯ್, ತೊಮ್, ಅಲ್ಪಾಯಾಚಾ಼ ಲ್ಯೊಕ್ ಯಾಕೊಬ್, ತದ್ದಯ್, ದೇಶೆಚಾ಼ ಬಗತ್ ಮಂಥ್ಯಾಲಾ ಸಿಮೊನ್,
MAR 3:19 ಯೇಸುಲಾ ದರ‍್ಹುನ್ ದಿಲ್ಯಾಲಾ ಇಸ್ಕರಿತ್ ಯುದ್.
MAR 3:20 ಮಂಗ್ ಯೇಸು ಗರ‍್ಹಾತ್ ಆಲಾ ತವಾ ಲೊಕ ಖುಬ್ ಜ಼ಮಲ್ಯಾಲೆಸಾಟಿ ಯೇಸುಲಾ ಆನಿ ತ್ಯಚಾ ಶಿಶಾನಾ ಖಾಯಾ ಪುರ್ಸತ್ ಗಾವ್ಲಿ ನಾಹಿ.
MAR 3:21 ತ್ಯೊ ಪಿಸಾಳ್ಯಾ ಮನ್ಹುನ್ ಲೊಕ ಬೋಲ್‌ತ್ಯಾಲಿ ಐಕುನ್ ತ್ಯಚಾ ಗರ‍್ಹಾತ್ಲಿ ತ್ಯಲಾ ಗರ‍್ಹಾತ್ ಆನಾಯಾ ಗಿಲಿತ.
MAR 3:22 ಆನಿ ಯೆರುಸಲೆಮಿತ್ನಿ ಆಲ್ಯಾಲ ಅಧಿಕಾರಿ “ಹ್ಯಲಾ ಬೆಲ್ಜೆಬುಲ್ ದರ್ಲಾ ಮನ್ಹುನ್ ಹ್ಯೊ ಬುತ್ಹಾಂಚಾ ದನ್‌ಹ್ಯಾಚೆ ಮಜ಼ತಿನಿ ಭುಥ ಸುಡಿವ್ತೋ” ಮನ್ಹಿತ್ ಹುತ್ತ.
MAR 3:23 ಯೇಸುನಿ ತ್ಯನಾ ಜ಼ವಳ್ ಹಾಕ್ಟುನ್ ಕ್ಯಾಯ್ನಿನಿ ಆಸ ಸಾಂಗ್ಲ “ಸೈತಾನ್ ಆಪ್‌ಲ್ಯಾಲಾಸ್ ಆಪ್ನು ಕಸ್ಸಾ ಸುಡಿವ್ನಾರ್?
MAR 3:24 ಯಕಾ ರಾಜಾ ಮದಿ ಪುಟಾಪುಟ್ ವ್ಹವುನ್ ಕಳಿ ಜಾ಼ಲ್ಯಾ ನಂತರ್ ತ್ಯ ರಾಜ್ ಸಥ್ಯಾನಾಸ್ ವ್ಹನಾರ್.
MAR 3:25 ಯಕಾ ಗರ‍್ಹಾತ್ ಯಕಾಮಕಾ ಸಂಗ ಕಳಿ ಬಾಂಡ್ನ ಜಾ಼ಲ್ಯಾ ನಂತರ್ ತ್ಯ ಘರ್ ರಾಹಿತ್ ನಾಹಿ.
MAR 3:26 ತಸಸ್ ಸೈತಾನ್ ಆಪ್ಲೆ ಆಡ್ವ ಉಠುನ್ ಆಪ್‌ಲ್ಯಾತ್ ಬೆದ್ ಬಾವ್ ಆಲ್ಯಾವ ತ್ಯೊ ಖಾಲ್ ಪಡ್ತೊ ಶಾಶ್ವತ್ ರಾಹಿತ್ ನಾಹಿ.
MAR 3:27 ಆನಿ ಪಯಿಲ್ವಾನಾಲಾ ಬಾಂದಾಚೆ ಆಂದಿ ತ್ಯಚಾ ಗರ‍್ಹಾತ್ ಬರ್ಹುನ್ ತ್ಯಚಿ ಆಸ್ಥಿ ಗಿಹ್ಯಾ ವ್ಹಯಿತ್ ನಾಹಿ; ಬಾಂದುನ್ ನಂತರ್ ನಿಹ್ಯಾ ವ್ಹಯಿಲ್.
MAR 3:28 ಮಿ “ತುಮಾನಾ ಖರ ಸಾಂಗ್ತೋ ಮಾನ್ಸಾಂಚಾನಿ ಕೆಲ್ಯಾಲ್ಯಾ ಸಗ್‌ಳ್ಯಾ ಪಾಪಾಂಚಿ ಪರ್ಮೇಶ್ವರಾಚಿ ನಿಂದಾ ಕೆಲ್ಯಾಲಿ ಮಾಪಿ ವ್ಹಯಿಲ್, ಖರ ಕೊನ್ ಪವಿತ್ರಾತ್ಮಾಚಿ ನಿಂದಾ ಕರ್ತೊ ತ್ಯಲಾ ಮಾಪಿ ನಾಹಿ, ತ್ಯೊ ಶಾಶ್ವತ್ ಪಾಪಾತ್ ರಾನ್ಹಾರ್” ಮನ್ಲಾ.
MAR 3:30 “ಯೇಸುಲಾ ಸೈತಾನ್ ದರ್ಲ್ಯಾ” ಮನ್ಲ ಮನ್ಹುನ್ ಯೇಸುನಿ ಆಸ ಸಾಂಗ್ಲ.
MAR 3:31 ನಂತರ್ ಯೇಸುಚಿ ಆಯಿ ಆನಿ ಬಾಹು ತಿಥ ಆಲಿತ ತೀ ಭಾಹಿರ್ ಉಬಿ ರಾಹುನ್ ಯೇಸುಲಾ ಹಕ್ಟಾಯಾ ಯಕಾಪ ಸಾಂಗುನ್ ಲಾವುನ್ ದಿಲಾ.
MAR 3:32 ಯೇಸುಚೆ ಸರ್ ಬೌತಿ ಖುಬ್ ಲೊಕ ಬಸ್ಲಿ ಹುತ್ತಿತ ತವಾ ತ್ಯೊ “ತುಜಿ ಆಯಿ ಆನಿ ಬಾಹು ಭನ್ಹಿ ತುಲಾ ಸುದಿತ್ ಯವುನ್ ಬಾಹಿರ್ ಉಬಿ ಹಾತ್ತ ಬಗ್” ಮನ್ಲಾ.
MAR 3:33 ತವಾ ಯೇಸು ತ್ಯನಾ ಮಾಜಿ ಆಯಿ ಆನಿ ಬಾಹು ಬನ್ಹಿ ಕೊನ್?
MAR 3:34 ಆಪ್ಲೆ ಸರ್ ಬವ್ಹಾರಿ ಬಸ್‌ಲ್ಯಾಲ್ಯಾನಾ ಬಗುನ್ “ಹ್ಯಬಿಕ್ ಹಿ ಮಾಜಿ ಆಯಿ ಆನಿ ಮಾಜ಼ ಬಾಹು ಬನ್ಹಿ” ಮನ್ಲಾ.
MAR 3:35 “ಕೊನ್ ಪರಮೇಶ್ವರಾಚಾ ಮನಾಶಾರ್ಕ ಚಾ಼ಲಲ್ ತೀ ಮಾಜಿ ಆಯಿ ಭನ್ ಬಾಹು ವ್ಹನಾರ್” ಮನ್ಲಾ.
MAR 4:1 ಆನಿ ಯಕಸಿ ಯೇಸು ಗಲಿಲಾಯ್‍ ಸಮಿಂದೋರಾಚೆ ದರವ ಉಪದೆಶ್ ಸಾಂಗಾಯಾ ಲಾಗ್ಲಾ. ತವಾ ಖುಬ್ ಲೊಕ ತ್ಯಚೆ ಸರ್ಬೌತ ಜ಼ಮ್ಲಿತ ಮನ್ಹುನ್ ಯೇಸು ಯಕ ವ್ಹಡಿತ್ ಜಾ಼ವುನ್ ಬಸುನ್ ಸಮಿಂದೊರಾತ್ ಆತ್ ಜ಼ರಾ ಮೋರ್ಹ ಗೆಲಾ. ಲೊಕ ಸಗ್ಳಿ ಸಮಿಂದೊರಾಚೆ ದರವ ಹುತ್ತಿತ.
MAR 4:2 ತವಾ ತ್ಯನಿ ಕ್ಯಾಯ್ನಿನಿ ತ್ಯನಾ ಖುಬ್ ಉಪದೆಶ್ ಕೆಲಾ.
MAR 4:3 “ಐಕಾ! ಯಕಸಿ ಯಕ್ಲಾ ಬೀ ಪೆರ್ತ್ಯಾಲಾ ಪೆರಾಯಾ ನಿಗಾಲಾ.
MAR 4:4 ತ್ಯೊ ಪೆರ್ತಾನಾ ಥೋಡ ಬೀ ವಾಟಚೆ ಕಡಸ್ ಪಡ್ಲ; ತ್ಯ ಪಾಖರಾಂಚಾನಿ ಬುಡಿ ಯವುನ್ ಖಾಲ.
MAR 4:5 ಆನಿ ಥೋಡ ಬೀ ಖುಬ್ ಮಾತಿ ನಸ್‌ಲ್ಯಾಲೆ ಖಡ್ಯಾಚೆ ಜಿಮ್ನಿತ್ ಪಡ್ಲ; ತ್ಯ ಬಿಗಿನಿ ಉಗಾವ್ಲ ಕಾ ಮನ್‌ಲ್ಯಾವ ತಿಥ ಮಾತಿ ಪಾತಳ್ ಹುತ್ತಿ.
MAR 4:6 ಖರ ಉನ್ ಆಲ ತವಾ ತ್ಯ ಆಳ ವಾಳುನ್ ಗೆಲ ಕಾ ಮನ್‌ಲ್ಯಾವ ತ್ಯಚಿ ಮುಳ ಖಾಲ್ ಗೆಲಿ ನವ್ಥಿತ.
MAR 4:7 ಆನಿ ಥೋಡ ಬೀ ಕಾಟ್ಯಾಚಾ ಗಾದಾತ್ ಪಡ್ಲ; ತ್ಯ ಉಗಾವ್ಲ ಗಾದ್ ತ್ಯಚೆ ವರ್ ಗೆಲ ಆನಿ ತಿ ಆಳಿ ಬುಡುನ್ ಗಿಲಿತ ಮನ್ಹುನ್ ಪಿಕ್ ಗಾವ್ಲ ನಾಹಿ.
MAR 4:8 ಆನಿ ಥೋಡ ಬೀ ಚಾ಼ಂಗ್ಲೆ ಜಿಮ್ನಿತ್ ಪಡ್ಲ. ತ್ಯ ಬಿ ಉಗಾವ್ಲ ಮೊಟ ಡಾಳ ಜಾ಼ಲ ಫಳ ಲಾಗ್ಲಿತ ತ್ಯಾತ್‌ಲ್ಯಾ ಯಕಾನಿ ತಿಸಾ ಯವ್ಡ , ಯಕಾನಿ ಸಾಟಾ ಯವ್ಡ ಯಕಾನಿ ಸೆಂಬರಾ, ಯವ್ಡ ಪಿಕ್ ದಿಲ. ”
MAR 4:9 ನಂತರ್ ಯೇಸುನಿ, “ಮಿ ಸಾಂಗ್‌ಲ್ಯಾಲ್ಯಾ ಗುಶ್ಟಿಂಚಿವ ದ್ಯಾನ್ ಥೆವಾ ಮನ್ಹುನ್ ಸಾಂಗ್ಲ. ”
MAR 4:10 ಯೇಸು ಯಕ್ಲಾಸ್ ಆಸ್ಥಾನಾ ತ್ಯಚ಼ ಬಾರಾಜಾ಼ನ್ ಶಿಶಾ ಆನಿ ತ್ಯನಿ ಸಾಂಗ್‌ತ್ಯಾಲ ಐಕ್‌ಲ್ಯಾಲ್ಯಾತ್ಲಿ ಥುಡಿಜ಼ನ ಯವುನ್ ಕ್ಯಾಯ್ನಿಂಚಾ಼ ಅರ್ಥ ಫುಡುನ್ ಸಾಂಗ್ ಮನ್ಹುನ್ ತ್ಯಲಾ ಇಚಾರ್ಲ.
MAR 4:11 ತ್ಯೊ ತ್ಯನಾ ಮನ್ಲಾ ‘ದೇವಾಚಾ ರಾಜಾಚಿ ಗುಟ್ ತುಮಾನಾ ದಿಲೆ ಬಾಹಿರ್ಲ್ಯಾನಾ ಸಗ್ಳ ಕ್ಯಾಯ್ನಿಚಿಗತ್ ಹಾ.
MAR 4:12 ಕಾ ಮನ್‌ಲ್ಯಾವ: ತೀ ಡೊಳ್ಯಾನಿ ಬಗ್‍ತ್ಯಾತ ಬಗ್ಲ ತರಿ ದಿಸತ್ ನಾಹಿ; ಕಾನಾನಿ ಐಕ್‌ತ್ಯಾತ ಐಕ್ಲ ತರಿ ಸಮ್ಜ಼ತ್ ನಾಹಿ. ಸಮಾಜ್‌ಲ್ಯಾವ ತೀ ಪರ್ಮೇಶ್ವರಾಕ್ಡ ಪರಾತ್ಲಿ ಆಸ್ಥಿತ ಆನಿ ತ್ಯಂಚಾ ಪಾಪಾಂಚಿ ಮಾಪಿ ಜಾ಼ಲಿ ಆಸ್ಥಿ’ ಮನ್ಲಾ.
MAR 4:13 ನಂತರ್ ಯೇಸು ತ್ಯನಾ, “ಹಿ ಕ್ಯಾಯ್ನಿ ತುಮಾನಾ ಸಮಾಜ಼ಲಿ ಜಾ಼ಲಿ ಕ್ಯಾ? ತುಮಿ ಹಿಸ್ ಸಮಜು಼ನ್ ಗಿತ್ಲಿ ನಾಹಿಸಾ ಮಂಜೆ ದುಸ್ರಿ ಕಚಿ ಕ್ಯಾಯ್ನಿ ಸಮಾಜ಼ನಾರ್?
MAR 4:14 ಪೆರ್ತ್ಯಾಲಾ ಪರ್ಮೇಶ್ವರಾಚ಼ ವಚನ್ ಪೆರ್ತೊ
MAR 4:15 ಥುಡಿಜ಼ನ ವಚ಼್ನ ಐಕ್‌ತ್ಯಾತ ಖರ ತ್ಯಂಚಿಪ ಪೆರ್ಲ್ಯಾಲ ವಚನ್ ಸೈತಾನ್ ಯವುನ್ ಕಾಡುನ್ ಟ್ಯಾಕ್ತೊ. ಹ್ಯ ವಾಟಚೆ ಕಡಸ್ ಪಡ್‌ಲ್ಯಾಲ ಬೀ.
MAR 4:16 ತಸಸ್ ಥುಡಿಜ಼ನ ವಚ಼್ನ ಐಕ್‌ಲ್ಯಾ ಬರ್ಬರ್ ಸಂತೋಸ್ ವ್ಹತ್ಯಾತ; ಥೋಡ ದಿಸ್ ತ್ಯವ್ಡ ರಾಥ್ಯಾತ
MAR 4:17 ನಂತರ್ ದೇವಾಚಾ ವಚ಼್ನಾಂಚಿಸ್ ಲಾಗುನ್ ತರಾಸ್ ಆಲಾಕಿ ತ್ಯನಾ ಮುಳ್ ನಸ್‌ಲ್ಯಾಲ್ಯಾಸ್ ಲಾಗುನ್ ಮಾಗಾರಿ ಜಾ಼ತ್ಯಾತ ಹಿ ದೊಂಡ್ಗಾಳ್ ಜಿಮ್ನಿತ್ ಪಡ್‌ಲ್ಯಾಲ ಬೀ.
MAR 4:18 ಆನಿ ಥುಡಿ ಜ಼ನ ಕಾಟ್ಯಾಚ಼ ಗಾದ್ ಆಸ್‌ಲ್ಯಾಲೆ ಜಿಮ್ನಿತ್ ಪೆರ್ಲ್ಯಾಲ್ಯಾ ಬ್ಯಾಚೆಗತ್ ರಾಥ್ಯಾತ ಹಿ ಲೊಕ
MAR 4:19 ವಚ್ನ ಐಕ್‌ತ್ಯಾತ ಖರ ಹ್ಯಾ ಜೀವ್ನಾಚೆ ಕ್ಯಾಳ್ಜಿನಿ, ಪೈಶಾವ್‍ಲ್ಯಾ ಮನಾನಿ ಆನಿ ಪ್ರಪಂಚಾತ್ಲೆ ಸಗ್ಳೆ ತರಚೆ ಆಸೆಂಚಾನಿ ಬರ್ಹುನ್ ವಚ್ನ ಇಸಾರ್ತ್ಯಾತ ಆನಿ ಪಿಕ್ ದಿಯಿತ್ ನಾಹಿತ.
MAR 4:20 ತಸಸ್ ಥುಡಿ ಜ಼ನ ಚಾ಼ಂಗ್ಲೆ ಜಿಮ್ನಿತ್ ಪಡ್‌ಲ್ಯಾಲ್ಯಾ ಬ್ಯಾಚೆಗತ್ ಹಾತ್ತ. ತೀ ವಚ಼್ನ ಐಕುನ್ ತ್ಯಚಿಗತ್ ಚಾ಼ಲುನ್ ತಿಸಾಯವ್ಡ, ಸಾಟಾಯವ್ಡ, ಸೆಂಬರಾಯವ್ಡ ಆಸ ಪಿಕ್ ದೆತ್ಯಾತ; ಮನ್ಲಾ.
MAR 4:21 ಮಂಗ್ ಯೇಸು ತ್ಯನಾ, ದಿವಾ ಲಾವುನ್ ಐದಾನಾ ಬುಡಿ ನಾಹಿತ ಪಲಂಗಾ ಬುಡಿ ಥೆವ್‌ತ್ಯಾತ ಕ್ಯಾ? ನಾಹಿ! ದೀವಾ ದೀವಲಾವನ್ಯಾವ ಥೆವ್‌ತ್ಯಾತ.
MAR 4:22 ಕಾಯೇಕ್ ಆಡ್‍ಶಾ ಆಸ್‍ಲ್ಯಾಲ ಸಗ್ಳ ನದ್ರಸ್ ಲಾಗ್ನಾರ್. ಜಾ಼ಕ್‌ಲ್ಯಾಲ ಸಗ್ಳ ಉಗಡ್ನಾರ್.
MAR 4:23 ಮಾಜ಼ ಬೊಲ್ನ ಐಕ್‌ತ್ಯಾಲ್ಯಾಂಚಾನು ಲಕ್ಶೆ ದಿವುನ್ ಐಕಾ!
MAR 4:24 “ತುಮಿ ಕ್ಯಾ ಐಕ್ತಾಸಾ ತ್ಯ ದ್ಯಾನ್ ದಿವುನ್ ಇಚಾರ್ ಕರಾ. ತುಮಿ ಮ್ಯಾಪ್‌ಲ್ಯಾಲ್ಯಾ ಮಾಪಾನಿ ತುಮಾನಾ ಮ್ಯಾಪ್ನಾರ್;
MAR 4:25 ಆಸ್‌ಲ್ಯಾಲ್ಯಾಲಾ ಆನಿಕ್ ದೆನಾರ್ ನಸ್‌ಲ್ಯಾಲ್ಯಾಪ್ನಿ ಆಸ್‌ಲ್ಯಾಲಬಿ ಕಾಡುನ್ ಗೆನಾರ್. ಮನ್ಹುನ್ ಸಾಂಗ್ಲ.
MAR 4:26 ಆನಿ ಯೇಸು ತ್ಯನಾ ಮನ್ಲಾ, “ಪರ್ಮೇಶ್ವರಾಚ಼ ರಾಜೆ ಆಸ ಹಾ. ಯಕಾ ಮಾನ್ಸಾನಿ ಸೆತಾತ್ ಬೀ ಪೆರ್ಲ.
MAR 4:27 ತ್ಯೊ ಮಾನುಸ್ ರಾತಿನಿ ನಿಜು಼ನ್ ದಿಸಾಚಾ಼ ಉಠತ್ ಆಸ್ಥಾನಾ ತ್ಯ ಬೀ ರುಜು಼ನ್ ಮೋಟ್ಟ ವ್ಹತ ತ್ಯ ಕಸ ಮನ್ಹುನ್ ರೈತಾಲಾ ಕಳತ್ ನಾಹಿ” ಮನ್ಲಾ.
MAR 4:28 “ಜಿಮಿನ್ ಆಪೊ ಆಪ್ ಪಿಕ್ ದಿತಿ ಪಯ್‌ಲ್ಯಾನಿ ಬ್ಯಾಲಾ ಕೊಂಬ್ರಾ ಯತೋ ನಂತರ್ ಪುಟ್ರಿಸ್ ಯತ ನಂತರ್ ಕನಿಸ್ ಯತ ಮಂಗ್ ಕನ್ಸಾಲಾ ದಾನ ಯತ್ಯಾತ
MAR 4:29 ತೇ ಜು಼ನ್ ಜಾ಼ಲಕಿ ಲ್ಯಾನ್ ಆಲೆ ಮನ್ಹುನ್ ಸಮಜು಼ನ್ ರೈತ್ ಖುರ್ಪ ಗಿವುನ್ ಕ್ಯಾಪ್ತೊ” ಮನ್ಲಾ.
MAR 4:30 ಮಂಗ್ ಯೇಸು, “ಪರ್ಮೇಶ್ವರಾಚ಼ ರಾಜೆ ಕಸ ಹಾ? ಕಚಿ ಕ್ಯಾಯ್ನಿ ಗಿಹುನ್ ತುಮಾನಾ ಸಾಂಗು?
MAR 4:31 ಪರ್ಮೇಶ್ವರಾಚ಼ ರಾಜೆ ಆಸ ಹಾ, “ಯೊಕ್ ರೈತ್ ಸಗಳ್ಯಾ ಬ್ಯಾತ್ನಿ ಬಾರಿಕ್ ಜಾ಼ಲ್ಯಾಲ ಮೌರಿಚ಼ ಬಿ ಗಿಹುನ್ ಸೆತಾತ್ ಪೆರ್ತೊ.
MAR 4:32 ತ್ಯ ಥೊಡ ದಿಸ್ ಜಾ಼ಲ್ಯಾ ನಂತರ್ ಸೆತಾತ್‌ಲ್ಯಾ ದಿಸರ‍್ಯಾ ಆಳ್ಯಾಂಚಿವ್ನಿ ಮೋಟ ವ್ಹವುನ್ ತ್ಯಲಾ ಹಾರ‍್ಯಾ ಫುಟ್ಯಾತಾ ಪಾಕ್ರ ತ್ಯಚೆ ಸಾವ್ಲಿಲಾ ಯವುನ್ ಕುಟಿ ಬಾಂದುನ್ ರಾಥ್ಯಾತ ಮನ್ಲಾ.
MAR 4:33 ಯೇಸು ಆಸ್‍ಲ್ಯಾ ಕ್ಯಾಯ್‌ನ್ಯಾಂಚಾನಿ ಲೊಕಾನಾ ಉಪದೆಸ್ ಕರೀತಾ , ತ್ಯನಾ ಕ್ಯವ್ಡ ಸಮಜ಼ಲ್ ತ್ಯವ್ಡ ಸಾಂಗ್ಲ.
MAR 4:34 ತ್ಯನಿ ಕ್ಯಾಯ್ನಿ ನಸ್ತಾನಾ ತ್ಯನಾ ಕಾಯ್ ಸಾಂಗ್ಲ ನಾಹಿ. ಖರ ಆಪ್ಲ ಶಿಶಾ ತ್ಯವ್ಡಸ್ ಆಸ್ಥಾನಾ ಸಗ್ಳ ತ್ಯನಾ ಫುಡುನ್ ಸಾಂಗಿತ್ ಹುತ್ತಾ.
MAR 4:35 ತೆ ದಿಸಿ ಸಾಂಜ಼ ಯೇಸು ಆಪ್‌ಲ್ಯಾ ಶಿಶಾನಾ, “ಯವಾ ಆಮಿ, ಸಮಿಂದೊರಾಚೆ ಪಲಿಕ್ಡ ಜಾ಼ವುಯಾ” ಮನ್ಲಾ.
MAR 4:36 ತವಾ ತೇ ಲೊಕಾನಾ ತಿಥಸ್ ಸುಡುನ್ ಯೇಸು ಬಸಲ್ಯಾಲೆ ವ್ಹಡಿತ್ ಶಿಶಾ ಚ಼ಡುನ್ ತಸಾಸ್ ಯೇಸುಲಾ ಗಿಹುನ್ ಗೆಲ. ದುಸರ‍್ಯಾ ವ್ಹಡ್ಯಾಬಿ ತ್ಯಂಚೆ ಬರ್ಬರ್ ಹುತ್ಯಾ
MAR 4:37 ಆಸ್ಥಾ ಆಸ್ಥಾಸ್ ಮುಟಿ ವಾವ್ಡಳ್ ಆಲಿ ಆನಿ ಪಾನ್ಯಾಚಾ ಲ್ವಾಟಾ ವ್ಹಡಿವ ಅದ್ಳತ್ಯಾ ವ್ಹಡಿ ಪಾನ್ಯಾನಿ ಬರ್ಹತ್ ಆಲಿ.
MAR 4:38 ಯೇಸು ವ್ಹಡಿಚಾ ಮಾಗ್‌ಲ್ಯಾ ಖನಾತ್ ಉಸ ಲಾವುನ್ ಸುಸೆಗಾತ್ ನಿಜ್ಲಾ಼ ಹುತ್ತಾ; ತವಾ ತ್ಯಚಾ ಶಿಶಾಂಚಾನಿ ತ್ಯಲಾ “ಉಟುವುನ್ ಪ್ರಬುಜಿ಼! ಆಮಿ ಬುಡುನ್ ಜಾ಼ತ್ಯಾವ್ ತ್ಯಚಿ಼ ತುಲಾ ಕಾಯ್ ಕ್ಯಾಳ್ಜಿ ನಾಹಿ ಕ್ಯಾ?
MAR 4:39 ತವಾ ತ್ಯನಿ ಉಠುನ್ ವಾರ‍್ಯಾಲಾ ಆನಿ ಲಾಟಾನಾ ದಪ್‌ಕಾವುನ್ “ಗಪ್ ರಾವ್ಹಾ! ಶಾಂತ್ ವ್ಹವಾ!” ಮನ್ಲಾ ತಸ ವಾರ ಬಂದ್ ಜಾ಼ಲ ಆನಿ ಸಮಿಂದೋರ್ ಶಾಂತ್ ಜಾ಼ಲಾ.
MAR 4:40 ಮಂಗ್ ತ್ಯೊ ತ್ಯನಾ “ತುಮಿ ಇತ್ಕ ಕಾ ಬಿಥಾಸಾ? ತುಮಾನಾ ಆಜು಼ನ್ ಇಸ್ವಾಸ್ ನಾಹಿ ಕ್ಯಾ? ಮನ್ಲಾ.
MAR 4:41 ತವಾ ತೆ ಬಿಹುನ್, “ಹ್ಯೊ ಕೊನ್ ಆಸಲ್? ವಾರ ಆನಿ ಸಮಿಂದೋರ್ ಸಾಯಿತ್ ಹ್ಯಚ ಸಬಾತ್ ಐಕ್‌ತ್ಯಾತ!” ಮನ್ಹುನ್ ತೇ ತೇಸ್ ಬೊಲತ್.
MAR 5:1 ಮಂಗ್ ಯೇಸು ಆನಿ ತ್ಯಚ಼ ಶಿಶಾ ಗಲಿಲಾಯ್ ಸಮಿಂದೋರಾಚೆ ಪಲಿಕ್ಡ ಗೆನೆಜ಼ರೆತ್ ಸಿಮತ್ ಆಲ.
MAR 5:2 ಆನಿ ತ್ಯೊ ವ್ಹಡಿತ್ನಿ ಬಾಹಿರ್ ಯತಾನಾಸ್, ಲಾಗಿರ್ ಲಾಗ್‍ಲ್ಯಾಲಾ ಯೊಕ್ ಮಾನುಸ್ ಮಸುರ್ಡಿತ್ನಿ ತ್ಯಚೆ ಮೊರ‍್ಹ ಆಲಾ.
MAR 5:3 ತ್ಯೊ ಮಸುರ್ಡಿತ್ನಿ ರಾಥ್ಯಾಲಾ, ತ್ಯಲಾ ಬಾಂದುನ್ ಗಾಲಾಯಾ ಕುನಾಲಾ ಶಕ್ಯಾ ನವ್ಥಿ. ತ್ಯಲಾ ಸಾಕ್ಳಿನಿ ಬ್ಯಾಂದ್ಲಾ ತರಿ ಉಪೆಗ್ ವ್ಹಯಿತ್ ನವ್ಥ. ಬಾಂದುನ್ ಗ್ಯಾತ್ಲಾ ಖರ. ಸಗ್‍ಳ್ಯಾ ತುಡುನ್ ಟ್ಯಾಕ್‍ಲ್ಯಾ.
MAR 5:4 ಲೊಕಾಂಚಾನಿ ಖುಬ್ ಖೆಪಾ ತ್ಯಚ಼ ಹಾತ್ ಪ್ಯಾ ಸಾಕ್‌ಳ್ಯಾಂಚಾನಿ ಬ್ಯಾಂದ್ಲ ಹುತ್ತ. ಫನ್ ತ್ಯನಿ ತ್ಯಾ ಸಗ್‍ಳ್ಯಾ ತುಡುನ್ ಟ್ಯಾಕ್‍ಲ್ಯಾ. ತ್ಯಲಾ ದರ್‌ಥ್ಯಾಲಾ ಪೈಲ್ ವಾನ್ ತಿಥ ಕೊನ್ ನವ್ಥಾ.
MAR 5:5 ತ್ಯೊ ಖಾಯಿಮ್ ರ‍್ಯಾತ್ದಿಸ್ ಗುಢ್ಯಾವ್ನಿ ಗಬ್ಹಿತ್ನಿ ವರ್ಡತ್ ರಾಹಿತಾ ಆನಿ ದೋಂಡ್ಯಾನಿ ಆಪ್ಲ ಆಂಗ್ ಜಿ಼ಜ್ರು಼ನ್ ಗಿಹಿತಾ.
MAR 5:6 ತ್ಯನಿ ಯೇಸುಲಾ ದುರ್ನಿ ಬಗುನ್ ಪಳತ್ ಆಲಾ ಆನಿ ತ್ಯಚೆ ಮೊರ‍್ಹ ನಡ್ಗ ಟಿಕ್ವುನ್ ಪಡ್ಲಾ:
MAR 5:7 ಆನಿ ಜೊ಼ರಾನಿ ವರ್ಡುನ್, “ಯೇಸು ಪರಮೇಶ್ವರಾಚಾ ಲೇಕಾ, ಮಾಜಿ ಕ್ಯಾಳ್ಜಿ ತುಲಾ ಕಾ? ದೇವಾಶಪತ್ ಮನಾ ಜಾ಼ಚ಼್ ಕರು ನಕೊ” ಮನ್ಲಾ.
MAR 5:8 (ಕಾ ಮನ್‌ಲ್ಯಾವ ಯೇಸು ತ್ಯಲಾ, “ಲಾಗಿರಾ ಹ್ಯಾ ಮಾನ್ಸಾಲಾ ಸುಡುನ್ ಬಾಹಿರ್ ಯೇ” ಮನ್ಹಿತಾ).
MAR 5:9 ತವಾ ಯೇಸುನಿ ತ್ಯಲಾ, “ತುಜ಼ ನಾವ್ ಕ್ಯಾ? ಮನ್ಹುನ್ ಇಚಾರ್ಲ. ತ್ಯನಿ, “ಮಾಜ಼ ನಾವ್ ಹಿಂಡ್ ಕಾ ಮಂಜೆ ಆಮಿ ಖುಬ್ ಜ಼ನ ಲಾಗಿರ್ ಹಾವ್” ಮನ್ಹುನ್ ಉತ್ತರ್ ದಿಲಾ.
MAR 5:10 ಆನಿ, “ಹ್ಯಾ ಜಾ಼ಗ್ಯಾವ್ನಿ ಲಾಗಿರಾನಾ ಗಾಲ್ವು ನಕೊಸ್” ಮನ್ಹುನ್ ತ್ಯೊ ಯೇಸುಲಾ ಮನ್ಹಿತಾ.
MAR 5:11 ತಿಥ ಗುಢ್ಯಾಚೆ ಬಾಜೊ಼ಲಾ ಯೊಕ್ ಮೊಟಾ ಡುಕ್ರಾಂಚಾ಼ ಹಿಂಡ್ ಚ಼ರತ್ ಹುತ್ತಾ.
MAR 5:12 ತವಾ ಲಾಗಿರಾಂಚಾನಿ ಯೇಸುಪ, “ಆಮಾನಾ ತ್ಯಾ ಡುಕ್ರಾತ್ನಿ ಲವುನ್ ದೇ ಆಮಿ ಡುಕ್ರಾತ್ನಿ ಜಾ಼ತಾವ್” ಮನ್ಹುನ್ ಇನಂತಿ ಕೆಲಿ.
MAR 5:13 ಆನಿ ಯೇಸುನಿ ತ್ಯನಾ ಮೊಕಳ್ ದಿಲಿ; ತವಾ ತೀ ಲಾಗಿರ ಮಾನ್ಸಾತ್ನಿ ಬಾಹಿರ್ ಯವುನ್. ಡುಕ್ರಾತ್ನಿ ಬರ್ಲಿತ ತೀ ಡುಕ್ರ ಗುಢ್ಯಾವ್ನಿ ಉತ್ರುನ್ ದಾವ್ಹತ್ ಜಾ಼ವುನ್ ದರವ್ನಿ ಸಮಿಂದೋರಾತ್ ಪಡ್ಲಿತ ಆನಿ ಪಾನ್ಯಾತ್ ಬುಡುನ್ ಮಿಲಿತ ತೀ ಕಮಿಸ್ಕಮಿ ದೊನ್ ಹಾಜಾ಼ರ್ ಹುತ್ತಿತ.
MAR 5:14 ಡುಕ್ರ ರ‍್ಯಾಕ್ನಾರ‍್ಯಾಂಚಾನಿ ಪಳತ್ ಜಾ಼ವುನ್ ಗಾವಾತಲ್ಯಾನಾ ಸೆತಾತ್‍ಲ್ಯಾನಾ ಜಾ಼ಲ್ಯಾಲಿ ಖಬರ್ ಸಾಂಗ್ಲಿ, ತವಾ ಕ್ಯಾ ಜಾ಼ಲ ಮನ್ಹುನ್ ಬಗಾಯಾ ಲೊಕ ತಿಥ ಆಲಿತ
MAR 5:15 ಆನಿ ತ್ಯಾ ಲೊಕಾಂಚಾನಿ ಲಾಗಿರ್ ದರ್‌ಲ್ಯಾಲಾ ಮಾನುಸ್, ಶಾನಾ ವ್ಹವುನ್ ಚಾ಼ಂಗ್ಲ ಕಪ್ಡ ಗಾಲ್ಹುನ್ ಥಂಡ್ ಬಸ್‍ಲ್ಯಾಲಾ ಬಗುನ್ ಬಿಹ್ಯಾಲಿತ.
MAR 5:16 ಲಾಗಿರ್ ದರ್‌ಲ್ಯಾಲ್ಯಾ ಮಾನ್ಸಾಚಿ ಆನಿ ಡುಕ್ರಾಂಚಿ ಹಾಕಿಗತ್ ಕುನಿ ಕುನಿ ಬಗ್ಲಿ ಹುತ್ತಿ ತ್ಯಂಚಾನಿ ಆಲ್ಯಾಲ್ಯಾ ಲೊಕಾನಾ ಸಾಂಗ್ಲಿ.
MAR 5:17 ತವಾ ತೀ ಲೊಕ ಯೇಸುಲಾ, “ತು ಆಮಚಾ಼ ಗಾವ್ ಸುಡುನ್ ಜಾ಼” ಮನ್ಹುನ್ ಖುಬ್ ಇನಂತಿ ಕರಾಯಾಲಾಗ್ಲಿತ.
MAR 5:18 ನಂತರ್ ಯೇಸು ವ್ಹಡಿತ್ ಚ಼ಡ್ತಾ ಆಸ್ಥಾನಾ, ಆಂದಿ ಲಾಗಿರ್ ದರ್‌ಲ್ಯಾಲಾ ಮಾನುಸ್ ತ್ಯಲಾ, “ಮನಾ ತುಜೆ ಸಂಗ ಯಯಾ ಹುಕುಮ್ ದೇ” ಮನ್ಹುನ್ ಇನಂತಿ ಕರಾಯಾ ಲಾಗ್ಲಾ.
MAR 5:19 ಖರ ಯೇಸುನಿ ತ್ಯಲಾ ಯವು ದಿಲಾ ನಾಹಿ ತ್ಯಲಾ ಮನ್ಲಾ, ತು ತುಜಾ ಗರ‍್ಹಾತ್ ಆನಿ ತುಜಾ ಸೋಪ್‌ತ್ಯಾಂಚಿಪ ಜಾ಼ ಆನಿ; ಪ್ರಭುನಿ ತುಲಾಕೆಲ್ಯಾಲ ಉಪ್ಕಾರ್ ಆನಿ ತುಜಿವ ದ್ಯಾವ್‍ಲ್ಯಾಲಿ ದಯಾ ತ್ಯನಾ ಸಾಂಗ್. ”
MAR 5:20 ತವಾ ತ್ಯೊ ನಿಗಾಲಾ ಆನಿ ಯೇಸುನಿ ಆಪ್‌ಲ್ಯಾಲಾ ಕೆಲ್ಯಾಲ ಉಪ್ಕಾರ್ ಆನಿ ದಯಾ ದೆಕಪೊಲಿಸ್ ಸಾಂಗಾಯಾ ಲಾಗ್ಲಾ; ತವಾ ಸಗ್‍ಳ್ಯಾನಾ ಆಜಾಬ್ ಜಾ಼ಲಾ.
MAR 5:21 ಮಂಗ್ ಯೇಸು ವ್ಹಡಿತ್ ಬಸುನ್ ಆನಿಕ್ ಸಮಿಂದೋರಾಚೆ ದಿಸ್‍ರೆ ಬಾಜೊ಼ಲಾ ಗೆಲಾ ತಿಥ ದರವ ಖುಬ್ ಲೊಕಾಂಚಾ಼ ಯೊಕ್ ಹಿಂಡ್ ತ್ಯಚೆ ಸರ್ಬೌತಾ ಜ಼ಮ್ಲಾ.
MAR 5:22 ತವಾ ಸಬಾ ಮಂದಿರಾತ್ಲಾ ಅಧಿಕಾರಿ ಯಾಯಿರ್ ಮಂಥ್ಯಾಲಾ ತಿಥ ಆಲಾ, ಆನಿ ಯೇಸುಲಾ ಬಗುನ್ ತ್ಯಚಾ ಪಾಯಾತ್ ಪಡ್ಲಾ.
MAR 5:23 ಆನಿ ಮಾಜಿ಼ ಲ್ಯಾಡ್ಕಿ ಲೇಕ್ ಮರ್ತೆ ತೀ ಜ಼ಗುನಿ ಮನ್ಹುನ್ ತು ಯವುನ್ ತಿಚಿವ ಹಾತ್ ಥೆವ್; ಮನ್ಹುನ್ ತ್ಯಲಾ ಖುಬ್ ಇನಂತಿ ಕರಾಯಾ ಲಾಗ್ಲಾ.
MAR 5:24 ಯೇಸು ತ್ಯಚೆ ಸಂಗ ಗೆಲಾ, ಖುಬ್ ಲೊಕ ಯೇಸುಚೆ ಸಂಗ ಜಾ಼ಯಿತಿತ ಆನಿ ತ್ಯಲಾ ರಿಟಿತಿತ.
MAR 5:25 ತಿಥ ಬಾರಾ ವರ್ಸ ಅಂಗಾವ್ನಿ ರಗಾತ್ ಜಾ಼ತ್ಯಾಲಾ ರೊಗ್ ಆಸ್‍ಲ್ಯಾಲಿ ಯೇಕ್ ಬಾಯಿಲ್ ಮಾನುಸ್ ಹುತ್ತಿ.
MAR 5:26 ತಿನಿ ಖುಬ್ ದವಾಖಾನ ಕೆಲ್ತ ಆಪ್ಲಿಪ್ಲ ಸಗ್ಳ ಪೈಸ ಖರ್ಚ ಕೆಲ ಖರ ತಿಲಾ ಕಾಯ್‍ ಗುನ್ ಗಾವ್ಲಾ ನಾಹಿ ರೊಗ್ ಚಾ಼ವಾಳಾ ಹುತ್ತಾ.
MAR 5:27 ತಿನಿ ಯೇಸುಚಿ ಖಬರ್ ಐಕ್ಲಿ, ಆನಿ ಲೊಕಾಂಚೆ ಮದ್ದಿ ಯೇಸುಚೆ ಮಾಗ ಆಲಿ.
MAR 5:28 ತಿ ಆಪ್‌ಲ್ಯಾ ಮನಾತ್, “ಮಿ ತ್ಯಚಾ ಕಪ್‍ಡ್ಯಾನಾ ಹಾತ್ ಲ್ಯಾವ್ಲಾ ಪುರಾ ಮಿ ಬರಿ ವ್ಹನಾರ್” ಮನ್ಲಿ. ಆನಿ
MAR 5:29 ತಿನಿ ತ್ಯಚಾ ಕಪ್‍ಡ್ಯಾಲಾ ಹಾತ್ ಲ್ಯಾವ್ಲಾ. ತವಾಸ್ ತಿಚಾ ಅಂಗಾವ್ನಿ ರಗಾತ್ ಜಾ಼ಯಾಚ಼ ಬಂದ್ ಜಾ಼ಲ, ತಿಚಾ ಮನಾಲಾ ಆಪ್‌ಲ್ಯಾಲಾ ಬರ ಜಾ಼ಲ ಮನ್ಹುನ್ ಸಮಾಜ಼್ಲ.
MAR 5:30 ತವಾಸ್ ಯೇಸುಲಾ ಆಪ್ಲಿಪ್ಲ ಬಳ್ ಗೆಲ್ಯಾಲ ಸಮಾಜ಼್ಲ, ಆನಿ ಯೇಸುನಿ ಮಾಗಾರ ಪರ್ತುನ್ ಲೊಕಾನಾ, “ಮಾಜಾ ಕಪ್‍ಡ್ಯಾಲಾ ಕುನಿ ಹಾತ್ ಲ್ಯಾವ್‍ಲ್ಯಾಲಾ? ಮನ್ಹುನ್ ಇಚಾರ್ಲ.
MAR 5:31 ತ್ಯಚ಼ ಶಿಶಾ ತ್ಯಲಾ ಮನ್ಲ, “ ಸಗ್ಳಿಕ್ನಿ ಲೊಕ ತುಲಾ ರೆಟ್ಯಾಲಿ ತು ಬಗತ್ಯೊಸ್ ಆನಿ ಕುನಿ ಮನಾ ಹಾತ್ ಲ್ಯಾವ್ಲಾ ಮನ್ಹೂ‍ನ್‍ ಕಾ ಇಚಾರ್ತೊಸ್?
MAR 5:32 ಖರ ಯೇಸು ಹಾತ್ ಲ್ಯಾವ್‍ಲ್ಯಾಲಿಲಾ ಬಗಾಯಾ ವ್ಹಯಿ ಮನ್ಹುನ್ ಸರ್ಬೌರ್ ಪರ್ತುನ್ ಬಗ್ಲ.
MAR 5:33 ತವಾ ತೀ ಬಾಯಿಲ್ ಮಾನುಸ್ ಆಪ್‌ಲ್ಯಾಲಾ ಜಾ಼ಲ್ಯಾಲ ಸಮಜು಼ನ್ ಬಿಹುನ್ ಮೊರ‍್ಹ ಯವುನ್ ಯೇಸುಚಾ ಪಾಯಾತ್ ಪಡುನ್ ಸಗ್ಳ ಖರ ಸಾಂಗ್ಲ.
MAR 5:34 ಯೇಸು ತಿಲಾ ಮನ್ಲಾ, “ಲಿಕಿ ತುಜಾ ಇಸ್ವಾಸಾನಿ ತುಲಾ ಬರ ಜಾ಼ಲ್ಯಾ ಸಮಾದಾನಾನಿ ಜಾ಼ ಆನಿ ತುಜಾ ರೊಗಾತ್ನಿ ಸುಟ್ಕಿ ಹೋ” ಮನ್ಲಾ.
MAR 5:35 ಯೇಸು ಹ್ಯ ಸಾಂಗಿತ್ ಆಸ್ಥಾನಾ ಸಬಾ ಮಂದಿರಾತ್ಲಾ ಅಧಿಕಾರಿ ಜಾ಼ಲ್ಯಾಲ್ಯಾ ಯಾಯಿರಾಚಾ ಗರ‍್ಹಾತ್ನಿ ಥೊಡಜಾ಼ನ್ ಯವುನ್, “ತುಜಿ ಲೇಕ್ ಮಿಲಿ ಆತಾ ಪ್ರಬುಲಾ ಕಶಾಲಾ ಕಾಂಬಿವ್ತೊಸ್? ಮನ್ಲಾ.
MAR 5:36 ಖರ ಯೇಸುನಿ ತ್ಯಂಚ಼ ಬೊಲ್ನ ದೆನ್ಹಾತ್ ಗೆತ್ಲ ನಾಹಿ ಆನಿ ಸಬಾಮಂದಿರಾತ್‌ಲ್ಯಾ ಅಧಿಕಾರ‍್ಯಾಲಾ , “ಬಿಹು ನಕೊ, ಇಸ್ವಾಸ್ ತ್ಯವ್ಡಾಸ್‍ ರಾಹುನಿ” ಮನ್ಲಾ.
MAR 5:37 ನಂತರ್ ಪೇತ್ರಾ, ಯಾಕೊಬ್, ಯಾಕೋಬಾಚಾ ಬಾಹು ಯೊಹಾನ್ ಹ್ಯನಾ ಸುಡುನ್ ಆನಿ ಕುನಾಲಾ ಆಪ್ಲೆ ಸಂಗ ಯವುದಿಲ ನಾಹಿ.
MAR 5:38 ತೇ ಸಬಾಮಂದಿರಾತ್ಲಾ ಅಧಿಕಾರಿ ಜಾ಼ಲ್ಯಾಲ್ಯಾ ಯಾಯಿರಾಚಾ ಗರ‍್ಹಾತ್ ಆಲ, ತವಾ ಲೊಕ ಮೊಟ್ಯಾನಿ ರಡತ್ ತಳ್ಮಳತ್ ಗಾನ್ಹಾ ಕರ್ತ್ಯಾಲಿ ಬಗುನ್,
MAR 5:39 ಯೇಸು ಆತ್ ಜಾ಼ವುನ್, “ತುಮಿ ಕಾ ರಡ್ತಾಸಾ? ಕಸ್ಯಾಲಾ ಯವ್ಡಾ ಗಾನ್ಹಾ ಕರ್ತಾಸಾ? ಪ್ಯೊರ್ ಮಿಲಿ ನಾಹಿ, ನಿಜ್ಲೆ಼” ಮನ್ಲಾ.
MAR 5:40 ತವಾ ಲೊಕಾಂಚಾನಿ ತ್ಯ ಮಸ್ಕರಿ ಸಮಜು಼ನ್ ಹಾಸ್ಲಿತ. ಫನ್ ಯೇಸುನಿ ತ್ಯನಾ ಸಗ್‍ಳ್ಯಾನಾ ಬಾಹಿರ್ ಗಾಲಿವ್ಲಿತ, ಆನಿ ಪುರಿಚಿ ಆಯಿ ಬಾಲಾ ಆನಿ ಆಪ್ಲೆ ಸಂಗ ಆಲ್ಯಾಲ್ಯಾನಾ ಗಿಹುನ್ ಆತ್ ಪ್ಯೊರ್ ಹುತ್ತಿ ತಿಥ ಗೆಲ.
MAR 5:41 ಆನಿ ಪುರಿಚಾ಼ ಹಾತ್ ದರುನ್ ತಿಲಾ, “ತಲಿಥಾ ಕುಮ್!” ಮನ್ಲಾ. ಮಂಜೆ ಹ್ಯಚಾ಼ ಆರ್ಥ “ಬಾಯಾ ಉಟ್!” ಮನ್ಹುನ್.
MAR 5:42 ತವಾಸ್ ತೀ ಪ್ಯೊರ್ ಉಠುನ್ ಚಾ಼ಲಾಯಾ ಲಾಗ್ಲಿ, ತಿ ಬಾರಾ ವರ್ಸಾಚಿ ಪ್ಯೋರ್, ಹ್ಯ ಬಗುನ್ ಲೊಕಾನಾ ಆಜಾಬ್ ಜಾ಼ಲಾ.
MAR 5:43 ಮಂಗ್ ಯೇಸುನಿ ತ್ಯನಾ, “ಹ್ಯ ಕುನಾಲಾ ಸಾಂಗು ನಕೊಸಾ ಮನ್ಹುನ್ ಖಡ್ಯಾವುನ್ ಸಾಂಗುನ್ ತೆ ಪುರಿಲಾ “ಖಾಯಾ ದೇವಾ” ಮನ್ಹುನ್ ಸಾಂಗ್ಲ.
MAR 6:1 ಯೇಸು ತ್ಯೊ ಜಾ಼ಗಾ ಸುಡುನ್ ಆಪ್‌ಲ್ಯಾ ಸ್ವತಾಚಾ ಗಾವಾತ್ ಗೆಲಾ ಆನಿ ತ್ಯಚ಼ ಶಿಶಾ ತ್ಯಚೆ ಮಾಗ್ನಿ ಆಲ.
MAR 6:2 ಸಬ್ಬತ್ ದಿಸಾದಿಸಿ ಯೇಸು ಸಬಾ ಸ್ತಾನಾತ್ ಉಪದೆಸ್ ಸಾಂಗಾಯಾ ಲಾಗ್ಲಾ, ತಿಥ ಖುಬ್ ಲೊಕ ಹುತ್ತಿತ, ತೀ ತ್ಯಚ಼ ಸಬಾತ್ ಐಕುನ್ ಆಜಾಬ್ ಜಾ಼ಲಿತ, ಆನಿ “ಹ್ಯಲಾ ಹ್ಯ ಸಗ್ಳ ಕುಟ್ನಿ ಗಾವ್ಲ? ಕಸ್ಲ ಗಿನ್ಯಾನ್ ಹ್ಯಲಾ ಗಾವಲ್ಯಾ? ಹ್ಯೊ ಕಸಾ ಚಮತ್ಕಾರ್ ಕರೀತ್ ಹಾ.
MAR 6:3 ಹ್ಯೊ ಸುತಾರ್ ನವ್ಹ? ಹ್ಯೊ ಮರಿಯಾಚಾ಼ ಲ್ಯೊಕ್, ಆನಿ ಯಾಕೊಬ್, ಯೊಸೆ, ಯುದ್, ಸಿಮೊನ್, ಹ್ಯಂಚಾ಼ ಬಾಹು ನವ್ಹ? ಹ್ಯಚಾ ಭನ್ಹಿ ಹಿತ ಆಮ್ಚಿಪ ಹಾತಾ ನವ? ಆಸ ಮನ್ಹುನ್ ತ್ಯಂಚಾನಿ ತ್ಯಚಾ಼ ನಕಾರ್ ಕೆಲಾ.
MAR 6:4 ತವಾ ಯೇಸು ತ್ಯನಾ, ಆಪ್‍ಲ್ಯಾ ಸ್ವತಾಚಾ ಗರ‍್ಹಾತ್ ಆಪ್ಲೆ ಮಾಯೆತ್ ಆನಿ ಆಪ್‍ಲ್ಯಾ ಗಾವಾತ್‍ ಸುಡುನ್ ದುಸ್ರಿಕ್ಡ ಸಗ್ಳಿಕ್ಡ ಪ್ರವಾದಿಲಾ ಮರ‍್ಯಾದ್ ದೇತ್ಯಾತ” ಮನ್ಲಾ.
MAR 6:5 ಲೊಕಾನಾ ಇಸ್ವಾಸ್ ನವಥಾ ಮನ್ಹುನ್ ತ್ಯನಿ ತಿಥ ಥೊಡ್ಯಾ ರೊಗಿನಾ ಬರಕೆಲ ಹ್ಯಾ ಸಿವಾರ್ ದಿಸ್ರ ಮೊಟ ಕಾಯ್ ಚಮತ್ಕಾರ್ ಕೆಲ ನಾಹಿ.
MAR 6:6 ಲೊಕಾನಾ ಇಸ್ವಾಸ್ ನಸ್‍ಲ್ಯಾಲಾ ಬಗುನ್ ತ್ಯಲಾ ಖುಬ ಆಜಾಬ್ ಜಾ಼ಲಾ.
MAR 6:7 ನಂತರ್ ಯೇಸು ಸರ್ಬೌತಚಾ ಗಾವಾ ಗಾವಾತ್ನಿ ಜಾ಼ವುನ್ ಲೊಕಾನಾ ದೇವಾಚಿ಼ ಬರಿ ಖಬರ್ ಸಾಂಗಾಯಾ ಲಾಗ್ಲಾ. ತ್ಯನಿ ಬಾರಾಜಾ಼ನ್ ಶಿಶಾನಾ ಹಾಕ್ಟುನ್ ತ್ಯನಾ ಲಾಗಿರಾಂಚಿ಼ವ ಹುಕುಮ್ ದಿವುನ್ ದೊಗಾ ದೊಗಾನಾ ದೇವಾಚಿ಼ ಬರಿ ಖಬರ್ ಸಾಂಗಾಯಾ ಲಾವುನ್ ದಿಲ.
MAR 6:8 ಆನಿ ವಾಟನಿ ಜಾ಼ತಾನಾ ಕಾಠಿ ವಾಚು಼ನ್, ಬಾಖ್ರಿ, ಪಿಸ್ವಿ, ಕಿಸ್ಯಾತ್ ಪೈಸ, ಆಸ್ಲ ಕಾಯೇಕ್ ಗಿವು ನಕೊಸಾ, ಮನ್ಹುನ್ ಸಾಂಗ್ಲ.
MAR 6:9 ಪಾಯಾತ್ ವ್ಹಾನಾ ಗಾಲಾ ಖರ ದೊನ್ ಆಂಗ್ಯಾ ಗಿಹು ನಕೊಸಾ.
MAR 6:10 ತುಮಿ ಜಾ಼ತಾನಾ ತುಮಾನಾ ಮಾಯೆನಿ ಗರ‍್ಹಾತ್ ಹಾಕಟ್ಲತ ತುಮಿ ಜಾ಼ವುನ್ ತಿಥ ರಾಯ್ಲಾಸಾತ ತಿಥ್ನಿ ನಿಗುನ್ ಜಾ಼ಯಿಸ್ ಪರತ್ ತಿಥಸ್ ರಾವ್ಹಾ.
MAR 6:11 ಆನಿ ತುಮಿ ಯಕಾ ಗಾವಾತ್ ಯತಾನಾ ತ್ಯಂಚಾನಿ ತುಮಾನಾ ಗೆತ್ಲ ನಾಹಿತ, ಲೊಕಾಂಚಾನಿ ತುಮಿ ಸಾಂಗಲ್ಯಾಲ ಐಕ್ಲ ನಾಹಿ ಮಂಜೆ ತುಮ್ಚಾ ಪಾಯಾಚಿ ಧುಳ್ ತಿಥಸ್ ಜಾ಼ಢಾ; ತೀ ತ್ಯನಾ ಯಚರ್ಕಿಲಾ ರಾಹುನಿ ಮನ್ಲಾ.
MAR 6:12 ತೇ ತಿಥ್ನಿ ನಿಗಾಲ ಆನಿ ಲೊಕಾನಾ, ಪಶ್ಚಾತಾಪಾನಿ ದೆವಾಕ್ಡ ಪರ್ತಾ ವ್ಹಯಿ ಮನ್ಹುನ್ ಪ್ರಸಂಗ್ ಕರುಲಾಗಲಾ.
MAR 6:13 ತ್ಯಂಚಾನಿ ಖುಬ್ ಲಾಗಿರ ಸುಡಿವ್ಲಿತ ಆನಿ ಒಲೀವ್ ತ್ಯಾಲ್ ಲಾವುನ್ ರೊಗಿನಾ ಮಾಗ್ನ ಕೆಲ ತವಾ ತ್ಯನಾ ಬರ ಜಾ಼ಲ.
MAR 6:14 ಯೇಸುಚಿ಼ ಸುದ್ದಿ ಸಗ್ಳಿಕ್ಡ ಪಗಾಳ್ಳಿ ತಿ ಹೆರೊದ್ ರಾಜಾಲಾ ದಿಕಿಲ್ ಪಾವ್ಲಿ. ಥುಡಿ ಲೊಕ “ಬಾಪ್ತಿಸ್ಮಾ ಯೊಹಾನ್ ಜಿ಼ತ್ತಾ ವ್ಹವುನ್ ಆಲ್ಯಾ ಮನ್ಹೂನುಸ್ ಪವಾಡ ಕರ್ತ್ಯಾಲಿ ತಾಕತ್ ಆಲೆ” ಮನ್ಹುನ್ ಬೋಲತಿತ.
MAR 6:15 ಥುಡಿಜ಼ನ ಹ್ಯೊ ಎಲಿಯಾ ಆಸಲ್ ಮನ್ಹಿತಿತ. ಆನಿ ಕಾಯ್ ಥುಡಿ, ಹ್ಯೊ ಪೈಲ್ಯಾ ಕಾಲಾತ್ಲಾ ಯೊಕ್ ಪ್ರವಾದಿ ಆಸ್ನಾರ್ ಮನ್ಹಿತಿತ.
MAR 6:16 ಹ್ಯ ಐಕ್ಲ ತವಾ ಹೆರೊದ್ ರಾಜಾ಼ ಹ್ಯೊ ಬಾಪ್ತಿಸ್ಮಾ ಯೊಹಾನುಸ್ ಮಿ ತ್ಯಚಿ಼ ಡುಯಿ ತ್ಯೊಡ್ಲೆ ಖರ ಆತಾ ತ್ಯೊ ಪರ್ತುನ್ ಜಿತ್ತಾ ವ್ಹವುನ್ ಆಲ್ಯಾ.
MAR 6:17 ಸ್ವತಾ ಹೆರೊದಾನಿ ಯೊಹಾನಾಲಾ ಬಾಂದುನ್ ಬಂದಿಖಾನ್ಯಾತ್ ಗಾಲಾಯಾ ಸಾಂಗ್ಲ. ಕಾ ಮನ್‌ಲ್ಯಾವ ಹೇರೋದಾಚಾ಼ ಬಾಹು ಪಿಲಿಪ್ ಹ್ಯಚಿ ಬ್ಯಾಯ್ಕೊ ಹೆರೊದಿ, ಹಿ ಹೇರೊದಾ ಸಂಗ ಸುಕ್ಲಿ ಹುತಿ.
MAR 6:18 ಬಾಪ್ತಿಸ್ಮಾ ಯೊಹಾನ್ ಹೆರೊದಾಲಾ, ತುಜಾ ಬಾವ್ಹಾಚೆ ಬ್ಯಾಯ್ಕೊಲಾ ಥಿವುನ್ ಗೆತ್ಲೆಸ್ ತ್ಯ ದರ್ಮ ನವ್ಹ ಮನ್ಹುನ್ ಪರತ್ ಪರತ್ ಮನ್ಹಿತ್ ಹುತ್ತಾ.
MAR 6:19 ಮನ್ಹುನ್ ಹೆರೊದಿನಿಲಾ ಯೊಹಾನಾವ ರಾಗ್ ಹುತ್ತಾ ತೀ ತ್ಯಲಾ ಮಾರುನ್ ಟಾಕಾಯಾ ಟಪುನ್ ಹುತ್ತಿ ಫನ್ ಹೇರೋದಾಸ್ ಲಾಗುನ್ ಜಾ಼ಲ ನವ್ತ.
MAR 6:20 ಯೊಹಾನ್ ಖರಾ ಆನಿ ಪವಿತ್ರ ಮಾನುಸ್ ಜಾ಼ಲ್ಥಾ ಮನ್ಹುನ್ ಹೆರೊದ್ ಬಿಹುನ್. ತ್ಯಲಾ ರಕ್ಶನ್ ದಿವುನ್ ಕಾಯ್ ತರಾಸ್ ದಿಲಾ ನವ್ತಾ, ಯೋಹಾನಾಸ್ ಲಾಗುನ್ ಹೇರೊದಾಚಾ ಮನಾಚಿ಼ ಗಾಹಿ ಜಾ಼ಲಿ ತರಿ ತ್ಯನಿ ಸಾಂಗ್‍ಲ್ಯಾಲ ಸಬ್ದ ಮನಾಪಾಸುನ್ ಐಕಿ.
MAR 6:21 ಆಸ ಆಸ್ಥಾನಾ ಹೆರೊದಿನಿಲಾ ಯೊಕ್ ಬರಾ ಯೊಳ್ ಆಲಾ. ತ್ಯೊ ಹೇರೋದ್ ಜ಼ಲಾಮ್‍ಲ್ಯಾಲಾ ದಿಸ್. ತೀಸಿ ಸರ್ಕಾರಾಚಾ ಆನಿ ಸೈನಿಕಾಂಚಾ, ಗಲಿಲಾಯಾತಲ್ಯಾ ಮೊಟ್ಯಾ ಜಾಂತ್ಯಾನಾ ಹಾಕ್ಟುನ್ ಜೆವಾನ್ ತಯಾರ್ ಕೆಲ.
MAR 6:22 ತವಾ ಹೆರೊದಿನಿಚೆ ಲಿಕಿನಿ ಯವುನ್ ನಾಟಕ್ ಕೆಲಾ ನಾಟ್ಕಾನಿ ಹೇರೋದಾಲಾ ಆನಿ ತ್ಯಚೆ ಬರ್ಬರ್ ಆಸ್‌ಲ್ಯಾಲ್ಯಾನಾ ಆನಂದ್ ಜಾ಼ಲಾ. ತವಾ ಹೇರೋದ್ ತೆ ಪುರಿಲಾ ತುಲಾ ಕ್ಯಾ ಪಾಯ್ಜೆ? ತುಲಾ ಕ್ಯಾ ವ್ಹಯಿತ್ಯ ಮಾಗ್ ದೇತೊ ಮನ್ಲಾ.
MAR 6:23 ತ್ಯನಿ ಖುಬ್ ಮಾಗ್ನಿ ಇಚಾರ್ಲಿತ, ತು ಕ್ಯಾ ಇಚಾರ್ಲಸ್ ತರಿ ಮಿ ದೆತೊ “ಮಾಜಾ ರಾಜಾತ್ಲ ಆರ್ದ ರಾಜೆ ಮಾಗ್” ಮನ್ಲಾ.
MAR 6:24 ತೆ ಪೂರಿನಿ ಜಾ಼ವುನ್ ಆಪ್ಲೆ ಆಯಿಲಾ ಇಚಾರ್ಲ “ಮಿ ಕ್ಯಾ ಮಾಗು? ತವಾ ತಿಚೆ ಆಯಿನಿ “ಬಾಪ್ತಿಸ್ಮಾ ಯೋಹಾನಾಚಿ ಡುಯಿ ಮಾಗ್” ಮನ್ಹುನ್ ಸಾಂಗ್ಲ.
MAR 6:25 ತವಾ ತಿ ಪ್ಯೋರ್ ಹೇರೋದ್ ರಾಜಾಪ ಪಳತ್ ಯವುನ್ ತು ಆತಾಚೆ ಆತಾ ಮನಾ ಬಾಪ್ತಿಸ್ಮಾ ಯೋಹಾನಾಚಿ ಡುಯಿ ಪರ‍್ಯಾತಿತ್ನಿ ಆನುನ್ ದೇ ಮನ್ಲಿ.
MAR 6:26 ಹ್ಯನಿ ರಾಜಾಲಾ ಖುಬ್ ದುಖ್ ಜಾ಼ಲ ಫನ್ ತ್ಯನಿ ಸಗಳ್ಯಾಂಚೆ ಮೋರ್ಹ ಮನ್‌ಲ್ಯಾಲೆ ಸಾಟಿ ತ್ಯ ನಾಹಿ ಮನ್ಹಾಯಾ ಜಾ಼ಲ ನಾಹಿ.
MAR 6:27 ಆನಿ ರಾಜಾನಿ ಸಿಪಾಯಿಲಾ ಯೊಹಾನಾಚಿ ಡುಯಿ ಆನಾಯಾ ಲಾವುನ್ ದಿಲಾ;
MAR 6:28 ತ್ಯನಿ ಬಂದಿಖಾನ್ಯಾತ್ ಜಾ಼ವುನ್ ಯೋಹಾನಚಿ ಡುಯಿ ತುಡುನ್ ಪರ‍್ಯಾತಿತ್ನಿ ಆನುನ್ ತೇ ಪೂರಿಲಾ ದಿಲಿ. ತೆ ಪೂರಿನಿ ಡುಯಿ ಆಪ್ಲೆ ಆಯಿಲಾ ನಿಹುನ್ ದಿಲಿ.
MAR 6:29 ಯೊಹಾನಾಚಾ ಶಿಶಾಂಚಾನಿ ಹ್ಯ ಐಕುನ್ ಯವುನ್ ತ್ಯಚ಼ ಮಡ ನಿಹುನ್ ಮಾತಿ ದಿಲಿ.
MAR 6:30 ಅಪೊಸ್ತಲ್‍ ಪರ್ತುನ್ ಯವುನ್ ತ್ಯಂಚಾನಿ ಯೇಸುಲಾ ಬಗುನ್ ಚಾ಼ಲ್ಯಾಲ ಆನಿ ಶಿಕಿವ್‍ಲ್ಯಾಲ ಸಗ್ಳ ಸಾಂಗ್ಲ.
MAR 6:31 ಖುಬ್ ಲೊಕ ಯಯಿತ್ ಜಾ಼ಯಿತಿತ ಮನ್ಹುನ್ ಯೇಸುಲಾ ಆನಿ ಶಿಶಾನಾ ಖಾಯಾ ಫುರ್ಸತ್ ನವ್ಥಿ. ತವಾ ಯೇಸುನಿ “ಆಮಿ ಜ಼ರಾ ದುರ್ ಜಾ಼ವುಯಾ ತುಮಾನಾ ತಿಥ ಜ಼ರಾ ಇಶ್ರಾಂತಿ ಗಿಹ್ಯಾ ಗಾವಲ್” ಮನ್ಹುನ್ ಸಾಂಗ್ಲ.
MAR 6:32 ತವಾ ತೆ ಯಕ ವ್ಹಡಿತ್ ಬಸುನ್ ಕಡವ ಯಕಾನ್ಸಿ ಜಾ಼ಯಾ ಗೆಲ.
MAR 6:33 ತ್ಯ ಖುಬ್ ಲೊಕಾಂಚಾನಿ ಬಗುನ್ ತ್ಯನಾ ವಳಖುನ್ ತೆ ಜಾ಼ಯಾಚೆ ಆಂದಿ ಸಗಳ್ಯಾ ಗಾವಾತ್ನಿ ಪಾಯ್‌ವಾಟನಿ ಲೊಕ ಪಳತ್ ತ್ಯಂಚೆ ಆಂದಿ ತಿಥ ಪಾವ್ಲಿತ.
MAR 6:34 ಯೇಸು ವ್ಹಡಿತ್ನಿ ಉತಾರ್ಲಾ ತವಾ ಯೊಕ್ ಮೊಟಾ ಲೊಕಾಂಚಾ಼ ಹಿಂಡ್ ಬಗ್ಲಾ ಆನಿ ತ್ಯಚಾ ಮನಾತ್ ಕಳಕಳಿ ಆಲಿ. ಕಾ ಮಂಜೆ ತೀ ಗುರಿಕಾ ನಸ್‍ಲ್ಯಾಲ್ಯಾ ಮೆಂಡ್ರಾಂಚೆಗತ್ ಹುತ್ತಿತ. ತ್ಯನಾ ಯೇಸು ಖುಬ್ ಉಪದೆಶ್ ಶಿಕವಾಯಾ ಲಾಗ್ಲಾ.
MAR 6:35 ಖುಬ್ ಯೊಳ್ ಜಾ಼ಲಾ ತವಾ ಶಿಶಾಂಚಾನಿ ಯವುನ್ ಸಾಂಗ್ಲ “ಆತಾ ಯೊಳ್ ಜಾ಼ಲ್ಯಾ ಹ್ಯೊ ಯೆಕಾನ್ಸಿ ಜಾ಼ಗಾ
MAR 6:36 ಲೊಕಾನಾ ಲಾವುನ್ ದೇ ತೀ ಬೌತ್ತಚಾ ಗಾವಾತ್ನಿ ನಾಹಿತ ಸೆತಾತ್ನಿ ಜಾ಼ವುಂತ ತಿಥ ತ್ಯನಾ ಖಾಯಾ ಕಾಯ್ ತರಿ ಗಾವಲ್ ಮನ್ಲ.
MAR 6:37 ತವಾ ಯೇಸು, ತುಮಿಸ್ ತ್ಯನಾ ಜೆವಾನ್ ದೇವಾ ಮನ್ಲಾ. ತ್ಯಲಾ ತೇ “ಆಮಿ ಜಾ಼ವುನ್ ದೊನ್ ಶಂಬರ್ ಆನ್ಯಾಂಚಾ ಬಾಕ್‌ರ‍್ಯಾ ಗಿವುನ್ ತ್ಯನಾ ಖಾಯಾ ದೇವಾವ ಕ್ಯಾ? ಮನ್ಹುನ್ ಇಚಾರ್ಲ.
MAR 6:38 ಯೇಸುನಿ ತುಮ್ಚಿಪ ಕ್ಯವಡ್ಯಾ ಬಾಕ್‌ರ‍್ಯಾ ಹಾತ್ತಾ? ಜಾ಼ವುನ್ ಬಗುನ್ ಯವಾ ಮನ್ಲಾ. ತ್ಯಂಚಾನಿ ಬಗುನ್ ಯವುನ್, ಪಾಚ಼್ ಬಾಕ್‌ರ‍್ಯಾ ದೊನ್ ಬಾಂಗ್ಡ ಹಾತ್ತ ಮನ್ಲ.
MAR 6:39 ಯೇಸುನಿ ಆಪ್‌ಲ್ಯಾ ಶಿಶಾನಾ ಲೊಕಾನಾ ಗವ್ತಾವ ಪಂಗ್ತಿನಿ ಬಸ್ವಾ ಮನ್ಹುನ್ ಸಾಂಗ್ಲ.
MAR 6:40 ತವಾ ಲೊಕ ಪಂಗ್ತಿಲಾ ಪನ್ನಾಸ್ ಶಂಬರ್ ಆಸಿ ಬಸ್ಲಿತ.
MAR 6:41 ಮಂಗ್ ಯೇಸುನಿ ಪಾಚ಼್ ಬಾಕ್‌ರ‍್ಯಾ ಆನಿ ದೊನ್ ಬಾಂಗ್ಡ ಗಿವುನ್ ವರ್ ಬಗುನ್ ದೇವಾಲಾ ದಾವುನ್ ತ್ಯಾ ಬಾಕ್‌ರ‍್ಯಾ ಮುಡುನ್, ಲೊಕಾನಾ ವಾಡಾಯಾ ಶಿಶಾಂಚಾ ಹಾತಾತ್ ದಿಲ್ಯಾ ಆನಿ ತೆ ದೊನ್ ಬಾಂಗ್ಡಬಿ ಸಗ್‌ಳ್ಯಾನಾ ವಾಡಾಯಾ ದೀಲ.
MAR 6:42 ತೀ ಸಗ್ಳಿ ಲೊಕ ಜಿ಼ವುನ್ ತ್ರಪ್ತ್ ಜಾ಼ಲಿತ.
MAR 6:43 ಉರ್ಲ್ಯಾಲ್ಯಾ ಬಾಕ್‌ರ‍್ಯಾಂಚ಼ ಆನಿ ಬಾಂಗಡ್ಯಾಂಚ಼ ತುಕ್ಡ ಶಿಶಾಂಚಾನಿ ಗೊಳಾ ಕೆಲ ತೆ ಬಾರಾ ಟುಪ್ಲಿ ಬರ್ಲಿತ.
MAR 6:44 ತಿಥ ಪಾಚ಼್ ಹಾಜಾ಼ರ್ ಬಾಪೊಯಿಸ್ ಹುತ್ತ.
MAR 6:45 ಯೇಸುನಿ, “ಮಿ ಲೊಕಾನಾ ಲಾವುನ್ ದಿವುನ್ ಯತೊ ತುಮಿ ವ್ಹಡಿತ್ ಚ಼ಡುನ್ ಪಲಿಕ್ಡ ಬೆತ್ಸಾಯಿದ್ ಗಾವಾತ್ ಮೋರ್ಹ ಜಾ಼ಯಾಲಾಗಾ” ಮನ್ಹುನ್ ಆಪ್‍ಲ್ಯಾ ಶಿಶಾನಾ ಸಾಂಗ್ಲ.
MAR 6:46 ಮಂಗ್ ಲೊಕಾಂಚಿಪ್ನಿ ಕಡವ ತ್ಯೊ ಮಾಗ್ನ ಕರಾಯಾ ಗುಢ್ಯಾವ ಗೆಲಾ.
MAR 6:47 ದಿಸ್ ಮಾವಾಳ್ಯಾ ನಂತರ್ ವ್ಹಡಿ ಸಮಿಂದೋರಾಚೆ ಮದ್ದಿ ಆಲ್ತಿ ಆನಿ ಯೇಸು ಯಕ್ಲಾಸ್ ದರವ ಹುತ್ತಾ.
MAR 6:48 ಶಿಶಾನಾ ಸಮೀಂದೋರಾತ್ ವ್ಹಡಿ ರೆಟಾಲಾ ವ್ಹಯಿನಾ ತ್ಯ ಬಗ್ಲ ಕಾ ಮನ್‌ಲ್ಯಾವ ವ್ಹಡಿಲಾ ಮುರ್ನಿ ವಾರ ಮಾರಿತ್ ಹುತ್ತ ಮನ್ಹುನ್ ಶಿಶಾ ವಳ್ನಾ ಮಾರಿತ, ತವಾ ತಿನಾಸ್ನಿ ಸಾಚೆ ಮದ್ದಿ ಯೇಸು ಪಾನ್ಯಾವ್ನಿ ಚಾ಼ಲತ್ ತ್ಯಂಚೆ ಕಡಸ್ನಿ ಮೋರ್ಹ ಜಾ಼ಯಿತ್ ಹುತ್ತಾ.
MAR 6:49 ಯೇಸು ಸಮಿಂದೋರಾವ ಚಾ಼ಲತ್ಯಾಲಾ ಬಗುನ್ ಶಿಶಾಂಚಾನಿ ಭುತ್! ಮನ್ಹುನ್ ಸಮ್‌ಜು಼ನ್ ಬಿಹುನ್ ಜೊ಼ರಾನಿ ವರಾಡ್ಲ.
MAR 6:50 ತವಾಸ್ ಯೇಸು “ದಿರ‍್ಹಾನಿ ರಾವ್ಹಾ! ಮಿ ತ್ಯೊ. ಬಿಹುನಕೋಸಾ!” ಮನ್ಲಾ.
MAR 6:51 ತವಾ ತ್ಯೊ ವ್ಹಡಿತ್ ಚ಼ಡ್ಲಾ ಆನಿ ವಾರ‍್ಯಾಲಾ ಥಂಡ್ ಕೆಲ ಹ್ಯ ಬಗುನ್ ಶಿಶಾನಾ ಆಜಾಬ್ ವಾಟ್ಲ.
MAR 6:52 ಕಾ ಮನ್‌ಲ್ಯಾವ ಪಾಚ಼್ ಹಾಜಾ಼ರ್ ಲೊಕಾನಾ ಜೆವಾನ್ ದಿಲ್ಯಾಲ ಖರಿ ಖಬರ್ ತ್ಯನಾ ಸಮಾಜ್ಲಿ಼ ನವ್ಥಿ.
MAR 6:53 ತೆ ಸಮಿಂದೋರಾಚೆ ಪಲಿಕ್ಡ ಪೋಚ಼್ಲ ಆನಿ ಗೆನೆಜರೆತಾಚೆ ದರವ ವ್ಹಡಿ ಬ್ಯಾಂದ್ಲಿ.
MAR 6:54 ತೆ ವ್ಹಡಿತ್ನಿ ಉತಾರ್ಲ್ಯಾ ಬರ್ಬರ್ ಲೊಕಾಂಚಾನಿ ಯೇಸುಲಾ ವಳಕ್ಲಾ.
MAR 6:55 ಲೊಕ ಸಿಮತ್ನಿ ಪಳತ್ ಜಾ಼ವುನ್ ತ್ಯೊ ಕುಠ ಕುಠ ಹಾ ಮನ್ಹುನ್ ಐಕ್ಲ ತಿಥ ಹಾತ್ರುನಾತ್ ಆಸ್‍ಲ್ಯಾಲ್ಯಾ ದುಕನ್ಕರ‍್ಯಾನಾ ಹಾತ್ರುನಾ ಸಾಹಿತ್ ಉಚ್ಲು಼ನ್ ಆನ್ಲಿತ.
MAR 6:56 ಯೇಸು ಕುಠ ಕುಠ ಗೆಲಾ, ಖೆಡ್ಯಾತಲ್ಯಾ, ಫೆಠತ್‍ಲ್ಯಾ, ಸೆತಾತ್‌ಲ್ಯಾ, ಬಾಜಾ಼ರಾತ್ನಿ. ಲೊಕಾಂಚಾನಿ ಯೇಸುಚಾ ಕಪ್‍ಡ್ಯಾಲಾ ಹಾತ್ ಲಾವಾಯಾ ದುಕನ್ಕರ‍್ಯಾನಾ ಉಚ್ಲು಼ನ್ ಆನ್ಲಿತ. ಕುನಿ ಕುನಿ ಹಾತ್ ಲ್ಯಾವ್ಲಾ ತಿ ಬರಿ ಜಾ಼ಲ್ಹಿತ.
MAR 7:1 ಥೊಡ ಫರಿಸಾಯ್, ಆನಿ ಯೇರುಸಲೇಮಿತ್ನಿ ಆಲ್ಯಾಲ ದರ್ಮ ಶಾಸ್ತಾರ್ ಉಪದೆಸ್ ಕರ್ತ್ಯಾಲ ಯೇಸುಚೆ ಸರ್ ಬೌತ ಜ಼ಮ್ಲ.
MAR 7:2 ಯೇಸುಚಾ ಶಿಶಾಂಚಾನಿ ತ್ಯಂಚೆ ಪದ್ದತಿಚೆಗತ್ ಹಾತ್ ದುಹ್ಯಾಚೆ ಆಂದಿ ಖಾತ್ಯಾಲ ಬಗ್ಲ ಮಂಜೆ ಪರಿಸಾಯಾಂಚಾ ಉಪದೆಸಾಚೆಗತ್ ತ್ಯಂಚಾನಿ ಹಾತ್ ದುತ್ಲ ನಾಹಿತ.
MAR 7:3 (ಫರಿಸಾಯ್ ಆನಿ ಸಗ್ಳ ಯೆಹುದಿ ಲೊಕ್ ತ್ಯನಾ ಗಾವಲ್ಯಾಲ್ಯಾ ಉಪದೆಸಾ ಶಾರ್ಕ ಹಾತ್ ದುಹ್ಯಾಚೆ ಆಂದಿ ತೇ ಖಾಯಿತ್ ನವ್ಥ.
MAR 7:4 ಆನಿ ಬಾಜಾ಼ರಾತ್ನಿ ಆನ್‌ಲ್ಯಾಲ ಸಾಮಾನ್ ಚಾ಼ಂಗ್ಲ ದುಹ್ಯಾಚೆ ಆಂದಿ ತೇ ಖಾಯಿತ್ ನವ್ಥ, ಆಪ್‌ಲ್ಯಾ ವಡ್ಲಾಂಚಿಪ್ನಿ ಆಲ್ಯಾಲ್ಯಾ ಪದ್ದತಿ. ಮಂಜೆ ಲೋಟ, ಗಾಗ್ರಿ, ತಪ್ಲಿ, ಹಾತ್ರುನ ದುಹ್ಯಾಚಿ಼ ಪದ್ದತ್ ಚಾ಼ಲ್ವಿತ).
MAR 7:5 ಫರಿಸಾಯ್ ಆನಿ ಕ್ಯಾಯ್ದದಾರಾಂಚಾನಿ ಯೇಸುಲಾ, “ತುಜ಼ ಶಿಶಾ ವಾಡವಡ್ಲಾಂಚಿಪ್ನಿ ಆಲ್ಯಾಲಿ ಚಾಲ್ ಕಾ ಶೋಡ್‍ತ್ಯಾತ? ಬುರ್ಶಾ ಹತಾನಿ ಕಾ ಖಾತ್ಯಾತ? ಮನ್ಹುನ್ ಇಚಾರ‍್ಲ.
MAR 7:6 ಯೇಸುನಿ ತ್ಯನಾ ಸಾಂಗ್‌ಲ್ಯಾಲ ಕ್ಯಾ ಮನ್‌ಲ್ಯಾವ “ತುಮ್‍ಚಿ ಶಾರ್ಕ್ಯಾ ಕಪ್‍ಟ್ಯಾನಾ ಯೆಶಾಯಾನಿ ಠಿಕ್ ಸಾಂಗ್‌ಲ್ಯಾ; ಕ್ಯಾ ಮಂಜೆ ಪರ್ಮೇಶ್ವರ ಮಂಥೋ ಹಿ ಲೊಕ ತೊಂಡಾನಿ ಮನಾ ವವ್ಯಾಳ್‌ತ್ಯಾತ, ಖರ ತ್ಯಂಚ಼ ಮನ್ ಮಾಜಿಪ್ನಿ ದುರ್ ಹಾ.
MAR 7:7 ಹ್ಯಂಚಾನಿ ಮಾಜಿ಼ ಸೇವಾ ಕರುನ್ ಉಪೆಗ್ ಕ್ಯಾ. ಪರ್ಮೇಶ್ವರಾಚಾ಼ ನೆಮ್ ಸುಡುನ್ ಮಾನ್ಸಾನಿ ಕೆಲ್ಯಾಲಾ ನೆಮ್ ಸಿಕಿವ್‌ತ್ಯಾತ.
MAR 7:8 ತುಮಿ ದೇವಾಚಾ ಆಜ್ಞಾ ಸುಡುನ್ ಮಾನ್ಸಾಚಾ ಉಪದೆಸಾಚೆಗತ್ ಚಾ಼ಲ್ತಾಸಾ” ಮನ್ಹುನ್ ಸಾಂಗ್ಲ.
MAR 7:9 ಯೇಸುನಿ ಆನಿಕ್ ತ್ಯನಾ “ತುಮಿ ತುಮ್ಚಾ ಉಪದೆಸ್ ಚಾ಼ಲ್ವಾಯಾ ವ್ಹಯಿ ಮನ್ಹುನ್ ಆನಿ ದೇವಾಚಾ಼ ಉಪದೆಸ್ ಮುಡುನ್ ಗಾಲಾಯಾ ಖುಬ್ ಶಾನ ಹಾಸಾ.
MAR 7:10 ಮೊಶೆನಿ ಕ್ಯಾ ಸಾಂಗ್‌ಲ್ಯಾ ಮನ್‌ಲ್ಯಾವ ‘ಆಪ್ಲೆ ಆಯಿ ಬಾಲಾ ಮರ‍್ಯಾದ್ ದಿಯಾ ವ್ಹಯಿ’ ಮನ್ಹುನ್ ‘ಕೊನ್ ಆಪ್ಲೆ ಆಯಿ ಬಾಲಾ ಸರಾಪ್ತೊ ತ್ಯಲಾ ಮರ್ನಾಚಿ ಶಿಕ್ಷಾ ದಿಯಾ ವ್ಹಯಿ’
MAR 7:11 ಖರ ತುಮಿ ತ್ಯನಾ ಆಸ ಸಿಕಿವ್ತಾಸಾ ಯಕಾನಿ ಆಪ್ಲೆ ಆಯಿಬಾಲಾ ಬಗುನ್, ಮಿ ತುಮಾನಾ ಬಾಳ್ಗಾಯಾ ಥೆವ್‌ಲ್ಯಾಲಿ ಆಸ್ಥಿ ಕೊರ್ಬಾನ್ ಕೆಲ್ಯಾ (ಮಂಜೆ, ದೇವಾಸಾಟಿ ಥೆವ್‌ಲೆ) ಮನ್ಹುನ್
MAR 7:12 ಆಯಿಬಾಲಾ ಬಾಳಗ್ಲ ನಾಹಿ ಮಂಜೆ ಚು಼ಕ್ ನಾಹಿ.
MAR 7:13 ಆಸ್ಹಸ್ ತುಮಿ ದುಸ್‌ರ‍್ಯಾನಾ ಸಿಕಿವ್‌ತ್ಯಾಲ್ಯಾ ಶಿಕ್ಶೆನಾನಿ ದೇವಾಚಾ ಸಬ್ದಾಂಚಿ಼ ನಕಾರ್ ಕರ್ತಾಸಾ. ಆನಿ ಆಸ್ಲಿ ಕಾಮ ಕಿತಿತರಿ ಕರ್ತಾಸಾ” ಮನ್ಲಾ.
MAR 7:14 ಯೇಸುನಿ ಲೊಕಾನಾ ಪರತ್ ಆನಿ ಆಪ್ಲಿಪ ಹಾಕ್ಟುನ್ “ಮಿ ಸಾಂಗ್‌ಲ್ಯಾಲ ಸಗ್ಳಿ ಜ಼ನ ಐಕಾ ಆನಿ ಸಮಜು಼ನ್ ಗೆವಾ” ಮನ್ಲಾ.
MAR 7:15 ಬಾಹಿರ್ನಿ ಮಾನ್ಸಾಚಾ ಪೊಟಾತ್ ಜಾ಼ವುನ್ ತ್ಯಲಾ ಬಾಟಿವ್‌ತ್ಯಾಲ ಕಾಯೇಕ್ ನಾಹಿ; ಖರ ಮಾನ್ಸಾಚಾ ಮನಾತ್ನಿ ಯತ್ಯಾಲಸ್ ತ್ಯಲಾ ಬಾಟಿವ್ತ ಮನ್ಹುನ್ ಸಾಂಗ್ಲ.
MAR 7:16 ಜೆ ಕುನಾಲಾ ಐಕಾಯಾ ಕಾನ್ ಹಾತ್ತ ತಿ ಐಕಾ.
MAR 7:17 ಯೇಸು ಮಾನ್ಸಾಂಚಾ ಹಿಂಡಾತ್ನಿ ನಿಗುನ್ ಯಕಾ ಗರ‍್ಹಾತ್ ಗೆಲಾ, ಶಿಶಾಂಚಾನಿ ತ್ಯನಿ ಸಾಂಗ್‌ಲ್ಯಾಲ್ಯಾಚಾ಼ ಆರ್ಥ ಕ್ಯಾ ಮನ್ಹುನ್ ತ್ಯಲಾ ಇಚಾರ್ಲ ತವಾ
MAR 7:18 ಯೇಸು ತ್ಯನಾ, “ತುಮಾನಾಬಿ ತ್ಯ ಸಮಾಜ಼್ಲ ನಾಹಿ? ಬಾಹಿರ್ನಿ ಮಾನ್ಸಾಂಚೆ ಆತ್ ಜಾ಼ತ್ಯಾಲ ತ್ಯಲಾ ಬಾಟ್ವಿತ್ ನಾಹಿ.
MAR 7:19 ಕಾ ಮನ್‌ಲ್ಯಾವ ತ್ಯ ತ್ಯಚಾ ಆತ್‌ಮ್ಯಾಲಾ ಲಾಗತ್ ನಾಹಿ ತ್ಯ ಪೊಟಾತ್ ಜಾ಼ವುನ್ ಬಾಹಿರ್ ಯತ ತ್ಯನಿ ತ್ಯ ಬಾಟ್ವಿತ್ ನಾಹಿ ಆಸ ಮಂಜೆ ಖಾತ್ಯಾಲಾ ಜಿ಼ನೊಸ್ ಸಗ್ಳಾ ಬರಾಸ್ ತ್ಯೊ ಖಾವಾವ ಮನ್ಹುನ್ ಯೇಸುನಿ ದಾವುನ್ ದಿಲ”
MAR 7:20 ಯೇಸುನಿ ಆನಿ ಸಾಂಗ್ಲ, ಮಾನ್ಸಾಂಚೆ ಆತ್ನಿ ಬಾಹಿರ್ ಯತ್ಯಾಲಸ್ ಮಾನ್ಸಾನಾ ಬಾಟಿವ್ತ;
MAR 7:21 ಯಕಾ ಮಾನ್ಸಾಚಾ ಮನಾತ್ನಿ ಯತ್ಯಾಲಿ ಪಾಪಾಚಿ ಕಾಮ,
MAR 7:22 ರಾಂಡ್ ಸಂಗ್, ಚು಼ರಿ, ಖುನ್, ಪೈಶಾಂಚಿ ಆಸೆ, ಲಬಾಡ್ ಬೋಲಾಚ, ಘಾತ್ ಕರಾಚಾ಼, ಖೊಟಫನ್, ಸಿವ್ಯಾ, ಫಸವಾಚ, ವಾಯಿಟ್ಫನ್, ಗಮೇಂಡಿ.
MAR 7:23 ಹ್ಯೊ ವಾಯಿಟ್ ಇಚಾರ್ ಸಗ್ಳಾ ಮನಾತ್ನಿ ಆತ್ನಿ ಯವುನ್ ಮಾನ್ಸಾಲಾ ಬಾಟಿವ್ತೋ ಮನ್ಲಾ.
MAR 7:24 ಯೇಸು ತಿಥ್ನಿ ನಿಗುನ್ ತುರ್ ಪೆಠತ್‌ಲ್ಯಾ ಸರ್‌ಬೌಥಚಾ ಪ್ರದೇಶಾತ್‌ಲ್ಯಾ ಯಕಾ ಗರ‍್ಹಾತ್ ಗೆಲಾ ತ್ಯ ಕುನಾಲಾ ಕಳುನಾಹಿ ಮನ್ಹುನ್ ತ್ಯಚಾ ಮನಾತ್ ಹುತ್ತ; ಫನ್ ಮಾನ್ಸಾನಾ ಚು಼ಕುವುನ್ ರಾಹ್ಯಾ ಜಾ಼ಲ ನಾಹಿ.
MAR 7:25 ತಿಥ ಯಕ ಬಾಯಿಚೆ ಲಿಕಿಲಾ ಲಾಗಿರ್ ದರ್ಲ ಹುತ್ತ ತಿನಿ ಯೇಸುಚಿ ಬಾತ್ನಿ ಐಕ್‌ಲ್ಯಾ ಬರ್ಬರ್ ಯವುನ್ ಯೇಸುಚಾ ಪಾಯಾತ್ ಪಡ್ಲಿ.
MAR 7:26 ತೀ ಯಹುದ್ದಿ ನವ ದುಸರೆ ಜಾ಼ತಿತ್ಲಿ ಗ್ರೀಕಾತ್ಲಿ ಸಿರಿಯಾ ಪ್ರದೇಶಾತ್‌ಲ್ಯಾ ಪೊಯಿನಿಕೆತ್ ಜ಼ಲಾಮಲ್ಯಾಲಿ. ತೀ ಆಪ್ಲೆ ಲಿಕಿವ್ಲ ಲಾಗಿರ್ ಸೊಡ್ವಾಯಾ ವ್ಹಯಿ ಮನ್ಹುನ್ ಯೇಸುಲಾ ಸಾಂಗಾಯಾ ಲಾಗ್ಲಿ.
MAR 7:27 ಯೇಸು ತಿಲಾ ಮನ್ಲಾ, “ ಆಂದಿ ಪೊರಾಂಚ಼ ಪ್ವಾಟ್ ಬರುನಿ. ಪೊರ ಖಾತ್ಯಾಲಿ ಬಾಖ್ರಿ ಗಿಹುನ್ ಕುತ್‌ರ‍್ಯಾನಾ ಗಾಲಾಚಿ಼ ಬರ ನವ್ಹ. ”
MAR 7:28 ತವಾ ಬಾಯಿ ಮನ್ಲಿ, “ಪ್ರಭು ಪೊರಾಂಚಾನಿ ಖಾವುನ್ ಉರ್ಲ್ಯಾಲಿ ಕುತ್ರಿ ಖಾತ್ಯಾತ. ”
MAR 7:29 ತವಾ ಯೇಸು ತಿಲಾ, “ತು ಚಾ಼ಂಗ್ಲಾ ಉತ್ರಾ ದಿಲಾಸ್ ತವಾಸ್ ತಿಥ ತುಜೆ ಲಿಕಿಲಾ ಲಾಗಿರ ಸುಡುನ್ ಗೆಲ್ಯಾ ತ್ಯ ತು ಗರ‍್ಹಾತ್ ಜಾ಼ವುನ್ ಬಗ್!. ಮನ್ಲಾ
MAR 7:30 ತೀ ಗರ‍್ಹಾತ್ ಗಿಲಿತವಾ ತಿಚಿ ಲೇಕ್ ಪಲಂಗಾವ ಆರಾಮ್ ಹುತ್ತಿ; ಆನಿ ಲಾಗಿರ್ ತಿಲಾ ಸುಡುನ್ ಗೆಲ್ತ.
MAR 7:31 ಯೇಸು ತುರ್ ಪೆಠತ್‌ಲ್ಯಾ ಸರ್‌ಬೌಥಚಾ ಪ್ರದೇಶ್ ಸುಡುನ್ ಸಿದೊನ್ ಪೆಠಚಾ ಮಾರ್ಗಾನಿ ದೆಕಪೊಲಿ ಪ್ರದೇಶಾತ್ನಿ ಗಲಿಲಾಯ್ ಸಮಿಂದೊರಾಪ ಗೆಲಾ.
MAR 7:32 ಥೋಡ್ಯಾ ಜ಼ನಾಂಚಾನಿ ಯಕಾ ಚೊ಼ಚ್ರಾ಼ ಆನಿ ಕಿವಂಡ್ಯಾಲಾ ಯೇಸುಪ ಆನುನ್, “ಹೆಚಿವ ತುಜಾ಼ ಹಾತ್ ಥೆವಾಯಾ ವ್ಹಯಿ ಮನ್ಹುನ್ ತ್ಯಲಾ ಇನಂತಿ ಕಿಲಿ.
MAR 7:33 ತ್ಯನಿ ತ್ಯಲಾ ಮಾನ್ಸಾತ್ನಿ ಬಾಹಿರ್ ನಿಹುನ್ ಆಪ್ಲಿ ಬೊಟ ತ್ಯಚಾ ಕಾನಾತ್ ಗಾಲುನ್ ಥುಕುನ್ ತ್ಯಚೆ ಜಿಬಿಲಾ ಹಾತ್ ಲ್ಯಾವ್ಲಾ.
MAR 7:34 ವರ್ ಬಗುನ್ ಉಸ್ಸಾಸ್ ಸುಡುನ್ ತ್ಯಲಾ “ಯಪಥಾ!” ಮನ್ಲಾ, ತ್ಯಾ ಸಬ್ದಾಲಾ “ಉಗ್ಡುನಿ!” ಮನ್ಹುನ್ ಆರ್ಥ.
MAR 7:35 ತವಾಸ್ ತ್ಯಚ಼ ಕಾನ್ ಉಗಾಡ್ಲ; ಆನಿ ತ್ಯಚೆ ಜಿ಼ಬಿಚ ಬಾಂದಾನ್ ಸುಟ್ಲ ಆನಿ ತ್ಯೊ ನಿಟ್ ಬೋಲಾಯಾ ಲಾಗ್ಲಾ.
MAR 7:36 ತವಾ ಯೇಸುನಿ, “ಹ್ಯ ಕುನಾಲಾ ಸಾಂಗುನಕೊಸಾ” ಮನ್ಹುನ್ ಲೊಕಾನಾ ಸಾಂಗ್ಲ, ಫನ್ ತ್ಯಂಚಾನಿ ಸಗ್ಳಿಕ್ಡ ಸಾಂಗ್ಲ.
MAR 7:37 ಐಕ್‌ಲ್ಯಾಲ್ಯಾನಾ ಆಜಾಬ್ ಜಾ಼ಲ “ಯೇಸು ಸಗ್ಳ ಬರ ಕರ್ತೊ! ಕಿವಂಡ್ಯಾಂಚಾನಿ ಐಕಿಜೊ಼ಗ, ಚೊ಼ಚ಼ರ‍್ಯಾಂಚಾನಿ ಬೋಲ ಜೊ಼ಗ, ಕರ್ತೊ!” ಮನ್ಲಿತ.
MAR 8:1 ಹ್ಯ ಜಾ಼ಲ್ಯಾ ನಂತರ್ ಆನಿ ಯಂಗ್ದಾ ಖುಬ್ ಲೊಕ ಜ಼ಮ್ಲಿ ಹುತ್ತಿತ ತ್ಯನಾ ಜೆವಾನ್ ಕಾಯ್ ನವ್ಥ ತವಾ ಯೇಸುನಿ ಆಪ್‌ಲ್ಯಾ ಶಿಶಾನಾ ಜ಼ವಳ್ ಹಾಕ್ಟುನ್,
MAR 8:2 “ಹ್ಯಾ ಲೊಕಾನಾ ಬಗುನ್ ಮನಾ ಬೆಜಾರ್ ವ್ಹತ್ಯೋ, ಹಿ ಮಾಜಿಪ ಯವುನ್ ತೀನ್ ದಿಸ್ ಜಾ಼ಲ; ಹ್ಯಂಚಿಪ ಖಾಯಾ ಕಾಯ್ ನಾಹಿ,
MAR 8:3 ಹ್ಯನಾ ಉಪಾಸಿ ಗರ‍್ಹಾತ್ ಲಾವುನ್ ದಿಲ್ಯಾವ ಹಿ ಜಾ಼ತಾನಾ ವಾಟವ ಬುಕನಿ ಚಕರ್ ಯವುನ್ ಪಡ್ತಿಲ; ಕಾ ಮನ್‌ಲ್ಯಾವ ಹ್ಯಾತ್ಲಿ ಥುಡಿ ಜ಼ನ ದುರ್ನಿ ಆಲ್ಯಾತ” ಮನ್ಹುನ್ ತ್ಯನಾ ಸಾಂಗ್ಲ.
MAR 8:4 ತ್ಯಲಾ ಶಿಶಾಂಚಾನಿ, “ಹ್ಯಾ ಎಕಾಂತ್ ಪ್ರದೇಶಾತ್ ಯವ್‌ಡ್ಯಾ ಲೊಕಾನಾ ಕುಠ ಜೆವಾನ್ ಗಾವ್‌ನಾರ್” ಮನ್ಹುನ್ ಯೇಸುಲಾ ಇಚಾರ್ಲ.
MAR 8:5 ಯೇಸುನಿ ಶಿಶಾನಾ “ತುಮ್ಚಿಪ ಕ್ಯವಡ್ಯಾ ಬಾಕ್‌ರ‍್ಯಾ ಹಾತಾ. ” ಮನ್ಹುನ್ ಇಚಾರ್ಲ ತ್ಯಲಾ ತೆ, “ಸಾತ್ ಹಾತಾ” ಮನ್ಲ.
MAR 8:6 ತವಾ ಯೇಸುನಿ, ಲೊಕಾನಾ, “ಜಿಮ್ನಿವ ಬಸಾ” ಮನ್ಹುನ್ ಸಾಂಗ್ಲ ಆನಿ ತ್ಯಾ ಸಾತ್ ಬಾಕ್‌ರ‍್ಯಾ ಹಾತಾತ್ ಗಿಹುನ್ ಪರ್ಮೇಶ್ವರಾಲಾ ದಾವುನ್ ಬಾಕ್‌ರ‍್ಯಾ ಮುಡುನ್ ಶಿಶಾಂಚಾ ಹಾತಾತ್ ಲೊಕಾನಾ ವಾಡಾಯಾ ದಿಲ್ಯಾ; ತ್ಯಂಚಾನಿ ಲೊಕಾನಾ ವ್ಯಾಟ್‌ಲ್ಯಾ.
MAR 8:7 ಆನಿ ತ್ಯಂಚಿಪ ಥೊಡ ಬಾರಿಕ್ ಬಾಂಗ್ಡ ಹುತ್ತ; ತೆ ಯೇಸುನಿ ಗಿಹುನ್ ಪರ್ಮೇಶ್ವರಾಲಾ ದಾವುನ್ ಶಿಶಾಂಚಾ ಹಾತಾತ್ ದಿವುನ್ ತೆ ಮಾನ್ಸಾನಾ ವಾಟಾಯಾ ಸಾಂಗ್ಲ.
MAR 8:8 ಪ್ವಾಟ್ಬ ಖಾವುನ್. ಆನಿ ಉರ್ಲ್ಯಾಲ ತುಕ್ಡ ಶಿಶಾಂಚಾನಿ ಜ಼ಮಾ ಕೆಲತೆ ಸಾತ್ ಟುಪ್ಲಿ ಜಾ಼ಲ. ಜೆವ್‌ಲ್ಯಾಲಿ ಲೊಕ ಕಮಿಸ ಕಮಿ ಚಾರ್ ಹಾಜಾ಼ರ್ ಹುತ್ತಿತ.
MAR 8:10 ಮಂಗ್ ಯೇಸು ತ್ಯನಾ ಲಾವುನ್ ದಿವುನ್ ತವಾಸ್ ಆಪ್‌ಲ್ಯಾ ಶಿಶಾನಾ ಗಿಹುನ್ ವ್ಹಡಿತ್ ಚ಼ಡುನ್ ದಲ್ಮನೂತ್ ಪ್ರದೇಶಾತ್ ಗೆಲಾ.
MAR 8:11 ಥೊಡ್ಹ ಫರಿಸಾಯ್ ಯೇಸುಪ ಯವುನ್ ತ್ಯಚೆ ಗುಶ್ಟಿತ್ ಕಾಯ್ತರಿ ಚು಼ಕ್ ದರಾಯಾ ತ್ಯಚಿ ಸಂಗ ವಾದ್ ಗಾಲ್ಹಿತ್ ದೇವಾನಿ ತ್ಯಲಾ ಲಾವುನ್ ದಿಲ್ಯಾಲಾ ಜಾ಼ಲ್ಯಾ ತ್ಯನಿ ಆಬ್ಳಾತ್ ಯಾಕ್ ಚಮತ್ಕಾರ್ ಕರಾಯಾ ವ್ಹಯಿ ಮನ್ಹಿತ.
MAR 8:12 ತವಾ ಯೇಸುನಿ ಉಸ್ಸಾಸ್ ಸುಡುನ್, “ಹಿ ಪಿಳ್ಗಿ ಚಮತ್ಕಾರ್ ಇಚಾರ್ತ್ಯಾಲಿ ಕಾ? ತುಮಾನಾ ಖರ ಸಾಂಗ್ತೋ, ಹೆ ಪಿಳ್ಗಿಲಾ ಚಮತ್ಕಾರ್ ಗಾವನ್ಹಾರುಸ್ ನಾಹಿ” ಮನ್ಹುನ್ ಸಾಂಗುನ್.
MAR 8:13 ತ್ಯನಾ ಸುಡುನ್ ಪರ್ತುನ್ ವ್ಹಡಿತ್ ಚ಼ಡುನ್ ಪಲಿಕ್ಡ ಗೆಲಾ.
MAR 8:14 ತ್ಯಚ಼ ಶಿಶಾ ಬಾಕ್‌ರ‍್ಯಾ ಗಿಹ್ಯಾ ಇಸಾರ್ಲ. ವ್ಹಡಿತ್ ತ್ಯಂಚಿಪ ಏಕ್ ಬಾಖ್ರಿ ತ್ಯವ್ಡಿಸ್ ಹುತ್ತಿ;
MAR 8:15 ಯೇಸುನಿ ತ್ಯನಾ, “ಫರಿಸಾಯ್ ಆನಿ ಹೆರೊದಾಚಾ ಆಂಬಾಟ್ ಪಿಠಾಬದಲ್ ಹುಶಾರ್ ರಾವ್ಹಾ” ಮನ್ಹುನ್ ಸಾಂಗ್ಲ.
MAR 8:16 ತ್ಯಲಾ ತೆ “ಆಮ್ಚಿಪ ಬಾಕ್‌ರ‍್ಯಾ ನಾಹಿತಾ ಮನ್ಹುನ್ ಆಪ್‌ಲ್ಯಾ ಆಪ್‌ಲ್ಯಾತ್ ಬೊಲತ್ ಹುತ್ತ.
MAR 8:17 ಯೇಸುನಿ ತ್ಯ ಸಮ್‌ಜು಼ನ್, “ಬಾಕ್‌ರ‍್ಯಾ ನಾಹಿತಾ ಮನ್ಹುನ್ ಕಸ್ಯಾಲಾ ಬೋಲ್ತಾಸಾ? ತುಮಿ ಆಜು಼ನ್ ಸಮ್‌ಜು಼ನ್ ಗೆತ್ಲನಾಹಿ ಕ್ಯಾ? ತುಮಾನಾ ತಿಳವಳಕಿ ಆಲಿ ನಾಹಿ ಕ್ಯಾ?
MAR 8:18 ತುಮ್ಚ ಮನ್ ಘಟ್ ಜಾ಼ಲ ಕ್ಯಾ? ಡೊಳ ಆಸುನ್ ಆಂದ್ಳ ಕ್ಯಾ? ಕಾನ್ ಆಸುನ್ ಕಿಂವ್ಡ ಕ್ಯಾ? ತುಮಾನಾ ಯಾದ್ ನಾಹಿ ಕ್ಯಾ?
MAR 8:19 ಮಿ ತ್ಯಾ ಪಾಚ಼್ ಬಾಕ್‌ರ‍್ಯಾ ಮುಡುನ್ ಪಾಚ಼್ ಹಾಜಾ಼ರ್ ಲೊಕಾನಾ ವ್ಯಾಟ್‌ಲ್ಯಾತವಾ ತುಕ್ಡ ಬರ್ಲ್ಯಾಲಿ ಟುಪ್ಲಿ ಕ್ಯವ್ಡಿ ನಿಲ್ಹಿಸಾ. ” ಮನ್ಹುನ್ ಇಚಾರ್ಲ ತ್ಯಲಾ ತೆ “ಬಾರಾ ಟುಪ್ಲಿ” ಮನ್ಲ.
MAR 8:20 “ಆನಿ ತ್ಯಾ ಸಾತ್ ಬಾಕ್‌ರ‍್ಯಾ ಚಾರ್ ಹಾಜಾ಼ರ್ ಲೊಕಾನಾ ವ್ಯಾಟ್‌ಲ್ಯಾ ತವಾ ತುಕ್‌ಡ್ಯಾನಿ ಬರ್ಲ್ಯಾಲ್ಯಾ ಬುಠ್ಯಾ ಕ್ಯವಡ್ಯಾ ಗಿಹುನ್ ಗೆಲಾಸಾ” ಮನ್ಹುನ್ ಇಚಾರ್ಲ. ತ್ಯಲಾ ತೆ “ಸಾತ್ ಬುಠ್ಯಾ” ಮನ್ಲ.
MAR 8:21 ತವಾ ಯೇಸು ತ್ಯನಾ “ತುಮಾನಾ ಆಜು಼ನ್ ಸಮಾಜ್ಲ ನಾಹಿ ಕ್ಯಾ? ಮನ್ಲಾ.
MAR 8:22 ತೆ ಬೆತ್ಸಾಯಿತ್ ಆಲ. ತಿಥ ಲೊಕಾಂಚಾನಿ ಯಕಾ ಆಂದ್‍ಳ್ಯಾಲಾ ಯೇಸುಪ ಆನುನ್, “ಹ್ಯಲಾ ತು ಹಾತ್ ಲಾವಾಯಾ ವ್ಹಯಿ” ಮನ್ಹಾಯಾ ಲಾಗ್ಲಿತ.
MAR 8:23 ತ್ಯನಿ ಅಂದಳ್ಯಾಚಾ಼ ಹಾತ್ ದರುನ್ ಗಾವಾಚೆ ಬಾಹಿರ್ ಗಿಹುನ್ ಜಾ಼ವುನ್ ತ್ಯಚಾ ಡೊಳ್ಯಾತ್ ಥುಕುನ್ ತ್ಯಚಿವ ಹಾತ್ ಥಿವುನ್, “ತುಲಾ ಕಾಯ್ ದಿಸಥ್ಯಾ ಕ್ಯಾ? ಮನ್ಹುನ್ ತ್ಯಲಾ ಇಚಾರ್ಲ.
MAR 8:24 ತ್ಯನಿ ಡುಯಿ ಉಚ್ಲು಼ನ್ ಬಗುನ್ “ಮನಾ ಮಾನ್ಸ ದಿಸಥ್ಯಾತ; ತಿ ಜಾ಼ಢಾಂಚೆಗತ್ ದಿಸ್ಲಿತ ತರಿ ಫಿರತ್ ಹಾತ” ಮನ್ಲಾ.
MAR 8:25 ತವಾ ಯೇಸುನಿ ತ್ಯಚಾ ಡೋಳ್ಯಾವ ಆನಿಕ್ ಹಾತ್ ಥೆವ್ಲಾ; ತ್ಯನಿ ಡೊಳ ಉಗ್ಡುನ್ ಬಗ್ಲ ತವಾ ತ್ಯಲಾ ಬರ ಜಾ಼ಲ ಹುತ್ತ; ಸಗ್ಳ ಚಾ಼ಂಗ್ಲ ದಿಸಾಯಾ ಲಾಗ್ಲ.
MAR 8:26 ಯೇಸು ತ್ಯಲಾ “ತು ಲೊಕಾಂಚಿಪ್ನಿ ಆಲಾಸ್ ತಿಥ ಜಾ಼ವು ನಕೊಸ್” ತುಜಾ ಗರ‍್ಹಾತ್ ಜಾ಼ ಮನ್ಹುನ್ ಲಾವುನ್ ದಿಲಾ.
MAR 8:27 ಯೇಸು ಆನಿ ತ್ಯಚ಼ ಶಿಶಾ ಫಿಲಿಪಾಚಾ ಕೈಸರಾಚಾ ಜ಼ವಳ್ಚಾ ಗಾವಾಗಿರ್ಮಾತ್ನಿ ನಿಗಾಲ. ವಾಟವ ತ್ಯನಿ, “ಲೊಕ ಮನಾ ಕೊನ್ ಮಂಥ್ಯಾತ? ಮನ್ಹುನ್ ಆಪ್‍ಲ್ಯಾ ಶಿಶಾನಾ ಇಚಾರ್ಲ ತ್ಯಲಾ ತೆ.
MAR 8:28 “ತುಲಾ ಥುಡಿಜ಼ನ ಬಾಪ್ತಿಸ್ಮಾ ಯೊಹಾನ್ ಮನ್‌ಥ್ಯಾತ; ಥುಡಿ ಯಲಿಯಾ ಮಂಥ್ಯಾತ; ಆನಿ ಥುಡಿ ಪ್ರವಾದಿತ್ಲಾ ಯೊಕ್ ಮನ್‌ಥ್ಯಾತ” ಮನ್ಲ.
MAR 8:29 ಯೇಸು ತ್ಯನಾ, “ಖರ ತುಮಿ ಮನಾ ಕೊನ್ ಮಂಥಾಸಾ? ಮನ್ಹುನ್ ಇಚಾರ್ಲ ತ್ಯಲಾ ಪೇತ್ರ, “ತು ಯನಾರಾ ಕ್ರಿಸ್ತ್” ಮನ್ಲಾ.
MAR 8:30 ತವಾ ಯೇಸು “ಹ್ಯ ಕುನಾಲಾ ಸಾಂಗು ನಕೊಸಾ” ಮನ್ಹುನ್ ತ್ಯನಾ ಖಡ್ಯಾವುನ್ ಸಾಂಗ್ಲ.
MAR 8:31 ಯೇಸು ಆಪ್‌ಲ್ಯಾ ಶಿಶಾನಾ ಸಾಂಗಾಯಾ ಲಾಗ್ಲಾ, “ಮಾನ್ಸಾಚಾ಼ ಲ್ಯೊಕ್ ಖುಬ್ ತರಾಸ್ ಖಾನಾರ್ ಜಾಂತ ತ್ಯಲಾ ನಕ್ವಾಟ್ ಕರ್ನಾರ್, ಮುಖ್ಯ ಯಾಜಕ್, ದರ್ಮ ಶಾಸ್ತಾರ್ ಸಾಂಗ್‌ತ್ಯಾಲ ತ್ಯಚಾ಼ ರಾಗ್ ಕರ್ನಾರ್ ತ್ಯಲಾ ಮಾರಾಯಾ ದೆನಾರ್ ಆನಿ ತೀನ್ ದಿಸಾ ನಂತರ್ ಜಿ಼ತ್ತಾ ವ್ಹವುನ್ ಉಠುನ್ ಯನಾರ್” ಮನ್ಲಾ.
MAR 8:32 ತ್ಯನಿ ಹೆ ಸಬಾತ್ ಉಗ್ಡುನ್ ಸಾಂಗ್ಲ. ತವಾ ಪೇತ್ರ ತ್ಯಚಾ಼ ಹಾತ್ ದರುನ್ ತ್ಯಲಾ ದಪ್‌ಕಾವಾಯಾ ಲಾಗ್ಲಾ.
MAR 8:33 ಯೇಸು ಮಾಗಾರಾ ಪರ್ತುನ್ ಆಪ್‌ಲ್ಯಾ ಶಿಶಾನಾ ಬಗುನ್ ಪೇತ್ರಾಲಾ, “ಸೈತಾನಾ, ಮಾಜೆ ಮೋರ್ಹ ಉಬಾ ರಾಹು ನಕೊ! ಚ಼ಲಾಯಾ ಲಾಗ್! ತುಜಾ಼ ಇಚಾರ್ ಮಾನ್ಸಾಚಾ ಇಚಾರ್ ದೇವಾಚಾ಼ ನವ್ಹ” ಮನ್ಹುನ್ ದಪ್‌ಕ್ಯಾವುನ್ ಸಾಂಗ್ಲ.
MAR 8:34 ತ್ಯಾ ನಂತರ್ ತ್ಯನಿ ಆಪ್‌ಲ್ಯಾ ಶಿಶಾಂಚೆ ಸಂಗ ಲೊಕಾನಾ ಜ಼ವಳ್ ಹಾಕ್ಟುನ್ ತ್ಯನಾ ಕ್ಯಾ ಸಾಂಗ್ಲ ಮನ್‌ಲ್ಯಾವ, “ಕುನಾಲಾ ತರಿ ಮಾಜೆ ಮಾಗ್ನಿ ಯಯಾ ಮನ್ ಆಸ್ಲತ ತ್ಯನಿ ಆಪ್ಲ ಸಗ್ಳ ಇಸ್ರುನ್ ತ್ಯಚಾ಼ ಶಿಲ್ಬೆಚಾ಼ ಖಾಂಬ್ ತ್ಯೊಸ್ ಗಿಹುನ್ ಮಾಜೆ಼ ಮಾಗ್ನಿ ಯವುನಿ.
MAR 8:35 ಕೊನ್ ಆಪ್ಲಾ ಜೀವ್ ಹ್ಯಾ ಲೋಕಾಮದಿ ಉರ್ವಾ ವ್ಹಯಿ ಮನ್ಥೊ ತ್ಯಚಾ಼ ಜೀವ್ ನಾಸ್ ವ್ಹನ್ಹಾರ್; ಫನ್ ಮಾಜಿ಼ಸ್ ಲಾಗುನ್, ಆನಿ ಸೂವಾರ್ತೆಸ್ ಲಾಗುನ್ ಆಪ್ಲಾ ಜೀವ್ ದಿಯಿಲ್ ತ್ಯಲಾ ಶಾಸ್ವಿತ್ ಜೀವ್ ಗಾವಲ್.
MAR 8:36 ಯಕಾ ಮಾನ್ಸಾನಿ ಜ಼ಗ್ ಸಗ್ಳಾ ಮಿಳ್ವುನ್ ಆಪ್‌ಲ್ಯಾ ಜೀವಾಚಾ಼ ನಾಸ್ ಕರುನ್ ಗೆತಲ್ಯಾವ ತ್ಯಲಾ ಕ್ಯಾ ಉಪೆಗ್?
MAR 8:37 ಆಪ್ಲಾ ಜೀವ್ ಮಾಗಾರಾ ಗಿಹ್ಯಾ ಕ್ಯಾ ದಿಯಾ ವ್ಹಯಿಲ್? ಕಾಯೇಕ್ ನಾಹಿ!
MAR 8:38 ವ್ಯಬಿಚಾರಾಚೆಗತ್ ಆಸ್‌ಲ್ಯಾಲೆ ಹೆ ಪಾಪಿ ಪಿಳ್ಗಿ ಮದಿ ಕೊನ್ ಮನಾ ಆನಿ ಮಾಜಾ ಸಬ್ದಾನಾ ಲಾಸ್ತೋ, ತ್ಯಲಾ ಮಾನ್ಸಾಚಾ ಲ್ಯೊಕ್ ಆಪ್ನು ಆಪ್‌ಲ್ಯಾ ಬಾಚೆ ಮೈಮೆನಿ ಚ಼ಮಾಕತ್ಯಾಲ್ಯಾ ಉಜಿಡಾನಿ ಪವಿತ್ರ ದೇವ್ದುತಾಂಚೆ ಸಂಗ ಯತಾನಾ ಲಾಜ಼ಲ್.
MAR 9:1 ಆನಿಕ್ ತ್ಯನಾ “ತುಮಾನಾ ಖರ ಸಾಂಗ್ತೊ, ಹಿತ ರಾಹಿಲ್ಯಾಲ್ಯಾತ್ ಥೋಡಿಜ಼ನ ದೇವಾಚ಼ ರಾಜೆ ಬಾಚೆ ತಾಕ್ತಿನಿ ಚ಼ಮಾಕತ್ಯಾಲ್ಯಾ ಉಜಿಡಾನಿ ಯತ್ಯಾಲ ಬಗಿಸ್ ಪರ‍್ಯಾತ್ ಮರಾನ್ ಪಾವ್ನಾರ್ ನಾಹಿತ ಮನ್ಹುನ್ ಸಾಂಗ್ಲ.
MAR 9:2 ಸಾ ದಿಸ್ ಜಾ಼ಲ್ಯಾ ನಂತರ್ ಯೇಸುನಿ ಪೇತ್ರಾ, ಯಾಕೊಬ್, ಯೊಹಾನ್, ಹ್ಯನಾ ಆಪ್ಲೆ ಸಂಗ ಯಕಾ ಮೊಟ್ಯಾ ಗುಢ್ಯಾವ ಯಕಿಕ್ಡ ನೆಲ ಆನಿ ತಿಥ ತ್ಯಂಚೆ ಮೋರ್ಹ ತ್ಯಚ಼ ರುಪ್ ಬದಾಲ್ಲ;
MAR 9:3 ತ್ಯಚ಼ ಕಪ್ಡ ಚ಼ಕ್ಚ಼ಕಿತ್ ಪಾಂಡ್ರಖಡ್ ಜಾ಼ಲ ಹುತ್ತ ತ್ಯವ್ಡ ಪಾಂಡ್ರ ವ್ಹಯಿಸ ಕಪ್ಡ ದುನ್ಹಾರಾ ಹೆ ದರ್ಥಿವ ಕೊನ್ ನಾಹಿ.
MAR 9:4 ತವಾ ಮೋಸೆ ಆನಿ ಯಲಿಯಾ ಸಾಹಿತ್ ತ್ಯನಾ ತಿಥ ದಿಸ್‌ಲ; ತೆ ಯೇಸು ಸಂಗ ಬೊಲತ್ ಹುತ್ತ.
MAR 9:5 ತವಾ ಪೇತ್ರಾ ಯೇಸುಲಾ ಮನ್ಲಾ, ಪ್ರಬುಜಿ಼, ಆಮಿ ಹಿತ್ತ ರಾಯ್‍ಲ್ಯಾವ ಬರ ಹಾ; ತವಾ ಆಮಿ ತೀನ್ ಮಾಂಡಾವ್ಟ ಗಾಲುಯಾ, ತುಲಾ ಯೊಕ್, ಮೋಸೆಸಾಟಿ ಯೊಕ್ ಆನಿ ಯಲಿಯಾ ಸಾಟಿ ಯೊಕ್.
MAR 9:6 ಕ್ಯಾ ಬೊಲಾಚ಼ ತ್ಯ ತ್ಯಲಾ ಸಮಾಜ಼ಲ ನಾಹಿ; ಮನ್ಹುನ್ ಆಸಾ ಬೋಲ್ಲಾ. ಆನಿ ತೆ ಖುಬ್ ಬಿಹ್ಯಾಲ ಹುಥ.
MAR 9:7 ತಿತ್‍ಕ್ಯಾತ್ ತ್ಯಂಚಿವ ಯೊಕ್ ಢಗ್ ಯವುನ್ ದಡಿವ್ಲ. ಆನಿ ತ್ಯಾ ಡಘಾತ್ನಿ “ಹ್ಯೊ ಮಾಜಾ಼ ಮಾಯೆಚಾ಼ ಲ್ಯೊಕ್; ಹ್ಯಚ಼ ಸಬ್ದ ಐಕಾ” ಮನ್ಹುನ್ ಅವಾಜ಼್ ಆಲಾ.
MAR 9:8 ತವಾಸ್ ತ್ಯಂಚಾನಿ ಸರ್ಬೌತ ಬಗ್ಲ ತವಾ ತ್ಯನಾ ಯೇಸುಸಿವಾರ್ ಆನಿ ಕೊನ್ ದಿಸ್ಲ ನಾಹಿ.
MAR 9:9 ತೆ ತ್ಯಾ ಗುಢ್ಯಾವ್ನಿ ಉತ್ರುನ್ ಯತಾನಾ ಯೇಸುನಿ ತ್ಯನಾ “ತುಮಿ ಬಗ್‍ಲ್ಯಾಲ ಮಾನ್ಸಾಚಾ಼ ಲ್ಯೊಕ್ ಮರುನ್ ಜಿ಼ತ್ತಾ ವ್ಹವುನ್ ಯಯಿಸ್ ಪರ‍್ಯಾತ್ ಕುನಾಲಾ ಸಾಂಗುನಾಹಿ ಮನ್ಹುನ್ ಖಡ್ಯಾವುನ್ ಸಾಂಗ್ಲ.
MAR 9:10 ತ್ಯಂಚಾನಿ ಹ್ಯೊ ಸಬ್ದ ದರ‍್ಹುನ್ ಮರುನ್ ಜಿತ್ತಾ ವ್ಹವುನ್ ಯಯಾಚ಼ ಮಂಜೆ ಕ್ಯಾ ಮನ್ಹುನ್ ಯಕಾಮಕಾಲಾ ಇಚಾರಾಯಾ ಲಾಗ್ಲ.
MAR 9:11 ಆನಿ ತ್ಯಂಚಾನಿ ತ್ಯಲಾ “ಯಲಿಯಾ ಆಂದಿ ಯಯಾಚಿ ಗರಜ಼್ ಹಾ ಮನ್ಹುನ್ ಕ್ಯಾಯ್ದದಾರ್ ಮಂಥ್ಯಾತ ನವ್ಹ, ಹ್ಯ ಕಸ? ಮನ್ಹುನ್ ಇಚಾರ್ಲ ತವಾ ತ್ಯನಿ.
MAR 9:12 “ಯಲಿಯಾ ಆಂದಿ ಯವುನ್ ಸಗ್ಳ ಶಾರ್ಕ ಕರ್ನಾರ್ ತ್ಯ ಖರ. ಆನಿ ಮಾನ್ಸಾಚಾ ಲೇಕಾನಿ ಖುಬ್ ದುಃಖ್ ಸುಸ್ವುನ್ ಗಿಹ್ಯಾ ವ್ಹಯಿ ನಿಂದಾ ಕರುನ್ ಗಿಹ್ಯಾ ವ್ಹಯಿ ಆಸ ತ್ಯಚಿ ಖಬರ್ ಲಿವ್ಲೆ ತ್ಯ ಕಸ?
MAR 9:13 ಖರ ಮಿ ತುಮಾನಾ ಸಾಂಗಾಚ಼ ಕ್ಯಾ ಮಂಜೆ, ಯಲಿಯಾ ಆಂದಿಸ್ ಆಲ್ಯಾ; ಆನಿ ವಚನಾತ್ ಲಿವ್‍ಲ್ಯಾ ಶಾರ್ಕ ತ್ಯಲಾ ಲೊಕಾಂಚಾನಿ ಆಪ್‍ಲ್ಯಾ ಮನಾಸ್ ವಾಟಲ್ ತಸಾ ತರಾಸ್ ದಿಲಾ ಮನ್ಲಾ.
MAR 9:14 ನಂತರ್ ತೆ ರಾಯ್‌ಲ್ಯಾಲ್ಯಾ ಶಿಶಾಂಚಿಪ ಯವುನ್ ತ್ಯಂಚೆ ಸರ್ಬೌತಿ ಲೊಕ ಜ಼ಮಲ್ಯಾಲಿ ಆನಿ ತ್ಯಂಚೆ ಸಂಗ ಕ್ಯಾಯ್ದದಾರ್ ಸಿಕ್‌ಲ್ಯಾಲ ವಾದ್ ಗ್ಯಾಲಥ್ಯಾಲ ಬಗ್ಲಾ.
MAR 9:15 ತವಾಸ್ ತ್ಯಾ ಲೊಕಾಂಚಾನಿ ಯೇಸುಲಾ ಬಗುನ್ ಯಗ್ದಮ್ ಆಜಾಬ್ ವ್ಹವುನ್ ತ್ಯಚಿಪ ಪಳತ್ ಯವುನ್ ತ್ಯಲಾ ನಮಸ್ಕಾರ್ ಕೆಲಾ.
MAR 9:16 ತ್ಯನಿ ಶಿಶಾನಾ, “ಹ್ಯಂಚಿ ಸಂಗ ಕಶಾಸಾಟಿ ವಾದ್ ಗಾಲಿತಾಸಾ? ಮನ್ಹುನ್ ಇಚಾರ್ಲ ತವಾ.
MAR 9:17 ಯಕಾನಿ “ಪ್ರಬು, ಮಾಜಾ ಲೇಕಾಲಾ ತುಜಿಕ್ಡ ಗಿಹುನ್ ಆಲ್ತೊ; ತ್ಯಲಾ ಲಾಗಿರ್ ಲಾಗ್‌ಲ್ಯಾ ತವಾಚಾನ್ ತ್ಯೊ ಬೊಲತ್ ನಾಹಿ;
MAR 9:18 ತ್ಯ ತ್ಯಚಿವ ಕವಾ ಯತ ತವಾ ತ್ಯಲಾ ಪಾಡುನ್ ಗ್ಯಾಲ್ತ; ತವಾ ತ್ಯಚಾ ತೊಂಡಾತ್ನಿ ಫ್ಯೊಸ್‌ಯವುನ್ ಕಾರ್ ಕಾರ್ ದಾತ್ ಚಾ಼ವಿತ್ ತಾಠೊ. ತ್ಯ ಸೊಡ್ವಾಯಾ ತುಜಾ ಶಿಶಾನಾ ಸಾಂಗ್ಲ; ತ್ಯನಾ ಜಾ಼ಲ ನಾಹಿ ಮನ್ಲಾ.
MAR 9:19 ತ್ಯಲಾ ಯೇಸು, “ಆರ ಇಸ್ವಾಸ್ ನಸ್‌ಲ್ಯಾಲೆ ಪಿಳ್ಗೆ? ಮಿ ಆಜು಼ನ್ ಕೆವ್ಡ ದಿಸ್ ತುಮ್ಚೆ ಸಂಗ ರಾವು? ಆಜು಼ನ್ ಕೆವ್ಡ ದಿಸ್ ತುಮಾನಾ ಸಂಬ್ಯಾಳು? ಪ್ಯೋರ್ಗ್ಯಾಲಾ ಮಾಜಿ಼ಪ ಗಿಹುನ್ ಯವಾ.
MAR 9:20 ತ್ಯಾ ಪ್ಯೋರ್ಗ್ಯಾಲಾ ತ್ಯಚಿಪ ಗಿಹುನ್ ಆಲಿತ. ಯೇಸುಲಾ ಬಗ್‌ಲ್ಯಾ ಬರ್ಬರ್ ತ್ಯಾ ಲಾಗಿರಾನಿ ಪ್ಯೋರ್ಗ್ಯಾಲಾ ಟ್ಯಾಕ್ಲ ತವಾ ತ್ಯಲಾ ಫೀಟ್ ಆಲಿ ಆನಿ ತ್ಯಚಾ ತೊಂಡಾತ್ನಿ ಫ್ಯೊಸ್‌ಯವುನ್ ಲೊಳಾಯಾ ಲಾಗ್ಲಾ.
MAR 9:21 ಯೇಸುನಿ ತ್ಯಚಾ ಬಾಲಾ, “ಹ್ಯ ಹ್ಯಚಿವ ಯವುನ್ ಕ್ಯವ್ಡ ದಿಸ್ ಜಾ಼ಲ” ಮನ್ಹುನ್ ಇಚಾರ್ಲ ತವಾ ತ್ಯನಿ.
MAR 9:22 “ನ್ಹಾನ್ ಆಸ್ಥಾನಾಸ್ ಆಲ್ಯಾ; ಆನಿ ಹ್ಯಲಾ ಮಾರುನ್ ಟಾಕಾಯಾ ವ್ಹಯಿ ಮನ್ಹುನ್ ಕವಾ ಕವಾ ಇಸ್‌ಥ್ಯಾತ್, ಪಾನ್ಯಾತ್ ಪ್ಯಾಡ್‌ಲ್ಯಾ; ತುಜಿಪ್ನಿ ವ್ಹಯಾಚ಼ ಆಸ್ಲತ ಆಮ್ಚಿವ ಕರುನಾ ದಾವುನ್ ಆಮಾನಾ ಮಜ಼ತ್ ಕರ್” ಮನ್ಲಾ.
MAR 9:23 ಯೇಸು ತ್ಯಲಾ “ತುಜಿಪ್ನಿ ವ್ಹಯಾಚ಼ ಆಸ್ಲತ ಮಂಥೊಸ್? ಇಸ್ವಾಸ್ ಥೆವ್‌ಲ್ಯಾಲ್ಯಾಲಾ ಸಗ್ಳ ವ್ಹತ ಮನ್ಲಾ.
MAR 9:24 ತ್ಯಾ ಬರ್ಬರ್ ಪ್ಯೋರ್ಗ್ಯಾಚಾ಼ ಬಾ “ಇಸ್ವಾಸ್ ಥೆವ್ತೊ, ಮನಾ ಇಸ್ವಾಸ್ ಕಮ್ಮಿ ಆಸ್ಲಾತ ತು ಮಜ಼ತ್ ಕರ್” ಆಸಾ ಜೊ಼ರಾನಿ ವರ್ಡುನ್ ಮನ್ಲಾ.
MAR 9:25 ತವಾ ಯೇಸುನಿ ಲೊಕ ಗೊಳಾ ವ್ಹತ್ಯಾಲಿ ಬಗುನ್ ತ್ಯಾ ಲಾಗಿರಾಲಾ ದಪ್‌ಕ್ಯಾವುನ್, “ಯೇ ಐಕು ಆನಿ ಬುಲು ದಿಯಿ ನಸ್ನಾರ‍್ಯಾ ಲಾಗಿರಾ, ಹ್ಯಲಾ ಸುಡುನ್ ಜಾ಼; ಹಿತ್ನಿ ಮೋರ್ಹ ದರ‍್ಹುನಕೊ ಮನ್ಹುನ್ ಮಿ ತುಲಾ ಆಜ್ಞೆ ದೆತ್ಯೊ” ಮನ್ಲಾ.
MAR 9:26 ತವಾ ತ್ಯಾ ಲಾಗಿರಾನಿ ತ್ಯಲಾ ಜೊ಼ರಾನಿ ಲುಳ್ವುನ್ ಸುಡುನ್ ಗೆಲ. ತ್ಯೊ ಪ್ಯೊರ್ಗಾ ಮೆಲ್ಯಾಚೆಗತ್ ಪಡ್ಲಾ ತವಾ ಖುಬ್ ಲೊಕ, “ತ್ಯೊ ಮೆಲಾ ಮನ್ಲಿತ.
MAR 9:27 ಖರ ಯೇಸುನಿ ಹಾತ್ ದರ‍್ಹುನ್ ಉಚ಼ಲ್ಲಾ ತಸಾ ಉಠುನ್ ಉಬಾ ರಾಯ್ಲ.
MAR 9:28 ಯೇಸು ಗರ‍್ಹಾತ್ ಆಲಾ ತವಾ ತ್ಯಚಾ ಶಿಶಾಂಚಾನಿ, “ತ್ಯ ಸೋಡ್ವಾಯಾ ಆಮಾನಾ ಕಾ ಜಾ಼ಲ ನಾಹಿ ಮನ್ಹುನ್ ಯಕಾನ್ಸಿ ತ್ಯಲಾ ಇಚಾರ್ಲ.
MAR 9:29 ತ್ಯಲಾ ತ್ಯನಿ, “ಹಿ ಜಾತ್ ದೇವಾಪಲ್ಯಾ ಮಾಗ್‍ನ್ಯಾ ಸಿವಾರ್ ಆನಿ ಕಶಾನಿ ಜಾ಼ಯಿತ್ ನಾಹಿ ಮನ್ಹುನ್ ತ್ಯನಾ ಸಾಂಗ್ಲ.
MAR 9:30 ಯೇಸು ಆನಿ ತ್ಯಚ಼ ಶಿಶಾ ತಿಥ್ನಿ ನಿಗುನ್ ಗಲಿಲಾಯಾತ್ನಿ ಜಾ಼ಯಿತ್ ಹುತ್ತ, ಹ್ಯ ಲೊಕಾನಾ ಸಮ್‌ಜು಼ ನಾಹಿ ಆಸ ತ್ಯಚಾ ಮನಾತ್ ಹುತ್ತ.
MAR 9:31 ಕಾ ಮನ್‌ಲ್ಯಾವ ತ್ಯೊ ಆಪ್‌ಲ್ಯಾ ಶಿಶಾನಾ ಸಿಕ್ವಿತಾ “ಮಾನ್ಸಾಚಾ ಲೇಕಾಲಾ ಲೊಕಾಂಚಾ ಹಾತಾತ್ ದಿಯಾ ಲಾಗ್ನಾರ್; ತಿ ತ್ಯಲಾ ಮಾರುನ್ ಟ್ಯಾಕ್ನಾರ್; ಮೆಲ್ಯಾವ ತ್ಯೊ ತೀನ್ ದಿಸಾ ನಂತರ್ ಜಿ಼ತ್ತಾ ವ್ಹವುನ್ ಉಠುನ್ ಯನಾರ್” ಮನ್ಹುನ್ ಸಾಂಗ್ಲ.
MAR 9:32 ಫನ್ ಶಿಶಾನಾ ತೆ ಸಬ್ದ ಸಮಾಜ಼್ಲ ನಾಹಿತ, ಖರ ಯೇಸುಲಾ ಪರ್ತುನ್ ಇಚಾರಾಯಾ ಬಿಹ್ಯಾಲ.
MAR 9:33 ಆನಿ ತೇ ಕಪೆರ್ನೌಮತ್ ಆಲ. ತಿಥ ತ್ಯೊ ಯಖಾ ಗರ‍್ಹಾತ್ ಆಸ್ಥಾನಾ, “ತುಮಿ ವಾಟವ ಕ್ಯಾ ಬೋಲತಾಸಾ” ಮನ್ಹುನ್ ಶಿಶಾನಾ ಇಚಾರ್ಲ ತವಾ ತೇ ಗಪ್ ರಾಯ್ಲ;
MAR 9:34 ಕಾ ಮಂಜೆ ತೇ ವಾಟವ ಯಕಾಮಕಾ ಸಂಗ ಆಪ್‌ಲ್ಯಾತ್ ಮೊಟಾ ಕೊನ್ ಮನ್ಹುನ್ ಬೊಲತ.
MAR 9:35 ಯೇಸು ಖಾಲ್ ಬಸ್ಹುನ್ ಆಪ್‌ಲ್ಯಾ ಬಾರಾ ಜಾ಼ನ್ ಶಿಶಾನಾ ಹಾಕ್ಟುನ್ ತ್ಯನಾ, “ಕಚಾ಼ತರಿ ಮೊಟಾ ವ್ಹಯಾ ವ್ಹಯಿ ಆಸ್ಲತ ತ್ಯನಿ ಸಗ್‍ಳ್ಯಾಂಚಿವ್ನಿ ಬಾರಿಕ್ ಸಗ್‍ಳ್ಯಾಂಚಾ಼ ಸೇವಕ್ ವ್ಹಯಾ ವ್ಹಯಿ ಮನ್ಹುನ್ ಸಾಂಗುನ್.
MAR 9:36 ಯಕಾ ಬಾರಿಕ್ ಮೂಲಾಲಾ ಗಿಹುನ್ ತ್ಯಂಚೆ ಮದ್ದಿ ಉಬ ಕರುನ್ ಯಾಂಗ್ ಗಾಲ್ಹುನ್ ತ್ಯನಾ ಮನ್ಲಾ,
MAR 9:37 “ಕಚಾನಿತರಿ ಮಾಜಾ ನಾವಾನಿ ಆಸ್‌ಲ್ಯಾ ಯಕಾ ಬಾರಿಕ್ ಮೂಲಾಲಾ ಗಿಹಿಲ್ ತ್ಯನಿ ಮನಾ ಗೆತಲ್ಯಾ ಪರ್ಮಾನ್ ಜಾ಼ಲ; ಆನಿ ಕಚಾನಿತರಿ ಮನಾ ಗೆತ್ಲ ತ ಮನಾ ನವ್ಹ, ಮನಾ ಲಾವುನ್ ದಿಲ್ಯಾಲ್ಯಾಲಾಸ್ ಗೆತಲ್ಯಾ ಪರ್ಮಾನ್ ಜಾ಼ಲ ಮನ್ಹುನ್ ಸಾಂಗ್ಲ.
MAR 9:38 ಯೊಹಾನ್ ತ್ಯಲಾ “ಪ್ರಬು, ಕೊನ್ ಯೊಕ್ ತುಜಾ ನಾವಾನಿ ಲಾಗಿರ್‍ ಸುಡಿವ್‌ತ್ಯಾಲಾ ಆಮಿ ಬಗುನ್ ತ್ಯೊ ಆಮ್ಚಾತ್ಲಾ ನವ್ಹ ಮನ್ಹುನ್ ತ್ಯಲಾ ಆಡ್ಯಾವ್ಲಾ” ಮನ್ಲಾ.
MAR 9:39 ತವಾ ಯೇಸು, “ತ್ಯಲಾ ಆಡ್ಯಾವು ನಕೊಸಾ; ಮಾಜಾ ನಾವಾನಿ ಚಮತ್ಕಾರ್ ಕರುನ್ ತವಾಸ್ ಮಾಜಿ಼ ನಿಂದಾ ಕರ್ನಾರಾ ಕೊನ್ ನಾಹಿ.
MAR 9:40 ಆಮಾನಾ ಆಡ್ವ ಕರಿನಸ್ನಾರಾ ತ್ಯೊ ಆಮ್‍ಚಾ಼ಸ್.
MAR 9:41 ಕ್ರಿಸ್ತಾಚ಼ ಮನ್ಹುನ್ ತುಮಾನಾ ಕಚಾನಿತರಿ ಏಕ್ ತಾಂಬ್ಯಾ ಪಿಯಾ ಪಾನಿ ದಿಲ್ಯಾವ ತ್ಯಲಾ ತ್ಯಚ಼ ಪ್ರತಿ ಫಳ್ ಚು಼ಕತ್ ನಾಹಿ ಮನ್ಹುನ್ ತುಮಾನಾ ಖರ‍್ಯಾನಿ ಸಾಂಗ್ತೊ.” ಮನ್ಲಾ
MAR 9:42 ಆನಿ ಇಸ್ವಾಸ್ ಆಸ್‌ಲ್ಯಾಲ್ಯಾ ಹ್ಯಾ ಬ್ಯಾರ್ಕ್ಯಾತ್‌ಲ್ಯಾ ಯಕಾಲಾ ಕಚಾನಿತರಿ ಆಡ್ಯಾವ್ಲತ ತಸ್‌ಲ್ಯಾಚಾ ಗಳ್ಯಾತ್ ಜಾ಼ತ ಬಾಂದುನ್ ತ್ಯಲಾ ಸಮಿಂದೊರಾತ್ ಟ್ಯಾಕ್‌ಲ್ಯಾವ ಬರ.
MAR 9:43 ತ್ಯವ್ಡಸ್ ನವ್ಹ ತುಜ಼ ಹಾತ್ ತುಲಾ ಪಾಪಾತ್ ಪ್ಯಾಡ್‌ತ್ಯಾತ ತ ತೆ ತುಡುನ್ ಟ್ಯಾಕ್;
MAR 9:44 ದೊನ್ ಹಾತ್ ರಾಹುನ್ ಇಜ಼ತ್ ನಸ್‌ಲ್ಯಾಲ್ಯಾ ಇಸ್ಥು ಜಾ಼ಲ್ಯಾಲ್ಯಾ ನರ್ಕಾತ್ ಪಡಾಚೆ ವಾಟ್ನಿಚ಼ ಹಾತ್ ನಸುನ್ ಸ್ವರ್ಗಾತ್ ಜಾ಼ಯಾಚ಼ ತುಲಾ ಬರ
MAR 9:45 ಆನಿ ತುಜ಼ ಪ್ಯಾ ತುಲಾ ಪಾಪಾತ್ ನೆಥ್ಯಾತ ತ ತೆ ತುಡುನ್ ಟ್ಯಾಕ್;
MAR 9:46 ದೊನ್ ಪ್ಯಾ ರಾಹುನ್ ನರ್ಕಾತ್ ಜಾ಼ಯಾಚೆ ವಾಟ್ನಿಚ಼ ಪ್ಯಾ ನಸುನ್ ಶಾಶ್ವತ್ ಜೀವ್ನಾತ್ ಜಾ಼ಯಾಚ಼ ತುಲಾ ಬರ.
MAR 9:47 ತುಜಾ಼ ಡೊಳಾ ತುಲಾ ಪಾಪಾತ್ ಪ್ಯಾಡ್‍ತ್ಯೊತ ತ್ಯೊ ಕಾಡುನ್ ಟ್ಯಾಕ್; ದೊನ್ ಡೊಳ ರಾಹುನ್ ನರ್ಕಾತ್ ಜಾ಼ಯಾಚೆ ವಾಟ್ನಿಚ಼ ಯಕಾಸ್ ಡೊಳ್ಯಾನಿ ದೇವಾಚಾ ರಾಜಾತ್ ಜಾ಼ಯಾಚ಼ ತುಲಾ ಬರ
MAR 9:48 ನರ್ಕಾತ್ ತ್ಯನಾ ಚಾವತ್ಯಾಲ ಕಿಡ ಮರತ್ನಾಹಿತ, ಇಸ್ಥು ಇಜ಼ತ್ ನಾಹಿ.
MAR 9:49 ಪರ್ತೆಕ್‍ ಜ಼ನ ಇಸ್‌ಥ್ಯಾನಿ ಶುದ್ದ್ ವ್ಹತಿಲ ತಸ ಯದ್ನ ಮಿಠಾನಿ ಶುದ್ ವ್ಹತ.
MAR 9:50 ಮಿಟ್ ಚಾ಼ಂಗ್ಲಾ ಜಿನೊಸ್; ಮಿಟಾಲಾ ಚ಼ವ್ ನಾಹಿ ಮಂಜೆ ತ್ಯಲಾ ಆನಿ ಕಶಾನಿ ಚ಼ವ್ ಆನ್ನಾರ್? ತುಮ್ಚೆ ಆತ್ ಮಿಟಾಶಾರ್ಕಿ ಮಾಯಾ ರಾಹುನಿ, ಯಕಾಮಕಾ ಸಂಗ ಸಮಾದಾನಾನಿ ರಾವ್ಹಾ.
MAR 10:1 ತಿಥ್ನಿ ಯೇಸು ಉಠುನ್ ಯುದಾಯ್ ಪ್ರಾಂತ್ಯಾತ್ನಿ ಯೊರ್ದಾನ್ ವ್ಹಾಳಚೆ ಪಲಿಕ್ಲೆ ಸಿಮತ್ನಿ ಆಲಾ. ತಿಥ ಲೊಕ ಪರತ್ ಆನಿ ಹಿಂಡಾ ಹಿಂಡಾನಿ ಜ಼ಮುನ್ ತ್ಯಲಾ ಸುದಿತ್ ಆಲಿತ ತವಾ ತ್ಯೊ ಖಾಯಿಮ್ಚೆಗತ್ ತ್ಯನಾ ಉಪದೆಸ್ ಸಾಂಗಾಯಾ ಲಾಗ್ಲಾ.
MAR 10:2 ತವಾ ಫರಿಸಾಯ್ ಲೊಕ ತ್ಯಚಿ ಪರಿಕ್ಶೆ ಕರಾ ವ್ಹಯಿ ಮನ್ಹುನ್ ಯವಜು಼ನ್ ತ್ಯಚಿಪ ಯವುನ್, “ಯಕಾನಿ ಬ್ಯಾಯ್ಕೋ ಸುಡುನ್ ದಿಯಾಚಿ ದರ್ಮ ಕ್ಯಾ” ಮನ್ಹುನ್ ಇಚಾರ್ಲ.
MAR 10:3 ಯೇಸುನಿ ತ್ಯಲಾ, “ಮೊಶೆಚ಼ ದರ್ಮ ಶಾಸ್ತಾರಾತ್ ತುಮಾನಾ ಕ್ಯಾ ಆಜ್ಞೆ ದಿಲೆ” ಮನ್ಲಾ.
MAR 10:4 “ತೆ, ಶೊಡ್ ಸುಟಿಚ಼ ಪತ್ರ ಲಿವುನ್ ದಿವುನ್ ತಿಲಾ ಸುಡುನ್ ದಿಯಾ ಗಾವ್ಥಿ ಮನ್ಹುನ್ ಮೊಶೆನಿ ಆಜ್ಞೆ ದಿಲೆ” ಮನ್ಲ.
MAR 10:5 ಫನ್ ಯೇಸುನಿ ತ್ಯನಾ, “ಮೊಶೆನಿ ತುಮ್ಚ ಮೋಚಾ಼ಟ್ಫನ್ ಬಗುನ್ ತುಮಾನಾ ಆಸ್ಲಿ ಆಜ್ಞೆ ಲಿವುನ್ ಥೆವ್ಲೆ.
MAR 10:6 ದೇವಾನಿತರಿ ಸ್ರಶ್ಟಿಚಾ ದಿಸಾದರ್ನ್ಹಿಸ್ ಮಾನ್ಸಾನಾ ಪುರುಶ್ ಆನಿ ಬಾಯಿಲ್ ಮಾನುಸ್ ಕೆಲ್ಯಾತ
MAR 10:7 ಹ್ಯಾ ಕಾರ್ನಾನಿ ಪುರುಶ್ ಆಪ್ಲೆ ಆಯಿಬಾಲಾ ಸುಡುನ್ ಆಪ್ಲೆ ಬ್ಯಾಯ್ಕೊ ಬರ್ಬರ್ ರಾಥೊ ತಿ ದೊಗಬಿ ಯಾಕುಚ಼್ ಧಡ್ ಮನ್ಹುನ್ ಲಿವ್‍ಲ್ಯಾ.
MAR 10:8 ಆಸ ಆಸ್ಥಾನಾ ತೀ ಆತಾ ದೊಗ ನವ್ಹತ, ಯಾಕುಸ್ ಧಡ್ ಜಾ಼ಲ್ಯಾತ.
MAR 10:9 ಮನ್ಹುನ್ ದೇವಾನಿ ಜೊಡ್‌ಲ್ಯಾಲ ಮಾನ್ಸಾನಿ ಮುಡು ನಾಹಿ” ಮನ್ಹುನ್ ಸಾಂಗ್ಲ.
MAR 10:10 ಯಕಾ ಗರ‍್ಹಾತ್ ಆಲ ತವಾ ತ್ಯಚಾ ಶಿಶಾಂಚಾನಿ ಹಿ ಗ್ಯೊಶ್ಟ್ ಪರತ್ ಆನಿ ತ್ಯಲಾ ಇಚಾರ್ಲಿ
MAR 10:11 ಯೇಸುನಿ ತ್ಯನಾ “ಆಪ್ಲಿ ಬ್ಯಾಯ್ಕೊ ಸುಡುನ್ ದುಸ್ರಿಲಾ ಲಗಿನ್ ಕರುನ್ ಗೆನಾರಾ ಆಪ್ಲೆ ಬ್ಯಾಯ್ಕೋಲಾ ವೈರಿ ವ್ಹವುನ್ ರಾಂಡ್ ಸಂಗ್ ಕೆಲ್ಯಾ ಸಮಾನ್;
MAR 10:12 ಆಸ್ಹಸ್ ಬ್ಯಾಯ್ಕೋನಿ ಆಪ್‌ಲ್ಯಾ ಘ್ವಾಲಾ ಸುಡುನ್ ದುಸ್‌ರ‍್ಯಾಲಾ ಲಗಿನ್ ಜಾ಼ಲ್ಯಾವ ತಿನಿ ಸುಳಿಫನ್ ಕೆಲ್ಯಾಚೆಗತ್” ಮನ್ಹುನ್ ಸಾಂಗ್ಲ.
MAR 10:13 ನಂತರ್ ಥೊಡ್ಯಾಂಚಾನಿ ಆಪ್‌ಲ್ಯಾ ಪೊರಾನಾ ಯೇಸುಪ್ನಿ ಹಾತ್ ಲಾವುನ್ ಗಿಹ್ಯಾ ವ್ಹಯಿ ಮನ್ಹುನ್ ತ್ಯಚಿಪ ಆಂತಾನಾ ಶಿಶಾಂಚಾನಿ ತ್ಯನಾ ದಪ್‌ಕ್ಯಾವ್ಲ.
MAR 10:14 ಖರ ಯೇಸುನಿ ತ್ಯ ಬಗುನ್ ರಾಗ್ ಕರುನ್ ತ್ಯನಾ, “ಪೊರ್‌ಗ್ಯಾನಾ ಮಾಜಿಕ್ಡ ಸೊಡಾ ತ್ಯನಾ ಅಡ್ಯಾವು ನಕೊಸಾ, ಕಾ ಮನ್‌ಲ್ಯಾವ ದೇವಾಚ಼ ರಾಜ ಆಸ್‌ಲ್ಯಾಂಚ಼ಸ್.
MAR 10:15 ಮಿ ತುಮಾನಾ ಖರ ಸಾಂಗ್ತೋ. ಕೊನ್ ದೇವಾಚ಼ ರಾಜ ಪೊರಾಂಚೆ ಬಾವ್‌ನ್ಹಾನಿ ಗಿಹಿತ್ ನಾಹಿ ತ್ಯೊ ತ್ಯಾತ್ ಜಾ಼ಯಿತ್ ನಾಹಿ” ಮನ್ಲಾ.
MAR 10:16 ಮಂಗ್ ಯೇಸುನಿ ಪೊರಾನಾ ಯಾಂಗ್ ಗಾಲ್ಹುನ್ ತ್ಯಂಚಿವ ಹಾತ್ ಥಿವುನ್ ಆಶಿರ್ವಾದ್ ಕೆಲಾ.
MAR 10:17 ತ್ಯೊ ನಿಗುನ್ ವಾಟನಿ ಜಾ಼ತಾನಾ ಎಕಜು಼ನ್ ಪಳತ್ ತ್ಯಚೆ ಮೊರ‍್ಹ ಯವುನ್ ಆಪ್ಲ ನಡ್ಗ ಟಿಕ್ವುನ್, “ಚಾ಼ಂಗಲ್ಯಾ ಗುರು, ಶಾಶ್ವತ್ ಜೀವ್ ಮಿಳಾಲಾ ಮಿ ಕ್ಯಾ ಕರಾಯಾ ವ್ಹಯಿ? ಮನ್ಹುನ್ ಇಚಾರ್ಲ.
MAR 10:18 ತ್ಯಲಾ ಯೇಸುನಿ, “ತು ಮನ್ಹಾ ಚಾ಼ಂಗ್ಲಾ ಮನ್ಹುನ್ ಕಾ ಮನ್ಥೋಸ್? ಕಚಾ಼ಸ್ ಮಾನುಸ್ ಚಾ಼ಂಗ್ಲಾ ನವ್ಹ. ದೇವ್ ತ್ಯವ್ಡಾಸ್ ಚಾ಼ಂಗ್ಲಾ
MAR 10:19 ತುಲಾ ಸರ್ವ್ಯಾ ಕಾಲಾಚಾ಼ ಜೀವ್ ವ್ಹಯಿ ಆಸ್ಲಾತ ತುಲಾ ಠಾವ್ಯಾ ಆಸ್‌ಲ್ಯಾಲ್ಯಾ ಹ್ಯಾ ಆಜ್ಞಾ ಪ್ಯಾಳ್: ಖುನ್ ಕರು ನಕೊ, ವ್ಯಬಿಚಾರ್ ಕರುನಕೊ, ಚು಼ರಿ ಕರುನಕೊ, ಇನ್ನಾಕಾರನ್ ಕುನಾವ್ ಚು಼ಕ್ ವಾವುನಕೊ, ಫಸವು ನಕೊ, ಆನಿ ತುಜೆ ಆಯಿಬಾಲಾ ಮರ‍್ಯಾದ್ ದೇ” ಮನ್ಹುನ್ ಸಾಂಗ್ಲ.
MAR 10:20 ತವಾ ತ್ಯೊ, “ಪ್ರಬು, ಮಿ ನ್ಹಾನ್ ಫನಾಸ್ನಿ ಹ್ಯಾ ಆಜ್ಞಾ ಪಾಳಿತ್ ಆಲ್ಯೊ” ಮನ್ಲಾ.
MAR 10:21 ಯೇಸುನಿ ತ್ಯಾ ಮಾನ್ಸಾಲಾ ಮಾಯೆನಿ ನದಾರ್ಥಿವುನ್ ಬಗುನ್, “ತು ಯಾಕ್ ಕಾಮ್ ಕರಾ ವ್ಹಯಿಸ್. ಜಾ಼ವುನ್, ತುಜ಼ ಹಾ ತ್ಯ ಸಗ್ಳ ಇಕುನ್, ಆಲ್ಯಾಲ ಪೈಸ ಸಗ್ಳ ಗರಿಬಾನಾ ದೆ ಆನಿ ಮಂಗ್ ಮಾಜೆ ಮಾಗ್ನಿ ಯೆ. ತುಲಾ ದೇವ್ಲೋಕಾತ್ ಸಗ್ಳ ದನ್ ದವಲತ್ ಗಾವಲ್. ” ಮನ್ಹುನ್ ಸಾಂಗ್ಲ.
MAR 10:22 ಯೇಸುಚ ಹೆ ಸಬಾತ್ ಐಕುನ್ ತ್ಯಚ಼ ತ್ವಾಂಡ್ ಬಾವ್ಲ ಆನಿ ಬೆಜಾರ್ ಕರುನ್ ಗೆಲಾ ಕಾ ಮನ್‌ಲ್ಯಾವ ತ್ಯೊ ಖುಬ್ ಸಾವ್ಕೊರ್ ಹುತ್ತಾ.
MAR 10:23 ಮಂಗ್ ಯೇಸುನಿ ಸರ್ ಬೌಥ ಆಪ್‌ಲ್ಯಾ ಶಿಶಾಂಚಿಕ್ಡ ಬಗುನ್, “ಸಾವ್ಕೊರ್ ದೇವಾಚಾ ರಾಜಾತ್ ಜಾ಼ಯಾಚ ಕ್ಯವ್ಡ ಕಠಿನ್ ಹಾ! ಮನ್ಲಾ.
MAR 10:24 ಯೇಸುಚ ಹೆ ಸಬಾತ್ ಐಕುನ್ ಶಿಶಾನಾ ಆಜಾಬ್ ಜಾ಼ಲ. ಫನ್ ಯೇಸು ಆನಿಕ್ ತ್ಯನಾ, “ಮಾಜಾ ಮುಲಾನು, ದೇವಾಚಾ ರಾಜಾತ್ ಜಾ಼ಯಾಚ಼ ಕ್ಯವ್ಡ ಕಠಿನ್ ಹಾ!
MAR 10:25 ಸಾವ್ಕೋರ್ ದೇವಾಚಾ ರಾಜಾತ್ ಜಾ಼ಯಾಚೆ ಬದ್ಲಿಸ್ ಹೂಟ್ ಸುಚಾ ಡೊಳ್ಯಾತ್ನಿ ಫಾಸ್ ವ್ಹವುನ್ ಜಾ಼ಯಾಚ಼ ಸಲ್ಪ” ಮನ್ಲಾ.
MAR 10:26 ಶಿಶಾನಾ ಆಜಾಬ್ ವ್ಹವುನ್, ಯಕಾಮಕಾಲಾ, ತಸಜಾ಼ಲ್ಯಾ ಕೊನ್ ರಕ್ಶನ್ ವ್ಹನಾರ್? ಮನ್ಹುನ್ ಬೋಲತ.
MAR 10:27 ಯೇಸುನಿ ಶಿಶಾಂಚಿಕ್ಡ ಬಗುನ್, “ಹ್ಯ ಮಾನ್ಸಾನಾ ವ್ಹಯಿತ್ ನಾಹಿ, ಫನ್ ದೇವಾಲಾ ನವ್ಹ ದೇವಾಲಾ ಸಗ್ಳ ವ್ಹತ್ತ” ಮನ್ಲಾ.
MAR 10:28 ಪೇತ್ರಾ ಯೇಸುಲಾ “ಆತಾ ಆಮಿ ಸಗ್ಳ ಸುಡುನ್ ದಿವುನ್ ತುಜೆ ಮಾಗ್ನಿ ಆಲ್ಯಾವ” ಮನ್ಲಾ.
MAR 10:29 ತವಾ ಯೇಸು “ಮಿ ತುಮಾನಾ ಖರ ಸಾಂಗ್ತೊ. ಮಾಜೆಸಾಟಿ ಆನಿ ಸುವಾರ್ತೆಸಾಟಿ ಆಪ್ಲ ಘರ್, ಬಾಹು, ಭನ್, ಆಯಿ, ಬಾ, ಪೊರ, ಜ಼ಮಿನ್ ಶೋಡ್‌ಲ್ಯಾಲ್ಯಾ ಪರ್ತೆಕಾಲಾ
MAR 10:30 ಹ್ಯಾ ಪ್ರಪಂಚಾ ಮದಿ ತ್ಯನಾ ಕಿತಿತರಿ ಗರ‍್ಹ, ಬಾಹು, ಭನ್ಹಿ, ಆಯಿ, ಪೊರ ಆನಿ ಜಿಮಿನ್ ತರಾಸ್ ಸಾಹಿತ್ ಶಂಬರಾಯವ್ಡಿ ಗಾವ್‌ನ್ಹಾರ್. ಆನಿ ಸ್ವರ್ಗ್ ದುನೆತ್ ತ್ಯಲಾ ಶಾಶ್ವತ್ ಜೀವ್ ಗಾವ್‌ನ್ಹಾರ್.
MAR 10:31 ಫನ್ ಪಯ್ಲ ಖುಬ್ ಜಾ಼ನ್ ಮಾಗ ರಾನ್ಹಾರ್; ಮಾಗ್ಲ ಖುಬ್ ಜಾ಼ನ್ ಪಯ್ಲ ವ್ಹನಾರ್” ಮನ್ಲಾ.
MAR 10:32 ಯೇಸು ಆನಿ ತ್ಯಚೆ ಸಂಗ ಆಸ್‌ಲ್ಯಾಲಿ ಲೊಕ ಯೆರುಸಲೆಮಿತ್ ವಾಟನಿ ಜಾ಼ತಾನಾ ಯೇಸು ತ್ಯಾ ಸಗ್‌ಳ್ಯಾಂಚೆ ಮೊರ‍್ಹ ಜಾ಼ಯಿತ್ ಹುತ್ತಾ. ತ್ಯ ಬಗುನ್ ಯೇಸುಚ ಶಿಶಾ ಆನಿ ತ್ಯಂಚೆ ಮಾಗ್ನಿ ಯತ್ಯಾಲಿ ಲೊಕ ಬಿಹ್ಯಾಲಿತ. ಆಪ್‍ಲ್ಯಾ ಬಾರಾಜಾ಼ನ್ ಶಿಶಾನಾ ಆಪ್ಲಿಕ್ಡ ಹಾಕ್ಟುನ್, ಯೆರುಸಲೆಮಿತ್ ಆಪ್‌ಲ್ಯಾಲಾ ವ್ಹಯಾಚ಼ ಆಸ್‌ಲ್ಯಾಲ ಸಗ್ಳ ತ್ಯನಾ ಸಾಂಗಿತ್ ,
MAR 10:33 “ಐಕಾ ಆಮಿ ಯೆರುಸಲೆಮಿತ್ ಜಾ಼ನಾರ್. ಮಾನ್ಸಾಚಾ ಲೇಕಾಲಾ ಮುಖ್ಯ ಯಾಜಕಾಂಚಾ ಆನಿ ಕ್ಯಾಯ್ದದಾರಾಂಚಾ ತಾಬ್ಯಾತ್ ದೆನಾರ್. ತೆ ತ್ಯಲಾ ಮರ್ನಾಚಿ ಶಿಕ್ಷಾ ಥರ್ವುನ್ ಯೆಹುದಿ ನಸ್‌ಲ್ಯಾಲ್ಯಾ ದುಸ್‌ರ‍್ಯಾ ಲೊಕಾಂಚೆ ತಾಬ್ಯಾತ್ ದೆನಾರ್.
MAR 10:34 ತಿ ಲೊಕ ತ್ಯಲಾ ಬಗುನ್ ತ್ಯಚಿ ಮಸ್ಕರಿ ಕರ್ನಾರ್, ತ್ಯಚಿವ ಥುಕ್ನಾರ್, ಕಾಟ್ಯಾಚಾ ಚಾಬುಕಾನಿ ಮಾರ್ನಾರ್, ಆನಿ ಮಾರುನ್ ಟ್ಯಾಕ್ನಾರ್. ಫನ್ ತ್ಯೊ ತೀನ್ ದಿಸಾ ನಂತರ್ ಆನಿಕ್ ಜಿತ್ತಾ ವ್ಹವುನ್ ಉಠುನ್ ಯನಾರ್” ಮನ್ಹುನ್ ಸಾಂಗ್ಲ.
MAR 10:35 ಮಂಗ್ ಜೆಬೆದಾಯಾಚ಼ ಲ್ಯಾಕ್ ಯಾಕೊಬ್ ಆನಿ ಯೊಹಾನ್ ಯೇಸುಪ ಯವುನ್, “ಪ್ರಬು , ಆಮ್‌ಚ಼ ಯಾಕ್ ಮಾಗ್ನ ಹಾ ತ್ಯ ತು ಚಾ಼ಲ್ವುನ್ ದಿಯಾ ವ್ಹಯಿ” ಮನ್ಲ.
MAR 10:36 ಯೇಸುನಿ, ತುಮ್ಚ಼ ಮಾಗ್ನ ಕ್ಯಾ? ಮನ್ಹುನ್ ಇಚಾರ್ಲ.
MAR 10:37 ತ್ಯಂಚಾನಿ, ತು ತುಜಾ ರಾಜಾಮದಿ ಮಹಿಮೆನಿ ಸಿಂಹಾಸನಾವ ಬಸ್ಥಾನಾ ಆಮ್ಚಾತ್‌ಲ್ಯಾ ಯಕಾಲಾ ತುಜೆ ಉಜ್‍ವ್ಯಾಂಗ್ನಿ ಆನಿ ಯಕಾಲಾ ತುಜೆ ಡಾವ್ಯಾಂಗ್ನಿ ಬಸಾಯಾ ದೆ ಮನ್ಲ.
MAR 10:38 ಯೇಸುನಿ, ತುಮಿ ಕ್ಯಾ ಮಾಗ್‍ತ್ಯಾಸಾ ತ್ಯ ತುಮಾನಾ ಸಮಾಜ್ಲ ನಾಹಿ. ಮಿ ಪಿಯಾಚಾ ಕಸ್ಟಾಚಾ ತಾಂಬ್ಯಾತ್ನಿ ಪಿಯಾಲಾ ವ್ಹಯಿಲ್ ಕ್ಯಾ? ಮಿ ಗಿಹ್ಯಾ ವ್ಹಯಿ ಆಸ್‌ಲ್ಯಾಲಿ ಪವಿತ್ರ ಬಾಪ್ತಿಸ್ಮಾ ತುಮಿ ಗಿಹ್ಯಾ ವ್ಹಯಿಲ್ ಕ್ಯಾ? ಮನ್ಲಾ.
MAR 10:39 ತೆ, ವ್ಹಯ್ ಆಮಾನಾ ವ್ಹತ ಮನ್ಲ. ಯೇಸು ತ್ಯನಾ, ಮಿ ಪಿತ್ಯಾಲ್ಯಾ ತಾಂಬ್ಯಾತ್ನಿ ತುಮಿ ಪಿಸಿಲಾ ಮಿ ಗಿಹ್ಯಾಚಿ ಪವಿತ್ರ ಬಾಪ್ತಿಸ್ಮಾ ಗಿಸಿಲಾ.
MAR 10:40 “ಫನ್ ಮಾಜೆ ಡಾವ್ಯಾಂಗ್ನಿ ನಾಹಿತ ಉಜ್‍ವ್ಯಾಂಗ್ನಿ ಬಸ್ನಾರ‍್ಯಾ ಮಾನ್ಸಾಲಾ ನಿವಡ್‍ತ್ಯಾಲಾ ಮಿ ನವ್ಹ. ತ್ಯೊ ಪರ್ಮೇಶ್ವರ ತ್ಯೊ ಜಾ಼ಗಾ ಕುನಾಲಾ ರಾಖುನ್ ಥೆವ್‌ಲ್ಯಾ ತ್ಯನಾಸ್ ತ್ಯೊ ವ್ಹನಾರ್” ಮನ್ಲಾ.
MAR 10:41 ರಾಯ್‌ಲ್ಯಾಲ್ಯಾ ಧಾ ಜಾ಼ನ್ ಶಿಶಾಂಚಾನಿ ಹ್ಯ ಐಕುನ್ ತ್ಯಾ ದೊಗಾಂಚಿವ ರಾಗ್ ಕೆಲಾ.
MAR 10:42 ಯೇಸುನಿ ಸಗ್‌ಳ್ಯಾನಾ ಯಕಿಕ್ಡ ಹಾಕ್ಟುನ್, “ಯೆಹುದಿ ನಸ್‌ಲ್ಯಾಲ್ಯಾ ಲೊಕಾಂಚ಼ ಅಧಿಪತಿ ಹಾತ ತೆ ಲೋಕಾಂಚಿವರ್ ಅಧಿಕಾರ್ ಚಾ಼ಲಿವತ್ಯಾತ, ತ್ಯೊ ಹುಕುಮ್ ತ್ಯನಾ ದಿಲ್ಯಾಲಾ ಹಾ ಮನ್ಲಾ.
MAR 10:43 ಹೆ ತರನಿ ತುಮ್ಚಾತ್ ರಾಹು ನಾಹಿ, ಥೊರ್ ವ್ಹಯಾ ವ್ಹಯಿ ಮಂಥ್ಯಾಲಾ ಸಗ್‌ಳ್ಯಾಂಚಿವ್ನಿ ನ್ಹಾನ್ ವ್ಹವುನ್ ತ್ಯಂಚಿ ಸೇವಾ ಕರಾ ವ್ಹಯಿ.
MAR 10:44 ಆನಿ ಮೊಟಾ ವ್ಹಯಾ ವ್ಹಯಿ ಮಂಥ್ಯಾಲಾ ಆಳಾಚೆಗತ್ ತುಮ್ಚಿ ಸಗ್‌ಳ್ಯಾಂಚಿ ಚಾ಼ಕ್ರಿ ಕರಾ ಪಾಯ್ಜೆ.
MAR 10:45 ತಸಸ್ ಮಾನ್ಸಾಚಾ಼ ಲ್ಯೊಕ್ ಲೊಕಾಂಚಿಪ್ನಿ ಸೇವಾ ಕರುನ್ ಗಿಹ್ಯಾ ಆಲಾನಾಹಿ, ಲೊಕಾಂಚಿ ಸೇವಾ ಕರಾಯಾ ಆಲ್ಯಾ. ಮಾನ್ಸಾಚಾ಼ ಲ್ಯೊಕ್ ಖುಬ್ ಲೊಕಾನಾ ಸುಟ್ಕ ಕರಾಯಾಸಾಟಿ ಆಪ್ಲಾ ಜೀವ್ ದಿಯಾ ಆಲ್ಯಾ” ಮನ್ಲಾ.
MAR 10:46 ಮಂಗ್ ತೆ ಯೆರಿಕೊ ಗಾವಾತ್ ಆಲ. ಯೇಸು ಆಪ್‌ಲ್ಯಾ ಶಿಶಾಂಚಿ ಸಂಗ ಆನಿ ಖುಬ್ ಲೊಕಾಂಚಿ ಸಂಗ ತ್ಯ ಗಾವ್ ಸುಡುನ್ ನಿಗಾಲಾ. ತಿಮಾಯಾಚಾ಼ ಲ್ಯೊಕ್ ಬಾರ್ತಿಲೊಮಾಯ್ ಮಂಥ್ಯಾಲಾ ಆಂದ್ಳಾ ವಾಟಚೆ ಕಡಸ್ ಬಸುನ್ ಭಿಕ್ ಮಾಗಿತಾ.
MAR 10:47 ನಜ಼ರೆತಿಚಾ಼ ಯೇಸು ತೆ ವಾಟನಿ ಜಾ಼ತ್ಯೋ ಮನ್ಹುನ್ ಐಕುನ್, ಯೇಸುಗಾ! ದಾವಿದಾಚಾ ಲೇಕಾ! ಮಾಜಿವ ಕರ್ನೆದ್ಯಾವ್! ಮನ್ಹುನ್ ಜೊ಼ರಾನಿ ವರಾಡ್ಲಾ.
MAR 10:48 ಥೊಡ ಜಾ಼ನ್ ತ್ಯಾ ಆಂದ್‍ಳ್ಯಾಲಾ ದಪ್‌ಕಾವುನ್ ಗಪ್ ರ‍್ಹಾ ಮನ್ಲ. ಫನ್ ತ್ಯೊ ದಾವಿದಾಚಾ ಲೇಕಾ ಮಾಜಿವ ಕರ್ನಾ ದ್ಯಾವ!” ಮನ್ಹುನ್ ಆನಿ ಜೊ಼ರಾನಿ ವರಾಡ್ಲಾ.
MAR 10:49 ಯೇಸು ಉಬಾರಾಹುನ್, “ತ್ಯಲಾ ಹಾಕ್ಟಾ” ಮನ್ಲಾ. ತವಾ ತ್ಯಂಚಾನಿ ತ್ಯಾ ಆಂದ್‌ಳ್ಯಾಲಾ ಹಾಕ್ಟುನ್, ದಿರ‍್ಹಾನಿ ರ‍್ಹಾ, ಉಟ್ ಯೇಸು ತುಲಾ ಹಾಕಟ್ಯೋ ಮನ್ಲ.
MAR 10:50 ತ್ಯೊ ಆಂದ್ಳಾ ತವಾಸ್ ಉಬಾರಾಹುನ್ ಆಪ್ಲ ಕಾಂಬ್ರುನ್ ತಿಥಸ್ ಟಾಕುನ್ ಯೇಸುಪ ಗೆಲಾ.
MAR 10:51 ಯೇಸುನಿ, “ಮಾಜಿಪ್ನಿ ತುಲಾ ಕ್ಯಾ ವ್ಹಯಾ ವ್ಹಯಿ” ಮನ್ಹುನ್ ತ್ಯಲಾ ಇಚಾರ್ಲ. ತ್ಯನಿ, “ಪ್ರಬು, ಮನಾ ಡೊಳ್ಯಾನಿ ದಿಸ ಶಾರ್ಕ ಕರ್” ಮನ್ಲಾ.
MAR 10:52 ಯೇಸು, “ಜಾ಼, ತುಜಾ ಇಸ್ವಾಸಾನಿ ತುಲಾ ಬರ ಜಾ಼ಲ್ಯಾ” ಮನ್ಲಾ. ತವಾಸ್ ತ್ಯಲಾ ದೀಸಾಯಾ ಲಾಗ್ಲ. ತ್ಯೊ ಯೇಸುಚೆ ಮಾಗ್ನಿ ತೆ ವಾಟನಿ ಗೆಲಾ.
MAR 11:1 ಯೇಸು ಆನಿ ತ್ಯಚ಼ ಶಿಶಾ ಯೆರುಸಲೆಮಿಚೆ ಜ಼ವಳ್ ಆಸ್‌ಲ್ಯಾಲೆ ಬೆತ್ಪೆ ಆನಿ ಬೆತಾನಿಚೆ ಕಡಸ್ ಆಲ ತವಾ. ತೇ ಆಲಿವ್ ಜಾ಼ಢಾಚಾ ಗುಢ್ಯಾವ ಪೋಚ಼್ಲ ತಿಥ ಯೇಸುನಿ ಆಪ್‌ಲ್ಯಾದೊಗಾ ಶಿಶಾನಾ ಹಾಕ್ಟುನ್
MAR 11:2 “ತಿಥ ದಿಸಥ್ಯಾಲ್ಯಾ ಗಾವಾತ್ ಜಾ಼ವಾ. ತುಮಿ ತಿಥ ಗೆಲಾಸಾಕಿ ಕಂದಿಸ್ ಕೊನ್ ತ್ಯಚಿವ ಬಸ್‌ಲ್ಯಾನಸ್‌ಲ್ಯಾಲ ಯೊಕ್ ಗಾಡ್ವಾಚಾ಼ ಪೆಟಾ ಬ್ಯಾಂದ್‌ಲ್ಯಾಲಾ ದಿಸಲ್. ತ್ಯಲಾ ಗಿಹುನ್ ಮಾಜಿಪ ಯವಾ.
MAR 11:3 ಕುನಿತರಿ ತ್ಯಲಾ ಕಾ ಗಿಹುನ್ ಜಾ಼ತಾಸಾ ಮನ್ಹುನ್ ತುಮಾನಾ ಇಚಾರ್ಲತ, ದನ್‌ಹ್ಯಾಲಾ, ವ್ಹಯಿಜಾ಼ಲ್ಯಾ. ತ್ಯೊ ಹ್ಯಲಾ ಬಿಗಿನಿ ಮಾಗಾರಾ ಲಾವುನ್ ದೆನಾರ್ ಮನ್ಹುನ್ ತ್ಯಲಾ ಸಾಂಗಾ” ಮನ್ಹುನ್ ಸಾಂಗುನ್ ತ್ಯನಾ ಲಾವುನ್ ದಿಲ.
MAR 11:4 ಶಿಶಾ ಗಾವಾತ್ ಗೆಲ ತವಾ ವಾಟಚೆ ಕಡಸಲ್ಯಾ ಯಕಾ ಗರ‍್ಹಾಚಾ ದಾರಾಚೆ ಕಡಸ್ ಬ್ಯಾಂದ್‌ಲ್ಯಾಲ ಗಾಡಾವ್ ದಿಸ್ಲ. ಶಿಶಾಂಚಾನಿ ತ್ಯ ಗಾಡಾವ್ ಶೊಡ್ಲ ತವಾ,
MAR 11:5 ತಿಥ ಉಬಿ ರಾಯ್‌ಲ್ಯಾಲ್ಯಾ ಲೊಕಾಂಚಾನಿ “ತುಮಿ ಕ್ಯಾ ಕರ್ತಾಸಾ? ತ್ಯಲಾ ಕಾ ಶೊಡ್ತಾಸಾ? ಮನ್ಹುನ್” ಇಚಾರ್ಲ.
MAR 11:6 ಯೇಸುನಿ ಆಪ್‌ಲ್ಯಾಲಾ ಸಾಂಗ್‌ಲ್ಯಾ ಶಾರ್ಕ ಶಿಶಾಂಚಾನಿ ಸಾಂಗ್ಲ. ತವಾ ಲೊಕಾಂಚಾನಿ ಗಾಡಾವ್ ತ್ಯನಾ ಸುಡುನ್ ದಿಲ.
MAR 11:7 ಶಿಶಾಂಚಾನಿ ಗಾಡಾವ್ ಯೇಸುಪ ಆನುನ್ ಆಪ್ಲ ಶಾಲು ಗಾಡ್ವಾವರ್ ಹಾತರ್ಲ. ತವಾ ಯೇಸು ತ್ಯಾವರ್ ಬಸ್ಲಾ.
MAR 11:8 ಖುಬ್ ಲೊಕಾಂಚಾನಿ ತ್ಯಚಿ ಸಾಟಿ ವಾಟವ ಆಪ್ಲ ಕಪ್ಡ ಹಾತರ್ಲ. ದುಸ್‌ರ‍್ಯಾ ಥೊಡ್ಯಾಂಚಾನಿ ಬಾಗತ್ನಿ ಪಾನ ಕಾಪುನ್ ಆನುನ್ ವಾಟವ ಪಗಳ್ಳಿತ.
MAR 11:9 ಥುಡಿ ಲೊಕ ಯೇಸುಚೆ ಮೊರ‍್ಹ ಆನಿ ಮಾಗ್ಹ ಜಾ಼ತ್ಯಾಲಿ “ತ್ಯಲಾ ಸ್ತುತಿ ಕರಾ! ಪ್ರಬುಚಾ ನಾವಾನಿ ಯತ್ಯೊ ತ್ಯಲಾ ದೇವ್ ಆಶಿರ್ವಾದ್ ಕರುನಿ!
MAR 11:10 ಆಮ್‌ಚಾ಼ ವಡಿಲ್ ದಾವಿದಾಚ಼ ಯನಾರ್ ತ್ಯಲಾ ದೇವ್ ಆಶಿರ್ವಾದ್ ಕರುನಿ! ದೇವಾಲಾ ಸ್ತುತಿ ವ್ಹವುನಿ ಆಸಿ ಜೊ಼ರಾನಿ ಮನ್ಹಿತಿತ.
MAR 11:11 ಯೇಸುನಿ ಯೆರುಸಲೆಮಿತ್ ಪ್ರವೆಸ್ ಕರುನ್, ದೇವ್ಳಾತ್ ಜಾ಼ವುನ್ ತಿತ್ಲ ಸರ್ಬೌಥ ಸಗ್ಳ ಬಗ್ಲ. ಫನ್ ತವಾ ಯೊಳ್ ಜಾ಼ಲ್ಥಾ. ಮನ್ಹುನ್ ಯೇಸು ಬಾರಾ ಜಾ಼ನ್ ಶಿಶಾಂಚಿ ಸಂಗ ಬೆತಾನಿತ್ ಗೆಲಾ.
MAR 11:12 ದಿಸ್ರೆ ದಿಸಿ ತೇ ಬೆತಾನಿತ್ನಿ ಯಯಿತ್ ಆಸ್ಥಾನಾ ಯೇಸುಲಾ ಭುಕ್ ಲಾಗ್ಲಿ.
MAR 11:13 ತ್ಯನಿ ಪಾನಾನಿ ಬರ್‌ಲ್ಯಾಲ ಯಾಕ್ ಅಂಜು಼ರಾಚ಼ ಜಾ಼ಡ್ ಬಗ್ಲ. ಆನಿ ತ್ಯಲಾ ಫಳ ಲಾಗ್‌ಲ್ಯಾತ ಕ್ಯಾ ಬಗಾಯಾ ತಿಥ ಗೆಲಾ. ಖರ ತ್ಯಲಾ ತಿಥ ಯಾಕ್ಬಿ ಫಳ್ ದಿಸ್ಲ ನಾಹಿ. ನಿಸ್ಥಿ ಪಾನ ತ್ಯವ್ಡಿಸ್ ಹುತ್ತಿತ ಕಾ ಮನ್‌ಲ್ಯಾವ ತ್ಯ ಪಿಕಾಚ ಸಿಜ಼ನ್ ನವ್ಥ.
MAR 11:14 ಮನ್ಹುನ್ ಯೇಸುನಿ ತ್ಯಾ ಜಾ಼ಢಾಲಾ, ಹಿತ್ನಿ ಮೊರ‍್ಹ ತುಜ಼ ಫಳ್ ಕುನಿ ಖಾವು ನಾಹಿ ಆಸ ವ್ಹವುನಿ ಮನ್ಲಾ. ಯೇಸುಚಾ ಶಿಶಾಂಚಾನಿಬಿ ಹ್ಯೊ ಸಬೊತ್ ಐಕ್ಲಾ.
MAR 11:15 ತೇ ಯೆರುಸಲೆಮಿತ್ ಆಲ. ತವಾ ಯೇಸು ದೇವ್ಳಾತ್ ಗೆಲಾ ತಿಥ ಸಾಮಾನ್ ಇಕ್‌ತ್ಯಾಲ್ಯಾನಾ ಗೆಥ್ಯಾಲ್ಯಾನಾ ತ್ಯನಿ ತಿಥ್ನಿ ಬಾಹಿರ್ ಪಳಿವ್ಲಿತ; ಪೈಶಾಚಾ಼ ಯವಾರ್ ಕರ್ತ್ಯಾಲ್ಯಾಂಚಿ ಬೆಂಚ ಕವ್ಡ ಇಕ್‌ತ್ಯಾಲ್ಯಾಂಚಿ ಬಿಸ್ನಿ ತ್ಯನಿ ಪಾಡುನ್ ಗ್ಯಾತ್ಲಿತ.
MAR 11:16 ವಜ್ಜಿ ಗಿಹುನ್ ಯಹುದಿಂಚಾ ಮೊಟ್ಯಾ ದೇವ್ಳಾಚಾ ಆಂಗ್ನಾತ್ನಿ ಜಾ಼ತ್ಯಾಲ್ಯಾನಾ ತ್ಯನಿ ಥಾಂಬಿವ್ಲಿತ.
MAR 11:17 ಮಂಗ್ ಯೇಸುನಿ ತ್ಯಾ ಲೊಕಾನಾ “ಮಾಜ಼ ದಿವುಳ್ ಸಗ್‌ಳ್ಯಾ ದೇಸೆತ್‌ಲ್ಯಾ ಲೊಕಾಂಚ಼ ಮಾಗ್‍ನ್ಯಾಚ ದಿವುಳ್ ವ್ಹಯಾಚ಼, ಮನ್ಹುನ್ ಪವಿತ್ರ ಶಾಸ್ತಾರಾತ್ ಪರ್ಮೇಶ್ವರಾನಿ ಸಾಂಗ್‌ಲ್ಯಾ. ಫನ್ ತುಮಿ ದಿವುಳ್ ಚೊ಼ರಾಚಿ ಘಬ್ ಕಿಲಿಸಾ” ಮನ್ಲಾ.
MAR 11:18 ಲೊಕ ಸಗ್ಳಿ ಯೇಸುಚಿ ಗ್ಯೋಸ್ಟ್ ಐಕುನ್ ಖುಬ್ ಗಾಭಾರ್ಲ್ಯಾಲಿ ಹುತ್ತಿತ ಮನ್ಹುನ್ ಮುಖ್ಯ ಯಾಜಕ ಆನಿ ದರ್ಮಶಾಸ್ತಾರ್ ಸಿಕಿವ್‌ತ್ಯಾಲ ಯೇಸುಲಾ ಬಿಹ್ಯಾಲ ಆನಿ ಯೇಸುಚ಼ ಹೆ ಸಬ್ಧ ಐಕುನ್ ತ್ಯಲಾ ಠಾರ್ ಮಾರಾಯಾ ಪಾರಕ್ ಯವಜಾ಼ಯಾ ಲಾಗ್ಲ.
MAR 11:19 ತಿಸಿ ಶಾಂಜ಼್ ಜಾ಼ಲಿ ತವಾ ಯೇಸು ಆನಿ ತ್ಯಚ಼ ಶಿಶಾ ಶಾರ್ ಸುಡುನ್ ಬಾಹಿರ್ ಗೆಲ.
MAR 11:20 ದಿಸ್ರೆ ದಿಸಿ ಸಕಾಳಚ಼, ವಾಟನಿ ಜಾ಼ತಾನಾ. ಮಾಗ್‍ಲ್ಯಾ ದಿಸಾ ದಿಸಿ ಯೇಸುನಿ ಸರಾಪ್‌ಲ್ಯಾಲ ಅಂಜು಼ರಾಚ಼ ಝಾ಼ಡ್ ತ್ಯಂಚಾನಿ ಬಗ್ಲ ತ್ಯ ಝಾ಼ಡ್ ಮುಳಾ ಸಾಹಿತ್ ವಾಳುನ್ ಗೆಲ್ತ.
MAR 11:21 ಪೇತ್ರಾನಿ ಜಾ಼ಲಹ್ಯಾಲ ಯವಜು಼ನ್, ಯೇಸುಲಾ, “ಪ್ರಬು, ಬಗ್! ಕ್ಯಾಲ್ ತು ಸರಾಪ್‌ಲ್ಯಾಲ ಅಂಜು಼ರಾಚ಼ ಝಾ಼ಡ್ ವಾಳುನ್ಗೆಲ್ಯಾ” ಮನ್ಲಾ.
MAR 11:22 ಯೇಸು, “ದೇವಾವ ಇಸ್ವಾಸ್ ಥೆವಾ” ಮನ್ಲಾ.
MAR 11:23 “ಮಿ ತುಮಾನಾ ಖರ ಸಾಂಗ್ತೊ. ಕೊನ್ತರಿ ಹ್ಯಾ ಗುಢ್ಯಾಲಾ, ತು ಉಪ್ಟುನ್ ಜಾ಼ವುನ್ ಸಮಿಂದೊರಾತ್ ಪಡ್, ಮನ್ಹುನ್ ಸಾಂಗುನ್, ಆನ್ಮಾನ್ ನಸ್ಥಾನಾ, ತ್ಯನಿ ಸಾಂಗ್‌ಲ್ಯಾಲ ವ್ಹನಾರ್ ಮನ್ಹುನ್ ಇಸ್ವಾಸ್ ಥೆವ್‌ಲ್ಯಾವ, ಪರ್ಮೇಶ್ವರ್ ತ್ಯ ತ್ಯಚಿಸಾಟಿ ಕರ್ನಾರ್.
MAR 11:24 ಮನ್ಹುನ್ ತುಮಿ ಮಾಗ್ನ ಕರ್ತಾನಾ ಕಾಯ್ತರಿ ಮಾಗ್‍ಲ್ಯಾವ ತ್ಯ ಗಾವ್ಲ ಮನ್ಹುನ್ ಇಸ್ವಾಸ್ ಥೆವ್ಲಾತ ತವಾಸ್ ತುಮಿ ಮಾಗ್‍ಲ್ಯಾಲ ತುಮಾನಾ ಗಾವ್ಲ
MAR 11:25 ತುಮಿ ಮಾಗ್ನ ಕರ್ತಾನಾ ತುಮಾನಾ ಕುನಾವತರಿ ಕಸ್ಲಾತರಿ ರಾಗ್ ಆಸ್‌ಲ್ಯಾಲಾ ಯದತ್ ಆಲ್ಯಾವ ತ್ಯಲಾ ಮಾಪ್ ಕರಾ.
MAR 11:26 ತವಾ ಪರಲೊಕಾತ್ಲಾ ದೆವ್ ತುಮ್ಚಿ ಚು಼ಕ್ ಮಾಪ್ ಕರಿಲ್” ಮನ್ಲಾ.
MAR 11:27 ಯೇಸು ಆನಿ ತ್ಯಚ಼ ಶಿಶಾ ಆನಿಕ್ ಯಂಗ್ದಾ ಯೆರುಸಲೆಮಿತ್ ಆಲ. ಯೇಸು ದೆವ್ಳಾತ್ ಫಿರತ್ ಆಸ್ಥಾನಾ ಮುಖ್ಯ ಯಾಜಕ್ ದರ್ಮ ಉಪದೆಸ್ ಕರ್ತ್ಯಾಲ ಆನಿ ಯೆಹುದಿ ಜಾಂತ ತ್ಯಚಿಪ ಯವುನ್.
MAR 11:28 “ಹ್ಯ ಸಗ್ಳ ಕರಾಯಾ ತುಲಾ ಕ್ಯಾ ಹಾಕ್ ಹಾ? ಕುನಿ ಹ್ಯೊ ಹುಕುಮ್ ದಿಲಾ? ಆಮಾನಾ ಸಾಂಗ್!” ಮನ್ಲ.
MAR 11:29 ಯೇಸು ತ್ಯನಾ “ಮಿ ತುಮಾನಾ ಯೊಕ್ ಸಬ್ಧ ಇಚಾರ್ತೊ. ತುಮಿ ಮಾಜಾ ಸಬ್ಧಾಲಾ ಉತ್ತರ್ ದಿಲ್ಯಾವ ಮಿ ಕಚಾ ಹುಕ್ಮಾನಿ ಹ್ಯ ಕರ್ತೊ ಮನ್ಹುನ್ ತುಮಾನಾ ಸಾಂಗ್ತೊ.
MAR 11:30 ಯೊಹಾನಾನಿ ಲೊಕಾನಾ ಪವಿತ್ರ ಬಾಪ್ತಿಸ್ಮಾ ದಿಲ್ಯಾಲ ದೇವಾನಿ ದಿಲ್ಯಾಲ್ಯಾ ಹುಕ್ಮಾನಿ ಕ್ಯಾ ಮಾನ್ಸಾನಿ ದಿಲ್ಯಾಲ್ಯಾ ಹುಕ್ಮಾನಿ? ಮನಾ ಸಾಂಗಾ!” ಮನ್ಲಾ.
MAR 11:31 ತವಾ ತ್ಯಂಚಾನಿ, “ಆಮಿ ಕ್ಯಾ ಸಾಂಗುಯಾ ದೇವಾಪ್ನಿ ಆಲ್ಯಾಲಾ ಹಾಕ್ ಮನ್‌ಲ್ಯಾವ ತುಮಿ ಕಾ ತ್ಯಚಿವ ಇಸ್ವಾಸ್ ಥೆವ್ಲಾ ನಾಹಿಸಾ ಮನ್ಹುನ್ ಇಚಾರ್ನಾರ್.
MAR 11:32 ಯೆಕ್ ವೆಳಿ ಮಾನ್ಸಾಪ್ನಿ ಆಲ್ಯಾಲ್ಯಾ ಹುಕ್ಮಾನಿ ಮನ್‌ಲ್ಯಾವ ಲೊಕ ಆಮ್ಚಿವ ರಾಗ್ ಕರ್ನಾರ್” ಮನ್ಹುನ್ ಆಪ್‍ಲ್ಯಾ ಆಪ್‌ಲ್ಯಾತ್ ಬೋಲ. (ಸಗ್‌ಳ್ಯಾಲೋಕಾಂಚಾನಿ ಯೊಹಾನ್ ಪ್ರವಾದಿ ಮನ್ಹುನ್ ಇಸ್ವಾಸ್ ಥೇವ್ಲಾ ಹುತ್ತಾ) ಮನ್ಹುನ್ ಲೊಕಾನಾ ಬಿಹ್ಯಾಲ.
MAR 11:33 ಹ್ಯಚೆ ಸಾಟಿ ತೆ ಯೇಸುಲಾ, “ತ್ಯ ಆಮಾನಾ ಠ್ಹಾವ ನಾಹಿ” ಮನ್ಲ. ಯೇಸುನಿ ತ್ಯನಾ, “ತಸ ಜಾ಼ಲ್ಯಾ ಮಿ ಸಾಹಿತ್ ಕಚಾ ಹಕ್ಕಾನಿ ಹ್ಯ ಸಗ್ಳ ಕರ್ತೊ ತುಮಾನಾ ಸಾಂಗಿತ್ ನಾಹಿ” ಮನ್ಲಾ.
MAR 12:1 ಮಂಗ್ ಯೇಸು ಲೊಕಾನಾ ಸಾಮ್ಯಾನಿ ಸಾಂಗಾಯಾ ಲಾಗ್ಲಾ: “ಯಕಾನಿ ದರಾಕ್ಶಿಚಾ಼ ಮಳಾ ಗಾಲ್ಹುನ್, ತ್ಯಲಾ ಸರ್ಬೌತಾ ಕುಪ್ ಗಾಲ್ಹುನ್, ದರಾಕ್ಶಿಚಾ಼ ರಸ್ ಕಾಡಾಯಾ ಖಡ್ಡಾ ಕಾಡುನ್ ರಾಖಾಯಾ ಮಾಳಾ ಗಾಲ್ಹುನ್ ದರಾಕ್ಶಿಚಾ಼ ಮಳಾ ರೈತಾನಾ ಖಂಡಾನಿ ದಿವುನ್ ತ್ಯೊ ಬಾಹಿರ್ಲೆ ದೇಶೆತ್ ಗೆಲಾ.
MAR 12:2 “ಮೊರ‍್ಹ ಲ್ಯಾನ್ ಆಲಿ ತವಾ ಆಪ್ಲೆ ವಾಟ್ನಿಚಿ ದರಾಕ್ಷಿ ಆನಾಯಾ ಆಪ್‌ಲ್ಯಾ ಯಕಾ ಆಳಾಲಾ ತ್ಯಂಚಿಪ ಲಾವುನ್ ದಿಲಾ.
MAR 12:3 ತ್ಯಂಚಾನಿ ತ್ಯಲಾ ದರ‍್ಹುನ್ ಮಾರುನ್ ಮೊಕ್‌ಳ್ಯಾ ಹಾತಾನಿ ಲಾವುನ್ ದಿಲಾ.
MAR 12:4 ತವಾ ದನ್‌ಹ್ಯಾನಿ ಪರತ್ ಆನಿ ಯಕಾ ಆಳಾಲಾ ತ್ಯಂಚಿಪ ಲಾವುನ್ ದಿಲಾ, ತ್ಯಂಚಾನಿ ತ್ಯಚಿ ಡುಯಿ ಫುಡುನ್ ಅವ್ಮಾನ್ ಕರುನ್ ಲಾವುನ್ ದಿಲಾ.
MAR 12:5 ಮನ್ಹುನ್ ದನ್‌ಹ್ಯಾನಿ ಆನಿ ಯಕಾ ಆಳಾಲಾ ಲಾವುನ್ ದಿಲಾ, ತ್ಯಂಚಾನಿ ತ್ಯಾ ಆಳಾಲಾ ಮಾರುನುಸ್ ಟ್ಯಾಕ್ಲಾ. ತ್ಯಾ ದನ್‌ಹ್ಯಾನಿ ಆಸ ಖುಬ್ ಆಳಾನಾ ತ್ಯಂಚಿಪ ಲಾವುನ್ ದಿಲ, ತ್ಯಂಚಾನಿ ಕಾಯ್ ಥೊಡ್ಯಾನಾ ಬಡಿವ್ಲ ಆನಿ ಕಾಯ್ ಥೊಡ್ಯಾನಾ ಮಾರುನ್ ಟ್ಯಾಕ್ಲ.
MAR 12:6 “ತ್ಯಾ ದನ್‌ಹ್ಯಾಲಾ ಆತಾ ತ್ಯಂಚಿಪ ಲಾವುನ್ ದಿಯಾ ತ್ಯಚಾ಼ ಯಕಚಾ಼ ಯೊಕ್ ಲ್ಯಾಡ್ಕಾ ಲ್ಯೊಕ್ ತ್ಯವ್ಡಾಸ್ ರಾಲ್ಥಾ ತೆ ಮಾಜಾ ಲೇಕಾಲಾ ತರಿ ಮರ‍್ಯಾದ್ ದಿತಿಲ ಮನ್ಹುನ್ ಸಮಜು಼ನ್ ಲಾಸ್ಟಾಸ್ ದನ್ಯಾನಿ ತ್ಯಲಾಸ್ ಲಾವುನ್ ದಿಲಾ.
MAR 12:7 ಫನ್ ತ್ಯಂಚಾನಿ “ಹ್ಯೋಚ಼್ ಹೆ ಆಸ್ಥಿಚಾ಼ ವಾರ್ಸಿ, ಯವಾ ಹ್ಯಲಾ ಮಾರುನ್ ಟಾಕುಯಾ; ತವಾ ಆಸ್ಥಿ ಆಮ್ಚಿ ವ್ಹಯಿಲ್” ಮನ್ಹುನ್ ಯಕಾಮಕಾ ಬರ್ಬರ್ ಬುಲುನ್ ಗಿಹುನ್
MAR 12:8 ತ್ಯಲಾ ದರ‍್ಹುನ್ ಜೀವ್ ಕಾಡುನ್ ದರಾಕ್ಶಿಚಾ ಮಳ್ಯಾತ್ನಿ ಬಾಹಿರ್ ಟ್ಯಾಕ್ಲಾ.
MAR 12:9 “ಆಸ ಆಸ್ಥಾನಾ ತ್ಯೊ ದನ್ಹಿ ಕ್ಯಾ ಕರ್ತೊ? ತ್ಯೊ ದರಾಕ್ಶಿಚಾ ಮಳ್ಯಾತ್ ಜಾ಼ವುನ್ ತ್ಯನಾ ಮಾರುನ್ ದುಸ್‌ರ‍್ಯಾ ಲೊಕಾನಾ ಖಂಡಾನಿ ದೆತೊ.
MAR 12:10 ಪವಿತ್ರ ಶಾಸ್ತಾರಾತ್ ಲಿವ್‌ಲ್ಯಾಶಾರ್ಕ , “ಘರ್ ಬ್ಯಾಂತ್ಯಾಲ್ಯಾನಿ ನಕೊ ಮನ್ಹುನ್ ನಕ್ವಾಟ್ ಕೆಲ್ಯಾಲಾ ದೊಂಢಾ ಮುದ್ದಮ್ ಕೊನ್ಯಾಲಾಸ್ ವ್ಹಯಿ ಜಾ಼ಲಾ.
MAR 12:11 ಹ್ಯ ಪರ್ಮೇಶ್ವರಾಪ್ನಿ ಜಾ಼ಲ. ಹ್ಯ ಆಮ್ಚೆ ನದ್ರಲಾ ಆಜಾಬ್ ದಿಸ್ಲ. ”
MAR 12:12 ಯೇಸುನಿ ಸಾಂಗ್‌ಲ್ಯಾಲ ಹ್ಯ ಸಾಮ್ಯಾ ತಿತಲ್ಯಾ ಯೆಹುದಿ ಜಾಂತ್ಯಾಂಚಾನಿ ಐಕುನ್ ಆಮಾನಾ ದರ‍್ಹುನ್ ಹ್ಯ ಸಾಂಗ್ಲ ಮನ್ಹುನ್ ಸಮಜು಼ನ್ ಯೇಸುಲಾ ದರ‍್ಹಾಯಾ ಖಟ್ಪಟ್ಲ ಫನ್ ಲೊಕಾನಾ ಬಿಹುನ್ ತ್ಯಲಾ ಸುಡುನ್ ಗೆಲ.
MAR 12:13 ಮಂಗ್ ಹೆರೊದಾಚಾ ತಂಡ್ಯಾತ್‌ಲ್ಯಾನಾ ಪರಿಸಾಯಾತ್‌ಲ್ಯಾ ಥೊಡ್ಯಾನಾ ಯೇಸುಚಾ ಸಬ್ದಾತ್ನಿ ಚು಼ಕ್ ದರ‍್ಹಾಯಾ ಲಾವುನ್ ದಿಲ.
MAR 12:14 ತೆ ಯೇಸುಪ ಯವುನ್ ತ್ಯಲಾ, “ಪ್ರಬು, ತು ಖರಾ ಮನ್ಹುನ್ ಆಮಾನಾ ಸಮಾಜ಼ಲ್ಯಾ, ತುಜೆಯಸಿ ಲೊಕ ಕ್ಯಾ ಯವಸ್‌ತ್ಯಾತ ತ್ಯಚ಼ ತುಲಾ ಭೆ ನಾಹಿ. ಸಗ್ಳಿ ಲೊಕ ತುಲಾ ಯೆಕುಸ್ ಆನಿ ತು ದೇವಾಚೆ ಗುಶ್ಟಿತ್ ಖರ ಸಾಂಗ್‌ತ್ಯಾಲಾ ಮನ್ಹುನ್ ಆಮಾನಾ ಠಾವ ಹಾ. ಹ್ಯಚೆಸಾಟಿ ಆಮಿ ರೊಮ್ ದೇಶೆಚಾ಼ ಚಕ್ರವರ್ತಿ ಕೈಸರಲಾ ಜ಼ಖತ್ ದಿಯಾಚಿ ಪದ್ದತ್ ಖರಿ? ಕ್ಯಾ ಖುಟಿ? ಆಮಿ ಜ಼ಖತ್ ದಿಯಾ ವ್ಹಯಿ ಕ್ಯಾ ನಕೊ? ಆತಾ ಆಮಾನಾ ಸಾಂಗ್” ಮನ್ಲ.
MAR 12:15 ತ್ಯನಿ ತ್ಯಂಚಿ ಯವಜ್ನಾ಼ ವಳ್ಖುನ್, ತ್ಯೊ ತ್ಯನಾ “ಮಾಜಿ ಪಾರಕ್ ಆಸಿ ಕಾ ಕರ್ತಾಸಾ? ಮನಾ ಯೆಕ್ ಪಾವ್ಲಿ ದಾವಾ ಮಿ ತಿ ಬಕ್ತೋ” ಮನ್ಲಾ.
MAR 12:16 ತ್ಯಂಚಾನಿ ತ್ಯಲಾ ಯೆಕ್ ಪಾವ್ಲಿ ದಿಲಿ. ಯೇಸುನಿ ತ್ಯನಾ “ಪಾವ್ಲಿವ ಕುನಾಚಾ಼ ಸಿಕ್ಕಾ ಹಾ? ಆನಿ ತ್ಯಚಿವ ಕುನಾಚ಼ ನಾವ್‍ ಹಾ? ಮನ್ಹುನ್ ಇಚಾರ್ಲ ತೆ “ಹ್ಯ ಕೈಸರಾಚ಼” ಮನ್ಲ.
MAR 12:17 ತವಾ ಯೇಸು ತ್ಯನಾ “ಕೈಸರಾಚ಼ ಕೈಸರಾಲಾ ದೆವಾ, ದೇವಾಚ಼ ದೇವಾಲಾ ದೆವಾ” ಮನ್ಲಾ. ಯೇಸುನಿ ಸಾಂಗ್‌ಲ್ಯಾಲ ಹ್ಯ ಐಕುನ್ ತ್ಯನಾ ಆಜಾಬ್ ವಾಟ್ಲ.
MAR 12:18 ಮಂಗ್ ಮರ್ನಾತ್ನಿ ಉಠುನ್ ಆಲ್ಯಾ ಮಂಥ್ಯಾಲ ಸದ್ದುಕಾಯ್ ಯೇಸುಪ ಯವುನ್.
MAR 12:19 “ಪ್ರಬು, ಯಕ್ಲಾ ಲಗಿನ್ ವ್ಹವುನ್ ಪೊರ ನಸ್ತಾನಾ ಮೆಲಾಕಿ, ತ್ಯಚಾ ಬಾಹ್ವಾನಿ ತ್ಯಚೆ ಬ್ಯಾಯ್ಕೊಲಾ ಲಗಿನ್ ವ್ಹವುನ್ ಮೆಲ್ಯಾಲ್ಯಾ ಬಾವ್ಹಾಸಾಟಿ ಪ್ಯೂರ್ಗಿ ಕಾಡಾ ವ್ಹಯಿತ ಮನ್ಹುನ್ ಮೊಶೆನಿ ಲಿವ್‍ಲ್ಯಾ.
MAR 12:20 ಆಸ ಸಾತ್ ಜಾ಼ನ್ ಬಾಹು ಹುತ್ತ. ಪಯ್ಲಾ ಬಾಹು ಲಗಿನ್ ವ್ಹವುನ್ ಪೊರ ನಸ್ತಾನಾ ಮೆಲಾ.
MAR 12:21 ದೊನ್ವಾ ತಿಲಾ ಲಗಿನ್ ಜಾ಼ಲಾ ತ್ಯಲಾಬಿ ಪೊರ ವ್ಹಯಾಚೆ ಆಂದಿ ಮೆಲಾ ಆನಿ ತಿನ್ವಾಬಿ ಆಸಸ್ ವ್ಹವುನ್ ಮೆಲಾ.
MAR 12:22 ಸಾತ್‌ಜಾ಼ನ ಬಾಹುಬಿ ತಿಲಾ ಲಗಿನ್ ವ್ಹವುನ್ ಪೊರ ನಸ್ತಾನಾ ಮೆಲ. ಮಾಗ್ನಿ ತೀ ಬಿ ಮಿಲಿ.
MAR 12:23 ಸಾತ್‌ಜಾ಼ನ್ ಬಾಹುಬಿ ತಿಲಾ ಲಗಿನ್ ಜಾ಼ಲ ಆಸ ಆಸ್ಥಾನಾ ಮಾನ್ಸ ಮರ್ನಾತ್ನಿ ಉಠುನ್ ಯತಾನಾ ತೀ ಕಚಾಚಿ ಬ್ಯಾಯ್ಕೋ ವ್ಹನಾರ್? ಮನ್ಲ.
MAR 12:24 ಯೇಸು ತ್ಯನಾ “ತುಮಾನಾ ದರ್ಮ ಶಾಸ್ತಾರ್ ಆನಿ ದೇವಾಚಿ ತಾಕತ್ ಠಾವ ನಾಹಿ ಮನ್ಹುನ್ ಆಸ್ಲಾ ಚು಼ಕಿಚಾ಼ ಇಚಾರ್ ಕರ್ತಾಸಾ!
MAR 12:25 “ಮೆಲ್ಯಾಲಿ ಪುನರ್ಜಿವ್ ಜಾ಼ಲ್ಯಾವ ಲಗಿನ್ ಕರುನ್ ಗಿಹಿತ್ ನಾಹಿತ ಆನಿ ಲಗಿನ್ ಕರುನ್ ದಿಯಿತ್ ನಾಹಿತ. ದೇವ್‌ಲೊಕಾತ್‌ಲ್ಯಾ ದೇವ್ದುತಾಚೆಗತ್ ರಾಥ್ಯಾತ.
MAR 12:26 ಫನ್ ಮೆಲ್ಯಾಲಿ ಪುನರುತ್ಥಾನ್ ವ್ಹತ್ಯಾಲ ಸಾಂಗಾಯಾ ವ್ಹಯಿತ ‘ಮಿ ಅಬ್ರಹಾಮಾಚಾ಼ ದೇವ್, ಇಸಾಕಾಚಾ಼ ದೇವ್, ಯಾಕೊಬಾಚಾ಼ ದೇವ್’ ಮನ್ಹುನ್ ಜ಼ಳ್‌ತ್ಯಾಲೆ ಕನ್ಯಾರಿಚೆ ಜಾ಼ಳಿತ್ಲಿ ಖಬರ್ ಮೊಶೆಚಾ ಗ್ರಂಥಾತ್ ತುಮಿ ವಾಚಿವ್ಲಿ ನಾಹಿಸಾ ಕ್ಯಾ?
MAR 12:27 ತ್ಯೊ ಜಿತ್ಯಾನಾ ದೆವ್ ಜಾ಼ಲ್ಯಾ ಮೆಲ್ಯಾಲ್ಯಾನಾ ನವ್ಹ. ಹೆ ಗುಸ್ಟಿತ್ ತುಮಿ ಖುಬ್ ಚು಼ಕ್ ಸಮಜು಼ನ್ ಗೆತಲೆಸಾ.”
MAR 12:28 ಯೊಕ್ ದರ್ಮ ಉಪದೆಸ್ ತಿಥ ಆಲಾ ಆನಿ ತ್ಯಂಚಾ಼ ವಾದ್ ಚಾ಼ಲ್ಯಾಲಾ ಐಕ್ಲಾ ಯೇಸುನಿ ಸಧುಕಾಯಾನಾ ಶಾರ್ಕಾ ಉತ್ರಾ ದಿಲ್ಯಾಲಾ ಬಗುನ್ ಯೇಸುಪ ಯವುನ್ ತ್ಯನಿ ತ್ಯಲಾ “ಸಗ್‌ಳ್ಯಾತ್ ಪೈಲಿ ಆಜ್ಞಾ ಕಚಿ? ಮನ್ಲಾ.
MAR 12:29 ತ್ಯಲಾ ಯೇಸು “ಇಸ್ರಾಯಲ್ ಲೋಕಾನು ಐಕಾ ಆಮಚಾ಼ ದೇವ್ ಪರ್ಮೇಶ್ವರ್ ಯೋಕುಸ್ ದೇವ್.
MAR 12:30 ತುಮಚಾ಼ ದೇವ್ ಪರ್ಮೇಶ್ವರಾಲಾ ಪುರ‍್ಯಾ ಮನಾನಿ, ಪುರ‍್ಯಾ ಆತ್‌ಮ್ಯಾನಿ, ಪೂರೆ ಬುದ್ದಿನಿ, ಪುರೆ ತಾಕ್ತಿನಿ ತ್ಯಚಿ ಮಾಯಾ ಕರಾ ಹಿಚ಼್ ಪೈಲಿ ಆಜ್ಞೆ” ಮನ್ಲಾ.
MAR 12:31 ಆನಿ “ತುಮಿ ತುಮ್ಚಿ ಕಸಿ ಮಾಯಾ ಕರ್ತಾಸಾ ತಸಿಸ್ ತುಮ್ಚಾ ಸೆಜಾ಼ರ‍್ಯಾಚಿ ಮಾಯಾ ಕರಾ ವ್ಹಯಿ ಹಿ ದುನ್ವಿ ಆಜ್ಞೆ ಹ್ಯಾ ದುನಿ ಸಿವಾರ್ ಮುಟಿ ಆಜ್ಞೆ ನಾಹಿ” ಮನ್ಲಾ.
MAR 12:32 ತವಾ ದರ್ಮ ಉಪದೆಸ್ ಯೇಸುಲಾ “ಪ್ರಬು, ತ್ಯೊ ಚಾ಼ಂಗ್ಲಾ ಉತ್ತರ್ ಖರಾ ದೇವ್ ಯೋಕುಚ಼್ ತ್ಯೊ ಪರ್ಮೇಶ್ವರ್ ಆನಿ ದಿಸ್ರಾ ದೇವ್ ನಾಹಿ.
MAR 12:33 ತ್ಯಚೆ ಸಿವಾರ್ ಆನಿ ದಿಸ್ರಾ ದೇವ್ ನಾಹಿ ಮಾನ್ಸಾನಿ ದೇವಾಲಾ ಆಪ್‌ಲ್ಯಾ ಪುರ‍್ಯಾ ಮನ್ಹಾನಿ, ಪೂರೆ ಬುದ್ದಿನಿ, ಪೂರೆ ತಾಕ್ತಿನಿ, ಬಖ್ತಿ ಕರಾ ವ್ಹಯಿ ಆನಿ ಯೊಕ್ ಮಾನುಸ್ ಆಪ್‌ಲ್ಯಾಲಾ ಕ್ಯವ್ಡಿ ಮಾಯಾ ಕರ್ತೊ ತ್ಯವ್ಡಿ ಸೆಜಾ಼ರ‍್ಯಾಲಾಬಿ ಕರಾ ವ್ಹಯಿ. ಆಮಿ ದೇವಾಲಾ ದೆತ್ಯಾಲ್ಯಾ ಜ಼ನಾವಾರಂಚಾ ಯದ್‌ನ್ಯಾಪರಾಸ್ ಹ್ಯಾ ಆಜ್ಞಾ ಖುಬ್ ಮೊಟ್ಯಾ” ಮನ್ಲಾ.
MAR 12:34 ತ್ಯನಿ ಶಾನ್ಪನಾನಿ ಸಾಂಗ್‌ಲ್ಯಾಲ ಉತ್ತರ್ ಐಕುನ್, ಯೇಸು “ತು ದೇವಾಚಾ ರಾಜಾಲಾ ಜ಼ವಳ್ ಹಾಸ್” ಮನ್ಲಾ. ತವಾಚಾನ್ ಯೇಸುಲಾ ಪ್ರಶ್ನೆ ಇಚಾರಾಯಾ ಕುನಾಲಾ ಧೀರ್ ಜಾ಼ಲಾ ನಾಹಿ.
MAR 12:35 ಯೇಸು ದೇವ್ಳಾತ್ ಉಪದೆಸ್ ಸಾಂಗಿತ್ ಆಸ್ಥಾನಾ, “ಕ್ರಿಸ್ತ್ ದಾವಿದಾಚಾ಼ ಲ್ಯೊಕ್” ಮನ್ಹುನ್ ದರ್ಮೊಪದೆಶಕ್ ಮಂತ್ಯಾತ ತ್ಯ ಕಾ?
MAR 12:36 ದಾವಿದ್ ಪವಿತ್ರಾತ್ಮಾನಿ ಬರ್ಹುನ ಕ್ಯಾ ಸಾಂಗ್ಲ ಮನ್‌ಲ್ಯಾವ ದೇವ್ ಪರ್ಮೇಶ್ವರಾನಿ ಮಾಜಾ ಪ್ರಭುಲಾ ಸಾಂಗ್ಲ, “ಮಿ ತುಜಾ ವೈರಿನಾ ತುಜಾ ಪಾಯಾ ಖಾಲ್ ಗಾಲಿ ಪರ‍್ಯಾತ್ ತು ಮಾಜೆ಼ ಉಜ಼ವ್ಯಾಂಗ್ನಿ ಬಸ್ಹುನ್ ರ‍್ಹಾ!.
MAR 12:37 ದಾವಿದುಸ್ ಸ್ವತಾ ಮೆಸಿಯಾಲಾ ಪ್ರಭು ಮನ್‌ಲ್ಯಾ ನಂತರ್, ಆನಿ ತ್ಯೊ ತ್ಯಚಾ಼ ಲ್ಯೊಕ್ ಕಸಾ ವ್ಹಯಿಲ್? ಮನ್ಲಾ. ಯೇಸುಚ಼ ಬೋಲ್ನ ಐಕುನ್ ಖುಬ್ ಲೊಕಾನಾ ಆನಂದ್ ಜಾ಼ಲಾ.
MAR 12:38 ಯೇಸುನಿ ಆಪ್ಲ ಬೋಲ್ನ ಚಾಲು ಕರುನ್, “ದರ್ಮೋಪದೇಶಕಾಂಚೆ ಗುಶ್ಟಿತ್ ಹುಶಾರ್ ರಾವ್ಹಾ ತೇ ಲಾಮ್ ಲಾಮ್ ಜ಼ಘ ಗಾಲ್ಹುನ್ ಬಾಜಾ಼ರಾತ್ನಿ ಫಿರ್ತಾನಾ ಲೊಕಾಂಚಿಪ್ನಿ ಆಪ್‌ಲ್ಯಾಲಾ ಮರ‍್ಯಾದ್ ಗಾವಾಸಾಟಿ ನಮಸ್ಕಾರ್ ಕರಾವಾ ಮಂತ್ಯಾತ.
MAR 12:39 ಆನಿ ಸಬಾ ಸ್ತಾನಾತ್ ಮುಖ್ಯ ಸ್ಥಾನ್, ಪಂಗ್ತಿತ್ ಮುಖ್ಯ ಸ್ಥಾನ್ ವ್ಹಯಿ ಮಂತ್ಯಾತ.
MAR 12:40 ಆನಿ ತೆ ವಿದವೆಂಚಿ ಗರ್‍ಹ ಗಿಳುನ್ ಮೊಸ್ ಕರ್ತ್ಯಾತ ಆನಿ ಮೊಟ್ಯಾನಿ ಮಾಗ್ನ ಕರ್ತ್ಯಾತ. ದೇವ್ ಆಸ್‌ಲ್ಯಾನಾ ಕಠಿನ್ ಸಿಕ್ಶಾ ದೆನಾರ್” ಮನ್ಲಾ.
MAR 12:41 ಯೇಸು ದೇವ್ಳಾತ್ ದಿನ್ಗಿಚೆ ಪಿಟಿ ಮೋರ್ಹ ಬಸ್ಲಾಹುತ್ತಾ ತವಾ ಲೊಕ ಪಿಟಿತ್ ಪೈಸ ಗ್ಯಾಲತ್ಯಾಲ್ಯಾಕ್ಡ ಲಕ್ಶೆ ದಿಲ. ಸಾವ್ಕಾರ್ ಲೊಕ ಖುಬ್ ಪೈಸ ಗಾಲ್ಹಿತಿತ.
MAR 12:42 ಮಂಗ್ ಏಕ್ ಗರಿಬ್ ವಿದ್ವಾ ಯವುನ್ ತಿನಿ ದೊನ್ ಆನ ಗ್ಯಾತ್ಲ ಮಂಜೆ ಯೊಕ್ ಪೈಸಾ ಗ್ಯಾತ್ಲಾ.
MAR 12:43 ಯೇಸುನಿ ಆಪ್‌ಲ್ಯಾ ಶಿಶಾನಾ ಕಡಸ್ ಹಾಕ್ಟುನ್, “ಮಿ ತುಮಾನಾ ಖರ ಸಾಂಗ್ತೊ ದಿನ್ಗಿ ಗ್ಯಾತ್‌ಲ್ಯಾಲ್ಯಾತ್ ಸಗ್‌ಳ್ಯಾ ಪಕ್ಶಿ ಗರಿಬ್ ವಿದ್ವೆನಿ ಖುಬ್ ಗ್ಯಾತ್ಲಿ.
MAR 12:44 ರಾಲ್ಯಾಲ್ಯಾಂಚಾನಿ ಆಪ್‌ಲ್ಯಾಲಾ ಪುರೊಹ್ವವುನ್ ಉರ್ಲ್ಯಾಲ್ಯಾತ್ ಥೊಡ ಗ್ಯಾತ್‌ಲ್ಯಾ. ಹಿನಿ ಆಪ್ಲೆ ಗರಿಬ್ತಿತಿತ್ ಆಪ್ಲಿಪ ಆಸ್‌ಲ್ಯಾಲ ಸಗ್ಳ ದಿಲ, ಆಪ್ಲಾ ಜೀವ್ನಾಸ್ ದಿಲಾ” ಮನ್ಲಾ.
MAR 13:1 ಯೇಸು ದೇವ್ಳಾತ್ನಿ ಜಾ಼ತಾನಾ ತ್ಯಚಾ ಯಕಾ ಶಿಶಾನಿ ತ್ಯಲಾ “ಪ್ರಬು, ಬಗ್! ಕ್ಯವ್ಡ ಮೊಟ ದೊಂಢ! ಕ್ಯವ್ಡ ಮೊಟ ಬಾಂದ್ ಕಾಮ್!” ಮನ್ಲಾ.
MAR 13:2 “ತುಮಿ ಹ್ಯ ಮೊಟ ಬಾಂದ್ ಕಾಮ್ ಬಗ್‍ತ್ಯಾಸಾ ನವ್ಹ? ಹ್ಯ ಸಗ್ಳ ಬಾದ್ ವ್ಹನಾರ್ ದೋಂಡ್ಯಾವ ದೊಂಢಾ ರಾನ್ಹಾರ್ ನಾಹಿ ಸಗ್ಳ ದೊಂಢ ಪಡ್ನಾರ್” ಮನ್ಲಾ.
MAR 13:3 ಮಂಗ್ ತ್ಯೊ ದೇವ್ಳಾಚೆ ಮೋರ್ಹ ಒಲೀವ್ ತೆಲಾಚಾ ಜಾ಼ಢಾಚಾ ಗುಢ್ಯಾವ ಬಸ್ಲಾ ತವಾ ಪೇತ್ರ, ಯಾಕೊಬ್, ಯೊಹಾನ್, ಆಂದ್ರೇಯ್,
MAR 13:4 “ತ್ಯ ಕವಾ ವ್ಹನಾರ್? ತ್ಯ ಸಗ್ಳ ವ್ಹತಾನಾ ಕಸ ಸಮಾಜ್ನಾ಼ರ್ ಕ್ಯಾ ವಳಕ್ ಹಾ ಆಮಾನಾ ಸಾಂಗ್” ಮನ್ಹುನ್ ತ್ಯಲಾ ಯಕಾನ್ಸಿ ಇಚಾರಾಯಾ ಲಾಗ್ಲ.
MAR 13:5 ತ್ಯಲಾ ಯೇಸುನಿ ತ್ಯನಾ “ಕೊನ್ ತರಿ ತುಮಚಾ಼ ಘಾತ್ ಕರಿಲ್ ಜಾ಼ಗ್ರತ್ ರಾವ್ಹಾ.
MAR 13:6 ಖುಬ್ ಜಾ಼ನ್ ಯವುನ್ ಮಾಜ಼ ನಾವ್ ಗಿಹುನ್ “ಮಿಸ್ ತ್ಯೊ ಕ್ರಿಸ್ತ್, ಮನ್ಹುನ್ ಖುಬ್ ಜ಼ನಾನಾ ಫಸಿವ್ನಾರ್.
MAR 13:7 ಆನಿ ಜ಼ವಳ್ ಚಾ಼ಲತ್ಯಾಲ್ಯಾ ಲಡಾಯಿಂಚಾ಼ ಆವಾಜ಼್ ಐಕು ಯನಾರ್ ದುರ್ ಚಾ಼ಲತ್ಯಾಲೆ ಲಡಾಯಿಂಚಿ ಬಾತ್ನಿ ಐಕು ಯನಾರ್ ತ್ಯಲಾ ಬಿಹುನಕೊಸಾ ಸಮಾಪ್ತಿ ವ್ಹಯಾಚೆ ಆಂದಿ ಹ್ಯ ವ್ಹಯಾಸ್ ಪಾಯ್ಜೆ ಖರ ಹ್ಯಚ಼್ ಸಮಾಪ್ತಿ ನವ್ಹ.
MAR 13:8 ಲೊಕ ಲೊಕಾಂಚೆ ಆಡ್ವಿ ಲಡ್ನಾರ್ ರಾಜಾಂಚೆ ಆಡ್ವ ರಾಜ ಲಡ್ನಾರ್ ಜಿತ ಜಿತ ಭುಕಂಪ ವ್ಹನಾರ್, ಆನಾಲಾ ಬರ್ಗಾಲ್ ಯನಾರ್, ಹ್ಯ ಬಾಳತ್ಪನಾಚ಼ ಯಾಗ್ ಸುರು ಜಾ಼ಲ್ಯಾಚೆಗತ್ ರಾನ್ಹಾರ್.
MAR 13:9 ತುಮಿ ಸಂಬಾಳುನ್ ರಾವ್ಹಾ! ಮಾಜೆ಼ ಮಾಗ್ನಿ ಯತಾಸಾ ಮನ್ಹುನ್ ಲೊಕ ತುಮಾನಾಬಿ ದರ‍್ಹುನ್ ಚೌ಼ಕಸಿ ಕರ್ನಾರ್, ಸಬಾ ಸ್ತಾನಾತ್ ನಿಹುನ್ ತುಮಾನಾ ಮಾರ್ನಾರ್, ರಾಜಾಂಚೆ ಮೊರ‍್ಹ ತುಮಾನಾ ಉಬ ಕರುನ್ ಮಾಜಿ ಸಾಕ್ಶಿ ಸಾಂಗಾ ಮನ್ಹಾರ್.
MAR 13:10 ಖರ ಅಂತ್ಯ ಯಯಾಚೆ ಆಂದಿ ತುಮಿ ಸಗ್ಳೆ ಜಾ಼ತಿಚಾ ಲೊಕಾನಾ ಸುವಾರ್ತಾ ಸಾಂಗಾ ವ್ಹಯಿಸಾ.
MAR 13:11 ತುಮಾನಾ ದರ‍್ಹುನ್ ಚೌ಼ಕಸಿ ಕರ್ತಾನಾ ತುಮಿ ಕ್ಯಾ ಸಾಂಗಾ ವ್ಹಯಿ ಮನ್ಹುನ್ ಆಂದಿಸ್ ಯವ್ಜು ನಕೊಸಾ ತೆ ಗಟ್ಕಲಾ ತುಮಾನಾ ಪರ್ಮೇಶ್ವರ್ ಕ್ಯಾ ಸಮಜು಼ನ್ ದಿಯಿಲ್ ತ್ಯ ಬೊಲಾ ಕಾ ಮನ್‌ಲ್ಯಾವ ಬೊಲ್ನಾರ‍ ತುಮಿ ನವ್ಹ ತುಮ್ಚೆ ಸಂಗ ಪವಿತ್ರಾತ್ಮ ಬೊಲ್ನಾರ್.
MAR 13:12 “ಬಾಹು ಬಾವ್ಹಾನಾ, ಬಾ ಆಪ್‌ಲ್ಯಾ ಪೊರಾನಾ ಮಾರಾಲಾ ದಿಯಿಲ್. ಪೊರ ಆಪ್ಲೆ ಆಯಿ ಬಾಚೆ ಆಡ್ವ ಪರ್ತುನ್ ತ್ಯನಾ ಮಾರಾಯಾ ದೆನಾರ್.
MAR 13:13 ತುಮಿ ಮಾಜೆ ಮಾಗ್ನಿ ಯತಾಸಾ ಮನ್ಹುನ್ ಲೊಕ ತುಮಚಾ಼ ರಾಗ್ ಕರ್ನಾರ್. ಫನ್ ಸೆವಟ್ ಪರ್ಯಾತ್ ಥಾಂಬ್ನಾರಾ ದೇವಾಚಾ ನ್ಯಾಯಾ ತೀರ್ಪಾತ್ನಿ ಚು಼ಕುನ್ ದೇವ್ಲೋಕಾತ್ ಜಾ಼ಯಾಲಾ ಚಾ಼ಂಗ್ಲ ವ್ಹನಾರ್.
MAR 13:14 “ಆನಿ ಯಕಸಿ ನಾಸ್ ಕರ್ತ್ಯಾಲಾ ಬುರ್ಸಾ ಜಿನೊಸ್ ರಾಹುನಾಹಿತ್ಯಾ ಜಾ಼ಗ್ಯಾವ ಉಬಾರಾಯ್‌ಲ್ಯಾಲಾ ಬಕ್ಸಿಲಾ ತವಾ ಯುದಾಯಾತ್ಲಿ ಲೊಕ ಗುಢ್ಯಾವ ಜಾ಼ನಾರ್ (ಹ್ಯ ವಾಚಿವ್‌ತ್ಯಾಲಾ ಸಮಜು಼ನ್ ಗಿಹುನಿ) ತವಾ ಯೂದಾಯಾತ್‌ಲ್ಯಾಂಚಾನಿ ಗುಢ್ಯಾಂಚಿವ ಪಳುನ್ ಜಾ಼ಯಾ ವ್ಹಯಿ.
MAR 13:15 ಮಾಳಿವ ಆಸ್ನಾರಾ ಖಾಲ್ ಉತ್ರುನ್ ಗರ‍್ಹಾತ್ಲ ಕಾಯೇಕ್ ನಿಹ್ಯಾಚೆ ಆಂದಿ ಪಳುನ್ ಜಾ಼ವುನಿ.
MAR 13:16 ಸೆತಾತ್ ಆಸ್‌ಲ್ಯಾಲ್ಯಾನಿ ಆಪ್ಲ ಕಪ್ಡ ಗಿಹ್ಯಾ ಪರ್ತುನ್ ಗರ‍್ಹಾಕ್ಡ ಜಾ಼ವು ನಾಹಿ.
MAR 13:17 “ತ್ಯಾ ಯಳಾಲಾ ಗರ್ವಾರ್ಕರ್ನಿಲಾ ಆನಿ ಬಾರಿಕ್ ಪಿತ್ಯಾಲ ಮುಲ್ ಆಸ್ನಾರಿಲಾ ಖುಬ್ ತರಾಸ್ ವ್ಹನಾರ್!
MAR 13:18 ಹ್ಯ ಪಾವುಸಾತ್ ಥಂಡಿಚಾ ದಿಸಾತ್ ವ್ಹವು ನಾಹಿ ಮನ್ಹುನ್ ದೇವಾಪ ಮಾಗಾ.
MAR 13:19 ಕಾ ಮನ್‌ಲ್ಯಾವ ತೆ ದಿಸ್ ಖುಬ್ ತರಾಸಾನಿ ಬರ್‌ಲ್ಯಾಲ ರಾನ್ಹಾರ್. ದೇವಾನಿ ಹ್ಯೊ ಪರ್‌ಪಂಚಾ ಸ್ರಶ್ಟಿ ಕೆಲ್ಯಾ ಠಾವ್ನಿ ತಸ್ಲಾ ತರಾಸ್ ಆಜು಼ನ್ಪರ‍್ಯಾತ್ ಆಲಾನಾಹಿ, ಹಿತ್ನಿ ಮೊರ‍್ಹಬಿ ಯನಾರ್ ನಾಹಿ.
MAR 13:20 ದೇವಾನಿ ಹೆ ದಿಸ್ ಕಮ್ಮಿ ಕರಾಯಾ ಯವಜ಼್ಲ ನಾಹಿತ ಕೊನೆಕ್ ಮಾನುಸ್ ಜಿತ್ತ ರಾಹ್ಯಾ ವ್ಹಯಿತ್ ನವ್ಥ. ಫನ್ ದೇವಾನಿ ಆಪ್ನು ನಿವಡ್‌ಲ್ಯಾಲ್ಯಾ ಲೊಕಾಂಚೆ ಸಾಟಿ ತೆ ದಿಸ್ ಕಮ್ಮಿ ಕೆಲ.
MAR 13:21 “ತವಾ ಕೊನ್ತರಿ ತುಮಾನಾ ‘ಕ್ರಿಸ್ತ್ ಹ್ಯಾ ಜಾ಼ಗ್ಯಾವ ಹಾ, ತ್ಯಾ ಜಾ಼ಗ್ಯಾವ ಹಾ, ಬಗಾ ಮನ್ಥಿಲ ತ್ಯ ಖರ ದರು ನಕೊಸಾ.
MAR 13:22 ಸಾದ್ಯ ಜಾ಼ಲ್ಯಾವ ದೇವಾನಿ ನಿವಡ್‌ಲ್ಯಾಲ್ಯಾ ಲೊಕಾಂಚಾ಼ ಘಾತ್ ಕರಾಯಾ ಲಬಾಡ್ ಕ್ರಿಸ್ತ್, ಲಬಾಡ್ ಪ್ರವಾದಿ ಯವುನ್ ಪವಾಡ ಆನಿ ಮುಟಿ ಮುಟಿ ಕಾಮ ಕರ್ನಾರ್.
MAR 13:23 ಮನ್ಹುನ್ ತುಮಿ ಸಂಬಾಳುನ್ ರಾವ್ಹಾ, ಮಿ ತುಮಾನಾ ಆಗೊದಾರ್ ಸಗ್ಳ ಸಾಂಗ್‌ಲ್ಯಾ.
MAR 13:24 “ಹೆ ತರಾಸಾಚ಼ ದಿಸ್ ಯವುನ್ ಗೆಲ್ಯಾ ನಂತರ್, ದಿಸ್ ಅಂದಾರ್ ವ್ಹನಾರ್. ಚಾ಼ಂದ್ ಚಾನ್ನ ದೆನಾರ್ ನಾಹಿ.
MAR 13:25 ಚಾನ್ಯಾ ಆಬ್ಳಾತ್ನಿ ಪಡ್ನಾರ್. ಆನಿ ಆಬ್ಳಾತ್ಲ ಬಳ್ ಹಲ್ನಾರ್.
MAR 13:26 ತವಾ ಮಾನ್ಸಾಚಾ ಲ್ಯೊಕ್ ಮೊಟ್ಯಾ ಹುಕ್ಮಾನಿ ಆನಿ ಮಹಿಮೆನಿ ಡಘಾತ್ನಿ ಯತ್ಯಾಲಿ ಲೊಕ ಬಗ್ನಾರ್.
MAR 13:27 ಮಂಗ್ ಮಾನ್ಸಾಚಾ ಲೇಕಾನಿ ಆಪ್‍ಲ್ಯಾ ದೇವ್ದುತಾನಾ ದರ್ಥಿವ ಸಗ್ಳಿಕ್ಡ ಲಾವುನ್ ದಿವುನ್ ಆಪ್ನು ನಿವಡ್‌ಲ್ಯಾಲ್ಯಾನಾ ದರ್ತಿವ ಸಗ್ಳಿಕ್ಡ ಆನಿ ದೇವ್ಲೋಕಾತ್ನಿ ಸಗ್ಳಿಕ್ನಿ ಯಕಿಕ್ಡ ಜ಼ಮಾ ಕರ್ನಾರ್.
MAR 13:28 “ಅಂಜು಼ರಾಚ಼ ಝಾ಼ಡ್ ಆಮಾನಾ ಯೊಕ್ ಪಾಟಾ ಸಿಕಿವ್ತ. ತ್ಯಾ ಜಾ಼ಢಾಲಾ ಕವ್ಳ ಡಾಳ್ಳಾ ಯವುನ್ ಹಿರ್ವಿ ಪಾನ ಯತಾನಾ ಉನಾಳಾ ಜ಼ವಳ್ ಆಲಾ ಮಂಥಾಸಾ ನವ್ಹ.
MAR 13:29 ತಸಸ್ ತುಮಿಬಿ ಹ್ಯ ಸಗ್ಳ ವ್ಹತ್ಯಾಲ ಬಗ್ತಾನಾ ಯೊಳ್ ಜ಼ವಳ್ ಆಲ್ಯಾ, ದಾರಾತ್ ಉಬಾ ಹಾ ಮನ್ಹುನ್ ಸಮಜು಼ನ್ ಗೆವ್ಹಾ.
MAR 13:30 ಯದತ್ ರಾಹುನಿ ಹ್ಯ ಸಗ್ಳ ವ್ಹಯಿಸ್ ಪರ‍್ಯಾತ್ ಹಿ ಪಿಳ್ಗಿ ಪುಸುನ್ ಜಾ಼ನಾರ್ ನಾಹಿ ಮನ್ಹುನ್ ತುಮಾನಾ ಖರ ಸಾಂಗ್ತೊ” ಮನ್ಲಾ.
MAR 13:31 ದರ‍್ತಿ ಆಬಾಳ್ ಪುಸುನ್ ಜಾ಼ಯಿಲ್. ಖರ ಮಿ ಸಾಂಗ್‌ಲ್ಯಾಲ ವ್ಹಯಾಚೆ ಆಂದಿ ರಾನಾರ್ ನಾಹಿ.
MAR 13:32 ಆನಿ “ತ್ಯೊ ದಿಸ್ ನಾಹಿತ ತಿ ಗಟ್ಕಾ ಪರ್ಮೇಶ್ವರಾಲಾ ಸುಡುನ್ ದೇವ್ದುತಾನಾ ನಾಹಿತ, ಲೇಕಾಲಾ ಸಾಹಿತ್, ಸಮಾಜ಼ಲಿ ನಾಹಿ.
MAR 13:33 ಸಂಬಾಳುನ್ ರಾವ್ಹಾ! ಖಾಯಿಮ್ ತಯಾರ್ ರಾವ್ಹಾ! ತ್ಯ ಕವಾ ವ್ಹಯಿಲ್ ಮನ್ಹುನ್ ತುಮಾನಾ ಠಾವ ನಾಹಿ.
MAR 13:34 ಕಸ ಮನ್‌ಲ್ಯಾವ “ಯೊಕ್ ಮಾನುಸ್ ದುಸ್‌ರ‍್ಯಾ ಮುಲ್ಕಾತ್ ಜಾ಼ತಾನಾ ಆಪ್ಲ ಘರ‍್ದಾರ್ ಆಳಾಂಚಿವ ಸುಡುನ್ ಜಾ಼ತಾನಾ ಯಕಾ ಯಕಾಲಾ ತ್ಯಂಚ಼ ತ್ಯಂಚ಼ ಕಾಮ್ ಸಾಂಗುನ್ ಘರ್ ರಾಕ್ನಾರ‍್ಯಾಲಾ ಸಂಬಾಳುನ್ ರ‍್ಹಾ ಮನ್ಹುನ್ ಸಾಂಗ್‌ತ್ಯಾಚೆಗತ್ (ಮಿ ತುಮಾನಾ ಸಾಂಗ್ತೋ).
MAR 13:35 ಗರ‍್ಹಾಚಾ಼ ದನ್ಹಿ ಶಾಂಚಾ಼ ಯಯಿಲ್ ಕ್ಯಾ ಆರ್ದೆ ರ‍್ಯಾಚಾ಼ ಯಯಿಲ್ ಕ್ಯಾ ಕೊಂಬ್ಡಾ ಬವ್ತಾ ಯಯಿಲ್ ಕ್ಯಾ ಸಕಾಳಚಾ಼ ಯಯಿಲ್ ತುಮಾನಾ ಠಾವ ನಾಹಿ ಮನ್ಹುನ್ ಸಂಬಾಳುನ್ ರಾವ್ಹಾ.
MAR 13:36 ತ್ಯೊ ಬಿಗಿನಿ ಮಾಗಾರಾ ಯಯಿಲ್ ತವಾ ತುಮಿ ನಿಜ಼ಲ್ಯಾಲ ಬಗು ನಾಹಿ.
MAR 13:37 ಮಿ ತುಮಾನಾ ಸಾಂಗ್‌ಲ್ಯಾಲ ಸಗ್‌ಳ್ಯಾನಾ ಸಾಂಗ್ತೋ ಸಂಬಾಳುನ್ ರಾವ್ಹಾ!” ಮನ್ಲಾ.
MAR 14:1 ಪಸ್ಕಾಚಾ಼ ಆನಿ ಆಂಬಾಟ್ ನಸ್‌ಲ್ಯಾಲ್ಯಾ ಬಾಕ್‌ರ‍್ಯಾಂಚಾ಼ ಸನ್ ಯಯಾಚೆ ದೊನ್ ದಿಸ್‌ ಆಂದಿ ಮುಖ್ಯ ಯಾಜಕ್ ಆನಿ ಕ್ಯಾಯ್ದದಾರ್ ಲೊಕ್ ಯೇಸುಪ ಉಗಸ್‌ಚಿ಼ ಚು಼ಕ್ ದರಾಯಾ ಪಾರಕ್ ಸುದಿತ.
MAR 14:2 “ಖರ ಸನಾತ್ ದರ‍್ಹು ನಾಹಿ, ಆಮ್ಚಾ ಲೊಕಾಂಚಾ಼ ಗಾನ್ಹಾ ವ್ಹಯಿಲ್ ಮನ್ಹುನ್ ಬೊಲ. ”
MAR 14:3 ತ್ಯೊ ಬೆತಾನಿತ್ ಕುಶ್ಟರೊಗಿ ಜಾ಼ಲ್ಯಾಲ್ಯಾ ಸಿಮೊನಾಚಾ ಗರ‍್ಹಾತ್ ರಾಹುನ್ ಜೆವ್ನಾಲಾ ಬಸ್ಲಾ ಹುತ್ತಾ ತವಾ ಯೆಕ ಬಾಯಿಲ್ ಮಾನ್ಸಾನಿ ಖುಬ್ ಕಿಮ್ತಿಚ಼ ವಾಸಾಚ಼ ಜಟಮಾಸಿ ತೇಲಾನಿ ಬರ್ಲ್ಯಾಲಿ ಯೆಕ್ ಬರ್ನ್ಹಿ ಆನುನ್ ಫುಡುನ್ ತ್ಯಾಲ್ ಯೇಸುಚೆ ಡುಯಿವ ವತ್ಲ.
MAR 14:4 ಖರ ಥೋಡ್ಯಾಂಚಾನಿ ಆಪ್‌ಲ್ಯಾ ಮನಾತ್ ರಾಗ್ ಕರುನ್ “ಹ್ಯ ತ್ಯಾಲ್ ಹಾಳ್ ಕಾ ಕೇಲಸ್?
MAR 14:5 ತಿನ್ಸೆ ಚಾ಼ಂದಿಚಾ ಪೈಸ್ಯಾನಾ ಇಕುನ್ ಗೊರ್ಗರಿಬಾನಾ ದಿಯಾ ಗಾವ್ಲ ಆಸ್ಥ ನವ್ಹ” ಮನ್ಹುನ್ ತಿಲಾ ದಪ್‌ಕ್ಯಾವಾಲಾಗ್ಲ.
MAR 14:6 ಖರ ಯೇಸು, “ಹಿಲಾ ಸೊಡಾ ಹಿಲಾ ಕಶಾಲಾ ತರಾಸ್ ದೆತಾಸಾ? ಹಿನಿ ಮಾಜೆ ಸಾಟಿ ಯಾಕ್ ಚಾ಼ಂಗ್ಲ ಕಾಮ್ ಕೆಲ್ಯಾ.
MAR 14:7 ಗೊರ್ಗರಿಬ ಕವಾಬಿ ತುಮ್ಚಿಪ ರಾಥ್ಯಾತ; ತುಮ್ಚಾ ಮನಾಸ್ ಯಯಿಲ್ ತವಾ ತ್ಯನಾ ತುಮಿ ಮಜ಼ತ್ ಕರಾಯಾ ಗಾವಲ್; ಫನ್ ಮಿ ಖಾಯಿಮ್ ತುಮ್ಚಿ ಸಂಗ ರಾನ್ಹಾರ್ ನಾಹಿ.
MAR 14:8 ಹಿನಿ ಮಿ ಮೆಲ್ಯಾ ನಂತರ್ ಮಾಜಾ ಮಡ್ಯಾಲಾ ಲ್ಯಾವ್‌ತ್ಯಾಲ ತ್ಯಾಲ್ ಅತ್ತಾಚ಼್ ಮಾಜಾ ಆಂಗಾಲಾ ಲ್ಯಾವ್‌ಲ್ಯಾ.
MAR 14:9 ಸೂವಾರ್ತಾ ಜ಼ಗತಿತ್ ಕುಠ ಕುಠ ಸಾಂಗ್ಸಿಲಾ ತಿಥ ತಿಥ ಹಿನಿ ಕೆಲ್ಯಾಲ ದಿಕಿಲ್ ಹಿಚೆ ಯದಸಾಟಿ ಸಾಂಗಾವಿ ಲಾಗಲ್ ಮನ್ಹುನ್ ತುಮಾನಾ ಖರ‍್ಯಾನಿ ಸಾಂಗ್ತೋ” ಮನ್ಲಾ.
MAR 14:10 ತ್ಯಾ ನಂತರ್ ಬಾರಾಜಾ಼ನ್ ಶಿಶಾತ್ಲಾ ಯಕ್ಲಾ ಇಸ್ಕರಿತ್ ಯುದ್ ಯೇಸುಲಾ ಮುಖ್ಯ ಯಾಜಕಾಂಚಿ಼ಪ ದರ‍್ಹುನ್ ದಿಯಾ ವ್ಹಯಿ ಮನ್ಹುನ್ ತ್ಯಂಚಿಪ ಗೆಲಾ.
MAR 14:11 ತ್ಯ ಐಕುನ್ ಯಾಜಕ್ ಸಂತೋಸ್ ಜಾ಼ಲ, “ಆನಿ ತ್ಯಲಾ ತ್ಯಂಚಾನಿ ಪೈಸ ದಿಯಾಚ಼ ಕೆಲ ತ್ಯೊ ಯೇಸುಲಾ ದರ‍್ಹುನ್ ದಿಯಾ ಚಾ಼ಂಗ್ಲಾ ಯೊಳ್ ಸುದುಲಾಗ್ಲಾ.
MAR 14:12 ಆಂಬಾಟ್ ನಸ್‌ಲ್ಯಾಲ್ಯಾ ಬಾಕ್‌ರ‍್ಯಾಂಚಾ ಸನಾಚೆ ಪೈಲೆ ದಿಸಿ. ಮಂಜೆ ವಲಾಂಡ್ಯಾಚ಼ ಬಕ್ರ ಮ್ಯಾರ್ತ್ಯಾಲ್ಯಾ ದಿಸಾ ದಿಸಿ ಯೇಸುಚಾ ಶಿಶಾಂಚಾನಿ, “ಯೇಸುಲಾ ವಲಾಂಡ್ಯಾಚ಼ ಜೆವಾನ್ ಕರಾಯಾ ಆಮಿ ಕುಠ ಜಾ಼ವುನ್ ತಯಾರ್ ಕರಾವ ಮನ್ಥೋಸ್” ಮನ್ಹುನ್ ತ್ಯಲಾ ಇಚಾರ್ಲ.
MAR 14:13 ತ್ಯಲಾ ಯೇಸುನಿ ಆಪ್‌ಲ್ಯಾ ಶಿಶಾತ್‌ಲ್ಯಾ ದೊಗಾನಾ ಹಾಕ್ಟುನ್, “ತುಮಿ ಪೆಠತ್ ಜಾ಼ವಾ; ತಿಥ ಯೊಕ್ ಮಾನುಸ್ ಬರ್ಲ್ಯಾಲಿ ಪಾನ್ಯಾಚಿ ಗಾಘರ್ ಗಿಹುನ್ ತುಮ್ಚೆ ಮೊರ‍್ಹ ಯಯಿಲ್; ತುಮಿ ತ್ಯಚೆ ಮಾಗ್ನಿ ಜಾ಼ವಾ;
MAR 14:14 ತ್ಯೊ ಕಚಾ ಗರ‍್ಹಾತ್ ಜಾ಼ಯಿಲ್ ತ್ಯಾ ಗರ‍್ಹಾಚಾ ದನ್‌ಹ್ಯಾಲಾ, “ಆಮ್‌ಚಾ಼ ಪ್ರಬು ಆಪ್‌ಲ್ಯಾ ಶಿಶಾಂಚಿ ಸಂಗ ವಲಾಂಡ್ಯಾಚ಼ ಜೆವಾನ್ ಕರಾಯಾ ವ್ಯವಸ್ತಿತ್ ಆಸ್‌ಲ್ಯಾಲಿ ಖುಲಿ ಕಚಿ ಮನ್ಹುನ್ ಇಚಾರ್ತ್ಯೊ ಮನ್ಹುನ್ ಸಾಂಗಾ
MAR 14:15 ಮಂಗ್ ತ್ಯೊ ತುಮಾನಾ ಸಗ್ಳ ಸಂಜಿತ್ ಆಸ್‌ಲ್ಯಾಲೆ ಮಾಡಿ ವೈಲಿ ಯೆಕ್ ಮುಟಿ ಖುಲಿ ದಾವಿಲ್ ತಿಥ ಮಾಜೆಸಾಟಿ ತಯಾರ್ ಕರಾ” ಮನ್ಹುನ್ ಸಾಂಗುನ್ ತ್ಯನಾ ಲಾವುನ್ ದಿಲ.
MAR 14:16 ಶಿಶಾ ನಿಗುನ್ ಪೆಠತ್ ಜಾ಼ವುನ್ ತ್ಯನಿ ಆಪ್‌ಲ್ಯಾನಾ ಸಾಂಗ್‌ಲ್ಯಾ ಶಾರ್ಕ ತಿಥ ಬಗುನ್ ಪಸ್ಕಾಚಾ ಸನಾಚಾ ಜೆವ್ನಾಚಿ ತಯಾರಿ ಕಿಲಿ.
MAR 14:17 ಶಾಂಜ್ ಜಾ಼ಲಿ ತವಾ ತ್ಯೊ ಆಪ್‌ಲ್ಯಾ ಬಾರಾ ಜಾ಼ನ್ ಶಿಶಾಂಚಿ ಸಂಗ ಆಲಾ.
MAR 14:18 ತೇ ಬಸುನ್ ಜೆವಾನ್ ಖಾತಾನಾ ಯೇಸು, “ತುಮ್ಚಾತ್ಲಾ ಯಕ್ಲಾ ಮನಾ ದರ‍್ಹುನ್ ದೆನಾರ್ ತ್ಯೊ ಮಾಜೆ ಸಂಗ ಖಾನಾರಾಸ್ ಮನ್ಹುನ್ ತುಮಾನಾ ಖರ ಸಾಂಗ್ತೋ” ಮನ್ಲಾ.
MAR 14:19 ತವಾ ತೇ ಬೆಜಾರ್ ಕರುನ್ “ಮಿ ನವ್ಹ” ಮನ್ಹುನ್ ಯೊಕ್ ಯೊಕ್ ತ್ಯಲಾ ಮನ್ಹು ಲಾಗಲ.
MAR 14:20 ತ್ಯನಿ ತ್ಯನಾ, “ತ್ಯೊ ಮಾಜಾ ಬಾರಾ ಜ಼ನಾತ್ಲಾ ಯೊಕ್, ಮಾಜೆ ಸಂಗ ತಾಟಿತ್ ಹಾತ್ ಗಾಲ್ಹುನ್ ಬಾಖ್ರಿ ಖಾನಾರಾಸ್
MAR 14:21 ಶಾಸ್ತಾರಾತ್ ಲಿವ್‍ಲ್ಯಾ ಶಾರ್ಕ ಮಾನ್ಸಾಚಾ಼ ಲ್ಯೊಕ್ ಮರ್ನಾರ್. ಖರ ಕೊನ್ ಮಾನ್ಸಾಚಾ ಲೇಕಾಲಾ ದರ‍್ಹುನ್ ದೇತೊ ತ್ಯಚಿ ಹಾಕಿಗತ್ ಕ್ಯಾ ಸಾಂಗು ತ್ಯೊ ಮಾನುಸ್ ಜ಼ಲಾಮ್ಲಾ ನಸ್‌ತ್ತಾ ತ ತ್ಯಲಾ ಬರ ಹುತ್ತ” ಮನ್ಹುನ್ ಸಾಂಗ್ಲ.
MAR 14:22 ತೇ ಖಾಯಿತ್ ಆಸ್ಥಾನಾ ಯೇಸು ಬಾಖ್ರಿ ಗಿಹುನ್ ದೇವಾಲಾ ದಾವುನ್ ಮುಡುನ್ ತ್ಯನಾ ದಿವುನ್ “ಗೆವ್ಹಾ; ಹ್ಯ ಮಾಜ಼ ಧಡ್” ಮನ್ಲಾ.
MAR 14:23 ತ್ಯಾ ನಂತರ್ ತ್ಯನಿ ಪೇಲಾ ಗಿಹುನ್ ದೆವಾಲಾ ದಾವುನ್ ತ್ಯನಾ ದಿಲಾ; ತೇ ಸಗ್ಳ ತ್ಯಾತ್ ಪಿಯಾಲ.
MAR 14:24 ಆನಿ ಯೇಸುನಿ ತ್ಯನಾ “ಹ್ಯ ಮಾಜ಼ ರಗಾತ್ ಹ್ಯ ದೇವಾನಿ ಆಪ್‍ಲ್ಯಾ ಲೊಕಾಂಚೆ ಸಂಗ ನವಿನಿ ಕೆಲ್ಯಾಲಾ ಕರಾರ್; ಹ್ಯ ಖುಬ್ ಲೊಕಾಂಚಿ ಸಾಟಿ ಶಾಂಡ್‌ಲ್ಯಾಲ ರಗಾತ್.
MAR 14:25 ತುಮಾನಾ ಖರ ಸಾಂಗ್ತೋ, ಮಿ ದೇವಾಚಾ ರಾಜಾತ್ ದರಾಕ್ಶಿಚಾ ರಸ್ ನವಿನಿ ಪಿಯಾಚಾ ದಿಸ್ಹಾ ಪರ‍್ಯಾತ್ ಹ್ಯೊ ಹಿತ್ನಿ ಮೊರ‍್ಹ ಪಿನಾರ್ ನಾಹಿ” ಮನ್ಲಾ.
MAR 14:26 ನಂತರ್ ತೆ ಗೀತ್ ಸಾಂಗುನ್ ತಿಥ್ನಿ ನಿಗುನ್ ತೆಲಾಚಾ ಜಾ಼ಢಾಚಾ ಒಲೀವ್ ಗುಢ್ಯಾವ ಗೆಲ.
MAR 14:27 ತವಾ ಯೇಸುನಿ ತ್ಯನಾ “ತುಮಿ ಸಗ್ಳ ಬಿಹುನ್ ಮಾಗ ಸರ್ನಾರ್. ದೇವ್ ಗುರಿಕ್ಯಾಲಾ ಮಾರುನ್ ಟ್ಯಾಕ್ನಾರ್, ಬಕ್ರಿ ಸಗ್ಳಿ ಪಳುನ್ ಜಾ಼ನಾರ್’ ಮನ್ಹುನ್ ಶಾಸ್ತಾರಾತ್ ಲಿವ್‌ಲ್ಯಾಲ ಹಾ
MAR 14:28 ಖರ ಮಿ ಮೆಲ್ಯಾವ ದೇವಾನಿ ಮನಾ ಜಿ಼ತ್ತಾ ಕೆಲ್ಯಾ ನಂತರ್ ತುಮ್ಚೆ ಮೋರ್ಹ ಗಲಿಲಾಯಾತ್ ಜಾ಼ನಾರ್” ಮನ್ಲಾ.
MAR 14:29 ತವಾ ಪೇತ್ರ ತ್ಯಲಾ “ಸಗ್ಳ ತುಲಾ ಸುಡುನ್ ಗೆಲತರಿ ಮಿ ಸುಡುನ್ ಜಾ಼ನಾರ್ ನಾಹಿ” ಮನ್ಹುನ್ ಸಾಂಗ್ತಾನಾ.
MAR 14:30 ಯೇಸು “ತುಲಾ ಖರ ಸಾಂಗ್ತೋ, ಆಚ್ಚೆ ರಾತಿತ್ ಕೊಂಬ್ಡಾ ದೊನ್ ಖ್ಯಪಾ ಬವಾಚೆ ಆಂದಿ ತು ತೀನ್ ಖ್ಯಪಾ ಮಾಜೆಯಸಿ ತ್ಯೊ ಮನಾ ಠಾವಾ ನಾಹಿ ಮನ್ಹಾರ್” ಮನ್ಲಾ.
MAR 14:31 ಫನ್ ಮಿ “ತುಜಿ ಸಂಗ ಮರಾಚ಼ ಆಲತರಿ ಠಾವಾ ನಾಹಿ ಮನ್ಹುನ್ ಸಾಂಗ್ನಾರ್ ನಾಹಿ” ಆಸ ಖಾತ್ರಿನಿ ಸಾಂಗಾಯಾ ಲಾಗ್ಲಾ. ತಸಸ್ ಸಗ್ಳ ಮನ್ಹಾಯಾ ಲಾಗ್ಲ.
MAR 14:32 ನಂತರ್ ತೇ ಗೆತ್ಸೆಮನೆ ಬಾಗತ್ ಆಲ. ಯೇಸುನಿ ಆಪ್‌ಲ್ಯಾ ಶಿಶಾನಾ, “ಹಿತ್ತ ಬಸ್ಹಾ, ಮಿ ಮಾಗ್ನ ಕರುನ್ ಯತೋ” ಮನ್ಹುನ್ ಸಾಂಗ್ಲ.
MAR 14:33 ಪೇತ್ರ, ಯಾಕೊಬ್, ಯೊಹಾನ್, ಹ್ಯನಾ ಆಪ್ಲೆ ಸಂಗ ಗಿಹುನ್ ಜಾ಼ವುನ್ ಮನಾತ್ ದುಖಾನಿ ಬರ್ಲಾ.
MAR 14:34 ಆನಿ ತ್ಯನಾ, “ಮಾಜಾ಼ ಜೀವ್ ಮರಾಯಾ ಜಾ಼ಲ್ಯಾ. ತುಮಿ ಹಿತ ರಾಹುನ್ ಜಾ಼ಗ್ರುತ್ ರಾವ್ಹಾ” ಮನ್ಹುನ್ ಸಾಂಗುನ್.
MAR 14:35 ಜ಼ರಾ ಮೋರ್ಹ ಜಾ಼ವುನ್ ಜಿಮ್ನಿವ ಆಡ್ವಾ ಪಡುನ್, “ಶಕ್ಯ ಜಾ಼ಲ್ಹತರ್ ಹ್ಯೊ ತರಾಸಾಚಾ಼ ಯೊಳ್ ಆಪ್‌ಲ್ಯಾಲಾ ಸುಡುನ್ ಜಾ಼ವುನಿ” ಮನ್ಹುನ್ ದೇವಾಪ ಮಾಗ್ಲ.
MAR 14:36 ಮಂಗ್ ಯೇಸು, “ ಮಾಜಾ ಬಾ! ತುಲಾ ಸಗ್ಳ ವ್ಹತ; ಹ್ಯೊ ತರಾಸಾಚಾ಼ ಯೊಳ್ ಮಾಜಿ಼ಪ್ನಿ ದುರ್ ಕರ್. ಫನ್ ಮಾಜಾ ಮನಾಚೆಗತ್ ನಕೊ ತುಜಾ ಮನಾಚೆಗತ್ ವ್ಹವುನಿ” ಮನ್ಲಾ.
MAR 14:37 ಮಂಗ್ ತ್ಯೊ ಯವುನ್ ತೇ ನಿಜ಼್ಲ್ಯಾಲ ಬಗುನ್ ಪೇತ್ರಾಲಾ, ಸಿಮೊನಾ, “ನಿಸ್ತೋಸ್‌ ಕಾ? ಯೆಕ್ ತಾಸ್ಬಿ ಮಾಜಿ ಸಂಗ ಜಾ಼ಗಾ ರಾಹಿತ್ ನಾಹಿಸ್ ಕ್ಯಾ?
MAR 14:38 ಯೇಸು ತುಮಿ ಪಾಪಾತ್ ಪಡುನಾಹಿ ಮನ್ಹುನ್ ಹುಶಾರ್ ರಾಹ್ಯಾ ದೇವಾಪ ಮಾಗಾ; ತುಮಚ಼ ಮನ್ ತಯಾರ್ ಹಾ ಫನ್ ಆಂಗಾತ್ ಬಳ್ ನಾಹಿ” ಮನ್ಲಾ.
MAR 14:39 ಯೇಸು ಆನಿಕ್ ದುರ್ ಜಾ಼ವುನ್, ತೆಚ಼್ ಸಬಾತ್ ಮನ್ಹಿತ್ ದೇವಾಪ ಮಾಗ್ಲ.
MAR 14:40 ಆನಿ ಆಲಾ ತವಾ ತೇ ನಿಜ಼್ಲ್ಯಾಲ ದಿಸ್‌ಲ; ತ್ಯಂಚ಼ ಡೊಳ ಖುಬ್ ಜ಼ಡ್ ಜಾ಼ಲ್ಥ; ಆನಿ ತ್ಯನಿ ಇಚಾರ್ಲ್ಯಾಲ್ಯಾಲಾ ಕ್ಯಾ ಸಾಂಗಾಯಾ ವ್ಹಯಿ ಮನ್ಹುನ್ ತ್ಯನಾ ಸಮಾಜ಼್ಲ ನಾಹಿ.
MAR 14:41 ಯೇಸು ತಿನ್‌ವ್ಯಾನಿ ಯವುನ್ ತ್ಯನಾ ಕ್ಯಾ ಸಾಂಗ್ಲ ಮನ್‌ಲ್ಯಾವ, “ತುಮಿ ಆಜು಼ನ್ ನಿಜ಼ಲ್ಯಾಸಾ ಕ್ಯಾ, ಪುರ, ಮಾನ್ಸಾಚಾ ಲೇಕಾಲಾ ಪಾಪಿ ಮಾನ್ಸಾಂಚಾ ಹಾತಾತ್ ದರ‍್ಹುನ್ ದಿಯಾಚಾ಼ ಯೊಳ್ ಆಲಾ ಬಗಾ;
MAR 14:42 ಉಠಾ ಆಮಿ ಜಾ಼ವುಯಾ; ಮನಾ ದರ‍್ಹುನ್ ದೆನಾರಾ ಜ಼ವಳ್ ಆಲ್ಯಾ ಬಗಾ” ಮನ್ಹುನ್ ಸಾಂಗ್ಲ.
MAR 14:43 ತ್ಯೊ ಬೋಲ್ತಾ ಆಸ್ಥಾನಾಸ್ ಬಾರಾ ಜಾ಼ನ್ ಶಿಶಾತ್ಲಾ ಯಕ್ಲಾ ಮಂಜೆ ಯುದ್ ತಿಥ ಆಲಾ ತ್ಯಚೆ ಸಂಗ ಆನಿ ಮುಖ್ಯ ಯಾಜಕ್, ಕ್ಯಾಯ್ದದಾರ್ ಆನಿ ವಡಿಲ್ ಹ್ಯಂಚಾನಿ ಯೊಕ್ ಲೊಕಾಂಚಾ಼ ಹಿಂಡ್ ಲಾವುನ್ ದಿಲಾ ತೀ ಥಲ್ವಾರ ಆನಿ ಟೊನ ಗಿಹುನ್ ಆಲಿತ.
MAR 14:44 ತ್ಯಲಾ ದರ‍್ಹುನ್ ದೆನಾರ‍್ಯಾನಿ ತ್ಯನಾ, “ಮಿ ಕಚಾಚಾ಼ ಮುಕ್ಕಾ ಗೆಥೊ ತ್ಯೊಸ್ ಯೇಸು ವ್ಹನಾರ್ ತ್ಯಲಾ ದರ‍್ಹಾ ಆನಿ ಹುಶಾರಿನಿ ಬಂದೋ ಬಸ್ಥಾನಿ ಗಿಹುನ್ ಜಾ಼ವಾ” ಆಸಿ ಖುನಾ ಸಾಂಗ್ಲಿ ಹುತ್ತಿ.
MAR 14:45 ತ್ಯೊ ತಿಥ ಆಲ್ಯಾ ಬರ್ಬರ್ ಯೇಸುಪ ಜಾ಼ವುನ್, “ಪ್ರಬು ಮನ್ಹುನ್ ತ್ಯಚಾ಼ ಮುಕ್ಕಾ ಗೆತ್ಲಾ. ”
MAR 14:46 ತವಾ ತ್ಯಂಚಾನಿ ತ್ಯಚಿವ ಹಾತ್ ಗಾಲ್ಹುನ್ ತ್ಯಲಾ ದರ್ಲಾ.
MAR 14:47 ಖರ ಕಡಸ್ ಉಬಾ ರಾಯ್‌ಲ್ಯಾಲ್ಯಾ ಯಕಾನಿ ಆಪ್ಲ ಥಲ್ವಾರ್ ಕಾಡುನ್ ಮುಖ್ಯ ಯಾಜಕಾಚಾ ಆಳಾಲಾ ಮಾರುನ್ ತ್ಯಚಾ಼ ಕಾನ್ ತ್ಯೊಡ್ಲಾ.
MAR 14:48 ತವಾ ಯೇಸು ತ್ಯನಾ, “ಚೊ಼ರಾಲಾ ದರ‍್ಹಾಯಾ ಯತ್ಯಾಚೆಗತ್ ಥಲ್ವಾರ ಟೊನ ಗಿಹುನ್ ಮನಾ ದರ‍್ಹಾಯಾ ಆಲಾಸಾ?
MAR 14:49 ಮಿ ಖಾಯಿಮ್ ತುಮ್ಚೆ ಸಂಗ ರಾಹುನ್ ದೇವ್ಳಾತ್ ಸಿಕ್ವಿತೊ ತವಾ ತುಮಿ ಮನಾ ದರ್ಲ ನಾಹಿಸಾ. ಖರ ಶಾಸ್ತಾರಾತ್ಲಿ ವಚ್ನ ಪುರ್ತಿ ವ್ಹಯಾ ವ್ಹಯಿ ಮನ್ಹುನ್ ಆಸ ಹ್ಯ ಸಗ್ಳ ಗಡ್ಲ” ಮನ್ಲಾ.
MAR 14:50 ತವಾ ತ್ಯಚ಼ ಶಿಶಾ ಸ‌ಗ್ಳ ತ್ಯಲಾ ಸುಡುನ್ ಪಳುನ್ ಗೆಲ.
MAR 14:51 ಯೊಕ್ ದ್ಯಾನ್ಗಾ ಪೋರ್ ಉಗ್‌ಡ್ಯಾ ಆಂಗಾವ ಮಡಿಚ ದೊಥಾರ್ ಗಿಹುನ್ ಯೇಸುಚೆ ಮಾಗ್ನಿ ಮಾನ್ಸಾಂಚೆ ಸಂಗ ಯಯಿತ್ ಹುತ್ತಾ.
MAR 14:52 ತ್ಯಂಚಾನಿ ತ್ಯಲಾ ದರ್ಲಾ ತವಾ ತ್ಯನಿ ತ್ಯ ಮಡಿಚ ದೊಥಾರ್ ಟಾಕುನ್ ಉಗ್ಡಾಸ್ ತಿಥ್ನಿ ಪಳುನ್ ಗೆಲಾ.
MAR 14:53 ಮಂಗ್ ತ್ಯಂಚಾನಿ ಯೇಸುಲಾ ಮಹಾ ಯಾಜಕಾಚಾ ಗರ‍್ಹಾತ್ ನೆಲಾ. ತ್ಯಚಿಪ ಮುಖ್ಯ ಯಾಜಕ್, ವಡಿಲ್, ಕ್ಯಾಯ್ದದಾರ್ ಹೆ ಸಗ್ಳ ಜ಼ಮುನ್ ಆಲ.
MAR 14:54 ಆನಿ ಪೇತ್ರಾ ದುರ್ನಿ ತ್ಯಚೆ ಮಾಗ್ನಿ ಜಾ಼ಯಿತ್ ಮುಖ್ಯ ಯಾಜಕಾಚಾ ಗರ‍್ಹಾಚಾ ಆಂಗ್ನಾತ್ ಆತ್ ಯವುನ್ ರ‍್ಯಾಕ್ನಾರ‍್ಯಾಂಚಿ ಸಂಗ ಆಕ್ಟಿವ ತಾಪತ್ ಬಸ್ಲಾ ಹುತ್ತಾ.
MAR 14:55 ತವಾ ಮುಖ್ಯ ಯಾಜಕ್ ಆನಿ ಯೆಹುದಿ ನಾಯಕಾಂಚಿ ಮುಟಿ ಸಬಾ ಸಗ್ಳಿ ಯೇಸುಲಾ ಮಾರುನ್ ಟಾಕಾಯಾ ತ್ಯಚೆ ಆಡ್ವಿ ಸಾಕ್ಶಾ ಸೊದಾಯಾ ಲಾಗ್ಲಿ; ಖರ ಕಾಯ್ ಗಾವ್ಲ ನಾಹಿ
MAR 14:56 ಖುಬ್ ಲೊಕ ತ್ಯಚೆ ಆಡ್ವ ಲಬಾಡ್ ಸಾಕ್ಶಾ ಸಾಂಗಾಯಾ ಲಾಗ್ಲಿತ ಖರ ತ್ಯಂಚಾ ಸಾಕ್ಶಾಂಚಾ಼ ಯಕಾಲಾ ಯೆಕ್ ಮೆಳ್ ಬಸ್ಲಾ ನವ್ಥಾ.
MAR 14:57 ಮಂಗ್ ಕಾಯ್ ಜಾ಼ನ್ ಉಬರಾಹುನ್, “ಮಾನ್ಸಾಚಾ ಹಾತಾನಿ ಬ್ಯಾಂದ್‌ಲ್ಯಾಲ ಹ್ಯ ದಿವುಳ್ ಮಿ ಪಾಡುನ್ ಮಾನ್ಸಾಚಾ ಹಾತಾನಿ ಬಾಂದಿನಸ್‌ಲ್ಯಾಲ ಆನಿ ಯಾಕ್ ದಿವುಳ್ ತೀನ್ ದಿಸಾತ್ ಬ್ಯಾಂತೊ” ಮನ್ಹುನ್ ಹ್ಯನಿ ಸಾಂಗ್‌ಲ್ಯಾಲ ಆಮಿ ಆಯಿಕ್‌ಲ್ಯಾ ಮನ್ಹುನ್ ತ್ಯಚೆ ಆಡ್ವಿ ಲಬಾಡ್ ಸಾಕ್ಶಿ ಸಾಂಗ್ಲಿ
MAR 14:59 ಆಸ ಸಾಂಗ್ಲ ತರಿ ತ್ಯಂಚಾ ಸಾಕ್ಷಿಂಚಾ ಯಕಾಲಾ ಯೆಕ್ ಮೆಳ್ ಬಸನಾ.
MAR 14:60 ತವಾ ಮುಖ್ಯ ಯಾಜಕ್ ಉಠುನ್ ಸಗ್‌ಳ್ಯಾಂಚೆ ಮದ್ದಿ ಉಬಾರಾಹುನ್ ಯೇಸುಲಾ, “ಹಿ ಲೊಕ ತುಜಿವ ವಾವ್‌ತ್ಯಾಲ್ಯಾ ಹ್ಯಾ ಸಾಕ್ಶಾ ಖರ‍್ಯಾ ಕ್ಯಾ? ಹ್ಯಲಾ ತು ಕಾಯ್ ಉತ್ತರ್ ದಿಯಿತ್ ನಾಹಿಸ್? ಮನ್ಹುನ್ ಯೇಸುಲಾ ಪ್ರಶ್ನೆ ಕೆಲಾ.
MAR 14:61 ಖರ ಯೇಸು ಗಪ್ ಹುತ್ತಾ ಕಾಯ್ ಉತ್ತರ್ ದಿಲಾ ನಾಹಿ ಪರತ್ ಆನಿ. ಮುಖ್ಯ ಯಾಜಕ್, “ಆರಾದನೆಲಾ ಚಾ಼ಂಗ್ಲ ಜಾ಼ಲ್ಯಾಲ್ಯಾಚಾ಼ ಲ್ಯೊಕ್ ಕ್ರಿಸ್ತ್ ಕ್ಯಾ ತು? ಮನ್ಹುನ್ ತ್ಯಲಾ ಇಚಾರ್ಲ್ಯಾಲ್ಯಾಲಾ.
MAR 14:62 ಯೇಸು, “ಮೀಚ಼್ ವ್ಹಯ್ ಆನಿ ತುಮಿ ಮಾನ್ಸಾಚಾ಼ ಲ್ಯೊಕ್ ಸರ್ವಸಮರ್ತಾಚಾ ಉಜ್‍ವ್ಯಾಂಗ್ನಿ ಬಸ್‌ಲ್ಯಾಲಾ ಆನಿ ಆರ್ಬಾಟಾಚಾ ಡಘಾವ್ನಿ ಯತ್ಯಾಲಾ ಬಕ್ಸಿಲಾ” ಮನ್ಲಾ.
MAR 14:63 ಮುಖ್ಯ ಯಾಜಕ್‍ ಹ್ಯ ಐಕುನ್ ಆಪ್ಲ ಕಪ್ಡ ಫಾಟುನ್, “ಆಮಾನಾ ಆನಿ ದಿಸರ‍್ಯಾ ಸಾಕ್ಶಾ ಕಸ್ಯಾಲಾ ವ್ಹಯಿತಾ?
MAR 14:64 ಹ್ಯ ದೇವಾಚೆ ಆಡ್ವ ಬೊಲ್ಯಾಲ್ಯಾಲ ಬೊಲ್ನ ಆಯಿಕ್ಲಸಾ ನವ್ಹ; ತುಮಾನಾ ಕಸ ವಾಟ ಮನ್ಲಾ, ತವಾ ತ್ಯಾ ಸಗ್‌ಳ್ಯಾಂಚಾನಿ. “ಹ್ಯಲಾ ಮಾರುನುಸ್ ಟಾಕಾಯಾ ವ್ಹಯಿ ಮನ್ಹುನ್ ತಿರ್ಮಾನ್ ಕೆಲಾ.
MAR 14:65 ತ್ಯಾ ನಂತರ್ ಕಾಯ್ ಥೊಡಿ ಜ಼ನ ತ್ಯಚಿವ ಥುಕುನ್ ತ್ಯಚ಼ ತ್ವಾಂಡ್ ಕಪ್‌ಡ್ಯಾನಿ ಬಾಂದುನ್ ತ್ಯಲಾ ಮಾರುನ್. “ಆತಾ ತುಲಾ ಕುನಿ ಮ್ಯಾರ್ಲತ್ಯ ಸಾಂಗ್” ಮನ್ಹಿತಿತ ಆನಿ ರ‍್ಯಾಖ್ನಾರ‍್ಯಾಂಚಾನಿ ತ್ಯಚಾ ಕಾನ್ಫಾಡಾವ ಮಾರುನ್ ಆಪ್‌ಲ್ಯಾ ತಾಬ್ಯಾತ್ ಗೆತ್ಲಾ.
MAR 14:66 ಹಿಕ್ಡ ಪೇತ್ರಾ ಖಾಲ್ ಆಂಗ್ನಾತ್ ಆಸ್ಥಾನಾ ಮುಖ್ಯ ಯಾಜಕಾಚಾ ಕಾಮ್ಯಾರ‍್ಯಾತ್ಲೆ ಯಕಿನಿ ಯವುನ್ ತ್ಯೊ ತಾಪತ್ ಬಸ್‌ಲ್ಯಾಲಾ ಬಗ್ಲಾ.
MAR 14:67 ಆನಿ ಪೇತ್ರಾಲಾ, “ತು ದಿಖಿಲ್ ತ್ಯಾ ನಜ಼ರೆತಿಚಾ ಯೇಸು ಸಂಗ ಆಸ್‌ಲ್ಯಾಲಾ” ಮನ್ಲಿ.
MAR 14:68 ತ್ಯೊ “ನವ್ಹ; ತು ಕ್ಯಾ ಮನ್ಥಿಸ್ ತ್ಯೊ ಮನಾ ಠ್ಹಾವನಾಹಿ, ಮನ್ಹುನ್ ಸಾಂಗುನ್ ಆಂಗ್ನಾತ್ನಿ ಬಾಹಿರ್ ಗೆಲಾ ತವಾ ಕೊಂಬ್ಡಾ ಬವ್ಲಾ.
MAR 14:69 ತಿಥ ತಿನಿ ಆನಿಕ್ ತ್ಯಲಾ ಬಗುನ್ ಕಡಸ್ ಉಬಿರಾಯ್‌ಲ್ಯಾಲ್ಯಾನಾ, “ಹ್ಯೊ ತ್ಯಂಚಾಂತ್ಲಾಸ್ ಯೊಕ್” ಮನ್ಹುನ್ ಪರತ್ ಆನಿ ಸಾಂಗಾಯಾ ಲಾಗ್ಲಿ.
MAR 14:70 ತ್ಯೊ ಆನಿಕ್ ನವ್ಹಸ್ ಮನ್ಲಾ. ಥೊಡಾ ಯೊಳ್ ಜಾ಼ಲ್ಯಾ ನಂತರ್ ತಿಥ ಉಬಾ ರಾಯ್‌ಲ್ಯಾಲ್ಯಾ ಪೇತ್ರಾಲಾ, “ಖರ‍್ಯಾನಿಸ್ ತು ತ್ಯಂಚಾತ್ಲಾ ಯೊಕ್; ತು ಗಲಿಲಾಯಾತ್ಲಾಸ್” ಮನ್ಹುನ್ ಆನಿಕ್ ಮನ್ಲಿತ.
MAR 14:71 ಖರ “ತುಮಿ ಸಾಂಗ್‌ತ್ಯಾಲಾ ತ್ಯೊ ಮಾನುಸ್ ಮನಾ ಕೊನ್ ತ್ಯೊ ಠಾವಾ ನಾಹಿ ಮನ್ಹುನ್ ಸಾಂಗುನ್ ಆಪ್‌ಲ್ಯಾಲಾ ಆಪ್ನುಸ್ ಸರ್ಪುನ್ ಶಪ್ತಿ” ಗಾಲ್ಹುನ್ ಗಿಯಾ ಲಾಗ್ಲಾ ತವಾಸ್ ಕೊಂಬ್ಡಾ ದೊನ್ವೆ ಖೆಪಾ ಬವಾಲಾ.
MAR 14:72 ತವಾ ಪೇತ್ರಾ “ಕೊಂಬ್ಡಾ ದೊನ್ ಖೆಪಾ ಬವಾಚೆ ಆಂದಿ ತೀನ್ ಖೆಪಾ ಮಾಜೆ ಗುಶ್ಟಿತ್ ಮನಾ ತ್ಯಚಿ ವಳಕ್ ನಾಹಿ ಮನ್ಹುನ್ ಸಾಂಗ್ನಾರ್” ಆಸ ಯೇಸುನಿ ಆಪ್‌ಲ್ಯಾಲಾ ಸಾಂಗ್‌ಲ್ಯಾಲ ಸಬಾತ್ ಯವಜು಼ನ್ ತ್ಯಚಿಸಾಟಿ ಖುಬ್ ರಡ್ಲಾ.
MAR 15:1 ಉಜಾ಼ಡಲ್ಯಾ ಬರ್ಬರ್ ಮುಖ್ಯ ಯಾಜಕ್, ವಡಿಲ್ ಆನಿ ಕ್ಯಾಯ್ದದಾರ್, ಮುಟಿ ಸಬಾ ಸಗ್ಳಿ ಜ಼ಮುನ್ ಮಸ್ಲತ್ ಕರುನ್ ಯೇಸುಲಾ ಬಾಂದುನ್ ನಿಹುನ್ ಪಿಲಾತಾಚಾ ತಾಬ್ಯಾತ್ ದಿಲಾ.
MAR 15:2 ಪಿಲಾತಾನಿ ತ್ಯಲಾ “ತು ಯೆಹುದ್ಯಾಂಚಾ ರಾಜಾ಼ ಕ್ಯಾ? ತ್ಯಲಾ. ಯೇಸುನಿ “ತುಸ್ ಸಾಂಗ್‌ತ್ಯೋಸ್” ಮನ್ಲಾ.
MAR 15:3 ಮುಖ್ಯ ಯಾಜಕ್ ತ್ಯಚಾ ಖುಬ್ ಚು಼ಕಿ ಸಾಂಗಿತ ತವಾ ಪಿಲಾತಾನಿ ಆನಿ ಯಂಗ್ದಾ ಯೇಸುಲಾ, “ತು ಕಾಯ್ ಸಾಂಗಿತ್ ನಾಹಿಸ್? ಹೆ ತುಜೆ ಆಡ್ವ ಸಾಂಗ್‌ತ್ಯಾತ” ಮನ್ಹುನ್ ಇಚಾರ್ಲ.
MAR 15:5 ಫನ್ ಯೇಸು ಗಪ್ ಹುತ್ತಾ. ತ್ಯ ಬಗುನ್ ಪಿಲಾತ್ ಆಜಾಬ್ ಜಾ಼ಲಾ.
MAR 15:6 ಪಿಲಾತಾನಿ ಪರ್ತೆಕ್ ವರ್ಶಿ ಪಸ್ಕಾಚಾ ಸನಾತ್ ಲೊಕಾಂಚಾನಿ ಮಾಗ್‌ಲ್ಯಾಲ್ಯಾ ಖೈದಿಲಾ ತ್ಯನಾ ಸುಡುನ್ ದಿಯಾಚಾ಼ ಸಿರಿಸ್ತಾ ಹುತ್ತಾ.
MAR 15:7 ತವಾ ಬರಬ್ ಮಂಥ್ಯಾಲಾ ಯೊಕ್ ಮಾನುಸ್ ಹುತ್ತಾ ಹ್ಯಲಾ ದಂಗ್ಯಾತ್ ಖುನ್ ಕೆಲ್ಯಾಲ್ಯಾ ಕಳ್‌ಚೊ಼ಟ್ಯಾಂಚಿ಼ ಸಂಗ ಕುಂಡುನ್ ಗ್ಯಾತ್ಲಾ ಹುತ್ತಾ.
MAR 15:8 ಲೊಕ ಪಿಲಾತಾಪ ಜಾ಼ವುನ್ “ತು ಆಮಾನಾ ಕರೀತ್ ಆಲ್ಯಾಲಾ ಸಿರಿಸ್ತಾ ಕರ್” ಮನ್ಹುನ್ ಮನ್ಹಿತಿತ.
MAR 15:9 ಮುಖ್ಯ ಯಾಜಕಾಂಚಾನಿ ಖೊಟ್ಯಾಫನಾನಿ ಯೇಸುಲಾ ದರ‍್ಹುನ್ ದಿಲ್ಯಾ ಮನ್ಹುನ್ ಸಮಜು಼ನ್ “ಮಿ ಯಹುದ್ ರಾಜಾಲಾ ತುಮಾನಾ ಸುಡುನ್ ದಿಯಾ ವ್ಹಯಿ ಮಂಥಾಸಾ ಕ್ಯಾ” ಮನ್ಹುನ್ ತ್ಯನಾ ಇಚಾರ್ಲ.
MAR 15:11 ತಿಕ್ಡ ಮುಖ್ಯ ಯಾಜಕ್. “ಬರಬ್ಬಾಲಾಸ್ ಸುಡುನ್ ದಿಯಾ ವ್ಹಯಿ” ಮನ್ಹುನ್ ಮನಾ ಸಾಂಗಿತ.
MAR 15:12 ಮನ್ಹುನ್ ಪಿಲಾತಾನಿ ಆನಿಕ್ ತ್ಯನಾ “ತಸ ಜಾ಼ಲ್ಯಾ ತುಮಿ ಸಾಂಗ್‌ತ್ಯಾಲ್ಯಾ ಯಹುದ್ ರಾಜಾಲಾ ಮಿ ಕ್ಯಾ ಕರು” ಮನ್ಹುನ್ ಇಚಾರ್ಲ.
MAR 15:13 ತ್ಯಂಚಾನಿ ತ್ಯಲಾ ಶಿಲ್ಬೆಚಾ ಖಾಂಬಾವ ಟ್ಯಾಂಗ್” ಮನ್ಹುನ್ ಆನಿಕ್ ಜೊ಼ರಾನಿ ವರಾಡ್ಲಿತ.
MAR 15:14 ಪಿಲಾತಾನಿ “ಕಾ? ಕ್ಯಾ ವಾಯಿಟ್ ಕೆಲ್ಯಾ? ಮನ್ಲಾ. ಫನ್ ತ್ಯಾ ಲೊಕಾಂಚಾನಿ “ತ್ಯಲಾ ಶಿಲುಬೆವ ಟ್ಯಾಂಗ್” ಮನ್ಹುನ್ ಜೊ಼ರಾನಿ ಆರ್ಬಾಟ್ ಕೆಲಾ.
MAR 15:15 ಮನ್ಹುನ್ ಪಿಲಾತಾನಿ ಲೊಕಾಂಚ಼ ಮನ್ ಥಂಡ್ ಕರಾಯಾ ವ್ಹಯಿ ಮನ್ಹುನ್ ತ್ಯನಾ ಬರಬ್ಬಾಲಾ ಸುಡುನ್ ದಿಲಾ ಯೇಸುಲಾ ಕಾಠಿನಿ ಮಾರುನ್ ಶಿಲ್ಬೆವ ಟಾಂಗಾಯಾ ದಿಲಾ.
MAR 15:16 ಮಂಗ್ ಸಿಪಾಯಿಂಚಾನಿ ತ್ಯಲಾ ರಾಜ ಪಾಲನ್ ಕರ್ತ್ಯಾಲ್ಯಾ ಅಧಿಪತಿಚಾ ಗರ‍್ಹಾಚಾ ಆಂಗ್ನಾತ್ ಆತ್ ನೆಲಾ ಆನಿ ರಾಯ್‌ಲ್ಯಾಲ್ಯಾ ಸಿಪಾಯಿನಾ ಹಾಕಟ್ಲ.
MAR 15:17 ಆನಿ ತ್ಯಂಚಾನಿ ಯೇಸುಲಾ ತಾಂಬ್ಡಾ ರಾಜಾಚಾ ಕಪ್ಡಾ ಗಾಲ್ಹುನ್ ಕಾಟ್ಯಾಂಚಿ಼ ಟುಪಿ ಕರುನ್ ತ್ಯಚೆ ಡುಯಿವ ಗಾಲ್ಹುನ್,
MAR 15:18 “ಯಹುದಾಚಾ ರಾಜಾ, ತುಲಾ ನಮಸ್ಕಾರ್” ಆಸ ಮನ್ಹಿತ್
MAR 15:19 ಬೆತ್ತಾಚೆ ಕಾಠಿನಿ ತ್ಯಚೆ ಡುಯಿವ ಮಾರುನ್ ತ್ಯಚಿವ ಥುಕುನ್ ತ್ಯಚೆ ಮೊರ‍್ಹ ನಡ್ಗ ಟಿಕ್ವುನ್ ಆಡ್ವ ಪಡ್ಲ.
MAR 15:20 ಆಸಿ ತ್ಯಚಿ ಟಿಂಗಲ್ನಾ ಕರುನ್ ಜಾ಼ಲ್ಯಾವ ತ್ಯಚಾ಼ ತಾಂಬ್ಡಾ ಜ಼ಘಾ ಕಾಡುನ್ ತ್ಯಚ಼ ಪೈಲ ಕಪ್ಡ ಗಾಲ್ಹುನ್ ತ್ಯಲಾ ಶಿಲ್ಬೆವ ಟಾಂಗಾಯಾ ಗಿಹುನ್ ಗೆಲ.
MAR 15:21 ತವಾ ಸಿಮೊನ್ ನಾವಾಚಾ಼ ಕುರೆನ್ ಪೆಠತ್ಲಾ ಆಲೆಕ್ಸಾಂಡರ್ ಮಂಥ್ಯಾಲ್ಯಾಂಚಾ಼ ಬಾ ಸೆತಾತ್ನಿ ತೆ ವಾಟನಿ ಯತ್ಯಾಲಾ ಆಸ್ಥಾನಾ ಯೇಸುಚಿ ಶಿಲ್ಬೆ ತ್ಯಲಾ ಸೈನಿಕಾಂಚಾನಿ ಜು಼ಲ್ಮಿನಿ ಗಿಹ್ಯಾ ಲ್ಯಾವ್ಲಿ.
MAR 15:22 ಮಂಗ್ ತ್ಯಲಾ ಗೊಲ್ಗತಾ ಮಂಥ್ಯಾಲ್ಯಾ ಜಾ಼ಗ್ಯಾವ ಗಿಹುನ್ ಆಲ ಗೊಲ್ಗತಾ ಮಂಜೆ ಡುಯಿಚೆಗತ್ ಆಸ್‌ಲ್ಯಾಲಾ ಜಾ಼ಗಾ.
MAR 15:23 ತಿಥ ತ್ಯಲಾ ರಗಾತ್ ಬೊಳ್ ಮಿಸಳ್ಯಾಲಾ ದರಾಕ್ಶಿಚಾ಼ ರಸ್ ಪಿಯಾ ದಿಲಾ, ಫನ್ ಯೇಸುನಿ ತ್ಯೊ ರಸ್ ಗೆತ್ಲಾ ನಾಹಿ.
MAR 15:24 ತ್ಯಂಚಾನಿ ತ್ಯಲಾ ಶಿಲುಬೆಚಾ ಖಾಂಬಾವ ಗಾಲ್ಹುನ್ ತ್ಯಚ಼ ಕಪ್ಡ ಕಚ಼ ಕಚ಼ ಕುನಾ ಕುನಾಲಾ ವ್ಹಯಿತ ಮನ್ಹುನ್ ಚಿಟ್ಯಾ ಗಾಲ್ಹುನ್ ವಾಟುನ್ ಗೆತ್ಲ.
MAR 15:25 ತ್ಯಲಾ ಶಿಲುಬೆವ ಟ್ಯಾಂಗ್ತಾನಾ ಸಕಾಳಚ಼ ನವೂ ಗಂಠ ಜಾ಼ಲ್ಥ
MAR 15:26 ಆನಿ ತ್ಯಂಚಾನಿ ತ್ಯಚಿವ ವಾವ್‌ಲ್ಯಾಲಾ ಆಪ್ರಾದ್ ಲಿವುನ್ ಶಿಲ್ಬೆಚಾ ಖಾಂಬಾಲಾ ಲ್ಯಾವ್ಲಾ ಹುತ್ತಾ ತ್ಯೊ ಕ್ಯಾ ಮನ್‌ಲ್ಯಾವ, ಯಹುದಾಚಾ಼ ರಾಜಾ಼ ಮನ್ಹುನ್
MAR 15:27 ಆನಿ ದೊಗಾ ಚೊ಼ರಾನಾ ಆನುನ್ ತ್ಯಚೆ ಸಂಗ ಯಕಾಲಾ ತ್ಯಚೆ ಉಜ಼ವ್ಯಾಂಗ್ನಿ ಆನಿ ಯಕಾಲಾ ಡಾವ್ಯಾಂಗ್ನಿ ಶಿಲ್ಬೆಚಾ ಖಾಂಬಾವ್ನಿ ಟ್ಯಾಂಗ್ಲ.
MAR 15:28 ತ್ಯೊ ಚೊ಼ರಾಂಚಾ ಇಸಾಬಾತ್ ಆಲಾ ಆಸ ಶಾಸ್ತಾರಾತ್ ಲಿವ್‌ಲ್ಯಾ ಶಾರ್ಕ ಜಾ಼ಲ.
MAR 15:29 ಮಂಗ್ ತಿಥ್ನಿ ಯತ್ಯಾ ಜಾ಼ತ್ಯಾಲಿ ಮಾನ್ ಡುಲ್ವಿತ್ ಆರ ದಿವುಳ್ ಮುಡುನ್ ತೀನ್ ದಿಸಾ ನಂತರ್ ಬ್ಯಾದ್ನಾರ‍್ಯಾ
MAR 15:30 ಶಿಲ್ಬೆಚಾ ಖಾಂಬಾವ್ನಿ ಉತ್ರುನ್ ತುಜಾ಼ ಜೀವ್ ಉರುವುನ್ ಘೇ ಮನ್ಹುನ್ ತ್ಯಚಿ ಟಿಂಗಲ್ನಾ ಕರಿತಿತ.
MAR 15:31 ತಸಸ್ ಮುಖ್ಯ ಯಾಜಕ್ ಆನಿ ಕ್ಯಾಯ್ದದಾರ್ ಸಾಹಿತ್, “ತ್ಯನಿ ಆನಿ ಯಕಾಲಾ ಜ಼ಗಿವ್ಲಾ; ಆಪ್ಲಾ ಜೀವ್ ಉರುವುನ್ ಗಿಹಿತ್ ನಾಹಿ” ಆಸ ಮನ್ಹಿತ
MAR 15:32 ಇಸ್ರಾಯಲಾಂಚಾ಼ ರಾಜಾ಼ ಜಾ಼ಲ್ಯಾಲಾ ಹ್ಯೊ ಕ್ರಿಸ್ತ್ ಆತಾ ಶಿಲ್ಬೆಚಾ ಖಾಂಬಾವ್ನಿ ಉತ್ರುನ್ ಯವುನಿ: ತ್ಯ ಬಗುನ್ ಆಮಿ ಇಸ್ವಾಸ್ ಥೆವ್ತಾವ್ ಆಸ ಆಪ್‌ಲ್ಯಾ ಆಪ್‌ಲ್ಯಾತ್ ಮಸ್ಕರಿನಿ ಬೊಲತ ಆನಿ ಯೇಸುಚೆ ಸಂಗ ಶಿಲುಬೆವ ಟ್ಯಾಂಗ್‌ಲ್ಯಾಲ ಸಾಹಿತ್ ತ್ಯಚಿ ನಿಂದಾ ಕರಾಯಾ ಲಾಗಲ.
MAR 15:33 ದೊಪಾರಾ ಬಾರಾ ಗಂಠ ಜಾ಼ಲ ತವಾ ದುನೆಬ ಆಂದಾರ್ಗುಪ್ ವ್ಹವುನ್ ತೀನ್ ಗಂಠ್ಯಾ ಪರ‍್ಯಾತ್ ಹುತ್ತಾ
MAR 15:34 ತೀನ್ ಗಂಠ್ಯಾಲಾ ಯೇಸು “ಏಲೋಹಿ, ಏಲೋಹಿ, ಲಮಾ” ಸಬಕ್ತಾನೀ ಮಂಜೆ “ಮಾಜಾ ದೇವಾ, ಮಾಜಾ ದೇವಾ, ಕಾ ಮನಾ ಹಾತ್ ಶೋಡ್ಲಾಸ್” ಮನ್ಹುನ್ ಮೊಟ್ಯಾನಿ ವರಾಡ್ಲಾ.
MAR 15:35 ಕಡಸ್ ಉಬಿ ರಾಯ್‌ಲ್ಯಾಲ್ಯಾತ್‌ಲ್ಯಾ ಥೊಡ್ಯಾ ಜ಼ನಾಂಚಾನಿ ತ್ಯ ಐಕುನ್ “ಬಗಾ ಯಲಿಯಾಲಾ ಹಾಕಟ್ಯೋ” ಮನ್ಲಿತ.
MAR 15:36 ತವಾ ಯಕ್ಲಾ ಪಳತ್ ಜಾ಼ವುನ್ ಕಾಪುಸ್ ಆಂಬ್‌ಲ್ಯಾಲ್ಯಾ ರಸಾತ್ ಬುಡುವುನ್ ಕಾಠಿತ್ ಆಡ್‌ಕ್ಯಾವುನ್ ತ್ಯಲಾ ಪಿಯಾ ದಿವುನ್, “ಸೊಡಾ ಯಲಿಯಾ ಹ್ಯಲಾ ಶಿಲ್ಬೆಚಾ ಖಾಂಬಾವ್ನಿ ಉತ್ರಾಯಾ ಯಯಿಲ್ ಬಗುಯಾ” ಮನ್ಲಾ.
MAR 15:37 ಖರ ಯೇಸುನಿ ಮೊಟ್ಯಾನಿ ವರ್ಡುನ್ ಜೀವ್ ಶೊಡ್ಲಾ.
MAR 15:38 ತವಾ ದೇವ್ಳಾಚಾ ಪವಿತ್ರ ಜಾ಼ಗ್ಯಾವ್ಲಾ ಪಡ್ದಾ ವೈನಿ ದರ್ನಿ ಖಾಲ್ ಪರ‍್ಯಾತ್ ಫಾಟುನ್ ದೊನ್ ಭಾಗ್ ಜಾ಼ಲ.
MAR 15:39 ಯೇಸುನಿ ಆಸಾ ಜೀವ್ ಶೋಡ್‌ಲ್ಯಾಲಾ ತ್ಯಚೆ ಮೋರ್ಹ ಉಬಾ ರಾಯ್‌ಲ್ಯಾಲ್ಯಾ ಶತಾದಿಪತಿನಿ ಬಗುನ್, “ಹ್ಯೊ ಮಾನುಸ್ ಖರ‍್ಯಾನಿಸ್ ದೇವಾಚಾ಼ ಲ್ಯೊಕ್ ಹುತ್ತಾ” ಮನ್ಲಾ.
MAR 15:40 ಆನಿ ಥುಡಿ ಬ್ಯಾಯ್ಕಾಮಾನ್ಸ ಸಾಹಿತ್ ದುರ್ನಿ ಬಗಿತಿತ; ತ್ಯಾತ್ ತ್ಯೊ ಗಲಿಲಾಯಾತ್ ಆಸ್ಥಾನಾ ತ್ಯಚೆ ಮಾಗ್ನಿ ಯವುನ್ ಸೇವಾ ಕರ್ತ್ಯಾಲ್ಯಾ ಮಗ್ದಲಾಚಿ ಮರಿಯಾ, ಬ್ಯಾರ್ಕಾ ಯಾಕೊಬ್ ಆನಿ ಯೊಸೆಪಾಚಿ ಆಯಿ ಜಾ಼ಲ್ಯಾಲಿ ಮರಿಯಾ, ಸಲೋಮೆ ಮಂಥ್ಯಾಲಿ, ಆನಿ ತ್ಯಚೆ ಸಂಗ ಯೆರುಸಲೆಮಿತ್ ಆಲ್ಯಾಲ್ಯಾ ಕಿತಿಕಿ ದುಸ್ರಿ ಬ್ಯಾಯ್ಕಾ ಮಾನ್ಸ ಹುತ್ತಿತ.
MAR 15:42 ತವಾ ಶಾಂಜ಼್ ಜಾ಼ಲಿ ಹುತ್ತಿ; ಆನಿ ತ್ಯೊ ದಿಸ್ ತಯಾರಿಚಾ಼ ದಿಸ್. (ಮಂಜೆ ಸಭತ್ ದಿಸಾಚೆ ಆದ್ಲಾ ದಿಸ್ ಜಾ಼ಲ್ಥಾ)
MAR 15:43 ತವಾ ಅರಿಮತ್ತಾಯಾಚಾ಼ ಯೊಸೆಪ್ ಮಂಥ್ಯಾಲಾ ಯವುನ್ ಪಿಲಾತಾಪ ಜಾ಼ವುನ್ ದಿರ‍್ಹಾನಿ ಯೇಸುಚ ಮಡ ಆಪ್‌ಲ್ಯಾಲಾ ದಿಯಾ ವ್ಹಯಿ ಮನ್ಹುನ್ ಮಾಗ್ಲ ಹ್ಯೊ ನ್ಯಾಯ ಮಂಡಳಿಚಾ಼ ಯೊಕ್ ಮರೆದಿಚಾ಼ ಜಾಂತಾ. ಸ್ವತಾ ಆಪ್ನು ದೇವಾಚಾ ರಾಜಾಚಿ ವಾಟ್ ಬಗ್‌ತ್ಯಾಲಾ ಹುತ್ತಾ.
MAR 15:44 ಯೇಸು ಇತ್ಕೆ ಬಿಗಿ ಮೆಲಾ ಮನ್ಹುನ್ ಪಿಲಾತಾಲಾ ಚಮತ್ಕಾರ್ ವಾಟ್ಲಿ ಆನಿ ತ್ಯನಿ ಶತಾದಿಪತಿಲಾ ಹಾಕ್ಟುನ್ ತ್ಯೊ ತವಾಸ್ ಮೆಲಾ ಕ್ಯಾ ಮನ್ಹುನ್ ಇಚಾರ್ಲ.
MAR 15:45 ಯೇಸು ಮೆಲ್ಯಾಲಾ ಶತಾದಿಪತಿಪ್ನಿ ಐಕುನ್ ಮಡ ಯೊಸೆಪಾಲಾ ದಿಯಾ ಲ್ಯಾವ್ಲ.
MAR 15:46 ಯೊಸೆಪಾನಿ ಖುಬ್ ಕಿಮ್ತಿಚ಼ ಕಪಾನ್ ಇಕತ್ ಆನುನ್ ಯೇಸುಲಾ ಶಿಲ್ಬೆವ್ನಿ ಖಾಲ್ ಉತ್ರುನ್ ಖುಬ್ ಕಿಮ್ತಿಚ಼ ಕಪಾನ್ ಆನುನ್ ತ್ಯಾತ್ ಬಾಂದುನ್ ದೋಂಡ್ಯಾನಿ ಕೆಲ್ಯಾಲೆ ಗಬ್ಹಿತ್ ಥೆವ್ಲಾ ಆನಿ ಗಭಿಚಾ ತೊಂಡಾವ ದೊಂಢಾ ಖಿಚು಼ನ್ ಬಸ್ಹಿವ್ಲಾ.
MAR 15:47 ಮಗ್ದಲಾಚಿ ಮರಿಯಾ ಆನಿ ಯೊಸೆಚಿ ಆಯಿ ಮರಿಯಾನಿ ಯೇಸಚ಼ ಮಡ ಥೆವ್‌ತ್ಯಾಲಾ ಜಾ಼ಗಾ ಬಗ್ಲಾ.
MAR 16:1 ಸಬ್ಬತ್ ದಿಸ್ ಜಾ಼ಲ್ಯಾ ನಂತರ್. ಮಗ್ದಲಾಚಿ ಮರಿಯಾ, ಯಾಕೊಬಾಚಿ ಆಯಿ ಮರಿಯಾ ಆನಿ ಸಲೊಮಿ, ಹ್ಯಂಚಾನಿ ಯೇಸುಚಾ ಮಡ್ಯಾಲಾ ಲಾವಾಯಾಸಾಟಿ ವಾಸಾಚ಼ ತ್ಯಾಲ್ ಇಕತ್ ಗೆತ್ಲ.
MAR 16:2 ಆನಿ ವಾರಾಚಾ ಪೈಲ್ಯಾ ದಿಸಾ ದಿಸಿ ಸಕಾಳ್ಚಾ ದಿಸ್ ಉಗಾವಲ್ಯಾವ ನಸ್ಕಾತ್ ಯೇಸುಚೆ ಮಸುರ್ಡಿಪ ಆಲ್ಯಾ.
MAR 16:3 ತವಾ ಮಸುರ್ಡಿಚಾ ತೊಂಡಾವ ಜಾಕ್‌ಲ್ಯಾಲಾ ದೊಂಢಾ ಖುಬ್ ಮೊಟಾ ಹುತ್ತಾ ಮನ್ಹುನ್, “ಹ್ಯೊ ದೊಂಢಾ ಹಿತ್ನಿ ಕಾಡಾಯಾ ಆಮ್ಚಿಸಾಟಿ ಕೊನ್ ಹಾ” ಮನ್ಹುನ್ ತ್ಯಾ ಆಪ್‌ಲ್ಯಾ ಆಪ್‌ಲ್ಯಾತ್ ಬೊಲತ್ಯಾ, ತವಾ ಡುಯಿ ವರ್ ಕರುನ್ ಬಗ್ತಾನಾ ತ್ಯೊ ದೊಂಢಾ ಕಡವ ಶಾರ್ಲ್ಯಾಲಾ ದಿಸ್ಲಾ.
MAR 16:5 ತ್ಯಾ ಮಸುರ್ಡಿಪ ಗೆಲ್ಯಾ ತವಾ ಯೊಕ್ ದ್ಯಾನ್ಗಾ ಮಾನುಸ್ ಪಾಂಡ್ರಾ ಜ಼ಘಾ ಗಾಲ್ಹುನ್ ಉಜ್ವೆ಼ ಬಾಜು಼ಕ್ಡ ಬಸ್‌ಲ್ಯಾಲಾ ಬಗುನ್ ತ್ಯಾ ಗಾಭಾರ್ಲ್ಯಾ.
MAR 16:6 ತ್ಯೊ ತ್ಯನಾ “ಗಾಭ್ರು ನಕೊಸಾ. ಶಿಲುಬೆಚಾ ಖಾಂಬಾವ ಟ್ಯಾಂಗ್‌ಲ್ಯಾಲ್ಯಾ ನಜ಼ರೆತಿಚಾ ಯೇಸುಲಾ ಶೋತ್ಯಾಸಾ ನವ್ಹ. ತ್ಯೊ ಹಿತ್ಹ ನಾಹಿ, ಜಿ಼ತ್ತಾ ವ್ಹವುನ್ ಉಟ್‌ಲ್ಯಾ; ತ್ಯಲಾ ಥೆವ್‌ಲ್ಯಾಲಾ ಜಾ಼ಗಾ ಹ್ಯೋಚ಼್ ಬಗಾ.
MAR 16:7 ಖರ ತುಮಿ ಜಾ಼ವುನ್ ತ್ಯಚಾ ಶಿಶಾನಾ ಪೇತ್ರಾಲಾಬಿ, “ಯೇಸುನಿ ತುಮಾನಾ ಸಾಂಗ್‌ಲ್ಯಾ ಶಾರ್ಕ ತ್ಯೊ ತುಮ್ಚೆ ಮೋರ್ಹ ಗಲಿಲಾಯಾತ್ ಜಾ಼ನಾರ್. ತಿಥ ತ್ಯಲಾ ಬಗ್ಸಿಲಾ ಆಸ ಸಾಂಗಾ” ಮನ್ಹುನ್ ಸಾಂಗ್ಲ.
MAR 16:8 ತ್ಯಾ ಬಿಹುನ್ ಗಾಬ್ರುನ್ ಮಸುರ್ಡಿಪ್ನಿ ಬಾಹಿರ್ ಪಳುನ್ ಗೆಲ್ಯಾ; ತ್ಯಾ ಖುಬ್ ಬಿಹ್ಯಾಲ್ಯಾ ಹುತ್ಯಾ ಮನ್ಹುನ್ ಕುನಾಲಾ ಖರ ಸಾಂಗ್ಲ ನಾಹಿ.
MAR 16:9 ವಾರಾಚಾ಼ ಪೈಲಾ ದಿಸ್ ಐತ್ವಾರಾದಿಸಿ ಯೇಸು ಜಿ಼ತ್ತಾ ವ್ಹವುನ್ ಉಟ್‌ಲ್ಯಾ ನಂತರ್ ಸಕಾಳಚಾ಼ ಮಗ್ದಲಾಚೆ ಮರಿಯಾಲಾ. ಪೈಲ್ಯಾನಿ ದಿಸ್‌ಲಾ. ತಿಲಾ ಸಾತ್ ಲಾಗಿರ ದರ್‌ಲ್ಯಾಲಿ ಸುಡಿವ್ಲಿತ.
MAR 16:10 ತ್ಯೊ ದಿಸಲ್ಯಾಲಾ ತಿನಿ ಜಾ಼ವುನ್ ಆಂದಿ ತ್ಯಚೆ ಸಂಗ ಹುತ ತ್ಯನಾ ಕಳಿವ್ಲ. ಹೆ ಖುಬ್ ಕ್ಯಾಳ್ಜಿ ಕರೀತ್ ರಡತ್ ಬಸ್ಲ ಹುತ್ತ.
MAR 16:11 ತ್ಯೊ ಜಿ಼ತ್ತಾ ಹಾ ಮನಾ ದಿಸ್ಲಾ ಮನ್‌ಲ್ಯಾಲ ಐಕ್ಲ ತವಾ ತ್ಯಂಚಾನಿ ಖರ ದರ್ಲ ನಾಹಿ.
MAR 16:12 ತ್ಯಾ ನಂತರ್ ಶಿಯಾತ್ಲ ದೊಗ ಯಕಾ ಗಾವಾತ್ ವಾಟನಿ ಚಾ಼ಲತ್ ಜಾ಼ಯಿತ್ ಆಸ್ಥಾನಾ ತ್ಯೊ ತ್ಯನಾ ದುಸ್‌ರ‍್ಯಾ ಆವ್ತಾರಾನಿ ದಿಸ್‌ಲಾ.
MAR 16:13 ತ್ಯಂಚಾನಿ ಜಾ಼ವುನ್ ರಾಯ್‌ಲ್ಯಾಲ್ಯಾನಾ ಕಳಿವ್ಲ ತವಾ ತ್ಯಂಚಾನಿಬಿ ಖರ ದರ್ಲ ನಾಹಿ.
MAR 16:14 ಮಂಗ್ ಆಕ್ರಾಜಾ಼ನ್ ಶಿಶಾ ಜೆವ್ನಾಲಾ ಬಸ್‌ಲ ತವಾ ತ್ಯೊ ತ್ಯನಾಬಿ ದಿಸ್ಲಾ. ಆಪ್ನು ಜಿ಼ತ್ತಾ ವ್ಹವುನ್ ಉಠುನ್ ಆಲ್ಯಾ ನಂತರ್ ಆಪ್‌ಲ್ಯಾಲಾ ಬಗ್‌ಲ್ಯಾಲ್ಯಾಂಚಾ ಸಬ್ದಾಂಚಿವ ಇಸ್ವಾಸ್ ಥೆವ್ಲಾ ನಾಹಿ ಮನ್ಹುನ್ ತ್ಯನಿ ತ್ಯಂಚಾ ಅವಿಸ್ವಾಸಾಲಾ ಆನಿ ಕಠಿನ್ ಮನಾಲಾ ದಪ್‌ಕ್ಯಾವ್ಲ.
MAR 16:15 ಮಂಗ್ ತ್ಯನಾ ಯೇಸುನಿ “ಸರ್ವೆ ಜ಼ಗತಿತ್ ಜಾ಼ವುನ್ ಸರ್ವೆ ಜ಼ಗತಿಲಾ ಸುವಾರ್ತಾ ಸಾಂಗಾ.
MAR 16:16 ಇಸ್ವಾಸ್ ಥಿವುನ್ ಕೊನ್ ಬಾಪ್ತಿಸ್ಮಾ ಗಿಹಿಲ್ ತ್ಯಚ಼ ರಕ್ಶನ್ ವ್ಹಯಿಲ್; ಆನಿ ಕೊನ್ ಇಸ್ವಾಸ್ ಥಿವಿತ್ ನಾಹಿ ತ್ಯಲಾ ಮುಟಿ ಶಿಕ್ಶೆ ವ್ಹನಾರ್.
MAR 16:17 ಆನಿ ಇಸ್ವಾಸ್ ಥೆವ್‌ಲ್ಯಾಲ್ಯಾಂಚಿಪ್ನಿ ಹಿ ಕಾಮ ವ್ಹತಿಲ, ತೇ ಮಾಜಾ ನಾವಾನಿ ಲಾಗಿರ ಸುಡಿವ್ನಾರ್; ನವ್ಯಾ ನವ್ಯಾ ಬಾಶಾ ಬೊಲ್ನಾರ್.
MAR 16:18 ಸಾಪ್ ಉಚ಼ಲ್ನಾರ್. ಕಾಯ್ತರಿ ಇಸಾಚಾ ಜಿ಼ನೊಸ್ ಪಿಯಾಲ ತರಿ ಕಾಯ್ ನಾಸ್ ವ್ಹನಾರ್ ನಾಹಿ. ತ್ಯಂಚಾನಿ ರೋಗಿವ ಹಾತ್ ಥೆವ್‌ಲ್ಯಾವ ರೊಗಿಲಾ ಬರ ವ್ಹನಾರ್” ಮನ್ಲಾ.
MAR 16:19 ಯೇಸು ಪ್ರಭು ತ್ಯಂಚಿ ಸಂಗ ಬೋಲ್ಯಾ ನಂತರ್ ವರ್ ಸ್ವರ್ಗಾತ್ ಉಚ಼ಲುನ್ ನೆಲ್ಯಾವ ಪರ್ಮಶ್ವರಾಚೆ ಉಜ್ವೆ಼ ಬಾಜು಼ಲಾ ಬಸ್ಲಾ.
MAR 16:20 ಶಿಶಾಂಚಾನಿ ಪರ್ಪಂಚಾತ್ ಜಾ಼ವುನ್, ಸಗ್ಳಿಕ್ಡ ಲೊಕಾನಾ ಸೂವಾರ್ತಾ ಸಾಂಗ್ಲಿ. ಆನಿ ಪ್ರಭು ತ್ಯಂಚೆ ಸಂಗ ರಾಹುನ್ ಮಹತ್ಕಾರ್ಯ ಕರುನ್ ಸುವಾರ್ತೆ ಖರಿ ಮನ್ಹುನ್ ದ್ಯಾವ್ಲಿ).
LUK 1:1 ಮಾಯೆಚಾ ಥೆಯೊಪಿಲಾ, ಆಮ್ಚೆ ಮದ್ದಿ ಚಾ಼ಲ್ಯಾಲಿ ಕಾಮ ಸಾಂಗಾಯಾಸಾಟಿ ಖುಬ್ ಜ಼ನಾಂಚಾನಿ ಖಟ್ಪಟ್ ಕಿಲಿ.
LUK 1:2 ಮುಳಾದರ‍್ನಿ ಹಿ ಕಾಮ ಡೊಳ್ಯಾನಿ ಬಗುನ್ ದೇವಾಚಿ ಖಬರ್ ಸಾಂಗ್ಲೆ ಮನ್ಹುನ್ ಆಮಿ ಐಕ್‌ಲ್ಯಾಲ್ಯಾ ಗುಶ್ಟಿಸ್ ತ್ಯಂಚಾನಿ ಲಿವ್‌ಲ್ಯಾತಾ.
LUK 1:3 ಪರ್ತೆಕ್ ಯೇಕ್ ಖಬರ್ ಮಿ ಮುಳಾದರ‍್ನಿ ಧ್ಯಾನ್‌ಥಿವುನ್ ವಾಚಿವ್‌ಲ್ಯಾಲೆಸಾಟಿ ತ್ಯ ಸಗ್ಳ ತುಲಾ ಶಾರ್ಕ ಸಮಜಾ಼ಯಾ ಪುಸ್ತಕಾಚೆಗತ್ ಲಿವ್ಲ.
LUK 1:4 ತುಲಾ ಸಾಂಗ್‌ಲ್ಯಾಲ್ಯಾ ಗುಶ್ಟಿ ಖರ‍್ಯಾ ಮನ್ಹುನ್ ಹ್ಯನಿ ತುಲಾ ಚಾ಼ಂಗ್ಲ ಸಮಜ಼ಲ್.
LUK 1:5 ಯುದಾಯಾಚಾ಼ ರಾಜಾ಼ ಹೆರೊದ್ ಹ್ಯಚಾ ಕಾಲಾತ್ ಅಬಿಯಚಾ ವರ್ಗತ್ಲಾ ಜಕರಿಯಾ ನಾವಾಚಾ಼ ಯೊಕ್ ಯಾಜಕ್ ಹುತ್ತಾ. ತ್ಯಚಿ ದನ್ಗರ್ ಆರೊನ್ ಯಾಜಕಾಚಾ ಗರ‍್ಹಾನ್ಯಾಚಿ. ತಿಚ಼ ನಾವ್ ಎಲಿಜಬೆತ್.
LUK 1:6 ಜಕರಿಯಾ ಆನಿ ಎಲಿಜಬೆತ್ ಖರ‍್ಯಾನಿ ದೇವಾಚೆ ನದ್ರಲಾ ಚಾ಼ಂಗ್ಲಿ ಹುತ್ತಿತ. ಪ್ರಭುಚಾ ಸಗ್‌ಳ್ಯಾ ಆಜ್ಞಾ ಚು಼ಕಾಚೆಆಂದಿ ಪಾಳಿತಿತ ಆನಿ ತೀ ಚು಼ಕ್ ನಸ್ನಾರಿ ಹುತ್ತಿತ.
LUK 1:7 ಫನ್ ತ್ಯನಾದೊಗಾನಾ ಪ್ಯುರ್ಗಿನವ್ಥಿತ; ಕಾ ಮಂಜೆ ಎಲಿಜಬೆತ್ ವಾಂಜೊಳಿ ಹುತ್ತಿ; ಆನಿ ತ್ಯಾ ದೊಗಾನಾಬಿ ವಯಾಜಾ಼ಲಿಹುತ್ತಿ.
LUK 1:8 ಯಕಸಿ ಜಕರಿಯಾಚಿ ಪಾಳಿ ಆಲಿ ತವಾ, ತ್ಯೊ ದೇವ್ಳಾತ್ ದೇವಾಚೆ ಮೊರ‍್ಹ ‍ಯಾಜಕಾಚ಼ ಕಾಮ್ ಕರೀತಾ.
LUK 1:9 ಯಾಜಕಾಂಚಾನಿ ಧುಪ್ ಗಾಲಾಯಾ ಆಪ್ಲೆ ಚಾ಼ಲಿಚೆಗತ್ ಚಿಟ್‌ ಗಾಲ್ಹುನ್ ಯಕಾ ಯಾಜಕಾಲಾ ನಿವ್ಡಿತಿತ. ಜಕರಿಯಾಲಾ ಯಾಜಕಾಂಚೆ ಪದ್ದತಿಚೆಗತ್ ಜಕರಿಯಾಲಾ ದೇವ್ಳಾತ್ ಧುಪ್ ಗಾಲಾಯಾ ಚೀಟಿ ಗಾಲ್ಹುನ್ ನಿವಡ್ಲಾ.
LUK 1:10 ಜಕರಿಯಾ ಧುಪ್ ಗ್ಯಾಲ್‌ಥ್ಯಾಲ್ಯಾ ಯಳಲಾ ಲೊಕ ಸಗ್ಳಿ ಬಾಹಿರ್ ಉಬಿರಾಹುನ್ ದೇವಾಪ ಮಾಗ್ನ ಕರಿತಿತ.
LUK 1:11 ತವಾ, ದೇವಾಚಾ಼ ಧುತ್ ಯೊಕ್ ಯವುನ್ ದುಪಾರ್ತಿಚೆ ಉಜ಼ವ್ಯಾಂಗ್ನಿ ಉಬಾರಾಯ್‌ಲ್ಯಾಲಾ ತ್ಯಲಾ ದಿಸ್ಲಾ.
LUK 1:12 ತವಾ ಜಕರಿಯಾ ತ್ಯಲಾ ಬಗುನ್ ಬಿಹುನ್ ಕ್ಯಾಪ್ರ ಬರ್ಲ.
LUK 1:13 ಫನ್ ತ್ಯಾ ಧುತಾನಿ ತ್ಯಲಾ “ಜಕರಿಯಾ ಬಿಹುನಕೊ; ತುಜ಼ ಮಾಗ್ನ ದೇವಾಲಾ ಐಕು ಆಲ್ಯಾ ತುಜಿ ದನ್ಗರ್ ಎಲಿಜ಼ಬೆತ್ ತಿಲಾ ಯೊಕ್ ಪ್ಯೊರ್ಗಾ ಜ಼ಲಾಮ್ನಾರ್. ತು ತ್ಯಲಾ ಯೊಹಾನ್ ಮನ್ಹುನ್ ನಾವ್ ಥೇವಾಯಾಹ್ವಯಿ.
LUK 1:14 ತ್ಯೊ ಜ಼ಲಾಮ್ಲಾ ಮನ್ಹುನ್ ತುಲಾ ಖುಬ್ ಹೌಸ್ ಉಲ್ಲಾಸ್ ವ್ಹಯಿಲ್; ಆನಿ ಖುಬ್ ಲೊಕಾನಾ ಆಂನದ್ ವ್ಹನಾರ್.
LUK 1:15 ದೇವಾಚೆ ನದ್ರಲಾ ಯೊಹಾನ್ ಮೊಟಾ ಮಾನುಸ್ ವ್ಹನಾರ್; ದರಾಕ್ಶಿಚಾ಼ ರಸ್ ನಾಹಿತ ನಿಶಾಚಾ಼ ರಸ್ ಪಿನಾರ್ ನಾಹಿ; ಯೊಹಾನ್ ಜ಼ಲಾಮ್‌ಲ್ಯಾ ದರ್ನ್ಹಿ ಪವಿತ್ರಾತ್ಮಾನಿ ಬರ‍್ಹುನ್ ರಾನ್ಹಾರ್.
LUK 1:16 “ಹ್ಯೊ ಇಸ್ರಾಯಲ್ ಪಿಳ್ಗಿತ್‌ಲ್ಯಾ ಖುಬ್ ಲೊಕಾನಾ ತ್ಯಂಚಾ಼ ದೇವ್ ಪರಮೇಶ್ವರಾಕ್ಡ ಪರತಾಯಾ ಮಜ಼ತ್ ಕರ್ನಾರ್
LUK 1:17 ತ್ಯೊ ದೇವಾಚಾ಼ ಫುಡಾರಿ ವ್ಹವುನ್ ಜಾ಼ವುನ್ ಪ್ರವಾದಿ ಜಾ಼ಲ್ಯಾಲ್ಯಾ ಯಲಿಯಾಚಾ ಆತ್‌ಮ್ಯಾನಿ ಆನಿ ಬಳಾನಿ ಬರ‍್ಹುನ್ ಬಾಸಂಚ಼ ಮನ್ ಪೊರಾಂಚಿಕ್ಡ. ಹಾಟ್ ದರ್ಲ್ಯಾಲ್ಯಾಲಾ ನಿತಿವಂತಾಂಚಾ ಗಿನ್ಯಾನಾಕ್ಡ ಪರ್ತುನ್ ತಯಾರ್ ಜಾ಼ಲ್ಯಾಲ್ಯಾ ಲೊಕಾನಾ ದೇವಾಕ್ಡ ನೇನಾರ್”
LUK 1:18 ಜಕರಿಯಾನಿ ದೇವ್ದುತಾಲಾ ಆಸ ಇಚಾರ್ಲ “ಹ್ಯ ಮಿ ಕಸ ಸಮಜು಼ನ್ ಗಿಹು? ಮಿ ಮಾಥಾರಾ; ಮಾಜಿ ದನ್ಗರ್ ವಯೆಜಾ಼ಲ್ಯಾಲಿ”
LUK 1:19 ದೇವ್ದುತಾನಿ, “ಮಾಜ಼ ನಾವ್ ಗಬ್ರಿಯಲ್. ಮಿ ದೇವಾಚೆ ಮೊರ‍್ಹ ಉಬಾರಾಥ್ಯಾಲಾ ದೇವಾನಿ ಹ್ಯೊ ಚಾ಼ಂಗ್ಲಾ ಸಮಾಚಾರ್ ತುಲಾ ಕಳ್ವಾಯಾಸಾಟಿ ಮನಾ ಲಾವುನ್ದಿಲ್ಯಾ.
LUK 1:20 ಆತಾ ಐಕ್! ಹ್ಯೊ ಮಾಜಾ಼ ಸಬೋತ್ ಗಡ್ನಾರ್; ಖರ ತು ತ್ಯಚಿವ ಇಸ್ವಾಸ್ ಥೆವ್ಲಾನಾಹಿಸ್ ಮನ್ಹುನ್ ಮಿ ಸಾಂಗ್‌ಲ್ಯಾಲಾ ಸಬ್ದ ಗಢ ಪರ‍್ಯಾತ್ ಬೋಲಾಚೆಆಂದಿ ಮುಕ್ಕಾಹ್ವವುನ್ ರಾನ್ಹಾರ್” ಮನ್ಲಾ.
LUK 1:21 ಆನಿ ಹಿಕ್ಡ ಲೊಕ ಜಕರಿಯಾಚಿ ವಾಟ್ ಬಗಿತ್ ತ್ಯನಿ ದೇವ್ಳಾತ್ ಖುಬ್ ಯೊಳ್ ಕಾ ಕೆಲಾ ಮನ್ಹುನ್ ಗಾಭಾರ್ಲಿತ
LUK 1:22 ಮಂಗ್ ಜಕರಿಯಾ ದೇವ್ಳಾತ್ನಿ ಬಾಹಿರ್ ಆಲಾ ತವಾ ತ್ಯಂಚಿ ಸಂಗ ಕಾಯ್ ಬೊಲಾಚೆಆಂದಿ ರಾಯ್ಲಾ ತವಾಚಾನ್ ತ್ಯೊ ತ್ಯನಾ ಹಾತಾನಿ ಖುನಾ ಕರೀತ್ ಮುಕ್ಕಾಹ್ವವುನ್ ಹುತ್ತಾ. ತವಾ ಲೊಕಾಂಚಾನಿ ತ್ಯಲಾ ಕಾಯ್ ತರಿ ದರ್ಶಾನ್ ಜಾ಼ಲ ಆಸಲ್ ಮನ್ಹುನ್ ಸಮಜು಼ನ್ ಗೆತ್ಲ.
LUK 1:23 ಕವಾ ಆಪ್ಲೆ ಯಾಜಕಾಚೆ ಪಾಳಿಚ಼ ದಿಸ್ ಸರ್ಲ ತವಾ ಜಕರಿಯಾ ಆಪ್‌ಲ್ಯಾ ಗರ‍್ಹಾತ್ ಮಾಗಾರಾ ಗೆಲಾ.
LUK 1:24 ತೆ ದಿಸ್ ಜಾ಼ಲ್ಯಾ ನಂತರ್ ತ್ಯಚಿ ದನ್ಗರ್ ಎಲಿಜಬೆತ್ ಗರ್ವಾರ್ ರಾಹುನ್ ಪಾಚ಼್ ಮೈನ್ಹ ಗರ‍್ಹಾತ್ನಿ ಬಾಹಿರ್ ಆಲಿನಾಹಿ.
LUK 1:25 ಆನಿ ಎಲಿಜ಼ಬೆತ್, “ಬಗಾ, ದೇವಾನಿ ಮಾಜಿಸಾಟಿ ಕ್ಯವ್ಡ ಮೊಟ ಕಾಮ್ ಕೆಲ್ಯಾ! ಹೆ ದುನೆತ್ ಮನಾ ಆಸ್‌ಲ್ಯಾಲಾ ಆವ್ಮಾನ್ ದುರ್” ಕೆಲಾ ಮನ್ಲಿ.
LUK 1:26 ಎಲಿಜಬೆತ್ ಸಾ ಮೈನ್ಯಾಚಿ ಗರ್ವಾರ್ ಆಸ್ಥಾನಾ ದೇವಾನಿ ಗಬ್ರಿಯಲ್ ಮಂಥ್ಯಾಲ್ಯಾ ಆಪ್‌ಲ್ಯಾ ಧುತಾಲಾ ಗಲಿಲಾಯಾ ಸಿಮೆಚೆ ನಜ಼ರೇತ್ ಮಂಥ್ಯಾಲ್ಯಾ ಗಾವಾತ್ ಯಕ ಕನ್ಯಾಪ ಲಾವುನ್ ದಿಲಾ;
LUK 1:27 ತೆ ಕನೆಚ಼ ನಾವ್ ಮರಿಯಾ; ತಿಚಿ ರಾಜಾ಼ ಜಾ಼ಲ್ಯಾಲ್ಯಾ ದಾವಿದಾಚಾ ಗರ‍್ಹಾನ್ಯಾಚಾ಼ ಯೊಸೆಪ್ ಮಂಥ್ಯಾಲ್ಯಾ ಪ್ಯೊರ್ಗ್ಯಾ ಸಂಗ ಸಾಕಾರ್ಸಾಡಿ ಜಾ಼ಲ್ಥಿ.
LUK 1:28 ತ್ಯೊ ದುತ್ ತೀಚಿಪ ಯವುನ್ “ದೇವಾಚಿ ದಯೆ ಆಸ್ನಾರೆ, ತುಲಾ ಬರ ವ್ಹವುನಿ! ದೇವ್ ತುಜೆ ಸಂಗ ಹಾ” ಮನ್ಲಾ.
LUK 1:29 ದೇವ್‌ದುತಾಚಾ಼ ಸಬ್ದ ಐಕುನ್ ಗಾಬ್ರುನ್ ಮರಿಯಾ “ಹ್ಯಚಾ಼ ಆರ್ಥ ಕ್ಯಾ ಆಸಲ್? ಮನ್ಹುನ್ ಯವ್ಜಿತಿ.
LUK 1:30 ಪರತ್ ದೇವ್ದುತ್ ತಿಲಾ ಮನ್ಲಾ “ಮರಿಯಾ, ಬಿಹುನಕೊಸ್; ದೇವಾನಿ ತುಜಿವ ಖುಬ್ ಕ್ರುಪಾ ಕಿಲಿ. ”
LUK 1:31 ಐಕ್! ಆತಾ ತು ಗರ್ವಾರ್ ರಾಹುನ್ ಯಕಾ ಲೇಕಾಲಾ ಜ಼ಲ್ಮ ದೇನಾರ್. ತ್ಯಲಾ, ‘ಯೇಸು’ ಮನ್ಹುನ್ ನಾವ್ ಥೆವಾಯಾ ವ್ಹಯಿ.
LUK 1:32 ತ್ಯೊ ಮೊಟಾ ಮಾನುಸ್‌ವ್ಹಯಿಲ್. ಆನಿ ಲೊಕ ತ್ಯಲಾ ಸಗ್‌ಳ್ಯಾತ್ ಥೊರ್‌ಲ್ಯಾ ದೇವಾಚಾ಼ ಲ್ಯೊಕ್ ಮಂಥಿಲ; ತ್ಯವ್ಡಸ್ ನವ್ಹ ದೇವ್‌ಜಾ಼ಲ್ಯಾಲಾ ಪ್ರಭು ತ್ಯಲಾ, ತ್ಯಚಾ಼ ಪೈಲಾ ವಡಿಲ್ ರಾಜಾ಼ ದಾವಿದಾಚಿ ಜಾಂತಿಕ್ ದಿಯಿಲ್.
LUK 1:33 ತ್ಯೊ ಯಾಕೊಬಾಚಾ ಗರಾನ್ಯಾವ ಖಾಯಿಮ್ ಅಧಿಕಾರ್ ಚಾ಼ಲಿವ್ನಾರ್; ತ್ಯಚಾ಼ ರಾಜ್‌ಭಾರ್ ಕಂದಿಸ್ ಸಪ್ನಾರ್ನಾಹಿ ಮನ್ಹುನ್ ಸಾಂಗ್ಲ.
LUK 1:34 ಮರಿಯಾ ದೇವ್ದುತಾಲಾ “ಹ್ಯ ಕಸ ವ್ಹಯಿಲ್? ಮಿ ಲಗಿನ್ ಜಾ಼ಲ್ಯಾಲಿ!” ನವ್ಹ ಮನ್ಲಿ
LUK 1:35 ತವಾ ದೇವ್ದುತ್ ಮರಿಯಾಲಾ, “ತುಜಿವ ಪವಿತ್ರಾತ್ಮ ಯನಾರ್; ಪರ್ಮೇಶ್ವರಾಚಾ ಬಳಾಚ಼ ಸಾವುಟ್ ತುಜಿವ ಪಡ್ನಾರ್. ಮನ್ಹುನ್ ಜ಼ಲಾಮ್‌ತ್ಯಾಲ ತ್ಯ ಪವಿತ್ರ ಮುಲ್ ದೇವಾಚಾ಼ ಲ್ಯೊಕ್ ವ್ಹನಾರ್.
LUK 1:36 ಆನಿ ತುಜೆ ಮಾಯೆಚಿ ಜಾ಼ಲ್ಯಾಲಿ ಎಲಿಜಬೆತ್ ಹಾ ನವ್ಹ. ತೀ ಸಾಹಿತ್ ಮಾಥಾರಿಜಾ಼ಲಿತರಿ ಗರ್ವಾರ್ ಹಾ; ತೀಚಾ ಪೊಟಾತ್ ಪ್ಯೊರ್ಗಾ ಹಾ; ಲೊಕಾಂಚಾನಿ ತಿಲಾ ಪೊರ ವ್ಹನಾರುಸ್ ನಾಹಿತ ಮನ್‌ಲ್ಯಾಲಿ ತೀ ಆತಾ ಸಾ ಮೈನ್ಯಾಚಿ ಗರ್ವಾರ್ ಹಾ.
LUK 1:37 ಕಾ ಮಂಜೆ ದೇವಾಲಾ ವ್ಹಯಿತ್ನಾಹಿ ಆಸ ಕಚ಼ಸ್ ನಾಹಿ,”ಆನಿ ದೆವಾಪ್ನಿ ಆಲ್ಯಾಲಾ ಸಬ್ದ ಯೊಕ್ಬಿ ವಾಯಾ ಜಾ಼ಯಿತ್ನಾಹಿ ಮನ್ಲಾ.
LUK 1:38 ತವಾ ಮರಿಯಾ “ಮಿ ಪ್ರಭುಚಿ ಚಾ಼ಕ್ರಿನ್. ತು ಸಾಂಗ್‌ಲ್ಯಾಶಾರ್ಕ ಮನಾ ವ್ಹವುನಿ!” ಮನ್ಲಿ. ಮಂಗ್ ದೇವ್ದುತ್ ತಿಚಿಪ್ನಿ ಗೆಲಾ.
LUK 1:39 ತವಾಸ್ ಮರಿಯಾ ಉಠುನ್ ಗಡ್ಬಡಿನಿ ಗುಢ್ಯಾವ್ನಿ ಯಹುದಾತ್‌ಲ್ಯಾ ಯಕಾ ಗಾವಾತ್ ಜಾ಼ವುನ್,
LUK 1:40 ತಿಥ ಜಕರಿಯಾಚಾ ಗರ‍್ಹಾತ್ ಯವುನ್ ಎಲಿಜ಼ಬೆತಾಲಾ ನಮಸ್ಕಾರ್ ಕೆಲಾ.
LUK 1:41 ಎಲಿಜ಼ಬೆತನಿ ಮರಿಯಾಲಾ ನಮಸ್ಕಾರ್ ಕೆಲಾ ತವಾಸ್ ತೀಚಾ ಪೊಟಾತ್‌ಲ್ಯಾ ಮುಲಾನಿ ಉಡಿ ಮ್ಯಾರ್ಲಿ. ಆನಿ ಎಲಿಜ಼ಬೆತ್ ಪವಿತ್ರಾತ್ಮಾನಿ ಬರುನ್ ಹುತ್ತಿ
LUK 1:42 ಆನಿ ಮೊಟ್ಯಾನಿ ಆಸಿ ಮನ್ಲಿ: “ಬ್ಯಾಯ್ಕಾಮಾನ್ಸಾಂಚೆಮದಿ’ ತು ದೇವಾವಾಪ್ನಿ ಖುಬ್ ಆಶಿರ್ವಾದ್ ಗೆತಲ್ಯಾಲಿ ಆನಿ ತುಲಾ ಜ಼ಲಾಮ್‌ತ್ಯಾಲ್ಯಾ ಮುಲಾಲಾಬಿ ದೇವಾನಿ ಆಶಿರ್ವಾದ್ ‌ಕೆಲ್ಯಾ.
LUK 1:43 ಮಾಜಾ ಪ್ರಭುಚಿ ಆಯಿ ಮಾಜಿಪ ಯಯಾಚಿ ಮಾಜ಼ ಮೊಟ ನಸೀಬ್!
LUK 1:44 ತುಜಾ಼ ನಮಸ್ಕಾರಾಚಾ಼ ಆವಾಜ಼್ ಮಾಜಾ ಕಾನಾವ ಪಡ್ತಾನಾಸ್ ಮುಲ್ ಮಾಜಾ ಪೊಟಾತ್ ಸಂತೊಶಾನಿ ಉಡಿ ಮ್ಯಾರ್ಲಿ.
LUK 1:45 ಇಸ್ವಾಸ್ ಥೆವ್‌ಲ್ಯಾಲಿ ತು ಬರಿ ಪ್ರಭುನಿ ತುಲಾ ಸಾಂಗ್‌ಲ್ಯಾಲ್ಯಾ ಗುಶ್ಟಿ ಪುರ್ತಿ ವ್ಹನಾರ್. ಮನ್ಲಿ.
LUK 1:46 ತವಾ ಮೆರಿ ಮನ್ಲಿ, “ಮಾಜಾ಼ ಜೀವ್ ಪ್ರಭುಲಾ ಧನ್ಯಾವಾದ ಕರ್ತ್ಯೊ”
LUK 1:47 ದೇವುಸ್ ಮಾಜಾ಼ ರಾಖ್ನಿ ಜಾ಼ಲ್ಯಾ ಮನ್ಹುನ್ ಮಾಜ಼ ಮನ್ ಸಂತೊಶ್ ಜಾ಼ಲ್ಯಾ.
LUK 1:48 ದೇವಾನಿ ಆಪ್ಲೆ ಚಾ಼ಕ್ರಿನಿಚ಼ ಹಾಲ್ ಬಗ್ಲ. ಆನಿ ಆಚ್ಚಾನಿ ಲೊಕ ಸಗ್ಳಿ ಮನಾ ಬರಿ ಮನ್ಹಾರ್.
LUK 1:49 ತಸ ಮನ್ಹುನ್ ಸರ್ವಶಕ್ತ ಜಾ಼ಲ್ಯಾಲ್ಯಾ ದೇವಾನಿ ಮನಾ ಮೊಟಾ ಉಪಕಾರ್ ಕೆಲ್ಯಾ; ತ್ಯಚ಼ ನಾವ್ ಪರಿಶುದ್ದ
LUK 1:50 ಆನಿ ದೇವಾಲಾ ಕೊನ್ ಬಿಥೊ ತ್ಯಚಿವ ದೇವಾಚಿ ದಯಾ ತ್ಯಚೆ ಪಿಡಿನ್ಪಿಡಿ ಪರ‍್ಯಾತ್ ರಾಹಿಲ್.
LUK 1:51 ತ್ಯನಿ ಆಪ್ಲ ಬಳ್ ದಾವುನ್ ಮಸ್ತಾವ್‌ಲ್ಯಾಲ್ಯಾಂಚಿ ಮನ ತ್ಯೊ ಖಿದಡ್ತೊ.
LUK 1:52 ಫನ್ ಅಧಿಕಾರ‍್ಯಾನಾ ಸಿಂಹಾಸಾವ್ನಿ ಉತ್ರುನ್ ಗರಿಬಾನಾ ವರ್ ಆಂತೊ.
LUK 1:53 ಫನ್ ಬುಖ್ಯಾಲ್ಯಾಲ್ಯಾನಾ ಚಾ಼ಂಗ್ಲಿ ಸಾಮ್ನ ದಿವುನ್ ಲಾವುನ್ ದಿಲಿತ ಸಾವ್ಕಾರಾನಾ ಮೊಕ್‌ಳ್ಯಾಹಾತಾನಿ ಲಾವುನ್ ದಿಲಿತ
LUK 1:54 ದೇವಾನಿ ಆಮ್ಚಾ ವಡ್ಲಾನಾ ಸಬ್ದ ದಿಲ್ಯಾ ಶಾರ್ಕಾ ಆನಿ ಗುಲಾಮಾತ್ ಆಸ್‌ಲ್ಯಾಲ್ಯಾ ಆಪ್‍ಲ್ಯಾ ಇಸ್ರಾಯಲಾನಾ ಮಜ಼ತ್ ಕರಾಯಾ ಆಲ್ಯಾ.
LUK 1:55 ತ್ಯೊ ಅಬ್ರಹಾಮಾಲಾ ಯದತ್ ಥಿವುನ್ ದಯಾ ದಾವುನ್ ಸಗ್‍ಳ್ಯಾ ಲೊಕಾನಾ ಕವಾಬಿ ಆಸ್ನಾರಿ ಕೃಪಾ ದ್ಯಾವ್ಲೆ.
LUK 1:56 ಮರಿಯಾ ಕಮಿಸ್ ಕಮಿ ತೀನ್ ಮೈನ ಎಲಿಜ಼ಬೆತಾಪ ರಾಹುನ್ ಆಪ್‌ಲ್ಯಾ ಗರ‍್ಹಾತ್ ಪರ್ತುನ್ ಗಿಲಿ.
LUK 1:57 ಎಲಿಜಬೆತಾಲಾ ಬಾಳತ್ಫನಾಚ ದೀಸ್ ಬರ್ಹುನ್ ಯೊಕ್ ಪ್ಯೊರ್ಗಾ ಜಾ಼ಲಾ
LUK 1:58 ತಿಚಾ ಸೆಜಾರ‍್ಯಾಂಚಿ ಮಾಯೆದಾಯೆಚಿ ತಿಚಿವ ದೇವಾನಿ ಆಪ್ಲಿ ದಯೆ ವಿಶೆಸ್ ದ್ಯಾವ್ಲಿ ಮನ್ಹುನ್ ಐಕುನ್ ತಿಚಿ ಸಂಗ ಆನಂದ್ ಜಾ಼ಲ್ಹಿತ.
LUK 1:59 ಆಟ್ವೆ ದಿಸಿ ತೀ ತ್ಯಾ ಮೂಲಾಲಾ ಮುಂಜಿ ಕರಾಲಾ ಯವುನ್ ತ್ಯಲಾ “ಜಕರಿಯಾ” ಮನ್ಹುನ್ ನಾವ್ ಥೆವಾ ವ್ಹಯಿ ಮನ್ಲಿತ. ಕಾ ಮಂಜೆ ತ್ಯ ತ್ಯಾ ಮುಲಾಚಾ ಬಾಚ಼ ನವ್ ಜಾ಼ಲ್ತ.
LUK 1:60 ಫನ್ ಹೆ ಗುಶ್ಟಿಲಾ ತ್ಯಚಿ ಆಯಿ, “ನಕೊ! ‘ಯೊಹಾನುಸ್, ಮನ್ಹುನ್ ತ್ಯಚ಼ ನಾವ್ ಥೆವಾಯಾ ವ್ಹಯಿ” ಮನ್ಲಿ
LUK 1:61 ಖರ ಆಲ್ಯಾಲಿ ಲೊಕ ಎಲಿಜಬೆತಾಲಾ, “ತುಜಾ ಗರ‍್ಹಾನ್ಯಾತ್ ಹ್ಯಾ ನಾವಾಚ಼ ಕೊನ್ ನಾಹಿ ನವ್ಹ!” ಮನ್ಲಿತ.
LUK 1:62 ಮಂಗ್ ಹ್ಯಲಾ ಕ್ಯಾ ನಾವ್ ಥೆವಾವ್ಹಯಿ ಮನ್ಥೊಸ್ ಮನ್ಹುನ್ ಮುಲಾಚಾ ಬಾಲಾ ಖುನಾ ಕರುನ್ ಇಚಾರ್ಲ.
LUK 1:63 ತ್ಯನಿ ಯೇಕ್ ಪಾಟಿ ಆನುನ್ ಗಿಹುನ್ “ತ್ಯಚ಼ ನಾವ್ ಯೊಹಾನುಸ್” ಮನ್ಹುನ್ ಲಿವ್ಲ ತ್ಯಲಾ ಲೊಕಸಗ್ಳಿ ಗಾಭಾರ್ಲಿತ.
LUK 1:64 ತವಾಸ್ ತ್ಯಲಾ ತ್ವಾಂಡ್ ಆಲ ಜಿ಼ಬ್ ಸಯಿಲ್ ಜಾ಼ಲಿ ತ್ಯಲಾ ಬೋಲಾಲಾ ಬಳ್ ಯವುನ್ ದೇವಾಲಾ ಉಪ್ಕಾರ್ ಸಾಂಗ್ಲ.
LUK 1:65 ಹ್ಯ ಐಕುನ್ ಸೆಜಾ಼ರವಾಲ್ಯಾನಾ ಭೆವಾಟಾಯಾಲಾಗ್ಲ ಆನಿ ಹ್ಯಾ ಸಗ್‌ಳ್ಯಾ ಗುಶ್ಟಿಚೆ ಬದಲ್ ಯುದಾಯಾಚೆ ಡಂಗ್ಳಿಚಾಗಾವಾತ್ನಿ ಬೊಲತಿತ
LUK 1:66 ಐಕ್‍ಲ್ಯಾಲಿ ಸಗ್ಳಿ ಲೊಕ ಗಾಬ್ರುನ್ ಆಜಾಬ್ ವ್ಹವುನ್ ಹ್ಯ ಮುಲ್ ಮೊಟಹ್ವವುನ್ ಕಸ್ಲಾ ಮಾನುಸ್ ವ್ಹತ್ಯೊ? ಮನ್ಹುನ್ ಯವ್‌ಜಾ಼ಯಾಲಾಗ್ಲಿತ ಕಾ ಮಂಜೆ ದೇವಾಚ಼ ಬಳ್ ತ್ಯಚಿವ ಹುತ್ತ.
LUK 1:67 ತ್ಯವ್ಡಸ್ ನವ್ಹ ಯೊಹಾನಾಚಾ಼ ಬಾ ಜಕರಿಯಾ ಪವಿತ್ರಾತ್ಮಾನಿ ಬರ‍್ಹನ್ ದೇವಾಚ಼ ವಾಕ್ಯ ಸಾಂಗ್ಲ.
LUK 1:68 “ಇಸ್ರಾಯಲ್ ಲೊಕಾಂಚಾ಼ ದೇವ್ ಜಾ಼ಲ್ಯಾಲ್ಯಾ ಪ್ರಭುಲಾ ಸ್ತೊತ್ರ ವ್ಹವುನಿ. ಆಪ್‌ಲ್ಯಾ ಲೊಕಾನಾ ಮಜ಼ತ್ ಕರಾಯ ಆನಿ ಆಪ್‌ಲ್ಯಾ ಲೊಕಾನಾ ಸೊಡ್ವಾಯಾ ಆಲಾ;
LUK 1:69 ಆಪ್ಲಾ ಸೇವಕ್ ದಾವಿದಾಚಾ ಗರ‍್ಹಾನ್ಯಾತ್ ದೇವಾನಿ ಸರ್ವಶಕ್ತ ರಕ್ಷಕ್ ಆಮಾನಾ ದಿಲ್ಯಾ.
LUK 1:70 ಹ್ಯ ತ್ಯನಿ ಪೈಲ್ಯಾಕಾಲಾತ್‌ಲ್ಯಾ ಆಪ್‌ಲ್ಯಾ ಪವಿತ್ರ ಪ್ರವಾದಿಂಚಾಪ್ನಿ ಸಾಂಗ್ಲ.
LUK 1:71 ದೇವಾನಿ ಆಮಾನಾ ಆಮ್ಚಾ ವಾದಿಂಚಾಪ್ನಿ ಆನಿ ರಾಗಿಷ್ಟಾಂಚಾ ಹತಾತ್ನಿ ರಕ್ಶಿಸ್ಲ.
LUK 1:72 ಕರ್ನಾ ದ್ಯಾವ್ನಾರ್ ವಡ್ಲಾನಾ ಕೆಲ್ಯಾಲಿ ಆಪ್ಲಿ ಶೆಪತ್ ತ್ಯನಿ ಯದತ್ ಆನ್ಲಿ.
LUK 1:73 ಆಮ್ಚಾ ವಾದಿಂಚಾ ಹಾತಾತ್ನಿ ಆಮಾನಾ ಸೊಡ್ವಾಯಾ ದೇವಾನಿ ಆಮಚಾ಼ ವಡಿಲ್ ಅಬ್ರಹಾಮಾಲಾ ಶೆಪತ್ ದಿಲೆ.
LUK 1:74 ತ್ಯೊ ಆಮ್ಚಾ ವಾದಿಂಚಾ ಹಾತಾತ್ನಿ ಆಮಾನಾ ಸೊಡ್ವಾಯಾ ಆಮಾನಾ ತ್ಯಲಾ ಕಾಯೇಕ್ ಭೆನಸ್ತಾನಾ ಉಪ್ಕಾರ್ ಕರಾಯಾ ಹುಕುಮ್ ದಿಲಾ.
LUK 1:75 ಹ್ಯಚಿಸ್ ಲಾಗುನ್ ಆಮಿ ತ್ಯಚಿ ಮೊರ‍್ಹ ಆಮ್ಚಾ ಜೀತಾಚ಼ ಸಗ್ಳ ದೀಸ್ ತ್ಯಚೆ ಮೊರ‍್ಹ ಪರಿಶುದ್ದ ಆನಿ ನಿಯತೀನಿ ವ್ಹವುನ್ ರಾಹ್ಯಾ ವ್ಹಯಿ
LUK 1:76 ಆನಿ ಜಕರಿಯಾ ಬಾಳಾ ತುತರಿ ಪರಾತ್ಪರಾಚಾ಼ ಸಾಂಗ್ ಸಾಂಗ್ನಾರಾ (ಪ್ರಾವಾದಿ) ಮನ್ಹುನ್ ಗಿಹಿಲ್ ತು ಪ್ರಭುಚೆ ಮೊರ‍್ಹ ಜಾ಼ವುನ್ ತ್ಯಚಾ಼ ರಸ್ತಾ ನೀಟ್ ಕರ್ನಾರಾ ವ್ಹವುನ್
LUK 1:77 ಆನಿಕ್ ಆಮಚಾ಼ ದೇವ್ ಪಾಪ ಮಾಪ್ ಕರಾಯಾ ಸಾಟಿ ರಕ್ಷನೆಚಾ ಗಿನ್ಯಾನ್ ಆಪ್‌ಲ್ಯಾ ಲೊಕಾನಾ ದೇನಾರಾ
LUK 1:78 ಆಮಚಾ಼ ದೇವ್ ದಯಾ ದಾವುನ್ ಕರ್ನಾ ಆಸ್ನಾರಾ ಪರಲೊಕಾತ್ನಿ ಸಕಾಳಚ಼ ರಕ್ಶನೆಚಾ಼ ನವಾ ದೀಸ್ ಆಮ್ಚಿವ ಉಗುವುನ್.
LUK 1:79 ಆಂದಾರಾತ್ನಿ ಮರ್ನಾಚಾ ಭ್ಯಾತ್ ರಾಥ್ಯಾಲ್ಯಾ ಆಮಾನಾ ಉಜಿಡ್ ದಿವುನ್ ತ್ಯೊ ಅಮಾನಾ ಶಾಂತಿಚೆ ವಾಟವ ಲಾವುನ್ ಚಾ಼ಲಿವ್ನಾರ್ ಮನ್ಲಾ
LUK 1:80 ತ್ಯೊ ಪ್ಯೊರ್ಗಾ ಆಂಗಾತ್ಬಿ ಬರ‍್ಹುನ್ ಆನಿ ಆತ್‌ಮ್ಯಾನಿ ಬರ‍್ಹುನ್ ಇಸ್ರಾಯಲ್ ಲೊಕಾನಾ ಆಪ್‌ಲ್ಯಾಲಾ ದಾವುನ್ ದಿಯಾಚಾ ದಿಸಾಪರ‍್ಯಾತ್ ರಾನಾತ್ನಿ ಹುತ್ತಾ.
LUK 2:1 ತ್ಯಾ ಯಳಾತ್ ರೊಮ್ ರಾಜ ಸಗ್ಳ ಜನಗನತಿ ಕರಾಯಾ ವ್ಹಯಿ ಮನ್ಹುನ್ ಕೈಸರ್ ಅಗಸ್ಟಸಾಪ್ನಿ ಆಜ್ಞೆ ಆಲಿ
LUK 2:2 ಕುರೆನಿಯಾ ಸಿರಿಯಾ ದೇಸೆಚಾ಼ ಅಧಿಪತಿ ಜಾ಼ಲ್ಯಾಲಾ ಆಸ್ಥಾನಾ ಹಿ ಪೈಲಿ ಗನತಿ ಚಾ಼ಲ್ಲಿ.
LUK 2:3 ಆನಿ ತವಾ ಸಗ್ಳಿ ಲೊಕ ನಾವ ಲಿವುನ್ ಗಿಹ್ಯಾ ಆಪ್‌ಲ್ಯಾ ಆಪ್‌ಲ್ಯಾ ಗಾವಾತ್ ನಿಗಾಲಿತ.
LUK 2:4 ಮನ್ಹುನ್ ಯೊಸೆಪ್ ಸಾಹಿತ್ ಆಪ್ನು ದಾವಿದಾಚಾ ಗರ‍್ಹಾನ್ಯಾಚಾ ಮನ್ಹುನ್ ನಾವ್ ಲಿವುನ್ ಗಿಹ್ಯಾ ಸಾಟಿ ಆಪ್‌ಲ್ಯಾಲಾ ಥರಿವ್‍ಲ್ಯಾಲೆ ಮರಿಯಾಚೆ ಸಂಗ ಗಲಿಲಾಯ್ ಸಿಮೆಚೆ ನಜೆರೆತ್ ಮಂಥ್ಯಾಲ್ಯಾ ಗಾವಾತ್ನಿ ನಿಗುನ್ ಯುದಾಯಾತ್ ಆಸ್‌ಲ್ಯಾಲೆ ಬೆತ್ಲೆಹೇಮ್ ಮಂಥ್ಯಾಲ್ಯಾ ದಾವಿದಾಚಾ ಗಾವಾತ್ ಗೆಲಾ.
LUK 2:5 ತ್ಯೊ ನಾವ ಲಿವುನ್ ಗಿಹ್ಯಾ ಮರಿಯಾ ಸಂಗ ಗೆಲಾ ಆನಿ ತೀಚಿ ಸಂಗ ಸಾಕಾರ್ಸಾಡಿ ಜಾ಼ಲ್ಥಿ ತವಾ ತೀ ಗರ್ವಾರ್ ಹುತ್ತಿ.
LUK 2:6 ತವಾ ಮರಿಯಾ ಗರ್ವಾರ್ ಹುತ್ತಿ. ತೀ ತಿಥ ಆಸ್ಥಾನಾ ತಿಚ ದೀಸ್ ಬರ್ಲ್ಹ.
LUK 2:7 ತಿನಿ ಆಪ್‌ಲ್ಯಾ ಪೈಲ್ಯಾ ಲೇಕಾಲಾ ಜ಼ಲ್ಮ ದೀವುನ್ ಕಪ್‍ಡ್ಯಾತ್ ಗುಂಡ್ಯಾಳುನ್ ತ್ಯನಾ ಗರ‍್ಹಾತ್ನಿ ಜಾ಼ಗಾ ನವ್ಥಾ ಮನ್ಹುನ್ ತ್ಯಲಾ ಗುರಾಂಚೆ ಅಡ್ಗಳಿತ್ ಥೆವ್ಲಾ.
LUK 2:8 ತೇ ರಾತಿ ಥೊಡ ಕುರುಬುರ್ ಗಾವಾತಲ್ಯಾ ಸೇತಾತ್ನಿ ರಾಹುನ್ ಆಪ್ಲಾ ಮೆಂಡ್ರಾಂಚಾ಼ ಹಿಂಡ್ ರಾಖಿತ.
LUK 2:9 ಪ್ರಭುಚಾ಼ ಯೊಕ್ ಧುತ್ ಯವುನ್ ತ್ಯಂಚೆ ಮೊರ‍್ಹ ಉಬಾ ರಾಯ್ಲಾ. ಪ್ರಭುಚಾ಼ ಉಜಿಡ್ ತ್ಯಂಚೆ ಸರ್ಬೌಥ ಪಡ್ಲಾ; ತೇ ಖುಬ್ ಬಿಹ್ಯಾಲ್ಹ.
LUK 2:10 ತ್ಯಾ ಧುತಾನಿ ತ್ಯನಾ ಬಿಹುನಕೊಸಾ, ಐಕಾ ಲೊಕಾನಾ ಸಂತೊಶ್ ಆಂತ್ಯಾಲಾ ಚಾ಼ಂಗ್ಲ ಸಮಾಚಾರ್ ಮಿ ತುಮಾನಾ ಸಾಂಗ್ತೊ.
LUK 2:11 ತ್ಯ ಕ್ಯಾ ಮನ್‌ಲ್ಯಾವ, ಹೆ ಯಳಿ ತುಮ್ಚೆಸಾಟಿ ದಾವಿದಾಚಾ ಗಾವಾತ್ ಯೊಕ್ ರಾಖ್ನಿ ಜ಼ಲಾಮ್‌ಲ್ಯಾ, ತ್ಯೊ ಪ್ರಭು ಜಾ಼ಲ್ಯಾಲಾ ಯೇಸು ಕ್ರಿಸ್ತ ಹಾ.
LUK 2:12 ತ್ಯ ತುಮಾನಾ ಠಾವಾ ವ್ಹಯಾ ವಳಕ್ ಕ್ಯಾ ಮನ್‌ಲ್ಯಾವ ಕಪ್‌ಡ್ಯಾನಿ ಗುತ್ಪಳ್ಯಾಲ ಯಾಕ್ ಮುಲ್ ಅಡ್ಗಳಿತ್ ನಿಜಿವ್‌ಲ್ಯಾಲ ಬಕ್ಸಿಲಾ. ಮನ್ಹುನ್ ಸಾಂಗ್ಲ.
LUK 2:13 ಪಾಕ್ಕನ್ ತ್ಯಾ ದುತಾ ಸಂಗ ಪರಲೊಕ್ ಸೈನ್ಯಾಚಾ಼ ಯೊಕ್ ಮೊಟಾ ಹಿಂಡ್ ಯವುನ್ ಆಂದಿಚಾ ದೇವ್ದುತಾ ಬರ್ಬರ್ ಮಿಳುನ್ ದೇವಾಲಾ ಸ್ತುತಿ ಕೆಲಿ
LUK 2:14 ವೈಲ್ಯಾ ದುನಿಯಾತ್ ದೇವಾಲಾ ಮಹಿಮೆ; ಭುಲೊಕಾತ್ ಮಾನ್ಚಾಮದಿ ಸಮಾದಾನಾ ದೇವ್ ತ್ಯನಾ ಪಾವನ್ ವ್ಹನಾರ್ ಮನ್ಹುನ್ ದೇವಾಲಾ ಉಪ್ಕಾರ್ ಸಾಂಗ್ಲ.
LUK 2:15 ದೇವ್ದುತ್ ತ್ಯಂಚಿಪ್ನಿ ಪರಲೊಕಾತ್ ನಿಗುನ್ ಗೆಲ್ಯಾ ನಂತರ್ ತೆ ಕರುಬುರ್ “ಆಮಿ ಆತಾಸ್ ಬೆತ್ಲೆಹೇಮತ್ ಜಾ಼ವುನ್ ಆಮಾನಾ ಸಾಂಗುನ್ ದಿಲ್ಯಾಲಿ ಖಬರ್ ಬಗುಯಾ ಚ಼ಲಾ ಮನ್ಹುನ್ ಆಪ್‍ಲ್ಯಾ ಆಪ್‍ಲ್ಯಾತ್ ಬೊಲ್ಲ.
LUK 2:16 ಪಾಟ್ನಿ ಜಾ಼ವುನ್ ಮರಿಯಾ ಯೊಸೆಪ್ ಆನಿ ಅಡ್ಗಳಿತ್ ನಿಜ಼ಲ್ಯಾಲ ತವಾಸ್ ಜ಼ಲಾಮ್‌ಲ್ಯಾಲ ಮುಲ್ ಬಗ್ಲ.
LUK 2:17 ತ್ಯಲಾ ಬಗ್ಲ ತವಾ ತ್ಯಂಚಾನಿ ತ್ಯಚೆ ಗುಶ್ಟಿತ್ ಆಪ್‍ಲ್ಯಾಲಾ ಸಾಂಗ್‍ಲ್ಯಾಲ ಸಾಂಗಾಲಾಗ್ಲ.
LUK 2:18 ಕುರುಬುರಾಂಚಾನಿ ಸಾಂಗ್‍ಲ್ಯಾಲ ಐಕ್‍ಲ್ಯಾಲಿ ಸಗ್ಳಿ ಗಾಭಾರ್ಲಿತ.
LUK 2:19 ಫನ್ ಮರಿಯಾನಿ ತ್ಯ ಸಗ್ಳ ಸಬಾತ್ ಆಪ್‍ಲ್ಯಾ ಮನಾತ್ ಥೀವುನ್ ಯವ್ಜಿತ್ ಹುತ್ತಿ.
LUK 2:20 ಕುರುಬುರಾಂಚಾನಿ ಆಪ್‍ಲ್ಯಾಲಾ ದುತಾಂಚಿಪ್ನಿ ಸಾಂಗಿತ್‍ಲ್ಯಾ ಶಾರ್ಕ ಸಗ್‍ಳ್ಯಾ ಗುಶ್ಟಿ ಐಕುನ್ ಬಗುನ್ ತ್ಯಂಚಿ ಸಾಟಿ ದೇವಾಲಾ ಗೀತ್‍ ಗಾವಿತ್ ಉಪ್ಕಾರ್ ಸಾಂಗಿತ್ ಮಾಗಾರ ಗೆಲ.
LUK 2:21 ತ್ಯಾ ಮೂಲಾಲಾ ಮುಂಜ಼ ಕರಾಯಾ ಆಟ್ವೆ ದಿಸಿ ನೇಲ ಆನಿ ತ್ಯಲಾ ಯೇಸು ಮನ್ಹುನ್ ನಾವ್ ಥೆವ್ಲ “ತ್ಯ ಪೊಟಾತ್ ಪಿಂಡ್ ಗಡ್ಡಾಚೆ ಆಂದಿ ದೇವ್ದುತಾನಿ ತ್ಯಚ಼ ನಾವ್ ಸಾಂಗ್ಲ ಹುತ್ತ.
LUK 2:22 ಮಂಗ್ ಮೊಶೆಚಾ ಧರ್ಮಶಾ ಶಾರ್ಕ ತ್ಯಂಚ಼ ಸುತೀಕ್ ಜಾ಼ಯಾ ವ್ಹಯಿ ಆಸ್‌ಲ್ಯಾಲ ದೀಸ್ ಬರ್ಲ್ಯಾವ ಯೊಸೆಪ್ ಆನಿ ಮರಿಯಾ ತ್ಯಾ ಮೂಲಾಲಾ ಯೆರುಸಲೆಮಿಚಾ ದೇವ್ಳಾತ್ ಪ್ರಭುಲಾ ಪ್ರತಿಶ್ಟೆ ಕರಾಯಾ ನೆಲಾ.
LUK 2:23 ಕಾ ಮನ್‌ಲ್ಯಾವ ಪೈಲ್ಯಾನಿ ಜ಼ಲಾಮ್‍ಲ್ಯಾಲ ಪ್ಯೊರ್ಗಾ ತ್ಯ ದೇವಾಲಾ ಸೊಡಾಯಾ ವ್ಹಯಿ ಮನ್ಹುನ್ ದೇವಾಚಾ ಧರ್ಮ ಶಾಸ್ತಾರಾತ್ ಸಾಂಗ್‍ಲ್ಯಾ ಶಾರ್ಕ ತ್ಯ ದೇವಾಲಾ ದಿಯಾ ವ್ಹಯಿ ಜಾ಼ಲ್ಥ.
LUK 2:24 ಆನಿ ದೇವಾಚಾ ಧರ್ಮಶಾಸ್ತಾರಾತ್ ಸಾಂಗ್‍ಲ್ಯಾ ಶಾರ್ಕ ಯಕ ಜು಼ಡಿ ಕವ್ಡ ನಾಹಿತ ಪ್ಯಾರ್‌ವ್ಯಾಚಿ ದೊನ್ ಪಿಲಿ ಕಾಪಾ ವ್ಹಯಿತಿತ.
LUK 2:25 ತ್ಯಾ ದೀಸಾತ್ ಯೆರುಸಲೇಮಿತ್ ಸಿಮೊನ್ ನಾವಾಚಾ ಮಾನುಸ್ ಹುತ್ತಾ. ಹ್ಯೊ ಮಾನುಸ್ ನಿಯತಿಚಾ ದೇವಾಚಾ ಭಗತ್ ವ್ಹವುನ್ ಇಸ್ರಾಯಲ್ ಲೊಕಾನಾ ಮಜ಼ತ್ ಕರ್ತ್ಯಾಲಾ ಕವಾ ಯನಾರ್ ಮನ್ಹಿತ್ ಹುತ್ತಾ. ಆನಿ ಪವಿತ್ರಾತ್ಮ ತ್ಯಚಿ ಸಂಗ ಹುತ್ತ.
LUK 2:26 ಆನಿ ದೇವಾನಿ ಲಾವುನ್ ದಿಯಾ ವ್ಹಯಿ ಆಸ್‌ಲ್ಯಾಲ್ಯಾ ಮೆಸ್ಸಿಯಾಲಾ ಬಗಾಚೆ ಆಂದಿ ತು ಮರ್ನಾರ್ ನಾಹಿ ಮನ್ಹುನ್ ಪವಿತ್ರಾತ್ಮಾನಿ ಸಿಮೊನಾಲಾ ಸಾಂಗ್ಲ.
LUK 2:27 ಸಿಮೊನ್ ಪವಿತ್ರಾತ್ಮಾಚಾ ಸಾಂಗ್‌ನ್ಯಾನಿ ದೇವ್ಳಾತ್ ಆಲಾ. ತವಾ ಯೊಸೆಪ್ ಆನಿ ಮರಿಯಾ ಯೇಸು ಮಂಥ್ಯಾಲ್ಯಾ ಮೂಲಾಲಾ ಧರ್ಮ ಶಾಸ್ತ್ರಾಶಾರ್ಕ ಚಾ಼ಲ್ವಾ ಪಾಯ್ಜೆ ಮನ್ಹುನ್ ತ್ಯಲಾ ಆತ್ ಆನ್ಲಾ.
LUK 2:28 ಸಿಮೋನಾನಿ ಮುಲ್ ಆಪ್‍ಲ್ಯಾ ಹತಾತ್ ಗಿಹುನ್ ದೇವಾಲಾ ಉಪಕಾರ್ ಸಾಂಗ್ಲ.
LUK 2:29 ಪ್ರಭು ತು ಸಾಂಗ್‍ಲ್ಯಾ ಶಾರ್ಕ ಕೆಲಸ್. ಆತಾ ಸಮಾದಾನಾನಿ ಜಾ಼ಯಾಲಾ ತುಜಾ ಶಿಶಾಲಾ ಮೊಕಳ್ ಜಾ಼ಲಿ.
LUK 2:30 ತು ಥರಿವ್‌ಲ್ಯಾಲ್ಯಾ ರಕ್ಶಕಾಲಾ ಮಿ ಮಾಜಾ ಡೊಳ್ಯಾನಿ ಬಗ್ಲಾ.
LUK 2:31 ತು ತ್ಯಲಾ ಸಗ್‌ಳ್ಯಾ ಲೊಕಾನಾ ದಿಸ ಜೊ಼ಗ ಕೇಲಾಸ್.
LUK 2:32 ತ್ಯೊ ಯಹುದ್ಯ ನಸ್‍ಲ್ಯಾಲ್ಯಾ ಲೊಕಾನಾ ತುಜಿ಼ ವಾಟ್ ದ್ಯಾವ್‌ತ್ಯಾಲಾ ಉಜಿಡ್ ಜಾ಼ಲ್ಯಾ. ತುಜಿ ಪರಜೆ ಜಾ಼ಲ್ಯಾಲಿ ಇಸ್ರಾಯಲಾನಾ ಮೈಮಾ ವ್ಹನಾರ್.
LUK 2:33 ಸಿಮೊನಾನಿ ತ್ಯಾ ಮುಲಾಚೆ ಗುಶ್ಟಿತ್ ಸಾಂಗ್‍ಲ್ಯಾಲ್ಯಾ ಹ್ಯಾ ಸಬ್ದಾನಾ ತ್ಯಚೆ ಆಯಿ ಬಾಲಾ ಚಮತ್ಕಾರ್ ವಾಟ್ಲಿ.
LUK 2:34 ಸಿಮೊನಾನಿ ತ್ಯನಾ ಆಶಿರ್ವಾದ ಕರುನ್ ಆಯಿ ಮರಿಯಾಲಾ “ಬಗಾ ಹ್ಯ ಹ್ಯಚಿಸ್ ಲಾಗುನ್ ಲೊಕ ಪಡ್‌ತ್ಯಾತ ಆನಿ ಉಟ್ಯಾತ ಆನಿ ಲೊಕ ಹ್ಯಲಾ ವಿರೊದ್ ವ್ಹವುನ್ ಚಾ಼ಲತ್ಯಾತ.
LUK 2:35 ಲೊಕ ಚು಼ರುನ್ ಆತ್ ಬೊಲತ್ಯಾಲ್ಯಾ ಗುಶ್ಟಿ ಬಾಹಿರ್ ಪಡ್ನಾರ್. ಮೊರ‍್ಹ ವ್ಹನಾರ‍್ಯಾ ಗುಶ್ಟಿ ಐಕುನ್. ತುಜಾ ಕಾಳ್‍ಜಾ಼ಲಾತರಿ ಹತ್ಯಾರ ಲಾಗ್‍ಲ್ಯಾಚೆಗತ್‌ವ್ಹಯಿಲ್” ಮನ್ಹುನ್ ಸಾಂಗ್ಲ.
LUK 2:36 ಇತ್ಕಸ್ ನವ್ಹ. ಅಸೆರಾಚಾ ಕುಳಾತ್ ಫನುವೆಲಾಚಿ ಲೇಕ್ ಅನ್ನಾ ಮಂಥ್ಯಾಲಿ ಯೆಕ್ ಪ್ರವಾದಿನಿ ಹುತ್ತಿ. ತಿಚ಼ ಲಗಿನ್ ವ್ಹವುನ್ ನವರ‍್ಯಾ ಸಂಗ ಸಾತ್ ವರ್ಸ ಸಂಸಾರ್ ಕರುನ್ ಆತಾ ತೀ ಖುಬ್ ಮಾಥಾರಿ ಜಾ಼ಲ್ಥಿ.
LUK 2:37 ಆತಾ ತಿಲಾ ಐಂಸಿವ ಚಾರ್ ವರ್ಸ ವಯಾ ಜಾ಼ಲಿ. ಆನಿ ತೀ ರಾಂಡಾವ್ ಹುತ್ತಿ ತೀ ದೀವುಳ್ ಸುಡುನ್ ಜಾ಼ಯಾಚೆ ಆಂದಿ ದೇವ್ಳಾತ್ ಉಪಾಸಿ ಮಾಗ್ನ ಕರೀತ್ ರ‍್ಯಾತ್ ದೀಸ್ ದೇವಾಚಿ ಸೇವಾ ಕರೀತ್ ಹುತ್ತಿ.
LUK 2:38 ತೀ ತೇಸ್ ಗಟ್ಕಲಾ ತಿಥ ಯವುನ್, ದೇವಾಲಾ ಉಪ್ಕಾರ್ ಸಾಂಗುನ್ ದೇವಾನಿ ಯೆರುಸಲೇಮಚೆ ಸುಟ್ನುಕಿಚಿ ವಾಟ್ ಬಕ್‌ತ್ಯಾಲ್ಯಾಂಚಿ ಸಂಗ ತ್ಯಚಿ ಖಬರ್ ಸಾಂಗ್ಲಿ.
LUK 2:39 ಪ್ರಭುಚಾ ಧರ್ಮಶಾಸ್ತಾರಾತ್ ಸಾಂಗ್‍ಲ್ಯಾಲ ಕಾರ್ಯಾ ಸಗ್ಳ ಕೆಲ್ಯಾ ನಂತರ್ ಯೊಸೆಪ್ ಆನಿ ಮರಿಯಾ ಗಲಿಲಾಯಾತ್ ಆಸ್‍ಲ್ಯಾಲ್ಯಾ ನಜರೆತ್ ಮಂಥ್ಯಾಲ್ಯಾ ಆಪ್‍ಲ್ಯಾ ಗಾವಾತ್ ಪರ್ತುನ್ ಗಿಲಿತ.
LUK 2:40 ತ್ಯ ಮುಲ್ ವಾಡತ್ ಮೊಟಾ ವ್ಹವುನ್ ಗಿನ್ಯಾನಾನಿ ಆನಿ ಬಳಾನಿ ಬರ‍್ಹುನ್; ದೇವಾಚಿ ದಯೆ ತ್ಯಚಿ ಬರ್ಬರ್ ಹುತ್ತಿ.
LUK 2:41 ತ್ಯಚಿ ಆಯಿ ಬಾ ಪೆರ್ತೆಕ್ ವರ್ಸಿ ವಲಾಂಡ್ಯಾಚಾಸನಾಲಾ ಯೆರುಸಲೇಮಿತ್ ಜಾ಼ಯಿತಿತ.
LUK 2:42 ಆಸ ಆಸ್ಥಾನಾ ತೆ ಬಾರಾ ವರ್ಸಾಚಾ ಜಾ಼ಲ್ಹಾತವಾ ತೀ ಖಾಯಿಮ್ಚೆ ಪದ್ದತಿ ಶಾರ್ಕ ಪಸ್ಕಾಚಾ ಸನಾಲಾ ತಿಥ ಗಿಲಿತ.
LUK 2:43 ಸನಾಚ ದೀಸ್ ಸಪುನ್ ಮಾಗಾರಿ ಯತಾನಾ ಯೇಸು ಯೆರುಸಲೇಮಿತುಸ್ ರಾಯ್ಲಾ ತ್ಯ ತ್ಯಚೆ ಆಯಿ ಬಾಲಾ ಸಮಾಜ಼್ಲನಾಹಿ.
LUK 2:44 ಯೊಸೆಪ್ ಆನಿ ಮರೆಯಾ ತ್ಯೊ ವಾಟನಿ ಜಾ಼ತ್ಯಾಲ್ಯಾಂಚೆ ಸಂಗ ಆಸಲ್ ಮನ್ಹುನ್ ಯವ್ಜುನ್ ಯೇಕ್ ದಿಸಾಚಿ ವಾಟ್ ಚಾ಼ಲುನ್ ಆಪ್ಲೆ ಮಾಯಾದಾಯೆಂಚಿಪ್ನಿ ವಳ್ಕಿಂಚಾಪ್ನಿ ತ್ಯಲಾ ಶೊದ್ಲಾ.
LUK 2:45 ಫನ್ ಯೇಸು ದಿಸ್ಲಾನಾಹಿ, ತವಾ ಮಾಗಾರಿ ಯೆರುಸಲೇಮಿತ್ ಸುದಿತ್ ಗೆಲಿತ.
LUK 2:46 ತೀನ್ವೆ ದಿಸಿ ಯೇಸುಲಾ ದೇವ್ಳಾತ್ ಬಗ್ಲಾ. ತ್ಯೊ ಯೆಹುದ್ಯ ಪಂಡಿತಾಂಚೆ ಮದ್ದಿ ಬಸ್ಸುನ್ ತ್ಯಂಚ಼ ಬೋಲ್ನ ಐಕಿತ್ ಪ್ರಶ್ನೆ ಇಚಾರಿತ್ ಹುತ್ತಾ.
LUK 2:47 ಯೇಸು ಬೊಲ್ಯಾಲ ಸಬಾತ್ ಐಕ್‍ಲ್ಯಾಲಿ ಸಗ್ಳಿ ತ್ಯಚೆ ಬುದ್ದಿಲಾ ಆನಿ ಉತ್ತರ್ ದಿಲ್ಯಾಲಾ ಬಗುನ್ ಗಾಭಾರ್ಲಿತ.
LUK 2:48 ಆಯಿ ಬಾನಿ ಯೇಸುಲಾ ಬಗುನ್ ಚಮತ್ಕಾರ್ ವಾಟ್ಲ; ಆನಿ ತ್ಯಚಿ ಆಯಿ “ಲೇಕಾ ತು ಆಮಾನಾ ಆಸ ಕಾ ಕೆಲಸ್? ಬಗ್ ತುಜಾ಼ ಬಾ ಆನಿ ಮಿ ಕ್ಯವ್ಡಿ ತಳ್ಮಳುನ್ ತುಲಾ ಸುದಿತ್ ಆಲಾವ್ ನವ್ಹ” ಮನ್ಹುನ್ ಇಚಾರ್ಲ.
LUK 2:49 ತವಾ ಯೇಸು ತ್ಯನಾ “ತುಮಿ ಮನಾ ಕಸ್ಯಾಲಾ ಸುದಿತಾಸಾ? ಮಿ ಮಾಜಾ ಬಾಚಾ ಗರ‍್ಹಾತ್ ರಾನ್ಹಾರ್ ಮನ್ಹುನ್ ತುಮಾನಾ ಕಳ್ಳನಾಹಿಕ್ಯಾ? ಮನ್ಹುನ್ ಉತ್ತರ್ ದಿಲಾ.
LUK 2:50 ಖರ ತ್ಯನಿ ಸಾಂಗ್‍ಲ್ಯಾಲ್ಯಾ ಸಬ್ದಾಂಚಾ಼ ಅರ್ಥ ತ್ಯನಾ ಜಾ಼ಲ್ಹಾನಾಹಿ.
LUK 2:51 ನಂತರ್ ಯೇಸು ತ್ಯಂಚೆ ಸಂಗ ನಜರೆತಿತ್ ಯವುನ್ ತ್ಯಂಚಿಗತ್ ರಾಯ್ಲ. ಫನ್ ತ್ಯಚಿ ಆಯಿ ಹ್ಯ ಸಗ್ಳ ಆಪ್‌ಲ್ಯಾ ಮನಾತ್ ಥಿವುನ್ ಯವ್ಜಿತಿ.
LUK 2:52 ಯೇಸು ಗಿನ್ಯಾನಾನಿ ಆನಿ ಆಂಗಾನಿ ಬರ‍್ಹುನ್ ಆಲಾ; ತ್ಯವ್ಡಸ್ ನವ್ಹ ದೇವಾಚಿ ಆನಿ ಮಾನ್ಸಾಚಿ ದಯಾ ತ್ಯಚಿವ ಖುಬ್ ಜಾ಼ಲಿ.
LUK 3:1 ಸಿಸೆರ್ ತಿಬೆರಿ ಚಕ್ರವರ್ತಿಚ಼ ಪಂದ್ರಾವ ವರಿಸ್ ಜಾ಼ಲ್ಥ. ತವಾ, ಪೊಂತಿಪಿಲಾತ್ ಯುದಾಯಾಂಚಾ಼ ಅಧಿಕಾರಿ ಹುತ್ತಾ. ಹೆರೊದ್ ಗಲಿಲಾಯಾತ್ ಉಪರಾಜ. ಆನಿ ಹೆರೊದಾಚ಼ಾ ದಾಕ್ಠಾ ಬಾಹು ಪಿಲಿಪ್ ಇತುರಿಯಾ ಆನಿ ತ್ರಕೊನಿತಿ ಹೆ ದೇಸೆಂಚಾ ಉಪರಾಜಾ ಹುತ್ತಾ. ಆನಿ ಲುಸನ್ಯಾ ಅಬಿಲೆಸೆಚಾ಼ ಉಪರಾಜಾ ಹುತ್ತಾ.
LUK 3:2 ತಸಸ್ ಅನ್ನಾ ಆನಿ ಕಾಯಪ್ ಮುಖ್ಯ ಯಾಜಕ್ ಹುತ್ತ. ತವಾ ಜಕರಿಯಾಚಾ಼ ಲ್ಯೊಕ್ ಯೊಹಾನಾಲಾ ರಾನಾತ್ ದೇವಾಪ್ನಿ ಆಜ್ಞೆ ಆಲಿ ಆನಿ ಯೊಹಾನ್ ಕಡ್ಯಾತ್ನಿ ರಾಥ್ಯಾಲ್ಯಾ ಲೊಕಾತ್ನಿ ರಾಹಿ.
LUK 3:3 ಮಂಗ್ ಯೊಹಾನ್ ಯೊರ್ದಾನ್ ವ್ಹಾಳಚೆ ಸರ್ಬೌರ್ ಸಗ್‍ಳ್ಯಾ ಪರದೆಶಾತ್, “ಪಾಪಾಂಚಾ ಮಾಪಿಸಾಟಿ ದೇವಾಕ್ಡ ಪರ್ತುನ್ ಬಾಪ್ತಿಸ್ಮಾ ಗಿಹ್ಯಾ ವ್ಹಯಿ ” ಆಸ ಜೊ಼ರಾನಿ ಸಾಂಗಿತ್ ಫಿರತಾ, ದೇವ್ ತುಮ್ಚ ಪಾಪ್ ಮಾಪ್ಕರ್ನಾರ್ ಮನ್ಹುನ್ ಸಾಂಗಿತ್ ಗೆಲಾ.
LUK 3:4 ಹ್ಯ ಯೆಶಾಯ ಪ್ರವಾದಿಚಾ ಪುಸ್ತಕಾತ್ ಕಸ ಲಿವಲ್ಯಾಲಹಾ ತಸಸ್ ಜಾ಼ಲ ತ್ಯ ಆಸಹಾ. ಕೊನ್ ಯೊಕ್ ರಾನಾತ್ ವರಾಡ್‌ತ್ಯಾಲಾ ಆವಾಜ಼್ ಹಾ, “ಪ್ರಭುಚಾ಼ ಮಾರ್ಗ ತಯಾರ್ ಕರಾ, ತ್ಯಚಾ ವಾಟಾ ನಿಟ್ ಕರಾ,
LUK 3:5 ಪರ್ತೆಕ್ ಖನ್ ಮುದ್ನಾರ್, ಪರ್ತೆಕ್ ಕನ್ನ ಆನಿ ಗುಢ ಶಾರಕ ವ್ಹನಾರ್, ವಾಕ್‍ಡ್ಯಾ ವಾಟಾ ಸಗ್‌ಳ್ಯಾ ನಿಟ್ ವ್ಹನಾರ್, ಡಬ್ರ ಪಡ್‌ಲ್ಯಾಲ್ಯಾ ವಾಟಾ ಸಪ್ಪಯ್ ವ್ಹನಾರ್,
LUK 3:6 ಆನಿ ಸಗ್ಳಿ ಮಾನ್ಸ ದೇವಾನಿ ಕೆಲ್ಯಾಲಿ ಸುಟ್ನುಕ್ ಬಗ್ನಾರ್,
LUK 3:7 ತವಾ ತಿ ಲೊಕ ತ್ಯಚಾ ಹಾತಾನಿ ಬಾಪ್ತಿಸ್ಮಾ ಗಿಹ್ಯಾಸಾಟಿ, ತ್ಯಚಿಕ್ಡ ಯಯಿತ್ಆಸ್ತಾನಾ ತ್ಯನಾ ಯೊಹಾನ್ ಆಸ ಮನ್ಲಾ “ಯೇ ಸಾಪಾಂಚೆ ಪಿಳ್ಗಿನು ಹಾಸ್ಸಾ! ಮೊರ‍್ಹ ದಿಸುನ್ ಯತ್ಯಾಲ್ಯಾ ದೇವಾಚಾ ರಾಗಾತ್ನಿ ಚು಼ಕುವುನ್ ಗಿಹ್ಯಾ ತುಮಾನಾ ಕುನಿ ಜಾ಼ಗೃತ್ ಕಿಲಿತ?
LUK 3:8 ತಸ ಜಾ಼ಲ್ಯಾಲ್ಯಾ ತುಮ್ಚ ಮನ್ ದೇವಾಕ್ಡ ಪರಾತ್‍ಲ್ಯಾ ಮನ್ಹುನ್ ತುಮ್ಚಾ ಚಾ಼ಂಗಲ್ಯಾ ಕಾಮಾಂಚಾನಿ ದಾವಾ ಅಬ್ರಹಾಮ್ ಆಮಚಾ಼ ವಡಿಲ್ ಮನ್ಹು‍ನ್ ತುಮಿ ಬಡಾಯಿ ಕರುನಕೊಸಾ. ದೇವ್ ಅಬ್ರಮಾಲಾ ಹ್ಯಾ ದೊಂಡ್ಯಾಂಚಾನಿ ಪೊರ ದಿವು ಸಕ್ತೊ ಮನ್ಹುನ್ ತುಮಾನಾ ಸಾಂಗ್ತೊ.
LUK 3:9 “ಆತಾಸ್ ಜ಼ಾಢಾಚಾ ಬುಡ್‍ಖ್ಯಾತ್ ಕುರ‍್ಯಾಡ್ ಗ್ಯಾತ್ಲೆ, ಚಾ಼ಂಗ್ಲ ಪೀಕ್ ದಿಯಿತ್ ನಸಲ್ಯಾಲಿ ಸಗ್ಳಿ ಜಾ಼ಢ ತುಡುನ್ ಇಸ್‌ಥ್ಯಾತ್ ಗ್ಯಾಲ್ನಾರ್” ಮನ್ಹುನ್ ಸಾಂಗ್ಲ.
LUK 3:10 ತವಾ ತ್ಯಾ ಲೊಕಾಂಚಾನಿ ತ್ಯಲಾ “ತಸ ಜಾ಼ಲ್ಯಾ ಆಮಿ ಕ್ಯಾ ಕರಾ ವ್ಹಯಿ? ಮನ್ಹುನ್ ಇಚಾರ್ಲ.
LUK 3:11 ತವಾ ಯೊಹಾನಾನಿ ತ್ಯನಾ ಉತ್ತರ್ ದಿಲಾ, “ತುಮ್ಚಿಪ ದೊನ್ ಆಂಗ್ಯಾ ಆಸ್‌ಲ್ಯಾಲ್ಯಾನಿ ಕುನಾಲಾ ಅಂಗಿ ನಸ್ನಾರ‍್ಯಾಲಾ ಏಕ್ ದೇವಾವ. ಆನಿ ಕಚಾಪ ಆನ್ ಹಾ, ತ್ಯನಿ ಆನ್ ನಸನಾರ‍್ಯಾಲಾ ಖಾಯಾ ದೇವಾವ” ಮನ್ಹುನ್ ತ್ಯನಾ ಸಾಂಗ್ಲ.
LUK 3:12 ಜ಼ಕದಾರ್ ಸಾಹಿತ್ ಬಾಪ್ತಿಸ್ಮಾ ಗಿಹ್ಯಾವ್ಹಯಿ ಮನ್ಹುನ್ ಯವುನ್ ಪ್ರಭು “ಆಮಿ ಕ್ಯಾ ಕರಾವ್ಹಯಿ; ಮನ್ಹುನ್ ಯೊಹಾನಾಲಾ ಇಚಾರ್ಲ.
LUK 3:13 ತವಾ ಯೊಹಾನ್ ತ್ಯನಾ “ಥರಿವ್‌ಲ್ಯಾಲೆ ಕಿಮ್ತಿವ್ನಿ ಆಗಾವ್ಚ಼ ಕಾಯ್ ವಡುನ್ ಗಿಹುನಕೊಸಾ” ಮನ್ಹುನ್ ತ್ಯನಾ ಸಾಂಗ್ಲ.
LUK 3:14 ಥೊಡ್ಯಾ ಸಿಪಾಯಿಂಚಾನಿ ಯವುನ್ “ಆಮಿ ಕ್ಯಾ ಕರಾವಮನ್ಹೂನ್ ತ್ಯಲಾ ಇಚಾರ್ಲ. ತವಾ ಯೊಹಾನ್ ತ್ಯನಾ “ಕುನಾಲಾ ತರಿ ಬುಜುವುನಕೋಸಾ, ಕುನಾವಬಿ ಲಬಾಡ್ ಚು಼ಕ್ ವಾವುನಕೋಸಾ ಆನಿ ಅನ್ಯಾಯಾನಿ ಪೈಸ ಕಾಡುನ್ ಗಿಹುನಕೊಸಾ ತುಮ್ಚೆ ಕುಲಿತ್ ತುಮಿ ಸಮಾದಾನಾನಿ ರಾವ್ಹಾ” ಮನ್ಹುನ್ ಸಾಂಗ್ಲ.
LUK 3:15 ಆಸ ಆಸ್ಥಾನಾ ಇಸ್ರಾಯಲ್ ಲೊಕ ಯನಾರ‍್ಯಾ ಕ್ರಿಸ್ತಾಚಿ ವಾಟ್ ಬಗಿತ್ ಹುತ್ತಿತ. ಮನ್ಹುನ್ ತೀ ಸಗ್ಳಿ ಯೊಹಾನಾಚೆ ಗುಶ್ಟಿತ್ “ಹ್ಯೊಚ್ ತ್ಯೊ ಕ್ರಿಸ್ತ್ ಆಸಲ್ ಕ್ಯಾ ಕುನಾಲಾ ಠಾವಾ” ಮನ್ಹುನ್ ಆಪ್‍ಲ್ಯಾ ಮನಾತ್ನಿ ಇಚಾರ್ ಕರಿತಿತ.
LUK 3:16 ತವಾ ಯೊಹಾನ್ ತ್ಯನಾ ಸಗ್‍ಳ್ಯಾನಾ, “ಮಿ ತರಿ ತುಮಾನಾ ಪಾನ್ಯಾನಿ ಬಾಪ್ತಿಸ್ಮಾ ದೇನಾರಾ; ಖರ ಮಾಜಿವ್ನಿ ಮೊಟಾ ಯನಾರ್, ತ್ಯಚೆ ವ್ಹಾನಚಾ ಪಟಾ ಸೊಡಾಯಾ ಮಿ ಲಾಯಕ್ ನಾಹಿ ನವ್ಹ. ತ್ಯೊ ಪವಿತ್ರಾತ್ಮಾನಿ ಆನಿ ಇಸ್‍ತ್ಯಾನಿ ತುಮಾನಾ ಬಾಪ್ತಿಸ್ಮಾ ದೇನಾರ್.
LUK 3:17 ತ್ಯನಿ ಸೂಪ್ ಹಾತಾತ್ ದರ್‌ಲ್ಯಾ; ಆಪ್‌ಲ್ಯಾ ಖಳ್ಯಾತ್ಲಿ ರ‍್ಯಾಸ್ ವಾರ‍್ಯಾ ಕರುನ್ ಬರಿ ಕರುನ್ ಗಹು ಕಳಂಜಾ಼ತ್ ಬರ‍್ಹುನ್ ಥೆವ್ನಾರ್, ವ್ಹಟ್ ಇಜ಼ತ್ ನಸ್‍ಲ್ಯಾಲ್ಯಾ ಇಸ್‌ಥ್ಯಾನಿ ಜಾಳನಾರ್” ಮನ್ಹುನ್ ಉತ್ತರ್ ದಿಲಾ.
LUK 3:18 ಆನಿ ಖುಬ್ ತರನಿ ಯೊಹಾನ್ ಇಸ್ರಾಯೆಲ್ ಲೊಕಾನಾ ಬುದಿ ಸಾಂಗುನ್ ಬರಿ ಖಬರ್ ಸಾಂಗಿತಾ.
LUK 3:19 ಯೊಹಾನಾನಿ ಹೆರೊದಾಲಾ ಖಡ್ಯಾವ್ಲಾ ಕಾ ಮಂಜೆ ತ್ಯೊ ಆಪ್‌ಲ್ಯಾ ಬಾವ್ಹಾಚಿ ದನ್ಗರ್ ಹೇರೊದಿಯಾಸಂಗ ಅನೈತಿಕ ಸಮಂದ್ ಹುತ. ಆನಿ ದಿಸರಿ ಬುರ್ಸಿ ಕಾಮ ಖುಬ್ ಕಿಲಿತ.
LUK 3:20 ಹೆರೊದಾಲಾ ಯೊಹಾನ್ ದಪಕ್ಯಾವಿತ್ ಹುತ್ತಾ. ಮನ್ಹುನ್ ಯೊಹಾನಾಲಾ ಹೆರೊದಾನಿ ಕುಂಡುನ್ ಥೆವ್ಲಾ ಆನಿ ಆಪ್‍ಲ್ಯಾ ವಾಯಿಟ್ ಕಾಮಾಚಾ ಇಸೊಬ್ ಜಾಸ್ತಿಕೆಲಾ.
LUK 3:21 ಲೊಕಾಂಚಾನಿ ಯೊಹಾನಾಪ್ನಿ ಬಾಪ್ತಿಸ್ಮಾ ಗೆತ್ಲಿ ತವಾ ಯೇಸುನಿ ದಿಕಿಲ್ ಬಾಪ್ತಿಸ್ಮಾ ಗಿತ್ಲಿ ತವಾ ಯೇಸು ಮಾಗ್ನ ಕರ್ತಾನಾ ಆಬಾಳ್ ಉಗಾಡ್ಲ.
LUK 3:22 ಆನಿ ಪವಿತ್ರಾತ್ಮ ಪ್ಯಾರ್‌ವ್ಯಾಚೆಗತ್ ವ್ಹವುನ್ ಯೇಸುವ ಉತ್ತಾರ್ಲ. ತವಾ “ತು ಮಾಜಾ಼ ಮಾಯೆಚಾ಼ ಲ್ಯೊಕ್, ತು ಮಾಜಾ ಮನಾತ್ ಬರಲ್ಯಾಸ್” ಮನ್ಹುನ್ ಸ್ವರ್ಗಾತ್ನಿ ಸಬ್ದ ಆಲಾ.
LUK 3:23 ಯೇಸುನಿ ಉಪದೆಸ್ ಸುರು ಕೆಲಾ ತವಾ ಹಿಕ್ಡ ತಿಕ್ಡ ತೀಸ್ ವರ್ಸಾಚಾ಼ ಹುತ್ತಾ. ತ್ಯೊ ಲೊಕಾಂಚೆ ಇಸಾಬಾನಿ ಯೊಸೆಪಾಚಾ ಲ್ಯೊಕ್ ಯೊಸೆಪ್ ಹೆಲಿಚಾ ಲ್ಯೊಕ್;
LUK 3:24 ಹೆಲಿ ಮಥಾತಾಚಾ ಲ್ಯೊಕ್. ಹ್ಯೊ ಮಥಾತಾ ಲೆವಿಚಾ ಲ್ಯೊಕ್. ಹ್ಯೊ ಮೆಲ್ಕಿಚಾ ಲ್ಯೊಕ್. ಹ್ಯೊ ಜನ್ನಾಯಾಚಾ಼ ಲ್ಯೊಕ್. ಹ್ಯೊ ಯೊಸೆಪಾಚಾ ಲ್ಯೊಕ್.
LUK 3:25 ಹ್ಯೊ ಮಥತಿಚಾ ಲ್ಯೊಕ್. ಹ್ಯೊ ಆಮೊಸಾಚಾ಼ ಲ್ಯೊಕ್; ಹ್ಯೊ ನಹುಮಾಚಾ ಲ್ಯೊಕ್; ಹ್ಯೊ ಎಸ್ಲಿಚಾ಼ ಲ್ಯೊಕ್;
LUK 3:26 ಹ್ಯೊ ನಗ್ಗಾಯಾಚಾ ಲ್ಯೊಕ್; ಹ್ಯೊ ಮಹಾಥಾಚಾ ಲ್ಯೊಕ್; ಹ್ಯೊ ಮಥತಿಚಾ ಲ್ಯೊಕ್; ಶಿಮಿಚಾ ಲ್ಯೊಕ್; ಹ್ಯೊ ಜೋಸೆಸಾ ಲ್ಯೊಕ್;
LUK 3:27 ಹ್ಯೊ ಯುದಾಚಾ ಲ್ಯೊಕ್; ಹ್ಯೊ ಜೊನಾಚಾ಼ ಲ್ಯೊಕ್; ಹ್ಯೊ ರೇಸಾಸಾ ಲ್ಯೊಕ್; ಜೆರುಬಾಬೆಲಾಚಾ ಲ್ಯೊಕ್; ಹ್ಯೊ ಸಲಥಿಯಲಾಚಾ ಲ್ಯೊಕ್; ಹ್ಯೊ ಸೆರಿಯಾಚಾ ಲ್ಯೊಕ್; ಹ್ಯೊ ಮೆಲ್ಕಿಯಾಚಾ ಲ್ಯೊಕ್;
LUK 3:28 ಹ್ಯೊ ಅದ್ದಿಚಾ಼ ಲ್ಯೊಕ್; ಕೊಸಾಮಾಚಾ ಲ್ಯೊಕ್; ಹ್ಯೊ ಎಲ್ಮಿದಾಚಾ ಲ್ಯೊಕ್; ಹ್ಯೊ ಎರಾಚಾ಼ ಲ್ಯೊಕ್;
LUK 3:29 ಹ್ಯೊ ಜೊಹೊಶುಚಾ಼ ಲ್ಯೊಕ್; ಹ್ಯೊ ಎಲಿಯೆಜರಾಚಾ಼ ಲ್ಯೊಕ್; ಹ್ಯೊ ಜೊರೈಮಾಚಾ಼ ಲ್ಯೊಕ್; ಹ್ಯೊ ಮಥಾತಾಚಾ಼ ಲ್ಯೊಕ್; ಹ್ಯೊ ಲೇವಿಚಾ಼ ಲ್ಯೊಕ್;
LUK 3:30 ಹ್ಯೊ ಸಿಮೊನಾಚಾ಼ ಲ್ಯೊಕ್; ಹ್ಯೊ ಯುದಾಚಾ಼ ಲ್ಯೊಕ್; ಹ್ಯೊ ಯೊಸೆಪಾಚಾ಼ ಲ್ಯೊಕ್; ಯೊನಾಮಾಚಾ಼ ಲ್ಯೊಕ್; ಹ್ಯೊ ಎಲಿಕಿಮಾಚಾ಼ ಲ್ಯೊಕ್;
LUK 3:31 ಹ್ಯೊ ಮಲೆಯಾಚಾ಼ ಲ್ಯೊಕ್; ಹ್ಯೊ ಮನ್ನಾಚಾ ಲ್ಯೊಕ್; ಮಥಾಥಚಾ ಲ್ಯೊಕ್; ಹ್ಯೊ ನಾತನಾಚಾ ಲ್ಯೊಕ್; ಹ್ಯೊ ದಾವಿದಾಚಾ ಲ್ಯೊಕ್;
LUK 3:32 ಹ್ಯೊ ಯೆಸಿಯಾಚಾ಼ ಲ್ಯೊಕ್; ಹ್ಯೊ ಜಬೆದಾಯಾಚಾ ಲ್ಯೊಕ್; ಹ್ಯೊ ಬೋವಜಾ಼ಚಾ ಲ್ಯೊಕ್; ಸಲ್ಮೊನಾಚಾ ಲ್ಯೊಕ್; ನಹಸ್ಸೊನಾಚಾ ಲ್ಯೊಕ್;
LUK 3:33 ಹ್ಯೊ ಅಮಿನಾದಾಬಾಚಾ ಲ್ಯೊಕ್; ಹ್ಯೊ ಅರನೈಯಾಚಾ ಲ್ಯೊಕ್; ಹೆಸ್ರೋನಾಚಾ ಲ್ಯೊಕ್; ಹ್ಯೊ ಪರೆಸಾಚಾ ಲ್ಯೊಕ್;
LUK 3:34 ಹ್ಯೊ ಜು಼ದಾಚಾ ಲ್ಯೊಕ್; ಹ್ಯೊ ಯಾಕೊಬಾಚಾ಼ ಲ್ಯೊಕ್; ಹ್ಯೊ ಇಸಾಕಾಚಾ ಲ್ಯೊಕ್; ಹ್ಯೊ ಅಬ್ರಹಾಮಾಚಾ ಲ್ಯೊಕ್; ಹ್ಯೊ ತೇರಹಾಚಾ಼ ಲ್ಯೊಕ್; ಹ್ಯೊ ನಹೋರಾಚಾ ಲ್ಯೊಕ್;
LUK 3:35 ಹ್ಯೊ ಸೆರುಗಾಚಾ ಲ್ಯೊಕ್; ಹ್ಯೊ ರೆಗುವಾಚಾ ಲ್ಯೊಕ್; ಹ್ಯೊ ಪೆಲೆಗಾಚಾ ಲ್ಯೊಕ್; ಹ್ಯೊ ಹೆಬೆರಾಚೆ ಲ್ಯೊಕ್; ಹ್ಯೊ ಸಾಲಾಚಾ ಲ್ಯೊಕ್;
LUK 3:36 ಹ್ಯೊ ಕಾಯಿನಾಚಾ಼ ಲ್ಯೊಕ್; ಹ್ಯೊ ಅರ್ಪಕ್ಷಚಾ಼ ಲ್ಯೊಕ್; ಹ್ಯೊ ಶೇಮನಾಚಾ಼ ಲ್ಯೊಕ್; ಹ್ಯೊ ನೊಹನಾಚಾ಼ ಲ್ಯೊಕ್; ಹ್ಯೊ ಲಾಮೆಕಾಚಾ಼ ಲ್ಯೊಕ್;
LUK 3:37 ಹ್ಯೊ ಹನೊಕಾಚಾ ಲ್ಯೊಕ್; ಹ್ಯೊ ಜೆರೆದಾಚಾ಼ ಲ್ಯೊಕ್; ಹ್ಯೊ ಮಹಲಲೇಲಾಚಾ ಲ್ಯೊಕ್; ಹ್ಯೊ ಕಯಿನಾಚಾ಼ ಲ್ಯೊಕ್;
LUK 3:38 ಹ್ಯೊ ಯೆನೊಶನಾಚಾ ಲ್ಯೊಕ್; ಹ್ಯೊ ಸೇಥನಚಾ ಲ್ಯೊಕ್; ಹ್ಯೊ ಆದಾಮಾಚಾ಼ ಲ್ಯೊಕ್; ಆದಾಮ್ ದೇವಾಚಾ ಲ್ಯೊಕ್.
LUK 4:1 ಯೇಸು ಪವಿತ್ರಾತ್ಮಾನಿ ಬರ‍್ಹುನ್ ಯೊರ್ದಾನ್ ನ್ಹತ್ನಿ ಪರಾತ್ಲಾ. ಆನಿ ತ್ಯಲಾ ಆತ್‌ಮ್ಯಾನಿ ಕಡ್ಯಾತ್ ರಾಥ್ಯಾಲ್ಯಾ ಲೊಕಾಪ್ನಿ ನೆಲಾ;
LUK 4:2 ತಿಥ ಸೈತಾನಾನಿ ಚಾಳಿಸ್ ದಿಸ್ ತ್ಯಚಿ ಪರಿಕ್ಷೆ ಕಿಲಿ. ತ್ಯಾ ದೀಸಾತ್ ಯೇಸುನಿ ಕಾಯ್ ಖಾಲನಾಹಿ. ತೇ ದೀಸ್ ಸಪ್‌ಲ್ಯಾವರ್, ತ್ಯಲಾ ಖುಬ್ ಭುಕ್ ಲಾಗ್ಲಿ.
LUK 4:3 ತವಾ ಸೈತಾನ್ ಯೇಸುಲಾ ಮನ್ಲಾ. “ತು ದೇವಾಚಾ಼ ಲ್ಯೊಕ್ ಹಾಸ್ತ ಹ್ಯಾ ದೊಂಡ್ಯಾಚಾ ಬಾಖರ‍್ಯಾ ಹೊ ಮನ್ಹುನ್ ಸಾಂಗ್. ”
LUK 4:4 ತ್ಯಲಾ ಯೇಸು “ಮಾನುಸ್ ನಿಸ್ತೆ ಬಾಕ್ರಿನಿ ಜ಼ಗತ್ ನಾಹಿ, ಆಸ ಮೋಸೆಚಾ ಧರ್ಮಶಾಸ್ತಾರಾತ್ ಲಿವ್‌ಲ್ಯಾ” ಮನ್ಹುನ್ ಜ಼ಬಾಬ್ ದಿಲಾ.
LUK 4:5 ಮಂಗ್ ಸೈತಾನಾನಿ ಯೇಸುಲಾ ಮೊಟ್ಯಾ ಗುಢ್ಯಾವ ನಿಹುನ್ ಪರಪಂಚಾತ್ಲ ರಾಜೆ ಸಗ್ಳ ಯಂಗ್ದಾಸ್ ದಾವುನ್;
LUK 4:6 ಹ್ಯಂಚಿವ್ಲಾ ಸಗ್ಳಾ ಅಧಿಕಾರ್ ಆನಿ ಹ್ಯಂಚಾ಼ ವೈಭವ್ ಮನಾ ದಿಲ್ಯಾಲಹಾ ಹ್ಯ ಮಿ ಮಾಜಾ ಮನಾಸ್ ಯಯಿಲ್‌ತ್ಯಲಾ ದೆತೊ.
LUK 4:7 ಮನ್ಹುನ್ “ಯೇಸುಲಾ ತು ಮನಾ ಆರಾದನ್ ಕೆಲ್ಯಾವ ಮಿ ಹ್ಯ ಸಗ್ಳ ತುಲಾ ದಿಯಿನ್” ಮನ್ಲಾ.
LUK 4:8 ತವಾ ಯೇಸುನಿ ತ್ಯಲಾ ಉತ್ತರ್ ದಿಲಾ “ಪ್ರಭು ತುಜಾ಼ ದೇವ್ ತ್ಯಲಾ ಆರಾದನ್ ಕರ್ ಆನಿ ತ್ಯಚಾ ಪಾಯಾ ಪಡ್ ಆಸ ಮೋಸೆಚಾ ಧರ್ಮಶಾಸ್ತಾರಾತ್ ಲಿವ್‍ಲ್ಯಾಲಹಾ” ಮನ್ಲಾ
LUK 4:9 ಮಂಗ್ ಸೈತಾನಾನಿ ಯೇಸುಲಾ ಯೆರುಸಲೇಮಿತ್ ದೇವ್ಳಾಚಾ ಟೊಕಾವ ನಿಹುನ್ ತು ದೇವಾಚಾ಼ ಲ್ಯೊಕ್ ಆಸ್ಲಾಸ್ತ ಹಿತ್ನಿ ಖಾಲ್ ಉಡಿ ಮ್ಯಾರ್.
LUK 4:10 ತುಲಾ ರಕ್ಶನ್ ಕರಾಲಾ ದೇವ್ ಆಪ್‌ಲ್ಯಾ ಧುತಾನಾ ತುಜೆಯಸಿ ಆಜ್ಞಾ ದಿಯಿಲ್ ಮನ್ಲಾ.
LUK 4:11 ಆನಿ ತುಜ಼ ಪ್ಯಾ ದೊಂಡ್ಯಾವ ಆಪ್ಟು ನಾಹಿ ಮನ್ಹುನ್ ತೇ ತುಲಾ ಹತಾತ್ ಜಾ಼ಖುನ್ ದರ್ಥಿಲ ಆಸ ಮೋಸೆಚಾ ಧರ್ಮಶಾಸ್ತಾರಾತ್ ಲಿವ್‍ಲ್ಯಾಲಹಾ” ಮನ್ಲಾ.
LUK 4:12 ತವಾ, ““ತುಜಾ಼ ದೇವ್‍ ಜ಼ಾಲ್ಯಾಲ್ಯಾ ಪ್ರಭುಚಿ ಪರಿಕ್ಷಾ ಕರು ನಕೊಸ್” ಆಸ ಮೊಸೇಚಾ ಧರ್ಮಶಾಸ್ತಾರಾತ್ ಲಿವ್‌ಲ್ಯಾಲಹಾ ಮನ್ಹುನ್ ಯೇಸುನಿ ಸೈತಾನಾಲಾ ಉತ್ತರ್ ದಿಲಾ.
LUK 4:13 ಮಂಗ್ ಸೈತಾನ್ ಸಗ್‌ಳ್ಯಾ ಪರಿಕ್ಷಾ ಸುಪುನ್ ಥೊಡಾ ಯೊಳ್ ಯೇಸುಲಾ ಸುಡುನ್ ಗೆಲಾ.
LUK 4:14 ಮಂಗ್ ಯೇಸು ಪವಿತ್ರಾತ್ಮಾಚಾ ಬಳಾನಿ ಬರ‍್ಹುನ್ ಗಲಿಲಾಯ್ ಸಿಮತ್ ಆಲಾ ಆನಿ ತ್ಯಚಿ ಕಿರ್ತಿ ತಿತ್ಲೆ ದುನೆತ್ ಪಗಾಳಿ.
LUK 4:15 ಯೇಸು ತ್ಯಂಚಾ ಆರಾದನೆಚಾ ಜಾ಼ಗ್ಯಾವ ಉಪದೆಸ್ ದಿಯಿತಾ ಆನಿ ಸಗ್ಳಿ ಲೊಕ ತ್ಯಲಾ ವವ್ಯಾಳಿತಿತ.
LUK 4:16 ಮಂಗ್ ಯೇಸು ನಾನ್ಹಾಚಾ ಥೊರ್‌ಜಾ಼ಲ್ಯಾಲೆ ನಜರೆತಿತ್ ಆಲಾ ಆನಿ ಆಪ್ಲೆ ಪದ್ದತಿ ಶಾರ್ಕ ಸಬ್ಬತ್ ದಿಸಾದಿಸಿ ಆರಾದನೆಚಾ ಜಾ಼ಗ್ಯಾವ ಜಾ಼ವುನ್ ಪುತೀಕ್ ವಾಚವಾಯಾ ಉಬಾರಾಯಿಲಾ.
LUK 4:17 ತವಾ ಪ್ರವಾದಿ ಯೆಶಾಯಚ಼ ಗ್ರಂಥ ತ್ಯಲಾ ವಾಚವಾಯ ದಿಲ ಯೇಸುನಿ ತ್ಯ ಉಗ್ಡುನ್ ವಾಚಿವ್ಲ.
LUK 4:18 ತಿಥ ಆಸ ಲಿವ್ಲ ಹುತ್ತ “ಪ್ರಬುಚ಼ ಆತ್ಮ ಮಾಜಿ಼ವ ಹಾ. ತ್ಯನಿ ಮನಾ ಗರಿಬಾನಾ ಬರಿ ಖಬರ್ ಸಾಂಗಾಯಾ ಥರಿವ್‌ಲ್ಯಾ. ದರುನ್ ನೆಲ್ಯಾಲ್ಯಾನಾ ಸೊಡಾಯಾ ಆನಿ ಅಂದ್‌ಳ್ಯಾನಾ ಡೊಳ್ಯಾನಿ ದಿಸಶಾರ್ಕ ಕರಾಯಾ. ಮನ್ ಮೊಡ್‌ಲ್ಯಾಲಾನಾ ಸುಡುನ್ ಲಾವುನ್ ದಿಯಾ.
LUK 4:19 ಪ್ರಭುನಿ ಆಪ್‌ಲ್ಯಾ ಲೊಕಾನಾ ಸೊಡ್ವಾಯಾ ಯೊಳ್ ಆಲ್ಯಾ ಮನ್ಹುನ್ ಸಾಂಗಾಯಾ ಮನಾ ಲಾವುನ್ ದಿಲ್ಯಾ. ಮನ್ಹುನ್
LUK 4:20 ಮನ್ಹುನ್ ಯೇಸುನಿ ತ್ಯಾ ಗ್ರಂಥಾಚಿ ಇಡಿ ಕರುನ್ ಸೇವಕಾಪ ದಿವುನ್ ತ್ಯೊ ಖಾಲ್ ಬಸ್ಲಾ ಆನಿ ಆರಾದನೆಚಾ ಜಾ಼ಗ್ಯಾವಲ್ಯಾ ಸಗ್‍ಳ್ಯಾ ಲೊಕಾಂಚಿ ನದಾರ್ ಯೇಸುವ ಹುತ್ತಿ.
LUK 4:21 ಯೇಸುನಿ ತ್ಯನಾ ಸಾಂಗ್‌ಲ್ಯಾಲ ಕ್ಯಾ ಮನ್‌ಲ್ಯಾವ, “ಮಿ ಆತಾ ವಾಚಿವ್‌ಲ್ಯಾಲ ಹ್ಯ ಸಬಾತ್ ತುಮಿ ಆಯಿಕ್ಲಸಾ ತವಾಸ್ ತೇ ಪುರ ಜಾ಼ಲ!” ಮನ್ಹುನ್ ಸಾಂಗ್ಲ.
LUK 4:22 ತವಾ ಲೊಕ ಸಗ್ಳಿ ತ್ಯಲಾ ವವ್ಯಾಳುನ್ ತ್ಯನಿ ಸಾಂಗ್‍ಲ್ಯಾಲ ಚಾ಼ಂಗ್ಲ ಸಬ್ದಾನಾ ಸಾಹಿತ್ ಆಜಾಬ್ ಜಾ಼ಲಿತ ಆನಿ ಹ್ಯೊ ಆಸ ಕಸಾ ಬೊಲ್ತೊ? ಹ್ಯೊ ಯೊಸೆಪಾಚಾ಼ ಲ್ಯೊಕ್ ನವ್ಹ ಕ್ಯಾ? ಮನ್ಹಾ ಲಾಗ್ಲಿತ.
LUK 4:23 ತ್ಯೊ ತ್ಯನಾ ಮನ್ಲಾ, “ಖರ‍್ಯಾನಿಸ್ ತುಮಿ ಜು಼ನ್ನ ಮ್ಹನ ಮನಾ ಲಾಗು ಕರ್ನಾರ್ ಯೇ ವೈದ್ಯಾ ತು ತುಲಾಸ್ ಬರಕರ್’ ಕಪೆರ್ನೌಮತ್ ಜೆ ಗುಶ್ಟಿ ತು ಕೆಲ್ಯಾಸ್ ತ್ಯಾ ಆಮಿ ಐಕ್‍ಲ್ಯಾತಾ ತ್ಯಾ ಹಿತಬಿ ಆಮ್ಚಾ ಗಾವಾತ್ ಕರ್. ”
LUK 4:24 ಯೇಸು ತ್ಯನಾ ಮನ್ಲಾ, ಖರ‍್ಯಾನಿ ಸಾಂಗ್ತೊ ಕಚಾ಼ಸ್ ಪ್ರವಾದಿಲಾ ಆಪ್‌ಲ್ಯಾ ಸ್ವತಾಚಾ ಗಾವಾತ್ ಮರ‍್ಯಾದ್ ನಾಹಿ.
LUK 4:25 ಆನಿ “ಮಿ ತುಮಾನಾ ಖರ ಸಾಂಗ್ತೊ ಯಲಿಯಾಚಾ, ಕಾಲಾತ್ ಸಾಡತೀನ್ ವರ್ಸ ಆಬಾಳ್ ಬಂದ್ರಾಹುನ್ ಸಗ್ಳೆ ದೇಶೆತ್ ಪಾವುಸ್ ಲಾಗಾಚೆಆಂದಿ ಬರ್ಗಾಲ್ ಪಡ್ಲಹುತ್ತ. ತ್ಯಾ ಕಾಲಾತ್ ಇಸ್ರಾಯಲಾತ್ ಕಿತೀಕಿ ವಿದ್ವಾ ಹುಥ್ಯಾ.
LUK 4:26 ಫನ್ ತ್ಯಾತ್ಲೆ ಯಕಿಪಬಿ ಯಲಿಯಾಲಾ ಲಾವುನ್ ದಿಲಾ ನವಥಾ; ಖರ ಸಿದೊನ್ ಪರದೇಶಾತ್ಲೆ ಸರೆಪತ್ ಗಾವಾತ್ಲೆ ಯಕ ವಿದವೆಪ ತ್ಯವ್ಡಾಸ್ ಲಾವುನ್ ದಿಲಾಹುತ್ತಾ. ”
LUK 4:27 ಆನಿ ಎಲಿಶ್ “ಪ್ರವಾದಿಚಾ ಕಾಲಾತ್ ಇಸ್ರಾಯಲ್ ದುನಿಯಾತ್ ಕಿತಿತರಿ ಲೊಕ ಕುಶ್ಟ ರೊಗಾಚಿ ಹುತ್ತಿತ. ಫನ್ ತ್ಯಾತ್ಲ ಯೊಕ್ಬಿ ಶುದ್ದ ವ್ಹಯಾಚೆ ಆಂದಿ ಸಿರಿಯಾ ದೆಶೆತ್ಲಾ ನಾಮನ್ ತ್ಯವ್ಡಾಸ್ ಬರಜಾ಼ಲ್ಹಾ” ಮನ್ಹುನ್ ಸಾಂಗ್ಲ.
LUK 4:28 ಸಭಾಸ್ಥಾನತ್ಲಿ ಲೊಕ ಸಗ್ಳಿ ಹೆ ಸಬ್ದ ಐಕುನ್ ಖುಬ್ ರಾಗ್ ಕರುನ್
LUK 4:29 ಉಠುನ್ ಯೇಸುಲಾ ಗಾವಾತ್ನಿ ಬಾಹಿರ್ ಗಾಲುನ್ ತ್ಯಂಚಾ ಗಾವ್‍ ಬ್ಯಾಂದ್‌ಲ್ಯಾಲ್ಯಾ ಗುಢ್ಯಾ ವರ್ ನಿಹುನ್ ಡಕ್ಲುನ್ ಗಾಲ್ಹಾಹ್ವಯಿ ಮನ್ಹಿತಿತ.
LUK 4:30 ಖರ ತ್ಯೊ ತ್ಯಂಚೆ ಮದ್ನಿ ನಿಗುನ್ ಗೆಲಾ.
LUK 4:31 ಯೇಸು ಗಲಿಲಾಯಾತ್ ಉತುರುನ್ ಗಲಿಲಾಯಾತ್ಲೆ ಕಪೆರ್ನೌಮ ಗಾವಾತ್ ಗೆಲಾ ತಿಥ ಸಬ್ಬತ್ ದಿಸಾತ್ ತ್ಯನಾ ಶಿಕ್ಶನ್ ದಿಯಿತ್ ಹುತ್ತಾ.
LUK 4:32 ತ್ಯಚ಼ ಶಿಕ್ಶನ್ ಐಕುನ್ ತೇ ಖುಬ್ ಆಜಾಬ್ ಜಾ಼ಲ ಕಾ ಮಂಜೆ ತ್ಯಚ಼ ಬೋಲ್ನ ಅಧಿಕಾರಾಚ಼ ಹುತ್ತ.
LUK 4:33 ತವಾ ಲಾಗಿರ ಲಾಗ್‌ಲ್ಯಾಲಾ ಮಾನುಸ್ ಸಭಾಸ್ಥಾನಾತ್ ಹುತ್ತಾ. ತ್ಯೊ ಮೊಟ್ಯಾನಿ ವರ್ಡುನ್ ಮನ್ಲಾ.
LUK 4:34 ಆರ ನಜ಼ರೆತಿಚಾ ಯೇಸು; ತು ಆಮ್ಚೆ ಮಾಗ ಕಾ ಲಾಗ್ತೊಸ್? ತು ಆಮ್‌ಚಾ಼ ನಾಸ್ ಕರಾಯಾ ಆಲಾಸ್ ಕ್ಯಾ? ತು ಕೊನ್ ಠಾವಾ ಹಾಸ್, ತು ದೇವಾನಿ ಲಾವುನ್ ದಿಲ್ಯಾಲಾ ಪರಿಶುದ್ದ.
LUK 4:35 ತವಾ ಯೇಸುನಿ ತ್ಯಲಾ ದಪ್‌ಕಾವುನ್ “ಗಪ್ಚಿಪ್ ರ‍್ಹಾ ಹೆಲಾ ಸುಡುನ್ ಜಾ಼” ಮನ್ಲಾ ಲಾಗಿರ್ ತ್ಯಾ ಮಾನ್ಸಾಲಾ ತ್ಯಂಚೆ ಮದ್ದಿ ಖಾಲ್ ಅಪ್ಟುನ್ ಕಾಯ್ ತರಾಸ್ ಕರಾಚೆ ಆಂದಿ ತ್ಯಚೆ ಆತ್ನಿ ನಿಗ್ಲ.
LUK 4:36 ತವಾ ಸಗ್ಳಿ ಹ್ಯ ಬಗುನ್ ಲೊಕ ಗಾಬ್ರುನ್ ಹ್ಯ ಕ್ಯಾ ಬೋಲ್ನ? ಹ್ಯೊ ಅಧಿಕಾರಾನಿ ಆನಿ ಬಳಾನಿ ಲಾಗಿರಾನಾ ಆಜ್ಞೆ ಕರ್ತ್ಯೊ ಆನಿ ತಿ ನಿಗುನ್ ಜಾ಼ತ್ಯಾತ ಮನ್ಹುನ್ ಯಕಾಮಕಾಲಾ ಮನ್ಹೂಲಾಗ್ಲ.
LUK 4:37 ಆನಿ ಮಂಗ್ ಯೇಸುಚಿ ಖಬರ್ ಸರ್ಬೌತಾಚಾ ಗಾವಾತ್ನಿ ಸಗ್ಳಿಕ್ಡ ಪಗಳತ್ ಗಿಲಿ.
LUK 4:38 ಯೇಸು ಸಭಾಸ್ಥಾನಾತ್ನಿ ಉಠುನ್ ಸಿಮೊನಾಚಾ ಗರ‍್ಹಾತ್ ಆಲಾ, ತಿಥ ಸಿಮೊನಾಚಿ ಸಾಸೊ ಖುಬ್ ತಾಪ್ ಯವುನ್ ಪಡ್ಲಿಹುತ್ತಿ ತಿಚೆ ಸಾಟಿ ತ್ಯಚಿಪ ತ್ಯಂಚಾನಿ ಇನಂತಿಕಿಲಿ.
LUK 4:39 ತವಾ ಯೇಸು ತಿಚಿಪ ಉಬಾರಾಹುನ್ ತ್ಯಾ ತಾಪಾಲಾ ದಪ್‍ಕ್ಯಾವಾಲಾ ತವಾ ತಿಲಾ ತಾಪ್ ಸುಡುನ್ ಗೆಲಾ, ತವಾಸ್ ತಿನಿ ಉಠುನ್ ತ್ಯಂಚಿ ಸೆವಾ ಕಿಲಿ.
LUK 4:40 ಮಂಗ್ ದೀಸ್ ಮಾವಾಳ್ತಾನಾ ಕುನಾಕುನಾಚಾ ಗರಾತ್ನಿ ತರತರಾಚಾ ರೊಗಾನಿ ಆಸ್‌ಲ್ಯಾಲ್ಯಾನಾ ಲೊಕಾಂಚಾನಿ ಯೇಸುಪ ಆನ್ಲಿತ ಆನಿ ಯೇಸುನಿ ತ್ಯಂಚಾತ್‍ಲ್ಯಾ ಪರತೇಕಾವ ಹಾತ್‍ ಥೆವುನ್ ತ್ಯನಾ ಬರ ಕೆಲ
LUK 4:41 ತು ದೇವಾಚಾ಼ ಲ್ಯೊಕ್ ಹಾಸ್, ಆಸಿ ವರ್ಡತ್ ಲಾಗಿರ ದಿಕಿಲ್ ಖುಬ್ ಮಾನ್ಚಾತ್ನಿ ನಿಗಲಿತ ಫನ್ ಯೇಸುನಿ ಲಾಗಿರಾನಾ ದಪ್‌ಕ್ಯಾವಿತ್ ಆನಿ ಬುಲುದಿಲಿ ನಾಹಿತ ಕಾ ಮಂಜೆ ತ್ಯೊ ಕ್ರಿಸ್ತ ಮನ್ಹುನ್ ತ್ಯನಾ ಠಾವಾ ಹುತ್ತಾ.
LUK 4:42 ಮಂಗ್ ದಿಸ್ರೆ ದಿಸಿ ಯೇಸು ಲೊಕಾನಾ ಸುಡುನ್ ಯಕಾನ್ಸಿ ಗೆಲಾ ತವಾ ಲೊಕ್ ಸಮುದಾಯಾ ತ್ಯಲಾ ಸುದಿತ್ ತ್ಯಚೆ ಜ಼ವಳ್ ಆಲಿ ಆನಿ ಆಪ್ಲಿಪ್ನಿ ತ್ಯನಿ ಜಾ಼ವು ನಾಹಿ ಆಸ ತ್ಯಲಾ ಆಡ್ಯಾವುನ್ ಸರ್ಬೌರಿ ರಾಹ್ಲಿತ.
LUK 4:43 ಫನ್ ಯೇಸು ತ್ಯನಾ ಮನ್ಲಾ “ಮನಾ ಸಗ್‌ಳ್ಯಾ ಗಾವಾತ್ನಿಬಿ ದೇವಾಚಾ ರಾಜಾಚಿ ಖಬರ್ ಸಾಂಗಾಯಾ ಪಾಯ್ಜೆ ಕಾ ಮಂಜೆ ತ್ಯಚಿಸಾಟಿಸ್ ಮನಾ ಲಾವುನ್ ದಿಲ್ಯಾಲಾ ಹಾ. ”
LUK 4:44 ಮಂಗ್ ತ್ಯೊ ತೇ ದೇಶೆಚಾ ಸಗ್‌ಳ್ಯಾ ಸಭಾಸ್ಥಾನಾತ್ನಿ ಉಪದೆಸ್ ಕೆಲಾ.
LUK 5:1 ಯೇಕ್ ದೀಸ್ ಯೇಸು. ಲೊಕ್ ಸಮುದಾಯಾ ಯೇಸುಚೆ ಜ಼ವಳ ಗರ್ದಿಕರುನ್ ದೇವಾಚ಼ ಸಬ್ದ ಐಕ್ತಾ ಆಸ್ಥಾನಾ ತ್ಯೊ ಗೆನೆಜ಼ರೇತ್ ತಳಿಚೆ ದರವ ಉಬಾಹುತ್ತಾ.
LUK 5:2 ತವಾ ತ್ಯನಿ ತಳಿಚೆ ದರವ ಲಾಗಲ್ಯಾಲ್ಯಾ ದೊನ್‍ ವ್ಹಡ್ಯಾ ಬಗಲ್ಯಾ; ಮಾಸದರ್ಥ್ಯಾಲ ತ್ಯಾತ್ನಿ ಬಾಹಿರ್ ಯವುನ್ ಆಪ್ಲಿ ಜಾ಼ಳಿ ದುಹಿತ್ ಹುತ್ತ.
LUK 5:3 ತ್ಯಾ ವ್ಹಡ್ಯಾತ್ನಿ ಯೇಕ್ ವ್ಹಡಿ ಸಿಮೊನಾಚಿ ಹುತ್ತಿ. ತಿಚಿವ ಯೇಸು ಚ಼ಡುನ್ ದರ್ ಸುಡುನ್ ಜ಼ರಾ ಮೊರ‍್ಹ ರೆಟಾ ಮನ್ಹುನ್ ತ್ಯನಾ ಸಾಂಗ್ಲ; ಮಂಗ್ ತ್ಯೊ ವ್ಹಡಿತ್ ಬಸುನ್ ಲೊಕ್ ಸಮುದಾಯಾಲಾ ಶಿಕ್ಶನ್ ದಿಯಾಲಾಗ್ಲಾ.
LUK 5:4 ಆಪ್ಲ ಬೊಲ್ನ ಸಪ್‌ಲ್ಯಾವ ಯೇಸು ಸಿಮೊನಾಲಾ ಮನ್ಲಾ, “ಖೋಲ್ ಪಾನ್ಯಾತ್ ಚ಼ಲ್ ಆನಿ ಮಂಗ್ ಮಾಸ ದರಾಯಾಸಾಟಿ ತುಮಿ ತುಮ್ಚಿ ಜಾ಼ಳಿ ಖಾಲ್ ಸೋಡಾ.”
LUK 5:5 ಸಿಮೊನ್ ಯೇಸುಲಾ “ಗುರು ಆಮಿ ಸಾರಿ ರ‍್ಯಾತ್ ಖುಬ್ ತರಾಸ್ ಕರುನ್ ಕಾಯೇಕ್ ಗಾವ್ಲನಾಹಿ; ಫನ್ ತುಜಾ ಸಾಂಗ್‌ನ್ಯಾನಿ ಮಿ ಜಾ಼ಳ ಶೊಡ್‌ತ್ಯೊ” ಮನ್ಲಾ.
LUK 5:6 ಮಂಗ್ ತ್ಯನಿ ಆಸ ಕೇಲ್ಯಾವ ಮಾಸ ದರ್ಥ್ಯಾಲ್ಯಾಂಚಾನಿ ಮಾಶಾಂಚಿ ಮುಟಿ ರ‍್ಯಾಸ್ ಜಾ಼ಳ್ಯಾತ್ ಆಡಾಕ್ಲಿ ಆನಿ ತ್ಯಂಚಿ ಜಾ಼ಳಿ ಫಾಟ ಶಾರ್ಕಿ ಜಾ಼ಲಿತ.
LUK 5:7 ತವಾ ತ್ಯಂಚಾ ಸೊಪ್‌ತ್ಯಾನಾ ಸಿಮೊನಾನಿ ಯವುನ್ ಆಪ್‌ಲ್ಯಾಲಾ ಮಜ಼ತ್ ಕರಾ ಮನ್ಹುನ್ ಹಾತಾನಿ ಖುನಾ ಕಿಲಿ. ತವಾ ತೇ ಆಲ್ಯಾ ನಂತರ್ ದುನಿ ವ್ಹಡ್ಯಾಬಿ ಬರ‍್ಹುನ್ ಬುಡಾಯಾ ಜಾ಼ಲ್ಯಾ.
LUK 5:8 ಹ್ಯ ಬಗುನ್ ಸಿಮೊನ್ ಪೇತ್ರಾನಿ ಯೇಸುಚಾ ಪಾಯಾತ್ ಪಡುನ್ “ಪ್ರಭು ಮಾಜಿ಼ಪ್ನಿ ಜಾ಼ ಕಾ ಮಂಜೆ ಮಿ ಪಾಪಿ ಮಾನುಸ್” ಮನ್ಲಾ.
LUK 5:9 ಕಾ ಮಂಜೆ ಪೇತ್ರಾನಿ ದರ್ಲ್ಯಾಲ್ಯಾ ಮಾಶಾಂಚಿ ರ‍್ಯಾಸ್ ಬಗುನ್ ತ್ಯೊ ಆನಿ ತ್ಯಚೆ ಸಂಗ ಆಸ್‍ಲ್ಯಾಲ ಸಗ್ಳ ಸುಪ್ತಿ ಗಾಬಾರ್ಲ ಹುತ್ತ.
LUK 5:10 ತಸಸ್ ಸಿಮೊನಾಚ ಜೆಬೆದಾಯಾಚ಼ ಲ್ಯಾಕ್ ಯಾಕೊಬ್ ಆನಿ ಯೊಹಾನ್ ಹೆ ಸಾಹಿತ್ ಗಾಬಾರ್ಲ ಹುತ್ತ. ತವಾ ಯೇಸು ಸಿಮೊನಾಲಾ ಮನ್ಲಾ, “ಬಿಹು ನಕೊ ಹಿತ್ನಿ ಮೊರ‍್ಹ ತು ಲೊಕಾನಾ ದೇವಾಸಾಟಿ ಹಾಕಟ್ಯಾಲಾ ಕರ್ತೊ”!
LUK 5:11 ಮಂಗ್ ವ್ಹಡಿ ದರಲಾ ಲ್ಯಾವಲ್ಯಾ ನಂತರ್ ಸಗ್ಳ ಸುಡುನ್ ದಿವುನ್ ತೇ ಯೇಸುಚೆ ಮಾಗ್ನಿ ಗೆಲ.
LUK 5:12 ಯೇಸು ಯಕಾ ಗಾವಾತ್ ಆಸ್ಥಾನಾ ಆಂಗ್ ಸಗ್ಳ ಕುಶ್ಟ ರೊಗಾನಿ ಬರ್ಲ್ಯಾಲಾ ಯಕಾ ಮಾನ್ಸಾನಿ ಯೇಸುಲಾ ಬಗುನ್ ಆಡ್ವಾ ಪಡುನ್, “ಪ್ರಭು ತುಲಾ ಮನ್ ಆಸ್‌ಲ್ಯಾವ ಮನಾ ಬರ ಕರಾಯಾ ವ್ಹಯಿಲ್” ಮನ್ಲಾ.
LUK 5:13 ತವಾ ಯೇಸುನಿ ಹಾತ್ ಮೊರ‍್ಹ ಕರುನ್ ತ್ಯಲಾ ಲಾವುನ್, ಮನಾ ಮನ್ ಹಾ ಬರಾ ಹೊ ಮನ್ಲಾ. ತವಾಸ್ ತ್ಯಚಾ಼ ಕುಶ್ಟ ರೊಗ್ ಗೆಲಾ.
LUK 5:14 ಮಂಗ್ ಯೇಸುನಿ ತ್ಯಲಾ ಖಡ್ಯಾವುನ್ ಸಾಂಗ್ಲ, ಕುನಾಲಾ ತು ಸಾಂಗು ನಕೊಸ್ ಫನ್ ಜಾ಼ವುನ್ ಯಾಜಕಾಲಾ ತುಜ಼ ಆಂಗ್ ದ್ಯಾವ್ ಆನಿ ಮೊಶೆನಿ ಕೆಲ್ಯಾಲ್ಯಾ ನೇಮಾನಿ ಯಜ್ಞ ದಿವುನ್ ತುಜಾ಼ ಶುದ್ದಾಚಾರ್ ಕರ್ ತ್ಯ ಲೊಕಾನಾ ಸಾಕ್ಶಿ ವ್ಹವುನಿ” ಮನ್ಲಾ.
LUK 5:15 ಖರ ಯೇಸುಚಿ ಖಬರ್ ಆನಿಕ್ ಖುಬ್ ಪಗಾಳಿ. ಲೊಕ ತ್ಯಚಾ ಗುಶ್ಟಿ ಐಕಾಯಾ ಆನಿ ಆಪ್ಲ ಆಪ್ಲ ರ‍್ವಾಗ್ ಬರ ಕರುನ್ ಗಿಹ್ಯಾ ಹಿಂಡ್ ಹಿಂಡಾನಿ ಜ಼ಮ್ಲಿತ.
LUK 5:16 ಫನ್ ಯೇಸು ಯಕಾನ್ಸಿ ಜಾ಼ವುನ್ ದೇವಾಪ ಮಾಗ್ನ ಕರೀತ್ ಹುತ್ತಾ.
LUK 5:17 ಯಕಸಿ ಯೇಸು ಲೊಕಾನಾ ಉಪದೆಸ್ ಕರೀತ್ ಆಸ್ಥನಾ ಗಲಿಲಾಯಾತಲ್ಯಾ ಯುದಾಯಚಾ ಸಗ್‍ಳ್ಯಾ ಗಾವಾತ್ನಿ ಯೆರುಸಲೇಮ್ ಪೆಠತ್ನಿ ಆಲ್ಯಾಲ ಫರಿಸಾಯ್ ಮೋಶೆಚಾ಼ ಧರ್ಮ ಶಾಸ್ತ್ರ ಚಾ಼ಂಗ್ಲ ಠಾವ ಆಸ್‌ಲ್ಯಾಲ ಜಾಂತ ತ್ಯಚಿಪ ಬಸ್ಲ ಹುತ್ತ. ಆನಿ ಬರ ಕರಾಯಾ ಪ್ರಭುಚ಼ ಬಳ್ ತ್ಯಚಿಪ ಹುತ್ತ.
LUK 5:18 ತವಾ ಥೊಡ್ಯಾ ಲೊಕಾಂಚಾನಿ ಯಕಾ ಪಾರ್ಶಿಚಾ ರೊಗಿಲಾ ಹಾತುರುನಾವ್ನಿ ಉಚ್ಲು಼ನ್ ಗಿಹುನ್ ಆನ್‌ಲ್ಹಾ. ಆನಿ ತ್ಯಲಾ ಆತ್ ನಿಹುನ್ ತ್ಯಚೆ ಮೊರ‍್ಹ ಥೆವಾಯಾ ಖಟ್ಪಪಟ್ ಕಿಲಿ.
LUK 5:19 ಫನ್ ಲೊಕಾಂಚೆ ಗರ್ದಿಸ್ಲಾಗುನ್ ತ್ಯಲಾ ಆತ್ ನಿಹ್ಯಾ ವಾವ್ ಗಾವನಾ ಮನ್ಹುನ್ ತ್ಯಂಚಾನಿ ಗರ‍್ಹಾವರ್ ಚ಼ಡುನ್ ಖಾಪರ‍್ಯಾ ಕಾಡುನ್ ಹಾತ್ರುನಾ ಸಾಹಿತ್ ಖೊಲ್ಯಾತ್ನಿ ಯೇಸುಚೆ ಮೊರ‍್ಹ ಖಾಲ್ ಉತ್ತರ್ಲಾ.
LUK 5:20 ತವಾ ತ್ಯಂಚಾ ಇಸ್ವಾಸ್ ಬಗುನ್ ಯೇಸು ತ್ಯಾ ಪಾರ್ಶಿಚಾ ರೊಗಿಲಾ, “ಸೊಪ್‌ತ್ಯಾ ತುಜಿ ಪಾಪ ಮಾಪ್ ಜಾ಼ಲಿತ” ಮನ್ಲಾ.
LUK 5:21 ತ್ಯಲಾ ತೆ ಜಾಂತ ಆನಿ ಫರಿಸಾಯ್ “ದೇವಾಚೆ ಆಡ್ವ ಬೋಲ್ನಾರಾ ಹ್ಯೊ ಕೊನ್? ಪಾಪ್ ಮಾಪ್ಕರ್ನಾರಾ ದೇವ ತ್ಯವ್ಡಾಸ್? ಮನ್ಹುನ್ ಇಚಾರ್ ಕರಾಯಾ ಲಾಗ್ಲ.
LUK 5:22 ತವಾ ಯೇಸುನಿ ತ್ಯಂಚಾ಼ ಇಚಾರ್ ವಳ್ಕುನ್ ತ್ಯನಾ “ತುಮಿ ತುಮ್ಚಾ ಮನಾತ್ನಿ ಆಸ್ಲಾ ಇಚಾರ್ ಕಾ ಕರ್ತಾಸಾ? ಮನ್ಲಾ.
LUK 5:23 ತುಜಿ ಪಾಪ್ ಮಾಪ್ ಜಾ಼ಲಿತ ಮನ್ಹಾಚ ಕ್ಯಾ? ನಾಹಿತ ರೊಗಿಲಾ ಉಠುನ್ ಚಾ಼ಲ್ ಮನ್ಹಾಚ ಹ್ಯಾತ್ಲ ಕಚ಼, ಮನ್ಹಾಚ ಸಲ್ಪ?
LUK 5:24 ಖರ ದರ್ಥಿವ ಪಾಪಾಂಚಿ ಮಾಪ್ಕರಾಲಾ ಮಾನ್ಸಾಚಾ ಲೇಕಾಲಾ ಹಾಕ್ ಹಾ ಹ್ಯ ತುಮಾನಾ ಸಮ್ಜಾಯಾ ವ್ಹಯಿ ಮನ್ಹುನ್ ತ್ಯೊ ಪಾರ್ಶಿಚಾ ರೊಗಿಲಾ ಮನ್ಲಾ ಮಿ ತುಲಾ ಸಾಂಗ್ತೊ ಉಟ್ ತುಜ಼ ಹಾತ್ರುನ್ ಉಚ಼್ಲುನ್ ಗಿಹುನ್ ತುಜಾ ಗರ‍್ಹಾತ್ ಜಾ಼” ಮನ್ಲಾ.
LUK 5:25 ತ್ಯೊ ತವಾಸ್ ತ್ಯಂಚೆ ಹುಜು಼ರ್ ಉಠುನ್ ಕಸ್ಯಾ ವರ್ ತ್ಯೊ ಪಡುನ್ಹುತ್ತಾ. ತ್ಯ ಉಚ್ಲು಼ನ್ ಗಿಹುನ್ ದೇವಾಲಾ ವವ್ಯಾಳಿತ್ ಆಪ್‌ಲ್ಯಾ ಗರ‍್ಹಾತ್ ಗೆಲಾ.
LUK 5:26 ತವಾ ತೆ ಸಗ್ಳ ಯಗ್ದಮ್ ಗಾಬಾರ್ಲ ತೀ ಸಗ್ಳಿ ದೇವಾಚ ನಾವ್ ವವ್ಯಾಳಾಲಾಗ್ಲಾ ಆನಿ ಖುಬ್ ಬಿಹುನ್ ಆಮಿ ಆಜ಼್ ಮೊಟ್ಯಾ ಚಮತ್ಕಾರಿಚಾ ಗುಶ್ಟಿ ಬಗಲ್ಯಾ ಮನ್ಲ.
LUK 5:27 ತ್ಯಾ ನಂತರ್ ಯೇಸು ಬಾಹಿರ್ ಆಲಾ ತವಾ ಲೇವಿ ನಾವಾಚಾ ಯಕಾ ಜ಼ಕತ್ದಾರಾಲಾ ಜ಼ಕತಿಚಾ ನಾಖ್ಯಾವ ಬಸ್‍ಲ್ಯಾಲಾ ಬಗ್ಲಾ ಆನಿ ತ್ಯಲಾ “ಮಾಜೆ ಮಾಗ್ನಿ ಯೇ” ಮನ್ಲಾ.
LUK 5:28 ತವಾ ತ್ಯ ಸಗ್ಳ ತಿಥಸ್ ಸುಡುನ್ ದಿವುನ್ ಉಟ್ಲಾ ಆನಿ ಯೇಸುಚೆ ಮಾಗ್ನಿ ಗೆಲಾ.
LUK 5:29 ಮಂಗ್ ಲೇವಿನಿ ಯೇಸುಲಾ ಆಪ್‌ಲ್ಯಾ ಗರ‍್ಹಾತ್ ಮೊಟ ಜೆವಾನ್ ದಿಲತವಾ ತ್ಯಂಚೆ ಸಂಗ ಜಖತ್ದಾರ್ ಆನಿ ದುಸ್‌ರ‍್ಯಾ ಲೊಕಾಂಚಿ ಮೊಟ್ಯಾ ಸಮುದಾಯಾತ್ ಜೆವಾಯಾ ಬಸ್ಲಿಹುತ್ತಿ.
LUK 5:30 ತವಾ ಫರಿಸಾಯ್ ಆನಿ ಧರ್ಮ ಶಾಸ್ತ್ರಾಚ಼ ಜಾಂತ ಹೆ ಯೇಸುಚಾ ಶಿಶಾನಾ, “ತುಮಿ ಜಖತ್ದಾರ್ ಆನಿ ಖಾಯ್ಲೆ ಜಾತಿಂಚಿ ಸಂಗ ಆನಿ ಪಾಪಿಂಚೆ ಸಾಟಿ ತುಮಿ ಕಾ ಖಾತಾ ಪಿತಾಸಾ? ಮನ್ಹುನ್ ಟುರ್ಟುರಿತ
LUK 5:31 ಯೇಸುನಿ ತ್ಯನಾ, “ರೊಗ್ ನಸ್‍ನಾರ‍್ಯಾಲಾ ವೈದ್ಯಾಚಿ ಗರಜ಼್ ನಸ್ತಿ ಖರ ರೊಗಿಲಾ ವೈದ್ಯಾಚಿ ಗರಜ಼್ ಆಸ್ಥಿ” ಮನ್ಹುನ್ ಉತ್ತರ್ ದಿಲಾ.
LUK 5:32 “ಮಿ ಆಲ್ಯಾಲೊ ಮರೆದಿಚಾನಾ ಪಶ್ಚಾತಾಪ್ ಪಡ್ವಾಯಾ ಸಾಟಿ ಆಲೊ ನಾಹಿ ಪಾಪಿಂಚೆ ಸಾಟಿ ಆಲ್ಯೊ” ಮನ್ಲಾ.
LUK 5:33 ಫರಿಸಾಯ್ ಯೇಸುಲಾ ಮನ್ಲ, ಯೊಹಾನಾಚಾ ಶಿಶಾ ಪರ್ತುನ್ ಪರ್ತುನ್ ಉಪಾಸ್ ಆನಿ ಮಾಗ್ನಿ ಕರ್‌ತ್ಯಾತ ತಸಸ್ ಪರಿಸಾಯಾಂಚ ಶಿಶಾ ಬಿ ಕರತ್ಯಾತ ಫನ್ ತುಜ಼ ಶಿಶಾ ಖಾಯಿಮ್ ಖಾತ್ಯಾತ ಪಿತ್ಯಾತ” ಮನ್ಲ.
LUK 5:34 ಯೇಸು ತ್ಯನಾ ವ್ಹರಾಡಾ ಸಂಗ ನವರ‍್ಹಾ ಆಸ್ಥಾನಾ ಪರ‍್ಯಾತ್ ತುಮಿ ತ್ಯನಾ ಉಪಾಸಿ ಲಾವುನ್ ದಿಯಾ ವ್ಹಯಿಲ್ ಕ್ಯಾ? ಮನ್ಲಾ.
LUK 5:35 ಫನ್ ಆಸ್ಲ ದೀಸ್ ಯತಿಲ ನವರ್ಹಾ ತ್ಯಂಚಿಪ್ನಿ ಕಾಡುನ್ ಗಿಹ್ಯಾಚ಼ ಯಯಿಲ್ ತ್ಯಾ ದೀಸಾತ್ ಉಪಾಸಿ ರಾಥಿಲ.
LUK 5:36 ತ್ಯನಾ ಯೇಕ್ ಕ್ಯಾಯ್ನಿ ಸಾಹಿತ್ ಸಾಂಗ್ಲಿ. ತಿ ಕ್ಯಾ ಮಂಜೆ, “ಕೊನ್ ನವಾ ಕಪ್ಡಾ ಫಾಟುನ್ ಜು಼ನ್ಯಾ ಕಪ್‌ಡ್ಯಾಲಾ ಲಾವಿತ್ ನಾಹಿ ಲ್ಯಾವಲತ, ತ್ಯೊ ನವಾ ಕಪಡಾ ಫಾಟುನ್ ಬಾದ್ ಕೇಲ್ಯಾಚೆಗತ್ ಜಾ಼ಲಾ ಆನಿ ನವಾ ಫಾಟುನ್ ಲ್ಯಾವ್‌ಲ್ಯಾಲಾ ಜು಼ನ್ಯಾಲಾ ಬರಾ ದಿಸತ್ನಾಹಿ.
LUK 5:37 ಆನಿ ಜು಼ನ್ನೆ ಚ಼ಮ್‌ಡ್ಯಾಚೆ ಪಿಸ್ವಿತ್ ನವಾ ದ್ರಾಕ್ಶಿಚಾ಼ ರಸ್ ಕೊನ್ ಗಾಲಿತ್ನಾಹಿ. ಗ್ಯಾತ್ಲತ ನವಾ ದ್ರಾಕ್ಶಿಚಾ಼ ರಸ್ ಚ಼ಮ್‌ಡ್ಯಾಚಿ ಪಿಸ್ವಿ ಫುಟುನ್ ಲವಂಡುನ್ ಜಾ಼ನಾರ್ ಆನಿ ಚ಼ಮ್‌ಡ್ಯಾಚಾ ಪಿಸವ್ಯಾ ಬಾದ್ ವ್ಹನಾರ್.
LUK 5:38 ಖರ ನವಾ ದ್ರಾಕ್ಶಿಚಾ಼ರಸ್ ನವ್ಯಾ ಚ಼ಮ್‌ಡ್ಯಾಚೆ ಪಿಸ್ವಿತ್ ಗಾಲುನ್ ಥೆವಾವ.
LUK 5:39 ತ್ಯವ್ಡಸ್ ನವ್ಹ ಜುನ್ನಾ ದ್ರಾಕ್ಶಿಚಾ಼ ರಸ್ ಪಿಯಾಲಿತ ತ ನವಾ ದ್ರಾಕ್ಶಿಚಾ಼ ರಸ್ ವ್ಹಯಿ ಮನ್ಹಿತ್ ನಾಹಿತ. ಜು಼ನ್ನಾಸ್ ಚಾ಼ಂಗ್ಲ ಹಾ ಮನ್‌ಥೊ.
LUK 6:1 ಮಂಗ್ ಯಕಸಿ ಸಬ್ಬತ್ ದಿಸಾದಿಸಿ ಯೇಸು ಸೇತಾ ಮದ್ನಿ ಜಾ಼ತಾನಾ ತ್ಯಚಾ ಶಿಶಾಂಚಾನಿ ಕನ್ಸ ಮುಡುನ್ ಹತ್ತಾವ ಚು಼ಳುನ್ ಖಾಲಿತ.
LUK 6:2 ತವಾ ಪರಿಸಾಯಾತ್ಲ ಕಾಯ್‌ ಥೊಡ ಯೇಸುಲಾ, “ಕಾ ತುಮಿ ಧರ್ಮಶಾಸ್ತಾರಾಚೆ ಅಡ್ವ ಸಬ್ಬತಾ ದೀಸಿ ಕರು ನಾಹಿತ್ಯ ಕಾಮ ಕರ್ತಾಸಾ? ಮನ್ಲ.
LUK 6:3 ಯೇಸುನಿ ತ್ಯನಾ ಆಸಾ ಉತ್ತರ್ ದಿಲಾ ದಾವಿದ್ ಆನಿ ತ್ಯಚೆ ಸಂಗಚಾ ಮಾನ್ಸಾಂಚಾನಿ ಭುಕ್ ಲಾಗ್ಲಿ ತವಾ ದಾವಿದಾನಿ ಕ್ಯಾ ಕೆಲ, ತ್ಯ ತುಮಿ ವಾಚಿವ್ಲ ನಾಹಿಸಾ ಕ್ಯಾ?
LUK 6:4 ದಾವಿದ್ ದೇವಾಚಾ ದೇವ್ಳಾತ್ ಗೆಲಾ ಆನಿ ತ್ಯಾ ನಿವ್ದಾಚಾ ಬಾಕ್‌ರ‍್ಯಾ ಯಾಜಕಾ ಸಿವಾರ್ ಆನಿ ಕುನಿ ಖಾವು ನಾಹಿತಾ ಆಸಾ ನೇಮ್ ಹುತ್ತಾ ತ್ಯಾ ಗಿಹುನ್ ತ್ಯನಿ ಕಶಾ ಖಾಲ್ಯಾ ಆನಿ ಆಪ್ಲಿ ಸಂಗ ಆಸ್‍ಲ್ಯಾಲ್ಯಾನಾ ಸಾಹಿತ್ ಕಶಾ ದಿಲ್ಯಾ ಹ್ಯ ತುಮಿ ಕಂದಿ ವಾಚಿವ್ಲ ನಾಹಿಸಾ ಕ್ಯಾ? ಮನ್ಲಾ.
LUK 6:5 ಆನಿ ಯೇಸು ತ್ಯನಾ “ಮಾನ್ಸಾಚಾ಼ ಲ್ಯೊಕ್ ಸಬ್ಬತ್ ದಿಸಾವ್ನಿ ಥೊರ್ಲಾ ಹಾ” ಮನ್ಲಾ.
LUK 6:6 ಮಂಗ್ ದುಸ್‌ರ‍್ಯಾ ಯಕಾ ಸಬ್ಬತಾ ದಿಸಿ ಆಸ ಜಾ಼ಲ ಯೇಸು ಸಭಾಸ್ಥಾನಾತ್ ಜಾ಼ವುನ್ ಸಿಕ್ವಿತ್ ಆಸ್ಥಾನಾ ತಿಥ ಉಜ಼ವಾ ಹಾತ್ ವಾಳ್ಯಾಲಾ ಯೊಕ್ ಮಾನುಸ್ ಹುತ್ತಾ.
LUK 6:7 ತವಾ ಶಾಸತ್ರಿ ಆನಿ ಫರಿಸಾಯ್ ಯೇಸುವ ಚು಼ಕ್ ವಾವಾಯಾ ವ್ಹಯಿ ಮನ್ಹುನ್ ಸಬ್ಬತ್ ದಿಸಾದಿಸಿ ರೊಗ್ ಬರಾ ಕರ್ತ್ಯೊ ಕ್ಯಾ ನಾಹಿ ಬಗಾಯಾ ಟಪುನ್ ರಾಯ್ಲ.
LUK 6:8 ಫನ್ ಯೇಸುನಿ ತ್ಯಂಚಾ಼ ಇಚಾರ್ ವಳ್ಕುನ್ ತ್ಯಾ ಹಾತ್ ವಾಳ್ಯಾಲ್ಯಾ ಮಾನ್ಸಾಲಾ, “ಉಠುನ್ ಹಿತ್ತ ಉಬಾ ರ‍್ಹಾ” ಮನ್ಹುನ್ ಸಾಂಗ್ಲ ತವಾ ತ್ಯೊ ಉಠುನ್ ಉಬಾ ರಾಯ್ಲಾ.
LUK 6:9 ತವಾ ಯೇಸು ತ್ಯನಾ ಮನ್ಲಾ. “ಮಿ ತುಮಾನಾ ಇಚಾರ್ತೊ ಸಬ್ಬತ್ ದಿಸಾದಿಸಿ ಬರ ಕರಾಚ಼ ಚಾ಼ಂಗ್ಲ ಕ್ಯಾ ವಾಯಿಟ್ ಕರಾಚ಼ ಚಾ಼ಂಗ್ಲ ಜೀವ್ ಉರ್ವಾಚಾ಼ ಚಾ಼ಂಗ್ಲ ಕ್ಯಾ ಜೀವ್ ಕಾಡಾಚಾ಼ ಚಾ಼ಂಗ್ಲ?
LUK 6:10 ಮಂಗ್ ಯೇಸುನಿ ಸರ್ಬೌತಚಾ ಸಗ್‌ಳ್ಯಾಂಚಿಕ್ಡ ಬಗುನ್ ತ್ಯಲಾ ಮನ್ಲಾ, “ತುಜಾ಼ ಹಾತ್ ಮೊರ‍್ಹ ಕರ್” ತವಾ ತ್ಯನಿ ಮೊರ‍್ಹ ಕೆಲಾ ಆನಿ ತ್ಯಚಾ಼ ಹಾತ್ ಬರಾ ಜಾ಼ಲಾ.
LUK 6:11 ಮಂಗ್ ಪರಿಸಾಯ‍ ಆನಿ ಧರ್ಮ ಶಾಸ್ತ್ರಾಂಚಾ ಜಾಂತ್ಯಾನಾ ರಾಗ್ ಆಲಾ ಆನಿ ಯೇಸುಲಾ ಕ್ಯಾ ಕರುಯಾ ಮನ್ಹುನ್ ಯಕಾಮಕಾಲಾ ಇಚಾರ್ ಕರುಲಾಗ್ಲ.
LUK 6:12 ಮಂಗ್ ಯಕಸಿ ಯೇಸು ಮಾಗ್ನ ಕರಾಯಾ ಕನ್ಯಾವ ಗೆಲಾ ಆನಿ ರ‍್ಯಾತ್ಬರ್ ದೇವಾಪ ಮಾಗ್ನ ಕರೀತ್ ರಾಹ್ಯಲಾ.
LUK 6:13 ಮಂಗ್ ದಿಸ್ ಉಗಾವಲ್ಯಾವರ್ ಯೇಸುನಿ ಆಪ್‌ಲ್ಯಾ ಶಿಶಾನಾ ಹಾಕಟ್ಲ; ಆನಿ ತ್ಯಾತ್‍ಲ್ಯಾ ಬಾರಾ ಜ಼ನಾನಾ ನಿವ್ಡುನ್ ತ್ಯನಾ ಅಪೊಸ್ತಲ್‍ ಮನ್ಹುನ್ ನಾವ್ ಥೆವ್ಲ.
LUK 6:14 ಸಿಮೊನ್ (ಹ್ಯಲಾ ಯೇಸುನಿ ಪೇತ್ರ ಮನ್ಹುನ್ ನಾವ್ ಥೆವ್ಲ.) ಆನಿ ತ್ಯಚಾ಼ ಬಾಹು ಆಂದ್ರೆಯ್, ಯಾಕೊಬ್ ಆನಿ ಯೊಹಾನ್, ಫಿಲಿಪ್ಪ ಆನಿ ಬಾರ್ತೊಲೊಮಾಯಾ,
LUK 6:15 ಮತ್ತಾಯ, ತೊಮ್, ಅಲ್ಪಾಯಾಚಾ಼ ಲ್ಯೊಕ್ ಯಾಕೊಬ್, (ದೇಶಾಚಾ಼ ಅಭಿಮಾನಿ ಮಂಥ್ಯಾಲಾ) ಸಿಮೊನ್,
LUK 6:16 ಯಾಕೊಬಾಚಾ಼ ಲ್ಯೊಕ್ ಯುದ್, ಆನಿ ಮೊರ‍್ಹ ಯೇಸುಲಾ ದರುನ್ ದೇತ್ಯಾಲಾ ಇಸ್ಕರಿತ್ ಯುದ್,
LUK 6:17 ನಂತರ್ ಯೇಸು ಅಪೊಸ್ತಲಾಂಚೆ ಸಂಗ ಕನ್ಯಾವ್ನಿ ಆಲಾ ದುಸ್‌ರ‍್ಯಾ ಸಗ್‌ಳ್ಯಾ ಶಿಶಾಂಚಿ ಸಂಗ ಸಪ್ತಾಳ್ ಜಾ಼ಗ್ಯಾವ ಉಬಾ ರಾಯ್ಲಾ ಯುದಾಯಾತ್ನಿ ಯೆರುಸಲೆಮಿತ್ನಿ ಸಮಿಂದೊರಾಚೆ ಜ಼ವಳಚೆ ಸಿದೊನ್ ಆನಿ ತುರ್ ಪೆಠತ್ನಿ ಆಲ್ಯಾಲ್ಯಾ ಲೊಕಾಂಚಾ಼ ಮೊಟಾ ಹಿಂಡ ತಿಥ ಹುತ್ತಾ.
LUK 6:18 ತೀ ಯೇಸುಚ಼ ಸಬಾತ್ ಐಕಾಯಾ ಆನಿ ತ್ಯಚಿಪ್ನಿ ರ‍್ವಾಗ್ ಬರ ಕರುನ್ ಗಿಹ್ಯಾ ಆಲ್ತಿತ ತವಾ ಲಾಗಿರಾನಿ ಪಿಡಲ್ಯಾಲಿ ಹುತ್ತಿತ. ತೀ ಬಿ ಬರಿ ಜಾ಼ಲ್ಹಿತ.
LUK 6:19 ತವಾ ಸಗ್ಳಿ ಸಮುದಾಯಾಚಿ ತ್ಯಲಾ ಹಾತ್ ಲಾವಾಯಾ ಗಡ್ಬಡ್‍ ಚಾ಼ಲ್ಲಿ ಹುತ್ತಿ, ಕಾ ಮಂಜೆ ಯೇಸುಪ್ನಿ ದೇವಾಚ಼ ಬಳ್ ನಿಗುನ್ ತ್ಯಾ ಸಗ್‍ಳ್ಯಾನಾ ಬಿನ್‌ರೊಗಿ ಕರೀತ್ ಹುತ್ತಾ.
LUK 6:20 ತವಾ ಯೇಸು ಆಪ್‌ಲ್ಯಾ ಶಿಶಾಂಚಿಕ್ಡ ನದಾರ್ ಥಿವುನ್ ಮನ್ಲಾ, “ಗರಿಬ್ ಆಸ್ನಾರ ತುಮಿ ಬರ; ಕಾ ಮಂಜೆ ದೇವಾಚ಼ ರಾಜೆ ತುಮಚ಼.
LUK 6:21 ಆತಾ ಬುಖಚ಼ ಆಸ್‍ಲ್ಯಾಲ ತುಮಿ ಬರ; ಕಾ ಮಂಜೆ ತುಮಚ಼ ಮನ್ ಥಂಡ್ ವ್ಹನಾರ್. ಜೆ ಆತಾ ರಡತ್ಯಾಲಿ ತುಮಿ ಬರ; ತುಮಿ ಹಸ್ನಾರ್.
LUK 6:22 ಮಾನ್ಸಾಚಾ ಲೇಕಾಸ್ಲಾಗುನ್ ಲೊಕ ತುಮಚಾ಼ ರಾಗ್ ಕರ್ನಾರ್, ತುಮಾನಾ ಯಗಳ್ತಿಲ, ತುಮ್ಚಿ ನಿಂದಾ ಕರತಿಲ, ಆನಿ ತುಮಚ಼ ನಾವ್ ವಾಯಿಟ್ ಮನ್ಹುನ್ ಕ್ಯಾಡಲ್ಯಾವ, ತುಮಿ ಬರಿ.
LUK 6:23 ತೇ ದೀಸಿ ಆನಂದಾನಿ ರಾವ್ಹಾ; ಕಾ ಮಂಜೆ ಸ್ವರ್ಗಾತ್ ತುಮ್ಚಿ ಸಾಟಿ ಥೆವ್‍ಲ್ಯಾಲ ಪ್ರತಿ ಫಳ್ ತುಮಾನಾ ಗಾವಲ್.. ಹ್ಯಂಚಾ ವಡ್ಲಾಂಚಾನಿ ಪ್ರವಾದಿನಾ ಆಸಸ್ ಕೆಲ್ತ.
LUK 6:24 “ಫನ್ ಸಾವ್ಕಾರಾ ತುಮ್ಚಿ ಕ್ಯವ್ಡಿ ದುರ್ದೆಶ್ನಾ ವ್ಹನಾರ್! ಕಾ ಮಂಜೆ ತುಮಿ ತುಮ್ಚ ಸುಕ್ ಖಾಲ್ಯಾಸಾ.
LUK 6:25 ಜೆತುಮಿ ಆತಾ ಥಂಡ್ ಜಾ಼ಲ್ಯಾಲ ಹಾಸಾ ತ್ಯಂಚಿ ಕ್ಯವ್ಡಿ ದುರ್ದೆಶ್ನಾ ವ್ಹನಾರ್! ಕಾ ಮಂಜೆ ತುಮಾನಾ ಭುಕ್ ಲಾಗ್ನಾರ್. ಆತಾ ಹಸತಾಸಾ ತ್ಯಂಚಿ ಕ್ಯವ್ಡಿ ದುರ್ದೆಶ್ನಾ ವ್ಹನಾರ್! ಕಾ ಮಂಜೆ ತುಮಿ ದುಃಖಾನಿ ರಡ್ನಾರ್.
LUK 6:26 ಸಗ್ಳಿ ಲೊಕ ಕವಾ ತುಮಾನಾ ಬರ ಮಂಥಿಲ ತವಾ ತುಮ್ಚಿ ಕೆವ್ಡಿ ದುರ್ದೆಶ್ನಾ ವ್ಹನಾರ್! ತ್ಯಂಚ಼ ವಡಿಲ್ ಖೊಟ್ಯಾ ಪ್ರವಾದಿನಾ ಆಸ್ಹಸ್ ಮನ್ಹಿತ.
LUK 6:27 “ಫನ್ ಮಾಜ಼ ಸಬಾತ್ ಐಕ್‌ತ್ಯಾಲ್ಯಾನಾ ಮಿ ಸಾಂಗ್ತೊ ತುಮಿ ತುಮಚಾ಼ ವೈರಿಂಚಿ ಮಾಯಾ ಕರಾ, ತುಮ್ಚಾ ರಾಗ್ ಕರ್ತ್ಯಾತ ತ್ಯನಾ ಬರ ಕರಾ;
LUK 6:28 ಕೊನ್ ತುಮಾನಾ ಸರಾಪ್‍ತ್ಯಾತ ತ್ಯನಾ ಆಶಿರ್ವಾದ್ ಕರಾ; ತುಮ್ಚೆ ಸಂಗ ವಾಯಿಟ್ ರಾಥ್ಯಾಲ್ಯಾಂಚಿಸಾಟಿ ಮಾಗ್ನ ಕರಾ.
LUK 6:29 ಕುನಿ ತರಿ ತುಜಾ ಯಕಾ ಗಾಲಾವ ಮ್ಯಾರ್ಲತ, ತ್ಯಚೆ ಮೊರ‍್ಹ ದುಸರಾ ಗಾಲ್ ಕರ್; ಆನಿ ತುಜಿ ವೈಲಿ ಆಂಗಿ ನೆಥ್ಯಾಲ್ಯಾಲಾ ಆತ್ಲ ಬನ್ಯಾಲ್ ನಿಹ್ಯಾ ಥಾಂಬುವು ನಕೊ.
LUK 6:30 ತುಜಿಪ ಕೊನ್ ಮಾಗಾಯಾ ಯತೊ ತ್ಯಲಾ ದೇ ಆನಿ ತುಮ್ಚ಼ ಜಾ಼ಲ್ಯಾಲ ಕ್ಯಾಬಿ ಕಾಡುನ್ ಗೆತೊ ತ್ಯಚಿಪ ತ್ಯ ಪರ್ತುನ್ ಮಾಗು ನಕೊಸ್.
LUK 6:31 ತುಮಾನಾ ದುಸ್‌ರ‍್ಯಾಂಚಾನಿ ಕ್ಯಾ ಕರಾಯಾ ವ್ಹಯಿ ಮಂಥಾಸಾ ತ್ಯ ತುಮಿ ತ್ಯನಾ ಕರಾ.
LUK 6:32 “ತುಮ್ಚಿ ಮಾಯಾ ಕರ್ತ್ಯಾತ ತ್ಯಂಚಿ ತುಮಿ ಮಾಯಾ ಕಿಲಿಸಾತ ತ್ಯನಿ ಪ್ಯಾಯ್ದಾ ಕ್ಯಾ ಹಾ? ಕಾ ಮಂಜೆ ಪಾಪಿ ಸಾಹಿತ್ ಆಪ್ಲಿ ಮಾಯಾ ಕರತ್ಯಾಲ್ಯಾವರ್ ಮಾಯಾ ಥೆವ್‍ತ್ಯಾತ.
LUK 6:33 ತುಮಾನಾ ಬರ ಕೆಲ್ಯಾಲ್ಯಾನಾ ತುಮಿ ಬರ ಕೆಲತ ತ್ಯಾತ್ ತುಮಚಾ಼ ಉಪಕಾರ್ ಕ್ಯಾ? ಪಾಪಿ ಲೊಕ ಸಾಹಿತ್ ತಸಿಸ್ ಕರ್ತ್ಯಾತ.
LUK 6:34 ಆನಿ ತುಮಾನಾ ಕಚಾಪ್ನಿ ಪರತ್ ಮಿಳಾಚ಼ ಹಾ ತ್ಯಲಾ ತುಮಿ ರೀನ್ ದಿಲತ ತ್ಯಾತ್ ತುಮಾನಾ ಕ್ಯಾ ಪ್ಯಾಯ್ದಾ? ಕ್ಯವ್ಡ ದಿಲ ತ್ಯವ್ಡ ಪರತ್ ಮಿಳ್ವಾಯಾಸಾಟಿ ಪಾಪಿ ಲೊಕಾನಾ ಪಾಪಿ ಲೊಕ್ ಉಸ್ನ ದೆತ್ಯಾತ.
LUK 6:35 ತುಮಿ ತರಿ ತುಮ್ಚಾ ವಾದಿಂಚಿ ಮಾಯಾ ಕರಾ, ತ್ಯನಾ ಬರ ಕರಾ, ಆನಿ ತ್ಯ ತುಮಾನಾ ಪರತ್ ಮಿಳಲ್ ಮನ್ಹುನ್ ಆಶಾ ಥೆವಾಚೆ ಆಂದಿ ಉಸ್ನ ದೇವಾ. ಮಂಜೆ ತುಮಚ಼ ಪ್ರತಿಫಳ ಮೊಟ ವ್ಹಯಿಲ್, ಆನಿ ತುಮಿ ಸರ್ವ್ಯಾತ್ ಮೊಟ್ಯಾ ದೇವಾಚಿ ಲೇಕ್ರ ವ್ಹಸಿಲಾ; ತ್ಯೊ ತರಿ ಉಪ್ಕಾರ್ ನಸ್‌ಲ್ಯಾಲ್ಯಾ ಬುರ್ಶಾ ಲೋಕಾನಾಬಿ ಉಪಕಾರ್ ಕರ್ತೊ.
LUK 6:36 ತುಮಚಾ಼ ಸ್ವರ್ಗಾತ್ಲ ಬಾ ದೆವ್ ಕಸಾ ದಯಾಳುಹಾ ತಸಿ ತುಮಿಬಿ ದಯಾಳು ಹ್ವವುನ್ ರಾವ್ಹಾ.
LUK 6:37 ದುಸ್‌ರ‍್ಯಾಂಚಾ಼ ನ್ಯಾಯಿ ನಿವ್ಡು ನಕೊಸಾ, ಮಂಜೆ ತುಮಚಾ಼ ದೊಶ್ ದೇವ್ ಕ್ಯಾಡ್ನಾರ್ ನಾಹಿ; ಕುನಾವ ಚು಼ಕ್ ಥರ್ವು ನಕೊಸಾ; ಮಂಜೆ ತುಮ್ಚಿವ ದೇವ್ ದೊಶ್ ಥರ್ವಿತ್ ನಾಹಿ; ಮಾಪ್ ಕರಾ ಮಂಜೆ ತುಮಾನಾಬಿ ಮಾಪಿ ವ್ಹಯಿಲ್.
LUK 6:38 ತುಮಿ ಆಂದಿ ದುಸ್‌ರ‍್ಯಾನಾ ದೆವಾ ಮಂಜೆ ತುಮಾನಾ ದೇವ್ ದಿಯಿಲ್; ಮಾಪ್ ಚಾ಼ಂಗ್ಲ ದಡಪುನ್, ಹಾಲ್ವುನ್ ಆನಿ ಶಿಗ್ ಬರ‍್ಹುನ್ ತುಮ್ಚಾ ಪದರಾತ್ ಗ್ಯಾಲ್ನಾರ್; ಕಾ ಮಂಜೆ ತುಮಿ ಮ್ಯಾಪ್‌ಲ್ಯಾಲ್ಯಾ ಮಾಪಾನಿ ದೇವ್ ತುಮಾನಾ ಮ್ಯಾಪ್ನಾರ್.
LUK 6:39 ಯೇಸುನಿ ತ್ಯನಾ ಹಿ ಕ್ಯಾಯ್ನಿ ಸಾಂಗ್ಲಿ: “ಯೊಕ್ ಅಂದ್ಳಾ ಆನಿಯಕಾ ಆಂದ್‌ಳ್ಯಾಲಾ ವಾಟ್ ದಾವಾಯಾ ವ್ಹಯಿಲ್ ಕ್ಯಾ? ದೊಗಬಿ ಖಡ್ಯಾತ್ ಪಡತಿಲ ಕ್ಯಾ ನಾಹಿ?
LUK 6:40 ಶಿಶಾ ಗುರುವ್ನಿ ಮೊಠಾ ನವ್ಹ; ಫನ್ ಸಗ್ಳ ಸಿಕ್‍ಲ್ಯಾಲಾ ಪರ್ತೇಕ್ ಶಿಶಾ ಆಪ್‌ಲ್ಯಾ ಗುರು ಶಾರ್ಕಾ ವ್ಹಯಿಲ್.
LUK 6:41 “ತು ತುಜಾ ಡೊಳ್ಯಾತ್ಲ ಮುಸಾಳ್ ಬಗಾಚೆ ಆಂದಿ, ತುಜಾ ಬಾವ್ಹಾಚಾ ಡೊಳ್ಯಾತ್ಲ ಕುಸಾಳ್ ಕಾ ಬಗ್ತೊಸ್?
LUK 6:42 ನಾಹಿತ ತು ತುಜಾ ಡೊಳ್ಯಾತ್ಲ ಮುಸಾಳ್ ಬಗಿತ್ ನಾಹಿಸ್ ಆನಿ ತುಜಾ ಬಾವ್ಹಾಲಾ ತುಜಾ ಡೊಳ್ಯಾತ್ಲ ಕುಸಾಳ್ ಕ್ಯಾಡ್ತೊ ಯೇ ಮನ್ಹುನ್ ಕಾ ಸಾಂಗ್ತೊಸ್? ಆರ ಕಪ್‍ಟ್ಯಾ ಆಂದಿ ತುಜಾ ಡೊಳ್ಯಾತ್ಲ ಮುಸಾಳ್ ಕ್ಯಾಡ್ ಮಂಜೆ ತುಜಾ ಬಾವ್ಹಾಚಾ ಡೊಳ್ಯಾತ್ಲ ಕುಸಾಳ್ ಕಾಡಾಯಾ ತುಲಾ ನಿಟ್ ದಿಸಲ್.
LUK 6:43 ಚಾ಼ಂಗ್ಲ ಝಾ಼ಡ್ ಕುಚ಼ಕ ಫಳ್ ದಿಯಿತ್ ನಾಹಿ ತಸಸ್ ಕುಚ಼ಕ ಝಾ಼ಡ್ ಚಾ಼ಂಗ್ಲ ಫಳ ದಿಯಿತ್ ನಾಹಿ.
LUK 6:44 “ಪರತೇಕ್ ಝಾ಼ಡ್ ತ್ಯಚಾ ಫಳಾವ್ನಿಸ್ ವಳ್ಕುನ್ ಯತ. ಕನ್ಯಾರಿಚೆ ಜಾ಼ಳಿತ್ ಕೊನ್ ಅಂಜುರ್ ಕಾಡಿತ್ ನಾಹಿತ ಆನಿ ರುದ್ರಾಕ್ಶಿಚಾ ಜಾ಼ಢಾತ್ನಿ ಕೊನ್ ದರಾಕ್ಶಿಚ಼ ಫಳ್ ಕಾಡಿತ್ ನಾಹಿತ.
LUK 6:45 ಯೊಕ್ ಚಾ಼ಂಗ್ಲಾ ಮಾನುಸ್ ಚಾ಼ಂಗಲ್ಯಾ ಗುಶ್ಟಿ ಆಂತೊ ಆಪ್‌ಲ್ಯಾ ಮನಾತ್ ಥೆವ್‌ಲ್ಯಾಲ್ಯಾ ಚಾ಼ಂಗಲ್ಯಾ ಗುಶ್ಟಿ ಯೊಕ್ ಬುರ್ಸಾ ಮಾನುಸ್ ಬರ್ಶಾ ಗುಶ್ಟಿ ಆಂತೊ ಮನಾತ್ ಬರ್ಲ್ಯಾಲಸ್ ತ್ವಾಂಡ್ ಬೊಲ್ತ.
LUK 6:46 “ತುಮಿ ಮನಾ ಪ್ರಭು, ಪ್ರಭು, ಮನ್ಥಾಸಾ ಆನಿ ಮಿ ಸಾಂಗ್‌ಲ್ಯಾಲ ಕಾ ಕರೀತ್ ನಾಹಿಸಾ?
LUK 6:47 ಕೊನ್ ಮಾಜಿಕ್ಡ ಯತೊ ಆನಿ ಮಾಜ಼ ಸಬಾತ್ ಕೊನ್ ಐಕ್ತೊ ತ್ಯಚಿ ಶಾರ್ಕಾ ಚಾ಼ಲ್ತೊ ಆನಿ ತಸ ಕರ್ತೊ ತ್ಯೊ ಕುನಾ ಶಾರ್ಕಾ ಹಾ ತ್ಯ ಮಿ ತುಮಾನಾ ಸಾಂಗ್ತೊ.
LUK 6:48 ಯೊಕ್ ಮಾನುಸ್ ಖೋಲ್ ಖಾಂದುನ್ ಖಡ್ಕಾವ ಪಾಯಾ ಗಾಲುನ್ ಘರ್ ಬ್ಯಾಂತೊ ಮಂಗ್ ವ್ಹಾಳ್ ಪಾನ್ಯಾನಿ ಬರ್ಹುನ್ ಯವುನ್ ತ್ಯಾ ಗರ‍್ಹಾವ ಆದಾಳ ತರಿ ತ್ಯ ಘರ್ ಹಾಲತ್ ನಾಹಿ ಕಾ ಮಂಜೆ ತ್ಯ ಖಡ್ಕಾವ ಹುತ್ತ.
LUK 6:49 ಕೊನ್ ಮಾಜ಼ ಸಬಾತ್ ಐಕ್ತೊ ಫನ್ ತೆ ಪಾಳಿತ್ನಸಲ್ಯಾಲಾ ಕಸ್ಲಾ ಹಾ ಮಂಜೆ ತ್ಯೊ ಪಾಯಾ ನಸ್ತಾನಾ ಘರ್ ಬ್ಯಾಂದ್‌ಲ್ಯಾಚೆಗತ್ ಆಸ್ಥೊ ತ್ಯಾ ಗರ‍್ಹಾಲಾ ಪಾನಿ ಯವುನ್ ಅದಾಳ್ತಾನಾ ತ್ಯ ಪಡುನ್ ಹಾಳ್ ವ್ಹತ್ತ.
LUK 7:1 ಮಂಗ್ ಹಿ ಸಗ್ಳಿ ವಚ಼ನ ಲೊಕಾಂಚಾ ಕಾನಾವ ಪಡ್ಲಿತ ತವಾ ಯೇಸು ಆಪ್ಲ ಬೋಲ್ನ ಉಬಕರುನ್ ಕಪೆರ್ನೌಮ್ ಪೆಠತ್ ಗೆಲಾ.
LUK 7:2 ತಿಥ ಶಥಾದಿಪತಿಲಾ ಆವ್ಡಚಾ಼ ಯೊಕ್ ಚಾ಼ಕೊರ್ ಸಿಕ್ ಪಡುನ್ ಮರಾಯಾ ಜಾ಼ಲ್ಥಾ.
LUK 7:3 ಶತಾದಿಪತಿನಿ ಯೇಸುಚಿ ಬಾತ್ನಿ ಐಕುನ್ ಯೆಹುದ್ಯಾಂಚಾ ವಡ್ಲಾನಾ ತ್ಯಚಿಕ್ಡ ಲಾವುನ್ ದಿವುನ್ ಆನಿ ತ್ಯಂಚಾನಿ ತು ಯವುನ್ ಮಾಜಾ ಚಾ಼ಕ್ರಾಲಾ ಬರಕರಾವ ಮನ್ಹುನ್ ಇನಂತಿ ಕರಾಯಾಲ್ಯಾವ್ಲಿ.
LUK 7:4 ತೇ ಯೇಸುಕ್ಡ ಯವುನ್, ತ್ಯನಿ ಖುಬ್ ಇಚಾರ್ಲ ಹ್ಯೊ ಮಾನುಸ್ ತುಜೆ ಮಜ಼ತಿಲಾ ಯೊಗೆತಾಚಾ಼ ಹಾ.
LUK 7:5 ಕಾ ಮಂಜೆ ತ್ಯೊ ಆಮ್ಚಾ ಲೊಕಾಂಚಿವ ಮಾಯಾ ಆಸ್ನಾರಾ ಆನಿ ಹ್ಯನಿಸ್ ಆಮ್ಚೆ ಸಾಟಿ ಸಭಾಸ್ಥಾನ್ ಬಾಂದುನ್ ದಿಲ್ಯಾಲ ಹಾ” ಮನ್ಲ.
LUK 7:6 ತವಾ ಯೇಸು ತ್ಯಂಚೆ ಸಂಗ ಗೆಲಾ ಆನಿ ತ್ಯಚಾ ಗರ‍್ಹಾಚೆ ಜ಼ವಳ್ ಯತಾನಾಸ್ ತ್ಯನಿ ಯೇಸುಕ್ಡ ಆಪ್‌ಲ್ಯಾ ಸೊಪ್‌ತ್ಯಾನಾ ಸಾಂಗ್ ಲಾವುನ್ ದಿವುನ್ ಪ್ರಭು ತರಾಸ್ ಗಿಹು ನಕೊಸ್, ತು ಮಾಜಾ ಗರ‍್ಹಾತ್ ಯಯಿಜೊ಼ಗಾ ಮಿ ಮೊಟಾ ನವ್ಹ.
LUK 7:7 ನಾಹಿತ ಮಿ ತುಜಿಪ ಯಯಾಚಿ ಯೊಗೆತಾಬಿ ಮನಾ ನಾಹಿ ಫಕ್ತ ತು ಯೊಕ್ ಸಬ್ದ ಸಾಂಗ್ಲಾಸ್ಕಿ ಮಾಜಾ಼ ಚಾ಼ಕೊರ್ ಬರಾ ವ್ಹಯಿಲ್.
LUK 7:8 ಮಿ ಸಾಹಿತ್ ಆನಿ ಯಕಾಚಾ ಹಾತಾ ಖಾಲ್ ಆಸ್‌ಲ್ಯಾಲಾ ಮಾನುಸ್ ಹಾ ಮಾಜಾ ತಾಬ್ಯಾತ್ ಸಿಪಾಯಿ ಹಾತ; ಮಿ ಯಕಾಲಾ ಜಾ಼ ಮನ್ಲೊ ಮಂಜೆ ತ್ಯೊ ಜಾ಼ತೊ ದುಸ್‌ರ‍್ಯಾಲಾ ಯೆ ಮನ್ಲೊ ಮಂಜೆ ತ್ಯೊ ಯತೊ ಆನಿ ಆಪ್‌ಲ್ಯಾ ಚಾ಼ಕ್ರಾಲಾ ಆಮ್ಕ ಕರ್ ಮನ್ಲೊ ಮಂಜೆ ತ್ಯೊ ಕರ್ತೊ.
LUK 7:9 ಹ್ಯ ಐಕುನ್ ಯೇಸುಲಾ ಆಜಾಬ್ ವಾಟ್ಲ ಆನಿ ತ್ಯೊ ಗುಳ್ಹುನ್ ಆಪ್ಲೆ ಮಾಗ್ನಿ ಚಾ಼ಲತ್ಯಾಲ್ಯಾ ಲೊಕಾನಾ ಮನ್ಲಾ ಮಿ ತುಮಾನಾ ಸಾಂಗ್ತೊ ಆಸ್ಲಾ ಇಸ್ವಾಸ್ ಮನಾ ಇಸ್ರಾಯಲಾತ್ಬಿ ಕುಠ ದಿಸ್ಲಾ ನಾಹಿ.
LUK 7:10 ಮಂಗ್ ಲಾವುನ್ ದಿಲ್ಯಾಲ ಮಾನುಸ್ ಪರತ್ ಗರ‍್ಹಾತ್ ಆಲ್ಯಾವ ತ್ಯನಾ ತ್ಯೊ ಚಾ಼ಕೊರ್ ಬರಾ ಜಾ಼ಲ್ಯಾಲಾ ದಿಸ್ಲಾ.
LUK 7:11 ಮಂಗ್ ಯೇಸು ನಾಯಿನ್ ನಾವಾಚಾ ಗಾವಾತ್ ಗೆಲಾ ತ್ಯಚ಼ ಶಿಶಾ ಆನಿ ಮೊಟಾ ಲೊಕಾಂಚಾ಼ ಹಿಂಡ್ ತ್ಯಚೆ ಸಂಗ ಗೆಲಾ.
LUK 7:12 ಯೇಸು ಗಾವಾಚೆ ಯಸಿಚೆ ಜ಼ವಳ್ ಆಲಾ ತವಾ ಯಾಕ್ ಮಡ ಬಾಹಿರ್ ನೆಥ್ಯಾಲ ಬಗ್ಲ; ತ್ಯೊ ಆಪ್ಲೆ ಆಯಿಲಾ ಯೊಕುಸ್ ಯೊಕ್ ಲ್ಯೊಕ್ ಹುತ್ತಾ ಆನಿ ತಿ ವಿದ್ವಾ ಹುತ್ತಿ ಆನಿ ತ್ಯಾ ಗಾವಾತ್ಲಿ ಖುಬ್ ಲೊಕ ತಿಚೆ ಸಂಗ ಹುತ್ತಿತ.
LUK 7:13 ತಿಲಾ ಬಗುನ್ ಯೇಸುಲಾ ತಿಚಿ ಕಳ್‍ವಳ್ ಆಲಿ ಆನಿ ತಿಲಾ ಮನ್ಲಾ “ರಡುನಕೊ. ”
LUK 7:14 ಮಂಗ್ ಜ಼ವಳ್ ಜಾ಼ವುನ್ ಯೇಸುನಿ ಕಿರ್ಡಿಲಾ ಹಾತ್ ಲ್ಯಾವ್ಲಾ ತವಾ ಖಾಂದಕರಿ ಉಬ ರಾಯ್ಲ; ಮಂಗ್ ಯೇಸು “ಪ್ಯೊರ್ಗ್ಯಾ ಮಿ ತುಲಾ ಸಾಂಗ್ತೊ ಉಟ್” ಮನ್ಲಾ.
LUK 7:15 ತ್ಯೊ ಮೆಲ್ಯಾಲಾ ಪ್ಯೊರ್ಗಾ ಉಠುನ್ ಬಸ್ಲಾ ಆನಿ ಬೊಲಾಯಾ ಲಾಗ್ಲಾ ತವಾ ಯೇಸುನಿ ತ್ಯಲಾ ತ್ಯಚೆ ಆಯಿಚಾ ತಾಬ್ಯಾತ್ ದಿಲಾ.
LUK 7:16 ತ್ಯ ಬಗುನ್ ಸಗ್‍ಳ್ಯಾನಾ ಭೆ ವಾಟ್ಲ ಆನಿ ತೆ ದೇವಾಲಾ ವವ್ಯಾಳುನ್ ಸಾಂಗ್‍ಲ್ಯಾಲ ಕ್ಯಾ ಮನ್‌ಲ್ಯಾವ, “ಆಮ್ಚೆ ಮದ್ದಿ ಮೊಟಾ ಪ್ರವಾದಿ ಆಲ್ಯಾ ಆನಿ ದೇವ್ ಆಪ್‌ಲ್ಯಾ ಲೊಕಾಂಚಾ಼ ರಕ್ಶನ್ ಕರಾಯಾ ಆಲ್ಯಾ. ”
LUK 7:17 ಯೇಸುಚೆ ಗುಶ್ಟಿಚಿ ಹಿ ಬಾತ್ನಿ ಯುದಾಯಾತ್ ಆನಿ ಚೌಕಲ್ಯಾ ಸಗ್‍ಳ್ಯಾ ಪರದೇಶಾತ್ ಪಗಾಳ್ಳಿ.
LUK 7:18 ಯೊಹಾನಾಚಾ ಶಿಶಾಂಚಾನಿ ಹ್ಯಾ ಗುಶ್ಟಿ ಸಗ್‌ಳ್ಯಾ ತ್ಯಲಾ ಸಾಂಗ್‍ಲ್ಯಾ,
LUK 7:19 ತವಾ ಯೊಹಾನಾನಿ ಆಪ್‌ಲ್ಯಾ ಶಿಶಾತ್‍ಲ್ಯಾ ದೊಗಾನಾ ಜ಼ವಳ್ ಹಾಕ್‌ಟುನ್ ಯೊಹಾನಾನಿ ಸಾಂಗ್‍ಲ್ಯಾಲಾ “ಯಯಾಚಾ಼ ಆಸ್‌ಲ್ಯಾ ತ್ಯೊ ತುಸ್ ಕ್ಯಾ ಆಮಿ ದುಸರ‍್ಯಾಚಿ ವಾಟ್ ಬಗಾ ವ್ಹಯಿ? ಮನ್ಹುನ್ ಇಚಾರಾಯಾ ಯೇಸುಪ ಲಾವುನ್ ದಿಲ.
LUK 7:20 ತೇ ಮಾನುಸ್ ಯೇಸುಪ ಯವುನ್ ಬಾಪ್ತಿಸ್ಮಾ ಯೊಹಾನಾನಿ ಆಮಾನಾ ತುಜಿಪ ಲಾವುನ್ ದಿಲ್ಯಾತ ಕಾ ಮಂಜೆ “ಯನಾರಾ ತ್ಯೊ ತುಸ್ ಕ್ಯಾ ಆಮಿ ದುಸ್‌ರ‍್ಯಾಚಿ ವಾಟ್ ಬಗಾಯಾ ವ್ಹಯಿ? ಮನ್ಹುನ್ ಇಚಾರಾಯಾ ಮನ್ಲ.
LUK 7:21 ತೇಸ್ ಗಟ್ಕಲಾ ಯೇಸುನಿ ಖುಬ್ ಲೊಕಾನಾ ರೊಗ್ ಪಿಡಾ ಆನಿ ವಾಯಿಟ್ ಆತ್ಮಾಂಚಿಪ್ನಿ ಬರಿ ಕಿಲಿಹುತ್ತಿತ ಆನಿ ಕಿತಿತರಿ ಆಂದಳ್ಯಾ ಲೊಕಾನಾ ನದಾರ್ ದಿಲಿಹುತ್ತಿ.
LUK 7:22 ಯೇಸು ತ್ಯನಾ ತುಮಿ ಕಚಾ ಗುಶ್ಟಿ ಬಗ್‌ಲ್ಯಾಸಾ ಆನಿ ಐಕ್‌ಲ್ಯಾಸಾ ತ್ಯಾ ಯೊಹಾನಾಲಾ ಜಾ಼ವುನ್ ಸಾಂಗಾ ಆಂದ್‍ಳ್ಯಾನಾ ಡೊಳ ಯತ್ಯಾತ; ಲಂಗ್ಡ ಚಾ಼ಲತ್ಯಾತ; ಕುಶ್ಟ ರೊಗಿ ಚಾ಼ಂಗ್ಲ ವ್ಹತ್ಯಾತ ಕಿವಂಡ್ಯಾಲಾ ಐಕುಯತ ಮೇಲ್ಯಾಲ ಜಿತ್ತ ವ್ಹತ್ಯಾತ ಆನಿ ಗರಿಬಾನಾ ಬರಿ ಖಬರ್ ಸಾಂಗ್ಲಿ ಮನ್ಲಾ
LUK 7:23 “ಕೊನ್ ಮಾಜಿವ ಸಂಸೆವ್ ಥಿವಿತ್ ನಾಹಿತ ತೇ ಕ್ಯವ್ಡ ಬರ” ಮನ್ಲಾ.
LUK 7:24 ಮಂಗ್ ಯೋಹಾನಾಚ಼ ಶಿಶಾ ಗೆಲ್ಯಾವರ್ ಯೇಸು ಯೊಹಾನಾಚಿ ಖಬರ್ ಲೊಕಾನಾ ಸಾಂಗಾಯಾಲಾಗ್ಲಾ. “ತುಮಿ ಕ್ಯಾ ಬಗಾಯಾ ರಾನಾತ್ ಗೆಲಾ ಹುತ್ತಾಸಾ? ವಾರ‍್ಯಾನಿ ಹಲ್‌ತ್ಯಾಲ ದಾಂಡ್ಹ ಕ್ಯಾ?
LUK 7:25 ಕ್ಯಾ ಬಗಾಯಾ ಗೆಲಾ ಹುತ್ತಾಸಾ? ಚಾ಼ಂಗ್ಲ ಕಪ್ಡ ಗ್ಯಾತ್‌ಲ್ಯಾಲ್ಯಾ ಮಾನ್ಸಾನಾ ಕ್ಯಾ? ಬಗಾ ಚಾ಼ಂಗ್ಲ ಕಪ್ಡ ಗಾಲ್ಹುನ್ ಚೈ಼ನಿ ಮಾರ್ನಾರ ರಾಜ್‍಼ ವಾಡ್ಯಾತ್ ರಾಥ್ಯಾತ.
LUK 7:26 ಮನಾ ಸಾಂಗಾ ತುಮಿ ಕ್ಯಾ ಬಗಾಯಾ ಗೆಲಾ ಹುತ್ತಾಸಾ? ಪ್ರವಾದಿಲಾ ಕ್ಯಾ? ವ್ಹಯ್ ಮಿ ತುಮಾನಾ ಸಾಂಗ್ತೊ ಪ್ರವಾದಿವ್ನಿ ಮೊಟ್ಯಾಲಾ ತುಮಿ ಬಗ್ಲಾಸಾ.
LUK 7:27 ಹ್ಯ ಯೊಹಾನಾಚ಼ಸ್ ಲಿವ್‍ಲ್ಯಾ ಬಗಾ ಮಿ ಮಾಜಾ ಶಿಶಾಲಾ ತುಜೆ ಮೊರ‍್ಹ ಲಾವುನ್ ದೇತೊ ತ್ಯೊ ತುಜೆ ಮೊರ‍್ಹ ತುಜಿ ವಾಟ್ ತಯಾರ್ ಕರಿಲ್
LUK 7:28 ಯೇಸು ಮನ್ಲಾ, “ಮಿ ತುಮಾನಾ ಸಾಂಗ್ತೊ ಹ್ಯ ದುನೆತ್ ಜ಼ಲಾಮ್‌ಲ್ಯಾಲ್ಯಾತ್ ಯೊಹಾನಾವ್ನಿ ಮೊಟಾ ಕೊನ್ ನಾಹಿ ತರಿ ದೇವಾಚಾ ರಾಜಾತ್ ಕೊನ್ ಬಾರಿಕ್ ಹಾ ತ್ಯೊ ಯೊಹಾನಾವ್ನಿ ಮೊಟಾ ಹಾ.
LUK 7:29 ಜ಼ಖತ್‍ದಾರಾಂಚಾನಿ ಆನಿ ಸಗ್‍ಳ್ಯಾ ಲೊಕಾನಿ ತ್ಯ ಐಕುನ್ ದೇವಾಚಾ಼ ಮಾರ್ಗ ಶಾರ್ಕಾ ಹಾ ಕಾ ಮಂಜೆ ತ್ಯಂಚಾನಿ ಬಾಪ್ತಿಸ್ಮಾ ಯೊಹಾನಾನಿ ಆಂದಿಸ್ ತ್ಯನಾ ಬಾಪ್ತಿಸ್ಮಾ ದಿಲ್ತಿ.
LUK 7:30 ಫನ್ ಫರಿಸಾಯ್ ಆನಿ ಕ್ಯಾಯ್ದದಾರಾಂಚಾನಿ ದೇವಾಚಿ ಯವಜ಼್ನಾ ಸುಡುನ್ ಯೊಹಾನಾಪ್ನಿ ಬಾಪ್ತಿಸ್ಮಾ ಗೆತ್ಲ ನವ್ಥ.
LUK 7:31 ಯೇಸುನಿ ಹೆ ಪೀಡಿಚಾ ಲೊಕಾಂಚ಼ ಕ್ಯಾ ಸಾಂಗು ಹಿ ಲೊಕ ಕುನಾಚೆಗತ್ ಹಾತ್ತ? ತೀ ಕುನಾಶಾರ್ಕಿ ಹಾತ್ತ?
LUK 7:32 ಹ್ಯಾ ಕಾಲಾತ್ಲಿ ಲೊಕ ಬಾಜಾ಼ರಾತ್ ಬಸುನ್ ಆನಿ ಯಕಾಮಕಾಲಾ ಹಳ್ಯಾ ಮ್ಯಾರ್ತ್ಯಾಲ್ಯಾ ಪೊರಾಂಚೆಗತ್ ಹಾತ್ತ. ಲಗ್ನಾಚ಼ ವಾಜಾ಼ಪ್ ವಾಜಿ಼ವ್ಲ ತರಿ ತುಮಿ ನಾಚ಼ಲಾ ನಾಹಿಸಾ; ದುಖಾನಿ ಲೊಳ್ಳಾವ್‌ ತರಿ ತುಮಿ ರಡ್ಲಾ ನಾಹಿಸಾ ಮಂಥ್ಯಾಲ್ಯಾಂಚಿಗತ್ ಹಾತ್ತ.
LUK 7:33 ಬಾಪ್ತಿಸ್ಮಾ ಯೊಹಾನ್ ಬಾಕ್ರಿ ಖಾತ್ಯಾಲಾ ನವ್ಹ ದರಾಕ್ಶಿಚಾ ರಸ್ ಪಿತ್ಯಾಲಾ ನವ್ಹ ಆನಿ ತುಮಿ ತ್ಯಲಾ ಲಾಗಿರ್ ಲಾಗ್‌ಲ್ಯಾ ಮಂಥಾಸಾ.
LUK 7:34 ಮಾನ್ಸಾಚಾ಼ ಲ್ಯೊಕ್ ಆಲಾ ತ್ಯೊ ಖಾತ್ಯಾಪಿತ್ಯಾಲಾ ಹಾ ಆನಿ ತುಮಿ ತ್ಯಲಾ ಮನ್ಲಾಸಾ ಹ್ಯೊ ಖಾದೊಡಾ ಪಿದೊಡಾ ಜ಼ಖತ್ ದಾರಾಂಚಾ಼ ಆನಿ ಪಾಪಿಂಚಾ಼ ಸುಪ್ತಿ ಮಂತಾಸಾ.
LUK 7:35 ಫನ್ ದೇವಾಚ಼ ಗಿನ್ಯಾನ್ ಆಪ್‌ಲ್ಯಾಲಾ ಖರ ಮನ್ಹುನ್ ತ್ಯ ಕೊನ್ ವ್ಹಯ್ ಮಂಥ್ಯಾಲ್ಯಾ ಪೊರಾಂಚಿಪ್ನಿಸ್ ದಿಸುನ್ ಯತ.
LUK 7:36 ಪರಿಸಾಯಾತ್‌ಲ್ಯಾ ಯಕಾನಿ ಯೇಸುಲಾ ಆಪ್ಲೆ ಸಂಗ ಖಾಯಾ ಸಾಟಿ ಇಂತಿ ಕೆಲಿ ತವಾ ಯೇಸು ತ್ಯಾ ಪರಿಸಾಯಚಾ ಗರ‍್ಹಾತ್ ಜಾ಼ವುನ್ ಖಾಯಾ ಬಸ್ಲಾ.
LUK 7:37 ಬಗಾ ತ್ಯಾ ಗಾವಾತ್ ಯೇಕ್ ಪಾಪಿ ಬಾಯಿಲ್ಮಾನುಸ್ ಹುತ್ತಿ. ಯೇಸು ಪರಿಸಾಯಾಚಾ ಗರ‍್ಹಾತ್ ಖಾಯಾ ಬಸ್‍ಲ್ಯಾ ಮನ್ಹುನ್ ಐಕುನ್ ತಿನಿ ಚಾ಼ಂಗಲ್ಯಾ ವಾಸಾಚಾ ತೇಲಾಚಿ ಬರ್ನ್ಹಿ ಗಿಹುನ್ ಆಲಿ.
LUK 7:38 ಆನಿ ಯೇಸುಚಾ ಪಾಯಾಚೆ ಕಡಸ್ ಯವುನ್ ಉಬಿ ರಾಹುನ್ ಬಸುನ್ ರಡತ್ ಆಪ್‌ಲ್ಯಾ ಡೋಳ್ಯಾಚಾ ಪಾನ್ಯಾನಿ ತ್ಯಚ಼ ಪ್ಯಾ ವಲ್ಲ ಕರುನ್ ಆಪ್ಲೆ ಡುಯಿಚಾ ಕೇಸಾನಿ ತೆ ಪುಸ್ಲ; ಆನಿ ತ್ಯಚಾ ಪಾಯಾಚ ಮುಕ ಗಿಹುನ್ ಪಾಯಾಂಚಿವ ವಾಸಾಚ಼ ತ್ಯಾಲ್ ವತ್ಲ.
LUK 7:39 ತವಾ ಯೇಸುಲಾ ಖಾಯಾ ಹಾಕಟ್‍ಲ್ಯಾಲ್ಯಾ ಪರಿಸಾಯಾನಿ ಹ್ಯ ಬಗುನ್ “ಹ್ಯೊ ಪ್ರವಾದಿ ಆಸ್ಥಾತ ಆಪ್‌ಲ್ಯಾಲಾ ಹಾತ್‍ಲ್ಯಾವ್‌ಲ್ಯಾಲಿ ಬಾಯಿಲ್ಮಾನುಸ್ ಕೊನ್ ಕಸಿ ಹಾ ಮಂಜೆ ತಿ ಪಾಪಿ ತ್ಯ ತ್ಯಲಾ ವಳಾಕ್ಲಿ ಆಸ್ಥಿ” ಮನ್ಹುನ್ ಮನಾತ್ ಮನ್ಲಾ.
LUK 7:40 ತವಾ ಯೇಸುನಿ ತ್ಯಲಾ “ಸಿಮೊನಾ ಮನಾ ತುಮ್ಚಿ ಸಂಗ ಕಾಯ್ತರಿ ಬೊಲಾಚ಼ ಹಾ” ಮನ್ಲಾ ತವಾ ಸಿಮೊನ್ “ಗುರು, ಸಾಂಗಾ” ಮನ್ಲಾ.
LUK 7:41 ತವಾ ಯೇಸುನಿ ಸಾಂಗ್ಲ, “ಯಕಾ ಸಾವ್ಕಾರಾಲಾ ದೊಗ ರಿನ್ಕರಿ ಹುತ್ತ; ಯಕಾನಿ ಪಾಚ್ಚೆ ಚಾ಼ಂದಿಚ಼ ಆನ ದಿಯಾಚ಼ ಹುತ್ತ, ಆನಿಯಕಾನಿ ಪನ್ನಾಸ್ ಚಾ಼ಂದಿಚ಼ ಆನ ದಿಯಾಚ಼ ಹುತ್ತ.
LUK 7:42 “ಫೆಡಾಯಾ ತ್ಯಂಚಿಪ ಕಾಯ್ ನವ್ಥ ಮನ್ಹುನ್ ತ್ಯನಿ ತ್ಯಾ ದೊಗಾನಾ ತ್ಯ ರೀನ್ ಶೊಡ್ಲ ತವಾ ತ್ಯಾತ್ಲಾ ತ್ಯಾ ಸಾವ್ಕಾರಾಲಾ ಕಚಾ಼ ಖುಬ್ ಮಾಯಾ ಕರ್ನಾರ್? ಮನ್ಲಾ.
LUK 7:43 ತವಾ ಸಿಮೊನ್ ಕಚಾಲಾ ಖುಬ್ ಶೊಡ್‌ಲ್ಯಾ ತ್ಯೊ ಖುಬ್ ಮಾಯಾ ಕರ್ನಾರ್ ಮನ್ಲಾ, ತವಾ ಯೇಸು ಸಿಮೊನಾಲಾ “ಖರ ಸಾಂಗ್ಲಸ್” ಮನ್ಲಾ.
LUK 7:44 ಆನಿ ಯೇಸು “ತೆ ಬಾಯಿಲ್ಮಾನ್ಸಾಕ್ಡ ಬಗುನ್ ಸಿಮೊನಾಲಾ ತು ಹೆ ಬಾಯಿಲಾ ಬಗ್ಲೆಸ್ ಕ್ಯಾ? ಮನ್ಲಾ. ಮಿ ತುಜಾ ಗರ‍್ಹಾತ್ ಆಲೊ ತವಾ ತು ಮನಾ ಪ್ಯಾ ದುಹ್ಯಾ ಪಾನಿ ದಿಲನಾಹಿ ಫನ್ ಹಿನಿ ಆಪ್‌ಲ್ಯಾ ದುಃಖಾನಿ ಮಾಜ಼ ಪ್ಯಾ ದುವುನ್ ಆಪ್‌ಲ್ಯಾ ಕೇಸಾನಿ ತೆ ಪುಸ್ಲ.
LUK 7:45 ತು ಯಂಗ್ದಾಬಿ ಮಾಜಾ಼ ಮುಕ್ಕಾ ಗೆತ್ಲಾ ನಾಹಿಸ್ ಫನ್ ಮಿ ಆತ್ ಆಲ್ಯಾ ದರ್ನಿ ಹಿನಿ ಮಾಜಾ ಪಾಯಾಂಚ಼ ಮುಕ್ಕ ಗಿಹ್ಯಾಚ಼ ಥಾಂಬಿವ್ಲ ನಾಹಿತ.
LUK 7:46 ತು ಮಾಜೆ ಡುಯಿಲಾ ತ್ಯಾಲ್ ಲ್ಯಾವ್ಲ ನಾಹಿಸ್ ಫನ್ ಹಿನಿ ಮಾಜಾ ಪಾಯಾಲಾ ವಾಸಾಚ಼ ತ್ಯಾಲ್ ಲ್ಯಾವ್ಲ.
LUK 7:47 ಮನ್ಹುನ್ ಮಿ ತುಮಾನಾ ಸಾಂಗ್ತೊ ಹಿಚಿ ಕ್ಯಾ ಖುಬ್ ಪಾಪ ಹಾತತಿ ಮಾಪ್ ಜಾ಼ಲಿತ ಕಾ ಮಂಜೆ ಹಿನಿ ಖುಬ್ ಮಾಯಾ ಕಿಲಿ ಕಚಾಲಾ ಥುಡಿ ಮಾಪಿ ಜಾ಼ಲೆ ತ್ಯೊ ಥುಡಿ ಮಾಯಾ ಕರ್ತೊ” ಮನ್ಲಾ.
LUK 7:48 ಮಂಗ್ ಯೇಸು ತಿಲಾ, “ತುಜಿ ಪಾಪ ಮಾಪ್‍ ಜಾ಼ಲಿತ” ಮನ್ಲಾ.
LUK 7:49 ತವಾ ತ್ಯಚೆ ಸಂಗ ಜೆವ್ನಾಲಾ ಬಸ್‌ಲ್ಯಾಲ ದಿಸ್ರ, “ಪಾಪ ದಿಕಿಲ್ ಮಾಪಿ ಕರ್ನಾರಾ ಹ್ಯೊ ಕೊನ್? ಆಸ ಆಪ್‌ಲ್ಯಾ ಆಪ್‌ಲ್ಯಾತ್ ಮನ್ಲ.
LUK 7:50 ಮಂಗ್ ಯೇಸು ತೆ ಬಾಯಿಲ್ ಮಾನ್ಸಾಲಾ, “ತುಜಾ ಇಸ್ವಾಸಾನಿ ತುಜ಼ ರಕ್ಶನ್ ಜಾ಼ಲ್ಯಾ ಸಮಾದಾನಾನಿ ಜಾ಼” ಮನ್ಲಾ.
LUK 8:1 ತ್ಯ ಜಾ಼ಲ್ಯಾ ನಂತರ್ ಯೇಸು ಉಪದೆಸ್ ಕರೀತ್ ದೇವಾಚಾ ರಾಜಾಚಿ ಖಬರ್ ಸಾಂಗಿತ್ ನಗರಾ ನಗರಾನಿ ಗಾವಾ ಗಾವಾನಿ ಫಿರತ್ ಹುತ್ತಾ ತವಾ ತ್ಯಚೆ ಸಂಗ ತೆ ಬಾರಾಜಾ಼ನ್ ಶಿಶಾ ಹುತ್ತ.
LUK 8:2 ಥುಡಿ ಬ್ಯಾಯ್ಕಾ ಮಾನ್ಸ ಯೇಸು ಸಂಗ ಹುತ್ಯಾ ತ್ಯಾ ದುಶ್ಟ ಆತ್ಮಿ ಆನಿ ರೊಗಾತ್ನಿ ಸುಟ್ಕಿ ಕೆಲ್ಯಾಲ್ಯಾ ಆಸಿ ಕಿತಿತರಿ ಬ್ಯಾಯ್ಕಾ ಮಂಜೆ ತಿ ಮಗ್ದಲಿಯಾ ಮಂಥ್ಯಾಲೆ ಮರಿಯಾತ್ನಿ ಸಾತ್ ಲಾಗಿರ ನಿಗ್ಲಿ ಹುತ್ತಿತ.
LUK 8:3 ಆನಿ ಹೆರೊದಾಚಾ಼ ಮ್ಯಾನೆಜರ್ಕಿ ಕರ್ನಾರಾ ಖುಜಾ ಹ್ಯಚಿ ಬ್ಯಾಯ್ಕೊ ಯೊಹನ್ನಾ, ತಸಿಸ್ ಸುಸನ್ನ, ಆನಿ ದುಸ್‌ರ‍್ಯಾ ಖುಬ್ ಬ್ಯಾಯ್ಕಾ ಮಾನ್ಸ ಹುತ್ತಿತ. ತ್ಯಾ ಆಪ್‌ಲ್ಯಾ ಪೈಶಾ ಅಡ್‌ಕ್ಯಾನಿ ತ್ಯನಾ ಮಜ಼ತ್ ಕರಿತ್ಯಾ.
LUK 8:4 ತವಾ ಮೊಟಾ ಲೊಕ್ ಸಮುದಾಯ್ ಯಕಿಕ್ಡ ಜ಼ಮಲ್ಯಾಲಾ ಆಸ್ಥಾನಾ ಗಾವಾ ‍ಗಾವಾ‍ಚಿ ಲೊಕ ತ್ಯಚಿಪ ಯಯಿತ್ ಆಸ್ಥಾನಾ ಯೇಸು ಕ್ಯಾಯ್ನಿನಿ ಸಾಂಗಾಯಾ ಲಾಗ್ಲಾ.
LUK 8:5 ಯೊಕ್ ಸೇತ್ಕರಿ ಬೀ ಪೆರಾಯಾ ನಿಗಾಲಾ; ಆನಿ ತ್ಯೊ ಪೀರಿತ್ ಆಸ್ಥಾನಾ ಕಾಯ್ ಥೊಡ ಬೀ ವಾಟವ ಪಡ್ಲ; ತ್ಯ ತುಡಾವ್ಲ ಆನಿ ಪಾಕ್ರಾಂಚಾನಿ ಖಾಲ.
LUK 8:6 ಆನಿ ಕಾಯ್ ಥೊಡ ಬೀ ದೊಂಡ್ಗಳ್ ಜಿಮ್ನಿತ್ ಪಡ್ಲ; ತ್ಯ ವಲ್ ನವ್ತಿ ಮನ್ಹುನ್ ಉಗಾವ್ತಾನಾಸ್ ವಾಳುನ್ ಗೆಲ.
LUK 8:7 ಆನಿ ಕಾಯ್ ಥೊಡ ಬೀ ಕಾಟ್ಯಾತ್ನಿ ಪಡ್ಲ; ಕಾಟ್ಯಾಚ಼ ಪಂದ ತ್ಯಚಿ ಬರ್ಬರ್ ವಾಡುನ್ ತ್ಯ ಬುಡಾಲ.
LUK 8:8 ಕಾಯ್ ಥೊಡ ಬೀ ಚಾ಼ಂಗ್ಲೆ ಜಿಮ್ನಿತ್ ಪಡ್ಲ ತ್ಯ ಉಗಾವ್ಲ ಆನಿ ಶೆಂಬರಾ ಯಿತ್ಕ ಪೀಕ್ ದಿಲ ಆಸ ಸಾಂಗುನ್ ತ್ಯೊ, “ಮೊಟ್ಯಾನಿ ಕಚಾಲಾ ಐಕಾಯಾ ಮನ್ ಹಾ ತ್ಯೊ ಐಕುನಿ” ಮನ್ಲಾ.
LUK 8:9 ತವಾ ಯೇಸುಚಾ ಶಿಶಾಂಚಾನಿ ತ್ಯಲಾ “ಹೆ ಕ್ಯಾಯ್ನಿಚಾ಼ ಅರ್ಥ ಕ್ಯಾ? ಮನ್ಹುನ್ ಇಚಾರ್ಲ.
LUK 8:10 ಯೇಸು ತ್ಯನಾ ಮನ್ಲಾ “ದೇವಾಚಾ ರಾಜಾಚಿ ಗುಟ್ ಸಮಜಾ಼ಯಾ ಸಾಟಿ ಗಿನ್ಯಾನ್ ತುಮಾನಾ ದಿಲ್ಯಾ. ಫನ್ ದಿಸರ‍್ಯಾನಾ ತ್ಯ ಕ್ಯಾಯ್ನಿನಿ ಸಾಂಗ್‍ಲ್ಯಾ, ಕಾ ಮಂಜೆ, ‘ತ್ಯಂಚಾನಿ ಬಗ್ಲ ತರಿ ತ್ಯನಾ ದಿಸತ್ ನಾಹಿ, ಆನಿ ಐಕ್ಲತರಿ ತ್ಯನಾ ಸಮ್ಜ಼ತ್ ನಾಹಿ’.
LUK 8:11 ಹಿ ಕ್ಯಾಯ್ನಿಚಾ಼ ಅರ್ಥ ಕ್ಯಾ ಮಂಜೆ ಬಿ ದೇವಾಚ಼ ವಚ಼ನ್.
LUK 8:12 ವಾಟವ ಪಡ್‌ಲ್ಯಾಲ ಬಿ ಮಂಜೆ? ಹಿ ದೇವಾಚಿ ವಚ಼ನ ಕೊನ್ ಐಕ್‍ತ್ಯಾತ ಮಂಗ್ ತ್ಯನಿ ಇಸ್ವಾಸ್ ಥಿವುನಾಹಿ ಆನಿ ತ್ಯಚ಼ ರಕ್ಶನ್ ವ್ಹವುನಾಹಿ ಮನ್ಹುನ್ ಸೈತಾನ್ ತ್ಯಂಚೆ ಆತ್ ಯವುನ್ ಮನಾತ್ಲ ವಚ಼ನ ಕಾಡುನ್ ಗೆತೊ.
LUK 8:13 ದೊಂಡ್ಕಾಳ್ ಜಿಮ್ನಿತ್ ಪಡ್‌ಲ್ಯಾಲ ಬೀ ಮಂಜೆ ತಿ ಐಕ್‍ತ್ಯಾತ ತವಾ ವಚ಼ನ ಆನಂದಾನಿ ಗೆಥ್ಯಾತ; ಫನ್ ತ್ಯನಾ ಮುಳ ನಸತ್ಯಾತ; ತಿ ಥೊಡ್ಯಾ ದಿಸಾ ಪರ‍್ಯಾತ್ ಇಸ್ವಾಸ್ ಥೆವ್‌ತ್ಯಾತ ಆನಿ ಪರಿಕ್ಶೆಚಾ ಯಳಾಲಾ ಪಡತ್ಯಾತ.
LUK 8:14 ಕಾಟ್ಯಾಚಾ ಪಂದ್ಯಾತ್ ಪಡ್‌ಲ್ಯಾಲ ಬೀ ಮಂಜೆ ತಿ ಐಕ್‌ತ್ಯಾತ ಆನಿ ಸಂಸಾರಾಚಿ ಕ್ಯಾಳ್ಜಿ ಧನ್ ಆನಿ ಹ್ಯಾ ಲೋಕಾತ್‌ಲ್ಯಾ ಸುಖಾನಿ ರಾಹ್ಯಾ ಯವಸ್‍ತ್ಯಾತ ಹಿ ಪಕ್ಕ ಫಳ್ ದಿಯಿತ್ ನಾಹಿತ.
LUK 8:15 ಫನ್ ಚಾ಼ಂಗ್ಲೆ ಮಾತಿತ್ ಪಡ್‌ಲ್ಯಾಲ ಬೀ ಮಂಜೆ ತ್ಯ ವಚ಼ನ್ ಐಕುನ್ ಚಾ಼ಂಗಲ್ಯಾ ಗುನಾನಿ ಆನಿ ಚಾ಼ಂಗಲ್ಯಾ ಮನಾನಿ ದರುನ್ ಥೆವ್‍ತ್ಯಾತ ಆನಿ ದಿರ‍್ಹಾನಿ ಫಳ್ ದೇತ್ಯಾತ.
LUK 8:16 “ಕೊನ್ ದಿವಾ ಲಾವುನ್‍ ಐದಾನ ಬುಡಿ ನಾಹಿತ ಪಲಂಗಾ ಬುಡಿ ಥಿವಿತ್ ನಾಹಿತ ಆತ್ ಯತ್ಯಾಲ್ಯಾನಾ ಉಜಿಡ್ ದಿಸಾಯಾ ವ್ಹಯಿ ಮನ್ಹುನ್ ತ್ಯೊ ದಿವಲಾವನ್ಯಾವ ಥೆವ್‌ತ್ಯಾತ.
LUK 8:17 ಆಮಿ ಕಾಯ್ ತರಿ ಜಾ಼ಕುನ್ ಥೆವ್‌ಲ್ಯಾಲ ತ್ಯ ಉಜಿಡಾತ್ ಯಯಾ ಆನಿ ಕಾಯ್ತರಿ ಜಾ಼ಕುನ್ ಥೆವ್‌ಲ್ಯಾಲ ಉಜಿಡಾತ್ ದಿಸ್ತ.
LUK 8:18 ಮನ್ಹುನ್ ತುಮಿ ಕ್ಯಾ ಐಕ್ತಾಸಾ ತ್ಯಾ ಗುಶ್ಟಿನಾ ಜ಼ಪುನ್ ರಾವ್ಹಾ ಆಸ್ನಾರ‍್ಯಾಲಾಸ್ ದೇನಾರ್ ನಸ್ನಾರ‍್ಯಾಪ್ನಿ ತ್ಯಚ಼ ಕಾಯ್ ಥೊಡ ಆಸ್‌ಲ್ಯಾಲಬಿ ಕಾಡುನ್ ಗೆನಾರ್” ಮನ್ಲಾ.
LUK 8:19 ಯೇಸುಚಿ ಆಯಿ ಆನಿ ಬಾಹು ತ್ಯಚಿಪ ಆಲಿತ ಫನ್ ಗರ್ದಿಸ್ ಲಾಗುನ್ ತ್ಯನಾ ಯೇಸುಪ ಯಯಾ ವ್ಹಯಿನಾ.
LUK 8:20 ತವಾ “ತುಜಿ ಆಯಿ ಆನಿ ತುಜ಼ ಬಾಹು ತುಲಾ ಬಗಾಯಾ ಬಾಹಿರ್ ಉಬಿ ಹತ್ತ” ಮನ್ಹುನ್ ಯೇಸುಲಾ ಸಾಂಗ್ನ ಆಲ.
LUK 8:21 ತವಾ ಯೇಸುನಿ ತ್ಯನಾ, “ಕೊನ್ ದೇವಾಚಿ ವಚ್ನ ಐಕ್ತೊ ಆನಿ ತ್ಯಂಚಿಗತ್ ಚಾ಼ಲ್ತೊ ತಿಸ್ ಮಾಜಿ ಆಯಿ ಆನಿ ಬಾಹು!” ಮನ್ಹುನ್ ಸಾಂಗ್ಲ.
LUK 8:22 ಯಕಸಿ ಯೇಸು ಆಪ್‌ಲ್ಯಾ ಶಿಶಾಂಚೆ ಸಂಗ ಯಕ ವ್ಹಡಿತ್ ಚ಼ಡುನ್, “ಸಮಿಂದೊರಾಚೆ ಪಲಿಕ್ಡ ಜಾ಼ವುಯಾ ಮನ್ಲ” ತವಾ ತ್ಯಂಚಾನಿ ವ್ಹಡಿ ಪಾನ್ಯಾತ್ ರಿಟುನ್ ನಿಗಾಲ್ಹ.
LUK 8:23 ಮಂಗ್ ತೆ ಜಾ಼ತಾ ಆಸ್ಥಾನಾ ಯೇಸುಚಿ ನೀಜ಼್ ಲಾಗ್ಲಿ ತವಾ ಸಮಿಂದೊರಾತ್ ಯಗ್ದಮ್ ಮುಟಿ ವಾವ್ಡಳ್ ಸುಟುನ್ ವ್ಹಡಿತ್ ಪಾನಿ ಬರ್ಲ ಆನಿ ತೆ ದೊಖ್ಯಾತ್ ಪಡ್ಲ.
LUK 8:24 ತವಾ ಶಿಶಾ ಯೇಸುಪ ಯವುನ್ ತ್ಯಲಾ ಜಾ಼ಗಾ ಕರುನ್ “ಪ್ರಭು ಪ್ರಭು” ಆಮಿ ಬುಡಾಲಾವ್‌ ಮನ್ಲ, ತವಾ ತ್ಯನಿ ವಾರ‍್ಯಾಲಾ ಆನಿ ಪಾನ್ಯಾಲಾ ದಪ್‌ಕ್ಯಾವ್ಲ ತವಾ ವಾರ ಆನಿ ಪಾನಿ ಬಂದ್ ವ್ಹವುನ್ ಥಂಡ್ ಜಾ಼ಲ.
LUK 8:25 ತವಾ ಯೇಸು ತ್ಯನಾ, “ತುಮಚಾ಼ ಇಸ್ವಾಸ್ ಕುಠ ಹಾ? ಮನ್ಲಾ ತವಾ ತೆ ಬಿಹುನ್ ಗಾಭಾರ್ಲ ಆನಿ ಯಕಾಮಕಾಲಾ, “ಹ್ಯೊ ಕೊನ್ ಆಸಲ್? ಮನ್ಲ ವಾವ್ಡಳಿಲಾ ಆನಿ ಪಾನ್ಯಾಚಾ ಲ್ವಾಟಾನಾ ದಿಕಿಲ್ ಹ್ಯೊ ದಪ್‌ಕ್ಯಾವ್ತೊ ಆನಿ ತಿ ತ್ಯಚ಼ ಐಕ್‌ತ್ಯಾತ” ಮನ್ಲ.
LUK 8:26 ಮಂಗ್ ಯೇಸು ಆನಿ ತ್ಯಚ಼ ಶಿಶಾ ಗಲಿಲಾಯಾಚಾ ಸಮಿಂದೊರ್ ವಲ್ಯಾಂಡುನ್ ಗೆನೆಜ಼ರೆತ್ ಸಿಮತ್ ಯವುನ್ ಪೊಚ್ಲ.
LUK 8:27 ಯೇಸು ಜಿಮ್ನಿವ ಉತಾರ್ಲ್ಯಾ ಬರ್ಬರ್ ಗಾವಾತ್ಲಾ ಯೊಕ್ ಮಾನುಸ್ ತ್ಯಲಾ ಗಾವ್ಲಾ, ತ್ಯಲಾ ಲಾಗಿರ ಲಾಗ್ಲಿ ಹುತ್ತಿತ ಖುಬ್ ದಿಸ್ ತ್ಯನಿ ಕಪಡ ಗ್ಯಾತ್ಲ ನವ್ಥ ಆನಿ ಗರ‍್ಹಾತ್ ರಾಹಿತ್ ನವ್ಥಾ ಮಸುರ್ಡಿತ್ನಿ ರಾಹಿತಾ.
LUK 8:28 ತ್ಯನಿ ಯೇಸುಲಾ ಬಗುನ್ ಜೊ಼ರಾನಿ ವರ್ಡುನ್ ತ್ಯಚೆ ಮೊರ‍್ಹ ಪಾಯಾತ್ ಪಡುನ್, “ಯೆ ಯೇಸು ಪರಾತ್ಪರ್ ದೇವಾಚಾ ಲೇಕಾ ತು ಮಾಜೆ ಮಾಗ ಕಾ ಲಾಗ್‌ಲ್ಯಾಸ್? ಮಿ ತುಲಾ ಇನಂತಿ ಕರ್ತೊ ಮನಾ ಕಾಂಬ್ವು ನಕೊಸ್?
LUK 8:29 ಕಾ ಮಂಜೆ ಯೇಸುನಿ ತ್ಯಾ ಲಾಗಿರಾಲಾ ತ್ಯಾ ಮಾನ್ಸಾತ್ನಿ, “ಸುಡುನ್ ಜಾ಼” ಮನ್ಹುನ್ ದಪ್‌ಕ್ಯಾವ್ಲ ಹುತ್ತ. ತ್ಯ ಲಾಗಿರ್ ತ್ಯಲಾ ದರ‍್ಹುನ್ ಖುಬ್ ದೀಸ್ ಜಾ಼ಲ ಹುತ್ತ. ಆನಿ ಸಾಕ್‌ಳ್ಯಾನಿ ಆನಿ ಬೇಡ್ಯಾನಿ ತ್ಯಚ಼ ಹಾತ್ ಪ್ಯಾ ಲೊಕಾಂಚಾನಿ ಬಾಂದುನ್ ಥೆವ್ಲಾ ಹುತ್ತಾ ತರಿಬಿ ತ್ಯೊ ತಿ ಬಾಂದ್ನ ತುಡಿತಾ ಆನಿ ಲಾಗಿರ ತ್ಯಲಾ ರಾನಾತ್ ಹಾಕ್ಟುನ್ ನಿಹಿತ.
LUK 8:30 ಯೇಸುನಿ ತ್ಯಲಾ, “ತುಜ಼ ನಾವ್ ಕ್ಯಾ? ಮನ್ಹುನ್ ಇಚಾರ್ಲ ತ್ಯೊ “ಹಿಂಡ್” ಮನ್ಲಾ ಕಾ ಮಂಜೆ ತ್ಯಚಿಪ ಖುಬ್ ಲಾಗಿರ ಬರ್ಲಿ ಹುತ್ತಿತ.
LUK 8:31 ತಿ ಯೇಸುಲಾ “ಆಮಾನಾ ಪಾತಾಳಾತ್ ಲಾವುನ್ ದಿವು ನಕೊ ಮನ್ಹುನ್ ಮಾಗ್ನ ಕರಿತಿತ.
LUK 8:32 ತಿಥ ಡುಕ್ರಾಂಚಾ಼ ಮೊಟಾ ಹಿಂಡ್ ಗುಢ್ಯಾವ ಚ಼ರತ್ ಹುತ್ತಾ ತ್ಯಾತ್ ಆಮಾನಾ ಲಾವುನ್ ದೇ ಮನ್ಹುನ್ ತ್ಯಾ ಲಾಗಿರಾಂಚಾನಿ ಯೇಸುಪ ಮಾಗ್ನ ಕೆಲ ತವಾ ಯೇಸುನಿ ತ್ಯನಾ ಲಾವುನ್ ದಿಲಿತ.
LUK 8:33 ತವಾ ಲಾಗಿರ ತ್ಯಾ ಮಾನ್ಸಾತ್ನಿ ನಿಗುನ್ ತ್ಯಾ ಡುಕ್ರಾತ್ನಿ ಬರ್ಲಿತ ಆನಿ ತ್ಯೊ ಖಾಂಡ್ ದಾವತ್ ಜಾ಼ವುನ್ ಗುಢ್ಯಾವ್ನಿ ಸಮಿಂದೊರಾತ್ ಪಡುನ್ ಬುಡಾಲಿತ.
LUK 8:34 ಮಂಗ್ ಡುಕ್ರ ಚಾರ್ನಾರಿ ಮಾನ್ಸ ಹ್ಯ ಜಾ಼ಲ್ಯಾಲ ಬಗುನ್, ಪಳಾಲಿತ ಆನಿ ಗಾವಾತಲ್ಯಾ ಆನಿ ಸೇತಾತ್‌ಲ್ಯಾ ಲೊಕಾನಾ ಜಾ಼ವುನ್ ಸಾಂಗ್ಲ.
LUK 8:35 ತವಾ ಕ್ಯಾ ಜಾ಼ಲ್ಯಾ ತ್ಯ ಬಗಾಯಾ ಲೊಕ ನಿಗಾಲಿತ ಆನಿ ಯೇಸುಪ ಆಲಿತ ತವಾ ತ್ಯಾ ಮಾನ್ಸಾತ್ನಿ ಲಾಗಿರ ನಿಗ್ಲಿ ಹುತ್ತಿತ ಆನಿ ತ್ಯೊ ಯೇಸುಚಾ ಪಾಯಾಕ್ಡ ಚಾ಼ಂಗ್ಲ ಕಪ್ಡ ಗಾಲ್ಹುನ್; ಚಾ಼ಂಗ್ಲೆ ಬುದ್ದಿನಿ ಬಸ್‍ಲ್ಯಾಲಾ; ತ್ಯನಾ ದಿಸ್ಲಾ ತವಾ ತೀ ಬಿಹ್ಯಾಲಿತ.
LUK 8:36 ಕುನಿ ಕುನಿ ಹ್ಯ ಬಗ್ಲ ಹುತ್ತ ತ್ಯ ಲೊಕಾನಾ ಸಾಂಗ್ಲ ಕೊನ್ ತರನಿ ಹ್ಯೊ ಮಾನುಸ್ ಹಾ ಬರಾ ಜಾ಼ಲಾ ಮನ್ಹುನ್
LUK 8:37 ತೇ ಗೆನೆಜ಼ರೇತ್ ಸಿಮೆತ್‌ಲ್ಯಾ ಲೊಕಾಂಚಾನಿ ಯೇಸುಲಾ ಆಮಾನಾ ಸುಡುನ್ ಜಾ಼ ಮನ್ಹುನ್ ಸಾಂಗ್ಲ ಕಾ ಮಂಜೆ ತಿ ಖುಬ್ ಗಾಭಾರ್ಲಿ ಹುತ್ತಿತ ಮಂಗ್ ಯೇಸು ವ್ಹಡಿತ್ ಬಸುನ್ ಜಾ಼ತಾನಾ.
LUK 8:38 ತವಾ ಕಚಾ ಮಾನ್ಸಾತ್ನಿ ಲಾಗಿರ ನಿಗ್ಲಿ ಹುತ್ತಿತ ತ್ಯೊ ಮಾನುಸ್ ಯೇಸುಪ “ಮನಾ ತುಜಿ ಸಂಗ ಯವುದೆ” ಮನ್ಹುನ್ ಮಾಗ್ನ ಕರಯಾ ಲಾಗ್ಲಾ ಫನ್ ಯೇಸು ತ್ಯಲಾ, “ಮಾಗಾರಾ ಪರ್ತುನ್ ಜಾ಼” ಮನ್ಲಾ.
LUK 8:39 “ತು ಗರ‍್ಹಾತ್ ಪರ್ತುನ್ ಜಾ಼ ಆನಿ ದೇವಾನಿ ತುಜೆ ಸಾಟಿ ಕಿತಿ ಮೊಟ ಕಾಮ್ ಕೆಲ ತ್ಯ ಸಗ್‌ಳ್ಯಾನಾ ಸಾಂಗಿತ್ ಜಾ಼” ಮನ್ಲಾ. ಮಂಗ್ ತ್ಯೊ ಯೇಸುನಿ ಆಪ್‌ಲ್ಯಾಲಾ ಕೆಲ್ಯಾಲಿ ಕಾಮ ಗಾವ್ಬರ್ ಸಾಂಗಿತ್ ಗೆಲಾ.
LUK 8:40 ಮಂಗ್ ಯೇಸು ಪರತ್ ಆನಿ ಯಕ ದರವ ಆಲಾ ತವಾ ಲೊಕ್ ಸಮುದಾಯಾನಿ ತ್ಯಲಾ ಸ್ವಾಗತ್ ಕೆಲಾ; ಕಾ ಮಂಜೆ ತೀ ಸಗ್ಳಿ ತ್ಯಚಿ ವಾಟ್ ಬಗಿತ್ ಹುತ್ತಿತ.
LUK 8:41 ತವಾ ಯಾಯಿರ್ ನಾವಾಚಾ಼ ಯೊಕ್ ಮಾನುಸ್ ಆಲಾ ತ್ಯೊ ಸಭಾಸ್ಥಾನಚ಼ಾ ಅಧಿಕಾರಿ ಹುತ್ತಾ. ತ್ಯನಿ ಯೇಸುಚಾ ಪಾಯಾತ್ ಪಡುನ್ ತ್ಯನಿ ಆಪ್‌ಲ್ಯಾ ಗರ‍್ಹಾತ್ ಯಯಾ ಇನಂತಿ ಕಿಲಿ.
LUK 8:42 ಕಾ ಮಂಜೆ ತ್ಯಲಾ ಸುಮಾರ್ ಬಾರಾ ವರ್ಸಾಚಿ ಯೇಕುಸ್ ಲೇಕ್ ಹುತ್ತಿ ತಿ ಮರಾಯಾ ಜಾ಼ಲ್ಥಿ ತವಾ ಯೇಸು ತ್ಯಂಚಿ ಸಂಗ ಜಾ಼ತಾನಾ ಲೊಕ ತ್ಯಚೆ ಸರ್ಬೌತ ಜ಼ಮ್ಲಿ ಹುತ್ತಿತ.
LUK 8:43 ತ್ಯಾ ಹಿಂಡಾತ್ ಯೇಕ್ ಬ್ಯಾಯ್ಕಾ ಮಾನುಸ್ ಬಾರಾ ವರ್ಸಾದರ್ನಿ ರಗಾತ್ ಜಾ಼ಯಿತ್ ಆಸ್‌ಲ್ಯಾಲ್ಯಾ ರೊಗಾತ್ನಿ ತರಾಸ್ ಖಾಯಿತಿ ತಿನಿ ತೀಚಿಪ್ಲ ಆಸ್‌ಲ್ಯಾಲ ಪೈಸ ಸಗ್ಳ ಸಪಿವ್ಲ ಖರ ಕುನಾಲಾಸ್ ಬರ ಕರಾಯಾ ಜಾ಼ಲ ನಾಹಿ,
LUK 8:44 ಯೇಸುಚೆ ಮಾಗ ಯವುನ್ ತ್ಯಚಾ ಕಪ್‌ಡ್ಯಾಲಾ ಹಾತ್ ಲ್ಯಾವ್ಲಾ ತವಾಸ್ ತಿಚ಼ ರಗಾತ್ ಜಾ಼ತ್ಯಾಲ ಥಾಂಬ್ಲ
LUK 8:45 ಫನ್ ಯೇಸು ಮನ್ಲಾ ಮನಾ ಕುನಿ ಹಾತ್‍ ಲ್ಯಾವ್ಲಾಸಾ? ತವಾ ಸಗ್ಳಿ ಜ಼ನ ಮಿ ನವ ಮಿ ನವ ಮನ್ಹಿತಿತ ತವಾ ಪೇತ್ರ, “ಪ್ರಭು ಲೊಕಾಂಚಿ ಗರ್ದಿ ತುಜೆ ಸರ್‌ಬವಾರಿ ಹಾ” ಮನ್ಲ.
LUK 8:46 ಫನ್ ಯೇಸು, “ಕುನಿತರಿ ಮನಾ ಹಾತ್ ಲ್ಯಾವ್‌ಲ್ಯಾ ಮಾಜಿಪ್ನಿ ದೇವಾಚ಼ ಬಳ್ ಗೆಲ ಹ್ಯ ಮನಾ ಸಮಾಜ಼್ಲ” ಮನ್ಲಾ
LUK 8:47 ಮಂಗ್ ಮಿ ದಡುನ್ ರಾಹಿಲೆ ನಾಹಿ ಮನ್ಹುನ್ ಸಮಜು಼ನ್ ತೀ ಬ್ಯಾಯ್ಕೊ ಮಾನುಸ್ ಕ್ಯಾಪ್ರ ಬರ‍್ಹುನ್ ಮೊರ‍್ಹ ಯವುನ್ ತ್ಯಚಾ ಪಾಯಾತ್ ಪಡುನ್ ಆಪ್ನು ಕ್ಯಾ ಕಾರ್ನಾನಿ ತ್ಯಲಾ ಹಾತ್ ಲ್ಯಾವ್ಲಾ ತವಾಸ್ ಕಸಿ ಬರಿ ಜಾ಼ಲಿ ತ್ಯ ತಿನಿ ಸಗ್‍ಳ್ಯಾ ಲೊಕಾಂಚೆ ಮೊರ‍್ಹ ಸಾಂಗ್ಲ.
LUK 8:48 ತವಾ ಯೇಸು ತಿಲಾ, “ಲಿಕಿ, ತುಜಾ ಇಸ್ವಾಸಾನಿ ತುಲಾ ಬರ ಕೆಲ್ಯಾ ಶಾಂತಿನಿ ಜಾ಼” ಮನ್ಲಾ.
LUK 8:49 ಯೇಸು ಬೊಲತ್ ಆಸ್ಥಾನಾ ಸಬಾಮಂದಿರಾತ್ಲಾ ಅಧಿಕಾರಿಚಾ ಗರ‍್ಹಾಕ್ಲಾ ಯೊಕ್ ಯವುನ್ ತ್ಯಾ ಅಧಿಕಾರ‍್ಯಾಲಾ, “ತುಜಿ ಲೇಕ್ ಮಿಲಿ ಆನಿ ಆತಾ ಪ್ರಭುಲಾ ಕಾಂಬು ನಕೊಸ್” ಮನ್ಲಾ.
LUK 8:50 ತ್ಯ ಐಕುನ್ ಯೇಸು ಯಾಯಿರಾಲಾ ಮನ್ಲಾ, “ಭಿಹುನಕೊ ಇಸ್ವಾಸ್ ತ್ಯವ್ಡಾಸ್ ರಾಹುನಿ ಮಂಜೆ ತಿ ಬರಿ ವ್ಹಯಿಲ್. ”
LUK 8:51 ನಂತರ್ ತ್ಯಾ ಗರ‍್ಹಾತ್ ಆಲ ತವಾ ಯೇಸು, ಪೇತ್ರ, ಯೊಹಾನ್, ಯಾಕೊಬ್, ಆನಿ ಪುರಿಚಿ ಆಯಿ ಬಾ ಹೆಂಚಿ ಸಿವಾರ್ ಆನಿ ಕುನಾಲಾ ಆಪ್ಲಿ ಸಂಗ ಆತ್ ಯವುದಿಲ ನಾಹಿತ.
LUK 8:52 ಮೆಲ್ಯಾಲೆ ಪುರಿಸಾಟಿ ಸಗ್ಳಿ ಲೊಕ ರಡತ್ ಹುತ್ತಿತ ಆನಿ ದುಃಖಾತ್ ಹುತ್ತಿತ ಫನ್ ಯೇಸು ಮನ್ಲಾ, “ರಡುನಕೊಸಾ ಕಾ ಮಂಜೆ ತಿ ಮೀಲಿ ನಾಹಿ ನಿಜ಼ಲೆ. ”
LUK 8:53 ಫನ್ ಪ್ಯೊರ್ ಮೆಲ್ಯಾಲಿ ಸಮ್ಜುನ್ ತೀ ಲೊಕ ಸಗ್ಳಿ ಯೇಸುಲಾ ಹಸಾಯಾ ಲಾಗ್ಲಿತ.
LUK 8:54 ಮಂಗ್ ಯೇಸುನಿ ತಿಚಾ಼ ಹಾತ್ ದರ‍್ಹುನ್ “ಬಾಯಾ ಉಟ್” ಮನ್ಲಾ.
LUK 8:55 ತವಾಸ್ ತಿಚಾ಼ ಜೀವ್ ಪರತ್ ಆಲಾ ಆನಿ ತಿ ತವಾಸ್ ಉಟ್ಲಿ ಮಂಗ್ ತಿಲಾ ಕಾಯ್ತರಿ ಖಾಯಾ ದೇವಾ ಮನ್ಹುನ್ ಯೇಸುನಿ ಸಾಂಗ್ಲ.
LUK 8:56 ತವಾ ಪುರಿಚಿ ಆಯಿಬಾ ಗಾಭಾರ್ಲಿತ: “ಫನ್ ಹಿ ಗಡ್‌ಲ್ಯಾಲಿ ಗ್ಯೊಶ್ಟ್ ಕುನಾಲಾ ಸಾಂಗು ನಕೊಸಾ” ಆಸ ಯೇಸುನಿ ತ್ಯನಾ ಖಡ್ಯಾವ್ಲ.
LUK 9:1 ಮಂಗ್ ಯೇಸುನಿ ಬಾರಾಜಾ಼ನ್ ಅಪೊಸ್ತಲಾನಾ ಯಕಾನ್ಸಿ ಹಾಕ್ಟುನ್ ಸಗ್ಳಿ ಲಾಗಿರ ಕಾಡಾಯಾ ಆನಿ ರ‍್ವಾಗ್ ಬರ ಕರಾಯಾ ಬಳ್ ಆನಿ ಹುಕುಮ್ ದಿಲಾ.
LUK 9:2 ಆನಿ ತ್ಯನಾ ದೇವಾಚಾ ರಾಜಾಚಿ ಖಬರ್ ಸಾಂಗಾಯಾ ಆನಿ ರೊಗಿನಾ ಬರ ಕರಾಯಾ ಲಾವುನ್ ದಿಲ.
LUK 9:3 ಯೇಸುನಿ ತ್ಯನಾ ಸಾಂಗ್ಲ, “ಪ್ರವಾಸಾಲಾ ಜಾ಼ತಾನಾ ಕಾಠಿ ಜು಼ಳ್ಹಿ ಬಾಖರಿ ನಾಹಿತ ಪೈಸ ಗಿಹುನಕೊಸಾ. ಅಗಾವ ಆಂಗ್ಯಾ ಗಿಹುನಕೊಸಾ.
LUK 9:4 ಕಚಾ ಗರ‍್ಹಾತ್ ತುಮಿ ಜಾ಼ಸಿಲಾ ತ್ಯಾ ಗರ‍್ಹಾತುಸ್ ರಾವ್ಹಾ,
LUK 9:5 ಕೊನ್ ತುಮಾನಾ ಹಾಕ್ಟಿತ್ ನಾಹಿ ತ್ಯಂಚೆ ಆಡ್ವ ಸಾಕ್ಶಿ ರಾವ್ಹಾವ ಮನ್ಹುನ್ ತುಮಿ ತ್ಯಾ ಗಾವಾತ್ನಿ ನಿಗುನ್ ಜಾ಼ತಾನಾ ತುಮ್ಚಾ ಪಾಯಾಚಿ ಧುಳ್ ತಿಥ ಜಾ಼ಢಾ ತೀಸ್ ತುಮಾನಾ ವಳಕ್ ವ್ಹವುನ್ ರಾಹುನಿ” ಮನ್ಲಾ
LUK 9:6 ಮಂಗ್ ತೆ ನಿಗುನ್ ಸಗ್ಳಿಕ್ಡ ಖಬರ್ ಸಾಂಗಿತ್ ಆನಿ ರ‍್ವಾಗ್ ಬರ ಕರೀತ್ ಗಾವಾಗಾವಾನಿ ಫಿರಾಯಾಲಾಗ್ಲ.
LUK 9:7 ತವಾ ಜಾ಼ಲ್ಯಾಲ್ಯಾ ಸಗ್‌ಳ್ಯಾ ಗುಶ್ಟಿ ಮಂಡಳಿಚಾ ಹೆರೊದಾನಿ ಐಕ್‍ಲ್ಯಾ ಆನಿ ತ್ಯೊ ಮೊಟೆ ಗಡಬಡಿತ್ ಪಡ್ಲಾ. ಕಾ ಮಂಜೆ ಬಾಪ್ತಿಸ್ಮಾ ಯೊಹಾನ್ ಮರುನ್ ಉಟ್‍ಲ್ಯಾ ಆಸ ಥುಡಿ ಲೊಕ ಮನ್ಹಿತಿತ.
LUK 9:8 ಕಾಯ್ ಥುಡಿ, “ಯಲಿಯಾ ದಿಸ್ಲಾ” ಮನ್ಹಿತಿತ. ಆನಿ ಕಾಯ್ ಥುಡಿ, “ಪೈಲ್ಯಾ ಕಾಲಾತ್ಲಾ ಪ್ರವಾದಿತ್ಲಾ ಕೊನ್ತರಿ ಪುನಾ ಉಠುನ್ ಅಲ್ಯಾ” ಆಸಿ ಮನ್ಹಿತಿತ.
LUK 9:9 ಫನ್ ಹೆರೊದ್, “ಮಿಚ್ ಯೊಹಾನಾಚಿ ಮಾನ್ ಮ್ಯಾರ್ಲೆ ಆನಿ ಹ್ಯೊ ಕೊನ್? ಆಸ್‌ಲ್ಯಾ ಗುಶ್ಟಿ ಮಿ ಐಕ್‌ತ್ಯೊ ಮನ್ಹುನ್ ತ್ಯಲಾ ಬಗಾಯಾ ಯೇಳ್ ಬಗಿತ್ ಹುತ್ತಾ.
LUK 9:10 ಮಂಗ್ ಅಪೊಸ್ತಲಾಂಚಾನಿ ಪರತ್ ಯವುನ್ ಆಪ್ನು ಕ್ಯಾ ಕ್ಯಾ ಕೆಲ ತ್ಯ ತ್ಯ ಪುಡುನ್ ಸಾಂಗ್ಲ. ತವಾ ಯೇಸುನಿ ತ್ಯನಾ ಸಂಗ ಗಿಹುನ್ ಬೆತ್ಸಾಯಿದ ನಾವಾಚಾ ಗಾವಾಕ್ಡ ಯಕಾನ್ಸಿ ಜಾ಼ಗ್ಯಾವ ಗೆಲಾ.
LUK 9:11 ಹ್ಯ ಸಮಜು಼ನ್ ಲೊಕಾಂಚಾ಼ ಹಿಂಡ್ ತ್ಯಚೆ ಮಾಗ್ನಿ ಗೆಲಾ ತವಾ ತ್ಯನಾ ಸ್ವಾಗತ್ ಕರುನ್ ತ್ಯೊ ತ್ಯಂಚೆ ಸಂಗ ದೇವಾಚಾ ರಾಜಾಚಾ ಗುಶ್ಟಿ ಬೊಲತ್ ಹುತ್ತಾ, ಆನಿ ಕುನಾಲಾ ಬರ ವ್ಹಯಾಚ಼ ವ್ಹಯಿ ಹುತ್ತ. ತ್ಯನಾ ಬರ ಕರೀತ್ ಹುತ್ತಾ.
LUK 9:12 ದೀಸ್ ಮಾವ್ಳತ್ ಆಲಾ ತವಾ ತೇ ಬಾರಾಜಾ಼ನ್ ಅಪೊಸ್ತಲ್‍ ಕಡಸ್ ಯವುನ್ ಯೇಸುಲಾ ಮನ್ಲ, “ಲೊಕಾನಾ ಹುಕುಮ್ದೆ ಮಂಜೆ ತಿ ಬೌಥಚಾ ಗಾವಾತ್ನಿ ಆನಿ ಸೆತಾತ್ನಿ ಜಾ಼ವುನ್ ಖಾನ್ಯಾಚಿ ಸುಯಿ ಕರುಂತ ಕಾ ಮಂಜೆ ಆಮಿ ಯಾಕಾನ್ಸಿ ಜಾ಼ಗ್ಯಾವ ಹಾವ್. ”
LUK 9:13 ಫನ್ ಯೇಸು ತ್ಯನಾ, “ತುಮಿಸ್ ತ್ಯನಾ ಖಾಯಾದೆವಾ” ಮನ್ಲಾ. ತವಾ ತೆ, “ಆಮಿ ಹ್ಯಾ ಸಗ್‍ಳ್ಯಾ ಲೊಕಾಂಚಿ ಸಾಟಿ ಜೆವಾನ್ ಇಕತ್ ಆನಾ ವ್ಹಯಿ ಕಾ ಮಂಜೆ ಪಾಚ಼್ ಬಾಕ್‌ರ‍್ಯಾ ಆನಿ ದೊನ್ ಮಾಸ ಯವ್‌ಡ್ಯಾ ಸಿವಾರ್ ಆಮ್ಚಿಪ ಕಾಯ್ ನಾಹಿ” ಮನ್ಲ.
LUK 9:14 ಕಾ ಮಂಜೆ ತೇ ಜ಼ವಳ್ ಜ಼ವಳ್ ಪಾಚ಼್ ಹಾಜಾ಼ರ್ ಗಡಿ ಮಾನುಸುಸ್ ಹುತ್ತ ತವಾ ಯೇಸುನಿ ಆಪ್‌ಲ್ಯಾ ಅಪೊಸ್ತಲಾನಾ ಸಾಂಗ್ಲ ಪನ್ನಾ ಪನ್ನಾಸ್ ಲೊಕಾಂಚಾ ಪಂಗ್ತಿ ಬಸ್ವಾ.
LUK 9:15 ತ್ಯಂಚಾನಿ ತಸ ಕರುನ್ ಸಗ್‌ಳ್ಯಾನಾ ಬಸಿವ್ಲಿತ.
LUK 9:16 ತವಾ ಯೇಸುನಿ ತ್ಯಾ ಪಾಚ಼್ ಬಾಕ್‌ರ‍್ಯಾ ದೊನ್ ಮಾಸ ಗಿಹುನ್, ಪರಲೊಕಾಕ್ಡ ಬಗುನ್, ತ್ಯನಾ ಆಶಿರ್ವಾದ್ ಕೆಲಾ ಆನಿ ತ್ಯಂಚ಼ ತುಕ್ಡ ಕರುನ್ ತೆ ಲೊಕಾನಾ ವಾಡಾಯಾ ಅಪೊಸ್ತಲಾಂಚಿಪ ದಿಲ.
LUK 9:17 ತವಾ ಸಗ್ಳಿ ಜ಼ನ ಜಿವುನ್ ತ್ರಪ್ತ ಜಾ಼ಲ್ಹಿತ ಆನಿ ತ್ಯಂಚಾನಿ ಉರ್ಲ್ಯಾಲ ತುಕ್ಡ ಬರ್ಲತೆ ಬಾರಾ ಬುಟ್ಯಾ ಜಾ಼ಲ.
LUK 9:18 ಯಂಗ್ದಾ ಯೇಸು ಯಕಾನ್ಸಿ ಮಾಗ್ನ ಕರೀತ್ ಆಸ್ಥಾನಾ ತ್ಯಚ಼ ಅಪೊಸ್ತಲ ಸಂಗ ಹುತ್ತ ತವಾ ಯೇಸುನಿ ತ್ಯನಾ “ಲೊಕ ಮನಾ ಕೊನ್ ಮಂಥ್ಯಾತ? ಮನ್ಹುನ್ ಇಚಾರ್ಲ.
LUK 9:19 ಮಂಗ್ ತ್ಯಂಚಾನಿ, “ಬಾಪ್ತಿಸ್ಮಾ ಯೊಹಾನ್ ಮಂತ್ಯಾತ; ಆನಿ ಕಾಯ್ ಥುಡಿ ಯಲಿಯಾ ಮಂಥ್ಯಾತ; ಆನಿ ಕಾಯ್ ಥುಡಿ ಪೈಲ್ಯಾ ಕಾಲಾತ್‌ಲ್ಯಾ ಪ್ರವಾದಿತ್ಲಾ ಕೊನ್ಯೊಕ್ ಪುನ್ಹಾ ಉಠುನ್ ಆಲ್ಯಾ ಮಂಥ್ಯಾತ” ಮನ್ಲ.
LUK 9:20 ಯೇಸುನಿ ತ್ಯಾನಾ, ಫನ್ ತುಮಿ ಮಿ ಕೊನ್ ಮಂಥಸಾ? ತವಾ ಪೇತ್ರ, “ತು ದೇವಾಚಾ಼ ಕ್ರಿಸ್ತ” ಮನ್ಲಾ.
LUK 9:21 ಮಂಗ್ ಹ್ಯ ಕುನಾಲಾ ಸಮಜು಼ನಾಹಿ ಮನ್ಹುನ್ ಯೇಸುನಿ ತ್ಯನಾ ಖಡ್ಯಾವ್ಲ.
LUK 9:22 ಆನಿ ಮಾನ್ಸಾಚಾ ಲೇಕಾನಿ ಖುಬ್ ತರಾಸ್ ಖಾವಾವ ಆನಿ ವಡ್ಲಾಂಚಿಪ್ನಿ ಮುಖ್ಯ ಯಾಜಕ್ ಆನಿ ದರ್ಮಶಾಸ್ತ್ರಾಚ಼ ಶಾನ ರಾಗ್ ಕರುನ್ ಜೀವಾನಿ ಮಾರ‍್ನಾರ್ ಆನಿ ತಿನ್ವೆ ದಿಸಿ ಪರತ್ ಉಟ್ನಾರ್ ಮನ್ಲಾ.
LUK 9:23 ಮನ್ಹುನ್ ಯೇಸು ಸಗ್‌ಳ್ಯಾನಾ ಮನ್ಲಾ, “ಜ಼ರ್ ಕೊನ್ ಮಾಜೆ ಮಾಗ್ನಿ ಯಯಾ ಬಗ್ತೊ ತ್ಯನಿ ಆಪ್ಲಾ ಜೀವ್ ಇಸ್ರುನ್ ದರೊಜ್ ಆಪ್ಲಿ ಶಿಲ್ಬೆ ಉಚ್ಲು಼ನ್ ಗಿಹುನ್ ಮಾಜೆ ಮಾಗ್ನಿ ಯವಾವ.
LUK 9:24 ಕೊನ್ ಆಪ್ಲಾ ಜೀವ್ ಉರ್ವಾಯಾ ಬಗ್ತೊ ತ್ಯೊ ಜೀವಾಲಾ ಮುಕಲ್, ಫನ್ ಕೊನ್ ಮಾಜಿಸ್ ಲಾಗುನ್ ಆಪ್‌ಲ್ಯಾ ಜೀವಾಲಾ ಮುಕಲ್ ತ್ಯಲಾ ಪರತ್ ಮಿಳಲ್.
LUK 9:25 ಯಕಾ ಮಾನ್ಸಾನಿ ಸಗ್ಳಾ ಪರಪಂಚಾ ಮಿಳ್ವುನ್ ಸ್ವತಾ ಆಪ್ಲಾ ಜೀವ್ ನಾಸ್ ಕರುನ್ ಗೆತ್ಲಾಕಿ ತ್ಯಲಾ ಕ್ಯಾ ಫ್ಯಾಯ್ದಾ?
LUK 9:26 ಕೊನ್ ಮನಾ ಆನಿ ಮಾಜಾ ಸಬ್ದಾನಾ ಲಾಜ಼ತೊ ತ್ಯಲಾ ಮಾನ್ಸಾಚಾ಼ ಲ್ಯೊಕ್ ಆಪಲ್ಯಾ ಬಾ ದೆವಾಚಾ಼, ಆನಿ ಸ್ವರ್ಗಾಚ಼ ಪವಿತ್ರ ದೇವ್‌ ಧುತಾಂಚಾ ಗೌರವಾನಿ ಯತಾನಾ ಲಾಜ಼ಲ್‌.
LUK 9:27 ಮಿ ಖರ ಸಾಂಗ್ತೊ ಹಿತ ಉಬಿ ಆಸ್ನಾರ‍್ಯಾತ್ ಕಾಯ್ ಥುಡಿ ದೇವಾಚ಼ ರಾಜ ಬಗಿ ಪರ್ಯಾತ್ ಮರ್ನಾರ್ ನಾಹಿತ ಮನ್ಲಾ.
LUK 9:28 ಹ್ಯಾ ಬೊಲ್‌ನ್ಯಾ ನಂತರ್ ಆಟ್ ದಿಸಾನಿ ಪೇತ್ರಾ, ಯೊಹಾನ್, ಆನಿ ಯಾಕೊಬ್, ಹ್ಯನಾ ಸಂಗ ಗಿಹುನ್ ಯೇಸು ಗುಢ್ಯಾವ ಮಾಗ್ನ ಕರಾಯಾ ಗೆಲಾ.
LUK 9:29 ಆನಿ ತ್ಯೊ ಮಾಗ್ನ ಕರೀತ್ ಆಸ್ಥಾನಾ ತ್ಯಚ಼ ತ್ವಾಂಡ್ ಬದಲುನ್ ತ್ಯಚ಼ ಕಪ್ಡ ಪಾಂಡ್ರ ಚ಼ಕ್ಚ಼ಕಿತ್ ಜಾ಼ಲ.
LUK 9:30 ತವಾಸ್ ಮೊಶೆ ಆನಿ ಯಲಿಯಾ ಹೆ ದೊಗಜಾ಼ನ್ ತ್ಯಚಿ ಸಂಗ ಬೊಲತ್ ಹುತ್ತ.
LUK 9:31 ತೆ ದೊಗ ಚ಼ಕ್ಚ಼ಕಿತ್ ದಿಸ್ಲ ಆನಿ ಯೆರುಸಲೇಮಿತ್ ವ್ಹಯಾಚಾ ಮರನಾಚ಼ ಯೇಸು ಸಂಗ ಬೊಲತ್ ಹುತ್ತ.
LUK 9:32 ತವಾ ಪೇತ್ರ ಆನಿ ತ್ಯಚ಼ ಸುಪ್ತಿ ಪೆಂಗತ. ಫನ್ ತೆ ಜಾ಼ಗ ಜಾ಼ಲ ಆನಿ ತ್ಯನಾ ತಚಿ ಮೈಮಾ ಆನಿ ತ್ಯಚೆ ಸಂಗ ಉಬ ರಾಹಿಲ್ಯಾಲ ದೊಗ ಮಾನುಸ್ ದಿಸಲ.
LUK 9:33 ಮಂಗ್ ತೆ ದೊಗ ಯೇಸುಪ್ನಿ ಜಾ಼ತಾ ಆಸ್ಥಾನಾ ಪೇತ್ರ ಯೇಸುಲಾ “ಪ್ರಭು ಆಮಿ ಹಿತ್ತಸ್ ರಾಯ್‌ಲ್ಯಾವ ಬರಹಾ ಆಮಿ ತೀನ್ ಖೊಪ್ಟ ಕರುಯಾ ತುಜೆ ಸಾಟಿ ಯಾಕ್ ಮೊಶೆ ಸಾಟಿ ಯಾಕ್ ಆನಿ ಯಲಿಯಾ ಸಾಟಿ ಯಾಕ್” ಮನ್ಲಾ ಹ್ಯ ಬೊಲತ್ಯಾಲ ತ್ಯಚ಼ ತ್ಯಲಾಸ್ ಸಮಾಜ಼್ಲ ನವ್ತ.
LUK 9:34 ತ್ಯೊ ಹ್ಯ ಬೊಲತ್ ಆಸ್ಥಾನಾಸ್ ಢಗ್ ಯವುನ್ ತ್ಯಂಚಿವ ಉತಾರ್ಲಾ ಆನಿ ತೆ ಢಗಾತ್ ಬರ್ಲ ತವಾ ಹೆ ಬಿಹ್ಯಾಲ.
LUK 9:35 ತವಾಸ್ ಢಗಾತ್ನಿ, “ಹ್ಯೊ ಮಾಜಾ಼ ಲ್ಯೊಕ್ ಮಿ ನಿವಡ್‌ಲ್ಯಾಲಾ ಹಾ ಹ್ಯಚ಼ ತುಮಿ ಐಕಾ” ಆಸಾ ಸಬ್ದ ಆಲಾ.
LUK 9:36 ಹ್ಯೊ ಸಬ್ದ ಆಲಾ ತವಾ ಯೇಸು ಯಕ್ಲಾಸ್ ದಿಸ್ಲಾ ಹ್ಯಾ ನಂತರ್ ತೆ ಗಪ್ ರಾಹಿಲ ಆನಿ ತ್ಯಂಚಾನಿ ಬಗಲ್ಯಾ ಹುತ್ಯಾ ತ್ಯಾತ್ಲಿ ಎಕ್ಬಿ ತ್ಯಾ ದಿಸಾತ್ ತ್ಯಂಚಾನಿ ಕುನಾಲಾ ಸಾಂಗ್ಲಿ ನಾಹಿ.
LUK 9:37 ಮಂಗ್ ದುಸರೆ ದಿಸಿ ತೆ ತಿಗ ತ್ಯಾ ಗುಢ್ಯಾವ್ನಿ ಖಾಲ್ ಆಲ್ಯಾವ ಮೊಟಾ ಲೊಕಾಂಚಾ಼ ಹಿಂಡ್ ತ್ಯಲಾ ಯವುನ್ ಭೇಟ್ಲಾ.
LUK 9:38 ತವಾ ಹಿಂಡಾತ್ಲಾ ಯೊಕ್ ಮಾನುಸ್ ಮೊಟ್ಯಾನಿ ವರ್ಡುನ್ “ಪ್ರಭು ಮಿ ತುಮ್ಚಿಪ ಮಾಗ್ನ ಕರ್ತೊ ಮಾಜಾ ಲೇಕಾಲಾ ಬಗ್ ಕಾ ಮಂಜೆ ಹ್ಯೊ ಮಾಜಾ಼ ಯಕ್ಲಾಸ್ ಯೊಕ್ ಲ್ಯೊಕ್ ಹಾ” ಮನ್ಲಾ.
LUK 9:39 “ಆನಿ ಯಾಕ್ ಭುಥ್ ಹ್ಯಲಾ ದರ್ಥ ಆನಿ ಹ್ಯೊ ಯಕಾಯಖಿ ವರಾಡ್ತೊ ಆನಿ ಹ್ಯಚಾ ತೊಂಡಾತ್ನಿ ಫ್ಯೊಸ್ ಯತೊ ತ್ಯ ಹ್ಯಲಾ ಖುಬ್ ತರಾಸ್ ದೇತ.
LUK 9:40 ಹ್ಯ ಕಾಡುನ್ ಟಾಕಾ ಮನ್ಹುನ್ ತುಜಾ ಅಪೊಸ್ತಲಾನಾ ಸಾಂಗ್ಲ ಫನ್ ತ್ಯ ತ್ಯನಾ ಕಾಡಾ ವ್ಹಯಿನಾ. ”
LUK 9:41 ಯೇಸು ಮನ್ಲಾ “ಇಸ್ವಾಸ್ ನಸ್‌ಲ್ಯಾಲಿ ಆನಿ ಬುರ್ಸಿ ಲೊಕ ತುಮಿ ಮಿ ಕುಟ್ಪರ‍್ಯಾತ್ ತುಮ್ಚಿ ಸಂಗ ರಾಹು ಆನಿ ತುಮಾನಾ ಸುಸುವು? ತು ತುಜಾ ಪ್ಯೊರ್ಗ್ಯಾಲಾ ಹಿಕ್ಡ ಗಿಹುನ್ ಯೇ? ಮನ್ಲಾ.
LUK 9:42 ತ್ಯೊ ಪ್ಯೊರ್ಗಾ ಜ಼ವಳ್ ಯತಾನಾ ಲಾಗಿರಾನಿ ತ್ಯಲಾ ಆಪಟ್ಲಾ ಆನಿ ಪಿಳುನ್ ಟ್ಯಾಕ್ಲಾ ಫನ್ ಯೇಸುನಿ ತ್ಯಾ ಲಾಗಿರಾಲಾ ದಪ್‌ಕ್ಯಾವ್ಲ ಆನಿ ಪ್ಯೊರ್ಗ್ಯಾಲಾ ಬರಾ ಕರುನ್ ತ್ಯಚಾ ಬಾಚಾ ತಾಬ್ಯಾತ್ ಪರ್ತುನ್ ದಿಲಾ.
LUK 9:43 ದೇವಾಚ಼ ಹ್ಯ ಮೊಟ ಕಾಮ್ ಬಗುನ್ ಸಗ್ಳಿ ಲೊಕ ಗಾಭಾರ್ಲಿತ.
LUK 9:44 “ತುಮಿ ಹ್ಯಾ ಗುಶ್ಟಿ ಲಕ್ಶೆತ್ ಥೆವಾ ಮಾನ್ಸಾಚಾ ಲೇಕಾಲಾ ಲೊಕಾಂಚಾ ಹಾತಾತ್ ದರುನ್ ದೆನಾರ್. ”
LUK 9:45 ಹಿ ಗ್ಯೊಶ್ಟ್ ಅಪೊಸ್ತಲಾನಾ ಸಮಾಜ್ಲಿ ನಾಹಿ ಹಿ ತ್ಯನಾ ಸಮಜು಼ ನಾಹಿ ಮನ್ಹುನ್ ಗಪ್ಚಿಪ್ ಥಿವ್ಲಿ ಹುತ್ತಿ. ಆನಿ ಹಿ ಗ್ಯೊಶ್ಟ್ ತ್ಯಲಾ ಇಚಾರಾಯಾ ತೆ ಬಿಹಿತ್ ಹುತ್ತ.
LUK 9:46 ಮಂಗ್ ಆಪ್‌ಲ್ಯಾತ್ ಮೊಟಾ ಕೊನ್ ತ್ಯಚಾ಼ ಅಪೊಸ್ತಲಾತ್ ಇಚಾರ್ ಸುರು ಜಾ಼ಲ್ಥಾ.
LUK 9:47 ಯೇಸುನಿ ತ್ಯಂಚಾ ಮನಾತ್ಲಾ ಇಚಾರ್ ವಳ್ಕುನ್ ಯಕಾ ಬಾರಿಕ್ ಮುಲಾಲಾ ಗಿಹುನ್ ತ್ಯಲಾ ಆಪ್ಲೆ ಜ಼ವಳ್ ಉಬಕೆಲ.
LUK 9:48 ಆನಿ ತ್ಯನಾ “ಜೆ ಕೊನ್ ಹ್ಯಾ ಮುಲಾಲಾ ಮಾಜಾ ನಾವಾನಿ ಸ್ವಿಕಾರ್ ಕರ್ತೊ ತ್ಯೊ ಮನಾ ಸ್ವಿಕಾರ್ ಕರ್ತೊ ಆನಿ ಜೆ ಕೊನ್ ಮನಾ ಸ್ವಿಕಾರ್ ಕರ್ತೊ ತ್ಯೊ ಕಚಾನಿ ಮನಾ ಲಾವುನ್ ದಿಲ್ಯಾ ತ್ಯಲಾ ಸ್ವಿಕಾರ್ ಕರ್ತೊ ಕಾ ಮಂಜೆ ತುಮ್ಚಾತ್ ಕೊನ್ ಬಾರಿಕ್ ವ್ಹಯಿಲ್ ತ್ಯೊಸ್ ಮೊಟಾ ವ್ಹಯಿಲ್ ಮನ್ಲಾ.
LUK 9:49 ಯೊಹಾನ್ ಯೇಸುಲಾ ಮನ್ಲಾ, “ಪ್ರಭು ಆಮಿ ಯೊಕ್ ಮಾನುಸ್ ತುಜಾ ನಾವಾನಿ ಲಾಗಿರ ಕ್ಯಾಡತ್ಯಾಲಾ ಬಗ್ಲಾ ತವಾ ಆಮಿ ತ್ಯಲಾ ಆಡ್ಯಾವ್ಲಾ ಕಾ ಮಂಜೆ ತ್ಯೊ ಆಮ್ಚೆ ಸಂಗ ನಸಲ್ಯಾಲಾ”.
LUK 9:50 ಯೇಸು ಯೊಹಾನಾಲಾ ಆನಿ ತ್ಯಚಾ ಸಗ್‌ಳ್ಯಾ ಅಪೊಸ್ತಲಾನಾ, ಮನ್ಲಾ. “ತ್ಯಲಾ ಆಡ್ಯಾವು ನಕೊಸಾ ಕಾ ಮಂಜೆ ತುಮಚಾ಼ ವೈರಿ ನಸ್ನಾರಾ ತುಮಚಾ಼ಸ್ ತ್ಯೊ”
LUK 9:51 ತವಾ ಯೇಸುಚಾ಼ ಸ್ವರ್ಗಾತ್ ವರ್ ಜಾ಼ಯಾಚಾ಼ ಯೊಳ್ ಜ಼ವಳ್ ಆಲಾ ತವಾ ತ್ಯನಿ ಯೆರುಸಲೇಮಿತ್ ಜಾ಼ಯಾಲಾ ಘಟ್ ಮನ್ ಕೆಲ.
LUK 9:52 ಆನಿ ತ್ಯನಿ ಆಪ್ಲೆ ಮೊರ‍್ಹ ಸಾಂಗ್ ಸಾಂಗ್‌ತ್ಯಾಲ್ಯಾನಾ ಲಾವುನ್ ದಿಲ ತವಾ ತೆ ನಿಗುನ್ ತ್ಯಚಿ ಸಾಟಿ ಸಗ್ಳ ತಯಾರಿ ಕರಾಯಾ ಸಮಾರ‍್ಯಾಚಾ ಯಕಾ ಗಾವಾತ್ ಗೆಲ.
LUK 9:53 ಫನ್ ತಿಥಲ್ಯಾ ಲೊಕಾಂಚಾನಿ ತ್ಯಂಚಾ಼ ಸ್ವಾಗತ್ ಕೆಲಾ ನಾಹಿ ಕಾ ಮಂಜೆ ತ್ಯೊ ಯೆರುಸಲೇಮಿಕ್ಡ ಜಾ಼ಯಾಚಾ಼ ಹುತ್ತಾ.
LUK 9:54 ಹ್ಯ ಬಗುನ್ ತ್ಯಚ಼ ಶಿಶಾ ಯಾಕೊಬ್ ಆನಿ ಯೊಹಾನ್ ದೊಗಾಂಚಾನಿ ಸಾಂಗ್ಲ, “ಪ್ರಭು ತುಲಾ ಮನ್‌ ಆಸ್ಲತ ಪರಲೊಕಾತ್ನಿ ಇಸ್ತು ಪಡುನ್ ತ್ಯಂಚಾ಼ ನಾಸ್ ವ್ಹವುನಿ ಮಂಥಾವ್? ಮನ್ಲ.
LUK 9:55 ಯೇಸುನಿ ಪರ್ತುನ್ ತ್ಯನಾ ದಪ್‌ಕ್ಯಾವ್ಲ
LUK 9:56 ಮಂಗ್ ತೇ ದಿಸರ‍್ಯಾ ಗಾವಾತ್ ಗೆಲ
LUK 9:57 ತೇ ವಾಟನಿ ಜಾ಼ತಾ ಆಸ್ಥಾನಾ ಯಕ್ಲಾ ಯೇಸುಲಾ, “ತು ಕುಠ ಜಾ಼ಸಿಲ್ ತಿಥ ಮಿ ತುಜೆ ಮಾಗ್ನಿ ಯತೊ” ಮನ್ಲಾ.
LUK 9:58 ತವಾ ಯೇಸು ತ್ಯಲಾ, “ಕೊಲ್ಯಾನಾ ಗಭಿ ಹಾತ್ತಾ ಆನಿ ಪಾಕ್ರಾನಾ ಕುಟಿ ಹಾತ್ತ ಫನ್ ಮಾನ್ಸಾಚಾ ಲೇಕಾಲಾ ಡುಯಿ ಟೆಕ್ವಾಯಾಬಿ ಜಾ಼ಗಾ ನಾಹಿ” ಮನ್ಲಾ.
LUK 9:59 ಆನಿ ದುಸರ‍್ಯಾ ಯಕಾಲಾ ಮಾಜೆ ಮಾಗ್ನಿ ಯೆ ಮನ್ಲಾ, ಫನ್ ತ್ಯೊ “ಪ್ರಭು ಆಂದಿ ಮನಾ ಮಾಜಾ ಬಾಚೆ ಮಾತಿಲಾ ಜಾ಼ವುನ್ ಯತೊ” ಮನ್ಲಾ.
LUK 9:60 ಯೇಸು ತ್ಯಲಾ ಮನ್ಲಾ, “ಮೆಲ್ಯಾಲ್ಯಾನಾ ಆಪ್ಲಿ ಮೆಲ್ಯಾಲಿ ಪುರುಂತ ತು ಜಾ಼ವುನ್ ದೇವಾಚಾ ರಾಜಾಚಿ ಗ್ಯೊಶ್ಟ್ ಸಾಂಗ್. ”
LUK 9:61 ತ್ಯಾ ನಂತರ್ ಆನಿ ಯಕ್ಲಾ ಮನ್ಲಾ, “ಪ್ರಭು ಮಿ ತುಜೆ ಮಾಗ್ನಿ ಯತೊ ಫನ್ ಆಂದಿ ಮಿ ಮಾಜಾ ಗರ್ಚಾ ಮಾನ್ಸಾನಾ ಸಾಂಗುನ್ ಯತೊ.
LUK 9:62 ಯೇಸು ತ್ಯಲಾ, “ಕುನಿ ನಾಂಗರಿವ ಹಾತ್ ಥೆವಲ್ಯಾ ತ್ಯನಿ ಮಾಗ ಬಗಲ್ಯಾವ ತ್ಯೊ ದೇವಾಚಾ ರಾಜಾತ್ ಕಾಮ ಕರಾಯಾ ಲಾಯಕ್ ನಾಹಿ ಮನ್ಲಾ.
LUK 10:1 ಹ್ಯಾ ನಂತರ್ ಯೇಸುನಿ ಆನಿ ಸತ್ತರಾವ ದೊನ್ ಜ಼ನಾನಾ ನೆಮುನ್ ಕಚಾ ಕಚಾ ಗಾವಾತ್ ಕಚಾ ಕಚಾ ಜಾ಼ಗ್ಯಾವ ಯೇಸು ಆಪ್ನು ಸ್ವತಾ ಜಾ಼ಯಾಚಾ಼ ಹುತ್ತಾ. ತಿಥ ಆಂದಿಸ್ ದೊಗಾ ದೊಗಾನಾ ಲಾವುನ್ ದಿಲ.
LUK 10:2 ತವಾ ಯೇಸು ತ್ಯನಾ, “ಪೀಕ್ ಖುಬ್, ಹಾ ಫನ್ ಕಾಮ್ಯಾರ ಥೊಡ ಹಾತ್ತ. ಪಿಕಾಚಾ ದನ್ಯಾನಿ ಆಪ್‌ಲ್ಯಾ ಪಿಕಾಸಾಟಿ ಕಾಮ್ಯಾರ ಲಾವುನ್ ದೇವಾವ ಮನ್ಹುನ್ ದೇವಾಪ ಮಾಗ್ನ ಕರಾ” ಮನ್ಲಾ.
LUK 10:3 “ಜಾ಼ವಾ ಕೂಳಿಸನ್ಯಾತ್ನಿ ಬಕರಿ ಗ್ಯಾತ್‌ಲ್ಯಾಚೆಗತ್ ಮಿ ತುಮಾನಾ ಲಾವುನ್ ದೇತೊ ಬಗಾ.
LUK 10:4 ಪೈಶಾಚಿ ಪಿಸ್ವಿ ಜು಼ಳ್ಹಿ ನಾಹಿತ ವ್ಹಾನಾ ಸಂಗ ಗಿಹುನಕೊಸಾ. ವಾಟವ ಕುನಾಲಾ ನಮಸ್ಕಾರ್ ಕರುನಕೊಸಾ.
LUK 10:5 ಆನಿ ಕಚಾ ಯಕಾ ಗರ‍್ಹಾತ್ ಜಾ಼ಸಿಲಾ ತ್ಯಾ ಗರ‍್ಹಾತ್ ಸಮಾದಾನ್ ರಾಹುನಿ ಮನ್ಹಾ.
LUK 10:6 ತಿಥ ಕೊನ್ ಸಮಾದಾನಾಚಾ಼ ಮಾನುಸ್ ಆಸ್ಲಾತ ತುಮಚಾ಼ ಸಮಾದಾನ್ ತ್ಯಚಿಪ ರಾಹಿಲ್, ನಸ್ಲಾತ ಪರತ್ ಯಯಿಲ್.
LUK 10:7 ತ್ಯಚಾ ಗರ‍್ಹಾತ್ ವಸ್ತಿಲಾ ರಾಹುನ್ ತಿ ಕ್ಯಾ ದಿತಿಲ ತ್ಯ ಖಾವುನ್ ಪಿವುನ್ ರಾವ್ಹಾ ಕಾ ಮಂಜೆ ಆಳ್ ಆಪ್ಲೆ ಮಜು಼ರಿಲಾ ಯೊಗ್ಯ ಹಾ ಗರ‍್ಹ ಬದಲು ನಕೊಸಾ.
LUK 10:8 ಕಚಾಬಿ ಗಾವಾತ್ ತುಮಿ ಗೆಲಾಸಾಕಿ ತ್ಯಂಚಾನಿ ತುಮಾನಾ ಹಾಕಟ್ಲತ ತಿ ತುಮಾನಾ ಕ್ಯಾ ವ್ಯಾಡ್ತಿಲ ತ್ಯ ಖಾವಾ.
LUK 10:9 ತ್ಯಾತ್ ಕೊನ್ ದುಖನ್ಕರಿ ಹಾ ತ್ಯನಾ ಬರಿ ಕರಾ ಆನಿ ತ್ಯನಾ ದೇವಾಚ಼ ರಾಜ ತುಮ್ಚೆ ಜ಼ವಳ್ ಆಲ್ಯಾ ಮನ್ಹುನ್ ಸಾಂಗಾ.
LUK 10:10 ಆನಿ ತುಮಿ ಕಚಾಬಿ ಗಾವಾತ್ ಗೆಲಾಸಾ ಆನಿ ತ್ಯಂಚಾನಿ ತುಮಾನಾ ಹಾಕಟ್ಲ ನಾಹಿತ ತಿತ್ಲೆ ಪಾಂದಿವ ಜಾ಼ವುನ್ ಆಸ ಮನ್ಹಾ.
LUK 10:11 ಆಮ್ಚಾ ಪಾಯಾನಾ ಲಾಗ್‌ಲ್ಯಾಲಿ ತುಮ್ಚಾ ಗಾವಾಚಿ ಧುಳ್ಬಿ ತುಮ್ಚಿ ತುಮಾನಾಸ್ ಜಾ಼ಢುನ್ ಟ್ಯಾಕ್ತಾವ್ ಫನ್ ದೇವಾಚ಼ ರಾಜ ಜ಼ವಳ್ ಆಲ್ಯಾ ಹ್ಯ ಲಕ್ಶೆತ್ ಥೆವಾ ಮನ್ಹುನ್ ಸಾಂಗ್ಲ.
LUK 10:12 ಮಿ ತುಮಾನಾ ಸಾಂಗ್ತೊ ತ್ಯಾ ನ್ಯಾಯಿ ನಿವ್ಡಾಚಾ ದಿಸಾದಿಸಿ ತಸಲ್ಯಾ ಗಾವಾಚಿ ಹಾಕಿಗತ್ ಸದೊಮ್ ಗಾವಾಚೆ ಹಾಕಿ ಗತಿವ್ನಿ ಕಠಿನ್ ವ್ಹಯಿಲ್ ಮನ್ಲಾ.
LUK 10:13 “ಖೊರಾಜಿನಿ, ಬೆತ್ಸಾಯಿದಾ ತುಜಿ಼ ದುರದೇಸ್ನಾ ಕ್ಯಾ ಸಾಂಗು; ಕಾ ಮಂಜೆ ತುಮ್ಚೆ ಮದ್ದಿ ಗಡಲ್ಯಾಲಿ ಪರಾಕ್ರಮಾಚಿ ಕಾಮ ತುರ್ ಆನಿ ಸಿದೊನಾತ್ನಿ ಗಡಲಿ ಆಸ್ಥಿತ ತ್ಯಂಚಾನಿ ತವಾಸ್ ಚಿಲಾಚ಼ ಗೊನ್ತಾ ಬಾಂದುನ್ ರಾಖ್ ಆಂಗಾವ ಗಿಹುನ್ ಬಸುನ್ ಪಶ್ಚಾತಾಪ್ ಪಡ್ಲಿ ಆಸ್ಥಿತ.
LUK 10:14 ಹ್ಯಚಿಸ್ ಲಾಗುನ್ ನ್ಯಾಯಿ ನಿವ್ಡಾಚಾ ದಿಸಾತ್ ದೇವ್ ತುಮ್ಚೆ ಪರಾಸ್ ತುರ್ ಆನಿ ಸಿದೊನ್ ಗಾವಾಂಚಿವ ಕರ್ನಾದಾವಿಲ್.
LUK 10:15 ಆನಿ ಕಪೆರ್ನೌಮ ತು ಪರಲೊಕಾತ್ ಚ಼ಡ್ಸಿಲ್ ಕ್ಯಾ? ನಾಹಿ! ತು ನರಕಾತ್ ಉತಾರ್ಸಿಲ್.
LUK 10:16 ಕಚಾ಼ ತುಮ್ಚ಼ ಐಕ್ತೊ ತ್ಯೊ ಮಾಜ಼ ಐಕ್ತೊ ಆನಿ ಕಚಾ಼ ತುಮಾನಾ ನಾಖರ್ತೊ ತ್ಯೊ ಮನಾ ನಾಖರ್ತೊ ಆನಿ ಕಚಾ಼ ಮನಾ ನಾಖರ್ತೊ ತ್ಯೊ ಕಚಾನಿ ಮನಾ ಲಾವುನ್ ದಿಲ್ಯಾ ತ್ಯಲಾ ನಾಖರ್ತೊ” ಮನ್ಲಾ.
LUK 10:17 ಮಂಗ್ ತೆ ಸತ್ತರಾವ ದೊನ್ ಜಾ಼ನ್ ಆನಂದಾನಿ ಪರತ್ ಯವುನ್ ಮನ್ಲ, “ಪ್ರಭು ತುಜಾ ನಾವಾನಿ ಭುಥ ದಿಕಿಲ್ ಆಮ್ಚಾ ತಾಬ್ಯಾತ್ ರಾಥ್ಯಾತ. ”
LUK 10:18 ತವಾ ಯೇಸು ತ್ಯನಾ ಮನ್ಲಾ, “ಸೈತಾನ್ ಪರಲೊಕಾತ್ನಿ ಇಜ಼ಚೆಗತ್ ಪಾಕ್ಕನ್ ಪಡ್‌ಲ್ಯಾಲ ಬಗಲ್ಯಾ.
LUK 10:19 ಬಗಾ ಮಿ ತುಮಾನಾ ಸಾಪ್ ಆನಿ ಇಚು಼ ಹ್ಯನಾ ತುಡುವಾಯಾ ಆನಿ ವೈರಿಚಾ ಸಗ್‌ಳ್ಯಾ ಬಳಾವರ್ ಹಾಕ್ ದಿಲ್ಯಾ ತುಮಾನಾ ಕಾಯೇಕ್ ಅನ್ನೆವ್ ವ್ಹಯಿತ್ನಾಹಿ.
LUK 10:20 ಫನ್ ಬುಥ ತುಮ್ಚಾ ತಾಬ್ಯಾತ್ ರಾಥ್ಯಾತ ಮನ್ಹುನ್ ಆನಂದ್ ವ್ಹವುನಕೊಸಾ ತುಮ್ಚಿ ನಾವ ಸ್ವರ್ಗಾತ್ ಲಿವ್‌ಲ್ಯಾಲಿ ಹಾತ್ತ ಹ್ಯಚಾ಼ ಆನಂದ್ ಕರಾ ಮನ್ಲಾ.
LUK 10:21 ತೆ ಗಟ್ಕಲಾ ಯೇಸು ಪವಿತ್ರ ಆತ್ಮಾಚೆ ಹೌಸನಿ ಮನ್ಲಾ, “ಬಾ ಸ್ವರ್ಗಾಚಾ ಆನಿ ಪ್ರತ್ವಿಚಾ ಪ್ರಭು ಮಿ ತುಲಾ ವವ್ಯಾಳ್ತೊ ಕಾ ಮಂಜೆ ಜ್ಞಾನಿ ಆನಿ ಶಿಕ್‌ಲ್ಯಾಲ್ಯಾಂಚಿಪ್ನಿ ಹ್ಯಾ ಗುಶ್ಟಿ ಗಪ್ ಥಿವುನ್ ತ್ಯಾ ತು ಕಾಯ್ ಸಿಕ್‌ಲ್ಯಾ ನಸ್‍ಲ್ಯಾಲ್ಯಾನಾ ಉಗ್ಡುನ್ ದಾವಾಚ಼ ತುಲಾ ಬರ ದಿಸ್ಲ ಮನ್ಹುನ್ ತುಲಾ ವವ್ಯಾಳ್ತೊ.
LUK 10:22 ಮಾಜಾ ಬಾನಿ ಸಗ್ಳ ಮಾಜಾ ತಾಬ್ಯಾತ್ ದಿಲ್ಯಾ, ಲ್ಯೊಕ್ ಕೊನ್ ಹಾ ಹ್ಯ ಬಾ ವಾಚು಼ನ್ ಕುನಾಲಾ ಠಾವ ನಾಹಿ ಆನಿ ಬಾ ಕೊನ್ ಹಾ ಹ್ಯ ಲೇಕಾಲಾ ತ್ಯವ್ಡಸ್ ಠಾವ ಆನಿ ಕಚಾಲಾ ತ್ಯೊ ಉಗ್ಡುನ್ ದಾವಾಚಿ ಲೇಕಾಚಿ ಇಚ್ಚಾ ಆಸಲ್ ತ್ಯಚೆ ವಾಚು಼ನ್ ಕುನಾಲಾ ಠಾವ ನಾಹಿ” ಮನ್ಲಾ.
LUK 10:23 ಯೇಸು ಶಿಶಾಂಚಿಕ್ಡ ಪರ್ತುನ್‍ ತೇ ಯಕಾನ್ಸಿ ಆಸ್ಥಾನಾ ತ್ಯನಾ ಕ್ಯಾ ಸಾಂಗ್ಲ ಮಂಜೆ “ಹ್ಯಾ ಗುಶ್ಟಿ ಬಗ್‌ತ್ಯಾಲ ತುಮಿ ಕ್ಯವ್ಡ ಬರ. ”
LUK 10:24 ಹ್ಯಚಿಸ್ ಲಾಗುನ್ ತುಮಾನಾ ಸಾಂಗ್ತೊ ತುಮಿ ಬಗ್‌ತ್ಯಾಲಿ ಕಾಮ್ ಬಗನ್ಯಾಚಿ ಇಚಾ ಖುಬ್ ಪ್ರವಾದಿಂಚಾನಿ ಆನಿ ರಾಜಾಂಚಾನಿ ಕಿಲಿ ತರಿ ತ್ಯನಾ ಬಗಾಯಾ ಮಿಳಾಲಿ ನಾಹಿ ಆನಿ ತುಮಿ ಐಕಿತ್ ಹಾಸಾ ತ್ಯ ಐಕಾನ್ಯಾಚಿ ಇಚಾ ಕಿಲಿ ತರಿ ತ್ಯನಾ ಐಕಾಯಾ ಮಿಳಾಲ ನಾಹಿ.
LUK 10:25 ಮಂಗ್ ಬಗಾ ಯೊಕ್ ಶಾಸ್ತ್ರಿ ಉಬಾ ರಾಯ್ಲಾ ಆನಿ ಯೇಸುಚಿ ಪಾರಕ್ ಕರಾಯಾಸಾಟಿ ಮನ್ಲಾ, “ಪ್ರಭು, ಕ್ಯಾ ಕೆಲ್ಯಾವ ಮನಾ ಶಾಶ್ವತ್ ಜೀವನ್ ಮಿಳಲ್?
LUK 10:26 ಯೇಸು ತ್ಯಲಾ “ಮೋಸೆಚಾ ಧರ್ಮ ಶಾಸ್ತಾರಾತ್ ಕ್ಯಾ ಲಿವ್‌ಲ್ಯಾಲ ಹಾ? ತು ಕ್ಯಾ ಸಮಜು಼ನ್ ಗೆತ್ಲಸ್? ಮನ್ಲಾ.
LUK 10:27 ತವಾ ಶಾಸ್ತ್ರಿ, “ತು ತುಜಾ಼ ದೇವ್ ಪರಮೇಶ್ವರಾಚಿ ಪುರ‍್ಯಾ ಮನಾನಿ ಪುರ‍್ಯಾ ಜಿ಼ವಾನಿ ಪುರ‍್ಯಾ ಬಳಾನಿ ಆನಿ ಪುರ‍್ಯಾ ಮನಾನಿ ಮಾಯಾ ಕರ್ ಆನಿ ತುಜಿ಼ಗತ್ ತುಜಾ ಸೆಜಾರ‍್ಯಾಚಿ ಮಾಯಾ ಕರ್ ಆಸ ಲಿವಲ್ಯಾ” ಮನ್ಲಾ.
LUK 10:28 ಯೇಸುನಿ ಶಾಸ್ತ್ರಿಲಾ, “ಉತ್ತರ್ ತು ಠಿಕ್ ದಿಲಾಸ್ ಮನ್ಲಾ. ಹ್ಯಚ಼್ ಕರ್ ಮಂಜೆ ಜ಼ಗಸಿಲ್” ಮನ್ಲಾ.
LUK 10:29 ಫನ್ ಆಪ್ನು ನಿತಿವಂತ್ ಮನ್ಹುನ್ ಗಿಹ್ಯಾಚಿ ಇಚಾ ದರುನ್ ತ್ಯೊ ಯೇಸುಲಾ, “ಫನ್ ಮಾಜಾ಼ ಸೇಜಾ಼ರಿ ಕೊನ್? ಮನ್ಲಾ.
LUK 10:30 ಯೇಸುನಿ ಉತ್ತರ್ ದಿಲಾ, ಯೊಕ್ ಮಾನುಸ್ ಯೆರುಸಲೇಮಿತ್ನಿ ಖಾಲ್ ಉತುರುನ್ ಯೆರಿಕೊಸ್ ಜಾ಼ಯಿತ್ ಆಸ್ಥಾನಾ ಚೊ಼ರಾಂಚಾ ಹಾತಾತ್ ಗಾವ್ಲಾ ತ್ಯಂಚಾನಿ ತ್ಯಚ಼ ಕಪ್ಡ ಕಾಡುನ್ ಗಿಹುನ್ ತ್ಯಲಾ ಮ್ಯಾರ್ಲಾ ಆನಿ ತ್ಯಲಾ ಆಡ್ಕಾಚಾ಼ ಮಾರುನ್ ಗೆಲಾ.
LUK 10:31 ತವಾಸ್ ಯೊಕ್ ಯೆಹುದ್ಯ ಯಾಜಕ್ ತೆ ವಾಟನಿ ಖಾಲ್ ಜಾ಼ಯಿತ್ ಹುತ್ತಾ; ತ್ಯನಿ ತ್ಯಲಾ ಬಗುನ್ ದುಸರೆ ಬಾಜು಼ಕ್ನಿ ಗೆಲಾ.
LUK 10:32 ತಸಾಸ್ ಯೊಕ್ ಲೆವಿ ತಿಥ ಆಲಾ ತ್ಯಲಾ ಬಗುನ್ ತ್ಯೊಬಿ ದುಸರೆ ಬಾಜು಼ಕ್ನಿ ಗೆಲಾ.
LUK 10:33 ಫನ್ ಯೊಕ್ ಸಮಾರ‍್ಯಾ ಆಲಾ ತೆ ವಾಟನಿ ಯತಾನಾ ತ್ಯೊ ಹುತ್ತಾ ತಿಥ ಆಲಾ ಆನಿ ತ್ಯಲಾ ಬಗುನ್ ತ್ಯಚಿ಼ವ ತ್ಯಲಾ ಕರ್ನಾ ಆಲಿ.
LUK 10:34 ತ್ಯೊ ಜ಼ವಳ್ ಜಾ಼ವುನ್ ತ್ಯಚಾ ಗಾವ್ಹಾನಾ ತ್ಯಾಲ್ ಆನಿ ದರಾಕ್ಶಿಚಾ ರಸ್ ಲಾವುನ್ ಬ್ಯಾಂದಲಾ ಆನಿ ತ್ಯಲಾ ಆಪ್‌ಲ್ಯಾ ಗಾಡ್ವಾವರ್ ಬಸ್ವುನ್ ದವಖಾನ್ಯಾತ್ ಆನ್ಲಾ ಆನಿ ತ್ಯಚಿ ಕ್ಯಾಳ್ಜಿ ಗಿತ್ಲಿ.
LUK 10:35 ದುಸರೆ ದಿಸಿ ತ್ಯನಿ ದೊನ್ ರುಪಯಿ ಕಾಡುನ್ ದವಖನ್ಯಾತಲ್ಯಾ ರಕ್ಶಕಾಲಾ ದಿವುನ್ ಹ್ಯಚಿ ಕ್ಯಾಳ್ಜಿ ಘೇ ಆನಿ ಹ್ಯಚಿವ್ನಿ ? ಆಗಾವ್ ಖರ್ಚ಼ ಜಾ಼ಲ್ಯಾಲಾ ಮಿ ಪರತ್ ತುಲಾ ದೇತೊ” ಮನ್ಲಾ.
LUK 10:36 ತವಾ ಯೇಸು “ತುಜಾ ಮನ್ಯಾನಿ ಚೊ಼ರಾಂಚಾ ಹಾತಾತ್ ಗಾವಲ್ಯಾಲ್ಯಾ ಮಾನ್ಸಾಚಾ಼ ಸೇಜಾ಼ರಿ ಹ್ಯಾ ತಿಗಾತ್ ಕೊನ್ ಜಾ಼ಲಾ?
LUK 10:37 ತವಾ ಶಾಸ್ತ್ರಿ, “ತ್ಯಚಿ಼ವ ದಯಾ ದ್ಯಾವ್‌ಲ್ಯಾಲಾ” ಮನ್ಲಾ. ತವಾ ಯೇಸು ತ್ಯಲಾ “ಜಾ಼ ಆನಿ ತು ಬಿ ತಸಸ್ ಕರ್” ಮನ್ಲಾ.
LUK 10:38 ಮಂಗ್ ತೆ ಮೊರ‍್ಹ ಜಾ಼ಯಿತ್ ಆಸ್ಥಾನಾ ತ್ಯೊ ಯಕಾ ಗಾವಾತ್ ಆಲಾ ತವಾ ಮಾರ್ಥಾ ನಾವಾಚಿ಼ ಯೇಕ ಬಾಯಿಲ್ ಮಾನ್ಸಾನಿ ತ್ಯಲಾ ಆಪ್‌ಲ್ಯಾ ಗರ‍್ಹಾತ್ ಹಾಕಟ್ಲಾ.
LUK 10:39 ತಿಲಾ ಮರಿಯಾ ನಾವಾಚಿ ಯೇಕ್ ಭನ್ ಹುತ್ತಿ ತಿ ಪ್ರಭುಚಾ ಪಾಯಾಕ್ಡ ಬಸುನ್ ತ್ಯಚ಼ ಬೊಲ್ನ ಐಕಿತ್ ರಾಹಿಲಿ.
LUK 10:40 ತವಾ ಮಾರ್ಥಾಲಾ ಖುಬ್ ಕಾಮ್ ಲಾಗ್ಲ ಮನ್ಹುನ್ ತಿಚ಼ ತಾರಾಂಗನ್ ಜಾ಼ಲ ಆನಿ ತಿ ಮೊರ‍್ಹ ಯವುನ್, “ಪ್ರಭು ಮಾಜೆ ಭನ್ಹಿನಿ ಮಾಜಿವ ಯಕ್ಲಿವಸ್ ಕಾಮಾಚಾ಼ ಭಾರ್ ಟ್ಯಾಕ್ಲಾ ಹ್ಯ ತುಲಾ ಬರ ದಿಸ್ತ ಕ್ಯಾ? ಮನಾ ಮಜ಼ತ್ ಕರಾಯಾ ಸಾಂಗ್” ಮನ್ಲಿ.
LUK 10:41 ಪ್ರಭು ತಿಲಾ, “ಮಾರ್ಥಾ ಮಾರ್ಥಾ ತು ಖುಬ್ ಗುಶ್ಟಿಂಚಿ ಯವಜ್ನಾ಼ ಆನಿ ಗಡಬಡ್ ಕರ್ತೆಸ್.
LUK 10:42 ಫನ್ ಥೊಡ್ಯಾ ತ್ಯವ್‍ಡ್ಯಾಸ್ ಗುಶ್ಟಿ ಉಪೆಗಿಚಾ ಹಾತ್ತಾ. ಮರಿಯಾನಿ ಯೇಕುಸ್ ಚಾ಼ಂಗ್ಲಿ ನಿವುಡುನ್ ಗೆತ್ಲೆ ತಿ ತಿಚಿಪ್ನಿ ಕಾಡುನ್ ಗಿಹ್ಯಾ ವ್ಹನಾರ್ ನಾಹಿ” ಮನ್ಲಾ.
LUK 11:1 ಮಂಗ್ ಯಕಸಿ ಯಕಾ ಜಾ಼ಗ್ಯಾವ ಮಾಗ್ನ ಕರೀತ್ ಹುತ್ತಾ ತ್ಯ ತ್ಯನಿ ಸಪಿವ್‌ಲ್ಯಾವ ತ್ಯಚಾ ಶಿಶಾತ್ಲಾ ಯೊಕ್ ಮನ್ಲಾ, “ಪ್ರಭು ಯೊಹಾನಾನಿ ಕಸ ಆಪ್‌ಲ್ಯಾ ಶಿಶಾನಾ ಮಾಗ್ನ ಕರಾಚ಼ ಶಿಕಿವ್‍ಲ್ಯಾ ತಸ ತು ಆಮಾನಾ ಸಿಕಿವ್. ”
LUK 11:2 ತವಾ ಯೇಸು ತ್ಯನಾ ಮನ್ಲಾ. “ತುಮಿ ಮಾಗ್ನ ಕರ್ತಾನಾ ಸ್ವರ್ಗಾತ್‌ಲ್ಯಾ ಆಮ್ಚಾ ಬಾ ದೆವಾ, ತುಜ಼ ನಾವ್ ಪವಿತ್ರ ಮನ್ಹಾವ. ತುಜ಼ ರಾಜೆ ಯವಾವ.
LUK 11:3 ಆಮ್‌ಚ಼ ಖಾಯಿಮಚ಼ ಜೆವಾನ್ ಆಮಾನಾ ಖಾಯಿಮ್ ದೇ.
LUK 11:4 ಆನಿ ಆಮ್ಚಿ ಪಾಪ ಮಾಪ್ ಕರ್ ಕಾ ಮಂಜೆ ಆಮಾನಾ ಚು಼ಕ್ ಕೆಲ್ಯಾಲ್ಯಾ ಪರ್ತೇಕಾಲಾ ಆಮಿ ಮಾಪ್ ಕರ್ತಾವ್. ಆನಿ ಆಮಾನಾ ಪರಿಕ್ಶೆತ್ ಗಾಲುನಕೊಸ್.
LUK 11:5 ಆನಿ ಯೇಸು ಶಿಶಾನಾ ಮನ್ಲಾ, “ತುಮ್ಚಾತ್‍ಲ್ಯಾ ಯಕಾಲಾ ಯೊಕ್ ಸುಪ್ತಿ ಆಸ್ಥೊ ತ್ಯೊ ತ್ಯಚಿಪ ಅರ್ದೆ ರಾತಿತ್ ಜಾ಼ವುನ್ ತ್ಯಲಾ ಸೊಪ್‌ತ್ಯಾ ಮನಾ ತೀನ್ ಬಾಕ್‌ರ‍್ಯಾ ಉಸ್‌ನ್ಯಾ ದೇ.
LUK 11:6 ಕಾ ಮಂಜೆ ಮಾಜಾ಼ ಯೊಕ್ ಸುಪ್ತಿ ಮಾಜಾ ಗರ‍್ಹಾತ್ ಆಲ್ಯಾ ಆನಿ ತ್ಯಲಾ ಖಾಯಾ ದಿಯಾ ಮಾಜಿಪ ಕಾಯ್ ನಾಹಿ.
LUK 11:7 ತವಾ ತ್ಯೊ ಆತ್ನಿ, “ಮನಾ ತರಾಸ್ ದಿವುನಕೋಸ್ ಆತಾ ದಾರ್ ಲ್ಯಾವ್‌ಲ್ಯಾ ಆನಿ ಮಾಜಿ ಪ್ಯೂರ್ಗಿ ಮಾಜಿಪ ನಿಜ಼ಲ್ಯಾತ ಮಿ ಉಠುನ್ ತುಲಾ ಕಾಯ್ ದಿಯಾ ವ್ಹಯಿತ್ ನಾಹಿ” ಮನ್ಹಿಲ್.
LUK 11:8 ಮಿ ತುಮಾನಾ ಸಾಂಗ್ತೊ, ತ್ಯೊ ತ್ಯಚಾ಼ ಸುಪ್ತಿ ಜಾ಼ಲಾತರಿ ತ್ಯಲಾ ತ್ಯೊ ಉಠುನ್ ದೇನಾರ್ ನಾಹಿ ಫನ್ ತ್ಯಚಾ ಜಾ಼ಚಾ಼ನಿ ತ್ಯೊ ಉಠುನ್ ತ್ಯಲಾ ಪಾಯ್ಜೆ ತ್ಯವ್ಡ ದೇನಾರ್. ಮನ್ಲಾ
LUK 11:9 ಮಿ ತುಮಾನಾ ಸಾಂಗ್ತೊ, ಮಾಗಾ ತವಾ ದೇವ್ ತುಮಾನಾ ದೆನಾರ್ ಸೋದಾ ತವಾ ತುಮಾನಾ ಗಾವ್ನಾರ್ ದಾರ್ ವಾಜ಼್ವಾ ತವಾ ತುಮ್ಚೆ ಸಾಟಿ ದಾರ್ ಉಗಡ್ತಿಲ.
LUK 11:10 ಕಾ ಮಂಜೆ ಕೊನ್ ಮಾಗ್ತೊ ತ್ಯಲಾ ದೆನಾರ್ ಕೊನ್ ಶೊಥೊ ತ್ಯಲಾ ಗಾವ್ಥ ಕೊನ್ ದಾರ್ ಬಡಿವ್ತೊ ತ್ಯಲಾ ಉಗಾಡ್ತ.
LUK 11:11 ತುಮ್ಚಾತ್ ಆಸ್ಲಾ ಕುನಾಚಾ಼ ಬಾ ಹಾಕ್ಯಾ, ತ್ಯೊ ಆಪ್‌ಲ್ಯಾ ಮುಲಾನಿ ಮಾಸ ಮಾಗ್ಲತ ತ್ಯಲಾ ಮಾಸಾ ದಿಯಾಚಾ಼ ಸುಡುನ್ ಸಾಪ್ ದಿಯಿಲ್ ಕ್ಯಾ?
LUK 11:12 ನಾಹಿತ ಆಂಡ ಮಾಗ್‌ಲ್ಯಾಲ ಆಸ್ಥಾನಾ ತ್ಯಲಾ ಇಚು಼ ದಿಯಿಲ್ ಕ್ಯಾ?
LUK 11:13 ತುಮಿ ವಾಯಿಟ್ ಆಸ್ಥಾನಾ ತುಮಿ ತುಮ್ಚಾ ಮುಲಾನಾ ಚಾ಼ಂಗ್ಲ ದಿಯಾ, ಗಿಹ್ಯಾ ಕಳತ ತ ಸ್ವರ್ಗಾತಲ್ಯಾ ಬಾಪ ಕೊನ್ ಮಾಗತೊ ತ್ಯಲಾ ತ್ಯೊ ಕಿತ್ಕ ಇಸೆಸ್ ಕರುನ್ ಪವಿತ್ರಾತ್ಮ ದಿಯಿಲ್. ”
LUK 11:14 ಯಕಸಿ ಯೇಸು ಯಾಕ್ ಭುತ್ ಕಾಡಿತ್ ಹುತ್ತಾ. ತ್ಯ ಮುಖ ಹುತ್ತ ತವಾ ಭುತ್ ನಿಗಲ್ಯಾವರ್ ಮುಖಾ ಬೋಲಾ ಲಾಗ್ಲಾ ತ್ಯ ಬಗುನ್ ಲೊಕ ಗಾಭಾರ್ಲಿತ.
LUK 11:15 ಫನ್ ತ್ಯಾತ್ಲ ಕಿತೀಕಿ ಜಾ಼ನ್ ಮನ್ಲ, “ಹ್ಯೊ ಭುಥಾಂಚಾ಼ ದನ್ಹಿ ಬೆಲ್ಜೆಬುಲ್ ಹ್ಯಚಾ ಬಳಾನಿ ಹ್ಯೊ ಭುಥ ಕ್ಯಾಡತ್ಯೊ ಮನ್ಲ.
LUK 11:16 ಆನಿ ದುಸರ ಥೊಡ ಜಾ಼ನ್ ಯೇಸುಚಿ ಪರಿಕ್ಶೆ ಕರುನ್ ಬಗಾಯಾ, “ತ್ಯಚಿಪ ಯೇಕ್ ವಳಕ್ ದ್ಯಾವ್” ಮನ್ಲ.
LUK 11:17 ಫನ್ ಯೇಸುನಿ ತ್ಯಂಚಾ ಮನಾತ್ಲಾ ಇಚಾರ್ ವಳ್ಕುನ್ ತ್ಯನಾ ಮನ್ಲಾ, “ಆಪ್‌ಲ್ಯಾತ್ ಫುಟ್ ಪಡ್‌ಲ್ಯಾಲ ಪರ್ತೇಕ್ ರಾಜ ಹಾಳ್ ಪಡ್ತ ಆನಿ ಗರ‍್ಹಾವ ಘರ್ ಪಡ್ತ.
LUK 11:18 ಸೈತಾನಾತ್ನಿ ದುಯಿ ಪಡ್ಲಿಕಿ ತ್ಯಂಚ಼ ರಾಜ ಕಸ ಟಿಕಲ್? ಕಾ ಮಂಜೆ ಮಿ ಬೆಲ್ಜೆಬುಲಾಚಾ ಬಳಾನಿ ಭುಥ ಕ್ಯಾಡ್ತೊ ಆಸ ತುಮಿ ಮಂಥಾಸಾ.
LUK 11:19 ಫನ್ ಮಿ ಬೆಲ್ಜೆಬುಲಾಚಾ ಬಳಾನಿ ಭುಥ ಕಾಡಿತ್ ಆಸಲ್ ತ ತುಮ್ಚಿ ಲೊಕ ಕುನಾಚಾ ಬಳಾನಿ ಕ್ಯಾಡತ್ಯಾತ? ಮನ್ಹುನ್ ತುಮ್ಚಿ ಲೊಕ ತುಮ್ಚಿಸ್ ಚು಼ಕ್ ಮನ್ಹಾರ್;
LUK 11:20 ಫನ್ ಮಿ ಜ಼ರ್ ದೇವಾಚಾ ಬಳಾನಿ ಭುಥ ಕ್ಯಾಡತ್ಯಾಲಾ ಹಾ ತ ದೇವಾಚ಼ ರಾಜೆ ತುಮ್ಚಿಪ ಆಲ್ಯಾಲ ಹಾ.
LUK 11:21 ಹಾತ್ಯಾರಿ ಗಿಹುನ್ ಬಳ್ ಆಸಲ್ಯಾಲಾ ಮಾನುಸ್ ಆಪ್ಲ ಘರ್ ರಾಖಿತ್ ಆಸ್ಥಾನಾ ತ್ಯಚಾ಼ ಮ್ಹಾಲ್ ಮಾಥಾ ಶಾರ್ಕಾ ರಾಥೊ.
LUK 11:22 ಫನ್ ತ್ಯಚಿವ್ನಿ ಬಳಾಚಾ಼ ಮಾನುಸ್ ತ್ಯಚಿಪ ಯವುನ್ ತ್ಯಲಾ ದರ್ತೊ ತವಾ ಕಚಾ ಹತ್ಯಾರ‍್ಯಾಂಚಿವ ತ್ಯನಿ ಇಸ್ವಾಸ್ ಥೆವ್ಲಾ ಹುತ್ತಾ ತಿ ಹ್ಯೊ ಗಿಹುನ್ ಜಾ಼ತೊ ಆನಿ ತ್ಯಚ಼ ನೆಲ್ಯಾಲ ಸಗ್ಳ ವಾಟುನ್ ಟ್ಯಾಕ್ತೊ.
LUK 11:23 ಕೊನ್ ಮಾಜಾ಼ ನಸ್ತೊ ತ್ಯೊ ಮಾಜಾ಼ ವಾದಿ ವ್ಹತೊ; ಆನಿ ಕಚಾ಼ ಮಾಜಿ ಸಂಗ ಜು಼ಡಿತ್ ನಾಹಿ ತ್ಯೊ ಉದಳ್ತೊ.
LUK 11:24 ಯಕಾ ಮಾನ್ಸಾತ್ನಿ ಭುತ್ ನಿಗಾಲ ಮಂಜೆ ತ್ಯ ಇಸ್ರಾಮಾ ಸುದಿತ್ ಪಾನಿ ನಸ್‌ಲ್ಯಾಲ್ಯಾ ಜಾ಼ಗ್ಯಾವ್ನಿ ಫಿರತ್ ರಾಥ ಇಸ್ರಾಮಾ ಗಾವ್ಲಾ ನಾಹಿ ಮನ್ಹುನ್ ತ್ಯ ಮಿ ಸುಡುನ್ ಆಲ್ಯಾಲ್ಯಾ ಮಾನ್ಸಾಚೆ ಆತ್ ಪರತ್ ಜಾ಼ತೊ ಮಂಥ.
LUK 11:25 ಆನಿ ಯವುನ್ ತ್ಯ ಗರ್ ಲುಟುನ್ ಶಾದ್ರ ಕೆಲ್ಯಾಲ ಬಗುನ್
LUK 11:26 ತ್ಯ ಭುತ್ ಜಾ಼ವುನ್ ಆಪ್ಲಿಪ್ನಿ ವಾಯಿಟ್ ಆಸ್‌ಲ್ಯಾಲಿ ದುಸ್ರಿ ಸಾತ್ ಭುಥ ಗಿಹುನ್ ಯನಾರ್ ತೀ ತ್ಯಾ ಮಾನ್ಸಾತ್ ಬರ್ಹುನ್ ತಿಥ ರಾನ್ಹಾರ್ ಮಂಗ್ ತ್ಯಾ ಮಾನ್ಸಾಚಿ ಸೆವಟ್ಚಿ ಪರಸ್ಥಿತಿ ಪೈಲ್ಯಾವ್ನಿ ವಾಯಿಟ್ ವ್ಹತ್ತಿ” ಮನ್ಲಾ,
LUK 11:27 ಮಂಗ್ ಆಸ ಜಾ಼ಲ. ಯೇಸು ಹ್ಯಾ ಗುಶ್ಟಿ ಬೊಲತ್ ಆಸ್ಥಾನಾ ಮಾನ್ಸಾತ್ಲಿ ಯೇಕ್ ಬ್ಯಾಯ್ಕೊ ಮಾನುಸ್ ಮೊಟ್ಯಾನಿ ತ್ಯಲಾ “ತುಲಾ ಜ಼ಲ್ಮ ದಿವುನ್ ಬಾಳಗ್‌ಲ್ಯಾಲಿ ಬ್ಯಾಯ್ಕಾ ಮಾನುಸ್ ಖುಬ್ ಬರಿ” ಮನ್ಲಿ.
LUK 11:28 ತವಾ ಯೇಸು, ತ್ಯಚೆ ಪಕ್ಶಿ ಕೊನ್ ದೇವಾಚಿ ವಚ್ನ ಐಕ್ತೊ ಆನಿ ಪ್ಯಾಳ್ತೊ ತ್ಯೊಸ್ ಖುಬ್ ಬರಾ” ಮನ್ಲಾ.
LUK 11:29 ತವಾ ಲೊಕ ತ್ಯಚಿಪ ಯಕಜಾ಼ಗಿ ಜ಼ಮತ್ ಆಸ್ಥಾನಾ ಯೇಸು ಆಸ ಮನ್ಹಾಯಾ ಲಾಗ್ಲಾ ಹಿ ಪಿಳ್ಗಿ ಬುರ್ಸಿ ಪಿಳ್ಗಿ ಹಾ ಹಿ ಅದ್ಬುತ್ ಮಾಗ್ತೆ ಫನ್ ಯೊನಾಚಾ ಅದ್ಬುತಾ ಶಿವಾರ್ ದಿಸಿರಾ ಅದ್ಬುತ್ ಹ್ಯನಾ ಮಿಳ್ನಾರ್ ನಾಹಿ.
LUK 11:30 ಕಾ ಮಂಜೆ ಯೊನಾ ಕಸಾ ನಿನೆವೆವಾಲ್ಯಾನಾ ವಳಕ್ ಜಾ಼ಲಾ ತಸಾ ಮಾನ್ಸಾಚಾ಼ ಲ್ಯೊಕ್ ಹೆ ಪಿಳ್ಗಿಲಾ ವ್ಹಯಿಲ್.
LUK 11:31 ಶೆಬತ್ಲಿ ರಾನಿ ನ್ಯಾಯಿಚಾ ಯಳಾತ್ ಹೆ ಪಿಳ್ಗಿಚಾ ಲೊಕಾ ಸಂಗ ಉಠುನ್ ತ್ಯಂಚಿವ ಚು಼ಕ್ ಥರವಿಲ್: ಕಾ ಮಂಜೆ ಸೊಲೊಮನಾಚ಼ ಗಿನ್ಯಾನ್ ಐಕಾಯಾ ತಿ ಪ್ರತ್ವಿಚಾ ಮುಳಾತ್ನಿ ಆಲಿ ಆನಿ ಮಿ ತುಮಾನಾ ಕ್ಯಾ ಸಾಂಗಾಚ಼ ಮಂಜೆ ಬಗಾ ಸಲೊಮೊನಾವ್ನಿ ಥೊರ್ಲಾ ಯೊಕ್ ಹಿತ ಹಾ.
LUK 11:32 ನಿನೆವೆಚಿ ಲೊಕ ನ್ಯಾಯಿಚಾ ಯಳಾತ್ ಹೆ ಪಿಳ್ಗಿ ಸಂಗ ಉಬಿ ರಾಹುನ್ ಹೆ ಪಿಳ್ಗಿವ ಚು಼ಕ್ ಥರಿವ್ನಾರ್ ಕಾ ಮಂಜೆ ಪ್ರವಾದಿ ಜಾ಼ಲ್ಯಾಲಾ ಯೋನಾಚಾ ಉಪದೆಸಾನಿ ಪಶ್ಚತಾಪ್ ಜಾ಼ಲಾ; ಫನ್ ಬಗಾ ಮಿ ತುಮಾನಾ ಸಾಂಗ್ತೊ ಯೊನಾವ್ನಿ ಥೊರ್ಲಾ ಯೊಕ್ ಹಿಥ ಹಾ.
LUK 11:33 ದೀವಾ ಲಾವುನ್ ಕೊನ್ ಐದಾನಾ ಬುಡಿ ನಾಹಿತ ಕಶಾಚೆ ಆಡ್‌ಶಾ ಥಿವಿತ್ ನಾಹಿ, ತ್ಯೊ ಆತ್ ಯತ್ಯಾಲ್ಯಾನಾ ಉಜಿಡ್ ದಿಸಾಯಾ ವ್ಹಯಿ ಮನ್ಹು‍ನ್ ದಿವಲವನ್ಯಾವ ಥೆವ್‌ತ್ಯಾತ.
LUK 11:34 ತುಜಾ ಅಂಗಾಚಾ಼ ದಿವಾ ತುಜ಼ ಡೊಳ, ತುಜ಼ ಡೊಳ ನಿರ್ದೊಸ್ ಆಸ್‍ಲ್ಯಾವ ತುಜ಼ ಆಂಗ್ ಸಗ್ಳ ಉಜಿಡಾಸ್ ರಾಥ; ದೊಶ್ ರಾಹಿಲ್ ತರ್ ತುಜ಼ ಆಂಗ್ ಬಿ ಆಂದಾರಾತ್ ರಾಥ.
LUK 11:35 ತುಮ್ಚೆ ಮದ್ಲಾ ಉಜಿಡ್ ಆಂದಾರ್ ವ್ಹವು ನಾಹಿ ಆಸ ಬಗಾ.
LUK 11:36 ತುಜ಼ ಸಗ್ಳ ಆಂಗ್ ಉಜಿಡಾಸ್ ರಾಹಿಲ್ ಆನಿ ತ್ಯಚಾ಼ ಕಚಾ಼ಸ್ ಜಾ಼ಗಾ ಆಂದಾರಾತ್ ನಸ್ನಾರ್, ಆಕಾಸ್ಮಾತ್ ತುಮಚ಼ ಆಂಗ್ ಉಜಿಡಾನಿ ಬರ್ಲ್ಯಾವ ತುಮ್ಚಾ ಆಂಗಾಚಾ಼ ಕಚಾ಼ಸ್ ಜಾ಼ಗಾ ಆಂದಾರಾತ್ ರಾಹಿತ್ನಾಹಿ ತವಾ ತುಮಚ಼ ಆಂಗ್ ಸಗ್ಳ ಉಜಿಡಾತ್ ರಾಥ.
LUK 11:37 ಯೇಸು ಬೊಲತಾ ಇತ್‍ಕ್ಯಾತ್ ಯಕಾ ಪರಿಸಾಯಾನಿ ತ್ಯಲಾ ಆಪ್ಲಿಕ್ಡ ಜೆವ್ನಾಲಾ ಹಾಕಟ್ಲಾ ತವಾ ಯೇಸು ಆತ್ ಜಾ಼ವುನ್ ಜೆವ್ನಾಲಾ ಬಸ್ಲಾ.
LUK 11:38 ಯೇಸುನಿ ಜೆವಾಚೆ ಆಂದಿ ಹಾತ್ ಪ್ಯಾ ದುತ್ಲ ನಾಹಿತ ಹ್ಯ ಬಗುನ್ ಪರಿಸಾಯಾಲಾ ಆಜಾಬ್ ವಾಟ್ಲ.
LUK 11:39 ಫನ್ ಪ್ರಭು ತ್ಯಲಾ ಮನ್ಲಾ, “ತುಮಿ ಪರಿಸಾಯಾಚಾ ತಾಟಾ ಬಾಹೀರ‍್ನಿ ಚಾ಼ಂಗಲ್ಯಾ ಕರ್ತಾಸಾ ಫನ್ ತುಮಚಾ಼ ಆತ್ಲಾ ಜಾ಼ಗಾ ಮೊಸಾನಿ ಆನಿ ಬುರ್ಶಾಫನಾನಿ ಬರ್ಹುನ್ ಹಾ.
LUK 11:40 ತುಮಿ ಬುದ್ದಿ ನಸ್‍ಲ್ಯಾಲ್ಯಾ ಮಾನ್ಸಾನು ದೇವಾನಿ ಬಾಹಿರ್ಲಾ ಜಾ಼ಗಾ ಕೆಲಾ ತ್ಯನಿಸ್ ಆತ್ಲಾ ಜಾ಼ಗಾ ಕೆಲ್ಯಾಲಾ ನವ್ಹ ಕ್ಯಾ?
LUK 11:41 ಮನ್ಹುನ್ ಐದಾನಾತ್ನಿ ಆಸ್‍ಲ್ಯಾಲ ಗರಿಬಾನಾ ದಾನ್ ದರ್ಮ ಕರಾ ತವಾ ತುಮಿ ಕ್ಯಾಯ್‌ದ್ಯಾ ಶಾರ್ಕಿ ಬರಿ ವ್ಹನಾರ್.
LUK 11:42 ಆರ ಫರಿಸಾಯಾನು ತುಮ್ಚಿ ಹಾಕಿಗತ್ ಕ್ಯಾ ಸಾಂಗು, ತುಮಿ ದೇವಾಲಾ ತುಮ್ಚೆ ಬಾಗತ್‍ಲ್ಯಾ ಪುದಿನಾ, ಸತಾಪ, ಆನಿ ಪರ್ತೇಕ್ ಬಾಝಿಂಚಾ ಧಾತ್ಲಾ ಯೊಕ್ ಭಾಗ್ ದೇತಾಸಾ ಫನ್ ನ್ಯಾಯಿ ಆನಿ ದೇವಾಚಿ ಮಾಯಾ ಇಸಾರ್ತಾಸಾ ಹ್ಯಾ ಗುಶ್ಟಿ ಕರಾಚಾ ಹುಥ್ಯಾ ಸೊಡಾಚಾ ನವ್‌ಥ್ಯಾ.
LUK 11:43 ಪರಿಸಾಯಾನು ತುಮ್ಚಿ ಹಾಕಿಗತ್ ಕ್ಯಾ ಸಾಂಗು, ಸಭಾಸ್ಥಾನಾತ್‍ ಚಾ಼ಂಗ್ಲ ಮನ್ಹುನ್ ಗಿಹ್ಯಾಚ಼ ಆನಿ ಬಾಜಾ಼ರಾತ್ನಿ ಲೊಕಾಂಚಿಪ್ನಿ ನಮಸ್ಕಾರ್ ಕರುನ್ ಗಹ್ಯಾಚ಼ ತುಮಾನಾ ಆವಾಡ್ತ.
LUK 11:44 ಕಸ್ಲಿ ಲೊಕ ತುಮಿ ಕಾ ಮಂಜೆ ಜಿಮ್ನಿಚಿಗತ್ ಜಾ಼ಲ್ಯಾಲೆ ಮಸುರ್ಡಿಚಿಗತ್ ಹಾಸಾ ತ್ಯಂಚಿವರ್ ಚಾ಼ಲತ್ಯಾಲ್ಯಾ ಲೊಕಾನಾ ಹ್ಯಾ ಮಸುರ್ಡ್ಯಾ ಮನ್ಹುನ್ ಸಮ್ಜ಼ತ್ ನಾಹಿತಾ ಮನ್ಲಾ.
LUK 11:45 ಹ್ಯ ಐಕುನ್ ಯಕಾ ದರ್ಮೊಪದೇಶಕಾನಿ ಯೇಸುಲಾ “ಪ್ರಭು ಹೆ ಸಬಾತ್ ಬುಲುನ್ ಆಮ್ಚಿ ನಿಂದಾ ಕೆಲ್ಯಾಚೆಗತ್ ಜಾ಼ಲಿ ಮನ್ಲಾ.
LUK 11:46 ತವಾ ಯೇಸು ಧರ್ಮೊಪದೇಶಕನಾ ತುಮ್ಚಿ ದುರ್ದೇಸ್ನಾ ಕ್ಯಾ ಸಾಂಗು? ತುಮಿ ಲೊಕಾಂಚಿವ ಉಚ಼್ಲತ್ ನಾಹಿ ಯವ್ಡ ವಜ಼ ವಾವ್ತಾಸಾ; ತುಮಿ ತರಿ ತ್ಯಾ ವಜಾಲಾ ಯಾಕ್ ಬ್ವಾಟ್ ಸಾಹಿತ್ ಲಾವಿತ್ ನಾಹಿಸಾ
LUK 11:47 ತುಮಿ ಕಸ್ಲ ಮಾನುಸ್? ತುಮಿ ಪ್ರವಾದಿಂಚಿ ಥಡಿ ಬ್ಯಾಂತಾಸಾ; ಫನ್ ತ್ಯನಾ ಮ್ಯಾರ್ಲ್ಯಾಲ ತುಮ್ಚಾ ವಡ್ಲಾಂಚಾನಿಸ್!
LUK 11:48 ಮನ್ಹುನ್ ತುಮ್ಚಾ ವಡ್ಲಾಂಚಾನಿ ಕೆಲ್ಯಾಲ್ಯಾ ಕಾಮಾನಾ ತುಮಿಸ್ ಸಾಕ್ಶಿ ಆನಿ ತ್ಯಂಚಿ ಕಾಮ ತುಮಿ ವಪ್‌ಲ್ಯಾ ಶಾರ್ಕಿ ಜಾ಼ಲ್ಹಿತ ಕಾ ಮಂಜೆ ತ್ಯಂಚಾನಿ ಪ್ರವಾದಿನಾ ಮ್ಯಾರ್ಲ ತುಮಿ ತ್ಯಂಚಿ ಥಡಿ ಬ್ಯಾಂಥಾಸಾ.
LUK 11:49 ಮನ್ಹುನ್ ದೇವಾಚ಼ ಗಿನ್ಯಾನ್ ಕ್ಯಾ ಸಾಂಗ್ತ ಮನ್‌ಲ್ಯಾವ “ಮಿ ತ್ಯಂಚಿಪ ಪ್ರವಾದಿನಾ ಆನಿ ಚಾ಼ಂಗ್ಲಿ ಖಬರ್ ಸಾಂಗ್‌ತ್ಯಾಲ್ಯಾನಾ ಲಾವುನ್ ದೇನಾರ್ ತ್ಯಾತ್‌ಲ್ಯಾ ಥೊಡ್ಯಾನಾ ಮಾರುನ್ ಟ್ಯಾಕ್ನಾರ್ ಆನಿ ಥೊಡ್ಯಾನಾ ತರಾಸ್ ದೇನಾರ್.
LUK 11:50 ಪೈಲೆ ದರ್ನಿ ಮ್ಯಾರ್‌ಲ್ಯಾಲ ಸಗ್ಳ ಪ್ರವಾದಿನಾ ಆನಿ ಚಾ಼ಂಗ್ಲಿ ಖಬರ್ ಸಾಂಗ್‌ತ್ಯಾಲ್ಯಾಂಚಾ ಮರ‍್ನಾತ್ ಗಾವಲ್ಯಾಲ್ಯಾ ಲೋಕಾನು ತುಮಾನಾ ಶಿಕ್ಷಾ ವ್ಹನಾರ್.
LUK 11:51 ಹೆಬೆಲಾಲಾ ಮ್ಯಾರ್ಲ್ಯಾ ದರ‍್ನಿ ಯಜ್ಞ ವೆದಿ ಆನಿ ಪವಿತ್ರ ಸ್ಥಾನ್ ಹ್ಯಂಚೆ ಮದ್ದಿ ಜಕರಿಯಾಲಾ ಮ್ಯಾರ್ಲ್ಯಾಪರ‍್ಯಾತ್ ಸಗ್‍ಳ್ಯಾ ಪ್ರವಾದಿಂಚಾ ಮರ್ನಾಚಿ ಸಿಕ್ಸೆ ಹೆ ಪಿಳ್ಗಿಲಾ ವ್ಹನಾರ್ ಮನ್ಹುನ್ ತುಮಾನಾ ಸಾಂಗ್ತೊ.
LUK 11:52 ಆರ ದರ್ಮೊಪದೇಶಕಾನು ತುಮಿ ಕಸ್ಲ ಮಾನುಸ್ ಗಿನ್ಯಾನಾಚಾ ಗರ್ಹಾಚಿ ಚಾವಿ ಚುರ್ಲಿಸಾ ಆನಿ ತುಮಿ ಆತ್ ಗೆಲಾ ನಾಹಿಸಾ; ಆತ್ ಜಾ಼ತ್ಯಾಲ್ಯಾನಾ ಆಡ್ವ ರಾಯ್‌ಲ್ಯಾಸಾ ಮನ್ಲಾ.
LUK 11:53 ಮಂಗ್ ಯೇಸು ತಿಥ್ನಿ ಬಾಹಿರ್ ಆಲಾ ತವಾ ಶಾಸ್ತ್ರಿ ಆನಿ ಫರಿಸಾಯ್ ತ್ಯಲಾ ಖುಬ್ ಆಡ್ವ ವ್ಹವುನ್ ಕಿತಿತರಿ ಗುಶ್ಟಿತ್ ತ್ಯಲಾ ಆಡ್ವ ತಿಡ್ವ ಪ್ರಶ್ನೆ ಇಚಾರಾಯಾ ಯವ್ಜಿತ
LUK 11:54 ಆನಿ ತ್ಯಚಾ ಸಬ್ದಾತ್ನಿ ಕಾಯ್ ತರಿ ಚು಼ಕ್ ದರಾಯಾ ವ್ಹಯಿ ಮನ್ಹುನ್ ತ್ಯಲಾ ಬಗಿತ್ ಹುತ್ತ.
LUK 12:1 ತವಾಸ್ ಖುಬ್ ಲೊಕಾಂಚಿ ಗರ್ದಿ ಜಾ಼ಲಿ ಆನಿ ತೀ ಯಕಾಮಕಾಲಾ ತುಡುವಾಯಾ ಲಾಗ್ಲಿತ; ತವಾ ಯೇಸು ಆಂದಿ ಆಪ್‌ಲ್ಯಾ ಶಿಶಾನಾ ಸಾಂಗಾಯಾಲಾಗ್ಲಾ ತುಮಿ ಪರಿಸಾಯಾಂಚಾ ಕಪಟ್ ಫನಾಚಾ ಆಂಬಾಟ್ ಪಿಠಾಚೆ ಗುಶ್ಟಿತ್ ಹುಶಾರ್ ರಾವ್ಹಾ.
LUK 12:2 ಜಾ಼ಕ್‌ಲ್ಯಾಲ ಸಗ್ಳ ಉಗಡ್ನಾರ್, ಜಾ಼ಕ್‍ಲ್ಯಾಲ ಸಗ್ಳ ಮಾಳಾವ ಯನಾರ್.
LUK 12:3 ತುಮಿ ಆಂದಾರಾತ ಬೋಲ್ಯಾಲ ಉಜಿಡಾಸ್ ಐಕು ಯಯಿಲ್ ಆನಿ ಆತ್ ಸೊಪ್ಯಾತ್ ಕಾನಾತ್ ಸಾಂಗ್‍ಲ್ಯಾಲ ಬಾಹಿರ್ ಮಾಳಿವ ಜೊ಼ರಾನಿ ಪಗಳುನ್ ಯಯಿಲ್.
LUK 12:4 ಮಾಜಾ ಸೊಪ್‌ತ್ಯಾನು “ಮಿ ತುಮಾನಾ ಸಾಂಗ್ತೊ ಧಡ್ ಮಾರುನ್ ಟ್ಯಾಕ್ತಿಲ ಖರ ತ್ಯನಾ ಆನಿ ಕಾಯ್ ಕರಾ ವ್ಹಯಿತ್ ನಾಹಿ ತ್ಯನಾ ಬಿಹುನಕೋಸಾ.
LUK 12:5 ಫನ್ ತುಮಿ ಕುನಾಲಾ ಬಿಹ್ಯಾ ವ್ಹಯಿಸಾ ತ್ಯ ಮಿ ತುಮಾನಾ ಸಾಂಗ್ತೊ ಮೆಲ್ಯಾ ನಂತರ್ ನರಕಾತ್ ಟಾಕಾಚಾ಼ ಅಧಿಕಾರ್ ಆಸ್ನಾರ‍್ಯಾ ದೇವಾಲಾ ಬಿವ್ಹಾ.
LUK 12:6 “ಪಾಚ಼್ ಚಿಮ್ನಿ ಪಾಕ್ರ ದೊನ್ ದಮ್‍ಡ್ಯಾನಾ ಇಕ್ಲಿತ? ತರಿ. ತ್ಯಾತ್ಲ ಯಾಕ್ಬಿ ದೇವ್ ಇಸ್ರತ್ ನಾಹಿ.
LUK 12:7 ತ್ಯಚಿ ಸಾಟಿ ತುಮ್ಚೆ ಡುಯಿತ್ಲ ಕ್ಯಾಸ್ ಸಾಹಿತ್ ಸಗ್ಳ ಮೇಜ಼ಲ್ಯಾಲ ಹಾತ್ತ ಬಿಹು ನಕೊಸಾ ಖುಬ್ ಚಿಮನ್ಯಾ ಪಾಕ್ರಾಂಚಿವ್ನಿ ತುಮಿ ಕಿಮ್ತಿಚಿ ಹಾಸಾ.
LUK 12:8 ಮಿ ತುಮಾನಾ ಸಾಂಗ್ತೊ ಕೊನ್ ಮಾನ್ಸಾಂಚೆ ಮೊರ‍್ಹ ಮನಾ ಆಪ್ಲಾ ಮಂತೊ ತ್ಯಲಾ ಮಾನ್ಸಾಚಾ಼ ಲ್ಯೊಕ್ಬಿ ದೇವ್ದುತಾಚೆ ಮೊರ‍್ಹ ಆಪ್ಲಾ ಮನ್ಥೊ.
LUK 12:9 ಖರ ಕಚಾ಼ ಮನಾ ಲೊಕಾಂಚೆ ಮೊರ‍್ಹ ನಕ್ವಾಟ್ತೊ ತ್ಯಲಾ ಮಾನ್ಸಾಚಾ ಲ್ಯೊಕ್ ಬಿ ದೇವ್ದುತಾಂಚೆ ಮೊರ‍್ಹ ನಕ್ವಾಟ್ನಾರ್.
LUK 12:10 ಆನಿ ಜೇ ಕೊನ್ ಮಾನ್ಸಾಚಾ ಲೇಕಾಚೆ ಆಡ್ವ ಕಾಯ್ ತರಿ ಬೊಲಲ್ ತ್ಯಲಾ ತ್ಯಚಿ ಮಾಪಿ ವ್ಹಯಿಲ್ ಫನ್ ಕೊನ್ ಪವಿತ್ರಾ ಆತ್ಮಾಚೆ ಆಡ್ವ ಬುರ್ಸ ಬೋಲಲ್ ತ್ಯಲಾ ತ್ಯಚಿ ಮಾಪ್ ವ್ಹನಾರ್ ನಾಹಿ.
LUK 12:11 “ತ್ಯಂಚಾನಿ ತುಮಾನಾ ಸಭಾಸ್ಥಾನಾತ್ ಸರಕಾರಾಚಾ ಅಧಿಕಾರಾಂಚೆ ಮೊರ‍್ಹ ನಿಥಿಲ ತವಾ ಕಸಾ ಕ್ಯಾ ಉತ್ತರ್ ದೆವಾವ ನಾಹಿತ ಕ್ಯಾ ಬೋಲಾವ ಹ್ಯಚಿ ಕ್ಯಾಳ್ಜಿ ಕರುನಕೊಸಾ
LUK 12:12 ಕಾ ಮಂಜೆ ಕ್ಯಾ ಬೊಲಾಚ಼ ತ್ಯ ಪವಿತ್ರಾತ್ಮಾ ತೆ ಗಟ್ಕಲಾ ತುಮಾನಾ ಸಿಕ್ವಿಲ್. ”
LUK 12:13 ತವಾ ಲೊಕಾತ್‌ಲ್ಯಾ ಯಕಾನಿ, ಯೇಸುಲಾ, “ಪ್ರಭು ಮನಾ ಮಾಜಾ ಬಾನಿ ಸುಡುನ್ ಗೆಲ್ಯಾಲೆ ಆಸ್ಥಿತ್ಲಿ ವಾಟ್ನಿ ದಿಯಾ ಮಾಜಾ ಬಾವ್ಹಾಲಾ ಸಾಂಗ್” ಮನ್ಲಾ.
LUK 12:14 ಯೇಸು ತ್ಯಲಾ “ಸೊಪ್‌ತ್ಯಾ ಮಿ ತುಮಚಾ಼ ನ್ಯಾಯಿ ಕರತ್ಯಾಲಾ ನಾಹಿತ ವಾಟ್ನಿ ಕರ್ನಾರಾ ಮನ್ಹುನ್ ಕಚಾನಿ ಥರಿವ್ಲಾಸಾ? ಮನ್ಲಾ.
LUK 12:15 ಯೊಕ್ ಮಾನುಸ್ ತ್ಯಚಿಪ ಆಸ್‌ಲ್ಯಾಲ್ಯಾ ದಾಗಿ‌ನ್ಯಾನಿ ಸಾವ್ಕೋರ್ ವ್ಹಯಿತ್ ನಾಹಿ
LUK 12:16 ಆನಿ ಯೇಸುನಿ ತ್ಯನಾ ಯೇಕ್ ಕ್ಯಾಯ್ನಿ ಸಾಂಗ್ಲಿ; ತಿಥ ಯೊಕ್ ಸಾವ್ಕೋರ್ ಮಾನುಸ್ ಹುತ್ತಾ ತ್ಯಚಾ ಸೇತಾತ್ ಪೀಕ್ ಆಲ
LUK 12:17 ತವಾ ತ್ಯೊ ಆಪ್‌ಲ್ಯಾ ಮನಾತ್ ಮನ್ಲಾ, “ಆತಾ ಮಿ ಕ್ಯಾ ಕರು? ಕಾ ಮಂಜೆ ದಾನ ಥೆವಾಯಾ ಜಾ಼ಗಾ ನಾಹಿ. ”
LUK 12:18 ಮಂಗ್ ತ್ಯೊ ಮನ್ಲಾ, “ಮಿ ಆಸ ಕರ್ತೊ ಮಿ ಮಾಜ಼ ಕಳಾಂಜ಼್ ಮುಡುನ್ ಮೊಟ ಬ್ಯಾಂಥೊ; ಆನಿ ತ್ಯಾತ್ನಿ ಮಾಜ಼ ಸಗ್ಳ ದಾನ ಸಾಠಿವ್ತೊ.
LUK 12:19 ಮಂಗ್ ಮಿ ಮಾಜಾ ಜಿ಼ವಾಲಾ ಮನ್ಹಿನ್ ಎ ಜಿ಼ವಾ ತುಲಾ ಖುಬ್ ವರ್ಸ ವ್ಹಯಿ ಜೊ಼ಗಾ ಮ್ಹಾಲ್ ಥೆವ್‍ಲ್ಯಾಲಾ ಹಾ; ಆರಾಮ್ ರ‍್ಹಾ; ಖಾ ಪೀ ಆನಂದ್ ಕರ್.
LUK 12:20 ಫನ್ ದೇವ್ ತ್ಯಲಾ ಮನ್ಲಾ ಆರ ಖುಳ್ಯಾ ಆಜ಼್ ರ‍್ಯಾಚಾ಼ ತುಜಾ಼ ಜೀವ್ ತುಜಿಪ್ನಿ ನಿಹ್ಯಾ ಯತಿಲ ತವಾ ತು ಕಮಿವ್‌ಲ್ಯಾಲ ಸಗ್ಳ ಕುನಾಚ಼ತರಿ ವ್ಹಯಿಲ್?
LUK 12:21 ಕೊನ್ ಆಪ್ಲಿ ಸಾಟಿ ಧನ್ ಕಮುವುನ್ ಥೆವ್ತೊ ತ್ಯೊ ದೇವಾಚೆ ನದ್ರಲಾ ಸಾವ್ಕೋರ್ ನವ್ಹ.
LUK 12:22 ತವಾ ಯೇಸು ಆಪ್‌ಲ್ಯಾ ಶಿಶಾನಾ ಮನ್ಲಾ. “ಮಿ ತುಮಾನಾ ಸಾಂಗ್ತೊ ಆಪ್ನು ಕ್ಯಾ ಖಾಯಾಚ ಆಸ ಆಪ್‌ಲ್ಯಾ ಜಿ಼ವಾಚಿ ನಾಹಿತ ಆಪ್ನು ಕ್ಯಾ ಗಾಲ್ಹಾವ ಆಶಿ ಕಪ್‌ಡ್ಯಾಂಚಿ ಕ್ಯಾಳ್ಜಿ ಕರುನಕೊಸಾ.
LUK 12:23 ಕಾ ಮಂಜೆ ಆನಾವ್ನಿ ಜೀವ್ ಆನಿ ಕಪ್‌ಡ್ಯಾವ್ನಿ ಧಡ್ ಮೊಟ ಹಾ
LUK 12:24 ಕಾವ್‍ಳ್ಯಾಂಚಾ಼ ಇಚಾರ್ ಕರಾ ತೆ ಪಿರಿತ್ ನಾಹಿತ, ಕಾಪಿತ್ ನಾಹಿತ ತ್ಯಂಚ಼ ಕಳಾಂಜ಼್ ಆನಿ ಟುಪ್ಲಿ ನಾಹಿತ ಫನ್ ದೇವ್ ತ್ಯನಾ ಬಾಳಕ್ತೊ ಪಾಕ್ರಾಂಚಿವ್ನಿ ತುಮಿ ಖುಬ್ ಕಿಮ್ತಿಚಿ ಹಾಸಾ!.
LUK 12:25 ತ್ಯಂಚಿ ಕ್ಯಾಳ್ಜಿ ಕರುನ್ ಆಪ್ಲಿ ವಯೆ ವಾಡ್ವಾಯಾ ತುಮ್ಚಾತ್ ಕುನಾಲಾ ವ್ಹನಾರ್?
LUK 12:26 ಮನ್ಹುನ್ ಯಗ್ದಮ್ ನ್ಹಾನ್ ಗ್ಯೊಶ್ಟ್ ದಿಖಿಲ್ ತುಮ್ಚಿಪ್ನಿ ವ್ಹಯಿತ್ ನಾಹಿ ತ ದಿಸರ‍್ಯಾ ಮೊಟ್ಯಾ ಗುಶ್ಟಿಚಿ ಕ್ಯಾಳ್ಜಿ ಕಾ ಕರೀತ್ ಬಸ್ತಾಸಾ?
LUK 12:27 ರಾನಾತ್ಲಿ ಫುಲ ಕಸಿ ವಾಡ್‍ತ್ಯಾತ ಹ್ಯಚಾ಼ ಇಚಾರ್ ಕರಾ; ತೀ ರಾಬತ್ ನಾಹಿತ ವವಿತ್ ನಾಹಿತ ತರಿ ಹ್ಯಾ ಫುಲ್ಲಾತ್‌ಲ್ಯಾ ಯಕಾ ಫುಲಾಲಾ ಆಸ್‍ಲ್ಯಾಲಿ ಸೊಬಾ ಸೊಲೊಮನ್ ರಾಜಾಲಾಬಿ ನವ್ಥಿ.
LUK 12:28 ಆರ ಇಸ್ವಾಸ್ ನಸ್‌ಲ್ಯಾಲ್ಯಾ ಲೋಕಾನು ರಾನಾತ್ಲ ಗವಾತ್ ಆಜ಼್ ಹಾ ಆನಿ ಸಕಾಳ್ ಜ಼ಳುನ್ ಜಾ಼ತ ತ್ಯಲಾ ದೇವ್ ಆಸಾ ಸುಬಿವ್ತೊ ತ ಹ್ಯಚಿವ್ನಿ ಖುಬ್ ತುಮಾನಾ ನಿಸ್ವಿಲ್,
LUK 12:29 ಕ್ಯಾ ಖಾಯಾಚ಼? ಕ್ಯಾ ಪಿಯಾಚ಼? ಹ್ಯಚೆ ಮಾಗ ಲಾಗು ನಕೊಸಾ ನಾಹಿತ್ ಮನಾತ್ ಯವಜು಼ನ್ ಗಿಹುನಕೊಸಾ.
LUK 12:30 ಹ್ಯಾ ಸಗ್‍ಳ್ಯಾ ಪರಪಂಚಾತ್ಲಿ ಲೊಕ ಖಟ್ಪಟ್ ಕರ್ತ್ಯಾತ ಫನ್ ತುಮಾನಾ ತ್ಯಚಿ ಗರಜ಼್ ಹಾ ಮನ್ಹು‍ನ್ ತುಮ್ಚಾ ಸ್ವರ್ಗಾತ್‍ಲ್ಯಾ ಬಾ ದೆವಾಲಾ ಠಾವ ಹಾ.
LUK 12:31 ಫನ್ ತುಮಿ ಆಂದಿ ತ್ಯಚ಼ ರಾಜೆ ಮೀಳ್ವಾಯಾ ಜ಼ಠಾ ಮಂಜೆ ತ್ಯಚೆ ಸಂಗ ಹ್ಯ ಸಗ್ಳ ತುಮಾನಾ ಮಿಳಲ್.
LUK 12:32 ಯೇ ಬಾರಿಕ್ ಹಿಂಡಾ ಬಿಹುನಕೋಸ್ ಕಾ ಮಂಜೆ ತುಮಾನಾ ತ್ಯ ರಾಜೆ ದಿಯಾ ತುಮ್ಚಾ ಸ್ವರ್ಗಾತ್‍ಲ್ಯಾ ಬಾ ದೇವಾಲಾ ಮನ್ ಹಾ.
LUK 12:33 ತುಮಚ಼ ಕ್ಯಾ ಹಾ ತ್ಯ ಇಕುನ್ ಗರಿಬಾನಾ ದಾನ್ ಧರ್ಮ ಕರಾ ತಸಸ್ ಸ್ವರ್ಗಾತ್ ಫಾಟುನ್ ಜಾ಼ಯಿ ನಸ್‍ಲ್ಯಾಲ್ಯಾ ಪಿಸವ್ಯಾ ಪುಸುನ್ ಜಾ಼ಯಿ ನಸ್‍ಲ್ಯಾಲಿ ಆಸ್ಥಿ ಕರಾ ತಿಥ ಚೊ಼ರ್ ಯಯಿತ್ ನಾಹಿ ಕಸರ್ ಲಾಗತ್ ನಾಹಿ.
LUK 12:34 ಕಾ ಮಂಜೆ ಕುಠ ತುಮಚ಼ ಧನ್ ತಿಥ ತುಮಚ಼ ಮನ್ ಹಾ.
LUK 12:35 ತುಮಚ಼ ಕಪ್ಡ ಗಾಲ್ಹುನ್ ದಿವ ಲಾವುನ್ ತಯಾರ್ ರಾವ್ಹಾ.
LUK 12:36 ದನ್ಹಿ ಲಗನಾವ್ನಿ ಯವುನ್ ದಾರ್ ವಾಜಿವ್ತೊ ತವಾಸ್ ತುಮಿ ತ್ಯಚಿ ಸಾಟಿ ಉಗಡಾಯಾ ವ್ಹಯಿ ಮನ್ಹುನ್ ತ್ಯೊ ಯಯಾಚಿ ವಾಟ್ ಬಗ್‌ತ್ಯಾಲ್ಯಾ ಸೇವಕಾಚೆಗತ್ ತುಮಿ ರಾವ್ಹಾ.
LUK 12:37 ದನ್ಹಿ ಆಲ್ಯಾವ ಕಚಾ ಚಾ಼ಕೊರ್ ಜಾ಼ಗಾ ಆಸ್‌ಲ್ಯಾಲಾ ದೀಸಲ್ ತ್ಯೊ ಬರಾ; ಮಿ ತುಮಾನಾ ಖರ‍್ಯಾನಿ ಸಾಂಗ್ತೊ; ತ್ಯೊಸ್ ಆಪ್ನು ತ್ಯನಾ ಜೆವಾಯಾ ಬಸ್ವಿಲ್ ಆನಿ ಆಪ್ಲಿ ಆಂಗಿ ಕಾಡುನ್ ತ್ಯಂಚಿ ಸೇವಾ ಕರಿಲ್.
LUK 12:38 ತೇ ಆಳ್ ಆಪ್ಲಾ ದನ್ಹಿ ಮದ್ಲೆ ರಾತಿಚಾ಼ ಖುಬ್ ಯೊಳ್ ಕರುನ್ ಯಯಿಲ್ ತವಾ ತ್ಯಲಾ ಜಾ಼ಗಾ ದೀಸಲ್ ತ ತ್ಯಲಾ ಕ್ಯವ್ಡಾ ಆನಂದ್ ವ್ಹನಾರ್.
LUK 12:39 ಆನಿ ಹ್ಯ ಲಕ್ಶೆತ್ ಗೆವಾ, ಆಮ್ಕೆ ಗಟ್ಕಲಾ ಚೊ಼ರ್ ಯಯಿಲ್ ಹ್ಯ ಗರ‍್ಹಾಚಾ ದನ್ಯಾಲಾ ಸಮಾಜ಼್ಲ ಆಸ್ಥತ ತ್ಯೊ ಜಾ಼ಗಾ ರಾಹುನ್ ಆಪ್ಲ ಘರ್ ಚು಼ರು ದಿಲ ನಸ್ತ.
LUK 12:40 ತಸಸ್ ತುಮಿ ಸಾಹಿತ್ ತಯಾರ್ ರಾವ್ಹಾ ಕಾ ಮಂಜೆ ತುಮಿ ಯವ್ಜಿ ನಸ್‍ಲ್ಯಾಲೆ ಗಟ್ಕಲಾ ಮಾನ್ಸಾಚಾ಼ ಲ್ಯೊಕ್ ಯಯಿಲ್.
LUK 12:41 ತವಾ ಪೇತ್ರ ಮನ್ಲಾ, “ಪ್ರಭು ಹಿ ವಳಕ್ ತು ಆಮಾನಾ ತ್ಯವ್ಡಿಸ್ ಸಾಂಗ್‌ತ್ಯೊಸ್? ಕ್ಯಾ ಸಗ್‌ಳ್ಯಾನಾ ಸಾಂಗ್ತೊಸ್?
LUK 12:42 ತವಾ ಪ್ರಭು ಮನ್ಲಾ, “ದನ್ಹಿ ಆಪ್‌ಲ್ಯಾ ಕುಟ್ಮಾಲಾ ಶಾರ್‌ಕ್ಯಾ ಯಳಾಲಾ ಸಾಮಾನ್ ತಯಾರ್ ಕರುನ್ ದಿಯಾಲಾ ಕುನಾಲಾ ಥರ್ವಿಲ್ ಆಸ ಇಸ್ವಾಸಾಚಾ಼ ಆನಿ ಶಾನಾ ಗರ‍್ಹಾತ್ಲಾ ಕಾಮಾಚಾ಼ ಮಾನುಸ್ ಕೊನ್?
LUK 12:43 ತ್ಯಚಾ಼ ದನ್ಹಿ ಮಾಗಾರಾ ಯಯಿಲ್ ತವಾ ತ್ಯೊ ಆಳ್ ತಸ ಕರ್ತ್ಯಾಲಾ ದಿಸಲ್ ತವಾ ತ್ಯಾ ಆಳಾಲಾ ಖುಬ್ ಬರ ವಾಟ್ನಾರ್”
LUK 12:44 ಮಿ ತುಮಾನಾ ಖರ ಸಾಂಗ್ತೊ, ತ್ಯಲಾ ದನ್ಹಿ ಆಪ್‌ಲ್ಯಾ ಸಗ್‌ಳ್ಯಾವ ಅಧಿಕಾರ್ ದಿಯಿಲ್.
LUK 12:45 ಫನ್ ಆಪ್ಲಾ ದನ್ಹಿ ಯಯಾ ಉಸಿರ್ ಹಾ ಆಸ ಆಪ್‌ಲ್ಯಾ ಮನಾತ್ ಮನ್ಹುನ್ ಕಚಾ಼ ಆಳ್ ಚಾ಼ಕ್ರಾಲಾ ಆನಿ ಚಾ಼ಕ್ರಿನಿಲಾ ಮಾರ್‌ಜೊ಼ಡ್ ಕರ್ತೊ ಆನಿ ಖಾವುನ್ ಪಿವುನ್ ನಿಸೇತ್ ರಾಹಿಲ್.
LUK 12:46 ಆನಿ ತ್ಯಾ ಆಳಾಲಾ ಠಾವಿ ನಸ್‌ಲ್ಯಾಲೆ ಗಟ್ಕಲಾ ತ್ಯಚಾ಼ ದನ್ಹಿ ಯವುನ್ ತ್ಯಲಾ ಶಿಕ್ಶಾದಿವುನ್ ಇಸ್ವಾಸ್ ನಸ್‌ಲ್ಯಾಲ್ಯಾ ಲೊಕಾಂಚೆ ಸಂಗ ಗ್ಯಾಲ್ನಾರ್.
LUK 12:47 ಆಪ್‌ಲ್ಯಾ ದನ್ಯಾಚಿ ಇಚಾ ಕ್ಯಾ ಮನ್ಹುನ್ ಠಾವಿ ಆಸುನ್ ತ್ಯಾ ಆಳಾನಿ ತಯಾರ್ ಕಿಲಿ ನಾಹಿ ಮಂಜೆ. ತ್ಯಚಾ ಮನಾಶಾರ್ಕ ಕೇಲನಾಹಿ ತ್ಯಲಾ ಖುಬ್ ತಡಾಕ ಮ್ಯಾರ್ಲ.
LUK 12:48 ದನ್‌ಹ್ಯಾಪ್ನಿ ತಡಾಕ ಗಿಹ್ಯಾಚ಼ ಬರ ಫನ್ ಕಚಾನಿ ತಡಾಕ ಗಿಹಿ ಜೊ಼ಗ ಕಾಮ್ ಠಾವ ನಸ್ಥಾನಾ ಕೆಲ್ಯಾ ತ್ಯಲಾ ಥೊಡ ಮಿಳ್ತಿಲ ಜೆ ಕಚಾಲಾ ಖುಬ್ ದಿಲ್ಯಾಲ ಹಾ ತ್ಯಚಿಪ್ನಿ ಖುಬ್ ಗೆನಾರ್ ಆನಿ ಕಚಾಪ ಖುಬ್ ಜವಾಬ್ದಾರಿ ದಿಲ್ಯಾಲಿ ಹಾ ತ್ಯಚಿಪ್ನಿ ಆನಿ ಖುಬ್ ಮಾಗ್ನಾರ್.
LUK 12:49 “ಮಿ ದರ್ಥಿವ ಆಗ್ ಪೆಟ್ವಾಯಾ ಆಲ್ಯೊ ತೀ ಹ್ಯಚೆ ಆಂದಿ ಪೆಟ್ಲೆ ಮಂಥೊ!
LUK 12:50 ಮನಾ ದುಸ್ರೆ ತರನಿ ಬಾಪ್ತಿಸ್ಮಾ ವ್ಹಯಾಚಿ ಹಾ ತಿ ವ್ಹಯಿಸ್ ಪರ‍್ಯಾತ್ ಮಿ ಮೊಟ್ಯಾ ಪೆಚಾಟಾತ್ ಹಾ.
LUK 12:51 “ಮಿ ದರ್ಥಿವ ಶಾಂತ್ ಕರನ್ಯಾಸ್ ಆಲ್ಯೊ ಆಸ ತುಮಾನಾ ವಾಟ್ಯಾ ಕ್ಯಾ? ನಾಹಿ ಮಿ ದುಯಿ ಗಾಲಾಯಾ ಆಲ್ಯೊ” ಮನ್ಹುನ್ ಮಿ ತುಮಾನಾ ಸಾಂಗ್ತೊ.
LUK 12:52 ಆತಾಚಾನ್ ಯಕಾ ಗರ‍್ಹಾತಲ್ಯಾ ಪಾಚ಼್ ಜ಼ನಾತ್ ದೊಗಾಂಚೆ ಆಡ್ವ ತಿಗ ಆನಿ ತಿಗಾಂಚೆ ಆಡ್ವ ದೊಗ ಆಸಿ ದುಯಿ ಪಡಲ್.
LUK 12:53 ಲೇಕಾಚೆ ಆಡ್ವಾವ ಬಾ ಆನಿ ಬಾಚೆ ಆಡ್ವಾ ಲ್ಯೊಕ್ ಲೀಕಿಚೆ ಆಡ್ವಿ ಆಯಿ ಆನಿ ಆಯಿಚೆ ಆಡ್ವಿ ಲೇಕ್ ಸುನಚೆ ಆಡ್ವಿ ಸಾಸೊ ಆನಿ ಸಾಸೊಚೆ ಆಡ್ವಿ ಸುನ್ ಆಸಿ ದುಯಿ ಪಡಲ್.
LUK 12:54 ಆನಿ ಯೇಸು ಲೊಕಾನಾ ಮನ್ಲಾ, “ತುಮಿ ಢಗ್ ಪಶ್ಚಿಮಾತ್ನಿ ವರ್ ಯತ್ಯಾಲಾ ಬಗ್ತಾಸಾ ತವಾಸ್ ತುಮಿ ಪಾವುಸ್ ಯತ್ಯೊ ಮಂಥಾಸಾ ಆನಿ ತಸಸ್ ವ್ಹತ್ತ
LUK 12:55 ದಕ್ಶಿನಾತ್ನಿ ವಾರ ಸುಟ್ಟ ತವಾ ಗರ್ಮಿ ವ್ಹನಾರ್ ಆಸ ತುಮಿ ಮನ್ಥಾಸಾ ಆನಿ ತಸ್ಸಸ್ ವ್ಹತ್ತ.
LUK 12:56 ಆರ ಕುಸಡ್ಯಾನು ತುಮಾನಾ ಅಬ್ಳಾತ್ಲ ಆನಿ ದರ್ಥಿವ್ಲ ಹವಾಮಾನ್ ಸಮಾಸ್ತ ಆನಿ ಹ್ಯಾ ಯಳಾಚಾ಼ ಅರ್ಥ ಫುಡುನ್ ಸಾಂಗಾಯಾ ತುಮಾನಾ ಕಾ ಠಾವಾ ನಾಹಿ?
LUK 12:57 ಚಾ಼ಂಗ್ಲ ಕರಾಯಾ ತುಮಾನಾ ತುಮಿಸ್ ಕಾ ಪರಿಕ್ಶೆ ಕರುನ್ ಗಿಹಿತ್ನಾಹಿಸಾ?
LUK 12:58 ತು ತುಜಾ ವಾದಿ ಸಂಗ ಮೊಟ್ಯಾ ಮಾನ್ಸಾಪ ಜಾ಼ತಾನಾ ವಾಟತುಸ್ ತ್ಯಂಚಿ ಸಂಗ ಯಕಿ ವ್ಹಯಾ ಯತ್ನ ಕರ್; ನಾಹಿತ ತ್ಯೊ ತುಲಾ ನ್ಯಾಯಿ ಕರ್ತ್ಯಾಲ್ಯಾಪ ವಡುನ್ ನಿಹಿಲ್; ಆನಿ ನ್ಯಾಯಿ ಕರ್ತ್ಯಾಲಾ ತುಲಾ ಪೊಲ್ಸಾಚಾ ಹತಾತ್ ದೆನಾರ್ ಆನಿ ತೇ ಕುಂಡುನ್ ಗ್ಯಾಲತಿಲ.
LUK 12:59 ತು ತುಜಿ ಸೆವಟ್ಚಿ ದಮಡಿ ಫಿಡಿ ಪರೆತ್ ತು ತಿತ್ನಿ ಬಾಹಿರ್ ಯಯಾ ವ್ಹಯಿತ್ನಾಹಿ ಮನ್ಹುನ್ ತುಲಾ ಡಾಚು಼ನ್ ಸಾಂಗ್ತೊ.
LUK 13:1 ತ್ಯಾ ಯಳಾತ್ ತಿಥ ಆಸ್‍ಲ್ಯಾಲಿ ಥುಡಿ ಲೊಕ ಯವುನ್ ಪಿಲಾತಾನಿ ಗಲಿಲಾಯಾ ಕರಾಂಚ಼ ರಗಾತ್ ತ್ಯಂಚಾನಿ ಅರ್ಪನ್ ಕೆಲ್ಯಾಲ್ಯಾ ಯಜ್ಞಾತ್ ಮಿಸಳ್ಯಾ ಮನ್ಹುನ್ ಯೇಸುಲಾ ಕಳಿವ್ಲ.
LUK 13:2 ಮಂಗ್ ಯೇಸುನಿ ತ್ಯನಾ ಸಾಂಗ್ಲ ಗಲಿಲಾಯಾತ್ ಮ್ಯಾರ್ಲ್ಯಾಲಿ ದಿಸ್ರಿ ಖುಬ್ ಪಾಪಿ ಮನ್ಹುನ್ ತುಮಿ ಸಮಜು಼ನ್ ಗೆಥಾಸ ಕ್ಯಾ?
LUK 13:3 ತಸ ಸಮಜು಼ನಕೋಸಾ ಜ಼ರ್ ತುಮಿ ಪಶ್ಚಾತಾಪಾನಿ ದೇವಾಕ್ಡ ಪರಾತ್ಲಾ ನಾಹಿಸಾ ತ ತುಮಚಾ಼ ಸಗ್‌ಳ್ಯಾಂಚಾ಼ ತ್ಯಂಚಿಗತ್ ನಾಸ್ ವ್ಹನಾರ್!
LUK 13:4 ತ್ಯಾ ಆಟ್ರಾ ಜ಼ನಾವ ಶಿಲೊಹಾತ್ಲಾ ಬುರುಜ್ ಪಡ್ಲಾ ಆನಿ ತೇ ಠಾರ್ ಮೆಲ ತೆ ಯೆರುಸಲೇಮಿತ್ ರಾಥ್ಯಾಲ್ಯಾ ಸಗ್‌ಳ್ಯಾ ಲೊಕಾಂಚಿವ್ನಿ ಅದಿಕ್ ಅಪರಾದಿ ಹುತ್ತ ಆಸ ತುಮಾನಾ ವಾಟ ಕ್ಯಾ?
LUK 13:5 ಮಿ ತುಮಾನಾ ಸಾಂಗ್ತೊ, ತಸ ನವ್ಥ ಫನ್ ಜ಼ರ್ ತುಮಿ ತುಮ್ಚಾ ಪಾಪಾತ್ನಿ ಪರಾತ್ಲಾ ನಾಹಿಸಾತ ತುಮ್ಚಾ ಸಗ್‌ಳ್ಯಾಂಚಾ಼ ತ್ಯಂಚಿಗತ್ ನಾಸ್ ವ್ಹನಾರ್!” ಮನ್ಲಾ.
LUK 13:6 ಯೇಸುನಿ ಹಿ ಕ್ಯಾಯ್ನಿ ಸಾಂಗ್ಲಿ: “ಯಕಾ ಮಾನ್ಸಾನಿ ಆಪ್‌ಲ್ಯಾ ದರಾಕ್ಶಿಚಾ ಮಳ್ಯಾತ್ ಅಂಜು಼ರಾಚ಼ ಜಾ಼ಡ್ ಲ್ಯಾವ್ಲ ಹುತ್ತ. ತ್ಯಲಾ ತ್ಯೊ ಯಂಗ್ದಾ ಫಳ್ ಬಗಾಯಾ ಆಲಾ ಖರ ತ್ಯಲಾ ಕಾಯ್ ದಿಸ್ಲ ನಾಹಿ.
LUK 13:7 ತವಾ ತ್ಯನಿ ಕಾಮ್ಯಾರ‍್ಯಾಲಾ ಹಾಕ್ಟುನ್ ಬಗ್ ಮಿ ಹ್ಯ ಝ಼ಾಡ್ ಫಳ್ ದಿಯಿಲ್ ಮನ್ಹುನ್ ತೀನ್ ವರ್ಸಾ ಠಾವ್ನಿ ಯತ್ಯೊ ಫನ್ ಕಾಯ್ ಗಾವ್ಲ ನಾಹಿ ತ್ಯ ತುಡುನ್ ಟ್ಯಾಕ್ ಉಗಸ್ ತ್ಯನಿ ಜಾ಼ಗಾತರಿ ಕಾ ಆಡ್ಯಾವಾಚಾ಼? ಮನ್ಲಾ.
LUK 13:8 ತವಾ ತ್ಯೊ ಕಾಮ್ಯಾರಾ, “ಧನ್ಯಾ ಯವ್ಡ ವರಿಸ್ ತ್ಯ ರಾಹು‍ನಿ ಮಂಜೆ ಮಿ ತ್ಯಚೆ ಬೌತ ಖಾಂದುನ್ ಖತ್ ಗ್ಯಾಲ್ಥೊ;
LUK 13:9 ತವಾ ಮೊರ್ಲ್ಯಾ ವರ್ಸಾತ್ ಆಂಜು಼ರಾಚ಼ ಫಳ್ ಆಲ ತ ಬರ, ನಾಹಿತ ಮಿ ತ್ಯಲಾ ತುಡುನ್ ಟ್ಯಾಕ್ತೊ” ಮನ್ಲಾ.
LUK 13:10 ಯೇಸು ಸಬ್ಬತ್ ದಿಸಾದಿಸಿ ಯಕಾ ಸಭಾಸ್ಥಾನಾತ್ ಸಿಕ್ವಿತ್ ಹುತ್ತಾ.
LUK 13:11 ಆಟ್ರಾ ವರ್ಸಾ ದ್ನರಿ ಬರ್ಶಾ ಆತ್‌ಮ್ಯಾನಿ ಕಂಬಾರ್ ವಾಕುನ್ ಸೀಕ್ ಪಡ್‌ಲ್ಯಾಲಿ ಯೇಕ್ ಬಾಯಿಲ್ ಮಾನುಸ್ ಹುತ್ತಿ.
LUK 13:12 ಯೇಸುನಿ ತಿಲಾ ಬಗುನ್ ಹಾಕ್ಟುನ್ “ಬಾಯಿ ತು ತುಜಾ ರೊಗಾತ್ನಿ ಸುಟ್ಕಿ ಜಾ಼ಲಿಸ್” ಮನ್ಲಾ.
LUK 13:13 ಯೇಸುನಿ ತಿಚಿವರ್ ಹಾತ್ ಥೆವ್ತಾನಾಸ್ ತಿ ನಿಟ್ ಜಾ಼ಲಿ ಆನಿ ದೇವಾಚಿ ಮೈಮಾ ಗಾವಾಲಾಗ್ಲಿ.
LUK 13:14 ಯೇಸುನಿ ಸಬ್ಬತಾ ದಿಸಿ ರೊಗ್ ಬರಾ ಕೆಲಾ ಮನ್ಹುನ್ ಸಬಾಮಂದಿರಾತ್ಲಾ ಅಧಿಕಾರಿ ರಾಗ್ ಕರುನ್ ಲೊಕ್ ಸಮುದಾಯಾಲಾ ಮನ್ಲಾ, “ವ್ಹಯಿತ್ಯ ಕಾಮ್ ಕರಾಯಾ ಸಾ ದೀಸ್ ಹಾತ್ತ ತವಾ ತ್ಯಾ ದಿಸಾತ್ ಯವುನ್ ಬರ ವ್ಹವುನ್ ಜಾ಼ವಾ ಸಬ್ಬತಾ ದಿಸಿ ತ್ಯವ್ಡ ನಕೊ.
LUK 13:15 ಫನ್ ಯೇಸು ತ್ಯಲಾ ಮನ್ಲಾ, “ಕುಸಡ್ಯಾನು ತುಮ್ಚಾತ್ಲಾ ಪರ್ತೇಕ್ ಜಾ಼ನ್ ಆಪ್ಲಾ ಬೈಲ್ ಕಿವಾ ಗಾಡಾವ್ ಸಬ್ಬತಾ ದಿಸಿ ಗೊಟ್ಯಾತ್ನಿ ಸುಡುನ್ ಪಾನ್ಯಾತ್ ನೆಥ್ಯಾತ ನವ್ಹ?
LUK 13:16 ಹಿ ಬಾಯಿ ಅಬ್ರಹಾಮಾಚಾ ವಂಶಾತ್ಲಿ ಹಿಲಾ ಸೈತಾನಾನಿ ಆಟ್ರಾ ವರ್ಸ ಬಾಂದುನ್ ಥಿವ್ಲಿಹುತ್ತಿ ಸಬ್ಬತಾ ದಿಸಿ ಹಿಲಾ ಹ್ಯಾ ಬಾಂದಾನಾತ್ನಿ ಶೊಡ್‌ಲ್ಯಾಲ ಬರ ನವ್ಹ ಕ್ಯಾ?
LUK 13:17 ತ್ಯೊ ಹ್ಯ ಬೊಲ್ತಾನಾ ತ್ಯಚ಼ ಸಗ್ಳ ವಾದಿ ಫಸ್ಲ ಆನಿ ತ್ಯನಿ ತಿಥ ಚಮತ್ಕಾರಿಚಿ ಕಾಮ ಕಿಲಿತ ತವಾ ಸಗ್‌ಳ್ಯಾನಾ ಆನಂದ್ ಜಾ಼ಲಾ ಹುತ್ತಾ.
LUK 13:18 ಯೇಸು ಕ್ಯಾ ಮನ್ಲಾ ಮಂಜೆ “ದೇವಾಚ಼ ರಾಜೆ ಕಶಾ ಶಾರ್ಕ ಹಾ? ಮಿ ತ್ಯಲಾ ಕಶಾಚಿ ಉದಾರನ್ ದಿವು?
LUK 13:19 ದೇವಾಚ಼ ರಾಜೆ ಮೌರಿಚಾ ದಾನ್ಯಾ ಶಾರ್ಕ ಹಾ. ತ್ಯ ಯಕಾ ಮಾನ್ಸಾನಿ ಗಿಹುನ್ ಆಪ್‌ಲ್ಯಾ ಶೆತಾತ್ ಪೇರ್ಲ ತ್ಯ ಉಗವುನ್ ಮೊಟಾ ಡಾಳ್ಹಾ ಜಾ಼ಲ್ಹಾ. ಆನಿ ಆಬ್ಳಾತ್ಲಿ ಪಾಕ್ರ ತ್ಯಚಾ ಖಾಂಡ್ಯಾವ್ನಿ ಕುಟಿ ಕರುನ್ ರಾಹ್ಯಾ ಲಾಗ್ಲಿತ.
LUK 13:20 ತ್ಯೊ ಆನಿಕ್ ಮನ್ಲಾ, ಮಿ ದೇವಾಚಾ ರಾಜಾಲಾ ಕ್ಯಾ ಉದಾರನ್ ದಿವು?
LUK 13:21 ತ್ಯ ಅಂಬಾಟ್ ಫಿಠಾಚೆಗತ್ ಹಾ, ತ್ಯ ಯಕ ಬಾಯಿಲ್ ಮಾನ್ಸಾನಿ ಗಿಹುನ್ ತೀನ್ ಶೇರ್ ಪಿಠಾತ್ ಮಿಸಳ್ಳ ನಂತರ್ ತ್ಯ ಸಗ್ಳ ಪೀಟ್ ಫುಗ್ಲ.
LUK 13:22 ಯೇಸು ಗಾವಾ ಗಾವಾನಿ ಖೆಡ್ಯಾ ಖೆಡ್ಯಾನಿ ಶಿಕ್ಶನ್ ದಿಯಿತ್ ಯೆರುಸಲೇಮಿಕ್ಡ ಜಾ಼ಯಿತಾ.
LUK 13:23 ತವಾ ಯಕ್ಲಾ ಯೇಸುಲಾ “ಪ್ರಭು ರಕ್ಷನ್ ವ್ಹಯಾಚಿ ಆಸ್‌ಲ್ಯಾಲಿ ಥೂಡಿಸ್ ಲೊಕ ಹಾತ್ತ ಕ್ಯಾ? ಮನ್ಲಾ.
LUK 13:24 ಯೇಸು ತ್ಯಲಾ ಮನ್ಲಾ, “ಆವಳ್ ದಾರಾನಿ ಆತ್ ಜಾ಼ಯಾಲಾ ಯತ್ನ ಕರಾ, ಕಾ ಮಂಜೆ ಮಿ ತುಮಾನಾ ಸಾಂಗ್ತೊ ಖುಬ್ ಲೊಕ ಆತ್ ಜಾ಼ಯಾಲಾ ಬಗ್ತಿಲ ಫನ್ ತ್ಯನಾ ಜಾ಼ಯಾ ವ್ಹನಾರ್ ನಾಹಿ.
LUK 13:25 ಗರ‍್ಹಾಚಾ ದನ್‌ಹ್ಯಾನಿ ಉಠುನ್ ದಾರ್ ಜಾಕಲ್ಯಾ ನಂತರ್ ತುಮಿ ಬಾಹಿರ್ ಉಬಿ ರಾಹುನ್ ದಾರ್ ಬಡವಿತ್, “ಪ್ರಭು ಆಮ್ಚಿ ಸಾಟಿ ದಾರ್ ಉಗಡ್ ಮನ್ಸಿಲಾ ತವಾ ತ್ಯೊ ತುಮಾನಾ ತುಮಿ ಕೊನ್ ತ್ಯ ಮನಾ ಠಾವಿ ನಾಹಿಸಾ” ಮನ್ಹುನ್ ಉತ್ತರ್ ದಿಯಿಲ್.
LUK 13:26 ತವಾ ತುಮಿ ಮನ್ಹಾಯಾ ಲಾಗ್ಸಿಲಾ, “ಆಮಿ ತುಜಿ ಸಂಗ ಖಾನ ಪಿನ ಕೆಲ್ಯಾ ಆನಿ ತು ಆಮ್ಚಾ ಗಾವಾತ್ ಶಿಕ್ಶನ್ ದಿಲಸ್.
LUK 13:27 ಫನ್ ತ್ಯೊ ಮನ್ಹಿಲ್, “ಮಿ ತುಮಾನಾ ಸಾಂಗ್ತೊ ತುಮಿ ಕೊನ್ ಕುಟ್ಲಿ ಹಾಸಾ ಹ್ಯ ಮನಾ ಠಾವ ನಾಹಿ ತುಮಿ ಬುರ್ಸಿ ಲೊಕ ಮಾಜಿಪ್ನಿ ದುರ್ ಜಾ಼ವಾ.
LUK 13:28 ತುಮಿ ದೇವಾಚಾ ರಾಜಾತ್ನಿ ಬಾಹಿರ್ ಗಾಲ್ಹುನ್ ಅಬ್ರಹಾಮ್, ಇಸಾಕ್, ಯಾಕೊಬ್, ಆನಿ ಸಗ್‌ಳ್ಯಾ ಪ್ರವಾದಿನಾ ದೇವಾಚಾ ರಾಜಾತ್ ಆಸ್‌ಲ್ಯಾಲಿ ಬಗ್ಸಿಲಾ ತುಮಾನಾ ಬಾಹಿರ್ ಗ್ಯಾಲ್ನಾರ್ ತವಾ ತಿಥ ರಡ್ನಾರ್ ಆನಿ ದಾತ್ ಖಾನಾರ್ ಮನ್ಲಾ.
LUK 13:29 ಪೂರ್ವಾಕ್ನಿ ಪಶ್ಚಿಮಾಕ್ನಿ ಆನಿ ಉತ್ತರಾಕ್ನಿ ದಕ್ಶಿನಾಕ್ನಿ ಲೊಕ ಯವುನ್ ದೇವಾಚಾ ರಾಜಾತ್ ಜೆವಾನ್ ಖಾಯಾಲಾ ಬಸ್ತಿಲ.
LUK 13:30 ಆನಿ ಬಗಾ ಪೈಲಿ ಆಸ್‌ಲ್ಯಾಲಿ ಥುಡಿಜನ ಸೆವಟ್ಚಿ ವ್ಹನಾರ್ ಆನಿ ಸೆವಟ್ಚಿ ಜಾ಼ಲ್ಯಾಲಿ ಥುಡಿಜನ ಪೈಲಿ ವ್ಹನಾರ್ ಮನ್ಲಾ.
LUK 13:31 ತೆ ಗಟ್ಕಲಾ ಥೊಡ ಫರಿಸಾಯ್ ಯೇಸುಪ ಯವುನ್ ಮನ್ಲ, “ಹಿತ್ನಿ ನಿಗುನ್ ಜಾ಼ ಕಾ ಮಂಜೆ ಹೆರೊದ್ ತುಲಾ ಜಿ಼ವಾನಿ ಮಾರಾಯಾ ಬಗತ್ಯಾಲಾ ಹಾ. ”
LUK 13:32 ಯೇಸು ತ್ಯನಾ ಮನ್ಲಾ, “ತ್ಯಾ ಕೊಲ್ಯಾಲಾ ಜಾ಼ವುನ್ ಸಾಂಗಾ ಬಗಾ ಮಿ ಆಜ಼್ ಆನಿ ಸಕಾಳ್ ಭುಥ ಕ್ಯಾಡ್ತೊ ರೊಗ್ ಬರಾಕರ್ತೊ ಆನಿ ತಿನ್ವೆ ದಿಸಿ ಮಿ ಸಗ್ಳ ಸಪಿವ್ತೊ,
LUK 13:33 ತರಿ ಮಿ ಆಜ಼್ ಸಕಾಳ್ ನಾಹಿತ ಪರ್ವಾದಿಸಿ ಮೊರ‍್ಹ ಜಾ಼ಯಾ ಪಾಯ್ಜೆ ಕಾ ಮಂಜೆ ಯೆರುಸಲೇಮಿಚೆ ಬಾಹಿರ್ ಪ್ರವಾದಿಚಾ಼ ನಾಸ್ ವ್ಹನಾರ್.
LUK 13:34 ಯೆರುಸಲೇಮೆ, ಯೇರುಸಲೇಮೆ ಪ್ರವಾದಿಚಾ಼ ಘಾತ್ ಕರ್ನಾರೆ ಆನಿ ತುಜಿಪ ಲಾವುನ್ ದಿಲ್ಯಾಲ್ಯಾನಾ ದೊಂಢ ಮಾರ್ನಾರೆ! ಕುಂಬ್ಡಿ ಕಸಿ ಆಪ್ಲಿ ಪಿಲಿ ಪಖಾ ಖಾಲ್ ಯಕಿಕ್ಡ ಕರೀತ್ ಆಸ್ಥಿ ತಸ ತುಜಾ ಮುಲಾ ಬಾಳಾನಾ ಯಕಿಕ್ಡ ಕರಾಚಿ ಖುಬ್ ಮಾಜಿ ಇಚ್ಚಾ ವ್ಹತ್ತಿ ಫನ್ ತುಮ್ಚಿ ಇಚ್ಚಾ ನವ್ಥಿ!
LUK 13:35 ಬಗಾ ತುಮಚ಼ ಘರ್ ಮೊಕ್ಳ ವ್ಹನಾರ್ ಮಿ ತುಮಾನಾ ಸಾಂಗ್ತೊ ಪ್ರಬುಚಾ ನಾವಾನಿ ಯನಾರ‍್ಯಾಲಾ ಧನ್ಯವಾದ್ ವ್ಹವುನಿ ಆಸ ತುಮಿ ಮನ್ಹಿಸ್ ಪರ‍್ಯಾತ್ ಮಿ ತುಮ್ಚೆ ನದ್ರಲಾ ಪಡ್ನಾರ್ ನಾಹಿ. ಮನ್ಲಾ.
LUK 14:1 ಯೇಸು ಯಕಾ ಸಬ್ಬತ್ ದಿಸಾದಿಸಿ ಪರಿಸಾಯಾತ್‌ಲ್ಯಾ ಯಕಾ ಅಧಿಕಾರಿಚಾ ಗರ‍್ಹಾತ್ ಜೆವ್ನಾಲಾ ಗೆಲಾ ತವಾ ಥುಡಿ ಲೊಕ ಯೇಸುಚೆ ಪಾಳತಿವ ಬಸ್ಲಿ ಹುತಿತ.
LUK 14:2 ಆನಿ ಹಾತ್ ಪ್ಯಾ ಸುಜ್‌ಲ್ಯಾಲಾ ಮಾನುಸ್ ಯೇಸುಚೆ ಮೊರ‍್ಹ ಹುತ್ತಾ.
LUK 14:3 ಯೇಸುನಿ ಶಾಸ್ತ್ರಿನಾ ಆನಿ ಫರಿಸಾಯಾನಾ ಸಬ್ಬತಾ ದಿಸಿ ರೊಗ್ ಬರಾ ಕರಾಚಾ಼ ಯೊಗ್ಯ ಕ್ಯಾ ನಾಹಿ? ಮನ್ಹುನ್ ಇಚಾರ್ಲ.
LUK 14:4 ತವಾ ತೇ ಗಪ್ ರಾಹಿಲ ಮಂಗ್ ಯೇಸುನಿ ತ್ಯಲಾ ಜ಼ವಳ ಗಿಹುನ್ ಬರಾ ಕೆಲಾ ಆನಿ ಲಾವುನ್ ದಿಲಾ.
LUK 14:5 ಮಂಗ್ ಯೇಸು ತ್ಯನಾ ಮನ್ಲಾ, “ತುಮ್ಚಾತ್ ಕುನಾಚಾ಼ತರಿ ಪ್ಯೊರ್ಗಾ ನಾಹಿತ ಬೈಲ್ ಬಾವಿತ್ ಪಡ್ಲಾ ತ ತುಮಿ ತ್ಯಲಾ ಸಬ್ಬತಾದಿಸಿ ತಾಬಡ್ತೊಬ್ ಬಾಹಿರ್ ಕಾಡಿತ್ ನಾಹಿಸಾ ಕ್ಯಾ?
LUK 14:6 ತವಾ ತ್ಯನಾ ತ್ಯಚಾ ತ್ಯಾ ಪ್ರಶ್ನೆಲಾ ಉತ್ತರ್ ದಿಯಾಲಾ ವ್ಹಯಿನಾ.
LUK 14:7 ತವಾ ಹಾಕಟ್‌ಲ್ಯಾಲಿ ಲೊಕ ಚಾ಼ಂಗ್ಲ ಜಾ಼ಗ ನಿವುಡುನ್ ಹುತ್ತಿತ ತ್ಯ ಬಗುನ್ ಯೇಸುನಿ ಹಿ ಕ್ಯಾಯ್ನಿ ಸಾಂಗ್ಲಿ.
LUK 14:8 ಕುನಿ ತರಿ ತುಲಾ ಲಗ್ನಾಚಾ ಜೆವ್ನಾಲಾ ಹಾಕಟ್ಲತ ಚಾ಼ಂಗಲ್ಯಾ ಜಾ಼ಗ್ಯಾವ ಬಸು ನಕೊ ಆಕಾಸ್ಮಾತ್ ತುಜಿವ್ನಿ ಮೊಟ್ಯಾ ಮರೆದಿಚಾ ಮಾನ್ಸಾಲಾ ತ್ಯನಿ ಹಾಕಟ್‍ಲ್ಯಾಲ ರಾಹಿಲ್.
LUK 14:9 ಮಂಗ್ ಕಚಾನಿ ತುಲಾ ಆನಿ ತ್ಯಲಾ ಹಾಕಟ್ಲ ಹುತ್ತ ತ್ಯೊ ತುಜಿಪ ಯವುನ್ ಹ್ಯಲಾ ಜಾ಼ಗಾ ದೇ ಮನ್ಹಿಲ್ ತವಾ ತು ಮರ‍್ಯಾದ್ ನಸ್ಥಾನಾ ತವಾಸ್ ಆಗ್ದಿ ಖಾಲ್ಚಾ ಜಾ಼ಗ್ಯಾವ ಜಾ಼ವುನ್ ಬಸ್ಸಿಲ್.
LUK 14:10 ಫನ್ ತುಲಾ ಹಾಕಟ್‍ಲ್ಯಾಲ್ಯಾಲಾ ತು ಜಾ಼ವುನ್ ಆಗ್ದಿ ಖಾಲ್ಚಾ ಜಾ಼ಗ್ಯಾವ ಭಸ್. ಮಂಜೆ ಕಚಾನಿ ತುಲಾ ಹಾಕಟ್ಲ ಹುತ್ತ ತ್ಯೊ ಯವುನ್ ತುಲಾ ಸೊಪ್‌ತ್ಯಾ ವರ್ ಯವುನ್ ಭಸ್ ಮನ್ಹಿಲ್ ತವಾ ತುಜೆ ಸಂಗ ಜೆವ್ನಾಲಾ ಬಸ್‍ಲ್ಯಾಲ್ಯಾಂಚೆ ಮೊರ‍್ಹ ತುಲಾ ಮಾನ್ ಯಯಿಲ್.
LUK 14:11 ಕಾ ಮಂಜೆ ಕೊನ್ ಆಪ್‌ಲ್ಯಾಲಾ ಆಪ್ನುಸ್ ಮೊಟಾ ಮನ್ಹುನ್ ಗೆಥೊ ತ್ಯೊ ಬಾರಿಕ್ ವ್ಹತೊ ಆನಿ ಬಾರಿಕ್ ರಾಹಿಲ್ ತ್ಯೊ ಮೊಟಾ ವ್ಹತೊ ಮನ್ಲಾ.
LUK 14:12 ಮಂಗ್ ಯೇಸು ಕಚಾನಿ ಆಪ್‌ಲ್ಯಾಲಾ ಹಾಕಟ್ಲಾ ಹುತ್ತಾ ತ್ಯಲಾಬಿ ಮನ್ಲಾ, “ತು ದುಪ್ಯಾರ್ಚಾ ಜೆವ್ನಾಲಾ ನಾಹಿತ ಶಾಂಚಾ ಜೆವ್ನಾಲಾ ತುಜಾ ಸೊಪ್‌ತ್ಯಾನಾ ನಾಹಿತ ತುಜಾ ಬಾವ್ಹಾನಾ ನಾಹಿತ ತುಜೆ ಮಾಯೆ ದಾಯೆಲಾ ಸಾವ್ಕಾರ್ ಆಸ್‍ಲ್ಯಾಲ್ಯಾ ಸೆಜಾ಼ರ‍್ಯಾನಾ ಹಾಕಟುನಕೊ ತೀ ತುಲಾ ಸಾಹಿತ್ ಹಾಕಟ್ತಿಲ ಆನಿ ತುಮ್ಚಿ ಫಿಟಾಪಿಟ್ ವ್ಹಯಿಲ್. ”
LUK 14:13 ತುಮಿ ಜೆವಾನ್ ಗಾಲ್ಹಾಚ಼ ತವಾ ಗರಿಬಾನಾ ಲುಲ್ಯಾನಾ ಆಂದ್‌ಳ್ಯಾನಾ ಹಾಕ್ಟಾ.
LUK 14:14 ಮಂಜೆ ತುಮಿ ಬರ ವ್ಹನಾರ್ ಕಾ ಮಂಜೆ ತುಮಾನಾ ಫಿಟಾಪಿಟ್ ಕರಾಯಾ ತ್ಯಂಚಿಪ ಕಾಯ್ ನಾಹಿತರಿ ಮರ್ನಾತ್ನಿ ಉಠುನ್ ಯತಾನಾ ದೇವ ತುಲಾ ಆಶಿರ್ವಾದ್ ಕರಿಲ್.
LUK 14:15 ಯೇಸು ಸಂಗ ಜೆವ್ನಾಲಾ ಬಸ್‌ಲ್ಯಾಲ್ಯಾತ್ ಯಕಾನಿ ಹೆ ಸಬಾತ್ ಐಕುನ್ ಸ್ವರ್ಗಾಚಾ ರಾಜಾತ್ ಕೊನ್ ಜೆವಾನ್ ಖಾಯಿಲ್ ತ್ಯೊ ಬರಾ ಮನ್ಲಾ.
LUK 14:16 ಯೇಸು ತ್ಯಲಾ ಮನ್ಲಾ, “ಯಕಾ ಮಾನ್ಸಾನಿ ಜೆವಾನ್ ಕೆಲ ತವಾ ಖುಬ್ ಲೊಕಾನಾ ಹಾಕಟ್ಲ.
LUK 14:17 ಆನಿ ಜೆವ್ನಾಚಾ ಯಳಾಲಾ ಆತಾ ಯವಾ ಜೆವಾನ್ ತಯಾರ್ ಜಾ಼ಲ್ಯಾ ಆಸ ಆಂದಿ ಹಾಕಟ್‍ಲ್ಯಾಲ್ಯಾನಾ ಸಾಂಗಾಯಾ ತ್ಯನಿ ಆಪ್‌ಲ್ಯಾ ಯಕಾ ಆಳಾಲಾ ಲಾವುನ್ ದಿಲಾ.
LUK 14:18 ತವಾ ತೆ ಸಗ್ಳ ಶಾರ್ಕ ಎಕುಸ್ ತರನಿ ಸಾಂಗಾಯಾ ಲಾಗ್ಲ ಆಂದಿಚಾನಿ, “ಮಿ ಶಾತ್ ಇಕತ್ ಗೆತಲ್ಯಾ ತ್ಯ ಮಿ ಜಾ಼ವುನ್ ಬಗಾ ವ್ಹಯಿ ಮನಾ ಮಾಪ್ ಕರಾ ಮನ್ಹುನ್ ಸಾಂಗ್ಲ.
LUK 14:19 ದಿಸ್ರಾ ಮನ್ಲಾ, “ಬೈಲಾಂಚಾ ಪಾಚ಼್ ಜೊ಼ಡ್ಯಾ ಇಕತ್ ಗೆತಲ್ಯಾತಾ ತ್ಯಾ ತಪಾಸಾಲಾ ಮಿ ಜಾ಼ತ್ಯೊ ಮನಾ ಮಾಪ್ ಕರಾ ಆಸಿ ಮಿ ವಿನಂತಿ ಕರ್ತೊ” ಮನ್ಲಾ.
LUK 14:20 ಆನಿ ಯೊಕ್ ಮನ್ಲಾ, “ಮಿ ಲಗಿನ್ ಜಾ಼ಲ್ಯೊ ಮನ್ಹುನ್ ಮನಾ ಯಯಾ ವ್ಹಯಿತ್ ನಾಹಿ.
LUK 14:21 ಮಂಗ್ ತ್ಯಾ ಆಳಾನಿ ಯವುನ್ ಆಪ್‌ಲ್ಯಾ ದನ್ಯಾಲಾ ಹ್ಯಾ ಹಾಕಿಗತಿ ಸಾಂಗ್‌ಲ್ಯಾ ತವಾ ತ್ಯಲಾರಾಗ್ ಆಲಾ ಆನಿ ತ್ಯೊ ಆಪ್‌ಲ್ಯಾ ಆಳಾಲಾ ಮನ್ಲಾ, “ಗಾವಾಚೆ ಪಾಂದಿವ್ನಿ ಸಾಂದಿತ್ನಿ ಜಾ಼ ಆನಿ ಗರಿಬ್ ಲಂಗಡಿ ಆಂದ್ಳಿ ಹ್ಯನಾ ಹಿಥ ಗಿಹುನ್ ಯೇ. ”
LUK 14:22 ಆಳ್ ಮನ್ಲಾ, “ದನ್ಯಾ ತುಮಿ ಸಾಂಗ್‍ಲ್ಯಾ ಶಾರ್ಕ ಜಾ಼ಲ್ಯಾ ಫನ್ ಆಜು಼ನ್ ಜೆವಾನ ಖಾಯಾ ಖುಬ್ ಜಾ಼ಗಾ ಹಾ. ”
LUK 14:23 ದನ್ಹಿ ಆಳಾಲಾ ಮನ್ಲಾ, “ಮಾಜ಼ ಘರ್ ಬರ್ಹಾಯಾ ವ್ಹಯಿ ಮನ್ಹುನ್ ತು ವಾಟವ್ನಿ ಆನಿ ಸೇತಾತ್ನಿ ರೊಡಾಕ್ನಿ ಜಾ಼ವುನ್ ಲೊಕಾನಾ ಖಟ್ಪಟ್ ಕರುನ್ ಗಿಹುನ್ ಯೇ;
LUK 14:24 ಕಾ ಮಂಜೆ ಮಿ ತುಮಾನಾ ಸಾಂಗ್ತೊ, ಆಂದಿ ಸಾಂಗ್‍ಲ್ಯಾಲ್ಯಾ ಮಾನ್ಸಾತ್‍ಲ್ಯಾ ಯಕಾಲಾ ಬಿ ಮಾಜಾ ಜೆವ್ನಾತ್ಲ ಕಾಯ್ ಚ಼ವ್ ಬಗಾಯಾ ಮಿಳ್ನಾರ್ ನಾಹಿ.
LUK 14:25 ಯಕಸಿ ಯೇಸು ಸಂಗ ಖುಬ್ ಲೊಕ ಜಾ಼ಯಿತ್ ಹುತ್ತಿತ ತವಾ ಯೇಸು ತ್ಯಂಚಿಕ್ಡ ಗುಳ್ಹುನ್ ಮನ್ಲಾ,
LUK 14:26 “ಕೊನ್ ತರಿ ಮಾಜೆ ಮಾಗ್ನಿ ಯವುನ್ ಮಾಜೆ ಪಕ್ಶಿ ಆಪ್ಲಿ ಆಯಿ ಬಾ ಬ್ಯಾಯ್ಕೊ ಪೊರ ಬಾಹು ಭನ್ಹಿ ಹ್ಯನಾ ಆನಿ ಆಪ್ಲಾ ಜೀವ್ ಸಾಹಿತ್ ಇಸ್ರನಸ್ನಾರಾ ಮಾಜಾ಼ ಶಿಶಾ ವ್ಹಯಿತ್ ನಾಹಿ. ”
LUK 14:27 ಕೊನ್ ಆಪ್ಲಿ ಶಿಲ್ಬೆ ಆಪ್ನು ಗಿಹುನ್ ಮಾಜೆ ಮಾಗ್ನಿ ಯಯಿತ್ ನಾಹಿ ತ್ಯಲಾ ಮಾಜಾ಼ ಶಿಶಾ ವ್ಹಯಾ ವ್ಹಯಿತ್ ನಾಹಿ.
LUK 14:28 ತುಮ್ಚಾತ್ ಕೊನ್ ಆಸಾ ಹಾ ಕ್ಯಾ ತ್ಯಲಾ ಘರ್ ಬಾಂದಾಚ಼ ಇಚಾ ಹಾ ತ ತ್ಯೊ ಆಂದಿ ಬಸುನ್ ಖರ್ಚಾಚಾ಼ ಆಂದಾಜ಼್ ಗಾಲ್ಹುನ್ ಆಪ್ಲಿಪ ತ್ಯ ಪುರಾ ಕರಾಯಾ ವ್ಹಯಿ ಯವ್ಡ ಪೈಸ ಹಾತ ಕ್ಯಾ ನಾಹಿ ಹ್ಯ ಬಗಿತ್ ನಾಹಿ ಕ್ಯಾ?
LUK 14:29 ನಾಹಿತ ತಸಾಸ್ ಬಾಂದಾಯಾ ಲಾಗಲ್ತ ಪಾಯಾ ಗ್ಯಾತ್‍ಲ್ಯಾವ ತ್ಯಲಾ ಜ಼ರ್ ತ್ಯ ಪುರಾ ಕರಾ ಜಾ಼ಲ ನಾಹಿ ಮಂಜೆ ಬಗ್ನಾರಿ ಸಗ್ಳಿ ಲೊಕ ತ್ಯಲಾ ಹಾಸ್ತಿಲ.
LUK 14:30 ಹ್ಯೊ ಮಾನುಸ್ ಬಾಂದಾಯಾ ಲಾಗ್ಲಾ ಖರ ಕಾಮ್ ಪುರ ಕರಾಜಾ಼ಲ ನಾಹಿ.
LUK 14:31 ನಾಹಿತ ಯೊಕ್ ರಾಜಾ಼ ದುಸರ‍್ಯಾ ರಾಜಾ ಸಂಗ ಲಡಾಯಿ ಖೆಳಾಯಾ ಜಾ಼ಯಾಚೆ ಆಂದಿ ಬಸೂನ್ ಇಚಾರ್ ಕರೀತ್ ನಾಹಿ ಕ್ಯಾ? ತ್ಯೊ ಈಸ್ ಹಾಜಾ಼ರ್ ಸೈನ್ಯಾ ಗಿಹುನ್ ಮಾಜಿ಼ವ ಯತೊ ತ್ಯಚಿವ ಮಿ ಧಾ ಹಾಜಾ಼ರ್ ಸೈನ್ಯಾ ಗಿಹುನ್ ಜಾ಼ಯಾ ಯಯಿಲ್ ಕ್ಯಾ?
LUK 14:32 ಜಾ಼ಯಾ ಯಯಿತ್ ನಾಹಿ ತವಾ ತ್ಯೊ ದುರ್ ಆಸ್ಥಾನಾಸ್ ಹ್ಯೊ ವಕಿಲ್ ಲಾವುನ್ ದಿವುನ್ ಯಕ್ಕಿ ವ್ಹಯಾಚ಼ ಬೊಲ್ನ ಸುರು ಕರಿಲ್.
LUK 14:33 ತಸಸ್ ಯೇಸುನಿ ತ್ಯನಾ ಆಸ ಸಾಂಗುನ್ ಸಪಿವ್ಲ ತುಮ್ಚಾತ್ ಕೊನ್ ಆಪ್‌ಲ್ಯಾ ಸರ್ವ್ಯಾಚಾ಼ ಇಚಾರ್ ಕರೀತ್ ನಾಹಿ ತ್ಯಲಾ ಮಾಜಾ಼ ಶಿಶಾ ವ್ಹಯಾ ಯಯಿತ್ ನಾಹಿ.
LUK 14:34 ಮಿಟ್ ಚಾ಼ಂಗ್ಲ ಜಿನೊಸ್ ಫನ್ ಮಿಟಾಚಿ ಚ಼ವ್ ಗಿಲಿತ ತ್ಯಲಾ ಆನಿ ಕಶಾನಿ ಚ಼ವ್ ಆನಾಯಾ ವ್ಹಯಿಲ್?
LUK 14:35 ತ್ಯ ಮಾತಿತ್ ನಾಹಿತ ಉಕಿರಡ್ಯಾತ್ ಟಾಕಾಯಾ ಉಪೆಗ್ ನಾಹಿ; ತ್ಯ ಬಾಹಿರ್ ಟಾಕುನ್ ದೆತ್ಯಾತ ಕಚಾಲಾ ಐಕಾಯಾ ಕಾನ್ ಹಾತ್ತ ತ್ಯೊ ಐಕುನಿ” ಮನ್ಲಾ.
LUK 15:1 ಯಕಸಿ ಸಗ್ಳ ಜ಼ಖತ್ದಾರ್ ಆನಿ ಪಾಪಿ ತ್ಯಚಿ ಬೂಲಿ ಐಕಾಯಾ ತ್ಯಚಿಪ ಆಲ್ತಿತ.
LUK 15:2 ತವಾ ಫರಿಸಾಯ್ ಆನಿ ಕ್ಯಾಯ್ದ ಸಾಂಗ್‌ತ್ಯಾಲ, “ಹ್ಯೊ ಪಾಪಿನಾ ಜ಼ವಳ್ ಹಾಕ್ಟುನ್ ತ್ಯಂಚೆ ಸಂಗ ಖಾತೊ” ಮನ್ಲ.
LUK 15:3 ಮಂಗ್ ಯೇಸುನಿ ತ್ಯನಾ ಯೇಕ್ ಕ್ಯಾಯ್ನಿ ಸಾಂಗ್ಲಿ.
LUK 15:4 ತ್ಯ ಕ್ಯಾ ಮಂಜೆ ತುಮ್ಚಾತ್ ಕಚಾ಼ತರಿ ಮಾನುಸ್ ಆಪ್‌ಲ್ಯಾಲಾ ಶೆಂಬರ್ ಮೆಂಡ್ರ ಆಸ್ಥಾನಾ ತ್ಯಾತ್ಲ ಯಾಕ್ ಚು಼ಕುನ್ ಗೆಲಕಿ ತ್ಯೊ ನವದಾವ ನವು ಮೆಂಡ್ರ ರಾನಾತ್ ಸುಡುನ್ ಚು಼ಕುನ್ ಗೆಲ್ಯಾಲ ಗಾವ್ಹಸ್ ಪರ‍್ಯಾತ್ ತ್ಯಲಾ ಸುದಿತ್ ಜಾ಼ಯಾಚೆ ಆಂದಿ ರಾಥೊ ಕ್ಯಾ?
LUK 15:5 ಗಾವ್ಲಕಿ ತ್ಯೊ ಆನಂದ್ ಜಾ಼ಲಾ ಆನಿ ತ್ಯಲಾ ಆಪ್‌ಲ್ಯಾ ಖಾಂದ್ಯಾವ ಗಿಹುನ್
LUK 15:6 ಗರ‍್ಹಾತ್ ಯವುನ್ ಸೊಪ್‌ತ್ಯಾನಾ ಆಜು಼ಬಾಜು಼ಚಾನಾ ಜ಼ಮುವುನ್, “ಚು಼ಕುನ್ ಗೆಲ್ಯಾಲ ಮೆಂಡಾರ್ ಗಾವ್ಲ ಮಾಜಿ ಸಂಗ ಆನಂದ್ ವ್ಹವಾ” ಮನ್ಹುನ್ ತ್ಯನಾ ಸಾಂಗ್ನಾರ್.
LUK 15:7 ತಸಸ್ ದೇವಾಕ್ಡ ಚು಼ಕ್ ವಪುನ್ ಪರ್ತಾಯಾ ಗರಜ಼್ ನಸನಾರ‍್ಯಾ ನವದಾವ ನವು ಜ಼ನ ನಿಯತಿಂಚಿಗತ್ ದೇವಾಕ್ಡ ಚು಼ಕ್ ವಪುನ್ ಪರಾತ್ಯಾಲ್ಯಾ ಯಕಾ ಪಾಪಿಚೆ ಗುಶ್ಟಿತ್ ಪರಲೊಕಾತ್ ಆನಂದ್ ವ್ಹಯಿಲ್ ಮನ್ಹುನ್ ಮಿ ತುಮಾನಾ ಸಾಂಗ್ತೊ.
LUK 15:8 ಯೆಕ್ ಬಾಯಿಲ್ ಮಾನುಸ್ ಆಪ್ಲಿಪ ಧಾ ಚಾ಼ಂದಿಚಾ ಪಾವಲ್ಯಾ ರಾಹುನ್ ಯೇಕ್ ಪಾವಲಿ ಸಾಂಡ್ಲಿಕಿ ದಿವಾ ಲಾವುನ್ ಘರ್ ಲುಟುನ್ ಗಾವ್ಹಸ್ ಪರ‍್ಯಾತ್ ತ್ಯ ಜಾ಼ಗೃತಿನಿ ಸೊದಾಚೆ ಆಂದಿ ರಾಹಿಲ್ ಕ್ಯಾ?
LUK 15:9 ತಿಲಾ ತೀ ಪಾವ್ಲಿ ಗಾವಲ್ಯಾ ನಂತರ್ ತಿ ಆಪ್‌ಲ್ಯಾ ಸುಪ್ತಿನಿನಾ ಸೆಜಾ಼ರ‍್ನಿನಾ ಗೊಳಾಕರುನ್ ಸಾಂಡ್‍ಲ್ಯಾಲಿ ಪಾವ್ಲಿ ಗಾವ್ಲಿ ಮಾಜಿ ಸಂಗ ಆನಂದ್ ಕರಾ ಮನ್ಹುನ್ ಸಾಂಗಿಲ್ ನವ್ಹ.
LUK 15:10 ತಸಸ್ ಯೊಕ್ ಪಾಪಿ ದೇವಾಕ್ಡ ಚು಼ಕ್ ವಪುನ್ ಪರಾತ್ಯಾಲೆ ಗುಶ್ಟಿತ್ ದೇವ್ ಧುತಾಂಚೆ ಮೊರ‍್ಹ ಆನಂದ್ ವ್ಹಯಿಲ್ ಮನ್ಹುನ್ ತುಮಾನಾ ಸಾಂಗ್ತೊ” ಮನ್ಲಾ.
LUK 15:11 ಆನಿ ಯೇಸುನಿ ಆನಿ ಕ್ಯಾ ಸಾಂಗ್ಲ ಮಂಜೆ, “ಯಕಾ ಮಾನ್ಸಾಲಾ ದೊಗ ಲ್ಯಾಕ್ ಹುತ್ತ
LUK 15:12 ತ್ಯಾತ್ಲಾ ದಾಕ್ಟಾ ಲ್ಯೊಕ್ ಬಾಲಾ, “ಬಾ ಆಸ್ಥಿತ್ ಮಾಜಿ ಯಯಾಚಿ ವಾಟ್ನಿ ದೇ” ಮನ್ಲಾ ತವಾ ಬಾನಿ, ಆಸ್ಥಿ ವಾಟುನ್ ದಿಲಿ.
LUK 15:13 ಥೊಡ ದೀಸ್ ಜಾ಼ಲ ತವಾ ದಾಕ್ಟಾ ಲ್ಯೊಕ್ ಆಪ್ಲೆ ವಾಟ್ನಿಚಿ ಸಗ್ಳಿ ಆಸ್ಥಿ ಇಕುನ್ ಪೈಸ ಗಿಹುನ್ ದುರ್ಚೆ ದೇಶೆತ್ ಗೆಲಾ ಆನಿ ತಿಥ ಫಟಿಂಗ್ ವ್ಹವುನ್ ಆಪ್ಲ ಪೈಸ ಸಗ್ಳ ಉದಳ್ಳ.
LUK 15:14 ತ್ಯನಿ ಆಪ್ಲ ಸಗ್ಳ ಉದಳ್ಯಾ ನಂತರ್ ತೇ ದೇಶೆತ್ ಮೊಟ ಬರ್ಗಾಲ್ ಪಡ್ಲ ತವಾ ತ್ಯಲಾ ಗತಿ ನಾಹಿ ಜಾ಼ಲಿ.
LUK 15:15 ಮಂಗ್ ತ್ಯೊ ತೇ ದೇಶೆತ್‍ಲ್ಯಾ ಯಕಾಪ ಜಾ಼ವುನ್ ತ್ಯಲಾ ಲಾಗುನ್ ರಾಯ್‍ಲ್ಹಾ, ತ್ಯನಿ ತ್ಯಲಾ ಆಪ್‌ಲ್ಯಾ ಸೇತಾತ್ ಡುಕ್ರ ಚಾ಼ರಾಯಾ ಲಾವುನ್ ದಿಲಾ
LUK 15:16 ತವಾ ಡುಕ್ರ ಗಡ್ಡ ಖಾಯಿತ್ ಆಸ್ಥಾನಾ ತ್ಯಾತ್ಲ ಗಡ್ಡ ತರಿ ಖಾವುನ್ ಪ್ವಾಟ್ ಬರುಯಾ ಆಸ ತ್ಯಲಾ ಖುಬ್ ಮನ್ ವ್ಹಯಿ; ತ್ಯಲಾ ಕೊನ್ ಕಾಯ್ ದಿಯಿತ್ ನವ್ತ.
LUK 15:17 ನಂತರ್ ತ್ಯಲಾ ಚು಼ಕಿಚಿ ಅಕ್ಕಲ್ ಯವುನ್ ತ್ಯೊ, “ಮಾಜಾ ಬಾಪ ಖುಬ್ ಜಾ಼ನ್ ಕುಲ್‍ಕರ‍್ಯಾ ಲೊಕಾನಾ ವ್ಹಯಿ ತ್ಯವ್ಡ ಆನ್ ಹಾ; ಮಿ ತರಿ ಹಿತ್ತ ಬುಖನಿ ಮರ್ತ್ಯೊ
LUK 15:18 ಹಿತ್ನಿ ನಿಗುನ್ ಮಾಜಾ ಬಾಪ ಜಾ಼ತೊ ಆನಿ ತ್ಯಲಾ, “ಬಾ ಮಿ ದೇವಾಚೆ ಆನಿ ತುಜೆ ಮೊರ‍್ಹ ಚು಼ಕ್ ಕಿಲಿ” ಆನಿ ತುಜಾ಼ ಲ್ಯೊಕ್ ಮನ್ಹುನ್ ಗಿಹ್ಯಾ ಯೊಗ್ಯ ನಾಹಿ.
LUK 15:19 “ಮನಾ ತುಜಾ ಕುಲ್ಕರ‍್ಯಾತಲ್ಯಾ ಯಕಾಚೆಗತ್ ಕರ್” ಮನ್ಹುನ್ ಸಾಂಗ್ತೊ ಆಸ ಯವುಜು಼ನ್ ನಿಗುನ್ ಆಪ್‌ಲ್ಯಾ ಬಾಪ ಆಲಾ.
LUK 15:20 ತ್ಯೊ ಆಜು಼ನ್ ದುರ್ ಆಸ್ಥಾನಾಸ್ ತ್ಯಚಾ ಬಾನಿ ತ್ಯಲಾ ಬಗುನ್ ಕನಿಕಾರಾನಿ ಪಳತ್ ಯವುನ್ ತ್ಯಚಾ ಗಳ್ಯಾತ್ ಯಾಂಗ್ ಗಾಲ್ಹುನ್ ತ್ಯಲಾ ಖುಬ್ ಮುಖ ದಿಲ.
LUK 15:21 ಫನ್ ಲ್ಯೊಕ್ ತ್ಯಲಾ, “ಬಾ ದೇವಾಚೆ ಆನಿ ತುಜೆ ಮೊರ‍್ಹ ಚು಼ಕ್ ಕಿಲಿ. ಆತಾ ಮಿ ತುಜಾ಼ ಲ್ಯೊಕ್ ಮನ್ಹುನ್ ಗಿಹ್ಯಾ ಚಾ಼ಂಗ್ಲ ನಾಹಿ” ಮನ್ಲಾ.
LUK 15:22 ತವಾಸ್ ಬಾನಿ ಆಪ್‌ಲ್ಯಾ ಆಳಾನಾ ಹಾಕ್ಟುನ್ ಚಾ಼ಂಗ್ಲ “ಜ಼ಘಾ ಆನುನ್ ಹ್ಯಲಾ ಗಾಲ್ಹಾ ಹ್ಯಚಾ ಹಾತಾತ್ ಆಂಗ್ಟಿ ಆನಿ ಪಾಯಾತ್ ವ್ಹಾನಾ ಗಾಲ್ಹಾ.
LUK 15:23 ಆನಿ ಮಾತ್‍ಲ್ಯಾಲ ಮಿಂಡುರ್ ಆನುನ್ ಕಾಪಾ ಆಮಿ ಆನಂದಾನಿ ಜೆವಾನ್ ಕರುಯಾ
LUK 15:24 ಕಾ ಮಂಜೆ ಹ್ಯೊ ಮಾಜಾ಼ ಲ್ಯೊಕ್ ಮೆಲಾ ಹುತ್ತಾ, ತ್ಯೊ ಆನಿಕ್ ಜಿತ್ತಾ ಜಾ಼ಲ್ಯಾ; ಚು಼ಕ್ಲಾ ಹುತ್ತಾ ತ್ಯೊ ಗಾವಲ್ಯಾ” ಮನ್ಲಾ. ತವಾ ತೆ ಮಜೆನಿ ಜೆವಾನ್ ಕರಾಯಾ ಲಾಗ್ಲ
LUK 15:25 ಫನ್ ತ್ಯಚಾ಼ ಥೊರ‍್ಲಾ ಲ್ಯೊಕ್ ಸೆತಾತ್ ಹುತ್ತಾ, ತ್ಯೊ ಗರ‍್ಹಾಚೆ ಜ಼ವಳ್ ಜ಼ವಳ್ ಯತಾನಾ ವಾಜಾ಼ಪ್ ನಾಚ಼್ನ ಗಾನ ಐಕ್ಲ
LUK 15:26 ಆನಿ ಆಳಾತ್‍ಲ್ಯಾ ಯಕಾಲಾ ಆಪ್ಲಿಪ ಹಾಕ್ಟುನ್, “ಹ್ಯ ಕ್ಯಾ” ಮನ್ಹು‍ನ್ ಇಚಾರ್ಲ
LUK 15:27 ಆಳಾನಿ ತ್ಯಲಾ, “ತುಜಾ಼ ಬಾಹು ಮಾಗಾರಾ ಆಲ್ಯಾ ಮನ್ಹುನ್ ತುಜಾ ಬಾನಿ ತ್ಯ ಮಾತ್‍ಲ್ಯಾಲ ಮಿಂಡುರ್ ಕ್ಯಾಪ್‍ಲ್ಯಾ” ಮನ್ಹುನ್ ಸಾಂಗ್ಲ.
LUK 15:28 ಹ್ಯ ಐಕುನ್ ತ್ಯಲಾ ರಾಗ್ ಯವುನ್ ಆತ್ ಜಾ಼ಯಿನಾ, ತವಾ ತ್ಯಚಾ ಬಾನಿ ಬಾಹಿರ್ ಯವುನ್ ತ್ಯಲಾ ಆತ್ ಯೆ ಮನ್ಹುನ್ ಇನಂತಿ ಕಿಲಿ.
LUK 15:29 ಫನ್ ತ್ಯೊ ಆಪ್‌ಲ್ಯಾ ಬಾಲಾ, “ಬಗ್ ಯವ್ಡಿ ವರ್ಸ ಮಿ ತುಜಿ಼ ಚಾ಼ಕ್ರಿ ಕಿಲಿ ಆನಿ ಮಿ ತುಜಾ಼ ಯೊಕ್ ಸಬೋತ್ ವಲ್ಯಾಂಡ್ಲಾ ನಾಹಿ; ತರಿಬಿ ಮಿ ಮಾಜಾ ಸೊಪ್‌ತ್ಯಾಂಚೆ ಸಂಗ ಮಾಜಾ ಕರಾಯಾ ತು ಕಂದಿಸ್ ಮನಾ ಯಾಕ್ ಬಕ್ರ ಸಾಹಿತ್ ದಿಲ ನಾಹಿಸ್.
LUK 15:30 ಫನ್ ತ್ಯನಿ ಸುಳ್ಯಾನಾ ಗಿಹುನ್ ತುಜಿ ಆಸ್ಥಿ ಆನಿ ಪೈಸ ಹಾಳ್ ಕೆಲ್ಯಾಲಾ ತುಜಾ಼ ಲ್ಯೊಕ್ ಆಲಾ ತವಾ ಮಾತ್‍ಲ್ಯಾಲ ಮಿಂಡುರ್ ತ್ಯಲಾ ಕ್ಯಾಪ್‍ಲ್ಯಾಸ್” ಮನ್ಲಾ.
LUK 15:31 ತವಾ ಬಾ ಮನ್ಲಾ, “ಲೇಕಾ ತು ಖಾಯಿಮ್ ಮಾಜಿ ಸಂಗ ಹಾಸ್ ಆನಿ ಮಾಜ಼ ಸಗ್ಳ ತುಜ಼ಸ್
LUK 15:32 ಫನ್ ಮಜಾ ಕರಾಚಿ ಬರ ಹಾ. ಕಾ ಮಂಜೆ ಹ್ಯೊ ತುಜಾ಼ ಬಾಹು ಮೆಲ್ಯಾಚೆಗತ್ ಜಾ಼ಲ್ಥಾ ಪರ್ತುನ್ ಜಿತ್ತಾ ವ್ಹವುನ್ ಆಲಾ; ಚು಼ಕುನ್ ಗೆಲ್ತಾ ಗಾವ್ಲಾ” ಮನ್ಹುನ್ ಸಾಂಗ್ಲ.
LUK 16:1 ಯೇಸುನಿ ಆಪ್‌ಲ್ಯಾ ಶಿಶಾನಾ ಕ್ಯಾ ಸಾಂಗ್ಲ ಮಂಜೆ ಯಕಾ ಸಾವ್ಕಾರಾಲಾ ಯೊಕ್ ಘರ್ ಚಾ಼ಕೊರ್ ಹುತ್ತಾ. ಹ್ಯಚಿ ಖಬರ್‍ ಧನ್ಯಾಪ, “ಹ್ಯೊ ತುಜಿ ಆಸ್ಥಿ ಹಾಳ್ ಕರ್ತ್ಯೊ” ಮನ್ಹು‍ನ್ ಕಚಾನಿ ಚಾ಼ಡಿ ಸಾಂಗ್ಲಿ
LUK 16:2 ತವಾ ದನ್‍ಹ್ಯಾನಿ ತ್ಯಲಾ ಹಾಕ್ಟುನ್ ಹ್ಯ‍ ಕ್ಯಾ ಮಿ ತಿಜಿ಼ ಖಬರ್ ಐಕಾಚಿ? ತು ಗರ‍್ಹಾಚಾ ಲೆಖಾ ಸಾಂಗ್; ತು ಆಚ್ಚಾನ್ ಗರ‍್ಹಾಚಾ಼ ಚಾ಼ಕೊರ್ ವ್ಹವುನ್ ರಾಹ್ಯಾ ವ್ಹಯಿತ್ ನಾಹಿ” ಮನ್ಹು‍ನ್ ಸಾಂಗ್ಲ.
LUK 16:3 ತವಾ ತ್ಯಾ ಚಾ಼ಕ್ರಾನಿ, “ಮಿ ಕ್ಯಾ ಕರು? ಮಾಜಾ಼ ದನ್ಹಿ ಮಾಜಿಪ್ನಿ ಹ್ಯ ಕಾಮ್ ಕಾಡುನ್ ಗೆಥ್ಯೊ ನವ್ಹ ಖಾಂದಾಯಾ ಮನಾ ಬಳ್ ನಾಹಿ; ಭೀಕ್ ಮಾಗಾಯಾ ಮನಾ ಲಾಜ಼್ ವಾಟ್ಟಿ.
LUK 16:4 ಹ್ಯಾ ಕಾಮಾವ್ನಿ ಮನಾ ಕ್ಯಾಡ್ಲಕಿ ಲೊಕಾಂಚಾನಿ ಮನಾ ಆಪ್‌ಲ್ಯಾ ಗರ‍್ಹಾತ್ನಿ ಗಿಹ್ಯಾಸಾಟಿ ಮಿ ಕ್ಯಾ ಕರಾ ವ್ಹಯಿ” ತ್ಯ ಸಮಾಜ಼್ಲ ಮನ್ಹುನ್ ಯವುಜು಼ನ್
LUK 16:5 ಆಪ್‌ಲ್ಯಾ ದನ್ಯಾಚಾ ರಿನ್ಕರ‍್ಯಾತ್‍ಲ್ಯಾ ಪರ್ತೆಕಾಲಾ ಹಾಕ್ಟುನ್ ಪೈಲ್ಯಾಲಾ, “ತು ಮಾಜಾ ದನ್ಯಾಲಾ ಕ್ಯಾ ದಿಯಾಚ಼ ಹಾ” ಮನ್ಹುನ್ ಇಚಾರ್ಲ
LUK 16:6 ತವಾ ತ್ಯನಿ, “ಸೆಂಬರ್ ಡಬ್ಬ ತ್ಯಾಲ್” ಮನ್ಲಾ ತವಾ ತ್ಯೊ ತ್ಯಲಾ ಹ್ಯ ತುಜ಼ ಪತ್ರ ಗಿಹುನ್ ಬಿಗಿನಿ ಪನ್ನಾಸ್ ಡಬ್ಬ ಲಿವ್” ಮನ್ಹುನ್ ಸಾಂಗ್ಲ.
LUK 16:7 ಮಂಗ್ ಆನಿ ಯಕಾಲಾ ತು ಕ್ಯಾ ದಿಯಾ ವ್ಹಯಿ ಮನ್ಹುನ್ ಇಚಾರ್ಲ ತವಾ ತ್ಯೊ, “ಹಜಾ಼ರ್ ಚಿಲ ಘಹು” ಮನ್ಲಾ ತವಾ ತ್ಯಲಾ, “ಹ್ಯ ತುಜ಼ ಪತ್ರ ಗಿಹುನ್ ಆಟ್ಸೆ ಚಿಲ ಲಿವ್” ಮನ್ಹುನ್ ಸಾಂಗ್ಲ.
LUK 16:8 ದನ್ಯಾನಿ ಹ್ಯ ಐಕುನ್ ಚು಼ಕ್ ಕೆಲ್ಯಾಲ್ಯಾ ತ್ಯಾ ಚಾ಼ಕ್ರಾಲಾ, ‘ಹ್ಯನಿ ಶಾನ್ಫನ್ಕೆಲ ಮನ್ಹುನ್ ತ್ಯಲಾ ವವ್ಯಾಳಾ ಕಾ ಮಂಜೆ ಹೆ ದುನೆತ್ಲಿ ಬುರ್ಸಿ ಲೊಕ ಆಪ್ಲಿ ಕಾಮ ಕರಾಯಾ ದೇವಾಚಾ ರಾಜಾತ್‌ಲ್ಯಾ ಲೊಕಾವ್ನಿ ಶಾನಿ ಹಾತ್ತ.
LUK 16:9 ಮಿ ತುಮಾನಾ ಸಾಂಗ್ತೊ ತುಮಾನಾ ಹ್ಯಾ ಲೊಕಾತ್ಲೆ ಆಸ್ಥಿತ್ನಿ ಅನ್ಯಾಯ್ ಕರ್ತ್ಯಾಲ ಸುಪ್ತಿ ಜೊ಼ಡಾ ಹಿ ಆಸ್ಥಿ ಸಪ್ಲಿಕಿ ತುಮಾನಾ ಶಾಶ್ವತಾಚಾ ಗರ‍್ಹಾತ್ ಹಾಕಟ್ತಿಲ.
LUK 16:10 ಥೊಡ್ಯಾವ ಇಸ್ವಾಸಿ ಜಾ಼ಲ್ಯಾಲಾ ಮೊಟ್ಯಾವ ಬಿ ಇಸ್ವಾಸಿ ವ್ಹನಾರ್; ಥೊಡ್ಯಾವ ಖೊಟಾ ಜಾ಼ಲ್ಯಾಲಾ ಮೊಟ್ಯಾತ್ ಬಿ ಖೊಟಾ ವ್ಹನಾರ್.
LUK 16:11 ಆಸ ಆಸ್ಥಾನಾ ಪ್ರಪಂಚಾತ್‌ಲ್ಯಾ ಆಸ್ಥಿ ಗುಶ್ಟಿತ್ ತುಮಿ ಖರ‍್ಯಾನಿ ಇಸ್ವಾಸ್ ನಸ್ನಾರ ಜಾ಼ಲ್ಯಾವ ಸ್ವರ್ಗಾಚಿ ಆಸ್ಥಿ ತುಮ್ಚಾ ತಾಬ್ಯಾತ್ ಕೊನ್ ದೇನಾರ್?
LUK 16:12 ಆನಿ ಯಕಾಚೆ ಆಸ್ಥಿಚೆ ಗುಶ್ಟಿತ್ ತುಮಿ ಇಸ್ವಾಸಿ ನವ್ಹ ಜಾ಼ಲ್ಯಾವ ತುಜಿ ಆಸ್ಥಿ ತುಮಾನಾ ಕೊನ್ ದೇನಾರ್?
LUK 16:13 ಕಚಾ಼ಸ್ ಆಳ್ ದೊಗಾ ದನ್ಯಾಂಚಿ ಚಾ಼ಕ್ರಿ ಕರೀತ್ ನಾಹಿ; ತ್ಯೊ ಯಕಾಚಾ಼ ರಾಗ್ ಕರುನ್ ಆನಿ ಯಕಾಚಿ ಮಾಯಾ ಕರಿಲ್, ನಾಹಿತ ಯಕಾ ಸಂಗ ರಾಹುನ್ ಆನಿ ಯಕಾಲಾ ಸುಡುನ್ ದಿಯಿಲ್, ತುಮಿ ದೇವಾಲಾಬಿ ಆನಿ ಪೈಶಾನಾಬಿ ಸಂಗ ಅನುಭವಸಾಯಾ ವ್ಹಯಿತ್ ನಾಹಿ” ಮನ್ಲಾ.
LUK 16:14 ಫರಿಸಾಯಾಂಚಾನಿ ಹೆ ಸಗ್ಳ ಸಬಾತ್ ಐಕುನ್ ಆಪ್ನು ಪೈಶಾಚೆ ಆಸೆಚ಼ ಹುತ್ತ ಮನ್ಹುನ್ ಯೇಸುಲಾ ಹಾಸಾಯಾಲಾಗ್ಲ.
LUK 16:15 ತವಾ ಯೇಸುನಿ ತ್ಯನಾ ಕ್ಯಾ ಸಾಂಗ್ಲ ಮಂಜೆ, “ಮಾನ್ಸಾಂಚೆ ಮೊರ‍್ಹ ಆಪ್ನು ಚಾ಼ಂಗ್ಲ ಮನ್ಹುನ್ ದಾವುನ್ ದೆತ್ಯಾಲ ತುಮಿ ಖರ ದೇವಾನಿ ತುಮಚ಼ ಮನ್ ಸಮಜು಼ನ್ ಗೆತಲ್ಯಾ ಲೊಕಾಂಚೆ ನದ್ರಲಾ ಚಾ಼ಂಗ್ಲ ಜಾ಼ಲ್ಯಾಲ ದೇವಾಚೆ ನದ್ರತ್ ಬಾದ್ ಜಾ಼ಲ್ಯಾ.
LUK 16:16 ಮೊಶೆಚ಼ ದರ್ಮ ಶಾಸ್ತಾರ್ ಆನಿ ಪ್ರವಾದಿ ಬಾಪ್ತಿಸ್ಮಾ ಯೊಹಾನಾ ಪರ‍್ಯಾತುಸ್ ಹ್ಯಾಂಗ್ನಿ ದೇವಾಚಾ ರಾಜಾಚಿ ಬರಿ ಖಬರ್ ಉಗ್ಡುನ್ ದೆ ತ್ಯೊ ತ್ಯಾತ್ ಸಗ್ಳಿ ಲೊಕ ಜಾ಼ಯಾ ಯತ್ನ ಕರ್ತ್ಯಾತ.
LUK 16:17 ಆಬಾಳ್ ದರ್ಥಿ ಪುಸುನ್ ಜಾ಼ಯಿಲ್ ಫನ್ ದರ್ಮ ಶಾಸ್ತಾರಾತ್ಲಾ ಯೊಕ್ ಸಬೋತ್ ಸಾಹಿತ್ ಪುಸುನ್ ಜಾ಼ನಾರ್ ನಾಹಿ.
LUK 16:18 ಆಪ್ಲಿ ಬ್ಯಾಯ್ಕೊ ಸುಡುನ್ ದುಸ್ರಿಲಾ ಲಗಿನ್ ಕರುನ್ ಗೆಥ್ಯಾಲಾ ಪರ್ತೇಕ್ ಯೊಕ್ ರಾಂಡ್ ಸಂಗತ್ ಕರ್ತ್ಯಾಲಾ ಜಾ಼ಲ್ಯಾ; ಆನಿ ಘೊ ಶೊಡ್‍ಲ್ಯಾಲಿಲಾ ಲಗಿನ್ ಕರುನ್ ಗೆನಾರಾ ರಾಂಡ್ ಸಂಗತ್ ಕರ್ತ್ಯಾಲಾ ಜಾ಼ಲಾ.
LUK 16:19 ಯೊಕ್ ಸಾವ್ಕೊರ್ ಮಾನುಸ್ ಹುತ್ತಾ ತ್ಯೊ ಸಗ್‍ಳ್ಯಾಂಚಿವ್ನಿ ಚಾ಼ಂಗ್ಲ ಕಿಮ್ತಿಚ಼ ಆಸ್‍ಲ್ಯಾಲ ಕಪಡ ಗಾಲುನ್ ಖಾಯಿಮ್ ಶಾದ್ರಾ ವ್ಹವುನ್ ಆರಾಮ್ ರಾಹಿತಾ.
LUK 16:20 ತ್ಯಚಾ ಗರ‍್ಹಾಚಾ ದಾರಾ ಮೊರ‍್ಹ ಲಾಜ಼ರ್ ಮಂಥ್ಯಾಲಾ ಯೊಕ್ ಬಿಖಾರಿ ಮಾನುಸ್ ತ್ಯಚಾ ಬಾಹಿರ್‌ಲ್ಯಾ ದಾರಾವ ಪಡುನ್ ಹುತ್ತಾ.
LUK 16:21 ಹ್ಯೊ ಆಂಗ್ ಬರ‍್ಹುನ್ ಖಾಂಡ್ಕ ಜಾ಼ಲ್ಯಾಲಾ; ಸಾವ್ಕಾರಾನಿ ಖಾವುನ್ ಟ್ಯಾಕ್‌ಲ್ಯಾಲ ಉಸ್ಟ ಖಾವುನ್ ಪ್ವಾಟ್ ಬರಾವ ಮನ್ಹುನ್ ಹುತ್ತಾ; ಆನಿ ಕುತ್ರಿ ಯವುನ್ ತ್ಯಚಿ ಖಾಂಡ್ಕ ಚಾ಼ಟಿತಿತ.
LUK 16:22 ಆಸ ಆಸ್ಥಾನಾ ಥೊಡ್ಯಾ ದಿಸಾನಿ ಬಿಖಾರಿ ಮಾನುಸ್ ಮೆಲಾ, ಪರಲೋಕಾಚಾ ಧುತಾಂಚಾನಿ ತ್ಯಲಾ ನಿಹುನ್ ಅಬ್ರಹಾಮಾಚೆ ಕಡಸ್ ಬಸಿವ್ಲಾ. ಆನಿ ತ್ಯೊ ಸಾವ್ಕೊರ್ ಮಾನುಸ್ ಬಿ ಮೆಲಾ; ತ್ಯಚಿ ಉತ್ತರ್ ಕ್ರಿಯಾ ಕಿಲಿ.
LUK 16:23 ತ್ಯೊ ನರಕಾತ್ ಯಾಪ್ ಖಾತಾನಾ ನದಾರ್ ವರ್ ಕರೂನ್ ದುರ್ನಿ ಅಬ್ರಹಾಮಾಲಾ ಆನಿ ತ್ಯಚೆ ಕಡಸ್ ಆಸ್‌ಲ್ಯಾಲ್ಯಾ ಲಾಜ಼ರಾಲಾ ಬಗ್ಲಾ.
LUK 16:24 ತವಾ ತ್ಯೊ, “ಬಾ ಅಬ್ರಹಾಮಾ ಮಾಜಿವ ದಯೆ ಥೆವುನ್ ಲಾಜ಼ರಲಾ ಮಾಜಿಪ ಲಾವುನ್ ದೇ; ತ್ಯೊ ಆಪ್‌ಲ್ಯಾ ಬೊಟಾಚ಼ ಟ್ವಾಕ್ ಪಾನ್ಯಾತ್ ಬುಡುವುನ್ ಮಾಜಿ಼ ಜಿಬ್ ತಂಡ ಕರಾಯಾ ಹೆ ಜ಼ಳ್ಹಿತ್ ಯಾಪ್ ಖಾತ್ಯೊ” ಮನ್ಹುನ್ ವರ್ಡುನ್ ಸಾಂಗ್ಲ.
LUK 16:25 ಫನ್ ಅಬ್ರಹಾಮ್, “ಮುಲಾ ತು ಯವಜ಼ಲ್ಯಾಲ ಸಗ್ಳ ಸುಕ್ ತುಜಾ ಜೀವ್ನಾತ್ ಜಿತ್ತಾ ಆಸ್ಥಾನಾ ಖಾಲ್ಯಾಸ್ ತಸಸ್ ಲಾಜ಼ರಾನಿ ಯಾಪ್ ಖಾಲ್ಯಾತ ತೆ ಯದತ್ ಆನುನ್ ಘೇ ಆತಾ ಹಿತ್ತ ಹ್ಯಲಾ ಸುಕ್ ಹಾ ಫನ್ ತುಲಾ ಯಾಪ್ ಹಾತ್ತ,
LUK 16:26 ಹ್ಯ ಯವ್ಡಸ್ ನವ್ಹ ಆಮ್ಚೆ ತುಮ್ಚೆ ಮದ್ದಿ ಯೊಕ್ ಮೊಟಾ ಘಾಟ್ ಹಾ ಹ್ಯಚಿಸ್ ಲಾಗುನ್ ಹಿಕುನಿ ತುಮ್ಚಿಪ ಜಾ಼ಯಾ ವ್ಹಯಿ ಮನ್‌ಲ್ಯಾಲಿ ಜಾ಼ಯಿತ್ ನಾಹಿತ ಆನಿ ತಿಕುನಿ ಆಮ್ಚಿಪ ಕುನಾಲಾ ವಲ್ಯಾಂಡುನ್ ಯಯಾ ವ್ಹಯಿತ್ ನಾಹಿ” ಮನ್ಲಾ.
LUK 16:27 ತವಾ ಸಾವ್ಕೊರ್ ಮಾನುಸ್ ಅಬ್ರಹಾಮಾಲಾ “ತಸಜಾ಼ಲ್ಯಾ ಲಾಜ಼ರಾಲಾ ಮಾಜಾ ಬಾಚಾ ಗರ‍್ಹಾತ್ ಲಾವುನ್ ದೇ ಮನ್ಹುನ್ ತುಜಿಪ ಮಾಗ್ನ ಕರ್ತೊ.
LUK 16:28 ಮನಾ ಪಾಚ಼್ ಜಾ಼ನ್ ಬಾಹು ಹಾತ್ತ; ತೇ ಸಾಹಿತ್ ಹ್ಯಾ ಯಪಾತ್ನಿ ಯತಿಲ; ಯವುನಾಹಿ ಆಸ ತ್ಯನಿ ಆಪ್ನು ಬಗ್‍ಲ್ಯಾಲ ತ್ಯನಾ ಚಾ಼ಂಗ್ಲ ಸಾಂಗುನಿ” ಮನ್ಲಾ.
LUK 16:29 “ಫನ್ ಅಬ್ರಹಾಮ್ ಮೊಶೆಚ಼ ದರ್ಮಶಾಸ್ತಾರ್ ಆನಿ ಪ್ರವಾದಿಂಚಿ ಗ್ರಂಥ ತ್ಯಂಚಿಪ ಹಾತ್ತ ತೀ ಐಕುಂತ” ಮನ್ಲಾ.
LUK 16:30 ತವಾ ತ್ಯೊ, “ಬಾ ಅಬ್ರಹಾಮಾ ತಸ ನವ್ಹ; ಮೆಲ್ಯಾಲ್ಯಾತ್ನಿ ಯಕ್ಲಾ ತ್ಯಂಚಿಪ ಗೆಲ್ಯಾವ ತೇ ಪಾಪಾತ್ನಿ ಮಾಗಾರ ದೇವಾಕ್ಡ ಪರಾತ್ತಿಲ” ಮನ್ಲಾ.
LUK 16:31 ಅಬ್ರಹಾಮಾನಿ ತ್ಯಲಾ, “ತ್ಯಂಚಾನಿ ಮೊಶೆಚ಼ ಆನಿ ಪ್ರವಾದಿಂಚ಼ ಸಬಾತ್ ಐಕ್ಲ ನಾಹಿ ಮಂಜೆ ಮೆಲ್ಯಾಲಾ ಯಕ್ಲಾ ಜಿತ್ತಾ ವ್ಹವುನ್ ಉಟ್ಲಾತರಿ ತೆ ಖರ ದರಿತ್ ನಾಹಿತ” ಮನ್ಹುನ್ ಸಾಂಗ್ಲ.
LUK 17:1 ಯೇಸು ಆಪ್‌ಲ್ಯಾ ಶಿಶಾನಾ ಮನ್ಲಾ, “ಲೊಕ ಪಾಪ ಕರಾಚಾ ಸಂಗತಿ ಯಯಾಚಾ ಹಾತಾ ಫನ್ ಹ್ಯಾ ಯತ್ಯಾಲ್ಯಾ ಗುಶ್ಟಿ ನಾಹಿತ ಹ್ಯಾ ಗುಶ್ಟಿನಾ ಕಾರನ್ ಜಾ಼ಲ್ಯಾಲ್ಯಾ ಮಾನ್ಸಾಚಿ ಗತ್ ಚಾ಼ಂಗ್ಲಿ ರಾಹಿತ್ನಾಹಿ?
LUK 17:2 ತ್ಯೊ ಹ್ಯಾ ಬ್ಯಾರ್ಕ್ಯಾತ್‍ಲ್ಯಾ ಯಕಾಲಾ ಪಾಪಾತ್ ಪಾಡಾಚೆ ವಾಟ್ನಿಚ಼ ತ್ಯಚಾ ಗಳ್ಯಾತ್ ಜಾ಼ತ್ಯಾಚಾ಼ ದೊಂಢಾ ಬಾಂದುನ್ ಸಮಿಂದೊರಾತ್ ಟಾಕುನ್ ದಿಯಾಚ಼ ಬರ.
LUK 17:3 ತುಮ್ಚೆ ಗುಶ್ಟಿತ್ ಸಂಬಾಳುನ್ ರಾವ್ಹಾ! ತುಜಾ ಬಾವ್ಹಾನಿ ಚು಼ಕ್ ಕಿಲಿತರ್ ತ್ಯಲಾ ದಪ್‌ಕ್ಯಾವ್. ತ್ಯೊ ಚು಼ಕ್ ವಪುನ್ ಆಲಾತ ತ್ಯಚಿ ಚು಼ಕ್ ಮಾಪ್ ಕರುನ್ ಶೊಡ್.
LUK 17:4 ತ್ಯನಿ ದಿಸಾಲಾ ಸಾತ್ ಖೆಪಾ ತುಜೆ ಆಡ್ವಾ ಚು಼ಕ್ ಕರುನ್ ಸಾತ್ ಖೆಪಾಬಿ ತುಜಿ಼ಕ್ಡ ಪರ್ತುನ್ ಮಾಜಿ ಚು಼ಕ್ ಜಾ಼ಲಿ ಮಾಪ್ಕರ್ ಮನ್ಹುನ್ ಸಾಂಗ್ಲತ ತ್ಯಲಾ ಮಾಪ್ ಕರ್ ಮನ್ಲಾ.
LUK 17:5 ಅಪೊಸ್ತಲಾಂಚಾನಿ ಪ್ರಭುಲಾ, “ಆಮಚಾ಼ ಇಸ್ವಾಸ್ ವಾಡಿವ್” ಮನ್ಹುನ್ ಸಾಂಗ್ಲ.
LUK 17:6 ತವಾ ಪ್ರಭುನಿ, “ಮೌರ‍್ಹಿ ಇತ್ಕಾ ಇಸ್ವಾಸ್ ತುಮಾನಾ ರಾಯ್‍ಲ್ಯಾವ ತುಮಿ ಹ್ಯಾ ಹುಂಬ್ರಾಚಾ ಜಾ಼ಢಾಲಾ, ‘ತು ಮುಳಾ ಸಾಹಿತ್ ಉಪ್ಟುನ್ ಜಾ಼ವುನ್ ಸಮಿಂದೊರಾತ್ ಉಬ ರ‍್ಹಾ ಮನ್ಹುನ್ ಸಾಂಗ್‍ಲ್ಯಾವಬಿ ತ್ಯ ತುಮಚಾ಼ ಸಬೊತ್ ಐಕ್ನಾರ್
LUK 17:7 ತುಮ್ಚಾತ್ ಕಚಾಲಾ ತರಿ ಶಾತ್ ನಾಂಗರ‍್ನಾರಾ ನಾಹಿತ ಬಕ್ರಿ ವಳ್‍ತ್ಯಲಾ ಆಳ್ ಆಸ್‍ಲ್ಯಾವ ತ್ಯೊ ಸೆತಾತ್ನಿ ಗರ‍್ಹಾತ್ ಅಲ್ಯಾಲ್ಯಾ ತ್ಯಾ ಆಳಾಲಾ, ‘ತು ಪಾಟ್ನಿ ಯವುನ್ ಖಾಯಾ ಬಸ್ ಮನ್ಹುನ್ ಸಾಂಗಿಲ್ ಕ್ಯಾ?
LUK 17:8 ನಾಹಿ! ತಸ ಸಾಂಗಾಚ಼ ಸುಡುನ್, ‘ತು ಮನಾ ಜೆವ್ನಾಲಾ ಕಾಯ್ತರಿ ತಯಾರ್‍ ಕರ್ ಮಿ ಖಾವುನ್ ಪಿವುನ್ ವ್ಹಯಿಸ್ ಪರ‍್ಯಾತ್ ಮಾಜಿ ಚಾ಼ಕ್ರಿ ಕರ್ ಮಂಗ್ ತು ಖಾ ಪಿ’ ಮನ್ಹುನ್ ಸಾಂಗ್ನಾರ್ ನವ್ಹ.
LUK 17:9 ಆಪ್ನು ಸಾಂಗ್‌ಲ್ಯಾ ಶಾರ್ಕ ಕೆಲ್ಯಾಲ್ಯಾ ತ್ಯಾ ಆಳಾಲಾ ತುಜಿಪ್ನಿ ಮಜ಼ತ್ ಜಾ಼ಲಿ ಮನ್ಹುನ್ ಸಾಂಗಿಲ್ ಕ್ಯಾ?
LUK 17:10 ತುಮಿ ತುಮಾನಾ ಸಾಂಗ್‍ಲ್ಯಾಲ ಸಗ್ಳ ಕೆಲ್ಯಾ ನಂತರ್ ಆಮಿ ಸಾದರನ್ ಆಳ್, ಕರಾ ವ್ಹಯಿ ಆಸ್‍ಲ್ಯಾಲಸ್ ಕೆಲ್ಯಾ ಮನ್ಹಾ” ಮನ್ಹುನ್ ಸಾಂಗ್ಲ.
LUK 17:11 ಯೇಸು ಯೆರುಸಲೇಮಿತ್ ಜಾ಼ತ್ಯಾಲಾ ಆಸ್ಥಾನಾ ಸಮಾರ‍್ಯ ಗಲಿಲಾಯ್ ಸಿಮಂಚೆ ಮದ್ನಿ ಗೆಲಾ.
LUK 17:12 ಯಕಾ ಖೆಡ್ಯಾ ಗಾವಾತ್ ಆಲಾ ತವಾ ಧಾ ಜಾ಼ನ್ ಕುಶ್ಟ ರೊಗಿ ತ್ಯಚೆ ಮೊರ‍್ಹ ಯವುನ್ ದುರ್ ಉಬರಾಹುನ್,
LUK 17:13 “ಯೇಸು! ಪ್ರಭು! ಆಮ್ಚಿವ ಕರ್ನಾ ಥೆವ್” ಮನ್ಹುನ್ ವರ್ಡುನ್ ಸಾಂಗ್ಲ.
LUK 17:14 ಯೇಸುನಿ ತ್ಯನಾ ಬಗುನ್, “ತುಮಿ ಜಾ಼ವುನ್ ತುಮ್ಚಾ ಯಾಜಕಾಲಾ ಆಂಗ್ ದಾವಾ” ಮನ್ಹುನ್ ಸಾಂಗ್ಲ. ತೇ ಜಾ಼ತಾನಾಸ್ ಬರ ಜಾ಼ಲ.
LUK 17:15 ತ್ಯಾತ್‍ಲ್ಯಾ ಯಕಾನಿ ಆಪ್‌ಲ್ಯಾಲಾ ಬರ ಜಾ಼ಲ್ಯಾಲ ಬಗುನ್ ಮೊಟ್ಯಾನಿ ದೇವಾಲಾ ವವ್ಯಾಳಿತ್ ಮಾಗಾರಾ ಆಲಾ
LUK 17:16 ಆನಿ ತ್ಯೊ ಯೇಸುಚಾ ಪಾಯಾತ್ ಪಡುನ್ ತ್ಯಲಾ ಉಪ್ಕಾರ್ ಸಾಂಗ್ಲಾ ತ್ಯೊ ಸಮಾರ‍್ಯಾತ್ಲಾ.
LUK 17:17 ಯೇಸುನಿ ಹ್ಯ ಬಗುನ್, “ಧಾ ಜಾ಼ನ್ಬಿ ಬರ ಜಾ಼ಲ್ಥ ನವ್ಹ? ಆನಿ ರಾಯ್‍ಲ್ಯಾಲ ನವುಜಾ಼ನ್ ಕುಠ?
LUK 17:18 ಪ್ರಭುಲಾ ವವ್ಯಾಳಾಲಾ ಹ್ಯೊ ದುಸ್ರೆ ದೆಶಾತ್ಲಾ ಸುಡುನ್ ಆನಿ ಕಚಾ಼ಸ್ ಮಾಗಾರಾ ಪರ್ತುನ್ ಆಲಾ ನಾಹಿ ಕ್ಯಾ?
LUK 17:19 ಮನ್ಹು‍ನ್ ಸಾಂಗುನ್ ತ್ಯಲಾ, “ಉಠುನ್ ಜಾ಼ ತುಜಾ ಇಸ್ವಾಸಾನಿ ತುಲಾ ಬರ ಕೆಲ್ಯಾ ಮನ್ಹುನ್ ಸಾಂಗ್ಲ.
LUK 17:20 ಯಕಸಿ ಥೊಡ್ಯಾ ಫರಿಸಾಯಂಚಾನಿ ಯೇಸುಲಾ, “ದೇವಾಚ಼ ರಾಜೆ ಕವಾ ಯನಾರ್” ಮನ್ಹುನ್ ಇಚಾರ್ಲ ತವಾ ತ್ಯೊ ತ್ಯನಾ, “ದೇವಾಚ಼ ರಾಜೆ ಯತ್ಯಾಲ ಧ್ಯಾನ್ತಿವುನ್ ಕುನಾಲಾ ವಳ್ಕಾಯಾ ವ್ಹಯಿತ್ ನಾಹಿ,
LUK 17:21 “ಹಾಬ ಹಿತ್ತ ಹಾ, ಥಬ ತಿಥ ಹಾ, ಮನ್ಹುನ್ ಸಾಂಗಾಯಾ ವ್ಹಯಿತ್ ನಾಹಿ; ದೇವಾಚ಼ ರಾಜೆ ತುಮ್ಚಿಪಸ್ ಹಾ ಮನ್ಹುನ್ ಸಮಜು಼ನ್ ಗೆವ್ಹಾ” ಮನ್ಹುನ್ ಉತ್ತರ್ ದಿಲಾ.
LUK 17:22 ಆನಿ ತ್ಯನಿ ಆಪ್‌ಲ್ಯಾ ಶಿಶಾನಾ ಕ್ಯಾ ಸಾಂಗ್ಲ ಮಂಜೆ, “ಯೊಕ್ ಟಾಯಿಮ್ ಯನಾರ್ ತ್ಯಾತ್ ತುಮಿ ಮಾನ್ಸಾಚಾ ಲೇಕಾಚಾ ದಿಸಾತ್ ಯೊಕ್ ದಿಸ್ ಬಗಾಯಾ ವ್ಹಯಿ ಮನ್ಹುನ್ ಆಶಾ ಕಿಲಿಸಾ ತರಿ ತ್ಯೊ ಬಗಾಚೆ ಆಂದಿ ರಾಸಿಲಾ.
LUK 17:23 ಲೊಕಾಂಚಾನಿ ತುಮಾನಾ, ‘ಥಬೊ, ತಿಥ ಹಾ, ಹಬೊ ಹಿತ್ತ ಹಾ!’ ಮನ್ಹುನ್ ಸಾಂಗ್ಲ ತರ್ ತುಮಿ ಜಾ಼ವು ನಕೊಸಾ.
LUK 17:24 ಕಾ ಮಂಜೆ ಅಬ್ಳಾತ್ ಚ಼ಕ್ಮಕ್‍ತ್ಯಾಲೆ ಇಜ಼ಚೆಗತ್ ಹಾ ತೀ ಯವುನ್ ಯಕಿಕ್ನಿ ಆನಿ ಯಕಿಕ್ಡ ಕಸಾ ಉಜಿಡ್ ದಿಸ್ತೊ ತಸಾಸ್ ಮಾನ್ಸಾಚಾ಼ ಲ್ಯೊಕ್ ಮಿ ಯತಾನಾ ತುಮಾನಾ ಸಮಾಜ್ನಾ಼ರ್.
LUK 17:25 ಫನ್ ಆಂದಿ ತ್ಯನಿ ಖುಬ್ ಯಾಪ್ ಖಾವುನ್ ಹೆ ಪಿಳ್ಗಿಚಾ ಲೊಕಾಂಚಿಪ್ನಿ ನಾಖರುನ್ ಗಿಹ್ಯಾ ವ್ಹಯಿ.
LUK 17:26 ನೊಹಾಚಾ ದಿಸಾತ್ ಜಾ಼ಲ್ಯಾ ಶಾರ್ಕ ಮಾನ್ಸಾಚಾ ಲೇಕಾಚಾ ದಿಸಾತ್ಬಿ ಚಾ಼ಲ್ನಾರ್.
LUK 17:27 ನೊಹಾ ವ್ಹಡಿತ್ ಗೆಲ್ಯಾಲ್ಯಾ ದಿಸಾ ಪರ‍್ಯಾತ್ ಲೊಕ ಖಾಯಿತಿತ, ಪಿಯಿತಿತ, ಲಗ್ನ ಕರುನ್ ದಿಯಿತಿತ, ತವಾ ಪ್ರಳಯ್ ಯವುನ್ ಸಗ್‌ಳ್ಯಾಂಚಾ಼ ನಾಸ್ ಕೆಲಾ.
LUK 17:28 ಆನಿ ಲೊಟಾಚಾ ದಿಸಾತ್ ಆಸಸ್‍ ಹುತ ತಿ ಲೊಕ ಖಾಯಿತ್, ಪಿಯಿತ್ ಹುತ್ತಿತ, ನಿಹಿತಿತ, ಇಕಿತಿತ, ಪಿರಿತಿತ, ಗರ‍್ಹ ಬಾಂದಿತಿತ,
LUK 17:29 ಫನ್ ಲೊಟಾ ಸೊದೊಮ್ ಗಾವ್ ಸುಡುನ್ ಗೆಲ್ಯಾಲ್ಯಾ ದಿಸಾದಿಸಿ ಆಬ್ಳಾತ್ನಿ ಇಸ್ತು ಆನಿ ಇಂಗಾಳ್ ಪಡುನ್ ತ್ಯನಾ ಸಗ್‍ಳ್ಯಾನಾ ನಾಸ್ ಕೆಲಾ.
LUK 17:30 ಮಾನ್ಸಾಚಾ಼ ಲ್ಯೊಕ್ ಯತ್ಯಾಲ್ಯಾ ದಿಸಾತ್ ತಸಸ್ ವ್ಹನಾರ್.
LUK 17:31 ತ್ಯಾ ದಿಸಾತ್ ಮಾಳಿವ ಆಸ್‍ಲ್ಯಾಲಾ ಆಪ್ಲಾ ದಾಗಿನಾ ಗಿಹ್ಯಾ ಉತ್ರುನ್ ಯವು ನಾಹಿ; ತಸಸ್ ಸೆತಾತ್ ಆಸ್‍ಲ್ಯಾಲಾ ಸಾಹಿತ್ ಪರ್ತುನ್ ಗರ‍್ಹಾತ್ ಮಾಗಾರಾ ಜಾ಼ವು ನಾಹಿ.
LUK 17:32 ದೇವಾನಿ ಶಿಕ್ಶೆ ದಿಲ್ಯಾಲೆ ಲೊಟಾಚೆ ಬ್ಯಾಯ್ಕೊಚಿ ಯಾದ್ ಕರಾ
LUK 17:33 ಆಪ್ಲಾ ಜೀವ್ ಉರ್ವಾ ವ್ಹಯಿ ಮನ್‍ಲ್ಯಾಲಾ ಜೀವ್ ಸಾಂಡುನ್ ಗೆನಾರ್; ಆನಿ ಜೀವ್ ಸಾಂಡುನ್ ಗೆತಲ್ಯಾಲ್ಯಾನಿ ಜೀವ್ ರಾಖುನ್ ಗೆನಾರ್.
LUK 17:34 “ತೇ ರಾತಿತ್ ಯಕಾ ಪಲಂಗಾವ ದೊಗ ರಾನ್ಹಾರ್; ತ್ಯಾತ್‌ಲ್ಯಾ ಯಕಾಲಾ ನೆನ್ಹಾರ್ ಆನಿ ಯಕಾಲಾ ತಿಥಸ್ ಥೆವ್ನಾರ್
LUK 17:35 ದುಗಿ ಬ್ಯಾಯ್ಕಾ ಯಕಾಸ್ ಜಾ಼ತ್ಯಾವ ದಳ್ನಾರ್; ಯಕಿ ಲಾ ನೇನ್ಹಾರ್ ಆನಿ ಯಕಿಲಾ ಸುಡುನ್ ಜಾ಼ನಾರ್ ಮನ್ಲಾ.
LUK 17:36 
LUK 17:37 ಹ್ಯಾ ಸಬ್ದಾಲಾ ಶಿಶಾಂಚಾನಿ, “ಪ್ರಭು ತ್ಯ ಕುಠ ವ್ಹನಾರ್ ಮನ್ಹು‍ನ್ ಇಚಾರ್ಲ ತ್ಯಲಾ ಯೇಸುನಿ ತ್ಯನಾ ಮಡ ಕುಠ ತಿಥ ಗಿದ್ಡ ಜ಼ಮತ್ಯಾತ ಮನ್ಹುನ್ ಉತ್ತರ್ ದಿಲಾ.
LUK 18:1 ಯೇಸುನಿ ಆಪ್‌ಲ್ಯಾ ಶಿಶಾನಾ ಬೆಜಾರ್ ಕರಾಚೆ ಆಂದಿ ಕವಾಬಿ ಮಾಗ್ನ ಕರಾವ ಹೆ ಗುಶ್ಟಿತ್ ಯೇಕ್ ಕ್ಯಾಯ್ನಿ ಸಾಂಗ್ಲಿ.
LUK 18:2 ತೀ ಕ್ಯಾ ಮಂಜೆ, “ಯಕ್ಕಾ ಗಾವಾತ್ ಯೊಕ್ ನ್ಯಾಯಿ ಕರ್ತ್ಯಾಲಾ ಹುತ್ತಾ. ತ್ಯೊ ದೇವಾಲಾ ಬಿಹಿ ನಸ್ನಾರಾ ಮಾನ್ಸಾಂಚಿಕ್ಡ ಲಕ್ಶೆ ಕರೀತ್ ನಸ್ನಾರಾ ಹುತ್ತಾ.
LUK 18:3 ತ್ಯಾಚ್ ಗಾವಾತ್ ಯೇಕ್ ವಿದ್ವಾ ಹುತ್ತಿ. ತಿ ತ್ಯಚಿಪ ಕಾಯಿಮ್ ಯವುನ್, “ಮಾಜಾ ವಾದಿಪ್ನಿ ನ್ಯಾಯಿ ಕರುನ್ ಮನಾ ಸುಡಿವ್” ಮನ್ಹುನ್ ಸಾಂಗಿತ್ ಹುತ್ತಿ.
LUK 18:4 ತ್ಯನಿ ಥೊಡ ದಿಸ್ ಮನ್‌ಕೆಲ ನಾಹಿ. ತ್ಯಾ ನಂತರ್ ತ್ಯನಿ ಮಿ ದೇವಾಲಾ ಬಿಥ್ಯಾಲೊ ನವ್ಹ, ಮಾನ್ಸಾಂಚಿಕ್ಡ ಲಕ್ಶೆ ದೆತ್ಯಾಲೊ ನವ್ಹ.
LUK 18:5 ಫನ್ ಹಿ ವಿದ್ವಾ ಮನಾ ಕಾಂಬಿವ್ತೆ ಮನ್ಹುನ್ ಹಿಚಾ಼ ನ್ಯಾಯಿ ಕರಿನ್ ನಾಹಿತ ಹಿ ಖಾಯಿಮ್ ಯವುನ್ ಮನಾಸ್ ಕಾಂಬ್ವಿಲ್” ಮನ್ಹುನ್ ಆಪ್‌ಲ್ಯಾ ಮನಾತ್ ಮನ್ಲಾ.
LUK 18:6 ಪ್ರಭುನಿ ಹಿ ಕ್ಯಾಯ್ನಿ ಸಾಂಗ್‌ಲ್ಯಾ ನಂತರ್ ಆಪ್‌ಲ್ಯಾ ಶಿಶಾನಾ ಐಕಾ ಅನ್ಯಾಯ್ ಕರ್ತ್ಯಾಲ್ಯಾ ನ್ಯಾಯಾದಿಪತಿನಿ ಕ್ಯಾ ಸಾಂಗ್ಲ.
LUK 18:7 ರ‍್ಯಾತ್ ದೀಸ್ ಖಾಯಿಮ್ ಮಾಗ್ನ ಕರ್ತ್ಯಾಲ್ಯಾ ಆಪ್‌ಲ್ಯಾ ಲೊಕಾನಾ ದೇವ್ ನ್ಯಾಯಾ ದೀತ್ ನಾಹಿಕ್ಯಾ? ತ್ಯೊ ಮಜ಼ತ್ ಕರಾಯಾ ಲೇಟ್ ಕರಿಲ್ ಕ್ಯಾ?
LUK 18:8 ತ್ಯನಾ ಬೀಗಿ ನ್ಯಾಯಿ ಕರಿಲ್ ಮನ್ಹುನ್ ತುಮಾನಾ ಸಾಂಗ್ತೊ. ಆಸ ಆಸ್ಥನಾ ಮಾನ್ಸಾಚಾ ಲ್ಯೊಕ್ ಯಯಿಲ್ ತವಾ ದರ್ಥಿವ ಇಸ್ವಾಸ್ ಬಗಿಲ್? ಮನ್ಲಾ.
LUK 18:9 ಆನಿ ಆಪ್ನುಸ್ ಚಾ಼ಂಗ್ಲ ಮನ್ಹುನ್ ಆಪ್ಲಿವ ಇಸ್ವಾಸ್ ಥಿವುನ್ ರಾಯ್‍ಲ್ಯಾಲ್ಯಾನಾ ನಿಯತ್ ನಸ್ನಾರಿ ಮಂಥ್ಯಾಲ್ಯಾ ಥೊಡ್ಯಾನಾ ಯೇಕ್ ಕ್ಯಾಯ್ನಿ ಸಾಂಗ್ಲಿ.
LUK 18:10 ತಿ ಕ್ಯಾ ಮಂಜೆ, “ಮಾಗ್ನ ಕರಾ ವ್ಹಯಿ ಮನ್ಹು‍ನ್ ದೊನ್ ಮಾನುಸ್ ದೇವ್ಳಾತ್ ಗೆಲ; ಯೊಕ್ ಫರಿಸಾಯ್ ಆನಿ ಯೊಕ್ ಜ಼ಖತ್ ದಾರ್.
LUK 18:11 ಫರಿಸಾಯ್ ಉಬಾರಾಹುನ್ ಮಾಗ್ನ ಕರ್ತಾನಾ ಆಪ್‌ಲ್ಯಾ ಮನಾತ್, “ದೇವಾ ಸುಲುನ್ ಖಾತ್ಯಾಲ್ಯಾ ಚು಼ಕ್ ಕರ್ತ್ಯಾಲ್ಯಾ ರಾಂಡ್‍ ಸಂಗತ್ ಕರ್ತ್ಯಾಲ್ಯಾ ದಿಸರ‍್ಯಾ ಲೊಕಾಂಚಿಗತ್ ಮಿ ನವ್ಹ, ಹ್ಯಾ ಜ಼ಖತ್ ದಾರಾಚಿಗತ್ ಬಿ ನವ್ಹ ಮನ್ಹುನ್ ತುಲಾ ಉಪ್ಕಾರ್ ಕರ್ತೊ
LUK 18:12 ವಾರಾತ್ನಿ ದೊಂದಾ ಉಪಾಸ್ ಕರ್ತೊ; ಮಿ ಕಮಿವ್‍ಲ್ಯಾಲ್ಯಾ ಪರ್ತೆಕಾತ್ ಧಾತ್ಲಾ ಯೊಕ್ ಭಾಗ್ ದೆತೊ” ಮನ್ಲಾ.
LUK 18:13 ಫನ್ ತ್ಯೊ ಜ಼ಖತ್ ದಾರ್ ದುರ್ ಉಬಾರಾಹುನ್ ಆಬ್ಳಾಕ್ಡ ಡೊಳ ಉಗ್ಡುನ್ ಬಗಾಯಾ ದಿಕಿಲ್ ಮನ್‌ ನಸ್ಥಾನಾ ಶಾತಿ ಬಡವುನ್ ಗಿಹಿತ್, “ದೇವಾ ಪಾಪಿ ಆಸ್‍ಲ್ಯಾಲ್ಯಾ ಮಾಜಿವ ಕರ್ನಾ ಥೆವ್” ಮನ್ಲಾ.
LUK 18:14 ದೆವಾಚೆ ನದ್ರಲಾ ಹ್ಯೊ ನಿಯತಿಚಾ಼ ಮನ್ಹು‍ನ್ ಥರುನ್ ಆಪ್‌ಲ್ಯಾ ಗರ‍್ಹಾತ್ ಗೆಲಾ ತ್ಯೊ ಫರಿಸಾಯ್ ತಸಾ ವ್ಹವುನ್ ಗೆಲಾ ನಾಹಿ ಮನ್ಹುನ್ ತುಮಾನಾ ಸಾಂಗ್ತೊ. ಆಪ್‌ಲ್ಯಾಲಾ ಆಪ್ನು ಥೊರ್ ಮಂಥೊ ತ್ಯೊ ನ್ಹಾನ್ ವ್ಹಯಿಲ್; ಆನಿ ಆಪ್‌ಲ್ಯಾತ್ ಆಪ್ನು ನ್ಹಾನ್ ಮನ್ಹುನ್ ರಾಹಿಲ್ ತ್ಯೊ ಥೊರ್ ವ್ಹಯಿಲ್ ಮನ್ಲಾ.
LUK 18:15 ಥೊಡ್ಯಾಂಚಾನಿ ಆಪ್‌ಲ್ಯಾ ಬಾರಿಕ್ ಮುಲಾನಾ ಯೇಸುಪ್ನಿ ಹಾತ್ ಲಾವುನ್ ಗಿಹ್ಯಾ ವ್ಹಯಿ ಮನ್ಹುನ್ ಯೇಸುಪ ಆಂತ್ಯಾಲಿ ತ್ಯಚಾ ಶಿಶಾಂಚಾನಿ ಬಗುನ್ ತ್ಯನಾ ದಪ್‌ಕ್ಯಾವ್ಲಿತ.
LUK 18:16 ಫನ್ ಯೇಸುನಿ ತ್ಯಾ ಮುಲಾನಾ ಆಪ್ಲಿಪ ಹಾಕ್ಟುನ್, ಆಸಾ ಮನ್ಲಾ “ಮುಲಾನಾ ಮಾಜಿ಼ಪ ಯವುದೇವಾ; ತ್ಯನಾ ಆಡ್ಯಾವು ನಕೊಸಾ ದೇವಾಚ಼ ರಾಜೆ ಆಸ್‍ಲ್ಯಾಂಚ಼ಸ್.
LUK 18:17 ಆನಿ ಮಿ ತುಮಾನಾ ಖರ ಸಾಂಗ್ತೊ ಕೊನ್ ಪೋರಾಚೆ ಬಾವ್ನನಿ ದೇವಾಚ಼ ರಾಜೆ ಗಿಹಿತ್ ನಾಹಿ ತ್ಯೊ ತ್ಯಾತ್ ಜಾ಼ಯಿತ್ ನಾಹಿ ಮನ್ಲಾ.
LUK 18:18 ಯೊಕ್ ಯೆಹುದ್ಯಾಂಚಾ಼ ಅಧಿಕಾರಿ ಯವುನ್, “ಚಾ಼ಂಗಲ್ಯಾ ಗುರು ಮನಾ ಶಾಶ್ವತ್ ಜೀವ್ ಗಾವಾ ವ್ಹಯಿತ ಮಿ ಕ್ಯಾ ಕರಾ ವ್ಹಯಿ? ಮನ್ಹುನ್ ಯೇಸುಲಾ ಇಚಾರ್ಲ.
LUK 18:19 ತವಾ ಯೇಸು ತ್ಯಲಾ, “ಮನಾ ಚಾ಼ಂಗ್ಲ ಮನ್ಹುನ್ ಕಾ ಮಂಥೊಸ್? ದೇವ್ ಯೊಕುಸ್ ಚಾ಼ಂಗ್ಲಾ.
LUK 18:20 ರಾಂಡ್ ಸಂಗತ್ ಕರುನಾಹಿ ಖುನ್ ಕರುನಾಹಿ; ಚು಼ರಿ ಕರುನಾಹಿ; ಲಬಾಡ್ ಸಾಕ್ಶಿ ಸಾಂಗು ನಾಹಿ ಆಯಿ ಬಾಲಾ ಮರ‍್ಯಾದ್ ದಿಯಾ ವ್ಹಯಿ ಹ್ಯಾ ಆಜ್ಞಾ ಠಾವ್ಯಾ ಹಾತಾ ತ್ಯವ್‍ಡ್ಯಾಸ್ ಮನ್ಹುನ್ ಸಾಂಗ್ಲ.
LUK 18:21 ತವಾ ತ್ಯೊಮಾನುಸ್, “ಮಿ ನ್ಹಾನ್ಪಸ್ನಿ ಹ್ಯಂಚಿ ಶಾರ್ಕಾ ಚಾ಼ಲತ್ ಆಲ್ಯೊ” ಮನ್ಹುನ್ ಮನ್ಲಾ ತವಾ.
LUK 18:22 ಯೇಸು ತ್ಯ ಐಕುನ್ ತ್ಯಲಾ, “ಆಜು಼ನ್ ತುಲಾ ಯಾಕ್ ಕಮ್ಮಿ ಜಾ಼ಲ್ಯಾ; ತುಜ಼ ಆಸ್‌ಲ್ಯಾಲ ಸಗ್ಳ ಇಕುನ್ ಪೈಸ ಗರಿಬಾನಾ ವಾಟುನ್ ದೇ; ಪರಲೊಕಾತ್ ತುಲಾ ಸಂಪತ್ ಗಾವಲ್ ತು ಯವುನ್ ಮಾಜೆ ಮಾಗ ಲಾಗ್ ಮನ್ಹುನ್ ಸಾಂಗ್ಲ.
LUK 18:23 ತ್ಯೊ ಮಾನುಸ್ ಖುಬ್ ಸಾವ್ಕೊರ್ ಹುತ್ತಾ ಮನ್ಹುನ್ ಹ್ಯ ಐಕುನ್ ಖುಬ್ ದುಃಕ್ ಜಾ಼ಲಾ.
LUK 18:24 ತವಾ ಯೇಸುನಿ ತ್ಯಲಾ ಬಗುನ್, “ಸಾವ್ಕೊರ್ ಮಾನುಸ್ ದೇವಾಚಾ ರಾಜಾತ್ ಜಾ಼ಯಾಚ಼ ಕ್ಯವ್ಡ ಕಠಿನ್ ಹಾ.
LUK 18:25 ಸಾವ್ಕೊರ್ ಮಾನುಸ್ ದೇವಾಚಾ ರಾಜಾತ್ ಜಾ಼ಯಾಚೆ ವಾಟ್ನಿಚ಼ ಹುಟ್ ಸುಚಾ ಡೋಳ್ಯಾತ್ನಿ ಜಾ಼ಯಾಚ಼ ಸಲ್ಪ” ಮನ್ಲಾ.
LUK 18:26 ಯೇಸುಚ಼ ಹೆ ಸಬಾತ್ ಐಕ್‍ಲ್ಯಾಲ, “ಆಸ ಜಾ಼ಲ್ಯಾ ಕುನಾಲಾ ರಕ್ಶನ್ ವ್ಹಯಿಲ್” ಮನ್ಹುನ್ ಇಚಾರ್ಲ.
LUK 18:27 ತವಾ ಯೇಸುನಿ ತ್ಯನಾ, “ಮಾನ್ಸಾನಾ ವ್ಹಯಿತ್ ನಸ್‍ಲ್ಯಾಲ ದೇವಾಲಾ ವ್ಹತ ಮನ್ಲಾ.
LUK 18:28 ತವಾ ಪೇತ್ರ, “ಆತಾ ಆಮಿ ಆಮ್ಚಿ ಘರ್ ದಾರ ಸೂಡುನ್ ತುಜೆ ಮಾಗ್ನಿ ಆಲ್ಯಾವ್” ಮನ್ಲಾ.
LUK 18:29 ತವಾ ಯೇಸು ತ್ಯನಾ, “ತುಮಾನಾ ಖರ ಸಾಂಗ್ತೊ. ಕೊನ್ ದೇವಾಚಾ ರಾಜಾ ಸಾಟಿ ಘರ್, ಬ್ಯಾಯ್ಕೊ ಬಾಹು ಆಯಿ ಬಾ ಪೊರಾನಾ ಸುಡುನ್ ಹಾ.
LUK 18:30 ತ್ಯಲಾ ಆತಾಚಾ ಕಾಲಾತ್ ಖುಬ್ ವಾಟ್ನಿ ಗಾವ್ನಾರ್; ಆನಿ ಮೊರ್ಲೆ ದುನೆತ್ ಶಾಶ್ವತ್ ಜೀವ್ ಮಿಳ್ನಾರ್” ಮನ್ಹುನ್ ಸಾಂಗ್ಲ.
LUK 18:31 ಯೇಸುನಿ ಆಪ್‌ಲ್ಯಾ ಬಾರಾ ಜಾ಼ನ್ ಶಿಶಾನಾ ಹಾಕ್ಟುನ್ ತ್ಯನಾ, “ಬಗಾ ಆಮಿ ಯೆರುಸಲೇಮಿತ್ ಜಾ಼ತ್ಯಾವ್ ಆನಿ ಮಾನ್ಸಾಚಾ ಲೇಕಾಚೆ ಗುಶ್ಟಿತ್ ಪ್ರವಾದಿಂಚಾನಿ ಲಿವ್‍ಲ್ಯಾಲ ಸಗ್ಳ ತ್ಯಚಿಪ ಗಡ್ನಾರ್.
LUK 18:32 “ತ್ಯಲಾ ಯೆಹುದ್ಯ ನಸ್‍ಲ್ಯಾಲ್ಯಾ ದಿಸರ‍್ಯಾ ಲೊಕಾಂಚಾ ತಾಬ್ಯಾತ್ ದೇನಾರ್ ತೀ ತ್ಯಚಿ ನಿಂದಾ ಕರ್ನಾರ್ ಸಿವ್ಯಾದೇನಾರ್ ಥುಕ್ನಾರ್
LUK 18:33 ಕಾಟ್ಯಾಚಾ ಬಾರ‍್ಕುಲಾನಿ ಮಾರುನ್ ಜೀವ್ ಕ್ಯಾಡ್ನಾರ್. ಆನಿ ತೀನ್ ದಿಸಾ ನಂತರ್ ತ್ಯೊ ಪರತ್ ಜಿತ್ತಾ ವ್ಹವುನ್ ಉಠುನ್ ಯನಾರ್” ಮನ್ಹುನ್ ಸಾಂಗ್ಲ.
LUK 18:34 ಫನ್ ಶಿಶಾಂಚಾನಿ ಹ್ಯಾತ್ಲಿ ಯೇಕ್ ಗ್ಯೊಶ್ಟ್ ಬಿ ಸಮಜು಼ನ್ ಗಿತ್ಲಿ ನಾಹಿ ಹ್ಯಾ ಗುಶ್ಟಿ ತ್ಯನಾ ಆಡ್‍ಶಾ ಹುತ್ಯಾ.
LUK 18:35 ಯೇಸು ಯೆರಿಕೊಚೆ ಜ಼ವಳ್ ಆಲಾ ತವಾ ವಾಟಚೆ ಕಡಸ್ ಬಸುನ್ ಭೀಕ್ ಮಾಗ್‍ತ್ಯಾಲಾ ಯೊಕ್ ಕುರ್ಡಾ ಹುತ್ತಾ.
LUK 18:36 ತ್ಯನಿ ವಾಟನಿ ಹಿಂಡಾನಿ ಜಾ಼ತ್ಯಾಲ್ಯಾ ಲೊಕಾಂಚ಼ ಸಬ್ದ ಐಕುನ್ ಹ್ಯ ಕ್ಯಾ ಮನ್ಹುನ್ ಇಚಾರ್ಲ.
LUK 18:37 ತ್ಯಂಚಾನಿ ತ್ಯಲಾ, “ನಜ಼ರೇತಿಚಾ಼ ಯೇಸು ಹೆ ವಾಟನಿ ಜಾ಼ತ್ಯೊ” ಮನ್ಹುನ್ ಸಾಂಗ್ಲ.
LUK 18:38 ತವಾ ತ್ಯೊ ಕುರ್ಡಾ “ಯೇಸುಗಾ ದಾವಿದಾಚಾ ಲೇಕಾ ಮಾಜಿವ ಕರ್ನಾ ದ್ಯಾವ್” ಮನ್ಹುನ್ ಜೊ಼ರಾನಿ ಮನ್ಲಾ.
LUK 18:39 ಮೊರ‍್ಹ ಜಾ಼ತ್ಯಾಲ್ಯಾ ಲೊಕಾಂಚಾನಿ ಗಪ್ ರ‍್ಹಾ ಮನ್ಹು‍ನ್ ತ್ಯಲಾ ದಪ್‌ಕ್ಯಾವ್ಲಾ ತವಾ ತ್ಯೊ, “ದಾವಿದಾಚಾ ಲೇಕಾ, ಮಾಜಿವ ಕರ್ನಾ ಥೆವ್” ಮನ್ಹುನ್ ಆನಿಕ್ ವರಾಡ್ಲಾ.
LUK 18:40 ತವಾ ಯೇಸು ಉಬಾರಾಹುನ್ ತ್ಯಲಾ ಆಪ್ಲಿಪ ಹಾಕ್ಟುನ್ ಆನಾಯಾ ಸಾಂಗ್ಲ
LUK 18:41 ತ್ಯೊ ಜ಼ವಳ್ ಆಲಾ ತವಾ ಯೇಸುನಿ ತ್ಯಲಾ, “ಮಿ ತುಲಾ ಕ್ಯಾ ಕರಾ ವ್ಹಯಿ ಮಂಥೊಸ್” ಮನ್ಹುನ್ ಇಚಾರ್ಲ್ಯಾಲ್ಯಾಲಾ ತ್ಯನಿ, “ಮಿ ಆನಿಕ್ ಸಗ್ಳ ಬಗಿ ಜೊ಼ಗ ಕರ್” ಮನ್ಲಾ.
LUK 18:42 ಯೇಸು ತ್ಯಲಾ, “ತುಲಾ ದಿಸುನಿ; ತುಜಾ ಇಸ್ವಾಸಾನಿ ತುಲಾ ಬರಾ ಕೆಲ್ಯಾ” ಮನ್ಲಾ.
LUK 18:43 ತವಾಸ್ ತ್ಯಲಾ ದಿಸಾಯಾಲಾಗ್ಲ ತ್ಯೊ ದೇವಾಲಾ ವವ್ಯಾಳಿತ್ ಯೇಸುಚೆ ಮಾಗ್ನಿ ಗೆಲಾ ಲೊಕ ಸಗ್ಳಿ ಚಾ಼ಲ್ಯಾಲಿ ಹಾಕಿಗತ್ ಬಗುನ್ ದೇವಾಲಾ ಉಪ್ಕಾರ್ ಕರಾಯಾ ಲಾಗ್ಲಿತ.
LUK 19:1 ಯಂಗ್ದಾ ಯೇಸು ಯೆರಿಕೊ ಗಾವಾತ್ ಬರ್ಹುನ್ ತಿಥ್ನಿ ಮೊರ‍್ಹ ಜಾ಼ಯಿತ್ ಹುತ್ತಾ.
LUK 19:2 ತಿಥ ಜಖಾಯಾ ಮಂಥ್ಯಾಲಾ ಯೊಕ್ ಮಾನುಸ್ ಹುತ್ತಾ; ತ್ಯೊ ಜಖತಿಚಾ಼ ಗುತ್ಕಿ ಗೆಥ್ಯಾಲಾ ಆನಿ ಸಾವ್ಕೊರ್
LUK 19:3 ತ್ಯೊ ಯೇಸು ಕೊನ್ ಮನ್ಹುನ್ ಬಗಾಯಾ ಖಟಪಟ್ ಕರೀತಾ ಫನ್ ಗರ್ದಿಸ್ ಲಾಗುನ್ ತ್ಯಚ಼ ಕಾಯ್ ಚಾ಼ಲನಾ ಕಾ ಮಂಜೆ ತ್ಯೊ ಗಿಡ್ಡಾ ಹುತ್ತಾ.
LUK 19:4 ಮನ್ಹುನ್ ಯೇಸುಲಾ ಬಗಾಯಾಸಾಟಿ ಮೊರ‍್ಹ ಪಳತ್ ಜಾ಼ವುನ್ ತ್ಯೊ ತಿಥ ಯೆರಿಕೋಚೆ ವಾಟವ್‍ಲ್ಯಾ ವಡಾಚಾ ಜಾ಼ಢಾವ ಚ಼ಡುನ್ ಬಸ್ಲಾ ಹುತ್ತಾ ಯೇಸು ತೆ ವಾಟನಿ ಜಾ಼ಯಾಚಾ಼ ಹುತ್ತಾ.
LUK 19:5 ಯೇಸು ತಿಥ ಯವುನ್ ವರ್ ಬಗುನ್, “ಜಕಾಯಾ ಪಾಟ್ನಿ ಉತುರುನ್ ಯೇ, ಮಿ ಹೆ ಯಳಿ ತುಜಾ ಗರ‍್ಹಾತ್ ರಾಹ್ಯಾ ವ್ಹಯಿ” ಮನ್ಹುನ್ ತ್ಯಲಾ ಸಾಂಗ್ಲ.
LUK 19:6 ತವಾ ತ್ಯೊ ಪಾಟ್ನಿ ಉತುರುನ್ ಯವುನ್ ಯೇಸುಲಾ ಆನಂದಾನಿ ಹಾಕಟ್ಲಾ.
LUK 19:7 ಹ್ಯ ಬಗ್‌ಲ್ಯಾಲಿ ಸಗ್ಳಿಜ಼ನ, “ಹ್ಯೊ ಪಾಪಿಚಾ ಗರ‍್ಹಾತ್ ರಾಹ್ಯಾ ಗೆಲ್ಯಾ” ಮನ್ಹುನ್ ಟೂರ್ ಟೂರ‍್ಲಿತ.
LUK 19:8 ಫನ್ ಜಕಾಯಾ ಉಬಾ ರಾಹುನ್ ಸ್ವಾಮಿಲಾ, “ಪ್ರಭು ಬಗ್, ಮಾಜೆ ಆಸ್ಥಿತ್ಲಿ ಆರ್ದಿ ಗರಿಬಾನಾ ದೇತೊ; ಆನಿ ಮಿ ಅನ್ಯಾಯಾನಿ ಕುನಾಪ್ನಿ ಕಾಯ್ ತರಿ ವಡುನ್ ಗೆತ್ಲ ಆಸ್ಲತ ಚಾರ್ ಫಟ್ ಮಾಗಾರ ದೇತೊ” ಮನ್ಹುನ್ ಸಾಂಗ್ಲ.
LUK 19:9 ಹ್ಯ ಐಕುನ್ ಯೇಸು, “ಹೆ ಯಳಿ ಹ್ಯಾ ಗರ‍್ಹಾಚ಼ ರಕ್ಶನ್ ಜಾ಼ಲ; ಹ್ಯೊ ಸಾಹಿತ್ ಅಬ್ರಹಾಮಾಚಾ ವಂಶಾತ್ಲಾ ನವ್ಹ ಕ್ಯಾ?
LUK 19:10 ಕಾ ಮಂಜೆ ಮಾನ್ಸಾಚಾ಼ ಲ್ಯೊಕ್ ಚು಼ಕುನ್ ಗೆಲ್ಯಾಲ್ಯಾಲಾ ಸೂದುನ್ ರಾಕಾಯಾ ಆಲ್ಯಾ” ಮನ್ಹುನ್ ಸಾಂಗ್‍ಲ್ಯಾ.
LUK 19:11 ತೆ ಹ್ಯಾ ಗುಶ್ಟಿ ಐಕಿತ್ ಆಸ್ಥಾನಾ ಯೇಸು ಯೆರುಸಲೇಮಿಲಾ ಜ಼ವಳ್ ಜಾ಼ಲ್ಥಾ ಮನ್ಹುನ್ ದೇವಾಚ಼ ರಾಜೆ ತವಾಸ್ ಪ್ರತ್ಯಕ್ಷ ವ್ಹಯಾಚೆಗತ್ ಹಾ ಮನ್ಹುನ್ ತ್ಯಂಚಾನಿ ಸಮಜು಼ನ್ ಗೆತ್ಲ ಹುತ್ತ ಮನ್ಹುನ್ ಆನಿ ಯೇಕ್ ಕ್ಯಾಯ್ನಿ ಸಾಂಗ್ಲಿ.
LUK 19:12 ತೀ ಕ್ಯಾ ಮಂಜೆ, “ಯೊಕ್ ಮೊಟ್ಯಾ ಗರಾನ್ಯಾಚಾ಼ ಮಾನುಸ್ ಆಪ್ನು ರಾಜಾ಼ ವ್ಹವುನ್ ಪರತ್ ಯಯಾ ವ್ಹಯಿ ಮನ್ಹುನ್ ದುರ್ಚೆ ದೇಶೆತ್ ನಿಗಾಲ.
LUK 19:13 ಜಾ಼ತಾನಾ ಆಪ್‌ಲ್ಯಾ ಆಳಾತ್‍ಲ್ಯಾ ಧಾ ಜ಼ನಾನಾ ಹಾಕ್ಟುನ್ ತ್ಯನಾ ಧಾ ಸೊನ್ಯಾಚ಼ ಆನ ದಿವುನ್ ಮಿ ಯಯಿ ಪರ‍್ಯಾತ್ ದಂಧಾ ಕರುನ್ ರಾವ್ಹಾ ಮನ್ಹುನ್ ಸಾಂಗ್ಲ.
LUK 19:14 ಫನ್ ತ್ಯಚಾ ಗಾವಾತಲ್ಯಾ ಮಾನ್ಸಾಂಚಾನಿ ತ್ಯಚಿವ ರಾಗ್ ಕರುನ್ ತ್ಯಚೆ ಮಾಗ್ನಿ ವಕಿಲ್ ಲಾವುನ್ ದಿವುನ್ ಹ್ಯೊ ಆಮಾನಾ ರಾಜಾ಼ ವ್ಹಯಾಚಾ಼ ಆಮ್ಚಾ ಮನಾತ್ ನಾಹಿ ಮನ್ಹುನ್ ಸಾಂಗಾಯಾ ಲ್ಯಾವ್ಲ.
LUK 19:15 ತ್ಯಾ ನಂತರ್ ತ್ಯೊ ರಾಜಾ಼ ವ್ಹವುನ್ ಮಾಗಾರಾ ಯವುನ್ ಆಪ್ನು ಪೈಸ ದಿಲ್ಯಾಲ್ಯಾ ಆಳಾಂಚಾನಿ ದಂದಾಕರುನ್ ಕ್ಯವ್ಡಾ ಕ್ಯವ್ಡಾ ಪ್ಯಾಯ್ದಾ ಕೆಲ್ಯಾ ಮನ್ಹುನ್ ಸಮಜಾ಼ಯಾ ತ್ಯನಾ ಆಪ್ಲಿಪ ಹಾಕಟ್ಲ.
LUK 19:16 ಪೈಲಾ ತ್ಯಚೆ ಮೊರ‍್ಹ ಯವುನ್, “ದನ್ಯಾ, ತು ದಿಲ್ಯಾಲ್ಯಾ ಅನ್ಯಾನಿ ಧಾ ಆನ ಕಮಿವ್‍ಲ್ಯಾತ” ಮನ್ಲಾ.
LUK 19:17 ತವಾ ತ್ಯೊ ತ್ಯಲಾ, ಶಬಾಸ್! ತು ಚಾ಼ಂಗ್ಲಾ ಆಳ್; ತು ನಖಾಡೆ ಗುಶ್ಟಿತ್ ಇಸ್ವಾಸಾನಿ ರಾಯ್ಲಾಸ್ ಮನ್ಹುನ್ ಧಾ ಗಾವಾಂಚಿವ ಅಧಿಕಾರಿ ಹೋ ಮನ್ಹುನ್ ಸಾಂಗ್ಲ.
LUK 19:18 ದೊನ್ವಾ ಯವುನ್, “ದನ್ಯಾ ತು ದಿಲ್ಯಾಲ್ಯಾ ಯಕಾ ಆನ್ಯಾನಿ ಪಾಚ಼್ ಆನ ಮಿಳಿವ್ಲ” ಮನ್ಲಾ.
LUK 19:19 ತವಾ ತ್ಯೊ ತ್ಯಲಾ, “ತು ದಿಖಿಲ್ ಪಾಚ಼್ ಗಾವಾಂಚಿವ ಆದಿಕಾರಿ ರ‍್ಹಾ ಮನ್ಹುನ್ ಸಾಂಗ್ಲ.
LUK 19:20 ಮಂಗ್ ಆನಿ ಯೊಕ್ ಯವುನ್, “ದನ್ಯಾ ಹಬ ತು ದಿಲ್ಯಾಲ ಸೊನ್ಯಾಚ಼ ಆನ ಹ್ಯ ಫಡಕ್ಯಾತ್ ಬಾಂದುನ್ ಥೆವ್‍ಲ್ಯಾತ.
LUK 19:21 ತು ಥೆವ್‍ಲ್ಯಾ ನಸ್‍ಲ್ಯಾಲ ಉಚ್ಲು಼ನ್ ಗಿಹುನ್ ಜಾ಼ನಾರಾ ಪಿರಿನಸ್ತಾನಾ ಕ್ಯಾಪ್ನಾರಾ ಖುಬ್ ಬಾದ್ ಮಾನುಸ್ ಮನ್ಹುನ್ ತುಲಾ ಬಿಹುನ್” ಮನ್ಲಾ.
LUK 19:22 ತ್ಯೊ ದನ್ಹಿ, “ತು ಬರ್ಸಾ ಆಳ್ ತುಜಾ ಬೊಲ್‍ನ್ಯಾವಸ್ ತುಜಾ಼ ನ್ಯಾಯಿ ಕರ್ತೊ ಮಿ ಥಿವಿನಸ್‍ಲ್ಯಾಲ ಉಚ್ಲು಼ನ್ ನೆನ್ಹಾರಾ ಪಿರಿ ನಸ್ಥಾನಾ ಕ್ಯಾಪ್ನಾರ್ ಮಾನುಸ್ ಮನ್ಹುನ್ ಸಮಾಜ಼್ಲಾಸ್?
LUK 19:23 ತಸ ಜಾ಼ಲ್ಯಾ ತು ಮಾಜ಼ ಸೊನ್ಯಾಚ಼ ಆನ ಬಡ್ಡಿನಿ ಕಾ ದಿಲನಾಹಿತ? ಮಿ ಮಂಗ್ ಯವುನ್ ತೆ ಬಡ್ಡಿನಿ ಗಿಹಿತೊ ಮನ್ಹು‍ನ್ ಸಾಂಗುನ್
LUK 19:24 ಕಡಸ್ ಉಬಿರಾಯ್‍ಲ್ಯಾಲ್ಯಾನಾ ತೆ ಆನ ಹ್ಯಚಿಪ್ನಿ ಗಿಹುನ್ ಧಾ ಆನ ಆಸ್‍ಲ್ಯಾಲ್ಯಾಲಾ ದೆವಾ ಮನ್ಹು‍ನ್ ಸಾಂಗ್ಲ.
LUK 19:25 ತವಾ ತೆ, “ದನ್ಯಾ ಧಾ ಆನ ತ್ಯಚಿಪ ಹಾತ್ತ ನವ್ಹ” ಮನ್ಲ.
LUK 19:26 ತ್ಯಲಾ ತ್ಯೊ ಕಚಾಪ ಥೊಡ ಹಾ ತ್ಯಲಾ ಆನಿ ದೆನಾರ್ ಕಚಾಪ ಕಾಯ್ ನಾಹಿ ತ್ಯಚಿಪ್ನಿ ಆಸ್‌ಲ್ಯಾ ಸಗ್ಳ ಕಾಡುನ್ ಗೆನಾರ್” ಮನ್ಹುನ್ ಮಿ ತುಮಾನಾ ಸಾಂಗ್ತೊ.
LUK 19:27 ಆನಿ ಮಿ ಆಪ್ಲಾ ರಾಜಾ಼ ವ್ಹಯಾಚ಼ ಮನಾತ್ ನಾಹಿ ಮನ್ಹುನ್ ಸಾಂಗ್‍ಲ್ಯಾಲ್ಯಾ ತ್ಯಾ ಮಾಜಾ ವೈರಿನಾ ಹಿತ್ತ ಮಾಜೆ ಮೊರ‍್ಹ ಆನುನ್ ಮಾರುನ್ ಟಾಕಾ” ಮನ್ಲಾ.
LUK 19:28 ಯೇಸುನಿ ಹೆ ಸಬಾತ್ ಸಾಂಗ್‍ಲ್ಯಾ ನಂತರ್ ಯೆರುಸಲೆಮಿಕ್ಡ ಮೊರ‍್ಹ ಗೆಲಾ.
LUK 19:29 ನಂತರ್ ತ್ಯೊ ಒಲೀವ್ ತೆಲಾಚಾ ಜಾ಼ಢಾಂಚಾ಼ ಗುಢಾ ಮಂಥ್ಯಾಲ್ಯಾ ಗುಢ್ಯಾಚೆ ಜ಼ವಳ್ ಆಸ್‍ಲ್ಯಾಲೆ ಬೆತ್ಸೆಬಾ ಆನಿ ಬೆತಾನ್ಯಾಚೆ ಜ಼ವಳ್ ಆಲಾ ತವಾ ಶಿಶಾತ್‍ಲ್ಯಾ ದೊಗಾನಾ ಹಾಕ್ಟುನ್ ತುಮ್ಚೆ ಮೊರ‍್ಹ ಆಸ್‍ಲ್ಯಾಲ್ಯಾ ಗಾವಾತ್ ಜಾ಼ವಾ;
LUK 19:30 ತುಮಿ ತಿಥ ಜಾ಼ತಾನಾಸ್ ತಿಥ ಬಾಂದ್‍ಲ್ಯಾಲ ಯಾಕ್ ಗಾಡ್ವಾಚ಼ ಪ್ವಾರ್ ದಿಸಲ್: ಆಜು಼ನ್ ಪರ‍್ಯಾತ್ ತ್ಯಚಿವ ಕೊನ್ ಬಸ್ಲ ನಾಹಿ; ತ್ಯ ಸುಡುನ್ ದರುನ್ ಆನಾ
LUK 19:31 ಕಚಾನಿ ತರಿ ತುಮಾನಾ ಕಾ ತ್ಯ ಶೊಡ್ತಾಸಾ ಮನ್ಹುನ್ ಇಚಾರ್ಲತ ಹ್ಯ ಪ್ರಭುಲಾ ವ್ಹಯಿ ಜಾ಼ಲ್ಯಾ ಮನ್ಹಾ. ಮನ್ಹುನ್ ಸಾಂಗುನ್ ಲಾವುನ್ ದಿಲ.
LUK 19:32 ಲಾವುನ್ ದಿಲ್ಯಾಲ್ಯಾಂಚಾನಿ ಜಾ಼ವುನ್ ತ್ಯನಿ ಆಪ್‌ಲ್ಯಾನಾ ಸಾಂಗ್‍ಲ್ಯಾ ಶಾರ್ಕ ಗಾಡ್ವಾಲಾ ಬಗ್ಲ.
LUK 19:33 ತೆ ದೊಗ ಶಿಶಾ ಗಾಡ್ವಾಚಾ಼ ಪೆಟಾ ಶೊಡ್ತಾ ಆಸ್ಥಾನಾ ತ್ಯಚಾ ದನ್ಯಾನಿ, “ತ್ಯಲಾ ಕಾ ಶೊಡ್ತಾಸಾ” ಮನ್ಹುನ್ ತ್ಯನಾ ಇಚಾರ್ಲ್ಯಾಲ್ಯಾಲಾ
LUK 19:34 ತ್ಯಂಚಾನಿ, “ಹ್ಯ ಪ್ರಭುಲಾ ವ್ಹಯಿಜಾ಼ಲ್ಯಾ ಮನ್ಹುನ್ ಸಾಂಗ್ಲ.
LUK 19:35 ತ್ಯಾ ಗಾಡ್ವಾಲಾ ಶಿಶಾಂಚಾನಿ ಯೇಸುಪ ಆನುನ್ ಆಪ್ಲ ಕಪ್ಡ ತ್ಯಚಿವ ಗಾಲ್ಹುನ್ ಯೇಸುಲಾ ಬಸಿವ್ಲಾ.
LUK 19:36 ಯೇಸು ಜಾ಼ಯಿತ್ ಆಸ್ಥಾನಾ ಲೊಕಾಂಚಾನಿ ಆಪ್ಲ ಕಪ್ಡ ವಾಟವ ಹಾತರ‍್ಲ.
LUK 19:37 ತ್ಯೊ ಯೆರಸಲೇಮಿಚೆ ಜ಼ವಳ್ ಆಲಾ ತವಾ ಒಲೀವ್ ತೆಲಾಚಾ ಜಾ಼ಢಾಚಾ ಗುಢ್ಯಾಚೆ ಉತಾರ್ಡಿಸ್ ಆಲಾ ತವಾ ಶಿಶಾಂಚಿ ಮಂಡಳಿ ಆನಂದ್ ವ್ಹವುನ್ ಆಪ್ನು ಬಗ್‍ಲ್ಯಾಲ್ಯಾ ಸಗ್‍ಳ್ಯಾ ಮೊಟ್ಯಾ ಕಾರ‍್ಯಾಂಚೆ ಗುಶ್ಟಿತ್ ದೇವಾಲಾ ವವ್ಯಾಳ್ಳಾ
LUK 19:38 ದೇವಾಚಾ ನಾವಾನಿ ಯನಾರ‍್ಯಾ ರಾಜಾಲಾ ಆಶಿರ್ವಾದ್ ಪರಲೊಕಾತ್ ಶಾಂತಿ ವರ್ಲೆ ದುನೆತ್ ಶಾಂತಿ ಗೌರವ್ ಮನ್ಹುನ್ ಮೊಟ್ಯಾನಿ ದೇವಾಲಾ ವವ್ಯಾಳಾಲಾ ಲಾಗ್ಲಿತ.
LUK 19:39 ತವಾ ಲೊಕಾತ್ನಿ ಥೊಡ ಫರಿಸಾಯಂಚಾನಿ ಯೇಸುಲಾ “ಪ್ರಭು ತುಜಾ ಶಿಶಾನಾ ದಪ್‌ಕ್ಯಾವ್” ಮನ್ಹುನ್ ಸಾಂಗ್‍ಲ್ಯಾಲ್ಯಾಲಾ.
LUK 19:40 ಯೇಸು, “ಹಿ ಲೊಕ ಗಪ್‍ ರಾಯ್ಲಿತತ ಹೆ ದೊಂಢ ವರಾಡ್ನಾರ್ ಮನ್ಹುನ್ ತುಮಾನಾ ಸಾಂಗ್ತೊ” ಮನ್ಲಾ.
LUK 19:41 ಮಂಗ್ ಯೇಸು ಯೇರುಸಲೆಮಿಚೆ ಜ಼ವಳ್ ಆಲಾ ತವಾ ತ್ಯ ಶಾರ್ ಬಗುನ್ ರಡತ್.
LUK 19:42 ಆಸ ಮನ್ಲಾ ತು ತರಿ ಸಮಾದಾನಾಲಾ ವ್ಹಯಿ ಜಾ಼ಲ್ಯಾಲ್ಯಾ ಹ್ಯಾ ದಿಸಾದಿಸಿ ಸಮಜು಼ನ್ ಗೆತ್ಲ ಆಸ್ಥತ ಖುಬ್ ಬರ ಹುತ್ತ ಫನ್ ಆತಾ ತ್ಯ ತುಜಾ ಡೊಳ್ಯಾನಾ ಆಡ್‌ಶಾ ಜಾ಼ಲ್ಯಾ.
LUK 19:43 ಕಾ ಮಂಜೆ ತ್ಯೊ ಯೊಳ್ ತುಮ್ಚಿವ ಆಲ್ಯಾ ವೈರಿ ಸರ್ಬವ್ಹಾರ ಕುಡುನ್ ತುಮಾನಾ ದರ್ಥಿಲ ಆನಿ ಸಗ್‌ಳ್ಯಾ ವಾಟಾ ಜಾ಼ಗ್ತಿಲಾ.
LUK 19:44 ತೇ ತುಲಾ ಪುರ್ತಿ ನಾಸ್ ಕರ್ನಾರ್ ತುಜೆ ಗ್ವಾಡ್ಯಾಂಚೆ ಆತ್ ಆಸ್‌ಲ್ಯಾಲ್ಯಾ ಲೊಕಾನಾ ನಾಸ್ ಕರ್ನಾರ್ ಯಕಾ ದೊಂಡ್ಯಾವ ಯೊಕ್ ದೊಂಢಾ ರಾನ್ಹಾರ್ ನಾಹಿ ಕಾ ಮಂಜೆ ದೇವ್ ತುಲಾ ರಕ್ಶನ್ ಕರಾಯಾ ಆಲಾ ತ್ಯ ತುಮಿ ವಳಕ್ಲ ನಾಹಿಸಾ.
LUK 19:45 ಮಂಗ್ ಯೇಸು ದೇವ್ಳಾತ್ ಜಾ಼ವುನ್ ಇಕರ‍್ಯಾನಾ ತಿಥ್ನಿ ಬಾಹಿರ್ ಗಾಲಾಯಾ ಲಾಗುನ್
LUK 19:46 ತ್ಯನಾ ಮಾಜ಼ ದಿವುಳ್ ಮಾಗ್ನ ಕರ್‌ತ್ಯಾಲ ದಿವುಳ್ ವ್ಹನಾರ್ ಮನ್ಹುನ್ ಧರ್ಮ ಶಾಸ್ತಾರಾತ್ ಲಿವ್‍ಲ್ಯಾ ನವ್ಹ; ಫನ್ ತುಮಿ ತ್ಯ ಚೊ಼ರಾಂಚಿ ಘಬ್ ಕೆಲೆಸಾ ಮನ್ಲಾ
LUK 19:47 ಆನಿ ಯೇಸು ಖಾಯಿಮ್ ದೇವ್ಳಾತ್ ಸಿಕ್ವಿತ್ ಹುತ್ತಾ. ತ್ಯವ್‍ಡ್ಯಾತ್ ದೊನ್ವಾ ಯಾಜಕ್ ಕ್ಯಾಯ್ದದಾರ್ ಲೊಕಾಂಚ಼ ಜಾಂತ ತ್ಯಲಾ ಠಾರ್ ಮಾರಾಯಾ ಯೊಳ್ ಸುದಿತ
LUK 19:48 ಫನ್ ಲೊಕ ತ್ಯಲಾ ಖಿಟುನ್ ತ್ಯಚ಼ ಶಿಕ್ಶನ್ ದ್ಯಾನ್ ದಿವುನ್ ಐಕಿತಿತ ಮನ್ಹು‍ನ್ ಕ್ಯಾ ಕರಾವ್ಹಯಿ ತ್ಯ ತ್ಯನಾ ಸಮ್‍ಜ಼ನಾ.
LUK 20:1 ಯಕಸಿ ಯೇಸು ದೇವ್ಳಾತ್ ಲೊಕಾನಾ ಉಪದೆಸ್ ಕರೀತ್ ಬರಿ ಖಬರ್ ಸಾಂಗ್ತಾನಾ ದೊನ್ವಾ ಯಾಜಕ್ ಕ್ಯಾಯ್ದವಾಲ್ಯಾನಾ ಮಂಡಳಿಚಾ ಜಾಂತ್ಯಾನಾ ಜ಼ಮವುನ್
LUK 20:2 ಪಾಟ್ಕನ್ ಯವುನ್, “ತು ಕಚಾ ಹಖಾನಿ ಹ್ಯ ಸಗ್ಳ ಕರ್ತೊಸ್? ಹ್ಯೊ ಹಾಖ್ ತುಲಾ ಕುನಿ ದಿಲಾ ಆಮಾನಾ ಸಾಂಗ್? ಮನ್ಹುನ್ ತ್ಯಲಾ ಇಚಾರ್ಲ.
LUK 20:3 ತವಾ ಯೇಸು ತ್ಯನಾ, “ಮಿ ದಿಖಿಲ್ ತುಮಾನಾ ಯೊಕ್ ಸಬೊತ್ ಇಚಾರ್ತೊ ಮನಾ ಸಾಂಗಾ.
LUK 20:4 ಲೊಕಾನಾ ಬಾಪ್ತಿಸ್ಮಾ ದಿಯಾಚಾ಼ ಹುಕುಮ್ ಯೊಹಾನಾಲಾ ಪರಲೊಕಾತ್ನಿ ಆಲಾ ಕ್ಯಾ ಮಾನ್ಸಾಂಚಾಪ್ನಿ ಆಲಾ? ಮನ್ಹುನ್ ಇಚಾರ್ಲ.
LUK 20:5 ತವಾ ತೇ, “ದೇವಾಪ್ನಿ ಆಲಾ ಮನ್ಹುನ್ ಆಮಿ ಸಾಂಗ್‍ಲ್ಯಾವ ತುಮಿ ತ್ಯಚಿವ ಕಾ ಇಸ್ವಾಸ್ ಥೆವ್ಲಾ ನಾಹಿಸಾ? ಮನ್ಹಾರ್.
LUK 20:6 ಮಾನ್ಸಾಂಚಿಪ್ನಿ ಆಲಾ ಮನ್‍ಲ್ಯಾವ ಲೊಕ ಸಗ್ಳಿ ಯೊಹಾನಾಲಾ ಪ್ರವಾದಿ ಮನ್ಹಿತಿತ ಮನ್ಹುನ್ ತೀ ಆಮಾನಾ ದೊಂಡ್ಯಾನಿ ಮಾರುನ್ ಟ್ಯಾಕ್ತಿಲ” ಮನ್ಹುನ್ ಆಪ್‌ಲ್ಯಾ ಆಪ್‌ಲ್ಯಾತ್ ಬುಲುನ್ ಗಿಹುನ್.
LUK 20:7 “ತ್ಯೊ ಕುಟ್ನಿ ಆಲ್ಯಾ ಆಮಾನಾ ಠಾವಾ ನಾಹಿ” ಮನ್ಹುನ್ ಉತ್ತರ್ ದಿಲಾ.
LUK 20:8 ತವಾ ಯೇಸು ತ್ಯನಾ, “ಹ್ಯ ಸಗ್ಳ ಕಚಾ ಹುಕ್ಮಾನಿ ಕರ್ತೊ ತ್ಯ ಮಿ ತುಮಾನಾ ಸಾಂಗಿತ್ ನಾಹಿ” ಮನ್ಲಾ.
LUK 20:9 ತವಾ ಯೇಸು ಲೊಕಾನಾ ಯೇಕ್ ಕ್ಯಾಯ್ನಿ ಸಾಂಗಾಯಾ ಲಾಗ್ಲಾ ತೀ ಕ್ಯಾ ಮಂಜೆ, “ಯಕಾ ಮಾನ್ಸಾನಿ ಯೊಕ್ ದರಾಕ್ಶಿಚಾ಼ ಮಳಾ ಲಾವುನ್ ತ್ಯೊ ದಿಸರ‍್ಯಾನಾ ಖಂಡಾನಿ ದಿವುನ್ ಆಪ್ನು ದುಸ್ರೆ ದೆಶೆತ್ ಜಾ಼ವುನ್ ತಿಥ ಖುಬ್ ದಿಸ್ ಹುತ್ತಾ.
LUK 20:10 ಸುಗ್ಗಿ ಆಲಿ ತವಾ ದನ್‌ಹ್ಯಾನಿ ದರಾಕ್ಷಿಚಾ ಮಳ್ಯಾಚಾ಼ ಆಪ್ಲಾ ಖಂಡ್ ದೇವಾ ಮನ್ಹುನ್ ತ್ಯಂಚಿಪ ಆಪ್‌ಲ್ಯಾ ಯಕಾ ಆಳಾಲಾ ಲಾವುನ್ ದಿಲಾ; ತವಾ ತ್ಯಾ ಖಂಡ್ ಕರ‍್ಯಾನಿ ತ್ಯಲಾ ಬಡವುನ್ ರಿಕಾಮಾ ಲಾವುನ್ ದಿಲಾ.
LUK 20:11 ಆನಿಕ್ ದನ್ಯಾನಿ ದಿಸರ‍್ಯಾ ಯಕಾ ಆಳಾಲಾ ಲಾವುನ್ ದಿಲಾ; ತ್ಯಲಾಬಿ ತ್ಯನಿ ಬಡವುನ್ ತ್ಯಚಿ ಮರ‍್ಯಾದ್ ಕಾಡುನ್ ರಿಕಾಮಾ ಲಾವುನ್ ದಿಲಾ.
LUK 20:12 ಆನಿಕ್ ದನ್ಯಾನಿ ತಿನವ್ಯಾಲಾ ಲಾವುನ್ ದಿಲಾ ತ್ಯಲಾಬಿ ತ್ಯನಿ ಘಾವ್ ವ್ಹಯಿ ಜೊ಼ಗಾ ಮಾರುನ್ ಬಾಹಿರ್ ಗ್ಯಾತ್ಲಾ.
LUK 20:13 ತವಾ ತ್ಯಾ ದರಾಕ್ಶಿಚಾ ಮಳ್ಯಾಚಾ ದನ್ಹಿ, “ಮಿ ಕ್ಯಾ ಕರು? ಮಾಜಾ ಲ್ಯಾಡ್‍ಕ್ಯಾ ಲೇಕಾಲಾ ಲಾವುನ್ ದೇತೊ ಯೇಕ್ ವೆಳಿ ತ್ಯಲಾತರಿ ಮರ‍್ಯಾದ್ ದಿತಿಲ” ಮನ್ಲಾ.
LUK 20:14 ಖರ ಲಾವುನ್ ದಿಲಾ ತವಾ ತ್ಯಾ ಖಂಡ್ ವಾಲ್ಯಾಂಚಾನಿ‌ ತ್ಯಲಾ ಬಗುನ್, “ಹ್ಯೊಸ್ ವಾರಸ್ ದಾರ್ ಹ್ಯಲಾ ಮಾರುನ್ ಟಾಕುಯಾ ಹ್ಯಚಿ ಆಸ್ಥಿ ಆಮ್ಚಿ ವ್ಹವುನಿ” ಮನ್ಹುನ್ ಯಕಾ ಮಕಾ ಸಂಗ ಬುಲುನ್ ಗಿಹುನ್.
LUK 20:15 ತ್ಯಲಾ ದರಾಕ್ಶಿಚಾ ಮಳ್ಯಾತ್ನಿ ಬಾಹಿರ್ ಡಕ್ಲುನ್ ಮಾರುನ್ ಟ್ಯಾಕ್ಲಾ ತಸ ಜಾ಼ಲ್ಯಾ ದರಾಕ್ಶಿಚಾ ಮಳ್ಯಾಚಾ಼ ದನ್ಹಿ ಖಂಡ್ ವಾಲ್ಯಾನಾ ಕ್ಯಾ ಕರ್ನಾರ್? ಮನ್ಹುನ್ ಯೇಸುನಿ ಇಚಾರ್ಲ.
LUK 20:16 ತ್ಯೊ ಯವುನ್ ತ್ಯಾ ಖಂಡ್ವಾಲ್ಯಾನಾ ಮಾರುನ್ ಟಾಕುನ್ ಆಪ್ಲಾ ಮಳಾ ದಿಸರ‍್ಯಾ ಲೊಕಾನಾ ಖಂಡಾನಿ ದಿಯಿಲ್ ಮನ್ಲಾ. ಹ್ಯ ಲೊಕಾಂಚಾನಿ ಐಕುನ್, “ತಸ ವ್ಹವು ನಾಹಿ”
LUK 20:17 ಮನ್ಲಿತ ಖರ ಯೇಸುನಿ ತ್ಯನಾ ನದಾರ್ ಥಿವುನ್, “ತಸ ಜಾ಼ಲ್ಯಾ ಘರ್ ಬ್ಯಾಂತ್ಯಾಲ್ಯಾನಿ ನಕೊ ಮನ್ಹುನ್ ಶೊಡ್‍ಲ್ಯಾಲಾ ದೊಂಡ್ಹಾಸ್ ಕೊನ್ಯಾಲಾ ವ್ಹಯಿ ಜಾ಼ಲಾ ಮನ್ಹುನ್ ಕ್ಯಾಯ್‌ದ್ಯಾತ್ ಲಿವ್‍ಲ್ಯಾಲ್ಯಾ ಸಬ್ದಾಚಾ಼ ಆರ್ಥ ಕ್ಯಾ?
LUK 20:18 ಹ್ಯಾ ದೊಂಡ್ಯಾವ ಪಡ್‍ತ್ಯಾಲ್ಯಾ ಪರ್ತೆಕಾಚ಼ ತುಕ್ಡ ತುಕ್ಡ ವ್ಹನಾರ್; ಹ್ಯೊ ಕುನಾ ಕುನಾವ ಪಡಲ್ ತ್ಯಚಿ ಪುಡಿ ಪುಡಿ ವ್ಹನಾರ್!” ಮನ್ಲಾ.
LUK 20:19 ಕ್ಯಾಯ್ದದಾರ್ ಆನಿ ಮುಖ್ಯ ಯಾಜಕಾಂಚಾನಿ ಹೆ ಸಬಾತ್ ಐಕುನ್, “ಆಮ್ಚಿಸ್ ಲಾಗುನುಸ್ ಹಿ ಕ್ಯಾಯ್ನಿ ಸಾಂಗ್ಲಿ” ಮನ್ಹುನ್ ಸಮಜು಼ನ್ ತೇಸ್ ಗಟ್ಕಲಾ ತ್ಯಲಾ ದರಾಯಾ ಯೇಳ್ ಶುದ್ಲಿ; ಫನ್ ತ್ಯನಾ ಜಾ಼ಲ ನಾಹಿ ತೆ ಲೊಕಾನಾ ಬಿಹ್ಯಾಲ.
LUK 20:20 ಮಂಗ್ ತೇ ಯೇಸುಲಾ ರೊಮ್ ಅಧಿಕಾರ‍್ಯಾಚೆ ತಾವ್ಡತ್ ದಿಯಾ ವ್ಹಯಿ ಮನ್ಹುನ್ ನಿಯೆತಿಚಾಂಚೆಗತ್ ನಾಟಕ್ಯಾ ಲೊಕಾನಾ ತ್ಯಚೆ ಗುಶ್ಟಿತ್ ಕಾಯ್ ತರಿ ಚು಼ಕ್ ದರಾಯಾ ಲಂಚಾ಼ ದಿವುನ್ ಯೇಸುಪ ಲಾವುನ್ ದಿಲ.
LUK 20:21 ಹೆ ಮನ್ಲ, “ಪ್ರಭು ತು ಠಿಕ್ ಬೊಲ್ತೊಸ್, ಆನಿ ಸಿಕಿವ್ತೊಸ್ ತು ತ್ವಾಂಡ್ ಬಗುನ್ ನವ್ಹ ದೇವಾಚಾ಼ ಮಾರ್ಗ ಖರಾ ಸಾಂಗ್ತೊಸ್ ಮನ್ಹುನ್ ಠಾವ ಹಾ, ಮಾನ್ಸಾವ ದೇವಾಚಾ ಉದ್ದೆಸ್ ಕ್ಯಾ ಹಾ. ಮನ್ಹುನ್ ಸಾಂಗ್ತೊಸ್ ಮನ್ಲ.
LUK 20:22 ರೊಮ್ ಚಕ್ರವರ್ತಿಲಾ ಕರ್ ದಿಯಾಚ಼ ಹಾ ಕ್ಯಾ ನಾಹಿ? ಮನ್ಹುನ್ ಇಚಾರ್ಲ.
LUK 20:23 ಯೇಸುನಿ ತ್ಯಂಚ಼ ಕಪಟ್ ಫನ್ ವಳ್ಕುನ್ ತ್ಯನಾ,
LUK 20:24 “ಮನಾ ಯೊಕ್ ಚಾ಼ಂದಿಚಾ಼ ಪೈಸಾ ದಾವಾ ಹ್ಯಚಿವ ಕುನಾಚಾ಼ ಮುಖಾಡಾ ಆನಿ ಲಿವ್ನ ಹಾ” ಮನ್ಹುನ್ ಇಚಾರ್ಲ್ಯಾಲ್ಯಾಲಾ ತೇ, “ಕೈಸರಾಚಾ಼” ಮನ್ಲ.
LUK 20:25 ಯೇಸು ತ್ಯನಾ, “ತಸ ಜಾ಼ಲ್ಯಾ ಕೈಸರಾಚ಼ ಕೈಸರಾಲಾ ದೇವಾ ಆನಿ ದೇವಾಚ಼ ದೇವಾಲಾ ದೇವಾ” ಮನ್ಹುನ್ ಸಾಂಗ್ಲ.
LUK 20:26 ತವಾ ತ್ಯನಾ ಲೊಕಾಂಚೆ ಹುಜು಼ರ್ ತ್ಯಚಾ ಬೊಲ್‍ನ್ಯಾತ್ ಕಾಯ್ ಚು಼ಕ್ ದರಾಯಾ ವ್ಹಯಿನಾ ಆನಿ ತ್ಯನಿ ದಿಲ್ಯಾಲ್ಯಾ ಉತ್ತರಾಲಾ ಆಜಾಬ್ ವ್ಹವುನ್ ಗಪ್ ಜಾ಼ಲ.
LUK 20:27 ಮಂಗ್ ಮರ್ನಾತ್ನಿ ಉಠುನ್ ಯಯಿತ್ನಾಹಿತ ಮಂಥ್ಯಾಲ್ಯಾ ಸದುಕಾಯಾತಲ್ಯಾ ಥೊಡ್ಯಾಂಚಾನಿ ಯವುನ್
LUK 20:28 ತ್ಯಲಾ ಯೆಕ್ ಪ್ರಶ್ನೆ ಇಚಾರ್ಲಿ ಪ್ರಭು ಮೊಶೆನಿ ಆಮಾನಾ ಆಸ ಲಿವುನ್ ಥೆವ್‌ಲ್ಯಾ ಯೊಕ್ ಮಾನುಸ್ ಮರುನ್ ತ್ಯಚೆ ಬ್ಯಾಯ್ಕೊಲಾ ಪೊರ ನಸ್ಥಾನಾ ತ್ಯಚಾ ಬಾವ್ಹಾನಿ ತ್ಯಚೆ ಬ್ಯಾಯ್ಕೊಲಾ ಲಗಿನ್ ವ್ಹವುನ್ ತಿಲಾ ಪೊರ ಜಾ಼ಲ್ಹಿತಕಿ ತೀ ಪೊರ ಮೆಲ್ಯಾಲ್ಯಾಚಿ ವ್ಹತ್ಯಾತ?
LUK 20:29 ತಸ ಸಾತ್ ಜಾ಼ನ್ ಬಾಹು ರಾಯ್ಲತರಿ ಆಂದಿಚಾನಿ ಲಗಿನ್ ವ್ಹವುನ್ ಪೊರ ನಸ್ಥಾನಾ ಮೆಲಾ.
LUK 20:30 ದೋನ್ವಾಬಿ ತಸಾಸ್ ವ್ಹವುನ್ ಮೆಲಾ
LUK 20:31 ತಿನ್ವಾಬಿ ತಿಲಾ ಲಗಿನ್ ಜಾ಼ಲಾ ಆಸ್ಹಸ್ ಸಾತ್ ಜ಼ನಾಂಚಾನಿ ಲಗಿನ್ ವ್ಹವುನ್ ಪೊರ ನಸ್ಥಾನಾ ಮೇಲ್ಹ.
LUK 20:32 ಮಾಗ್ನಿ ತೀ ಬಾಯಿಲ್ ಮಾನುಸ್ ಬಿ ಮೀಲಿ,
LUK 20:33 ತಸ ಜಾ಼ಲ್ಯಾ ಮರ್ನಾತ್ನಿ ಉಠುನ್ ಯತ್ತಾನಾ ತೀ ಬಾಯಿಲ್ ಮಾನುಸ್ ತ್ಯಾತ್‌ಲ್ಯಾ ಕಚಾಚಿ ಬ್ಯಾಯ್ಕೊ ವ್ಹವುನ್ ರಾನ್ಹಾರ್? ತಿಲಾ ಸಾತ್ ಜಾ಼ನ್ ಬಿ ಯಕಾ ಮಾಗ ಯೆಕ್ ಲಗಿನ್ ಜಾ಼ಲ್ಯಾತ ನವ್ಹ” ಮನ್ಲ.
LUK 20:34 ಯೇಸುನಿ ತ್ಯನಾ, “ಹ್ಯಾ ಪ್ರಪಂಚಾತ್ಲಿ ಗಡಿ ಆನಿ ಬ್ಯಾಯ್ಕಾ ಮಾನ್ಸ ಲಗಿನ್ ಕರುನ್ ಗೆಥ್ಯಾತ.
LUK 20:35 ಫನ್ ಪ್ರಪಂಚಾತ್ಲಿ ಮರ್ನಾತ್ನಿ ಉಠುನ್ ಯಯಾ ಚಾ಼ಂಗ್ಲ ಆಸ್‌ಲ್ಯಾಲಿ ಥುಡಿ ಲೊಕ ಉಠುನ್ ಯವುನ್ ಜೀವ್ನಾ ಕರ್ತ್ಯಾತ ಆನಿ ಲಗಿನ ಕರುನ ಗಿಹಿತ್ ನಾಹಿತ.
LUK 20:36 ತಿಥ್ನಿ ಮೊರ‍್ಹ ತಿ ಮರನಾಲಾ ಥರತ್ ನಾಹಿತ ಮರ್ನಾತ್ನಿ ಉಠುನ್ ಯವುನ್ ದೇವ್ ದುತಾಂಚೆಗತ್ ವ್ಹವುನ್ ದೇವಾಚಿ ಮುಲ ಜಾ಼ಲ್ಯಾತ ಮೆಲ್ಯಾಲಿ ಜಿತ್ತಿ ವ್ಹವುನ್ ಉಟ್ಯಾತ
LUK 20:37 ಮನ್ಹುನ್ ಮೊಶೆನಿ” ಸಾಂಗ್‍ಲ್ಯಾ. ತ್ಯನಿ ಜಾ಼ಳಿಚಿ ಖನ್ಕತಿ ಆಸ್‍ಲ್ಯಾಲ್ಯಾ ಆಜ್ಞಾತ್ ಪರಮೇಶ್ವರಾಲಾ ಅಬ್ರಹಾಮಾಚಾ಼ ದೇವ್ ಇಸಾಕಾಚಾ ದೇವ್, ಯಾಕೊಬಾಚಾ ದೇವ್, ಮನ್ಹುನ್ ಸಾಂಗ್‍ಲ್ಯಾ
LUK 20:38 ದೇವ್ ಜಿತ್ಯಾನಾ ದೇವ್ ಜಾ಼ಲ್ಯಾ ತ್ಯ ಸೂಡುನ್ ಜೀವ್ ನಸ್‍ನಾರ‍್ಯಾಲಾ ನವ್ಹ. ತ್ಯಲಾ ಸಗ್ಳಿ ಜ಼ಗನಾರಿ ಮನ್ಹುನ್ ಸಾಂಗ್ಲ.
LUK 20:39 ಶಾಸ್ತ್ರಿತ್ಲ ಥೊಡ, “ಪ್ರಭು ಚಾ಼ಂಗ್ಲ ಸಾಂಗ್ಲಸ್ ಮನ್ಲ.
LUK 20:40 ತ್ಯಲಾ ಆನಿಕಾಯ್ ಇಚಾರಾಯಾ ತ್ಯನಾ ಧಿರ್ ಜಾ಼ಲಾ ನಾಹಿ ಮನ್ಹುನ್ ಕುನಿ ಪ್ರಶ್ನೆ ಇಚಾರ್ಲ ನಾಹಿತ.
LUK 20:41 ತವಾ ಯೇಸು, “ಯನಾರಾ ಕ್ರಿಸ್ತ ದಾವಿದಾಚಾ ವಂಶಾಚಾ ಮಂಥ್ಯಾತ ನವ್ಹ, ತ್ಯ ಕಸ ವ್ಹಯಿಲ್?
LUK 20:42 ಕಿರ್ತನೆತ್ ದಾವಿದುಸ್ ಸಾಂಗ್‍ತ್ಯೊ ಪರಮೇಶ್ವರಾನಿ ಮಾಜಾ ದನ್ಯಾಲಾ ಕ್ಯಾ ಸಾಂಗ್ಲ. ಮಂಜೆ ಮಾಜೆ ಉಜ಼ವ್ಯಾಂಗ್ನಿ ಬಸುನ್ ರ‍್ಹಾ.
LUK 20:43 ಮಿ ತುಜಾ ವೈರಿನಾ ತುಜಾ ಪಾಯಾ ಬುಡಿ ಥಿವಿ ಪರ‍್ಯಾತ್
LUK 20:44 ದಾವಿದ್ ಮೆಶಾಯಾಲಾ ದನ್ಹಿ ಮನ್‌ಲ್ಯಾವ ಯೇಸು ದಾವಿದಾಚಾ ವಂಶಾವಳಿತ್ಲಾ ಕಸಾ ವ್ಹನಾರ್” ಮನ್ಹುನ್ ಇಚಾರ್ಲ.
LUK 20:45 ಮಂಗ್ ಲೊಕ ಸಗ್ಳಿ ಐಕ್ತಾ ಆಸ್ಥಾನಾ ತ್ಯನಿ ಆಪ್‌ಲ್ಯಾ ಶಿಶಾನಾ ಕ್ಯಾ ಸಾಂಗ್ಲ ಮಂಜೆ.
LUK 20:46 ಕ್ಯಾಯ್ದ ವಾಲ್ಯಾಂಚೆ ಗುಶ್ಟಿತ್ ಹುಶಾರ್ ರಾವ್ಹಾ ತೇ ಲಾಮ್ ಜ಼ಘ ಗಾಲ್ಹುನ್ ಫಿರಾಯಾ ಮನ್‌ ಕರ್ತ್ಯಾಲ ಬಾಜಾ಼ರಾತ್ನಿ ಪಾಂದಿತ್ನಿ ನಮಸ್ಕಾರ್ ಸಭಾಸ್ಥಾನಾತ್ ಪೈಲಾ ಜಾ಼ಗಾ ಜೆ಼ವ್ನಾಚೆ ಪಂಗತಿತ್ ಪೈಲಾ ಜಾ಼ಗಾ ಬಗ್‌ತ್ಯಾತ.
LUK 20:47 ತೇ ವಿದ್ವೆಂಚ಼ ಪೈಸ ಕಾಡುನ್ ಗೆಥ್ಯಾತ ದೇವಾಪ ಲಾಮ್ ಲಾಮ್ ಮಾಗ್ನಿ ಕರ್ತ್ಯಾತ ಆಸ್‍ಲ್ಯಾನಾ ಖುಬ್ ಮುಟಿ ಸಿಕ್ಶಾ ವ್ಹನಾರ್” ಮನ್ಲಾ.
LUK 21:1 ಯೇಸುನಿ ನದಾರ್ ವರ್ ಕರುನ್ ಬಗ್ಲ ತವಾ ಥೊಡಿ ಸಾವ್ಕಾರ್ ಲೊಕ ದೇವ್ಳಾತ್ಲೆ ಪಿಟಿತ್ ದಿನ್ಗಿ ಗ್ಯಾಲತ್ಯಾಲಿ ದಿಸ್ಲಿತ.
LUK 21:2 ತವಾ ಯೇಕ್ ಗರಿಬ್ ವಿದವೆನಿ ದೊನ್ ಆನ ಗ್ಯಾತ್ಲ.
LUK 21:3 ತೆ ಯೇಸುನಿ ಬಗುನ್, “ತುಮಾನಾ ಖರ‍್ಯಾನಿ ಸಾಂಗ್ತೊ ಹೆ ಗರಿಬ್ ವಿದವೆನಿ ಸಗ್‍ಳ್ಯಾಂಚಿವ್ನಿ ಜಾಸ್ಥಿ ಗ್ಯಾತ್ಲ” ಮನ್ಲಾ.
LUK 21:4 ಕಸ ಮಂಜೆ ತ್ಯಾ ಸಗ್‍ಳ್ಯಾಂಚಾನಿ ಆಪ್‌ಲ್ಯಾನಾ ಪುರೊ ವ್ಹವುನ್ ಉರ್‌ಲ್ಯಾಲ್ಯಾತ್ಲ ದಿನ್ಗಿ ದಿಲೆ; ಹಿನಿ ಆಪ್ಲೆ ಗರಿಬ್ ತಿತ್ ಆಪ್‌ಲ್ಯಾ ಜೀವ್ನಾಲಾ ಆಸ್‍ಲ್ಯಾಲ ಸಗ್ಳ ದಿಲ್ಯಾ” ಮನ್ಲಾ.
LUK 21:5 ಶಿಶಾತ್ಲ ಥೊಡ ಜಾ಼ನ್ ದೀವುಳ್ ಚಾ಼ಂಗಲ್ಯಾ ದೊಂಡ್ಯಾಂಚಾನಿ ಆನಿ ಮಾಗ್ನ ಕೆಲ್ಯಾಲ್ಯಾ ದಾಗಿನ್ಯಾಂಚಾನಿ ಸುಬಿವ್‍ಲ್ಯಾ!” ಮನ್ಲ.
LUK 21:6 ಫನ್ ಯೇಸುನಿ ತ್ಯನಾ, “ತುಮಿ ಹ್ಯ ಸಗ್ಳ ಬಗ್ತಾಸಾ ಹಿತ್ತ ದೊಂಡ್ಯಾವರ್ ದೊಂಢ ರಾಹ್ಯಾಚೆ ಆಂದಿ ಸಗ್ಳ ಪಾಡುನ್ ಗಾಲ್ಹಾಚ಼ ದಿಸ್ ಯನಾರ್” ಮನ್ಲಾ.
LUK 21:7 ತವಾ ಶಿಶಾಂಚಾನಿ, “ಪ್ರಭು ತ್ಯ ಕವಾ ವ್ಹನಾರ್? ತ್ಯ ವ್ಹತಾನಾ ಕ್ಯಾ ವಳಕ್ ದಿಸ್ನಾರ್? ಮನ್ಹುನ್ ತ್ಯಲಾ ಇಚಾರ್ಲ.
LUK 21:8 ತವಾ ಯೇಸುನಿ ಕ್ಯಾ ಸಾಂಗ್ಲ ಮಂಜೆ, “ತುಮಿ ಫಸು ನಾಹಿ ಆಸ ಬಗಾ ಕಾ ಮಂಜೆ ಖುಬ್ ಜಾ಼ನ್ ಯವುನ್ ಮಾಜ಼ ನಾವ್ ಸಾಂಗುನ್ ಮಿಚ್ ಕ್ರಿಸ್ತ ಮಿಚ್ ಕ್ರಿಸ್ತ ಮನ್ಹುನ್ ತೆ ದಿಸ್ ಜ಼ವಳ್ ಆಲ ಮನ್ಹುನ್ ಸಾಂಗ್ತಿಲ: ತ್ಯಂಚೆ ಮಾಗ್ನಿ ಜಾ಼ವು ನಕೊಸಾ,
LUK 21:9 ತ್ಯವ್ಡಸ್ ನವ್ಹ ಮಾರಾಮಾರ‍್ಯಾ ಗೊಂದೊಳ್ ವ್ಹತ್ಯಾಲ ತುಮಿ ಐಕ್ತಾನಾ ಗಾಬ್ರು ನಕೊಸಾ; ಕಾ ಮಂಜೆ ಹ್ಯ ಸಗ್ಳ ಆಂದಿ ವ್ಹಯಾಚಿ ಗರಜ಼್ ಹಾ; ಫನ್ ತವಾಸ್ ಸಮಾಪ್ತ್ ವ್ಹನಾರ್ ನಾಹಿ ಮನ್ಲಾ.
LUK 21:10 ಮಂಗ್ ಯೇಸುನಿ ತ್ಯನಾ ಕ್ಯಾ ಸಾಂಗ್ಲ ಮನ್‌ಲ್ಯಾವ, “ದೇಶಾಂಚೆ ವರ್ ದಿಸ್ರಿ ದೇಶಾ ರಾಜಾಂಚೆ ಆಡ್ವ ದಿಸ್ರಾ ರಾಜ಼ ಉಟ್ನಾರ್.
LUK 21:11 ಆನಿ ಮೊಟಾ ಭೂಕಂಪ ವ್ಹನಾರ್; ಜಾ಼ಗ ಜಾ಼ಗ ಬರ್ಗಾಲ್ ಪಡ್ನಾರ್; ಉಪದ್ರವಾತ್ ಆನಿ ಆಬ್ಳಾತ್ ಮುಟಿ ಕಾಮ ಗಡ್ನಾರ್.
LUK 21:12 ಫನ್ ಹ್ಯ ಸಗ್ಳ ವ್ಹಯಾಚೆ ಆಂದಿ ತೆ ತುಮಾನಾ ದರುನ್ ಸಭಾಸ್ಥಾನಾತ್ ಆನಿ ಕಚ್ಚೆರಿತ್ ಕುಂಡುನ್ ಅಧಿಕಾರ‍್ಯಾಂಚಾ ತಾಬ್ಯಾತ್ ದಿವುನ್ ಮಾಜಾ ನಾವಾಪಸುನ್ ರಾಜಾಂಚೆ ಮೊರ‍್ಹ ಜಾ಼ಚ಼್ ದೇನಾರ್
LUK 21:13 ಹಿ ಬರಿ ಖಬರ್ ಸಾಂಗಾಯಾ ತುಮಾನಾ ಉಪೆಗ್ ವ್ಹನಾರ್
LUK 21:14 ತ್ಯಾ ಯಳಾಲಾ ಕ್ಯಾ ಉತ್ತರ್ ದಿಯಾ ವ್ಹಯಿ ಮನ್ಹುನ್ ತುಮಿ ಆಂದಿಸ್ ಕ್ಯಾಳ್ಜಿ ಕರುನಕೊಸಾ.
LUK 21:15 ಕಾ ಮಂಜೆ ತುಮ್ಚ ವಾದಿ ಸಗ್ಳ ಮೊರ‍್ಹ ಉಬರಾಹ್ಯಾ ಮೊರ‍್ಹ ಬೊಲಾಯಾ ವ್ಹವುನಾಹಿ ಆಸ್ಲ ಬೊಲ್‌ನ್ಯಾಚ಼ ಗಿನ್ಯಾನ್ ಮೀಸ್ ತುಮಾನಾ ದೆತೊ
LUK 21:16 ಫನ್ ತುಮ್ಚೆ ಆಯಿಬಾ, ಬಾಹು, ಮಾಯಾದಯಾಚ಼, ಸುಪ್ತಿ, ತುಮಾನಾ ದರೂನ್ ದೆನಾರ್ ಆನಿ ತುಮ್ಚಾತ್‍ಲ್ಯಾ ಖುಬ್ ಜ಼ನಾನಾ ಜೀವಾನಿ ಮ್ಯಾರ‍್ನಾರ್.
LUK 21:17 ಆನಿ ಮಾಜಿಸ್ ಲಾಗುನ್ ಸಗ್ಳಿ ಲೊಕ ತುಮಚಾ಼ ರಾಗ್‌ ಕರ್ನಾರ್
LUK 21:18 ಫನ್ ತುಮ್ಚೆ ಡುಯಿತ್ಲಾ ಯೊಕ್ ಕ್ಯೊಸ್ ಸಾಹಿತ್ ನಾಸ್ ವ್ಹನಾರ್ ನಾಹಿ
LUK 21:19 ತುಮಿ ಇಸ್ವಾಸಾತ್ ಘಟ್ ದಿರ‍್ಹಾನಿ ರಾವಾ ತವಾ ತುಮಚಾ಼ ಜೀವ್ ಮಿಳಿವ್ಸಿಲಾ.
LUK 21:20 ಫನ್ ಯೆರುಸಲೇಮಿತ್ ಸೈನ್ಯಾಂಚಾ಼ ಯಡಾ ಪಡ್‍ಲ್ಯಾಲಾ ತುಮಿ ಬಗ್ತಾನಾ ತ್ಯ ನಾಸ್ ವ್ಹಯಾಚಾ಼ ಕಾಲ್ ಜ಼ವಳ್ ಆಲ್ಯಾ ಮನ್ಹುನ್ ಸಮ್ಜುನ್ ಗೆವ್ಹಾ.
LUK 21:21 ತವಾ ಯುದಾಯಾತ್ ಆಸ್‍ಲ್ಯಾಲಿ ಗುಢ್ಯಾಂಚಿವ ಪಳುನ್ ಜಾ಼ವುಂತ; ಕೊನ್ ಪೆಠತ್ ಆಸ್‌ಲ್ಯಾಲಿ ಪ್ಯಾಟ್ ಸುಡುನ್ ಜಾ಼ವುಂತ. ಸೇತಾತ್ನಿ ಆಸ್‌ಲ್ಯಾಲಿ ಪೆಠ್ಹತ್ನಿ ಜಾ಼ವು ನಾಹಿತ.
LUK 21:22 ಕಾ ಮಂಜೆ ಕ್ಯಾಯ್‌ದ್ಯಾತ್ ಲಿವಲ್ಯಾಲ ಸಗ್ಳ ಗಢಾಯಾ ವ್ಹಯಿ ಮನ್ಹುನ್ ತೇ ದಂಡಾಚ಼ ದೀಸ್ ಜಾ಼ಲ್ಯಾತ.
LUK 21:23 ತ್ಯಾ ದಿಸಾತ್ ಗರ್ವಾರ್ ಕರ್ನಿನಾ ತಾನ್ಯಾ ಬ್ಯಾಯ್ಕಾನಾ ವ್ಹತ್ಯಾಲಾ ತರಾಸ್ ಕ್ಯಾ ಸಾಂಗು? ಹೆ ಸಿಮವ ಮೊಟಾ ಸಂಕಟ್ ಯಯಿಲ್ ಹ್ಯಾ ಲೊಕಾಂಚಿವ ದೇವಾಚಿ ಮುಟಿ ಸಿಕ್ಶೆ ಯನಾರ್.
LUK 21:24 ತಿ ಥಲವಾರಾಂಚಿವ ಪಡ್ತಿಲ; ತ್ಯನಾ ಪರದೇಶೆತ್ನಿ ದರುನ್ ನೆನ್ಹಾರ್ ಪರ‍್ದೇಶೆತ್‍ಲ್ಯಾಂಚಾ಼ ಟಾಯಿಮ್ ಸಪ ಪರ‍್ಯಾತ್ ಯೆರುಸಲೇಮ್ ಪರದೇಶೆತ್‍ಲ್ಯಾಂಚಿಪ್ನಿ ತುಡುವುನ್ ಗಿಹುನ್ ರಾನ್ಹಾರ್.
LUK 21:25 ಆನಿ ದಿಸ್ ಚಾ಼ಂದ್ ಚಾನ್ಯಾತ್ನಿ ವಿಚಿತ್ರ ವಳಕ್ ದಿಸ್ನಾರ್ ದರ್ಥಿವ ಸಗ್‌ಳ್ಯಾ ದೇಶಾತ್ನಿ ತರಾಸ್ ಯನಾರ್ ಸಮಿಂದೋರಾಚ ಆನಿ ಲ್ವಾಟಾಂಚೆ ಆವಾಜಾ಼ನಿ ಲೊಕಾನಾ ಭೆ ಬರ್ನಾರ್.
LUK 21:26 ಆಬ್ಳಾತ್ಲಿ ಬಳ ಡಳಮಳ್ಳಿತ ಮನ್ಹುನ್ ಮಾನ್ಸ ಬಿಹುನ್ ಪರಪಂಚಾತ್ ಕ್ಯಾ ಯತ್ಯಾ ಮನ್ಹುನ್ ಬಿಹ್ಯಾಲಿತ.
LUK 21:27 ತ್ಯಾಸ್ ಯಳಾಲಾ ಮಾನ್ಸಾಚಾ಼ ಲ್ಯೊಕ್ ಬಳಾನಿ ಮೊಟೆ ಮೈಮೆನಿ ಡಘಾತ್ನಿ ಯತ್ಯಾಲಾ ತೀ ಬಗ್ನಾರ್.
LUK 21:28 ಫನ್ ಹ್ಯ ವ್ಹತಾನಾ ವರ್‍ ಬಗಾ, ತುಮ್ಚಿ ಡುಯಿ ಉಚ಼್ಲಾ ತುಮ್ಚಿ ಸುಟ್ನುಕ್ ಜ಼ವಳ್ ಆಲೆ ಮನ್ಲಾ.
LUK 21:29 ಯೇಸುನಿ ತ್ಯನಾ ಯೇಕ ಕ್ಯಾಯ್ನಿನಿ ಕ್ಯಾ ಸಾಂಗ್ಲ ಮಂಜೆ, “ಅಂಜು಼ರಾಚ಼ ಆನಿ ದುಸ್ರಿ ಜಾ಼ಡ ಬಗಾ
LUK 21:30 ತೀ ಪಾಲಾವ್ಲಿತ ಮಂಜೆ ತ್ಯ ತುಮಿ ಬಗುನ್ ಆತಾ ಉನಾಳಾ ಜ಼ವಳ್ ಆಲಾ ಮನ್ಹುನ್ ತುಮಿಸ್ ಸಮಜು಼ನ್ ಗೆಥಾಸಾ.
LUK 21:31 ತಸಸ್ ತುಮಿ ಹ್ಯ ಸಗ್ಳ ವ್ಹತ್ಯಾಲ ಬಗ್ತಾನಾ ದೇವಾಚ ರಾಜೆ ಖುಬ್ ಜ಼ವಳ್ ಹಾ ಮನ್ಹುನ್ ಸಮಜು಼ನ್ ಗೆವ್ಹಾ.
LUK 21:32 ಸಗ್ಳ ಹಿ ಗ್ಯೊಶ್ಟ್ ವ್ಹಯಿ ಪರ್ಯಾತ್ ಹಿ ಪಿಳ್ಗಿ ಮರುನ್ ಜಾ಼ನಾರುಸ್ ನಾಹಿ ಮನ್ಹುನ್ ತುಮಾನಾ ಖರ‍್ಯಾನಿ ಸಾಂಗ್ತೊ.
LUK 21:33 “ದರ್ಥಿ ಆಬಾಳ್ ಪುಸುನ್ ಜಾ಼ತಿಲ ಫನ್ ಮಾಜ಼ ಸಬಾತ್ ಕಂದಿಸ್ ಪುಸುನ್ ಜಾ಼ನಾರುಸ್ ನಾಹಿತ.
LUK 21:34 ತುಮ್ಚೆ ಗುಶ್ಟಿತ್ ಸಂಬಾಳುನ್ ರಾವ್ಹಾ. ಖಾದಿ ಪಿದಿನಿ ಪರಪಂಚಾಚೆ ಕ್ಯಾಳ್ಜಿನಿ ತುಮ್ಚಿ ಮನ್ ಬರ‍್ಹುನ್ ಜಾ಼ವುನ್ ತ್ಯೊ ದಿಸ್ ತುಮ್ಚಿವ ಆಚಾನಕ್ ಯಯಿಲ್.
LUK 21:35 ತ್ಯೊ ದಿಸ್ ಸಗ್‍ಳ್ಯಾ ಲೊಕಾಂಚಿವ ಫ್ಯಾಸ್‌ಕ್ಯಾಚೆಗತ್ ಯನಾರ್.
LUK 21:36 ಫನ್ ಯಯಿ ಆಸ್‍ನಾರ‍್ಯಾ ಹ್ಯಾ ಸಗ್‌ಳ್ಯಾ ಗುಶ್ಟಿತ್ನಿ ಚು಼ಕ್ವುನ್ ಗಿಹ್ಯಾ ಮಾನ್ಸಾಚಾ ಲೇಕಾಚೆ ಮೊರ‍್ಹ ಉಬಿರಾಹ್ಯಾ ತುಮಿ ಪುರಾ ಶಕ್ತ ವ್ಹಯಿ ಜೊ಼ಗ ಸಗ್‍ಳ್ಯಾ ಕಾಲಾತ್ ಜಾ಼ಗಿ ರಾಹುನ್ ದೇವಾಪ ಮಾಗ್ನ ಕರೀತ್ ಸಂಬಾಳುನ್ ರಾವ್ಹಾ ಮನ್ಲಾ.
LUK 21:37 ಯೇಸು ದಿಸಾಚಾ಼ ದೇವ್ಳಾತ್ ಶಿಕ್ವಿತ್ ರ‍್ಯಾಚಾ ಬಾಹಿರ್ ಜಾ಼ವುನ್ ಒಲೀವ್ ಜಾ಼ಢಾಚಾ ಗುಢ್ಯಾವ ರಾಹಿತ್ ಹುತ್ತಾ.
LUK 21:38 ಲೊಕ ಸಗ್ಳಿ ತ್ಯಚ಼ ಸಿಕ್ಶನ್ ಐಕಾಯಾ ವ್ಹಯಿ ಮನ್ಹುನ್ ಖಾಯಿಮ್ ಸಕಾಳ್ಚಿ ದೇವ್ಳಾತ್ ತ್ಯಚಿಪ ಯಯಿತಿತ.
LUK 22:1 ಆಂಬಾಟ್ ನಸ್‍ಲ್ಯಾಲ್ಯಾ ಬಾಕ್‌ರ‍್ಯಾ ಖಾತ್ಯಾಲಾ ವಲಾಂಡ್ಯಾಚಾ಼ ಸನ್ ಜ಼ವಳ್ ಆಲ್ತಾ.
LUK 22:2 ತವಾ ದೊನ್ವಾ ಯಾಜಕ್ ಆನಿ ಕ್ಯಾಯ್ದವಾಲ ಯೇಸುಲಾ ಠಾರ್ ಮಾರಾಯಾ ವ್ಹಯಿ ಮನ್ಹಿತ ಫನ್ ಮಾನ್ಸಾನಾ ಬಿಹುನ್ ಹ್ಯಚಾ಼ ಕಸಾ ಘಾತ್ ಕರಾಚಾ಼ ಮನ್ಹುನ್ ಇಚಾರ್ ಕರೀತ.
LUK 22:3 ತವಾ ಬಾರಾ ಜಾ಼ನ್ ಶಿಶಾತ್ಲಾ ಯುದ್ ಮಂಥ್ಯಾಲ್ಯಾತ್ ಸೈತಾನ್ ಬರ‍್ಲ.
LUK 22:4 ತವಾ ಯುದ್ ದೊನವ್ಯಾ ಯಾಜಕಾಂಚಿಕ್ಡ ಆನಿ ದೇವ್ಳಾಚಾ ಅಧಿಕಾರ‍್ಯಾಂಚಿಕ್ಡ ಗೆಲಾ ಆನಿ ತ್ಯಂಚಾ ಹಾತಾತ್ ಯೇಸುಲಾ ಕಸಾ ದರುನ್ ದಿಯಾಚಾ಼ ಹ್ಯ ತ್ಯನಿ ತ್ಯಂಚಿ ಸಂಗ ಬೊಲ್ಲಾ.
LUK 22:5 ತವಾ ತ್ಯನಾ ಆನಂದ್ ಜಾ಼ಲಾ ಆನಿ ತ್ಯಂಚಾನಿ ತ್ಯಲಾ ಪೈಸ ದಿಯಾಚಾ಼ ಕರಾರ್ ಕೆಲಾ
LUK 22:6 ತ್ಯಲಾ ತ್ಯೊ ಹು ಮನ್ಲಾ ಆನಿ ಲೊಕಾಂಚಿ ಗರ್ದಿನಸ್ಹಲ್ ತವಾ ತ್ಯಂಚಾ ಹಾತಾತ್ ಯೇಸುಲಾ ದರುನ್ ದಿಯಾ ಯೇಳ್ ತ್ಯೊ ಬಗಾಯಾ ಲಾಗ್ಲಾ.
LUK 22:7 ಮಂಗ್ ವಲಾಂಡ್ಯಾಚ಼ ಯಜ್ಞಪಶು ಮಾರಾಚ಼ ಆಂಬಾಟ್ ನಸ್‍ಲ್ಯಾಲ್ಯಾ ಬಾಕ್‌ರ‍್ಯಾ ಖಾಯಾಚಾ಼ ತ್ಯೊ ದಿಸ್ ಆಲಾ
LUK 22:8 ತವಾ ಯೇಸು ಪೇತ್ರಾಲಾ ಆನಿ ಯೊಹಾನಾಲಾ, “ತುಮಿ ಜಾ಼ವುನ್ ಆಮಿ ವಲಾಂಡ್ಯಾಚ಼ ಜೆವಾನ್ ಕರಾಯಾ ತಯಾರಿ ಕರಾ ಮನ್ಹುನ್ ಸಾಂಗುನ್ ತ್ಯನಾ ಲಾವುನ್ ದಿಲ
LUK 22:9 ತೇ ಆಮಿ ಕುಠ ತಯಾರಿ ಕರಾವ ಮಂಥೊಸ್? ಮನ್ಲ
LUK 22:10 ತವಾ ಯೇಸು ತ್ಯನಾ, “ತುಮಿ ಯೇರುಸಲೆಮ್ ಪೆಠತ್ ಗೆಲಾಸಾಕಿ ಯೊಕ್ ಮಾನುಸ್ ಬರಲ್ಯಾಲಿ ಗಾಘರ್ ಗಿಹುನ್ ತುಮ್ಚೆ ಮೊರ‍್ಹ ಯಯಿಲ್ ತ್ಯೊ ಜಾ಼ತ್ಯಾಲ್ಯಾ ಗರ‍್ಹಾತ್ ತುಮಿ ತ್ಯಚೆ ಮಾಗ್ನಿ ಜಾ಼ವುನ್
LUK 22:11 ತ್ಯಾ ಗರ‍್ಹಾಚಾ ದನ್‍ಹ್ಯಾಲಾ, “ಆಮ್ಚಾ ಪ್ರಭುನಿ ಆಪ್‌ಲ್ಯಾ ಶಿಶಾಂಚಿ ಸಂಗ ವಲಾಂಡ್ಯಾಚ಼ ಜೆವಾನ್ ಕರಾಯಾ ಜೆವ್ನಾಚಿ ಖುಲಿ ಕುಠ ಮನ್ಹು‍ನ್ ಇಚಾರಾ
LUK 22:12 ತ್ಯೊ ಸಗ್ಳ ಸಾಮಾನ್ ಆಂದಿಸ್ ಥೆವ್‍ಲ್ಯಾಲ ಮಾಳಿವ ಮುಟಿ ಖುಲಿ ತುಮಾನಾ ದಾವಿಲ್; ತಿಥ ತಯಾರ್ ಕರಾ ಮನ್ಹುನ್ ಸಾಂಗುನ್ ಲಾವುನ್ ದಿಲ.
LUK 22:13 ತೆ ನಿಗಾಲ ಆನಿ ಯೇಸುನಿ ಆಪ್‌ಲ್ಯಾನಾ ಸಾಂಗ್‍ಲ್ಯಾ ಶಾರ್ಕ ಬಗುನ್ ವಲಾಂಡ್ಯಾಚ಼ ಜೆವಾನ್ ತಯಾರ್ ಕೆಲ.
LUK 22:14 ಜೆವ್ನಾಚಾ಼ ಯೊಳ್ ಆಲಾ ತವಾ ಯೇಸು ಆಪ್‌ಲ್ಯಾ ಬಾರಾ ಅಪೊಸ್ತಲಾಂಚೆ ಸಂಗ ಜೆವಾಯಾ ಬಸ್ಲಾ.
LUK 22:15 ತವಾ ಯೇಸುನಿ ತ್ಯನಾ, “ಮಿ ತರಾಸ್ ಖಾಯಾಚೆ ಆಂದಿ ತುಮ್ಚೆ ಸಂಗ ಹ್ಯ ವಲಾಂಡ್ಯಾಚ಼ ಜೆವಾನ್ ಖಾಯಾ ಖುಬ್ ಹಾವುಸ್ ಹಾ.
LUK 22:16 ಮಿ ತುಮಾನಾ ಸಾಂಗ್ತೊ ಹ್ಯಚಾ಼ ಖರಾ ಆರ್ಥ ದೇವಾಚಾ ರಾಜಾತ್ ಗಢ ಪರ‍್ಯಾತ್ ಮಿ ಹಿತ್ನಿ ಮೊರ‍್ಹ ವಲಾಂಡ್ಯಾಚ಼ ಜೆವಾನ್ ಖಾನಾರ್ ನಾಹಿ” ಮನ್ಹುನ್ ಸಾಂಗ್ಲ.
LUK 22:17 ತ್ಯಾ ನಂತರ್ ಯೇಸುನಿ ದರಾಕ್ಶಿಚಾ ರಸಾಚ಼ ಲ್ಯೊಟ್ಕ ಗಿಹುನ್ ದೇವಾಲಾ ಸ್ತೊತ್ರ ಕರುನ್, “ಹ್ಯ ಗಿಹುನ್ ತುಮಿ ವಾಟುನ್ ಗೆವ್ಹಾ.
LUK 22:18 ಆಚಾನಿ ದೇವಾಚ಼ ರಾಜೆ ಯಯಿ ಪರ‍್ಯಾತ್ ಮಿ ಆನಿ ಆಂಬಾಟ್ ಜಾ಼ಲ್ಯಾಲಾ ದರಾಕ್ಶಿಚಾ಼ ರಸ್ ಪಿನಾರುಸ್ ನಾಹಿ ಮನ್ಹುನ್ ತುಮಾನಾ ಮಿ ಸಾಂಗ್ತೊ” ಮನ್ಲಾ.
LUK 22:19 ಮಂಗ್ ತ್ಯನಿ ಬಾಖ್ರಿ ಗಿಹುನ್ ದೇವಾಲಾ ಉಪ್ಕಾರ್ ಕರುನ್ ಮುಡುನ್ ತ್ಯನಾ ದಿವುನ್, “ಹ್ಯ ತುಮ್ಚಿ ಸಾಟಿ ದಿಲ್ಯಾಲ ಮಾಜ಼ ಧಡ್; ಮಾಜಿ ಯಾದ್ ಕಾಡಾಯಾ ಆಸ ಕರಾ” ಮನ್ಲಾ.
LUK 22:20 ಜೆವಾನ್ ಜಾ಼ಲ್ಯಾ ನಂತರ್ ಯೇಸುನಿ ತಸಸ್ ಲ್ಯೊಟ್ಕ ಗಿಹುನ್, “ಹ್ಯ ಲ್ಯೊಟ್ಕ ತುಮ್ಚಿ ಸಾಟಿ ಶಾಂಡ್ನಾರ‍್ಯಾ ಮಾಜಾ ರಕ್ತಾನಿ ಕೆಲ್ಯಾಲಾ ನವಾ ಕರಾರ್ ದಾವುನ್ ದೆತ್ಯೊ.
LUK 22:21 “ಫನ್, ಬಗಾ! ಮನಾ ದರ‍್ಹುನ್ ದೆನಾರ್ ಮಾಜಿಸಂಗ ಮೆಜಾ಼ವ ಹಾತ್ ಥಿವುನ್ ಖಾತ್ಯೊ.
LUK 22:22 ದೇವಾಚಾ ಮನಾಶಾರ್ಕ ಮಾನ್ಸಾಚಾ಼ ಲ್ಯೊಕ್ ನಿಗುನ್ ಜಾ಼ನಾರ್ ತ್ಯ ಖರ; ಫನ್ ತ್ಯಲಾ ದರುನ್ ದೆನಾರ‍್ಯಾ ಮಾನ್ಸಾಚಿ ಹಾಕಿಗತ್ ಕ್ಯಾ ಸಾಂಗು” ಮನ್ಲಾ.
LUK 22:23 ಹ್ಯ ಐಕುನ್ ತೆ, “ಆಸ್ಲ ಕಾಮ್ ಕರಾ ವ್ಹಯಿ ಮನ್‌ಲ್ಯಾಲಾ ಆಮ್ಚಾತ್ ಕೊನ್ ಆಸಲ್” ಮನ್ಹುನ್ ಯಕಾಮಕಾಲಾ ಇಚಾರಾಯಾ ಲಾಗ್ಲ.
LUK 22:24 ಮಂಗ್ ಶಿಶಾಂಚಾ಼ ಆಪ್‌ಲ್ಯಾತ್ ಕಚಾ಼ ಥೊರ‍್ಲಾ ಮನ್ಹುನ್ ಗಿಹಿಲ್ ಹೆ ಗುಶ್ಟಿತ್ ವಾದ್ ವಿವಾದ್ ಚಾ಼ಲ್ಲಾ.
LUK 22:25 ತವಾ ಯೇಸು ತ್ಯನಾ, “ದುಸ್ರೆ ದೆಸೆಚ಼ ರಾಜ಼ ಆಪ್‌ಲ್ಯಾ ಬಳಾನಿ ಆಪ್‌ಲ್ಯಾ ಲೊಕಾನಾ ಹಾಕಾನಿ ಚಾ಼ಲಿವತ್ಯಾತ ಆನಿ ಅಧಿಕಾರಿ ಲೊಕಾಂಚ಼ ಸುಪ್ತಿ ಮನ್ಹುನ್ ಗೆಥ್ಯಾತ.
LUK 22:26 ತುಮ್ಚಾತ್ ತಸ ರಾಹು ನಾಹಿ; ತುಮ್ಚಾತ್ ಥೊರ‍್ಲಾ ಬ್ಯಾರ್‌ಕ್ಯಾಂಚಿಗತ್ ವ್ಹಯಾ ವ್ಹಯಿ ದನ್ಹಿ ಆಳಾಚೆಗತ್ ವ್ಹಯಾ ವ್ಹಯಿ
LUK 22:27 ಕಚಾ಼ ಥೊರ‍್ಲಾ; ಖಾಯಾ ಬಸ್‍ಲ್ಯಾಲಾ ಕ್ಯಾ ಸೇವಾ ಕರ್ನಾರಾ? ಖಾಯಾ ಬಸ್‍ಲ್ಯಾಲಾಸ್ ಫನ್ ಮಿ ತುಮ್ಚಾತ್ ಸೆವಕಾಚೆಗತ್ ಹಾ.
LUK 22:28 ತುಮಿ ಮಾಜಾ ಸಗ್‌ಳ್ಯಾ ತರಾಸಾತ್ ಮಾಜಿಸಂಗ ಖಾಯಿಮ್ ಆಸ್‍ಲ್ಯಾಲ
LUK 22:29 ಮನ್ಹುನ್ ಮಾಜಾ ಪರಮೇಶ್ವರ್ ಬಾನಿ ಮನಾ ಹಾಕ್ ದಿಲ್ಯಾ ಶಾರ್ಕಾ ಮಿ ತುಮಾನಾ ದೆತೋ.
LUK 22:30 ಮಾಜಾ ರಾಜಾತ್ ತುಮಿ ಮಾಜಾ ಮೆಜಾವ ಜೆವಾನ್ ಖಾನಾರ್ ಪಿನಾರ್; ಆನಿ ರಾಜಾಚೆ ಖುರ್ಚಾಂಚಾವ್ನಿ ಬಸುನ್ ಇಸ್ರಾಯಲಾಚಾ ಬಾರಾ ಕುಳಾನಾ ನ್ಯಾಯಿ ನಿವಡ್ನಾರ್.
LUK 22:31 ಸಿಮೊನಾ ಸಿಮೊನಾ ಐಕ್ ಸೈತಾನಾನಿ ತುಮಾನಾ ಚಾ಼ಂಗಲ್ಯಾತ್ನಿ ಬುರ್ಸ ಕಾಡಾಯಾ ಮಾಜಿಪ್ನಿ ಹುಕುಮ್ ಮಾಗ್‌ಲ್ಯಾ ತ್ಯೊ ಕಸಾ ಮಂಜೆ ತ್ಯ ಬುರ್ಶಾತ್ನಿ ಚಾ಼ಂಗ್ಲ ಕಾಡಾಯಾ ಕಸಾ ಯೊಕ್ ಸೇತ್ಕರಿ ಘಹು ಸಡ್ತೊ ತಸ.
LUK 22:32 ಫನ್ ಸಿಮೊನಾ ತುಜಾ಼ ಇಸ್ವಾಸ್ ಠಕು ನಾಹಿ ಮನ್ಹುನ್ ಮಿ ತುಜೆ ಗುಶ್ಟಿತ್ ದೇವಾಪ ಮಾಗುನ್ ಗೆತ್ಲ ಆನಿ ತು ಪರಾತ್‍ಲ್ಯಾ ನಂತರ್ ತುಜಾ ಬಾವ್ಹಾನಾ ಧೀರ್ ದೇ ಮನ್ಹುನ್ ಸಾಂಗ್ಲ.
LUK 22:33 ಫನ್ ಪೇತ್ರಾ, “ಪ್ರಭು ತುಜಿ ಸಂಗ ತುರುಂಗಾತ್ ಜಾ಼ಯಾಬಿ ಮರಾಯಾಬಿ ಮಿ ಉಬಾ ಹಾ” ಮನ್ಲಾ.
LUK 22:34 ಯೇಸು, “ಪೇತ್ರಾ, ಮಾಜೆ ಗುಶ್ಟಿತ್ ಆಜ಼್ ಸಕಾಳಚಾ಼, ‘ಹ್ಯೊ ಮನಾ ಠಾವಾ ನಾಹಿ’ ಮನ್ಹು‍ನ್ ತು ತೀನ್ ಖೆಪಾ ಸಾಂಗಿ ಪರ‍್ಯಾತ್ ಕೊಂಬ್ಡಾ ಬವ್ನಾರ್ ನಾಹಿ ಆಸ ತುಲಾ ಸಾಂಗ್ತೊ” ಮನ್ಲಾ.
LUK 22:35 ಆನಿ ಯೇಸುನಿ ಆಪ್‌ಲ್ಯಾ ಶಿಶಾನಾ, “ತುಮಾನಾ ಪೈಶಾಚಿ ಪಿಸ್ವಿ, ಜು಼ಳ್ಹಿ ವ್ಹಾನಾ ನಸ್ಥಾನಾ ಮಿ ಲಾವುನ್ ದಿಲ ತವಾ ತುಮಾನಾ ಕಾಯ್ತರಿ ಕಮ್ಮಿ ಜಾ಼ಲ ಕ್ಯಾ” ಮನ್ಹುನ್ ಇಚಾರ್ಲ. ತವಾ ತೇ, “ಕಾಯ್‍ ನಾಹಿ” ಮನ್ಹುನ್ ಉತ್ತರ್ ದಿಲಾ.
LUK 22:36 ತ್ಯಲಾ ಯೇಸು, “ಆತಾತರಿ ಕಚಾಪ ಪಿಸ್ವಿ ಹಾ ತ್ಯನಿ ಗೆವ್ಹಾವಿ ಜು಼ಳ್ಹಿ ಗೆವ್ಹಾವಿ ಆನಿ ಕಚಾಪ ಹತ್ಯಾರ್ ನಾಹಿ ತ್ಯನಿ ಆಪ್ಲ ಕಪ್ಡ ಇಕುನ್ ಹತ್ಯಾರ ಗೆವ್ಹಾವ.
LUK 22:37 ಕಾ ಮಂಜೆ, ‘ತ್ಯೊ ಅಪರಾದಿತಲ್ಯಾ ಯಕಾಚೆಗತ್ ಥರ್ಲಾ ಹುತ್ತಾ ಮನ್ಹುನ್ ಪ್ರವಾದಿಂಚಾನಿ ಲಿವ್‌ಲ್ಯಾಲ್ಯಾ ಪುಸ್ತಕಾತ್ಲ ಸಬಾತ್ ಮಾಜಿವ ಗಢಾ ವ್ಹಯಿ ಜಾ಼ಲ್ಯಾತ ಮನ್ಹುನ್ ತುಮಾನಾ ಸಾಂಗ್ತೊ; ಮಾಜಿ ಗ್ಯೊಶ್ಟ್ ಸಪಾಯಾ ಪಾಯ್ಜೆ” ಮನ್ಹುನ್ ಸಾಂಗ್ಲ.
LUK 22:38 ತವಾ ಶಿಶಾ, “ಪ್ರಭು ಹಾಬಿ ಹಿತ್ತ ದೊನ್ ಹತ್ಯಾರಿ ಹಾತ್ತ” ಮನ್ಲ ತವಾ ಯೇಸು ತ್ಯನಾ, “ತ್ಯವ್ಡಿ ಪುರೊ” ಮನ್ಲಾ.
LUK 22:39 ಮಂಗ್ ಯೇಸು ನಿಗುನ್ ಯೆರುಸಲೆಮ್ ಪ್ಯಾಟ್ ಸುಡುನ್ ಖಾಯಿಮ್ಚಿಗತ್ ಒಲೀವ್ ಜಾ಼ಢಾಂಚಾ ಗುಢ್ಯಾವ ಗೆಲಾ ಆನಿ ಶಿಶಾಬಿ ತ್ಯಚೆ ಮಾಗ್ನಿ ಗೆಲ.
LUK 22:40 ತ್ಯೊ ತ್ಯಾ ಠಿಕಾನ್ಯಾವ ಆಲಾ ತವಾ ಯೇಸುನಿ ತ್ಯನಾ, “ತುಮಿ ಪರಿಕ್ಷೆತ್ ಗಾವು ನಾಹಿ ಆಸ ದೇವಾಪ ಮಾಗ್ನ ಕರಾ ಮನ್ಹುನ್ ಸಾಂಗ್ಲ.
LUK 22:41 ಮಂಗ್ ಯೇಸು ತ್ಯನಾ ಸೂಡುನ್ ದೊಂಡ್ಯಾಚಾ ಹೊಲ್ಪಾಟ್ಯಾ ಇತ್ಕಾ ದುರ್ ಜಾ಼ವುನ್ ನಡ್ಗ ಟಿಕುವುನ್,
LUK 22:42 “ಬಾ ದೇವಾ ತುಲಾ ಮನ್ ಆಸ್ಲತ ಹ್ಯ ತರಾಸಾಚ಼ ಐದಾನ್ ಮಾಜಿಪ್ನಿ ಕ್ಯಾಡ್; ಕಸ ಬಿ ಮಾಜಾ ಮನಾ ಶಾರ್ಕ ನವ್ಹ ತುಜಾ ಮನಾಚೆಗತ್ ವ್ಹವುನಿ” ಆಸ ಮಾಗ್ನ ಕೆಲ.
LUK 22:43 ತವಾ ಪರಲೊಕಾತ್ನಿ ಆಲ್ಯಾಲಾ ಯೊಕ್ ದೇವ್ ಧುತ್ ತ್ಯಲಾ ದಿಸುನ್ ಧೀರ್ ದಿಲಾ.
LUK 22:44 ತ್ಯೊ ಮನಾಲಾ ಬೆಜಾರ್ ವ್ಹವುನ್ ಆಜು಼ನ್ ಮನಾನಿ ಮಾಗ್ನ ಕರ್ತಾನಾ ತ್ಯಚಾ಼ ಘಾಮ್ ದರ್ಥಿವ ಪಡ್‍ತ್ಯಾಲ್ಯಾ ರಕ್ತಾಚಾ ಮೊಟ್ಯಾ ಠೆಮಾಚೆಗತ್ ಹುತ್ತಾ.
LUK 22:45 ಯೇಸುನಿ ಮಾಗ್ನ ಸಪ್ವುನ್ ಉಠುನ್ ಶಿಶಾಂಚಿಪ ಯವುನ್ ಹ್ಯನಾ ನಿಜ಼್ ಲಾಗ್‌ಲ್ಯಾಲಿ ಬಗುನ್ ದುಃಖಾನಿ ಬರ‍್ಹುನ್.
LUK 22:46 ತ್ಯೊ ಶಿಶಾನಾ, “ತುಮಿ ನಿಸ್‍ತ್ಯಾಲ ಕ್ಯಾ? ಉಠಾ ಪರಿಕ್ಶೆತ್ ಗಾಹು ನಾಹಿ ಆಸ ಮಾಗ್ನ ಕರಾ” ಮನ್ಹುನ್‍ ಸಾಂಗ್ಲ.
LUK 22:47 ಯೇಸು ಆಜು಼ನ್ ಬೊಲ್ತಾ ಆಸ್ಥಾನಾಸ್ ತಿಥ ಮಾನ್ಸಾಂಚಾ಼ ಹಿಂಡ್ ದಿಸ್ಲಾ. ಬಾರಾಜಾ಼ನ್ ಶಿಶಾತ್ಲಾ ಯಕ್ಲಾ ಯುದ್ ಮಂಥ್ಯಾಲಾ ತ್ಯಾ ಲೊಕಾಂಚೆ ಮೊರ‍್ಹ ಮೊರ‍್ಹ ಲಾಗ್ಲಾ ಆನಿ ತ್ಯನಿ ಯೇಸುಚಾ಼ ಮುಖಾ ಗೆತ್ಲಾ.
LUK 22:48 ತವಾ ಯೇಸು ತ್ಯಲಾ, “ಯುದಾ ಯೊಕ್ ಮುಖಾ ಗಿಹುನ್ ಮಾನ್ಸಾಚಾ ಲೇಕಾಲಾ ದರುನ್ ದೇತೊಸ್ ಕ್ಯಾ? ಮನ್ಹುನ್ ಇಚಾರ್ಲ.
LUK 22:49 ತ್ಯಚೆ ಮೊರ‍್ಹ ಗಡ್ನಾರ ಸಮಜು಼ನ್, “ಪ್ರಭು ಆಮಿ ಹಾತ್ಯಾರಿ ಗೆವ್ಹಾವಕ್ಯಾ? ಮನ್ಹುನ್ ಇಚಾರ್ಲ
LUK 22:50 ತ್ಯಾತ್‍ಲ್ಯಾ ಯಕಾನಿ ಮದ್‌ಲ್ಯಾ ಯಾಜಕಾಚಾ ಆಳಾಲಾ ಮಾರುನ್ ತ್ಯಚಾ಼ ಉಜ್ವಾ಼ ಕಾನ್ ತ್ಯೊಡ್ಲಾ.
LUK 22:51 ಫನ್ ಯೇಸುನಿ ಯವ್‍ಡ್ಯಾವಸ್ ಸೊಡಾ ಮನ್ಹುನ್ ಸಾಂಗುನ್ ತ್ಯಾ ಕಾನಾಲಾ ಹಾತ್ ಲಾವುನ್ ತ್ಯಲಾ ಬರಾ ಕೆಲಾ.
LUK 22:52 ಮಂಗ್ ಯೇಸು ಆಪ್‌ಲ್ಯಾಲಾ ದರಾಯಾ ಆಲ್ಯಾಲ್ಯಾ ಮದ್‌ಲ್ಯಾ ಯಾಜಕಾಲಾ ದೇವ್ಳಾಚಾ ಸರದಾರಾನಾ ಆನಿ ವಡ್ಲಾನಾ, “ಚೊ಼ರಾಲಾ ದರಾಯಾ ಆಲ್ಯಾಚೆಗತ್ ಹಾತ್ಯಾರಿ ಟೊನ ಗಿಹುನ್ ಆಲ್ಯಾಸಾ?
LUK 22:53 ಮಿ ಖಾಯಿಮ್ ದೇವ್ಳಾತ್ ತುಮ್ಚಿ ಸಂಗ ಆಸ್ಥಾನಾ ತುಮಿ ಮನಾ ದರ್ಲಾ ನಾಹಿಸಾ, ಫನ್ ಹ್ಯೊ ತುಮಚಾ಼ ಯೊಳ್, ಹ್ಯಚಿವ ಆಂದಾರಾಚಿ ಸತ್ತಾ ಹಾ ಮನ್ಹುನ್ ಸಾಂಗ್ಲ.
LUK 22:54 ತ್ಯಂಚಾನಿ ಯೇಸುಲಾ ದರುನ್ ಮುಖ್ಯ ಯಾಜಕಾಚಾ ಗರ‍್ಹಾತ್ ಗಿಹುನ್ ಗಿಲಿತ; ಪೇತ್ರಾ ದುರ್ನಿ ಮಾಗ್ನಿ ಮಾಗ್ನಿ ಜಾ಼ಯಿತಾ.
LUK 22:55 ಆಂಗ್ನಾತ್ ಮದ್ದಿ ತ್ಯಂಚಾನಿ ಇಸ್ತು ಕರುನ್ ಯಕಿಕ್ಡ ಜ಼ಮುನ್ ತಾಪತ್ ಬಸ್ತಾನಾ ತ್ಯಂಚೆ ಮದ್ದಿ ಪೇತ್ರಾಬಿ ಬಸ್ಲಾ.
LUK 22:56 ತ್ಯೊ ಉಜಿಡಾಕ್ಡ ತ್ವಾಂಡ್ ಕರುನ್ ಬಸ್‍ಲ್ಯಾಲಾ ಆಸ್ಥಾನಾ ಯಕ ದಾಸಿನಿ ತ್ಯಲಾ ಶಾರ್ಕ ಬಗುನ್ ಹ್ಯೊ ಸಾಹಿತ್ ಯೇಸುಚೆ ಸಂಗ ಆಸ್‍ಲ್ಯಾಲಾ ಮನ್ಲಿ.
LUK 22:57 ಫನ್ ಪೇತ್ರ, “ಮನಾ ತ್ಯಚಿ ವಳಕ್ ನಾಹಿಗ ಬಾಯಿ ಮನ್ಹುನ್ ಸಾಂಗ್ಲ.
LUK 22:58 ಥೊಡ್ಯಾ ಯಳಾ ನಂತರ್ ಯಾಕಾ ಆಳಾನಿ ತ್ಯಲಾ ಬಗು‍ನ್, “ತು ದಿಕಿಲ್ ತ್ಯಂಚಾತ್ಲಾ ಯೊಕ್ ಮನ್ಲಾ ತವಾ ಪೇತ್ರ, “ನವ್ಹ” ಮನ್ಲಾ.
LUK 22:59 ಖುಬ್ ಥೊಡಾ ಯಕಾ ತಾಸಾ ನಂತರ್ ಆನಿಯಕ್ಲಾ, “ಖರ‍್ಯಾನಿಸ್ ಹ್ಯೊ ದಿಖಿಲ್ ತ್ಯಚಿ ಸಂಗ ಆಸ್‍ಲ್ಯಾಲಾಸ್ ಹ್ಯೊ ಗಲಿಲಾಯಾತ್ಲಾಸ್” ಮನ್ಹು‍ನ್ ಖಾತ್ರಿನಿ ಮನ್ಲಾ.
LUK 22:60 ಫನ್ ಪೇತ್ರ, “ತು ಸಾಂಗ್‍ತ್ಯಾಲ ಕ್ಯಾತ್ಯ ಮನಾ ಠಾವಸ್ ನಾಹಿ” ಮನ್ಲಾ ತ್ಯೊ ಹ್ಯೊ ಸಬೊತ್ ಬೊಲ್ತಾ ಆಸ್ಥಾನಾ ಕೊಂಬ್ಡಾ ಬವಾಲಾ.
LUK 22:61 ಪ್ರಭುನಿ ಮಾಗಾರಾ ಪರ್ತುನ್ ಪೇತ್ರಾಕ್ಡ ನದಾರ್ ಕಿಲಿ ತವಾ ಪೇತ್ರಾ, “ಆಜ಼್ ರ‍್ಯಾಚಾ಼ ಕೊಂಬ್ಡಾ ಬವಾಚೆ ಆಂದಿ ತೀನ್ ಖೆಪಾ ಮಾಜೆ ಯಸಿ ತ್ಯೊ ಮನಾ ಠಾವಾ ನಾಹಿ ಮನ್ಹುನ್ ಸಾಂಗ್ಸಿಲ್” ಮನ್ಹುನ್ ಪ್ರಭುನಿ ಸಾಂಗ್‍ಲ್ಯಾಲಾ ಸಬೊತ್ ಯವುಜು಼ನ್
LUK 22:62 ಬಾಹಿರ್ ಜಾ಼ವುನ್ ಮೊಟ್ಯಾ ದುಖಾನಿ ರಡ್ಲಾ.
LUK 22:63 ಮಂಗ್ ಯೇಸುಲಾ ರ‍್ಯಾಕ್‌ತ್ಯಾಲ ತ್ಯಚಿ ಮಸ್ಕರಿ ಕರೀತ.
LUK 22:64 ತ್ಯಚ಼ ಡೊಳ ಬಾಂದುನ್ ಮಾರುನ್ “ತುಲಾ ಮ್ಯಾರ್ಲ್ಯಾಲ ಕುನಿ ತ್ಯ ಸಾಂಗ್? ಮನ್ಹುನ್ ತ್ಯಲಾ ಇಚಾರ್ಲ.
LUK 22:65 ತ್ಯಲಾ ಆಜು಼ನ್ ಖುಬ್ ಬಾದ್ ಸಬಾತ್ ಬುಲುನ್ ತ್ಯಂಚಾನಿ ತ್ಯಚಿ ನಿಂದಾ ಕಿಲಿ.
LUK 22:66 ದಿಸ್ರೆ ದಿಸಿ ಉಜಾ಼ಡಲ್ಯಾ ನಂತರ್ ಯೆಹುದ್ಯಾಂಚ಼ ಮುಖ್ಯ ಯಾಜಕ್, ಕ್ಯಾಯ್ದದಾರ್, ಜಾಂತ ಜ಼ಮುನ್ ತ್ಯಲಾ ಆಪ್ಲೆ ನ್ಯಾಯಿ ಕರ್ತ್ಯಾಲೆ ಸಭೆತ್ ಆನುನ್ ತ್ಯಂಚೆ ಮೊರ‍್ಹ ಉಬಾ ಕೆಲಾ.
LUK 22:67 “ತು ಕ್ರಿಸ್ತ ಆಸ್ಲಾಸ್ತ ಆಮಾನಾ ಸಾಂಗ್” ಮನ್ಲ ತ್ಯೊ ತ್ಯನಾ, ಮಿ ತುಮಾನಾ ಸಾಂಗ್ಲಕಿ ತುಮಿ ಖರ ದರ‍್ನಾರ್ ನಾಹಿಸಾ.
LUK 22:68 ಮಿ ತುಮಾನಾ ಕಾಯ್ತರಿ ಇಚಾರ್ಲತ ತುಮಿ ಉತ್ತರ್ ದಿಯಿತ್ ನಾಹಿಸಾ.
LUK 22:69 ಫನ್ ಆತಾಚಾನ್ ಮಾನ್ಸಾಚಾ಼ ಲ್ಯೊಕ್ ಸರ್ವಶಕ್ತ ಜಾ಼ಲ್ಯಾಲ್ಯಾ ದೇವಾಚೆ ಉಜ಼ವ್ಯಾಂಗ್ನಿ ಬಸ್ನಾರ್ ಮನ್ಹುನ್ ಸಾಂಗ್ಲ.
LUK 22:70 ತವಾ ಸಗ್ಳಿ, “ತಸ ಜಾ಼ಲ್ಯಾ ತು ದೇವಾಚಾ಼ ಲ್ಯೊಕ್ ಕ್ಯಾ? ಮನ್ಹುನ್ ಇಚಾರ್ಲ್ಯಾಲ್ಯಾಲಾ ತ್ಯನಿ ತ್ಯನಾ, “ಮಿ ತ್ಯೊಸ್ ಮನ್ಹುನ್ ತುಮಿಸ್ ಸಾಂಗ್ತಾಸಾ” ಮನ್ಹುನ್ ಸಾಂಗ್ಲ.
LUK 22:71 ತವಾ ತೇ, “ಆಮಾನಾ ಆನಿ ಸಾಕ್ಶಿ ಕಶಾಲಾ ವ್ಹಯಿ ಆಮಿಸ್ ಹ್ಯಚಾ ತೊಂಡಾನಿ ಐಕ್‍ಲ್ಯಾ ನವ್ಹ” ಮನ್ಲ.
LUK 23:1 ತಿಥ ಜ಼ಮಲ್ಯಾಲಿ ಸಗ್ಳಿ ಲೊಕ ಉಠುನ್ ಯೇಸುಲಾ ಪಿಲಾತಾಪ ಗಿಹುನ್ ಗಿಲಿತ.
LUK 23:2 ಹ್ಯೊ ಆಪ್ನುಸ್ ಕ್ರಿಸ್ತ ಮನ್ಹುನ್ ಯೊಕ್ ರಾಜಾ಼ ಜಾ಼ಲ್ಯೊ ಮನ್ಹುನ್ ಸಾಂಗಿತ್ ಕೈಸರಾಲಾ ತೆರಗೆ ದಿಯಾಚಿ ನಾಹಿ ಮನ್ಹುನ್ ಸಾಂಗಿತ್ ಆಮ್ಚಾ ಮಾನ್ಸಾನಾ ವಾಕ್ಡೆ ವಾಟವ ನೆಥ್ಯಾಲಾ ಆಮಿ ಬಗ್‍ಲ್ಯಾ ಮನ್ಹುನ್ ತ್ಯಚಿವ ಚು಼ಕಿ ಸಾಂಗಾಯಾ ಲಾಗ್ಲ.
LUK 23:3 ಪಿಲಾತಾನಿ ತ್ಯಲಾ, ತು ಯೆಹುದ್ಯಾಂಚಾ ರಾಜಾ಼ ವ್ಹಯ್ ಕ್ಯಾ? ಮನ್ಹುನ್ ಇಚಾರ್ಲ್ಯಾಲ್ಯಾಲಾ ಯೇಸು, “ತುಸ್ ಸಾಂಗ್‍ಲ್ಯಾಸ್” ಮನ್ಹುನ್ ಉತ್ತರ್ ದಿಲಾ.
LUK 23:4 ಪಿಲಾತಾನಿ ಮುಖ್ಯ ಯಾಜಕಾನಾ ಆನಿ ಲೊಕಾನಾ, “ಹ್ಯಾ ಮಾನ್ಸಾಪ ಮನಾ ಕಾಯ್ ಗುನ್ನಾ ದಿಸತ್ ನಾಹಿ” ಮನ್ಹುನ್ ಸಾಂಗ್ಲ.
LUK 23:5 ತ್ಯಲಾ ತೇ, “ಗಲಿಲಾಯಾತ್ ಸುರುಕರುನ್ ಹಿತ್ಪರ‍್ಯಾತ್ ಯುದಾಯ್ ಸಿಮೆತ್ ಸಗ್ಳೆ ಹ್ಯೊ ಶಿಕ್ಶನ್ ದಿಯಿತ್ ಲೊಕಾನಾ ವಾಕ್ಡೆ ವಾಟನಿ ನೆಥ್ಯೊ” ಮನ್ಹುನ್ ಆನಿಕ್ ತ್ಯಂಚಾನಿ ಡಾಚುನ್ ಸಾಂಗ್ಲ.
LUK 23:6 ಹ್ಯ ಪಿಲಾತಾನಿ ಐಕುನ್, ಹ್ಯೊ ಮಾನುಸ್ ಗಲಿಲಾಯಾತ್ಲಾ ಕ್ಯಾ ಮನ್ಹುನ್ ಇಚಾರ್ಲ
LUK 23:7 ಯೇಸು ಹೆರೊದಾಚಾ ಅಧಿಕಾರಾತ್ ಆಸ್‍ಲ್ಯಾಲಾ ಮನ್ಹುನ್ ಸಮಜು಼ನ್ ತ್ಯಲಾ ತ್ಯಚಿಪ ಲಾವುನ್ ದಿಲಾ. ಹೆರೊದ್ ತ್ಯಾ ದಿಸಾತ್ ಯೆರುಸಲೇಮಿತುಸ್ ಹುತ್ತಾ.
LUK 23:8 ಹೆರೊದಾನಿ ಯೇಸುಲಾ ಬಗ್ಲಾ ತವಾ ಖುಬ್ ಆನಂದ್ ಜಾ಼ಲಾ; ಕಾ ಮಂಜೆ ತ್ಯಚೆ ಗುಶ್ಟಿತ್ ಕಿತಿತರಿ ಗುಶ್ಟಿ ಐಕ್‍ಲ್ಯಾ ಹುತ್ಯಾ ಮನ್ಹುನ್ ತ್ಯಲಾ ಬಗಾ ವ್ಹಯಿ ಮನ್ಹುನ್ ಖುಬ್ ದಿಸಾಠಾವ್ನಿ ತ್ಯಚಾ ಮನಾತ್ ಹುತ್ತ. ತ್ಯಚಿಪ್ನಿ ಕಾಯ್ತರಿ ಯಾಕ್ ಮೊಟ ಕಾರ‍್ಯಾ ವ್ಹತ್ಯಾಲ ಬಗಾಹ್ವಯಿ ಮನ್ಹುನ್ ಮನ್ ಕೆಲ್ತ.
LUK 23:9 ಫನ್ ಹೆರೊದಾನಿ ಖುಬ್ ಸಬ್ದಾನಿ ಯೇಸುಲಾ ಪ್ರಶ್ನೆ ಇಚಾರ್ಲ ತರಿ ಯೇಸುನಿ ತ್ಯಲಾ ಕಾಯ್ ಉತ್ತರ್ ದಿಲಾ ನಾಹಿ.
LUK 23:10 ಮುಖ್ಯ ಯಾಜಕ್ ಆನಿ ಕ್ಯಾಯ್ದದಾರ್ ಉಬರಾಹುನ್ ತ್ಯಚಿವ ಖುಬ್ ಚು಼ಕಿ ಸಾಂಗಿತ.
LUK 23:11 ಮಂಗ್ ಹೆರೊದಾನಿ ಆಪ್‌ಲ್ಯಾ ಸಿಪಾಯಿನಾ ಗಿಹುನ್ ಯೇಸುಲಾ ನಾಖಾರುನ್ ನಿಂದಾ ಕರುನ್ ಚಾ಼ಂಗ್ಲ ಕಪ್ಡ ಗಾಲ್ಹುನ್ ಪರತ್ ಆನಿ ಪಿಲಾತಾಕ್ಡ ಲಾವುನ್ ದಿಲಾ.
LUK 23:12 ತೇ ದಿಸಿಸ್ ಹೆರೊದ್ ಆನಿ ಪಿಲಾತ್ ದೊಗ ಸುಪ್ತಿ ಜಾ಼ಲ; ತ್ಯಚೆ ಆಂದಿ ವಾದಿ ಜಾ಼ಲ್ಥ.
LUK 23:13 ಮಂಗ್ ಪಿಲಾತಾನಿ ಮುಖ್ಯ ಯಾಜಕಾನಾ ಆನಿ ಅಧಿಕಾರಿನಾ ಪ್ರಜೆಲಾ ಯಂಗ್ದಾಸ್ ಹಾಕ್ಟುನ್
LUK 23:14 ತ್ಯನಾ, “ಹ್ಯೊ ಮಾನುಸ್ ಲೊಕಾನಾ ವಾಕ್ಡೆ ವಾಟವ ನೆಥ್ಯಾಲಾ ಮನ್ಹುನ್ ಹ್ಯಲಾ ಮಾಜಿಕ್ಡ ಆನ್‍ಲ್ಯಾಸಾ ನವ್ಹ; ತುಮಿ ಹ್ಯಚಿವ ವಾವ್‍ಲ್ಯಾಲ್ಯಾ ಚು಼ಕಿಂಚಿ ತುಮ್ಚೆ ಮೊರ‍್ಹಸ್ ಪಾರಕ್ ಕಿಲಿ ಫನ್ ಹ್ಯಚಿಪ ಯೇಕ್ ಚು಼ಕ್ ದಿಖಿಲ್ ಮನಾ ದಿಸ್ಲಿ ನಾಹಿ.
LUK 23:15 ಹೆರೊದಾಲಾ ಸಾಹಿತ್ ತ್ಯಚಿಪ ಚು಼ಕ್ ದಿಸ್ಲಿ ನಾಹಿ; ತ್ಯನಿ ಹ್ಯಲಾ ಪರ್ತುನ್ ಮಾಜಿ಼ ಪಸ್ ಲಾವುನ್ ದಿಲ್ಯಾ ಹ್ಯನಿ ಮರ‍್ನಾಚೆ ಶಿಕ್ಶೆ ಜೊ಼ಗಿ ಚು಼ಕ್ ಕಾಯ್ ಕೆಲ್ಯಾಲಿ ನಾಹಿ ಮನ್ಹುನ್ ಜಾ಼ಲ.
LUK 23:16 ಮನ್ಹುನ್ ಮಿ ಹ್ಯಲಾ ಕಾಟ್ಯಾಚಾ ಬಾರ‍್ಕುಲಾನಿ ಮಾರುನ್ ಸುಡುನ್ ದೆತೊ ಮನ್ಹುನ್ ಸಾಂಗ್ಲ.
LUK 23:17 ವಲ್ಯಾಂಡ್ಯಾಚಾ ಸನಾದಿಸಿ ಪಿಲಾತಾನಿ ಲೊಕಾನಾ ಕೈದಿಲಾ ಸೊಡಾಚ಼ ಹುತ್ತ.
LUK 23:18 ಫನ್ ತ್ಯಂಚಾನಿ, “ತ್ಯಲಾ ಮಾರುನ್ ಟ್ಯಾಕ್ ಆಮಾನಾ ಬರಬ್ಬಾಲಾ ಸುಡುನ್ ದೆ ಮನ್ಹುನ್ ಯಂಗ್ದಾಸ್ ವರಾಡ್ಲಿತ.
LUK 23:19 (ಹ್ಯಾ ಬರಭಾಲಾ ತ್ಯಾ ಶೆರಾತ್ ಚಾ಼ಲ್ಯಾಲ್ಯಾ ಯಕಾ ದಂಗ್ಯಾಸ್ ಲಾಗುನ್ ಆನಿ ಖುನ್ ಕೆಲ್ಯಾಲ್ಯಾಸ್ ಲಾಗುನ್ ಕ್ಯೊಂಡ್ಲಾ ಹುತ್ತಾ.)
LUK 23:20 ಪಿಲಾತ್ ಯೇಸುಲಾ ಸೊಡ್ವಾಯಾ ವ್ಹಯಿ ಮನ್ಹುನ್ ಪರತ್ ಆನಿ ತ್ಯಂಚಿ ಸಂಗ ಬೊಲ್ಲಾ.
LUK 23:21 ಫನ್ ತೇ, “ತ್ಯಲಾ ಶಿಲ್ಬೆವ ಟ್ಯಾಂಗ್ ಶಿಲ್ಬೆವ ಟ್ಯಾಂಗ್ ಮನ್ಹುನ್ ವರ್ಡತಿತ
LUK 23:22 ಪಿಲಾತ್ ತಿನ್‍ವ್ಯಾನಿ, “ಕ್ಯಾ ವಾಯಿಟ್ ಕೆಲ? ಮಿ ಹ್ಯಚಿಪ ಮರ್ನಾಚೆ ಶಿಕ್ಶೆಜೊ಼ಗಿ ಚು಼ಕ್ ಕಾಯ್ ಬಗ್ಲಿ ನಾಹಿ ಮನ್ಹು‍ನ್ ಹ್ಯಲಾ ಮಾರು‍ನ್ ಸುಡುನ್ ದೇತೊ ಮನ್ಹುನ್ ತ್ಯನಾ ಸಾಂಗ್ಲ.
LUK 23:23 ಫನ್ ತ್ಯಂಚಾನಿ ಮೊಟ್ಯಾನಿ ಗಾನ್ಹಾ ಕರೀತ್, “ತ್ಯಲಾ ಶಿಲ್ಬೆವ ಟಾಂಗಾ ವ್ಹಯಿ ಮನ್ಹುನ್ ಬಳ್ ಕೆಲ; ತ್ಯಂಚಾ ಗಾನ್ಯಾ ಶಾರ್ಕ ಜಾ಼ಲ.
LUK 23:24 ಪಿಲಾತ್, “ತುಮಿ ಮಾಗ್‍ಲ್ಯಾ ಶಾರ್ಕಸ್ ವ್ಹವುನಿ ಮನ್ಹುನ್ ಸಾಂಗುನ್ ತ್ಯಲಾ ಮಾರಾಯಾ ದಿಲಾ.
LUK 23:25 ದಂಗಾ ಆನಿ ಖುನ್ ಕೆಲ್ಯಾಲ್ಯಾಸ್ ಲಾಗುನ್ ಕ್ಯೊಂಡ್‍ಲ್ಯಾಲ್ಯಾ ತ್ಯಾ ಮಾನ್ಸಾಲಾ ತ್ಯಂಚಾನಿ ಮಾಗ್‍ಲ್ಯಾ ಶಾರ್ಕ ಸುಡುನ್ ದಿವುನ್ ಯೇಸುಲಾ ತ್ಯಂಚಾ ಮನಾ ಶಾರ್ಕ ಕೆಲಾ.
LUK 23:26 ಸೈನಿಕ್ ಯೇಸುಲಾ ಗಿಹುನ್ ಜಾ಼ತಾನಾ ಸೆತಾತ್ನಿ ಗಾವಾತ್ ಯತ್ಯಾಲಾ ಸಿಮೊನ್ ಮಂಥ್ಯಾಲ್ಯಾಲಾ ದರುನ್ ಶಿಲ್ಬೆ ತ್ಯಚಿವ ಥಿವುನ್ ಯೇಸುಚೆ ಮಾಗ್ನಿ ಗಿಹುನ್ ಯಯಿ ಸಾರ ಕೆಲ.
LUK 23:27 ಖುಬ್ ಲೊಕ ಆನಿ ಬ್ಯಾಯ್ಕಾ ಮಾನ್ಸ ಜ಼ಮುನ್ ತ್ಯಚೆ ಮಾಗ್ನಿ ಆಲಿತ ತೀ ಬ್ಯಾಯ್ಕಾ ಮಾನ್ಸ ಶಾತಿ ಬಡುವುನ್ ಗಿಹಿತ್ ತ್ಯಚೆ ಸಾಟಿ ರಡತಿತ.
LUK 23:28 ತವಾ ಯೇಸು ತ್ಯಂಚಿಕ್ಡ ಪರ್ತುನ್, “ಯೆರುಸಲೇಮಿಚಾ ಬ್ಯಾಯ್ಕಾ ಮಾನ್ಸಾನು, ಮಾಜಿ ಸಾಟಿ ರಡುನಕೋಸಾ ತುಮ್ಚಿ ಸಾಟಿ ತುಮ್ಚಾ ಲೇಕ್ರಾಂಚೆ ಸಾಟಿ ರಡಾ.
LUK 23:29 ಕಾ ಮಂಜೆ ಪ್ಯುರ್ಗಿ ನಸ್ನಾರ‍್ಯಾ ಥಾನ ಪಾಜಿ಼ ನಸ್ನಾರ‍್ಯಾ ಬರ‍್ಯಾ ಮನ್ಹುನ್ ಲೊಕಾಂಚಾನಿ ಸಾಂಗಾಚ಼ ದೀಸ್ ಯನಾರ್. ”
LUK 23:30 ತ್ಯಾ ದೀಸಾತ್ ಲೊಕ, “ಕನ್ಯಾನು ಆಮ್ಚಿವ ಪಡಾ; ಗುಢ್ಯಾನು ಆಮಾನಾ ಜಾ಼ಖುನ್ ಗೆವ್ಹಾ” ಮನ್ಹಾರ್.
LUK 23:31 ಝಾ಼ಡ್ ವಲ್ಲ ಆಸ್ಥಾನಾ ಯವ್ಡ ಕೆಲ ತ ಝಾ಼ಡ್ ವಾಳ್ಯಾವ ಕ್ಯಾ ವ್ಹಯಿಲ್? ಮನ್ಲಾ.
LUK 23:32 ಯೇಸುಚೆ ಸಂಗ ದುಸ್‌ರ‍್ಯಾ ದೊಗಾಜ಼ನಾನಾ ಮಾರಾಯಾ ನೆಲ ತೇ ಅಪರಾದಿ ಹುತ್ತ.
LUK 23:33 ತೇ ಕಫಾಲ್ ಮಂಥ್ಯಾಲ್ಯಾ ಠಿಕಾನ್ಯಾವ ಆಲ ತವಾ ತಿಥ ಯೇಸುಲಾ ಆನಿ ತ್ಯಾ ಅಪರಾಧಿನಾ ಶಿಲ್ಬೆವ ಗ್ಯಾತ್ಲ, ಯಕಾಲಾ ತ್ಯಚೆ ಉಜ಼ವ್ಯಾಂಗ್ನಿ ಆನಿ ಯಕಾಲಾ ತ್ಯಚೆ ಡಾವ್ಯಾಂಗ್ನಿ ಗ್ಯಾತ್ಲ.
LUK 23:34 ತವಾ ಯೇಸು, “ಬಾ ದೇವಾ, ತ್ಯನಾ ಮಾಪ್ ಕರ್; ಆಪ್ನು ಕ್ಯಾ ಕರ್ತ್ಯಾತ ತ್ಯ ತ್ಯನಾ ಠಾವ ನಾಹಿ” ಮನ್ಲ. ನಂತರ್ ತ್ಯಚ಼ ಕಪ್ಡ ಚೀಟಿ ಗಾಲ್ಹುನ್ ವಾಟುನ್ ಗೆತ್ಲ
LUK 23:35 ತಿಥ ಲೊಕ ಬಗಿತ್ ರಾಹಿಲಿತ ಆನಿ ಅಧಿಕಾರಿ ಮಸ್ಕರಿ ಕರೀತ, “ತ್ಯನಿ ಆನಿ ಯಕಾಲಾ ಉರಿವಲ್ಯಾ; ತ್ಯೊ ದೇವಾನಿ ನಿವಡ್‍ಲ್ಯಾಲಾ ಕ್ರಿಸ್ತ ಆಸ್ಲಾತ ಆಪ್‌ಲ್ಯಾಲಾ ಆಪ್ನುಸ್ ಉರ್ವುನಿ” ಮನ್ಲ.
LUK 23:36 ಸಿಪಾಯಿಂಚಾನಿ ತ್ಯಚಿ ಮಸ್ಕರಿ ಕಿಲಿ; ತೇ ತ್ಯಚಿಪ ಯವುನ್ ಆಂಬಾಟ್ ದರಾಕ್ಶಿಚಾ಼ ರಸ್ ದಿವುನ್
LUK 23:37 “ತು ಯೆಹುದ್ಯಾಂಚಾ಼ ರಾಜಾ಼ ಆಸ್ಲಾಸ್ತ ತುಲಾ ಉರ್ವುನ್ ಘೇ” ಮನ್ಲ.
LUK 23:38 ಆನಿ ಯೇಸುಚೆ ಶಿಲಬೆವ, “ಹ್ಯೊ ಯೆಹುದ್ಯಾಂಚಾ಼ ರಾಜಾ಼” ಮನ್ಹುನ್ ಫಳಿವ ಲಿವುನ್ ಲ್ಯಾವ್ಲ ಹುತ್ತ.
LUK 23:39 ಟ್ಯಾಂಗ್‍ಲ್ಯಾಲ್ಯಾ ತ್ಯಾ ಅಪರಾದ್ಯಾತ್ಲಾ ಯಕ್ಲಾ ತ್ಯಲಾ ಸರ್ಪತ್: “ತು ಕ್ರಿಸ್ತ ನವ್ಹಕ್ಯಾ? ತುಲಾಬಿ ಉರಿವ್ ಆನಿ ಆಮಾನಾಬಿ ಉರಿವ್” ಮನಲ್ಯಾಲ್ಯಾಲಾ
LUK 23:40 ದೋನವ್ಯಾ ಅಪರಾದಿನಿ ತ್ಯಲಾ ದಪ್‍ಕ್ಯಾವುನ್, “ತುಲಾ ಹಿ ಶಿಕ್ಶಾ ಜಾ಼ಲಿತರಿ ದೇವಾಲಾ ಬಿಹಿತ್ ನಾಹಿಸ್ ಕ್ಯಾ?
LUK 23:41 ಆಮಿ ತರಿ ಖರ‍್ಯಾನಿ ಶಿಕ್ಶೆತ್ ಹಾವ್, ಆಮಿ ಕೆಲ್ಯಾಲೆ ಚು಼ಕಿ ಶಾರ್ಕಿ ಶಿಕ್ಶೆ ಮಿಳಾಲೆ ಹ್ಯನಿ ತರಿ ತಸ್ಲಿ ಕಾಯೇಕ್ ಚು಼ಕ್ ಕೆಲಿ ನಾಹಿ” ಮನ್ಲಾ.
LUK 23:42 ನಂತರ್ ತ್ಯೊ ಯೇಸುಲಾ, “ಯೇಸು ತು ತುಜ಼ ರಾಜೆ ಗಿಹುನ್ ಯತಾನಾ ಮಾಜಿ ಯಾದ್ ಕರ್” ಮನ್ಲಾ.
LUK 23:43 ತ್ಯಲಾ ಯೇಸುನಿ, “ತು ಆಜು಼ಸ್ ಮಾಜಿ಼ ಸಂಗ ಸ್ವರ್ಗಾತ್ ರಾಸಿಲ್ ಮನ್ಹುನ್ ತುಲಾ ಖರ‍್ಯಾನಿ ಸಾಂಗ್ತೊ” ಮನ್ಹುನ್ ಉತ್ತರ್ ದಿಲಾ.
LUK 23:44 ತಿತ್‍ಕ್ಯಾತ್ ದ್ಯೊಪ್ಯಾರ್ ಜಾ಼ಲ್ತಿ ಆನಿ ದಿಸಾವ ಆಂದಾರ್ ಯವುನ್ ತೀನ್ ಗಂಟ್ಯಾ ಪರ‍್ಯಾತ್ ಸಗ್ಳೆ ದುನೆಬ ಆಂದಾರ್ ಪಡ್ಲಾ.
LUK 23:45 ಆನಿ ದೇವ್ಳಾತ್ಲಾ ಪಡ್ದಾ ಮದ್ದಿಸ್ ಫಾಟ್ಲಾ ಆನಿ ದೊನ್ ಭಾಗ್ ಜಾ಼ಲ.
LUK 23:46 ಮಂಗ್ ಯೇಸು, “ಬಾ ದೇವಾ ಮಾಜ಼ ಆತ್ಮ ತುಜಾ ಹಾತಾತ್ ದೇತೊ” ಮನ್ಹುನ್ ಜೊ಼ರಾನಿ ವರಾಡ್ಲಾ ಹ್ಯ ಸಾಂಗ್‍ಲ್ಯಾ ನಂತರ್ ಪರಾನ್ ಶೊಡ್ಲಾ.
LUK 23:47 ಹ್ಯ ಸಗ್ಳ ಜಾ಼ಲ್ಯಾಲ ಸೈನ್ಯಾಚಾ ಅಧಿಕಾರ‍್ಯಾನಿ ಬಗುನ್, “ಖರ‍್ಯಾನಿಸ್ ಹ್ಯೊಮಾನುಸ್ ನಿಯತಿಚಾ಼ ಮನ್ಹುನ್ ದೇವಾಲಾ ವವ್ಯಾಳಾ.
LUK 23:48 ಹ್ಯ ಬಗಾಯಾ ಜ಼ಮಲ್ಯಾಲಿ ಲೊಕ ಸಗ್ಳಿ ಚಾ಼ಲ್ಯಾಲ ಸಗ್ಳ ಬಗುನ್ ದುಃಖಾನಿ ಶಾತಿ ಬಡುವುನ್ ಗಿಹಿತ್ ಮಾಗಾರಿ ಗರ‍್ಹಾತ್ ಗಿಲಿತ.
LUK 23:49 ಆನಿ ಯೇಸುಚೆ ವಳ್ಖಿಚಿ ಸಗ್ಳಿ ಗಲಿಲಾಯಾತ್ನಿ ತ್ಯಚೆ ಮಾಗ್ನಿ ಆಲ್ಯಾಲ್ಯಾ ಬ್ಯಾಯ್ಕಾ ಮಾನ್ಸ ದುರ್ ಉಬ್ಯಾ ರಾಹುನ್ ಹಿ ಕಾಮ ಬಗಿತಿತ.
LUK 23:50 ಯೇಹುದ್ಯಾಂಚಾ ಅರಿಮತಾಯ್ ಗಾವಾತ್ಲಾ ಯೊಕ್ ಮಾನುಸ್ ಹುತ್ತಾ; ತ್ಯಚ಼ ನಾವ್ ಯೊಸೆಪ್, ತ್ಯೊ ನ್ಯಾಯ್ ಸಭೆತ್ಲಾ ಚಾ಼ಂಗ್ಲ ಧರ್ಮಾಚಾ಼ ದೇವಾಚಾ ರಾಜಾಚ಼ ಯನ ಬಗ್‌ತ್ಯಾಲಾ ನ್ಯಾಯ್ ಸಭೆಚಾ ಇಚಾರಾಚಾ ಕಾಮಾತ್ ಡುಯಿ ದಿಲಿ ನವ್ತಿ.
LUK 23:52 ತ್ಯನಿ ಪಿಲಾತಾಪ ಜಾ಼ವುನ್ ಯೇಸುಚ಼ ಮಡ ಆಪ್‌ಲ್ಯಾಲಾ ದಿಯಾ ವ್ಹಯಿ ಮನ್ಹುನ್ ಮಾಗುನ್ ಗೆತ್ಲ.
LUK 23:53 ತ್ಯ ಉತುರುನ್ ಚಾ಼ಂಗಲ್ಯಾ ಕಪ್‌ಡ್ಯಾನಿ ಗುಂಡ್ಯಾಳುನ್ ಖಡ್ಕಾತ್ ಖ್ಯಾಂದ್‍ಲ್ಯಾಲೆ ಮಸುರ್ಡಿತ್ ಥೆವ್ಲ. ತ್ಯಾತ್ ತಿತ್‍ತ್ಪರ‍್ಯಾತ್ ಕುನಾಲಾ ಥೆವ್ಲಾ ನವ್ಥ.
LUK 23:54 ತ್ಯೊ ದೀಸ್ ತಯಾರಿಚಾ಼ ದೀಸ್ ಜಾ಼ಲ್ಥಾ; ಆನಿ ಸಬ್ಬತ್ ದಿಸ್ ಸುರು ವ್ಹಯಾಚಾ಼ ಯೊಳ್ ತ್ಯವ್ಡಾಸ್ ಹುತ್ತಾ.
LUK 23:55 ಆಸ ಆಸ್ಥಾನಾ ಗಲಿಲಾಯಾತ್ನಿ ತ್ಯಚೆ ಸಂಗ ಆಲ್ಯಾಲಿ ಬ್ಯಾಯ್ಕಾ ಮಾನ್ಸಾ ಯೋಸೆಪಾಚೆ ಸಂಗಸ್ ಮಾಗ್ನಿ ಜಾ಼ವುನ್ ತಿ ಮಸುರ್ಡಿ ಆನಿ ತ್ಯಚ಼ ಮಡ ಥೆವ್‍ಲ್ಯಾಲ ಬಗ್ಲ
LUK 23:56 ಆನಿ ಮಾಗಾರ‍್ಯಾ ಯವುನ್ ಚಾ಼ಂಗ್ಲ ದ್ರವ್ಯ ಆನಿ ವಾಸಾಚ಼ ತ್ಯಾಲ್ ತಯಾರ್ ಕೆಲ ಸಬ್ಬತಾ ದೀಸಿ ತ್ಯಂಚಾನಿ ಇಸ್ರಾಂತಿ ಗೆತ್ಲಿ ಕಾ ಮಂಜೆ ಮೊಶೆಚಾ ಕ್ಯಾಯ್‌ದ್ಯಾತ್ ಸಾಂಗ್‌ಲ್ಯಾ ಶಾರ್ಕ ಸಬ್ಬತಾ ದಿಸಿ ಇಸ್ರಾಂತಿ ಗಿಹ್ಯಾಚಿ ಹುತ್ತಿ.
LUK 24:1 ತೀ ಬ್ಯಾಯ್ಕಾ ಮಾನ್ಸ ಸಬ್ಬತ್ ದಿಸಾತ್ ಕ್ಯಾಯ್‌ದ್ಯಾಚೆಗತ್ ಇಶ್ರಾಂತಿ ಗಿಹುನ್ ಆಯಿತ್ವಾರಿ ಸಕಾಳ್ಚ ಆಜು಼ನ್ ಕಾಳೊಕ್ ಆಸ್ಥಾನಾಸ್ ಆಪ್ನು ತಯಾರ್ ಕೆಲ್ಯಾಲ ವಾಸಾಚ಼ ತ್ಯಾಲ್ ಗಿಹುನ್ ಮಸುರ್ಡಿಪ ಆಲ್ಯಾ.
LUK 24:2 ತವಾ ಮಸುರ್ಡಿವ ಜಾಕ್‍ಲ್ಯಾಲಾ ದೊಂಢಾ ತಿಥ್ನಿ ಡಖಲ್ಯಾಲಾ ಬಗುನ್.
LUK 24:3 ಮಸುರ್ಡಿತ್ ಜಾ಼ವುನ್ ಬಕ್ತಾನಾ ಪ್ರಭು ಯೇಸುಚ಼ ಮಡ ದಿಸ್ಲ ನಾಹಿ.
LUK 24:4 ಹೆ ಗುಶ್ಟಿತ್ ತ್ಯನಾ ಗಡಗಬಡ್ ಜಾ಼ಲಿ ತವಾ ಚ಼ಕ್ಮಕ್ ತ್ಯಾಲ ಕಪ್ಡ ಗಾಲ್ಹುನ್ ದೊಗ ಗಡಿ ಗಾಪ್ನ ತ್ಯಂಚಿಪ ಉಬ ರಾಹಿಲ.
LUK 24:5 ತೀ ಬ್ಯಾಯ್ಕಾ ಮಾನ್ಸ ಭಿಹುನ್ ಆಪ್ಲಿ ತೊಂಡ ಖಾಲ್ ಕರುನ್ ಆಸ್ಥಾನಾ ತೇ ಗಡಿ ತ್ಯನಾ, “ಮರುನ್ ಜಿ಼ತ್ತಾ ಜಾ಼ಲ್ಯಾಲ್ಯಾಲಾ ಸೊದಾಚ಼ ಕ್ಯಾ?
LUK 24:6 ತ್ಯೊ ಹಿತ್ತ ನಾಹಿ ಉಟ್‌ಲ್ಯಾ ತ್ಯೊ ಆಜು಼ನ್ ಗಲಿಲಾಯಾತ್ ಆಸ್ಥಾನಾ ತುಮಾನಾ ಸಾಂಗ್‍ಲ್ಯಾಲ ಯಾದ್ ಕರಾ?
LUK 24:7 ಮಾನ್ಸಾಚಾ಼ ಲ್ಯೊಕ್ ಪಾಪಿ ಮಾನ್ಸಾಂಚಾ ಹಾತಾತ್ ದಿವುನ್ ಶಿಲ್ಬೆವ ಗಾಲ್ಹುನ್ ತಿನ್ವೆ ದಿಸಿ ಉಠು‍ನ್ ಯನಾರ್” ಮನ್ಹುನ್ ಸಾಂಗ್ಲ.
LUK 24:8 ತವಾ ತ್ಯಾ ಬಾಯಿಲ್ ಮಾನ್ಸಾನಾ ತೇ ಸಬಾತ್ ಯದತ್ ಆಲ
LUK 24:9 ಆನಿ ಮಸುರ್ಡಿಪ್ನಿ ಮಾಗಾರ‍್ಯಾ ಜಾ಼ವುನ್ ತಿ ಖಬರ್ ಆಕ್ರಾ ಜಾ಼ನ್ ಶಿಶಾನಾ ಆನಿ ಬಾಕಿ ಸಗ್‍ಳ್ಯಾನಾ ಸಾಂಗ್ಲ.
LUK 24:10 ತೀ ಬ್ಯಾಯ್ಕಾ ಮಾನ್ಸ ಕೊನ್ ಕೊನ್ ಮಂಜೆ ಮಗ್ದಲಾಚಿ ಮರಿಯಾ, ಯೊಹಾನಿ, ಯಾಕೊಬಾಚಿ ಆಯಿ ಮರಿಯಾ ಹ್ಯಾಚ್ ಹ್ಯಂಚೆ ಸಂಗ ಆಸ್‍ಲ್ಯಾಲ್ಯಾ ದಿಸರ‍್ಯಾ ಬ್ಯಾಯ್ಕಾ ಮಾನ್ಸಾಂಚಾನಿ ಸಾಹಿತ್ ಶಿಶಾನಾ ತೀ ಖಬರ್ ಸಾಂಗ್ಲಿ.
LUK 24:11 ತ್ಯಂಚಾನಿ ಖರ ದರ್ಲ ನಾಹಿ; ತೇ ಸಬಾತ್ ತ್ಯನಾ ಮಸ್ಕರಿ ಆಸ ವಾಟ್ಲ.
LUK 24:12 ಫನ್ ಪೇತ್ರಾ ಉಠುನ್ ಮಸುರ್ಡಿಪ ಪಳತ್ ಜಾ಼ವುನ್ ವಾಕುನ್ ಬಗುನ್ ಮಡ್ಯಾಲಾ ಬ್ಯಾಂದ್‌ಲ್ಯಾಲಾ ಕಪ್ಡಾ ತ್ಯವ್ಡಾಸ್ ಬಗುನ್ ಚಾ಼ಲ್ಯಾಲೆ ಖಬರಿಲಾ ಆಪ್‌ಲ್ಯಾತ್ ಗಾಬ್ರುನ್ ನಿಗುನ್ ಗೆಲಾ.
LUK 24:13 ತೇಸ್ ದಿಸಿ ಯೇಸುಚೆ ಮಾಗ್ನಿ ಜಾ಼ತ್ಯಾಲ್ಯಾತ್ಲ ದೊಗ ಜಾ಼ನ್ ಯೆರುಸಲೇಮಿತ್ ಸಾತ್ ಮೈಲ್ ದುರ್ ಆಸ್‍ಲ್ಯಾಲೆ ಎಮ್ಮಾಹು ಮಂಥ್ಯಾಲ್ಯಾ ಖೆಡ್ಯಾಸ್ ಜಾ಼ಯಿತ.
LUK 24:14 ಚಾ಼ಲ್ಯಾಲ್ಯಾ ಹ್ಯಾ ಸಗ್‍ಳ್ಯಾ ಕಾಮಾ ಬದಲ್ ಬೊಲತ
LUK 24:15 ತ್ಯಂಚಾ ಬೊಲ್‍ನ್ಯಾತ್ ಇಚಾರ್ ಕರ್ತಾನಾ ಯೇಸು ಆಪ್ನುಸ್ ಜ಼ವಳ್ ಯವುನ್ ತ್ಯಂಚೆ ಸಂಗ ಗೆಲಾ
LUK 24:16 ಫನ್ ತ್ಯಂಚಾನಿ ಯೇಸುಲಾ ವಳಕ್ಲಾ ನಾಹಿ,
LUK 24:17 ಯೇಸುನಿ ತ್ಯನಾ, “ತುಮಿ ಯಕಾಮಾಕಾಲಾ ವಾಟನಿ ಜಾ಼ತಾನಾ ಕ್ಯಾ ಬೊಲತಾಸಾ? ತವಾ ತೆ ಬೆಜಾರ್ ಕರುನ್ ಉಬ ರಾಯ್ಲ.
LUK 24:18 ತ್ಯಂಚಾತ್ ಕ್ಲೆಯೊಪ್ ಮಂಥ್ಯಾಲಾ ಯಕ್ಲಾ ತ್ಯಲಾ, “ಯೆರುಸಲೇಮಿತ್ ಆಲ್ಯಾಲ್ಯಾ ದುಸ್ರಿಕ್‍ಲ್ಯಾ ಸಗ್‍ಳ್ಯಾನಾ ಹ್ಯಾ ದಿಸಾತ್ ತ್ಯಾತ್ ಚಾ಼ಲ್ಯಾಲ್ಯಾ ಖಬರಿ ಠಾವ್ಯಾ ಹಾತ್ತಾ ಆನಿ ತುಲಾ ತ್ಯವ್ಡಸ್ ಠಾವ ನಾಹಿ ಕ್ಯಾ” ಮನ್ಹುನ್ ಇಚಾರ್ಲ.
LUK 24:19 ತವಾ ಯೇಸುನಿ ತ್ಯನಾ, “ಕ್ಯಾ ಖಬರ್? ಮನ್ಹುನ್ ಇಚಾರ್ಲ ತ್ಯಲಾ ತೇ, “ನಜ಼ರೇತಿಚಾ ಯೇಸುಚಿ ಖಬರ್ ತ್ಯೊ ದೇವಾಚೆ ಮೊರ‍್ಹ ಆನಿ ಮಾನ್ಸಾಂಚೆ ಮೊರ‍್ಹ ಬಳಾಲಾ ಆನಿ ಬೊಲ್‍ನ್ಯಾಲಾ ಬರಾ ಪ್ರವಾದಿ ಹುತ್ತಾ ಆನಿ ತ್ಯನಿ ಸಾಂಗ್‌ಲ್ಯಾಚೆಗತ್ ಕೆಲ್ಯಾ.
LUK 24:20 ತ್ಯಲಾ ದೊನವ್ಯಾ ಯಾಜಕಾಂಚಾನಿ ಆಮ್ಚಾ ಅಧಿಕಾರಿಂಚಾನಿ ಮರ‍್ನಾಚಿ ಶಿಕ್ಶೆ ದಿವುನ್ ತ್ಯಲಾ ಶಿಲ್ಬೆವ ಗ್ಯಾತ್ಲಾ.
LUK 24:21 ಆಮಿ ತರಿ ಇಸ್ರಾಯಲ್ ಲೊಕಾನಾ ಶೊಡ್ನಾರಾ ತ್ಯೊಸ್ ಮನ್ಹುನ್ ಸಮಜು಼ನ್ ಗೆತಲ್ಯಾ ತ್ಯವ್ಡಸ್ ತ್ಯ ಕಾಮ್ ವ್ಹವುನ್ ಆಜ಼್ ತೀನ್ ದಿಸ್ ಜಾ಼ಲ.
LUK 24:22 ಫನ್ ಆಮ್ಚಾತ್ಲಿ ಥುಡಿ ಬ್ಯಾಯ್ಕಾ ಮಾನ್ಸ ಉಜಾ಼ಡ್ತಾನಾ ಮಸುರ್ಡಿಪ ಜಾ಼ವುನ್
LUK 24:23 ತ್ಯಚ಼ ಮಡ ತಿಥ ದಿಸ ನಸ್ಥಾನಾ ತಿಥ್ನಿ ಯವುನ್ ಆಪ್‌ಲ್ಯಾಲಾ ದೇವ್ದುತಾಂಚ಼ ದರ್ಶಾನ್ ಜಾ಼ಲ ಆನಿ ತ್ಯೊ ಜ಼ಗಲ್ಯಾ ಮನ್ಹುನ್ ತ್ಯಂಚಾನಿ ಸಾಂಗ್‍ಲ್ಯಾ ಮನ್ಹುನ್ ಸಾಂಗುನ್ ಆಮಾನಾ.
LUK 24:24 ಆಮ್ಚಿ ಸಂಗ ಆಸ್‍ಲ್ಯಾಲಿ ಥುಡಿ ಮಸುರ್ಡಿಪ ಜಾ಼ವುನ್ ತ್ಯಾ ಬಾಯಿಲ್ ಮಾನ್ಸಾನಿ ಸಾಂಗ್‍ಲ್ಯಾ ಶಾರ್ಕ ಬಗ್ಲ; ಮಸುರ್ಡಿ ಮುಕ್ಳಿ ಹುತ್ತಿ. ತ್ಯಲಾ ಮತರ್ ಬಗ್ಲಾನಾಹಿ ಮನ್ಹುನ್ ಸಾಂಗ್ಲ.
LUK 24:25 ತವಾ ಯೇಸು ತ್ಯನಾ, “ಆರ ಆಕಲ್ ಸಾಂಡ್ಯಾನು ಪ್ರವಾದಿಂಚಾನಿ ಸಾಂಗ್‍ಲ್ಯಾಲ್ಯಾ ಸಗ್‍ಳ್ಯಾವ ಇಸ್ವಾಸ್ ಥಿವಿ ನಸ್‍ಲ್ಯಾಲ್ಯಾ ಮದ್ದಡ್ ಮಾನ್ಸಾನು.
LUK 24:26 ಕ್ರಿಸ್ತಾನಿ ಆಸ್ಲ ತರಾಸ್ ಗಿವುನ್ ಆಪ್ಲೆ ಮೊಟೆ ಪದ್ವಿತ್ ಜಾ಼ಯಾಚಿ಼ ನಡ್ ಹುತ್ತಿ ನವ್ಹ ಮನ್ಹುನ್ ಸಾಂಗುನ್
LUK 24:27 ಮೊಶೆಚ಼ ಆನಿ ಸಗ್‍ಳ್ಯಾ ಪ್ರವಾದಿಂಚಾ ಪುತಿಕಾತ್ನಿ ಆಪ್ಲೆ ಖಬರಿಚಾ ವಳಕಿ ತ್ಯನಾ ಫುಡುನ್ ಸಾಂಗ್‍ಲ್ಯಾ.
LUK 24:28 ತೆ ಜಾ಼ತ್ಯಾಲ್ಯಾ ಗಾವಾಚೆ ಜ಼ವಳ್ ಆಲ ತವಾ ತ್ಯೊ ಮೊರ‍್ಹ ಜಾ಼ತ್ಯಾಲ್ಯಾಚೆಗತ್ ದಿಸ್ಲಾ.
LUK 24:29 ಫನ್ ತ್ಯಂಚಾನಿ, “ಆಮ್ಚಿ ಸಂಗ ರ‍್ಹಾ ಶಾಂಜ಼್ ಜಾ಼ಲ್ಹೆ ದೀಸ್ ಮಾವ್ಳತ್ ಆಲಾ” ಮನ್ಹುನ್ ತ್ಯಲಾ ಸಾಂಗುನ್ ಬಳ್ಕೆಲ ತವಾ ತ್ಯೊ ತ್ಯಂಚಿ ಸಂಗ ರಾಹ್ಯಾ ಗಾವಾತ್ ಗೆಲಾ.
LUK 24:30 ಯೇಸು ತ್ಯಂಚಿ ಸಂಗ ಖಾಯಾ ಬಸ್ಲಾ ತವಾ ಬಾಕ್ರಿ ಗಿಹುನ್ ದೇವಾಲಾ ಉಪ್ಕಾರ್ ಕರುನ್ ಮುಡುನ್ ತ್ಯನಾ ದಿಲಿ,
LUK 24:31 ತವಾ ತ್ಯಂಚ಼ ಡೊಳ ಉಗಾಡ್ಲ. ಆನಿ ತ್ಯಂಚಾನಿ ತ್ಯಲಾ ವಳಕ್ಲಾ; ತ್ಯೊ ತ್ಯಂಚಾ ಡೊಳ್ಯಾನಾ ಆಡಶಾ ಜಾ಼ಲಾ.
LUK 24:32 ತವಾ ತೇ ಯಕಾಮಕಾಲಾ, “ತ್ಯೊ ವಾಟವ ಆಮ್ಚೆ ಸಂಗ ಬೊಲ್ಲಾ ತವಾ ಪ್ರವಾದಿಂಚಾ ಪುತೀಕಾಚ಼ ಅರ್ಥ ಆಮಾನಾ ಫುಡುನ್ ಸಾಂಗ್ಲ. ತವಾ ಆಮ್‌ಚ಼ ಮನ್ ಆತ್ಲೆ ಆತ್ ಉಖ್ಳತ ನವ್ಹ? ಮನ್ಲ.
LUK 24:33 ತವಾಸ್ ತೇ ದೊಗ ಉಠುನ್ ಯೆರುಸಲೇಮಿತ್ ಮಾಗಾರ ಪರ್ತುನ್ ಗೆಲ. ತಿಥ ಆಕ್ರಾಜಾ಼ನ್ ಶಿಶಾ ತ್ಯಂಚಿ ಸಂಗ ಆಸ್‍ಲ್ಯಾಲ ಯಕಿಕ್ಡ ಜ಼ಮ್ಲ
LUK 24:34 “ಪ್ರಭು ಮೆಲ್ಯಾಲ್ಯಾತ್ನಿ ಉಟ್‍ಲ್ಯಾಲಾ ಖರ; ತ್ಯೊ ಸಿಮೊನಾಲಾ ದಿಸ್ಲಾ ಮನ್ಹುನ್ ಸಾಂಗಿತ್ ಹುತ್ತ.
LUK 24:35 ತ್ಯ ಬಗುನ್ ತ್ಯಂಚಾನಿ ವಾಟವ ಚಾ಼ಲ್ಯಾಲಿ ಖನ್ಕತ್ ಆನಿ ಬಾಕ್ರಿ ಮ್ಯೊಡ್ತಾನಾ ಆಪ್ನು ತ್ಯಲಾ ವಳಕ್‍ಲ್ಯಾಲ ಫುಡುನ್ ಸಾಂಗ್ಲ.
LUK 24:36 ತೇ ಹಿ ಖನ್ಕತ್ ಬೊಲ್ತಾನಾ ತ್ಯಂಚೆ ಮದ್ದಿ ಯೇಸು ಪಾಕ್ಕನ್ ಉಬಾರಾಹುನ್ “ತುಮಾನಾ ಸಮಾದಾನ್ ವ್ಹವುನಿ” ಮನ್ಹುನ್ ತ್ಯನಾ ಸಾಂಗ್ಲ.
LUK 24:37 ತೇ ಬಿಹುನ್ ಆಪ್ನು ಬಗ್‍ತ್ಯಾಲ ಭುತ್ ಮನ್ಹುನ್ ಸಮಜು಼ನ್ ಗೆತ್ಲ.
LUK 24:38 ಯೇಸುನಿ ತ್ಯನಾ, “ಕಾ ಬಿಹ್ಯಾಲಾಸಾ? ತುಮ್ಚಾ ಮನಾತ್ನಿ ಅನ್ಮಾನ್ ಕಾ ಯತೊ?
LUK 24:39 ಮಾಜ಼ ಹಾತ್ ಪ್ಯಾ ಬಗಾ, ಮಿಸ್ ನವ್ಹ. ಮನಾ ಹಾತ್ ಲಾವುನ್ ಬಗಾ, ತುಮಾನಾ ದಿಸತ್ಯಾ ಶಾರ್ಕ ಮನಾ ಹಾಡ್ ಮಾಸ್ ಹಾತ್ತ; ತ್ಯ ಭುಥಾಲಾ ನಾಹಿ ಮನ್ಹುನ್ ಸಾಂಗ್ಲ.
LUK 24:40 ತ್ಯ ಸಾಂಗ್‍ಲ್ಯಾ ನಂತರ್ ತ್ಯನಿ ತ್ಯನಾ ಆಪ್ಲ ಹಾತ್ ಪ್ಯಾ ದ್ಯಾವ್ಲ.
LUK 24:41 ಫನ್ ತೇ ಆನಂದ್ ಜಾ಼ಲ್ಯಾಲ್ಯಾಸ್ ಲಾಗುನ್ ತ್ಯನಾ ಖರ ದರ್ಲ ನಾಹಿ ಮನ್ಹುನ್ ತ್ಯನಿ ಖಾತ್ಯಾಲಾ ಜಿನೊಸ್ ಕಾಯ್ ತರಿ ಹಿತ್ತ ತುಮ್ಚಿಪ ಹಾ ಕ್ಯಾ ಮನ್ಹುನ್ ತ್ಯನಾ ಇಚಾರ್ಲ.
LUK 24:42 ತವಾ ತ್ಯಂಚಾನಿ ಬ್ಯಾಜ಼ಲ್ಯಾಲ್ಯಾ ಬಾಂಗ್‍ಡ್ಯಾಚಾ಼ ಯೊಕ್ ತುಕ್ಡಾ ತ್ಯಲಾ ದಿಲಾ.
LUK 24:43 ತ್ಯನಿ ಗಿಹುನ್ ತ್ಯಂಚೆ ಮೊರ‍್ಹ ಖಾಲಾ
LUK 24:44 ಮಂಗ್ ತ್ಯೊ, “ಮಿ ತುಮ್ಚೆ ಸಂಗ ಆಸ್ಥಾನಾ ಹ್ಯ ಸಗ್ಳ ತುಮಾನಾ ಸಾಂಗ್ಲ ನವ್ತ ಕ್ಯಾ? ಮಾಜಿ ಖಬರ್ ಮೊಶೆಚಾ ಕ್ಯಾಯ್‌ದ್ಯಾತ್ ಪ್ರವಾದಿಂಚಾ ಗ್ರಂಥಾತ್ ಕಿರ್ತಾನಾತ್ನಿ ಲಿವ್‍ಲ್ಯಾಲ ಸಗ್ಳ ವ್ಹಯಾಚಿ ನಡ್ ಹಾ ಮನ್ಹು‍ನ್ ತುಮಾನಾ ಸಾಂಗ್ಲ ನವ್ಥ” ಮನ್ಲಾ.
LUK 24:45 ತ್ಯಾ ನಂತರ್ ತ್ಯಂಚಾನಿ ಧರ್ಮ ಶಾಸ್ತಾರಾತ್ಲ ಸಬಾತ್ ಸಮಜ಼ ಜೊ಼ಗ ತ್ಯನಿ ತ್ಯಂಚ಼ ಗಿನ್ಯಾನ್ ಉಗ್ಡುನ್.
LUK 24:46 ತ್ಯನಾ, “ಕ್ರಿಸ್ತ ತರಾಸ್ ಗಿವುನ್ ಮರುನ್ ತಿನ್ವೆ ದಿಸಿ ಜಿತ್ತಾ ವ್ಹವುನ್ ಉಠುನ್ ಯನಾರ್ ಮನ್ಹು‍ನ್.
LUK 24:47 ಪಾಪ್‍ ಮಾಪ್ ಕರಾಯಾ ಪಶ್ಚಾತಾಪಾನಿ ದೇವಾಕ್ಡ ಪರ್ತಾಹ್ವಯಿ ಆನಿ ತ್ಯಚಿ ಬರಿ ಖಬರ್ ಹೆ ಸಬಾತ್ ಯೆರುಸಲೇಮಿ ದರ‍್ನಿ ಸಗ್‍ಳ್ಯಾ ಪರಪಂಚಾತ್ ತ್ಯಚಾ ನಾವಾನಿ ತ್ಯಚಿ ಖಬರ್ ಸಾಂಗ್ನಾರ್ ಮನ್ಹುನ್ ಲಿವ್‍ಲ್ಯಾ.
LUK 24:48 ಹೆ ಗುಶ್ಟಿನಾ ತುಮಿಸ್ ಸಾಕ್ಶಿ ವ್ಹನಾರ್.
LUK 24:49 ಆನಿ ಆತಾ ಮಾಜಾ ಬಾನಿ ತುಮಾನಾ ಯೊಕ್ ಸಬ್ದ ದಿಲ್ಯಾ ತ್ಯೊ ತುಮಾನಾ ಲಾವುನ್ ದೇತೊ. ದೇವ್ ಪರಲೊಕಾತ್ನಿ ತುಮಾನಾ ಬಳ್ ದಿಯಿ ಪರ‍್ಯಾತ್ ಹೆ ಯೇರುಲೇಮಿತುಸ್ ರಾಖಿತ್ ರಾವ್ಹಾ ಮನ್ಹುನ್ ಸಾಂಗ್ಲ.
LUK 24:50 ಆನಿ ಯೇಸುನಿ ತೆ ಪೆಠ್ಹತ್ನಿ ಬಾಹಿರ್ ತ್ಯನಾ ಬೆತಾನ್ಯಾ ಯವ್‌ಡ್ಯಾತ್ ತ್ಯನಾ ಗಿಹುನ್ ಜಾ಼ವುನ್ ಆಪ್ಲ ಹಾತ್ ಉಚ್ಲು಼ನ್ ತ್ಯನಾ ಆಶಿರ್ವಾದ್ ಕೆಲಾ.
LUK 24:51 ಆಶಿರ್ವಾದ್ ಕರ್ತಾನಾ ತ್ಯೊ ತ್ಯನಾ ಸುಡುನ್ ಪರಲೊಕಾತ್ ಗೆಲಾ.
LUK 24:52 ತ್ಯಂಚಾನಿ ತ್ಯಲಾ ಆರಾದನ್ ಕರುನ್ ಮೊಟ್ಯಾ ಹೌಸನಿ ಯೆರುಸಲೇಮಿತ್ ಪರತ್ ಗೆಲ.
LUK 24:53 ಆನಿ ತೇ ದೇವ್ಳಾತ್ ದೇವಾಲಾ ಖಾಯಿಮ್ ವವ್ಯಾಳಿತ್ ರಾಯ್ಲ.
JOH 1:1 ಸರ್ವ್ಯಾಚೆ ಆಂದಿಸ್ ಸಬ್ದ ಆಸ್ಥಿತ್ವಾತ್ ಹುತ್ತಾ, ತ್ಯೊ ಸಬ್ದ ದೇವಾ ಸಂಗ ಹುತ್ತಾ, ತ್ಯೊ ಸಬ್ದಸ್ ದೇವ್ ಜಾ಼ಲ್ಥಾ.
JOH 1:2 ಸರ್ವ್ಯಾಚೆ ಆಂದಿಸ್ ತ್ಯೊ ಸಬ್ದ ದೇವಾಪ ಹುತ್ತಾ.
JOH 1:3 ಸಗ್ಳಿ ಸಾಮ್ನ ದೇವಾನಿ ತ್ಯಚಿಸ್ ಲಾಗುನುಸ್ ಬನಿವ್ಲಿತ. ತ್ಯೊ ನಸ್ಥಾನಾ ಕಚ಼ಸ್ ಬನ್ಲ ನಾಹಿ.
JOH 1:4 ತ್ಯೊ ಸಬ್ದ ಜೀವಾಚ಼ ಮುಳ್ ಹುತ್ತಾ. ತ್ಯೊ ಜಿವ್ ಮಾನ್ಸಾನಾ ಉಜಿಡ್ ಜಾ಼ಲ್ಥಾ.
JOH 1:5 ಉಜಿಡ್ ಆಂದಾರಾತ್ ಚ಼ಮಾಕ್ಲಾ, ಆನಿ ಆಂದಾರಾಲಾ ಹ್ಯ ಸಮಾಜ್ಲಾ ನಾಹಿ.
JOH 1:6 ದೇವಾನಿ ಆಪ್ಲಾ ಸಂದೇಶ್ ಪುಚಿವ್ನಾರ‍್ಯಾಲಾ ಲಾವುನ್ ದಿಲಾ ತ್ಯಚ಼ ನಾವ್ ಯೊಹಾನ್ ಹುತ್ತ.
JOH 1:7 ಆನಿ ತ್ಯೊ ಉಜಿಡಾಚೆ ಗುಶ್ಟಿತ್ ಲೊಕಾನಾ ವಳಕ್ ಸಾಂಗಾಯಾ ಆಲಾ, ಕಾ ಮಂಜೆ ಸಗ್‌ಳ್ಯಾ ಲೊಕಾಂಚಾನಿ ತ್ಯೊ ಸಂದೇಶ್ ಐಕಾಯಾ ಆನಿ ಇಸ್ವಾಸ್ ಥೆವಾಯಾ ವ್ಹಯಿ ಮನ್ಹುನ್ ಆಲ್ಯಾ.
JOH 1:8 ಯೊಹಾನುಸ್ ಸ್ವತಾ ಆಪ್ನು ಉಜಿಡ್ ನವ್ಥಾ. ಫನ್ ತ್ಯೊ ನಿಸ್ಥಾ ಉಜಿಡಾಚೆ ಗುಶ್ಟಿತ್ ಲೊಕಾನಾ ವಳಕ್ ದಿಯಾ ಆಲಾ.
JOH 1:9 ಹ್ಯೊ ಖರಾ ಉಜಿಡ್ ಜಾ಼ಲ್ಯಾ ಹ್ಯೊ ದುನಿಯಾತ್ ಯಯಾಚಾ಼ ಹುತ್ತಾ. ಸಗ್‌ಳ್ಯಾ ಲೊಕಾಂಚಿವ ಚ಼ಮಕಾಚಾ಼ ಹುತ್ತಾ.
JOH 1:10 ತ್ಯೊ ಸಬ್ದ ದುನಿಯಾತ್ ಹುತ್ತಾ, ಆನಿ ದೇವಾನಿ ತ್ಯಚಿಸ್ ಲಾಗುನ್ ದುನಿಯಾ ಉತ್ಪನ್ ಕೆಲೆ, ಫನ್ ಹೆ ದುನಿಯಾನಿ ತ್ಯಲಾ ಸಮ್ಜುನ್ ಗೇತ್ಲಾ ನಾಹಿ.
JOH 1:11 ತ್ಯೊ ಆಪ್ಲೆ ಸ್ವತಾಚೆ ದೇಶೆತ್ ಆಲಾ, ಫನ್ ತ್ಯಂಚಾನಿ ತ್ಯಲಾ ಮ್ಯಾನ್ಲಾ ನಾಹಿ.
JOH 1:12 ಫನ್ ಕುನಿ ಕುನಿ ತ್ಯಲಾ ಮ್ಯಾನ್ಲಾ ಆನಿ ತ್ಯಚಿವ ಇಸ್ವಾಸ್ ಥೆವ್ಲಾ ತ್ಯನಾ ತ್ಯನಿ ದೇವಾಚಿ ಪೊರ ವ್ಹಯಾ ಹುಕುಮ್ ದಿಲಾ.
JOH 1:13 ದೇವಾಚಾ ಲೇಕಾಚಾ ರುಪಾತ್ ತೇ ಸ್ವಾಭಾವಿಕ್ ನವ್ಹ, ನಾಹಿತ ರಕ್ತಾನಿ ಜ಼ಲಾಮ್ಲಿ ನಾಹಿತ, ಕಚಾ ಶರಿರಾಚೆ ಆಶೆನಿ ವ್ಹವುನಿ ಆನಿ ಆಯಿ ಬಾನಿ ಜ಼ಲಾಮ್ಲಿ ನಾಹಿತ. ಫನ್ ತೀ ದೇವಾಪ್ನಿ ಜ಼ಲಾಮ್ಲಿತ.
JOH 1:14 ತ್ಯಾ ಸಬ್ದಾನಿ ಮಾನ್ಸಾಚ಼ ರುಪ್ ಗೆತ್ಲ ಆನಿ ತ್ಯೊ ಸಗಳೆ ಕ್ರಪಾನಿ ಆನಿ ಖರ‍್ಯಾನಿ ಬರ್ಲಾ ಹುತ್ತಾ, ಆನಿ ತ್ಯೊ ಆಮ್ಚಿ ಸಂಗ ಹುತ್ತಾ. ಆಮಿ ತ್ಯಚಿ ಮೈಮಾ ಬಗ್ಲಿ, ತೀ ಬಾಚಾ ಯಕ್‌ಲ್ಯಾಸ್ ಯಕಾ ಲೇಕಾಚಿ ಮೈಮಾ ಜಾ಼ಲ್ಥಿ.
JOH 1:15 ಯೊಹಾನಾನಿ ತ್ಯಚೆ ಗುಶ್ಟಿತ್ ವಳಕ್ ದಿಲಿ ಆನಿ ಜೊ಼ರಾನಿ ಸಾಂಗ್ಲ, “ಮಿ ಕಚಾಚೆ ಗುಶ್ಟಿತ್ ಸಾಂಗ್ಲ ಹುತ್ತ. ತ್ಯೊಸ್ ಹ್ಯೊ ಜಾ಼ಲ್ಯಾ, ‘ಕೊನ್ ಮಾಜೆ ನಂತರ್ ಯನಾರಾ ಹಾ ತ್ಯೊ ಮಾಜಿವ್ನಿ ಮೊಟಾ ಹಾ, ಕಾ ಮಂಜೆ ತ್ಯೊ ಮಿ ಜ಼ಲ್ಮಾಚೆ ಆಂದಿಸ್ ಆಸ್ಥಿತ್ವಾತ್ ಹುತ್ತಾ. ”
JOH 1:16 ತ್ಯಚೆ ಭರ್ ಬಖಮ್ ಕ್ರಪೆನಿ ಆಮಾನಾ ಆಶಿರ್ವಾದಾವ ಆಶಿರ್ವಾದ್ ಗಾವ್ಲಾ.
JOH 1:17 ದೇವಾನಿ ಆಮಾನಾ ಧರ್ಮಶಾಸ್ತಾರ್ ಮೊಶೆಪ್ನಿ ದಿಲ್ತ, ಫನ್ ಕ್ರಪಾ ಆನಿ ಖರ ಯೇಸು ಕ್ರಿಸ್ತಾಪ್ನಿ ಆಲ.
JOH 1:18 ದೇವಾಲಾ ಕುನಿ ಕಂದಿಸ್ ಬಗ್ಲಾ ನಾಹಿ. ಫನ್ ಯಕ್ಲಾಸ್ ಯೊಕ್ ಲ್ಯೊಕ್ ತ್ಯೊ ದೇವಾಚೆಗತ್ ಹಾ ಆನಿ ಬಾಚೆ ಸಂಗ ಚಾ಼ಂಗಲ್ಯಾ ನಾತ್ಯಾತ್ ಹಾ, ತ್ಯಾ ಲೆಕಾನಿಸ್ ಆಮಾನಾ ದೇವ್ ಕೊನ್ ಮನ್ಹುನ್ ದಾವುನ್ ದಿಲ್ಯಾ.
JOH 1:19 ಯೆರುಸಲೇಮಿಚಾ ಯೆಹುದಿ ಜಾಂತ್ಯಾಂಚಾನಿ ಯೊಹಾನಾಪ ಥೊಡ್ಯಾ ಯಾಜಕಾನಾ ಆನಿ ಲೆವಿನಾ, “ತು ಕೊನ್? ಮನ್ಹುನ್ ಇಚಾರಾಯಾ ಲಾವುನ್ ದಿಲ.
JOH 1:20 ಯೊಹಾನಾನಿ ಕಾಯೇಕ್ ದಡ್ವಾಚೆ ಆಂದಿ, “ಮಿ ಕ್ರಿಸ್ತ ನವ್ಹ” ಮನ್ಹುನ್ ಸಾಂಗ್ಲ.
JOH 1:21 ಯೆಹುದ್ಯಾಂಚಾನಿ ಯೊಹಾನಾಲಾ, “ತಸ ಜಾ಼ಲ್ಯಾ ತು ಕೊನ್? ತು ಎಲಿಯಾ ಕ್ಯಾ? ಮನ್ಹುನ್ ಇಚಾರ್ಲ. ತವಾ ಯೊಹಾನ್, “ಮಿ ಎಲಿಯಾ ನವ್ಹ” ಮನ್ಲಾ. ತವಾ ತ್ಯಂಚಾನಿ “ತು ಪ್ರವಾದಿ ಕ್ಯಾ? ಮನ್ಹುನ್ ಇಚಾರ್ಲ. ತ್ಯನಾ ತ್ಯೊ, “ಮಿ ಪ್ರವಾದಿ ನವ್ಹ” ಮನ್ಲಾ.
JOH 1:22 ತವಾ ತ್ಯಂಚಾನಿ, “ತಸ ಜಾ಼ಲ್ಯಾ ತು ಕೊನ್ ಮನ್ಹುನ್ ಆಮಾನಾ ಸಾಂಗ್ ಆಮಾನಾ ಲಾವುನ್ ದಿಲ್ಯಾಲ್ಯಾನಾ ಜಾ಼ವುನ್ ಉತ್ತರ್ ದಿಯಾ ವ್ಹಯಿ ತು ತುಜೆ ಗುಶ್ಟಿತ್ ಕ್ಯಾ ಸಾಂಗ್ತೊಸ್? ಮನ್ಹುನ್ ಇಚಾರ್ಲ.
JOH 1:23 ತವಾ ಯೊಹಾನಾನಿ ಪ್ರವಾದಿ ಜಾ಼ಲ್ಯಾಲ್ಯಾ ಯೆಶಾಯಾನಿ ಸಾಂಗಲ್ಯಾಶಾರ್ಕ: “ ಪ್ರಭುಚಾ಼ ಮಾರ್ಗ ನಿಟ್ ಕರಾ ಆಸಾ ಮಿ ರಾನಾತ್ ವರಾಡ್‌ತ್ಯಾಲಾ ಆವಾಜ಼್ ಜಾ಼ಲ್ಯೊ:
JOH 1:24 ಫರಿಸಾಯಾಂಚಾನಿ ಬಾತ್ನಿ ಸಾಟಿ ಲಾವುನ್ ದಿಲ್ಯಾಲ ಲೊಕ್.
JOH 1:25 ತ್ಯಂಚಾನಿ ಯೊಹಾನಾಲಾ ಇಚಾರ್ಲ, “ತು ಕ್ರಿಸ್ತ ನವ್ಹ ಎಲಿಯಾಬಿ ನವ್ಹ ಪ್ರವಾದಿಬಿ ನವ್ಹ ಮನ್ಹುನ್ ಸಾಂಗ್ತೊಸ್ ತ ತು ಲೊಕಾನಾ ಕಾ ಬಾಪ್ತಿಸ್ಮಾ ದೇತೋಸ್?
JOH 1:26 ಯೊಹಾನಾನಿ ಉತ್ತರ್ ದಿಲಾ, “ಮಿ ಲೊಕಾನಾ ಪಾನ್ಯಾನಿ ಬಾಪ್ತಿಸ್ಮಾ ದೇತೊ ಫನ್ ತುಮಾನಾ ಠಾವಾ ನಸ್‌ಲ್ಯಾಲಾ ಯೊಕ್ ತುಮ್ಚೆ ಮದ್ದಿ ಹಾ.
JOH 1:27 ಮಾಜೆ ನಂತರ್ ಯತ್ಯಾಲಾ ತ್ಯೊಸ್ ತ್ಯಚಾ ಪಾಯಾತಲ್ಯಾ ವ್ಹಾನಂಚಾ಼ ಪಟ್ಟಾ ಕಾಡಾಯಾಬಿ ಮಿ ಲಾಯಿಕ್ ನಾಹಿ. ”
JOH 1:28 ಹ್ಯಾ ಸಗ್‌ಳ್ಯಾ ಬೊಲ್ಯಾ ಬೆತಾನಿತ್ ಜಾ಼ಲ್ಯಾ ಹ್ಯ ಯೊರ್ದಾನ್ ನ್ಹಚೆ ಪುರ್ವಾಕ್ಡ ಹಾ ತಿಥ ಯೊಹಾನ್ ಬಾಪ್ತಿಸ್ಮಾ ದಿಯಿತಾ.
JOH 1:29 ದುಸ್ರೆ ದೀಸಿ ಯೊಹಾನ್ ಆಪ್ಲಿಪ ಯತ್ಯಾಲ್ಯಾ ಯೇಸುಲಾ ಬಗುನ್ ಆಸಾ ಮನ್ಲಾ, “ಬಗಾ, ದೇವಾಚಾ ಮೆಂಡ್ರಾಲಾ ಬಗಾ ತ್ಯ ದುನೆತ್ಲಿ ಪಾಪ ದುರ್ ಕರ್ತ.
JOH 1:30 ಮಾಜೆ ನಂತರ್ ಯೊಕ್ ಮಾನುಸ್ ಯನಾರ್ ತ್ಯೊ ಮಾಜಿವ್ನಿ ಮೊಟಾ ಹಾ ಕಾ ಮನ್‌ಲ್ಯಾವ ತ್ಯೊ ಮಿ ಜ಼ಲ್ಮಾಚೆ ಆಂದಿಸ್ ಆಸ್ಥಿತ್ವಾತ್ ಹುತ್ತಾ. ಆನಿ ಮಿ ಸಾಂಗ್‌ತ್ಯಾಲಾ ಹ್ಯಚೆ ಗುಶ್ಟಿತುಸ್.
JOH 1:31 ತ್ಯೊ ಕೊನ್ ಮನ್ಹುನ್ ಮನಾಬಿ ಠಾವಾ ನವ್ಥಾ ಫನ್ ತ್ಯಲಾ ಇಸ್ರಾಯಲ್ ಲೊಕಾನಾ ಸಾಂಗಾಯಾಸಾಟಿ ಮಿ ಲೊಕಾನಾ ಪಾನ್ಯಾನಿ ಬಾಪ್ತಿಸ್ಮಾ ದೇತೊ. ಮನ್ಹುನ್ ಸಾಂಗ್ಲ.
JOH 1:32 ಆನಿ ಯೊಹಾನಾನಿ ಆಪ್ಲಿ ವಳಕ್ ದಿವುನ್: ಸಾಂಗ್‌ಲ್ಯಾಲ ಕ್ಯಾ ಮಂಜೆ: “ಮಿ ಸ್ವರ್ಗಾತ್ನಿ ದೇವಾಚ಼ ಆತ್ಮ ಪ್ಯಾರ್ವ್ಯಾಚೆಗತ್ ತ್ಯಚಿವ ಆಲ್ಯಾಲ ಬಗ್ಲ.
JOH 1:33 ತ್ಯೊ ಹ್ಯೊ ಮನ್ಹುನ್ ಮನಾಬಿ ಠಾವ ನವ್ಥ ಫನ್ ಕಚಾ ದೇವಾನಿ ಮನಾ ಪಾನ್ಯಾನಿ ಬಾಪ್ತಿಸ್ಮಾ ದಿಯಾಲಾ ಲಾವುನ್ ದಿಲ್ಯಾ ತ್ಯನಿ ಮನಾ ಸಾಂಗ್‌ಲ್ಯಾ ‘ತು ದೇವಾಚ಼ ಆತ್ಮ ವೈನಿ ಯಕಾ ಮಾನ್ಸಾವ ಉತಾರ್ತ್ಯಾಲ ಬಗ್ಸಿಲ್ ತ್ಯೊ ಪವಿತ್ರಾತ್ಮಾನಿ ಬಾಪ್ತಿಸ್ಮಾ ದೆತ್ಯಾಲಾ ಜಾ಼ಲ್ಯಾ’
JOH 1:34 ಯೊಹಾನ್ ಮನ್ಲಾ, “ಮಿ ತ್ಯಲಾ ಬಗ್‌ಲ್ಯಾ ಆನಿ ಮೀಸ್ ತ್ಯಚಿ ಸಾಕ್ಷಿ ದೆತೊ ತ್ಯೊಸ್ ದೇವಾಚಾ಼ ಲ್ಯೊಕ್ ಜಾ಼ಲ್ಯಾ. ”
JOH 1:35 ದುಸ್ರೆ ದಿಸಿ ಯೊಹಾನ್ ಆನಿ ಯಂಗ್ದಾ ಆಪ್‌ಲ್ಯಾ ದೊಗಾ ಶಿಶಾಂಚೆ ಸಂಗ ಉಬಾ ಹುತ್ತಾ.
JOH 1:36 ತಿಥ ಯೇಸುಲಾ ಚಾ಼ಲತ್ ಯತ್ಯಾಲಾ ಬಗುನ್. “ಬಗಾ ಹ್ಯ ದೇವಾಚ಼ ಮೆಂಡಾರ್!” ಮನ್ಹುನ್ ಸಾಂಗ್ಲ.
JOH 1:37 ಯೊಹಾನಾಚಿ ಹಿ ಬುಲಿ ಐಕುನ್ ತೇ ದೊಗ ಶಿಶಾ ಯೇಸುಚೆ ಮಾಗ್ನಿ ಗೇಲ.
JOH 1:38 ತೇ ಆಪ್ಲೆ ಮಾಗ್ನಿ ಯತ್ಯಾಲ ಯೇಸುನಿ ಪರ್ತುನ್ ಬಗುನ್ ತ್ಯನಾ ಇಚಾರ್ಲ, “ತುಮಾನಾ ಕ್ಯಾ ವ್ಹಯಿ? ತವಾ ತೇ ದೊಗ ಮನ್ಲ, “ರಬ್ಬಿ ತು ಕುಠ ರಾಥೊಸ್? ರಬ್ಬಿ ಮಂಜೆ ಗುರು.
JOH 1:39 ಯೇಸುನಿ, ಮಾಜೆ ಸಂಗ ಯವಾ ತವಾ ತುಮಿಸ್ ಬಗ್ಸಿಲಾ ಮನ್ಹುನ್ ಸಾಂಗ್ಲ ಮನ್ಹುನ್ ತೇ ದೊಗ ಜಾ಼ವುನ್ ಯೇಸು ರಾಥ್ಯಾಲಾ ಜಾ಼ಗಾ ಬಗ್ಲಾ ತವಾ ಸಾಂಜ಼ ಚಾರ್ ವಾಜ಼್ಲ ಹುತ್ತ ತಿಸಿ ತೆ ತಿಥ ರಾಯ್ಲ.
JOH 1:40 ಯೊಹಾನಾಚಿ ಬುಲಿ ಐಕುನ್ ಯೇಸುಚೆ ಮಾಗ್ನಿ ಗೇಲ್ಯಾಲ್ಯಾ ದೊಗಾ ಶಿಶಾತ್ಲಾ. ಸಿಮೊನ್ ಪೇತ್ರಾಚಾ಼ ದಾಕ್ಠಾ ಬಾಹು ಆಂದ್ರೆಯ್ ಯೊಕ್ ಜಾ಼ಲ್ಥಾ.
JOH 1:41 ಆಂದಿ ತ್ಯೊ ಆಪ್ಲಾ ಬಾಹು ಜಾ಼ಲ್ಯಾಲ್ಯಾ ಸಿಮೊನಾಲಾ ಬಗಾಯಾ ಜಾ಼ವುನ್ ತ್ಯಲಾ ಆಮಿ ಮೆಸ್ಸಿಯಲಾ ಬಗ್ಲಾ ಮನ್ಹುನ್ ಸಾಂಗ್ಲ ಮೆಸ್ಸಿಯಾ ಮಂಜೆ ಕ್ರಿಸ್ತ್.
JOH 1:42 ತ್ಯನಿ ಸಿಮೊನಾಲಾ ಯೇಸುಪ ಹಾಕ್ಟುನ್ ಆನ್ಲಾ. ಯೇಸು ಸಿಮೊನಾಕ್ಡ ಬಗುನ್, “ಯೊಹಾನಾಚಾ಼ ಲ್ಯೊಕ್ ಜಾ಼ಲ್ಯಾಲ್ಯಾ ತುಜ಼ ನಾವ್ ಸಿಮೊನ್ ತು ಕೇಫ ಮನ್ಹುನ್ ಗೆನ್ಹಾರ್” ಮನ್ಲಾ. ಕೇಫ ಮಂಜೆ ಪೇತ್ರ, “ಮಂಜೆ ಧ್ಯೊಂಡ್. ”
JOH 1:43 ದುಸ್ರೆ ದಿಸಿ ಯೇಸುನಿ ಗಲಿಲಾಯಾತ್ ಜಾ಼ಯಾ ತಿರ್ಮಾನ್ ಕೆಲಾ ಯೇಸುನಿ ಫಿಲಿಪ್ಪಾಲಾ ಬಗುನ್ ತ್ಯಲಾ, “ಮಾಜೆ ಮಾಗ್ನಿ ಯೇ” ಮನ್‍ಲ್ಹಾ.
JOH 1:44 ಆಂದ್ರೆಯ್ ಆನಿ ಪೇತ್ರಾಂಚಿಗತ್ ಫಿಲಿಪ್ಪಾ ಸಾಹಿತ್ ಬೆತ್ಸಾಯಿ ಪೆಠತ್ಲಾ ಹುತ್ತಾ.
JOH 1:45 ಫಿಲಿಪ್ಪಾನಿ ನತಾನಿಯೇಲಾ ಬಗುನ್ ತ್ಯಲಾ ಮನ್ಲಾ ಕುನಾಚೆ ಗುಶ್ಟಿತ್ ಮೊಶೆನಿ ಧರ್ಮಶಾಸ್ತಾರಾತ್ ಲಿವ್‌ಲ್ಯಾ ಆನಿ ಪ್ರವಾದಿಂಚಾನಿ ಲಿವ್‌ಲ್ಯಾ ತ್ಯಲಾ ಆಮಿ ಬಗ್ಲಾ ತ್ಯಚ಼ ನಾವ್ ಯೇಸು ತ್ಯೊ ನಜ಼ರೇತಿತಲ್ಯಾ ಯೊಸೆಫಾಚಾ಼ ಲ್ಯೊಕ್.
JOH 1:46 ಫನ್ ನತಾನಿಯೇಲಾನಿ ಫಿಲಿಪ್ಪಾಲಾ, “ನಜ಼ರೇತಿತ್ನಿ ಚಾ಼ಂಗ್ಲ ಕಾಯ್ತರಿ ಯತ್ಯಾ ಕ್ಯಾ? ಮನ್ಹುನ್ ಇಚಾರ್ಲ. ತವಾ ಫಿಲಿಪ್ಪ್, “ಯವುನ್ ಬಗ್” ಮನ್ಲಾ.
JOH 1:47 ಯೇಸು ಆಪ್ಲಿಪ ಯತ್ಯಾಲ್ಯಾ ನತಾನಿಯೇಲಾ ಬಗುನ್ ತ್ಯಚೆ ಗುಶ್ಟಿತ್ ಹ್ಯೊ ಖರಾ ಇಸ್ರಾಯಲ್ ಹ್ಯಚಿಪ ಕಪಟ್ಪನ್ ನಾಹಿ ಮನ್ಹುನ್ ಸಾಂಗ್ ಲ
JOH 1:48 ನತಾನಿಯೇಲಾನಿ ತು ಮನಾ ಕಸಾ ಠಾವಾ ಹಾಸ್ ಮನ್ಹುನ್ ಇಚಾರ್ಲ. ಯೇಸು ಫಿಲಿಪ್ಪಾಲಾ ಮನ್ಲಾ, “ತುಲಾ ಹಾಕ್ಟಾಚೆ ಆಂದಿ ತು ಆಂಜು಼ರಾಚಾ ಜಾ಼ಡಾಚೆ ಬುಡಿ ಬಗ್ಲಾ. ”
JOH 1:49 ತವಾ ನತಾನಿಯೇಲಾನಿ ತ್ಯಲಾ ಸಾಂಗ್ಲ, “ಗುರು ತುಸ್ ದೇವಾಚಾ಼ ಲ್ಯೊಕ್ ಆನಿ ಇಸ್ರಾಯಲಾಚಾ಼ ರಾಜಾ಼. ”
JOH 1:50 ಯೇಸುನಿ ತ್ಯಲಾ, “ತು ಆಂಜು಼ರಾಚಾ ಜಾ಼ಡಾಚೆ ಬುಡಿ ಹುತ್ತಾಸ್ ತವಾ ಮಿ ತುಲಾ ಬಗ್ಲಾ ಆಸ ಮಿ ಸಾಂಗ್‌ತ್ಯೊ ಮನ್ಹುನ್ ತು ಮಾಜಿವ ಇಸ್ವಾಸ್ ಥೆವ್ನಾರ್ ಕ್ಯಾ? ಫನ್ ತ್ಯಚಿವ್ನಿ ಮುಟಿ ಕಾಮ ತು ಬಗ್ನಾರ್!” ಮನ್ಲಾ.
JOH 1:51 ಯೇಸುನಿ ತ್ಯನಾ, “ಮಿ ತುಮಾನಾ ಖರ ಸಾಂಗ್ತೊ ಸ್ವರ್ಗ ಉಗಾಡ್‌ಲ್ಯಾಲ ಮಾನ್ಸಾಚಾ ಲೇಕಾಪ ದೇವ್ದುತ್ ಯತ್ಯಾಲ ವರ್ ಜಾ಼ತ್ಯಾಲ ತುಮಿ ಬಗ್ನಾರ್” ಮನ್ಹುನ್ ಸಾಂಗ್ಲ.
JOH 2:1 ತಿಸ್ರೆ ದಿಸಿ ಗಲಿಲಾಯಾಚಾ ಕಾನಾ ಗಾವಾತ್ ಯಾಕ್ ಲಗಿನ್ ಹುತ್ತ. ಯೇಸುಚಿ ಆಯಿಬಿ ಹುತ್ತಿ,
JOH 2:2 ಯೇಸುಲಾ ಆನಿ ತ್ಯಚಾ ಶಿಶಾನಾ ಸಾಹಿತ್ ಹಾಕಟ್ಲ ಹುತ್ತ.
JOH 2:3 ಲಗ್ನಾತ್ ವ್ಹಯಿ ತ್ಯವ್ಡಾ ದರಾಕ್ಶಿಚಾ಼ ರಸ್ ನವ್ಥಾ ಆಸ್‌ಲ್ಯಾಲಾ ದರಾಕ್ಶಿಚಾ಼ ರಸ್ ಸಗ್ಳಾ ಸಪ್ಲಾ ತವಾ ಯೇಸುಚೆ ಆಯಿನಿ ತ್ಯಲಾ, “ತ್ಯಂಚಿಪ ಕಚಾ಼ಸ್ ದರಾಕ್ಶಿಚಾ಼ ರಸ್ ನಾಹಿ” ಮನ್ಹುನ್ ಸಾಂಗ್ಲ.
JOH 2:4 ತವಾ ಯೇಸುನಿ, “ಬಾಯಿ ಹ್ಯ ಸಗ್ಳ ಮನಾ ತು ಕಾ ಸಾಂಗ್ತಿಸ್? ಮಾಜಾ಼ ಯೊಳ್ ಆಜು಼ನ್ ಆಲಾ ನಾಹಿ” ಮನ್‍ಲ್ಹಾ.
JOH 2:5 ಯೇಸುಚೆ ಆಯಿನಿ ಸೇವಕಾನಾ ಯೇಸು ತುಮಾನಾ ಕ್ಯಾ ಸಾಂಗ್ತೊ ತ್ಯ ಕರಾ, ಮನ್ಹುನ್ ಸಾಂಗ್ಲ.
JOH 2:6 ದೊಂಡ್ಯಾನಿ ಕೆಲ್ಯಾಲ್ಯಾ ಸಾ ಬಾನ್ಯಾ ತಿಥ ಹುತ್ಯಾ. ಯೆಹುದಿ ಲೊಕಾಂಚೆ ಪದ್ದತಿ ಶಾರ್ಕ ಶುದ್ದಾಚಾರ್ ಕರಾಯಾ ಹ್ಯಾ ದೊಂಡ್ಯಾಚಾ ಬಾನ್ಯಾ ಗಿಹಿತ. ಪರತೇಕ್ ಬಾನ್ಯಾತ್ನಿ ಐಸಿಸ್ನಿ ಏಕ್ಸೆ ಈಸ್ ಲೀಟರಾ ಇತ್ಕ ಪಾನಿ ರಾಹಿತ.
JOH 2:7 ಯೇಸುನಿ ಸೇವಕಾನಾ ತ್ಯಾ ಬಾನ್ಯಾತ್ನಿ ಪಾನಿ ಬರ‍್ಹಾ ಮನ್ಹುನ್ ಸಾಂಗ್ಲ. ತಸಸ್ ಸೇವಕಾಂಚಾನಿ ಬಾನ್ಯಾ ಪಾನ್ಯಾನಿ ಟುಮ್ ಬರಿವ್‌ಲ್ಯಾ.
JOH 2:8 ತವಾ ಯೇಸುನಿ ಸೇವಕಾನಾ, “ಆತಾ ತ್ಯಾತ್ಲ ಥೊಡ ಪಾನಿ ಕಾಡುನ್ ಜೇವ್ನಾಚಿ ದೆಕ್ರೆಕಿ ಕರ್ತ್ಯಾಲ್ಯಾಪ ನಿಹುನ್ ದೆವಾ” ಮನ್ಹುನ್ ಸಾಂಗ್ತೊ. ತಸಸ್ ತ್ಯಂಚಾನಿ ನಿಹುನ್ ತ್ಯ ದಿಲ.
JOH 2:9 ಜೇವ್ನಾಚಿ ದೆಕ್ರೆಕಿ ಕರ್ತ್ಯಾಲ್ಯಾನಿ ದರಾಕ್ಶಿಚಾ಼ ರಸ್ ಜಾ಼ಲ್ಯಾಲ್ಯಾ ಪಾನ್ಯಾಚಿ ಚ಼ವ್ ಬಗ್ಲಿ ಆನಿ ತ್ಯೊ ದರಾಕ್ಶಿಚಾ಼ ರಸ್ ಕುಠ್ನಿ ಆಲಾ ಮನ್ಹುನ್ ತ್ಯಲಾ ಠಾವಾ ನವ್ಥಾ ಫನ್ ತ್ಯ ಪಾನಿ ಕ್ಯಾಡಲ್ಯಾಲ್ಯಾ ಸೇವಕಾನಾ ಠಾವ ಹುತ್ತ. ಜೆವ್ನಾಚಿ ದೆಕ್ರೆಕಿ ಕರ್ತ್ಯಾಲ್ಯಾನಿ ನವ್ಹರ‍್ಯಾಲಾ ಹಾಕ್ಟು‍ನ್
JOH 2:10 ಲೊಕ ಚಾ಼ಂಗ್ಲಾ ದರಾಕ್ಶಿಚಾ಼ ರಸ್ ಕವಾಬಿ ಆಂದಿ ವ್ಯಾಡ್‌ತ್ಯಾತ. ಪಾವ್ನ ಪಿವುನ್ ತೃಪ್ತ ಜಾ಼ಲ್ಯಾವ ತ್ಯನಾ ಸಾದಾ ದರಾಕ್ಶಿಚಾ಼ ರಸ್ ದೇತ್ಯಾತ. ಫನ್ ತು ಚಾ಼ಂಗ್ಲಾ ದರಾಕ್ಶಿಚಾ಼ ರಸ್ ಆಜು಼ನ್ ಪರ‍್ಯಾತ್ ಥೆವ್‌ಲ್ಯಾಸ್ ಮನ್ಹುನ್ ಸಾಂಗ್ತೊ.
JOH 2:11 ಕಾನಾ ಗಾವಾತ್ ಯೇಸುನಿ ಕೆಲ್ಯಾಲ ಪೈಲ ಚಮತ್ಕಾರ್. ತಿಥ ತ್ಯನಿ ಆಪ್ಲಿ ಮೈಮಾ ದ್ಯಾವ್ಲಿ. ತ್ಯಚಾ ಶಿಶಾಂಚಾನಿ ತ್ಯಚಿವ ಇಸ್ವಾಸ್ ಥೆವ್ಲಾ.
JOH 2:12 ತ್ಯಾ ನಂತರ್ ಯೇಸು ಆಪ್ಲೆ ಆಯಿ, ಬಾವ್ಹಾಂಚೆ, ಶಿಶಾಂಚೆ ಸಂಗ ಕಪೆರ್ನೌಮ್ ಗಾವಾತ್ ಗೆಲಾ. ಆನಿ ತಿಥ ಥೊಡ ದೀಸ್ ರಾಯ್ಲಾ.
JOH 2:13 ತವಾ ಯೆಹುದ್ಯಾಂಚಾ಼ ವಲ್ಯಾಂಡಾಚಾ಼ ಸನ್ ಖುಬ್ ಜ಼ವಳ್ ಜಾ಼ಲ್ಥಾ. ಮನ್ಹುನ್ ಯೇಸು ವರ್ ಯೆರುಸಲೇಮಿತ್ ಗೆಲಾ.
JOH 2:14 ದೇವ್ಳಾತ್ ಲೊಕ ಗುರ, ಮೆಂಡ್ರ ಆನಿ ಪ್ಯಾರ್ವ ಯಿಕ್‌ತ್ಯಾಲಿ ಯೇಸುನಿ ಬಗ್ಲ. ದುಸ್ರಿ ಲೊಕ ಟೆಬ್ಲಾಪ ಬಸುನ್ ಪೈಸ ಬದ್ಲಿ ಕರೀತ ಆನಿ ಯಾಪಾರ್ ಕರೀತ.
JOH 2:15 ಯೇಸುನಿ ದೊರ‍್ಯಾಂಚ಼ ತುಕ್ಡ ಗಿಹುನ್, ಯೊಕ್ ಚಾಬುಕ್ ವಳುನ್, ತ್ಯಾ ಜ಼ನಾವಾರಾನಾ ಆನಿ ಗುರಾನಾ, ಮೆಂಡ್ರಾನಾ ಬಾಹಿರ್ ಗ್ಯಾತ್ಲಿತ. ಯೇಸುನಿ ಟೆಬಲ್ ಪಾಡುನ್ ಪೈಸ ಟ್ಯಾಕ್ಲ.
JOH 2:16 ಪ್ಯಾರ್ವ ಇಕ್‌ತ್ಯಾಲ್ಯಾನಾ, “ತುಮಿ ಹ್ಯನಾ ಬಾಹಿರ್ ಗಿಹುನ್ ಜಾ಼ವಾ ಮಾಜಾ ಬಾಚ಼ ಘರ್ ಯಾಪಾರಾಚಾ಼ ಜಾ಼ಗಾ ಕರುನಕೊಸಾ” ಮನ್ಹುನ್ ಸಾಂಗ್ತೊ
JOH 2:17 ತುಜಾ ದೇವ್ಳಾವ್ಲಿ ಮಾಯಾ ಮಾನಾ ಇಸ್‌ತ್ಯಾಚಿಗತ್ ಜಾಳ್ತೆ ಮನ್ಹುನ್ ಪವಿತ್ರ ಪುತೀಕಾತ್ ಲಿವ್‌ಲ್ಯಾಲ ಸಬ್ದ ಯೇಸುಚಾ ಶಿಶಾಂಚಾನಿ ಯಾದ್ ಕಿಲಿ.
JOH 2:18 ಯೆಹುದಿ ಜಾಂತ ತ್ಯಚಿಪ ಯವುನ್, “ಹ್ಯ ಸಗ್ಳ ಕರಾಯಾ ತುಲಾ ಹುಕುಮ್ ಹಾ ಮನ್ಹುನ್ ದಾವಾಯಾ ಕಸ್ಲಿ ಚಮತ್ಕಾರಾಚಿ ಕಾಮ ಕರ್ನಾರ್? ಹ್ಯನಿ ತು ಕ್ಯಾ ಕರ್ತ್ಯೊಸ್ ತ್ಯಚಾ಼ ಹುಕುಮ್ ಖರಾ ವ್ಹಯಿಲ್ ಮನ್‍ಲ್ಹ.
JOH 2:19 ತವಾ ಯೇಸುನಿ, “ಹ್ಯ ದಿವುಳ್ ಪಾಡಾ, ತೀನ್ ದಿಸಾತ್ ತ್ಯ ಮಿ ಆನಿಕ್ ಬ್ಯಾಂತೊ” ಮನ್‍ಲ್ಹಾ.
JOH 2:20 ಯೆಹುದಿ ತ್ಯಲಾ ಮನ್‍ಲ್ಹ, “ಹ್ಯ ದಿವುಳ್ ಬಾಂದಾಯಾ ಚಾಳ್ಸಾವ ಸಾ ವರ್ಸ ಲಾಗ್‍ಲ್ಯಾತ! ಆನಿ ತು ಹ್ಯ ಪರ್ತುನ್ ತೀನ್ ದಿಸಾತುಸ್ ಬ್ಯಾಂತೋಸ್ ಕ್ಯಾ?
JOH 2:21 ಫನ್ ಯೇಸು ಕಚಾ ದೇವ್ಳಾಚೆ ಗುಶ್ಟಿತ್ ಬೊಲತಾ ಮಂಜೆ ತ್ಯ ತ್ಯಚ಼ ಸ್ವತಾಚ಼ ಶರಿರ್ ಜಾ಼ಲ್ಥ.
JOH 2:22 ಯೇಸು ಮೆಲ್ಯಾಲ್ಯಾತ್ನಿ ಉಠುನ್ ಆಲಾ ತವಾ ತ್ಯಚಾ ಶಿಶಾಂಚಾನಿ ತ್ಯಚಾ ಹ್ಯಾ ಬೊಲ್ಯಾಂಚಿ ಯಾದ್ ಕಿಲಿ. ಆನಿ ತ್ಯಂಚಾನಿ ಪವಿತ್ರ ಪುತೀಕಾವ ಆನಿ ತ್ಯನಿ ಸಾಂಗ್‌ಲ್ಯಾಲೆ ಸಗ್ಳೆ ಬುಲ್ನಿವ ಇಸ್ವಾಸ್ ಥೆವ್ಲಾ.
JOH 2:23 ಯೇಸು ವಲ್ಯಾಂಡಾಚಾ ಸನಾಲಾ ಯೆರುಸಲೇಮಿತ್ ಹುತ್ತಾ ತ್ಯನಿ ಕೆಲ್ಯಾಲಿ ಚಮತ್ಕಾರಾಚಿ ಕಾಮ ಬಗ್ಲಿತ ತವಾ ಖುಬ್ ಲೊಕಾಂಚಾನಿ ತ್ಯಚಿವ ಇಸ್ವಾಸ್ ಥೆವ್ಲಾ.
JOH 2:24 ಫನ್ ಯೇಸುನಿ ಆಪ್‌ಲ್ಯಾಸ್ ತ್ಯಂಚಾ ಇಸ್ವಾಸಾವ ಶೊಡ್ಲಾ ನಾಹಿ. ಕಾ ಮಂಜೆ ತೀ ತ್ಯಲಾ ಚಾ಼oಗ್ಲಿ ಠಾವಿ ಹುತ್ತಿತ.
JOH 2:25 ಲೊಕಾಂಚೆ ಗುಶ್ಟಿತ್ ತ್ಯಲಾ ಕುನಿಸ್ ಸಾಂಗಾಯಾ ನಕೊ ಹುತ್ತ. ಮಾನ್ಸಾಚಾ ಮನಾತ್ ಕ್ಯಾ ಹಾ ಮನ್ಹುನ್ ಯೇಸುಲಾ ಠಾವ ಹುತ್ತ.
JOH 3:1 ತ್ಯೊ ಯೊಕ್ ಯೆಹುದಿ ಮುಖ್ಯ ಅಧಿಕಾರಿ ಹುತ್ತಾ ತ್ಯಚ಼ ನಾವ್ ನಿಕೊದೇಮ್ ಆನಿ ತ್ಯೊ ಫರಿಸಾಯಾತ್‌ಲ್ಯಾ ಮೆಳ್ಯಾತ್ಲಾ ಯೊಕ್ ಜಾ಼ಲ್ಥಾ.
JOH 3:2 ಯಕಸಿ ರ‍್ಯಾಚಾ಼ ನಿಕೊದೇಮ್ ಯೇಸುಪ ಆಲಾ. ನಿಕೊದೇಮಾನಿ, “ಗುರು, ತು ದೇವಾಪ್ನಿ ಲಾವುನ್ ದಿಲ್ಯಾಲಾ ಸಿಕಿವ್ನಾರಾ ಮನ್ಹುನ್ ಆಮಾನಾ ಠಾವಾ ಹಾ ತು ಕರ್ತ್ಯಾಲಿ ಹಿ ಚಮತ್ಕಾರ್ ದೇವಾಚಿ ಮಜ಼ತ್ ನಸ್ಥಾನಾ ಕುನಾಲಾ ಕರಾಲಾ ವ್ಹಯಿತ್ ನಾಹಿ” ಮನ್ಲಾ
JOH 3:3 ಯೇಸುನಿ ಸಾಂಗ್ಲ, “ಮಿ ತುಮಾನಾ ಖರ ಸಾಂಗ್ತೊ ಯೊಕ್ ನವಿನಿ ಜ಼ಲ್ಮಾಲಾ ಪಾಯ್ಜೆ ಯೊಕ್ ನವಿನಿ ಜ಼ಲಾಮ್ಲಾ ನಾಹಿತ ತ್ಯೊ ದೇವಾಚ಼ ರಾಜೆ ಬಗ್ನಾರ್ ನಾಹಿ. ”
JOH 3:4 ನಿಕೊದೇಮಾನಿ ತ್ಯಲಾ ಇಚಾರ್ಲ, “ಯೊಕ್ ಮಾನುಸ್ ಮಾಥಾರ ಜಾ಼ಲ್ಯಾವ ಜ಼ಲಾಮ್ನಾರ್ ಕಸ? ಯಕಾ ಮಾನ್ಸಾನಿ ಆಪ್ಲೆ ಆಯಿಚಾ ಪೊಟಾತ್ ಆನಿಕ್ ಯಂಗ್ದಾ ಜಾ಼ಯಾ ವ್ಹಯಿಲ್ ಕ್ಯಾ?
JOH 3:5 ತ್ಯಲಾ ಯೇಸುನಿ, “ಮಿ ತುಮಾನಾ ಖರ ಸಾಂಗ್ತೊ ಯೊಕ್ ಪಾನ್ಯಾನಿ ಆತಮ್ಯಾನಿ ಜ಼ಲ್ಮಾಯಾ ಪಾಯ್ಜೆ ನಾಹಿತ ತ್ಯೊ ದೇವಾಚಾ ರಾಜಾತ್ ಜಾ಼ನಾರ್ ನಾಹಿ.
JOH 3:6 ಯೊಕ್ ಮಾನುಸ್ ಶರಿರಾತ್ ಆಪ್‌ಲ್ಯಾ ಆಯಿಬಾನಿ ಜ಼ಲಾಮ್ತೊ. ಫನ್ ಆತ್‌ಮ್ಯಾಚಾ ಜಿವ್ನಾತ್ ಆತ್‌ಮ್ಯಾನಿ ಜ಼ಲಾಮ್‌ಲ್ಯಾ.
JOH 3:7 ‘ತು ನವಿನಿ ಜ಼ಲ್ಮಾಲಾಸ್ ಪಾಯ್ಜೆ’ ಮನ್ಹುನ್ ಮಿ ಸಾಂಗ್‌ಲ್ಯಾಲ್ಯಾಲಾ ಗಾಬ್ರು ನಕೊಸ್.
JOH 3:8 ವಾರ ಆಪ್‌ಲ್ಯಾಲಾ ಮನ್ ಯಯಿಲ್ ತಿಕ್ಡ ಜಾತ. ವಾರ‍್ಯಾಚಾ಼ ಆವಾಜ಼್ ತು ಐಕ್ತೊಸ್ ಖರ ವಾರ ಕುನಿಕ್ನಿ ಯತ ಆನಿ ಕುನಿಕ್ನಿ ಜಾ಼ತ ತುಲಾ ಸಮಜ಼ತ್ ನಾಹಿ. ಆತ್‌ಮ್ಯಾನಿ ಜ಼ಲಾಮ್‌ಲ್ಯಾಲಾ ಪರತೇಕ್ ಯೊಕ್ ತ್ಯಚಿಗತ್ ಹಾ ಮನ್ಲಾ.
JOH 3:9 ನಿಕೊದೇಮಾನಿ, “ಹ್ಯ ಸಗ್ಳ ಕಸ ವ್ಹನಾರ್? ಮನ್ಹುನ್ ಇಚಾರ್ಲ.
JOH 3:10 ಯೇಸು ಮನ್ಲಾ, “ತು ಇಸ್ರಾಯಲಾಚಾ಼ ಮೊಟಾ ಸಿಕಿವ್ನಾರಾ ಜಾ಼ಲ್ಯಾಸ್ ಆನಿ ಹ್ಯಾ ಖನ್ಕತಿ ತುಲಾ ಸಮಜ಼ತ್ ನಾಹಿತಾ ಕ್ಯಾ?
JOH 3:11 ಮಿ ತುಮಾನಾ ಖರ ಸಾಂಗ್ತೊ. ಆಮಾನಾ ಠಾವ್ಯಾ ಆಸ್‌ಲ್ಯಾಲ್ಯಾಚೆ ಗುಶ್ಟಿತ್ ಆಮಿ ಬೊಲ್ತಾವ್ ಆಮಿ ಬಗ್‌ಲ್ಯಾಲ್ಯಾಚೆ ಗುಶ್ಟಿತ್ ಆಮಿ ಸಾಕ್ಷಿ ದೇತಾವ್. ತರಿಬಿ ಆಮಿ ಸಾಂಗ್‌ಲ್ಯಾಲ ತುಮಿ ಖರ ದರಿತ್ನಾಹಿಸಾ.
JOH 3:12 ಮಿ ತುಮಾನಾ ದರ್ಥಿವ್ಲೆ ಗುಶ್ಟಿಂಚ಼ ಸಾಂಗ್ಲತರಿ ತುಮಿ ಮಾಜಿವ ಇಸ್ವಾಸ್ ಥಿವಿತ್ನಾಹಿಸಾ. ತ ಮಿ ಸ್ವರ್ಗಾಚೆ ಗುಶ್ಟಿಂಚ಼ ತುಮಾನಾ ಸಾಂಗ್‌ಲ್ಯಾವ ತುಮಿ ಕಸಾ ಇಸ್ವಾಸ್ ಥೆವ್ನಾರ್?
JOH 3:13 ಸ್ವರ್ಗಾತ್ನಿ ಉತ್ರುನ್ ಆಲ್ಯಾಲ್ಯಾ ಮಾನ್ಸಾಚಾ ಲೇಕಾಲಾ ಸುಡುನ್ ಕೊನುಸ್ ಸ್ವರ್ಗಾತ್ ಗೇಲಾನಾಹಿ.
JOH 3:14 ಕಸಾ ಮೊಶೆನಿ ಉಸ್ಕಚೆ ಜಿಮ್ನಿವ ಸಾಪಾಲಾ ಉಚ಼್ ಖಾಂಬಾವ ಥೆವ್ಲಾ. ತಸಾ ಮಾನ್ಸಾಚಾ ಲೇಕಾಲಾಬಿ ಉಚ಼್ ಖಾಂಬಾವ ಥೆವ್ನಾರ್.
JOH 3:15 ಆನಿ ಕೊನ್ ತ್ಯಚಿವ ಇಸ್ವಾಸ್ ಥೆವ್ನಾರ್ ತ್ಯೊ ಶಾಶ್ವತ್ ಜೀವ್ ಗೇನಾರ್ ಮನ್ಹುನ್ ಸಾಂಗ್ಲ
JOH 3:16 ವ್ಹಯ್, ದೇವಾನಿ ದುನೆಚಿ ಖುಬ್ ಮಾಯಾ ಕರುನ್ ಆಪ್‌ಲ್ಯಾ ಯಕ್‍ಲ್ಯಾಸ್ ಲೇಕಾಲಾ ಲಾವುನ್ ದಿಲಾ ತ್ಯಚಿವ ಇಸ್ವಾಸ್ ಥೆವ್‌ಲ್ಯಾಲಾ ಪರತೇಕ್ ಯೊಕ್ಬಿ ನಾಸ್ ವ್ಹವುನಾಹಿ ಮನ್ಹುನ್ ಸಗ್‌ಳ್ಯಾನಾ ಶಾಶ್ವತ್ ಜೀವ್ ಗಾವ್ಹಾಯಾ ವ್ಹಯಿ ಮನ್ಹುನ್ ತ್ಯಲಾ ದಿಲಾ.
JOH 3:17 ದೇವಾನಿ ಆಪ್‌ಲ್ಯಾ ಲೇಕಾಲಾ ಹೆ ದುನೆತ್ ಲಾವುನ್ ದಿಲ್ಯಾಲಾ ತ್ಯಚಿಪ್ನಿ ಹೆ ದುನೆತ್‌ಲ್ಯಾ ಲೊಕಾನಾ ಗುನ್ನದಾರ್ ಮನ್ಹುನ್ ನ್ಯಾಯಿ ನಿವ್ಡಾಯಾ ನವ್ಹ ರಕ್ಶನ್ ಗಿಹುಂತ ಮನ್ಹುನ್ ದೇವಾನಿ ತ್ಯಲಾ ಲಾವುನ್ ದಿಲಾ.
JOH 3:18 ದೇವಾಚಾ ಲೇಕಾವ ಇಸ್ವಾಸ್ ಥೆವ್‍ಲ್ಯಾಲ್ಯಾಚಾ಼ ನ್ಯಾಯಿ ತಿರ್ಮಾನ್ ವ್ಹಯಿತ್ನಾಹಿ ಫನ್ ತ್ಯಚಿವ ಇಸ್ವಾಸ್ ಥೆವ್‌ಲ್ಯಾ ನಸಲ್ಯಾಲ್ಯಾಚಾ಼ ತವಾಸ್ ನ್ಯಾಯಿ ತಿರ್ಮಾನ್ ಜಾ಼ಲ್ಯಾ ಕಾ ಮಂಜೆ ತ್ಯನಿ ದೇವಾಚಾ ಯಕ್‌ಲ್ಯಾಸ್ ಲೇಕಾವ ಇಸ್ವಾಸ್ ಥೆವ್ಲಾ ನಾಹಿ
JOH 3:19 ನ್ಯಾಯಿತಿರ್ಮಾನಾಚ಼ ಕಾಮ್ ಆಸ ಹಾ: ಉಜಿಡ್ ದುನೆತ್ ಆಲಾ ಫನ್ ಲೊಕಾಂಚಾನಿ ಉಜಿಡಾಚೆ ಬದ್ಲಿ ಆಂದಾರಾಲಾ ಮಾಯಾ ಕಿಲಿ. ಕಾ ಮಂಜೆ ತ್ಯಂಚಿ ಕಾಮ ಬುರ್ಸಿ ಹುತ್ತಿತ.
JOH 3:20 ಬುರ್ಸ ಕರ್ತ್ಯಾಲಾ ಪರತೇಕ್ ಜಾ಼ನ್ ಉಜಿಡಾಚಾ಼ ರಾಗ್ ಕರ್ತೊ ತ್ಯೊ ಉಜಿಡಾತ್ ಯಯಿತ್ನಾಹಿ ಕಾ ಮಂಜೆ ತ್ಯನಾ ತ್ಯಂಚಿ ಬುರ್ಸಿ ಕಾಮ ಉಜಿಡಾತ್ ದಾವಾಯಾ ಮನ್ ನಾಹಿ.
JOH 3:21 ಫನ್ ಕೊನ್ ಖರ‍್ಯಾಚೆ ವಾಟನಿ ಚಾ಼ಲ್ತೊ ತ್ಯೊ ಉಜಿಡಾಕ್ಡ ಯತೊ. ಕಾ ಮಂಜೆ ಉಜಿಡಾತ್ ತ್ಯಂಚಿ ಕಾಮ ದಿಸುಂತ ತ್ಯಂಚಾನಿ ಕೆಲ್ಯಾತ ತೀ ದೇವಾಪ್ನಿ ಕೆಲ್ಯಾಲಿ ಜಾ಼ಲ್ಯಾತ.
JOH 3:22 ತ್ಯಾ ನಂತರ್ ಯೇಸು ಆನಿ ತ್ಯಚ಼ ಶಿಶಾ ಯುದಾಯ್ ಸಿಮತ್ ಗೆಲ ತಿಥ ತ್ಯನಿ ತ್ಯಂಚಿ ಸಂಗ ಕಾಯ್ ಯೊಳ್ ರಾಯ್ಲಾ ಆನಿ ಬಾಪ್ತಿಸ್ಮಾ ದಿಲಿ.
JOH 3:23 ಯೊಹಾನ್ ಸಾಹಿತ್ ಸಲೆಮಿಪ ಐನೊನಿತ್ ಬಾಪ್ತಿಸ್ಮಾ ದಿಯಿತಾ ಕಾ ಮಂಜೆ ತಿಥ ವ್ಹತಸ ಪಾನಿ ಹುತ್ತ ಲೊಕ ತಿಥ ಯವುನ್ ಬಾಪ್ತಿಸ್ಮಾ ಗಿಹಿತಿತ.
JOH 3:24 ತಬರ್ ಯೊಹಾನಾಲಾ ತುರುಂಗಾತ್ ಗ್ಯಾತ್ಲಾ ನವ್ಥಾ.
JOH 3:25 ಯೊಹಾನಾಚಾ ಶಿಶಾತ್‌ಲ್ಯಾ ಥೊಡ್ಯಾಂಚಾ಼ ಆನಿ ಯಕಾ ಯೆಹುದ್ಯಾಚಾ಼ ದಾರ್ಮಿಕ್ ಶುದ್ದಾಚಾರಾಚೆ ಗುಶ್ಟಿತ್ ವಾದ್ ಚಾ಼ಲ್ಲಾ
JOH 3:26 ಮನ್ಹುನ್ ಯೊಹಾನಾಪ ಯವುನ್ ಸಾಂಗ್ಲ, “ಗುರು, ಕ್ಯಾ ತುಲಾ ಯಾದ್ ಹಾ ತ್ಯೊ ಮಾನುಸ್ ಯೊರ್ದಾನ್ ನ್ಹಚೆ ಪಲಿಕ್ಡ ತುಜಿ ಸಂಗ ಹುತ್ತಾ ಆನಿ ತ್ಯಚೆ ಗುಶ್ಟಿತ್ ತು ಸಾಂಗ್ಲ ಹುತ್ತಸ್? ತ್ಯೊಸ್ ಲೊಕಾನಾ ಬಾಪ್ತಿಸ್ಮಾ ದೇತ್ಯೊ ಖುಬ್ ಲೊಕ್ ತ್ಯಚಿಪ ಜಾ಼ತ್ಯಾತ”
JOH 3:27 ಯೊಹಾನಾನಿ ಉತ್ತರ್ ದಿಲಾ, “ದೇವಾನಿ ಸ್ವರ್ಗಾತ್ನಿ ದಿಲ್ಯಾಲ ತ್ಯವ್ಡಸ್ ಸುಡುನ್ ಮಾನ್ಸಾಲಾ ದುಸ್ರ ಕಾಯೇಕ್ ಗಾವ್ನಾರ್ ನಾಹಿ.
JOH 3:28 ತುಮಿ ಸಗ್ಳಿ ಸಾಕ್ಶಿ ಹಾಸಾ ಮಿ ಸಾಂಗ್ಲ ಹುತ್ತ: ಮಿ ಕ್ರಿಸ್ತ ನವ್ಹ ಫನ್ ಮನಾ ತ್ಯಚೆ ಆಂದಿಸ್ ಲಾವುನ್ ದಿಲ್ಯಾ.
JOH 3:29 ನವ್ರಿ ನವ್ಹರ‍್ಯಾಚಿಸ್ ವ್ಹತ್ತಿ. ನವ್ಹರ‍್ಯಾಲಾ ಮಜ಼ತ್ ಕರ್ತ್ಯಾಲಾ ಸುಪ್ತಿ ನವ್ರಾ ಯತ್ಯಾಲಿ ವಾಟ್ ಬಗ್ತೊ ಆನಿ ತ್ಯಚಾ ಸಬ್ದಾಲಾ ಕಾನ್ ದೇತೊ ನವರ‍್ಯಾಚಾ಼ ಸಬ್ದ ಐಕ್ತಾನಾ ಹ್ಯೊ ಸುಪ್ತಿ ಖುಬ್ ಸಂತೊಶ್ ವ್ಹತೊ ತ್ಯೊ ಮಾಜಾ಼ ಸಂತೊಶ್ ಪುರ್ನ ಜಾ಼ಲ್ಯಾ.
JOH 3:30 ತ್ಯೊ ಥೊರ್ ವ್ಹಯಾ ವ್ಹಯಿ ಆನಿ ಮಿ ನ್ಹಾನ್ ವ್ಹಯಾ ವ್ಹಯಿ.
JOH 3:31 ಕೊನ್ ವೈನಿ ಆಲ್ಯಾ ತ್ಯೊ ಸಗ್‌ಳ್ಯಾವ್ನಿ ಮೊಟಾ ಆನಿ ಕೊನ್ ದರ್ಥಿವ್ಲಾ ಹಾ ತ್ಯೊ ದರ್ಥಿಲಾ ಸಂಬದ್ ಆಸ್‌ಲ್ಯಾಲ ಬೊಲ್ತೊ. ಫನ್ ಕೊನ್ ಸ್ವರ್ಗಾತ್ನಿ ಆಲ್ಯಾ ತ್ಯೊ ಸಗ್‌ಳ್ಯಾವ್ನಿ ಮೊಟಾ ಹಾ.
JOH 3:32 ತ್ಯೊ ಆಪ್ನು ಬಗ್‌ಲ್ಯಾಲ ಆನಿ ಐಕ್‌ಲ್ಯಾಲ್ಯಾಚೆ ಗುಶ್ಟಿತ್ ಸಾಕ್ಶಿ ದೆತೊ. ಫನ್ ತ್ಯಚಿ ಸಾಕ್ಶಿ ಲೊಕ ಖರಿ ದರಿತ್ನಾಹಿತ.
JOH 3:33 ಫನ್ ಕೊನ್ ತ್ಯಚಿ ಸಾಕ್ಶಿ ಖರಿ ಮಂಥೊ ತ್ಯೊ ಆಸ ಕರ್ತ್ಯಾಲ್ಯಾನಿ ದೇವ್ ಖರಾ ಮನ್ಹುನ್ ಸಾಬಿತ್ ಕರ್ತೊ.
JOH 3:34 ದೇವಾನಿ ಕುನಾಲಾ ಲಾವುನ್ ದಿಲ್ಯಾ ತ್ಯೊ ದೇವಾಚಿ ಬುಲಿ ಬೊಲ್ತೊ ಕಾ ಮಂಜೆ ದೇವಾನಿ ಆತ್‌ಮ್ಯಾಚಿ ಪರಿಪುರ್ನತಾ ತ್ಯಲಾ ದಿಲೆ.
JOH 3:35 ಬಾ ಲೇಕಾಚಿ ಮಾಯಾ ಕರ್ತೊ ಬಾನಿ ಲೇಕಾಲಾ ಸಗ್‌ಳ್ಯಾವ ಹುಕುಮ್ ದಿಲ್ಯಾ
JOH 3:36 ಜೆ ಕಚಾನಿ ಲೇಕಾವ ಇಸ್ವಾಸ್ ಥೆವ್‌ಲ್ಯಾ ತ್ಯಲಾ ಶಾಶ್ವತ್ ಜೀವ್ ದೆತೊ ಫನ್ ಲೇಕಾನಿ ಸಾಂಗ್‌ಲ್ಯಾ ಶಾರ್ಕ ಚಾ಼ಲತ್ ನಸ್ನಾರ‍್ಯಾಲಾ ಶಾಶ್ವತ್ ಜೀವ್ ಕವಾಸ್ ಗಾವ್‌ನ್ಹಾರ್ ನಾಹಿ ದೇವಾಚಾ಼ ರಾಗ್ ತ್ಯಚಿವ ರಾಥೊ. ಮನ್ಲಾ.
JOH 4:1 ಆಪ್ನು ಯೊಹಾನಾವ್ನಿ ಜಾಸ್ಥಿ ಶಿಶಾ ಕರುನ್ ತ್ಯನಾ ಬಾಪ್ತಿಸ್ಮಾ ದೆತ್ಯಾಲಿ ಖಬರ್ ಫರಿಸಾಯಾನಾ ಸಮಾಜ್ಲಿ ಮನ್ಹುನ್ ಯೇಸುಲಾ ಸಮಾಜ್ಲ.
JOH 4:2 ಫನ್ ಖರ‍್ಯಾನಿ ಲೊಕಾನಾ ಬಾಪ್ತಿಸ್ಮಾ ದಿಲ್ಯಾಲಿ ಯೇಸುನಿ ನವ್ಹ ತ್ಯಚಾ ಶಿಶಾಂಚಾನಿ ದಿಲ್ಯಾಲಿ.
JOH 4:3 ಸಗ್‌ಳ್ಯಾಂಚಾನಿ ಬೊಲ್ಯಾಲ ಐಕ್ಲ ತವಾ ತ್ಯೊ ಯುದಾಯ ಸುಡುನ್ ಆನಿ ಪರತ್ ಗಲಿಲಾಯಾತ್ ಗೇಲಾ
JOH 4:4 ಯೇಸು ಜಾ಼ತಾನಾ ಸಮಾರ್ಯ ಸಿಮಾ ವಲ್ಯಾಂಡುನ್ ಗಲಿಲಾಯಾತ್ ಜಾ಼ಯಾಚಾ಼ ಹುತ್ತ.
JOH 4:5 ಯೇಸು ಸಮಾರ್ಯಾಚಿ ಪ್ಯಾಟ್ ಸುಖಾರ್ ಮಂಥ್ಯಾತ ತಿಥ ಆಲಾ ಯಾಕೊಬಾನಿ ಆಪ್ಲಾ ಲ್ಯೊಕ್ ಯೊಸೆಪಾಲಾ ದಿಲ್ಯಾಲೆ ಜಿಮ್ನಿಚೆ ಜವಳ್ ತ್ಯ ಗಾವ್ ಹಾ.
JOH 4:6 ಯಾಕೊಬಾಚಿ ಬ್ಯಾವ್ ತಿಥ ಹುತ್ತಿ ಯೇಸು ಚಾ಼ಲುನ್ ದಮ್ಲಾ ಹುತ್ತಾ. ಮನ್ಹುನ್ ತ್ಯೊ ಬಾವಿಪ ಬಸ್ಲಾ ತವಾ ಜ಼ವ ಜ಼ವಳ್ ದ್ಯೊಪ್ಯಾರ‍್ಚಾ ಯೊಳ್ ಜಾ಼ಲ್ಥಾ.
JOH 4:7 ಯೇಕ್ ಸಮಾರ್ಯಾಚೆ ಸಿಮತ್ಲಿ ಬಾಯಿಲ್ ಮಾನುಸ್ ಪಾನಿ ನಿಹ್ಯಾ ತೇ ಬಾವಿಪ ಆಲಿ ಯೇಸುನಿ ತಿಚಿಪ, “ಪಿಯಾ ಥೊಡ ಪಾನಿ ದಿತಿಸ್ ಕ್ಯಾ? ಮನ್ಹುನ್ ಮಾಗ್ಲ.
JOH 4:8 ತ್ಯಚ಼ ಶಿಶಾ ಖಾಯಾ ಕಾಯ್ತರಿ ಆನಾಯಾ ಪೆಠತ್ ಗೆಲ್ತ.
JOH 4:9 ತೀ ಸಮಾರ‍್ಯಾಚಿ ಬಾಯಿಲ್ ಮಾನುಸ್ ತು ಪಿಯಾ ಪಾನಿ ಮಾಜಿಪ ಮಾಗಾಚ಼ ಮನಾ ಆಜಾಬ್ ವಾಟ್ಯಾ ತು ಯೊಕ್ ಯೆಹುದಿ ಆನಿ ಮಿ ಯೆಕ್ ಸಮಾರ್ಯಾತ್ಲಿ ಮನ್‌ಲ್ಹಿ. ಯೆಹುದ್ಯಾಂಚೆ ಆನಿ ಸಮಾರ‍್ಯಾಂಚೆ ಮದ್ದಿ ಕಸ್ಲಾಸ್ ಸಮಂದ್ ನವ್ಥ.
JOH 4:10 ಯೇಸುನಿ ತಿಲಾ ಸಾಂಗ್ಲ, “ಯಕ ಯಳಿ ದೇವಾನಿ ದಿಲ್ಯಾಲ ವರಾ ಕ್ಯಾ ಮನ್ಹುನ್ ತು ಯವ್ಡ ಸಮಾಜ್ಲಿ ಆಸ್ಥಿತ ‘ಪಿಯಾ ಪಾನಿ ದೇ ಮನ್ಹುನ್ ತುಲಾ ಇಚಾರ್ಲ್ಯಾಲಾ ಕೊನ್ ಮನ್ಹುನ್ ಸಮಾಜ್ಲಾ ಆಸ್ಥಾತ ತ್ಯಚಿಪ ಮಾಗ್ಲ ಆಸ್ಥಸ್ ಆನಿ ತ್ಯೊ ತುಲಾ ಜೀವಾಚಾ಼ ಜ಼ರ‍್ಹಾ ದಿಯಿತಾ. ”
JOH 4:11 ತೀ ಬಾಯಿಲ್ ಮಾನುಸ್ ಪ್ರಭುಲಾ ತ್ಯೊ ಜೀವಾಚಾ಼ ಜ಼ರ‍್ಹಾ ತುಲಾ ಕುಠ ಗಾವ್ನಾರ್? ಬ್ಯಾವ್ ಖುಬ್ ಖೊಲ್ ಹಾ ಆನಿ ಪಾನಿ ಕಾಡಾಯಾ ತುಜಿಪ ಕಾಯ್ ಐದಾನ್ ನಾಹಿ,
JOH 4:12 ಆಮಾನಾ ಹಿ ಬ್ಯಾವ್ ಯಾಕೊಬಾನಿಸ್ ದಿಲೆ. ಆನಿ ತ್ಯೊಸ್ ಹ್ಯ ಪಾನಿ ಪಿಯಾಲ್ಯಾ ತ್ಯಚಿ ಪೊರ ಹೆ ಬಾವಿಚ಼ ಪಾನಿ ಪಿಯಾಲಿತ ತ್ಯಚಿ ಜ಼ನಾವಾರ ಸಗ್ಳಿ ಹೆ ಬಾವಿಚ಼ ಪಾನಿ ಪಿಯಾಲಿತ ತ್ಯಾ ಆಮ್ಚಾ ವಡಿಲ್ ಯಾಕೊಬಾವ್ನಿ ತು ಥೊರ‍್ಲಾ ಕ್ಯಾ? ಮನ್‌ಲ್ಹಿ.
JOH 4:13 ಯೇಸು ಮನ್‍ಲ್ಹಾ, “ಹ್ಯ ಪಾನಿ ಪಿತ್ಯಾಲ್ಯಾ ಪರತೇಕಾಲಾ ಪರತ್ ಆನಿಕ್ ತಾನ್ ಲಾಗ್ನಾರ್,
JOH 4:14 ಫನ್, ಮಿ ದೇತ್ಯಾಲ ಪಾನಿ ಕೊನ್ ಪಿತಿಲ್ ತ್ಯನಾ ತಾನುಸ್ ಲಾಗ್ನಾರ್ ನಾಹಿ. ಮಿ ತ್ಯನಾ ದೇತ್ಯಾಲ ತ್ಯಂಚೆ ಆತ್ ಪಾನ್ಯಾಚಾ಼ ಜ಼ರ‍್ಹಾ ವ್ಹನಾರ್. ಆನಿ ತ್ಯ ಪಾನಿ ತ್ಯನಾ ಶಾಶ್ವತ್ ಜೀವ್ ದೇತ. ”
JOH 4:15 ತವಾ ತೀ ಬಾಯಿಲ್ ಮಾನುಸ್ ಯೇಸುಲಾ, “ಪ್ರಭು ತ್ಯ ಪಾನಿ ಮನಾ ದೇ! ಮನಾ ಆನಿ ಕಂದಿಸ್ ತಾನ್ ಲಾಗತ್ ನಾಹಿ. ಮಿ ಪಾನಿ ನಿಹ್ಯಾ ಹಿತ ಆನಿ ಯಯಾಚಿ ಗರಜ಼್ ನಾಹಿ” ಮನ್‌ಲ್ಹಿ.
JOH 4:16 ಯೇಸುನಿ ತಿಲಾ, “ಜಾ಼ವುನ್ ತುಜಾ ದನ್ಗಾರಾಲಾ ಹಾಕ್ಟುನ್ ಗಿಹುನ್ ಯೇ” ಮನ್ಹುನ್ ಸಾಂಗ್ಲ.
JOH 4:17 ತವಾ ತೀ ಬಾಯಿಲ್ ಮಾನುಸ್, “ಮನಾ ದನ್ಗೊರ್ ನಾಹಿ” ಮನ್‌ಲ್ಹಿ ಯೇಸು ತಿಲಾ ಮನ್‍ಲ್ಹಾ, “ತಲಾ ದನ್ಗೊರ್ ನಾಹಿ ಮನ್ಹುನ್ ಖರ ಸಾಂಗ್ಲಸ್,
JOH 4:18 ಖರ‍್ಯಾನಿಸ್ ತುಲಾ ಪಾಚ್ ಜಾ಼ನ್ ದನ್ಗಾರ್ ಹುತ್ತ ಫನ್ ಆತಾ ತು ಕಚಾಪ ಜ಼ಲ್ಮ ಕರ್ತೆಸ್ ತ್ಯೊ ತುಜಾ಼ ದನ್ಗೊರ್ ನವ್ಹ ತು ಮನಾ ಖರ ಸಾಂಗ್ಲಸ್”.
JOH 4:19 ತವಾ ತೀ, “ಪ್ರಭು ತು ಮನಾ ಯೊಕ್ ಪ್ರವಾದಿಚಿಗತ್ ಆಸಾ ವಾಟ್ಯೊ.
JOH 4:20 ಆಮ್ಚಾ ವಡ್ಲಾಂಚಾನಿ ಹ್ಯಾ ಗುಢ್ಯಾವ ಆರಾಧನಾ ಕಿಲಿ, ಫನ್ ಲೊಕಾಂಚಾನಿ ಆರಧನಾ ಕರಾಚಾ಼ ಜಾ಼ಗಾ ಯೆರುಸಲೇಮ್ ಮನ್ಹುನ್ ಯೆಹುದಿ ಜಾ಼ಲ್ಯಾಲ ತುಮಿ ಸಾಂಗ್ತಾಸಾ, ಮನ್‌ಲ್ಹಿ
JOH 4:21 ಯೇಸುನಿ ತಿಲಾ ಸಾಂಗ್ಲ, “ಮಾಜಿವ ಇಸ್ವಾಸ್ ಥೆವ್ ತೀ ಆನಿ ಕಂದಿಸ್ ದೇವಾಲಾ ಯೆರುಸಲೇಮಿತ್ ವ್ಹವುನಿ ಹ್ಯಾ ಗುಢ್ಯಾವ ವ್ಹವುನಿ ಆರಾಧನ್ ಕರಾಯಾ ವ್ಹನಾರ್ ನಾಹಿ ಆಸಾ ಯೊಳ್ ಯನಾರ್.
JOH 4:22 ತುಮಿ ಸಮಾರ್ಯಾಚಿ ಲೊಕ ಕುನಾಲಾ ಆರಾಧನ್ ಕರ್ತಾಸ್ ತ್ಯೊ ತುಮಾನಾ ಠಾವಾ ನಾಹಿ ಫನ್ ಆಮಿ ಯೆಹುದಿ ಲೊಕ ಆರಾಧನ್ ಕರ್ತ್ಯಾಲಾ ಆಮಾನಾ ಠಾವ ಹಾ. ಕಾ ಮಂಜೆ ಸುಟ್ನುಕ್ ಯೆಹುದ್ಯಾಂಚಿಪ್ನಿ ಯನಾರ್.
JOH 4:23 ಖರ‍್ಯಾನಿ ಆರಾಧನ್ ಕರ್ತ್ಯಾಲ ಬಾಚಿ ಆರಧನಾ ಆತ್‌ಮ್ಯಾನಿ ಖರ‍್ಯಾನಿ ಕರ್ನಾರ್ ಆಸ್ಲಾ ಯೊಳ್ ಯಯಾಲಾಗ್‍ಲ್ಯಾ ನಾಹಿತ ಸಮ್ಜುನ್ ಗೆವ್ಹಾ ತ್ಯೊ ಯೊಳ್ ಆತಾಸ್ ಆಲ್ಯಾ ಆನಿ ಆರಧನ್ ಕರ್ತ್ಯಾಲ್ಯಾ ಆಸ್‍ಲ್ಯಾನಾಸ್ ದೇವ್ ಶೊತ್ಯೊ.
JOH 4:24 ದೇವ್ ಆತ್ಮ ಹಾ ದೇವಾಲಾ ಆರಾಧನ್ ಕರ್ತ್ಯಾಲ್ಯಾಂಚಾನಿ ಆತ್‌ಮ್ಯಾನಿ ಖರ‍್ಯಾನಿ ಆರಾಧನ್ ಕರಾಯಾ ವ್ಹಯಿ ಮನ್ಹುನ್ ಸಾಂಗ್ಲ.
JOH 4:25 ತೀ ಬಾಯಿಲ್ ಮಾನುಸ್ ಯನಾರ್ ಮೆಸ್ಸಿಯಾ ಮನ್ಹುನ್ ಮನಾ ಠಾವ ಹಾ ತ್ಯೊ ಆಲಾಕಿ ಆಮಾನಾ ಸಗ್ಳ ಫುಡುನ್ ಸಾಂಗ್ನಾರ್ ಮನ್‌ಲ್ಹಿ.
JOH 4:26 ಯೇಸುನಿ ತಿಲಾ ಸಾಂಗ್ಲ, “ತುಜಿ ಸಂಗ ಬೊಲ್‌ತ್ಯಾಲಾ ಮಿಸ್ ತ್ಯೊ. ”
JOH 4:27 ತವಾಸ್ ತ್ಯಚ ಶಿಶಾ ಪರ್ತುನ್ ಮಾಗಾರ ಆಲ ಯೇಸು ಯಕ ಬಾಯಿಲ್ ಮಾನ್ಸಾ ಸಂಗ ಬೊಲ್‌ತ್ಯಾಲಾ ಬಗುನ್ ಖುಬ್ ಆಜಾಬ್ ವಾಟ್ಲ ಫನ್ ತಿಲಾ ತುಲಾ ಕ್ಯಾ ವ್ಹಯಿ? ನಾಹಿತ ತು ತಿಚಿ ಸಂಗ ಕಾ ಬೊಲ್‌ತ್ಯೊಸ್? ಮನ್ಹುನ್ ತ್ಯಾತ್‌ಲ್ಯಾ ಯಕಾನಿಬಿ ಇಚಾರ್ಲ ನಾಹಿ.
JOH 4:28 ಮಂಗ್ ತೇ ಬಾಯಿಲ್ ಮಾನ್ಸಾನಿ ಆಪ್ಲಿ ಗಾಘರ್ ತಿಥಸ್ ಸುಡುನ್ ಪೆಠತ್ ಮಾಗಾರಿ ಜಾ಼ವುನ್ ಲೊಕಾನಾ ಸಾಂಗ್ಲ,
JOH 4:29 ಮಿ ಆಜು಼ನ್ ಪರ‍ತ್ ಕೆಲ್ಯಾಲ ಸಗ್ಳ ಯಕಾ ಮಾನ್ಸಾನಿ ಮನಾ ಸಾಂಗ್ಲ ಯವುನ್ ತ್ಯಲಾ ಬಗಾ ತ್ಯೊಸ್ ಕ್ರಿಸ್ತ ಆಸಲ್?
JOH 4:30 ಮನ್ಹುನ್ ಲೊಕ ಸಗ್ಳಿ ತ್ಯಲಾ ಬಗಾಯಾ ಪೆಠತ್ನಿ ಬಾಹಿರ್ ಆಲಿತ.
JOH 4:31 ತ್ಯವ್‍ಡ್ಯಾತ್ ಯೇಸುಚಾ ಶಿಶಾಂಚಾನಿ, “ಗುರು ಜೇವಾನ್ ಖಾ ಮನ್ಹುನ್ ತ್ಯಲಾ ಇನಂತಿ ಕಿಲಿ.
JOH 4:32 ಫನ್ ತ್ಯಲಾ ಯೇಸು, “ಮಾಜಿಪ ಖಾಯಾ ಜೇವಾನ್ ಹಾ ತ್ಯಚೆ ಯಸಿ ತುಮಾನಾ ಕಾಯ್ ಠಾವ ನಾಹಿ” ಮನ್‍ಲ್ಹಾ.
JOH 4:33 ಮನ್ಹುನ್ ಶಿಶಾ ಕುನಿ ತರಿ ತ್ಯಲಾ ಆಂದಿಸ್ ಜೇವಾನ್ ಆನುನ್ ದಿಲ ಕ್ಯಾ? ಮನ್ಹುನ್ ಆಪ್‌ಲ್ಯಾತ್ ಯಕಾಮಕಾಲಾ ಇಚಾರಾಯಾ ಲಾಗ್ಲ
JOH 4:34 ಯೇಸುನಿ ತ್ಯಲಾ ಸಾಂಗ್ಲ ಮಾಜ಼ ಜೇವಾನ್ ಕುನಿ ಮನಾ ಲಾವುನ್ ದಿಲ್ಯಾ ತ್ಯಚಿ ಇಚ್ಚಾ ಪುರ್ನ ಕರಾಚಿ ಜಾ಼ಲ್ಯಾ. ಆನಿ ಮಾಜಾ ತಾಬ್ಯಾತ್ ದಿಲ್ಯಾಲಿ ಕಾಮ್ ಪುರ್ನ ಕರಾಯಾ ವ್ಹಯಿತ.
JOH 4:35 ಲಾನಿಲಾ ಆಜು಼ನ್ ಚಾರ್ ಮೈನ ರಾಖಾಯಾ ವ್ಹಯಿ ಮನ್ಹುನ್ ತುಮಿ ಮಂಥ್ಯಾಸಾ ಫನ್ ಮಿ ತುಮಾನಾ ಸಾಂಗ್ತೊ ತುಮ್ಚ ಡೊಳ ಉಗ್ಡುನ್ ಸೆತಾಂಚಿಕ್ಡ ಬಗಾ ತೀ ಕಾಪಾಯಾ ಆಲ್ಯಾತ
JOH 4:36 ಪೀಕ್ ಕ್ಯಾಪ್ನಾರ‍್ಯಾಲಾ ಆತಾ ಸಾಹಿತ್ ಕುಲ್ ಮಿಳಲ್ ಆನಿ ತ್ಯ ಪೀಕ್ ಶಾಶ್ವತ್ ಜೀವ್ನಾ ಸಾಟಿ ಗೊಳಾ ಕರ್ತ್ಯೊ ಮನ್ಹುನ್ ಪೇರ್ತ್ಯಾಲ ಆನಿ ಕ್ಯಾಪ್‌ತ್ಯಾಲ ಯಂಗ್ದಾಸ್ ಸಂತೊಶ್ ವ್ಹತ್ಯಾತ.
JOH 4:37 ಯೊಕ್ ಪೇರ್ತೊ ಆನಿ ದಿಸ್ರಾ ಕ್ಯಾಪ್ತೊ ಮನ್ಹುನ್ ಆಮಿ ಮಂತ್ಯಾಲ ಮನ್ಹ ಖರ.
JOH 4:38 ತುಮಿ ರಾಬ್‌ಲ್ಯಾ ನಸ್‌ಲ್ಯಾಲ ಪೀಕ್ ಕಾಪಾಯಾ ಸಾಟಿ ಮಿ ತುಮಾನಾ ಲಾವುನ್ ದೇತೊ ದುಸ್ರಿ ರಾಬ್ಲಿತ ಫನ್ ತ್ಯಂಚಾ ರಾಬ್‌ನ್ಯಾನಿ ತುಮಿ ಫ್ಯಾಯ್ದಾ ಗೆಥಾಸಾ ಮನ್‍ಲ್ಹಾ.
JOH 4:39 ತೇ ಪೆಠತ್ಲಿ ಖುಬ್ ಸಮಾರ‍್ಯಾ ಲೊಕಾಂಚಾನಿ ಯೇಸುವ ಇಸ್ವಾಸ್ ಥೆವ್ಲಾ ಕಾ ಮಂಜೆ ತೇ ಬಾಯಿಲ್ ಮಾನ್ಸಾನಿ ತ್ಯಚಿ ವಳಕ್ ತ್ಯನಾ ಮಿ ಕೆಲ್ಯಾಲ ಪರತೇಕ್ ಸಗ್ಳ ಮನಾ ಸಾಂಗ್ಲ.
JOH 4:40 ಸಮಾರ‍್ಯಾತ್‌ಲ್ಯಾಂಚಾನಿ ಯೇಸುಪ ಜಾ಼ವುನ್ ಆಪ್ಲಿ ಸಂಗ ರ‍್ಹಾ ಮನ್ಹುನ್ ತ್ಯಲಾ ಇನಂತಿ ಕಿಲಿ ತವಾ ತ್ಯೊ ದೊನ್ ದೀಸ್ ತಿಥ ಹುತ್ತಾ.
JOH 4:41 ತ್ಯನಿ ಸಾಂಗ್‌ಲ್ಯಾಲ್ಯಾ ಸಬ್ದ ಐಕುನ್ ಖುಬ್ ಲೊಕಾಂಚಾನಿ ಇಸ್ವಾಸ್ ಥೆವ್ಲಾ.
JOH 4:42 ತ್ಯಂಚಾನಿ ತ್ಯಾ ಬಾಯಿಲ್ ಮಾನ್ಸಾಲಾ ಆಮಿ ಆಂದಿ ತುಜ ಸಾಂಗ್ನ ಐಕುನ್ ಯೇಸುವ ಇಸ್ವಾಸ್ ಥೆವ್‍ಲ್ಥಾ. ಫನ್ ಆತಾ ಆಮಿಸ್ ತ್ಯಚ ಸಬ್ದ ಐಕ್ಲ ಮನ್ಹುನ್ ಇಸ್ವಾಸ್ ಥೆವ್‌ಲ್ಯಾ ಖರ‍್ಯಾನಿ ಹ್ಯೊಸ್ ದುನಿಯಾಲಾ ಸುಡಿವ್ನಾರಾ ಮನ್ಹುನ್ ಆತಾ ಆಮಾನಾ ಸಮಾಜ್‌ಲ್ಯಾ ಮನ್‌ಲ್ಹಿತ.
JOH 4:43 ಯೇಸು ದೊನ್ ದೀಸ್ ತಿಥ ರಾಯಲ್ಯಾ ನಂತರ್ ಗಲಿಲಾಯಾತ್ ಗೆಲಾ.
JOH 4:44 ಪ್ರವಾದಿಲಾ ಸ್ವತಾಚಾ ಗಾವಾತ್ ಮರ‍್ಯಾದ್ ನಾಹಿ ಮನ್ಹುನ್ ಯೇಸುನಿ ಸಾಂಗ್ಲ
JOH 4:45 ತ್ಯೊ ಗಲಿಲಾಯಾತ್ ಪೊಚ್ಲಾ ತವಾ ತಿತಲ್ಯಾ ಲೊಕಾಂಚಾನಿ ತ್ಯಲಾ ಸ್ವಾಗತ್ ಕೆಲಾ. ಕಾ ಮಂಜೆ ತ್ಯಂಚಾನಿ ಬಗ್‌ಲ್ಯಾಲ ಸಗ್ಳ ತ್ಯನಿ ಯೆರುಸಲೇಮಿತ್ ಸನಾಚಾ ದಿಸಾತ್ ಕೆಲ್ತ ಕಾ ಮಂಜೆ ತೀ ಸಗ್ಳಿ ಹ್ಯಾ ಯಳಾತ್ ಸನಾಲಾ ಗಿಲಿತ.
JOH 4:46 ಯೇಸುನಿ ಗಲಿಲಾಯಾಚಾ ಕಾನಾ ಗಾವಾತ್ ಆನಿ ಯಂಗ್ದಾ ಭೇಟ್ ದಿಲಿ ತಿಥಸ್ ತ್ಯನಿ ಪಾನ್ಯಾನಿ ದರಾಕ್ಶಿಚಾ಼ ರಸ್ ಕೆಲ್ಯಾಲಾ. ತ್ಯಾಸ್ ಗಾವಾತ್ ಯೊಕ್ ಸರ್ಕಾರಿ ಅಧಿಕಾರಿ ಹುತ್ತಾ ತ್ಯಚಾ಼ ಲ್ಯೊಕ್ ಕಪೆರ್ನೌಮ್ ಪೆಠತ್ ಸೀಕ್ ಪಡುನ್ ಹುತ್ತಾ.
JOH 4:47 ಯೇಸು ಯುದಾಯಾತ್ನಿ ಯವುನ್ ಆತಾ ಗಲಿಲಾಯಾತ್ ಹಾ ಮನ್ಹಾಚಿ ಬಾತ್ನಿ ತ್ಯನಿ ಐಕ್ಲಿ ಆನಿ ತ್ಯೊ ತ್ಯಚಿಪ ಜಾ಼ವುನ್ ಮರಾಯಾ ಠಕ್‌ಲ್ಯಾಲ್ಯಾ ಆಪ್‌ಲ್ಯಾ ಲೆಕಾಲಾ ಬರಾ ಕರಾಯಾ ಕಪೇರ್ನೌಮಿತ್ ಯೇ ಮನ್ಹುನ್ ಇನಂತಿ ಕೆಲಿ.
JOH 4:48 ಯೇಸುನಿ ತ್ಯಲಾ ತುಮಿ ಮುಟಿ ಮುಟಿ ಅದ್ಬುತಾಚಿ ಆನಿ ಚಮತ್ಕಾರಾಚಿ ಕಾಮ ಬಗ್‌ಲ್ಯಾ ಸಿವಾರ್ ಮಾಜಿವ ಇಸ್ವಾಸ್ ಥಿವಿತುಸ್ ನಾಹಿಸಾ ಮನ್‍ಲ್ಹಾ.
JOH 4:49 ಸರಕಾರಿ ಅಧಿಕಾರಿ ಪ್ರಭು ಮಾಜಾ಼ ಲ್ಯೊಕ್ ಮರಾಚೆ ಆಂದಿಸ್ ತು ಮಾಜಿ ಸಂಗ ಚ಼ಲ್.
JOH 4:50 ಯೇಸು ತ್ಯಲಾ ಜಾ಼ ತುಜಾ಼ ಲ್ಯೊಕ್ ಜಿತ್ತಾ ರಾನ್ಹಾರ್. ಯೇಸುಚಾ ಸಬ್ದಾವ ಇಸ್ವಾಸ್ ಥಿವುನ್ ಮಾಗಾರಾ ಗರ‍್ಹಾತ್ ಜಾ಼ಯಾ ಗೇಲಾ.
JOH 4:51 ತ್ಯೊ ಗರ‍್ಹಾತ್ ಜಾತಾನಾ ತ್ಯಚ ಆಳ್ ತ್ಯಚಿಪ ಯವುನ್ ತುಜಾ಼ ಲ್ಯೊಕ್ ಜಿತ್ತಾ ಜಾ಼ಲ್ಯಾ ಮನ್‌ಲ್ಹ.
JOH 4:52 ತ್ಯನಿ ಮಾಜಾ ಲೇಕಾಲಾ ಕಿತಿ ವಾಸ್ತಾ ಬರ ಜಾ಼ಲ? ಮನ್ಹುನ್ ಇಚಾರ್ಲ. ತವಾ ಸೇವಕಾಂಚಾನಿ ಕ್ಯಾಲ್ ದೊಪಾರಾ ಯೇಕ್ ವಾಸ್ತಾ ತ್ಯಚ಼ ತಾಪ್ ಗೇಲಾ ಮನ್‌ಲ್ಹ.
JOH 4:53 ತುಜಾ಼ ಲ್ಯೊಕ್ ಜಿತ್ತಾ ವ್ಹನಾರ್ ಮನ್ಹುನ್ ಯೇಸುನಿ ಸಾಂಗ್‌ಲ್ಯಾಲ ಹ್ಯಾಸ್ ಯಳಾಲಾ ಬಾನಿ ಸಮ್ಜುನ್ ಗೆತ್ಲ ತ್ಯನಿ ಆನಿ ತ್ಯಚಾ ಗರ‍್ಹಾತಲ್ಯಾ ಸಗ್‌ಳ್ಯಾಂಚಾನಿ ಯೇಸುವ ಇಸ್ವಾಸ್ ಥೆವ್ಲಾ.
JOH 4:54 ಯೇಸು ಯುದಾಯಾತ್ನಿ ಗಲಿಲಾಯಾತ್ ಆಲ್ಯಾವ ಕೆಲ್ಯಾಲ ದೊನ್ವ ಮೊಟ ಚಮತ್ಕಾರಾಚ಼ ಕಾಮ್ ಹ್ಯ.
JOH 5:1 ತ್ಯಾ ನಂತರ ಯೇಸು ಯೆಹುದ್ಯಾಂಚಾ಼ ಯಕಾ ಸನಾಲಾ ಯೆರುಸಲೇಮಿತ್ ಗೇಲಾ
JOH 5:2 ಯೆರುಸಲೇಮಿತ್ ಪಾಚ್ ಮಾಂಡ್ವಾಚಾನಿ ಮಿಳಾಲ್ಯಾಲ ಯಾಕ್ ತಳ ಹಾ ಇಬ್ರಿಯಾ ಬಾಶೆತ್ ತ್ಯಲಾ ಬೆತ್ಸಥ ಮಂಥ್ಯಾತ ಹ್ಯ ತಳ ಮೆಡ್ರಾಂಚ಼ ದಾರ್ ಮಂಥ್ಯಾಲ್ಯಾ ಜಾ಼ಗ್ಯಾಪ ಹಾ.
JOH 5:3 ತಳ್ಯಾಪ ಆಸ್‌ಲ್ಯಾಲ್ಯಾ ಮಾಂಡ್ವಾತ್ನಿ ಖುಬ್ ರೊಗಿ ಪಡುನ್ ಹುತ್ತ. ತ್ಯಂಚಾತ್ಲ ಥೊಡ ಆಂದ್ಳ ಹುತ್ತ. ಥೊಡ ಲಂಗ್ಡ ಹುತ್ತ ಆನಿ ಥೊಡ ಲಕ್ವಾ ಮ್ಯಾರ್‌ಲ್ಯಾಲ ರೊಗಿ ಹುತ್ತ. ತೇ ಪಾನಿ ಹಲ್‌ತ್ಯಾಲ ರಾಖಿತ್ ರಾಹಿತ,
JOH 5:4 ಕಾ ಮಂಜೆ ಪರತೇಕ್ ಖೆಪಾ ಥೊಡ್ಯಾ ಯಳಾ ನಂತರ್ ಪ್ರಭುಚಾ ಧುತ್ ಖಾಲ್ ಯವುನ್ ತಳಿತ್ಲ ಪಾನಿ ಹಲ್ವಿತಾ. ದುಖನ್ಕರ‍್ಯಾತ್ಲಾ ಕಚಾ಼ಬಿ ಯೊಕ್ ಮಾನುಸ್ ಪಾನಿ ಹಾಲ್ತಾನಾ ಆಂದಿ ಜಾ಼ತೊ ತ್ಯೊ ದುಖ್‌ನ್ಯಾತ್ನಿ ಬರಾ ವ್ಹತ್ತೊ.
JOH 5:5 ತಿಸಾವ ಆಟ್ ವರ್ಸಾ ದರ‍್ನಿ ರೊಗಾತ್ ಆಸ್‌ಲ್ಯಾಲಾ ಯೊಕ್ ತಿಥ ಪಡುನ್ ಹುತ್ತಾ.
JOH 5:6 ತ್ಯೊ ಖುಬ್ ವರ್ಸಾ ದರ‍್ನಿ ರೊಗಿ ವ್ಹವುನ್ ತಿಥ ರಾಯ್‌ಲ್ಯಾಲಾ ಯೇಸುಲಾ ಠಾವಾ ಹುತ್ತಾ. ಆನಿ ತ್ಯನಿ ತ್ಯಲಾ ಬಗುನ್ ತುಲಾ ಬರಾ ವ್ಹಯಾ ಮನ್ ಹಾ ಕ್ಯಾ? ಮನ್ಹುನ್ ಇಚಾರ್ಲ.
JOH 5:7 ತ್ಯೊ ದುಖನ್ಕರಿ, “ಪಾನಿ ಉತು ಯತಾನಾ ತಳ್ಯಾತ್ ಉತ್ರಾಯಾ ಮನಾ ಕೊನ್ ಮಜ಼ತ್ ಕರೀತ್ ನಾಹಿತ. ಮಿ ಸಗ್‌ಳ್ಯಾಂಚೆ ಆಂದಿ ಮಿ ಪಾನ್ಯಾತ್ ಉತ್ರಾಯಾ ಯತ್ನ ಕರ್ತೊ. ಫನ್ ಪರತೇಕ್ ಖೆಪಾ ಮಾಜೆ ಆಂದಿ ದುಸ್ರಾ ಉತಾರ್ತೊ” ಮನ್ಹುನ್ ಸಾಂಗ್ತೊ.
JOH 5:8 ತವಾ ಯೇಸು, “ಉಟ್! ತುಜ಼ ಹಾತ್ರುನ್ ಗಿಹುನ್ ಚ಼ಲ್” ಮನ್ಹುನ್ ಸಾಂಗ್ತೊ.
JOH 5:9 ತವಾಸ್ ತ್ಯೊ ಮಾನುಸ್ ಬರಾ ವ್ಹವುನ್, ಆಪ್ಲ ಹಾತ್ರುನ್ ಗಿಹುನ್ ಗೇಲಾ ಹ್ಯ ಸಗ್ಳ ಜಾ಼ಲ್ಯಾಲ ಸಬ್ಬತ್ ದಿಸಾ ದಿಸಿ.
JOH 5:10 ಮನ್ಹುನ್ ಬರಾ ಜಾ಼ಲ್ಯಾಲ್ಯಾ ತ್ಯಾ ಮಾನ್ಸಾಲಾ ಯೆಹುದಿ ಅಧಿಕಾರಿ, “ಆಜ಼್ ಸಬ್ಬತ್ ದೀಸ್. ತು ಸಬ್ಬತ್ ದಿಸಾದಿಸಿ ಹಾತ್ರುನ್ ಗಿಹುನ್ ಜಾ಼ಯಾಚ಼ ಆಮ್ಚ ಧರ್ಮಶಾಸ್ತಾರ್ ವಲ್ಯಾಂಡ್‌ಲ್ಯಾಚೆಗತ್” ಮನ್‍ಲ್ಹ.
JOH 5:11 ತ್ಯನಾ ತ್ಯನಿ, “ಮನಾ ಬರಾ ಕೆಲ್ಯಾಲ್ಯಾನಿ ತುಜ಼ ಹಾತ್ರುನ್ ಉಚ಼ಲುನ್ ಗಿಹುನ್ ಜಾ಼ ಮನ್ಹುನ್ ಸಾಂಗ್‌ಲ್ಯಾ” ಮಂಥೊ.
JOH 5:12 ತವಾ ತ್ಯಂಚಾನಿ, “ತುಜ಼ ಹಾತ್ರುನ್ ಉಚ಼ಲುನ್ ಗಿಹುನ್ ಜಾ಼ಯಾ ತುಲಾ ಸಾಂಗ್‌ಲ್ಯಾಲಾ ಕೊನ್? ಮನ್ಹುನ್ ಇಚಾರ್ಲ.
JOH 5:13 ಫನ್ ಬರಜಾ಼ಲ್ಯಾಲ್ಯಾ ಮಾನ್ಸಾಲಾ ಆಪ್‌ಲ್ಯಾಲಾ ಬರ ಕೆಲ್ಯಾಲಾ ಯೇಸು ಕೊನ್ ಮನ್ಹುನ್ ಠಾವಾ ನವ್ಥಾ ತ್ಯಾ ಜಾ಼ಗ್ಯಾವ ಖುಬ್ ಜ಼ನ ಹುತ್ತಿತ ಮನ್ಹುನ್ ಯೇಸು ತ್ಯಲಾ ಚು಼ಕ್ಲಾ.
JOH 5:14 ತ್ಯಾ ನಂತರ್ ಯೇಸುನಿ ತ್ಯಾ ಮಾನ್ಸಾಲಾ ದೇವ್ಳಾತ್ ಬಗುನ್ ತ್ಯಲಾ ಐಕ್ ಆತಾ ತು ಬರಾ ಜಾ಼ಲ್ಯಾಸ್ ಹಿತ್ನಿ ಮೊರ‍್ಹ ಪಾಪ್ ಕರಾಚ಼ ಶೊಡ್ ಹ್ಯನಿ ತುಲಾ ಕಾಯ್ ನಾಸ್ ವ್ಹವು ನಾಹಿ.
JOH 5:15 ತವಾ ತ್ಯಾ ಮಾನ್ಸಾನಿ ಯೆಹುದ್ಯಾಂಚಿಪ ಜಾ಼ವುನ್, “ಮನಾ ಬರ ಕೆಲ್ಯಾಲ ಯೇಸುನಿಸ್” ಮನ್ಹುನ್ ಸಾಂಗ್ಲ
JOH 5:16 ಯೇಸುನಿ ಹಿ ಕಾಮ ಸಬ್ಬತ್ ದಿಸಾದಿಸಿ ಕಿಲಿತ ಮನ್ಹುನ್ ಯೆಹುದಿ ತ್ಯಲಾ ತರಾಸ್ ದಿಯಾಲಾಗ್ಲ.
JOH 5:17 ಫನ್ ಯೇಸುನಿ ತ್ಯನಾ ಸಾಂಗ್ಲ, “ಮಾಜಾ಼ ಬಾ ಕವಾಬಿ ಕಾಮ್ ಕರೀತ್ ರಾಥೊ ಮನ್ಹುನ್ ಮಿಬಿ ಮಾಜಿ ಕಾಮ ಕರಾಯಾ ವ್ಹಯಿತ. ”
JOH 5:18 ಹ್ಯಾ ಸಾಂಗನ್ಯಾನಿ ಯೆಹುದಿ ಅದಿಕಾರ್ಯಾಂಚಾನಿ ಯೇಸುಲಾ ಮಾರುನ್ ಟಾಕಾಯಾ ಘಟ್ ತಿರ್ಮಾನ್ ಕೆಲಾ, ಸಬ್ಬತ್ ವಲ್ಯಾಂಡಾಚಾ಼ ತ್ಯವ್ಡಸ್ ನವ್ಹ ದೇವಾಲಾ ಆಪ್ಲಾ ಬಾ ಮಂತ್ಯೊ ಆನಿ ಆಪ್‌ಲ್ಯಾಲಾ ದೇವಾ ಶಾರ್ಕಾ ಕರ್ತ್ಯೊ.
JOH 5:19 ತ್ಯಲಾ ಯೇಸು ಆಸಾ ಮನ್‍ಲ್ಹಾ ಮಿ ತುಮಾನಾ ಖರತ್ಯ ಸಾಂಗ್ತೊ ಲ್ಯೊಕ್ ಆಪ್ಲೆ ಆಪ್ನು ಕಾಯೇಕ್ ಕರೀತ್ನಾಹಿ ಬಾನಿ ಕೆಲ್ಯಾಲಿ ಕಾಮ ಬಗುನ್ ಲ್ಯೊಕ್ ತಸಿಸ್.
JOH 5:20 ಬಾ ಲೇಕಾಚಿ ಮಾಯಾ ಕರ್ತೊ ಆನಿ ಆಪ್ನು ಕರ್ತ್ಯಾಲಿ ಸಗ್ಳಿ ಕಾಮ ಲೇಕಾಲಾ ದ್ಯಾವ್ತೊ. ಆನಿ ಹ್ಯಚಿವ್ನಿ ಖುಬ್ ಕಾಮ ಬಗುನ್ ತುಮಿ ಸಗ್ಳಿ ಗಾಭಾರ್ಸಿಲಾ.
JOH 5:21 ಬಾ ಮೆಲ್ಯಾಲ್ಯಾತ್ನಿ ಉಠ್ವುನ್ ತ್ಯನಾ ಜೀವ್ ದೇತೊ. ತೇಸ್ ತರನಿ ಲ್ಯೊಕ್ ಆಪ್ನು ಆಪ್‌ಲ್ಯಾಲಾ ವ್ಹಯಿ ಜಾ಼ಲ್ಯಾಲ್ಯಾನಾ ಜೀವ್ ದೇತೊ.
JOH 5:22 ಯವ್ಡಸ್ ನವ್ಹ ಬಾ ಕುನಾಚಾ಼ ನ್ಯಾಯಿ ತಿರ್ಮಾನ್ ಕರೀತ್ನಾಹಿ ಫನ್ ಬಾನಿ ನ್ಯಾಯಿ ತಿರ್ಮಾನ್ ಕರಾಚಾ಼ ಸಗ್ಳಾ ಹುಕುಮ್ ಲೇಕಾಲಾ ದಿಲ್ಯಾ.
JOH 5:23 ಮನ್ಹುನ್ ಸಗ್‌ಳ್ಯಾಂಚಾನಿ ಬಾಲಾ ಮರ‍್ಯಾದ್ ದೆತ್ಯಾಶಾರ್ಕಿ ಲೇಕಾಲಾಬಿ ಮರ‍್ಯಾದ್ ದಿಯಾವ್ಹಯಿ ಮನ್ಹುನ್ ದೇವಾನಿ ಆಸ ಕೆಲ. ಲೇಕಾಲಾ ಮರ‍್ಯಾದ್ ದಿಯಿತ್ ನಸ್ನಾರಾ ತ್ಯಲಾ ಲಾವುನ್ ದಿಲ್ಯಾಲ್ಯಾ ಬಾಲಾಬಿ ಮರ‍್ಯಾದ್ ದಿಯಿನಸ್ನಾರಾ ಜಾ಼ಲ್ಯಾ.
JOH 5:24 ಮಿ ತುಮಾನಾ ಖರತ್ಯ ಸಾಂಗ್ತೊ ಮಾಜಿ ಬುಲಿ ಐಕುನ್ ಮನಾ ಲಾವುನ್ ದಿಲ್ಯಾಲ್ಯಾವ ಇಸ್ವಾಸ್ ಥೆವ್‌ತ್ಯಾಲಾ ಶಾಶ್ವತ್ ಜೀವ್ ಗೇನಾರ್ ತ್ಯಚಾ಼ ನ್ಯಾಯಿ ತಿರ್ಮಾನ್ ವ್ಹಯಿತ್ ನಾಹಿ. ತ್ಯೊ ಆತಾಸ್ ಮರ್ನಾತ್ನಿ ಪಾರ್ ವ್ಹವುನ್ ಜೀವ್ ಗೇತಲ್ಯಾ.
JOH 5:25 ಮಿ ತುಮಾನಾ ಖರತ್ಯ ಸಾಂಗ್ತೊ ಮೆಲ್ಯಾಲಿ ದೇವಾಚಾ ಲೇಕಾಚಿ ಬುಲಿ ಐಕಾ ದೀಸ್ ಯನಾರ್ ತೇ ಆತಾಸ್ ಆಲ್ಯಾತ ಐಕ್‍ತ್ಯಾಲಿ ಜೀವ್ ಗೆತ್ಯಾತ.
JOH 5:26 ಬಾನಿ ಜೀವ್ ದೇತ್ಯಾಲ ಬಳ್ ಆಪ್ನು ಗೆತಲ್ಯಾ ಶಾರ್ಕ ಲೇಕಾಲಾಬಿ ಜೀವ್‌ ದೆತ್ಯಾಲ ಬಳ್ ದಿಲ್ಯಾ
JOH 5:27 ಆನಿ ನ್ಯಾಯಿ ತಿರ್ಮಾನ್ ಕರಾಸಾಚಾ಼ ಹುಕುಮ್ ಬಾನಿ ಲೇಕಾಲಾ ದಿಲ್ಯಾ ಕಾಮಂಜೆ ತ್ಯೊ ಮಾನ್ಸಾಚಾ಼ ಲ್ಯೊಕ್ ಜಾ಼ಲ್ಯಾ.
JOH 5:28 ಮನ್ಹುನ್ ಹ್ಯಚೆ ಗುಶ್ಟಿತ್ ಗಾಬ್ರುನಕೊಸಾ ಕಾಮಂಜೆ ಮಸುರ್ಡಿತ್ಲಿ ಸಗ್ಳಿ ತ್ಯಚಿ ಬುಲಿ ಐಕಾಚ಼ ದೀಸ್ ಯನಾರ್.
JOH 5:29 ಆನಿ ತೇ ಆಪ್ಲೆ ಮಸುರ್ಡಿತ್ನಿ ಉಠುನ್ ಯನಾರ್: ಕುನಿ ಚಾ಼ಂಗ್ಲ ಕಾಮ ಕೆಲ್ಯಾ ತ್ಯೊ ಮರ್ನಾತ್ನಿ ಉಠುನ್ ಶಾಶ್ವತ್ ಜೀವ್ ಗೆನ್ಹಾರ್, ಆನಿ ಕುನಿ ಬುರ್ಸ ಕೆಲ್ಯಾ ತ್ಯೊ ಪುನರುಥಾನ್ ಫನ್ ತ್ಯನಾ ಶಿಕ್ಶಾ ವ್ಹತಿ.
JOH 5:30 ಮಾಜಾನಿಸ್ ಮನಾ ಕಾಯೇಕ್ ಕರಾಯಾ ವ್ಹಯಿತ್ನಾಹಿ. ಫನ್ ನಿಸ್ಥ ಬಾನಿ ಸಾಂಗ್‌ಲ್ಯಾಲ ಐಕುನ್ ತ್ಯಚಿಗತ್ ಮಿ ನ್ಯಾಯಿ ಕರ್ತೊ ಮನ್ಹುನ್ ಮಾಜಾ಼ ನ್ಯಾಯಿ ಶಾರ್ಕಾ ಹಾ. ಕಾಮಂಜೆ ಮಿ ಮಾಜಾ ಮನಾ ಶಾರ್ಕ ಕರೀತ್ ನಾಹಿ ಮನಾ ಲಾವುನ್ ದಿಲ್ಯಾಲ್ಯಾ ಮಾಜಾ ಬಾಚಾ ಮನಾ ಶಾರ್ಕ ಕರ್ತೊ.
JOH 5:31 ಮಾಜೆ ಗುಶ್ಟಿತ್ ಮಾಜಿ ಮಿಸ್ ಸಾಕ್ಶಿ ಸಾಂಗ್ಲಿತ ಮಾಜೆ ಸಾಕ್ಶಿಲಾ ಕಾಯ್ ಕಿಮ್ಮತ್ ನಾಹಿ.
JOH 5:32 ಫನ್ ಮಾಜಾ ಗುಶ್ಟಿಸ್ ಸಾಕ್ಶಿ ಸಾಂಗ್‌ತ್ಯಾಲಾ ಯೊಕ್ ಮಾನುಸ್ ಹಾ. ತ್ಯೊ ಸಾಂಗ್‌ತ್ಯಾಲಾ ಸಾಕ್ಶಿ ಖರಿ ಹಾ ಮನ್ಹುನ್ ಠಾವ ಹಾ.
JOH 5:33 ತುಮಿ ಯೊಹಾನಾಪ ಸಾಕ್ಶಿ ಸಾಂಗ್ನಾರ‍್ಯಾನಾ ಲಾವುನ್ ದಿಲ್ಯಾಸಾ, ತ್ಯಂಚಾನಿ ತುಮಾನಾ ಖರ ಸಾಂಗ್ಲ
JOH 5:34 ಫನ್ ಮಾಜೆ ಗುಶ್ಟಿತ್ ಲೊಕಾನಾ ಸಾಂಗಾಯಾ ಕಚಾ ಮಾನ್ಸಾಚಿ ಸಾಕ್ಶಿ ವ್ಹಯಿ ಮನ್ಹುನ್ ನಾಹಿ ಫನ್ ತುಮಾನಾ ರಕ್ಶನ್ ವ್ಹಯಾ ವ್ಹಯಿ ಮನ್ಹುನ್ ಮಿ ಹ್ಯಾ ಗುಶ್ಟಿ ತುಮಾನಾ ಸಾಂಗ್‌ತ್ಯೊ.
JOH 5:35 ಯೊಹಾನ್ ಪೆಟ್ಯಾಲ್ಯಾ ಆನಿ ಉಜಿಡ್ ದೇತ್ಯಾಲ್ಯಾ ದಿವ್ಯಾಚೆಗತ್ ಹುತ್ತಾ, ಫನ್ ಥೊಡಾ ಯೊಳ್ ತುಮಿ ತ್ಯೊ ಉಜಿಡ್ ಗಿಹ್ಯಾ ಬಗ್ಲಾಸಾ.
JOH 5:36 ಫನ್ ಮಾಜಿ ಸಾಕ್ಶಿ ಯೊಹಾನಾಚೆ ಸಾಕ್ಶಿವ್ನಿ ಮುಟಿ ಜಾ಼ಲೆ: ಕಾ ಮಂಜೆ ಬಾನಿ ಕಚ಼ ಕಾಮ್ ಪುರ್ನ ಕರಾಯಾ ಮನಾ ಒಪಸಲ್ಯಾ ಮಿ ತೀಸ್ ಕಾಮ ಕರ್ತ್ಯೊ. ಆನಿ ಬಾನಿ ಮನಾ ಲಾವುನ್ ದಿಲ್ಯಾ ಮನ್ಹುನ್ ಹಿ ಕಾಮಸ್ ಮಾಜಿ ಸಾಕ್ಶಿ ಜಾ಼ಲ್ಯಾತ.
JOH 5:37 ಮನಾ ಲಾವುನ್ ದಿಲ್ಯಾಲಾ ಬಾಸ್ ಮಾಜಿ ಸಾಕ್ಶಿ ಜಾ಼ಲ್ಯಾ. ಫನ್ ತುಮಿ ತ್ಯಸಾಚಾ಼ ಆವಾಜ್ ಕಂದಿಸ್ ಐಕ್ಲ ನಾಹಿಸಾ. ತ್ಯಚ಼ ರುಪ್ ಕಂದಿ ಬಗ್ಲ ನಾಹಿಸಾ.
JOH 5:38 ಆನಿ ಬಾನಿ ಸಾಂಗ್‌ಲ್ಯಾಲಾ ಸಾಂಗ್ ತುಮ್ಚಿಪ ನಾಹಿ ಕಾಮಂಜೆ ಬಾನಿ ಲಾವುನ್ ದಿಲ್ಯಾಲ್ಯಾವ ತುಮಿ ಇಸ್ವಾಸ್ ಥಿವಿತ್ ನಾಹಿಸಾ.
JOH 5:39 ತುಮಿ ಶಾಸ್ತಾರ ವಾಚಿವ್ತಾಸಾ ಹ್ಯನಿ ಶಾಶ್ವತ್ ಜೀವ್ ಗಾವ್ತೊ ಮನ್ಹುನ್ ಯವಸ್ಥಾಸಾ ಫನ್ ಹಿ ಸಗ್ಳಿ ಶಾಸ್ತಾರ ಮಾಜಿ ಸಾಕ್ಶಿ ದೆತ್ಯಾತ.
JOH 5:40 ಆಜುನ್ಬಿ ತುಮಿ ಶಾಶ್ವತ್ ಜೀವ್ ಗಿಹ್ಯಾ ಮಾಜಿಪ ಯಯಾ ಮನ್ ಕರೀತ್ ನಾಹಿಸಾ.
JOH 5:41 ಮನಾ ಮಾನ್ಸಾಂಚಾನಿ ವವ್ಯಾಳಾಚ಼ ನಕೊ.
JOH 5:42 ಫನ್ ತುಮಿ ಕಸ್ಲಿ ಮಾನ್ಸ ಹಾಸಾತಿ ಮನಾ ಠಾವಿ ಹಾಸಾ ತುಮಾನಾ ದೇವಾವ ಮಾಯಾ ನಾಹಿ ಮನ್ಹುನ್ ಮನಾ ಸಮಾಜಲ್ಯಾ.
JOH 5:43 ಮಿ ಮಾಜಾ ಬಾಚಾ ಹುಕ್ಮಾನಿ ಆಲ್ಯೊ, ತರಿಬಿ ತುಮಿ ಮನಾ ಗಿಹಿತ್ ನಾಹಿಸಾ. ಫನ್ ಕಚಾ಼ ತರಿ ಯೊಕ್ ಆಪ್‌ಲ್ಯಾ ಸ್ವತಾಚಾ ಹುಕ್ಮಾನಿ ಯವುನ್ ಆಪ್ಲಿ ಸಾಟಿ ಬೊಲ್ಲಾತ ತುಮಿ ತ್ಯಲಾ ಗೆಥಾಸಾ.
JOH 5:44 ತುಮಿ ದುಸ್‌ರ‍್ಯಾಪ್ನಿ ಮರ‍್ಯಾದ್ ವ್ಹಯಿ ಮಂಥಾಸಾ ಫನ್ ಯಕಾ ದೇವಾಪ್ನಿ ಯತ್ಯಾಲಿ ಮರ‍್ಯಾದ್ ಗಿಹ್ಯಾ ತುಮಿ ಕಂದಿಸ್ ಮನ್ ಕರೀತ್ ನಾಹಿಸಾ ಆನಿ ತುಮಿ ಮಾಜಿವ ಕಸಾ ಇಸ್ವಾಸ್ ಥಿವ್ಸಿಲಾ?
JOH 5:45 ಮಿ ದೇವಾಚೆ ಮೊರ‍್ಹ ತುಮಿ ಚು಼ಕಿಚಿ ಆಸ ಸಾಂಗ್ನಾರಾ ಮನ್ಹುನ್ ಯವಜು಼ನಕೊಸಾ. ತುಮಿ ಚು಼ಕ್‌ ಕರ್ತ್ಯಾಲಿ ಮನ್ಹುನ್ ತುಮಿ ಇಸ್ವಾಸ್ ಥೆವ್‌ಲ್ಯಾಲಾ ಮೊಶೆಚಾ಼ ನೇಮ್ ದಾವುನ್ ದೇನಾರ.
JOH 5:46 ತುಮಿ ಖರ‍್ಯಾನಿಸ್ ಮೊಶೆವ ಇಸ್ವಾಸ್ ಥೆವ್‌ಲ್ಯಾವ ತುಮಿ ಮಾಜಿವಬಿ ಇಸ್ವಾಸ್ ಥಿವಿತಾಸಾ ಕಾಮಂಜೆ ತ್ಯನಿ ಮಾಜೆ ಗುಶ್ಟಿತ್ ಲಿವ್‌ಲ್ಯಾ.
JOH 5:47 ಫನ್ ಆಜು಼ನ್ಬಿ ಮೊಶೆನಿ ಲಿವ್‌ಲ್ಯಾಲ್ಯಾವ ತುಮಿ ಇಸ್ವಾಸ್ ಥೆವ್ಲಾ ನಾಹಿಸಾತ, ಮಿ ಸಾಂಗ್‌ಲ್ಯಾಲ್ಯಾವ ತುಮಿ ಕಸಾ ಇಸ್ವಾಸ್ ಥಿವ್ಸಿಲಾ?
JOH 6:1 ನಂತರ್ ಯೇಸು ಗಲಿಲಾಯ್ ಸಮೀಂದೊರ್ ವಲ್ಯಾಂಡುನ್ ಪಲಿಕ್ಡ ಗೇಲಾ. ತ್ಯಲಾಸ್ ತಿಬೇರಿಯಾ ಸಮಿಂದೊರ್ ಮಂಥ್ಯಾತ.
JOH 6:2 ಖುಬ್ ಲೊಕ ತ್ಯಚೆ ಮಾಗ್ನಿ ಗಿಲಿತ ಕಾಮಂಜೆ ತ್ಯಂಚಾನಿ ಯೇಸುನಿಸ ರೊಗಿನಾ ಬರ ಕೆಲ್ಯಾಲ ಚಮತ್ಕಾರ್ ಬಗ್ಲ.
JOH 6:3 ತವಾ ಯೇಸು ಕನ್ಯಾವ ಚ಼ಡುನ್ ಆಪ್‌ಲ್ಯಾ ಶಿಶಾಂಚೆ ಸಂಗ ಬಸ್ಲಾ.
JOH 6:4 ಯೆಹುದ್ಯಾಂಚಾ಼ ವಲ್ಯಾಂಡಾಚಾ಼ ಸನ್ ಖುಬ್ ಜ಼ವಳ್ ಆಲ್ಥಾ.
JOH 6:5 ಯೇಸುಲಾ ಆಪ್ಲಿಪ ಯತ್ಯಾಲಾ ಲೊಕಾಂಚಾ಼ ಹಿಂಡ್ ದಿಸ್ಲಾ ತವಾ ಫಿಲಿಪ್ಪಾಲಾ, “ಹ್ಯಾ ಸಗ್‌ಳ್ಯಾ ಲೊಕಾನಾ ಪುರಜೊ಼ಗ ಜೇವಾನ್ ಆಮಿ ಕುಟ್ನಿ ಆನುಯಾ? ಮನ್ಹುನ್ ಇಚಾರ್ತೊ.
JOH 6:6 ಪಿಲಿಪಾಚಿ ಪಾರಕ್ ಕರಾಯಾ ಯೇಸುನಿ ಆಸ ಇಚಾರ್ಲ. ಫನ್ ಖರ‍್ಯಾನಿಸ್ ಆಪ್ನು ಕರಾಯಾ ವ್ಹಯಿ ಜಾ಼ಲ್ಯಾಲ ಕಾಮ್ ಆಂದಿಸ್ ತ್ಯಚಾ ಮನಾತ್ ಹುತ್ತ.
JOH 6:7 ಫಿಲಿಪ್ಪ ಮನ್ಲಾ, “ಹಿತ್ತ ಆಸ್‌ಲ್ಯಾಲ್ಯಾ ಪರತೇಕಾಲಾ ಥುಡಿ ಥುಡಿ ಬಾಕ್ರಿ ದಿಯಾ ವ್ಹಯಿತ, ದೊನ್ಸೆವ್ನಿ ಆಗಾವ್ ಚಾ಼ಂದಿಚ಼ ಆನ ವ್ಹಯಿತ. ”
JOH 6:8 ಯೇಸುಚಾ಼ ಆನಿ ಯೊಕ್ ಶಿಶಾ ಜಾ಼ಲ್ಯಾಲ್ಯಾ ಆಂದ್ರೆಯಾ ಸಿಮೊನಾನಿ ಪೇತ್ರಾಚಾ಼ ಬಾಹುಜಾ಼ಲ್ಯಾಲಾ,
JOH 6:9 ಅಂದ್ರೆಯ್ ಹಿತ್ತ ಆಸ್‌ಲ್ಯಾಲ್ಯಾ ಯಕಾ ಪ್ಯೊರ್ಗ್ಯಾಪ ಗವ್ಹಾಚಾ ಪಾಚ಼್ ಬಾಕ್‌ರ‍್ಯಾ ಹಾತ್ತಾ ಆನಿ ದೊನ್ ಮಾಸ ಹಾತ್ತ. ಫನ್ ತ್ಯಾ ಯವ್‌ಡ್ಯಾ ಲೊಕಾನಾ ಪುರ್ನಾರ್ ನಾಹಿತ, ಮನ್ಲಾ.
JOH 6:10 ಯೇಸು ಲೊಕಾನಾ ಬಸಾಯಾ ಸಾಂಗಾ ಮನ್ಲಾ ತ್ಯಾ ಜಾಗ್ಯಾತ್ ಗವಾತ್ ಲ ವಾಡ್ಲ ಹುತ್ತ ತಿಥ ಬಸ್‌ಲ್ಯಾಲ್ಯಾತ್ ಕಮಿಸ್ ಕಮಿ ಪಾಚ಼್ ಹಾಜಾ಼ರ್ ಗಡಿಸ್ ಹುತ್ತ.
JOH 6:11 ನಂತರ್ ಯೇಸುನಿ ತ್ಯಾ ಬಾಕ್‌ರ‍್ಯಾ ಗಿಹುನ್ ತ್ಯಂಚಿಸಾಟಿ ದೇವಾಲಾ ಧನ್ಯಾವಾದ್ ಸಾಂಗುನ್. ಬಸ್‌ಲ್ಯಾಲ್ಯಾ ಲೊಕಾನಾ ವ್ಯಾಟ್‌ಲ್ಯಾ. ತ್ಯನಿ ಮಾಶಾನಾಬಿ ತಸಸ್ ಕೆಲ. ಸಗ್‌ಳ್ಯಾಂಚಾನಿ ಆಪ್‌ಲ್ಯಾಲಾ ವ್ಹಯಿ ತ್ಯವ್ಡ ಖಾಲ.
JOH 6:12 ತ್ಯಂಚ಼ ಸಗ್‌ಳ್ಯಾಂಚ಼ ಪ್ವಾಟ್ ಬರ್ಲ ತವಾ ಯೇಸುನಿ ಸಾಂಗ್ಲ ಆಪ್‍ಲ್ಯಾ ಶಿಶಾನಾ ಉರ್ಲ್ಯಾಲ ತುಕ್ಡ ಗೊಳಾ ಕರಾ ಕಾ ಮಂಜೆ ಕಚ಼ಸ್ ಹಾಳ್ ವ್ಹವುನಾಹಿ.
JOH 6:13 ಆನಿ ಶಿಶಾಂಚಾನಿ ಲೊಕಾನಾ ವ್ಯಾಟ್‌ಲ್ಯಾಲ್ಯಾ ಗವ್ಹಾಚಾ ಪಾಚ಼್ ಬಾಕ್‌ರ‍್ಯಾಂಚಾ ಉರ್ಲ್ಯಾಲ್ಯಾ ತುಕ್‌ಡ್ಯಾಂಚಾನಿ ಬಾರಾ ಬುಟ್ಯಾ ಬರ್ಲ್ಯಾ.
JOH 6:14 ಯೇಸುನಿ ಕೆಲ್ಯಾಲ ಚಮತ್ಕಾರಾಚ಼ ಕಾಮ್ ಬಗ್‌ಲ್ಯಾ ನಂತರ್ ಲೊಕ, ಹೆ ದುನೆತ್ ಯಯಾಚಾ಼ ಆಸ್‌ಲ್ಯಾಲಾ ಪ್ರವಾದಿ ಖರ‍್ಯಾನಿ ಹ್ಯೊಸ್, ಮನ್ಹಾಯಾ ಲಾಗ್ಲಿತ. ”
JOH 6:15 ಆಪ್‌ಲ್ಯಾಲಾ ಬಳ್ ಜು಼ರಿನಿ ರಾಜಾ಼ ಕರಾಯಾ ಲೊಕ ಯವಸ್‌ತ್ಯಾತ ಮನ್ಹುನ್ ಯೇಸುಲಾ ಸಮಾಜ಼್ಲ ಹುತ್ತ. ಮನ್ಹುನ್ ತ್ಯೊ ತಿಥ್ನಿ ಆಪ್ನು ಯಕ್ಲಾಸ್ ಪರತ್ ಕನ್ಯಾಪ ಆನಿ ಗೇಲಾ.
JOH 6:16 ತಿಸಿ ಶಾಂಜ಼್ ಜಾ಼ಲಿ ತವಾ ಯೇಸುಚ಼ ಶಿಶಾ ಸಮಿಂದೊರಾತ್ ಗೇಲ.
JOH 6:17 ತವಾ ಶಿಶಾ ವ್ಹಡಿತ್ ಚ಼ಡುನ್ ಸಮಿಂದೋರಾಚೆ ಪಲಿಕ್ಡ ಕಪೇರ್ನೌಮಿತ್ ಜಾ಼ಯಿತ ತವಾ ಆಂದಾರ್ ಜಾ಼ಲ್ಥಾ. ಆನಿ ಯೇಸು ತ್ಯಂಚಿಪ ಆಜು಼ನ್ ಆಲಾ ನವ್ಥಾ.
JOH 6:18 ತವಾ ಖುಬ್ ಜೊ಼ರ್ ವಾರ ಸುಟ್ಲ ಹುತ್ತ ಸಮಿಂದೊರಾಚಾ ಲ್ವಾಟಾ ಮೊಟ್ಯಾನಿ ಯಯಿತ್ಯಾ.
JOH 6:19 ತೇ ಹುಟ್ ಗಾಲಿತ್ ಜ಼ವ ಜ಼ವಳ್ ತೀನ್ ಚಾರ್ ಮೈಲ್ ವ್ಹಡಿ ಚಾ಼ಲಿವಲ್ಯಾ ನಂತರ್ ಯೇಸುಲಾ ಬಗ್ಲಾ. ತ್ಯೊ ಪಾನ್ಯಾವ ಚಾ಼ಲತ್ ವ್ಹಡಿಪ ಯತ್ಯಾಲಾ ಬಗುನ್ ತೇ ಬಿಹ್ಯಾಲ.
JOH 6:20 ಯೇಸು ತ್ಯನಾ, “ಭಿಹುನಕೊಸಾ, ಮೀಸ್ ತ್ಯೊ” ಮನ್ಲಾ
JOH 6:21 ತವಾ ತೇ ಯೇಸುಲಾ ವ್ಹಡಿತ್ ಗಿಹ್ಯಾ ವ್ಹಯಿ ಮನ್ಹಿತ. ತ್ಯವ್‌ಡ್ಯಾತ್ ತೇ ಜಾ಼ಯಾಚಾ ಜಾ಼ಗ್ಯಾವ ವ್ಹಡಿ ಪುಚ್ಲಿ ಹುತ್ತಿ.
JOH 6:22 ದುಸ್ರೆ ದೀಸಿ. ಥುಡಿ ಲೊಕ ಸಮಿಂದೊರಾಚೆ ಪಲಿಕ್ಡ ರಾಯ್ಲಿ ಹುತ್ತಿತ ಯೇಸು ಆಪ್‌ಲ್ಯಾ ಶಿಶಾಂಚೆ ಸಂಗ ವ್ಹಡಿತ್ನೀ ಗೇಲಾ ನಾಹಿ ಮನ್ಹುನ್ ಹ್ಯಾ ಲೊಕಾನಾ ಠಾವ ಹುತ್ತ. ಯೇಸುಚ಼ ಶಿಶಾ ತ್ಯವ್ಡಸ್ ವ್ಹಡಿತ್ನಿ ಗೇಲ್ಯಾತ ಆನಿ ಯೇಕುಸ್ ವ್ಹಡಿ ತಿಥ ಹುತ್ತಿ ಮನ್ಹುನ್ ತ್ಯನಾ ಠಾವಿ ಹುತ್ತಿ ಕಾ ಮಂಜೆ ತೇ ತ್ಯಲಾ ಯಕ್‌ಲ್ಯಾಲಾಸ್ ಮಾಗ ಸುಡುನ್ ಗೆಲ್ತ.
JOH 6:23 ತವಾ ದುಸ್‌ರ‍್ಯಾ ವ್ಹಡ್ಯಾ ತಿಬೇರಿಯಾಚಾ ಸಮಿಂದೊರಾತ್ನಿ ಪ್ರಭುನಿ ದನ್ಯಾವಾದ್ ಸಾಂಗ್‌ಲ್ಯಾ ನಂತರ್ ದಿಲ್ಯಾಲ್ಯಾ ಬಾಕ್‌ರ‍್ಯಾ ಲೊಕಾಂಚಾನಿ ಖಾಲ್ಯಾಲ್ಯಾ ಜಾ಼ಗ್ಯಾಚೆ ಜ಼ವಳ್ ಡೆಗವ ಯವುನ್ ಪುಚ್ಲಿತ.
JOH 6:24 ಯೇಸು ಆನಿ ತ್ಯಚ಼ ಶಿಶಾ ತಿಥ ನಸ್‌ಲ್ಯಾಲ ಬಗುನ್ ವ್ಹಡಿತ್ ಚ಼ಡುನ್ ಯೇಸುಲಾ ಸುದಿತ್ ಕಪೇರ್ನೌಮಿತ್ ಗಿಲಿತ.
JOH 6:25 ಲೊಕಾಂಚಾನಿ ಯೇಸುಲಾ ಸಮಿಂದೊರಾಚೆ ಪಲಿಕ್ಡ ದರವ ಬಗ್ಲಾ ಆನಿ ತ್ಯಂಚಾನಿ ತ್ಯಲಾ ಗುರು ತು ಹಿತ್ತ ಕವಾ ಆಲಾಸ್? ಮನ್ಹುನ್ ಇಚಾರ್ಲ.
JOH 6:26 ಯೇಸು ಮನ್ಲಾ, “ಮಿ ತುಮಾನಾ ಖರ ಸಾಂಗ್ತೊ ತುಮಿ ಮಾಜಿ ಚಮತ್ಕಾರಾಚಿ ಕಾಮ ಬಗುನ್‌ ತುಮಿ ಮನಾ ಶೊತ್ಯಾಲಿ ನವ್ಹಸಾ ತುಮಾನಾ ಪ್ವಾಟ್ಬ ಖಾಯಾ ಗಾವ್ಲ ಮನ್ಹುನ್ ಶೊತ್ಯಾಸಾ.
JOH 6:27 ಬಾದ್ ವ್ಹತ್ಯಾಲ್ಯಾ ಜೇವ್ನಾಲಾ ರಾಬು ನಕೊಸಾ ಫನ್ ಶಾಶ್ವತ್ ಜೀವ್ ದೆತ್ಯಾಲ್ಯಾ ಜೆವ್ನಾಸಾಟಿ ರಾಬಾ ತ್ಯ ಮಾನ್ಸಾಚಾ಼ ಲ್ಯೊಕ್ ದೆನಾರ್ ತ್ಯಚಿವ ಬಾ ದೇವಾನಿ ಹುಕ್ಮಾಚಾ಼ ಶಿಕ್ಕಾ ಥೆವ್‌ಲ್ಯಾ ಮನ್ಹುನ್ ಸಾಂಗ್ತೊ.
JOH 6:28 ಲೊಕಾಂಚಾನಿ ಯೇಸುಲಾ ಇಚಾರ್ಲ, “ಆಮಿ ಕಸ್ಲಿ ಕಾಮ ಕರಾಯಾ ವ್ಹಯಿತ ಮನ್ಹುನ್ ದೇವ್ ಮಂಥೊ. ”
JOH 6:29 “ದೇವಾನಿ ಲಾವುನ್ ದಿಲ್ಯಾಲ್ಯಾವ ತುಮಿ ಇಸ್ವಾಸ್ ಥೆವಾಯಾ ವ್ಹಯಿಸಾ ಹಿ ಕಾಮ ದೇವ್ ತುಮ್ಚಿಪ್ನಿ ಬಗ್ತೊ.” ಮನ್ಲಾ
JOH 6:30 ತವಾ ಲೊಕ ದೇವಾಪ್ನಿ ಲಾವುನ್ ದಿಲ್ಯಾಲಾ ತುಸ್ ಮನ್ಹುನ್ ಖರ ಕರಾಯಾ ತು ಕಸ್ಲಿ ಚಮತ್ಕಾರಾಚಿ ಕಾಮ ಕರ್ನಾರ್
JOH 6:31 ಆಮ್ಚಾ ವಡ್ಲಾಂಚಾನಿ ರಾನಾತ್ ದಿಲ್ಯಾಲಾ ಮನ್ನಾ ಖಾಲ ಆಸ ಹ್ಯಾ ಶಾಸ್ತಾರಾತ್ ಲಿವ್‌ಲ್ಯಾ ತ್ಯನಾ ತ್ಯನಿ ಖಾಯಾ ಸ್ವರ್ಗಾತ್ನಿ ಬಾಕ್ರಿ ದಿಲಿ. ಮನ್ಲಿತ
JOH 6:32 ತವಾ,ಯೆಸು “ಮಿ ತುಮಾನಾ ಖರ ಸಾಂಗ್ತೊ ತುಮ್ಚಾ ಲೊಕಾನಾ ಸ್ವರ್ಗಾತ್ನಿ ಬಾಕ್ರಿ ದಿಲ್ಯಾಲಿ ಮೊಶೆನಿ ನವ್ಹ ಮಾಜಾ ಬಾನಿ ಪರಲೊಕಾತ್ನಿ ಖರಿ ಬಾಕ್ರಿ ದಿಲೆ.
JOH 6:33 ದೇವ್ ದೇತ್ಯಾಲಿ ತೀ ಬಾಕ್ರಿ ಸ್ವರ್ಗಾತ್ನಿ ಉತ್ರುನ್ ಆಲೆ ಆನಿ ದುನೆಲಾ ಜೀವ್ ದಿತಿ.ಮನ್ಲಾ
JOH 6:34 ತವಾ ಲೊಕ, “ಸ್ವಾಮಿ ತೀ ಬಾಕ್ರಿ ಆಮಾನಾ ಖಾಯಿಮ್ ದೇ ಮನ್ಲಿತ.
JOH 6:35 ತವಾ ಯೇಸುನಿ ತ್ಯನಾ ಸಾಂಗ್ಲ, “ಮೀಸ್ ತೀ ಜೀವ್ ದೇತ್ಯಾಲಿ ಬಾಕ್ರಿ ಮಾಜಿಪ ಯತ್ಯಾಲ್ಯಾಲಾ ಕಾವಾಸ್ ಭುಕ್ ಲಾಗ್ನಾರ್ ನಾಹಿ ಮಾಜಿವ ಇಸ್ವಾಸ್ ಥೆವ್‌ತ್ಯಾಲ್ಯಾಲಾ ಕವಾಸ್ ತಾನ್ ಲಾಗ್ನಾರ್ ನಾಹಿ. ”
JOH 6:36 ಮಿ ತುಮಾನಾ ಆಂದಿ ಸಾಂಗ್‌ಲ್ಯಾ ಶಾರ್ಕ ತುಮಿ ಮನಾ ಬಗ್ಲಾಸಾ ತರಿ ಆಜು಼ನ್ ಮಾಜಿವ ಇಸ್ವಾಸ್ ಥಿವಿತ್ ನಾಹಿಸಾ.
JOH 6:37 ಮಾಜಾ ಬಾನಿ ದಿಲ್ಯಾಲಿ ತೀ ಸಗ್ಳಿ ಲೊಕ ಮಾಜಿಪ ಯತ್ಯಾತ. ಆನಿ ಮೀ ಮಾಜಿಪ ಯತ್ಯಾಲ್ಯಾ ಕುನಾಲಾಸ್ ಕಂದಿಸ್ ಮಾಗಾರಿ ಲಾವುನ್ ದಿಯಿತ್ ನಾಹಿ.
JOH 6:38 ಕಾ ಮಂಜೆ ಮಿ ಸ್ವರ್ಗಾತ್ನಿ ಮಾಜಾ ಮನಾ ಶಾರ್ಕ ಕರಾಯಾ ಆಲ್ಯಾಲೊ ನವ್ಹ. ಕಚಾನಿ ಮನಾ ಲಾವುನ್ ದಿಲ್ಯಾ ತ್ಯಚಿ ಇಚ್ಚಾ ಪುರ್ನ ಕರಾಯಾ ಆಲ್ಯೊ.
JOH 6:39 ಆನಿ ಮನಾ ಲಾವುನ್ ದೆನಾರ‍್ಯಾಚಿ ಇಚ್ಚಾ ಹಿ ಜಾ಼ಲೆ ಮಿ ಕುನಾಲಾ ದೇವಾನಿ ಒಪಸಲ್ಯಾತ ತ್ಯಾತ್ಲಾ ಯೊಕ್ಬಿ ಮಾಜಿಪ್ನಿ ಸಾಂಡುನ್ ಜಾ಼ವುನಾಹಿ ಆನಿ ಸರ್ತ್ಯಾ ದಿಸಾತ್ ಜಿವಂತ್ ಉಟ್ವಾಯಾ ವ್ಹಯಿ.
JOH 6:40 ಲೇಕಾಲಾ ಬಗುನ್ ತ್ಯಚಿವ ಇಸ್ವಾಸ್ ಥೆವ್‌ತ್ಯಾಲ್ಯಾ ಪರತೇಕಾನಿ ಶಾಶ್ವತ್ ಜೀವ್ ಗೇತಲ್ಯಾ ಸರ್ತ್ಯಾ ದಿಸಾತ್ ತ್ಯಾ ಮಾನ್ಸಾಲಾ ಜೀತ್ತಾ ಉಠಿವ್ತೊ ಮಾಜಾ ಬಾಚಿ ಇಚ್ಚಾಬಿ ಹೀಸ್.
JOH 6:41 ಯೆಹುದಿ ಯೇಸುಚೆ ಗುಶ್ಟಿತ್ ಬಡಬಡ್ಲ ಕಾ ಮಂಜೆ ತ್ಯನಿ ಸ್ವರ್ಗಾತ್ನಿ ಉತ್ರುನ್ ಆಲ್ಯಾಲಿ ಬಾಕ್ರಿ ಮೀಸ್ ಮನ್ಹುನ್ ಸಾಂಗ್ಲ.
JOH 6:42 ಯೆಹುದಿ ಹ್ಯಚಿ ಆಯಿ ಬಾ ಆಮಾನಾ ಠಾವಿ ಹಾತ್ತ. ಹ್ಯೊ ಯೊಸೆಫಾಚಾ಼ ಲ್ಯೊಕ್ ಯೇಸು ನವ್ಹ ಕ್ಯಾ? ಮಿ ಸ್ವರ್ಗಾತ್ನಿ ಉತ್ರುನ್ ಆಲ್ಯೊ ಮನ್ಹುನ್ ಹ್ಯನಿ ಸಾಂಗಾಯಾ ಕಸ ವ್ಹನಾರ್? ಮನ್ಲ.
JOH 6:43 ತವಾ ಯೇಸುನಿ ತುಮಿ ಬಡಬಡಾಚ಼ ಥಾಂಬ್ವಾ.
JOH 6:44 ಮನಾ ಲಾವುನ್ ದಿಲ್ಯಾಲ್ಯಾ ಮಾಜಾ ಬಾನಿ ಮಾಜಿಪ ಲಾವುನ್ ದಿಯಿಸ್ಪರ‍್ಯಾತ್ ಕೊನ್ ಮಾಜಿಪ ಪರ‍್ಯಾತ್ ಯಯಿತ್ನಾಹಿ. ಆನಿ ಮಿ ಸರ್ತ್ಯಾ ದಿಸಾತ್ ತ್ಯನಾ ಜಿವಂತ್ ಉಠಿವ್ತೊ.
JOH 6:45 ಪ್ರವಾದಿಂಚಾನಿ ಲಿವ್‌ಲ್ಯಾ ಆನಿ ‘ತೇ ಸಗ್ಳ ದೇವಾಪ್ನಿ ಲಾವುನ್ ದಿಲ್ಯಾಲ ಜಾ಼ಲ್ಯಾತ. ಕೊನ್ ಬಾಪ್ನಿ ಐಕುನ್ ಸಿಕ್ತೊ ತ್ಯೊ ಮಾಜಿಪ ಯತೊ.
JOH 6:46 ಬಾಪ್ನಿ ಆಲ್ಯಾಲಾ ತ್ಯವ್ಡಾಸ್ ಬಾಲಾ ಬಗ್ತೊ ದುಸ್‌ರ‍್ಯಾ ಕುಟಲ್ಯಾ ಮಾನ್ಸಾನಿ ಬಾಲಾ ಬಗ್ಲಾ ನಾಹಿ.
JOH 6:47 ಮಿ ತುಮನಾ ಖರ ಸಾಂಗ್ತೊ ಕೊನ್ ಇಸ್ವಾಸ್ ಥೆವ್ತೊ ತ್ಯಲಾ ಶಾಶ್ವತ್ ಜೀವ್ ಗಾವ್ತೊ.
JOH 6:48 ಮೀಸ್ ಜೀವಾಚಿ ಬಾಕ್ರಿ.
JOH 6:49 ತುಮ್ಚಾ ವಡ್ಲಾಂಚಾನಿ ರಾನಾತ್ ಮನ್ನಾ ಖಾಲಾ ತರಬಿ ಮೆಲ.
JOH 6:50 ಫನ್ ಸ್ವರ್ಗಾತ್ನಿ ಆಲ್ಯಾಲ್ಯಾಲಿ ಬಾಕ್ರಿ ಕೊನ್ ಖಾಯಿಲ್ ತ್ಯೊ ಮರತ್ನಾಹಿ.
JOH 6:51 ಸ್ವರ್ಗಾತ್ನಿ ಆಲ್ಯಾಲಿ ಜೀವಾಚಿ ಬಾಕ್ರಿ ಮೀಸ್. ಹಿ ಬಾಕ್ರಿ ಖಾತ್ಯಾಲ್ಯಾಲಾ ಶಾಶ್ವತ್ ಜಿವ್ ರಾನ್ಹಾರ್. ಮಿ ತುಮಾನಾ ದೆತ್ಯಾಲಿ ಬಾಕ್ರಿ ಮಾಜ಼ ಶರಿರ್ ಜಾ಼ಲ್ಯಾ. ತ್ಯ ಮಿ ದುನೆಚಾ ಜಿವಾಸಾಟಿ ದೆತೊ.
JOH 6:52 ತವಾ ಯೆಹುದಿ ಹ್ಯೊ ಮಾನುಸ್ ಆಪ್ಲ ಶರಿರ್ ಆಮಾನಾ ಖಾಯಾ ದಿಯಾ ಕಸ ವ್ಹತ ಮನ್ಹುನ್ ಆಪ್‌ಲ್ಯಾ ಆಪ್‌ಲ್ಯಾತ್ ವಾದ್ ಕರಾಯಾ ಲಾಗ್ಲ.
JOH 6:53 ಯೇಸುನಿ ಮಿ ತುಮಾನಾ ಖರ ಸಾಂಗ್ತೊ. ತುಮಿ ಮಾನ್ಸಾಚಾ ಲೇಕಾಚ಼ ಶರಿರ್ ಖಾಲನಾಹಿಸಾತ ತ್ಯಚ಼ ರಗಾತ್ ಪಿಯಾಲಾ ನಾಹಿಸಾತ ತುಮಾನಾ ಜೀವ್ ರಾನ್ಹಾರ್ ನಾಹಿ.
JOH 6:54 ಕೊನ್ ಮಾಜ಼ ಶರಿರ್ ಖಾತೊ ಆನಿ ಮಾಜ಼ ರಗಾತ್ ಪಿತೊ ತ್ಯಲಾ ಶಾಶ್ವತ್ ಜೀವ್ ಗಾವ್ತೊ. ಆನಿ ಸರ್ತ್ಯಾ ದಿಸಾತ್ ತ್ಯಾ ಮಾನ್ಸಾಲಾ ಮಿ ಜಿತ್ತಾ ಕರ್ನಾರ್.
JOH 6:55 ಮಾಜ಼ ಶರಿರ್ ಖರ ಜೇವಾನ್ ಜಾ಼ಲ್ಯಾ ಮಾಜ಼ ರಗಾತ್ ಖರ ಪಿನ ಜಾ಼ಲ್ಯಾ.
JOH 6:56 ಮಾಜ಼ ಶರಿರ್ ಖಾವುನ್ ಮಾಜ಼ ರಗಾತ್ ಪಿವುನ್ ಕೊನ್ ಮಾಜಿಪ ರಾಥೊ ತ್ಯಚಿಪ ಮಿ ರಾಥೊ.
JOH 6:57 ಜೀವ್ ಆಸ್‌ಲ್ಯಾಲ್ಯಾ ಬಾನಿ ಮನಾ ಲಾವುನ್ ದಿಲ್ಯಾ ಆನಿ ತ್ಯಚಾನಿಸ್ ಮಿ ಜಿವ್ನಾ ಕರ್ತ್ಯೊ, ಮನ್ಹುನ್ ಕೊನ್ ಮನಾ ಖಾತೊ ತ್ಯೊ ಮಾಜಿಪ್ನಿ ಜಿವ್ನಾ ಕರ್ನಾರ್.
JOH 6:58 ಹಿ ಸ್ವರ್ಗಾತ್ನಿ ಉತ್ರುನ್ ಆಲ್ಯಾಲಿ ಬಾಕ್ರಿ ಜಾ಼ಲೆ, ತುಮ್ಚಾ ವಡ್ಲಾಂಚಾನಿ ಮನ್ನಾ ಖಾಲಾ ಮರುನ್ ಗೇಲ, ಫನ್ ಕೊನ್ ಹಿ ಬಾಕ್ರಿ ಖಾಯಿಲ್ ತ್ಯೊ ಶಾಶ್ವತ್ ಜಿತ್ತಾ ರಾನ್ಹಾರ್.
JOH 6:59 ಯೇಸುನಿ ಕಪೇರ್ನೌಮ್ ಸಭಾಸ್ಥಾನಾತ್ ಸಿಕಿವ್ತಾನಾ ಹ್ಯ ಸಗ್ಳ ಸಾಂಗ್ಲ.
JOH 6:60 ಹ್ಯ ಸಿಕಿವ್ನ ಖುಬ್ ಕಶ್ಟಾಚ಼ ಹ್ಯ ಕೊನ್ ಮಾನಿತ್ ನಾಹಿತ.
JOH 6:61 ಆಪ್ಲ ಶಿಶಾ ಬಡಬಡ್‌ತ್ಯಾತ ಮನ್ಹುನ್ ಯೇಸುಲಾ ಸಮಾಜ಼್ಲ ಹ್ಯಾ ಸಾಂಗ್‌ನ್ಯಾನಿ ತುಮಾನಾ ತರಾಸ್ ಜಾ಼ಲಾ ಕ್ಯಾ?
JOH 6:62 ಯೆಕ್ ಯಳಿ ಮಾನ್ಸಾಚಾ಼ ಲ್ಯೊಕ್ ಆಂದಿ ಕುಠ ಹುತ್ತಾ ತಿಥ ಜಾ಼ತ್ಯಾಲಾ ಬಗ್‌ಲ್ಯಾವ ತುಮಿ ಕ್ಯಾ ಕರ್ನಾರ್?
JOH 6:63 ಜಿವ್ ದೆತ್ಯಾಲ ದೇವಾಚ಼ ಆತ್ಮ ಜಾ಼ಲ್ಯಾ. ಮಾನ್ಸಾಚಾ ಸಾಮರ್ಥ್ಯಾನಿ ಕಾಯ್ ಉಪೆಗ್ ನಾಹಿ. ಮಿ ತುಮಾನಾ ಕಚಾ ಬೊಲ್ಯಾ ಸಾಂಗ್‌ಲ್ಯಾತಾ ತೀ ದೇವಾಚಿ ಆತ್ಮ ಜಾ಼ಲ್ಯಾತ ಆನಿ ಜೀವ್ ದೆತ್ಯಾತ.
JOH 6:64 ತರಿಬಿ ತುಮ್ಚಾತ್ಲ ಥೊಡ ಇಸ್ವಾಸ್ ಥಿವಿತ್ ನಾಹಿತ ಮನ್ಹುನ್ ಸಾಂಗ್ಲ. ಆಪ್ಲಿವ ಇಸ್ವಾಸ್ ಥೆವ್‌ಲ್ಯಾನಸ್‌ಲ್ಯಾಲ ಕೊನ್ ಕೊನ್ ಮನ್ಹುನ್ ಆಪ್ಲಾ ಮೊಸ್ ಕರ್ನಾರಾ ಕೊನ್ ಮನ್ಹುನ್ ಯೇಸುಲಾ ಆಂದಿಸ್ ಸಮಾಜ಼್ಲ ಹುತ್ತ.
JOH 6:65 ಯೇಸು “ಬಾನಿ ಲಾವುನ್ದಿಯಾಚೆ ಆಂದಿ ಮಾಜಿಪ ಕೊನುಸ್ ಯಯಿತ್ನಾಹಿ ಮನ್ಹುನ್, ಮಿ ತುಮಾನಾ ಹ್ಯಚಿ ಸಾಟಿಸ್ ಸಾಂಗ್ಲ ಹುತ್ತ.”ಮನ್ಲಾ
JOH 6:66 ಯೇಸುನಿ ಹ್ಯಾ ಗುಶ್ಟಿ ಸಾಂಗ್‌ಲ್ಯಾ ನಂತರ್ ಯೇಸುಚೆ ಮಾಗ್ನಿ ಜಾ಼ತ್ಯಾಲ ಖುಬ್ ಜಾ಼ನ್ ಶಿಶಾ ತ್ಯಲಾ ಸುಡುನ್ ಗೆಲ. ಆನಿ ಕವಾಸ್ ತ್ಯಚೆ ಮಾಗ್ನಿ ಆಲ ನಾಹಿತ.
JOH 6:67 ಯೇಸುನಿ ಆಪ್‌ಲ್ಯಾ ಬಾರಾ ಜಾ಼ನ್ ಶಿಶಾನಾ, “ತುಮಿಬಿ ಮನಾ ಸುಡುನ್ ಜಾ಼ಯಾ ವ್ಹಯಿ ಮಂಥಾಸಾ ಕ್ಯಾ ಮನ್ಹುನ್ ಇಚಾರ್ಲ.
JOH 6:68 ಸಿಮೊನ್ ಪೇತ್ರಾ ಯೇಸುಲಾ , “ಪ್ರಭು ಆಮಿ ಕುನಾಪ ಜಾ಼ವಾವ? ಶಾಶ್ವತ್ ಜೀವ್ ದಿಯಾಚ಼ ಸಬ್ದ ತುಜಿಪ ಹಾತ್ತ.
JOH 6:69 ಆಮಿ ತುಜಿವ ಇಸ್ವಾಸ್ ಥೆವ್ತಾವ್. ತು ದೇವಾಪ್ನಿ ಆಲ್ಯಾಲಾ ಪರಿಶುದ್ದ ಮನ್ಹುನ್ ಆಮಾನಾ ಠಾವಾ ಹಾಸ್” ಮನ್ಲಾ
JOH 6:70 ತವಾ ಯೇಸು, “ತುಮಾನಾ ಬಾರಾ ಜ಼ನಾನಾ ಮಿ ನಿವಡ್ಲ ನಾಹಿತ ಕ್ಯಾ? ತರಿಬಿ ತುಮ್ಚಾತ್ ಯೊಕ್ ಸೈತಾನ್ ಜಾ಼ಲ್ಯಾ.ಮನ್ಲಾ
JOH 6:71 ಯೇಸು ಸಿಮೊನ್ ಇಸ್ಕರಿಯುತಾಚಾ಼ ಲ್ಯೊಕ್ ಯುದಾಚ಼ಸ್ ಬೊಲತಾ. ಯುದ್ ಬಾರಾ ಜಾ಼ನ್ ಅಪೊಸ್ತಲಾತ್ಲಾ ಯೊಕ್ ಜಾ಼ಲ್ಥಾ. ಫನ್ ಮೊರ‍್ಹ ಯೇಸುಚಾ಼ ಮೊಸ್ ಕರ್ತ್ಯಾಲಾ ತ್ಯೊಸ್.
JOH 7:1 ಹ್ಯ ಜಾ಼ಲ್ಯಾವ ಯೇಸು ಗಲಿಲಾಯಾತ್ ಫಿರ‍್ಲಾ ತ್ಯಲಾ ಯುದಾಯಾತ್ ಜಾ಼ಯಾ ಮನ್ ನವ್ಥ. ಕಾ ಮಂಜೆ ತಿತ್ಲ ಯೆಹುದಿ ತ್ಯಲಾ ಮಾರುನ್ ಟಾಕಾಯಾ ರಾಖಿತ.
JOH 7:2 ತವಾ ಯೆಹುದ್ಯಾಂಚಾ಼ ಮಾಂಡ್ವಾಚಾ ಸನಾಚಾ಼ ಯೊಳ್ ಜಾ಼ಲ್ತಾ
JOH 7:3 ಮನ್ಹುನ್ ಯೇಸುಚ಼ ಶಿಶಾ ತ್ಯಲಾ, “ತು ಹಿತ್ನಿ ಗಲಿಲಾಯ್ ಸುಡುನ್ ಯುದಾಯಾತ್ ಜಾ಼, ತವಾ ತಿಥ ಆಸ್‌ಲ್ಯಾಲ ತುಜಿ ಮಾಗ್ನಿ ಯತ್ಯಾಲ ಬಾಹು ತು ಕರ್ತ್ಯಾಲ ಚಮತ್ಕಾರಾಚ಼ ಕಾಮ್ ಬಗ್ತಿಲ” ಮನ್ಲ.
JOH 7:4 ಕಚಾ಼ ಮಾನುಸ್ ದುನೆತ್ ಮೊಟಾ ವ್ಹಯಾ ವ್ಹಯಿ ಮಂಥೊ ತ್ಯೊ ಆಪ್ಲಿ ಕಾಮ ಚು಼ರುನ್ ಕರೀತ್ನಾಹಿ ತು ಚಮತ್ಕಾರಾಚಿ ಕಾಮ ಕರತ್ಯೊಸ್ ಸಗ್ಳೆ ದರ್ಥಿವ ತುಜ಼ ತುಸ್ ಸಾಂಗ್.
JOH 7:5 ಯೇಸುಚ಼ ಬಾಹು ಸಾಹಿತ್ ತ್ಯಚಿವ ಇಸ್ವಾಸ್ ಥಿವಿತ್ ನವ್ಥ.
JOH 7:6 ಯೇಸು ಆಪ್‌ಲ್ಯಾ ಬಾವ್ಹಾನಾ ಮಾಜಾ಼ ಶಾರ್ಕಾ ಯೊಳ್ ಆಜು಼ನ್ ಆಲಾ ನಾಹಿ ತುಮಾನಾ ಸಗ್ಳಾ ಯೊಳ್ ಶಾರ್ಕಾಸ್.
JOH 7:7 ಹ್ಯಾ ಲೊಕಾತ್ಲಿ ತುಮ್ಚಿ ನಕ್ವಾಟ್ ಕರೀತ್ನಾಹಿತ ಫನ್ ಮನಾ ನಕ್ವಾಟ್ ಕರ್ತ್ಯಾತ ಕಾ ಮಂಜೆ ಮಿ ಹೆ ದುನೆತ್‍ಲ್ಯಾ ಮಾನ್ಸಾನಾ ತೀ ಕರ್ತ್ಯಾಲಿ ಕಾಮ ಬುರ್ಸಿ ಮನ್ಹುನ್ ಸಾಂಗ್ನಾರ್.
JOH 7:8 ಮನ್ಹುನ್ ತುಮಿ ಸನಾಲಾ ಜಾ಼ವಾ ಮಿ ಹ್ಯಾ ಸನಾಲಾ ಜಾ಼ಯಿತ್ನಾಹಿ ಮಾಜಾ಼ ಶಾರ್ಕಾ ಯೊಳ್ ಆಜು಼ನ್ ಆಲಾ ನಾಹಿ ಮನ್ಲಾ.
JOH 7:9 ಆನಿ ಯೇಸು ಆಸಾ ಸಾಂಗುನ್ ಗಲಿಲಾಯೆತ್ತುಸ್ ರಾಯ್ಲಾ.
JOH 7:10 ಮನ್ಹುನ್ ಯೇಸುಚ಼ ಬಾಹು ಸನಾಲಾ ನಿಗಾಲ ತೇ ಗೆಲ್ಯಾ ನಂತರ್ ಯೇಸು ಲೊಕಾನಾ ಸಮಜಾ಼ಚೆ ಆಂದಿ ಗೇಲಾ
JOH 7:11 ಸನಾತ್ ಯೆಹುದ್ಯಾಂಚ಼ ಜಾಂತ ಯೇಸು ಕುಠ ಹಾ. ಮನ್ಹುನ್ ಇಚಾರಿತ್ ತ್ಯಲಾ ಸುದಿತ.
JOH 7:12 ತಿಥ ಲೊಕಾಂಚಾ಼ ಮೊಟಾ ಹಿಂಡ್ ಯೊಕ್ ಜ಼ಮ್ಲಾ ಹುತ್ತಾ. ತ್ಯಾತ್ಲಿ ಥುಡಿ ಜ಼ನ ಯೇಸುಚ಼ಸ್ ಗುಸು ಗುಸು ಬೊಲತಿತ ಥುಡಿಜ಼ನ ತ್ಯೊ ಚಾ಼ಂಗ್ಲಾ ಮನ್ಹುನ್ ಆನಿ ಥುಡಿಜ಼ನ ನಾಹಿ ತ್ಯೊ ಲೊಕಾನಾ ಫಸಿವ್‍ತ್ಯೋ ಮನ್ಹುನ್ ಬೊಲತಿತ.
JOH 7:13 ಫನ್ ಯೇಸುಚೆ ಗುಶ್ಟಿತ್ ಸಗ್‌ಳ್ಯಾಂಚೆ ಮೊರ‍್ಹ ಬೊಲಾಯಾ ತ್ಯಾತ್‌ಲ್ಯಾ ಕುನಾಲಾ ತ್ಯವ್ಡಾ ಧಿರ್ ನವ್ಥಾ ಲೊಕ ಯೆಹುದಿ ಅಧಿಕಾರ‍್ಯಾನಾ ಬಿಹಿತಿತ.
JOH 7:14 ಸನ್ ಲ ಥೊಡಾ ಅರ್ದಾ ಸಪ್ಲಾ ಹುತ್ತಾ. ತವಾ ಯೇಸು ದೇವ್ಳಾತ್ ಜಾ಼ವುನ್ ಸಿಕ್ವಾಯಾ ಲಾಗ್ಲಾ.
JOH 7:15 ಯೆಹುದಿ ಅಧಿಕಾರಿ ಆಜಾಬ್ ಜಾ಼ಲ. ಆನಿ ಹ್ಯೊ ಮಾನುಸ್ ಸಾಳಾ ಸಿಕ್ಲಾ ನಾಹಿ. ತರಿ ಹ್ಯ ಯವ್ಡ ಸಗ್ಳ ಕಸಾ ಸಿಕ್ಲಾ? ಮನ್ಹುನ್ ಇಚಾರ್ ಕರಾಯಾ ಲಾಗ್ಲ
JOH 7:16 ಯೇಸು ಮಿ ಹ್ಯ ಸಿಕಿವ್‌ತ್ಯಾಲ ಮಾಜ಼ ಸ್ವತಾಚ಼ ನವ್ಹ. ಮಿ ಸಿಕಿವ್‌ತ್ಯಾಲ ಮನಾ ಲಾವುನ್ ದಿಲ್ಯಾಲ್ಯಾ ಬಾಪ್ನಿ ಆಲ್ಯಾಲ.
JOH 7:17 ದೇವಾಚಾ ಮನಾತ್ ಆಸ್‌ಲ್ಯಾಲ ಕರಾಯಾ ವ್ಹಯಿ ಮಂಥ್ಯಾಲ್ಯಾಲಾ ಮಾಜ಼ ಸಿಕಿವ್ನ ದೇವಾಪ್ನಿಸ್ ಆಲ್ಯಾಲ ಮಾಜ಼ ಸ್ವತಾಚ಼ ನವ್ಹ ಮನ್ಹುನ್ ಸಮಾಜ಼್ನಾರ್.
JOH 7:18 ಕೊನ್ ಆಪ್‌ಲ್ಯಾ ಸ್ವತಾಚಾ ಅಧಿಕಾರಾನಿ ಬೊಲ್ತೊ ತ್ಯೊ ಆಪ್‌ಲ್ಯಾಲಾ ಮೈಮಾ ಗಿಹ್ಯಾ ಯತ್ನ ಕರ್ತೊ ಫನ್ ಕುನಿ ತ್ಯಲಾ ಲಾವುನ್ ದಿಲ್ಯಾ ತ್ಯಲಾ ಮೈಮಾ ದಿಯಾ ವ್ಹಯಿ ಮಂತೊ ತ್ಯೊ ಮಾನುಸ್ ನಿಯತಿಚಾ಼ ಆನಿ ತ್ಯಚಿಪ ಕಸ್ಲಿಸ್ ಲಬಾಡ್ಗಿರಿ ರಾಹಿತ್ನಾಹಿ.
JOH 7:19 ಮೊಶೆನಿ ತುಮಾನಾ ಧರ್ಮಶಾಸ್ತಾರ್ ದಿಲ ನಾಹಿ ಕ್ಯಾ? ಫನ್ ತುಮ್ಚಾತ್ಲಾ ಯೊಕ್ಬಿ ತ್ಯಚಿಗತ್ ಚಾ಼ಲತ್ ನಾಹಿಸಾ. ತುಮಿ ಕಾ ಮನಾ ಮಾರುನ್ ಟಾಕಾಯಾ ಯತ್ನ ಕರ್ತ್ಯಾಸಾ? ಮನ್ಲಾ
JOH 7:20 ತವಾ ಲೊಕ , “ತುಲಾ ಲಾಗಿರ್ ಲಾಗ್‌ಲ್ಯಾ. ಕೊನ್ ತುಲಾ ಮಾರುನ್ ಟಾಕಾಯಾ ಬಗ್‌ತ್ಯಾತ? ಮನ್ಲಿತ.
JOH 7:21 ತವಾ ಯೇಸು ತ್ಯನಾ , “ಮಿ ಕೆಲ್ಯಾಲ ಯಾಕ್ ಚಮತ್ಕಾರಚ಼ ಕಾಮ್ ಬಗುನ್ ತುಮಿ ಸಗ್ಳಿ ಗಾಭಾರ್ಲ್ಯಾಸಾ,
JOH 7:22 ಮೊಶೆನಿ ತುಮಾನಾ ಮುಂಜಿಚೆ ಗುಶ್ಟಿತ್ ನಿಯಮ್ ದಿಲ್ತಾ. ಫನ್ ಖರ‍್ಯಾನಿಸ್ ತೀ ತುಮಾನಾ ದಿಲ್ಯಾಲಿ ಮೊಶೆನಿ ನವ್ಹ ತ್ಯಚೆ ಆಂದಿ ಆಮ್ಚಾ ವಡ್ಲಾಂಚಿಪ್ನಿ ಹಿ ಪದ್ದತ್ ಆಲೆ ಮನ್ಹುನ್ ತುಮಿ ಸಬ್ಬತ್ ದಿಸಾದಿಸಿ ಮಾನ್ಸಾಚಿ ಮುಂಜಿ ಕರ್ತಾಸಾ.
JOH 7:23 ಸಬ್ಬತ್ ದಿಸಾದಿಸಿ ಕುನಾಲಾ ಕುನಿ ಮುಂಜಿ ಕಾ ಕರ್ತ್ಯಾತ ಮಂಜೆ ಮೊಶೆಚಾ಼ ನೆಮ್ ವಲ್ಯಾಂಡು ನಾಹಿ. ಇಸ್ರಾಂತಿಚಾ ದಿಸಾತ್ ಯಕಾ ಮಾನ್ಸಾಲಾ ಸಗ್ಳೆ ತರನಿ ಬರಾ ಕೆಲ್ಯಾಲ್ಯಾಲಾ ಕಾ ರಾಗ್ ಕರ್ತಾಸಾ?
JOH 7:24 ಡೊಳ್ಯಾನಿ ದಿಸತ್ಯಾಲ್ಯಾಲಾ ನ್ಯಾಯಿ ತಿರ್ಮಾನ್ ಕರಾಚೆ ಆಂದಿ ಖರ‍ ಕ್ಯಾ ಹಾ ತ್ಯಚಿವ ನ್ಯಾಯಿ ತಿರ್ಮಾನ್ ಕರಾ ಮನ್ಹುನ್ ಸಾಂಗ್ಲ.
JOH 7:25 ನಂತರ್ ಯೆರುಸಲೇಮಿತ್ ರಾಯ್‍ಲ್ಯಾಲ್ಯಾತ್‌ಲ್ಯಾ ಥೊಡ್ಯಾಂಚಾನಿ, “ಅಧಿಕಾರಿ ಕಚಾಲಾ ಮಾರುನ್ ಟಾಕಾ ವ್ಹಯಿ ಮನ್ಹಿತ ತ್ಯೊ ಮಾನುಸ್ ಹ್ಯೊಸ್ ನವ್ಹ ಕ್ಯಾ. ”
JOH 7:26 ಬಗಾ ಹ್ಯೊ ಸಗ್‌ಳ್ಯಾ ಲೊಕಾಂಚೆ ಮೊರ‍್ಹಸ್ ಬೊಲ್ತ್ಯೊ ಚಾ಼ಲತ್ಯೊ ಫನ್ ತೀ ಲೊಕ ತ್ಯಚೆ ಆಡ್ವಿ ಕಾಯೇಕ್ ಬೊಲಂತ ಹ್ಯೊ ಖರ‍್ಯಾನಿಸ್ ಕ್ರಿಸ್ತ್ ಮನ್ಹುನ್ ಯೆಹುದಿ ಅಧಿಕಾರಿಂಚಾನಿ ಸಮಜು಼ನ್ ಗೆತಲ್ಯಾ ಕ್ಯಾ?
JOH 7:27 ಫನ್ ಆಮಾನಾ ಠಾವ ಹಾ ಹ್ಯೊ ಮಾನುಸ್ ಕುಟ್ನಿ ಆಲ್ಯಾ ಮನ್ಹುನ್. ಕ್ರಿಸ್ತ್ ಕವಾ ಯನಾರ್ ಕುಟ್ನಿ ಯನಾರ್ ಹ್ಯ ಕುನಾಲಾಸ್ ಠಾವ ನಾಹಿ ಮನ್ಲ.
JOH 7:28 ತವಾ ಯೇಸುನಿ ದೇವ್ಳಾತ್ ಸಿಕಿವ್ತಾ ಆಸ್ಥಾನಾ ಜೊ಼ರಾನಿ, “ ತುಮಾನಾ ಮಾಜೆ ಗುಶ್ಟಿತ್ ಠಾವ ಹಾ,ಆನಿ ಮಿ ಕುಟ್ನಿ ಆಲ್ಯೊ ಮನ್ಹುನ್ ತುಮಾನಾ ಸಮಾಜ್‍಼ಲ್ಯಾ. ಖರ ಮಿ ಆಲ್ಯಾಲೊ ಮಾಜಾ ಸ್ವತಾಚಾ ಹುಕ್ಮಾನಿ ನವ್ಹ. ಕುನಿ ಮನಾ ಲಾವುನ್ ದಿಲ್ಯಾ ತ್ಯೊ ಖರಾ ಹಾ. ತುಮಾನಾ ತ್ಯೊ ಠಾವಾನಾಹಿ.
JOH 7:29 ಫನ್ ಮನಾ ತ್ಯೊ ಠಾವಾಹಾ. ಮಿ ತ್ಯಚಿಪ್ನಿಸ್ ಆಲ್ಯೊ ಆನಿ ತ್ಯನಿಸ್ ಮನಾ ಲಾವುನ್‍ದಿಲ್ಯಾ.” ಮನ್ಲಾ
JOH 7:30 ಹ್ಯ ಐಕುನ್ ಲೊಕ ತ್ಯಲಾ ಕೊಂಡಾಯಾ ಬಗಿತಿತ. ಖರ ಯೇಸುಲಾ ದರಾಯಾ ಕುನಾಲಾಸ್ ಜಾ಼ಲನಾಹಿ, ಕಾ ಮಂಜೆ ತ್ಯಚಾ಼ ಶಾರ್ಕಾ ಯೊಳ್ ಆಲಾ ನವ್ತಾ.
JOH 7:31 ಫನ್‍ ತ್ಯಾ ಹಿಂಡಾತ್‌ಲ್ಯಾ ಖುಬ್ ಲೊಕಾಂಚಾನಿ ಯೇಸುವ ಇಸ್ವಾಸ್ ಥಿವುನ್. ಮನ್ಲಿತ, “ಕ್ರಿಸ್ತ್ ಯನಾರ್ ತವಾ ಹ್ಯಚಿವ್ನಿ ಆಗಾವ್ ಕಾಮ ತ್ಯೊ ಕರಿಲಕ್ಯಾ? ಮನ್ಲಿತ.
JOH 7:32 ಯೇಸುಚೆ ಗುಶ್ಟಿತ್ ಲೊಕ ಗುಸುಗುಸು ಬೊಲ್‌ತ್ಯಾಲ ಫರಿಸಾಯಾಂಚಾನಿ ಐಕ್ಲ. ಆನಿ ಮುಖ್ಯ ಯಾಜಕಾಂಚಾನಿ ಆನಿ ಫರಿಸಾಯಾಂಚಾನಿ ಯೇಸುಲಾ ದರಾಯಾ ಸೈನಿಕಾನಾ ಲಾವುನ್‌ ದಿಲ.
JOH 7:33 ತವಾ ಯೇಸು, “ಆಜು಼ನ್ ಥೊಡಾ ಯೊಳ್ ಮಿ ತುಮ್ಚಿ ಸಂಗ ರಾನ್ಹಾರ್. ಮಂಗ್, ಮನಾ ಲಾವುನ್ ದಿಲ್ಯಾಲ್ಯಾಪ ಮಿ ಮಾಗಾರಾ ಜಾ಼ನಾರ್.
JOH 7:34 ತುಮಿ ಮನಾ ಶೊದ್ನಾರ್, ಫನ್ ತುಮಿ ಮನಾ ಬಗ್ನಾರ್ ನಾಹಿಸಾ, ಆನಿ ಮಿ ರಾನ್ಹಾರ್ ತೀಥ ತುಮಿ ಯನಾರ್ ನಾಹಿಸಾ” ಮನ್ಲಾ.
JOH 7:35 ತವಾ ಯೆಹುದಿ ಅಧಿಕಾರಿ ಆಪ್‌ಲ್ಯಾ ಆಪ್‌ಲ್ಯಾತ್, “ಹ್ಯಲಾ ಆಮಿ ಬಗ್ನಾರ್ ನಾಹಿ ಆಸಾ ಹ್ಯೊ ಕುಠ ಜಾ಼ನಾರ್? ಆಮ್ಚಿ ಲೊಕ ನಾಂತ್ಯಾಲ್ಯಾ ಗ್ರೀಕ್ ಲೊಕಾಂಚೆ ಪೆಠತ್ನಿ ಜಾ಼ವುನ್ ಗ್ರೀಕ್ ಲೊಕಾನಾ ಸಿಕಿವ್ನಾರ್ ಕ್ಯಾ?
JOH 7:36 ‘ತಮಿ ಮನಾ ಶೊದ್ನಾರ್, ಫನ್ ಮನಾ ಬಗ್ನಾರ್ ನಾಹಿಸಾ. ‘ಮಿ ಜಾ಼ನಾರ್ ತಿಥ ತುಮಿ ಯನಾರ್ ನಾಹಿಸಾ’ ಮಂಥ್ಯೊ. ಮಂಜೆ ಕ್ಯಾ? ಮನ್ಹುನ್ ಯಕಾಮಕಾ ಸಂಗ ಬೊಲ್ಲ.
JOH 7:37 ಸನಾಚಾ ಸರ್ತ್ಯಾ ಆನಿ ಮಹತ್ವಾಚಾ ದಿಸಾ ದಿಸಿ. ಯೇಸು ಉಬಾ ರಾಹುನ್, “ಕುನಾಲಾ ತರಿ ತಾನ್ ಲಾಗ್ಲಿತ ತ್ಯೊ ಮಾಜಿಪ ಯವುನ್ ಪಿವುನಿ.
JOH 7:38 ಕೊನ್ ಮಾಜಿವ ಇಸ್ವಾಸ್ ಥೆವ್ಥೊ ಶಾಸ್ತಾರ್ ಸಾಂಗ್‌ಲ್ಯಾಶಾರ್ಕ ತ್ಯಚೆ ಆತ್ನಿ ಜಿವ್ನಾ ದೆತ್ಯಾಲ್ಯಾ ಪಾನ್ಯಾಚಾ಼ ಜ಼ರ‍್ಹಾ ವ್ಹಾವ್ನಾರ್.
JOH 7:39 ಯೇಸುನಿ ಹ್ಯ ಪವಿತ್ರಾತ್ಮಾಚೆ ಗುಶ್ಟಿತ್ ಸಾಂಗ್ಲ. ಕೊನ್ ತ್ಯಚಿವ ಇಸ್ವಾಸ್ ಥೆವ್ತೊ. ತ್ಯಲಾ ತ್ಯ ಗಾವ್ನಾರ್. ತ್ಯಾ ಯಳಾ ಪರತ್ ತ್ಯನಾ ಪವಿತ್ರಾತ್ಮ ದಿಲ ನವ್ಥ ಕಾ ಮಂಜೆ ಆಜು಼ನ್ ಪರ‍್ಯಾತ್ ಯೇಸು ಮೈಮಾನಿ ಜಿತ್ತಾ ವ್ಹವುನ್ ಉಠುನ್ ಆಲಾ ನವ್ಥಾ.
JOH 7:40 ಹಿಂಡಾತ್‌ಲ್ಯಾ ಥೊಡ್ಯಾ ಲೊಕಾಂಚಾನಿ ಹ್ಯ ಐಕ್ಲ ತವಾ, “ಹ್ಯೊ ಮಾನುಸ್ ಖರ‍್ಯಾನಿಸ್ ಪ್ರವಾದಿ” ಮನ್ಲಿತ.
JOH 7:41 “ತ್ಯೊಸ್ ಕ್ರಿಸ್ತ” ಮನ್ಹುನ್ ಆನಿ ಥೊಡ್ಯಾಂಚಾನಿ ಸಾಂಗ್ಲ. ಆನಿ ಥೊಡಿಜ಼ನ, “ಕ್ರಿಸ್ತ ಗಲಿಲಾಯಾತ್ನಿ ಯನಾರ್ ನಾಹಿ.
JOH 7:42 ಕ್ರಿಸ್ತ ದಾವೀದಾಚಾ ಗರ‍್ಹಾನ್ಯಾಚಾ಼ ಮನ್ಹುನ್ ದಾವೀದ್ ನಾಂದ್‌ಲ್ಯಾಲ್ಯಾ ಬೆತ್ಲೆಹೇಮ್ ಗಾವಾತ್ನಿ ತ್ಯೊ ಯನಾರ್ ಮನ್ಹುನ್ ಪವಿತ್ರ ಪುತೀಕ್ ಸಾಂಗ್ತ” ಮನ್ಲಿತ.
JOH 7:43 ಆಸಿ ಯೇಸುಚೆ ಗುಸ್ಟಿತ್ ಲೊಕಾತ್ನಿ ದುಯಿ ಬರ್ಲಿ.
JOH 7:44 ಥುಡಿ ಯೇಸುಲಾ ದರಾಯಾ ವ್ಹಯಿ ಮನಿತಿತ. ಫನ್ ತ್ಯಲಾ ಹಾತ್‌ ಲಾವಾಯಾ ಕುನಾಲಾಸ್ ಜಾ಼ಲಾ ನಾಹಿ.
JOH 7:45 ದೇವ್ಳಾತ್ಲ ರಕ್ವಲ್ದಾರ್ ಪರತ್ ಆಲ ತವಾ, ಮುಖ್ಯ ಯಾಜಕಾಂಚಾನಿ ಆನಿ ಫರಿಸಾಯಾಂಚಾನಿ ತ್ಯನಾ, “ತುಮಿ ತ್ಯಲಾ ಕಾ ದರುನ್ ಆನ್ಲಾ ನಾಹಿಸಾ? ಮನ್ಹುನ್ ಇಚಾರ್ಲ.
JOH 7:46 ರಕ್ವಲ್ದಾರ್ ಮನ್ಲ, “ಹ್ಯೊ ಬೊಲ್‌ತ್ಯಾಚೆಗ್ ದುಸ್ರಾ ಕೊನ್ ಆಜು಼ನ್ ಪರ‍್ಯಾತ್ ಬೊಲ್ಲಾ ನಾಹಿ.
JOH 7:47 ಫರಿಸಾಯಾಚಾಂನಿ, ತಸ ಜಾ಼ಲತ ಯೇಸುನಿ ತುಮಾನಾಬಿ ಫಸಿವ್ಲ!
JOH 7:48 ಅಧಿಕಾರಾತ್ಲ ವ್ಹವುಂತ ಫರಿಸಾಯಾತ್ಲ ವ್ಹವುಂತ ಕಚಾನಿತರಿ ಯಕಾನಿ ಇಸ್ವಾಸ್ ಥೆವ್‌ಲ್ಯಾ ಕ್ಯಾ.
JOH 7:49 ಫನ್ ಲೊಕಾಂಚಾ ಹಿಂಡಾಲಾ ಮೊಶೆಚಾ ಧರ್ಮಶಾಸ್ತಾರಾಚೆ ಗುಸ್ಟಿತ್ ಕಾಯ್ ಠಾವ ನಾಹಿ. ಆನಿ ತೀ ದೇವಾಚಾ ಸರಾಪಾತ್ ಗಾವಲ್ಯಾತ!” ಆಸ ಮನ್ಲ
JOH 7:50 ಫನ್ ಪರಿಸಾಯಾತ್‌ಲ್ಯಾಂಚಾತ್ ನಿಕೊದೇಮ್ ಹುತ್ತಾ. ಹ್ಯೊ ಆಂದಿ ಯಂಗ್ದಾ ಯೇಸುಲಾ ಬಗಾಯಾ ಗೆಲ್ತಾ.
JOH 7:51 ನಿಕೊದ್ಯಮ್ ತ್ಯನಾ, “ಆಮ್ಚಾ ಧರ್ಮಶಾಸ್ತಾರಾಚಾ ನೆಮಾಶಾರ್ಕ ಕುನಿ ಕಾಯ್ ಐಕಾಚೆ ಆಂದಿ ಆನಿ ತ್ಯನಿ ಕ್ಯಾ ಕೆಲ್ಯಾ ಮನ್ಹುನ್ ಬಗಾಚೆ ಆಂದಿ ಗುನ್ನದಾರ್ ಮನ್ಹುನ್ ಸಾಂಗಾಯಾ ವ್ಹಯಿತ್ನಾಹಿ.ಮನ್ಲಾ
JOH 7:52 ತವಾ ತೇ ತ್ಯಲಾ , “ತುಬಿ ಗಲಿಲಾಯಾತ್ಲಾ ಕ್ಯಾ? ತೂಸ್ ಪವಿತ್ರ ಪುತಿಕಾತ್ ಬಗ್. ಗಲಿಲಾಯಾತ್ನಿ ಕಚಾ಼ಸ್ ಪ್ರವಾದಿ ಯಯಿತ್ ನಾಹಿ. ” ಮನ್ಲ
JOH 7:53 ಮಂಗ್ ಸಗ್ಳ ಆಪ್‍ಲ್ಯಾ ಆಪ್‍ಲ್ಯಾ ಗರ‍್ಹಾತ್ನಿ ಗೆಲ.
JOH 8:1 ಫನ್ ಯೇಸು ಆಲಿವ್ ಮಂಥ್ಯಾಲ್ಯಾ ಗುಢ್ಯಾವ ಗೆಲಾ.
JOH 8:2 ತ್ಯೊ ದೇವ್ಳಾಚಾ ಅಂಗ್ನಾತ್ ಮಾಗಾರಾ ಗೇಲಾ. ಲೊಕ ಸಗ್ಳಿ ಯೇಸುಚೆ ಸರ್ಬೌವಾರಿ ಜ಼ಮ್ಲಿತ. ತ್ಯೊ ತಿಥ ಬಸುನ್ ಲೊಕಾನಾ ಸಿಕ್ವಾಯಾಲಾಗ್ಲಾ.
JOH 8:3 ತವಾ ದರ್ಮೊಪದೆಶಕ್ ಆನಿ ಫರಿಸಾಯಾಂಚಾನಿ ವೆಬಿಚಾರ್ ಕರ್ತಾನಾ ಗಾವಲ್ಯಾಲೆ ಯೆಕ ಬಾಯಿಲ್ ಮಾನ್ಸಾಲಾ ತಿಥ ಗಿವುನ್ ಆಲ. ತ್ಯಂಚಾನಿ ತೆ ಬಾಯಿಲ್ ಮಾನ್ಸಾಲಾ ಲೊಕಾಂಚೆ ಮೊರ‍್ಹ ಉಬಿ ಕರುನ್,
JOH 8:4 ಯೇಸುಲಾ, “ಗುರು, ಹಿ ಬಾಯಿಲ್ ಮಾನುಸ್ ವ್ಯಬಿಚಾರ್ ಕರ್ತ್ಯಾಲಿ ಗಾವ್ಲಿ.
JOH 8:5 ಆಸ್ಲಿ ಕಾಮ ಕರ್ತ್ಯಾಲ್ಯಾ ಪರತೇಕ್ ಬಾಯಿಲ್ ಮಾನ್ಸಾಲಾ ದೊಂಢ್ಯಾನಿ ಮಾರುನ್ ಟಾಕಾಯಾ ವ್ಹಯಿ ಮನ್ಹುನ್ ಮೊಶೆನಿ ಧರ್ಮಶಾಸ್ತಾರಾತ್ ಆಜ್ಞೆ ಕೆಲೆ. ಹ್ಯಲಾ ತು ಕ್ಯಾ ಸಾಂಗ್ತೊಸ್? ಮನ್ಲ.
JOH 8:6 ಯೇಸು ಸಬ್ದಾತ್ ಗಾವಲ್ಯಾವ ತ್ಯಚಿವ ಚು಼ಕ್ ವಾವಾಯಾ ವ್ಹತೆ ಮನ್ಹುನ್ ಹೆ ಪ್ರಶ್ನೆ ಇಚಾರ್ಲ. ಫನ್ ಯೇಸು ಖಾಲ್ ವಾಕುನ್ ಆಪ್‌ಲ್ಯಾ ಬೊಟಾನಿ ಜಿಮ್ನಿವ ಲಿವಾಯಾ ಲಾಗ್ಲಾ.
JOH 8:7 ತ್ಯಂಚಾನಿ ತಿಸ್ ಪ್ರಶ್ನೆ ಆನೀಕ್ ಇಚಾರ್ಲಿ. ತವಾ ಯೇಸು ಶಾರ್ಕಾ ಉಬಾರಾಹುನ್, “ತುಮ್ಚಾತ್ ಪಾಪ್ ಕೆಲ್ಯಾ ನಸ್‌ಲ್ಯಾಲ್ಯಾನಿ ತಿಚಿವ ಪಯ್ಲಾ ದೊಂಢಾ ಮಾರುನಿ” ಮನ್ಹುನ್ ಸಾಂಗುನ್,
JOH 8:8 ಆನೀಕ್ ತ್ಯನಿ ವಾಕುನ್ ಜಿಮ್ನಿವ ಲಿವ್ಲ.
JOH 8:9 ಯೇಸುಚ಼ ಹ್ಯ ಬೊಲ್ನ ಐಕ್‌ಲ್ಯಾಲಿ ತಿ ಲೊಕ ಸಗ್ಳಿ ಯಾಕ್ ಯಾಕುಸ್ ಜಾಂತಬಿ ತಿಥ್ನಿ ನಿಗುನ್ ಗಿಲಿತ. ಮಂಗ್ ತಿಥ ರಾಯ್‌ಲ್ಯಾಲಾ ಯೇಸು ತ್ಯವ್ಡಾಸ್. ಆನಿ ತಿ ಬಾಯಿಲ್ ಮಾನುಸ್ ತ್ಯಚೆ ಮೊರ‍್ಹ ಉಬಿ ರಾಯ್ಲಿ.
JOH 8:10 ಯೇಸು ಉಬಾರಾಹುನ್, “ಬಾಯಿ, ತೆ ಸಗ್ಳ ಕುಠ ಹಾತ್ತ? ತುಜಿವ ಚು಼ಕ್ ದಿಯಾ ಕೊನುಸ್ ರಾಯ್ಲ ನಾಹಿತ ಕ್ಯಾ? ಮನ್ಲಾ.
JOH 8:11 ತಿ ಬಾಯಿಲ್ ಮಾನುಸ್, “ಕೊನ್ ರಾಯ್ಲ ನಾಹಿತ ಪ್ರಭು” ಮನ್ಲಿ. ಯೇಸು ತಿಲಾ, “ಮನ್ಹುನ್ ಮಿ ಬಿ ತುಜಿವ ಚು಼ಕ್ ವಾವಿತ್ ನಾಹಿ. ಆತಾ ತು ಜಾ಼, ಫನ್ ಹಿತ್ನಿ ಮೊರ‍್ಹ ಪಾಪ್ ಕರುನಕೊಸ್” ಮನ್ಹುನ್ ಖಡ್ಯಾವ್ಲಿ.
JOH 8:12 ಮಂಗ್, ಯೇಸು ಲೊಕಾಂಚೆ ಸಂಗ ಬೊಲತ್, “ಮೀಸ್ ದುನೆಲಾ ಉಜಿಡ್ ಜಾ಼ಲ್ಯೊ. ಮಾಜೆ ಮಾಗ್ನಿ ಯನಾರಾ ಆಂದಾರಾತ್ ಕಂದಿಸ್ ಜಿವ್ನಾ ಕರೀತ್ ನಾಹಿ. ತ್ಯೊ ಜೀವ್ ದೆತ್ಯಾಲಾ ಉಜಿಡ್ ಗೆತಲ್ಯಾಲಾ ವ್ಹನಾರ್” ಮನ್ಲಾ.
JOH 8:13 ಫರಿಸಾಯ್ ಯೇಸುಲಾ, “ತುಲಾ ತುಸ್ ಸಾಕ್ಶಿ ದೆತ್ಯೊಸ್ ತುಜಿ ಸಾಕ್ಷಿ ಕಿಮ್ತಿಚಿ ನವ್ಹ ಮನ್ಲ.
JOH 8:14 ತವಾ ಯೇಸು, “ಮಿ ಮಾಜಿ ಸ್ವತಾಚಿ ಸಾಕ್ಷಿ ಸಾಂಗ್ಲಿ ತರಿ ತಿಲಾ ಕಿಮ್ಮತ್ ಹಾ. ಮಿ ಕುಟ್ನಿ ಆಲ್ಯೊ ಆನಿ ಕುಠ ಜಾ಼ನಾರ್ ಮನ್ಹುನ್ ಮನಾ ಠಾವ ಹಾ. ಫನ್ ಹ್ಯ ತುಮಾನಾ ಠಾವ ನಾಹಿ.
JOH 8:15 ತುಮಿ ಮಾನ್ಸಾಚೆಗತ್ ನ್ಯಾಯಿ ತಿರ್ಮಾನ್ ಕರ್ತಾಸಾ. ಫನ್ ಮಿ ಕುನಾಚಾ಼ ನ್ಯಾಯಿ ತಿರ್ಮಾನ್ ಕರೀತ್ ನಾಹಿ.
JOH 8:16 ಮಿ ಕರ್ತ್ಯಾಲಾ ನ್ಯಾಯಿ ತಿರ್ಮಾನ್ ಶಾರ್ಕಾ ರಾಥೊ. ಕಾ ಮಂಜೆ ಮಿ ಯಕ್ಲಾ ನಾಹಿ ಮನಾ ಲಾವುನ್ ದಿಲ್ಯಾಲಾ ಬಾ ಮಾಜೆ ಸಂಗ ರಾಥೊ.
JOH 8:17 ದೊಗಾಂಚಿ ಸಾಕ್ಷಿಲಾ ಕಿಮ್ಮತ್ ಹಾ ಮನ್ಹುನ್ ತುಮ್ಚಾ ಧರ್ಮಶಾಸ್ತಾರಾತ್ ಲಿವ್‍ಲ್ಯಾ.
JOH 8:18 ಮಾಜಾ ಸಾಂಗ್‌ನ್ಯಾಲಾ ಮಿ ಯೇಕ್ ಸಾಕ್ಶಿ ಜಾ಼ಲ್ಯೊ, ಮನಾ ಲಾವುನ್ ದಿಲ್ಯಾಲಾ ಬಾಬಿ ಮಾಜಿ ಆನಿ ಯೇಕ್ ಸಾಕ್ಶಿ ಜಾ಼ಲ್ಯಾ” ಮನ್ಲಾ.
JOH 8:19 ತವಾ ತ್ಯಂಚಾನಿ, “ತುಜಾ಼ ಬಾ ಕುಠ ಹಾ? ಮನ್ಹುನ್ ಇಚಾರ್ಲ. ತವಾ ಯೇಸು ತ್ಯನಾ, “ತುಮಾನಾ ಮಿ ವ್ಹವುನಿ, ಮಾಜಾ಼ ಬಾ ವ್ಹವುನಿ ಠಾವಾ ನಾಹಿ. ಮಿ ತುಮಾನಾ ಠಾವಾ ಆಸ್ಲೊತ, ಮಾಜಾ಼ ಬಾಬಿ ಠಾವಾ ಆಸತಾ” ಮನ್ಲಾ.
JOH 8:20 ತ್ಯೊ ದೇವ್ಳಾತ್ ಲೊಕ ದಿನ್ಗಿ ಗ್ಯಾಲತ್ಯಾಲ್ಯಾ ಜಾ಼ಗ್ಯಾಪ ಉಬಾ ರಾಹುನ್ ಸಿಕಿವ್ತಾನಾ ಹ್ಯಾ ಬೊಲ್ಯಾ ಸಾಂಗ್‌ಲ್ಯಾ. ಫನ್ ಕುನಿ ತ್ಯಲಾ ಕ್ಯೊಂಡ್ಲಾ ನಾಹಿ, ಕಾ ಮಂಜೆ ಆಜು಼ನ್ ತ್ಯಚಾ಼ ಯೊಳ್ ಆಲಾ ನವ್ಥಾ.
JOH 8:21 ಯೇಸುನಿ ಆನಿಕ್ ಸಾಂಗ್ಲ, “ಮಿ ಜಾ಼ತ್ಯೊ. ತುಮಿ ಮನಾ ಶೊದ್ನಾರ್. ಫನ್ ತುಮಿ ತುಮ್ಚಾ ಪಾಪಾತ್ನಿಸ್ ಮರ್ನಾರ್. ಮಿ ಜಾ಼ನಾರ್ ತಿಥ ತುಮಿ ಯನಾರ್ ನಾಹಿಸಾ. ”
JOH 8:22 ಹಿ ಬುಲಿ ಯೆಹುದ್ಯಾನಾ, “ತ್ಯೊ ಆಪ್‌ಲ್ಯಾಲಾಸ್ ಆಪ್ನು ಖುನ್ ಕರುನ್ ಗೆನಾರ್ ಕ್ಯಾ? ಮನ್ಹುನ್, ಮಿ ಜಾ಼ನಾರ್ ತಿಥ ತುಮಾನಾ ಯಯಾ ವ್ಹಯಿತ್ ನಾಹಿ ಮನ್ಹುನ್ ಸಾಂಗ್‌ತ್ಯೊ ಕ್ಯಾ? ಮನ್ಹುನ್ ಆಪ್‍ಲ್ಯಾ ಆಪ್‌ಲ್ಯಾಲಾತ್ ಇಚಾರ್ ಕೆಲಾ.
JOH 8:23 ಫನ್ ಯೇಸುನಿ, “ತುಮಿ ಖಾಯ್ಲ ಹಾಸಾ. ಮಿ ವೈಲಾ. ತುಮಿ ಹೆ ದುನೆತ್ಲಿ ಹಾಸಾ. ಫನ್ ಮಿ ಹೆ ದುನೆತ್ಲಾ ನವ್ಹ.
JOH 8:24 ತ್ಯಚಿ ಸಾಟಿ ಮಿ ತುಮಾನಾ ಸಾಂಗ್‌ಲ್ಯಾ ತುಮಿ ತುಮ್ಚಾ ಪಾಪಾತ್ನಿಸ್ ಮರ್ನಾರ್ ಮಿ ಕೊನ್ ಜಾ಼ಲ್ಯೊ ತ್ಯೊ ತುಮಿ ಸಮಜು಼ನ್ ಇಸ್ವಾಸ್ ಥೆವ್ಲಾ ನಾಹಿಸಾತ ತುಮಿ ತುಮ್ಚಾ ಪಾಪಾತುಸ್ ಮರ್ನಾರ್” ಮನ್ಹುನ್ ಸಾಂಗ್ಲ.
JOH 8:25 ತವಾ ತ್ಯಂಚಾನಿ, “ತು ಕೊನ್? ಮನ್ಹುನ್ ಇಚಾರ್ಲ. “ಮಿ ಕೊನ್ ಮನ್ಹುನ್ ತುಮಾನಾ ಆಂದಿ ದರ್ನಿ ಸಾಂಗಿತ್ ಆಲ್ಯೊ, ತ್ಯೊಸ್ ಮಿ.
JOH 8:26 ತುಮಚಾ಼ ನ್ಯಾಯಿ ತಿರ್ಮಾನ್ ಕರಾಯಾ ಮಾಜಿಪ ಖುಬ್ ಹಾ. ಫನ್ ಮನಾ ಲಾವುನ್ ದಿಲ್ಯಾಲಾ ಖರಾ, ಆನಿ ಮಿ ತ್ಯಚಿಪ್ನಿ ಕ್ಯಾ ಐಕ್‌ಲ್ಯಾ ತ್ಯಸ್ ಲೊಕಾನಾ ಸಾಂಗ್ತೊ. ” ಮನ್ಲಾ.
JOH 8:27 ಯೇಸು ಆಪ್ಲೆ ಬಾಚೆ ಗುಶ್ಟಿತ್ ಸಾಂಗ್‌ತ್ಯೊ ಮನ್ಹುನ್ ತ್ಯನಾ ಸಮಾಜ಼್ಲ ನಾಹಿ.
JOH 8:28 ಮನ್ಹುನ್ ಯೇಸುನಿ ತ್ಯನಾ, “ಕವಾ ತುಮಿ ಮಾನ್ಸಾಚಾ ಲೇಕಾಲಾ ವರ್ ಚ಼ಡಿವ್ತಾಸಾ, ತವಾ ತ್ಯೊ ಮೀಸ್ ಮನ್ಹುನ್ ತುಮಾನಾ ಸಮಾಜ್ನಾ಼ರ್. ತವಾ ಮಿ ಕರ್ತ್ಯಾಲ ಮಾಜಾ ಮನಾನಿ ನವ್ಹ ಮಾಜಾ ಬಾನಿ ಸಾಂಗ್‌ಲ್ಯಾಚೆಗತ್ ಸಿಕಿವ್‌ತ್ಯೊ.
JOH 8:29 ಮನಾ ಲಾವುನ್ ದಿಲ್ಯಾಲಾ ಮಾಜಿ ಸಂಗ ಹಾ. ತ್ಯನಿ ಮನಾ ಯಕ್‌ಲ್ಯಾಲಾಸ್ ಶೊಡ್ಲಾ ನಾಹಿ. ತ್ಯಚಿ ಸಾಟಿ ಮಿ ಕವಾಬಿ ತ್ಯಲಾ ಆವ್ಡಜೊ಼ಗ ಕರ್ತೊ. ಮನ್ಲಾ.
JOH 8:30 ಯೇಸು ಹ್ಯಾ ಖನ್ಕತಿ ಸಾಂಗ್ತಾನಾ, ಖುಬ್ ಲೊಕಾಂಚಾನಿ ತ್ಯಚಿವ ಇಸ್ವಾಸ್ ಥೆವ್ಲಾ.
JOH 8:31 ಮನ್ಹುನ್ ಯೇಸುನಿ ಆಪ್ಲಿವ ಇಸ್ವಾಸ್ ಥೆವ್‍ಲ್ಯಾಲ್ಯಾ ಯೆಹುದ್ಯಾನಾ, “ತುಮಿ ಮಾಜಾ ಸಿಕಿವ್‍ನ್ಯಾ ಶಾರ್ಕ ಹಾಸಾ ಮನ್ಹುನ್, ತುಮಿ ಖರ‍್ಯಾನಿಸ್ ಮಾಜೆ ಮಾಗ್ನಿ ಯತ್ಯಾಲ ಶಿಶಾ ಜಾಲ್ಯಾಸಾ.
JOH 8:32 ತುಮಿ ಖರ ಸಮಜು಼ನ್ ಗೆನಾರ್. ತ್ಯ ಖರ ತುಮಾನಾ ಸ್ವತಂತ್ರ ದೇನಾರ್” ಮನ್ಹುನ್ ಸಾಂಗ್ಲ.
JOH 8:33 ತವಾ ತ್ಯಂಚಾನಿ, “ಆಮಿ ಅಬ್ರಹಾಮಾಚಿ ಪಿಳ್ಗಿತ್ಲಿ. ಆಮಿ ಕಂದಿ ಕುನಾಚ಼ ಗುಲಾಮ್ ಜಾ಼ಲಾ ನವ್ಥಾವ್. ಆಸ ಆಸ್ಥಾನಾ, ಆಮಾನಾ ಸ್ವತಂತ್ರ ಗಾವ್ನಾರ್ ಮನ್ಹುನ್ ತು ಸಾಂಗಾಚ಼ ಕ್ಯಾ? ಮನ್ಲ.
JOH 8:34 ಯೇಸುನಿ, “ಮಿ ತುಮಾನಾ ಖರ ಸಾಂಗ್ತೊ. ಪಾಪ್ ಕರ್ತ್ಯಾಲಾ ಪರತೇಕ್ ಯೊಕ್ ಪಾಪಾಚಾ಼ ಗುಲಾಮ್ ಜಾ಼ಲ್ಯಾ.
JOH 8:35 ಗುಲಾಮ್ ಗರ‍್ಹಾತ್ ಶಾಶ್ವತ್ ರಾಹಿತ್ ನಾಹಿ. ಫನ್ ಲ್ಯೊಕ್ ಶಾಶ್ವತ್ ರಾಥೊ.
JOH 8:36 ಮನ್ಹುನ್ ಲೆಕಾನಿ ತುಮಾನಾ ಸ್ವತಂತ್ರ ಕೆಲ್ಯಾವ, ತುಮಿ ಖರ‍್ಯಾನಿಸ್ ಸ್ವತಂತ್ರ ವ್ಹನಾರ್.
JOH 8:37 ತುಮಿ ಅಬ್ರಹಾಮಾಚಿ ಪಿಳ್ಗಿತ್ಲಿ ಮನ್ಹುನ್ ಮನಾ ಠಾವಿ ಹಾಸಾ. ಫನ್ ತುಮಿ ಮನಾ ಮಾರುನ್ ಟಾಕಾಯಾ ವ್ಹಯಿ ಮಂಥಾಸಾ. ಕಾ ಮಂಜೆ ಮಿ ಸಾಂಗ್‌ಲ್ಯಾಲ ವ್ಹಯ್ ಮನಿತ್ ನಾಹಿಸಾ.
JOH 8:38 ಮಾಜಾ ಬಾನಿ ಮನಾ ದ್ಯಾವ್‍ಲ್ಯಾಲ ಮಿ ತುಮಾನಾ ಸಾಂಗ್ತೊ. ತುಮಿ ತರಿ ತುಮ್ಚಾ ಬಾನಿ ಸಾಂಗ್‍ಲ್ಯಾಲಿ ಕಾಮ ಕರ್ತ್ಯಾಸಾ” ಮನ್ಹುನ್ ಸಾಂಗ್ತೊ.
JOH 8:39 ತೆ, “ಅಬ್ರಹಾಮುಸ್ ಆಮಚಾ಼ ಬಾ” ಮನ್ಲ. ಯೇಸುನಿ, “ತುಮಿ ಖರ್‍ಯಾನಿಸ್ ಅಬ್ರಹಾಮಾಚಿ ಪಿಳ್ಗಿ ಜಾ಼ಲ್ಯಾಸಾತ, ಅಬ್ರಹಾಮಾನಿ ಕೆಲ್ಯಾಚೆಗತ್ ಕರೀತಾಸಾ.
JOH 8:40 ದೇವಾಪ್ನಿ ಐಕ್‌ಲ್ಯಾಲ ಖರ ತುಮಾನಾ ಸಾಂಗ್‌ತ್ಯಾಲಾ ಮಾನುಸ್ ಮಿ ಜಾ಼ಲ್ಯೊ ಫನ್ ತುಮಿ ಮಾರುನ್ ಟಾಕಾಯಾ ಬಗ್‌ತ್ಯಾಸಾ. ಅಬ್ರಹಾಮಾನಿ ತಸ್ಲ ಕಾಯೇಕ್ ಕೆಲ ನಾಹಿ.
JOH 8:41 ಮನ್ಹುನ್ ತುಮ್ಚಾ ಸ್ವತಾಚಾ ಬಾನಿ ಕೆಲ್ಯಾಲಸ್ ತುಮಿ ಕರ್ತ್ಯಾಸಾ” ಮನ್ಲಾ. ಫನ್ ತೇ ಯೇಸುಲಾ ಮನ್ಲ, “ಆಮಿ ವೆಬಿಚಾರಾನಿ ಜ಼ಲಾಮ್ಲಾವ್ ನಾಹಿ. ಆಮಚಾ಼ ಯೊಕುಸ್ ಬಾ ಆನಿ ತ್ಯೊಸ್ ದೇವ್ ಜಾ಼ಲ್ಯಾ ಆನಿ ಆಮಿ ತ್ಯಚಿ ಪೊರ ಜಾ಼ಲ್ಯಾವ್.
JOH 8:42 ಯೇಸುನಿ ತ್ಯಾ ಯೆಹುದ್ಯಾನಾ, “ದೇವ್ ಖರ‍್ಯಾನಿಸ್ ತುಮಚಾ಼ ಬಾ ಆಸ್‍ಲ್ಯಾವ, ತುಮಿ ಮಾಜಿ ಮಾಯಾ ಕರೀತಾಸಾ. ಕಾ ಮಂಜೆ ಮಿ ದೇವಾಪ್ನಿ ಆಲ್ಯೊ ಆನಿ ಮಿ ಹಿತ್ತ ಹಾ. ಮಿ ಆಲ್ಯಾಲೊ ಮಾಜಾ ಸ್ವತಾಚಾ ಹುಕ್ಮಾನಿ ನವ್ಹ. ದೇವಾನಿಸ್ ಮನಾ ಲಾವುನ್ ದಿಲ್ಯಾ.
JOH 8:43 ಮಿ ಸಾಂಗ್‌ತ್ಯಾಲ್ಯಾ ಖನ್ಕತಿ ತುಮಿ ಸಮಜು಼ನ್ ಗಿಹಿತ್ ನಾಹಿಸಾ ಕಾ? ಕಾ ಮಂಜೆ ಮಿ ಸಾಂಗ್‌ತ್ಯಾಲ ತುಮಾನಾ ಸುಸ್ವುನ್ ಗಿಹ್ಯಾ ವ್ಹಯಿತ್ ನಾಹಿ.
JOH 8:44 ಸೈತಾನುಸ್ ತುಮಚಾ಼ ಬಾ. ತುಮಿ ತ್ಯಚಿ ಪೊರ. ಆನಿ ತುಮಿ ತುಮ್ಚಾ ಮನಾ ಶಾರ್ಕ ಕರಾಯಾ ಬಗ್ತಾಸಾ. ತ್ಯೊ ಆಂದಿ ದರ್ನಿ ಖುನ್ಸಿ ವ್ಹವುನ್ ಖರ‍್ಯಾಲಾ ಆಡ್ವಾ ಹಾ. ತ್ಯಚಿಪ ಖರ ನಾಹಿಸ್ ನಾಹಿ.ತ್ಯಚಾ಼ ಸಬಾವುಸ್ ಲಬಾಡ್ ಬೊಲಾಚಾ಼. ತ್ಯೊ ಲಬ್ಡಾ ಲಬ್‍ಡ್ಯಾಚಾ಼ ಬಾಪ್ ಜಾ಼ಲ್ಯಾ.
JOH 8:45 ಫನ್ “ಮಿ ಖರ ಸಾಂಗ್ತೊ. ಮನ್ಹುನ್ ತುಮಿ ಮಾಜಿವ ಇಸ್ವಾಸ್ ಥಿವಿತ್ ನಾಹಿಸಾ.
JOH 8:46 ಮಾಜಿಪ ಪಾಪ್ ದಾವುನ್ ದೆತ್ಯಾಲಾ ತುಮ್ಚಾತ್ ಕೊನ್‌ತರಿ ಹಾ ಕ್ಯಾ? ಮಿ ಖರ ಸಾಂಗ್ಲ ತರಿ ತುಮಿ ಕಾ ಖರ ದರಿತ್ ನಾಹಿಸಾ?
JOH 8:47 ದೇವಾಪ್ನಿ ಜ಼ಲಾಮ್‌ಲ್ಯಾಲಾ ದೇವಾನಿ ಸಾಂಗ್‍ಲ್ಯಾಲ ಸಬ್ದ ಐಕ್ತೊ. ಫನ್ ದೇವಾಪ್ನಿ ಜ಼ಲಾಮ್ಲಾ ನಾಹಿ ಮನ್ಹುನ್ ತ್ಯಚ ಸಬಾತ್ ಐಕಿತ್ನಾಹಿಸಾ” ಮನ್ಲಾ.
JOH 8:48 ಯೆಹುದಿಂಚಾನಿ ಆಸಾ ಉತ್ತರ್ ದಿಲಾ, “ಆಮಿ ಸಾಂಗ್‌ಲ್ಯಾಲ ಖರ ನವ್ಹ ಕ್ಯಾ ತು ಸಮಾರ‍್ಯಾಚಾ಼ ಮನ್ಹುನ್! ತುಲಾ ಲಾಗಿರ್ ಲಾಗ್‌ಲ್ಯಾ?
JOH 8:49 ಯೇಸು ಮನ್ಲಾ, “ಮನಾ ಲಾಗಿರ್ ಲಾಗ್ಲ ನಾಹಿ. ಮಿ ಮಾಜಾ ಬಾಲಾ ಮರ‍್ಯಾದ್ ದೆತೋ, ಫನ್ ತುಮಿ ಮನಾ ಮರ‍್ಯಾದ್ ದಿಯಿತ್ನಾಹಿಸಾ.
JOH 8:50 ಮನಾ ಮರ‍್ಯಾದ್ ಗಿಹ್ಯಾ ಮಿ ಖಟಪಟ ಕರೀತ್ನಾಹಿ. ಮನಾ ಮರ‍್ಯಾದ್ ಗಾವಾಯಾ ವ್ಹಯಿ ಮನ್ಹುನ್ ಮನ್ ಕರ್ತ್ಯಾಲಾ ಯಕ್ಲಾ ಹಾ. ತ್ಯೊಸ್ ನ್ಯಾಯಿ ತಿರ್ಮಾನ್ ಕರ್ತ್ಯಾಲಾ.
JOH 8:51 ಮಿ ತುಮಾನಾ ಖರ ಸಾಂಗ್ತೊ. ಮಿ ಸಿಕಿವ್‌ಲ್ಯಾಚೆಗತ್ ಚಾ಼ಲತ್ಯಾಲಾ ಕಂದಿಸ್ ಮರ್ನಾರ್ ನಾಹಿ. ”
JOH 8:52 ಯೆಹುದಿ ತ್ಯಲಾ, “ತುಜಿಪ ಖರ‍್ಯಾನಿಸ್ ಲಾಗಿರ್ ಹಾ ಮನ್ಹುನ್ ಆತಾ ಆಮಾನಾ ಸಮಾಜ಼್ಲ! ಅಬ್ರಹಾಮ್ ಆನಿ ಪ್ರವಾದಿ ಸಾಹಿತ್ ಮೆಲ. ಫನ್ ‘ಮಾಜಾ ಸಿಕಿವ್‌ನ್ಯಾ ಶಾರ್ಕ ಚಾ಼ಲ್ನಾರಾ ಕಂದಿಸ್ ಮರತ್ ನಾಹಿ’ ಮನ್ಹುನ್ ತು ಸಾಂಗ್‌ತ್ಯೊಸ್ ನವ್ಹ.
JOH 8:53 ಅಮಚಾ಼ ಬಾ ಅಬ್ರಹಾಮಾವ್ನಿ ತು ಮೊಟಾ ಮನ್ಹುನ್ ಸಮಜು಼ನ್ ಗೆತ್ಯೊಸ್ ಕ್ಯಾ? ಅಬ್ರಹಾಮ್ ಮೆಲಾ ಆನಿ ಪ್ರವಾದಿಬಿ ಮೆಲ. ಆಸ ಆಸ್ಥಾನಾ, ತು ತುಲಾ ಕೊನ್ ಮನ್ಹುನ್ ಸಮಜು಼ನ್ ಗೆತ್ಯೊಸ್? ಮನ್ಹುನ್ ಇಚಾರ್ಲ.
JOH 8:54 ಯೇಸುನಿ ಉತ್ತರ್ ದಿಲಾ, “ಮನಾ ಮೀಸ್ ಮೈಮಾ ಕಿಲಿತ, ತೇ ಮೈಮಾಲಾ ಕಾಯ್ ಕಿಮತ್ ನಾಹಿ. ಮಾಜಾ಼ ಬಾಸ್ ಮನಾ ಮೈಮಾ ದೇನಾರ್. ಕುನಾಲಾ ತುಮಿ ತುಮಚಾ಼ ಬಾ ಮಂಥಾಸಾ.
JOH 8:55 ತುಮಿ ತ್ಯಲಾ ಕಂದಿಸ್ ವಳಕ್ಲಾ ನಾಹಿಸಾ. ಫನ್ ಮನಾ ತ್ಯೊ ಠಾವಾ ಹಾ. ಮನಾ ತ್ಯೊ ಠಾವಾ ನಾಹಿ ಮನ್‌ಲ್ಯಾವ ತುಮ್ಚಿಗತ್ ಮಿ ಲಬಾಡ್ ವ್ಹನಾರ್. ಮನಾ ತ್ಯೊ ಠಾವಾ ಹಾ. ಮಿ ತ್ಯಚಾ ಸಬ್ದಾ ಶಾರ್ಕಾ ಚಾ಼ಲ್ನಾರ್.
JOH 8:56 ಮಿ ಯಯಾಚಾ಼ ದಿಸ್ ಆಪ್ನು ಬಗ್ನಾರ್ ಮನ್ಹುನ್ ತುಮ್ಚಾ ಬಾ ಅಬ್ರಹಾಮಾಲಾ ಖುಬ್ ಸಂತೊಸ್ ಹುತ್ತಾ. ತ್ಯನಿ ತ್ಯೊ ದಿಸ್ ಬಗ್ಲಾ ಆನಿ ಖುಬ್ ಸಂತೊಸ್ ಜಾ಼ಲಾ” ಮನ್ಹುನ್ ಸಾಂಗ್ಲ.
JOH 8:57 ಯೆಹುದ್ಯಾಂಚಾನಿ ತ್ಯಲಾ ಸಾಂಗ್ಲ, “ತುಲಾ ಆಜು಼ನ್ ಪನ್ನಾಸ್ ವರ್ಸಬಿ ಜಾ಼ಲಿ ನಾಹಿತ! ಆನಿ ತು ಅಬ್ರಹಾಮಾಲಾ ಬಗ್‌ಲ್ಯಾಸ್ ಕ್ಯಾ?
JOH 8:58 ಯೇಸುನಿ ಉತ್ತರ್ ದಿಲಾ, “ಮಿ ತುಮಾನಾ ಖರ ಸಾಂಗ್ತೊ. ಅಬ್ರಹಾಮ್ ಜ಼ಲ್ಮಾಚೆ ಆಂದಿ ದರ್ನಿ ಮಿ ಹಾ!”
JOH 8:59 ಹ್ಯ ಐಕ್‌ಲ್ಯಾ ಬರ್ಬರ್ ಲೊಕಾಂಚಾನಿ ತ್ಯಚಿವ ಮಾರಾಯಾ ದೊಂಢ ಗೆತ್ಲ. ಫನ್ ಯೇಸು ದೇವ್ಳಾತ್ನಿ ಬಾಹಿರ್ ಗೆಲಾ.
JOH 9:1 ಯೇಸು ಚಾ಼ಲತ್ ಜಾ಼ತಾನಾ ಯೊಕ್ ಜ಼ಲ್ಮತ್ ಆಂದ್ಳಾ ದಿಸ್ಲಾ.
JOH 9:2 ಯೇಸುಚ಼ ಶಿಶಾ, “ಗುರು ಹ್ಯೊ ಮಾನುಸ್ ಆಂದ್ಳಾ ವ್ಹವುನ್ ಜ಼ಲ್ಮಾಯಾ ಕುನಾಚ಼ ಪಾಪ್ ಕಾರನ್? ತ್ಯಚ಼ ಸ್ವತಾಚ಼ ಪಾಪ್ ಕ್ಯಾ? ತ್ಯಚೆ ಆಯಿ ಬಾಚ಼ ಪಾಪ್” ಮನ್ಹುನ್ ಇಚಾರ್ಲ.
JOH 9:3 ಯೇಸುನಿ ಆಸ ಸಾಂಗ್ಲ, “ತ್ಯಚ಼ ಪಾಪ್ ವ್ಹವುನಿ ತ್ಯಚೆ ಆಯಿ ಬಾಚ಼ ಪಾಪ್ ವ್ಹವುನಿ ಹ್ಯಲಾ ಕಾರನ್ ನವ್ಹ. ದೇವಾಚ಼ ಕಾಮ್ ತ್ಯಚಿಪ ದಿಸುನ್ ಯಯಾ ಆಸ ಜಾ಼ಲ್ಯಾ.
JOH 9:4 ಮನಾ ಲಾವುನ್ ದಿಲ್ಯಾಲ್ಯಾಚ಼ ಕಾಮ್ ಆಮಿ ದಿಸಚ಼ ಕರಾಯಾ ವ್ಹಯಿ. ರ‍್ಯಾತ್ ಆಲಿಕಿ. ಕುನಾಲಾ ಕಾಮ್ ಕರಾಯಾ ವ್ಹಯಿತ್ ನಾಹಿ.
JOH 9:5 ಮಿ ಹೆ ದುನೆತ್ ಆಸ್ಥಾನಾ, ಮಿಸ್ ಹೆ ದುನೆಲಾ ಉಜಿಡ್ ಜಾ಼ಲ್ಯೊ” ಮನ್ಹುನ್ ಸಾಂಗ್ಲ.
JOH 9:6 ಯೇಸುನಿ ಹ್ಯೊ ಸಬೊತ್ ಸಾಂಗಲ್ಯಾ ನಂತರ್ ಜಿಮ್ನಿವ ಥುಕುನ್ ತ್ಯನಿ ಚಿಖುಲ್ ಕರುನ್ ಗಿವುನ್ ತ್ಯಾ ಮಾನ್ಸಾಚಾ ಡೊಳ್ಯಾನಾ ಲ್ಯಾವ್ಲಾ.
JOH 9:7 ಯೇಸುನಿ ತ್ಯಾ ಮಾನ್ಸಾಲಾ, “ಜಾ಼ವುನ್ ಸಿಲೊವಾ ತಳ್ಯಾತ್ ಧು” ಮನ್ಹುನ್ ಸಾಂಗ್ಲ. ಸಿಲೊವಾ ಮಂಜೆ, “ಲಾವುನ್ ದಿಲ್ಯಾಲಾ. ” ತಸಸ್ ತ್ಯನಿ ಜಾ಼ವುನ್ ದುತ್ಲ. ಆನಿ ಮಾಗಾರ ಯತಾನಾ ಡೊಳ್ಯಾಂಚಾನಿ ದಿಸಾಯಾ ಲಾಗ್ಲ.
JOH 9:8 ತ್ಯಚಾ಼ ಸೆಜಾರಿ ಆನಿ ತ್ಯೊ ಭಿಕ್ ಮಾಗ್‌ತ್ಯಾಲ ಬಗ್‌ತ್ಯಾಲ್ಯಾ ಲೊಕಾಂಚಾನಿ, “ಖಾಯಿಮ್ ಭಿಕ್ ಮಾಗಿತ್ ಬಸ್‍ಲ್ಯಾಲಾ ಹ್ಯೊಸ್ ನವ್ಹ” ಮನ್ಹುನ್ ಇಚಾರ್ ಕೆಲಾ.
JOH 9:9 ಥುಡಿ ಲೊಕ, “ವ್ಹಯ್ ತ್ಯೊಸ್” ಮನ್ಲಿತ. ಆನಿ ಥುಡಿ, “ನಾಹಿ, ಹ್ಯೊ ತ್ಯೊ ಮಾನುಸ್ ನವ್ಹ. ಹ್ಯೊ ತ್ಯಚಿ ಗತ್ ಹಾ ತ್ಯವ್ಡಾಸ್” ಮನ್ಲಿತ. ತ್ಯಲಾ ತ್ಯೊ ಮಾನುಸ್, “ಮಿಸ್ ತ್ಯೊ” ಮನ್ಲಾ.
JOH 9:10 ಲೊಕಾಚಾಂನಿ ಇಚಾರ್ಲ, “ತುಲಾ ನದಾರ್ ಕಸಿ ಆಲಿ?
JOH 9:11 ತ್ಯಾ ಮಾನ್ಸಾನಿ, “ಯೇಸು ಮಂತ್ಯಾಲ್ಯಾನಿ ಥೊಡಾ ಚಿಖುಲ್ ಕರುನ್ ಮಾಜಾ ಡೊಳ್ಯಾನಾ ಲಾವುನ್, ಸಿಲೊವಾ ತಳ್ಯಾತ್ ಜಾ಼ವುನ್ ಮನಾ ದುಯಾ ಸಾಂಗ್ಲ. ತಸಸ್ ಮಿ ದುತ್ಲ. ಆತಾ ಮನಾ ಡೊಂಳ್ಯಾಂಚಾನಿ ದಿಸತ್ಯಾ” ಮನ್ಹುನ್ ಸಾಂಗ್ಲ.
JOH 9:12 ಲೊಕಾಚಾಂನಿ ತ್ಯಲಾ, “ತ್ಯೊ ಮಾನುಸ್ ಕುಠ ಹಾ? ಮನ್ಹುನ್ ಇಚಾರ್ಲ. ತವಾ ತ್ಯನಿ, “ಮನಾ ಠಾವಾನಾಹಿ” ಮನ್ಹುನ್ ಸಾಂಗ್ಲ.
JOH 9:13 ಮಂಗ್ ಲೊಕಾಚಾಂನಿ ತ್ಯಾ ಮಾನ್ಸಾಲಾ ಫರಿಸಾಯಾಂಚಿಪ ಆನ್ಲಾ. ಆಂದಿ ಅಂದ್ಳಾ ಹುತ್ತಾ ತ್ಯೊ ಮಾನುಸ್ ಹ್ಯೊಸ್,
JOH 9:14 ಯೇಸುನಿ ಚಿಖುಲ್ ಕರುನ್ ತ್ಯಚ಼ ಡೊಳ ಬರ ಕೆಲ. ಯೇಸುನಿ ಹ್ಯ ಕಾಮ್ ಕೆಲ್ಯಾಲ ಸಬ್ಬತ್ ದಿಸಾದಿಸಿ.
JOH 9:15 ತವಾ ಫರಿಸಾಯಾಂಚಾನಿ ಆನಿ ಯಂಗ್ದಾ ಇಚಾರ್ಲ, “ತುಲಾ ನದಾರ್ ಕಸಿ ಆಲಿ? ತ್ಯಾ ಮಾನ್ಸಾನಿ ಸಾಂಗ್ಲ, “ತ್ಯನಿ ಮಾಜಾ ಡೊಳ್ಯಾನಾ ಚಿಖುಲ್ ಲ್ಯಾವ್ಲಾ. ಮಿ ದುತ್ಲ. ಆತಾ ಮನಾ ಡೊಳ್ಯಾನಿ ದಿಸ್ತ. ”
JOH 9:16 ಫರಿಸಾಯಾತ್‌ಲ್ಯಾ ಥೊಡ್ಯಾಂಚಾನಿ, “ಹ್ಯೊ ಮಾನುಸ್ ದೇವಾಪ್ನಿ ಆಲ್ಯಾಲಾ ನವ್ಹ ಕಾ ಮಂಜೆ ಹ್ಯೊ ಸಬ್ಬತ್ ದಿಸ್ ಪಾಳಿತ್ ನಾಹಿ. ” ಮನ್ಲ. ತ್ಯಲಾ ದುಸ್ರ ಮನ್ಲ, “ಕಚಾ಼ ಪಾಪಿ ಮಾನುಸ್ ಆಸ್ಲಿ ಚಾ಼oಗ್ಲಿ ಕಾಮ ಕರಾಯಾ ಕಸ ವ್ಹನಾರ್? ಆಸಾ ತ್ಯಂಚೆ ಮದ್ದಿ ಬೆದ್ ಭಾವ್ ಜಾ಼ಲಾ.
JOH 9:17 ಪರಿಸಾಯಾಂಚಾನಿ ನದಾರ್ ಆಲ್ಯಾಲ್ಯಾ ತ್ಯಾ ಮಾನ್ಸಾಲಾ ಪರತ್ ಆನಿ ಯಂಗ್ದಾ ಇಚಾರ್ಲ, “ಕಚಾನಿ ತುಲಾ ನದಾರ್ ದಿಲಿ ತ್ಯಾ ಮಾನ್ಸಾಚೆ ಗುಶ್ಟಿತ್ ತು ಕ್ಯಾ ಸಾಂಗ್ತೊಸ್? ತವಾ ತ್ಯನಿ ಸಾಂಗ್ಲ, “ತ್ಯೊ ಯೊಕ್ ಪ್ರವಾದಿ” ಮನ್ಹುನ್.
JOH 9:18 ಹ್ಯೊ ಮಾನುಸ್ ಆಂದಿ ಆಂದ್ಳಾ ಜಾ಼ಲ್ತಾ. ಫನ್ ಆತಾ ಹ್ಯಲಾ ದಿಸತ್ಯಾ ಮನ್ಹುನ್ ಯೆಹುದಿ ಅಧಿಕಾರಿಂಚಾನಿ ತ್ಯಚೆ ಆಯಿ ಬಾಲಾ ಹಾಕ್ಟುನ್ ಆನಿಸ್ ಪರ‍್ಯಾತ್ ತ್ಯಚಿವ ಇಸ್ವಾಸ್ ಥೆವ್ಲಾ ನಾಹಿ.
JOH 9:19 ತ್ಯಂಚಾನಿ ತ್ಯಚೆ ಆಯಿ ಬಾಲಾ, “ಹ್ಯೊ ತುಮಚಾ಼ ಲ್ಯೊಕ್ ಕ್ಯಾ? ಹ್ಯೊ ಜ಼ಲಮತ್ ಆಂದ್ಳಾ ಹುತ್ತಾ ಮನ್ಹುನ್ ತುಮಿ ಸಾಂಗತಾಸಾ. ತಸ ಜಾ಼ಲತ ಹ್ಯಲಾ ಆತಾ ಹ್ಯಚಾ ಡೊಳ್ಯಾಚಾಂನಿ ಕಸ ದಿಸತ್ಯಾ? ಮನ್ಹುನ್ ಇಚಾರ್ಲ.
JOH 9:20 ಆಯಿ ಬಾನಿ, “ಹ್ಯೊ ಆಮಚಾ಼ ಲ್ಯೊಕ್ ಮನ್ಹುನ್ ಆಮಾನಾ ಠಾವಾ ಹಾ. ಆನಿ ಹ್ಯೊ ಜ಼ಲಮತ್ ಆಂದ್ಳಾ ಮನ್ಹುನ್ ಆಮಾನಾ ಠಾವಾ ಹಾ.
JOH 9:21 ಫನ್ ಆತಾ ತ್ಯಲಾ ಕಸ ಡೊಳ್ಯಾಚಾಂನಿ ದಿಸತ್ಯಾ. ಕುನಿ ತ್ಯಚಾ ಡೊಳ್ಯಾನಾ ಚಿಖುಲ್ ಲಾವುನ್ ನದಾರ್ ದಿಲೆ. ಆಮಾನಾ ಠಾವ ನಾಹಿ. ತ್ಯಲಾಸ್ ಇಚಾರಾ. ತ್ಯೊ ಆಪ್ಲೆ ಆಪ್ನುಸ್ ಸಾಂಗಿ ಜೊಗಾ ಮೊಟಾ ಜಾ಼ಲ್ಯಾ” ಮನ್ಲಿತ.
JOH 9:22 ತ್ಯಚೆ ಆಯಿ ಬಾನಿ ಯೆಹುದಿ ಜಾಂತ್ಯಾನಾ ಭಿವುನ್ ತಸ ಸಾಂಗ್ಲ. ಕಾ ಮಂಜೆ ತ್ಯಂಚಾನಿ ಆಂದಿ ನಿರ್ದಾರ್ ಕೆಲ್ತಾ ಕುನಿ ತರಿ ಯೇಸುಲಾ ಕ್ರಿಸ್ತ ಮನ್ಹುನ್ ಸಾಂಗ್ಲತ ತ್ಯಲಾ ಯೆಹುದ್ಯಾಂಚಾ ಸಬಾಸ್ತಾನಾತ್ನಿ ಬಾಹಿರ್ ಗಾಲಿತಿತ.
JOH 9:23 ಮನ್ಹುನ್ ತ್ಯಚೆ ಆಯಿ ಬಾನಿ, “ತ್ಯೊ ಥೊರ್ಲಾ ಜಾ಼ಲ್ಯಾ. ತ್ಯಲಾಸ್ ಇಚಾರಾ” ಮನ್ಹುನ್ ಸಾಂಗ್ಲ.
JOH 9:24 ಯೆಹುದಿ ಅಧಿಕಾರಿಂಚಾನಿ ಪರತ್ ದೊನ್ವೆ ಪಾವ್ಟಿ ತ್ಯಾ ಆಂದ್‌ಳ್ಯಾಲಾ ಹಾಕಟ್ಲ ಆನಿ ಸಾಂಗ್ಲ. ತು ಖರ ಸಾಂಗ್‌ತ್ಯೊಸ್ ಮನ್ಹುನ್ ದೇವಾಚೆ ಮೊರ‍್ಹ ಶೆಪ್ಪತ್ ಕರ್. ಕಾ ಮಂಜೆ ತ್ಯೊ ಮಾನುಸ್ ಪಾಪಿ ಮನ್ಹುನ್ ಆಮಾನಾ ಠಾವಾ ಹಾ. ”
JOH 9:25 ತ್ಯೊ ಮಾನುಸ್, “ಪಾಪಿ ವ್ಹಯ್ ಕ್ಯಾ ನವ್ಹ ಮನಾ ಠಾವಾನಾಹಿ. ಫನ್ ಮಿ ಆಂದ್ಳಾ ಜಾ಼ಲ್ತೊ; ಆತಾ ಮನಾ ನದಾರ್ ಆಲೆ ಮನ್ಹುನ್ ಮನಾ ಠಾವಿ ಹಾ” ಮನ್ಲಾ.
JOH 9:26 ಯೆಹುದಿ ಅಧಿಕಾರಿಂಚಾನಿ ಇಚಾರ್ಲ, “ತ್ಯನಿ ತುಲಾ ಕ್ಯಾ ಕೆಲ? ತ್ಯನಿ ತುಜ಼ ಡೊಳ ಕಸ ಬರ ಕೆಲ?
JOH 9:27 ತ್ಯೊ ಮಾನುಸ್, “ತುಮಾನಾ ಮಿ ಆಂದಿಸ್ ಸಾಂಗ್‌ಲ್ಯಾ. ಫನ್ ತುಮಿ ಮಾಜಿಕ್ಡ ಕಾನ್ ದಿಲಾ ನಾಹಿಸಾ. ಆತಾ ತ್ಯ ಕಾ ಇಚಾರಾಯಾ ವ್ಹಯಿ ಮಂತಾಸಾ? ತುಮಿ ಸಾಯಿತ್ ತ್ಯಚೆ ಮಾಗ್ನಿ ಜಾ಼ಯಾ ವ್ಹಯಿ ಮಂಥಾಸಾ ಕ್ಯಾ? ಮನ್ಲಾ.
JOH 9:28 ತ್ಯಲಾಸ್ ತ್ಯಂಚಾನಿ ಹಿರ್ಮಟ್ನಾ ಕಿಲಿ ಆನಿ ತು ಯೇಸುಚೆ ಮಾಗ್ನಿ ಜಾ಼ತ್ಯಾಲಾ ಜಾ಼ಲ್ಯಾಸ್ ಆಮಿ ಮೊಶೆಚೆ ಮಾಗ್ನಿ ಜಾ಼ತ್ಯಾಲ ಜಾ಼ಲ್ಯಾವ್.
JOH 9:29 ದೇವ್ ಮೊಶೆ ಸಂಗ ಬೊಲ್ಯಾ ಮನ್ಹುನ್ ಆಮಾನಾ ಠಾವಾ ಹಾ. ಫನ್ ಹ್ಯೊ ಮಾನುಸ್ ಕುಟ್ನಿ ಆಲ್ಯಾ ಮನ್ಹುನ್ ಆಮಾನಾ ಠಾವಾ ನಾಹಿ ಮನ್ಲ.
JOH 9:30 ತ್ಯಾ ಮಾನ್ಸಾನಿ ಹಿ ಖುಬ್ ಚಮತ್ಕಾರಾಚಿ ಗ್ಯೊಸ್ಟ್ ಕುಟ್ನಿ ಆಲೆ ಮನ್ಹುನ್ ಮನಾ ಠಾವ ನಾಹಿ ಫನ್ ತ್ಯನಿ ಮನಾ ನದಾರ್ ದಿಲಿ.
JOH 9:31 ಮನಾ ಠಾವ ಹಾ ದೇವ್ ಪಾಪಿಂಚ಼ ಐಕಿತ್ನಾಹಿ. ಫನ್ ಕೊನ್ ಭಕ್ತಿನಿ ರಾಥೊ ಆನಿ ತ್ಯಚಾ ಮನಾ ಶಾರ್ಕ ಕರ್ತೊ ತ್ಯಚ಼ ಐಕ್ತೊ.
JOH 9:32 ಜ಼ಲ್ಮತ್ ಆಂದಳಾ ಆಸಲ್ಯಾಲ್ಯಾ ಯಕಾ ಮಾನ್ಸಾಚ಼ ಡೊಳ ಕಚಾನಿತರಿ ಉಗಡಲ್ಯಾಲ ಪೈಲೆದರ್ನಿ ದುನೆತ್ ಕಚಾನಿ ಐಕ್ಲನಾಹಿ
JOH 9:33 ಎಕ್‍ವೆಳಿ ಹ್ಯೊ ಮಾನುಸ್ ದೇವಾಪ್ನಿ ಆಲ್ಯಾಲಾ ನಸ್ಥಾತ ಹ್ಯಲಾ ಕಾಯ್ ಕರಾಯಾ ವ್ಹಯಿತ್ ನವ್ಥ.ಮನ್ಲಾ
JOH 9:34 ತವಾ ತೆ, “ಪಾಪಾತ್ ಜ಼ಲಾಮ್‌ಲ್ಯಾಲಾ ತು! ಆಮಾನಾ ಸಿಕಿವ್ತೊಸ್ ಕ್ಯಾ? ಮನ್ಲ ಆನಿ ತ್ಯಂಚಾನಿ ತ್ಯಲಾ ಯೆಹುದಿ ಸಬಾಸ್ಥಾನಾತ್ನಿ ಡಕ್ಲುನ್ ಬಾಹಿರ್ ಗ್ಯಾತ್ಲಾ.
JOH 9:35 ಯೆಹುದಿ ಅಧಿಕಾರಿಂಚಾನಿ ತ್ಯಾ ಮಾನ್ಸಾಲಾ ಬಾಹಿರ್ ಗ್ಯಾತ್‌ಲ್ಯಾಲಾ ಯೇಸುಲಾ ಸಮಾಜ಼್ಲ. ಯೇಸುನಿ ತ್ಯಲಾ ಬಗುನ್ ತು ಮಾನ್ಸಾಚಾ ಲೇಕಾವ ಇಸ್ವಾಸ್ ಥೆವ್ನಾರ್ ಕ್ಯಾ? ಮನ್ಹುನ್ ಇಚಾರ್ಲ.
JOH 9:36 ತವಾ ತ್ಯೊ, “ಗುರು ತ್ಯೊ ಕೊನ್ ಮನಾ ಸಾಂಗ್ ಮಂಜೆ ಮಿ ತ್ಯಚಿವ ಇಸ್ವಾಸ್ ಥಿವಿನ್” ಮನ್ಲಾ
JOH 9:37 ಯೇಸು, “ತು ತ್ಯಲಾ ಬಗ್‌ಲ್ಯಾಸ್ ಆತಾ ತುಜಿ ಸಂಗ ಕೊನ್ ಬೊಲ್‌ತ್ಯೊ ತ್ಯೊಸ್ ತ್ಯೊ .ಮನ್ಲಾ
JOH 9:38 ತವಾ, “ಪ್ರಭು ಮಿ ಇಸ್ವಾಸ್ ಥೆವ್ತೊ. ” ಮನ್ಲಾ ಆನಿ ತ್ಯನಿ ತ್ಯಚೆ ಮೊರ‍್ಹ ಡೊಗ್ಲ ಮ್ಯುಡ್ಲಿತ.
JOH 9:39 ತವಾ ಯೇಸು. ಮಿ ಹೆ ದುನೆತ್ಲಾ ನ್ಯಾಯಿ ನಿವ್ಡಾಯಾ ಆಲ್ಯೊ ಹ್ಯನಿ ಹಿತ್ತ ಕೊನ್ ಆಂದ್ಳ ಹಾತ್ತ ತ್ಯನಾ ದಿಸುನಿ ಆನಿ ಕುನಾಲಾ ದಿಸತ್ಯಾಲ ಹಾ ತೇ ಆಂದ್ಳ ವ್ಹವುಂತ. ಮನ್ಲಾ
JOH 9:40 ಹ್ಯ ತಿತಲ್ಯಾ ಥೊಡ್ಯಾ ಫರಿಸಾಯಾಂಚಾನಿ ಐಕುನ್, “ಆಮಾನಾ ಸಾಹಿತ್ ಆಂದ್ಳ ಮನ್ಹುನ್ ಖರ‍್ಯಾನಿ ಸಾಂಗ್ತೊಸ್ ಕ್ಯಾ? ಮನ್ಲ.
JOH 9:41 ತವಾ ಯೇಸು ತುಮಿ ಖರ‍್ಯಾನಿಸ್ ಆಂದ್ಳ ಜಾ಼ಲ ಆಸ್ಥಾಸಾತ ಪಾಪಾಚೆ ಚು಼ಕಿತ್ ಗಾವತ್ ನವ್ಥಾಸಾ ಫನ್ ತುಮಿ ಆಮಾನಾ ದಿಸತ್ಯಾ ಮಂಥಾಸಾ ಮನ್ಹುನ್ ತುಮಿ ಪಾಪಿ ಜಾ಼ಲ್ಯಾಸಾ ಮನ್ಲಾ. ”
JOH 10:1 ಯೇಸು, “ಮಿ ತುಮಾನಾ ಖರ ಸಾಂಗ್ತೊ. ಕೊನ್ ಮೆಂಡ್ರಾಂಚಾ ಸಾಟಾಚಾ ದಾರಾನಿ ಜಾ಼ಯಿತ್ ನಾಹಿ. ದುಸ್ರಿಕ್ನಿ ಚ಼ಡುನ್ ಆತ್ ಯತೊ ತ್ಯೊ ಚೊ಼ರ್ ಆನಿ ಲುಟ್ಯಾರಾ ಜಾ಼ಲ್ಯಾ.
JOH 10:2 ಕೊನ್ ದಾರಾತ್ನಿ ಆತ್ ಯತೊ ತ್ಯೊ ಮೆಂಡ್ರ ಚಾರತ್ಯಾಲಾ ದನ್ಹಿ ಜಾ಼ಲ್ಯಾ.
JOH 10:3 ದಾರ್ ರ‍್ಯಾಕ್ನಾರಾ ಕುರುಬುರಾಲಾ ದಾರ್ ಉಗಡ್ತೊ. ಆನಿ ಕುರುಬುರ್ ಆಪ್‌ಲ್ಯಾ ಮೆಂಡ್ರಾನಾ ನಾವ್ ಗಿಹುನ್ ಹಾಕಟಾನಾ ಮೆಂಡ್ರ ತ್ಯಚಾ ಸಬ್ದಾಲಾ ಕಾನ್ ದೇತ್ಯಾತ ತವಾ ಕುರುಬುರ್ ಮೊರ‍್ಹ ಲಾಗ್ತೊ ಮೆಂಡ್ರ ತ್ಯಚೆ ಮಾಗ್ನಿ ಜಾ಼ತ್ಯಾತ.
JOH 10:4 ಕವಾ ತ್ಯೊ ಆಪ್‌ಲ್ಯಾ ಸಗ್‌ಳ್ಯಾ ಮೆಂಡ್ರಾನಾ ಬಾಹಿರ್ ಗಿಹುನ್ ಜಾ಼ತೊ ತವಾ. ತ್ಯೊ ಮೊರ‍್ಹ ಜಾ಼ತ್ಯೊ ಮೆಂಡ್ರ ತ್ಯಚೆ ಮಾಗ್ನಿ ಜಾ಼ತ್ಯಾತ ಕಾ ಮಂಜೆ ತೀ ತ್ಯಚಾ಼ ಸಬ್ದ ವಳಕ್‌ತ್ಯಾತ.
JOH 10:5 ಫನ್ ಮೆಂಡ್ರ ಕವಾಸ್ ವಳಕ್ ನಸ್‌ಲ್ಯಾಲ್ಯಾಚೆ ಮಾಗ್ನಿ ಜಾ಼ಯಿತ್ ನಾಹಿತ. ತೀ ತ್ಯಚಿಪ್ನಿ ದುರ್ ಪಳುನ್ ಜಾ಼ತ್ಯಾತ ಕಾ ಮಂಜೆ ತೀ ವಳಕ್ ನಸ್‌ಲ್ಯಾಲ್ಯಾಚಾ಼ ಸಬ್ದ ವಳ್ಕಿತ್ ನಾಹಿತ.
JOH 10:6 ಯೇಸುನಿ ಹಿ ಕ್ಯಾಯ್ನಿ ಸಾಂಗ್ಲಿ ಫನ್ ತ್ಯನಾ ಹ್ಯಚಾ಼ ಅರ್ಥ ಸಮಾಜ಼್ಲಾ ನಾಹಿ.
JOH 10:7 ಮನ್ಹುನ್ ಯೇಸುನಿ ಆನಿಕ್ ಮಿ ತುಮಾನಾ ಖರ ಸಾಂಗ್ತೊ ಮೀಸ್ ಮೆಂಡ್ರಾನಾ ದಾರ್
JOH 10:8 ಮಿ ಯಯಾಚೆ ಆಂದಿ ಆಲ್ಯಾಲ ಸಗ್ಳ ಚ್ವಾ಼ರ್ ಜಾ಼ಲ್ಥ ಆನಿ ಸುಲುನ್ ಖಾತ್ಯಾಲ ಜಾ಼ಲ್ಥ ಮೆಂಡ್ರಾಂಚಾನಿ ತ್ಯಂಚಾ಼ ಸಬ್ದ ಐಕ್ಲಾ ನವ್ಥಾ.
JOH 10:9 ಮೀಸ್ ದಾರ್ ಜಾ಼ಲ್ಯೊ. ಕೊನ್ ಮಾಜಿಸ್ ಲಾಗುನ್ ಯಯಿಲ್ ತ್ಯಚಿ ರಕ್ಶನ್ ವ್ಹನಾರ್ ತ್ಯೊ ಆತ್ ಜಾ಼ನಾರ್ ಆನಿ ಬಾಹಿರ್ ಯನಾರ್ ಆನಿ ತ್ಯಲಾ ಚಾ಼ರಾ ಗಾವಲ್.
JOH 10:10 ಚೊ಼ರ್ ಚು಼ರಿ ಕರಾಯಾ, ಮಾರುನ್ ಟಾಕಾಯಾ, ನಾಸ್ ಕರಾಯಾ ಯತೊ, ಮಿ ತರಿ ಜೀವ್ನಾ ದಿಯಾ ಆಲ್ಯೊ. ಆನಿ ಹ್ಯ ಸಗ್ಳ ಭರ್ಪುರ್ ಜಿವನ್ ದಿಯಾ ಆಲ್ಯೊ.
JOH 10:11 ಮೀಸ್ ಚಾ಼Oಗ್ಲಾ ಕುರುಬುರ್ ಚಾ಼ಂಗ್ಲಾ ಕುರುಬುರ್ ಆಪ್‌ಲ್ಯಾ ಮೆಂಡ್ರಾಚೆ ಸಾಟಿ ಆಪ್ಲಾ ಜೀವ್ ದೇತೊ
JOH 10:12 ಆಳ್ ಮೆಂಡ್ರಾಚಾ಼ ಧನ್ಹಿ ವ್ಹಯಿತ್ ನಾಹಿ. ಆನಿ ಮೆಂಡ್ರ ತ್ಯಚಿ ಸ್ವತಾಚಿ ವ್ಹಯಿತ್ ನಾಹಿತ ನ್ಯಾನ್ಗ ಯತ್ಯಾಲ ಬಗುನ್ ಮೆಂಡ್ರ ಸುಡುನ್ ಪಳುನ್ ಜಾ಼ತೊ. ತವಾ ನ್ಯಾನ್ಗ ಮೆಂಡ್ರಾನಾ ದರ್‍ಹುನ್ ತ್ಯನಾ ಪಗಳ್‌ತ್ಯಾತ.
JOH 10:13 ತ್ಯೊ ಪಳುನ್ ಜಾ಼ತೊ ಕಾಮಂಜೆ ತ್ಯೊ ನಿಸ್ಥಾ ಆಳ್ ಜಾ಼ಲ್ಯಾ. ತ್ಯಚಾ ಮೆಂಡ್ರಾಚೆ ಗುಶ್ಟಿತ್ ಖರಿ ಕ್ಯಾಳ್ಜಿ ತ್ಯಲಾ ನಸ್ಥಿ.
JOH 10:14 ಮಿ ಚಾ಼Oಗ್ಲಾ ಕುರುಬುರ್ ಹಾ ಕಸಾ ಬಾ ಮನಾ ವಳಕ್ತೊ ತಸಾ ಮಿ ಬಾಲಾ ವಳಕ್ತೊ ತೇಸ್ ತರನಿ ಮಿ ಮಾಜಾ ಮೆಂಡ್ರಾನಾ ವಳಕ್ತೊ ಆನಿ ತೀ ಮನಾ ವಳಕ್‌ತ್ಯಾತ. ಆನಿ ಮಿ ಮಾಜಾ ಮೆಂಡ್ರಾಂಚೆಸಾಟಿ ಜೀವ್ ದಿಯಾ ತಯಾರ್ ಹಾ.
JOH 10:16 ಮನಾ ದುಸ್ರಿ ಮೆಂಡ್ರ ಸಾಹಿತ್ ಹಾತ್ತ ತೀ ಹಿತ್ತ ಸಾಟಾತ್ ನಾಹಿತ ಮಿ ತ್ಯನಾಬಿ ಆತ್ ನಿಹ್ಯಾ ವ್ಹಯಿತ ತೀ ಮಾಜ಼ ಸಬ್ದ ಐಕ್‍ತ್ಯಾತ. ತವಾ ಯೊಕುಸ್ ಹಿಂಡ್ ಆನಿ ಯೊಕುಸ್ ಕುರುಬುರ್ ರಾನ್ಹಾರ್.
JOH 10:17 ಬಾ ಮಾಜಿ ಮಾಯಾ ಕರ್ತೊ ಕಾ ಮಂಜೆ ಮಿ ಮಾಜಾ಼ ಜೀವ್ ಆನಿಕ್ ಗಿಹ್ಯಾ ಸಾಟಿ ದೇತೊ.
JOH 10:18 ಮಾಜಾ಼ ಜೀವ್ ಮಾಜಿಪ್ನಿ ಕೊನ್ ಕಾಡುನ್ ಗಿಹಿತ್ ನಾಹಿ ಮಿ ಮಾಜಾ ಮನಾನಿ ದೇತೊ. ಮಾಜಾ಼ ಜೀವ್ ದಿಯಾ ತ್ಯೊ ಆನಿಕ್ ಗಿಹ್ಯಾ ಮನಾ ಹಾಕ್ ಹಾ. ಆಸ ಕರಾಯಾ ವ್ಹಯಿ ಮನ್ಹುನ್ ಬಾನಿ ಮನಾ ಹುಕುಮ್ ದಿಲ್ಯಾ. ಮನ್ಹುನ್ ಸಾಂಗ್ತೊ.
JOH 10:19 ಆನಿ ಯಂಗ್ದಾ ಹ್ಯ ಐಕುನ್ ಯೆಹುದ್ಯಾಪ್ನಿ ಆನಿ ಯಂಗ್ದಾ ದುಯಿ ಪಡ್ಲಿ.
JOH 10:20 ಖುಬ್ ಜ಼ನ ಸಾಂಗಾಯಾ ಲಾಗ್ಲಿತ ಹ್ಯಚಿಪ ಲಾಗಿರ್ ಹಾ ಹ್ಯೊ ಖುಳಾ ಹಾ. ಹ್ಯಚ಼ ಕ್ಯಾ ಐಕ್ತಾಸಾ?
JOH 10:21 ಹಿತ್ತ ದುಸ್ರ ಸಾಂಗಿತ ಲಾಗಿರ್ ಲಾಗ್‌ಲ್ಯಾಲಾ ಆನಿ ಖುಳಾ ಜಾ಼ಲ್ಯಾಲಾ ಮಾನುಸ್ ಆಸಾ ಬೊಲತ್ ನಾಹಿ. ಆಂದ್‌ಳ್ಯಾಂಚ಼ ಡೊಳ ಬರ ಕರಾಯಾ ಲಾಗಿರಾಲಾ ವ್ಹತ ಕ್ಯಾ? ನಾಹಿ ಮನ್ಹುನ್ ಸಾಂಗ್‌ತ್ಯಾತ.
JOH 10:22 ದೇವ್ಳಾಚಾ಼ ಅರ್ಪನ್ ಕರ್ತ್ಯಾಲಾ ಸನ್ ಯೆರುಸಲೇಮಿತ್ ಚಾ಼ಲತಾ. ತ್ಯೊ ಥಂಡಿಚಾ ದಿಸಾತ್ ಕರ್ತ್ಯಾಲಾ.
JOH 10:23 ಯೇಸು ಸೊಲೊಮನಾಚಾ ದೇವ್ಳಾಚಾ ಮಾಂಡ್ವಾತ್ ಫಿರತಾ.
JOH 10:24 ಯೆಹುದಿ ಯೇಸುಚೆ ಸರ್ ಬವಾರ ಜ಼ಮ್ಲ ಹುತ್ತ. ತೆ ತ್ಯಲಾ, “ಆಜು಼ನ್ ಕ್ಯವ್ಡ ದಿಸ್ ತು ಆಮಾನಾ ಚು಼ರುನ್ ರಾಥೊಸ್? ಆಮಾನಾ ಖರ ಸಾಂಗ್” ತು ಕ್ರಿಸ್ತ್ ಕ್ಯಾ? ಮನ್ಹುನ್ ಇಚಾರ್ಲ.
JOH 10:25 ಯೇಸುನಿ ತ್ಯನಾ ಉತ್ತರ್ ದಿಲಾ, “ಮಿ ತವಾಸ್ ತುಮಾನಾ ಸಾಂಗಲ್ಯಾ. ಫನ್ ತುಮಿ ಇಸ್ವಾಸ್ ಥ್ಯೆವ್ಲಾ ನಾಹಿಸಾ. ಮಿ ಮಾಜಾ ಬಾಚಾ ಹುಕ್ಮಾನಿ ಚಮತ್ಕಾರಾಚಿ ಕಾಮ ಕರ್ತೊ. ಮಿ ಕೊನ್ ಮನ್ಹುನ್ ತಿ ಚಮತ್ಕಾರಾಚಿ ಕಾಮ ದ್ಯಾವತ್ಯಾತ.
JOH 10:26 ಫನ್ ತುಮಿ ಇಸ್ವಾಸ್ ಥಿವಿತ್ ನಾಹಿಸಾ. ಕಾ ಮಂಜೆ ತುಮಿ ಮಾಜಿ ಮೆಂಡ್ರ ನವ್ಹಸಾ.
JOH 10:27 ಮಾಜಿ ಮೆಂಡ್ರ ಮಾಜಾ಼ ಸಬ್ದ ಐಕ್‌ತ್ಯಾತ; ಮನಾ ತಿ ಠಾವಿ ಹಾತ ಆನಿ ತಿ ಮಾಜೆ ಮಾಗ್ನಿ ಯತ್ಯಾತ.
JOH 10:28 ಮಾಜಾ ಮೆಂಡ್ರಾನಾ ಮಿ ಶಾಶ್ವತ್ ಜೀವ್ ದೆತೊ. ತಿ ಕಂದಿಸ್ ಮರತ್ ನಾಹಿತ, ಆನಿ ತ್ಯನಾ ಮಾಜಿಪ್ನಿ ಕಾಡುನ್ ಗಿಹುನ್ ದುರ್ ಕರಾಯಾ ಕುನಾಲಾ ವ್ಹಯಿತ್ನಾಹಿ.
JOH 10:29 ತ್ಯನಾ ಮಾಜಾ ಬಾನಿಸ್ ಮನಾ ದಿಲಿತ. ತ್ಯೊ ಸಗಳ್ಯಾವ್ನಿ ಥೊರ್ ಜಾ಼ಲ್ಯಾ. ತ್ಯನಾ ಮಾಜಾ ಬಾಚಾ ಹಾತಾತ್ನಿ ಕಾಡುನ್ ಗಿಹ್ಯಾ ಕುನಾಲಾ ವ್ಹಯಿತ್ನಾಹಿ.
JOH 10:30 ಬಾ ಆನಿ ಮಿ ಯೆಕುಸ್ ಹಾವ್” ಮನ್ಲಾ.
JOH 10:31 ತವಾ ಯೆಹುದ್ಯಾಂಚಾನಿ ಯೇಸುಲಾ ಮಾರಾಯಾ ಆನಿಕ್ ದೊಂಢ ಯಚ಼ುನ್ ಗೆತ್ಲ.
JOH 10:32 ಫನ್ ಯೇಸುನಿ ತ್ಯನಾ, “ಮಿ ಬಾಪ್ನಿ ಖುಬ್ ಚಮತ್ಕಾರಾಚಿ ಕಾಮ ಕೆಲ್ಯಾತ. ತುಮಿ ತಿ ಕಾಮ ಬಗಲ್ಯಾಸಾ. ತ್ಯಾ ಚಮತ್ಕಾರಾಚಾ ಕಾಮಾತಲ್ಯಾ ಕಚಾಸ್ಲಾಗುನ್ ತುಮಿ ಮಾಜಿವ ದೊಂಢ ಮಾರಾಯಾ ವ್ಹಯಿ ಮಂಥಾಸಾ? ಮನ್ಲಾ.
JOH 10:33 ಯೆಹುದ್ಯಾಂಚಾನಿ, “ಆಮಿ ತುಜಿವ ದೊಂಢ ಮ್ಯಾರ್‌ಲ್ಯಾಲ ತು ಕೆಲ್ಯಾಲ್ಯಾ ಕಚಾಸ್ ಕಾಮಾಸ್ ಲಾಗುನ್ ನವ್ಹ. ತು ಬೊಲ್ಯಾಲೆ ನಿಂದಸಾಟಿ. ಕಾಮಂಜೆ ತು ಯೊಕ್ ಮಾನುಸ್. ಫನ್ ತು ತುಲಾಸ್ ದೇವ್ ಮನ್ಹುನ್ ಸಾಂಗ್‌ತ್ಯೊಸ್!” ಮನ್ಹುನ್.
JOH 10:34 ತ್ಯಲಾ ಯೇಸುನಿ “ತುಮ್ಚಾ ಧರ್ಮಶಾಸ್ತಾರಾತ್” ‘ಮಿ ಆನಿ ತುಮಿ ದ್ಯಾವ್ ಮನ್ಹುನ್ ಲಿವ್ಲ ನಾಹಿಕ್ಯಾ?
JOH 10:35 ಯೆಕ್ ಯಳಿ ದೇವಾಚಾ಼ ಸಬ್ದ ಕುನಾಪ ಆಲ್ಯಾ ತ್ಯನಾ ದೇವ್ ಮನ್ಹುನ್ ಹಾಕ್ಟಾಚ಼ ಜಾ಼ಲ್ಯಾವ. ಪವಿತ್ರ ಪುತೀಕ್ ಖೊಟ ನವ್ಹ.
JOH 10:36 ಆಸ ಆಸ್ಥಾನಾ ಬಾನಿ ಆಪ್‌ಲ್ಯಾಲಾ ಸ್ವತಾಚಾ಼ ಮನ್ಹುನ್ ನಿವ್ಡುನ್ ಹೆ ದುನೆತ್ ಲಾವುನ್ ದಿಲ್ಯಾಲ್ಯಾಚೆ ಗುಶ್ಟಿತ್ ಕಸ ಆಸಲ್? ಮಿ ದೇವಾಚಾ಼ ಲ್ಯೊಕ್ ಜಾ಼ಲ್ಯೊ ಮನ್ಹುನ್ ಸಾಂಗ್‌ಲ್ಯಾಲ್ಯಾಲಾ ಮಿ ದ್ವೆಶ್ ಕರ್ತ್ಯೊ ಮನ್ಹುನ್ ಸಾಂಗಾಚ಼ ಕಾ?
JOH 10:37 ಮಾಜಾ ಬಾಚಿ ಕಾಮ ಮಿ ಕೆಲ್ಯಾ ನಸ್‌ಲ್ಯಾವ, ತುಮಿ ಮಾಜಿವ ಇಸ್ವಾಸ್ ಥೀವುನಕೊಸಾ.
JOH 10:38 ಫನ್ ಮಿ ತೀ ಕಾಮ ಕರೀತ್ ರಾಯ್ಲೊ ತರಿ, ತುಮಿ ಮಾಜಿವ ಇಸ್ವಾಸ್ ಥಿವಿನ್ಸಾ. ಚಮತ್ಕಾರಾಂಚಿವ ಇಸ್ವಾಸ್ ಥೆವಾ ಆಸ ಬಾ ಮಾಜಿಪ ಮಿ ಬಾಪ ಹಾ ಮನ್ಹುನ್ ತುಮಾನಾ ಠಾವ ವ್ಹನಾರ್ ಆನಿ ಸಮಾಜ಼್ನಾರ್” ಮನ್ಲಾ.
JOH 10:39 ಆನಿಕ್ ಯೇಸುಲಾ ದರಾಯಾ ಯೆಹುದ್ಯಾಂಚಾನಿ ಆನಿ ಯತ್ನ ಕಿಲಿತ. ಫನ್ ಯೇಸುನಿ ತ್ಯಂಚಿಪ್ನಿ ಚು಼ಕುವುನ್ ಗೆಲಾ.
JOH 10:40 ಮಂಗ್ ಯೇಸು ಯೊರ್ದಾನ್ ನ್ಹಚೆ ಪಲಿಕ್ಡ ಮಾಗಾರಾ ಗೆಲಾ. ಯೊಹಾನ್ ಆಂದಿ ಬಾಪ್ತಿಸ್ಮಾ ದೆತ್ಯಾಲ್ಯಾ ಜಾ಼ಗ್ಯಾವ ಯೇಸು ಜಾ಼ವುನ್ ತಿಥ ರಾಯ್ಲಾ.
JOH 10:41 ತವಾ ಖುಬ್ ಲೊಕ ತ್ಯಚಿಪ ಆಲಿತ. “ಯೊಹಾನಾನಿ ಚಮತ್ಕಾರಾಚಿ ಕಾಮ ಕಂದಿಸ್ ಯಾಕ್ಬಿ ಕೆಲ ನಾಹಿ. ಫನ್ ಯೊಹಾನಾನಿ ಹ್ಯಾ ಮಾನ್ಸಾಚೆ ಗುಸ್ಟಿತ್ ಸಾಂಗಲ್ಯಾಲ ಸಗ್ಳ ಖರ” ಆಸ ತ್ಯಂಚಾನಿ ಸಾಂಗ್ಲ.
JOH 10:42 ಆನಿ ತಿಥ ಖುಬ್ ಲೊಕಾಂಚಾನಿ ಯೇಸುವ ಇಸ್ವಾಸ್ ಥೆವ್ಲಾ.
JOH 11:1 ಲಾಜ಼ರ್ ಮಂಥ್ಯಾಲಾ ಯೊಕ್ ಬರಾ ನವ್ತಾ. ತ್ಯೊ ಬೆತಾನ್ಯಾ ಮಂಥ್ಯಾಲ್ಯಾ ಗಾವಾತ್ ಹುತಾ. ಮರಿಯಾ ಆನಿ ತಿಚಿ ಭನ್ ಮಾರ್ಥಾ ಹ್ಯಾಸ್ ಗಾವಾತ್ ಹುತ್ಯಾ.
JOH 11:2 ಪ್ರಭುಲಾ ವಾಸಾಚ಼ ತ್ಯಾಲ್ ಲಾವುನ್ ತ್ಯಚ಼ ಪ್ಯಾ ಆಪ್‍ಲ್ಯಾ ಡುಯಿಚಾ ಕೆಸಾಚಾಂನಿ ಪುಸ್‌ಲ್ಯಾಲ ಹಿನಿಸ್. ಬರಾ ನಸಲ್ಯಾಲಾ ಲಾಜ಼ರ್ ಹ್ಯೊಸ್ ಮರಿಯಾಚಾ಼ ಬಾಹು ಜಾ಼ಲ್ತಾ.
JOH 11:3 ಬನ್ಹಿಂಚಾನಿ ಯೇಸುಲಾ, “ಪ್ರಭು, ತುಜಾ಼ ಮಾಯೆಚಾ಼ ಸುಪ್ತಿ ಲಾಜ಼ರ್ ಬರಾ ನಾಹಿ” ಮನ್ಹುನ್ ಬಾತ್ನಿ ಲಾವುನ್ ದಿಲಿ.
JOH 11:4 ಯೇಸುನಿ ಹ್ಯ ಐಕ್ಲ ತವಾ, “ಹ್ಯ ದುಃಖ್ನ ಲಾಜ಼ರಾಚಾ಼ ಜಿವ್ ಕಾಡಾಯಾ ಆಲ್ಯಾಲ ನವ್ಹ ದೇವಾಚ಼ ಆನಿ ದೇವಾಚಾ ಲೇಕಾಚಾ ನಾವಾಚೆ ಮೈಮಾ ಸಾಟಿ ಆಲ್ಯಾಲ. ಮನ್ಲಾ.
JOH 11:5 ಯೇಸು ಮಾರ್ಥಾಚಿ ತಿಚೆ ಭನ್ಹಿಚಿ ಆನಿ ಲಾಜ಼ರಾಚಿ ಮಾಯಾ ಕರೀತಾ.
JOH 11:6 ಲಾಜ಼ರ್ ದುಕ್‌ನ್ಯಾತ್ ಹಾ ಮಂಥ್ಯಾಲಿ ಖಬರ್ ತ್ಯನಿ ಐಕ್ಲಿ ತವಾ ಆಪ್ನು ಹುತ್ತಾ ತಿತ್ತಸ್ ಆನಿಕ್ ದೊನ್ ದೀಸ್ ರಾಯ್ಲಾ.
JOH 11:7 ಮಂಗ್ ತ್ಯನಿ ಆಪ್‌ಲ್ಯಾ ಶಿಶಾನಾ ಆಮಿ ಯುದಾಯಾತ್ ಮಾಗಾರ ಜಾಯಾ ವ್ಹಯಿ ಮನ್ಹುನ್ ಸಾಂಗ್ಲ
JOH 11:8 ಶಿಶಾಂಚಾನಿ ಪ್ರಭು ಯುದಾಯಾಚ಼ ಯೆಹುದ್ಯಾಂಚಾನಿ ತುಲಾ ದೊಂಡ್ಯಾನಿ ಮಾರಾಯಾ ಯತ್ನಕಿಲಿತ. ತ್ಯ ಜಾ಼ಲ್ಯಾಲ ನಿಸ್ಥ ಥೊಡ್ಯಾ ಯಳಾಚೆ ಮಾಗ ತ್ಯವ್ಡಸ್ ಆತಾ ತು ಆನಿಕ್ ತಿಥ ಜಾ಼ಯಾ ವ್ಹಯಿ ಮಂಥೊಸ್ ಕ್ಯಾ? ಮನ್ಹುನ್ ಮನ್ಲ.
JOH 11:9 ತವಾ ಯೇಸು ದಿಸಾಚ಼ ಬಾರಾ ತಾಸ್ ಹಾತ್ತ ವ್ಹಯ್ ಕ್ಯಾ ನವ್ಹ? ದಿಸಾಚಾ಼ ಚಾ಼ಲತ್ಯಾಲಾ ಠ್ಯಾಸ್ ಲಾಗುನ್ ಪಡತ್ ನಾಹಿ ಕಾ ಮಂಜೆ ಹೆ ದುನೆತ್‌ಲ್ಯಾ ಉಜಿಡಾನಿ ಬಗ್ತೊ.
JOH 11:10 ಫನ್ ರ‍್ಯಾಚಾ಼ ಚಾ಼ಲತ್ಯಾಲಾ ಪಡ್ತೊ ಕಾ ಮಂಜೆ ಬಗುನ್ ಚಾ಼ಲಾಯಾ ಕಸ್ಲಾ ಉಜಿಡ್ ತ್ಯಲಾ ರಾಹಿತ್ ನಾಹಿ ಮನ್ಹುನ್ ಉತ್ತರ್ ದೇತೊ
JOH 11:11 ಯೇಸುನಿ ಹ್ಯಾ ಗುಶ್ಟಿ ಸಾಂಗ್‍ಲ್ಯಾ ನಂತರ್ ಆಮಚಾ಼ ಸುಪ್ತಿ ಲಾಜ಼ರ್ ಆತಾ ನಿಜ಼ಲ್ಯಾ ತ್ಯಲಾ ಉಟ್ವಾಯಾ ಮಿ ತಿಥ ಜಾ಼ತ್ಯೊ ಮನ್ಲಾ
JOH 11:12 ಶಿಶಾ ಪ್ರಭು ತ್ಯೊ ನಿಜ್ಲಾ಼ ಆಸ್ಲಾತ ಬರಾ ವ್ಹನಾರ್ ಮನ್ಲ.
JOH 11:13 ಯೇಸು ಲಾಜ಼ರಾಚಾ ಮರ್ನಾಚೆ ಗುಶ್ಟಿತ್ ಬೊಲತಾ ಫನ್ ಶಿಶಾಂಚಾನಿ ತ್ಯೊ ಸ್ವಾಬಾವಿಕ್ ನಿಜ಼ಚೆ ಗುಶ್ಟಿತ್ ಬೊಲ್‌ತ್ಯೊ ಮನ್ಹುನ್ ಯವಜ಼ಲ.
JOH 11:14 ಯೇಸುನಿ ಲಾಜ಼ರ್ ಮೆಲ್ಯಾ ಮನ್ಹುನ್ ಶಾರ್ಕ ಸಾಂಗ್ಲ.
JOH 11:15 ಫನ್ ಮಿ ತಿತ್ತ ನವ್ತೊತ್ಯೊ ಬರ ಜಾ಼ಲ್ಹ. ಕಾ ಮಂಜೆ ತುಮಾನಾ ಮಾಜಿವ ಇಸ್ವಾಸ್ ಯಯಾ ಹ್ಯ ಸಗ್ಳ ಜಾ಼ಲ್ಹ. ಯವಾ ಆಮಿ ತ್ಯಚಿಪ ಜಾ಼ವುಯಾ ಮನ್ಲಾ
JOH 11:16 ತವಾ ದಿದುಮ್ ಮಂತ್ಯಾಲಾ ತೊಮಾ ಬಾಕಿಚಾ ಶಿಶಾನಾ ಯವಾ ಆಮಿಬಿ ತ್ಯಚಿಸಂಗ ತಿಥ ಮರಾಯಾ ಜಾ಼ವುಯಾ.ಮನ್ಲಾ
JOH 11:17 ಯೇಸು ಬೆತಾನ್ಯಾತ್ ಆಲಾ. ಲಾಜ಼ರಾಲಾ ಮಸುರ್ಡಿತ್ ಥಿವುನ್ ಚಾರ್ ದೀಸ್ ಜಾ಼ಲ್ಯಾತ ಮನ್ಹುನ್ ಯೇಸುಲಾ ಸಮಾಜ಼್ಲ.
JOH 11:18 ಬೆತಾನಿ ಯೆರುಸಲೇಮಿತ್ನಿ ದೊನ್ ಮೈಲಾಚೆ ಆತ್ ಹುತ್ತಿ.
JOH 11:19 ಬಾಹು ಜಾ಼ಲ್ಯಾಲಾ ಲಾಜರಾಚೆ ಗುಶ್ಟಿತ್ ಸಮಜಾ಼ವಾಯಾ ಖುಬ್ ಯೆಹುದಿ ಮಾರ್ಥಾ ಆನಿ ಮರಿಯಾಪ ಆಲ್ತ.
JOH 11:20 ಯೇಸು ಯತ್ಯೊ ಮನ್ಹುನ್ ಬಾತ್ನಿ ಐಕುನ್ ಮಾರ್ಥಾ ತ್ಯಲಾ ಭೇಠಾಯಾ ಬಾಹಿರ್ ಗಿಲಿ ಫನ್ ಮರಿಯಾ ಗರ‍್ಹಾತುಸ್ ಹುತ್ತಿ
JOH 11:21 ಮಾರ್ಥಾನಿ ಯೇಸುಲಾ ಪ್ರಭು ತು ಹಿತ್ತ ಆಸ್ಥಾಸ್ತ ಮಾಜಾ಼ ಬಾಹು ಮರತ್ ನವ್ಥಾ
JOH 11:22 ಫನ್ ಆತಾಸಾಹಿತ್ ದೇವಾಪ ಮಾಗ್‌ಲ್ಯಾಲ ತ್ಯೊ ತುಲಾ ದೆನಾರ್ ಮನ್ಹುನ್ ಠಾವ ಹಾ.
JOH 11:23 ಯೇಸುನಿ ತುಜಾ ಬಾಹು ಆನಿಕ್ ಜಿತ್ತಾ ವ್ಹವುನ್ ಉಠುನ್ ಯನಾರ್ ಮನ್ಹುನ್ ಸಾಂಗ್ಲ.
JOH 11:24 ಮಾರ್ಥಾ ಸರ್ತ್ಯಾ ದಿಸಾತ್ ಮರ್ನಾತ್ನಿ ಉಠುನ್ ಯತಾನಾ ತ್ಯೊ ಆನಿಕ್ ಉಠುನ್ ಯನಾರ್ ಮನ್ಹುನ್ ಮನಾ ಠಾವಾ ಹಾ. ಮನ್ಹುನ್ ಮನ್ಲಿ.
JOH 11:25 ಯೇಸು ತಿಲಾ ಮೀಸ್ ಮರ್ನಾತ್ನಿ ಉಠುನ್ ಯನಾರಾ ಆನಿ ಮಾಜಿವ ಇಸ್ವಾಸ್ ಥೆವ್‍ತ್ಯಾಲಾ ಮೆಲ್ಯಾ ನಂತರ್ ಆನಿಕ್ ಜೀವ್ ಗೇನಾರ್.
JOH 11:26 ಆನಿಕ್ ಜೀವ್ನಾ ಕರೀತ್ ಮಾಜಿವ ಇಸ್ವಾಸ್ ಥೆವ್‌ಥ್ಯಾಲಾ ಕಂದಿಸ್ ಮರತ್ ನಾಹಿ ಹ್ಯಚಿವ ತು ಇಸ್ವಾಸ್ ಥಿವ್ತಿಸ್ ಕ್ಯಾ? ಮನ್ಲಾ
JOH 11:27 ತವಾ ತಿ, “ವ್ಹಯ್ ಪ್ರಭು ತು ಕ್ರಿಸ್ತ ಮನ್ಹುನ್ ಮಿ ಇಸ್ವಾಸ್ ಥೆವ್ತೆ, ದೇವಾಚಾ಼ ಲ್ಯೊಕ್, ಹೆ ದುನೆತ್ ಯನಾರಾ ತುಸ್, ಮನ್ಲಿ.
JOH 11:28 ಹ್ಯಾ ನಂತರ್ ಮಾರ್ಥಾ ತಿಥ್ನಿ ಮಾಗಾರಿ ಗಿಲಿ ಆನಿ ಆಪ್ಲಿ ಭನ್ ಮರಿಯಾಲಾ ಯಕಾನ್ಸಿ ಹಾಕ್ಟುನ್, “ಗುರು ಹಿತ್ತ ಹಾ ಆನಿ ತುಲಾ ಹಾಕಟ್ಯೊ. ಮನ್ಹುನ್ ಸಾಂಗ್ತಿ.
JOH 11:29 ಹ್ಯ ಐಕ್‌ಲ್ಯಾ ಬರ್ಬರ್ ಮರಿಯಾ ಉಠುನ್ ಯೇಸುಪ ಬಿಗಿ ಬಿಗಿ ಗಿಲಿ.
JOH 11:30 ಯೇಸು ಆಜು಼ನ್ ಗಾವಾತ್ ಆಲಾ ನವ್ಥಾ. ಮಾರ್ಥಾ ಆಪ್‌ಲ್ಯಾಲಾ ಗಾವಲ್ಯಾಲ್ಯಾ ಜಾ಼ಗ್ಯಾವಸ್ ತ್ಯೊ ಹುತ್ತಾ.
JOH 11:31 ಯೆಹುದಿ ಮರಿಯಾ ಸಂಗ ಗರ‍್ಹಾತ್ ಹುತ್ತ ತಿಲಾ ಸಮ್ಜಾವಿತ ಮರಿಯಾ ಉಠುನ್ ಗಡ್ಬಡಿನಿ ಜಾ಼ತ್ಯಾಲಿ ತ್ಯಂಚಾನಿ ಬಗ್ಲಿ ತೀ ರಡಾಯಾ ಸಾಟಿ ಮಸುರ್ಡಿಪ ಜಾ಼ತೆ ಮನ್ಹುನ್ ತ್ಯಂಚಾನಿ ಸಮಜು಼ನ್ ಗಿಹುನ್ ತೀಚೆ ಮಾಗ್ನಿ ಗೇಲ.
JOH 11:32 ಯೇಸು ಆಸ್‌ಲ್ಯಾಲ್ಯಾ ಜಾ಼ಗ್ಯಾವ ಮರಿಯಾ ಗಿಲಿ ಆನಿ ಯೇಸುಲಾ ಬಗ್‌ಲ್ಯಾ ಬರ್ಬರ್ ತ್ಯಚಾ ಪಾಯಾತ್ ಪಡುನ್ ಪ್ರಭು ತು ಹಿತ್ತ ಆಸ್ಥಾಸ್ತ ಮಾಜಾ಼ ಬಾಹು ಮರಾಚಾ಼ ನವ್ಥಾ ಮನ್ಲಿ
JOH 11:33 ಮರಿಯಾ ಆನಿ ತಿಚೆ ಸಂಗ ಆಲ್ಯಾಲ್ಯಾ ಯೆಹುದ್ಯಾಂಚ಼ ದುಕ್ ಯೇಸುನಿ ಬಗ್ಲ ತವಾ ತ್ಯಚಾ ಮನಾಲಾ ಖುಬ್ ದುಕ್ ಜಾ಼ಲ.
JOH 11:34 ಆನಿ ಯೇಸುನಿ ತ್ಯನಾ ತ್ಯಲಾ ಕುಠ ಥೆವ್‍ಲ್ಯಾಸಾ ಮನ್ಹುನ್ ಇಚಾರ್ಲ ತವಾ ತೇ ಪ್ರಭು ಯವುನ್ ಬಗ್ ಮನ್ಲ.
JOH 11:35 ಯೇಸು ರಡ್ಲಾ
JOH 11:36 ತ್ಯಲಾ ಯೆಹುದಿಂಚಾನಿ ಬಗಾ ಹ್ಯೊ ಲಾಜ಼ರಾಚಿ ಕ್ಯವ್ಡಿ ಮಾಯಾ ಕರ್ತೊ.
JOH 11:37 ಫನ್ ಥೊಡ ಯೆಹುದಿ ಯೇಸುನಿ ಆಂದ್‍ಳ್ಯಾಚ಼ ಡೊಳ ಬರ ಕೆಲ ನವ್ಹ ಲಾಜ಼ರಾಲಾ ಸಾಹಿತ್ ಮಜ಼ತ್ ಕರುನ್ ತ್ಯಲಾ ಮರ್ನಾತ್ನಿ ಚು಼ಕ್ವು ನಾಹಿ ಕ್ಯಾ?ಮನ್ಹಿತ.
JOH 11:38 ಯೇಸುಲಾ ಆನಿಕ್ ದುಕ್ ವ್ಹವುನ್, ಲಾಜ಼ರಾಚೆ ಮಸುರ್ಡಿಪ ಗೇಲಾ, ತೀ ಮಸುರ್ಡಿ ಯೇಕ್ ಘಬ್ ಹುತ್ತಿ. ತಿಚಾ ತೊಂಡಾಲಾ ಮೊಟಾ ದೊಂಢಾ ಜಾಕ್ಲಾ ಹುತ್ತಾ.
JOH 11:39 ತ್ಯೊ ದೊಂಢಾ ಕಾಡಾ ಮನ್ಹುನ್ ಯೇಸುನಿ ಸಾಂಗ್ಲ. ಮೆಲ್ಯಾಲ್ಯಾಚಿ ಭನ್ ಮಾರ್ಥಾನಿ, “ಪ್ರಭು ಲಾಜ಼ರ್ ಮರುನ್ ಚಾರ್ ದೀಸ್ ಜಾ಼ಲ. ಆತಾ ಬುರ್ಸಾ ವಾಸ್ ಯಯಿತ್ ಆಸಲ್” ಮಂಥಿ.
JOH 11:40 ಯೇಸುನಿ ತಿಲಾ ಸಾಂಗ್ಲ, “ಮಿ ತುಲಾ ಸಾಂಗ್‌ಲ್ಯಾಲ್ಯಾವ ಇಸ್ವಾಸ್ ಥೆವ್‍ಲ್ಯಾವ ದೇವಾಚಿ ಮೈಮಾ ಬಗ್ನಾರ್?
JOH 11:41 ಮನ್ಹುನ್ ತ್ಯಂಚಾನಿ ಮಸುರ್ಡಿಚಾ ತೊಂಡಾವ್ಲಾ ದೊಂಢಾ ಕ್ಯಾಡ್ಲಾ ತವಾ ಯೇಸುನಿ ವರ್ ಬಗುನ್ ಬಾ ಮಾಜ಼ ಮಾಗ್ನ ಐಕ್ಲಸ್ ಮನ್ಹುನ್ ತುಲಾ ವವ್ಯಾಳ್ತೊ.
JOH 11:42 ತು ಕವಾಬಿ ಮಾಜ಼ ಐಕ್ತೊಸ್ ಮನ್ಹುನ್ ಮನಾ ಠಾವ ಹಾ. ಫನ್ ಹಿತ್ತ ಮಾಜೆ ಸರಬವಾರಿ ಆಸ್‍ಲ್ಯಾಲ್ಯಾ ಲೊಕಾಂಚೆ ಸಾಟಿ ಮಿ ಹ್ಯಾ ಗುಶ್ಟಿ ಸಾಂಗ್‌ಲ್ಯಾ. ತುಸ್ ಮನಾ ಲಾವುನ್ ದಿಲ್ಯಾಸ್ ಮನ್ಹುನ್ ತ್ಯಂಚಾನಿ ಇಸ್ವಾಸ್ ಥೆವಾಲಾ ವ್ಹಯಿ ಮನ್ಹುನ್ ಮಿ ಮನ್ ಕರ್ತೊ” ಮನ್ಲಾ.
JOH 11:43 ಹ್ಯ ಸಗ್ಳ ಸಾಂಗ್‌ಲ್ಯಾ ನಂತರ್ ಯೇಸು ಜೋ಼ರಾನಿ, “ಲಾಜ಼ರಾ ಬಾಹಿರ್ ಯೇ” ಮನ್ಹುನ್ ಹಾಕಟ್ಟೊ.
JOH 11:44 ಮೆಲ್ಯಾಲಾ ಮಾನುಸ್ ಬಾಹಿರ್ ಆಲಾ. ತ್ಯಚ಼ ಹಾತ್ ಪ್ಯಾ ಕಪ್ನಾನಿ ಬ್ಯಾಂದ್ಲ ಹುತ್ತ. ತ್ಯಚ಼ ತ್ವಾಂಡ್ಬಿ ತ್ಯನಿಸ್ ಜಾಕ್ಲ ಹುತ್ತ. ತವಾ ಯೇಸುನಿ ತ್ಯನಾ ಸಾಂಗ್ಲ ತ್ಯಲಾ ಸೊಡಾ ತ್ಯೊ ಜಾ಼ವುನಿ.
JOH 11:45 ಮರಿಯಾಲಾ ಬೊಲ್ವಾಯಾ ಆಲ್ಯಾಲ ಯೆಹುದಿ ತಿಥ ಖುಬ್ ಹುತ್ತ. ಯೇಸುನಿ ಕೆಲ್ಯಾಲ ಹ್ಯ ಕಾಮ್ ಬಗ್‌ಲ್ಯಾಲ ತ್ಯಾತ್‍ಲ್ಯಾ ಖುಬ್ ಜ಼ನಾಂಚಾನಿ ತ್ಯಚಿವ ಇಸ್ವಾಸ್ ಥೆವ್ಲಾ.
JOH 11:46 ಫನ್ ಯೇಸುನಿ ಕ್ಯಾ ಕೆಲ ಮನ್ಹುನ್ ತ್ಯಾತ್‌ಲ್ಯಾ ಥೊಡ್ಯಾಂಚಾನಿ ಫರಿಸಾಯಾಂಚಿಪ ಜಾ಼ವುನ್ ಸಾಂಗ್ಲ.
JOH 11:47 ತವಾ ಮುಖ್ಯ ಯಾಜಕ್ ಆನಿ ಫರಿಸಾಯ್ ಯೆಹುದ್ಯಾಂಚಾ ಯವಜ್ನಾ಼ಚಾ ಮೆಳ್ಯಾಲಾ ಹಾಕ್ಟುನ್ ಆಮಿ ಕ್ಯಾ ಕರಾಯಾ ವ್ಹಯಿ? ಹ್ಯೊ ಮಾನುಸ್ ಖುಬ್ ಚಾ಼ಂಗ್ಲಿ ಕಾಮ ಕರ್ತ್ಯೊ.
JOH 11:48 ಹಿ ಕಾಮ ಕರಾಯಾ ಆಮಿ ತ್ಯಲಾ ಆವ್ಕಾಸ್ ದಿಲಾತ ಲೊಕ ಹ್ಯಚಿವ ಇಸ್ವಾಸ್ ಥೆವ್ನಾರ್ ತವಾ ರೊಮ್ ರಾಜಾತ್ನಿ ಯವುನ್ ಆಮ್‌ಚ಼ ದಿವುಳ್ ಆನಿ ಆಮ್ಚ಼ ರಾಜೆ ನಾಸ್ ಕರ್ನಾರ್ ಮನ್ಲ.
JOH 11:49 ತ್ಯಾತ್ ಕಾಯಫ್ ಮಂಥ್ಯಾಲಾ ಯೊಕ್ ಹುತ್ತಾ. ತ್ಯೊ ತ್ಯಾ ವರ್ಸಾತ್ ಮಹಾಯಾಜಕ್ ಜಾ಼ಲ್ಥಾ ತ್ಯನಿ, “ತುಮಾನಾ ಕಾಯ್ ಠಾವ ನಾಹಿ
JOH 11:50 ಹ್ಯಾ ಸಬ್ದಾಚಾ಼ ಅರ್ಥ ಆಜು಼ನ್ ತುಮಾನಾ ಸಮಾಜ್ಲಾ಼ ನಾಹಿ ಹ್ಯನಿ ತುಮಾನಾ ಫ್ಯಾಯ್ದಾ ಹಾ ಸಗಳ್ಯಾಂಚೆಸಾಟಿ ಯಕಾನಿ ಮರಾಚ಼ ಯಕಾಸ್ಲಾಗುನ್ ಸರ್ವಿ ದುನ್ಯಾ ಹಾಳ್ ವ್ಹಯಾಚೆ ಆಂದಿ ರಾಹುನಿ
JOH 11:51 ಹಿ ಕಾಯಾಫಾಚಿ ಸ್ವತಾಚಿ ಯವಜ್ನಾ಼ ನವ್ಹ. ತ್ಯೊ ತ್ಯಾ ವರ್ಸಾತ್ ಮುಖ್ಯ ಯಾಜಕ್ ಜಾ಼ಲ್ಥಾ ಮನ್ಹುನ್ ಯೆಹುದ್ಯಾಂಚಾ ಲೊಕಾಸಾಟಿ ಯೇಸು ಮರ್ನಾರ್ ಮನ್ಹುನ್ ತ್ಯನಿ ಪ್ರವಾದನೆ ಕಿಲ್ತಿ.
JOH 11:52 ವ್ಹಯ್ ಯೆಹುದ್ಯಾಂಚೆ ಸಾಟಿ ದುನೆತ್ ಪಗಾಳ್ಯಾಲ್ಯಾ ದೇವಾಚಾ ಪೊರಾನಾ ಯೇಕ್ ಕರಾಯಾ ಸಾಟಿ ತ್ಯೊ ಮರ್ನಾರ್.
JOH 11:53 ತಿಥ್ನಿ ದರ್ನಿ ಯೆಹುದಿ ಜಾಂತ ಯೇಸುಲಾ ಮಾರಾಯಾ ಪಿತ್ತುರಿ ಕರಾಯಾ ಲಾಗ್ಲ.
JOH 11:54 ಮನ್ಹುನ್ ಯೇಸು ಯಹುದ್ಯಾಂಚೆ ಮದ್ದಿ ರಾಜಾರೊಸ್ ಫಿರ್ಲಾ ನಾಹಿ. ಫನ್ ತ್ಯೊ ಜಾ಼ಗಾ ಸುಡುನ್ ಯಕಾನ್ಸಿ ರಾನಾಚೆ ಜ಼ವಳ್ ಆಸಲ್ಯಾಲ್ಯಾ ಎಪ್ರಾಯೀಮ್ ಮಂಥ್ಯಾಲ್ಯಾ ಗಾವಾತ್ ಆಪ್‌ಲ್ಯಾ ಶಿಶಾಂಚೆಸಂಗ ರಾಯ್ಲಾ.
JOH 11:55 ತವಾ ಯೆಹುದ್ಯಾಂಚಾ಼ ವಲ್ಯಾಂಡಾಚಾ಼ ಸನ್ ಯಯಾಚಾ಼ ಹುತ್ತಾ ಖುಬ್ ಲೊಕ ಆಪ್‌ಲ್ಯಾ ಗಾವಾತ್ನಿ ವರ್ ಯೆರುಸಲೇಮಿತ್ ಗಿಲ್ತಿತ ತೀ ವಲಾಂಡ್ಯಾಚಾ ಸನಾಚೆ ಆಂದಿ ಆಸಿ ತೀ ಧಾರ್ಮಿಕ್ ಪದ್ದತಿಚೆಗತ್ ಶುದ್ದ ಕರಾಯಾ ಗಿಲಿತ.
JOH 11:56 ಆನಿ ತೇ ಯೇಸುಲಾ ಸುದಿತ್ ದೇವ್ಳಾತ್ ಉಬ ರಾಹುನ್ ತುಮಿ ಕ್ಯಾ ಯವಸ್ತಾಸಾ ಕ್ಯಾ ಖರ‍್ಯಾನಿಸ್ ತ್ಯೊ ಹ್ಯಾ ಸನಾಲಾ ಯನಾರ್ನಾಹಿ ಕ್ಯಾ? ಮನ್ಹುನ್ ಯಕಾಮಕಾಲಾ ಇಚಾರಾಯಾ ಲಾಗ್ಲ
JOH 11:57 ಆನಿ ತ್ಯಂಚಾನಿ ತ್ಯೊ ಆಸಲ್ಯಾಲಾ ಜಾ಼ಗಾ ಕುನಾಲಾ ತರಿ ಸಮಾಜ್ಲಾ಼ತ ಆಮಾನಾ ಸುಸ್ನಾ ದೇವಾ ಮನ್ಹುನ್ ಖಡ್ಯಾವ್ಲ.
JOH 12:1 ವಲ್ಯಾಂಡಾಚಾ ಸನಾಲಾ ಆಜು಼ನ್ ಸಾ ದಿಸ್ ಆಸ್ಥಾನಾ ಯೇಸು ಬೆತಾನಿತ್ ಗೆಲಾ. ಲಾಜರಾಚ಼ ಗಾವುಸ್ ಬೆತಾನಿ. ಯೇಸುನಿ ಮೆಲ್ಯಾಲಾ ಜಿತ್ತಾ ಕೆಲ್ಯಾಲಾ ಮಾನುಸುಸ್ ಲಾಜ಼ರ್.
JOH 12:2 ತ್ಯಂಚಾನಿ ಯೇಸುಲಾ ರಾತಿಚ಼ ಜೆವಾನ್ ತಯಾರ್ ಕೆಲ. ಮಾರ್ಥಾ ಸೇವಾ ಕರೀತಿ. ಯೇಸು ಸಂಗ ಜೆವಾನ್ ಖಾತ್ಯಾಲ್ಯಾತ್ ಲಾಜ಼ರ್ಬಿ ಹುತ್ತಾ.
JOH 12:3 ತವಾ ಮರಿಯಾನಿ, ಜಟಾ ಮಾಸ ವಾಸಾಚಾ ತೆಲಾಚಿ ಖುಬ್ ಕಿಮ್ತಿಚಿ ಬರ್ನಿ ಆನುನ್, ಯೇಸುಚಾ ಪಾಯಾವ ವತ್ಲ. ಆನಿ ತಿನಿ ಆಪ್‌ಲ್ಯಾ ಕೆಸಾಂಚಾನಿ ತ್ಯಚ಼ ಪ್ಯಾ ಪುಸ್ಲ. ತ್ಯಾ ತೆಲಾಚಾ಼ ಚಾ಼ಂಗ್ಲಾ ವಾಸ್ ಘರ್ಬರ್ ಜಾ಼ಲಾ.
JOH 12:4 ಇಸ್ಕರಿತ್ ಯುದ್ ತಿಥ ಹುತ್ತಾ. ತ್ಯೊ ಯೇಸುಚಾ ಶಿಶಾತ್ಲಾ ಯೊಕ್ ಜಾ಼ಲ್ಥಾ. ಮೊರ‍್ಹ, ಯೇಸುಲಾ ದರುನ್ ದೆತ್ಯಾಲಾ ಹ್ಯೊಸ್.
JOH 12:5 ತ್ಯೊ, “ತ್ಯ ವಾಸಾಚ಼ ತ್ಯಾಲ್ ತಿನ್ಸೆ ಚಾ಼ಂದಿಚಾ ಆನ್ಯಾನಾ ಇಕುನ್ ತೇ ಗರಿಬಾನಾ ಕಾ ದಿಲ ನಾಹಿ? ಮನ್ಲಾ
JOH 12:6 ಫನ್ ಯುದಾಲಾ ಗರಿಬಾಂಚಿ ಕ್ಯಾಳ್ಜಿ ನವ್ಥಿ. ಫನ್ ತ್ಯೊ ಚೊ಼ರ್ ಹುತ್ತಾ. ಆನಿ ಪೈಶಾಂಚಿ ಪಿಸ್ವಿ ತ್ಯಚಾ ತಾಬ್ಯಾತ್ ಹುತ್ತಿ. ತ್ಯಾತ್ಲ ಪೈಸ ಚು಼ರುನ್ ಆಪ್‌ಲ್ಯಾ ಕಾಮಾಲಾ ವಾಪ್ರಿತಾ. ಮನ್ಹುನ್ ತಸಾ ಮನ್ಲಾ.
JOH 12:7 ಯೇಸುನಿ ತ್ಯಲಾ, “ತಿಲಾ ಥಾಂಬ್ವು ನಕೊಸ್. ಮಾಜೆ ಮಾತಿಚಾ ದಿಸಾದಿಸಿ ಕರಾಚ಼ ಕಾಮ್ ತಿ ಆತಾ ಕರ್ತೆ.
JOH 12:8 ಗರಿಬ ಕವಾಬಿ ತುಮ್ಚಿ ಸಂಗ ರಾಥ್ಯಾತ ಫನ್ ಮಿ ತುಮ್ಚಿ ಸಂಗ ಖಾಯಿಮ್ ರಾಹಿತ್ ನಾಹಿ” ಮನ್ಲಾ.
JOH 12:9 ಯೇಸು ಬೆತಾನಿತ್ ಹಾ ಮನ್ಯಾಚ಼ ಯೆಹುದ್ಯಾಂಚಾನಿ ಐಕುನ್ ಆನಿ ಲಾಜ಼ರಾಲಾ ಬಗಾಯಾ ವ್ಹಯಿ ಮನ್ಹುನ್ ತಿಥ ಗಿಲಿತ. ಯೇಸುನಿ ಜಿತ್ತಾ ಕೆಲ್ಯಾಲಾ ಲಾಜ಼ರ್.
JOH 12:10 ಫನ್ ಮುಖ್ಯ ಯಾಜಕಾಂಚಾನಿ ಲಾಜ಼ರಾಲಾಬಿ ಮಾರುನ್ ಟಾಕಾಯಾ ಪಾರ್ಖಿ ಕೆಲ್ಯಾ.
JOH 12:11 ಲಾಜ಼ರಾಸ್ ಲಾಗುನ್ ಖುಬ್ ಯೆಹುದಿ ಲೊಕ ಆಪ್‌ಲ್ಯಾ ಜಾಂತ್ಯಾನಾ ಸುಡುನ್ ಯೇಸುವ ಇಸ್ವಾಸ್ ಥಿವಿತಿತ.
JOH 12:12 ದಿಸ್ರೆದಿಸಿ, ವಲಾಂಡ್ಯಾಚಾ ಸನಾಲಾ ಆಲ್ಯಾಲ್ಯಾ ಲೊಕಾಂಚಾ ಮೊಟ್ಯಾ ಹಿಂಡಾನಿ ಯೇಸು ಯೆರುಸಲೇಮಿತ್ ಯತ್ಯೊ ಮನ್ಹುನ್ ಬಾತ್ನಿ ಐಕ್ಲಿ.
JOH 12:13 ಆನಿ ಲೊಕ ಖರ್ಜುರಾಚಾ ಢಾಳ್ಯಾ ಗಿವುನ್ ತ್ಯಲಾ ಬಗಾಯಾ ಗಿಲಿತ. ಆನಿ “ಹೊಸನ್ನಾ” ಪ್ರಭುಚಾ ನಾವಾನಿ ಯತ್ಯಾಲ್ಯಾಲಾ ದೇವ್ ಆಶಿರ್ವಾದ್ ಕರುನಿ, ಇಸ್ರಾಯಲಾಚಾ ರಾಜಾಲಾ ದೇವ್ ಆಶಿರ್ವಾದ್ ದಿವುನಿ. ಆಸಿ ತೀ ವರ್ಡುನ್ ಸಾಂಗಿತಿತ.
JOH 12:14 ಯೇಸುಲಾ ಯಾಕ್ ಗಾಡಾವ್ ಗಾವ್ಲ, ತ್ಯಚಿವ ಬಸುನ್ ನಿಗಾಲಾ. ಧರ್ಮಶಾಸ್ತಾರ್ ಸಾಂಗತ್ಯಾ ಶಾರ್ಕ ಹ್ಯ ಗಡ್ಲ.
JOH 12:15 “ಚಿಯೊನ್ ಪೆಠತ್‌ಲ್ಯಾ ಲೊಕಾನಾ, ಭಿಹು ನಕೊಸಾ! ಬಗಾ! ತುಮಚಾ಼ ರಾಜಾ಼ ತ್ಯೊ. ತ್ಯೊ ಗಾಡ್ವಾಚಾ ಪೊರಾವ ಬಸುನ್ ಯತ್ಯೊ.
JOH 12:16 ಯೇಸುಚಾ ಶಿಶಾಂಚಾನಿ ಆಂದಿ ಹ್ಯ ಸಮ್‍ಜು಼ನ್ ಗೆತ್ಲ ನಾಹಿ. ಫನ್ ಯೇಸು ಮೈಮಾನಿ ಜಿತ್ತಾ ವ್ಹವುನ್ ಉಟ್‌ಲ್ಯಾ ನಂತರ್, ಹ್ಯಾ ಗುಸ್ಟಿ ಧರ್ಮಶಾಸ್ತಾರಾತ್ ಲಿವ್‍ಲ್ಯಾತಾ ಮನ್ಹುನ್ ಶಿಶಾನಾ ಯಾದ್ ಆಲಿ; ಲೊಕ ಹೆ ತರನಿ ತ್ಯಚಿ ಸಂಗ ಚಾ಼ಲ್ಲಿತ ತವಾ.
JOH 12:17 ಯೇಸುನಿ ಲಾಜ಼ರಾಲಾ ಮಸುರ್ಡಿತ್ನಿ ಬಾಹಿರ್ ಹಾಕಟ್‌ಲ್ಯಾಲ ಆನಿ ಮರ್ನಾತ್ನಿ ಜಿತ್ತಾ ಕೆಲ್ಯಾಲ ತ್ಯಚೆ ಮಾಗ ಆಸಲ್ಯಾಲ್ಯಾಂಚಾನಿ ಬಗ್ಲ ಆನಿ ಸಾಕ್ಶಿ ದಿಲಿ.
JOH 12:18 ಯೇಸುನಿ ಕೆಲ್ಯಾಲಿ ಹಿ ಚಮತ್ಕಾರಾಚಿ ಕಾಮ ಐಕುನ್, ಲೊಕ ಹಿಂಡಾ ಹಿಂಡಾನಿ ಯೇಸುಲಾ ಬೆಠಾಯಾ ಗೆಲಾ.
JOH 12:19 ಮನ್ಹುನ್ ಫರಿಸಾಯ್, “ಬಗುನ್! ಆಮ್ಚಿ ಯವಜ್ನಾ಼ ಉಪೆಗ್ ಜಾ಼ಲಿ ನಾಹಿ. ದುನ್ಯಾ ಸಗ್ಳಿ ತ್ಯಚೆ ಮಾಗ್ನಿ ಜಾ಼ಯಾ ಲಾಗ್ಲಿ!” ಮನ್ಹುನ್ ಯಕಾಮಕಾಲಾ ಬೊಲ್ಲ.
JOH 12:20 ವಲಾಂಡ್ಯಾಚಾ ಸನಾಲಾ ಆರಾಧನ್ ಕರಾಯಾ ಯೆರುಸಲೆಮಿತ್ ಆಲ್ಯಾಲ್ಯಾತ್ ಥೊಡ್ ಗ್ರೀಕ್ಬಿ ಹುತ್ತ.
JOH 12:21 ತೇ ಗಲಿಲಾಯಾಚಾ ಬೆತ್ಸಾಯಿ ಗಾವಾತಲ್ಯಾ ಫಿಲಿಪ್ಪಾಪ ಗಿಲಿತ. “ಆನಿ ಸಾಯಬಾ, ಆಮಿ ಪ್ರಭು ಯೇಸುಲಾ ಬಗಾಯಾ ವ್ಹಯಿ” ಮನ್ಲಿತ.
JOH 12:22 ಫಿಲಿಪ್ಪ ಆಂದ್ರೆಯಾಪ ಗೆಲಾ ತ್ಯಾ ದೊಗಾಂಚಾನಿ ಯೇಸುಪ ಜಾ಼ವುನ್ ಹಿ ಖನ್ಕತ್ ಸಾಂಗ್ಲಿ.
JOH 12:23 ಯೇಸುನಿ ಉತ್ತರ್ ದಿಲಾ, “ಮಾನ್ಸಾಚಾ಼ ಲ್ಯೊಕ್ ಆಪ್ನು ಮೈಮಾ ಗಿಯಾಚಾ಼ ಯೊಳ್ ಆತಾ ಆಲ್ಯಾ.
JOH 12:24 ಮಿ ತುಮಾನಾ ಖರ ಸಾಂಗ್ತೊ. ಕುಟ್ಪರ‍್ಯಾತ್ ಘವ್ಹಾಚಾ಼ ಯೊಕ್ ದಾನಾ ಜಿಮ್ನಿವ ಪಡುನ್ ಮರತ್ ನಾಹಿ. ತಬರ್ ತ್ಯ ಯಾಕುಸ್ ರಾಥ ಕವಾ ತ್ಯ ಮರ್ತ ತವಾ ಮೆಜಾ಼ಯಾ ವ್ಹಯಿತ್ ನಾಹಿ ತ್ಯವ್ಡ ಘಹು ಉತ್ಪನ್ ಕರ್ತ.
JOH 12:25 ಕೊನ್ ಆಪ್ಲಾ ಸ್ವತಾಚಾ ಜೀವಾಚಿ ಮಾಯಾ ಕರ್ತೊ ತ್ಯೊ ತ್ಯ ಸಾಂಡುನ್ ಗೆತೊ. ಕೊನ್ ಆಪ್ಲಾ ಸ್ವತಾಚಾ ಜಿವ್ ದ್ವೆಶ್ ಕರ್ತೊ ತ್ಯೊ ಶಾಶ್ವತ್ ಜಿವಾಲಾ ರಾಕುನ್ ಥೆವ್ನಾರ್.
JOH 12:26 ಕೊನ್ ಮಾಜಿ ಸೇವಾ ಕರಾಯಾ ವ್ಹಯಿ ಮಂಥೊ ತ್ಯೊ ಮಾಜೆ ಮಾಗ್ನಿ ಯಯಾಸ್ ವ್ಹಯಿ. ಆನಿ ಮಾಜ಼ ಸೇವಕ್ ಮಿ ಕುಠ ಹಾ ತಿಥ ರಾನ್ಹಾರ್. ಆನಿ ಮಾಜಾ಼ ಬಾ ಮಾಜಿ ಸೇವಾ ಕೊನ್ ಕರ್ತ್ಯೊ ತ್ಯಲಾ ಆದಾರ್ ಕರ್ತೊ.
JOH 12:27 ಯೇಸುನಿ ಬುಲಿ ಚಾ಼ಲು ಕರುನ್, “ಆತಾ ಮಾಜಾ಼ ಜೀವ್ ಗಾಬಾರಲ್ಯಾ. ಮಿ ಕ್ಯಾ ಸಾಂಗು? “‘ಬಾ, ಹ್ಯೊ ಯೊಳ್ ಮಾಜಿವ ಯವು ದಿವುನಕೊಸ್ ಮನ್ಹುನ್ ಸಾಂಗು ಕ್ಯಾ”? ಕಾ ಮಂಜೆ ಮಿ ಹ್ಯಾ ತರಾಸಾಚಾ ಯಳಾತ್ನಿ ಜಾ಼ಯಾ ವ್ಹಯಿ.
JOH 12:28 ಬಾ, ತುಜ಼ ನಾವ್ ಮೊಟ ಕರ್!” ಮನ್ಲಾ. ತವಾ ಸ್ವರ್ಗಾತ್ನಿ, “ ಮೊಟ ಕೆಲ್ಯಾ ಆನೀಕ್ ಮೊಟ ಕರ್ನಾರ್.” ಆಸಾ ಆವಾಜ಼್ ಆಲಾ
JOH 12:29 ತಿಥ ಉಬಿ ರಾಯ್‌ಲ್ಯಾಲ್ಯಾ ಲೊಕಾಂಚಾನಿ ಹ್ಯೊ ಆವಾಜ಼್ ಐಕುನ್, “ತ್ಯ ಗರಾಜ಼ಲ್ಯಾಲ” ಮನ್ಲ. ಫನ್ ದುಸ್ರಿ ಲೊಕ, “ದೇವ್ದುತ್ ಯೊಕ್ ಯೇಸು ಸಂಗ ಬೊಲ್ಲಾ ಮನ್ಲಿತ.
JOH 12:30 ಯೇಸುನಿ ಲೊಕಾನಾ, “ತ್ಯೊ ಆವಾಜ಼್ ಜಾ಼ಲ್ಯಾಲಾ ಮಾಜಾ ಬರ‍್ಯಾ ಸಾಟಿ ನವ್ಹ, ತುಮ್ಚಾ ಬರ‍್ಯಾ ಸಾಟಿ.
JOH 12:31 ಆತಾ ಹ್ಯಾ ಲೊಕಾಚಾ಼ ನ್ಯಾಯಿ ತಿರ್ಮಾನ್ ವ್ಹಯಚಾ಼ ಯೊಳ್ ಆಲ್ಯಾ. ಆತಾ ಹೆ ದುನೆಚಾ ಅಧಿಕಾರ‍್ಯಾಲಾ ಬಾಹಿರ್ ಢಕಲ್ನಾರ್.
JOH 12:32 ಮಿ ಕವಾ ಹೆ ದರ್ಥಿವ್ಲಾ ವರ್ ಜಾ಼ನಾರ್. ತವಾ ಸಗ್‌ಳ್ಯಾ ಲೊಕಾನಾ ಮಿ ಮಾಜಿಕ್ಡ ಗೆನಾರ್” ಮನ್ಹುನ್ ಸಾಂಗ್ಲ.
JOH 12:33 ಆಪ್ನು ಕಸಾ ಮರ್ನಾರ್ ಮನ್ಹುನ್ ಯೇಸುನಿ ಹೆ ಬುಲಿನಿ ದಾವುನ್ ದಿಲ್ಯಾ.
JOH 12:34 ಲೊಕಾಚಾಂನಿ ಉತ್ತರ್ ದಿಲಾ, “ಕ್ರಿಸ್ತ ಶಾಶ್ವತ್ ಜೀವ್ನಾ ಕರ್ನಾರ್ ಮನ್ಹುನ್ ಆಮಚ಼ ಧರ್ಮಶಾಸ್ತಾರ್ ಸಾಂಗ್ತ. ಆನಿ, ‘ಮಾನ್ಸಾಚಾ಼ ಲ್ಯೊಕ್ ವರ್ ಉಚ಼ಲ್ನಾರ್’ ಮನ್ಹುನ್ ತು ಸಾಂಗಾಚ ಕಾ? ಹ್ಯೊ ಮಾನ್ಸಾಚಾ಼ ಲ್ಯೊಕ್ ಕೊನ್?
JOH 12:35 ತ್ಯವಾ ಯೇಸು ತ್ಯನಾ, “ಆನಿ ಥೊಡ ದಿಸ್ ತ್ಯವ್ಡಸ್ ಉಜಿಡ್ ತುಮ್ಚಿ ಸಂಗ ರಾನ್ಹಾರ್. ಕುಟ್ಪರ‍್ಯಾತ್ ಉಜಿಡ್ ಹಾ ತಿತ್ಪರ‍್ಯಾತ್ ಚಾ಼ಲತ್ ರಾವ್ಹಾ. ಕಾ ಮಂಜೆ ಅಂದಾರಾನಿ ತುಮಾನಾ ಜಾ಼ಕುನ್ ಗಿಹುನಾಹಿ. ಅಂದಾರಾತ್ ಚಾ಼ಲತ್ಯಾಲ್ಯಾಲಾ ಆಪ್ನು ಕುಠ ಜಾ಼ತ್ಯೊ ಮನ್ಹುನ್ ಸಮಜ಼ತ್ ನಾಹಿ.
JOH 12:36 ಕುಟ್ಪರ‍್ಯಾತ್ ಉಜಿಡ್ ತುಮ್ಚಿ ಸಂಗ ಹಾ ತಿತ್ಪರ‍್ಯಾತ್ ತ್ಯಚಿವ ಇಸ್ವಾಸ್ ಥೆವಾ. ತ್ಯಚಿಸಾಟಿ ಉಜಿಡಾಚಿ ವ್ಹಸಿಲಾ” ಮನ್ಲಾ. ಹ್ಯಾ ಖನ್ಕತಿ ಸಾಂಗ್‌ಲ್ಯಾ ನಂತರ್ ಯೇಸು ತಿಥ್ನಿ ನಿಗುನ್ ಗೆಲಾ, ಆಪ್ಲೆ ಆಪ್ನುಸ್ ದಡಾಲಾ.
JOH 12:37 ಯೇಸುನಿ ಖುಬ್ ಚಮತ್ಕಾರಾಚಿ ಕಾಮ ತ್ಯಂಚೆ ಮೊರ‍್ಹ ಕಿಲಿತ. ತರಿಬಿ ತ್ಯಚಾಂನಿ ತ್ಯಚಿವ ಇಸ್ವಾಸ್ ಥೆವ್ಲಾ ನಾಹಿ.
JOH 12:38 ಹ್ಯಚಿಸ್‌ ಲಾಗುನ್, ಪ್ರವಾದಿ ಯೆಶಾಯಾನಿ ಸಾಂಗ್‌ಲ್ಯಾಲ ತ್ಯ ಖರ ಪುರ್ನ ವ್ಹವುನಿ. ತ್ಯ ಕ್ಯಾ ಮಂಜೆ. “ಪ್ರಭು, ಆಮ್ಚಾ ಸಾಂಗ್‌ನ್ಯಾವ ಕುನಿ ಇಸ್ವಾಸ್ ಥೆವ್ಲಾ? ಪ್ರಭುಚ಼ ಬಳ್ ಕುನಾವ ಪ್ರಗಟ್ ಕೆಲ್ಯಾ?
JOH 12:39 ತ್ಯಂಚಿಸ್ ಲಾಗುನ್ ಲೊಕಾನಾ ಇಸ್ವಾಸ್ ತೆವಾಯಾ ಜಾ಼ಲಾ ನಾಹಿ. ಕಾ ಮಂಜೆ ಯೆಶಾಯಾನಿ ಆನಿ ಯಕಿಕ್ಡ ಆಸ ಸಾಂಗ್ಲ:
JOH 12:40 ದೇವಾನಿ ತ್ಯಂಚ಼ ಡೊಳ್ ಆಂದ್ಳ ಕೆಲ್ಯಾತ ಆನಿ ತ್ಯಂಚಿ ಮನ ಕಟೊರ್ ಕೆಲ್ಯಾತ ಆನಿ ತ್ಯಂಚಾನಿ ಆಪಲ್ಯಾ ಡೊಳ್ಯಾನಿ ಬಗು ನಾಹಿ ಆಪ್ಲೆ ಬುದ್ದಿನಿ ಸಮಜು಼ನ್ ಗಿಹು ನಾಹಿ. ಆನಿ ತೀ ಮಾಜಿಕ್ಡ ಪರ್ತುನಾಹಿ ಆಸ ಮಿ ತ್ಯನಾ ಬರ ಕರುನಾಹಿ. ಮನ್ಹುನ್
JOH 12:41 ಯೆಶಾಯಾನಿ ಹ್ಯ ಸಾಂಗ್‌ಲ್ಯಾಲ ಕ್ಯಾ ಮಂಜೆ ತ್ಯನಿ ತ್ಯಚಿ ಮೈಮಾ ಬಗ್ಲಿ ಹುತ್ತಿ ಆನಿ ತ್ಯಚೆ ಗುಶ್ಟಿತ್ ಬೊಲ್ಲಾ.
JOH 12:42 ತವಾ ಖುಬ್ ಲೊಕಾಚಾಂನಿ ಯೇಸುವ ಇಸ್ವಾಸ್ ಥೆವ್ಲಾ. ಖುಬ್ ಯೆಹುದಿ ಅಧಿಕಾರಿಂಚಾನಿ ಸಾಹಿತ್ ಯೇಸುವ ಇಸ್ವಾಸ್ ಥೆವ್ಲಾ. ಫನ್ ತ್ಯಂಚಾನಿ ಫರಿಸಾಯಾನಾ ಬಿಹುನ್ ಆಪ್ಲಾ ಇಸ್ವಾಸ್ ಬಾಹಿರ್ ದ್ಯಾವ್ಲಾ ನಾಹಿ. ಆಪ್ಲ ಫರಿಸಾಯ್ ಸಬಾಸ್ತಾನಾತ್ನಿ ಬಾಹಿರ್ ಗ್ಯಾಲ್ನಾರ್ ಮನ್ಹುನ್ ತ್ಯನಾ ಭೆ ಹುತ್ತ.
JOH 12:43 ತ್ಯನಾ ಮಾನ್ಸ ದೆತ್ಯಾಲಿ ಮರ‍್ಯಾದ್ ದೇವಾಚೆ ಮರ‍್ಯಾದಿವ್ನಿ ಮುಟಿ ಜಾ಼ಲ್ಥಿ.
JOH 12:44 ನಂತರ್ ಯೇಸು ಜೊ಼ರಾನಿ ಆಸಾ ಮನ್ಲಾ: “ಕೊನ್ ಮಾಜಿವ ಇಸ್ವಾಸ್ ಥೆವ್ತೊ ತ್ಯೊ ಮಾಜಿವ ತ್ಯವ್ಡಾಸ್ ನವ್ಹ ಮನಾ ಲಾವುನ್ ದಿಲ್ಯಾಲ್ಯಾವಬಿ ಇಸ್ವಾಸ್ ಥೆವ್ತೊ.
JOH 12:45 ಮನಾ ಕೊನ್ ಬಗ್ನಾರ್ ತ್ಯೊ ಮನಾ ತ್ಯವ್ಡಸ್ ನವ್ಹ ಮನಾ ಲಾವುನ್ ದಿಲ್ಯಾಲ್ಯಾಲಾಬಿ ಬಗ್ನಾರ್.
JOH 12:46 ಮಿ ದುನೆತ್ ಉಜಿಡಾಚಾ ರುಪಾತ್ ಆಲ್ಯೊ ಕಾ ಮಂಜೆ ಕೊನ್ ಮಾಜಿವ ಇಸ್ವಾಸ್ ಥೆವ್ನಾರಾ ತ್ಯೊ ಆಂದಾರಾತ್ ರಾಹುನಾಹಿ.
JOH 12:47 ಕೊನ್ ಮಾಜಾ಼ ಸಮಾಚಾರ್ ಐಕುನ್ ತ್ಯಚಿವ ಇಸ್ವಾಸ್ ಥಿವಿತ್ ನಾಹಿ ಮಿ ತ್ಯಚಾ಼ ನ್ಯಾಯಿ ತಿರ್ಮಾನ್ ಕರ್ನಾರ್ ನಾಹಿ ಕಾ ಮಂಜೆ ಮಿ ನ್ಯಾಯಿ ಕರಾಯಾ ಆಲೊನಾಹಿ ತ್ಯನಾ ರಕ್ಶನ್ ಕರಾಯಾ ಆಲ್ಯೊ.
JOH 12:48 ಕೊನ್ ಮನಾ ನಕ್ವಾಟ್ ಕರ್ತೊ ಮಾಜಾ ಬೊಲ್ಯಾ ಮಾನಿತ್ನಾಹಿ ತ್ಯನಾ ನ್ಯಾಯಿ ತಿರ್ಮಾನ್ ಕರ್ತ್ಯಾಲಾ ಯೊಕ್ ಹಾ ತ್ಯೊ ಮಿ ಸಾಂಗ್‌ಲ್ಯಾಲ ಮಾಜ಼ ವಚ಼ನುಸ್ ಜಾ಼ಲ್ಯಾ ಸರ್ತ್ಯಾ ದಿಸಾತ್ ತ್ಯಾ ಬೊಲ್ಯಾಸ್ ತ್ಯಚಾ಼ ನ್ಯಾಯಿ ತಿರ್ಮಾನ್ ಕರ್ನಾರ್.
JOH 12:49 ಹ್ಯ ಖರ ಹಾ, ಕಾ ಮಂಜೆ ಮಿ ಮಾಜಾ ಅಧಿಕಾರಾನಿ ಕಾಯ್ ಸಾಂಗ್ಲ ನಾಹಿ ಫನ್ ಮನಾ ಲಾವುನ್ ದಿಲ್ಯಾಲ್ಯಾ ಬಾನಿ ಹುಕುಮ್ ದಿಲ್ಯಾ ಮಿ ಕ್ಯಾ ಸಾಂಗು ಆನಿ ಸಿಕ್ವು. ಮನ್ಹುನ್
JOH 12:50 ತ್ಯಚಾ ಆಜ್ಞೆ ಶಾಶ್ವತ್ ಜೀವ್ ಜಾ಼ಲ್ಯಾತಾ ತ್ಯ ಮನಾ ಠಾವ ಹಾ ಮನ್ಹುನುಸ್ ಮಿ ಬೊಲತ್ಯಾಲ ಸಗ್ಳ ಬಾನಿ ಮನಾ ಸಾಂಗ್‌ಲ್ಯಾಲಸ್. ”
JOH 13:1 ವಲ್ಯಾಂಡಾಚಾ ಸನಾಚೆ ಆದ್ಲೆ ದಿಸಿ ಯೇಸು ಆಪ್ನಿ ಹಿ ದುನೆ ಸುಡುನ್ ಬಾಪ ಜಾ಼ಯಾಚಾ಼ ಯೊಳ್ ಜ಼ವಳ್ ಆಲ್ಯಾ ಮನ್ಹುನ್ ಸಮಜು಼ನ್. ಹೆ ದುನೆತ್ ಆಪ್ಲಿ ಆಸಲ್ಯಾಲ್ಯಾಂಚಿ ಮಾಯಾ ಕರುನ್ , ತ್ಯಂಚಿ ಸರತ್ಯಾಪರತ್ ಮಾಯಾ ಕರಿತ್ ಆಲಾ.
JOH 13:2 ಯೇಸು ಆನಿ ತ್ಯಚ಼ ಶಿಶಾ ರಾತಿಚಾ ಜೆವ್ನಾಲಾ ಬಸ್ಲ. ಯೇಸುಚಾ಼ ಮೊಸ್ ಕರಾಯಾ ಸೈತಾನ್ ಸಿಮೊನ್ ಇಸ್ಕರಿಯುತಾಚಾ಼ ಲ್ಯೊಕ್ ಯುದಾಲಾ ಆತಾಸ್ ಯವಜ್ನಾ಼ದಿಲಿ.
JOH 13:3 ಯೇಸುಲಾ ಹ್ಯ ಠಾವ ಹುತ್ತ. ಬಾನಿ ಸಗ್‌ಳ್ಯಾವ ಆಪ್‌ಲ್ಯಾಲಾ ಹುಕುಮ್ ದಿಲ್ಯಾ. ತ್ಯವ್ಡಸ್ ನವ್ಹ ಆಪ್ನು ದೇವಾಪ್ನಿ ಆಲ್ಯೊ ಮನ್ಹುನ್ ಆನಿ ಆತಾ ದೇವಾಪ ಪರ್ತುನ್ ಜಾ಼ನಾರ್ ಮನ್ಹುನ್ ತ್ಯಲಾ ಠಾವ ಹುತ.
JOH 13:4 ತೆ ಜೆವ್‍ತ್ಯಾಲ ಆಸ್ಥಾನಾ ಯೇಸುನಿ ಉಠುನ್ ಆಪ್ಲಿ ವೈಲಿ ಆಂಗಿ ಕಾಡುನ್ ಯೊಕ್ ಟವಲ್ ಗಿಹುನ್ ಕಂಬ್ರಲಾ ಬ್ಯಾಂದ್ಲಾ.
JOH 13:5 ನಂತರ್ ಯಕಾ ತಪಲ್ಯಾತ್ ಪಾನಿ ಬರುನ್ ಶಿಶಾಂಚ಼ ಪ್ಯಾ ದುತ್ಲ. ಆನಿ ಆಪ್ನು ಬ್ಯಾಂದ್‍ಲ್ಯಾಲ್ಯಾ ಟವಲಾನಿ ತ್ಯಂಚ಼ ಪ್ಯಾ ಪುಸ್ಲ.
JOH 13:6 ತ್ಯೊ ಸಿಮೊನ್ ಪೇತ್ರಾಪ ಆಲಾ ತವಾ ಪೇತ್ರಾ, “ಪ್ರಭು, ತು ಮಾಜ಼ ಪ್ಯಾ ದುತ್ಯೊಸ್? ಮನ್ಲಾ.
JOH 13:7 ಯೇಸುನಿ, “ಆತಾ ಮಿ ಕ್ಯಾ ಕರ್ತ್ಯೊ ಮನ್ಹುನ್ ತುಮಾನಾ ಠಾವ ನಾಹಿ. ಫನ್ ಮೊರ‍್ಹ ತುಲಾ ಸಮಾಜ್ನಾ಼ರ್” ಮನ್ಲಾ.
JOH 13:8 ಪೇತ್ರಾ ತ್ಯಲಾ ಮನ್‍ಲ್ಹಾ, “ನಾಹಿ! ಮಾಜ಼ ಪ್ಯಾ ತು ಕಂದಿಸ್ ದುಯಾಚ಼ ನವ್ಹತ” ಯೇಸು ಮನ್‍ಲ್ಹಾ, “ತುಜ ಪ್ಯಾ ಮಿ ದುತ್ಲ ನಾಹಿತ, ತು ಹಿತ್ನಿ ಮೊರ‍್ಹ ಮಾಜಾ಼ ಶಿಶಾ ವ್ಹಯಾ ವ್ಹಯಿತ್ನಾಹಿ. ”
JOH 13:9 ತವಾ ಸಿಮೊನ್ ಪೇತ್ರಾನಿ, “ಪ್ರಭು, ಮಾಜ಼ ಪ್ಯಾ ತ್ಯವ್ಡಸ್ ನವ್ಹ ಮಾಜ಼ ಹಾತ್ ಆನಿ ಡುಯಿ ದು!” ಮನ್ಲಾ.
JOH 13:10 ಯೇಸುನಿ ತ್ಯನಾ ಸಾಂಗ್ಲ, “ಕುನಿ ಆಂಗುಳ್ ಗೆತ್ಲೆ ತ್ಯನಿ ಆಪ್ಲ ಪ್ಯಾ ತ್ಯವ್ಡಸ್ ಸುಡುನ್ ದುಸ್ರ ಕಾಯ್ ದುಯಾಚಿ ಗರಜ಼ ನಾಹಿ ತುಮಿ ಶುದ್ದ ಹಾಸಾ ನವ್ಹ.
JOH 13:11 ತ್ಯಲಾ ಠಾವ ಹುತ್ತ. ಕೊನ್ ತ್ಯಲಾ ಫಸ್ವುನ್ ದರುನ್ ದೆತೊ ಮನ್ಹುನ್ ತ್ಯಚಿಸಾಟಿ ತ್ಯನಿ ಸಾಂಗ್ಲ ತುಮ್ಚಾತ್ಲಿ ಸಗ್ಳಿ ಶುದ್ದ ನವ್ಹ ಮನ್ಹುನ್ ಸಾಂಗ್ಲ.
JOH 13:12 ಯೇಸುನಿ ತ್ಯಚ಼ ಪ್ಯಾ ದುತ್‌ಲ್ಯಾ ನಂತರ್ ಆಪ್ಲಿ ವೈಲಿ ಆಂಗಿ ಗಾಲ್ಹುನ್ ಪರತ್ ಆಪ್‌ಲ್ಯಾ ಜಾ಼ಗ್ಯಾವ ಬಸ್ಲಾ ಆನಿ ತ್ಯನಿ ಸಾಂಗ್ಲ: “ಆತಾ ಮಿ ತುಮ್ಚೆ ಸಾಟಿ ಕೆಲ್ಯಾಲ ಕ್ಯಾ ಮನ್ಹುನ್ ತುಮಾನಾ ಸಮಾಜ಼್ಲ ಕ್ಯಾ?
JOH 13:13 ತುಮಿ ಮನಾ, ‘ಗುರು, ಪ್ರಭು’ ಮನ್ಹುನ್ ಹಾಕಟ್ಟಾಸಾ. ಹ್ಯ ಶಾರ್ಕ ಹಾ. ಕಾ ಮಂಜೆ ಮಿ ತ್ಯೊಸ್ ಹಾ.
JOH 13:14 ಹ್ಯಚಿ ಸಾಟಿ ಮಿ ಪ್ರಭು ಆನಿ ಗುರು ವ್ಹವುನ್ ತುಮಚ಼ ಪ್ಯಾ ದುತ್ಲ. ತುಮಿ ಸಾಹಿತ್ ಯಕಾ ಮಕಾಚ಼ ಪ್ಯಾ ದುಹ್ಯಾಸಾಟಿ.
JOH 13:15 ಹ್ಯಾ ಕಾಮಾನಿ ಮೀಸ್ ತುಮಾನಾ ಯೆಕ್ ಉದಾರನ್ ಜಾ಼ಲ್ಯೊ. ಕಾ ಮಂಜೆ ಮಿ ತುಮಾನಾ ಕೆಲ್ಯಾ ಶಾರ್ಕ ತುಮಿ ಯಕಾ ಮಕಾಲಾ ಕರಾ.
JOH 13:16 ಮಿ ತುಮಾನಾ ಖರ ಸಾಂಗ್ತೊ. ಸೇವಕ್ ದನ್ಯಾವ್ನಿ ಮೊಟಾ ನವ್ಹ. ಮನ್ಹುನ್ ಬಾತ್ನಿಸಾಂಗಾಯಾ ಸಾಟಿ ಲಾವುನ್ ದಿಲ್ಯಾಲಾ ಲಾವುನ್ ದಿಲ್ಯಾಲ್ಯಾವ್ನಿ ಮೊಟಾ ನವ್ಹ.
JOH 13:17 ಆನಿ ತುಮಿ ಹ್ಯ ಖರ ಸಮಾಜು಼ನ್ ಗೆತಲ್ಯಾಸಾ, ತುಮಿ ಹ್ಯ ಕೆಲ್ಯಾವ ತುಮಿ ದನ್ಯ.
JOH 13:18 ಮಿ ತುಮ್ಚೆ ಸಗ್‌ಳ್ಯಾಂಚೆ ಗುಸ್ಟಿತ್ ಬೊಲತ್ ನಾಹಿ. ಮಿ ನಿವಡ್‌ಲ್ಯಾಲ್ಯಾ ಲೊಕಾಂಚೆ ಗುಸ್ಟಿತ್ ಮನಾ ಠಾವ ಹಾ. ಫನ್ ‘ಮಾಜಿ ಸಂಗ ಜೆವಾನ್ ಖಾತ್ಯಾಲಾಸ್ ಮಾಜಾ಼ ಘಾತ್ ಕರ್ತೊ. ಮಂಥ್ಯಾಲಿ ಧರ್ಮ ಶಾಸ್ತಾರಾತ್ಲಿ ಬುಲಿ ಘಢಾಯಾ ವ್ಹಯಿ.
JOH 13:19 ಹ್ಯ ಘಡ್ಹಾಚೆ ಆಂದಿ ತ್ಯ ತುಮಾನಾ ಸಾಂಗ್‌ತ್ಯೊ. ತ್ಯ ಘಡ್ನಾರ್ ತವಾ ಮೀಸ್ ತ್ಯೊ ಮನ್ಹುನ್ ತುಮಿ ಇಸ್ವಾಸ್ ಥೆವಾಯಾ.
JOH 13:20 ಮಿ ತುಮಾನಾ ಖರ ಸಾಂಗ್ತೊ. ಮಿ ಲಾವುನ್ ದಿಲ್ಯಾಲ್ಯಾಲಾ ಮ್ಯಾನ್ಲಾಸಾ ತ ಮನಾ ಮ್ಯಾನ್ನಾರ್. ಆನಿ ಮನಾ ಮ್ಯಾನ್ನಾರಾ ಮನಾ ಲಾವುನ್ ದಿಲ್ಯಾಲ್ಯಾಲಾಬಿ ಮ್ಯಾಂತೊ.
JOH 13:21 ಯೇಸುನಿ ಹ್ಯಾ ಖನ್ಕತಿ ಸಾಂಗ್‌ಲ್ಯಾ ನಂತರ್ ಮನಾಲಾ ದುಕ್ ವ್ಹವುನ್ ಮಿ ತುಮಾನಾ ಖರ ಸಾಂಗ್ತೊ. ತುಮ್ಚಾತ್ಲಾ ಯೊಕ್ ಮಾಜಾ಼ ಘಾತ್ ಕರ್ನಾರ್ ಮನ್ಹುನ್ ಉಗ್ಡುನ್ ಸಾಂಗ್ಲ.
JOH 13:22 ಯೇಸುಚ಼ ಶಿಶಾ ಸಗ್ಳ ಯಕಾ ಮಕಾಲಾ ಬಗಾಯಾ ಲಾಗ್ಲ. ತ್ಯೊ ಕುನಾಚೆ ಗುಶ್ಟಿತ್ ಬೊಲಾಯಾ ಲಾಗ್‌ಲ್ಯಾ ಮನ್ಹುನ್ ತ್ಯನಾ ಸಮಾಜ಼್ಲ ನಾಹಿ.
JOH 13:23 ತ್ಯಚಾ ಶಿಶಾತ್ಲಾ ಯೊಕ್ ತ್ಯಚೆ ಕಡಸ್ ಬಸುನ್ ವ್ಹತ್ತಾ. ಯೇಸು ತ್ಯಚಿಸ್ ಖುಬ್ ಮಾಯಾ ಕರೀತಾ.
JOH 13:24 ಸಿಮೊನ್ ಪೇತ್ರಾನಿ ಹ್ಯಾ ಶಿಶಾಲಾ ಕುನಾಚೆ ಗುಶ್ಟಿತ್ ಯೇಸು ಸಾಂಗ್‌ತ್ಯೊ ಮನ್ಹುನ್ ಐಕುನ್ ಸಮಜು಼ನ್ ಗಿಹ್ಯಾ ಖುನಾ ಕರ್ತ್ಯೊ.
JOH 13:25 ಮನ್ಹುನ್ ತ್ಯೊ ಶಿಶಾ ಯೇಸುಕ್ಡ ವಾಕುನ್ ಪ್ರಭು ತ್ಯೊ ಕೊನ್ ಮನ್ಹುನ್ ಇಚಾರ್ಲ.
JOH 13:26 ಯೇಸುನಿ ಹಿ ಬಾಕ್ರಿ ಮಿ ತಾಟಿತ್ ಬುಡ್ವುನ್ ತೀ ಕುನಾಲಾ ದೇತೊ ತ್ಯೊಸ್ ಮಾಜಾ಼ ಘಾತ್ ಕರ್ನಾರ್ ಮನ್ಹುನ್ ಸಾಂಗುನ್ ಬಾಕ್ರಿಚಾ಼ ತುಕ್ಡಾ ಗಿಹುನ್ ತ್ಯೊ ತಾಟೀತ್ ಬುಡ್ವುನ್ ಸಿಮೊನ್ ಇಸ್ಕರಿಯುತಾಚಾ಼ ಲ್ಯೊಕ್ ಜಾ಼ಲ್ಯಾಲ್ಯಾ ಯುದಾಲಾ ದಿಲಿ.
JOH 13:27 ಯುದಾನಿ ತೀ ಬಾಕ್ರಿ ಗಿತ್ಲಿ ತವಾಸ್ ಸೈತಾನ್ ತ್ಯಚೆ ಆತ್ ಬರ್ಲ. ಯೇಸುನಿ ಯುದಾಲಾ ತು ಕರಾಯಾ ವ್ಹಯಿ ಜಾ಼ಲ್ಯಾಲ ಕಾಮ್ ಬಿಗಿನಿ ಕರ್! ಮನ್ಲಾ.
JOH 13:28 ಫನ್ ಯೇಸುನಿ ಯುದಾಲಾ ಕಾ ತಸ ಸಾಂಗ್ಲ ಮನ್ಹುನ್ ಖಾಯಾ ಬಸ್‌ಲ್ಯಾಲ್ಯಾತ್ ಯಕಾಲಾಬಿ ಸಮಾಜ಼ಲ ನಾಹಿ.
JOH 13:29 ಶಿಶಾಂಚಾ ತಂಡ್ಯಾತ್‌ಲ್ಯಾ ಪೈಶಾಚೆ ಪಿಸ್ವಿಚಿ ಜವಾಬ್ದಾರಿ ಯುದಾಚಿ ಜಾ಼ಲ್ತಿ. ಮನ್ಹುನ್ ಸನಾಲಾ ಪಾಯ್ಜೆ ತಸ್ಲಿ ಥುಡಿ ಸಾಮ್ನ ಗಿಹುನ್ ಯಯಾ ಆನಿ ಗರೀಬ್ ಲೊಕಾನಾ ಕಾಯ್ ತರಿ ದಿಯಾ ಸಾಟಿ ಯೇಸುನಿ ತ್ಯಲಾ ಸಾಂಗ್ಲ ಆಸಲ್ ಮನ್ಹುನ್ ಥೊಡ್ಯಾ ಶಿಶಾಂಚಾನಿ ಸಮಜು಼ನ್ ಗೇತ್ಲ.
JOH 13:30 ಯೇಸುನಿ ದಿಲ್ಯಾಲಿ ಬಾಕ್ರಿ ಗೆತಲ್ಯಾ ಬರ್ಬರ್ ಯುದ್ ತಿಥ್ನಿ ನಿಗುನ್ ಗೇಲಾ ತವಾ ರ‍್ಯಾತ್ ಜಾ಼ಲ್ಥಿ.
JOH 13:31 ಯುದ್ ನಿಗುನ್ ಗೇಲ್ಯಾ ನಂತರ್ ಯೇಸುನಿ ಆತಾ ಮಾನ್ಸಾಚಾ ಲೇಕಾನಿ ಮೈಮಾ ಗಿತ್ಲಿ ಆನಿ. ದೇವಾನಿ ತ್ಯಚಿಪ್ನಿ ಮೈಮಾ ಗೆತ್ಲೆ.
JOH 13:32 ಆನಿ ಯಕ ಯಳಿ ತ್ಯಚಿಸ್ ಲಾಗುನ್ ದೇವಾಲಾ ಮೈಮಾ ಯಯಾಚಿ ಜಾ಼ಲ್ಯಾವ ದೇವ್ ಆಪ್ಲಿಪಸ್ ಲೆಕಾಲಾ ಮೈಮೆ ಕರ್ನಾರ್. ಆನಿ ತವಾಸ್ ಮಹಿಮೆ ಕರ್ನಾರ್.
JOH 13:33 ಯೇಸು ಮಾಜಾ ಪೊರಾನು ಆಜು಼ನ್ ಥೊಡಾ ಯೊಳ್ ತ್ಯವ್ಡಾಸ್ ಮಿ ತುಮ್ಚಿ ಸಂಗ ರಾನ್ಹಾರ್ ತುಮಿ ಮನಾ ಶೊದ್ನಾರ್ ಮಿ ಯೆಹುದ್ಯಾನಾ ಸಾಂಗ್‌ಲ್ಯಾಲ ತುಮಾನಾಬಿ ಸಾಂಗ್ತೊ. ಮಿ ಜಾ಼ನಾರ್ ತಿಥ ತುಮಿ ಯನಾರ್ ನಾಹಿಸಾ.
JOH 13:34 ಮಿ ಯೆಕ್ ನವಿ ಆಜ್ಞೆ ತುಮಾನಾ ದೇತೊ. ಯಕಾಮಕಾಚಿ ಮಾಯಾ ಕರಾ. ಮಿ ತುಮ್ಚಿ ಮಾಯಾ ಕಸಿ ಕಿಲೆ ತಸಿಸ್ ತುಮಿ ಯಕಾಮಕಾಚಿ ಮಾಯಾ ಕರಾಯಾಸ್ ವ್ಹಯಿಸಾ.
JOH 13:35 ಯೆಕ್ ಯಳಿ ತುಮಿ ತುಮ್ಚಿ ಯಕಾಮಾಚಿ ಮಾಯಾ ಕಿಲಿಸಾತ್ ತುಮಿ ಮಾಜ಼ ಶಿಶಾ ಮನ್ಹುನ್ ಸಗ್‌ಳ್ಯಾನಾ ಸಮಾಜ್ನಾರ್. ಮನ್ಹುನ್ ಸಾಂಗ್ತೊ.
JOH 13:36 ಸಿಮೊನ್ ಪೇತ್ರ ಯೇಸುಲಾ, “ಪ್ರಭು, ತು ಕುಠ ಜಾ಼ತ್ಯೊಸ್? ಮನ್ಹುನ್ ಇಚಾರ್ತೊ. ಯೇಸು ಮನ್ಲಾ, “ಮಿ ಜಾ಼ಯಿನ್ ತಿಥ ಆತಾ ತುಲಾ ಮಾಗ್ನಿ ಯಯಾಲಾ ವ್ಹನಾರ್ ನಾಹಿ. ಫನ್ ಮಂಗ್ ತು ಮಾಗ್ನಿ ಯಸಿಲ್. ”
JOH 13:37 ಪೇತ್ರಾನಿ, “ಪ್ರಭು, ಆತಾ ಮಿ ತುಜೆ ಮಾಗ್ನಿ ಯಯಾಲಾ ಕಾ ವ್ಹಯಿತ್ ನಾಹಿ? ಮಿ ತುಜಿ ಸಾಟಿ ಜೀವ್ ದಿಯಾ ಉಬಾ ಹಾ!” ಮನ್ಹುನ್ ಸಾಂಗ್ಲ.
JOH 13:38 ಯೇಸುನಿ ಉತ್ತರ್ ದಿಲಾ, “ತು ಮಾಜಿಸಾಟಿ ಖರ್‍ಯಾನಿಸ್ ಜೀವ್ ದೇನಾರ್ ಕ್ಯಾ? ಮಿ ತುಲಾ ಖರ ಸಾಂಗ್ತೊ, ಕೊಂಬ್ಡಾ ಬವಾಚೆ ಆಂದಿ ತು ತುಲಾ ಮಿ ಕೊನ್ ಮನ್ಹುನ್ ಠಾವಾ ನಾಹಿ ಆಸಾ ತೀನ್ ಪಾವ್ಟಿ ಸಾಂಗ್ನಾರ್. ”
JOH 14:1 ಯೇಸುನಿ ತುಮ್ಚಿ ಮನ ಕಳ್ವಳು ನಾಹಿತ. ದೇವಾವ ಆನಿ ಮಾಜಿವಬಿ ಇಸ್ವಾಸ್ ಥೆವಾ.
JOH 14:2 ಮಾಜಾ ಬಾಚಾ ಗರ‍್ಹಾತ್ ಖುಬ್ ಖೊಲ್ಯಾ ಹಾತ್ತ ಆಸ ನಸ್‌ಲ್ಯಾವ ಮಿ ತುಮ್ಚಿ ಸಾಟಿ ಜಾ಼ಗಾ ತಯಾರ್ ಕರಾಯಾ ತಿಥ ಜಾ಼ತ್ಯೊ ಮನ್ಹುನ್ ಸಾಂಗಿತ್ ನವ್ಥೊ.
JOH 14:3 ಮಿ ತಮ್ಚಿ ಸಾಟಿ ಜಾ಼ಗಾ ತಯಾರ್ ಕರುನ್ ಜಾ಼ಲ್ಯಾವ, ಮಾಗಾರಾ ಯವುನ್ ಮಾಜಿ ಸಂಗ ತುಮಾನಾ ನೆಥೊ. ಆಸಿ ಮಿ ರಾಹಿನ್ ತಿಥ ತುಮಿಬಿ ರಾನ್ಹಾರ್.
JOH 14:4 ಮಿ ಜಾ಼ತ್ಯಾಲ್ಯಾ ಜಾ಼ಗ್ಯಾಚಿ ವಾಟ್ ತುಮಾನಾ ಠಾವಿ ಹಾ ಮನ್ಹುನ್ ಸಾಂಗ್ತೊ.
JOH 14:5 ತೊಮಾನಿ ಯೇಸುಲಾ ಇಚಾರ್ಲ, “ಪ್ರಭು ತು ಜಾ಼ಯಾಚಾ಼ ಕುಠ ತ್ಯೊ ಆಮಾನಾ ಠಾವಾ ನಾಹಿ ಆಸ ಆಸ್ಥಾನಾ ತೀ ವಾಟ್ ಆಮಾನಾ ಠಾವಿ ಹಾ ಮನ್ಹುನ್ ಕಸಿ ಸಾಂಗ್ನಾರ್”
JOH 14:6 ಯೇಸುನಿ ಸಾಂಗ್ಲ, “ಮೀಸ್ ಮಾರೊಗ್, ಖರಾ, ಜೀವ್, ಜಾ಼ಲ್ಯೊ. ಬಾಪ ಮಾಜಿ ಸಂಗ ಸುಡುನ್ ದಿಸರ‍್ಯಾ ಕುನಾಸಂಗ ಜಾ಼ಯಾ ವ್ಹಯಿತ್ ನಾಹಿ.
JOH 14:7 ಯೆಕ್ ಯಳಿ ತುಮಿ ಮನಾ ಖರ‍್ಯಾನಿಸ್ ಸಮ್‍ಜು಼ನ್ ಗೆತ್ಲಾ ಆಸ್ತಾಸಾತ ಮಾಜಾ ಬಾಲಾಬಿ ಶಾರ್ಕಾ ಸಮ್‍ಜು಼ನ್ ಗೆತ್ಲಾ ಆಸ್ಥಾಸಾ. ಫನ್ ಆತಾ ತುಮಿ ತ್ಯಲಾ ಸಮ್‍ಜು಼ನ್ ಗೆತಲ್ಯಾಸಾ ಆನಿ ಬಗ್‌ಲ್ಯಾಸಾ. ”
JOH 14:8 ಫಿಲಿಪ್ಪಾನಿ ಯೇಸುಲಾ ಸಾಂಗ್ಲ, “ಪ್ರಭು ಆಮಾನಾ ಬಾಲಾ ದ್ಯಾವ್ ತ್ಯವ್ಡಸ್ ಪುರೊ. ”
JOH 14:9 ಯೇಸುನಿ ಉತ್ತರ್ ದಿಲಾ, “ಫಿಲಿಪ್ಪಾ ಮಿ ಯವ್ಡ ದೀಸ್ ತುಜೆ ಸಂಗ ರಾಯ್ಲೊ ತರಿ ತು ಮನಾ ಸಮ್‍ಜು಼ನ್ ಗೆತ್ಲ ನಾಹಿಸ್ ಕ್ಯಾ? ಮನಾ ಬಗ್‌ಲ್ಯಾಲ್ಯಾನಿ ಬಾಲಾಬಿ ಬಗ್‌ಲ್ಯಾ ಮನ್ಹುನ್ ಬಾಲಾ ಆಮಾನಾ ದ್ಯಾವ್ ಮನ್ಹುನ್ ಕಾ ಇಚಾರ್ತಾಸಾ?
JOH 14:10 ಮಿ ಬಾಪ ಹಾ ಆನಿ ಬಾ ಮಾಜಿಪ ಹಾ ಮನ್ಹುನ್ ತುಮಿ ಇಸ್ವಾಸ್ ಥೆವ್ನಾರ್ ನಾಹಿಸಾ ಕ್ಯಾ? ಮಿ ಸಾಂಗ್‌ತ್ಯಾಲ್ಯಾ ಬೊಲ್ಯಾ ಮಾಜಾ ನವ್ಹತಾ ಮಾಜಿಪ ಆಸ್‌ಲ್ಯಾಲ್ಯಾ ಬಾಚಾ ಜಾ಼ಲ್ಯಾತಾ.
JOH 14:11 ಮಿ ಬಾಪ ಹಾ ಆನಿ ಬಾ ಮಾಜಿಪ ಹಾ ಮಂಥ್ಯಾಲೆ ಮಾಜೆ ಬುಲಿವ ಇಸ್ವಾಸ್ ಥೆವಾ ನಾಹಿತ ಮಿ ಸಾಕ್ಷಿ ಸಾಟಿ ಕೆಲ್ಯಾಲ್ಯಾ ಚಮತ್ಕಾರಾಚಿ ಕಾಮ ತರಿ ಬಗುನ್ ಮಾಜಿವ ಇಸ್ವಾಸ್ ಥೆವಾ
JOH 14:12 ಮಿ ತುಮಾನಾ ಖರ ಸಾಂಗ್ತೊ ಮಾಜಿವ ಇಸ್ವಾಸ್ ಥೆವ್‍ತ್ಯಾಲಾ ಮಾನುಸ್ ಮಿ ಕೆಲ್ಯಾಲಿ ಕಾಮ ಕರ್ನಾರ್ ತ್ಯೊ ಮಿ ಕೆಲ್ಯಾಲ್ಯಾ ಕಾಮಾವ್ನಿ ಮುಟಿ ಕಾಮ ಕರ್ನಾರ್ ಕಾ ಮಂಜೆ ಮಿ ಬಾಪ ಜಾ಼ತ್ಯೊ.
JOH 14:13 ತುಮಿ ಮಾಜಾ ನಾವಾನಿ ಕ್ಯಾ ಮಾಗ್ಲಸಾ ತರಿ ಮಿ ತ್ಯ ಕರ್ನಾರ್ ಹ್ಯಚಿಸ್ ಲಾಗುನ್ ಲ್ಯೊಕ್ ಬಾಲಾ ಮೈಮಾ ಆನ್ನಾರ್.
JOH 14:14 ತುಮಿ ಮಾಜಾ ನಾವಾನಿ ಕಾಯೇಕ್ ಮಾಗ್ಲಸಾ ತರಿ ಮಿ ತ್ಯ ಕರ್ನಾರ್.
JOH 14:15 ಜ಼ರ್ ತುಮಿ ಮಾಜಿ ಮಾಯಾ ಕರ್ತ್ಯಾಲ ಜಾ಼ಲ್ಹಾಸಾತ ಮಾಜಿ ಆಜ್ಞೆ ಪ್ಯಾಳ್ಸಿಲಾ.
JOH 14:16 ಮಿ ಬಾಪ ಮಾಗ್ತೊ ತವಾ ತ್ಯೊ ದುಸ್ರಾ ಮಜ಼ತ್ ಕರ್ತ್ಯಾಲ್ಯಾಲಾ ತುಮಾನಾ ದೇನಾರ್ ತ್ಯೊ ಮಜ಼ತ್ ಕರ್ತ್ಯಾಲಾ ಶಾಶ್ವತ್ ತುಮ್ಚೆ ಸಂಗ ರಾನ್ಹಾರ್
JOH 14:17 ಖರ‍್ಯಾಚ಼ ಆತ್ಮಸ್ ತ್ಯೊ ಮಜ಼ತ್ ಕರ್ತ್ಯಾಲಾ ಹೆ ದುನೆನಿ ತ್ಯಲಾ ಬಗ್ಲಾನಾಹಿ ಆನಿ ಸಮ್‍ಜು಼ನ್ ಗೆತ್ಲಾನಾಹಿ. ಫನ್ ತುಮಾನಾ ತ್ಯೊ ಸಮಾಜ಼ಲ್ಯಾ ಮನ್ಹುನ್ ತ್ಯೊ ತುಮ್ಚಿ ಸಂಗ ಆನಿ ತುಮ್ಚೆ ಆತುಸ್ ರಾನ್ಹಾರ್.
JOH 14:18 ಮಿ ತುಮಾನಾ ಆಯಿ ಬಾ ನಸ್‌ಲ್ಯಾಲ್ಯಾ ಪೊರಾಂಚಿಗತ್ ಪರದೆಶಿ ಸುಡುನ್ ಜಾ಼ಯಿತ್ನಾಹಿ. ಮಿ ತುಮ್ಚಿಪ ಯತೊ
JOH 14:19 ಆನಿ ಥೊಡ ದೀಸ್ ಜಾ಼ಲ್ಯಾ ನಂತರ್ ಹೆ ದುನೆತ್ಲಿ ಲೊಕ ಮನಾ ಹಿತ್ನಿ ಮೊರ‍್ಹ ಬಗ್ನಾರ್ ನಾಹಿತ. ಫನ್ ತುಮಿ ಮನಾ ಬಗ್ನಾರ್. ಕಾ ಮಂಜೆ ಮಿ ಜಿತ್ತಾ ಹಾ ಮನ್ಹುನ್ ತುಮಿ ಜಿತ್ತಿ ರಾನ್ಹಾರ್.
JOH 14:20 ತೆ ದಿಸಿ ಮಿ ಮಾಜಾ ಬಾಪ ಆಸ್‌ಲ್ಯಾಲಾ ಆನಿ ತುಮಿ ಮಾಜಿಪ ಆಸ್‌ಲ್ಯಾಲಿ ಮಿ ತುಮ್ಚಿಪ ಆಸ್‌ಲ್ಯಾಲಾ ಸಮಜು಼ನ್ ಗೆನ್ಹಾರ್.
JOH 14:21 ಯಕಾನಿ ಮಾಜಾ ಆಜ್ಞೆ ಹು ಮನ್ಹುನ್ ತ್ಯಂಚಿಗತ್ ಚಾ಼ಲ್ಲಾತ ತ್ಯನಿ ಮಾಜಿ ಖರ‍್ಯಾನಿಸ್ ಮಾಯಾ ಕಿಲಿ, ಕೊನ್ ಮಾಜಿ ಮಾಯಾ ಕರ್ತೊ. ತ್ಯಚಿ ಮಾಜಾ಼ ಬಾ ಮಾಯಾ ಕರ್ತೊ. ಆನಿ ಮಿ ತ್ಯಚಿ ಮಾಯಾ ಕರ್ತೊ. ಮಿ ತ್ಯಲಾ ಮನಾಸ್ ದಾವುನ್ ದೇತೊ ಮನ್ಹು‍ನ್ ಉತ್ತರ್ ದಿಲಾ.
JOH 14:22 ತವಾ ಯುದ್ ಹ್ಯೊ ಇಸ್ಕರಿತ್ ಯುದ್ ನವ್ಹ, “ಫನ್ ಪ್ರಭು ತು ತುಲಾ ಹೆ ದುನೆಲಾ ದಾವುನ್ ದಿಯಾಚೆ ಆಂದಿ ಆಮಾನಾ ತ್ಯವ್ಡಸ್ ದಾವುನ್ ದಿಯಾಚ಼ ಕಾ? ಮನ್ಹುನ್ ಇಚಾರ್ಲ.
JOH 14:23 ಯೇಸುನಿ ಆಸಾ ಉತ್ತರ್ ದಿಲಾ. ಮಾಜಿ ಮಾಯಾ ಕರ್ತ್ಯಾಲಾ ಮಿ ಸಿಕಿವ್‌ಲ್ಯಾ ಶಾರ್ಕ ಚಾ಼ಲ್ತೊ ಮಾಜಾ಼ ಬಾಬಿ ತ್ಯಚಿ ಮಾಯಾ ಕರ್ತೊ. ಆಮಿ ದೊಗ ಯವುನ್ ತ್ಯಚಿಪ ರಾಥಾವ್
JOH 14:24 ಫನ್ ಮಾಜಿ ಮಾಯಾ ಕರೀತ್ ನಸ್ನಾರಾ ಮಿ ಸಿಕಿವ್‌ಲ್ಯಾ ಶಾರ್ಕಾ ಚಾ಼ಲತ್ ನಾಹಿ. ತುಮಿ ಐಕ್‌ತ್ಯಾಲ ಹ್ಯ ಸಿಕ್ಷನ್ ಖರ‍್ಯಾನಿಸ್ ಮಾಜ಼ ನವ್ಹ. ಮನಾ ಲಾವುನ್ ದಿಲ್ಯಾಲ್ಯಾ ಮಾಜಾ ಬಾಚ಼
JOH 14:25 ಮಿ ತುಮ್ಚಿಪ ಆಸ್ಥಾನಾ ಹ್ಯಾ ಸಗ್‌ಳ್ಯಾ ಖನ್ಕತಿ ತುಮಾನಾ ಸಾಂಗ್‌ಲ್ಯಾ.
JOH 14:26 ಫನ್ ತ್ಯೊ ಮಜ಼ತ್ ಕರ್ತ್ಯಾಲಾ, ತುಮನಾ ಸಗ್ಳ ಸಿಕಿವ್ನಾರ್ ಆನಿ ಸಾಂಗ್ನಾರ್ ಮಿ ತುಮಾನಾ ಸಾಂಗ್‌ಲ್ಯಾಲ್ಯಾ ಖನ್ಕತಿ ತ್ಯೊ ಮಜ಼ತ್ ಕರ್ತ್ಯಾಲಾ ತುಮ್ಚೆ ಯದತ್ ಆನ್ನಾರ್ ಬಾ ಮಾಜಾ ನಾವಾನಿ ಲಾವುನ್ ದೇತ್ಯಾಲ ಪವಿತ್ರಾತ್ಮಸ್ ತ್ಯ ಮಜ಼ತ್ ಕರ್ತ್ಯಾಲ.
JOH 14:27 ಮಿ ಸಮಾದಾನ್ ತುಮ್ಚಿ ಸಂಗ ಶೊಡ್ತೊ. ಮಾಜಾ಼ ಸಮಾದಾನ್ ತುಮಾನಾ ದೆತೊ. ಹಿ ದುನ್ಯಾ ದೇತ್ಯಾ ಶಾರ್ಕಿ ನವ್ಹ. ತುಮ್ಚಿ ಮನ ಕಳ್ವಳು ನಸುಂತ ತುಮಿ ಬಿಹುನಕೊಸಾ.
JOH 14:28 ಮಿ ನಿಗುನ್ ಜಾ಼ತೊ ಖರ ಪರ್ತುನ್ ಮಾಗಾರಾ ಯನಾರ್ ಮನ್ಹುನ್ ಮಿ ಸಾಂಗ್‍ಲ್ಯಾಲ ತುಮಿ ಐಕ್ಲಸಾ ತುಮಿ ಮಾಜಿ ಮಾಯಾ ಕರ್ತ್ಯಾಲ ಜಾ಼ಲಾಸಾತ ಮಿ ಬಾಪ ಪರ್ತುನ್ ಜಾ಼ಯಾಚೆ ಖನ್ಕತಿತ್ ಸಂತೊಶ್ ವ್ಹಯಿತಾಸಾ ಕಾಮಂಜೆ ಬಾ ಮಾಜಿವ್ನಿ ಥೊರ‍್ಲಾ ಹಾ.
JOH 14:29 ಹ್ಯ ವ್ಹಯಾಚೆ ಆಂದಿ ಮಿ ತುಮಾನಾ ಸಾಂಗ್‌ಲ್ಯಾ. ಆಸ ಆಸ್ಥಾನಾ ಹ್ಯ ವ್ಹತಾನಾ ತುಮಿ ಇಸ್ವಾಸ್ ಥೆವ್ನಾರ್
JOH 14:30 ಮಿ ತುಮ್ಚಿ ಸಂಗ ಆನಿ ಖುಬ್ ಯೊಳ್ ಬೊಲತ್ ನಾಹಿ ಹೆ ದುನೆಚಾ಼ ಅಧಿಕಾರಿ ಯತ್ಯೊ. ತ್ಯಲಾ ಮಾಜಿವ ಕಾಯೇಕ್ ಹುಕುಮ್ ನಾಹಿ.
JOH 14:31 ಫನ್ ಮಿ ಬಾಚಿ ಮಾಯಾ ಕರ್ತ್ಯೊ ಆನಿ ತ್ಯ ಮಿ ಮಾಜಾ ಬಾಚೆ ಆಜ್ಞೆ ಶಾರ್ಕ ಕರ್ತ್ಯೊ ಮನ್ಹುನ್ ದುನೆಲಾ ಸಮ್‍ಜಾ಼ಯಾ ವ್ಹಯಿ. ಯವಾ ಆಮಿ ಹಿತ್ನಿ ಜಾ಼ವುಯಾ.
JOH 15:1 ಮಿ ಖರಾ ದರಾಕ್ಶಿಚಾ಼ ಯೊಲ್ ಆನಿ ಮಾಜಾ಼ ಬಾ ಬಾಗಚಾ಼ ದನ್ಹಿ.
JOH 15:2 ಫಳ್ ದಿಯಿ ನಸ್ನಾರಿ ಪರತೇಕ್ ಢ್ಯಾಳ್ ಮಾಜಿಪ್ನಿ ತುಡುನ್ ಗ್ಯಾಲ್ನಾರ್. ಫಳ್ ದೇತ್ಯಾಲೆ ಡಾಳ್ಹಿಲಾ ಆನಿಕ್ ಖುಬ್ ಫಳ್ ದಿಯಿ ಶಾರ್ಕಿ ಚಾ಼Oಗ್ಲಿ ಕರ್ತೊ.
JOH 15:3 ಮಿ ತುಮಾನಾ ದಿಲ್ಯಾಲ್ಯಾ ಸಿಕಿವ್‌ನ್ಯಾನಿ ಆತಾಸ್ ತುಮಿ ಶುದ್ದ ಜಾ಼ಲ್ಹಾಸಾ.
JOH 15:4 ತುಮಿ ಮಾಜಿಪ ರಾವ್ಹಾ ಮಿ ತುಮ್ಚಿಪ ರಾಥೊ. ಕಚಿ ಢ್ಯಾಳ್ ಆಪ್ಲೆ ಆಪ್ನು ಫಳ್ ದಿಯಿತ್ನಾಹಿ ತ್ಯ ದರಾಕ್ಶಿಚಾ ಯಲಾಲಾಸ್ ರಾಹ್ಯಾ ವ್ಹಯಿ ಹ್ಯ ತುಮಾನಾಬಿ ತುಮಿ ತುಮ್ಚಾನಿಸ್ ಫಳ್ ದೇನಾರ್ ನಾಹಿಸಾ ತುಮಿ ಮಾಜಿಪ ರಾಹ್ಯಾ ವ್ಹಯಿಸಾ.
JOH 15:5 ಮೀಸ್ ದರಾಕ್ಶಿಚಾ಼ ಯೊಲ್ ತುಮಿಸ್ ಡಾಳ್ಹಿ ಯಕ್ಲಾ ಮಾಜಿಪ ರಾಯ್ಲಾತ ಆನಿ ಮಿ ತ್ಯಚಿಪ ರಾಯ್ಲೊತ ತ್ಯೊ ಖುಬ್ ಫಳ್ ದೇನಾರ್ ಫನ್ ತ್ಯೊ ಮನಾ ಸುಡುನ್ ಕಾಯ್ ಕರಾಯಾ ವ್ಹಯಿತ್ ನಾಹಿ
JOH 15:6 ಮಾಜಿಪ ರಾಹಿತ್‌ ನಸ್‌ಲ್ಯಾಲಾ ವಾಳುನ್ ಗೇಲ್ಯಾಲೆ ಡಾಳ್ಹಿಂಚೆಗತ್ ಹಾ ಲೊಕ ಗೊಳಾ ಕರುನ್ ಇಸ್‌ಥ್ಯಾತ್ ಟ್ಯಾಕ್‌ತ್ಯಾತ, ತಿಥ ತೀ ಜ಼ಳ್‌ತ್ಯಾತ.
JOH 15:7 ತುಮಿ ಮಾಜಿಪ ರಾಯ್‌ಲ್ಯಾವ ಆನಿ ಮಾಜ಼ ಸಬ್ದ ತುಮ್ಚಿಪ ರಾಯಲ್ಯಾವ ತುಮಿ ಕ್ಯಾ ಮಾಗ್ಲಸಾ ತರಿ ತುಮಾನಾ ಗಾವ್ನಾರ್.
JOH 15:8 ತುಮಿ ಲ ಪೀಕ್ ದಿವುನ್ ಮಾಜಿ ಮೈಮಾ ದಾವಾ. ಹ್ಯನಿ ತುಮಿ ಮಾಜ಼ ಶಿಶಾ ಮನ್ಹುನ್ ದ್ಯಾವ್ನಾರ್.
JOH 15:9 ಬಾನಿ ಮಾಜಿ ಕಸಿ ಮಾಯಾ ಕೆಲೆ ತಸಿ ಮಿ ತುಮ್ಚಿ ಮಾಯಾ ಕೆಲೆ ಮಾಜೆ ಮಾಯೆತ್ ರಾವ್ಹಾ.
JOH 15:10 ಯೆಕ್ ಯಳಿ ತುಮಿ ಮಾಜಾ ಆಜ್ಞೆ ಪಾಳ್ಯಾಸಾತ ತುಮಿ ಮಾಜೆ ಮಾಯೆತ್ ಯೆಕ್ ವ್ಹವುನ್ ಹಾಸಾ ತಸಿ ತುಲಾ ಮಾಯಾ ಕರ್ತ್ಯೊ.
JOH 15:11 ಮಾಜಿಪ ಆಸ್‌ಲ್ಯಾಲಾ ಆನಂದ್ ತುಮಾನಾಬಿ ಗಾಹುನಿ ಮನ್ಹುನ್ ಮಿ ತುಮಾನಾ ಹ್ಯಾ ಖನ್ಕತಿ ಸಾಂಗ್‌ಲ್ಯಾ ತುಮ್ಚಿ ಹೌಸ್ ಪುರ್ನ ವ್ಹಯಾವ್ಹಯಿ ಮನ್ಹುನ್ ಮನ್ ಕರ್ತೊ.
JOH 15:12 ಮಿ ತುಮ್ಚಿ ಮಾಯಾ ಕೆಲ್ಯಾ ಶಾರ್ಕಿ ತುಮಿ ಯಕಾಮಕಾಚಿ ಮಾಯಾ ಕರಾಯಾ ವ್ಹಯಿಸಾ ಮನ್ಹುನ್ ಮಿ ತುಮಾನಾ ದೆತ್ಯಾಲಿ ಆಜ್ಞೆ ಜಾ಼ಲೆ.
JOH 15:13 ಸೊಪ್‌ತ್ಯಾಂಚೆ ಸಾಟಿ ಸ್ವತಾಚಾ಼ ಜೀವ್‌ ದೆತ್ಯಾಲೆ ಮಾಯೆವ್ನಿ ದುಸ್ರಿ ಮುಟಿ ಮಾಯಾ ನಾಹಿ.
JOH 15:14 ಮಿ ದಿಲ್ಯಾಲೆ ಆಜ್ಞೆ ಶಾರ್ಕ ತುಮಿ ಚಾ಼ಲಾಸಾತ್ ತುಮಿ ಮಾಜ಼ ಸುಪ್ತಿ.
JOH 15:15 ಆತಾ ಮಿ ಹಿತ್ನಿ ಮೊರ‍್ಹ ತುಮಾನಾ ಮಾಜ಼ ಸೇವಕ್ ಮನ್ಹುನ್ ಹಾಕ್ಟಿತ್ ನಾಹಿ. ಕಾ ಮಂಜೆ ಸ್ವಾಮಿ ಕ್ಯಾ ಕರ್ತೊ ತ್ಯೊ ತ್ಯಾ ಸೇವಕಾಲಾ ಕರೀತ್ನಾಹಿ.ಮನ್ಹುನ್ ಮಿ ತುಮಾನಾ ಮಾಜ಼ ಸುಪ್ತಿ ಮಂಥೊ ಕಾಮಂಜೆ ಮಾಜಾ ಬಾಪ್ನಿ ಕ್ಯಾ ಐಕ್‌ಲ್ಯಾ ತ್ಯ ತುಮಾನಾ ಸಾಂಗ್ಲ.
JOH 15:16 ತುಮಿ ಮನಾ ನಿವ್ಡುನ್ ಗೆತ್ಲನಾಹಿಸಾ ಮಿ ತುಮಾನಾ ನಿವ್ಡುನ್ ಗೆತ್ಲ ಆನಿ ತುಮಿ ಜಾ಼ವುನ್ ಫಳ್ ದಿಯಾ ವ್ಹಯಿಸಾ ತ್ಯ ಫಳ್ ಕವಾಬಿ ರಾಥ್ಯಾಲ ಆನಿ ಮಾಜಾ ನಾವಾನಿ ಕ್ಯಾಬಿ ಮಾಗ್ಲ ತರಿ ಬಾ ತ್ಯ ತುಮಾನಾ ದೇನಾರ್
JOH 15:17 ತುಮಿ ಯಕಾಮಕಾಚಿ ಮಾಯಾ ಕರಾಯಾ ವ್ಹಯಿಸಾ ಹಿ ಮಾಜಿ ಆಜ್ಞೆ.
JOH 15:18 ಹಿ ದುನೆನಿ ತುಮಚಾ಼ ದ್ವೆಶ್ ಕೆಲಾತ ತ್ಯನಿ ಆಂದಿ ಮಾಜಾ಼ಸ್ ದ್ವೆಶ್ ಕೆಲ್ಯಾಲಾ ಯದತ್ ಆನಾ.
JOH 15:19 ತುಮಿ ಹೆ ದುನೆತ್ ಮಿಳಾಲ್ಯಾಲ ಆಸ್ಲಾಸಾತ ಹಿ ದುನ್ಯಾ ಆಪ್‌ಲ್ಯಾ ಸ್ವತಾಚಾ ಲೊಕಾನಾ ಮಾಯಾ ಕರ್ತ್ಯಾ ಶಾರ್ಕಿ ತುಮ್ಚಿಬಿ ಮಾಯಾ ಕರೀತಿ. ಫನ್ ಮಿ ತುಮಾನಾ ಹೆ ದುನೆತ್ನಿ ನಿವ್ಡುನ್ ಗೆತಲ್ಯಾತ ಮನ್ಹುನ್ ತುಮಿ ಹೆ ದುನೆತ್ ಮಿಸಾಳ್ಯಾಲ ನವ್ಹಸಾ ಮನ್ಹುನುಸ್ ಹಿ ದುನ್ಯಾ ತುಮಚಾ಼ ರಾಗ್ ಕರ್ನಾರ್.
JOH 15:20 ಮಾಜಿ ಹಿ ಬುಲಿ ಯಾದ್ ಕರ್ ಯೊಕ್ ಆಳ್ ಆಪ್‌ಲ್ಯಾ ಧನ್ಯಾವ್ನಿ ಮೊಟಾ ನವ್ಹ. ಯೆಕ್ ಯಳಿ ಲೊಕಾಂಚಾನಿ ಮನಾ ಸತಿವ್ಲತ ತೇ ತುಮಾನಾಬಿ ಸತಿವ್ನಾರ್ ಯೆಕ್ ಯಳಿ ತ್ಯಂಚಾನಿ ಮಾಜ಼ ಸಬಾತ್ ಪ್ಯಾಳ್ಳತ ತುಮಚ಼ಬಿ ಪ್ಯಾಳ್ನಾರ್.
JOH 15:21 ಮನಾ ಲಾವುನ್ ದಿಲ್ಯಾಲ್ಯಾಲಾ ತ್ಯಂಚಾನಿ ಸಮಜು಼ನ್ ಗೆತ್ಲ ನಾಹಿ ಮನ್ಹುನ್ ತಿ ಹ್ಯ ಸಗ್ಳ ತುಮಾನಾ ಕರ್ನಾರ್.
JOH 15:22 ಮಿ ಯಯಿತ್ ನವ್ಥೊ ಆನಿ ತ್ಯಂಚಿ ಸಂಗ ಬೊಲತ್ ನಸ್ತೊ ತ ತ್ಯನಾ ಪಾಪಾಚಾ಼ ದೊಸ್ ಸಮಾಜ಼್ಲ ನಸ್ಥ. ಹೆ ದುನೆತ್‌ಲ್ಯಾ ಲೊಕಾಪ ಬೊಲ್ಲೊನಸ್ಥೊತ ತ್ಯನಾ ಪಾಪಾಚಾ ದೊಸ್ ಮನ್ಹುನ್ ಸಾಂಗಾಲಾ ವ್ಹಯಿತ್ ನವ್ಥ ಖರ ಮಿ ಆತಾ ತ್ಯಂಚಿ ಸಂಗ ಬೊಲ್ಯೊ ಮನ್ಹುನ್ ಆಪ್‌ಲ್ಯಾ ಪಾಪಾಲಾ ತ್ಯನಾ ಕಾಯ್ ನೆವಾ ನಾಹಿ.
JOH 15:23 ಮಾಜಾ಼ ರಾಗ್‌ ಕರ್ತ್ಯಾಲಾ ಮಾಜಾ ಬಾಚಾ಼ಬಿ ರಾಗ್ ಕರ್ನಾರ್
JOH 15:24 ಕುನಿ ಕೆಲ್ಯಾ ನಸ್‌ಲ್ಯಾಲಿ ಕಾಮ ಮಿ ತ್ಯಂಚೆ ಮದ್ದಿ ಕರೀತ್ ನಸ್ತೊತ. ತ್ಯನಾ ಪಾಪ್ ರಾಹಿತ್ ನವ್ತ. ಫನ್ ಆತಾ ಮಾಜಿ ಕಾಮ ಬಗಲ್ಯಾತ ತರಬಿ ಮಾಜಾ಼ ಆನಿ ಮಾಜಾ ಬಾಚಾ಼ ದ್ವೆಶ್ ಕರ್ನಾರ್.
JOH 15:25 ‘ತ್ಯಂಚಾನಿ ಕಾರನ್ ನಸ್ಥಾನಾ ಮಾಜಾ಼ ದ್ವೆಶ್ ಕೆಲಾ’ ಮನ್ಹುನ್ ತ್ಯಂಚಾ ಧರ್ಮಶಾಸ್ತಾರಾತ್ ಲಿವ್‌ಲ್ಯಾಲಿ ಬುಲಿ ಖರಿ ವ್ಹವುನಿ ಮನ್ಹುನ್ ಆಸ ಜಾ಼ಲ.
JOH 15:26 ಯೊಕ್ ಮಜ಼ತ್ ಕರ್ತ್ಯಾಲಾ ಯನಾರ್, ತ್ಯೊ ಪವಿತ್ರ ಆತ್ಮ ಜಾ಼ಲ್ಯಾ. ಆನಿ ದೇವಾಚ಼ ಖರ ದಾವುನ್ ದೆತೊ ಆನಿ ತ್ಯೊ ಬಾಪ್ನಿ ಆಲ್ಯಾ. ಮಿ ತ್ಯಲಾ ಬಾಪ್ನಿ ಲಾವುನ್ ದೆತೊ ಆನಿ ತ್ಯೊ ಮಾಜಿ ಸಾಕ್ಷಿ ದೇನಾರ್.
JOH 15:27 ಆನಿ ತುಮಿ ಆಂದಿಸ್ಠಾವ್ನಿ ಮಾಜಿಪ ಹಾಸಾ ಮನ್ಹುನ್ ತುಮಿಬಿ ಮಾಜೆ ಗುಶ್ಟಿತ್ ಲೊಕಾನಾ ಸಾಕ್ಶಿ ಸಾಂಗ್ನಾರ್.
JOH 16:1 ಹ್ಯಾ ಬೊಲ್ಯಾ ಮಿ ತುಮಾನಾ ಸಾಂಗ್‌ಲ್ಯಾಲ್ಯಾ ಕಾ ಮಂಜೆ ತುಮಿ ಇಸ್ವಾಸ್ ಸುಡುನಕೊಸಾ.
JOH 16:2 ತೀ ತುಮಾನಾ ಯೆಹುದಿ ಸಬಾಸ್ತಾನಾತ್ನಿ ಬಾಹಿರ್ ಗ್ಯಾಲ್ನಾರ್. ಆನಿ ತ್ಯೊ ಯೊಳ್ ಯತ್ಯೊ ಆನಿ ತುಮ್ಚಾತ್‌ಲ್ಯಾ ಯಕಾಲಾ ಮಾರುನ್ ಹಿ ದೇವಾಚಿ ಸೇವಾ ಕೆಲ್ಯಾಚೆಗತ್ ಮನ್ಹುನ್ ಯವಜ಼ನಾರ್.
JOH 16:3 ಫನ್ ಮಿ ಹ್ಯ ಹ್ಯಚಿಸಾಟಿ ಸಾಂಗ್ಲ ಕವಾ ತ್ಯಂಚಾನಿ ಹ್ಯ ಸಗ್ಳ ಕರಾಚಾ಼ ಯೊಳ್ ಯನಾರ್ ತವಾ ತುಮಾನಾ ಯಾದ್ ರಾಹುನಿ ಆಂದಿಸ್ ಹೆ ಸಬಾತ್ ಮಿ ತುಮಾನಾ ಸಾಂಗ್ಲ ನಾಹಿತ ಕಾ ಮಂಜೆ ಮಿ ತುಮ್ಚೆ ಸಂಗ ಹುತ್ತೊ.
JOH 16:4 ಫನ್ ಆತಾ ಮಿ ತುಮಾನಾ ಹ್ಯಚಿ ಸಾಟಿ ಸಗ್‌ಳ್ಯಾ ಗುಶ್ಟಿ ಸಾಂಗ್‌ಲ್ಯಾತಾ ಆಸ ಆಸ್ಥಾನಾ ಹ್ಯಾ ಗುಶ್ಟಿ ಘಡಾಚ಼ ದೀಸ್ ಆಲಕಿ ಮಾಜೆ ಜಾ಼ಗೃತಿಚಾ ಬೊಲ್ಯಾಂಚಿ ತುಮಿ ಯಾದ್ ಕರ್ನಾರ್. ಮಿ ಹ್ಯಾ ಸಗ್‍ಳ್ಯಾ ಗುಶ್ಟಿ ತುಮಾನಾ ಆಂದಿಸ್ ಸಾಂಗ್‌ಲ್ಯಾ ನಾಹಿತಾ ಕಾಮಂಜೆ ತವಾ ಮಿ ತುಮ್ಚೆ ಸಂಗ ಹುತ್ತೊ.
JOH 16:5 ಆತಾತರಿ ಮನಾ ಲಾವುನ್ ದಿಲ್ಯಾಲ್ಯಾಪ ಜಾ಼ತೊ ಖರ ತುಮ್ಚಿಪ್‌ಲ್ಯಾ ಯಕಾನಿ ತರಿ ತು ಕುಂಡ ಜಾ಼ತ್ಯೊಸ್? ಮನ್ಹುನ್ ಮನಾ ಇಚಾರ್ಲ ನಾಹಿ.
JOH 16:6 ಮಿ ತುಮಾನಾ ಹ್ಯಾ ಗುಶ್ಟಿ ಸಾಂಗ್‌ಲ್ಯಾ ಮನ್ಹುನ್ ತುಮ್ಚಿ ಮನ ದುಖಾನಿ ಬರ್ಲ್ಯಾತ
JOH 16:7 ಫನ್ ಮಿ ತುಮಾನಾ ಖರ ತ್ಯ ಸಾಂಗ್ತೊ ಮಿ ಜಾ಼ಯಾಚ಼ ತುಮ್ಚಾ ಬರ‍್ಯಾಲಾಸ್ ಕಾಮಂಜೆ ಮಿ ಜಾ಼ವುನ್ ಮಜ಼ತ್ ಕರ್ತ್ಯಾಲ್ಯಾಲಾ ತುಮ್ಚಿಪ ಲಾವುನ್ ದೆತೊ ಮಿ ಗೆಲೊ ನಾಹಿತ ಮಜ಼ತ್ ಕರ್ತ್ಯಾಲಾ ತುಮ್ಚಿಪ ಯನಾರ್ ನಾಹಿ
JOH 16:8 ಕವಾ ತ್ಯೊ ಯನಾರ್, ಪಾಪ್, ನಿಯತ್, ನ್ಯಾಯಿ ತೀರ್ಮಾನಾಚೆ ಗುಶ್ಟಿತ್ ದುನೆಚಾ಼ ಅನ್ಮಾನ್ ದುರ್ ಕರ್ನಾರ್.
JOH 16:9 ಪಾಪಾಚೆ ಗುಶ್ಟಿತ್ ತೆ ಚುಕ್‌ಲ್ಯಾತ ಕಾ ಮಂಜೆ ಮಾಜಿವ ಇಸ್ವಾಸ್ ಥೆವ್ಲಾ ನಾಹಿ.
JOH 16:10 ಮಿ ಬಾಪ ಜಾ಼ತ್ಯೊ ಆನಿ ತುಮಿ ಮನಾ ಖುಬ್ ಯೊಳ್ ಬಗ್ನಾರ್ ನಾಹಿಸಾ ಹ್ಯಚಿಸಾಟಿ ತೆ ನಿಯತಿಚೆ ಗುಶ್ಟಿತ್ ಚು಼ಕ್‌ಲ್ಯಾತ.
JOH 16:11 ನ್ಯಾಯಿನಿವ್ಡಾಚೆ ಗುಶ್ಟಿತ್ ತೇ ಚುಕ್‌ಲ್ಯಾತ ಕಾ ಮಂಜೆ ಹೆ ದುನೆಚಾ ಅಧಿಪತಿಲಾ ಆಂದಿಸ್ ನ್ಯಾಯಿ ತಿರ್ಮಾನ್ ಜಾ಼ಲ್ಯಾ.
JOH 16:12 ಮಿ ತುಮಾನಾ ಸಾಂಗಾಯಾ ಪಾಯ್ಜೆತ್ಯಾ ಆನಿಕ್ ಖುಬ್ ಗುಶ್ಟಿ ಹಾತ್ತಾ. ಫನ್ ಆತಾ ತ್ಯಾ ಗುಶ್ಟಿ ತುಮಾನಾ ಸೊಸ್ನಾರ್ ನಾಹಿತಾ.
JOH 16:13 ಫನ್ ಖರ‍್ಯಾಚ಼ ಆತ್ಮ ಆಲಕಿ ತ್ಯೊ ತುಮಾನಾ ಸಗ್ಳೆ ಗುಶ್ಟಿತ್ನಿ ಖರ‍್ಯಾತ್ ಚಾ಼ಲಿವ್ನಾರ್. ಖರ‍್ಯಾಚ಼ ಆತ್ಮ ಸಾಂಗ್‌ತ್ಯಾಲ ಆಪ್‌ಲ್ಯಾ ಸ್ವತಾಚಾ ಬೊಲ್ಯಾ ನವ್ಹತಾ ಆಪ್ನು ಐಕ್‌ಲ್ಯಾಲ ತ್ಯವ್ಡಸ್ ತ್ಯೊ ಸಾಂಗ್ತೊ ವ್ಹತ್ಯಾಲ್ಯಾ ಗುಶ್ಟಿತ್ ತ್ಯೊ ತುಮಾನಾ ಸಾಂಗ್ನಾರ್.
JOH 16:14 ಮಿ ಸಾಂಗಲ್ಯಾಲ್ಯಾ ಗುಶ್ಟಿ ಗಿಹುನ್ ತುಮಾನಾ ಸಾಂಗ್‌ತ್ಯಾಲಾಸ್ ಮನಾ ಮೈಮಾ ಕರ್ನಾರ್.
JOH 16:15 ಮಾಜಾ ಬಾಪ ಆಸ್‌ಲ್ಯಾಲ ಸಗ್ಳ ಮಾಜ಼ಸ್ ಮನ್ಹುನ್ ಪವಿತ್ರಾತ್ಮ ಮಾಜಿಪ್‌ಲ್ಯಾ ಗುಶ್ಟಿ ಗಿಹುನ್ ತುಮಾನಾ ಸಾಂಗ್ನಾರ್.
JOH 16:16 ಥೊಡಾ ಯೊಳ್ ಜಾ಼ಲ್ಯಾನಂತರ್ ತುಮಿ ಮನಾ ಬಗ್ನಾರ್ ನಾಹಿಸಾ ತ್ಯಾ ನಂತರ್ ಥೊಡದೀಸ್ ಜಾ಼ಲ್ಯಾವ ತುಮಿ ಮನಾ ಆನಿಕ್ ಬಗ್ನಾರ್
JOH 16:17 ಶಿಶಾತ್ಲ ಥೊಡ ಥೊಡ್ಯಾಯಳಾ ನಂತರ್ ತುಮಿ ಮನಾ ಬಗ್ನಾರ್ನಾಹಿಸಾ ಫನ್ ತ್ಯಾ ನಂತರ್ ಥೊಡ್ಯಾಯಳಾ ನಂತರ್ ಆನಿಕ್ ಬಗ್ನಾರ್ ಕಾಮಂಜೆ ಮಿ ಬಾಪ ಜಾ಼ತ್ಯೊ ಮನ್ಹುನ್ ತ್ಯನಿ ಸಾಂಗ್‌ಲ್ಯಾಲ ಅರ್ಥ ಕ್ಯಾ? ಮನ್ಹುನ್ ಯಕಾಮಕಾಲಾ ಬುಲುನ್ ಗೆತ್ಲ
JOH 16:18 ತ್ಯಂಚಾನಿ ಇಚಾರ್ಲ, “ಥೊಡಾ ಯೊಳ್ ಮಂಜೆ ಕ್ಯಾ? ತ್ಯಚ಼ ಬೊಲ್ನಸ್ ಆಮಾನಾ ಸಮಾಜ಼್ಲ ನಾಹಿ.
JOH 16:19 ಶಿಶಾ ಹ್ಯಚ಼ ಆಪ್‌ಲ್ಯಾಲಾಸ್ ಇಚಾರಾಚ಼ ಹಾತ್ತ ಮನ್ಹುನ್ ಯೇಸುಲಾ ಸಮಾಜ಼್ಲ ಹುತ್ತ ಮನ್ಹುನ್ ತ್ಯನಿ ಥೊಡಾ ಯೊಳ್ ಜಾ಼ಲ್ಯಾ ನಂತರ್ ತುಮಿ ಮನಾ ಬಗ್ನಾರ್ ನಾಹಿಸಾ ಫನ್ ತ್ಯಾ ನಂತರ್ ಥೊಡಾಯೋಳ್ ಜಾ಼ಲ್ಯಾನಂತರ್ ಮನಾ ಬಗ್ನಾರ್ ಮನ್ಹುನ್ ಮಿ ಸಾಂಗ್‌ಲ್ಯಾಲ್ಯಾಚಾ಼ ಅರ್ಥ ಕ್ಯಾ ಮನ್ಹುನ್ ತುಮಿ ಯಕಾಮಕಾಲಾ ಇಚಾರ್ತ್ಯಾಸಾ?
JOH 16:20 ತುಮಾನಾ ಖರ‍್ಯಾನಿ ಸಾಂಗ್ತೊ. ತುಮಿ ರಡ್ನಾರ್. ಕಳ್ವಳ್ನಾರ್ ದುಖ್ ವ್ಹನಾರ್ ಆನಿ ತುಮ್ಚ ದುಖ್ ಜಾ಼ವುನ್ ಸಂತೊಶ್ ವ್ಹನಾರ್.
JOH 16:21 ಗರ್ವಾರ್ ಬಾಯಿಲ್ ಮಾನುಸ್ ಬಾಳತ್ ಫನಾಚ಼ ಯಾಗ್ ಯತಾನಾ ತಿಲಾ ತರಾಸ್ ವ್ಹತ್ತೊ. ಮುಲ್ ಜ಼ಲಾಮ್ಲಕಿ ದುನೆತ್ ಯಾಕ್ ಮುಲ್ ಜ಼ಲಾಮ್‌ಲ್ಯಾಲೆ ಹೌಸನಿ ತೀ ತ್ಯೊ ತರಾಸ್ ಇಸ್ರುನ್ ಜಾ಼ತಿ.
JOH 16:22 ಹ್ಯ ತುಮಾನಾಬಿ ಠಾವ ಹಾ ಆತಾ ತುಮಿ ತರಾಸಾನಿ ಹಾಸಾ. ಫನ್ ತುಮಿ ಮನಾ ಆನಿಕ್ ಬಗ್ತಾನಾ ಸಂತೊಶ್ ವ್ಹನಾರ್ ತ್ಯೊ ಸಂತೊಶ್ ಕೊನ್ ತುಮ್ಚಿಪ್ನಿ ಕಾಡುನ್ ಗಿಹಿತ್ನಾಹಿ.
JOH 16:23 ತ್ಯಾ ದಿಸಾತ್ ತುಮಿ ಮನಾ ಕಸ್ಲಿಸ್ ಪ್ರಶ್ನೆ ಇಚಾರ್ನಾರ್ ನಾಹಿಸಾ ಮಿ ತುಮಾನಾ ಖರ ಸಾಂಗ್ತೊ ತುಮಿ ಮಾಜಾ ನಾವಾನಿ ಕ್ಯಾ ಮಾಗ್ಲಸಾ ತರಿ ಬಾ ತ್ಯ ತುಮನಾ ದೇನಾರ್
JOH 16:24 ತುಮಿ ಮಾಜಾ ನಾವಾನಿ ಕಾಯೇಕ್ ಮಾಗ್ಲ ನಾಹಿಸಾ ಮಾಗಾ ತವಾ ತುಮಾನಾ ಗಾವ್ನಾರ್ ಆನಿ ತುಮಚಾ಼ ಸಂತೊಶ್ ಪುರ್ನ ವ್ಹನಾರ್.
JOH 16:25 ಮಿ ತುಮಾನಾ ಹ್ಯಾ ಗುಶ್ಟಿ ಕ್ಯಾಯ್ನಿಚಿಗತ್ ಸಾಂಗ್‌ಲ್ಯಾ. ಫನ್ ಯೊಳ್ ಯನಾರ್ ತವಾ ಮಿ ಕ್ಯಾಯ್‌ನ್ಯಾ ದಿಯಾಚೆ ಆಂದಿ ಮಾಜಾ ಬಾಚೆ ಗುಶ್ಟಿತ್ ಉಗ್ಡುನ್ ನಿಟ್ ಸಾಂಗ್ನಾರ್.
JOH 16:26 ತವಾ ತುಮಿ ಮಾಜಾ ನಾವಾನಿ ಬಾಪ ಮಾಗ್ನಾರ್ ಮಿ ತುಮ್ಚಿ ಸಾಟಿ ಬಾಪ ಇಚಾರಾಚ಼ ವ್ಹಯಿ ಜಾ಼ಲ ನಾಹಿ.
JOH 16:27 ಬಾ ಸ್ವತಾ ಆಪ್ನು ತುಮ್ಚಿ ಮಾಯಾ ಕರ್ತೊ. ತುಮಿ ಮಾಜಿ ಮಾಯಾ ಕಿಲಿಸಾ ಮನ್ಹುನ್ ಆನಿ ಮಿ ದೇವಾಪ್ನಿ ಆಲ್ಯೊ ಮನ್ಹುನ್ ತುಮಿ ಇಸ್ವಾಸ್ ಥೆವ್‍ಲ್ಯಾಸಾ ಮನ್ಹುನ್ ತ್ಯೊ ತುಮ್ಚಿ ಮಾಯಾ ಕರ್ತೊ.
JOH 16:28 ಮಿ ಬಾಪ್ನಿ ಹೆ ದುನೆತ್ ಆಲೊ ಆತಾ ಮಿ ಹಿ ದುನ್ಯಾ ಸುಡುನ್ ಬಾಪ ಮಾಗಾರಾ ಜಾ಼ತ್ಯೊ ಮನ್ಹುನ್ ಸಾಂಗ್ಲ
JOH 16:29 ತವಾ ಶಿಶಾಂಚಾನಿ ಯೇಸುಲಾ ಆತಾ ತು ಆಮ್ಚಿ ಸಂಗ ಶಾರ್ಕ ಬೊಲ್‌ತ್ಯೊಸ್ ಸಮಜ಼ತ್ ನಸ್‌ಲ್ಯಾಲ್ಯಾ ತರಾಸಾಚಾ ಬೊಲ್ಯಾ ಬೊಲತ್ ನಾಹಿಸ್.
JOH 16:30 ತುಲಾ ಸಗ್‌ಳ್ಯಾ ಗುಶ್ಟಿ ಠಾವ್ಯಾ ಹಾತ್ತಾ ಮನ್ಹುನ್ ಆತಾ ಆಮಾನಾ ಸಮಾಜ಼್ಲ. ಆನಿ ತುಲಾ ಕುನಿ ಪ್ರಶ್ನೆ ಇಚಾರಾಚಿ ಗರಜ಼್ ನಾಹಿ ತು ದೇವಾಪ್ನಿ ಆಲ್ಯಾಲಾ ಮನ್ಹುನ್ ಖರ ವ್ಹತ್ತ.
JOH 16:31 ಯೇಸುನಿ ತ್ಯನಾ ಇಚಾರ್ಲ, “ಆತಾ ತುಮಿ ಇಸ್ವಾಸ್ ಥೆವ್ತಾಸಾ ಕ್ಯಾ?
JOH 16:32 ಐಕಾ ತ್ಯೊ ದೀಸ್ ಆತಾಸ್ ಆಲ್ಯಾ ತವಾ ತುಮಿ ಪರತೆಕ್‍ಜಾ಼ನ್ ಆಪ್‌ಲ್ಯಾ ಆಪ್‍ಲ್ಯಾ ಗರ‍್ಹಾತ್ನಿ ಪಳುನ್ ಜಾ಼ನಾರ್ ಆನಿ ಮಿ ಯಕ್ಲಾಸ್ ವ್ಹನಾರ್ ಖರ ಮಿ ಯಕ್ಲಾ ನವ್ಹ ಮಾಜಾ಼ ಬಾ ಮಾಜಿ ಸಂಗ ಹಾ
JOH 16:33 ತುಮಿ ಮಾಜಿಪ ಸಮಾದಾನಾನಿ ರಾಹ್ಯಾ ವ್ಹಯಿಸಾ ಮನ್ಹುನ್ ಮಿ ತುಮಾನಾ ಹ್ಯಾ ಸಗ್‌ಳ್ಯಾ ಗುಶ್ಟಿ ಸಾಂಗ್‌ಲ್ಯಾ ಹೆ ದುನೆತ್ ತುಮಾನಾ ತರಾಸ್ ಹಾ ಫನ್ ಧಿರ‍್ಹಾನಿ ರಾವ್ಹಾ ಮಿ ಹಿ ದುನ್ಯಾ ಜಿತಲ್ಯೊ. ಮನ್ಹುನ್ ಸಾಂಗ್ತೊ.
JOH 17:1 ಯೇಸುನಿ ಹ್ಯಾ ಗುಶ್ಟಿ ಸಾಂಗ್‌ಲ್ಯಾ ನಂತರ್ ಆಬ್ಳಾಕ್ಡ ಬಗುನ್ ಆಸ ಮಾಗ್ನ ಕೆಲ, “ಬಾ ಯೊಳ್ ಆಲ್ಯಾ. ತುಜಾ ಲೇಕಾಲಾ ಮೈಮಾ ದೇ. ಹ್ಯಚಿಸ್ ಲಾಗುನ್ ತ್ಯೊ ತುಲಾ ಮೈಮಾ ದಿವುನಿ.
JOH 17:2 ಕಾ ಮಂಜೆ ಸಗ್‌ಳ್ಯಾ ಲೊಕಾಂಚಿವ ತು ಹುಕುಮ್ ದಿಲ್ಯಾ ಆಸ ತು ತ್ಯಲಾ ದಿಲ್ಯಾಲ್ಯಾ ಪರತೇಕಾಲಾ ಶಾಶ್ವತ್ ಜೀವ್ ದಿಲ್ಯಾ.
JOH 17:3 ಯಕ್ಲಾಸ್ ಖರಾ ದೇವ್ ಜಾ಼ಲ್ಯಾಲ್ಯಾ ತುಲಾ ಆನಿ ತು ಲಾವುನ್ ದಿಲ್ಯಾಲ್ಯಾ ಯೇಸು ಕ್ರಿಸ್ತಾಲಾ ಸಮ್‌ಜು಼ನ್ ಗಿಹ್ಯಾಚಾ಼ಸ್ ಶಾಶ್ವತ್ ಜೀವ್.
JOH 17:4 ತು ಮನಾ ದಿಲ್ಯಾಲ ಕಾಮ್ ಮಿ ಕರುನ್ ಸಪಿವ್ಲ ಮಿ ದರ್ಥಿವ ತುಲಾ ಮೈಮಾ ಕಿಲಿ.
JOH 17:5 ಆತಾ ಬಾ ತು ತುಜೆ ಮೊರ‍್ಹ ಮನಾ ಮೈಮಾ ಕರ್. ಆತಾ ದುನ್ಯಾ ಉತ್ಪನ್ ವ್ಹಯಾಚೆ ಆಂದಿ ಮಿ ತುಜಿ ಸಂಗ ಗೆತಲ್ಯಾಲಿ ಮೈಮಾ ಮನಾ ದೇ.
JOH 17:6 ತು ಹೆ ದುನೆತ್‌ಲ್ಯಾ ಲೊಕಾನಾ ಮನಾ ದಿಲಿತಸ್. ಮಿ ತ್ಯನಾ ತುಲಾ ದ್ಯಾವ್ಲಾ. ಹಿ ತುಜಿ ಜಾ಼ಲ್ಯಾತ. ಆನಿ ತು ಹ್ಯನಾ ಮನಾ ದಿಲ್ಯಾತಸ್. ಆನಿ ತೀ ತುಜಾ ಸಬ್ದಾ ಶಾರ್ಕಿ ಚಾ಼ಲ್ಲಿತ.
JOH 17:7 ತು ಮನಾ ಕ್ಯಾ ದಿಲ್ಯಾಸ್ ತ್ಯ ಸಗ್ಳ ತುಜಿಪ್ನಿಸ್ ಆಲ್ಯಾ ಮಂಥ್ಯಾಲ ಹ್ಯನಾ ಅತ್ತಾ ಸಮಾಜ಼ಲ್ಯಾ.
JOH 17:8 ತು ಮನಾ ದಿಲ್ಯಾಲ್ಯಾ ಬೊಲ್ಯಾ ಮಿ ಹ್ಯನಾ ದಿಲ್ಯಾ ತ್ಯಂಚಾನಿ ತ್ಯಾ ಬೊಲ್ಯಾ ಗೆತಲ್ಯಾ. ಮಿ ಖರ‍್ಯಾನಿಸ್ ತುಜಿಪ್ನಿ ಆಲ್ಯೊ ಮನ್ಹುನ್ ತ್ಯನಾ ಸಮಾಜ಼ಲ್ಯಾ ಆನಿ ತುಸ್ ಮನಾ ಲಾವುನ್ ದಿಲ್ಯಾಸ್ ಮನ್ಹುನ್ ಹ್ಯಂಚಾನಿ ಇಸ್ವಾಸ್ ಥೆವ್‌ಲ್ಯಾ.
JOH 17:9 ಮಿ ಹ್ಯಂಚಿಸಾಟಿ ಮಾಗ್ನ ಕರ್ತೊ. ಹೆ ದುನೆತಲ್ಯಾ ಲೊಕಾಂಚೆ ಸಾಟಿ ಮಾಗ್ನ ಕರೀತ್ ನಾಹಿ ಫನ್ ತು ಮಾಜಿಪ ದಿಲ್ಯಾಲ್ಯಾಂಚೆ ಸಾಟಿ ಮಾಗ್ನ ಕರ್ತೊ ಕಾಮಂಜೆ ಹಿ ತುಜಿ ಜಾ಼ಲ್ಯಾತ.
JOH 17:10 ಮಾಜಿಪ ಆಸ್‌ಲ್ಯಾಲ ಸಗ್ಳ ತುಜ಼ ಆನಿ ತುಜಿಪ ಆಸ್‌ಲ್ಯಾಲ ಸಗ್ಳ ಮಾಜ಼ ಹ್ಯಚಿಸ್ ಲಾಗುನ್ ಮನಾ ಮೈಮಾ ಜಾ಼ಲಿ.
JOH 17:11 ಆತಾ ಮಿ ತುಜಿಪ ಯತ್ಯೊ. ಆನಿಕ್ ಮಿ ಹೆ ದುನೆತ್ ಖುಬ್ ಯೊಳ್ ರಾನ್ಹಾರ್ ನಾಹಿ. ಫನ್ ಆನಿ ಹೆ ದುನೆತುಸ್ ರಾನ್ಹಾರ್ ಪರಿಶುದ್ದ ಬಾ ತುಜಾ ನಾವಾಚೆ ತಾಕ್ತಿನಿ ಹ್ಯಂಚಿ ರಖ್ವಾಲಿ ಕರ್. ತು ಕಚ಼ ನಾವ್ ಮನಾ ದಿಲ್ಯಾಸ್ ತ್ಯನಿ ಆಸಿ ತೀ ಯೆಕ್ ವ್ಹವುಂತ ಕಸ ಮಿ ಆನಿ ತು ಹಾವ್ ತಸ.
JOH 17:12 ಮಿ ಹ್ಯಂಚಿಪ ಆಸ್ಥಾನಾ ತುಜಾ ನಾವಾಚೆ ತಾಕ್ತಿನಿ ಹ್ಯಂಚಿ ರಖ್ವಾಲಿ ಕಿಲಿ. ತ್ಯ ನಾವ್ ತು ಮನಾ ದಿಲ್ಯಾಸ್. ಶಾಸ್ತಾರಾಚ಼ ವಚ಼ನ್ ಖರ ವ್ಹಯಾ ಮಿ ತ್ಯನಾ ರ‍್ಯಾಕ್ಲ ಆನಿ ತ್ಯಂಚಾತ್ಲ ಕೊನ್ ನಾಸ್ ಜಾ಼ಲಾ ನಾಹಿ. ನಾಸ್ ವ್ಹಯಾ ಜ಼ಲಾಮಲ್ಯಾಲಾ ಸುಡುನ್.
JOH 17:13 ಆತಾ ಮಿ ತುಜಿಪ ಯಯಾಲಾಗ್‌ಲ್ಯೊ ಫನ್ ಮಿ ಹೆ ದುನೆತ್ ಆನಿಕ್ ಆಸ್ಥಾನಾ ಹೆ ಗುಶ್ಟಿ ಸಾಟಿ ಮಾಗ್ನ ಕರ್ತ್ಯೊ ಹಿ ಲೊಕ ಮಾಜಿಪ ಆನಂದ್ ಗಿಹ್ಯಾ ವ್ಹಯಿ ಮನ್ಹುನ್ ಆನಿ ಮಾಜಿ ಹೌಸ್ ಹ್ಯಂಚಿಪ ಪುರ್ತಿ ವ್ಹಯಾಸಾಟಿ ಹ್ಯಾ ಗುಶ್ಟಿ ಸಾಂಗ್ತೊ
JOH 17:14 ಮಿ ಹ್ಯನಾ ತುಜಾ಼ ಸಮಾಚಾರ್ ದಿಲ್ಯಾ ಹಿ ದುನ್ಯಾ ಹ್ಯಂಚಾ಼ ದ್ವೆಶ್ ಕರ್ತೆ. ಕಸಾ ಮಿ ಹೆ ದುನೆತ್ಲಾ ನವ್ಹ ತಸ ತೆಬಿ ದುನೆತ್ಲ ನವ್ಹತ.
JOH 17:15 ತು ಹ್ಯನಾ ಹೆ ದುನೆತ್ನಿ ಗಿಹ್ಯಾ ವ್ಹಯಿಸ್ ಮನ್ಹುನ್ ಮಿ ಮಾಗ್ನ ಕರೀತ್ನಾಹಿ ಫನ್ ಹ್ಯನಾ ಬುರಶಾಪ್ನಿ ಚು಼ಕ್ವುನ್ ಚಾ಼Oಗ್ಲಿ ರಾಹ್ಯಾ ವ್ಹಯಿ ಮನ್ಹುನ್ ಮಿ ಮಾಗ್ನ ಕರ್ತ್ಯೊ
JOH 17:16 ಕಸಾ ಮಿ ಹೆ ದುನೆತ್ಲಾ ನವ್ಹ ತಸಿಸ್ ತೀ ಬಿ ಹೆ ದುನೆತ್ಲಿ ನವ್ಹತ.
JOH 17:17 ತು ತುಜೆ ಸಾಟಿ ಹ್ಯನಾ ಸಮರ್ಪನ್ ಕರುನ್ ಘೆ ಮಂಜೆ ಖರ‍್ಯಾಸಾಟಿ ತುಜ಼ ಸಬ್ದ ಖರ ಹಾತ್ತ.
JOH 17:18 ಕಸ ತು ಮನಾ ಹೆ ದುನೆತ್ ಲಾವುನ್ ದಿಲ್ಯಾ ಶಾರ್ಕ ತಸಿಸ್ ಮಿ ಹ್ಯನಾ ಹೆ ದುನೆತ್ ಲಾವುನ್ ದೆತೊ.
JOH 17:19 ಆನಿ ಮಿ ತ್ಯಂಚಿಸಾಟಿ ಮನಾಸ್ ತುಲಾ ಒಪ್ಸುನ್ ದೆತೊ ಆಸ ತೆಬಿ ಖರ‍್ಯಾನಿ ಆಪ್‌ಲ್ಯಾಲಾಸ್ ತುಲಾ ದಿವುಂತ.
JOH 17:20 ಮಿ ಹ್ಯಂಚಿಸಾಟಿ ತ್ಯವ್ಡಸ್ ನವ್ಹ ಕೊನ್ ಹ್ಯಂಚಾನಿ ಸಾಂಗಲ್ಯಾಲ ಐಕುನ್ ಮಾಜಿವ ಇಸ್ವಾಸ್ ಥೆವ್‌ಲ್ಯಾಲ್ಯಾ ಸಗ್‌ಳ್ಯಾಂಚೆ ಸಾಟಿ ಮಿ ಮಾಗ್ನ ಕರ್ತ್ಯೊ.
JOH 17:21 ಬಾ ಮಿ ತುಜಿಪ ತು ಮಾಜಿಪ ಕಸ ಹಾವ್ ತಸಿಸ್ ತಿ ಆಮ್ಚಿ ವ್ಹವುಂತ. ಹ್ಯನಿ ತುಸ್ ಮನಾ ಲಾವುನ್ ದಿಲ್ಯಾಸ್ ಮನ್ಹುನ್ ದುನ್ಯಾ ಇಸ್ವಾಸ್ ಥಿವುನಿ.
JOH 17:22 ತು ಮನಾ ದಿಲ್ಯಾಲಿ ಮೈಮಾ ಮಿ ತ್ಯನಾ ದಿಲೆ. ಕಾ ಮಂಜೆ ಕಸ ಮಿ ಆನಿ ತು ಯೆಕ್ ಹಾವ್ ತಸಿ ತೀ ಯೆಕ್ ವ್ಹಂವುತ.
JOH 17:23 ಮಿ ತ್ಯಂಚಿಪ ರಾಥೊ ಆನಿ ತು ಮಾಜಿಪ ರಾಥೊಸ್ ಆಸಿ ತೀ ಸಗ್ಳಿ ಯೇಕ್ ವ್ಹವುಂತ. ಮನಾ ತು ಲಾವುನ್ ದಿಲ್ಯಾಸ್ ಆನಿ ತು ಮಾಜಿ ಮಾಯಾ ಕಸಿ ಕಿಲಿಸ್ ತಸಿಸ್ ತ್ಯಂಚಿಬಿ ಮಾಯಾ ಕಿಲಿಸ್ ಮನ್ಹುನ್ ದುನ್ಯಾ ಸಮ್‍ಜು಼ನ್ ಗಿಹುನಿ.
JOH 17:24 ಬಾ ತು ಮನಾ ದಿಲ್ಯಾಲಿ ಹಿ. ಮಿ ಆಸ್ಥೊ ತಿಥ ಮಾಜಿ ಸಂಗ ರಾಹ್ಯಾ ವ್ಹಯಿತ ಮನ್ಹುನ್ ಆನಿ ಮಾಜಿ ಮೈಮಾ ಬಗಾಯಾ ವ್ಹಯಿ ಮನ್ಹುನ್ ಮನ್ ಕರ್ತೊ ಹಿ ದುನ್ಯಾ ಉತ್ಪನ್ ವ್ಹಯಾಚೆ ಆಂದಿ ತು ಮಾಜಿ ಮಾಯಾ ಕೆಲೆಸ್ ಮನ್ಹುನ್ ತುಸ್ ಮನಾ ಹಿ ಮೈಮಾ ದಿಲೆಸ್.
JOH 17:25 ನಿಯತಿಚಾ ಬಾ ಹೆ ದುನೆತಲ್ಯಾಂಚಾನಿ ತುಲಾ ಸಮಜು಼ನ್ ಗೆತ್ಲ ನಾಹಿ ಖರ ಮಿ ತುಲಾ ಸಮಜು಼ನ್ ಗೆತ್ಲ ಆನಿ ತುಸ್ ಮನಾ ಲಾವುನ್ ದಿಲ್ಯಾಸ್ ಮಂಥ್ಯಾಲ ಹ್ಯ ಲೊಕಾನಾ ಸಮಾಜ಼್ಲ.
JOH 17:26 ನಿಸ್ಥ ಮಿ ತು ಹ್ಯನಾ ಠಾವ ನಾಹಿಚೆಗತ್ ಕೆಲ ನಾಹಿ. ಮಿ ಹ್ಯನಾ ತುಜಿ ವಳಕ್ ಕರುನ್ ದಿಲೆ. ಆನಿ ಮಿ ತ್ಯ ಕರೀತುಸ್ ರಾನ್ಹಾರ್ ಮನ್ಹುನ್ ಕಚಿ ಮಾಯಾ ತು ಮನಾ ದ್ಯಾವ್ಲೆಸ್ ತಿ ತ್ಯಂಚಿಪಬಿ ರಾಹುನಿ ಆನಿ ಮಿಬಿ ತ್ಯಂಚಿಪ ರಾಹುನಿ.
JOH 18:1 ಯೇಸುನಿ ಮಾಗ್ನ ಕೆಲ್ಯಾ ನಂತರ್ ಆಪ್‌ಲ್ಯಾ ಶಿಶಾಂಚೆ ಸಂಗ ಗೆಲಾ ತೇ ಕೆದ್ರೊನ್ ಚ಼್ವಾಳ್, ವಲ್ಯಾಂಡುನ್ ಯಕ ಬಾಗತ್ ಗೆಲಾ.
JOH 18:2 ಯೇಸುಚಾ಼ ಘಾತ್ ಕರ್ತ್ಯಾಲ್ಯಾ ಯುದಾಲಾಬಿ ಹ್ಯೊ ಜಾ಼ಗಾ ಠಾವಾ ಹುತ್ತಾ ಕಾಮಂಜೆ ಯೇಸು ಆಪ್‌ಲ್ಯಾ ಶಿಶಾಂಚೆ ಸಂಗ ತವಾ ತವಾ ತಿಥ ಯಯಿತಾ.
JOH 18:3 ಹ್ಯಚಿ ಸಾಟಿ ಯುದಾನಿ ರೊಮ್ ಸೈನಿಕಾಂಚಾ಼ ಯೊಕ್ ತಂಡಾ ಆನಿ ಮುಖ್ಯ ಯಾಜಕ್ ಫರಿಸಾಯಾಂಚಾನಿ ಥೊಡ್ಯಾ ದೆವ್ಳಾಚಾ ರಕ್ವಲ್ದಾರಾನಾ ಲಾವುನ್ ದಿಲ. ತೇ ಲಾಟ್ನಿ, ಚು಼ಡಿ ಆನಿ ಹಾತ್ಯಾರಿ ದರುನ್ ಆಲ್ತ.
JOH 18:4 ಆಪ್‌ಲ್ಯಾಲಾ ವ್ಹನಾರ ಪರತೇಕ್ ಯೇಸುಲಾ ಸಮಾಜ಼್ಲ ಹುತ್ತ. ತ್ಯನಿ ಮೊರ‍್ಹ ಜಾ಼ವುನ್ ತುಮಿ ಕುನಾಲಾ ಶೊತ್ಯಾಸಾ? ಮನ್ಹುನ್ ಇಚಾರ್ಲ.
JOH 18:5 ತ್ಯಂಚಾನಿ ನಜ಼ರೆತಿಚಾ ಯೇಸುಲಾ ಮನ್ಹುನ್ ಉತ್ತರ್ ದಿಲಾ. ತವಾ, “ಮೀಸ್ ತ್ಯೊ” ಮನ್ಲಾ. ತವಾ ಯೇಸುಚಾ಼ ಮೊಸ್ ಕೆಲ್ಯಾಲಾ ಯುದ್ ತ್ಯಂಚಿ ಸಂಗ ಉಬಾ ಹುತ್ತಾ.
JOH 18:6 ಕವಾ ಮೀಸ್ ತ್ಯೊ ಮನ್ಲಾ ತವಾ ತೇ ಮಾಗಸರುನ್ ಜಿಮ್ನಿವ ಪಡ್ಲ.
JOH 18:7 ಯೇಸುನಿ ತ್ಯನಾ ಆನಿ ತುಮಿ ಕುನಾಲ ಸೊದಾಯಾ ಲಾಗ್‍ಲ್ಯಾಸಾ ಮನ್ಹುನ್ ಇಚಾರ್ಲ ತ್ಯಂಚಾನಿ ನಜ಼ರೆತಿಚಾ ಯೇಸುಲಾ ಮನ್ಹುನ್ ಸಾಂಗ್ಲ.
JOH 18:8 ತವಾ ಯೇಸು, “ಮಿ ಆಂದಿಸ್ ಸಾಂಗ್‌ಲ್ಯಾ ನವ್ಹ ಮೀಸ್ ತ್ಯೊ ಮನ್ಹುನ್ ತುಮಿ ಮನಾ ಸುದಿತ್ ಆಸ್ಲಾಸಾತ ಬಾಕಿಚಾನಾ ಸುಡುನ್ ದೆವಾ.ಮನ್ಲಾ
JOH 18:9 ಹ್ಯಚಿ ಸಾಟಿ ತ್ಯೊ ಆಸಾ ಮನ್ಲಾ. “ತು ಮನಾ ದಿಲ್ಯಾಲ್ಯಾ ಲೊಕಾತ್ಲ ಯಾಕ್ಬಿ ಸಾಂಡ್ಲ ನಾಹಿ. ಮನ್ಹುನ್ ಯೇಸುನಿ ಆಂದಿ ಸಾಂಗ್‌ಲ್ಯಾಲಿ ಬುಲಿ ಆಸಿ ಖರಿ ಜಾ಼ಲಿ.
JOH 18:10 ಸಿಮೊನ್ ಪೇತ್ರಾಪ ಯಾಕ್ ತಲ್ವಾರ್ ಹುತ್ತ. ತ್ಯನಿ ತ್ಯ ತಲ್ವಾರ್ ಬಾಹಿರ್ ಕಾಡುನ್ ಮುಖ್ಯ ಯಾಜಕಾತ್‌ಲ್ಯಾ ಯಕಾ ಸೇವಕಾಚಾ಼ ಉಜ಼ವಾ ಕಾನ್ ತ್ಯೊಡ್ಲಾ ತ್ಯಾ ಸೇವಕಾಚ಼ ನಾವ್ ಮಾಲ್ಕ.
JOH 18:11 ಯೇಸುನಿ ಪೇತ್ರಾಲಾ ತುಜ಼ ತಲ್ವಾರ್ ಆತ್ ಗ್ಯಾಲ್. ಬಾನಿ ಮನಾ ದಿಲ್ಯಾಲ ತರಾಸಾಸ ಐದಾನ್ ಮಿ ಗಿಹ್ಯಾ ವ್ಹಯಿ ಮನ್ಹುನ್ ತುಲಾ ಠಾವ ನಾಹಿ ಕ್ಯಾ” ಮನ್ಲಾ.
JOH 18:12 ನಂತರ್ ರೊಮಾಚ಼ ಸೈನಿಕ್ ಆನಿ ತ್ಯಂಚಾ಼ ಜಾಂತಾ ಜಾ಼ಲ್ಯಾಲ್ಯಾ ಯೆಹುದ್ಯಾಂಚಾನಿ ಯೇಸುಲಾ ದರುನ್ ಬಾಂದುನ್ ಅನ್ನಾಪ ಆನ್ಲಾ.
JOH 18:13 ಅನ್ನಾ ಕಾಯಫಾಚಾ಼ ಸಾಸ್ರಾ. ತೇ ವರ್ಸಿ ಮುಖ್ಯ ಯಾಜಕ್ ಜಾ಼ಲ್ಥಾ.
JOH 18:14 ಸಗ್‍ಳ್ಯಾ ಲೊಕಾಂಚೆ ಸಾಟಿ ಯಕಾನಿ ಮರಾಚ಼ ಬರ ಮನ್ಹುನ್ ಯೆಹುದಿ ಅಧಿಕಾರ‍್ಯಾನಾ ಪಾರಕ್ ದಿಲ್ಯಾಲಿ ಕಾಯಫಾನಿಸ್.
JOH 18:15 ಸಿಮೊನ್ ಪೇತ್ರಾ ಆನಿ ಯೇಸುಚಾ ಶಿಶಾತ್ಲಾ ಆನಿ ಯೊಕ್ ಯೇಸುಚೆ ಮಾಗ್ನಿ ಮಾಗ್ನಿ ಗೇಲ. ತ್ಯಾ ಆನಿ ಯಕಾ ಶಿಶಾಲಾ ಮುಖ್ಯ ಯಾಜಕಾಚಿ ವಳಕ್ ಹುತ್ತಿ. ಮನ್ಹುನ್ ತ್ಯೊ ಮುಖ್ಯ ಯಾಜಕಾಚಾ ಗರ‍್ಹಾಚಾ ಆಂಗ್ನಾತ್ ಗೇಲಾ.
JOH 18:16 ಖರ ಪೇತ್ರಾ ದಾರಾಚೆ ಬಾಹಿರ್ ರಾಖಿತ್ ಹುತ್ತಾ ಮುಖ್ಯ ಯಾಜಕಾಚೆ ವಳ್ಕಿಚಾ಼ ಶಿಶಾ ಬಾಹಿರ್ ಯವುನ್ ಬೇಡ್ಯಾಪ ರಾಯ್ಲಾ. ತವಾ ಮಹಾ ಯಾಜಕಾಚಿ ವಳಕ್ ಆಸ್‌ಲ್ಯಾಲಾ ಶಿಶಾ ಬೆಡ ರ‍್ಯಾಕ್‌ತ್ಯಾಲೆ ತೇ ಪುರಿ ಸಂಗ ಬುಲುನ್ ಪೇತ್ರಾಲಾ ಆತ್ ಗಿಹುನ್ ಆಲಾ.
JOH 18:17 ದಾರ್ ರ‍್ಯಾಕ್ನಾರಿನಿ ಪೇತ್ರಾಲಾ ತ್ಯಾ ಮಾನ್ಸಾಚಾ ಶಿಶಾತ್ಲಾ ತುಬಿ ಯೊಕ್ ನವ್ಹಸ್ ಕ್ಯಾ? ಮನ್ಹುನ್ ಇಚಾರ್ಲ. ಪೇತ್ರಾ ನಾಹಿ ಮಿ ನವ್ಹ! ಮನ್ಲಾ.
JOH 18:18 ತವಾ ಥಂಡ್ ಹುತ್ತಿ ಮನ್ಹುನ್ ರ‍್ಯಾಕ್ನಾರ‍್ಯಾಂಚಾನಿ ಆನಿ ಸೈನಿಕಾಂಚಾನಿ ಇಸ್ತು ಕರುನ್ ತ್ಯಚೆ ಸರ್ ಬವಾರ ಉಬ ರಾಹುನ್ ಸೆಕತ ಪೇತ್ರಾಬಿ ಜಾ಼ವುನ್ ತ್ಯಂಚಿ ಸಂಗ ಸೆಕತ್ ಉಬಾ ರಾಯ್ಲಾ.
JOH 18:19 ಮುಖ್ಯ ಯಾಜಕಾನಿ ಯೇಸುಲಾ ತ್ಯಚಾ ಶಿಶಾಂಚೆ ಗುಸ್ಟಿತ್ ತ್ಯನಿ ಸಿಕಿವ್‌ಲ್ಯಾಲ್ಯಾಚೆ ಗುಶ್ಟಿತ್ ಪ್ರಸ್ನೆ ಇಚಾರ್ಲ್ಯಾ.
JOH 18:20 ತ್ಯಲಾ ಯೇಸುನಿ ಮಿ ಉಗ್ಡುನ್ ಲೊಕಾಪ್ನಿ ಬೊಲ್ಯೊ ಕವಾಬಿ ಸಭಾಸ್ಥಾನಾತ್ ಆನಿ ದೇವ್ಳಾತ್ ಸಾಂಗ್‌ಲ್ಯಾಲ ಯೆಹುದಿ ಸಗ್ಳ ತಿಥ ಯಕಿಕ್ಡ ಮಿಳತ ಮಿ ಕಚ಼ಸ್ ದಡವುನ್ ಸಾಂಗ್ಲ ನಾಹಿ.
JOH 18:21 ಆಸ ಆಸ್ಥಾನಾ ತು ಮನಾ ಪ್ರಶ್ನೆ ಕರಾಚಿ ಕಾ ಮಾಜ಼ ಸಿಕಿವ್ನ ಐಕ್‌ತ್ಯಾಲ್ಯಾ ಲೊಕಾನಾ ಇಚಾರ್ ಮಿ ಸಾಂಗ್‌ಲ್ಯಾಲ ತ್ಯನಾ ಠಾವ ಹಾ ಮನ್ಹುನ್ ಉತ್ತರ್ ದಿಲಾ.
JOH 18:22 ಯೇಸುನಿ ಆಸ ಸಾಂಗ್ಲ ತವಾ ತಿಥ ಉಬಾ ರಾಯ್‌ಲ್ಯಾಲ್ಯಾ ರ‍್ಯಾಕ್ನಾರ‍್ಯಾತಲ್ಯಾ ಯಕಾನಿ ಯೇಸುವ ತಡಾಕಾ ದಿಲಾ ಆನಿ ತು ಮುಖ್ಯ ಯಾಜಕಾ ಸಂಗ ತಸ ಬೊಲಾಯಾ ಕ್ಯವ್ಡಾ ಧಿರ್? ಮನ್ಲಾ.
JOH 18:23 ಯೇಸುನಿ ಮಿ ಚು಼ಕಿಚ಼ ಬೊಲ್ಲೊ ಆಸ್ಲೊತ ಮಿ ಸಾಂಗ್‌ಲ್ಯಾಲ ಚು಼ಕ್ ಮನ್ಹುನ್ ಹಿತ ಆಸ್‌ಲ್ಯಾಲ್ಯಾ ಸಗ್‌ಳ್ಯಾನಾ ದಾವುನ್ ದೇ ಫನ್ ಮಿ ಸಾಂಗ್‌ಲ್ಯಾಲ ಖರ ಆಸ್ಲತ ತು ಮನಾ ಮ್ಯಾರ್ಲಸ್ ಕಾ? ಮನ್ಹುನ್ ಉತ್ತರ್ ದಿಲಾ.
JOH 18:24 ತವಾ ಅನ್ನಾನಿ ಯೇಸುಲಾ ಬ್ಯಾಂದ್ಲಾ ಹುತ್ತಾ ತಸಾಸ್ ಮುಖ್ಯ ಯಾಜಕ್ ಕಾಯಫಾಪ ಲಾವುನ್ ದಿಲಾ.
JOH 18:25 ಸಿಮೊನ್ ಪೇತ್ರಾ ಆಪ್ಲ ಆಂಗ್ ಸೀಕ್ವಿತ್ ಇಸ್‍ಥ್ಯಾಪ ಉಬಾ ಹುತ್ತಾ. ತಿಥ ಆಸ್‍ಲ್ಯಾಲ್ಯಾ ಪೇತ್ರಾಲಾ ತ್ಯಾ ಶಿಶಾತ್ಲಾ ತು ಯೊಕ್ ನವ್ಹ ಕ್ಯಾ? ಮನ್ಹುನ್ ಇಚಾರ್ಲ ತವಾ ಪೇತ್ರ, “ನವ್ಹ ಮಿ ನವ್ಹ” ಮನ್ಲಾ.
JOH 18:26 ಮುಖ್ಯ ಯಾಜಕಾಚಾ ಸೇವಕಾತ್ಲಾ ಯೊಕ್ ಪೇತ್ರಾಪ್ನಿ ಕಾನ್ ಕಾತ್ರುನ್ ಗೆತಲ್ಯಾಲಾ ಸೇವಕಾಚಾ಼ ಪಾವ್ನಾ ಜಾ಼ಲ್ಥಾ. ತ್ಯೊ ಸೇವಕ್, “ತು ಬಾಗತ್ ತ್ಯಚಿ ಸಂಗ ರಾಯ್‌ಲ್ಯಾಲಾ ಮಿ ಬಗ್ಲಾ ನಾಹಿ ಕ್ಯಾ? ಮನ್ಲಾ.
JOH 18:27 ಫನ್ ಪೇತ್ರಾ ಆನಿಕ್ ನಾಹಿ ಮಿ ತ್ಯಚಿ ಸಂಗ ನವ್ಥೊ ಮನ್ಲಾ ತ್ಯಾ ಬರ್ಬರ್ ಕೊಂಬ್ಡಾ ಬವ್ಲಾ.
JOH 18:28 ನಂತರ್ ಯೆಹುದಿ ಯೇಸುಲಾ ಕಾಯಫಾಚಾ ಗರ‍್ಹಾತ್ನಿ ಫಾಟೆಕ್ ಸಕಾಳ್ಚಿ ರೊಮ್ ರಾಜ಼ಭಾರ್ ಕರ್ತ್ಯಾಲ್ಯಾಚಾ ಗರ‍್ಹಾತ್ ಹಾಕಟ್ಲಾ. ತವಾ ಪಾಂಡ್ರ ಜಾ಼ಲ್ಥ ಯೆಹುದಿ ಗರ‍್ಹಾತ್ ಗೇಲ ನಾಹಿತ ತೇ ವಲ್ಯಾಂಡಾಚಾ ಸನಾಚ಼ ಜೇವಾನ್ ಜೇವಾಯಾ ವ್ಹಯಿ ಮನ್ಹುನ್ ಆಪ್‌ಲ್ಯಾಲಾ ಬುರ್ಸ ಕರುನ್ ಗಿಹ್ಯಾ ಮನ್ ಕೆಲ ನಾಹಿ
JOH 18:29 ಮನ್ಹುನ್ ಪಿಲಾತ್ ತ್ಯಾ ಯೆಹುದ್ಯಾಪ್ನಿ ಆಲಾ ಆನಿ ತ್ಯಾ ಮಾನ್ಸಾವ ತುಮಿ ವಾವ್‌ತ್ಯಾಲಿ ಚು಼ಕ್ ಕ್ಯಾ ಮನ್ಹುನ್ ಇಚಾರ್ಲ
JOH 18:30 ಯೆಹುದಿ ಹ್ಯೊ ಚು಼ಕಿಚಾ಼ ನಸ್ಥಾತ ಹ್ಯಲಾ ಆಮಿ ತುಜಿಪ ಕಶಾಲಾ ಆನಿತಾವ್. ಮನ್ಲ.
JOH 18:31 ಪಿಲಾತಾನಿ ಯೆಹುದಿ ಜಾ಼ಲ್ಯಾಲ ತುಮಿಸ್ ಹ್ಯಲಾ ಹಾಕ್ಟುನ್ ನವ್ಹ ತುಮ್ಚಾ ಧರ್ಮಶಾಸ್ತಾರಾಚೆಗತ್ ನ್ಯಾಯಿ ಕರಾ ಮನ್ಹುನ್ ಸಾಂಗ್ಲ. ಯೆಹುದಿ ಖರ ಯಕಾಲಾ ಮರ್ನಾಚಿ ಶಿಕ್ಷಾ ದಿಯಾ ತುಮ್‌ಚಾ಼ ಕಾನುನ್ ಆಮಾನಾ ಅವಕಾಸ್ ದಿಯಿತ್ ನಾಹಿ. ಮನ್ಲ.
JOH 18:32 ಆಪ್‌ಲ್ಯಾ ಮರ್ನಾಚ಼ ಯೇಸುನಿ ಸಾಂಗ್‌ಲ್ಯಾಲ ಖರ ವ್ಹಯಾ ಆಸ ಜಾ಼ಲ.
JOH 18:33 ನಂತರ್ ಪಿಲಾತ್ ಗರ‍್ಹಾತ್ ಮಾಗಾರಾ ಜಾ಼ವುನ್ ಯೇಸುಲಾ ಹಾಕ್ಟುನ್ ತು ಯೆಹುದ್ಯಾಂಚಾ಼ ರಾಜಾ಼ ಕ್ಯಾ ಮನ್ಹುನ್ ಇಚಾರ್ಲ.
JOH 18:34 ಯೇಸು ಹ್ಯೊ ತುಜಾ಼ಸ್ ಪ್ರಶ್ನೆ ಕ್ಯಾ? ನಾಹಿತ ಮಾಜ಼ ದುಸ್‍ರ‍್ಯಾ ಲೊಕಾಂಚಾನಿ ತುಲಾ ಸಾಂಗ್ಲ? ಮನ್ಲಾ.
JOH 18:35 ಪಿಲಾತಾನಿ ಉತ್ತರ್ ದಿಲಾ, “ಮಿ ಯೆಹುದಿ ಮನ್ಹುನ್ ತು ಯವಜ಼ಲಸ್ ಕ್ಯಾ? ಹಿ ತುಜಿ ಸ್ವತಾಚಿ ಲೊಕ ಜಾ಼ಲ್ಯಾತ ಆನಿ ಮುಖ್ಯ ಯಾಜಕಾಂಚಾನಿ ತುಲಾ ಮಾಜಾ ತಾಬ್ಯಾತ್ ದಿಲ್ಯಾ ತು ಕ್ಯಾ ಕೆಲಸ್. ”
JOH 18:36 ಯೇಸುನಿ ಮಾಜ಼ ರಾಜೆ ಹೆ ದುನೆತ್ಲ ನವ್ಹ. ತ್ಯ ಹೆ ದುನೆತ್ಲ ಆಸ್ತತ ಮಿ ಯೆಹುದ್ಯಾಂಚಾ ಹಾತಾತ್ ಗಾಹುನಾಹಿ ಆಸ ಮಾಜ಼ ಸೆವಕ್ ಮಾಜಿಸಾಟಿ ಲಡ್ಲ ಆಸ್ತ ಫನ್ ಮಾಜ಼ ರಾಜೆ ಹಿತ್ಲ ನವ್ಹ” ಮನ್ಲಾ
JOH 18:37 ಪಿಲಾತ್ ಮನ್ಲಾ, “ತಸ ಜಾ಼ಲ್ಯಾ ತು ರಾಜಾ಼ ಕ್ಯಾ? ತವಾ ಯೇಸುನಿ ಉತ್ತರ್ ದಿಲಾ, “ತು ಮಂಥ್ಯೊಸ್ ಮಿ ರಾಜಾ಼. ಮಿ ಲೊಕಾನಾ ಖರ‍್ಯಾಚೆ ಗುಶ್ಟಿತ್ ಸಾಂಗಾಯಾ ಸಾಟಿ ಜ಼ಲಾಮ್‌ಲ್ಯೊ ತ್ಯಚಿಸ್ ಲಾಗುನ್ ಮಿ ಹೆ ದುನೆತ್ ಆಲ್ಯೊ ಖರ‍್ಯಾತ್ ಮಿಸಾಳ್ಯಾಲಾ ಪರತೇಕ್ ಮಾಜಿಕ್ಡ ಕಾನ್ ದೇತೊ” ಮನ್ಹುನ್ ಉತ್ತರ್ ದಿಲಾ.
JOH 18:38 ಪಿಲಾತ್, “ ಖರ ಮಂಜೆ ಕ್ಯಾ ಮನ್ಹುನ್ ಇಚಾರುನ್ ಆನಿಕ್ ಯೆಹುದ್ಯಾಂಚಿಪ ಬಾಹಿರ್ ಯವುನ್ ಹ್ಯಚಿಪ ಮನಾ ಚು಼ಕ್ ಕಾಯ್ ದಿಸತ್ ನಾಹಿ.
JOH 18:39 ಫನ್ ವಲ್ಯಾಂಡಾಚಾ ಸನಾಚಾ ದಿಸಾತ್ ಮಿ ತುಮ್ಚಿ ಸಾಟಿ ಗುನ್ನದಾರಾತಲ್ಯಾ ಯಕಾಲಾ ಸೊಡಾಚಿ ತುಮ್ಚಿ ಪದ್ದತ್ ಜಾ಼ಲ್ಹೆ. ತಸಾ ಮಿ ಯೆಹುದ್ಯಾಚಾ ರಾಜಾಲಾ ಸೊಡಾಯಾ ವ್ಹಯಿ ಮನ್ಹುನ್ ತುಮಿ ಮನ್ ಕರ್ತ್ಯಾಸಾ ಕ್ಯಾ? ಮನ್ಹುನ್ ಇಚಾರ್ಲ.
JOH 18:40 ಯೆಹುದ್ಯಾಂಚಾನಿ ನಾಹಿ ತ್ಯಲಾ ನವ್ಹ ಬರಬಾಲಾ ಸೊಡಾ ಮನ್ಹುನ್ ವರಾಡ್ಲಿತ ಹ್ಯೊ ಬರಬ್ಬ ಯೊಕ್ ಚ಼ೊರ್ ಜಾ಼ಲ್ತಾ.
JOH 19:1 ನಂತರ್ ಯೇಸುಲಾ ದರ್‍ಹುನ್, ಚಾಬುಕಾನಿ ಮಾರಾಯಾ ವ್ಹಯಿ ಮನ್ಹುನ್ ಪಿಲಾತಾನಿ ಆಜ್ಞೆ ದಿಲಿ.
JOH 19:2 ಸೈನಿಕಾಂಚಾನಿ ಕಾಟ್ಯಾಚಾ ಡಾಳ್ಯಾಂಚಾನಿ ಯಾಕ್ ಕಿರೀಟ್ ಕರುನ್ ಯೇಸುಚೆ ಡುಯಿವ ಥೆವ್ಲ. ನಂತರ್ ಸೈನಿಕಾಂಚಾನಿ ಯೇಸುಲಾ ಜಾ಼Oಬ್ಳಿ ಆಂಗಿ ಗ್ಯಾತ್ಲಿ.
JOH 19:3 ತ್ಯಚಿಪ ಯವುನ್ ಯೆಹುದ್ಯಾಂಚಾ ರಾಜಾ ತುಲಾ ನಮಸ್ಕಾರ್ ಮನ್ಹಿತ್ ತ್ಯಚಾ ಗಾಲಾವ ಮ್ಯಾರ್ಲಾ.
JOH 19:4 ಪಿಲಾತ್ ಆನಿಕ್ ಬಾಹಿರ್ ಯವುನ್ ಯೆಹುದ್ಯಾನಾ ಬಗಾ ಮಿ ಯೇಸುಲಾ ತುಮ್ಚಿಪ ಆಂತ್ಯೊ ತ್ಯಚಿಪ ಮನಾ ಕಾಯ್ ಚು಼ಕ್ ದಿಸತ್ನಾಹಿ ಮನ್ಹುನ್ ತ್ಯೊ ಮನಾ ಸಮಾಜ಼್ಲ ನಾಹಿ ಮನ್ಹುನ್ ಸಾಂಗ್ಲ.
JOH 19:5 ತವಾ ಯೇಸು ಬಾಹಿರ್ ಆಲಾ ತ್ಯಚೆ ಡುಯಿವ ಕಾಟ್ಯಾಚ಼ ಕಿರೀಟ್ ಥೆವ್ಲ ಆನಿ ಜಾ಼ಂಬ್ಳಿ ಆಂಗಿ ತ್ಯಲಾ ಗ್ಯಾತ್ಲಿ ಪಿಲಾತಾನಿ ಯೆಹುದ್ಯಾನಾ ಹಬೊ ಹ್ಯೊ ಮಾನುಸ್ ಮನ್ಹುನ್ ಸಾಂಗ್ಲ
JOH 19:6 ಮುಖ್ಯ ಯಾಜಕ್ ಆನಿ ಯೆಹುದಿ ದಿವುಳ್ ರ‍್ಯಾಕ್ನಾರ‍್ಯಾಂಚಾನಿ ಯೇಸುಲಾ ಬಗುನ್ ತ್ಯಲಾ ಶಿಲ್ಬೆವ ಗಾಲಾ ತ್ಯಲಾ ಶಿಲ್ಬೆವ ಗಾಲಾ ಮನ್ಹುನ್ ವರಾಡ್‌ತ್ಯಾತ. ಫನ್ ಪಿಲಾತ್ ತುಮಿಸ್ ತ್ಯಲಾ ಗೆವ್ಹಾ ಆನಿ ಶಿಲ್ಬೆವ ಗಾಲಾ ಮನಾ ತ್ಯಚಿಪ ಕಾಯ್ ಚು಼ಕ್ ದಿಸತ್‌ ನಾಹಿ ಮನ್ಲಾ.
JOH 19:7 ಯೆಹುದಿ ಆಮಾನಾ ಯೊಕ್ ನೆಮ್ ಹಾ ತ್ಯಚಿಗತ್ ಹ್ಯಲಾ ಮರ್ನಾಚಿ ಶಿಕ್ಷಾ ವ್ಹಯಾ ವ್ಹಯಿ ಕಾ ಮಂಜೆ ಹ್ಯೊ ಆಪ್‌ಲ್ಯಾಲಾಸ್ ದೇವಾಚಾ಼ ಲ್ಯೊಕ್ ಮಂತ್ಯೊ. ಮನ್ಲ.
JOH 19:8 ಹ್ಯ ಐಕುನ್ ಪಿಲಾತ್ ಖುಬ್ ಬಿಹ್ಯಾಲಾ.
JOH 19:9 ಆನಿಕ್ ಆಂಗ್ನಾತ್ ಜಾ಼ವುನ್ ಪಿಲಾತಾನಿ ತು ಕುಟ್ಲಾ ಮನ್ಹುನ್ ಇಚಾರ್ಲ ಪನ್ ಯೇಸುನಿ ಕಾಯ್ ಉತ್ತರ್ ದಿಲಾನಾಹಿ.
JOH 19:10 ಪಿಲಾತಾನಿ ತು ಮಾಜಿ ಸಂಗ ಬೊಲತ್ ನಾಹಿಸ್ ಕ್ಯಾ ತುಲಾ ಸೊಡ್ವಾಚಾ಼ ಅಧಿಕಾರ್ ಆನಿ ಶಿಲ್ಬೆವ ಗಾಲಾಚಾ಼ ಅಧಿಕಾರ್ ಮನಾ ಹಾ ಮನ್ಹುನ್ ತುಲಾ ಠಾವ ನಾಹಿಕ್ಯಾ ಮನ್ಲಾ
JOH 19:11 ಯೇಸುನಿ ಉತ್ತರ್ ದಿಲಾ ತಿತ್ ಪರ‍್ಯಾತ್ ತುಲಾ ಮಾಜಿವ ಕಚಾ ಅಧಿಕಾರ್ ನವ್ಥಾ. ಕುಟ್ಪರ‍್ಯಾತ್ ತ್ಯ ತುಲಾ ದೇವಾಪ್ನಿ ದಿಲ್ತ. ಕಚಾ ಮಾನ್ಸಾನಿ ತುಲಾ ಮಾಜಾ ಹಾತಾತ್ ದಿಲ್ಯಾ. ತ್ಯೊ ಖುಬ್ ಮೊಟ್ಯಾ ಪಾಪಾಚಾ಼ ದೊಶಿ ಜಾ಼ಲ್ಯಾ.
JOH 19:12 ಹ್ಯ ಜಾ಼ಲ್ಯಾ ನಂತರ್ ಯೇಸುಲಾ ಸೊಡ್ವಾಯಾ ಪಿಲಾತಾನಿ ಯತ್ನ ಕಿಲಿತ ಫನ್ ಯೆಹುದಿ ಆಪ್‌ಲ್ಯಾಲಾ ರಾಜಾ಼ ಮನ್ಹುನ್ ಸಾಂಗ್‌ತ್ಯಾಲಾ ಕುಟ್ಲಾ ಮಾನುಸ್ ಸಿಸರಾಚಾ಼ ವಾದಿ ಜಾ಼ಲ್ಯಾ. ಮನ್ಹುನ್ ತು ಹ್ಯಾ ಮಾನ್ಸಾಲಾ ಸುಡಿವ್ಲಾಸ್ತ ತು ಸಿಸರಾಚಾ಼ ಸುಪ್ತಿ ನವ್ಹ” ಮನ್ಹುನ್ ವರಾಡ್ಲ.
JOH 19:13 ಯೆಹುದ್ಯಾಂಚಾನಿ ಸಾಂಗ್‌ಲ್ಯಾಲ ಐಕುನ್ ಪಿಲಾತಾನಿ ಯೇಸುಲಾ ಬಾಹಿರ್ ಹಾಕ್ಟುನ್ ದೊಂಡ್ಯಾನಿ ಕೆಲ್ಯಾಲ್ಯಾ ಕಠ್ಯಾವ ನೆಲ್ಹಾ ತ್ಯಾ ಜಾ಼ಗ್ಯಾಲಾ ಇಬ್ರಿಯಾ ಬಾಶೆತ್ ತ್ಯಂಚ಼ ನಾವ್ ಗಬ್ಬಥ ವೈಲೆ ನ್ಯಾಯಿ ಕರ್ತ್ಯಾಲೆ ಖುರ್ಚಿವ ಬಸ್ಲಾ.
JOH 19:14 ತಿಸಿ ವಲ್ಯಾಂಡಾಚಾ ಸನಾಚೆ ತಯಾರಿಚಾ಼ ದೀಸ್ ಜಾ಼ಲ್ತಾ ತವಾಸ್ ಜ಼ವಜ಼ವಳ್ ದುಪ್ಯಾರ್ ಜಾ಼ಲ್ಥಿ ಪಿಲಾತಾನಿ ಯೆಹುದ್ಯಾನಾ ಹಬೊಕ್ ತುಮಚಾ಼ ರಾಜಾ಼ ಮನ್ಹುನ್ ಸಾಂಗ್ಲ
JOH 19:15 ತವಾ ಯೆಹುದಿ ಮಾರುನ್ ಟಾಕಾ ಮಾರುನ್ ಟಾಕಾ ತ್ಯಲಾ ಶಿಲ್ಬೆವ ಗಾಲಾ ಮನ್ಹುನ್ ವರಾಡ್ಲ ಪಿಲಾತಾನಿ ಯೆಹುದ್ಯಾನಾ ತುಮ್ಚಾ ರಾಜಾಲಾ ಶಿಲ್ಬೆವ ಗಾಲಾಯಾ ವ್ಹಯಿ ಕ್ಯಾ? ಮನ್ಹುನ್ ಇಚಾರ್ತೊ. ತವಾ ಮುಖ್ಯ ಯಾಜಕಾಂಚಾನಿ ಆಮಾನಾ ಸಿಸರಾಲಾ ಸುಡುನ್ ದುಸ್ರಾ ರಾಜಾ಼ ನಾಹಿ” ಮನ್ಹುನ್ ಉತ್ತರ ದಿಲಾ.
JOH 19:16 ತವಾ ಪಿಲಾತಾನಿ ಯೇಸುಲಾ ಶಿಲ್ಬೆವ ಗಾಲಾಯಾ ತ್ಯಂಚಿಪ ದಿಲಾ. ಆಸ ತ್ಯಂಚಾನಿ ಯೇಸುಲಾ ಆಪ್‌ಲ್ಯಾ ತಾಬ್ಯಾತ್ ಗೆತ್ಲಾ. ಸೈನಿಕಾಂಚಾನಿ ಯೇಸುಲಾ ಹಾಕ್ಟುನ್ ನೇಲಾ
JOH 19:17 ಯೇಸು ಆಪ್ಲಿ ಶಿಲ್ಬೆ ಗಿಹುನ್ ಬಾಹಿರ್ ಆಲಾ ಆನಿ ಟಕ್ಲ ಮಂಥ್ಯಾಲ್ಯಾ ಜಾ಼ಗ್ಯಾತ್ ನಿಗಾಲಾ ಇಬ್ರಿಯಾ ಬಾಶೆತ್ ಹ್ಯಾ ಜಾ಼ಗ್ಯಾಚ಼ ನಾವ್ ಗೊಲ್ಗೊಥಾ
JOH 19:18 ತಿಥ ತ್ಯಂಚಾನಿ ತ್ಯಲಾ ಶಿಲ್ಬೆತ್ ಗ್ಯಾತ್ಲ ತ್ಯಚಿ ಸಂಗ ಆನಿ ದೊಗಾನಾ ಗ್ಯಾತ್ಲ. ತ್ಯನಾ ದೊಗಾನಾ ಯೇಸುಚೆ ದೊಯಾಂಗ್ನಿ ಗಾಲ್ಹುನ್ ಯೇಸುಲಾ ತ್ಯಂಚೆ ಮದ್ದಿ ಗ್ಯಾತ್ಲ.
JOH 19:19 ಪಿಲಾತಾನಿ ಯೇಕ ಫಳಿವ ಲಿವುನ್ ಶಿಲ್ಬೆವ ತ್ಯಚಿವರ್ ಲ್ಯಾವ್ಲಿ ತೇ ಫಳಿವ ನಜ಼ರೆತಿಚಾ಼ ಯೇಸು ಯೆಹುದ್ಯಾಂಚಾ಼ ರಾಜಾ಼ ಮನ್ಹುನ್ ಲಿವ್ಲ ಹುತ್ತ.
JOH 19:20 ತೇ ಫಳಿಲಾ ಇಬ್ರಿಯಾ ಬಾಶೆತ್ ಲ್ಯಾಟಿನ್ ಆನಿ ಗ್ರೀಕ್ ಬಾಶೆನಿ ಲಿವ್ಲ ಹುತ್ತ. ಫಳಿವ ಲಿವ್‌ಲ್ಯಾಲ ಖುಬ್ ಲೊಕಾಂಚಾನಿ ವಾಚಿವ್ಲ ಕಾ ಮಂಜೆ ಕುಠ ಯೇಸುಲಾ ಶಿಲ್ಬೆವ ಗ್ಯಾತ್ಲಾ ಹುತ್ತಾ ತ್ಯೊ ಜಾ಼ಗಾ ಪೆಠಚೆ ಜ಼ವಳ್ ಹುತ್ತಾ.
JOH 19:21 ಯೆಹುದ್ಯಾಂಚಾ ಮುಖ್ಯ ಯಾಜಕಾಂಚಾನಿ ಪಿಲಾತಾಲಾ ಯೆಹುದ್ಯಾಂಚಾ಼ ರಾಜಾ಼ ಮನ್ಹುನ್ ಲಿವು ನಕೊಸ್. ಹ್ಯಚೆ ಬದ್ಲಿ ಆಪ್‌ಲ್ಯಾಲಾಸ್ ಯೆಹುದ್ಯಾಂಚಾ಼ ರಾಜಾ಼ ಮನ್ಹಿತಾ ಮನ್ಹುನ್ ಲಿವ್ಲ.
JOH 19:22 ಪಿಲಾತಾನಿ ಮಿ ಲಿವ್‌ಲ್ಯಾಲ ಕಾಡಾಯಾ ಯಯಿತ್ನಾಹಿ ಮನ್ಹುನ್ ಉತ್ತರ್ ದಿಲಾ
JOH 19:23 ಸೈನಿಕಾಂಚಾನಿ ಯೇಸುಲಾ ಶಿಲ್ಬೆತ್ ಗ್ಯಾತ್‌ಲ್ಯಾ ನಂತರ್ ತ್ಯಚಾ ಕಪ್‌ಡ್ಯಾಂಚ಼ ಚಾರ್ ಭಾಗ್ ಕರುನ್ ಯಕಾ ಯಕಾನಿ ಯೊಕ್ ಯೊಕ್ ಭಾಗ್ ಗೇತ್ಲಾ. ತ್ಯಚಿ ಆತ್ಲಿ ಆಂಗಿ ಬಿ ಗಿತ್ಲಿ ತೀ ಸಿವನ್ ನಸ್ಥಾನಾ ಆಖಂಡ್ ತಸಿಸ್ ಹುತ್ತಿ.
JOH 19:24 ಮನ್ಹುನ್ ಸೈನಿಕ್ ಆಮಿ ಫಾಟುನ್ ವಾಟ್ನಿ ಕರಾಚಿ ನಾಹಿ. ಆಮಿ ಚೀಟ್ಯಾ ಗಾಲ್ಹುನ್ ಹ್ಯ ಕುನಾಲಾ ಯತ್ಯಾ ಬಗುಯಾ ಮನ್ಹುನ್ ಬುಲುನ್ ಗಿಹುನ್ ತಸಸ್ ಕೆಲ. ತ್ಯಂಚಾನಿ ಮಾಜ಼ ಕಪ್ಡ ಆಪ್ಲಿಪ ವಾಟ್ನಿ ಕೆಲ. ಮಾಜೆ ಆಂಗಿ ಸಾಟಿ ಚೀಟಿ ಗ್ಯಾತ್ಲಿ. ಮನ್ಹುನ್ ಧರ್ಮ ಶಾಸ್ತಾರಾತ್ ಲಿವ್‌ಲ್ಯಾಲಿ ಬುಲಿ ಆಸಿ ಖರಿ ಜಾ಼ಲಿ.
JOH 19:25 ಯೇಸುಚಿ ಆಯಿ ತಿಚಿ ಭನ್ ಕ್ಲೊಪಾಚಿ ದನ್ಗರ್ ಮರಿಯಾ ಆನಿ ಮಗ್ದಲಾಚಿ ಮರಿಯಾ ಶಿಲ್ಬೆಪ ಉಬ್ಯಾ ಹುತ್ಯಾ.
JOH 19:26 ಯೇಸುನಿ ಆಪ್ಲೆ ಆಯಿಲಾ ಆನಿ ತಿಥಸ್ ಉಬಾ ಆಸ್‌ಲ್ಯಾಲ್ಯಾ ಆಪ್‌ಲ್ಯಾ ಮಾಯೆಚಾ ಶಿಶಾಲಾ ಬಗುನ್ ಆಪ್ಲೆ ಆಯಿಲಾ ಆಯಿ ಹಬೊಕ್ ತುಜಾ಼ ಲ್ಯೊಕ್ ಮನ್ಹುನ್ ಸಾಂಗ್ಲ.
JOH 19:27 ನಂತರ್ ಯೇಸು ಆಪ್‌ಲ್ಯಾ ಶಿಶಾಲಾ ಹಬಿಕ್ ತುಜಿ ಆಯಿ ಮನ್ಲಾ ತವಾಚಾನ್ ತ್ಯಾ ಶಿಶಾನಿ ತಿಲಾ ಹಾಕ್ಟುನ್ ನಿಹುನ್ ಆಪ್‌ಲ್ಯಾ ಗರ‍್ಹಾತ್ ಥಿವ್ಲಿ.
JOH 19:28 ಹ್ಯ ಜಾ಼ಲ್ಯಾವ ಸಗ್ಳ ಘಡ್ಲ ಮನ್ಹುನ್ ಸಮಜು಼ನ್ ಧರ್ಮ ಶಾಸ್ತಾರಾಚಿ ಬುಲಿ ವ್ಹಯಾ ಸಾಟಿ ಯೇಸು ಮನಾ ತಾನ್ ಲಾಗ್ಲೆ ಮನ್ಲಾ.
JOH 19:29 ತಿಥ ಸಾದ್ಯಾ ಆಂಬಾಟ್ ದರಾಕ್ಶಿಚಾ ರಸಾಚ಼ ಐದಾನ್ ಯಾಕ್ ಹುತ್ತ ಸೈನಿಕಾಂಚಾನಿ ಕಾಪುಸ್ ಆಂಬ್ಟಾಚಾ ರಸಾತ್ ಬುಡುವುನ್ ಹಿಸ್ಸೊಪ್ ಜಾ಼ಡ್ಹಾಚೆ ಕಾಠಿತ್ ಗಾಲ್ಹುನ್ ತ್ಯ ವರ್ ಕರುನ್ ಯೇಸುಚಾ ತೊಂಡಾಸ್ ಲ್ಯಾವ್ಲ.
JOH 19:30 ಯೇಸುನಿ ಆಂಬಾಟ್ ದರಾಕ್ಶಿಚಾ಼ ರಸ್ ಜು಼ರ್ಪುನ್ ಸರ್ಲ ಮನ್ಹುನ್ ಸಾಂಗುನ್ ಡುಯಿ ಖಾಲ್ ಕರುನ್ ಜೀವ್ ಶೊಡ್ಲಾ.
JOH 19:31 ಆನಿ ಯೆಹುದ್ಯಾಂಚಾನಿ ಪಿಲಾತಾಲಾ ತ್ಯಂಚ಼ ಪ್ಯಾ ಮುಡುನ್ ಬಿಗಿನಿ ಶಿಲ್ಬೆವ್ನಿ ಖಾಲ್ ಉತ್ರಾಯಾ ಸಾಂಗ್ಲ ಕಾ ಮಂಜೆ ತ್ಯೊ ಸುಕಿರ‍್ವಾರ್ ತಯಾರಿಚಾ಼ ದೀಸ್ ಜಾ಼ಲ್ಥಾ ಆನಿ ಸಬ್ಬತ್ ದಿಸಾ ದಿಸಿ ಮಡಿ ಶಿಲ್ಬೆವ ರಾಹ್ಯಾಚಿ ನಕೊತ ಮನ್ಹುನ್ ಕಾ ಮಂಜೆ ಯತ್ಯಾಲಾ ವಲಾಂಡ್ಯಾಚಾ ಸನ್ ಖುಬ್ ಪವಿತ್ರ ಜಾ಼ಲ್ತಾ
JOH 19:32 ಮನ್ಹುನ್ ಸೈನಿಕಾಂಚಾನಿ ಯವುನ್ ಯೇಸು ಸಂಗ ಶಿಲ್ಬೆತ್ ಗ್ಯಾತ್‌ಲ್ಯಾಲ್ಯಾ ದೊಗಾಂಚ಼ ಪ್ಯಾ ಮ್ಯೊಡ್ಲ
JOH 19:33 ನಂತರ್ ತೇ ಯೇಸುಪ ಆಲತವಾ ತ್ಯೊ ಆಂದಿಸ್ ಮೆಲ್ಯಾಲಾ ಬಗುನ್ ತ್ಯಚ಼ ಪ್ಯಾ ಮ್ಯೊಡ್ಲ ನಾಹಿತ
JOH 19:34 ಫನ್ ಸೈನಿಕಾತ್‌ಲ್ಯಾ ಯಕಾನಿ ಆಪ್ಲೆ ಬರ್ಚಿನಿ ಯೇಸುಚೆ ಕುಸ್ಸಿತ್ ಟ್ಯೊಪ್ಲ ಕುಸಿತ್ನಿ ರಗಾತ್ ಆನಿ ಪಾನಿ ಬಾಹಿರ್ ಆಲ.
JOH 19:35 ಹ್ಯ ಬಗ್‌ಲ್ಯಾಲ್ಯಾನಿ ಹ್ಯಚೆ ಗುಶ್ಟಿತ್ ಸಾಕ್ಷಿ ದಿಲೆ. ತುಮಿ ಇಸ್ವಾಸ್ ಥೆವಾಯಾ ತ್ಯನಿ ಹಿ ಸಾಕ್ಷಿ ಸಾಂಗಲೆ. ತ್ಯ ತ್ಯಲಾ ಖರ ಮನ್ಹುನ್ ಠಾವ ಹಾ.
JOH 19:36 ಧರ್ಮ ಶಾಸ್ತಾರಾತ್ ಲಿವ್‌ಲ್ಯಾಲ ತ್ಯಚಾ ಹಾಡಾತ್ಲ ಯಾಕ್ಬಿ ಹಾಡ್ ಮೊಡ್ನಾರ್ ನಾಹಿ ಮಂಥ್ಯಾಲಿ ಬುಲಿ ಆಸಿ ಘಡ್ಲಿ.
JOH 19:37 ಧರ್ಮ ಶಾಸ್ತಾರಾತ್ ಆನಿ ಯಕಿಕ್ಡ ಲಿವ್‌ಲ್ಯಾ ಲೊಕ ಆಪ್ನು ಬರ್ಚಿ ಟ್ಯೊಪ್‌ಲ್ಯಾಲ್ಯಾಲಾ ಜ಼ಪುನ್ ಬಗ್ನಾರ್ ಮನ್ಹುನ್.
JOH 19:38 ಹ್ಯ ಜಾ಼ಲ್ಯಾವ ಅರಿಮತ್ತಾಯಾ ಗಾವಾತ್ಲಾ ಯೊಸೆಪ್ ಮಂಥ್ಯಾಲಾ ಯೇಸುಚ಼ ಮಡ ಆಪ್‌ಲ್ಯಾಲಾ ದಿಯಾ ವ್ಹಯಿ ಮನ್ಹುನ್ ಪಿಲಾತಾಪ ಮಾಗ್ತೊ. ಯೊಸೆಪ್ ಯೇಸುಚಾ಼ ಯೊಕ್ ಶಿಶಾ ಜಾ಼ಲ್ಥಾ ಮನ್ಹುನ್ ತ್ಯೊ ಯೆಹುದ್ಯಾನಾ ಬಿಹುನ್ ಹುತ್ತಾ. ಆನಿ ತ್ಯಚೆ ಗುಶ್ಟಿತ್ ಲೊಕಾನಾ ಸಾಂಗ್ಲ ನವ್ಥ. ಯೇಸುಚ಼ ಮಡ ಗಿಹುನ್ ಜಾ಼ಯಾ ಪಿಲಾತಾನಿ ತ್ಯಲಾ ಹುಕುಮ್ ದಿಲಾ. ಮನ್ಹುನ್ ತ್ಯೊ ಯವುನ್ ಯೇಸುಚ಼ ಮಡ ಗಿಹುನ್ ಗೇಲಾ.
JOH 19:39 ನಿಕೊದೇಮ್ ಯೇಸುಚೆ ಸಂಗ ಗೇಲಾ ಮಾಗ ಯೇಕ ರಾತಿತ್ ಯೇಸುಪ ಯವುನ್ ತ್ಯಚಿ ಸಂಗ ಬೊಲ್ಯಾಲಾ ನಿಕೊದೇಮುಸ್‍ ತ್ಯೊ ಜ಼ವಜ಼ವಳ್ ತೀಸ್ ಕಿಲೊ ವಾಸಾಚ಼ ತ್ಯಾಲ್ ಗಿಹುನ್ ಆಲಾ ತ್ಯ ವಾಸಾಚ಼ ತ್ಯಾಲ್ ರಗಾತ್ ಬಾವ್ಲಿ ಆನಿ ಚುರ‍್ಯಾನಿ ಮಿಳುನ್ ಹುತ್ತ.
JOH 19:40 ಹೆ ದೊಗ ಯೇಸುಚ಼ ಮಡ ಗಿಹುನ್ ತ್ಯಲಾ ವಾಸಾಚ಼ ತ್ಯಾಲ್ ಗಾಲ್ಹುನ್ ಕಪ್ನಾನಿ ಬ್ಯಾಂದ್ಲಾ ಯೆಹುದ್ಯಾಂಚೆ ಪದ್ದತಿಚೆಗತ್ ತ್ಯಲಾ ತಯಾರ್ ಕೆಲಾ.
JOH 19:41 ಕುಠ ಯೇಸುಲಾ ಶಿಲ್ಬೆವ ಗ್ಯಾತ್ಲಾ ಹುತ್ತಾ ತಿಥ ಯೆಕ್ ಬಾಗ್ ಹುತ್ತಿ ತೆ ಬಾಗತ್ ಮಡಿ ಗ್ಯಾಲತ್ಯಾಲಿ ಯೆಕ್ ನವಿ ಮಸುರ್ಡಿ ಹುತ್ತಿ. ತ್ಯಾತ್ ಹಿತ್ಪರ‍್ಯಾತ್ ಕುನಾಲಾ ಗ್ಯಾತ್ಲ ನವ್ಥ
JOH 19:42 ತ್ಯೊ ಸಬ್ಬತಾಚಾ಼ ದಿಸ್ ಸುಕಿರ್ವಾರ್ ಹುತ್ತಾ. ತ್ಯಚಿಸಾಟಿ ಯೆಹುದ್ಯಾಂಚಾನಿ ಯೇಸುಲಾ ಮಸುರ್ಡಿತ್ ಥೆವ್ಲಾ.
JOH 20:1 ಆಯಿತ್ವಾರಿ ಖರ್ ಫಾಕ್ತಾನಾ ಮಗ್ದಲಾಚಿ ಮರಿಯಾ ಯೇಸುಚ಼ ಮಡ ಆಸ್‌ಲ್ಯಾಲೆ ಮಸುರ್ಡಿಕ್ಡ ಆಲಿ. ತವಾ ಆಜು಼ನ್ ಕಾಳೊಕ್ ಹುತ್ತಾ ಮಸುರ್ಡಿಚಾ ದಾರಾವ ಜಾ಼ಕ್‌ಲ್ಯಾಲಾ ಮೊಟಾ ದೊಂಡಾ ತಿಥ್ನಿ ಕ್ಯಾಡ್‍ಲ್ಯಾಲಾ ಮರಿಯಾನಿ ಬಗ್ಲಾ.
JOH 20:2 ಸಿಮೊನ್ ಪೇತ್ರಾಪ ಆನಿ ಯೇಸುಚಾ ಮಾಯೆಚಾ ಶಿಶಾಪ ತೀ ಪಳತ್ ಯವುನ್ ಮಸುರ್ಡಿತ್ನಿ ಪ್ರಭುಲಾ ಕುಠ ಗ್ಯಾತ್‌ಲ್ಯಾ ತ್ಯಲಾ ಥೆವ್‌ಲ್ಯಾ ಆಮಾನಾ ಠಾವ ನಾಹಿ ಮನ್ಹುನ್ ಸಾಂಗ್ಲ.
JOH 20:3 ತವಾ ಪೇತ್ರಾ ಆನಿ ಯೊಕ್ ಶಿಶಾ ಮಸುರ್ಡಿಪ ಗೇಲ.
JOH 20:4 ತೀ ದೊಗ ಪಳತ್ ಗಿಲಿತ ಫನ್ ಆನಿ ಯೊಕ್ ದಿಸ್ರಾ ಶಿಶಾ ಪೇತ್ರಾವ್ನಿ ಜೊ಼ರ್ ಪಳತ್ ಜಾ಼ವುನ್ ಮಸುರ್ಡಿಪ ಆಂದಿ ಗೇಲಾ.
JOH 20:5 ತ್ಯಾ ಶಿಶಾನಿ ವಾಕುನ್ ಆತ್ ಬಗ್ಲ. ತಿಥ ಕಪ್ನಾಚ಼ ಕಪ್ಡ ಪಡ್ಲ ಹುತ್ತ. ಫನ್ ತ್ಯೊ ಆತ್ ಗೇಲಾ ನಾಹಿ.
JOH 20:6 ಮಾಗ್ನಿ ಆಲ್ಯಾಲಾ ಸಿಮೊನ್ ಪೇತ್ರಾ ನೀಟ್ ಆತ್ ಗೆಲಾ. ಆನಿ ಕಪ್ನಾಚ಼ ಕಪ್ಡ ಮಸುರ್ಡಿತ್ ಪಡ್‌ಲ್ಯಾಲ.
JOH 20:7 ತ್ಯಚೆ ಡುಯಿಲಾ ಬ್ಯಾಂದ್‍ಲ್ಯಾಲಾ ಕಪ್ಡಾ. ಗೊಳಾ ಕರುನ್ ಕಪ್ನಾಚ಼ ಕಪ್ಡ ಸುಡುನ್ ದುಸ್ರಿಕ್ಡ ಪಡ್ಲ ಹುತ್ತ.
JOH 20:8 ಮಂಗ್ ಆಂದಿಚಾ಼ ಶಿಶಾಬಿ ಆತ್ ಗೆಲಾ ತ್ಯನಿ ಮಸುರ್ಡಿತ್ ಜಾ಼ಲ್ಯಾಲ ಬಗುನ್ ಇಸ್ವಾಸ್ ಥೆವ್ಲಾ.
JOH 20:9 ತ್ಯೊ ಮರುನ್ ಜಿತ್ತಾ ವ್ಹವುನ್ ಉಠುನ್ ಯಯಾ ವ್ಹಯಿ ಮನ್ಹುನ್ ದರ್ಮ ಶಾಸ್ತಾರಾತ್ ಲಿವ್‍ಲ್ಯಾಲ ಹ್ಯಾ ಶಿಶಾನಾ ಆಜು಼ನ್ ಸಮಾಜ಼್ಲ ನವ್ಥ.
JOH 20:10 ಮಂಗ್ ಶಿಶಾ ಮಾಗಾರ ಗರ‍್ಹಾತ್ ಗೇಲ.
JOH 20:11 ಫನ್ ಮರಿಯಾ ರಡತ್ ಮಸುರ್ಡಿಚೆ ಬಾಹಿರ್ ಉಬಿ ಹುತ್ತಿ. ತಿನಿ ರಡತ್ ರಡತ್ ಮಸುರ್ಡಿತ್ ವಾಕುನ್ ಬಗ್ಲ.
JOH 20:12 ತವಾ ಪಾಂಡ್ರ ಕಪ್ಡ ಗ್ಯಾತ್‌ಲ್ಯಾಲ್ಯಾ ದೊಗಾ ದೇವ್ದುತಾನಾ ಬಗ್ತಿ ಯೇಸುಚ಼ ಮಡ ಥೆವ್‌ಲ್ಯಾಲಾ ಜಾ಼ಗಾ ತ್ಯಾತ್ಲಾ ಯೊಕ್ ಯೇಸುಚೆ ಡುಯಿಪ ಆನಿಯೊಕ್ ಪಾಯಾಕ್ಡ ಬಸ್ಲಾ ಹುತ್ತಾ.
JOH 20:13 ದೇವ್ ಧೂತ್ ಮರಿಯಾಲಾ ಬಾಯಿ ಕಾ ರಡ್ತೇಸ್ ಮನ್ಹುನ್ ಇಚಾರ್ತ್ಯಾತ. ಮರಿಯಾ ಮಾಜಾ ಪ್ರಭುಚ಼ ಮಡ ಥುಡಿ ಲೊಕ ಗಿಹುನ್ ಗೇಲ್ಯಾತ ತ್ಯಂಚಾನಿ ತ್ಯಲಾ ಕುಠ ಥೆವ್‌ಲ್ಯಾ ಮನಾ ಠಾವಾ ನಾಹಿ. ಮನ್ಹುನ್ ಉತ್ತರ್ ದೀತಿ.
JOH 20:14 ಮರಿಯಾ ಆಸಸ್ ಸಾಂಗುನ್ ಮಾಗಾರಿ ಪರಾತಿ ತವಾ ತಿಥಸ್ ಯೇಸು ಉಬಾ ರಾಯ್‌ಲ್ಯಾಲಾ ಬಗ್ತಿ ಫನ್ ತ್ಯೊ ಯೇಸು ಮನ್ಹುನ್ ತಿಲಾ ಠಾವಾ ನವ್ಥಾ.
JOH 20:15 ಯೇಸುನಿ ತೀಲಾ ಬಾಯಿ ಕಾ ರಡ್ತೇಸ್ ತು ಕುನಾಲಾ ಶೊತೇಸ್ ಮನ್ಹುನ್ ಇಚಾರ್ಲ. ತ್ಯೊ ಬಾಗ್ ರ‍್ಯಾಕ್‌ತ್ಯಾಲಾ ಆಸಲ್ ಮನ್ಹುನ್ ಮರಿಯಾನಿ ಯವಜು಼ನ್ ತ್ಯಲಾ, ಬಾಬಾ ತು ಯೇಸುಲಾ ಗಿಹುನ್ ಗೇಲ್ಯಾಸ್ ಕ್ಯಾ? ತ್ಯಲಾ ಕುಠ ಥೆವ್‌ಲ್ಯಾಸ್ ಮನಾ ಸಾಂಗ್ ಮಿ ಜಾ಼ವುನ್ ತ್ಯಲಾ ಬಗ್ತೆ ಮಂತಿ.
JOH 20:16 ಯೇಸು ತಿಲಾ ಮರಿಯಾ ಮನ್ಲಾ ಮರಿಯಾ ತ್ಯಚಿಕ್ಡ ಪರ್ತುನ್ ಇಬ್ರಿಯಾ ಬಾಶೆತ್ ರಬ್ಬಿ ಮನ್ಲಿ ರಬ್ಬಿ ಮಂಜೆ ಗುರು.
JOH 20:17 ಯೇಸುನಿ ತಿಲಾ ಮನಾ ಹಾತ್ ಲಾವು ನಕೊಸ್ ಮಿ ಬಾಪ ಆಜು಼ನ್ ಮಾಗಾರಾ ಗೇಲೊ ನಾಹಿ ಫನ್ ತು ಮಾಜಾ ಬಾವ್ಹಾನಾ ಜಾ಼ವುನ್ ಮಾಜಾ಼ ಬಾ ತುಮಚಾ಼ ಬಾ಼ ಮಾಜಾ಼ ದೇವ್ ತುಮಚಾ಼ ದೇವ್ ಜಾ಼ಲ್ಯಾಲ್ಯಾಪ ಮಿ ಮಾಗಾರಾ ಜಾ಼ತ್ಯೊ ಮನ್ಹುನ್ ಸಾಂಗ್ ಮನ್ಲಾ.
JOH 20:18 ಮಗ್ದಲಾಚಿ ಮರಿಯಾ ಶಿಶಾಂಚಿಪ್ನಿ ಜಾ಼ವುನ್ ಮಿ ಪ್ರಭುಲಾ ಬಗ್ಲ ಮನ್ಹುನ್ ಸಾಂಗ್ತಿ ಆನಿ ಯೇಸುನಿ ಸಾಂಗ್‌ಲ್ಯಾಲ್ಯಾ ಗುಶ್ಟಿ ತೀ ತ್ಯನಾ ಸಾಂಗ್ತಿ.
JOH 20:19 ತೀಸಿಸ್ ಮಂಜೆ ವಾರಾಚಾ ಪೈಲ್ಯಾ ದಿಸಾದಿಸಿ ಶಾಂಚ಼ ಶಿಶಾ ಯಕಿಕ್ಡ ಜಮ್ಲ ತೇ ಯೆಹುದಿ ಅಧಿಕಾರ‍್ಯಾನಾ ಬಿಹುನ್ ದಾರ ಜಾ಼ಖುನ್ ಆತುಸ್ ಹುತ್ತ. ತವಾ ಯೇಸು ಯವುನ್ ತ್ಯಂಚೆ ಮದ್ದಿ ಉಬಾ ರಾಹುನ್ ತ್ಯನಾ ಸಮಾದಾನ್ ತುಮ್ಚಿಪ ರಾಹುನಿ ಮನ್ಲಾ
JOH 20:20 ಯೇಸುನಿ ಆಸ ಸಾಂಗ್‌ಲ್ಯಾ ನಂತರ್ ಆಪ್ಲ ಹಾತ್ ಆನಿ ಆಪ್ಲಿ ಕುಸ್ ತ್ಯನಾ ದ್ಯಾವ್ಲಿ ಪ್ರಭುಲಾ ಬಗುನ್ ಶಿಶಾನಾ ಖುಬ್ ಸಂತೊಶ್ ಜಾ಼ಲಾ.
JOH 20:21 ಮಂಗ್ ಯೇಸು ಆನಿಕ್ ಸಮಾದಾನ್ ತುಮ್ಚಿಪ ರಾಹುನಿ ಬಾನಿ ಮನಾ ಲಾವುನ್ ದಿಲ್ಯಾ ತಸಸ್ ಆತಾ ಮಿ ತುಮಾನಾ ಲಾವುನ್ ದೇತೊ ಮನ್ಹುನ್ ಸಾಂಗ್ತೊ
JOH 20:22 ಯೇಸುನಿ ಆಸ ಸಾಂಗ್‌ಲ್ಯಾ ನಂತರ್ ಶಿಶಾವ್ನಿ ಫುಕುನ್ ಪವಿತ್ರಾತ್ಮ ಗೇವಾ.
JOH 20:23 ತುಮಿ ಕುನಾಚ಼ ಪಾಪ್ ಮಾಪ್ ಕರ್ತಾಸಾ ತ್ಯಂಚ಼ ಪಾಪ್ ಮಾಪ್ ವ್ಹನಾರ್ ತುಮಿ ಕುನಾಚ಼ ಪಾಪ್ ಮಾಪ್ ಕರೀತ್ನಾಹಿಸಾ ತ್ಯಂಚಿ ಪಾಪ ಮಾಪ್ ವ್ಹಯಿತ್ ನಾಹಿತ ಮನ್ಹುನ್ ಸಾಂಗ್ತೊ.
JOH 20:24 ಯೇಸು ಆಲಾ ತವಾ ದಿದುಮ್ ಮಂಥ್ಯಾಲಾ ತೊಮ್ ಬಾರಾಜಾ಼ನ್ ಶಿಶಾಂಚೆ ಸಂಗ ನವ್ಥಾ.
JOH 20:25 ಬಾಕಿಚ಼ ಶಿಶಾ ತೊಮಾಲಾ, “ಆಮಿ ಪ್ರಭುಲಾ ಬಗ್ಲಾ ಮನ್ಹುನ್ ಸಾಂಗ್‍ತ್ಯಾತ ತೊಮಾ ತ್ಯಚಾ ಹಾತಾನಾ ಮ್ಯಾರಲ್ಯಾಲ್ಯಾ ಮೊಳಾಚಾ಼ ಘಾವ್ ಮಿ ಬಗುನ್ ತ್ಯಾತ್ ಮಾಜ಼ ಬ್ವಾಟ್ ಥಿವಿ ಪರೇತ್ ಆನಿ ತ್ಯಚೆ ಕುಸಿತ್ ಮಾಜಾ಼ ಹಾತ್ ಥಿವುನ್ ಬಗಿ ಪರೇತ್ ಮಿ ತ್ಯಚಿವ ಇಸ್ವಾಸ್ ಥಿವಿತ್ ನಾಹಿ. ಮನ್ಹುನ್ ಸಾಂಗ್ತೊ.
JOH 20:26 ಯೊಕ್ ಆಠಾವ್ಡಾ ಜಾ಼ಲ್ಯಾವ ಶಿಶಾ ಯಕಾ ಗರ‍್ಹಾತ್ ಯಂಗ್ದಾಸ್ ಜ಼ಮ್ಲ. ತೊಮಾಬಿ ತ್ಯಚಿ ಸಂಗ ಹುತ್ತಾ. ದಾರ ಜಾಕ್ಲಿ ಹುತ್ತಿತ. ತವಾ ಯೇಸುನಿ ಯವುನ್ ತ್ಯಚೆ ಮದಿ ಉಬಾರಾಹುನ್ ತ್ಯನಾ, ಸಮಾದಾನ್ ತುಮ್ಚಿಪ ರಾಹುನಿ ಮನ್ಹುನ್ ಸಾಂಗ್ತೊ.
JOH 20:27 ಮಂಗ್ ಯೇಸುನಿ ತೊಮಾಲಾ, ತುಜ಼ ಬ್ವಾಟ್ ಹಿತ ಗ್ಯಾಲ್. ಮಾಜ಼ ಹಾತ್ ಬಗ್. ತುಜಾ಼ ಹಾತ್ ಮಾಜೆ ಕುಸಿಪ ಲ್ಯಾವ್. ಅನ್ಮಾನ್ ಯಯಾಚೆ ಆಂದಿ ಇಸ್ವಾಸ್ ತೆವ್ ಮನ್ಹುನ್ ಸಾಂಗ್ತೊ.
JOH 20:28 ತೊಮಾ ಯೇಸುಲಾ, ಮಾಜಾ ಪ್ರಭು, ಮಾಜಾ ದೇವಾ ಮನ್‍ಲ್ಹಾ.
JOH 20:29 ಯೇಸು ತೊಮಾಲಾ ತು ಮನಾ ಬಗ್ಲಾಸ್ ಮನ್ಹುನ್ ಇಸ್ವಾಸ್ ತೆವ್ಲಾಸ್ ಮನಾ ಬಗಾಚೆ ಆಂದಿ ಇಸ್ವಾಸ್‍ ಥೆವ್ನಾರಿ ಖರ‍್ಯಾನಿ ಬರಿ ಮನ್ಲಾ.
JOH 20:30 ಯೇಸುನಿ ಆಜು಼ನ್ ದುಸ್ರಿ ಚಮತ್ಕಾರಾಚಿಕಾಮ ಆಪ್‍ಲ್ಯಾ ಶಿಶಾಂಚೆ ಮೊರ‍್ಹ ಕೆಲ್ಯಾತ. ತಿ ಹ್ಯಾ ಪುಸ್ತಕಾತ್ ಲಿವ್ಲಿನಾಹಿತ.
JOH 20:31 ಫನ್ ತ್ಯಲಾ ಯೇಸು ಕ್ರಿಸ್ತ ದೇವಾಚಾ಼ ಲ್ಯೊಕ್ ಮನ್ಹುನ್ ತುಮಿ ಇಸ್ವಾಸ್ ಥೆವಾಯಾ ವ್ಹಯಿಸಾ ತುಮ್ಚಾ ಇಸ್ವಾಸಾನಿ ಶಾಶ್ವತ್ ಜೀವ್ ಗಿಹ್ಯಾ ವ್ಹಯಿಸಾ ಮನ್ಹುನ್ ಹ್ಯ ಲಿವ್‌ಲ್ಯಾ.
JOH 21:1 ಮಂಗ್ ಯೇಸು ಆನಿ ಯಂಗ್ದಾ ಆಪ್‌ಲ್ಯಾ ಶಿಶಾನಾ ತಿಬೇರಿಯ ಗಲಿಲಾಯ್ ತಳಿಪ ದಿಸ್ಲಾ.
JOH 21:2 ಥೊಡ ಶಿಶಾ ಯಂಗ್ದಾಸ್ ಜ಼ಮ್ಲ ತೇ ಕೊನ್ ಮಂಜೆ ಸಿಮೊನ್ ಪೇತ್ರ ದಿದುಮ್ ನಾವಾಚಾ಼ ತೊಮ ಗಲಿಲಾಯಾತಲ್ಯಾ ಕಾನಾ ಗಾವಾತ್ಲಾ ನತಾನಿಯೇಲ್ ಜೆಬೆದಾಯಾಚ಼ ದೊಗ ಪ್ಯೊರ್ಗ ಆನಿ ದೊಗ ಶಿಶಾ.
JOH 21:3 ಪೇತ್ರಾ ತ್ಯನಾ ಮಿ ಮಾಸ ದರಾಯಾ ಜಾ಼ತ್ಯೊ ಮನ್ಲಾ. ರಾಯ್‌ಲ್ಯಾಲ ಶಿಶಾ ಆಮಿ ತುಮ್ಚಿ ಸಂಗ ಯತಾವ್ ಮನ್ಹುನ್ ಸಾಂಗ್‌ತ್ಯಾತ. ತವಾಸ್ ಶಿಶಾ ಸಗ್ಳ ಗೇಲ ವ್ಹಡಿತ್ ಚ಼ಡ್ಲ. ತ್ಯಂಚಾನಿ ರ‍್ಯಾತ್‌ ಸಾರಿ ಜಾ಼ಳಿ ಗ್ಯಾತ್ಲಿತ ಫನ್ ಯೊಕ್ ಮಾಸಾಬಿ ಗಾವ್ಲಾ ನಾಹಿ.
JOH 21:4 ತವಾ ಸಕಾಳಚ಼ಾ ಯೇಸು ದುರ್ ಉಬಾರಾಯಲ್ಯಾಲಾ ಬಗ್ಲಾ ಫನ್ ತ್ಯೊಸ್ ಯೇಸು ಮನ್ಹುನ್ ಶಿಶಾನಾ ವಳಾಕ್ಲಾ ನಾಹಿ.
JOH 21:5 ತವಾ ಯೇಸುನಿ ಆಪ್‌ಲ್ಯಾ ಶಿಶಾನಾ ಸೊಪ್‌ತ್ಯಾನು ತುಮಾನಾ ಮಾಸ ಗಾವ್ಲ ಕ್ಯಾ? ಮನ್ಹುನ್ ಇಚಾರ್ಲ. ಶಿಶಾಂಚಾನಿ ನಾಹಿ. ಮನ್ಹುನ್ ಉತ್ತರ್ ದಿಲಾ.
JOH 21:6 ಯೇಸು ತುಮ್ಚೆ ವ್ಹಡಿಚೆ ಉಜ್‍ವ್ಯಾಂಗ್ನಿ ತುಮ್ಚಿ ಜಾ಼ಳಿ ಗಾಲ್ಹಾ ತಿಥ ಥೊಡ ಮಾಸ ಗಾವ್ತಿಲ ಮನ್ಹುನ್ ಸಾಂಗ್ಲ ಶಿಶಾಂಚಾನಿ ತಸಸ್ ಕೆಲ ಖುಬ್ ಮಾಸ ಗಾವ್ಲ ಮನ್ಹುನ್ ತ್ಯನಾ ವ್ಹಡಿತ್ ಗಿಹ್ಯಾ ಗಾವ್ಲ ನಾಹಿತ.
JOH 21:7 ಯೇಸುಚಾ಼ ಮಾಯಾಚಾ಼ ಶಿಶಾ ಪೇತ್ರಾಲಾ ತ್ಯೊ ಮಾನುಸ್ ಪ್ರಭು ಮನ್ಹುನ್ ಸಾಂಗ್ಲ ತವಾಸ್ ಪೇತ್ರಾನಿ ಆಪ್ಲಿ ಆಂಗಿ ಗಾಲ್ಹುನ್ ಪಾನ್ಯಾತ್ ಉಡಿಮ್ಯಾರ್ಲಿ ಪೇತ್ರಾನಿ ಆಪ್ಲಿ ಆಂಗಿ ಕ್ಯಾಡ್ಲಿ ಹುತ್ತಿ.
JOH 21:8 ಉರ್ಲ್ಯಾಲ ಶಿಶಾ ವ್ಹಡಿತ್ನಿ ದುರ್ ಗೇಲ ತ್ಯಂಚಾನಿ ಜಾ಼ಳಿ ಬರ‍್ಹುನ್ ಮಾಶಾನಾ ದರವ ವಡುನ್ ನೇಲ್ಹ ತೇ ದರಪ್ನಿ ಖುಬ್ ದುರ್ ನವ್ಥ ಜ಼ವಜ಼ವಳ್ ತಿನ್ಸೆ ಫುಟ್ ದುರ್ ಹುತ್ತ.
JOH 21:9 ಶಿಶಾ ವ್ಹಡಿತ್ನಿ ಉತ್ರುನ್ ದರವ ಗೇಲ ತವಾ ಇಸ್‍ಥ್ಯಾಚ಼ ಇಂಗಾಳ್ ಬಗ್ಲ ಇಸ್‍ಥ್ಯಾವ ಮಾಸ ಹುತ್ತ ಆನಿ ಥೊಡ್ಯಾ ಬಾಖರ‍್ಯಾ ತಿಥ ಹುತ್ಯಾ.
JOH 21:10 ಮಂಗ್ ಯೇಸುನಿ ತುಮಿ ದರ್ಲ್ಯಾಲ್ಯಾ ಮಾಶಾತ್ಲ ಥೊಡ ಆನಾ ಮನ್ಹುನ್ ಸಾಂಗ್ತೊ.
JOH 21:11 ಸಿಮೊನ್ ಪೇತ್ರಾ ವ್ಹಡಿತ್ ಜಾ಼ವುನ್ ಜಾ಼ಳ ದರಕ್ಡ ವಡುನ್ ಆಂತೊ ಜಾ಼ಳ ಮೊಟ್ಯಾ ಮಾಶಾಂಚಾನಿ ಬರ್ಲ ಹುತ್ತ, ತ್ಯಾತ್ ಯಕ್ಸೆ ಪನ್ನಾಸಾವ ತೀನ್ ಮಾಸ ಹುತ್ತ. ತೇ ಖುಬ್ ಜ಼ಡ್ ಜಾ಼ಲ ತರಿ ಜಾ಼ಳ ಫಾಟ್ಲ ನಾಹಿ
JOH 21:12 ಯೇಸುನಿ ತ್ಯನಾ ಯವುನ್ ಜೇವಾನ್ ಖಾವಾ ಮನ್ಹುನ್ ಸಾಂಗ್ತೊ ಶಿಶಾತ್‌ಲ್ಯಾ ಯಕಾನಿಬಿ ತು ಕೊನ್ ಮನ್ಹುನ್ ತ್ಯಲಾ ಇಚಾರ್ಲ ನಾಹಿ ತ್ಯನಾ ತ್ಯೊ ಪ್ರಭು ಮನ್ಹುನ್ ಠಾವಾ ಹುತ್ತಾ.
JOH 21:13 ಯೇಸುನಿ ಜ಼ವಳ್ ಯವುನ್ ಬಾಕ್ರಿ ಗಿಹುನ್ ತ್ಯನಾ ದಿಲ್ಯಾ ತ್ಯನಿ ಮಾಸಬಿ ಗಿಹುನ್ ತಸಸ್ ಕೆಲ.
JOH 21:14 ಯೇಸುನಿ ಮೆಲ್ಯಾಲ್ಯಾತ್ನಿ ಉಠುನ್ ನಂತರ್ ಆಪ್‌ಲ್ಯಾ ಶಿಶಾನಾ ದಿಸಲ್ಯಾಲಾ ಹ್ಯ ತಿನ್ವೆ ಖೆಪಾ.
JOH 21:15 ತೇ ಜೀವುನ್ ಜಾ಼ಲ್ಯಾ ನಂತರ್ ಯೇಸುನಿ ಸಿಮೊನ್ ಪೇತ್ರಾಲಾ ಯೊಹಾನಾಚಾ ಲೇಕಾ ಸಿಮೊನಾ ಹಿತ್ತ ಆಸ್‌ಲ್ಯಾಲ ಹೆ ಮಾಜಿ ಮಾಯಾ ಕರಾಚೆ ಆಂದಿ ತು ಮಾಜಿ ಮಾಯಾ ಕರ್ನಾರ್ ಕ್ಯಾ? ಮನ್ಹುನ್ ಇಚಾರ್ತೊ ಪೇತ್ರಾನಿ ವ್ಹಯ್ ಪ್ರಭು ಮಿ ತುಜಿವ ಮಾಯಾ ಥೆವ್ಲೆ ಮನ್ಹುನ್ ತುಲಾ ಠಾವ ಹಾ ಮನ್ಲಾ ಯೇಸು ಪೇತ್ರಾಲಾ ಮಾಜಿ ಮೆಂಡ್ರ ಚಾರ್ ಮನ್ಲಾ.
JOH 21:16 ದೊನವ್ಯಾನಿ ಯೇಸುನಿ ಪೇತ್ರಾಲಾ ಯೊಹಾನಾಚಾ ಲೇಕಾ ಸಿಮೊನಾ ತು ಮಾಜಿ ಮಾಯಾ ಕರ್ತ್ಯೊಸ್ ಕ್ಯಾ ಮನ್ಹುನ್ ಇಚಾರ್ಲ. ಪೇತ್ರಾನಿ ವ್ಹಯ್ ಪ್ರಭು ಮಿ ತುಜಿವ ಮಾಯಾ ಥೆವ್ಲೆ ಮನ್ಹುನ್ ತುಲಾ ಠಾವಿ ಹಾ ಮನ್ಲಾ. ಯೇಸು ಪೇತ್ರಾಲಾ ಮಾಜಿ ಮೆಂಡ್ರ ರ‍್ಯಾಕ್ ಮನ್ಲಾ.
JOH 21:17 ಯೇಸು ತೀನ್‍ವ್ಯಾನಿ ಯೊಹಾನಾಚಾ ಲೇಕಾ ಸಿಮೊನಾ ತು ಮಾಜಿ ಮಾಯಾ ಕರ್ತೊಸ್ ಕ್ಯಾ ಮನ್ಹುನ್ ಇಚಾರ್ತೊ. ಯೇಸುನಿ ತು ಮಾಜಿ ಮಾಯಾ ಕರ್ತೊಸ್ ಕ್ಯಾ ಮನ್ಹುನ್ ತೀನ್ ಖೆಪಾ ಇಚಾರ್ಲ ಮನ್ಹುನ್ ಪೇತ್ರಾಲಾ ದುಖ್ ಜಾ಼ಲ ಪೇತ್ರಾನಿ ಪ್ರಭು ತುಲಾ ಸಗ್ಳ ಠಾವ ಹಾ ಮಿ ತುಜಿವ ಮಾಯಾ ಥೆವ್ಲೆ ಮನ್ಹುನ್ ತುಲಾ ಠಾವಿ ಹಾ ಮನ್ಲಾ ಯೇಸುನಿ ಪೇತ್ರಾಲಾ ಮಾಜಿ ಮೆಂಡ್ರ ಚಾರ್.
JOH 21:18 ಮಿ ತುಲಾ ಖರ ಸಾಂಗ್ತೊ. ತು ಪ್ಯೊರ್ಗಾ ಆಸ್ಥಾನಾ ಕಂಬಾರ್ ಬಾಂದುನ್ ತುಲಾ ಮನ್ ಹಾ ತಿಕ್ಡ ಗೇಲಾಸ್ ಫನ್ ತು ಮಾಥಾರಾ ಜಾ಼ಲಾಸ್ ತವಾ ತುಜ಼ ಹಾತ್ ಪಗಳ್ನಾರ್ ಆನಿ ದುಸ್ರಾ ಯೊಕ್ ತುಜಿ ಕಂಬಾರ್ ಬಾಂದುನ್ ತುಲಾ ಮನ್ ನಾಹಿ ತಿಕ್ಡ ಚಾ಼ಲ್ವಿತ್ ನೇನ್ಹಾರ್ ಮನ್ಹುನ್ ಸಾಂಗ್ತೊ
JOH 21:19 ದೇವಾಚ಼ ನಾವ್ ಮೈಮಾ ವ್ಹಯಾ ಪೇತ್ರಾ ಕಸಾ ಮರ್ನಾರ್ ಮನ್ಹುನ್ ದಾವಾಯಾ ಯೇಸುನಿ ಆಸ ಸಾಂಗ್ಲ ನಂತರ್ ಯೇಸು ಪೇತ್ರಾಲಾ ಮಾಜಿ ಸಂಗ ಯೇ ಮನ್ಲಾ.
JOH 21:20 ಪೇತ್ರಾನಿ ಮಾಗಾರ ಪರ್ತುನ್ ಬಗ್ಲ ತವಾ ಯೇಸುಚೆ ಮಾಯೆಚಾ಼ ಶಿಶಾ ಆಪ್ಲೆ ಮಾಗ್ನಿ ಚಾ಼ಲತ್ ಯತ್ಯಾಲಾ ಬಗ್ಲಾ ರ‍್ಯಾಚಾ಼ ಜೇವ್ನಾಚಾ ಯಳಾಲಾ ವಾಕುನ್ ಪ್ರಭು ತುಜಾ಼ ಘಾತ್ ಕರ್ತ್ಯಾಲಾ ಕೊನ್ ಮನ್ಹುನ್ ಇಚಾರ್ತೊ ಹ್ಯೊ
JOH 21:21 ಪೇತ್ರಾನಿ ಆಪ್ಲೆ ಮಾಗ್ನಿ ಯತ್ಯಾಲಾ ಹ್ಯಾ ಶಿಶಾಲಾ ಬಗುನ್ ಯೇಸುಲಾ ಪ್ರಭು ಹ್ಯಚಿ ಗ್ಯೊಸ್ಟ್ ಕ್ಯಾ ಮನ್ಹುನ್ ಇಚಾರ್ತೊ.
JOH 21:22 ಯೇಸುನಿ ಮಿ ಯಯಿ ಪರತ್ ತ್ಯೊ ಜಿತ್ತಾ ರಾಹ್ಯಾ ವ್ಹಯಿ ಮನ್ಹುನ್ ಮಾಜ಼ ಮನ್ ಜಾ಼ಲ್ಹತ ತ್ಯನಿ ತುಲಾ ಕ್ಯಾ? ತು ಮಾಜೆ ಮಾಗ್ನಿಯೆ ಮನ್ಹುನ್ ಉತ್ತರ್ ದಿಲಾ.
JOH 21:23 ಆಸ ಹಿ ಬಾತ್ನಿ ಯೇಸುಂಚಾ ಶಿಶಾಂಚೆ ಮದ್ದಿಪಗಾಳ್ಳಿ ಹ್ಯೊ ಬಾಹು ಮರ್ನಾರ್ನಾಹಿ ಮನ್ಹುನ್ ನವ್ಹ ಮನಾ ಮನ್ ಆಸಲ್ಯಾವ ಮಿ ಯಯಿ ಪರತ್ ಹ್ಯಿ ಜಿತ್ತಿ ರಾನ್ಹಾರ್ ತ್ಯನಿ ತುಮಾನಾ ಕ್ಯಾ.
JOH 21:24 ಹ್ಯಾ ಗುಶ್ಟಿ ಲಿವ್ನಾರಾ ಆನಿ ಹ್ಯಚೆ ಗುಶ್ಟಿತ್ ಸಾಕ್ಷಿ ಸಾಂಗ್‌ತ್ಯಾಲಾ ಶಿಶಾ ತ್ಯೊಸ್ ತ್ಯನಿ ಸಾಂಗ್‌ಲ್ಯಾಲ ಖರ ಮನ್ಹುನ್ ಆಮಾನಾ ಠಾವ ಹಾ.
JOH 21:25 ಯೇಸುನಿ ಆಸ್ಲಿ ಖುಬ್ ಕಾಮ ಕಿಲಿತ ತ್ಯಾತ್ಲಿ ಯಾಕ್ ಯಾಕ್ ಲಿವಾಚ಼ ಜಾ಼ಲ್ಯಾವ ಲಿವ್‌ಲ್ಯಾಲಿ ಪುಸ್ತಕ ಸಗ್ಳಿ ದುನೆತ್ ಮಾವಚಿ ನವ್ಥಿತ ಮನ್ಹುನ್ ಮಿ ಯವಸ್ತೊ.
ACT 1:1 ಮಾಯೆಚಾ ತಿಯೊಪಿಲಾ, ಯೆಸುನಿ ಕೆಲ್ಯಾಲ್ಯಾ ಕಾಮಾಂಜೆ ಗುಸ್ಟಿತ್ ಆನಿ ದಿಲ್ಯಾಲ್ಯಾ ಶಿಕ್ಷೆನಾಚೆ ಗುಸ್ಟಿತ್ ಪರತೆಕ್ ಯಾಕ್ ಮಿ ಮಾಜಾ ಪೈಲ್ಯಾ ಪುಸ್ತಕಾತ್ ಲಿವ್‍ಲ್ಯಾ.
ACT 1:2 ತ್ಯನಿ ಸ್ವರ್ಗಾತ್ ನೆಲ್ಯಾಲ್ಯಾ ದಿಸಾಪರೇತ್ ಆನಿ ಆಪ್ಲ ಅಪೊಸ್ತಲ್ ಮನ್ಹುನ್ ನಿವ್ಡುನ್ ಗೆತಲ್ಯಾಲ್ಯಾನಾ ಪವಿತ್ರಾತ್ಮಾಚಾ ಬಳಾನಿ ಸಿಕಿವ್ಲ.
ACT 1:3 ಹಿ ತ್ಯಚಾ ಮರ್ನಾಚೆ ನಂತರ್ ಗಡ್‌ಲ್ಯಾಲಿ ಖನ್ಕತ್. ಆಪ್ನು ಜಿತ್ತಾ ಆಸ್‌ಲ್ಯಾಲಾ ತ್ಯನಿ ಅಪೊಸ್ತಲಾನಾ ದಾವುನ್ ದಿಲ. ಆನಿ ಬಳಾಚಿ ಕಾಮ ಖುಬ್ ಕರುನ್ ತೀ ದ್ಯಾವ್ಲಿತ. ಯೇಸು ಜಿತ್ತಾ ವ್ಹವುನ್ ಆಲ್ಯಾ ನಂತರ್ ಚಾಳಿಸ್ ದಿಸಾತ್ ಅಪೊಸ್ತಲಾಂಚಾನಿ ತ್ಯಲಾ ಖುಬ್ ಖೆಪಾ ಬಗ್ಲಾ. ಯೇಸುನಿ ದೇವಾಚಾ ರಾಜಾಚೆ ಗುಶ್ಟಿತ್ ಅಪೊಸ್ತಲಾಂಚೆ ಸಂಗ ಬೊಲ್ಲಾ.
ACT 1:4 ಯಂಗ್ದಾ ಯೇಸು ತ್ಯಂಚಿ ಸಂಗ ಜೇವಾನ್ ಖಾತಾನಾ ಯೇರುಸಲೇಮ್ ಸುಡುನ್ ಜಾ಼ಯಾಚ಼ ನಾಹಿ ಮನ್ಹುನ್ ತ್ಯನಾ ಆಜ್ಞಾ ದಿಲಿ. “ಬಾನಿ ತುಮಾನಾ ಯೊಕ್ ಸಬ್ದ ದಿಲ್ಯಾ ಹ್ಯಚೆ ಗುಶ್ಟಿತ್ ತುಮಿ ಆಂದಿಸ್ ಐಕ್‌ಲ್ಯಾಸಾ ಹ್ಯಾ ಸಬ್ದಾಚ಼ ವರ್ದಾನ್ ಗಿಹ್ಯಾಸಾಟಿ. ಯೆರುಸಲೇಮಿತುಸ್ ರಾಖಿತ್ ರಾವ್ಹಾ.
ACT 1:5 ಯೊಹಾನಾನಿ ಲೊಕಾನಾ ಪಾನ್ಯಾನಿ ಬಾಪ್ತಿಸ್ಮಾ ದಿಲಿ, ಫನ್ ಆನಿ ಥೊಡ್ಯಾ ದಿಸಾತುಸ್ ತುಮಾನಾ ಪವಿತ್ರಾತ್ಮಾನಿ ಬಾಪ್ತಿಸ್ಮಾ ವ್ಹಯಿಲ್” ಮನ್ಹುನ್ ತ್ಯನಿ ಸಾಂಗ್ಲ.
ACT 1:6 ಅಪೊಸ್ತಲ್ ಯಕಿಕ್ಡ ಜ಼ಮ್ಲ ತವಾ, ತ್ಯಂಚಾನಿ ಯೆಸುಲಾ, “ಪ್ರಭು, ತು ಇಸ್ರಾಯಲ್ ಲೊಕಾನಾ ಆನಿಕ್ ತ್ಯಂಚ಼ ರಾಜ ದೇನಾರ್ ತ್ಯ ಹ್ಯಾ ಕಾಲಾತುಸ್ ಕ್ಯಾ? ಮನ್ಲಾ.
ACT 1:7 ಯೇಸುನಿ ತ್ಯನಾ, “ದೀಸ್ ಆನಿ ಯೊಳ್ ಥರವಾಚಾ಼ ಹುಕುಮ್ ಆಸ್‌ಲ್ಯಾಲಾ ಬಾಲಾ ಯಕ್‌ಲ್ಯಾಲಾಸ್. ತುಮಿ ತ್ಯ ಸಮಜು಼ನ್ ಗಿಹ್ಯಾ ವ್ಹಯಿತ್ನಾಹಿ.
ACT 1:8 ಫನ್ ಪವಿತ್ರಾತ್ಮ ತುಮ್ಚಿವ ಆಲಕಿ ತುಮಾನಾ ಬಳ್ ಯವುನ್ ಯೇರುಸಲೇಮಿತ್ಬಿ ಸಗ್ಳೆ ಯುದಾಯಾತ್ಬಿ ಸಮಾರ‍್ಯಾತ್ಬಿ ಆನಿ ಧರ್ಥಿವ ಸಗ್ಳಿಕ್ಡ ಸಾಕ್ಷಿ ವ್ಹವುನ್ ಸರ್ತ್ಯಾ ಪರತ್ ರಾನ್ಹಾರ್” ಮನ್ಲಾ.
ACT 1:9 ಯೇಸುನಿ ಹ್ಯಾ ಖನ್ಕತಿ ಅಪೊಸ್ತಲಾನಾ ಸಾಂಗ್‌ಲ್ಯಾ ನಂತರ್ ಅಪೊಸ್ತಲ್ ಬಗ್‌ತ್ಯಾಲ ಆಸ್ಥಾನಾಸ್ ಆಬ್ಳಾತ್ ಉಚ಼ಲುನ್. ಢಘಾನಿ ತ್ಯಲಾ ಜಾ಼ಖುನ್ ಗೆತಲ್ಯಾಲ್ಯಾನಿ ತ್ಯಂಚಾನಿ ತ್ಯಲಾ ಬಗಾಯಾ ಜಾ಼ಲ್ಹ ನಾಹಿ.
ACT 1:10 ಯೇಸು ಜಾ಼ತಾನಾ ಅಪೊಸ್ತಲ್ ಅಬ್ಳಾಕ್ಡಸ್ ಬಗಿತ್ ಹುತ್ತ. ತವಾ ಪಾಂಡ್ರ ಕಪ್ಡ ಗ್ಯಾತ್‌ಲ್ಯಾಲ ದೊಗ ಗಡಿ ಪಾಟ್ನ ತ್ಯಂಚಿಪ ಉಬ ರಾಯ್ಲ,
ACT 1:11 “ಗಲಿಲಾಯಾತಲ್ಯಾನು, ತುಮಿ ಕಾ ಆಬಾಳುಸ್‍ ಬಗಿತ್ ರಾಯ್‌ಲ್ಯಾಸಾ? ಯೇಸು ತುಮ್ಚಾ ಡೊಳ್ಯಾ ಮೊರ‍್ಹ ಸ್ವರ್ಗಾತ್ ಕಸಾ ಉಚ್ಲು಼ನ್ ಗೇಲಾ ತಸಾಸ್ ಪರ್ತುನ್ ಆನಿ ಯನಾರ್” ಮನ್ಹುನ್ ಸಾಂಗ್ಲ.
ACT 1:12 ಮಂಗ್ ಅಪೊಸ್ತಲ್ ಆಲಿವ್ ಜಾ಼ಢಾಂಚಾ ಗುಢ್ಯಾತ್ನಿ ಯೆರುಸಲೇಮಿತ್ ಪರ್ತುನ್ ಗೇಲ. ಹ್ಯಾ ಗುಢ್ಯಾಲಾ ಆನಿ ಯೇರುಸಲೇಮಿಲಾ ಜ಼ವ ಜ಼ವಳ್ ಆರ್ದಾ ಮೈಲ್ ಫರಕ್ ಹಾ.
ACT 1:13 ಅಪೊಸ್ತಲ್ ಪೆಠತ್ ಆಪ್ಲೆ ರಾವ್ಠಿವ ಗೇಲ. ತೇ ಮಾಳಿವ ಹುತ್ತ. ತೇ ಅಪೊಸ್ತಲ್ ಕಚ಼ ಮಂಜೆ: ಪೇತ್ರಾ, ಯೊಹಾನ್, ಯಾಕೊಬ್ ಆನಿ ಆಂದ್ರೆಯ, ಪಿಲಿಪ, ತೊಮ, ಬಾರ್ತೊಲೊಮಾಯ, ಮತ್ತಾಯ, ಅಲ್ಪಾಯಾಚಾ಼ ಲ್ಯೊಕ್ ಯಾಕೊಬ್ ದೇಶೆಚಾ಼ ಅಭಿಮಾನ್ ಆಸ್‌ಲ್ಯಾಲಾ ಸಿಮೊನ್ ಆನಿ ಯಾಕೊಬಾಚಾ಼ ಲ್ಯೊಕ್ ಯುದ್.
ACT 1:14 ಅಪೊಸ್ತಲ್ ಸಗ್ಳ ಯಕಿಕ್ಡ ಜ಼ಮ್ಲ ತೇ ಯಕಾಸ್ ಮನಾನಿ ಚು಼ಕ್ವಾಚೆ ಆಂದಿ ಮಾಗ್ನ ಕರೀತ. ಥುಡಿ ಬ್ಯಾಯ್ಕಾಮಾನ್ಸ ಯೇಸುಚಿ ಆಯಿ ಮರಿಯಾ ಆನಿ ಬಾಹು ಅಪೊಸ್ತಲಾಂಚೆ ಸಂಗ ಹುತ್ತ.
ACT 1:15 ಥೊಡ ದೀಸ್ ಜಾ಼ಲ್ಯಾ ನಂತರ್ ಇಸ್ವಾಸಿಂಚಿ ಮಂಡಳಿ ಜ಼ಮ್ಲಿ. ತಿಥ ಜ಼ವಳ್ ಜ಼ವಳ್ ಯಕ್ಸೆ ಈಸ್ ಲೊಕ ಹುತ್ತಿತ. ಪೇತ್ರಾ ಉಬಾರಾಹುನ್ ಆಸಾ ಮನ್ಲಾ.
ACT 1:16 “ಬನ್ಹಿ ಬಾವ್ಹಾನು, ಪವಿತ್ರಾತ್ಮಾನಿ ದಾವಿದಾಸಂಗ ಪವಿತ್ರ ಪುತಿಕಾತ್ ಆಂದಿ ಸಾಂಗ್‌ಲ್ಯಾಲ್ಯಾ ಖನ್ಕತಿ ವ್ಹಯಾ ವ್ಹಯಿ ಜಾ಼ಲ್‌ಥ್ಯಾ. ಆಮ್ಚಾ ಸ್ವತಾಚಾ ಮೆಳ್ಯಾತ್ಲಾ ಯೊಕ್‌ ಜಾ಼ಲ್ಯಾಲ್ಯಾ ಯುದಾಚೆ ಗುಶ್ಟಿತ್ ದಾವಿದಾನಿ ಸಾಂಗ್‌ಲ್ಯಾ. ಯುದಾನಿ ಆಮ್ಚಿ ಸಂಗ ಸೇವೆ ಕಿಲಿ.
ACT 1:17 ತ್ಯೊ ಆಮ್ಚಾ ಹಿಂಡಾತ್ಲಾ ಜಾ಼ಲ್ತಾ ಆನಿ ಆಮ್ಚೆ ಸೇವೆಚಾ ಕಾಮಾತ್ ನಿವಡ್‌ಲ್ಯಾಲಾ ಜಾ಼ಲ್ಥಾ.”
ACT 1:18 ಹ್ಯ ಮೊಸಾಚ಼ ಕಾಮ್ ಕರಾಯಾ ಯುದಾಲಾ ಪೈಸ ದಿಲ್ತ. ತ್ಯಾ ಪೈಸ್ಯಾನಿ ತ್ಯಲಾ ಯಾಕ್ ಶಾತ್ ಗೆತ್ಲ ಹುತ್ತ. ಫನ್ ಯುದ್ ಡುಯಿ ಖಾಲ್ ವ್ಹವುನ್ ಪಡ್ಲಾತವಾ ಪ್ವಾಟ್ ಫುಠುನ್ ಗೇಲ. ತ್ಯಚಿ ಆತ್ಡಿ ಸಗ್ಳಿ ಬಾಹಿರ್ ಆಲಿತ.
ACT 1:19 ತ್ಯಚೆ ಗುಶ್ಟಿತ್ ಯೇರುಸಲೇಮಿತ್‌ಲ್ಯಾನಾ ಸಗ್ಳ ಸಮಾಜ಼್ಲ. ಮನ್ಹುನ್ ತ್ಯಂಚಾನಿ ತ್ಯಾ ಶೆತಾಲಾ ಅಕೆಲ್ದಮಾ ಮನ್ಹುನ್ ನಾವ್ ಥೆವ್ಲ. ತ್ಯಂಚೆ ಬಾಶೆತ್ ಅಕೆಲ್ದಮಾ ಮಂಜೆ ‘ರಕ್ತಾಚ಼ ಶಾತ್’ ಮನ್ಹುನ್ ಆರ್ಥ.
ACT 1:20 ತ್ಯಚ಼ ಘರ್ ನಾಸ್ ವ್ಹವುನಿ, ತ್ಯಾತ್ ಕುನಿ ರಾಹುನಾಹಿ ಆನಿ ತ್ಯಚ಼ ಕಾಮ್ ದುಸ್‍ರ‍್ಯಾಲಾ ವ್ಹವುನಿ ಆಸ ಕಿರ್ತನ್ ಗ್ರಂಥಾತ್ ಲಿವ್‍ಲ್ಯಾ.
ACT 1:21 “ಮನ್ಹುನ್ ದುಸ್ರಾ ಯೊಕ್ ಆಮ್ಚಿ ಸಂಗ ಮಿಳುನ್, ಪ್ರಭು ಜಾ಼ಲ್ಯಾಲಾ ಯೇಸು ಆಮ್ಚಿಪ ಆಸ್‌ಲ್ಯಾಲ್ಯಾ ಕಾಲಾತ್ ತ್ಯೊ ಆಮ್ಚಾ ಮೆಳ್ಯಾತ್ಲಾ ರಾಹ್ಯಾ ವ್ಹಯಿ.
ACT 1:22 ಯೊಹಾನಾನಿ ಬಾಪ್ತಿಸ್ಮಾ ದಿಯಾ ಸುರು ಕೆಲ್ಯಾಲೆ ದರ್ನಿ ಯೇಸು ಆಮ್ಚಿಪ್ನಿ ಸ್ವರ್ಗಾತ್ ನಿಹಿಪರ‍್ಯಾತ್ ತ್ಯೊ ಆಮ್ಚಿ ಸಂಗ ರಾಯ್‌ಲ್ಯಾಲಾ ರಾಹ್ಯಾ ವ್ಹಯಿ ಕಾ ಮಂಜೆ, ತ್ಯಂಚಾತ್ಲಾ ಯೊಕ್ ಯೇಸು ಮರುನ್ ಜಿತ್ತಾ ಜಾ಼ಲ್ಯಾಲ್ಯಾಲಾ ವಳಕ್ ವ್ಹವುನ್ ರಾಹ್ಯಾ ವ್ಹಯಿ. ”
ACT 1:23 ಅಪೊಸ್ತಲಾಂಚಾನಿ ದೊಗಾನಾ ನಿವ್ಡುನ್ ಮಂಡಳಿಚೆ ಮೊರ‍್ಹ ಉಬಕೆಲ. ಯೊಕ್ ಬಾರ್ಸೆಬ ಮಂಥ್ಯಾಲಾ ಯೊಸೆಪ್. ಹ್ಯಲಾ ಯುಸ್ತ್ ಮನ್ಹುನ್ ಹಾಕ್ಟಿತಿತ. ಆನಿ ಯೊಕ್ ಮತ್ತಿಯ.
ACT 1:24 ತವಾ ತ್ಯಂಚಾನಿ ಆಸ ಮಾಗ್ನ ಕೆಲ: “ಪ್ರಭು ಸಗ್‌ಳ್ಯಾ ಲೊಕಾಂಚ಼ ಮನ್ ಸಮಜು಼ನ್ ಗೆತಲ್ಯಾಸ್ ಹ್ಯ ಕಾಮ್ ಕರಾಯಾ ಹ್ಯಾ ದೊಗಾತ್‌ಲ್ಯಾ ಕಚಾಲಾ ತು ನಿವಡ್‌ಲ್ಯಾಸ್,
ACT 1:25 ಮನ್ಹುನ್ ಯುದ್ ಅಪೊಸ್ತಲಾಚಾ಼ ಆನಿ ಸೇವೆಚಾ಼ ಜಾ಼ಗಾ ಸುಡುನ್ ಆಪ್ನು ಜಾ಼ಯಾ ವ್ಹಯಿ ಜಾ಼ಲ್ಯಾಲ್ಯಾ ಜಾ಼ಗ್ಯಾವ ಗೆಲಾ. ಪ್ರಭು ತ್ಯಚಾ ಜಾ಼ಗ್ಯಾವ ಅಪೊಸ್ತಲ್ ವ್ಹವುನ್ ಕಚಾಲಾ ಥರ್ವಾವ್ಹಯಿ ಆಮಾನಾ ದ್ಯಾವ್.
ACT 1:26 ಮಂಗ್ ಅಪೊಸ್ತಲಾಂಚಾನಿ ತ್ಯಾ ದೊಗಾತ್‌ಲ್ಯಾ ಯಕಾಲಾ ನಿವ್ಡಾಯಾ ಚೀಟಿ ಗ್ಯಾತ್ಲಿ. ಚೀಟಿ ಮತ್ತಿಯಾಲಾ ಆಲಿ ಮನ್ಹುನ್ ಆಕ್ರಾ ಜ಼ನಾಂಚೆ ಸಂಗ ತ್ಯೊಬಿ ಅಪೊಸ್ತಲ್ ಜಾ಼ಲ್ಹಾ.
ACT 2:1 ಪಂಚಾಶತಮಾನ ಸನಾಚಾ಼ ದೀಸ್ ಆಲಾ ತವಾ ತೀ ಸಗ್ಳಿ ಇಸ್ವಾಸಿ ಲೊಕ ಯಕಿಕ್ಡಸ್ ಮಿಳಾಲಿತ.
ACT 2:2 ತವಾ ಅಬ್ಳಾತ್ನಿ ಯೊಕ್ ಸಬ್ದ ಯಗ್ದಮ್ ಆಲಾ ವಾರಮುಡಿಚೆಗತ್ ತ್ಯೊ ಸಬ್ದ ಹುತ್ತಾ. ತೆ ಬಸ್‌ಲ್ಯಾಲ್ಯಾ ಗರ‍್ಹಾತ್ ಸಗ್‍ಳ್ಯಾ ತ್ಯೊ ಸಬ್ದ ಬರ‍್ಲಾ ಹುತ್ತಾ.
ACT 2:3 ಆನಿ ಯಗ್‌ಳ್ಯಾ ಯಗ್‌ಳ್ಯಾ ವ್ಹಯಿತ್ ಆಸ್‌ಲ್ಯಾಲ್ಯಾ ಇಸ್‌ಥ್ಯಾಚಾ ಜಿಬಿ ಶಾರ್ಕ್ಯಾ ತ್ಯನಾ ದಿಸಲ್ಯಾ, ಆನಿ ಪರತೇಕಾವ ತ್ಯಾ ಯೇಕ್ ಯೇಕ್ ಆಲ್ಯಾ.
ACT 2:4 ತೀ ಸಗ್ಳಿ ಪವಿತ್ರಾತ್ಮಾನಿ ಬರ್‌ಲ್ಯಾಲಿ ಜಾ಼ಲಿತ ಆನಿ ದುಸ್ರೆ ದುಸ್ರೆ ಬಾಶೆತ್ನಿ ಬೊಲಾಯಾ ಲಾಗ್ಲಿತ ಪವಿತ್ರಾತ್ಮಾನಿಸ್ ತ್ಯ ಬಳ್ ತ್ಯನಾ ದಿಲ.
ACT 2:5 ಖುಬ್ ಬಕ್ತಿವಾನ್ ಯೆಹುದಿ ತ್ಯಾ ಯಳಾತ್ ಯೇರುಸಲೇಮಿತ್ ಹುತ್ತ. ಹ್ಯಂಚಿಪ ದುನೆತ್‌ಲೆ ಪರತೇಕ್ ದೇಶೆತ್ನಿ ಆಲ್ಯಾಲಿ ಲೊಕ ಹುತ್ತಿತ.
ACT 2:6 ತ್ಯೊ ಸಬ್ದ ಆಲಾ ತವಾ ಲೊಕ ಸಗ್ಳಿ ಯೇಕ್ ವ್ಹವುನ್ ಯವುನ್ ಪರತೇಕ್ ಜ಼ನ ಆಪ್ಲೆ ಆಪ್ಲೆ ಬಾಶೆತ್ ತೀ ಬೊಲ್‌ತ್ಯಾಲಿ ಬಗು‍ನ್ ಆಜಾಬ್ ಜಾ಼ಲಿತ.
ACT 2:7 ತೇ ಸಗ್ಳ ಆಜಾಬ್ ವ್ಹವುನ್, “ಬಗಾ; ಹೆ ಬೊಲ್‌ತ್ಯಾಲ ಸಗ್ಳ ಗಲಿಲಾಯಾತ್ಲ ನವ್ಹ ಕ್ಯಾ?
ACT 2:8 ಫನ್ ಆಮಿ ಪರತೇಕ್ ಯೊಕ್ ಆಮ್ಚೆ ಆಮ್ಚೆ ಸ್ವತಾಚೆ ಬಾಶೆತ್ ಹೆ ಬೊಲ್‌ತ್ಯಾಲ ಐಕ್‌ತ್ಯಾವ್ ನವ್ಹ, ಹ್ಯ ಕಸ?
ACT 2:9 ಆಮ್ಚಿಪ ಪಾರ್ತಿ, ಮೆದಿ ಆನಿ ಎಲಾಮಿ, ಮೆಸೊಪೊಟೆಮಾ, ಯುದಾಯ್, ಕಪದೊಕ್ಯಾತ್ಲ, ಪೊಂತ್ಯಾತ್ಲ, ಆಶಾ.
ACT 2:10 ಪ್ರಿಜಿಯಾತ್ಲ, ಪಾಂಪಿಲಿಯಾತ್ಲ, ಈಜಿಪ್ಟಾತ್ಲ, ಆನಿ ಸೆರೆನಿಚೆ ಜ಼ವಳ್ ಆಸ್‌ಲ್ಯಾಲ ಲೆಬಿಯಾ ಗಾವಾತ್ಲ ಆನಿ ಆಮ್ಚಾತ್ಲ ಥೊಡ ರೊಮಾತ್ಲ ಹಾತ್ತ.
ACT 2:11 ಯೆಹುದಿ ಆನಿ ಯೆಹುದಿ ಧರ್ಮ ಪ್ಯಾಳ್‌ತ್ಯಾಲಿ ದುಸ್ರಿ ಲೊಕ ಕ್ರೆತಾ ಆನಿ ಅರಬಿ ದೇಶೆತ್ಲಿ ಜಾ಼ಲ್ಯಾಲಿ ಆಮಿ ಆಮ್ಚೆ ಆಮ್ಚೆ ಬಾಶೆತ್ನಿ ಹ್ಯಂಚಾನಿ ದೇವಾಚಾ ಮಹತ್ಕಾರಾಚೆ ಗುಶ್ಟಿತ್ ಸಾಂಗ್‌ತ್ಯಾಲ ಐಕ್‌ಲ್ಯಾ ಮನ್ಲಿತ.
ACT 2:12 ಲೊಕ ಸಗ್ಳ ಗಾಬ್ರುನ್ ಆನಿ ಗುಂದ್ಳುನ್, ಹ್ಯ ಕ್ಯಾ ಆಸಲ್? ಮನ್ಹುನ್ ಯಕಾಮಕಾಲಾ ಇಚಾರಾಯಾ ಲಾಗ್ಲ.
ACT 2:13 ಥೊಡ್ಯಾಂಚಾನಿ ಅಪೊಸ್ತಲಾನಾ ಬಗುನ್ ಹೇ ಖುಬ್ ದರಾಕ್ಷಿಚಾ಼ ರಸ್ ಪಿವುನ್ ನಿಶಾ ಚ಼ಡ್ಲಿ ಮನ್ಹುನ್ ಮಸ್ಕರಿ ಕಿಲಿ.
ACT 2:14 ಮಂಗ್ ಪೇತ್ರಾ ಉರಲ್ಯಾಲ್ಯಾ ಆಕ್ರಾಜಾ಼ನ್ ಆಪೊಸ್ತಲಾಂಚಿ ಸಂಗ ಉಠುನ್ ಉಬಾ ರಾಹುನ್. ಸಗ್‍ಳ್ಯಾನಾ ಐಕಜೊ಼ಗಾ ಜೊ಼ರಾನಿ ಆಸಾ ಮನ್ಲಾ ಯಹುದ್ಯಾನು ಯೇರುಸಲೇಮಿತಲ್ಯಾನು ಐಕಾ ತುಮಾನಾ ಸಮಜಾ಼ಯಾ ವ್ಹಯಿ ಜಾ಼ಲ್ಯಾಲಿ ಖನ್ಕತ್ ಫುಡುನ್ ಸಾಂಗ್ತೊ.
ACT 2:15 ತುಮಿ ಮಂತ್ಯಾಚೆಗತ್ ಹಿ ಲೊಕ ಪಿವುನ್ ನಿಶಾ ಚ಼ಡಲ್ಯಾಲಿ ನವ್ಹತ. ಆತಾ ಸಕಾಳಚ಼ ನವು ಗಂಟ ತ್ಯವ್ಡಸ್!.
ACT 2:16 ಫನ್ ಆತಾಹಿತ್ತ ಚಾ಼ಲತ್ಯಾಲ್ಯಾ ಖನ್ಕತಿಂಚೆ ಗುಶ್ಟಿತ್ ಪ್ರವಾದಿ ಜಾ಼ಲ್ಯಾಲಾ ಯೊವೆಲ್ ಆಸಾ ಬೊಲ್ಯಾ:
ACT 2:17 ದೇವ್ ಆಸಾ ಮಂಥ್ಯೊ ಸೇವಟ್ಚಾ ದಿಸಾತ್ ಆಸ ವ್ಹಯಿಲ್ ಮಿ ಮಾನ್ಸಾನಾ ಮಾಜ಼ ಆತ್ಮ ದಿಯಿನ್ತವಾ ಪ್ಯೊರ್ಗ್ಯಾನಾ ಪುರಿನಾ ಭವಿಶ್ವಾನಿ ಸಾಂಗ್ನಾರ್ ತುಮ್ಚಾ ತರ್ನ್ಯಾನಾ ದರ್ಶಾನ ಗಾವ್ನಾರ ತುಮ್ಚಾ ವಡ್ಲಾನಾ ಸಪ್ನ ಪಡ್ನಾರ್
ACT 2:18 ಆನಿ ಮಾಜ಼ ಆತ್ಮ ಮಿ ಮಾಜಾ ಸೆವಕ್ ಆನಿ ಸೆವಕಿಂಚಿವ ದೆನಾರ್ ತಿಬಿ ಭವಿಶ್ವಾನಿ ಸಾಂಗ್ನಾರ್.
ACT 2:19 ಆನಿ ವರ್ ಅಬ್ಳಾತ್ ಅದ್ಬುತ ಖಾಲ್ ದರ್ಥೀವ ಚಿ಼ನ್ನ, ಮಂಜೆ ರಗಾತ್, ಇಸ್ಥು, ಆನಿ ಹವಚಿವಾಪ್ ಆಸ ಮಿ ದಾವಿನ್.
ACT 2:20 ಆನಿ ದೀಸಾವ ಆಂದಾರ್ ಯನಾರ್ ಚಾ಼ಂದ್ ರಕ್ತಾಚೆಗತ್ ತಾಂಬ್ಡಾ ವ್ಹನಾರ್ ತವಾ ಪ್ರಭುಚ಼ ಯನ ಮೈಮೆಚಾ಼ ಆನಿ ಮೊಟಾ ದೀಸ್ ಯನಾರ್.
ACT 2:21 ಪ್ರಭುಚಾ ನಾವಾನಿ ಮಾಗ್ನ ಕರ್ನಾರ‍್ಯಾ ಸಗ್‌ಳ್ಯಾಂಚ಼ ರಕ್ಶನ್ ವ್ಹನಾರ್.
ACT 2:22 ಇಸ್ರಾಯೆಲ್ ಲೊಕಾನು ಮಿ ಸಾಂಗ್‌ತ್ಯಾಲ ಐಕಾ ನಜ಼ರೇತಿಚಾ಼ ಯೇಸು ಹಾ ಮನ್ಹುನ್ ತುಮಾನಾ ಠಾವ ಆಸ್‌ಲ್ಯಾಚೆಗತ್ ದೇವಾನಿ ತ್ಯಚಾ ಹಾತಾನಿ ಮೊಟಿ ಆನಿ ಚಮತ್ಕಾರಾಚಿ ಕಾಮ ತುಮ್ಚಿಪ ಚಾ಼ಲ್ವುನ್ ತ್ಯೊ ಆಪ್‌ಲ್ಯಾಲಾ ಆವಾಡಲ್ಯಾ ಮನ್ಹುನ್ ತುಮಾನಾ ತ್ಯನಿ ಶಾರ್ಕ ದಾವುನ್ ದಿಲ್ಯಾ.
ACT 2:23 ಯೇಸುಲಾ ತುಮ್ಚಾ ತಾಬ್ಯಾತ್ ದಿಲ್ತಾ ತುಮಿ ಬುರ್ಶಾಂಚೆ ಮಜ಼ತಿನಿ ಶಿಲುಬೆವ ಗ್ಯಾತ್ಲಾಸಾ ಫನ್ ಹ್ಯ ಸಗ್ಳ ವ್ಹನಾರ್ ಮನ್ಹುನ್ ದೇವಾಲಾ ಠಾವ ಹುತ್ತ. ಹೀ ದೇವಾಚಿ ಯವಜ್ನಾ಼.
ACT 2:24 ಯೇಸುನಿ ಮರ್ನಾಚಾ಼ ತರಾಸ್ ಗೆತ್ಲಾ. ಫನ್ ದೇವಾನಿ ತ್ಯಲಾ ಸುಡಿವ್ಲಾ ದೇವಾನಿ ಯೇಸುಲಾ ಮೇಲ್ಯಾಲ್ಯಾತ್ನಿ ಜಿತ್ತಾ ಕರುನ್ ಉಠಿವ್ಲಾ. ಮರ್ನಾಚೆ ಹಾತ್ನಿ ಯೇಸುಲಾ ದರಯಾ ಜಾ಼ಲ್ಹ ನಾಹಿ.
ACT 2:25 ಯೇಸುಚೆ ಗುಶ್ಟಿತ್ ದಾವಿದಾನಿ ಆಸ ಸಾಂಗ್‌ಲ್ಯಾ, “ಪ್ರಭು ಕವಾಬಿ ಮಾಜೆ ಮೊರ‍್ಹ ಆಸ್‌ಲ್ಯಾಲಾ ಬಗ್‌ಲ್ಯಾ ಮೀ ಡಳು ನಾಹಿ ಆಸ ಮಾಜೆ ಉಜ಼ವ್ಯಾಂಗ್ನಿಸ್ ಹಾ.
ACT 2:26 ಮನ್ಹುನ್ ಮಾಜ಼ ಮನ್ ಆನಂದಾನಿ ಬರ್‌ಲ್ಯಾ. ಮಾಜ಼ ತ್ವಾಂಡ್ ವವ್ಯಾಳ್‌ತ್ಯಾ, ಮಾಜ಼ ಶರೀರ್ ಆಶಾನಿ ಬರ‍್ಹುನ್ ಹಾ.
ACT 2:27 ಕಾ ಮಂಜೆ ತು ಮಾಜಾ ಜೀವಾಚ಼ ಆತ್ಮ ಪಾತಾಳಾತ್ ಸುಡಿತ್ನಾಹಿಸ್, ಮಾಜಾ ಪವಿತ್ರ ಮಾನ್ಸಾಲಾ ಕುಜು಼ದಿಯಿತ್ ನಾಹಿಸ್.
ACT 2:28 ಆಸ ಜೀವ್ನಾ ಕರಾಯಾ ವ್ಹಯಿ ಮನ್ಹುನ್ ತು ಮನಾ ದ್ಯಾವ್ಲಸ್ ತುಜೆ ಮೊರ್ಹಸ್ ಮನಾ ಆನಂದಾನಿ ಬರಿವ್ನಾರ್ ಮನ್ಹುನ್ ಸಾಂಗ್‍ಲ್ಯಾ.
ACT 2:29 ಮಾಜೆ ಬನ್ಹಿ ಬಾವ್ಹಾನು ಆಮಚಾ಼ ಪೈಲಾ ವಡಿಲ್ ರಾಜಾ಼ ದಾವಿದಾಚೆ ಗುಶ್ಟಿತ್ ಮಿ ತುಮಾನಾ ಖರ ಸಾಂಗ್ತೊ. ತ್ಯೊ ಮೆಲಾ ಆನಿ ತ್ಯಲಾ ಪುರ್ಲಾ ತ್ಯಚಿ ಮಸುರ್ಡಿ ಆಮ್ಚೆ ಮದ್ದಿ ಆಜ಼್ಪರೇತ್ ಹಾ.
ACT 2:30 ದಾವಿದ್ ಯೊಕ್ ಪ್ರವಾದಿ ಜಾ಼ಲ್ಥಾ ಆನಿ ತುಜೆ ಪಿಳ್ಗಿತ್‌ಲ್ಯಾ ಯಕಾಲಾ ತುಜೆ ರಾಜ್ ಚಾ಼ಲಿವತ್ಯಾಲೆ ಖುರ್ಚಿವ ಬಸಿವ್ನಾರ್ ಮನ್ಹುನ್ ದೇವಾನಿ ತ್ಯಲಾ ಶಪ್ಪತ್ ದಿವುನ್ ವಚ಼ನ್ ದಿಲ್ಯಾಲ ತ್ಯಲಾ ಠಾವ ಹುತ್ತ.
ACT 2:31 ದೇವ್ ಮೊರ‍್ಹ ಕ್ಯಾ ಕರ್ನಾರ್ ಮನ್ಹುನ್ ದಾವಿದಾಲಾ ಠಾವ ಹುತ್ತ. ಯೇಸು ಮರ್ನಾತ್ನಿ ಜಿತ್ತಾ ವ್ಹಯಾಚೆ ಗುಶ್ಟಿತ್, ತ್ಯಲಾ ಪಾತಾಳಾತ್ ಶೊಡ್ನಾರ್ ನಾಹಿ ಮನ್ಹುನ್ ತ್ಯಚ಼ ಶರೀರ್ ಕುಜು಼ದಿಯಿತ್ ನಾಹಿಸ್ ಮನ್ಹುನ್ ಸಾಂಗ್ಲ.
ACT 2:32 ಮನ್ಹುನ್ ದೇವಾನಿ ಯೇಸುಲಾ ಮರ‍್ನಾತ್ನಿ ಜಿತ್ತಾ ಕರುನ್ ಉಠಿವಲ್ಯಾಲ್ಯಾ ಹ್ಯಲಾ ಆಮಿ ಸಗ್ಳ ಸಾಕ್ಷಿ ಆಮಿ ತ್ಯಲಾ ಬಗ್‌ಲ್ಯಾ.
ACT 2:33 ಯೇಸು ಸ್ವರ್ಗಾತ್ ಗೆಲಾ ಆತಾ ತ್ಯೊ ತಿಥ ಹಾ ದೇವಾಚೆ ಉಜ಼ವ್ಯಾಂಗ್ನಿ ಹಾ ಆತಾ ದೇವಾನಿ ಪವಿತ್ರಾತ್ಮ ಯೇಸುಲಾ ದಿಲ್ಯಾ. ಪವಿತ್ರಾತ್ಮ ದೇನಾರ್ ಮನ್ಹುನ್ ದೇವಾನಿ ಸಬ್ದ ದಿಲ್ತಾ ಮನ್ಹುನ್ ಯೇಸುನಿ ಆತಾ ತ್ಯ ಆತ್ಮ ದಿಲ್ಯಾ. ತುಮಿ ಬಗ್‌ತ್ಯಾಲ ಆನಿ ಐಕ್‌ತ್ಯಾಲ ಹ್ಯಸ್.
ACT 2:34 ದಾವಿದ್ ರಾಜಾ಼ ಸ್ವರ್ಗಾತ್ ಗೆಲಾ ನಾಹಿ ಫನ್ ತ್ಯೊ ಸಾಂಗತ್ಯಾಲಾ ಕ್ಯಾ ಮಂಜೆ.
ACT 2:35 ಮಿ ತುಜಾ ವಾದಿನಾ ತುಜಾ ಪಾಯಾಖಾಲ್ ಗಾಲಿ ಪರತ್ ತು ಮಾಜೆ ಉಜ಼ವ್ಯಾಂಗ್ನಿ ಬಸುನ್ ರ‍್ಹಾ.
ACT 2:36 ಮನ್ಹುನ್ ಸಗ್‌ಳ್ಯಾ ಯೆಹುದ್ಯಾಂಚಾನಿ ಹ್ಯ ಖರ‍್ಯಾನಿ ಸಮಜು಼ನ್ ಗಿಹ್ಯಾ ವ್ಹಯಿ. ತುಮಿ ಶಿಲ್ಬೆವ ಗಾಲ್ಹುನ್ ಮ್ಯಾರಲ್ಯಾಲ್ಯಾಲಾ ದೆವಾನಿ ಪ್ರಭು ಆನಿ ಕ್ರಿಸ್ತ ಮನ್ಹುನ್ ಥರಿವ್ಲಾ.
ACT 2:37 ಹ್ಯ ಐಕ್ಲ ತವಾ ತ್ಯಂಚೆ ಶಾತಿತ್ ಕಾಟಾ ಬೊಚ಼ಲ್ಯಾಚೆಗತ್ ಜಾ಼ಲ್ಹಾ ತ್ಯಂಚಾನಿ ಪೇತ್ರಾಲಾ ಆನಿ ಅಪೊಸ್ತಲಾನಾ, “ಬಾವ್ಹಾನು ಆತಾ ಆಮಿ ಕ್ಯಾ ಕರಾಯಾ ವ್ಹಯಿ? ಮನ್ಹುನ್ ಇಚಾರ್ಲ.
ACT 2:38 ಪೇತ್ರನಾನಿ ತ್ಯನಾ ತುಮ್ಚಾತ್ ಪರತೇಕ್ ಯಕಾನಿ ತುಮ್ಚಾ ಪಾಪಾಂಚೆಸಾಟಿ ಪಶ್ಚಾತಾಪಾನಿ ದೇವಾಕ್ಡ ಪರ್ತುನ್ ಯೇಸು ಕ್ರಿಸ್ತಾಚಾ ನಾವಾನಿ ಬಾಪ್ತಿಸ್ಮಾ ಗೆವ್ಹಾ. ತವಾ ದೇವ್ ತುಮ್ಚಿ ಪಾಪ ಮಾಪ್ಕರೀಲ್. ಆನಿ ದೇವಾನಿ ಸಬ್ದ ದಿಲ್ಯಾಲಾ ವರ್ ಪವಿತ್ರಾತ್ಮ ಗಿಸಿಲಾ.
ACT 2:39 ದೇವಾಚಾ಼ ಸಬ್ದ ತುಮಾನಾ ತುಮ್ಚಾ ಪೊರಾನಾ ಖುಬ್ ದುರ್ ಆಸ್‌ಲ್ಯಾಲ್ಯಾ ಲೊಕಾನಾ ದಿಲ್ಯಾ. ಪ್ರಭು ಆಮ್ಚಾ ದೇವಾನಿ ಆಪ್ಲಿಪ ಹಾಕಟ್‌ಲ್ಯಾಲ್ಯಾ ಪರ್ತೇಕಾಲಾ ಹ್ಯೊ ಸಬ್ದ ದಿಲ್ಯಾ. ಮನ್ಲಾ.
ACT 2:40 ಪೆತ್ರಾನಿ ಆನಿಕ್ ದುಸರ‍್ಯಾ ಸಬ್ದಾಂಚಾನಿ ತ್ಯನಾ ಖಡ್ಯಾವುನ್ ಹೇ ಬುರ್ಸೆ ಪಿಳ್ಗಿಚೆ ಶಿಕ್ಷಾತ್ನಿ ತುಮಿ ಚು಼ಕ್ವುನ್ ಗೆವ್ಹಾ ಮನ್ಲಾ.
ACT 2:41 ನ್ಯಾಯಿ ತಿರ್ಮಾನಾಲಾ ಆತ್ ಜಾ಼ಲ್ಯಾಲ್ಯಾಂಚಿಪ್ನಿ ಚು಼ಕ್ವುನ್ ಗೆವ್ಹಾ ಮನ್ಹುನ್ ಸಾಂಗ್‌ಲ್ಯಾಲ ಐಕ್‌ಲ್ಯಾಲ್ಯಾ ಲೊಕಾಂಚಾನಿ ಬಾಪ್ತಿಸ್ಮಾ ಗಿತ್ಲಿ. ತೀಸಿ ಜ಼ವ ಜ಼ವಳ್ ತೀನ್ ಹಾಜಾ಼ರ್ ಲೊಕ ತ್ಯಂಚಿ ಸಂಗ ಮಿಸಾಳ್ಳಿತ.
ACT 2:42 ಹಿ ಸಗ್ಳಿ ಅಪೊಸ್ತಲಾಂಚ಼ ಶಿಕ್ಷನ ಐಕ್‌ನ್ಯಾತ್ ಬಾವ್ಹಾಂಚೆ ಯಕಿತ್ ಮಿಳುನ್ ಖಾತ್ಯಾಲ್ಯಾತ್ ಮಾಗ್ನ ಕರ್ನ್ಯಾತ್ ರಾಹಿತಿತ.
ACT 2:43 ಅಪೊಸ್ತಲ್ ಖುಬ್ ಚಮತ್ಕಾರಾಚಿ ಕಾಮ ಆನಿ ಸಾಕ್ಷಿ ಕರಿತ ಆನಿ ಪರತೇಕ್ ಯಕಾಲಾ ದೇವಾವ ಭೆ ಆನಿ ಭಕ್ತಿ ಆಲಿ.
ACT 2:44 ಸಗ್ಳಿ ಇಸ್ವಾಸಿ ಯಕಿಕ್ಡಸ್ ರಾಹಿತಿತ ತೀ ಆಪ್ಲ ಪರ್ತೇಕ್ ಯಾಕ್ ಸಾಮಾನ್ ವಾಟುನ್ ಗಿಹಿತಿತ.
ACT 2:45 ಆಪ್ಲಿ ಜಿಮಿನ್ ಆನಿ ಆಪ್ಲ ಮ್ಹಾಲ್ಮಾತ ಇಕುನ್ ಆಲ್ಯಾಲ ಪೈಸ ಸಗ್ಳ ತ್ಯಂಚಿ ಗರಜ಼್ ಆಸ್‌ಲ್ಯಾನಾ ವಾಟುನ್ ದಿಯಿತಿತ.
ACT 2:46 ಖಾಯಿಮ್ ದೇವ್ಳಾತ್ ಜ಼ಮತಿತ ತ್ಯಂಚಾ಼ ಸಗ್‌ಳ್ಯಾಂಚಾ಼ ಉದ್ದೆಸ್ ಯೊಕುಸ್ ಜಾ಼ಲ್ಥಾ ತೆ ಆಪ್‌ಲ್ಯಾ ಗರ‍್ಹಾತ್ನಿ ಬಾಕ್‌ರ‍್ಯಾ ಮುಡುನ್ ಸಗ್ಳಿ ಮಿಳುನ್ ಖಾಯಿತಿತ. ತ್ಯಂಚಿ ಖರಿ ಮನ ಆನಂದಾನಿ ಬರ್ಲಿ ಹುತ್ತಿತ.
ACT 2:47 ತೀ ದೇವಾಲಾ ಸ್ತುತಿ ಕರಿತಿತ ಆನಿ ಲೊಕ ಸಗ್ಳಿ ತ್ಯಂಚಿ ಮಾಯಾ ಕರಿತಿತ ಖಾಯಿಮ್ ಖುಬ್ ಲೊಕ ರಕ್ಶನೆತ್ ಯಯಿತಿತ ಪ್ರಭು ತ್ಯನಾ ಸಗ್‌ಳ್ಯಾನಾ ಇಸ್ವಾಸಿಂಚಾ ಮೆಳ್ಯಾತ್ ಗಾಲಿತಾ.
ACT 3:1 ಯಕಸಿ ಪೇತ್ರಾ ಆನಿ ಯೊಹಾನ್ ದೊಪ್ಯಾರ್ಚ಼ ತಿನ್ ಗಂಟ್ಯಾಲಾ ದೇವ್ಳಾತ್ ಮಾಗ್ನ ಕರಾಯಾ ಗೆಲ ತ್ಯೊ ಮಾಗ್ನ ಕರ್ತ್ಯಾಲಾ ಯೊಳ್ ಜಾ಼ಲ್ಥಾ.
ACT 3:2 ತೇ ದೇವ್ಳಾತ್ ಜಾ಼ತಾನಾ ತಿಥ ಯೊಕ್ ಜ಼ಲ್ಮತ್ ಚಾ಼ಲಾಯಾ ಯಯಿತ್ ನಸ್‌ಲ್ಯಾಲಾ ಲಂಗ್ಡಾ ಹುತ್ತಾ. ತ್ಯಲಾ ಚಾ಼ಲಾಯಾ ಯಯಿತ್ ನವ್ಥ ತ್ಯಲಾ ಖಾಯಿಮ್ ಕೊನ್ತರಿ ದೇವ್ಳಾತ್ ಉಚ್ಲುನ್ ಆನುನ್ ದೇವ್ಳಾಚಾ ಬಾಹಿರ್‌ಲ್ಯಾ ಯಕಾ ಶಾದ್ರ ಮಂಥ್ಯಾಲ್ಯಾ ಬೇಡ್ಯಾಪ ಬಸ್ವಿತ. ತ್ಯೊ ದೇವ್ಳಾತ್ ಜಾ಼ತ್ಯಾಲ್ಯಾ ಲೊಕಾಂಚಿಪ ಭಿಕ್ ಮಾಗಿತಾ.
ACT 3:3 ತಿಸಿ ದೇವ್ಳಾಕ್ಡ ಜಾ಼ತ್ಯಾಲ್ಯಾ ಪೆತ್ರಾ ಯೊಹಾನಾನಾ ಬಗುನ್ ತ್ಯಂಚಿಪ್ನಿ ಕಾಯ್ತರಿ ಗಾವಲ್ ಮನ್ಹುನ್ ಭಿಕ್ ಮಾಗ್ಲಿ.
ACT 3:4 ಪೇತ್ರಾ ಆನಿ ಯೊಹಾನಾನಿ ತ್ಯಾ ಲಂಗ್‌ಡ್ಯಾಲಾ ಜ಼ಪುನ್ ಬಗುನ್ “ಆಮ್ಚಿಕ್ಡ ಬಗ್!” ಮನ್ಲ.
ACT 3:5 ಆಪ್‌ಲ್ಯಾಲಾ ಕಾಯ್ತರಿ ದಿತಿಲ ಮನ್ಹುನ್ ತ್ಯನಿ ತ್ಯಂಚಿಕ್ಡ ಬಗ್ಲ
ACT 3:6 ಫನ್ ಪೇತ್ರಾ ಚಾ಼ಂದಿ ಸೊನ ಮಾಜಿಪ ನಾಹಿ ಮಾಜಿಪ ಹಾತ್ಯ ತುಲಾ ದೆತೊ. ನಜ಼ರೇತಿಚಾ ಯೇಸು ಕ್ರಿಸ್ತಾಚಾ ನಾವಾನಿ ಚಾ಼ಲ್ ಮನ್ಹುನ್,
ACT 3:7 ತ್ಯಚಾ಼ ಉಜ಼ವಾ ಹಾತ್ ದರ‍್ಹುನ್ ಉಚ಼ಲ್ಲಾ. ತವಾಸ್ ತ್ಯಚಾ ಪಾಯಾನಾ ಆನಿ ಸಾಂದ್ಯಾನಾ ಬಳ್ ಆಲ.
ACT 3:8 ತ್ಯನಿ ಉಡಿಮಾರುನ್ ಆಪ್‌ಲ್ಯಾ ಪಾಯಾವ ಉಬಾ ರಾಹುನ್ ಚಾ಼ಲಾಯಾ ಲಾಗ್ಲಾ. ತ್ಯೊ ತ್ಯಂಚಿಸಂಗ ದೇವ್ಳಾತ್ ಗೇಲಾ ತ್ಯನಿ ಚಾ಼ಲತ್ ನಾಚ಼ತ್ ದೇವಾಲಾ ವವ್ಯಾಳಾ.
ACT 3:9 ಆತಾ ತ್ಯೊಸ್ ಮಾನುಸ್ ಚಾ಼ಲತ್ ದೇವಾಲಾ ವವ್ಯಾಳ್‌ತ್ಯಾಲಾ ಲೊಕಾಂಚಾನಿ ಬಗ್ಲಾ.
ACT 3:10 ಶಾದ್‌ರ‍್ಯಾ ಬೆಡ್ಯಾಚೆ ಮೊರ‍್ಹ ಬಸುನ್ ಭಿಕ್ ಮಾಗ್‌ತ್ಯಾಲಾ ಲಂಗ್ಡಾ ಹ್ಯೊಸ್ ಮನ್ಹುನ್. ಸಗ್‌ಳ್ಯಾ ಲೊಕಾಂಚಾನಿ ತ್ಯಲಾ ವಳಕ್ಲಾ ಆನಿ ಸಗ್ಳಿ ಆಜಾಬ್ ಜಾ಼ಲಿತ.
ACT 3:11 ತ್ಯೊ ಮಾನುಸ್ ಪೇತ್ರಾ ಆನಿ ಯೊಹಾನಾಂಚೆ ಸಂಗ ರಾಯ್ಲಾ ತ್ಯಲಾ ಬರ ಜಾ಼ಲ್ಹ ಮನ್ಹುನ್ ಲೊಕ ಸಗ್ಳಿ ಗಾಭಾರ್ಲಿತ. ಸೊಲೊಮೊನಾಚಾ ಅಂಗ್ನಾತ್ ಉಬರಾಯಲ್ಯಾಲ್ಯಾ ಪೇತ್ರಾ ಆನಿ ಯೊಹಾನಾಪ ತೀ ಪಳತ್ ಆಲಿತ
ACT 3:12 ತವಾ ಪೇತ್ರಾ ತ್ಯನಾ ಮಾಜಾ ಇಸ್ರಾಯಲ್ ಲೊಕಾನು ಹ್ಯ ಬಗುನ್ ತುಮಿ ಕಾ ಆಜಾಬ್ ವ್ಹತಾಸಾ? ಹ್ಯಾ ಮಾನ್ಸಾಲಾ ಚಾ಼ಲಜೊ಼ಗ ಕೆಲ್ಯಾಲ ಆಮ್ಚಾ ಬಳಾನಿ ಮನ್ಹುನ್ ತುಮಿ ಆಮಾನಾ ಬಗ್ತಾಸಾ ಆಮಿ ಚಾ಼ಂಗ್ಲ ಹಾವ್ ಮನ್ಹುನ್ ಹಿ ಕಾಮ ವ್ಹತ್ಯಾತ ಮನ್ಹುನ್ ಸಮಜು಼ನ್ ಗೆಥಾಸಾ ಕ್ಯಾ?
ACT 3:13 ಅಬ್ರಹಾಮಾಚಾ಼ ದೇವ್ ಇಸಾಕಾಚಾ಼ ದೇವ್ ಆನಿ ಯಾಕೊಬಾಚಾ಼ ದೇವ್. ಆನಿ ಆಮ್ಚಾ ವಡ್ಲಾಂಚಾ಼ ದೇವ್. ತ್ಯನಿ ಆಪ್ಲಾ ಸೆವಕ್ ಯೇಸುಲಾ ಮೈಮೆ ಕೆಲೆ. ಫನ್ ತುಮಿ ಯೇಸುಲಾ ಮಾರುನ್ ಟಾಕಾಯಾ ದಿಲಾಸಾ ತ್ಯಲಾ ಸೊಡಾಯಾ ಪಿಲಾತಾನಿ ಥರಿವ್ಲಾ ಫನ್ ತುಮಿ ಪಿಲಾತಾಪ ನಕ್ವಾಟ್ ಕಿಲಿ
ACT 3:14 ಯೇಸು ಪರಿಶುದ್ದ ಜಾ಼ಲ್ಥಾ ಆನಿ ನಿಯತಿಚಾ಼ ಜಾ಼ಲ್ಥಾ. ಫನ್ ತುಮಿ ತ್ಯಲಾ ನಕೊ ಮನ್ಲಾಸಾ ತ್ಯಚೆ ಬದ್ಲಿ ಗಾತ್‌ಕ್ಯಾಲಾ ಸೊಡಾಯಾ ವ್ಹಯಿಸಾ ಮನ್ಹುನ್ ಪಿಲಾತಾಲಾ ಸಾಂಗ್ಲಸಾ.
ACT 3:15 ಆಸ ತುಮಿ ಜೀವ್ ದೇತ್ಯಾಲ್ಯಾಲಾ ಮಾರುನ್‌ಟ್ಯಾಕ್ಲಾಸಾ ಫನ್ ದೇವಾನಿ ತ್ಯಲಾ ಮೆಲ್ಯಾಲ್ಯಾತ್ನಿ ಜಿತ್ತಾ ಕರುನ್ ಉಠಿವ್ಲಾ ಹ್ಯಲಾ ಆಮಿಸ್ ಸಾಕ್ಷಿ.
ACT 3:16 ಹ್ಯಾ ಲಂಗ್‌ಡ್ಯಾ ಮಾನ್ಸಾಲಾ ಬಳ್ ದಿಲ್ಯಾಲ ತ್ಯಚಾ ನಾವಾನಿಸ್ ತುಮಿ ಕ್ಯಾ ಸಮಜು಼ನ್ ಗೆತಲ್ಯಾಸಾ ಆನಿ ಬಗ್‌ತ್ಯಾಸಾ ಹ್ಯ ಸಗ್ಳ ಜಾ಼ಲ್ಯಾಲ ಯೇಸುವ ಥೆವಲ್ಯಾಲ್ಯಾ ಇಸ್ವಾಸಾನಿಸ್ ಬರ ಜಾ಼ಲ್ಯಾಲ ಹ್ಯ ಸಗ್ಳ ತುಮಿ ಬಗಾಯಾ ವ್ಹತ.
ACT 3:17 “ಇಸ್ರಾಯಲಾನು ತುಮಿ ಸಮಜಾ಼ಚೆ ಆಂದಿ ಯೇಸುಲಾ ಆಸ ಕೆಲ್ಯಾಸಾ ಮನ್ಹುನ್ ಮನಾ ಠಾವಹಾ ತುಮ್ಚಾ ಅಧಿಕಾರ‍್ಯಾಂಚಾನಿ ಸಾಹಿತ್ ಸಮಜು಼ನ್ ಗೆತ್ಲನಾಹಿ.
ACT 3:18 ಕ್ರಿಸ್ತ್ ತರಾಸ್ ಗಿಹುನ್ ಮರ್ನಾರ್ ಮನ್ಹುನ್ ದೇವಾನಿ ಆಪ್‌ಲ್ಯಾ ಪ್ರವಾದಿಂಚಾ ತೊಂಡಾನಿ ಆಂದಿಸ್ ಸಾಂಗ್‌ಲ್ಯಾಲ ಆಸ ಕೆಲ.
ACT 3:19 ಮನ್ಹುನ್ ತುಮಿ ತುಮ್ಚಾ ಪಾಪಾಂಚೆ ಸಾಟಿ ಪಶ್ಚಾತಾಪ್ ಪಡುನ್ ದೇವಾಕ್ಡ ಪರ್ತಾ ತವಾ ತ್ಯೊ ತುಮ್ಚಿ ಪಾಪ ಮಾಪ್ ಕರಿಲ್.
ACT 3:20 ಪ್ರಭು ತುಮಾನಾ ಆತ್ಮಿಕ್ ಇಸ್ರಾಮಾ ದೆನಾರ್ ತ್ಯನಿ ತುಮ್ಚಿಸಾಟಿ ಆಂದಿಸ್ ನಿವಡ್‌ಲ್ಯಾಲ್ಯಾ ಕ್ರಿಸ್ತಾಲಾ ಲಾವುನ್ ದೆನಾರ್.
ACT 3:21 ಸಗ್ಳ ಶಾರ್ಕ ಕರಾಚ಼ ದಿಸ್ ಯಯಿ ಪರ‍್ಯಾತ್ ಯೇಸು ಸ್ವರ್ಗಾತುಸ್ ರಾಹ್ಯಾ ವ್ಹಯಿ. ದೇವಾನಿ ಖುಬ್ ದಿಸಾಂಚೆ ಮಾಗ ಆಪ್‌ಲ್ಯಾ ಪವಿತ್ರ ಪ್ರವಾದಿಂಚೆ ಸಂಗ ಬೊಲ್ಲಾ ತವಾ ಹ್ಯಾ ಕಾಲಾತ್ಲ ಆಂದಿಸ್ ಸಾಂಗ್ಲಹುತ್ತ.
ACT 3:22 ತ್ಯಚಿಸಾಟಿ ಮೊಶೆ ಆಸಾ ಮನ್‌ಲ್ಯಾ ತುಮಚಾ಼ ಪ್ರಬು ದೆವ್ ತುಮಾನಾ ಯೊಕ್ ಪ್ರವಾದಿ ದೆನಾರ್ ತುಮಚಾ ಲೊಕಾತ್ನಿಸ್ ತ್ಯೊ ಪ್ರವಾದಿ ಯನಾರ್. ತ್ಯೊ ಮಾಜಿಗತ್ ರಾನ್ಹಾರ್. ತ್ಯೊ ಪ್ರವಾದಿ ಸಾಂಗಿಲ್‌ತ್ಯ ಸಗ್ಳ ತುಮಿ ಐಕಾಯಾ ವ್ಹಯಿಸಾ.
ACT 3:23 ತ್ಯಚ಼ ಐಕ್‌ಲ್ಯಾ ನಸ್‌ಲ್ಯಾಲಾ ದೇವಾಚಾ ಮಾನ್ಸಾಪ್ನಿ ದುರ್ ರಾಹುನ್ ನಾಸ್ ವ್ಹನಾರ್.
ACT 3:24 ಸಮುವೆಲಾ ದರ್ನಿ ಸಗ್ಳ ಪ್ರವಾದಿ ಆತಾಚಾ ಹ್ಯಾ ಕಾಲಾತ್ಲ ಬೊಲ್ಯಾತ.
ACT 3:25 ತ್ಯಾ ಪ್ರವಾದಿಂಚಾನಿ ಸಾಂಗ್‌ಲ್ಯಾಲ್ಯಾ ಗುಶ್ಟಿ ತುಮಿ ಐಕ್‌ಲ್ಯಾಸಾ. ದೇವಾನಿ ತುಮ್ಚಾ ವಡ್ಲಾಂಚೆ ಸಂಗ ಕೆಲ್ಯಾಲ್ಯಾ ಕರಾರಾಲಾ ತುಮಿಬಿ ವಾಟದಾರ್ ಜಾ಼ಲ್ಯಾಸಾ ದೇವಾನಿ ತುಮ್‌ಚಾ಼ ವಡಿಲ್ ಜಾ಼ಲ್ಯಾಲ್ಯಾ ಅಬ್ರಹಾಮಾಲಾ ತುಜೆ ಪಿಳ್ಗಿನಿ ದರ್ಥಿವ ಆಸ್‌ಲ್ಯಾಲ್ಯಾ ಲೊಕಾನಾ ಆಶಿರ್ವಾದ್ ವ್ಹನಾರ್ ಮನ್ಹುನ್ ಸಾಂಗ್ಲ.
ACT 3:26 ದೇವಾನಿ ಆಪ್‌ಲ್ಯಾ ಸೆವಕಾಲಾ ಮರ್ನಾತ್ನಿ ಉಟ್ವುನ್ ಸಗ್‌ಳ್ಯಾಂಚೆ ಆಂದಿ ತುಮ್ಚಿಪ ಲಾವುನ್ ದಿಲಾ. ತುಮಾನಾ ಆಶಿರ್ವಾದ್ ಕರಾಯಾ ಸಾಟಿ ದೇವಾನಿ ತ್ಯಲಾ ಲಾವುನ್ ದಿಲಾ. ತ್ಯೊ ತುಮಾನಾ ತುಮ್ಚಾ ಬುರ್ಶಾ ಕಾಮಾತ್ನಿ ದುರ್ ಕರುನ್ ಆಶಿರ್ವಾದ್ ಕರ್ತೊ.
ACT 4:1 ಪೇತ್ರಾ ಆನಿ ಯೊಹಾನ್ ಲೊಕಾಂಚೆ ಸಂಗ ಬೊಲ್‌ತ್ಯಾಲ ಆಸ್ಥಾನಾ ಥುಡಿ ಲೊಕ ತ್ಯಂಚಿಪ ಆಲಿತ ತಿಥ ಥೊಡ ಯಹುದಿ ಯಾಜಕ್ ಹುತ್ತ. ಥೊಡ ಸಧುಕಾಯ್ ಹುತ್ತ. ಆನಿ ದಿವುಳ್ ರಾಕ್‌ತ್ಯಾಲ್ಯಾ ಸಿಪಾಯಿಂಚ಼ ದಳಪತಿ ಹುತ್ತ.
ACT 4:2 ಹೇ ದೊಗ ಅಪೊಸ್ತಲ್ ಲೊಕಾನಾ ಸಿಕಿವ್‌ತ್ಯಾಲ ಬಗುನ್ ತ್ಯಂಚಾನಿ ರಾಗ್ ಕೇಲಾ ಯೇಸುಚಾ ಬಳಾನಿ ಲೊಕ ಪುನರುಥಾನ್ ವ್ಹತ್ಯಾತ ಮನ್ಹುನ್ ಪೇತ್ರಾ ಆನಿ ಯೊಹಾನ್ ಶಿಕ್ವಿತ.
ACT 4:3 ಯೆಹುದಿ ಜಾಂತ್ಯಾಂಚಾನಿ ತ್ಯನಾ ದೊಗಾನಾ ದರುನ್ ತುರುಂಗಾತ್ ಗ್ಯಾತ್ಲ ತವಾ ಕಾಳೊಕ್ ಜಾ಼ಲ್ಹಾ ಮನ್ಹುನ್ ತ್ಯಂಚಾನಿ ತ್ಯನಾ ದಿಸರ‍್ಯಾ ದಿಸಾ ಪರ‍್ಯಾತ್ ತುರುಂಗಾತುಸ್ ಥೆವ್ಲ.
ACT 4:4 ಫನ್ ಪೇತ್ರಾ ಆನಿ ಯೊಹಾನಾಚ಼ ಶಿಕ್ಷೆನ್ ಐಕುನ್ ಖುಬ್ ಲೊಕಾಂಚಾನಿ ಇಸ್ವಾಸ್ ಥೆವ್ಲಾ. ತವಾ ಲೊಕಾಂಚೆ ಮದ್ದಿ ಬಾಪಯಿ ಇಸ್ವಾಸಿಂಚಾ಼ ಸಂಖೆ ಜ಼ವಜ಼ವಳ್ ಪಾಚ಼್ ಹಾಜಾ಼ರ್ ಚ಼ಡ್ಲಿ.
ACT 4:5 ದಿಸ್ರೆ ದಿಸಿ ಯೆಹುದಿ ಫುಡಾರಿ ಆನಿ ಜಾಂತ ಧರ್ಮಶಾಸ್ತಾರ್ ಸಾಂಗ್‌ತ್ಯಾಲ್ಯಾಂಚಿ ಯೆರುಸಲೆಮಿತ್ ಸಬೆ ಜ಼ಮ್ಲಿ.
ACT 4:6 ತಿಥ ಹನ್ನಾ ಮುಖ್ಯ ಯಾಜಕ್ ಕಾಯಫ್ ಯೊಹಾನ್ ಆನಿ ಅಲೆಕ್ಸಾಂಡರ್ ಹುತ್ತ. ಮುಖ್ಯಾ ಯಾಜಕಾಂಚಾ ಕುಟ್ಮಾಚಾ ನಾತ್ಯಾತ್ಲ ಪರತೇಕ್‌ಜಾ಼ನ್ ತಿಥ ಹುತ್ತ.
ACT 4:7 ತ್ಯಂಚಾನಿ ಪೇತ್ರ ಯೊಹಾನಾಲಾ ತಿಥ ಆಸ್‌ಲ್ಯಾಲ್ಯಾ ಸಗ್‌ಳ್ಯಾ ಲೊಕಾಂಚೆ ಮೊರ‍್ಹ ಉಬಕೇಲ. ಯೆಹುದಿ ಜಾಂತ್ಯಾಂಚಾನಿ ತ್ಯನಾ ತುಮಿ ಹ್ಯಾ ಲಂಗ್‌ಡ್ಯಾಲಾ ಕಸಾ ಬರಾ ಕೆಲಾಸಾ? ತುಮಿ ಕಚ಼ ಬಳ್ ವಾಫರ್ಲ್ಯಾಸಾ? ಹ್ಯ ಕುನಾಚಾ ಅಧಿಕಾರಾನಿ ಕೆಲ್ಯಾಸಾ ಮನ್ಹುನ್ ಖುಬ್ ಪಾವ್ಟಿ ಇಚಾರ್ಲ.
ACT 4:8 ತವಾ ಪೇತ್ರಾ ಪವಿತ್ರಾತ್ಮಾನಿ ಬರ‍್ಹುನ್, ತ್ಯನಾ ಲೊಕಾಂಚಾ ಜಾಂತ್ಯಾನು ಆನಿ ಫುಡಾರ‍್ಯಾನು,
ACT 4:9 ತ್ಯಾ ಲಂಗ್‌ಡ್ಯಾಲಾ ಜಾ಼ಲ್ಯಾಲ ಚಾ಼ಂಗಲ್ಯಾಚೆ ಗುಶ್ಟಿತ್ ತುಮಿ ಆಮಾನಾ ಪಶ್ನೆ ಇಚಾರ್ಲಸಾತ.
ACT 4:10 ತುಮಿ ಶಿಲ್ಬೆವ ಗ್ಯಾತ್‌ಲ್ಯಾಲ್ಯಾ ಆನಿ ದೇವಾನಿ ತ್ಯಲಾ ಮರ್ನಾತ್ನಿ ಉಠಿವಲ್ಯಾಲ್ಯಾ ನಾವಾನಿಸ್ ಹ್ಯೊ ಮಾನುಸ್ ಬಾರಾ ವ್ಹವುನ್ ತುಮ್ಚೆ ಮೊರ‍್ಹ ಉಬಾ ಹಾ ಮನ್ಹುನ್ ತುಮಾನಾ ಆನಿ ಇಸ್ರಾಯಲ್ ಲೊಕಾನಾಬಿ ಹೀ ಗ್ಯೊಸ್ಟ್ ಸಮಜು಼ನಿ!
ACT 4:11 , “ಘರ್ ಬ್ಯಾಂತ್ಯಾಲ ತುಮಿ ನಕೊ ಮನ್ಹುನ್ ಶೊಡ್‌ಲ್ಯಾಲಾ ದೊಂಢಾ ತ್ಯೊ ತ್ಯೊ ದೊಂಢಾಸ್ ಕೊನ್ಯಾಲಾ ಮುದಮ್ ವ್ಹಯಿ ಜಾ಼ಲ್ಯಾ”.
ACT 4:12 ಸುಟ್ನುಕ್ ಯೇಸುಪ್ನಿ ಸುಡುನ್ ದುಸ್‌ರ‍್ಯಾ ಕುನಾಪ್ನಿಸ್ ಗಾವತ್ ನಾಹಿ ತ್ಯಚಾ ನಾವಾನಿ ಸುಡುನ್ ಆಬ್ಳಾಚೆ ಖಾಲ್ ದರ್ಥಿಚೆ ವರ್ ಮಾನ್ಸಾನಾ ದಿಲ್ಯಾಲ್ಯಾ ದಿಸರ‍್ಯಾ ಕಚಾಸ್ ನಾವಾನಿ ಆಮಾನಾ ಸುಟ್ನುಕ್ ವ್ಹನಾರ್ ನಾಹಿ ಮನ್ಹುನ್ ಸಾಂಗ್ಲ.
ACT 4:13 ಹ್ಯನಾ ಕಸ್ಲ ಸಿಕ್ಷನ್ ನವ್ಥ ಮನ್ಹುನ್ ಯೆಹುದಿ ಅಧಿಕಾರ‍್ಯಾನಾ ಠಾವಹುತ್ತ. ಆನಿ ತೇ ಬಿಹ್ಯಾಚೆ ಆಂದಿ ಬೊಲ್‌ತ್ಯಾಲ ಯೆಹುದಿ ಅಧಿಕಾರ‍್ಯಾಂಚಾನಿ ಬಗುನ್ ಖುಬ್ ಆಜಾಬ್ ಜಾ಼ಲ್ಹ ಆನಿ ತೇ ಯೇಸು ಸಂಗ ಹುತ್ತ ಮನ್ಹುನ್ ತ್ಯನಾ ಮಂಗ್ ಸಮಾಜ್ಲ.
ACT 4:14 ಹ್ಯಾ ದೊಗಾ ಅಪೊಸ್ತಲಾಂಚೆ ಕಡಸ್ ಉಬಾ ರಾಯ್‌ಲ್ಯಾಲ್ಯಾ ತ್ಯಾ ಲಂಗ್‌ಡ್ಯಾಲಾ ಬಗ್ಲಾ. ತ್ಯಲಾ ಬರ ಜಾ಼ಲ್ಯಾಲ ತ್ಯಂಚಾನಿ ಬಗ್ಲ ಮನ್ಹುನ್ ಅಪೊಸ್ತಲಾಂಚೆ ಬುಲಿಲಾ ಅಡ್ವ ತ್ಯನಾ ಕಾಯ್ ಬೊಲಾಯಾ ವ್ಹಯಿನಾ.
ACT 4:15 ಯೆಹುದಿ ಅಧಿಕಾರಿಂಚಾನಿ ಅಪೊಸ್ತಲಾನಾ ಸಭೆತ್ನಿ ಬಾಹಿರ್ ಲಾವುನ್ ದಿವುನ್, ಆಪ್‌ಲ್ಯಾ ಆಪ್‌ಲ್ಯಾತ್ ಬುಲುನ್
ACT 4:16 ತೆ, “ಹ್ಯನಾ ಆಮಿ ಕ್ಯಾ ಕರುಯಾ? ಹ್ಯಂಚಾನಿ ಮುಟಿ ಚಮತ್ಕಾರಾಚಿ ಕಾಮ ಕೆಲ್ಯಾಲಿ ಯೆರುಸಲೆಮಿತ್‌ಲ್ಯಾ ಸಗ್‌ಳ್ಯಾನಾ ಠಾವಿ ಹಾತ್ತ. ಹಿ ಕಾಮ ಖರಿ ಹಾತ್ತ ತೀ ಲಬಾಡ್ ಮನ್ಹುನ್ ಸಾಂಗಾಯಾ ವ್ಹಯಿತ್ ನಾಹಿತ.
ACT 4:17 ಫನ್ ಹ್ಯಾ ಮಾನ್ಸಾಚೆ ಗುಶ್ಟಿತ್ ಲೊಕಾನಾ ಸಾಂಗುನಾಹಿ ಆಸ ಆಮಿ ತ್ಯನಾ ಭೆ ಗಾಲಾಯಾ ವ್ಹಯಿ. ತವಾ ಹೀ ಖಬರ್ ಲೊಕಾಂಚೆ ಮದ್ದಿ ಪಗ್ಳತ್ನಾಹಿ” ಮನ್ಹುನ್ ತೇ ಬೊಲ್ಲ
ACT 4:18 ಆನಿ ತ್ಯಂಚಾನಿ ತ್ಯನಾ ಆನಿಕ್ ಆತ್ ಹಾಕ್ಟುನ್, ಯೇಸುಚಾ ನಾವಾನಿ ಕಾಯ್ ಸಾಂಗಾಚ಼ ನಾಹಿ, ಕಾಯ್ ಸಿಕ್ವಾಚ಼ ನಾಹಿ, ಮನ್ಹುನ್ ಖಡ್ಯಾವ್ಲ.
ACT 4:19 ತವಾ ತೇ ತ್ಯನಾ, “ತುಮಚ಼ ಐಕಾಚ಼ ಕ್ಯಾ ದೇವಾಚ಼ ಐಕಾಚ಼? ಹ್ಯಾತ್ ದೇವಾಲಾ ವ್ಹಯಿ ಜಾ಼ಲ್ಯಾಲ ಕಚ಼? ತುಮಿಸ್ ಆಮಾನಾ ಸಾಂಗಾ
ACT 4:20 ಆಮಿ ತರಿ ಗಪ್ ರಾನ್ಹಾರ‍್ನಾಹಿ. ಆಮಿ ಬಗ್‌ಲ್ಯಾಲ್ಯಾ ಆನಿ ಐಕ್‌ಲ್ಯಾಲ್ಯಾ ಗುಶ್ಟಿ ಲೊಕಾನಾ ಸಾಂಗಾಚೆಆಂದಿ ರಾನ್ಹಾರ್ನಾಹಿ” ಮನ್ಲ
ACT 4:21 ಯೆಹುದಿ ಅಧಿಕಾರ‍್ಯಾನಾ ಆನಿ ಫುಡಾರ‍್ಯಾನಾ ಜಾಂತ್ಯಾನಾ ಅಪೊಸ್ತಲಾನಾ ದಂಡ್ವಾಯಾ ಕಚಿಸ್ ವಾಟ್ ಸಮಜ಼ನಾ ತವಾ ತ್ಯಂಚಾನಿ ದಪ್‌ಕ್ಯಾವುನ್ ಸುಡುನ್ದಿಲ, ಕಾ ಮಂಜೆ ಜಾ಼ಲ್ಯಾಲೆ ಖನ್ಕತಿಲಾ ಲೊಕ ಸಗ್ಳಿ ದೆವಾಲಾ ವವ್ಯಾಳಿತಿತ
ACT 4:22 ಹ್ಯಾ ಚಮತ್ಕಾರಾಚಾ ಕಾಮಾನಿ ಬರಾ ಜಾ಼ಲ್ಯಾಲ್ಯಾ ಮಾನ್ಸಾಲಾ ಚಾಳ್ಸಾವ್ನಿ ವರ್ ವಯಾ ಜಾ಼ಲ್ಥಿ.
ACT 4:23 ತೇ ಯೆಹುದಿ ಅಧಿಕಾರ‍್ಯಾಂಚೆ ಸಭೆತ್ನಿ ಆಪ್‌ಲ್ಯಾ ಲೊಕಾಂಚಿಪ ಗೆಲ. ಆನಿ ತ್ಯಂಚಾನಿ ಆಪ್‌ಲ್ಯಾನಾ ಸಾಂಗ್‌ಲ್ಯಾಲ ಸಗ್ಳ ಆಪ್‌ಲ್ಯಾ ಸಮುದಾಯಾತ್‌ಲ್ಯಾನಾ ಸಾಂಗ್ಲ.
ACT 4:24 ಹ್ಯ ಐಕ್‌ಲ್ಯಾಲ್ಯಾ ಇಸ್ವಾಸಿಂಚಾನಿ ಯಕಾ ಮನಾನಿ ಮೊಟ್ಯಾನಿ ದೇವಾಪ ಮಾಗ್ನ ಕೆಲ: ತ್ಯಾ ಸಗ್‌ಳ್ಯಾಂಚಿಪ ಯಾಕುಸ್ ಮನ್ ಹುತ್ತ. “ದನ್ಯಾ ಅಬಾಳ್ ಧರ್ಥಿ ಸಮಿಂದೊರ್ ದುನೆತ್ ಆಸ್‌ಲ್ಯಾಲ ಸಗ್ಳ ಬನಿವ್‌ಲ್ಯಾಲ ತುಸ್.
ACT 4:25 ಆಮಚಾ಼ ವಡಿಲ್ ಜಾ಼ಲ್ಯಾಲಾ ದಾವಿದ್ ತುಜಾ಼ ಸೇವಕ್ ಜಾ಼ಲ್ಥಾ. ತ್ಯನಿ ಪವಿತ್ರಾತ್ಮಾಚೆ ಮಜ಼ತಿನಿ ಹೆ ಸಬಾತ್ ಲಿವ್ಲ: ದುಸ್‍ರ‍್ಯಾ ಲೊಕಾಂಚಾನಿ ಕಾ ರಾಗ್ ಕೆಲಾ? ಲೊಕಾಂಚಾನಿ ಉಪೇಗ್ ನಸ್‌ಲ್ಯಾಲ್ಯಾ ಕಾಮಾಂಚಿ ಯವಜ್ನಾ಼ ಕಾ ಕಿಲಿ?
ACT 4:26 ಪ್ರಭುಲಾ ಆನಿ ತ್ಯನಿ ಅಬಿಸೆಕ್ ಕೆಲ್ಯಾಲ್ಯಾ ಕ್ರಿಸ್ತಾಲಾ ಅಡ್ವ ವ್ಹವುನ್ ಉಟ್ನಾರ್ ದರ್ಥಿವ್ಲ ರಾಜ಼ ಸಗ್ಳ ಲಡಾಯಿಕರಾಯಾ ತಯಾರ್ ಜಾ಼ಲ್ಯಾತ ಅಧಿಕಾರಿ ಸಗ್ಳ ಯೆಕ್ ಜಾ಼ಲ್ಹ ಮನ್ಹುನ್ ಸಾಂಗಾಯಾ ಲ್ಯಾವ್ಲಸ್?
ACT 4:27 ಖರ‍್ಯಾನಿ ತಸಸ್ ಹೆರೊದ್ ರಾಜಾ಼ ಪೊಂತಿಪಿಲಾತ್, ಯೆಹುದಿ ನಸ್‌ಲ್ಯಾಲಿ ಲೊಕ ಆನಿ ಇಸ್ರಾಯಲಾತ್ಲಿ ಹೇ ಪೆಠತ್ ಯೆಕ್ ವ್ಹವುನ್ ಯೇಸುಲಾ ಇರೊದ್ ಕೆಲಾ. ತುಜಾ಼ ಪವಿತ್ರ ಸೇವಕ್ ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಲಾ ತು ಅಭಿಶೇಕ್ ಕೆಲ್ಯಾಸ್.
ACT 4:28 ಯೇಸುಲಾ ಅಡ್ವಿ ಯೆಕ್ ವ್ಹವುನ್ ಆಲ್ಯಾಲ್ಯಾ ಹ್ಯಾ ಲೊಕಾಂಚಾನಿ ತುಜಿ ಯವಜ್ನಾ ಪುರಿ ಕಿಲಿ. ತುಜಾ ಬಳಾನಿ ತುಜಾ ಮನಾನಿ ಹ್ಯ ಜಾ಼ಲ್ಹ.
ACT 4:29 ಪ್ರಭು, ತೇ ಭೆ ಗ್ಯಾಲತ್ಯಾಲ್ಯಾವ್ನಿ ತುಸ್ ಧ್ಯಾನ್ ದೆ. ತಿ ಆಮಾನಾ ಭೆ ಗಾಲಾಯಾ ಖಟ್ಪಟ್ ಕರ್ತ್ಯಾತ! ಪ್ರಭು ಆಮಿ ತುಜ಼ ಸೇವಕ್. ತುಜಿ ವಚ಼ನ ಭೆ ನಸ್ಥಾನಾ ಸಾಂಗಾಯಾ ಆಮಾನಾ ಮಜ಼ತ್ ಕರ್.
ACT 4:30 ತುಜ಼ ಹಾತ್ ಪಗಳುನ್ ಪವಿತ್ರ ಯೇಸುಚಾ ನಾವಾನಿ ರೊಗಿನಾ ಬರ ಕರ್; ಚಮತ್ಕಾರಾಚಿ ಕಾಮ ಅದ್ಬುತಾಚಿ ಕಾಮ ಕರ್” ಮನ್ಹುನ್ ತ್ಯಂಚಾನಿ ಮಾಗ್ನ ಕೇಲ.
ACT 4:31 ತವಾಸ್, ಮಂಡಳಿ ಜ಼ಮಲ್ಯಾಲಾ ಜಾ಼ಗಾ ಹಲ್ಲಾ, ತ್ಯಂಚಿವ ಸಗ್‌ಳ್ಯಾಂಚಿವ ಪವಿತ್ರಾತ್ಮ ಆಲ ಆನಿ ದೇವಾಚ಼ ಸಬ್ದ ಭೆ ನಸ್ಥಾನಾ ಸಾಂಗ್ಲ.
ACT 4:32 ಸಗ್‌ಳ್ಯಾ ಇಸ್ವಾಸಿಂಚ಼ ಮನ್ ಆನಿ ಜೀವ್ ಯೆಕುಸ್ ಜಾ಼ಲ್ಥಾ. ಸಮುದಾಯಾತ್ಲಾ ಕೊನುಸ್ ಆಪಲ್ಯಾ ಮ್ಹಾಲ್ಮಾತ್ಯಾತ್ಲ ಆಪ್ಲ ಮನ್ಹಿತ್ ನವ್ಥ. ತ್ಯ ಸಗ್ಳಿಜ಼ನ ವಾಟುನ್ ಗಿಹಿತಿತ.
ACT 4:33 ಪ್ರಭು ಜಾ಼ಲ್ಯಾಲಾ ಯೇಸು ಖರ‍್ಯಾನಿ ಮೇಲ್ಯಾಲ್ಯಾತ್ನಿ ಜಿತ್ತಾ ವ್ಹವುನ್ ಉಠುನ್ ಆಲ್ಯಾ ಮನ್ಹುನ್ ಅಪೊಸ್ತಲ್ ಖಾಯಿಮ್ ಖುಬ್ ಧಿರಾನಿ ಲೊಕಾನಾ ಸಾಕ್ಷಿ ಸಾಂಗಿತ. ದೇವಾಚೆ ಕ್ರಪೆನಿ ತ್ಯಂಚಿಪ ಮೊಟ ಕಾಮ್ ಕೇಲ.
ACT 4:34 ತ್ಯಾತಲ್ಯಾ ಕುನಾಲಾ ಕಾಯ್ ಕಮ್ಮಿ ನವ್ತ ಕಾ ಮಂಜೆ ಘರ ಜಿಮಿನ್ ಆಸ್‌ಲ್ಯಾಲ್ಯಾ ಪರತೇಕಾನಿ ತೀ ಇಕುನ್, ಪೈಸ ಆನಿತ
ACT 4:35 ತೇ ಅಪೊಸ್ತಲಾಂಚಿಪ ದಿಯಿತಿತ ಮಂಗ್ ತೇ ಸಗ್ಳ ಗರಜ಼್ ಆಸ್‌ಲ್ಯಾನಾ ವಾಟುನ್ ದಿಯಿತಿತ.
ACT 4:36 ತ್ಯಾ ಇಸ್ವಾಸಿತ್ನಿ ಯೊಸೆಪ್ ಮಂಥ್ಯಾಲಾ ಹುತ್ತಾ. ಅಪೊಸ್ತಲ್ ತ್ಯಲಾ ಬಾರ್ನಬಾ ಮನ್ಹುನ್ ಹಾಕ್ಟಿತ ಬಾರ್ನಬಾ ಮಂಜೆ “ಉಮೇದಿಚಾ಼ ಲ್ಯೊಕ್’. ಕ್ರುಪ್ ದ್ವಿಪಾತ್ ಜ಼ಲಾಮ್‌ಲ್ಯಾಲಾ ಹ್ಯೊ ಲೇವಿ ಜಾ಼ಲ್ಥಾ.
ACT 4:37 ಯೊಸೆಫಾಲಾ ಯಾಕ್ ಶಾತ್ ಹುತ್ತ. ತ್ಯನಿ ತ್ಯ ಈಕುನ್ ಆಲ್ಯಾಲ ಪೈಸ ಅಪೊಸ್ತಲಾಂಚಿಪ ಆನುನ್ ದಿಲ.
ACT 5:1 ಅನನಿಯಾ ಮಂತ್ಯಾಲಾ ಯೊಕ್ ಮಾನುಸ್ ಹುತ್ತಾ. ತ್ಯಚೆ ಬ್ಯಾಯ್ಕೊಚ಼ ನಾವ್ ಸಪೈರಾ. ಅನನಿಯಾನಿ ಆಪ್ಲಿಪ ಆಸಲ್ಯಾಲಿ ಥುಡಿ ಜಿಮಿನ್ ಇಕ್ಲಿ.
ACT 5:2 ಫನ್ ಆಲ್ಯಾಲ್ಯಾ ಪೈಶಾತ್ಲ ಥೊಡ ತ್ಯವ್ಡಸ್ ಅಪೊಸ್ತಲಾಂಚಿಪ ದಿಲ. ಆನಿ ಥೊಡ ಆಪಲ್ಯಾಲಾ ಚು಼ರುನ್ ಥಿವುನ್ ಗೆತ್ಲ. ಹ್ಯ ತ್ಯಚೆ ಬ್ಯಾಯ್ಕೊಲಾ ಠಾವ ಹುತ್ತ. ತಿಬಿ ತ್ಯಲಾ ಹು ಮನ್ಲಿಹುತ್ತಿ.
ACT 5:3 ಪೆತ್ರಾನಿ, “ಅನನಿಯಾ ತುಜ಼ ಮನ್ ಸೈತಾನಾಚಾ ತಾಬ್ಯಾತ್ ಕಾ ದಿಲಸ್? ತು ಲಬಾಡ್ ಸಾಂಗುನ್, ಪವಿತ್ರಾತ್ಮಾಲಾ ಫಸ್ವಾಯಾ ಬಗ್ಲಸ್. ತು ತುಜ಼ ಶಾತ್ ಇಕ್ಲಸ್, ಆನಿ ಆಲ್ಯಾಲ್ಯಾ ಪೈಶಾತ್ಲ ಥೊಡ ತುಲಾ ಚ಼ುರುನ್ ಕಾ ಥೆವ್ಲಸ್?
ACT 5:4 ತು ಶಾತ್ ಇಕಾಚೆ ಆಂದಿ ತ್ಯ ತುಜ಼ಸ್ ಹುತ್ತ. ಇಕ್‌ಲ್ಯಾ ನಂತರ್ ತೇ ಪೈಸ ತುಜ಼ಸ್ ಹುತ್ತ. ಹ್ಯ ಬುರ್ಸ ಕಾಮ್ ಕರಾಯಾ ತು ಕಾ ಯವಜ಼್ಲಸ್? ತು ಲಬಾಡ್ ಸಾಂಗ್‌ಲ್ಯಾಲ ದೇವಾಲಾ, ಮನ್ಸಾನಾ ನವ್ಹ!” ಮನ್ಲಾ.
ACT 5:5 ಅನನಿಯಾನಿ ಹ್ಯ ಐಕ್‌ಲ್ಯಾ ಬರ್ಬರ್ ಖಾಲ್ ಪಡ್ಲಾ ಆನಿ ಜೀವ್ ಶೊಡ್ಲಾ. ತ್ಯ ಬಗ್‌ಲ್ಯಾಲಿ ಲೊಕ ಖುಬ್ ಬಿಹ್ಯಾಲಿತ.
ACT 5:6 ಥೊಡ್ಯಾ ಪ್ಯೊರ್ಗ್ಯಾಂಚಾನಿ ಯವುನ್ ತ್ಯಚ಼ ಮಡ ಕಪಡ್ಯಾತ್ ಗುಂಡ್ಯಾಳ. ತ್ಯಂಚಾನಿ ತ್ಯ ನಿಹುನ್ ಪುರ್ಲ. ಹ್ಯ ಐಕ್‌ಲ್ಯಾಲಿ ಸಗ್ಳಿ ಬಿಹ್ಯಾಲಿತ.
ACT 5:7 ಜ಼ವ ಜ಼ವಳ್ ತೀನ್ ತಾಸ್ ಜಾ಼ಲ್ಯಾ ನಂತರ್ ತ್ಯಚಿ ಬ್ಯಾಯ್ಕೊ ಸಫೆರಾ ಆತ್ ಆಲಿ. ಜಾ಼ಲ್ಯಾಲಿ ಖನ್ಕತ್ ಸಪೇರ್ಲಾ ಠಾವಿನವ್ಥಿ.
ACT 5:8 ಪೇತ್ರಾ ತಿಲಾ, “ಖರ‍್ಯಾನಿಸ್ ತುಮ್ಚಿ ಜಿಮಿನ್ ಇಕುನ್ ಆಲ್ಯಾಲ ಪೈಸ ಯವ್ಡಸ್ ಕ್ಯಾ? ಮನಾ ಸಾಂಗ್” ಮನ್ಲಾ. ಸಪೇರಾ, “ವ್ಹಯ್!” ಮನ್ಲಿ.
ACT 5:9 ತವಾ ಪೇತ್ರಾ ತಿಲಾ, “ತು ಆನಿ ತುಜಾ ದನ್ಗಾರಾನಿ ದೇವಾಚಾ ಆತ್‌ಮ್ಯಾಚಿ ಪಾರಕ್ ಕಿಲಿಸಾ ಕಾ? ಥಬ, ತುಜಾ ಗ್ವಾಲಾ ಪುರಾಯಾ ಗೆಲ್ಯಾಲ ಗಡಿ ದಾರಾಪ ಆಲ್ಯಾತ! ತೇ ತುಲಾಬಿ ತಸಸ್ ಗಿಹುನ್ ಜಾ಼ನಾರ್” ಮನ್ಲಾ.
ACT 5:10 ತವಾಸ್ ಸಪೇರಾ ತ್ಯಚಾ ಪಾಯಾಪ ಪಡ್ಲಿ ಆನಿ ಮಿಲಿ. ತ್ಯಾ ಪ್ಯೊರ್ಗ್ಯಾಂಚಾನಿ ಆತ್ ಯವುನ್ ಬಗ್ಲ ತವಾ ತೀ ಮಿಲ್ತಿ. ತ್ಯಂಚಾನಿ ತಿಲಾ ನಿಹುನ್ ತಿಚಾ ಘ್ವಾಚೆ ಕಡಸ್ ಪುರ್ಲಿ.
ACT 5:11 ಹ್ಯಾ ಗುಶ್ಟಿ ಐಕ್‌ಲ್ಯಾಲಿ ಇಸ್ವಾಸಿ ಲೊಕ ಸಗ್ಳಿ ಬಿಹ್ಯಾಲಿತ.
ACT 5:12 ಅಪೊಸ್ತಲಾಂಚಾನಿ ಖುಬ್ ಚಮತ್ಕಾರಾಚಿ ಕಾಮ ಆನಿ ಅದ್ಬುತ್‍ ಕಾಮ ಕಿಲಿತ. ಲೊಕಾಂಚಾನಿ ತೀ ಕಾಮ ಸಗ್ಳಿ ಬಗ್ಲಿತ. ತೀ ಸಗ್ಳಿ ಯೇಕ ವ್ಹವುನ್ ಸಲೊಮೊನಾಚಾ ಮಾಂಡ್ವಾತ್ ರಾಹಿತಿತ.
ACT 5:13 ತ್ಯಂಚಿ ಸಂಗ ಉಬರಾಹ್ಯಾ ಆಪ್‌ಲ್ಯಾಲಾಬಿ ಯೊಗ್ಯತೆ ಹಾ ಮನ್ಹುನ್ ದಿಸರ‍್ಯಾ ಕುನಾಲಾ ವಾಟ್ಲನಾಹಿ. ಬಾಹಿರ್ ಆಸ್‌ಲ್ಯಾಲ್ಯಾ ಲೊಕಾನಾ ಅಪೊಸ್ತಲಾಂಚೆ ಗುಶ್ಟಿತ್ ಬೊಲಾಯಾ ಕುನಾಲಸ್ ಧೀರ್ ನವ್ಥಾ ಕಾ ಮಂಜೆ ಲೊಕ ತ್ಯಾ ಅಪೊಸ್ತಲಾಂಚೆ ಗುಶ್ಟಿತ್ ಖುಬ್ ಚಾ಼ಂಗ್ಲ ಸಾಂಗಿತಿತ.
ACT 5:14 ಫನ್ ಖುಬ್ ಲೊಕಾಂಚಾನಿ ಪ್ರಭುವ ಇಸ್ವಾಸ್ ಥೆವ್ಲಾ. ಬಾಯಿಲ್ ಮಾನುಸ್ ಆನಿ ಗಡಿಮಾನುಸ್ ಖುಬ್ ಜಾ಼ನ್ ಇಸ್ವಾಸಿಂಚಾ ಮೆಳ್ಯಾತ್ ಬರ್ಲಿತ.
ACT 5:15 ತವಾ ಪೇತ್ರಾ ವಾಟನಿ ಜಾ಼ತ್ಯಾಲಿ ಖಬರ್ ಐಕ್‌ಲ್ಯಾಲ್ಯಾ ಲೊಕಾಂಚಾನಿ ರೊಗಾತ್ ಆಸ್‌ಲ್ಯಾಲ್ಯಾನಾ ಹಾತ್ರುನಾಸಾಹಿತ್ ಉಚ಼್ಲುನ್ ನಿಹುನ್ ವಾಟವ ನಿಜ್ವಿತಿತ ಪೇತ್ರಾಚ಼ ಸಾವುಟ್ ಪಡ್ಲ ಪುರೊ.
ACT 5:16 ಯೆರುಸಲೆಮಿಚೆ ಸರ್ಬೌತಚಾ ಸಗ್‌ಳ್ಯಾ ಗಾವಾತ್ಲಿ ಲೊಕ ಹಿಂಡಾ ಹಿಂಡಾನಿ ಯಯಿತಿತ. ತೀ ರೊಗಾತ್ ಆಸ್‌ಲ್ಯಾಲ್ಯಾನಾ ಲಾಗಿರ್ ಲಾಗ್‌ಲ್ಯಾಲ್ಯಾನಾ ಉಚ಼್ಲುನ್ ಆನಿತಿತ. ಹ್ಯನಾ ಸಗ್‌ಳ್ಯಾನಾ ಬರ ವ್ಹಯಿತ.
ACT 5:17 ಮುಖ್ಯಾ ಯಾಜಕಾನಾ ತ್ಯಂಚೆ ಸಂಗಚಾ ಸದ್ದುಕಾಯಾಂಚಾ ಮೆಳ್ಯಾತಲ್ಯಾನಾ ಖುಬ್ ಬೇಜಾರ್ ಜಾ಼ಲ್ಹಾ.
ACT 5:18 ತ್ಯಂಚಾನಿ ಅಪೊಸ್ತಲಾನಾ ದರ್ಹುನ್ ಸಾದ್ಯಾ ತುರುಂಗಾತ್ ಗ್ಯಾತ್ಲ.
ACT 5:19 ಫನ್ ರ‍್ಯಾಚಾ಼ ಪ್ರಭುಚಾ ಯಕಾ ದುತಾನಿ ತುರುಂಗಾಚಿ ದಾರ ಉಗಡ್ಲಿತ ದೇವ್ ದುತಾನಿ ಅಪೊಸ್ತಲಾನಾ ಹಾಕ್ಟುನ್ ಬಾಹಿರ್ ಆನುನ್ ತ್ಯನಾ,
ACT 5:20 “ಜಾ಼ವುನ್ ದೇವ್ಳಾತ್ ಉಬ ರಾವ್ಹಾ. ನವ್ಯಾ ಜೀವ್ನಾಚೆ ಗುಶ್ಟಿತ್ ಪರತೇಕ್ ಯಾಕ್ ಲೊಕಾನಾ ಸಾಂಗಾ” ಮನ್ಹುನ್ ಸಾಂಗ್ಲ.
ACT 5:21 ತಸಸ್ ತೆ ದುಸ್ರೆ ದಿಸಿ ಸಕಾಳ್ಚ಼ ದೇವ್ಳಾತ್ ಜಾ಼ವುನ್ ಸಿಕ್ವಾಯಾ ಲಾಗ್ಲ ಮುಖ್ಯ ಯಾಜಕ್ ಆನಿ ತ್ಯಚ಼ ಸುಪ್ತಿ ದೇವ್ಳಾತ್ ಆಲ. ತ್ಯಂಚಾನಿ ಯೆಹುದಿ ಅಧಿಕಾರಿಂಚ಼ ಆನಿ ಇಸ್ರಾಯಲಾಚಾ ಜಾಂತ್ಯಾಚಾ಼ ಮೇಳಾ ಮಿಳಿವ್ಲಾ. ಮಂಗ್ ಅಪೊಸ್ತಲಾನಾ ಆಪ್ಲಿಪ ಹಾಕ್ಟಾಯಾ ಥೊಡ್ಯಾನಾ ತುರುಂಗಾತ್ ಲಾವುನ್ ದಿಲ.
ACT 5:22 ಸೇವಕ್ ತುರುಂಗಾಪ ಗೇಲ ತವಾ ತಿಥ ಅಪೊಸ್ತಲ್ ದಿಸ್ಲ ನಾಹಿತ ಮನ್ಹುನ್ ತೇ ಮಾಗಾರ್ ಯವುನ್ ನ್ಯಾಯಿಚೆ ಮೆಳ್ಯಾಲಾ ಸಾಂಗಿತ್,
ACT 5:23 “ತುರುಂಗಾಚ಼ ದಾರ್ ಲಾವುನ್ ಕುಲುಪ್ ಗ್ಯಾತ್ಲ ಹುತ್ತ ಆನಿ ಸೇವಕ್ ದಾರಾಪ ಉಬ ಹುತ್ತ. ಫನ್ ಆಮಿ ದಾರ ಉಗಡ್ಲಿತ ತವಾ ತುರಂಗಾತ್ ಕೊನ್ ನವ್ಥ!” ಮನ್ಲ.
ACT 5:24 ದೇವ್ಳಾಚಾ ಸೇವಕಾಂಚಾ಼ ದಳಪತಿ ಆನಿ ಮುಖ್ಯ ಯಾಜಕಾಂಚಾನಿ ಹ್ಯ ಐಕುನ್ ಅಪೊಸ್ತಲಾಂಚೆ ಸಂಗ ಕ್ಯಾ ಜಾ಼ಲ್ಹ ಆಸಲ್ ಮನ್ಹುನ್ ಗಾಭಾರ್ಲ. ಹ್ಯನಿ ಕ್ಯಾ ವ್ಹತ್ಯಾ ಕುನಾನ್ಠಾವ ಮನ್ಹುನ್ ಬಿಹ್ಯಾಲ.
ACT 5:25 ಮಂಗ್ ದುಸ್‌ರ‍್ಯಾ ಯಕಾನಿ ಯವುನ್, “! ತುಮಿ ತುರುಂಗಾತ್ ಗ್ಯಾತ್‌ಲ್ಯಾಲ ಮಾನುಸ್ ದೇವ್ಳಾಚಾ ಅಂಗ್ನಾತ್ ಉಬ ಹಾತ್ತ ತೇ ಲೊಕಾನಾ ಸಿಕಿವ್‌ತ್ಯಾತ!” ಮನ್ಹುನ್ ಸಾಂಗ್ಲ
ACT 5:26 ತವಾ ದಳಪತಿನಿ ಆನಿ ತ್ಯಚಾ ಮಾನ್ಸಾಂಚಾನಿ ಜಾ಼ವುನ್ ಅಪೊಸ್ತಲಾನಾ ಮಾಗಾರ ಹಾಕ್ಟುನ್ ಆನ್ಲ. ಫನ್ ತ್ಯಂಚಾನಿ ಬಳ್ ಕೇಲ ನಾಹಿ. ಕಾ ಮಂಜೆ ಲೊಕ ರಾಗಾನಿ ದೊಂಢ ಗಿಹುನ್ ಆಪ್‌ಲ್ಯಾಲಾ ಮ್ಯಾರ್ತಿಲ ಮನ್ಹುನ್ ತೇ ಬಿಹ್ಯಾಲ.
ACT 5:27 ತೇ ಅಪೊಸ್ತಲಾನಾ ನ್ಯಾಯಿಚಾ ಮೆಳ್ಯಾತ್ ಹಾಕ್ಟುನ್ ಆನುನ್ ಯೆಹುದಿ ಅಧಿಕಾರಿಂಚೆ ಮೊರ‍್ಹ ಉಬಕೆಲ ಮಹಾ ಯಾಜಕಾನಿ ಅಪೊಸ್ತಲಾನಾ,
ACT 5:28 “ತ್ಯಚೆ ಗುಶ್ಟಿತ್ ತುಮಿ ಸಿಕ್ವಾಚ಼ನಾಹಿ ಮನ್ಹುನ್ ಆಮಿ ತುಮಾನಾ ಖಡ್ಯಾವ್ಲ ಹುತ್ತ. ಫನ್ ತುಮಿ ಕೆಲ್ಯಾಲ ಕ್ಯಾ? ತುಮಿ ಯೆರುಸಲೇಮ್ ತುಮ್ಚಾ ಸಿಕ್ಷನಾನಿ ಬರಿವ್ಲಿಸಾ ತ್ಯಾ ಮಾನ್ಸಾಚಾ ಮರ್ನಾಲಾ ಆಮಿಸ್ ಕಾರನ್ ಮನ್ಹುನ್ ಕರಾಯಾ ತುಮಿ ಖಟ್ಪತ್ ಕರ್ತ್ಯಾಸಾ” ಮನ್ಲ.
ACT 5:29 ಪೇತ್ರಾ ಆನಿ ರಾಯ್‌ಲ್ಯಾಲ ಅಪೊಸ್ತಲ್, “ಆಮಿ ಐಕಾಯಾ ವ್ಹಯಿ ಜಾ಼ಲ್ಯಾಲ ದೇವಾಚ಼ ಮಾನ್ಸಾಚ಼ ನವ್ಹ!
ACT 5:30 ತುಮಿ ಯೆಸುಲಾ ಮಾರುನ್ ಟ್ಯಾಕ್ಲಾಸಾ ತುಮಿ ತ್ಯಲಾ ಶಿಲ್ಬೆವ ಟಾಂಗುನ್ ಮಾರುನ್ ಟ್ಯಾಕ್ಲಾಸಾ. ಫನ್ ದೇವಾನಿ, ಮಂಜೆ ಆಮ್ಚಾ ವಡ್ಲಾಂಚಾ ದೇವಾನಿ ತ್ಯಲಾ ಮರ್ನಾತ್ನಿ ಜಿತ್ತಾ ಕರುನ್ ಉಠಿವ್ಲಾ!
ACT 5:31 ದೇವಾಚೆ ಉಜ್‌ವ್ಯಾಂಗ್ನಿ ಬಸ್‌ಲ್ಯಾಲಾ ಯೇಸುಸ್. ಸಗ್‌ಳ್ಯಾ ಇಸ್ರಾಯಲಾಂಚಾನಿ ಆಪ್‌ಲ್ಯಾ ಪಾಪಾಂಚೆ ಸಾಟಿ ದೇವಾಕ್ಡ ಪರ್ತುನ್ ಪಾಪಾಂಚಾ಼ ಮಾಪ್ ಕರಾಯಾ ವ್ಹಯಿ ಮನ್ಹುನ್ ದೇವಾನಿ ತ್ಯಲಾ ಆಮ್‌ಚಾ಼ ಅದಿಪತಿ ಆನಿ ರ‍್ಯಾಕ್‌ತ್ಯಾಲಾ ಕೆಲ್ಯಾ
ACT 5:32 ಹೇ ಗುಶ್ಟಿಲಾ ಆಮಿಸ್ ಸಾಕ್ಷಿ , ಆಪ್ಲ ಐಕ್‌ತ್ಯಾಲ್ಯಾ ಸಗ್‌ಳ್ಯಾ ಲೊಕಾನಾ ದೇವಾನಿ ದಿಲ್ಯಾಲ ಪವಿತ್ರಾತ್ಮ ಸಾಕ್ಷಿ ಹಾ” ಮನ್ಲ.
ACT 5:33 ಯೆಹುದಿ ಜಾಂತ್ಯಾಂಚಾನಿ ಹ್ಯಾ ಬೊಲ್ಯಾ ಐಕುನ್ ಚ಼ೌತಾಳುನ್ ರಾಗಾನಿ ಅಪೊಸ್ತಲಾನಾ ಮಾರುನ್ ಟಾಕಾಯಾ ವ್ಹಯಿ ಮನ್ಲ.
ACT 5:34 ತವಾ ಪರಿಸಾಯಾತ್ಲಾ ಯೊಕ್ ನ್ಯಾಯಿಚಾ ಮೆಳ್ಯಾತ್ ಉಠುನ್ ಉಬಾ ರಾಯ್ಲಾ: ತ್ಯಚ಼ ನಾವ್ ಗಮಲಿಯಲ್ ತ್ಯೊ ದರ್ಮೊಪದೆಶಕ್ ಹುತ್ತಾ. ಆನಿ ಲೊಕ ಸಗ್ಳಿ ತ್ಯಲಾ ಮರ‍್ಯಾದ್ ದಿಯಿತಿತ. ಥೊಡ್ಯಾ ಯಳಾಲಾ ಅಪೊಸ್ತಲಾನಾ ಸಭೆತ್ನಿ ಬಾಹಿರ್ ಗಾಲ್ಹಾಯಾ ವ್ಹಯಿ ಮನ್ಹುನ್ ತ್ಯನಿ ಲೊಕಾನಾ ಸಾಂಗ್ಲ.
ACT 5:35 ನಂತರ್ ತ್ಯೊ ನ್ಯಾಯಿಚಾ ಮೆಳ್ಯಾಲಾ, “ಇಸ್ರಾಯೆಲ್ ಲೊಕಾನಾ ತುಮಿ ಹ್ಯನಾ ಕರಾಯಾ ವ್ಹಯಿ ಮಂಥ್ಯಾಲೆ ಗುಸ್ಟಿತ್ ಹುಶಾರಿನಿ ರಾವ್ಹಾ.
ACT 5:36 ಯಂಗ್ದಾ ಥೈದಾ ಮಂಥ್ಯಾಲಾ ಆಲ್ಯಾಲಾ ತುಮ್ಚೆ ಯದತ್ ಹಾ ಕ್ಯಾ? ತ್ಯೊ ಆಪ್ನಿ ಯೊಕ್ ಮೊಟಾ ಮಾನುಸ್ ಮನ್ಹುನ್ ಸಾಂಗ್ತೊ. ಜ಼ವಜ಼ವಳ್ ಚಾರ್ಸೆ ಲೊಕ ತ್ಯಚಿಪ ಜ಼ಮ್ಲಿತ. ಫನ್ ತ್ಯಲಾ ಮಾರುನ್ ಟ್ಯಾಕ್ಲಾ. ತ್ಯಚೆ ಮಾಗ್ನಿ ಜಾ಼ತ್ಯಾಲಿ ಸಗ್ಳಿ ಪಗ್ಳುನ್ ಪಳುನ್ ಗಿಲಿತ. ತ್ಯಂಚೆ ಹಾತ್ನಿ ಕಾಯಿಸ್ ಕರಾಯಾ ಜಾ಼ಲ್ಹನಾಹಿ.
ACT 5:37 ನಂತರ್ ಯುದ್ ಮಂಥ್ಯಾಲಾ ಗಲಿಲಾಯಾತ್ನಿ ಆಲಾ, ತ್ಯೊ ಲೊಕಾಂಚಾ಼ ಗಿಂತಿಚಾ಼ ಕಾಲ್ ಜ಼ಾಲ್ಥಾ. ತ್ಯನಿ ಲೊಕಾನಾ ಬುಲುವುನ್ ಯೊಕ್ ತಂಡಾ ಕೆಲಾಹುತ್ತಾ. ತ್ಯೊಬಿ ಮೆಲಾ ಆನಿ ತ್ಯಚಿವ ಬೊಲ್ಯಾಲಿ ಸಗ್ಳಿ ಪಗಳುನ್ ಗಿಲಿತ.
ACT 5:38 ಮನ್ಹುನ್ ಆತಾ ಮಿ ತುಮಾನಾ ಸಾಂಗಾಚ಼ ಕ್ಯಾ ಮಂಜೆ ಹ್ಯಾ ಲೊಕಾಪ್ನಿ ದುರ್ ರಾವ್ಹಾ. ತ್ಯನಾ ಸುಡು‍ನ್ ದೇವಾ ತ್ಯಂಚಿ ಯವಜ್ನಾ಼ ಮಾನ್ಸಾಪ್ನಿ ಆಲ್ಯಾಲಿ ಆಸ್ಲಿತ ತೀ ನಾಸ್ ವ್ಹನಾರ್.
ACT 5:39 ಫನ್ ತ್ಯ ದೇವಾಪ್ನಿ ಆಲ್ಯಾಲ ಆಸ್ಲತ ತುಮಿ ತ್ಯನಾ ಥಾಂಬ್ವಾಯಾ ವ್ಹನಾರ್ನಾಹಿ ತುಮಿ ದೇವಾಲಾ ಆಡ್ವ ವ್ಹವುನ್ ಲಡಾಯಿ ಕೆಲ್ಯಾಚೆಗತ್ ವ್ಹನಾರ್!” ಮನ್ಹುನ್ ಸಾಂಗ್ಲ. ಗಮಲಿಯೆಲಾಚೆ ಬುಲಿಲಾ ಯೆಹುದಿ ಜಾಂತ ವ್ಹಯ್ ಮನ್ಲ.
ACT 5:40 ತ್ಯಂಚಾನಿ ಅಪೊಸ್ತಲಾನಾ ಆತ್ ಹಾಕ್ಟುನ್ ಮಾರಾಯಾ ಲಾವುನ್ ಯೇಸುಚೆ ಗುಶ್ಟಿತ್ ಲೊಕಾನಾ ಸಾಂಗಾಚ಼ ನಾಹಿ ಮನ್ಹುನ್ ತಾಕಿತ್ ಕರುನ್ ಲಾವುನ್ದಿಲ.
ACT 5:41 ಅಪೊಸ್ತಲ್ ಮಂಡಳಿತ್ನಿ ಗೆಲ. ಯೇಸುಚಾ ನಾವಾನಿ ಅವ್ಮಾನ್ಗಿಹ್ಯಾ ಥರಲ್ಯಾಲ. ಮನ್ಹುನ್ ತೇ ಆನಂದ್ ಜಾ಼ಲ್ಹ.
ACT 5:42 ತ್ಯಂಚಾನಿ ಲೊಕಾನಾ ಉಪದೇಶ್ ಕಾರಾಚ಼ ಥಾಂಬಿವ್ಲ ನಾಹಿ ಯೇಸು ಕ್ರಿಸ್ತ ಮಂಥ್ಯಾಲಿ ಚಾ಼ಂಗ್ಲಿ ಖಬರ್ ಲೊಕಾನಾ ಸಾಂಗಾಚ಼ ಚಾ಼ಲುಕೆಲ ತೆ ಪರತೆಕ್ ದಿಸಿ ದೇವ್ಳಾತ್ಬಿ ಲೊಕಾಂಚಾ ಗರ‍್ಹಾತ್ನಿತ್ಬಿ ಸಿಕ್ವಿತ ಆನಿ ಉಪದೇಶ್ ಕರಿತ.
ACT 6:1 ತೇ ದಿಸಿ ಶಿಶಾಂಚಿ ಮಂಡಳಿ ಬಳಕಾಟ್ಲಿ ಹುತ್ತಿ ತವಾ ತ್ಯಂಚಾತ್ ಗ್ರೀಕ್ ಬಾಶೆ ಬೊಲ್‌ತ್ಯಾಲ ಯೆಹುದಿ ಇಬ್ರಿಯಾ ಬಾಶೆ ಬೊಲ್‌ತ್ಯಾಲ್ಯಾ ಯೆಹುದ್ಯಾಂಚೆ ಗುಶ್ಟಿತ್ ಸಾಂಗ್ಲ ಖಾಯಿಮ್ ವಾಟ್ನಿ ಕರ್ತಾನಾ ಆಮ್ಚಾ ವಿದವೆನಾ ಶಾರ್ಕಿ ವಾಟ್ನಿ ಗಾವತ್ನಾಹಿ ಮನ್ಹುನ್ ತ್ಯಂಚೆ ಗುಶ್ಟಿತ್ ಸಾಂಗ್ಲ.
ACT 6:2 ತವಾ ಬಾರಾ ಜಾ಼ನ್ ಅಪೊಸ್ತಲಾಂಚಾನಿ ಸಗಳ್ಯಾ ಶಿಶಾನಾ ಯಕಿಕ್ಡ ಹಾಕ್ಟುನ್, ಆಮಿ ದೆವಾಚ಼ ವಾಕ್ಯಾ ಸಾಂಗಾಚ಼ ಸುಡುನ್ ಖಾನ್ಯಾ ಪಿನ್ಯಾಚಿ ಸೆವಾ ಕರಾಚಿ ಬರ ನವ್ಹ.
ACT 6:3 ಮನ್ಹುನ್ ಭನ್ಹಿ ಬಾವ್ಹಾನು ತುಮ್ಚಾತ್ಲಿ ಸಾತಜ಼ನ ಚಾ಼ಂಗಲ್ಯಾನಾ ನಿವ್ಡಾ ತಿ ಲೊಕಾಪ್ನಿ ಚಾ಼ಂಗ್ಲಿ ಮನ್ಹುನ್ ಗೆಥ್ಯಾಲಿ ರಾಹ್ಯಾ ವ್ಹಯಿತ, ಸಗ್ಳ ಗಿನ್ಯಾನ್ ಆಸ್‌ಲ್ಯಾಲಿ ರಾಹ್ಯಾ ವ್ಹಯಿತ ಆನಿ ಪವಿತ್ರಾತ್ಮಾನಿ ಬರ್‌ಲ್ಯಾಲಿ ರಾಹ್ಯಾ ವ್ಹಯಿತ ಆಮಿ ತ್ಯನಾ ಹ್ಯಾ ಕಾಮಾಸಾಟಿ ಥರಿವ್ನಾರ್.
ACT 6:4 ತವಾ ಆಮಿ ಸಗ್ಳ ಮಾಗ್ನ ಕರಿತ್ ದೇವಾಚ಼ ವಾಕ್ಯಾ ಸಾಂಗಿತ್ ರಾನ್ಹಾರ್ ಮನ್ಹುನ್ ಸಾಂಗ್ಲ.
ACT 6:5 ಸಗ್ಳೆ ಸಮುದಾಯಾಲಾ ತೀ ಯವಜ್ನಾ಼ ಆವಾಡ್ಲಿ ಹುತ್ತಿ ಮನ್ಹುನ್ ತ್ಯಂಚಾನಿ ಹ್ಯಾ ಸಾತ್ ಜ಼ನಾನಾ ನಿವಡ್‌ಲ್ಯಾಲ ಮೊಟಾ ಇಸ್ವಾಸ್ ಆನಿ ಪವಿತ್ರಾತ್ಮಾನಿ ಬರ್‌ಲ್ಯಾಲ ಮಾನುಸ್ ಸ್ತೆಫನ್, ಪಿಲಿಪ್, ಪ್ರೊಖೊರ್, ನಿಕೊನೊರ್, ತಿಮೊನ್, ಪರ್ಮೆನ್ ಆನಿ ಯೆಹುದಿ ಜಾ಼ಲ್ಯಾಲಾ ನಿಕೊಲಾಯ್ ಹ್ಯೊ ಅಂತಿಯೊಕ್ಯಾತ್ಲಾ ಜಾ಼ಲ್ಥಾ.
ACT 6:6 ನಂತರ್ ತ್ಯಂಚಾನಿ ತ್ಯಾ ಸಾತ್ ಜ಼ನಾನಾ ಅಪೊಸ್ತಲಾಂಚೆ ಮೊರ‍್ಹ ಉಬಕೆಲ. ಅಪೊಸ್ತಲಾಂಚಾನಿ ಮಾಗ್ನ ಕರುನ್ ತ್ಯಂಚೆ ಡುಯಿವ ಆಪ್ಲ ಹಾತ್ ಥೆವ್ಲ.
ACT 6:7 ದೇವಾಚಾ ವಾಕ್ಯಾ ಖುಬ್ ಲೊಕಾಪ್ನಿ ಪೊಚಾಯಾ ಲಾಗ್‌ಲ್ಯಾ ಯೇರುಸಲೆಮ್ ಪೆಠತ್‌ಲ್ಯಾ ಶಿಶಾಂಚಾ಼ ಮೆಳಾ ಖುಬ್ ಬಳಕಾಟ್ಲಾ. ಯಾಜಕ್ಬಿ ಖುಬ್‍ಜಾ಼ನ್ ಕ್ರಿಸ್ತಾವ ಇಸ್ವಾಸ್ ಥೆವಾಯಾ ಲಾಗ್ಲ.
ACT 6:8 ಸ್ತೆಪ ದೇವಾಚೆ ಕ್ರಪೆನಿ ಬಳಾನಿ ಬರ್‌ಲ್ಯಾಲಾ ವ್ಹವುನ್ ಅದ್ಬುತ್ ಕಾಮ ಆನಿ ಚಮತ್ಕಾರಾಚಿ ಕಾಮ ಲೊಕಾಂಚೆ ಮದ್ದಿ ಕರಿತಾ.
ACT 6:9 ಫನ್ ಸ್ವತಂತ್ರ ಮನ್ಹುನ್ ಹಾಕಟ್‌ಲ್ಯಾಲ ಸಭಾಸ್ಥಾನಾಚ಼ ಸದಸ್ಯ ಮನ್ಹುನ್ ಹಾಕಟ್ಯಾಲ ಸಭಾಸ್ಥಾನಾಚ಼಼ ಸದಸ್ಯ ಮಂಜೆ ಸಿರಿಯಾ ಆನಿ ಅಲೆಕ್ಸಾಂದ್ರಿಯಾಚ಼ ಯೆಹುದಿ ತೇ ಆನಿ ಥೊಡ ಕಿಲಿಕ್ಯ ಆನಿ ಆಶಾತ್ನಿ ಆಲ್ಯಾಲ ಯೆಹುದಿ ಸ್ತೆಫಾ ಸಂಗ ವಾದ್ ಗಾಲ್ಹಿತ.
ACT 6:10 ಫನ್ ಸಮಾದಾನಾನಿ ಬೊಲಾಯಾ ಪವಿತ್ರಾತ್ಮಾನಿ ತ್ಯಲಾ ಮಜ಼ತ್ ಕಿಲಿ. ಸ್ತೆಫನಾಚಾ ಬೊಲ್ಯಾ ಖುಬ್ ಬಳಾಚಾ ಹುತ್ಯಾ ಮನ್ಹುನ್ ತ್ಯಚಿ ಸಂಗ ವಾದ್ ಕರಾಯಾ ತ್ಯನಾ ಜಾ಼ಲ್ಹ ನಾಹಿ.
ACT 6:11 “ತವಾ ಮೊಶೆಚೆ ಆನಿ ದೇವಾಚೆ ಆಡವ್ಯಾ ಬುರ್ಶಾ ಖನ್ಕತಿ ಸಾಂಗ್ತೊ. ತ್ಯಾ ಆಮಿಸ್ ಐಕ್‌ಲ್ಯಾತಾ!” ಮನ್ಹುನ್ ಸಾಂಗಾಯಾ ಥೊಡ್ಯಾನಾ ಪೈಸ ದಿವುನ್ ಥೆವ್ಲ.
ACT 6:12 ಆಸಸ್ ಹ್ಯಾ ಯೆಹುದ್ಯಾಂಚಾನಿ ಲೊಕಾನಾ ಯೆಹುದಿ ಜಾಂತ್ಯಾನಾ ಧರ್ಮಉಪದೇಶಾಕಾನಾ ಚಿಡಿವ್ಲ ಆನಿ ತ್ಯಲಾ ಕುಂಡುನ್ ಯೆಹುದಿ ಜಾಂತ್ಯಾಂಚೆ ನ್ಯಾಯಿತ್ ನೆಲ್ಹಾ.
ACT 6:13 ತವಾ ತೇ ಯೆಹುದಿ ಥೊಡ್ಯಾ ಲಬಾಡ್ ಸಾಕ್ಷಿ ಗಿಹುನ್ ಹ್ಯೊ ಮಾನುಸ್ ಹ್ಯಾ ಪವಿತ್ರ ದೇವ್ಳಾಚೆ ಆಡ್ವಾ ಮೊಶೆಚಾ ಧರ್ಮಶಾಸ್ತಾರಾಚೆ ಆಡ್ವಾ ಬುರ್ಶಾ ಗುಶ್ಟಿ ಖಾಯಿಮ್ ಬೊಲ್ತೊ.
ACT 6:14 ತ್ಯೊ ನಜ಼ರೆತಿಚಾ಼ ಯೇಸು ಹ್ಯ ದಿವುಳ್ ಪಾಡುನ್ ಮೊಶೆನಿ ದಾವುನ್ ದಿಲ್ಯಾಲಿ ಪದ್ದತ್ ಬದಲ್ನಾರ್ ಮನ್ಹುನ್ ಹ್ಯೊ ಸಾಂಗ್‌ತ್ಯಾಲಾ ಆಮಿ ಐಕ್‌ಲ್ಯಾ” ಮನ್ಹುನ್ ಸಾಂಗಾಯಾ ಲಾಗ್ಲ.
ACT 6:15 ನ್ಯಾಯಿಚಿ ಮಂಡಳಿ ಬಸ್‌ಲ್ಯಾಲಿ ಸಗ್ಳಿ ಸ್ತೆಫನನಾಚ಼ ತ್ವಾಂಡ್ ಜ಼ಪುನ್ ಬಕ್ತಾನಾ ತ್ಯಚ಼ ತ್ವಾಂಡ್ ದೇವ್ ದುತಾಚಾ ತೊಂಡಾಚೆಗತ್ ದಿಸ್ಲ.
ACT 7:1 ಮುಖ್ಯ ಯಾಜಕಾನಿ ಸ್ತೆಪಾಲಾ, “ಹ್ಯಾ ಖನ್ಕತಿ ಖರ‍್ಯಾ ಕ್ಯಾ? ಮನ್ಹುನ್ ಇಚಾರ್ಲ.
ACT 7:2 ತವಾ ತ್ಯೊ ಆಸಾ ಮನ್ಲಾ. ಮಾಜಾ ಬಾಪಾನು, ಆನಿ ಬಾವ್ಹಾನು ಮಾಜ಼ ಐಕಾ ಆಮ್‍ಚಾ಼ ವಡಿಲ್ ಅಬ್ರಹಾಮಾಲಾ ಮೈಮಾ ಆಸಲ್ಯಾಲ್ಯಾ ಆಮ್ಚಾ ದೇವಾನಿ ದರಶಾನ್ ದಿಲ. ಆಬ್ರಾಮ್ ಹಾರಾನಾತ್ ರಾಹ್ಯಾಚೆ ಆಂದಿ ಮೆಸೊಪೊಟೆಮಿತ್ ಹುತ್ತಾ.
ACT 7:3 ದೇವಾನಿ ಅಬ್ರಾಹಾಮಾಲಾ, ‘ತುಜಿ ದೆಶಾ ಆನಿ ತುಜಿ ಲೊಕ ಸುಡುನ್ ಮಿ ತುಲಾ ದ್ಯಾವ್‌ತ್ಯಾಲೆ ದೆಶೆತ್ ಜಾ಼’ ಮನ್ಹುನ್ ಸಾಂಗ್ಲ.
ACT 7:4 ಮನ್ಹುನ್ ಅಬ್ರಹಾಮ್ ಖಾಲ್ದೆಯ್ ದೆಶಾ ಸುಡುನ್ ಹಾರಾನಿತ್ ಜಿವ್ನಾ ಕರಾಯಾ ಗೇಲಾ. ಅಬ್ರಹಾಮಾಚಾ಼ ಬಾ ಮೆಲ್ಯಾ ನಂತರ್ ದೆವಾನಿ ತ್ಯಲಾ ಆತಾ ತುಮಿ ಜಿವ್ನಾ ಕರ್ತ್ಯಾಲ್ಯಾ ಜಾ಼ಗ್ಯಾವ ಲಾವುನ್ ದಿಲಾ.
ACT 7:5 ದೇವಾನಿ ಅಬ್ರಹಾಮಾಲಾ ಹಿತ್ತ ಪಸಾಬಬಿ ಜೀಮಿನ್ ದಿಲಿ ನಾಹಿ. ಫನ್ ಮೊರ್‌ಲ್ಯಾ ಕಾಲಾತ್ ಹಿ ದೇಶಾ ತ್ಯಲಾಬಿ ತ್ಯಚಾ ಪೊರಾನಾ ದೆತೊ ಮನ್ಹುನ್ ದೆವಾನಿ ಅಬ್ರಹಾಮಾಲಾ ವಾಗ್ದಾನ್ ಕೆಲಾ. ಅಬ್ರಹಾಮಾಲಾ ಪೊರ ನಸ್ಥಾನಾಸ್ ಹ್ಯ ಸಗ್ಳ ಜಾ಼ಲ್ಹ.
ACT 7:6 ದೇವಾನಿ ತ್ಯಲಾ, ‘ತುಜಿ ಪಿಳ್ಗಿ ಸಗ್ಳಿ ದುಸ್ರೆ ದೆಶೆತ್ ರಾನ್ಹಾರ್. ತೇ ಪರದೆಶಿ ವ್ಹವುನ್ ತಿತ್ಲಿ ಲೊಕ‍ ತ್ಯನಾ ಗುಲಾಮ್ ಕರುನ್ ಚಾರ್ಶೆ ವರ್ಸಾ ಪರೆತ್ ತ್ಯನಾ ಖುಬ್ ಜಾ಼ಸ್ ಕರ್ನಾರ್.
ACT 7:7 ಫನ್ ತ್ಯನಾ ಗುಲಾಮ್ ಕೆಲ್ಯಾಲ್ಯಾ ಲೊಕಾನಾ ಮಿ ಸಿಕ್ಷಾ ದೇನಾರ್’ ಮನ್ಹುನ್ ಸಾಂಗ್ಲ. ಮಂಗ್ ತೇ ತೇ ದೇಶೆತ್ನಿ ಬಾಹಿರ್ ಯವುನ್ ಮನಾ ವವ್ಯಾಳ್ನಾರ್.
ACT 7:8 ದೇವಾನಿ ಅಬ್ರಾಹಾಮಾ ಸಂಗ ಯೊಕ್ ಕರಾರ್ ಕೇಲಾ ತ್ಯಾ ಕರಾರಾಚಿ ವಳಕ್ ಮುಂಜಿ. ಆಸ ಆಸ್ಥಾನಾ ಅಬ್ರಾಹಾಮಾಲಾ ಯೊಕ್ ಲ್ಯೊಕ್ ಜಾ಼ಲ್ಹಾ ತವಾ ತ್ಯಲಾ ಆಟ್‌ವ್ಯಾ ದಿಸಾತ್ ಮುಂಜಿ ಕಿಲಿ ತ್ಯಚಾ ಲೇಕಾಚ಼ ನಾವ್ ಇಸಾಕ್, ಇಸಾಕಾನಿಬಿ ಆಪ್ಲಾ ಲ್ಯೊಕ್ ಯಾಕೊಬಾಲಾ ಮುಂಜಿ ಕಿಲಿ ಆನಿ ಯಾಕೊಬಾನಿ ಆಪ್‌ಲ್ಯಾ ಸಗ್‌ಳ್ಯಾ ಪ್ಯೊರ್ಗ್ಯಾನಾ ಮುಂಜಿ ಕಿಲಿ. ಹೇ ಪ್ಯೊರ್ಗಸ್ ಮೊರ್ಹ ಬಾರಾಜಾ಼ನ್ ವಡಿಲ್ ಜಾ಼ಲ್ಹ.
ACT 7:9 ಯಾಕೊಬಾಚಾ ಹ್ಯಾ ವಡ್ಲಾಂಚಾನಿಸ್ ಆಪ್ಲಾ ಬಾಹು ಯೊಸೆಪಲಾ ಖೊಟ್ಯಾಫನಾನಿ. ಈಜಿಪ್ಟ ಲೊಕಾನಾ ಇಕ್ಲಾ. ಫನ್ ದೇವ್ ಯೊಸೆಫಾಸಂಗ ಹುತ್ತಾ.
ACT 7:10 ಯೆಸೆಫಲಾ ತಿಥ ಖುಬ್ ತರಾಸ್ ಆಲಾ. ಫನ್ ದೇವಾನಿ ತ್ಯಾ ಸಗ್‌ಳ್ಯಾ ತರಾಸಾತ್ನಿ ತ್ಯಲಾ ರ‍್ಯಾಕ್ಲಾ. ತವಾ ಫರೊಹನ್ ಈಜಿಪ್ಟಾಚಾ಼ ರಾಜಾ಼ ಜಾ಼ಲ್ಥಾ. ದೇವಾನಿ ಯೊಸೆಫಾಲಾ ದಿಲ್ಯಾಲ್ಯಾ ಗಿನ್ಯಾನಾಸ್ಲಾಗುನ್ ಫರೊಹನಾಲಾ ಯೊಸೆಪ್ ಆವಾಡ್ಲಾ ಆನಿ ಮರ‍್ಯಾದ್ ದಿಲಿ. ಪರೊಹನಾನಿ ಯೊಸೆಪಾಲಾ ಐಗುಪ್ತ ದೆಶೆವ ಆನಿ ಆಪ್‌ಲ್ಯಾ ರಾಜ್ಭಾರಾವ ಅಧಿಕಾರಿ ಥರಿವ್ಲಾ.
ACT 7:11 ಫನ್ ಐಗುಪ್ತಾತ್ ಆನಿ ಕಾನಾನಾತ್ ಬರಗಾಲ್ ಆಲ.ಆನಿ ಆಮ್ಚಾ ವಡ್ಲಾನಾಸಾಹಿತ್ ಆನ್ ಮಿಳಾಲ ನಾಹಿ.
ACT 7:12 ಫನ್ ಐಗುಪ್ತಾತ್ ದಾನ ಹಾತ ಮಂಥ್ಯಾಲಿ ಖಬರ್ ಯಾಕೊಬಾನಿ ಐಕುನ್ ಆಮ್ಚಾ ವಡ್ಲಾನಾ ತಿಥ ಪೈಲೆ ಪಾವ್ಟಿ ಲಾವುನ್ ದಿಲ.
ACT 7:13 ನಂತರ್ ತೆ ತಿಥ ದೊನವ್ಯಾನಿ ಗೇಲ ತವಾ. ಯೊಸೆಪಾನಿ ಆಪ್‌ಲ್ಯಾ ಬಾವ್ಹಾನಾ ಆಪ್ಲಿ ವಳಕ್ ದ್ಯಾವ್ಲಿ, ತವಾ ಯೊಶೆಪಾಚ಼ ಗರ್ಹಾನ ಫರೊಹ ರಾಜಾಲಾ ಸಮಾಜ಼್ಲ.
ACT 7:14 ತವಾ ಯೊಸೆಪಾನಿ ಆಪ್ಲಾ ಬಾ ಯಾಕೊಬಾಲಾ ಆನಿ ಮಾಯೆಚಾನಾ ತೀ ಸಗ್ಳಿ ಮಿಳುನ್ ಸತ್ತರಾವ ಪಾಚ಼್ ಲೊಕಾನಾ ಐಗುಪ್ತಾತ್ ಹಾಕ್ಟುನ್ ಗಿತ್ಲಿತ.
ACT 7:15 ಮನ್ಹುನ್ ಯಾಕೊಬ್ ಐಗುಪ್ತಾತ್ ಗೇಲಾ ತ್ಯೊ ಆನಿ ತ್ಯಚ಼ ಲ್ಯಾಕ್ ಮರಸ್ಪರತ್ ತಿಥಸ್ ಹುತ್ತ.
ACT 7:16 ನಂತರ್ ತ್ಯಂಚಾ ಹಡಾಂಚಾ ಪಾಂಜ್ರಿ ಶೆಕೆಮಿತ್ ಆನ್‌ಲ್ಯಾ. ತಿತ್ಲೆ ಯಕ ಮಸುರ್ಡಿತ್ ತ್ಯನಾ ಪುರ್ಲ್ಯಾ. ಅಬ್ರಹಾಮಾನಿ ಹಾಮೊರಾಚಾ ಲೆಕಾನಾ ಚ಼ಾಂದಿ ದಿವುನ್ ಇಕತ್ ಗೆಥಲ್ಯಾಲಿ ಮಸುರ್ಡಿ ಹಿಸ್
ACT 7:17 “ದೇವಾನಿ ಅಬ್ರಹಾಮಾಲಾ ವಾಗ್ದಾನ್ ಕೆಲ್ಯಾಲಾ ಕಾಲ್ ಬಿಗಿನಿ ಯಯಚಾ಼ ಹುತ್ತಾ. ತವಾ ಐಗುಪ್ತಾತ್ ಆಮ್ಚಿ ಲೊಕ ಜಾ಼ಲ್ಯಾಲಿ ಯೆಹುದ್ಯಾಂಚಿ ಸಂಖ್ಯಾ ಖುಬ್ ಜಾ಼ಲ್ಹಿ.
ACT 7:18 ನಂತರ್ ದುಸ್ರಾ ಯೊಕ್ ರಾಜಾ಼ ಐಗುಪ್ತಾತ್ ರಾಜ಼್ಬಾರ್ ಕರಾಯಾ ಲಾಗ್ಲಾ. ತ್ಯಲಾ ಯೊಸೆಪಾಚೆ ಗುಶ್ಟಿತ್ ಕಾಯೆಕ್ ಠಾವ ನವ್ಥ.
ACT 7:19 ಹ್ಯಾ ರಾಜಾನಿ ಆಮ್ಚಾ ಲೊಕಾನಾ ಮೊಸ್ ಕೆಲಾ. ತ್ಯನಿ ಆಮ್ಚಾ ವಡ್ಲಾನಾ ಬಾದ್ ಕೆಲ. ತ್ಯಂಚಾ ಮುಲಾನಾ ಮಾರುನ್ ಟಾಕಾಯಾ ಗರ‍್ಹಾತ್ನಿ ಬಾಹಿರ್ ಟಾಕಾಯಾ ಲ್ಯಾವ್ಲ.
ACT 7:20 ಮೊಶೆ ಜ಼ಲಾಮ್‌ಲ್ಯಾಲಾ ಹ್ಯಾ ಕಾಲಾತುಸ್, ತ್ಯೊ ಖುಬ್ ಶಾದ್ರಾ ಹುತ್ತಾ. ಮೊಶೆಲಾ ತ್ಯಚೆ ಆಯಿ ಬಾಚಾ ಗರ‍್ಹಾತ್ ತೀನ್ ಮೈನಿ ಬಾಳಗ್ಲಾ.
ACT 7:21 ತ್ಯಂಚಾನಿ ಮೊಶೆಲಾ ಬಾಹಿರ್ ಟ್ಯಾಕ್ಲಾ ತವಾ ಫರೊಹನಾಚಿ ಲಿಕಿನಿ ತ್ಯಲಾ ಗೆತ್ಲಾ. ತೀನಿ ತ್ಯಲಾ ಆಪ್‌ಲ್ಯಾ ಲೇಕಾಚೆಗತ್ ಬಾಳಗ್ಲಾ.
ACT 7:22 ಐಗುಪ್ತಾತಲ್ಯಾಂಚಾನಿ ಆಪ್‌ಲ್ಯಾಲಾ ಠಾವ ಆಸ್‌ಲ್ಯಾಲ ಸಗ್ಳ ಗಿನ್ಯಾನ್ ಮೊಶೆಲಾ ಸೀಕಿವ್ಲ. ತ್ಯೊ ಬೊಲಾಯಾ ಕಾಮ ಕರಾಯಾ ಖುಬ್ ಹುಶಾರ್ ಜಾ಼ಲ್ಥಾ.
ACT 7:23 ಮೋಶೆಲಾ ಚಾಳಿಸ್ ವರ್ಸ ಜಾ಼ಲ್ಹಿತ ತವಾ, ಆಪ್ಲ ಬಾಹು ಜಾ಼ಲ್ಯಾಲ್ಯಾ ಇಸ್ರಾಯಲ್ ಲೊಕಾನಾ ಬಗಾಯಾ ವ್ಹಯಿ ಮನ್ಹುನ್ ತ್ಯನಿ ಮನ್ ಕೆಲ.
ACT 7:24 ಐಗುಪ್ತಾತಲ್ಯಾ ಯಕಾನಿ ಇಸ್ರಾಯಲಾತಲ್ಯಾ ಯಕಾಲಾ ಅನೆವ್ ಕರ್ತ್ಯಾಲಾ ಬಗುನ್ ಮೊಶೆನಿ ತ್ಯಾ ಐಗುಪ್ತಾತಲ್ಯಾಲಾ ಮಾರುನ್ ಟಾಕುನ್ ಡಾವ್ ಫಾರಿಕ್ ಕರ್ತೊ.
ACT 7:25 ಆಪ್‌ಲ್ಯಾಲಾ ರಾಖಾಯಾ ದೇವಾನಿ ಮೊಶೆಲಾ ಉಪೇಗ್ ಕೆಲ್ಯಾ ಮನ್ಹುನ್ ಆಪ್ಲ ಇಸ್ರಾಲ್ ಬಾಹು ಸಮಜು಼ನ್ ಗೆಥ್ಯಾತ ಮನ್ಹುನ್ ಮೊಶೆನಿ ಯವಜ಼್ಲ. ಫನ್ ತ್ಯಂಚಾನಿ ಸಮಜು಼ನ್ ಗೆತ್ಲ ನಾಹಿ.
ACT 7:26 ದುಸ್ರೆ ದಿಸಿ ದೊಗ ಇಸ್ರಾಯಲುಸ್ ಮಾರಾಮಾರಿ ಕರ್ತ್ಯಾಲ ಮೊಶೆನಿ ಬಗ್ಲ. ತ್ಯನಾ ಸಮಾಧಾನ್ ಕರಾಯಾ ಜಾ಼ವುನ್ ತ್ಯನಿ ಸೊಪ್‌ತ್ಯಾನು ತುಮಿ ಬಾಹು ಜಾ಼ಲ್ಯಾಸಾ! ತುಮಿ ಯಕಾ ಮಕಾಲಾ ಅನ್ನೆವ್ ಕಾ ಕರ್ತಾಸಾ? ಮನ್ಹುನ್ ಇಚಾರ್ಲ.
ACT 7:27 ತ್ಯಾತ್‌ಲ್ಯಾ ಯಕಾನಿ ಮೊಶೆಲಾ ಮಾಗ ಡಕ್ಲುನ್ ತುಲಾ ಅದಿಕಾರಿ ನಾಹಿತ ನ್ಯಾಯಿ ನಿವಡತ್ಯಾಲಾ ಕುನಿ ಕೆಲ್ಯಾ? ಮನ್ಹುನ್ ಇಚಾರ್ಲ
ACT 7:28 ಕ್ಯಾಲ್ ತ್ಯಾ ಐಗುಪ್ತಾತಲ್ಯಾಲಾ ಮಾರುನ್ ಟ್ಯಾಕ್‌ಲ್ಯಾಚೆಗತ್ ಮನಾಬಿ ಮಾರುನ್ ಟ್ಯಾಕ್ನಾರ್ ಕ್ಯಾ? ಮನ್ಲಾ
ACT 7:29 ಹ್ಯ ಐಕುನ್ ಮೊಶೆ ಐಗುಪ್ತಾತ್ನಿ ಪಳುನ್ ಜಾ಼ವುನ್ ಮಿದ್ಯಾನ್ ದೇಶಾತ್ ವಳಕ್ ನಸ್‌ಲ್ಯಾಲಾ ವ್ಹವುನ್ ರಾಯಲಾ, ತಿಥ ತ್ಯಲಾ ದೊಗ ಪ್ಯೊರ್ಗ ಜ಼ಲಾಮ್ಲ.
ACT 7:30 ಚಾಳಿಸ್ ವರ್ಸ ಜಾ಼ಲ್ಯಾನಂತರ್ ಮೊಶೆ ಸಿನಾಯ್ ಗುಢ್ಯಾಚೆ ಜ಼ವಳ್ ಆಸ್‌ಲ್ಯಾಲೆ ಉಸ್ಕಾಚೆ ಜಿಮ್ನಿತ್ ಆಸ್ಥಾನಾ ಪೆಟ್ಯಾಲೆ ಜಾ಼ಳಿತ್ ಯೊಕ್ ದೇವ್ದುತ್ ದಿಸ್ಲಾ.
ACT 7:31 ಮೊಶೆ ಗಾಬ್ರುನ್ ಬಗಾಯಾ ಜ಼ವಳ್ ಗೇಲಾ ತವಾ ಮೊಶೆಲಾ ಯೊಕ್ ಸಬ್ದ ಐಕ್ವಾಲಾ ತ್ಯೊ ಪ್ರಭುಚಾ಼ ಸಬ್ದ ಜಾ಼ಲ್ಥಾ.
ACT 7:32 ಪ್ರಭುನಿ ತ್ಯಲಾ ಮೀಸ್ ತುಜಾ ವಡ್ಲಾಂಚಾ಼ ದೇವ್ ಮೀಸ್ ಅಬ್ರಹಾಮಾಚಾ಼ ದೇವ್ ಇಸಾಕಾಚಾ಼ ದೇವ್ ಆನಿ ಯಾಕೊಬಾಚಾ಼ ದೇವ್ ಮನ್ಹುನ್ ಸಾಂಗ್ಲ. ಮೊಶೆಲಾ ಬಿಹುನ್ ಕ್ಯಾಪ್ರಬರ್ಲ. ಆನಿ ಜಾ಼ಳಿಕ್ಡ ಬಗಾಯಾ ಬಿಹ್ಯಾಲಾ.
ACT 7:33 ಪ್ರಭು ತ್ಯಲಾ, ತುಜಾ ಪಾಯಾತಲ್ಯಾ ವ್ಹಾನಾ ಕ್ಯಾಡ್ ಕಾ ಮಂಜೆ ಆತಾ ತು ಉಬಾ ರಾಯ್‌ಲ್ಯಾಲಾ ಜಾ಼ಗಾ ಪರಿಶುದ್ದ ಜಾ಼ಲ್ಯಾಲಾ.
ACT 7:34 ಐಗುಪ್ತಾತ್ ಲೊಕ ಖುಬ್ ತರಾಸ್ ಖಾತ್ಯಾಲಿ ಮೀ ಬಗ್ಲಿತ ತ್ಯಂಚ಼ ರಡ್ನ ಮನಾ ಐಕು ಆಲ್ಯಾ: ಮಿ ತ್ಯನಾ ಸೊಡ್ವಾಯಾ ಉತ್ರುನ್ ಆಲ್ಯೊ ಆತಾ ಮೀ ತುಲಾ ಐಗುಪ್ತಾತ್ ಲಾವುನ್ ದೇತೊ. ಮನ್ಹುನ್ ಸಾಂಗ್ಲ.
ACT 7:35 ತ್ಯಾ ಯೆಹುದ್ಯಾಂಚಾನಿ ತುಲಾ ಅದಿಕಾರಿ ನಾಹಿತ ನ್ಯಾಯಿ ನಿವಡತ್ಯಾಲಾ ಕುನಿ ಕೆಲ್ಯಾ, ಮನ್ಹುನ್ ಮೊಶೆಚಿ ನಕ್ವಾಟ್ ಕಿಲ್ತಿ. ಫನ್ ದೇವಾನಿ ಅಧಿಕಾರಿ ಆನಿ ಸುಡಿವ್ನಾರಾ ಕರುನ್ ಆಪ್‌ಲ್ಯಾ ದುತಾಸಂಗ ಮೊಶೆಲಾ ಲಾವುನ್ ದಿಲಾ. ಪೆಟ್ಯಾಲೆ ಜಾ಼ಳಿತ್ ಮೊಶೆನಿ ಬಗ್‌ಲ್ಯಾಲಾ ಧುತ್ ಹ್ಯೊಸ್.
ACT 7:36 ಮನ್ಹುನ್ ಮೊಶೆನಿ ಲೊಕಾನಾ ಐಗುಪ್ತಾತ್ನಿ ಹಾಕ್ಟುನ್ ಆನ್ಲಾ. ತ್ಯನಿ ಚಮತ್ಕಾರಾಚಿ ಕಾಮ ಅದ್ಬುತಾಚಿ ಕಾಮ ಐಗುಪ್ತಾತ್ ತಾಂಬಡ್ಯಾ ಸಮುದ್ರಾತ್ ಆನಿ ಚಾಳಿಸ್ ವರ್ಸ ರಾನಾತ್ ಚಾ಼ಲಿವ್ಲಿತ.
ACT 7:37 ಹ್ಯಾಸ್ ಮೊಶೆನಿ ಇಸ್ರಾಯಲ್ ಲೊಕಾನಾ ದೇವ್ ತುಮಾನಾ ಯೊಕ್ ಪ್ರವಾದಿ ದೆನಾರ್ ತ್ಯೊ ಪ್ರವಾದಿ ತುಮಚಾಸ್ ಲೊಕಾತ್ನಿ ಯನಾರ್ ತ್ಯೊ ಮಾಜಿಗತುಸ್ ರಾನ್ಹಾರ್ ಮನ್ಹುನ್ ಸಾಂಗ್ಲ.
ACT 7:38 ರಾನಾತ್ ಇಸ್ರಾಯಲಾಂಚಾ ಮೆಳ್ಯಾತ್ ರಾಯ್‌ಲ್ಯಾಲಾ ಹ್ಯೊ ಮೊಶೆಸ್. ಸಿನಾಯ್ ಮೊಟ್ಯಾ ಗುಡ್ಯಾಪ ಮಾಜಿ ಸಂಗ ಬೊಲ್ಯಾಲ್ಯಾ ದೇವ್ದುತಾ ಸಂಗ ತ್ಯೊ ಹುತ್ತಾ. ತ್ಯವ್ಡಸ್ ನವ್ಹ ಆಮ್ಚಾ ವಡ್ಲಾಂಚಿಸಂಗ ಹುತ್ತಾ. ಜೀವಾಚ಼ ಸಬ್ದ ಮೊಶೆನಿ ದೇವಾಫ್ನಿ ಗಿಹುನ್ ತೇ ಆಮಾನಾ ದಿಲ.
ACT 7:39 ಫನ್ ಮೊಶೆನಿ ಸಾಂಗಲ್ಯಾಲ ಆಮ್ಚಾ ವಡ್ಲಾನಾ ಆವಾಡ್ಲ ನವ್ಥ. ತ್ಯಂಚಾನಿ ತ್ಯಲಾ ನಕ್ವಾಟ್ ಕರುನ್, ಐಗುಪ್ತಾತ್ ಮಾಗಾರ ಜಾ಼ಯಾ ವ್ಹಯಿ ಮನ್ಲ.
ACT 7:40 ತ್ಯಂಚಾನಿ ಆರೊನಾಲಾ, ‘ಆಮಾನಾ ಐಗುಪ್ತ ದೇಶಾತ್ನಿ ಹಾಕ್ಟುನ್ ಆನಲ್ಯಾಲಾ ಮೊಶೆ. ಕ್ಯಾ ಜಾ಼ಲ್ಹ ಆಮಾನಾ ಠಾವಾ ನಾಹಿ. ಆಮಿ ಮೊರ‍್ಹ ಜಾ಼ಯಾ ಆನಿ ಆಮಾನಾ ಚಾ಼ಲ್ವಾಯಾ ದ್ಯಾವ್ ಕರುನ್ ದೆ’ ಮನ್ಹುನ್ ಸಾಂಗ್ಲ.
ACT 7:41 ತವಾ ತ್ಯಂಚಾನಿ ವಾಸರಾಚ಼ ಯಾಕ್ ಪಾಶಾನ್ ಬನಿವ್ಲ ಆನಿ ತ್ಯಚೆ ಮೊರ್ಹ ಬಲಿ ದಿವುನ್. ಆಪ್‌ಲ್ಯಾ ಹಾತಾನಿ ಕೆಲ್ಯಾಲ್ಯಾ ಪಾಶಾನಾಂಚೆ ಗುಶ್ಟಿತ್ ಖುಬ್ ಆನಂದ್ ಕೆಲಾ!.
ACT 7:42 ಫನ್ ದೇವಾನಿ ತ್ಯಂಚಿಕ್ಲ ತ್ವಾಂಡ್ ಪರತ್ಲ, ಆನಿ ಆಬ್ಳಾತ್‌ಲ್ಯಾ ಚಾ಼ಂದ್ ದೀಸ್ ಚಾನ್ಯಾನಾ ಪುಜಾ಼ಯಾ ತ್ಯನಾ ಸುಡುನ್ ದಿಲ. “ಹ್ಯ ಪ್ರವಾದಿಂಚಾ ಪುಸ್ತಕಾತ್ ಲಿವ್‌ಲ್ಯಾ. ಇಸ್ರಾಯಲ್ ಲೊಕಾನಾ ಚಾಳಿಸ್ ವರ್ಸ ರಾನಾತ್ ಆಸ್ಥಾನಾ ಕವಾತರಿ ಯಜ್ಞಾ ವ್ಹವುನಿ ಬಲಿ ವ್ಹವುನಿ ದಿಲ್ತಸಾ ಕ್ಯಾ?
ACT 7:43 ತುಮಿ ಪುಜಾ಼ಯಾ ಕೆಲ್ಯಾಲಿ ಪಾಶಾನ ಮಂಜೆ ಮೊಲೊಖಾಚಾ ಮಾಂಡ್ವಾವ ರೆಫಾನ್ ದೆವಿಚ಼ ಚಾನ್ನಿಚ಼ ರುಪ್ಕರುನ್ ಉಚ಼ಲುನ್ ನಿಹಿತಾಸಾ ಮನ್ಹುನ ಮಿ ತುಮಾನಾ ಬಾಬಿಲೊನಾಚಾ ತಾಬ್ಯಾತ್ ದೆನಾರ್.
ACT 7:44 ದೇವ್ ರಾಥ್ಯಾಲಾ ಮಾಂಡವ್ ತ್ಯಾ ಇಸ್ರಾಯಲಾಂಚೆ ಸಂಗ ರಾನಾತ್ ಹುತ್ತಾ ತ್ಯೊ ಮಾಂಡವ್ ಕರ್ತ್ಯಾಲ್ಯಾಂಚೆ ಗುಶ್ಟಿತ್ ದೇವಾನಿ ಮೊಶೆಲಾ ಸಾಂಗುನ್ ದಿಲ. ದೇವಾನಿ ಆಪ್‌ಲ್ಯಾಲಾ ದ್ಯಾವ್‌ಲ್ಯಾಚೆಗತ್ ಮೊಶೆನಿ ಬನಿವ್ಲಾ.
ACT 7:45 ಆಮ್ಚಾ ವಡ್ಲಾಂಚಾನಿ ತ್ಯ ಆಪ್‌ಲ್ಯಾ ವಡ್ಲಾಂಚಿಪ್ನಿ ಗೆತ್ಲಾ ಹುತ್ತಾ. ತ್ಯಂಚಾನಿ ಯೊಹೊಶಾಚಾ ಫುಡಾರಿ ಫನಾತ್ ತ್ಯೊ ಮಾಂಡೊವ್ ಕಾನಾನ್ ದೆಶಾತ್ ಆನ್ಲಾ ತವಾ ತಿ ದೆಶಾ ದುಸ್‌ರ‍್ಯಾ ಲೊಕಾಂಚಿ ಹುತ್ತಿ. ಫನ್ ದೇವಾನಿ ಆಮ್ಚಾ ವಡ್ಲಾಂಚಾ ಡೊಳ್ಯಾ ಮೊರ‍್ಹಸ್ ತ್ಯಾತ್‌ಲ್ಯಾ ಲೊಕಾನಾ ಬಾಹಿರ್ ಗ್ಯಾತ್ಲಿತ. ಆನಿ ದಾವಿದಾಚಾ ಕಾಲಾ ಪರ‍್ಯಾತ್ ತಸಸ್ ಹುತ್ತ.
ACT 7:46 ದಾವಿದಾಲಾ ದೇವಾಚಿ ಕ್ರಪಾ ಮಿಳಾಲಿ. ತ್ಯನಿ ಮೀ ಯಾಕೊಬಾಚಾ ದೇವಾಪ ಮಾಗ್ನ ಕರಾಯಾ ಘರ್ ಬಾಂದಾಯಾ ಮನಾ ಮೊಕಳ್ದೇ ಮನ್ಹುನ್ ದೇವಾಪ ಮಾಗ್ಲ.
ACT 7:47 ಫನ್ ದೇವಾಸಾಟಿ ದಿವುಳ್ ದಾವಿದಾಚಾ಼ ಲ್ಯೊಕ್ ಸೊಲೊಮೊನಾನಿ ಬ್ಯಾಂದ್ಲ
ACT 7:48 ಫನ್ ಮಾನ್ಸಾನಿ ಆಪ್‌ಲ್ಯಾ ಹಾತಾನಿ ಬ್ಯಾಂದ್‌ಲ್ಯಾಲ್ಯಾ ಗರ‍್ಹಾತ್ನಿ ಮಹೊನ್ನತ ದೆವ್ ರಾಹಿತ್ನಾಹಿ.
ACT 7:49 ಪ್ರಭು ಆಸಾ ಮಂಥೊ, ಸ್ವರ್ಗ ಮಾಜ಼ ರಾಜಾಸನ್, ದರ್ಥಿವ ಮಾಜ಼ ಪ್ಯಾ ಹಾತ. ತುಮಿ ಮನಾ ಕಸ್ಲ ಘರ ಬ್ಯಾಂದನಾರ್? ನಾಹಿತ ಮಾಜಾ಼ ರಾಹ್ಯಾಚ಼ಾ ಜಾ಼ಗಾ ಕಚಾ಼?
ACT 7:50 ಯಾದ್ ರಾಹುನಿ ತೀ ಸಾಮ್ನ ಸಗ್ಳಿ ಕೆಲ್ಯಾಲಿ ಮಿಸ್!” ಆಸ ಪ್ರವಾದಿನಿ ಲಿವ್‌ಲ್ಯಾ:
ACT 7:51 ಸ್ತೆಫನಾನಿ ಬೊಲ್ನ ಸುರು ಕೆಲ. ಹಾಟೊಳ್ಯಾ ಲೊಕಾನು! ತುಮಿ ತುಮ್ಚಿ ಮನ ದೇವಾಲಾ ದಿಲಿ ನಾಹಿಸಾ. ತುಮಿ ತ್ಯಚ಼ ಐಕ್ಲ ನಾಹಿಸಾ. ಪವಿತ್ರಾತ್ಮ ತುಮಾನಾ ಸಾಂಗಾಯಾ ಯತ್ನ ಕರ್ತ್ಯಾಲೆ ಗುಶ್ಟಿತ್ ತುಮಿ ಕವಾಬಿ ವಾದಿ ಜಾ಼ಲ್ಯಾಸಾ. ತುಮ್ಚಾ ವಡ್ಲಾಂಚಾನಿ ಆಸಸ್ ಕೆಲ ಆನಿ ತುಮಿ ತ್ಯಂಚಿಗತುಸ್ ಹಾಸಾ.
ACT 7:52 ಪರತೇಕ್ ಪ್ರವಾದಿಲಾ ತುಮ್ಚಾ ವಡ್ಲಾಂಚಾನಿ ನಿಂದಾ ಕಿಲಿ ಯೊಕ್ ನಿಯತಿಚಾ಼ ಯತ್ಯೊ ಮನ್ಹುನ್ ಖುಬ್ ಕಾಲಾಚೆ ಮಾಗಸ್ ತ್ಯಾ ಪ್ರವಾದಿಂಚಾನಿ ಸಾಂಗ್ಲ ಹುತ್ತ. ಫನ್ ತುಮ್ಚಾ ವಡ್ಲಾಂಚಾನಿ ತ್ಯನಾ ಮಾರುನ್ ಟ್ಯಾಕ್ಲ. ಆತಾ ತುಮಿ ತ್ಯಲಾ ದರ್ಹುನ್ ಮಾರುನ್ ಟ್ಯಾಕ್‍ಲ್ಯಾಲಿ ಜಾ಼ಲ್ಯಾಸಾ.
ACT 7:53 ದೇವಾನಿ ಆಪ್‌ಲ್ಯಾ ಧುತಾಂಚಿಪ ಧರ್ಮಶಾಸ್ತಾರ್ ಲಾವುನ್ ದಿಲ ಫನ್ ತುಮಿ ತ್ಯ ಪ್ಯಾಳ್ಳ ನಾಹಿಸಾ!”
ACT 7:54 ಸ್ತೆಫನನಾಚಾ ಹ್ಯಾ ಬೊಲ್ಯಾ ಐಕ್‌ಲ್ಯಾಲ ಯೆಹುದಿ ಅದಿಕಾರಿ ಖುಬ್ ರಾಗಾವ ಆಲ ತ್ಯಂಚಾನಿ ರಾಗಾನಿ ಸ್ತೆಫನಾವ ದಾತ್ಚಾವ್ಲ.
ACT 7:55 ಫನ್ ಸ್ತೆಪನ್ ಪವಿತ್ರಾತ್ಮಾನಿ ಬರ್‌ಲ್ಯಾಲಾ ಜಾ಼ಲ್ಥಾ. ತ್ಯನಿ ಅಬ್ಳಾಕ್ಡ ಜ಼ಪುನ್ ಬಗುನ್ ದೇವಾಚಿ ಮೈಮಾ ಆನಿ ಯೇಸು ದೇವಾಚೆ ಉಜ಼ವ್ಯಾಂಗ್ನಿ ಉಬಾ ರಾಯ್‌ಲ್ಯಾಲಾ ಬಗ್ಲಾ.
ACT 7:56 ತ್ಯನಿ “ಬಗಾ, ಸ್ವರ್ಗ ಉಗಾಡ್‌ಲ್ಯಾಲ ಮಾನ್ಸಾಚಾ಼ ಲ್ಯೊಕ್ ದೇವಾಚೆ ಉಜ಼ವ್ಯಾಂಗ್ನಿ ಉಬಾ ರಾಯ್‌ಲ್ಯಾಲಾ ಮಿ ಬಗತ್ಯೊ!” ಮನ್ಲಾ.
ACT 7:57 ತವಾ ಯೆಹುದಿ ಅದಿಕಾರಿ ಸಗ್ಳ ಜೊ಼ರಾನಿ ವರ್ಡತ್ ಆಪ್ಲ ಕಾನ್ ಜಾ಼ಖುನ್. ತೇ ಸಗ್ಳ ಯಕ್‌ವ್ಹವುನ್ ತ್ಯಚಾ ಆಂಗಾವ ಆಲ.
ACT 7:58 ಆನಿ ತ್ಯಲಾ ಪೆಠತ್ನಿ ಬಾಹಿರ್ ವಡುನ್ ನಿಹುನ್ ತ್ಯೊ ಮರಸ್ ಪರ‍್ಯಾತ್ ತ್ಯಚಿವ ದೊಂಢ ಮ್ಯಾರ್ಲ. ತ್ಯಚೆ ಅಡವ್ಯಾ ಸಾಕ್ಷಿ ಸಾಂಗ್‌ಲ್ಯಾಲಿ ಲೊಕ ಆಪ್ಲ ಕಪ್ಡ ಕಾಡುನ್ ಸೌಲ ಮಂಥ್ಯಾಲ್ಯಾ ಪ್ಯೊರಗ್ಯಾಚಾ ಪಾಯಾತ್ ಥೆವ್ಲ.
ACT 7:59 ಸ್ತೆಪನಾಲಾ ದೊಂಢ ಮ್ಯಾರ್ಲ ಫನ್ ಸ್ತೆಪನ್ ಮಾಗ್ನ ಕರಿತ್ ಪ್ರಭು ಜಾ಼ಲ್ಯಾಲ್ಯಾ ಯೇಸು ಮಾಜ಼ ಆತ್ಮ ಘೆ ಮನ್ಲಾ.
ACT 7:60 ತ್ಯನಿ ಡೊಗ್ಲ ಮುಡುನ್, “ಪ್ರಭು ಹ್ಯ ಪಾಪ್ ಹ್ಯಂಚಿವ ಗಾಲು ನಕೊಸ್” ಮನ್ಹುನ್ ಜೊ಼ರಾನಿ ವರ್ಡುನ್ ಜೀವ್ ಶೊಡ್ಲಾ.
ACT 8:1 ತ್ಯಚಾ಼ ವಾದ್ ಸೌಲಾಲಾ ಮಾನ್ಯ ಹುತಾ ತ್ಯಾ ದಿಸಾತ್ ಯೆರುಸಲೆಮಿತ್ ಆಸ್‌ಲ್ಯಾಲ್ಯಾ ಇಸ್ವಾಸಿಂಚಾ ಮೆಳ್ಯಾಲಾ ಜಾ಼ಚ಼್ ಜಾ಼ಲ್ಹಾ ಅಪೊಸ್ತಲಾನಾ ಸುಡುನ್ ಸಗ್ಳ ಯೆಹುದ್ಯ ಆನಿ ಸಮಾರ‍್ಯಾ ಸಿಮತ್ನಿ ಪಗಾಳ್ಳಿತ.
ACT 8:2 ಥೊಡ್ಯಾ ಇಸ್ವಾಸಿಂಚಾನಿ ಸ್ತೆಪಾಚ಼ ಮಡ ನಿಹುನ್ ಪುರ್ಲ. ತ್ಯಚಿಸಾಟಿ ಖುಬ್ ರಡ್ಲ,
ACT 8:3 ಫನ್ ಸೌಲಾನಿ ಸಭೆಚಾ಼ ನಾಸ್ ಕರಾಯಾ ಸುರು ಕೆಲ ಇಸ್ವಾಸಿಂಚಾ ಗರ‍್ಹಾತ್ನಿ ಬರ‍್ಹುನ್ ಗಡ್ಯಾನಾ ಬಾಯಿಲ್ ಮಾನ್ಸಾನಾ ವಡುನ್ ನಿಹುನ್ ತುರುಂಗಾತ್ ಗ್ಯಾತ್ಲಿತ.
ACT 8:4 ಇಸ್ವಾಸಿ ಸಗ್ಳಿಕ್ಡ ಪಗ್ಳುನ್ ಗಿಲಿತ. ಆನಿ ತಿ ಗೆಲ್ಯಾಲ್ಯಾ ಪರತೇಕ್ ಜಾ಼ಗ್ಯಾವ ಲೊಕಾನಾ ಬರಿ ಖಬರ್ ಸಾಂಗ್ಲಿ.
ACT 8:5 ಪಿಲಿಪ್ಪಾನಿ ಸಮಾರ‍್ಯಾ ಪೆಠತ್ ಜಾ಼ವುನ್ ಕ್ರಿಸ್ತಾಚೆ ಗುಶ್ಟಿತ್ ಸಾಂಗ್ಲ.
ACT 8:6 ತ್ಯನಿ ಕೆಲ್ಯಾಲಿ ಚಮತ್ಕಾರಿಚಿ ಕಾಮ ಬಗ್ಲಿತ. ತ್ಯನಿ ಸಾಂಗ್‌ಲ್ಯಾಲ್ಯಾ ಸಗ್‌ಳ್ಯಾ ಗುಶ್ಟಿ ಲೊಕಾಂಚಾನಿ ಧ್ಯಾನ್ ದಿವುನ್ ಐಕ್‍ಲ್ಯಾ.
ACT 8:7 ಕಾ ಮಂಜೆ ಖುಬ್ ಲೊಕಾಂಚೆ ಆತ್ನಿ ಬುಥ ವರ್ಡತ್ ಬಾಹಿರ್ ನಿಗುನ್ ಗಿಲಿತ ತಿಥ ಲುಲ್ಲಿ ಆನಿ ಪಾರ್ಸಿ ಮ್ಯಾರಲ್ಯಾಲಿ ಸಾಹಿತ್ ಬರಿ ಜಾ಼ಲಿತ.
ACT 8:8 ಹ್ಯಚಿಸ್ ಲಾಗುನ್ ಪೆಠತ್ ಆಸ್‌ಲ್ಯಾಲಿ ಲೊಕ ಖುಬ್ ಸಂತೊಶ್ ಜಾ಼ಲಿತ.
ACT 8:9 ಫನ್ ತೇ ಪೆಠತ್ ಸಿಮೊನ್ ಮಂಥ್ಯಾಲಾ ಮಾನುಸ್ ಹುತ್ತಾ. ತ್ಯೊ ಘಾಡ್ಫನ್ ಕರೀತಾ ತ್ಯನಿ ಆಪ್‌ಲ್ಯಾ ಘಾಡ್ಫನಾನಿ ಸಮಾರ‍್ಯಾಚಾ ಸಗ್‌ಳ್ಯಾ ಲೊಕಾನಾ ಆಜಾಬ್ ಕರಿತಾ. ತ್ಯೊ ಆಪ್ನು ಮೊಟಾ ಮಾನುಸ್ ಮನ್ಹಿತಾ.
ACT 8:10 ನ್ಹಾನ್ ಥೊರ್ ಸಗ್ಳಿ ಲೊಕ, ಹ್ಯ ಮೊಟ ಬಳ್ ಮಂತ್ಯಾಲ ದೆವಾಚ಼ ಬಳುಸ್ ಮನ್ಹುನ್ ತ್ಯಚಿಕ್ಡ ಧ್ಯಾನ್ ದಿಯಿತಿತ.
ACT 8:11 ಖುಬ್ ದಿಸಾದರ್ನಿ ತ್ಯಚಾ ಘಾಡ್ಪನಾತ್ ಗಾವಲ್ಯಾಲಿ ಲೊಕ ತ್ಯಚೆ ಬುಲಿಲಾ ಧ್ಯಾನ್ ದಿಯಿತಿತ ಆನಿ ತ್ಯಚೆ ಮಾಗ್ನಿ ಜಾ಼ಯಿತಿತ.
ACT 8:12 ಫನ್ ಪಿಲಿಪಾನಿ ದೇವಾಚಾ ರಾಜಾಚೆ ಗುಶ್ಟಿತ್ ಆನಿ ಯೇಸು ಕ್ರಿಸ್ತಾಚಾ ಬಳಾಚೆ ಗುಶ್ಟಿತ್ ಲೊಕಾನಾ ಬರಿಖಬರ್ ಸಾಂಗ್ಲಿ ಬಾಪಯಿ ಆನಿ ಬಾಯಿಲ್ ಮಾನ್ಸಾಂಚಾನಿ ಪಿಲಿಪ್ಪಾನಿ ಸಾಂಗ್‌ಲ್ಯಾಲ್ಯಾವ ಇಸ್ವಾಸ್ ಥಿವುನ್ ಬಾಪ್ತಿಸ್ಮಾ ಗಿತ್ಲಿ.
ACT 8:13 ಸಿಮೊನಾನಿ ಸಾಹಿತ್ ಇಸ್ವಾಸ್ ಥಿವುನ್ ಬಾಪ್ತಿಸ್ಮಾ ಗಿತ್ಲಿ. ಸಿಮೊನ್ ಪಿಲಿಪ್ಪಾಚೆ ಜ಼ವಳುಸ್ ಹುತ್ತಾ. ಪಿಲಿಪ್ಪಾನಿ ಕೆಲ್ಯಾಲಿ ಚಮತ್ಕಾರಿಚಿ ಕಾಮ ಆನಿ ಅದ್ಬುತ್ಕಾಮ ಸಿಮೊನಾನಿ ಬಗುನ್ ಗಾಭಾರ್ಲಾ.
ACT 8:14 ಅಪೊಸ್ತಲ್ ಆಜು಼ನ್ ಯೆರುಸಲೆಮಿತ್ ಹುತ್ತ. ಸಮಾರ‍್ಯಾಚಾ ಲೊಕಾಂಚಾನಿ ದೇವಾಚಾ ವಾಕ್ಯಾ ಸ್ವಿಕಾರ್ ಕೆಲ್ಯಾಲ್ಯಾ ತ್ಯನಾ ಸಮಾಜ಼್ಲ. ಮನ್ಹುನ್ ತ್ಯಂಚಾನಿ ಪೇತ್ರಾಲಾ ಆನಿ ಯೊಹಾನಾಲಾ ತ್ಯಂಚಿಪ ಲಾವುನ್ ದಿಲ.
ACT 8:15 ತೇ ತಿಥ ಯವುನ್ ಸಮಾರ‍್ಯಾಚಾ ಇಸ್ವಾಸಿನಾಬಿ ಪವಿತ್ರಾತ್ಮ ಗಾವ್ಹಾಯಾ ವ್ಹಯಿ ಮನ್ಹುನ್ ತ್ಯಂಚಿಸಾಟಿ ಮಾಗ್ನ ಕೆಲ.
ACT 8:16 ಹ್ಯಾ ಲೊಕಾಮಚಾನಿ ಪ್ರಭು ಜಾ಼ಲ್ಯಾಲ್ಯಾ ಯೇಸುಚಾ ನಾವಾನಿ ಬಾಪ್ತಿಸ್ಮಾ ಗೆತ್ಲಿ. ಫನ್ ಪವಿತ್ರಾತ್ಮ ತ್ಯಂಚಿವ ಕುನಾವಸ್ ಆಜು಼ನ್ ಆಲ ನವ್ಥ.
ACT 8:17 ಪೇತ್ರಾನಿ ಆನಿ ಯೊಹಾನಾನಿ ತ್ಯಂಚಿವ ಆಪ್ಲ ಹಾತ್ ಥೆವ್ಲ ತವಾ ತ್ಯನಾ ಪವಿತ್ರಾತ್ಮ ಗಾವ್ಲ.
ACT 8:18 ಅಪೊಸ್ತಲಾಂಚಾನಿ ಲೊಕಾಂಚಿವ ಹಾತ್ ಥೆವ್ಲಾ ತವಾ ಲೊಕಾನಾ ಪವಿತ್ರಾತ್ಮ ಗಾವಲ್ಯಾಲ ಸಿಮೊನಾನಿ ಬಗ್ಲ ಮನ್ಹುನ್ ಸಿಮೊನ್ ಅಪೊಸ್ತಲಾನಾ ಪೈಸ ದಿವುನ್
ACT 8:19 “ಮಿ ಕುನಾವ ಹಾತ್ ಥೆವ್ತೊ ತ್ಯಲಾ ಪವಿತ್ರಾತ್ಮ ಗಾವಸಾರ ಮನಾ ಬಳ್ ದೆವಾ” ಮನ್ಹುನ್ ಸಾಂಗ್ಲ.
ACT 8:20 ಫನ್ ಪೇತ್ರಾನಿ ಸಿಮೊನಾಲಾ, “ತು ನಾಸ್ ಹೊ! ತುಜ಼ ಪೈಸ ಹಾಳ್ ವ್ಹವುಂತ! ದೇವಾಚ಼ ವರ ಪೈಶಾನಿ ಗಿಹ್ಯಾಚ಼ ಮನ್ಹುನ್ ತು ಯವಜ಼್ಲಸ್.
ACT 8:21 ಹ್ಯಾ ಕಾಮಾತ್ ತು ಆಮ್ಚಿ ಸಂಗ ಮಿಳಾಯಾ ವ್ಹಯಿತ್ನಾಹಿ. ತುಜ಼ ಮನ್ ದೆವಾಚೆ ನದ್ರಲಾ ಶಾರ್ಕ ನಾಹಿ.
ACT 8:22 ತುಜ಼ ಮನ್ ಪರತ್! ತು ಕೆಲ್ಯಾಲ್ಯಾ ಬುರಶಾ ಕಾಮಾತ್ನಿ ಪರಾತ್. ಪ್ರಭುಪ ಮಾಗ್ನ ಕರ್, ತು ಆಸ ಯವಸ್‌ತ್ಯಾಲ ತ್ಯೊ ಮಾಪ್ ಕರೀಲ್.
ACT 8:23 ತುಜಾ ಮನಾತ್ ಖುಬ್ ಕಡು ರಾಗ್ ಬರ್‌ಲ್ಯಾಲಾ ಪಾಪಾಚಾ ಬಾದ್ನಾತ್ ಹಾಸ್. ಮನ್ಹುನ್ ಸಾಂಗ್ಲ.
ACT 8:24 ಸಿಮೊನಾನಿ, “ತ್ಯನಾ ದೊಗಾನಾ ಮಾಜಿ ಸಾಟಿ ಪ್ರಭುಪ ಮಾಗ್ನ ಕರಾ. ತುಮಿ ಸಾಂಗ್‌ಲ್ಯಾಲ್ಯಾ ಗುಶ್ಟಿ ಮನಾ ವ್ಹಯಾಚೆ ಆಂದಿ ಮಾಗ್ನ ಕರಾ!” ಮನ್ಲಾ.
ACT 8:25 ನಂತರ್ ಪೇತ್ರಾ ಆನಿ ಯೊಹಾನಾನಿ ಆಪ್ನು ಬಗ್‌ಲ್ಯಾಲಿ ಯೇಸುಚಿ ಕಾಮ ಲೊಕಾನಾ ಸಾಂಗ್ಲಿತ. ತವಾ ತ್ಯಂಚಾನಿ ಲೊಕಾನಾ ಪ್ರಭುಚಾ಼ ಸಂದೆಶ್ ಸಾಂಗ್ಲಾ. ತ್ಯಾ ನಂತರ್ ತೇ ಯೆರುಸಲೆಮಿಕ್ಡ ಮಾಗಾರ ಆಲ. ವಾಟವ ತೇ ಸಮಾರ‍್ಯಾಚಾ ಖುಬ್ ಗಾವಾತ್ನಿ ಜಾ಼ವುನ್ ಬರಿ ಖಬರ್ ಸಾಂಗ್ಲಿ.
ACT 8:26 ಪ್ರಭುಚಾ಼ ದೇವ್ ದುತ್ ಯೊಕ್ ಪಿಲಿಪ್ಪಾಲಾ, “ತು ತಯಾರ್ ವ್ಹವುನ್ ದಕ್ಷನಾಕ್ಡ ಮಂಜೆ ಯೆರೆಸಲೆಮಿತ್ನಿ ಗಾಜಾಕ್ಡ ಜಾ಼ತ್ಯಾಲ್ಯಾ ರಾನಾಕ್ಡ ಜಾ಼” ಮನ್ಹುನ್ ಸಾಂಗ್ಲ.
ACT 8:27 ಮನ್ಹುನ್ ಪಿಲಿಪ ನಿಗುನ್ ಜಾ಼ತಾನಾ ಗರ‍್ಹಾತ್. ಇಥಿಯೊಪಿಚಾ ಯಕಾಲಾ ತ್ಯನಿ ವಾಟವ ಬಗುನ್. ಹ್ಯೊ ಮಾನುಸ್ ನೆಪೊಸಿ ಹುತ್ತಾ. ಇಥಿಯೊಪಿಚಿ ರಾನಿ ಜಾ಼ಲ್ಯಾಲಿ ಕಂದಾಕಿಪ ಹ್ಯೊ ಮುಖ್ಯ ಅಧಿಕಾರಿ ಜಾ಼ಲ್ಥಾ. ಪೈಸ ಸಗ್ಳ ಬಗಾಚಿ ಜವಾಬ್ದಾರಿ ಹ್ಯಚಿಸ್ ಜಾ಼ಲ್ಥಿ. ಹ್ಯೊ ಮಾನುಸ್ ವವ್ಯಾಳಾಯಾ ಸಾಟಿ ಯೆರುಸಲೆಮಿತ್ ಗೆಲ್ತಾ. ಆನಿ ಆತಾ ತ್ಯೊ ಆಪ್‌ಲ್ಯಾ ಗರ‍್ಹಾತ್ ಪರ್ತುನ್ ಜಾ಼ಯಿತಾ.
ACT 8:28 ತ್ಯೊ ಆಪ್‌ಲ್ಯಾ ರಥಾವ ಬಸುನ್ ಜಾ಼ತಾನಾ ಯೆಶಾಯಾ ಪ್ರವಾದಿ ಗ್ರಂಥ ವಾಚ್ವಿತಾ.
ACT 8:29 ಪವಿತ್ರಾತ್‌ಮ್ಯಾನಿ ಪಿಲಿಪಾಲಾ, “ರಥಾಪ ಜಾ಼ವುನ್ ತ್ಯಚೆ ಜ಼ವಳ್ ರ‍್ಹಾ” ಮನ್ಹುನ್ ಸಾಂಗ್ಲ.
ACT 8:30 ತಸಾಸ್ ಪಿಲಿಪ್ ರಥಾಪ ಗೆಲಾ. ತ್ಯೊ ಮಾನುಸ್ ವಾಚಿವ್‌ತ್ಯಾಲಾ ತ್ಯಲಾ ಐಕು ಆಲ. ತ್ಯೊ ಯೆಶಾಯಚ಼ ಪ್ರವಾದನ್ ವಾಚ್ವಿತಾ. ಪಿಲಿಪ್ಪಾನಿ ತ್ಯಲಾ, “ತು ವಾಚಿವ್‌ತ್ಯಾಲ ತುಲಾ ಸಮಾಸ್‌ತ್ಯಾ ಕ್ಯಾ? ಮನ್ಹುನ್ ಇಚಾರ್ಲ.
ACT 8:31 ತವಾ ತ್ಯೊ“ಮನಾ ಕಸ ಸಮಜ಼ಲ್? ದುಸ್‌ರ‍್ಯಾನಿ ಕಚಾನಿತರಿ ತ್ಯ ಮನಾ ಸಾಂಗಾಯಾ ವ್ಹಯಿ!”ಮನ್ಲಾ. ಆನಿ, ರಥಾವ ಚ಼ಡುನ್ ಆಪ್ಲಿಪ ಭಸ್ ಎ ಮನ್ಹುನ್ ತ್ಯನಿ ಪಿಲಿಪಾಲಾ ಹಾಕಟ್ಲಾ.
ACT 8:32 ತ್ಯೊ ವಾಚಿವ್‌ತ್ಯಾಲ ಪವಿತ್ರ ಗ್ರಂಥ ಆಸ ಹಾ: ತೊಡಾಯಾ ನೆಥ್ಯಾಲ್ಯಾ ಬಕರ‍್ಯಾಚೆಗತ್ ತ್ಯಲಾ ನೆಲ್ಹಾ; ಆನಿ ಕ್ಯಾಸ್ ಕಾತರತ್ಯಾಲ್ಯಾಚೆ ಮೊರ‍್ಹ ಮೆಂಡ್ರಾಚೆಗತ್ ಕಾಯ್ ಬೊಲಾಚೆ ಆಂದಿ ಗಪ್ ಹುತಾ.
ACT 8:33 ತ್ಯಲಾ ನಿಂದಾ ಕಿಲಿತರಿ. ತ್ಯಲಾ ನ್ಯಾಯಿ ಗಾವ್ಲಾ ನಾಹಿ. ತ್ಯಚೆ ಪಿಳ್ಗಿಚಾ಼ ವರ್ನನ್ ಕೊನ್ ಕರ‍್ನಾರ್? ಕಾ ಮಂಜೆ ದರ್ಥಿವ್ಲಾ ತ್ಯಚಾ಼ ಜೀವ್ನಾ ಸಪ್ಲಾ.
ACT 8:34 ಅಧಿಕಾರಿ ಪಿಲಿಪಾಲಾ, “ದಯಾ ಥಿವುನ್ ಮನಾ ಸಾಂಗ್ ಕಚಾ ಪ್ರವಾದಿಚೆ ಗುಶ್ಟಿತ್ ಹಿತ್ತ ಸಾಂಗ್‌ತ್ಯೊ? ತ್ಯೊ ಆಪ್ಲೆ ಗುಶ್ಟಿತ್ ಸಾಂಗ್‌ತ್ಯೊ ಕ್ಯಾ? ದುಸರ‍್ಯಾಚ಼ ಸಾಂಗತ್ಯೊ” ಮನ್ಹುನ್ ಇಚಾರ್ಲ.
ACT 8:35 ಪಿಲಿಪಾನಿ ಪವಿತ್ರ ಗ್ರಂಥಾಚಾ ಹ್ಯಾ ಭಾಗಾನಿಸ್ ಯೆಸುಚೆ ಗುಸ್ಟಿತ್ ಬರಿ ಖಬರ್ ತ್ಯಲಾ ಸಾಂಗ್ಲಿ.
ACT 8:36 ತೇ ಜಾ಼ತಾನಾ ಪಾನಿ ಆಸ್‌ಲ್ಯಾಲ್ಯಾ ಯಕಾ ತಳ್ಯಾಪ ಆಲ. ತವಾ ಅಧಿಕಾರಿ, “ಬಗ್! ಹಿತ್ತ ಪಾನಿ ಹಾ. ಮಿ ಬಾಪ್ತಿಸ್ಮಾ ಗಿಹ್ಯಾ ಕಾಯ್ತರಿ ಆಡ್ಚ಼ನ್ ಹಾ ಕ್ಯಾ? ಮನ್ಹುನ್ ಪಿಲಿಪ್ಪಾಲಾ ಮನ್ಲಾ.
ACT 8:37 ತವಾ ಪಿಲಿಪ್ ತ್ಯಲಾ ತು ಪುರ‍್ಯಾ ಮನಾನಿ ಇಸ್ವಾಸಾನಿ ರಾಯ್ಲಾಸ್ತ ತು ಬಾಪ್ತಿಸ್ಮಾ ಗಿಹ್ಯಾ ವ್ಹಯಿಲ್. ತವಾ ಅಧಿಕಾರಿ, “ಯೇಸು ಕ್ರಿಸ್ತ್ ದೇವಾಚಾ಼ ಲ್ಯೊಕ್ ಮನ್ಹುನ್ ಮಿ ಇಸ್ವಾಸ್ ಥೆವ್ತೊ” ಮನ್ಲಾ.
ACT 8:38 ನಂತರ್ ತ್ಯನಿ ರಥ್ ಉಬಕರ್ ಮನ್ಹುನ್ ಆಜ್ಞಾ ದಿಲಿ. ತೆ ದೊಗ ಪಾನ್ಯಾತ್ ಉತಾರ್ಲ, ಪಿಲಿಪ್ಪಾನಿ ತ್ಯಲಾ ಬಾಪ್ತಿಸ್ಮಾ ದಿಲಿ.
ACT 8:39 ತೆ ಪಾನ್ಯಾತ್ನಿ ವರ್ ಆಲ ತವಾ ಪ್ರಭುಚಾ ಆತ್ಮಾನಿ ಪಿಲಿಪ್ಪಾಲಾ ನೆಲ್ಹಾ. ತ್ಯನಿ ಪಿಲಿಪ್ಪಾಲಾ ಆನಿ ಕಂದಿಸ್ ಬಗ್ಲಾ ನಾಹಿ. ಫನ್ ತ್ಯೊ ಖುಬ್ ಸಂತೊಶಾನಿ ಮೊರ‍್ಹ ಗೆಲಾ.
ACT 8:40 ಫನ್ ಪಿಲಿಪ್ಪ ಅಜೊತ್ ಮಂಥ್ಯಾಲೆ ಪೆಠತ್ ದಿಸ್ಲಾ ತಿತ್ನಿ ಕೈಜ಼ರಾಪರೆತ್ ಸಗ್‌ಳ್ಯಾ ಗಾವಾತ್ನಿ ಬರಿ ಖಬರ್ ಸಾಂಗಿತ್ ಗೆಲಾ.
ACT 9:1 ಸೌಲಾ ಆಜು಼ನ್ ಪ್ರಭುಚಾ ಶಿಶಾಂಚಿವ ರಾಗ್‌ ಥಿವುನ್ ದಮಕಿಚಾ ಬೊಲ್ಯಾ ಬೊಲತ್ ತ್ಯನಾ ಮಾರುನ್ ಟಾಕಾಯಾ ಯವಜು಼ನ್ ಮಹಾ ಯಾಜಕಾಪ ಜಾ಼ವುನ್;
ACT 9:2 ಹ್ಯೊ ಮಾರೊಗ್ ದರ್‌ಲ್ಯಾಲ ಗಡಿಮಾನುಸ್ ರಾಹುಂತ, ಬಾಯಿಲ್ಮಾನುಸ್ ವ್ಹವುಂತ ಮೀ ತ್ಯನಾ ಬಾಂದುನ್ ಯೆರುಸಲೆಮಿತ್ ಆನಾಯಾ, ದಮಸ್ಕಾತ್ ಆಸ್‌ಲ್ಯಾಲ ಸಭಾಮಂದಿರಾತ್‍ಲ್ಯಾನಾ ತು, ಪತ್ರ ದಿಯಾ ವ್ಹಯಿ ಮನ್ಲಾ.
ACT 9:3 ತ್ಯೊ ಪ್ರಯಾನ್ ಕರೀತ್ ದಮಸ್ಕಾಚೆ ಜ಼ವಳ್ ಆಲಾ ತವಾ, ಪಾಕನ್ ಆಬ್ಳಾತ್ನಿ ಯೊಕ್ ಉಜಿಡ್ ತ್ಯಚೆ ಬೌತ ಚ಼ಮಾಕ್ಲ.
ACT 9:4 ತ್ಯೊ ಜಿಮ್ನಿವ ಪಡ್ಲಾ ತವಾ, “ಸೌಲಾ, ಸೌಲಾ, ಮನಾ ಕಾ ಜಾ಼ಸ್ ಕರ್ತೊಸ್? ಮನ್ಹುನ್ ಸಾಂಗ್‌ತ್ಯಾಲಾ ಸಬ್ದ ಐಕ್ಲಾ.
ACT 9:5 ತ್ಯಲಾ ಸೌಲಾನಿ; ಪ್ರಭು, ತು ಕೊನ್? ಮನ್ಹುನ್ ಇಚಾರ್ಲ್ಯಾಲ್ಯಾಲಾ ಪ್ರಭುನಿ ಸಾಂಗ್ಲ, ತು ನಿಂದಾ ಕರ್ತ್ಯಾಲಾ ಯೇಸುಸ್ ಮೀ;
ACT 9:6 ಫನ್ ಆತಾ ತು ಉಠುನ್ ಪೆಠತ್ ಜಾ಼, ತು ಕರಾಚ಼ ತಿಥ ತುಲಾ ಸಾಂಗ್ನಾರ್” ಮನ್ಲಾ.
ACT 9:7 ಸೌಲಾಚೆ ಸಂಗ ಜಾ಼ತ್ಯಾಲ್ಯಾಂಚಾನಿ ಸಬ್ದ ತ್ಯವ್ಡಾಸ್ ಐಕುನ್, ಕಾಯ್ಬಗಾಚೆ ಆಂದಿ ಮುಖ್ಯಾಚೆಗತ್ ಗಾಬ್ರುನ್ ಗಪ್ ಉಬ ರಾಯ್ಲ.
ACT 9:8 ಸೌಲಾನಿ ಜಿಮ್ನಿವ್ನಿ ಉಠುನ್ ಡೊಳ ಉಗಡ್ಲ ತವಾ ಕಾಯ್ ದಿಸ್ಲ ನಾಹಿ. ತವಾ ತ್ಯಂಚಾನಿ ತ್ಯಚ಼ಾ ಹಾತ್ ದರುನ್ ದಮಸ್ಕಾತ್ ನೆಲ್ಹಾ.
ACT 9:9 ತ್ಯಲಾ ತೀನ್ ದಿಸಾ ಪರತ್ ಕಾಯ್ ದಿಸ್ಲ ನಾಹಿ. ಆನಿ ತ್ಯೊ ಕಾಯ್ ಖಾಯಾಚೆ ಆಂದಿ ಪಿಯಾಚೆ ಆಂದಿ ಹುತ್ತಾ.
ACT 9:10 ದಮಸ್ಕಾತ್ ಅನನಿಯಾ ಮಂಥ್ಯಾಲಾ ಯೊಕ್ ಇಸ್ವಾಸಿ ಹುತ್ತಾ; ಪ್ರಭುಚಾ ದರ್ಶನಾತ್, ಅನನೀಯಾ, ಮನ್ಹುನ್ ತ್ಯಲಾ ಹಾಕಟ್‌ಲ್ಯಾಲ್ಯಾಲಾ ತ್ಯೊ; ಪ್ರಭು, ಹಬೊಕ್, ಹಾ ಮನ್ಲಾ.
ACT 9:11 ಪ್ರಭು ತ್ಯಲಾ, ತು ಉಠುನ್ ನಿಟಪಾಂದಿ ಮಂಥ್ಯಾಲೆ ಪಾಂದಿತ್ ಜಾ಼. ತಿಥ ಯುದಾಚ಼ ಘರ್ ಬಗುನ್ ತಾರ್ಸಾಚಾ ಸೌಲ್ ಮಂಥ್ಯಾಲ್ಯಾಚೆ ಗುಶ್ಟಿತ್ ಇಚಾರ್, ಕಾ ಮಂಜೆ ತ್ಯೊ ತಿಥ ಮಾಗ್ನ ಕರತ್ಯೊ.
ACT 9:12 ಅನನಿಯಾ ಮಂಥ್ಯಾಲಾ ಯೊಕ್ ತ್ಯಚೆ ಜ಼ವಳ್ ಯವುನ್ ಆಪ್ಲ ಹಾತ್ ತ್ಯಚಿವ ಥೆವ್ನಾರ್ ತವಾ ತ್ಯಲಾ ಆನಿಕ್ ನದಾರ್ ಯನಾರ್. ಹ್ಯಸ್ ತ್ಯ ದರ್ಶಾನ್ ಮನ್ಹುನ್ ಸಾಂಗ್ಲ.
ACT 9:13 ತವಾ ಅನನಿಯಾ, ಪ್ರಭು ಯೇರುಸಲೆಮಿತ್ ಆಸ್‌ಲ್ಯಾಲ್ಯಾ ತುಜಾ ಲೊಕಾನಾ ಹ್ಯಾ ಮಾನ್ಸಾನಿ ಕೆಲ್ಯಾಲಿ ಬುರಶಾ ಕಾಮಾಂಚೆ ಗುಶ್ಟಿತ್ ಲೊಕ ಮನಾ ಸಾಂಗ್‌ತ್ಯಾತ.
ACT 9:14 ತವಾ ತ್ಯೊ ದಮಸ್ಕಾತ್ ಆಲ್ಯಾ, ತುಜ಼ ನಾವ್ ಸಾಂಗ್‌ತ್ಯಾಲ್ಯಾನಾ ಗೆತ್ಯಾಲ್ಯಾ ಸಗ್‌ಳ್ಯಾ ಲೊಕಾನಾ ಕ್ಯೊಂಡ್‌ತ್ಯಾಲಾ ಅಧಿಕಾರ್ ಮುಖ್ಯ ಯಾಜಕಾಂಚಾಪ್ನಿ ಗೆತಲ್ಯಾ” ಮನ್ಹುನ್ ಸಾಂಗ್ಲ.
ACT 9:15 ಫನ್ ಪ್ರಭು ಅನನೀಯಾಲಾ, “ಜಾ಼! ಮುಖ್ಯ ಕಾಮಾಸಾಟಿ ಮಿ ಸೌಲಾಲಾ ನಿವಡ್‌ಲ್ಯಾ. ತ್ಯನಿ ಮಾಜೆ ಗುಶ್ಟಿತ್ ರಾಜಾನಾ ಯೆಹುದಿ ನಸ್‌ಲ್ಯಾಲ್ಯಾನಾ ಆನಿ ಇಸ್ರಾಯಲ್ ಲೊಕಾನಾ ಸಾಂಗ್‌ಲ್ಯಾ.
ACT 9:16 ತ್ಯೊ ಮಾಜಾ ನಾವಾನಿ ಕರಾಯಾ ವ್ಹಯಿ ಮಂಥ್ಯಾಲಾ ತರಾಸ್ ತ್ಯಲಾ ಮೀ ದ್ಯಾವ್ತೊ” ಮನ್ಲಾ.
ACT 9:17 ಆನಿ ಅನನಿಯ ತಿತ್ನಿ ಯುದಾಚಾ ಗರ‍್ಹಾತ್ ಗೆಲಾ. ತ್ಯನಿ ಸೌಲಾವ ಆಪ್ಲ ಹಾತ್ ಥಿವುನ್ “ಸೌಲಾ ಮಾಜಾ ಬಾವ್ಹಾ ಪ್ರಭು ಯೇಸುನಿ ಮನಾ ಲಾವುನ್ ದಿಲ್ಯಾ. ತು ಹಿತ್ನಿ ಯತಾನಾ ವಾಟವ ಬಗ್‌ಲ್ಯಾಲಾ ತ್ಯಲಾಸ್ ತು ಆನಿಕ್ ನದಾರ್ ಗಿಹ್ಯಾ ವ್ಹಯಿ ಮನ್ಹುನ್ ಪವಿತ್ರಾತ್ಮಾನಿ ಬರ್‌ಲ್ಯಾಲಾ ವ್ಹಯಾ ವ್ಹಯಿ ಮನ್ಹುನ್ ಯೇಸುನಿ ಮನಾ ಲಾವುನ್ ದಿಲ್ಯಾ. ಮನ್ಲಾ.
ACT 9:18 ತವಾಸ್ ತ್ಯಚಾ ಡೊಳ್ಯಾತ್ನಿ ಖಪಲಿಚೆಗತ್ ಕ್ಯಾ ಪಡ್ಲ ಸೌಲಾಲಾ ದಿಸಾಯಾ ಲಾಗ್ಲ! ವರ್ ಉಠುನ್ ತ್ಯನಿ ಬಾಪ್ತಿಸ್ಮಾ ಗಿತ್ಲಿ.
ACT 9:19 ನಂತರ್ ತ್ಯನಿ ಖಾವುನ್ ಬಳ್ ಗೆತ್ಲ. ಸೌಲಾಚಾ ದಮಸ್ಕಾತ್ ಶಿಶಾಂಚಿಪ ಥೊಡ ದೀಸ್ ರಾಯ್ಲಾ.
ACT 9:20 ತ್ಯನಿ ತವಾಸ್, ಸಭಾಸ್ಥಾನಾತ್ನಿ ಜಾ಼ವುನ್ ಯೆಸುಚೆ ಗುಶ್ಟಿತ್ ತ್ಯೊಸ್ ದೇವಾಚಾ಼ ಲ್ಯೊಕ್ ಮನ್ಹುನ್ ಸಾಂಗಾಯಾ ಸುರು ಕೆಲ.
ACT 9:21 ಐಕ್‌ಲ್ಯಾಲಿ ಲೊಕ ಸಗ್ಳಿ ಆಜಾಬ್ ವ್ಹವುನ್; ಯೇಸು ಕ್ರಿಸ್ತಾಚ಼ ನಾವ್ ಸಾಂಗ್‌ತ್ಯಾಲ್ಯಾನಾ ಯೆರುಸಲೆಮಿತ್ ನಾಸ್ ಕರ್ತ್ಯಾಲಾ ಹ್ಯೊಸ್! ನವ್ಹ ಕ್ಯಾ? ತಸ್‌ಲ್ಯಾನಾ ಕುಂಡುನ್ ಮುಖ್ಯ ಯಾಜಕಾಂಚಿಪ ನಿಹ್ಯಾವ್ಹಯಿ ಮನ್ಹುನ್ ಹಿತ್ತ ಆಲ್ಯಾಲಾ ನವ್ಹಕ್ಯಾ? ಮನ್ಹುನ್ ಬೊಲತಿತ.
ACT 9:22 ಫನ್ ಸೌಲ್ ಆಜು಼ನ್ಬಿ ಖುಬ್ ಬಳಾಚಾ಼ ವ್ಹವುನ್ ಯೇಸುಸ್ ಕ್ರಿಸ್ತ ಮನ್ಹುನ್ ಖರ ಕರಿತ್. ದಮಸ್ಕಾತಲ್ಯಾ ಯೆಹುದ್ಯಾಂಚಾನಿ ತ್ಯಚಿ ಸಂಗ ವಾದ್ ಕರುನಾಹಿ ಆಸ ಕೆಲ.
ACT 9:23 ಖುಬ್ ದೀಸ್ ಜಾ಼ಲ್ಯಾ ನಂತರ್ ಯೆಹುದ್ಯಾಂಚಾನಿ ಸೌಲಾಲಾ ಮಾರಾಯಾ ಯವಜ್ನಾ಼ ಕಿಲಿ.
ACT 9:24 ಯೆಹುದಿ ಸೌಲಾಲಾ ಬಗಿತ್ ಪೆಠಚಿ ದಾರ ರ‍್ಯಾತ್ ದಿಸಿ ರಾಕಿತ. ಫನ್ ತೀ ಯವಜ್ನಾ಼ ಸೌಲಾಲಾ ಸಮಾಜ಼್ಲ.
ACT 9:25 ಯಕಸಿ ರ‍್ಯಾಚ಼, ಸೌಲಾಲಾ ಥೊಡ ಶಿಶಾ ಪೆಠತ್ನಿ ಬಾಹಿರ್ ಲಾವುನ್ ದಿಯಾಸಾಟಿ ಯಕ ಬುಟ್ಟಿತ್ ಬಸ್ವುನ್, ಬಿಥಿ ಬರ‍್ಬರ‍್ನಿ ಖಾಲ್ ಉತ್ತರ್ಲಾ.
ACT 9:26 ಸೌಲ್ ಯೆರುಸಲೆಮಿತ್ ಗೆಲಾ. ತ್ಯನಿ ಇಸ್ವಾಸಿಂಚ಼ ಸಮುದಾಯತ್ ಮಿಳಾಯಾ ಯತ್ನ ಕಿಲಿತ. ಫನ್ ತೇ ಸಗ್ಳ ತ್ಯಲಾ ಬಿಹ್ಯಾಲ. ಸೌಲಾ ಖರ‍್ಯಾನಿಸ್ ಯೇಸುಚಾ಼ ಶಿಶಾ ಮನ್ಹುನ್ ಇಸ್ವಾಸ್ ನವ್ಥಾ.
ACT 9:27 ಫನ್ ಬಾರ್ನಬ ತ್ಯಚೆ ಮಜ಼ತಿಲಾ ಯವುನ್ ಸೌಲಾಲಾ ಅಪೊಸ್ತಲಾಂಚಿಪ ಗಿಹುನ್ ಆಲಾ. ತ್ಯನಿ ದಮಸ್ಕಾಚೆ ವಾಟವ ಪ್ರಭುಲಾ ಬಗ್‍ಲ್ಯಾಲ ಪ್ರಭುನಿ ತ್ಯಚಿ ಸಂಗ ಬೊಲ್ಯಾಲ ತ್ಯನಾ ಸಾಂಗ್ಲ. ಆನಿ ತ್ಯನಿ ದಮಸ್ಕಾತ್ ಲೊಕಾನಾ ಯೇಸುಚಾ ನಾವಾನಿ ಭೆ ನಸ್ತಾನಾ ಸಾಂಗಿತಾ.
ACT 9:28 ತವಾಚಾನ್ ಸೌಲ್ ಇಸ್ವಾಸಿಂಚೆ ಸಂಗ ಹುತ್ತಾ. ತ್ಯನಿ ಪ್ರಭುಚಾ ನಾವಾನಿ ಯೆರುಸಲೆಮಿತ್ ದಿರ‍್ಹಾನಿ ಸಾಂಗ್ಲ.
ACT 9:29 ಗ್ರೀಕ್ ಬೊಲ್‌ತ್ಯಾಲ್ಯಾ ಯೆಹುದ್ಯಾಂಚಿ ಸಂಗ ಬೊಲತ್ ಸೌಲ್ ವಾದ್ ಗಾಲ್ಹಿತಾ. ಫನ್ ತೆ ತ್ಯಲಾ ಮಾರುನ್ ಟಾಕಾಯಾ ಯತ್ನ ಕರಿತ.
ACT 9:30 ಹ್ಯ ಇಸ್ವಾಸಿನಾ ಸಮಾಜ಼್ಲ ತವಾ ತ್ಯಂಚಾನಿ ಸೌಲಾಲಾ ಸೆಜರೆಯ ಪೆಠತ್ ನೆಲಾ. ತಿತ್ನಿ ತಾರ್ಸತ್ ಪೆಠತ್ ಲಾವುನ್ ದಿಲ.
ACT 9:31 ಆಸ ಆಸ್ಥಾನಾ ಯುದಾಯ್ ಗಲಿಲಾಯ್ ಆನಿ ಸಮಾರ‍್ಯಾ ಪೆಠತ್ ಆಸ್‌ಲ್ಯಾಲ್ಯಾ ಸಬೆ ಸಮಾದಾನ್ ಜಾ಼ಲತ್ಯಾ. ಪವಿತ್ರಾತ್ಮಾಚೆ ಮಜ಼ತಿನಿ ಸಬೆ ಬಕ್ತಿತ್ ಬಳಕಾಟುನ್ ದೆವಾಲಾ ಬಿಹುನ್ ಚಾ಼ಲತ್ಯಾ.
ACT 9:32 ಪೇತ್ರಾ ಸಗ್‌ಳ್ಯಾ ಗಾವಾತ್ನಿ ಫಿರತ, ಯಕಾ ಯಳಾತ್ ಲುಧಾತ್ ರಾಥ್ಯಾಲ್ಯಾ ದೇವಾಚಾ ಲೊಕಾನಾ ಭೆಟ್ ಜಾ಼ಲ್ಹಾ.
ACT 9:33 ತಿಥ ಪಾರ್ಶ್ವವಾಯ್ ರೊಗಿ ವ್ಹವುನ್ ಆಟ್ ವರ್ಸಾನಿ ಹಾತ್ರುನಾವ ಪಡ್‌ಲ್ಯಾಲಾ ಐನೆಯ ಮಂಥ್ಯಾಲ್ಯಾ ಯಕಾ ಮಾನ್ಸಾಲಾ ಬಗ್ಲಾ.
ACT 9:34 ಪೇತ್ರಾನಿ ತ್ಯಲಾ, “ಐನೇಯಾ, ಯೇಸು ಕ್ರಿಸ್ತ ತುಲಾ ಬರ ಕರ‍್ನಾರ್; ಉಠುನ್ ತುಜ಼ ಹಾತ್ರುನ್ ಕಾಡುನ್ ಥೆವ್!” ಮನ್ಹುನ್ ಸಾಂಗ್ಲ ತವಾಸ್ ಐನೆಯ ಉಬಾ ರಾಯ್ಲಾ.
ACT 9:35 ಲುಧಾತ್ ಆನಿ ಸಾರೊನಿಪ ರಾಥ್ಯಾಲ್ಯಾ ಸಗ್‌ಳ್ಯಾ ಲೊಕಾಂಚಾನಿ ತ್ಯಲಾ ಬಗುನ್ ಪ್ರಭು ಯೇಸುವ ಇಸ್ವಾಸ್ ಥೆವ್ಲಾ.
ACT 9:36 ಯೊಪ್ಪ ಪೆಠತ್ ತಬಿಥಾ ಮಂಥ್ಯಾಲಿ ಯೆಕ್ ಇಸ್ವಾಸಿ ಹುತ್ತಿ. ಗ್ರೀಕ್ ಬಾಶೆತ್ ತಿಚ಼ ನಾವ್ ದೊರ್ಕಾ ಮಂಜೆ ಚಿ಼ತ್ತಾಳ್. ತೀ ಲೊಕಾನಾ ಕವಾಬಿ ಚಾ಼ಂಗ್ಲ ಕಾಮ್ ಕರಿತಿ. ತೀ ಗರೀಬ್ ಲೊಕಾನಾ ಮಜ಼ತ್ ಕರೀತಿ.
ACT 9:37 ಪೆತ್ರಾ ಲುಧಾತ್ ಆಸ್ಥಾನಾ ಸೀಕ್ ಯವುನ್ ಮರುನ್ ಗಿಲಿ. ಲೊಕಾಂಚಾನಿ ತಿಚ಼ ಮಡ ದುಹುನ್ ವೈಲೆ ಮಾಳಿವಲ್ಯಾ ಯಕ ಖುಲಿತ್ ಥೆವ್ಲ.
ACT 9:38 ಪೇತ್ರಾ ಲುಧಾತ್ ಹಾ ಮನ್ಹುನ್ ಬಾತ್ನಿ ಇಸ್ವಾಸಿ ಲೊಕಾನಾ ಯೊಪ್ಪಾತ್ ಸಮಾಜ಼್ಲ. ಲುಧಾ ಯೊಪ್ಪಾಚೆ ಕಡಸ್ ಹಾ. ಮನ್ಹುನ್ ತ್ಯಂಚಾನಿ ದೊಗಾನಾ ಪೆತ್ರಾಪ ಲಾವುನ್ ದಿಲ. ತ್ಯಂಚಾನಿ “ಥಾಂಬಾಚೆ ಆಂದಿ ಆಮ್ಚಿಪ ಎ” ಮನ್ಹುನ್ ಬಾತ್ನಿ ಲಾವುನ್ ದಿಲಿ.
ACT 9:39 ಪೇತ್ರಾ ತಯಾರ್ ವ್ಹವುನ್ ತ್ಯಂಚಿ ಸಂಗ ಗೇಲಾ. ತ್ಯೊ ತಿಥ ಪೊಚ಼್ಲಾ ತವಾ. ತ್ಯಂಚಾನಿ ತ್ಯಲಾ ವರ್ ಮಾಳಿಚಾ ಯಕಾ ಸೊಪ್ಯಾತ್ ಗಿಹುನ್ ಗೆಲ. ವಿದ್ವಾ ಸಗ್‌ಳ್ಯಾ ರಡತ್ ಪೇತ್ರಾಚೆ ಸರ್ಬೌತ್ಯಾ ಆಲ್ಯಾ. ಜಿತ್ತಿ ಆಸ್ತಾನಾ ಆಪ್ಲಿಸಾಟಿ ತಯಾರ್ ಕರಾಯಾ ಕೆಲ್ಯಾಲಾ ಜ಼ಘಾ ಅನಿ ಪೊಶಕ್ ತ್ಯಂಚಾನಿ ಪೇತ್ರಾಲಾ ದ್ಯಾವ್ಲ.
ACT 9:40 ಪೇತ್ರಾನಿ ಸಗ್‌ಳ್ಯಾ ಲೊಕಾನಾ ಖುಲಿತ್ನಿ ಬಾಹಿರ್ ಗಾಲುನ್ ಡೊಗ್ಲ ಮುಡುನ್ ಮಾಗ್ನ ಕೆಲ. ನಂತರ್ ತ್ಯೊ ಮಡ್ಯಾಕ್ಡ ಪರ್ತುನ್ ತಬಿಥಾ ವರ್ ಉಟ್ ಮನ್ಲಾ. ತಿನಿ ಆಪ್ಲ ಡೊಳ ಉಗ್ಡುನ್ ಪೆತ್ರಾಲಾ ಬಗುನ್ ಉಠುನ್ ಬಸ್ಲಿ.
ACT 9:41 ತ್ಯನಿ ಹಾತ್ ದಿವುನ್ ಉಠುನ್ ಉಬಿ ರಾಹ್ಯಾ ತಿಲಾ ಮಜ಼ತ್ ಕಿಲಿ. ನಂತರ್ ತ್ಯನಿ ಆಪ್‌ಲ್ಯಾ ಇಸ್ವಾಸಿನಾ ಆನಿ ವಿದ್ವಾನಾ ಖುಲಿತ್ ಹಾಕ್ಟುನ್ ತ್ಯನಾ ತಭಿಥಳಾಲಾ ದ್ಯಾವ್ಲಿ. ತೀ ಜಿಥಿ ಜಾ಼ಲ್ಥಿ.
ACT 9:42 ಯೊಪ್ಪಾತ್ ಸಗ್ಳಿಕ್ಡ ಆಸ್‌ಲ್ಯಾಲ್ಯಾ ಲೊಕಾನಾ ಹಿ ಬಾತ್ನಿ ಸಮಾಜ್ಲಿ. ಆನಿ ಖುಬ್ ಜ಼ನಾಂಚಾನಿ ಪ್ರಭುವ ಇಸ್ವಾಸ್ ಥೆವ್ಲಾ.
ACT 9:43 ಪೇತ್ರಾ ಖುಬ್ ದಿಸಾ ಪರತ್ ಯೊಪ್ಪಾತ್ ಹುತ್ತಾ. ಚ಼ಮ್‌ಡ್ಯಾಚ಼ ಕಾಮ್ ಕರತ್ಯಾಲ್ಯಾ ಸಿಮೊನ ನಾವಾಚಾ ಚಾ಼ಂಬಾರಾಚಾ ಗರ‍್ಹಾತ್ ತ್ಯೊ ಖುಬ್ ದಿಸ್ ರಾಯಲಾ.
ACT 10:1 ಸೆಜ಼ರಿಯ ಪೆಠತ್ ಕೊರ‍್ನೆಲ್ ಮಂತ್ಯಾಲಾ ಹುತ್ತಾ. ಇಟಲಿಯಾ ಸೈನ್ಯಾತ್ಲಾ ತ್ಯೊ ಶತಾಧಿಪತಿ ಜಾ಼ಲ್ತಾ.
ACT 10:2 ತ್ಯೊ ದೇವಾಚಾ಼ ಬಘತ್ ಜಾಲ್ಥಾ. ತ್ಯೊ ಆನಿ ತ್ಯಚಾ ಕುಟ್ಮಾತ್ಲಿ ಸಗ್ಳಿ ಜ಼ನ ದೇವಾಲಾ ವವ್ಯಾಳಿತಿತ. ತ್ಯೊ ಗರಿಬಾನಾ ದಾನ್ ಧರ್ಮ ಕರಿತಾ. ಖಾಯಿಮ್ ದೇವಾಪ ಮಾಗ್ನ ಕರಿತಾ.
ACT 10:3 ಯಕಸಿ ದೊಪಾರಿ ಜ಼ವಜ಼ವಳ್ ತೀನ್ ಗಂಟ್ಯಾಲಾ ಕೊರ್ನೆಲಾಲಾ ಯಾಕ್ ದರ್ಶಾನ್ ಜಾ಼ಲ್ಹ. ತ್ಯಾ ದರ್ಶಾನಾತ್ ಯೊಕ್ ದೇವ್ ದುತ್ ತ್ಯಚಿಪ ಯವುನ್, “ಕೊರ್ನೆಲಾ” ಮನ್ಹುನ್ ಹಾಕಟ್ಲ ತ್ಯ ತ್ಯನಿ ಚಾ಼ಂಗ್ಲ ಬಗ್ಲ.
ACT 10:4 ಕೊರ್ನೆಲ್ ದೆವ್ ದುತಾಲಾ ಬಗುನ್ ಬಿಹುನ್ “ಸ್ವಾಮಿ, ಹ್ಯ ಕ್ಯಾ? ಮನ್ಹುನ್ ಇಚಾರ್ಲ. ದೇವ್ ದುತಾನಿ, “ದೇವಾನಿ ತುಜ಼ ಮಾಗ್ನ ಐಕ್‌ಲ್ಯಾ ತು ಗರಿಬಾನಾ ದಿಲ್ಯಾಲ ತ್ಯನಿ ಬಗ್‌ಲ್ಯಾ ತು ದೆವಾಚಾ ಮನಾಸ್ ಆಲ್ಯಾಸ್.
ACT 10:5 ಆತಾ ಪೇತ್ರಾ ಮನ್ಹುನ್ ಹಾಕಟ್ಯಾಲ್ಯಾ ಸಿಮೊನ್ ಮಂಥ್ಯಾಲ್ಯಾ ಮಾನ್ಸಾಲಾ ಹಾಕ್ಟುನ್ ಆನಾಯಾ ತು ಲೊಕಾನಾ ಆತಾ ಯೊಪ್ಪ ಪೆಠತ್ ಲಾವುನ್ ದೆ.
ACT 10:6 ಸಿಮೊನ್ ಚಾ಼ಂಬ್ರಾಚಾ ಗರ‍್ಹಾತ್ ಹಾ. ತ್ಯಚ಼ ಗ್ಹರ್ ಸಮಿಂದೊರಾಚೆ ಜ಼ವಳ್ ಹಾ ಮನ್ಹುನ್ ಸಾಂಗ್ಲ.
ACT 10:7 ಕೊರ್ನೆಲಾಸಂಗ ಬೊಲ್ಯಾಲಾ ದೆವ್ದುತ್ ಗೇಲಾ. ಮಂಗ್ ತ್ಯನಿ ಆಪ್‌ಲ್ಯಾ ಸೆವಕಾತ್‌ಲ್ಯಾ ದೊಗಾನಾ ಆನಿ ಕವಾಬಿ ಆಪ್ಲಿ ಸಂಗ ರಾಥ್ಯಾಲ್ಯಾ ಯಕಾ ಸಿಪಾಯಿಲಾ ಹಾಕಟ್ಲ. ಹ್ಯೊ ಸಿಪಾಯಿ ದೇವಾಚಾ಼ ಬಘತ್ ಜಾ಼ಲ್ಥಾ. ತ್ಯೊ ಮಜ಼ತ್ ಕರ್ತ್ಯಾಲ್ಯಾತ್ ಹ್ಯೊಬಿ ಯೊಕ್ ಜಾ಼ಲ್ಥಾ.
ACT 10:8 ಕೊರ್ನೆಲಾನಿ ಹ್ಯಾ ತಿಗಾನಾ ಸಗ್ಳ ಉಗಡುನ್ ಸಾಂಗ್ಲ ಆನಿ. ತ್ಯನಾ ಯೊಪ್ಪಾತ್ ಲಾವುನ್ ದಿಲ.
ACT 10:9 ದುಸ್ರೆ ದಿಸಿ ತೇ ಯೊಪ್ಪಾಚೆ ಜ಼ವಳ್ ಗೆಲ ತವಾ ದೊಪ್ಯಾರ್ ಜಾ಼ಲ್ಥಿ. ತವಾ ಪೆತ್ರಾ ಮಾಗ್ನ ಕರಾಯಾ ಮಾಳಿವ ಗೆಲಾ.
ACT 10:10 ಪೆತ್ರಾಲಾ ಬುಖನಿ ಖಾವುಸ ವಾಟಾಯಾ ಲಾಗ್ಲ. ತಿಥ ತ್ಯಚಿಸಾಟಿ ಜೆವಾನ್ ಕರಿತ, ಹಿತ ಪೆತ್ರಾಲಾ ಯಾಕ್ ದರ್ಶಾನ್ ಜಾ಼ಲ.
ACT 10:11 ಆಬಾಳ್ ಉಗ್ಡುನ್ ಕಸ್ಲಾ ಯೊಕ್ ಜಿನೊಸ್ ಉತ್ರುನ್ ಯತ್ಯಾಲಾ ತ್ಯನಿ ಬಗ್ಲಾ ತ್ಯ ಮೊಟೆ ತಾಟಚೆಗತ್ ಹುತ್ತ. ತ್ಯಚಾ ಚಾರಿ ಕೊನ್ಯಾನಾ ದೊರ‍್ಯಾ ಬಾಂದುನ್ ದರ್ಥಿವ ಉತ್ತರ್ಲ ಹುತ್ತ.
ACT 10:12 ತ್ಯಾತ್ ಚಾರ್ ಪಾಯಾಚಿ ಜ಼ನಾವಾರ ಹುತ್ತಿತ. ಪ್ವಾಟ್ ಲಾವುನ್ ಜಾ಼ತ್ಯಾಲಿ ಆನಿ ಕಿಡ ಆನಿ ಫುರ್ಕಾನಿ ಗೆಥ್ಯಾಲಿ ಪಾಕ್ರ ಹುತ್ತಿತ.
ACT 10:13 ತವಾ ಪೇತ್ರಾಲಾ: ಉಟ್! ಕಾಪುನ್ ಖಾ” ಮನ್ಹುನ್ ಸಬ್ದ ಆಲಾ.
ACT 10:14 ಫನ್ ಪೇತ್ರಾ, “ಪ್ರಭು ಮಿ ತಸ ಕರ್ನಾರ್ ನಾಹಿ! ಬಾಟ್‌ಲ್ಯಾಲ ಆನಿ ಬಾಟ್‌ಲ್ಯಾ ನಸ್‌ಲ್ಯಾಲ ಮಿ ಕಂದಿಸ್ ಖಾಲ್ಯಾಲ ನಾಹಿ. ” ಮನ್ಲಾ.
ACT 10:15 ಫನ್ ತ್ಯಾ ಆವಾಜಾ಼ನಿ ತ್ಯಲಾ ಆನಿ ಸಾಂಗ್ಲ, “ದೇವಾನಿ ಹ್ಯ ಸಗ್ಳ ಚಾ಼ಂಗ್ಲ ಕೆಲ್ಯಾ ಪವಿತ್ರ ನಸ್‍ಲ್ಯಾಲ ಮನ್ಹು ನಕೊಸ್. ”
ACT 10:16 ಆಸ ತೀನ್ ಖೆಪಾ ಜಾ಼ಲ್ಹ. ತವಾಸ್ ತ್ಯ ಸಗ್ಳ ವರ್ ಅಬ್ಳಾತ್ ಮಾಗಾರ ನೆಲ್ಹ.
ACT 10:17 ಪೇತ್ರಾ ಆಪ್ನು ಬಗ್‌ಲ್ಯಾಲ್ಯಾ ದರ್ಶನಾಚಾ಼ ಅರ್ಥ ಕ್ಯಾ ಆಸಲ್ ಮನ್ಹು‍ನ್ ಆಜಾಬ್ ಜಾ಼ಲ್ಹಾ. ತ್ಯವ್‌ಡ್ಯಾತ್ ಮಂಜೆ, ಕೊರ್ನೆಲಾನಿ ಲಾವುನ್ ದಿಲ್ಯಾಲ ಮಾನುಸ್‍ ಸಿಮೊನಾಚಾ ಗರ‍್ಹಾಪ ಯವುನ್ ಬೆಡ್ಯಾಪ ಉಬ ರಾಹುನ್,
ACT 10:18 ಹಾಳಿ ಮಾರುನ್, “ಸಿಮೊನ್ ಪೇತ್ರಾ ಹಿತ್ತ ಹಾ ಕ್ಯಾ? ಮನ್ಹುನ್ ಇಚಾರ್ಲ.
ACT 10:19 ಪೇತ್ರಾ ಆಜು಼ನ್ ದರ್ಶಾನಾಚಿ ಯವಜ್ನಾ಼ ಕರೀತ್ ಹುತ್ತಾ. ಫನ್ ಪವಿತ್ರಾತ್ಮಾನಿ ತ್ಯಲಾ, “ತುಲಾ ತೀಗ ಸುದಿತ್ ಆಲ್ಯಾತ.
ACT 10:20 ತು ಖಾಲ್ ಜಾ಼ವುನ್ ತ್ಯಂಚಿ ಸಂಗ ಜಾ಼ಯಾ ಮಾಗ ಸರುನಕೊ ಮಿಸ್ ತ್ಯನಾ ತುಜಿಪ ಲಾವುನ್ ದಿಲ್ಯಾತ” ಮನ್ಹುನ್ ಸಾಂಗ್ಲ.
ACT 10:21 ಮನ್ಹುನ್ ಪೇತ್ರಾ ಖಾಲ್ ಉತ್ರುನ್ ತ್ಯಾ ಮಾನ್ಸಾಂಚಿಪ ಜಾ಼ವುನ್, “ತುಮಿ ಶೊತ್ಯಾಲಾ ಮಾನುಸ್ ಮಿಸ್, ತುಮಿ ಹಿತ್ತ ಕಾ ಆಲ್ಯಾಸಾ? ಮನ್ಹುನ್ ಇಚಾರ್ಲ.
ACT 10:22 ತ್ಯಂಚಾನಿ ಉತ್ತರ್ ದಿಲಾ, “ಕೊರ್ನ್ಯೊಲ್ ಮಂಥ್ಯಾಲಾ ಶತಾದಿಪತಿ. ತ್ಯೊ ಧಾರ್ಮಿಕ್ ಮಾನುಸ್ ದೇವಾಲಾ ವವ್ಯಾಳ್‌ತ್ಯಾಲಾ ಯೆಹುದಿ ಲೊಕ ತ್ಯಲಾ ಮರ‍್ಯಾದ್ ದೆತ್ಯಾತ, ತು ಸಾಂಗ್‌ತ್ಯಾಲ್ಯಾ ಗುಶ್ಟಿ ಐಕಾಯಾ ವ್ಹಯಿತಾ ಮನ್ಹುನ್ ತುಲಾ ಆಪ್‌ಲ್ಯಾ ಗರ‍್ಹಾತ್ ಹಾಕ್ಟುನ್ ಆನಾಯಾ ವ್ಹಯಿ ಮನ್ಹುನ್ ಯಕಾ ದೇವ್ ದುತಾನಿ ಕೊರ್ನೆಲಾಲಾ ಸಾಂಗ್‌ಲ್ಯಾ” ಮನ್ಲ.
ACT 10:23 ಪೇತ್ರಾನಿ ತ್ಯನಾ ಆತ್‌ ಹಾಕ್ಟುನ್ ತೇ ರಾತಿಲಾ ತಿಥ ರಾಹ್ಯಾ ಸಾಂಗಲ ದುಸ್ರೆ ದಿಸಿ ಪೇತ್ರಾ ತಯಾರ್ ವ್ಹವುನ್ ತ್ಯಾ ತಿಗಾಂಚೆ ಸಂಗ ನಿಗಾಲಾ ಯೊಪ್ಪತ್ಲಿ ಥುಡಿ ಇಸ್ವಾಸಿ ತ್ಯಚಿ ಸಂಗ ಗಿಲಿತ.
ACT 10:24 ದುಸ್ರೆ ದಿಸಿ ತೇ ಸಜ಼ರೇಯ ಪೆಠತ್ ಪೊಚ಼್ಲ ಕೊರ್ನೆಲಿಯಾ ತ್ಯಂಚಿಸಾಟಿ ಆಪ್‌ಲ್ಯಾ ಪಾವ್‌ನ್ಯಾನಾ ಸೊಪ್‌ತ್ಯಾನಾ ಆಪ್‌ಲ್ಯಾ ಗರ‍್ಹಾತ್ ಹಾಕ್ಟುನ್ ತಿಥ ರಾಖಿತಾ.
ACT 10:25 ಪೇತ್ರಾ ಗರ‍್ಹಾತ್ ಆಲಾ ತವಾ ತ್ಯೊ ಪೆತ್ರಾಲಾ ಬೆಠಾಯಾ ಗೆಲಾ. ಆನಿ ಪೆತ್ರಾಚಾ ಪಾಯಾ ಪಡುನ್ ತ್ಯನಿ ನಮಸ್ಕಾರ್ ಕೆಲಾ.
ACT 10:26 ಫನ್ ಪೇತ್ರಾನಿ ತ್ಯಲಾ ಉಚ಼್ಲುನ್, “ಉಟ್! ಮೀ ತುಜಿಗತ್ ಯೊಕ್ ಮಾನುಸ್” ಮನ್ಲಾ.
ACT 10:27 ಪೇತ್ರಾ ಕೊರ್ನೆಲಾ ಸಂಗ ಬೊಲತ್ ಆತ್ ಗೇಲಾ ತವಾ. ತಿಥ ಜ಼ಮ್‌ಲ್ಯಾಲ್ಯಾ ಖುಬ್ ಲೊಕಾಂಚಾ಼ ಹಿಂಡ್ ಬಗ್ಲಾ.
ACT 10:28 ಪೇತ್ರಾ ತ್ಯನಾ. ಯೊಕ್ ಯೆಹುದಿ ದಿಸರ‍್ಯಾ ಲೊಕಾಂಚೆ ಸಂಗ ಸಮನ್ ಜೊಡ್‌ತ್ಯಾಲಾ ನಾಹಿತ ತ್ಯಂಚಿ ಭೆಟ್ ಗೆಥ್ಯಾಲಾ ಆಮ್ಚಾ ಯೆಹುದಿ ಧರ್ಮಶಾಸ್ತಾರಾಲಾ ವಿರುದ್ ಹಾತ್ಯ ಠಾವ ಹಾ. ಫನ್ ಕಚಾ ಮಾನ್ಸಾಲಾ (ಅಪವಿತ್ರ ನಾಹಿತ ಅಶುದ್ದ) ಮನ್ಹಾಚ಼ ನಾಹಿ ಮನ್ಹುನ್ ದೆವಾನಿ ಮನಾ ದಾವುನ್ ದಿಲ್ಯಾ ಮನ್ಲಾ.
ACT 10:29 ಮನ್ಹುನ್ ಮನಾ ಹಿತ್ತ. ಹಾಕ್ಟಾಯಾ ಆಲ್ಯಾಲ್ಯಾ ಲೊಕಾಂಚೆ ಸಂಗ ಮಿ ವಾದ್ ಕೆಲಾ ನಾಹಿ. ಫನ್ ಆತಾ ತುಮಿ ಮನಾ ಕಶಾಲಾ ಹಾಕಟ್‌ಲ್ಯಾಸಾ? ತ್ಯ ಆಂದಿ ಸಾಂಗಾ. ” ಮನ್ಲಾ
ACT 10:30 ತವಾ ಕೊರ್ನೆಲ, “ತಿನ್ ದಿಸಾಚೆ ಮಾಗ ಮೀ ಮಾಜಾ ಗರ‍್ಹಾತ್ ಮಾಗ್ನ ಕರಿತೊ ತವಾ ದೊಪ್ಯಾರ್ಚ಼ ತೀನ್ ಗಂಟ ವ್ಹಯಾ ಆಲ್ತ. ಗಾಪ್ಕನ್ ಯೊಕ್ ಮಾನುಸ್ ಮಾಜೆ ಮೊರ‍್ಹ ಉಬಾರಾಯ್ಲಾ ತ್ಯನಿ ಗ್ಯಾತ್‌ಲ್ಯಾಲ ಕಪ್ಡ ಚ಼ಕ್ಮಕಿತ.
ACT 10:31 ತ್ಯೊ ಮಾನುಸ್. ‘ಕೊರ್ನೆಲಾ! ದೇವಾನಿ ತುಜ಼ ಮಾಗ್ನ ಐಕ್‌ಲ್ಯಾ ತು ಗರಿಬಾನಾ ದಿಲ್ಯಾಲ ದೇವಾಪ ಗೆಲ್ಯಾ.
ACT 10:32 ಮನ್ಹು‍ನ್ ಥೊಡ್ಯಾನಾ ಯೊಪ್ಪಾ ಪೆಠತ್ ಲಾವುನ್ ದಿವುನ್ ಸಿಮೊನ್ ಮಂಥ್ಯಾಲ್ಯಾ ಪೆತ್ರಾಲಾ ಯಯಾಸಾಂಗ್ ತ್ಯೊ ಸಿಮೊನ ಚಾ಼ಂಬಾರಾಚಾ ಗರ‍್ಹಾತ್ ಹಾ. ತ್ಯಚ಼ ಘರ್ ಸಮಿಂದೊರಾಚೆ ಕಡಸ್ ಹಾ” ಮನ್ಲಾ.
ACT 10:33 ಮನ್ಹುನ್, ಮಿ ತವಾಸ್ ತುಲಾ ಹಾಕ್ಟಾಯಾ ಲಾವುನ್ ದಿಲ. ತು ತಿಥ ಆಲ್ಯಾಲಾ ಖುಬ್ ಬರ ಜಾ಼ಲ್ಹ. ಆಮಾನಾ ಸಾಂಗಾಯಾ ವ್ಹಯಿ ಜಾ಼ಲ್ಯಾಲ ಪ್ರಭುನಿ ತುಲಾ ಸಾಂಗ್‌ಲ್ಯಾಲ ಸಗ್ಳ. ಐಕಾಯಾ ಆಮಿ ಸಗ್ಳಿ, ದೇವಾಪ ಜ಼ಮ್‌ಲ್ಯಾವ್” ಮನ್ಲಾ.
ACT 10:34 ಪೇತ್ರಾನಿ ಬೊಲ್ನ ಸುರು ಕರುನ್ ಆಸಾ ಮನ್ಲಾ, “ದೇವ್ ಸಗ್‌ಳ್ಯಾನಾ ಯೇಕುಸ್ ತರನಿ ಬಗ್ತೊ ಮನ್ಹುನ್ ಮನಾ ಆತ್ತಾ ಸಮಾಜ಼್ಲ.
ACT 10:35 ಆಪ್‌ಲ್ಯಾಲಾ ವವ್ಯಾಳ್‍ತ್ಯಾಲಿ ನಿಯತಿಚಿ ಕೊನ್ ಆಸ್ಲಿತ ತರಿ ದೇವ್ ತ್ಯನಾ ಗೆಥೊ. ತ್ಯೊ ಕಚೆ ಜಾ಼ತಿತ್ಲಾ ಮನ್ಹುನ್ ಸಂಬಂದ್ ನಾಹಿ.
ACT 10:36 ದೇವ್ ಇಸ್ರಾಯಲ್ ಲೊಕಾಂಚೆ ಸಂಗ ಬೊಲ್ಯಾ ಯೇಸು ಕ್ರಿಸ್ತಾಪ್ನಿ ಸಮಾದಾನಾಚಿ ಬರಿ ಖಬರ ದೇವಾನಿ ತ್ಯನಾ ಲಾವುನ್ ದಿಲಿ. ಯೇಸು ಸಗ್‌ಳ್ಯಾ ಲೊಕಾನಾ ಪ್ರಭು ಜಾ಼ಲ್ಯಾ!
ACT 10:37 “ಯುದಾಯಾ ಸಿಮತ್ ಕ್ಯಾ ಜಾ಼ಲ್ಹ ತ್ಯ ತುಮಾನಾ ಠಾವ ಹಾ ಗಲಿಲಾಯಾತ್ ಯೊಹಾನಾನಿ ಬಾಪ್ತಿಸ್ಮಾಚೆ ಗುಶ್ಟಿತ್ ಲೊಕಾನಾ ಸಿಕಿವ್‌ಲ್ಯಾ ನಂತರ್,
ACT 10:38 ನಜ಼ರೇತಿಚಾ ಯೇಸುಲಾ ದೇವಾನಿ ಪವಿತ್ರಾತ್ಮ, ಬಳ್ ದಿವುನ್ ತ್ಯಲಾ ಅಭಿಶೇಕ್ ಕೆಲ್ಯಾ. ತ್ಯೊ ಸಗ್ಳಿಕ್ಡ ಲೊಕಾನಾ ಬರ ಕರೀತ್ ಗೆಲಾ. ಬುಥ ಲಾಗ್‌ಲ್ಯಾನಾ ತ್ಯನಿ ಬರ ಕೆಲ. ಕಾ ಮಂಜೆ ದೆವ್ ತ್ಯಚಿ ಸಂಗ ಹಾ ಮನ್ಹುನ್ ಹ್ಯ ದಾವುನ್ ದೆತ.
ACT 10:39 “ಯದಾಯ್ ಸಿಮತ್ ಆನಿ ಯೆರುಸಲೆಮಿತ್ ತ್ಯನಿ ಕೆಲ್ಯಾಲಿ ಸಗ್ಳಿ ಕಾಮ ಆಮಿ ಬಗ್‌ಲ್ಯಾತ. ತ್ಯಂಚಿಸಾಟಿ ಆಮಿ ಸಾಕ್ಷಿ ಹಾವ್. ಫನ್ ಯೆಸುಲಾ ಶಿಲ್ಬೆವ ಗಾಲ್ಹುನ್ ತ್ಯಲಾ ಮಾರುನ್ ಟ್ಯಾಕ್ಲಾ.
ACT 10:40 ಫನ್ ದೇವಾನಿ ತ್ಯಲಾ ತಿನ್ವೆ ದಿಸಿ ಮರ್ನಾತ್ನಿ ಜಿ಼ತ್ತಾ ಕರುನ್ ಉಠಿವ್ಲಾ! ಆನಿ ತ್ಯೊ ದಿಸಚಾ಼ ಕೆಲಾ.
ACT 10:41 ಫನ್ ತ್ಯೊ ಸಗ್‌ಳ್ಯಾ ಲೊಕಾನಾ ದಿಸ್ಲಾ ನಾಹಿ. ದೇವಾಪ್ನಿ ಆಂದಿಸ್ ಸಾಕ್ಷಿಸಾಟಿ ಥರಿವ್‌ಲ್ಯಾಲ್ಯಾಂಚಾನಿ ತ್ಯವ್ಡಾಸ್ ತ್ಯಲಾ ಬಗ್ಲಾ! ಯೇಸು ಮರ್ನಾತ್ನಿ ಜಿ಼ತ್ತಾ ವ್ಹವುನ್ ಆಲ್ಯಾ ನಂತರ್ ಆಮಿ ತ್ಯಚಿ ಸಂಗ ಖಾಲ ಪಿಲ.
ACT 10:42 “ಲೊಕಾನಾ ಸಾಂಗಾಯಾ ವ್ಹಯಿಸಾ ಮನ್ಹುನ್ ತ್ಯನಿ ಆಮಾನಾ ಸಾಂಗ್ಲ ಜಿತ್ತಿ ಆಸ್‌ಲ್ಯಾಲ್ಯಾನಾಬಿ ಮೆಲ್ಯಾಲ್ಯಾನಾಬಿ ದೇವಾನಿ ಥರಿವ್‌ಲ್ಯಾಲಾ ನ್ಯಾಯಾದಿಪತಿ. ಆಪ್ನುಸ್ ಮನ್ಯಾಚ಼ ಲೊಕಾನಾ ಸಾಂಗಾಯಾ ವ್ಹಯಿ ಮನ್ಹುನ್ ತ್ಯನಿ ಆಮಾನಾ ಸಾಂಗಾಯಾ ಹುಕುಮ್ ದಿಲಾ.
ACT 10:43 ತ್ಯಚಿವ ಇಸ್ವಾಸ್ ಥೆವ್‌ಲ್ಯಾಲ್ಯಾ ಪರತೇಕಾಚಿ ಪಾಪ ನಾವಾನಿಸ್ ಮಾಪ್ ಕರ್ನಾರ್. ಹ್ಯ ಖರ ಮನ್ಹುನ್ ಪ್ರವಾದಿಂಚಾನಿ ವಳಕ್ ದಿಲೆ” ಮನ್ಲಾ.
ACT 10:44 ಪೇತ್ರಾ ಆಜು಼ನ್ ಆಸ ಸಾಂಗ್ತಾ ಆಸ್ಥಾನಾಸ್ ತ್ಯಚ಼ ಸಂದೆಶ್ ಐಕ್‌ತ್ಯಾಲ್ಯಾಂಚಿವ ಪವಿತ್ರಾತ್ಮ ಉತಾರ್ಲ.
ACT 10:45 ಪೇತ್ರಾ ಸಂಗ ಆಲ್ಯಾಲಿ ಯೆಹುದಿ ಇಸ್ವಾಸಿ ಗಾಭಾರ್ಲಿತ. ಯೆಹುದಿ ನಸ್‌ಲ್ಯಾಲ್ಯಾಂಚಿವ ಸಾಹಿತ್ ಪವಿತ್ರಾತ್ಮಾಚ಼ ವರ ಆಲ್ಯಾಲ ಬಗುನ್ ತ್ಯನಾ ಆಜಾಬ್ ವಾಟ್ಲ.
ACT 10:46 ಕಾ ಮಂಜೆ ತೇ ದುಸ್ರೆ ದುಸ್ರೆ ಬಾಶೆತ್ನಿ ಬುಲುನ್ ದೇವಾಲಾ ಸ್ತೊತ್ರ ಕರ್ತ್ಯಾಲಿ ತ್ಯಾ ಯೆಹುದಿ ಇಸ್ವಾಸಿಂಚಾನಿ ಐಕ್ಲ. ಮಂಗ್ ಪೇತ್ರಾ,
ACT 10:47 “ಪಾನ್ಯಾನಿ ಬಾಪ್ತಿಸ್ಮಾ ಗಿಹುನಾಹಿ ಮನ್ಹುನ್ ಆಮಿ ಹ್ಯಾ ಲೊಕಾನಾ ಆಡ್ಯಾವಾಯಾ ವ್ಹಯಿತ್ನಾಹಿ. ಆಮಿ ಗೆತಲ್ಯಾ ಶಾರ್ಕ ಹ್ಯಂಚಾನಿಬಿ ಪವಿತ್ರ ಆತ್ಮ ಗೆತಲ್ಯಾ” ಮನ್ಲಾ.
ACT 10:48 ಮನ್ಹುನ್ ಯೇಸು ಕ್ರಿಸ್ತಾಚಾ ನಾವಾನಿ ಬಾಪ್ತಿಸ್ಮಾ ಗಿಹ್ಯಾಲಾ ತ್ಯನಾ ಹುಕುಮ್ ದಿಲಾ. ಮಂಗ್ ತ್ಯಂಚಾನಿ ಆಪ್ಲಿ ಸಂಗ ಥೊಡ ದೀಸ್ ರಾಹ್ಯಾ ಪೇತ್ರಾಲಾ ಸಾಂಗ್ಲ.
ACT 11:1 ಯೆಹುದಿ ನಸ್‌ಲ್ಯಾಲಿ ಸಾಹಿತ್ ದೇವಾಚಾ ವಾಕ್ಯಾ ಗೆಥ್ಯಾತ ಮನ್ಹುನ್ ಅಪೊಸ್ತಲಾನಾಬಿ ಯುದಾಯಾತ್‍ಲ್ಯಾ ಇಸ್ವಾಸಿನಾ ಸಮಾಜ಼್ಲ.
ACT 11:2 ಪೇತ್ರಾ ಯೆರುಸಲೆಮಿತ್ ಆಲಾ ತವಾ ಮುಂಜಿ ಕೆಲ್ಯಾಲ್ಯಾ ಯೆಹುದಿ ಇಸ್ವಾಸಿಂಚಾನಿ ತ್ಯಚಿವ ವಾದ್ ಕೆಲಾ;
ACT 11:3 ತು ಮುಂಜಿ ನಸಲ್ಯಾಲ್ಯಾಂಚಾ ಗರ‍್ಹಾತ್ ಜಾ಼ವುನ್ ಖಾಲಸ್ ನವ್ಹ.
ACT 11:4 ಮನ್ಹುನ್ ಪೇತ್ರಾನಿ ಚಾ಼ಲ್ಯಾಲ್ಯಾ ಸಗ್‌ಳ್ಯಾ ಗುಶ್ಟಿ ತ್ಯನಾ ಆಂದಿಸ್ಟಾವ್ನಿ ಶಾರ್ಕ ಫುಡುನ್ ಸಾಂಗ್ಲ,
ACT 11:5 ತ್ಯ ಕ್ಯಾ ಮಂಜೆ, “ಮಿ ಯೊಪ್ಪ ಪೆಠತ್ ಹುತ್ತೊ. ಮಿ ಮಾಗ್ನ ಕರ್ತಾನಾ ಮನಾ ಯಾಕ್ ದರ್ಶಾನ್ ಜಾ಼ಲ್ಹ. ತ್ಯಾ ದರ್ಶಾನಾತ್ ಆಬ್ಳಾತ್ನಿ ಉತ್ರುನ್ ಆಲ್ಯಾಲ ಯೊಕ್ ಜಿನೊಸ್ ಬಗ್ಲಾ. ತ್ಯ ಯಕಾ ಪಾಂಡರ‍್ಯಾ ಕಪ್‌ಡ್ಯಾಚೆಗತ್ ಹುತ್ತ. ತ್ಯಚ಼ ಚಾರಿ ಕೊನ ಬಾಂದುನ್ ಉತ್ರಾಯಾ ದರ್ಥಿವ ಶೊಡ್ಲಹುತ್ತ. ತ್ಯ ಉತ್ರುನ್ ಯವುನ್ ಮಾಜಿಪ ಆಲ.
ACT 11:6 ಮಿ ಬಗ್ಲತವಾ ತ್ಯಾತ್ ಚಾ಼ರ್ ಪಾಯಾಚಿ ಜ಼ನಾವಾರ ಕ್ರುರಿ ಭ್ಯಾಚಿ ಜ಼ನಾವಾರ ಫುರ್ಕ್ಯಾಗೆಥ್ಯಾಲಿ ಜ಼ನಾವರ ಆನಿ ಪಾಖ್ರ ಹುತ್ತಿತ.
ACT 11:7 ತವಾ ಮನಾ ಯೊಕ್ ಸಬ್ದ ಐಕು ಆಲಾ, ತ್ಯೊ “ಪೇತ್ರಾ ಉಟ್! ಹ್ಯಾತ್ಲ ಕಚ಼ ವ್ಹಯಿತ್ಯ ಕಾಪುನ್ ಖಾ!’ ಮನ್ಹುನ್.
ACT 11:8 “ಫನ್, “ಪ್ರಭು, ಮಿ ತಸ ಕರೀತ್ನಾಹಿ! ಬಾಟ್‌ಲ್ಯಾಲ ಆನಿ ಶುದ್ದ ನಸ್‌ಲ್ಯಾಲ ಕಾಯ್ತರಿ ವ್ಹವುನಿ ಮಿ ಕಂದಿಸ್ ಖಾಲ ನಾಹಿ’ ಮನ್ಹುನ್ ಸಾಂಗ್ಲ.
ACT 11:9 “ಫನ್, ‘ದೇವಾನಿ ಹ್ಯ ಸಗ್ಳ ಚಾ಼ಂಗ್ಲ ಕೆಲ್ಯಾ ಬುರ್ಸ ಮನ್ಹುನ್ ಸಾಂಗುನಕೊಸ್! ಮನ್ಹುನ್ ತ್ಯಾ ಸಬ್ದಾನಿ ಮನಾ ಉತ್ತರ್ ದಿಲಾ.
ACT 11:10 “ಆಸ ತೀನ್ ಖೆಪಾ ಜಾ಼ಲ್ಹ. ನಂತರ್ ತೀ ಸಗ್ಳಿ ಸಾಮ್ನ ಅಬ್ಳಾಕ್ಡ ಮಾಗಾರಿ ಗಿತ್ಲಿತ.
ACT 11:11 ತ್ಯಾಸ್ ಯಳಾತ್ ಮಿ ಆಸ್‌ಲ್ಯಾಲ್ಯಾ ಗರ‍್ಹಾತ್ ತಿಗ ಜಾ಼ನ್ ಆಲ. ತ್ಯಾ ತಿಗಾನಾಬಿ ಸೆಜ಼ರೆಯಾ ಪೆಠತ್ನಿ ಲಾವುನ್ ದಿಲ್ಯಾಲ.
ACT 11:12 ಅನ್ಮಾನ್ ಕರಾಚೆ ಆಂದಿ ತ್ಯಂಚೆ ಸಂಗ ಜಾ಼ಯಾ ವ್ಹಯಿ ಮನ್ಹುನ್ ಪವಿತ್ರಾತ್ಮಾನಿ ಮನಾ ಸಾಂಗ್ಲ. ಹಿತ್ತ ಆಸ್‌ಲ್ಯಾಲ ಹೆ ಸಾ ಜಾ಼ನ್ ಬಾಹು ಆಮ್ಚಿ ಸಂಗ ಆಲ. ಆಮಿ ಕೊರ್ನೆಲಿಯಾಚಾ ಗರ‍್ಹಾತ್ ಗೆಲಾವ್.
ACT 11:13 ಮಾಜಾ ಗರ‍್ಹಾತ್ ದೇವ್ದುತ್ ಯೊಕ್ ಉಬಾರಾಯ್‌ಲ್ಯಾಲಾ ಆಪ್ನು ಬಗ್‌ಲ್ಯಾಲೆ ಗುಶ್ಟಿತ್ ಕೊರ್ನೆಲಾನಿ ಮನಾ ಸಾಂಗ್ಲ. ತ್ಯೊ ದೇವ್ ದುತ್ ಕೊರ್ನೆಲಾಲಾ, ‘ಥೊಡ್ಯಾ ಲೊಕಾನಾ ಯೊಪ್ಪಾತ್ ಲಾವುನ್ ದೆ. ಸಿಮೊನ್ ಪೆತ್ರಾಲಾ ತುಜಿಪ ಹಾಕ್ಟುನ್ ಗೇ.
ACT 11:14 ತ್ಯೊ ತುಮ್ಚಿ ಸಂಗ ಬೊಲ್ನಾರ್. ತ್ಯೊ ಸಾಂಗ್‌ತ್ಯಾಲಾ ಗುಶ್ಟಿ ತುಲಾಬಿ ತುಜಾ ಕುಟ್ಮಾಲಾಬಿ ರಕ್ಶನ್ ವ್ಹನಾರ್’ ಮನ್ಹುನ್ ಸಾಂಗ್ಲ.
ACT 11:15 ಮಿ ಮಾಜ಼ ಸಿಕಿವ್ನ ಸುರ್ವಾತ್ ಕೆಲ್ಯಾವ, ಆಂದಿಸ್ಠಾವ್ನಿ ಪವಿತ್ರಾತ್ಮ ಆಮ್ಚಿವ ಆಲ್ಯಾಚೆಗತ್ ತ್ಯಂಚಿವಬಿ ಆಲಾ.
ACT 11:16 ತವಾ ಪ್ರಭುನಿ ಸಾಂಗ್‌ಲ್ಯಾಲ ಮಾಜೆ ಯದತ್ ಆಲ. ‘ಫನ್ ತುಮಿ ಪವಿತ್ರಾತ್ಮಾನಿ ಬಾಪ್ತಿಸ್ಮಾ ಗೆನಾರ್ ಮನ್ಹುನ್ ಯೊಹಾನಾನಿ ಲೊಕಾನಾ ಪಾನ್ಯಾನಿ ಬಾಪ್ತಿಸ್ಮಾ ದೀಲಾ’ ಮನ್ಹುನ್ ಪ್ರಭುನಿ ಸಾಂಗ್ಲ.
ACT 11:17 ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾವ ಇಸ್ವಾಸ್ ಥೆವ್‌ಲ್ಯಾಲ್ಯಾ ಆಮಾನಾ ದಿಲ್ಯಾಲ ವರುಸ್ ದೇವಾನಿ ಹ್ಯಾ ಲೊಕಾನಾ ದಿಲ. ಆಸ ಆಸ್ಥಾನಾ ದೇವಾಚ಼ ಕಾಮ್ ಥಾಂಬ್ವಾಯಾ ಮಿ ಕೊನ್? ಮನ್ಹುನ್ ಸಾಂಗ್ಲ.
ACT 11:18 ಯೆಹುದಿ ಇಸ್ವಾಸಿ ಹ್ಯಾ ಗುಶ್ಟಿ ಐಕ್‌ಲ್ಯಾವ ವಾದ್ ಥಾಂಬ್ವುನ್, ದೇವಾಲಾ ವವ್ಯಾಳಿತ್, “ತಸ ಜಾ಼ಲ್ಯಾವ ಆಮ್ಚಿಗತ್ ಆಪ್ಲಿ ಮನಬಿ ಪರ್ತುನ್ ಗಿಹುನ್ ಜಿವ್ನಾ ಗಿಹ್ಯಾ ದೇವಾನಿ ಯೆಹುದಿ ನಸ್‌ಲ್ಯಾಲ್ಯಾನಾಬಿ ಅವ್ಕಾಸ್ ದಿಲಾ” ಮನ್ಹುನ್ ಸಾಂಗ್ಲ.
ACT 11:19 ಸ್ತೆಫನಾಚಾ಼ ಘಾತ್ ಕೆಲ್ಯಾ ನಂತರ್ ಜಾ಼ಲ್ಯಾಲ್ಯಾ ಜಾ಼ಚಾ಼ನಿ ಇಸ್ವಾಸಿ ಪಗ್ಳುನ್ ಗೆಲಿತ. ಇಸ್ವಾಸಿತ್ಲ ಥೊಡ ಖುಬ್ ದುರ್ಚಾ ಜಾ಼ಗ್ಯಾವ ಪೊಯಿನಿಕೆ ಸಿಮತ್, ಕ್ರುಪ ಆನಿ ಅಂತಿಯೊಕ್ಯಾತ್ ಗೆಲ. ಇಸ್ವಾಸಿಂಚಾನಿ ಹ್ಯಾ ಜಾ಼ಗ್ಯಾವ್ನಿ ಬರಿ ಖಬರ್ ಸಾಂಗ್ಲಿ. ಫನ್ ತ್ಯಂಚಾನಿ ಯೆಹುದ್ಯಾಂಚೆ ಮದ್ದಿ ತ್ಯವ್ಡಿಸ್ ಸಾಂಗ್ಲಿ.
ACT 11:20 ಹ್ಯಾ ಇಸ್ವಾಸಿತ್ಲ ಥೊಡ ಕ್ರುಪಾತ್ಲ ಆನಿ ಕುರೇನ್ ಜಾ಼ಗ್ಯಾವ್ಲ ಜಾ಼ಲ್ತ. ಹಿ ಲೊಕ ಅಂತಿಯೊಕ್ಯಾತ್ ಆಲಿತ ತವಾ ತ್ಯಂಚಾನಿ, ಪ್ರಭು ಜಾ಼ಲ್ಯಾಲ್ಯಾ ಯೇಸುಚೆ ಗುಶ್ಟಿತ್ ಬರಿ ಖಬರ್ ತಿತಲ್ಯಾ ಗ್ರೀಕ್ ಲೊಕಾನಾಬಿ ಸಾಂಗ್ಲಿ.
ACT 11:21 ಪ್ರಭು ಇಸ್ವಾಸಿ ಲೊಕಾನಾ ಮಜ಼ತ್ ಕರಿತಾ. ಪ್ರಭುಚ಼ ಬಳ್ ತ್ಯಂಚಿ ಸಂಗ ಹುತ್ತ ಆನಿ ಖುಬ್ ಲೊಕಾಂಚಾನಿ ಇಸ್ವಾಸ್ ಥೆವ್ಲಾ.
ACT 11:22 ಹಿ ಖಬರ್ ಯೆರುಸಲೇಮಿಚೆ ಸಬೆಲಾ ಪುಚ್ಲಿ ಹುತ್ತಿ. ಮನ್ಹುನ್ ತ್ಯಂಚಾನಿ ಬಾರ್ನಬಾಲಾ ಅಂತಿಯೊಕ್ಯಾತ್ ಲಾವುನ್ ದಿಲಾ.
ACT 11:23 ಬಾರ್ನಬಾ ತಿಥ ಯವುನ್ ಪೊಚ್ಲಾ಼ ತವಾ ದೇವಾಚೆ ಕ್ರಪೆನಿ ಕಸ್ಲ ಕಾಮ ಕೆಲ್ಯಾ ಮನ್ಹುನ್ ಬಗುನ್ ಆನಿ ತ್ಯೊ ಸಂತೊಶ್ ಜಾ಼ಲ್ಹಾ ಆನಿ ತ್ಯನಾ ಸಗ್‌ಳ್ಯಾನಾ ಪ್ರಭುನಿ ಪುರ‍್ಯಾ ಮನಾನಿ ಪ್ರಭುಪ ರಾಹ್ಯಾಲಾ ಉಮೇದ್ ದಿಲಿ.
ACT 11:24 ಬಾರ್ನಬಾ ಯೊಕ್ ಚಾ಼ಂಗ್ಲಾ ಮಾನುಸ್ ಜಾ಼ಲ್ಥಾ ತ್ಯೊ ಪವಿತ್ರಾತ್ಮಾನಿ ಇಸ್ವಾಸಾನಿ ಬರ್‌ಲ್ಯಾಲಾ ಜಾ಼ಲ್ಥಾ ಆನಿ ಖುಬ್ ಲೊಕಾನಾ ಪ್ರಭುಕ್ಡ ಹಾಕ್ಟುನ್ ಆನ್‌ಲ್ಯಾಲಾ ಜಾ಼ಲ್ಥಾ.
ACT 11:25 ನಂತರ್ ಬಾರ್ನಬ್ ಸೌಲಾಲಾ ಸುದಿತ್ ತಾರ್ಸಸ್ ಪೆಠತ್ ಗೆಲಾ.
ACT 11:26 ಬಾರ್ನಬಾನಿ ತಿಥ ಸೌಲಾಲಾ ಸುದುನ್ ತ್ಯಲಾ ಅಂತಿಯೊಕ್ಯಾತ್ ಗಿಹುನ್ ಆಲಾ. ಸೌಲ್ ಆನಿ ಬಾರ್ನಬ್ ಅಂತಿಯೊಕ್ಯಾತ್ ಯಾಕ್ ವರಿಸ್ ಪುರ ಸಭೆಚೆ ಯಕಿತ್ ರಾಹುನ್ ಖುಬ್ ಲೊಕಾನಾ ಸಿಕಿವ್ಲ. ಮನ್ಹುನ್ ಆಂದಿ ಯೆಸುಚೆ ಮಾಗ್ನಿ ಜಾ಼ತ್ಯಾಲ್ಯಾನಾ ‘ಕ್ರಿಸ್ಚೆನ’ ಮನ್ಹುನ್ ನಾವ್ ಆಲ್ಯಾಲ ಅಂತಿಯೊಕ್ಯಾತುಸ್.
ACT 11:27 ತ್ಯಾ ಕಾಲಾತ್ ಥೊಡ ಪ್ರವಾದಿ ಯೆರುಸಲೆಮಿತ್ನಿ ಅಂತಿಯೊಕ್ಯಾತ್ ಗೇಲ.
ACT 11:28 ತ್ಯಾತ್ನಿ ‘ಅಗಬ’ ಮಂಥ್ಯಾಲಾ ಯೊಕ್ ಹುತ್ತಾ. ತ್ಯೊ ಅಂತಿಯೊಕ್ಯಾತ್ ಪವಿತ್ರಾತಮ್ಯಾಚಾ ಸಾಂಗ್‍ನ್ಯಾನಿ, “ಸಗ್‍ಳ್ಯಾ ಪ್ರಪಂಚಾಲಾಸ್ ಖುಬ್ ಬರಗಾಲ್ ಯಯಾಚ಼ ಹಾ” ಮನ್ಹುನ್ ಸಾಂಗ್ಲ. ಹ್ಯ ಬರ್ಗಾಲ್ ಕ್ಲವದ್ಯ ರಾಜಾಚಾ ಕಾಲಾತ್ ಆಲ್ತ.
ACT 11:29 ಶಿಶಾಂಚಾನಿ ಯುದಾಯಾತ್‌ಲ್ಯಾ ಬನ್ಹಿ ಬಾವ್ಹಾನಾ ಮಜ಼ತ್ ಕರಾಯಾ ಇಸ್ವಾಸಿಂಚಾನಿ ನಿರ್ದಾರ್ ಕೆಲಾ. ಇಸ್ವಾಸಿತಲ್ಯಾ ಪರತೆಕ್ ಯಕಾನಿ ಆಪ್ಲಿಪ್ನಿ ವ್ಹಯಿಲ್ ತ್ಯವ್ಡ ತ್ಯನಾ ಲಾವುನ್ ದಿಯಾ ಯವಜ್ನಾ಼ ಕಿಲಿ.
ACT 11:30 ತ್ಯಂಚಾನಿ ಪೈಸ ಗೊಳಾ ಕರುನ್ ಬಾರ್ನಬಾಲಾ ಆನಿ ಸೌಲಾಲಾ ದಿಲ. ನಂತರ್ ಬಾರ್ನಬ್ ಆನಿ ಸೌಲ್ ತ್ಯ ಆನುನ್ ಯುದಾಯಾತ್ ಸಭೆಚಾ ಜಾಂತ್ಯನಾ ಲಾವುನ್ ದಿಲ.
ACT 12:1 ತ್ಯಾ ಕಾಲಾತ್ ಹೆರೊದ್ ರಾಜಾ಼ ಸಭೆತ್‌ಲ್ಯಾ ಥೊಡ್ಯಾನಾ ಜಾ಼ಸ್ ಕರಾಯಾ ಲಾಗ್ಲಾ.
ACT 12:2 ಯಾಕೊಬಾಚಾ಼ ಕುಂಗ್ಳಿನಿ ಘಾತ್ ಕೆಲಾ. ಯಾಕೊಬ್ ಯೊಹಾನಾಚಾ಼ ಬಾಹು.
ACT 12:3 ಯೆಹುದ್ಯಾನಾ ಹ್ಯ ಆವಾಡಲ್ಯಾ ಮನ್ಹುನ್ ಹೆರೊದಾಲಾ ಸಮಾಜ಼್ಲ. ಆನಿ ತ್ಯನಿ ಪೇತ್ರಾಲಾ ಕುಂಡುನ್ ತುರುಂಗಾತ್ ಗ್ಯಾತ್ಲಾ. ಹ್ಯ ಚಾ಼ಲ್ಯಾಲ ಯೆಹುದ್ಯಾಂಚಾ ಫುಗತ್ ನಸ್‌ಲ್ಯಾಲೆ ಭಾಕ್ರಿಚಾ ಸನಾಚಾ ಕಾಲಾತ್.
ACT 12:4 ಚಾರ್ ಜನಾಂಚಾ ಸೈನಿಕಾಂಚ಼ ಚಾರ್ ಹಿಂಡ್ ಪೇತ್ರಾಲಾ ರಾಖಿತ. ವಲಾಂಡ್ಯಾಚಾ ಸನಾಚ಼ ಕಾಲ್ ಸೊಪ್‌ಲ್ಯಾ ನಂತರ್ ಪೇತ್ರಾಲಾ ಲೊಕಾಂಚೆ ಮೊರ‍್ಹ ಉಬಕರಾಯಾ ವ್ಹಯಿ ಮನ್ಲಾ.
ACT 12:5 ಆಸ ಪೇತ್ರಾನಿ ತುರುಂಗಾತ್ ಆಸ್ಥಾನಾ ಸಭೆತ್‌ಲ್ಯಾಂಚಾನಿ ತ್ಯಚಿಸಾಟಿ ಖಾಯಿಮ್ ದೇವಾಪ ಮನ್ ಥಿವುನ್ ಮಾಗ್ನ ಕರಿತಾ.
ACT 12:6 ಪೇತ್ರಾ ದೊಗಾ ಸೈನಿಕಾಂಚೆ ಮದ್ದಿ ನಿಜ಼್ಲಾ ಹುತ್ತಾ. ತ್ಯಲಾ ದೊನ್ ಸರ್ಪೊಳ್ಯಾನಿ ಬ್ಯಾಂದ್ಲಾ ಹುತ್ತಾ. ಖುಬ್ ಸೈನಿಕ್ ತುರುಂಗಾಚ಼ ದಾರ್ ರಾಖಿತ. ತವಾ ರ‍್ಯಾತ್ ಜಾ಼ಲ್ಥಿ. ದುಸ್ರೆ ದಿಸಿ ಸಕಾಳ್ಚ಼ ಪೇತ್ರಾಲಾ ಲೊಕಾಂಚೆ ಮೊರ‍್ಹ ಆನಾಯಾ ವ್ಹಯಿ ಮನ್ಹುನ್ ಹೆರೊದಾನಿ ಯವಜ಼್ಲ ಹುತ್ತ.
ACT 12:7 ಪಾಕನ್ ಪ್ರಭುಚಾ಼ ದೇವ್ ದುತ್ ಯೊಕ್ ತಿಥ ಉಬಾರಾಯ್ಲಾ. ತೇ ಖುಲಿತ್ ಉಜಿಡ್ ಬರ್ಲಾ. ದೇವ್ ದುತಾ ಪೇತ್ರಾಚೆ ಕುಸಿತ್ ಹಾತ್ ಲಾವುನ್, “ಬಿಗಿನಿ ಉಟ್!” ಮನ್ಲಾ. ತವಾಸ್ ಸರ್ಪೊಳ್ಯಾ ಪೇತ್ರಾಚಾ ಹಾತಾತ್ನಿ ಸುಟುನ್ ಪಡ್‌ಲ್ಯಾ.
ACT 12:8 ದೇವದುತಾನಿ ಪೇತ್ರಾಲಾ, “ಕಪ್ಡ ಗ್ಯಾಲ್ ವ್ಹಾನಾ ಗ್ಯಾಲ್” ಮನ್ಹುನ್ ಸಾಂಗ್ಲ. ತಸಸ್ ಪೇತ್ರಾನಿ ಕೇಲ. ನಂತರ್ ದೇವ್ ದುತ್, “ತುಜಾ಼ ಜ಼ಘಾ ಗುತ್ಪಳುನ್ ಮಾಜೆ ಮಾಗ್ನಿ ಯೆ” ಮನ್ಲಾ.
ACT 12:9 ದೇವ್ ದುತ್ ಬಾಹಿರ್ ಗೇಲಾ ಪೇತ್ರಾ ತ್ಯಚೆ ಮಾಗ್ನಿ ಗೆಲಾ. ದೇವ್ ದುತ್ ಆಸ ಕರತ್ಯೊ ಮನ್ಹುನ್ ಪೇತ್ರಾಲಾ ಖರ‍್ಯಾನಿಸ್ ಸಮಾಜ಼್ಲ ನವ್ಥ. ಆಪ್ನು ದರ್ಶಾನ್ ಬಗ್‌ತ್ಯೊ ಮನ್ಹುನ್ ಯವಜ಼್ಲ.
ACT 12:10 ಪೇತ್ರಾ ಆನಿ ದೇವ್ ದುತ್ ಯಕವ್ಯಾ ಆನಿ ದೊನವ್ಯಾ ಸೈನಿಕಾನಾ ವಲ್ಯಾಂಡುನ್ ಗೆಲ. ನಂತರ್ ತೇ ಆಪ್‌ಲ್ಯಾಲಾ ಪೆಠತ್ ಜಾ಼ತ್ಯಾಲ್ಯಾ ಲೊಖಾಂಡಾಚಾ ದಾರಾಪ ಆಲ. ತ್ಯ ದಾರ್ ತ್ಯಂಚಿಸಾಟಿ ಆಪ್ಲೆ ಆಪ್ನು ಉಗಾಡ್ಲ ಹುತ್ತ. ಪೇತ್ರಾ ಆನಿ ತ್ಯೊ ದೇವ್ ದುತ್ ದಾರಾನಿ ಬಾಹಿರ್ ಯವುನ್ ಯೆಕ ಪಾಂದಿನಿ ಗೇಲ. ತವಾ ಪಾಕನ್ ತ್ಯೊ ದೇವ್ ದುತ್ ತ್ಯಲಾ ಸುಡುನ್ ಗೇಲಾ.
ACT 12:11 ತವಾ ಚಾ಼ಲ್ಯಾಲ್ಯಾ ಖನ್ಕತಿ ಪೇತ್ರಾ ಆಪ್‌ಲ್ಯಾಲಾ ಆಪ್ನುಸ್ ಮನ್ಹುನ್ ಗೆಥೊ, “ಪ್ರಭುನಿ ಆಪ್‌ಲ್ಯಾ ದೇವ್ ದುತಾಲಾ ಖರ‍್ಯಾನಿಸ್ ಲಾವುನ್ ದಿಲ್ತಾ ಮನ್ಹುನ್ ಆತಾ ಮನಾ ಸಮಾಜ಼್ಲ. ತ್ಯನಿ ಮನಾ ಹೆರೊದಾಚಾ ಹಾತಾತ್ನಿ ಪಾರ್ ಕೆಲಾ. ಮಾಜಾ಼ ನಾಸ್ ವ್ಹನಾರ್ ಮನ್ಹುನ್ ಯೆಹುದಿ ಮನ್ಲ ಹುತ್ತ. ಫನ್ ಪ್ರಭುನಿ ಮನಾ ತ್ಯಾ ನಾಸಾತ್ನಿ ರ‍್ಯಾಕ್ಲಾ”
ACT 12:12 ನಂತರ್ ಪೇತ್ರಾ ಯೊಹಾನಾಚಿ ಆಯಿ ಜಾ಼ಲ್ಯಾಲೆ ಮರಿಯಾಚಾ ಗರ‍್ಹಾತ್ ಗೆಲಾ. ಯೊಹಾನಾಲಾ ಮಾರ್ಕ್ ಮನ್ಹುನ್ ಹಾಕ್ಟಿತಿತ. ಖುಬ್ ಲೊಕ ತಿಥ ಜ಼ಮ್ಲಿಹುತ್ತಿತ. ತೀ ಸಗ್ಳಿ ಮಾಗ್ನ ಕರೀತಿತ
ACT 12:13 ಪೇತ್ರಾನಿ ಬಾಹಿರ್ಲ ದಾರ್ ಬಡಿವ್ಲ ಕೊನ್ ತ್ಯ ಇಚಾರಾಯಾ ರೊದೆ ಮಂಥ್ಯಾಲಿ ಸೇವಕಿ ಆಲಿ.
ACT 12:14 ರೊದೆನಿ ಪೇತ್ರಾಚಾ಼ ಸಬ್ದ ವಳಕ್ಲಾ. ತೀಲಾ ಖುಬ್ ಸಂತೊಶ್ ಜಾ಼ಲ್ಹಾ. ಆನಿ ದಾರ್ ಕಾಡಾಚ಼ ಇಸ್ರುನ್ ಮಾಗಾರಿ ಮಾನ್ಸಾಂಚಿಪ ಪಳತ್ ಜಾ಼ವುನ್, “ಪೇತ್ರಾ ದಾರಾಪ ಉಬಾ ರಾಯಲ್ಯಾ! ಮನ್ಲಿ.
ACT 12:15 ತೇ ಇಸ್ವಾಸಿ ತಿಲಾ, “ತುಲಾ ಖುಳ ದರ್‌ಲ್ಯಾ! ಮನ್ಲ. ಫನ್ ತಿ ಆಪ್ನು ಸಾಂಗ್‌ತ್ಯಾಲ ಖರ ಮನ್ಹುನ್ ಜೊ಼ರಾನಿ ಸಾಂಗ್ಲ. ತವಾ ತೇ, “ತ್ಯೊ ಪೇತ್ರಾಚಾ಼ ದುತ್ ಆಸಲ್” ಮನ್ಲ.
ACT 12:16 ಫನ್ ಪೇತ್ರಾ ದಾರ್ ಬಡ್ವಿತುಸ್ ಹುತ್ತಾ. ತವಾ ತ್ಯಂಚಾನಿ ದಾರ್ ಉಗಡ್ಲ ಆನಿ ತ್ಯಂಚಾನಿ ಪೇತ್ರಾಲಾ ಬಗುನ್ ಗಾಭಾರ್ಲ.
ACT 12:17 ಪೇತ್ರಾನಿ ತ್ಯನಾ ಗಪ್ ರಾಹ್ಯಾ ವ್ಹಯಿ ಮನ್ಹುನ್ ಸುಸ್ನಾ ಕಿಲಿ. ಪ್ರಭುನಿ ಆಪ್‌ಲ್ಯಾಲಾ ತುರುಂಗಾತ್ನಿ ಸುಡಿವಲ್ಯಾಲ ತ್ಯನಿ ತ್ಯನಾ ಫುಡುನ್, “ಯಾಕೊಬಾಲಾ ಆನಿ ಇಸ್ವಾಸಿನಾ ಹಿ ಖನ್ಕತ್ ಸಾಂಗಾ” ಮನ್ಹುನ್ ಸಾಂಗ್ಲ. ನಂತರ್ ಪೇತ್ರಾ ದುಸ್‌ರ‍್ಯಾ ಯಕಾ ಜಾ಼ಗ್ಯಾವ ತಿತ್ನಿ ಗೇಲಾ.
ACT 12:18 ಸಕಾಳ್ಚ಼ ಪೇತ್ರಾ ಕ್ಯಾ ಜಾ಼ಲ್ಹಾ ಮನ್ಹುನ್ ಸೈನಿಕಾಂಚಾ಼ ಮೊಟಾ ಗೊಂದೊಳ್ ಜಾ಼ಲ್ಹಾ.
ACT 12:19 ಹೆರೊದಾನಿ ಕುಠ ಕುಠ ಶೊದ್ಲ ತರಿ ಪೇತ್ರಾಲಾ ದರಾಯಾ ಜಾ಼ಲ್ಹ ನಾಹಿ. ಮನ್ಹುನ್ ಹೆರೊದಾನಿ ರ‍್ಯಾಕ್‌ತ್ಯಾಲ್ಯಾನಾ ಇಚಾರುನ್ ತ್ಯನಾ ಮರ್ನಾಚೆ ಶಿಕ್ಷಾ ದಿಲಿ. ತವಾಸ್ ಹೆರೊದ್ ಯುದಾಯಾತ್ನಿ ನಿಗುನ್ ಕೈಸರೆಯಾ‍ ಪೆಠತ್‍ ಯವುನ್ ತಿಥ ಥೊಡ ದಿಸ್ ರಾಯ್ಲಾ.
ACT 12:20 ಥೈರ್ ಆನಿ ಸಿದೊನ್ ಪೆಠಚಾ ಲೊಕಾಂಚಿವ ಹೆರೊದ್ ಖುಬ್ ರಾಗಾವ ಜಾ಼ಲ್ಥಾ. ತೀ ಸಗ್ಳಿ ಲೊಕ ಹೆರೊದಾಲಾ ಭೆಟ್ ವ್ಹಯಾ ಯಂಗ್ದಾಸ್ ಗಿಲಿತ. ತ್ಯಂಚಾನಿ ಬ್ಲಾಸ್ತನಾಲಾ ಆಪ್ಲಿಕ್ಡ ವಳಿವ್ಲಾ. ಬ್ಲಾಸ್ತನ್ ರಾಜಾಚಾ಼ ಸಗ್ಳ ದೆಕ್ರೆಕ್ ಕರ್ನಾರಾ. ತ್ಯಂಚಾನಿ ಆಪ್ಲಿಸಂಗ ಸಮಾಧಾನಾನಿ ರಾಹ್ಯಾ ವ್ಹಯಿ ಮನ್ಹುನ್ ಹೆರೊದಾಲಾ ಇಚಾರ್ಲ. ಕಾ ಮಂಜೆ ತ್ಯಂಚಾ ಗಾವಾಲಾ ಹೆರೊದಾಚಾ ಗಾವಾತ್ನಿ ಪ್ಯುಡ್ಗಿ ಆನಾಯಾ ವ್ಹಯಿ ಜಾ಼ಲ್ಥಿ.
ACT 12:21 ತ್ಯನಾ ಭೆಟ್ ವ್ಹಯಾ ಹೆರೊದಾನಿ ಯೊಕ್ ದಿಸ್ ಥರಿವ್ಲಾ. ತಿಸಿ ಹೆರೊದಾನಿ ಶಾದ್ರಾ ರಾಜಾಚಾ಼ ಪೊಶಾಕ್ ಗಾಲ್ಹುನ್. ಆಪ್‌ಲ್ಯಾ ಸಿಂಹಾಸನಾವ ಬಸುನ್ ಸಗ್‌ಳ್ಯಾ ಲೊಕಾನಾ ಬಾಶಾನ್ ಕೆಲ.
ACT 12:22 ತೀ ಲೊಕ, “ಹ್ಯೊ ಸಬ್ದ ಮಾನ್ಸಾಚಾ಼ ನವ್ಹ ದೇವಾಚಾ಼ ಮನ್ಹುನ್ ವರಾಡ್ಲಿತ.
ACT 12:23 ಹೆರೊದಾನಿ ಹ್ಯ ವವ್ಯಾಳ್ನ ಆಪ್ನು ಗೆತ್ಲ. ದೇವಾಲಾ ಮೈಮಾ ಕಿಲಿ ನಾಹಿ. ಮನ್ಹುನ್ ತವಾಸ್ ಪ್ರಭುಚಾ ದುತಾನಿ ತ್ಯಲಾ ಮಾರುನ್ ಬುಡಿ ಪಾಡುನ್ ಗ್ಯಾತ್ಲಾ. ತ್ಯೊ ಕಿಡ ಪಡುನ್ ಮೇಲಾ.
ACT 12:24 ದೇವಾಚ಼ ಸಬಾತ್ ಪಗಾಳ ಆನಿ ಖುಬ್ ಲೊಕಾಂಚಿಪ ಗೆಲ. ಇಸ್ವಾಸಿಂಚಾ಼ ಸಮುದಾಯ್ ದಿಸುನ್ದಿಸ್ ಬಳ್ಕಾಟ್ಲಿ.
ACT 12:25 ಬಾರ್ನಬ್ ಆನಿ ಸೌಲ್ ಯೇರುಸಲೆಮಿತ್ ಆಪ್ಲಿ ಕಾಮ ಸುಪಿವ್‌ಲ್ಯಾವ ಮಾಗರ ಪರ್ತುನ್ ಆಲ. ಮಾರ್ಕ್ ಮಂಥ್ಯಾಲಾ ಯೋಹಾನ್ ತ್ಯಂಚಿ ಸಂಗ ಹುತ್ತಾ.
ACT 13:1 ಅಂತಿಯೊಕ್ಯಾತ್ಲೆ ಸಭೆತ್ ಪ್ರವಾದಿ ಆನಿ ಸಿಕಿವ್ನಾರ ಹುತ್ತ. ತೇ ಕೊನ್ ಮಂಜೆ ಬಾರ್ನಬ್, ನೀಗರ್ ಮಂಥ್ಯಾಲಾ ಸಿಮೆಯೊನ್, ಕುರೇನ್ಯಾಚಾ಼ ಲುಕ್ಯ, ಸಾಮಂತ ಹೆರೊದಾಚೆ ಸಂಗವಾಡಲ್ಯಾಲಾ ಮೆನಹೇನ್, ಸೌಲ್ ಹೇಸ್.
ACT 13:2 ಹೇ ಪ್ರಭುಲಾ ವವ್ಯಾಳಿತ್ ಉಪಾಸ್ ಕರ್ತ್ಯಾಲ ಆಸ್ಥಾನಾ ಪವಿತ್ರಾತ್ಮ ಮನಾ ಬಾರ್ನಬಾಲಾ ಆನಿ ಸೌಲಾಲಾ ಹಾಕಟ್‌ಲ್ಯಾಲೆ ಸೆವೆ ಸಾಟಿ ತ್ಯನಾ ಯಗ್ಳಾ ಮನ್ಹುನ್ ಸಾಂಗ್ತೊ.
ACT 13:3 ತವಾ ಬಾರ್ನಾಬಾ ಆನಿ ಸೌಲ್ ಉಪಾಸ್ ರಾಹುನ್ ಮಾಗ್ನ ಕರುನ್ ತ್ಯಾ ದೊಗಾವ ಹಾತ್ ಥಿವುನ್ ತ್ಯನಾ ಲಾವುನ್ ದೆತ್ಯಾತ.
ACT 13:4 ಆಸಸ್ ತೇ ಪವಿತ್ರತ್ಮಾನಿ ಲಾವುನ್ ದಿಲ್ಯಾಲ ವ್ಹವುನ್ ಸೆಲ್ಯುಕ್ಯಾತ್ ಆಲ; ತಿತ್ನಿ ಸಮಿಂದೊರಾವ್ನಿ ವ್ಹಡಿತ್ನಿ ಸೈಪ್ರಸ್ ದ್ವಿಪಾತ್ ಗೆಲ.
ACT 13:5 ಸಲಾಮಿಸ್ ಮಂಥ್ಯಾಲ್ಯಾ ಜಾ಼ಗ್ಯಾವ ಜಾ಼ವುನ್ ತಿಥ ಯೆಹುದ್ಯಾಂಚಾ ಸಭಾಸ್ಥಾನಾತ್ ದೇವಾಚಾ ವಾಕ್ಯಾ ಸಾಂಗ್‌ಲ್ಯಾ. ಮಾರ್ಕ್ ಮನ್ಹುನ್ ಗೆಥ್ಯಾಲಾ ಯೊಹಾನ್ ಮಜ಼ತ್ ಕರ್ತ್ಯಾಲಾ ವ್ಹವುನ್ ತ್ಯಂಚಿ ಸಂಗ ಹುತ್ತಾ.
ACT 13:6 ತೇ ದ್ವಿಪಾತ್ ಸಗ್‌ಳ್ಯಾ ಫಿರುನ್ ಪಾಪೊಸ್ ಮಂಥ್ಯಾಲ್ಯಾ ಗಾವಾ ಪರೇತ್ ಯವುನ್ ತಿಥ ಲಬಾಡ್ ಪ್ರವಾದಿ ಘಾಡ್ಫನ್ ಕರ್ನಾರಾ ಬಾರ‍್ಯೇಸು ಮಂಥ್ಯಾಲ್ಯಾ ಯಕಾ ಯೆಹುದಿ ಮಾನ್ಸಾಲಾ ಬಗ್‌ತ್ಯಾತ.
ACT 13:7 ತ್ಯೊ ರಾಜ್ ದರ್ಬಾರ್ ಕರ್ನಾರಾ ಸೆರ್ಗ್ಯಾ ಪೌಲ್ ಮಂಥ್ಯಾಲ್ಯಾ ಅಧಿಪತಿ ಸಂಗ ಸುಪ್ತಿ ಹುತ್ತಾ. ತ್ಯೊ ಅಧಿಪತಿ ಶಾನಾ ವ್ಹವುನ್ ಬಾರ್ನಬಾಲಾ ಆನಿ ಸೌಲಾಲಾ ಆಪ್ಲಿಪ ಹಾಕ್ಟುನ್ ದೇವಾಚಾ ವಾಕ್ಯಾ ಐಕಾಯಾ ಮನ್ ಕೇಲ.
ACT 13:8 ಫನ್ ಗಾಢಿ ಜಾ಼ಲ್ಯಾಲಾ ಎಲಿಮನ್ ಬಾರ್ನಬ ಆನಿ ಸೌಲಾನಾ ಆಡ್ಯಾವಿತಾ. ರಾಜಪಾಲಾನಿ ಇಸ್ವಾಸ್ ಥಿವುನಾಹಿ ಆಡ್ಯಾವಿತಾ.
ACT 13:9 ಫನ್ ಪೌಲ ಸೌಲಾಚ಼ ಆನಿ ಯಾಕ್ ನಾವ್ ಪೌಲ್ ಪವಿತ್ರಾತ್ಮಾನಿ ಬರ್‌ಲ್ಯಾಲಾ ಜಾ಼ಲ್ಹಾ ಪೌಲಾನಿ ಎಲಿಮಾಲಾ ಬಗುನ್.
ACT 13:10 ತ್ಯಲಾ, “ತು ಸೈತಾನಾಚಾ಼ ಲ್ಯೊಕ್ ಪರತೇಕ್ ಚಾ಼ಂಗಲ್ಯಾಲಾ ತು ವೈರಿ ಬುರ್ಸೆ ಯವಜ್ನಾ಼ನಿ ಲಬಾಡಾನಿ ಬರ್‌ಲ್ಯಾಲಾ ಜಾ಼ಲ್ಯಾಸ್ ಪ್ರಭುಚ಼ ಖರ ತು ಲಬಾಡ್ ಕರಾಯಾ ಕವಾಬಿ ಯತ್ನ ಕರ್ತೊಸ್!
ACT 13:11 ಬಗ, ಪ್ರಭುನಿ ತುಜಿವ ಹಾತ್ ಉಚ಼ಲ್ಯಾ. ತು ಅಂದ್ಳಾ ವ್ಹವುನ್ ಥೊಡ್ಯಾ ಯಳಾ ಪರತ್ ಕಾಯೆಕ್ ಬಗ್ನಾರ್ ನಾಹಿಸ್; ದಿಸಾಚಾ಼ ಉಜಿಡ್ ಸಾಹಿತ್ ಬಗ್ನಾರ್ ನಾಹಿಸ್” ಮನ್ಲಾ. ತವಾ ಎಲಿಮಾಲಾ ಸಗ್ಳ ಆಂದಾರ್ ಜಾ಼ಲ್ಹ ಆಪ್‌ಲ್ಯಾಲಾ ಕೊನ್ತರಿ ಹಾತ್ ದರ‍್ಹುನ್ ಚಾ಼ಲ್ವುನಿ ಮನ್ಹುನ್ ತ್ಯೊ ತಳ್ಮಳಿತ್ ಸರ್ಬೌರಾ ಚಾ಼ಲ್ಲಾ.
ACT 13:12 ಹ್ಯ ಬಗ್‌ಲ್ಯಾಲ ರಾಜಪಾಲಾನಿ ಪ್ರಭುವ ಇಸ್ವಾಸ್ ಥೆವ್ಲಾ. ಪ್ರಭುಚೆ ಗುಶ್ಟಿತ್ ಸಿಕಿವ್ನ ಐಕುನ್ ಆಜಾಬ್ ಜಾ಼ಲ್ಹಾ.
ACT 13:13 ಪೌಲ್ ಆನಿ ತ್ಯಚೆ ಬರ್ಬರ್ಚ಼ ಪಾಪೊಸಿತ್ನಿ ಸಮಿಂದೊರಾತ್ನಿ. ಪಂಪುಲ್ಯ ಸಿಮತಲ್ಯಾ ಪೆರ್ಗ ಮಂಥ್ಯಾಲೆ ಪೆಠತ್ ತೆ ಆಲ. ಫನ್ ಮಾರ್ಕ್ ಮಂಥ್ಯಾಲಾ ಯೊಹಾನ್ ತ್ಯನಾ ಸುಡುನ್ ಯೆರುಸಲೆಮಿತ್ ಮಾಗಾರಾ ಗೇಲಾ.
ACT 13:14 ತ್ಯಂಚಾನಿ ಆಪ್ಲ ಪ್ರಯಾನ್ ಪೆರ್ಗಾತ್ನಿ ಚಾ಼ಲಿವ್ಲ, ಪಿಸಿದ್ಯ ಸಿಮತ್ ಮಿಳಾಲ್ಯಾಲೆ ಅಂತಿಯೊಕ್ಯಾತ್ ಗೆಲ. ತೇ ಅಂತಿಯೊಕ್ಯಾತ್ ಸಬ್ಬತ್ ದಿಸಾದಿಸಿ ಯೆಹುದ್ಯಾಂಚಾ ಸಭಾಮಂದಿರಾತ್ ಜಾ಼ವುನ್ ಬಸ್ಲ.
ACT 13:15 ಮೊಶೆಚ಼ ಧರ್ಮಶಾಸ್ತಾರ್ ಆನಿ ಪ್ರವಾದಿಂಚ಼ ಪುತಿಕ್ ವಾಚಿವ್ಲ. ನಂತರ್ ಸಬಾಮಂದಿರಾಚ಼ ಜಾಂತ ಪೌಲ್ ಬಾರ್ನಬನಾ, “ಬಾವ್ಹಾನು ಹಿತ್‌ಲ್ಯಾ ಲೊಕಾನಾ ಮಜ಼ತ್ ವ್ಹತ್ಯಾಚೆಗತ್ ಕಾಯ್ತರಿ ತುಮಿ ಸಾಂಗಾಯಾ ವ್ಹಯಿ ಮಂಥಾಸಾತ ದಯಾ ಥಿವುನ್ ಸಾಂಗಾ ಮನ್ಹುನ್ ಸಾಂಗ್ನ ಲಾವುನ್ ದಿಲ.
ACT 13:16 ಪೌಲಾನಿ ವರ್ ಉಠುನ್ ಅಪ್ಲ ಬೊಲ್ನ ಐಕಾಯಾ ವ್ಹಯಿ ಮನ್ಹುನ್ ಹಾತಾನಿ ಖುನ್ನಾ ಕರುನ್ ಆಸಾ ಮನ್ಲಾ. ಮಾಜಾ ಇಸ್ರಾಯಲಾಚಾ ಲೊಕಾನು ಖರ‍್ಯಾ ದೇವಾಲಾ ವವ್ಯಾಳ್‌ತ್ಯಾಲ್ಯಾ ಯೆಹುದಿ ನಸ್‌ಲ್ಯಾಲ್ಯಾ ಲೊಕಾನು ಮಾಜ಼ ಐಕಾ!
ACT 13:17 ಇಸ್ರಾಯೆಲ್ ಲೊಕಾನು, ಆನಿ ಯೆಹುದಿ ಲೊಕಾನು, ಐಕಾ. ಆಮ್ಚಾ ಇಸ್ರಾಯೆಲ್ ಲೊಕಾನಾ ದೇವಾನಿ ನಿವಡಲ್ಯಾಲ ಆಮಚ಼ ವಾಡವಡಿಲ್ ಐಗುಪ್ತಾತ್ ಹುತ. ತವಾ ತ್ಯನಾ ದೇವಾನಿ ಅಬಿವ್ರದಿ ಕರುನ್ ಉದಾರ್ ಕಿಲಿತ. ಆಪ್‌ಲ್ಯಾ ಮೊಟ್ಯಾ ಬಳಾನಿ ತ್ಯನಾ ತೆ ದೆಶೆತ್ನಿ ಆನ್ಲಿತ.
ACT 13:18 ತ್ಯನಿ ಜ಼ವ ಜ಼ವಳ್ ರಾನಾತ್ ಚಾಳಿಸ್ ವರ್ಸಾ ಪರತ್ ತ್ಯನಾ ಸುಸ್ವುನ್ ಗಿತ್ಲಿತ.
ACT 13:19 ಕಾನಾನ್ ದೆಶೆತಲ್ಯಾ ಸಾತ್ ರಾಷ್ಟಾನಾ ನಾಸ್ ಕರುನ್ ಆಪ್‌ಲ್ಯಾ ಲೊಕಾನಾ ತ್ಯಾ ಜಾ಼ಗ್ಯಾವ್ಲ ಧನ್ಹಿ ಕೆಲ.
ACT 13:20 ಹ್ಯ ಸಗ್ಳ ಜ಼ವಜ಼ವಳ್ ಚಾರ್ಸೆ ಪನ್ನಾಸ್ ವರ್ಸಾ ಪರತ್ ಚಾ಼ಲ್ಲ, “ಹ್ಯ ಜಾ಼ಲ್ಯಾವ ಪ್ರವಾದಿ ಜಾ಼ಲ್ಯಾಲ್ಯಾ ಸಮುವೆಲಾಚಾ ಕಾಲಾ ಪರತ್ ದೇವಾನಿ ಆಮ್ಚಾ ಲೊಕಾನಾ ನ್ಯಾಯಿ ತಿರ್ಮಾನ್ ಕರ್ತ್ಯಾಲ್ಯಾನಾ ದಿಲ.
ACT 13:21 ನಂತರ್ ಲೊಕಾಂಚಾನಿ ಆಪ್‌ಲ್ಯಾಲಾ ರಾಜಾ಼ ವ್ಹಯಿ ಮನ್ಹುನ್ ಮಾಗ್ಲ. ದೇವಾನಿ ತ್ಯನಾ ಕೀಶಚಾ಼ ಲ್ಯೊಕ್ ಜಾ಼ಲ್ಯಾಲ್ಯಾ ಸೌಲಾಲಾ ದಿಲಾ. ಸೌಲ್ ಬೆನ್ಯಾಮಿನ್ ಕುಳಾತ್ಲಾ. ತ್ಯೊ ಚಾಳಿಸ್ ವರ್ಸಾ ಪರತ್ ರಾಜಾ಼ ವ್ಹವುನ್ ಹುತ್ತಾ.
ACT 13:22 ದೇವಾನಿ ಸೌಲಾಲಾ ಕಾಡುನ್ ಟ್ಯಾಕ್‌ಲ್ಯಾವ ದಾವಿದಾಲಾ ತ್ಯಂಚಾ಼ ರಾಜಾ಼ ಕೇಲಾ ಇಶಾಯಾಚಾ಼ ಲ್ಯೊಕ್ ದಾವಿದ್ ಮನಾ ಆವಾಡಲ್ಯಾಲಾ ತ್ಯೊ ಮಾಜಾ ಮನಾಜು಼ಗಿ ಕಾಮ ಕರ್ತೊ’ ಮನ್ಹುನ್ ದೇವಾನಿ ದಾವಿದಾಚೆ ಗುಶ್ಟಿತ್ ಸಾಂಗ್ಲ.
ACT 13:23 ದೇವಾನಿ ಆಪ್‌ಲ್ಯಾ ವಾಗ್ದಾನಾಚೆಗತ್ ದಾವಿದಾಚಾ ವಂಶಾತ್‍ಲ್ಯಾ ಯಕಾಲಾ ಇಸ್ರಾಯಲಾಚಾ಼ ರ‍್ಯಾಕ್ನಾರಾ ಮನ್ಹುನ್ ಲಾವುನ್ ದಿಲ್ಯಾ. ತ್ಯೊಸ್ ಯೇಸು.
ACT 13:24 ಯೇಸು ಯಯಾಚೆ ಆಂದಿ ಸ್ನಾನಿಕ್ ಯೊಹಾನಾನಿ ಯೆಹುದಿ ಲೊಕಾನಾ ಸಗ್‌ಳ್ಯಾ, “ತುಮ್ಚಾ ಪಾಪಾಸಾಟಿ ಪಶ್ಚಾತಾಪಾನಿ ದೇವಾಕ್ಡ ಪರ್ತುನ್ ಬಾಪ್ತಿಸ್ಮಾ ಗೆವ್ಹಾ. ಮನ್ಹುನ್ ಸಾಂಗ್ಲ.
ACT 13:25 ಮಿ ಕೋನ್ ಮನ್ಹುನ್ ತುಮಿ ಯವಸ್ತಾಸಾ ? ಮೀ ಕ್ರಿಸ್ತ ನವ್ಹ ತ್ಯೊ ಮಾಜೆ ನಂತರ್ ಯನಾರ್. ತ್ಯಚೆ ಪಾಯಾತ್ಲೆ ವ್ಹಾನಚಾ಼ ಪಟ್ಟಾ ಸೊಡಾಯಾಬಿ ಮಿ ಲಾಯಿಕ್ ನಾಹಿ. ಮನ್ಹುನ್ ಸ್ನಾನಿಕ್ ಯೊಹಾನಾನಿ ಆಪ್ಲಿ ಕಾಮ ಕರುನ್ ಪುರಿ ಕಿಲಿತ ತವಾ ಸಾಂಗ್ಲ.
ACT 13:26 ಮಾಜಾ ಬಾವ್ಹಾನು ಅಬ್ರಹಾಮಾಚಾ ಕುಟ್ಮಾತಲ್ಯಾನು ಖರ‍್ಯಾ ದೇವಾಲಾ ವವ್ಯಾಳ್‌ತ್ಯಾಲ್ಯಾ ಯೆಹುದಿ ನಸ್‌ಲ್ಯಾಲ್ಯಾನು ಐಕಾ ಹ್ಯೊ ರ‍ಕ್ಷೆನೆಚಾ಼ ಸಾಂಗ್ ಲಾವುನ್ ದಿಲ್ಯಾಲಾ ಆಮ್ಚಿಸಾಟಿಸ್.
ACT 13:27 ಯೇರುಸಲೆಮಿತ್ ಜಿವ್ನಾ ಕರ್ತ್ಯಾಲ ಯೆಹುದಿ ಆನಿ ಯೆಹುದಿ ಜಾಂತ್ಯಾಂಚಾನಿ ಯೇಸುಸ್ ಸುಡಿವ್ನಾರಾ ಮನ್ಹುನ್ ಸಮಜು಼ನ್ ಗೆತ್ಲ ನವ್ಥ. ಪ್ರವಾದಿಂಚಾನಿ ಯೇಸುಚೆ ಗುಶ್ಟಿತ್ ಲಿವ್‌ಲ್ಯಾಲ ಸಬಾತ್ ಪರತೆಕ್ ಸಬ್ಬತ್ ದಿಸಾದಿಸಿ ವಾಚ್ವಿತಿತ. ಫನ್ ತ್ಯಂಚಾನಿ ಸಮಜು಼ನ್ ಗೆತ್ಲ ನಾಹಿ. ತ್ಯಾ ಯೆಹುದ್ಯಾಂಚಾನಿ ಯೇಸುಲಾ ಗುನ್ನಾದಾರ್ ಮನ್ಹುನ್ ತಿರ್ಪ್ ದಿಲಾ. ಆಸ ಕರತ್ಯಾಲ್ಯಾಸ್ ಲಾಗುನ್ ಪ್ರವಾದಿಚ಼ ಸಬಾತ್ ಘಢ್ಲ.
ACT 13:28 ಯೇಸು ಮರಾಯಾಸ್ ವ್ಹಯಿ ಮನ್ಹುನ್ ಶಾರ್ಕಾ ಕಾರನ್ ತ್ಯನಾ ದರಾಯಾ ಜಾ಼ಲಾನಾಹಿತರಿ ಯೇಸುಲಾ ಮಾರುನ್ ಟಾಕಾಯಾಸ್ ಪಾಯ್ಜೆ ಮನ್ಹುನ್ ಪಿಲಾತಾಪ ಮಾಗುನ್ ಗೆತ್ಲ.
ACT 13:29 ಪವಿತ್ರ ಪುಸ್ತಾಕಾತ್ ಲಿವ್‌ಲ್ಯಾಚೆಗತ್ ಯೇಸುಲಾ ವ್ಹಯಾ ವ್ಹಯಿ ಜಾ಼ಲ್ಯಾಲ ಸಗ್ಳ ಯೆಹುದ್ಯಾಂಚಾನಿ ಕೆಲ. ನಂತರ್ ತ್ಯಂಚಾನಿ ಯೇಸುಲಾ ಶಿಲ್ಬೆತ್ನಿ ಖಾಲ್ ಉತ್ರುನ್ ಮಸುರ್ಡಿತ್ ಥೆವ್ಲಾ.
ACT 13:30 ಫನ್ ದೇವಾನಿ ತ್ಯಲಾ ಮೆಲ್ಯಾಲ್ಯಾತ್ನಿ ಜಿ಼ತ್ತಾ ಕೆಲಾ!
ACT 13:31 ಹ್ಯ ಜಾ಼ಲ್ಯಾವ ಗಲಿಲಾಯಾತ್ನಿ ಯೆಸುಸಂಗ ಯೆರುಸಲೆಮಿತ್ ಆಲ್ಯಾಲ್ಯಾಂಚಾನಿ ಖುಬ್ ದಿಸಾಪರತ್ ತ್ಯಲಾ ಬಗ್ಲಾ ತವಾ ತ್ಯಚೆ ಗುಶ್ಟಿತ್ ತೆಸ್ ಲೊಕಾನಾ ಸಾಕ್ಷಿ ಜಾ಼ಲ.
ACT 13:32 ದೇವಾನಿ ಆಮ್ಚಾ ವಡ್ಲಾನಾ ಕೆಲ್ಯಾಲ್ಯಾ ವಾಗ್ದಾನಾಚೆ ಗುಶ್ಟಿತ್ ಬರಿ ಖಬರ್ ಆಮಿ ತುಮನಾ ಸಾಂಗ್ತಾವ್.
ACT 13:33 ಆಮಿ ತ್ಯಂಚಿ ಪಿಳ್ಗಿಜಾ಼ಲ್ಯಾವ್. ದೇವಾನಿ ಯೇಸುಲಾ ಮೆಲ್ಯಾಲ್ಯಾತ್ನಿ ಜಿತ್ತಾ ಕರುನ್ ಉಟಿವಲ್ಯಾಲ್ಯಾಸ್ ಲಾಗುನ್ ತ್ಯ ವಾಗ್ದಾನ್ ಆಮ್ಚಿಸಾಟಿ ಘಡಿವಲ್ಯಾತಾ. ಹ್ಯೆಚೆ ಗುಶ್ಟಿತ್ ದೊನ್ವೆ ಕಿರ್ತನೆತ್ ಆಸ ಲಿವ್‌ಲ್ಯಾ: ಹ್ಯಾ ಯಳಾತುಸ್ ಮಿ ತುಲಾ ಬಾ ಜಾ಼ಲ್ಯೊ.
ACT 13:34 ದೇವಾನಿ ಯೇಸುಲಾ ಜಿತ್ತಾ ಕರುನ್ ಉಟಿವಲ್ಯಾ ಮನ್ಹುನ್ ತ್ಯೊ ಹಿತ್ನಿ ಮೊರ‍್ಹ ಮಸುರ್ಡಿತ್ ಕುಜ಼ತ್ನಾಹಿ ಮನ್ಹುನ್ ದೇವ್ ಆಸ ಮಂಥೊ:
ACT 13:35 ಫನ್ ಆನಿಯಕಾ ಜಾ಼ಗ್ಯಾವ ದೇವ್ ಆಸಾ ಮಂಥೊ: ತು ತುಜಾ ಸೆವಕಾಚ಼ ಶರಿರ್ ಕುಜು಼ದಿಯಿತ್ ನಾಹಿಸ್.
ACT 13:36 ದಾವಿದಾನಿ ಆಪ್ಲಾ ಜಿವ ಆಸ ಪರತ್ ದೇವಾಚಾ ಮನಾಶಾರ್ಕಾ ಜಿವ್ನಾ ಕೆಲಾ. ನಂತರ್ ತ್ಯೊ ಮರುನ್ ಗೆಲಾ. ದಾವಿದಾಲಾ ತ್ಯಚಾ ವಡ್ಲಾಂಚೆ ಸಂಗ ಮಾತಿ ದಿಲಿ. ತ್ಯಚ಼ ಶರಿರ ಮಸುರ್ಡಿತ್ ಕುಜ಼ುನ್ ಗೆಲ!
ACT 13:37 ಫನ್ ದೇವಾನಿ ಜಿತ್ತಾ ಕರುನ್ ಉಟಿವಲ್ಯಾಲ್ಯಾ ಯೇಸುಚ಼ ಶರೀರ್ ಮಸುರ್ಡಿತ್ ಕುಜ಼್ಲ ನಾಹಿ.
ACT 13:38 ಭನ್ಹಿ ಬಾವ್ಹಾನು ಯೇಸುಪ್ನಿಸ್ ಪಾಪ ಮಾಪ್ ವ್ಹತ್ಯಾತ ಹ್ಯ ತುಮನಾ ಠಾವ ರಾಹುನಿ.
ACT 13:39 ಮೊಶೆಚಾ ನೇಮಾನಿ ಸುಟಕಿ ವ್ಹವುನ್ ನಿಯೆತಿಚಿ ವ್ಹಯಾಚೆ ಆಂದಿ ಹಾಸಾ. ಫನ್ ತ್ಯಚಿವ ಇಸ್ವಾಸ್ ಥೆವಲ್ಯಾಲಿ ಸಗ್ಳಿ ತ್ಯಚಿಪ್ನಿ ಸುಟ್ಕಿ ವ್ಹವುನ್ ನಿಯೆತಿಚಿ ಮನ್ಹುನ್ ಗೆನ್ಹಾರ್.
ACT 13:40 ಮನ್ಹುನ್ ಪ್ರವಾದಿಂಚಾನಿ ಸಾಂಗ್‌ಲ್ಯಾಲ್ಯಾ ಹ್ಯಾ ಖನ್ಕತಿ ತುಮ್ಚಿಪ ಖರ‍್ಯಾ ವ್ಹಯಾಚೆ ಆಂದಿ ಹುಶಾರ್ ರಾವ್ಹಾ;
ACT 13:41 ಆರ, ನಕೊ ಮಂತ್ಯಾಲ್ಯಾನು, ಆಜಾಬ್ ವ್ಹವಾ, ನಾಸ್ ವ್ಹವುನ್ ಜಾ಼ವಾ. ತುಮ್ಚಾ ಕಾಲಾತ್ ಮಿ ಯಾಕ್ ಕಾಮ್ ಕರ್ನಾರ್; ತ್ಯ ಕಾಮ್ ಯಕಾನಿ ತುಮಾನಾ ಫುಡುನ್ ಸಾಂಗ್ಲ ತರಿ ತುಮಿ ಜ಼ರಾಬಿ ಖರ ದರ‍್ನಾರ್ನಾಹಿಸಾ!’ ಮನ್ಹುನ್ ಸಾಂಗ್ಲ.
ACT 13:42 ಪೌಲ್ ಆನಿ ಬಾರ್ನಬ್ ಸಬಾಸ್ಥಾನಾತ್ನಿ ಜಾ಼ತಾನಾ ಹ್ಯಾ ಖನ್ಕತಿಚೆ ಗುಶ್ಟಿತ್ ಆಜು಼ನ್ ಖುಬ್ ಸಾಂಗಾಯಾಸಾಟಿ ಮೊರ್‌ಲ್ಯಾ ಸಬ್ಬತ್ ದಿಸಾದಿಸಿ ಆನಿಕ್ ಯಯಾ ವ್ಹಯಿ ಮನ್ಹುನ್ ಲೊಕಾಂಚಾನಿ ತ್ಯಲಾ ಸಾಂಗ್ಲ.
ACT 13:43 ಸಬೆ ಸಪ್ಲಿತವಾ ಯೆಹುದ್ಯಾತ್ಲ ದೆವಾವ ಬಕ್ತಿ ಆಸಲ್ಯಾಲ ಖುಬಜಾ಼ನ್ ಪೌಲ್ ಬಾರ್ನಬಾಚೆ ಮಾಗ್ನಿ ಗೆಲ. ಹೆ ತ್ಯಂಚಿ ಸಂಗ ಬುಲುನ್ ದೆವಾಚೆ ಕ್ರುಪೆನಿ ಉಬಿರಾಹ್ಯಾ ವ್ಹಯಿಸಾ ಮನ್ಹುನ್ ಉಮೇದ್ ದಿಲಿ.
ACT 13:44 ಮೊರ್‌ಲ್ಯಾ ಸಬ್ಬತ್ ದಿಸಾತ್ ಪ್ರಭುಚಾ ವಾಕ್ಯಾ ಐಕಾಯಾಸಾಟಿ ಖುಬ್ ಗಾವಾತ್ಲಿ ಲೊಕ ಸಗ್ಳಿ ಹಿಂಡಾನಿ ಆಲಿತ.
ACT 13:45 ಹ್ಯ ಬಗ್‌ಲ್ಯಾಲ ಯೆಹುದ್ಯಾನಾ ಖೊಟಫನ್ ಆಲ. ಆನಿ ತೆ ಪೌಲಾಚಾ ಬೊಲನ್ಯಾಲಾ ಆಡ್ಯಾವಿತ್ ಹುತ.
ACT 13:46 ಫನ್ ಪೌಲ್ ಬಾರ್ನಬ್ ಧಿರಾನಿ ಬುಲುನ್, “ಆಮಿ ದೇವಾಚಿ ವಾಕ್ಯಾ ಯೆಹುದಿ ಜಾ಼ಲ್ಯಾಲ್ಯಾ ತುಮಾನಾಸ್ ಸಾಂಗಾಯಾ ವ್ಹಯಿ. ಫನ್ ತುಮಿ ತುಮಾನಾಸ್ ಶಾಸ್ವತ್ ಜಿವಾಲಾ ಉಪೆಗ್ ನಸಲ್ಯಾಲಿ ಮನ್ಹುನ್ ನಕ್ವಾಟ್ ಕರ್ತ್ಯಾಸಾ. ಮನ್ಹುನ್ ಆಮಿ ಯೆಹುದಿ ನಸ್‌ಲ್ಯಾಲ್ಯಾಂಚಿಪ ಜಾ಼ತಾವ್!
ACT 13:47 ಕಾ ಮಂಜೆ ಪ್ರಭುನಿ ಆಮಾನಾ ದಿಲ್ಯಾಲಿ ಆಜ್ಞಾ ಆಸಿ ಹಾ: ತು ದುನೆಚೆ ಸಗ್ಳಿಕ್ಡ ಸುಡಿವ್ನಾರಾ ಜಾ಼ಲ್ಯಾಚೆಗತ್ ತುಲಾಬಿ ಯೆಹುದಿ ನಸ್‌ಲ್ಯಾಲ್ಯಾ ಲೊಕಾನಾಬಿ ಉಜಿಡ್ ಕರುನ್ ಥರಿವಲ್ಯಾ ಮನ್ಹುನ್ ದೆವಾನಿ ಸಾಂಗ್‌ಲ್ಯಾ” ಮನ್ಲ.
ACT 13:48 ತಿಥ ಪೌಲಾಚಾ ಬೊಲ್ಯಾ ಐಕ್‌ಲ್ಯಾಲ ಯೆಹುದಿ ನಸ್‌ಲ್ಯಾಲಿ ಲೊಕ ಖುಬ್ ಸಂತೊಶಾನಿ ಸಂದೆಶಾಸಾಟಿ ಸ್ತುತಿಕಿಲಿ. ಶಾಸ್ವತ್ ಜಿವ್ ಗಿಹ್ಯಾ ನಿವಡ್‌ಲ್ಯಾಲ್ಯಾ ಸಗ್‌ಳ್ಯಾಂಚಾನಿ ಇಸ್ವಾಸ್ ಥೆವ್ಲಾ.
ACT 13:49 ಪ್ರಭುಚ಼ ಸಂದೆಶ್ ಸಗ್ಳೆ ಸಿಮತ್ ಪಗಾಳ್ಳಾ.
ACT 13:50 ಫನ್ ಯೆಹುದ್ಯಾಂಚಾನಿ ಆಪಲ್ಯಾ ದರ್ಮಾವ ಬಕ್ತಿ ಆಸಲ್ಯಾಲ್ಯಾ ಉಡಾಳ್ ಬಾಯಿಲ್ಮಾನ್ಸಾನಾ, ಗಾವಾಚಾ ಜಾಂತ್ಯಾನಾ ಪೌಲ್ ಬಾರ್ನಬಾವ ತೆ ರಾಗಾವ ಯಯಿಶಾರ್ಕ ಚಾ಼ವಳುನ್ ತ್ಯನಾ ಆಪಲ್ಯಾ ಪ್ರಾಂತ್ಯಾತ್ನಿ ಬಾಹಿರ್ ಗ್ಯಾತ್ಲ.
ACT 13:51 ತ್ಯಂಚಾನಿ ಆಪ್‌ಲ್ಯಾ ಪಾಯಾಂಚಿ ಧುಳ್ ಜಾ಼ಢುನ್ ಇಕೊನಿಯಾ ಪೆಠತ್ ಗೆಲ.
ACT 13:52 ಫನ್ ಯೇಸುಚ಼ ಅಂತಿಯೊಕ್ಯಾಚ಼ ಇಸ್ವಾಸಿ ಸಂತೊಶಾನಿ ಪವಿತ್ರಾತ್ಮಾನಿ ಬರ್‌ಲ್ಯಾಲ ಜಾ಼ಲ್ತ.
ACT 14:1 ಇಕೊನ್ಯಾತ್ ಪೌಲ್ ಆನಿ ಬಾರ್ನಬ ತೆಸ್ ತರನಿ ಯೆಹುದ್ಯಾಂಚಾ ಸಭಾಸ್ಥಾನಾತ್ ಜಾ಼ವುನ್ ಹುಕುಮ್ ದಿಲ್ಯಾಲ ಸಿಕ್ಷಾನ್ ದಿವುನ್ ಬೊಲ್ಲ ಮನ್ಹುನ್ ಯೆಹುದ್ಯಾತ್‍ಲ್ಯಾ, ಗ್ರೀಕಾತಲ್ಯಾ ಖುಬ್ ಲೊಕಾಂಚಾನಿ ಇಸ್ವಾಸ್ ಥೆವ್ಲಾ.
ACT 14:2 ಫನ್ ಇಸ್ವಾಸ್ ನಸ್‌ಲ್ಯಾಲ ಯೆಹುದ್ಯಾಂಚಾನಿ, ದಿಸರ‍್ಯಾ ಲೊಕಾಂಚಿ ಮನ ಹ್ಯಾ ಬಾವ್ಹಾಚೆ ಆಡ್ವಿ ಚಾ಼ವಳುನ್ ಹಾಳ್ ಕಿಲಿತ.
ACT 14:3 ಆಸ ಆಸ್ತಾನಾ ತೆ ಖುಬ್ ದಿಸ್ ತಿಥ ರಾಹುನ್ ಪ್ರಭುನಿ ತ್ಯಂಚಾ ಹಾತಾನಿ ಚಮತ್ಕಾರಾಚಿ ಆನಿ ಅದ್ಬುತಾಚಿ ಕಾಮ ವ್ಹಯಿ ಶಾರ್ಕ ಕರುನ್ ಆಪ್ಲೆ ಕ್ರಪಾ ವಾಕ್ಯಾಲಾ ಸಾಕ್ಷಿ ದಿಲಿ ಮನ್ಹುನ್ ತ್ಯಂಚಿವ ಇಸ್ವಾಸ್ ಥಿವುನ್ ದಿರ‍್ಹಾನಿ ಬೊಲತ.
ACT 14:4 ತವಾ ತ್ಯಾ ಗಾವಾತಲ್ಯಾ ಲೊಕಾಂಚಿ ದುಯಿ ಜಾ಼ಲಿ; ಥುಡಿ ಜ಼ನ ಯೆಹುದ್ಯಾಂಚಿಪ ಗಿಲಿತ, ಆನಿ ಥುಡಿ ಅಪೊಸ್ತಲಾಂಚಿಪ ಗಿಲಿತ.
ACT 14:5 ದುಸ್ರಿ ಲೊಕ, ಯೆಹುದಿ ಆನಿ ತ್ಯಂಚ಼ ಫುಡಾರಿ ಮಿಳುನ್ ಆಪ್‍ಲ್ಯಾ ಅಧಿಪತಿಚಾ ಹುಕ್ಮಾನಿ ಅಪೊಸ್ತಲಾನಾ ತರಾಸ್ ದಿಯಾ, ದೊಂಡ್ಯಾಂಚಾನಿ ಮಾರಾಯಾ ಗೆಲ,
ACT 14:6 ತ್ಯ ಅಪೊಸ್ತಲಾಂಚಾನಿ ಸಮಜು಼ನ್ ಗಿಹುನ್ ತಿತ್ನಿ ಪಳುನ್ ಜಾ಼ವುನ್ ಲುಕ್ಯವೊನ್ಯಾತ್ ಆಸ್‌ಲ್ಯಾಲ್ಯಾ ಲುಸ್ತ್ರ ಆನಿ ದೆರ್ಬೆ ಪೆಠತ್ನಿ ಸರ್ಬೌತಚಾ ಗಾವಾತ್ನಿ ಗೆಲ.
ACT 14:7 ತಿಥ ಬರಿ ಖಬರ್ ಸಾಂಗ್ಲಿ.
ACT 14:8 ಲುಸ್ತ್ರಾ ಪೆಠತ್ ಪಾಯಾನಾ ಬಳ್ ನಸ್‌ಲ್ಯಾಲಾ ಯೊಕ್ ಮಾನುಸ್ ಬಸ್‌ಲ್ಯಾಲಾ ಹುತ್ತಾ. ತ್ಯೊ ಜ಼ಲ್ಮತ್ ಲಂಗಡಾ ವ್ಹವುನ್ ಹುತ್ತಾ. ತ್ಯೊ ಕಂದಿಸ್ ಚಾ಼ಲ್ಲಾ ನಾಹಿ.
ACT 14:9 ಪೌಲ್ ಬೊಲ್‌ತ್ಯಾಲ್ಯಾ ಬೊಲ್ಯಾ ತ್ಯೊ ಕಾನ್ ದಿವುನ್ ಐಕಿತಾ. ಪೌಲಾನಿ ತ್ಯಲಾ ಜ಼ಪುನ್ ಬಗುನ್ ಬರ ವ್ಹಯಾ ವ್ಹಯಿತ್ಯೊ ಇಸ್ವಾಸ್ ಹಾ;
ACT 14:10 “ತುಜ಼ ಪ್ಯಾ ಟಿಕುವುನ್ ನಿಟ್ ಉಬಾರ‍್ಹಾ” ಮನ್ಹುನ್ ಜೊ಼ರಾನಿ ಸಾಂಗ್ಲ. ತವಾಸ್ ತ್ಯೊ ಮಾನುಸ್ ಉಡಿ ಮಾರುನ್ ಚಾ಼ಲಾಯಾ ಲಾಗ್ಲಾ.
ACT 14:11 ಪೌಲಾನಿ ಕೆಲ್ಯಾಲಿ ಕಾಮ ಜ಼ಮಲ್ಯಾಲ್ಯಾ ಲೊಕಾಂಚಾನಿ ಬಗುನ್; “ದ್ಯಾವ್ ಮಾನ್ಸಾಂಚ಼ ಆವ್ತಾರ್ ಗಿವ್ಹುನ್ ಆಮ್ಚಿಪ ಉತ್ರುನ್ ಆಲ್ಲ” ಮನ್ಹುನ್ ಲುಕವೊನ್ಯಾ ಭಾಶೆತ್ ವರಡಾಯಾ ಲಾಗ್ಲಿತ.
ACT 14:12 ಬಾರ್ನಬಾಲಾ ದ್ಯೌಸ್, ದೇವ್ ಮನ್ಹುನ್ ಪೌಲ್ ಚಾ಼ಂಗ್ಲಾ ಭಾಶಾನ್ ಕರ್ನಾರಾ ಮನ್ಹುನ್ ತ್ಯಲಾ ‘ಹೆರ್ಮೆ’ ದೇವ್ ಮಂಥ್ಯಾತ.
ACT 14:13 ಗಾವಾಚೆ ಮೊರ್ಹ ಆಸ್‌ಲ್ಯಾಲಾ ದ್ಯೌಸ್ ದೇವಾಚಾ ದೆವ್ಳಾಚಾ಼ ಪುಜಾರಿ ಬೈಲ, ಪುಲಾಚಾ ಮಾಳಾ ಗಾವಾಚಾ ದಾರಾಪ ಬಾರ್ನಬ ಆನಿ ಪೌಲಾಚೆ ಮೊರ್ಹ ಆನುನ್ ಲೊಕಾಂಚೆ ಸಂಗ ಕಾಪಾಚ಼ ಮನ್ಹುನ್ ಕೆಲ.
ACT 14:14 ಹ್ಯ ಐಕುನ್ ಅಪೊಸ್ತಲ್ ಜಾ಼ಲ್ಯಾಲಾ ಬಾರ್ನಬ ಆನಿ ಪೌಲಾನಿ ಆಪ್ಲ ಕಪ್ಡ ಫಾಟುನ್ ಲೊಕಾಂಚಾ ಹಿಂಡಾತ್ ಬರ‍್ಹುನ್ ಆಸ ವರ್ಡುನ್ ಸಾಂಗ್ಲ;
ACT 14:15 “ಲೊಕಾನು, ತುಮಿ ಆಸಿ ಕಾ ಕರ್ತ್ಯಾಸಾ? ಆಮಿ ತುಮ್ಚಿಗತ್ ಮಾನ್ಸ ಜಾ಼ಲ್ಯಾವ್. ತುಮಿ ಹ್ಯ ನಕೊ ಜಾ಼ಲ್ಯಾಲ ಕಾಮ್ ಸುಡುನ್ ಅಬಾಳ್ ಧರ್ಥಿ ಸಮಿಂದೊರ್ , ತ್ಯಾತ್ ಆಸ್‍ಲ್ಯಾಲ ಸರ್ವ ಉತ್ಪನ್ ಕೆಲ್ಯಾಲ್ಯಾ ಜೀವ್ ಆಸ್ನಾರ‍್ಯಾ ದೇವಾಕ್ಡ ಪರ್ತಾಲಾ ವ್ಹಯಿಸಾ ಮನ್ಹುನ್ ಬರಿ ಖಬರ್ ತುಮಾನಾ ಸಾಂಗಾಯಾ ಆಮಿ ಹಿತ್ತ ಹಾವ್.
ACT 14:16 ಗೆಲ್ಯಾಲ್ಯಾ ಕಾಲಾತ್ ತ್ಯನಿ ಸಗಳ್ಯಾ ಲೊಕಾನಾ ಆಪ್‌ಲ್ಯಾಲಾವಾಟಲ್ತಸಿ ಚಾ಼ಲಾಯಾ ಸುಡುನ್ ದಿಲಿತ.
ACT 14:17 ಫನ್ ದೇವಾನಿ ಆಪ್‌ಲ್ಯಾ ತಾಬ್ಯಾತ್ ಆಸ್‌ಲ್ಯಾಲ ಸಮಜಾ಼ಯಾ ಸಾಟಿ ಚಾ಼ಂಗಲ್ಯಾ ಕಾಮಾಸ್ ಲಾಗುನ್ ವಳಕ್ ದಿಯಿತುಸ್ ಆಲ್ಯಾ; ಆಬ್ಳಾತ್ನಿ ಪಾವುಸ್ ಶಾರ್ಕ್ಯಾ ಯಳಾಲಾ ಯವುನ್, ಪೀಕ್ ದಿವುನ್, ಜೆವಾನ್ ದಿವುನ್ ತುಮ್ಚಿ ಮನ ಸಂತೊಶಾನಿ ಬರ‍್ಹುನ್, ಮಜ಼ತ್ ಕರಿತ್ ಆಲ್ಯಾಲಾ ತ್ಯೊಸ್” ಮನ್ಹುನ್ ಸಾಂಗ್‍ತ್ಯಾತ.
ACT 14:18 ಬಾರ್ನಬಾನಿ ಆನಿ ಪೌಲಾನಿ ಹ್ಯಾ ಬೊಲ್ಯಾ ಸಾಂಗ್‌ಲ್ಯಾತರಿ ಲೊಕ ಆಪ್‌ಲ್ಯಾ ಯಜ್ಞಾ ದೆತ್ಯಾಲಿ ಥಾಂಬ್ವಾಯಾ ಜಾ಼ಲ್ಹನಾಹಿ.
ACT 14:19 ನಂತರ್ ಅಂತಿಯೊಕ್ಯಾತ್ನಿ, ಇಕೊನ್ಯಾತ್ನಿ ಯೆಹುದ್ಯಿ ಯವುನ್, ಲೊಕಾನಾ ಚಾ಼ವಳುನ್ ಪೌಲಾಲಾ ಮಾರುನ್ ಟಾಕಾಯಾ ಧೊಂಡ ಮ್ಯಾರ್ಲ, ತ್ಯೊ ಮೆಲಾ ಮನ್ಹುನ್ ಸಮಜು಼ನ್ ಗಾವಾಚೆ ಬಾಹಿರ್ ತ್ಯಲಾ ವಡುನ್ ಲ್ಯಾವ್ಲಾ.
ACT 14:20 ಫನ್ ಶಿಶಾ ತ್ಯಚೆ ಸರ್ಬೌರ್ ಉಬ್ಬ ಆಸ್ತಾನಾ ತ್ಯೊ ಉಟುನ್ ಪೆಠತ್ ಗೆಲಾ. ದುಸ್ರೆ ದಿಸಿ ಪೌಲ್, ಬಾರ್ನಬಾ ಸಂಗ ದೆರ್ಬೆತ್ ನಿಗಾಲಾ.
ACT 14:21 ತೇ ಪೆಠತ್ ಪೌಲ್ ಆನಿ ಬಾರ್ನಬಾನಿ ಬರಿ ಖಬರ್ ಸಾಂಗುನ್ ಖುಭ್ ಜ಼ನಾನಾ ಶಿಶಾ ಕೆಲ್ಯಾ ನಂತರ್ ಮಾಗಾರ ಲುಸ್ತ್ರಾತ್, ಇಕೊನ್ಯಾತ್, ಅಂತಿಯೊಕ್ಯಾತ್ ಆಲ.
ACT 14:22 ತಿಥ ಶಿಶಾಂಚಿ ಮನ ಘಟ್ ಕರುನ್ ಕ್ರಿಸ್ತಾಚಾ ಇಸ್ವಾಸಾತ್ ಘಟ್ ಉಬ ರಾವ್ಹಾ ಮನ್ಹುನ್ ಉಮೆದ್ ದೆತ್ಯಾತ. ಆಮಿ ಖುಬ್ ತರಾಸ್ ಖಾವುನ್ ದೇವಾಚಾ ರಾಜಾತ್ ಜಾ಼ಯಾವ್ಹಯಿ ಮನ್ಹುನ್ ಸಿಕಿವ್‌ತ್ಯಾತ.
ACT 14:23 ಯವ್ಡಸ್ ನವ್ಹ ಪರ್ತೆಕ್ ಸಭೆಲಾ ಜಾಂತ ಥರಿವ್ಲ. ಉಪಾಸ್ ಕರುನ್ ಮಾಗ್ನ ಕರುನ್ ತ್ಯಂಚಾನಿ ಇಸ್ವಾಸ್ ಥೆವ್‌ಲ್ಯಾಲ್ಯಾ ಪ್ರಭುಚಾ ಹಾತಾತ್ ತ್ಯನಾ ದಿಲ.
ACT 14:24 ನಂತರ್ ಪಿಸಿದ್ಯಾ ಸೀಮಾ ವಲ್ಯಾಂಡುನ್ ಪಂಪುಲ್ಯಾ ಸೀಮತ್ ಆಲ.
ACT 14:25 ತ್ಯಲಾ ಮಿಳಾಲ್ಯಾಲ್ಯಾ ಪೆರ್ಗೆ ಗಾವಾತ್ ಪ್ರಭುಚ಼ ವಾಕ್ಯಾ ಸಾಂಗ್‌ಲ್ಯಾ ನಂತರ್ ಅತಾಲ್ಯ ಪೆಠತ್ ಗೆಲ.
ACT 14:26 ತಿತ್ನಿ ಸಮಿಂದೊರಾವ್ನಿ ಜಾ಼ವುನ್ ಅಂತಿಯೊಕ್ಯಾತ್ ಪೊಚ಼್ಲ. ತ್ಯೆ ಆಜು಼ನ್ ಪರತ್ ಕರಿತ್ ಆಲ್ಯಾಲ್ಯಾ ಕಾಮಾ ಸಾಟಿ ಆಪ್‌ಲ್ಯಾಲಾಸ್ ಆಪ್ನು ದೇವಾಚೆ ಕ್ರಪೆಚಾ ಹಾತಾತ್ ಆಂದಿ ದಿಲ್ಯಾಲ ಹ್ಯಾಸ್ ಗಾವಾತ್.
ACT 14:27 ತಿಥ ಮಂಡಳಿ ಮಿಳ್ವುನ್, ದೇವ್ ಆಪ್ಲಿ ಸಂಗ ಆಸುನ್ ಕೆಲ್ಯಾಲಿ ಕಾಮ ಸಗ್ಳಿ, ತ್ಯನಿ ಯೆಹುದಿ ನಸ್‌ಲ್ಯಾಲ್ಯಾನಾ ಇಸ್ವಾಸಾಚ಼ ದಾರ್ ಉಗಡಲ್ಯಾಲ ವಿವರನ್ ಕರುನ್ ತ್ಯನಾ ಸಾಂಗ್ಲ.
ACT 14:28 ನಂತರ್ ತ್ಯೆ ತಿಥ ಇಸ್ವಾಸಿಂಚೆ ಸಂಗ ಖುಬ್ ದೀಸ್ ರಾಯ್ಲ.
ACT 15:1 ನಂತರ್ ಥೊಡಜಾ಼ನ್ ಯುದಾಯಾತ್ನಿ ಅಂತಿಯೊಕ್ಯಾತ್ ಯವುನ್; “ತುಮಿ ಮೊಶೆಚಾ ಧರ್ಮಶಾಸ್ತಾರಾತ್ ಸಾಂಗ್‌ಲ್ಯಾಲ್ಯಾ ನೆಮಾಚೆ಼ಗತ್ ಮುಂಜಿ಼ ಕರುನ್ ಗೆತಲ್ಯಾ ನಸ್‌ಲ್ಯಾವ ತುಮಾನಾ ರಕ್ಶನ್ ವ್ಹನಾರ್ ನಾಹಿ” ಮನ್ಹುನ್ ಬಾವ್ಹಾನಾ ಸಿಕ್ವಿತ.
ACT 15:2 ತ್ಯಂಚಿ ಸಂಗ ಪೌಲ್ ಆನಿ ಬಾರ್ನಬಾಂಚಾ಼ ಚರ್ಚಾ ಆನಿ ಮೊಟಾ ವಾದ ಲಾಗ್ಲಾ ತವಾ ಪೌಲ್, ಬಾರ್ನಬಾ ಆನಿ ಆಪ್ಲಿಪ್ಲ ದುಸ್ರ ಥೊಡಜಾ಼ನ್ ಯೆರುಸಲೇಮಾತ್ ಆಸ್‌ಲ್ಯಾಲ್ಯಾ ಸಭೆಚಾ ಜಾಂತ್ಯಾಚಾಂಪ್ನಿ ಆನಿ ಅಪೊಸ್ತಲಾಂಚಾಪ್ನಿ ಜಾ಼ಯಾವ್ಹಯಿ ಮನ್ಹುನ್ ಬಾವ್ಹಾಂಚಾನಿ ತಿರ್ಮಾನ್ ಕೆಲಾ.
ACT 15:3 ಆನಿ ಸಭೆತ್‌ಲ್ಯಾಂಚಾನಿ ತ್ಯನಾ ಲಾವುನ್ ದಿಲ ತವಾ ತ್ಯೆ ಪೊಯಿನಿಕೆ ಆನಿ ಸಮಾರ‍್ಯಾ ಸೀಮಾ ವಲ್ಯಾಂಡುನ್ ಜಾ಼ತಾನಾ ಯೆಹುದಿ ನಸ್‌ಲ್ಯಾಲಿ ಪ್ರಭುಕ್ಡ ಪರಾತ್‌ಲ್ಯಾಲ್ಯಾ ಖನ್ಕತಿ ತಿತಲ್ಯಾ ಇಸ್ವಾಸಿನಾ ಉಗ್ಡುನ್ ಸಾಂಗಲ್ಯಾ ತವಾ ತ್ಯನಾ ಸಗ್‌ಳ್ಯಾನಾ ಖುಬ್ ಸಂತೊಶ್ ಜಾ಼ಲ್ಹಾ.
ACT 15:4 ತ್ಯೆ ಯೆರುಸಲೇಮಾತ್ ಆಲ್ಯಾ ನಂತರ್ ಸಭೆತ್ಲ ಅಪೊಸ್ತಲ್ ಸಭೆಚಾ ಜಾಂತ್ಯಾಂಚಾನಿ ತ್ಯನಾ ಮಿಳ್ವುನ್ ಗೆತಲ್ಯಾ ನಂತರ್ ದೇವಾನಿ ಆಪ್ಲಿ ಸಂಗ ರಾಹುನ್ ಕೆಲ್ಯಾಲಿ ಕಾಮ ತ್ಯನಾ ಸಾಂಗ್ಲಿತ.
ACT 15:5 ಫನ್ ಪರಿಸಾಯ ಧರ್ಮಾತ್ಲಿ ಯೇಸುವ ಇಸ್ವಾಸ್ ಥೆವ್‌ಲ್ಯಾಲಿ ಥುಡಿ ಉಟುನ್; “ದೇವಾಕ್ಡ ಪರಾತ್‌ಲ್ಯಾಲ್ಯಾ ಯೆಹುದಿ ನಸ್‌ಲ್ಯಾಲ್ಯಾನಾ ಮುಂಜಿ಼ ಕರಾಯಾವ್ಹಯಿ, ಆನಿ ಮೊಶೆಚಾ ಧರ್ಮಶಾಸ್ತಾರಾಚೆಗತ್ ಚಾ಼ಲಾಯಾ ತ್ಯನಾ ಆಜ್ಞೆ ದಿಯಾವ್ಹಯಿ” ಮನ್ಹುನ್ ಸಾಂಗ್‌ತ್ಯಾತ.
ACT 15:6 ಫನ್ ಅಪೊಸ್ತಲ್ ಸಬೆಚ಼ ಜಾಂತ ಹೆ ಗುಶ್ಟಿತ್ ಯವಜಾ಼ಯಾ ಮಿಳುನ್ ಆಲ್ಲ ತವಾ, ತ್ಯಂಚಾತ್ ಖುಬ್ ಚರ್ಚಾ ಚಾ಼ಲ್ಯಾ ನಂತರ್ ಪೇತ್ರಾ ಉಟುನ್ ತ್ಯನಾ;
ACT 15:7 “ಬನ್ಹಿ ಬಾವ್ಹಾನು, ದುಸರ‍್ಯಾ ಲೊಕಾಂಚಾನಿ ಮಾಜಾ ತೊಂಡಾನಿ ಬರೆ ಖಬ್ರಿಚಾ ವಾಕ್ಯಾ ಐಕುನ್ ಇಸ್ವಾಸ್ ತೆವಾಯಾವ್ಹಯಿ ಮನ್ಹುನ್ ದೇವಾನಿ ಖುಬ್ ದಿಸಾಚೆ಼ ಮಾಗ ತುಮ್ಚೆ ಮದ್ದಿ ಮನಾ ನಿವಡ್‌ಲ್ಯಾಲ ತುಮಾನಾ ಠಾವ ಹಾ.
ACT 15:8 ಆನಿ ಮನ್ ಸಮಜು಼ನ್ ಗೆತಲ್ಯಾಲ್ಯಾ ದೇವಾನಿ ಕಸ ಪವಿತ್ರಾತ್ಮ ಆಮಾನಾ ದಿಲ್ಯಾ ತಸಸ್ ತ್ಯನಾ ದಿವುನ್ ಸಾಕ್ಷಿ ದಿಲಿ.
ACT 15:9 ಯವ್ಡಸ್ ನವ್ಹ ತ್ಯೊ ಆಮಾನಾಬಿ, ತ್ಯನಾಬಿ ಕಾಯೆಕ್ ಬುರ್ಸ ಕರಾಚೆ ಆಂದಿ ತ್ಯಂಚಿ ಮನ ಇಸ್ವಾಸಾಸ್ ಲಾಗುನ್ ಚಾ಼ಂಗ್ಲಿ ಕಿಲಿತ.
ACT 15:10 ಆಸ ಆಸ್ಥಾನಾ ಆಮ್ಚ಼ ವಡಿಲ್ ವ್ಹವುನ್ತ, ಆಮಿವ್ಹವುನಿ ನಿಹ್ಯಾ ವ್ಹಯಿತ್ ನಸ್‌ಲ್ಯಾಲ ವಜ಼ ತುಮಿ ಇಸ್ವಾಸಿಂಚಾ ಖಾಂದ್ಯಾವ ದಿವುನ್ ದೇವಾಚಿ ಪಾರಕ್ ಕರಾಚಿ ಕಾ?
ACT 15:11 ಪ್ರಭು ಯೇಸು ಕ್ರಿಸ್ತಾಚೆ ಕ್ರಪಾನಿಸ್ ಆಮಿ ರಕ್ಶನ್ ಗೆನಾರ್ ಮನ್ಹುನ್ ಇಸ್ವಾಸ್ ಥೆವ್ತಾವ್ ನವ್ಹ; ತಸಸ್ ತೇ ಗೆನಾರ್” ಮನ್ಹುನ್ ಸಾಂಗ್ಲ.
ACT 15:12 ಜ಼ಮಲ್ಯಾಲ್ಯಾ ಸಗಳ್ಯಾಂಚಾನಿ ಹ್ಯಾ ಬೊಲ್ಯಾ ಐಕುನ್ ಗಪ್ ರಾವುನ್ ಬಾರ್ನಬ ಆನಿ ಪೌಲ್ ಆಪ್ಲಿಪ್ನಿ ದೇವಾನಿ ದುಸರ‍್ಯಾ ಲೊಕಾಂಚೆ ಮದಿ ಕೆಲ್ಯಾಲಿ ಸಗ್ಳಿ ಚಮತ್ಕಾರಾಚಿ ಕಾಮ, ಚಾ಼ಂಗ್ಲಿ ಸಗ್ಳಿ ಕಾಮ ಸಾಂಗ್‌ಲ್ಯಾಲಿ ಧ್ಯಾನ್ ದಿವುನ್ ಐಕ್ಲ.
ACT 15:13 ತ್ಯಂಚಾನಿ ಬೊಲ್ನ ಸಪಿವ್‌ಲ್ಯಾ ನಂತರ್ ಯಾಕೊಬಾನಿ ತೆ ಗುಶ್ಟಿಚ಼ ಸಾಂಗ್‌ಲ್ಯಾಲ ಕ್ಯಾ ಮಂಜೆ; “ಬನ್ಹಿ ಬಾವ್ಹಾನು, ಮೀ ಸಾಂಗತ್ಯಾಲ ಐಕಾ.
ACT 15:14 ದೇವಾನಿ ಆಂದಿ ಯೆಹುದಿ ನಸ್‌ಲ್ಯಾಲ್ಯಾನಾ ಕ್ರಪೆನಿ ಬಗುನ್ ಆಪ್‌ಲ್ಯಾ ನಾವಾಸಾಟಿ ತ್ಯಂಚಾತ್ನಿ ಯಕಾಲಾ ನಿವಡ್‌ಲ್ಯಾಲಿ ರಿತ್ ಸಿಮೆಯೊನಾನಿ ಸಾಂಗ್‍ಲ್ಯಾ ತ್ಯವ್ಡಸ್.
ACT 15:15 ಪ್ರವಾದಿಚಾ ಬೊಲ್ಯಾ ಸಾಹಿತ್ ಹ್ಯಲಾ ವ್ಹಯ್ ಮಂತ್ಯಾತಾ. ಕಶಾ ಮಂಜೆ ಪವಿತ್ರ ಪುತಿಕಾತ್ ಲಿವ್‌ಲ್ಯಾಚೆಗತ್;
ACT 15:16 “ಹ್ಯ ಜಾಲ್ಯಾ ನಂತರ್ ಮೀ ಮಾಗಾರಾ ಪರ್ತುನ್ ಯವುನ್ ದಾವೀದಾಚ಼ ರಾಜ ಪಡಲ್ಯಾಲ ಪರ್ತುನ್ ಬ್ಯಾನ್ನಾರ್. ಹಾಳ್ ಪಡ್ಯಾಲ ಬರಕರುನ್ ಶಾರ್ಕ ಬ್ಯಾನ್ನಾರ್ ಆನಿ ತ್ಯ ಘಟ್ ಕರ್ನಾರ್.
ACT 15:17 ಉರ್ಲ್ಯಾಲಿ ಸಗ್ಳಿ ಮಾನ್ಸಾಚಿ ಜಾತ್ ಮಾಜಿಕ್ಡ ಯಯಿಲ್ ಯೆಹುದ್ಯ ನಸ್‌ಲ್ಯಾಲ್ಯಾ ಲೊಕಾನಾ ಸಾಹಿತ್ ಹಾಕ್ಟುನ್ ಮಾಜಾ ಸ್ವತಾಚಾ ಲೊಕಾಂಚೆಗತ್ ಕರ್ನಾರ್ ಮನ್ಹುನ್ ಪ್ರಭು ಸಾಂಗ್‌ತ್ಯೊ.
ACT 15:18 ಪೈಲೆದರ್ನಿ ಹ್ಯೀ ಕಾಮ ಸಾಂಗುನ್ ದಿಲ್ಯಾತ,
ACT 15:19 “ಆಸ ಆಸ್ತಾನಾ ಮಾಜ಼ ಮನ್ಹ ಕ್ಯಾ ಮಂಜೆ; ದುಸರಿ ಲೊಕಾ ದೇವಾಕ್ಡ ಪರಾತಾನಾ ತರಾಸ್ ಕರಾಚಾ಼ ನಾಹಿ.
ACT 15:20 ಫನ್ ಪಾಶಾನಾನಾ ಥೆವಲ್ಯಾಲಾ ನಿವದ್ ಖಾವುನಾಹಿ, ವ್ಯಭಿಚಾರ್, ಮಾನ್ ಆವಳುನ್ ಮ್ಯಾರ್ಲ್ಯಾಲ, ರಗಾತ್ ಖಾಯಾಚ಼ ನಾಹಿ ಆಸ ಆಮಿ ತ್ಯನಾ ಪತ್ರ ಲಿವುಯಾ ಮನ್ಹುನ್ ನಿರ್ದಾರ್ ಕರ್ತ್ಯಾತ.
ACT 15:21 ಕಾ ಮಂಜೆ ಪೈಲೆಠವ್ನಿ ಸಗ್ಳೆ ಪೆಠತ್ನಿ ಮೊಶೆಚ಼ ಧರ್ಮಶಾಸ್ತಾರಾಚ಼ ಶಿಕಿವ್‍ತ್ಯಾಲ ಹಾತ್ತ; ತ್ಯ ಪರ್ತೆಕ್ ಸಬ್ಬತ್ ದಿಸಾಸಿದಿ ಸಭಾಸ್ಥಾನಾತ್ನಿ ವಾಚಿವ್‍ತ್ಯಾತ” ಮನ್ಹುನ್ ಸಾಂಗ್ಲ.
ACT 15:22 ತವಾ ಅಪೊಸ್ತಲ್, ಸಬೆಚ಼ ಜಾಂತ ಸಗ್‍ಳ್ಯಾ ಸಭೆಚಾ ಹುಕ್ಮಾನಿ ಆಪ್‌ಲ್ಯಾತಲ್ಯಾ ಥೊಡ್ಯಾನಾ ನಿವ್ಡುನ್ ಪೌಲ್ ಆನಿ ಬಾರ್ನಬಾ ಸಂಗ ಅಂತಿಯೊಕ್ಯಾತ್ ಲಾವುನ್ ದಿಯಾಚ಼ ಬರ ಮನ್ಹುನ್ ನಿರ್ಧಾರ್ ಕರ್ತ್ಯಾತ. ತ್ಯಚಿಸ್ ಲಾಗುನ್ ಇಸ್ವಾಸಿಂಚಾತ್ ಫುಡಾರಿ ಜಾ಼ಲ್ಯಾಲ್ಯಾ ಬಾರ್ಸಬ್ಬ ಮಂಥ್ಯಾಲ್ಯಾ ಯುದಾಲಾ, ಸೀಲಾಲಾ ನಿವ್ಡುನ್ ಗಿಹುನ್,
ACT 15:23 ತ್ಯಚಾ ಹಾತಾತ್ ಲಿವುನ್ ದಿಲ್ಯಾಲ ಕ್ಯಾ ಮಂಜೆ; “ಬಾಹು, ಅಪೊಸ್ತಲ್ ಆನಿ ಜಾಂತ, ಅಂತಿಯೊಕ್ಯಾ, ಸಿರಿಯ, ಕಿಲಿಕ್ಯ ಸೀಮತ್ನಿ ರಾತ್ಯಾಲಿ ದುಸರ‍್ಯಾ ಲೊಕಾತ್ನಿ ಇಸ್ವಾಸಿ ಜಾ಼ಲ್ಯಾಲ್ಯಾನಾಬಿ ನಮಸ್ಕಾರ್;
ACT 15:24 “ಆಮ್ಚಿಪ್ಲ ಥೊಡಜಾ಼ನ್ ಆಮ್ಚಿ ಪರ್ವಾನ್ಗಿ ನಸ್ತಾನಾ ಆಪ್‌ಲ್ಯಾ ಬೊಲ್ಯಾಂಚಾನಿ ತುಮ್ಚಿ ಮನ ಹಾಳ್ ಕೆಲ್ಯಾಲಿ ಆನಿ ಗೊಂದೊಳ್ ಗ್ಯಾತ್‌ಲ್ಯಾಲಾ ಐಕಲ್ಯಾ ಮನ್ಹುನ್.
ACT 15:25 ಆಮಿ ಸಗ್ಳ ಯಕಿಕ್ಡ ವ್ಹವುನ್ ತುಮ್ಚಿಪ ಆಮ್ಚೆ ಮಾಯೆಚ಼ ಭಾಹು ಜಾ಼ಲ್ಯಾಲ ಪೌಲಾಚೆ ಆನಿ ಬಾರ್ನಬಾಚೆ ಸಂಗ ಲಾವುನ್ ದೆತ್ಯಾವ್.
ACT 15:26 ಆಮ್ಚೆ ಮಾಯೆಚಾ಼ ಬಾರ್ನಬ ಆನಿ ಪೌಲಾಂಚೆ ಸಂಗ ತುಮ್ಚಿಪ ಲಾವುನ್ ದಿಯಾಚ಼ ಚಾ಼ಂಗ್ಲ ಮನ್ಹುನ್ ಆಮಿ ಥೊಡ್ಯಾನಾ ನಿವ್ಡುನ್ ಗಿಹುನ್ ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚೆ ಸೆವೆತ್ ಜೀವ್ ಒಪ್ಸುನ್ ದಿಲ್ಯಾ,
ACT 15:27 ಮನ್ಹುನ್ ಯುದಾಲಾ, ಸೀಲಾಲಾ ಲಾವುನ್ ದೆತ್ಯಾವ್. ತ್ಯಂಚಾನಿ ಆಮಿ ಲಿವ್‌ಲ್ಯಾಲ್ಯಾ ಹ್ಯಾ ಗುಶ್ಟಿ ತೊಂಡಾನಿ ಸಾಂಗನಾರ್.
ACT 15:28 ತ್ಯೊ ಕಚಾ಼ ಮಂಜೆ, ಪಾಶಾನಾನಾ ಥೆವಲ್ಯಾಲಾ ನಿವದ್, ರಗಾತ್, ಮಾನ್ ಆವಳುನ್ ಮ್ಯಾರ್‌ಲ್ಯಾಲ ಜ಼ನಾವಾರ, ನಿಯತಿಚೆ ಆಡ್ವ ಕೆಲ್ಯಾಲ ಸೊಡಾಯಾ ವ್ಹಯಿ ಜಾ಼ಲ್ಯಾ
ACT 15:29 ಹ್ಯಚಿವ್ನಿ ಖುಬ್ ವಜ಼ ತುಮ್ಚಿವ ವಾವು ನಾಹಿ ಮನ್ಹುನ್ ಪವಿತ್ರಾತ್ಮಾಚಾ಼ ನಿರ್ದಾರ್; ತ್ಯಲಾ ಆಮಿ ವಪ್‌ಲ್ಯಾವ್ ತುಮಿ ಹೆ ನೆಮ್ ತ್ಯವ್ಡಸ್ ಗಿಹ್ಯಾ ವ್ಹಯಿಸಾ. ತುಮಾನಾ ಚಾ಼ಂಗ್ಲ ವ್ಹನಾರ್. ಬರ ವ್ಹವುನಿ.
ACT 15:30 ಆಸ ತ್ಯಂಚಾನಿ ಪರ್ವಾನ್ಕಿ ಗಿಹುನ್ ಅಂತಿಯೊಕ್ಯಾತ್ ಯವುನ್ ಸಬೆ ಮಿಳ್ವುನ್ ತ್ಯ ಪತ್ರ ತ್ಯಂಚಿಪ ದಿಲ.
ACT 15:31 ಲೊಕಾಂಚೆ ಮೊರ‍್ಹ ಜೊ಼ರಾನಿ ವಾಚ್ವು಼ನ್ ಆನಿ ತ್ಯಾತ್ ಆಸ್‌ಲ್ಯಾಲ ಉಮೆದಿಚಾ಼ ಸಂದೆಶ್ ಐಕುನ್ ದಿರಾನಿ ಆನಂದ್ ಜಾ಼ಲ್ಹ.
ACT 15:32 ಯುದ್, ಸೀಲ್ ಆಪ್ನುಸ್ ಪ್ರವಾದಿ ಜಾ಼ಲ್ತ ಮನ್ಹುನ್ ಬಾವ್ಹಾನಾ ಖುಬ್ ಬೊಲ್ಯಾಂಚಾನಿ ಧೀರ್ ಆನಿ ಬಳ್ ದಿವುನ್ ಘಟ್ಕೆಲಾ.
ACT 15:33 ತಿಥ ಥೊಡ ದಿಸ್ ಗೆಲ್ಯಾನಂತರ್ ಆಪ್‌ಲ್ಯಾನಾ ಲಾವುನ್ ದಿಲ್ಯಾಲ್ಯಾಚಾಂಪ್ನಿ ಪರ್ತುನ್ ಜಾ಼ಯಾ ಇಸ್ವಾಸಿಚಾಂಪ್ನಿ ಪರ್ವಾನ್ಕಿ ಗೆತ್ಯಾತ.
ACT 15:34 ಫನ್ ಸೀಲಾಲಾ ತಿಥಸ್ ರಾಹ್ಯಾಚ಼ ಚಾ಼ಂಗ್ಲ ವಾಟ್ಲ.
ACT 15:35 ಫನ್ ಪೌಲ್ ಆನಿ ಬಾರ್ನಬಾ ಅಂತಿಯೊಕ್ಯಾತುಸ್ ರಾಹುನ್ ದುಸ್‌ರ‍್ಯಾನಾ ಸಿಕ್ವಿತ್ ಪ್ರಭುಚ಼ ವಾಕ್ಯಾ ಮಂತ್ಯಾಲಿ ಬರಿ ಖಬರ್ ಸಾಂಗಿತ್ ಹುತ.
ACT 15:36 ಥೊಡ ದಿಸ್ ಜಾ಼ಲ್ಯಾ ನಂತರ್ ಪೌಲ್ ಬಾರ್ನಬಾಲಾ; “ಆಮಿ ಪ್ರಭುಚಿ ವಾಕ್ಯಾ ಸಾಂಗ್‌ಲ್ಯಾಲ್ಯಾ ಸಗ್‌ಳ್ಯಾ ಗಾವಾತ್ನಿ ಪರ್ತುನ್ ಜಾ಼ವುನ್ ತಿತ್ಲಿ ಇಸ್ವಾಸಿ ಕಸ ಹಾತ ಮನ್ಹುನ್ ಬಗುಯಾ ಯೆ” ಮನ್ಹುನ್ ಸಾಂಗ್ತೊ.
ACT 15:37 ತ್ಯಲಾ ಬಾರ್ನಬಾ ಮಾರ್ಕ್ ಮನ್ಹುನ್ ಗೆತ್ಯಾಲ್ಯಾ ಯೊಹಾನಾಲಾ
ACT 15:38 ಆಪ್ಲಿ ಸಂಗ ಹಾಕ್ಟುನ್ ಗಿಹುನ್ ಜಾ಼ವುಯಾ ಮಂತಾನಾ ಪೌಲ್; ಆಮ್ಚಿ ಸಂಗ ಸೇವೆಲಾ ಯಯಾಚೆ ಆಂದಿ ಪಂಪುಲ್ಯಾತ್ ಆಮಾನಾ ಸುಡುನ್ ಗೆಲ್ಯಾಲ್ಯಾಲಾ ಹಾಕ್ಟುನ್ ನಿಹ್ಯಾಚಾ಼ ಶಾರ್ಕ ನವ್ಹ ಮನ್ಹುನ್ ಯವಜ಼್ಲ.
ACT 15:39 ಹ್ಯೆ ಗುಸ್ಟಿತ್ ಖುಬ್ ವಾದ್ ವ್ಹವುನ್ ತೆ ಯಗ್ಳ ಜಾ಼ಲ್ಹ. ಬಾರ್ನಬಾ ಮಾರ್ಕಾಲಾ ಹಾಕ್ಟುನ್ ಗಿಹುನ್ ಸಮಿಂದೊರಾಚೆ ವಾಟನಿ ಕುಪ್ರ ದ್ವೀಪಾತ್ ಗೆಲಾ.
ACT 15:40 ಪೌಲ್ ಸೀಲಾಲಾ ಗಿಹುನ್ ಇಸ್ವಾಸಿಂಚಾಪ್ನಿ ಪ್ರಭುಚಾ ಕ್ರಪಾಚಾ ಹಾತಾತ್ ದಿವುನ್ ತಿತ್ನಿ
ACT 15:41 ತ್ಯೊ ನಿಗುನ್ ಸಿರಿಯಾ ಆನಿ ಕಿಲಿಕ್ಯಾ ಸೀಮತ್ನಿ ಫಿರತ್ ಸಬೆ ಘಟ್ ಕರ್ತೊ.
ACT 16:1 ತ್ಯಾ ನಂತರ್ ತ್ಯೊ ದೆರ್ಬೆಲಾ, ಲುಸ್ತ್ರಾತ್ ಆಲಾ. ಲುಸ್ತ್ರಾತ್ ತಿಮೊತಿ ಮಂತ್ಯಾಲಾ ಯೊಕ್ ಶಿಶಾ ಹುತಾ. ತ್ಯೊ ಕ್ರಿಸ್ತಾವ ಇಸ್ವಾಸ್ ಥೆವ್‌ಲ್ಯಾಲಾ ತ್ಯೊ ಯಕ ಯೆಹುದ್ಯಿ ಬ್ಯಾಯ್ಕಾಮಾನ್ಸಾಚಾ಼ ಲ್ಯೊಕ್ ತಿಬಿ ಇಸ್ವಾಸಿ ಜಾ಼ಲ್ಥಿ. ತ್ಯಚಾ಼ ಬಾ ಗ್ರೀಕ್.
ACT 16:2 ತ್ಯೊ ಲುಸ್ತ್ರಾತ್, ಇಕೊನ್ಯಾತ್ ಹುತ ತ್ಯಾ ಇಸ್ವಾಸಿಂಚಿಪ್ನಿ ಚಾಂಗ್ಲಿ ವಳಕ್ ಗೆತಲ್ಯಾಲಾ.
ACT 16:3 ತ್ಯೊ ಆಪ್ಲಿ ಸಂಗ ಯಯಾ ವ್ಹಯಿ ಮನ್ಹುನ್ ಪೌಲಾನಿ ಮನ್ ಕರುನ್ ತಿತಲ್ಯಾ ಯಹುದ್ಯಾಂಚಿಸ್ಲಾಗುನ್ ತ್ಯಲಾ ಮುಂಜಿ಼ ಕರ್ತೊ, ಕಾ ಮಂಜೆ ತ್ಯಂಚಾ಼ ಬಾ ಗ್ರೀಕ್ ಮನ್ಹುನ್ ಸಗ್‌ಳ್ಯಾನಾ ಠಾವ ಹುತ.
ACT 16:4 ನಂತರ್ ತೇ ಗಾವಾ ಗಾವಾತ್ನಿ ಜಾ಼ತಾನಾ ತಿಥ ಆಸ್‌ಲ್ಯಾಲ್ಯಾ ಇಸ್ವಾಸಿನಾ ಯೆರುಸಲೇಮಿತ್ ಆಸ್‍ಲ್ಯಾಲ ಅಪೊಸ್ತಲ್, ಸಬೆಚಾ ಜಾಂತ್ಯಾಂಚಾನಿ ತಿರ್ಮಾನ್ ಕೆಲ್ಯಾಲಾ ನೆಮ್ ತ್ಯನಾ ಸಾಂಗುನ್ ತೇ ತುಮಿ ಪಾಳಾಯಾ ವ್ಹಯಿಸಾ ಮನ್ಹುನ್ ಸಿಕಿವ್‌ತ್ಯಾತ.
ACT 16:5 ಸಬೆ ಕ್ರಿಸ್ತಾಚಾ ಇಸ್ವಾಸಾತ್ ಘಟ್ ವ್ಹಯಿತ್ ಲೆಕ್ಯಾತ್ ದಿಸುನ್ ದಿಸ್ ವಾಡತ್ ಆಲಿ.
ACT 16:6 ಆಶಾ ಸೀಮತ್ ವಾಕ್ಯಾ ಸಾಂಗು ನಾಹಿ ಮನ್ಹುನ್ ಪವಿತ್ರಾತ್ಮಾನಿ ಥಾಂಬಿವ್ಲ ಮನ್ಹುನ್ ತ್ಯೆ ಪ್ರುಗ್ಯ, ಗಲಾತ್ಯಾ ಸೀಮಾ ವಲ್ಯಾಡುನ್ ಜಾ಼ವುನ್,
ACT 16:7 ಮುಶಾಪ ಜ಼ವಳ್ ಆಲ ತವಾ, ಬಿಥುನ್ಯಾತ್ ಜಾ಼ಯಾ ಯತ್ನ ಕರ್ತ್ಯಾತ. ತಿಥಬಿ ಯೇಸುಚಾ ಆತ್‌ಮ್ಯಾನಿ ತ್ಯನಾ ಜಾ಼ವು ದಿಲ ನಾಹಿತ.
ACT 16:8 ತವಾ ತ್ಯೆ ಮುಶಾವ್ನಿ ತ್ರೊವಾತ್ ಆಲ.
ACT 16:9 ತ್ಯೆ ರಾತಿ ಪೌಲಾಲಾ ಯಾಕ್ ಸಪಾನ್ ಪಡ್ಲ, ಕ್ಯಾ ಮಂಜೆ, ಮಕೆದೊನ್ಯಾ ದೇಶಾತ್ಲಾ ಯೊಕ್ ಮಾನುಸ್ ಉಬಾ ರಾಹುನ್; “ತು ಸಮಿಂದೊರ್ ವಲ್ಯಾಂಡುನ್ ಮಕೆದೊನ್ಯಾತ್ ಯವುನ್ ಆಮಾನಾ ಗಾಹುನ್ ಜಾ಼ಯಾವ್ಹಯಿಸ್ ಮನ್ಹುನ್” ಇನಂತಿ ಕಿಲಿ.
ACT 16:10 ಪೌಲಾಲಾ ತ್ಯ ದರ್ಶನ್ ದಿಸಲ್ಯಾ ನಂತರ್, ತ್ಯೆ ಸೀಮತ್‌ಲ್ಯಾನಾ ಬರಿ ಖಬರ್ ಸಾಂಗಾಯಾ ದೇವಾನಿ ಆಮಾನಾ ಹಾಕಟ್‌ಲ್ಯಾತ ಮನ್ಹುನ್ ಆಮಿ ಖಾತ್ರಿ ಕರುನ್, ತವಾಸ್ ಮಕೆದೊನ್ಯಾತ್ ನಿಗುನ್ ಜಾ಼ಯಾ ಬಳ್ ಕೆಲ.
ACT 16:11 ಆಮಿ ತ್ರೊವಾತ್ನಿ ಸಮಿಂದೊರಾವ್ನಿ ನಿಟ್ ಸಮೊಥ್ರಾಕೆತ್ ಯವುನ್ ದುಸ್ರೆ ದಿಸಿ ನೆಯಾಪೊಲಿತ್ ಗೆಲಾವ್ ತಿಥ್ನಿ ಫಿಲಿಪಿತ್ ಪೊಚ಼್ಲಾವ್
ACT 16:12 ತೀ ಮಕೆದೊನ್ಯಾಚಿ಼ ಮೊಟ್ಟಿ ಪ್ಯಾಟ್ ರೊಮಾಪುರಾತ್ಲ ಯಾಕ್ ಗಾವ್ ಜಾ಼ಲ್ಥ. ಹೇ ಪೆಠತ್ ಆಮಿ ಥೊಡ ದಿಸ್ ಹುತಾವ್.
ACT 16:13 ಯಕಾ ಸಬ್ಬತ್ ದಿಸಾತ್ ನ್ಹಚೆ ಕಡಸ್ ದೇವಾಚ಼ ಮಾಗ್ನ ಕರ್ತ್ಯಾಲಾ ಜಾ಼ಗಾ ಹಾ ಮನ್ಹುನ್ ಸಮ್‍ಜು಼ನ್ ಗಾವಾಚಾ ದಾರಾಚೆ಼ ಬಾಹಿರ್ ಜಾ಼ವುನ್ ತಿಥ ಮಿಳುನ್ ಆಲ್ಯಾಲ್ಯಾ ಬ್ಯಾಯ್ಕಾ ಮಾನ್ಸಾ ಸಂಗ್ನಿ ಬಸುನ್ ಬೊಲಾವ್.
ACT 16:14 ಆಮ್ಚಾ ಬೊಲ್ಯಾ ಐಕ್‍ಲ್ಯಾಲ್ಯಾತ್ ಲುದ್ಯಾ ಮಂಥ್ಯಾಲಿ ಯೆಕ್ ಬ್ಯಾಯ್ಕಾ ಮಾನುಸ್ ಹುತಿ. ತೀ ಜಾ಼ಂಬ್ಳ ಕಪ್ಡ ಇಕ್‌ತ್ಯಾಲಿ ಜಾ಼ಲ್ಥಿ, ಥುವತೈರ ಮಂತ್ಯಾಲ್ಯಾ ಗಾವಾತ್ಲಿ, ದೇವಾಲಾ ವವ್ಯಾಳ್‌ತ್ಯಾಲಿ ಜಾ಼ಲ್ಥಿ. ಪೌಲ್ ಸಾಂಗ್‍ತ್ಯಾಲ್ಯಾ ಬೊಲ್ಯಾವ್ನಿ ಲಕ್ಷಾ ದಿಯಾ ಸಾಟಿ ಪ್ರಭುನಿ ತಿಚ಼ ಮನ್ ಉಗಡ್ಲ.
ACT 16:15 ತಿನಿ, ತಿಚಾ ಗರಾತಲ್ಯಾಂಚಾನಿ ಬಾಪ್ತಿಸ್ಮಾ ಗೆತಲ್ಯಾ ನಂತರ್, ತೀ; “ಪ್ರಭುವ ಇಸ್ವಾಸ್ ಥೆವ್‍ಲ್ಯಾಲಿ ಮನ್ಹುನ್ ತುಮಿ ಮಾಜೆ ಗುಸ್ಟಿತ್ ಖಾತ್ರಿ ಕೆಲಿ ಆಸ್ಲಿತ ಮಾಜಾ ಗರ‍್ಹಾತ್ ಯವುನ್ ರಾಹ್ಯಾ ವ್ಹಯಿಸಾ ಮನ್ಹುನ್” ಆಮಾನಾ ಬಳ್ ಜು಼ರಿ ಕಿಲಿ.
ACT 16:16 ನಂತರ್ ಪ್ರಭು ಮಾಗ್ನ ಕರತ್ಯಾಲ್ಯಾ ತ್ಯಾ ಜಾ಼ಗ್ಯಾವ ಆಮಿ ಜಾ಼ತಾನಾ ಘಾಡ್ಪನ್ ಕರತ್ಯಾಲಿ ಯೆಕ್ ಬ್ಯಾಯ್ಕಾಮಾನುಸ್ ಆಮ್ಚಿಪ ಆಲಿ. ತ್ಯಿ ಭವಿಶಾ ಸಾಂಗಿತಿ ಮನ್ಹುನ್ ತಿಚಾ ನವರ‍್ಯಾಲಾ ಖುಬ್ ಪ್ಯಾಯ್ದಾವ್ಹಯಿ.
ACT 16:17 ಪೌಲಾನಿ, ಆಮಿ ಜಾ಼ತಾನಾ ತೀ ಆಮ್ಚೆ ಮಾಗ್ನಿ ಯವುನ್; “ಹ್ಯೆ ಮಾನುಸ್ ಮಹೊನ್ನತ ದೇವಾಚ಼ ಸೇವಕ್; ತುಮಾನಾ ರಕ್ಷನೆಚಾ ವಾಟಾ ಸಾಂಗ್‌ತ್ಯಾತ” ಮನ್ಹುನ್ ವರ್ಡುನ್ ಸಾಂಗಿತಿ.
ACT 16:18 ಖುಬ್ ದಿಸ್ ತೀ ಆಸಿ ಕರಿ ಮನ್ಹುನ್ ಪೌಲಾಲಾ ಖುಬ್ ಬೆಜಾರ್ ವ್ಹವುನ್ ಮಾಗಾರಾ ಪರ್ತುನ್ ತಿಚೆ ಆತ್ ಆಸ್‌ಲ್ಯಾಲ್ಯಾ ಬುರ್ಶಾ ಆತ್‌ಮ್ಯಾಲಾ ಮನ್ಲಾ; “ತಿಲಾ ಸುಡುನ್ ಜಾ಼ ಮನ್ಹುನ್ ಯೇಸು ಕ್ರಿಸ್ತಾಚಾ ನಾವಾನಿ ತುಲಾ ಆಜ್ಞಾ ಕರ್ತೊ” ಮನ್ಲಾ. ತವಾಸ್ ತ್ಯ ಸುಡುನ್ ಗೆಲ.
ACT 16:19 ತ್ಯಿಚಾ ದನ್ಯಾಂಚಾನಿ ಆಪ್ಲಾ ಫ್ಯಾಯ್ದಾ ಚು಼ಕ್ಲಾ ಮನ್ಹುನ್ ಸಮ್‍ಜು಼ನ್ ಪೌಲಾಲಾ ಆನಿ ಸೀಲಾಲಾ ದರುನ್ ಬಾಜಾ಼ರಾಚಾ ಜಾ಼ಗ್ಯಾತ್ ಅಧಿಕಾರಿಪ ವಡುನ್ ನೆಲ.
ACT 16:20 ತ್ಯನಾ ಅಧಿಕಾರಿಪ ಆನುನ್; “ಹ್ಯೆ ಮಾನುಸ್ ಯೆಹುದಿ ಹೆ ಆಮ್ಚೆ ಪೆಠತ್ ಖುಬ್ ಗೊಂದೊಳ್ ಉಠಿವತ್ಯಾತ;
ACT 16:21 ತೇ ಆಮ್ಚೆ ಪದ್ದತಿಚಾ ನೆಮಾಚೆ ಆಡ್ವ ಸಿಕಿವ್‌ತ್ಯಾತ ಆಮಿ ರೊಮಾತ್ಲ ಆಸ್ಲಿ ಪದ್ದತ್ ಸ್ವಿಕಾರ್ ಕರುನ್ ಗಿಹ್ಯಾ ವ್ಹಯಿತ್ ನಾಹಿ” ಮನ್ಲ.
ACT 16:22 ತವಾ ಲೊಕ ಸಗ್ಳಿ ಮಿಳುನ್, ತ್ಯಂಚೆ ಆಡ್ವಿ ಉಟ್ಲಿತ. ಆನಿ ಅಧಿಕಾರ‍್ಯಾಚಾಂನಿ; ತ್ಯಂಚ಼ ಕಪ್ಡ ಪಾಟುನ್, ಕಾಡುನ್, ಚಡಿನಿ ಮಾರಾಯಾ ವ್ಹಯಿ ಮನ್ಹುನ್ ಪರ್ವಾನ್ಕಿ ದೆತ್ಯಾತ.
ACT 16:23 ತ್ಯನಾ ಖುಬ್ ತಡಾಕ ಮ್ಯಾರ್ಲ್ಯಾ ನಂತರ್ ತುರುಂಗಾತ್ ಗಾಲುನ್, ಹ್ಯನಾ ಶಾರ್ಕ ರಾಕಾಯಾ ವ್ಹಯಿ ಮನ್ಹುನ್ ತುರುಂಗಾಚಾ ಜಾಂತ್ಯಾಲಾ ಆಜ್ಞಾಕಿಲಿ.
ACT 16:24 ಹ್ಯೊ ಆಸ್ಲಿ ಪರ್ವಾನ್ಕಿ ಗಿಹುನ್ ತ್ಯನಾ ತುರುಂಗಾಚಾ ಆತ್‌ಲ್ಯಾ ಸೊಪ್ಯಾತ್ ಗಾಲ್ಹುನ್ ತ್ಯಂಚಾ ಪಾಯಾನಾ ಲಾಕ್ಡಾಂಚಾ ಫಳ್ಯಾಂಚೆ ಮದ್ದಿ ಗಾಲ್ಹುನ್ ಆವ್ಳುನ್ ಬ್ಯಾಂತ್ಯಾತ.
ACT 16:25 ಭರ್ ರ‍್ಯಾಚ಼ ಪೌಲ್ ಆನಿ ಸೀಲ್ ಮಾಗ್ನ ಕರಿತ್ ದೇವಾಲಾ ಸ್ತುತಿ ಗೀತ ಮನ್ಹಿತ; ತುರುಂಗಾತ್ ಆಸ್‌ಲ್ಯಾಲಿ ಸಗ್ಳಿ ಕಾನ್ ದಿವುನ್ ಐಕಿತಿತ.
ACT 16:26 ಆಪ್ಚಿತ್ ಮೊಟ್ಟ ಭುಕಂಪ್ ಜಾ಼ಲ್ಹಾ. ತುರುಂಗಾಚಾ಼ ಪಾಯಾ ಸಗ್ಳ ಹಾಲ್ಲಾ. ತವಾಸ್ ದಾರ ಸಗ್ಳಿ ನಿಗ್ಲಿತ, ಸಗ್‌ಳ್ಯಾಂಚಾ ಪಾಯಾಚಾ ಫಳ್ಯಾ ನಿಕ್ಳುನ್ ಪಡ್‍ಲ್ಯಾ.
ACT 16:27 ಆತ್ಮಹತ್ಯೆ ಮನ್ಹುನ್ ಸಾಂಗ್ತೊ.
ACT 16:28 ಫನ್ ಪೌಲ್ ಮೊಟ್ಯಾನಿ ತ್ಯಲಾ; ತು ಕಾಯ್ ಘಾತ್ ಕರುನ್ ಗಿಹುನಕೊಸ್, ಆಮಿ ಸಗ್ಳಿ ಹಿತ್ತಸ್ ಹಾವ್ ಮನ್ಲಾ.
ACT 16:29 ತವಾ ತ್ಯೊ; ದಿವ್ವಾ ಆನಾಯಾ ವ್ಹಯಿ ಮನ್ಹುನ್ ವರ್ಡುನ್ ಆತ್ ಬಿಹುನ್ ವಾಡತ್ ಪೌಲಾಚೆ಼ ಆನಿ ಸೀಲಾಚೆ಼ ಮೊರ್ಹ ಆಡ್ವಾ ಪಡ್ಲಾ.
ACT 16:30 ಆನಿ ತ್ಯನಾ ಬಾಹಿರ್ ಹಾಕ್ಟುನ್ ಆನುನ್; “ಸ್ವಾಮಿ, ಮೀ ರಕ್ಶನ್ ಗಿಹ್ಯಾ ಕ್ಯಾ ಕರಾಯಾವ್ಹಯಿ? ಮನ್ಹುನ್ ಇಚಾರ್ಲ,
ACT 16:31 ತ್ಯಂಚಾನಿ; ಪ್ರಭು ಜಾ಼ಲ್ಯಾಲ್ಯಾ ಯೇಸುವ ಇಸ್ವಾಸ್ ಥೆವ್, ತವಾ ತು ರಕ್ಷನ್ ಗೆನಾರ್, ಆನಿ ತುಜಾ ಗರಾತ್ಲಿಬಿ ರಕ್ಶನ್ ವ್ಹನಾರ್” ಮನ್ಹುನ್ ಸಾಂಗುನ್,
ACT 16:32 ತ್ಯಲಾಬಿ ತ್ಯಂಚಾ ಗರಾತಲ್ಯಾ ಸಗ್‌ಳ್ಯಾನಾ ದೇವಾಚಾ಼ ಸಂದೇಶ್ ಸಾಂಗ್ಲಾ
ACT 16:33 ತ್ಯಾ ನಂತರ್ ತ್ಯೊ ಭರ್ ರ‍್ಯಾಚಾ಼ ತ್ಯಾಸ್ ಯಳಾಲಾ ತ್ಯನಾ ಹಾಕ್ಟುನ್ ನಿಹುನ್ ತ್ಯಂಚ಼ ಘಾವ್ ದುಹುನ್ ತವಾಸ್ ಆಪ್ನುಬಿ ಆನಿ ಗರ‍್ಹಾತಲ್ಯಾಂಚಾನಿಬಿ ಬಾಪ್ತಿಸ್ಮಾ ಗೆತ್ಲಿ.
ACT 16:34 ನಂತರ್ ತ್ಯನಾ ಆಪ್‌ಲ್ಯಾ ಗರ‍್ಹಾತ್ ಹಾಕ್ಟುನ್ ನಿಹುನ್ ಜೆವಾನ್ದಿಲ. ತ್ಯನಿ ಆಪ್‍ಲ್ಯಾ ಗರಾತಲ್ಯಾಂಚೆ ಸಂಗ ದೇವಾವ ಇಸ್ವಾಸ್ ಥಿವುನ್ ಸಂತೊಶ್ ಜಾ಼ಲಿತ.
ACT 16:35 ಪಾಂಡ್ರಜಾ಼ಲ ತವಾ ರೊಮಾಚಾ ಥೊಡ್ಯಾ ಅಧಿಕಾರಿಂಚಾನಿ; “ತ್ಯಾ ಮಾನ್ಸಾನಾ ಸುಡುನ್ದೆವಾ” ಮನ್ಹುನ್ ಸಿಪಾಯಿಂಚಿಪ ಸಾಂಗುನ್ ಲಾವುನ್ ದಿಲ.
ACT 16:36 ತುರುಂಗಾಚಾ಼ ಜಾಂತ್ಯಾನಿ ಹೀ ಬುಲಿ ಪೌಲಾಲಾ; “ತುಮಾನಾ ಸೊಡಾಯಾ ವ್ಹಯಿ ಮನ್ಹುನ್ ಆಮ್ಚಾ ಅಧಿಕಾರಿಂಚಾನಿ ಸಾಂಗಲ್ಯಾ, ಆತಾ ತುಮಿ ಸಮಾಧಾನಾನಿ ಜಾ಼ವಾ” ಮನ್ಹುನ್ ಸಾಂಗ್ಲ.
ACT 16:37 ತ್ಯಲಾ ಪೌಲ್; “ತೆಂಚಾನಿ ಇಚಾರ್ ಕರಾಚೆ಼ ಆಂದಿ ರೊಮಾಪುರಾಚಾ಼ ಹುಕುಮ್ ಆಸಲ್ಯಾಲ್ಯಾ ಆಮಾನಾ ಸಗ್‌ಳ್ಯಾಂಚೆ ಮೊರ‍್ಹ ಮಾರುನ್ ತುರುಂಗಾತ್ ಗ್ಯಾತ್ಲ; ಆತಾ ಆಮಾನಾ ಗಪ್ ಬಾಹಿರ್ ಲಾವುನ್ ದೆತ್ಯಾತ ಕ್ಯಾ? ತಸ ಕವಾಸ್ ವ್ಹನಾರ್ನಾಹಿ; ತ್ಯಂಚಾನಿಸ್ ಯವುನ್ ಆಮಾನಾ ಬಾಹಿರ್ ನೆಲ್ಹತ ಬರ” ಮನ್ಹುನ್ ಸಾಂಗ್ತೊ.
ACT 16:38 ಸಿಪಾಯಿಂಚಾನಿ ಹ್ಯ ಅಧಿಕಾರಿಂಚಿಪ ಸಾಂಗ್ಲ ತವಾ ರೊಮಾಪುರಾಚಾ಼ ಹುಕುಮ್ ಆಸಲ್ಯಾಲ ಮನ್ಹುನ್ ಐಕ್ಲ ತವಾ ತೇ ಬಿಹ್ಯಾಲ.
ACT 16:39 ಆನಿ ಪೌಲ್ ಸೀಲಾಚಿಂಪ ಜಾ಼ವುನ್ ಮಾಯೆನಿ ಬುಲುನ್ ತ್ಯನಾ ಬಾಹಿರ್ ಹಾಕ್ಟುನ್ ಆನುನ್; ತುಮಿ ಗಾವ್ ಸುಡುನ್ ಜಾ಼ಯಾವ್ಹಯಿಸಾ ಮನ್ಹುನ್ ಇನಂತಿ ಕರತ್ಯಾತ.
ACT 16:40 ತವಾ ತ್ಯೆ ತುರುಂಗಾತ್ನಿ ನಿಗುನ್ ಲುದ್ಯಳಾಚಾ ಗರ‍್ಹಾತ್ ಯವುನ್ ಇಸ್ವಾಸಿನಾ ಬಗುನ್ ತ್ಯನಾ ಧೀರ್ ದಿವುನ್ ತಿಥ್ನಿ ನಿಗುನ್ ಗೆಲ.
ACT 17:1 ಪೌಲ್ ಆನಿ ಸೀಲಾ ಮೊರ್ಹ ಜಾ಼ಯಿತ್ ಅಂಫಿಪೊಲಿ ಆನಿ ಅಪೊಲೊನ್ಯಾ ಮಂತ್ಯಾಲ್ಯಾ ಪೆಠಾ ವಲ್ಯಾಂಡುನ್ ಥೆಸಲೊನಿಕಾತ್ ಆಲ. ತಿಥ ಯೆಹುದ್ಯಾಂಚಾ಼ ಯೊಕ್ ಸಭಾಸ್ಥಾನ್ ಹುತಾ.
ACT 17:2 ಪೌಲ್ ಆಪ್ಲೆ ಪದ್ಧತಿಚೆ಼ಗತ್ ತಿತಲ್ಯಾ ಲೊಕಾಂಚಿಪ ಜಾ಼ವುನ್ ತೀನ್ ಸಬ್ಬತ್ ದಿಸಾತ್ ದೇವಾಚಾ ವಾಕ್ಯಾಂಚಾನಿ ತ್ಯಂಚಿ ಸಂಗ ಚರ್ಚಾ ಕರುನ್,
ACT 17:3 ಪಾಯ್ಜೆತ್ಯಾ ವಾಕ್ಯಾಚಾ಼ ಆರ್ಥ ಉಗಡುನ್ ಸಾಂಗಿತ್; ಕ್ರಿಸ್ತ ತರಾಸ್ ಖಾವುನ್ ಮರುನ್ ಉಟುನ್ ಯಯಾಚಿ ಗರಜ಼್ ಹಾ ಮನ್ಹುನ್ ಮೀ ತುಮಾನಾ ಸಾಂಗತ್ಯಾಲಾ ಯೇಸುಸ್ ತ್ಯೊ ಕ್ರಿಸ್ತ ಮನ್ಹುನ್ ” ಮನ್ಹುನ್ ಖರ ಕೆಲ.
ACT 17:4 ತ್ಯಂಚಾತ್ ಥೊಡಜಾ಼ನ್ ದೇವಾಚ಼ ಬಗತ್ ಜಾ಼ಲ್ಯಾಲ್ಯಾ ಗ್ರೀಕಾಂಚಾ಼ ಮೊಟಾ ಹಿಂಡ್ ಆನಿ ಫುಡಾರಿ ಬ್ಯಾಯ್ಕಾಮಾನ್ಸಾತ್ನಿ ಖುಬ್ ಜ಼ನಿ ಒಪ್ಪುನ್ ಪೌಲ ಆನಿ ಸೀಲಾಲಾ ಮಿಳಾಲಿತ.
ACT 17:5 ಯೆಹುದ್ಯಾಂಚಾನಿ ಖೊಟಫನ್ ಕರುನ್ ಪೆಠತ್ ಉದುಗ್ಡಿ ಫಿರತ್ಯಾಲ್ಯಾ ಥೊಡ್ಯಾನಾ ಹಾಕ್ಟುನ್ ಯವುನ್ ಹಿಂಡ್ ಕರುನ್ ಗಾವಾತ್ ಗೊಂದೊಳ್ ಕರುನ್ ಪೌಲಾಲಾ ಆನಿ ಸೀಲಾಲಾ ಪೆಠಚೆ ಸಭೆಚೆ ಮೊರ‍್ಹ ಆನಾಯಾವ್ಹಯಿ ಮನ್ಹುನ್ ತ್ಯನಾ ಸುದಿತ ಯಾಸೊನಾಚ಼ ಘರ್ ಯಡ್ಲ.
ACT 17:6 ತ್ಯೆ ಗಾವ್ಲ ನಾಹಿತ ಮನ್ಹುನ್ ತೀ ಲೊಕ ಯಾಸೊನಾಲಾ ಆನಿ ದಿಸರ‍್ಯಾ ಬಾವ್ಹಾನಾ ಗಾವಾಚಾ ಅಧಿಕಾರಿಂಚಿಪ ವಡುನ್ ನಿಹುನ್; “ದುನ್ಯಾ ಉಲ್ಟಿ ಪಲ್ಟಿ ಕೆಲ್ಯಾಲ ತೇ ಮಾನುಸ್ ಹೀತಬಿ ಆಲ್ಯಾತ.
ACT 17:7 ಯಾಸೊನಾನಿ ತ್ಯನಾ ಗೆತ್ಲ ಮನ್ಹುನ್, ತ್ಯೆ ಸಗ್ಳ ಯೇಸು ಮಂತ್ಯಾಲಾ ಆನಿ ಯೊಕ್ ರಾಜಾ಼ ಹಾ ಮನ್ಹುನ್ ಸಾಂಗುನ್ ಚಕ್ರವರ್ತಿಚಾ ಆಜ್ಞಾನಾ ಆಡ್ವ ಚಾ಼ಲ್ಯಾತ” ವರಡತ್ ಮನ್ಲ.
ACT 17:8 ಪೆಠತ್ಲ ಆನಿ ತಿತ್ಲ ಅಧಿಕಾರಿ ಹ್ಯಾ ಬೊಲ್ಯಾ ಐಕುನ್ ಗೊಂದೊಳ್ ವ್ಹವುನ್
ACT 17:9 ಯಾಸೊನಾನಿ ಆಂದಿಂಚಾಪ್ನಿ ಜಾ಼ಮಿನ್ ಗಿಹುನ್ ನಂತರ್ ತ್ಯನಾ ಸುಡುನ್ ದಿಲ.
ACT 17:10 ತ್ಯಾ ಬಾವ್ಹಾಂಚಾನಿ ರ‍್ಯಾಚ಼ ಪೌಲಾಲಾ ಆನಿ ಸೀಲಾಲಾ ಬೆರೊಯಾತ್ ಲಾವುನ್ ದಿಲ. ತ್ಯೆ ತಿಥ ಮಿಳುನ್ ಯೆಹುದ್ಯಾಂಚಾ ಸಭಾಸ್ಥಾನಾತ್ ಗೆಲ.
ACT 17:11 ತ್ಯೆ ಸಭೆತ್ಲಿ ದೇವಾಚ಼ ವಾಕ್ಯಾ ಚಾ಼ಂಗಲ್ಯಾ ಮನಾನಿ ಗಿಹುನ್ ಹ್ಯಂಚಾನಿ ಸಾಂಗ್‌ಲ್ಯಾಲ್ಯಾ ಬೊಲ್ಯಾ ವ್ಹಯ್ ಕ್ಯಾ ನವ್ಹ ಮನ್ಹುನ್ ಬಗಾಯಾ ಪರ್ತೆಕ್ ದಿಸಿ ಶಾಸ್ತಾರಾಚಾ ಪುತಿಕಾತ್ ಸುದಿತಿತ ಮನ್ಹುನ್ ತೀ ಥೆಸಲೊನಿಕಾತ್‌ಲ್ಯಾಂಚಿವ್ನಿ ಚಾ಼ಂಗಲ್ಯಾ ಗುನಾಚಿ ಜಾ಼ಲ್ತಿತ.
ACT 17:12 ಮನ್ಹುನ್ ತ್ಯಂಚಾತ್ ಬುರಶಾ ಗ್ರೀಕ್ ಬ್ಯಾಯ್ಕಾಂಚಾನಿ, ಗಡ್ಯಾಂಚಾನಿ ಇಸ್ವಾಸ್ ಥೆವ್ಲಾ.
ACT 17:13 ಫನ್ ಪೌಲ್ ಬೆರೊಯಾತ್ ದೇವಾಚ಼ ವಾಕ್ಯಾ ಸಾಂಗತ್ಯೊ ಮನ್ಹುನ್ ಬಾತ್ನಿ ಥೆಸಲೊನಿಕಾತ್‌ಲ್ಯಾನಾ ಯೆಹುದ್ಯಾನಾ ಸಮಾಜ್ಲಿ ಮನ್ಹುನ್ ತೇ ತಿಥಬಿ ಯವುನ್ ಲೊಕಾಂಚಾ ಹಿಂಡಾಲಾ ಉಮೇದ್ ದಿವುನ್ ಪಗಾಳ್ಳ.
ACT 17:14 ತವಾಸ್ ಇಸ್ವಾಸಿ ಪೌಲಾಲಾ ಸಮಿಂದೊರಾಪ ಜಾ಼ಯಾ ಲಾವುನ್ದಿಲಾ. ಫನ್ ಸೀಲ್, ಆನಿ ತಿಮೊಥೆ ತಿಥಸ್ ಥಾಂಬ್ಲ.
ACT 17:15 ಪೌಲಾಲಾ ಲಾವುನ್ ದಿಲ್ಯಾಲಾ ತ್ಯಲಾ ಅಥೇನೆಯಾ ಪರತ್ ಹಾಕ್ಟುನ್ ಗಿಹುನ್ ಗೇಲ, ಸೀಲಾಲಾ, ತಿಮೊಥೆಲಾ ಭೇಟ್ ಜಾ಼ಲ್ಯಾ ಬರ್ಬ ಆಪ್ಲಿಪ ಯಯಾವ್ಹಯಿ ಮನ್ಹುನ್ ಪರ್ವಾನ್ಕಿ ಪೌಲಾಪ್ನಿ ಗಿಹುನ್ ನಿಗುನ್ ಆಲ್ಲ.
ACT 17:16 ಪೌಲ್ ತ್ಯಂಚಿಸಾಟಿ ಅಥೇನೆಯ ಪೆಠತ್ ರ‍್ಯಾಕ್ತಾನಾ ತ್ಯೆ ಪೆಠತ್ ಸಗ್ಳಿಕ್ಡ ಪಾಶಾನ ಬಗುನ್ ತ್ಯಂಚ಼ ಆತ್ಮ ಖವಾಳ.
ACT 17:17 ಮನ್ಹುನ್ ತ್ಯೊ ಸಭಾಸ್ಥಾನಾತ್ ಯೆಹುದಿ ಆನಿ ದೇವಾಚ಼ ಬ್ಯಾ ಆಸ್‍ಲ್ಯಾಲ ಗ್ರೀಕ್ ಪರ್ತೆಕ್ ದಿಸಿ ಪೆಠತ್ ದಿಸರ‍್ಯಾಂಚೆ ಸಂಗ ಚರ್ಚಾ ಕರ್ತೊ.
ACT 17:18 ತ್ಯವ್ಡಸ್ ನವ್ಹ ಎಪಿಕುರಿಯಾನಾ, ಸ್ತೊಯಿಕ್ ಮಂತ್ಯಾಲ ಸಗ್‌ಳ್ಯಾಚಾ಼ ಇಚಾರ್ ಆಸ್‌ಲ್ಯಾಲ ಥೊಡ ತ್ಯಂಚಿ ಸಂಗ ಚರ್ಚಾ ಕರ್ತ್ಯಾತ. ತ್ಯಾತ್ಲ ಥೊಡಜಾ಼ನ್; “ಹ್ಯೊ ಬೊಲ್ಕೊರ್ ಕ್ಯಾ ಸಾಂಗಾಯಾವ್ಹಯಿ ಮಂತ್ಯೊ? ಮಂತ್ಯಾತ. ತ್ಯೊ ಯೇಸುಚೆ಼ ಗುಸ್ಟಿಚ಼ ಆನಿ ಮೆಲ್ಯಾಲ ಉಟುನ್ ಯನಾರ್ ಮಂತ್ಯಾಲೆ ಗುಸ್ಟಿಚ಼ ಸಾಂಗ್ತೊ ಮನ್ಹುನ್; “ಹ್ಯೊ ದುಸ್‌ರ‍್ಯಾ ದೇಶಾತ್‌ಲ್ಯಾ ದೇವಾನಾ ಸಾಂಗ್ನಾರಾ ಆಸಾ ದಿಸ್ತೊ ಮನ್ಹುನ್” ದುಸ್‌ರ‍್ಯಾ ಥೊಡ್ಯಾಂಚಾನಿ ಸಾಂಗ್ಲ.
ACT 17:19 ತ್ಯಂಚಾನಿ ತ್ಯಲಾ ದರುನ್ ಅರಿಯೊಪಾತ್ ಹಾಕ್ಟುನ್ ನಿಹುನ್; “ತು ಸಾಂಗ್‌ತ್ಯಾಲ ಹ್ಯ ನವ ಶಿಕಿವ್ನ ಆಮಿ ಸಮಜು಼ನ್ ಗಿಹ್ಯಾ ವ್ಹಯಿಲ್ ಕ್ಯಾ?
ACT 17:20 ಠಾವ್ಯಾ ನಸಲ್ಯಾಲ್ಯಾ ಗುಸ್ಟಿ ಆಮಾನಾ ಸಾಂಗ್‌ತ್ಯೊಸ್ ನವ್ಹ; ಮನ್ಹುನ್ ತ್ಯ ಕ್ಯಾ ಮನ್ಯಾಚ಼ ಸಮಜಾ಼ಯಾ ವ್ಹಯಿ ಮನ್ಹುನ್ ಆಮಾನಾ ಮನ್ ಹಾ” ಮನ್ಲ.
ACT 17:21 ಅಥೇನಾತ್ಲಿ ತಿಥ ಆಸ್‌ಲ್ಯಾಲ್ಯಾ ದುಸರ‍್ಯಾನಾ ನವ್ಯಾ ನವ್ಯಾ ಗುಸ್ಟಿ ಸಾಂಗ್‌ತ್ಯಾತ, ತ್ಯಾ ಐಕಾಚಾ ಸುಡುನ್, ದುಸ್‌ರ‍್ಯಾ ಕಶಾಲಾಸ್ ಯೊಳ್ ದಿಯಿತ್ ನವ್ಥ.
ACT 17:22 ಪೌಲ್ ಅರಿಯೊಪಾಚೆ ನ್ಯಾಯ ಸಭಾಚೆ ಮೊರ‍್ಹ ಉಬಾರಾಹುನ್ ಸಾಂಗ್‌ಲ್ಯಾಲ ಕ್ಯಾ ಮಂಜೆ; “ಅಥೇನಿಯಾ ಲೊಕಾನು, ತುಮಿ ಸಗ್‌ಳ್ಯಾತ್ ಖುಬ್ ದೇವಾಚಿ ಬಕ್ತಿ ಕರ್ತ್ಯಾಲ ಮನ್ಹುನ್ ಮನಾ ದಿಸತ್ಯಾತ.
ACT 17:23 ಮೀ ತುಮ್ಚೆ ಪೆಠತ್ ಪಿರತ್ ತುಮಿ ಪುಜ಼ತ್ಯಾಲ್ಯಾ ದೇವಾಚಿ ಪಾಶಾನ ಚಾ಼ಂಗ್ಲಿ ಬಗ್‌ತ್ಯಾಲಾ ಆಸ್ಥಾನಾ ಜ಼ನಾವಾರ್ ಮ್ಯಾರ್ತ್ಯಾಲಾ ವೆದಿಚಾ಼ ಜಾ಼ಗಾ ಮಾಜೆ ನದ್ರಲಾ ಪಡ್ಲಾ; ತ್ಯಚಿವ ‘ಸಮಜ಼ತ್ನಸ್‌ಲ್ಯಾಲ್ಯಾ ದೇವಾಲಾ’ ಮನ್ಹುನ್ ಲಿವ್ಲಹುತ್ತ; ಮನ್ಹುನ್ ತುಮಿ ಕಚ಼ಸ್ ಸಮಜಾ಼ಚೆ ಆಂದಿ ಪುಜಾ ಕರ್ತಾಸಾ ತ್ಯಸ್ ತುಮಾನಾ ಸಾಂಗ್ತೊ, ಐಕಾ ಮನ್ಲಾ.
ACT 17:24 “ದುನ್ಯಾ ತ್ಯಾತ್ ಆಸ್‌ಲ್ಯಾಲ ಸಗ್ಳ, ಉತ್ಪನ್ ಕೆಲ್ಯಾಲಾ ದೇವ್ ಆಭಾಳ್ ದರ್ತಿಚಾ಼ ಪ್ರಭು ಜಾ಼ಲ್ಯಾ ಮನ್ಹುನ್ ತ್ಯೊ ಹಾತಾನಿ ಭ್ಯಾಂದ್‌ಲ್ಯಾಲ್ಯಾ ಗರ‍್ಹಾತ್ ರಾನ್ಹಾರಾ ನವ್ಹ;
ACT 17:25 ಆಪ್ನುಸ್ ಸಗ್‌ಳ್ಯಾನಾ ಜೀವ್ ವಾರ ಆನಿ ಪಾಯ್ಜೆತ್ಯ ಸಗ್ಳ ದೆನಾರಾ ವ್ಹವುನ್ ಥೊಡ ಆಸ್‌ಲ್ಯಾಲ ವ್ಹವುನ್ ಮಾನ್ಸಾಂಚಿಪ್ನಿ ಕಾಮ್ ಕರುನ್ ಗೆನಾರಾ ನವ್ಹ.
ACT 17:26 ದೇವ್ ಯಕಾ ಮಾನ್ಸಾಪ್ನಿ ಸಗ್ಳಿ ಮಾನ್ಸ ಉತ್ಪನ್ ಕರುನ್, ತೀ ರಾಹ್ಯಾ ವ್ಹಯಿತ ತೇ ದಿಸ್ ಆನಿ ತ್ಯನಾ ಗರ‍್ಹ ದರ್ತಿವ ಸಗ್ಳಿಕ್ಡ ತ್ಯನಾ ಥಿವುನ್,
ACT 17:27 ಎಕ ಯಳಿ ತೀ ಮಾಗ್ನಿತರಿ ಆಪ್‌ಲ್ಯಾಲಾ ಬಕ್ತಿಲ ಮನ್ಹುನ್ ಆಪ್‌ಲ್ಯಾಲಾ ಶೊದ್ನಾರಿ ಕರ್ತೊ. ತ್ಯೊ ಆಮ್ಚಾತ್ ಯಕಾಲಾಬಿ ದುರ್ ಜಾ಼ಲ್ಹಾ ನಾಹಿ.
ACT 17:28 ಕಾ ಮಂಜೆ ತ್ಯಚಿಪಸ್ ಆಮಿ ಜೀವ್ನಾ ಕರ್ತಾವ್, ಚಾ಼ಲ್ತಾವ್ ಆನಿ ರಾಥಾವ್. ತುಮ್ಚಾ ಥೊಡ್ಯಾ ಕವಿಂಚಾನಿ, ‘ಆಮಿ ತ್ಯಚೆ ಪಿಳ್ಗಿತ್ಲ’ ಮನ್ಹುನ್ ಸಾಂಗ್‍ಲ್ಯಾ.
ACT 17:29 “ಆಮಿ ದೇವಾಚಿ ಪಿಳ್ಗಿತ್ಲಿ ಜಾ಼ಲ್ಯಾ ನಂತರ್ ದೇವ್ ಮಾನ್ಸಾಚಾ ಗಿನ್ಯಾನಾನಿ ಆನಿ ಯವಜ಼ನಾನಿ ಬನಿವಲ್ಯಾಲ, ಸೊನ, ಚಾ಼ಂದಿ ಆನಿ ದೊಂಡ್ಯಾಂಚಿಗತ್ ಮನ್ಹುನ್ ಆಮಿ ಸಮಜು಼ನ್ ಗಿಹುನಾಹಿ.
ACT 17:30 ತ್ಯೆ ಖುಳ್ಯಾಪನಾಚ಼ ದಿಸ್ ದೇವಾನಿ ಲೆಖ್ಯಾತ್ ಗೆತ್ಲ ನಾಹಿತ; ಆತಾತರಿ ತ್ಯೊ ಚಾರಿ ದಿಕಾವಲ್ಯಾ ಪಶ್ಚಾತಾಪಾನಿ ಆಪ್ಲಿಕ್ಡ ಪರ್ತಾಲಾವ್ಹಯಿ ಮನ್ಹುನ್ ಪರ್ವಾನ್ಕಿ ದೆತ್ಯೊ.
ACT 17:31 ಕಾ ಮಂಜೆ, ತ್ಯೊ ತೀರ್ಮಾನ್ ಕೆಲ್ಯಾಲ್ಯಾ ಗಡ್ಯಾಚಾ ಹಾತಾನಿ ನೀತಿಚೆ಼ಗತ್ ದರ್ತಿಚಾ಼ ನ್ಯಾಯಿ ನಿವ್ಡಾಯಾ ಯೊಕ್ ದಿಸ್ ಠಾವಾ ಕೆಲ್ಯಾ. ತ್ಯಲಾ ಮೆಲ್ಯಾಲ್ಯಾಂಚಾತ್ನಿ ಉಟಿವಲ್ಯಾ ಮನ್ಹುನ್ ಹ್ಯಚಿವ ಇಸ್ವಾಸ್ ಥೆವಾಯಾ ಸಗ್‌ಳ್ಯಾನಾ ವಳಕ್ ದಿಲೆ” ಮನ್ಲಾ.
ACT 17:32 ಮೆಲ್ಯಾಲ ವರ್ ಉಠುನ್ ಯನಾರಿ ಗ್ಯೊಶ್ಟ ಐಕ್ಲಿತವಾ ಥೊಡ್ಯಾಂಚಾನಿ ಪೌಲಾಚಿ ಟಿಂಗಲ್ನಾ ಕೆಲಿ, ದುಸರಿ ಥುಡಿಜ಼ನ; “ತು ಹ್ಯೆ ಗುಸ್ಟಿತ್ ಸಾಂಗ್‌ತ್ಯಾಲ ಆಮಿ ಆನಿ ಯಂಗ್ದಾ ಐಕ್ತಾವ್” ಮನ್ಲಿತ.
ACT 17:33 ಆಸ ಆಸ್ತಾನಾ ಪೌಲ್ ತ್ಯಂಚೆ ಮದ್ನಿ ನಿಗುನ್ ಗೆಲಾ.
ACT 17:34 ಥುಡಿಜ಼ನ ತ್ಯಚಿಸಂಗ ಜಾ಼ವುನ್ ಇಸ್ವಾಸ್ ಥೆವ್ಲಾ; ಇಸ್ವಾಸ್ ಥೆವ್‌ಲ್ಯಾಲ್ಯಾತ್ ಅರಿಯೊಪಾಗಾಚೆ ಸಬೆಚಾ಼ ದಿಯೊನುಶಾ, ದಾಮರಿ ಮಂತ್ಯಾಲಿ ಆನಿ ಥುಡಿಜ಼ನ ಹುತಿತ.
ACT 18:1 ಹ್ಯ ಜಾ಼ಲ್ಯಾ ನಂತರ್ ಪೌಲ್ ಅಥೇನೆಯಾ ಸುಡುನ್ ಕೊರಿಂಥಾತ್ ಗೇಲಾ.
ACT 18:2 ಪೊಂತ್ಯಾತ್ ಜ಼ಲಾಮಲ್ಯಾಲಾ ಅಕ್ವಿನ್ ಮಂತ್ಯಾಲ್ಯಾ ಯಕಾ ಯೆಹುದಿಲಾ ತಿಥ ಬಗ್ಲಾ. ಯೆಹುದ್ಯಿ ಸಗ್ಳ ರೊಮಾಪುರ್ ಸುಡುನ್ ಜಾ಼ಯಾವ್ಹಯಿ ಮನ್ಹುನ್ ಕ್ಲೌದಿಚಾ ಚಕ್ರವರ್ತಿನಿ ಹುಕುಮ್ ಕೆಲಾ ಮನ್ಹುನ್ ಅಕ್ವಿನ್ ತ್ಯಚಿ ದನ್ಗರ್ ಪ್ರಿಸ್ಕಿಲ್ ಥೊಡ್ಯಾ ದಿಸಾಚೆ಼ ಆಂದಿಸ್ ಇತಾಲ್ಯಾತ್ನಿ ತಿಥ ಆಲ್ತಿತ ಪೌಲ್ ತ್ಯನಾ ಬಗಾಯಾ ಗೆಲಾ,
ACT 18:3 ಕಾ ಮಂಜೆ ತಿಬಿ ತ್ಯಚಿಗತ್ ಕಾಮ್ ಕರ್ತ್ಯಾಲಿ ಜಾ಼ಲ್ತಿತ; ಗುಢಾರ ಕರಾಚ಼ ತ್ಯಂಚ಼ ಕಾಮ್ ಜಾ಼ಲ್ತ.
ACT 18:4 ತ್ಯೊ ಪರತೆಕ್ ಸಬ್ಬತ್ ದಿಸಾತ್ ಸಬಾಸ್ಥಾನಾತ್ ಲೊಕಾಂಚಿಸಂಗ ಚರ್ಚಾ ಕರುನ್ ಯೆಹುದ್ಯಾನಾ ಗ್ರೀಕಾನಾ ಯೆಕ್ ಕರಿ.
ACT 18:5 ಸೀಲಾ ಆನಿ ತಿಮೊಥೆ ಮಕೆದೊನ್ಯಾತ್ನಿ ಆಲ ತವಾ ಪೌಲ್ ದೇವಾಚ಼ ವಾಕ್ಯಾ ಸಿಕ್ವಿತ್ ಯೇಸುಸ್ ಕ್ರಿಸ್ತ ಮನ್ಹುನ್ ಯೆಹುದ್ಯಾನಾ ಸಾಕ್ಷಿ ದೆತೊ.
ACT 18:6 ಫನ್ ತ್ಯಂಚಾನಿ ತ್ಯಚಾ಼ ಇರೊದ್ಕೆಲಾ, ಆನಿ ನಿಂದಾ ಕಿಲಿ ಮನ್ಹುನ್ ತ್ಯೊ ಆಪ್ಲ ಕಪ್ಡ ಜಾ಼ಢುನ್; “ತುಮಿ ಹಾಳ್ ವ್ಹಯಾ ತುಮಿಸ್ ಕಾರನ್ ಮಿ ಜವಾಬ್ದಾರ್ ನಾಹಿ. ಮೀ ಆಚಾನ್ ಯೆಹುದಿ ನಸ್‍ಲ್ಯಾಲ್ಯಾ ಲೊಕಾಂಚಿಪ ಜಾ಼ತೊ” ಮನ್ಹುನ್ ತ್ಯನಾ ಸಾಂಗುನ್,
ACT 18:7 ತ್ಯೊ ಜಾ಼ಗಾ ಸುಡುನ್ ದೇವಾಲಾ ಬಿಥ್ಯಾಲ್ಯಾ ತೀತ್ ಯುಸ್ತ ಮಂಥ್ಯಾಲ್ಯಾಚಾ ಗರ‍್ಹಾತ್ ಗೆಲಾ. ತ್ಯೊ ದೆವಾಲಾ ವವ್ಯಾಳತ್ಯಾಲಾ ಜಾ಼ಲ್ತಾ ತ್ಯಚ಼ ಘರ್ ಸಭಾಸ್ಥಾನಾಪ ಹುತ.
ACT 18:8 ಸಭಾಸ್ಥಾನಾಚಾ಼ ಫುಡಾರಿ ಜಾ಼ಲ್ಯಾಲ್ಯಾ ಕ್ರಿಸ್ತಾನಿ ಆಪ್‍ಲ್ಯಾ ಗರ‍್ಹಾತಲ್ಯಾಂಚೆ ಸಂಗ ಪ್ರಭುವ ಇಸ್ವಾಸ್ ಥೆವ್ಲಾ. ಆನಿ ಕೊರಿಂಥಾತ್ಲಿ ಖುಬ್ ಜ಼ನಾಂಚಾನಿ ಪೌಲಾಚ಼ ಶಿಕ್ಷೆನ್ ಐಕುನ್ ಇಸ್ವಾಸ್ ಥಿವುನ್ ಬಾಪ್ತಿಸ್ಮಾ ಗೆತ್ಯಾತ.
ACT 18:9 ಪ್ರಭುನಿ ರ‍್ಯಾಚ಼ ಪೌಲಾಲಾ ದರ್ಶಾನ್ ದಿವುನ್; “ತು ಬಿಹುನಕೊ; ಫನ್ ಗಪ್ ರಾಯಾಚೆ಼ ಆಂದಿ ಬರಿ ಖಬರ್ ಸಾಂಗಿತುಸ್ ರ‍್ಹಾ,
ACT 18:10 ಕಾ ಮಂಜೆ ಮೀಸ್ ತುಮ್ಚಿ ಸಂಗ ಹಾ; ಕೊನ್ ತುಲಾ ಬುರ್ಸ ಕರಿತ್ನಾಹಿ; ಹ್ಯೆ ಪೆಠತ್ ಮಾಜಿ ಖುಬ್ ಲೊಕ ಹಾತ” ಮನ್ಹುನ್ ಸಾಂಗತೊ.
ACT 18:11 ತ್ಯೊ ದಿಡ್ ವರಿಸ್ ತಿಥ ರಾಹುನ್ ತ್ಯಾ ಲೊಕಾನಾ ದೇವಾಚಾ ವಾಕ್ಯಾ ಶಿಕ್ವಿತಾ.
ACT 18:12 ಗಲ್ಲಿಯೊನ್ ಅಖಾಯಾಚಾ಼ ಅಧಿಪತಿಹುತಾ ತವಾ ಯೆಹುದ್ಯಿ ಎಕ್‍ವ್ಹವುನ್ ಪೌಲಾಲಾ ದರ‍್ಹುನ್ ನ್ಯಾಯಾಸನಾಚೆ಼ ಮೊರ‍್ಹ ಆನುನ್;
ACT 18:13 “ಹ್ಯೊ ಮಾನುಸ್ ಆಮ್ಚಾ ಧರ್ಮಶಾಸ್ತಾರಾಚೆ ಆಡ್ವಾ ದೆವಾಲಾ ವವ್ಯಾಳಾಲಾ ಲೊಕಾಂಚ಼ ಮನ್ ವಳವಾಯಾ ಖಟಪಟ್ ಕರ್ತ್ಯೊ.
ACT 18:14 ಪೌಲ್ ಬೊಲಾಯಾ ವ್ಹಯಿ ಮನ್ಹಿತಾ ಯವಡ್ಯಾತ್ ಗಲ್ಲಿಯೊನ್, ಯೆಕ್ ಯಳಿ ಹಿ ಮುಟಿ ಚು಼ಕ್ ನಾಹಿತ ಮೊಟಾ ಗುನ್ಹಾ ಜಾ಼ಲ್ಯಾವ ಮಿ ಹೆ ಜವಾಬ್ದಾರಿಚಾ಼ ವ್ಹವುನ್ ಐಕಾಯಾ ವ್ಹಯಿತ.
ACT 18:15 ತುಮಿ ಕರ್ತ್ಯಾಲ ವಾದ್, ತುಮ್ಚಾ ಬೊಲ್ಯಾ ಆನಿ ನಾವ ತುಮ್ಚಾ ಸ್ವತಾಚಾ ಧರ್ಮಶಾಸ್ತಾರಾಲಾ ಸಂಬಂದ್ ಆಸಲ್ಯಾಲ ಹ್ಯ ತುಮ್ಚಿ ಸಾಟಿಸ್ ತುಮಿ ಶಾರ್ಕ ಕರಾಯಾ ವ್ಹಯಿಸಾ ಆಸಲ್ಯಾ ಗುಸ್ಟಿನಾ ಮೀ ನ್ಯಾಯಿ ತಿರ್ಮಾನ್ ಕರಿತ್ನಾಹಿ.
ACT 18:16 ಮನ್ಹುನ್ ತ್ಯನಿ ತ್ಯನಾ ನ್ಯಾಯಾಸನಾಚಾ ಜಾ಼ಗ್ಯಾತ್ನಿ ಬಾಹಿರ್ ಗ್ಯಾತ್ಲ.
ACT 18:17 ತವಾ ಲೊಕ ಸಗ್ಳಿ ಸಭಾಸ್ಥಾನಾಚಾ಼ ಫುಡಾರಿ ಜಾ಼ಲ್ಯಾಲ್ಯಾ ಸೊಸ್ಥೆನಾಲಾ ದರುನ್ ಕೊರ್ಟಾಚೆ಼ ಮೊರ‍್ಹಸ್ ಮ್ಯಾರ್ತ್ಯಾತ. ಗಲ್ಲಿಯೊನಾನಿ ತ್ಯಾತ್‍ಲ್ಯಾ ಯಕಾವಬಿ ಧ್ಯಾನ್ ದಿಲನಾಹಿ.
ACT 18:18 ಪೌಲ್ ಥೊಡ ದಿಸ್ ತಿಥ ರಾಯಲ್ಯಾ ನಂತರ್ ಶಪತ್ ಕಿಲ್ತಿ ಮನ್ಹುನ್ ಕೆಂಖ್ರೆಯಾಚೆ ಪೆಠತ್ ಕಾಪ್ನಿ ಕರುನ್ ವ್ಹಡಿತ್ ಚ಼ಡುನ್ ಸಿರಿಯಾತ್ ನಿಗಾಲಾ. ಪ್ರಿಸ್ಕಿಲ್ ಆನಿ ಅಕ್ವಿಲ್ ತ್ಯಚಿ ಸಂಗ ನಿಗಾಲಿತ.
ACT 18:19 ಎಫೆಸಾತ್ ಆಲಿತ ತವಾ ತ್ಯನಾ ತಿಥಸ್ ಸುಡುನ್, ಆಪ್ನು ಸಭಾಸ್ಥಾನಾತ್ ಜಾ಼ವುನ್ ಯೆಹುದ್ಯಾಂಚೆ಼ ಸಂಗ ಚರ್ಚಾ ಕರ್ತೊ.
ACT 18:20 ಲೊಕಾಂಚಾನಿ ತ್ಯಲಾ ಆನಿ ಥೊಡ ದಿಸ್ ತಿತಸ್ ರಾಹ್ಯಾವ್ಹಯಿ ಮನ್ಹುನ್ ಸಾಂಗ್ಲ, ಖರ ತ್ಯೊ ಹು ಮನ್ಲಾ ನಾಹಿ,
ACT 18:21 ಹ್ಯಚೆ ಬದಲಿಸ್ ದೇವಾಚ಼ ಮನ್ ಆಸ್ಲತ ಪರತ್ ತುಮ್ಚಿಪ ಯತೊ” ಮನ್ಹುನ್ ಸಾಂಗುನ್. ನಂತರ್ ಎಫೆಸಾತ್ನಿ ವ್ಹಡಿತ್ ಚ಼ಡುನ್ ಸಮಿಂದೊರಾವ್ನಿ ನಿಗಾಲಾ,
ACT 18:22 ತ್ಯೊ ಕೈಸರ‍್ಯಾತ್ ಯವುನ್ ಪೊಚ಼ಲಾತವಾ ಯೆರುಸಲೇಮಿತ್ ಜಾ಼ವುನ್ ಸಬೆಲಾ ಬೇಟ್ ವ್ಹವುನ್ ಅಂತಿಯೊಕ್ಯಾತ್ ಗೆಲಾ.
ACT 18:23 ಪೌಲ್ ಅಂತಿಯೊಕ್ಯಾತ್ ಥೊಡ ದಿಸ್ ರಾಹುನ್ ಪರತ್ ತಿತ್ನಿ ನಿಗುನ್ ಗಲಾತ್ಯ ಸೀಮತ್, ಪ್ರುಗ್ಯಾತ್ ಪಿರತ್ ಸಗಳ್ಯಾ ಇಸ್ವಾಸಿನಾ ಗಟ್ ಕಿಲಿತ.
ACT 18:24 ತ್ಯವಡ್ಯಾತ್ ಅಲೆಕ್ಸಾಂದ್ರಿಯಾತ್ ಜ಼ಲಾಮಲ್ಯಾಲಾ ಅಪೊಲೊಸ್ ಮಂತ್ಯಾಲಾ ಯೊಕ್ ಯೆಹುದ್ಯಿ ಎಫೆಸಾತ್ ಆಲಾ. ತ್ಯೊ ಬುಲಿಲಾ ಹುಶಾರ್ ಆಸಲ್ಯಾಲಾ ಪವಿತ್ರ ಪುತಿಕಾತ್ನಿ ಹುಶಾರ್ ಆಸಲ್ಯಾಲಾ ಹುತ್ತಾ.
ACT 18:25 ತ್ಯೊ ಪ್ರಬುಚೆ ಗುಸ್ಟಿತ್ ಚಾ಼ಂಗ್ಲ ಶಿಕ್ಷೆನ್ ಗೆತಲ್ಯಾಲಾ ಜಾ಼ಲ್ತಾ ಆನಿ ತ್ಯೊ ಖುಬ್ ಹೌಸನಿ ಯೆಸುಚೆ ಗುಸ್ಟಿತ್ ಸಾಂಗತೊ ಆನಿ ಶಿಕಿವ್ತೊ ತ್ಯಲಾ ಯೊಹಾನಾನಿ ದಿಲ್ಯಾಲ ಬಾಪ್ತಿಸ್ಮಾ ತ್ಯವ್ಡಸ್ ಠಾವ ಹುತ.
ACT 18:26 ತ್ಯನಿ ಸಬಾಸ್ಥಾನಾತ್ ದಿರ‍್ಹಾನಿ ಬೊಲಾಚ಼ ಸುರುಕೆಲ. ತ್ಯಚಾ ಬೊಲ್ಯಾ ಪ್ರಿಸ್ಕಿಲಾ ಆನಿ ಅಕ್ವಿನಾನಿ ಐಕುನ್ ತ್ಯಲಾ ಆಪ್‍ಲ್ಯಾ ಗರ‍್ಹಾತ್ ಹಾಕ್ಟುನ್ ನಿಹುನ್ ದೇವಾಚಿ಼ ವಾಟ್ ತ್ಯಲಾ ಆನಿ ಶಾರ್ಕಿ ಸಾಂಗ್ಲಿ.
ACT 18:27 ತ್ಯೊ ಅಖಾಯಾತ್ ಪೊಚ಼ಲ್ಯಾ ನಂತರ್ ತಿಥ ದೆವಾಚೆ ಕ್ರಪೆನಿ ಇಸ್ವಾಸಿನಾ ಎಕ್ ಮುಟಿ ಮಜ಼ತ್ ಜಾ಼ಲಿ.
ACT 18:28 ಕಾ ಮಂಜೆ ತ್ಯಚಾ ಮೊಟ್ಯಾ ವಾದ್ ವಿವಾದಾಸ್ಲಾಗುನ್ ಸಗ್‍ಳ್ಯಾಂಚೆ ಮೊರ‍್ಹ ವ್ಹತ್ಯಾಲೆ ಚರ್ಚೆತ್ ಪವಿತ್ರ ಪುತಿಕಾತ್ ಯೆಸುಸ್ ಕ್ರಿಸ್ತ್ ಮನ್ಹುನ್ ಖರಕರುನ್ ಯಹುದ್ಯಾನಾ ಹಾರಿವ್ ತೊ.
ACT 19:1 ಅಪೊಲೊಸ್ ಕೊರಿಂಥಾತ್ ಆಸ್ತಾನಾ ಪೌಲ್ ಮಲಾಡಾತ್ ಪಿರತ್ ಎಫೆಸಾತ್ ಯವುನ್ ಥೊಡ್ಯಾ ಶಿಶಾನಾ ಬಗುನ್;
ACT 19:2 “ತುಮಿ ಇಸ್ವಾಸ್ ತೆವ್ಲಾತವಾ ಪವಿತ್ರಾತ್ಮ ಗೆತಲ್ಯಾಸಾ ಕ್ಯಾ? ಮನ್ಹುನ್ ತ್ಯನಾ ಇಚಾರ್ತಾನಾ ತ್ಯಂಚಾನಿ ತ್ಯಲಾ; “ನಾಹಿ, ಪವಿತ್ರಾತ್ಮ ಹಾ ಮನ್ಹುನ್ ಆಮಿ ಐಕ್ಲಸ್ನಾಹಿ” ಮನ್ಹುನ್ ಉತ್ತರ್ ದಿಲಾ.
ACT 19:3 ತವಾ ತ್ಯನಿ; “ತುಮಿ ಕಸ್ಲಿ ಬಾಪ್ತಿಸ್ಮಾ ಗಿತ್ಲಿಸಾ” ಮನ್ಹುನ್ ಇಚಾರ್ಲ್ಯಾಲ್ಯಾಲಾ ತ್ಯಂಚಾನಿ; “ಯೊಹಾನಾಚ಼ ಬಾಪ್ತಿಸ್ಮಾ ಗೆತ್ಲಿ” ಮನ್ಲ.
ACT 19:4 ತವಾ ಪೌಲಾ “ಯೊಹಾನ್ ಪಾಪ್ ಸುಡುನ್ ದೆವಾಕ್ಡ ಪರಾತಲ್ಯಾಲಾ ಬಾಪ್ತಿಸ್ಮಾ ದಿವುನ್ ಆಪ್ಲೆ ಮಾಗ್ನಿ ಯತ್ಯಾಲ್ಯಾ ಯೆಸುವ ಇಸ್ವಾಸ್ ಥೆವಾಯಾ ವ್ಹಯಿ ಮನ್ಹುನ್ ಲೊಕಾನಾ ಸಾಂಗ್ತೊ” ಮನ್ಲಾ ತವಾ
ACT 19:5 ತ್ಯಂಚಾನಿ ತ್ಯಾ ಬೊಲ್ಯಾ ಐಕುನ್ ಪ್ರಭು ಯೇಸು ಕ್ರಿಸ್ತಾಚಾ ನಾವಾನಿ ಬಾಪ್ತಿಸ್ಮಾ ಗೆತ್ಲಿ.
ACT 19:6 ಪೌಲಾನಿ ತ್ಯಂಚಿವ ಹಾತ್ ಥೆವ್ಲಾ ತವಾ ಪವಿತ್ರಾತ್ಮ ತ್ಯಂಚಿವ ಆಲ; ತೀ ದುಸ್‍ರ‍್ಯಾ ದುಸ್‍ರ‍್ಯಾ ಬೊಲ್ಯಾ ಬೊಲಾಯಾ ಲಾಗ್ಲಿತ, ಆನಿ ದೆವಾಚಿ ಖಬರ್ ಸಾಂಗ್ಲಿ.
ACT 19:7 ತೇ ತಿಥ ನಾಹಿ ಮನ್ಲತ ಬಾರಾಜಾ಼ನ್ ಗಡಿಹುತ್ತ.
ACT 19:8 ತೇ ಪೆಠತ್ ಪೌಲ್ ಸಭಾಸ್ಥಾನಾತ್ ಜಾ಼ವುನ್, ತಿನ್ ಮೈನ್ಹ ತಿಥಸ್ ದೇವಾಚಾ ರಾಜಾಚೆ ಖನ್ಕತಿಚೆ ಗುಸ್ಟಿಚಿ ಚರ್ಚಾ ಕರಿತ್ ದಿರ‍್ಹಾನಿ ಬುಲುನ್ ಲೊಕಾಂಚ಼ ಮನ್ ವಳ್ವಿತಾ.
ACT 19:9 ಫನ್ ಥೊಡ್ಯಾಚಾಂನಿ ಆಪ್ಲಿ ಮನ ಘಟ್ ಕೆಲಿತ. ಆನಿ ಇಸ್ವಾಸ್ ಕೆಲಾನಾಹಿ ಆನಿ ಸಗ್‍ಳ್ಯಾ ಲೊಕಾಂಚಾ ಹಿಂಡಾಚೆ ಮೊರ‍್ಹ ಪ್ರಭುಚಾ ಮಾರ್ಗಾಚೆ ಗುಸ್ಟಿತ್ ವಾಯಿಟ್ ಬುಲ್ಲಿತ ಮನ್ಹುನ್ ಪೌಲ್ ತ್ಯನಾ ಸುಡುನ್ ಇಸ್ವಾಸ್ ನಸ್‌ಲ್ಯಾಲ್ಯಾನಾ ಆಪ್ಲಿ ಸಂಗ ಗಿಹುನ್ ಗೆಲಾ ಆನಿ ಖಾಯಿಮ್ ತ್ಯನಾ ತುರನ್ ಮಂಥ್ಯಾಲ್ಯಾ ತರ್ಕಸಾಳತ್ ನಿಹುನ್ ತ್ಯಂಚಿ ಸಂಗ ಚರ್ಚಾ ಕರಿತಾ.
ACT 19:10 ಹ್ಯ ದೊನ್ ವರ್ಸಾಪರೆತ್ ಚಾ಼ಲ್ಲ ಮನ್ಹುನ್ ಆಶಾ ಸೀಮತ್ ಆಸ್‍ಲ್ಯಾಲ್ಯಾ ಸಗ್‍ಳ್ಯಾ ಯೆಹುದ್ಯಾಚಾಂನಿ, ಆನಿ ಯಹುದಿ ನಸ್‍ಲ್ಯಾಲ್ಯಾಂಚಾನಿ, ಪ್ರಭುಚಾ ವಾಕ್ಯಾ ಐಕ್‍ಲ್ಯಾ.
ACT 19:11 ದೇವ್ ಪೌಲಾಚಾ ಹಾತಾನಿ ಖುಬ್ ಮುಟ್ಟಿ ಕಾಮ ಕರಿತಾ,
ACT 19:12 ಮನ್ಹುನ್ ಪೌಲಾಚಾ ಹಾತಾತ್ಲಾ ಟವಲ್ ಆನಿ ಕಪ್ಡ ಆನ್ಹುನ್ ಲೊಕ್ ಸೀಕ್ ಪಡ್‌ಲ್ಯಾಲ್ಯಾಂಚಿವ ಗ್ಯಾಲ್ಥಾನಾ ತೀ ಬರಿ ವ್ಹಯಿತಿತ ಆನಿ ಲಾಗಿರ ತ್ಯನಾ ಸುಡುನ್ ಜಾ಼ಯಿತಿತ.
ACT 19:13 ಲಾಗಿರ ಸುಡಿವ್ನಾರ ಮನ್ಹುನ್ ಗಿಹಿತ್, ಫಿರ್‌ತ್ಯಾಲ ಥೊಡಜಾ಼ನ್ ಯಹುದಿ ಲಾಗಿರಾನಾ; “ಪೌಲ್ ಸಾಂಗ್‍ತ್ಯಾಲ್ಯಾ ಯೇಸುಚಿ ಆಜ್ಞೆ ದೆತೊ” ಮನ್ಹಿತ್ ಪ್ರಭು ಯೇಸು ಕ್ರಿಸ್ತಾಚ಼ ನಾವ್ ಗಿಯಾಲಾಗ್ಲ.
ACT 19:14 ಯೊಕ್ ಯಹುದಿ ಮೊಟಾಯಾಜಕ್ ಸ್ಕೇವ ಮಂತ್ಯಾಲ್ಯಾಚ಼ ಸಾತ್ ಜಾ಼ನ್ ಲ್ಯಾಕ್ ತಸಸ್ ಕರಿತ.
ACT 19:15 ಫನ್ ಲಾಗಿರ್ ತ್ಯನಾ; “ಯೇಸುಚಿ಼ ವಳಕ್ ಮನಾ ಹಾ, ಪೌಲಾಚಿ ವಳಕ್ ಹಾ, ಫನ್ ತುಮಿ ಕೊನ್? ಮನ್ಹುನ್ ಇಚಾರ್ತ;
ACT 19:16 ಆನಿ ಲಾಗಿರ ಲಾಗ್‍ಲ್ಯಾಲ್ಯಾ ತ್ಯಾ ಮಾನ್ಸಾನಿ ತ್ಯಂಚಿವ ಉಡಿಮಾರುನ್, ಹಾರ್ವುನ್ ದುಕ್ ಕರುನ್ ತ್ಯಂಚ಼ ಕಪ್ಡ ಫ್ಯಾಟ್ಲ ತವಾ ತೆ ತ್ಯಾ ಗರ‍್ಹಾತ್ನಿ ಪಳುನ್ ಗೆಲ.
ACT 19:17 ಹೀ ಗ್ಯೊಸ್ಟ ಎಫೆಸಾತ್ ಆಸ್‍ಲ್ಯಾಲ್ಯಾ ಸಗ್‍ಳ್ಯಾ ಯೆಹುದ್ಯಾನಾ, ಯಹುದಿ ನಸಲ್ಯಾಲ್ಯಾನಾ ಸಮಾಜ್ಲಿ ತವಾ ತೀ ಸಗ್ಳಿ ಬಿಹ್ಯಾಲಿತ. ಆನಿ ಪ್ರಭು ಯೆಸುಚಾ ನಾವಾಲಾ ಖುಬ್ ಮರ‍್ಯಾದ್ ದಿಲಿ.
ACT 19:18 ತ್ಯಂಚಿವ ಇಸ್ವಾಸ್ ಥೆವ್‍ಲ್ಯಾಲಿ ಖುಬ್ಜ಼ನ ಯವುನ್ ಆಪ್ನು ಕೆಲ್ಯಾಲಿ ಚು಼ಕಿಚಿ ಕಾಮ ಸಗ್‍ಳ್ಯಾಂಚೆ ಮೊರ‍್ಹ ಸಾಂಗಾಯಾ ಲಾಗ್ಲಿತ.
ACT 19:19 ಯವ್ಡಸ್ ನವ್ಹ ಘಾಡ್ಫನ್ ಕರ್ತ್ಯಾಲ್ಯಾತ್ ಖುಬ್ಜ಼ನಾಂಚಾನಿ ಆಪ್ಲಿ ಘಾಡ್ಫನಾಚಿ಼ ಪುಸ್ತಕ ಆನುನ್, ಗೊಳಾ ಕರುನ್ ಸಗ್‍ಳ್ಯಾಂಚೆ ಮೊರ‍್ಹ ಜಾಳ್ಳಿತ. ತ್ಯಂಚಿ ಕಿಮ್ಮತ್ ಲೆಖಾ ಕಿಲಿತಿ ಪನಾಸ್ ಹಾಜಾ಼ರ್ ಚಾ಼ಂದಿಚಾ ಆನ್ಯಾ ಇತ್ಕಿ ಜಾ಼ಲ್ತಿ.
ACT 19:20 ಹ್ಯೆ ತರನಿ ಪ್ರಭುಚಿ಼ ವಾಕ್ಯಾ ಪಗಾಳಿ ಆನಿ ಖುಬ್ ಬಳ್ಕಾಟ್ಲಿ.
ACT 19:21 ಹ್ಯಾ ಖನ್ಕತಿ ಸಗಳ್ಯಾ ಜಾ಼ಲ್ಯಾ ನಂತರ್ ಪೌಲ್ ಆಪ್ನು ಮಕೆದೊನ್ಯಾತ್ನಿ, ಅಖಾಯಾತ್ನಿ ಪಿರತ್ ಯೆರುಸಲೇಮಿತ್ ಜಾ಼ಯಾವ್ಹಯಿ ಮನ್ಹುನ್ ಮನಾತ್ ಯವಜು಼ನ್; “ತಿಥಗೆಲ್ಯಾ ನಂತರ್ ರೊಮಾಪುರ್ಸಾಹಿತ ಬಗಾಯಾವ್ಹಯಿ” ಮನ್ಹುನ್ ಸಾಂಗ್ತೊ.
ACT 19:22 ಫನ್ ತ್ಯೊ ಆಪಲ ಸೇವಕ್ ಜಾ಼ಲ್ಯಾಲ್ಯಾ ತಿಮೊಥೆಲಾ ಆನಿ ಎರಸ್ತನಾಲಾ ಮಕೆದೊನ್ಯಾತ್ ಲಾವುನ್ ದಿವುನ್ ಆಪ್ನು ಆಶಾಸೀಮತ್ ಥೊಡದಿಸ್ ರಾಯ್ಲಾ.
ACT 19:23 ತ್ಯಾ ಕಾಲಾತ್ ಎಪೆಸಾತ್ ಪ್ರಭುಚೆ ವಾಟಚೆ ಗುಸ್ಟಿತ್ ಖುಬ್ ದಂಗಾ ಉಟ್ಲಾ.
ACT 19:24 ಕಸಾ ಮಂಜೆ, ದೇಮೇತ್ರಿ ಮಂತ್ಯಾಲಾ ಯೊಕ್ ಸೊನಾರ್ ಚಾ಼ಂದಿನಿ ಅರ್ತೆಮೀ ದಿವಿಚಾ ದೇವ್ಳಾಚೆ಼ಗತ್ ಬಾರಿಕ್ ಬಾರಿಕ್ ದೇವ್ಳ ಕರಿತಾ ಆನಿ ತ್ಯಚಾ ಕಾಮ್ಯಾರ‍್ಯಾನಾ ಖುಬ್ ಪ್ಯಾಯ್ದಾ ವ್ಹಯಿತಾ.
ACT 19:25 ತ್ಯೊ ತ್ಯನಾ ಆನಿ ತ್ಯಾ ಕಾಮಾಲಾ ಸಮನ್ ಆಸಲ್ಯಾಲ್ಯಾ ಕಾಮ್ಯಾರ‍್ಯಾನಾ ಯಕಿಕ್ಡ ಹಾಕ್ಟುನ್; “ಲೊಕಾನು, ಹ್ಯಾ ಕಾಮಾನಿ ಆಮಿ ಸಾವ್ಕಾರ್ ವ್ಹತ್ಯಾವ್ ತ್ಯ ತುಮಾನಾ ಠಾವಹಾ.
ACT 19:26 ಫನ್ ಹಾತಾನಿ ಕೆಲ್ಯಾಲಿ ಹಿ ಪಾಶಾನ ದ್ಯಾವ್ ನವ್ಹತ ಮನ್ಹುನ್ ತ್ಯಾ ಪೌಲಾನಿ ಸಾಂಗುನ್ ಎಫೆಸಾತ್ ತ್ಯವ್ಡಸ್ ನವ್ಹ ಜ಼ವಳ್ ಜ಼ವಳ್ ಆಶಾ ಸೀಮತ್ ಸಗ್ಳಿಕ್ಡ ಖುಬ್ ಲೊಕಾನಾ ಗೊಂದ್ಳಾತ್ ಗಾಲುನ್ ಪರತ್‍ಲ್ಯಾತ ತ್ಯ ತುಮಿ ಬಗ್‍ತ್ಯಾಸಾ, ಐಕ್‍ತ್ಯಾಸಾ.
ACT 19:27 ಹ್ಯನಿ ಆಮ್ಚಾ ದಂದ್ಯಾಲಾ ದೊಕಾ ಹಾ ಆನಿ ಅರ್ತೆಮೀ ಮೊಟೆ ದೀವಿಚ಼ ದಿವುಳ್ ಲೆಖ್ಯಾತ್ ಯವುನಾಹಿ ಆಸ, ಸಗ್ಳೆ ಆಶಾ ಸೀಮತ್, ಸಗ್ಳಿ ದುನ್ಯಾ ಪುಜ಼ತ್ಯಾಲೆ ಹ್ಯೆ ದೆವಿಚಾ ಮಹತ್ವಾಲಾ ದೊಕಾ ವ್ಹನಾರ್” ಮನ್ಲಾ.
ACT 19:28 ತ್ಯಂಚಾನಿ ಹ್ಯಾ ಬೊಲ್ಯಾ ಐಕುನ್ ರಾಗ್ ಕರುನ್; “ಎಫೆಸಾಚೆ ಅರ್ತೆಮೀ ದೇವಿ ಮೊಟಿದೇವಿ” ಮನ್ಹುನ್ ಅರ್ಬಾಟ್ ಕರ್ತ್ಯಾತ.
ACT 19:29 ತವಾ ಗಾವಾತ್ ಗೊಂದೊಳ್ ಬರ‍್ಲಾ ಪ್ರಯಾನಾತ್ ಪೌಲಾಲಾ ಸಂಗಚ಼ ಮಕೆದೊನ್ಯಾಚಾ ಗಾಯೊಸಾಲಾ ಅರಿಸ್ತಾರ್ಕನಾಲಾ ಲೊಕಾಂಚಾನಿ ದರುನ್ ಸಬಾಭವನಾತ್ ಬರ್ಲಿತ.
ACT 19:30 ಪೌಲ್ ಲೊಕಾತ್ನಿ ಬರಾಯಾವ್ಹಯಿ ಮಂತಾನಾ ಇಸ್ವಾಸಿಂಚಾನಿ ತ್ಯಲಾ ಶೊಡ್ಲಾನಾಹಿ.
ACT 19:31 ಯವ್ಡಸ್ ನವ್ಹ ಆಶಾಸೀಮಚ಼ ಅಧಿಕಾರ‍್ಯಾತ್ಲ ಥೊಡಜಾ಼ನ್ ಪೌಲಾಚ಼ ಸುಪ್ತಿ ಜಾ಼ಲ್ತ ಮನ್ಹುನ್ ತ್ಯಂಚಿಪ ಲೊಕಾನಾ ಲಾವುನ್ ದಿವುನ್; ತು ಸಬಾಭವನಾತ್ ಜಾ಼ವುನಕೊ ಮನ್ಹುನ್ ಮಂಥ್ಯಾತ.
ACT 19:32 ಜ಼ಮ್‍ಲ್ಯಾಲ್ಯಾ ಲೊಕಾತ್ ಗೊಂದೊಳ್ ಉಟ್ಲಾ ಹುತಾ, ಥುಡಿ ಯೆಕ್ ತರನಿ ವರಾಡ್ಲಿತ ಆನಿ ಥುಡಿ ಆನಿ ಯೆಕ್ ತರನಿ ವರಾಡ್ಲಿತ. ಖುಬ್ ಲೊಕಾನಾ ಆಪ್ನು ತಿಥ ಕಶಾಲಾ ಜ಼ಮ್‍ಲ್ಯಾವ್ ಮನ್ಹುನ್ ಠಾವ ನವ್ಥ.
ACT 19:33 ಯೆಹುದ್ಯಿ ಅಲೆಕ್ಸಾಂದ್ರಲಾ ಮೊರ‍್ಹ ಜಾ಼ಯಾ, ಹಿಂಡಾತ್‍ಲ್ಯಾ ಥೊಡ್ಯಾಂಚಾನಿ ತ್ಯಲಾ ಸುಸ್ನಾ ದಿಲಿ. ತವಾ ಅಲೆಕ್ಸಾಂದರ್ ಹಾತಾಚೆ ಖುನನಿ ಗಪ್ಕರುನ್ ಜ಼ಮ್‍ಲ್ಯಾಲ್ಯಾನಾ ಆಪ್ಲೆ ಸಾಟಿ ಲೊಕಾನಾ ಸಾಂಗಾಯಾ ಲಾಗ್ಲಾ.
ACT 19:34 ಫನ್ ತ್ಯೊ ಯೆಹುದ್ಯಿ ಮನ್ಹುನ್ ಸಮಾಜ಼್ಲ ತವಾ ಸಗ್ಳಿ ಎಕುಸ್ ತರನಿ; “ಎಫೆಸಾತ್ಲಿ ಅರ್ತೆಮೀ ದೀವಿ ಮೊಟಿ ದೀವಿ” ಮನ್ಹುನ್ ದೊನ್ ತಾಸ್ ವರಾಡ್ಲಿತ.
ACT 19:35 ಮಂಗ್ ಪೆಠಚಾ ಮೆಟ್ಯಾನಿ ಲೊಕಾಚಾ ಹಿಂಡಾಲಾ ಗಪ್ ಕರುನ್; “ಎಫೆಸಾತಲ್ಯಾನು, ಎಫೆಸ ಪೆಠತ್ಲೆ ಅರ್ತೆಮೀ ಮೊಟೆ ದೀವಿಚಾ ದೇವ್ಳಾಲಾ, ಆಬ್ಳಾತ್ನಿ ಪಡ್‍ಲ್ಯಾಲ್ಯಾ ತಿಚಾ ಪಾಶಾನಾಲಾ, ರ‍್ಯಾಕ್ನಾರಿ ಎಪೆಸಾ ಪ್ಯಾಠುಸ್ ಮನ್ಹುನ್ ಸಮಾಜ಼್ಲ ನಸ್‍ಲ್ಯಾಲಾ ಮಾನುಸ್ ಕೊನ್ ಹಾ?
ACT 19:36 ಹ್ಯಾ ಗುಸ್ಟಿ ನವ್ಹ ಮನಾಯಾ ಕುನಾಲಾಸ್ ವ್ಹಯಿತ್ನಾಹಿ ಮನ್ಹುನ್ ತುಮಿ ಥಂಡ್ಪನಾನಿ ರಾಯಾವ್ಹಯಿಸಾ; ಆನಿ ಗಾಹಿನಿ ಕಾಯ್ ಕರುನಕೊಸಾ.
ACT 19:37 ತುಮಿ ದರುನ್ ಆನ್‍ಲ್ಯಾಲ ಹೆ ಮಾನುಸ್ ದೇವ್ಳ ಚೊರ್ನಾರ ನವ್ಹತ, ಆಮ್ಚೆ ದೀವಿಚಿ ನಿಂದಾ ಕರ್ನಾರಬಿ ನವ್ಹತ.
ACT 19:38 ಆಸ ಆಸ್ತಾನಾ ದೇಮೇತ್ರಿಯಾ ಸಂಗ ಆಸ್‍ಲ್ಯಾಲ್ಯಾನಾ ಕುನಾವತರಿ ತಕ್ರಾರ್ ಆಸ್ಲಾತ ನ್ಯಾಯಿ ನಿವಡ್ನಾರ ಅಧಿಪತಿ ಹಾತ್ತ, ತಿಥ ಯಕಾ ಮಕಾವ ಆರೊಪ್ ಕರುನ್ತ.
ACT 19:39 ಕಾಯ್ತರಿ ಖುಬ್ ಇಚಾರ್ ಕರಾಯಾ ವ್ಹಯಿತ ತ್ಯೊ ನೀಯತಿನಿ ಜ಼ಮಲ್ಯಾಲೆ ಸಬೆತ್ ತಿರ್ಮಾನ್ ವ್ಹಯಾವ್ಹಯಿ.
ACT 19:40 ಹ್ಯಾ ದಿಸಾತ್ ಶಾರ್ಕ ಕಾರನ್ ನಸ್ತಾನಾ ಜ಼ಮ್‍ಲ್ಯಾಲ್ಯಾ ಲೊಕಾಂಚೆ ಗುಸ್ಟಿತ್ ಹ್ಯೊ ಯೊಕ್ ದಂಗಾ ಮನ್ಹುನ್ ಆಮ್ಚಿವ ಚು಼ಕ್ ವಾವಾಯಾ ನೆವಾ ಗಾವ್ನಾರ್. ಹ್ಯಾ ದಂಗ್ಯಾಚಾ಼ ಇಚಾರ್ ಕೆಲ್ಯಾವ ಆಮ್ಚಿಪ್ನಿ ಉತ್ತರ್ ದಿಯಾ ವ್ಹಯಿತುಸ್ ನಾಹಿ” ಮನ್ಲಾ.
ACT 19:41 ಹ್ಯಾ ಬೊಲ್ಯಾ ಸಾಂಗುನ್ ಜ಼ಮ್‍ಲ್ಯಾಲ್ಯಾ ಲೊಕಾನಾ ಲಾವುನ್ ದಿಲಿತ.
ACT 20:1 ಗೊಂದೊಳ್ ಥಾಮ್‌ಲ್ಯಾ ನಂತರ್ ಪೌಲಾನಿ ಇಸ್ವಾಸಿನಾ ಯಕಿಕ್ಡ ಗಿಹುನ್ ದೀರ್ ದಿವುನ್ ಜಾ಼ವುನ್ ಯತೊ ಮನ್ಹುನ್ ಸಾಂಗುನ್ ಮಕೆದೊನ್ಯಾತ್ ನಿಗಾಲಾ.
ACT 20:2 ತ್ಯೆ ಸೀಮತ್ ಪಿರತ್ ತಿತಲ್ಯಾನಾ ಖುಬ್ ಸಂದೇಶಾನಿ ಧಿರ್ ದಿವುನ್ ಗ್ರಿಸ್ ದೆಶಾತ್ ಆಲಾ.
ACT 20:3 ತಿಥ ತೀನ್ ಮೈನ್ಹ ಸರ್ಲ್ಯಾ ನಂತರ್ ಸಿರಿಯಾ ದುನ್ಯಾತ್ ಸಮಿಂದೊರಚೆ ವಾಟನಿ ಜಾಯಾವ್ಹಯಿ ಮಂಥಾನಾ ತ್ಯಂಚೆ ಆಡ್ವಯೆಹುದ್ಯಾಂಚಾನಿ ಪಿತುರಿ ಕೆಲ್ಯಾಲಿ ತ್ಯಲಾ ಸಮಾಜ್ಲಿ ಮನ್ಹುನ್ ತ್ಯನಿ ಮಕೆದೊನ್ಯಾಚೆ ವಾಟನಿ ಮಾಗಾರಾ ಪರ್ತುನ್ ಜಾಯಾ ಇಚಾರ್ ಕೆಲಾ.
ACT 20:4 ಬೆರೊಯಾ ಪೆಟ್ಟಚಾ ಪುರ್ರಾಚಾ಼ ಲ್ಯೊಕ್ ಸೊಪತ್ರಾ, ತೆಸಲೊಕಾತ್ಲಾ ಅರಿಸ್ತಾರ್ಕ್, ಸೆಕುಂದಾ ದೆರ್ಬೆಪೆಟ್ಟತ್ಲಾ ಗಾಯೊಸಾ, ತಿಮೊಥೆ, ಆಸ್ಯಾಸೀಮತ್ಲ ತುಖಿಕ್, ತ್ರೊಫಿಮಾ, ಹೆ ಸಗ್ಳ ತ್ಯಚಿ ಸಂಗ ಹುತ್ತ.
ACT 20:5 ತ್ಯೆ ಆಂದಿಸ್ ಜಾ಼ವುನ್ ಆಮ್ಚಿಸಾಟಿ ತ್ರೊವಾತ್ ರಾಖಿತ
ACT 20:6 ಫುಗತ್ ನಸ್‍ಲ್ಯಾಲ್ಯಾ ಬಾಖ್ರಿಚಾ ಸನಾಚ಼ ದಿಸ್ ಕೆಲ್ಯಾ ನಂತರ್ ಆಮಿ ಫಿಲಿಪಿತ್ನಿ ನಿಗುನ್ ವ್ಹಡಿತ್ ಚ಼ಡುನ್ ಸಮಿಂದೊರಾವ್ನಿ ಪಾಚ್ವೆದಿಸಿ ಯವುನ್ ತ್ಯನಾ ಮಿಳಾಲಾವ್. ತಿಥ ಸಾತ್ರೊಜ಼್ ರಾಯ್‍ಲ್ಯಾವ್.
ACT 20:7 ಸಭತ್ ದಿಸಾದಿಸಿ ಆಮಿ ಬಾಖ್ರಿ ಮೊಡಾಚಾ ನೆಮಾಲಾ ಮಿಳುನ್ ಆಲಾವ್ ತವಾ ಪೌಲ್ ತಿಥ ಜ಼ಮ್‍ಲ್ಯಾಲ್ಯಾ ಇಶ್ವಾಸಿನಾ ಸಿಕಿವ್ತೊ. ದುಸ್ರೆದಿಸಿ ಜಾ಼ಯಾವ್ಹಯಿ ಮಂಥ್ಯಾಲಾ ತ್ಯೊ ತ್ಯನಾ ಸಿಕ್ವಿತ್ ಆರ್ದೆ ರಾತಿ ಪರೆತ್ ರಾಯ್ಲಾ.
ACT 20:8 ಆಮಿ ಜ಼ಮಲ್ಯಾಲೆ ಮಾಳಿವ ಖುಬ್ ದಿವ ಪೆಟತ.
ACT 20:9 ಯುತಿಖ್ ಮಂತ್ಯಾಲಾ ಯೊಕ್ ಪ್ಯೊರ್ಗಾ ಕಿಡಕಿವ ಬಸುನ್ ಜಿಂಘತಾ. ಪೌಲಾ ಸಿಕ್ವಿತ್ ಆಸ್ತಾನಾ ತ್ಯೊ ಪ್ಯೊರ್ಗಾ ಜಿಂಗುನ್ ತೀನವೆ ಮಾಡಿವ್ನಿ ಬುಡಿ ಪಡ್ಲಾ; ತ್ಯಲಾ ಉಠ್ವಾಯಾ ಗೆಲ ತವಾ ತ್ಯೊ ಮೆಲ್ತಾ.
ACT 20:10 ಫನ್ ಪೌಲ್ ಉತ್ರುನ್ ಜಾ಼ವುನ್ ತ್ಯಚಿವ ಪಡುನ್ ಯಾಂಗ್ ಗಾಲ್ಹುನ್; “ಚಿಂತಾ ಕರುನಕೊಸಾ, ತ್ಯೊ ಜೀತಾಹಾ” ಮನ್ಲಾ.
ACT 20:11 ತವಾ ತ್ಯೊ ವರ್ ಜಾ಼ವುನ್ ಬಾಖ್ರಿ ಮುಡುನ್ ಜೆವಾನ್ ಖಾವುನ್ ಖುಬ್ ಯೊಳ್ ಪಾಂಡ್ರವ್ಹಯಿ ಪರೆತ್ ಬುಲುನ್ ಗೆಲಾ.
ACT 20:12 ತ್ಯಂಚಾನಿ ಜೀತಾ ಜಾ಼ಲ್ಯಾಲ್ಯಾ ಪ್ಯೊರ್ಗ್ಯಾಲಾ ಹಾಕ್ಟುನ್ ಗರ‍್ಹಾತ್ ನೆಲ್ಹಾ ತವಾ ತ್ಯನಾ ಖುಬ್ ಆನಂದ್ ಜಾ಼ಲ್ಹಾ.
ACT 20:13 ಆಮಿ ಆಂದಿಸ್ ತಿಥ ಜಾ಼ವುನ್ ಅಸ್ಸೊಸಿತ್ ಪೌಲಾಲಾ ಆಮ್ಚಿ ಸಂಗ ವ್ಹಡಿತ್ ಚ಼ಡ್ವುನ್ ನಿಹ್ಯಾವ್ಹಯಿ ಮನ್ಹುನ್ ಸಮಿಂದೊರಾವ್ನಿ ಗೆಲಾವ್. ಚಾ಼ಲತ್ ಜಾ಼ಯಾವ್ಹಯಿ ಮನ್ಹುನ್ ಆಮಾನಾ ಆಸ ಸಾಂಗ್ಲ.
ACT 20:14 ಅಸ್ಸೊಸಿತ್ ತ್ಯೊ ಆಮಾನಾ ಮಿಳಾಲಾ ತವಾ ಆಮಿ ತ್ಯಲಾ ವ್ಹಡಿತ್ ಗಿಹುನ್ ಮಿತಿಲೇನ್ ಪೆಠತ್ ನಿಗಾಲಾವ್.
ACT 20:15 ತಿತ್ನಿ ನಿಗುನ್ ದಿಸ್ರೆದಿಸಿ ಖೀಯೊಸ್ ದ್ವೀಪಾಚೆ ಮೊರ‍್ಹ ಆಲಾವ್ ದಿಸ್ರೆದಿಸಿ ಸಾಮೊಸಾತ್, ಯವುನ್ ತ್ಯಚೆ ದಿಸ್ರೆದಿಸಿ ಮಿಲೇತಾತ್ ಪೊಚ್ಲಾ಼ವ್.
ACT 20:16 ಪೌಲ್ ಆಪ್‍ಲ್ಯಾಲಾ ಜಾ಼ಲತ ಪಂಚಾಶತ್ತಮಾ ದಿಸಾಚಾ ಸನಾಲಾ ಯೆರುಸಲೇಮಿತ್ ರಾಹ್ಯಾವ್ಹಯಿ ಮನ್ಹುನ್ ಗಾಹಿಕರಿತಾ ಮನ್ಹುನ್ ಆಶಾ ಸೀಮತ್ ದಿಸ್ ಗಾಲ್ವಾಯಾ ಮನ್ ನಸ್ತಾನಾ ಎಫೆಸ್ ಪ್ಯಾಟ್ ವಲ್ಯಾಂಡುನ್ ಜಾ಼ಯಾವಯಿ ಮನ್ಹುನ್ ನಿರ್ದಾರ್ ಕೆಲ್ತಾ.
ACT 20:17 ಪೌಲಾನಿ ಮಿಲೇತಾತ್ನಿ ಎಫೆಸಾತಲ್ಯಾ ಜಾಂತ್ಯಾನಾ ಆಪಲ್ಯಾಲಾ ಭೆಟ್ ವ್ಹಯಾ ಸಾಂಗುನ್ ಲಾವುನ್ ದಿಲ.
ACT 20:18 ತ್ಯೆ ತ್ಯಚಿಪ ಆಲ ತವಾ ತ್ಯನಾ ತ್ಯನಿ ಸಾಂಗ್ಲ್ಯಾಲ ಕ್ಯಾ ಮಂಜೆ; “ಮೀ ಆಶಾಸೀಮತ್ ಪ್ಯಾ ಥೆವಲ್ಯಾದರ್ನಿ ತುಮ್ಚೆ ಮದ್ದಿ ಸಗ್ಳ ದಿಸ್ ಕಸಾ ಚಾ಼ಲ್ಲೊ ಮನ್ಹುನ್ ತುಮಾನಾಸ್ ಠಾವಾ ಹಾ.
ACT 20:19 ಯೆಹುದ್ಯಾಂಚೆ ಪೀತುರಿನಿ ಜಾ಼ಲ್ಯಾಲ್ಯಾ. ತರಾಸಾತ್, ಮೀ ಖುಬ್ ಥಂಡ್ ಪನಾನಿ, ರಡುನ್ ಪ್ರಬುಚಿ ಸೇವಾ ಕರ್ತ್ಯೊ.
ACT 20:20 ಮೀ ತುಮಾನಾ ಸಗಳ್ಯಾಂಚೆ ಮೊರ‍್ಹ ಆನಿ ತುಮಚಾ ಗರ‍್ಹಾ ಗರ‍್ಹಾತ್ನಿ ಯವುನ್ ತುಮನಾ ಮಜ಼ತ್ ಕರಾಯಾ ವ್ಹಯಿಜಾ಼ಲ್ಯಾಲ ತುಮಾನಾ ಶಿಕ್ವಾಯಾ ಮಾಗಸರ್ಲೊನಾಹಿ ಹ್ಯ ತುಮಾನಾ ಠಾ ಹಾ
ACT 20:21 ಯೆಹುದ್ಯಾನಾ, ಗ್ರೀಕಾನಾ ತ್ಯಂಚಾನಿ ಪಾಪಾಲಾ ಸುಡುನ್ ದೇವಾಕ್ಡ ಪರ್ತಾಯಾವ್ಹಯಿ ಮನ್ಹುನ್, ಆಮ್ಚಾ ಪ್ರಬು ಯೇಸುವ ಇಸ್ವಾಸ್ ತೆವಾಯಾವ್ಹಯಿ ಮನ್ಹುನ್ ಮಿ ಸಾಂಗಲ್ಯಾ,
ACT 20:22 ಆತಾ ಮೀ ಪವಿತ್ರಾತಮ್ಯಾಚಾ ಸಾಂಗನ್ಯಾನಿ ಯೆರುಸಲೇಮಿತ್ ಜಾ಼ತೊ. ತಿಥ ಕ್ಯಾ ಗಢ್ನಾರ್ ಮನಾ ಠಾವನಾಹಿ.
ACT 20:23 ತುರುಂಗ್, ಆನಿ ಸಂಕಟ್ ತುಜಿ ವಾಟ್ ಬಗತ್ಯಾತ ಮನ್ಹುನ್ ಪವಿತ್ರಾತ್ಮ ಪರ್ತೆಕ್ ಪೆಟ್ಟತ್ ಮನಾ ಹುಶಾರ್ಕಿ ದೆತ್ಯೊ ಮನ್ಹುನ್ ಠಾವ ಹಾ.
ACT 20:24 ಮಿ ಮಾಜಾ ಜೀವ್ನಾಚಿ ಚಿಂತಾ ಕರಿತ್ನಾನಿ ಪ್ರಭು ಯೆಸು ಕ್ರಿಸ್ತಾನಿ ಮನಾ ದಿಲ್ಯಾಲ್ಯಾ ಕಾಮಾಚ಼ ಪಳ್ನ ಪಳುನ್ ಸಪ್ವಾಚ಼ ಮಾಜಾ಼ ಯೊಕುಸ್ ಮುಜ಼್ರಾ ಜಾ಼ಲ್ಯಾ ತ್ಯೊ ದೆವಾಚೆ ಕ್ರುಪೆಚೆ ಬರೆ ಖಬ್ರಿಲಾ ವಳ್ಕಿಚ಼ ಕಾಮ್ ಜಾ಼ಲ್ಯಾ.
ACT 20:25 ಬಗಾ, ಯವ್ಡ ದಿಸ್ ತುಮ್ಚಿಪ ಫಿರತ್ ದೇವಾಚಾ ರಾಜಾಚ಼ ಸಾಂಗ್‍ಲ್ಯಾ ಮಾಜ಼ ತ್ವಾಂಡ್ ಆನಿ ಯಂಗ್ದಾ ತುಮ್ಚಾತ್ಲಾ ಯೊಕ್ಬಿ ಬಗ್ನಾರ್ನಾಹಿ ಮನ್ಹುನ್ ಮನಾ ಠಾವಹಾ.
ACT 20:26 ಮನ್ಹುನ್ ಮೀ ಆಜ಼್ ಖರ‍್ಯಾನಿ ಸಾಂಗ್ತೊ, ತುಮ್ಚಾತ್ ಕೊನ್ತರಿ ಹಾಳ್ ಜಾ಼ಲತ ತ್ಯ ಮಾಜೆ ಚು಼ಕಿನಿ ನವ್ಹ.
ACT 20:27 ಕಾ ಮಂಜೆ ಯಾಕ್ಬಿ ಚು಼ರುನ್ ಥೆವಾಚೆ ಆಂದಿ ದೇವಾಚಿ ಪಾರಕ್ ತುಮಾನಾ ಸಾಂಗಾಯಾ ಮಾಗ ಸರ್ಲೊನಾಹಿ.
ACT 20:28 ಸ್ವತಾ ತುಮಾನಾ ಆನಿ ದೇವಾಚೆ ಸಬೆಲಾ ಬಾಳ್ಗಾಯಾ ದೇವಾನಿ ತುಮಾನಾ ಸಾಂಗ್‌ಲ್ಯಾ ತ್ಯಚಿ ಕ್ಯಾಳ್ಜಿ ಕರಾ ತ್ಯ ಕಾಮ್ ಪವಿತ್ರಾತ್ಮಾನಿ ತುಮನಾ ದಿಲ್ಯಾ ತುಮಿ ಸಬೆಲಾ ಗುರಿಕ್ಯಾ ಶಾರ್ಕ ರಾಹ್ಯಾ ವ್ಹಯಿಸಾ ಹಿ ಸಬಾ ದೇವಾನಿ ಆಪ್‍ಲ್ಯಾ ಲೇಕಾಚ಼ ರಗಾತ್ ದಿವುನ್ ಇಕತ್ ಗೆತ್ಲೆ.
ACT 20:29 ಮೀ ಸುಡುನ್ ಗೆಲ್ಯಾ ನಂತರ್ ಕುಳಿಸ್ನ ತುಮ್ಚಿಪ ಯನಾರ್ ಮನ್ಹುನ್ ಮನಾ ಠಾವ ಹಾ; ತೆ ಹಿಂಡಾಲಾ ಶೊಡ್ನಾರ್ನಾಹಿತ.
ACT 20:30 ಯವ್ಡಸ್ ನವ್ಹ ತುಮ್ಚಾತ್ ಥೊಡಜಾ಼ನ್ ಉಠುನ್ ನಕೊತಸ್ಲ ಸಿಕ್ವುನ್ ಇಸ್ವಾಸಿನಾ ಆಪ್ಲಿಕ್ಡ ವಳವುನ್ ಗೆನಾರ್.
ACT 20:31 ಮನ್ಹುನ್ ಮೀ ರಡತ್ ತೀನ್ ವರ್ಸ ರ‍್ಯಾತ್ ದಿಸ್ ಚು಼ಕ್ವಾಚೆ ಆಂದಿ ಪರ್ತೆಕಾಲಾ ಸಿಕಿವ್‍ಲ್ಯಾ ಮನ್ಹುನ್ ತುಮಿ ಯಾದ್ ಕರುನ್ ಹುಶಾರ್ ರಾವ್ಹಾ.
ACT 20:32 ಮೀ ಆತಾ ತುಮಾನಾ ದೇವಾಚಾ, ಆನಿ ತ್ಯಚಾ ಕ್ರಪೆಚಾ ಸಂದೆಸಾಚಾ ತಾಬ್ಯಾತ್ ದೆತೊ. ತ್ಯಚಿಪ ತುಮಾನಾ ಬಾಂದಾಚ಼ ಬಳ್ ಹಾ, ಆನಿ ತುಮಾನಾ ದೆವ್ ಆಪ್‍ಲ್ಯಾ ಸಗ್‍ಳ್ಯಾ ಲೊಕಾನಾ ದೆತ್ಯಾಲಾ ಆಶಿರ್ವಾದ್ ದೆನಾರ್.
ACT 20:33 ಮೀ ಕುನಾಚಾ ಸೊನ ಚಾಂದಿಲಾ ವ್ಹವುನಿ, ಆಯಾರಾಲಾ ವ್ಹವುನಿ ಮನ್ ಕೆಲನಾಹಿ.
ACT 20:34 ಮಿ ಮಾಜಾ ಹ್ಯಾ ಹಾತಾನಿಸ್ ಕಾಮ್ ಕರುನ್, ಮಾಜಿ ಗರಜ಼್ ಆನಿ ಮಾಜೆ ಸಂಗ ಆಸಲ್ಯಾಲ್ಯಾಂಚಿ ಗರಜ಼್ ಕ್ಯಾಡಲ್ಯಾಲಿ ತುಮಾನಾಸ್ ಠಾವಿ ಹಾ.
ACT 20:35 ಸಗ್‍ಳ್ಯಾ ಗುಸ್ಟಿತ್ನಿ ಮೀ ತುಮಾನಾ ಮಾದರಿ ದ್ಯಾವಲೆ. ತುಮಿಬಿ ತಸಿಸ್ ರಾಬುನ್ ಬಳ್ ನಸ್‍ಲ್ಯಾಲ್ಯಾನಾ ಮಜ಼ತ್ ಕರಾಯಾವ್ಹಯಿಸಾ; ಆನಿ; ‘ಗಿಹ್ಯಾಚಾವ್ನಿ ದಿಯಾಚಾತುಸ್ ಖುಬ್ ಆಶೀರ್ವಾದ್ ಹಾ ಮನ್ಹುನ್’ ಪ್ರಭು ಯೇಸುನಿ ಸಾಂಗ್‍ಲ್ಯಾಲಾ ಸಬ್ದ ಯದತ್ ಥೆವಾ” ಮನ್ಲಾ.
ACT 20:36 ಹ್ಯಾ ಬೊಲ್ಯಾ ತ್ಯನಿ ಸಾಂಗ್‍ಲ್ಯಾ ನಂತರ್ ನಡ್ಗ ಮುಡುನ್ ತ್ಯಂಚೆ ಸಗ್‍ಳ್ಯಾಂಚೆ ಸಂಗ ಮಾಗ್ನ ಕರ್ತೊ.
ACT 20:37 ನಂತರ್ ತೀ ಸಗ್ಳಿ ದುಃಖಾನಿ ರಡತ್, ತ್ಯಲಾ ಯಾಂಗ್ ಗಾಲ್ಹುನ್ ಮುಖ ದಿಲ ಜಾ಼ವುನ್ ಎ ಮನ್ಹುನ್ ಸಾಂಗ್ಲ.
ACT 20:38 ತ್ಯನಿ ನಂತರ್ ಆನಿ ಮನಾ ಬಗ್ನಾರ್ನಾಹಿಸಾ ಮನ್ಹುನ್ ಸಾಂಗ್‍ಲ್ಯಾಲ್ಯಾಲಾ ತ್ಯನಾ ಖುಬ್ ದುಃಖ್ ಜಾ಼ಲ್ಹ ಆನಿ ತ್ಯಚಿ ಸಂಗ ವ್ಹಡಿಪರೆತ್ ಗಿಲಿತ ಆನಿ ತ್ಯಲಾ ಲಾವುನ್ ದಿಲಾ.
ACT 21:1 ಆಮಿ ತ್ಯನಾ ಸುಡುನ್ ವ್ಹಡಿತ್ ಚ಼ಡುನ್ ನೀಟ್ ಕೊಸ್ ದ್ವೀಪಾತ್ ಯವುನ್. ದುಸ್ರೆದಿಸಿ ರೊದ ದ್ವೀಪಾತ್ ಜಾ಼ವುನ್ ತಿತ್ನಿ ಪತರ್ ಪೆಠತ್ ಗೆಲಾವ್.
ACT 21:2 ತಿಥ ಪೊಯಿನೀಕೆತ್ ಜಾ಼ತ್ಯಾಲಿ ವ್ಹಡಿ ಬಗುನ್, ತ್ಯಾತ್ನಿ ಮೊರ‍್ಹ ಜಾ಼ಯಾಲಾಗ್ಲಾವ್.
ACT 21:3 ಮೊರ‍್ಹ ಕುಪ್ರದ್ವೀಪಾ ಬಗುನ್ ಡಾವ್ಯಾಂಗ್ನಿ ಸುಡುನ್ ಸಿರಿಯಾಕ್ಡ ಜಾ಼ವುನ್ ತುರ್ ಪೆಠತ್ ಯವುನ್ ಉತಾರ್ಲಾವ್. ಕಾ ಮಂಜೆ, ತಿಥ ಸಾಮ್ನ ಉತ್ರಾಚಿ ಹುತ್ತಿತ.
ACT 21:4 ತಿಥ ಇಸ್ವಾಸಿನಾ ಸುದುನ್ ಕಾಡುನ್, ಸಾತ್ರೊಜ಼್ ರಾಯ್ಲಾವ್. ತ್ಯೆ ಪವಿತ್ರ ಆತಮ್ಯಾಚಾ ಸಾಂಗನ್ಯಾನಿ ಪೌಲಾಲಾ; ತು ಯೆರುಸಲೇಮಿತ್ ಜಾ಼ವುನಕೊ ಮನ್ಹುನ್ ಸಾಂಗತ್ಯಾತ.
ACT 21:5 ತೆದಿಸ್ ಸಪ್ವುನ್ ಆಮಿ ಜಾ಼ತಾನಾ ತ್ಯೆ ಸಗ್ಳ ಆಪಲ್ಯಾ ಬ್ಯಾಯ್ಕಾ ಪೊರಾ ಸಾಹಿತ್ ಯವುನ್ ಆಮಾನಾ ಗಾವಾತ್ನಿ ಬಾಹಿರ್ ಲಾವುನ್ ದೆತ್ಯಾತ. ಆಮಿ ಸಂಮೀದೊರಾಪ ನಡ್ಗಟಿಕ್ವುನ್ ಮಾಗ್ನ ಕರುನ್,
ACT 21:6 ಯಕಾಮಕಾಲಾ ಜಾ಼ವುನ್ ಯತಾವ್ ಮನ್ಹುನ್ ಸಾಂಗುನ್ ವ್ಹಡಿತ್ ಚ಼ಡ್ಲಾವ್; ತ್ಯೆ ಮಾಗಾರ ಪರ್ತುನ್ ಆಪ್‍ಲ್ಯಾ ಆಪ್‍ಲ್ಯಾ ಗರಾತ್ನಿ ಗೆಲ.
ACT 21:7 ಆಮಿ ತುರ್ ಪೆಠತ್ನಿ ನಿಗುನ್ ಪ್ತೊಲೆಮಾಯಾತ್ ಜಾ಼ವುನ್ ಸಮಿಂದೊರಾವ್ನಿ ವ್ಹಡಿತ್ನಿ ಪಾರ್ ಜಾ಼ಲಾವ. ತಿತ್ನಿ ಇಸ್ವಾಸಿನಾ ಬಿಠುನ್ ತ್ಯಂಚಿಪ ಯೆಕ್ದಿಸ್ ರಾಹುನ್,
ACT 21:8 ದುಸ್ರೆದಿಸಿ ನಿಗುನ್ ಕೈಸರಾತ್ ಯವುನ್, ಬರಿ ಖಬರ್ ಸಾಂಗ್‍ತ್ಯಾಲ್ಯಾ ಫಿಲಿಪಾಚಾ ಗರಾತ್ ಜಾ಼ವುನ್ ತ್ಯಂಚಿಪಸ್ ರಾಯ್ಲಾವ್. ಯೆರುಸಲೆಮಿಚೆ ಮಜ಼ತಿಸಾಟಿ ನಿವಡ್‍ಲ್ಯಾಲ್ಯಾ ಸಾತ್‍ ಜ಼ನಾತ್ಲಾ ಹ್ಯೊ ಯೊಕ್ ಜಾ಼ಲ್ತಾ.
ACT 21:9 ತ್ಯಚಾ ಚಾರ್ ಪುರಿ ಹುತ್ಯಾ ತ್ಯಂಚಿ ಲಗ್ನ ಜಾ಼ಲಿ ನವ್ಥಿತ; ತ್ಯಾ ದೆವಾಚಾ ಗುಸ್ಟಿ ಭವಿಸ್ವಾನಿ ಕರಿತ್ಯಾ
ACT 21:10 ಆಮಿ ತಿಥ ಖುಬ್ ದಿಸ್ ರಾಯಲ್ಯಾ ನಂತರ್, ಅಗಬ ನಾವಾಚಾ಼ ಯೊಕ್ ಪ್ರವಾದಿ ಯುದಾಯಾತ್ನಿ ಆಮ್ಚಿಪ ಆಲಾ.
ACT 21:11 ತ್ಯೊ ಆಮಚಿಪ ಯವುನ್ ಪೌಲಾಚೆ ಕಮ್ರತ್ಲಾ ಪಟ್ಟಾ ಗಿಹುನ್, ಆಪ್ಲ ಹಾತ್ ಪ್ಯಾ ಬಾಂದುನ್; “ಹ್ಯೊ ಪಟ್ಟಾ ಕುನಾಚಾ಼ ತ್ಯಲಾ ‘ಯಹುದಿ ಆಸಸ್ ಯೆರುಸಲೇಮಿತ್ ಬಾಂದುನ್ ಯಹುದಿ ನಸಲ್ಯಾಲ್ಯಾಂಚಾ ಹಾತಾತ್ ದೆನಾರ್, ಮನ್ಹುನ್ ಪವಿತ್ರಾತ್ಮ ಸಾಂಗ್ತ ಮನ್ಲಾ.
ACT 21:12 ಕವಾ ತ್ಯಾ ಬೊಲ್ಯಾ ಐಕ್‍ಲ್ಯಾ ತವಾ ಆಮಿ, ಆನಿ ತಿತಲ್ಯಾಂಚಾನಿ; ತು ಯೆರುಸಲೇಮಿತ್ ಜಾ಼ವುಸ್ ನಕೊ ಮನ್ಹುನ್ ಪೌಲಾಪ ಇಂತಿ ಕಿಲಿ.
ACT 21:13 ಫನ್ ಪೌಲ್; “ತುಮಿ ರಡುನ್ ಕಾ ಮಾಜ಼ ಮನ್ ಮ್ಯೊಡ್ತಾಸಾ? ಮೀ ಪ್ರಬು ಯೇಸುಚಾ ನಾವಾಸ್ಲಾಗುನ್ ಯೆರುಸಲೇಮಿತ್ ಬೆಡ್ಯಾ ಗಾಲುನ್ ಗಿಹ್ಯಾ ತ್ಯವ್ಡಸ್ ನವ್ಹ ಮರಾಯಾಬಿ ತಯಾರ್ ಹಾ” ಮನ್ಲಾ.
ACT 21:14 ತ್ಯೊ ಹು ಮನ್ಲಾನಾಹಿ ಮನ್ಹುನ್; “ಪ್ರಭುಚಾ ಮನಾಶಾರ್ಕ ವ್ಹವುನಿ” ಮನ್ಹುನ್ ಸಾಂಗುನ್ ಆಮಿ ಗಪ್‍ ಜಾ಼ಲಾವ್.
ACT 21:15 ತ್ಯೆ ದಿಸ್ ಜಾ಼ಲ್ಯಾ ನಂತರ್ ಆಮಿ ತಯಾರ್ ವ್ಹವುನ್ ಯೆರುಸಲೇಮಿತ್ ನಿಗಾಲಾವ್.
ACT 21:16 ಕೈಸರೈತ್ನಿ ಥೊಡ ಶಿಶಾ ಆಮ್ಚೆ ಸಂಗ ಯವುನ್ ಆಮಿ ಜಾ಼ಯಾ ವ್ಹಯಿತ್ಯಾ ಗರ‍್ಹಾಪರೆತ್ ಆಮಾನಾ ಹಾಕ್ಟುನ್ ಗಿಹುನ್ ಗೆಲ. ತ್ಯಾ ಗರಾತ್ಲಾ ಪೈಲ್ಯಾ ಶಿಶಾತ್ಲಾ ಯೊಕ್ ಕ್ರುಪಾತ್ಲಾ ಮ್ನಾಸೊನ್ ಮಂತ್ಯಾಲಾ ಹುತ್ತಾ.
ACT 21:17 ಆಮಿ ಯೆರುಸಲೇಮಿತ್ ಆಲಾವ್ ತವಾ ಇಸ್ವಾಸಿಂಚಾನಿ ಆಮಾನಾ ಸಂತೊಶಾನಿ ಸ್ವಾಗತ್ ಕೆಲಾ.
ACT 21:18 ದುಸ್ರೆದಿಸಿ ಪೌಲ್ ಆಮಾನಾ ಹಾಕ್ಟುನ್ ಗಿವುನ್ ಯಾಕೊಬಾಲಾ ಬೆಠಾಲಾ ಗೆಲಾ. ತವಾ ಸಬೆಚ಼ ಜಾಂತ ಸಗ್ಳ ತಿಥ ಹುತ್ತ.
ACT 21:19 ಪೌಲಾನಿ ತ್ಯನಾ ಸ್ವಾಗತ್ ಕರುನ್ ದೇವಾನಿ ಯಹುದಿ ನಸಲ್ಯಾಲ್ಯಾ ಲೊಕಾತ್ನಿ ಕೆಲ್ಯಾಲ ಕಾಮ್ ಯಾಕ್ ಯಾಕ್ ಉಗ್ಡುನ್ ಸಾಂಗ್ಲಿತ.
ACT 21:20 ತ್ಯಂಚಾನಿ ತ್ಯ ಐಕುನ್ ದೇವಾಲಾ ವವ್ಯಾಳಾ. ತವಾ ತೆ ತ್ಯಲಾ ಮನ್ಲ; “ಬಾವ್ಹಾ, ಯೆಹುದ್ಯಾತ್ಲ ಯೇಸುವ ಇಸ್ವಾಸ್ ಥೆವ್ನಾರ ಹಾಜಾ಼ರ್ಜಾ಼ನ್ ಆಸ್‍ಲ್ಯಾಲ ಬಕ್ಷಿಲ್. ತ್ಯನಾ ಸಗ್‍ಳ್ಯಾನಾ ಧರ್ಮಶಾಸ್ತಾರ್ ಬಕ್ತಿನಿ ಪಾಳಾಚ಼ ಮಹತ್ವಾಚ಼ ವಾಟ.
ACT 21:21 ಯಹುದಿ ನಸಲ್ಯಾಲ್ಯಾ ಲೊಕಾಂಚೆ ಮದ್ದಿ ರಾನ್ಹಾರ‍್ಯಾ ಯೆಹುದ್ಯಾನಾ; ‘ಯಹುದಿ ನಸಲ್ಯಾಲ್ಯಾ ತುಮ್ಚಾ ಪೊರಾನಾ ಮುಂಜಿ ಕರುನಕೊಸಾ, ತ್ಯಂಚಾ ಆಚಾರಾಚೆಗತ್ ಚಾ಼ಲು ನಕೊಸಾ ದರ್ಮಶಾಸ್ತಾರ್ ಪಾಳುನಕೊಸಾ ಮನ್ಹುನ್ ಶಿಕಿವತೊಸ್’ ಆಸ ತುಜೆ ಗುಸ್ಟಿತ್ ಯಹುದಿ ಲೊಕಾಂಚಾನಿ ಸಾಂಗ್‍ಲ್ಯಾ.
ACT 21:22 ತು ಆಲ್ಯಾಲಾ ತ್ಯನಾ ಕಸಾ ಸಮಾಜ್ನಾ಼ರ್. ಆತಾ ಆಮಿ ಕ್ಯಾ ಕರಾಯಾ ವ್ಹಯಿ?
ACT 21:23 ತವಾ ಆತಾ ಆಮಿ ತುಲಾ ಸಾಂಗತಾವ್ ತಸ ಕರ್. ಆಮ್ಚಿಪ ಶಪತ್ ಕೆಲ್ಯಾಲ ಚಾರ್ಜಾ಼ನ್ ಹಾತ.
ACT 21:24 ತು ತ್ಯನಾ ಹಾಕ್ಟುನ್ ನಿಹುನ್ , ತ್ಯಂಚಿ ಸಂಗ ಶುದ್ ಕರುನ್ ಘೆ ತ್ಯೆ ಆಪಲ್ಯಾ ಆಪಲ್ಯಾ ಶಪ್ತಿ ಫಿಡುಂತ, ತ್ಯಂಚಾ಼ ಕರ್ಚ಼ ತು ದೆ. ಆಸ ಕೆಲ್ಯಾವ ಸಗ್ಳಿ ತುಜೆ ಗುಸ್ಟಿತ್ ಆಪ್ನು ಐಕ್ಯಾಲ್ಯಾಲ ಖರನವ್ಹ ಮನ್ಹುನ್, ತು ದರ್ಮಶಾಸ್ತಾರಾಚೆಗತ್ ಚಾ಼ಲ್ತೊಸ್, ಮನ್ಹುನ್ ಸಮಜು಼ನ್ ಗಿಥಿಲ.
ACT 21:25 ಯಹುದಿ ನಸಲ್ಯಾಲ್ಯಾಂಚಾನಿ ಯೇಸುವ ಇಸ್ವಾಸ್ ತೆವಲ್ಯಾಲ್ಯಾಂಚೆ ಗುಸ್ಟಿತ್, ಪಾಶಾನಾನಾ ಥೆವಲ್ಯಾಲಾ ನಿವದ್, ರಗಾತ್, ಮಾನ್ ಆವ್ಳುನ್ ಮ್ಯಾರ್ಲ್ಯಾಲ ಜ಼ನಾವಾರಾಚ಼ ಮಾಸ್ ಖಾವುನಾಹಿ ವ್ಯಬಿಚಾರ್ ಆನಿ ಅನಿತಿಕ್ ಸಮಂದ್ ಸುಡುನ್ ದುರ್ ವ್ಹಯಾವ್ಹಯಿ ಮನ್ಹುನ್ ಆಮಿ ನಿರ್ಧಾರ್ ಕೆಲ್ಯಾಲಾ ನೆಮ್ ಲಿವುನ್ ಲಾವುನ್ ದಿಲ್ಯಾನವ್ಹ” ಮನ್ಹುನ್ ಸಾಂಗತ್ಯಾತ.
ACT 21:26 ತವಾ ಪೌಲ್ ದುಸ್ರೆದಿಸಿ ತ್ಯಾ ಚಾರ್ ಜ಼ನಾಸಂಗ್ನಿ ಜಾ಼ವುನ್ ಶುದ್ ಕರಾಚಾ಼ ನೆಮ್ ಕೆಲಾ. ನಂತರ್ ಶುದ್ ಕರುನ್ ಸಪ್ವಾಚ಼ ದಿಸ್ ಸಮಜಾ಼ಯಾ ಸಾಟಿ ದೇವ್ಳಾತ್ ಗೆಲಾ. ತ್ಯಂಚಾತ್ ಪರ್ತೆಕಾಲಾ ಜ಼ನಾವರ ಕವಾ ಮಾರಾಚಿ ಮನ್ಹುನ್ ಸಾಂಗ್ತೊ.
ACT 21:27 ತ್ಯೆ ಸಾತ್ ದಿಸ್ ಸರ್ತ್ಯಾತ ಮಂಜೆ ಆಶಾ ಸೀಮತ್ನಿ ಆಲ್ಯಾಲ್ಯಾ ಯೆಹುದ್ಯಾಂಚಾನಿ ಪೌಲಾಲಾ ದೇವ್ಳಾತ್ ಬಗುನ್ ಹಿಂಡಾತಲ್ಯಾ ಲೊಕಾನಾ ಸಗಳ್ಯಾ ಪಾಕುನ್ ತ್ಯಲಾ ದರ್ಲಾ;
ACT 21:28 “ಇಸ್ರಾಯೇಲ್ ಲೊಕಾನು, ಆಮಾನಾ ಮಜ಼ತ್ ಕರಾ, ಆಮ್ಚಾ ಲೊಕಾನಾಬಿ, ಧರ್ಮಶಾಸ್ತಾರಾಲಾ, ಹ್ಯಾ ದೇವ್ಳಾಚೆ ಆಡ್ವ ಕುಠಬಿ, ಸಗಳ್ಯಾನಾ ಶಿಕಿವ್ನಾರಾ ತ್ಯೊ ಮಾನುಸ್ ಹ್ಯೊಸ್. ಯವ್ಡಸ್ ನವ್ಹ ಹ್ಯೊ ಗ್ರೀಕಾನಾ ದೇವ್ಳಾತ್ ಹಾಕ್ಟುನ್ ಆನುನ್ ಹ್ಯೊ ಪವಿತ್ರ ಜಾ಼ಗಾ ಬಾಟಿವಲ್ಯಾ” ಮನ್ಹುನ್ ವರಾಡ್ಲ.
ACT 21:29 ಆಂದಿ ತೆ ಎಫೆಸಾಚಾ ತೊಪ್ರಿಮಾಲಾ ತ್ಯಂಚಿ ಸಂಗ ಪೆಠತ್ ಬಗ್ಲಾ ಮನ್ಹುನ್ ತ್ಯಲಾ ಪೌಲಾನಿ ದೇವ್ಳಾತ್ ಹಾಕ್ಟುನ್ ಆನ್ಲಾ ಮನ್ಹುನ್ ಸಮಜು಼ನ್ ಗೆತ್ಯಾತ.
ACT 21:30 ತವಾ ಪೆಠತ್ ಸಗ್ಳಿಕ್ಡ ಗೊಂದೊಳ್ ಜಾ಼ಲ್ಹಾ, ತವಾ ಲೊಕ ಸಗ್ಳಿಕ್ನಿ ಪಳತ್ ಯವುನ್ ಯಕಿಕ್ಡ ಜ಼ಮ್ಲಿತ. ಆನಿ ಪೌಲಾಲಾ ದರುನ್, ದೇವ್ಳಾತ್ನಿ ಬಾಹಿರ್ ವಡುನ್ ಆನಲ್ಯಾ ಬರ್ಬರ್ ದಾರ ಜಾ಼ಖ್ಲಿತ.
ACT 21:31 ತೆ ತ್ಯಲಾ ಮಾರುನ್ ಟಾಕಾಯಾ ಯತ್ನ ಕರ್ತಾನಾ ಯೆರುಸಲೇಮಿತ್ ಸಗ್ಳಿಕ್ಡ ಗೊಂದೊಳ್ ಉಟ್ಲಾ ಮನ್ಹುನ್ ಪಟಾಲಮಿಚಾ ಸರದಾರಾಲಾ ಬಾತ್ನಿ ಪುಚ್ಲಿ಼.
ACT 21:32 ತ್ಯೊ ತಾಬಡ್ತೊಬ್ ಸಿಪಾಯಿನಾ, ಶತಾದಿಪತಿನಾ ಅದಿಕಾರ‍್ಯಾನಾ ಗಿಹುನ್ ತಿಥ ಪಳತ್ ಆಲಾ. ತವಾ ತ್ಯಂಚಾನಿ ತ್ಯನಾ ಬಗುನ್ ಪೌಲಾಲಾ ಮಾರಾಚ಼ ಥಾಂಬಿವ್ಲ.
ACT 21:33 ಮಂಗ್ ಸರದಾರ್ ಪೌಲಾಪ ಯವುನ್ ತ್ಯಲಾ ದರಲ್ಯಾಲ್ಯಾಲಾ ದೊನ್ ಸಾಕಳ್ಯಾಂಚಾನಿ ಬಾಂದಾಯಾ ಸಾಂಗ್ಲ; ಆನಿ ಹ್ಯೊ ಮಾನುಸ್ ಕೊನ್? ಹ್ಯನಿ ಕ್ಯಾ ಚು಼ಕ್ ಕೆಲೆ? ಮನ್ಹುನ್ ಇಚಾರ್ಲ
ACT 21:34 ತವಾ ಗರ್ದಿತ್ನಿ ಥೊಡ್ಯಾಚಾಂನಿ ಆಸ, ಥೊಡ್ಯಾಚಾಂನಿ ತಸ ಮನ್ಹುನ್ ವರಾಡ್ತಾನಾ ಗೊಂದ್ಳಾಸ್ಲಾಗುನ್ ಖರ ಸಮಜಾ಼ಚೆ಼ ಆಂದಿ ತ್ಯಲಾ ಕೊಟೆತ್ ಗಿಹುನ್ ಜಾ಼ವಾ ಮನ್ಹುನ್ ಹುಕುಮ್ ದೆತೊ.
ACT 21:35 ಪೌಲ್ ಪ್ಯಾಯರ‍್ಯಾಂಚಿವ ಆಸ್ತಾನಾ ಸಿಪಾಯಿಂಚಾನಿ ತ್ಯಲಾ ಉಚ಼ಲುನ್ ನೆಲಾ. ಕಾಮಂಜೆ ಹಿಂಸಕ್ ಲೊಕ ಖುಬ್ ಜ಼ಮ್ಲಿಹುತ್ತಿತ
ACT 21:36 ಮಿಳುನ್ ಆಲ್ಯಾಲಿ ಲೊಕ ಮಾಗ್ನಿ ಯವುನ್; “ತ್ಯಲಾ ಮಾರುನ್ಟಾಕಾ” ಮನ್ಹುನ್ ವರ್ಡತಿತ.
ACT 21:37 ಶಿಪಾಯಿಂಚಾನಿ ಪೌಲಾಲಾ ಕೊಟೆತ್ ಗಿಹುನ್ ಜಾ಼ಯಾಚೆ ಆಂದಿ ತ್ಯನಿ ತ್ಯಾ ಸರದಾರಾಲಾ, “ಮಿ ಜ಼ರಾ ಬುಲು ಕ್ಯಾ? ಮನ್ಹುನ್ ಇಚಾರ್ಲ ತವಾ ತ್ಯನಿ; “ತುಲಾ ಗ್ರೀಕ್ ಬಾಶೆ ಯತಿಕ್ಯಾ?
ACT 21:38 ಥೊಡ್ಯಾ ದಿಸಾಚೆ ಮಾಗ ದಂಗಾ ಉಟ್ವುನ್ ತ್ಯೆ ಚಾರ್ ಹಾಜಾ಼ರ್ ಜಾ಼ನ್ ಖುನ್ಸಿನಾ ರಾನಾತ್ ಹಾಕ್ಟುನ್ ನೆಲ್ಯಾಲಾ ತ್ಯೊ ಐಗುಪ್ತ್ ತುಸ್ ನವ್ಹಸ್ ಕ್ಯಾ? ಮನ್ಹುನ್ ಇಚಾರ್ತೊ.
ACT 21:39 ತ್ಯಲಾ ಪೌಲಾನಿ ಉತ್ತರ್ದಿಲಾ; “ಮೀ ಯೆಹುದ್ಯಿ, ತಾರ್ಸಸಾತ್ ಜ಼ಲಾಮಲ್ಯಾಲೊ, ನಾವ್ ವಾಜ಼ಲ್ಯಾಲೆ ಪೆಠಚಾ ಕಿಲಿಕ್ಯಾ ಸಿಮತ್ಲಾ. ದಯೆಥಿವುನ್ ಹ್ಯಾ ಲೊಕಾಂಚಿಸಂಗ ಜ಼ರಾ ಬೊಲಾಯಾ ಮನಾ ಹುಕುಮ್ ದೆ”
ACT 21:40 ಸರದಾರಾನಿ ಹುಕುಮ್ ದಿಲಾ, ಪೌಲ್ ಪ್ಯಾಯರ‍್ಯಾವ್ನಿ ಉಬಾರಾಹುನ್, ಲೊಕಾನಾ ಹಾತಾನಿ ಸುಸ್ನಾ ಕರ್ತೊ. ಗೊಂದೊಳ್ ಖುಬ್ ಶಾಂತ್ ಜಾ಼ಲ್ಯಾ ನಂತರ್ ತ್ಯೊ ಇಬ್ರಿಯಾ ಬಾಶೆತ್ ಬೊಲಾಯಾ ಲಾಗ್ಲಾ.
ACT 22:1 “ಯೆಹುದಿ ಸೊಪ್‌ತ್ಯಾನು, ಮಿ ಆತಾ ಸಾಂಗ್‍ತ್ಯಾಲ ಐಕಾ” ಮನ್ಲಾ.
ACT 22:2 ಪೌಲ್ ತ್ಯಂಚೆ ಇಬ್ರಿಯಾ ಬಾಶೆತ್ ಬೊಲ್‌ತ್ಯಾಲಾ ಐಕುನ್ ಯೆಹುದಿ ಆನಿಕ್ ಗಪ್ ಜಾ಼ಲ್ಹ. ತವಾ ತ್ಯೊ ಆಸಾ ಮನ್ಲಾ:
ACT 22:3 “ಮಿ ಯೆಹುದಿ ಮಿ ಜ಼ಲಾಮ್‌ಲ್ಯಾಲೊ ಸಿಲಿಯಾ ದೇಶೆಚಾ ತಾರ್ಸಾತ್. ಫನ್ ಮಿ ಮೊಟಾಜಾ಼ಲ್ಯಾಲೊ ಯೇರುಸಲೇಮಿತುಸ್. ಮಿ ಗಮಲಿಯಾಪ ನಾನ್ಹಾಚಾ಼ ಥೊರ್ ಜಾ಼ಲ್ಹೊ. ಆಮ್ಚಾ ವಾಡವಡ್ಲಾಂಚಾ ಧರ್ಮಶಾಸ್ತಾರಾಚೆ ಗುಶ್ಟಿತ್ ಪರತೇಕ್ ಯಾಕ್ ತ್ಯನಿ ಮನಾ ಖುಬ್ ಬರ ಸಾಂಗಲ್ಯಾ. ಆಜ಼್ ಹಿತ್ತ ಆಸ್‌ಲ್ಯಾಲ್ಯಾ ತುಮ್ಚಾ ಸಗ್‌ಳ್ಯಾಂಚೆಗತ್ ಮಿ ದೇವಾಚೆ ಸೆವೆಚೆ ಗುಶ್ಟಿತ್ ಖುಬ್ ಮರ‍್ಯಾದ್ ಆಸ್‌ಲ್ಯಾಲಾ ಜಾ಼ಲ್ಯೊ.
ACT 22:4 ಯೇಸುಚಾ ಮಾರ್ಗಾಚೆ ಮಾಗ ಕೊನ್ ಜಾ಼ತ್ಯಾತ ತ್ಯನಾ ಮಿ ಮರ ಪರೇತ್ ಹಿಂಸಾ ಕಿಲಿ. ಮಾಜಿಸ್ಲಾಗುನ್ ತ್ಯಂಚಾತ್ಲ ಘಾತ್ ಜಾ಼ಲ. ಮಿ ಗಡ್ಯಾನಾ ಆನಿ ಬಾಯಿಲ್‍ ಮಾನ್ಸಾನಾ ದರ‍್ಹುನ್ ತುರುಂಗಾತ್ ಗ್ಯಾತ್ಲಿತ.
ACT 22:5 “ತವಾ ಮುಖ್ಯಯಾಜಕ್ ಆನಿ ನ್ಯಾಯಿಸಬೆಚೆ ಮೊರ‍್ಹ ಮಿ ಖರ ಸಾಂಗ್ತೊ ತ್ಯಂಚಿಪ್ನಿಸ್ ಮಿ ದಮಸ್ಕಾತ್ ಆಸ್‍ಲ್ಯಾಲ್ಯಾ ಯೆಹುದಿ ಸೊಪ್‌ತ್ಯಾನಾ ಹ್ಯ ಪತ್ರ ಗಿಹುನ್ ತಿಥ ಗೆಲ್ಯಾಲ್ಯಾನಾ ಸಾಕ್‍ಳ್ಯಾಂಚಾನಿ ಬಾಂದುನ್ ಯೆರುಸಲೆಮಿತ್ ವಡುನ್ ಆನಾಯಾ ಜಾ಼ತ್ಯಾಲಾ.
ACT 22:6 “ಮಿ ಜಾ಼ತಾನಾ ದಮಸ್ಕಾಚೆ ಜ಼ವಳ್ ಆಲೊ ತವಾ ದೊಪ್ಯಾರ್ ಜಾ಼ಲ್ಥಿ. ತವಾ ಯಖಾಯಖಿ ಉಜಿಡ್ ಯೊಕ್ ಮಾಜೆ ಬೌತ ಚ಼ಮಾಕ್ಲಾ.
ACT 22:7 ಮಿ ಬುಡಿ ಪಡ್ಲೊ. ತವಾ, “ಸೌಲಾ ಸೌಲಾ, ತು ಮನಾ ಕಾ ತರಾಸ್ ದೆತ್ಯೊಸ್? ಮನ್ಹುನ್ ಮನಾ ಸಬ್ದ ಯೊಕ್ ಐಕು ಆಲಾ.
ACT 22:8 ತವಾ ಮಿ ಪ್ರಭು ತು ಕೊನ್? ಮನ್ಹುನ್ ಇಚಾರ್ಲ. ತ್ಯೊ ಸಬ್ದ ಮಿ ನಜ಼ರೆತಿಚಾ಼ ಯೇಸು. ತು ತರಾಸ್ ಕರ್ತ್ಯಾಲಾ ಮನಾಸ್ ಮನ್ಲಾ.
ACT 22:9 ಮಾಜೆ ಸಂಗ ಆಸ್‌ಲ್ಯಾಲ್ಯಾ ಲೊಕಾಂಚಾನಿ ಮಾಜೆ ಸಂಗ ಬೊಲ್‌ತ್ಯಾಲ್ಯಾಚಾ಼ ಸಬ್ದ ಐಕ್ಲಾನಾಹಿ. ಫನ್ ತ್ಯಂಚಾನಿ ಉಜಿ಼ಡ್ ಬಗ್ಲಾ.
ACT 22:10 ತವಾ ಮಿ ಪ್ರಬು ಮಿ ಕ್ಯಾ ಕರು? ಮನ್ಲೊ. ಪ್ರಭುನಿ ಉಠುನ್ ದಮಸ್ಕಾತ್ ಜಾ಼. ಮಿ ತುಲಾ ಥರಿವಲ್ಯಾಲ ಕಾಮ್ ಸಗ್ಳ ತಿಥ ತುಲಾ ಸಮಾಜ಼್ನಾರ್ ಮನ್ಹುನ್ ಉತ್ತರ್ ದಿಲಾ.
ACT 22:11 ಚ಼ಮಕತ್ಯಾಲ್ಯಾ ತ್ಯಾ ಉಜಿಡಾನಿ ಮನಾ ಅಂದ್ಳಾ ಕೆಲಾ ಮನ್ಹುನ್ ಮನಾ ಕಾಯ್ ದಿಸನಾ. ತವಾ ತ್ಯಾ ಲೊಕಾಂಚಾನಿ ಮನಾ ದಮಸ್ಕಾತ್ ಹಾತ್ ದರುನ್ ಚಾ಼ಲ್ವಿತ್ ನೆಲ್ಹಾ.
ACT 22:12 “ತೆ ಪೆಠತ್ ಅನನಿಯಾ ಮಂಥ್ಯಾಲಾ ಯೊಕ್ ಮಾನುಸ್ ಮೊಶೆಚ಼ ಧರ್ಮಶಾಸ್ತಾರ್ ಪ್ಯಾಳತ್ಯಾಲಾ ದೆವಾಚಾ಼ ಬಘತ್ ಜಾ಼ಲ್ಥಾ. ತಿತ್ಲಿ ಯೆಹುದಿ ನಸಲ್ಯಾಲಿ ಸಗ್ಳಿ ತ್ಯಲಾ ಮರ‍್ಯಾದ್ ದಿಯಿತಿತ.
ACT 22:13 ಅನನಿಯಾ ಮಾಜಿಪ ಯವುನ್ ಬಾಹು ಜಾ಼ಲ್ಯಾಲ್ಯಾ ಸೌಲಾ ತುಜಿ ನದಾರ್ ಯವುನಿ ಮನ್ಲಾ ಮನಾ ತವಾಸ್ ನದಾರ್ ಆಲಿ ಆನಿ ಮಿ ತ್ಯಲಾ ಬಗ್ಲಾ.
ACT 22:14 ತು ದೇವಾಚಿ ಯವಜ್ನಾ಼ ಸಮಜು಼ನ್ ಗಿಹ್ಯಾ ವ್ಹಯಿ ಮನ್ಹುನ್ ನ್ಯಾಯಿಚಾ ಸೆವಕಾಲಾ ಬಗಾಯಾ ವ್ಹಯಿ ಮನ್ಹುನ್ ತ್ಯೊ ಆಪಲ್ಯಾ ಸ್ವತಾಚಾ ನಾದಾನಿ ಬೊಲಾಯಾ ವ್ಹಯಿ ಮನ್ಹುನ್ ದೇವಾನಿ ತುಲಾ ನಿವಡ್‌ಲ್ಯಾ.
ACT 22:15 ತು ಬಗ್‌ಲ್ಯಾಲ ಆನಿ ಐಕ್‌ಲ್ಯಾಲ್ಯಾ ಖನ್ಕತಿ ಸಗ್‌ಳ್ಯಾ ಲೊಕಾನಾ ಸಾಕ್ಷಿ ಸಾಂಗಾಯಾ ವ್ಹಯಿ.
ACT 22:16 ಆತಾ ತು ಕಾ ಥಾಂಬ್ತೊಸ್? ಉಟ್! ತ್ಯಚಿವ ಇಸ್ವಾಸ್ ಥೀವುನ್ ಬಾಪ್ತಿಸ್ಮಾ ಗಿಹುನ್ ತುಜಿ ಪಾಪ ಧು’ ಮನ್ಹುನ್ ಸಾಂಗ್ಲ ಆನಿ ತ್ಯಚಿಸಾಟಿ ಮಾಗ್ನ ಕೆಲ.
ACT 22:17 “ತವಾ ಮಿ ಯೆರುಸಲೆಮಿತ್ ಮಾಗಾರಾ ಪರಾತ್ಲೊ. ಮಿ ದೇವ್ಳಾತ್ ಮಾಗ್ನ ಕರ್ತಾನಾ ಮನಾ ಯಾಕ್ ದರ್ಶಾನ್ ಜಾ಼ಲ್ಹ.
ACT 22:18 ತವಾ ಮಿ ಪ್ರಬುಲಾ ಬಗ್ಲಾ. ತ್ಯನಿ ಮನಾ, ‘ಬಿಗಿನಿ ಯೇರುಸಲೇಮಿತ್ನಿ ಜಾ಼! ಮಾಜೆ ಗುಶ್ಟಿತ್ ಸಾಂಗಲ್ಯಾಲ್ಯಾ ಹ್ಯಾ ಸಾಕ್ಷಿ ತಿ ಲೊಕ ಮಾನಿತ್ನಾಹಿತ’ ಮನ್ಹುನ್ ಸಾಂಗ್ಲ.
ACT 22:19 ತವಾ ಮಿ ಮನ್ಲೊ, ‘ಪ್ರಭು, ಸಗ್‍ಳ್ಯಾ ಸಬಾಸ್ಥಾನಾತ್ನಿ ತುಜಿವ ಇಸ್ವಾಸ್ ಥೆವಲ್ಯಾಲ್ಯಾನಾ ತುರುಂಗಾತ್ ಗಾಲ್ಹುನ್ ಮಾರಿತ್ ಹುತೊ.
ACT 22:20 ಆನಿ ತುಜಿ ಸಾಕ್ಷಿ ಜಾ಼ಲ್ಯಾಲ್ಯಾ ಸ್ತೆಪನಾಲಾ ಮಾರುನ್ ಟ್ಯಾಕ್ಲಾ ತವಾ ಮಿ ತಿಥ ಸ್ವತಾ ಉಬಾ ರಾಹುನ್ ತ್ಯಲಾ ಮ್ಯಾರ್ತ್ಯಾಲ್ಯಾಂಚಿ ದಢೊತ ಸಂಬ್ಯಾಳಿತೊ ತ್ಯ ತ್ಯನಾ ಠಾವ ಹಾ!’
ACT 22:21 ಫನ್ ಪ್ರಭುನಿ ಮನಾ ಆತಾ ಜಾ಼, ಖುಬ್ ದುರ್ ಆಸ್‌ಲ್ಯಾಲ್ಯಾ ಯೆಹುದಿ ನಸ್‌ಲ್ಯಾಲ್ಯಾ ಲೊಕಾಂಚಿಪ ಮಿ ತುಲಾ ಲಾವುನ್ ದೆತೊ’ ಮನ್ಹುನ್ ಸಾಂಗ್ಲ. ”
ACT 22:22 ಹ್ಯಾ ಸಬ್ದಾ ಪರತ್ ಲೊಕಾಂಚಾನಿ ಪೌಲಾನಿ ಸಾಂಗಲ್ಯಾಲ ಸಗ್ಳ ಐಕ್ಲ ಮಂಗ್ ಆಸ್‌ಲ್ಯಾ ಮಾನ್ಸಾಲಾ ದರ್ತಿವ್ನಿ ನಾಹಿ ಕರಾ ಹ್ಯೊ ಜ಼ಗಾಯಾ ಲಾಯಿಕ್ನಾಹಿ! ಮನ್ಹುನ್ ವರಾಡ್ಲಿತ.
ACT 22:23 ತೆ ವರಡತ್; ಆಪ್‌ಲ್ಯಾ ವೈಲ್ಯಾ ಅಂಗ್ಯಾ ಕಾಡುನ್; ದುಳ್ಳಾ ವರ್ ವಾರ‍್ಯಾಕೆಲಾ.
ACT 22:24 ತವಾ ರೊಮಾಚಾ ಸೆನಾಧಿಪತಿನಿ ಪೌಲಾಲಾ ಆತ್ ನಿಹುನ್ ಮಾರಾಯ ಸೈನಿಕಾನಾ ಸಾಂಗ್ಲ. ಲೊಕ ಪೌಲಾಚೆ ಆಡ್ವ ಹೆ ತರನಿ ವರ್ಡಾಯಾ ಕಾರನ್ ಕ್ಯಾ ಮನ್ಹುನ್ ಪೌಲಾಪ್ನಿಸ್ ಸಮಜು಼ನ್ ಗಿಯಾವ್ಹಯಿ ಮನ್ಹುನ್ ಸೆನಾದಿಪತಿಚಿ ಇಚಾ ಜಾ಼ಲ್ಥಿ.
ACT 22:25 ಸೈನಿಕಾಂಚಾನಿ ಪೌಲಾಲಾ ಮಾರಾಯಾ ಬ್ಯಾಂತಾನಾ ತಿಥ ಅಸ್‌ಲ್ಯಾಲ್ಯಾ ರೊಮ್ ಅಧಿಕಾರ‍್ಯಾಲಾ ಪೌಲಾನಿ, “ಚು಼ಕಿಚಾ಼ ಮನ್ಹುನ್ ತಿರ್ಮಾನ್ ವ್ಹಯಾಚೆ ಆಂದಿ ತುಮಿ ರೊಮಾತಲ್ಯಾಲಾ ಮಾರಾಚ಼ ಕ್ಯಾಯ್ದೆಸಿರ್ ಹಾ ಕ್ಯಾ? ಮನ್ಹುನ್ ಇಚಾರ್ಲ.
ACT 22:26 ತ್ಯಾ ಅದಿಕಾರಿನಿ ಹ್ಯ ಐಕ್‌ಲ್ಯಾ ಬರ್ಬರ್ ಸರದಾರಾಪ ಜಾ಼ವುನ್, “ತು ಕ್ಯಾ ಕರ್ತ್ಯೊಸ್ ತ್ಯ ತುಲಾ ಠಾವ ಹಾ ಕ್ಯಾ? ಹ್ಯೊ ಮಾನುಸ್ ರೊಮಾತ್ಲಾ!” ಮನ್ಹುನ್ ಸಾಂಗ್ಲ.
ACT 22:27 ತವಾ ಸರದಾರ್ ಪೌಲಾಪ ಯವುನ್, “ತು ಖರ‍್ಯಾನಿಸ್ ರೊಮಾಚಾ಼ ಮಾನುಸ್ ಕ್ಯಾ? ಮನ್ಹುನ್ ಇಚಾರ್ಲ. ಪೌಲಾನಿ, “ವ್ಹಯ” ಮನ್ಹುನ್ ಉತ್ತರ್ ದಿಲಾ.
ACT 22:28 ತವಾ ಸೆನಾದಿಪತಿನಿ ಮಿ ರೊಮಾಚಾ಼ ಮಾನುಸ್ ವ್ಹಯಾ ಖುಬ್ ಪೈಸ ದಿಲ್ಯಾತ” ಮನ್ಹುನ್ ಸಾಂಗ್ಲ. ಫನ್ ಪೌಲ್ ಮಿ ಜ಼ಲ್ಮತುಸ್ ರೊಮಾಚಾ಼ ಮಾನುಸ್” ಮನ್ಲಾ.
ACT 22:29 ಪೌಲಾಲಾ ಪ್ರಶ್ನೆ ಕರಾಯಾ ತಯಾರ್ ಜಾ಼ಲ್ಯಾಲಿ ಲೊಕ ತವಾಸ್ ಪೌಲಾಪ್ನಿ ನಿಗುನ್ ಗಿಲಿತ. ಪೌಲಾಲಾ ಬ್ಯಾಂದ್ಲಾಹುತ್ತಾ. ಮನ್ಹುನ್ ಆನಿ ಪೌಲ್ ರೊಮಾಚಾ಼ ಮಾನುಸ್ ಜಾ಼ಲ್ತಾ ಮನ್ಹುನ್ ಸೇನಾದಿಪತಿಲಾ ಬ್ಯಾ ವಾಟ್ಲ.
ACT 22:30 ದಿಸ್ರೆ ದಿಸಿ ಸಕಾಳ್ಚ಼ ಪೌಲಾಲಾ ಆಡ್ವಾ ವ್ಹವುನ್ ಯಹುದ್ಯಾಂಚಾನಿ ಆನ್‌ಲ್ಯಾಲಾ ಆಪವಾದ್ ಕ್ಯಾ ಮನ್ಹುನ್ ಸಮಜು಼ನ್ ಗಿಹ್ಯಾ ಸರದಾರಾನಿ ನಿರ್ದಾರ್ ಕೆಲಾ. ಆನಿ ತ್ಯನಿ ಮುಖ್ಯ ಯಾಜಕಾನಾ ಯೆಹುದ್ಯಾಂಚೆ ನ್ಯಾಯಿ ನಿವಡ್‌ತ್ಯಾಲೆ ಸಭೆಲಾಬಿ ಯಕಿಕ್ಡ ಮಿಳುನ್ ಯಯಾ ಆಜ್ಞಾ ದಿಲಿ. ಸರದಾರಾನಿ ಪೌಲಾಚಾ ಸರಪೊಳ್ಯಾ ಕಾಡುನ್ ತ್ಯಲಾ ಬಾಹಿರ್ ಗಿಹುನ್ ಯವುನ್ ಸಭೆಚೆ ಮೊರ‍್ಹ ಉಬಾಕೆಲಾ.
ACT 23:1 ಪೌಲ್ ಯೆಹುದ್ಯಾಂಚೆ ನ್ಯಾಯಿಸಬೆಲಾ ಬಗುನ್, “ಬಾವ್ಹಾನು ಮಿ ಆಜು಼ನ್ಪರತ್ ಚಾ಼ಂಗಲ್ಯಾ ಮನಾನಿ ದೇವಾಚೆ ಮೊರ‍್ಹ ಚಾ಼ಲ್ಯೊ” ಮನ್ಲಾ.
ACT 23:2 ಮುಖ್ಯಯಾಜಕ್ ಜಾ಼ಲ್ಯಾಲಾ ಅನನಿಯಾ ತಿಥ ಹುತ್ತಾ. ಪೌಲಾನಿ ಸಾಂಗ್‌ಲ್ಯಾಲ ಐಕ್‌ಲ್ಯಾಲ ತ್ಯನಿ ಪೌಲಾಚೆ ಕಡಸ್ ಉಬಿರಾಯ್‌ಲ್ಯಾಲ್ಯಾನಾ ತ್ಯಚಾ ತೊಂಡಾವ ಮಾರಾಯಾ ಸಾಂಗ್ಲ.
ACT 23:3 ತವಾ ಪೌಲಾನಿ ಅನನಿಯಾಲಾ, “ದೇವ್ ತುಲಾ ಸಾಹಿತ್ ಮ್ಯಾರ್ನಾರ್! ತು ಚು಼ನ್ನಾ ಲ್ಯಾವಲ್ಯಾಲಿ ಭಿತ್! ಮೊಶೆಚಾ ದರ್ಮಶಾಸ್ತಾರಾಚೆಗತ್ ನ್ಯಾಯಿ ನಿವ್ಡಾಯಾ ತಿಥ ಬಸುನ್ ಮನಾ ಮಾರಾಯಾ ಸಾಂಗ್ತೊಸ್ ಕ್ಯಾ? ಧರ್ಮಶಾಸ್ತಾರಾಲಾ ತ್ಯೊ ಆಡ್ವಾ ಜಾ಼ಲ್ಯಾ” ಮನ್ಹುನ್ ಸಾಂಗ್ಲ.
ACT 23:4 ಪೌಲಾಚೆ ಜ಼ವಳ್ ಉಬಿ ರಾಯ್‌ಲ್ಯಾಲಿ ಲೊಕ ತ್ಯಲಾ, “ದೇವಾಚಾ ಮುಖ್ಯಯಾಜಕಾಲಾ ತು ಹೆ ತರನಿ ಬೊಲಾಚ಼ ನವ್ಹ! ತು ತ್ಯಚಿ ನಿಂದಾ ಕರ್ತ್ಯೊಸ್!” ಮನ್ಲಿತ.
ACT 23:5 ಪೌಲ್, “ಬಾವ್ಹಾನು, ಹ್ಯೊ ಮಾನುಸ್ ಮುಖ್ಯಾ ಯಾಜಕ್ ಮನ್ಹುನ್ ಮನಾ ಠಾವಾ ನವ್ಥಾ. ಫನ್ ‘ತುಮ್ಚಾ ಲೊಕಾಂಚಾ ಅದಿಕಾರ‍್ಯಾಂಚೆ ಆಡ್ವ ವಾಯಿಟ್ ಬುಲು ನಕೊ’ ಮನ್ಹುನ್ ಧರ್ಮಶಾಸ್ತಾರಾತ್ ಲಿವ್‌ಲ್ಯಾಲ ಹಾ” ಮನ್ಹುನ್ ಸಾಂಗ್ಲ.
ACT 23:6 ಸಭೆತಲ್ಯಾ ಲೊಕಾತ್ನಿ ಥೊಡ ಸದ್ದುಕಾಯ್; ಆನಿ ಥೊಡ ಪರಿಸಾಯ್ ಹುತ್ತ. ಮನ್ಹುನ್ ಪೌಲಾನಿ, “ಮಾಜಾ ಬಾವ್ಹಾನು, ಮಿ ಪರಿಸಾಯ್! ಮಾಜ಼ಾ ಬಾ ಪರಿಸಾಯಾತ್ಲಾ ಜಾ಼ಲ್ಥಾ! ಮೆಲ್ಯಾಲ್ಯಾಂಚಾ ಪುನರುಥಾನಾಚೆ ಗುಸ್ಟಿತ್ ಮಾಜಿ ಆಶಾ ಹಾ ತ್ಯಚಿ ಚರ್ಚಾ ಚಾ಼ಲ್ಲೆ!” ಮನ್ಹುನ್ ವರ್ಡುನ್ ಸಾಂಗ್ಲ.
ACT 23:7 ಪೌಲಾನಿ ಆಸ ಸಾಂಗ್ಲ ತವಾ, ಪರಿಸಾಯಾಂಚ಼ ಆನಿ ಸದ್ದುಕಾಯಾಂಚ಼ ಬಾಂಢಾನ್ ಜಾ಼ಲ್ಹ. ಆನಿ ಸಬೆತ್ ದುಯಿ ಪಡ್ಲಿ.
ACT 23:8 ಮೆಲ್ಯಾಲ್ಯಾನಾ ಪುನರುತ್ಥಾನ್ ನಾಹಿ. ದೇವ್ದುತ್ ಆನಿ ಆತ್ಮಬಿ ನಾಹಿ ಮನ್ಹುನ್ ಸದ್ದುಕಾಯಾಂಚಾ಼ ಇಸ್ವಾಸ್. ಫನ್ ಫರಿಸಾಯಾಂಚಾ಼ ಇಸ್ವಾಸ್ ಹ್ಯಚೆ ಆಡ್ವಾ ಜಾ಼ಲ್ಯಾ.
ACT 23:9 ತಿಥ ಮೊಟಾ ಗಾನ್ಹಾ ಜಾ಼ಲ್ಹಾ. ತವಾ ಪರಿಸಾಯಾತ್ಲ ಥೊಡಜಾ಼ನ್ ದರ್ಮ ಸಿಕಿವ್‌ತ್ಯಾಲ ಉಬ ರಾಹುನ್, “ಹ್ಯಾ ಮಾನ್ಸಾಪ ಆಮಾನಾ ಕಾಯೆಕ್ ಚು಼ಕ್ ದಿಸನಾ! ದಮಸ್ಕಾತ್ ಜಾ಼ತ್ಯಾಲೆ ವಾಟವ ದೆವ್ದುತ್ ವ್ಹವುನಿ ಆತ್ಮ ವ್ಹವುನಿ ತ್ಯಚಿ ಸಂಗ ಬೊಲ್ಲ ಆಸಲ್! ಮನ್ಹುನ್ ವಾದ್ ಕೆಲಾ.
ACT 23:10 ಹ್ಯ ಬಾಂಢಾನ್ ವ್ಹತ್ಯಾಲ ಆಸ್ತಾನಾ. ಯೆಹುದಿ ಪೌಲಾಲಾ ತುಕ್ಡ ತುಕ್ಡ ಕರ್ನಾರ್ ಮನ್ಹುನ್ ಬಿಹುನ್ ಸೆನಾದಿಪತಿನಿ ಸಿಪಾಯಿನಾ, “ಬುಡಿ ಉತ್ರುನ್ ಜಾ಼ವುನ್ ಪೌಲಾಲಾ ತಿತ್ನಿ ಸಿಪಾಯಿಂಚೆ ಕೊಟೆತ್ ನೆವ್ಹಾ” ಮನ್ಹುನ್ ಹುಕುಮ್ ದಿಲಾ.
ACT 23:11 ತಿಸಿ ರ‍್ಯಾಚಾ಼ ಪ್ರಭು ಪೌಲಾಪ ಯವುನ್ ಉಬಾ ರಾಹುನ್, “ದಿರ‍್ಹಾನಿ! ತು ಮಾಜೆ ಗುಶ್ಟಿತ್ ಯೆರುಸಲೆಮಿಚಾ ಲೊಕಾನಾ ಸಾಂಗಲ್ಯಾಶಾರ್ಕ. ತು ರೊಮಾತ್ ಜಾ಼ವುನ್ ತಿತಲ್ಯಾ ಲೊಕಾನಾ ಮಾಜೆ ಗುಶ್ಟಿತ್ ಸಾಂಗಾಯಾ ವ್ಹಯಿ! ಮನ್ಹುನ್ ಸಾಂಗ್ಲ.
ACT 23:12 ದುಸ್ರೆ ದಿಸಿ ಸಕಾಳಚ಼ ಥೊಡ ಯೆಹುದಿ ಯಕಿಕ್ಡ ಜ಼ಮುನ್ ಪಿತುರಿ ಕರುನ್ , ಆಪ್ನು ಪೌಲಾಲಾ ಮಾರುನ್ ಟಾಕಿಪರ‍್ಯಾತ್ ಆಮಿ ಕಾಯ್ ಖಾನಾ ಪಿನಾರ್ನಾಹಿ ಮನ್ಹುನ್ ಶಪತ್ ಕಿಲಿ.
ACT 23:13 ಆಸಿ ಕಮಿಸ್ಕಮಿ ಚಾಳಿಸ್ ಲೊಕ ಹುತ್ತಿತ.
ACT 23:14 ಹೆ ಮಹಾಯಾಜಕಾಂಚಿಪ ಆನಿ ಜಾಂತ್ಯಾಂಚಿಪ ಜಾ಼ವುನ್, “ಆಮಿ ಪೌಲಾಲಾ ಮಾರುನ್ ಟಾಕಿಸ್ ಪರತ್ ತೊಂಡಾತ್ ಕಾಯ್ ಗಾಲ್ನಾರ್ನಾಹಿ ಮನ್ಹುನ್ ಖಡ್ಯಾವುನ್ ಶಪತ್ ಕಿಲಿ!
ACT 23:15 ಮನ್ಹುನ್ ಆತಾ ತುಮಿ ಕರಾಯಾ ವ್ಹಯಿ ಜಾ಼ಲ್ಯಾಲ ಕ್ಯಾ ಮಂಜೆ, ಸರದಾರಾಲಾ ಆನಿ ಸಗಳ್ಯಾ ಜಾಂತ್ಯಾನಾ ಯಾಕ್ ಸಾಂಗ್ನ ಲಾವುನ್ ದೆವಾ. ಪೌಲಾಲಾ ನ್ಯಾಯಿ ಸಬೆಚೆ ಮೊರ‍್ಹ ಆನಿಕ್ ಪ್ರಶ್ನೆ ಇಚಾರಾಯಾ ವ್ಹಯಿತ ಮನ್ಹುನ್ ಸಾಂಗುನ್ ಆಮ್ಚಿಪ ಹಾಕ್ಟುನ್ ಆನಾಯಾ ರೊಮಾಚಾ ಸರದಾರಾಲಾ ಸಾಂಗಾ. ಪೌಲ್ ಹಿತ್ತ ಯತಾನಾ ಆಮಿ ವಾಟವ ರಾಖಿತ್ ರಾಹುನ್ ತ್ಯಲಾ ಮಾರುನ್ ಟ್ಯಾಕ್ತಾವ್” ಮನ್ಲ.
ACT 23:16 ಫನ್ ಹೆ ಯವಜ್ನಾ಼ಚೆ ಗುಶ್ಟಿತ್ ಪೌಲಾಚಾ ಬಾಛಾಲಾ ಸಮಾಜ಼್ಲ ತ್ಯೊ ಸೈನ್ಯಾಚೆ ಕೊಟೆತ್ ಜಾ಼ವುನ್ ಹೆ ಯವಜ್ನಾ಼ಚೆ ಗುಶ್ಟಿತ್ ಪೌಲಾಲಾ ಸಾಂಗ್ಲ.
ACT 23:17 ತವಾ ಪೌಲಾನಿ ಅದಿಕಾರ‍್ಯಾತ್‍ಲ್ಯಾ ಯಕಾಲಾ ಹಾಕ್ಟುನ್, “ಹ್ಯಾ ಪೊರ್ಗ್ಯಾಲಾ ಸೆನಾಧಿಪತಿಪ ಗಿಹುನ್ ಜಾ಼. ಹ್ಯೊ ಯೆಕ್ ಬಾತ್ನಿ ತ್ಯಲಾ ಸಾಂಗಾಚಾ಼ ಹಾ” ಮನ್ಲಾ.
ACT 23:18 ಮನ್ಹುನ್ ಅದಿಕಾರಿ ಪೌಲಾಚಾ ಬಾಚ್ಚಾಲಾ ಸರದಾರಾಪ ಗಿಹುನ್ ಗೆಲಾ. ತ್ಯಾ ಅಧಿಕಾರ‍್ಯಾನಿ ಸರದಾರಾಲಾ, “ಹ್ಯಾ ಪ್ಯೊರ್ಗ್ಯಾಲಾ ತುಜಿಪ ನಿಹ್ಯಾವ್ಹಯಿ ಮನ್ಹುನ್ ತುರುಂಗಾತ್ ಆಸ್‌ಲ್ಯಾಲ್ಯಾ ಪೌಲಾನಿ ಮಾಜಿಪ ಮಾಗ್ಲ ಹ್ಯೊ ತುಲಾ ಯೊಕ್ ಸಾಂಗ್ ಸಾಂಗಾಯಾ ವ್ಹಯಿ ಮಂಥ್ಯೊ” ಮನ್ಲಾ.
ACT 23:19 ಸರದಾರಾನಿ ಪ್ಯೊರ್ಗ್ಯಾಲಾ ಹಾತಾಸ್ ದರ‍್ಹುನ್ ಯಕಾನ್ಸಿ ಹಾಕ್ಟುನ್ ನಿಹುನ್, “ತು ಕ್ಯಾ ಸಾಂಗಾಯಾ ವ್ಹಯಿ ಮಂಥೊಸ್? ಮನ್ಹು‍ನ್ ಇಚಾರ್ಲ.
ACT 23:20 ತ್ಯೊ, “ ಪೌಲಾಚಾ಼ ಆಜು಼ನ್ ಬಾರಿಕ್ ಇಚಾರ್ ಕರಾಯಾ ವ್ಹಯಿ ಮನ್ಹುನ್ ನೆವಾ ಸಾಂಗುನ್ ಸಕಾಳ್ ನ್ಯಾಯಿಸಬೆತ್ ತ್ಯಲಾ ತುಸ್ ಹಾಕ್ಟುನ್ ಆನಾಯಾ ವ್ಹಯಿಸ್ ಮನ್ಹುನ್ ತುಜಿಪ ಸಾಂಗಾಯಾ ಯೆಹುದ್ಯಾಂಚಾನಿ ಬುಲುನ್ ಗೆತಲ್ಯಾ.
ACT 23:21 ಫನ್ ತ್ಯಂಚ಼ ಖರದರು ನಕೊಸ್! ಪೌಲಾಲಾ ಮಾರುನ್ ಟಾಕಾಯಾ ಚಾಳಿಸ್ ಯೆಹುದಿ ದಡುನ್ ರಾಖಿತ್ ಹಾತ್ತ. ಪೌಲಾಲಾ ಮಾರುನ್ ಟಾಕಿಸ್ ಪರ‍್ಯಾತ್ ಖಾಯಿತ್ಬಿ ನಾಹಿ ಪಿಯಿತ್ಬಿ ನಾಹಿ ಮನ್ಹುನ್ ತ್ಯಂಚಾನಿ ಸಗ್‌ಳ್ಯಾಂಚಾನಿ ಶಪತ್ ಕೆಲೆ! ಆತಾ ತೇ ತುಜೆ ಒಪಿಗೆಲಾ ರ‍್ಯಾಕ್‌ತ್ಯಾತ ಮನ್ಲಾ.
ACT 23:22 ತವಾ ತ್ಯಾ ಸರದಾರಾನಿ ಪ್ಯೊರ್ಗ್ಯಾಲಾ, “ತ್ಯಂಚೆ ಯವಜ್ನಾಚೆ ಗುಶ್ಟಿತ್ ತು ಮನಾ ಸಾಂಗ್‌ಲ್ಯಾಲ ಕುನಾಲಾಸ್ ಸಾಂಗು ನಕೊಸ್” ಮನ್ಹುನ್ ಸಾಂಗುನ್ ತ್ಯಲಾ ಲಾವುನ್ ದಿಲಾ.
ACT 23:23 ನಂತರ್ ಸರದಾರಾನಿ ದೊಗಾ ಆದಿಕಾರ‍್ಯಾನಾ ಹಾಕ್ಟುನ್ ತ್ಯನಾ, “ಕೈಸರ‍್ಯಾತ್ ಲಾವುನ್ ದಿಯಾಲಾ ದೊನ್ಸೆ ಜಾ಼ನ್ ಸೈನಿಕಾನಾ ತಯಾರ್ ಕರ್. ಸತ್ತರ್ ಜ಼ನಾನಾ ಘೊಡ ದೊನ್ಸೆ ಜ಼ನಾನಾ ಬರ್ಚಾ ತಯಾರ್ ಕರಾ. ಹೆ ರಾತಿತ್ ನವು ವಾಸ್ಥಾನಾ ಹಿತ್ನಿ ಜಾ಼ಯಾ ತುಮಿ ತಯಾರ್ ರಾಹ್ಯಾ ವ್ಹಯಿಸಾ.
ACT 23:24 ಪೌಲಾಚಾ ಜಾ಼ನ್ಯಾಸಾಟಿ ಥೊಡ್ಯಾ ಗೊಡ್ಯಾನಾ ಗೆವ್ಹಾ. ರಾಜ್ಭಾರ್ ಕರ್ತ್ಯಾಲ್ಯಾ ಫೆಲಿಕ್ಸಾಪ ತ್ಯಲಾ ಜ಼ಪುನ್ ನಿಹ್ಯಾಲಾ ವ್ಹಯಿ” ಮನ್ಹುನ್ ಸಾಂಗ್ಲ.
ACT 23:25 ಆನಿ ಸರದಾರಾನಿ ಯಾಕ್ ಪತ್ರ ಲೀವ್ಲ. ತ್ಯಾತ್ ಆಸ ಲಿವ್ಲಹುತ್ತ:
ACT 23:26 “ಕ್ಲೊದ್ ಲುಸಿಯಾಪ್ನಿ ಮಹಾರಾಜಾ಼ ಜಾ಼ಲ್ಯಾಲಾ ರಾಜ್ಪಾಲ್ ಫೆಲಿಕ್ಸಾಲಾ, ನಮಸ್ಕಾರ್
ACT 23:27 ಯೆಹುದಿ ಹ್ಯಾ ಮಾನ್ಸಾಲಾ ದರುನ್ ಮಾರುನ್ ಟಾಕಾಚ಼ ಹುತ. ಫನ್ ಹ್ಯೊ ರೊಮಾತ್ಲಾ ಮಾನುಸ್ ಮನ್ಹುನ್ ಮನಾ ಠಾವ್ಹಾ ಜಾ಼ಲ್ಹ. ತವಾ ಮಿ ಸೈನಿಕಾಂಚೆ ಸಂಗ ಜಾ಼ವುನ್ ಹ್ಯಲಾ ರ‍್ಯಾಕ್ಲಾ ಹುತಾ.
ACT 23:28 ತೆ ಹ್ಯಚಿವ ವಾವ್‌ತ್ಯಾಲ್ಯಾ ಚು಼ಕಿಚ಼ ಕಾರನ್ ಸಮಜು಼ನ್ ಗಿಹ್ಯಾ ಮಿ ನ್ಯಾಯಿತ್ ಹ್ಯಲಾ ಉಬಾಕೆಲಾ.
ACT 23:29 ತಿಥ ಸಮಜು಼ನ್ ಆಲ್ಯಾಲ ಕ್ಯಾ ಮಂಜೆ ಪೌಲಾನಿ ಬುರ್ಸಿಕಾಮ ಕೆಲ್ಯಾತ ಮನ್ಹುನ್ ಯೆಹುದ್ಯಾಂಚಾನಿ ಸಾಂಗ್ಲ ತ್ಯ ತ್ಯಂಚಾ ಸ್ವತಾಚಾ ಧರ್ಮಶಾಸ್ತಾರಾಲಾ ಸಮ್ಮನ್ ಆಸಲ್ಯಾಲ ಜಾ಼ಲ್ತ. ತ್ಯವ್ಡಸ್ ನವ್ಹ ಹ್ಯಲಾ ತುರುಂಗಾತ್ ವ್ಹವುನಿ ಮರ್ನಾಚಿ ಸಿಕ್ಷಾ ವ್ಹವುನಿ ದಿಯಾ ವ್ಹಯಿ ಮನ್ಹಾಯಾ ಕಸ್ಲಿಸ್ ಚು಼ಕ್ನಾಹಿ.
ACT 23:30 ಫನ್ ಯೆಹುದ್ಯಾತ್ಲ ಥೊಡ ತ್ಯಲಾ ಮಾರುನ್ಟಾಕಾಯಾ ವ್ಹಯಿ ಮಂತ್ಯಾಲಿ ಯವಜ಼್ನಾ ಮನಾ ಸಮಾಜ್ಲಿ಼. ಮನ್ಹುನ್ ಮಿ ತುಜಿಪ ಲಾವುನ್ ದಿಲ್ಯಾ. ತ್ಯವ್ಡಸ್‍ ನವ್ಹ. ತ್ಯಚೆ ಆಡ್ವ ಚು಼ಕ್ ವಾವ್‌ತ್ಯಾಲ್ಯಾನಾ ತುಜೆ ಮೊರ‍್ಹ ಆಡ್ವ ವ್ಹವುನ್ ವಾದ್ ಕರಾಯಾ ವ್ಹಯಿ ಮನ್ಹುನ್ ಪರವಾನ್ಕಿ ದಿಲಿ.
ACT 23:31 ಸಿಪಾಯಿನಾ ಸಾಂಗಲ್ಯಾ ಶಾರ‍್ಕ ರಾತಿಚಾ ಯಳಾಲಾ ಪೌಲಾಲಾ ಅಂತಿಪತ್ರಿಯಾತ್ ನೆಲ್ಹಾ.
ACT 23:32 ದುಸ್ರೆದಿಸಿ ಪೌಲಾಸಂಗ ಮೊರ‍್ಹ ಜಾ಼ಯಾ ಘೊಡ ಚಾ಼ಲಿವತ್ಯಾಲ್ಯಾನಾ ಸುಡುನ್ ಸೈನಿಕ್ ಮಾಗರ ಪರುತುನ್ ಕೊಟೆತ್ ಆಲ.
ACT 23:33 ಘೊಡ ಚಾ಼ಲಿವತ್ಯಾಲ್ಯಾಂಚಾನಿ ಕೈಸರ‍್ಯಾತ್ ಜಾ಼ವುನ್ ರಾಜ್ಪಾಲಾಲಾ ಪತ್ರ ದಿವುನ್ , ಪೌಲಾಲಾ ತ್ಯಂಚೆ ಮೊರ‍್ಹ ಉಬಾಕೆಲಾ.
ACT 23:34 ರಾಜ್ಪಾಲಾಲಾ ತ್ಯ ಪತ್ರ ವಾಚ಼್ವುನ್, ಪೌಲಾ ಕುಟ್ಲೆ ಸೀಮೆತ್ಲಾ? ಮನ್ಹುನ್ ಇಚಾರುನ್ ತ್ಯೊ ಕಿಲಿಕ್ಯತ್ಲಾ ಮನ್ಹುನ್ ಸಮಜು಼ನ್;
ACT 23:35 “ತುಜಿವ‍ ಚು಼ಕ್ ವಾವಲ್ಯಾಲ ಅಲ್ಯಾವ, ತುಜ಼ ಐಕ್ತೊ” ಮನ್ಹುನ್ ಸಾಂಗುನ್, ತ್ಯಲಾ ಹೆರೊದಾಚಾ ತುರಂಗಾತ್ ಥಿವುನ್ ರಾಕಾಯಾ ವ್ಹಯಿ ಮನ್ಹುನ್ ಆಜ್ಞಾದಿಲಿ.
ACT 24:1 ಪಾಚ಼್ ದಿಸಾ ನಂತರ್, ಮುಖ್ಯಯಾಜಕ್ ಅನನಿಯಾನಿ ಯೆಹುದ್ಯಾಂಚಾ ಥೊಡ್ಯಾ ವಡ್ಲಾನಾ ಆನಿ ತೆರ್ತುಲ್ಲ ಮಂಥ್ಯಾಲ್ಯಾ ವಕಿಲಾಲಾ ಹಾಕ್ಟುನ್ ರಾಜ್ಪಾಲಾಪ ಫಿರ‍್ಯಾತ್ ದಿಯಾ ಸೆಜರೆಯಾ ಪೆಠತ್ ಗೇಲಾ.
ACT 24:2 ಪೌಲಾಲಾ ಸಭೆತ್ ಹಾಕಟ್ಲಾ. ತವಾ ತೆರ್ತುಲ್ಲಾ ತ್ಯಚಿವ ಚು಼ಕಿ ವಾವಾಯಾ ಲಾಗ್ಲಾ: “ಮಹಾ ರಾಜಾ ಪೇಲಿಕ್ಸಾ, ತುಜಿಸ್ ಲಾಗುನ್ ಆಮ್ಚಿ ಲೊಕ ಸಮಾದಾನಾನಿ ಜಿವ್ನಾ ಕರ್ತ್ಯಾತ. ತುಜಾ ಗಿನ್ಯಾನಾನಿ ಆಮ್ಚೆ ದೇಶೆಚಾ ಭರ‍್ಯಾಸಾಟಿ ಚು಼ಕ್‍ಲ್ಯಾಲ ಸಗ್ಳ ಸುದರ್ಲ್ಯಾಸ್.
ACT 24:3 ಆಮಿ ಹಿ ಮಜ಼ತ್ ಪುರಾ ದನ್ಯಾವಾದ್ ಸಗ್‍ಳ್ಯಾ ಯಳಾತ್ ಸಗ್ಳಿಕ್ಡ ಸ್ವಿಕಾರ್ ಕರ್ತಾವ್”
ACT 24:4 ಫನ್ ಮೀ ತುಜಾ಼ ಯೊಳ್ ಆಜು಼ನ್ ಖುಬ್ ಗಿಹ್ಯಾಚೆ ಆಂದಿ, ಥುಡಿಸ್ ಬುಲ್ನಿ ಸಾಂಗ್ತೊ ತ್ಯ ದಯಾ ಥಿವುನ್ ಥಂಡ್ಪನಾನಿ ಐಕ್.
ACT 24:5 ಹ್ಯೊ ಮಾನುಸ್ ಆಮಾನಾ ಪಿಡಾ ಆಸ್‍ಲ್ಯಾಚೆಗತ್ ದಿಸತ್ಯೊ. ಯೆಹುದಿ ದುನೆತ್ ಕುಠಬಿ ರಾಹುಂತ, ತಿಥ ಹ್ಯೊ ಬಾಂಢಾನ್ ಉಠಿವ್ತೊ. ಹ್ಯೊ ‘ನಜ಼ರೆತಿಚಾ’ ಪಂಚಾ಼ಚಾ಼ ಫುಡಾರಿ ಜಾ಼ಲ್ಯಾ.
ACT 24:6 ತ್ಯವ್ಡಸ್ ನವ್ಹ, ಹ್ಯನಿ ದೆವಳಾತ್ ಬುರ್ಸ ಕರಾಯಾ ಯತ್ನ ಕಿಲಿತ, ಫನ್ ಆಮಿ ಹ್ಯಲಾ ಬ್ಯಾಂದ್‍ಲ್ಯಾ. ಆಮಿ ಆಮ್ಚಾ ಸ್ವತಾಚಾ ನೆಮಾಚೆಚೆಗತ್ ತ್ಯಲಾ ನ್ಯಾಯಿ ತಿರ್ಮಾನ್ ಕರಾಯಾ ವ್ಹಯಿ ಮನ್ಹುನ್ ಯವಜ಼್ಲ
ACT 24:7 ಫನ್ ಸರದಾರ್ ಜಾ಼ಲ್ಯಾಲಾ ಲುಸಿಯಾ ಮದ್ದಿ ಯವುನ್ ಬಳ್‍ಜು಼ರಿನಿ ಆಮ್ಚಾ ಹಾತಾತ್ನಿ ತ್ಯಲಾ ಸುಡ್ವುನ್ ನೆಲ್ಹಾ.
ACT 24:8 ತವಾ ಲುಸಿಯಾನಿ ತ್ಯಚಿವ ಚು಼ಕ್ ವಾವಲ್ಯಾಲ್ಯಾನಾ ಆಜ್ಞೆ ದಿಲೆ. ಆನಿ ತು ಹ್ಯಚಿ ಚೌ಼ಕಸಿ ಕೆಲ್ಯಾವ. ಆಮಿ ಸಾಂಗಲ್ಯಾಲ್ಯಾ ಹ್ಯಾ ಖನ್ಕತಿ ಖರ‍್ಯಾ ಕ್ಯಾ ಖೊಟ್ಯಾ ಮನ್ಹುನ್ ತುಲಾಸ್ ಸಮಾಸ್ತಿಲಾ. ”
ACT 24:9 ಬಾಕಿಚ಼ ಯೆಹುದಿ, “ಹ್ಯಾ ಗುಶ್ಟಿ ಖರ‍್ಯಾ ಹಾತಾ!” ಮನ್ಲ.
ACT 24:10 ರಾಜ಼್‍ಪಾಲಾನಿ ಪೌಲಾಲಾ ಖುನಾ ಕರುನ್, ಬೊಲಾಯಾ ಸಾಂಗ್ಲ. ತವಾ ಪೌಲ್ ಆಸಾ ಮನ್ಲಾ: “ರಾಜ್‍಼ಪಾಲ್ ಜಾ಼ಲ್ಯಾಲ್ಯಾ ಪೆಲಿಕ್ಸಾ ತು ಖುಬ್ ವರ್ಸಾಠಾವ್ನಿ ಹೆ ದೆಶೆಚಾ಼ ನ್ಯಾಯಿ ತಿರ್ಮಾನ್ ಕರ್ತ್ಯಾಲಾ ಮನಾ ಠಾವ ಹಾ. ಮನ್ಹುನ್ ಸಂತೊಶಾನಿ ತುಜಿ಼ ಮೊರ‍್ಹ ವಾದ್ ಕರ್ತೊ.
ACT 24:11 ಮಿ ಆರಾದನೆಲಾ ಯೆರುಸಲೆಮಿತ್ ಜಾ಼ವುನ್ ನಿಸ್ತ ಬಾರಾರೊಜ಼್ ಜಾ಼ಲ್ಯಾತ ತ್ಯವ್ಡಸ್. ತ್ಯ ಖರ ಮನ್ಹುನ್ ತುಲಾಸ್ ಸಮಜ಼ಲ್.
ACT 24:12 ಮಿ ದೇವ್ಳಾತ್ ವ್ಹವುನಿ ಸಬಾಸ್ತಾನಾತ್ ವ್ಹವುನಿ ಪೆಠತ್ ವ್ಹವುನಿ ಯಹುದ್ಯಾಂಚಿಸಂಗ ವಾದ್ ಕರ್ತ್ಯಾಲಾ, ನಾಹಿತ ಲೊಕ ಗೊಳಾ ಕರ್ತ್ಯಾಲಾ ಹ್ಯಂಚಾನಿ ಬಗ್ಲಾ ನಾಹಿ.
ACT 24:13 ಆತಾ ಮಾಜಿವ ವಾವ್‍ತ್ಯಾಲ್ಯಾ ಗುಶ್ಟಿ ಹ್ಯನಾ ತುಜೆ ಮೊರ‍್ಹ ಖರ‍್ಯಾ ಕರಾಯಾ ವ್ಹಯಿತ್ನಾಹಿತಾ.
ACT 24:14 ಫನ್ ಮಿ ತುಲಾ ಹ್ಯ ಖರ ಕರುನ್ದೆತೊ, ಹೆ ಮನಾ ದರ್ಮಾಚಾ಼ ವಾದಿ ಮನ್ಹುನ್ ಸಾಂಗತ್ಯಾಲ್ಯಾ ಮಾರ್ಗಾಚೆ ಮಾಗ್ನಿ ಜಾ಼ತ್ಯಾಲೊ ಮಿ ಆಮ್ಚಾ ವಡ್ಲಾಂಚಾ ದೇವಾಲಾ ಆರಾಧನ್ ಕರ್ತೊ. ಫನ್ ಮೊಶೆಚಾ ಧರ್ಮಶಾಸ್ತಾರಾತ್ ಪ್ರವಾದಿಂಚಾ ಪುಸ್ತಕಾತ್ ಲಿವ್‌ಲ್ಯಾಲ್ಯಾ ಪರತೆಕಾವ ಮಿ ಇಸ್ವಾಸ್ ಥೆವ್ತೊ.
ACT 24:15 ನಿಯತಿಂಚಾನಾ ಆನಿ ನಿಯತ್ ನಸ್‍ಲ್ಯಾಲ್ಯಾನಾ ಪುನರುತ್ಥಾನ್ ವ್ಹತ ಮಂಥ್ಯಾಲಿ ಆಶಾ ತ್ಯನಾ ಕಸಿ ಹಾ ತೀಸ್ ಆಶಾ ದೆವಾಪ ಮನಾಬಿ ಹಾ.
ACT 24:16 ಹ್ಯಾ ಕಾರ್ನಾನಿ ಮಿ ಮನಾ ವ್ಹಯಿಲ್‍ತ್ಯವ್ಡ ದೇವಾಚೆ ಮೊರ‍್ಹ ಮಾನ್ಸಾಂಚೆ ಮೊರ‍್ಹ ಶುದ್ ಮನಾನಿ ರಾಹ್ಯಾ ಯತ್ನ ಕರ್ತ್ಯೊ.
ACT 24:17 ಮಿ ಖುಬ್ ವರ್ಸಾನಿ ಯೆರುಸಲೆಮಿತ್ ಆಸ್‍ಲ್ಯಾಲ್ಯಾ ಮಾಜಾ ಲೊಕಾನಾ ದಾನ್ದರ್ಮ ಕರಾಯಾ ಆನಿ ಯಜ್ಞ ದಿಯಾ ಆಲೊ.
ACT 24:18 ಮಿ ಹ್ಯ ಕಾಮ್ ಕರೀತ್ ಅಸ್ಥಾನಾ ಥೊಡ್ಯಾ ಯೆಹುದ್ಯಾಂಚಾನಿ ಮನಾ ದೇವ್ಳಾತ್ ಬಗ್ಲ. ಮಿ ಶುದ್ದಾಚಾರಾಚಾ಼ ನೆಮ್ ಸುಪಿವ್ಲಾ ಹುತಾ. ಮಿ ಕಂದಿಸ್ ಗದ್ಲಾ ಕೆಲಾ ನವ್ಥಾ. ಮಾಜೆ ಸರ್ಬೌರಿ ಕುಟ್ಲಿಸ್ ಲೊಕ ನವ್ಥಿತ.
ACT 24:19 ಫನ್ ಆಶಾತ್ಲ ಥೊಡ ಯೆಹುದಿ ತಿಥ ಹುತ್ತ. ತ್ಯಂಚಾನಿ ಮಾಜಿ ಚು಼ಕ್ ಸಾಂಗಾಯಾ ಯಯಾ ವ್ಹಯಿತ.
ACT 24:20 ಮಿ ಯೆರುಸಲೆಮಿಸ್ ಯೆಹುದ್ಯಾಂಚೆ ನ್ಯಾಯಾಚೆ ಸಬೆತ್ ಉಬಾ ರಾಯ್ಲೊ ತವಾ, ಮಾಜಿಪ ತ್ಯನಾ ಕಚಾ಼ ಅಪ್ವಾದ್ ದಿಸಲ್ಯಾ ಮನ್ಹುನ್ ಹಿತ್ತ ಆಸ್‌ಲ್ಯಾಲ್ಯಾ ಹ್ಯಾ ಯೆಹುದ್ಯಾನಾಸ್ ಇಚಾರ್.
ACT 24:21 ಮೀ ತ್ಯಂಚಿ ಮೊರ‍್ಹ ಉಬಾರಾಯ್ಲೊ ತವಾ, ‘ಮೆಲ್ಯಾಲಿ ಪುನರುತ್ಥಾನ್ ವ್ಹತ್ಯಾತ ಮನ್ಹುನ್ ಇಸ್ವಾಸ್ ಥೆವ್ತೊ ಹ್ಯಾಸ್ಲಾಗುನ್ ಆಜ಼್ ಮಿ ಹಿತ್ತ ಉಬಾ ರಾಯಲ್ಯೊ!” ಮನ್ಹುನ್ ಜೊ಼ರಾನಿ ಸಾಂಗ್ಲ.
ACT 24:22 ಪೇಲಿಕ್ಸಾನಿ ಯೇಸುಚಾ ಮಾರ್ಗಾಚೆ ಗುಶ್ಟಿತ್ ಆಂದಿಸ್ ವ್ಹಯಿತ್ಯವ್ಡ ಸಮ್‌ಜ಼ುನ್ ಗೆತ್ಲ ಹುತ್ತ. ತ್ಯನಿ ಇಚಾರ್ ಕರಾಚಾ಼ ಸುಡುನ್, “ಸರ್ದಾರ್ ಜಾ಼ಲ್ಯಾಲಾ ಲುಸಿಯಾ ಹಿತ್ತ ಯಯಿಲ್ ತವಾ, ಹೆ ಖನ್ಕತಿಚೆ ಗುಶ್ಟಿತ್ ಮಿ ತಿರ್ಮಾನ್ ಕರ್ತೊ” ಮನ್ಹುನ್ ಸಾಂಗ್ಲ.
ACT 24:23 ಪೌಲಾಲಾ ರಕ್ವಾಲಿತ್ ಥೆವಾಯಾ ವ್ಹಯಿ ಮನ್ಹುನ್ ಪೇಲಿಕ್ಸಾನಿ ಸಾಂಗ್ಲ. ಫನ್ ಪೌಲಾಲಾ ಥೊಡಾ ಸ್ವತಂತ್ರ ದಿಯಾ ತ್ಯಚಾ ಸೊಪ್‌ತ್ಯಾಂಚಾನಿ ತ್ಯಲಾ ವ್ಹಯಿ ಜಾ಼ಲ್ಯಾಲಿ ಸಾಮ್ನ ಆನುನ್ ದಿಯಾ ಅವ್ಕಾಸ್ ದಿಯಾ ವ್ಹಯಿ ಮನ್ಹುನ್ ಸರ್ದಾರಾನಿ ಅಧಿಕಾರಿಲಾ ಸಾಂಗ್ಲ.
ACT 24:24 ಥೊಡ ದಿಸ್ ಜಾ಼ಲ್ಯಾವ ಪೇಲಿಕ್ಸಾ ತ್ಯಚಿ ದನ್ಗರ್ ಯೆಹುದಿ ಜಾ಼ಲ್ಯಾಲ್ಯಿ ದ್ರುಸಿಲಾ ಸಂಗ್ನಿ ಆಲಾ. ಪೌಲಾಲಾ ಹಾಕ್ಟಲ. ಕ್ರಿಸ್ತ ಯೆಸುವ ಇಸ್ವಾಸ್ ಥೆವ್‌ಲ್ಯಾಲೆ ಗುಶ್ಟಿತ್ ಪೌಲಾನಿ ಸಾಂಗ್‍ಲ್ಯಾಲ ತ್ಯನಿ ಐಕ್ಲ.
ACT 24:25 ಫನ್ ಪೌಲ್ ತಿತ್ನಿ ಜಾ಼ವುನ್ ಚಾ಼ಂಗಲ್ಯಾಚೆ ಗುಶ್ಟಿತ್ ಚರ್ಚಾ ಕರುನ್ ಸ್ವತಾ ಆಪ್‌ಲ್ಯಾ ತಾಬ್ಯಾತ್ ಆನಿ ಮೊರ‍್ಹ ಯತ್ಯಾಲ್ಯಾ ದಿಸಾತ್ ನ್ಯಾಯಿ ತಿರ್ಮಾನಾಚಿ ಗುಶ್ಟಿತ್ ಬೊಲ್ತಾನಾ ಫೆಲಿಕ್ಸ್ ಬಿಹ್ಯಾಲಾ ಆನಿ ಆತ್ತಾ ತು ಜಾ಼ ಮನಾ ಫುರ್ಸತ್ ಗಾವಲ್ ತವಾ ತುಲಾ ಹಾಕಟ್ತೊ ಮನ್ಹುನ್ ಸಾಂಗ್ಲ.
ACT 24:26 ಪೌಲಾಪ್ನಿ ಪೈಸ ಗಾವ್ತಿಲ ಮನ್ಹುನ್ ತ್ಯನಿ ಆಶಾ ಕಿಲ್ತಿ, ಮನ್ಹುನ್ ತ್ಯೊ ತ್ಯಲಾ ತ್ಯಾ ಕಾರ್ನಾನಿ ಹಾಕ್ಟುನ್ ಗಿಹುನ್ ತ್ಯಚಿ ಸಂಗ ಬೊಲತಾ.
ACT 24:27 ಫನ್ ದೊನ್ ವರ್ಸಾ ಪರತ್ ಪೇಲಿಕ್ಸಾಚಾ ಜಾ಼ಗ್ಯಾವ ಪುರ್ಕ್ಯಾಫೆಸ್ತ ರಾಜ಼ಪಾಲ್ ಜಾ಼ಲಾ. ಫನ್ ಪೇಲಿಕ್ಸ ಯೆಹುದ್ಯಾನಾ ಬರಾವ್ಹಯಾಸಾಟಿ ಪೌಲಾಲಾ ತುರುಂಗಾತುಸ್ ಸುಡುನ್ ಗೆಲಾ.
ACT 25:1 ಪೆಸ್ತ ರಾಜ್ಪಾಲ ವ್ಹವುನ್ ತೀನ್ ದಿಸ್ ಜಾ಼ಲ್ಯಾವ ಕೈಸರೆಯಾತ್ನಿ ಯೆರುಸಲೆಮಿತ್ ಗೆಲಾ.
ACT 25:2 ಮುಖ್ಯ ಯಾಜಕ್ ಆನಿ ಪ್ರಮುಕ್ ಯೆಹುದಿ ಜಾಂತ್ಯಾಚಿಪ ಪೆಸ್ತಾಚೆ ಮೊರ‍್ಹ ಪೌಲಾವ ಫಿರ‍್ಯಾತಿ ಕೆಲ್ಯಾ. ತ್ಯವ್ಡಸ್ ನವ್ಹ ಪೌಲಾಲಾ ಯೆರುಸಲೆಮಿತ್ ಪರ್ತುನ್ ಲಾವುನ್ ದಿಯಾ ವ್ಹಯಿ ಮನ್ಹುನ್ ತ್ಯಂಚಾನಿ ಪೆಸ್ತನಲಾ ಇಚಾರ್ಲ.
ACT 25:3 ಕಾ ಮಂಜೆ ತ್ಯಂಚಾನಿ ಪೌಲ್ ಯೆರುಸಲೆಮಿತ್ ಜಾ಼ತ್ಯಾಲೆ ವಾಟವಸ್ ಮಾರುನ್ ಟಾಕಾಯಾ ವ್ಹಯಿ ಮನ್ಹುನ್ ಯವಜ್ನಾ಼ ಕಿಲ್ತಿ.
ACT 25:4 ಫನ್ ಪೆಸ್ತ್ ಆಸಾ ಮನ್ಲಾ, “ನಾಹಿ! ಪೌಲಾಲಾ ಕೈಸರಿಯಾತುಸ್ ಕ್ಯೊಂಡ್‌ಲ್ಯಾ. ಮೀಸ್ ತಿಥ ಬಿಗಿನಿ ಜಾ಼ಯಾಚೊ಼ ಹಾ.
ACT 25:5 ತುಮ್ಚಾ ಫುಡಾರ‍್ಯಾತ್ಲ ಥೊಡ ಮಾಜಿ ಸಂಗ ಯವುಂತ. ತ್ಯನಿ ಖರ‍್ಯಾನಿ ಚು಼ಕ್ ಕಿಲಿತ ತ್ಯಚಿವ ಕೈಸರಿಯಾತುಸ್ ತೇ ಚು಼ಕ್ ವಾವುಂತ” ಮನ್ಹುನ್ ಉತ್ತರ್ ದಿಲಾ.
ACT 25:6 ಪೆಸ್ತನ್ ಆಜು಼ನ್ ಆಟ್ ಧಾ ದೀಸ್ ಯೇರುಸಲೆಮಿತುಸ್ ಹುತ್ತಾ. ನಂತರ್ ತ್ಯೊ ಕೈಸರಿಯಾತ್ ಮಾಗಾರಾ ಗೆಲಾ. ದುಸ್ರೆದಿಸಿ ಪೆಸ್ತನ್ ನ್ಯಾಯಿ ಕರ್ತ್ಯಾಲ್ಯಾ ಜಾ಼ಗ್ಯಾವ ಬಸ್ಲಾಹುತ್ತಾ ತವಾ ತ್ಯನಿ ಸೈನಿಕಾನಾ ಪೌಲಾಲಾ ಆಪ್ಲೆ ಮೊರ‍್ಹ ಆನಾಯಾ ವ್ಹಯಿ ಮನ್ಹುನ್ ಆಜ್ಞಾ ದಿಲಿ.
ACT 25:7 ಯೆರುಸಲೆಮಿತ್ನಿ ಆಲ್ಯಾಲ ಯೆಹುದಿ ತ್ಯಚೆ ಸರ್ಬೌರ್ ಉಬ ರಾಯ್ಲ ತ್ಯಚಿವ ಖುಬ್ ಫಿರ‍್ಯಾತಿ ವಾವ್‌ಲ್ಯಾ. ಫನ್ ತ್ಯಾತ್ಲೆ ಕಚಾಲಾಸ್ ಆದಾರ್ ನವ್ಥಾ.
ACT 25:8 ಫನ್ ಪೌಲಾನಿ ಆಡ್ವಾ ವಾದ್ ಕರೀತ್. “ಮಿ ಯೆಹುದ್ಯಾಂಚಾ ಧರ್ಮಶಾಸ್ತಾರಾಚೆ ಆಡ್ವಾ ದೇವ್ಳಾಚೆ ಆಡ್ವಾ ಚಕ್ರವರ್ತಿ ಸಿಸರಾಲಾ ಆಡ್ವಾ ವ್ಹವುನ್ ಕಚಿಸ್ ಚು಼ಕ್ ಕಿಲಿನಾಹಿ” ಮನ್ಹುನ್ ಸಾಂಗ್ಲ.
ACT 25:9 ಫನ್ ಪೆಸ್ತಾನಿ ಯೆಹುದ್ಯಾಂಚಿಪ್ನಿ ಮರ‍್ಯಾದ್ ಗಿಹ್ಯಾಸಾಟಿ ಪೌಲಾಲಾ ತು ಯೆರುಸಲೆಮಿತ್ ಜಾ಼ಯಾ ಯತ್ನ ಕರ್ತಾನಾ ಹೆ ಚು಼ಕಿಚೆ ಗುಶ್ಟಿತ್ ಮಿ ತಿಥಸ್ ತುಲಾ ತಿರ್ಮಾನ್ ಕರಾಯಾ ವ್ಹಯಿ ಮನ್ಹುನ್ ಮಂಥೊಸ್ ಕ್ಯಾ? ಮನ್ಹುನ್ ಇಚಾರ್ಲ.
ACT 25:10 ಪೌಲಾನಿ ಸಾಂಗ್ಲ, “ಆತಾ ಮಿ ಚಕ್ರವರ್ತಿ ಸಿಸರಾಚಾ ನ್ಯಾಯಿ ಕರ್ತ್ಯಾಲ್ಯಾ ಜಾ಼ಗ್ಯಾವ ಉಬಾ ರಾಯ್‍ಲ್ಯೊ. ಮನಾ ತಿರ್ಮಾನ್ ವ್ಹಯಾಚಾ಼ ಹಿತ್ತಸ್! ಮಿ ಯೆಹುದ್ಯಾನಾ ಕಾಯ್ ಅನ್ನೆವ್ ಕೆಲಾ ನಾಹಿ. ಹ್ಯ ತುಮಾನಾ ಚಾ಼ಂಗ್ಲ ಠಾವ ಹಾ.
ACT 25:11 ಮಿ ಚು಼ಕ್ ಕರ್ತ್ಯಾಲಾ ಜಾ಼ಲ್ಯಾವ ಧರ್ಮಶಾಸ್ತಾರ್ ಮಾನಾ ಮರ್ನಾಚಿ ಸಿಕ್ಷಾ ದಿಲ್ಯಾವಬಿ ಮಿ ತ್ಯೊ ತಿರ್ಪ ಒಪ್ತೊ. ಫನ್ ಹ್ಯಂಚಾ ಚು಼ಕಿ ಖರ‍್ಯಾ ಜಾ಼ಲ್ಯಾವ. ಮನಾ ಹ್ಯಂಚಾ ಹತಾತ್ ದಿಯಾ ಕಚಾಲಾಸ್ ವ್ಹಯಿತ್ನಾಹಿ! ಹ್ಯಾ ಗುಶ್ಟಿ ಕೈಸರುಸ್ ಇಚಾರ್ ಕರುನಿ. ” ಮನ್ಲಾ.
ACT 25:12 ಪೆಸ್ತಾನಿ ಆಪ್ಲೆ ಬರ್ಬರ್ ರಾಥ್ಯಾಲ್ಯಾಂಚೆ ಸಂಗ ಹ್ಯಚಾ ಗುಶ್ಟಿ ಬೊಲ್ಲಾ. ನಂತರ್ ತ್ಯನಿ, “ತುಜೆ ಗುಶ್ಟಿತ್ ಕೈಸರುಸ್ ಬಗುನಿ ಮನ್ಹುನ್ ತು ಇಚಾರ್ಲಸ್ ಮನ್ಹುನ್ ತುಲಾ ಕೈಸರಾಪ ಲಾವುನ್ ದೆತೊ” ಮನ್ಲಾ.
ACT 25:13 ಥೊಡ ದಿಸ್ ಜಾ಼ಲ್ಯಾವ ಅಗ್ರಿಪ್ ರಾಜಾ಼ ಆನಿ ಬೆರ್ನಿಕ್ ರಾನಿ ಪೆಸ್ತನಾಲಾ ಭೇಟ್ ವ್ಹಯಾ ಆನಿ ನಮಸ್ಕಾರ್ಕರಾಯಾ ಕೈಸರಿಯಾಪ ಆಲಿತ.
ACT 25:14 ತೀ ತಿಥ ಖುಬ್ ದಿಸಾ ಪರತ್ ಹುತ್ತಿತ. ಪೆಸ್ತನಾನಿ ಪೌಲಾಚೆ ಗುಶ್ಟಿತ್ ರಾಜಾಲಾ ಆಸ ಸಾಂಗ್ಲ: “ಫೆಲಿಕ್ಸಾ ತುರುಂಗಾತ್ ಸುಡುನ್ ಗೆಲ್ಯಾಲಾ ಯೊಕ್ ಮಾನುಸ್ ಹಾ.
ACT 25:15 ಮಿ ಯೆರುಸಲೆಮಿತ್ ಗೆಲೊ ತವಾ ಯೆಹುದಿ ಮುಖ್ಯ ಯಾಜಕ್ ಆನಿ ಜಾಂತ ತ್ಯಲಾ ಆಡ್ವ ವ್ಹವುನ್ ಚು಼ಕಿ ಸಾಂಗ್‌ಲ್ಯಾ. ಮಿ ತ್ಯಲಾ ಮರ್ನಾಚಿ ಸಿಕ್ಷಾ ದಿಯಾ ವ್ಹಯಿ ಮನ್ಹುನ್ ಹ್ಯಾ ಯೆಹುದ್ಯಾಂಚಿ ಆಜ್ಞಾ ಜಾ಼ಲ್ಥಿ.
ACT 25:16 ಫನ್ ಮಿ, ‘ಚು಼ಕ್ ವಾವ್‌ತ್ಯಾಲ್ಯಾ ಮಾನ್ಸಾಚಾ ತಿರ್ಮಾನಾಸಾಟಿ ದುಸ್‌ರ‍್ಯಾನಾ ಒಪ್ಸಾಚ಼ ರೊಮಾಂಚಿ ಪದ್ದತ್ ನವ್ಹ. ಆಂದಿ ವ್ಹವುನ್, ತ್ಯನಿ ಆಪ್ಲಿವ ಚು಼ಕ್ ಸಾಂಗ್‌ತ್ಯಾಲ್ಯಾನಾ ಸಮೊಸಮೊರ್ ಮಿಳುನ್ ತ್ಯಂಚೆ ಚು಼ಕಿಲಾ ಆಡ್ವಾ ವ್ಹವುನ್ ಆಪ್‌ಲ್ಯಾಲಾ ಪ್ರತಿವಾದ್ ಕರಾಯಾ ಅವ್ಕಾಶ್ ದಿಯಾ ವ್ಹಯಿ’ ಮನ್ಹುನ್ ಸಾಂಗ್ಲ.
ACT 25:17 “ಮನ್ಹುನ್ ತೆ ಹಿತ್ತ ಆಲತವಾ, ಮಿ ಥಾಂಬಾಚೆಆಂದಿ ದುಸ್ರೆದಿಸಿಸ್ ನ್ಯಾಯಸ್ಥಾನಾವ ಬಸುನ್ ತ್ಯಾ ಮಾನ್ಸಾಲಾ ಆತ್ ಹಾಕ್ಟುನ್ ಆನಾಯಾ ವ್ಹಯಿ ಮನ್ಹುನ್ ಆಜ್ಞಾ ಕಿಲಿ.
ACT 25:18 ಯೆಹುದಿ ಉಬ ರಾಹುನ್ ತ್ಯಚೆ ಆಡ್‌ವ್ಯಾ ಚು಼ಕಿ ವಾವ್‌ಲ್ಯಾ. ತರಿ ಮಿ ಯವಜ಼ಲ್ಯಾ ಸಾರ ತ್ಯಂಚಾನಿ ತಚಿವ ಕಚಿ ಬುರ್ಸಿ ಚು಼ಕ್ ವಾವ್ಲಿನಾಹಿ.
ACT 25:19 ತ್ಯಂಚಾನಿ ಸಾಂಗ್‌ಲ್ಯಾಲ್ಯಾ ಖನ್ಕತಿ ತ್ಯಂಚಾ ಸ್ವತಾಚಾ ಧರ್ಮಾಲಾ ಸಂಬಂದ್ ಆಸ್‌ಲ್ಯಾಲ್ಯಾ ಆನಿ ಯೇಸು ಮಂಥ್ಯಾಲ್ಯಾ ಮಾನ್ಸಾಚಾ ಜಾ಼ಲ್‍ತ್ಯಾ. ಮರುನ್ ಗೆಲ್ಯಾಲಾ ಯೇಸು ಆತಾ ಜಿತ್ತಾ ವ್ಹವುನ್ ಉಠುನ್ ಆಲ್ಯಾ ಮನ್ಹುನ್ ಪೌಲಾನಿ ಸಾಂಗ್‌ಲ್ಯಾ.
ACT 25:20 ಹೆ ಖನ್ಕತಿಚೆ ಗುಶ್ಟಿತ್ ಮನಾ ಖುಬ್ ಸಮಾಜ಼್ಲ ನಾಹಿ. ಮನ್ಹುನ್ ಮಿ ಪ್ರಶ್ನೆ ಇಚಾರ್ಲ್ಯಾ ನಾಹಿತಾ. ಫನ್ ಮಿ ಪೌಲಾಲಾ ತು ಯೆರುಸಲೆಮಿತ್ ಜಾ಼ವುನ್ ತಿಥಸ್ ನ್ಯಾಯಿತಿರ್ಮಾನ್ ಕರಾಯಾ ವ್ಹಯಿ ಮಂಥೊಸ್ ಕ್ಯಾ? ಮನ್ಹುನ್ ಸಾಂಗ್ಲ.
ACT 25:21 ತ್ಯಲಾ ತ್ಯನಿ, ‘ಚಕ್ರವರ್ತಿ ಕೈಸರಾಪ್ನಿ ಮಾಜ಼ಾ ತಿರ್ಮಾನ್ ವ್ಹವುನಿ. ತಿತ್ಪರ‍್ಯಾತ್ ಮನಾ ತುರುಂಗಾತುಸ್ ಥೆವಾ ಮನ್ಲಾ. ಮನ್ಹುನ್ ರೊಮಾಚಾ ಚಕ್ರವರ್ತಿಪ ಜಾ಼ವುನ್ ಲಾವುನ್ ದಿಯಿ ಪರ‍್ಯಾತ್ ತ್ಯಲಾ ತುರುಂಗಾತ್ ಥೆವಾಯಾ ವ್ಹಯಿ ಮನ್ಹುನ್ ಆಜ್ಞಾ ಕಿಲಿ. ”
ACT 25:22 ಅಗ್ರಿಪಾನಿ ಪೆಸ್ತಾಲಾ, “ಹ್ಯೊ ಮಾನುಸ್ ಸಾಂಗ್‌ತ್ಯಾಲ ಐಕಾಯಾ ಮನಾ ಮನ್ ಹಾ. ಮನ್ಹುನ್ ಸಾಂಗ್ಲ. ಪೆಸ್ತನ್, “ತ್ಯೊ ಸಾಂಗ್‌ತ್ಯಾಲ ತು ಸಕಾಳ್ ಐಕ್!” ಮನ್ಲಾ.
ACT 25:23 ದುಸ್ರೆ ದಿಸಿ ಅಗ್ರಿಪ್ ರಾಜಾ಼ ಆನಿ ಬೆರ್ನಿಕ್ ರಾನಿ ವೈಭವಾಚ಼ ಕಪ್ಡ ಗಾಲ್ಹುನ್ ಸೇನಾಧಿಕಾರಿ ಸಂಗ ಆನಿ ಕೈಸರೆಯಾ‍ ಪ್ರಮುಖಾ ಸಂಗ ನ್ಯಾಯಿ ಕರ್ತ್ಯಾಲ್ಯಾತ್ ಆಲ. ಪೌಲಾಲಾ ಆತ್ ಹಾಕ್ಟುನ್ ಯಯಾ ವ್ಹಯಿ ಮನ್ಹುನ್ ಪೆಸ್ತನಾನಿ ಸೈನಿಕಾನಾ ಆಜ್ಞಾ ಕಿಲಿ.
ACT 25:24 ತವಾ ಪೆಸ್ತನ್ ಆಸಾ ಮನ್ಲಾ, “ರಾಜಾ ಅಗ್ರಿಪಾ, ಆಮ್ಚಿಸಂಗ ಹಿತ್ತ ಆಲ್ಯಾಲ್ಯಾ ಸಗ್‌ಳ್ಯಾ ಲೊಕಾನು, ತುಮಿ ಬಗ್‌ತ್ಯಾಲ್ಯಾ ಹ್ಯಾ ಮಾನ್ಸಾಲಾ ಸಗ್‌ಳ್ಯಾ ಯೆಹುದ್ಯಾಂಚಾನಿ, ಹ್ಯಲಾ ಮರ್ನಾಚಿ ಸಿಕ್ಷಾ ವ್ಹಯಾವ್ಹಯಿ ಮನ್ಹುನ್ ಹಿತಬಿ ಆನಿ ಯೆರುಸಲೆಮಿತ್ಬಿ ಮನಾ ಸಾಂಗ್ಲ.
ACT 25:25 ಫನ್ ಮಿ ಹ್ಯಚ಼ಾ ಇಚಾರ್ ಕೆಲಾ ತವಾ ಹ್ಯಚಿಪ ಕಚಿ಼ ಚು಼ಕ್ ದಿಸ್ಲಿ ನಾಹಿ. ಕೈಸರಾಪ್ನಿಸ್ ಮಾನಾ ನ್ಯಾಯಿತಿರ್ಮಾನ್ ವ್ಹಯಾ ವ್ಹಯಿ ಆಸಾ ಹ್ಯೊಸ್ ಮನ್ಲಾ ಮನ್ಹುನ್ ತ್ಯಲಾ ರೊಮಾತ್ ಲಾವುನ್ ದಿಯಾ ಮಿ ತಿರ್ಮಾನ್ ಕೆಲ್ಯಾ.
ACT 25:26 ಫನ್ ಹ್ಯಚೆ ಗುಶ್ಟಿತ್ ಕೈಸರಾಲಾ ಲಿವಾಯಾ ಬ್ಯಾರ್ಕಿ ಚು಼ಕ್ಬಿ ಮನಾ ದಿಸನಾ. ಮನ್ಹುನ್ ಮಿ ಹ್ಯಲಾ ತುಮ್ಚೆ ಸಗ್‌ಳ್ಯಾಂಚೆ ಮೊರ‍್ಹ ಅಗ್ರಿಪ ರಾಜಾಪ ಆನ್‌ಲ್ಯಾ. ಮನ್ಹುನ್ ತುಮಿ ಹ್ಯಲಾ ಪ್ರಶ್ನೆ ಕರುನ್ ಹ್ಯಚೆ ಗುಶ್ಟಿತ್ ಕೈಸರಾಲಾ ಲಿವಾಯಾ ಕಾಯ್ತರಿ ಗೊಸ್ಟ್ ದಿತ್ಯಾಸಾ ಮನ್ಹುನ್ ಆಶಾ ಕರ್ತೊ.
ACT 25:27 ಮಿ ಯವಜ಼ಲ್ಯಾಚೆಗತ್, ಯಕಾ ಖೈದಿಚೆ ಆಡ್ವಿ ಆಸ್‌ಲ್ಯಾಲಿ ಚು಼ಕ್ ಶಾರ್ಕಿ ಕರಾಚೆ ಆಂದಿ ತ್ಯಲಾ ಸಿಸರಾಪ ಲಾವುನ್ ದಿಯಾಚ಼ ಬರ ನವ್ಹ. ”
ACT 26:1 ತವಾ ಅಗ್ರಿಪ, ಪೌಲಾಲಾ; ತು ಆತಾ ತುಜೆ ಗುಸ್ಟಿತ್ ಬೊಲ್ ಮನ್ಲಾ; ತವಾ ಪೌಲಾನಿ ಹಾತ್ ವರಕರುನ್; ಪ್ರತಿವಾದ್ ಕೆಲಾ;
ACT 26:2 ಅಗ್ರಿಪ ರಾಜಾ ಯೆಹುದ್ಯಾಂಚಾನಿ ಮಾಜಿವ ವಾವಲ್ಯಾಲೆ ಚು಼ಕಿಚೆ ಗುಸ್ಟಿತ್ ತುಜೆ ಮೊರ‍್ಹ ಮಿ ಆತಾ ಬೊಲಚ಼ ಆಲ್ಯಾ ಮನ್ಹುನ್, ಮಿ ಮನಾ ದನ್ಯ ಮನ್ಹುನ್ ಗೆಥೊ.
ACT 26:3 ಕಾ ಮಂಜೆ, ಯೆಹುದ್ಯಾಂಚಿಪ ಆಸ್‌ಲ್ಯಾಲಾ ಸಗ್ಳಾ ಆಚಾರ್ ಆನಿ ಇಚಾರ್, ತುಲಾ ಚಾ಼ಂಗ್ಲ ಠಾವಾ ಹಾ. ಮಾಜಿ ಬುಲಿ ಸಮಾದಾನಾನಿ ಐಕಾಯಾ ವ್ಹಯಿಸ್ ಮನ್ಹುನ್ ಇಂತಿ ಕರ‍್ತೊ.
ACT 26:4 ಮಿ ನ್ಹಾನ್ಪಸ್ನಿ, ಮಾಜೆ ಯೆರುಸಲೆಮಿಚಾ ಸ್ವತಾಚಾ ದೆಶೆಚಾ ಲೊಕಾಂಚಿಸಂಗ ರಾಹುನ್, ತಿಥ ಜೀವ್ನಾ ಕರ್ತ್ಯಾಲ್ಯಾ ಸಗ್‍ಳ್ಯಾ ಯೆಹುದಿನಾ ಮಾಜೆ ಗುಶ್ಟಿತ್ ಚಾ಼ಂಗ್ಲ ಠಾವ ಹಾ.
ACT 26:5 ಸಾಕ್ಷಿ ಸಾಂಗಾಯಾ ತ್ಯನಾ ಮನ್ ಆಸ್ಲತ ಸಾಂಗಾವ ಮಿ ಆಮ್‍ಚಾ಼ ದರ್ಮ ಶಾರ್ಕಾ ಪಾಳಾಯಾ ಪರಿಸಾಯಾಂಚೆ ಪದತಿಚೆಗತ್ ಚಾ಼ಲಾಯಾ ವ್ಹಯಿ ಮನ್ಹುನ್ ಆಂದಿ ದರ್ನಿ ತ್ಯನಾ ಠಾವ ಹಾ.
ACT 26:6 ದೇವಾನಿ ಆಮ್ಚಾ ವಡ್ಲಾನಾ ಕೆಲ್ಯಾಲಾ ವಾಗ್ದಾನಾಚಿ ಮಿ ಆಶಾ ದರ್ಲಿ ಮನ್ಹುನ್ ಆತಾ ನ್ಯಾಯಿ ಇಚಾರಾತ್ ಉಬಾ ಹಾ.
ACT 26:7 ಆಮ್ಚಿ ಬಾರಾ ಕುಳಾತ್ಲಿ ಲೊಕ ದೀಸ್ ರ‍್ಯಾತ್ ದೇವಾಲಾ ವವ್ಯಾಳಿತ್ ತ್ಯಾ ಸಬ್ದಾಚ಼ ಫಳ್ ಗಿಹ್ಯಾಸಾಟಿ ರ‍್ಯಾಖತ್ಯಾತ ರಾಜಾ ತ್ಯಾಸ್ ಇಸ್ವಾಸಾತ್ ಸಗ್ಳ ಯಹುದಿ ಮನಾ ಆಡ್ವವ್ಹವುನ್ ಚು಼ಕ್ ವಾವ್‍ತ್ಯಾತ.
ACT 26:8 ದೇವಾನಿ ಮೆಲ್ಯಾಲ್ಯಾನಾ ಆನಿಕ್ ಜಿತ್ತಿ ಉಠಿವತ್ಯಾಲ್ಯಾವ ಇಸ್ವಾಸ್ ಥೆವಾಚಾ಼ ನವ್ಹ ಮನ್ಹುನ್ ತುಮಿ ಯವಜು಼ನ್ ಗೆತಲ್ಯಾಸಾ ಕಾ?
ACT 26:9 ಯಕಾ ಕಾಲಾತ್ ಮಿ ನಜರೇತಿಚಾ ಯೇಸುಚಾ ನಾವಾಚೆ ಆಡ್ವ ಖುಬ್ ಕಾಮ ಕರಾಯಾ ವ್ಹಯಿತ ಮನ್ಹುನ್ ಯವಜ಼್ಲ ಹುತ್ತ.
ACT 26:10 ಯೆರುಸಲೆಮಿತ್ ಇಸ್ವಾಸಿಂಚೆ ಆಡ್ವಿ ಖುಬ್ ಕಾಮ ಕಿಲಿತ. ಹ್ಯಾ ಇಸ್ವಾಸಿತ್ ಖುಬ್ ಜ಼ನಾನಾ ತುರುಂಗಾತ್ ಗಾಲಾಯಾ ಮುಖ್ಯಯಾಜಕಾಂಚಾನಿ ಮನಾ ಅದಿಕಾರ್ ದಿಲಾ. ಯೇಸುಚಾ ಶಿಶಾನಾ ಮ್ಯಾರ್ಲ ತವಾ ಮಿ ತ್ಯನಾ ಅನುಮತಿ ದಿಲಿ.
ACT 26:11 ಪರ್ತೆಕ್ ಸಬಾಸ್ಥಾನಾತ್ನಿ ಮಿ ತ್ಯನಾ ಸಿಕ್ಷಾದಿಲಿ. ದೆವಾಚೆ ಅಡ್‌ವ್ಯಾ ಚು಼ಕಿಚಾ ಬೊಲ್ಯಾ ತ್ಯಂಚಾ ತೊಂಡಾತ್ನಿ ಯಯಿಸಾರ‍್ಯಾ ಕೆಲ್ಯಾ. ತ್ಯಾ ಇಸ್ವಾಸಿಂಚಿವ ಖುಬ್ ರಾಗ್‌ ಕರುನ್ ತ್ಯನಾ ಸುದುನ್ ನಿಂದಾ ಕರಾಯಾ ದುಸ್ರೆ ದೇಶೆಚೆ ಪೆಠತ್ನಿಬಿ ಗೆಲೊ.
ACT 26:12 “ಯಂಗ್ದಾ ದಮಸ್ಕಾ ಪೆಠತ್ ಜಾ಼ಯಾ ಮುಖ್ಯಯಾಜಕಾನಿ ಮನಾ ಹುಕುಮ್ ಆನಿ ಆಜ್ಞೆ ದಿಲಿ.
ACT 26:13 ಮಿ ದಮಸ್ಕಾಚೆ ವಾಟನಿ ಜಾ಼ಯಿತೊ. ತವಾ ದೊಪ್ಯಾರ್ ಜಾ಼ಲ್ತಿ. ಆಸ್ಥಾ ಆಸ್ಥಾನಾಸ್ ಆಬ್ಳಾತ್ನಿ ಯೊಕ್ ಉಜಿಡ್ ಯವುನ್ ಮಾಜೆ ಬೌತ ಆನಿ ಮಾಜಿಸಂಗ ಜಾ಼ತ್ಯಾಲ್ಯಾಂಚೆ ಬೌತ ಪಗಾಳ್ಳಾ.
ACT 26:14 ಆಮಿ ಸಗ್ಳಿ ಜಿಮ್ನಿವ ಪಡ್ಲಾವ್. ತವಾ ಯೊಕ್ ಸಬ್ದ ಯೆಹುದ್ಯಾಂಚೆ ಬಾಶೆತ್ ಮಾಜಿಸಂಗ ಬೊಲ್‌ತ್ಯಾಲಾ ಐಕ್ವಾಲಾ. ತ್ಯೊ ಸಬ್ದ, ‘ಸೌಲಾ, ಸೌಲಾ, ತು ಮನಾ ಕಾ ತರಾಸ್ ಕರ್ತೊಸ್? ಕಾಟ್ಯಾಚೆ ಕಾಠಿವ ಮ್ಯಾರ್ತಾನಾ ತುಲಾ ಖುಬ್ ತರಾಸ್’ ಮನ್ಹುನ್ ಸಾಂಗ್ಲ.
ACT 26:15 ತವಾ “ಮಿ, ‘ಪ್ರಭು, ತು ಕೊನ್?’ ಮನ್ಲೊ. ತವಾ “ಪ್ರಭು, ‘ತು ನಿಂದಾ ಕರ್ತ್ಯಾಲಾ ಯೇಸುಸ್ ಮಿ.
ACT 26:16 ಆತಾ ಉಟ್ ತುಲಾ ಮಾಜಾ಼ ಸೇವಕ್ಬಿ ಸಾಕ್ಷಿಬಿ ಮನ್ಹುನ್ ನಿವ್ಡುನ್ ಗೆತಲ್ಯಾ. ಆತಾ ಮಿ ತುಲಾ ದಿಸಲ್ಯಾಲೆ ಆನಿ ದಿಲ್ಯಾಲ್ಯಾ ದರ್ಶಾನಾಚೆ ಗುಶ್ಟಿತ್ ಲೊಕಾನಾ ಸಾಕ್ಷಿ ವ್ಹವುನ್ ರಾನ್ಹಾರ್. ಹ್ಯಚಿಸಾಟಿಸ್ ಮಿ ತುಲಾ ದಿಸ್‌ಲ್ಯೊ.
ACT 26:17 ತುಜಾ ಇಸ್ರಾಯೆಲ್ ಲೊಕಾಂಚಿಪ್ನಿ ಯೆಹುದಿ ನಸ್‌ಲ್ಯಾಲ್ಯಾ ಲೊಕಾಂಚಿಪ್ನಿ ತುಲಾ ತರಾಸ್ ಯವುನಾಹಿ ಆಸಾ ರ‍್ಯಾಕ್ತೊ. ಮಿ ತುಲಾ ತ್ಯಂಚಿಪ ಲಾವುನ್ ದೆತೊ.
ACT 26:18 ತು ತ್ಯನಾ ಸಗ್‍ಳ್ಯಾನಾ ಖರ ಸಾಂಗುನ್ ತ್ಯನಾ ಆಂದಾರಾತ್ನಿ ಉಜಿಡಾತ್ ಯತ್ಯಾಚೆಗತ್ ಸೈತಾನಾಚಾ ತಾಬ್ಯಾತ್ನಿ ಸುಟುನ್ ದೇವಾಕ್ಡ ಪರಾತ್‌ಲ್ಯಾಚೆಗತ್ ಕರಾಯಾ ವ್ಹಯಿ. ತವಾ ತ್ಯಂಚಿ ಪಾಪ ಮಾಪ್ ಕರ್ನಾರ್. ಮಾಜಿವ ಇಸ್ವಾಸ್ ಥೆವ್‌ಲ್ಯಾಲ್ಯಾಸ್ ಲಾಗುನ್ ದೆವಾನಿ ನಿವ್‍ಡಲ್ಯಾಲ್ಯಾ ಲೊಕಾನಾ ತ್ಯೊ ಸಮಾದಾನ್ ಗಾವ್ನಾರ್’ ಮನ್ಲಾ. ”
ACT 26:19 ತವಾ “ಅಗ್ರಿಪರಾಜಾಲಾ ಸ್ವರ್ಗಾತ್ನಿ ಮನಾ ತ್ಯ ದರ್ಶಾನ್ ಜಾ಼ಲ್ಯಾ ತ್ಯಲಾ ಚು಼ಕಾಚೆ ಆಂದಿ.
ACT 26:20 ದಮಸ್ಕಾಲಾ ನಂತರ್ ಯೇರುಸಲೇಮಿಲಾ ಇಸ್ರಾಯೆಲಾಲಾ ಸಮನ್ನ್ ಆಸಲ್ಯಾ ಯಹುದಿ ನಸಲ್ಯಾಲ್ಯಾ ಲೊಕಾನಾ ತುಮ್‍ಚ಼ ಮನ್ ಪರ್ತಾಯಾ ವ್ಹಯಿ ಆನಿ ತುಮ್‍ಚಾ಼ ಪಾಪಾಚ಼ ಜಿವ್ನಾ ಸುಡುನ್ ದೆವಾಕ್ಡ ಪರ್ತಾಚ಼ ಚಾ಼ಂಗ್ಲ ಕಾಮ್ ಕರಾಯಾ ವ್ಹಯಿಸಾ ಮನ್ಹುನ್ ಸಾಂಗ್ಲ.
ACT 26:21 ಮನ್ಹುನ್ ಯೆಹುದ್ಯಾಂಚಾನಿ ಮನಾ ದೇವ್ಳಾತ್ ದರ‍್ಹುನ್ ಮಾರುನ್ಟಾಕಾಯಾ ಯತ್ನ ಕಿಲಿತ.
ACT 26:22 ಫನ್ ದೇವಾನಿ ತ್ಯಾ ದಿಸಾತ್ ಮನಾ ಮಜ಼ತ್ ಕಿಲಿ ಆನಿ ಆಜು಼ನ್ಬಿ ಮಜ಼ತ್ ಕರ್ತ್ಯೊ. ಮನ್ಹುನ್ ಆತಾ ಹಿತ್ತ ಮಿ ಬಗ್‌ಲ್ಯಾಲ್ಯಾ ಖನ್ಕತಿಂಚೆ ಗುಶ್ಟಿತ್ ಲೊಕಾನಾ ಸಗ್‌ಳ್ಯಾ ಸಾಕ್ಷಿ ಸಾಂಗ್‌ತ್ಯೊ. ಮೊಶೆ ಆನಿ ಪ್ರವಾದಿಂಚಾನಿ ಮೊರ‍್ಹ ವ್ಹನಾರ್ ಮನ್ಹುನ್ ಸಾಂಗ್‌ಲ್ಯಾಲ್ಯಾ ಖನ್ಕತಿಸ್ ಸಾಂಗ್ತೊ ನವಿನಿ ಕಾಯ್ ಸಾಂಗಿತ್ನಾಹಿ.
ACT 26:23 ಕ್ರಿಸ್ತ ತರಾಸ್ ಗಿಹುನ್ ಮರುನ್, ಮರ್ನಾತ್ನಿ ಆಂದಿಚಾ಼ ವ್ಹವುನ್ ಉಠುನ್ ಯವುನ್, ಯೆಹುದ್ಯಾನಾಬಿ ಯೆಹುದಿ ನಸ್‌ಲ್ಯಾಲ್ಯಾನಾಬಿ ರಕ್ಷೆನೆಚಾ಼ ಉಜಿಡ್ ಆಂತೊ ಮನ್ಹುನ್ ಮೊಶೆನಿ ಆನಿ ಪ್ರವಾದಿಂಚಾನಿ ಸಾಂಗ್‌ಲ್ಯಾ. ”
ACT 26:24 ಪೌಲ್ ಆಪ್ಲಾ ವಾದ್ ಆಪ್ನುಸ್ ಕರ್ತಾನಾ ಪೆಸ್ತ್, “ಪೌಲಾ, ತು ಖುಳಾ ಹಾಸ್! ತುಜಾ ಖುಬ್ ಶಿಕ್ಷೆನಾನಿ ತುಲಾ ಖುಳಾ ಕೆಲ್ಯಾ! ಮನ್ಹುನ್ ಜೊ಼ರಾನಿ ಸಾಂಗ್ಲ.
ACT 26:25 ಪೌಲಾನಿ, “ಮಹಾರಾಜಾ ಪೆಸ್ತಾ, ಮಿ ಖುಳಾ ನವ್ಹ. ಮಿ ಸಾಂಗ್‌ತ್ಯಾಲ್ಯಾ ಖನ್ಕತಿ ಖರ‍್ಯಾ ಆನಿ ಯೊಗ್ಯ ಜಾ಼ಲ್ಯಾತಾ. ದಿರ‍್ಹಾನಿ ಹ್ಯಾ ಬೊಲ್ಯಾ ಸಾಂಗ್‍ತ್ಯೊ.
ACT 26:26 ಅಗ್ರಿಪರಾಜಾ ಹ್ಯಾ ಖನ್ಕತಿ ತು ಚಾ಼ಂಗಲ್ಯಾ ಸಮಜು಼ನ್ ಗೆತಲ್ಯಾತಾಸ್ ಕಾ ಮಂಜೆ ಮಿ ಖರ‍್ಯಾನಿ ಸಾಂಗ್ತೊ ಹ್ಯಾತ್ಲ ಕಚ಼ಸ್ ದಡವುನ್ ಥೆವಾಯಾ ವ್ಹಯಿತ್ನಾಹಿ ಕಾ ಮಂಜೆ ಹ್ಯ ಯಕಾ ಕೊನ್ಯಾವ ಜಾ಼ಲ್ಯಾಲ ಕಾಮ್ ನವ್ಹ.
ACT 26:27 ಅಗ್ರಿಪರಾಜಾ, ತು ಪ್ರವಾದಿಂಚಿವ ಇಸ್ವಾಸ್ ಥೆವ್ತೊಸ್ ಕ್ಯಾ? ತು ಇಸ್ವಾಸ್ ಥೆವ್ತೊಸ್ ಮನ್ಹುನ್ ಮನಾ ಠಾವ ಹಾ!” ಮನ್ಹುನ್ ಸಾಂಗ್‌ಲ್ಯಾ.
ACT 26:28 ಅಗ್ರಿಪ್ ರಾಜಾ಼ ಪೌಲಾಲಾ, ಮನ್ಲಾ “ತು ಯವ್ಡೆ ಬಿಗಿ ಕ್ರಿಸ್ತಾಕ್ಡ ಮಾಜ಼ ಮನ್ ವಳ್ವಾಯಾ ತುಲಾ ವ್ಹಯಿಲ್ ಮನ್ಹುನ್ ಯವಜ಼ಲ್ಯಾಸ್ ಕ್ಯಾ?
ACT 26:29 ತವಾ ಪೌಲ್ ಮನ್ಲಾ, “ಥೊಡಾ ಯೊಳ್ ಖುಬ್ ಯೊಳ್ ಮುಖ್ಯ ನವ್ಹ. ತು ಆನಿ ಹಿತ ಆಸ್‍ಲ್ಯಾಲಾ ಪರತೆಕ್ ಯೊಕ್ ಸಾಕ್‍ಳ್ಯಾಂಚಾನಿ ಬ್ಯಾಂದ್‍ಲ್ಯಾಲ ತ್ಯವ್ಡ ನಕೊ ಬಾಕಿಚಾತ್ ಮಾಜಿಗತುಸ್ ವ್ಹಯಾವ್ಹಯಿ ಮನ್ಹುನ್ ಮಿ ದೇವಾಪ ಮಾಗ್ನ ಕರ್ತೊ.
ACT 26:30 ಅಗ್ರಿಪ್ ರಾಜಾ಼, ರಾಜಪಾಲ್ ಪೆಸ್ತ, ಬೆರ್ನಿಕೆ ಆನಿ ತ್ಯಂಚಿ ಸಂಗ ಬಸ್‌ಲ್ಯಾಲಿ ಲೊಕ ಸಗ್ಳಿ ಉಟ್ಲಿತ,
ACT 26:31 ಆನಿ ತಿತ್ನಿ ಬಾಹಿರ್ ಜಾ಼ವುನ್. ಯಕಾಮಕಾಸಂಗ ಹ್ಯಾ ಮಾನ್ಸಾಲಾ ಮಾರುನ್ ಟಾಕಾಯಾ ನಾಹಿತ ತುರುಂಗಾತ್ ಗಾಲ್ಹಿಸಿ ಚು಼ಕ್ ಹ್ಯನಿ ಕಾಯ್ ಕಿಲಿನಾಹಿ!” ಮನ್ಹುನ್ ಬುಲ್ಲಿತ.
ACT 26:32 ಮಂಗ್ ಅಗ್ರಿಪ್ ರಾಜಾ಼ ಪೆಸ್ತಾಲಾ, ಮನ್ಲಾ “ಹ್ಯೊ ಕೈಸರಾಪ ಜಾ಼ತೊ ಮನ್ಲಾ ನಸ್ತಾತ, ಹ್ಯಲಾ ಸುಡುನ್ ದಿಯಾ ಗಾವ್ಹತಾ”
ACT 27:1 ಆಮ್ಮಿ ಇಟಲಿಯಾಲಾ ವ್ಹಡಿತ್ನಿ ಜಾ಼ಯಾ ವ್ಹಯಿ ಮನ್ಹುನ್ ಥರ್ಲ ತವಾ ಪೌಲಾಲಾ ಆನಿ ಥೊಡ್ಯಾ ಖೈದಿನಾ ಜುಲಿಸ್ ಮಂತ್ಯಲಾ ಶತಾದಿಪತಿ ರಾಖಿತಾ. ಜುಲಿಸ್ ಅಗಸ್ತಸ್ ಸೈನ್ಯಾಚಾ಼ ಯೊಕ್ ಆದಿಕಾರಿ ಜಾ಼ಲ್ಥಾ.
ACT 27:2 ಅಮ್ಮಿ ವ್ಹಡಿತ್ ಚ಼ಡುನ್ ತಿತನಿ ಗೆಲಾವ್. ತಿ ವ್ಹಡಿ ಅದ್ರಮಿತ್ತಿತ್ನಿ ಅಲ್ತಿ ಅನಿ ಆಶಾಚಾ ದುಸರ‍್ಯಾ ದುಸರ‍್ಯಾ ಗಾವಾತ್ನಿ ಜಾ಼ಯಾಲಾ ತಯಾರ ಜಾ಼ಲ. ಅರಿಸ್ತಾರ್ಕ ಅಮ್ಚಿ ಸಂಗ ಹುತ್ತಾ. ತ್ಯೊ ಮಕೆದೊನಿಯಾತ್ ಆಸ್‌ಲ್ಯಾಲ್ಯಾ ಥೆಸೆಲೋನಿಕಾತ್ಲಾ.
ACT 27:3 ದುಸ್ರೆ ದಿಸಿ ಆಮಿ ಸಿದೊನ್ ಪೆಠತ್ ಆಲಾವ್. ಜುಲಿಯಸ್ ಪೌಲಾಚೆ ಗುಶ್ಟಿತ್ ದಯಾ ಆಸ್‌ಲ್ಯಾಲಾ ಜಾ಼ಲ್ಥಾ. ಸೊಪ್‌ತ್ಯಾಂಚಿಪ ಜಾ಼ವುನ್ ತ್ಯಂಚಿ ಭೆಟ್ ಗಿಯಾ ತ್ಯನಿ ಪೌಲಾಲಾ ಸ್ವತಂತ್ರ ದಿಲ.
ACT 27:4 ಆಮಿ ಸಿದೊನ್ ಪೆಠತ್ನಿ ಗೆಲಾವ್. ಮೊರ‍್ಹ ವಾರ ಸುಟ್‍ಲ್ಯಾಲ್ಯಾ ಕಾರ್ನಾನಿ ಆಮಿ ಸೈಪ್ರಸ್ ದ್ವಿಪಾಚೆ ದರ ದರನಿ ವ್ಹಡಿತ್ನಿ ಗೆಲಾವ್.
ACT 27:5 ಸಿಲಿಸಿಯಾತ್ಬಿ ಪಾಂಪಿಲಿಯಾತ್ಬಿ ಗಾವಲ್ಯಾಲಾ ಸಮಿಂದೊರಾವ್ನಿ. ಲುಸಿಯಾತ್‍ಲ್ಯಾ ಮುರ ಮಂಥ್ಯಾಲ್ಯಾ ಜಾ಼ಗ್ಯಾವ ಪೊಚ಼್ಲಾವ್.
ACT 27:6 ಅಲೆಕ್ಸಾಂದ್ರಿಯಾತ್ನಿ ಆಲ್ಯಾಲಿ ವ್ಹಡಿ ಮುರಾತ್ ಆಸ್‌ಲ್ಯಾಲ್ಯಾ ಶತಾದಿಪತಿನಿ ಬಗ್ಲಿ. ಆತಾ ವ್ಹಡಿ ಇಟಲಿತ್ ಜಾ಼ತೆ. ಮನ್ಹುನ್ ತ್ಯನಿ ಆಮಾನಾ ತ್ಯಾತ್ ಬಸಿವ್ಲ.
ACT 27:7 ಆಮಿ ಖುಬ್ ದಿಸ್ ಸಾವ್ಕಾಸ್ ಗೆಲಾವ್. ಜಾ಼ತಾ ಜಾ಼ತಾ ಮೊರ‍್ಹ ವಾರ ಸುಟ್ಲ ಮನ್ಹುನ್ ಆಮಿ ಸ್ನಿಡಾತ್ ಜಾ಼ಯಾಚ಼ ಕಶ್ಟ ಜಾ಼ಲ್ಹ. ಮೊರ‍್ಹ ಜಾ಼ಯಾ ಜಾ಼ಲ್ಹ ನಾಹಿ. ಮನ್ಹುನ್ ಆಮಿ ಕ್ರೆತ ದ್ವಿಪಾಚೆ ಕಡಸ್ನಿ ಸಲಮೊನ್ ಖಡೊಕ್ ವಲ್ಯಾಂಡುನ್ ಮೊರ‍್ಹ ಗೆಲಾವ್.
ACT 27:8 ಹಿತ್ನಿ ಮೊರ‍್ಹ ಆಮ್ಚಿ ವ್ಹಡಿ ಕ್ರೆತ್ ಗುಢ್ಯಾಚೆ ದರನಿ ಮೊಟೆ ಆಡಚ಼ನಿತ್ನಿ ಸುರಕ್ಷಿತ್ ಬಾಂದರಾತ್ ಪೊಚ಼ಲಾವ್. ಲುಸಿಯಾ ಪ್ಯಾಟ್ ತ್ಯಚೆ ಜ಼ವಳುಸ್ ಹುತ್ತಿ.
ACT 27:9 ಫನ್ ಆಮ್‍ಚಾ಼ ಖುಬ್ ಯೊಳ್ ವ್ಹಯಾ ಗೆಲಾ. ಆತಾ ಮೊರ‍್ಹ ಜಾ಼ಯಾಚ಼ ಖುಬ್ ಆವ್ಗಡ್ ಜಾ಼ಲ್ತ. ಕಾಮಂಜೆ ಯೆಹುದ್ಯಾಂಚಾ಼ ಉಪಾಸಾಚ಼ ದಿಸ್ ತವಾಸ್ ಸೊಪ್ಲಾಹುತ್ತ.
ACT 27:10 ಮನ್ಹುನ್ ಪೌಲಾನಿ ತ್ಯನಾ, “ಲೊಕಾನು, ಆಮಿ ಜಾ಼ತಾನಾ ಖುಬ್ ತರಾಸ್ ಹಾ ಆಸ ಮನಾ ದಿಸತ್ಯಾ. ವ್ಹಡಿ ಆನಿ ತ್ಯಾತ್ ಆಸ್‌ಲ್ಯಾಲಾ ಮ್ಹಾಲ್ ನಾಸ್ ವ್ಹನಾರ್. ಆಮಚಾ಼ ಜಿವ್ ಸಾಹಿತ್ ನಾಸ್ ವ್ಹನಾರ್!” ಮನ್ಹುನ್ ಶಾನತ್ ದಿಲಿ.
ACT 27:11 ಪೌಲಾಚಾ ಸಬ್ದಾನಾ ಕಾನ್ ದಿಲಾ ನಾಹಿ ಫನ್ ವ್ಹಡಿ ಚಾ಼ಲಿವತ್ಯಾಲ್ಯಾಚಾ ಆನಿ ವ್ಹಡಿಚಾ ದನ್ಯಾಚಾ ಸಬ್ದಾಂಚಿವ ಧ್ಯಾನ್ ದಿಲ.
ACT 27:12 ಫನ್ ಸುರಕ್ಷಿತ್ ಬಂದರ್ ಥಂಡಿಚಾ ದಿಸಾತ್ ವ್ಹಡಿ ಉಬಿ ರಾಹ್ಯಾ ಚಾ಼ಂಗ್ಲಾ ಜಾ಼ಗಾ ಜಾ಼ಲ್ಹಾ ನವ್ಥಾ. ಮನ್ಹುನ್ ವ್ಹಡಿ ತಿತ್ನಿ ಜಾ಼ಯಾಲಾಸ್ ವ್ಹಯಿ ಮನ್ಹುನ್ ಖುಬ್ ಜ಼ನಾಂಚಾನಿ. ಥಂಡಿಚ಼ ದಿಸ್ ಗಾಲ್ವಾಯಾ ಪೆನಿಕ್ಸಾತ್ ಪೊಚಾ಼ಯಾ ಬಗಿತಿತ. ಹ್ಯ ಬಂದರ್ ಕ್ರೆತಾ ದ್ವಿಪಾತ್ ಹುತ ಹ್ಯಚ಼ ತ್ವಾಂಡ್ ವ್ಹಡಿ ಚಾ಼ಲವಾಯಾ ಚ಼ಾಂಗ್ಲ ವಾರ ಸುಟ್ಯಾಲ್ಯಾ ದಿಕಾಕ್ಡ ಹುತ್ತ.
ACT 27:13 ಮಂಗ್ ಲೊಕ ಜಾ಼ಯಾ ವ್ಹಯಿ ಮನ್ಹಿತಿತ ತ್ಯಾ ದಿಕಾನಿ ಚಾ಼ಂಗ್ಲ ವಾರ ಸುಟಾಯಾ ಲಾಗ್ಲ. ವ್ಹಡಿತ್ ಆಸ್‌ಲ್ಯಾಲಿ ಲೊಕ, “ಆಮಾನಾ ವ್ಹಯಿ ಆಸ್‍ಲ್ಯಾಲ ವಾರ ಹ್ಯಸ್!” ಮನ್ಹುನ್ ತ್ಯಂಚಾನಿ ವ್ಹಡಿ ಬ್ಯಾಂದ್‍ಲ್ಯಾಲಿ ಗುಕಿ ಸುಡುನ್ ಉಚ಼್ಲುನ್ ಗಿತ್ಲಿ. ಆನಿ ಕ್ರೇತ್ ದ್ವಿಪಾಚೆ ಜ಼ವ ಜ಼ವಳ್ನಿ ಗಿಲಿತ.
ACT 27:14 ಫನ್ ದಿಸ್ ಉಗಾವ್‍ತ್ಯಾಲೆ ಡಾವ್ಯಾಂಗ್ಚೆ ಬಾಜೊ಼ಕ್ನಿ ಮುಟಿ ವಾರಮ್ಯೊಡ್ ಆಲಿ.
ACT 27:15 ಆನಿ ತಿ ಆಮ್ಚೆ ವ್ಹಡಿಲಾ ಆದಾಳ್ಳಿ. ತವಾ ವ್ಹಡಿಲಾ ಮೊರ‍್ಹ ಜಾ಼ಯಾ ಜಾ಼ಲ್ಹ ನಾಹಿ. ಮನ್ಹುನ್ ವಾರ ಸುಟಲ್ ತಿಕ್ಡ ಜಾ಼ಯಾ ಸುಡುನ್ದಿಲಿ.
ACT 27:16 ಆಮಿ ‘ಕಾವ್ದ’ ಮಂಥ್ಯಾಲ ಬಾರಿಕ್ ದ್ವಿಪಾಚೆ ಕಡಸ್ನಿ ಗೆಲಾವ್. ತವಾ ಆಮಿ ವ್ಹಡಿತ್ ಆಸ್‌ಲ್ಯಾಲಿ ಬಾರಿಕ್ ವ್ಹಡಿ ಆತ್ ಗಿಹ್ಯಾಲಾ ಜಾ಼ಲ್ಹ. ಫನ್ ತ್ಯ ಕಾಮ್ ಖುಬ್ ತರಾಸಾಚ಼ ಹುತ್ತ.
ACT 27:17 ನಂತರ್ ವ್ಹಡಿ ಫುಟು ನಾಹಿ ಆಸ ವ್ಹಡಿಲಾ ಸರ್ಬೌರಿ ದೊರ‍್ಯಾಂಚಾನಿ ಬ್ಯಾಂದ್ಲಿ. ಮಂಗ್ ‘ಸುರ್ತಿಸ್’ ಮಂಥ್ಯಾಲ್ಯಾ ರಿತಿಚಾ ಸಪೈ ಜಾ಼ಗ್ಯಾತ್ ಗಾವಲ್ ಮನ್ಹುನ್ ಬಿಹುನ್. ತ್ಯಂಚಾನಿ ಹಾಯಿ ಉತರುನ್ ವ್ಹಡಿ ವಾರ‍್ಯಾನಿ ಮೊರ‍್ಹ ಜಾ಼ಯಾ ಅವ್ಕಾಸ್ ಕೆಲಾ.
ACT 27:18 ದುಸ್ರೆ ದಿಸಿ ವಾರಮ್ಯೊಡ್ ಜೊ಼ರಾನಿ ಸುಟ್ಲಿ ಮನ್ಹುನ್ ಲೊಕಾಂಚಾನಿ ವ್ಹಡಿತ್ ಆಸ್‌ಲ್ಯಾಲಿ ಥುಡಿ ಸಾಮ್ನ ಬಾಹಿರ್ ಟ್ಯಾಕ್ಲಿತ.
ACT 27:19 ತ್ಯಚೆ ದಿಸ್ರೆದಿಸಿ ವ್ಹಡಿಚಿ ಥುಡಿ ಸಾಮ್ನ ಆಪ್‌ಲ್ಯಾ ಹಾತಾನಿ ವ್ಹಲ್ಪಟುನ್ ದಿಲಿತ.
ACT 27:20 ಖುಬ್ ದಿಸಾ ಪರ‍್ಯಾತ್ ಆಮಿ ದಿಸ್ ಆನಿ ಚಾನ್ಯಾನಾ ಬಗ್ಲ ನಾಹಿ. ವಾರ ಜೊ಼ರ್ ಜ಼ಾಲ್ಥ. ಆಮಿ ಜಿತ್ತಿ ರಾಥ್ಯಾವ್ ಮನ್ಯಾಚಿ ಆಶಾ ತ್ಯನಾ ನವ್ಥಿ.
ACT 27:21 ತ್ಯಾ ಲೊಕಾಂಚಾನಿ ಖುಬ್ ದಿಸಾಪರತ್ ಖಾಲನವ್ಥ. ತವಾ ಯೆಕಸಿ ಪೌಲ್ ವರ್ ಉಠುನ್, “ಲೊಕಾನು, ಕ್ರೇತ ದ್ವಿಪಾತ್ನಿ ಜಾ಼ವುನಕೊಸಾ ಮನ್ಹುನ್ ಮಿ ತುಮಾನಾ ಸಾಂಗ್ಲ ಹುತ್ತ. ತುಮಿ ಮಾಜ಼ ಐಕ್ಲ ಆಸ್ತಸಾತ. ಆತಾ ಯವ್ಡಾ ತರಾಸ್ ಆನಿ ಲುಕ್ಷಾನ್ ವ್ಹಯಿತ್ನವ್ಥಿ.
ACT 27:22 ಆತಾ ತರಿ ತುಮಿ ದಿರ‍್ಹಾನಿ ರಾವ್ಹಾ ಮನ್ಹುನ್ ಮಿ ತುಮಾನಾ ಸಾಂಗ್‌ತ್ಯೊ. ತುಮ್ಚಾತ್ಲಾ ಯೊಕ್ಬಿ ಮರ‍್ನಾರ‍್ನಾಹಿ! ಫನ್ ವ್ಹಡಿ ನಾಸ್ ವ್ಹನಾರ್.
ACT 27:23 ಕ್ಯಾಲ್ಚೆ ರಾತಿ ಮಿ ಸೆವಾ ಕರತ್ಯಾಲ್ಯಾ ಆನಿ ಮನಾ ಸಮಂದ್ ಆಸ್‍ಲ್ಯಾಲಾ ದೇವಾಚಾ಼ ದುತ್ ಮಾಜೆ ಜ಼ವಳ್ ಉಬಾ ಹುತಾ. ತ್ಯಾಸ್ ದೇವಾಲಾ ಮಿ ಆರಾದನ್ ಕರ್ತೊ ಮಿ ತ್ಯಚಾ಼ಸ್
ACT 27:24 ದೇವಾಚಾ಼ ದುತ್, ಪೌಲಾ ಬಿವುನಕೊಸ್‍! ತು ಸಿಸರಾಚೆ ಮೊರ್ಹ ಉಬಾ ರಾಹ್ಯಾವ್ಹಯಿಸ್. ತುಜೆ ಸಂಗ ವ್ಹಡಿತ್ ಆಸಲ್ಯಾಲಿ ಸಗ್ಳಿ ಲೊಕ ತುಜಿವ್ಲೆ ದಯೆನಿ ಜಿತ್ತಿ ರಾಹ್ಯಾವ್ಹಯಿತ ಮನ್ಹುನ್ ದೇವಾನಿ ಮನಾ ಸಾಂಗಲ್ಯಾ ಮನ್ಲಾ.
ACT 27:25 ತ್ಯಚಿಸಾಟಿ ಲೊಕಾನು ದಿರ‍್ಹಾನಿ ರಾವ್ಹಾ! ಮಿ ದೇವಾವ ಇಸ್ವಾಸ್ ಥೆವ್‍ಲ್ಯಾಲ್ಯಾ ದೆವಾನಿ ಸಾಂಗ್‍ಲ್ಯಾ ಶಾರ್ಕ ಸಗ್ಳ ವ್ಹಯಿಲ್.
ACT 27:26 ಫನ್ ಆಮಿ ಯಕಾ ದ್ವಿಪಾಚೆ ದರವ ಜಾ಼ವುನ್ ಪೊಚಾ಼ಯಾ ವ್ಹಯಿ ಮನ್ಹುನ್ ಸಾಂಗ್ಲ.
ACT 27:27 ಚೌ಼ದಾವ್ಯಾ ದಿಸಾಚೆ ರಾತಿಲಾ ಜಿಮ್ನಿಚೆ ಮದ್ದಿ ಆಸ್‌ಲ್ಯಾಲ್ಯಾ ಸಮಿಂದೊರಾತ್ನಿ ಮೊರ‍್ಹ ಜಾ಼ತಾನಾ. ಆಮಿ ದರಚೆ ಜ಼ವಳ್ ಆಲ್ಯಾವ್ ಮನ್ಹುನ್ ವ್ಹಡಿ ಚಾ಼ಲಿವತ್ಯಾಲ್ಯಾನಾ ಸಮಾಜ಼್ಲ.
ACT 27:28 ತ್ಯಚಾಂನಿ ಮ್ಯಾಪ್‍ತ್ಯಾಲಾ ವಳಂಬಾ ದುರಿಲಾ ಬಾಂದುನ್ ಪಾನ್ಯಾತ್ ಶೊಡ್ಲಾ. ಪಾನಿ ಖಾಲ್ ಚಾಳಿಸ್ ಮಿಟರ್ ಖೊಲ್ ಹುತ್ತ. ತ್ಯಂಚಾನಿ ಅನಿ ಥೊಡ ಮೊರ‍್ಹ ಜಾ಼ವುನ್ ವಳಂಬಾ ಪಾನ್ಯಾತ್ ಶೊಡ್ಲಾ. ತಿತ್ತ ಪಾನಿ ತಿಸ್ ಮಿಟರ್ ಹುತ್ತ.
ACT 27:29 ವ್ಹಡಿ ದುಂಢಿಂಚಿವ ಆದ್ಳಲ್ ಮನ್ಹುನ್ ವ್ಹಡಿ ಚಾ಼ಲಿವತ್ಯಾಲ ಬಿಹುನ್ ಚಾರ್ ಗುಕಿ ವ್ಹಡಿಚೆ ಮಾಗ್ನಿ ಟಾಕುನ್. ದಿಸ್ ಉಗ್ವಾಯಾ ಹಾತ್ ಜು಼ಡಿತ್ ಹುತ್ತಿತ.
ACT 27:30 ಯಂಗ್ದಾ ತೆ ವ್ಹಡಿತ್ನಿ ಚು಼ಕ್ವುನ್ ಜಾ಼ಯಾ ಸಾಟಿ ಚಾ಼ಲಿವತ್ಯಾಲ್ಯಾಂಚಾನಿ ಯತ್ನ ಕಿಲಿತ ತ್ಯಂಚಾನಿ ಹ್ಯಾ ಬಾರಿಕ್ ವ್ಹಡ್ಯಾ ಗಿಹುನ್ ವ್ಹಡಿ ಮೊರ‍್ಹ ಗುಕಿ ಟ್ಯಾಕ್‍ತ್ಯಾಸಾರಿ ಕರುನ್ ದ್ಯಾವ್ಲಿತ.
ACT 27:31 ಫನ್ ಪೌಲಾಲಾನಿ ಸೇನಾಧಿಕಾರಿಲಾ ಆನಿ ಸೈನಿಕಾನಾ, ಹೆ ವ್ಹಡಿ ಚ಼ಾಲಿವತ್ಯಾಲ ನಸ್ತಾನಾ ತುಮ್‍ಚಾ಼ ಜಿವ್ ತುಮಾನಾ ರಾಖಾಯಾ ವ್ಹಯಿತ್ನಾಹಿ ಮನ್ಲಾ.
ACT 27:32 ಮನ್ಹುನ್ ತ್ಯಚೆಸಾಟಿ ಸೈನಿಕಾನಿ ದುರಿ ಕಾಪುನ್ ವ್ಹಡಿಲಾ ಪಾನ್ಯಾತ್ ಶುಡ್ಲಿ.
ACT 27:33 ಆನಿ ದಿಸ್ ಉಗಾವ್ತಾನಾ ಕಾಯತರಿ ಖಾಯಾ ವ್ಹಯಿಸಾ ಮನ್ಹುನ್ ಪೌಲಾನಿ ತ್ಯನಾ ಬಳ್ ಕೆಲ, ಗೆಲ್ಯಾಲ್ಯಾ ಚೌ಼ದಾ ದಿಸಾದರ‍್ನಿ ತುಮಿ ಕಾಯ್ ಖಾಲನಾಹಿಸಾ.
ACT 27:34 ಆತಾ ತುಮಿ ಥೊಡ ತರಿ ಖಾಯಾ ವ್ಹಯಿಸಾ ಮನ್ಹುನ್ ಮಿ ತುಮಾನಾ ಸಾಂಗ್ತೊ. ತುಮಿ ಜಿತ್ತಿ ರಾಯಾ ತುಮಾನಾ ಜೇವ್ನಾಚಿ ಗರಜ಼್ ಹಾ. ತುಮ್ಚಿಪ ಆಸ್‍ಲ್ಯಾಲ್ಯಾ ಕುನಾಚೆ ಡುಯಿಚಾ಼ ಯೊಕ್ ಕ್ಯೊಸ್ ಸಾಹಿತ್ ಸಾಂಡನಾರ್ ನಾಹಿ.
ACT 27:35 ಆಸ ಸಾಂಗ್‍ಲ್ಯಾ ನಂತರ್, ಪೌಲಾನಿ ನಖಾಡಿ ಬಾಕರಿ ಗಿವುನ್ ತ್ಯಚಿಸಾಟಿ ಸಂಗ್‍ಳ್ಯಾಂಚೆ ಮೊರ‍್ಹ ದೇವಾಲಾ ದನ್ಯವಾದ್ ಸಾಂಗುನ್. ತ್ಯನಿ ಯೊಕ್ ತುಕಡಾ ಮುಡುನ್ ಖಾಲಾ.
ACT 27:36 ತವಾ ಸಗ್‍ಳ್ಯಾಂಚಾನಿ ಧಿರ್ ಕರುನ್ ಜೆವಾನ್ ಖಾಲ.
ACT 27:37 ತೆ ವ್ಹಡಿತ್ ದೊನ್ಸೆ ಸತರಾವ ಸಾ ಲೊಕ ಹುತಾವ್.
ACT 27:38 ಆಮಿ ಪ್ವಾಟ್ ಬರಸ್ಪರತ್ ಖಾಲ. ಆನಿ ಉರ್‌ಲ್ಯಾಲಿ ಪ್ಯಡ್ಗಿ ಸಮಿಂದೊರಾತ್ ಟಾಕುನ್ ವ್ಹಡಿಲಾ ವಜ಼ ಕಮಿ ಕೆಲ.
ACT 27:39 ಉಜಾ಼ಡ್ಲ ತವಾ ವ್ಹಡಿ ಚಾ಼ಲಿವತ್ಯಾಲ್ಯಾನಾ ದೆಶೆಚಾ಼ ಜಾ಼ಗಾ ದಿಸ್ಲಾ. ಖರ ತ್ಯೊ ಕಸ್ಲಾ ಜಾ಼ಗಾ ಮನ್ಹುನ್ ವಳಾಕ್ಲಾ ನಾಹಿ. ತ್ಯಂಚಾನಿ ಬಗ್‌ಲ್ಯಾಲಿ ರಿತಿಚಿ ದರ್ ಆಸ್‌ಲ್ಯಾಲಿ ಯಾಕ್ ತಳ ಜಾ಼ಲ್ತ. ವ್ಹಡಿ ತಿಥ ನಿಹ್ಯಾ ವ್ಹಯಿ ಮನ್ಹುನ್ ತ್ಯಂಚಾನಿ ಯವಜ಼್ಲ.
ACT 27:40 ಮನ್ಹುನ್ ತ್ಯಂಚಾನಿ ಗುಕಿ ತುಡುನ್ ಸಮಿಂದೊರಾತ್ ಟ್ಯಾಕ್ಲಿತ ಆನಿ ತವಾಸ್ ದಿಕ್ ಚು಼ಕಿವತ್ಯಾಲ್ಯಾ ದೊರ‍್ಯಾ ಶೊಡ್‍ಲ್ಯಾ. ವ್ಹಡಿ ಮೊರ‍್ಹ ಜಾ಼ಯಾ ಕಪಡ್ಯಾಚಾ಼ ಪಟಾ ಬ್ಯಾಂದ್‍ತ್ಯಾತ. ಆನಿ ಆಮಿ ದರಕ್ಡ ಯಯಾ ಲಾಗ್ಲಾವ್.
ACT 27:41 ಫನ್ ವ್ಹಡಿ ರಿತಿಚಾ ಟೆಂಬ್ಯಾವ ಅಪಾಟ್ಲಿ. ವ್ಹಡಿಚಾ಼ ಮೊರ್ಲಾ ಭಾಗ್ ತ್ಯಾತ್ ಆಡಾಕ್ಲಾ ಹುತ್ತಾ. ವ್ಹಡಿ ಚಾ಼ಲ್ವಾಯಾ ಜಾ಼ಲ್ಹಿ ನಾಹಿ. ನಂತರ್ ಮೊಟ್ಯಾ ಲಾಟಾ ವ್ಹಡಿಚೆ ಮಾಗ ಅಪ್ಟುನ್ ತುಕ್ಡ ತುಕ್ಡ ಕರಾಯಾ ಲಾಗ್‌ಲ್ಯಾ.
ACT 27:42 ಚ಼್ವಾರ್ ಪವುನ್ ಜಾ಼ವುನ್ ಚು಼ಕುನಾಹಿತ ಮನ್ಹುನ್ ಸೈನಿಕಾಂಚಾನಿ ಚೊ಼ರಾನಾ ಮಾರುನ್ ಟಾಕಾಯಾ ನಿರ್ದಾರ್ ಕೆಲಾ.
ACT 27:43 ಫನ್ ಸೇನಾಧಿಕಾರಿನಿ ಪೌಲಾಲಾ ಉರ್ವಾಯಾಸಾಟಿ ಚೊ಼ರಾನಾ ಮಾರುನ್ಟಾಕಾಯಾ ಸೈನಿಕಾನಾ ಹುಕುಮ್ ದಿಲಾ ನಾಹಿ, ಖರ ಆಸಾ ಹುಕುಮ್ ದಿಲಾ, ಪವಾಯಾ ಯತ್ಯಾಲ ಪವುನ್ ದರವ ಜಾ಼ವುಂತ,
ACT 27:44 ಬಾಕಿಚಿ ಫಳ್ಯಾ ನಾಹಿತ ವ್ಹಡಿಚಾ ಲಾಕಡಾಂಚಾ ತುಕ್‍ಡ್ಯಾಂಚಾ ಆದಾರಾನಿ ಜಾ಼ವಾ ಮನ್ಹುನ್ ಸಾಂಗ್ಲ. ಆಸಿ ಆಮಿ ಸಗಳ್ಯಾಂಚಾನಿ ಜಿಮಿನ್ ಗ್ಯಾಟ್ಲಿ ತ್ಯಾತ್ಲ ಯಾಕ್ಬಿ ಮೆಲನಾಹಿ.
ACT 28:1 ಆಮಿ ಸಂಬಾಳುನ್ ದರವ ಗೆಲಾವ್ ತ್ಯ ಮಾಲ್ಟ ದ್ವಿಪ್‍ ಮನ್ಹುನ್ ಆಮಾನಾ ಸಮಾಜ಼್ಲ.
ACT 28:2 ತವಾ ಪಾವುಸ್ ವತತಾ ಆನಿ ಖುಬ್ ಥಂಡ್ ಹುತ್ತಿ. ಫನ್ ತಿತಲ್ಯಾ ಲೊಕಾಂಚಾನಿ ಆಮ್ಚಿ ಮಾಯಾ ಕರುನ್ ಆಮ್ಚಿಸಾಟಿ ಆಕ್ಟಿ ಪಿಟ್ವುನ್ ಆಮಾನಾ ತಾಪಾಯಾಸಾಟಿ ಸ್ವಾಗತ್ ಕೆಲಾ.
ACT 28:3 ಪೌಲಾನಿ ಯೊಕ್ ಬಾರ‍್ಹಾ ಲಾಕ್ಡ ಗೊಳಾ ಕರುನ್ ಇಸ್‌ಥ್ಯಾತ್ ಗ್ಯಾಲ್ತಾನಾ ತ್ಯಚೆ ಉಬನಿ ಸಾಪ್ ಯೊಕ್ ಬಾಹಿರ್ ಯವುನ್ ತ್ಯಚಾ ಹಾತಾಲಾ ಯಡಾ ಗ್ಯಾತ್ಲಾ.
ACT 28:4 ಪೌಲಾಚಾ ಹಾತಾತಾ ಯಡಾ ಗ್ಯಾತ್‌ಲ್ಯಾಲ್ಯಾ ತ್ಯಾ ಸಾಪಾಲಾ ತಿತಲ್ಯಾ ಲೊಕಾಂಚಾನಿ ಬಗುನ್ ಹ್ಯೊ ಖುನ್ಸಿಸ್ ಆಸಲ್! ಸಮಿಂದೊರಾತ್ನಿ ಹ್ಯೊ ವಾಚ಼್ಲಾ ಖರ ತ್ಯಚಾ಼ ನ್ಯಾಯಿ ನಿವಡತ್ಯಾಲ್ಯಾನಿ ಶೊಡ್ಲಾನಾಹಿ” ಆಸಿ ಯಕಾಮಕಾ ಸಂಗ ಬುಲ್ಲಿತ.
ACT 28:5 ಫನ್ ಪೌಲಾನಿ ತ್ಯಾ ಸಾಪಾಲಾ ಇಸ್‌ಥ್ಯಾತ್ ಝಾಡ್ಲಾ. ಪೌಲಾಲಾ ಕಾಯೆಕ್ ಜಾ಼ಲ್ಹ ನಾಹಿ.
ACT 28:6 ಪೌಲಾಚ಼ ಆಂಗ್ ಸುಜು಼ನ್ ಮರರ್ನಾರ್ ಮನ್ಹುನ್ ತಿ ಸಮಜು಼ನ್ ಗೆಥ್ಯಾತ. ತ್ಯಲಾಸ್ ಖುಬ್ ಯಳಾ ಪರತ್ ಜ಼ಪುನ್ ಬಗಿತಿತ ಫನ್ ಪೌಲಾಲಾ ಕಾಯೆಕ್ ಜಾ಼ಲ್ಹ ನಾಹಿ ಮನ್ಹುನ್ ತ್ಯಂಚಾನಿ ಮನ ಪರತ್ಲಿತ ಹ್ಯೊ ಯೊಕ್ ದೇವುಸ್ ಮನ್ಲಿತ.
ACT 28:7 ತ್ಯಾ ಜಾ಼ಗ್ಯಾವ ಸರ್ಬೌತಿ ಸೆತ ಹುತ್ತಿತ. ತೀ ಸೆತ ತ್ಯಾ ದ್ವಿಪಾಚಾ ಮುಖ್ಯ ಅದಿಕಾರ‍್ಯಾತ್‍ಲ್ಯಾ ಯಕಾಚಿ ಜಾ಼ಲ್ಥಿತ ತ್ಯಚ಼ ನಾವ್ ಪೊಪ್ಲಿಯ. ತ್ಯನಿ ಆಮ್ಚಿ ಮಾಯಾ ಕರುನ್ ಆಪ್‍ಲ್ಯಾ ಗರ‍್ಹಾತ್ ಸ್ವಾಗತ್ ಕೆಲಾ. ಆಮಿ ತ್ಯಚಾ ಗರ‍್ಹಾತ್ ತೀನ್ ದೀಸ್ ಹುತಾವ್.
ACT 28:8 ಪೊಪ್ಲಿನಾಚಾ ಬಾಲಾ ಖುಬ್ ಬರ ನವ್ಥ. ತ್ಯಲಾ ತಾಪ್ ಬರ್ಲಾ ಹುತ್ತಾ ಆನಿ ರಗಾತ್ ಹಾಗತಾ. ಪೌಲ್ ತಿಥ ಜಾ಼ವುನ್ ತ್ಯಚಿವ ಆಪ್ಲ ಹಾತ್ ಥಿವುನ್ ಮಾಗ್ನ ಕರುನ್ ಬರಾ ಕೇಲಾ.
ACT 28:9 ಹ್ಯ ಜಾ಼ಲ್ಯಾವ ದ್ವಿಪಾತ್ ಆಸ್‌ಲ್ಯಾಲಿ ಖುಬ್ ರೊಗಿ ಪೌಲಾಪ ಆಲ. ಪೌಲಾನಿ ತ್ಯನಾ ಸಾಹಿತ್ ಬರ ಕೆಲ.
ACT 28:10 ತಿತಲ್ಯಾಂಚಾನಿ ಅಮಾನಾ ಖುಬ್ ಸನ್ಮಾನ್ ಕೆಲಾ. ಆಮಿ ತಿತ್ನಿ ಜಾ಼ಯಾಲಾ ತಯಾರ್ ವ್ಹತಾನಾ ತ್ಯಂಚಾನಿ ಆಮಾನಾ ವ್ಹಯಿ ಜಾ಼ಲ್ಯಾಲಿ ಸಾಮ್ನ ದಿಲಿತ.
ACT 28:11 ಆಮಿ ತ್ಯಾ ಥಂಡಿಚಾ ದಿಸಾತ್ ತಿಥ ಆಸ್ತಾನಾ ತೀನ್ ಮೈನ್ಯಾ ನಂತರ ಅಲೆಕ್ಸಾಂದ್ರಿಯಾಚಾ ಗಾವಾತ್ನಿ ಆಲ್ಯಾಲೆ ಯಕ ವ್ಹಡಿತ್ ಚ಼ಡ್ಲಾವ್. ತೆ ವ್ಹಡಿಲಾ ಆಸ್ವಿನಿ ದಿವಿ ಮನ್ಹುನ್ ವಳಕ್ ಹುತಿ.
ACT 28:12 ಆಮಿ ಸಿರಾಕೊಸ್ ಪೆಠತ್ ಯವುನ್ ತಿತ್ತ ತೀನ್ ದಿಸ್ ಹುತಾವ್.
ACT 28:13 ತಿತ್ನಿ ನಿಗುನ್ ರೇಗಿಯ ಮಂತ್ಯಾಲ್ಯಾ ಗಾವಾತ್ ಆಲಾವ್. ದುಸ್ರೆ ದಿಸಿ ದಕ್ಷಿನಾಚ಼ ವಾರ ಸುಟ್ಲ. ತ್ಯಚಿಸಾಟಿ ತಿತ್ನಿ ಜಾ಼ಯಾಜಾ಼ಲ್ಹ. ಯೆಕ್ ದಿಸ್ ಜಾ಼ಲ್ಯಾವ ಪುತೊರಿ ಮಂತ್ಯಾಲ್ಯಾ ಗಾವಾತ್ ಆಲಾವ್.
ACT 28:14 ತಿಥ ಥೊಡ್ಯಾ ಇಸ್ವಾಸಿನಾ ಬಗ್ಲಿತ. ಆಮ್ಚೆ ಸಂಗ ಯೇಕ್ ವಾರ್ತರಿ ರಾಯಾ ವ್ಹಯಿಸಾ ಮನ್ಹುನ್ ತ್ಯಂಚಾನಿ ಆಮಾನಾ ಇಚಾರ್ಲ. ಪರತ್ ಅಮಿ ರೊಮಾತ್ ಗೆಲಾವ್.
ACT 28:15 ಅಮಿ ಹಿತ್ತ ರಾಯ್‍ಲ್ಯಾಲ ರೊಮಾತ್‍ಲ್ಯಾ ಇಸ್ವಾಸಿನಾ ಸಮಾಜ಼್ಲ. ತ್ಯಂಚಾನಿ ಅಮಾನಾ ಭೇಟ್ ವ್ಹಯಾಲಾ ಅಪ್ಪಿಚಾ ಬಾಜಾ಼ರಾಚಾ ಜಾ಼ಗ್ಯಾವ ಆಲಾವ್. ಆನಿ ಹಿ ಇಸ್ವಾಸಿ ದಿಸಲ್ಯಾ ನಂತರ್ ಪೌಲನಿ ದೇವಾಲಾ ದನ್ಯಾವಾದ್ ಸಾಂಗ್‍ಲ್ಯಾ ನಂತರ್ ತ್ಯಲಾ ಉಮೆದ್ ಆಲಿ.
ACT 28:16 ಕವಾ ಆಮಿ ರೊಮಾತ ಗೆಲಾವ್ ತವಾ. ತೀಥ ಪೌಲಾಲಾ ಯಕಲ್ಯಾಲಾ ರಾಹ್ಯಾಲಾ ಪರವಾನಗಿ ಮಿಳಾಲಿ. ಖರ ತ್ಯಚೆ ದೆಕರಿಕಿಲಾ ಯಕಾ ಸಿಪಾಯಿಲಾ ಥೆವ್ಲಾ.
ACT 28:17 ತೀನ್ ದಿಸ್ ಜಾ಼ಲ್ಯಾವ ತ್ಯನಿ ತಿತಲ್ಯಾ ಯಹುದಿ ಫುಡಾರ‍್ಯಾನಾ ಯಕಜಾ಼ಗಿ ಹಾಕಟ್ಲ. ಸಗ್ಳ ಜ಼ಮ್ಲ ತವಾ ತ್ಯೊ ತ್ಯನಾ ಮನ್ಲಾ “ಬಾವ್ಹಾನು, ಮಿ ಮಾಜಾ ಬಾವ್ಹಾಂಚೆ ಆಡ್ವ ಕಾಯೆಕ್ ಕೆಲ ನಾಹಿ, ತರಿ ಮನಾ ಯೆರುಸಲೆಮಿತ್ ದರುನ್ ರೊಮಾತ್‍ಲ್ಯಾ ಲೊಕಾಂಚಾ ತಾಬ್ಯಾತ್ ಆಪರಾದಿ ಮನ್ಹುನ್ ದಿಲಾ.
ACT 28:18 ರೊಮಾತ್‍ಲ್ಯಾಂಚಾನಿ ಮನಾ ದುಸ್ರ ಪ್ರಶ್ನೆ ಇಚಾರ್ಲ. ಫನ್ ಮರ್ನಾಚಾ ದಂಡಲಾ ಗುರಿ ಕೆಲ್ಯಾಲ ಕಾಯಿಸ್ ಚು಼ಕ್ ಮಾಜಿಪ ತ್ಯನಾ ದಿಸ್ಲಿ ನಾಹಿ. ಮನ್ಹುನ್ ತ್ಯಂಚಾನಿ ಮನಾ ಸುಡುನ್ ಆನಾಯ ಮನ್ಕೆಲ
ACT 28:19 ಫನ್ ತಿಥ ಆಸ್‌ಲ್ಯಾಲ್ಯಾ ಯಹುದ್ಯಾಂಚಾನಿ ತ್ಯನಾ ಹಾರ್ಕತ್ ಕಿಲಿ ಮನ್ಹುನ್ ರೊಮಾತ್ ಸಿಸರಾಚೆ ಮೊರ‍್ಹ ಇಚಾರ್ ವ್ಹವುನಿ ಐಕಾಯಾ ವ್ಹಯಿ. ಫನ್ ಮಾಜಾ ಲೊಕಾಂಚಾನಿ ದೊಶ್ ಸಾಂಗ್ಲಾನಾಹಿ.
ACT 28:20 ಮನ್ಹುನುಸ್ ಮಿ ತುಮಾನಾ ಬಗಾಯಾ ಆನಿ ತುಮ್ಚಿ ಸಂಗ ಬೊಲಾಯಾ ಮನ್ ಕೆಲ. ಇಸ್ರಾಯಲಾಚೆ ಆಶೆಸ್ ಲಾಗುನ್ ಹ್ಯಾ ಸರಪೊಳ್ಯಾಂಚಾನಿ ಬ್ಯಾಂದಲ್ಯಾ.
ACT 28:21 ಯೆಹುದಿ ಪೌಲಾಲಾ, “ತುಜೆ ಗುಶ್ಟಿತ್ ಯುದಾಯಾತ್ನಿ ಆಮಾನಾ ಕಚ಼ ಪತ್ರ ಆಲ ನಾಹಿ. ತಿತ್ನಿ ಆಲ್ಯಾಲ್ಯಾ ಆಮ್ಚಾ ಯೆಹುದಿ ಬಾವ್ಹಾಂಚಾನಿ ತುಜೆ ಗುಸ್ಟಿತ್ ಕಳಿವ್ಲ ನಾಹಿ ನಾಹಿತ ವಾಯಿಟ್ ಬೊಲ್ಲನಾಹಿ
ACT 28:22 ಫನ್ ತುಜಾ ಬೊಲ್ಯಾ ಆಮಿ ತುಜಿಪ್ನಿಸ್ ಐಕಾಯಾ ವ್ಹಯಿ ಮಂಥ್ಯಾವ್. ಕಾಮಂಜೆ ಸಗ್ಳಿಕ್ಲಿ ಲೊಕ ತು ಆಸ್‍ಲ್ಯಾಲ್ಯಾ ತಂಡ್ಯಾಚೆ ಆಡ್ವಿ ಬೊಲ್‌ತ್ಯಾತ ಮನ್ಲ.
ACT 28:23 ಪೌಲಾನಿ ಆನಿ ಯೆಹುದ್ಯಾಂಚಾನಿ ಸಬೆ ಮಿಳಾಯಾ ಯೊಕ್ ದಿಸ್ ಥರಿವ್ಲಾ, ತವಾ ಪೌಲ್ ರಾಥ್ಯಾಲ್ಯಾ ಜಾ಼ಗ್ಯಾವ ಮುಟಿ ಸಬೆ ಜ಼ಮ್ಲಿ; ದೇವಾಚಾ ರಾಜಾಚೆ ಗುಶ್ಟಿತ್ ಆಪ್ಲಾ ಇಚಾರ್ ತ್ಯನಾ ರ‍್ಯಾತ್ ದೀಸ್ ಫುಡುನ್ ಸಾಂಗ್ಲ, ಆನಿ ಯೇಸುಚೆ ಗುಶ್ಟಿತ್ ಇಸ್ವಾಸ್ ಥೆವಾಯಾ ತ್ಯಂಚಿ ಮನ ವಳ್ವಾಯಾ ಯತ್ನ ಕಿಲಿತ. ಹ್ಯಚಿಸಾಟಿ ತ್ಯನಿ ಮೊಶೆಚ಼ ಧರ್ಮಶಾಸ್ತಾರ್ ಆನಿ ಪ್ರವಾದಿಂಚ಼ ಗ್ರಂಥ ವಾಫರ್ಲ
ACT 28:24 ಪೌಲಾನಿ ಸಾಂಗ್ಯಾಲ್ಯಾ ಖನ್ಕತಿಂಚಿ ಥೊಡ್ಯಾ ಯೆಹುದಿಂಚಾನಿ ಖಾತ್ರಿ ಥಿವ್ಲಿ. ಫನ್ ಉರ್‌ಲ್ಯಾಲ್ಯಾಂಚಾನಿ ಖಾತ್ರಿ ಥಿವ್ಲಿ ನಾಹಿ.
ACT 28:25 ತ್ಯಂಚಾತ್ ಯಾಕ್ ಮನ್ ನವ್ಥ ತ್ಯಚಿಸಾಟಿ ತೀ ಸುಡುನ್ ಜಾ಼ಯಾ ಲಾಗ್ಲಿತ ಆಸಾ ಪೌಲ್ ಸರ್ತೆ ಪಾವ್ಟಿ ಬೊಲತ್ ಪವಿತ್ರಾತ್ಮ ಯೆಶಾಯಚಾ ಪ್ರವಾದಿಪ್ನಿ ತುಮ್ಚಾ ವಡ್ಲಾ ಸಂಗ್ನಿ ಹ್ಯಾ ಖರ‍್ಯಾಚೆ ಗುಶ್ಟಿತ್ ಬೊಲ್ಲಾ.
ACT 28:26 ಜಾ಼ ಆನಿ ಹ್ಯಾ ಲೊಕಾನಾ ಸಾಂಗ್ ತುಮಿ ಕಾನ್ ದಿವುನ್ ಐಕ್ನಾರ್ ಫನ್ ತುಮಾನಾ ಸಮಾಜ಼ನಾರ್ನಾಹಿ ಜ಼ಪುನ್ ಬಗ್ಲಸಾತರಿ ತುಮಾನಾ ದಿಸ್ನಾರ್ ನಾಹಿ,
ACT 28:27 ಕಾ ಮಂಜೆ ಹ್ಯಾ ಲೊಕಾಂಚಿ ಮನ ದೊಂಢಾ ಜಾ಼ಲ್ಯಾತ ಹಿ ಕಾನಾನಿ ಕಿವಂಡಿ ಜಾ಼ಲ್ಯಾತ; ಡೊಳ್ಯಾನಿ ಆಂದಳಿ ಜಾ಼ಲ್ಯಾತ; ಆಪ್ನು ಡೊಳ್ಯಾನಿ ಬಗುನ್ ಕಾನಾನಿ ಐಕುನ್ ಮನಾನಿ ಸಮಜು಼ನ್ ಮಾಜಿಕ್ಡ ಪರಾತ್ಲಿ ಆಸ್ತಿತ ಆನಿ ಮಿ ತ್ಯನಾ ಬರ ಕೆಲ ಆಸ್ತ.
ACT 28:28 ತವಾ ಪೌಲ್ ದೇವಾಚೆ ರಕ್ಷೆನಿಚಿ ಬಾತ್ನಿ ಯೆಹುದಿ ನಸ್‌ಲ್ಯಾಲ್ಯಾನಾ ಲಾವುನ್ ದಿಲೆ. ತೆ ತ್ಯಲಾ ಕಾನ್ ದೆನಾರ್. ಹ್ಯ ತುಮಾನಾ ಠಾವ ರಾಹುನಿ!” ಮನ್ಹುನ್ ಸಾಂಗಿತ್ ಬೊಲ್ನ ಸಪಿವ್ತೊ
ACT 28:29 ತ್ಯನಿ ಹಿ ಬುಲಿ ಸಾಂಗ್‌ಲ್ಯಾ ನಂತರ್ ತೇ ಯಹುದಿ ಆಪಲ್ಯಾ ಆಪಲ್ಯಾತ್ ಖುಬ್ ವಾದ್ ಗಾಲ್ಹಿತ್ ಗೆಲ.
ACT 28:30 ಪೌಲ್ ಆಪ್‌ಲ್ಯಾ ಬಾಡಗಿಚಾ ಗರ‍್ಹಾತ್ ದೊನ್ ವರ್ಸಾ ಪರತ್ ರಾಯ್ಲಾ ಹುತ್ತಾ. ಆಪ್‌ಲ್ಯಾಲಾ ಭೆಟ್ ವ್ಹಯಾ ಆಲ್ಯಾಲ್ಯಾ ಸಗ್‌ಳ್ಯಾ ಲೊಕಾನಾ ಮಾಯೆನಿ ಸ್ವಾಗತ್ ಕರಿತಾ.
ACT 28:31 ಆನಿ ತ್ಯೊ ಹ್ಯ ಕಾಮ್ ಖುಬ್ ದಿರ‍್ಹಾನಿ ಕರಿತಾ ದೇವಾಚಾ ರಾಜಾಚೆ ಗುಶ್ಟಿತ್ ಸಾಂಗಿತಾ; ಪ್ರಭು ಯೇಸು ಕ್ರಿಸ್ತಾಚೆ ಗುಶ್ಟಿತ್ ಸಿಕ್ವಿತಾ; ತ್ಯಲಾ ಆಡ್ಯಾವಾಯಾ ಕುನಾಲಾಸ್ ಜಾ಼ಲ್ಹ ನಾಹಿ.
ROM 1:1 ಕ್ರಿಸ್ತ ಯೇಸುಚಾ಼ ಸೇವಕ್ ಜಾ಼ಲ್ಯಾಲಾ ಪೌಲ್ ಲಿವ್‍ತ್ಯಾಲ ಪತ್ರ. ದೇವಾನಿ ಮನಾ ಅಪೋಸ್ತಲ್ ವ್ಹಯಾಲಾ ಹಾಕಟ್ಲ. ದೇವಾಚಿ ಬರಿ ಖಬರ್ ಸಗ್‌ಳ್ಯಾ ಲೋಕಾನಾ ಸಾಂಗಾಯಾಸಾಟಿ ಮನಾ ನಿವಡ್‍ಲ್ಯಾ.
ROM 1:2 ದೇವಾನಿ ಆಪ್‍ಲ್ಯಾ ಲೋಕಾನಾ ಹಿ ಬರಿ ಖಬರ್ ದಿಯಾಲಾ ಖುಬ್ ಕಾಲಾಚೆ ಮಾಗ ಆಪ್‌ಲ್ಯಾ ಪ್ರವಾದಿಂಚಿಪ್ನಿ ಪವಿತ್ರ ಪುತಿಕಾತ್ ಸಬ್ದ ದಿಲ್ತಾ.
ROM 1:3 ತ್ಯೊ ದೇವಾಚಾ಼ ಲ್ಯೊಕ್ ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಿ ಗ್ಯೊಶ್ಟುಸ್ ಜಾ಼ಲೆ. ಮಾನ್ಸಾಚಾ ರುಪಾತ್ ತ್ಯೊ ದಾವಿದಾಚಾ ಕುಟ್ಮಾತ್ ಜ಼ಲಾಮ್‌ಲ್ಯಾಲಾ.
ROM 1:4 ಫನ್ ಪವಿತ್ರ ಆತಮ್ಯಾಚಾ ಬಳಾನಿ ಮೇಲ್ಯಾಲ್ಯಾತ್ನಿ ಜೀತ್ತಾ ವ್ಹವುನ್ ಉಠುನ್ ಯವುನ್ ಹ್ಯಲಾ ದೇವಾಚಾ಼ ಲ್ಯೋಕ್ ಮನ್ಹುನ್ ದಾವುನ್ ದಿಲ, ಹ್ಯೊಸ್ ಆಮಚಾ಼ ಪ್ರಭು ಯೇಸು ಕ್ರಿಸ್ತ ಜಾ಼ಲ್ಯಾ.
ROM 1:5 ತ್ಯಚಿಸ್ ಲಾಗುನ್ ದೇವಾನಿ ಮನಾ ಕ್ರಿಸ್ತಾಸಾಟಿ ಅಪೋಸ್ತಲ್ ವ್ಹಯಾ ಕ್ರಪಾ ದಿಲೆ. ಹ್ಯಚಿಸ್ ಲಾಗುನ್ ಸಗ್ಳೆ ದುನೆತಲ್ಯಾ ಲೋಕಾನಾ ತ್ಯಚಿ ಆಜ್ಞಾ ಪಾಳಾಯಾ ಆನಿ ತ್ಯಚಿವ ಇಸ್ವಾಸಾತ್ ಆನಾಯಾ ವ್ಹಯಿಲ್,
ROM 1:6 ರೋಮಾಪುರಾತ್ ಆಸ್‌ಲ್ಯಾಲಿ ತುಮಿ ಸಾಹಿತ್ ಮಿಳುನ್ ಯೇಸು ಕ್ರಿಸ್ತಾಚಿ ವ್ಹಯಾಲಾ ದೇವಾನಿ ಹಾಕಟ್‍ಲ್ಯಾತ.
ROM 1:7 ಆನಿ ರೊಮಾತ್‍ ಆಸ್‌ಲ್ಯಾಲ್ಯಾ ತುಮಾನಾ ಸಗ್‌ಳ್ಯಾನಾ ಲಿವ್‍ತ್ಯೊ. ದೇವ್ ತುಮ್ಚಿ ಮಾಯಾ ಕರ್ತೊ ಆನಿ ಆಪ್ಲಿ ಸ್ವತಾಚಿ ಲೋಕ ವ್ಹಯಾಲಾ ಹಾಕಟ್‌ಲ್ಯಾತ: ಆಮಚಾ಼ ಬಾ ಜಾ಼ಲ್ಯಾಲ್ಯಾ ದೇವಾಪ್ನಿ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಪ್ನಿ ತುಮಾನಾ ಕ್ರಪಾ ಶಾಂತಿ ವ್ಹವುನಿ.
ROM 1:8 ಆಂದಿ, ತುಮಚಾ಼ ಇಸ್ವಾಸ್ ದುನೆತ್ ಸಗ್‌ಳೆ ಮೊರ‍್ಹ ಆಲಾ ಮನ್ಹುನ್ ತುಮಚೆ ಸಗಳ್ಯಾಂಚೆಸಾಟಿ ಯೆಸು ಕ್ರಿಸ್ತಾಪ್ನಿ ಮಾಜಾ ದೆವಾಲಾ ದನ್ಯವಾದ್ ಸಾಂಗ್ತೊ.
ROM 1:9 ಮಿ ಮಾಗ್ನ ಕರ್ತಾನಾ ಖಾಯಿಮ್ ತುಮಚಿಸಾಟಿ ಇನಂತಿ ಕರ್ತೊ. ದೇವಾಚಾ ಲೇಕಾಚಿ ಬರಿ ಖಬರ್ ಸಾಂಗಿತ್ ದೇವಾಚಿ ಸೆವಾ ಮಾಜಾ ಮನಾನಿ ಕರ್ತೊ ಹ್ಯಲಾ ದೇವುಸ್ ವಳಕ್ ಜಾ಼ಲ್ಯಾ.
ROM 1:10 ಮಾಜಾ ಮಾಗ್‌ನ್ಯಾತ್ನಿ ಮೀ ಪರತೇಕ್ ಪಾವ್ಟಿ ದೇವಾಪ ಮಾಗಾಚ಼ ಕ್ಯಾ ಮಂಜೆ ದೇವ್ ಆಪ್‍ಲ್ಯಾ ಮನಾಚೆಗತ್ ಆತಾತರಿ ತುಮಾನಾ ಬೇಟ್ ವ್ಹಯಾ ದಿವುನಿ.
ROM 1:11 ಮಿ ಖುಬ್ ಮನ್ ಕರ್ತೊ ಕಾ ಮಂಜೆ ಮಿ ತುಮಾನಾ ಬೆಟ್ ವ್ಹವುನ್ ಥೊಡಾ ಆಶಿರ್ವಾದ್ ದಿಯಾ ಹ್ಯಚಿಸ್ ಲಾಗುನ್ ಬಳ್ ಗೆತಲ್ಯಾಲಿ ವ್ಹವಾ.
ROM 1:12 ಮೀ ಸಾಂಗಾಚ಼ ಕ್ಯಾ ಮಂಜೆ, ಮಿ ತುಮ್ಚಿಪ ಯತಾನಾ ಮಾಜಾ ಆನಿ ತುಮ್ಚಾ ಇಸ್ವಾಸಾನಿ ಆಮಿ ಯಕಾಮಕಾಲಾ ಮಜ಼ತ್ ಕರಾಯಾ ವ್ಹಯಿ.
ROM 1:13 ಬಾವ್ಹಾಂಡಾನು, ಹ್ಯ ತುಮಾನಾ ಯಾದ್ ರಾಹುನಿ ಖುಬ್ ಪಾವ್ಟಿ ಮಿ ತುಮಾನಾ ಬೆಟ್ ವ್ಹಯಾ ಯವಜ್ನಾ ಕೆಲೆ. ಫನ್ ಕ್ಯಾ ಯಾಕ್ ಮನಾ ತಸ ಕರಾಯಾ ಥಾಂಬಿತ್ಯಾ. ದುಸ್‍ರ‍್ಯಾ ಲೊಕಾಪ್ನಿ ಮೀ ಜಿತ್‌ಲ್ಯಾಚೆಗತ್ ತುಮ್ಚಿಪ ಸಾಹಿತ್ ಮಿ ಫಳ್ ಜಿತ್ತಾಯಾ ಮನ್ ಕರ್ತೊ.
ROM 1:14 ಮೀ ಗ್ರೀಕಾಂಚೆ ಆನಿ ಗ್ರೀಕ್ ನಸ್‌ಲ್ಯಾಲ್ಯಾಂಚೆ, ತಸ ಶಾನ್ಯಾಂಚೆ ಆನಿ ಬುದ್ದಿ ನಸ್‌ಲ್ಯಾಲ್ಯಾಂಚೆ ಸೇವೆಚ಼ ವಜ್ಜ ಮಾಜಿವ ಹಾ.
ROM 1:15 ಮನ್ಹುನ್ ರೊಮಾತ್ ಆಸ್‌ಲ್ಯಾಲ್ಯಾ ತುಮಾನಾಬಿ ಬರಿ ಖಬರ್ ಸಾಂಗಾಯಾ ಖುಬ್ ಉಮೇದಿನಿ ಹಾ.
ROM 1:16 ಬರೆ ಖಬ್ರಿಚೆ ಗುಶ್ಟಿತ್ ಮಿ ಲಾಜ಼ತ್ ನಾಹಿ. ತಿ ಖಬರ್ ಆಂದಿ ಯಹುದ್ಯಾನಾ ಮಂಗ್ ಗ್ರಿಕಾನಾ ಆನಿ ಇಸ್ವಾಸ್‌ ಥೆವ್‍ತ್ಯಾಲ್ಯಾ ಸಗ್‍ಳ್ಯಾನಾ ರ‍್ಯಾಕ್‌ತ್ಯಾಲ ದೇವಾಚ಼ ಬಳ್ ಜಾ಼ಲ್ಯಾ.
ROM 1:17 ಕಸ ಮಂಜೆ ದೆವಾಪ್ನಿ ಗಾವಲ್ಯಾಲಿ ನಿಯೆತ್ ಬರೆ ಖಬರಿತ್ ದಿಸುನ್ ಯತಿ. ಪವಿತ್ರ ಗ್ರಂಥಾತ್ ಆಸ ಲಿವ್‌ಲ್ಯಾ, “ನಿಯತಿಚಾ಼ ಇಸ್ವಾಸಾನಿ ಜೀವ್ನಾ ಕರ್ನಾರ್. ” ತಿ ನಿಯೆತ್ ಇಸ್ವಾಸಾಚ಼ ಫಳ್ ವ್ಹವುನ್ ಇಸ್ವಾಸ್ ಬಳ್ಕಟ.
ROM 1:18 ಸಗ್ಳ ಪಾಪಿ ಆನಿ ಬುರ್ಸ ಲೋಕ್ ಬುರ್ಶಾ ಫನಾನಿ ಖರ ಜಾಕತ್ಯಾತ ತ್ಯಂಚಿವ ದೇವಾಚಾ಼ ರಾಗ್ ಸ್ವರ್ಗಾತ್ನಿ ಉತರುನ್ ಯನಾರ್.
ROM 1:19 ಕಾ ಮಂಜೆ ದೇವಾಚೆ ಗುಶ್ಟಿತ್ ವ್ಹಯಿಲ್ ತ್ಯವ್ಡ ತ್ಯನಾ ಶಾರ್ಕ ಠಾವ ಹಾ. ಕಾ ಮಂಜೆ ದೇವಾನಿಸ್ ತ್ಯನ್ಯಾ ಶಾರ್ಕ ಆಪ್ಲೆ ಗುಶ್ಟಿತ್ ಸಾಂಗ್‍ಲ್ಯಾ.
ROM 1:20 ಕಸ ಮಂಜೆ ಡೊಳ್ಯಾನಾ ದಿಸನಸ್ನಾರ ತ್ಯಚ಼ ಗುನ್ ಶಾಸ್ವತ್ ಬಳ್ ಆನಿ ದೈವಿಕ್ ಸ್ವಭಾವ್ ದುನ್ಯಾ ಉತ್ಪನ್ ಕೆಲ್ಯಾಲೆದರ್ನಿ ತ್ಯನಿ ಉತ್ಪತ್ತಿ ಕೇಲ್ಯಾಲ್ಯಾ ಸಗ್‌ಳ್ಯಾ ಸಾಮಾನಾನಿ ಹ್ಯ ಸಗ್ಳ ಬಗ್ತಾವ್ ಹ್ಯಚಿ ಸಾಟಿ ತ್ಯಾ ಲೊಕಾಂಚಿಪ ಕಚಾ಼ ನೇವಾ ರಾಹಿತ್ನಾಹಿ.
ROM 1:21 ಕಾ ಮಂಜೆ ಲೊಕಾನಾ ದೇವ್ ಸಮಾಜ್ಲಾತರಿ ದೇವಾಲಾ ಮಹಿಮೆ ಕಿಲಿನಾಹಿ, ತ್ಯಲಾ ಮರ‍್ಯಾದ್ ನಾಹಿತ ಉಪ್ಕಾರ್ ದಿಲಾನಾಹಿ. ಲೋಕಾಂಚಿ ಯವಜ್ನಾ಼ ಫುಕಟ್ ಜಾ಼ಲಿ. ಬುದಿ ನಸಲ್ಯಾಲಿ ತ್ಯಂಚಿ ಮನ ಆಂದಾರ್ ಜಾ಼ಲ್ಯಾತ.
ROM 1:22 ತೀ ಲೊಕ ಆಪ್‌ಲ್ಯಾಲಾ ಶಾನಿ ಮನ್ಹುನ್ ಗೆಥ್ಯಾತ ಫನ್ ತೇ ಮುರ್ಕ್ ಜಾ಼ಲ್ಯಾತ.
ROM 1:23 ನಾಸ್ ವ್ಹಯಾಂಚೆ ಅಂದಿ ಆಸ್‌ಲ್ಯಾಲ್ಯಾ ದೇವಾಚಿ ಮೈಮಾ ತ್ಯಂಚಾನಿ ನಾಸ್ ವ್ಹನಾರ‍್ಯಾ ಮಾನ್ಸಾಂಚಾ, ಪಾಕ್ರಾಂಚಾ, ಜ಼ನಾವಾರಾಂಚಾ ಸರ್ಪಾಟ್ಯಾನಿ ಜಾ಼ತ್ಯಾಲ್ಯಾ ಜ಼ನಾವಾರಾಂಚಿ ಪಾಶಾನ ಕರುನ್ ತ್ಯನಾ ವವ್ಯಾಳಾಯಾ ಲಾಗ್ಲಿತ.
ROM 1:24 ಮನ್ಹುನ್ ತ್ಯಂಚಾನಿ ಮನಾತ್ಲೆ ಬುರ‍್ಸೆ ಆಸೆಂಚೆಗತ್ ಚಾ಼ಲುನ್ ಆಪ್ಲಿ ಆಪ್ಲಿ ಶರಿರ ಆಪಲ್ಯಾತುಸ್ ಮರ‍್ಯಾದ್ ಕಾಡುನ್ ಗಿಹುನ್ತ ಮನ್ಹುನ್ ದೇವಾನಿ ತ್ಯನಾ ಬುರ್ಶಾ ಕಾಮಾನಾ ಥರಿವ್ಲಿತ.
ROM 1:25 ತ್ಯಂಚಾನಿ ಖರ‍್ಯಾ ದೆವಾಲಾ ಸುಡುನ್ ಲಬಾಡಾಲಾ ದರ‍್ಹುನ್; ಸ್ರಶ್ಟಿ ಕೇಲ್ಯಾಲ್ಯಾ ದೆವಾಲಾ ಸುಡುನ್ ತ್ಯನಿ ಸ್ರಶ್ಟಿ ಕೆಲ್ಯಾಲೆ ಸ್ರಶ್ಟಿಚಿ ಪುಜಾ ಕರುನ್ ವವ್ಯಾಳಾಯಾ ಲಾಗ್ಲಿತ. ಫನ್ ಸ್ರಶ್ಟಿ ಕೇಲ್ಯಾಲಾ ದೇವ್ ಖಾಯಿಮ್ ವವ್ಯಾಳುನ್ ಗೆನ್ಹಾರ್. ಆಮೇನ್.
ROM 1:26 ತ್ಯಂಚಾನಿ ತಸ ಕೇಲ ಮನ್ಹುನ್, ದೇವಾನಿ ತ್ಯನಾ ಲಾಜ಼ಚಾ ಕಾಮಾನಾ ಸುಡುನ್ ದಿಲಿತ. ತ್ಯಂಚಾ ಬ್ಯಾಯ್ಕಾ ಸಾಹಿತ್ ಸಬಾವಾಚ಼ ಶಾರಿಕ್ ಸಂಬಂದ್ ಸುಡುನ್ ಸಬಾವಾಚೆ ಬಾಹಿರ್ಲಿ ಕಾಮ ಕರಾಯಾ ಲಾಗಲ್ಯಾ.
ROM 1:27 ತಸಸ್, ಗಡಿಬಿ ಬ್ಯಾಯ್ಕಾಂಚಿ ಸಂಗ ಶಾರಿರಿಕ್ ಸಂಬಂದ್ ಕರಾಚ಼ ಸುಡುನ್ ಆಪ್‌ಲ್ಯಾ ಆಪ್‌ಲ್ಯಾತುಸ್ ಸಲಿಂಗಕಾಮಿ ಜಾ಼ಲ್ಹ.ಲಾಜ಼ಗಿಡ ಜಾ಼ಲ್ಹ ಆಪ್ಲೆ ಬುರ್ಶೆ ಚಾ಼ಲ್ನುಕಿಲಾ ಶಾರ್ಕಿ ಸಿಕ್ಷಾ ತೆ ಆಪ್ಲಿವ ಗೆಥ್ಯಾತ.
ROM 1:28 ಕಾ ಮಂಜೆ ದೇವಾಚ಼ ಖರ ಗಿನ್ಯಾನ್ ಗಿಹ್ಯಾಲಾ ತ್ಯಂಚಾನಿ ನಕಾರ್ ಕೇಲಾ. ತ್ಯನಾ ಮನ್ ನವ್ಥ ಮನ್ಹುನ್ ದೇವಾನಿ ತ್ಯನಾ ತ್ಯಂಚಾ ಬುರ್ಶಾ ಮನಾಲಾ ವಪ್ಸುನ್ ದಿಲಿತ. ಮನ್ಹುನ್ ತೀ ಆಪ್ನು ಕರು ನಾಹಿ ತಿ ಕಾಮ್ ಕರ್ತ್ಯಾತ.
ROM 1:29 ತೀ ಸಗ್ಳೆ ತರಚಾ ಬುರ್ಶಾ ಫನಾನಿ ಬರ್ಲ್ಯಾಲಿ ಹಾತ್ತ , ರಾಗ್ , ಖೊಟಫನ್ ಖುನ್ , ಮಾರಾಮಾರ‍್ಯಾ, ನಿಯತ್ ನಸ್‌ಲ್ಯಾಲಿ, ಮೊಸ್, ಹಗೆತನಾನಿ ಬರ್ಲ್ಯಾಲಿ ಹಾತ್ತ. ಚಾ಼ಡಿ ಸಾಂಗ್‌ತ್ಯಾಲಿ.
ROM 1:30 ಆನಿ ದುಸ್‌ರ‍್ಯಾಂಚೆ ಗುಶ್ಟಿತ್ ಬುರ್ಸ ಬೊಲಾಚ಼, ದೇವಾಚಾ಼ ಇರೊದ್ ಕರ್ತ್ಯಾತ. ದಿಮಾಕಾಚಿ, ಗರ್ವಿಚಿ, ಆನಿ ಆಪ್ಲೆ ಗುಶ್ಟಿತ್ ಬಡಾಯಾ ಸಾಂಗ್‍ತ್ಯಾಲಿ ಜಾ಼ಲ್ಯಾತ. ತೀ ಬುರ್ಸಿ ಕಾಮ ಕರಾಯಾ ಖುಬ್ ವಾಟಾ ಶೊತ್ಯಾತ ತೀ ಆಪ್‌ಲೆ ಆಯಿಬಾಲಾ ಐಕತ್ ನಸ್‍ಲ್ಯಾಲಿ.
ROM 1:31 ತೇ ಸಮಜ಼ತ್ ನಸ್‌ಲ್ಯಾಲ ಸಾಂಗ್‍ಲ್ಯಾಲ್ಯಾ ಸಬ್ದಾಚೆಗತ್ ಕರಿನಸ್ನಾರ ಆನಿ ತೀ ದುಸ್‌ರ‍್ಯಾಂಚಿವ ದಯಾ ಮಾಯಾ ಕರ್ನಾ ನಸ್ನಾರಿ ಜಾ಼ಲ್ಯಾತ.
ROM 1:32 ಆಸ್‌ಲ್ಯಾನಾ ಮರ್ನಾಚಿ ಶಿಕ್ಶಾ ವ್ಹಯಾ ವ್ಹಯಿ ಮನ್ಹುನ್ ದೇವಾಚ಼ ಧರ್ಮಶಾಸ್ತಾರ್ ಸಾಂಗ್ತ ಮನ್ಹುನ್ ತ್ಯನಾ ಠಾವ ಹಾ. ತರೀಬಿ ತೀ ಆಸ್ಲಿ ಕಾಮ ಕರಿತ್ ರಾಥ್ಯಾತ ಆನಿ ಆಸ್ಲಿ ಕಾಮ ಕರಾಯಾ ದುಸ್‍ರ‍್ಯಾನಾ ಉಮೆದ್ ದೇತ್ಯಾತ.
ROM 2:1 ಮನ್ಹುನ್ ದುಸರ‍್ಯಾಪ ಚು಼ಕ್ ಶೊತ್ಯಾಲಾ ತು ಕೊನ್ ಆಸಲಾಸ್ ತರಿ ತುಜಿ ಚು಼ಕ್ ಮಾಪ್ ವ್ಹನಾರ್ ನಾಹಿ. ಕಾ ಮಂಜೆ ತು ದುಸ್‌ರ‍್ಯಾಂಚಾ಼ ನ್ಯಾಯಿ ತಿರ್ಮಾನ್ ಕರ್ತಾನಾ ತ್ಯಂಚಾನಿ ಕೆಲ್ಯಾಲಿ ಚು಼ಕ್ ತು ಕರ್ತೊಸ್ “ಆನಿ ಯಕಾಪ ಚು಼ಕ್ ಸುದುನುಸ್ ತು ಗುನ್ನದಾರ್ ಜಾ಼ಲ್ಯಾಸ್.
ROM 2:2 ಚು಼ಕ್ ಕರ್ತ್ಯಾಲ್ಯಾ ಲೋಕಾನಾ ದೇವ್ ತಿರ್ಮಾನ್ ಕರ್ತೊ. ತ್ಯಚಾ಼ ತಿರ್ಮಾನ್ ಖರಾ ಮನ್ಹುನ್ ಆಮಾನಾ ಠಾವಾ ಹಾ.
ROM 2:3 ಫನ್ ದುಸರ‍್ಯಾನಾ ತಿರ್ಮಾನ್ ಕರ್ತ್ಯಾಲ್ಯಾ ತು ದೇವಾಚಾ ತಿರ್ಮಾನಾತ್ನಿ ಚು಼ಕ್ವುನ್ ಗಿಹಿನ್ ಮಂಥೊಸ್ ಕ್ಯಾ?
ROM 2:4 ನಾಹಿತ ತ್ಯಚಿ ಮುಟಿ ಕರುನಾ ಥಂಡ್ಫನ್ ಸುಸಿವ್ನ ತುಮಿ ಬಾರಿಕ್ ಸಮಜು಼ನ್ ಗೆಥಾಸಾ ಕ್ಯಾ. ಖರ‍್ಯಾನಿಸ್ ದೇವ್ ಕರುನಾಮಯಿ ಮನ್ಹುನ್ ತುಮಾನಾ ಠಾವಾ. ಕಾ ಮಂಜೆ ತ್ಯೊ ತುಮಚಿ ಮನ ಬದ್ಲಾಯಾಸಾಟಿ ಯತ್ನ ಕರ್ತ್ಯೊ.
ROM 2:5 ಫನ್ ತುಮಿ ಘಟ್ ಮನಾಚ಼ ಆನಿ ಮೊಚಾ಼ಟ್ ಜಾ಼ಲ್ಯಾಸಾ. ಮನ್ಹುನ್ ತುಮಾನಾ ಯತ್ಯಾಲಿ ಶಿಕ್ಶಾ ತುಮಿ ಖುಬ್ ಖುಬ್ ಕರುನ್ ಗೆಥ್ಯಾಸಾ. ದೇವ್ ಆಪ್ಲಾ ರಾಗ್‌ ದ್ಯಾವ್‌ತ್ಯಾಲ್ಯಾ ದಿಸಾತ್ ತುಮಾನಾ ತೀ ಶಿಕ್ಶಾ ವ್ಹನಾರ್. ತ್ಯಾ ದೀಸಾತ್ ದೇವಾಚಾ಼ ನ್ಯಾಯಾಚಾ಼ ತಿರ್ಮಾನ್ ಲೊಕ ಬಗ್ನಾರ್.
ROM 2:6 ಕಾ ಮಂಜೆ ದೇವ್ ಪರತೇಕಾಲಾ ತ್ಯಂಚಾ ಕಾಮಾ ಶಾರ್ಕ ಪ್ರತಿ ಫಳ್ ದೇನಾರ್.
ROM 2:7 ಥುಡಿ ಲೋಕ ಚಾ಼ಂಗ್ಲ ಕರ್ತ್ಯಾತ ಆನಿ ಮೈಮಾ ಮರ‍್ಯಾದಿಸಾಟಿ ಆನಿ ಶಾಸ್ವತ್ ಜೀವ್ನಾ ಶೊತ್ಯಾತ ತ್ಯನಾ ದೇವ್ ಶಾಸ್ವತ್ ಜೀವ್ ದೇನಾರ್.
ROM 2:8 ಫನ್ ಬಾಕಿಚಿ ಲೋಕ ಆಪ್‌ಲ್ಯಾಚೆಗತ್ ವ್ಹವುನಿ, ಖರ‍್ಯಾನಿ ಚಾ಼ಲಾಚೆ ಆಂದಿ ಬುರ್ಸ ಕರತ್ಯಾಲಿ ಜಾ಼ಲ್ಯಾತ. ತ್ಯಂಚಿವ ದೇವಾಚಾ಼ ರಾಗ್ ಆನಿ ರೊಸ್ ಯನಾರ್.
ROM 2:9 ಬುರ್ಸ ಚಾ಼ಲಿವತ್ಯಾಲ್ಯಾ ಪರತೇಕ್ ಮಾನ್ಸಾಲಾ ಮಂಜೆ ಆಂದಿ ಯಹುದ್ಯಾನಾ, ತ್ಯಾ ನಂತರ್ ಯೆಹುದಿ ನಸ್‌ಲ್ಯಾಲ್ಯಾನಾ ಸಾಹಿತ್ ಕಶ್ಟ್ ಆನಿ ದುಖ ರಾಥ್ಯಾತ.
ROM 2:10 ಫನ್ ಚಾ಼ಂಗ್ಲ ಕರ್ತ್ಯಾಲ್ಯಾ ಪರತೇಕಾಲಾ ಮಂಜೆ ಆಂದಿ ಯಹುದ್ಯಾನಾ, ನಂತರ್ ಯೆಹುದಿ ನಸ್‍ಲ್ಯಾಲ್ಯಾನಾ ಸಾಹಿತ್ ದೇವ್ ಮೈಮಾ, ಮರ‍್ಯಾದ್ ಆನಿ ಥಂಡ್ಪನ್ ದೇನಾರ್.
ROM 2:11 ಕಾ ಮಂಜೆ ದೇವ್ ಪರತೇಕಾಲಾ ಯೆಕುಸ್ ತರನಿ ನ್ಯಾಯಿ ತಿರ್ಮಾನ್ ದೇನಾರ್.
ROM 2:12 ಯೆಹುದಿ ನಸ್‍ಲ್ಯಾಲ್ಯಾನಾ ಮೊಶೆಚಾ಼ ನೇಮ್ ನವ್ಹ. ತೀ ಲೋಕ ಮೊಶೆಚಾ ಧರ್ಮಶಾಸ್ತಾರಾತ್ನಿ ಬಾಹಿರ್ ರಾಹುನ್ ಪಾಪ ಕರ್ತ್ಯಾತ. ಯಹುದ್ಯಾಂಚಿಪ ಧರ್ಮಶಾಸ್ತಾರ್ ಹಾ ತೇ ಪಾಪ್ ಕರ್ತ್ಯಾತ ಆನಿ ತ್ಯನಾ ಧರ್ಮಶಾಸ್ತಾರಾ ಶಾರ್ಕಾ ನ್ಯಾಯಿ ತೀರ್ಮಾನ್ ವ್ಹನಾರ್.
ROM 2:13 ಕಾ ಮಂಜೆ ಧರ್ಮಶಾಸ್ತಾರ್ ಐಕ್‌ಲ್ಯಾಲಿ ಲೋಕ ದೇವಾಚೆ ನದ್ರಲಾ ನೀಯತಿಚಿ ವ್ಹಯಿತ್ನಾಹಿತ. ಧರ್ಮಶಾಸ್ತಾರ್ ಸಾಂಗ್‌ತ್ಯಾಲ್ಯಾ ಶಾರ್ಕ ಚಾ಼ಲತ್ಯಾಲಿ ಲೋಕ ನೀಯತಿಚಿ ವ್ಹತ್ಯಾತ.
ROM 2:14 ಯಹುದಿ ನಸಲ್ಯಾಲ್ಯಾಂಚಿಪ ದರ್ಮಶಾಸ್ತಾರ್ ನವ್ತ. ಫನ್ ತ್ಯ ಧರ್ಮಶಾಸ್ತಾರ್ ಸಜಾ಼ವರಿ ಪ್ಯಾಳ್‍ತ್ಯಾತ. ತ್ಯನಾ ದರ್ಮಶಾಸ್ತಾರ್ ನಸ್ಲತರಿ ತ್ಯಂಚ಼ ಮನುಸ್ ತ್ಯನಾ ಧರ್ಮಶಾಸ್ತಾರ್ ವ್ಹತ್ತ.
ROM 2:15 ತ್ಯಂಚ಼ ಚಾ಼ಲ್ನ ತ್ಯಂಚಾ ಮನಾತ್ ದರ್ಮಶಾಸ್ತಾರಾಚಾ ಆಜ್ಞಾ ಲಿವ್‌ಲ್ಯಾತಾ ಮನ್ಹುನ್ ದಾವುನ್ ದೆತ. ತ್ಯಂಚಾ ಮನಾಚಾ ಸಾಕ್ಷಿ ಸಾಹಿತ್ ಹ್ಯ ಖರ ಮನ್ಹುನ್ ದಾವುನ್ ದೆತ್ಯಾತಾ ಕಾ ಮಂಜೆ ಥೊಡೆ ಪಾವ್ಟಿ ತ್ಯಂಚಾ ಯವಜ್ನಾ಼ ತೆ ಚು಼ಕ್ ಕರ್ತ್ಯಾತ ಆನಿ ಚುಕ್ ಕರಿತ್ನಾಹಿತ ಮನ್ಹುನ್ ದಾವುನ್ ದೆತ.
ROM 2:16 ಮಾನ್ಸಾಚಾ ಮನಾತ್ ಆಸ್‌ಲ್ಯಾಲ್ಯಾ ಗುಶ್ಟಿ ದೇವ್ ತೀರ್ಮಾನ್ ಕರಾಚಾ ದಿಸಾತ್ ಹ್ಯ ಸಗ್ಳ ಘಡ್ನಾರ್. ದೇವ್ ಯೇಸು ಕ್ರಿಸ್ತಾಸ್ ಲಾಗುನ್ ಲೋಕಾನಾ ತೀರ್ಮಾನ್ ಕರ್ನಾರ್ ಮನ್ಹುನ್ ಬರಿ ಖಬರ್ ಸಾಂಗ್ತಿ. ಮೀ ಲೋಕಾನಾ ಸಾಂಗಾಚ಼ ಕ್ಯಾ ಮಂಜೆ ತೀ ಬರಿ ಖಬರುಸ್.
ROM 2:17 “ಫನ್ ತು ತುಲಾಸ್ ಯೆಹುದಿ ಮನ್ಹುನ್ ಗಿಹ್ಯಾಚ಼ ಜಾ಼ಲ್ಯಾವ ಮೊಶೆಚಾ ನೆಮಾಚಾ಼ ಆದಾರ್ ಕರುನ್ ದೇವಾವ ಬಡಾಯಿ ಸಾಂಗ್ತೊಸ್.
ROM 2:18 ತುಮಿ ಕ್ಯಾ ಕರಾಯಾ ವ್ಹಯಿಸಾ ಮನ್ಹುನ್ ದೇವಾಲಾ ಠಾವ ಹಾ ಆನಿ ತುಮಿ ಮೊಶೆಚಾ ನೆಮಾಚೆ ಯವಸ್ತಿನಿ ತುಮಿ ಕಚ಼ ಶಾರ್ಕ ಮನ್ಹುನ್ ಸಿಕ್‍ಲ್ಯಾಸಾ;
ROM 2:19 ತು ಕುರಡ್ಯಾಲಾ ವಾಟ್ ದ್ಯಾವ್‌ತ್ಯಾಲಾ ಆನಿ ಆಂದಾರಾತ್ ಆಸ್‌ಲ್ಯಾಲ್ಯಾನಾ ಉಜಿಡ್ ಜಾ಼ಲ್ಯಾಸ್ ಮನ್ಹುನ್ ತುಲಾ ಖಾತ್ರಿ ಹಾ,
ROM 2:20 ಸಮಜ಼ತ್ ನಸ್‍ಲ್ಯಾಲ್ಯಾ ಲೊಕಾನಾ ಯೊಕ್ ಮಾಸ್ಥರ್ ಜಾ಼ಲ್ಯಾಸ್. ಮೊಶೆಚಾ ನೆಮಾಚ಼ ಸಗ್ಳ ಗಿನ್ಯಾನ್ ಆನಿ ಖರ ತುಲಾ ಠಾವ ಹಾ.
ROM 2:21 ತು ದುಸ್‌ರ‍್ಯಾನಾ ಸಾಂಗ್ತೊಸ್. ಫನ್ ತು ತುಲಾಸ್ ಸಾಂಗುನ್ ಗಿಹಿತ್ ನಾಹಿಸ್ ಕಾ? ಚೊ಼ರಾಚ಼ ನಾಹಿ ಮನ್ಹುನ್ ಸಾಂಗ್ತೊಸ್, ಫನ್ ತುಸ್ ಕಾ ಚೊರ್ತೊಸ್?
ROM 2:22 ತು ಮಂಥೊಸ್ ವೇಬಿಚಾರ್ ಕರು ನಕೊಸಾ, ಫನ್ ತು ವೇಬಿಚಾರ್ ಕರೀತ್ನಾಹಿಸ್ ಕ್ಯಾ? ತು ಪಾಶಾನಾಂಚಾ಼ ರಾಗ್ ಕರ್ತೊಸ್, ಫನ್ ತು ದೇವ್ಳಾತ್ನಿ ಚು಼ರಿ ಕರಿತ್ ನಾಹಿಸ್ ಕ್ಯಾ?
ROM 2:23 ತು ದೇವಾಚಾ಼ ನೇಮ್ ತುಜಿಪ ಆಸ್‌ಲ್ಯಾಚೆಗತ್ ಮೊಟಫನ್ ಸಾಂಗ್ತೊಸ್ ಫನ್ ತ್ಯ ಧರ್ಮಶಾಸ್ತಾರ್ ವಲ್ಯಾಂಡುನ್ ದೇವಾಲಾ ಅವ್ಮಾನ್ ಕರಿತ್ ನಾಹಿಸ್ ಕ್ಯಾ?
ROM 2:24 “ಯಹುದಿ ಜಾ಼ಲ್ಯಾಲ್ಯಾ ತುಮ್ಚಿಪ್ನಿಸ್ ಯಹುದಿ ನಸ್‌ಲ್ಯಾಲಿ ಲೊಕ ದೇವಾಚಾ ನಾವಾಲಾ ಆಡ್ವಿ ಬೊಲ್‌ತ್ಯಾತ” ಮನ್ಹುನ್ ಪವಿತ್ರ ಗ್ರಂಥಾತ್ ಲಿವ್‌ಲ್ಯಾ.
ROM 2:25 ತು ಧರ್ಮಶಾಸ್ತಾರಾಚಿ ಆಜ್ಞಾ ಪ್ಯಾಳ್ಯಾವ ತು ಕೇಲ್ಯಾಲೆ ಮುಂಜಿಲಾ ಅರ್ಥ ಹಾ. ಫನ್ ತು ಧರ್ಮಶಾಸ್ತಾರ್ ವಲ್ಯಾಂಡುನ್ ಚಾ಼ಲಾಸ್ತ ತುಲಾ ಮುಂಜಿ ಜಾ಼ಲ್ಹಿ ನಾಹಿ ಆಸ ಜಾ಼ಲ್ಹ.
ROM 2:26 ಯಹುದಿ ನಸ್‌ಲ್ಯಾಲ್ಯಾನಾ ಮುಂಜಿ ಜಾ಼ಲಿನಾಹಿ, ಫನ್ ಧರ್ಮಶಾಸ್ತಾರ್ ಸಾಂಗ್‌ತ್ಯಾಲ ತ್ಯಂಚಾನಿ ಕೇಲತ, ತ್ಯಂಚಾನಿ ಮುಂಜಿ ಕೇಲ್ಯಾಚೆಗತ್ ಜಾ಼ಲ್ಹನಾಹಿ ಕ್ಯಾ?
ROM 2:27 ಯೆಹುದಿ ಜಾ಼ಲ್ಯಾಲ್ಯಾ ತುಮಾನಾ ಲೀವ್‌ಲ್ಯಾಲ ಧರ್ಮಶಾಸ್ತಾರ್ ಹಾ ಆನಿ ಮುಂಜಿ ಕೇಲೆ. ಫನ್ ತುಮಿ ಧರ್ಮಶಾಸ್ತಾರ್ ವಲ್ಯಾಂಡುನ್ ಚಾ಼ಲ್ತಾಸಾ. ಆಸ ಆಸ್ಥಾನಾ, ಶರಿರಾಲಾ ಮುಂಜಿ ಕಿಲಿನಾಹಿತರಿ ಧರ್ಮಶಾಸ್ತಾರಾಚೆಗತ್ ಚಾ಼ಲತ್ಯಾಲ್ಯಾ ತುಮಾನಾ ಗುನ್ನದಾರ್ ಮನ್ಹುನ್ ದಾವುನ್ ದೇನಾರ್.
ROM 2:28 ಖರಾ ಯೆಹುದಿ ಆನಿ ಖರಿ ಮುಂಜಿ ಕರಾಚಿ ಮಂಜೆ ಕ್ಯಾ? ಬಾಹಿರ್‌ ಯಹುದಿ ವ್ಹವುನ್ ರಾಥ್ಯಾಲಾ ಯಹುದಿ ನವ್ಹ. ಬಾಹಿರ್ಲಿ ಶರಿರಾಚಿ ಮುಂಜಿ ಖರಿ ಮುಂಜಿ ನವ್ಹ.
ROM 2:29 ಮನಾತ್ ಯಹುದಿ ವ್ಹವುನ್ ರಾಥ್ಯಾಲಾಸ್ ಖರಾ ಯಹುದಿ. ಮನಾಲಾ ಜಾ಼ಲ್ಯಾಲಿ ಮುಂಜಿ ಖರಿ ಮುಂಜಿ. ಹೀ ಮುಂಜಿ ಜಾ಼ಲ್ಯಾಲಿ ದೇವಾಚಾ ಆತ್‍ಮ್ಯಾನಿಸ್ ನಾಹಿತ ಲಿವ್‌ಲ್ಯಾಲ್ಯಾ ಧರ್ಮಶಾಸ್ತಾರಾನಿ ನವ್ಹ. ದೇವಾಚಾ ಆತ್‍ಮ್ಯಾನಿಸ್ ಮನಾಲಾ ಮುಂಜಿ ಜಾ಼ಲ್ಯಾಲಾ ಮಾನುಸ್ ಮರ‍್ಯಾದ್ ಗಿಹ್ಯಾಚಿ ದೇವಾಪ್ನಿಸ್ ಮಾನ್ಸಾಪ್ನಿ ನವ್ಹ.
ROM 3:1 ಆಸ ಜಾ಼ಲ್ಯಾ ಯೆಹುದಿ ವ್ಹವುನ್ ಯೆಹುದಿ ನಸ್‌ಲ್ಯಾಲ್ಯಾಂಚೆ ಪಕ್ಷಿ ಉಪಯೊಗ ಕ್ಯಾ? ಮುಂಜಿ ಕರುನ್ ಗೆತಲ್ಯಾಲ್ಯಾಚಿ ಕಿಮ್ಮತ್ ಕ್ಯಾ?
ROM 3:2 ವ್ಹಯ್ ಯೆಹುದ್ಯಾನಾ ಸಾಂಗಾಚ಼ ಖುಬ್ ಹಾ. ಸಗ್‌ಳ್ಯಾ ಗುಶ್ಟಿಂಚ಼ ಸಾಂಗಾಚ಼ ಖುಬ್ ಹಾ ಪೈಲ ವಚನ್ ಯೆಹುದ್ಯಾನ ದಿಲ.
ROM 3:3 ಫನ್ ತ್ಯಾತ್‍ಲ್ಯಾ ಥೊಡ್ಯಾನಾ ಇಸ್ವಾಸ್ ನವ್ಥಾ ಮನ್ಹುನ್ ಕ್ಯಾ ಜಾ಼ಲ್ಹ? ದೇವ್ ಇಸ್ವಾಸಾತ್ ಚು಼ಕತ್ಯಾಲಾ ಜಾ಼ಲ್ಹಾ ಕ್ಯಾ?
ROM 3:4 ಖರ‍್ಯಾನಿಸ್ ನವ್ಹ! ಪರತೇಕ್ ಮಾನುಸ್ ಲಬ್ಡಾ ಜಾ಼ಲ್ಹಾತರಿ ದೇವ್ ಖರಾಸ್ ವ್ಹವುನ್ ರಾನ್ಹಾರ್. ಪವೀತ್ರ ಪುತಿಕಾತ್ ಆಸ ಸಾಂಗಲ್ಯಾ: “ತುಜೆ ಬುಲಿತ್ ತು ನೀಯತಿಚಾ಼ ಮನ್ಹುನ್ ದಾವುನ್ ದಿಯಾ ವ್ಹಯಿ. ತುಜಾ಼ ತೀರ್ಮಾನ್ ವ್ಹತಾನಾ ತು ಜಿತ್ತಾಯಾ ವ್ಹಯಿಸ್.
ROM 3:5 ದೇವ್ ನೀಯತಿಚಾ಼ ಮನ್ಹುನ್ ಆಮಿ ಕೇಲ್ಯಾಲಿ ಚು಼ಕ್ ಆನಿ ತ್ಯವ್ಡಿ ಶಾರ್ಕಿ ದ್ಯಾವ್ತಿ ಆಸ ಆಸ್ಥಾನಾ ದೇವ್ ಆಮಾನಾ ಶಿಕ್ಶಾ ದೇತಾನಾ ತ್ಯೊ ಅನೆವ್ ಕರ್ತ್ಯೊ ಮನ್ಹುನ್ ಆಮಿ ಸಾಂಗಾಯಾ ವ್ಹಯಿಲ್ ಕ್ಯಾ? ಕಂದಿಸ್ ನಾಹಿ ಹಿ ಸಜಾ಼ವರಿಚಿ ಬುಲಿ.
ROM 3:6 ಖರ‍್ಯಾನಿಸ್ ನಾಹಿ! ದೇವಾನಿ ನ್ಯಾಯಿಚ಼ ನಸ್ಥಾತ, ತ್ಯೊ ದುನೆಚಾ಼ ನ್ಯಾಯಿ ತೀರ್ಮಾನ್ ಕಸಾ ಕರ್ನಾರ್?
ROM 3:7 “ಮೀ ಬೊಲ್‌ತ್ಯಾಲ ಲಬಾಡ್ ದೇವಾಚ಼ ಖರ ದಾವುನ್ ದಿಯಾ ಮಾಜಾ ಲಾಬಾಡಾನಿ ದೇವಾಲಾ ಖರ‍್ಯಾನಿಸ್ ಮೈಮಾ ವ್ಹಯಾಚಿ ಜಾ಼ಲ್ಯಾವ. ಮನಾ ಪಾಪಿ ಮನ್ಹುನ್ ಖಡ್ಯಾವಾಚಾ಼ ಕಾ?
ROM 3:8 “ಚಾ಼ಂಗ್ಲ ವ್ಹಯಾಸಾಟಿ ವಾಯಿಟ್ ಕರುಯಾ ಮನ್ಹುನ್ ಆಮಿ ಕಾ ಸಾಂಗು ನಾಹಿ? ಆಸ ಮೀಸ್ ಶಿಕಿವತ್ಯೊ ಮನ್ಹುನ್ ಖುಬ್ ಲೊಕ ಮಾಜಿ ನಿಂದಾ ಕರ್ತ್ಯಾತ ತೀ ಲೊಕ ಚು಼ಕಿಚಿ ಮನ್ಹುನ್ ಸಾಂಗಾಚ಼ ಶಾರ್ಕ.
ROM 3:9 ತಸಜಾ಼ಲ್ಯಾ ಆಮಿ ಕ್ಯಾ ಸಾಂಗುಯಾ? ಯಹುದಿ ಜಾ಼ಲ್ಯಾಲ ಆಮಿ ಯೆಹುದಿ ನಸ್‍ಲ್ಯಾಲ್ಯಾಂಚಾವ್ನಿ ಚಾ಼ಂಗ್ಲ ಹಾವ್ ಕ್ಯಾ? ಜ಼ರಾಬಿ ನಾಹಿ! ಯಹುದಿ ವ್ಹವುಂತ ಯಹುದಿ ನಸ್‌ಲ್ಯಾಲಿ ವ್ಹವುಂತ ಸಗ್ಳಿ ಪಾಪಾಚಾ ಅಧಿಕಾರಾತ್ ಹಾತ್ತ ಮನ್ಹುನ್ ಮೀ ತುಮಾನಾ ಆಂದಿಸ್ ದಾವುನ್ ದಿಲ್ಯಾ.
ROM 3:10 ಪವಿತ್ರ ಗ್ರಂಥ ಆಸ ಸಾಂಗ್ತ: “ನಿಯತಿಚಾ಼ ಯೊಕ್ಬಿ ನಾಹಿ. ನಾಹಿಸ್ನಾಹಿ!
ROM 3:11 ಕೊನುಸ್ ಗಿನ್ಯಾನ್ ಆಸ್‌ಲ್ಯಾಲಾ ನಾಹಿ ನಾಹಿತ ದೇವಾಲಾ ಶೊತ್ಯಾಲಾ ಕೊನುಸ್ ನಾಹಿ.
ROM 3:12 ಸಗ್ಳಿ ದೇವಾಚೆ ಆಡ್ವಿ ಪರಾತ್ಲಿತ ಸಗ್ಳಿ ಲೊಕ ಕಾಮಾಲಾ ಯಯಿನಸ್ನಾರಿ ಜಾ಼ಲ್ಯಾತ ಚಾ಼ಂಗ್ಲ ಕರ್ತ್ಯಾಲಾ ಯೊಕ್ಬಿ ನಾಹಿ. ನಾಹಿಸ್ನಾಹಿ!
ROM 3:13 ಲೊಕಾಂಚಿ ತೊಂಡ ಉಗಾಡ್‌ಲ್ಯಾಲೆ ಮಸುರ್ಡಿಚೆಗತ್ ಹಾತ್ತ. ತ್ಯಂಚಾ ಬೊಲ್ಯಾ ಮೊಸಾನಿ ಬರ್ಲ್ಯಾತಾ ತ್ಯಂಚಾ ಜಿಬಿ ಲಬಾಡಾನಿ ಬರ್ಲ್ಯಾತಾ ತ್ಯಂಚಾ ವಟಾವ ಸಾಪಾಚ಼ ಈಸ್ ಹಾ.
ROM 3:14 ತ್ಯಂಚಾ ತೊಂಡಾತ್ ಸರಾಪ್ ಆನಿ ಕಡುಫನ್ ಬರ್ಲ್ಯಾ.
ROM 3:15 ತರಾಸ್ ದಿಯಾ ಆನಿ ಮಾರುನ್ ಟಾಕಾಯಾ ತೀ ಕವಾಬಿ ತಯಾರ್ ಹಾತ್ತ.
ROM 3:16 ತೆ ಜಾ಼ಯಿಲ್ ತಿಥ ಪಿಡಾ ಆನಿ ನಾಸ್ ತರಾಸ್ ರಾತ್ಯಾತ.
ROM 3:17 ತ್ಯನಾ ಸಮಾದಾನಾಚಾ಼ ಮಾರ್ಗ ಸಮಾಜ್ಲಾ಼ ನಾಹಿ.”
ROM 3:18 ತ್ಯಂಚೆ ನದ್ರಲಾ ದೇವಾಚ಼ ಭ್ಯಾ ನಾಹಿ.
ROM 3:19 ಧರ್ಮಶಾಸ್ತಾರ್ ಕ್ಯಾ ಹಾ ಮನ್ಹುನ್ ಆಮಿ ಸಗ್ಳ ಸಮಜು಼ನ್ ಗೆತಲ್ಯಾ. ಧರ್ಮಶಾಸ್ತಾರಾಚಾ ತಾಬ್ಯಾತ್ ಆಸ್‌ಲ್ಯಾಲ್ಯಾ ಲೊಕಾಂಚೆ ಗುಶ್ಟಿತ್ ಸಾಂಗ್ತ, ಮನ್ಹುನ್ ಸಗ್ಳಿ ತೊಂಡ ಜಾ಼ಕ್ನಾರ್ ಆನಿ ಸಗ್ಳಿ ದುನ್ಯಾ ದೇವಾಲಾ ಲೆಖಾ ದಿಯಾವ್ಹಯಿ.
ROM 3:20 ಕಾ ಮಂಜೆ ಧರ್ಮಶಾಸ್ತಾರಾಚೆಗತ್ ಚಾ಼ಲತ್ಯಾಲಾ ಪರತೇಕ್ ಮಾನುಸ್ ದೇವಾಚೆ ನದ್ರಲಾ ನೀಯತಿಚ಼ ವ್ಹಯಾ ಕುನಾಲಾಸ್ ವ್ಹಯಿತ್ನಾಹಿ. ತ್ಯ ಆಮಚ಼ ಪಾಪ್ ತ್ಯವ್ಡಸ್ ದ್ಯಾವ್ತ.
ROM 3:21 ಫನ್ ಆತಾ ಮಾನ್ಸಾಸಾಟಿ ದೇವಾನಿ ಹ್ಯ ದಾವುನ್ ದಿಲ್ಯಾ ತ್ಯೊ ದರ್ಮಶಾಸ್ತಾರಾಚೆ ಸಿವಾರ್ ನೀಯತಿಚಾ಼ ಕರ್ತೊ ಯವ್ಡಸ್ ನವ್ಹ ಹೇ ಬುಲಿಚಿ ವಳಕ್ ಮೊಶೆಚಾ಼ ನೇಮ್ ಆನಿ ಪ್ರವಾದಿ ಜಾ಼ಲ್ಯಾತ.
ROM 3:22 ದೇವ್ ಲೋಕಾನಾ ಯೇಸು ಕ್ರಿಸ್ತಾವ ಆಸ್‍ಲ್ಯಾಲ್ಯಾ ಇಸ್ವಾಸಾನಿ ತ್ಯನಿ ಭಕ್ತಿಚ಼ ಮನ್ಹುನ್ ಥರಿವ್ಲ ದೇವಾಪ ಕಸ್ಲಾ ಬೇದ್ ಭಾವ್ ನಾಹಿ.
ROM 3:23 ಸಗ್ಳಿ ಲೊಕ ಪಾಪ್ ಕರುನ್ ದೇವಾಚಿ ಮೈಮಾ ಗಿಹ್ಯಾಚೆ ಆಂದಿ ಹಾತ್ತ.
ROM 3:24 ಫನ್ ಯೇಸು ಕ್ರಿಸ್ತಾಚೆ ಸುಟ್ನುಕಿನಿ ದೇವಾಚೆ ಫುಕಟ್ಚೆ ಕ್ರಪೆನಿ ತ್ಯಚೆ ಮೊರ‍್ಹ ಆಮಿ ನಿಯತಿಚ಼ ಮನ್ಹುನ್ ಥರ್ಲ್ಯಾವ್.
ROM 3:25 ದೇವಾನಿ ಇಸ್ವಾಸಾಸ್ ಲಾಗುನ್ ಲೋಕಾಂಚಿ ಪಾಪ ಮಾಪ್ ಕರ್ತ್ಯಾಲಾ ಮಾರ್ಗ ಕೆಲ್ಯಾ. ತ್ಯೊ ಮಾರ್ಗ ಯೇಸು. ಕ್ರಿಸ್ತಾಚಾ ರಕ್ತಾನಿಸ್ ಪಾಪ ಮಾಪಿ ಕೆಲ್ಯಾತ. ದೇವಾನಿ ಕೇಲ್ಯಾಲ ಕವಾಬೀ ಶಾರ್ಕ ರಾಥ ಆನಿ ಶಾರ್ಕ ರಾಥ ಮನ್ಹುನ್ ಹ್ಯ ದ್ಯಾವ್ತ. ದೇವ್ ಮಾಗ್‌ಲ್ಯಾ ಕಾಲಾತ್ ಥಂಡ್ ಫನಾನಿ ರಾಹುನ್ ಲೋಕಾನಾ ತ್ಯಂಚಾ ಪಾಪಾತ್ನಿ ಶಿಕ್ಶಾ ದಿಯಾಚೆ ಆಂದಿ ಗೇಲಾತರಿ ದೇವ್ ನೀಯತಿಚಾ಼ ಜಾ಼ಲ್ಯಾ.
ROM 3:26 ಆಸ ದೇವಾನಿ ಆಪ್ನು ನೀಯತಿಚಾ಼ ಮನ್ಹುನ್ ಆನಿ ಯೇಸುವ ಇಸ್ವಾಸ್ ಥೆವ್‌ತ್ಯಾಲಾ ಕೋನ್ಬಿ ವ್ಹವುನಿ ನೀಯತಿಚಾ಼ ಕರ್ತೊ ಮನ್ಹುನ್ ದ್ಯಾವ್ತೊ.
ROM 3:27 ತಸಜಾ಼ಲ್ಯಾ ಆಮಾನಾ ಆಮಿ ವವ್ಯಾಳುನ್ ಗಿಹ್ಯಾ ಆವಕಾಸ್ ಕುಠಹಾ? ಕುಠಸ್ನಾಹಿ! ಆನಿ ಹ್ಯಲಾ ಕ್ಯಾ ಕಾರನ್ ಹಾ? ಆಮಿ ಧರ್ಮಶಾಸ್ತಾರ್ ಪಾಳಾಚ಼ ಕಾರನ್ ಹ್ಯ ಕ್ಯಾ? ನಾಹಿ! ಫನ್ ಆಮಿ ಕಚಾವ ಇಸ್ವಾಸ್ ಥೆವ್ತಾವ್ ತ್ಯ ಆಮಚಾ ವವ್ಯಾಳನ್ಯಾಲಾ ಕಾರನ್ ಜಾ಼ಲ್ಯಾ.
ROM 3:28 ಸರ್ತ್ಯಾಲಾ ಮೀ ಹ್ಯ ಸಾಂಗ್ತೊ ಕಚಾ಼ ಮಾನುಸ್ ಧರ್ಮಶಾಸ್ತಾರಾಚೆಗತ್ ಚಾ಼ಲ್ತೊ ಮನ್ಹುನ್ ನವ್ಹ. ನಿಸ್‍ಥ್ಯಾ ಇಸ್ವಾಸಾನಿಸ್ ತ್ಯೊ ನೀಯತಿಚಾ಼ ಮನ್ಹುನ್ ಗೆನ್ಹಾರ್.
ROM 3:29 ನಾಹಿತ ದೇವ್ ನಿಸ್ಥಾ ಯಹುದ್ಯಾನಾ ತ್ಯವ್ಡಾಸ್ ಕ್ಯಾ? ತ್ಯೊ ಯಹುದಿ ನಸ್‌ಲ್ಯಾಲ್ಯಾನಾ ದೇವ್ ನವ್ಹ ಕ್ಯಾ? ಖರ‍್ಯಾನಿಸ್ ವ್ಹಯ್ ತ್ಯೊ ಯೆಹುದಿ ನಸ್‍ಲ್ಯಾಲ್ಯಾನಾಬಿ ದೇವ್ ಜಾ಼ಲ್ಯಾ.
ROM 3:30 ದೇವ್ ಯೊಕುಸ್. ತ್ಯೊ ಯಹುದ್ಯಾಂಚಾ಼ ತ್ಯವಡಾಸ್ ನವ್ಹ. ಯೆಹುದ್ಯಾನಾ ಯಹುದಿ ನಸ್‌ಲ್ಯಾಲ್ಯಾನಾ ತ್ಯಂಚಾ ಇಸ್ವಾಸಾನಿ ನೀಯತಿಚ಼ ಕರ್ತೊ.
ROM 3:31 ಆಮಿ ಹ್ಯಾ ಇಸ್ವಾಸಾನಿ ಧರ್ಮಶಾಸ್ತಾರ್ ದುರ್ ಕರ್ತ್ಯಾವ್ ಕ್ಯಾ? ನಾಹಿ ಖರ‍್ಯಾನಿಸ್ ನಾಹಿ! ಹ್ಯಚೆ ಬದ್ಲಿ ಆಮಿ ಧರ್ಮಶಾಸ್ತಾರ್ ಉಚ್ಲು಼ನ್ ದರ್ಥಾವ್.
ROM 4:1 ತಸ ಜಾ಼ಲ್ಯಾವ, ಆಮಚಾ಼ ವಡಿಲ್ ಜಾ಼ಲ್ಯಾಲ್ಯಾ ಅಬ್ರಹಾಮಾಚೆ ಗುಶ್ಟಿತ್ ಆಮಿ ಕ್ಯಾ ಸಾಂಗುಯಾ? ತ್ಯೊ ಇಸ್ವಾಸಾಚೆ ಗುಶ್ಟಿತ್ ತ್ಯಚಾ಼ ಕ್ಯಾ ಅನುಭವ್ ಜಾ಼ಲ್ಥಾ?
ROM 4:2 ಫನ್ ತ್ಯೊ ಆಪ್‍ಲ್ಯಾ ಚಾ಼ಂಗಲ್ಯಾ ಕಾಮಾನಿ ನೀಯತಿಚಾ಼ ಜಾ಼ಲ್ಯಾವ ವವ್ಯಾಳುನ್ ಗಿಹ್ಯಾ ತ್ಯಲಾ ಕಾರನ್ ರಾಹಿತ. ಫನ್ ಅಬ್ರಹಾಮಾಲಾ ದೇವಾಚೆ ಮೊರ‍್ಹ ವವ್ಯಾಳುನ್ ಗಿಹ್ಯಾ ಜಾ಼ಲ್ಹ ನಾಹಿ.
ROM 4:3 ಅಬ್ರಾಹಾಮಾನಿ ದೇವಾವ ಇಸ್ವಾಸ್ ಥೆವ್ಲಾ. ದೇವಾನಿ ಅಬ್ರಹಾಮಾಚಾ ಇಸ್ವಾಸಾಚಾ ಕಾರ್ನಾನಿ ನೀಯತಿಚಾ಼ ಮನ್ಹುನ್ ಗೇತ್ಲಾ. ಆಸ ಪವಿತ್ರ ಗ್ರಂಥ ಸಾಂಗ್ತ.
ROM 4:4 ರಾಬ್‌ತ್ಯಾಲ್ಯಾಲಾ ಗಾವತ್ಯಾಲಾ ಪಗಾರ್ ದಾನ್ ನವ್ಹ, ತ್ಯಚಿವ ತ್ಯಲಾ ಹುಕುಮ್ ಹಾ.
ROM 4:5 ಫನ್ ಕೊನ್ ಪುನ್ಯಾಚಿ ಕಾಮ ಕರುನ್ ಪಾಪಿನಾ ನಿಯೆತಿಚ಼ ಮನ್ಹುನ್ ಥರಿವತ್ಯಾಲ್ಯಾವಿಸ್ವಾಸ್ ಥೆವ್ತೊ ತ್ಯಚಾ಼ಸ್ ಇಸ್ವಾಸ್ ನಿಯೆತಿಚಾ಼ ವ್ಹತೊ.
ROM 4:6 ದೇವಾನಿ ಯಕಾಚ಼ ಚಾ಼ಂಗ್ಲ ಕಾಮ್ ಬಗಾಚೆ ಆಂದಿ ತ್ಯಲಾ ನೀಯತಿಚಾ಼ ಮನಲ್ಯಾವ ತ್ಯೊ ಖರ‍್ಯಾನಿಸ್ ಬರ‍್ಯಾ ನಸಿಬಾಚಾ಼ ಮನ್ಹುನ್ ದಾವಿದಾನಿ ಸಾಹಿತ್ ಸಾಂಗ್‌ಲ್ಯಾ: ಕಸ ಮಂಜೆ
ROM 4:7 ಕುನಾಚಿ ಪಾಪ ಮಾಪಿ ಜಾ಼ಲ್ಯಾತ ತ್ಯಂಚಾ ಚು಼ಕಿ ಜಾ಼ಕುನ್ ಹಾತ್ತಾ ತೇ ಖರ‍್ಯಾನಿಸ್ ಬರ‍್ಯಾ ನಸಿಬಾಚ಼!
ROM 4:8 ಪ್ರಭು ಕುನಾಚ಼ ಪಾಪ್ ಯದತ್ ದರಿತ್ನಾಹಿ ತ್ಯೊ ಖರ‍್ಯಾನಿಸ್ ಬರ‍್ಯಾ ನಸಿಬಾಚಾ಼
ROM 4:9 ಹೆ ನಸಿಬ್‌ ಮುಂಜಿ ಕರುನ್ ಗೆತಲ್ಯಾಲ್ಯಾನಾ ತ್ಯವ್ಡಸ್ ಕ್ಯಾ? ಮುಂಜಿ ಕರುನ್ ಗೆತಲ್ಯಾ ನಸ್‌ಲ್ಯಾಲ್ಯಾ ಲೊಕಾನಾಬಿ ಜಾ಼ಲ್ಯಾ. ಕಾ ಮಂ ಜೆ “ಅಬ್ರಹಾಮಾನಿ ದೇವಾವ ಇಸ್ವಾಸ್ ಥೆವ್ಲಾ ತ್ಯಚಾ ಇಸ್ವಾಸಾನಿಸ್ ತ್ಯಲಾ ನೀಯೆತಿಚಾ಼ ಕೆಲಾ ” ಹ್ಯ ಪವಿತ್ರ ಪುತಿಕಾತ್ ಲಿವ್‍ಲ್ಯಾ.
ROM 4:10 ಹ್ಯ ಕವಾ ಜಾ಼ಲ? ತ್ಯಲಾ ಮುಂಜಿ ವ್ಹಹ್ಯಾಚೆ ಆಂದಿ ಕ್ಯಾ ಮುಂಜಿ ಜಾ಼ಲ್ಯಾವ? ಮುಂಜಿ ವ್ಹಹ್ಯಾಚೆ ಆಂದಿಸ್.
ROM 4:11 ದೇವಾನಿ ಆಪಲ್ಯಾಲಾ ಗೆತಲ್ಯಾ ಮನ್ಹುನ್ ದಾವುನ್ ದಿಯಾ ಸಾಟಿ ಅಬ್ರಾಹಾಮಾನಿ ನಂತರ್ ಮುಂಜಿ ಕರುನ್ ಗೆತ್ಲಿ ಅಬ್ರಾಹಾಮಾನಿ ಮುಂಜಿ ಕರುನ್ ಗಿಹ್ಯಾಚೆ ಆಂದಿ ಇಸ್ವಾಸಾನಿಸ್ ನೀಯತಿಚಾ಼ ಜಾ಼ಲ್ಥಾ ಮಂಥ್ಯಾಲ್ಯಾಲಾಸ್ ತ್ಯಚಿ ಮುಂಜಿ ಆದಾರ್ ಜಾ಼ಲೆ. ತ್ಯಾ ಕಾರ್ನಾನಿ ಇಸ್ವಾಸ್ ಥೆವ್‌ತ್ಯಾಲ್ಯಾ ಸಗ್‌ಳ್ಯಾ ಲೊಕಾನಾ ತ್ಯಂಚಾನಿ ಮುಂಜಿ ಕರುನ್ ಗಿತ್ಲಿ ನಸ್ಲಿ ತರಿ ಅಬ್ರಾಹಾಮ್ ಆತ್ಮಿಕ್ ಬಾ ಜಾ಼ಲ್ಯಾ ಕಾ ಮಂಜೆ ತೇ ಆಪ್‌ಲ್ಯಾ ಇಸ್ವಾಸಾಸ್ ಲಾಗುನ್ ನೀಯತಿಚ಼ ಮನ್ಹುನ್ ಗಿಥಿಲ.
ROM 4:12 ತ್ಯವ್ಡಸ್ ನವ್ಹ ಮುಂಜಿ ಕರುನ್ ಗೆತಲ್ಯಾಲ್ಯಾ ಲೊಕಾನಾ ಸಾಹಿತ್ ಅಬ್ರಹಾಮ ಆತ್ಮಿಕ್ ಬಾ ಜಾ಼ಲ್ಯಾ ಫನ್ ತ್ಯನಾ ಆಪ್ಲಾ ಬಾ ಮನ್ಹುನ್ ಕರ್ತ್ಯಾಲಾ ತ್ಯಂಚಿ ಮುಂಜಿ ನವ್ಹ. ಆಮಚಾ಼ ಬಾ ಜಾ಼ಲ್ಯಾಲಾ ಅಬ್ರಾಹಾಮ್ ಮುಂಜಿ ಕರುನ್ ಗಿಹ್ಯಾಚೆ ಆಂದಿ ಗೆತಲ್ಯಾಲ್ಯಾ ಇಸ್ವಾಸಾಚೆಗತ್ ತ್ಯಂಚಾನಿ ಜಿವ್ನಾ ಕೇಲಾತಸ್. ತ್ಯೊ ತ್ಯನಾ ಬಾ ಜಾ಼ಲ್ಯಾ
ROM 4:13 ಅಬ್ರಹಾಮಾಲಾ ಆನಿ ತ್ಯಚೆ ಪಿಳ್ಗಿಲಾ ದುನ್ಯಾ ಸಗ್ಳಿ ದೇತೊ ಮನ್ಹುನ್ ದೇವಾನಿ ಸಬ್ದ ದಿಲ್ಯಾ ಫನ್ ಅಬ್ರಾಮಾನಿ ತ್ಯೊ ಸಬ್ದ ಗೆತಲ್ಯಾಲಾ ಧರ್ಮಶಾಸ್ತಾರಾಚೆಗತ್ ಚಾ಼ಲ್ಯಾಲಿ ನವ್ಹ ಆಬ್ರಹಾಮ್ ಇಸ್ವಾಸಾನಿ ನೀಯತಿಚಾ಼ ಜಾ಼ಲ್ಯಾಲ್ಯಾ ಕಾರ್ನಾನಿ ತ್ಯೊ ಸಬ್ದ ಗೇತ್ಲಾ.
ROM 4:14 ಆಸ ಆಸ್ಥಾನಾ ದೇವಾನಿ ಸಬ್ದ ದಿಲ್ಯಾಲಾ ಲೋಕ ಧರ್ಮ ಶಾಸ್ತಾರಾಚೆಗತ್ ಚಾ಼ಲಾಯಾ ಗಿಹ್ಯಾ ಜಾ಼ಲ್ಹಾತ, ಇಸ್ವಾಸ್ ಉಪೇಗ್ ನಸ್‌ಲ್ಯಾಲಾ ಜಾ಼ಲ್ಯಾ. ತ್ಯವ್ಡಸ್ ನವ್ಹ ದೇವಾನಿ ಆಬ್ರಾಹಾಮಾಲಾ ದಿಲ್ಯಾಲಾ ಸಬ್ದ ಉಪೇಗ್‌ನಸ್‌ಲ್ಯಾಲಾ ಜಾ಼ಲ್ಯಾ.
ROM 4:15 ಧರ್ಮಶಾಸ್ತಾರಾಚೆಗತ್ ತ್ಯಂಚಿವ ದೇವಾಚಾ಼ ರಾಗ್ ಉತ್ರುನ್ ಯತೊ ಫನ್ ಧರ್ಮಶಾಸ್ತಾರ್ ನಾಹಿ ತಿಥ ಧರ್ಮಶಾಸ್ತಾರ್ ಪಾಳಾಚೆ ಆಂದಿ ಆಸ್‍ಲ್ಯಾಲಿ ಪ್ರಶ್ನೆ ನಾಹಿ.
ROM 4:16 ತ್ಯಾ ಕಾರ್ನಾನಿ ಲೊಕ ಇಸ್ವಾಸಾಸ್ ಲಾಗುನ್ ದೇವಾಚಾ಼ ಸಬ್ದ ಗೇನ್ಹಾರ್. ತ್ಯ ಫುಕಟ್ ದಿಲ್ಯಾಲ ವ್ಹಯಾ ವ್ಹಯಿ ಮನ್ಹುನ್ ಆಸ ಜಾ಼ಲ್ಹ. ತ್ಯ ಫುಕಟ್ ಜಾ಼ಲ್ಯಾಲ ಜಾ಼ಲ್ಯಾವ ಅಬ್ರಹಾಮಾಚಿ ಪಿಳ್ಗಿ ಸಗ್ಳಿ ತ್ಯೊ ಸಬೋತ್ ಗೆಥ್ಯಾತ. ಹ್ಯೊ ಸಬ್ದ ಮೊಶೆಚಾ ಧರ್ಮಾಶಾಸ್ತಾರಾಚೆಗತ್ ಚಾ಼ಲತ್ಯಾಲ್ಯಾ ಲೊಕಾನಾ ತ್ಯವ್ಡಾಸ್ ನವ್ಹ, ಅಬ್ರಾಹಾಮಾಚೆಗತ್ ಇಸ್ವಾಸಾನಿ ಚಾ಼ಲತ್ಯಾಲ್ಯಾ ಸಗ್‌ಳ್ಯಾ ಲೊಕಾನಾ ದಿಲ್ಯಾ. ಕಾ ಮಂಜೆ ಅಬ್ರಾಹಾಮ್ ಆಮಾನಾ ಸಗ್‌ಳ್ಯಾನಾ ಆತ್ಮಿಕ್ ಬಾ ಜಾ಼ಲ್ಯಾ.
ROM 4:17 ಮೀ ತುಲಾ ಖುಬ್ ಲೊಕಾನಾ ಆತ್ಮಿಕ್ ಬಾ ಕೆಲ್ಯಾ. ಮನ್ಹುನ್ ಪವಿತ್ರ ಗ್ರಂಥಾತ್ ಲಿವ್‌ಲ್ಯಾ ಹ್ಯ ದೇವಾಚೆ ಮೊರ‍್ಹ ಖರ ಜಾ಼ಲ್ಯಾ ಮೇಲ್ಯಾಲ್ಯಾನಾ ಜೀವ್ ದೇನಾರಾ ಆಜು಼ನ್ ಗಡ್‌ಲ್ಯಾ ನಸ್‌ಲ್ಯಾಲಿ ಕಾಮ ಕರ್ನಾರಾ ಜಾ಼ಲ್ಯಾಲ್ಯಾ ದೇವಾವ ಅಬ್ರಾಹಾಮಾನಿ ಇಸ್ವಾಸ್ ಥೆವ್ಲಾ.
ROM 4:18 ಅಬ್ರಾಹಾಮಾಲಾ ಪೊರ ವ್ಹತಿಲ ಮನ್ಹುನ್ ಇಸ್ವಾಸ್ ನವ್ಥಾ. ಫನ್ ತ್ಯೊ ದೇವಾವ ಇಸ್ವಾಸ್ ಥಿವುನ್ ಆಪ್ಲೆ ಆಶೆನಿ ಮೊರ‍್ಹ ಸರ್ಲಾ. ತ್ಯಾಸ್ ಕಾರ್ನಾನಿ ತ್ಯೊ ಖುಬ್ ದೆಶೆನಾ ಆತ್ಮಿಕ್ ಬಾ ಜಾ಼ಲ್ಹಾ. ದೇವ್ ತ್ಯಲಾ ತು ಖುಬ್ ಲೊಕಾನಾ ಗೆನಾರ್” ಪವಿತ್ರ ಗ್ರಂಥಾತ್ ತುಜಿ ಪಿಳ್ಗಿ ಆಬ್ಳಾತ್‌ಲ್ಯಾ ಚಾನ್ಯಾಂಚೆಗತ್ ರಾನಾರ್ ಮನ್ಹುನ್ ಪವಿತ್ರ ಗ್ರಂಥ ಸಾಂಗ್ತ.
ROM 4:19 ಅಬ್ರಾಹಾಮಾಲಾ ಜ಼ವ ಜ಼ವಳ್ ಶೆಂಬರ್ ವರ್ಸ ಜಾ಼ಲ್ಥಿತ. ತವಾ ತ್ಯಚ಼ ಶರಿರ್ ಬಳ್ ನಸ್‌ಲ್ಯಾಲ ಜಾ಼ಲ್ಥ. ಮನ್ಹುನ್ ತ್ಯಲಾ ಪೊರ ವ್ಹತಿಲ ಆಶಿ ಆಶಾ ನವ್ತಿ. ನಾಹಿತ ಸಾರಾಳಾಲಾ ಸಾಹಿತ್ ಪೊರ ವ್ಹಯಿತಿಲ ಮನ್ಹುನ್ ಆಶಾ ನವ್ತಿ. ಫನ್ ದೇವಾವ ಆಸಲ್ಯಾಲಾ ತ್ಯಚಾ಼ ಇಸ್ವಾಸ್ ಕಮ್ಮಿ ಜಾ಼ಲ್ಹಾ ನಾಹಿ.
ROM 4:20 ದೇವಾನಿ ದಿಲ್ಯಾಲ್ಯಾ ಸಬ್ದಾಚೆ ಗುಶ್ಟಿತ್ ತ್ಯಲಾ ಸಂಶೆವ್ ಆಲಾ ನಾಹಿ. ಆನಿ ಆಪ್ಲಾ ಇಸ್ವಾಸ್ ನಾಹಿ ಕೆಲಾನಾಹಿ. ತ್ಯಚಾ ಇಸ್ವಾಸಾನಿಸ್ ತ್ಯಲಾ ಬಳ್ ದಿಲ ಆನಿ ದೇವಾಲಾ ಸ್ತೊತ್ರ ಕಿಲಿತ.
ROM 4:21 ದೇವಾನಿ ಆಪ್ನು ದಿಲ್ಯಾಲಾ ಸಬ್ದ ಖರ‍್ಯಾನಿಸ್ ಚಾ಼ಲಿವ್ನಾರ್ ಮನ್ಹುನ್ ಆಬ್ರಾಹಾಮಾನಿ ಘಟ್ ಇಸ್ವಾಸ್ ಥೆವ್ಲಾ.
ROM 4:22 ಮನ್ಹುನ್, “ದೇವಾನಿ ಅಬ್ರಾಹಾಮಾಲಾ ತ್ಯಚಾ ಇಸ್ವಾಸಾನಿ ತ್ಯಲಾ ನಿಯತಿಚಾ಼ ಮನ್ಹುನ್ ಕೇಲಾ. ”
ROM 4:23 ನಿಯತಿಚಾ಼ ಮಂಥ್ಯಾಲಾ ಹ್ಯೊ ಸಬೊತ್ ತ್ಯಾ ಬೊಲ್ಯಾ ಲಿವ್‌ಲ್ಯಾಲ್ಯಾ ಅಬ್ರಹಾಮಾಲಾ ತ್ಯವಡ್ಯಾಸ್ ನವ್ಹತಾ.
ROM 4:24 ತ್ಯಾ ಆಮ್ಚಾ ಪ್ರಭುಜಾ಼ಲ್ಯಾಲ್ಯಾ ಯೇಸುಲಾ ಜೀವಂತ್ ಉಠಿವಲ್ಯಾಲ್ಯಾವ ಇಸ್ವಾಸ್ ಥೆವ್‍ಲ್ಯಾಲಾ ಆನಿ ನಿಯತಿಚ಼ ಮನ್ಹುನ್ ಸ್ವಿಕಾರ್ ಕರುನ್ ಗೇತ್‍ಲ್ಯಾಲ್ಯಾ ಆಮ್ಚಿ ಸಾಟಿ ಸಾಹಿತ್ ಲಿವ್‍ಲ್ಯಾತಾ.
ROM 4:25 ಆಮ್ಚಾ ಪಾಪಾಸ್ ಲಾಗುನ್ ಯೇಸುಲಾ ಮರಾಯಾ ದಿಲಾ. ಆಮಾನಾ ನಿಯತಿಚ಼ ಮನ್ಹುನ್ ಥರ್ವಾಯಾ ತ್ಯಲಾ ಮೇಲ್ಯಾಲ್ಯಾತ್ನಿ ಪುನಾ ಜಿತ್ತಾ ಉಠೀವ್ಲಾ.
ROM 5:1 ಆಸ ಆಸ್ಥಾನಾ, ಆಮಿ ಇಸ್ವಾಸಾನಿ ನೀಯತಿಚಿ ಹಾವ್. ತ್ಯಾ ಕಾರ್ನಾನಿ ಆಮಚಾ಼ ಪ್ರಭುಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಸ್ ಲಾಗುನ್ ಆಮಾನಾ ದೇವಾ ಸಂಗ ಸಮಾದಾನ್ ಹಾ.
ROM 5:2 ತ್ಯನಿ ಆಮಾನಾ ಆಮ್ಚಾ ಇಸ್ವಾಸಾಸ್ ಲಾಗುನ್ ದೇವಾಚಿ ಕ್ರಪೆ ಗೇತ್ಲೆ ಆತಾ ಆಮಿ ತ್ಯಾತ್ ಜೀವ್ನಾ ಕರ್ತ್ಯಾವ್ ಮನ್ಹುನ್ ದೇವಾಚೆ ಮೈಮೆತ್ ಆಮಿ ವಾಟದಾರ್ ವ್ಹನಾರ್ ಮನ್ಯಾಚಿ ಆಶಾ ಆಮಾನಾ ಹಾ ಮನ್ಹುನ್ ಆಮಿ ಬಡಾಯಿ ಕರ್ತಾವ್.
ROM 5:3 ನಾಹಿತ, ಆಮ್ಚಾತ್ ಕಸ್ಟಾತ್ ತರಾಸಾತ್ ಹೆಮ್ಮೆನಿ ಹಾವ್ ಕಾ ಮಂಜೆ, ಹ್ಯೊ ಕಸ್ಟ ತರಾಸ್ ಆಮ್ಚಾತ್ ಖುಬ್ ಥಂಡ್ ಫನ್ ಆಂತೊ.
ROM 5:4 ದಿರಾನಿ ಚಾ಼ಂಗ್ಲಾ ಸ್ವಭಾವ್ ಉತ್ಪನ್ ವ್ಹತ್ತೊ. ಹ್ಯಾ ಚಾ಼ಂಗಲ್ಯಾ ಸಭಾವಾನಿ ಇಸ್ವಾಸ್ ವ್ಹತ್ತೊ. ಹಿ ಆಶಾ ಆಮಾನಾ ಕವಾಸ್ ನಿರಾಶ್ ಕರಿತ್ ನಾಹಿ.
ROM 5:5 ಕಾ ಮಂಜೆ ದೇವಾನಿ ಆಮಾನಾ ಬೊಮಾನ್ ದಿಲ್ಯಾಲ್ಯಾ ಪವಿತ್ರಾತ್ಮಾಸ್ ಲಾಗುನ್ ಆಪ್ಲಿ ಮಾಯಾ ಆಮ್ಚಾ ಮನಾತ್ ಗ್ಯಾತ್ಲೆ.
ROM 5:6 ಆಮಿ ಆಶೆತ್ ನಸ್ಥಾನಾ ದೇವಾನಿ ನಿವಡ್‍ಲ್ಯಾಲ್ಯಾ ಯಳಾಲಾ ಕ್ರಿಸ್ತ ಆಮ್ಚಾ ಬುರ್ಶಾಚೆ ಸಾಟಿ ಮೇಲಾ.
ROM 5:7 ನಿಯೆತಿಚಾ ಸಾಟಿ ಕೊನ್ತರಿ ಮೆಲ್ಯಾವ ಮರಲ್. ಚಾ಼ಂಗಲ್ಯಾ ಸಾಟಿ ಮರಾಯಾ ಖರ‍್ಯಾನಿ ಕೊನ್ತರಿ ಧಿರ್ ಕೆಲ್ಯಾವ ಕರಿಲ್.
ROM 5:8 ಫನ್ ಆಮಿ ಆಜು಼ನ್ ಪಾಪಿ ಆಸ್ಥಾನಾಸ್ ಕ್ರಿಸ್ತಾನಿ ಆಮ್ಚಾ ಪಾಪಾ ಸಾಟಿ ಜೀವ್ ದಿಲಾ ಹ್ಯಚಿಸ್ ಲಾಗುನ್ ದೇವಾನಿ ಆಪ್ಲಿ ಮಾಯಾ ದಾವುನ್ ದಿಲಿ.
ROM 5:9 ಆಮಿ ಕ್ರಿಸ್ತಾಚಾ ರಕ್ತಾನಿ ದೇವಾಚೆ ಮೋರ‍್ಹ ಆಮಿ ನೀಯತಿಚ಼ ಜಾ಼ಲ್ಯಾವ್ ಮನ್ಹುನ್ ತ್ಯಚಿಸ್ ಲಾಗುನ್ ದೇವಾಚಾ ರಾಗಾತ್ನಿ ಖರ‍್ಯಾನಿಸ್ ಚ಼ುಕ್ವುನ್ ಗೆಥಾವ್
ROM 5:10 ಮಂಜೆ ಆಮಿ ದೇವಾಚ಼ ವಾದಿ ಜಾ಼ಲ್ಯಾಲ ವ್ಹತ್ತಾವ್ ತವಾಸ್ ದೇವಾನಿ ಆಪ್‌ಲ್ಯಾ ಲೇಕಾಚಾ ಮರ್ನಾನಿ ಆಮಾನಾ ಆಪ್ಲ ಸುಪ್ತಿ ಕೇಲ್ಯಾತ. ಆತಾ ಆಮಿ ದೇವಾಚ಼ ಸುಪ್ತಿ ಜಾ಼ಲ್ಯಾವ್ ಆಸ ಆಸ್ಥಾನಾ ಆತಾ ಕ್ರಿಸ್ತಾಚಾ ಜೀವ್ನಾಸ್ ಲಾಗುನ್ ತ್ಯೊ ಆಮ್ಚಿ ಕಿತಿ ಖುಬ್ ರಕ್ಶನ್ ಕರಿಲ್.
ROM 5:11 ಯವ್ಡಸ್ ನವ್ಹ, ಆಮ್ಚಾ ಪ್ರಭುಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಸ್ ಲಾಗುನ್ ಆಮಿ ದೇವಾನಿ ಕೆಲ್ಯಾಲ್ಯಾ ಕಾಮಾನಿ ಸಂತೋಶಾನಿ ರಾಥಾವ್. ಆತಾ ಆಮಿ ದೇವಾಚ಼ ಸುಪ್ತಿ ವ್ಹಯಾಚ಼ ತ್ಯಚಿಪ್ನಿಸ್.
ROM 5:12 ಯೊಕ್ ಮಾನುಸ್ ಆದಾಮಾನಿ ಕೇಲ್ಯಾಲ್ಯಾ ಕಾಮಾನಿ ಪಾಪ್ ಹೇ ದುನೆತ್ ಆಲ. ಹ್ಯಾ ಕಾರ್ನಾನಿ ಸಗ್ಳೆ ಮಾನ್ಸಾಚೆ ಜಾ಼ತಿತ್ನಿ ಮರಾನ್ ಪಗಾಳ. ತಚಿಸ್ ಲಾಗುನ್ ಸಗ್ಳಿ ಲೋಕ ಮರಾಯಾಸ್ ವ್ಹಯಿ. ಕಾ ಮಂಜೆ ಸಗ್‌ಳ್ಯಾ ಲೋಕಾಂಚಾನಿ ಪಾಪ್ ಕೇಲ್ಯಾ.
ROM 5:13 ಮೊಶೆಚಾ ಧರ್ಮಶಾಸ್ತಾರಾಚೆ ಆಂದಿ ಹೇ ದುನೆತ್ ಪಾಪ್ ಹುತ್ತ. ಫನ್ ಧರ್ಮಶಾಸ್ತಾರ್ ಯಯಿ ಪರೆತ್ ಕುನಾಚ಼ಸ್ ಪಾಪ್ ಮೆಜಾ಼ಯಾ ವ್ಹಯಿತ್ ನವ್ಥ.
ROM 5:14 ಫನ್ ಆದಾಮಾಚಾ ಕಾಲಾದರ್ನಿ ಮೊಶೆಚಾ ಕಾಲಾ ಪರತ್ ಸಗ್‍ಳ್ಯಾ ಲೋಕಾನಾ ಮರಾನ್ ಹುತ್ತ. ಫನ್ ಥೊಡ್ಯಾಂಚಾನಿ ಆದಾಮಾಚೆಗತ್ ದೇವಾಚಾ ಆಜ್ಞಾ ವಲ್ಯಾಂಡ್ಯಾಚ಼ ಪಾಪ್ ಕೇಲ್ ನವ್ಥ ತ್ಯನಾ ಫನ್ ಮರಾನ್ ಹುತ್ತ. ಆದಾಮ್ ಮೋರ್‌ಲ್ಯಾ ದೀಸಾತ್ ಯನಾರ‍್ಯಾ ಕ್ರಿಸ್ತಾಲಾ ಮೋರ‍್ಹ ದಾವುನ್ ದೇತ್ಯಾಲಾ ಜಾ಼ಲ್ಥಾ.
ROM 5:15 ಫನ್ ಆದಾಮ್ ಆನಿ ಕ್ರಿಸ್ತ ಯೇಕುಸ್ ನವ್ಹ ಕಾ ಮಂಜೆ ದೇವಾಚ಼ ಫುಕಟ್ ದಾನ್ ಆದಾಮಾಚಾ ಪಾಪಾಚೆಗತ್ ನವ್ಹ. ಹ್ಯ ಖರ ಹಾ ಖುಬ್ ಲೋಕ ತ್ಯಚಾ ಪಾಪಾನಿ ಮಿಲಿತ. ಫನ್ ದೇವಾಚಾ಼ ಆಶಿರ್ವಾದ್ ಖುಬ್ ಮೋಟಾ ಜಾ಼ಲ್ಯಾ ಆನಿ ತ್ಯಚ಼ ದಾನ್ ಯೋಕ್ ಮಾನುಸ್ ಯೇಸು ಕ್ರಿಸ್ತಾಸ್ ಲಾಗುನ್ ಖುಬ್ ಲೋಕಾನಾ ಗಾವ್ಲ.
ROM 5:16 ಆದಾಮಾನಿ ಯಂಗ್ದಾ ಪಾಪ್ ಕೇಲ್ಯಾವ ತ್ಯಲಾ ಗುನ್ನದಾರ್ ಮನ್ಹುನ್ ತೀರ್ಮಾನ್ ಜಾ಼ಲ್ಹಾ. ಫನ್ ದೇವಾಚ಼ ಫುಕಟ್ಚ ದಾನ್ ತ್ಯಲಾ ಆಡ್ವ ಜಾ಼ಲ್ಯಾ. ಖುಬ್ ಪಾಪಾಸ್ ಲಾಗುನ್ ದೇವಾಚ಼ ಫುಕಟ್ಚ ದಾನ್ ಆಲ ತ್ಯ ಫುಕಟ್ಚ ದಾನ್ ಚು಼ಕ್ ನಸ್‍ಲ್ಯಾಲ ಕರ್ತ.
ROM 5:17 ಯಕಾನಿ ಪಾಪ್ ಕೇಲ. ತ್ಯಾ ಯಕಾಸ್ ಲಾಗುನ್ ಸಗ್‌ಳ್ಯಾ ಲೊಕಾವ್ನಿ ಮರ್ನಾಚಾ಼ ಹುಕುಮ್ ಚಾ಼ಲಿವ್ಲಾ. ಫನ್ ಯೋಕ್ ಮಾನುಸ್ ಯೇಸು ಕ್ರಿಸ್ತಾಸ್ ಲಾಗುನ್ ತ್ಯನಿ ಕೇಲ್ಯಾಲಿ ಹ್ಯಾ ಕಾಮಾಚಾ಼ ಪರಿನಾಮ್ ಖುಬ್ ಮೊಟ ಹಾ ತೀ ಸಗ್ಳಿ ಲೋಕ ದೇವಾಚೆ ಖುಬ್ ಕ್ರಪೆ ಆನಿ ಫುಕಟ್ ತ್ಯಚೆ ಮೊರ‍್ಹ ನಿಯತಿಚಿ ಮನ್ಹುನ್ ದಾವುನ್ ದೇತ. ತೀ ಸಗ್ಳಿ ಕ್ರಿಸ್ತಾಸ್ ಲಾಗುನ್ ಜೀವ್ನಾತ್ ರಾಜ್ ಭಾರ್ ಚಾ಼ಲಿವ್ನಾರ್.
ROM 5:18 ಕಸ ಯಕಾ ಮಾನ್ಸಾಚ಼ ಪಾಪ್ ಸಗ್‍ಳ್ಯಾ ಲೋಕಾನಾ ಚು಼ಕ್ ಕರ್ತ್ಯಾಲಿ ದ್ಯಾವ್ತ. ತೇಸ್ ತರನಿ ಕ್ರಿಸ್ತಾಚ಼ ಯಾಕ್ ಚಾ಼ಂಗ್ಲ ಕಾಮ್ ತ್ಯಾ ಸಗ್‍ಳ್ಯಾ ಲೋಕಾನಾ ಸ್ವತಂತ್ರ ಕರ್ತ ಆನಿ ಜೀವ್ ದೇತ.
ROM 5:19 ಯೋಕ್ ಮಾನುಸ್ ದೇವಾಲಾ ಆಡ್ವಾ ಚಾ಼ಲ್ಲಾ ಮನ್ಹುನ್ ಸಗ್ಳಿ ಲೋಕ ಪಾಪಿ ಜಾ಼ಲ್ಹಿತ ತಸಸ್ ಯೋಕ್ ದೇವಾಲಾ ವಾಕುನ್ ಚಾ಼ಲ್ಲಾ ಮನ್ಹುನ್ ಸಗ್ಳಿ ನೀಯತಿಚಿ ವ್ಹನಾರ್.
ROM 5:20 ಧರ್ಮಶಾಸ್ತಾರಾಚಾ ಯನ್ಯಾನಿ ಪಾಪ ಖುಬ್ ಜಾ಼ಲ್ಹಿತ ಆನಿ ದಿಸುನ್ ಆಲಿತ ದೇವಾಚ಼ ಅನುಗ್ರಹ ಖುಬ್ ಜಾ಼ಯಿತ್ ಗೆಲ.
ROM 5:21 ಯಕಾ ಕಾಲಾತ್ ಪಾಪಾನಿ ಮರ್ನಾಸ್ ಲಾಗುನ್ ಅಧಿಕಾರ್ ಚಾ಼ಲಿವ್ಲಾ ಫನ್ ದೇವಾನಿ ಲೋಕಾನಾ ನೀಯತಿಚ಼ ಮನ್ಹುನ್ ಕರಾಯಾ ಆಪ್ಲಿ ಕ್ರಪಾ ಲ ದಿಲಿ. ಹೀ ಕ್ರಪಾ ಆಮ್ಚಾ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಸ್ ಲಾಗುನ್ ಆಮಾನಾ ಖಾಯಿಮಚಾ಼ ಜೀವ್ನಾ ಆಂತಿ.
ROM 6:1 ತಸ ಜಾ಼ಲ್ಯಾ ತುಮಚ಼ ಮನ್ಹ ಕ್ಯಾ? ದೇವ್ ಆಮಾನಾ ಖುಬ್ ಕ್ರಪಾ ದಾವುನಿ ಮನ್ಹುನ್ ಆಮಿ ಪಾಪಾತುಸ್ ಮೊರ‍್ಹ ಜಾ಼ಯಾವ್ಹಯಿ ಕ್ಯಾ?
ROM 6:2 ಆಜೆಬಾದ್ ನಾಹಿ! ಆಮಿ ಪಾಪಾಸಾಟಿ ಮೇಲಾವ್ ಆಸ ಆಸ್ಥಾನಾ ಪಾಪಾತ್ ಕಸಾ ಜೀವ್ನಾ ಕರಾಯಾ ವ್ಹತ್ತೊ?
ROM 6:3 ಆಮಾನಾ ಖರ‍್ಯಾನಿಸ್ ಠಾವ ಹಾ ಆಮಿ ಯೇಸು ಕ್ರಿಸ್ತಾಪ ಬಾಪ್ತಿಸ್ಮಾ ಗೆತಲ್ಯಾ ಮನ್ಹುನ್ ಆಮಿ ತ್ಯಾ ಯಳಾತ್ ತ್ಯಚಾ ಮರ್ನಾಚಾ ಯಳಾತ್ಬಿ ಬಾಪ್ತಿಸ್ಮಾ ಗೇತಲ್ಯಾ.
ROM 6:4 ಆಸ ಆಸ್ಥಾನಾ, ತ್ಯಚಾ ಮರ್ನಾತ್ ಬಾಪ್ತಿಸ್ಮಾ ಗೇತಲ್ಯಾ ಮನ್ಹುನ್ ಆಮಾನಾ ಕ್ರಿಸ್ತಾ ಸಂಗ ಪುರ್ಲ್ಯಾ. ಆನಿ ತ್ಯಚಾ ಮರ್ನಾತ್ ಆನಿ ಭಾಗ್ ಜಾ಼ಲ್ಯಾವ್ ಕಾ ಮಂಜೆ ಕಸಾ ಕ್ರಿಸ್ತ ಬಾಚಾ ಮಹಿಮೆಚಾ ಬಳಾನಿ ಮರ್ನಾತ್ನಿ ಜಿತ್ತಾ ಉಟ್ಲಾ ತಸಸ್ ಆಮಿ ನವ್ವಾ ಜೀವ್ನಾ ಕರಾವ.
ROM 6:5 ಕಸ ಆಮಿ ತ್ಯಚಿ ಸಂಗ ಯೇಕ್ ವ್ಹವುನ್ ತ್ಯಚಾ ಮರ್ನಾತ್ ವಾಟದಾರ್ ಜಾ಼ಲ್ಯಾವ್ ತಸ ತ್ಯೊ ಜಿತ್ತಾ ವ್ಹವುನ್ ಉಠುನ್ ಯತ್ಯಾಲ್ಯಾತ್ ವಾಟದಾರ್ ವ್ಹತ್ತಾವ್.
ROM 6:6 ಆಮಚಾ಼ ಜು಼ನ್ನಾ ಸ್ವಭಾವ್ ಯೇಸು ಕ್ರಿಸ್ತಾ ಸಂಗ ಶಿಲ್ಬೆವ ಮರುನ್ ಗೇಲಾ ಮನ್ಹುನ್ ಆಮಾನಾ ಠಾವಾ ಹಾ. ಕಾ ಮಂಜೆ ಪಾಪಾಚ಼ ಬಳ್ ನಾಸ್ ವ್ಹವುನಿ ಮನ್ಹುನ್ ಆನಿ ಆಮಿ ಮೊರ‍್ಹ ಪಾಪಾಲಾ ಗುಲಾಮ್ ವ್ಹವುನ್ ರಾಹುನಾಹಿ.
ROM 6:7 ಪಾಪಾಚೆ ವಾಟ್ನಿಸ್ ಮೇಲ್ಯಾಲಾ ಪಾಪಾಚಾ ಬಾನ್ನಾತ್ನಿ ಸುಟ್ಕಾ ಜಾ಼ಲ್ಯಾ.
ROM 6:8 ಆಮಿ ಕ್ರಿಸ್ತಾ ಸಂಗ ಮೇಲ್ಯಾವ. ಆಮಾನಾ ಹ್ಯೊ ಇಸ್ವಾಸ್ ಹಾ ತ್ಯಚಿ ಸಂಗ ಜಿವ್ನಾ ಕರ್ನಾರ್.
ROM 6:9 ಕ್ರಿಸ್ತ ಮೇಲ್ಯಾಲ್ಯಾತ್ನಿ ಜಿತ್ತಾ ವ್ಹವುನ್ ಉಠುನ್ ಆಲಾ. ತ್ಯೊ ಆನಿಕ್ ಮರಾಯಾ ವ್ಹಯೀತ್ ನಾಹಿ ಮನ್ಹುನ್ ಆಮಾನಾ ಠಾವ ಹಾ. ಹಿತ್ನಿ ಮೊರ‍್ಹ ಕಂದಿಸ್ ಮರ್ನಾಲಾ ತ್ಯಚಿವ ಅಧಿಕಾರ್ ನಾಹಿ.
ROM 6:10 ತ್ಯೊ ಮೇಲ್ಯಾಲಾ ಸಗ್‌ಳ್ಯಾಂಚೆ ಸಾಟಿ ಪಾಪಾಚೆ ವಾಟ್ನಿಸ್ ಯಂಗ್ದಾಸ್ ಮೇಲಾ ಫನ್ ಆತಾ ತ್ಯೊ ದೇವಾ ಸಂಗ ಯೇಕ್ ವ್ಹವುನ್ ಜೀವ್ನಾ ಕರ್ತ್ಯೊ.
ROM 6:11 ತೇಸ್ ತರನಿ ತುಮಿ ಸಾಹಿತ್ ತುಮಚಾ ಪಾಪಾಂಚೆ ವಾಟ್ನಿಲಾ ಮೆಲ್ಯಾಸಾ ಮನ್ಹುನ್ ಆನಿ ಕ್ರಿಸ್ತ ಯೇಸುಸ್ ಲಾಗುನ್ ದೇವಾ ಸಂಗ ಜೀವ್ನಾ ಕರ್ತ್ಯಾಲಿ ಮನ್ಹುನ್ ನಿರ್ದಾರ್ ಕರಾ.
ROM 6:12 ತುಮಚ಼ಾ ನಾಸ್ ವ್ಹತ್ಯಾಲಾ ಶರೀರಾವ ಪಾಪಾನಿ ಹುಕುಮ್ ಚಾ಼ಲ್ವು ನಾಹಿ. ಕಾ ಮಂಜೆ ತು ಪಾಪಾಚೆ ಆಶೆತ್ ಚಾ಼ಲು ನಕೊಸ್.
ROM 6:13 ತುಮ್ಚಾ ಶರಿರಾಚಾ಼ ಭಾಗ್ ಪಾಪಾಚೆ ಸೇವೆಲಾ ವಪ್ಸು ನಕೋಸಾ; ತುಮ್ಚಿ ಆಂಗ ಪಾಪಾಲಾ ವಪ್ಸುನ್ ಬುರ್ಸಫನ ಚಾ಼ಲಿವತ್ಯಾಲಿ ಹಾತ್ಯಾರಿ ವ್ಹವುನಕೋಸಾ. ತ್ಯಚೆ ಬದ್ಲಿ, ಮರ್ನಾತ್ನಿ ಜಿತ್ತ ವ್ಹವುನ್ ತುಮಾನಾ ತುಮಿಸ್ ದೇವಾಲಾ ಅರ್ಪನ್ ಕರಾ. ಆನಿ ತುಮಚಾ ಶರೀರಾಚ಼ ಭಾಗ್ ನಿಯತಿಚಾ ಉದ್ದೆಶಾಚಾ ಉಪಯೋಗಾಸಾಟಿ ದೇವಾಚಾ ತಾಬ್ಯಾತ್ ದೇವಾ.
ROM 6:14 ಪಾಪ್ ತುಮಚಾ಼ ವಡಿಲ್ ವ್ಹಯಿತ್ನಾಹಿ. ಕಾ ಮಂಜೆ, ತುಮಿ ಧರ್ಮಶಾಸ್ತಾರಾಲಾ ಆತ್‍ ನಾಹಿಸಾ. ಫನ್ ಆತಾ ತುಮಿ ದೇವಾಚೆ ಕ್ರಪೆತ್ ಜೀವ್ನಾ ಕರ್ತ್ಯಾಲಿ ಜಾ಼ಲ್ಯಾಸಾ.
ROM 6:15 ಆಸ ಆಸ್ಥಾನಾ ಆಮಿ ಕ್ಯಾ ಕರಾಯಾ ವ್ಹಯಿ? ಆಮಿ ಧರ್ಮಶಾಸ್ತಾರಾಚೆಗತ್ ಆಂದಿ ದೇವಾಚೆ ಕ್ರಪೆತ್ ಹಾವ್ ಮನ್ಹುನ್ ಪಾಪ್ ಕರಾಯಾ ವ್ಹಯಿ ಕ್ಯಾ? ಆಜೆಬಾದ್ ನಾಹಿ!
ROM 6:16 ತುಮಿ ಕುನಾಲಾ ತರಿ ತ್ಯಾ ಆಜ್ಞಾ ಪಾಳಾಯಾ ವಪ್ಸುನ್ ದೇತಾಸಾ ತ್ಯಲಾ ತುಮಿ ಧನ್ಹಿ ವ್ಹತಾಸಾ ಆನಿ ತ್ಯಲಾ ಗುಲಾಮ್ ವ್ಹತಾಸಾ ಆಸ ಆಸ್ಥಾನಾ ತು ಪಾಪಾಚಾ಼ ಗುಲಾಮ್ ವ್ಹನಾರ್ ತ್ಯಚಾ಼ ಪರಿನಾಮ್ ಮರಾನ್ ಜಾ಼ಲ್ಯಾ ನಾಹಿತ ದೇವಾಚೆ ಮೊರ‍್ಹ ನೀಯತಿಚಾ಼ ಮನ್ಹುನ್ ದ್ಯಾವ್ತ.
ROM 6:17 ಮಾಗ್‌ಲ್ಯಾ ಕಾಲಾತ್ ತುಮಿ ಪಾಪಾಲಾ ಗುಲಾಮ್ ಜಾ಼ಲ್ತಾಸಾ ಪಾಪಾನಿ ತುಮಾನಾ ಆಪ್‌ಲ್ಯಾ ಹಾತಾತ್ ದರ್ಲಿ ಹುತ್ತಿತ. ತುಮಾನಾ ಸಾಂಗ್‌ಲ್ಯಾಲೆ ಗುಶ್ಟಿತ್ ತುಮಿ ಪೂರ್ನ ಆತ್‌ ಜಾ಼ಲ್ಯಾಸಾ ಮನ್ಹುನ್ ದೇವಾಲಾ ಸ್ತೊತ್ರ ವ್ಹವುನಿ.
ROM 6:18 ತುಮಿ ಪಾಪಾತ್ನಿ ಸುಟ್ಕಿ ಜಾ಼ಲ್ಯಾಸಾ. ಆತಾ ತುಮಿ ನೀಯತಿಲಾ ಗುಲಾಮ್ ಜಾ಼ಲ್ಯಾಸಾ.
ROM 6:19 ಲೋಕಾನಾ ಸಮಾಜ್‍ಲ್ಯಾಲಿ ಉದಾಹರನಾನಿ ಮೀ ಹ್ಯ ತುಮಾನಾ ಉಗ್ಡುನ್ ಸಾಂಗ್‌ತ್ಯೊ. ಯಕಾ ಕಾಲಾತ್ ತುಮಿ ತುಮ್ಚಾ ಧಡಾಚಾ ಆಂಗಾಲಾ ಪಾಪಾಲಾ ಬುರ್ಶಾ ಫನಾಲಾ ಆನಿ ದುಶ್ಟ ಕಾಮಾಚಾ ಬುರ್ಶಾ ಉದ್ದೆಶಾಚಿ ಗುಲಾಮ್ ಜಾ಼ಲ್ತಾಸಾ. ತಸಸ್ ಆತಾ ತುಮಿ ತುಮಚಾ ಶರಿರಾಚ಼ ಭಾಗ್ ಆಳಾಚಾ ರೂಪಾತ ನಿಯತಿಚಾ ಅಧಿನಾತ್ ಪವಿತ್ರ ಜಾ಼ಲ್ಯಾಲ್ಯಾ ಉದ್ದೆಶಾಸಾಟಿ ವಪ್ಸುನ್ ದೆವಾ.
ROM 6:20 ಕವಾ ತುಮಿ ಪಾಪಾಲಾ ಗುಲಾಮ್ ಜಾ಼ಲ್ಯಾಸಾ ಆನಿ ನೀಯತಿಚಾ ತಾಬ್ಯಾತ್ ನವ್ಥಾಸಾ.
ROM 6:21 ತುಮಿ ಬುರ್ಸಿ ಕಾಮ ಕೆಲ್ಯಾಸಾ. ಆತಾ ತುಮಿ ತ್ಯಾ ಕಾಮಾಚೆ ಗುಶ್ಟಿತ್ ಲಾಜ್‍಼ ವಾಟ್ನಾರ್. ತ್ಯಾ ಕಾಮಾಂಚಾನಿ ತುಮಾನಾ ಮಜ಼ತ್ ಕೇಲೆ ಕ್ಯಾ? ನಾಹಿ. ತ್ಯಾ ಕಾಮಾಂಚಾ಼ ಪರಿನಾಮ್ ಮರಾನ್ ಜಾ಼ಲ್ಯಾ!
ROM 6:22 ಫನ್ ಆತಾ ತುಮಿ ಪಾಪಾತ್ನಿ ಸುಟ್ಕಿ ವ್ಹವುನ್ ದೇವಾಚಿ ಗುಲಾಮ್ ಜಾ಼ಲ್ಯಾಸಾ. ಹ್ಯಚಾ಼ ತುಮಾನಾ ಫಾಯಾಯ್ದಾ ಕ್ಯಾ ಮಂಜೆ ತುಮಚಾ಼ ಜೀವ್ನಾ ತ್ಯನಾ ಅರ್ಪನ್ ಕರಾಚಾ಼ ಆನಿ ಹ್ಯಚಾ಼ ಪರೀನಾಮ್ ಶಾಸ್ವತ್ ಜೀವ್ ಗಿಹ್ಯಾಚಾ಼.
ROM 6:23 ಕಾ ಮಂಜೆ ಪಾಪಾಚಿ ಮಜು಼ರಿ ಮರಾನ್. ಫನ್ ದೇವಾಚ಼ ಫುಕಟ್ ದಾನ್ ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಕ್ರಿಸ್ತ ಯೇಸುಪ ಆಸ್‌ಲ್ಯಾಲಾ ಶಾಸ್ವತ್ ಜೀವ್ ಹಾ.
ROM 7:1 ಬನ್ಹಿ ಬಾವ್ಹಾನು, ಮಿ ಕಚೆ ಗುಶ್ಟಿತ್ ಸಾಂಗ್‌ತ್ಯೊ ಮನ್ಹುನ್ ತುಮಾನಾ ಸಮಾಜ಼ಲ್ಯಾ, ಕಾ ಮಂಜೆ ಮೊಶೆಚಾ ಧರ್ಮಶಾಸ್ತಾರಾಚೆ ಗುಶ್ಟಿತ್ ತುಮಾನಾ ಸಗ್‌ಳ್ಯಾನಾ ಠಾವ ಹಾ. ತ್ಯ ಲೊಕ ಜೀವ್ ಆಸ ಪರೇತ್ ತ್ಯವ್ಡಸ್ ತ್ಯಂಚಿವ ಅಧಿಕಾರ್ ಚಾ಼ಲಿವ್ತ.
ROM 7:2 ಮೀ ತುಮಾನಾ ಯೇಕ್ ಉದಾರನೆ ದೇತೊ: ದನ್ಗೊರ್ ಜ಼ಗಪರೆತ್ ದನ್ಗರ್ ಕಾನುನಾಸ್ ಲಾಗುನ್ ತಾಬ್ಯಾತ್ ರಾಹ್ಯಾ ವ್ಹಯಿ. ಫನ್ ತಿಚಾ಼ ದನ್ಗೊರ್ ಮೇಲ್ಯಾವ, ಲಗ್ನಾಚಾ ಕಾನುನಾನಿ ತೀ ಸುಟ್ಕಿ ಜಾ಼ಲೆ.
ROM 7:3 ಫನ್ ಆಪ್ಲಾ ದನ್ಗೊರ್ ಜೀತ್ತಾ ಆಸ್ಥಾನಾಸ್ ಆನಿ ಯಕಾಲಾ ಲಗೀನ್ ಕರುನ್ ಗೇತ್ಲತ ತೀ ವ್ಯಬೀಚಾರ್ ಮಂಥ್ಯಾಲೆ ಚು಼ಕಿಲಾ ಮುಜ಼ರಾ ಜಾ಼ಲ್ಯಾ ಮನ್ಹುನ್ ಧರ್ಮಶಾಸ್ತಾರ್ ಸಾಂಗ್ತ. ಫನ್ ತೀಚಾ಼ ದನ್ಗೋರ್ ಮರುನ್ ಗೇಲಾತ ತೀ ಲಗ್ನಾಚಾ ಹಂಗಾನಿ ಸುಟ್ಕಿಜಾ಼ಲೆ. ಆಸ ಆಸ್ಥಾನ ಆಪ್ಲಾ ದನ್ಗೋರ್ ಮೇಲ್ಯಾವ ಆನಿ ಯಕಾಲಾ ಲಗೀನ್ ಕರುನ್ ಗೇತ್ಲಾತ ತೀ ವ್ಯಬೀಚಾರ್ ಮಂಥ್ಯಾಲೆ ಚು಼ಕಿಲಾ ಗುರಿ ವ್ಹಯಿತ್ ನಾಹಿ.
ROM 7:4 ಮಾಜಾ ಬನ್ಹಿ ಬಾವ್ಹಾನಾ, ಹ್ಯಸ್ ತರನಿ ತುಮಚ಼ ಪೈಲ ಗುನ್ ಮರುನ್ ಗೇಲ; ತುಮಿ ಕ್ರಿಸ್ತಾಚಾ ದಢಾಸ್ ಲಾಗುನ್ ಧರ್ಮಶಾಸ್ತಾರಾಚೆ ವಾಟ್ನಿಲಾ ತುಮಿ ಮೆಲ್ಯಾಸಾ ಆತಾ ತುಮಿ ಮೇಲ್ಯಾಲ್ಯಾತ್ನಿ ಜಿತ್ತಾ ವ್ಹವುನ್ ಉಠುನ್ ಆಲ್ಯಾಲ್ಯಾಪ ಮಿಳುನ್ ಹಾಸಾ. ಆಮಿ ದೇವಾಚೆ ಸೇವೆಲಾ ಉಪೇಗ್ ಜಾ಼ಲ್ಯಾಲಿ ವ್ಹವುನ್ ಫಳ್ ದಿಯಾ ಕ್ರಿಸ್ತಾ ಸಂಗ ಹಾವ್.
ROM 7:5 ಕವಾ ಆಮಿ ಪಾಪಾಚಾ ಸ್ವಭಾವಾತ್ ಜಿವ್ನಾ ಕರೀತಾವ್ ಆಮ್ಚಾ ಪಾಪಾಂಚಿ ಇಚ್ಚಾ ಧರ್ಮಶಾಸ್ತಾರಾಸ್ ಲಾಗುನ್ ಆಮ್ಚಾ ಶರೀರಾತ್ ಹುತ್ತ. ಕಾ ಮಂಜೆ ಆಮಿ ಮರ್ನಾಚ಼ ಫಳ್ ಉತ್ಪನ್ ಕರಾಯಾ ವ್ಹಯಿ.
ROM 7:6 ಫನ್ ಆತಾ ಆಮಾನಾ ಧರ್ಮಶಾಸ್ತಾರಾತ್ನಿ ಸುಟ್ನುಕ್ ಜಾ಼ಲೆ. ಕಾ ಮಂಜೆ ಕಚಾ ಧರ್ಮಶಾಸ್ತಾರಾನಿ ಆಮಾನಾ ಬ್ಯಾಂದ್ಲ ಹುತ್ತ. ಆಮಿ ತ್ಯಚಿ ಸಾಟಿ ಮೇಲ್ಯಾವ್ ಆನಿ ಆತಾ ಜು಼ನ್ನ ಲಿವ್‍ಲ್ಯಾಲ್ಯಾನಿ ನವ್ಹ ಧರ್ಮಶಾಸ್ತಾರಾಚೆಗತ್ ನವ್ಹ ಆತ್‍ಮ್ಯಾಚೆ ನವೆ ತರನಿ ಆಮಿ ದೇವಾಚಿ ಸೇವಾ ಕರ್ತಾವ್.
ROM 7:7 ಧರ್ಮಶಾಸ್ತಾರ್ ಪಾಪಿ ಮನ್ಹುನ್ ಮಿ ಸಾಂಗತ್ಯೊ ಕ್ಯಾ? ಖರ್ಯಾನಿ ನವ್ಹ. ಪಾಪ್ ಮಂಜೆ ಕ್ಯಾ ಮನ್ಹುನ್ ಸಿಕಾಯಾ ಧರ್ಮಶಾಸ್ತಾರ್ ಯಾಕುಸ್ ಮಾರ್ಗ ಜಾ಼ಲ್ಯಾ. ಧರ್ಮಶಾಸ್ತಾರ್ ನಸ್ಥತ ಬುರ್ಸಿ ಆಶಾ ಮಂಜೆ ಕ್ಯಾ ಮನ್ಹುನ್ ಮನಾ ಸಮಜ಼ತ್ ನವ್ಥಿ. “ದುಸರ‍್ಯಾಂಚಾ ಸಾಮಾನಾವ ತುಮಾನಾ ಮನ್ ರಾಹು ನಾಹಿ ಮನ್ಹುನ್ ಧರ್ಮಶಾಸ್ತಾರಾನಿ ಸಾಂಗ್‌ಲ್ಯಾ ತ್ಯ ಮನಾ ಸಮಾಜ್ಲ.
ROM 7:8 ಫನ್ ಪಾಪ್ ತ್ಯಾ ಆಜ್ಞಾ ಉಪೇಗ್ ಕರುನ್ ಮಾಜಿಪ ಸಗ್‌ಳೆ ತರಚಾ ಬುರ್ಶೆ ಆಶತ್ನಿ ಪ್ಯಾಡ್ಲ. ಮನ್ಹುನ್ ತೇ ಆಜ್ಞೆನಿ ಪಾಪ್ ಮಾಜಿಪ ಆಲ. ಫನ್ ಧರ್ಮಶಾಸ್ತಾರ್ ನಸ್ಥತ, ಪಾಪ್ ಮಂಥ್ಯಾಲ ರಾಹಿತ್ ನವ್ಥ.
ROM 7:9 ಮೀ ಧರ್ಮಶಾಸ್ತಾರ್ ಸಮಜು಼ನ್ ಗಿಹ್ಯಾಚೆ ಆಂದಿ ಧರ್ಮಶಾಸ್ತಾರ್ ನಸ್‌ಲ್ಯಾಚೆಗತ್ ಜಿತ್ತಾ ಹುತ್ತೊ. ಫನ್ ಧರ್ಮಶಾಸ್ತಾರಾಚಾ ಆಜ್ಞಾ ಮಾಜಿಪ ಆಲ್ಯಾ ತವಾ. ಪಾಪ್ ಜೀವ್ನಾ ಕರಾಯಾ ಲಾಗ್ಲ.
ROM 7:10 ಮೀ ಪಾಪಾಸ್ ಲಾಗುನ್ ಆತ್‍ಮ್ಯಾನಿ ಮರುನ್ ಗೇಲೊ. ಜೀವ್ ಆನಾಯಾ ವ್ಹಯಿ ಜಾ಼ಲ್ಯಾಲೆ ಆಜ್ಞಾನಿ ಮನಾ ಮರಾನ್ ಆನ್ಲ.
ROM 7:11 ಕಾ ಮಂಜೆ ನೆಮಾನಿ ಗಾವಲ್ಯಾಲಾ ಅವ್ಕಾಶ್ ಪಾಪ್ ಉಪಯೊಗ್ ಕರುನ್ ಮನಾ ಮೊಸ್ ಕೆಲಾ ಆನಿ ತ್ಯಚಿಸ್ ಲಾಗುನ್ ಮನಾ ಮ್ಯಾರ್ಲ.
ROM 7:12 ಆಸ ಆಸ್ಥಾನಾ ಧರ್ಮಶಾಸ್ತಾರ್ ನಿರ್ಮಳ್ ಹಾ, ಆನಿ ಆಜ್ಞಾ ನಿರ್ಮಳ್ ಆನಿ ಶಾರ್ಕ ಆಸ್‌ಲ್ಯಾಲ ಆನಿ ಚಾ಼ಂಗ್ಲ ಜಾ಼ಲ್ಯಾ.
ROM 7:13 ತಸ ಜಾ಼ಲ್ಯಾವ, ಚಾ಼ಂಗ್ಲ ತ್ಯಸ್ ಮನಾ ಮರಾನ್ ಆಂತ್ಯಾಲ ಮನ್ಹುನ್ ಕ್ಯಾ? ಆಜೆಬಾದ್ ನಾಹಿ! ಫನ್ ಪಾಪ್ ಚಾಂಗ್ಲ ತ್ಯಸ್ ಉಪೇಗ್ ಕರುನ್ ಮನಾ ಮರಾನ್ ಆಂತ. ಹ್ಯಚಿಸ್ ಲಾಗುನ್, ಮೀ ಪಾಪಾಲಾ ಸಮಜು಼ನ್ ಗೇತಲ್ಯಾ. ಪಾಪ್ ಖುಬ್ ಬುರ್ಸ ಮನ್ಹುನ್ ಆಜ್ಞಾನಿ ಸಮಾಜ್ಲ.
ROM 7:14 ಧರ್ಮಶಾಸ್ತಾರ್ ಆತ್ಮಿಕ್ ಜಾ಼ಲ್ಯಾ ಮನ್ಹುನ್ ಮನಾ ಠಾವ ಹಾ. ಫನ್ ಮೀ ಶಾರಿರಿಕ್ ಮಾನುಸ್. ಮೀ ಪಾಪಾಚಾ಼ ಗುಲಾಮ್ ವ್ಹವುನ್ ಇಕ್‍ಲ್ಯಾಲಾ ಜಾ಼ಲ್ಯೊ.
ROM 7:15 ಮೀ ಕರ್ತ್ಯಾಲಿ ಕಾಮ ಮನಾ ಸಮಜ಼ತ್ ನಾಹಿತ. ಕಾ ಮಂಜೆ ಮೀ ಕುಟ್ಲ ಚಾ಼ಂಗ್ಲ ಕಾಮ್ ಕರಾಯಾ ವ್ಹಯಿ ಮನ್ಹುನ್ ಮನ್ ಕರ್ತೊ ತೀ ಕಾಮ ಕರಾಚೆ ಆಂದಿ ಮೀ ನಕ್ವಾಟ್ ಕೇಲ್ಯಾಲ್ಯಾಲಿ ಬುರ್ಸಿ ಕಾಮಸ್ ಕರ್ತೊ.
ROM 7:16 ಮೀ ಕರುನಾಹಿ ಮಂಥ್ಯಾಲ ಮಿ ಕೆಲ್ಯಾವ ತ್ಯ ಹ್ಯ ದ್ಯಾವ್ತ ಕಾ ಮಂಜೆ ಮೀ ಧರ್ಮಶಾಸ್ತಾರ್ ಚಾ಼ಂಗ್ಲ ಮನ್ಹುನ್ ಮೀ ಗೆಥೊ.
ROM 7:17 ಆಸ ಆಸ್ಥಾನಾ ಹಿ ಬುರ್ಸಿ ಕಾಮ ಕರ್ತ್ಯಾಲಾ ಖರ‍್ಯಾನಿಸ್ ಮೀ ನವ್ಹ. ಮಾಜಿಪ ಆಸ್‌ಲ್ಯಾಲ ಪಾಪುಸ್ ಹೀ ಬುರ್ಸಿ ಕಾಮ ಕರ್ತ.
ROM 7:18 ವ್ಹಯ್, ಮಾಜಿಪ ಮಂಜೆ ಮಾಜಾ ಮಾನ್ಸಾಚಾ ಸ್ವಭಾವಾತ್ ಚಾ಼ಂಗ್ಲ ಕಾಯ್ ರಾಯ್ಲ ನಾಹಿ ಮನ್ಹುನ್ ಮನಾ ಠಾವ ಹಾ. ಚಾ಼ಂಗ್ಲಿ ಕಾಮ ಕರಾಯಾ ಮನಾ ಮನ್ ಆಸ್ಲ ತರಿ ತೀ ಕರುನ್ ದಾವಾಯಾ ವ್ಹಯಿತ್ ನಾಹಿತ.
ROM 7:19 ಕಾ ಮಂಜೆ ಕವಾ ಮೀ ಚಾ಼ಂಗ್ಲಿ ಕಾಮ ಕರಾಯಾ ವ್ಹಯಿ ಮಂಥೊ ತ್ಯ ಮೀ ಕರೀತ್ ನಾಹಿ ಕಚ಼ ಮೀ ಕರಾಯಾ ನಕೊ ಮಂಥೊ ತೀಸ್ ಬುರ್ಸಿ ಕಾಮ ಮೀ ಕರ್ತೊ.
ROM 7:20 ಆಸ ಆಸ್ಥಾನಾ, ಮೀ ಕರಾಯಾ ನಕೊ ಆಸ್‌ಲ್ಯಾಲಿ ಕಾಮ ಮೀ ಕಿಲಿತತ, ತೀ ಕರ್ತ್ಯಾಲಾ ಖರ‍್ಯಾನಿಸ್ ಮೀ ನವ್ಹ. ಮಾಜಿಪ ಆಸ್‌ಲ್ಯಾಲ ಪಾಪುಸ್ ತಿ ಬುರ್ಸಿ ಕಾಮ ಕರ್ತ.
ROM 7:21 ಆಸ ಆಸ್ಥಾನಾ, ಮೀ ಹ್ಯೊ ನೇಮ್ ಸಿಕ್‌ಲ್ಯೊ: ಮೀ ಚಾ಼ಂಗ್ಲತ್ಯ ಕರಾಯಾ ಮನ್ ಕರ್ತ್ಯಾಲ, ಬುರ್ಸ ಮಾಜಿಪ ರಾಥ.
ROM 7:22 ಕಾ ಮಂಜೆ ಮಾಜೆ ಆತ್ ದೇವಾಚೆ ನೇಮಾಚೆ ಗುಶ್ಟಿತ್ ಮೀ ಸಂತೊಶ್ ವ್ಹತ್ತೊ.
ROM 7:23 ಫನ್ ಮಾಜಾ ದಢಾತ್ ದುಸ್ರಾ ನೇಮ್ ಕಾಮ್ ಕರ್ತ್ಯಾಲಾ ಮಿ ಬಗ್ತೊ. ಮಾಜೆ ಅತ್ ವ್ಹಯ್ ಮಂಥ್ಯಾಲ್ಯಾ ನೇಮಾಚೆ ಆಡ್ವಾ ತ್ಯೊ ನೆಮ್ ಲಡ್ತೊ. ಮಾಜಾ ಮನಾತ್ ಕಾಮ್ ಕರ್ತ್ಯಾಲ್ಯಾ ತ್ಯಾ ಆನಿ ಯಕಾ ನೇಮಲಾ ನೇಮ್ ಪಾಪಾಚಾ಼ ನೇಮ್ ಜಾ಼ಲ್ಯಾ. ತ್ಯೊ ನೇಮ್ ಮನಾ ಆಪ್‌ಲ್ಯಾ ಪಾಪಾಚಾ ಗುಲಾಮಾತ್ ಬ್ಯಾಂತ.
ROM 7:24 ಮೀ ಕಿತಿ ಖೊಟ್ಯಾ ನಸಿಬಾಚಾ಼ ಹಾ. ಮನಾ ಮರಾನ್ ಆಂತ್ಯಾಲ ಮಾಜಾ ಮನಾತ್ನಿ ಮನಾ ರ‍ಕ್ಷನ್ ಕರ್ತ್ಯಾಲಾ ಕೊನ್?
ROM 7:25 ದೇವುಸ್ ಮನಾ ರ‍್ಯಾಕ್ನಾರ್! ಆಮ್ಚಾ ಪ್ರಭುಜಾ಼ಲ್ಯಾಲ್ಯಾ ಕ್ರಿಸ್ತ ಯೇಸುಸ್ ಲಾಗುನ್ ತ್ಯನಿ ದಿಲ್ಯಾಲೆ ರಕ್ಶನೆಸಾಟಿ ದೇವಾಲಾ ದನ್ಯವಾದ್ ವ್ಹವುನಿ! ಮನ್ಹುನ್ ಮಾಜಾ ಮನಾತ್ ಮೀ ದೇವಾಚಾ ನೇಮಾಲಾ ಗುಲಾಮ್ ಜಾ಼ಲ್ಯೊ. ಫನ್ ಮಾಜಾ ಶರಿರಾಚಾ ಸ್ವಾಭಾವಾನಿ ಮೀ ಪಾಪಾಚಾ ನೇಮಾಚಾ಼ ಗುಲಾಮ್ ಜಾ಼ಲ್ಹೊ.
ROM 8:1 ಮನ್ಹುನ್ ಆತಾ ಕ್ರಿಸ್ತ ಯೇಸುಪ ಆಸ್‌ಲ್ಯಾಲ್ಯಾ ಲೊಕಾನಾ ಗುನ್ನ ದಾರ್ ಮನ್ಹುನ್ ತೀರ್ಮಾನ್ ವ್ಹಯಿತ್ ನಾಹಿ.
ROM 8:2 ಕಾ ಮಂಜೆ ಕ್ರಿಸ್ತ ಯೇಸುಪ ಆಸ್‌ಲ್ಯಾಲ್ಯಾ ಲೊಕಾನಾ ಜೀವ್ ಆನಾರ‍್ಯಾ ಪವಿತ್ರಾತ್ಮಾಚಾ಼ ನೇಮ್ ಮನಾ ಪಾಪ ಆನಿ ಮರಾನ್ ಆಂತ್ಯಾಲ್ಯಾ ನೇಮಾತ್ನಿ ಸುಟ್ಕ ಕೆಲ.
ROM 8:3 ಧರ್ಮಶಾಸ್ತಾರ್ ಬಳ್ ನಸ್‌ಲ್ಯಾಲ ಜಾ಼ಲ. ಕಾ ಮಂಜೆ ಆಮ್ಚಾ ಮಾನ್ಸಾಚಾ಼ ಸ್ವಭಾವ್ ತ್ಯ ಬಳ್ ನಸ್‌ಲ್ಯಾಚೆಗತ್ ಕರ್ತ. ಆಸ ಆಸ್ಥಾನಾ ಧರ್ಮಶಾಸ್ತಾರಾಲಾ ಕರಾಯಾ ವ್ಹಯಿತ್ ನಸ್‌ಲ್ಯಾಲ ದೇವಾನಿ ಕೆಲ. ದೇವಾನಿ ಆಪ್‍ಲ್ಯಾ ಸ್ವತಾಚಾ ಲೇಕಾಲಾ ಪಾಪಾತ್ ಗಾವಲ್ಯಾಲ್ಯಾ ಮಾನ್ಸಾಚಾ ಸ್ವಭಾವಾ ಶಾರ್ಕ ಪಾಪಾಚೆ ಬದ್ಲಿಸ್ ಲಾವುನ್ ದಿಲಾ. ತ್ಯಾ ಕಾರ್ನಾನಿ ದೇವ್ ಪಾಪಾಲಾ ಮರಾನ್ ದಿಯಾ ಸಾಟಿ ಮಾನ್ಸಾಚಾ಼ ಸ್ವಭಾವ್ ಉಪೇಗ್ ಕೇಲಾ.
ROM 8:4 ಆತಾ ಆಮ್ಚಾ ಸ್ವಭಾವ ಶಾರ್ಕಾ ಜೀವ್ನಾ ಕರಾಚೆ ಆಂದಿ ಪವಿತ್ರಾತ್ಮಾ ಶಾರ್ಕಾ ಜೀವ್ನಾ ಕರ್ತ್ಯಾಲ್ಯಾ ಆಮ್ಚಾತ್ ಧರ್ಮ ಶಾಸ್ತಾರಾಚ಼ ನೆಮ್ ಘಢಾಯಾ ಪಾಯ್ಜೆ ಮನ್ಹುನ್ ದೇವಾನಿ ಆಸ ಕೇಲ.
ROM 8:5 ಆಪ್‌ಲ್ಯಾ ಪಾಪಾಶಾರ್ಕಾ ಜೀವ್ನಾ ಕರ್ತ್ಯಾಲಿ ಲೋಕ ಮಾನ್ಸಾಚಾ಼ ಸ್ವಭಾವ್ ಮಂಥ್ಯಾಲೆ ಗುಶ್ಟಿಂಚ಼ ತ್ಯವ್ಡಸ್ ಯವಸ್‍ತ್ಯಾತ. ಫನ್ ಆತ್‌ಮ್ಯಾ ಶಾರ್ಕಿ ಚಾ಼ಲತ್ಯಾಲಿ ಲೋಕ ಆಪ್ಲಿಪ್ನಿ ಆತ್ಮ ಮನ್ ಕರ್ತ್ಯಾಲ್ಯಾ ಕಾಮಾಂಚೆ ಗುಶ್ಟಿತ್ ಯವಸ್‍ಥ್ಯಾತ.
ROM 8:6 ಯಕಾಚಿ ಯವಜ್ನಾ಼ ತ್ಯಚಾ ಮಾನ್ಸಾಚಾ ಸ್ವಭಾವಾಚಾ ತಾಬ್ಯಾತ್ ಆಸ್‍ಲ್ಯಾಲ ಮರಾನ್ ಜಾ಼ಲ್ಯಾ. ತ್ಯಚಿಪ ಜೀವ್ ಥಂಡ್ಪನ್ ರಾಥ.
ROM 8:7 ಕಾ ಮಂಜೆ ಯಕಾಚಿ ಯವಜ್ನಾ಼ ತ್ಯಚಾ ಮಾನ್ಸಾಚಾ ಸ್ವಾಭಾತ್ ಆಸ್ಲಿತ ತ್ಯೊ ದೇವಾಲಾ ಆಡ್ವಾ ಜಾ಼ಲ್ಯಾ. ತ್ಯೊ ದೇವಾಚಾ ನೇಮಾ ಶಾರ್ಕಾ ಚಾ಼ಲತ್ ನಾಹಿ. ಆನಿ ಕ್ಯಾ ಕರಾಯಾ ವ್ಹಯಿತುಸ್ ನಾಹಿ.
ROM 8:8 ಆಪಲಾ ಮಾನ್ಸಾಚಾ಼ ಸ್ವಭಾವ್ ಚಾ಼ಲಿವತ್ಯಾಲಿ ತೀ ಲೋಕ ದೇವಾಲಾ ವ್ಯವ್ಯಾಳಾಯಾ ವ್ಹಯಿತ್ ನಾಹಿ.
ROM 8:9 ಫನ್ ತುಮಿ ತುಮಚಾ಼ ಮಾನ್ಸಾಚಾ಼ ಸ್ವಾಬಾವ್ ಚಾ಼ಲಿವತ್ಯಾಲಿ ಜಾ಼ಲ್ಹಾ ನಾಹಿಸಾ. ದೇವಾಚ಼ ಆತ್ಮ ತುಮ್ಚಿಪ ಖರ‍್ಯಾನಿಸ್ ಆಸ್ಲತ ತುಮಿ ಆತ್ಮಾಚಾ ಚಾ಼ಲಿವ್‌ನ್ಯಾತ್ ಗಾವಲ್ಯಾಸಾ ಕುನಾಪ ತರಿ ಕ್ರಿಸ್ತಾಚ಼ ಆತ್ಮ ನಸ್ಲತ, ತ್ಯೊ ಕ್ರಿಸ್ತಾಲಾ ಮಿಳುನ್ ನಾಹಿ.
ROM 8:10 ತುಮಚ಼ ಧಡ್ ಪಾಪಾಚೆ ಆಶೆನಿ ಕವಾಬಿ ಮೇಲ್ಯಾಚೆಗತ್ ಜಾ಼ಲ್ಯಾ. ಫನ್ ಕ್ರಿಸ್ತ ತುಮ್ಚಿಪ ಆಸ್ಲಾತ ಆತ್ಮ ತುಮಾನಾ ಜೀವ್ ದೇತ. ಕಾ ಮಂಜೆ ಕ್ರಿಸ್ತಾನಿ ತುಮಾನಾ ನೀಯತಿಚಿ ಕೇಲ್ಯಾತ.
ROM 8:11 ಯೇಸುಲಾ ಮೇಲ್ಯಾಲ್ಯಾತ್ನಿ ಜಿತ್ತಾ ಉಠಿವಲ್ಯಾಲ್ಯಾಚ಼ ಆತ್ಮ ತುಮ್ಚಿಪ ಆಸಲ್ಯಾವ ಕ್ರಿಸ್ತ ಯೆಸುಲಾ ಮೆಲ್ಯಾಲ್ಯಾತ್ನಿ ಉಠಿವಲ್ಯಾಲಾ ತುಮಚಿಪ ಆಸಲ್ಯಾಲ್ಯಾ ಆಪಲ್ಯಾ ಆತಮ್ಯಾನಿ ತುಮಚಿ ಮೆಲ್ಯಾಲಿ ಮಡಿ ಜಿತಿ ಕರ್ನಾರ್.
ROM 8:12 ಹ್ಯಚಿ ಸಾಟಿ ಮಾಜಾ ಬನ್ಹಿ ಬಾವ್ಹಾನು ಆಮಿ ಲಾಜಿಮಾತ್ ಹಾವ್ ಫನ್ ಪವಿತ್ರಾತಮ್ಯಾನಿ ಚಾ಼ಲಾಚಾ ಲಾಜಿಮಾತ್ ಹಾವ್ ತ್ಯ ಸುಡುನ್ ಶರಿರಾಚೆ ಆಶೆಚೆಗತ್ ಜ಼ಗಾಚಾ ಲಾಜಿಮಾತ್ ನವ್ಹ.
ROM 8:13 ಕಾ ಮಂಜೆ ತುಮಚ಼ ಶಾರಿರಿಕ್ ಸ್ವಭಾವ್ ಕರಾಯಾ ವ್ಹಯಿ ಮಂಥ್ಯಾಲಿ ಬುರ್ಸಿ ಕಾಮ ಕರಾಯಾ ತುಮಿ ತುಮಚಾ಼ ಜೀವ್ನಾ ಉಪೇಗ್ ಕೇಲಾಸಾತ ತುಮಿ ಆತ್ಮಿಕ್ ತರನಿ ಮರ್ನಾರ್ ಫನ್ ತುಮಿ ತುಮ್ಚಾ ಶರೀರಾನಿ ಕರ್ತ್ಯಾಲ್ಯಾ ಬುರ್ಶಾ ಕಾಮಾನಾ ಮರಾಯಾ ತುಮಿ ಶೊಡ್ಲಸಾತ ಪವಿತ್ರಾತ್ಮಾಚೆ ಮಜ಼ತಿನಿ ಜೀವ್ನಾ ಕರ್ಸಿಲಾ.
ROM 8:14 ಕೊನ್ ಆಪ್‌ಲ್ಯಾಲಾ ದೇವಾಚಾ ಆತ್‌ಮ್ಯಾಚೆಗತ್ ಚಾ಼ಲ್ವಾಯಾ ವಪ್ಸುನ್ ದೇತ್ಯಾತ ತೀಸ್ ದೇವಾಚಿ ಪೋರ ಜಾ಼ಲ್ಯಾತ.
ROM 8:15 ಆಮಿ ಗೆತಲ್ಯಾಲ ಆತ್ಮ ಆಮಾನಾ ಆನಿಕ್ ಗುಲಾಮ್ ಕರ್ತ್ಯಾಲ ನವ್ಹ ಆನಿ ಆಮ್ಚಾತ್ ಭ್ಯಾ ಆಂತ್ಯಾಲ ನವ್ಹ ಆಮಿ ಗೆತಲ್ಯಾಲ ಪವಿತ್ರಾತ್ಮ ಆಮಾನಾ ದೇವಾಚಿ ಪೋರ ಮನ್ಹುನ್ ಕರ್ತ. ಹ್ಯಾಸ್ ಆತ್‌ಮ್ಯಾನಿ ಆಮಿ ದೇವಾಲಾ “ಬಾ ಮಾಜಾ ಬಾ ಮನ್ಹುನ್ ಹಾಕಟಾವ್,
ROM 8:16 ಆಮಿ ದೇವಾಚಿ ಪೊರ‍ ಜಾ಼ಲ್ಯಾವ್ ಮನ್ಹುನ್ ಪವಿತ್ರಾತ್ಮ ಆಮ್ಚಾ ಆತ್ಮಾ ಸಂಗ ವಳಕ್ ದೇತ.
ROM 8:17 ಆಮಿ ದೇವಾಚಿ ಪೊರ ಜಾ಼ಲ್ಯಾವ್ ಮನ್ಹುನ್ ಆಮಿ ತ್ಯನಿ ಆಪ್‌ಲ್ಯಾ ಲೊಕಾನಾ ಥೆವ್‌ಲ್ಯಾಲ್ಯಾ ಆಶಿರ್ವಾದಾನಾ ವಾರಸ್ದಾರ್ ಜಾ಼ಲ್ಯಾವ್. ಆನಿ ದೇವಾನಿ ಕ್ರಿಸ್ತಾಸಾಟಿ ಥೆವ್‌ಲ್ಯಾಲ್ಯಾತ್ ಸಾಹಿತ್ ಕ್ರಿಸ್ತಾ ಸಂಗ ವಾರಸ್ದಾರ್ ಜಾ಼ಲ್ಯಾವ್ ಕಾ ಮಂಜೆ ಕ್ರಿಸ್ತಾಚಾ ತರಾಸಾತ್ ಆಮಿ ವಾಟದಾರ್ ಜಾ಼ಲ್ಯಾವ ತ್ಯಚೆ ಮೈಮೆತ್ ಸಾಹಿತ್ ಆಮಿ ವಾಟದಾರ್ ವ್ಹನಾರ್.
ROM 8:18 ಮನಾ ವಾಟ ಆತಾ ಆಮಿ ಕಶ್ಟ ತರಾಸ್ ಗೆಥಾವ್. ಫನ್ ಆಮಾನಾ ಮೊರ‍್ಹ ದೇನಾರೆ ಮೈಮೆಲಾ ಹ್ಯೊ ಕಶ್ಟ ತರಾಸ್ ಬಗ್‌ಲ್ಯಾವ ಹ್ಯ ಕಾಮಾಲಾ ಯಯಿತ್ನಾಹಿ.
ROM 8:19 ಕಾ ಮಂಜೆ ಉತ್ಪತ್ತಿ ದೇವಾಚಾ ಪೊರಾಂಚೆಸಾಟಿ ದಿಸತ್ಯಾಲ್ಯಾಲಾ ಖುಬ್ ಆತುರಾನಿ ಮೊರ‍್ಹ ಬಗಿತ್ ಹಾ.
ROM 8:20 ಕಾ ಮಂಜೆ ಸ್ರಶ್ಟಿ ಆಪ್ಲಿ ಆಶಾ ನಸ್‍ಲ್ಯಾಚೆಗತ್ ಜಾ಼ಲ್ತಿ ಆಪ್‍ಲ್ಯಾ ಸ್ವತಾಚಾ ಉದ್ದೆಶಾನಿ ನವ್ಹ, ತ್ಯಚಿ ಇಚ್ಚಾಬಿ ನವ್ಹ, ಫನ್ ಆಸ ವ್ಹಯಾ ವ್ಹಯಿ ಮನ್ಹುನ್ ದೇವಾಚಿ ಇಚ್ಚಾ ಹುತ್ತಿ. ತ್ಯಲಾ ಸ್ರಶ್ಟಿ ವಾಟ್ ಬಗೀತ್ ಹಾ.
ROM 8:21 ಸಗ್ಳಿ ಸ್ರಶ್ಟಿ ಯೆಕ್ ದಿಸ್ ಆಪ್ನು ನಾಸ್ ವ್ಹವುನ್ ಜಾ಼ತ್ಯಾಲ್ಯಾ ಗುಲಾಮಾವ್ನಿ ಸುಟ್ನುಕ್ ವ್ಹವುನ್ ಆನಿ ದೇವಾಚಾ ಪೊರಾಂಚ಼ ಮೈಮೆನಿ ಬರ್ಲ್ಯಾಲ್ಯಾ ಸ್ವಾತಂತ್ರ್ಯಾತ್ ವಾಟದಾರ್ ವ್ಹತ್ತ.
ROM 8:22 ಕಾ ಮಂಜೆ ಸ್ರಶ್ಟಿ ಆತಾಚಾ ಯಳಾ ಪರತ್ ಪೈಲ್ಯಾ ಯಳಾಚಾ ದುಖಾಚೆಗತ್ ಲೊಳತ್ ಹಾ ಮನ್ಹುನ್ ಆಮಾನಾ ಠಾವ ಹಾ.
ROM 8:23 ತ್ಯವ್ಡಸ್ ನವ್ಹ ಫನ್ ಆತ್ಮಾಚ಼ ಪೈಲ ಫಳ್ ಮನ್ಹುನ್ ಗೆತಲ್ಯಾಲಿ ಆಮಿ ಸಾಹಿತ್ ಆಮ್ಚೆಸಾಟಿ ಖುಬ್ ಆಶೆನಿ ದೇವಾಚಿ ಪೊರ ವ್ಹಯಾಲಾ ಸ್ವತಂತ್ರ್ಯಾಲಾ ಆಮ್ಚಾ ಶರಿರಾಚೆ ಸುಟ್ನುಕಿಲಾ ರ‍್ಯಾಕ್‌ತ್ಯಾವ್.
ROM 8:24 ಆಮಿ ರಕ್ಶನ್ ಗೆತ್ಲೆ ಫನ್ ಆಮಿ ಬಗ್‌ತ್ಯಾಲಿ ಆಶಾ ಖರ‍್ಯಾಚಿ ಆಶಾ ನವ್ಹ ಕಾ ಮಂಜೆ ಆತಾತರಿ ಬಗ್‌ಲ್ಯಾಲ್ಯಾಲಾ ಕೊನ್ತರಿ ಆಶಾ ಕರಾಚ಼ ಹಾ ಕ್ಯಾ?
ROM 8:25 ಫನ್ ಆಮಿ ಬಗ್‌ಲ್ಯಾ ನಸ್‍ಲ್ಯಾಲ್ಯಾಲಾ ಆಮಿ ಆಶಾ ಕೆಲ್ಯಾವ ಆಮಿ ತ್ಯಲಾ ಥಂಡ್ಪನಾನಿ ರ‍್ಯಾಕ್‌ತ್ಯಾವ್.
ROM 8:26 ತಸಸ್ ಆಮಿ ಬಳ್ ನಸ್‌ಲ್ಯಾಲಿ ಜಾ಼ಲ್ಯಾವ್ ಮನ್ಹುನ್ ಆಮಾನಾ ಬಳ್ ನಸ್‌ಲ್ಯಾಲ್ಯಾತ್ ಪವಿತ್ರಾತ್ಮಾ ಆಮಾನಾ ಮಜ಼ತ್ ಕರ್ನಾರ್. ಕಾ ಮಂಜೆ ಆಮಿ ಕಸ ಮಾಗ್ನ ಕರಯಾ ವ್ಹಯಿ ಆನಿ ಕಶಾಸಾಟಿ ಮಾಗ್ನ ಕರಾಯಾ ವ್ಹಯಿ ಮನ್ಹುನ್ ಆಮಾನಾ ಸಮಜ಼ತ್ ನಾಹಿ. ಫನ್ ಪವಿತ್ರಾತ್ಮ ಆಪ್ನುಸ್ ಆಮ್ಚಿಸಾಟಿ ದೇವಾಪ ಫೊಡಾಯಾ ವ್ಹಯಿತ್ ನಸ್‌ಲ್ಯಾಲ ಮಾಗ್ನ ಕರ್ತೊ.
ROM 8:27 ಮನ್ ಬಗ್‌ತ್ಯಾಲ್ಯಾ ದೇವಾಲಾ ಪವಿತ್ರಾತ್ಮಾಚಾ ಮನಾತ್ಲ ಸಗ್ಳ ಠಾವ ಹಾ. ಕಾ ಮಂಜೆ ದೇವಾಚಾ ಮನಾಚೆಗತುಸ್ ಪವಿತ್ರಾತ್ಮ ದೇವಾಚಾ ಲೊಕಾಂಚೆಸಾಟಿ ದೇವಾಲಾ ಆವ್ಡ ಶಾರ್ಕ ಕರ್ತ.
ROM 8:28 ದೇವ್ ಆಪ್‍ಲ್ಯಾಲಾ ಮಾಯಾ ಕರ್ತ್ಯಾಲ್ಯಾಂಚೆ ಚಾ಼ಂಗಲ್ಯಾಸಾಟಿ ಪರತೇಕ್ ಕಾಮ ಕರ್ತ್ಯೊ ಮನ್ಹುನ್ ಆಮಾನಾ ಠಾವ ಹಾ. ತ್ಯಾ ಲೊಕಾನಾ ದೇವಾನಿ ನಿವಡ್‍ಲ್ಯಾಲಿ, ಕಾ ಮಂಜೆ ತೀ ತ್ಯಚಿ ಯವಜ್ನಾ ಜಾ಼ಲ್ಥಿ.
ROM 8:29 ಕುನಾಲಾ ದೇವಾನಿ ಪೈಲೆ ದರ್ನಿ ನಿವ್ಡುನ್ ಗೇತ್ಲ ಹುತ್ತ. ಲೇಕಾಚೆಗತ್ ವ್ಹಯಾ ವ್ಹಯಿ ಮನ್ಹುನ್ ನಿರ್ದಾರ್ ಕೇಲಾ. ಆಸ ಆಸ್ಥಾನಾ, ಇಸ್ವಾಸಾತ್ ಆಸ್‍ಲ್ಯಾಲ್ಯಾ ಲೊಕಾನಾ ಲ್ಯೊಕುಸ್ ಆಂದಿಚಾ಼ ವ್ಹಯಾ ವ್ಹಯಿ.
ROM 8:30 ಆಸ ಆಸ್ಥಾನಾ ಕುನಾ ಕುನಾಲಾ ತ್ಯನಿ ಹಾಕ್ಟುನ್ ನಿವಡ್‍ಲ್ಯಾತ ಆನಿ ಕುನಾಕುನಾಲಾ ತ್ಯನಿ ಹಾಕಟ್‍ಲ್ಯಾತ ತ್ಯನಾ ತ್ಯೊ ನಿಯತಿಚಿ ಕರ್ತೊ. ಆನಿ ಆಪ್ಲೆ ಮೈಮಾತ್ ವಾಟದಾರ್ ಕರ್ತೊ.
ROM 8:31 ಆಸ ಆಸ್ಥಾನಾ ಹ್ಯಚೆ ಗುಶ್ಟಿತ್ ಆಮಿ ಕ್ಯಾ ಸಾಂಗುಯಾ? ದೇವ್ ಆಮ್ಚಿ ಸಂಗ ಆಸ್ಥಾನಾ, ಆಮಾನಾ ಆಡ್ವಿ ಯತ್ಯಾಲ ಕೊನ್ ಹಾ?
ROM 8:32 ದೇವ್‍ ಆಪ್‍ಲ್ಯಾ ಸ್ವತಾಚಾ ಲೇಕಾಲಾ ಉರ್ವುನ್ ಗಿಹ್ಯಾಚೆ ಆಂದಿ ಆಮ್ಚೆ ಸಗ್‍ಳ್ಯಾಂಚೆ ಸಾಟಿ ವಪ್ಸುನ್ ದಿಲಾ. ಮನ್ಹುನ್ ಆತಾ, ದೇವ್ ಯೇಸು ಸಂಗ ಆಮಾನಾ ಸಗ್ಳ ಫುಕಟ್ ದಿಯಾಚೆ ಆಂದಿ ರಾಹಿಲ್ ಕ್ಯಾ?
ROM 8:33 ದೇವಾನಿ ನಿವಡ್‌ಲ್ಯಾಲ್ಯಾ ಲೊಕಾಂಚಿವ ಕೊನ್ ಗುನ್ನಾ ವಾವ್ನಾರ್? ದೇವಾನಿ ತ್ಯನಾ ಗುನ್ನದಾರ್ ನವ್ಹ ಮನ್ಹುನ್ ನಿರ್ನಯ್ ಕೇಲಾ!
ROM 8:34 ಆಸ ಆಸ್ಥಾನಾ ತ್ಯನಾ ಚು಼ಕಿಚ಼ ಮನ್ಹುನ್ ಕೊನ್ ಸಾಂಗ್ನಾರ್? ಮೇಲ್ಯಾಲಾ ಕ್ರಿಸ್ತ ಯೇಸು ತ್ಯೊ ಮರ್ನಾತ್ನಿ ಉಟ್‍ಲ್ಯಾ ಆನಿ ದೇವಾಚೆ ಉಜ಼ವ್ಯಾಂಗ್ನಿ ಬಸ್ಲಾ ಆನಿ ತ್ಯೊ ಆಮ್ಚಿ ಸಾಟಿ ದೇವಾಪ ಇನಂತಿ ಕರ್ತ್ಯೊ.
ROM 8:35 ಆಸ ಆಸ್ಥಾನಾ ಆಮಾನಾ ಕ್ರಿಸ್ತಾಚೆ ಮಾಯೆತ್ನಿ ದುರ್ ಕರ್ನಾರಾ ಕೊನ್ ಹಾ? ಕಶ್ಟ, ತರಾಸ್, ಸಂಕಟ್ ನಾಹಿತ ಭುಕ್ ವ್ಹವುನಿ ಗರಿಬ್ತಿತಿ ಕ್ಯಾ ಅಪಾಯ, ಮರಾನ್ ಕ್ಯಾ?
ROM 8:36 ಪವಿತ್ರ ಗ್ರಂಥಾತ್ ಆಸ ಲಿವ್‌ಲ್ಯಾಲ ಹಾ. “ತುಮ್ಚೆಸಾಟಿಸ್ ಆಮಿ ಸಗ್‌ಳ್ಯಾ ಯಳಾತ್ ಮರ್ನಾಚೆ ತಾವ್ಡತ್ ಹಾವ್ ಕಾಪಾಯಾ ನೆಥ್ಯಾಲ್ಯಾ ಮೆಂಡ್ರಾಚೆಗತ್ ವ್ಯವಾರ್ ಕೆಲ್ಯಾ. ”
ROM 8:37 ಫನ್ ಆಮ್ಚೆ ಸಾಟಿ ಆಪ್ಲಿ ಮಾಯಾ ಕೆಲ್ಯಾಲ್ಯಾಲಾ ಹೇ ಸಗ್ಳೆ ಖನ್ಕತಿತ್ ಆಮಾನಾ ಪೂರ್ನ ಜೀತ್ ಹಾ.
ROM 8:38 ವ್ಹಯ್, ಕ್ರಿಸ್ತಾಚೆ ಮಾಯೆತ್ನಿ ಆಮಾನಾ ಕಚಾಲಾಸ್ ಯಗಳಾಯಾ ವ್ಹನಾರ್ ನಾಹಿ ಮನ್ಹುನ್ ಮನಾ ಖರ‍್ಯಾನಿಸ್ ಸಮಾಜ಼ಲ್ಯಾ. ಮರಾನ್ ವ್ಹವುನಿ, ಜಿವ್ ವ್ಹವುನಿ ದೇವ್ ದುತ್ ವ್ಹವುಂತ, ಅಧಿಕಾರಿ ವ್ಹವುಂತ ಹ್ಯಾ ಕಾಲಾತ್ ವ್ಹವುನಿ ಮೊರ್ಲ್ಯಾ ಕಾಲಾತ್ ವ್ಹವುನಿ
ROM 8:39 ನಾಹಿತ ಹೆ ದುನೆಚಾ ವೈಲ್ಯಾ ಖನ್ಕತಿ ವ್ಹವುಂತಾ ಬುಡ್‍ಲ್ಯಾ ಖನ್ಕತಿ ವ್ಹವುಂತಾ ಉತ್ಪನ್ ಕೇಲ್ಯಾಲಿ ಕುಟ್ಲಿ ಸಾಮ್ನ ವ್ಹವುಂತ ಆಮ್ಚಾ ಪ್ರಭು ಯೇಸು ಕ್ರಿಸ್ತಾಪ್ನಿ ದಾವುನ್ ಆಲ್ಯಾಲೆ ದೇವಾಚೆ ಮಾಯೆನಿ ಆಮಾನಾ ಯಗಳಾ ವ್ಹನಾರ್ ನಾಹಿ.
ROM 9:1 ಮೀ ಕ್ರಿಸ್ತಾಪ ಹಾ ಆನಿ ತುಮಾನಾ ಖರ ಸಾಂಗ್ತೊ. ಮಿ ಲಬಾಡ್ ಸಾಂಗಿತ್ ನಾಹಿ. ಮಾಜಾ ಯವಜ್ನಾ಼ ಪವಿತ್ರಾತ್‌ಮ್ಯಾನಿ ಚಾ಼ಲಿವ್ನಾರ‍್ಯಾಲಾ ಜಾ಼ಲೆ. ತೀಸ್ ಮಾಜಿ ಮನಾಚಿ ವಳಕ್.
ROM 9:2 ಮನಾ ಖುಬ್ ದುಖ್ ಹಾ ಆನಿ ಮಾಜಾ ಮಾನಾತ್ ಕವಾಬಿ ಪಿಡಾ ಹಾ.
ROM 9:3 ತೇ ಮಾಜ಼ ಭನ್ಹಿ ಭಾಹು ಜಾ಼ಲ್ಯಾತ; ಹೇ ದುನೆಚಾ ಕುಟ್ಮಾತ್ಲ ಜಾ಼ಲ್ಯಾತ. ತ್ಯನಾ ಮಜ಼ತ್ ಕರಾಯಾ ಕ್ರಿಸ್ತಾಲಾ ಸುಡುನ್ ಸರಾಪ್ ಗಿಯಾ ಆಸ ವ್ಹವು ಸಕ್ತ.
ROM 9:4 ತೀ ಇಸ್ರಾಯೇಲಾಚಿ ಲೊಕ ಜಾ಼ಲ್ಯಾತ. ತ್ಯನಾ ಆಪ್ಲಿ ಪೊರ ಮನ್ಹುನ್ ಕೆಲ್ಯಾತ ಆನಿ ಆಪ್ಲಿ ಮೈಮಾ ತ್ಯನಾ ದ್ಯಾವ್ಲೆ; ತ್ಯನಿ ತ್ಯಂಚಿ ಸಂಗ ಕರಾರ್ ಕೆಲ. ಆನಿ ಧರ್ಮಶಾಸ್ತಾರ್ ದಿಲ ತ್ಯಂಚಿಪ ಖರ‍್ಯಾಚಿ ಆರಾದಾನ್ ಹಾ; ತೀ ದೇವಾಚ಼ ವಾಗ್ದಾನ್ ಗೆತಲ್ಯಾಲಿ ಜಾ಼ಲ್ಯಾತ;
ROM 9:5 ತೇ ಆಮ್ಚಾ ಹಿಬ್ರಿಯಾ ವಡ್ಲಾಂಚಿ ಪಿಳ್ಗಿ ಜಾ಼ಲ್ಯಾತ; ಆನಿ ಮಾನ್ಸಾಚಾ ರುಪಾತ್ ಕ್ರಿಸ್ತ್ ತ್ಯಂಚಾ ಕುಳಾತ್ಲಾ ಜಾ಼ಲ್ಯಾ. ಸಗ್‍ಳ್ಯಾವ ರಾಜ಼್ ಭಾರ್ ಚಾ಼ಲಿವತ್ಯಾಲ್ಯಾ ದೇವಾಲಾ ಕವಾಬಿ ಸ್ತೊತ್ರ ವ್ಹವುನಿ! ಆಮೇನ್.
ROM 9:6 ಮೀ ಆಸ ಸಾಂಗಿತ್ ನಾಹಿ. ದೇವಾನಿ ಅಪ್ಲ ವಚ಼ನ್ ಪೂರ್ನ ಕೇಲ ನಾಹಿ ಮನ್ಹುನ್ ಸಾಂಗಿತ್ ನಾಹಿ ಇಸ್ರಾಯಾಲಾಚಿ ಸಗ್ಳಿ ಲೊಕ ಸಾಹಿತ್ ದೇವಾಚಿ ಲೊಕ ನವ್ಹತ.
ROM 9:7 ನಾಹಿತ ಅಬ್ರಹಾಮಾಚೆ ಪಿಳ್ಗಿತ್ಲಿ ಸಗ್ಳಿ ದೇವಾಚಿ ಪೊರ ನವ್ಹತ. ದೇವಾನಿ ಅಬ್ರಹಾಮಾಲಾ ಸಾಂಗ್ಲ ಮೀ ತುಲಾ ಸಬ್ದ ದೇತೊ ಇಸಾಕಾಪ್ನಿ ಯತ್ಯಾಲಿ ಪಿಳ್ಗಿ ತ್ಯವ್ಡಿಸ್ ತುಜಿ.
ROM 9:8 ಹ್ಯಚಾ಼ ಅರ್ಥ ಕ್ಯಾ ಮಂಜೆ ಶರಿರಾಚಾ ಸಮಂದಾನಿ ಜ಼ಲಾಮ್‌ಲ್ಯಾಲಿ ಸಗ್ಳಿ ದೇವಾಚಿ ಪೋರ ನವ್ಹತ. ವಾಗ್ದಾನಾನಿ ಜ಼ಲಾಮ್‌ಲ್ಯಾಲಿ ದೇವಾಚಿ ಪೋರ ಖರಿ ಪಿಳ್ಗಿ ಜಾ಼ಲೆ.
ROM 9:9 ಕಾ ಮಂಜೆ ದೇವಾನಿ ತ್ಯಲಾ, “ನೇಮಸ್‌ಲ್ಯಾಲ್ಯಾ ಕಾಲಾತ್ ಮೀ ಮಾಗಾರಾ ಪರಾತ್ತೊ. ತವಾ ಸಾರಳಲಾ ಯೋಕ್ ಲ್ಯೊಕ್ ರಾನ್ಹಾರ್. ” ಮನ್ಹುನ್ ವಾಗ್ದಾನ್ ಕೇಲ.
ROM 9:10 ತ್ಯವ್ಡಸ್ ನವ್ಹ. ರೆಬೆಕಾಲಾಬಿ ದೋಗ ಪ್ಯೊರ್ಗ ಹುತ್ತ. ತ್ಯಾ ದೊಗಾನಾಬಿ ಯೋಕುಸ್ ಬಾ. ತ್ಯೊಸ್ ಆಮಚಾ಼ ವಡಿಲ್ ಜಾ಼ಲ್ಯಾಲಾ ಇಸಾಕ್.
ROM 9:11 ತೇ ದೋಗ ಪ್ಯೊರ್ಗ ಜ಼ಲ್ಮಾಚೆ ಆಂದಿ ನಾಹಿತ ಚಾ಼ಂಗ್ಲ ನಾಹಿತ ಬುರ್ಸ ಕರಾಚೆ ಆಂದಿ ದೇವಾನಿ ಆಪ್‍ಲ್ಯಾ ಉದ್ದೆಶಾಲಾ ನಿವಡ್‍ಲ್ಯಾಲೆಸಾಟಿ ಆಸ ಸಾಂಗ್ಲ.
ROM 9:12 ತೇ ಕರ್ತ್ಯಾಲ್ಯಾ ಕಾಮಾಸಾಟಿ ತ್ಯನಾ ಹಾಕಟ್ಲ ನಾಹಿತ. ತ್ಯಂಚಾ ಹಾಕಟ್‍ನ್ಯಾ ಸಾಟಿ ತ್ಯನಿ ತಿಲಾ, “ಥೊರ್ಲಾ ದಾಕ್‍ಟ್ಯಾಚಿ ಸೇವಾ ಕರ್ನಾರ್” ಮನ್ಹುನ್ ಸಾಂಗ್ಲ.
ROM 9:13 ತಸಸ್, ಮೀ ಯಾಕೊಬಾಚಿ ಮಾಯಾ ಕಿಲಿ ಫನ್ ಏಸಾವಲಾ ವಿರೊದ್ ಕೇಲಾ. ಮನ್ಹುನ್ ಪವಿತ್ರ ಗ್ರಂಥ ಸಾಂಗ್ತ.
ROM 9:14 ತಸ ಜಾ಼ಲ್ಯಾವ ಆಮಿ ದೇವಾಲಾ ಅನೆವ್ ಕರ್ತ್ಯಾಲಾ ಮನ್ಹುನ್ ಸಾಂಗಾಯಾ ವ್ಹಯಿಲ್ ಕ್ಯಾ? ಖರ‍್ಯಾನಿಸ್ ನಾಹಿ.
ROM 9:15 ಕಾ ಮಂಜೆ ದೇವಾನಿ ಮೊಶೆಲಾ ಮೀ ಕುನಾಲಾ ಕರುನಾ ದಾವಾಯಾ ವ್ಹಯಿ ಮಂಥೊ ತ್ಯಲಾಸ್ ಕರುನೆ ದ್ಯಾವ್ನಾರ್ ಮೀ ಕುನಾಲಾ ಕನಿಕಾರ್ ದಾವಾಯಾ ವ್ಹಯಿ ಮಂಥೊ ತ್ಯನಾಸ್ ಕನಿಕಾರ್ ದ್ಯಾವ್ನಾರ್ ಮನ್ಹುನ್ ಸಾಂಗ್ಲ.
ROM 9:16 ಆಸ ಆಸ್ಥಾನಾ ಸಗ್ಳ ಮಾನ್ಸ ಜಾ಼ಲ್ಯಾಲಿ ಆಮಿ ಕ್ಯಾ ಕರ್ತ್ಯಾವ್ ನಾಹಿತ ಆಮಾನಾ ಕ್ಯಾ ವ್ಹಯಿ ಮಂಥ್ಯಾಲ್ಯಾವ ಆಧಾರ್ ನಾಹಿ. ಫನ್ ನಿಸ್ಥ ದೇವಾಚಾ ಕರುನಾವ ಆಧಾರ್ ವ್ಹವುನ್ ಹಾ.
ROM 9:17 ಪವಿತ್ರ ಪುತಿಕಾತ್ ದೇವಾನಿ ಈಜಿಪ್ತಾಚಾ ರಾಜಾಲಾ, “ಮಿ ತುಲಾ ಮಾಜ಼ ಬಳ್ ದಾವಾಯಾ ವ್ಹಯಿ ಮನ್ಹುನ್ ಮಾಜ಼ ನಾವ್ ದುನೆತ್ ಸಗ್ಳ ಪಗಳಾಯಾ ವ್ಹಯಿ ಮನ್ಹುನ್ ತುಲಾ ರಾಜಾ಼ ಕೇಲ್ಯಾ. ಮನ್ಹುನ್ ಸಾಂಗ್ಲ
ROM 9:18 ಮನ್ಹುನ್ ದೇವ್ ಕುನಾಲಾ ಕರುನೆ ದಾವಾಯಾ ವ್ಹಯಿ ಮಂಥೊ ತ್ಯಲಾ ಕರುನೆ ದ್ಯಾವ್ತೊ. ದೇವ್ ಕುನಾಲಾ ಹಠೊಳಾ ಕರಾಯಾ ವ್ಹಯಿ ಮಂಥೊ ತ್ಯಲಾಸ್ ಹಠೊಳಾ ಕರ್ತೊ.
ROM 9:19 ಫನ್, ತುಮ್ಚಾತ್ಲಾ ಕೋನ್ ತರಿ ಮನಾ, “ಆಸ ಆಸ್ಥಾನಾ, ಕೋನ್ ತರಿ ಚು಼ಕಿತ್ ಹಾ ಮನ್ಹುನ್ ಕಸಾ ಶೊದ್ನಾರ್? ದೇವಾಚಾ ಸಬ್ದಾಲಾ ಆಡ್ವಾ ಯನಾರಾ ಕೋನ್?
ROM 9:20 ಫನ್, ಯೇ ಮಾನ್ಸಾ ದೇವಾಲಾ ಆಡ್ವ ಬೊಲಾಯಾ ತು ಕೋನ್? ಯಕಾ ಮಾತಿಚಾ ಮೊಗ್ಯಾನಿ ಆಪ್‍ಲ್ಯಾಲಾ ಘಡಿವಲ್ಯಾಲ್ಯಾಲಾ ತು ಮನಾ ಆಸ ಘಡಿವ್ಲಸ್ ಕಾ ಮನ್ಹುನ್ ಇಚಾರಾಲಾ ವ್ಹಯಿಲ್ ಕ್ಯಾ?
ROM 9:21 ಕುಂಬಾರ್ ಆಪ್‌ಲ್ಯಾಲಾ ಮನ್ ಯಯಿಜೊ಼ಗ ಯಕಾಸ್ ಮಾತಿಚಾ ಉಂಡ್ಯಾನಿ ದುಸ್ರಿ ದುಸ್ರಿ ಗ್ಯಾಡ್ಗಿ ಘಡ್ವಿತ್ ನಾಹಿ ಕ್ಯಾ? ತ್ಯೊ ಯಾಕ್ ಚಾಂಗಲ್ಯಾ ಕಾಮಾಲಾ ವಾಪ್ರಾಯಾ ಆನಿ ಯಾಕ್ ಕಸ್‍ಲ್ಯಾಬಿ ಕಾಮಾಲಾ ವಾಪ್ರಾಯಾ ಸಾಟಿ ಘಡಿವ್ತೊ.
ROM 9:22 ದೇವಾನಿ ಕೇಲ್ಯಾಲ ಸಾಹಿತ್ ಹ್ಯಸ್. ತ್ಯೊ ಆಪ್ಲಾ ರಾಗ್ ದಾವುನ್, ಆಪ್ಲ ಬಳ್ ಲೋಕಾನಾ ದಾವಾಯಾ ವ್ಹಯಿ ಮನ್ಲಾತ. ತ್ಯೊ ಆಪ್‍ಲ್ಯಾ ರಾಗಾತ್ ಗಾಹುನ್ ನಾಶ್ ವ್ಹತ್ಯಾಲ್ಯಾ ಲೋಕಾನಾ ಖುಬ್ ಥಂಡ್ಪನಾನಿ ಸುಸ್ವುನ್ ಗಿತ್ಲಿತ.
ROM 9:23 ದೇವಾನಿ ಆಪ್ಲಿ ಪುಸ್ಕಳ್ ಮೈಮೆ ದಾವಾಯಾ ವ್ಹಯಿ ಮನ್ಹುನ್ ಥಂಡ್ಪನಾನಿ ವಾಟ್ ಬಗಿತಾ. ಆಪ್ಲಿ ಕರುನಾ ಗೆತಲ್ಯಾಲ್ಯಾ ಲೋಕಾನಾ ದೇವಾನಿ ತೀ ಮೈಮಾ ದಿಯಾ ವ್ಹಯಿ ಮನ್ಲಾ. ಆಪ್ಲಿ ಮೈಮಾ ಗಿಹ್ಯಾ ವ್ಹಯಿ ಮನ್ಹುನ್ ದೇವಾನಿ ತ್ಯಾ ಲೋಕಾನಾ ತಯಾರ್ ಕಿಲಿತ.
ROM 9:24 ಕಾ ಮಂಜೆ ತ್ಯನಿ ಹಾಕಟ್‍ಲ್ಯಾಲ್ಯಾಲಿ ಲೋಕ ಆಮಿಸ್. ದೇವಾನಿ ಆಮಾನಾ ಯೆಹುದ್ಯಾತ್ನಿ ತ್ಯವ್ಡಸ್ ನವ್ಹ ಯೆಹುದಿ ನಸ್‍ಲ್ಯಾಲ್ಯಾತ್ನಿಬಿ ಹಾಕ್ಟಿತ.
ROM 9:25 ಪವಿತ್ರ ಗ್ರಂಥಾಚ಼ ಹೋಶಯಚ಼ ಪುಸ್ತಕ್ ಹೇ ತರನಿ ಲಿವ್‌ಲ್ಯಾ. “ಮಾಜಿ ನಸ್‌ಲ್ಯಾಲಿ ಲೋಕ ಮಾಜಿ ಲೋಕ ಮನ್ಹುನ್ ಸಾಂಗ್ತೊ. ‘ಮಾಜಿ ಮಾಯೆಚಿ ನಸ್‌ಲ್ಯಾಲ್ಯಾನಾ ಮಾಜೆ ಮಾಯೆಚಿ ಮನ್ಹುನ್ ಸಾಂಗ್ನಾರ್’ ಹೋಶಯ 2:23
ROM 9:26 ಆನಿ ಕಚಾ ಜಾ಼ಗ್ಯಾತ್, ‘ತುಮಿ ಮಾಜಿ ಲೋಕ ನವ್ಹಸಾ ಮನ್ಹುನ್ ಸಾಂಗ್‍ಲ್ಯಾ ತ್ಯಾಸ್ ಜಾ಼ಗ್ಯಾವ ತ್ಯನಾ ಜೀವ್ ಆಸ್ನಾರ‍್ಯಾ ದೇವಾಚಿ ಪೋರ” ಮನ್ಹುನ್ ಹಾಕಟ್ನಾರ್.
ROM 9:27 ತ್ಯವ್ಡಸ್ ನವ್ಹ ಯೇಶಾಯನಿ ಇಸ್ರಾಯಲಾಚೆ ಗುಶ್ಟಿತ್ ವರ್ಡುನ್ ಸಾಂಗ್‌ಲ್ಯಾ. “ಸಮಿಂದೊರಾಪ ಆಸ್‌ಲ್ಯಾಲೆ ವಾಳ್ವಚೆಗತ್ ಇಸ್ರಾಲ್ ಲೆಖ್ಯಾತ್ ನಸ್‌ಲ್ಯಾಲಿ ಜಾ಼ಲ್ಯಾತ. ಫನ್ ತ್ಯಾ ಲೋಕಾತ್ ಥುಡಿ ತ್ಯವ್ಡಿಸ್ ರಕ್ಶನ್ ಗೆನಾರ್;
ROM 9:28 ವ್ಹಯ್ ಪ್ರಭು ಧರ್ಥಿವ್‌ಲ್ಯಾ ಲೋಕಾನಾ ಆಪ್ಲಿ ಬುಲಿ ಪಾಟ್‍ಕ್ಯಾನಿ ಕರುನ್ ಸುಪಿವ್ನಾರ್. ”
ROM 9:29 ಹ್ಯ ಕಸ ಮಂಜೆ ಯೇಶಾಯನಿ ಆಂದಿ ಸಾಂಗ್‍ಲ್ಯಾ ಶಾರ್ಕ: “ಸರ್ವ ಶಕ್ತ ಜಾ಼ಲ್ಯಾಲ್ಯಾ ಪ್ರಭುನಿ ಆಮ್ಚಿಸಾಟಿ ಥೊಡ್ಯಾ ಪಿಳ್ಗಿತ್‍ಲ್ಯಾನಾ ಥೆವ್ಲ ನಸ್ಥತ. ತ್ಯನಿ ಆಸ ಕೇಲ್ಯಾ ನಸ್‌ಲ್ಯಾವ ಆಮಿ ಸದೋಮಾಚೆಗತ್ ಗೊಮೊರಾಚೆಗತ್ ರಾಹಿತಾವ್. ”
ROM 9:30 ಹ್ಯಚಾ಼ ಅರ್ಥ ಕ್ಯಾ ಮಂಜೆ, ಯೆಹುದ್ಯ ನಸ್‌ಲ್ಯಾಲಿ ನೀಯತಿಚಿ ವ್ಹಯಾ ಯತ್ನ ಕರಿತ್ ನವ್ಥಿತ. ತೇ ಇಸ್ವಾಸಾನಿ ತ್ಯಚಿ ಸಂಗ ನೀಯತಿಚಿ ಜಾ಼ಲಿತ.
ROM 9:31 ತ್ಯಾಸ್ ಯಳಾಲಾ ಇಸ್ರಾಯೆಲಾಚಿ ಲೋಕ ಆಪ್‍ಲ್ಯಾಲಾ ನಿಯತಿಚಿ ಕರಾಯಾ ಯೊಕ್ ನಿಯಮ್ ಸುದಿತ ಫನ್ ತ್ಯ ತ್ಯನಾ ಗಾವ್ಲ ನಾಹಿ.
ROM 9:32 ತ್ಯನಾ ಕಾ ಗಾವ್ಲ ನಾಹಿ? ಕಾಮಾನಿ ನೀಯತಿಚಿ ವ್ಹಯಾಲಾ ತ್ಯಂಚಾನಿ ಯತ್ನ ಕಿಲಿತ ಫನ್ ಇಸ್ವಾಸಾಚಾ಼ ಅದಾರ್ ಕೆಲಾ ನಾಹಿ. ಲೊಕ ದೊಂಡ್ಯಾಚಿ ಠ್ಯಾಸ್ ಲಾಗುನ್ ಪಡ್ಲಿತ.
ROM 9:33 ಪವಿತ್ರ ಪುತಿಕ್ ತ್ಯಾ ಧೊಂಡ್ಯಾಚೆ ಗುಶ್ಟಿತ್ ಆಸ ಸಾಂಗ್ತ. “ಹಬಕ್, ಮೀ ಸಿಯೋನಾತ್ ಯೋಕ್ ದೊಂಢಾ ಥೆವ್ತೊ. ಹ್ಯಾ ದೊಂಡ್ಯಾನಿ ಲೋಕ ಠ್ಯಾಸ್ ಲಾಗುನ್ ಪಡ್ನಾರ್. ಫನ್ ತ್ಯಾ ದೊಂಡ್ಯಾವ ಇಸ್ವಾಸ್ ಥೆವ್ನಾರಾ ಕಂದಿಸ್ ಫಸ್ನಾರ್ ನಾಹಿ.”
ROM 10:1 ಮಾಜಾ ಭನ್ಹಿ ಭಾವ್ಹಾನು, ಮಾಜಿ ಲೋಕ ರಕ್ಷನ್ ಗಿಹ್ಯಾ ವ್ಹಯಿತ ಮನ್ಹುನ್ ಮನಾ ಖುಬ್ ಆಶಾ ಹಾ. ಮೀ ದೇವಾಪ ತ್ಯಂಚಿಸಾಟಿ ಮಾಗ್ನ ಕರ್ತೊ.
ROM 10:2 ತ್ಯನಾ ದೇವಾಪ ಖುಬ್ ಭಕ್ತಿ ಹಾ ಹ್ಯಲಾ ಮೀ ವಳಕ್ ದೇತೊ. ಫನ್ ತ್ಯಂಚಿ ಭಕ್ತಿ ಖರ‍್ಯಾಚಾ ಗಿನ್ಯಾನಾವ ಟಿಕುನ್ ನಾಹಿ.
ROM 10:3 ದೆವಾಪ್ನಿ ಗಾವತ್ಯಾಲಿ ನೀಯತ್ ತ್ಯನಾ ಠಾವಿ ನಸ್ತಾನಾ ಸ್ವತಾಚಿ ನಿಯೆತ್ ಸ್ತಾಪನ್ ಕರಾಯಾ ವ್ಹಯಿ ಮನ್ಹುನ್ ದೆವಾಚೆ ನಿಯೆತಿಲಾ ವಾಕ್ಲಿ ನಾಹಿತ.
ROM 10:4 ಆಪ್ಲಿವ ಇಸ್ವಾಸ್ ಥೆವ್ನಾರಾ ಪರತೇಕ್ ಜಾ಼ನ್ ನೀತಿಚಾ಼ ತೀರ್ಮನ್ ವ್ಹಯಾಸಾಟಿ ಕ್ರಿಸ್ತಾನಿ ದರ್ಮಶಾಸ್ತಾರ್ ಪೂರ್ನ ಕೇಲ.
ROM 10:5 ಧರ್ಮಶಾಸ್ತಾರಾಚ಼ ಐಕುನ್ ತ್ಯಚಿಗತ್ ಚಾ಼ಲತ್ಯಾಲಾ ನಿಯತಿಚಾ಼ ಮನ್ಹುನ್ ಗೆಥ್ಯಾಲ್ಯಾಸ್ ಲಾಗುನ್ ಮೊಶೆನಿ ಆಸ ಲಿವ್‍ಲ್ಯಾ “ಧರ್ಮಶಾಸ್ತಾರ್ ಕೊನ್ ಪ್ಯಾಳ್ತೊ ತ್ಯೊ ಜೀವ್ನಾ ಕರ್ತೊ. ”
ROM 10:6 ಫನ್ ಇಸ್ವಾಸಾನಿ ದೇವಾಚೆ ಮೊರ‍್ಹ ನೀಯತಿಚ಼ ಮನ್ಹುನ್ ಗೆಥ್ಯಾಲ್ಯಾಸ್ ಲಾಗುನ್ ಪವಿತ್ರ ಪುತೀಕ್ ಆಸ ಸಾಂಗ್ತ, “ತು ತುಲಾಸ್ ಕಾಯ್ ಆಸ ಇಚಾರು ನಕೊಸ್ ಕ್ರಿಸ್ತಾಲಾ ಸ್ವರ್ಗಾತ್ನಿ ಖಾಲ್ ಹಾಕ್ಟುನ್ ಆನಾಯಾ ಕೊನ್ ಜಾ಼ನಾರ್?
ROM 10:7 ನಾಹಿತ ತುಲಾಸ್ ತು ಆಸ ಇಚಾರು ನಕೊಸ್ ಕ್ರಿಸ್ತಾಲಾ ಮೇಲ್ಯಾಲ್ಯಾತ್ನಿ ಆನಾಯಾ ಪಾತಾಳಾತ್ ಕೊನ್ ಜಾ಼ನಾರ್?
ROM 10:8 ಪವಿತ್ರ ಪುತೀಕ್ ಆಸ ಸಾಂಗ್ತ. “ದೇವಾಚಿ ವಚ಼ನ ತುಮ್ಚೆ ಜ಼ವಳುಸ್ ಹಾತ. ತಿ ತುಮ್ಚಾ ತೊಂಡಾತ್ ತುಮ್ಚಾ ಮನಾತ್ ಹಾತಾ” ಹೀಸ್ ಇಸ್ವಾಸಾಚಿ ವಚ಼ನ ಪರಚಾರ್ ಕರ್ತಾವ್.
ROM 10:9 ಫನ್ ಯೇಸುಸ್ ಪ್ರಭು ಮನ್ಹುನ್ ತುಜಾ ತೊಂಡಾನಿ ಸಾಂಗ್ಲತ ಆನಿ ದೇವಾನಿ ಕುನಾಲಾ ಮರ್ನಾತ್ನಿ ಉಠಿವಲ್ಯಾ ತ್ಯಚಿವ ತುಮಿ ಇಸ್ವಾಸ್ ಥೆವ್ಲಾಸಾತ ತುಮಿ ರಕ್ಶನ್ ಗೆನ್ಹಾರ್.
ROM 10:10 ಕಾ ಮಂಜೆ ವ್ಹಯ್ ಆಮಿ ಆಮ್ಚಾ ಮನಾತ್ ಇಸ್ವಾಸ್ ಥೆವ್‌ಲ್ಯಾಲ್ಯಾಸ್ ಲಾಗುನ್ ನೀಯತಿಚಿ ವ್ಹನಾರ್ ಇಸ್ವಾಸ್ ಥೆವ್ತಾವ್ ಮನ್ಹುನ್ ತೊಂಡಾನಿ ಸಾಂಗ್‌ತ್ಯಾಲ್ಯಾನಿ ರಕ್ಶನ್ ಗೆಥಾವ್.
ROM 10:11 ಪವಿತ್ರ ಪುತೀಕ್ ಆಸ ಸಾಂಗ್ತ. “ಕೋನ್ ತ್ಯಚಿವ ಇಸ್ವಾಸ್ ಥೆವ್ತೊ ತ್ಯೊ ಫಸತ್ ನಾಹಿ”
ROM 10:12 ಕಾ ಮಂಜೆ ಯೆಹುದ್ಯಾನಾ ಯೆಹುದಿ ನಸ್‌ಲ್ಯಾಲ್ಯಾನಾ ಕಾಯ್ ಫರಕ್ ನಾಹಿ. ಸಗ್‌ಳ್ಯಾನಾ ಯೋಕುಸ್ ಪ್ರಭು ದೇವ್. ಕೋನ್ ಹಾಳಿ ಮ್ಯಾರ್ತೊ ತ್ಯಲಾ ತ್ಯೊ ಖುಬ್ ಆಶಿರ್ವಾದ್ ದೇತೊ.
ROM 10:13 ಪವಿತ್ರ ಪುತೀಕ್ ಸಾಂಗ್‌ತ್ಯಾಚೆಗತ್ ಕೋನ್ ಪ್ರಭುಚಾ ನಾವಾನಿ ಹಾಕಟೊ ತ್ಯಲಾ ರಕ್ಶನ್ ವ್ಹನಾರ್.
ROM 10:14 ಫನ್ ಕೋನ್ ತ್ಯಚಿವ ಇಸ್ವಾಸ್ ಥಿವಿತ್ ನಾಹಿ ತ್ಯಲಾ ಕಸಿ ಹಾಳಿ ಮ್ಯಾರ್ನಾರ್? ಕಚಾನಿ ಪ್ರಭುಚ಼ ವಚ಼ನ್ ಐಕ್ಲ ನಾಹಿ ತ ತೀ ತ್ಯಚಿಪ ಇಸ್ವಾಸ್ ಕಸಾ ಥೆವ್ನಾರ್? ಆನಿ ಯಕಾನಿ ಸಾಂಗಾಚೆ ಆಂದಿ ಪ್ರಭುಚೆ ಗುಶ್ಟಿತ್ ಐಕಾಚ಼ ತರಿ ಕಸ?
ROM 10:15 ಪ್ರಚಾರ್ ಕರಾಯಾ ಕುನಾಲಾ ಲಾವುನ್ ದಿಲಾ ನಾಹಿ ಮಂಜೆ ತ್ಯೊ ಪ್ರಚಾರ್ ಕರ್ನಾರ್ ಕಸಾ? ಮನ್ಹುನ್ ಪವಿತ್ರ ಪುತಿಕಾತ್ ಸಾಂಗ್‍ತ್ಯಾ ಶಾರ್ಕ ಚಾಂಗ್ಲಿ ಖಬರ್ ಸಾಂಗ್‍ತ್ಯಾಂಲ್ಯಾಂಚಿ ಪಾವ್ಲ ಕ್ಯವ್ಡಿ ಶಾದ್ರಿ ಹಾತ್ತ!
ROM 10:16 ಫನ್ ಸಗ್‍ಳ್ಯಾಂಚಾನಿ ಬರಿ ಖಬರ್ ಗೀತ್ಲಿ ನಾಹಿ. ಯೇಶಾಯ್ ಸಾಂಗ್ತೊ, “ಪ್ರಭು ಆಮ್ಚಿ ವಚ಼ನ ಕುನಿ ಐಕ್ಲಿತ ಇಸ್ವಾಸ್ ಥೆವ್ಲಾ?
ROM 10:17 ಆಸ ಆಸ್ಥಾನಾ ವಚ಼ನ ಐಕ್‌ನ್ಯಾನಿ ಇಸ್ವಾಸ್ ಯತೊ. ವಚ಼ನ್ ಐಕ್‍ತಾನಾ ಇಸ್ವಾಸ್ ಯತೊ ಆನಿ ಕ್ರಿಸ್ತಾಚಾ ವಾಕ್ಯಾ ಐಕ್ತಾನಾ ಬಾತ್ನಿ ಯತಿ.
ROM 10:18 ಫನ್ ಲೋಕಾಂಚಾನಿ ಬರಿ ಖಬರ್ ಐಕ್ಲಿ ನಾಹಿಕ್ಯಾ? ಮನ್ಹುನ್ ಮೀ ಪ್ರಶ್ನೆ ಕರ್ತೊ. ವ್ಹಯ್ ತೆಂಚಾನಿ ಐಕ್ಲ ಪವಿತ್ರ ಪುತೀಕ್ ಸಾಂಗ್ತ. ತ್ಯಂಚ಼ ನಾದ್ ದುನೆತ್ ಸಗ್ಳ ಪಗಾಳ. ತ್ಯಂಚಾ ಬೊಲ್ಯಾ ಪರಪಂಚಾತ್ ಸಗ್ಳಿಕ್ಡ ಗೇಲ್ಯಾ.
ROM 10:19 ಪರ್ತುನ್ ಮೀ ಐಕ್‍ತ್ಯೊ ಕ್ಯಾ ಇಸ್ರಾಯಲ್ ಲೋಕಾನಾ ಸಮಜ಼ತ್ ನವ್ತ ಕ್ಯಾ? ಮೊಶೆ ಸ್ವತಾ ಆಪ್ನು ಸಾಂಗ್ತೊ ಮೀ ತುಮ್ಚಾ ಮನಾತ್ ಆಸ್‍ಲ್ಯಾ ಲೋಕಾಂಚಿಸ್ ಲಾಗುನ್ ಖರಿ ನವ್ಹ ಜಾ಼ಲ್ಯಾಲ್ಯಾಂಚಿಪ್ನಿ ತುಮ್ಚಾ ಮನಾತ್ ಖೊಟ ಫನ್ ಯಯಿಜೊ಼ಗ ಕರೀನ್ ಆನಿ ಮೂರ್ಕ ರಾಶ್ಟ್ರಾಂಚಿಪ್ನಿ ತುಮಾನಾ ರಾಗ್ ಯಯಿ ಶಾರ್ಕಾ ಕರ್ತೊ.
ROM 10:20 ನಂತರ್ ಯೆಶಾಯ್ ಧಿರ‍್ಹಾನಿ ಸಾಂಗ್ತೊ. ಮನಾ ಸೊದಾಚೆ ಆಂದಿ ಆಸ್‌ಲ್ಯಾಲ್ಯಾ ಲೋಕಾಂಚಾನಿ ಬಗ್ಲಾ. ಮಾಜಿಸಾಟಿ ಮಾಗಿತ್ ನಸ್‌ಲ್ಯಾಲ್ಯಾ ಲೋಕಾನಾ ಮೀ ದಿಸ್ಲೊ.
ROM 10:21 ಫನ್ ಇಸ್ರಾಯೆಲಾಂಚೆ ಗುಶ್ಟಿತ್ ತ್ಯೊ ಆಸಾ ಸಾಂಗ್ತೊ. “ಮೀ ಸಗ್‍ಳ್ಯಾ ದಿಸಾತ್ ಆಜ್ಞಾ ಪಾಳಿತ್ ನಸ್‍ಲ್ಯಾಲ್ಯಾನಾ ಆನಿ ವಾದಿಂಚೆ ಮೊರ‍್ಹ ಹಾತ್ ಪಗಳುನ್ ರಾಯ್ಲೊ. ”
ROM 11:1 ತಸ ಜಾ಼ಲ್ಯಾವ, “ದೇವಾನಿ ಆಪ್‌ಲ್ಯಾ ಲೋಕಾಂಚಿ ನಕ್ವಾಟ್ ಕಿಲಿ ಕ್ಯಾ? ಮನ್ಹುನ್ ಮೀ ಇಚಾರ್ತೊ. ನಾಹಿ ಖರ‍್ಯಾನಿಸ್ ನಾಹಿ! ಮೀ ಯೋಕ್ ಇಸ್ರಾಲ್ ಜಾ಼ಲ್ಯೊ. ಮೀ ಅಬ್ರಹಾಮಾಚಾ ಕುಟ್ಮಾತ್ಲಾ: ಬೆನ್ಯಾಮಿನಾಚಾ ಕುಳಾತ್ಲಾ ಜಾ಼ಲ್ಯೊ.
ROM 11:2 ಇಸ್ರಾಲ್ ಜ಼ಲ್ಮಾಚೆ ಆಂದಿ ದೇವಾನಿ ತ್ಯನಾ ಆಪ್ಲಿ ಲೊಕ ಮನ್ಹುನ್ ನಿವ್ಡುನ್ ಗಿತ್ಲಿತ. ತ್ಯನಿ ತ್ಯನಾ ಬಾಹಿರ್ ಢಕಲ್ಲಿ ನಾಹಿತ. ಎಲಿಯಾಚೆ ಗುಶ್ಟಿತ್ ಪವಿತ್ರ ಪುತಿಕ್ ಕ್ಯಾ ಸಾಂಗ್ತ ಮನ್ಹುನ್ ತುಮಾನಾ ಖರ‍್ಯಾನಿಸ್ ಠಾವ ಹಾ: ಇಸ್ರಾಲೆಚಾ ಲೊಕಾಂಚೆ ಆಡ್ವ ಎಲಿಯಾನಿ ದೇವಾಲಾ ಕೇಲ್ಯಾಲ್ಯಾ ಮಾಗ್‌ನ್ಯಾಚೆ ಗುಶ್ಟಿತ್ ತ್ಯಾತ್ ಲಿವ್‌ಲ್ಯಾ.
ROM 11:3 “ಪ್ರಭು, ಲೋಕಾಂಚಾನಿ ತುಜಾ ಪ್ರವಾದಿನಾ ಮಾರುನ್ ಟ್ಯಾಕ್ಲ. ತುಜಾ಼ ಬಲಿ ದಿಯಾಚ಼ ಜಾ಼ಗ ನಾಸ್ ಕೆಲಾ. ಪ್ರವಾದಿತ್ ಮೀಯಕ್ಲಾಸ್ ಆಜು಼ನ್ ಜ಼ಗಲ್ಯೊ. ಆತಾ ಲೊಕ ಮನಾ ಮಾರುನ್ ಟಾಕಾಯಾ ಯತ್ನ ಕರ್ತ್ಯಾತ”
ROM 11:4 ಫನ್ ದೇವಾನಿ ಎಲಿಯಾಲಾ ದಿಲ್ಯಾಲಾ ಉತ್ತರ್ ಕ್ಯಾ? “ಬಾಳ್ ಮಂಥ್ಯಾಲ್ಯಾ ಲಬಾಡ್ ದೇವಾಲಾ ಆರಾದಾನ್ ಕರಾಚೆ ಆಂದಿ ಆಸ್‌ಲ್ಯಾಲ್ಯಾ ಸಾತ್ ಹಾಜಾ಼ರ್ ಲೊಕಾನಾ ಮಿ ಮಾಜಿಸಾಟಿ ಥೆವ್‌ಲ್ಯಾತ. ” ಮನ್ಹುನ್ ಉತ್ತರ್ ದಿಲಾ.
ROM 11:5 ತಸಸ್ ಆತಾಬಿ. ದೇವ್ ಆಪ್ಲೆ ಕ್ರಪಾನಿ ನಿವಡ್‌ಲ್ಯಾಲಿ ಥುಡಿಸ್ ಲೊಕ ಹಾತ್ತ.
ROM 11:6 ದೇವಾಚೆ ಕ್ರಪೆನಿ ನಿವಡ್‍ಲ್ಯಾಲಿ ತೀ ದೇವಾಚಿ ಲೊಕ ಜಾ಼ಲ್ಯಾಲಿ ಆಪ್‍ಲ್ಯಾ ಕಾಮಾನಿ ನವ್ಹ. ಕಾ ಮಂಜೆ ದೇವಾಚೆ ಕ್ರಪೆನಿ. ತೇ ತ್ಯಂಚಾ ಕಾಮಾನಿಸ್ ಜಾ಼ಲ್ಯಾಲ ಅಸ್ಥತ ಹೀ ತ್ಯಚಿ ಕ್ರಪಾ ಖರಿ ಜಾ಼ಲ್ಹಿ ನಸ್ಥಿ.
ROM 11:7 ಮನ್ಹುನ್ ಚಾ಼ಲ್ಯಾಲಿ ಖನ್ಕತ್ ಯವ್ಡಿಸ್: ಇಸ್ರಾಯಲಾಚಾ ಲೋಕಾಂಚಾನಿ ನಿಯತಿಚಿ ವ್ಹಯಾ ಯತ್ನ ಕಿಲಿತ. ಫನ್ ತ್ಯಂಚಿಪ್ನಿ ಜಾ಼ಲ್ಹ ನಾಹಿ ಆಸ ಆಸ್ಥಾನಾ ದೇವಾಪ್ನಿ ನಿವಡ್‍ಲ್ಯಾಲಿ ಥುಡಿ ಲೋಕ ನೀಯತಿಚಿ ಜಾ಼ಲ್ಹಿತ. ಫನ್ ಉರ್ಲ್ಯಾಲಿ ಲೋಕ ಕಠಿನ್ ವ್ಹವುನ್ ದೇವಾಚ಼ ಸಾಂಗ್ನ ಐಕ್ಲ ನಾಹಿ.
ROM 11:8 ಪವಿತ್ರ ಪುತೀಕ್ ಆಸ ಸಾಂಗ್ತ. “ಲೊಕಾನಾ ಸಮಜು಼ನಾಹಿ ಆಸ ದೇವಾನಿ ತ್ಯನಾ ಮಂದ್ ಕಿಲಿತ. ” ತೇ ಆಜು಼ನ್ ಪರತ್ ಡೊಳ ಆಸ್ಲ ತರಿ ದಿಸತ್ ನಸ್‌ಲ್ಯಾಚೆಗತ್. ಕಾನ್ ಆಸ್ಲ ತರಿ ಐಕು ಯಯಿನಾಹಿಜೊ಼ಗ ಕೆಲ.
ROM 11:9 ಆನಿ ದಾವಿದ್ ಆಸಾ ಮಂಥೊ: “ತ್ಯಂಚ಼ ಜೇವಾನುಸ್ ತ್ಯನಾ ಫಾಸಿ ಆನಿ ಬಲಿ ಜಾ಼ಲಿತ ತ್ಯನಾ ಪ್ಯಾಡ್ಲಿತ ಆನಿ ಶಿಕ್ಷೆತ್ ಗಾವ್ಲಿತ!.
ROM 11:10 ತ್ಯಂಚ಼ ಡೊಳ ಆಂದ್ಳ ವ್ಹವುಂತ ಕಾ ಮಂಜೆ ತ್ಯನಾ ದಿಸು ನಾಹಿ. ಖಾಯಿಮ್ಚಾ ವಜ್ಜಾನಿ ಪಾಠಿಲಾ ಡೂಗ್ ಯವುನಿ. ”
ROM 11:11 ಆಸ್ ಆಸ್ಥಾನಾ ಮೀ ಇಚಾರ್ತೊ ತೇ ಪಡುನ್ ನಾಸ್ ವ್ಹಯಾ ಗಸಾರ್ಲ ಕ್ಯಾ? ಖರ‍್ಯಾನಿಸ್ ನವ್ಹ ಕಾ ಮಂಜೆ ತ್ಯಂಚಾನಿ ಪಾಪ್ ಕೇಲ್ಯಾ ಮನ್ಹುನ್ ಯೆಹುದಿ ನಸ್‍ಲ್ಯಾಲ್ಯಾನಾ ರಕ್ಷನ್ ಗಾವ್ಲಿ ಕಾ ಮಂಜೆ ತ್ಯಂಚಿವ ಯೆಹುದ್ಯಾಂಚ಼ ಖೊಟಫನ್ ಕರಾಯಾ ವ್ಹಯಿ.
ROM 11:12 ಯೆಹುದ್ಯಾಂಚಾ ಪಾಪಾನಿ ದುನೆಲಾ ಖುಬ್ ಆಶಿರ್ವಾದ್ ತ್ಯಂಚ಼ ಪಡ್ನ ಯೆಹುದಿ ನಸ್‌ಲ್ಯಾಲ್ಯಾ ಲೋಕಾನಾ ಖುಬ್ ಆಶಿರ್ವಾದ್ ಆನಾಯಾ ಕಾರನ್ ಜಾ಼ಲ್ಹಾತ. ಆನಿ ತ್ಯಂಚಾ ಆತ್ಮಿಕ್ ಗರಿಬ್ ತಿಥಿನಿ ಯೆಹುದಿ ನಸ್‍ಲ್ಯಾಲ್ಯಾನಾ ಮೋಟಾ ಆಶಿರ್ವಾದ್ ಗಾವ್ಲಾ ಯಕ ವೇಳಿ ಸಗ್ಳ ಯೆಹುದಿ ಹಿತ್ತ ಯವುನ್ ಮಿಳಾಲತ ಆಸ್ಲಾ ಆಶಿರ್ವಾದ್ ಕ್ಯವ್ಡಾ ಮೊಟಾ ಆಸಲ್!
ROM 11:13 ಆತಾ ಮೀ ಯೆಹುದಿ ನಸ್‌ಲ್ಯಾಲ್ಯಾ ಲೋಕಾಂಚೆ ಗುಶ್ಟಿತ್ ಬೊಲ್‍ತ್ಯೊ. ಮೀ ತ್ಯನಾ ಅಪೋಸ್ತಲ್ ವ್ಹವುನ್ ರಾಹಿ ಪರತ್. ಮಿ ಕರ್ತ್ಯಾಲ್ಯಾ ಕಾಮಾಲಾ ವವ್ಯಾಳುನ್ ಗೆಥೊ.
ROM 11:14 ಮಿ ಮಾಜಿ ಸ್ವತಾಚಿ ಲೊಕ್ ಖೊಟಫನ್ ಕರ್ತ್ಯಾಲ್ಯಾ ಥೊಡ್ಯಾಂಚಾನಿ ತರಿ ರಕ್ಶನ್ ಗಿಹಿಜೊ಼ಗ ಕರಿನ್ ಮನ್ಯಾಚಿ ಆಶಾ ಮಾನಾ ಹಾ.
ROM 11:15 ಕಾ ಮಂಜೆ ಯೆಹುದಿ ಲೊಕಾಂಚಾನಿ ನಕ್ವಾಟ್ ಕಿಲಿ ಮನ್ಹುನ್ ಜಗತ್ ದೇವಾ ಸಂಗ ಯೇಕ್ ಜಾ಼ಲಿ ಫನ್ ತ್ಯಂಚಾನಿ ಗೆತಲ್ಯಾವ ಕ್ಯಾ ಘಡ್ನಾರ್? ಮೇಲ್ಯಾಲ್ಯಾನಾ ಜೀವ್ ಗಾವತಾ ನವ್ಹ!
ROM 11:16 ಬಾಕ್ರಿಚಾ಼ ಪೈಲಾ ತುಕ್ಡಾ ದೇವಾಲಾ ದಿಲಾತ. ಸಗ್ಳಿ ಬಾಕ್ರಿ ಪವಿತ್ರ ಜಾ಼ಲ್ಹಿ. ಮುಳ ದೇವಾಲಾ ದಿಲತ ಖಾಂಡ್ಯಾಬಿ ತ್ಯಚಾಸ್ ಜಾ಼ಲ್ಯಾ.
ROM 11:17 ಫನ್ ಥೊಡ್ಯಾ ಖಾಂಡ್ಯಾ ಮುಡುನ್, ಆಲಿವ್ ಜಾ಼ಡಾಚಿ ಖಾಂಡಿ ಯೇಕ್ ಆಂದಿಚಾ ಆಲಿವ್ ಜಾ಼ಡಾಲಾ ಲಾಗಲ್ಯಾಚೆಗತ್ ಹಾ. ಯೆಹುದಿ ನಸ್‌ಲ್ಯಾಲಿ ತುಮಿ ಖಾಂಡ್ಯಾಚೆಗತ್ ಹಾಸಾ. ಆನಿ ಆತಾ ತುಮಿ ಯೆಹುದ್ಯಾಂಚಾ ಬಳಾಚಾ ಆತ್ಮಿಕ್ ಜೀವ್ನಾಚೆ ತರನಿ ತುಮಿ ವಾಟದಾರ್ ಜಾ಼ಲ್ಯಾಸಾ.
ROM 11:18 ಮನ್ಹುನ್ ಮೊಡ್‍ಲ್ಯಾಲ್ಯಾ ತ್ಯಾ ಖಾಂಡಿಚಾ಼ ಗಾಳ್ ಕರುನೋಸಾ. ತ್ಯಂಚಾ಼ ಗಾಳ್ ಕರಾಯಾ ತುಮಾನಾ ಕಚ಼ಸ್ ಕಾರನ್ ನಾಹಿ ಕಾ ಮಂಜೆ ತುಮಿ ಮೂಳಾಲಾ ಆದಾರ್ ದಿಯಿತ್ ನಾಹಿಸಾ ಮುಳ್ ತುಮಾನಾ ಆದಾರ್ ದೇತ.
ROM 11:19 ಫನ್ ತುಮಿ ಆಸ ಸಾಂಗು ಸಕ್ತ. “ಆಮಿ ತ್ಯಾ ಜಾ಼ಢಾಚೆ ಖಾಂಡಿನಾ ಮಿಳಾಯಾ ವ್ಹಯಿ ಮನ್ಹುನ್ ತ್ಯಾ ಖಾಂಡ್ಯಾ ಮೊಡ್‌ಲ್ಯಾ”
ROM 11:20 ತ್ಯ ಖರ. ತ್ಯನಾ ಇಸ್ವಾಸ್ ನವ್ಥಾ ಮನ್ಹುನ್ ತ್ಯನಾ ತ್ಯೊಡ್‍ಲ್ಯಾ ತುಮಾನಾ ತ್ಯಾತ್ ಮೀಳಿವ್ಲಿ ಹುತ್ತಿತ ತುಮಾನಾ ತ್ಯಾತ್ ಇಸ್ವಾಸ್ ಹುತ್ತಾ ಮನ್ಹುನ್ ತುಮಿ ಹ್ಯಾತ್ ದಿಮಾಕ್ ಕರು ನಕೋಸಾ ಭೆ ರಾಹುನಿ.
ROM 11:21 ಸ್ವಭಾವಿಕ್ ಖಾಂಡ್ಯಾಚೆಗತ್ ಅಸ್‍ಲ್ಯಾಲ್ಯಾ ಯೆಹುದಿನಾಸ್ ದೇವಾನಿ ಶುಡ್ಲಿ ನಾಹಿತ. ತುಮಾನಾ ಸುಡಿಲ್ ಮನ್ಹುನ್ ಸಮಾಜ಼ಲಾಸಾ ಕ್ಯಾ?
ROM 11:22 ಮನ್ಹುನ್ ದೇವ್ ದಯಾ ಆಸ್‌ಲ್ಯಾಲಾ ಜಾ಼ಲ್ಯಾ ಆನಿ ಖುಬ್ ಕಠಿನ್ ಜಾ಼ಲ್ಯಾ ಮನ್ಹುನ್ ಸಮಜಾ಼. ದೇವ್ ಆಪ್ಲೆ ಮಾಗ್ನಿ ಯಯಿತ್ ನಸ್‌ಲ್ಯಾಲ್ಯಾ ಲೋಕಾನಾ ಶಿಕ್ಶಾದೇತೊ. ಫನ್ ತು ದೇವಾಚೆ ದಯೆಚಾ಼ ಆದಾರ್ ಕೇಲಾಸ್ತ. ದೇವ್ ತುಲಾ ದಯಾ ಆಸ್‌ಲ್ಯಾಲಾ ಜಾ಼ಲ್ಯಾ. ನಾಹಿತ, ತುಲಾ ತುಡುನ್ ಟ್ಯಾಕ್ನಾರ್.
ROM 11:23 ಇಸ್ರಾಯೆಲಾಂಚಿ ಸಂಗ ಆಜು಼ನ್ ಬೆಇಸ್ವಾಸಾನಿ ಥಾಂಬ ನಸ್ತಾನಾ ತ್ಯನಾ ಕಸಿ ಕರ್ನಾರ್. ದೆವಾಲಾ ತ್ಯನಾ ಆನಿಕ್ ಕಸಿ ಕರಾಯಾ ಶಕ್ಯಾ ಹಾ.
ROM 11:24 ರಾನಾಚಿ ಢ್ಯಾಳ್ ಯೇಕ್ ಚಾಂಗಲ್ಯಾ ಝಾ಼ಡಾಚಿ ಢ್ಯಾಳ್ ವ್ಹಯಾಚಿ ಸೊಪ ನವ್ಹ. ಫನ್ ಯೆಹುದಿ ನಸ್‌ಲ್ಯಾಲಿ ತುಮಿ ರಾನ್ ಆಲಿವ್ ಜಾ಼ಡ್ಹಾತ್ನಿ ತ್ಯೊಡ್‍ಲ್ಯಾಲಿ ಢಾಳಿ ವ್ಹವುನ್ ಫನ್ ತ್ಯ ಪ್ರಖರತಿಲಾ ಆಡ್ವಿ ಜಾ಼ಲ್ಯಾಲಿ ಚಾ಼ಂಗ್ಲ ಆಲಿವ್ ಜಾ಼ಢಾಲಾ ಮಿಳಿವ್‍ಲ್ಯಾಚೆಗತ್ ಹಾಸಾ. ಫನ್ ಯೆಹುದಿ ತ್ಯಾಸ್ ಜಾ಼ಢಾಚಿ ತ್ಯೊಡ್‍ಲ್ಯಾಲಿ ಢಾಳ್ಹಿ ಜಾ಼ಲ್ಯಾತ ಆಸ ಆಸ್ಥಾನಾ ದೇವಾಲಾ ಕ್ಯವ್ಡ ಸಲ್ಪ ಆಸಲ್ ತ್ಯೊಡ್‍ಲ್ಯಾಲ್ಯಾ ತ್ಯಾಸ್ ಜಾ಼ಡಾಲಾ ಮಿಳ್ವಾಯಾ ಕ್ಯವ್ಡ ಸಲ್ಪ.
ROM 11:25 ಮಾಜಾ ಭನ್ಹಿ ಭಾವ್ಹಾನು ಮೀ ತುಮಾನಾ ದಡುನ್ ರಾಯಲ್ಯಾಲ ಖರ ತ್ಯ ಮೀ ಆಡಶಾ ಕರೀತ್ ನಾಹಿ ತುಮಿ ತುಮಾನಾಸ್ ಶಾನ ಮನ್ಹುನ್ ಗಿಹುನಕೋಸಾ ಹ್ಯ ಖರ ತುಮಾನಾ ಸಮಜು಼ನಾಹಿ ಆಸ ವ್ಹಯಿತ್ ನಾಹಿ ಆಸಸ್ ಇಸ್ರಾಯೆಲಾಚಿ ಥುಡಿ ಲೋಕ ಕಾರನ್ ಜಾ಼ಲ್ಯಾತ ಆನಿ ಆಸಿ ರಾಥ್ಯಾಲಿ ಕ್ಯವಡ್ಯಾ ಪರೆತ್ ಮನ್‍ಲ್ಯಾವ ಸಗ್ಳಿ ಯೆಹುದಿ ನಸ್‍ಲ್ಯಾಲಿ ಲೋಕ ದೇವಾಚೆ ಸಂಗ ಕ್ಯವಡ್ಯಾಪರೆತ್ ಮನ್‍ಲ್ಯಾವ ಯೆಹುದಿ ದೇವಾಪ ಯಯಿಪರೆತ್.
ROM 11:26 ಆನಿ ಆಸಸ್ ಸಗ್‍ಳ್ಯಾ ಇಸ್ರೆಲ್ ಲೋಕಾಂಚ಼ ರಕ್ಶನ್ ವ್ಹನ್ಹಾರ್. ಪವಿತ್ರ ಪುತೀಕ್ ಆಸ ಲಿವ್‍ಲ್ಯಾ. “ಸಿಯೋನಾತ್ನಿ ರ‍್ಯಾಕ್ನಾರಾ ಯನಾರ್. ತ್ಯೊ ಯಾಕೊಬಾಚಾ ಕುಟ್ಮಾತ್ಲ ಸಗ್ಳ ಬುರ್ಸ ಕಾಡುನ್ ಟ್ಯಾಕ್ನಾರ್.
ROM 11:27 ಮೀ ತ್ಯಾ ಲೋಕಾಂಚ಼ ಪಾಪ್ ಪರಿಹಾರ್ ಕರ್ತಾನಾ. ತ್ಯಂಚಿ ಸಂಗ ಹ್ಯೊ ಕರಾರ್ ಕರ್ನಾರ್. ”
ROM 11:28 ಯೆಹುದ್ಯಾಂಚಾನಿ ಬರಿ ಖಬರ್ ಗೀತ್ಲಿ ನಾಹಿ. ಮನ್ಹುನ್ ತೇ ದೇವಾಚ಼ ವಾದಿ ಜಾ಼ಲ್ಯಾತ. ಯೆಹುದಿ ನಸ್‌ಲ್ಯಾಲ್ಯಾ ಲೋಕಾನಾ ಮಜ಼ತ್ ವ್ಹಯಾ ವ್ಹಯಿ ಮನ್ಹುನ್ ಹ್ಯ ಜಾ಼ಲ್ಹ. ಫನ್ ಆಜು಼ನ್ ದೇವಾಪ್ನಿ ನಿವಡ್‍ಲ್ಯಾಲಿ ಲೋಕ ಜಾ಼ಲ್ಯಾತ. ಮನ್ಹುನ್ ತ್ಯೊ ವಡ್ಲಾಂಚೆ ಸಂಗ ಆಪ್ನು ಕೇಲ್ಯಾಲ್ಯಾ ಕರಾರಾಸ್ಲಾಗುನ್ ತ್ಯಂಚಿ ಮಾಯಾ ಕರ್ನಾರ್.
ROM 11:29 ತ್ಯೊ, ದೇವಾನಿ ಕುನಾಲಾ ನಿವಡ್‍ಲ್ಯಾತ ತ್ಯಂಚೆ ಗುಶ್ಟಿತ್ ತ್ಯನಾ ಆಸ್‍ಲ್ಯಾಲಾ ಆಶಿರ್ವಾದ್‍ ಬದಲಿತನಾಹಿ.
ROM 11:30 ಯಕಾ ಕಾಲಾತ್ ಯಹುದಿ ನಸ್‍ಲ್ಯಾಲಿ ತುಮಿ ತ್ಯಚಾ ಆಜ್ಞಾ ಪಾಳಿತ್ ನವ್ಥಾಸಾ. ಫನ್ ಆತಾ ತ್ಯಂಚಾನಿ ಆಜ್ಞಾ ಪ್ಯಾಳ್ಯಾ ನಾಹಿತಾ ಮನ್ಹುನ್ ತುಮಾನಾ ದೇವಾಚಿ ದಯಾ ಗಾವ್ಲೆ.
ROM 11:31 ದೇವಾನಿ ತುಮಾನಾ ದಯಾ ದ್ಯಾವ್ಲಿ ಮನ್ಹುನ್ ಆತಾ ಯೆಹುದಿ ಆಜ್ಞಾ ಶಾರ್ಕ ಚಾ಼ಲ್ಲ ನಾಹಿತ. ಫನ್ ತ್ಯಂಚಾನಿ ಸಾಹಿತ್ ದೇವಾಪ್ನಿ ಕರುನೆ ಗಿತ್ಲಿ ಮನ್ಹುನ್ ಆಸ ಜಾ಼ಲ್ಹ.
ROM 11:32 ಸಗ್ಳಿ ದೇವಾಲಾ ಅವಿದೆಯ್ ಜಾ಼ಲಿತ. ದೇವಾನಿ ಸಗ್‍ಳ್ಯಾನಾ ದಯಾ ದಾವಾಯಾ ಸಗ್‌ಳ್ಯಾನಾ ಯಂಗ್ದಾಸ್ ಸಾಂಗ್‍ಲ್ಯಾ ಶಾರ್ಕ ಚಾ಼ಲ್ಲ ನಾಹಿ ಮನ್ಹುನ್ ಕ್ಯೊಂಡ್ಲಿತ.
ROM 11:33 ವ್ಹಯ್ ದೇವಾಚಿ ದವ್ಲತ್ ಖುಬ್ ಹಾ! ದೇವಾಚ಼ ಗಿನ್ಯಾನಾಲಾ ಆನಿ ಬುದ್ದಿಲಾ ಸರ್ತಸ್ ನಾಹಿ! ತ್ಯಚಾ಼ ನಿರ್ದಾರ್ ಫುಡುನ್ ಸಾಂಗ್ನಾರಾ ಕೋನ್ ಹಾ? ತ್ಯಚಾ಼ ಮಾರ್ಗ ಕುನಾಲಾ ಸಮಾಜ್ನಾರ್.
ROM 11:34 ಪವಿತ್ರ ಪುತೀಕ್ ಸಾಂಗ್‌ತ್ಯಾ ಶಾರ್ಕ. “ಪ್ರಭುಚ಼ ಮನ್ ಸಮಜು಼ನ್ ಗೇತ್ಯಾಲಾ ಕೊನ್? ದೇವಾಲಾ ಸಲಹಾ ಕೊನ್ ಸಾಂಗ್ನಾರ್?
ROM 11:35 ತ್ಯಲಾ ಕುನಿ ಕ್ಯಾ ದಿಲ್ಯಾ? ತ್ಯ ತ್ಯೊ ತ್ಯಲಾ ಮಾಗರ ದಿಯಿಲ್. ”
ROM 11:36 ವ್ಹಯ್ ತ್ಯನಿಸ್ ಸಗ್ಳ ಉತ್ಪನ್ ಕೇಲ. ಸಗ್ಳ ತ್ಯಚಿಸ್ ಲಾಗುನ್ ತ್ಯಚಿಸಾಟಿಸ್ ಹಾ. ದೇವಾಲಾ ಖಾಯಿಮ್ಚಾ ಕಾಲಾತ್ ಮೈಮಾ ವ್ಹವುನಿ! ಆಮೆನ್.
ROM 12:1 ಮನ್ಹುನ್ ಬನ್ಹಿ ಬಾವ್ಹಾನಾ, ದೇವಾಚಿ ಕನಿಕರಾ ಯಾದ್ ಕರಿತ್ ತುಮಚಿಪ ಮೀ ಇನಂತಿ ಕರ್ತೊ, ತುಮಿ ತುಮಚಿ ತುಮಚಿ ಶರಿರ ದೇವಾಸಾಟಿ ಥೆವಲ್ಯಾಲಿ, ಆವಾಡಲ್ಯಾಲಿ ಜೀತ್ತಿ ಜ಼ನಾವಾರ ಮಾರಾ. ಹ್ಯಸ್ ಖರ ಆರಾಧನ್ ದೇವಾಲಾ ದಿಯಾ ವ್ಹಯಿಸಾ.
ROM 12:2 ಹೇ ದುನೆಚಾ ಚಾ಼ಲನ್ಯಾಚೆಗತ್ ಚಾ಼ಲಾಚೆ ಆಂದಿ ತುಮ್ಚಿ ಮನ ಬದಲುನ್ ಮನ ನವಿನಿ ಜಾ಼ಲ್ಯಾಚೆಗತ್ ತುಮಿ ರಾವ್ಹಾ. ತವಾ ತುಮಿ ದೇವಾಚಾ ಮನಾಶಾರ್ಕ ಕಚ಼ ಚಾಂಗ್ಲ, ಕಚ಼ ಆವಾಡಲ್ಯಾಲ ಆನಿ ಕಚ಼ ಪರಿ ಪೂರ್ನ ಜಾ಼ಲ್ಯಾಲ ಮನ್ಹುನ್ ಸಮಜು಼ನ್ ಗೇನ್ಹಾರ್.
ROM 12:3 ದೇವಾನಿ ಮನಾ ವಿಶೇಶಾಚಾ಼ ಯೋಕ್ ವರ್ ದಿಲ್ತಾ. ಮನ್ಹುನ್, ತುಮ್ಚಿಪಲ್ಯಾ ಪರತೇಕಾಲಾ ಹ್ಯಾ ಖನ್ಕತಿ ಸಾಂಗ್ತೊ. ತುಮಿ ತುಮ್ಚಾ ಖರ‍್ಯಾ ಯೊಗೆತ್ಯಾವ್ನಿ ಖುಬ್ ತುಮ್ಚೆ ಗುಶ್ಟಿತ್ ಯವಜು಼ನಕೊಸಾ. ಹ್ಯಚೆ ಬದ್ಲಿ ತುಮಿ ತುಮ್ಚೆ ಗುಶ್ಟಿತ್ ಕ್ಯಾ ಯವಜ಼್ಲ ತರಿ ತ್ಯ ಯವಜ಼್ನ ತುಮ್ಚಾ ಖರ‍್ಯಾ ಯೊಗೆತೆಲಾ ಶಾರ್ಕ ರಾಹ್ಯಾ ವ್ಹಯಿ. ದೇವಾನಿ ತುಮಾನಾ ಕ್ಯವ್ಡಾ ಇಸ್ವಾಸ್ ದಿಲ್ಯಾ ತ್ಯಾ ಇಸ್ವಾಸಾಚಾ ಮಾಪಾ ಯಿತ್ಕ ತುಮಾನಾ ತುಮಿಸ್ ಯವಜಾ಼.
ROM 12:4 ಪರತೇಕಾಲಾ ಯಾಕ್ ಶರೀರ್ ಹಾ. ತ್ಯಾ ಶರೀರಾಲಾ ಖುಬ್ ಆಂಗ ಹಾತ್ತ. ತೀ ಆಂಗ ಯಾಕುಸ್ ಕಾಮ ಕರೀತ್ನಾಹಿತ.
ROM 12:5 ತಸಸ್ ಕ್ರಿಸ್ತಾಪ ಆಮಿ ಸಗ್ಳ ಯಾಕುಸ್ ಆಂಗ್ ಜಾ಼ಲ್ಯಾವ್. ಆನಿ ಆಮಿ ಯಕಾ ಶಿರಾಚಾ ದುಸ್‍ರ್ಯಾ ದುಸ್‍ರ‍್ಯಾ ಬಾಗಾಚೆಗತ್ ಶರಿರಾಲಾ ಮಿಳುನ್ ಹಾವ್.
ROM 12:6 ಆಮಿ ಸಗ್‍ಳ್ಯಾಂಚಾನಿ ದುಸ್ರಿ ದುಸ್ರಿ ವರ ಗೆತಲ್ಯಾತ. ದೇವಾನಿ ಆಮಾನಾ ದಿಲ್ಯಾಲೆ ಕ್ರಪೆನಿ ಪರತೇಕ್ ವರ ದಿಲ್ಯಾ. ಪ್ರವಾದಿಚ಼಼ ವರ ದಿಲ ಆಸ್ಲತ ತ್ಯ ಆಪ್‍ಲ್ಯಾ ಇಸ್ವಾಸಾಸಾರ ತ್ಯೊ ವರ ಉಪೇಗ್ ಕರಾಯಾ ವ್ಹಯಿ.
ROM 12:7 ಸೇವಾ ಕರ್ತ್ಯಾಲ ವರ ಗೆಥ್ಯಾಲ್ಯಾನಿ ಸೇವಾ ಕರಾಯಾ ವ್ಹಯಿ. ಸಿಕ್ವಾಚ಼ ವರ ಆಸ್‍ಲ್ಯಾಲಾ ಸಿಕ್ವುನಿ
ROM 12:8 ಉಮೇದ್ ದೇತ್ಯಾಲ ವರ ಆಸ್ಲತ ತಸಸ್ ಕರುನಿ. ಕೋನ್ ವ್ಯಾಡ್‍ತ್ಯಾಲಾ ಹಾ ತ್ಯೊ ಉದಾರ್ ಮನಾನಿ ವಾಡುನಿ. ಜಾಂತಿಕ್ ಚಾ಼ಲಿವತ್ಯಾಲ್ಯಾನಿ ಜಾಂತಿಕ್ ಕರ್ತಾನಾ ಕಶ್ಟಾನಿ ರಾಬಾಯಾ ವ್ಹಯಿ. ಕನಿಕರ್ ದ್ಯಾವ್‌ತ್ಯಾಲ್ಯಾನಿ ಸಂತೋಶಾನಿ ತೀ ಕಾಮ ಕರಾಯಾ ವ್ಹಯಿತ.
ROM 12:9 ತುಮ್ಚಿ ಮಾಯಾ ಖರಿ ರಾಹುನಿ. ಬುರ್ಶಾ ಕಾಮಾಂಚಾ಼ ರಾಗ್ ಕರಾ. ಚಾಂಗ್ಲಿ ಕಾಮ ದರುನ್ ರಾವ್ಹಾ.
ROM 12:10 ಇಸ್ವಾಸಾಚಾ ಬಾವ್ಹಾ ಬನ್ಹಿಂಚೆಗತ್ ಯಕಾ ಮಕಾ ಸಂಗ ಕ್ರಿಸ್ತಾಚೆ ಮಾಯೆಶಾರ್ಕಿ ಮಾಯಾ ಕರಾ. ತುಮಿ ತುಮ್ಚಿಸಾಟಿ ಮಂಥ್ಯಾಲೆ ಮರೆದಿವ್ನಿ ಖುಬ್ ಮರ‍್ಯಾದ್ ತುಮ್ಚಾ ಬನ್ಹಿ ಬಾವ್ಹಾನಾ ದಾವಾ.
ROM 12:11 ತುಮ್ಚಾ ಪ್ರಭುಸಾಟಿ ಸೇವಾಕರಾಚಿ ವ್ಹಯಿ ಆಸ್ಥಾನಾ ಆಳಸೊಟಿ ವ್ಹವುನಕೋಸಾ, ಆತ್ಮಾಚಾ ಸಂತೊಶಾನಿ ತ್ಯಚಿ ಸೇವಾ ಕರಾ.
ROM 12:12 ತುಮಾನಾ ಆಶಾ ಹಾ ಮನ್ಹುನ್ ಸಂತೋಶ್ ವ್ಹವಾ. ತುಮಾನಾ ತರಾಸ್ ಆಸ್ಥಾನಾ ಥಂಡ್ಫನಾನಿ ರಾವ್ಹಾ. ಸಗ್‍ಳ್ಯಾ ಯಳಾತ್ ಮಾಗ್ನ ಕರಾ.
ROM 12:13 ಕೊರತೆತ್ ಆಸ್‌ಲ್ಯಾಲ್ಯಾ ದೇವಾಚಾ ಲೋಕಾನಾ ಮಜ಼ತ್ ಕರಾ, ತುಮಾಚಾ ಗರ‍್ಹಾತ್ಲಿ ದಾರ ವಳಕ್ ನಸ್‍ಲ್ಯಾಲ್ಯಾ ಲೋಕಾಂಚೆ ಸೇವೆ ಸಾಠಿ ಉಡ್ಗುನ್ ಥೆವಾ.
ROM 12:14 ಕೊನ್ ತುಮಾನಾ ಬುರ್ಸ ಕರ್ತ ತ್ಯಂಚಿ ಸಾಟಿ ಪ್ರಬುಪ ಮಾಗಾ ತ್ಯನಾ ಸರ್ಪುನಕೊಸಾ ಆಶಿರ್ವಾದ್ ಕರಾ.
ROM 12:15 ಸಂತೋಶ್ ವ್ಹತ್ಯಾಲ್ಯಾಂಚೆ ಸಂಗ ಸಂತೋಶ್ ವ್ಹವಾ. ದುಖ ವ್ಹತ್ಯಾಲ್ಯಾಂಚೆ ಸಂಗ ದುಖಾನಿ ರಾವಾ.
ROM 12:16 ತುಮಿ ಯಕಾಮಕಾಲಾ ಸಮಾಧಾನಾನಿ ಮಿಳುನ್ ಜೀವ್ನಾ ಕರಾ. ಗಮೆಂಡಿ ಕರುನಕೋಸಾ ಫನ್ ಥಂಡ್ಪನಾನಿ ತುಮ್ಚಾ ಹಾತಾತ್ ಆಸ್‍ಲ್ಯಾಲ್ಯಾ ಲೋಕಾಸಂಗ ಕಾಮ್ ಕರಾ. ತುಮಾನಾ ತುಮಿಸ್ ಶಾನ ಮನ್ಹುನ್ ಗಿಹುನಕೋಸಾ.
ROM 12:17 ಕುನಿ ತರಿ ತುಮಾನಾ ಬುರ್ಸ ಕೇಲತ, ತ್ಯಚೆ ಬದ್ಲಿ ತ್ಯಲಾ ಬುರ್ಸ ಕರುನಕೋಸಾ. ಸಗ್ಳಿ ಲೋಕ ಚಾಂಗ್ಲ ಮನ್ಹುನ್ ಸಮಜು಼ನ್ ಗೆಥ್ಯಾಲಿ ಕಾಮ ಕರಾಯಾ ಯತ್ನ ಕರಾ.
ROM 12:18 ಸಗ್‌ಳ್ಯಾ ಲೋಕಾ ಸಂಗ ಥಂಡ್ಪನಾನಿ ಜೀವ್ನಾಕರಾಯಾ ತುಮ್ಚಿಪ್ನಿ ವ್ಹಯಿಲ್ ತ್ಯವ್ಡ ಯತ್ನ ಕರಾ.
ROM 12:19 ಮಾಜಾ ಸೊಪ್‌ತ್ಯಾನು ತುಮಾನಾ ಬುರ್ಸ ಕರ್ತ್ಯಾಲ್ಯಾ ಲೋಕಾಂಚಿವ್ಲಾ ತುಮಿ ಕವಾಸ್ ಡಾವ್ ಫಾರಿಕ್ ಕರುನಕೋಸಾ. ಫನ್ ದೇವಾಚಾ ರಾಗಾತ್ ತ್ಯನಾ ಸುಡುನ್ ದೇವಾ. ಪವಿತ್ರ ಪುತಿಕಾತ್ ಮೀಸ್ ಡಾವ್ ಫಾರಿಕ್ ಕರ್ನಾರ್ ಆನಿ ಮೀಸ್ ಪ್ರತಿ ಫಳ್ ದೇನಾರ್. ” ಆಸ ಪ್ರಭು ಸಾಂಗ್ತೊ.
ROM 12:20 ತ್ಯಚೆ ಬದ್ಲಿ ಪವಿತ್ರ ಪುತಿಕಾತ್ ಸಾಂಗ್‍ಲ್ಯಾ ಶಾರ್ಕ, ತುಮಚ಼ ವಾದಿ ಭೂಕ್ಯಾಲಾತ, ತ್ಯಲಾ ಖಾಯಾ ದೇವಾ. ತುಮಚ಼ ವಾದಿ ತಾನ್ಯಾಲಾತ, ತ್ಯಲಾ ಪಿಯಾಲಾ ಪಾನಿ ದೇವಾ. ತುಮಿ ಆಸ ಕೇಲಸಾತ, ತ್ಯಚೆ ಡುಯಿವ ಇಂಗಾಳ್ ಥೆವಲ್ಯಾಸಾರ ವ್ಹನಾರ್ ಆನಿ ತ್ಯಲಾ ಲಾಜ಼್ ವಾಟ್ನಾರ್.”
ROM 12:21 ಬುರ್ಶಾ ಫನಾಲಾ ತುಮಾನಾ ಪಡು ದಿವು ನಕೊಸಾ ತ್ಯಚೆ ಬದ್ಲಿ ಚಾ಼ಂಗ್ಲ ಕರ್ತ್ಯಾಲ್ಯಾನಿ ಬುರ್ಶಾ ಫನಾಲಾ ಹರ್ವಾ.
ROM 13:1 ತುಮಿ ಪರತೇಕ್ ಅಧಿಕಾರ‍್ಯಾನಿ ಸಾಂಗ್‍ಲ್ಯಾಲ ಐಕಾಯಾ ವ್ಹಯಿಸಾ ಕಾ ಮಂಜೆ ದೇವಾಚಿ ಪರವಾನ್ಗಿ ನಸ್ಥಾನಾ ಕಚಾ಼ ಹುಕುಮ್ ದಿಯಿತ್ ನಾಹಿ. ಸಗ್‍ಳ್ಯಾ ಅಧಿಕಾರ‍್ಯಾನಾ ದೇವಾನಿಸ್ ನಿವಡ್‌ಲ್ಯಾ
ROM 13:2 ಮನ್ಹುನ್ ಆತಾ ಆಸ್‍ಲ್ಯಾಲ್ಯಾ ಅಧಿಕಾರ‍್ಯಾಲಾ ಆಡ್ವಾ ಜಾ಼ಲ್ಯಾಲಾ ಮಾನುಸ್ ಖರ‍್ಯಾನಿಸ್ ದೇವಾಚೆ ಆಜ್ಞೆಲಾ ಆಡ್ವಾ ಜಾ಼ಲ್ಯಾ. ವೈಲ್ಯಾ ಅಧಿಕಾರ‍್ಯಾಲಾ ಆಡ್ವಿ ಜಾ಼ಲ್ಯಾಲಿ ಲೋಕ ಆಪ್ಲಿವ ಆಪ್ನುಸ್ ತೀರ್ಪ್ ಆನೂನ್ ಗೆನ್ಹಾರ್.
ROM 13:3 ಚಾ಼ಂಗ್ಲ ಕರ್ತ್ಯಾಲ್ಯಾ ಲೋಕಾನಾ ಅಧಿಕಾರಿಂಚ಼ ಭ್ಯಾ ರಾಹಿತ್ನಾಹಿ. ಫನ್ ಬುರ್ಸ ಕರ್ತ್ಯಾಲ್ಯಾ ಲೋಕಾನಾ ಅಧಿಕಾರ‍್ಯಾಂಚ಼ ಭ್ಯಾ ಆಸ್ಥ. ತುಮಿ ಅಧಿಕಾರಿನಾ ಭ್ಯಾ ನಸ್‌ಲ್ಯಾಲಿ ರಾಹ್ಯಾ ವ್ಹಯಿಸಾ ಮನ್ಹುನ್ ಮಂಥಾಸಾ ಕ್ಯಾ? ತಸ ಜಾ಼ಲ್ಯಾವ ತುಮಿ ಶಾರ್ಕತ್ಯಸ್ ಕರಾ ತವಾ ಅಧಿಕಾರಿ ತುಮಾನಾ ಬರ ಮನ್ಹಾರ್.
ROM 13:4 ಕಾ ಮಂಜೆ ಅಧಿಕಾರಿ ತುಮ್ಚಾ ಚಾಂಗಲ್ಯಾಸಾಟಿ ನಿವಡ್‍ಲ್ಯಾಲಾ ದೇವಾಚಾ಼ ಸೇವಕ್ ಜಾ಼ಲ್ಯಾ. ಫನ್ ತುಮಿ ಬುರ್ಸ ಕೇಲಸಾತ ಬಿಹ್ಯಾ ವ್ಹಯಿಸಾ. ತುಮಾನಾ ಶಿಕ್ಶಾ ದಿಯಾ ತ್ಯಲಾ ಹುಕುಮ್ ಹಾ. ತವಾ ತ್ಯೊ ಹುಕುಮ್ ಉಪೇಗ್ ಕರ್ನಾರ್ ಅಧಿಕಾರಿ ಬುರ್ಸ ಕರ್ತ್ಯಾಲ್ಯಾ ಲೋಕಾನಾ ಶಿಕ್ಶಾದಿಯಾ ನಿವಡ್‍ಲ್ಯಾಲಾ ದೇವಾಚಾ಼ ಸೇವಕ್ ಜಾ಼ಲ್ಯಾ.
ROM 13:5 ಮನ್ಹುನ್ ತುಮಿ ಅಧಿಕಾರಿನಿ ಸಾಂಗ್‍ಲ್ಯಾಲ ಐಕಾಯಾ ವ್ಹಯಿಸಾ ತುಮಾನಾ ಶಿಕ್ಶೆ ವ್ಹತೆ ಮನ್ಹುನ್ ನವ್ಹ ತುಮ್ಚಾ ಮನಾಚೆ ವಳಕಿಲಾ ತ್ಯಂಚಾನಿ ಸಾಂಗ್‍ಲ್ಯಾಲ ಐಕಾಯಾ ವ್ಹಯಿ.
ROM 13:6 ಮನ್ಹುನ್ ತುಮಿ ತೆರಿಗೆ ಸಾಹಿತ್ ದೇತಾಸಾ. ಕಾ ಮಂಜೆ ತೇ ಅಧಿಕಾರಿ ದೇವಾಸಾಟಿ ಕಾಮ್ ಕರ್ತ್ಯಾಲ ಜಾ಼ಲ್ಯಾತ.
ROM 13:7 ಆಸ ಆಸ್ಥಾನಾ, ತುಮಿ ಕುನಾಲಾ ವ್ಹಯಿ ತ್ಯಲಾ ದೇವಾ. ಜ಼ಖತ್ ಆನಿ ಆಮ್ಚಾ ಕಂದಾಯಾ ದಿಯಾ ವ್ಹಯಿ ತೀ ದೇವಾ. ಕುನಾಲಾ ಮರ‍್ಯಾದ್ ದಿಯಾ ವ್ಹಯಿ ತ್ಯನಾ ಮರ‍್ಯಾದ್ ದೇವಾ.
ROM 13:8 ಯಕಾಮಕಾಚಿ ಮಾಯಾ ಕರಾಚ಼ ಉಪ್ಕಾರ್ ಸುಡುನ್ ದಿಸ್ರ ಕಚ಼ಸ್ ಉಪ್ಕಾರ್ ತುಮ್ಚಿವ ರಾಹು ನಾಹಿ. ಸಂಗ್‍ಳ್ಯಾಂಚಿ ಮಾಯಾ ಕರ್ತ್ಯಾಲಾ ಮಾನುಸ್ ಸಗ್‍ಳ್ಯಾ ಧರ್ಮಶಾಸ್ತಾರಾಚೆಗತ್ ಚಾ಼ಲ್ತೊ.
ROM 13:9 ಕಾ ಮಂಜೆ, “ವ್ಯಬೀಚಾರ್ ಕರುನಾಹಿ; ಖುನ್ ಕರುನಾಹಿ ಚು಼ರಿಕರುನಾಹಿ; ದುಸ್‍ರ‍್ಯಾಂಚಾ ಸಾಮಾನಾವ್ನಿ ಆಶಾ ಕರುನಕೋಸಾ” ಮನ್ಹುನ್ ಧರ್ಮಶಾಸ್ತಾರ್ ಸಾಂಗ್ತ. ಹೇ ಆಜ್ಞೆ ದರ್ನಿ ಸಗ್‍ಳ್ಯಾ ಆಜ್ಞಾ, “ತು ತುಜಿ ಮಾಯಾ ಕರ್ತ್ಯಾಚೆಗತ್ ಸೇಜಾ಼ರ‍್ಯಾಂಚಿ ಮಾಯಾ ಕರ್” ಮಂಥ್ಯಾಲೆ ಯಕಸ್ ಆಜ್ಞೆತ್ ಹಾತ್ತಾ.
ROM 13:10 ಮಾಯಾ ದುಸ್‍ರ‍್ಯಾನಾ ಬುರ್ಸ ಕರೀತ್ನಾಹಿ ಮನ್ಹುನ್ ಮಾಯಾ ಧರ್ಮಶಾಸ್ತಾರಾತ್ ಹಾ.
ROM 13:11 ಹ್ಯ ತುಮಿ ಕರಾಯಾ ವ್ಹಯಿಸಾ ಕಾ ಮಂಜೆ ತುಮಿ ತುಮ್ಚೆ ನಿಜ಼ತ್ನಿ ಉಠಾಚಾ಼ ಯೋಳ್ ಆಲ್ಯಾ ಮನ್ಹುನ್ ತುಮಾನಾ ಸಮಾಜ಼ಲ್ಯಾ. ಕಾ ಮಂಜೆ ಆಮಿ ಆಂದಿ ಇಸ್ವಾಸ್ ಥೆವ್‍ಲ್ಯಾಲ್ಯಾ ಯಳಾವ್ನಿ ರಕ್ಷನ್ ಆತಾ ಖುಬ್ ಜ಼ವಳ್ ಹಾ.
ROM 13:12 ಲ ತೀ “ರ‍್ಯಾತ್” ಸರ್ಲೆ, ಲ ತ್ಯೊ “ದೀಸ್” ಆಲ್ಯಾ, ಮನ್ಹುನ್ ಆಂದಾರಾತ್ ಮಿಸಾಳ್ಯಾಲಿ ಕಾಮ ಹಿತ್ನಿ ಮೊರ‍್ಹ ಕರಾಚಿ ಸುಡುನ್ ಉಜಿಡಾಚಿ ಲಡಾಯಿ ಕರಾಯಾ ಆಮಿ ಹತ್ಯಾರಿ ಗಿಹುನ್ ತಯಾರ್ ವ್ಹವುಯಾ.
ROM 13:13 ದಿಸಾಚಾ಼ ಜೀವ್ನಾ ಕರ್ತ್ಯಾಲ್ಯಾ ಲೊಕಾಂಚೆಗತ್ ಚಾ಼ಂಗ್ಲಾ ಜೀವ್ನಾ ಕರುಯಾ. ನಕೋತಸ್ಲ ಖಾನ ಪಿನ ಆಮಿ ಕರುನಾಹಿ, ಆಮಿ ವ್ಯಬಿಚಾರ್ ಕರುನಾಹಿ ಮನಾತ್ನಿ ಕಸ್ಲಸ್ ಪಾಪ್ ಕರುನಾಹಿ ಬಾಂಡ್ನ ಆನಿ ಕಳಿ ಕರುನಾಹಿತಾ, ತ್ಯವ್ಡಸ್ ನವ್ಹ ಖೊಟಫನ್ ಕರುನಾಹಿ. ಹ್ಯ ಸಗ್ಳ ಕರುನಾಹಿ.
ROM 13:14 ಫನ್ ಪ್ರಭು ಜಾ಼ಲ್ಯಾಲ್ಯಾ ಯೇಸುಕ್ರಿಸ್ತಾಲಾ ಹತ್ಯಾರ‍್ಯಾಂಚೆಗತ್ ಗೆವಾ. ಆನಿ ತುಮ್ಚಾ ಪಾಪಾಚಾ಼ ಸ್ವಭಾವ್ ಆನಿ ಬುರ್ಶಾ ಆಶಾ ಕರಾಚಿ ಯವಜ್ನಾ ಥಾಂಬ್ವಾ.
ROM 14:1 ಇಸ್ವಾಸಾತ್ ಬಳ್ ನಸ್‌ಲ್ಯಾಲ್ಯಾ ಮಾನ್ಸಾಲಾ ತುಮ್ಚಾ ಮೇಳ್ಯಾತ್ ಮಿಳ್ವುನ್ ಗೆವ್ಹಾ. ತ್ಯಚಾ ಯಕ್‌ಲ್ಯಾಚೆ ಗುಶ್ಟಿತ್ ತ್ಯಂಚಿ ಸಂಗ ಬಾಂಡಾನ್ ಕರುನಕೊಸಾ.
ROM 14:2 ಯೋಕ್ ಕಸ್ಲಬಿ ಜೇವಾನ್ ಖಾಯಾ ವ್ಹಯಿ ಮಂಥೊ. ಫನ್ ಇಸ್ವಾಸಾತ್ ಬಳ್ ನಸ್‌ಲ್ಯಾಲಾ ಮಾನುಸ್ ಆಪ್ನು ಬಾಜಿಪಾಲ್ಯಾಚ಼ ಜೇವಾನ್ ತ್ಯವ್ಡಸ್ ಖಾತೊ.
ROM 14:3 ಕಸ್ಲಬಿ ಜೇವಾನ್ ಖಾಯಾ ವ್ಹಯಿ ಮಂಥ್ಯಾಲ್ಯಾ ಮಾನ್ಸಾನಿ ಬಾಜಿಪಾಲ್ಯಾಚ಼ ಜೇವಾನ್ ಖಾತ್ಯಾಲ್ಯಾ ಮಾನ್ಸಾಚಾ಼ ತಿರ್ಮಾನ್ ಕರು ನಾಹಿ. ತಸಸ್ ಬಾಜಿಪಾಲ್ಯಾಚ಼ ಜೇವಾನ್ ಖಾತ್ಯಾಲಾ ಮಾನುಸ್ ಸಗ್ಳ ಖಾತ್ಯಾಲ್ಯಾ ಮಾನ್ಸಾಲಾ ಚು಼ಕಿಚಾ಼ ಮನ್ಹುನ್ ತೀರ್ಮಾನ್ ಕರು ನಾಹಿ. ದೇವಾನಿ ತ್ಯಾ ಮಾನ್ಸಾಲಾ ಸಾಹಿತ್ ಗೇತಲ್ಯಾ.
ROM 14:4 ಆನಿ ಯಕಾ ಮಾನ್ಸಾಚಾ ಸೇವಕಾಲಾ ತೀರ್ಮಾನ್ ಕರ್ನಾರಾ ತು ಕೋನ್? ತ್ಯೊ ಉಬಾ ರಾಹ್ಯಾಚ಼ ಆನಿ ಪಡಾಚಾ಼ ಧನ್ಹಿಸ್ ತೀರ್ಮಾನ್ ಕರ್ನಾರ್. ಆನಿ ತ್ಯೊ ಘಟ್ ರಾನ್ಹಾರ್ ಕಾ ಮಂಜೆ ಪ್ರಭು ತ್ಯಲಾ ಘಟ್ ಕರಾಯಾ ಶಕ್ತ ಜಾ಼ಲ್ಯಾ.
ROM 14:5 ಯೋಕ್ ಮಾನುಸ್ ಉರ್ಲ್ಯಾಲ್ಯಾ ಸಗ್‍ಳ್ಯಾ ದಿಸಾವ್ನಿ ಸಮಜು಼ನ್ ಗೆಥೊ. ಯಕಾ ದಿಸಾವ್ನಿ ಅನಿ ಯೋಕ್ ದೀಸ್ ಮೂಖ್ಯ ಮನ್ಹುನ್ ಸಮಜು಼ನ್ ಗೆಥೊ. ಫನ್ ಆನಿ ಯೋಕ್ ಸಗ್ಳ ದೀಸ್ ಯೋಕುಸ್ ಮನ್ಹುನ್ ಇಸ್ವಾಸ್ ಥಿವತ್ಯಾಚೆಗತ್. ಪರತೇಕ್ ಮಾನುಸ್ ಆಪ್‌ಲ್ಯಾ ಸ್ವತಾಚಾ ಮನಾತ್ ಆಪ್‍ಲ್ಯಾ ಸ್ವತಾಚಾ ಇಸ್ವಾಸಾತ್ ಖರಾ ವ್ಹವುನ್ ರಾಹ್ಯಾ ವ್ಹಯಿ.
ROM 14:6 ಸಗಳ್ಯಾ ದಿಸಾವ್ನಿ ಯೋಕ್ ದೀಸ್ ಮೊಟಾ ಮನ್ಹುನ್ ಯವಸ್‍ತ್ಯಾಲಾ ಮಾನುಸ್ ಪ್ರಭುಲಾ ಮಾನ್ ದಿಯಾ ಆಸ ಕರ್ತೊ ಆಸಸ್ ಸಗ್ಳೆ ತರಚ಼ ಜೇವಾನ್ ಖಾತ್ಯಾಲಾ ಮಾನುಸ್ ಪ್ರಭುಸಾಟಿಸ್ ಕರ್ತೊ, ಕಾ ಮಂಜೆ ತ್ಯೊ ತ್ಯಾ ಜೇವ್ನಾಸಾಟಿ ದೇವಾಲಾ ಕ್ರತಜ್ಞತಾ ದೇತೊ. ಆನಿ ಕೋನ್ ಸಗ್ಳ ಖಾಯಿತ್ ನಾಹಿ ತ್ಯೊ ಬಿ ಪ್ರಭುಲಾ ಮಾನ್ ದಿಯಾಸಾಟಿ ತಸ ಕರ್ತೊ, ತ್ಯೊಬಿ ದೇವಾಲಾ ಕ್ರತಜ್ಞತಾ ದೇತೊ.
ROM 14:7 ಆಮ್ಚಾತ್ ಕೋನ್ ಯೋಕ್ ಆಪ್ಲೆಸಾಟಿ ಜ಼ಗತ್ನಾಹಿ ಆನಿ ಆಪ್ಲೆಸಾಟಿ ಮರತ್ ನಾಹಿ.
ROM 14:8 ಆಮಿ ಜ಼ಗ್ಲಾವ್ತ. ಪ್ರಭುಸಾಟಿ ಜ಼ಗತಾವ್; ಮೇಲಾವ್ತ, ಪ್ರಭುಸಾಟಿ ಮರ್ತಾವ್. ಮನ್ಹುನ್ ಜ಼ಗ್ಲಾವ್ತರಿ ಮೇಲಾವ್ತರಿ ಆಮಿ ಪ್ರಭುಚಿಸ್ ಜಾ಼ಲ್ಯಾವ್.
ROM 14:9 ಕಾ ಮಂಜೆ ಮೆಲ್ಯಾಲ್ಯಾನಾಬಿ ಜಿತ್ತಿ ಆಸ್‌ಲ್ಯಾಲ್ಯಾನಾಬಿ ಪ್ರಭು ವ್ಹಯಾ ವ್ಹಯಿ ಮನ್ಹುನ್ ಕ್ರಿಸ್ತ್ ಮೆಲಾ ಆನಿ ಜಿವಂತ್ ಉಠುನ್ ಆಲಾ.
ROM 14:10 ನಿಸ್ಥಾ ಬಾಜಿ಼ಪಾಲಾ ಖಾತ್ಯಾಲಾ ತು ಬನ್ಹಿ ಬಾವ್ಹಾನಾ ಕಾ ತೀರ್ಮಾನ್ ಕರ್ತೊಸ್? ಆನಿ ಸಗ್ಳ ಖಾತ್ಯಾಲಾ ತು ಬನ್ಹಿ ಬಾವ್ಹಾನಾ ಕಾ ಖಾಲ್ಚಿ ಕರ್ತೋಸ್? ಆಮಿ ಸಗ್ಳಿ ದೇವಾಚೆ ಮೊರ‍್ಹ ಉಬಿ ರಾನ್ಹಾರ್, ತವಾ ತ್ಯೊ ಆಮಾನಾ ಸಗ್‌ಳ್ಯಾನಾ ತಿರ್ಮಾನ್ ದೇನಾರ್.
ROM 14:11 ವ್ಹಯ್, ಪವಿತ್ರ ಗ್ರಂಥಾತ್ ಆಸ ಲಿವ್‍ಲ್ಯಾ: ಪರತೇಕ್ ಯೋಕ್ ಮನಾ ಆಡ್ವಾ ಪಡ್ನಾರ್. ಪರತೇಕ್ ಯೋಕ್ ಮನಾ ದೇವ್ ಮನ್ಹುನ್ ತೊಂಡಾನಿ ಸಾಂಗ್ನಾರ್. ಖರ‍್ಯಾನಿಸ್ ಮಿ ಜಿವ್ನಾ ಕರ್ತ್ಯಾಲಾ ದೆವ್ ಮನ್ಹುನ್ ಪ್ರಭು ಮಂಥೊ.
ROM 14:12 ಮನ್ಹುನ್ ಆಮ್ಚಾತ್ಲಾ ಪರತೇಕ್ ಯೋಕ್ ಆಮ್ಚಾ ಆಮ್ಚಾ ಜೀವ್ನಾಚೆ ಗುಶ್ಟಿತ್ ದೇವಾಲಾ ಲೆಕ್ಕಾ ವಪ್ಸಾವ್ಹಯಿ.
ROM 14:13 ಹ್ಯಚೆ ಬದ್ಲಿ ಆಸ್ಲ ಕಾಯ್ ಕರುನಾಹಿ ಮನ್ಹುನ್ ಆಮಿ ಆಮ್ಚಾ ಬಾವ್ಹಾಂಡಾನಾ ಆಡ್ವ ಕರುನಾಹಿ ನಾಹಿತ ತ್ಯಲಾ ಪಾಪಾತ್ ಪಡಾಯಾ ಕಾರನ್ ವ್ಹವುನಾಹಿ ಮನ್ಹುನ್ ತಿರ್ಮಾನ್ ಕರಾ.
ROM 14:14 ಮೀ ಪ್ರಭು ಜಾ಼ಲ್ಯಾಲ್ಯಾ ಯೇಸುಪ ಹಾ ಮನ್ಹುನ್ ಮೀ ಹೇ ಬುಲಿತ್ ಖರಾ ಹಾ. ಕಚಾ಼ ಜೆವ್ನಾಚಾ಼ ಜಿ಼ನೋಸ್ ಬುರ್ಸ ರಾಹಿತ್ನಾಹಿ; ಫನ್ ಯೊಕ್ ಮಾನುಸ್ ಥೊಡಾ ಜೇವ್ನಾಚಾ಼ ಜಿನೋಸ್ ಖಾಯಾಚಾ಼ ಬುರ್ಸ ಮನ್ಹುನ್ ಇಸ್ವಾಸ್ ಥೆವ್ಲಾತ, ತ್ಯೊ ಜೇವ್ನಾಚಾ಼ ಜಿನೋಸ್ ತ್ಯಲಾ ಬುರ್ಸ ವ್ಹತೊ.
ROM 14:15 ತು ಖಾತ್ಯಾಲಾ ಯೋಕ್ ಜೇವ್ನಾಚಾ಼ ಜೀನೋಸ್ ತುಜಾ ಭಾವ್ಹಾಚಾ ಇಸ್ವಾಸಾಲಾ ತು ತರಾಸ್ ಕೇಲಾಸ್ತ, ತು ಮಾಯೆಚಾ಼ ಮಾರ್ಗ ಖರ‍್ಯಾನಿಸ್ ಗಿಹಿತ್ನಾಹಿಸ್. ತುಜಾ ಜೇವ್ನಾನಿ ಕುನಾಚೆಸಾಟಿ ಕ್ರಿಸ್ತ್ ಮೇಲ್ಯಾ ತಸ್‌ಲ್ಯಾಲಾ ನಾಸ್ ಕರುನಕೊಸ್.
ROM 14:16 ಮನ್ಹುನ್ ತು ಕಚ಼ ಚಾ಼ಂಗ್ಲ ಮನ್ಹುನ್ ಯವಸ್ತೊಸ್ ತ್ಯ ತುಜ಼ ನಾವ್ ಹಾಳ್ ಕರಾಯಾ ದಿವುನಕೊಸಾ.
ROM 14:17 ದೇವಾಚಾ ರಾಜಾತ್ ಖಾಯಾಚ಼ ವ್ಹವುನಿ ಪಿಯಾಚ಼ ವ್ಹವುನಿ ಮಖ್ಯನವ್ಹ. ಫನ್ ನೀಯತ್ ಥಂಡ್ಪನ ಪವಿತ್ರಾತ್ಮಾ ದೇತ್ಯಾಲ ಆನಂದ್ ತಿಥ ಮುಖ್ಯ ಜಾ಼ಲ್ಯಾ.
ROM 14:18 ಹೇ ತರನಿ ಕ್ರಿಸ್ತಾಚಿ ಸೇವಾ ಕರ್ತ್ಯಾಲಾ ದೇವಾಲಾ ಆವಾಡಲ್ಯಾಲಾ ಜಾ಼ಲ್ಯಾ. ಲೋಕ ತ್ಯಲಾ ಚಾ಼ಂಗ್ಲಾ ಸ್ವಿಕಾರ್ ಕರುನ್ ಗೆನ್ಹಾರ್.
ROM 14:19 ಮನ್ಹುನ್ ಸಮಾಧಾನ್ ಕರ್ತ್ಯಾಲಿ ಕಾಮ ಆಮ್ಚಿಪ್ನಿ ವ್ಹಯಿಲ್ ತ್ಯವ್ಡಿ ಕರಾಯಾ ಆಮಿ ಯತ್ನ ಕರುಯಾ. ಯಕಾಮಕಾಲಾ ಖಾಯಿಮ್ಚಿ ಮಜ಼ತ್ ಜಾ಼ಲ್ಯಾಲಿ ಕಾಮ ಕರಾಯಾ ಆಮಿ ಯತ್ನ ಕರುಯಾ.
ROM 14:20 ದೇವಾಚಿ ಕಾಮ ನಾಸ್ ಕರಾಯಾ ಜೇವ್ನಾಲಾ ಅವ್ಕಾಶ್ ದಿವುನಕೊಸಾ. ಸಗ್ಳ ಜೇವಾಚ಼ ಜಿ಼ನೊಸ್ ಬರ ಹಾತ್ತ ಆನಿ ಖಾಯಾಲಾ ಲಾಯಕ್ ಹಾತ್ತ. ಫನ್ ಯಕ್ಲಾ ಆಪ್ನು ಖಾತ್ಯಾಲ್ಯಾ ಜೇವ್ನಾಚಾ ಜಿನೊಸಾವ್ನಿ ಆನಿ ಯಕಾ ಮಾನ್ಸಾಲಾ ಪಾಪಾತ್ ಪಾಡಾಚ಼ ಜಾ಼ಲ್ಹತ. ತ್ಯನಿ ತ್ಯ ಜೇವಾನ್ ಖಾಯಾಚ಼ಸ್ ಚು಼ಕ್.
ROM 14:21 ತು ಮಾಸ್ ಖಾಯಾಚ಼ ನಾಹಿತ ದರಾಕ್ಶಿಚಾ಼ ರಸ್ ಪಿಯಾಚ಼, ತುಜ಼ ಇಸ್ವಾಸಿ ಭನ್ಹಿ ಭಾಹು ಪಾಪಾತ್ ಪಾಡಾಯಾ ಕಾರನ್ ಜಾ಼ಲ್ಯಾಲ ಕಾಯ್ಬಿ ವ್ಹವುನಿ ಸಗ್‍ಳ್ಯಾತ್ನಿ ದುರ್ ರ‍್ಹಾ.
ROM 14:22 ಆಸ ಆಸ್ಥಾನಾ ಹೆ ಗುಶ್ಟಿತ್ ತುಲಾ ಆಸ್‌ಲ್ಯಾಲಾ ಇಸ್ವಾಸ್ ದೇವಾಚೆ ಆನಿ ತುಜೆ ಮದ್ದಿ ರಾಹುನಿ ಆಪ್ನು ಕೆಲ್ಯಾಲ್ಯಾ ಕಾಮಾಸಾಟಿ ಶಾರ್ಕ ಹಾ ಮನ್ಹುನ್ ಸಾಂಗುನ್ ಸಂಶೆವ್ ನಸ್ಥಾನಾ ವಪ್ಸುನ್ ಗೆಥಾಲಾ ದನ್ಯ
ROM 14:23 ಫನ್ ಕೊನ್ ಆಪ್ನು ಖಾತ್ಯಾಲ್ಯಾ ಜೀ಼ನೋಸಾತ್ ಸಂಶೆವ್ ಥೆವ್ತೊ ದೇವ್ ತ್ಯಲಾ ದುಶಿ ಮನ್ಹುನ್ ಥರ್ವಿಲ್ , ಕಾ ಮಂಜೆ ತ್ಯನಿ ಕೇಲ್ಯಾಲಿ ಕಾಮ ತ್ಯಚಾ ಇಸ್ವಾಸಾಚೆಗತ್ ನಾಹಿ. ಆನಿ ಕಚಾ಼ ಸಬೋತ್ ತ್ಯಚಾ ಇಸ್ವಾಸಾಚಾ಼ ನಾಹಿ ತ್ಯೊ ಪಾಪ್ ಜಾ಼ಲ್ಯಾ.
ROM 15:1 ಮನ್ಹುನ್ ಬಳ್‍ ಆಸ್‌ಲ್ಯಾಲ ಆಮಿ ಇಸ್ವಾಸಾತ್ ಬಳ್ ನಸ್‌ಲ್ಯಾಲ ಆಮಿ ಸುಸ್ವುನ್ ಗಿಹ್ಯಾ ವ್ಹಯಿ. ಆಮಾನಾಸ್ ವವ್ಯಾಳುನ್ ಗಿಹುನಾಹಿ.
ROM 15:2 ಹ್ಯಚೆ ಬದ್ಲಿಸ್ ಆಮ್ಚಾತ್ ಪರತೇಕ್ ಯೋಕ್ ಆಪ್‍ಲ್ಯಾ ಇಸ್ವಾಸಾಚಾ ಭನ್ಹಿ ಭಾವ್ಹಾಂಚೆ ಗುಶ್ಟಿತ್ ಯವಜು಼ನ್ ತ್ಯಂಚಾ ಚಾಂಗಲ್ಯಾಸಾಟಿ ಆನಿ ತ್ಯಂಚಾ ಇಸ್ವಾಸಾತ್ ಘಟ್ ರಾಹ್ಯಾ ವ್ಹಯಿತ ಮನ್ಹುನ್ ಬಗಾಯಾ ವ್ಹಯಿ.
ROM 15:3 ಕಾ ಮಂಜೆ ಕ್ರಿಸ್ತಾನಿ ಆಪ್‍ಲ್ಯಾ ಸುಕಾಚಿ ಚಿಂತಾ ಕಿಲಿನಾಹಿ. ದೇವಾನಿಸ್, “ತುಲಾ ಸರಪಲ್ಯಾಲಾ ಸರಾಪ್ ಮಾಜಿವ ಆಲ್ಯಾ.” ಮನ್ಹುನ್ ಲಿವಲ್ಯಾ
ROM 15:4 ಪವಿತ್ರ ಗ್ರಂಥಾತ್ ಲಿವ್‌ಲ್ಯಾಲ ಸಗ್ಳ ಆಮಾನಾ ಸಿಕ್ವಾಯಾಸಾಟಿ ಲಿವ್‍ಲ್ಯಾ. ಆಮಿ ಭರವಸಾ ಆಸ್‌ಲ್ಯಾಲಿ ರಾಹ್ಯಾ ವ್ಹಯಿ ಮನ್ಹುನ್ ಹ್ಯಾ ಖನ್ಕತಿ ಲಿವ್‍ಲ್ಯಾತಾ. ಫನ್ ಆಮಾನಾ ದೆತ್ಯಾಲ್ಯಾ ಥಂಡ್ಫನಾನಿ ಉಮೇದಿನಿ ಭರವಸಾ ರಾಹ್ಯಾಸಾಟಿ ಹ್ಯಾ ಗುಶ್ಟಿ ಲಿವ್‍ಲ್ಯಾತಾ.
ROM 15:5 ಥಂಡ್ಫನ್ ಆನಿ ಉಮೇದ್ ಹ್ಯಚಾ಼ ಮೂಳ್ ಜಾ಼ಲ್ಯಾಲಾ ದೇವ್ ತುಮಾನಾ ಕ್ರಿಸ್ತ ಯೇಸುಲಾ ಮಿಳುನ್ ಯಾಕುಸ್ ಮನ್ ಆಸ್‍ಲ್ಯಾಲಿ ರಾಹುಂತ ಮನ್ಹುನ್ ಕರುನಿ.
ROM 15:6 ಆಸಸ್ ತುಮಿ ಸಗ್ಳಿ ಯಕಾಸ್ ಸಬ್ದಾನಿ ಆಮಚಾ಼ ಪ್ರಭುಜಾ಼ಲ್ಯಾಲ್ಯಾ ಯೇಸುಕ್ರಿಸ್ತಾಚಾ಼ ಬಾ ಜಾ಼ಲ್ಯಾಲ್ಯಾ ದೇವಾಲಾ ಸ್ತುತಿ ಕರಾ.
ROM 15:7 ದೇವಾಚೆ ಮೈಮೆಸಾಟಿ ಕ್ರಿಸ್ತಾನಿ ಕಸಿ ತುಮಾನಾ ಗೇತಲ್ಯಾತ ತಸಸ್ ಯಕಾಮಕಾಲಾ ಗೆವ್ಹಾ.
ROM 15:8 ಮೀ ತುಮಾನಾ ಸಾಂಗ್ತೊ. ದೇವಾನಿ ಖರ ದಾವಾಯಾಸಾಟಿ ಕ್ರಿಸ್ತ್ ಯೆಹುದ್ಯಾಂಚಾ಼ ಸೆವಕ್ ಜಾ಼ಲ್ಯಾ ಆಸ ವಡ್ಲಾನಾ ದಿಲ್ಯಾಲ ಸಬ್ದ ಖರ ಕರಾಯಾ
ROM 15:9 ಆನಿ ದೇವಾನಿ ದ್ಯಾವ್‍ತ್ಯಾಲೆ ಕರುಣೆಸಾಟಿ ಯೆಹುದ್ಯ ನಸ್‌ಲ್ಯಾಲ ತ್ಯಲಾ ಸ್ತುತಿ ಕರಾಯಾ. ಪವಿತ್ರ ಪುತಿಕಾತ್ ಆಸ ಲಿವ್‌ಲ್ಯಾ: “ಮನ್ಹುನ್ ಯೆಹುದಿ ನಸ್‌ಲ್ಯಾಲ್ಯಾ ಲೋಕಾಂಚೆ ಮದ್ದಿ ಮೀ ತುಲಾ ಸ್ತುತಿಕರ್ತೊ. ಮೀ ತುಜಾ ನಾವಾಚ಼ ಸ್ತುತಿ ಗಿತ್ ಗ್ಯಾವ್ತೊ. ”
ROM 15:10 ಯವ್ಡಸ್ ನ್ವಹ ಪವಿತ್ರ ಗ್ರಂಥ ಆಸ ಸಾಂಗ್ತ. ಯೆಹುದಿ ನಸ್‌ಲ್ಯಾಲಿ ತುಮಿ ದೇವಾಚಾ ಸ್ವತಾಚಾ ಲೋಕಾ ಸಂಗ ಸಂತೋಶ್ ವ್ಹವಾ!.
ROM 15:11 ಆನಿ ಯಕಿಕ್ಡ ಪವಿತ್ರ ಗ್ರಂಥ ಆಸ ಸಾಂಗ್ತ: “ಯೆಹುದಿ ನಸ್‌ಲ್ಯಾಲಿ ತುಮಿ ಸಗ್ಳಿ ಪ್ರಭುಲಾ ಸ್ತುತಿ ಕರ್ತಾಸಾ, ಸಗ್ಳಿ ಲೋಕ ಪ್ರಭುಲಾ ಸ್ತೊತ್ರ ಕರುಂತ. ”
ROM 15:12 ಆನಿ ಯೇಶಾಯನಿ ಆಸ ಸಾಂಗ್ಲ: ಇಶಾಯಚಾ ಕುಟ್ಮಾತ್ನಿ ಯೋಕ್ ಮಾನುಸ್ ದಿಸ್ನಾರ್. ತ್ಯೊ ಯೆಹುದಿ ನಸ್‌ಲ್ಯಾಲ್ಯಾನಾ ಚಾ಼ಲ್ವಾಯಾ ಯನಾರ್. ಯೆಹುದಿ ನಸ್‌ಲ್ಯಾಲಿ ಲೋಕ ತ್ಯಚಿವ ಆಶಾ ಥೆವ್ನಾರ್. ”
ROM 15:13 ಆಶಾಚಾ಼ ಮುಳ್ ಜಾ಼ಲ್ಯಾಲಾ ದೇವ್ ಇಸ್ವಾಸಾನಿ ಯತ್ಯಾಲಾ ಆನಂದ್ ಥಂಡ್ಪನ್ ತುಮಾನಾ ಸಗ್ಳಾ ಗಾಹುನಿ. ತವಾ ಪವಿತ್ರತ್ಮಾಚಾ ಬಳಾನಿ ಆಶಾ ತುಮ್ಚಾತ್ ಬರ‍್ಹುನ್ ಬಾಹಿರ್ ವ್ಹಾವ್ನಾರ್.
ROM 15:14 ಮಾಜಾ ಭನ್ಹಿ ಭಾವ್ಹಾನು, ತುಮಚಾತ್ ಬರ ಫನ್ ಬರ್‌ಲ್ಯಾ ಆನಿ ಸಗ್ಳ ಗಿನ್ಯಾನ್ ತುಮಾನಾ ಹಾ ಮನ್ಹುನ್ ಆನಿ ಯಕಾಮಕಾಲಾ ಸಿಕ್ವಾಯಾ ಸಾಮರ್ಥ ತುಮಾನಾ ಹಾ ಮನ್ಹುನ್ ಮನಾ ಠಾವ ಹಾ.
ROM 15:15 ಫನ್ ಹ್ಯಾ ಪತರ‍್ಯಾತ್ ತುಮಾನಾ ಯಾದ್ ಕಾರಾಚೆ ಗುಶ್ಟಿತ್ ಥೊಡ ವಿವರನ್ ಕರುನ್ ಲಿವ್‌ಲ್ಯಾ. ಕಾ ಮಂಜೆ ದೇವಾನಿ ಮನಾ ಹ್ಯೊ ಯೋಕ್ ಅವ್ಕಾಶ್ ದಿಲಾ
ROM 15:16 ಯೆಹುದಿ ನಸ್‌ಲ್ಯಾಲ್ಯಾ ಲೋಕಾಂಚೆಸಾಟಿ ಕಾಮ್ ಕರಾಯಾ ಕ್ರಿಸ್ತ ಯೇಸುಚಾ಼ ಸೇವಕ್ ಮನ್ಹುನ್ ರಾಹ್ಯಾಲಾ ಕೇಲ್ಯಾ. ಮೀ ಯಕಾ ಯಾಜಕಾಚೇಗತ್ ದೇವಾಚಿ ಬರಿ ಖಬರ್ ಸಿಕಿವ್‍ಲ್ಯಾ ಆಸ ಯೆಹುದಿ ನಸ್‍ಲ್ಯಾಲ್ಯಾನಾ ಪವಿತ್ರಾತ್ಮಾನಿ ತ್ಯಲಾ ಅರ್ಪನ್ ಕೆಲ್ಯಾಲ ಯಾಕ್ ಸ್ವಿಕಾರ್ ಕೇಲ್ಯಾಲಿ ದಿನ್ಗಿ ವ್ಹಯಾ ವ್ಹಯಿ.
ROM 15:17 ಮನ್ಹುನ್ ಕ್ರಿಸ್ತ ಯೇಸುಚೆ ಯಕಿತ್ ಮೀ ದೇವಾಸಾಟಿ ಕರ್ತ್ಯಾಲ್ಯಾ ಕಾಮಾಚೆ ಗುಶ್ಟಿತ್ ಹೆಮ್ಮೆನಿ ಹಾ.
ROM 15:18 ಮಿ ಮಾಜಿ ಸ್ವತಾಚಿ ಕಾಮ ಕರೀತ್ ನಾಹಿ. ಯೆಹುದಿ ನಸ್‌ಲ್ಯಾಲ್ಯಾ ಲೋಕಾನಾ ಆಪ್ನಿ ಸಾಂಗಲ್ಯಾ ಶಾರಕ ಚಾ಼ಲತ್ಯಾಲಿ ಕರುನ್ ಗಿಹ್ಯಾ ಕ್ರಿಸ್ತ ಮಾಜಾ ಬೊಲ್‍ನ್ಯಾನಿ ಕರ್ತುಕಿನಿ ಕೇಲ್ಯಾಲಿ ಕಾಮ ಉಗ್ಡುನ್ ಸಾಂಗ್ತೊ.
ROM 15:19 ಚಮತ್ಕಾರಾಚಾ ಕಾಮಾಚ಼ ಬಳ್ ಆನಿ ದೇವಾಚಾ ಆತ್ಮಾಚಾ ಬಳಾಚಾ ನಿಮಿತಾನಿ ಮಾಜಿಪ್ನಿ ಪೂರ್ನ ಕೇಲ. ಮನ್ಹುನ್ ಯೆರುಸಲಮೇತ್ನಿ ಇಲ್ಲುರಿಕಾಚೆ ಸರ್ಬೌರ್ ಕ್ರಿಸ್ತಾಚಿ ಬರಿ ಖಬರ್ ಸಾಂಗಾಚ಼ ಕಾಮ್ ಪೂರ್ನ ಕೇಲ.
ROM 15:20 ಕ್ರಿಸ್ತಾಚೆ ಗುಶ್ಟಿತ್ ಲೋಕಾಂಚಾನಿ ಕಂದಿಸ್ ಐಕ್‍ಲ್ಯಾ ನಸ್‍ಲ್ಯಾ ಖನ್ಕತಿತ್ನಿ ಬರಿ ಖಬರ್ ಸಿಕ್ವಾಯಾ ಮೀ ಖಾಯಿಮ್ ತಯಾರ್ ಹಾ. ಮನ್ಹುನ್ ದುಸರ‍್ಯಾನಿ ಗ್ಯಾತ್‌ಲ್ಯಾಲ್ಯಾ ಪಾಯಾವ ಬಾಂದಾಯಾ ಮಿ ಮನ್ ಕರಿತ್ ನಾಹಿ.
ROM 15:21 ಫನ್ ಹ್ಯ ಸಾಹಿತ್ ಪವಿತ್ರ ಗ್ರಂಥಾತ್ ಲಿವ್‍ಲ್ಯಾ: “ತ್ಯಚೆ ಗುಶ್ಟಿತ್ ಐಕತ್‍ ನಸ್‍ಲ್ಯಾಲಿ ಲೋಕ ತ್ಯಲಾ ಬಗ್ನಾರ್. ತ್ಯಚೆ ಗುಶ್ಟಿತ್ ಐಕ್‌ಲ್ಯಾನಸ್‌ಲ್ಯಾಲಿ ಲೋಕ ತ್ಯಲಾ ಸಮಜು಼ನ್ ಗೆನಾರ್.”
ROM 15:22 ಹ್ಯಾ ಕಾರ್ನಾನಿಸ್ ತುಮ್ಚಿಪ ಯವುನಾಹಿ ಆಸ ಮನಾ ಖುಬ್ ಪಾವ್ಟಿ ಅಡಚ಼ನ್ ಆಲಿ.
ROM 15:23 ಫನ್ ಆತಾ ಹ್ಯಾ ಪ್ರಾಂಥ್ಯಾತ್ ಮೀ ಕರ್ತ್ಯಾಲಿ ಸೇವಾ ಕರುನ್ ಸುಪಿವ್ಲೆ ಆನಿ ಖುಬ್ ವರ್ಸಾದರ‍್ನಿ ಮನಾ ತುಮ್ಚಿಪ ಯಯಾ ಹಾವುಸ್ ಹುತಿ ಮನ್ಹುನ್.
ROM 15:24 ಮೀ ಸ್ಪೆನಿತ್ ಜಾ಼ತಾನಾ ತುಮಾನಾ ಬೆಠೊ. ವ್ಹಯ್ ಮೀ ಸ್ಪೆನ್ ದೆಶೆತ್ ಜಾ಼ತಾನಾ ತುಮಾನಾ ಗೆಥೊ. ಥೊಡ ದಿಸ್ ತುಮ್ಚಿ ಸಂಗ ಸಂತೊಶಾನಿ ರಾಥೊ ಮನ್ಹುನ್ ಆಶಾ ಮನಾ ಹಾ. ನಂತರ್ ತುಮಿ ಮಾಜಾ ಜಾ಼ನ್ಯಾಲಾ ಮಜ಼ತ್ ಕರ್ಶಿಲಾ ಮನ್ಹುನ್ ಮನಾ ಆಶಾ ಹಾ.
ROM 15:25 ಆತಾ ಮೀ ದೇವಾಚಾ ಲೋಕಾಂಚಿ ಸೇವಾ ಕರಾಯಾ ಯೇರುಸಲೇಮಿತ್ ಜಾ಼ತ್ಯೊ.
ROM 15:26 ಮಕೆದೊನ್ಯಾತ್ಲಿ ಆನಿ ಅಖಾಯಾಚೆ ಸಭೆತ್ಲಿ ಇಸ್ವಾಸಿ ಲೋಕಾಂಚಾನಿ ಯೆರುಸಲೆಮ್ ಸಭೆಚಾ ಗರೀಬ್ ಲೋಕಾನಾ ಮಜ಼ತ್ ಕರಾಯಾ ವ್ಹಯಿ ಮನ್ಹುನ್ ನಿರ್ದಾರ್ ಕೆಲ್ಯಾ.
ROM 15:27 ಮಕೆದೊನಿಯಾ ಆನಿ ಅಖಾಯಾತ್ಲಿ ಇಸ್ವಾಸಿ ಸ್ವತಾಚಾ ಮನಾನಿ ಹೀ ಕಾಮ ಕರ್ತ್ಯಾತ. ಕಾ ಮಂಜೆ ಯೆಹುದಿ ಯೆಹುದಿ ನಸ್‌ಲ್ಯಾಲ್ಯಾಂಚೆ ಸಂಗ ಆತ್ಮಿಕ್ ಆಶಿರ್ವಾದ್ ಗೆತಲ್ಯಾ, ಯೆಹುದಿನಾ ಮಜ಼ತ್ ವ್ಹಯಾ ಯೆಹುದಿ ನಸ್‌ಲ್ಯಾಲಿ ಸಾಮ್ನಾಚಾ ರುಪಾತ್ ಆಪ್ಲ ಆಶಿರ್ವಾದ್ ಯೆಹುದಿ ಸಂಗ ವಾಟುನ್ ಗಿಹ್ಯಾ ಹಾತ್ತ.
ROM 15:28 ಯೇರುಸಲೇಮಿತ್ ಗರೀಬ್ ಲೋಕಾಂಚೆ ಸಾಟಿ ದಿಲ್ಯಾಲ ಹೇ ಪೈಸ ಸಗ್ಳ ಜ಼ಪುನ್ ತ್ಯನಾ ಪುಚಿವ್‍ಲ್ಯಾವ ಮೀ ಸ್ಪೆನಿತ್ ಜಾ಼ನಾರ್. ಮೀ ಸ್ಪೆನಿತ್ ಜಾ಼ತಾನಾ ತುಮಾನಾ ಬೆಠೊ.
ROM 15:29 ಮಿ ತುಮ್ಚಿಪ ಯತಾನಾ ಕ್ರಿಸ್ತಾಚಾ಼ ಖುಬ್ ಆಶಿರ್ವಾದ್ ಗಿಹುನ್ ತುಮಚಿಪ ಯತೊ.
ROM 15:30 ಭನ್ಹಿ ಭಾವ್ಹಾನು, ತುಮಿ ಮಾಜಿಸಾಟಿ ದೇವಾಪ ಮಾಗ್ನ ಕರ್ತಾನಾ ಆಪ್ಲೆ ಸೇವೆಲಾ ಮಜ಼ತ್ ಕರಾಯಾ ವ್ಹಯಿ ಮನ್ಹುನ್ ಮೀ ತುಮಚಿಪ ಇನಂತಿ ಕರ್ತೊ. ಮಾಜಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸುಚಾ ನಿಮ್ಸಾನಿ ಪವಿತ್ರಾತ್ಮಾನಿ ಮನಾ ದೇತ್ಯಾಲೆ ಮಾಯೆಚಾ ನಿಮ್ಸಾನಿ ತುಮಿ ಮಾಗ್ನ ಕರಾ.
ROM 15:31 ದೆವಾನಿ ಮನಾ ಯುದಾಯಾತಲ್ಯಾ ಇಸ್ವಾಸ್‍ ನಸ್‌ಲ್ಯಾಲ್ಯಾಂಚಾ ಹಾತಾತ್ನಿ ಮನಾ ಪಾರ್ ಕರಾಯಾ. ಮೀ ಯೇರುಸಲೇಮಿತ್ ಗಿಹುನ್ ಜಾ಼ತ್ಯಾಲಿ ಹೇ ಮಜ಼ತಿಚ಼ ಪೈಸ ತಿಥ ಆಸ್‌ಲ್ಯಾಲ್ಯಾ ದೇವಾಚಿ ಲೊಕ ಗಿಹುಂತ ಮನ್ಹುನ್ ಮಾಗ್ನ ಕರಾ.
ROM 15:32 ಆಸಾ ಮಿ ದೇವಾಚಾ ಮನಾಚೆಗತ್ ಆನಂದಾನಿ ಯವುನ್ ತುಮ್ಚಿ ಸಂಗ ಯವುನ್ ಇಸ್ರಾಂತಿ ಗೆನ್ಹಾರ್.
ROM 15:33 ಸಮಾದಾನಾಚಾ಼ ಜಾ಼ಲ್ಯಾಲಾ ದೇವ್ ತುಮ್ಚೆ ಸಗ್‍ಳ್ಯಾಂಚೆ ಸಂಗ ರಾಹುನಿ. ಆಮೆನ್.
ROM 16:1 ಕ್ರಿಸ್ತಾಪ ಆಮ್ಚಿ ಭನ್ ಜಾ಼ಲ್ಯಾಲಿ ಪೊಯಿಬೆಲಾ ಮೀ ತುಮಾನಾ ಶಿಫಾರಸ್ ಕರ್ತೊ. ಹೀ ಕೆಂಕ್ರೆ ಪೆಠತ್ ಸೇವೆ ಕರ್ತ್ಯಾಲಿ ಜಾ಼ಲೆ.
ROM 16:2 ತುಮಿ ತೀಲಾ ಪ್ರಬುಚಾ ನಾವಾನಿ ಗೆವ್ಹಾ. ದೇವಾಚಾ ಲೋಕಾಂಚೆ ಶಾರ್ಕ ಹಿಲಾ ಗೆವ್ಹಾ. ತಿಲಾ ವ್ಹಯಿ ಜಾ಼ಲ್ಯಾಲಿ ಮಜ಼ತ್ ಸಗ್ಳಿ ಕರಾ. ತಿ ಮನಾ ಆನಿ ಖುಬ್ ಲೊಕೊನಾ ಯೇಕ್ ಚಾ಼ಂಗ್ಲಿ ಸುಪ್ತಿನ್ ಜಾ಼ಲೆ.
ROM 16:3 ಪ್ರಿಸ್ಕಿಲ್ಲಾಲಾ ಆನಿ ಅಕ್ವಿಲಾಲಾ ಮಾಜಾ಼ ನಮಸ್ಕಾರ್ ಸಾಂಗಾ. ತ್ಯಾ ಕ್ರಿಸ್ತ ಯೇಸುಪ ಮಾಜಿಸಂಗ ಸೇವಾ ಕರ್ತ್ಯಾಲಾ ಜಾ಼ಲ್ಯಾತಾ.
ROM 16:4 ಮಾಜಿ ಸಾಟಿ ಆಪ್ಲಾ ಜೀವುಸ್ ಘಾತ್ ವ್ಹಯಿಸಾ ಕೇಲಾ. ಮೀ ತ್ಯನಾ ಉಪ್ಕಾರಾತ್ ಯಾದ್ ಕರ್ತೊ. ನಿಸ್ಥಾ ಮೀ ತ್ಯವ್ಡಾಸ್ ನವ್ಹ ಯೆಹುದಿ ನಸ್‌ಲ್ಯಾಲೆ ಸಭೆತ್ಲಿ ಸಗ್ಳಿ ತ್ಯನಾ ಉಪ್ಕಾರ್ ಕರ್ತ್ಯಾತ
ROM 16:5 ತ್ಯವ್ಡಸ್ ನವ್ಹ ತ್ಯಂಚಾ ಗರ‍್ಹಾತ್ ಮಿಳುನ್ ಯತ್ಯಾಲೆ ಸಭೆತ್‍ಲ್ಯಾನಾ ಮಾಜಾ಼ ನಮಸ್ಕಾರ್. ಮಾಜಾ಼ ಮಾಯೆಚಾ಼ ಸುಪ್ತಿ ಜಾ಼ಲ್ಯಾಲಾ ಎಪೈನೆತಲಾ ಮಾಜಾ಼ ನಮಸ್ಕಾರ್. ಆಶಾ ಸಿಮತ್ ಕ್ರಿಸ್ತಾವ ಇಸ್ವಾಸ್ ಥೆವ್‍ಲ್ಯಾಲ್ಯಾತ್ ತ್ಯೊಸ್ ಪೈಲಾ ಜಾ಼ಲ್ಯಾ.
ROM 16:6 ಮರಿಯಾಲಾ ಮಾಜಾ಼ ನಮಸ್ಕಾರ್. ತಿನಿ ತುಮ್ಚಿಸಾಟಿ ಖುಬ್ ಕಶ್ಟಾನಿ ಕಾಮ್ ಕೇಲ.
ROM 16:7 ಆಂದ್ರೋನಿಕಾಲಾ ಆನಿ ಯೂನ್ಯನಾಲಾ ಸಾಹಿತ್ ಮಾಜಾ಼ ನಮಸ್ಕಾರ್. ತೇ ಮಾಜಾ ಕುಳಾತ್ಲಿ ಜಾ಼ಲ್ಯಾತ. ತ್ಯವ್ಡಸ್ ನವ್ಹ ತೇ ಮಾಜಿಸಂಗ ತುರುಂಗಾತ್ ಹುತ್ತ. ಅಪೋಸ್ತಲಾನಾ ಸಾಹಿತ್ ಚಾ಼ಂಗ್ಲ ಠಾವ ಹುತ್ತ. ತೇ ಮಾಜೆ ಆಂದಿಸ್ ಕ್ರಿಸ್ತಾಚ಼ ಇಸ್ವಾಸಿ ಜಾ಼ಲ್ಯಾತ.
ROM 16:8 ಪ್ರಭುಪ ಮಾಜೆ ಮಾಯೆಚಾ಼ ಸುಪ್ತಿ ಜಾ಼ಲ್ಯಾಲಾ ಅಂಪ್ಲಿಯಾತಾಲಾ ಮಾಜಾ಼ ನಮಸ್ಕಾರ್.
ROM 16:9 ಉರ್ಬಾನಾಲಾ ಸಾಹಿತ್ ಮಾಜಾ಼ ನಮಸ್ಕಾರ್. ತ್ಯೊ ಕ್ರಿಸ್ತಾ ಸಾಟಿ ಮಾಜೆ ಸಂಗ ಕಾಮ್ದಾರ್ ಜಾ಼ಲ್ಯಾ. ಆನಿ ಮಾಜಾ಼ ಮಾಯೆಚಾ಼ ಸುಪ್ತಿ ಜಾ಼ಲ್ಯಾಲಾ ಸ್ತಾಖೂನಾಲಾ ಮಾಜಾ಼ ನಮಸ್ಕಾರ್.
ROM 16:10 ಅಪೆಲ್ಲಾಲಾ ಮಾಜಾ಼ ನಮಸ್ಕಾರ್. ತ್ಯೊ ಕ್ರಿಸ್ತಾಲಾ ಇಸ್ವಾಸಾಲಾ ಲಾಯಕ್ ಜಾ಼ಲ್ಯಾ ಮನ್ಹುನ್ ದಾವುನ್ ದಿಲ್ಯಾ. ಅರಿಸ್ತೆಬೂಲಾಚಾ ಕುಟ್ಮಾತ್ ರಾಥ್ಯಾಲ್ಯಾ ಸಗ್‍ಳ್ಯಾನಾ ಮಾಜಾ಼ ನಮಸ್ಕಾರ್.
ROM 16:11 ಮಾಜಾ ಕುಳಾತ್ಲಾ ಜಾ಼ಲ್ಯಾಲ್ಯಾ ಹೆರೊಡಿಯೊನಾಲಾಬಿ ಆನಿ ಪ್ರಭುಚಾ಼ ಜಾ಼ಲ್ಯಾಲ್ಯಾ ನಾರ್ಕಿಸಾಚಾ ಕುಟ್ಮಾತಲ್ಯಾ ಸಗಳ್ಯಾನಾಬಿ ಮಾಜಾ಼ ನಮಸ್ಕಾರ್.
ROM 16:12 ತ್ರುಪೈನಿಲಾ ತ್ರುಪೋಸನಿಲಾಬಿ ಮಾಜಾ಼ ನಮಸ್ಕಾರ್. ತ್ಯಾ ಪ್ರಭುಸಾಟಿ ಖುಬ್ ತರಾಸಾನಿ ಕಾಮ್ ಕರ್ತ್ಯಾಲ್ಯಾ ಜಾ಼ಲ್ಯಾತಾ. ಆನಿ ಮಾಜೆ ಮಾಯೆಚೆ ಪೆರ್ಸಿಸನಿಲಾಬಿ ಮಾಜಾ಼ ನಮಸ್ಕಾರ್. ತಿನಿಬಿ ಪ್ರಭುಸಾಟಿ ಖುಬ್ ತರಾಸ್ ಗಿಹುನ್ ಕಾಮ ಕೇಲ್ಯಾತ.
ROM 16:13 ರೂಫಾಲಾ ಮಾಜಾ಼ ನಮಸ್ಕಾರ್. ತ್ಯೊ ಪ್ರಭುಪ ಖುಬ್ ಚಾ಼ಂಗ್ಲ ಕಾಮ್ ಕರ್ತ್ಯಾಲಾ. ಆನಿ ತ್ಯಚೆ ಆಯಿಲಾಬಿ ಮಾಜಾ಼ ನಮಸ್ಕಾರ್. ತಿನಿ ಮನಾ ಆಪಲ್ಯಾ ಸ್ವತಾಚಾ ಲೆಕಾಚೆಗತ್ ಬಗ್ಲಾ.
ROM 16:14 ಅಸುಂಕ್ರಿತಾಲಾ ಪ್ಲೆಗೊನಾಲಾ ಹೆರ್ಮೆಯಾಲಾ ಪತ್ರೋಬಾಲಾ ಹೆರ್ಮಾನಾಲಾ ಆನಿ ತ್ಯಂಚಿ ಸಂಗ ಆಸಲ್ಯಾಲ್ಯಾ ಸಗ್‍ಳ್ಯಾ ಇಸ್ವಾಸಿ ಬಾವ್ಹಾನಾಬಿ ಮಾಜಾ಼ ನಮಸ್ಕಾರ್.
ROM 16:15 ಪಿಲೊಲೋಗಾಲಾ ಯೂಲ್ಯಳಲಾ ನೆರ‍್ಯಲಾ ತ್ಯಚೆ ಭನ್ಹಿಲಾಬಿ ಆನಿ ಒಲುಂಪಾಲಾ ಆನಿ ತ್ಯಂಚಿಸಂಗ ಆಸಲ್ಯಾಲ್ಯಾ ದೇವಾಚಾ ಲೋಕಾನಾ ಸಾಹಿತ್ ಮಾಜಾ಼ ನಮಸ್ಕಾರ್.
ROM 16:16 ತುಮಿ ಯಕಾಮಕಾಲಾ ಮಾಯೆನಿ ಬೆಠಾನಾ ನಮಸ್ಕಾರ್ ಕರಾ. ಕ್ರಿಸ್ತಾಚೆ ಸಬೆಚಿ ಸಗ್ಳಿ ತುಮಾನಾ ನಮಸ್ಕಾರ್ ಸಾಂಗತ್ಯಾತ.
ROM 16:17 ಬಾವ್ಹಾ ಬನ್ಹಿನು, ತುಮ್ಚಾತ್ ದುಯಿ ಗ್ಯಾಲತ್ಯಾಲ್ಯಾ ಲೊಕಾಂಚೆ ಗುಸ್ಟಿತ್ ತುಮಿ ಖುಬ್ ಜಾ಼ಗ್ರುತ್ ರಾಹ್ಯಾ ವ್ಹಯಿಸಾ ಆನಿ ದಿಸರ್ಯಾಂಚಾ಼ ಇಸ್ವಾಸ್ ಹಾಳ್ ಕರ್ತ್ಯಾಲ್ಯಾಂಚೆ ಗುಸ್ಟಿತ್ ಖುಬ್ ಜಾ಼ಗ್ರುತ್ ರಾವ್ಹಾ. ತುಮಿ ಸಿಕ್‍ಲ್ಯಾಲ್ಯಾ ಸಿಕ್ಶೆನಾಲಾ ತೀ ವೈರಿ ಜಾ಼ಲ್ಯಾತ. ತುಮಿ ತ್ಯಂಚಿಪ್ನಿ ದುರ್ ರಾವಾ ಮನ್ಹುನ್ ಇನಂತಿ ಕರ್ತೊ.
ROM 16:18 ಕಾ ಮಂಜೆ ತಸ್‍ಲ್ಯಾ ಖನ್ಕತಿ ಕರ್ತ್ಯಾಲಿ ಲೊಕ ಆಮ್ಚಾ ಪ್ರಭು ಕ್ರಿಸ್ತಾಚಿ ಸೆವೆ ಕರಿತ್ನಾಹಿತ. ತೀ ನಿಸ್ಥಿ ಆಪ್‍ಲ್ಯಾ ಪೋಟಾಸಾಟಿ ಹಿ ಕಾಮ ಕರಿತ್ ಹಾತ. ಬುರ್ಸ ಠಾವ ನಸ್‍ಲ್ಯಾಲ್ಯಾ ಲೊಕಾಂಚಾ ಮನಾಂಚಾ಼ ಮೋಸ್ ಕರಾಯಾ ತಿ ನವ ನಾಜು಼ಕ್ ಸಬ್ದ ಬೊಲ್ತ್ಯಾತ ಆನಿ ತೊಂಡಾ ಮೊರ್ಹ ವವ್ಯಾಳುನ್ ಬೊಲ್‍ತ್ಯಾತ.
ROM 16:19 ತುಮ್‌ಚ಼ ಕರ್ನ ಸಗಳ್ಯಾ ಇಸ್ವಾಸಿನಾ ಸಮಾಜ್‍಼ಲ್ಯಾ. ಮನ್ಹುನ್ ತುಮ್ಚೆ ಗುಸ್ಟಿತ್ ಮನಾ ಖುಬ್ ಸಂತೊಸ್ ವ್ಹತ್ಯೊ. ಫನ್ ಚಾ಼ಂಗ್ಲೆ ಗುಸ್ಟಿನಾ ತುಮಿ ಶಾನ ಹ್ವವುನ್ ರಾಹ್ಯಾ ವ್ಹಯಿಸಾ ಮನ್ಹುನ್ ಆನಿ ಬುರ್ಶಾ ಗುಸ್ಟಿ ಠಾವ್ಯಾ ನಸ್‍ಲ್ಯಾಲ ವ್ಹವುನ್ ರಾಹ್ಯಾ ವ್ಹಯಿಸಾ ಮನ್ಹುನ್ ಮೀ ಮನ್ ಕರ್ತೊ.
ROM 16:20 ಆನಿ ಶಾಂತಿ ದೆತ್ಯಾಲಾ ದೆವ್ ಬಿಗಿನಿ ಸೈತಾನಾಲಾ ಪಾಯಾ ಬುಡಿ ಗಾಲ್ಹುನ್ ತುಡುವುನ್ ಟ್ಯಾಕ್ನಾರ್, ಆಮ್‍ಚಾ಼ ಪ್ರಭು ಯೇಸು ಕ್ರಿಸ್ತಾಚಿ ಕ್ರಪಾ ತುಮ್ಚಿ ಸಂಗ ರಾಹುನಿ.
ROM 16:21 ಮಾಜೆ ಸಂಗ ಕಾಮ್ ಕರ್ತ್ಯಾಲಾ ತಿಮೊಥೆ ಆನಿ ಮಾಜೆ ಸಂಗಚ಼ ಯೆಹುದಿ ಜಾ಼ಲ್ಯಾಲ ಲೂಕ್ಯ, ಯಾಸೊನ್ ಆನಿ ಸೋಸಿಪತ್ರ ಹ್ಯಂಚಾನಿ ತುಮಾನಾ ನಮಸ್ಕಾರ್ ಸಾಂಗ್‍ಲ್ಯಾ.
ROM 16:22 ಪೌಲ್ ಸಾಂಗತ್ಯಾಲ್ಯಾ ಗುಸ್ಟಿ ಲಿವತ್ಯಾಲಾ ತೆರ್ತೆನ್ ಮಂತ್ಯಾಲಾ ಮೀ ಸಾಹಿತ್ ತುಮಾನಾ ಪ್ರಭುಪ ನಮಸ್ಕಾರ್ ಕರ್ತೊ.
ROM 16:23 ಗಾಯಾ ಮಾಜಿ ದೆಕರೆಕಿ ಕರ್ತ್ಯೊ. ಆನಿ ಸಬೆಚಾ ಮಿಳನ್ಯಾಸಾಟಿ ತ್ಯಚ಼ ಘರುಸ್ ವಾಫರ್ತ್ಯಾವ್. ತ್ಯೊ ಸಾಹಿತ್ ತುಮಾನಾ ನಮಸ್ಕಾರ್ ಸಾಂಗ್‍ತ್ಯೊ. ಹೆ ಪೆಠಚಾ಼ ಖಜಾಂನ್ಸಿ ಎರಸ್ತ ಆನಿ ಆಮಚಾ಼ ಇಸ್ವಾಸಿ ಬಾಹು ಕ್ವರ್ತ ತುಮಾನಾ ನಮಸ್ಕಾರ್ ಸಾಂಗ್‍ತ್ಯಾತ.
ROM 16:24 “ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಿ ಕ್ರುಪಾ ತುಮ್ಚಿ ಸಗಳ್ಯಾಂಚಿಸಂಗ ರಾಹುನಿ. ಆಮೆನ್. ”
ROM 16:25 ದೇವಾಲಾ ಮೈಮೆ ಹ್ವವುನಿ. ಯೇಸು ಕ್ರಿಸ್ತಾಚೆ ಗುಶ್ಟಿತ್ ಮಿ ಸಾಂಗ್‌ಲ್ಯಾಲೆ ಬರೆ ಖಬರಿನಿ ಆನಿ ಮಾಗ್‌ಲ್ಯಾ ಕಾಲಾ ದರ್ನಿ ದಡ್ವುನ್ ಥೆವ್‌ಲ್ಯಾಲೆ ಗುಟ್ ಆತಾ ಉಜಿಡಾಸ್ ಯವುನ್ ತುಮ್ಚಾ ಇಸ್ವಾಸಾತ್ ತುಮಿ ಘಟ್ ಉಬಿ ರಾಹ್ಯಾ ತ್ಯೊ ಶಕ್ತ ಜಾ಼ಲ್ಯಾ.
ROM 16:26 ಫನ್ ಆತಾ ಖಾಯಿಮ್ಚಾ ದೇವಾಚಿ ಆಜ್ಞಾ ಆನಿ ಪ್ರವಾಂದಿಂಚಾ ಲಿವ್‍ನ್ಯಾನಿ ತ್ಯ ಖರ ಸಗ್ಳೆ ದೆಶೆತ್ಲಿ ಇಸ್ವಾಸ್ ಥೆವಾಸಾಟಿ ಆನಿ ವಾಕುನ್ ಚಾ಼ಲಾಯಾಸಾಟಿ ದ್ಯಾವ್‍ಲ್ಯಾ.
ROM 16:27 ಯಕ್ಲಾಸ್ ಜ್ಞಾನಿ ಜಾ಼ಲ್ಯಾಲ್ಯಾ ದೇವಾಲಾ ಯೇಸುಕ್ರಿಸ್ತಾಪ್ನಿ ಖಾಯಿಮ್ ಮೈಮೆ ವ್ಹವುನಿ. ಆಮೆನ್.
1CO 1:1 ಪೌಲ್ ಲಿವತ್ಯಾಲ ಪತ್ರ. ಕ್ರಿಸ್ತ್ ಯೇಸುಚಾ಼ ಅಪೋಸ್ತಲ್‌ ವ್ಹಯಾಲಾ ಮೀ ದೇವಾಚಾ ಮನಾಶಾರ್ಕಾ ಹಾಕಟ್‍ಲ್ಯಾಲಾ ಜಾ಼ಲ್ಯೊ. ಮೀ ಹ್ಯ ಪತ್ರ ಕ್ರಿಸ್ತಾಪ್ನಿ ಆಮಚಾ಼ ಬಾಹು ಜಾ಼ಲ್ಯಾಲ್ಯಾ ಸೊಸ್ತೆನಾಸಂಗ ಲಿವ್‌ತ್ಯೊ.
1CO 1:2 ಕ್ರಿಸ್ತ ಯೆಸುಪ್ನಿ ಪವಿತ್ರ ಕೆಲ್ಯಾಲೆ ಕೋರಿಂತಾತ್ಲೆ ದೇವಾಚೆ ಸಬೆಚಾನಾ ಹ್ಯ ಪತ್ರ ಲಿವ್‌ತ್ಯೊ. ತುಮಿ ದೇವಾಚಿ ಪವಿತ್ರ ಲೊಕ ವ್ಹಯಾಲಾ ಹಾಕಟ್‌ಲ್ಯಾಲಿ ಜಾ಼ಲ್ಯಾಸಾ. ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಾ ನಾವಾವ ಇಸ್ವಾಸ್ ಥೆವ್‌ತ್ಯಾಲ್ಯಾ ಸಗ್‌ಳ್ಯಾ ಲೊಕಾಂಚೆ ಸಂಗ ತುಮಿಬಿ ಹಾಕಟ್‍ಲ್ಯಾಲಿ ಜಾ಼ಲ್ಯಾಸಾ. ಯೇಸು ಕ್ರಿಸ್ತ ತ್ಯನಾಬಿ ಆಮಾನಾಬಿ ಪ್ರಭುಜಾ಼ಲ್ಯಾ.
1CO 1:3 ಆಮಚಾ಼ ಬಾ ಜಾ಼ಲ್ಯಾಲ್ಯಾ ದೆವಾಪ್ನಿಬಿ ಪ್ರಭುಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಪ್ನಿಬಿ ತುಮಾನಾ ಕ್ರಪಾ ಆನಿ ಶಾಂತಿ ಗಾಹುನಿ.
1CO 1:4 ದೇವಾನಿ ಯೇಸು ಕ್ರಿಸ್ತಾಪ್ನಿ ತುಮಾನಾ ದಿಲ್ಯಾಲೆ ಕ್ರುಪೆಸ್ಲಾಗುನ್ ಮೀ ತುಮ್ಚಿಸಾಟಿ ದೇವಾಲಾ ಕವಾಬಿ ಉಪ್ಕಾರಾಚಿ ಸ್ತುತಿ ಪ್ಯಾವ್ತೊ.
1CO 1:5 ಕಾ ಮಂಜೆ ಯೇಸುಪ್ನಿ ಸಗ್ಳಾ ಆಶೀರ್ವಾದ್ ಗೆತಲ್ಯಾಲಿ ತುಮಿ ಬೊಲ್‌ನ್ಯಾತ್ ಗಿನ್ಯಾನ್‌ ಆಸ್ನಾರಿ ಜಾ಼ಲ್ಯಾಸಾ.
1CO 1:6 ಯೇಸು ಕ್ರಿಸ್ತಾಚ಼ ವಚ಼ನ್ ತುಮ್ಚಿಪ ಖರ‍್ಯಾನಿ ಘಟ್ ಹಾ ಮನ್ಹುನ್.
1CO 1:7 ಆಮ್‌ಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಾ ದೊನವ್ಯಾ ಯನ್ಯಾಚಿ ವಾಟ್ ಬಗ್‌ತ್ಯಾಲಿ ಆನಿ ದೆವಾಪ್ನಿ ಆಲ್ಯಾಲ ಪರತೆಕ್ಯಾಕ್ ಆತ್ಮಿಕ್ ದಾನ್ ಗೆತಲ್ಯಾಲಿ ಜಾ಼ಲ್ಯಾಸಾ.
1CO 1:8 ಯೇಸು ತುಮಾನಾ ಸರ್ತ್ಯಾಪರೆತ್ ಧಿರ್ ದಿವುನ್ ರ‍್ಯಾಕ್ನಾರ್. ಆಮಚ಼ಾ ಪ್ರಭು ಜಾ಼ಲ್ಯಾಲಾ ಯೇಸು ಕ್ರಿಸ್ತ್ ನ್ಯಾಯಿ ನಿವ್ಡಾಚಾ ದಿಸಾತ್ ತುಮಿ ನಿರ್ದೊಶಿ ವ್ಹವುನ್ರಾನಾರ್.
1CO 1:9 ದೇವ್ ಇಸ್ವಾಸಾಚಾ಼ ಜಾ಼ಲ್ಯಾ. ದೇವಾಚಾ಼ ಲ್ಯೊಕ್‌ಜಾ಼ಲ್ಯಾಲಾ ಆನಿ ಪ್ರಭುಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಾ ಜೀ಼ವ್ನಾತ್ ವಾಟ್ನಿಗಿಹ್ಯಾ ವ್ಹಯಿ ಮನ್ಹುನ್ ತುಮಾನಾ ಹಾಕಟ್‌ಲ್ಯಾಲ ತ್ಯನಿಸ್.
1CO 1:10 ಬನ್ಹಿ ಬಾವ್ಹಾನು, ಆಮ್‌ಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಾ ನಾವಾನಿ ಮೀ ತುಮ್ಚಿಪ ಮಾಗಾಚ಼ ಕ್ಯಾ ಮಂಜೆ, ಕಳ್ ಬಾಂಢಾನ್ ನಸ್ತಾನಾ ಬೆದ್‌ ಬಾವ್ ನಸ್ತಾನಾ ಯಕಾ ಮನಾನಿಸ್ ಯಕಾ ಉದ್ದೇಸಾನಿ ತುಮಿ ಯಕಾಮನಾನಿ ರಾವ್ಹಾ.
1CO 1:11 ಮಾಜಾ ಬಾವ್ಹಾ ಬನ್ಹಿನು, ಕ್ಲೊಯೆಚಾ ಗರ್ಹಾತ್ನಿ ಆಲ್ಯಾಲ್ಯಾ ಥೊಡ್ಯಾಂಚಾನಿ. ತುಮ್ಚೆಮದ್ದಿ ಕಳ್ ಬಾಂಢ್ನ ಹಾತ್ತ ಮನ್ಹುನ್ ಮನಾ ಸಾಂಗ್ಲ.
1CO 1:12 ಮಂಜೆ, ತುಮ್ಚಾತ್ ಯೊಕ್, “ಮೀ ಪೌಲಾಚೆಮಾಗ್ನಿ ಜಾ಼ತ್ಯೊ” ಮನ್ಹುನ್ ಸಾಂಗತ್ಯೊ; ಆನಿಯೋಕ್, “ಮೀ ಅಪೊಲೊಸಾಚೆ ಮಾಗ್ನಿ ಜಾ಼ತೊ” ಮನ್ಹುನ್ ಸಾಂಗತ್ಯೊ. ಆನಿಯೊಕ್, “ಮೀ ಪೇತ್ರಾಚೆ ಮಾಗ್ನಿ ಜಾ಼ತೊ” ಮನ್ಹುನ್ ಸಾಂಗತ್ಯೊ. ಆನಿಯೊಕ್, “ಮೀ ಕ್ರಿಸ್ತಾಚೆ ಮಾಗ್ನಿ ಜಾ಼ತೊ. ” ಮನ್ಹುನ್ ಸಾಂಗತ್ಯೊ.
1CO 1:13 ಕ್ರಿಸ್ತಾಚಿ ವಾಟ್ನಿ ಕೆಲೆ ಕ್ಯಾ? ಪೌಲ್ ತುಮ್ಚೆಸಾಟಿ ಸಿಲಬೆವ ಮೆಲಾಕ್ಯಾ? ತುಮಿ ಪೌಲಾಚಾ ನಾವಾನಿ ಬಾಪ್ತಿಸ್ಮಾ ಗಿತ್ಲಿಸಾಕ್ಯಾ? ನಾಹಿ.
1CO 1:14 ತುಮ್ಚಾತ್ ಕ್ರಿಸ್ತ್ ಆನಿ ಗಾಯಾ ಹ್ಯನಾಸುಡುನ್ ದಿಸರ‍್ಯಾ ಕುನಾಲಾಸ್ ಮೀ ಬಾಪ್ತಿಸ್ಮಾ ದಿಲಿನಾಹಿ ಮನ್ಹುನ್ ದೇವಾಲಾ ದನ್ಯವಾದ್ ಕರ್ತೊ,
1CO 1:15 ಮಾಜಾ ನಾವಾನಿ ಬಾಪ್ತಿಸ್ಮಾ ಗೆತ್ಲೆ ಮನ್ಹುನ್ ಸಾಂಗಾಯಾ ತುಮ್ಚಾತ್ ಕುನಾಲಾ ಆತಾ ವ್ಹಯಿತ್ನಾಹಿ.
1CO 1:16 ಸ್ತೆಪನಾಚಾ ಗರ‍್ಹಾತಲ್ಯಾನಾ ಸುಡುನ್ ದಿಸರ‍್ಯಾ ಕುನಾಲಾ ಬಾಪ್ತಿಸ್ಮಾ ದಿಲ್ಯಾಲಿ ಮನಾ ಯಾದ್ ನಾಹಿ.
1CO 1:17 ಕ್ರಿಸ್ತಾನಿ ಮನಾ ಲಾವುನ್ ದಿಲ್ಯಾಲಾ ಬಾಪ್ತಿಸ್ಮಾ ದಿಯಾ ನವ್ಹ, ಯೇಸುಚಿ ಬರಿ ಖಬರ್ ಸಾಂಗಾಯಾ ತ್ಯವ್ಡಸ್. ಫನ್ ಗಿನ್ಯಾನಾನಿ ಸಾಂಗಾಯಾ ಲಾವುನ್ ದಿಲಾನಾಹಿ. ಮೀ ಕಾಯ್ತರಿ ಪರ್ಪಂಚಾಚಾ ಗಿನ್ಯಾನಾನಿ ಬರಿಖಬರ್ ಸಾಂಗಲ್ಯಾಲಿ ಜಾ಼ಲ್ಯಾವ, ಕ್ರಿಸ್ತಾಚಿ ಸಿಲಬೆ ಆರ್ಥ ನಸ್‌ಲ್ಯಾಲಿ ವ್ಹನಾರ್.
1CO 1:18 ನಾಶಾಡಿಚೆ ವಾಟವ ಆಸಲ್ಯಾಲ್ಯಾ ಲೊಕಾನಾ ಶಿಲಬೆಚಿ ಬರಿ ಖಬರ್ ಮುರ್ಕ್ ಫನ್ ಜಾ಼ಲೆ. ಆನಿ ರಕ್ಶನೆಚೆ ವಾಟವ ಆಸಲ್ಯಾಲ್ಯಾ ಆಮಾನಾತರಿ ತ್ಯ ದೇವಾಚ಼ ಬಳ್ ಜಾ಼ಲ್ಯಾ.
1CO 1:19 ಪವಿತ್ರ ಪುತೀಕಾತ್ ಆಸ ಲಿವಲ್ಯಾ: “ಶಾನ್ಯಾಂಚ಼ ಶಾನ್ಪನ್ ನಾಸ್ ಕರ್ನಾರ್. ಶಾನ್ಯಾಂಚಾ ಶಾನ್ಫನಾಲಾ ಕಿಮತ್ ನಸಲ್ಯಾಚೆಗತ್ ಕರ್ನಾರ್. ” ಯೆಶಾಯ 29:14
1CO 1:20 ಶಾನಾ ಕುಠಹಾ? ಶಿಕ್ಷೆನ್ದಾರ್ ಕುಠಹಾ? ಹ್ಯಾ ಕಾಲಾತ್ಲಾ ಪುರಾನ್ವಾಲಾ ಕುಠಹಾ? ದೇವಾನಿ ಪರ್ಪಂಚಾಚ಼ ಗಿನ್ಯಾನ್ ಮುರ್ಕ ಮನ್ಹುನ್ ಥರಿವ್ಲ ನಾಹಿ ಕ್ಯಾ?
1CO 1:21 ಹ್ಯ ದೇವಾಚಾ ಗಿನ್ಯಾನ್ಯಾಚೆಗತ್. ಪರ್ಪಂಚಾನಿ ಆಪಲ್ಯಾ ಸ್ವತಾಚಾ ಗಿನ್ಯಾನಾನಿ ದೇವಾಲಾ ಸಮಜು಼ನ್ ಗೆತ್ಲಾನವ್ತಾ. ಮನ್ಹುನ್ ಮುರ್ಕಫನಾಚೆಗತ್ ದಿಸತ್ಯಾಲ್ಯಾ ಸಮಾಚಾರಾಸ್ಲಾಗುನ್ ಇಸ್ವಾಸ್ ಥೆವತ್ಯಾಲ್ಯಾನಾ ರಕ್ಶನ್ಕರಾಚ಼ ದೇವಾಲಾ ಚಾ಼ಂಗ್ಲವಾಟ್ಲ.
1CO 1:22 ಯೆಹುದಿ ಚಮತ್ಕಾರಿಚಿ ಕಾಮ ಇಚಾರತ್ಯಾತ. ಗ್ರೀಕ್ ಲೊಕಾನಾ ಗಿನ್ಯಾನ್ ವ್ಹಯಿಜಾ಼ಲ್ಯಾ.
1CO 1:23 ಆಮೀತರಿ, ಶಿಲ್ಬೆವ ಗ್ಯಾತಲ್ಯಾಲ್ಯಾ ಕ್ರಿಸ್ತಾಚೆಗುಸ್ಟಿತ್ ಸಿಕಿವ್ತಾವ್. ಹ್ಯ ಯೆಹುದ್ಯಾನಾ ಮುಟಿ ಅಡಚ಼ನ್ ಜಾ಼ಲೆ; ಯಹುದಿ ನಸಲ್ಯಾಲ್ಯಾ ಲೊಕಾನಾ ಮುರ್ಕ್ಪನಾಚೆಗತ್ ದಿಸತ್ಯಾ.
1CO 1:24 ದೇವಾನಿ ಹಾಕಟ್‌ಲ್ಯಾಲಿ ಲೊಕ ಯೆಹುದಿ ಆಸ್ಲಿತತರಿ ಯಹುದಿ ನಸ್ಲಿತತರಿ ತ್ಯನಾ ಕ್ರಿಸ್ತ್ ದೇವಾಚ಼ ಬಳ್ ಜಾ಼ಲ್ಯಾ; ಆನಿ ದೇವಾಚ಼ ಗಿನ್ಯಾನ್‌ಜಾ಼ಲ್ಯಾ.
1CO 1:25 ದೇವಾಚ಼ ಮುರ್ಕ್ಫನ್ ಸಾಹಿತ್ ಮಾನ್ಸಾಂಚಾ ಗಿನ್ಯಾನಾವ್ನಿ ಮೊಟ ಜಾ಼ಲ್ಯಾ. ದೇವಾಚ಼ ಬಳ್ನಸಲ್ಯಾಲ ಸಾಹಿತ್ ಮಾನ್ಸಾಂಚಾ ಬಳಾವ್ನಿ ಖುಬ್ ಮೊಟ ಬಳ್ ಜಾ಼ಲ್ಯಾ.
1CO 1:26 ಬಾವ್ಹಾ ಬನ್ಹಿನು, ದೇವಾನಿ ತುಮಾನಾ ಹಾಕಟ್ಲತವಾ ತುಮಿ ಕಸಿ ಹುತ್ತಾಸಾತಿ ಯಾದ್ಕರಾ. ಪರ್ಪಂಚಾಚಾ ಲೆಕ್ಯಾತ್ ತುಮಿ ತುಮ್ಚಾತ್ ಖುಬ್ಜ಼ನ ಶಾನಿನವ್ತಿತ; ಆದಿಕಾರಿನವ್ತಿತ; ಮೊಟ್ಯಾ ಕುಳಾತ್ಲಿ ನವ್ತಿತ.
1CO 1:27 ಫನ್ ದೇವಾನಿ ಹ್ಯಾಲೋಕಾಚಾ ಶಾನ್ಯಾನಾ ಲಾಜ಼್ವಾಟಾಯಾಸಾಟಿ ಖುಳ್ಯಾನಾ ನಿವಡ್‌ಲ್ಯಾತ; ಬಳಿನಾ ಲಾಜ಼್ವಾಟಾಯಾ ಬಳ್ನಸಲ್ಯಾಲ್ಯಾನಾ ನಿವಡಲ್ಯಾತ.
1CO 1:28 ಪರ್ಪಂಚಾ ಕಚ಼ ಬರ ನವಮಂತೊ ಕಚಾಚಾ಼ ರಾಗ್ ಕರ್ತೊ ಆನಿ ಫ್ಯಾಯ್ದಾ ನಸ್‌ಲ್ಯಾಲ ಮಂತೊ ತ್ಯ ದೇವಾನಿ ನಿವ್ಡುನ್ ಗೆತ್ಲ. ಪರ್ಪಂಚಾ ಕಚ಼ ಬರ ಮನ್ಹುನ್ ಯವಸ್ತೊ ತ್ಯ ಹಾಳ್ಕರಾಲಾ ದೇವಾನಿ ಆಸಕೆಲ.
1CO 1:29 ಆಸ ಆಸ್ತಾನಾ ದೇವಾಚೆ ಮೊರ್ಹ ಮೊಟ ಫನ್ಗಿಹ್ಯಾ ಕುನಾಲಾ ನಾಹಿ.
1CO 1:30 ತುಮಾನಾ ಕ್ರಿಸ್ತ ಯೆಸುಪ ಯೆಕ್ ಕೆಲ್ಯಾಲಾ ದೇವಾನಿಸ್. ಕ್ರಿಸ್ತ ಆಮ್ಚಿಸಾಟಿ ದೇವಾಪ್ನಿ ಆಲ್ಯಾಲ ಗಿನ್ಯಾನ್‌ಜಾ಼ಲ್ಯಾ. ಆಮಿ ನಿಯೆತಿಚಿ ವ್ಹವುನ್ ರಾಯಾ, ಪಾಪಾತ್ನಿ ಸುಟ್ಕಿವ್ಹಯಾ ಆನಿ ಪವಿತ್ರ ವ್ಹಯಾ ಕ್ರಿಸ್ತುಸ್ ಮುಳ್ ಜಾ಼ಲ್ಯಾ.
1CO 1:31 ಮನ್ಹುನ್ ಪವಿತ್ರ ಪುತಿಕಾತ್ ಆಸ ಲಿವ್‌ಲ್ಯಾ, “ಮೊಟಫನ್ ಗೆತ್ಯಾಲ್ಯಾನಿ ಪ್ರಭುಪ ತ್ಯವ್ಡಸ್ ಮೊಟಫನ್ ಗಿಯಾವ್ಹಯಿ. ”
1CO 2:1 ಮಾಜೆ ಬನ್ಹಿ ಬಾವ್ಹಾನು, ಮೀ ತುಮ್ಚಿಪ ಆಲ್ತೊ ತವಾ, ತುಮಾನಾ ದೇವಾಚ಼ ಖರ‍್ಯಾಚ಼ ಗುಟ್ ಸಾಂಗ್ಲ. ಫನ್ ಮೀ ಮೊಟ್ಯಾ ಬೊಲ್ಯಾ ಮೊಟ ಗಿನ್ಯಾನ ವ್ಹವುನಿ ವಾಫರ್ಲನಾಹಿ.
1CO 2:2 ಮೀ ತುಮ್ಚಿಸಂಗ ಆಸ್ತಾನಾ ಯೇಸು ಕ್ರಿಸ್ತಾಚ಼ ಆನಿ ತ್ಯಚೆ ಶಿಲ್ಬೆಚೆ ವೈಲ ಮರಾನುಸ್ ದುಸರ‍್ಯಾ ಖಬರಿ ಇಸರುನ್‌ ಜ಼ಾಯಾ ಮನ್ಕೆಲ.
1CO 2:3 ಮೀ ತುಮ್ಚಿಪ ಆಲ್ತೊತವಾ ಬಳ್‌ನಸಲ್ಯಾಲಾ ಜಾ಼ಲ್ತೊ; ಬಿಹುನ್ ಕ್ಯಾಪ್ರ ಬರ್ಲ.
1CO 2:4 ಮಾಜ಼ ಶಿಕ್ಷೆನ್ ವ್ಹವುನಿ ಬುಲಿವ್ಹವುನಿ ಲೊಕಾನಾ ಜು಼ಲ್ಮಿಕರ್ತ್ಯಾಲ ಗಿನ್ಯಾನ್ಯಾಚಾ ಸಬ್ದಾಂಚಿವ ಆದಾರ್‌ನವ್ತಾ. ಫನ್ ಪವಿತ್ರಾತ್ಮಾನಿ ದಿಲ್ಯಾಲ ಬಳುಸ್ ಮಾಜಾ ಶಿಕ್ಷಾನಾಲಾ ಆದಾರ್‌ ಜಾ಼ಲ್ತ.
1CO 2:5 ತುಮ್‍ಚಾ಼ ಇಸ್ವಾಸ್ ಮಾನ್ಸಾಚಾ ಗಿನ್ಯಾನಾವ ಆದಾರ್ ವ್ಹಯಾಚೆ ಆಂದಿ ದೇವಾಚಾ ಬಳಾವ ಆದಾರ್ ವ್ಹಯಾವ್ಹಯಿ ಮನ್ಹುನ್ ಮೀ ಆಸ ಕೆಲ.
1CO 2:6 ಫನ್ ಶಾನ್ಯಾಂಚೆ ಮದ್ದಿ ಗಿನ್ಯಾನುಸ್ ವ್ಹಯಿ ಜಾ಼ಲ್ಯಾಲ್ಯಾ ಬೊಲ್ಯಾ ಸಾಂಗ್ತಾವ. ತ್ಯ ಹ್ಯಾ ಲೊಕಾತ್ಲ ಗಿನ್ಯಾನ್ ನವ್ಹ, ನಾಸ್ ವ್ಹನಾರ‍್ಯಾ ಹ್ಯಾ ಲೊಕಾತ್‌ಲ್ಯಾ ಅದಿಕಾರ‍್ಯಾಂಚ಼ ಗಿನ್ಯಾನ್ ನವ್ಹ.
1CO 2:7 ಆಜು಼ನ್ಪರ‍್ಯಾತ್ ದಡುನ್ ಆಸಲ್ಯಾಲ ಸಾಂಗತಾನಾ ದೇವಾಚ಼ ಗಿನ್ಯಾನುಸ್ ಸಾಂಗತಾವ್. ತ್ಯ ಕಚ಼ ಮಂಜೆ ದೇವಾನಿ ಆಮಚೆ ಮರೆದಿ ಸಾಟಿ ದುನ್ಯಾ ಉತ್ಪನ್‍ವ್ಹಯಾಚೆ ಆಂದಿಸ್ ಥರ್ವುನ್ ದಡಿವ್‍ಲ್ಯಾಲ್ಯಾ ದೇವಾಚಾ ಗಿನ್ಯಾನಾಚಿ ಗುಠುಸ್ ಜಾ಼ಲೆ.
1CO 2:8 ಹ್ಯ ಹ್ಯಾ ಲೊಕಾತಲ್ಯಾ ಅದಿಕಾರ‍್ಯಾನಾ ಕುನಾಲಾ ಸಮಾಜ಼ಲ ನವ್ತ; ಸಮಾಜ಼ಲ ಆಸ್ತತ ತೇ ಮೈಮಾ ಆಸಲ್ಯಾಲ್ಯಾ ಪ್ರಭುಲಾ ಶಿಲ್ಬೆವ ಗಾಲಾಯಾ ಲಾವಿತ್ನವ್ತ;
1CO 2:9 ಫನ್ ದೇವಾಚಾ ವಚ಼ನಾತ್ ಲಿವಲ್ಯಾಶಾರ್ಕ, “ದೇವಾನಿ ಆಪ್ಲಿ ಮಾಯಾ ಕರ್ತ್ಯಾಲ್ಯಾಂಚಿಸಾಟಿ ತಯಾರ್ ಕೆಲ್ಯಾಲ ಸಗ್ಳ ಡೊಳ್ಯಾನಾ ದಿಸ್ಲನಾಹಿ, ಕಾನಾನಾ ಐಕ್ವಾಲನಾಹಿ, ತ್ಯಚಿ ಬಾವ್ನಾ ಮಾನ್ಸಾಚಾ ಮನಾಸ್ ಲಾಗ್ಲಿ ನಾಹಿ.
1CO 2:10 ಆಮಾನಾತರಿ ದೇವಾನಿ ಆಪ್‍ಲ್ಯಾ ಆತ್‍ಮ್ಯಾನಿ ತ್ಯ ದಾವುನ್ದಿಲ. ತ್ಯೊ ಆತ್ಮ ಸಗ್‌ಳ್ಯಾ ಖಬರಿ, ದೇವಾಚಾ ಆತ್‌ಲ್ಯಾ ಖಬರಿಸಾಹಿತ್ ಜ಼ಪುನ್ ಬಗ್ನಾರಾ ಜಾ಼ಲ್ಯಾ.
1CO 2:11 ಮಾನ್ಸಾಚೆ ಆತ್ಲ ಯವಜ಼್ನಾ ತ್ಯಚಿಪ ಆಸ್‌ಲ್ಯಾಲ್ಯಾ ಮಾನುಸ್ ಫನಾಲಾ ಸುಡುನ್ ಆನಿಕುನಾಲಾ ಸಮಾಜ಼್ನಾರ್? ತಸಸ್ ದೇವಾಚಿ ಯವಜ಼್ನಾ ದೇವಾಚಾ ಆತ್‌ಮ್ಯಾಲಾ ಸುಡುನ್ ದಿಸರ‍್ಯಾ ಕುನಾಲಾಸ್ ಸಮಜಾ಼ಯಾ ವ್ಹಯಿತ್ ನಾಹಿತಾ.
1CO 2:12 ಆಮಿ ಹ್ಯಾ ಲೊಕಾಚ಼ ಆತ್ಮ ಗಿಹ್ಯಾಚ಼ ಸುಡುನ್ ದೇವಾನಿ ಆಮಾನಾ ಫುಕಟ್ದಿಲ್ಯಾಲ ವರ ಸಮಜಾ಼ಯಾ ದೇವಾಪ್ನಿ ಆಲ್ಯಾಲ ಆತ್ಮಸ್ ಗೆತಲ್ಯಾಲಿ ಜಾ಼ಲ್ಯಾವ್.
1CO 2:13 ಹಿ ಮಾನ್ಸಾಚ಼ ಗಿನ್ಯಾನಾನಿ ಸಿಕಿವ್‍ಲ್ಯಾಲ್ಯಾ ಸಬ್ದಾಂಚಾನಿ ಸಾಂಗಾಚ಼ ಸುಡುನ್ ಪವಿತ್ರಾತ್ಮಾನಿ ಶಿಕಿವಲ್ಯಾಲ್ಯಾ ಸಬ್ದಾಂಚಾನಿ ಸಾಂಗುನ್ ಮನಾತ್ ಆಸಲ್ಯಾಲಿ ಚಾ಼ಂಗ್ಲೆ ತರನಿ ಸಿಕಿವ್ತಾವ್.
1CO 2:14 ಪ್ರಪಂಚಾತ್ಲಾ ಜಾ಼ಲ್ಯಾಲಾ ಮಾನುಸ್ ದೇವಾಚಾ ಆತ್‌ಮ್ಯಾಚಾ ಗುಸ್ಟಿ ನಕೊಮಂತೊ; ತ್ಯಾ ತ್ಯಲಾ ಖುಳೆ ಬುಲಿಚೆಗತ್ ದಿಸತ್ಯಾತಾ; ಆನಿ ತ್ಯೊ ತ್ಯ ಮಾನಿತ್ ನಾಹಿ.
1CO 2:15 ದೇವಾಚಾ ಆತ್‌ಮ್ಯಾನಿ ಚಾ಼ಲ್ವುನ್ಗೆನಾರಾ ಸಗ್‌ಳ್ಯಾಂಚಿ ಪಾರಕ್ ಸಮಜು಼ನ್ಗೆತೊ;ತ್ಯಚಿ ಪಾರಕ್ ಕುನಾಲಾ ಕರುನ್ ಗಿಹ್ಯಾ ವ್ಹಯಿತ್ ನಾಹಿ.
1CO 2:16 “ಪ್ರಭುಚ಼ ಮನ್ ಸಮಜು಼ನ್ ತ್ಯಲಾ ಶಿಕಿವ್ನಾರಾ ಕೊನ್ ತ್ಯಲಾ? ಮನ್ಹುನ್ ಲಿವಲ್ಯಾ. ಆಮಿತರಿ ಕ್ರಿಸ್ತಾಚ಼ ಮನ್ ಗೆತಲ್ಯಾ.
1CO 3:1 ಹ್ಯಚಿ ಸಾಟಿ ಬನ್ಹಿ ಬಾವ್ಹಾನು, ಮೀತರಿ ಮನಾತ್‌ಲ್ಯಾ ಲೊಕಾಂಚೆ ಸಂಗ ಬೊಲತ್ಯಾಚೆಗತ್ ತುಮ್ಚಿಸಂಗ ಬೊಲಾಚ಼ ಸುಡುನ್ ಪರ್ಪಂಚಾತ್ಲಿ ಕ್ರಿಸ್ತಾಚೆಗುಸ್ಟಿತ್ ತಾನ್ಯಾ ಮುಲಾಶಾರ್ಕ ತುಮ್ಚಿಸಂಗ ಬೊಲಾವ್ಹಯಿಜಾ಼ಲ.
1CO 3:2 ತುಮಾನಾ ದುದ್‍ಪ್ಯಾಜ಼್ಲ ಘಟ್ ಆನ್ ದಿಲ ನಾಹಿ. ಘಟ್ ಆನ್ ಖಾಯಾ ತುಮಾನಾ ವ್ಹಯಿತ್ನಾಹಿ. ಆಜು಼ನ್ಬಿ ಖಾಯಾ ವ್ಹಯಿತ್ನಾಹಿ.
1CO 3:3 ಕಾಮಂಜೆ ತುಮಿ ಆಜು಼ನ್ ಪರ್ಪಂಚಾತ್ಲಿಹಾಸಾ. ತುಮ್ಚಿಪ ಖೊಟಫನ್ ಕಳಿ ಆಸ್ತಾನಾ, ತುಮಿ ಪರ್ಪಂಚಾತ್ಲಿವ್ಹವುನ್ ನಿಸ್ಥಿ ದುಸ್‍ರ‍್ಯಾ ಮಾನ್ಸಾಂಚಿಗತ್ ಚಾ಼ಲ್ತಾಸಾ ನವ್ಹ?
1CO 3:4 ತುಮ್ಚಾತ್ ಯಕ್ಲಾ, “ಮೀ ಪೌಲಾಚ಼ಾ” ಮನ್ಹುನ್, ಆನಿಯೊಕ್, “ಮೀ ಅಪೊಲೊಸಾಚಾ಼” ಮನ್ಹುನ್ ಸಾಂಗ್ತಾ ಆಸ್ತಾನಾ ತುಮಿ ಆಜು಼ನ್ ಹ್ಯಾ ಪ್ರಪಂಚಾತ್ಲಿ ನವ್ಹ ಕ್ಯಾ?
1CO 3:5 ತಸಜ಼ಾಲ್ಯಾವ ಅಪೊಲೊಸ್ ಕೊನ್? ಪೌಲ್ ಕೊನ್? ತ್ಯಂಚೆ ಸೆವೆಸ್ಲಾಗುನ ತುಮಿ ಕ್ರಿಸ್ತಾವ ಇಸ್ವಾಸ್ ಥೆವಲ್ಯಾಲಿ ಜಾ಼ಲಾಸಾ ಪ್ರಭುನಿ ಪರ್ತೆಕ್‍ ಯಕಾಲಾ ದಿಲ್ಯಾಶಾರ್ಕ ತೆ ಸೆವೆಕರ್ತ್ಯಾಲ ಜಾ಼ಲ್ಯಾತ.
1CO 3:6 ಮೀ ಆಳಲ್ಯಾವ್ಲ. ಅಪೊಲೊಸಾನಿ ಪಾನಿ ಗ್ಯಾತ್ಲ. ಫನ್ ತ್ಯಲಾ ಬಾಳಗಲ್ಯಾಲ ದೇವಾನಿಸ್.
1CO 3:7 ಆಸ ಆಸ್ತಾನಾ ಲ್ಯಾವ್‍ತ್ಯಾಲಾ, ಪಾನಿವತ್ಯಾಲಾ ಮೊಟಾನವ್ಹ ಬಾಳಗಲ್ಯಾಲಾ ದೇವುಸ್ ಮೊಟಾ.
1CO 3:8 ಲ್ಯಾವತ್ಯಾಲಾ, ಪಾನಿಗ್ಯಾಲ್‍ತ್ಯಾಲಾ ಯೆಕುಸ್ ಜಾ಼ಲ್ಯಾತ. ಫನ್ ಪರ್ತೆಕ್ ಯಕಾಲಾ ತ್ಯಚಾತ್ಯಚಾ ತರಾಸಾಶಾರ್ಕಿ ಕುಲ್ ಗಾವ್ನಾರ್.
1CO 3:9 ಆಮಿ ದೇವಾಚೆ ಸಂಗಚಿ ಕಾಮ್ಯಾರಿ. ತುಮಿ ದೇವಾಚ಼ ದಿವುಳ್ ಆನಿ ಶಾತ್ ಜಾ಼ಲ್ಯಾಸಾ.
1CO 3:10 ದೇವಾನಿ ಮನಾ ದಿಲ್ಯಾಲೆ ಕ್ರಪೆಚೆಗತ್ ಮೀ ಶಾನಾ ಚಾ಼ಂಗಲಾ ಸಿಕ್‍ಲ್ಯಾಲ್ಯಾ ಸುತಾರಾಚೆಗತ್ ಪಾಯಾ ಗ್ಯಾತ್‍ಲ್ಯಾ. ದಿಸರಾ ಯೊಕ್ ಯವುನ್ ತ್ಯಚಿವ ಭೀತ್ ಬ್ಯಾಂತೊ. ಫನ್ ಆಪ್ನು ತ್ಯಚಿವ ಕಸ ಬ್ಯಾಂತ್ಯೊ ಮನ್ಹುನ್ ಪರ್ತೆಕಾನಿ ಕ್ಯಾಳ್ಜಿನಿ ರಾಹ್ಯಾವ್ಹಯಿ.
1CO 3:11 ಯೇಸುಕ್ರಿಸ್ತ ಮಂತ್ಯಾಲಾ ಪಾಯಾಸುಡುನ್ ಆನಿಯೊಕ್ ಪಾಯಾ ಕೊನ್ ಗ್ಯಾಲನಾರ‍್ನಾಹಿ.
1CO 3:12 ತ್ಯಾ ಪಾಯಾವ ಸೊನ, ಚಾ಼ಂದಿ, ಕಿಮ್ತಿಚ಼ ದೊಂಢ, ಲಾಕ್ಡ, ಗವಾತ್, ಬ್ಯಾಂಡ್ ಹ್ಯಾತಲ್ಯಾ ಕಶಾನಿ ಬ್ಯಾಂದ್ಲತರಿ,
1CO 3:13 ತ್ಯಚ಼ ತ್ಯಚ಼ ಕಾಮ್ ದಿಸುನ್ ಯನಾರ್. ಕ್ರಿಸ್ತ ನ್ಯಾಯಿ ನಿವ್ಡಾಯಾ ಯಯಾಚಾ಼ ದಿಸ್ ಇಸತ್ಯಾಸಂಗ ಉಗ್ವುನ್ ತ್ಯ ಕಾಮ್ ಶಾರ್ಕ ದ್ಯಾವ್ನಾರ್. ತ್ಯಚ಼ ತ್ಯಚ಼ ಕಾಮ್ ಕಸ್ಲ ಮನ್ಹುನ್ ತ್ಯೊ ಇಸ್ತು ಚಾಂಗ್ಲಿ ಪಾರಕ್ ಕರ್ನಾರ್.
1CO 3:14 ಯಕಾನಿ ತ್ಯಾ ಪಾಯಾವ ಘರ್ ಬ್ಯಾಂದ್‍ಲ್ಯಾಲ ರಾಯ್ಲತ ತ್ಯಲಾ ಪ್ರತಿಫಳ ಗಾವ್ನಾರ್.
1CO 3:15 ಯಕಾಚ಼ ಕಾಮ್ ಜ಼ಳುನ್ ಗೆಲ್ಯಾವ ತ್ಯಲಾ ಲುಕ್ಷಾನ್‍ ವ್ಹನಾರ್. ಆಪ್ಲತರಿ ರಕ್ಶನ್‍ ವ್ಹನಾರ್. ಫನ್ ಇಸತ್ಯಾತ್ನಿ ಚ಼ುಕ್ವುನ್‍ ಗೆತಲ್ಯಾಲ್ಯಾಚೆಗತ್ ರಾನ್ಹಾರ್.
1CO 3:16 ತುಮಿ ದೇವಾಚ಼ ದಿವುಳ್ ಜಾ಼ಲ್ಯಾಸಾ ಮನ್ಹುನ್ ದೇವ್ ತುಮ್ಚಿಪ ಹಾ ಹ್ಯ ತುಮಾನಾ ಠಾವ ನಾಹಿಕ್ಯಾ?
1CO 3:17 ಕಚಾನಿತರಿ ದೇವಾಚ಼ ದಿವುಳ್ ನಾಸ್ಕೆಲತ ದೇವ್ ತ್ಯಲಾ ನಾಸ್ಕರ್ನಾರ್. ಕಾಮಂಝೆ ದೇವಾಚ಼ ದಿವುಳ್ ಪವಿತ್ರಜಾ಼ಲ್ಯಾಲ ತ್ಯ ದಿವುಳ್ ತುಮಿಸ್‍ ಜಾ಼ಲ್ಯಾಸಾ.
1CO 3:18 ಕಚಾನಿ ಆಪಲ್ಯಾಲಾ ಆಪ್ನುಸ್ ದೊಖಾ ದಿವುನ್ ಗಿಹುನಕೊಸ್ ತುಮ್ಚಾತ್ಲಾ ಕಚಾ಼ ತರಿ ದುನೆಸ್ಲಾಗುನ್ ಶಾನಾಜಾ಼ಲ್ಯೊ ಮನ್ಹುನ್ ಸಮ್‍ಜು಼ನ್ ಗೆತ್ಲತ ತ್ಯೊ ಶಾನಾವ್ಹಯಾ “ಖುಳಾ ವ್ಹಯಾ ವ್ಹಯಿ”
1CO 3:19 ಕಾಮಂಝೆ ಹ್ಯಾ ಲೊಕಾಚ಼ ಗಿನ್ಯಾನ್ ದೇವಾಚೆ ಮೊರ‍್ಹ ಖುಳಾ ಜಾ಼ಲ್ಯಾ. ತ್ಯೊ ಶಾನ್ಯಾನಾ ತ್ಯಂಚೆ ಬುರ್ಸೆ ಚತ್ರಾಯಿತ್ನಿ ದರ್ನಾರ್ ಮನ್ಹುನ್ ಪವಿತ್ರ ಪುತಿಕಾತ್ ಸಾಂಗ್ತ.
1CO 3:20 ಆನಿ ಪವಿತ್ರ ಶಾಸ್ತಾರ್ ಸಾಂಗ್ತ, “ಶಾನ್ಯಾಂಚಿ ಯವಜ್ನಾ ಫ್ಯಾಯ್ದಾನಸಲ್ಯಾಲಿ ಮನ್ಹುನ್ ಪ್ರಭು ಸಮ್ಜುನ್‍ಗೆಥೊ ಮನ್ಹುನ್” ಲಿವಲ್ಯಾನವ್ಹ
1CO 3:21 ತ್ಯಾಸ್ ಲಾಗುನ್ ಮಾನ್ಸಾಂಚೆಗುಸ್ಟಿತ್ ಕಚಾನಿ ವವ್ಯಾಳುನ್‍ ಗಿಹುನಾಹಿ. ಕಾಮಂಝೆ ಸಗ್ಳ ತುಮ್ಚಿಸಾಟಿ ಹಾ.
1CO 3:22 ಪೌಲ್‍ ವ್ಹವುನಿ, ಅಪೊಲೊಸ್‍ವ್ಹವುನಿ, ಪೇತ್ರಾವ್ಹವುನಿ ದುನ್ಯಾವ್ಹವುನಿ, ಜೀವ್‍ವ್ಹವುನಿ ಮರಾನ್‍ವ್ಹವುನಿ ಆತಾಚಾ ಖನ್ಕತಿವ್ಹವುಂತಾ ಮೊರಲ್ಯಾ ಖನ್ಕತಿವ್ಹವುಂತಾ ಸಗ್ಳ ತುಮ್ಚ಼ಸ್.
1CO 3:23 ತುಮಿತರಿ ಕ್ರಿಸ್ತಾಚಿ, ಕ್ರಿಸ್ತ ದೇವಾಚಾ಼.
1CO 4:1 ಲೊಕ ಆಮಾನಾ ಕ್ರಿಸ್ತಾಚ಼ ಸೆವಕ್ ಮನ್ಹುನ್ ದೇವಾಚೆ ಗುಟಚ಼ ಖರ‍್ಯಾ ಆರ್ತಾಂಚೆ ಗುಸ್ಟಿತ್ ದೇವಾಚಾ ಗರ‍್ಹಾತ್ಲಾ ಸೇವಕ್ ಮನ್ಹುನ್ ಸಮ್‍ಜು಼ಂತ.
1CO 4:2 ಆಸ್‌ಲ್ಯಾ ಸೇವಕಾನಿ ಆಪ್‌ಲ್ಯಾ ದನ್ಯಾಲಾ ಇಸ್ವಾಸಾಚಾ಼ ವ್ಹವುನ್ ರಾಹ್ಯಾ ವ್ಹಯಿ.
1CO 4:3 ಮನಾತರಿ ತುಮ್ಚಿಪ್ನಿವ್ಹವುನಿ ನಾಹಿತ ಮಾನ್ಸಾನಿ ಕೆಲ್ಯಾಲಾ ಇಚಾರ್ ಮನಾ ಮೊಟಾ ನವ್ಹ. ಮಾಜಾ಼ ಮೀಸ್ ನ್ಯಾಯಿ ತಿರ್ಮಾನ್ ಕರುನ್ ಗಿಹಿತ್ನಾಹಿ.
1CO 4:4 ಮಾಜಿಪ ದೊಸ್ ‍ಹಾ ಮನ್ಹುನ್ ಮಾಜಾ ಮನಾಲಾ ದಿಸತ್ನಾಹಿತರಿ ಮೀ ದೊಸ್‍ ನಸ್ನಾರಾ ಮನ್ಹುನ್ ಥರ್ವಿಸಾನಾಹಿ. ಮಾಜಾ಼ ನ್ಯಾಯಿ ತಿರ್ಮಾನ್ ಕರ್ನಾರಾ ಪ್ರಭು ಯಕ್ಲಾಸ್.
1CO 4:5 ಮನ್ಹುನ್ ಪ್ರಭು ಯಯಾಚಾ ಯಳಾಚೆ ಆಂದಿ ಕಶಾಚಾ಼ ನ್ಯಾಯಿ ತಿರ್ಮಾನ್ ಕರುನಕೊಸಾ. ತ್ಯೊ ಆಂದಾರಾತ್ ಆಸಲ್ಯಾಲಿ ಕಾಮ ಉಜಿಡಾಸ್ ಆನ್ನಾರ್. ಮನಾತ್ಲಿ ಯವಜ಼್ನಾ ಉಗಡ್ನಾರ್. ತವಾ ಪರತೆಕಾಲಾ ಯನಾರಿ ಮರ‍್ಯಾದ್ ದೇವಾಪ್ನಿ ಗಾವ್ನಾರ್.
1CO 4:6 ಬನ್ಹಿ ಬಾವ್ಹಾನು, ಮೀ ತುಮ್ಚಿಸಾಟಿ ಮನಾಬಿ ಅಪೊಲೊಸಲಾಬಿ ಹೇ ನೇಮ್ ಸಗ್ಳ ಸಮ್‍ಜು಼ನ್ ಸಾಂಗ್‌ಲ್ಯಾತ. ಮನ್ಹುನ್ ತುಮಿ “ದರ್ಮಶಾಸ್ತಾರಾತ್ ಲಿವಲ್ಯಾಲ ವಲ್ಯಾಂಡುನ್ ಜಾ಼ಯಾಚ಼ನಾಹಿ,” ಮಂತ್ಯಾಲ್ಯಾ ಹ್ಯಾ ವಾಕ್ಯಾಚಾ಼ ಆರ್ತ ತುಮ್ಚಿಪ್ನಿ ಶಿಕುನ್, ತುಮ್ಚಿಪ್ಲಾ ಕೊನ್ತರಿ ಯಕಾಲಾ ಇರೊದ್ ಕರುನ ಆನಿ ಯಕಾಪ ಜಾ಼ವುನ್ ಗರ್ವಿ ಕರುನಾಹಿ.
1CO 4:7 ತುಲಾ ಸಗಳ್ಯಾಂಚಿವ್ನಿ ಮೊಟಾ ಕೆಲ್ಯಾಲಾ ಕುನಿ? ದೇವಾಪ್ನಿ ಗೆತಲ್ಯಾನಸಲ್ಯಾಲ ತುಜಿಪ ಯಾಕ್ತರಿ ಹಾಕ್ಯಾ? ಗೆತಲ್ಯಾನಂತರ್ ಗೆತಲ್ಯಾನಸಲ್ಯಾಚೆಗತ್ ಕಾ ಬಡಾಯಿ ಕರತೊಸ್?
1CO 4:8 ಯವ್ಡೆ ಬಿಗಿ ತುಮಿ ತ್ರಪ್ತಜಾ಼ಲಾಸಾ!. ಯವ್ಡೆ ಬಿಗಿ ಸಾವ್ಕಾರ್ ಜಾ಼ಲ್ಯಾಸಾ. ಆಮ್ಚಿ ಮಜ಼ತ್ನಸ್ತಾನಾ ರಾಜಾಂಚೆಗತ್ ಜಾ಼ಲಾಸಾ!. ತುಮಿ ಖರ‍್ಯಾನಿ ರಾಜ್ಬಾರ‍್ಕರತ್ಯಾಲಿ ಆಸ್ಥಾಸಾತ ಮನಾ ಸಮಾದಾನ್‍ ಜಾ಼ಲಾ ಆಸ್ಥಾ!. ತವಾ ಆಮಿಸಾಹಿತ್ ತುಮ್ಚಿಸಂಗ ರಾಜ್‍ ಚಾ಼ಲ್ವಿತಾವ್!.
1CO 4:9 ತಸವ್ಹಯಾಚೆಆಂದಿ ದೇವಾನಿ ಆಪೊಸ್ತಲ್ ಜಾ಼ಲ್ಯಾಲ್ಯಾ ಆಮಾನಾ ಮರ್ನಾಚಾ಼ ತಿರ್ಮಾನ್ ಜಾ಼ಲ್ಯಾಚೆಗತ್ ದ್ಯಾವಲ್ಯಾ ಮನ್ಹುನ್ ಮನಾ ವಾಟ್ಯಾ. ಆಮಿ ದುನೆತ್ ದೇವ್ದುತಾನಾ, ಮಾನ್ಸಾನಾ ದುನೆಲಾಸಗಳೆ ಹಾಸಾಯಾ ಜಾ಼ಲಾವ್.
1CO 4:10 ಆಮಿತರಿ ಕ್ರಿಸ್ತಾಸಾಟಿ ಖುಳಜಾ಼ಲ್ಯಾವ್. ತುಮಿ ಕ್ರಿಸ್ತಾಪ್ನಿ ಶಾನಜಾ಼ಲ್ಯಾಸಾ. ಆಮಿ ಬಳ್‍ಮೊಡ, ತುಮಿ ಬಳಿ, ತುಮಿ ಮರೆದಿಚ಼, ಆಮಿ ನಿಂದದಾರ್.
1CO 4:11 ಹೆ ಯಳಪರ‍್ಯಾತ್ ಆಮಿ ಬುಖಚ಼, ತಾನಚ಼, ಕಪ್ಡನಸ್ನಾರ, ಮಾರ್ಖಾನಾರ, ಗರ್ಹನಸ್ನಾರ,
1CO 4:12 ಆಮಿ ಸ್ವತಾ ಕಾಮ್ ಕರುನ್ ಪ್ವಾಟ್ ಬರ್‌ತ್ಯಾಲ ಜಾ಼ಲ್ಯಾವ. ಸರಾಪತ್ಯಾಲ್ಯಾನಾ ಆಶೀರ್ವಾದ್ ಕರ್ತಾವ್. ಲೊಕ ಜಾ಼ಚ಼್ ಕರ್ತಾನಾ ಸುಸ್ವುನ್ ಗೆಥಾವ್.
1CO 4:13 ಚು಼ಕ್ ವಾವ್‍ತ್ಯಾಲ್ಯಾನಾ ಮಾಯೆನಿ ಬುಲಿವ್ತಾವ್. ಆಮಿ ಆಜು಼ನ್ಪರ‍್ಯಾತ್ ದುನೆಚಾ಼ ಕ್ಯೊರ್ ಸಗಳ್ಯಾವ್ನಿ ಖಾಲ್‍ ಮಂತ್ಯಾಚೆಗತ್ ಜಾ಼ಲ್ಯಾವ್.
1CO 4:14 ತುಮಾನಾ ಲಾಜ಼್ ವಾಟಾಯಾಸಾಟಿ ನವ್ಹ ಮಾಜೆ ಮಾಯೆಚಿ ಪೊರ ಮನ್ಹುನ್ ಸಮಜು಼ನ್ ತುಮಾನಾ ಶಾನ್ಪನ್ ಸಾಂಗಾಯಾಸಾಟಿ ಹೆ ಸಬಾತ್ ಲಿವಲ್ಯಾತ.
1CO 4:15 ತುಮಾನಾ ಕ್ರಿಸ್ತಾಪ ಸಿಕಿವ್ನಾರ ಧಾಹಾಜಾ಼ರ್ ಜಾ಼ನ್ ಆಸ್ಲತರಿ ಬಾಸ ಖುಬ್ ಜಾ಼ನ್ ನಾಹಿತ ಮೀಸ್ ತುಮಾನಾ ಬರೆಖಬರಿನಿ ಕ್ರಿಸ್ತ ಯೆಸುಪ್ನಿ ಗೆತಲ್ಯಾಲಾ ಆತ್ಮಿಕ್ ಬಾ ಜ಼ಾಲ್ಯೊ.
1CO 4:16 ಮನ್ಹುನ್ ಮಾಜಿಗತ್ ಚಾ಼ಲಾ ಮನ್ಹುನ್ ತುಮಾನಾ ಸಾಂಗ್ತೊ.
1CO 4:17 ಹ್ಯಾ ಕಾರ್ನಾಸ್ಲಾಗುನ್ ಪ್ರಭುಪ ಮಾಜೆ ಮಾಯೆಚಾ಼ ಆನಿ ಇಸ್ವಾಸಾಚಾ಼ ಲ್ಯೊಕ್ ಜಾ಼ಲ್ಯಾಲ್ಯಾ ತಿಮೊತ್ಯಾಲಾ ತುಮ್ಚಿಪ ಲಾವುನ್ದಿಲ್ಯಾ. ಮೀ ಪರ್ತೆಕ್ ಸಬೆತ್, ಕುಠಬಿ ಸಾಂಗತ್ಯಾಶಾರ್ಕ ಕ್ರಿಸ್ತಾಪ ಆಸ್‍ಲ್ಯಾಲಿ ಮಾಜಿ ಚಾ಼ಲ್ನುಕ್ ತ್ಯೊ ತುಮಾನಾ ಯಾದ್ ಕರ್ನಾರ್.
1CO 4:18 ತಮ್ಚಾತ್ ಥುಡಿಜ಼ನ ಪೌಲ್ ಆಮ್ಚಿಪ ಯಯಿತ್ನಾಹಿ ಮನ್ಹುನ್ ಸಮಜ಼ುನ್ ಬಡಾಯಿಕರತ್ಯಾತ.
1CO 4:19 ಫನ್ ದೇವಾಚ಼ ಚಿತ್‍ಜಾ಼ಲ್ಯಾವ ಮೀ ಬಿಗಿನಿ ತುಮ್ಚಿಪ ಯವುನ್ ಬಡಾಯಿ ಕರ್ತ್ಯಾಲ್ಯಾಂಚ಼ ಸಬಾತ್ ತ್ಯವ್ಡಸ್ನವ್ಹ ತ್ಯಂಚ಼ ಬಳ್ ಮಿ ಬಗ್ತೊ.
1CO 4:20 ಕಾ ಮಂಜೆ ದೇವಾಚ಼ ರಾಜೆ ಸಬ್ದಾವ ನವ್ಹ ಬಳಾವ ಹಾ.
1CO 4:21 ತುಮ್ಚ಼ ಮನ್ ಕ್ಯಾ? ಯತ್ತಾಟಿಗಿಹುನ್ ತುಮ್ಚಿಪ ಯವು ಕ್ಯಾ? ಮಾಯೆನಿ ಥಂಡ್ಮನಾನಿ ಜಾ಼ಲ್ಯಾಲಾ ವ್ಹವುನ್ ಯವು ಕ್ಯಾ?
1CO 5:1 ತುಮ್ಚಿಪ ವ್ಯಬಿಚಾರ್ ಹಾ ಮನ್ಹುನ್ ಖಬರ್ ಮೀ ಐಕ್ಲೆ. ಯಕಾನಿ ಆಪ್ಲೆ ಸೌತರ್ ಆಯಿಲಾ ಥಿವುನ್ ಗೆತ್ಲೆಕಾನು. ತಸ್ಲಿ ಕಾಮ ದಿಸರ‍್ಯಾ ಲೊಕಾತ್ನಿಬಿ ನಾಹಿತ.
1CO 5:2 ಆಸ ಆಸ್ಥಾನಾ ತುಮಾನಾ ದುಃಖ ವ್ಹಯಾಚೆ ಆಂದಿ, ಹ್ಯ ಕಾಮ್ ಕೆಲ್ಯಾಲ್ಯಾಲಾ ತುಮ್ಚಿಪ್ನಿ ಬಾಹಿರ್ ಗಾಲ್ಹಾಚೆ ಆಂದಿ ಬಡಾಯಿ ಕರ್ತಾಸಾ.
1CO 5:3 ಮಾಜ಼ ಧಡ್ ತುಮ್ಚಿಪ್ನಿ ದುರ್ ಆಸ್ಲತರಿ, ಆತಮ್ಯಾನಿ ಜ಼ವಳ್ ರಾಹುನ್ ಹಿ ಕಾಮ ಕೆಲ್ಯಾಲ್ಯಾಲಾ ತವಾಸ್ ತಿರ್ಮಾನ್ ಕೆಲಾ.
1CO 5:4 ಆಮ್‍ಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೆಸುಚಾನಾವಾನಿ ತುಮಿ ಸಗ್ಳಿ ಜ಼ಮುನ್ ಯತಾನಾ ಮೀ ಆತ್‍ಮ್ಯಾನಿ ತಮ್ಚಿಸಂಗ ರಾಥೊ.
1CO 5:5 ತ್ಯಲಾ ಸೈತಾನಾಚಾ ತಾಬ್ಯಾತ್ ದೇವಾ ಕಾಮಂಝೆ ಪ್ರಭು ಜಾ಼ಲ್ಯಾಲಾ ಯೇಸು ದಿಸುನ್ ಯಯಾಚಾ ದಿಸಾತ್ ತಸಲ್ಯಾಂಚ಼ ಆತ್ಮ ರಕ್ಶನ್‍ವ್ಹಯಾ ತ್ಯಚಾ ಶರೀರಾಚಿ ಭಾವ್ನಾ ನಾಸ್ ವ್ಹಯಿಶಾರ್ಕ ಪ್ರಭು ಜಾ಼ಲ್ಯಾಲ್ಯಾ ಯೇಸುಚಾ ಬಳಾನಿ ತಿರ್ಮಾನ್ಕೆಲ್ಯಾ.
1CO 5:6 ತುಮಿ ಬಡಾಯಿಕರಾಚಿ ಬರ ನವ್ಹ. ಥೊಡ ಆಂಬಾಟ್ ಮಿಸಳ್ಳತ ಪೀಟ್ ಸಗ್ಳ ಆಂಬಾಟ್ ವ್ಹತ ಮನ್ಹುನ್ ತುಮಾನಾ ಠಾವ ನಾಹಿ ಕ್ಯಾ?
1CO 5:7 ಪಾಪಾನಿ ಬರ್‌ಲ್ಯಾಲಾ ಜು಼ನ್ನ ಅಂಬಾಟ್ ಕಾಡುನ್ ಟಾಕುನ್ ತುಮಿ ಸಗ್ಳೆ ತರನಿ ನಿಶ್ಚಳ್ ವ್ಹವಾ. ಕಾಮಂಝೆ ಆತಾಸ್ ಆಮ್ಚಾ ವಲಾಂಡ್ಯಾಲಾ ಬಕ್ರ ತ್ಯೊಡ್‍ಲ್ಯಾ; ತ್ಯ ಬಕ್ರ ಕಚ಼ ಮಂಜೆ ಕ್ರಿಸ್ತುಸ್.
1CO 5:8 ಮನ್ಹುನ್ ಆಮಿ ಜು಼ನ್ನಾ ಆಂಬಾಟ್ ಸೊಡಾ ಮಂಜೆ ಬುರ್ಸಾ ಮಾರ್ಗ ಆನಿ ನಿಚ಼್ ಮಂತ್ಯಾಲ ಆಂಬಾಟ್ ಸೊಡಾ ಥಿವುನ್ ಗಿಯಾಚೆಆಂದಿ ಪ್ರಾಮಾಣಿಕ್ ಪನ್ ಆನಿ ಖರ ಮಂತ್ಯಾಲ ಪುಗ್‌ಲ್ಯಾ ನಸ್‌ಲ್ಯಾಲಿ ಬಾಕ್ರಿ ಗಿಹುನ್ ವಲಾಂಡ್ಯಾಚಾ಼ ಸನ್ ಕರುಯಾ.
1CO 5:9 ವ್ಯಬಿಚಾರ್ ಕರುನಾಹಿ ಮನ್ಹುನ್ ಮಾಜಾ ಪತ್‍ರ‍್ಯಾತ್ ಲಿವ್‍ಲ್ಯಾ.
1CO 5:10 ತ್ಯ ಹೆ ದುನೆತ್ಲಿ ವ್ಯಬಿಚಾರ್ ಕರ್ತ್ಯಾಲಿ, ಆಶಾ ಕರ್ತ್ಯಾಲಿ, ಸುಲುನ್ ಖಾತ್ಯಾಲಿ, ಪಾಶಾನ ಪುಜ಼್‌ತ್ಯಾಲಿ, ಆಸ್‍ಲ್ಯಾಂಚಾ಼ ಸವಾಸ್ ಸುಡುನ್ದಿಯಾವ್ಹಯಿ ಮಂಥ್ಯಾಲಾ ಅರ್ಥ ನವ್ಹ; ತಸ ಸೊಡಾಚ಼ ಜಾ಼ಲ್ಯಾ ತುಮಿ ಹಿ ದುನ್ಯಾ ಸುಡುನ್ ಜಾ಼ಯಾ ವ್ಹಯಿ.
1CO 5:11 ಫನ್ ಕ್ರಿಸ್ತಾಚಾ಼ ಬಾಹು ಮನ್ಹುನ್ ಗೆತಲ್ಯಾಲಾ, ವ್ಯಬಿಚಾರ್ ಕರ್ತ್ಯಾಲಾ, ಆಶಾ ಕರ್ತ್ಯಾಲಾ, ಪಾಶಾನ ಪುಜ಼್‌ತ್ಯಾಲಾ, ಕಳ್‍ಪೆಟ್ವ, ಪಿದೊಡಾ, ಸುಲುನ್ ಖಾತ್ಯಾಲಾ ಜಾ಼ಲಾ ಆಸ್ಲಾತ ತ್ಯಚಿ ಸಂಗತ್ ಕರುನಾಹಿ. ತಸ್‍ಲ್ಯಾಂಚಿ ಸಂಗ ಜೆವಾನ್ ಸಾಹಿತ್ ಖಾವುನಾಹಿ ಮನ್ಹುನ್ ಲಿವ್‍ಲ್ಯಾ.
1CO 5:12 ಸಬೆಚೆ ಬಾಹಿರ್ ಆಸ್‍ಲ್ಯಾಲ್ಯಾನಾ ನ್ಯಾಯಿ ನಿವ್ಡಾಯಾ ಕ್ಯಾ ಹುಕುಮ್‍ ಹಾ? ಆತ್‌ಲ್ಯಾಂಚಾ಼ ನ್ಯಾಯಿ ನಿವಡ್‌ತ್ಯಾಲ ತುಮಿಸ್ ನವ್ಹ ಕ್ಯಾ?
1CO 5:13 ಬಾಹಿರ್ ಆಸ್‌ಲ್ಯಾಲ್ಯಾಂಚಾ಼ ನ್ಯಾಯಿ ನಿವಡ್‌ತ್ಯಾಲಾ ದೇವುಸ್. “ತುಮ್ಚೆಮದಿ ಆಸ್‌ಲ್ಯಾಲ್ಯಾ ತ್ಯಾ ಬುರ್ಶಾ ಮಾನ್ಸಾಲಾ ಕಾಡುನ್‍ ಟಾಕಾ. ”
1CO 6:1 ತುಮ್ಚಿಪ ಯಕಾಲಾ ಆನಿಯಕಾವ ಕಾಯ್ತರಿ ವಾದ್‍ಆಸ್ಲಾತ ನ್ಯಾಯಿ ನಿವ್ಡಾಯಾ ದೇವಾಚಾ ಲೊಕಾಂಚೆ ಮೊರ‍್ಹ ಗಿಹುನ್ ಜಾ಼ಯಾಚೆ ಆಂದಿ ದಿಸರ‍್ಯಾ ಲೊಕಾಂಚೆ ಮೊರ‍್ಹ ಗಿಹುನ್ ಜಾ಼ನಾರ್ ಕ್ಯಾ?
1CO 6:2 ದೇವಾಚಿ ಲೊಕ ದುನೆಚಾ಼ ನ್ಯಾಯಿ ನಿವಡ್‌ತ್ಯಾಲಿ ಮನ್ಹುನ್ ತುಮಾನಾ ಠಾವನಾಹಿ ಕ್ಯಾ? ದುನೆಚಾ಼ ತಿರ್ಮಾನ್ ತುಮ್ಚಿಪ್ನಿ ವ್ಹಯಾಚ಼ಾ ಆಸ್ತಾನಾ ಬಾರಿಕ್ ಬಾರಿಕ್ ಗುಸ್ಟಿಂಚಾ಼ ತಿರ್ಮಾನ್ ತುಮಾನಾ ವ್ಹಯಿತ್ ನಾಹಿ ಕ್ಯಾ?
1CO 6:3 ಆಮಿ ದೇವ್ ದುತಾಂಚಾ಼ಬಿ ತಿರ್ಮಾನ್ ಕರ್ನಾರ್ ಮನ್ಹುನ್ ತುಮಾನಾ ಠಾವನಾಹಿ ಕ್ಯಾ? ತಸಜಾ಼ಲ್ಯಾವ ಹೆ ದುನೆತ್‍ಲ್ಯಾ ಜಿವ್ನಾಚೆ ಗುಸ್ಟಿತ್ ಆಮಿ ಆನಿ ಖುಬ್ ನ್ಯಾಯಿ ತಿರ್ಮಾನ್ ಕರಾವ ನವ್ಹ?
1CO 6:4 ಹೆ ದುನೆಚಾ ಜಿವ್ನಾಲಾ ಸಮಂದ್ ಆಸ್‌ಲ್ಯಾಲ್ಯಾ ಗುಸ್ಟಿಂಚಾ಼ ತಿರ್ಮಾನ್ ಕರಾಯಾ ತುಮಾನಾ ಹಾಕಟ್ಲಾ ಅಸ್ಲತ ಆಸ್‌ಲ್ಯಾ ಗುಸ್ಟಿಂಚಾ಼ ತಿರ್ಮಾನ್ ಕರಾಯಾ ಸಬೆತ್ ಇಸೊಬಾತ್ ನಸ್‌ಲ್ಯಾಲ್ಯಾನಾ ಥರಿವ್ಸಿಲಾ ಕ್ಯಾ?
1CO 6:5 ತುಮಾನಾ ಲಾಜ಼ವಾಟಾಯಾ ಸಾಟಿ ಹ್ಯ ಸಾಂಗ್‌ತ್ಯೊ. ಆಪ್‍ಲ್ಯಾ ಬಾವ್ಹಾಂಚಾ಼ ನ್ಯಾಯಿ ನಿವಡ್ನಾರಾ ಶಾನಾ ತುಮ್ಚಿಪ ಯೊಕ್ಬಿ ನಾಹಿ ಕ್ಯಾ?
1CO 6:6 ಫನ್ ತ್ಯಚೆ ಬದ್ಲಿಸ್ ಯೊಕ್ ಇಸ್ವಾಸಿ ಆನಿಯಕಾ ಇಸ್ವಾಸಿಚೆ ಆಡ್ವಾ ಕೊರ್ಟಾತ್ ಜಾ಼ಯಾಚ಼ ನಾಹಿತ ತ್ಯ ಅಇಸ್ವಾಸಿಂಚೆ ಮೊರ‍್ಹ ನಿಹ್ಯಾಚ಼ ಶಾರ್ಕ ಕ್ಯಾ?
1CO 6:7 ತುಮ್ಚಿಪ ವಾದ್ ವಿವಾದ್ ಆಸ್ಲತ ತುಮಿ ಹಾರಲ್ಯಾಲ ಮನ್ಹುನ್ ಸಮಜಾ಼ಯಾ ಹಿಸ್ ವಳಕ್ ಜಾ಼ಲೆ ಕ್ಯಾ ತ್ಯಚಿವ್ನಿ ಅನ್ನೆವ್ ಸುಸ್ವುನ್ ಗಿಹಿತ್ ನಾಹಿಸಾ ಕಾ? ಮೊಸ್ ಆನಿ ತ್ಯನಿ ಜಾ಼ಲ್ಯಾಲಿ ಲುಕ್ಷಾನ್ ಕಾ ಸುಸ್ವುನಾಹಿ?
1CO 6:8 ಫನ್ ತುಮಿ ತುಮ್ಚಾ ಸ್ವತಾಚಾ ಬನ್ಹಿ ಬಾವ್ಹಾನಾ ಅನ್ನೆವ್ ಆನಿ ಮೊಸ್ ಕೆಲ್ಯಾಸಾ.
1CO 6:9 ನಿಯತ್ ನಸ್‍ಲ್ಯಾಲಿ ದೇವಾಚಾ ರಾಜಾತ್ ಮಿಳತ್ ನಾಹಿತ ಮನ್ಹುನ್ ತುಮಾನಾ ಠಾವ ನಾಹಿ ಕ್ಯಾ? ತುಮ್ಚಿ ತುಮಿಸ್ ಫಸುನಕೊಸಾ ಜಾರ್ಪನ್ ಕರ್ತ್ಯಾಲ ಪಾಶಾನ ಪುಜ಼್‌ತ್ಯಾಲ ದುಸ್ರೆ ಬ್ಯಾಯ್ಕೊಪ ಆನಿ ದುಸ್‌ರ‍್ಯಾ ಗಡ್ಯಾಪ ಜಾ಼ಯಾಚ಼ ಆನಿ ಸಲಿಂಗಾಮಿ,
1CO 6:10 ಚೊರತ್ಯಾಲ, ಆಶಾ ಕರ್ತ್ಯಾಲ, ಪಿದೊಡ, ಕಳ್‍ ಪೆಟ್ವ, ಸುಲುನ್ ಖಾನಾರ ಹ್ಯಾತ್ಲಾ ಯೊಕ್ಬಿ ದೇವಾಚಾ ರಾಜಾತ್ ಜಾ಼ನಾರ್ ನಾಹಿತ.
1CO 6:11 ತುಮ್ಚಾತ್ ಥೊಡಜಾ಼ನ್ ತಸ್ಲ ಹುತ್ತಾಸಾ. ಫನ್ ತುಮಿ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಾ ನಾವಾನಿ ಆನಿ ಆಮ್ಚಾ ದೇವಾಚಾ ಆತ್‍ಮ್ಯಾನಿ ಧುಹುನ್, ನಿಶ್ಚಳ್ ಜಾ಼ಲ್ಯಾಸಾ, ದೇವಾಪ್ನಿ ನಿಯೆತಿಚ಼ ಮನ್ಹುನ್ ಥರ್ಲ್ಯಾಸಾ.
1CO 6:12 “ಸಗ್ಳಿ ಕಾಮ ಕರಾಯಾ ಮನಾ ಹುಕುಮ್‍ ಹಾ,” ಫನ್ ಸಗ್ಳಿ ಪ್ಯಾಯ್ದಾಚಿ ನವ್ಹತ. ಫನ್ ಮಿ ಕಚಾಚಾ ತಾಬ್ಯಾತ್ ನಾಹಿ. ”
1CO 6:13 “ಖಾತ್ಯಾಲ ಜಿನೊಸ್ ಪೊಟಾಸಾಟಿ ಆನಿ ಪ್ವಾಟ್ ಖಾತ್ಯಾಲ್ಯಾ ಜಿನ್ಸಾಸಾಟಿ” ಹಾತ. ದೇವ್ ಹ್ಯಾ ದುನಿನಾಬಿ ನಾಸ್ ಕರ್ನಾರ್. ಫನ್ ಶರೀರ್ ವ್ಯಬಿಚಾರಾಸಾಟಿ ನವ್ಹ ಪ್ರಭುಸಾಟಿ ಹಾ. ಪ್ರಭು ಶರೀರಾಸಾಟಿ ಹಾ.
1CO 6:14 ದೇವಾನಿ ಪ್ರಭುಲಾ ಆಪ್‌ಲ್ಯಾ ಬಳಾನಿ ಮರ‍್ನಾತ್ನಿ ಉಠಿವಲ್ಯಾ ಶಾರ್ಕ ಆಮಾನಬಿ ಆಪ್‍ಲ್ಯಾ ಬಳಾನಿ ಉಠಿವ್ನಾರ್.
1CO 6:15 ತುಮಚಿ಼ ಶರೀರ ಕ್ರಿಸ್ತಾಚ಼ ಶರೀರಾಚ಼ ಭಾಗ್ ಜಾ಼ಲ್ಯಾತ ಮನ್ಹುನ್ ತುಮಾನಾ ಸಮಾಜ್ಲ ನಾಹಿ ಕ್ಯಾ? ಆಸ ಆಸ್ತಾನಾ ಕ್ರಿಸ್ತಾಚ಼ ಶರೀರ ಜಾ಼ಲ್ಯಾಲ್ಯಾನಾ ಕಾಡುನ್ ಸುಳಿಚಾ ಶರೀರಾ ಸಂಗ ಮೀಳ್ವಾಚ಼ ಶಾರ್ಕ ಕ್ಯಾ? ಕಂದಿಸ್ ತಸ ಕರಾಚ಼ ನಾಹಿ.
1CO 6:16 ಸುಳಿಸಂಗ ಮಿಳಾಲ್ಯಾಲಾ ತಿಚಿಸಂಗ ಯಾಕ್ ಶರೀರ‍ ಜಾ಼ಲ್ಯಾ ಮನ್ಹುನ್ ತುಮಾನಾ ಠಾವನಾಹಿ ಕ್ಯಾ? “ತೀ ದೊಗ ಯಾಕ್ ಶರೀರ್ ವ್ಹವುನ್ ರಾನಾರ್ ಮನ್ಹುನ್” ದೇವಾಚ಼ಾ ಸಬ್ದ ಸಾಂಗ್‍ತ್ಯೊ ನವ್ಹ.
1CO 6:17 ಫನ್ ಪ್ರಭು ಸಂಗ ಮಿಸಾಳ್ಯಾಲಾ ತ್ಯಚಿಸಂಗ ಯಾಕ್ ಆತ್ಮ ವ್ಹತೊ.
1CO 6:18 ಅನೈತಿಕ್ ಶರೀರಿಕ್ ಸಂಬದ್ ಸುಡುನ್ ದುರ್ ಪಳುನ್ ಜಾ಼ವಾ. ಮಾನ್ಸಕರತ್ಯಾಲಿ ಸಗ್ಳಿ ಪಾಪಾಚಿ ಕಾಮ ಶರೀರಾಚೆ ಬಾಹಿರ್ ಜಾ಼ಲ್ಯಾತ, ಫನ್ ಅನೈತಿಕ್ ಶರೀರಿಕ್ ಸಂಬದ್ ಕರತ್ಯಾಲಾ ಆಪ್‍ಲ್ಯಾ ಸ್ವತಾಚಾ ಶರೀರಾಲಾ ವೈರಿವ್ಹವುನ್ ಪಾಪ್ ಕರ್ತೊ.
1CO 6:19 ತುಮಿ ತುಮ್ಚಿ ಸ್ವತಾಚಿ ಆಸ್ತಿ ನವ್ಹಸಾ ಮನ್ಹುನ್ ಆನಿ ದೇವಾನಿ ದಿಲ್ಯಾಲ ಪವಿತ್ರಾತ್ಮ ತುಮ್ಚೆ ಆತ್ ಹಾ ಮನ್ಹುನ್ ತುಮ್‍ಚ಼ ಶರೀರ್ ದೇವಾಚ಼ ಪವಿತ್ರ ಘರ್ ಜಾ಼ಲ್ಯಾ ಮನ್ಹುನ್ ತುಮಾನಾ ಠಾವನಾಹಿ ಕ್ಯಾ?
1CO 6:20 ತುಮಾನಾ ಖುಬ್ ಕಿಮ್ತಿನಿ ಇಕತ್ ಗೆತಲ್ಯಾಲಿ ಮನ್ಹುನ್ ತುಮ್ಚಾ ಶರೀರಾನಿ ದೇವಾಲಾ ಮರ‍್ಯಾದ್ ದೆವಾ.
1CO 7:1 ತುಮಿ ಲಿವುನ್ ಲಾವುನ್ದಿಲ್ಯಾಲೆ ಗುಶ್ಟಿಂಚ಼ ಮಾಜ಼ ಮನ್ಹ ಕ್ಯಾ ಮಂಜೆ; ಯಕಾ ಮಾನ್ಸಾನಿ ಲಗಿನ್ ಜಾ಼ಲ್ಯಾ ನಸ್‌ಲ್ಯಾಲ ಬರ;
1CO 7:2 ಫನ್ ಅನೈತಿಕ್ ಶರೀರಿಕ್ ಸಂಬಂದಾನಿ ಪರಿಕ್ಷೆಲಾ ಆವಕಾಸ್ ದಿವುನಾಹಿ ಮನ್ಹುನ್ ಪರ್ತೆಕ್‍ ಯಕಾಲಾ ಆಪ್ಲಿ ಸ್ವತಾಚಿ ಬ್ಯಾಯ್ಕೊ ರಾಹುನಿ ಆನಿ ಪರ್ತೆಕ್‍ ಯಕಿಲಾ ಆಪ್ಲಾ ಸ್ವತಾಚಾ಼ ಘೊ ರಾಹುನಿ.
1CO 7:3 ಘ್ವಾನಿ ಬ್ಯಾಯ್ಕೊಲಾ, ತಸಸ್ ಬ್ಯಾಯ್ಕೊನಿ ಘ್ವಾಲಾ ದಿಯಾಚ಼ ತ್ಯ ದಿವುನ್ ಮನ್ ಥಂಡ್ ಕರುನಿ.
1CO 7:4 ಬ್ಯಾಯ್ಕೊಲಾ ಆಪ್‍ಲ್ಯಾ ಶರೀರಾವ ಹುಕುಮ್ ನಾಹಿ ತ್ಯೊ ಘ್ವಾಲಾ ಹಾ. ತಸಸ್ ಬಾಪಯಾಲಾ ಆಪ್‍ಲ್ಯಾ ಶರೀರಾವ ಹುಕುಮ್ ನಾಹಿ ತ್ಯೊ ಬ್ಯಾಯ್ಕೊಲಾ ಹಾ.
1CO 7:5 ಮಾಗ್ನ ಕರಾಯಾ ಯೊಳ್ ದಿಯಾಸಾಟಿ ತುಮಿ ಥೊಡಾಯೊಳ್ ಯಕಾಮಕಾಲಾ ಸುಡುನ್ ರಾವಾವ ತ್ಯ ಸುಡುನ್ ಖಾಯಿಮ್ ತಸ ಕರಾಚ಼ ನಾಹಿ. ಸೈತಾನ್ ತುಮಿ ತುಮ್ಚಾ ತಾಬ್ಯಾತ್ ನಾಹಿಸಾ ತ್ಯ ಬಗುನ್ ತುಮಾನಾ ಮೊಹಾತ್ ಪಾಡುನಾಹಿ ಆಸಿ ಆನಿಕ್ ಮಿಳಾ.
1CO 7:6 ಆಸ ಕರಾವ ಮನ್ಹುನ್ ಮಿ ಸಾಂಗ್‍ತ್ಯಾಲಿ ಪಾರಕ್ ನವ್ಹ, ಮಾಜ಼ ಮನ್ಹ ತ್ಯವ್ಡಸ್.
1CO 7:7 ಮಾಜಿಗತುಸ್ ಸಗ್‍ಳ್ಯಾ ಲೊಕಾಂಚಾನಿ ರಾಹ್ಯಾವ್ಹಯಿ ಮನ್ಹುನ್ ಮಾಜ಼ ಮನ್ ಫನ್ ಯಕಾನಿ ಯೆಕ್ತರನಿ ಆನಿ ಯಕಾನಿ ಯೆಕ್ತರನಿ ದೇವಾಪ್ನಿ ಇಶೇಶ್ ವರ ಗೆತಲ್ಯಾ.
1CO 7:8 ಲಗಿನ್ ಜಾ಼ಲ್ಯಾನಸಲ್ಯಾಲ್ಯಾಂಚೆ ಆನಿ ವಿದವೆಂಚೆ ಗುಸ್ಟಿತ್ ಮಿ ಕ್ಯಾ ಸಾಂಗಾಚ಼ ಮಂಜೆ, ಮಾಜಿಗತ್ ರಾಹ್ಯಾಚ಼ ತ್ಯನಾ ಬರ.
1CO 7:9 ತ್ಯಂಚಾನಿ ಆಪ್ನು ಆಪ್‍ಲ್ಯಾ ತಾಬ್ಯಾತ್ ರಾಹ್ಯಾ ವ್ಹಯಿತ್ ನಸ್ಲತ ಲಗಿನ್‍ ವ್ಹವಾವ. ಕಾ ಮಂಜೆ ಕಾಮತಾಪ ವ್ಹಯಾಚೆ ವಾಟ್ನಿಚ಼ ಲಗಿನ್‍ ಜಾ಼ಲ್ಯಾಲ ಬರ.
1CO 7:10 ಲಗಿನ್‍ ಜಾ಼ಲ್ಯಾಲ್ಯಾನಾ ಮಾಜಾ಼ ಹುಕುಮ್‍ ನವ್ಹ ಪ್ರಭುಚಿ ಆದ್ನೆ ಕ್ಯಾ ಮಂಜೆ ದನ್ಗರಿನಿ ಘ್ವಾಲಾ ಸುಡುನ್‍ ಜಾ಼ಯಾಚ಼ ನಾಹಿ.
1CO 7:11 ಆಕಾಸ್ಮಾತ್ ಸುಡುನ್ ಗಿಲಿತ ಲಗಿನ್ ವ್ಹಯಾಚೆ ಆಂದಿ ರಾಹ್ಯಾವ್ಹಯಿ, ನಾಹಿತ ಘ್ವಾ ಸಂಗ ಬರ ರಾಹ್ಯಾವ್ಹಯಿ ಆನಿ ಘ್ವಾನಿ ಬ್ಯಾಯ್ಕೊಲಾ ಶೊಡ್ಸುಟಿ ದಿಯಾಚಿನಾಹಿ.
1CO 7:12 ಉರಲ್ಯಾಲ್ಯಾಂಚೆ ಗುಸ್ಟಿತ್ ಪ್ರಭುಚ಼ ಸಬಾತ್ ನವ್ಹತ ಫನ್ ಮೀ ಕ್ಯಾ ಸಾಂಗಾಚ಼ ಮಂಜೆ, ಯಕಾ ಬಾವ್ಹಾಲಾ ಕ್ರಿಸ್ತಾವ ಇಸ್ವಾಸ್ ನಸಲ್ಯಾಲಿ ಬ್ಯಾಯ್ಕೊ ಆಸ್ತಾನಾ ತೀ ತ್ಯಚಿಸಂಗ ಸಂಸಾರ್ ಕರಾಯಾ ಯೆಕ್‍ ಜಾ಼ಲ್ಯಾವ ತ್ಯನಿ ತಿಲಾ ಶೊಡ್ಸುಟಿ ದಿಯಾಚಿ ನಾಹಿ.
1CO 7:13 ತಸಸ್ ಯೆಕ್‍ ಬಾಯಿಲ್ ಮಾನ್ಸಾಲಾ ಕ್ರಿಸ್ತಾವ ಇಸ್ವಾಸ್ ನಸಲ್ಯಾಲಾ ಘೊ ಆಸ್ತಾನಾ ತ್ಯೊ ತಿಚಿಸಂಗ ಸಂಸಾರ್ ಕರಾಯಾ ಯೆಕ್‍ ಜಾ಼ಲ್ಯಾವ ತಿನಿ ತ್ಯಲಾ ಶೊಡ್ಸುಟಿ ದಿಯಾಚಿ ನಾಹಿ.
1CO 7:14 ಕಾ ಮಂಜೆ ಕ್ರಿಸ್ತಾವ ಇಸ್ವಾಸ್ ನಸಲ್ಯಾಲಾ ಘೊ ಆಪಲೆ ದನ್ಗರಿಸ್ ಲಾಗುನ್ ಪವಿತ್ರ ವ್ಹತೊ ಆನಿ ಕ್ರಿಸ್ತಾವ ಇಸ್ವಾಸ್ ನಸಲ್ಯಾಲಿ ಬ್ಯಾಯ್ಕೊ ಆಪ್‍ಲ್ಯಾ ಗ್ವಾಸ್ ಲಾಗುನ್ ಪವಿತ್ರ ವ್ಹತಿ. ತಸ ನಸ್ತತ ತುಮ್ಚಿ ಪೊರ ಪವಿತ್ರ ವ್ಹಯಿತ್ ನವ್ತಿತ. ಆತಾ ತೀ ಪವಿತ್ರ ಜಾ಼ಲ್ಯಾತ.
1CO 7:15 ಫನ್ ಕ್ರಿಸ್ತಾವ ಇಸ್ವಾಸ್ ನಸಲ್ಯಾಲಿ ಬ್ಯಾಯ್ಕೊ ಸುಡುನ್‍ ಜಾ಼ಯಾಚಿ ಆಸ್ಲಿತ ಜಾ಼ವುನಿ ಆಸ್‍ಲ್ಯಾ ಯಳಾಲಾ ಕ್ರಿಸ್ತ ಬಾಹು ವ್ಹವುನಿ ಭನ್‍ ವ್ಹವುನಿ ಸಮ್ಮನ್ ನವ್ಹ. ಸಮಾದಾನಾನಿ ರಾಹ್ಯಾ ದೇವಾನಿ ಆಮಾನಾ ಹಾಕಟಲ್ಯಾ.
1CO 7:16 ಬಾಯಿಲ್ ಮಾನ್ಸಾ, ತು ತುಜಾ ಘ್ವಾಲಾ ಕಸಾ ರಕ್ಶನೆತ್ ಆನ್ನಾರ್? ಗಡ್ಯಾ , ತು ತುಜೆ ಬ್ಯಾಯ್ಕೊಲಾ ರಕ್ಶನೆತ್ ಕಸಿ ಆನ್ನಾರ್?
1CO 7:17 ಫನ್ ಪ್ರಭುನಿ ಪರತೆಕ್‍ ಯಕಾಲಾ ಥರಿವ್‍ಲ್ಯಾಲೆ ಜವಾಬ್ದಾರಿಲಾ ಆನಿ ದೇವಾನಿ ತ್ಯನಾ ಕಶಾಲಾ ಹಾಕಟ್‌ಲ್ಯಾತ ತ್ಯಚಿಗತ್ ಜಿವ್ನಾಕರ್. ಆಸ ಸಗ್ಳೆ ಸಬೆತ್ನಿ ಚಾ಼ಲ್ವಾಯಾವ್ಹಯಿ ಮನ್ಹುನ್ ಮಿ ಸಾಂಗ್ತೊ.
1CO 7:18 ದೇವಾನಿ ಹಾಕಟ್ಲ ಹುತ ತವಾ ಕಚಾ಼ತರಿ ಮುಂಜಿ ಜಾ಼ಲ್ಯಾಲಾ ಆಸ್ಲಾತ ತ್ಯೊ ಮುಂಜಿ ನಸಲ್ಯಾಲ್ಯಾಚೆಗತ್ ವ್ಹವುನಾಹಿ. ದೇವಾನಿ ಹಾಕಟ್ಲಾ ತವಾ ಮುಂಜಿ ಜಾ಼ಲ್ಯಾಲಾ ನಸ್ಲಾತ ತ್ಯನಿ ಮುಂಜಿ ಕರುನ್ ಗಿಹುನಾಹಿ.
1CO 7:19 ಮುಂಜಿ ಆಸಲ್ಯಾಲಾ ಮುಂಜಿ ನಸಲ್ಯಾಲಾ ಪ್ರಮುಕ್ ನವ್ಹ. ದೇವಾಚೆ ಆದ್‍ನ್ಯಾಂಚೆಗತ್ ಚಾ಼ಲಾಚ಼ಸ್ ಮುಖ್ಯಾಜ಼ಾಲ್ಯಾ.
1CO 7:20 ದೇವಾನಿ ಹಾಕಟ್ಲತವಾ ಪರತೆಕ್‍ ಯೊಕ್ ಕಸಾ ಹುತ್ತಾ ತಸಾಸ್ ರಾಹ್ಯಾವ್ಹಯಿ.
1CO 7:21 ದೇವಾನಿ ಹಾಕಟ್ಲತವಾ ತು ಆನಿಯಕಾಚಾ ಹಾತಾಖಾಲ ಹುತಾಸ್ ಕ್ಯಾ? ತ್ಯಚಿ ಚಿಂತಾ ಕರುನಕೊ ಫನ್ ಸುಡ್ವುನ್ ಗಿಯಾ ಶಕ್ಯಾಜಾ಼ಲತ ತು ಸ್ವತಂತ್ರ ಹೊ.
1CO 7:22 ಕಚಾ಼ತರಿ ಚಾ಼ಕೊರ್ ಆಸ್ತಾನಾ ಪ್ರಭುನಿ ಹಾಕಟ್ಲಾ ಆಸ್ಲಾತ ತ್ಯಲಾ ಪ್ರಭುನಿ ಸುಡಿವ್ಲಾ ಮನ್ಹುನ್ ತ್ಯೊ ಸ್ವತಂತ್ರಜಾ಼ಲ್ಯಾ. ತಸಸ್ ಕಚಾ಼ ಸ್ವತಂತ್ರ ಆಸ್ತಾನಾ ಹಾಕಟಲ್ಯಾ ತ್ಯೊ ಕ್ರಿಸ್ತಾಚ಼ಾ ಚಾ಼ಕೊರ್ ಜಾ಼ಲ್ಯಾ.
1CO 7:23 ತುಮಿ ಇಕತ್ ಗೆತಲ್ಯಾಲಿ. ಮಾನ್ಸಾಚ಼ ಚಾ಼ಕೊರ್ ವ್ಹವುನಕೊಸ್.
1CO 7:24 ಬನ್ಹಿ ಬಾವ್ಹಾನು, ಪರ‍ತೆಕ್‍ ಯಕಾಲಾ ಹಾಕಟ್ಲತವಾ ಕಸಾ ಹುತ್ತಾ ತಸಾಸ್ ದೇವಾಚೆ ಮೋರ‍್ಹ ಉಬಾರಾಹುನಿ.
1CO 7:25 ಲಗಿನ್ ವ್ಹಯಾಚೆ ಆಂದಿ ಆಸ್‌ಲ್ಯಾಲೆ ಕನ್ಯಾಂಚೆ ಗುಸ್ಟಿತ್ ದೇವಾಪ್ನಿ ಆಲ್ಯಾಲಿ ಆದ್ನೆ ಮನಾ ಕಚಿಸ್ ನಾಹಿ. ಫನ್ ಮೀ ಇಸ್ವಾಸಾಚಾ಼ ವ್ಹವುನ್ ರಾಯಾ ದೇವಾಪ್ನಿ ಕರ್ನಾ ಗೆತಲ್ಯಾಲಾ ವ್ಹವುನ್ ಮಾಜ಼ ಮನ್ಹ ಸಾಂಗ್ತೊ.
1CO 7:26 ಆತಾಚಾ ಕಸ್ಟಾಚಾ ಕಾಲಾಸ್ ಲಾಗುನ್ ಆಂದಿಚೆಗತುಸ್ ರಾಹ್ಯಾಚ಼ ಬರ ಮನ್ಹುನ್ ಮೀ ಮಂಥೊ.
1CO 7:27 ತು ಲಗಿನ್‍ ಜಾ಼ಲ್ಯಾಲಾ ಆಸ್ಲಾಸ್ತ ಸುಡುನ್ ಗಿಯಾ ಯತ್ನ ಕರುನಕೊಸ್. ತು ಲಗಿನ್‍ ಜಾ಼ಲಾ ನಸ್ಲಾಸ್ತ ಬ್ಯಾಯ್ಕೊ ಕರುನ್ಗಿಯಾ ಯತ್ನ ಕರುನಕೊಸ್.
1CO 7:28 ಯಕ್ ವೆಳಿ ತು ಲಗಿನ್ ಕರುನ್ ಗೆತ್ಲಸ್ತರಿ ತ್ಯ ಪಾಪ್ ನವ್ಹ. ಕನ್ಯಾ ಲಗಿನ್‍ ಜಾ಼ಲಿತರಿ ಪಾಪ್ ನವ್ಹ. ಫನ್ ಲಗಿನ್‍ ಜಾ಼ಲ್ಯಾಲ್ಯಾನಾ ಖುಬ್ ತರಾಸ್‍ ಯನಾರ್. ತೆ ತುಮಾನಾ ಯವು ನಾಹಿತ ಮನ್ಹುನ್ ಮಾಜ಼ ಮನ್ಹ ಜಾ಼ಲ್ಯಾ.
1CO 7:29 ಬನ್ಹಿ ಬಾವ್ಹಾನು, ಮೀ ಸಾಂಗಾಚ಼ ಕ್ಯಾ ಮಂಜೆ, ಯೊಳ ಖುಬ್‍ ಕಮ್ಮಿಹಾ ಮನ್ಹುನ್ ಹಿತ್ನಿ ಮೊರ‍್ಹ ಬ್ಯಾಯ್ಕೊ ಆಸಲ್ಯಾಲ ಬ್ಯಾಯ್ಕೊ ನಸಲ್ಯಾಲ್ಯಾಚೆಗತ್ ಜೀವ್ನಾ ಕರಾಯಾ ವ್ಹಯಿ.
1CO 7:30 ರಡ್‍ತ್ಯಾಲ ರಡತ್ ನಸಲ್ಯಾಚೆಗತ್ ರಾವ್ಹಾ, ಸಮಾದಾನಾನಿ ಆಸ್‍ಲ್ಯಾಲ ಸಮಾದಾನ್‍ ನಸಲ್ಯಾಲ್ಯಾಚೆಗತ್ ರಾವ್ಹಾ, ಇಕತ್ ಗೆತ್ಯಾಲ ಆಪ್ಲ ಸ್ವತಾಚ಼ ಕಾಯ್ ನಸಲ್ಯಾಲ್ಯಾಚೆಗತ್ ರಾವ್ಹಾ,
1CO 7:31 ದುನ್ಯಾ ಅನ್ಬವಸತ್ಯಾಲ್ಯಾಂಚಾನಿ ತಿ ಸಗ್ಳಿ ಅನ್ಬವಿಸ್‍ಲ್ಯಾ ನಸ್‍ಲ್ಯಾಲ್ಯಾಚೆಗತ್ ರಾಹ್ಯಾ ವ್ಹಯಿ. ಕಾ ಮಂಜೆ ಹೆ ದುನೆಚ಼ ರುಪ್ ಹಾಳ್ ವ್ಹವುನ್‍ ಜಾ಼ನಾರ್.
1CO 7:32 ಫನ್ ತುಮಿ ಚಿಂತಾ ನಸ್‍ಲ್ಯಾಲಿ ವ್ಹವುನ್ ರಾಯಾ ವ್ಹಯಿಸಾ ಮನ್ಹುನ್ ಮಾಜ಼ ಮನ್. ಲಗಿನ್‍ ಜಾ಼ಲ್ಯಾ ನಸಲ್ಯಾಲಾ ಆಪ್ನು ಪ್ರಭುಲಾ ಕಸಾ ಆವ್ಡಾಯಾ ವ್ಹಯಿ ಮನ್ಹುನ್ ಪ್ರಭುಚಾ ಕಾಮಾಂಚೆ ಗುಸ್ಟಿತ್ ಚಿಂತಾ ಕರ‍್ತೊ.
1CO 7:33 ಫನ್ ಲಗಿನ್‍ ಜಾ಼ಲ್ಯಾಲಾ ಆಪ್ಲೆ ದನ್ಗರಿಲಾ ಕಸಿ ಆವ್ಡಾಯಾ ಪಾಯ್ಜೆ ಮನ್ಹುನ್ ಪ್ರಪಂಚಾತ್ಲೆ ಗುಸ್ಟಿಂಚಿ ಚಿಂತಾ ಕರ‍್ತೊ.
1CO 7:34 ತಸಸ್ ಲಗಿನ್ ಜಾ಼ಲ್ಯಾನಸ್‌ಲ್ಯಾಲಿಲಾಬಿ, ಕನೆಲಾ ಫರಕ್ ಹಾ. ಲಗಿನ್‍ ಜಾ಼ಲ್ಯಾ ನಸ್‍ಲ್ಯಾಲಿ ಆಪ್ನು ಶರೀರ್ ಆತ್‍ಮ್ಯಾನಿ ಕಸಿ ಪವಿತ್ರ ರಾಹ್ಯಾವ್ಹಯಿ ಮನ್ಹುನ್ ಪ್ರಭುಚೆ ಗುಸ್ಟಿತ್ ಚಿಂತಾ ಕರ‍್ತಿ. ಫನ್ ಲಗಿನ್‍ ಜಾ಼ಲ್ಯಾಲಿ ಆಪ್‍ಲ್ಯಾ ಘ್ವಾಲಾ ಕಸಿ ಆವ್ಡಾಯಾ ಮನ್ಹುನ್ ಪರಪಂಚಾಚಿ ಚಿಂತಾ ಕರ‍್ತಿ.
1CO 7:35 ಮೀ ತುಮಾನಾ ಬಳ್‍ಜು಼ರಿನಿ ಹ್ಯ ಸಾಂಗತ್ಯಾಲೊ ನಾಹಿ. ತುಮಿ ಚ಼ಂಚ಼ಳ್ಮನಾಚ಼ ವ್ಹಯಾಚೆಆಂದಿ ಪ್ರಭುಲಾ ಚಾ಼ಂಗ್ಲ ವ್ಹವುನ್, ಮನ್‍ ಆಸ್‍ಲ್ಯಾಲ ವ್ಹವುನ್ ನಿಸ್ಟುರಾನಿ ಚಾ಼ಲಾವ್ಹಯಿಸಾ ಮನ್ಹುನ್ ತುಮ್ಚಾ ಫ್ಯಾಯ್‍ದ್ಯಾಸಾಟಿಸ್ ಸಾಂಗ್‍ತ್ಯೊ.
1CO 7:36 ಯಕಾನಿ ಸಾಕಾರ್ ಸಾಡಿ ಕರುನ್ ಲಗಿನ್‍ ಕೆಲ್ಯಾ ನಸ್‌ಲ್ಯಾಲ್ಯಾಲಾ ಮರ‍್ಯಾದ್ ನಾಹಿ ಮನ್ಹುನ್ ಸಮ್‍ಜು಼ನ್ ಗೆತ್ಲತ ಆನಿ ವಯೆ ಸಪ್‍ತ್ಯಾ ಮನ್ಹುನ್ ಲಗಿನ್ಕರಾಯಾ ವ್ಹಯಿ ಆಸ ದಿಸ್ಲತ ಆಪಲ್ಯಾ ಮಾನಾಚೆಗತ್ ಲಗಿನ್ ವ್ಹವಾವ. ತ್ಯ ಪಾಪ್ ನವ್ಹ.
1CO 7:37 ಫನ್ ಯಕಾನಿ ಘಟ್ ಮನ್ ಕರುನ್ ಜು಼ಲ್ಮಿಕಾಯ್ ನಸ್ತಾನಾ ಆಪ್‌ಲ್ಯಾ ಮನಾ ಶಾರ್ಕ ಚಾ಼ಲ್ವಾಯಾ ಹುಕುಮ್ ಆಸ್ನಾರಾ ವ್ಹವುನ್ ಲಗಿನ್ ಕರಿತ್ ನಾಹಿ ಮನ್ಹುನ್ ಆಪ್ನಿ ತಿರ್ಮಾನ್ ಕೆಲಾತ ತ್ಯನಿ ತಸಸ್ ಕರಾಚ಼ ಬರ.
1CO 7:38 ತಸಜಾ಼ಲ್ಯಾ ಲಗಿನ್ ಕರುನ್ ದೆತ್ಯಾಲಾ ಚಾ಼ಂಗ್ಲ ಕರ್ತ್ಯೊ, ಲಗಿನ್ ಕರುನ್ ದಿಯಿನಸ್ನಾರಾ ಆಜು಼ನ್‍ ಚಾ಼ಂಗ್ಲ ಕರ್ತ್ಯೊ.
1CO 7:39 ಆಯಾವ್‍ಕರಿನ್ ಆಪ್ಲಾ ಘೊ ಜಿತ್ತಾ ಆಸಸ್ಪರ‍್ಯಾತ್ ತ್ಯಚಾ ತಾಬ್ಯಾತ್‍ ರಾಥಿ. ಘೊ ಮೆಲ್ಯಾವ ತಿನಿ ಕಚಾಲಾಬಿ ಲಗಿನ್ ವಯಾ ಸ್ವತಂತ್ರಹಾ. ಫನ್ ಪ್ರಭುವ ಇಸ್ವಾಸ್ ಆಸ್‍ಲ್ಯಾಲ್ಯಾಲಾ ವ್ಹಯಾವ್ಹಯಿ.
1CO 7:40 ಫನ್ ಲಗಿನ್ ವ್ಹಯಾಚೆ ಆಂದಿ ತಸಸ್‍ ರಾಹ್ಯಾಚ಼ ತಿಲಾ ಖುಬ್ ಆನಂದ್ ವ್ಹಯಿಲ್ ಆಸ ಮಾಜ಼ ಮನ್ಹ. ಮನಾಬಿ ದೇವಾಚ಼ ಆತ್ಮ ಹಾ ಮನ್ಹುನ್ ಸಮ್‍ಜು಼ನ್ ಗೆತೊ.
1CO 8:1 ಪಾಶಾನಾನಾ ಥೆವಲ್ಯಾಲ್ಯಾ ಖಾತ್ಯಾಲ್ಯಾ ಜಿನ್ಸಾಂಚೆ ಗುಸ್ಟಿತ್. “ಆಮಾನಾ ಸಗಳ್ಯಾನಾ ಗಿನ್ಯಾನ್ ಹಾ ಮನ್ಹುನ್” ಠಾವಹಾ. ಗಿನ್ಯಾನ್ ಫುಗಿವ್ತ, ಫನ್ ಮಾಯಾ ಬಕ್ತಿ ವಾಡಿವ್ತಿ.
1CO 8:2 ಯಕಾನಿ ಆಪ್ನಿ ಕಾಯ್ತರಿ ಸಮ್‍ಜು಼ನ್ ಗೆತಲ್ಯಾ ಮನ್ಹುನ್ ಮನ್ಲಾತ ತ್ಯನಿ ಸಮಜಾ಼ಯಾ ವ್ಹಯಿ ಆಸಲ್ಯಾಲ ಆಜು಼ನ್ ಸಮ್‍ಜು಼ನ್ ಗೆತಲ್ಯಾಲ ನಸ್ತ.
1CO 8:3 ಫನ್ ಕಚಾ಼ ದೇವಾಚಿ ಮಾಯಾ ಕರ‍್ತೊ ತ್ಯಲಾ ದೇವ್ ವಳಕ್ತೊ.
1CO 8:4 ಮನ್ಹುನ್ ಪಾಶಾನಾನಾ ಥೆವ್‍ಲ್ಯಾಲಾ ಖಾತ್ಯಾಲಾ ಜಿನೊಸ್ ಖಾಯಾಚೆ ಗುಸ್ಟಿತ್ “ದುನೆತ್ ಪಾಶಾನ ಕಾಯ್ ನವ್ಹತ ಮನ್ಹುನ್” ಆನಿ “ಯೊಕುಸ್ ದೇವ್‍ ಹಾ ತ್ಯೊ ಸುಡುನ್ ದಿಸರಾ ದೇವ್ ನಾಹಿ ಮನ್ಹುನ್” ಠಾವ ಹಾ.
1CO 8:5 ಖರ‍್ಯಾನಿ ಆಬಳಾತ್ ವ್ಹವುನಿ ದರ್ಥಿವ ವ್ಹವುನಿ ದ್ಯಾವ್‍ ಮನ್ಹುನ್ ಗೆತ್ಯಾಲಿ ಖುಬ್ ಆಸಲಿತ ತರಿ, “ದ್ಯಾವ್ ಮನ್ಹುನ್ ಪ್ರಭು ಮನ್ಹುನ್ ಪುಜ಼್‍ತ್ಯಾಲಿ” ಖುಬ್ ಆಸ್ತಿಲ.
1CO 8:6 ಆಮಾನಾತರಿ ಯೊಕುಸ್ ಬಾ ದೇವ್; ತ್ಯೊಸ್ ಸಗ್‍ಳ್ಯಾಲಾ ಕಾರನ್; ಆಮಿ ಜಿವ್ನಾ ಕರ್ತ್ಯಾಲಿ ತ್ಯಚಿಸಾಟಿಸ್, ಆನಿ ಯೊಕುಸ್ ಪ್ರಭು ಜಾ಼ಲ್ಯಾಲಾ ಯೇಸು ಕ್ರಿಸ್ತ ಆಮಾನಾ ಹಾ. ತ್ಯಚಿಪ್ನಿಸ್ ಸಗ್ಳ ಉತ್ಪನ್ ಜಾ಼ಲ್ಯಾ. ಆಮಿ ತ್ಯಚಿಪ್ನಿ ಆಮಿ ಜ಼ಗತ್ಯಾವ್.
1CO 8:7 ತರಿಬಿ ಹ್ಯ ಗಿನ್ಯಾನ್ ಸಗ್‍ಳ್ಯಾನಾ ನಾಹಿ. ಮನ್ಹುನ್, ಥುಡಿಜ಼ನ ಆಜು಼ನ್ ಪಾಶಾನಾಂಚಿಪ ಜಾ಼ಯಾಚಿ ಸವ ಹಾ ಆನಿ ಆಪ್ನು ಖಾತ್ಯಾಲ ಹ್ಯ ಜೆವಾನ್ ಪಾಶಾನಾನಾ ದಿಲ್ಯಾಲ ಮನ್ಹುನ್ ಖಾತ್ಯಾತ; ತ್ಯಂಚಾ ಮನಾಚೆ ಸಾಕ್ಸಿಚಿ ಬಳ್‍ಮ್ಯೊಡ್‍ ಜಾ಼ಲೆ ಮನ್ಹುನ್ ಬಾದ್‍ ಜಾ಼ಲ್ಯಾ.
1CO 8:8 ಫನ್ ಖಾನ್ಯಾನಿ ಆಮಿ ದೇವಾಲಾ ಜ಼ವಳ್ ವ್ಹಯಿತ್ ನಾಹಿ. ಖಾಲ್ಯಾ ನಸ್‌ಲ್ಯಾಲ್ಯಾನಿ ಲುಕ್ಷಾನ್‍ ನಾಹಿ, ಖಾಲ್ಯಾಲ್ಯಾನಿ ಫ್ಯಾಯ್ದಾಬಿ ನಾಹಿ.
1CO 8:9 ಫನ್ ಹ್ಯ ತುಮ್ಚ಼ ಸ್ವಾತಂತ್ರ್ಯ ಇಸ್ವಾಸಾತ್ ಕಮ್ಮಿ ಆಸ್‌ಲ್ಯಾಲ್ಯಾಲಾ ಆಡ್ವ ವ್ಹವು ನಾಹಿ ಆಸ ಜಾ಼ಗ್ರುತ್ರಾವ್ಹಾ.
1CO 8:10 ಶಾನಾ ಆಸ್‌ಲ್ಯಾಲಾ ತುಸ್ ಪಾಶಾನಾಂಚಾ ಜಾ಼ಗ್ಯಾವ ಖಾಯಾ ಬಸ್‌ಲ್ಯಾಲಾ, ಇಸ್ವಾಸಾತ್ ಕಮ್ಮಿ ಆಸ್‌ಲ್ಯಾಲಾ ಕೊನ್ತರಿ ಬಗಿಲ್ತ. ತ್ಯೊಬಿ ಪಾಶಾನಾನಾ ಥೆವ್‍ಲ್ಯಾಲ ಜೆವಾನ್ ಖಾಯಾ ಧಿರ್ ಕರ‍್ನಾರ್ ನವ್ಹ ಕ್ಯಾ?
1CO 8:11 ಆಸ ಹ್ಯಾ ತುಜಾ ಗಿನ್ಯಾನಾನಿ ತ್ಯೊ ಇಸ್ವಾಸ್ ನಸ್‌ಲ್ಯಾಲಾ ಹಾಳ್ ವ್ಹನಾರ್. ತ್ಯಚಿಸಾಟಿಬಿ ಕ್ರಿಸ್ತಾನಿ ಆಪ್ಲಾ ಪರಾನ್ ದಿಲ್ಯಾನವ್ಹ.
1CO 8:12 ಆಸಸ್ತಾನಾ ತುಮಿ ಬನ್ಹಿ ಬಾವ್ಹಾಂಚೆ ಆಡ್ವ ಪಾಪ್ ಕರುನ್ ತ್ಯಂಚ಼ ಬಳ್‍ ನಾಹಿ ಜಾ಼ಲ್ಯಾಲ್ಯಾ ಇಸ್ವಾಸಿಲಾ ದುಕಿವ್‌ಲ್ಯಾವ ತುಮಿ ಕ್ರಿಸ್ತಾಚೆ ಆಡ್ವ ಪಾಪ್ ಕರ್ತ್ಯಾಲ ವ್ಹತಾಸಾ.
1CO 8:13 ಮನ್ಹುನ್ ಖಾತ್ಯಾಲಾ ಜಿನೊಸ್ ಮಾಜಾ ಬಾವ್ಹಾಲಾ ಆಡ್ವ ವ್ಹಯಾಚ಼ ಜಾ಼ಲ್ಯಾ ಮಿ ಕಂದಿಸ್ ಮಾಸ್ ಖಾನಾರ್ ನಾಹಿ; ಮೀ ಮಾಜಾ ಬಾವ್ಹಾಲಾ ಆಡ್ವಾ ವ್ಹನಾರ್ ನಾಹಿ.
1CO 9:1 ಮೀ ಸ್ವತಂತ್ರಿ ನವ್ಹ ಕ್ಯಾ? ಮೀ ಅಪೊಸ್ತಲ್ ನವ್ಹ ಕ್ಯಾ? ಆಮ್‍ಚ಼ಾ ಪ್ರಭು ಯೇಸುಲಾ ಮೀ ಬಗ್ಲಾ ನಾಹಿ ಕ್ಯಾ? ಮೀ ಪ್ರಭುಚಿ ಕೆಲ್ಯಾಲೆ ಸೆವೆಚ಼ ಪ್ರತಿಫಳ್ ತುಮಿಸ್ ನವ್ಹಸಾ ಕ್ಯಾ?
1CO 9:2 ದಿಸರ‍್ಯಾನಾ ಮಿ ಅಪೊಸ್ತಲ್ ನಸ್ಲೊತರಿ ತುಮಾನಾ ಅಪೊಸ್ತಲ್‍ ಜಾ಼ಲ್ಯೊ. ಮಿ ಪ್ರಭುಚಾ಼ ಅಪೊಸ್ತಲ್ಫನಾಚಾ಼ ಮನ್ಹಾಯಾ ತುಮಿಸ್ ಮಾಜಾ಼ ಸಿಖಾ ಜಾ಼ಲ್ಯಾಸಾ.
1CO 9:3 ಮಾಜಿ ಚೌ಼ಕಸಿ ಕರ್ತ್ಯಾಲ್ಯಾನಾ ಮಾಜಾ಼ ಉತ್ರಾ ಕ್ಯಾಮಂಜೆ,
1CO 9:4 ಖಾಯಾ ಪಿಯಾಲಾ ಆಮಾನಾ ಹುಕುಮ್ ನಾಹಿ ಕ್ಯಾ?
1CO 9:5 ಕ್ರಿಸ್ತ ಇಸ್ವಾಸಿ ಬ್ಯಾಯ್ಕೊ ಕರುನ್ ಫಿರಾಯಾ ದಿಸರ‍್ಯಾ ಅಪೊಸ್ತಲಾಂಚೆಗತ್, ಪ್ರಭುಪ್‍ಲ್ಯಾ ಬಾವ್ಹಾಂಚೆಗತ್, ಆನಿ ಪೇತ್ರಾಚೆಗತ್ ಆಮಾನಾ ಹುಕುಮ್ ನಾಹಿ ಕ್ಯಾ?
1CO 9:6 ನಾಹಿತ, ರಾಬಾಚೆ ಆಂದಿ ಜಿವ್ನಾಕರಾಯಾ ಮನಾ ಬಾರ್ನಬಾಲಾ ಹುಕುಮ್ ನಾಹಿ ಕ್ಯಾ?
1CO 9:7 ಕಚಾ಼ ಸಿಪಾಯಿ ಸ್ವತಾಚಾ ಖರ್ಚಾ಼ನಿ ಸೆವೆ ಕರ್ತೊ ಕ್ಯಾ? ದರಾಕ್ಷಿಚಾ಼ ಮಳಾ ಕೆಲ್ಯಾಲಾ ತ್ಯಚ಼ ಫಳ್ ಖಾಲ್ಯಾಖಿರಿ ರಾಥೊ ಕ್ಯಾ? ಬಕ್‌ರ‍್ಯಾಂಚಾ಼ ಖಾಂಡ್ ಬಾಳಗ್ನಾರಾ ತ್ಯಂಚ಼ ದುದ್ ಪಿಯಾಚೆ ಆಂದಿ ರಾಹಿಲ್ ಕ್ಯಾ?
1CO 9:8 ಮೀ ಮನ್‍ಲ್ಯಾಲ ಲೊಕಾತ್ಲ ಮನ್ಹ ಕ್ಯಾ? ದರ್ಮ ಶಾಸ್ತಾರ‍್ಬಿ ಹ್ಯ ಸಾಂಗಿತ್ನಾಹಿ ಕ್ಯಾ?
1CO 9:9 “ಮಳ್ನಿಚಾ ಖಳ್ಯಾವ ಬೈಲಾಲಾ ಮುಸ್ಕ ಗಾಲ್ಹುನಾಹಿ ಮನ್ಹುನ್” ಮೊಶೆಚಾ ದರ್ಮಶಾಸ್ತಾರಾತ್ ಲಿವ್‍ಲ್ಯಾ. ದೇವ್ ಕ್ಯಾಳ್ಜಿ ಕರ್ತ್ಯಾಲಾ ಬೈಲಾಚಿ ಕ್ಯಾ?
1CO 9:10 ವ್ಹಯ್ ಹ್ಯ ಖರ‍್ಯಾನಿಸ್ ಆಮ್ಚಿಸಾಟಿ ತ್ಯೊ ಸಾಂಗ್ತೊ ಆನಿ ಲಿವ್‌ಲ್ಯಾ ನವ್ಹ? ನಾಂಗರ್‌ತ್ಯಾಲ್ಯಾನಿ ಪಿಕಾತ್ ಆಪ್ಲೆ ವಾಟ್ನಿಚೆ ಆಸೆನಿ ನಾಂಗ್ರಾಯಾವ್ಹಯಿ, ತಸಸ್ ಮಳ್‍ತ್ಯಾಲ್ಯಾನಿ ಆಪಲ್ಯಾಲಾ ಲಾನಿತ್ ವಾಟ್ನಿ ಗಾವ್ನಾರ್ ಮನ್ಹುನ್ ಆಸೆನಿ ಮಳಾಯಾವ್ಹಯಿ.
1CO 9:11 ಆಮಿ ತುಮ್ಚಿಪ ಆತ್ಮಿಕ್ ಬೀ ಪೆರಲ್ಯಾ ತುಮ್ಚಿಪ್ನಿ ಶಾರೀರಿಕ್ ಪಿಕ್ ಕಾಪಾಚ಼ ಮುಟಿ ಗ್ಯೊಸ್ಟ ಕ್ಯಾ?
1CO 9:12 ಹ್ಯೊ ಹುಕುಮ್ ದಿಸರ‍್ಯಾನಾ ತುಮ್ಚಿವ ಆಸ್ಲಾತ ಆಮಾನಾ ಆನಿಕ್ ಖುಬ್ ರಾಹ್ಯಾವ್ಹಯಿ ನವ್ಹ? ತರಿಬಿ ಆಮಿ ತ್ಯೊ ಹುಕುಮ್ ಚಾ಼ಲಿವ್ಲಾ ನಾಹಿ, ಕ್ರಿಸ್ತಾಚೆ ಬರೆಖಬ್ರಿಲಾ ಆಡ್ವವ್ಹವು ನಾಹಿ ಮನ್ಹುನ್ ಸಗ್ಳ ಸುಸ್ವುನ್ ಗೆತ್ಲ.
1CO 9:13 ದೇವ್ಳಾತ್ ಸೆವಾ ಕರತ್ಯಾಲ್ಯಾಂಚಾನಿ ದೇವ್ಳಾತ್ನಿಸ್ ಆಪ್ಲಾ ಜಿವ್ನಾ ಚಾ಼ಲ್ವಾವ್ಹಯಿ ಮನ್ಹುನ್ ಆನಿ ಯಜ್ಞವೆದಿಪ ಸೆವೆ ಕರ್ತ್ಯಾಲ್ಯಾಂಚಾನಿ ತೆ ವೆದಿಕಿಪ ಯತ್ಯಾಲ್ಯಾ ಜಿನ್ಸಾಂಚ಼ ವಾಟದಾರ್ ಮನ್ಹುನ್ ತುಮಾನಾ ಠಾವನಾಹಿ ಕ್ಯಾ?
1CO 9:14 ತಸಸ್ ಬರಿಖಬರ್ ಸಾಂಗ್‌ತ್ಯಾಲ್ಯಾಂಚಾನಿ ತಿನಿಸ್ ಆಪ್ಲಾ ಜಿವ್ನಾ ಚಾ಼ಲ್ವಾವ್ಹಯಿ ಮನ್ಹುನ್ ಪ್ರಭುನಿ ಆಜ್ಞಾ ದಿಲೆ.
1CO 9:15 ಮೀ ತರಿ ಹ್ಯಾತ್ಲಾ ಯೊಕ್ಬಿ ಹುಕುಮ್ ಚಾ಼ಲಿವ್ಲಾ ನಾಹಿ. ಮನಾ ಕಾಯ್ತರಿ ಗಾಹುನಿ ಮನ್ಹುನ್ ಮೀ ಹ್ಯ ಲಿವತ್ಯಾಲೊನಾಹಿ. ಕಚಾನಿತರಿ ಹ್ಯೊ ಹುಕುಮ್ ವಲಾಂಡ್ಯಾಚೆ ವಾಟ್ನಿಚ಼ ಮೆಲ್ಯಾಲ ಬರ.
1CO 9:16 ಮೀ ಬರಿಖಬರ್ ಸಾಂಗ್ಲಿತರಿ ವವ್ಯಾಳುನ್ ಗಿಯಾ ಮನಾ ಆವ್ಕಾಸ್ ನಾಹಿ; ಸಾಂಗಾಯವ್ಹಯಿ ಮನ್ಯಾಚ಼ ವಜ಼ ಮಾಜಿವಹಾ, ಮೀ ಬರಿಖಬರ್ ಸಾಂಗ್ಲಿನಾಹಿ ಮಂಜೆ ಮಾಜಿ ಹಾಕಿಗತ್ ಕ್ಯಾ ಮನ್ಹುನ್ ಸಾಂಗು!
1CO 9:17 ಮೀ ಮಾಜಾ ಮನಾನಿ ಹ್ಯ ಕಾಮ್ ಕೆಲ್ಯಾವ ಮನಾ ಪ್ರತಿಫಳ್ ಗಾವ್ಹಲ್; ಆನಿ ಮನಾನಿ ನಾಹಿ ಕೆಲ ತರಿಬಿ ಹ್ಯ ಕಾಮ್ ಮಾಜಾ ತಾಬ್ಯಾತ್ ದಿಲ್ಯಾ.
1CO 9:18 ತಸ ಜಾ಼ಲ್ಯಾ ಮನಾ ಗಾವ್ಹಾಚ಼ ಬಕ್ಷಿಸ್‍ ಕ್ಯಾ? ಮೀ ಬರಿಖಬರ್ ಸಾಂಗತಾನಾ ತ್ಯಚ಼ ಗಾವಲ್ಯಾಲ ಪ್ರತಿಫಳ್ ಗಿಹ್ಯಾಚೆ ಆಂದಿ ತಿ ಫುಕಟ್ ಸಾಂಗಾಚ಼ಸ್ ಮನಾ ಗಾವಲ್ಯಾಲ್ಯಾ ಅವ್ಕಾಸಾಚ಼ ಪ್ರತಿಫಳ್‍ ಜಾ಼ಲ್ಯಾ.
1CO 9:19 ಮನಾ ಸಗ್ಳೆ ಗುಶ್ಟಿಂಚಿವ ಸ್ವತಂತ್ರ ಆಸ್ಲತರಿ ಖುಬ್‍ ಲೊಕ ಕಮ್ವಾಯಾ ವ್ಹಯಿತ ಮನ್ಹುನ್ ಮೀ ಸಗ್‍ಳ್ಯಾಂಚಾ಼ ಆಳ್‍ ಜಾ಼ಲ್ಯೊ.
1CO 9:20 ಯೆಹುದ್ಯಾನಾ ಕಮ್ವಾಯಾಸಾಟಿ ಯಹುದ್ಯಾಂಚಿಗತ್ ಜಾ಼ಲೊ. ಮೀ ದರ್ಮಶಾಸ್ತಾರಾಚಾ ತಾಬ್ಯಾತ್ ನಸ್ಲೊತರಿ, ದರ್ಮಶಾಸ್ತಾರಾಚಾ ತಾಬ್ಯಾತ್ ಆಸ್‍ಲ್ಯಾಲ್ಯಾನಾ ಕಮ್ವಾಯಾ ತ್ಯಂಚಿಸಾಟಿ ದರ್ಮಶಾತಾರಾಚಾ ತಾಬ್ಯಾತ್ ಜಾ಼ಲೊ.
1CO 9:21 ಮೀ ದೇವಾಚ಼ ದರ್ಮಶಾಸ್ತಾರ್ ನಸ್‍ಲ್ಯಾಲೊ ನವ್ಹ, ಕ್ರಿಸ್ತಾಚಾ ನೆಮಾತ್ಲಾಸ್; ಫನ್ ಯೆಹುದಿ ನಸ್‌ಲ್ಯಾಲ್ಯಾನಾ ಕಮ್ವಾಯಾ ಸಾಟಿ ಮಿಬಿ ಯೆಹುದಿ ನಸ್‌ಲ್ಯಾಚೆಗತ್ ಜಾ಼ಲೊ.
1CO 9:22 ಇಸ್ವಾಸಾತ್ ಬಳ್ ನಸ್‍ಲ್ಯಾಲ್ಯಾನಾ ಕಮ್ವಾಯಾಸಾಟಿ ಬಳ್ ನಸ್‍ಲ್ಯಾಲಾ ಜ಼ಾಲೊ. ಕಚೆತರನಿಬಿ ಥೊಡ್ಯಾನಾ ರಕ್ಶನ್ ಕರಾಯಾ ವ್ಹಯಿ ಮನ್ಹುನ್ ಸಗ್‍ಳ್ಯಾಂಚೆಗತ್‍ ಜಾ಼ಲೊ.
1CO 9:23 ಹ್ಯ ಸಗ್ಳ ಬರೆಖಬ್ರಿಸಾಟಿ ಕರುನ್, ಮೀ ಸಗಳ್ಯಾಂಚಿಸಂಗ ಬರೆಖಬ್ರಿಚಾ ಆಶಿರ್ವಾದಾತ್ ವಾಟ್ನಿ ಗಿಹ್ಯಾವ್ಹಯಿ ಮನ್ಹುನ್ ಹ್ಯ ಕೆಲ.
1CO 9:24 ಖೆಳಾಯಾ ಆಂಗ್ನಾತ್ ಖುಬ್‍ಜಾ಼ನ ಯತ್ಯಾತ, ಫನ್ ಯಕಾಲಾ ತ್ಯವಡಸ್ ಬಕ್ಷಿಸ್ ಗಾವ್ತ ಮನ್ಹುನ್ ತುಮಾನಾ ಠಾವನಾಹಿ ಕ್ಯಾ? ತಸಸ್ ತುಮಿಬಿ ಬಕ್ಷಿಸ್ ಗಿಯಾವ್ಹಯಿ ಮನ್ಹುನ್ ಪಳಾ.
1CO 9:25 ಪರ್ತೆಕ್ ಖೆಳ್ಕರಿ ಆಪ್ಲೆ ಶಿಕ್‌ತ್ಯಾಲೆ ಸಗ್ಳೆ ಗುಶ್ಟಿತ್ನಿ ಸಮಾದಾನಾನಿ ರಾಥೊ. ತೆ ಬಾವುನ್‍ ಜಾ಼ತ್ಯಾಲಿ ಮಾಳ್ ಗಿಹ್ಯಾ ಸಾದನ್ ಕರ್ತ್ಯಾತ. ಆಮಿ ತರಿ ಶಾಸ್ವತ್ ಮಾಳಸಾಟಿ ಸಾದನ್ ಕರ್ತಾವ್.
1CO 9:26 ಮನ್ಹುನ್ ಮೀ ಸಾಹಿತ್ ಮುಜ್ರಾ಼ ನಸ್‍ಲ್ಯಾಚೆಗತ್ ಪಳತ್ ನಾಹಿ; ವಾರ‍್ಯಾಸಂಗ ಲಡ್‍ತ್ಯಾಚೆಗತ್ ಲಡತ್ ನಾಹಿ.
1CO 9:27 ಸಗ್‍ಳ್ಯಾನಾ ಸಾಂಗುನ್ ಮೀಸ್ ಅಯೋಗ್ಯ ವ್ಹವುನಾಹಿ ಆಸಾ, ಮಾಜಾ ಶರೀರಾಲಾ ಶಿಕ್ಷಾದಿವುನ್ ತಾಬ್ಯಾತ್‍ ಥಿವುನ್ ಗೆತೊ.
1CO 10:1 ಬನ್ಹಿ ಬಾವ್ಹಾನು, ಮೀ ತುಮಾನಾ ಯಾದ್ ಕರಾಯಾ ವ್ಹಯಿ ಮಂಥ್ಯಾಲ ಕ್ಯಾ ಮಂಜೆ, ಆಮ್‍ಚ಼ ವಡಿಲ್ ಸಗ್ಳ ಡಘಾಚೆ ಖಾಲ್‍ ರಾಹುನ್ ಸಮಿಂದೊರ್ ವಲ್ಯಾಂಡುನ್ ಗೆಲ.
1CO 10:2 ತ್ಯಂಚಾನಿ ಮೊಶೆಚೆಮಾಗ್ನಿ ಜಾ಼ಯಾಸಾಟಿ ಡಘಾತ್ನಿ ಸಮಿಂದೊರಾತ್ ಬಾಪ್ತಿಸ್ಮಾ ಗಿತ್ಲಿ.
1CO 10:3 ತ್ಯಂಚಾನಿ ಸಗಳ್ಯಾಂಚಾನಿ ಯಾಕುಸ್ ಆತ್ಮಿಕ್ ಜೆವಾನ್ ಖಾಲ.
1CO 10:4 ತ್ಯಂಚಾನಿ ಸಗ್‌ಳ್ಯಾಂಚಾನಿ ದೆವಾಚ಼ ಯಾಕುಸ್ ಪಾನಿ ಪಿಯಾಲ. ಕಸ ಮಂಜೆ ತ್ಯಂಚೆ ಮಾಗ ಲಾಗ್‌ಲ್ಯಾಲೆ ದೇವಾಚೆ ದುಂಢಿತ್ನಿ ಆಲ್ಯಾಲ ಪಾನಿ ಪಿಯಿತ. ತಿ ಧ್ಯೊಂಡ್ ಕ್ರಿಸ್ತುಸ್ ಜಾ಼ಲ್ತಾ.
1CO 10:5 ತರಿಬಿ ತ್ಯಾತ್ ಖುಬ್‍ಜ಼ಾನ್ ದೆವಾಚಾ ಮನಾಸ್ ಆಲ ನಾಹಿತ. ಮನ್ಹುನ್ ತ್ಯನಾ ತ್ಯುಡ್ಲಿತ ಆನಿ ತ್ಯಂಚಿ ಮಡಿ ರಾನಾತ್ ಪಡ್ಲಿತ.
1CO 10:6 ತ್ಯಂಚಾನಿ ಬುರ್ಶಾ ಗುಸ್ಟಿ ಯವಜ಼ಲ್ಯಾ ಶಾರ್ಕ್ಯಾ ಆಮಿ ಯವಜು಼ ನಾಹಿ ಮನ್ಹುನ್ ಹ್ಯಾ ಗುಸ್ಟಿ ಆಮಾನಾ ವಳಕ್‍ಜಾ಼ಲೆ.
1CO 10:7 ತ್ಯಂಚಾತ್‍ಥೋಡ ಪಾಶಾನ್ ಪುಜ಼್‌ತ್ಯಾಲ ಜಾ಼ಲ್ತ, “ಲೊಕ ಖಾಯಾಲಾ, ಪಿಯಾಲಾ ಬಸ್ಲಿತ. ಬುರ್ಶಾ ಶಾರೀರಿಕ್ ಸಂಬಂದಾತ್ ನಾಚಾ಼ಯಾ ಉಟ್ಲಿತ” ಮನ್ಹುನ್ ಲಿವ್‍ಲ್ಯಾ ನವ್ಹ. ತುಮಿ ತ್ಯಂಚಿಗತ್ ಪಾಶಾನ್ ಪುಜ಼್‌ತ್ಯಾಲ ವ್ಹವುನಕೊಸಾ.
1CO 10:8 ತ್ಯಾತ್‍ಲ್ಯಾ ಥೊಡ್ಯಾಂಚಾನಿ ವ್ಯಬಿಚಾರ್ ಕರುನ್ ಯಕಾಸ್ ದಿಸಾತ್ ಇಸಾವ ತಿನ್‍ ಹಾಜಾ಼ರ್ ಲೊಕ ಮಿಲಿತ. ತ್ಯಂಚಿಗತ್ ಆಮಿ ವ್ಯಬಿಚಾರ್ ಕರಾಚೆಆಂದಿ ರಾಹುಯಾ.
1CO 10:9 ತ್ಯಾತ್‍ಲ್ಯಾ ಥೊಡ್ಯಾಂಚಾನಿ ಪ್ರಭುಚಿ ಪರಿಕ್ಷೆ ಕರುನ್ ಸಾಪಾಂಚಿಪ್ನಿ ನಾಸ್‍ಜಾ಼ಲ. ಆಮಿ ಪರಿಕ್ಷೆ ಕರುಯಾನಕೊ.
1CO 10:10 ಆನಿ ತ್ಯಾತ್‌ಲ್ಯಾ ಥೊಡ್ಯಾಂಚಾನಿ ಟುರ್ಟುರುನ್ ತ್ಯೊಡ್‌ಲ್ಯಾಲ್ಯಾ ದುತಾಚಾ ಹಾತಾತ್ನಿ ನಾಸ್‍ಜಾ಼ಲಿತ. ತುಮಿ ಟುರ್ಟುರು ನಕೊಸಾ.
1CO 10:11 ತ್ಯಂಚಿಸಂಗ ಗಡ್‍ಲ್ಯಾಲ್ಯಾ ಹ್ಯಾ ಗುಸ್ಟಿ ದಿಸರ‍್ಯಾನಾ ಉದಾರನ್ ಜಾ಼ಲ್ಯಾತಾ. ಆನಿ ಸರ್ತ್ಯಾಯಳಾತ್ ಆಲ್ಯಾಲ್ಯಾ ಆಮಾನಾ ಹೆ ಹುಶಾರ‍್ಕಿಚ಼ ಸಬಾತ್‍ ವ್ಹವುನ್ ಲಿವ್‍ಲ್ಯಾತ.
1CO 10:12 ಮನ್ಹುನ್ ಉಬಾರಾಯಲ್ಯೊ ಮಂತ್ಯಾಲಾ ಪಡುನಾಹಿ ಆಸಾ ಹುಶಾರ್ ರಾಹುನಿ.
1CO 10:13 ಮಾನ್ಸಾನಾ ಸಜ಼್ ಯತ್ಯಾಲ್ಯಾ ಪರಿಕ್ಷಾ ಸುಡುನ್ ದುಸ್ರಕಾಯ್ ತುಮಾನಾ ಜಾ಼ಲ್ಹ ನಾಹಿ ನವ್ಹ. ದೇವ್ ಇಸ್ವಾಸಿ. ತುಮ್ಚಾ ಬಳಾವ್ನಿ ಮುಟಿ ಪರಿಕ್ಷೆ ಯವುನಾಹಿ ಆಸಿ ತುಮಿ ತಿ ಸುಸ್ವುನ್ ಗಿಹ್ಯಾವ್ಹಯಿಶಾರ್ಕಿ ಪರಿಕ್ಷೆ ಯತಾನಾಸ್ ಚು಼ಕ್ವುನ್ ಗಿಹ್ಯಾಚಿ ವಾಟ್ ತಯಾರ್ ಕರ್ನಾರ್.
1CO 10:14 ಮನ್ಹುನ್ ಬನ್ಹಿ ಬಾವ್ಹಾನು, ಪಾಶಾನ್ ಪುಜ಼್‌ತ್ಯಾಲ್ಯಾತ್ನಿ ಸುಡುನ್ ದುರ್ ರಾವ್ಹಾ.
1CO 10:15 ತುಮಿ ಸಮಾಜ಼ತ್ಯಾಲ ಮನ್ಹುನ್ ಹ್ಯ ಸಾಂಗ್‍ತ್ಯೊ. ಮೀ ಸಾಂಗ್‍ತ್ಯಾಲ ತುಮಿಸ್ ಯವ್‍ಜಾ಼.
1CO 10:16 ಆಮಿ ಪ್ರಭುಚಾ ಬೊಜನಾತ್ ವಾಫರ್ತ್ಯಾಲ ಐದಾನ್ ಆನಿ ಪ್ರಭುಲಾ ದನ್ಯಾವಾದ್ ಕರ್ತಾವ್ ಕ್ರಿಸ್ತಾಚಾ ರಕ್ತಾತ್ ವಾಟ್ನಿದಾರ್ ಜಾ಼ಲ್ಯಾವ್. ಆಮಿ ಬಾಖ್ರಿ ಮುಡುನ್ ಖಾಯಾಚಿ ಕ್ರಿಸ್ತಾಚಾ ಶರೀರಾತ್ ವಾಟ್ನಿದಾರ್ ಜಾ಼ಲ್ಯಾವ್.
1CO 10:17 ಬಾಖ್ರಿ ಯೆಕ್ ಆಸ್‍ಲ್ಯಾಚೆಗತ್ ಖುಬ್‍ ಜ಼ನ ಜಾ಼ಲ್ಯಾಲಿ ಆಮಿ ಸಗ್ಳಿ ಯಕಾ ಶರೀರಾಚೆಗತ್ ಹಾವ್. ಕಾಮಂಝೆ ಆಮಿ ಸಗ್ಳಿ ತೀ ಯಕ್ ಬಾಖ್ರಿಸ್ ವಾಟುನ್ ಖಾತಾವ್.
1CO 10:18 ಇಸ್ರಾಯೆಲ್ ಲೊಕಾನಾ ಯಾದ್ ಕರಾ. ಯಜ್ಞ ಕೆಲ್ಯಾಲ ಖಾತ್ಯಾಲ ಯಜ್ಞವೆದಿಸಂಗ ವಾಟ್ನಿದಾರ್ ಜಾ಼ಲ್ಯಾತ ನವ್ಹ.
1CO 10:19 ತಸಜಾ಼ಲ್ಯಾ ಮೀ ಕ್ಯಾ ಸಾಂಗ್‍ಲ್ಯಾಸಾರ ಜಾ಼ಲ ಪಾಶಾನಾನಾ ಥೆವಲ್ಯಾಲ್ಯಾ ಖಾತ್ಯಾಲಾ ಜಿನೊಸಾಲಾ ಕಿಮ್ಮತ್ ಹಾ ಕ್ಯಾ? ನಾಹಿತ ಪಾಶಾನಾಲಾ ಕಿಮ್ಮತ್ ಹಾ ಆಸ ಮಾಜ಼ ಮನ್ಹ ಕ್ಯಾ? ನವ್ಹ,
1CO 10:20 ಫನ್ ದಿಸ್ರಿ ಲೊಕ ಆಪ್ನು ದೇತ್ಯಾಲಿ ಬಲಿ ದೇವಾಲಾ ನವ್ಹತ, ಭುಥಾನಾ ದೆತ್ಯಾತ ಮನ್ಹುನ್ ಮಾಜ಼ ಮನ್ಹ, ತುಮಿ ಬುಥಾಂಚಿಸಂಗ ವಾಟ್ನಿದಾರ‍‍ವ್ಹವುನ್ ರಾಹ್ಯಾವ್ಹಯಿ! ಮನ್ಹುನ್ ಮಾಜ಼ ಮನ್‍ ನವ್ಹ.
1CO 10:21 ತುಮಿ ಪ್ರಭು ಪಿತ್ಯಾಲ್ಯಾ ಐದಾನಾತ್ ಆನಿ ಭುಥ ಪಿತ್ಯಾಲ್ಯಾ ಐದಾನಾತ್ ಪಿಯಾ ವ್ಹಯಿತ್ ನಾಹಿ. ಪ್ರಭುಚೆ ಪಂಕ್ತಿತ್ ಆನಿ ಬುಥಾಂಚೆ ಪಂಕ್ತಿತ್ ಖಾಯಾ ವ್ಹಯಿತ್ ನಾಹಿ.
1CO 10:22 ಪ್ರಭುಲಾ ರಾಗ್ ಯಯಿಸಾ ಕರುನ್ ಚಿಡಿವ್ಲಾ ಮಂಥ್ಯಾವ್‍ ಕ್ಯಾ? ತ್ಯಚಿವ್ನಿ ಆಮಿ ಬಳಿ ಕ್ಯಾ?
1CO 10:23 “ಸಗ್ಳಿ ಕಾಮ ಕರಾಯಾ ಮನಾ ಹುಕುಮ್ ಹಾ. ” ಫನ್ ಸಗ್ಳಿ ಉಪೆಗಿಚಿ ನಸತ್ಯಾತ. “ಸಗ್ಳಿ ಕಾಮ ಕರಾಯಾ ಹುಕುಮ್ ಹಾ” ಫನ್ ಸಗ್ಳಿ ಲೊಕಾನಾ ಬಕ್ತಿತ್ ಚಾ಼ಲ್ವಿತ್ ನಾಹಿತ.
1CO 10:24 ಪರತೆಕ್‍ ಯಕಾನಿ ಆಪ್ಲ ಸುಕ್ ಯವಜಾ಼ಚ಼ ಸುಡುನ್ ದುಸ್‍ರ್ಯಾಂಚ಼ ಸುಕಾಸಾಟಿಬಿ ಯವಜಾ಼ವ.
1CO 10:25 ಮಾಸಾಚೆ ಆಂಗಡಿತ್ ಇಕತ್ಯಾಲ ಕ್ಯಾ ಆಸ್ಲತರಿ ತ್ಯ ಮನಾತ್ ಸಂಸೆವ್ ಯಯಾಚೆ ಆಂದಿ ಖಾವಾ.
1CO 10:26 “ದರ್ಥಿ ಆನಿ ತಿಥ ಆಸ್‍ಲ್ಯಾಲ ಸಗ್ಳ ಪ್ರಭುಚ಼ಸ್ ನವ್ಹ. ”
1CO 10:27 ಕ್ರಿಸ್ತಾವ ಇಸ್ವಾಸ್ ಥೆವ್‍ಲ್ಯಾ ನಸ್‍ಲ್ಯಾಲ್ಯಾ ಯಕಾನಿ ತುಮಾನಾ ಖಾಯಾಲಾ ಹಾಕಟಲ್ಯಾವ ಜಾ಼ಯಾ ತುಮಾನಾ ಮನ್ ಆಸ್ಲತ ತುಮಾನಾ ಕ್ಯಾ ವ್ಯಾಡ್ಲತರಿ ಮನಾತ್ ಇಚಾರ್ ಕರಾಚೆಆಂದಿ ತ್ಯ ಖಾವಾ.
1CO 10:28 ಫನ್ ಯಕಾನಿ ತುಮಾನಾ “ಹ್ಯ ಪಾಶಾನಾನಾ ಬಲಿದಿಲ್ಯಾಲ” ಮನ್ಹುನ್ ಸಾಂಗ್ಲತ ತ್ಯನಿ ಹಿ ಖಬರ್ ಸಾಂಗ್ಲಿ ಮನ್ಹುನ್ ಆನಿ ತ್ಯಚಾ, ಮನಾಸ್ಲಾಗುನ್ ತ್ಯ ಖಾವುನಕೊಸಾ.
1CO 10:29 ತ್ಯ ತುಜಾ ಮನಾಸ್ಲಾಗುನ್ ನವ್ಹ; ಆನಿ ಯಕಾಚಾ ಮನಾನಿ ಸಾಂಗ್‍ಲ್ಯಾ. ಆನಿ ಯಕಾಚಾ ಮನಾಸ್ ಲಾಗುನ್ ಮಾಜಾ ಇಸ್ವಾಸಾಚಾ಼ ಇಚಾರ್ ಕಾ ವ್ಹಯಾವ್ಹಯಿ?
1CO 10:30 ಮಿ ಪ್ರಭುಲಾ ದನ್ಯಾವಾದ್ ಕರುನ್ ಖಾಲ್ಯಾವ ದುಸ್ರ ಕೊನ್ ತ್ಯ ಚು಼ಕ್ ಮನ್ಹಾರ್?
1CO 10:31 ಆಸ ಆಸ್ತಾನಾ ತುಮಿ ಖಾಲ, ಪಿಲ, ಆನಿಕಾಯ್ ಕೆಲತರಿ ಸಗ್ಳ ದೆವಾಚೆ ಮೈಮೆಸಾಟಿ ಕರಾ.
1CO 10:32 ಯೆಹುದ್ಯಾನಾ ಆನಿ ಯೆಹುದಿ ನಸ್‌ಲ್ಯಾಲ್ಯಾನಾ ದೆವಾಚೆ ಸಬೆಲಾ ಆಡ್ವಿ ವ್ಹವುನಕೊಸಾ.
1CO 10:33 ಮೀತರಿ ಮಾಜಾ ಫ್ಯಾಯ್‍ದ್ಯಾಚಿ ಚಿಂತಾ ಕರಾಚೆಆಂದಿ ಸಗ್‍ಳ್ಯಾ ಮಾನ್ಸಾಂಚ಼ ರಕ್ಶನ್ ವ್ಹಯಾವ್ಹಯಿ ಮನ್ಹುನ್ ತ್ಯಂಚಾ ಉಪೆಗಾಸಾಟಿ ಚಿಂತಾಕರುನ್, ಸಗ್‍ಳ್ಯಾನಾ ಸಗ್ಳೆ ಗುಶ್ಟಿತ್ನಿ ಬರಾಜಾ಼ಲ್ಯೊ.
1CO 11:1 ಮೀ ಕ್ರಿಸ್ತಾಶಾರ್ಕಾ ಚಾ಼ಲತ್ಯೊ ತಸಸ್ ತುಮಿ ಮನಾ ಬಗುನ್ ಚಾ಼ಲಾ.
1CO 11:2 ತುಮಿ ಸಗ್‍ಳ್ಯಾತ್ ಮನಾ ಯಾದ್ ಕರುನ್ ಮಿ ತುಮಾನಾ ಸಾಂಗುನ್ ದಿಲ್ಯಾಲ್ಯಾ ಗುಸ್ಟಿಂಚೆಗತ್ ಚಾ಼ಲ್ತಾಸಾ ಮನ್ಹುನ್ ತುಮಾನಾ ವವ್ಯಾಳ್ತೊ.
1CO 11:3 ಫನ್ ತುಮಾನಾ ಯೆಕ್ ಗ್ಯೊಸ್ಟ್ ಸಮಜು಼ನ್ ರಾಹ್ಯಾವ್ಹಯಿ ಮನ್ಹುನ್ ಮಾಜ಼ ಮನ್. ತಿ ಕ್ಯಾ ಮಂಜೆ ಪರ್ತೆಕ್ ಪುರುಶಾಲಾ ಕ್ರಿಸ್ತ ಡುಯಿಜಾ಼ಲ್ಯಾ. ಸ್ತ್ರಿಲಾ ಪುರುಶ್ ಡುಯಿ ಜಾ಼ಲ್ಯಾ. ಕ್ರಿಸ್ತಾಲಾ ದೇವ್ ಡುಯಿಜಾಲ್ಯಾ.
1CO 11:4 ಡುಯಿ ಜಾ಼ಖುನ್ಗಿಹುನ್ ಮಾಗ್ನವ್ಹವುನಿ, ಪ್ರವಾದನೆ ವ್ಹವುನಿ ಕರ್‌ತ್ಯಾಲಾ ಪುರುಶ್ ಆಪ್‍ಲ್ಯಾ ಕ್ರಿಸ್ತಾಲಾ ಅವಮಾನ್ ಕರ‍್ತೊ.
1CO 11:5 ಡುಯಿವ ಪದೊರ್ ಗಿಯಾಚೆ ಆಂದಿ ಮಾಗ್ನ ನಾಹಿತ ಪ್ರವಾದನೆ ಕರ್ತ್ಯಾಲಿ ಬಾಯಿಲ್ ಮಾನುಸ್ ಆಪ್‍ಲ್ಯಾ ಘ್ವಾಲಾ ಆವಮಾನ್ ಕರ‍್ತಿ. ಬಾಯಿಲ್ ಮಾನ್ಸಾನಿ ಪದೊರ್ ನಸ್ತಾನಾ ರಾಹ್ಯಾಚ಼ ಡುಯಿ ಬುಳುಸುನ್ ಗಿಯಾಚ಼ ಯಾಕುಸ್.
1CO 11:6 ಬಾಯಿಲ್ ಮಾನ್ಸಾನಿ ಪದೊರ್ ಗೆತ್ಲಾನಾಹಿತ ತಿನಿ ಕ್ಯಾಸ್ ಕಾಡುನ್ಟಾಕಾಯಾ ವ್ಹಯಿತ ತ್ಯವ್ಡಸ್. ಫನ್ ಕ್ಯಾಸ್ ಕಾತ್ರಾಚ಼ ವ್ಹವುನಿ ಡುಯಿ ಬುಳಿಕರುನ್ ಗಿಯಾಚಿ ವ್ಹವುನಿ ಬಾಯಿಲ್ ಮಾನ್ಸಾಲಾ ಲಾಜ಼್ ವಾಟಿಜಾ಼ಲ್ಯಾ ತಿನಿ ಪದೊರ್ ಗೆವ್ಹಾವ.
1CO 11:7 ಪುರುಶ್ ದೇವಾಚ಼ ಪ್ರತಿರುಪ್ ಆನಿ ಮರ‍್ಯಾದ್ ಜಾ಼ಲ್ಯಾ ಮನ್ಹುನ್ ಡುಯಿ ಜಾ಼ಖುನ್ ಗಿಹುನಾಹಿ. ಬಾಯಿಲ್ ಮಾನುಸ್ತರಿ ಪುರುಶಾಚಿ ಮರ‍್ಯಾದ್ ಜಾ಼ಲೆ.
1CO 11:8 ಪುರುಶ್ ಬಾಯಿಲ್ ಮಾನ್ಸಾಪ್ನಿ ಉತ್ಪನ್ ಜಾ಼ಲ್ಹಾನಾಹಿ. ಬಾಯಿಲ್ ಮಾನುಸ್ ಪುರಾಶಾಪ್ನಿ ಉತ್ಪನ್ ಜಾ಼ಲಿ.
1CO 11:9 ಆನಿ ಪುರುಶ್ ಬಾಯಿಲ್ ಮಾನ್ಸಾಸಾಟಿ ಸ್ರಸ್ಟಿ ಕೆಲಾನಾಹಿ, ಫನ್ ಬಾಯಿಲ್ಮಾನುಸ್ ಪುರಶಾಸಾಟಿಸ್ ಸ್ರಸ್ಟಿಕೆಲೆ.
1CO 11:10 ಆಸ ಆಸ್ತಾನಾ ದುತಾಂಚಿಸ್ ಲಾಗುನ್ ಬಾಯಿಲ್ ಮಾನ್ಸಾನಿ ಪುರಶಾಚಾ ಹುಕುಮ್ ದ್ಯಾವ್‍ತ್ಯಾಲಾ ಪದೊರ್ ಡುಯಿವ ಗಿಯಾವ್ಹಯಿ.
1CO 11:11 ತರಿಬಿ ಪ್ರಭುಚೆ ಗುಸ್ಟಿತ್ ಪುರುಶ್ ನಸ್ತಾನಾ ಬಾಯಿಲ್ ಮಾನುಸ್, ಬಾಯಿಲ್ ಮಾನುಸ್ ನಸ್ತಾನಾ ಪುರುಶ್ ನಾಹಿ.
1CO 11:12 ಬಾಯಿಲ್ ಮಾನುಸ್ ಪುರುಶಾಪ್ನಿ ಉತ್ಪನ್ ಜಾ಼ಲಿ. ತಸಸ್ ಪುರುಶ್ ಬಾಯಿಲ್ ಮಾನ್ಸಾಪ್ನಿ ಜ಼ಲ್ಮ ಯತೊ. ಫನ್ ದೇವಾನಿಸ್ ಸಗ್ಳ ಉತ್ಪನ್ ಕೆಲ್ಯಾಲ.
1CO 11:13 ತುಮ್ಚಾತ್ ತುಮಿಸ್ ಯವ್‍ಜು಼ನ್ ತುಮ್ಚಿ ತುಮಿಸ್ ಪಾರಕ್ ಕರಾ. ಬಾಯಿಲ್ ಮಾನ್ಸಾನಿ ಡುಯಿವ ಪದೊರ್ ಗಿಯಾಚೆಆಂದಿ ದೇವಾಪ ಮಾಗ್ನ ಕರಾಚ಼ ಬರ ಕ್ಯಾ?
1CO 11:14 ಪುರುಶಾನಿ ಕ್ಯಾಸ್ ಲಾಮ್ ವಾಡಿವ್ಲಕಿ ತೆ ತ್ಯಲಾ ಅವಮಾನ್ ಜಾಲ್ಯಾ,
1CO 11:15 ಬಾಯಿಲ್ ಮಾನ್ಸಾನಿ ಲಾಮ್ ಕ್ಯಾಸ್ ವಾಡಿವ್ಲತ ತೆ ತಿಲಾ ಮರ‍್ಯಾದ್ ಆಂತ್ಯಾತ ಮನ್ಹುನ್ ಸಜ಼್ ತುಮಾನಾ ಸಮಾಜ಼್ತ ನವ್ಹ?
1CO 11:16 ಕಚಾನಿತರಿ ಹ್ಯಚೆಯಸಿ ವಾದ್ ಕರಾಚಾ಼ ಆಸ್ಲಾತ ಆಸ್ಲಿ ಚಾಳಿ ತುಮ್ಚಿಪ ನಾಹಿ ಆನಿ ದೆವಾಚೆ ಸಬೆತ್ನಿಬಿ ನಾಹಿ ಮನ್ಹುನ್ ಸಮ್‍ಜು಼ನ್ ಗೆವ್ಹಾ.
1CO 11:17 ಮಿ ತುಮಾನಾ ಹುಕುಮ್ ದೆತಾನಾ ತುಮಾನಾ ವವ್ಯಾಳಿತ್ ನಾಹಿ. ಕಾಮಂಜೆ ತುಮಿ ಸಗ್ಳಿ ಯಕಿಕ್ಡ ಜ಼ಮುನ್ ಯತ್ಯಾಲಿ ನಾಸ್ ಕರಾಯಾ ಬರ‍್ಯಾಲಾ ನವ್ಹ.
1CO 11:18 ಕಸ ಮಂಜೆ ಆಂದಿ ತುಮಿ ಸಬಾ ಜ಼ಮುನ್ ಯತಾನಾ ತುಮ್ಚಿಪ ಮೊಡ್ಕಫನ್, ಬೆದ್ಭಾವ್ ಯತ್ಯಾತ ಮನ್ಹುನ್ ಐಕ್‍ಲ್ಯಾ. ಆನಿ ಹ್ಯ ಜ಼ರಾ ಖರ ಮನ್ಹುನ್ ಗೆತೊ.
1CO 11:19 ತುಮ್ಚಾತ್ಲಿ ಥುಡಿಜ಼ನ ಬರಿ ದಿಸುನ್‍ ಯಯಾ ದಿಸ್ರಾ ಇಚಾರ್ ಕರಾಯಾ ವ್ಹಯಿಕ್ಯಾ.
1CO 11:20 ತುಮಿ ಸಗ್ಳಿ ಜ಼ಮುನ್ ಯತಾನಾ ಖಾತ್ಯಾಲ ಜೆವಾನ್ ಪ್ರಭುಚ಼ ಜೆವಾನ್ ನವ್ಹ.
1CO 11:21 ಜೆವಾನ್ ಕಾತಾನಾ ಪರತೆಕ್ ಯೊಕ್ ಆಪ್ನಿ ಆನ್‍ಲ್ಯಾಲ ದಿಸರ‍್ಯಾಚೆ ಆಂದಿ ಖಾತೊ. ಆಸಾ ಯೊಕ್ ಉಪಾಸಿರಾಥೊ ಆನಿಯೊಕ್ ಪಿವುನ್ ಗುಂಗಿತ್ ರಾತೊ.
1CO 11:22 ತುಮಾನಾ ಖಾಯಾ, ಪಿಯಾ ಗರ‍್ಹ ನಾಹಿತ ಕ್ಯಾ? ನಾಹಿತ ದೆವಾಚೆ ಸಬೆಲಾ ಗಾಳ್ ಕರುನ್ ಕಾಯ್ ನಸ್‍ಲ್ಯಾಲ್ಯಾನಾ ಅವಮಾನ್ ಕರತಾಸಾ ಕ್ಯಾ? ಮೀ ತುಮಾನಾ ಕ್ಯಾ ಸಾಂಗು? ಮೀ ತುಮಾನಾ ವವ್ಯಾಳು ಕ್ಯಾ? ಹೆ ಗುಸ್ಟಿಲಾ ವವ್ಯಾಳಿತ್ ನಾಹಿ.
1CO 11:23 ಮಿ ತುಮಾನಾ ಸಾಂಗ್‍ಲ್ಯಾಲ ಶಿಕ್ಷೆನ್ ಪ್ರಭಪ್ನಿ ಆಲ್ಯಾಲ. ತ್ಯ ಕ್ಯಾಮಂಜೆ, ಪ್ರಭು ಯೇಸು ಆಪ್‍ಲ್ಯಾಲಾ ದರುನ್ ದಿಲ್ಯಾಲೆ ರಾತಿತ್ ಬಾಖ್ರಿ ಗಿಹುನ್,
1CO 11:24 ದೇವಾಲಾ ಸ್ತೊತ್ರ ಕರುನ್ ತಿ ಮುಡುನ್, “ಹ್ಯ ತುಮ್ಚಿಸಾಟಿ ಆಸ್‍ಲ್ಯಾಲ ಮಾಜ಼ ಶರೀರ್, ಮಾಜಿ ಯಾದ್ ಕರಾಯಾ ಆಸಕರಾ” ಮನ್ಲಾ.
1CO 11:25 ಖಾವುನ್ ಜಾ಼ಲ್ಯಾ ನಂತರ್ ತ್ಯನಿ ತಸಸ್ ಪಿತ್ಯಾಲ ಐದಾನ್ ಗಿಹುನ್, “ಹ್ಯ ಪಿತ್ಯಾಲ ಐದಾನ್ ಮಾಜಾ ರಕ್ತಾನಿ ಥರಲ್ಯಾಲಾ ನವಾ ಕರಾರ್ ದ್ಯಾವ್ತ. ತುಮಿ ಹ್ಯಾತ್ ಪಿತಾನಾ ಮಾಜಿ ಯಾದ್ ಕರಾಯಾಸಾಟಿ ಪಿವಾ” ಮನ್ಲಾ.
1CO 11:26 ತುಮಿ ಹಿ ಬಾಕ್ರಿ ಖಾವುನ್ ಹ್ಯಾ ಐದಾನಾತ್ ಪಿತಾನಾ ಪರತೆಕ್ ಪಾವ್ಟಿ ಪ್ರಭುಚ಼ ಮರಾನ್ ತ್ಯೊ ಯಯಿಸ್ ಪರ‍್ಯಾತ್ ಸಾಂಗಿತ್ ರಾವ್ಹಾ.
1CO 11:27 ಆಸಾಸ್ತಾನಾ ಕಚಾನಿತರಿ ವಾಯಿಟ್‍ ವ್ಹವುನ್ ಪ್ರಭುಚಿ ಬಾಕ್ರಿ ಖಾಲ್ಯಾವ ನಾಹಿತ ತ್ಯಚಾ ಐದಾನಾತ್ ಪಿಯಾಲ್ಯಾವ ತ್ಯನಿ ಪ್ರಭುಚಾ ಶರೀರಾಲಾ ಆನಿ ಪ್ರಭುಚಾ ರಕ್ತಾಲಾ ದೊಸಿ ಥರ್ನಾರ್.
1CO 11:28 ಪರತೆಕ್ ಮಾನ್ಸಾನಿ ಆಪ್‍ಲ್ಯಾಲಾ ಪರಿಕ್ಷೆ ಕರುನ್ ತಿ ಬಾಖ್ರಿ ಗಿಹುನ್ ಖಾವುನಿ, ತ್ಯಾ ಐದಾನಾತ್ ಪಿವುನಿ.
1CO 11:29 ಕಾ ಮಂಜೆ ಪ್ರಭುಚ಼ ಶರೀರ್ ದೇವಾಲಾ ಸ್ತೊತ್ರ ಕರುನ್ ತಿ ಮುಡುನ್, ಸಮ್‍ಜಾ಼ಚೆ ಆಂದಿ ಖಾತ್ಯಾ, ಪಿತ್ಯಾಲಾ ನ್ಯಾಯಿ ನಿವಡ್ತಾನಾ ಗಾವ್ನಾರ್.
1CO 11:30 ಹ್ಯಾ ಕಾರ್ನಾನಿಸ್ ತುಮ್ಚಿಪ ಖುಬ್‍ಜಾ಼ನ್ ಬಳಮ್ಯೊಡ ಆನಿ ರೊಗಿಸ್ಟ ವ್ಹನಾರ್ ಆನಿ ಖುಬ್‍ಜಾ಼ನ ಮೆಲ್ಯಾತ.
1CO 11:31 ಆಮ್ಚಿ ಆಮಿ ಪರಿಕ್ಷೆ ಕಿಲಿತ ನ್ಯಾಯಿ ತಿರ್ಮಾನಾತ್ ಗಾವ್ನಾರ್ ನಾಹಿ.
1CO 11:32 ಫನ್ ಆಮಿ ಪ್ರಭುಪ್ನಿ ನ್ಯಾಯಿ ತಿರ್ಮಾನಾತ್ ಆಸ್ತಾನಾ ತ್ಯೊ, ಆಮಾನಾ ಲೊಕಾತ್‌ಲ್ಯಾಂಚಿಸಂಗ ಗುನ್ನದಾರ‍ ಆಸ ಥರುನಾಹಿ ಮನ್ಹುನ್ ಆಮಾನಾ ಸಿಸ್ತಿನಿ ರಾಹ್ಯಾ ಆಮಾನಾ ಶಿಕ್ಷೆ ದೆತೊ.
1CO 11:33 ಮನ್ಹುನ್ ಮಾಜೆ ಬನ್ಹಿ ಬಾವ್ಹಾನು, ಹ್ಯ ಜೆವಾನ್ ಖಾಯಾ ಜ಼ಮುನ್ ಯತಾನಾ ಯಕಾಮಕಾಸಾಟಿ ಥಾಂಬಾ.
1CO 11:34 ಖ್ಯಾಂದ್ರಾ ಬುಖ್ಯಾಲಾತ ತ್ಯೊ ಗರ‍್ಹಾತುಸ್ ಖಾವುನಿ ತುಮಿ ಜ಼ಮುನ್ ಆಲ್ಯಾಲಿ ನ್ಯಾಯಿ ತಿರ್ಮಾನಾಲಾ ಕಾರನ್‍ ವ್ಹವುನಾಹಿ. ಆನಿ ರಾಯಲ್ಯಾಲ್ಯಾ ಗುಸ್ಟಿ ಮಿ ಆಲ್ಯಾವ ಸಾಂಗ್ತೊ.
1CO 12:1 ಬನ್ಹಿ ಬಾವ್ಹಾನು ಪವಿತ್ರಾತ್ಮಾನಿ ವ್ಹನಾರ‍್ಯಾ ವರಾಚೆ ಗುಶ್ಟಿತ್ ತುಮಾನಾ ಸಮ್‌ಜು಼ನ್ ರಾಹ್ಯಾ ವ್ಹಯಿ ಮನ್ಹುನ್ ಮೀ ಮನ್ ಕರ್ತೊ.
1CO 12:2 ತುಮಿ ಅನ್ಯಲೊಕ ಆಸ್ತಾನಾ ಮುಕ್ಯಾ ಪಾಶಾನಾಂಚಿಪ ಜಾ಼ಯಿತಾಸಾ ಮನ್ಹುನ್ ತುಮಾನಾ ಠಾವ ಹಾ.
1CO 12:3 ಆಸ ಆಸ್ತಾನಾ ಮೀ ತುಮಾನಾ ಸಾಂಗ್‌ತ್ಯಾಲ ಐಕಾ. ದೇವಾಚಾ ಆತ್‌ಮ್ಯಾನಿ ಬರುನ್ ಬೊಲ್ನಾರಾ ಕಚಾ಼ ಮಾನುಸ್ “ಯೇಸುಲಾ ಸರಾಪ್ ಲಾಗ್‌ಲ್ಯಾ ಮನ್ಹುನ್ ಸಾಂಗಿತ್ ನಾಹಿತ. ಆನಿ ಪವಿತ್ರಾತ್ಮಾಚಾ ಸಾಂಗ್‍ನ್ಯಾನಿ ಸುಡುನ್ ಕುಟ್ಲಾಸ್ ಮಾನುಸ್ “ಯೇಸುಲಾ ಪ್ರಭು ಮನ್ಹುನ್” ಸಾಂಗಿತ್ನಾಹಿ.
1CO 12:4 ಆತ್ಮಿಕ್ ವರ ನಿರಾನಿರಾಳಿ ಹಾತ. ಫನ್ ತೀ ದೇನಾರ ದೇವಾಚ಼ ಆತ್ಮಸ್.
1CO 12:5 ಸೇವಾ ಕರಾಚಿ ನಿರಾನಿರಾಳಿ ಹಾ ಫನ್ ತೀ ಯಕಾಸ್ ಪ್ರಭುಚಿ.
1CO 12:6 ಕಾಮ ನಿರಾನಿರಾಳಿ ಹಾತ ಫನ್ ಸಗಳ್ಯಾಪ್ನಿ ಸಗ್ಳಿ ಕಾಮ ಕರ್ನಾರಾ ದೇವ್ ಯಕ್ಲಾಸ್.
1CO 12:7 ಫನ್ ಪರ್ತೆಕಾಪ ದಿಸುನ್ ಯನಾರ ದೇವಾಚಾ ಆತ್ಮಾಚಿ ವರ ಸಗಳ್ಯಾಂಚಾ ಬರ‍್ಯಾ ಸಾಟಿ ದಿಲ್ಯಾತ.
1CO 12:8 ಯಕಾಲಾ ದೇವಾಚಾ ಆತ್‍ಮ್ಯಾಪ್ನಿ ಬೊಲ್ಯಾ ಬೊಲಾಯಾ ಅಕ್ಕಲ್ ಗಾವ್ತಿ ಆನಿ ಯಕಾಲಾ ಗಿನ್ಯಾನಾಚ಼ ವರ ಗಾವ್ತ.
1CO 12:9 ಆನಿ ಯಕಾಲಾ ತ್ಯಾ ಆತ್‍ಮ್ಯಾನಿಸ್ ಇಸ್ವಾಸ್ ಆನಿ ಯಕಾಲಾ ತ್ಯಾ ಯಕಾ ಆತ್‍ಮ್ಯಾನಿಸ್ ಖುಬ್ ತರಚ಼ ರ‍್ವಾಗ್ ಬರಕರಾಚ ವರ,
1CO 12:10 ಆನಿ ಯಕಾಲಾ ಮೊಟಿ ಕಾಮ ಕರಾಚ಼ ವರ್, ಆನಿ ಯಕಾಲಾ ಪ್ರವಾದನ್ ವರ್, ಆನಿ ಯಕಾಲಾ ಆತ್ಮ ಸಮಜು಼ನ್ ಗಿಹ್ಯಾಚ಼ವರ, ಆನಿ ಯಕಾಲಾ ದುಸರ‍್ಯಾ ದುಸರ‍್ಯಾ ಬಾಶಾ ಬೊಲಾಚ಼ ವರ, ಆನಿ ಯಕಾಲಾ ಬಾಶೆಚಾ಼ ಅರ್ಥ ಉಗುಡುನ್ ಸಾಂಗಾಚ಼ ವರ ದಿಲ್ಯಾ.
1CO 12:11 ಫನ್ ಹ್ಯಾ ಸಗ್‍ಳ್ಯಾತ್ನಿ ಕಾಮ್ ಕರ್ನಾರಾ ತ್ಯೊ ಯಕ್ಲಾಸ್ ಆತ್ಮ ವರ ಸಗ್ಳಿ ಆಪ್‍ಲ್ಯಾ ಮನಾಶಾರ್ಕ ಯಕಾಯಕಾಲಾ ವಾಟುನ್ ದೆನಾರಾ ಜಾ಼ಲ್ಯಾ
1CO 12:12 ಕಸ ಶರೀರ್ ಯಾಕ್ ತ್ಯಲಾ ಆಂಗ ಖುಬ್ ಹಾತ. ಆನಿ ಆಂಗ ಖುಬ್ ಆಸ್ಲಿತ ತರಿ ತ್ಯ ಯಾಕುಸ್ ಶರೀರ್ ಜಾ಼ಲ್ಯಾ ತಸಾಸ್ ಕ್ರಿಸ್ತಬಿ ಹಾ.
1CO 12:13 ಯೆಹುದಿ ವ್ಹವುಂತ, ಗ್ರಿಕ್ ವ್ಹವುಂತ, ಗುಲಾಮ್ ವ್ಹವುಂತ, ಸ್ವತಂತ್ರಿ ವ್ಹವುಂತ ಆಮಿ ಸಗ್ಳಿ ಎಕುಸ್ ಶರೀರ್ ವ್ಹಯಾಸಾಟಿ ಯಕಾ ಆತ್‍ಮ್ಯಾಪಸ್ ಬಾಪ್ತಿಸ್ಮಾ ಗಿತ್ಲಿ. ಯಾಕುಸ್ ಆತ್ಮ ಆಮಾನಾ ಸಗ್‍ಳ್ಯಾನಾ ಪಿಯಾದಿಲ.
1CO 12:14 ಶರೀರ್ ಯೊಕುಸ್ ಭಾಗ್ ನವ್ಹ. ಖುಬ್ ಭಾಗ್ ಆಸ್‍ಲ್ಯಾಲ ಜಾ಼ಲ್ಯಾ.
1CO 12:15 “ಮಿ ಹಾತ್ನವ್ಹ ಮನ್ಹುನ್ ಶರೀರಾಲಾ ಮಿಸಳುನ್ ನಾಹಿ ಮನ್ಹುನ್” ಪಾಯಾನಿ ಸಾಂಗ್ಲತರಿ ತ್ಯೊ ಶರೀರಾಲಾ ಮಿಳಾಚೆ ಆಂದಿ ಹಾ ಕ್ಯಾ?
1CO 12:16 “ಮಿ ಡೊಳಾ ನವ್ಹ ಕಾನ್ ಮಿ ಶರೀರಾಲಾ ಮಿಳುನ್ ನಾಹಿ ಮನ್ಹುನ್” ಕಾನಾನಿ ಸಾಂಗ್ಲತರಿ ತ್ಯೊ ಶರೀರಾಲಾ ಮಿಳಾಚೆ ಆಂದಿ ಹಾ ಕ್ಯಾ?
1CO 12:17 ಶರೀರ್ ಸಗ್ಳ ಡೊಳಾ ಜಾ಼ಲ್ಯಾವ ತುಮಿ ಕಾಯ್ ಸಾಂಗಾಚಾ಼ ನವ್ತಾಸಾ. ಶರೀರ್ ಸಗ್ಳ ನಾಕ್ ಜಾ಼ಲ್ಯಾವ ತುಮಾನಾ ಕಶಾಚಾ಼ ವಾಸ್ ಗಿಯಾ ವ್ಹಯಾಚಾ಼ ನವ್ಥಾ.
1CO 12:18 ಫನ್ ದೇವಾನಿ ತ್ಯಾ ಶರೀರಾತ್ಲ ಪರ್ತೆಕಾ ಯಾಕ್ ಆಪಲ್ಯಾಲಾ ಶಾರ್ಕ ದಿಸಲ್ಯಾಚೆಗತ್ ಶರಿರಾತ್ ಥೆವಲ್ಯಾ.
1CO 12:19 ತಿ ಸಗ್ಳಿ ಯೊಕುಸ್ ಭಾಗ ಜಾ಼ಲ್ಯಾವ ಶರೀರ್ ಕುಠಹಾ?
1CO 12:20 ಭಾಗ್ ಖುಬ್ ಜಾ಼ಲ್ಯಾತ ಫನ್ ಶರೀರ್ ಯಾಕುಸ್.
1CO 12:21 ಡೊಳ, ಹಾತಾನಾ, “ತುಜಿ ಮನಾ ಗರಜ಼್ ನಾಹಿ ಮನ್ಹುನ್ ಡುಯಿ, “ಪಾಯಾನಾ ತುಮ್ಚಿ ಮನಾ ಗರಜ಼್ ನಾಹಿ ಮನ್ಹುನ್” ಸಾಂಗಾಯಾ ವ್ಹಯಿತ್ನಾಹಿ.
1CO 12:22 ಶರೀರಾತ್ಲ ಬಳ್‍ನಸ್‌ಲ್ಯಾಲ ಭಾಗ್ಬಿ ಖುಬ್ ಮುಖ್ಯ ವ್ಹಯಿನವ್ಹ?
1CO 12:23 ಆನಿ ಆಮಿ ಶರೀರಾತ್ ಥೊಡೆ ಮರೆದಿಚ಼ ಮಂಥ್ಯಾಲ ಬಾಘಾನಾ ಕಪಡ್ಯಾನಿ ಖುಬ್ ಮರ‍್ಯಾದ್ ದೆನಾರ್. ಆಸ ಕಮ್ಮಿ ಮರೆದಿಚಾ ಬಾಘಾನಾ ಖುಬ್ ಮರ‍್ಯಾದ್ ಗಾವ್ಥಿ ನವ್ಹ.
1CO 12:24 ಖುಬ್ ಶಾದ್‍ರ‍್ಯಾ ಬಾಘಾನಾ ಆಸಲಿ ಇಶೆಸ್ ದೆಕ್ರೆಕಿಚಿ ಗರಜ಼್ ನಾಹಿ. ಫನ್ ದೇವಾನಿ ಭಾಗ್ ಎಕ್ ಕೆಲ್ಯಾತ ಆನಿ ನಾವಡ್ಯಾ ಬಾಘಾನಾ ಖುಬ್ ಮರ‍್ಯಾದ್ ದಿಲೆ.
1CO 12:25 ಆಮ್ಚ಼ ಶರೀರ್ ನಿರಾನಿರಾಳ ಭಾಗ್ ವ್ಹವುನಾಹಿ ಆಸ ಯಕಾಮಕಾಚಿ ಕ್ಯಾಳ್ಜಿ ಕರಿ ಶಾರ್ಕ ದೇವಾನಿ ಕೆಲ.
1CO 12:26 ಯಕಾ ಬಾಘಾಲಾ ದುಕ್ ಜಾ಼ಲತ ಸಗ್‍ಳ್ಯಾ ಬಾಘಾನಾ ದುಕ್ ವ್ಹತ. ಯಕಾ ಬಾಘಾಲಾ ಆನಂದ್ ಗಾವ್ಲಾತ ಸಗ್‍ಳ್ಯಾ ಬಾಘಾನಾ ಆನಂದ್ ವ್ಹತೊ.
1CO 12:27 ತುಮಿ ಕ್ರಿಸ್ತಾಚ಼ ಶರೀರ್ ಆನಿ ಯೊಕ್ ಯೊಕ್ ತ್ಯಚಾ಼ ಭಾಗ್ ಜಾ಼ಲ್ಯಾಸಾ.
1CO 12:28 ದೇವಾನಿ ಆಪ್ಲೆ ಸಬೆತ್ ಪೈಲ್ಯಾನಿ ಅಪೊಸ್ತಲಾನಾ, ದೊನವ್ಯಾನಿ ಪ್ರವಾದಿನಾ, ತಿನ್‌ವ್ಯಾನಿ ಮಾಸ್ತರಾನಾ ಥೆವ್‌ಲ್ಯಾತ. ಮಂಗ್ ಮುಟಿ ಕಾಮ ಕರಾಚ಼ ಬಳ್, ನಿರಾನಿರಾಳ ರ‍್ವಾಗ್ ಬರಕರಾಚ಼ ವರ, ದಿಸರ‍್ಯಾನಾ ಮಜ಼ತ್ ಕರತ್ಯಾಲ ಗುನ್, ಕಾಮ ಪುರಕರಾಚ಼ ಗಿನ್ಯಾನ್ ಆನಿ ದಿಸರ‍್ಯಾ ದಿಸರ‍್ಯಾ ಬಾಶಾ ಬೊಲಾಚ಼ ವರ ತ್ಯನಾ ತ್ಯನಾ ದಿಸ್ರಿ ದಿಸ್ರಿ ದಿಲ್ಯಾತ.
1CO 12:29 ಸಗ್ಳ ಅಪೊಸ್ತಲ್ ಕ್ಯಾ? ಸಗ್ಳ ಪ್ರವಾದಿ ಕ್ಯಾ? ಸಗ್ಳ ಮಾಸ್ತರ್ ಕ್ಯಾ? ಸಗ್ಳ ಮುಟಿ ಕಾಮ ಕರ್ತ್ಯಾಲ ಕ್ಯಾ?
1CO 12:30 ರ‍್ವಾಗ್ ಬರ ಕರತ್ಯಾಲ ವರ ಸಗ್‍ಳ್ಯಾನಾ ಹಾ ಕ್ಯಾ? ಸಗ್ಳ ದಿಸರ‍್ಯಾ ದಿಸರ‍್ಯಾ ಬಾಶಾ ಬೊಲ್‍ತ್ಯಾಲಿ ಕ್ಯಾ? ದಿಸರ‍್ಯಾ ಬಾಶೆಂಚಾ಼ ಆರ್ತ ಸಾಂಗಾಯಾ ಸಗ್‍ಳ್ಯಾನಾ ಬಳ್ ಹಾ ಕ್ಯಾ?
1CO 12:31 ಹ್ಯಾತ್ನಿ ಬರ ವರಾ ಗಿಹ್ಯಾ ಮನ್ ಕರಾ. ಆಜು಼ನ್ ಸಗ್‍ಳ್ಯಾತ್ ಚಾ಼ಂಗ್ಲಾ ಮಾರ‍್ಗ ಯೊಕ್ ತುಮಾನಾ ದ್ಯಾವ್ತೊ.
1CO 13:1 ಮೀ ಮಾನ್ಸಾಚಾ ಬೊಲ್ಯಾ, ದೇವ್ ದುತಾಚಾ ಬೊಲ್ಯಾ ಬೊಲ್‌ತ್ಯಾಲೊ ಜಾ಼ಲೊ ತರಿ ಮಾಯಾ ನಸ್ನಾರಾ ಜಾ಼ಲೊತ ವಾಜ್‍಼ತ್ಯಾಲ್ಯಾ ಥಾಳ್ಯಾಚೆಗತ್ , ನಾಹಿತ ವಾಜ್‍಼ತ್ಯಾಲೆ ಗಾಠಚೆಗತ್ ಜಾ಼ಲ್ಯೊ.
1CO 13:2 ಮನಾ ಪ್ರವಾದನ್ ವರ ಆಸ್ಲ ತರಿ, ಸಗ್ಳ ದಡುನ್ ಆಸ್‌ಲ್ಯಾಲ , ಸಗ್ಳೆ ತರಚಿ ವಿದ್ಯಾ ಸಮಾಜ್ಲಿ ತರಿ, ಡೊಂಗೊರ್ ಹಾಲ್ವಿಜೊ಼ಗಾ ಇಸ್ವಾಸ್ ಆಸುನ್, ಮಾಯಾ ನಸ್‌ಲ್ಯಾವ ಮೀ ಕಾಯ್ ನಸ್ನಾರಾ ಜಾ಼ಲ್ಯೊ.
1CO 13:3 ಮಾಜಿಪ ಆಸ್‌ಲ್ಯಾಲ ಸಗ್ಳ ಗರಿಬಾನಾ ದಾನ್ ಕೆಲ ತರಿ, ಸಗ್ಳ ಮಾಜ಼ ಧಡ್ ಗಮೆಂಡಿಲಾ ದಿಲತ, ಮಾಯಾ ಮನಾ ನಸ್ಲಿತ ಮನಾ ಕಾಯ್ ಪ್ಯಾಯ್ದಾ ನಾಹಿ. ಮೀ ಮೊಕ್ಳಾ.
1CO 13:4 ಮಾಯಾ ಖುಬ್ ಸಮಾಧಾನಾಚಿ, ದಯಾ ಆಸ್ನಾರಿ. ಮಾಯಾ ಖೊಟಫನ್ ಕರಿತ್ನಾಹಿ, ಸೆಬಾಸ್ಕಿ ಗಿಹಿತ್ನಾಹಿ. ಗಮ್ಹೆಂಡಿ ಕರಿತ್ ನಾಹಿ,
1CO 13:5 ರಿತ್ ಸುಡುನ್ ಚಾ಼ಲತ್ನಾಹಿ. ಸ್ವತಾಚಿ ಯವಜ಼್ನಾ ಕರಿತ್ನಾಹಿ. ಸಿರ್ಕ್ಯಾನ್ ರಾಗ್ ಕರಿತ್ನಾಹಿ. ಅಪಕಾರ್ ಮನಾತ್ ತಿವಿತ್ನಾಹಿ.
1CO 13:6 ಖೊಟ್ಯಾತ್ ಆನಂದ್ ವ್ಹಯಿತ್ನಾಹಿ ಫನ್ ಖರ‍್ಯಾತ್ ಆನಂದ್ ವ್ಹತೊ.
1CO 13:7 ಸಗ್‌ಳ್ಯಾಚಾ಼ ಸಮ್ ಗಿತಿ. ಸಗಳ್ಯಾಚಾ಼ ಇಸ್ವಾಸ್ ಕರ್ತಿ. ಸಗ್‌ಳ್ಯಾಚಿ ಆಶಾ ಕರ್ತಿ. ಸಗ್ಳ ಸುಸಿವ್ತಿ.
1CO 13:8 ಮಾಯಾ ಕಂದಿಸ್ ಮರತ್ನಾಹಿ. ಪ್ರವಾದನ್ ವರ ನಾಹಿ ವ್ಹತಿಲಾ. ದುಸರ‍್ಯಾ ಬೊಲ್ಯಾ ಉಬ್ಯಾ ರಾತಿಲಾ. ಸಮಜು಼ಕ್ ನಾಹಿ ವ್ಹಯಿಲ್.
1CO 13:9 ಆರ್ದ ಮುರ್ದ ಸಮಜು಼ನ್ ಗೆತಾವ್; ಆರ್ದ ಮುರ್ದ ಪ್ರವಾದನ್ ಕರ್ತಾವ್.
1CO 13:10 ಫನ್ ಸರ್ವ ಆಲಕಿ ಆರ್ದ ಮುರ್ದ ನಾಹಿ ವ್ಹನಾರ್.
1CO 13:11 ಮೀ ಬಾಳ್ ಆಸ್ತಾನಾ ಬಾಳಾಚೆಗತ್ ಬೊಲ್ಲೊ. ಬಾಳಾಚೆಗತ್ ಯವಜ಼್ಲ. ಬಾಳಾಚೆಗತ್ ಅನ್ಬವ್ ಕೆಲಾ. ದ್ಯಾನ್ಗಾ ಜಾ಼ಲೊ ತವಾ ಬಾಳ್ಫನಾಚ಼ ಸುಡುನ್ ದಿಲ.
1CO 13:12 ಆತಾ ಆರ್ಶಾತ್ ದಿಸತ್ಯಾಚೆಗತ್ ದೇವಾಚ ತ್ವಾಂಡ್ ಆಮಾನಾ ಆಂದಕ್ ದಿಸ್ತ, ಫನ್ ತವಾ ತ್ಯಲಾ ಸಮುರ‍್ಯಾ ಬಗ್ನಾರ್. ಆತಾ ಆರ್ದ ಮುರ್ದ ಮನಾ ಸಮಾಜ಼ಲ್ಯಾ. ಫನ್ ತವಾ ದೇವಾನಿ ಮನಾ ಸಗ್ಳ ಸಮಜು಼ನ್ ಗೆತಲ್ಯಾಚೆಗತ್ ಮೀ ಸಗ್ಳ ಸಮಜು಼ನ್ ಗೆನಾರ್.
1CO 13:13 ಆಸ ಆಸ್ತಾನಾ, ಇಸ್ವಾಸ್, ಆಶಾ, ಮಾಯಾ ಹೀ ತಿನುಸ್ ಥಾಂಬತ್ಯಾತ. ಹ್ಯಾತ್ನಿ ಮುಟಿ ಮಾಯಾಸ್.
1CO 14:1 ಖಾಯಿಮ್ ಮಾಯೆನಿ ರಾವ್ಹಾ ಆನಿ ಪವಿತ್ರಾತಮ್ಯಾನಿ ವ್ಹನಾರಿ ವರ, ತ್ಯಾತ್ ಲ ಕರುನ್ ಪ್ರವಾದನ್ ವರಾವ ದ್ಯಾನ್ ದೇವಾ.
1CO 14:2 ದುಸ್ರಿ ಬಾಶಾ ಬೊಲ್ನಾರ‍್ಯಾ ದೇವಾ ಸಂಗ ಬೊಲ್ತೊ ಫನ್ ಮಾನ್ಸಾಚೆ ಸಂಗ ನವ್ಹ. ತ್ಯೊ ಆತ್‌ಮ್ಯಾನಿ ಬರುನ್ ದಡುನ್ ಆಸ್‌ಲ್ಯಾಲ್ಯಾ ಗುಶ್ಟಿಸ್ ಬೊಲ್ತೊ. ತ್ಯೊ ಬೊಲ್‌ತ್ಯಾಲ್ಯಾ ಬೊಲ್ಯಾ ಕೊನ್ ಸಮಜು಼ನ್ ಗಿಹಿತ್ ನಾಹಿತ.
1CO 14:3 ಫನ್ ಪ್ರವಾದನ್ ಸಾಂಗ್ನಾರಾ ತ್ಯಚಾ ಬೊಲನ್ಯಾನಿ, ಪ್ರಭುಚೆ ಭಕ್ತಿತ್ ವಾಡಾಯಾ, ಉಮೆದ್ ಸಮ್ಜಾವ್ನ ಉತ್ಪನ್ ಕರ್ತ್ಯಾತ.
1CO 14:4 ದುಸ್ರಿ ಬಾಶಾ ಬೊಲ್ನಾರಾ ಆಪ್‍ಲ್ಯಾಲಾಸ್ ಆಪ್ನು ಆತ್‍ಮ್ಯಾತ್ ವಾಡ್ವುನ್ ಗೆಥೊ, ಫನ್ ಪ್ರವಾದನ್ ಕರ್ನಾರಾ ಸಬೆ ವಾಡಾಯಾ ಮಜ಼ತ್ ಕರ್ತೊ.
1CO 14:5 ತುಮಿ ಸಗ್ಳಿ ದುಸ್ರಿ ಬಾಶಾ ಬೊಲಾಯಾ ವ್ಹಯಿಸಾ ಮನ್ಹುನ್ ಮೀ ಮನ್ ಕೆಲ ತರಿ, ತ್ಯಚಿವ್ನಿ ತುಮಿ ಪ್ರವಾದನ್ ಕರಾಯಾ ವ್ಹಯಿಸಾ ಮನ್ಹುನ್ ಮಾಜ಼ ಮನ್. ದುಸ್ರಿ ಬಾಶಾ ಬೊಲ್ನಾರಾ ಸಬೆ ವಾಡಾಯಾಸಾಟಿ ತೆ ದುಸ್ರೆ ಬಾಶೆಚಾ಼ ಅರ್ಥ ಉಗುಡುನ್ ಸಾಂಗ್ಲಾ ನಾಹಿತ ತ್ಯಚಿವ್ನಿ ಪ್ರವಾದನ್ ಕರ್ನಾರಾ ಚಾ಼ಂಗ್ಲಾ
1CO 14:6 ಫನ್ ಬನ್ಹಿ ಬಾವ್ಹಾನು, ಮೀ ತುಮ್ಚಿಪ ಯವುನ್ ದೇವಾನಿ ಸಾಂಗ್‌ಲ್ಯಾಲ ಸಾಂಗಾಚೆ ಆಂದಿ, ಗಿನ್ಯಾನಾಚಾ ವಾಕ್ಯಾ ಸಾಂಗಾಚೆ ಆಂದಿ, ಪ್ರವಾದನ್ ಸಾಂಗಾಚೆ ಆಂದಿ, ಶಿಕ್ಶೆನ್ ದಿಯಾಚೆ ಆಂದಿ, ದುಸ್‌ರ‍್ಯಾ ಬಾಶಾ ತ್ಯವ್‌ಡ್ಯಾಸ್ ಬೊಲ್‌ತ್ಯಾಲೊ ಜಾ಼ಲೊತ ಮಾಜಿಪ್ನಿ ತುಮಾನಾ ಕ್ಯಾ ಪ್ಯಾಯ್ದಾ ವ್ಹನಾರ್?
1CO 14:7 ಮುಳ್ಳಿ, ಇನಾ ಹ್ಯಾ ಜೀವ್ ನಸ್ನಾರ‍್ಯಾ ವಾಜ಼್ಪಾಂಚಾ ನಾದಾತ್ನಿ ಕಾಯ್ ಫರಕ್ ನಸ್‌ಲ್ಯಾವ; ವಾಜಿವ್‌ಲ್ಯಾಲ ವಾಜಾ಼ಪ್ ಆಮ್ಕಸ್ ಮನ್ಹುನ್ ಕಸ ಸಮಾಜ಼್ನಾರ್?
1CO 14:8 ತುತ್ತುರಿಚಾ಼ ನಾದ್ ಶಾರ್ಕಾ ವಳಾಕ್‌ಲ್ಯಾ ನಸ್‌ಲ್ಯಾವ ಕೊನ್ ಲಡಾಯಿಲಾ ತಯಾರ್ ವ್ಹನಾರ್?
1CO 14:9 ತಸಸ್ ತುಮಿಬಿ ಚಾ಼ಂಗ್ಲಿ ಬಾಶಾ ತುಮ್ಚಾ ತೊಂಡಾನಿ ಬೊಲ್ಲಾನಾಹಿಸಾತ, ತುಮ್ಚೆ ಬುಲಿಚಾ಼ ಅರ್ಥ ಕಸ ಸಮ್‌ಜು಼ನ್ ಗಿಹ್ಯಾ ವ್ಹನಾರ್? ತುಮಿ ವಾರ‍್ಯಾಸಂಗ ಬೊಲ್ಯಾಚೆಗತ್ ವ್ಹನಾರ್.
1CO 14:10 ದುನೆತ್ ಖುಬ್ ಬಾಶಾ ಹಾತಾ, ತ್ಯಾತ್ನಿ ಯೆಕ್ಬಿ ಅರ್ಥ ನಸ್‌ಲ್ಯಾಲಿ ನವ್ಹ.
1CO 14:11 ಬಾಶೆಚಾ಼ ಅರ್ಥ ಮನಾ ಸಮಾಜ಼್ಲಾ ನಾಹಿತ ಬೊಲ್ನಾರ‍್ಯಾಲಾ ಮೀ ದುಸ್ರೆ ಬಾಶೆತ್‌ಲ್ಯಾಚೆಗತ್ ರಾನ್ಹಾರ್; ಬೊಲ್ನಾರಾ ಮನಾ ದುಸ್ರೆ ಬಾಶೆತ್ಲೆಚೆಗತ್ ರಾನ್ಹಾರ್.
1CO 14:12 ತಸಸ್ ತುಮಿ ಆತ್ಮಿಕ್‍ ವರಾ ಸಾಟಿ ಖುಬ್ ಮನ್ ಹಾ ಮನ್ಹುನ್ ಸಬೆಲಾ ಖುಬ್ ವಾಡ್ವಾಯಾ ಖಟ್ಪಟ್ ಕರಾ.
1CO 14:13 ಮನ್ಹುನ್ ದುಸ್ರಿ ಬಾಶಾ ಬೊಲ್ನಾರಾ ಆಪಲ್ಯಾಲ್ಲಾ ತ್ಯಚಾ಼ ಅರ್ಥ ಉಗ್ಡುನ್ ಸಾಂಗ್‌ತ್ಯಾಲ್ಯಾ ವರಾ ಸಾಟಿ ದೇವಾಪ ಮಾಗುನಿ.
1CO 14:14 ಕಾ ಮಂಜೆ ಮೀ ದುಸ್ರೆ ಬಾಶೆತ್ ದೇವಾಪ ಮಾಗ್ನ ಕೆಲತ ಮಾಜ಼ ಆತ್ಮಸಾಯಿತ್ ಮಾಗ್ನ ಕರಿತ್ರಾತ. ಪನ್ ಮಾಜ಼ ಮನ್ ಫ್ಯಾಯ್ದಾ ನಸ್‌ಲ್ಯಾಲ ವ್ಹನಾರ್.
1CO 14:15 ಮನ್ಹುನ್ ಮೀ ತರಿ ಆತಮ್ಯಾನಿ ಮಾಗ್ನ ಕರ್ನಾರ್, ಮನಾನಿ ಮಾಗ್ನ ಕರ್ನಾರ್; ಆತಮ್ಯಾನಿ ಗಾನ ಗ್ಯಾವ್ತೊ, ಮನಾನಿಬಿ ಗಾನ ಗ್ಯಾವ್ತೊ,
1CO 14:16 ತು ಆತಮ್ಯಾನಿ ತ್ಯವ್ಡಸ್ ದೇವಾಲಾ ವವ್ಯಾಳಾಸ್ತ ತು ಸಾಂಗ್‌ಲ್ಯಾಲ ಸಮಾಜ಼ಲ್ಯಾ ನಸ್‌ಲ್ಯಾಲಾ ಆನಿ ಯಕಾಲಾ ತು ಕೆಲ್ಯಾಲ್ಯ ಕ್ರತಜ್ಞತಾ ಸ್ತುತಿಲಾ ತ್ಯೊ “ತಸಸ್ ವ್ಹವ್ಹುನಿ” ಮನ್ಹುನ್ ಕಸಾ ಸಾಂಗಿಲ್? ತು ಬೋಲ್ಯಾಲ ತ್ಯಲಾ ಸಮಾಜ್ನಾ಼ರ್ ನಾಹಿ ನವ್ಹ?
1CO 14:17 ತು ಕ್ಯವ್ಡಿ ಚಾ಼ಂಗ್ಲಿ ಕ್ರತಜ್ಞತಾ ಸ್ತುತಿ ಕಿಲಿತರಿ, ತ್ಯನಿ ದುಸ್ರಾ ಯೊಕ್ ಬಕ್ತಿತ್ ವಾಡತ್ನಾಹಿ.
1CO 14:18 ಮೀ ತುಮ್ಚೆ ಸಗ್‌ಳ್ಯಾವ್ನಿ ದುಸ್‌ರ‍್ಯಾ ಬಾಶಾ ಬೊಲ್ತೊ ಮನ್ಹುನ್ ದೇವಾಲಾ ವವ್ಯಾಳ್ತೊ.
1CO 14:19 ಸಬೆತ್ ದುಸ್ರೆ ಬಾಶೆವ್ನಿ ಧಾ ಹಾಜಾ಼ರ್ ಶಬ್ದ ಬೊಲಾಚೆಪಕ್ಷಿ, ದುಸ್‌ರ‍್ಯಾನಾ ಸಮಜ಼ಶಾರ್ಕ ಮಾಜಾ ಮನಾನಿ ಪಾಚು಼ಸ್ ಶಬ್ದ ಬೊಲಾಚ಼ ಬರ.
1CO 14:20 ಬನ್ಹಿ ಬಾವ್ಹಾನು, ಬಾಳಾಂಚೆಗತ್ ಯವಜು಼ ನಕೊಸಾ; ಬುರ್ಶಾಚೆ ಗುಶ್ಟಿತ್ ಮುಲಾಚೆಗತ್ ರಾವ್ಹಾ; ಮೊಟ್ಯಾಂಚೆಗತ್ ಯವಜ಼್ನಾ ಕರಾ.
1CO 14:21 ದುಸರ‍್ಯಾ ಬಾಶೆಂಚಿಸ್ ಲಾಗುನ್ ದುಸರೆ ದುನೆತ್‌ಲ್ಯಾಂಚಾ ತೊಂಡಾನಿ ಮೀ ಹ್ಯಾ ಲೊಕಾಂಚೆ ಸಂಗ ಬೊಲ್ನಾರ್; ಫನ್ ತೀ ಮಾಜೆ ಬುಲಿಲಾ ಕಾನ್ ದೆನಾರ್ ನಾಹಿತ ಮನ್ಹುನ್ ಪ್ರಭು ಸಾಂಗ್ತೊ ಆಸ” ಧರ್ಮಶಾಸ್ತಾರಾತ್ ಲಿವ್‌ಲ್ಯಾ.
1CO 14:22 ಮನ್ಹುನ್ ದುಸ್ರಿ ಬಾಶಾ ಬೊಲಾಚಿ ಯೇಸುವ ಇಸ್ವಾಸ್ ತಿವಿತ್ ನಸ್‌ಲ್ಯಾಲ್ಯಾನಾ ಸುಸ್ನಾ ಜಾ಼ಲೆ ಖರ ಯೇಸುವ ಇಸ್ವಾಸ್ ಥೆವ್‌ಲ್ಯಾಲ್ಯಾನಾ ಸುಸ್ನಾ ನವ್ಹ ಫನ್ ಪ್ರವಾದನ್ ಯೇಸುವ ಇಸ್ವಾಸ್ ಥಿವಿನಸ್‍ಲ್ಯಾಲ್ಯಾನಾ ನವ್ಹ ಇಸ್ವಾಸ್ ಥೆವ್‌ಲ್ಯಾಲ್ಯಾನಾಸ್ ಹಾ ಮನ್ಹುನ್ ಸಮಜು಼ನ್ ಗಿಹ್ಯಾ ವ್ಹಯಿ.
1CO 14:23 ಆಸ ಆಸ್ತಾನಾ ಸಬೆ ಸಗ್‌ಳ್ಯಾ ಯಕಿಕ್ಡ ಮಿಳಾಲ್ಯಾಕಿ ಸಗ್ಳಿ ದುಸರ‍್ಯಾ ಬೊಲ್ಯಾ ಬುಲಿತತ ಹೀ ಬುಲಿ ಸಮಾಜ಼ಲ್ಯಾ ನಸ್‌ಲ್ಯಾಲಿ ದುಸ್ರಿ ಪ್ರಭುವ ಇಸ್ವಾಸ್‍ ನಸ್‌ಲ್ಯಾಲಿ ಆತ್ ಯವುನ್ ಬಗುನ್, ತುಮಾನಾ ಖುಳ ದರ್ಲ್ಯಾ ಮನ್ಹುನ್ ಸಾಂಗ್ನಾರ್ ನಾಹಿತ ಕ್ಯಾ?
1CO 14:24 ಫನ್ ತುಮಿ ಸಗ್ಳಿ ಪ್ರವಾದನ್ ಕರಾಯಾ ಕ್ರಿಸ್ತಾವ ಇಸ್ವಾಸ್‍ ನಸ್‌ಲ್ಯಾಲಾ, ವಳಕ್ ನಸ್‌ಲ್ಯಾಲಾ ಆತ್ ಆಲಾತ ತ್ಯನಿ ಸಗ್‌ಳ್ಯಾಂಚಿ ಬುಲಿ ಐಕುನ್ ಆಪ್ನು ಪಾಪಿ ಮನ್ಹುನ್ ಸಮಜು಼ನ್ ಗಿಹಿಲ್, ನ್ಯಾಯಿ ತಿರ್ಮಾನ್ ಕರಿಲ್
1CO 14:25 ತ್ಯಚಾ ಮನಾತ್ ಆಸ್‌ಲ್ಯಾಲ ಬಾಹಿರ್ ಪಡ್ನಾರ್; ತ್ಯೊ ಆಡ್ವಾ ಪಡುನ್ ದೇವಾಲಾ ವವ್ಯಾಳುನ್, ದೇವ್ ತುಮ್ಚಿಪ ಖರ‍್ಯಾನಿ ಹಾ ಮನ್ಹುನ್ ಸಾಂಗ್ನಾರ್.
1CO 14:26 ಬನ್ಹಿ ಬಾವ್ಹಾನು ಮಿ ಸಾಂಗಾಚ಼ ಕ್ಯಾ ಮಂಜೆ, ತುಮಿ ಸಬೆತ್ ಮಿಳುನ್ ಯತಾನಾ ಯಕ್ಲಾ ಗಿತ್ ಮನ್‌ತ್ಯಾಲಾ, ಯಕ್ಲಾ ಶಿಕ್ಶಾನ್ ದೆತ್ಯಾಲಾ, ಯಕ್ಲಾ ಆಪ್‌ಲ್ಯಾಲಾ ದೇವಾನಿ ದ್ಯಾವ್‌ಲ್ಯಾಲ ಸಾಂಗ್‌ತ್ಯಾಲಾ, ಆನಿ ಯಕ್ಲಾ ದುಸ್ರಿ ಬಾಶಾ ಬೊಲ್ನಾರಾ, ಯಕ್ಲಾ ತ್ಯಚಾ಼ ಅರ್ಥ ಸಾಂಗು ಸಕ್ತೊ. ತುಮಿ ಕ್ಯಾ ಕೆಲಸಾತರಿ ಸಬೆ ಬಕ್ತಿತ್ ವಾಡಸಿ ಕರಾ.
1CO 14:27 ದುಸ್ರಿ ಬಾಶೆ ಬೊಲಾಚಿ ಜಾ಼ಲಿತ ದೊಗ ನಾಹಿತ ಗರಜ಼್ ಆಸ್ಲಿತ ತಿಗಾವ್ನಿ ಆಗಾವ್ ನಸ್ತಾನಾ ಯಕಾ ಯಕಾನಿಸ್ ಬೊಲಾಯಾ ವ್ಹಯಿ; ಆನಿ ಯಕಾನಿ ತ್ಯಚಾ಼ ಅರ್ಥ ಸಾಂಗಾಯಾವ್ಹಯಿ.
1CO 14:28 ಅರ್ಥ ಸಾಗ್ನಾರಾ ನಸ್ಲಾತ ದುಸ್ರಿ ಬಾಶಾ ಬೊಲ್ನಾರಾ ಸಬೆತ್ ಗಪ್ ರಾಹುನಿ; ಆಪ್ಲೆ ಆಪ್ನು ದೇವಾ ಸಂಗ ಬುಲುನಿ.
1CO 14:29 ದೊಗ ತಿಗ ಪ್ರವಾದಿ ಬುಲುನ್ತ, ಬಾಕಿಚ಼ ಐಕಿತ್ ಇಚಾರ್ ಕರುಂತ.
1CO 14:30 ಬಸ್‌ಲ್ಯಾಲ್ಯಾ ಆನಿ ಯಕಾಲಾ ದೇವಾಚ಼ ಪ್ರಕಟನ್ ಜಾ಼ಲತ ಆಂದಿಚಾ಼ ಗಪ್ ರಾವ್ಹುನಿ
1CO 14:31 ತುಮಿ ಸಗಳ್ಯಾಂಚಾನಿ ಯಕಾ ಯಕಾನಿ ಪ್ರವಾದನ್ ಕಿಲಿತ ಸಗ್ಳಿ ಸಿಕ್ತಿಲ, ಸಗ್‌ಳ್ಯಾನಾ ಉಮೆದ್ ಯಯಿಲ್.
1CO 14:32 ಪ್ರವಾದಿಂಚಿ ಆತ್ಮ ಪ್ರವಾದಿಂಚಾ ತಾಬ್ಯಾತ್ ಆಸ್‌ತ್ಯಾತ.
1CO 14:33 ದೇವ್ ಸಮಾದಾನಾಲಾ ಕಾರನ್ ಜಾ಼ಲ್ಯಾ ಗಲಿಬಲಿಲಾ ಕಾರನ್ ನವ್ಹ
1CO 14:34 ದೇವಾಚಿ ಪೊರ ಸಗ್ಳೆ ಸಬೆತ್ ಆಸ್‌ಲ್ಯಾಚೆಗತ್ ಬ್ಯಾಯ್ಕಾಮಾನ್ಸ ಸಬೆತ್ ಗಪ್ ರಾಹ್ಯಾವ್ಹಯಿತ; ಬೊಲಾಯಾ ತ್ಯನಾ ಆವ್ಕಾಸ್ ನಾಹಿ; ತೀ ಸಾಂಗ್‌ಲ್ಯಾಲ ಐಕ್‌ತ್ಯಾಲಿ ರಾಹ್ಯಾ ವ್ಹಯಿತ; ಧರ್ಮಶಾಸ್ತಾರಾತ್ ಆಸಸ್ ಸಾಂಗ್‌ಲ್ಯಾ ನವ್ಹ.
1CO 14:35 ತ್ಯಂಚಾನಿ ಕಾಯ್ ತರಿ ಸಮಜು಼ನ್ ಗಿಹ್ಯಾವ್ಹಯಿ ಮನ್ಲಿತತ ಗರ‍್ಹಾತ್ ಆಪಲ್ಯಾ ದನ್ಗಾರಾಲಾ ಇಚಾರುಂತ. ಬ್ಯಾಯ್ಕಾಮಾನ್ಸಾನಿ ಸಬೆತ್ ಬೊಲಾಚ಼ ಲಾಜ಼ಚಿ ಗ್ಯೊಸ್ಟ್
1CO 14:36 ದೇವಾಚಿ ವಾಕ್ಯಾ ತುಮ್ಚಿಪ್ನಿಸ್ ನಿಗಾಲಿ ಕ್ಯಾ? ತುಮಾನಾ ತ್ಯವ್ಡಿಸ್ ಆಲ್ಯಾಲಿ ಕ್ಯಾ?
1CO 14:37 ಕುನಿತರಿ ಆಪ್‌ಲ್ಯಾಲಾ ಆಪ್ನು ಪ್ರವಾದಿ ಮನ್ಹುನ್ ನಾಹಿತ ಆತ್ಮಿಕ್ ಮಾನುಸ್ ಮನ್ಹುನ್ ಗೆತ್ಲಾತ ಮೀ ತುಮಾನಾ ಲಿವ್‌ಲ್ಯಾಲ ಸಗ್ಳ ಪ್ರಭುಚಿ ಆಜ್ಞಾ ಮನ್ಹುನ್ ಚಾ಼ಂಗ್ಲ ಸಮಜು಼ನ್ ಗಿವ್ಹುನಿ.
1CO 14:38 ಕುನಿ ತರಿ ಆಪ್‍ಲ್ಯಾಲಾ ಹ್ಯ ಠಾವನಾಹಿ ಮನ್‌ಲ್ಯಾವ ತ್ಯೊ ಟಾವ ನಾಹಿಚೆಗತ್ ರಾವ್ಹುನಿ.
1CO 14:39 ಮನ್ಹುನ್ ಮಾಜೆ ಬನ್ಹಿ ಬಾವ್ಹಾನು, ಪ್ರವಾದನ್ ವರ ಮನ್ ಥಿವುನ್ ಬಗಾ, ಆನಿ ದುಸ್ರಿ ಬಾಶಾ ಬೊಲ್ನಾರ‍್ಯಾನಾ ಆಡ್ಯಾವು ನಕೊಸಾ.
1CO 14:40 ಫನ್ ಸಗ್ಳ ಚಾ಼ಂಗ್ಲೆ ತರನಿ ಆನಿ ನೆಮಾನಿ ಚಾ಼ಲುನಿ.
1CO 15:1 ಬನ್ಹಿ ಬಾವ್ಹಾನು, ಮೀ ತುಮಾನಾ ಸಾಂಗ್‌ಲ್ಯಾಲಿ ಬರಿ ಖಬರ್ ತುಮ್ಚೆ ಯದತ್ ಆನ್ತೊ; ತುಮಿ ತೀ ವ್ಹಯ್ ಮನ್ಹುನ್ ಗಿವ್ಹುನ್, ತ್ಯಾತ್ ಉಬಿಹಾಸಾ.
1CO 15:2 ಮೀ ತುಮಾನಾ ಸಾಂಗ್‌ಲ್ಯಾಲಿ ಬರಿ ಖಬರ್ ತುಮಿ ಘಟ್ ದರುನ್ ರಾಯ್‌ಲ್ಯಾವ ತುಮಾನಾ ರಕ್ಶನ್ ವ್ಹನಾರ್. ನಾಹಿತ ತುಮಚಾ಼ ಇಸ್ವಾಸ್ ಪುಖಟ್ ವ್ಹನಾರ್.
1CO 15:3 ಮೀ ಆಂದಿ ಸಾಂಗ್‌ಲ್ಯಾಲ್ಯಾ ಗುಶ್ಟಿತ್ ಪಾಯ್ಜೆ ಆಸ್‌ಲ್ಯಾಲಿ ಗ್ಯೊಶ್ಟುಸ್ ತುಮಾನಾ ಸಾಂಗ್ಲೆ ತೀ ಕ್ಯಾ ಮನ್‌ಲ್ಯಾವ ಧರ್ಮಶಾಸ್ತಾರಾತ್ ಸಾಂಗ್‌ಲ್ಯಾಚೆಗತ್ ಪ್ರಭು ಆಮ್ಚಾ ಪಾಪಾಂಚೆಸಾಟಿ ಮೆಲಾ;
1CO 15:4 ಪುರ್ಲಾ; ಧರ್ಮಶಾಸ್ತಾರಾಚೆಗತುಸ್ ತಿನ್ವೆ ದಿಸಿ ಉಟಿವ್ಲಾ.
1CO 15:5 ನಂತರ್ ಪೇತ್ರಾಲಾ ಆನಿ ತ್ಯಚಾ ಬಾರಾ ಜಾ಼ನ್ ಅಪೊಸ್ತಲಾನಾ ದಿಸ್ಲಾ.
1CO 15:6 ನಂತರ್ ಯಂಗ್ದಾಸ್ ಪಾಚೆವ್ನಿ ಖುಬ್ ಲೊಕಾನಾ ದಿಸ್ಲಾ. ಹ್ಯಾತ್ ಖುಬ್ ಜಾ಼ನ್ ಆಜು಼ನ್ ಜೀವ್ನಾ ಕರಿತ್ ಹಾತ, ಫನ್ ತುಡಿಜ಼ನ ಮೆಲ್ಯಾತ.
1CO 15:7 ನಂತರ್ ತ್ಯೊ ಯಾಕೊಬಾಲಾ ಆನಿ ಸಗ್‍ಳ್ಯಾ ಅಪೊಸ್ತಲಾನಾಬಿ ದಿಸ್ಲಾ.
1CO 15:8 ಫನ್ ಸೆವಟಚ಼ ದಿಸ್ ಬರ‍್ಹಾಚೆ ಆಂದಿ ಜ಼ಲಾಮ್‌ಲ್ಯಾಲ್ಯಾ ಬಾಳಾಚೆಗತ್ ಆಸ್‌ಲ್ಯಾಲ್ಯಾ ಮನಾಬಿ ತ್ಯೊ ದಿಸ್ಲಾ.
1CO 15:9 ಮೀತರಿ ಅಪೊಸ್ತಲಾಂಚಾತ್ ಖಾಲಸಾ; ಮೀ ದೇವಾಚೆ ಸಬೆಲಾ ತರಾಸ್ ದಿಲ್ಯಾಲಾ ಮನ್ಹುನ್ ಅಪೊಸ್ತಲ್ ಮನ್ಹುನ್ ಗಿಹ್ಯಾ ಲಾಯಿಕ್ ನಾಹಿ.
1CO 15:10 ಫನ್ ಮೀ ಆತಾ ಕಸ್ಲಾ ಹಾ ತ್ಯೊ ದೇವಾಚೆ ಕ್ರಪೆನಿಸ್ ಆನಿ ತ್ಯಚಿ ಕ್ರಪಾ ಮಾಜಿಪ ಪುಕಟ್ ಜಾ಼ಲಿನಾಹಿ. ಮೀ ತ್ಯಂಚಿವ್ನಿ ಲ ಖಟ್ಪಟ್ ಕಿಲಿ. ಫನ್ ಕಟ್ಪಟ್ ಕೆಲ್ಯಾಲಾ ಮಿ ನವ್ಹ, ಮಾಜೆ ಸಂಗ್ನಿ ಆಸ್‌ಲ್ಯಾಲಿ ದೇವಾಚಿ ಕ್ರಪಾಸ್.
1CO 15:11 ಮನ್ಹುನ್ ಮೀ ನಾಹಿತ ತ್ಯಂಚಾನಿ ವ್ಹವ್ಹುನಿ, ಆಸಿಸ್ ಬರಿ ಖಬರ್ ಸಾಂಗ್ಲೆ; ತಿಚಿವ ತುಮಿ ಇಸ್ವಾಸ್ ಥೆವ್ಲಾಸಾ.
1CO 15:12 ಪ್ರಭು ಮೆಲ್ಯಾಲ್ಯಾತ್ನಿ ಉಠ್‌ಲ್ಯಾ ಮನ್ಹುನ್ ಸಾಂಗ್‌ತ್ಯಾಲ್ಯಾತ್, ತುಮ್ಚಾತ್ಲಿ ಥುಡಿ ಮೆಲ್ಯಾಲಿ ಜಿತ್ತಿ ವ್ಹಯಿತ್ನಾಹಿತ ಮನ್ಹುನ್ ಸಾಂಗಾಚ಼ ತರಿ ಕಸ?
1CO 15:13 ಮೆಲ್ಯಾಲಿ ಜಿತ್ತಿ ವ್ಹಯಿತ್ನಾಹಿತ ಮನ್ಹುನ್ ಖರ ಜಾ಼ಲ್ಯಾವ ಪ್ರಭು ಸಾಯಿತ್ ಉಠುನ್ ಆಲಾ ನಾಹಿ.
1CO 15:14 ಪ್ರಭು ಉಠುನ್ ಆಲ್ಯಾ ನಸ್‌ಲ್ಯಾವ ಆಮಚ಼ ಸಾಂಗ್ನ ಫುಕಟ್ ಆನಿ ತುಮ್‍ಚಾ಼ ಇಸ್ವಾಸ್ ಸಾಯಿತ್ ಫುಕಟ್ ಜಾ಼ಲ್ಯಾ.
1CO 15:15 ಯವ್ಡಸ್ ನವ್ಹ ಮೆಲ್ಯಾಲಿ ಉಟುನ್ ಯನಾರ್ ನಾಹಿತ ಮನ್ಹುನ್ ಖರ ಜಾ಼ಲ್ಯಾವ ದೇವಾನಿ ಪ್ರಭುಲಾ ಉಠಿವ್ಲಾಸ್ ನಾಹಿ; ಉಟಿವಲ್ಯಾ ಮನ್ಹುನ್ ವಳಕ್ ದಿಲ್ಯಾಲ ಆಮಿ ದೇವಾಚೆ ಗುಶ್ಟಿತ್ ಲಬಾಡ್ ವಳಕ್ ಸಾಂಗ್‌ತ್ಯಾಚೆಗತ್ ದಿಸಾವ.
1CO 15:16 ಮೆಲ್ಯಾಲಿ ಉಟುನ್ ಆಲ್ಯಾ ನಸ್‌ಲ್ಯಾವ ಪ್ರಭು ಸಾಯಿತ್ ಉಟುನ್ ಆಲಾನಾಹಿ.
1CO 15:17 ಪ್ರಭು ಉಟುನ್ ಆಲಾ ನಸ್ತಾತ ತುಮಚಾ಼ ಇಸ್ವಾಸ್ ಉಗಸ್ ಜಾ಼ಲ್ಯಾ, ತಸಸ್ ತುಮಿ ಆಜು಼ನ್ ತುಮ್ಚಾ ಪಾಪಾತ್ನಿಸ್ ಹಾಸಾ.
1CO 15:18 ಹ್ಯ ತ್ಯವ್ಡಸ್ ನವ್ಹ ಪ್ರಭುಪ ಮೆಲ್ಯಾಲಿ ಹಾಳ್ ಜಾ಼ಲಿತ ಮನ್ಹುನ್ ಆರ್ಥ.
1CO 15:19 ಪ್ರಭುಪ ಆಮಾನಾ ಆಸ್‌ಲ್ಯಾಲಿ ಆಶಾ ನಿಸ್ತಿ ಹ್ಯಾ ಜಿವ್ನಾ ಸಾಟಿ ತ್ಯವ್ಡಿಸ್ ಆಸ್ಲಿತ ಆಮಿ ಖೊಟ್ಯಾ ನಸಿಬಾಚ಼ ವ್ಹನಾರ್.
1CO 15:20 ಫನ್ ಪ್ರಭು ಮೆಲ್ಯಾಲ್ಯಾತ್ನಿ ಉಠುನ್ ಆಲ್ಯಾಲ್ಯಾತ್. ಪೈಲ ಪಳ್ ಜಾ಼ಲಾ.
1CO 15:21 ಮಾನ್ಸಾಸ್ ಲಾಗುನ್ ಮರಾನ್ ಆಲ ಮನ್ಹುನ್, ಮಾನ್ಸಾಸ್ ಲಾಗುನುಸ್ ಮೆಲ್ಯಾಲ್ಯಾನಾ ಜೀವ್ ಗಾವಲ್ಯಾ.
1CO 15:22 ಆದಾಮಾಸ್ ಲಾಗುನ್ ಸಗ್ಳಿ ಮೆಲ್ಯಾಲಿ ಜಾ಼ಲಿತ ತಸಿಸ್ ಯೇಸು ಕ್ರಿಸ್ತಾಪ್ನಿ ಸಗ್ಳಿ ಜಿವಂತ್ ಉಟ್ಲಿತ.
1CO 15:23 ಫನ್ ಪರ್ತೆಕ್ ಜಾ಼ನ್ ಆಪ್ಲೆ ಪಾಳಿನಿ ಉಟುನ್ ಯನಾರ್. ಪ್ರಭು ಪೈಲ ಫಳ್ ಜಾ಼ಲಾ; ನಂತರ್ ಪ್ರಭುಚಿ ತ್ಯಚಾ ಯನ್ಯಾಲಾ ಜಿಥಿ ವ್ಹವುನ್ ಉಟುನ್ ಯನಾರ್.
1CO 15:24 ನಂತರ್ ತ್ಯೊ ಸಗ್ಳಾ ಅಧಿಕಾರ್, ಸಗಳ್ಯಾ ಆಜ್ಞಾ ಆನಿ ಬಳ್ ನಾಸ್ ಕರುನ್ ಬಾ ದೇವಾಪ ರಾಜೆ ಒಪ್ಸುನ್ ದೆತಾನಾ ಸಮಾಪ್ತಿ ವ್ಹನಾರ್.
1CO 15:25 ಕಾ ಮಂಜೆ ದೇವ್ ಸಗ್‍ಳ್ಯಾ ವಾದಿನಾ ಆಪ್‌ಲ್ಯಾ ಪಾಯಾಚೆ ಖಾಲ್ ಗಾಲಿ ಪರ‍್ಯಾತ್ ಕ್ರಿಸ್ತಾನಿ ರಾಜ಼್ಬಾರ್ ಕರಾಯಾವ್ಹಯಿ.
1CO 15:26 ನಾಸ್ ವ್ಹನಾರಾ ಸರ್ತಾ ವಾದಿ ಮರಾನ್ ಜಾ಼ಲ್ಯಾ.
1CO 15:27 “ದೇವಾನಿ ಸಗ್ಳ ತ್ಯಚಾ ಪಾಯಾತ್ ಗಾಲುನ್ ತ್ಯಲಾ ದಿಲ್ಯಾ. ” ಫನ್ ಸಗ್ಳ ತ್ಯಲಾ ದಿಲ್ಯಾ” ಮನ್ಹುನ್ ಸಾಂಗ್ತಾನಾ ಸಗ್ಳ ದೆನಾರಾ ತ್ಯಾತ್ ಮಿಳುನ್ ನಾಹಿ ಮನ್ಹುನ್ ಠಾವ ಹಾ.
1CO 15:28 ಸಗ್ಳ ತ್ಯಚ಼ ಜಾ಼ಲ್ಯಾ ನಂತರ್ ಲೆಕಾನಿ ಸಗ್ಳ ಆಪ್‌ಲ್ಯಾಲಾ ದಿಲ್ಯಾಲ್ಯಾಲಾ ಆಪ್ನುಸ್ ವಪ್ಸುನ್ ದೆನಾರ್; ಆಸಾ ದೇವುಸ್ ಸಗ್‌ಳ್ಯಾಂಚಿವ ಸಗ್ಳೆ ತರನಿ ರಾಜ್‍಼ಭಾರ್ ಚಾ಼ಲಿವ್ನಾರ್.
1CO 15:29 ಮೆಲ್ಯಾಲಿ ಜಿತ್ತಿ ನಾಹಿ ಜಾ಼ಲ್ಯಾವ ಮೆಲ್ಯಾಲ್ಯಾಂಚೆ ಸಾಟಿ ಬಾಪ್ತಿಸ್ಮಾ ಗೆನಾರಿ ಕ್ಯಾ ಕರ್ನಾರ್? ಮೆಲ್ಯಾಲಿ ಉಟುನ್ ಯನಾರುಸ್ ನಾಹಿತ ತ್ಯ ಖರ ಜಾ಼ಲ್ಯಾವ ಕಾ ತ್ಯಂಚಿಸಾಟಿ ಬಾಪ್ತಿಸ್ಮಾ ಗೆತ್ಯಾತ.
1CO 15:30 ಆಮಿ ಸಾಯಿತ್ ಕಾ ಪರ್ತೆಕ್ ಯಳಿ ಅಪಾಯಾತ್ ಹಾವ್?
1CO 15:31 ಬನ್ಹಿ ಬಾವ್ಹಾನು ಮಿ ತುಮಾನಾ, ಆಮ್ಚಾ ಪ್ರಭು ಯೇಸು ಕ್ರಿಸ್ತಾಪ ತುಮ್ಚಿಸಾಟಿ ಮನಾ ಆಸ್‍ಲ್ಯಾಲೆ ಮರೆದಿಸ್ ಲಾಗುನ್ ಮೀ ಖಾಯಿಮ್ ಮರ್ತ್ಯೊ ತ್ಯ ಖರ ಮನ್ಹುನ್ ಸಾಂಗ್ತೊ.
1CO 15:32 ಮೀ ಎಫೆಸಾತ್ ಜ಼ನಾವಾರಾ ಸಂಗ ಲಡಾಯಿ ಕೆಲ್ಯಾಲಿ ಖಾಲಿ ಮಾನ್ಸಾಂಚಿಸಾಟಿ ಜಾ಼ಲ್ಯಾವ ಮನಾ ಕ್ಯಾ ಪ್ಯಾಯ್ದಾ? ಮೆಲ್ಯಾಲಿ ಉಠುನ್ ಯನಾರ‍್ನಾಹಿತ ತ, “ಆಮಿ ಖಾವುನ್, ಪಿವುನ್, ಸಕಾಳ್ ಆಮಿ ಮರ್ನಾರ್ ನವ್ಹ. ”
1CO 15:33 ಫಸುನಕೊಸಾ; “ಬುರ್ಸಿ ಸಂಗತ್ ಚಾ಼ಂಗ್ಲಿ ಚಾ಼ಲ್ನುಕ್ ನಾಸಿವ್‍ತ್ಯಾತ. ”
1CO 15:34 ಚಾ಼ಂಗ್ಲಿ ಯವಜ್ನಾ಼ ಕರಾ! ನೀಯತಿಚ಼ ವ್ಹವುನ್ ಜಾ಼ಗ್ರುತ್ ರಾವ್ಹಾ. ಪಾಪ್ ಕರುನಕೊಸಾ. ಥೊಡ್ಯಾನಾ ದೇವಾಚೆ ಗುಶ್ಟಿತ್ ಗಿನ್ಯಾನುಸ್ ನಾಹಿ; ತುಮಾನಾ ಲಾಜ಼್ ಯವುನಿ ಮನ್ಹುನ್ ಹ್ಯ ಸಾಂಗ್ತೊ.
1CO 15:35 “ಮೆಲ್ಯಾಲಿ ಪರ್ತುನ್ ಜೀತಿ ಕರಾಯಾ ಕಸ ವ್ಹನಾರ್? ಕಸ್‌ಲ್ಯಾ ಶರೀರಾನಿ ಯತ್ಯಾತ? ಮನ್ಹುನ್ ಕೊನ್ ತರಿ ಇಚಾರಿಲ್.
1CO 15:36 ಬುದ್ದಿ ನಸ್‌ಲ್ಯಾಲ್ಯಾ ಖುಳ್ಯಾ; ತು ಪೆರ್ಲ್ಯಾಲ ಬಿ ಮೆಲ ನಾಹಿತ, ತ್ಯ ಇರ್ಡಲ್ ಕ್ಯಾ? ನಾಹಿ.
1CO 15:37 ಬಗ್; ಯೆಕ್ ವೆಳಿ ಗವ್ಹಾಚಾ಼ ದಾನಾ ವ್ಹವ್ಹುನಿ ದುಸ್ರ ಕಸ್ಲತ್ಯ ಬಿ ವ್ಹವ್ಹುನಿ ಪೆರ್ತಾನಾ ನಿಸ್ಥ ದಾನ ಸುಡುನ್ ಮೊರ್ಹ ಇರಾಡತ್ಯಾಲ ಡಾಳ ಪಿರಿತ್ ನಾಹಿತ.
1CO 15:38 ಫನ್ ದೇವಾನಿ ಆಪ್‍ಲ್ಯಾ ಮನಾಚೆಗತ್ ತ್ಯಲಾ ಶರೀರ್ ದೆತೊ. ಯಕಾ ಯಕಾ ಬ್ಯಾಲಾಬಿ ತ್ಯಚಿಜೊ಼ಗ ಶರೀರ್ ದೆತೊ.
1CO 15:39 ಸಗ್ಳಿ ಆಂಗ ಯೆಕುಸ್ ತರಚಿ ನವ್ಹತ; ಮಾನ್ಸಾಚ಼ ಶರೀರ್ ದುಸ್ರ, ಜ಼ನಾವಾರಾಚ ಶರೀರ್ ದುಸ್ರ, ಪಾಕ್ರಾಂಚ಼ ಶರೀರ್ ದುಸ್ರ, ಮಾಶಾಂಚ಼ ದುಸ್ರ.
1CO 15:40 ಯವ್ಡಸ್ ನವ್ಹ ಸ್ವರ್ಗಾಚಿ ಶರೀರ್ ಹಾತ, ಹ್ಯಾ ಲೊಕಾಚಿ ಶರೀರ್ ಹಾತ, ಫನ್ ಸ್ವರ್ಗಾಚಾ ಶರೀರಾಂಚಿ ಮೈಮಾ ದುಸ್ರಿ, ಹ್ಯಾ ಲೊಕಾಚಾ ಶರೀರಾಂಚಿ ಮೈಮಾ ದುಸ್ರಿ.
1CO 15:41 ದಿಸಾಚಾ಼ ಉಜಿಡ್ ಯೆಕ್ ತರನಿ ಜಾ಼ಲಾತ, ಚಾ಼ಂದಾಚಾ಼ ಉಜಿಡ್ ಆನಿ ಯೆಕ್ ತರನಿ, ತಸಸ್ ಚಾನ್ಯಾತ್ನಿಬಿ ಫರಕ್ ಹಾ ಆನಿ ಚಾನ್ಯಾತ್ನಿಬಿ ಉಜಿಡ್ ದುಸ್ರಾ ದುಸ್ರಾಸ್ ಹಾ.
1CO 15:42 ಮೆಲ್ಯಾಲಿ ತಸಿಸ್ ಜಿತ್ತಿ ವ್ಹನಾರ್. ಪುರ್ಲ್ಯಾಲಾ ಪುಸುನ್ ಜಾ಼ನಾರ. ಮೆಲ್ಯಾಲ್ಯಾತ್ಲಿ ಜಿತ್ತಿ ವ್ಹನಾರ್.
1CO 15:43 ಅಪಮಾನಾತ್ ಪುರ್ಲ್ಯಾಲಾ, ಮೈಮೆನಿ ಜಿತ್ತಾ ವ್ಹನಾರ್; ಬಳ್ ನಸ್ತಾನಾ ಪುರ್ಲ್ಯಾಲಾ, ಬಳ್ ಗಿವ್ಹುನ್ ಜಿತ್ತಾ ವ್ಹನಾರ್;
1CO 15:44 ಪುರ್ಲ್ಯಾಲ ಲೊಕಿಕ್ ಶರೀರ್ ವ್ಹವುನ್ ಪುರ್ಲ, ಮೆಲ್ಯಾಲ್ಯಾತ್ಲಿ ಜಿತ್ತಿ ವ್ಹನಾರ್ ಆತ್ಮಿಕ್ ಶರೀರ್. ಲೊಕಿಕ್ ಶರೀರ್ ರಾಹ್ಯಾಚ಼ ಜಾ಼ಲ್ಯಾವ ಆತ್ಮಿಕ್ ಶರೀರಾತ್ನಿ ಉಠುನ್ ಯನಾರ್.
1CO 15:45 “ಪೈಲಾ ಮಾನುಸ್ ಜಾ಼ಲ್ಯಾಲಾ ಆದಾಮ್ ಜೀವ್ ಆಸ್‌ಲ್ಯಾಲಾ ಮಾನುಸ್” ಸೆವಟಚ಼ಾ ಆದಾಮ್ ತರಿ ಜೀವ್ ದೆನಾರಾ ಆತ್ಮ ಜಾ಼ಲಾ. ಮನ್ಹುನ್ ಪವಿತ್ರ ಪುತೀಕಾತ್ ಲಿವ್‌ಲ್ಯಾನವ್ಹ.
1CO 15:46 ಆತ್ಮಿಕ್ ಜಾ಼ಲ್ಯಾಲ ಆಂದಿ ಆಲ್ಯಾಲ ನವ್ಹ, ಲೊಕಿಕ್ ಜಾ಼ಲ್ಯಾಲ ಆಂದಿಚ಼; ನಂತರ್ ಆತ್ಮಿಕ್ ಜಾ಼ಲ್ಯಾಲ.
1CO 15:47 ಆಂದಿಚಾ ಮಾನಸಾಲಾ ಮಾತಿನಿ ಕೆಲಾ; ತ್ಯೊ ಧರ್ತಿಚಾ಼ ದೊನ್ವಾ ಮಾನುಸ್ ಸ್ವರ್ಗಾತ್ನಿ ಆಲ್ಯಾಲಾ.
1CO 15:48 ಕೊನ್ ದರ್ಥಿಚಾ಼ ಹಾ ತ್ಯಲಾ ಮಾತಿನಿ ಜ಼ಲಾಮಲ್ಯಾಲಾ ಕಸ್ಲಾ ಮಾತಿಲಾಸ್ ಸಂಮಂದ್ ಆಸ್ನಾರಿ ತಸಲಿಸ್ ವ್ಹತ್ಯಾತ; ಕೊನ್ ಸ್ವರ್ಗಾತ್ನಿ ಆಲ್ಯಾಲಾ ಹಾ ತ್ಯೊ ಸ್ವರ್ಗಾಚಾ಼.
1CO 15:49 ಆಮಿ ಮಾತಿನಿ ಜ಼ಲಾಮ್‍ಲ್ಯಾಲ್ಯಾಚ಼ ರುಪ್ ಗೆತಲ್ಯಾ ಶಾರ್ಕ ಸ್ವರ್ಗಾತ್ನಿ ಆಲ್ಯಾಲ್ಯಾಚ಼ ರುಪ್ ಗೆನಾರ್.
1CO 15:50 ಮಾಯೆಚಾ ಬನ್ಹಿ ಬಾವ್ಹಾನಿ, ಮೀ ಸಾಂಗಚ಼ ಕ್ಯಾ ಮಂಜೆ, ರಗಾತ್ ಮಾಸ್ ದೇವಾಚಾ ರಾಜಾತ್ ಜಾ಼ನಾರ್ ನಾಹಿ; ತಸಸ್, ಪುಸುನ್ ಜಾ಼ನಾರ‍್ಯಾಲಾ ನಾಸ್ ವ್ಹವುನ್ ಜಾ಼ತ್ಯಾಲ ನಾಸ್ ವ್ಹಯಿ ನಸ್‌ಲ್ಯಾಲ್ಯಾತ್ ಮಿಸ್ಳತ್ ನಾಹಿ.
1CO 15:51 ಬಗಾ! ಆಜು಼ನ್ ಪರೆತ್ ಚು಼ರುನ್ ಆಸ್‌ಲ್ಯಾಲ್ಯಾ ಗುಶ್ಟಿ ಮೀ ತುಮಾನಾ ಸಾಂಗ್ತೊ, ಆಮಿ ಸಗ್ಳಿ ಮರ್ನಾರ್ ನಾಹಿ, ಬದಾಲ್ನಾರ್.
1CO 15:52 ಸರ್ತೆ ತುತ್ತುರಿಚಾ಼ ಆವಾಜ಼್ ಯತಾನಾ, ಚಾ಼ಟಕ್ಯಾನ್, ಪಾಪ್ನಿ ಹಲಾಚೆ ಆಂದಿ ಆಮಿ ಸಗ್ಳಿ ಬದಾಲ್ನಾರ್. ವ್ಹಯ್, ತುತ್ತೂರಿ ಐಕುಯವುನ್ ಶಾಶ್ವತ್ ಜಿವಾಸಾಟಿ ಮೆಲ್ಯಾಲಿ ಪರ್ತುನ್ ಉಟ್ನಾರ್, ಆಮಿ ಬದಾಲ್ನಾರ್.
1CO 15:53 ನಾಸ್ ವ್ಹತ್ಯಾಲ ಹ್ಯ ಶರೀರ್ ನಾಸ್ ವ್ಹಯಿ ನಸ್‌ಲ್ಯಾಲ ಶರೀರ್ ವ್ಹನಾರ್, ಮರ್ನಾತ್ ಆಸ್‌ಲ್ಯಾಲ ಹ್ಯ ಶರೀರ್ ಮರಾಚೆ ಆಂದಿ ರಾಹ್ಯಾ ವ್ಹಯಿಜಾ಼ಲ್ಯಾ.
1CO 15:54 ಹಾಳ್ ವ್ಹನಾರ ಹ್ಯ ಶರೀರ್ ಹಾಳ್ ವ್ಹಯಾಚೆ ಆಂದಿ ರಾನ್ಹಾರ್ ತವಾಮರ್ನಾಚಾ ಹಾತಾತ್ ಆಸಲ್ಯಾಲ ಹ್ಯ ಶರಿರ್ ಶಾಶ್ವತ್ ರಾಯಲ್ಯಾವ ಲಿವಲ್ಯಲ ಸಬ್ದ ಗಡ್ನಾರ್.
1CO 15:55 “ಎ! ಮರ್ನಾ ತುಜಿ ಜೀತ್ ಕುಠ? ಎ! ಮರ್ನಾ ತುಜ಼ ಇಸಾಚ಼ ನೆಜ಼ ಕುಠ ಹಾ?
1CO 15:56 ಮರನಾಚಾ ಇಸಾಚ಼ ನಿಜ಼ ಪಾಪುಸ್; ಪಾಪಾಲಾ ಧರ್ಮಶಾಸ್ತಾರಾನಿ ಬಳ್ ಗಾವ್ತ.
1CO 15:57 ಫನ್ ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಸ್ ಲಾಗುನ್ ಆಮಾನಾ ಜೀತ್ ದೆನಾರ‍್ಯಾ ದೇವಾಲಾ ಖಾಯಿಮ್ ಮೈಮಾ ವ್ಹವುನಿ.
1CO 15:58 ಮನ್ಹುನ್, ಬನ್ಹಿ ಬಾವ್ಹಾನು, ಘಟ್ ಮನಾನಿ ರಾವ್ಹಾ ಚಿಂತಾ ನಸ್ತಾನಾ ರಾವ್ಹಾ. ಕಾ ಮಂಜೆ ತುಮಿ ಪ್ರಭುಚೆ ಸೇವೆತ್ ಗೆತ್ಯಾಲಾ ತರಾಸ್ ಉಗಸ್ ವ್ಹಯಿತ್ ನಾಹಿ. ತ್ಯ ಸಮಜು಼ನ್ ಪ್ರಭುಚ಼ ಕಾಮ್ ಖಾಯಿಮ್ ಹಾವ್ಸನಿ ಆನಿ ಖಾಯಿಮ್ ಮನ್ ತೆವುನ್ ಕರ್ನಾರಿ ವ್ಹವಾ.
1CO 16:1 ಆತಾ ದೇವಾಚಾ ಪೊರಾಂಚೆ ಸಾಟಿ ಪೈಸ ಮಿಳ್ವುನ್ ತೆವಾಚಾ ಇಚಾರಾಚೆ ಗುಶ್ಟಿತ್, ಮೀ ಗಲಾತ್ಯಾತ್ಲೆ ಸಭೆನಾ ಸಾಂಗ್‌ಲ್ಯಾ ಶಾರ್ಕ ತುಮಿ ಕರಾ.
1CO 16:2 ತುಮಚಾತ್ ಪರ್ತೆಕ್ ಯೊಕ್ ಆಪ್‌ಲ್ಯಾಲಾ ಆಲ್ಯಾಲ್ಯಾ ಪಗಾರಾತ್ ವ್ಹಯಿಲ್ ತ್ಯವ್ಡ ಆಯಿತ್ವಾರಾದಿಸಿ ಮಿಳ್ವುನ್ ಆಪ್‌ಲ್ಯಾ ಗರಾತ್ ಥೆವಾಯಾ ವ್ಹಯಿ. ಹ್ಯನಿ ಮೀ ಆಲೊಕಿ ಪೈಸ ಗೊಳಾ ಕರಾಯಾ ವ್ಹಯಿ ಮನ್ಹುನ್ ನಾಹಿ.
1CO 16:3 ಆನಿ ಮೀ ಆಲ್ಯಾವ ತುಮಿ ಕುನಾಲಾ ನೀಯತಿಚಾ಼ ಮನ್ಹುನ್ ದ್ಯಾವ್ಸಿಲಾ, ತ್ಯಚಿ ಸಂಗ ತುಮ್ಚಿ ದಿನ್ಗಿ ಯೆರುಸಲೆಮತ್ ಗಿವುನ್ ಜಾ಼ಯಾ ಪತ್ರ ದಿವುನ್ ಲಾವುನ್ ದೆತೊ’
1CO 16:4 ಆನಿ ಮೀ ಸಾಯಿತ್ ಜಾ಼ಯಾಚ಼ ಶಾರ್ಕ ದಿಸ್ಲತ ತ್ಯಂಚಾನಿ ಮಾಜೆ ಸಂಗ ಯವಾವತ.
1CO 16:5 ಮೀ ಮಕೆದೊನ್ಯಾ ಸಿಮಾ ವಲ್ಯಾಂಡುನ್ ಜಾ಼ತಾನಾ ತುಮ್ಚಿಪ ಯವುನ್ ರಾನ್ಹಾರ್.
1CO 16:6 ನಾಹಿತ ತುಮ್ಚಿಪ ಥಂಡಿಚ಼ ದಿಸ್ ಗಾಲಿವ್ನಾರ್; ತಸಾಸ್ ಮೀ ಜಾ಼ಯಾ ಪಾಯ್ಜೆತ್ಯಾ ಜಾ಼ಗ್ಯಾವ ತುಮಿ ಮನಾ ಲಾವುನ್ ದಿಯಾ ಮಜ಼ತ್ ಕರಾವಿ.
1CO 16:7 ಮೀ ಜಾ಼ಯಾಚಾ ಹ್ಯಾ ತೊಡ್ಯಾ ಯಳಾತ್ ತುಮಾನಾ ಬಗಾಯಾ ಮನ್ ಕರಿತ್ನಾಹಿ. ಪ್ರಭುಚಾ಼ ಹುಕುಮ್ ಜಾ಼ಲಾತ ತುಮ್ಚಿಪ ಥೊಡೆರೊಜ್ ರಾಹ್ಯಾ ಮನ್ ಕರ್ತೊ.
1CO 16:8 ಪಂಚಾಶತ್ತಮಾಚಾ ದಿಸಾಚಾ ಸನಾ ಪರತ್ ಎಫೆಸಾತ್ ರಾತೊ;
1CO 16:9 ಕಾಮಂಝೆ ಸೇವೆ ಕರಾಯಾ ಚಾ಼ಂಗ್ಲಾ ಅವ್ಕಾಸ್ ಗಾವಲ್ಯಾ. ತಸಸ್ ವಾದಿ ಖುಬ್ ಜಾ಼ನ್ ಹಾತ.
1CO 16:10 ತಿಮೊಥೆ ಆಲ್ಯಾವ ತ್ಯೊ ತುಮ್ಚಿಪ ಭೆ ನಸ್ತಾನಾ ರಾಹಿಜೊ಼ಗಾ ಬಗಾ; ತ್ಯೊ ಸಾಯಿತ್ ಮಾಜೆಗತುಸ್ ಪ್ರಭುಚಿ ಸೇವಾ ಕರ್ತ್ಯೊ ನವ್ಹ.
1CO 16:11 ಮನ್ಹುನ್ ಕುನಿಸ್ ತ್ಯಚಾ಼ ನಕಾರ್ ಕರುನಾಹಿ. ತ್ಯೊ ಮಾಜಿಪ ಯಯಿಜೊ಼ಗಾ ತ್ಯಲಾ ಥಂಡ್ಪನಾನಿ ಲಾವುನ್ ದೇವಾ; ತ್ಯೊ ಬಾವ್ಹಾಚೆ ಸಂಗ ಯತ್ಯೊ ಮನ್ಹುನ್ ವಾಟ್ ಬಕ್‌ತ್ಯೊ.
1CO 16:12 ಬಾವ್ಹು ಅಪೊಲೊಸಾಚೆ ಗುಶ್ಟಿತ್; ತ್ಯೊ ಬಾವ್ಹಾಂಚೆ ಸಂಗ ತುಮಾನಾ ಭೇಟ್ ಕರಾಯಾ ವ್ಹಯಿತ ಮನ್ಹುನ್ ಮೀ ಖುಬ್ ತರನಿ ತ್ಯಲಾ ಉಮೆದ್ ದಿಲೆ. ಫನ್ ತ್ಯನಿ ಆತಾ ಯಯಿತ್ನಾಹಿ ಮನ್ಹುನ್ ನಿರ್ಧಾರ್ ಕೇಲಾ. ಫನ್ ಚಾ಼ಂಗ್ಲಾ ಅವ್ಕಾಸ್ ಗಾವ್ಲಾಕಿ ಯನಾರ್.
1CO 16:13 ಜಾ಼ಗ್ರುತ್ ರಾವ್ಹಾ, ಕ್ರಿಸ್ತಾಚಾ ಇಸ್ವಾಸಾತ್ ಗಟ್ ಉಬಿರಾವ್ಹಾ. ಧೀರ್ ಗೆವ್ಹಾ, ಬಳ್ ಗೆವ್ಹಾ.
1CO 16:14 ತುಮಿ ಕರ್ತ್ಯಾಲ ಸಗ್ಳ ಮಾಯಾನಿ ಕರಾ.
1CO 16:15 ಸ್ತೆಪಾಚಾ ಗರಾತ್ಲಿ ಅಖಾಯಾತ್ಲಿ ಪೈಲ ಇಸ್ವಾಸಿ ಮನ್ಹುನ್ ಆನಿ ತೀ ದೇವಾಚಾ ಲೊಕಾಂಚೆ ಸೇವೆಸಾಟಿ ಆಪ್‌ಲ್ಯಾಲಾ ದಿಲ್ಯಾ ಮನ್ಹುನ್ ತುಮಾನಾ ಠಾವ ಹಾ.
1CO 16:16 ಮೀ ತುಮ್ಚಿಪ ಮಾಗಾಚ಼ ಕ್ಯಾ ಮಂಜೆ, ಸೇವೆತ್ ಲೊಕಾನಾ ಮಜ಼ತ್ ಕರ್ತ್ಯಾಲ ಆನಿ ಖಟ್ಪಟ್ ಕಾತ್ಯಾಲ್ಯಾಂಚೆ ಸಗ್‌ಳ್ಯಾಂಚೆ ಸಂಗ ಕಾಮ್ ಕರಾ. ತುಮಾನಾ ತುಮಿಸ್ ಒಪ್ಸುನ್ ದೆವಾ.
1CO 16:17 ಸ್ತೆಫಾ, ಪೊರ್ತುನಾತೊಸ್, ಅಖಾಯಿಕ್ ಆಲ್ಯಾಲ ಮನಾ ಖುಬ್ ಆನಂದ್ ಜಾ಼ಲಾ. ತುಮ್ಚಿಪ್ನಿ ಜಾ಼ಲ್ಯಾಲಿ ಲುಕ್ಶಾನ್ ತ್ಯಂಚಾನಿ ಬರ್ಲಿ.
1CO 16:18 ತ್ಯಂಚಾನಿ ಮಾಜ಼ ಆತ್ಮ ಆನಿ ತುಮ್ಚಿ ಆತ್ಮಿ ಥಂಡ್ ಕೆಲಿತ ನವ್ಹ. ಆಸ ಆಸ್ತಾನಾ ಆಸ್‌ಲ್ಯಾನಾ ವಳಕ್ ಕರಾ.
1CO 16:19 ಆಶೆ ಸೀಮಚಾ ಸಭೆಚಿ ತುಮಾನಾ ಇಚಾರತ್ಯಾತ. ಅಕ್ವಿಲ್ ಆನಿ ಪ್ರಿಸ್ಕಿಲ್ಲ್ ಆಪ್‍ಲ್ಯಾ ಗರಾತ್ ಮಿಳ್‌ತ್ಯಾಲೆ ಸಭೆತ್‍ಲ್ಯಾಂಚೆ ಸಂಗ ಪ್ರಭುಚಾ ನಾವಾನಿ ಖುಬ್ ತುಮಾನಾ ಇಚಾರ್ತ್ಯಾತ.
1CO 16:20 ಬನ್ಹಿ ಬಾಹು ಸಗ್ಳ ತುಮಾನಾ ಬಾತ್ನಿ ಸಾಂಗತ್ಯಾತ. ಯಕಾಮಕಾಲಾ ಬೆಠಾ ಆನಿ ಬಾತ್ನಿ ಇಚಾರಾ.
1CO 16:21 ಪೌಲ್ ಮಂತ್ಯಾಲಾ ಮೀ ಮಾಜಾ ಹಾತಾನಿ ವಂದನ್ ಲಿವ್‌ಲ್ಯಾ.
1CO 16:22 ಕುನಿ ತರಿ ಪ್ರಭುಚಿ ಮಾಯಾ ಕಿಲಿನಾಹಿತ ತ್ಯೊ ಸರಾಪ್ ಆಸ್ನಾರಾ ವ್ಹವ್ಹುನಿ. ಆಮ್ಚಾ ಪ್ರಭು ಎ!
1CO 16:23 ಪ್ರಭು ಯೇಸು ಕ್ರಿಸ್ತಾಚಿ ಕ್ರಪಾ ತುಮ್ಚಿ ಸಂಗ ರಾಹುನಿ
1CO 16:24 ಕ್ರಿಸ್ತ ಯೇಸುಪ ಮಾಜಿ ಮಾಯಾ ತುಮ್ಚಿ ಸಂಗ ರಾಹುನಿ. ತಸಸ್ ವ್ಹವುನಿ.
2CO 1:1 ದೇವಾಚಾ ಮನಾಚೆಗತ್ ಕ್ರಿಸ್ತ ಯೇಸುಚಾ಼ ಅಪೊಸ್ತಲ್ ಜಾ಼ಲ್ಯಾಲಾ ಪೌಲ್ ಆಮಚಾ಼ ಭಾಹು ಜಾ಼ಲ್ಯಾಲಾ ತಿಮೊಥೆ ಕೊರಿಂಥಾತ್ ಆಸ್‌ಲ್ಯಾಲ್ಯಾ ದೇವಾಚೆ ಸಭೆತ್‍ಲ್ಯಾನಾ ಅಖಾಯಾ ಸೀಮತ್ ಆಸ್‌ಲ್ಯಾಲ್ಯಾ ದೇವಾಚಾ ಸಗ್‌ಳ್ಯಾ ಲೊಕಾನಾ ಲಿವಾಚ಼ ಕ್ಯಾ ಮಂಜೆ,
2CO 1:2 ಆಮ್ಚಾ ಬಾ ದೇವಾಪ್ನಿ ಪ್ರಭು ಯೇಸು ಕ್ರಿಸ್ತಾಪ್ನಿ ತುಮಾನಾ ಕ್ರಪಾ ಥಂಡ್ಪನ್ ವ್ಹವುನಿ.
2CO 1:3 ಆಮ್‌ಚಾ಼ ಪ್ರಭು ಯೇಸು ಕ್ರಿಸ್ತಾಚಾ಼ ಬಾ ದೇವ್ ಜಾ಼ಲ್ಯಾಲ್ಯಾಲಾ ಸ್ತೊತ್ರ ವ್ಹವುನಿ. ತ್ಯೊ ದಯಾ ಆಸ್ನಾರಾ ಬಾ ಸಗ್ಳೆ ತರನಿ ಸಮ್ಜಾವ್‌ತ್ಯಾಲಾ ದೇವ್ ಜಾ಼ಲ್ಯಾ,
2CO 1:4 ಆಮಾನಾ ಆಲ್ಯಾಲ್ಯಾ ಸಗ್‌ಳ್ಯಾ ತರಾಸಾತ್ನಿ ಆಮಾನಾ ಸಮ್ಜಾವ್ತೊ. ಆಸ ದೇವಾಪ್ನಿ ಆಮಾನಾ ಗಾವ್ನಾರ‍್ಯಾ ಆದಾರಾಸ್‌ ಲಾಗುನ್ ಆಮೀ ಖುಬ್ ತರಚಾ ತರಾಸಾತ್ ಗಾವುನ್ ಪಡ್‌ಲ್ಯಾಲ್ಯಾನಾ ಸಮ್ಜಾವ್ನಾರಿ ಜಾ಼ಲ್ಯಾವ್.
2CO 1:5 ಕಾ ಮಂಜೆ ಕ್ರಿಸ್ತಾಸ್ ಲಾಗುನ್ ತರಾಸ್ ಕಸಾ ಖುಭ್ ವ್ಹತೊ ತಸಾಸ್ ಕ್ರಿಸ್ತಾಸ್ ಲಾಗುನ್ ಖುಭ್ ಆದಾರ್ ಆಮಾನಾ ಗಾವ್ತೊ.
2CO 1:6 ಆಮೀ ತರಾಸ್ ಖಾತ್ಯಾವ್ ಮನ್ಹುನ್ ತುಮಾನಾ ಆದಾರ್ ರಕ್ಷನ್ ಗಾವ್ನಾರ್. ಆಮಿ ಸಮಾಧಾನಾನಿ ರಾಯ್‌ಲ್ಯಾವ ತ್ಯನಿ ತುಮಾನಾ ಆದಾರ್ ವ್ಹತ್ತೊ. ಆಮಿ ಖಾನಾರಾ ತರಾಸ್ ತುಮಿ ಥಂಡ್ಪನಾನಿ ಸುಸ್ವುನ್ ಗಿಹ್ಯಾಸಾಟಿ ತ್ಯ ತುಮಾನಾ ಧೀರ್ ದೆತ.
2CO 1:7 ತುಮಿ ತರಾಸಾತ್ ಆಮ್ಚಿ ಸಂಗ ಹಾಸಾ ತಸಸ್ ಆದಾರಾತ್ಬಿ ಹಾಸಾ ಮನ್ಹುನ್ ಆಮಾನಾ ಸಮಾಜ಼ಲ್ಯಾಲ್ಯಾನಿ ತುಮ್ಚೆ ಗುಶ್ಟಿತ್ ಆಮಾನಾ ಆಸಲ್ಯಾಲಿ ಆಶಾ ಘಟ್ ಹಾ.
2CO 1:8 ಮಾಯೆಚಾ ಬನ್ಹಿ ಬಾವ್ಹಾನು, ಆಶಾ ಸೀಮತ್ ಆಮಿ ಖಾಲ್ಯಾಲಾ ಕಷ್ಟ ತರಾಸ್ ತುಮಾನಾ ಸಮಜು಼ಂತ ಮನ್ಹುನ್ ಮೀ ಯವಸ್ತೊ. ತಿಥ ಆಮ್ಚೆ ತಾಕ್ತಿಚೆ ವೈಲಾ ತರಾಸ್ ಖಾವುನ್ ಆಮಿ ಪಡುನ್ ಜೀವ್ನಾ ಕರಾಚಿ ಆಶಾಸ್ ನಾಹಿ ಜಾ಼ಲೆ.
2CO 1:9 ಮರ್ನಾರ್ ಮನ್ಹುನ್ ಖಾತ್ರಿ ಜಾ಼ಲಿತವಾ ಆಮಿ ಆಮ್ಚಿವ ಇಸ್ವಾಸ್ ಥೆವಾಚೆ ಆಂದಿ ಮೆಲ್ಯಾಲ್ಯಾನಾ ಉಟಿವತ್ಯಾಲ್ಯಾ ದೆವಾವ ಇಸ್ವಾಸ್ ಥೆವಾಯಾವ್ಹಯಿ ಮನ್ಹುನ್ ಹ್ಯ ಸಗ್ಳ ಘಡ್ಲ.
2CO 1:10 ತ್ಯನಿ ಆಮಾನಾ ತಸ್‍ಲ್ಯಾ ಭ್ಯಾಚಾ ಮರ್ನಾತ್ನಿ ಚು಼ಕಿವ್ಲ. ಮೊರ್ಹ ಕವಾಬಿ ಚು಼ಕಿವ್ನಾರ್. ತುಮಿ ಆಮ್ಚಿ ಸಾಟಿ ಮಾಗ್ನ ಕರ್ತ್ಯಾಲ್ಯಾಸ್ ಲಾಗುನ್ ಹಿತ್ನಿ ಮೊರ್ಹಬಿ ಚು಼ಕಿವ್ನಾರ್ ಮನ್ಹುನ್ ತ್ಯಚಿವ ಆಶಾ ಥೆವ್ನಾರಿ,
2CO 1:11 ಜಾ಼ಲ್ಯಾವ್ ಆಸಸ್ ಖುಬ್ ಜನಾಂಚಾ ಮಾಗ್‌ನ್ಯಾನಿ ಆಮಾನಾ ಗಾವ್ನಾರ‍್ಯಾ ಉಪಕಾರಾಸಾಟಿ ಆಮ್ಚಿಸ್ ಲಾಗುನ್ ಖುಬಜ಼ನಾಂಚಿಪ್ನಿ ದೇವಾಲಾ ಕ್ರತಜ್ಞತಾ ಸ್ತುತಿ ವ್ಹನಾರ್.
2CO 1:12 ಆಮಿ ನಿಸ್ತ ಮಾನ್ಸಾಚ಼ ಗಿನ್ಯಾನ್ ವಾಪ್ರಾಚೆ಼ ಆಂದಿ ದೇವಾಚೆ಼ ಕ್ರಪೆಚಾ಼ ಆದಾರ್ ಕರುನ್ ನಿರ್ಮಳ್ ವ್ಹವುನ್ ನೀಯತಿಚಿ ವ್ಹವುನ್ ಹ್ಯೆ ದುನೆತ್ ಆಂದಿಕರುನ್ ತುಮ್ಚೆ ಗುಶ್ಟಿತ್ ಚಾ಼ಲ್ಯಾವ್ ಮನ್ಹುನ್ ಆಮಚ಼ ಮನುಸ್ ಸಾಂಗ್ತ ಹಿಸ್ ಆಮಾನಾ ಆಸ್‌ಲ್ಯಾಲಿ ಮರ‍್ಯಾದ್.
2CO 1:13 ತುಮಿ ಆಮ್ಚಾ ಪತ್‌ರ‍್ಯಾತ್ ವಾಚ್ವು಼ನ್ ಸಮಜು಼ನ್ ಗೆತಲ್ಯಾಲ್ಯಾ ಖನ್ಕತಿ ಸುಡುನ್ ದುಸ್‌ರ‍್ಯಾ ಕಸ್‌ಲ್ಯಾಸ್ ಮೀ ತುಮಾನಾ ಲಿವ್‌ಲ್ಯಾ ನಾಹಿತಾ. ಸರ್ತ್ಯಾ ಪರತ್ ತುಮಿ ಸಮಜು಼ನ್ ಗೆನ್ಹಾರ್ ಮನ್ಹುನ್ ಮಾಜಿ ಆಶಾ.
2CO 1:14 ತುಮಿ ಆಮಾನಾ ಜ಼ರಾ ಸಮಜು಼ನ್ ಗೆತ್ಲಸಾ ಮನ್ಹುನ್ ಸೆವಟ್ಪರೆತ್ ಹು ಮಂಸಿಲಾ ಮನ್ಹುನ್, ಆಮಚಾ಼ ಪ್ರಭು ಜಾ಼ಲ್ಯಾಲಾ ಯೇಸು ದಿಸ್ನಾರ‍್ಯಾ ದಿಸಾತ್ ತುಮಿ ಆಮ್ಚೆ ಮರೆದಿಲಾ ಕಾರನ್ ಜಾ಼ಲ್ಯಾಚೆಗತ್ ಆಮಿ ತುಮ್ಚೆ ಮರೆದಿಲಾ ಕಾರನ್ ವ್ಹಸಿಲಾ ಮನ್ಹುನ್ ತುಮಿ ಹು ಮನ್ನಾರ್.
2CO 1:15 ಹ್ಯಾ ಇಸ್ವಾಸಾತ್ ಬಳ್ಕಾಟುನ್ ಮೀ ತುಮ್ಚಿಪ ಯತ್ಯಾಲ್ಯಾಸ್ ಲಾಗುನ್ ಆನಿ ಯಂಗ್ದಾ ತುಮಾನಾ ಆಶೀರ್ವಾದಾಚಾ಼ ಪ್ಯಾಯ್ದಾ ಗಾವಲ್ ಮನ್ಹುನ್ ಯವಸ್ತೊ.
2CO 1:16 ಆಂದಿ ತುಮ್ಚಿಪ ಯವುನ್ ತುಮ್ಚೆ ವಾಟನಿ ಮಕೆದೊನ್ಯಾತ್ ಜಾ಼ವುನ್ ನಂತರ್ ಮಕೆದೊನ್ಯ ಸುಡುನ್ ಪರ್ತುನ್ ತುಮ್ಚಿಪ ಯವುನ್ ತುಮಿ ಮನಾ ಯುದಾಯಾತ್ ಲಾವುನ್ ದಿಯಾವ್ಹಯಿಸಾ ಮನ್ಹುನ್ ಯವಸ್ತೊ.
2CO 1:17 ಆಸ ಯವಜ಼್ಲ ಮನ್ಹುನ್ ಮೀ ಚ಼ಂಚ಼ಳ್ ಮನಾಚಾ಼ ಜಾ಼ಲ್ಯೊ ಕ್ಯಾ? ನಿಸ್ತ ಲೊಕಾತ್ಲ ತ್ಯವ್ಡಸ್ ಯವಜು಼ನ್ “ಹೆ” ಗಟ್ಖಲಾ ವ್ಹಯ್ ನಂತರಚೆ ಗಟ್ಖಲಾ “ನಾಹಿ” ಮನ್ಹುನ್ ಸಾಂಗ್ನಾರ‍್ಯಾಚೆಗತ್ ಜಾ಼ಲ್ಯೊ ಕ್ಯಾ? ಕಂದಿಸ್ನಾಹಿ.
2CO 1:18 ದೇವ್ ಇಸ್ವಾಸಾಚಾ಼ ಹಾ ತಸಸ್ ಆಮಿ ತುಮಾನಾ ಸಾಂಗಲ್ಯಾಲಿ ಬುಲಿ ಯಂಗ್ದಾ ವ್ಹಯ್ ಮನ್ಹುನ್ ಆನಿ ಯಂಗ್ದಾ ನಾಹಿ ಮನ್ಹಾಯಾ ಶಕ್ಯಾ ನಾಹಿ. ತ್ಯಲಾ ಇಸ್ವಾಸಾಚಾ಼ ದೇವುಸ್ ವಳಕ್ ಜಾ಼ಲ್ಯಾ
2CO 1:19 ಮೀ ಸಿಲ್ವಾನ್, ತಿಮೊತ್ಯಾ ಸಗ್ಳ ತುಮ್ಚಿಪ ಪ್ರಚಾರ್ ಸಾಂಗ್‌ಲ್ಯಾಲ್ಯಾ ದೇವಾಚಾ಼ ಲ್ಯೊಕ್ ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತ ಹೆ ಗಟ್ಖಾ ವ್ಹಯ್ ನಂತರ್ಚಿ ನಾಹಿ ಮನ್ಹುನ್ ಸಾಂಗ್ನಾರ ನವ್ಹ ತ್ಯಚಿಪ ವ್ಹಯ್ ಮನ್ಹಾಚ಼ಸ್ ಕವಾಬಿ ಹಾ.
2CO 1:20 ಮನ್ಹುನ್ ದೇವಾನಿ ದಿಲ್ಯಾಲಾ ಸಬ್ದ ಸಗ್ಳ ಕ್ರಿಸ್ತಾಪ ವ್ಹಯ್ ಮನ್ಹಾಚ಼ಸ್ ಜಾ಼ಲ್ಯಾತ. ಆಮ್ಚಿಸ್ ಲಾಗುನ್ ದೇವಾಲಾ ಮೈಮಾ ಗಾವಾಯಾವ್ಹಯಿ ಮನ್ಹುನ್ ತ್ಯಚಿಸ್ ಲಾಗುನ್ ಆಮಿ ತಸಸ್ ವ್ಹವುನಿ ಮನ್ಹುನ್ ಸಾಂಗ್ತಾವ್.
2CO 1:21 ಆಮಾನಾ ಅಭಿಶೆಕ್ ಕರುನ್ ಕ್ರಿಸ್ತಾಚೆ಼ ಯಕಿತ್ ನಿವ್ಡುನ್ ಆಮಾನಾ ತುಮ್ಚಿ ಸಂಗ ಘಟ್ ಕರ್ನಾರಾ ದೇವುಸ್.
2CO 1:22 ತ್ಯನಿ ಆಮ್ಚಿವ ಆಪ್ಲಾ ಸಿಖಾ ಮಾರುನ್ ಆಮ್ಚಾ ಮನಾತ್ನಿ ಪವಿತ್ರಾತ್ಮಾಲಾ ಆಂದಿಸ್ ಖಾತ್ರಿ ದಿಲ್ತಿ.
2CO 1:23 ತುಮಿ ಮಾಜೆ ಸಿಕ್ಷೆತ್ನಿ ಚು಼ಕುನ್ ಗಿಹ್ಯಾವ್ಹಯಿಸಾ ಮನ್ಹುನ್ ಮೀ ಆಜು಼ನ್ಪರೆತ್ ಕೊರಿಂಥಾತ್ ಆಲೊ ನಾಹಿ ಹ್ಯ ಮನಾಪಸುನ್ ಸಾಂಗ್ತೊ. ಹ್ಯಲಾ ದೇವುಸ್ ವಳಕ್.
2CO 1:24 ತುಮ್ಚಾ ಇಸ್ವಾಸಾಚೆ ಗುಶ್ಟಿತ್ಬಿ ಆಮಿ ತುಮ್ಚಿವ ಹುಕುಮ್ ಚಾ಼ಲ್ವಾಚಾ಼ ಮನ್ಹುನ್ ನವ್ಹ. ತುಮಿ ಇಸ್ವಾಸಾತ್ ಬಳ್ಕಾಟ್‌ಲ್ಯಾಸಾ ಮನ್ಹುನ್ ತುಮಚಾ ಸಂತೊಶಾಲಾ ಆಮಿ ಜು಼ಡಿದಾರ್ ಜಾ಼ಲ್ಯಾವ್ ತ್ಯವ್ಡಸ್.
2CO 2:1 ಆನಿ ಯಂಗ್ದಾ ತುಮ್ಚಿಪ ಯವುನ್, ತುಮಿ ತರಾಸಾತ್ ಗಾಹುನಾಹಿಸಾ ಮನ್ಹುನ್ ಮೀ ನಿರ್ದಾರ್ ಕೆಲಾ.
2CO 2:2 ಮೀಸ್ ತುಮನಾ ತರಾಸ್ ದಿಲಾತ, ಮನಾ ಸಂತೊಶ್ ಕರ್ತ್ಯಾಲ ಕೊನ್? ಮಾಜಿಪ್ನಿ ತರಾಸಾತ್ ಗಾವಲ್ಯಾಲಿ ತುಮಿಸ್ ನವ್ಹಸಾ ಕ್ಯಾ?
2CO 2:3 ತ್ಯಚಿಸ್ ಲಾಗುನ್ ಮೀ ತ್ಯ ಪತ್ರ ಲಿವ್‍ಲ್ಯಾಲ: ಮನಾ ಸಂತೊಸ್ ಕರ್ನಾರ‍್ಯಾಂಚಾನಿಸ್ ಮನಾ ತರಾಸಾತ್ ಗಾಲುನಾಹಿ ಮನ್ಹುನ್ ಮೀ ಆಲೊ ನಾಹಿ. ಮಾಜಾ಼ ಸಂತೊಸುಸ್ ತುಮಚಾ಼ ಸಗಳ್ಯಾಂಚಾ಼ ಸಂತೊಸ್ ಮನ್ಹುನ್ ತುಮಿ ಮನ್ಸಿಲಾ ಮನ್ಹುನ್ ಇಸ್ವಾಸ್ ಕೆಲಾ.
2CO 2:4 ತುಮ್ಚಿವ ಮನಾ ಆಸಲ್ಯಾಲಿ ಖುಬ್ ಮಾಯಾ ತುಮಿ ಸಮಜು಼ನ್ ಗಿಹ್ಯಾ ವ್ಹಯಿಸಾ ಮನ್ಹುನ್ ಮೀ ಖುಬ್ ರಡತ್ ಮನಾತ್‌ಲ್ಯಾ ತರಾಸಾನಿ ದುಖಾನಿ ತುಮಾನಾ ಲಿವಲ್ಯಾ ಖರ ತುಮಾನಾ ದುಖ್ವಾಯಾ ಸಾಟಿ ನವ್ಹ.
2CO 2:5 ಮನಾ ಬೆಜಾರ್ ಕೆಲ್ಯಾಲಾ ಯೊಕ್ ತುಮ್ಚಿಪ ಆಸ್ಲಾತ ತ್ಯನಿ ಮನಾ ತ್ಯವ್ಡಸ್ ದುಖ್ವಾಚೆ ಆಂದಿ ತುಮ್ಚಾತ್ ಖುಬ್ ಲೊಕಾನಾ ದುಖಿವಲ್ಯಾತ ತ್ಯ ದುಖ್ ಸಗಳ್ಯಾನಾ ಜಾ಼ಲ್ಯಾ ಮನ್ಹುನ್ ಮೀ ಸಾಂಗಿತ್ನಾಹಿ.
2CO 2:6 ಆಸ್‌ಲ್ಯಾಲಾ ತುಮ್ಚಿಪ್‌ಲ್ಯಾ ಖುಭ್ ಲೊಕಾಂಚ್ಯಾಪ್ನಿ ಗಾವಲ್ಯಾಲಿ ತೀ ಸಿಕ್ಷೆಸ್ ಪುರೊ.
2CO 2:7 ಆಜು಼ನ್ ತ್ಯಲಾ ಸಿಕ್ಷಾ ದಿಯಾಚೆ ಆಂದಿ ಮಾಪ್ಕರಾ, ಸಮ್ಜಾವಾ ನಾಹಿತ ತ್ಯೊ ಖುಬ್ ದುಖಾತುಸ್ ರಾನ್ಹಾರ್.
2CO 2:8 ಮನ್ಹುನ್ ತ್ಯಲಾ ತುಮ್ಚಿ ಮಾಯಾ ದಾವಾಯಾ ವ್ಹಯಿಸಾ ಮನ್ಹುನ್ ತುಮ್ಚಿಪ ಮಾಕ್ತೊ.
2CO 2:9 ಸಗಳ್ಯಾ ಗುಶ್ಟಿ ಪ್ಯಾಳ್‌ತ್ಯಾಸಾ ಕ್ಯಾ ನಾಹಿ ಮನ್ಹುನ್ ತುಮ್ಚಾ ಗುನಾಚಿ಼ ಪಾರಕ್ ಕರುನ್ ಸಮಜು಼ನ್ ಗಿಹ್ಯಾ ವ್ಹಯಿ ಮನ್ಹುನ್ ಆಸ ಲಿವ್ಲ.
2CO 2:10 ತುಮಿ ಕುನಾಲಾ ಮಾಪಿ ಕರ್ತಾಸಾ. ಮೀ ಸಾಹಿತ್ ತ್ಯಲಾ ಮಾಪಿ ಕರ್ತೊ. ಯಕಯಳಿ ತುಮ್ಚಾತ್‌ಲ್ಯಾ ಕುನಾಲಾತರಿ ಮಾಪ್ ಕೆಲ್ಯಾಲ ಆಸ್ಲತ ಆನಿ ಕ್ರಿಸ್ತಾಪ ಮಾಪಿ ಕೆಲೆ.
2CO 2:11 ಸೈತಾನಾನಿ ಆಮಚಾ಼ ಮೊಸ್ ಕರುನಾಹಿ ಮನ್ಹುನ್ ಆಸ ಕೆಲ. ತ್ಯಚಿ ಪಾರಕ್ ಸಗ್ಳಿ ಆಮಿ ಚಾ಼ಂಗ್ಲಿ ಸಮಜು಼ನ್ ಗೆತ್ಲೆ ನವ್ಹ.
2CO 2:12 ದೇವಾನಿ ಮಾಜಿ ಸಾಟಿ ಅವ್ಕಾಶ್ ದಿಲಾ ಮನ್ಹುನ್ ಯವಜು಼ನ್ ಕ್ರಿಸ್ತಾಚಿ ಬರಿ ಖಬರ್ ಸಾಂಗಾಯಾ ಸಾಟಿ ಮೀ ತ್ರೊವ ಪೆಠತ್ ಆಲೊ.
2CO 2:13 ಫನ್ ಮಾಜಾ಼ ಭಾಹು ತೀತ್ ಮನಾ ತಿಥ ಗಾವ್ಲಾ ನಾಹಿ ಮನ್ಹುನ್ ಮಾಜಾ ಮನಾಲಾ ಸಮಾಧಾನ್ ನಸ್ತಾನಾ ತಿಥ ಆಸ್‌ಲ್ಯಾಲ್ಯಾನಾ ಜಾ಼ವುನ್ ಯತೊ ಮನ್ಹುನ್ ಸಾಂಗುನ್ ತಿಥ್ನಿ ನಿಗುನ್ ಮಕೆದೊನ್ಯಾತ್ ಆಲೊ.
2CO 2:14 ಕ್ರಿಸ್ತಾಪ್ನಿ ಆಮಾನಾ ಜೀತ್‌ಲ್ಯಾಲೆ ಮೆರವನಿಗಿತ್ ಚಾ಼ಲಿವ್ತೊ ಆನಿ ಕ್ರಿಸ್ತಾಚ಼ ಗಿನ್ಯಾನ್ ಆಮ್ಚಿಪ್ನಿ ಚಾಂಗಲ್ಯಾ ವಾಸಾಚೆಗತ್ ಸಗ್ಳಿಕ್ಡ ಪಗಾಳ್ಯಾಲ್ಯಾ ದೇವಾಲಾ ಸ್ತೊತ್ರ ವ್ಹವುನಿ.
2CO 2:15 ರಕ್ಷನಾಚೆ ವಾಟವ ಆಸ್‌ಲ್ಯಾಲ್ಯಾನಾ ಆನಿ ನಾಶಾಡಿಚೆ ವಾಟವ ಆಸ್‌ಲ್ಯಾಲ್ಯಾನಾ ಆಮಿ ದೇವಾಚಾ಼ ಕ್ರಿಸ್ತಾಚಾ಼ ಚಾ಼ಂಗ್ಲಾವಾಸ್ ಜಾ಼ಲ್ಯಾವ್.
2CO 2:16 ನಾಶಾಡಿಚೆ ವಾಟವ ಆಸ್‌ಲ್ಯಾಲ್ಯಾನಾ ಮರ್ನಾಚಾ಼ ವಾಸ್; ರಕ್ಷನಾಚೆ ವಾಟವ ಆಸ್‌ಲ್ಯಾಲ್ಯಾನಾ ಜೀವಾಚಾ಼ ಚಾ಼ಂಗ್ಲಾ ವಾಸ್ ಆಸ್‌ಲ್ಯಾ ಕಾಮಾಲಾ ಕೊನ್ ಲಾಯಿಕ್?
2CO 2:17 ಕಿತಿತರಿ ಲೊಕ ದೇವಾಚ಼ ವಾಕ್ಯಾ ಲಬಾಡ್ ಸಾಂಗುನ್ ಯವಾರ್ ಕರ್ತ್ಯಾತ. ಆಮಿ ತಸ ನವ್ಹ; ದೇವಾನಿಸ್ ನಿವ್ಡುನ್, ದೇವಾಚೆ ಮೊರ್ಹ, ಯೇಸು ಕ್ರಿಸ್ತಾಚೆ ಯಕಿತ್ ಆಮಿ ಖರತ್ಯಸ್ ಸಾಂಗ್ನಾರ.
2CO 3:1 ಆಮಾನಾಸ್ ಆಮಿ ಆನಿಕ್ ವವ್ಯಾಳುನ್ ಗೆತಾವ್ ಕ್ಯಾ? ನಾಹಿತ ಥೊಡ್ಯಾನಾ ವ್ಹಯಿ ತಸ್ಲ ತುಮಾನಾ ದಾವಿಶಾರ್ಕ ಯೊಗೆತಾ ಪತ್ರ ಆಮಾನಾ ವ್ಹಯಿತ ಕ್ಯಾ? ನಾಹಿತ ತಸ್ಲಿ ಪತ್ರಿ ತುಮ್ಚಿಪ್ನಿ ಗಿಹ್ಯಾವ್ಹಯಿತ ಕ್ಯಾ?
2CO 3:2 ಸ್ವತಾ “ತುಮಿಸ್ ಆಮಚ಼ ಪ್ರಮಾನಾಚ಼ ಪತ್ರ ತ್ಯ ಆಮ್ಚಾ ಮನಾತ್ನಿಸ್ ಲಿವ್‍ಲ್ಯಾ ತ್ಯ ಪತ್ರ ಸಗ್‍ಳ್ಯಾನಾ ಠಾವ ಹಾ ಸಗ್ಳಿ ವಾಚಿ಼ವ್‌ತ್ಯಾತ.
2CO 3:3 ತುಮಿ, ಆಮ್ಚೆ ಸೇವೆಚ಼ ಫಳ್ ವ್ಹವುನ್ ಕ್ರಿಸ್ತಾಲಾ ಆಮ್ಚಾ ಹಾತಾತ್ನಿ ಲಿವುನ್ ದಿಲ್ಯಾಲ ಪತ್ರ ಜಾ಼ಲ್ಯಾಸಾ ಮನ್ಹುನ್ ದಾವುನ್ ದಿಲ್ಯಾಸಾ ತ್ಯ ಸಾಯಿನಿ ಲಿವ್‌ಲ್ಯಾಲ ನವ್ಹ ಜೀವ್ ಆಸ್ನಾರ‍್ಯಾ ದೇವಾಚಾ ಆತ್ಮಾನಿಸ್ ಲಿವ್‌ಲ್ಯಾಲ. ದೊಂಡ್ಯಾಚೆ ಫಳಿವ ಮಾನ್ಸಾಚೆ ಶಾತಿವ ಲಿವ್‌ಲ್ಯಾ.
2CO 3:4 ಆಮಾನಾ ಆಸ್ಲಾ ಇಸ್ವಾಸ್ ಕ್ರಿಸ್ತಾಸ್ ಲಾಗುನ್ ದೇವಾಪ ಹಾ.
2CO 3:5 ತುಮ್ಚಿಪ್ನಿಸ್ ಕಾಯ್ತರಿ ಗಡ್ಲ ಮನ್ಹುನ್ ನಿರ್ಧಾರ್ ಕರಾಯಾ ಆಮಾನಾಸ್ ಆಮಿ ಚಾ಼ಂಗ್ಲಿ ನವ್ಹ ಆಮಾನಾ ಆಸ್‌ಲ್ಯಾಲಿ ಬಳ ದೇವಾಪ್ನಿಸ್ ಆಲ್ಯಾಲಿ.
2CO 3:6 ತ್ಯನಿ ನವ್ಯಾ ಕರಾರಾಲಾ ಸೇವಕ್ ಜಾ಼ಲ್ಯಾಲ ಬಳ್ ಆಮಾನಾ ದಿಲ್ಯಾ. ಹ್ಯೊ ಕರಾರ್ ಲಿವ್‌ಲ್ಯಾಶಾರ್ಕ ನವ್ಹ ದೇವಾಚಾ ಆತ್‍ಮ್ಯಾಚೆಗತ್ ಜಾ಼ಲ್ಯಾ. ಲಿವ್‌ಲ್ಯಾಲಾ ಕರಾರ್ ಮರಾನ್ ಆನ್ತ. ದೇವಾಚಾ ಆತ್‌ಮ್ಯಾಲಾ ಮಿಳುನ್ ಆಸ್‌ಲ್ಯಾಲಾ ಜೀವ್ ದೆತ.
2CO 3:7 ಮರಾನ್ ಆಂತ್ಯಾಲಿ ಅಕ್ಷಾರ ದೊಂಡ್ಯಾವ ತ್ಯಾಸ್‌ಲ್ಯಾಲಿ ಆಸ್ಲಿತತ ಮೈಮೆನಿ ಬರ್ಲ್ಯಾಲಿ ಜಾ಼ಲ್ಯಾತ. ತ್ಯೆ ಮೈಮೆನಿ ಮೊಶೆಚಾ ತೊಂಡಾವ ಆಲ್ಯಾಲಿ ಮೈಮಾ ಕಮ್ಮಿ ವ್ಹಯಿತ್ ಆಲಿ ತರಿ ತ್ಯೆ ಮೈಮೆನಿ ತ್ಯಚ಼ ತ್ವಾಂಡ್ ನದಾರ್ ಥಿವುನ್ ಬಗಾಯಾ ಇಸ್ರಾಯೇಲಾನಾ ಜಾ಼ಲ ನಾಹಿ.
2CO 3:8 ಆಸ ಆಸ್ತಾನಾ ದೇವಾಚಾ ಆತ್‌ಮ್ಯಾಲಾ ವ್ಹಯಿ ಜಾ಼ಲ್ಯಾಲಿ ಹೀ ಸೇವೆ ಆನಿ ಇತ್ಕಿ ಮೈಮೆನಿ ರಾಹ್ಯಾವ್ಹಯಿ ನವ್ಹ ಕ್ಯಾ?
2CO 3:9 ದೇವಾಚೆ ಮೈಮೆಲಾ ನೀತಿಲಾ ವ್ಹಯಿ ಜಾ಼ಲ್ಯಾಲಿ ಸೇವೆ ಆನಿ ಇತ್ಕಿ ಮೈಮೆನಿ ರಾಥಿ ನವ್ಹ ಕ್ಯಾ?
2CO 3:10 ಮುಟಿ ಮೈಮೆ ಆಲೆ ಮನ್ಹುನ್ ಆಂದಿಚಿ ಮೈಮೆ ತ್ಯಚೆ ಮೊರ್ಹ ಜಾ಼ಲಿ ನಾಹಿ.
2CO 3:11 ಥೊಡಾಯೊಳ್ ರಾತ್ಯಾಲ್ಯಾಲಾ, ತ್ಯವ್ಡಾ ಉಜಿಡ್ ಆಸ್ಲಾತ ಶಾಸ್ವತ್ ರಾಥ್ಯಾಲ್ಯಾಲಾ ತ್ಯಚಿವ್ನಿ ಆಗಾವ್ ಉಜ್ಜೀಡ್ ರಾಹ್ಯಾವ್ಹಯಿ ನವ್ಹ ಕ್ಯಾ?
2CO 3:12 ಆಮಾನಾ ಆಸ್ಲಾ ಇಸ್ವಾಸ್ ಹಾ ಮನ್ಹುನುಸ್ ಆಮಿ ಯವ್ಡಿ ಧೀರಾನಿ ಹಾವ್.
2CO 3:13 ತ್ಯಚಾ ತೊಂಡಾವ ಆಸ್‌ಲ್ಯಾ ಮೈಮಾ ಇಜು಼ನ್ ಜಾ಼ತ್ಯಾಲ್ಯಾ ಇಸ್ರಾಯೇಲಾನಾ ದಿಸುನಾಹಿ ಮನ್ಹುನ್ ಮೊಶೆ ಆಪ್‍ಲ್ಯಾ ತೊಂಡಾವ ಪಡ್ದಾ ಗಾಲುನ್ ಗಿಹಿತಾ. ಆಮಿ ಮೊಶೆಚೆಗತ್ ಕರಿತ್ನಾಹಿ.
2CO 3:14 ಫನ್ ತ್ಯಂಚಿ ಮನ ಕಠಿನ್ ಜಾ಼ಲ್ತಿತ. ಖರ‍್ಯಾನಿಸ್ ತ್ಯಾ ದಿಸಾ ಪರೆತ್ ಜು಼ನಾ ಕರಾರ್ ವಾಚಿ಼ವ್ತಾನಾ ತ್ಯೊ ಪಡ್ದಾ ಮನಾವ ಜಾ಼ಕುನ್ ರಾಹಿ. ತ್ಯೊ ಕ್ರಿಸ್ತಾಲಾ ಕಾಡಾಯಾ ವ್ಹನಾರ್.
2CO 3:15 ಹೆ ಯಳ ಪರೆತ್ ಮೊಶೆಚ಼ ಧರ್ಮಶಾಸ್ತಾರ್ ವಾಚಿ಼ವ್ತಾನಾ ಪಡ್‍ದ್ಯಾನಿ ತ್ಯಂಚಿ ಮನ ಜಾ಼ಕುನ್ ರಾನ್ಹಾರ್.
2CO 3:16 ತ್ಯಂಚಿ ಮನ ಪ್ರಭುಕ್ಡ ಪರಾತ್ಲಿತಕಿ ತ್ಯೊ ಪಡ್ದಾ ನಿಗ್ನಾರ್.
2CO 3:17 ತ್ಯೊ ಪ್ರಭು ದೇವಾಚ಼ ಆತ್ಮಸ್. ಪ್ರಭುಚ಼ ಆತ್ಮ ಹ್ಯಂಚಿಪ ಸ್ವತಂತ್ರ ರಾತ.
2CO 3:18 ಆಮಿ ಸಗ್ಳಿ ಪಡ್ದಾ ಕ್ಯಾಡಲ್ಯಾಲ್ಯಾ ತೊಂಡಾನಿ ಪ್ರಭುಚಾ಼ ಉಜ್ಜೀಡ್ ಆರ್ಶಾತ್ ದಿಸ್ತ ತಸ ಬಗಿತ್ ಆಮಿ ಸಗ್ಳಿ ಪ್ರಭುನಿ ದಾನ್ ಕೆಲ್ಯಾಲ್ಯಾ ಆತಮ್ಯಾಚೆ ಮೈಮೆನಿ ಖುಭ್ ಮೈಮೆತ್ ಜಾಯಿತ್, ತೆ ಮೈಮೆಚೆ಼ಗತುಸ್ ವ್ಹತಾವ್. ಹ್ಯ ಆತ್ಮ ಜಾ಼ಲ್ಯಾಲ ಪ್ರಭುಚ಼ ಕಾಮುಸ್ ಖರ.
2CO 4:1 ಮನ್ಹುನ್ ದೇವಾಚೆ಼ ದಯನಿ ಹೀ ಸೇವೆ ಗೆತ್ಯಾಲ ಆಮಿ ಬಿಹುನ್ ಮಾಗ ಸರತ್ ನಾಹಿ.
2CO 4:2 ಲಾಜ಼ಚಿ ಚು಼ರುನ್ ಕರ್ತ್ಯಾಲಿ ಕಾಮ ಸುಡುನ್ ಮೊಸ್ ಕರಾಚಾ಼ ಸುಡುನ್ ದೇವಾಚಾ ವಾಕ್ಯಾತ್ ಮಿಳ್ವಾಚೆ ಆಂದಿ, ಖರ ನೀಯತಿನಿ ಸಿಕ್ವಿತ್ ಆಮಿ ನೀಯತಿಚ಼ ಮನ್ಹುನ್ ಪರ್ತೆಕ್ ಮಾನ್ಸಾಚ಼ ಮನ್ ದೇವಾಚೆ ಮೊರ‍್ಹ ವ್ಹಯ್ ಮನ್ಯಾಚೆಗತ್ ಚಾ಼ಲ್ತಾವ್.
2CO 4:3 ಆಮಿ ಸಾಂಗ್‌ತ್ಯಾಲಿ ಬರಿ ಖಬರ್ ಥೊಡ್ಯಾನಾ ಚು಼ರುನ್ ಆಸ್ಲಿತ ಹಾಳ್ ವ್ಹತ್ಯಾಲೆ ವಾಟವ್‍ಲ್ಯಾನಾ ತ್ಯ ಆಡ್‌ಶಾ ಹಾ.
2CO 4:4 ತ್ಯಂಚಾತ್ ದೇವಾಚೆಗತ್ ಆಸ್‍ಲ್ಯಾಲ್ಯಾ ಕ್ರಿಸ್ತಾಚಾ಼ ಉಜೀಡ್ ದ್ಯಾವ್ನಾರ ಬರೆ ಖಬ್ರಿಚಾ಼ ಉಜಿಡ್ ಬಗು ನಾಹಿ ಮನ್ಹುನ್ ಹ್ಯಾ ಲೊಕಾತಲ್ಯಾ ದೇವಾನಿ ಇಸ್ವಾಸ್ ನಸಲ್ಯಾಲ್ಯಾಂಚಿ ಮನ ಆಂದ್ಳಿ ಕೆಲ್ಯಾತ.
2CO 4:5 ಆಮ್ಚಿಸ್ ಆಮಿ ವಳಕ್ ದಾವಾಚೆ಼ ಆಂದಿ ಆಮಾನಾಸ್ ಯೇಸುಸ್ ಲಾಗುನ್ ತುಮಚ಼ ಗುಲಾಮ್ ಮನ್ಹುನ್ ಕ್ರಿಸ್ತ ಯೇಸುಲಾಸ್ ಪ್ರಭು ಮನ್ಹುನ್ ಸಾಂಗ್ತಾವ್.
2CO 4:6 ಕಾ “ಮಂಜೆ ಆಂದಾರಾತ್ ಉಜೀಡ್ ಯವುನಿ” ಮನ್ಹುನ್ ಸಾಂಗಲ್ಯಾಲ್ಯಾ ದೇವಾನಿ ಆಪ್ನುಸ್ ಯೇಸು ಕ್ರಿಸ್ತಾಚಾ ತೊಂಡಾವ ದಿಸ್ನಾರಿ ದೇವಾಚೆ ಮೈಮೆಚಾ ಗಿನ್ಯಾನ್ಯಾಚಾ಼ ಉಜೀಡ್ ಖುಭ್ ಜ಼ನಾನಾ ಗಾವಾಯಾ ಸಾಟಿ ಆಮ್ಚಾ ಮನಾತ್ನಿ ದಿಸ್ಲಾ.
2CO 4:7 ಮಾತಿಚಾ ಗ್ಯಾಡ್‍ಗ್ಯಾಚೆಗತ್ ಆಮ್ಚಿಪ ಹೀ ಥರಿವ್‌ಲ್ಯಾಲಿ ದವ್ಲತ್ ಹಾ ಮನ್ಹುನ್ ಆಸ್ಲಿ ಮೊಟಿ ತಾಕತ್ ದೇವಾಚಿ ಸುಡುನ್ ಆಮ್ಚಿಪ್ನಿ ಆಲ್ಯಾಲಿ ನವ್ಹ.
2CO 4:8 ಚಾರಿಕ್ನಿಬಿ ಆಮಾನಾ ಕಷ್ಟ ಆಸ್ಲಾ ತರಿ ಆಮಿ ತರಾಸ್ ಖಾನಾರಿನವ್ಹ. ಆಮಿ ಗೊಂದಾಳಾವ ತರಿ ನಿರಾಶ್ ವ್ಹನಾರ್ ನಾಹಿ.
2CO 4:9 ತರಾಸಾತ್ ಆಸ್ಲಾವ್ತರಿ ಹಾತ್ ಸುಟಲ್ಯಾಲಿನವ್ಹ. ಮಾರುನ್ ಪ್ಯಾಡ್ಲಾವ್ತರಿ ನಾಸ್ ವ್ಹನಾರಿ ನವ್ಹ.
2CO 4:10 ಯೇಸುಚಾ಼ ಜೀವ್ ಆಮ್ಚಾ ಶರೀರಾತ್ ಹಾ ಮನ್ಹುನ್ ದಾವುನ್ ದಿಯಾಸಾಟಿ ಯೇಸುಚ಼ ಮರಾನ್ ಆಮಿ ಕವಾಬಿ ಶರೀರಾತ್ ಖಾನಾರಿ ಜಾಲ್ಯಾವ್.
2CO 4:11 ಯೇಸುಚಾ಼ ಜೀವ್ ಆಮ್ಚಾ ಮೆಲ್ಯಾಲ್ಯಾ ಶರೀರಾತ್ ಹಾ ಮನ್ಹುನ್ ದಿಸುನ್ ಯಯಾಸಾಟಿ ಜೀಥಿ ಆಸ್ನಾರಿ ಆಮಿ ಯೇಸುಸ್ ಲಾಗುನ್ ಕವಾಬಿ ಮರ್ನಾಚಾ ಹಾತಾತ್ ದೆತ್ಯಾವ್.
2CO 4:12 ಆಸ ಆಮ್ಚಾತ್ ಮರಾನ್ ತುಮ್ಚಿಪ ಜೀವ್ ಕಾಮ ಕರ್ತೊ.
2CO 4:13 “ಮಿ ಇಸ್ವಾಸ್ ಥೆವ್ಲಾ. ಮನ್ಹುನ್ ಬೊಲ್ಲೊ. ” ಮನ್ಹುನ್ ಶಾಸ್ತಾರಾತ್ ದಿಸತ್ಯಾ ಶಾರ್ಕ ಇಸ್ವಾಸಾಚ಼ ತ್ಯಸ್ ಆತ್ಮ ಆಮ್ಚಿಪ ಹಾ ಮನ್ಹುನ್ ಆಮಿ ಇಸ್ವಾಸಾನಿ ಬೊಲ್ತಾವ್.
2CO 4:14 ಪ್ರಭು ಜಾ಼ಲ್ಯಾಲ್ಯಾ ಯೇಸುಲಾ ಉಟಿವಲ್ಯಾಲಾ ಆಮಾನಾ ಸಾಹಿತ್ ಯೇಸು ಸಂಗ ಉಟ್ವುನ್ ತುಮ್ಚಿ ಸಂಗ ಆಪ್ಲೆ ಮೊರ‍್ಹ ಉಬಾ ಕರ್ನಾರ್ ಮನ್ಹುನ್ ಆಮಾನಾ ಠಾವ ಹಾ.
2CO 4:15 ತ್ಯೊ ತರಾಸ್ ಸಗ್ಳಾ ತುಮ್ಚಾ ಬರ್ವ್ಯಾ ಸಾಟಿಸ್ ಆಮಾನಾ ಯನಾರ್. ತ್ಯಾತ್ ಖುಭ್ ಗಾವ್ನಾರಿ ದೇವಾಚಿ಼ ಕ್ರಪಾ ಖುಭ್ ಲೊಕಾತ್ನಿ ಕ್ರತಜ್ಞತಾಚಾ಼ ಮನ್ಹುನ್ ದೇವಾಚೆ ಮೈಮೆಲಾ ಖುಬ್ ಉಪ್ಕಾರಾಚಿ ಸ್ತುತಿ ವ್ಹನಾರ್.
2CO 4:16 ಮನ್ಹುನ್ ಆಮಿ ಬಿಹಿತ್ನಾಹಿ. ಆಮಚ಼ ಶರೀರ್ ನಾಸ್ ಜಾ಼ಲ್ಹ ತರಿ ಆಮಚ಼ ಆತ್ಮಿಕ್ ಮನ್ ದಿಸುನ್ದಿಸ್ ನವ ವ್ಹತ.
2CO 4:17 ಕಸ ಮಂಜೆ ತಾತ್ಕಾಲಿಕ್ ಆಸಲ್ಯಾಲಾ ಆಮಚ಼ಾ ಹ್ಯೊ ಥೊಡಾ ತರಾಸ್ ಖುಭ್ ವ್ಹವುನ್ ಪ್ರತಿ ಪಳ್ ಉತ್ಪನ್ ಕರುನ್ ಆಮಾನಾ ಮಾಪಾಯಾ ವ್ಹಯಿತ್ ನಾಹಿ ಯವ್ಡಿ ಮೈಮಾ ದೆತ.
2CO 4:18 ಆಮಿ ದಿಸತ್ಯಾಲ್ಯಾ ಗುಸ್ಟಿಕ್ಡ ಬಗಿತ್ನಾಹಿ ಫನ್ ದಿಸ ನಸ್ನಾರ‍್ಯಾ ಗುಸ್ಟಿಕ್ಡ ಬಗ್ನಾರಿ ಜಾ಼ಲ್ಯಾವ್. ದಿಸ್ನಾರ‍್ಯಾ ಗುಸ್ಟಿ ಖಾಯಿಮ್ ಹಾತಾ.
2CO 5:1 ಆಮಾನಾ ಸಮಾಜ಼ಲ್ಯಾ ಶಾರ್ಕ ದರ್ತಿವ ಆಮಚ಼ ಹ್ಯ ಶರೀರ್ ಮಂಥ್ಯಾಲ ಘರ್ ಪುಸುನ್ ಗೆಲತರಿ, ಸ್ವರ್ಗಾತ್ ದೇವಾನಿ ಘಡಿವಲ್ಯಾಲ ಯಾಕ್ ಘರ್ ಆಮಾನಾ ಹಾ; ತ್ಯ ಮಾನ್ಸಾಚಾ ಹಾತಾನಿ ಬ್ಯಾಂದ್‌ಲ್ಯಾಲ ಘರ್ ನವ್ಹ ತ್ಯಚೆ ಬದ್ಲಿಸ್ ಸ್ವರ್ಗಾತ್ ಯಾಕ್ ಶಾಸ್ವತ್ ಘರ್ ಆಮಾನಾ ಹಾ ಮನ್ಹುನ್ ಠಾವ ಹಾ.
2CO 5:2 ಆಮೀ ಹ್ಯಾ ಶರೀರಾತ್ ಆಸ ಪರತ್ ತಳ್ಮಳತ್; ಸ್ವರ್ಗಾತ್ ಗಾವ್ನಾರ‍್ಯಾ ಗರ‍್ಹಾಚಾ಼ ಪೊಶೆಕ್ ಗಾಲ್ಹಾಯಾ ಆಮೀ ಮನ್ ಕರ್ತಾವ್.
2CO 5:3 ತ್ಯ ಗ್ಯಾತ್ಲಕಿ ಆಮೀ ನಾಗ್ಡಿ ರಾಹಿತ್ನಾಹಿ.
2CO 5:4 ಕಾ ಮಂಜೆ, ಗರ‍್ಹಾತ್ ಆಸಲ್ಯಾಲಿ ಆಮಿ ಆಮ್ಚಿವ ವಜ಼ ಪಡಲ್ಯಾಲ್ಯಾನಿ ತಳ್ಮಳ್ತಾವ ಫನ್ ಆಮಚ಼ ಕಪ್ಡ ಕಾಡಾಚ಼ ಮನ್ ನಾಹಿ ಆಮಚ಼ ಸ್ವರ್ಗಾತ್ಲ ಪೊಶೆಕ್ ಗ್ಯಾತಲ್ಯಾವ ಮರ‍್ನಾಲಾ ಶಾಸ್ವತ್ ಜಿವ್ ಬದಲ್ನಾರ್.
2CO 5:5 ಹ್ಯ ಆಮ್ಚಿ ಸಾಟಿ ತಯಾರ್ ಕೆಲ್ಯಾಲ ದೇವಾನಿಸ್; ತ್ಯಚಿ ಸಾಟಿ ತ್ಯನಿ ಪವಿತ್ರಾತ್ಮಚಿ ಖಾತ್ರಿ ಆಮಾನಾ ದಿಲೆ.
2CO 5:6 ಆಸ ಆಸ್ತಾನಾ ಆಮೀ ಕವಾಬಿ ಇಸ್ವಾಸಾನಿ ರಾಹ್ಯಾವ್ಹಯಿ; ಹ್ಯಾ ಶರೀರ್ ಮಂಥ್ಯಾಲ್ಯಾ ಗರ‍್ಹಾತ್ ಜೀವ್ನಾಕರಿ ಪರತ್ ಪ್ರಭುಪ್ನಿ ದುರ್ ಹಾವ್
2CO 5:7 ಆಮಿ ಡೊಳ್ಯಾನಿ ದಿಸತ್ಯಾಶಾರ್ಕ ಚಾ಼ಲಾಚೆ಼ ಆಂದಿ, ಇಸ್ವಾಸಾನಿ ಚಾ಼ಲ್ತಾವ್.
2CO 5:8 ಹ್ಯಸ್ ಯವಜು಼ನ್ ಆಮೀ ದಿರ‍್ಹಾನಿ ರಾಥಾವ್ ಆನಿ ಶರೀರ್ ಮಂಥ್ಯಾಲ ಘರ್ ಸುಡುನ್ ಪ್ರಭುಪ ರಾಹ್ಯಾ ಆಮಿ ತಯಾರ್ ಹಾವ್.
2CO 5:9 ಮನ್ಹುನ್ ಆಮೀ ಜ಼ಠತ್ ಹಾವ್, ಮಂಜೆ ಆಮಿ ಹಿತ ಕಿವಾ ತಿಥ ಆಸ್ಲಾವ್ ತರಿ , ಪ್ರಭುಲಾ ಆನಂದ್ ದೆನಾರ್ ಆಸ ರಾವ್ಹಾವ.
2CO 5:10 ಕಾ ಮಂಜೆ ಪರ್ತೆಕಾನಿ ಆಪ್‌ಲ್ಯಾ ಶರೀರಾನಿ ಕೆಲ್ಯಾಲ್ಯಾ ಚಾ಼ಂಗ್ಲ ನಾಹಿತ ಬುರ್ಶಾ ಕಾಮಾ ಶಾರ್ಕ ಪ್ರತಿಫಳ್ ಗಿಹ್ಯಾ ಸಾಟಿ ಪ್ರಭುಚಾ ನ್ಯಾಯಾಸನಾಚೆ ಮೊರ‍್ಹ ಹಾ ತಸ ದಿಸಾಯಾ ವ್ಹಯಿ.
2CO 5:11 ಮನ್ಹುನ್, ಪ್ರಭುಲಾ ಬಿಹ್ವುನ್ ರಾಹ್ಯಾವ್ಹಯಿ ಮನ್ಹುನ್ ಆಮೀ, ಮಾನ್ಸಾನಾ ವಳಿವತಾವ್. ಆಮೀ ಕಸ್ಲಿ ಮನ್ಹುನ್ ದೇವಾಲಾ ಸಮಾಜ಼ಲ್ಯಾವ್. ತ್ಯ ತುಮಚಾ ಮನಾಲಾ ಸಾಹಿತ್ ಠಾವ ಹಾ ಮನ್ಹುನ್ ಇಸ್ವಾಸ್ ಕೆಲ್ಯಾ.
2CO 5:12 ಆಮೀ ಆಮಾನಾ ಪರ ಪರತ್ ತುಮ್ಚೆ ಮೊರ್ಹ ವವ್ಯಾಳುನ್ ಗಿಹಿತ್ನಾಹಿ; ಆತ್ಲಮನ್ ಬಗಾಚೆ಼ ಆಂದಿ ತ್ಯಂಚಾ಼ ಬಾಹಿರ್ಲಾ ಸಬಾವ್ ಬಗುನ್ ಮಿರಾವತ್ಯಾಲ್ಯಾನಾ ಶಾರ್ಕಾ ಮಾಗಾರ ಪರ್ತುನ್ ಸಾಂಗಾಯಾ ತುಮಾನಾ ವ್ಹನಾರ್.
2CO 5:13 ಕಾ ಮಂಜೆ ಆಮಿ ಖುಳ ಆಸ್ಲಾವ್ತ ತೀ ದೇವಾಚೆ಼ ಮೈಮಾ ಸಾಟಿಸ್; ಸಮಾಜ಼ಲ್ಯಾಲ್ಯಾ ಮನಾಚ಼ ಆಸ್ಲಾವ್ತ ತುಮ್ಚಾ ಪ್ಯಾಯ್‌ದ್ಯಾಸಾಟಿಸ್.
2CO 5:14 ಕಾ ಮಂಜೆ ಕ್ರಿಸ್ತಾಚಿ ಮಾಯಾ ಆಮಾನಾ ಬಳ್ ಜುರಿ ಕರ್ತಿ; ಸಗ್‌ಳ್ಯಾಂಚೆಸಾಟಿ ಯೊಕ್ ಮೆಲ್ಯಾ ನಂತರ್ ಸಗ್ಳಿ ಮಿಲಿತ ಮನ್ಹುನ್ ಖಾತ್ರಿ ಕರ್ತಾವ್.
2CO 5:15 ಕ್ರಿಸ್ತ ಸಗ್‌ಳ್ಯಾಂಚೆ ಸಾಟಿ ಮೆಲ್ಯಾ ಮನ್ಹುನ್ ಜೀವ್ನಾ ಕರ್ನಾರಿ ಹಿತ್ನಿ ಮೊರ್ಹ ಆಪ್ಲಿ ಸಾಟಿ ಜೀವ್ನಾ ಕರಾಚಾ಼ ಸುಡುನ್ ಆಪ್ಲಿ ಸಾಟಿ ಮರುನ್ ಉಠುನ್ ಆಲ್ಯಾಲ್ಯಾ ಸಾಟಿ ಜೀವ್ನಾ ಕರಾಯಾವ್ಹಯಿ. ತ್ಯೊ ಸಗ್‌ಳ್ಯಾಂಚೆ ಸಾಟಿ ಮೆಲಾ.
2CO 5:16 ಆಸ ಆಸ್ತಾನಾ ಆಚಾನ್ ಆಮೀ ಕುನಾಲಾಸ್ ರಕ್ತಾ ಮಾಸಾನಿ ವಳಕ್ ಕರಿತ್ನಾಹಿ. ಯಂಗ್ದಾ ಕ್ರಿಸ್ತಾಲಾ ಸಾಯಿತ್ ಆಮೀ ಆಸಾಸ್ ಸಮಜು಼ನ್ ಗೆತ್ಲಾ. ಫನ್ ಹಿತ್ನಿ ಮೊರ್ಹ ತಸಾ ಸಮಜು಼ನ್ ಗಿಹಿತ್ನಾಹಿ.
2CO 5:17 ಮನ್ಹುನ್ ಕೊನ್ತರಿ ಕ್ರಿಸ್ತಾಪ ಆಸ್‌ಲ್ಯಾವ ತ್ಯೊ ನವಿನಿ ಜ಼ಲಾಮಲ್ಯಾಲಾ. ಬಗಾ, ಪೈಲ ಸಗ್ಳ ಜಾ಼ವುನ್ ಸಗ್ಳ ನವ ಜಾ಼ಲ.
2CO 5:18 ಹ್ಯ ಸಗ್ಳ ದೇವಾಪ್ನಿಸ್ ಜಾ಼ಲ್ಯಾಲ. ದೇವಾನಿ ಕ್ರಿಸ್ತಾಸ್ ಲಾಗುನ್ ಆಮಾನಾ ಆಪ್ಲಿ ಸಂಗ ಎಕ್ ಕರುನ್ ಎಕಿಕರಾಚಿ ಸೇವೆ ಆಮಾನಾದಿಲೆ;
2CO 5:19 ಕಸ ಮಂಜೆ, ಕ್ರಿಸ್ತಾಪ ದೇವ್ ದುನ್ಯಾ ಆಪ್ಲಿ ಸಂಗ ಯೆಕ್ ಕರ್ತ್ಯೊ; ಮಾನ್ಸಾಚಾ ಚು಼ಕಿ ತ್ಯಂಚಾ ಲೆಕ್ಯಾತ್ ಗಾಲಾಚೆ ಆಂದಿ, ಹ್ಯೊ ಯಕಿಚಾ಼ ಸಂದೇಸ್ ಸಗ್‌ಳ್ಯಾನಾ ಸಾಂಗಾಯಾ ತ್ಯೊ ಆಮ್ಚಿವ ದಿಲ್ಯಾ.
2CO 5:20 ಮನ್ಹುನ್ ಆಮೀ ಕ್ರಿಸ್ತ ಯೇಸುಚೆ ತರಪಿನಿ ವಕಿಲ್ ಹಾವ್. ದೇವುಸ್ ಆಮ್ಚಾಸ್ ತೊಂಡಾನಿ ಹಾಕಟ್ಯೊ. ದೇವಾ ಸಂಗ ತುಮೀ ಯಕ್ ವ್ಹವಾ ಮನ್ಹುನ್ ಕ್ರಿಸ್ತ ಯೇಸುಚಾ ನಾವಾನಿ ಆಮೀ ತುಮಾನಾ ಇನಂತಿ ಕರ್ತಾವ್.
2CO 5:21 ಪಾಪುಸ್ ಠಾವ ನಸ್‌ಲ್ಯಾಲ್ಯಾ ಕ್ರಿಸ್ತ ಯೇಸುಲಾ ದೇವಾನಿ ಆಮ್ಚಿ ಸಾಟಿ ಪಾಪಿ ಕರ್ತೊ. ಕ್ರಿಸ್ತ ಯೇಸುಪ ಆಮೀ ನೀಯೆತಿಚ಼ ವ್ಹಯಾವ್ಹಯಿ ಮನ್ಹುನ್ ದೇವಾನಿ ಆಸ ಕೆಲ್ಯಾ.
2CO 6:1 ದೇವಾಸಂಗ ರಾಬ್ನಾರಿ ಆಮಿ ತುಮ್ಚಿಪ ಮಾಗಾಚ಼ ಕ್ಯಾ ಮಂಜೆ; ದೇವಾಪ್ನಿ ಗೆತಲ್ಯಾಲಿ ಕ್ರಪಾ ವ್ಯರ್ತ ಮನ್ಹು ನಕೊಸಾ.
2CO 6:2 ಅನಕುಲಾಚಾ ಕಾಲಾತ್ ತುಜ಼ ಮಾಗ್ನ ಐಕ್ಲ, ರಕ್ಷನಾಚಾ ದಿಸಾತ್ ತುಲಾ ಮಜ಼ತ್ ಕಿಲಿ ಮನ್ಹುನ್ ದೇವ್ ಸಾಂಗ್ತೊ ನವ್ಹ. ಬಗಾ, ಆತಾಸ್ ತ್ಯೊ ಚಾ಼ಂಗ್ಲಾ ಅನಕುಲಾಚಾ಼ ಯೊಳ್; ಆಜು಼ಸ್ ತ್ಯೊ ರಕ್ಷನಾಚಾ಼ ದಿಸ್.
2CO 6:3 ಹೆ ಸೆವೆಲಾ ದೊಶ್ ಲಾವಾಲಾ ಜಾ಼ವುನಾಹಿ ಮನ್ಹುನ್ ಆಮಿ, ಕಶಾತ್ ಕುನಿ, ಆಡ್ವು ನಾಹಿ.
2CO 6:4 ಬದ್ಲಿಸ್, ಸಗ್‍ಳ್ಯಾನಾ ಗುಸ್ಟಿತ್ನಿ ದೇವಾಚ಼ ಸೇವಕ್ ಮನ್ಹುನ್ ಆಮಿ ಆಮ್ಚೆ ಗುಸ್ಟಿಂಚಿ ಖಾತ್ರಿ ಕರುನ್ ದೆತಾವ, ಆಮೀ ಕಷ್ಟಾತ್ಬಿ, ಗರಿಬ್ ಫನಾತ್ಬಿ, ಆಡಚ಼ನಿತ್ಬಿ, ಸುಸ್ವುನ್ ಗೆತಾವ್.
2CO 6:5 ಮಾರಾತ್ನಿಬಿ, ಗಾನ್ಹಾ, ಕಳ್, ತುರುಂಗಾತ್ ಶಿಕ್ಷಾ ಕಾಲಿ. ಆಂಗ್ ಮುಡುನ್ ಕಾಮ್ ಕೇಲ. ಜಾ಼ಗ್ರಾನಿನಿ ದಮ್ಲಾವ್; ಬುಕನಿ ವಾಳಾವ್; ಹ್ಯಾ ಸಗಳ್ಯಾ ಗುಸ್ಟಿತ್ನಿ ಖುಬ್ ಸಮಾಧಾನ್ ದ್ಯಾವ್‍ಲ್ಯಾ.
2CO 6:6 ಚಾ಼ಂಗ್ಲಮನ್, ಗಿನ್ಯಾನ್, ಖುಬ್ ಥಂಡಫನ್, ದಯಾ, ಪವಿತ್ರಾತ್ಮಾಪ, ಕಪಟ್ ನಸ್‍ಲ್ಯಾಲಿ ಮಾಯಾ,
2CO 6:7 ಖರಿ ವಾಕ್ಯಾ, ದೇವಾಚಾ ಬಳಾನಿ ಬರುನ್, ಹಿ ದುನಿ ಮಾಜ಼ ತಾರನ್ ಕರಾಯಾ ಆನಿ ಲಡಾಯಿ ಕರಾಯಾ ನೀಯತಿಚಿ಼ ಹತ್ಯಾರಿ ವಾಫರ್ತ್ಯಾತ.
2CO 6:8 ಆಮೀ ಮರ‍್ಯಾದ್ ಆನಿ ನಿಂದಾನಿ, ಅಪಕಿರ‍್ತಿನಿ ಆನಿ ಸತ್ಕಿರ‍್ತಿನಿ ಸೇವೆ ಕೆಲೆ. ಖರ ಆಸ್ಲಾವ್ ತರಿ ಫಸ್ವ ಮನ್ಹುನ್ ಜಾ಼ಲ್ಯಾವ್.
2CO 6:9 ಆಮ್ಚಿ ವಳಕ್ ಆಸ್ಲಿತರಿ ವಳಕ್ ನಸ್‌ಲ್ಯಾಚೆ಼ಗತ್ ಸೇವೆ ಕೇಲೆ. ಮರ್ತ್ಯಾಲ ಜಾ಼ಲಾವ್ತರಿ, ಜ಼ಗಲ್ಯಾವ್! ಬಗಾ, ಶಿಕ್ಷೆತ್ ಗಾವ್ಲಾವ್ ತರಿ ಮರ್ನಾರ್ ನವ್ಹ,
2CO 6:10 ದುಖಿ ಜಾ಼ಲಾವ್ ತರಿ ಸೇವೆತ್ ಕವಾಬಿ ಸಂತೊಷ್ ವ್ಹತಾವ್, ಗರಿಬ್ ಆಸ್ಲಾವ್ ತರಿ ಖುಬ್ ಜ಼ನಾನಾ ಸಾವ್ಕಾರ ಕೀಲಿತ; ಕಾಯೆಕ್ ನಸ್‌ಲ್ಯಾಲ ಆಸ್ಲಾವ್ ತರಿ ಆಸ್‌ಲ್ಯಾಲ ಜ಼ಾಲ್ಯಾವ್.
2CO 6:11 ಕೊರಿಂಥಾನು, ಉಗಡ್ ಮನಾನಿ ಆಮಿ ತುಮ್ಚಿ ಸಂಗ ಬೊಲ್ಯಾವ್.
2CO 6:12 ತುಮ್ಚಿವ ಆಮಾನಾ ಆಸ್‌ಲ್ಯಾಲಿ ಮಾಯಾ ಥಾಂಬ್ಲಿ ನಾಹಿ ಫನ್ ಆಮ್ಚಿವ ತುಮಾನಾ ಆಸ್‌ಲ್ಯಾಲಿ ಮಾಯಾ ಥಾಂಬ್ಲಿ.
2CO 6:13 ಮನ್ಹುನ್ ಪೊರಾನಾ ಸಾಂಗ್‍ತ್ಯಾಚೆಗತ್ ಸಾಂಗ್ತಾವ್; ಆಮಿ ತುಮಾನಾ ಕಸಿ ಮನ ಉಗಡಲ್ಯಾತ , ತಸಿಸ್ ತುಮಿ ಆಮಾನಾ ಮನ ಉಗ್ಡಾಯಾ ವ್ಹಯಿಸಾ.
2CO 6:14 ತುಮಿ ಕ್ರಿಸ್ತಾವ ಇಸ್ವಾಸ್ ನಸ್‌ಲ್ಯಾಲ್ಯಾಸ್ನಿ ಲಾಗುನ್ ಇಜೊ಼ಡ್ ವ್ಹವುನಕೊಸಾ. ಬರ‍್ಯಾಲಾ, ಬುರಶಾಲಾ ಸಮನ್ ಕ್ಯಾ?
2CO 6:15 ಉಜೀಡಾಲಾ ಆಂದಾರಾಲಾ ಮಾಯಾ ಕ್ಯಾ? ಕ್ರಿಸ್ತಾಲಾ ಸೈತಾನಾಲಾ ಯಕಿ ವ್ಹಯಿಲ್ ಕ್ಯಾ? ಇಸ್ವಾಸಿನಾ ಅಇಸ್ವಾಸಿನಾ ಸಮನ್ ಕ್ಯಾ?
2CO 6:16 ದೇವಾಚಾ ಗರಾಲಾ, ಪಾಶಾನಾನಾ ಒಪ್ಕಿ ಕ್ಯಾ? ಆಮಿ ದೇವಾನಿ ಸಾಂಗ್‍ಲ್ಯಾ ಶಾರ್ಕ ಜೀವ್ ಆಸ್ನಾರ‍್ಯಾ ದೇವಾಚ಼ ಗರ್ ಜಾ಼ಲ್ಯಾವ್ ನವ್ಹ, ಮಾಜಾ ಲೊಕಾನು ಮೀ ಗರ್ ಕರ್ತೊ, ತ್ಯಂಚೆ ಮದ್ದಿ ಮೀ ಫಿರ್ನಾರ್ ತ್ಯನಾ ಮೀಸ್ ದೇವ್ ಜಾ಼ಲ್ಯೊ, ತೀ ಮನಾ ಪ್ರಜಾ ವ್ಹನಾರ್ ಮನ್ಹುನ್ ಸಾಂಗ್‍ಲ್ಯಾ.
2CO 6:17 ಮನ್ಹುನ್, ದುಸ್‌ರ‍್ಯಾ ಲೊಕಾನಾ ಸುಡುನ್ ಬಾಹಿರ್ ಯವಾ ತ್ಯಂಚಿಪ್ನಿ ಯಗ್ಳುನ್ ಜೀವ್ನಾಕರಾ ಬುರ್ಶಾಲಾ ಹಾತ್ ಲಾವುನಕೊಸಾ ಮನ್ಹುನ್ ಪ್ರಭು ಸಾಂಗ್‌ತ್ಯೊ ತವಾ ಮಿ ತುಮಚಾ಼ ಸ್ವಿಕಾರ್ ಕರಿಲ್.
2CO 6:18 ಯವ್ಡಸ್ನವ್ಹ, ಮಿ ತುಮಾನಾ ಬಾ ವ್ಹನಾರ್; ತುಮಿ ಮಾಜಿ ಪೊರ ವ್ಹನಾರ್ ಮನ್ಹುನ್ ಸಗ್‌ಳ್ಯಾವ್ನಿ ಮೊಟಾ ಪ್ರಭು ಸಾಂಗತ್ಯೊ.
2CO 7:1 ಮಾಯೆಚಾ ಬನ್ಹಿ ಬಾವ್ಹಾನು, ಹೀ ವಾಗ್ದಾನ ಆಮಾನಾ ಹಾತ ಮನ್ಹುನ್, ಆಮಿ ಶರಿರ ಆತ್‍ಮ್ಯಾತ್ ಆಸಲ್ಯಾಲ ಬುರ್ಸ ಕಾಡುನ್ ಆಮಾನಾ ಬರಕರುನ್ ದೇವಾಚಾ ಭ್ಯಾನಿ ಬರುನ್ ಪವಿತ್ರಲಾ ಪುರಿ ಯತ್ನ ಕರುಯಾ.
2CO 7:2 ತುಮಚಾ ಮನಾತ್ ಆಮಾನಾ ಜಾ಼ಗಾದೆವಾ; ತುಮ್ಚಾತ್ ಕುನಾಲಾಸ್ ಆಮಿ ಅನೆವ್ ಕೆಲಾನಾಹಿ, ಕುನಾಪ್ನಿ ಪ್ಯಾಯ್ದಾ ಗೆತ್ಲಾ ನಾಹಿ, ಕುನಾಲಾ ಫಸಿವ್ಲ ನಾಹಿ.
2CO 7:3 ತುಮ್ಚಿವ ಚು಼ಕ್ ವಾವಾಯಾವ್ಹಯಿ ಮನ್ಹುನ್ ಆಮಿ ಹ್ಯ ಖಡ್ಯಾವಿತ್ನಾಹಿ; ತುಮ್ಚಿ ಸಂಗ ಮೆಲಾವ್ತರಿ, ಜ಼ಗ್ಲಾವ್ತರಿ ತುಮಿ ಆಮ್ಚಾ ಮನಾತ್ ಹಾಸಾ ಮನ್ಹುನ್ ಮೀ ಆಂದಿಸ್ ತುಮಾನಾ ಸಾಂಗ್‌ಲ್ಯಾ ನವ್ಹ.
2CO 7:4 ತುಮ್ಚಿವ ಮನಾ ಖುಬ್ ಇಸ್ವಾಸ್ ಹಾ, ಖುಭ್ ಅಭಿಮಾನ್ ಹಾ. ಮೀ ಸಗ್‌ಳ್ಯಾ ತರಾಸಾತ್ ಬಿಹ್ಯಾಚೆ಼ ಆಂದಿ ಸಂತೊಶಾನಿ ಬರುನ್ ವ್ಹಾವ್‍ತ್ಯಾವ್.
2CO 7:5 ಆಮಿ ಮಕೆದೊನ್ಯಾತ್ ಆಲ್ಯಾ ನಂತರ್ ಆಮ್ಚಾ ಶರೀರಾಲಾ ಇಸ್ರಾಮಾ ನವ್ಥಾ, ಬದ್ಲಿಸ್ ಸಗ್‌ಳ್ಯಾ ಗುಸ್ಟಿತ್ನಿ ಆಮಾನಾ ತರಾಸ್ ಹುತ್ತಾ. ಬಾಹಿರ್ ಕಳ್, ಮನಾತ್ ಭ್ಯಾ
2CO 7:6 ಫನ್ ಗರಿಬ್ತಿತಿತ್ ಆಸ್‌ಲ್ಯಾಲ್ಯಾನಾ ಸಮ್ಜಾವ್ನಾರ‍್ಯಾ ದೇವಾನಿ ತೀತಾಲಾ ಲಾವುನ್ ದಿವುನ್ ಆಮಾನಾ ಸಮ್ಜಾವ್ಲ.
2CO 7:7 ತ್ಯಚಾ಼ ಯನ್ಯಾನಿ ತ್ಯವ್ಡಸ್ ನವ್ಹ ತುಮ್ಚಿಪ್ನಿ ಖುಬ್ ಥಂಡ್ಫನ್ ಗೆತ್ಲ ಮನ್ಹುನ್, ತುಮ್ಚಿ ಖುಬ್ ಮಾಯಾ, ತುಮಚ಼, ದುಖ್, ಮಾಜಿವ ಆಸ್‌ಲ್ಯಾಲಿ ತುಮ್ಚಿ ಕ್ಯಾಳಜಿ; ಹ್ಯ ಆಮಾನಾ ಸಾಂಗ್ಲ ತವಾ ಆಮಿ ಆನಿಕ್ ಖುಬ್ ಸಂತೊಶ್ ಜಾ಼ಲಾವ್.
2CO 7:8 ಮೀ ಲಿವ್‌ಲ್ಯಾಲ್ಯಾ ಪತರ‍್ಯಾನಿ ತುಮಾನಾ ದುಖ್ ಜಾ಼ಲತರಿ ಮನಾ ಬೆಜಾರ್ನಾಹಿ, ತ್ಯ ತುಮಾನಾ ಥುಡಿ ಯಳ್ ದುಖಿವ್ನಾರ್ ಮನ್ಹುನ್ ಮೀ ಆಂದಿ ಪಶ್ಚಾತ್ತಾಪ್ ಪಡ್ಲೊತರಿ ಆತಾ ಸಂತೊಶ್ ವ್ಹತೊ.
2CO 7:9 ತುಮಾನಾ ತರಾಸ್ ಜಾ಼ಲಾ ಮನ್ಹುನ್ ಮೀ ಆತಾ ಸಂತೊಶ್ ವ್ಹಯಾಚೆ ಆಂದಿ ತುಮಿ ದುಖಾನಿ ಪಶ್ಚಾತಾಪ್ ಪಡುನ್ ಮನ್ ಬದಲಾಚ಼ ಮನ್ಹುನ್ ಸಂತೊಶ್ ವ್ಹತ್ತೊ. ತುಮಾನಾ ದೇವಾಚಾ ಮನಾ ಶಾರ್ಕ ದುಖ್ ಜಾ಼ಲ ಮನ್ಹುನ್ ಆಮ್ಚಿಪ್ನಿ ಕಶಾತುಸ್ ತುಮಾನಾ ಲುಕ್ಷಾನ್ ಜಾ಼ಲಿನಾಹಿ ನವ್ಹ.
2CO 7:10 ದೇವಾಚಾ ಮನಾ ಶಾರ್ಕ ದುಖ್ ರಕ್ಷನೆಲಾ ಕಾರನ್ ಜಾ಼ಲ್ಯಾಲ ಮನ್ ಪರತ, ತ್ಯ ಮನ್ ಪರಾತಲ್ಯಾಲ್ಯಾತ್ ಪಶ್ಚಾತಾಪಾಲಾ ಆವಕಾಸ್ ನಾಹಿ; ಫನ್ ಜ಼ಗತಿತ್ಲ ದುಖ್ ಮರಾನ್ ಆಂತ.
2CO 7:11 ಬಗಾ ತುಮಿ ದೇವಾಚಾ ಮನಾ ಶಾರ್ಕ ತುಮಿ ದುಖ್ ಖಾಲಸಾ, ಚು಼ಕ್ ಕೆಲ್ಯಾಲ್ಯಾನಾ ಶಿಕ್ಷಾದಿಯಾ ಕ್ಯವ್ಡಿ ಕಳ್ಕಳ್. ತುಮಿ ನಿರ್ದೊಷಿ ಮನ್ಹುನ್ ದಾವುನ್ ದಿಯಾ ಕ್ಯವ್ಡಿ ಖಟ್ಪಟ್ ಕಿಲಿಸಾ, ಕ್ಯವ್ಡಾ ಮನಾಲಾ ತರಾಸ್ ಕರುನ್ ಗೆತ್ಲಾಸಾ; ಕಸ್ಲ ಭ್ಯಾ, ದ್ಯಾವ್ಲಸಾ; ಮರೆದಿ ಸಾಟಿ ಕ್ಯವಡ್ಯಾ ರಾಗಾನಿ ಶಿಕ್ಷಾದಿಲಿಸಾ ಹ್ಯ ಸಗ್ಳ ಪಟ್ವುನ್ ಆಲ್ಯಾ.
2CO 7:12 ಮೀ ತುಮಾನಾ ಲಿವ್‌ಲ್ಯಾಲ ಚು಼ಕ್ ಕೆಲ್ಯಾಲ್ಯಾಲಾ ಶಿಕ್ಷಾವ್ಹವುನಿ ಮನ್ಹುನ್ ನವ್ಹ, ತ್ಯೆ ಚು಼ಕಿನಿ ದುಖ್ ಜಾ಼ಲ್ಯಾಲ್ಯಾಲಾ ನ್ಯಾಯ ಗಾವುನಿ ಮನ್ಹುನ್ ನವ್ಹ; ಆಮ್ಚೆ ಗುಸ್ಟಿತ್ ತುಮಾನಾ ಆಸ್‌ಲ್ಯಾಲಿ ಕ್ಯಾಳಜಿ಼, ದೇವಾಚೆ ಮೊರ್ಹ ತುಮಾನಾ ದಿಸುನಿ ಮನ್ಹುನ್ ಲಿವ್‌ಲ್ಯಾ.
2CO 7:13 ಮನ್ಹುನುಸ್ ಆಮ್ಚಾ ಮನಾಲಾ ಸಮಾದಾನ್ ಗಾವಲ್ಯಾ. ತ್ಯವ್ಡಸ್ ನವ್ಹ, ತುಮಿ ಸಗ್‌ಳ್ಯಾಂಚಾನಿ ತೀತಾಲಾ ಸಂತೊಶ್ ಕೆಲ್ಯಾಸಾ ಮನ್ಹುನ್ ತ್ಯಚಾ಼ ಸಂತೊಶ್ ಬಗುನ್ ಆಮಿ ಆನಿ ಇತ್ಕಿ ಸಂತೊಶ್ ಜಾ಼ಲಾವ್.
2CO 7:14 ಕಾ ಮಂಜೆ ಮೀ ತೀತಾಚೆ಼ ಮೊರ್ಹ ತುಮಾನಾ ವವ್ಯಾಳ್ಯಾಲ ಖರ; ತಸ ವವ್ಯಾಳ ಮನ್ಹುನ್ ಮೀ ಲಾಜಾ಼ಯಾನಕೊ. ಬದ್ಲಿಸ್ ಆಮಿ ತುಮಾನಾ ಸಾಂಗ್‌ಲ್ಯಾಲ್ಯಾ ಸಗ್‌ಳ್ಯಾ ಬೊಲ್ಯಾ ಕಶಾ ಖರ‍್ಯಾ ಜಾ಼ಲ್ಯಾತಾ ತಸ್ಯಾಸ್ ಆಮಿ ತೀತಾಚೆ಼ ಮೊರ್ಹ ಬೊಲ್ಯಾಲ್ಯಾ ವವ್ಯಾಳ್ನಿಚಾ ಬೊಲ್ಯಾ ಸಗ್‌ಳ್ಯಾ ಖರ‍್ಯಾ ಮನ್ಹುನ್ ದಿಸುನ್ ಆಲ್ಯಾ.
2CO 7:15 ತುಮಿ ವಿದೆಯತ್ ಬಖ್ತಿನಿ ತ್ಯಲಾ ಗೆತಲ್ಯಾಲಾ ಯಾದ್ ಕರ್ತಾನಾ ತುಮ್ಚಿವ ತ್ಯಲಾ ಆಸ್‌ಲ್ಯಾಲಿ ಮಾಯಾ ಲ ಜಾ಼ಲ್ಲೆ.
2CO 7:16 ತುಮ್ಚಿವ ಮನಾ ಸಗ್‌ಳ್ಯಾತ್ ಪುರಾ ಇಸ್ವಾಸ್ ಹಾ ಮನ್ಹುನ್ ಮೀ ಸಂತೊಶ್ ವ್ಹತೊ.
2CO 8:1 ಮಾಯಾಚಾ ಬನ್ಹಿ ಬಾವ್ಹಾನು, ಮಕೆದೊನ್ಯಾತ್ಲೆ ಸಭೆನಾ ದಿಲ್ಯಾಲಿ ದೇವಾಚೆ ಕ್ರುಪೆಚೆ ಗುಸ್ಟಿತ್ ತುಮಾನಾ ಸಾಂಗಾಯಾ ವ್ಹಯಿ ಮನ್ಹುನ್ ಮನ್ ಕರ್ತಾವ್,
2CO 8:2 ತೆ ಸಭೆತಲ್ಯಾನಾ ಖುಬ್ ಕಷ್ಟ ಆಲಾತರಿ ಖುಬ್ ಗರಿಬ್ತಿತಿತ್ ಆಸ್ಲತರಿ ಖುಬ್ ಸಂತೊಶಾನಿ ಬರುನ್ ಖುಬ್ ಉಧಾರ್ ಜಾ಼ಲಿತ.
2CO 8:3 ತ್ಯನಾ ಕಿತ್ಕ ದಿಯಾವ್ಹತ ತ್ಯವ್ಡಸ್ ನವ್ಹ ತ್ಯಚಿವ್ನಿ ಆಗಾವ್ ಉಮೆದಿನಿ ದಾನ್ ಕೆಲ ಹ್ಯಲಾ ಮಿಸ್ ವಳಕ್.
2CO 8:4 ಯುದಾಯಾತ್‌ಲ್ಯಾ ದೇವಾಚಾ ಲೊಕಾನಾ ಮಜ಼ತ್‍ ಕರ್ತ್ಯಾಲ್ಯಾ ಕಾಮಾತ್ ಆಪ್ನು ವಾಟ್ನಿಗಿಹ್ಯಾ ಹುಕುಮ್ ಗಿಹ್ಯಾ ಆಮ್ಚಿಪ ಖುಬ್ ಮಾಗ್ಲ.
2CO 8:5 ಆಮಿ ಹ್ಯಚಿ ಆಶಾ ಥೆವಲ್ಯಾಚೆಗತ್ ತ್ಯಂಚಾನಿ ದಿಯಾಚೆಆಂದಿ, ಆಪ್‌ಲ್ಯಾನಾ ಆಪ್ನು ಪ್ರಭುಚಾ ಹಾತಾತ್ ದೆತ್ಯಾತ; ನಂತರ್ ದೇವಾಚಾ ಮನಾಚೆ಼ಗತ್ ಆಮಾನಾ ಆಪ್‌ಲ್ಯಾನಾಸ್ ದೆತ್ಯಾತ.
2CO 8:6 ತೀತಾನಿ ಸುರುಕೆಲ್ಯಾ ಶಾರ್ಕ ಧರ್ಮಾಚಿ಼ ಕಾಮ ಕರಾಯಾವ್ಹಯಿ ಮನ್ಹುನ್ ಆಮಿ ತ್ಯಚಿಪ ಮಾಗ್ಲ.
2CO 8:7 ತುಮಿ ದೇವಾವಲ್ಯಾ ಇಸ್ವಾಸಾನಿ, ಬುಲಿತ್ ಶಾನ, ಗಿನ್ಯಾನ್ಯಾತ್, ಸಗ್ಳೆ ತರಚೆ ಉಮೇದಿತ್ ಆನಿ ಆಮ್ಚಾ ಹುಕ್ಮಾನಿ ತುಮ್ಚಿಪ ಉತ್ಪನ್ ಜಾ಼ಲ್ಯಾಲೆ ಮಾಯೆತ್ ಕಸ ವಾಲ್ಯಾಂಡ್‍ಲ್ಯಾಸಾ ತಸಸ್ ಹ್ಯಾ ಧರ್ಮಾಚಾ ಕಾಮಾತ್ಬಿ ವಾಡತ್ ಜಾ಼ವಾ.
2CO 8:8 ಹೆ ಅಜ್ಞಾನಿ ಸಾಂಗಿತ್ನಾಹಿ ಫನ್ ದುಸ್‍ರ‍್ಯಾಚೆ ಆಶಾಲಾ ಮಿಳ್ವುನ್ ತುಮ್ಚಿ ಮಾಯಾ ಕ್ಯವ್ಡಿ ಖರಿ ಮನ್ಹುನ್ ಸಾಬೀತ್ ಕರಾಯಾ ವ್ಹಯಿ ಮನ್ಹುನ್ ಸಾಂಗ್ತೊ.
2CO 8:9 ಆಮ್ಚಾ ಪ್ರಭು ಯೇಸು ಕ್ರಿಸ್ತಾಚಿ ಕ್ರಪಾ ತುಮಾನಾ ಠಾವಿ ಹಾ ನವ್ಹ; ತ್ಯೊ ಸಾವ್ಕೊರ್ ಆಸ್ಲಾತರಿ ಗರಿಬ್ತೀತಿತ್ನಿ ತುಮಿ ಸಾವ್ಕಾರ್ ವ್ಹಯಾ ವ್ಹಯಿಸಾ ಮನ್ಹುನ್ ತುಮ್ಚಿಸಾಟಿ ತ್ಯೊ ಗರಿಬ್ ಜಾ಼ಲಾ.
2CO 8:10 ಹ್ಯಾ ಧರ್ಮಾಚಾ ಕಾಮಾಚೆ ಗುಸ್ಟಿತ್ ಮಾಜಿ ಪಾರಕ್ ಸಾಂಗ್ತೊ, ಹ್ಯ ತುಮ್ಚೆ ಮಜ಼ತಿಸಾಟಿ; ಹ್ಯ ಕಾಮ್ ಯಕಾ ವರ್ಸಾಚೆ ಮಾಗ ಕರಾಯಾ ತುಮಿ ಮನ್ ಕೆಲ್ಯಾಲ ಚಾಂಗ್ಲವಾಟ್ಲ. ಮೊರ್ಹಜಾ಼ಯಾ ಮನ್ಕೆಲ್ಯಾ ಶಾರ್ಕ ತ್ಯ ಹಾತಾತ್ ಯಯಾ ಯತ್ನಕರಾ.
2CO 8:11 ಹ್ಯ ಕಾಮ್ ಸುರು ಕರಾಯಾ ತುಮ್ಚಿಪ ಶಾರ್ಕ ಮನ್ ಹಾ, ತಸಸ್ ತುಮಿ ಬೊಲ್ಯಾ ಶಾರ್ಕ ತುಮ್ಚ಼ ಕಾಮ್ ಪುರಾ ಕರಾ.
2CO 8:12 ಯಕ್‍ಟ್ಯಾನಿ ದಿಯಾಲಾ ಮನ್ ಕೆಲತ ತ್ಯನಿ ಉದಾರ್ ಮಾನಾನಿ ದಿಲತ ತ್ಯ ಮಾನ್ಯಾ ವ್ಹನಾರ್; ತ್ಯಲಾ ದೇವಾಪ್ನಿ ಮರ‍್ಯಾದ್ ಗಾವ್ನಾರ್.
2CO 8:13 ದುಸ್‍ರ್ಯಾಚಾ಼ ಕಸ್ಟಜಾ಼ಯಾ, ಆನಿ ತುಮಾನಾ ಕಸ್ಟಯಯಾ ಮಾಜ಼ ಮನ್ ನವ್ಹ; ದೊಗಬಿ ಸಮಾ ವ್ಹಯಾ ವ್ಹಯಿಸಾ ಮನ್ಯಾಚ಼ಸ್ ಮಾಜ಼ಮನ್.
2CO 8:14 ಕವಾ ತುಮಿ ತರಾಸಾತ್ ಹಾಸಾ ತವಾ ತ್ಯಂಚಿಪ ಖುಬ್ ಆಸ್ಥಾನಾ ತೀ ತುಮಾನಾ ಮಜ಼ತ್ ಕರ್ನಾರ್. ಆಸಸ್ ಯಕಾ ಮಕಾಲಾ ತುಮಿ ಮಜ಼ತ್ ಕರ್ತ್ಯಾಲ ವ್ಹನಾರ್.
2CO 8:15 ಧರ್ಮಶಾಸ್ತಾರಾತ್ ಲಿವ್‍ಲ್ಯಾಚೆ಼ಗತ್ ಖುಬ್ ಮಿಳಿವ್‌ಲ್ಯಾಲ್ಯಾಲಾ ಖುಬ್ ಜಾ಼ಲನಾಹಿ ಥೊಡ ಮಿಳಿವ್‍ಲ್ಯಾಲ್ಯಾಲಾ ಕಾಯ್ ಕಮಿ ಜಾ಼ಲನಾಹಿ.
2CO 8:16 ತುಮ್ಚೆ ಗುಸ್ಟಿತ್ ಆಮಾನಾ ಆಸ್‌ಲ್ಯಾಲಿ ಕ್ಯಾಳ್ಜಿ ದೇವಾನಿ ತೀತಾಚಾ ಮನಾತ್ಬಿ ಪಿಕಿವ್‌ಲ್ಯಾಲೆಸಾಟಿ ತ್ಯಲಾ ಸ್ತೊತ್ರ ವ್ಹವುನಿ.
2CO 8:17 ತ್ಯೊ ತುಮ್ಚಿಪ ಜಾ಼ಯಾವ್ಹಯಿ ಮನ್ಹುನ್ ಆಮಿ ಮಾಗ್ಲ ತವಾ ತ್ಯೊ ಹು ಮನ್ಹುನ್ ಉಮೆದಿನಿ, ಆಪ್‌ಲ್ಯಾ ಮನಾನಿ ತುಮ್ಚಿಪ ಆಲಾ.
2CO 8:18 ತ್ಯಚಿ ಸಂಗ ಆನಿ ಯಕಾ ಬಾವ್ಹಾಲಾಬಿ ಲಾವುನ್‌ದಿಲ್ಯಾ. ಹ್ಯಾ ಬಾವ್ಹಾಚ಼ ಬಾವ್ಹು ಬರೆ ಖಬ್ರಿಚೆ಼ ಸೇವೆತ್ ಸಗ್ಳೆ ಸಭೆತ್ನಿ ನಾವ್‌ ವಾಜ಼ಲ್ಯಾ.
2CO 8:19 ಯವ್ಡಸ್‌ನವ್ಹ, ಪ್ರಭುಚೆ ಮೈಮೆಸಾಟಿ ಆನಿ ಆಮಚ಼ ಶಾರ್ಕ ಮನ್ ದಾವಾಯಾಸಾಟಿ ಆಮಿ ಚಾ಼ಲಿವತ್ಯಾಲ ಧರ್ಮಾಚಾ ಕಾಮಾಶಾರ್ಕ ಆಮ್ಚಿ ಸಂಗ ಯಯಾ ಸಭೆತ್ನಿ ಹ್ಯಲಾ ನಿವಡ್‍ಲ್ಯಾ.
2CO 8:20 ಆಮಿ ಗೊಳಾ ಕರ್ತ್ಯಾಲೆ ಹೆ ಉಮೆದಿನಿ ದಿಲ್ಯಾಲೆ ದಿನ್ಗಿಚೆ ಗುಸ್ಟಿತ್ ಯಕಾಲಾಬಿ ಆಮ್ಚಿವ ಚು಼ಕ್‌ ವಾವಾಯಾ ಆವ್ಕಾಸ್ ದಿವುನಾಹಿ.
2CO 8:21 ಕಾ ಮಂಜೆ ದೇವಾಚೆ ನದ್ರತ್ ತ್ಯವ್ಡಸ್‌ ನವ್ಹ ಮಾನ್ಸಾಚೆ ನದ್ರತ್ಬಿ ಚಾ಼ಂಗ್ಲತ್ಯ ಕರಾಚ಼ ಆಮಚ಼ ಮನ್ಹ.
2CO 8:22 ಹ್ಯಂಚೆ ದೊಗಾಂಚೆ ಸಂಗ ಆಮ್ಚಾ ಬಾವ್ಹಾತ್‌ಲ್ಯಾ ಆನಿ ಯಕಾಲಾ ಲಾವುನ್‌ದಿಲ್ಯಾ; ಆಮಿ ಖುಬ್ ಯಳಾ, ಖುಬ್ ಕಾಮಾತ್ನಿ ತ್ಯಚಿ಼ ಪಾರಕ್ ಕರುನ್ ಮನ್‌ ಆಸ್‍ಲ್ಯಾಲಾ ಮನ್ಹುನ್ ಸಮಜು಼ನ್‌ ಗೆತಲ್ಯಾ; ಆತ್ತಾ ತ್ಯನಿ ತುಮ್ಚಿವ ಥೆವ್‌ಲ್ಯಾಲಾ ವ್ಹಯಿತ್ಯೊ ಇಸ್ವಾಸಾನಿ ಆಜು಼ನ್ ಖುಬ್ ಮಜ಼ತ್ ಕರಾಯಾ ಆಸ್ನಾರಾಜಾ಼ಲ್ಯಾ.
2CO 8:23 ತೀತಾಚೆ಼ ಗುಸ್ಟಿತ್ ಸಾಂಗಾಚ಼ ಜಾ಼ಲ್ಯಾವ, ತ್ಯೊ ಮಾಜಾ಼ ವಾಟದಾರ್ ತುಮ್ಚಾ ಫ್ಯಾಯದ್ಯಾಸಾಟಿ ಮನಾ ಮಜ಼ತ್ ಕರ್ನಾರಾ ಜಾ಼ಲ್ಯಾ; ತ್ಯಾ ಬಾವ್ಹಾಚ಼ ಸಾಂಗಾಚ಼ ಜಾ಼ಲ್ಯಾವ, ತೆ ಸಭೆತ್ನಿ ಲಾವುನ್ ದಿಲ್ಯಾಲ ಆನಿ ಕ್ರಿಸ್ತಾಚಿ ಮೈಮಾ ದಾವುನ್‌ದೆನಾರ ಜಾ಼ಲ್ಯಾತ.
2CO 8:24 ತ್ಯಂಚಿಸಾಟಿ ಹ್ಯನಾ ಮಾಯೆನಿ ಬಗಾ. ಆಮಿ ತುಮಾನಾ ವವ್ಯಾಳ್ಯಾ ಶಾರ್ಕ ಚಾ಼ಲುನ್ ಸಭೆನಾ ತುಮ್ಚಿ ಮರ್ಯಾದ್ ದಾವುನ್‌ದೆವಾ.
2CO 9:1 ಯುದಾಯಾತ್‌ಲ್ಯಾ ದೇವಾಚಾ ಲೊಕಾಂಚಿ ತುಮಿ ಸೆವಾ ಕರಾಚೆ ಗುಸ್ಟಿತ್ ಮೀ ತುಮಾನಾ ಲಿವಾಚಿ ಗರಜ಼್ ನಾಹಿ.
2CO 9:2 ತುಮ್ಚಾ ಮನಾತ್ ಕ್ಯಾ ಹಾ ಮನ್ಹುನ್ ಮನಾ ಠಾವ ಹಾ. ಗೆಲ್ಯಾಲ್ಯಾ ವರ್ಸಾ ದರ‍್ನಿ ಅಖಾಯಾತ್ಲಿ ಮಜ಼ತ್ ಕರಾಯಾ ತಯಾರ್ ಹುತಿತ ಮನ್ಹುನ್ ಮಕೆದೊನ್ಯಾತ್‌ಲ್ಯಾಂಚೆ಼ ಮೊರ್ಹ ತುಮಾನಾ ವವ್ಯಾಳಿತೊ. ಆನಿ ತುಮ್ಚಿ ಹಾವುಸ್ ತ್ಯಂಚಾತ್‌ಲ್ಯಾ ಖುಬ್ ಲೊಕಾನಾ ಹಾಕ್ಟಿತಿ.
2CO 9:3 ಫನ್ ಮೀ ತುಮಾನಾ ವವ್ಯಾಳ್ಯಾಲಿ ಆಧಾರ್‌ನಸ್ತಾನಾ ಮೀ ಸಾಂಗ್‌ಲ್ಯಾ ಶಾರ್ಕ ತುಮಿ ತಯಾರ್ ಆಸಿಲಾ ಮನ್ಹುನ್ ತ್ಯಾ ಬನ್ಹಿ ಬಾವ್ಹಾನಾ ಲಾವುನ್ ದಿಲ್ಯಾತ.
2CO 9:4 ತುಮಿ ತಯಾರ್ ನಸ್ಲಾಸಾತ ಎಕ್ ಯಳಿ ಮಕೆದೊನ್ಯಾತ್ಲ ಕೊನ್ತರಿ ಮಾಜಿ ಸಂಗ ಯವುನ್ ತುಮಿ ತಯಾರ್ ಜಾ಼ಲ್ಯಾನಸ್‌ಲ್ಯಾಲ ಬಗುನ್ ಆಮಾನಾ ತುಮ್ಚಿವ ಆಸ್ಲಾ ಇಸ್ವಾಸ್ ಥೆವ್‍ಲ್ಯಾ ಮನ್ಹುನ್ ಮನಾ ಲಾಜ಼಼್ವಾಟಲ್; ತುಮಾನಾಬಿ ಲಾಜ಼್ವಾಟಲ್ ಮನ್ಹುನ್ ಮೀ ಆಸಾ ಸಾಂಗ್ತೊ.
2CO 9:5 ಆಸ ಆಸ್ತಾನಾ ಹೆ ಭನ್ಹಿ ಭಾಹು ಆಂದಿಸ್ ತುಮ್ಚಿಪ ಯವುನ್ ತುಮಿ ಆಂದಿಸ್ ದಿಲ್ಯಾಲ್ಯಾ ಸಬ್ದಾಚಿ಼ ದಿನ್ಗಿ ಗೊಳಾಕರಾಯಾ ತುಮಾನಾ ಮಜ಼ತ್ ಕರಾಯಾಸಾಟಿ ಹ್ಯಂಚಿಪ ಮಾಗಾಚ಼ ವ್ಹಯಿಜಾ಼ಲ್ಯಾ ಮನ್ಹುನ್ ಮನಾ ದಿಸತ್ಯಾ. ಆಸ ಉಮೆದಿನಿ ದಿಲ್ಯಾಲಿ ದಿನ್ಗಿ ವ್ಹತಿ.
2CO 9:6 ಫನ್ ಥೊಡ ಪೆರ್ನಾರಾ ಥೊಡಸ್ ಕ್ಯಾಪ್ನಾರ್. ಖುಬ್ ಪೆರ್ನಾರಾ ಖುಬ್ ಕ್ಯಾಪ್ನಾರ್. ಹ್ಯ ತುಮಾನಾ ಠಾವ ರಾಹುನಿ.
2CO 9:7 ಪರತೆಕಾನಿ ಆಪ್‌ಲ್ಯಾ ಆಪ್‌ಲ್ಯಾ ಮನಾತ್ ಥರಿವ್‌ಲ್ಯಾ ತಸ ದಿವುನಿ; ದುಖಾನಿ ವ್ಹವುನಿ ಬಳ್‌ಜು಼ರಿನಿ ವ್ಹವುನಿ ಟುರ್ಟುರುನ್ ವ್ಹವುನಿ ಕುನಿಸ್ ದಿವುನಾಹಿ; ಕಾ ಮಂಜೆ ಹೌಸನಿ ದೆನಾರ‍್ಯಾಚಿ ದೇವ್ ಮಾಯಾ ಕರ್ನಾರ್.
2CO 9:8 ದೇವ್ ಸಗ್ಳೆ ತರಚಾ಼ ದಾನ್ ತುಮಾನಾ ಪುಕಟ್‌ ದೆನಾರಾ ಜಾ಼ಲ್ಯಾ ಮನ್ಹುನ್, ತುಮಿ ಕವಾಬಿ ಸಗ್ಳೆ ಗುಸ್ಟಿತ್ನಿ ಸಂಪನ್ ವ್ಹವುನ್ ಸಗ್ಳೆ ಮಜ಼ತಿಚಿ ಕಾಮ ಪುಕಟ್ ಕರಾಯಾ ವ್ಹಯಿಸಾ.
2CO 9:9 ಪವಿತ್ರ ಪುತಿಕಾತ್ ಆಸ ಲಿವ್‌ಲ್ಯಾ ತ್ಯೊ ಗರಿಬಾನಾ ಉದಾರ್ ದೆನಾರ್; ತ್ಯಚಿ಼ ನೀಯತ್ ಶಾಸ್ವತ್ ರಾನಾರ್.
2CO 9:10 ಪೆರ್ನಾರ‍್ಯಾಲಾ ಬೀ, ಖಾನಾರ‍್ಯಾಲಾ ಜೆವಾನ್ ದೆನಾರಾ ತುಮಾನಾಬಿ ಪೆರಾಯಾ ಬೀ ದಿವುನ್ ತ್ಯ ಖುಬ್ ಕರುನ್ ತುಮಚಾ ಚಾ಼ಂಗಲ್ಯಾ ಕಾಮಾನಿ ವ್ಹನಾರ ಫಳ ವಾಡಿವ್ನಾರ್.
2CO 9:11 ಆಸಸ್ ತುಮಿ ಸಗ್ಳೆ ಗುಸ್ಟಿತ್ನಿ ಸಾವ್ಕಾರ್ ವ್ಹವುನ್ ಉದಾರ್ ದಿಯಾ ವ್ಹನಾರ್ ನಾಹಿತ ತುಮಚ಼ ಉದಾರ್ ದೆನ ಆಮ್ಚಾ ಹಾತಾತ್ನಿ ಆನಿ ಯಕಾಲಾ ಗಾವ್ಲತ ತ್ಯ ದೇವಾಲಾ ಉಪ್ಕಾರ ಸ್ತುತಿ ಉತ್ಪನ್ ಕರ್ತ.
2CO 9:12 ಕಸ ಮಂಜೆ ತುಮಿ ಕರ್ತ್ಯಾಲ ಹ್ಯ ಚಾ಼ಂಗ್ಲ ಕಾಮ್ ದೇವಾಚಾ ಪೊರಾಚಾ಼ ತರಾಸ್ ಕ್ಯಾಡ್ನಾರ್ ನಾಹಿತ ಖುಬ್ ತರನಿ ದೇವಾಲಾ ಉಪ್ಕಾರ್ ಸ್ತುತಿ ಉತ್ಪನ್ ಕರಾಯಾ ಹ್ಯಲಾ ಕಾರನ್ ವ್ಹನಾರ್.
2CO 9:13 ತುಮಿ ಕರ್ನಾರಿ ಹ್ಯೀ ಮಜ಼ತ್ ಆನಿ ತುಮಚ಼ ಚಾ಼ಂಗ್ಲ ಮನ್ ಖುಬ್ ಜ಼ನಾಂಚಾನಿ ಬಕ್ತಾನಾ, ತುಮಿ ಕೆಲ್ಯಾಲ್ಯಾ ಕಾಮಾ ಶಾರ್ಕ, ಕ್ರಿಸ್ತಾಚೆ ಬರೆ ಖಬ್ರಿ ಶಾರ್ಕ ಚಾ಼ಲ್ತಾಸಾ ಮನ್ಹುನ್, ತ್ಯನಾಬಿ ಆನಿ ಸಗ್‌ಳ್ಯಾನಾಬಿ ತುಮಿ ಉದಾರ್ ದೆತ್ಯಾಲ್ಯಾತ್ಬಿ ತಿ ದೇವಾಲಾ ಮರ‍್ಯಾದ್ ಆನ್ನಾರ್.
2CO 9:14 ತಸಸ್ ತುಮ್ಚಿಸಾಟಿ ಖುಬ್ ಮನಾನಿ ಮಾಗ್ನ ಕರ್ತ್ಯಾತ ಮನ್ಹುನ್ ದೇವಾಚಿ ಖುಬ್ ಕ್ರುಪಾ ತುಮಾನಾ ಗಾವ್ಲೆ ಮನ್ಹುನ್ ತಿ ತುಮಾನಾ ಬಗಾಯಾ ಮನ್ ಕರ್ತ್ಯಾತ.
2CO 9:15 ಸಾಂಗಾಯಾ ವ್ಹಯಿತ್ನಾಹಿ ಆಸಲ್ಯಾ ದಾನಾಸ್ ಲಾಗುನ್ ದೇವಾಲಾ ಸ್ತುತಿವ್ಹವುನಿ.
2CO 10:1 ಪೌಲ್ ತುಮ್ಚೆ ಸಂಗ ಆಸ್ತಾನಾ ಥಂಡ್ಪನಾನಿ ವಾಗ್ತೊ ದುರ್ ಆಸ್ತಾನಾ ಆಮ್ಚೆ ಗುಸ್ಟಿತ್ ಕಡಕ್ಫನಾನಿ ವಾಗ್ನಾರಾ ಜಾ಼ಲ್ಯಾಲಾ ತ್ಯೊ ಪೌಲ್ ಮಂತ್ಯಾಲಾ ಮೀ ಕ್ರಿಸ್ತಾಚ ಥಂಡ್ ಆನಿ ಸಾಧು ಮನಾನಿ ಇನಂತಿ ಕರ್ತೊ,
2CO 10:2 ಕೊನ್ ಆಮಾನಾ ಲೊಕಾಚೆ಼ಗತ್ ಜೀವ್ನಾ ಕರ್ನಾರಿ ಮಂಥ್ಯಾತ ತ್ಯಂಚಿ಼ ಸಂಗ ಕಡಕ್ಪನಾನಿ ರಾಹ್ಯಾವ್ಹಯಿ ಮನ್ಹುನ್ ಮಂತ್ಯೊ. ಆಮಿ ತುಮ್ಚಿ ಸಂಗ ಆಸ್ತಾನಾ ತಸ್ಲ ಕಡಕ್ಪನ್ ದಾವಾಚಿ ಗರಜ಼್ ಯವುನಾಹಿ ಮನ್ಹುನ್ ತುಮ್ಚಿಪ ಇನಂತಿ ಕರ್ತೊ.
2CO 10:3 ಆಮಿ ಶರೀರಾನಿ ಆಸ್ಲಾವ್‌ತರಿ ಶರೀರಾನಿ ಲಡಾಯಿ ಕರ್ನಾರ ನವ್ಹ.
2CO 10:4 ಆಮಿ ವಾಪರ್ನಾರಿ ಸಾಮ್ನ ಶರೀರಾತ್ಲಿ ನವ್ಹತ. ತೀ ದೇವಾಚಾ ಲೆಕ್ಯಾತ್ ಬಳಾಚಿ ಗ್ವಾಡಿ ಪಾಡುನ್ ಗ್ಯಾಲ್ನಾರಿ ಜಾ಼ಲ್ಯಾತ. ಆಮಿ ದೇವಾಚಾ ಗಿನ್ಯಾನ್ಯಾಚೆ ಆಡ್ವ ಉಟ್ನಾರ ವಾದ್ ನಾಹಿಕರುನ್,
2CO 10:5 ಆನಿ ದೇವಾಚಾ ಗಿನ್ಯಾನಾಸಾಟಿ ಆಡ್ವ ವ್ಹವುನ್ ಉಠ್ಯಾಲ್ಯಾ ಘಮೆಂಡಿಚಾ ಬೊಲ್ಯಾ ಸರ್ವನಾಶ್ ಕರುನ್ ಪ್ರತೇಕ್ ಯಕ್ ಯೊಜ್ನಾ಼ತ್ ಕ್ರಿಸ್ತಾಲಾ ವಿದೆಯ್ ವ್ಹಯಾಲಾ ಕರ್ತ,
2CO 10:6 ತುಮಚ಼ ಐಕ್ನ ಪುರ್ನಜಾ಼ಲ್ಯಾ ನಂತರ್ ಸಗ್ಳ ಐಕ್ಲ ನಸ್‌ಲ್ಯಾಲ್ಯಾ ಸಗ್‍ಳ್ಯಾನಾ ಶಿಕ್ಷಾ ದಿಯಾ ತಯಾರ್‌ ಹಾವ್.
2CO 10:7 ತುಮಿ ಡೊಳ್ಯಾಮೊರ‍್ಹ ಹಾತ್ಯ ಬಗಾ. ಕೊನ್ತರಿ ಆಪ್ನು ಕ್ರಿಸ್ತಾಚಾ಼ ವ್ಹಯ್ ಮನಲ್ಯಾವ ತ್ಯನಿ ಆಪ್ನು ಕಸಾ ಕ್ರಿಸ್ತಾಚಾ಼ ತಸ ಆಮಿ ಕ್ರಿಸ್ತಾಚ಼ ಮನ್ಹುನ್ ಸಮಜು಼ನ್‌ ಗಿಹುನಿ.
2CO 10:8 ಆಮಾನಾ ಆಸ್‌ಲ್ಯಾಲ್ಯಾ ಹುಮ್ಕಾಚೆ ಗುಸ್ಟಿತ್ ಆಮಿ ಯೆಕ್ ಯಳಿ ಖುಬ್ ವವ್ಯಾಳತ ತಸ ವವ್ಯಾಳ್‌ತ್ಯಾಲ್ಯಾತ್ ಲಾಜ಼ತ್ನಾಹಿತ. ಫನ್ ತುಮಾನಾ ಪಾಡಾಯಾ ಸಾಟಿನವ್ಹ ಬಾಂದಾಯಾ ಸಾಟಿಸ್ ಪ್ರಭುನಿ ಹ್ಯೊ ಹುಕುಮ್ ಆಮಾನಾದಿಲ್ಯಾ.
2CO 10:9 ಮೀ ಪತರ‍್ಯಾನಿ ತುಮಾನಾ ಭ್ಯಾ ಗ್ಯಾಲ್ತೊ ಮನ್ಹುನ್ ಸಮಜು಼ನ್ ಗಿಹುನಕೊಸಾ.
2CO 10:10 ತ್ಯಚಿಪ್ನಿ ಆಲ್ಯಾಲಿ ಪತ್ರಿ ಕಟುರ್ ಆನಿ, ಕಡಕ್ ಜಾ಼ಲ್ಯಾತ. ಫನ್ ಶರೀರಾನಿ ತ್ಯ ಬಳ್ ಮೊಡಾ ತ್ಯಚಾ ಬೊಲ್ಯಾ ಐಕಾಯಾ ಬರ‍್ಯಾ ನಾಹಿತಾ ಆಸಿ ಥುಡಿಜ಼ನ ಸಾಂಗ್‌ತ್ಯಾತ ನವ್ಹ.
2CO 10:11 ತಸ್ಲಿ, ಆಮಿ ದುರ್ ಆಸ್ತಾನಾ ಪತರ‍್ಯಾಂಚಾನಿ ಬುಲಿಲಾ ಕಸ್ಲಿಹಾವ್ ಮನ್ಹುನ್ ಜ಼ವಳ್ ಆಸ್ತಾನಾ ಕಾಮಾತ್ ತಸ್ಲಿಸ್ ಹಾವ್ ಮನ್ಹುನ್ ಸಮಜು಼ನ್‌ ಗೆವ್ಹಾ.
2CO 10:12 ಆಪ್‌ಲ್ಯಾಲಾಸ್ ಆಪ್ನು ವವ್ಯಾಳುನ್ ಗೆತ್ಯಾಲ್ಯಾ ಥೊಡ್ಯಾಂಚಾತ್ನಿ ಆಮಾನಾ ಜೊ಼ಡ್ವಾಯಾ ವ್ಹವುನಿ ತ್ಯಂಚಿ಼ ಸಂಗ ಮಿಳ್ವಾಯಾ ವ್ಹವುನಿ ಮಿ ಮನ್ ಕರಿತ್ನಾಹಿ. ತೀ ತರಿ ಆಪ್ಲೆ ಆಪ್ನು ಆಪ್ಲಾ ಮಾಪ್ ಕರುನ್ ಆಪ್‌ಲ್ಯಾನಾ ಆಪ್ನು ಮಿಳ್ವುನ್ ಬುದ್ದಿ ನಸ್‌ಲ್ಯಾಲಿ ಜಾ಼ಲ್ಯಾತ.
2CO 10:13 ಆಮಿತರಿ ಆಮ್ಚೆ ಮರ‍್ನಾಚೆ ಬಾಹಿರ್ ವವ್ಯಾಳುನ್ ಗಿಹ್ಯಾಚೆ ಆಂದಿ ದೇವಾನಿ ಆಮಾನಾ ದ್ಯಾವಲ್ಯಾಲ್ಯಾ ಗೆರ‍್ಯಾತ್ ರಾಹುನ್ ವವ್ಯಾಳ್ತಾವ್. ಹ್ಯ ದ್ಯಾವ್‌ಲ್ಯಾಲ್ಯಾ ಗೆರ‍್ಯಾತ್ನಿ ರಾಹುನ್ ತುಮ್ಚಿ ಪರತ್ ಆಲ್ಯಾವ್.
2CO 10:14 ಆಮಿ ಕ್ರಿಸ್ತಾಚಿ ಬರಿ ಖಬರ್ ಸಾಂಗಿತ್ ದುಸ್‍ರ್ಯಾಂಚೆ ಆಂದಿ ತುಮ್ಚಿಪ ಆಲಾವ್ ಮನ್ಹುನ್ ತುಮ್ಚಿವ ಹುಕುಮ್ ನಸಲ್ಯಾಚೆಗತ್ ಗೆರ‍್ಹಾ ವಲ್ಯಾಂಡುನ್ ಜಾ಼ಯಿತ್ನಾಹಿ. ಕ್ರಿಸ್ತಾಚಿ ಬರಿ ಖಬರ್ ಸಾಂಗಿತ್ ಆಮಿ ತುಮ್ಚಿಪ ಆಲ್ಯಾವ್ ನವ್ಹ.
2CO 10:15 ಆಮಿ ಮರ‍್ಯಾದ್ ಸುಡುನ್ ಆನಿ ಯಕಾಚಾ ಕಾಮಾಚ಼ ಫಳ ಗಿಹುನ್, ಹೀ ಆಮ್ಚಿ ವವ್ಯಾಳುನ್ ಗಿಹಿತ್ನಾಹಿ. ಫನ್ ತುಮಚಾ಼ ಇಸ್ವಾಸ್ ವಾಡ್ತೊ ತವಾ ತುಮ್ಚಿಸ್ ಲಾಗುನ್ ಆಮ್ಚಾ ಕಾಮಾಚಿ ಮರ‍್ಯಾದ್ ಆನೀಕ್ ಪಗಾಳ್ತಿ.
2CO 10:16 ತುಮಾನಾ ಪಲಿಕ್ಲೆ ಸೀಮತ್ನಿ ಬರಿ ಖಬರ್ ಸಾಂಗ್ನಾರ್ ಮನ್ಹುನ್ ಆಶಾ ಹಾ. ಗಾಮಾನಿ ಆಮಾನಾ ಗಾವಲ್ಯಾಲ್ಯಾ ಫಳಾಚೆ಼ ಗುಸ್ಟಿತ್ ಆಮಿ ಮುಟಿ ಮನ್ಹಿತ್ನಾಹಿ.
2CO 10:17 ಮೊಟಾ ಮನ್ಹುನ್ ಗೆನಾರಾ ಪ್ರಭುಪಸ್ ಮೊಟಾ ಮನ್ಹುನ್ ಗಿಹುನಿ. ಮನ್ಹು‍ನ್ ದರ್ಮಶಾಸ್ತಾರಾತ್ ಲಿವ್‌ಲ್ಯಾ.
2CO 10:18 ಆಪ್‌ಲ್ಯಾಲಾಸ್ ಆಪ್ನು ವವ್ಯಾಳುನ್ ಗೆನಾರಾ ಚಾ಼ಂಗ್ಲಾನವ್ಹ. ಪ್ರಭು ಕುನಾಲಾ ವವ್ಯಾಳ್ತೊ ತ್ಯೊಸ್ ಚಾ಼ಂಗ್ಲಾ.
2CO 11:1 ಮೀ ಮನಾ ವವ್ಯಾಳುನ್ ಗೆನಾರ ಖುಳಫನ್ ತುಮಿ ಜ಼ರಾ ಸುಸ್ವುನ್ ಗಿಹಿತಾಸಾತ ಬರ ವ್ಹಯಿತ. ತುಮಿ ಮನಾ ಸುಸ್ವುನ್‌ ಗೆವಾ.
2CO 11:2 ಕಾ ಮಂಜೆ ದೇವಾಪ ಆಸ್‍ಲ್ಯಾಲೆ ಕ್ಯಾಳ್ಜಿನಿಸ್ ಮೀ ತುಮ್ಚೆ ಗುಸ್ಟಿತ್ ಕ್ಯಾಳ್ಜಿ ಕರ್ತೊ. ತುಮಾನಾ ಕ್ರಿಸ್ತ ಮಂತ್ಯಾಲ್ಯಾ ಯಕ್‌ಲ್ಯಾಸ್ ಗಡ್ಯಾಲಾ ಚಾ಼ಂಗ್ಲಿ ಕನ್ಯಾ ಕರುನ್ ದಿಯಾವ್ಹಯಿ ಮನ್ಹುನ್ ತುಮಾನಾ ತ್ಯಲಾ ಥರಿವ್‍ಲ್ಯಾ ನವ್ಹ.
2CO 11:3 ಫನ್ ಕಸಿ ಹವ್ವಾ ಸಾಪಾಚೆ಼ ಯವಜ್ನಾ಼ತ್ ಗಾಹುನ್ ಫಸ್ಲಿ ತಸಿ ತುಮಚ಼ ಮನ್ ಕ್ರಿಸ್ತಾಚೆ ಗುಸ್ಟಿತ್ ವ್ಹಯಿಜಾ಼ಲ್ಯಾಲಿ ಶುದ್ ಬಕ್ತಿ ಆನಿ ಸರಳ್ಪನ್ ಸುಡುನ್ ಬಾದ್ ವ್ಹಸಿಲಾ ಮನ್ಹುನ್ ಮನಾ ಭ್ಯಾವಾಟ್ಯಾ.
2CO 11:4 ಕಾ ಮಂಜೆ ಕೊನ್ತರಿ ಯವುನ್ ಆಮಿ ಶಿಕಿವ್‌ಲ್ಯಾಲ್ಯಾ ಯೇಸುಲಾ ಸುಡುನ್ ಆನಿ ಯಕಾ ಯೇಸುಲಾ ತುಮಾನಾ ವಳಕ್ ಕರ್ತಾನಾ ನಾಹಿತ ತುಮಿ ಗೆತಲ್ಯಾ ನಸ್‌ಲ್ಯಾಲ ದುಸ್ರೆ ತರಚಾ ಆತಮ್ಯಾಚಾ಼ ಹುಕುಮ್ ಗೆತಾನಾ, ತುಮಿ ಗಿಹ್ಯಾಚೆ ಆಂದಿ ಆಸ್‌ಲ್ಯಾಲ ಆನಿಯೆಕ್ ಚಾ಼ಂಗ್ಲಿ ಖಬರ್ ಐಕ್ತಾನಾಬಿ ತುಮಿ ಸುಸ್ವುನ್ ಗೆತ್ಯಾಲ ಖುಬ್ ವಿಚಿತ್ರ.
2CO 11:5 ಖುಬ್ ಬರ ಅಪೊಸ್ತಲ್ ಮನ್ಹುನ್ ಗೆತ್ಯಾಲ್ಯಾಂಚಿವ್ನಿ ಮೀ ಕಶಾತ್ ಕಮ್ಮಿನಾಹಿ ಆಸ ಮನಾ ವಾಟ
2CO 11:6 ಮೀ ಬೊಲಾಯಾ ಶಾನಾ ನಸ್ಲೊತರಿ ಗಿನ್ಯಾನಾತ್ ಕಮ್ಮಿನಾಹಿ. ಹ್ಯ ಸಗ್ಳೆ ತರನಿ ಯಳಾನಿ ದಾವುನ್‌ ದಿಲ್ಯಾ.
2CO 11:7 ತುಮಿ ವರ್‌ ಯಯಾ ವ್ಹಯಿಸಾ ಮನ್ಹುನ್ ಮನಾಸ್ ಮೀ ಖಾಲ್ ವ್ಹವುನ್ ದೇವಾಚಿ ಬರಿ ಖಬರ್ ತುಮಾನಾ ಪುಕಟ್ ಸಾಂಗ್‌ಲ್ಯಾಲ್ಯಾತ್ ಪಾಪ್ ಕೆಲ ಕ್ಯಾ?
2CO 11:8 ತುಮ್ಚಿ ಸೇವಾ ಕರಾಯಾ ಸಾಟಿ ಮೀ ದುಸ್ರೆ ಸಭೆತ್ನಿ ಮಜ಼ತ್ ಗೆತ್ಲೆ, ತುಮ್ಚಿಸಾಟಿ ದುಸ್ರೆ ಸಭೆತ್ನಿ ಮಜ಼ುರಿ ಗೆತ್ಲೆಕ್ಯಾ.
2CO 11:9 ಮೀ ತುಮ್ಚಿಪ ಆಸ್ತಾನಾ ಖರ್ಚಾ಼ಲಾ ಕಾಯ್ ನಸ್‌ಲ್ಯಾಲ್ಯಾ ಯಳಾಲಾ ಕುನಾಲಾ ವಜ಼ ಜಾ಼ಲೊನಾಹಿ. ಮಕೆದೊನ್ಯಾತ್ನಿ ಆಲ್ಯಾಲ ಬನ್ಹಿ ಬಾವ್ಹಾಂಚಾ಼ನಿ ಮನಾ ಪಾಯ್ಜೆತ್ಯದಿಲ. ಮೀ ತುಮಾನಾ ಕಶಾತುಸ್ ವಜ಼ವ್ಹವುನಾಹಿ ಮನ್ಹುನ್ ಹುತೊ. ಹಿತ್ನಿ ಮೊರ್ಹಬಿ ರಾತೊ.
2CO 11:10 ಹ್ಯ ಮಾಜ಼ ವವ್ಯಾಳ್ನ ಅಖಾಯಾತಲ್ಯಾ ಗಾವಾತ್ನಿ ಯೊಕ್ಬಿ ಥಾಂಬಿವ್ನಾರ್ನಾಹಿ ಮನ್ಹುನ್ ಕ್ರಿಸ್ತಾಚೆ ಮೊರ್ಹ ಖರ‍್ಯಾನಿ ಸಾಂಗ್ತೊ.
2CO 11:11 ತುಮ್ಚಿಪ್ನಿ ಮೀ ಕಾಯೆಕ್ ಗಿಹಿತ್ನಾಹಿ ಕಾ? ತುಮ್ಚಿವ ಮಾಯಾ ನಾಹಿ ಮನ್ಹುನ್ ಕ್ಯಾ? ನಾಹಿ, ತುಮ್ಚಿವ ಮನಾ ಆಸ್‌ಲ್ಯಾಲಿ ಮಾಯಾ ಕ್ಯವ್ಡಿ ಮನ್ಹುನ್ ದೇವಾಲಾಸ್ ಠಾವಿಹಾ.
2CO 11:12 ಥೊಡ್ಯಾಂಚಾನಿ ಆಪ್ನು ಕರ್ತ್ಯಾಲಿ ಕಾಮ, ಆಮಿ ಅಪೊಸ್ತಲ್ ವ್ಹವುನ್ ಕರ್ತ್ಯಾಲ್ಯಾ ಕಾಮಾಲಾ ಶಾರ್ಕ ಮನ್ಹುನ್ ವಾದ್ ಕರಾಯಾ ಅವ್ಕಾಸ್ ಗಾವ್ತೊಕ್ಯಾ ಬಗ್‌ತ್ಯಾತ. ಶೊತ್ಯಾಲ್ಯಾನಾ ಕಸ್ಲಾಸ್ ಅವ್ಕಾಸ್ ಗಾಹುನಾಹಿ ಆಸಾ ಮೀ ಆತಾ ಕರ್ತ್ಯಾಲಸ್ ಚಾ಼ಲ್ವಿತ್ ಜಾ಼ತೊ.
2CO 11:13 ಫನ್ ತಸ್ಲ ಲಬಾಡ್ ಅಪೊಸ್ತಲ್, ಗಾತ್ ಕರ್ತ್ಯಾಲ್ಯಾ ಕಾಮಾಚ಼, ಕ್ರಿಸ್ತಾಚ಼ ಅಪೊಸ್ತಲ್ ವ್ಹವುನ್ ದಿಸಾಯಾ ರುಪ್ ಜಾ಼ಲ್ಯಾತ.
2CO 11:14 ಹ್ಯ ಕಾಯ್ ಚಮತ್ಕಾರ್ನವ್ಹ. ಸೈತಾನ್ ಆಪ್ನುಸ್ ಉಜೀಡಾಚಾ ದೇವ್‌ ದುತಾಚ಼ ರುಪ್ ಗ್ಯಾಲ್ತಾನಾ,
2CO 11:15 ತ್ಯಚ಼ ಸೇವಕ್ ಸಾಯಿತ್ ನೀಯತಿಲಾ ಸೇವಕ್ ವ್ಹವುನ್ ದಿಸಾಯಾ ರುಪ್ ಗಾಲಾಚ಼ ಚಮತ್ಕಾರ್ ಕಾಯ್ ನವ್ಹ. ತ್ಯಚಿ ಶೆವಟ್ ತ್ಯಚಾ ಕಾಮಾ ಶಾರ್ಕಿಸ್ ಹಾ.
2CO 11:16 ಕುನಿ ಮನಾ ಖುಳಾ ಮನ್ಹುನ್ ಸಮಜು಼ನಾಹಿ ಮನ್ಹುನ್ ಪರ್ತುನ್ ಸಾಂಗ್ತೊ. ತಸ ಸಮಜು಼ನ್‌ ಗೆತ್ಲತರಿ ಚಿಂತಾನಾಹಿ. ಮನಾ ಖುಳಾ ಮನ್ಹುನುಸ್ ಸಮಜು಼ನ್ ಗೆವ್ಹಾ. ತವಾ ಮನಾ ಥುಡಿ ಮರ‍್ಯಾದ್ ಗಾವ್ಹಲ್.
2CO 11:17 ಮೀ ಹ್ಯ ಬೊಲತ್ಯಾಲ ಪ್ರಭುಚಾ ಹುಕ್ಮಾಚೆಗತ್ ಬೊಲತ್ನಾಹಿ ಇಸ್ವಾಸಾನಿ ಆಪ್‌ಲ್ಯಾಲಾ ವವ್ಯಾಳುನ್ ಗೆತ್ಯಾಲ್ಯಾ ಖುಳ್ಯಾಚೆಗತ್ ಬೊಲ್ತೊ.
2CO 11:18 ಖುಬ್ ಜ಼ನ ದುನೆತಲ್ಯಾ ಕಾಮಾತ್ ವವ್ಯಾಳುನ್ ಗೆತ್ಯಾತ ಮನ್ಹುನ್ ಮೀ ವವ್ಯಾಳುನ್ ಗೆಥೊ.
2CO 11:19 ತುಮಿ ಶಾನಿ ವ್ಹವುನ್ ಖುಳ್ಯಾನಾ ಸಂತೊಶಾನಿ ಸುಸ್ವುನ್ ಗೆತಾಸಾನವ್ಹ
2CO 11:20 ಯಕಾನಿ ತುಮಾನಾ ಆಪ್‌ಲ್ಯಾಲಾ ತಾಬ್ಯಾತ್‌ ಗೆತ್ಲತ, ಯಕ್‌ಲ್ಯಾನಿ ತುಮಾನಾ ಆಡ್‍ಕ್ಯಾವ್ಲಾತ, ಯಕಾನಿ ತುಮಾನಾ ಪಸ್ವುನ್ ದರ್ಲತ, ಯಕಾನಿ ಆಪ್ಲ ಥೊರ್ಲಫನ್ ಸಾಂಗ್ಲತ, ಯಕಾನಿ ತುಮ್ಚಾ ತೊಂಡಾವ ಮ್ಯಾರ್ಲಾತರಿ ಸುಸ್ವುನ್ ಗೆತಾಸಾ ನವ್ಹ.
2CO 11:21 ಆಮಿ ಬಳ್ ನಸಲ್ಯಾಲಿ ಹಾವ್ ಮನ್ಹುನ್ ಹಿನವುನ್ ಸಾಂಗ್ತೊ. ಕಸ್‌ಲ್ಯಾಸ್ ಆಧಾರಾನಿ ಕೊನ್ ತರಿ ಬಡಾಯಿ ಮನ್ಹುನ್ ಗೆತೊ ತ್ಯನಿಸ್ ಮೀ ವವ್ಯಾಳಾಯಾಸಾಟಿ ಖುಳ್ಯಾಚೆಗತ್ ಬೊಲ್ತೊ.
2CO 11:22 ತೀ ಇಬ್ರಿಯ ಕ್ಯಾ? ಮೀ ಇಬ್ರಿಯಾ. ತೀ ಇಸ್ರಾಯೇಲ್ ಕ್ಯಾ? ಮೀ ಇಸ್ರಾಯೇಲ್. ತೀ ಅಬ್ರಹಾಮಾಚಾ ವಂಶಾತ್ಲಿ ಕ್ಯಾ? ಮೀ ತ್ಯಾಸ್ ವಂಶಾತ್ಲಾ.
2CO 11:23 ತೆ ಕ್ರಿಸ್ತಾಚ಼ ಸೇವಕ್ ಕ್ಯಾ? ತ್ಯಂಚಿವ್ನಿ ಮೀ ಖುಬ್ ಸೇವಾ ಕರ್ನಾರಾಜಾ಼ಲ್ಯೊ. ಮೀ ಖುಳ ದರ್ಲ್ಯಾಚೆ಼ಗತ್ ಬೊಲ್ತೊ ಕ್ರಿಸ್ತಾಚಿ ಸೇವೆ ತ್ಯಂಚಿವ್ನಿ ಖುಬ್ ಕೆಲೆ, ಖುಬ್ ಖೆಪಾ ತುರುಂಗಾತ್ನಿರಾಯ್ಲೊ, ಖುಬ್ ತಡಾಕ ಖಾಲ. ಖುಬ್ ಖೆಪಾ ಮರ್ನಾತ್ ಗಾವ್ಲೊ ಹುತೊ.
2CO 11:24 ಪಾಚ಼್ ಕೆಪ್ಪಾ ಯೆಹುದ್ಯಾಂಚಾ಼ಪ್ನಿ ಮನಾ ಎಕ್ ಕಮ್ಮಿ ಚಾಳಿಸ್ ತಡಾಕ ಬಸ್ಲ.
2CO 11:25 ತಿಂದಾ ಟೊನ್ಯಾನಿ ಮನಾ ಮ್ಯಾರ್ಲಾ. ಯಂಗ್ದಾ ಮಾಜಿವ ದೊಂಢ ಮ್ಯಾರ್ಲ. ತಿಂದಾ ಮೀ ಆಸ್‌ಲ್ಯಾಲಿ ವ್ಹಡಿ ಪುಠುನ್‌ಗೆಲಿ. ಎಕ್ ರ‍್ಯಾತ್ ಎಕ್ ದಿಸ್ ಸಮೀಂದೊರಾತ್ ಪಾನ್ಯಾತ್‍ ಕ್ಯಾಡ್ಲ.
2CO 11:26 ಕ್ರಿಸ್ತಾಚೆ಼ ಸೇವೆತ್ ಕಿತಿಕಿ ಪ್ರಯಾನ್ ಕೆಲ. ನ್ಹಚ಼ ದೊಖ, ದುಸ್‌ರ‍್ಯಾ ಚೊ಼ರಾಂಚ಼ ದೊಖ, ಆಪ್‍ಲ್ಯಾ ಯೆಹುದಿ ಲೊಕಾಂಚ಼ ದೊಖ, ಯೆಹುದಿ ನಸ್‌ಲ್ಯಾಲ್ಯಾ ಲೊಕಾಂಚ಼ ದೊಖ ಪೆಠತ್ನಿ ದೊಖ, ಲೊಕ ನಸಲ್ಯಾಲ್ಯಾ ಜಾ಼ಗ್ಯಾವ ದೊಖ, ಸಮಿಂದೊರಾತ್ ದೊಖ, ಲಬ್‌ಡ್ಯಾ ಬನ್ಹಿ ಬಾವ್ಹಾತ್ನಿ ದೊಖ ಮನಾ ಆಲ.
2CO 11:27 ಘಾಮ್ ಗಳ್ವುನ್ ರಾಬ್ಲೊ, ಕ್ಯವ್ಡಿ ಕೆಪ್ಪಾ ಜಾ಼ಗ್ರಾನ್ ಕಿಲಿ; ಬುಖತಾನಚಾ಼ ರಾಯ್ಲೊ; ಖುಬ್ ಖೆಪಾ ಆಸ್ರಾ ನಸ್ಥಾನಾ ಜೇವಾನ್ ನಸ್ಥಾನಾ, ಕಪ್ಡ ನಸ್ತಾನಾ ಪಿರ್ಲೊ; ಥಂಡಿ ವಾರ‍್ಯಾತ್ ಉಗ್ಡಾ ರಾಯ್ಲೊ.
2CO 11:28 ಆಸ್‌ಲ್ಯಾ ಆನಿ ಇತ್‌ಕ್ಯಾ ದುಸ್‌ರ‍್ಯಾ ಗುಸ್ಟಿ ನಾಹಿತ, ಸಗ್ಳೆ ಸಭೆಚಿ಼ ಕ್ಯಾಳ್ಜಿ ದಿಸುನ್ ದಿಸ್ ಮನಾ ಜಾ಼ಚ಼ವಿ.
2CO 11:29 ಕೊನ್‌ ತರಿ ಬಳ್‌ ನಸ್‌ಲ್ಯಾಲಾ ಜಾ಼ಲಾತ ಮೀ ತ್ಯಚಿ ಸಂಗ ಬಳ್ ನಸ್‌ಲ್ಯಾಲಾ ಜಾ಼ಲೊ ನಾಹಿ ಕ್ಯಾ? ಕೊನ್‌ ತರಿ ಚು಼ಕುನ್ ಗೆಲಾತ ಮನಾ ದುಖ್ ನಾಹಿ ಕ್ಯಾ?
2CO 11:30 ಮೀ ವವ್ಯಾಳುನ್ ಗಿಹ್ಯಾಚ ಜಾ಼ಲತ ಮಾನಾ ಬಳ್ ನಸ್‌ಲ್ಯಾಲ್ಯಾಲಾಸ್ ವವ್ಯಾಳ್ತೊ.
2CO 11:31 ಮಾಜಾ ಬೊಲ್ಯಾ ಲಬಾಡ್ ನವ್ಹತಾ ಮನ್ಹುನ್ ಆಮ್ಚಾ ಪ್ರಭು ಯೇಸು ಕ್ರಿಸ್ತಾಚಾ಼ ದೇವ್, ಬಾ ಜಾ಼ಲ್ಯಾಲಾ ಖಾಯಿಮ್ ಸ್ತುತಿ ಗೆನಾರಾ ದೇವ್ ಮನ್ಹುನ್ ಠಾವಾ ಹಾ.
2CO 11:32 ದಮಸ್ಕಾತ್ ರಾಜಾ಼ ಜಾ಼ಲ್ಯಾಲ್ಯಾ ಅರೇತಾಚಾ ತಾಬ್ಯಾತ್ ಆಸ್‌ಲ್ಯಾಲಾ ಅಧಿಪತಿ ಮನಾ ದರಾಯಾವ್ಹಯಿ ಮನ್ಹುನ್ ದಮಸ್ಕಾಚಿ಼ ಪ್ಯಾಟ್ ರ‍್ಯಾಖತಾ ಆಸ್ತಾನಾ
2CO 11:33 ಮನಾ ಎಕ ಬುಟ್ಟಿತ್ ಬಸ್ವುನ್ ಬಿಥಿಚೆ ಕಿಡಕಿತ್ನಿ ಖಾಲ್ ಉತರ್ಲಾ ಹುತ್ತಾ. ಆಸ ತ್ಯಚಾ ಹಾತಾತ್ನಿ ನಿಸ್ಟುನ್ ಪಳುನ್ ಗೆಲೊ.
2CO 12:1 ವವ್ಯಾಳುನ್ ಗಿಹ್ಯಾಚ ಬರನವ್ಹ. ಫನ್ ವವ್ಯಾಳುನ್ ಗಿಹ್ಯಾಚ಼ ಮನಾ ಅವಶ ಜಾ಼ಲ್ಯಾ. ಮನ್ಹುನ್ ಪ್ರಭುನಿ ಮನಾ ದಿಲ್ಯಾಲಿ ದರ್ಶಾನ ಆನಿ ಸಾಂಗ್ಯಾಲ್ಯಾ ಖರ‍್ಯಾಚಿ ಗುಟಾಚೆ಼ ಗುಸ್ಟಿತ್ ಸಾಂಗ್ತೊ.
2CO 12:2 ಕ್ರಿಸ್ತಾಪ ಆಸ್‌ಲ್ಯಾಲಾ ಯೊಕ್ ಮಾನುಸ್ ಠಾವಾ ಹಾ. ತ್ಯೊ ಚ಼ವ್ದಾ ವರ್ಸಾಚೆ ಮಾಗ ತಿನವ್ಯಾ ಸ್ವರ್ಗಾತ್ ನೆಲಾ. ತ್ಯೊ ಶರೀರಾ ಸಕಾಟ್ ನೆಲಾಕ್ಯಾ, ಶರೀರ್ ಸುಡುನ್ ನೆಲಾ ಮನಾ ಠಾವನಾಹಿ, ದೇವಾಲಾಸ್ ಠಾವ.
2CO 12:3 ತ್ಯಾ ಯಳಾತ್ ತ್ಯೊ ಶರೀರಾ ಸಾಹಿತ್ ಹುತಾಕ್ಯಾ ಶರೀರ್ ನಸ್ತಾನಾ ಹುತಾ ಮನಾ ಠಾವನಾಹಿ, ದೇವಾಲಾಸ್ ಠಾವಹಾ.
2CO 12:4 ತ್ಯೊ ಪರದೈಸಿ ಪರತ್ ನಿವ್ಹುನ್ ಮಾನ್ಸಾಂಚಾನಿ, ಬೊಲಾಯಾ ಯವುನಾಹಿ ಆಸ್‌ಲ್ಯಾ ಬೊಲ್ಯಾ ಐಕಲ್ಯಾ ಮನ್ಹುನ್ ಠಾವ ಹಾ.
2CO 12:5 ತ್ಯಚೆ ಗುಸ್ಟಿತ್ ಮನಾ ಅಬಿಮಾನ್ ಹಾ. ಫನ್ ಮಾಜೆ ಗುಸ್ಟಿತ್ ಮನಾ ಬಳ್ ನಸ್‌ಲ್ಯಾಲ ಸುಡುನ್ ದುಸ್ರ ವವ್ಯಾಳ್ನ ಕಾಯ್ ನಾಹಿ.
2CO 12:6 ವವ್ಯಾಳುನ್ ಗಿಹ್ಯಾ ಮನಾ ಮನ್ ಆಸ್ಲತರಿ ವವ್ಯಾಳುನ್ ಗೆತ್ಯಾಲ್ಯಾತ್ ಮೀ ಖುಳಾ ವ್ಹಯಿತ್ನಾಹಿ, ಕಾ ಮಂಜೆ ಮೀ ಖರತ್ಯ ಸಾಂಗ್ತೊ. ತರಿ ಕೊನ್ ಮನಾ ಬಗ್ತೊ ನಾಹಿತ ಐಕ್ತೊ ತ್ಯನಿ ಮನಾ ಆಗಾವ್ ಮನ್ಹುನಾಹಿ.
2CO 12:7 ಹ್ಯಾ ಕಾರ್ನಾನಿಸ್ ಆನಿ ಮನಾ ಸಾಂಗಲ್ಯಾಲ್ಯಾ ಗುಟ್ ಖುಬ್ ವ್ಹಯಿಜಾ಼ಲ್ಯಾತ ಮನ್ಹುನ್ ಮೀ ವವ್ಯಾಳಾಚೆ಼ ಆಂದಿ ಗಪ್ರಾತೊ. ಸಾಂಗ್‌ನ್ಯಾಚೆ ಉಮೆದಿನಿ ಮೀ ಮನಾ ಖುಬ್ ಕರುನ್ ವವ್ಯಾಳುನ್ ಗಿಹುನಾಹಿ ಮನ್ಹುನ್ ಯೊಕ್‍ ಕಾಟಾ ಮನಾ ಬೊಚಾ಼ಯಾ ಸಾಟಿ ಮಾಜಾ ಶರೀರಾತ್ ಥೆವ್‌ಲ್ಯಾ. ಮೀ ಬಡಾಯಿ ಕರುನಾಹಿ ಆಸ ಹ್ಯ ಮನಾ ಬೊಚ಼ತ್ ಸೈತಾನಾಚಾ ದುತಾಚೆ಼ಗತ್ ಗುಸ್ಸ ಮಾರೀತ.
2CO 12:8 ಹ್ಯೊ ವಾದಿ ಮನಾ ಸುಡುನ್ ಜಾ಼ವುನಿ ಮನ್ಹುನ್ ತಿಂದಾ ಪ್ರಭುಪ ಮಾಗ್ನ ಕೆಲ.
2CO 12:9 ಫನ್ ತ್ಯಲಾ ತ್ಯನಿ, “ಮಾಜಿ ಕ್ರಪಾ ತುಲಾ ಪುರ, ತುಜ಼ ಬಳ್ ನಸ್ತಾನಾಸ್ ಮಾಜ಼ ಬಳ್ ತುಜಿಪ ರಾಹ್ಯಾವ್ಹಯಿ” ಮನ್ಹುನ್ ಮನಾ ಸಾಂಗ್ಲ ತವಾ ಕ್ರಿಸ್ತಾಚ಼ ಬಳ್ ಮನಾ ಹಾ ಮನ್ಹುನ್ ಮಾಜ಼ ಬಳ್ ನಾಹಿ ತ್ಯಲಾ ಮಿ ಖುಬ್ ಸಂತೊಶ್ ವ್ಹನಾರ್. ” ಹ್ಯಚಿ ಸಾಟಿ ಕ್ರಿಸ್ತಾಚ಼ ಬಳ್ ಮಾಜಿಪ ರಾಹುನಿ.
2CO 12:10 ಮನ್ಹುನ್ ಕ್ರಿಸ್ತಾಸ್ ಲಾಗುನ್ ಮನಾ ಬಳ್ ನಸ್‌ಲ್ಯಾಲ, ನಕ್ವಾಟ್, ಕಮ್ಮಿ, ತರಾಸಾತ್ಬಿ ಆನಿ ಕಷ್ಟ ಆಲಾತರಿಬಿ ಸಂತೊಶಾನಿ ಹಾ. ಕಾ ಮಂಜೆ ಮೀ ಕವಾ ಬಳ್ ನಸ್‌ಲ್ಯಾಲಾ ಆಸ್ತೊ, ತವಾಸ್ ಬಳ್ ಆಸ್ನಾರಾ ವ್ಹತೊ.
2CO 12:11 ಮೀ ಆಸ ಲಿವುನ್, ಖುಳಾಜಾ಼ಲ್ಯೊ! ತ್ಯಲಾ ತುಮಿಸ್ ಮನಾ ಬಳಜು಼ರಿ ಕಿಲಿಸಾ. ತುಮ್ಚಿಪ್ನಿ ಮನಾ ವವ್ಯಾಳ್ನ ವ್ಹಯಾವ್ಹಯಿಹುತ, ಕಾ ಮಂಜೆ ಮೀ ಖಾಲಿ ಖಾಲ್ಚಾಜಾ಼ಲೊತರಿ ಖುಬ್ ಚಾ಼ಂಗ್ಲ, ಅಪೊಸ್ತಲ್ ಮನ್ಹುನ್ ಗೆತ್ಯಾಲ್ಯಾವ್ನಿ ಕಶಾತ್ ಕಮ್ಮಿನವ್ಹ.
2CO 12:12 ಮೀ ತರಾಸ್ ಕವಾಬಿ ಸುಸ್ವುನ್‌ ಗೆತ್ಯಾಲ್ಯಾತ್, ದ್ರಸ್ಟಾವಾಚಿ಼ ಕಾಮ ಆನಿ ಚಮತ್ಕಾರಿಚಿ ಕಾಮ, ತಸಸ್ ಮೊಟ್ಟಿ ಕಾಮ ಚಾಲಿವಲ್ಯಾಲ್ಯಾತ್ ಯಕಾ ಅಪೊಸ್ತಲಾಲಾ ರಾಹ್ಯಾ ವ್ಹಯಿತ್ಯ ಗುನ್ ತುಮ್ಚೆ ಮದ್ದಿ ಗಡ್ಲಿತ ನವ್ಹ.
2CO 12:13 ಮನಾ ಬಾಳಗಾಚ಼ ವಜ಼ ಮೀ ತುಮ್ಚಿವ ಗ್ಯಾತ್ಲನಾಹಿ ಮನ್ಯಾಚೆ ಯಕಸ್ ಗುಸ್ಟಿತ್ ಸುಡುನ್ ಆನಿ ಕಸ್ಲೆ ಗುಸ್ಟಿತ್ಬಿ ತುಮಾನಾ ದುಸ್ರೆ ಸಭೆತ್‌ಲ್ಯಾವ್ನಿ ಕಮ್ಮಿ ಕೆಲನಾಹಿತ ನವ್ಹ? ಮಾಜಿ ಹೀ ಚು಼ಕ್ ಮಾಪ್ ಕರಾ.
2CO 12:14 ಬಗಾ ಮೀ ತುಮ್ಚಿಪ ತಿನ್‌ವ್ಯಾನಿ ಯಯಾ ತಯಾರ್ ಹಾ ಆನಿ ತುಮಾನಾ ವಜ಼ವ್ಹಯಿತ್ನಾಹಿ. ಮೀ ತುಮ್ಚಿಪ್ನಿ ಕಾಯ್ ಜೊ಼ಡಾಯಾ ನಕೊ ತುಮಾನಾಸ್ ಜೊ಼ಡಾಯಾ ವ್ಹಯಿತ. ಪೊರಾಂಚಾನಿ ಐಬಾಸಾಟಿ ಜೊ಼ಡಾಚ಼ ದರ್ಮನವ್ಹ. ಐಬಾನಿ ಪೊರಾಂಚೆಸಾಟಿ ಜೊ಼ಡಾಚ಼ ದರ್ಮ.
2CO 12:15 ಮೀತರಿ ಮನಾ ಆಸ್‌ಲ್ಯಾಲ ತುಮ್ಚ ಆತ್ಮ ರಾಕಾಯಾ ಸಾಟಿ ಖುಬ್ ಸಂತೊಶಾನಿ ಖರ್ಚ಼ ಕರ್ತೊ; ಮನಾಸ್ ಖರ್ಚ಼ ಕರ್ತೊ. ಮೀ ತುಮಾನಾ ಖುಬ್ ಮಾಯಾಕೆಲಿತ ತುಮಿ ಮನಾ ಕಮ್ಮಿ ಮಾಯಾ ಕರ್ನಾರ್ ಕ್ಯಾ?
2CO 12:16 ಫನ್ ಆಸ ಆಸ್ತಾನಾ, ಮೀ ತುಮಾನಾ ವಜ಼ ಜಾಲೊನಾಹಿ, ಫನ್ ಪಾರ್ಕಿನಿ ತುಮಾನಾ ಪಿತುರಿನಿ ದರ್ಲ ಮನ್ಹುನ್ ಸಾಂಗಾ.
2CO 12:17 ಮೀ ತುಮ್ಚಿಪ ಲಾವುನ್ ದಿಲ್ಯಾಲ್ಯಾಂಚಿಪ್ನಿ ತುಮಾನಾ ಫಸ್ವುನ್ ಕಾಯ್ ತರಿ ಕಾಡುನ್ಗೆತ್ಲ ಕ್ಯಾ?
2CO 12:18 ತುಮ್ಚಿಪ ಜಾ಼ಯಾ ಮೀ ತೀತಾಪ ಮಾಗ್ಲ ತ್ಯಚಿ ಸಂಗ ತ್ಯಾ ಬಾವ್ಹಾಲಾ ಲಾವುನ್ದಿಲಾ, ತೀತಾನಿ ತುಮ್ಚಿಪ್ನಿ ಫಸ್ವುನ್ ಕಾಯ್ ತರಿ ಕಾಡುನ್ ಗೆತ್ಲ ಕ್ಯಾ? ಆಮಿ ದೊಗ ಯಕಾಸ್ ಮನಾನಿ ಚಾ಼ಲ್ಲಾವ್ ನಾಹಿ ಕ್ಯಾ? ಆಮಿ ತಸಸ್ ಚಾ಼ಲ್ಲಾವ್ ನಾಹಿ ಕ್ಯಾ?
2CO 12:19 ಆಮಿ ಯವ್ಡಾ ಉಸಿರ್ ತುಮ್ಚೆ ಮೊರ್ಹ ಬೊಲ್ನಾರ ಮನ್ಹುನ್ ಸಮಜು಼ನ್ ಗೆತಾಸಾ ಕ್ಯಾ? ದೇವಾಚೆ ಮೊರ್ಹಸ್, ಆಮಿ ಕ್ರಿಸ್ತಾಪ ಆಸುನ್ ತುಮ್ಚಿ ಭಕ್ತಿ ವಾಡಾಯಾ ಸಾಟಿ ಬೊಲ್ನಾರ ಜಾ಼ಲ್ಯಾವ್.
2CO 12:20 ಮೀ ಯತಾನಾ ಎಕ್ ಯಳಿ ತುಮಿ ಮನ್ ಕೆಲ್ಯಾ ಶಾರ್ಕ ಮೀ ದಿಸತ್ನಾಹಿ ಕ್ಯಾ ಮಂತ್ಯಾಲ ಭ್ಯಾ ಮನಾ ಹಾ. ತಸಸ್ ಮೀ ಮನ್ ಕೆಲ್ಯಾ ಶಾರ್ಕ ತುಮಿ ದಿಸತ್ ನಾಹಿಸಾ ಕ್ಯಾ ಮನ್ಯಾಚ ಭ್ಯಾ ಮನಾ ಹಾ. ಯೆಕ್ ಯಳಿ ತುಮ್ಚಿಪ ಕಳ್, ಖೊಟಪನ್. ರಾಗ್, ಸ್ವಾರ್ತ್ , ಚಾ಼ಡಿಸಾಂಗಾಚಿ಼, ಕಾನಾತ್ ಸಾಂಗಾಚ, ಗಮೆಂಡಿ ಗೊಂದೊಳ್ ರಾಹಿಲ್ ಮನ್ಹುನ್ ಮನಾ ಆನ್ಮಾನ್ ಹಾ.
2CO 12:21 ಮೀ ಪರ್ತುನ್ ಆಲೊಕಿ ಮಾಜಾ಼ ದೇವ್ ತುಮ್ಚೆ ಗುಸ್ಟಿತ್ ಮನಾ ವಾಕಿವ್ನಾರ್ ಮನ್ಹುನ್ , ಆಂದಿಚೆ಼ಗತ್ ಪಾಪ್ ಕರುನ್, ಬಡಾಯಿ, ಶಾರೀರಿಕ್ ಸಂಬದ್, ಬುರ್ಸಕಾಮ್ ಕರುನ್ ಪಶ್ಚಾತ್ತಾಪ್ ಪಡತ್ ನಸಲ್ಯಾಲ್ಯಾ ಖುಬ್ ಜ಼ನಾಂಚೆ ಗುಸ್ಟಿತ್ ಮೀ ದುಖ ಗಾಳಾಯಾ ವ್ಹಯಿತ ಮನ್ಹುನ್ ಮನಾ ಭ್ಯಾ ಹಾ.
2CO 13:1 ಮೀ ತುಮ್ಚಿಪ ತಿನ್‌ವ್ಯಾನಿ ಯತ್ಯೊ. ಕಸ್ಲಾ ಗುನ್ನಾ ಆಸ್ಲಾತರಿ ತ್ಯಲಾ ದೊಗಾ ತಿಗಾಚೆ ಸಾಕ್ಷಿಚಾ಼ ಆಧಾರ್ ರಾಹ್ಯಾವ್ಹಯಿ, ಮನ್ಹುನ್ ಪವಿತ್ರ ಗ್ರಂಥಾತ್ ಲಿವ್‍ಲ್ಯಾಲ ಹಾ.
2CO 13:2 ಮೀ ದೊನವ್ಯಾನಿ ತುಮ್ಚಿಪ ಆಸ್ತಾನಾ ಪರ್ತುನ್ ಆಲೊತ ತುಮಾನಾ ಶಿಕ್ಷಾ ದಿಯಾಚೆ಼ ಆಂದಿ ರಾಹ್ಯಾಚೊ಼ ನಾಹಿ ಮನ್ಹುನ್ ಕಸ ಸಾಂಗ್ಲ, ತಸಸ್ ಆತಾಬಿ ತುಮಾನಾ: ಪೈಲಿ ಪಾಪಾಚಿ ಕಾಮ ಆಜು಼ನ್ ಚಾ಼ಲಿವತ್ಯಾಲ್ಯಾನಾ ಆನಿ ದುಸರ‍್ಯಾನಾಬಿ ಸಾಂಗ್ತೊ.
2CO 13:3 ಕ್ರಿಸ್ತ್ ಮಾಜಿಪ ಬೊಲ್ತೊ ಮನ್ಹಾಯಾ ತುಮಿ ಸಾಕ್ಷಿ ಐಕ್ಲಿಸಾ ಮನ್ಹುನ್ ಮೀ ಆಸಾ ಸಾಂಗ್ತೊ. ತ್ಯೊ ತುಮ್ಚೆ ಗುಸ್ಟಿತ್ ಬಳ್ ನಸ್‌ಲ್ಯಾಲಾ ವ್ಹಯಾಚೆ ಆಂದಿ ಬಳ್ ಆಸ್‌ಲ್ಯಾಲಾಸ್ ಜಾ಼ಲ್ಯಾ. ಮೊಟಿ ಕಾಮ ತುಮ್ಚಿಪ ಕರ್ನಾರಾ ಜಾ಼ಲ್ಯಾ.
2CO 13:4 ತ್ಯ ಬಳ್ ನಸ್ತಾನಾ ಶಿಲ್ಬೆತ್ ಗ್ಯಾತ್ಲಾ ಖರ; ಫನ್ ದೇವಾಚಾ ಬಳಾನಿ ಜಿತ್ತಾ ಜಾ಼ಲಾ. ಆಮಿ ಸಾಹಿತ್ ತ್ಯಚ಼ ಬಳ್ ನಸ್‌ಲ್ಯಾಲ್ಯಾತ್ ವಾಟದಾರ್ ಜಾ಼ಲ್ಯಾವ್. ತರಿ ತ್ಯಚಿ ಸಂಗ ದೆವಾಚಾ ಬಳಾನಿ ತುಮ್ಚಿ ಸಾಟಿ ಜ಼ಗತ್ಯಾವ್
2CO 13:5 ತುಮಿ ಕ್ರಿಸ್ತಾಚಾ ಇಸ್ವಾಸಾತ್ ಹಾಸಾ ಕ್ಯಾ ನಾಹಿಸಾ ಮನ್ಹುನ್ ತುಮಚಿ ತುಮಿ ಪಾರಕ್ ಕರಾ, ತುಮ್ಚಿ ತುಮಿಸ್ ಪರಿಕ್ಷೆ ಕರಾ. ತುಮಿ ಚಾ಼ಂಗ್ಲ ಆಸ್ಲಾಸಾತ, ಯೇಸು ಕ್ರಿಸ್ತ ತುಮ್ಚಿಪ ಹಾ ಮನ್ಹುನ್ ಸಮಜ಼ತ್ನಾಹಿ ಕ್ಯಾ? ತ್ಯೊ ತುಮ್ಚಿಪ ನಸ್ಲಾತ ತುಮಿ ತ್ಯ ಪರೀಕ್ಷೆತ್ ನಾಪಾಸ್ ಜಾ಼ಲ್ಯಾಸಾ.
2CO 13:6 ತುಮಿತರಿ ತೇ ಪರೀಕ್ಷೆತ್ ನಾಪಾಸ್ ವ್ಹಯಿತ್ ನಾಹಿಸಾ ಮನ್ಹುನ್ ಮಾಜಿಯೆಕ್ ಆಶಾ ಹಾ.
2CO 13:7 ತುಮಿ ಬುರ್ಸ ಕಾಯ್ ಕರುನಾಹಿ ಮನ್ಹುನ್ ಆಮಿ ದೇವಾಪ ಮಾಕ್ತಾವ್. ಹ್ಯಾತ್ ಆಮ್ಮಿಸ್ ತೇ ಪರೀಕ್ಷೆತ್ ಗಾವಲ್ಯಾಲ ಮನ್ಹುನ್ ದಿಸುನ್ ಯಯಾವ್ಹಯಿ ಮನ್ಹುನ್ ಆಮ್ಚಾ ಉದ್ದೇಸ್‌ ನವ್ಹ. ಆಮಿ ತೇ ಪರೀಕ್ಷೆತ್ ಗಾವ್ಲಾತ್ತರಿ ತುಮಿ ಚಾ಼ಂಗ್ಲತ್ಯ ಕರಾಯಾವ್ಹಯಿ ಮನ್ಯಾಚಾ಼ ಮಾಜಾ ಉದ್ದೇಸ್.
2CO 13:8 ಖರ‍್ಯಾಚೆ಼ ಆಡ್ವ ಆಮಿ ಕಾಯ್ ಕರಿತ್ನಾಹಿ, ಖರ ವಾಡ್ವಾಯಾ ಸಾಟಿ ಸರ್ವ ಕರ್ತಾವ್.
2CO 13:9 ಆಮಿ ಬಳ್ ನಸ್‌ಲ್ಯಾಲ ಜಾ಼ಲಾವ್ತರಿ ತುಮಿ ಬಳ್ಆಸ್‌ಲ್ಯಾಲ ಜಾ಼ಲ್ಯಾಸಾ ಮನ್ಹುನ್ ಸಂತೊಶ್ ವ್ಹತಾವ್; ಹ್ಯ ಜಾ಼ಲ್ಯಾವ ತುಮಿ ಸರ್ವ್ಯಾ ಕಾಮಾಸಾಟಿ ಪರಿ ಪುರ್ನ ವ್ಹಯಾ ವ್ಹಯಿಸಾ ಮನ್ಹುನ್ ಮಾಗ್ನ ಕರ್ತಾವ್.
2CO 13:10 ಹ್ಯಚಿ ಸಾಟಿಸ್ ಮೀ ತುಮ್ಚಿಪ ನಸ್ತಾನಾ ತುಮಾನಾ ಪಾಡಾಯಾಸಾಟಿ ನವ್ಹ ಬಾಂದಾಯಾ ಸಾಟಿಸ್ ಆಲ್ಯೊ. ಪ್ರಭುನಿ ಮನಾ ದಿಲ್ಯಾಲ್ಯಾ ಹುಕ್ಮಾನಿ ತುಮ್ಚಿಪ ಆಲೊಕಿ ಕಡಕ್ಪನ್ ದಾವಾಯಾ ಅವ್ಕಾಸ್ ರಾಹುನಾಹಿ ಮನ್ಹುನ್ ಹ್ಯ ಲಿವ್ತೊ.
2CO 13:11 ಸೆವಟ್ಚೆ, ಮಾಯೆಚಾ ಬನ್ಹಿ ಬಾವ್ಹಾನು, ಸಂತೊಸ್‌ ವ್ಹವಾ! ಸುದ್ರಾ. ಧೀರ್‌ ಗೆವ್ಹಾ, ಯಕಾ ಮನಾನಿರಾವ್ಹಾ, ಥಂಡ್‌ಪನಾನಿರಾವ್ಹಾ; ತವಾ ಮಾಯೆಚಾ಼ , ಥಂಡ್ಪನ್ ಆಸ್ನಾರಾ ದೇವ್ ತುಮ್ಚೆ ಸಂಗ ರಾನಾರ್.
2CO 13:12 ಪವಿತ್ರ ಮುಕ್ಕಾದಿವುನ್ ಯಕಾಮಕಾಲಾ ಬೊಲ್ವಾ. ದೇವಾಚಿ ಲೊಕ ಸಗ್ಳಿ ತುಮಾನಾ ಬುಲಿವ್ತಿಲ.
2CO 13:13 ದೇವಾಚಿ ಲೋಕ ಸಗ್ಳಿ ತುಮ್ಚಿ ವಂದನ್ ಸಾಂಗ್‌ತ್ಯಾತ
2CO 13:14 ಆಮ್ಚಾ ಪ್ರಭು ಯೇಸು ಕ್ರಿಸ್ತಾಚಿ಼ ಕ್ರಪಾ, ದೇವಾಚಿ಼ ಮಾಯಾ, ಪವಿತ್ರಾತ್ಮಾಚಿ ಯಕಿ ತುಮ್ಚೆ ಸಂಗ. ರಾಹುನಿ.
GAL 1:1 ಮಾನ್ಸಾಪ್ನಿ ವ್ಹವುನಿ ಮಾನ್ಸಾಚಾ ಅಧಿಕಾರಾನಿ ವ್ಹವುನಿ ಅಪೊಸ್ತಲ್ ವ್ಹಯಾಚೆ ಆಂದಿ ಯೇಸು ಕ್ರಿಸ್ತಾಸ್ ಲಾಗುನ್ ಆನಿ ತ್ಯಲಾ ಮೇಲ್ಯಾಲ್ಯಾತ್ನಿ ಉಠಿವಲ್ಯಾಲ್ಯಾ ಬಾ ಜಾ಼ಲ್ಯಾಲ್ಯಾ ದೇವಾಪ್ನಿಬಿ ಥರಿವ್‌ಲ್ಯಾಲಾ ಅಪೊಸ್ತಲ್ ಪೌಲ್ ಮಂಥ್ಯಾಲಾ ಮಿ
GAL 1:2 ಆನಿ ಮಾಜೆ ಸಂಗ ಆಸ್‌ಲ್ಯಾಲಿ ಭನ್ಹಿ ಬಾಹು ಸಗ್ಳ ಗಲಾತ್ಯಾತ್ ಆಸ್‌ಲ್ಯಾಲೆ ಸೆಭೆಲಾ ಲಿವಾಚ಼ ಕ್ಯಾ ಮಂಜೆ:
GAL 1:3 ಬಾ ಜಾ಼ಲ್ಯಾಲ್ಯಾ ದೇವಾಪ್ನಿ ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಪ್ನಿ ತುಮಾನಾ ಕ್ರಪಾ ಶಾಂತಿ ವ್ಹವುನಿ.
GAL 1:4 ತ್ಯನಿ ಆಮಾನಾ ಆತಾಚಾ ಬುರ್ಶಾ ಕಾಲಾತ್ನಿ ಸೊಡ್ವಾಯಾ ವ್ಹಯಿ ಮನ್ಹುನ್ ಬಾ ಜಾ಼ಲ್ಯಾಲ್ಯಾ ದೇವಾಚಾ ಮನಾಚೆಗತ್, ಆಮ್ಚಾ ಪಾಪಾಸ್ ಲಾಗುನ್ ಆಪ್‌ಲ್ಯಾಲಾ ಮರ್ನಾಚಾ ತಾಬ್ಯಾತ್ ದಿಲಾ.
GAL 1:5 ದೇವಾಲಾ ಖಾಯಿಮ್ ಮೈಮೆ ವ್ಹವುನಿ. ತಸಸ್ ವ್ಹವುನಿ.
GAL 1:6 ಕ್ರಿಸ್ತಾಚೆ ಕ್ರಪೆನಿ ತುಮಾನಾ ಹಾಕಟ್‌ಲ್ಯಾಲ್ಯಾಲಾ ಸುಡುನ್, ಯವ್ಡೆ ಬಿಗಿ ದುಸ್ರೆ ಖಬರಿಕ್ಡ ತುಮಿ ಪರಾತ್‌ಲ್ಯಾಸಾ ಮನ್ಹುನ್ ಮನಾ ಆಜಾಬ್ ವಾಟ್ಯಾ.
GAL 1:7 ಖರ‍್ಯಾನಿಸ್ ದುಸ್ರಿ ಖಬರ್ ನಾಹಿ, ಫನ್ ಥುಡಿ ಜ಼ನ ತುಮ್ಚಿಪ ಬೇದ್ಬಾವ್ ಗಾಲ್ಹುನ್ ಕ್ರಿಸ್ತಾಚಿ ಖಬರ್ ಬದ್ಲಾಯಾ ಯತ್ನ ಕರ್ತ್ಯಾತ.
GAL 1:8 ಫನ್ ಆಮಿ ತುಮಾನಾ ಸಾಂಗ್‌ಲ್ಯಾಲೆ ಖಬರಿಲಾ ಆಡ್ವಾ ಜಾ಼ಲ್ಯಾಲ, ಆಮಿಸ್ ವ್ಹವುನಿ ನಾಹಿತ ಸ್ವರ್ಗಾತ್ನಿ ಆಲ್ಯಾಲಾ ದೇವ್ ದುತ್ ವ್ಹವುನಿ, ತುಮಾನಾ ಸಾಂಗ್ಲತ ತ್ಯಲಾ ಸರಾಪ್ ಲಾಗುನಿ
GAL 1:9 ಆಮಿ ಆಂದಿ ಸಾಂಗ್‌ಲ್ಯಾಚೆಗತುಸ್ ಆತಾಬಿ ಮೀ ಪರ್ತುನ್ ಸಾಂಗ್ತೊ. ತುಮಿ ಗೆತಲ್ಯಾಲೆ ಖಬ್ರಿಲಾ ಆಡ್ವ ಆಸ್‌ಲ್ಯಾಲ ಕೊನ್ತರಿ ತುಮಾನಾ ಸಾಂಗ್ಲತ ತ್ಯಲಾ ಸರಾಪ್ ಲಾಗುನಿ.
GAL 1:10 ಆತಾ ಮೀ ಕುನಾಲಾ ಮಿಳ್ವುನ್ ಗೆತೊ? ಮಾನ್ಸಾನಾ ಕ್ಯಾ ದೇವಾಲಾ? ಮೀ ಮಾನ್ಸಾನಾ ಆವ್ಡಾಯಾಸಾಟಿ ಯತ್ನ ಕರ್ತ್ಯೊ ಕ್ಯಾ? ಆಜು಼ನ್ ಮಾನ್ಸಾನಾ ಆಡ್ವಾಯಾ ಕೆಲ ಆಸ್ಥತ ಮಿ ಕ್ರಿಸ್ತಾಚಾ಼ ಸೇವಕ್ ವ್ಹವುನ್ ರಾಹಿತ್ ನವ್ಥೊ.
GAL 1:11 ಬನ್ಹಿ ಬಾವ್ಹಾನು, ಮೀ ಸಾಂಗ್‌ಲ್ಯಾಲಿ ಖಬರ್ ತರಿ ನಿಸ್ಥಿ ಮಾನ್ಸಾಪ್ನಿ ಆಲ್ಯಾಲಿ ನವ್ಹ ಮನ್ಹುನ್ ತುಮಿ ಸಮಜು಼ನ್ ಗಿಹ್ಯಾ ವ್ಹಯಿಸಾ ಮನ್ಹುನ್ ಮಂತೊ.
GAL 1:12 ಮೀ ತ್ಯ ಮಾನ್ಸಾಪ್ನಿ ಗೆತ್ಲ ನಾಹಿ, ಮನಾ ಕುನಿ ಸಾಂಗ್ಲ ನಾಹಿ, ಫನ್ ಯೇಸು ಕ್ರಿಸ್ತಾಪ್ನಿಸ್ ತ್ಯ ಮನಾ ಸಮಾಜ಼್ಲ
GAL 1:13 ಆಂದಿ ಮಿ ಯೆಹುದಿಂಚೆ ಸಿಕ್ಷೆತ್ ಆಸ್ಥಾನಾ ಮಾಜ಼ ಚಾ಼ಲ್ನ ಕಸ್ಲ ಮನ್ಹುನ್ ತುಮಿ ಐಕ್ಲಸಾ. ಆಮಿ ದೇವಾಚಿ ಸಭಾ ಖುಬ್ ತರಾಸ್ ದಿವುನ್ ಹಾಳ್ ಕರೀತೊ.
GAL 1:14 ಯವ್ಡಸ್ ನವ್ಹ ಮಾಜಾ ವಡ್ಲಾಂಚಿಪ್ನಿ ಆಲ್ಯಾಲಿ ಪದ್ದತಿಚೆ ಗುಶ್ಟಿತ್, ಮಾಜೆ ವಯೆಚಾ ಮಾನ್ಸಾತ್ನಿ ಯೆಹುದ ದರ್ಮಾತ್ ಖುಬ್ ಹುರುಪ್ ಆಸ್‌ಲ್ಯಾಲಾ ಜಾ಼ಲ್ತೊ.
GAL 1:15 ಫನ್ ಮಿ ಮಾಜೆ ಆಯಿಚಾ ಪೊಟಾತ್ ಆಸ್ಧಾನಾ ನಿವ್ಡುನ್ ಆಪ್ಲೆ ಕ್ರಪೆನಿ ಸೆವೆತ್ ಹಾಕಟ್‌ಲ್ಯಾಲ್ಯಾ ದೇವಾನಿ,
GAL 1:16 ಆಪ್‌ಲ್ಯಾ ಲೇಕಾಚಿ ಖಬರ್ ಇಸ್ವಾಸ್ ನಸ್‌ಲ್ಯಾಲ್ಯಾನಾ ಸಾಂಗಾಯಾ ವ್ಹಯಿ ಮನ್ಹುನ್ ದೇವಾಚ಼ ಚಿತ್ ಜಾ಼ಲ್ಥ.ಮಿ ತವಾಸ್ ಮಾನ್ಸಾಂಚಿ ಯವಜ಼್ನಾ ಐಕಾಚೆ ಆಂದಿ.
GAL 1:17 ಯೇರುಸಲೇಮಿತ್ ಮಾಜೆ ಆಂದಿ ಅಪೊಸ್ತಲ್ ಜಾ಼ಲ್ಯಾಲ್ಯಾಂಚಿಪಬಿ ಜಾ಼ಯಾಚೆ ಆಂದಿ ಅರಬ ದೆಶಾತ್ ಜಾ಼ವುನ್ ಪರ್ತುನ್ ದಮಸ್ಕ ಪೆಠತ್ ಆಲೊ.
GAL 1:18 ತೀನ್ ವರ್ಸ ಜಾ಼ಲ್ಯಾವ ಪೇತ್ರ ವಳಕ್ ಕರುನ್ ಗಿಹ್ಯಾ ವ್ಹಯಿ ಮನ್ಹುನ್ ಯೇರುಸಲೇಮಿತ್ ಜಾ಼ವುನ್ ತ್ಯಚಿಪ ಪಂದ್ರಾ ದೀಸ್ ಹುತ್ತೊ.
GAL 1:19 ಫನ್ ಪ್ರಭುಚಾ಼ ಬಾಹು ಜಾ಼ಲ್ಯಾಲಾ ಯಾಕೊಬಾಲಾ ಸುಡುನ್ ಅಪೊಸ್ತಲಾತ್ ದುಸ್‌ರ‍್ಯಾಲಾ ಕುನಾಲಾಸ್ ಮೀ ಬಗ್ಲಾ ನಾಹಿ.
GAL 1:20 ಮೀ ತುಮಾನಾ ಲಿವ್‌ತ್ಯಾಲ್ಯಾ ಗುಶ್ಟಿ ಲಬಾಡ್ ನವ್ಹತ ಮನ್ಹಾಯಾ ಹಬಕ್, ದೇವುಸ್ ವಳಕ್.
GAL 1:21 ನಂತರ್ ಸಿರಿಯಾ ಆನಿ ಕಿಲಿಕ್ಯ ಸಿಮತ್ ಗೆಲೊ.
GAL 1:22 ಫನ್ ಕ್ರಿಸ್ತಾಪ ಆಸ್‌ಲ್ಯಾಲೆ ಯುದಾಯಾಚೆ ಸಬೆಲಾ ಆಜು಼ನ್ ಮಾಜಿ ವಳಕ್ ನವ್ಥಿ.
GAL 1:23 ಪೈಲ್ಯಾ ಕಾಲಾತ್ ಆಮ್ಚಿ ನಿಂದಾ ಕೆಲ್ಯಾಲಾ. ಆಪ್ನು ಹಾಳ್ ಕರ್ತ್ಯಾಲಾ ಇಸ್ವಾಸ್ ಆತಾ ಸಾಂಗ್‌ತ್ಯೊ ಮನ್ಯಾಚಿ ಖಬರ್ ತ್ಯಂಚಾನಿ ಐಕ್ಲಿ,
GAL 1:24 ಮಾಜೆ ಸಂಗ ದೇವಾಲಾ ವವ್ಯಾಳಾ.
GAL 2:1 ಚೌ಼ದಾ ವರ್ಸಾಚೆ ನಂತರ್ ಮಿ ಬಾರ್ನಬಾಚೆ ಸಂಗ ತೀತಾಲಾ ಸಾಹಿತ್ ಗಿಹುನ್ ಆನಿ ಯಂಗ್ದಾ ಯೆರುಸಲೆಮತ್ ಗೆಲೊ.
GAL 2:2 ದೇವಾಚಾ ಹುಕ್ಮಾನಿ ಜಾ಼ವುನ್ ಯೆಹುದಿ ನಸ್‌ಲ್ಯಾಲ್ಯಾ ಲೊಕಾನಾ ಮಿ ಸಾಂಗ್‌ತ್ಯಾಲಿ ಬರಿ ಖಬರ್ ಕ್ಯಾ ಮನ್ಯಾಚಿ ಜಾಂತ್ಯಾನಾ ಯಕಾನ್ಸಿ ಸಾಂಗ್ಲ ಕಾಮಂಜೆ ಮೀ ಬರೆ ಖಬರಿಸಾಟಿ ಖಾಲ್ಯಾಲಿ ಖಟ್ಪಟ್ ಆತಾ ಖಾತ್ಯಾಲಿ ಖಟ್ಪಟ್ ಉಗಸ್ ವ್ಹವು ನಾಹಿ ಮನ್ಹುನ್ ಸಾಂಗ್ಲ.
GAL 2:3 ಮಾಜೆ ಸಂಗಚಾ಼ ತೀತ್ ಗ್ರೀಕ್ ಜಾ಼ಲ್ಹಾ ತರಿ ತ್ಯಚಿ ಮುಂಜಿ ವ್ಹಯಾವ್ಹಯಿ ಮನ್ಹುನ್ ಕುನಿ ಬಳ್ ಜು಼ರಿ ಕೆಲಿ ನಾಹಿ.
GAL 2:4 ಫನ್ ಚು಼ರುನ್ ಆತ್ ಆಲ್ಯಾಲ ಲಬ್ಡ ಬಾಹು ಆಮಾನಾ ಗುಲಾಮಾತ್ ಗಾಲ್ವಾಯಾ ವ್ಹಯಿ ಮನ್ಹುನ್ ಕ್ರಿಸ್ತ ಯೇಸುಪ ಆಸ್‌ಲ್ಯಾಲಾ ಸ್ವತಂತ್ರ ಕುನಾಲಾ ಸಮಜಾ಼ಚೆ ಆಂದಿ. ಇಚಾರಾಯಾ ಆಲ್ತ
GAL 2:5 ಬರೆ ಖಬರಿಚ಼ ಖರ ತುಮ್ಚಿಪ ಶಾರ್ಕ ರಾಹ್ಯಾ ವ್ಹಯಿ ಮನ್ಹುನ್ ಆಮಿ ತ್ಯಂಚಾ ತಾಬ್ಯಾತ್ ಜ಼ರಾಬಿ ಗಾವ್ಲಾವ್ ನಾಹಿ.
GAL 2:6 ಫನ್ ಕೊನ್ ಫುಡಾರಿ ಮನ್ಹುನ್ ಗಿಹ್ಯಾ ವ್ಹಯಿ ಮಂಥ್ಯಾತ, ಮಿ ಸಾಂಗ್ತೊ ಹ್ಯ ಮಾಜಿಪ ಆನಿ ತ್ಯಂಚಿಪ ಕಾಯ್ ವ್ಯತ್ಯಾಸ್ ಆನಿತ್ ನಾಹಿ; ದೇವ್ ಸಗ್‌ಳ್ಯಾನಾ ಯೇಕುಸ್ ತರನಿ ಬಗ್ತೊ. ಮನ್ಹುನ್ ತ್ಯಾ ಫುಡಾರ‍್ಯಾಂಚಾಪ್ನಿ ಮನಾ ಕಾಯ್ ಗಾವ್ಲ ನಾಹಿ.
GAL 2:7 ಫನ್ ಮುಂಜಿ ಜಾ಼ಲ್ಯಾಲ್ಯಾನಾ ಬರಿ ಖಬರ್ ಸಾಂಗಾಚ಼ಸ್ ಕಾಮ್ ಕಸ ಪೇತ್ರಾಲಾ ದಿಲ್ಯಾ ತಸಸ್ ಯೆಹುದಿ ನಸ್‌ಲ್ಯಾಲ್ಯಾ ಲೊಕಾನಾ ತ್ಯ ಸಾಂಗಾಚ಼ ಕಾಮ್ ಮನಾ ದಿಲ್ತ.
GAL 2:8 ಕಾ ಮಂಜೆ ಮುಂಜಿ ಜಾ಼ಲ್ಯಾಲ್ಯಾತ್ ಅಪೊಸ್ತಲ್ ಚಾ಼ಲ್ವಾಯಾ ಸಾಟಿ ಪೇತ್ರಾಚಾ ತಾಬ್ಯಾತ್ ದಿಲ್ಯಾಲ್ಯಾ ದೇವಾನಿ, ಮುಂಜಿ ನಸ್‌ಲ್ಯಾಲ್ಯಾನಾ ತ್ಯ ಚಾ಼ಲ್ವಾಯಾ ಸಾಟಿ ಮನಾ ದಿಲ.
GAL 2:9 ಸಭೆಚ಼ ಫುಡಾರಿ ಮನ್ಹುನ್ ಹಾಕ್ಟುನ್ ಗೆತಲ್ಯಾಲ ಯಾಕೊಬ್ ಪೇತ್ರಾ ಯೊಹಾನ್ ದೇವಾನಿ ದಿಲ್ಯಾಲ ಮನಾ ವರ ಸಮಜು಼ನ್ ಗಿಹುನ್ ಯಕಿ ದಾವಾಯಾ ಸಾಟಿ ಮನಾ ಬಾರ್ನಬಲಾ ಮಜ಼ತ್ ಕರುನ್ ಹಾತ್ ದಿವುನ್ ತುಮಿ ಯೆಹುದಿ ನಸ್‌ಲ್ಯಾಲ್ಯಾ ಲೊಕಾಪ್ನಿ ಜಾ಼ವಾ ಆಮಿ ಮುಂಜಿ ಕೆಲ್ಯಾಲ್ಯಾ ಲೊಕಾಪ್ನಿ ಜಾ಼ತಾವ್ ಮನ್ಲ.
GAL 2:10 ಫನ್ ತುಮಿ ಗರೀಬ್ ಲೊಕಾನಾ ಇಸ್ರು ನಾಹಿಸಾ ಮನ್ಹುನ್ ಯೆಕುಸ್‌ ಗ್ಯೊಸ್ಟ್ ಮಾಗತ್ಯಾತ, ತಸ ಕರ್ತ್ಯಾಲ್ಯಾತ್ ಮಿ ಮನ್ ಆಸ್ನಾರಾ ಜಾ಼ಲ್ಯೊ.
GAL 2:11 ಪೇತ್ರಾ ಅಂತಿಯೊಕ್ಯಾತ್ ಅಲ್ಲಾ ತವಾ ತ್ಯಂಚಿಪ ಚು಼ಕ್ ದಿಸ್ಲಿ ಮನ್ಹುನ್ ಮೀ ತ್ಯಲಾ ತೊಂಡಾ ಸಮುರ್ ಖಡ್ಯಾವ್ಲಾ.
GAL 2:12 ಕಾ ಮಂಜೆ ಯಾಕೊಬಾಪ್ನಿ ಥುಡಿ ಜ಼ನ ಯಯಾಚೆ ಆಂದಿ ಪೇತ್ರಾ ಯೆಹುದಿ ನಸ್‌ಲ್ಯಾಲ್ಯಾಂಚೆ ಸಂಗ ಜೆವತಾ. ತೇ ಅಲ್ಯಾ ನಂತರ್ ಮುಂಜಿ಼ ಜಾ಼ಲ್ಯಾಲ್ಯಾನಾ ತ್ಯೊ ಭೀವುನ್, ಯೆಹುದಿ ನಸ್‌ಲ್ಯಾಲ್ಯಾ ಲೊಕಾನಾ ಸುಡುನ್ ಆಪ್ನು ಯಗಾಳ್ಯಾಲಾ ದಿಸ್ತೊ.
GAL 2:13 ಯವ್ಡಸ್‍ನವ್ಹ ರಾಯ್‌ಲ್ಯಾಲಿ ಯಹುದ್ಯಿ ತ್ಯಂಚಿ ಸಂಗ ಮಿಳುನ್ ಕಸ ಕಪಟ್ ಕರ್‌ತ್ಯಾತ. ತಸಸ್ ಬಾರ್ನಬಾ ಸಾಯಿತ್ ತ್ಯಂಚಾ ಕಪಟಾತ್ ಪಡ್ತೊ.
GAL 2:14 ತೇ ಬರೆ ಖಬ್ರಿಚಾ ಖರ‍್ಯಾ ಶಾರ್ಕ ಚಾ಼ಲತ್ ನಾಹಿತ ಮನ್ಹುನ್ ಮೀ ಬಗ್ಲ ತವಾ ಸಗ್‌ಳ್ಯಾಂಚೆ ಮೊರ್ಹ ಪೇತ್ರಾಲಾ ಸಾಂಗ್‍ಲ್ಯಾಲ ಕ್ಯಾ ಮಂಜೆ, ತು ಯಹುದ್ಯಿ ವ್ಹವುನ್ ಯಹುದ್ಯಾಂಚೆಗತ್ ಚಾ಼ಲಾಚೆ ಆಂದಿ ಯೆಹುದಿ ನಸ್‌ಲ್ಯಾಚೆಗತ್ ಜೀವ್ನಾ ಕರುನ್, ದುಸರ‍್ಯಾ ಲೊಕಾನಾ, ತುಮಿ ಯಹುದ್ಯಿ ಲೊಕಾಂಚೆಗತ್ ಚಾ಼ಲಾಯಾ ವ್ಹಯಿಸಾ ಮನ್ಹುನ್ ಕಶಾಲಾ ಬಳ್ ಜು಼ರಿ ಕರ್ತೊಸ್?
GAL 2:15 ಆಮಿ ತರಿ ಜ಼ಲ್ಮಾತ್ ಯಹುದ್ಯಿ ಪಾಪಿ ಮನ್ಹುನ್ ಗೆತಲ್ಯಾಲ್ಯಾ ಯೆಹುದಿ ನಸ್‌ಲ್ಯಾಲ್ಯಾನಾ ನವ್ಹ.
GAL 2:16 ಕುನಿ ತರಿ ಯೇಸು ಕ್ರಿಸ್ತಾವ ಇಸ್ವಾಸ್ ತೆವ್‌ಲ್ಯಾಲ್ಯಾಸ್ ಲಾಗುನ್ ಧರ್ಮಶಾಸ್ತಾರಾಚ಼ ನೆಮ್ ಪ್ಯಾಳ್ಯಾತ ಮನ್ಹುನ್ ನೀಯತಿಚಾ಼ ಮನ್ಹುನ್ ಥರತ್ನಾಹಿ ಮನ್ಹುನ್ ಆಮಾನಾ ಸಮಾಜ಼ಲ್ಯಾ ಮನ್ಹುನ್ ಆಮಿ ಸಾಯಿತ್ ಧರ್ಮಶಾಸ್ತಾರಾಚ಼ ನೆಮ್ ಸುಡುನ್ ಕ್ರಿಸ್ತ ಯೇಸುವ ಇಸ್ವಾಸ್ ಥೆವ್ತಾವ್. ಕಾ ಮಂಜೆ ಕೊನ್ ಧರ್ಮಶಾಸ್ತಾರಾಚಾ ನೆಮಾ ಶಾರ್ಕ ಚಾ಼ಲತ್ಯಾಲಾ ನೀಯತಿಚಾ಼ ಮನ್ಹುನ್ ಥರತ್ ನಾಹಿತ.
GAL 2:17 ಫನ್ ಆಮಿ ಕ್ರಿಸ್ತಾಸ್ ಲಾಗುನ್ ನೀಯತಿಚ಼ ಮನ್ಹುನ್ ನಿರ್ಧಾರ್ ಗಿಹ್ಯಾ ಯತ್ನ ಕರ್ತಾನಾ, ಆಮಿ ಪಾಪಿ ಮನ್ಹುನ್ ದಿಸುನ್ ಆಲ್ಯಾವ ಕ್ರಿಸ್ತ ಪಾಪಾಲಾ ಮಜ಼ತ್ ಕರ್ನಾರಾ ಕ್ಯಾ? ಕಂದಿಸ್ನಾಹಿ.
GAL 2:18 ಮೀ ಪ್ಯಾಡ್‌ಲ್ಯಾಲ ಪರ್ತುನ್ ಬ್ಯಾಂದ್‌ಲ್ಯಾವ ಮನಾಸ್ ಮೀಸ್ ಗುನ್ಹದಾರ್ ಮನ್ಹುನ್ ದಿಸ್ತೊನವ್ಹ.
GAL 2:19 ಮೀ ತರಿ ದೇವಾ ಸಾಟಿ ಜೀವ್ನಾ ಕರಾಯಾ ಸಾಟಿ ಧರ್ಮಶಾಸ್ತಾರಾಸ್ ಲಾಗುನ್ ಧರ್ಮಶಾಸ್ತಾರಾ ಸಾಟಿ ಮೆಲ್ಯೊ. ಮೀ ಸಾಯಿತ್ ಕ್ರಿಸ್ತಾ ಸಂಗ ಶಿಲ್ಬೆವ ಹಾ,
GAL 2:20 ಮನ್ಹುನ್ ಹೀತ್ನಿ ಮೊರ್ಹ ಜೀವ್ನಾ ಕರ್ನಾರಾ ಮಿನವ್ಹ, ಫನ್ ಕ್ರಿಸ್ತ ಮಾಜಿಪ ಜೀವ್ನಾ ಕರ್ನಾರ್. ಆತಾ ಶರೀರಾನಿ ಆಸ್‌ಲ್ಯಾಲಾ ಮೀ ಜೀವ್ನಾ ಕರಾಚೊ಼ ಕಸಾ ಮಂಜೆ ದೇವಾಚಾ ಲೇಕಾವಲ್ಯಾ ಇಸ್ವಾಸಾನಿಸ್. ತ್ಯನಿ ಮಾಜಿ ಮಾಯಾ ಕರುನ್ ಮಾಜಿ ಸಾಟಿ ಆಪ್‌ಲ್ಯಾಲಾಸ್ ದಿಲಾ.
GAL 2:21 ಮೀ ದೇವಾಚೆ ಕ್ರಪೆಚಿ ನಕ್ವಾಟ್ ಕರಿತ್ನಾಹಿ. ಧರ್ಮಶಾಸ್ತಾರಾಸ್ ಲಾಗುನ್ ನೀಯತಿಚ಼ ವ್ಹಯಾಚ಼ ಜಾ಼ಲ್ಯಾವ ಕ್ರಿಸ್ತ ಮೆಲ್ಯಾಲಾ ಪುಕಟ್.
GAL 3:1 ಆರ ಬುದ್ದಿ ನಸ್‌ಲ್ಯಾಲ್ಯಾ ಗಲಾತಿ ಕರಾನು! ತುಮಾನಾ ಕುನಿ ಪುಲಿವ್ಲಿತ? ಯೇಸು ಕ್ರಿಸ್ತಾನಿ ಶಿಲ್ಬೆವ ಗಾಲ್ಹುನ್ ಗಿಹುನ್ ತುಮ್ಚಾ ಡೊಳ್ಯಾಂಚೆ ಮೊರ್ಹ ವರ್ನನ್ ಕೆಲಾ ನವ್ಹ?
GAL 3:2 ಎಕುಸ್ ಗ್ಯೊಸ್ಟ ತುಮ್ಚಿಪ್ನಿ ಸಮಜು಼ನ್ ಗಿಹ್ಯಾವ್ಹಯಿ. ತುಮಿ ದೇವಾಚ಼ ಆತ್ಮ ಗೆತಲ್ಯಾಲ ಧರ್ಮಶಾಸ್ತಾರಾಚ಼ ನೆಮ್ ಪ್ಯಾಳ್‍ತ್ಯಾಲ್ಯಾನಿ ಕ್ಯಾ ತುಮಿ ಐಕ್‌ಲ್ಯಾಲ್ಯಾ ಬರಿ ಖಬರಿಚಾ ಇಸ್ವಾಸಾನಿ?
GAL 3:3 ತುಮಿ ಇತ್ಕಿ ಖುಳಿ ಕ್ಯಾ? ದೇವಾಚಾ ಆತ್ಮಾನಿ ಸುರ್ವಾತ್ ಕರುನ್ ಆತಾ ತುಮ್ಚಾ ಬಳಾನಿ ಸರ್ತ ಕರ್ನಾರ್ ಕ್ಯಾ?
GAL 3:4 ತುಮಿ ಹಿ ಸಗ್ಳಿ ದುಖ ಸುಸಿವ್‌ಲ್ಯಾಲಿ ಉಗಸ್ ಕ್ಯಾ? ಉಗಸುಸ್ ಮನ್ಹಾಯಾ ವ್ಹಯಿ ಕ್ಯಾ?
GAL 3:5 ದೇವಾನಿ ಆಪ್ಲ ಆತ್ಮ ತುಮಾನಾ ಖುಬ್ ದಿವುನ್ ತುಮ್‌ಚಿ಼ಪ ಮೊಟಿ ಮೊಟಿ ಕಾಮ ಕರಿತ್ ಆಲ್ಯಾಲಾ, ತುಮಿ ಧರ್ಮಶಾಸ್ತಾರಾ ಸಾರ ಚಾ಼ಲಾಸಾ ಮನ್ಹುನ್ ಕ್ಯಾ ಬರಿ ಖಬರ್ ಐಕುನ್ ಇಸ್ವಾಸ್ ತೆವ್ಲಾಸಾ ಮನ್ಹುನ್?
GAL 3:6 ಅಬ್ರಹಾಮಾನಿ ದೇವಾವ ಇಸ್ವಾಸ್ ಥೆವ್ಲಾ, ತ್ಯೊ ಇಸ್ವಾಸ್ ತ್ಯಲಾ ನೀಯತಿಚಾ಼ ಮನ್ಹುನ್ ಥರ್ತೊ ಮನ್ಹುನ್ ಪವಿತ್ರ ಗ್ರಂಥಾತ್ ಲೀವ್‌ಲ್ಯಾನವ್ಹ.
GAL 3:7 ಮನ್ಹುನ್ ಇಸ್ವಾಸ್ ಕರ್ನಾರಿ ಅಬ್ರಹಾಮಾಚಿ ಪೊರ ಮನ್ಹುನ್ ಸಮಜು಼ನ್ ಗೆವಾ.
GAL 3:8 ದೇವಾನಿ ದುಸ್‌ರ‍್ಯಾ ಲೊಕಾನಾ ಇಸ್ವಾಸಾಸ್ ಲಾಗುನ್ ನೀಯತಿಚಿ ಮನ್ಹುನ್ ತಿರ್ಮಾನ್ ಕೆಲ್ಯಾ ತಸಸ್ ಪವಿತ್ರ ಗ್ರಂಥಾತ್‌ ಅಬ್ರಹಾಮಾಲಾ, ತುಜಿಸ್ ಲಾಗುನ್ ಸಗ್‌ಳ್ಯಾ ಲೊಕಾನಾ ಆಶೀರ್ವಾದ್ ಗಾವ್ನಾರ್ ಮನ್ಯಾಚಿ ಬರಿ ಖಬರ್ ಆಂದಿಸ್ ಸಾಂಗ್ಲೆ.
GAL 3:9 ಆಸ ಆಸ್ತಾನಾ ಕೊನ್ ಇಸ್ವಾಸ್ ಥೆವ್ತೊ, ತ್ಯೊ ಇಸ್ವಾಸ್ ಥೆವ್‌ಲ್ಯಾಲ್ಯಾ ಅಬ್ರಹಾಮಾ ಸಂಗ ಆಶಿರ್ವಾದ್ ಗೆನಾರ್.
GAL 3:10 ಮೊಶೆಚಾ ಧರ್ಮಶಾಸ್ತಾರಾಚ಼ ನೆಮ್ ಆಧಾರ್ ಕೆಲ್ಯಾಲಿ ಸಗ್ಳಿ ಸರಾಪ್ ಲಾಗಲ್ಯಾಲಿ ಜಾಲ್ಯಾತ. ಕಸ ಮಂಜೆ, “ಧರ್ಮಶಾಸ್ತಾರಾತ್ ಲಿವ್‌ಲ್ಯಾಲ ಸಗ್ಳ ಖಾಯಿಮ್ ಪಾಳಿತ್ ನಸ್ನಾರಾ ಪರ್ತೆಕ್ ಯೊಕ್ ಸರಾಪ್ ಲಾಗಲ್ಯಾಲಾ ” ಮನ್ಹುನ್ ಧರ್ಮಶಾಸ್ತಾರಾತ್ ಲಿವ್‌ಲ್ಯಾ.
GAL 3:11 ಯವ್ಡಸ್ನವ್ಹ ಧರ್ಮಶಾಸ್ತಾರಾನಿ ಕೊನುಸ್ ದೇವಾಪ ನೀಯತಿಚ಼ ವ್ಹಯಾ ವ್ಹಯಿತ್ನಾಹಿ ಮನ್ಹುನ್ ಠಾವಹಾ, ಕಾ ಮಂಜೆ ನೀಯತಿಚಾ಼ ಇಸ್ವಾಸಾನಿಸ್ ಜ಼ಗಲ್ ಮನ್ಹುನ್ ಸಾಂಗ್‌ಲ್ಯಾ.
GAL 3:12 ತಸಸ್ ಮೊಶೆಚಾ ಧರ್ಮಶಾಸ್ತಾರಾಲಾ ಇಸ್ವಾಸಾವ ಆಧಾರ್ ಜಾ಼ಲ್ಹ ನಾಹಿ, “ಕೊನ್ ಧರ್ಮಶಾಸ್ತಾರಾಚ಼ ನೆಮ್ ಫ್ಯಾಳ್ತೊ ತ್ಯೊ ತ್ಯನಿಸ್ ಜ಼ಗ್ನಾರ್” ಮನ್ಹುನ್ ಲಿವ್‌ಲ್ಯಾ.
GAL 3:13 ಯೇಸು ಕ್ರಿಸ್ತ ಆಮಾನಾ ಸರ್ಪಾತ್ನಿ ಸೊಡ್ವಾಯಾ ಸಾಟಿ ಆಪ್ನುಸ್ ಸರಾಪ್ ಲಾಗಲ್ಯಾಲಾ ಜಾ಼ಲಾ. “ಕಾ ಮಂಜೆ ಮೊಶೆಚಾ ಧರ್ಮಶಾಸ್ತಾರಾತ್ ಲಿವ್‌ಲ್ಯಾ ಶಾರ್ಕ ಜಾ಼ಢಾವ ಟ್ಯಾಂಗ್‌ಲ್ಯಾಲಾ ಪರ್ತೆಕ್ ಸರಾಪ್ ಲಾಗಲ್ಯಾಲಾ ಮನ್ಹುನ್ ಸಮಜು಼ನ್ ಗೆತಲ್ಯಾ.
GAL 3:14 ಅಬ್ರಹಾಮಾಲಾ ದಿಲ್ಯಾಲಾ ಆಶಿರ್ವಾದ್, ಕ್ರಿಸ್ತ ಯೇಸುಪ ಯೆಹುದಿ ನಸ್‌ಲ್ಯಾಲ್ಯಾ ಲೊಕಾನಾ ಸಗ್‌ಳ್ಯಾ ಗಾವಸಾರ ಆನಿ ದೇವಾನಿ ಸಬ್ದದಿಲ್ಯಾಸಾರ ಪರಿಶುದ್ಧ ಆತ್ಮ ಆಮಾನಾ ಇಸ್ವಾಸಾಸ್ ಲಾಗುನ್ ಗಾವಸಾರ, ಆಪ್‌ಲ್ಯಾ ಮರ್ನಾಸ್ ಲಾಗುನ್ ಕ್ರಿಸ್ತಾನಿ ಆಮಾನಾ ಗಿತ್ಲಿತ.
GAL 3:15 ಬನ್ಹಿ ಬಾವ್ಹಾನು, ಖಾಯಿಮ್ಚಾ ಜೀವ್ನಾನಿ ಯೆಕ್ ಉದಾಹರನ್ ತುಮಾನಾ ಸಾಂಗ್ತೊ, ಯಕಾನಿ ಆನಿ ಯಕಾ ಸಂಗ ಕೆಲ್ಯಾಲಾ ಕರಾರ್ ನಿಸ್ತಾ ಮಾನ್ಸಾಚಾ಼ ಜಾ಼ಲ್ಯಾವ, ತ್ಯೊ ಕುನಿ ಮುಡುನಾಹಿ ಆನಿ ತ್ಯಲಾ ಕಾಯ್ ಯೇಕ್ ಜೊ಼ಡ್ವಾಚ಼ ನಾಹಿ.
GAL 3:16 ತಸಸ್, ದೇವಾನಿ ಅಬ್ರಹಾಮಾಲಾ ಆನಿ ತ್ಯಂಚೆ ಪೀಳ್ಗಿಲಾ ಸಬ್ದ ದಿಲ್ಯಾ. ಪನ್ ಪೀಳ್ಗಿ ಮನ್ಹುನ್ ಸಾಂಗ್‌ಲ್ಯಾವ, ತೇ ಪೀಳ್ಗಿತ್ ಆಸ್‌ಲ್ಯಾಲ್ಯಾ ಸಗ್‌ಳ್ಯಾನಾ ನವ್ಹ, ಅಬ್ರಹಾಮಾಚೆ ಪೀಳ್ಗಿತ್‌ಲ್ಯಾ ಯಕಾ ಮಾನ್ಸಾಲಾ ದ್ಯಾವ್ತ. ತ್ಯೊ ಯೊಕುಸ್ ಕ್ರಿಸ್ತ್.
GAL 3:17 ಮೀ ಸಾಂಗಾಚ಼ ಕ್ಯಾ ಮಂಜೆ, ದೇವಾನಿ ಆಂದಿ ಕೆಲ್ಯಾಲಾ ಕರಾರ್, ಚಾರ್ಸೆ ತೀಸ್ ವರ್ಸಾಚೆ ನಂತರ್ ಆಲ್ಯಾಲ ಮೊಶೆಚ ಧರ್ಮಶಾಸ್ತಾರಾಲಾ ತ್ಯಾ ಸಬ್ದಾಲಾ ಮೊಡಾಯಾ ವ್ಹಯಿತ್ನಾಹಿ.
GAL 3:18 ಕಾ ಮಂಜೆ ಯಕ ಯಳಿ ದೇವಾಚ಼ ದೆನ ಧರ್ಮಶಾಸ್ತಾರಾವ ಆದಾರ ಜಾ಼ಲತ, ತ್ಯ ತ್ಯಚಾ ಸಬ್ದಾವ ಆಧಾರ್ ವ್ಹವುನ್ ನಾಹಿ ಮನ್ಹುನ್ ಜಾ಼ಲ್ಹ. ಫನ್ ದೇವಾನಿ ಅಬ್ರಹಾಮಾಲಾ ಆಪ್‌ಲ್ಯಾ ಸಬ್ದಾಸ್ ಲಾಗುನ್ ತೀ ದಿನ್ಗಿ ದಿಲ್ತಿ.
GAL 3:19 ತಸ ಜಾ಼ಲ್ಯಾ ಮೊಶೆಚ಼ ಧರ್ಮಶಾಸ್ತಾರ್ ಕಾ? ಸಬ್ದಾನಿ ದಾವುನ್ ದಿಲ್ಯಾಲಾ ಜ಼ಲ್ಮುನ್ ಯಯಿ ಪರತ್ ದೇವಾನಿ ಆಮ್ಕಿ ಆಮ್ಕಿ ಚು಼ಕ್ ಮನ್ಹುನ್ ದಾವಾಯಾ ಸಾಟಿ ತ್ಯೊ ಸಬ್ದಾಚೆ ನಂತರ್ ನಿವ್ಡುನ್ ದೇವ್ದುತಾಚಾ ತೊಂಡಾನಿ ಯಕಾ ದೆಢ್ಯಾಚಾ ಹಾತಾತ್ ದಿಲ.
GAL 3:20 ಯಕ್ಲಾ ಆಸ್ಥಾನಾ ಮದ್ದಿ ಕೊನ್ ನಕೊ. ದೇವ್ ಯಕ್ಲಾಸ್.
GAL 3:21 ತಸ ಜಾ಼ಲ್ಯಾವ ಮೊಶೆಚ಼ ಧರ್ಮಶಾಸ್ತಾರ್ ದೇವಾಚಾ ಸಬ್ದಾನಾ ಆಡ್ವ ಕ್ಯಾ? ತಸ ಕಂದಿಸ್ ಸಮಜು಼ನ್ ಗಿಹುನಾಹಿ. ಜ಼ಗಿವ್ನಾರ ಧರ್ಮಶಾಸ್ತಾರ್ ದಿಲ್ಯಾವ ತ್ಯಚೆಗತ್ ಚಾ಼ಲ್ಯಾವ ಅನ್ಮಾನ್ ನಸ್ತಾನಾ ನೀಯತ್ ಆಲಿಆಸ್ತಿ.
GAL 3:22 ಸಗ್ಳಿ ದುನ್ಯಾ ಪಾಪಾಚಾ ತಾಬ್ಯಾತ್ ಹಾ ಮನ್ಹುನ್ ಪವಿತ್ರ ಪುತೀಕ್ ದ್ಯಾವ್ತ. ಆಸ ಆಸ್ತಾನಾ ವಾಗ್ದಾನ್ ಕೆಲ್ಯಾಲ ಫಳ್ ಯೇಸು ಕ್ರಿಸ್ತಾವ ಇಸ್ವಾಸ್ ಥೆವ್ನಾರ‍್ಯಾನಾ ತ್ಯಚಾ ಇಸ್ವಾಸಾಚಾ ಆಧಾರಾವ ದೇತ್ಯಾತ.
GAL 3:23 ಪನ್ ಯೆಸು ಕ್ರಿಸ್ತಾಚಾ ಇಸ್ವಾಸಾತ್ ಜೀವ್ನಾ ಕರಾಚ಼ ದಿಸ್ ಯಯಾಚೆ ಆಂದಿ ಆಮಿ ಮೊರ್ಹ ದಿಸ್ನಾರ‍್ಯಾ ತ್ಯಾ ಇಸ್ವಾಸಾತ್ ಗಾವಾಯಾ ಸಾಟಿ ಮೊಶೆಚಾ ಧರ್ಮಶಾಸ್ತಾರಾಚಾ ಬಾದ್ನಾತ್ ಗಾವಲ್ಯಾವ್.
GAL 3:24 ಆಮಿ ಇಸ್ವಾಸಾನಿ ಯೇಸು ಕ್ರಿಸ್ತಾಪ ನೀಯತಿಚ಼ ಮನ್ಹುನ್ ನಿರ್ಧಾರ್ ಗೆನಾರ ದಿಸ್ ಯಯಿ ಪರತ್, ಮೊಶೆಚ಼ ಧರ್ಮಶಾಸ್ತಾರ್ ಆಮಾನಾ ಮೊರ್ಹ ನೆನಾರ‍್ಯಾ ಫುಡಾರ‍್ಯಾಚೆಗತ್ ಹಾ.
GAL 3:25 ಫನ್ ಆತಾ ಇಸ್ವಾಸ್ ಆಲ್ಯಾ ಮನ್ಹುನ್ ಆಮಿ ಫುಡಾರಿ ಜಾ಼ಲ್ಯಾಲ್ಯಾ ಧರ್ಮಶಾಸ್ತಾರಾಚಾ ತಾಬ್ಯಾತ್ನಾಹಿ
GAL 3:26 ಕಾ ಮಂಜೆ ತುಮಿ ಸಗ್ಳಿ ಕ್ರಿಸ್ತ ಯೇಸುವ ಥೆವ್‌ಲ್ಯಾಲ್ಯಾ ಇಸ್ವಾಸ್ ಲಾಗುನ್ ದೇವಾಚಿ ಪೊರ ಜಾ಼ಲ್ಯಾಸಾ.
GAL 3:27 ಕಸ ಮಂಜೆ ಕ್ರಿಸ್ತಾಪ ಮಿಳಾಯಾ ಬಾಪ್ತಿಸ್ಮಾ ಗೆತಲ್ಯಾಲಿ ತುಮಿ ಸಗ್ಳಿ ಕ್ರಿಸ್ತಾಚೆಗತ್ ಹುತ್ತಾಸಾ.
GAL 3:28 ತುಮಿ ಸಗ್ಳಿ ಕ್ರಿಸ್ತ ಯೇಸುಪ ಎಕುಸ್ ಹಾಸಾ ಮನ್ಹುನ್ ಯೆಹುದ್ಯಿ ನಾಹಿತ ಗ್ರೀಕ್ ವ್ಹವುನಿ, ಗುಲಾಮ್ ನಾಹಿತ ಸ್ವತಂತ್ರ, ಧನ್ಹಿ ಆನಿ ಆಳ್ ಗಡಿ ಆನಿ ಬ್ಯಾಯ್ಕಾ ಮಾನುಸ್ ಆಸಾ ಭೇದ್ ಭಾವ್ನಾಹಿ.
GAL 3:29 ತುಮಿ ಕ್ರಿಸ್ತಾಚಿ ಜಾ಼ಲ್ಯಾವ ಅಬ್ರಹಾಮಾಚೆ ಪೀಳ್ಗಿಚಿ ವ್ಹವುನ್ ತಸಸ್ ದೇವಾಚಾ ವಾಗ್ದಾನಾಲಾ ಹಾಕ್ದಾರ್ ಜಾ಼ಲ್ಯಾಸಾ.
GAL 4:1 ಫನ್ ಮೀ ಸಾಂಗಾಚ಼ ಕ್ಯಾ ಮಂಜೆ, ವಾರ್ಸಿ, ಆಪ್ನು ಸಗ್ಳೆ ಆಸ್ತಿಲಾ ದನ್ಹಿ ಆಸ್ಲಾತರಿ ಬಾರಿಕ್ ಆಸ್ಥಾನಾ ಗುಲಾಮಾಚೆಗತುಸ್ ರಾನ್ಹಾರ್.
GAL 4:2 ಬಾನಿ ಥರಿವ್‌ಲ್ಯಾಲ್ಯಾ ಯಳಾಪರತ್ ಬಾಚಾ ಆನಿ ಕಾಮ್ದಾರಾಚಾ ತಾಬ್ಯಾತ್ ಆಸ್ತೊ.
GAL 4:3 ತಸಿಸ್ ಆಮಿ ಸಾಯಿತ್ ಮುಲ್ ಆಸ್ತಾನಾ ದುನೆಚಾ ಪೈಲ್ಯಾ ಶಿಕ್ಷಾನಾಚಾ ತಾಬ್ಯಾತ್ ರಾಥಾವ್.
GAL 4:4 ಪನ್ ಶಾರ್ಕಾ ಯೊಳ್ ಆಲಾತವಾ ದೇವಾನಿ ಆಪ್‍ಲ್ಯಾ ಲೆಕಾಲಾ ಲಾವುನ್ದಿಲಾ. ತ್ಯೊ ಬ್ಯಾಯ್ಕಾ ಮಾನ್ಸಾಚಾಪೊಟಾತ್ ಜ಼ಲ್ಮುನ್ , ಧರ್ಮಶಾಸ್ತಾರಾಚೆಗತ್ ಆಲ್ಲಾ.
GAL 4:5 ಹ್ಯಚಿಸ್ ಲಾಗುನ್ ಧರ್ಮಶಾಸ್ತಾರಾಚಾ ತಾಬ್ಯಾತ್ ಆಸ್‌ಲ್ಯಾಲ್ಯಾನಾ ಸುಟ್ನುಕ್ ದಿಯಾ ಅಲ್ಯಾ. ಮನ್ಹುನ್ ಆಮಿ ದೇವಾಚಿ ಪೊರ ಜಾ಼ಲ್ಯಾವ್
GAL 4:6 ತುಮಿ ಲೆಕ್ರ ಜಾ಼ಲ್ಯಾಸಾ ಮನ್ಹುನ್ ದೆವಾಲಾ ಬಾ ಮಾಜಾ ಬಾ, ಮನ್ಹುನ್ ವರಾಡ್‍ತ್ಯಾಲ್ಯಾ ಆಪ್‌ಲ್ಯಾ ಲೆಕಾಚ಼ ಆತ್ಮ ಆಮ್ಚಾ ಶರೀರಾತ್ ಲಾವುನ್ದಿಲ.
GAL 4:7 ಆಸ ಆಸ್ತಾನಾ ಆಜು಼ನ್ ತು ಸೇವಕ್ ನವ, ಲ್ಯೊಕ್. ಲ್ಯೊಕ್ ಜಾ಼ಲ್ಯಾವ ದೇವಾಪ್ನಿ ವಾರ್ಸಿ ಜಾ಼ಲ್ಯಾಸ್.
GAL 4:8 ಆಸಿ ತುಮಿ ದೇವಾಲಾ ಸಮಜು಼ನ್ ಗಿಹ್ಯಾಚೆ಼ ಆಂದಿ, ಸಜ಼್ ದೇವ್ ನವ್ಹತ್ಯನಾ ಗುಲಾಮ್ ಜಾ಼ಲ್ತಾಸಾ.
GAL 4:9 ಆತಾ ತರಿ ತುಮಿ ದೇವಾಲಾ ಸಮಜು಼ನ್ ಗೆತಲ್ಯಾಸಾ. ಖುಬ್ ಕರುನ್ ದೇವಾನಿ ತುಮಾನಾ ಸಮಜು಼ನ್ ಗೆತಲ್ಯಾ. ಆಸ ಆಸ್ತಾನಾ ತುಮಿ ಬಳ್ ನಸ್‌ಲ್ಯಾಲ್ಯಾ, ಕಾಮಾಲಾ ಯಯಿ ನಸ್‌ಲ್ಯಾಲ, ಆಮ್ಚೆ ಉಪೇಗಿಚ಼ ನಸ್‌ಲ್ಯಾಲ್ಯಾತ್ ಮಾಗಾರಿ ಪರ್ತುನ್ ತ್ಯಲಾ ಗುಲಾಮ್ ವ್ಹಯಾ ಕಾ ಮನ್ ಕರ್ತಾಸಾ?
GAL 4:10 ತುಮಿ ಶಾರ್ಕ ದಿಸ್, ಮೈನ್ಹ, ಕಾಲ್, ಸಗ್ಳಿ ವರ್ಸ ಶಾರ್ಕಿ ಪ್ಯಾಳ್ಳಿಸಾ.
GAL 4:11 ಮೀ ತುಮ್ಚಿ ಸಾಟಿ ಖಟ್ಪಟ್ ಕೆಲ್ಯಾಲಿ ಪುಕಟ್ ಜಾ಼ಲಿ ಕ್ಯಾ ಮನ್ಹುನ್ ತುಮ್ಚೆ ಗುಸ್ಟಿತ್ ಬಿಥೊ.
GAL 4:12 ಬನ್ಹಿ ಬಾವ್ಹಾನು, ಮೀ ತುಮ್ಚೆಗತ್ ಜಾ಼ಲೊ ತಸಾ ತುಮಿ ಮಾಜಿಗತ್ ವ್ಹಯಾವ್ಹಯಿಸಾ ಮನ್ಹುನ್ ತುಮ್ಚಿಪ ಮಾಕ್ತೊ. ತುಮಿ ಮನಾ ಕಾಯ್ ಅನೆವ್ ಕೆಲಾನಾಹಿಸಾ.
GAL 4:13 ಮಾಜಾ ಆಂಗಾತ್ ದುಕ್ನ ಹಾ ಮನ್ಹುನ್ ತುಮ್ಚಿಪ ರಾವುನ್ ಪೈಲೆ ಪಾವ್ಟಿ ತುಮಾನಾ ಬರಿ ಖಬರ್ ಸಾಂಗ್‍ಲ್ಯಾಲಿ ತುಮಾನಾ ಠಾವಿ ಹಾ.
GAL 4:14 ಮಾಜಾ ಆಂಗಾಚಾ ದುಕ್‌ನ್ಯಾನಿ ತುಮಾನಾ ತರಾಸ್ ಜಾ಼ಲಾತರಿ, ತುಮಿ ಮನಾ ಟ್ಯಾಕ್ಲಾನಾಹಿಸಾ, ನಕ್ವಾಟ್ ಕಿಲಿನಾಹಿಸಾ. ಮನಾ ದೇವ್ ದುತಾಚೆಗತ್, ಕ್ರಿಸ್ತ ಯೇಸುಪ ಗೆತ್ಲಾಸಾ.
GAL 4:15 ತವಾ ಆಮಾನಾ ಬರಜಾ಼ಲ ಮನ್ಹುನ್ ತುಮಿ ಮಂಥಾಸಾನವ್ಹ, ತ್ಯ ತುಮಚ಼ ಬರಫನ್ ಕುಂಡಗೆಲ? ಸಾದ್ಯಾ ಜಾ಼ಲ್ಯಾವ ತುಮಚ಼ ಡೊಳ ಕಾಡುನ್ ಮನಾ ದಿಸಿಲಾ ಮನ್ಹುನ್ ತುಮ್ಚೆ ಗುಸ್ಟಿತ್ ಸಾಕ್ಷಿ ಸಾಂಗ್ತೊ.
GAL 4:16 ಆಸ ಆಸ್ತಾನಾ ಮೀ ತುಮಾನಾ ಖರ ಸಾಂಗ್ತೊ ಮನ್ಹುನ್ ತುಮಾನಾ ಆತಾ ವಾದಿ ಜಾ಼ಲೊ ಕ್ಯಾ?
GAL 4:17 ತೀ ತುಮಾನಾ ವವ್ಯಾಳಾಲಾ ಮನ್ ದ್ಯಾವತ್ಯಾತ ಫನ್ ಬರ‍್ಯಾಲಾ ನವ್ಹ, ತುಮಿ ತ್ಯಂಚಿ ಸಾಟಿ ಮನ್ ದ್ಯಾವ್ತಾಸಾ ತಸಿಸ್ ತುಮಾನಾಬಿ ತ್ಯಂಚಾನಿ ಮನ್ ದಾವಾಯಾ ವ್ಹಯಿ ಮನ್ಹುನ್ ತೀ ತುಮಾನಾ ಬಾಹಿರ್ ಗಾಲಾಯಾ ಬಕ್‍ತ್ಯಾತ.
GAL 4:18 ಮೀ ತುಮ್ಚಿ ಸಂಗ ಆಸ್ತಾನಾ ತ್ಯವ್ಡಸ್ನವ್ಹ ಕವಾಬಿ ಬರೆ ಗುಸ್ಟಿಸಾಟಿ ತುಮಿ ಮನ್ ದಾವಾಚ಼ ಬರಸ್.
GAL 4:19 ಮಾಜೆ ಮಾಯಾಚಾ ಗಲಾತ್ಯಾತಲ್ಯಾ ಮುಲಾನು, ಕ್ರಿಸ್ತಾಚಾ಼ ರುಪ್ ತುಮ್ಚಿಪ ಉತ್ಪನ್ ವ್ಹಯಿ ಪರತ್ ಮೀ ತುಮ್ಚಿ ಸಾಟಿ ಬಾಳ್ತಿನಿಚ಼ಯಾಗ್ ಕ್ಯಾಡ್ತೊ.
GAL 4:20 ತುಮ್ಚೆ ಗುಸ್ಟಿತ್ ಕ್ಯಾ ಕರಾಯಾವ್ಹಯಿ ಮನ್ಹುನ್ ಮನಾ ಸಮಜ಼ನಾ. ಮನಾವಾಟ ನಿಟ್ ತುಮ್ಚಿಪ ಯವುನ್, ತುಮ್ಚೆ ಮದ್ದಿಸ್ ರಾವುನ್ ಮಾಜೆ ಬುಲಿಚಿ ಥಿರಿ ಬದಲ್ಯಾವ ಚಾ಼ಂಗ್ಲ ವ್ಹಯಾಚ಼ ವ್ಹತ!
GAL 4:21 ಧರ್ಮಶಾಸ್ತಾರಾಚೆಗತ್ ಚಾ಼ಲಾಯಾ ಮನ್ ಕರ್ತ್ಯಾಲ್ಯಾನು, ಧರ್ಮಶಾಸ್ತಾರ್ ಕ್ಯಾ ಸಾಂಗ್‌ತ್ಯಾ ಮನ್ಹುನ್ ತುಮಾನಾ ಸಮಾಜ಼್ಲನಾಹಿ ಕ್ಯಾ? ಮನಾ ಸಾಂಗಾ.
GAL 4:22 ತ್ಯಾತ್ ಲಿವ್‌ಲ್ಯಾಲ ಕ್ಯಾ ಮಂಜೆ, ಅಬ್ರಹಾಮಾಲಾ ದೊಗ ಲ್ಯಾಕ್ ಹುತ್ತ. ಯೊಕ್ ಚಾ಼ಕ್ರಿನಿಚಾ ಪೊಟಾತ್ ಜ಼ಲಾಮ್‌ಲ್ಯಾಲಾ, ಆನಿ ಯೊಕ್ ಸ್ವತಾಚೆ ಬಾಯ್ಕೊಚಾ ಪೊಟಾತ್ ಜ಼ಲಾಮ್‌ಲ್ಯಾಲಾ.
GAL 4:23 ಚಾ಼ಕ್ರಿನಿಚಾ಼ ಲ್ಯೊಕ್ ಸಜ಼್ ಜ಼ಲಾಮ್‌ಲ್ಯಾಲಾ, ಸ್ವತಂತ್ರ ಆಸ್‌ಲ್ಯಾಲಿಚಾ಼ ಲ್ಯೊಕ್ ವಾಗ್ದಾನಾನಿ ಜ಼ಲಾಮ್‌ಲ್ಯಾಲಾ.
GAL 4:24 ಹ್ಯಾ ಗುಸ್ಟಿ ಯಕಾಚೆಗತುಸ್ ಹಾತಾ. ಕಶಾ ಮಂಜೆ ತ್ಯಾ ದುಗಿ ಬ್ಯಾಯ್ಕಾಮಾನ್ಸ ದೊನ್ ಕರಾರ್, ಯೊಕ್ ಕರಾರ್ ಸೀನಾಯಿ ಪರ್ವತಾತ್ನಿ ಗುಲಾಮಾತ್ ರಾಯಾವ್ಹಯಿತ್ಯಾ ಪೊರಾನಾ ಜ಼ಲ್ಮದೆನಾರ್, ತೀಸ್ ಹಾಗರಳ್.
GAL 4:25 ಹಾಗರಳ್ ಮಂಜೆ ಅರಬಾಚಾ ಜಾ಼ಗ್ಯಾವ್ಲಾ ಸೀಪಾಯಿ ಪರ್ವತ ಮನ್ಹುನ್ ದ್ಯಾವತ್ಯಾಲ ಆತಾಚಾ ಯೆರುಸಲೇಮ್ ಮಂತ್ಯಾಚೆಗತ್ ಹಾ, ಕಾ ಮಂಜೆ ತೀ ಆಪ್‌ಲ್ಯಾ ಪೊರಾ ಸಂಗ್ನಿ ಹ್ಯಾ ಗುಲಾಮಾತ್ ಹಾ.
GAL 4:26 ಫನ್ ವೈಲಿ ಯೆರುಸಲೇಮ್ ಮಂತ್ಯಾಲಿ ಸ್ವತಂತ್ರಿ, ಹಿಸ್ ಆಮಾನಾ ಆಯಿ.
GAL 4:27 ಕಾ ಮಂಜೆ, “ವಾಂಜೊ಼ಳೆ, ಸಂತೊಸ್ ಹೊ. ಬಾಳತ್ ಪನಾಚ಼ ಯಾಗ್ ನಸ್ನಾರೆ, ಸಂತೊಶಾನಿ ವರಾಡ್, ದನ್ಗೊರ್ ಆಸ್‌ಲ್ಯಾಲಿವ್ನಿ ದನ್ಗೊರ್ ಶೊಡ್‌ಲ್ಯಾಲಿಲಾ ಪೊರ ಖುಬ್” ಮನ್ಹುನ್ ಲಿವ್‌ಲ್ಯಾಲ ಹಾ ನವ್ಹ.
GAL 4:28 ಬನ್ಹಿ ಬಾವ್ಹಾನು, ಆಮಿ ಇಸಾಕಾಚೆಗತ್ ಸಬ್ದಾಚೆಗತ್ ಜ಼ಲಾಮ್‍ಲ್ಯಾಲಿ ಪೊರಜಾ಼ಲ್ಯಾವ್.
GAL 4:29 ಫನ್ ಆಂದಿ ಶರೀರಾನಿ ಜ಼ಲಾಮ್‍ಲ್ಯಾಲಾ, ದೇವಾಚಾ ಆತ್‍ಮ್ಯಾಚಾ ಬಳಾನಿ ಜ಼ಲಾಮ್‌ಲ್ಯಾಲ್ಯಾಲಾ ತರಾಸ್ ದಿಲ್ಯಾಸಾರಾ ಆತಾಬಿ ವ್ಹತ್ಯಾ.
GAL 4:30 ಫನ್ ಪವಿತ್ರ ಗ್ರಂಥ ಕ್ಯಾ ಸಾಂಗ್‌ತ್ಯಾ? ಚಾಕ್ರಿನಿಲಾ ತಿಚಾ ಪೊರಾನಾ ಬಾಹಿರ್‌ ಗ್ಯಾಲ್. ಚಾ಼ಕ್ರಿನಿಚಾ಼ ಲ್ಯೊಕ್ ಸ್ವತಂತ್ರಿಚಾ ಲೆಕಾಸಂಗ ಕವಾಸ್ ವಾರಸ್ದಾರ್ ವ್ಹವುನಾಯಿ ಮನ್ಹುನ್ ಸಾಂಗ್ತ.
GAL 4:31 ಬನ್ಹಿ ಬಾವ್ಹಾನು, ಆಮಿ ಚಾ಼ಕ್ರಿನಿಚಿ ಪೊರನವ್ಹ, ಸ್ವತಂತ್ರಿಚಿ ಪೊರ ಜಾ಼ಲ್ಯಾವ್.
GAL 5:1 ಕ್ರಿಸ್ತಾನಿ ಆಮಾನಾ ಸ್ವತಂತ್ರಿ ರಾಹ್ಯಾವ್ಹಯಿ ಮನ್ಹುನ್ ಸುಟ್ಕಿ ಕಿಲಿತ. ತ್ಯಾತ್ ಘಟ್ ಉಬಿರಾವ್ಹಾ, ಗುಲಾಮಾಚಾ ತಾಬ್ಯಾತ್ ಆನಿಕ್ ಗಾಹುನಕೊಸಾ.
GAL 5:2 ಬಗಾ, ಪೌಲ್ ಮಂಥ್ಯಾಲಾ ಮೀ ತುಮಾನಾ ಸಾಂಗ್ತೊ, ತುಮಿ ಮುಂಜಿ ಕರುನ್ ಗೆತಲ್ಯಾವ ಕ್ರಿಸ್ತಾಪ್ನಿ ತುಮಾನಾ ಕ್ಯಾ ಪ್ಯಾಯ್ದಾ ನಾಹಿ ನವ್ಹ.
GAL 5:3 ಮುಂಜಿ ಕರುನ್ ಗೆತ್ಯಾಲ್ಯಾ ಪರ್ತೆಕಾಲಾ, ತು ಧರ್ಮಶಾಸ್ತಾರಾತ್ ಸಾಂಗ್‌ಲ್ಯಾಲ ಸಗ್ಳ ಕರಾಚಾ ಲಾಜಿಮಾತ್ ಹಾಸ್ ಮನ್ಹುನ್ ಪರ್ತುನ್ ಖರ‍್ಯಾನಿ ಸಾಂಗ್ತೊ.
GAL 5:4 ತುಮ್ಚಾತ್ ಕೊನ್ ಕೊನ್ ದರ್ಮಶಾಸ್ತಾರಾನಿ ನೀಯತಿಚ಼ ವ್ಹಯಾವ್ಹಯಿ ಮನ್ಹುನ್ ಮನ್ ಕರ್ತಾಸಾ ತೀ ಕ್ರಿಸ್ತಾಪ್ನಿ ಯಗಾಳ್ಯಾಲಿ ಜಾ಼ಲ್ಯಾಸಾ. ಕ್ರಪೆತ್ನಿ ಮಾಗ ಗೆಲ್ಯಾಲಿ ಜಾ಼ಲ್ಯಾಸಾ.
GAL 5:5 ಆಮಿತರಿ ದೇವಾಚಾ ಆತಮ್ಯಾಸ್ ಲಾಗುನ್ ಇಸ್ವಾಸಾನಿ ನೀಯತಿಚ಼ ವ್ಹತಾವ್ ಮನ್ಹುನ್ ಆಶಾ ಪುರಿವ್ಹನಾರ್ ಮನ್ಹುನ್ ವಾಟ್ ಬಕ್ತಾವ್.
GAL 5:6 ಯೇಸು ಕ್ರಿಸ್ತಾಪ ಆಸ್‌ಲ್ಯಾಲ್ಯಾನಾ ಮುಂಜಿ ಜಾ಼ಲಿತರಿ ನಾಹಿ ಜಾ಼ಲಿತರಿ ಪ್ಯಾಯ್ದಾನಾಹಿ, ಪನ್ ತ್ಯಂಚಿಪ ಮಾಯೆನಿ ಯತ್ಯಾಲಾ ಇಸ್ವಾಸುಸ್ ಪ್ಯಾಯ್ದಾ ಜಾ಼ಲ್ಯಾ.
GAL 5:7 ಚಾ಼ಂಗ್ಲಿ ಚಾ಼ಲತಾಸಾ. ಫನ್ ತುಮಿ ಖರ‍್ಯಾ ಶಾರ್ಕ ಚಾ಼ಲುನಾಹಿ ಆಸ ತುಮಚ಼ ಮನ್ ವಳಿವ್‌ಲ್ಯಾಲ ಕುನಿ?
GAL 5:8 ಹ್ಯ ಮನ್ ವಳ್ವಾಚ಼ ತುಮಾನಾ ಹಾಕಟ್‌ಲ್ಯಾಲ್ಯಾಪ್ನಿ ಆಲ್ಯಾಲ ನವ್ಹ.
GAL 5:9 ಥೊಡ್ಯಾ ಆಮ್ಟಾನಿ ಪೀಟ್ ಸಗ್ಳ ಆಂಬಾಟ್ ವ್ಹತ್ತ.
GAL 5:10 ಪ್ರಭುಪ ತುಮ್ಚೆ ಗುಸ್ಟಿತ್ ಮನಾ ಇಸ್ವಾಸ್ ಹಾ. ತುಮ್ಚಾತ್ ಗೊಂದೊಳ್‍ ಆನ್ನಾರಾ ಕೊನ್ ಆಸ್ಲಾತರಿ, ತ್ಯಲಾ ಶಿಕ್ಷಾ ವ್ಹನಾರ್.
GAL 5:11 ಬನ್ಹಿ ಬಾವ್ಹಾನು, ಮೀತರಿ ಮುಂಜಿ ವ್ಹಯಾವ್ಹಯಿ ಮನ್ಹುನ್ ಆಜು಼ನ್ ಸಾಂಗ್‍ತ್ಯಾಲಾ ಜಾ಼ಲ್ಯಾವ ಮನಾ ಜಾ಼ಚ಼್ ವ್ಹಯಾಚಾ಼ ಕಾ? ತಸ ಆಸ್ತಾನಾ ಶಿಲ್ಬೆಸ್ ಲಾಗುನ್ ವ್ಹನಾರಾ ತರಾಸ್ ಸಪ್ಲಾನವ್ಹ?
GAL 5:12 ತುಮಚಾ಼ ತಳ್ಮಳಾ ಕರ್ನಾರ‍್ಯಾನಿ ಆಪ್ಲ ಆಂಗ್ ಆಪ್ನುಸ್ ಕಾಪುನ್ ಗೆತಲ್ಯಾವ ಬರ.
GAL 5:13 ಬನ್ಹಿ ಬಾವ್ಹಾನು, ತುಮಿ ಸ್ವತಂತ್ರಿ ವ್ಹಯಾವ್ಹಯಿಸಾ ಮನ್ಹುನ್ ದೇವಾನಿ ತುಮಾನಾ ಹಾಕಟ್ಲ. ಫನ್ ತುಮಚ಼ ಸ್ವತಂತ್ರ ಶರೀರಾಚಾ ಸ್ವಬಾವಾ ಶಾರ್ಕ ವಾಪ್ರಾಚೆ ಆಂದಿ, ಮಾಯೆನಿ ಯಕಾಮಕಾಚಿ ಚಾ಼ಕ್ರಿ ಕರಾ.
GAL 5:14 ತುಜಾ ಸೇಜಾ಼ರ‍್ಯಾಚಿ ತುಜೆಗತುಸ್ ಮಾಯಾಕರ್ ಮಂಥ್ಯಾಲ್ಯಾ ಯಕಾಸ್ ಸಬ್ದಾತ್ ಧರ್ಮಶಾಸ್ತಾರ್ ಅಡ್ಕುನ್ ಹಾ.
GAL 5:15 ಫನ್ ತುಮಿ ಜ಼ನಾವಾರಾಚೆಗತ್ ಯಕಾಮಕಾಲಾ ಚಾ಼ವುನ್, ಫಾಟುನ್, ಖಾತ್ಯಾಲ ಜಾ಼ಲ್ಯಾವ ಯಕಾಮಕಾಪ್ನಿ ಮರುನ್ ಜಾ಼ಸಿಲಾ ಹುಶಾರ್ ರಾವ್ಹಾ.
GAL 5:16 ಮೀ ಸಾಂಗಾಚ಼ ಕ್ಯಾ ಮಂಜೆ ಪವಿತ್ರಾತ್ಮಾಚೆಗತ್ ಚಾ಼ಲಾ, ತವಾ ತುಮಿ ಶರೀರಾಚಿ಼ ಆಶಾ ಜ಼ರಾಬಿ ಕರಿತ್ನಾಹಿಸಾ.
GAL 5:17 ಕಾ ಮಂಜೆ ಶರೀರಾಚಿ ಆಶಾ ಆತಮ್ಯಾಲಾ ಆಡ್ವಿ ಜಾ಼ಲೆ. ಆತಮ್ಯಾಚಿ ಆಶಾ ಶರೀರಾಲಾ ಆಡ್ವಿ ಹಾ ತುಮಿ ಕರಾಯಾವ್ಹಯಿ ಮಂತ್ಯಾಲ ಕರಾಚೆ ಆಂದಿ ಹೀ ಯಕಾ ಮಕಾಚೆ ಆಡ್ವಿ ಹಾತ.
GAL 5:18 ಫನ್ ತುಮಿ ಆತಮ್ಯಾನಿ ಚಾ಼ಲ್ವಾಚ಼ ಜಾ಼ಲ್ಯಾವ ಧರ್ಮಶಾಸ್ತಾರಾಚಾ ತಾಬ್ಯಾತ್ನಾಹಿಸಾ.
GAL 5:19 ಆಮ್ಚಾ ಶರೀರಾಚ಼ ಸ್ವಬಾವ್ ದಿಸತ್ಯಾಲಸ್ ಹಾತ, ತೇ ಕಚ಼ ಮಂಜೆ, ವ್ಯಭಿಚಾರ್, ಬಾಹಿರ್ಲಿ ಸಂಗತ್, ಲಾಜ಼ಚ಼ ಕಾಮ್,
GAL 5:20 ಪಾಶಾನ ಪುಜಾ಼ಚಿ, ಘಾಡ್ಪನ್, ವಾದ್, ಕಳ್, ಖೊಟಫನ್, ರಾಗ್, ಬೇಧ್‍ಬಾವ್, ಬಿನ್ನಮತ್,
GAL 5:21 ಡಾವ್, ಪಿದೊಡ, ಗೊಂದೊಳ್, ಉದ್ಳ ಆಸ್ಲಿಸ್. ಆಸ್ಲಿ ಕಾಮ ಕರ್ನಾರ ದೇವಾಚಾ ರಾಜಾಚ಼ ವಾರಸ್ದಾರ್ ವ್ಹಯಿತ್ನಾಹಿತ ಮನ್ಹುನ್ ಮೀ ಹ್ಯಚೆ ಆಂದಿ ಸಾಂಗ್‌ಲ್ಯಾಸಾರ ಆತಾಬಿ ತುಮಾನಾ ಹುಶಾರ್ಕಿ ದೆತೊ.
GAL 5:22 ಫನ್ ದೇವಾಚಾ ಆತಮ್ಯಾಚ಼ ಫಳ್ ಕ್ಯಾ ಮಂಜೆ, ಮಾಯಾ, ಆನಂದ, ಸಮಾಧಾನ್, ಧಂಡ್ಫನ್, ದಯಾ, ದುಸರ‍್ಯಾನಾ ಮಜ಼ತ್ ಕರಾಚಿ, ಇಸ್ವಾಸ್,
GAL 5:23 ಸಾಬಫನ್, ಆಪ್ಲ ಮನ್ ಆಪ್‌ಲ್ಯಾ ತಾಬ್ಯಾತ್ ಥೆವಾಚ಼. ಹ್ಯಂಚೆ ಆಡ್ವ ಕಚ಼ಸ್ ಧರ್ಮಶಾಸ್ತಾರ್ ನಾಹಿ.
GAL 5:24 ಕ್ರಿಸ್ತ ಯೇಸುಪ ಆಸ್‌ಲ್ಯಾಲಿ ಆಪಲ್ಯಾ ಶರೀರಾಚಿ ಭಾವ್ನಾ ತ್ಯಚಿ ಆಶಾ ಕರಾಚಿ, ಹೌರ‍್ಯಾ ಪನಾ ಸಕಟ್ ಶಿಲ್ಬೆವ ಗಾಲ್ನಾರಿ ಜಾ಼ಲ್ಯಾತ.
GAL 5:25 ಆಮಿ ಆತಮ್ಯಾಸಾರಾ ಜಿವ್ನಾ ಕರ್ತ್ಯಾವ್ ಮನ್ಹುನ್ ತ್ಯಚೆಗತ್ ಚಾ಼ಲುಯಾ.
GAL 5:26 ಬಡಾಯಿ ಕರ್ನಾರ, ಯಕಾಮಕಾಲಾ ಚಿ಼ಡಿವ್ನಾರ, ಯಕಾಮಕಾವ ರಾಗ್‌ ಕರ್ತ್ಯಾಲ ವ್ಹಯಾಚೆ ಆಂದಿ ರಾಹುಯಾ.
GAL 6:1 ಬನ್ಹಿ ಬಾವ್ಹಾನು, ತುಮ್ಚಾತ್ ಕೊನ್ತರಿ ಕಸ್‌ಲೆತರಿ ಚು಼ಕಿತ್ ಗಾವಲ್ಯಾಲಾ ಆಸ್ಲಾತ ತಸ್‌ಲ್ಯಾಲಾ ಆತಮ್ಯಾನಿ ಬರ್ಲ್ಯಾಲ ತುಮಿ ಥಂಡ್ಪನಾನಿ ಸಾಂಗುನ್ ಶಾರ್ಕಾ ಕರಾಯಾ ವ್ಹಯಿ, ಫನ್ ತುಮಿ ಪರೀಕ್ಷೆತ್ ಗಾವ್ಹುನಾಹಿ ಆಸ ತುಮ್ಚೆ ಗುಸ್ಟಿತ್ ಹುಶಾರ್ ರಾವ್ಹಾ.
GAL 6:2 ತುಮಿ ಯಕಾಮಕಾಚ಼ ವಜ಼ ಉಚ್ಲು಼ನ್ ಗೆವಾ, ಆಸ ಕ್ರಿಸ್ತಾಚ಼ ನೇಮ್ ಪುರ್ತಿಕರಾ.
GAL 6:3 ಕಾ ಮಂಜೆ ಕಚಾನಿ ತರಿ ಬಾರಿಕ್ ರಾಹುನ್ ಆಪ್ನು ಮೊಟಾ ಮನ್ಹುನ್ ಯವಜ಼್‌ಲ್ಯಾವ ಆಪ್‍ಲ್ಯಾಲಾಸ್ ಆಪ್ನು ಪಸಿವಲ್ಯಾಚೆಗತ್ ವ್ಹನಾರ್.
GAL 6:4 ಪರ್ತೆಕಾನಿ ಆಪ್ನು ಕೇಲ್ಯಾಲ್ಯಾ ಕಾಮಾಚಿ ಪಾರಕ್ ಕರಾಯಾ ವ್ಹಯಿ. ತವಾ ತ್ಯೊ ಆಪ್‌ಲ್ಯಾಲಾ ಆಪ್ನುಸ್ ಮೊಟಾ ಮನ್ಹುನ್ ಗಿಹ್ಯಾವ್ಹಯಿಲ್ ಖರ ಆನಿಯಕಾ ಸಂಗ ಮಿಳುನ್ ಮೊಟಾ ವ್ಹಯಾ ವ್ಹಯಿ ಮನ್ಹುನ್ ನಾಹಿ.
GAL 6:5 ಕಾ ಮಂಜೆ ಪರತೇಕಾನಿ ಆಪ್ಲ ವಜ಼ ಆಪ್ನುಸ್ ಗಿಹ್ಯಾವ್ಹಯಿ.
GAL 6:6 ಕ್ರಿಸ್ತಾಚಾ಼ ಸಂದೆಶ್ ಸಿಕ್ನಾರ‍್ಯಾನಿ, ತ್ಯ ಸಿಕಿವ್ನಾರ‍್ಯಾಲಾ ಆಪ್ಲಿಪ ಆಸ್‌ಲ್ಯಾಲ್ಯಾ ಸಗ್‍ಳ್ಯಾ ಚಾ಼ಂಗಲ್ಯಾತ್ ವಾಟ್ನಿ ದಿಯಾವ್ಹಯಿ.
GAL 6:7 ಪಸುನಕೊಸಾ. ದೇವಾಲಾ ನಿಂದಾ ಕರಾಯಾ ವ್ಹಯಿತ್ನಾಹಿ. ಮಾನುಸ್ ಆಪ್ನು ಕ್ಯಾ ಪೆರ್ತೊ ತ್ಯಸ್ ಕಾಪಾಯಾವ್ಹಯಿ.
GAL 6:8 ಆಪ್‌ಲ್ಯಾ ಶರೀರಾಚಿ ಬಾವ್ನಾ ಪೆರ್ನಾರಾ ತೆ ಬಾವ್ನಾನಿಸ್ ಹಾಳ್‍ ವ್ಹನಾರ್. ಆತಮ್ಯಾಚೆ ಗುಸ್ಟಿತ್ ಪೆರ್ನಾರಾ ಆತಮ್ಯಾಪ್ನಿಸ್ ಶಾಶ್ವತ್ ಜೀವ್ ಗೆನ್ಹಾರ್.
GAL 6:9 ಬರ ಕಾಮ್ ಕರಾಯಾ ಕಂಟಾಳಾ ಕರಾಚೆಆಂದಿ ರಾಹುಯಾ. ಕಾಮಂಜೆ ಮನಾತ್ ಬೆಜಾರ್ ನಸ್‌ಲ್ಯಾವ ಶಾರ್ಕ್ಯಾ ಯಳಾಲಾ ಪೀಕ್ ಗಾವ್ನಾರ್.
GAL 6:10 ಮನ್ಹುನ್ ಯೊಳ್ ಗಾವಲ್ತವಾ ಸಗ್‌ಳ್ಯಾನಾ ಬರ ತ್ಯ ಕರುಯಾ, ಲ ಕರುನ್ ಯಕಾ ಗರ‍್ಹಾತ್ ಆಸ್‍ಲ್ಯಾಚೆಗತ್ ಆಸ್‌ಲ್ಯಾಲ್ಯಾ ಕ್ರಿಸ್ತ ಇಸ್ವಾಸಿನಾ ಕರುಯಾ.
GAL 6:11 ಹಬ, ಮಾಜಾ ಹಾತಾನಿಸ್ ಕ್ಯವ್ಡಿ ಮುಟಿ ಆಕ್ಷಾರ ತುಮಾನಾ ಲಿವ್‌ತ್ಯೊ!
GAL 6:12 ಶರೀರಾಲಾ ಮರ‍್ಯಾದ್ ವ್ಹಯಿ ಮಂಥ್ಯಾಲ ಮುಂಜಿ ಕರುನ್ ಗಿಹುಂತ ಮನ್ಹುನ್ ತುಮನಾ ಜು಼ಲ್ಮಿ ಕರ್ತ್ಯಾತ ಕಾ ಮಂಜೆ ಕ್ರಿಸ್ತಾಚೆ ಸೇವೆಸ್ ಲಾಗುನ್ ತಿತಲ್ಯಾನಾ ಜಾ಼ಚ಼್ ವ್ಹಯಾ ನಕೊ ಮನ್ಹುನ್ ತ್ಯಂಚ಼ ಮನ್ಹ.
GAL 6:13 ಮುಂಜಿ ಕರುನ್ ಗೆತ್ಯಾಲಸ್ ಧರ್ಮಶಾಸ್ತಾರಾಚೆಗತ್ ಚಾ಼ಲತ್ ನಾಹಿತ. ತೇ ಆಪ್ಲೆ ಸಿಲುಬೆಚೆ ಗುಶ್ಟಿತ್ ಮೊಟ ಮನ್ಹುನ್ ಗಿಹ್ಯಾ ತುಮಾನಾ ಮುಂಜಿ ವ್ಹಯಾ ವ್ಹಯಿ ಮನ್ಹುನ್ ಮನ್ ಕರ್ತ್ಯಾತ.
GAL 6:14 ಮನಾ ತರಿ ಆಮ್ಚಾ ಪ್ರಭು ಯೇಸು ಕ್ರಿಸ್ತಾಚೆ ಶಿಲುಬೆಚಿ ಗುಶ್ಟಿತ್ ಮನ್ಹುನ್ ದುಸ್‌ರ‍್ಯಾ ಕಸ್ಯಾತ್ ಮೊಟ ಮನ್ಹುನ್ ಗಿಹ್ಯಾಚ಼ ನಕೊ ಮನ್ಹುನ್ ಮಿ ದುನೆಲಾ, ಆನಿ ದನಿಯಾ ಮಾಜಿಸಾಟಿ ಶಿಲ್ಬೆವ ಮೇಲೆ.
GAL 6:15 ಮುಂಜಿ ಕರುನ್ ಗಿಹ್ಯಾಚಿ ಕ್ಯಾ ನಾಹಿ ಕರುನ್ ಗಿಹ್ಯಾಚಿ ಮುಖ್ಯ ನವ್ಹ ನವಿನಿ ಉತ್ಪನ್ ವ್ಹಯಾಚ಼ಸ್ ಮುಖ್ಯ ಜಾ಼ಲ್ಯಾ.
GAL 6:16 ಹ್ಯಾ ನೇಮಾಶಾರ್ಕ ಚಾ಼ಲತ್ಯಾಲ್ಯಾ ಸಗ್‌ಳ್ಯಾನಾ ಆನಿ ದೇವಾಚಾ ಇಸ್ರಾಯಲ್ ಲೊಕಾನಾ ಥಂಡ್ಪನ್, ಕರುನಾ ಗಾಹುನಿ.
GAL 6:17 ಹಿತ್ನಿ ಮೊರ‍್ಹ ಕುನಿ ಮನಾ ತರಾಸ್ ಕರುನಾಹಿ, ಮಾಜಾ ಶರಿರಾವ ಯೇಸು ಕ್ರಿಸ್ತಾಚಿ ವಳಕ್ ಕರುನ್ಗೆತ್ಲೆ.
GAL 6:18 ಬನ್ಹಿ ಬಾವ್ಹಾನು, ಆಮ್ಚಾ ಯೇಸು ಕ್ರಿಸ್ತಾಚಿ ಕ್ರಪಾ ತುಮ್ಚಾ ಆತ್ಮಾ ಸಂಗ ರಾವ್ಹುನಿ. ತಸಸ್ ವ್ಹವುನಿ.
EPH 1:1 ದೇವಾಚಾ ಮನಾನಿ ಕ್ರಿಸ್ತ ಯೇಸುಚಾ಼ ಯೊಕ್ ಅಪೊಸ್ತಲ್ ಜಾ಼ಲ್ಯಾಲಾ ಪೌಲ್ ಎಫೆಸಾತ್ ಆಸ್‌ಲ್ಯಾಲ್ಯಾ ದೇವಾಚಾ ಲೊಕಾನಾ ಕ್ರಿಸ್ತ್ ಯೇಸುವ ಇಸ್ವಾಸ್ ಥೆವ್‌ಲ್ಯಾಲ್ಯಾನಾ,
EPH 1:2 ಆಮ್ಚಾ ಬಾ ದೇವಾಪ್ನಿ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಪ್ನಿ ತುಮಾನಾ ಕ್ರಪಾ ಶಾಂತಿ ಗಾವುನಿ.
EPH 1:3 ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಾ಼ ದೇವ್ ಬಾ ಜಾ಼ಲ್ಯಾಲ್ಯಾಲಾ ದನ್ಯವಾದ್ ವ್ಹವುನಿ, ತ್ಯನಿ ಸ್ವರ್ಗಾತ್ ಸಗ್ಳಾ ಆತ್ಮಿಕ್ ಆಶಿರ್ವಾದ್ ಆಮಾನಾ ಕ್ರಿಸ್ತಾಪ್ನಿ ದಿಲ್ಯಾ.
EPH 1:4 ದುನ್ಯಾ ಉತ್ಪನ್ ವ್ಹಯಾಚೆ಼ ಆಂದಿ ದೇವಾನಿ ಕ್ರಿಸ್ತಾಪ ಆಮಾನಾ ತ್ಯಚಿ ಮೊರ‍್ಹ ನಿರ್ಮಳ್ ದೊಶ್ ನಸ್ನಾರ್ ವ್ಹಯಾ ವ್ಹಯಿ ಮನ್ಹುನ್ ನಿವಡ್ಲಿತ ಕಾ ಮಂಜೆ ಹಿ ತ್ಯಚಿ ಮಾಯಾ ಜಾ಼ಲೆ.
EPH 1:5 ದೇವಾನಿ ಆಂದಿಸ್ಟಾವ್ನಿ ಯೇಸು ಕ್ರಿಸ್ತಾಸ್ ಲಾಗುನ್ ಆಮಾನಾ ಆಪ್ಲಿ ಪೊರ ಕರುನ್ ಗಿಹ್ಯಾಸಾಟಿ ಆಪ್ಲೆ ಪುರೆ ದಯೆನಿ ಮನಾನಿ ಯೇಸು ಕ್ರಿಸ್ತಾಸ್ ಲಾಗುನ್ ಆಮಾನಾ ಆಪ್ಲಿ ಪೊರ ಕರುನ್ ದತ್ತಕ್ ಗಿಹ್ಯಾ ಮಾಯೆನಿ ಆಂದಿಸ್ ತಿರ್ಮಾನ್ ಕೆಲಾ.
EPH 1:6 ಯವಾ ಆಮಿ ದೇವಾಚೆ ಮೈಮೆಚೆ ಕ್ರುಪೆಸಾಟಿ ಸ್ತುತಿ ಕರುಯಾ ಕಾ ಮಂಜೆ ತ್ಯನಿ ಆಪ್‌ಲ್ಯಾ ಮಾಯೆಚಾ ಲೆಕಾಪ್ನಿ ಆಮಾನಾ ಫುಕಟ್ ವರ್ ದಿಲ್ಯಾ.
EPH 1:7 ಯೇಸು ಕ್ರಿಸ್ತಾನಿ ಆಮ್ಚಿಸಾಟಿ ಪ್ಯಾಡ್‌ಲ್ಯಾಲ್ಯಾ ರಕ್ತಾಸ್ ಲಾಗುನ್ ಆಮಾನಾ ದೇವಾಚೆ ಮೊಟೆ ಕ್ರುಪೆಚೆ ಸಾವ್ಕರ್ಕಿಸ್ ಲಾಗುನ್ ಪಾಪ ಮಾಪಿ ಕರಾಚಿ಼ ಸುಟ್ನುಕ್ ಗಾವ್ಲಿ.
EPH 1:8 ತ್ಯನಿ ಆಮಾನಾ ಆಪಲ್ಯಾ ಸಗಳ್ಯಾ ಗಿನ್ಯಾನ್ ಆನಿ ಬುದ್ದಿ ಸಂಗ ಫುಸ್ಕಳ್ ವತಲ್ಯಾ.
EPH 1:9 ದೇವಾನಿ ಆಪ್ನು ನಿರ್ದಾರ್ ಕೆಲ್ಯಾಲ ಕೆಲ, ಆನಿ ಕ್ರಿಸ್ತಾಪ್ನಿ ಆತಾಸ್ ಪುರ್ನ ವ್ಹಯಾಲಾ ನಿರ್ದಾರ್ ಕೆಲ್ಯಾಲೆ ಆಪ್ಲೆ ಗುಟಚಿ ಯವಜ್ನಾ಼ ಆಮಾನಾ ಸಾಂಗ್ಲಿ.
EPH 1:10 ಹಿ ಯವಜ್ನಾ಼ ದೇವಾನಿ ಶಾರ್ಕ್ಯಾ ಯಳಾತ್ ಪುರ್ನ ಕರ್ನಾರ್ ಸ್ವರ್ಗಾತ್ ಆನಿ ದರ್ಥಿವ ಆಸ್‍ಲ್ಯಾಲಿ ಸಗ್ಳಿ ಉತ್ಪತ್ತಿ ಕ್ರಿಸ್ತಾಲಾ ಡುಯಿ ಕರುನ್ ಯೇಕ್ ಕರ್ನಾರ್.
EPH 1:11 ಆನಿ ಆಪಲ್ಯಾ ಮನಾತಲ್ಯಾ ಉದೆಸಾ ಶಾರ್ಕ ಕಾಮ ಚಾ಼ಲಿವ್ನಾರಾ ಆಪ್ಲೆ ಯವಜ಼್ನಾ ಶಾರ್ಕ ಆಂದಿಸ್ ಥರಿವಲ್ಯಾಲ್ಯಾ ಆಮಾನಾ ಕ್ರಿಸ್ತಾಪ ಆಪ್ಲಿ ಸ್ವತಾಚಿ ಲೊಕಕರುನ್ ನಿವಡ್ಲಿತ.
EPH 1:12 ಮನ್ಹುನ್ ಕ್ರಿಸ್ತಾವ ಆಂದಿಸ್ ಆಶಾ ಥೆವಲ್ಯಾಲಿ ಆಮಿ ತ್ಯಚೆ ಮೈಮಾಲಾ ವವ್ಯಾಳತ್ಯಾಲಿ ರಾಹ್ಯಾವ್ಹಯಿ ಮನ್ಹುನ್ ಆಸ ಕೆಲ.
EPH 1:13 ಆನಿ ತುಮಿ ಸಾಹಿತ್ ಖರಿ ವಾಕ್ಯಾ ಐಕುನ್, ದೇವಾಚಿ ಲೊಕ ಜಾ಼ಲ್ಯಾಸಾ, ಬರಿ ಖಬರಿನಿ ತುಮಾನಾ ಸುಟ್ನುಕ್ ಆನ್ಲಿ. ತುಮಿ ಕ್ರಿಸ್ತಾವ ಇಸ್ವಾಸ್ ಥೆವ್‍ಲ್ಯಾಸಾ, ಆನಿ ದೇವಾನಿ ಆಪ್ನು ವಾಗ್ದಾನ್ ಕೆಲ್ಯಾಲ ಪವಿತ್ರಾತ್ಮ ತುಮಾನಾ ದಿಲ್ಯಾಲ್ಯಾಸ್ ಲಾಗುನ್ ಆಪ್ಲಾ ಸಿಖಾ ಗಾಲ್ಹುನ್ ವಳಕ್ ಕೆಲೆ.
EPH 1:14 ತ್ಯ ಆತ್ಮ ದೇವಾನಿ ಆಪ್‌ಲ್ಯಾ ಸ್ವತಾಚಾ ಲೊಕಾನಾ ವಾಗ್ದಾನ್ ಕೆಲ್ಯಾಲಾ ಆಮಿ ಗಿಹ್ಯಾ ಸಾಟಿ ಪವಿತ್ರಾತ್ಮ ಖಾತ್ರಿ ಜ಼ಾಲ್ಯಾ. ಸುಟ್ನುಕ್‍ ವ್ಹತಿ ಮನ್ಹಾಯಾ ಪವಿತ್ರಾತ್ಮ ಆಮ್ಚಾ ಹಾಕಾಲಾ ಖಾತ್ರಿ ಜಾ಼ಲ್ಯಾ. ಹ್ಯನಿಸ್ ದೇವಾಲಾ ಮೈಮಾ ಕರುಯಾ.
EPH 1:15 ಮನ್ಹುನ್ ಪ್ರಭು ಯೇಸುಪ ತುಮಚಾ಼ ಇಸ್ವಾಸ್ ಆನಿ ಸಗ್ಳ ತ್ಯಚಾ ಲೊಕಾಂಚೆ ಸಾಟಿ ಆಸ್‌ಲ್ಯಾಲೆ ಮಾಯೆಚೆ ಗುಶ್ಟಿತ್ ಮೀ ಐಕ್‍ಲ್ಯಾ,
EPH 1:16 ಮೀ ತುಮ್ಚಿ ಸಾಟಿ ದೇವಾಲಾ ದನ್ಯವಾದ್ ಸಾಂಗಾಚ಼ ಥಾಂಬಿವ್ಲ ನಾಹಿ ಮಾಜಾ ಮಾಗ್‌ನ್ಯಾತ್ ತುಮಾನಾ ಯಾದ್ ಕರ್ತೊ.
EPH 1:17 ಮಿ ಮಾಗ್ನ ಕರ್ತೊ ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಾ಼ ದೇವ್ ತುಮಾನಾ ವಿವೇಕ್ ಆನಿ ದೈವಿಕ್ ದರ್ಶಾನಾಚಾ ಆತಮ್ಯಾಚ಼ ಬಳ್ ದಿವುನಿ ಹ್ಯನಿ ತುಮಿ ತ್ಯಾ ಮೈಮೆಚಾ ಮೊಟ್ಯಾ ಬಾಲಾ ಸುಮಜು಼ನ್ ಗಿಹ್ಯಾ ವ್ಹಯಿಲ್.
EPH 1:18 ಮಿ ಮಾಗಾಚ಼ ಕ್ಯಾ ಮಂಜೆ ತುಮಚಾ ಮನಾತ್ಲ ಡೊಳ ಉಗಡುನ್, ತ್ಯಚಾ ಹಾಕಟನ್ಯಾಚಿ ಆಶಾ ಕಸ್ಲಿ ಮನ್ಹುನ್ ಆನಿ ದೆವಾಚಾ ಪೊರಾಂಚಿಪ ಆಸಲ್ಯಾಲ್ಯಾ ಸ್ವಾಸತ್ಯಾಚಿ ಮೈಮಾ ಕಸ್ಲಿ ಮನ್ಹುನ್.
EPH 1:19 ಆನಿ ಇಸ್ವಾಸಿ ಜಾ಼ಲ್ಯಾಲಿ ಆಮಿ ತ್ಯಚಿ ತಾಕತ್ ಕ್ಯವ್ಡಿ ಮುಟಿ ಜಾ಼ಲೆ ತೀ ಆಮ್ಚಿಪ ಕಾಮ್ ಕರ್ತೆ ಹೀ ತಾಕತ್ ಆಮ್ಚಿಪ ಮೊಟೆ ತಾಕ್ತಿಚೆಗತ್ ಕಾಮ ಕರ್ನಾರ್ ಬಳ್ ಜಾ಼ಲ್ಯಾ.
EPH 1:20 ಹೆ ಮೊಟೆ ತಾಕ್ತಿನಿಸ್ ದೇವಾನಿ ಕ್ರಿಸ್ತಾಲಾ ಮರ್ನಾತ್ನಿ ಉಟ್ವುನ್, ಆನಿ ಸ್ವರ್ಗಾಚಾ ರಾಜಾತ್ ಆಪ್ಲೆ ಉಜ಼ವ್ಯಾಂಗ್ನಿ ಬಸಿವ್ಲಾ.
EPH 1:21 ಪೈಲ ಫನ್ ಅಧಿಕಾರ್ ಸಾಮರ್ಥ್ಯ ಪ್ರಭುತ್ವ ತ್ಯೊ ಯನಾರ‍್ಯಾ ಲೊಕಾತ್ ತ್ಯಲಾ ಪದ್ವಿ ದಿಲೆ.
EPH 1:22 ಆನಿ ದೇವಾನಿ ಸರ್ವ ಕ್ರಿಸ್ತಾಚಾ ಪಾಯಾತ್‍ ದಿವುನ್, ಮಂಡಳಿ ಸಾಟಿ ಸಗ್‌ಳ್ಯಾವ ತ್ಯಲಾ ಡುಯಿ ಕರುನ್ ಥರಿವ್‌ಲ್ಯಾ.
EPH 1:23 ಮಂಡಳಿ ಕ್ರಿಸ್ತಾಚ಼ ಶರೀರ್‌ ಜಾ಼ಲೆ, ಸಗ್ಳೆ ತರನಿ ಸಗ್‍ಳ್ಯಾಲಾ ತ್ಯಚಿ ಸಗ್ಳ ಪುರ್ನ ಕರ್ತ.
EPH 2:1 ಯಕಾ ಕಾಲಾತ್ ತುಮಿ ಅಪರಾದ್ ಆನಿ ಪಾಪಾಚಾ ಕಾರ್ನಾನಿ ಆತ್ಮಿಕಾನಿ ಮರುನ್ ಗೆಲ್ಯಾಸಾ.
EPH 2:2 ತ್ಯಾ ಯಳಾತ್ ತುಮಿ ಹ್ಯಾ ಲೊಕಾತಲ್ಯಾ ಬುರ್ಶಾ ಮಾರ್ಗಾನಿ ಚಾ಼ಲತ್ ತ್ಯಾ ಆತಮ್ಯಾಚೆ ಮಾಗ್ನಿ ಚಾ಼ಲತಾಸಾ ವಾಯು ಮಂಡಳಾತ್ ಆದಿಕಾರ್ ಚಾ಼ಲಿವತ್ಯಾಲ್ಯಾ ಅಧಿಪತಿಲಾ ಮಂಜೆ ಕೊನ್ ದೇವಾಚಾ ಆಜ್ಞಾ ಪಾಳಿತ್ ನಾಹಿತ ತ್ಯಂಚಾತ್ ತ್ಯಸ್ ಆತ್ಮ ಕಾಮ್ ಕರ್ತ್ಯಾ.
EPH 2:3 ಆಮಿ ಸಗ್ಳಿ ಆಂಧಿ ತ್ಯಂಚೆಗತ್ ಹುತಾವ್, ಮನಾಚಾ ಆಶೆತ್ ಗಾವುನ್, ಶರಿರಾಚಾ ಆನಿ ಮನಾಚಾ ಆಶಾ ಫಾರಿಕ್ ಕರಿತ್ ಆಲಾವ್. ಆಮಿ ಸಾಹಿತ್ ದುಸ್‌ರ‍್ಯಾಂಚೆಗತುಸ್ ಸಜ಼್ ದೇವಾಚಾ ರಾಗಾತ್ ಗಾವಲ್ಯಾವ್.
EPH 2:4 ಫನ್ ದೇವಾಚಿ ದಯಾ ಮುಟಿ ಆನಿ ಆಮ್ಚಿಸಾಟಿ ಆಪ್ಲಿ ಮುಟಿ ಮಾಯಾ ದ್ಯಾವ್ಲೆ.
EPH 2:5 ತ್ಯಾ ಯಳಾತ್ ಪಾಪಾಚಾ ಕರ್ನಾನಿ ಆಮಿ ಆತ್ಮಿಕಾನಿ ಮರುನ್ ಗೆಲ್ಯಾವ್ ಕ್ರಿಸ್ತಾ ಸಂಗ ಆಮಾನಾಬಿ ಜಿತ್ತಿ ಕಿಲಿತ. ದೇವಾಚೆ ಕ್ರುಪೆನಿಸ್ ತುಮಿ ರಕ್ಶನ್ ಗೆತಲ್ಯಾಲಿ ಜಾ಼ಲ್ಯಾಸಾ.
EPH 2:6 ಚಾ಼ಲ್ವಾಯಾ ಕ್ರಿಸ್ತ ಯೇಸುಚೆ ಯಕಿನಿ ದೇವಾನಿ ಆಮಾನಾ ಮೆಲ್ಯಾಲ್ಯಾತ್ನಿ ಉಠಿವಲ್ಯಾ. ಆನಿ ಸ್ವರ್ಗಾತ್ ತ್ಯಚಿ ಸಂಗ ಬಸಿವ್ಲಿತ.
EPH 2:7 ತ್ಯನಿ ಆಮಾನಾ ಕ್ರಿಸ್ತ ಯೇಸುಪ ಹ್ಯಾ ಕಾಲತ್ಬಿ ಆನಿ ಯತ್ಯಾಲ್ಯಾ ಸಗ್‌ಳ್ಯಾ ಕಾಲಾತ್ ಆನಿ ಸಾಂಗಾಯಾ ವ್ಹಯಿತ್ ನಾಹಿ ಯವ್ಡಿ ತ್ಯಚಿ ಮುಟಿ ಕ್ರುಪಾ ಆನಿ ಮಾಯಾ ದಿಯಾ ಸಾಟಿ ತ್ಯನಿ ಆಸ ಕೆಲ.
EPH 2:8 ಇಸ್ವಾಸಾಸ್ಲಾಗುನ್ ಕ್ರುಪೆನಿಸ್ ತುಮಿ ರಕ್ಶನ್ ಗೆತಲ್ಯಾಸಾ. ಹೀ ರಕ್ಷೆನ್ ತುಮ್ಚಿಪ್ನಿ ಆಲ್ಯಾಲಿ ನವ್ಹ, ತ್ಯ ದೇವಾಚ಼ ದಾನುಸ್.
EPH 2:9 ಹಿ ರಕ್ಷನ್ ಪುನ್ಯಾಚಾ ಕಾಮಾನಿ ಆಲ್ಯಾಲಿ ನವ್ಹ , ಮನ್ಹುನ್ ವವ್ಯಾಳುನ್‍ ಗಿಹ್ಯಾ ಕುನಾಲಾಸ್ ಆವ್ಕಾಸ್ ನಾಹಿ.
EPH 2:10 ಆಮಿತರಿ ದೆವಾನಿ ಬನಿವಲ್ಯಾಲಿ ಜಾ಼ಲ್ಯಾವ್ ದೆವಾನಿ ಆಂದಿಸ್ ಆಮಚಿಸಾಟಿ ಯವಜ಼ಲ್ಯಾಲಿ ಚಾ಼ಂಗಲಿ ಕಾಮ ಕರತ್ಯಾಲಿ ವ್ಹವುನ್ ಜ಼ಗಾಯಾ ವ್ಹಯಿ ಮನ್ಹುನ್ ಯೆಸು ಕ್ರಿಸ್ತಾಪ ಸ್ರಸ್ಟಿ ಜಾ಼ಲ್ಯಾವ್.
EPH 2:11 ಜ಼ಲಾಮಲ್ಯಾ ದರ್ನಿ ತುಮಿ ಯೆಹುದಿ ನಸ್‌ಲ್ಯಾಲಿ ಜಾ಼ಲ್ತಾಸಾ ತ್ಯ ತುಮಾನಾ ಯಾದ್ ರಾಹುನಿ. ಶರಿರಾಲಾ ಮಾನ್ಸಾಪ್ನಿ ಮುಂಜಿ ಕರುನ್ ಗಿಹುನ್ ಮುಂಜ಼ ಮನ್ಹುನ್ ಗೆಥ್ಯಾಲ್ಯಾಂಚಿಪ್ನಿ ಮುಂಜಿ ನಸಲ್ಯಾಲಿ ಮನ್ಹುನ್ ಗೆತಲ್ಯಾಸಾ.
EPH 2:12 ಮಾಗ್‌ಲ್ಯಾ ಕಾಲಾತ್ ತುಮಿ ಕ್ರಿಸ್ತಾಪ್ನಿ ದುರ್ ಹುತ್ತಾಸಾ, ತುಮಿ ದೇವಾಪ್ನಿ ನಿವಡ್‌ಲ್ಯಾಲಿ ಲೊಕ ವ್ಹವುನ್ ನವ್ಥಾಸಾ, ದೇವಾನಿ ಆಪ್‌ಲ್ಯಾ ಲೊಕಾಸಂಗ ಕೆಲ್ಯಾಲ್ಯಾ ವಾಗ್ದಾನ್ ಕೆಲ್ಯಾಲ್ಯಾ ಕರಾರಾತ್ ತುಮಿ ವಾಟ ದಾರ್ ನವ್ಥಾಸಾ ಕಸ್ಲಿ ಆಶಾ ನಸ್‌ಲ್ಯಾಲಿ ಹುತ್ತಾಸಾ ಆನಿ ದೇವ್ ನಸ್‌ಲ್ಯಾಲಿ ಜಾ಼ಲ್ತಾಸಾ.
EPH 2:13 ಫನ್ ಆತಾತರಿ ತುಮಿ, ದೇವಾಪ್ನಿ ದುರ್ ಹುತ್ತಾಸಾ ಕ್ರಿಸ್ತಾಚೆ ಬಲಿಚಾ ಕರ್ನಾನಿ ಕ್ರಿಸ್ತ ಯೇಸುಪ ಆಸ್‍ಲ್ಯಾಲೆ ಯಕಿತ್ ದೇವಾಚೆ ಜ಼ವಳ್ ಆನ್‌ಲ್ಯಾತ.
EPH 2:14 ಯೆಹುದಿ ಆನಿ ಯೆಹುದಿ ನಸ್‌ಲ್ಯಾಲಿ ಯಕಾಮಕಾಲಾ ಆಡ್ವಿ ಜಾ಼ಲ್ತಿತ ಆನಿ ದುಯಿ ಜಾ಼ಲ್ಥಿ ತೀ ಕಸಿ ಮನ್‌ಲ್ಯಾವ ತ್ಯಂಚೆ ಮದ್ದಿ ಯೇಕ್ ಭೀತ್ ಆಸ್‌ಲ್ಯಾಚೆಗತ್ ಹುತ್ತ. ಫನ್ ಕ್ರಿಸ್ತಾನಿ ಆಪ್ಲ ಸ್ವತಾಚ಼ ಶರಿರ್ ಬಲಿದಾನ್ ಕರುನ್ ತೀ ಆಡ್ವಿ ಜಾ಼ಲ್ಯಾಲಿ ಭೀತ್ ಪ್ಯಾಡ್ಲಿ
EPH 2:15 ತ್ಯೊ ಯೆಹುದ್ಯಾಂಚ಼ ಧರ್ಮಶಾಸ್ತಾರ್ ತ್ಯಚಾ ಆಜ್ಞಾ ಆನಿ ನೆಮಾ ಸಂಗ ನಾಹಿ ಕೆಲಿ, ದೊನ್ ಆಸ್‌ಲ್ಯಾಲ ಅಪ್ಲಿಪ ಎಕ್ ಕರುನ್ ನವ ಮಾನುಸ್‍ ಕೆಲ. ಆಸಾ ತ್ಯನಿ ಥಂಡ್ಪನ್ ಕೆಲಾ.
EPH 2:16 ಆಮ್ಚಿವ ಆಸ್‌ಲ್ಯಾಲಾ ರಾಗ್ ಆಪ್ಲೆ ಶಿಲ್ಬೆವ ನಾಹಿಕರುನ್, ತೆ ಶಿಲ್ಬೆಸ್ ಲಾಗುನ್ ಯೆಹುದ್ಯಾಂಚ಼ ಆನಿ ಯೆಹುದಿ ನಸ್‌ಲ್ಯಾಲ್ಯಾಂಚ಼ ಯಾಕುಸ್ ಶರೀರ್ ಕರುನ್ ದೇವಾಸಂಗ ಯಕಿ ಕೆಲೆ.
EPH 2:17 ಯವ್ಡಸ್‍ನವ್ಹ ತ್ಯನಿ ಯವುನ್ ದುರ್ ಆಸ್‌ಲ್ಯಾಲ್ಯಾ ತುಮಾನಾ ಆನಿ ಜ಼ವಳ್ಚಾನಾ ಸಮಾದಾನಾಚಿ ಬರಿ ಖಬರ್ ಸಾಂಗ್ಲಿ.
EPH 2:18 ಕ್ರಿಸ್ತಾಪ್ನಿ ಯೆಹುದಿ ಆನಿ ಯೆಹುದಿ ನಸ್‌ಲ್ಯಾಲ ಆಮಿ ಆನಿ ತುಮಿ ಯಕುಸ್ ಆತ್ಮ ಗೆತಲ್ಯಾಲ ವ್ಹವುನ್ ಬಾಪ ಜಾ಼ಯಾ ವಾಟ ಜಾ಼ಲಿ.
EPH 2:19 ಆಸ ಆಸ್ಥಾನಾ ತುಮಿ ಹಿತ್ನಿ ಮೊರ‍್ಹ ಪರದೇಶತ್ಲಿ ದುಸ್ರಿಲೊಕ ವ್ಹಯಾಚೆ಼ ಆಂದಿ ದೇವಾಚಾ ಪೊರಾಂಚೆ ಸಂಗ ಎಕಾಸ್ ಕುಟ್ಮಾತ್ಲಿ ದೇವಾಚಾ ಗರಾತ್ಲಿ ಜಾ಼ಲ್ಯಾಸಾ.
EPH 2:20 ಅಪೊಸ್ತಲ್ ಪ್ರವಾದಿ ಮಂಥ್ಯಾಲ್ಯಾ ಪಾಯಾವ ತುಮಿ ದೇವ್ಳಾಚೆಗತ್ ಬ್ಯಾಂದ್‌ಲ್ಯಾ. ಕ್ರಿಸ್ತ ಯೇಸುಸ್ ವ್ಹಯಿ ಜಾ಼ಲ್ಯಾಲಾ ಕೊನ್ಯಾಚಾ಼ ದೊಂಢಾ.
EPH 2:21 ತ್ಯಚಿಪ ಬಿತಿಚ಼ ಸಗ್ಳ ಭಾಗ್ ಯಕಾಲಾ ಎಕ್ ಮಿಳುನ್, ಬಿತ್ ವಾಡತ್ ಪ್ರಭುಪ ಪವಿತ್ರ ದಿವುಳ್‌ ವ್ಹತಿ.
EPH 2:22 ತ್ಯಚಿಪ ತುಮಿ ಸಾಹಿತ್ ಪವಿತ್ರಾತ್ಮಾಸ್ ಲಾಗುನ್ ದೇವಾಲಾ ರಾಹ್ಯಾಲಾದಿವುಳ್ ವ್ಹಯಿತ್ ಆಮ್ಚಿ ಸಂಗ ಬಾಂದುನ್ ಗಿಹಿತ್ ಹಾಸಾ.
EPH 3:1 ಆಸ ಆಸ್ಥಾನಾ ಪೌಲ್ ಮಂಥ್ಯಾಲಾ ಮೀ ಯೆಹುದಿ ನಸ್‌ಲ್ಯಾಲ್ಯಾ ತುಮ್ಚಿಸ್ ಲಾಗುನ್ ಕ್ರಿಸ್ತ ಯೇಸುಸಾಟಿ ತುರುಂಗಾತ್ ಗೆಲ್ಯೊ.
EPH 3:2 ತುಮ್‌ಚಿ಼ ಸಾಟಿ ಕಾಮ್ ಪಾರ್ ಕರಾಯಾ ದೇವಾನಿ ಮನಾ ಕ್ರುಪೆನಿ ದಿಲ್ಯಾಲಾ ರಾಜ್ ಬಾರ್ ತುಮಿ ಐಕ್‌ಲ್ಯಾಸಾ,
EPH 3:3 ತ್ಯನಿ ಖರ ಚು಼ರುನ್ ನಸ್‌ಲ್ಯಾಲ ಮನಾ ಸಾಂಗ್‌ಲ್ಯಾ. ಮನ್ಹುನ್ ತ್ಯಚೆ ಗುಸ್ಟಿತ್ ಮೀ ಆಂದಿಸ್ ತುಮಾನಾ ಬಾರಿಕ್ ಕರುನ್ ಲಿವ್‌ಲ್ಯಾ.
EPH 3:4 ಆನಿ ಮಿ ಲಿವ್‌ಲ್ಯಾಲ ತುಮಿ ವಾಚ್ವು಼ನ್ ಬಗ್‌ಲ್ಯಾವ ಕ್ರಿಸ್ತಾಚೆ ಖರ‍್ಯಾಚೆ ಗುಸ್ಟಿತ್ ಮನಾ ಆಸ್‌ಲ್ಯಾಲ ಗಿಹುನ್ ತುಮಿ ಸಮಜು಼ನ್ ಗಿಹ್ಯಾ ವ್ಹಯಿಲ್.
EPH 3:5 ತೀ ಗುಟ್ ಹ್ಯಾ ಕಾಲಾತ್ ದೇವಾಚಾ ಪವಿತ್ರ ಅಪೊಸ್ತಲಾನಾಬಿ ಪ್ರವಾದಿನಾಬಿ ಪವಿತ್ರಾತ್ಮಾನಿ ಸಾಂಗ್‌ಲ್ಯಾ ಶಾರ್ಕ ದುಸ್‌ರ‍್ಯಾ ಕಾಲಾತ್ ಆಸ್‌ಲ್ಯಾಲ್ಯಾ ಲೊಕಾನಾ ಸಾಂಗ್ಲನಾಹಿ.
EPH 3:6 ತಿ ಗುಟ್ ಕ್ಯಾ ಮಂಜೆ, ಯೆಹುದಿ ನಸ್‌ಲ್ಯಾಲಿ ಬರೆ ಖಬ್ರಿಸ್ ಲಾಗುನ್ ಕ್ರಿಸ್ತ ಯೇಸುವ ದೇವಾಚಾ ಪೊರಾ ಸಂಗ್ನಿ ಯಕಾಸ್ ಶರೀರಾಚ಼ ಭಾಗ್, ಸಬ್ದಾತ್ ವಾಟದಾರ್ ಜಾ಼ಲ್ಯಾತ.
EPH 3:7 ದೇವಾನಿ ಅಪ್ಲೆ ತಾಕ್ತಿನಿ ಮನಾ ದಿಲ್ಯಾಲಿ ತ್ಯಚೆ ಕ್ರುಪೆಚಾ ದಾನಾನಿ ಮೀ ಹೇ ಬರೆ ಖಬ್ರಿಲಾ ಸೇವಕ್‍ ಜಾ಼ಲೊ.
EPH 3:8 ಸಗ್‌ಳ್ಯಾ ದೇವಾಚಾ ಲೊಕಾತ್ ಮಿ ಕಾಯ್ ನವ್ಹ ಮನ್ಹುನ್ ಜಾ಼ಲೊ ತರಿ ಕ್ರಿಸ್ತಾಚಾ ಸಮಜ಼ತ್ ನಸ್‌ಲ್ಯಾಲಿ ಸಾವ್ಕರ್ಕಿಚಿ ಬರಿ ಖಬರ್ ಯೆಹುದಿ ನಸ್‌ಲ್ಯಾಲ್ಯಾ ಲೊಕಾನಾ ಸಾಂಗಿ ಶಾರ್ಕ ಯೆಕ್ ಸೌಬಾಗ್ಯ ಮನಾ ದಿಲೆ
EPH 3:9 ತಸಸ್ ಸರ್ವ ಉತ್ಪನ್ ಕೆಲ್ಯಾಲ್ಯಾ ದೇವಾಪ ಪೈಲೆ ದರ್ನಿ ಚು಼ರುನ್ ಆಸ್‌ಲ್ಯಾಲ್ಯಾ ಖರ‍್ಯಾಚಿ ಯವಜ್ನಾ಼ ಸಗ್‌ಳ್ಯಾನಾ ದಿಲೆ.
EPH 3:10 ಮನ್ಹುನ್ ಸಭೆಸ್ ಲಾಗುನ್ ದೇವಾಚ಼ ಗಿನ್ಯಾನ್ ತ್ಯಚಿ ಸಾವ್ಕರ್ಕಿ ಆತಾ ಹ್ಯಾ ಸ್ವರ್ಗಾತ್ ಆಸ್‌ಲ್ಯಾಲ್ಯಾ ರಾಜಾನಾ, ಅಧಿಕಾರಿನಾ ದಾವುನ್ ದಿಯಾ ವ್ಹಯಿ ಜಾ಼ಲ್ಥ.
EPH 3:11 ಆಮ್ಚಾ ಪ್ರಭು ಯೇಸು ಕ್ರಿಸ್ತಾಸ್ ಲಾಗುನ್ ಆಪ್ನು ಖಾಯಿಮ್ಚಾ ಉದ್ದೆಶಾಚೆಗತ್ ದೇವಾನಿ ಹ್ಯ ಸಗ್ಳ ಕೆಲ.
EPH 3:12 ದೇವಾಚೆ ಮೊರ‍್ಹ ಮಿಳಾಯಾ ಆಮಾನಾ ಆಸ್‌ಲ್ಯಾಲಿ ಆಶಾ ಧೀರ್ ಕ್ರಿಸ್ತಾವ ಥೆವ್‌ಲ್ಯಾಲ್ಯಾ ಇಸ್ವಾಸಾಸ್ ಲಾಗುನ್ ತ್ಯಚಿಪಸ್ ಆಮಾನಾ ಹಾ.
EPH 3:13 ಮನ್ಹುನ್ ತುಮ್ಚಿಸ್ ಲಾಗುನ್ ಮನಾ ಆಲ್ಯಾಲಾ ತರಾಸ್ ಬಗುನ್ ತುಮಿ ಭಿಹು ನಕೊಸಾ ಮನ್ಹುನ್ ತುಮ್ಚಿಪ ಮಾಕ್ತೊ. ಹ್ಯ ತರಾಸ್ ತುಮಾನಾ ಮರ‍್ಯಾದ್ ಆಂತ್ಯಾತ.
EPH 3:14 ಆಸ ಆಸ್ಥಾನಾ. ತ್ಯಾ ಬಾಚೆ ಮೊರ‍್ಹ ಮೀ ನಡ್ಗ ಟಿಕ್ವುನ್,
EPH 3:15 ತ್ಯಾ ಬಾಪ್ನಿ ದರ್ತಿವ ಆನಿ ಸ್ವರ್ಗಾತ್ ಆಸ್‌ಲ್ಯಾಲ್ಯಾ ಪರ್ತೆಕ್ ಕುಟ್ಮಾನಿ ನಾವ್ ಗೆತಲ್ಯಾ.
EPH 3:16 ತುಮಿ ದೇವಾಚಾ ಆತಮ್ಯಾಸ್ ಲಾಗುನ್ ಮನಾತ್ ವಿಶೆಶ್ ಬಳ್ ಗಿಹ್ಯಾಲಾ ಮಾಗ್ನ ಕರ್ತೊ,
EPH 3:17 ಕ್ರಿಸ್ತ ತುಮ್ಚಾ ಇಸ್ವಾಸಾಸ್ ಲಾಗುನ್ ತುಮ್ಚಾ ಮನಾತ್ನಿ ಹಾ ಮನ್ಹುನ್,ತ್ಯೊ ಆಪ್ಲೆ ಮೊಟೆ ಮೈಮೆಚೆಗತ್ ದಿವುನಿ.
EPH 3:18 ತುಮಿ ದೇವಾಚೆ ಮಾಯೆತ್ ರಾಹುನ್, ದೇವಾಚಾ ಪೊರಾಂಚೆ ಮಾಯೆತ್ ರಾಹುನ್ ಕ್ರಿಸ್ತಾಚಿ ಮಾಯೆ ಕ್ಯವ್ಡಿ ರುಂದ್, ಲಾಮ್, ಉಚ಼್, ಖೊಲ್ ಸಮಜು಼ನ್ ಗಿಹ್ಯಾ ಬಳ್ ತುಮ್ಚಿಪ ರಾಹುನಿ.
EPH 3:19 ಮಾಜೆ ಸಮ್‌ಜು಼ಕಿವ್ನಿ ಚ಼ಡ್ ಆಸ್‌ಲ್ಯಾಲಿ ಕ್ರಿಸ್ತಾಚಿ ಮಾಯಾ ಸಮ್‍ಜು಼ನ್ ಗಿಹುನ್, ದೇವಾಚಾ ಸರ್ವ್ಯಾ ಪರ‍್ಯಾತ್ ಪುರ್ನವ್ಹಯಿ ಸಾರ ದೇವ್ ತುಮಾನಾ ದಿವುನಿ ಮನ್ಹುನ್ ತ್ಯಚಿಪ ಮಾಕ್ತೊ.
EPH 3:20 ಆಮ್ಚಿಪ ಕಾಮ್ ಕರ್ನಾರಾ ಆಪ್‌ಲ್ಯಾ ಬಳಾಚೆಗತ್ ಆಮಿ ಮಾಗ್‌ಲ್ಯಾಲ್ಯಾವ್ನಿ ಆನಿ ಯವಜ಼್‌ಲ್ಯಾಲ್ಯಾವ್ನಿ ಮೊಟ ಕಾಮ ಕರಾಯಾ ಶಕ್ಯಾ ಆಸ್‌ಲ್ಯಾಲ್ಯಾ ದೆವಾಲಾ
EPH 3:21 ಸಭೆತ್ ಆನಿ ಕ್ರಿಸ್ತ ಯೇಸುಪ ಪಿಡಿನ್ ಪಿಡಿ ಪರ‍್ಯಾತ್ ಖಾಯಿಮ್ ಮೈಮಾ ವ್ಹವುನಿ. ತಸಸ್ ವ್ಹವುನಿ.
EPH 4:1 ತುಮಾನಾ ದೇವಾನಿ ಹಾಕಟ್‌ಲ್ಯಾತ ತ್ಯಚಿಸ್ಲಾಗುನ್ ಚಾ಼ಂಗ್ಲಿ ಜೀವ್ನಾ ಕರಾಯಾ ವ್ಹಯಿಸಾ ಮನ್ಹುನ್, ಪ್ರಭುಚೆ ಸೇವೆಸ್ಲಾಗುನ್ ತುಂರ್ಗಾತ್ ಆಸ್‌ಲ್ಯಾಲಾ ಮೀ ತುಮಚಿಪ ಮಾಕ್ತೊ.
EPH 4:2 ತುಮಿ ಬಾರಿಕ್ ವ್ಹವುನ್, ಸಾದಿ ವ್ಹವುನ್ ಖುಬ್ ಥಂಡ್ಪನಾನಿ ರಾಹುನ, ಮಾಯೆನಿ ಯಕಾ ಮಕಾಲಾ ಸುಸ್ವುನ್‍ಗೆವಾ.
EPH 4:3 ಥಂಡ್ಪನಾಚಾ ಬಾಂದ್ನಾತ್ ಗಾವುನ್ ಪವಿತ್ರಾತ್ಮಾನಿ ಜಾ಼ಲ್ಯಾಲಿ ಯಕಿ ರಾಕಾಯಾ ಹುರ‍್ಪಾನಿ ರಾವ್ಹಾ.
EPH 4:4 ತುಮಾನಾ ಹಾಕಟ್ಲಿತ ತವಾ ಯಕಸ್ ಆಸೆಸಾಟಿ ಹಾಕಟ್‌ಲ್ಯಾಚೆಗತ್, ತುಮಿ ಸಗ್ಳಿ ಯಕಾಸ್ ಶರೀರಾತ್ ಮಿಸಾಳ್ಯಾಲಿ, ಯಾಕುಸ್ ಆತ್ಮ ಗೆತಲ್ಯಾಲಿ,
EPH 4:5 ತುಮಾನಾ ಸಗ್‍ಳ್ಯಾನಾ ಪ್ರಭು ಯೊಕುಸ್, ಇಸ್ವಾಸ್ ಯೊಕುಸ್, ಬಾಪ್ತಿಸ್ಮಾ ಯೆಕುಸ್,
EPH 4:6 ಸಗ್‌ಳ್ಯಾನಾ ಬಾ ಜಾ಼ಲ್ಯಾಲಾ ದೇವ್ ಯೊಕುಸ್. ತ್ಯೊ ಸಗ್‌ಳ್ಯಾಂಚೆ ವರ್ ರಾಥ್ಯಾಲಾ, ಸಗ್‍ಳ್ಯಾಂಚಾಪ್ನಿ ಕಾಮ ಕರ್ನಾರಾ, ಸಗ್‌ಳ್ಯಾಪ್ನಿ ರಾನಾರಾ ಜಾ಼ಲ್ಯಾ.
EPH 4:7 ಫನ್ ಕ್ರಿಸ್ತಾಚಾ ವರಾಚಾ ಮಾಪಾ ಶಾರ್ಕ ಪರತೆಕಾಲಾ ಕ್ರುಪಾವರ ದಿಲ್ಯಾ.
EPH 4:8 ಮನ್ಹುನ್ ಪವಿತ್ರ ಗ್ರಂತಾತ್ ಆಸ ಲಿವಲ್ಯಾ, ತ್ಯೊ ವರ್ ಗೆಲಾತವಾ ಆಪ್ನು ತುರುಂಗಾತ್‌ಲ್ಯಾನಾ ದರುನ್ ನಿವ್ಹುನ್ ಮಾನ್ಸಾನಾ ವರ ದಿಲಿತ.
EPH 4:9 ವರ್ ಗೆಲಾ ಮನ್ಹುನ್ ಸಾಂಗ್‌ಲ್ಯಾಲ್ಯಾಚಾ಼ ಅರ್ಥ ಕ್ಯಾ? ದರ್ತಿಚಾ ತ್ಯಾ ಜಾ಼ಗ್ಯಾತ್ ಉತಾರ‍್ಲಾ ಹುತಾ ಮನ್ಹುನ್ ಸಾಂಗ್‌ಲ್ಯಾ ಶಾರ್ಕ ಜಾ಼ಲನಾಹಿ ಕ್ಯಾ?
EPH 4:10 ಖಾಲ್ ಉತ್ರುನ್ ಆಲ್ಯಾಲಾ, ತ್ಯೊಸ್ ಸಗಳಿಕ್ಡ ರಾಹ್ಯಾ ಸಗಳ್ಯಾ ಸ್ವರ್ಗಾವ್ನಿ ವೈಲ್ಯಾ ಠಿಕಾನ್ಯಾವ ಚ಼ಡ್ಲಾ.
EPH 4:11 ತ್ಯನಿ ಥೊಡ್ಯಾನಾ ಅಪೊಸ್ತಲ್, ಥೊಡ್ಯಾನಾ ಪ್ರವಾದಿ, ಥೊಡ್ಯಾನಾ ಬರಿ ಖಬರ್ ಸಾಂಗ್ನಾರ, ಥೊಡ್ಯಾನಾ ಸಭಾ ಚಾ಼ಲಿವ್ನಾರ, ಸಿಕಿವ್ನಾರ ತರಿವ್ಲ.
EPH 4:12 ಸೆವೆಚಾ ಕಾಮಾಸಾಟಿ ದೆವಾಚಾ ಲೊಕಾನಾ ತಯಾರ ಕರಾ ಕ್ರಿಸ್ತಾಚ಼ ಶರಿರ್ ಬಾಂದಾಯಾಸಾಟಿ, ತ್ಯನಿ ಆಸ ಕೆಲ
EPH 4:13 ಮನ್ಹುನ್ ಸಗ್ಳಿ ಯಕಾಸ್ ಇಸ್ವಾಸಾನಿ ದೇವಾಚಾ ಲೇಕಾಚೆ ಗುಶ್ಟಿತ್ ಗಿನ್ಯಾನಾನಿ ಯೇಕ್ ವ್ಹಯಿ ಪರ‍್ಯಾತ್ ಹಿ ಸೇವಾ ಮೊರ‍್ಹ ಜಾ಼ಯಾ ವ್ಹಯಿ. ಆಮಿ ಪರಿ ಪುರ್ನ ವ್ಹಯಿ ಪರ‍್ಯಾತ್ ಮಂಜೆ ಕ್ರಿಸ್ತಾಚಾ ಸರ್ವ್ಯಾತ್ ಪೊಚ಼ ಪರ‍್ಯಾತ್ ಮೊರ‍್ಹ ಜಾ಼ಯಾ ವ್ಹಯಿ.
EPH 4:14 ಮನ್ಹುನ್ ಆಮಿ ಹಿತ್ನಿ ಮೊರ‍್ಹ ಮುಲಾಚೆ಼ಗತ್ ನಸಾವ, ಬುರಶಾ ಮಾನ್ಸಾಚಾ ಕಪಟ್ಫನಾನಿ, ಪಿತುರಿತ್ ಗಾವುನ್, ತರ ತರಚಾ ಸಿಕಿವ್‌ನ್ಯಾನಿ ಕಂಗಾಲ್ ವ್ಹವುನ್ ವಾರ‍್ಯಾನಿ ಹಿಕ್ಡ ತಿಕ್ಡ ಫಿರ್ತ್ಯಾಚೆಗತ್ ವ್ಹಯಾಚೆ಼ ಆಂದಿ,
EPH 4:15 ಮಾಯಾನಿ ಖರತ್ಯ ಬೊಲತ್ ಸಗ್ಳೆ ಗುಸ್ಟಿತ್ನಿ ಡುಯಿ ಜಾ಼ಲ್ಯಾಲ್ಯಾ ಕ್ರಿಸ್ತಾಪ ವಾಡುಯಾ.
EPH 4:16 ಶರೀರ್ ಸಗ್ಳ ತ್ಯಚಿಪ್ನಿ ಪರತೆಕ್ ಸಾಂದ್ಯಾನಿ ಗಟ್ ಜು಼ಡುವುನ್ ಗಿಹುನ್ ಎಕ್ ರಾಹುನ್ , ಪರತೆಕ್ ಭಾಗ್ ಆಪ್ಲ ಆಪ್ಲ ಕಾಮ್ ಕರ್ತ್ಯಾಲ್ಯಾಸ್ ಲಾಗುನ್ ಶರೀರ್ ಮಾಯೆತ್ ವಾಡತ್ ಆರೊಗ್ಯವಾನ್ ರಾತ.
EPH 4:17 ಮನ್ಹುನ್ ಮೀ ಪ್ರಭುಪ ಸಾಂಗಾಚ಼ ಕ್ಯಾ ಮಂಜೆ ಇಸ್ವಾಸಾತ್ ನಸಲ್ಯಾಲಿ ಲೊಕ ಚಾ಼ಲತ್ಯಾಸಾರಿ ತುಮಿ ಹಿತ್ನಿ ಮೊರ‍್ಹ ಚಾ಼ಲುನಾಹಿ. ತೀ ಉಪೆಗ್ ನಸಲ್ಯಾಲೆ ಬುದಿನಿ ಚಾ಼ಲತ್ಯಾತ.
EPH 4:18 ತ್ಯಂಚಾ ಮನಾನಾ ಆಂದಾರ್ ಆಲ್ಯಾ, ತೀ ಆಪ್ಲೆ ಹಾಟಿಸ್ಲಾಗುನ್ ಆನಿ ಆಪ್‌ಲ್ಯಾ ಖುಳ್ಯಾ ಪನಾಸ್ಲಾಗುನ್ ದೇವಾಪ್ನಿ ಗಾವ್ನಾರ‍್ಯಾ ಜೀವ್ನಾತ್ನಿ ದುರ್ ಜಾ಼ಲ್ಯಾತ.
EPH 4:19 ತೀ ಮರ‍್ಯಾದ್ ಸುಡುನ್ ಆಪಲ್ಯಾಲಾ ಬುರಶಾಚಾ ತಾಬ್ಯಾತ್ ದಿವುನ್ ಹೌರ ಫನ್ ಕರತ್ಯಾಲಿ ಜಾ಼ಲ್ಯಾತ.
EPH 4:20 ಫನ್ ತುಮಿ ತರಿ ಕ್ರಿಸ್ತಾಚೆ ಗುಸ್ಟಿತ್ ತಸ್ಲ ಸಿಕ್ಲಾ ನಾಹಿಸಾ.
EPH 4:21 ಕಾ ಮಂಜೆ ಖರ‍್ಯಾನಿಸ್ ತುಮಿ ತ್ಯಚೆ ಗುಶ್ಟಿತ್ ತುಮಿ ಐಕ್‌ಲ್ಯಾಸಾ ಆನಿ ಯೇಸುವ ಆಸ್‌ಲ್ಯಾಲ್ಯಾ ಖರ‍್ಯಾತ್ ತುಮಿ ಸಿಕ್‌ಲ್ಯಾಸಾ.
EPH 4:22 ಮನ್ಹುನ್ ತುಮಿ ತುಮ್ಚೆ ಪೈಲೆ ಚಾ಼ಲ್ನುಕಿಶಾರ್ಕಿ ಚಾ಼ಲಾಚೆ ಆಂದಿ ತಿ ಸೊಡಾಯಾ ವ್ಹಯಿಸಾ. ತಿ ಕಪಟ್ಪನಾಚೆ ಆಶಾನಿ ನಾಸ್ ವ್ಹತ್ಯಾಲಿ.
EPH 4:23 ತುಮಿ ತುಮ್‍ಚ಼ ಮನ್ ಪುರ ನವಿನಿ ಬದ್ಲಾ.
EPH 4:24 ಆನಿ , ನವಾ ಸಭಾವ್ ಗೆವಾ ತ್ಯೊ ಸಭಾವ್ ದೇವಾ ಶಾರ್ಕಾ ಖರ‍್ಯಾನಿ ನಿಯತಿಚಾ಼ ವ್ಹವುನ್, ಪವಿತ್ರ ಕೆಲ್ಯಾ.
EPH 4:25 ಮನ್ಹುನ್ ಪರತೆಕ್ ಯೊಕ್ ಆಪ್‌ಲ್ಯಾ ಯಕಾ ಮಕಾಚೆ ಸಂಗ ಲಬಾಡ್ ಸುಡುನ್ ಖರತ್ಯ ಬುಲುನಿ. ಕಾ ಮಂಜೆ ಆಮಿ ಪರತೆಕ್ ಜಾ಼ನ್ ಯಕಾಸ್ ಶರೀರಾಚ಼ ಭಾಗ್ ಜಾ಼ಲ್ಯಾವ್.
EPH 4:26 ರಾಗ್ ಕೆಲಾಸಾತರಿ ಪಾಪ್ ಕರುನಕೊಸಾ, ದೀಸ್ ಮಾವ್ಳಾಚೆ ಆಂದಿ ತುಮ್‍ಚಾ಼ ರಾಗ್ ನಿವ್ಳುನಿ.
EPH 4:27 ಸೈತಾನಾಲಾ ಜಾ಼ಗಾ ದಿವುನಕೊಸಾ.
EPH 4:28 ಚು಼ರಿ ಕರ್ನಾರಾ ಹಿತ್ನಿ ಮೊರ‍್ಹ ಚು಼ರಿ ಕರಾಚೆ ಆಂದಿ ಚಾ಼ಂಗ್ಲ ಕಾಮ್ ಕರುನಿ. ತವಾ ಗರಿಬಾನಾ ದಿಯಾ ತ್ಯಲಾ ವ್ಹನಾರ್.
EPH 4:29 ತುಮ್ಚಾ ತೊಂಡಾತ್ನಿ ಕಸ್ಲಸ್ ಬುರ್ಸ ಸಬಾತ್ ಯವುನಾಹಿತ. ಭಕ್ತಿ ವಾಡಾಯಾ ವ್ಹಯಿಜಾ಼ಲ್ಯಾಲ್ಯಾ ಬೊಲ್ಯಾ ಬೊಲ್ಯಾವ ಐಕ್‌ತ್ಯಾಲ್ಯಾನಾ ಬರ ರಾಹಿಲ್.
EPH 4:30 ದೇವಾಚಾ ಪವಿತ್ರಾತ್ಮಾಲಾ ದುಕ್ವು ನಕೊಸಾ. ತ್ಯಚಿಪ್ನಿಸ್ ಸುಟ್ನುಕಿಚಾ ದಿಸಾಸಾಟಿ ಸಿಕಾ ಗೆತಲ್ಯಾಸಾನವ್ಹ.
EPH 4:31 ಸಗ್ಳ ವಾದ್, ರಾಗ್, ಸಂತಾಪ್, ಬಾಂಡಾನ್, ನಿಂದಾ ಹ್ಯ ಸಗ್ಳೆ ತರಚ಼ ನೀಚ಼್ ಪನ್ ತುಮ್ಚಿಪ್ನಿ ದುರ್ ಕರಾ.
EPH 4:32 ಹ್ಯಚೆ ಬದಲ್ ಯಕಾಮಕಾಸಂಗ ದಯೆನಿ, ಕರ್ನಾನಿ ರಾವ್ಹಾ. ದೇವಾನಿ ತುಮಾನಾ ಕ್ರಿಸ್ತಾಪ ಮಾಪ್ ಕೆಲ್ಯಾ ಶಾರ್ಕ ತುಮಿ ಯಕಾ ಮಕಾಲಾ ಮಾಪ್‍ಕರಾ.
EPH 5:1 ತುಮಿ ದೇವಾಚಿ ಮಾಯೆಚಿ ಪೊರ ಜಾ಼ಲ್ಯಾಸಾ ಮನ್ಹುನ್ ತುಮಿ ತ್ಯಚೆಗತ್ ಚಾ಼ಲಾಯಾ ವ್ಹಯಿಸಾ.
EPH 5:2 ಕ್ರಿಸ್ತಾನಿ ಆಮ್ಚಿ ಮಾಯಾ ಕಿಲಿ ಆಮ್ಚೆ ಸಗ್‌ಳ್ಯಾಂಚೆ ಸಾಟಿ ಆಪ್‌ಲ್ಯಾಲಾಸ್ ದೇವಾಲಾ ಚಾ಼ಂಗಲ್ಯಾ ವಾಸಾಚಿ ದಿನ್ಗಿ ಯಜ್ಞ ದಿಲ್ಯಾ ಶಾರ್ಕ ತುಮಿ ಮಾಯೆನಿ ಚಾ಼ಲಾ.
EPH 5:3 ವ್ಯಭಿಚಾರ್ ಆನಿ ಕಸ್ಲೆ ತರಸ ಬುರ್ಸ ಪನ್ ನಾಹಿತ ಪೈಶಾಚಿ಼ ಆಶಾ ಹ್ಯಾಂಚಿ ಖಬರ್ ತುಮ್ಚಿಪ ರಾವುನಾಹಿ, ಹ್ಯಾತ್ನಿ ದುರ್ ರಾಹ್ಯಾಚ಼ ದೇವಾಚಾ ಪೊರಾನಾ ಬರ.
EPH 5:4 ಬುರ್ಶಾ ಬೊಲ್ಯಾ, ಖುಳ್ಯಾ ಬೊಲ್ಯಾ, ನಿಂದಾ ಹಿ ನಕೊತ. ಹಿ ದೆವಾಲಾ ಆವ್ಡತ್ನಾಹಿತ ಹ್ಯಂಚೆ ಬದಲ್ ತ್ಯಲಾ ಕ್ರತಜ್ಞತಾಸ್ತುತಿ ಕರಾ.
EPH 5:5 ವ್ಯಬಿಚಾರಿಲಾ , ಬುರ್ಸೆ ಚಾಳಿಚಾಲಾ, ಪಾಶಾನ ಪುಜ಼್‌ತ್ಯಾಲ್ಯಾಲಾ ಕ್ರಿಸ್ತಾಚಾ ಆನಿ ದೇವಾಚಾ ರಾಜಾತ್ ವಾಟ್ನಿ ನಾಹಿ ಮನ್ಹುನ್ ತುಮಾನಾ ಖರ ಟಾವ ರಾವುನಿ.
EPH 5:6 ಆದಾರ್ ನಸಲ್ಯಾಲ್ಯಾ ಬೊಲ್‌ನ್ಯಾನಿ ಕುನಿ ತುಮಾನಾ ಪಸ್ವುನಾಹಿ, ಆಸ್‌ಲ್ಯಾ ಕಾಮಾಸ್ಲಾಗುನ್ ದೇವಾಚಾ಼ ರಾಗ್ ತ್ಯಚ಼ ಐಕ್‌ಲ್ಯಾ ನಸ್‌ಲ್ಯಾಲ್ಯಾವ್ನಿ ಯತೊ.
EPH 5:7 ಮನ್ಹುನ್ ತುಮಿ ತ್ಯಂಚಿ ಸಂಗ ಎಕ್ ವ್ಹವು ನಕೊಸಾ.
EPH 5:8 ಕಾ ಮಂಜೆ ತುಮಿ ಮಾಗ್‌ಲ್ಯಾ ಕಾಲಾತ್ ಆಂದಾರಾತ್ ಹುತಾಸಾ, ಫನ್ ಆತಾ ತುಮಿ ಪ್ರಭುಪ ರಾವುನ್ ಉಜೀಡ್ ಜಾ಼ಲ್ಯಾಸಾ. ಉಜೀಡಾತಲ್ಯಾಂಚೆಗತ್ ಚಾ಼ಲಾ.
EPH 5:9 ಉಜೀಡಾಚ಼ ಪಳ್ ಮಜ಼ತೀತ್ ನೀಯೆತೀತ್ ಖರ‍್ಯಾತ್ ದಿಸುನ್ ಯತ.
EPH 5:10 ಪ್ರಭುಲಾ ಕಶಾನಿ ಸಂತೊಸ್ ವ್ಹಯಿಲ್ ಹ್ಯಚಿ ಪಾರಕ್ ಕರಾ.
EPH 5:11 ಉಪೇಗ್ ನಸ್‌ಲ್ಯಾಲ್ಯಾ ಆಂದಾರಾಚಾ ಕಾಮಾತ್ ವಾಟದಾರ್ ವ್ಹವು ನಕೊಸಾ ತೀ ಉಜಿಡಾಸ್ ಆನಾ.
EPH 5:12 ತೀ ಲೊಕ ಚು಼ರುನ್ ಕರ್ತ್ಯಾಲ್ಯಾ ಕಾಮಾಚ಼ ಸಾಂಗಾಯಾಬಿ ಲಾಜ಼್ವಾಟೆ.
EPH 5:13 ಉಜೀಡಾತ್ ಸಗ್‌ಳ್ಯಾ ಕಾಮಾಚ಼ ಖರ ಘುನ್ ಬಾಹಿರ್ ಪಡ್‌ತ್ಯಾತ.
EPH 5:14 ಕಾ ಮಂಜೆ ಸಗ್ಳ ಬಾಹಿರ್ ಪ್ಯಾಡ್ನಾರಾ ಉಜೀಡುಸ್ , ನಿಜ಼ಲ್ಯಾಲ್ಯಾ, ಜಾ಼ಗಾ ಹೊ! ಮೆಲ್ಯಾಲ್ಯಾತ್ನಿ ಉಟ್! ತವಾ ಕ್ರಿಸ್ತಾಚಾ಼ ಉಜಿಡ ತುಜಿಪ ದಿಸಲ್.
EPH 5:15 ಮನ್ಹುನ್ ತುಮಿ ಕಸ ಜ಼ಗಾಚ಼ತ್ಯ ಶಾರ್ಕ ಬಗಾ. ಖುಳ್ಯಾಂಚೆಗತ್ ಜ಼ಗು ನಕೊಸಾ ಶಾನ್ಯಾಂಚಿಗತ್ ವ್ಹವಾ.
EPH 5:16 ಹೇ ತುಮಿ ಆಸಲ್ಯಾಲ ದಿಸ್ ಬುರ್ಸ ಹಾತ ಮನ್ಹುನ್ ಯೊಳ್ ಹಾಳ್ ಕರಾಚೆ ಆಂದಿ ಉಪೇಗ್ ಕರಾ.
EPH 5:17 ಆನಿ ಖುಳ್ಯಾಚೆಗತ್ ಚಾ಼ಲಾಚೆ಼ ಆಂದಿ ಪ್ರಭುಚ಼ ಮನ್ ಕ್ಯಾ ಮನ್ಹುನ್ ಸಮಜ಼ುನ್ ಗೆವಾ.
EPH 5:18 ದರಾಕ್ಷಿಚಾ಼ ರಸ್ ಪಿವುನ್ ಜಿಂಗತ್ ರಾವುನಕೊಸಾ. ತ್ಯನಿ ಹಾಳ್ ವ್ಹಯಾ ವ್ಹತ. ಫನ್ ಪವಿತ್ರಾತ್ಮಾನಿ ಬರುನ್,
EPH 5:19 ಕೀರ್ತನಾನಿ, ಸ್ತುತಿ ಗಿತಾನಿ, ಮನಾತಲ್ಯಾ ಗಿತಾಂಚಾನಿ ಯಕಾಮಕಾಸಂಗ ಬೊಲಾ ತುಮ್ಚಾ ಮನಾತ್ ಪ್ರಭುಲಾ ವವ್ಯಾಳಾ.
EPH 5:20 ಕವಾಬಿ ಸಗ್‌ಳ್ಯಾ ಕಾಮಾಸಾಟಿ ಆಮ್ಚಾ ಪ್ರಭು ಯೇಸು ಕ್ರಿಸ್ತಾಚಾ ನಾವಾನಿ ಬಾ ದೇವಾಲಾ ಸ್ತೊತ್ರಕರಾ.
EPH 5:21 ಕ್ರಿಸ್ತಾಚಾ ಭ್ಯಾನಿ ರಾಹುನ್ , ಯಕಾ ಮಕಾಚಾ ಆಧಾರಾನಿ ರಾವ್ಹಾ.
EPH 5:22 ಬ್ಯಾಯ್ಕಾನು, ತುಮಿ ಪ್ರಭುಲಾ ಕಸಿ ತಸಿ ತುಮ್ಚಾ ಘ್ವಾಂಚಾ ಹಾತಾಕಾಲ್ ಹಾಸಾ.
EPH 5:23 ಕ್ರಿಸ್ತ ಮಂಡಳಿಲಾ ಡುಯಿ ಹಾ ತಸಾಸ್ ಘೊ ದನ್ಗರಿಲಾ ಡುಯಿ ಜಾ಼ಲ್ಯಾ. ಕ್ರಿಸ್ತ ಆಪ್ನುಸ್ ಮಂಡಳಿಚಾ ಶರೀರಾಲಾ ರಕ್ಷಕ್ ಜಾ಼ಲ್ಯಾ.
EPH 5:24 ಮಂಡಳಿ ಕಸಿ ಕ್ರಿಸ್ತಾಚಾ ಹಾತಾಕಾಲ್ ಹಾ ತಸಿಸ್ ಬ್ಯಾಯ್ಕಾಂಚಾನಿ ಸಗ್ಳೆ ಗುಸ್ಟಿತ್ ಆಪ್‍ಲ್ಯಾ ಘ್ವಾಂಚಾ ಹಾತಾಕಾಲ್ ರಾಹ್ಯಾವ್ಹಯಿ.
EPH 5:25 ಘ್ವಾಸಾನು, ಕ್ರಿಸ್ತಾನಿ ಮಂಡಳಿಚಿ ಕಸಿ ಮಾಯಾಕೆಲೆ ತಸಿಸ್ ತುಮ್ಚೆ ಬ್ಯಾಯ್ಕಾಂಚಿ ಮಾಯಾ ಕರಾ. ಹ್ಯಚಿಸಾಟಿ ತ್ಯನಿ ಆಪಲ್ಯಾಲಾ ಬಲಿ ದಿಲ್ಯಾ
EPH 5:26 ಹ್ಯಚಿಸಾಟಿ ತ್ಯನಿ ಸಬೆಲಾ ದೆವಾಚಾ ವಚ಼ನಾಶಾರ್ಕ ಪಾನ್ಯಾನಿ ದುಹುನ್ ಶುದ್ ಕರುನ್ ಪವಿತ್ರ ಕರಯಾ ವ್ಹಯಿ ಮನ್ಹುನ್ ಆಪಲ್ಯಾಲಾ ಆಪ್ನು ಬಲಿ ದಿಲ್ಯಾ.
EPH 5:27 ಮನ್ಹುನ್ ತಿಲಾ ಕಸ್ಲಾ ಡಾಗ್ ಆನಿಯಾಕ್ ನಾಹಿಚೆಗತ್ ನಿರ್ಮಳ್, ನಿರ್ದೊಷ್ ನಸ್ನಾರಿ , ಮೈಮಾ ಆಸ್ನಾರಿ ಮಂಡಳಿ ಕರುನ್ ಆಪ್ಲೆ ಮೊರ‍್ಹ ಉಬಿ ಕರಾಯಾವ್ಹಯಿ ಮನ್ಹುನ್ ವಾಕ್ಯಾ ಸಾಂಗುನ್ ಪಾನ್ಯಾನಿ ಬಾಪ್ತಿಸ್ಮಾ ದಿವುನ್ ಶುದ್ಧ್ ಕೆಲಿತ.
EPH 5:28 ತಸಸ್ ಘ್ವಾಂಚಾನಿ ಸಾಯಿತ್ ಆಪ್‌ಲ್ಯಾ ಸ್ವತಾಚಾ ಶರೀರಾಚಿ ಮಾಯಾ ಕರತ್ಯಾತ ತಸಸ್ ಆಪ್ಲೆ ಬ್ಯಾಯ್ಕಾಂಚಿ ಮಾಯಾ ಕರ್ನಾರ ಜಾ಼ಲ್ಯಾತ. ಆಪ್ಲೆ ದನ್ಗರಿಚಿ ಮಾಯಾ ಕರ್ನಾರಾ ಆಪ್ಲಿ ಮಾಯಾ ಕರ್ನಾರಾ ಜಾ಼ಲ್ಯಾ.
EPH 5:29 ಕುನಿಸ್ ಕವಾಸ್ ಸ್ವತಾಚಾ ಶರೀರಾಚಾ಼ ರಾಗ್ ಕೆಲಾನಾಹಿ ನವ್ಹ, ಸಗ್‌ಳ್ಯಾಂಚಾನಿ ಆಪ್ಲ ಶರೀರ್ ಬಾಳ್ಗುನ್ ಕ್ಯಾಳ್ಜಿ ಕರ್ತ್ಯಾತ ಮಂಡಳಿ ಮಂತ್ಯಾಲ ಹ್ಯ ಶರೀರ್ ಕ್ರಿಸ್ತಾನಿ ತಸಸ್ ಬಾಳ್ಗುನ್ ಕ್ಯಾಳ್ಜಿ ಕರಿತ್ ಆಲ್ಯಾ.
EPH 5:30 ಮನ್ಹುನ್ ಮಂಡಳಿ ಮಂತ್ಯಾಲ್ಯಾ ಶರೀರಾಲಾ ಆಮಿ ಭಾಗ್ ಜಾ಼ಲ್ಯಾವ್.
EPH 5:31 ಹ್ಯಾ ಕಾರ್ನಾನಿ ಘೊ ಆಪ್ಲೆ ಐ ಬಾಲಾ ಸುಡುನ್ ಆಪ್ಲೆ ಬ್ಯಾಯ್ಕೊಸಂಗ ರಾನಾರ್, ತೀ ದೊಗ ಯಾಕುಸ್ ಶರೀರ್ ಜಾ಼ಲ್ಯಾತ. ಮನ್ಹುನ್ ಲಿವ್‌ಲ್ಯಾನವ್ಹ.
EPH 5:32 ಮೀ ಕ್ರಿಸ್ತಾಲಾಬಿ ಮಂಡಳಿಲಾಬಿ ಆಸ್‌ಲ್ಯಾಲೆ ಯಕಿಚೆ ಗುಸ್ಟಿತ್ ಬೊಲ್ತೊ, ಆಜು಼ನ್ ಪರೆತ್ ಚು಼ರುನ್ ಆಸ್‌ಲ್ಯಾಲೆ ಹೆ ಗುಟಚಾ಼ ಆರ್ಥ ಖುಬ್ ಕಿಮ್ತಿಚಾ಼.
EPH 5:33 ಫನ್ ತುಮ್ಚಿಪ ಪರತೆಕ್ ಘ್ವಾನಿ ಆಪ್ಲಿ ಮಾಯಾ ಕರ್ತ್ಯಾಚೆಗತ್ ಆಪ್ಲೆಬ್ಯಾಯ್ಕೊಚಿ ಮಾಯಾ ಕರಾಯಾವ್ಹಯಿ. ಪರತೆಕ್ ಬ್ಯಾಯ್ಕೊನಿ ಆಪ್‌ಲ್ಯಾ ಘ್ವಾಸಂಗ ಮರೆದಿನಿ ಚಾ಼ಲಾಯಾವ್ಹಯಿ.
EPH 6:1 ಪೊರಾನು, ತುಮಿ ಪ್ರಭುಪ ಆಸ್‌ಲ್ಯಾಚೆಗತ್ ತುಮ್ಚೆ ಐ ಬಾಚ಼ ಐಕಾ ಹ್ಯ ಚಾಂಗ್ಲ.
EPH 6:2 ವಾಗ್ದಾನ್ ಕೆಲ್ಯಾಲ್ಯಾಲಿ ಆಂದಿಚಿ಼ ಆಜ್ಞೆ ಐಕಾ, ತುಜೆ ಐ ಬಾಲಾ ಮರ‍್ಯಾದ್ ದಿಯಾವ್ಹಯಿ;
EPH 6:3 ಮರ‍್ಯಾದ್ ದಿಲ್ಯಾವ ತುಲಾ ಬರ ವ್ಹನಾರ್, ತು ದರ್ತಿವ ಖುಬ್ ದಿಸ್ ಜ಼ಗ್ನಾರ್.
EPH 6:4 ಬಾಸಾನು, ತುಮ್ಚಾ ಪೊರಾನಾ ರಾಗ್ ಆನಾಚೆ಼ ಆಂದಿ, ಪ್ರಭುಲಾ ಆವ್ಡಸಾರ ತ್ಯನಾ ಶಿಸ್ತಿತ್ ಆನಿ ಶಿಕ್ಷನಾತ್ ವಾಡ್ವಾ.
EPH 6:5 ಗುಲಾಮಾನು, ಕ್ರಿಸ್ತಾಚ಼ ಐಕ್ತಾಸಾ ತಸಿಸ್ ದರ್ಥಿವ ತುಮಾನಾ ಸಾವ್ಕಾರ್ ಜಾ಼ಲ್ಯಾಲ್ಯಾನಾ ಮನಾತ್ ಭಿವುನ್ ಕ್ಯಾಪ್ರಿ ಬರುನ್ ಚಾ಼ಂಗಲ್ಯಾ ಮನಾನಿ ಐಕಾ.
EPH 6:6 ಮಾನ್ಸಾಲಾ ಬಗಾಯಾಸಾಟಿ ಮಾಲಕ್ ಬಕ್ತಾ ಆಸ್ತಾನಾ ತ್ಯವ್ಡಿಸ್ ಚಾ಼ಕ್ರಿ ಕರಾಚೆ಼ ಆಂದಿ, ಕ್ರಿಸ್ತಾಚಾ ಗುಲಾಮಾ ಶಾರ್ಕ ದೇವಾಚ಼ ಚಿತ್ತ್ ಮನಾ ಪಸುನ್ ಕರಾ.
EPH 6:7 ತುಮಿ ಕರತ್ಯಾಲಿ ಸೇವಾ ಮಾನ್ಸಾಚಿ ನವ್ಹ, ಪ್ರಭುಚಿ ಕರ್ತ್ಯಾವ್ ಮನ್ಹುನ್ ಮನಾ ಪಸುನ್ ಕರಾ.
EPH 6:8 ಕಾ ಮಂಜೆ ಪರ್ತೆಕ್ ಯೊಕ್ ಮಾನುಸ್ ಗುಲಾಮ್ ವ್ಹವುನಿ ಸ್ವತಂತ್ರ ವ್ಹವುನಿ ಆಪ್ನು ಕಸ್ಲ ದೆತೊ ತ್ಯಂಚ಼ ಪ್ರತಿ ಪಳ್ ಪ್ರಭುಪ್ನಿ ಗೆನಾರ್ ಮನ್ಹುನ್ ತುಮಾನಾ ಸಮಾಜ಼್‍ಲ್ಯಾ ನವ್ಹ.
EPH 6:9 ದನ್ಯಾನು, ತುಮ್ಚಾ ಗುಲಾಮಾಚೆ ಗುಸ್ಟಿತ್ ತೆಸ್ ತರನಿ ಚಾ಼ಲಾ. ಸ್ವರ್ಗಾತ್ ತುಮಾನಾಬಿ ತ್ಯನಾಬಿ ದನ್ಹಿ ಹಾ ಮನ್ಹುನ್ ತ್ಯಂಚಿಪ ಪಕ್ಷಪಾತ್ ನಾಹಿ ಮನ್ಹುನ್ ಸಮ್‌ಜು಼ನ್ ತುಮ್ಚಾ ಗುಲಾಮಾನಾ ಬ್ಯಾ ಗಾಲಾಚ಼ ಸುಡುನ್ ದೆವಾ.
EPH 6:10 ಸರ್ತ ಸಬಾತ್ ಕ್ಯಾ ಮಂಜೆ , ತುಮಿ ಪ್ರಭುಪ ತ್ಯಚ಼ ಖುಬ್ ಬಳ್ ಗೆವಾ.
EPH 6:11 ಸೈತಾನಾಚೆ ಯವಜ಼ನಾಲಾ ಆಡ್ವ ಉಬ ರಾಹ್ಯಾ ವ್ಹಯಿಸಾರ ದೇವಾನಿ ದಿಲ್ಯಾಲಿ ಸರ್ವಿ ಶಸ್ತ್ರ ಗಾಲಾ.
EPH 6:12 ಆಮಚಿ ಲಡಾಯಿ ಮಾನ್ಸಾಚೆ ಸಂಗ ನವ್ಹ. ರಾಜಾವ್ನಿ, ಅಧಿಕಾರ‍್ಯಾವ್ನಿ, ಹ್ಯಾ ಅಂದಾರಾಚಾ ಲೊಕಾತ್‌ಲ್ಯಾ ಅಧಿಕಾರ‍್ಯಾವ, ಆಬ್ಳಾತ್‌ಲ್ಯಾ ಬುರ್ಶಾ ಸೈನ್ಯಾವ, ಆಮಿ ಲಡ್ನಾರಿ ಜಾ಼ಲ್ಯಾವ್.
EPH 6:13 ಮನ್ಹುನ್ ತ್ಯಾ ಬುರ್ಶಾ ದಿಸಾತ್ ವಾದಿಂಚೆ ಮೊರ‍್ಹ ಉಬರಾಹ್ಯಾ ಕರಾಯಾ ವ್ಹಯಿತ್ಯ ಸಗ್ಳ ಕರುನ್ ಗಟ್ ಉಬರಾಹ್ಯಾ ವ್ಹಯಿಸಾರ ದೇವಾನಿ ದಿಲ್ಯಾಲಿ ಸರ್ವಿ ಶಸ್ತ್ರ ಗಾಲುನ್‌ಗೆವಾ.
EPH 6:14 ಖರ ಮಂತ್ಯಾಲಾ ಪಟಾ ತುಮ್ಚೆ ಕಂಬ್ರಸ್ ಬಾದುನ್, ನೀಯೆತ್ ಮಂತ್ಯಾಲ ಶಾತಿಚಾ಼ ಕವಚಾ ಗಾಲುನ್,
EPH 6:15 ಥಂಡ್ಪನಾಚಿ಼ ಬರಿ ಖಬರ್ ಸಾಂಗಾಯಾ ತಯಾರ್ ಜಾ಼ಲ್ಯಾಲ್ಯಾ ವ್ಹಾನಾ ಪಾಯಾತ್ ಗಾಲುನ್ ಉಬಿರಾವ್ಹಾ.
EPH 6:16 ಸಗ್‌ಳ್ಯಾಚೆ ಆಂದಿ ಇಸ್ವಾಸಾಚ಼ ಡಾಲ ಹಾತಾತ್ ದರಾ. ತ್ಯನಿ ತುಮಿ ವೈರಿಚಾ ಇಸ್‌ತ್ಯಾಂಚ಼ ಬಾನ್ ಇಜ್ವಾ಼ಯಾ ವ್ಹಯಿಲ್.
EPH 6:17 ಆನಿ ರಕ್ಷನಾಚ಼ ಶಿರಸ್ತ್ರಾನ್ ಡುಯಿವ ಥಿವುನ್ ಪವಿತ್ರಾತ್ಮ ದೆತ್ಯಾಲ ದೇವಾಚಿ಼ ವಾಕ್ಯಾ ಮಂತ್ಯಾಲ ಹಾತ್ಯಾರ ಹಾತಾತ್ ದರಾ.
EPH 6:18 ತುಮಿ ಪವಿತ್ರಾತ್ಮಾನಿ ಬರುನ್ ಸಗ್‌ಳ್ಯಾ ಯಳಾತ್ ಸಗ್ಳೆತರಚಾ ಮಾಗ್‌ನ್ಯಾನಿ ಕ್ರತಜ್ಞಾನಿ ದೇವಾಲಾ ಮಾಗ್ನ ಕರಾ. ಹ್ಯಾತ್ ಶಾಶ್ವತ್ ಮನಾನಿ ಬರುನ್ ದೇವಾಚಾ ಪೊರಾಂಚೆ ಗುಸ್ಟಿತ್ ಖಾಯಿಮ್ ಮಾಗ್ನ ಕರಿತ್ ಜಾ಼ಗ್ರುತ್‌ರಾವ್ಹಾ.
EPH 6:19 ಆನಿ ಮಾಜಿ಼ ಸಾಟಿ ಸಾಯಿತ್ ಮಾಗ್ನ ಕರಾ. ಮೀ ಬೊಲ್ತಾನಾ ಪೈಲ್ಯಾ ಕಾಲಾತ್ ಚು಼ರುನ್ ಆಸ್‍ಲ್ಯಾಲ ಬರೆ ಖಬ್ರಿಚ಼ ಖರ ಬ್ಯಾ ನಸ್ತಾನಾ ಸಾಂಗಾಯಾ ಪಾಯ್ಜೆತ್ಯಾ ಬೊಲ್ಯಾ ದೇವ್ ಮನಾ ದಿವುನಿ ಮನ್ಹುನ್ ಮಾಗ್ನ ಕರಾ.
EPH 6:20 ತಿ ಬರಿ ಖಬರ್ ಗಿಹುನ್ ಜಾ಼ತ್ಯಾಲಾ ವಕಿಲ್ ಮೀ ತುರುಂಗಾತ್ ಹಾ ನವ್ಹ. ತ್ಯಚೆ ಗುಸ್ಟಿತ್ ಮೀ ಬೊಲಾಯಾ ವ್ಹಯಿ ಆಸ ಧೀರಾನಿ ಬೊಲಾಯಾ ಮಾಜಿಸಾಟಿ ಮಾಗ್ನ ಕರಾ.
EPH 6:21 ಮಾಜೆ ಗುಸ್ಟಿತ್ ಮಾಜ಼ ಕಾಮ್‍ ತುಮಾನಾ ಸಮಜ಼ ಸಾರ ಮಾಯೆಚಾ಼ ಬಾಹು ಪ್ರಭುವ ಇಸ್ವಾಸಾಚಾ ಸೇವಕ್ ಜಾ಼ಲ್ಯಾಲಾ ತುಖಿಕ್ ತುಮಾನಾ ಸಗ್ಳ ಸಾಂಗ್ನಾರ್.
EPH 6:22 ತುಮಿ ಆಮ್ಚಾ ಗುಸ್ಟಿ ಸಮಜು಼ನ್ ಗಿಹಿಸಾರ, ತ್ಯೊ ತುಮ್ಚಿ ಮನ ಸಮ್‌ಜಾವಿ ಶಾರ್ಕ ತ್ಯಲಾ ತುಮ್ಚಿಪ ಲಾವುನ್‌ದಿಲ್ಯಾ.
EPH 6:23 ಬಾ ದೇವಾಪ್ನಿ ಪ್ರಭು ಯೇಸು ಕ್ರಿಸ್ತಾಪ್ನಿ ಥಂಡ್ಪನ್, ಇಸ್ವಾಸಾನಿ ಬರ್ಲ್ಯಾಲಿ ಮಾಯಾ ಸಗ್‌ಳ್ಯಾ ಇಸ್ವಾಸಿ ಬನ್ಹಿ ಬಾವ್ಹಾನಾ ಲಾಬುನಿ.
EPH 6:24 ಆಮ್ಚಾ ಪ್ರಭು ಯೇಸು ಕ್ರಿಸ್ತಾಲಾ ಖಾಯಿಮ್ ಮಾಯಾ ಕರ್ನಾರ‍್ಯಾ ಸಗ್‌ಳ್ಯಾಂಚಿವ ದೇವಾಚಿ಼ ಕ್ರಪಾ ರಾಹುನಿ.
PHI 1:1 ಕ್ರಿಸ್ತ್ ಯೇಸುಚ಼ ದಾಸ್ ಜಾ಼ಲ್ಯಾಲ ಪೌಲ್ ಆನಿ ತಿಮೊಥೆ, ಪಿಲಿಪ್ಪಿತ್ ಕ್ರಿಸ್ತ್ ಯೇಸುಸ್ಲಾಗುನ್ ದೇವಾಚಿ ಲೊಕ ಜಾ಼ಲ್ಯಾಲ್ಯಾ ಸಗ್‌ಳ್ಯಾನಾ ಆನಿ ತ್ಯಂಚಿ ಸಂಗ ಆಸ್‌ಲ್ಯಾಲ್ಯಾ ಸಭೆಚಾ ಫುಡಾರಿ ಸಭೆಚಾ ಮಜ಼ತ್ ಕರ್ನಾರ‍್ಯಾನಾ ಲಿವಾಚ಼ ಕ್ಯಾ ಮಂಜೆ,
PHI 1:2 ಆಮ್‍ಚ಼ಾ ಬಾ ಜಾ಼ಲ್ಯಾಲ್ಯಾ ದೇವಾಪ್ನಿಬಿ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಪ್ನಿ ತುಮಾನಾ ಕ್ರಪಾ, ಶಾಂತಿ ಗಾವುನಿ.
PHI 1:3 ಮಿ ತುಮ್ಚಿ ಯಾದ್ ಕರ‍್ತಾನಾಸ್ ಮಾಜಾ ದೇವಾಲಾ ದನ್ಯವಾದ್ ಕರ್ತೊ.
PHI 1:4 ಮಿ ತುಮ್ಚಿಸಾಟಿ ದೇವಾಪ ಮಾಗ್ನ ಕರ್ತ್ಯಾಲ್ಯಾ ಸಗ್‌ಳ್ಯಾ ಯಳಾತ್ ಆನಂದಾನಿಸ್ ಮಾಗ್ನ ಕರ್ತ್ಯಾಲಾ ಜಾ಼ಲ್ಯೊ.
PHI 1:5 ಕಾ ಮಂಜೆ ತುಮಿ ಆಂದಿಸ್ಟಾವ್ನಿ ಆಜ಼್ಪರ‍್ಯಾತ್ ಬರೆ ಖಬರಿಚಾ ಸಾಂಗ್‌ನ್ಯಾತ್ ಮಜ಼ತ್ಕರ್ತ್ಯಾಲ ಜಾ಼ಲ್ಯಾಸಾ.
PHI 1:6 ಹ್ಯ ಚಾ಼ಂಗ್ಲ ಕಾಮ್ ತುಮ್ಚಿಪ ಸುರ್ವಾತ್ ಕೆಲ್ಯಾಲಾ ತ್ಯ ಚಾ಼ಲ್ವುನು ಯೇಸು ಕ್ರಿಸ್ತ್ ಯಯಾಚಾ ದಿಸಾಪರತ್ ಪುರ ಕರಾಯಾ ಆನ್ನಾರ್ ಮನ್ಹುನ್ ಮನಾ ಖಾತ್ರಿ ಹಾ.
PHI 1:7 ತುಮ್ಚೆ ಸಗ್‌ಳ್ಯಾಂಚೆ ಗುಶ್ಟಿತ್ ಮನಾ ಆಸ ವಾಟಾಚ಼ ಶಾರ್ಕ ಹಾ. ಮಿ ತುರಂಗಾತ್ ಆಸ್ಥಾನಾ, ಬರೆ ಖಬರಿಚಾ ಪರತೇಕ್ ವಾದಾತ್ನಿ ತುಮಿ ಸಗ್ಳಿ ಮಾಜಿ ಸಂಗ ದೇವಾಚೆ ಕ್ರಪೆತ್ ವಾಟ್ನಿದಾರ್ ಜಾ಼ಲ್ಯಾಸಾ ಮನ್ಹುನ್ ತುಮಿ ಮಾಜಾ ಮನಾತ್ ಹಾಸಾ.
PHI 1:8 ಕ್ರಿಸ್ತ ಯೇಸುಪ ಆಸ್‌ಲ್ಯಾಲೆ ಕನಿಕಾರಾಲಾ ತುಮ್ಚೆ ಸಗ್‌ಳ್ಯಾಂಚೆ ಸಾಟಿ ಕ್ಯವ್ಡಾ ತಳಮಳ್ತೊ. ಹ್ಯಲಾ ದೇವುಸ್ ವಳಕ್.
PHI 1:9 ಆನಿ ತುಮ್ಚಿ ಮಾಯಾ ಆಜು಼ನ್ ಖುಬ್ ಪುರ‍್ಯಾ ಗಿನ್ಯಾನಾನಿ ಇಚಾರಾನಿ ವಾಡುನಿ ಮನ್ಹುನ್ ಮಿ ತುಮ್ಚಿ ಸಾಟಿ ಮಾಗ್ನ ಕರ್ತೊ.
PHI 1:10 ಆಸಿ ಚಾ಼ಂಗ್ಲಿ ಕಾಮ ಕಚಿ ಮನ್ಹುನ್ ಸಗ್ಳಾ ಇಚಾರ್ ಕರಾಯಾ ವ್ಹಯಿ. ಮನ್ಹುನ್ ಆನಿ ಕ್ರಿಸ್ತ ಯಯಾಚಾ ದಿಸಾತ್ ತುಮಿ ನಿರ್ಮಳ್, ದೊಶ್ ನಸ್ನಾರಿ, ರಾಹ್ಯಾ ವ್ಹಯಿಸಾ
PHI 1:11 ದೇವಾಚೆ ಮಹಿಮೆಸಾಟಿ ಆನಿ ಸ್ತೊತ್ರಾಸಾಟಿ ಯೇಸು ಕ್ರಿಸ್ತಾನಿ ಉತ್ಪನ್ ಕೆಲ್ಯಾಲ ಖರ‍್ಯಾ ಜಾ಼ಲ್ಯಾಲ್ಯಾ ಚಾ಼ಂಗಲ್ಯಾ ಗುನಾನಿ ತುಮ್‍ಚಾ಼ ಜೀವ್ನಾ ಬರ್ನಾರ್.
PHI 1:12 ಬನ್ಹಿ ಬಾವ್ಹಾನು, ದೆವಾಚೆ ಮೈಮಾ ಆನಿ ಸ್ತೊತ್ರಾಸಾಟಿ ಯೆಸುಕ್ರಿಸ್ತ ಹ್ಯ ಸಗ್ಳ ಬರಿ ಖಬರ್ ಸಾಂಗಾಯಾ ಮಜ಼ತ್ ಜಾ಼ಲಿ ಮನ್ಹುನ್ ತುಮಿ ಸಮಜು಼ನ್ ಗಿಹ್ಯಾ ವ್ಹಯಿಸಾ ಮನ್ಹುನ್ ಮನ್‌ ಕರ್ತೊ.
PHI 1:13 ಕಸ ಮಂಜೆ ಮಿ ತುರಂಗಾತ ರಾಯಲ್ಯಾಲೊ ಕ್ರಿಸ್ತಾಸ್ ಲಾಗುನುಸ್ ಮನ್ಹುನ್ ರಾಜ಼ವಾಡ್ಯಾಚಾ ರಾಖನ್ದಾರಾನಾ ಆನಿ ಬಾಕಿಚಾ ಸಗ್‌ಳ್ಯಾನಾ ಸಮಾಜ಼್ಲ ಹುತ್ತ.
PHI 1:14 ಯವ್ಡಸ್ ನವ್ಹ ಬನ್ಹಿ ಬಾವ್ಹಾತ್‍ಲ್ಯಾ ಖುಬ್ ಜ಼ನಾನಾ ಮನಾ ಕೊಂಡಲ್ಯಾಲ್ಯಾಸ್ ಲಾಗುನ್ ಪ್ರಭುಪ ಇಸ್ವಾಸಾನಿ ದೇವಾಚಿ ಬರಿ ಖಬರ್ ಭೆ ನಸ್ಥಾನಾ ಆನಿ ಸಾಂಗಾಯಾ ಖುಬ್ ಧೀರ್ ಆಲಾ.
PHI 1:15 ಥೊಡಜಾ಼ನ್ ಖೊಟ್ಯಾಫನಾನಿ ದುಯಿ ಗಾಲ್ಹಾಯಾ ವ್ಹಯಿ ಮನ್ಹುನ್ ಸಾಂಗ್‌ತ್ಯಾತ ಆನಿ ಥೊಡ ಚಾ಼ಂಗಲ್ಯಾ ಮನಾನಿ ಕ್ರಿಸ್ತಾಚೆ ಗುಸ್ಟಿತ್ ಸಾಂಗ್‌ತ್ಯಾತ.
PHI 1:16 ಹೆ ತರಿ ಬರೆ ಖಬರಿಚೆ ಗುಶ್ಟಿತ್ ಉತ್ತರ್ ಸಾಂಗಾಯಾ ಸಾಟಿ ಮನಾ ಹಿತ್ತ ಗ್ಯಾತ್‌ಲ್ಯಾ ಮನ್ಹುನ್ ಸಮಜು಼ನ್ ಮಾಯೆನಿ ಹ್ಯ ಕರ್ತ್ಯಾತ.
PHI 1:17 ತೇ ದುಸ್ರೆ ತರಚ಼ ಆಸ್‌ಲ್ಯಾವ ಮಿ ಬೆಡ್ಯಾಂಚಾನಿ ಬ್ಯಾಂದ್‌ಲ್ಯಾಲೊ ಹುತೊ ತವಾಬಿ ಮನಾ ತರಾಸ್ ಜಾಸ್ತಿ ಕರಾಯಾ ವ್ಹಯಿ ಮನ್ಹುನ್ ಯವಜು಼ನ್, ಪ್ರಾಮಾನಿಕ್ ನಸ್‌ಲ್ಯಾಲ್ಯಾನಿ ಸ್ವತಾಚಾ ಉದ್ದೆಶಾನಿ ಕ್ರಿಸ್ತಾಚೆ ಗುಸ್ಟಿತ್ ಸಾಂಗ್ನಾರ ಜಾ಼ಲ್ಯಾತ.
PHI 1:18 ಕಸ ಜಾ಼ಲತರಿ ಕ್ಯಾ? ಕಚೆ ತರನಿಬಿ ಕಪ್‌ಟ್ಯಾನಿ ನಾಹಿತ ಖರ‍್ಯಾನಿ ವ್ಹವುನಿ ಕ್ರಿಸ್ತಾಚ಼ ಸಾಂಗ್‌ಲ್ಯಾಲ ಹಾ, ಹ್ಯನಿ ಮನಾ ಸಂತೊಶ್ ಜಾ಼ಲ್ಯಾ. ಮೊರ‍್ಹಬಿ ಸಂತೊಶ್ ವ್ಹನಾರ್.
PHI 1:19 ಕಾ ಮಂಜೆ ತುಮ್ಚಾ ಮಾಗ್‌ನ್ಯಾನಿ ಆನಿ ಯೇಸು ಕ್ರಿಸ್ತಾಚಾ ಆತ್‌ಮ್ಯಾಚೆ ಮಜ಼ತಿನಿ ಹ್ಯ ಮಾಜೆ ಸುಟ್ನುಕಿಲಾ ಪ್ಯಾಯ್ದಾ ವ್ಹಯಿಲ್ ಮನ್ಹುನ್ ಮನಾ ಠಾವ ಹಾ.
PHI 1:20 ಕಸ ಮಂಜೆ ಮಿ ಕಸ್ಲೆ ಗುಶ್ಟಿತ್ ಲಾಜಾ಼ಚೆ ಆಂದಿ ಖಾಯಿಮ್ಚೆಗತ್ ಆತ್ತಾಬಿ ಖುಬ್ ದಿರ‍್ಹಾನಿ ಹಾ ಮನ್ಹುನ್ ಜ಼ಗ್ಲೊ ತರಿ ಶಾರ್ಕ ಮೆಲೊ ತರಿ ಶಾರ್ಕ ಮಾಜಾ ಶರೀರಾಸ್ ಲಾಗುನ್ ಕ್ರಿಸ್ತಾಲಾ ಮೈಮಾ ವ್ಹಯಾ ವ್ಹಯಿ ಮನ್ಹುನ್ ಮಾಜ಼ ಖುಬ್ ಮನ್ ಜಾ಼ಲ್ಹ. ತಸಸ್ ವ್ಹನಾರ್ ಮನ್ಹುನ್ ಆಶಾ ಹಾ.
PHI 1:21 ಮನಾತರಿ ಜ಼ಗಾಚ಼ ಮಂಜೆ ಕ್ರಿಸ್ತುಸ್, ಮರಾಚಾ಼ ಪ್ಯಾಯ್ದಾ.
PHI 1:22 ಶರೀರಾತ್ ಜೀವ್ನಾ ಕರಾಯಾ ಸಾಟಿ ಮಾಜ಼ ಕಾಮ್ ಕರುನ್ ಪ್ಯಾಯ್ದಾ ಗಿಹ್ಯಾ ಮನಾ ವ್ಹನಾರ್ ಆಸ ಆಸ್ಥಾನಾ ಕಚ಼ ನಿವ್ಡುನ್ ಗಿಹ್ಯಾ ವ್ಹಯಿ ಮನ್ಹುನ್ ಮನಾ ಸಮಜ಼ನಾ.
PHI 1:23 ಹೇ ದುನಿಚೆ ಮದ್ದಿ ಗಾವುನ್ ಪಡ್ಲೊ, ಹೀತ್ನಿ ನಿಗುನ್ ಕ್ರಿಸ್ತಾಚೆ ಸಂಗ ರಾಹ್ಯಾಚ಼ಸ್ ಮಾಜ಼ ಮನ್, ತ್ಯ ಖುಬ್ ಬರಜಾ಼ಲ್ಯಾ.
PHI 1:24 ಫನ್ ಮೀ ಆಜು಼ನ್ ಶರೀರಾನಿ ಜಿತ್ತಾ ಹಾ ಮನ್ಹುನ್ ತುಮ್ಚಿ ಸಾಟಿ ಖುಬ್ ಗರಜ಼್ ಹಾ.
PHI 1:25 ಮನ್ಹುನ್ ತುಮಾನಾ ಕ್ರಿಸ್ತಾಚಾ ಇಸ್ವಾಸಾತ್ ವಾಡತ್ ಸಂತೊಸ್ ವ್ಹಯಾ ಸಾಟಿ ಮೀ ಜಿತ್ತಾ ರಾಹುನ್ ತುಮ್ಚಿ ಸಂಗ ರಾನ್ಹಾರ್ ಮನ್ಹುನ್ ಘಟ್ ಇಸ್ವಾಸ್ ಹಾ.
PHI 1:26 ಆಸಾ ಮೀ ಪರ್ತುನ್ ತುಮ್ಚಿಪ ಯತ್ಯೊ ಮನ್ಹುನ್ ತುಮಿ ಕ್ರಿಸ್ತ ಯೇಸುಚೆ ಗುಸ್ಟಿತ್ ಸಂತೊಸ್ ವ್ಹಯಾ ಸಾಟಿ ಮಾಜಿಪ್ನಿ ಖುಬ್ ಕಾರನ್ ವ್ಹನಾರ್.
PHI 1:27 ಕಸಬಿ ಕ್ರಿಸ್ತಾಚೆ ಬರೆ ಖಬರಿಲಾ ಚಾ಼ಂಗ್ಲ ವ್ಹವುನ್ ಚಾ಼ಲಾ. ತವಾ ಮಿ ಯವುನ್ ತುಮಾನಾ ಬಗ್ಲ ತರಿ , ದುರ್ ರಾಹುನ್ ತುಮ್ಚೆ ಗುಶ್ಟಿತ್ ಐಕ್ಲತರಿ ತ್ಯವ್ಡಸ್. ತುಮಿ ತುಮ್ಚಾ ವಾದಿನಾ ಕಚೆಸ್ ಗುಸ್ಟಿತ್ ಬಿಹ್ಯಾಚೆಆಂದಿ ಯಕಾ ಮನಾನಿ ಘಟ್ ಉಬ ರಾಹುನ್ ಬರೆ ಖಬರಿವ ಥೆವ್‌ಲ್ಯಾಲ್ಯಾ ಇಸ್ವಾಸಾ ಸಾಟಿ ಯಕಾ ಮನಾನಿ ಮಿಳುನ್ ಲಡತ್ಯಾಲಿ ಜಾ಼ಲ್ಯಾಸಾ ಮನ್ಹುನ್ ಮಿ ಸಮಜು಼ನ್ ಗೆನ್ಹಾರ್.
PHI 1:28 ತುಮ್ಚಾ ವಿರೊದಿನಾ ಬಿಹು ನಕೊಸಾ ಕಾ ಮಂಜೆ ತುಮಿ ಆಸಿ ರಾಹ್ಯಾಚ಼ ವಾದಿಂಚಾ ನಾಸಾಲಾಬಿ , ತುಮ್ಚೆ ರಕ್ಷೆನೆಲಾಬಿ ಯೆಕ್ ವಳಕ್ ಜಾ಼ಲೆ. ಹ್ಯ ದೆವ್ ಕರ್ತ್ಯೊ.
PHI 1:29 ಕಾ ಮಂಜೆ ಕ್ರಿಸ್ತಾವ ಇಸ್ವಾಸ್ ಥೆವಾಚಾ಼ ತ್ಯವ್ಡಸ್ ನವ್ಹ ತ್ಯಚಿ ಸಾಟಿ ದುಖ್ ಗಿಹ್ಯಾಚ಼ ತುಮಾನಾ ಯೊಕ್ ಬರಾ ಅವಕಾಸ್ ಗಾವಲ್ಯಾ.
PHI 1:30 ಆಸ ತುಮಿ ಮಾಜಿಪ ಬಗ್‌ಲ್ಯಾಲ ಆನಿ ಆತಾ ಮಾಜೆ ಗುಶ್ಟಿತ್ ಐಕ್‌ತ್ಯಾಲಾ ತ್ಯೊಸ್ ತರಾಸ್ ತುಮಾನಾಬಿ ಹಾ.
PHI 2:1 ಕ್ರಿಸ್ತಾಪ್ನಿ ಉಮೇದ್, ಮಾಯೆಚ಼ ಸಮಜಾವ್ನ, ಪವಿತ್ರಾತ್ಮಾಚಿ ಯಕಿ, ಕನಿಕರಾ, ಗಾವ್ಹಾಚಿ ಜಾ಼ಲ್ಯಾವ
PHI 2:2 ತುಮಿ ಸಗ್ಳಿ ಯಕಾ ಮನಾನಿ, ಯಕ ಮಾಯೆನಿ, ಯಕ ಬಾವ್ನಾನಿ ಆಸ್‌ಲ್ಯಾಲಿ ರಾಹುನ್ ಆನಿ ಯೆಕುಸ್ ಮುಜ಼ರಾ ಥಿವುನ್ ಮಾಜಿ ಹಾವುಸ್ ಪುರಾ ಕರಾ.
PHI 2:3 ಆನಿ ಇರೊದಾನಿ ನಾಹಿತ ಫಕಳ್ಯಾಫನಾನಿ ಕಾಯೇಕ್ ಕರಾಚೆ ಆಂದಿ ಪರತೇಕ್ ಯೊಕ್ ನ್ಹಾನ್ ವ್ಹವುನ್ ಆನಿ ಯಕಾಲಾ ಆಪ್ಲಿವ್ನಿ ಮೊಟಾ ಮನ್ಹುನಿ.
PHI 2:4 ತುಮ್ಚಾತ್‌ಲ್ಯಾ ಪರತೇಕ್ ಯಕಾನಿ ಸ್ವತಾ ಆಪ್ಲಿ ತ್ಯವ್ಡಿಸ್ ನವ್ಹ ಆಂದಿ ದುಸ್‌ರ‍್ಯಾಂಚಿಬಿ ಚಿಂತಾ ಕರುನಿ.
PHI 2:5 ಕ್ರಿಸ್ತ ಯೇಸುಪ ಆಸ್‌ಲ್ಯಾಲ ಮನ್ ತುಮ್ಚಿಪಬಿ ರಾಹುನಿ.
PHI 2:6 ತ್ಯೊ ದೇವಾಸಾರಾ ಆಸ್ಲಾತರಿ ದೇವಾಚೆ ಸರೊಸರ್ ರಾನ್ಹಾರಿ ಮುಟಿ ಪದ್ವಿ ಸುಡಿತ್ನಾಹಿ ಮನ್ಹುನ್ ಯವಜಾ಼ಚೆ ಆಂದಿ,
PHI 2:7 ಆಪ್‌ಲ್ಯಾಲಾ ರಿಕ್ಕಾಮಾ ಕರುನ್ ಸೇವಕಾಚ಼ ರುಪ್ ಗಿಹುನ್ ಮಾನ್ಸಾಚೆಗತ್ ಜಾ಼ಲ್ಹಾ. ಮಾನ್ಸಾಚಾ ಆವ್ತಾರಾತ್ ದಿಸ್ಲಾ.
PHI 2:8 ತ್ಯನಿ ಆಪ್‌ಲ್ಯಾಲಾ ಖಾಲ್ ಕರುನ್ ಮರಾನ್ ಮಂಜೆ ಶಿಲುಬೆಚ಼ ಮರಾನ್ ಗಿಹಿಸಾರ ವಿಧೆಯ್ ಜಾ಼ಲ್ಹಾ.
PHI 2:9 ಹ್ಯಾ ಕಾರ್ನಾನಿ ದೇವಾನಿ ತ್ಯಲಾ ಸಗ್‌ಳ್ಯಾತ್ ಮೊಟ್ಯಾ ಜಾ಼ಗ್ಯಾವ ಚ಼ಡುವುನ್, ಸಗ್‌ಳ್ಯಾ ನಾವಾವ್ನಿ ಚಾ಼ಂಗ್ಲ ಜಾ಼ಲ್ಯಾಲ ನಾವ್ ತ್ಯಲಾ ದಿಲ.
PHI 2:10 ಮನ್ಹುನ್ ಸ್ವರ್ಗಾತ್ ದರ್ಥಿವ ಆನಿ ಪಾತಾಳಾತ್ ಆಸ್‌ಲ್ಯಾಲಿ ಸಗ್ಳಿ ಯೇಸುಚಾ ನಾವಾನಿ ನಡ್ಗ ಗಾಲ್ನಾರ್ ,
PHI 2:11 ಬಾ ಜಾ಼ಲ್ಯಾಲ್ಯಾ ದೇವಾಚೆ ಮೈಮೆ ಸಾಟಿ ಪರತೇಕ್ ಯೊಕ ಆಪಲ್ಯಾ ತೊಂಡಾನಿ ಯೇಸು ಕ್ರಿಸ್ತುಸ್ ಪ್ರಭು ಮನ್ಹುನ್ ಕಬುಲ್ ವ್ಹನಾರ್.
PHI 2:12 ಆಸ ಆಸ್ಥಾನಾ ಮಾಜೆ ಮಾಯೆಚಾನು, ತುಮಿ ಮಾಜಾ ಸಾಂಗ್‌ನ್ಯಾ ಸಾರಿ ಚಾ಼ಲ್ಯಾಸಾ ತಸಿಸ್ ಆತಾಬಿ ಚಾ಼ಲಾ. ಮಿ ತುಮ್ಚಿಪ ಆಸ್ಥಾನಾ ತ್ಯವ್ಡಸ್ ನವ್ಹ ಮಿ ನಸ್ಥಾನಾಬಿ ಖುಬ್ ಮನಾಚಾ ಭ್ಯಾನಿ ವಾಡತ್ ತುಮ್ಚಿ ತುಮ್ಚಿ ರಕ್ಷೆನ್ ಸಾದುನ್ ಗೆವ್ಹಾ.
PHI 2:13 ಕಾ ಮಂಜೆ ದೇವಾನಿಸ್ ಆಪ್‌ಲ್ಯಾ ಮನಾಚೆಗತ್ ಕರಾಯಾ ವ್ಹಯಿ ಮನ್ಹುನ್ ತುಮ್ಚಿಪ ಉದ್ದೆಶ್ ಆನಿ ಯತ್ನ ಕೆಲ್ಯಾಲಾ ಜಾ಼ಲ್ಯಾ.
PHI 2:14 ಟುರ್ಟುರಾಚೆ ಆಂದಿ ವಾದ್ ವಿವಾದ್ ನಸ್ಥಾನಾ ಸಗ್ಳ ಕರಾ.
PHI 2:15 ಆಸಿ ತುಮಿ ಚು಼ಕ್ ಕೆಲ್ಯಾ ನಸ್‌ಲ್ಯಾಲಿ ಆನಿ ಖರ ಮನ್ ಆಸ್‌ಲ್ಯಾಲಿ ವ್ಹವುನ್ ವಾಕ್ಡಿ ಬುದ್ ಆಸ್‌ಲ್ಯಾಲೆ ಮುರ್ಖ ಜಾ಼ತಿಚೆ ಮದ್ದಿ ಕಳಂಕ್ ನಸ್‌ಲ್ಯಾಲಿ ದೇವಾಚಿ ಪೊರ ವ್ಹನಾರ್.
PHI 2:16 ಹ್ಯಂಚಾತ್ ತುಮಿ ಸಗ್‌ಳ್ಯಾನಾ ಜೀವಾಚಾ ವಾಕ್ಯಾ ದ್ಯಾವ್‌ತ್ಯಾಲಿ ವ್ಹವುನ್, ದುನೆತ್ ಚ಼ಮಕತ್ಯಾಲ್ಯಾ ಚಾನ್ಯಾಂಚೆಗತ್ ದಿಸ್ತಾಸಾ. ತುಮಿ ಆಸಿ ಚಾ಼ಲ್ಲಾಸಾತ ಮಿ ಬರೆ ಖಬರಿಸಾಟಿ ಪಳಾಲ್ಯಾಲೊ ಉಗಸ್ ನವ್ಹ, ಮಿ ತರಾಸ್ ಖಾಲ್ಯಾಲಾ ಉಗಸ್ ನವ್ಹ ಮನ್ಯಾಚ಼ ವವ್ಯಾಳ್ನ ಕ್ರಿಸ್ತಾಚಾ ದಿಸಾತ್ ಮನಾ ಗಾವ್ನಾರ್.
PHI 2:17 ತುಮಚಾ಼ ಇಸ್ವಾಸ್ ಮಂಥ್ಯಾಲಾ ಯಜ್ಞ ದೇವಾಲಾ ದಿತ್ಯಾಲೆ ಸೆವೆತ್ ಮಿಸ್ ಪಾನದ್ರವ್ಯ ವ್ಹವುನ್ ಅರ್ಪನ್ ವ್ಹಯಾವ್ಹಯಿ ಜಾ಼ಲ್ಹತರಿ ಮನಾ ಸಂತೊಶ್ ಹಾ, ತುಮ್ಚೆ ಸಗ್‌ಳ್ಯಾಂಚೆ ಸಂಗ ಸಂತೊಶ್ ವ್ಹತ್ತೊ.
PHI 2:18 ತಸಿಸ್ ತುಮಿಬಿ ಸಂತೊಶ್ ವ್ಹವಾ, ಮಾಜಿ ಸಂಗಬಿ ಸಂತೊಶ್ ವ್ಹವಾ.
PHI 2:19 ಫನ್ ಮಿ ತಿಮೊಥೆಲಾ ಬಿಗಿನಿ ತುಮ್ಚಿಪ ಲಾವುನ್ ದಿಯಾ ವ್ಹಯಿ ಮನ್ಹುನ್ ಪ್ರಭು ಜಾ಼ಲ್ಯಾಲ್ಯಾ ಯೇಸುಪ ಆಶಾ ಕರ್ತೊ. ತ್ಯಚಿಸ್ ಲಾಗುನುಸ್ ತುಮ್ಚಾ ಖನ್ಕತಿ ಸಮಜು಼ನ್ ಮಿಬಿ ಉಮೇದ್ ಗೆನ್ಹಾರ್.
PHI 2:20 ತ್ಯಂಚಿಗತ್ ತುಮ್ಚೆ ಚಾ಼ಂಗ್ಲೆ ಗುಶ್ಟಿತ್ ಉಗಡಲ್ಯಾಲ್ಯಾ ಮನಾನಿ ಯವಸ್‌ತ್ಯಾಚೆಗತ್ ಮಾಜೆ ಸಂಗ ಆನಿ ಕೊನ್ ನಾಹಿ.
PHI 2:21 ಬಾಕಿಚಿ ಸಗ್ಳಿ ಸ್ವತಾಚಾ ಕಾಮಾವಸ್ ಮನ್ ಥೆವ್‌ತ್ಯಾತ ಖರ ಯೇಸು ಕ್ರಿಸ್ತಾಚಾ ಕಾಮಾವ ಮನ್ ಥಿವಿತ್ನಾಹಿತ.
PHI 2:22 ಫನ್ ತಿಮೊಥೆ ಕ್ಯವ್ಡಾ ಚಾ಼ಂಗ್ಲಾ ಮನ್ಹುನ್ ತುಮಾನಾ ಠಾವಾ ಹಾ. ಲ್ಯೊಕ್ ಬಾಲಾ ಕಸಾ ತಸಾಸ್ ತ್ಯನಿ ಮಾಜಿ ಸಂಗ ಬರಿ ಖಬರ್ ಸಾಂಗಾಯಾ ಸಾಟಿ ಸೇವಾ ಕೆಲೆ ಮನ್ಹುನ್ ತುಮಾನಾ ಠಾವ ಹಾ.
PHI 2:23 ಮನ್ಹುನ್ ಮಾಜೆ ಗುಶ್ಟಿತ್ ಕಸ ವ್ಹಯಾಚ಼ ತ್ಯ ಸಮಾಜ಼ಲ್ಯಾ ಬರ್ಬರ್ ತ್ಯಲಾ ಲಾವುನ್ ದಿಯಾ ಮನ್ ಕರ್ತೊ.
PHI 2:24 ಯವ್ಡಸ್ ನವ್ಹ ಮಿ ಸಾಹಿತ್ ಬಿಗಿನಿ ಯನಾರ್ ಮನ್ಹುನ್ ಪ್ರಭುವ ಘಟ್ ಇಸ್ವಾಸ್ ಹಾ.
PHI 2:25 ಮಾಜಿ ಗರಾಜ಼್ ಕಾಡಾಯಾ ತುಮಿ ಲಾವುನ್ ದಿಲ್ಯಾಲಾ, ಮಾಜಾ಼ ಬಾಹು, ಸಂಗಚಾ಼ ಸೇವಕ್ ಜಾ಼ಲ್ಯಾಲಾ ಎಪೊಪ್ರೊದೀತಲಾ ತುಮ್ಚಿಪ ಲಾವುನ್ ದಿಯಾಚ಼ ಅವಶ ಹಾ.
PHI 2:26 ತ್ಯನಿ ತುಮ್ಚೆ ಸಗ್‌ಳ್ಯಾಂಚೆ ಗುಶ್ಟಿತ್ ಆಶಾ ಆನಿ ಆಪ್ನು ಬರಾ ನಸ್‌ಲ್ಯಾಲಿ ಬಾತ್ನಿ ತುಮಿ ಐಕ್ಲಿಸಾ ಮನ್ಹುನ್ ತ್ಯಲಾ ಹುರ್ವುರಾ ಲಾಗುನ್ ಚಿಂತನಿ ಠಕ್ಲಾ.
PHI 2:27 ತ್ಯೊ ರೊಗ್ಡಾ ವ್ಹವುನ್ ಮರಾಯಾ ಠಕ್ಲಾ ವ್ಹತ್ತಾ ತ್ಯ ಖರಸ್, ಫನ್ ದೇವಾನಿ ತ್ಯಚಿವ ದಯಾ ದ್ಯಾವ್ಲಿ. ತ್ಯಲಾ ತ್ಯವ್ಡಸ್ ನವ್ಹ ಮನಾ ದುಖಾವ ದುಖ್ ಯವು ನಾಹಿ ಮನ್ಹುನ್ ಮಾಜಿವ ದಯಾ ದ್ಯಾವ್ಲಿ.
PHI 2:28 ಮನ್ಹುನ್ ತುಮಿ ತ್ಯಲಾ ಪರತ್ ಬಗುನ್ ಸಂತೊಶ್ ವ್ಹಯಾವ್ಹಯಿಸಾ ಮನ್ಹುನ್ ಮಾಜ಼ ದುಖ್ ಕಮ್ಮಿ ವ್ಹಯಾ ವ್ಹಯಿ ಮನ್ಹುನ್ ಮಿ ತ್ಯಲಾ ಖುಬ್ ಆಶಾನಿ ಲಾವುನ್ ದಿಲ್ಯಾ.
PHI 2:29 ತಸ ಆಸ್ಥಾನಾ ತುಮಿ ತ್ಯಲಾ ಪುರ‍್ಯಾ ಮನಾನಿ ಸಂತೊಶಾನಿ ಪ್ರಭುಚಾ ನಾವಾನಿ ಮಿಳ್ವುನ್ ಗೆವ್ಹಾ ಆನಿ ತಸ್‌ಲ್ಯಾನಾ ಮರ‍್ಯಾದ್ ದೇವಾ.
PHI 2:30 ಆಸ ಆಸ್ಥಾನಾ ತುಮಿಸ್ ಮನಾ ಕರಾಯಾ ವ್ಹಯಿ ಮಂಥ್ಯಾಲ್ಯಾ ಉಪ್ಕಾರಾಚೆ ಗುಶ್ಟಿತ್ ಕಮ್ಮಿ ಜಾ಼ಲ್ಯಾಲ ಪುರ ಕರಾಯಾ ತ್ಯೊ ಆತ್‌ಲ್ಯಾ ಜೀವಾಚೆ ಆಶೆಲಾ ದ್ಯಾನ್ ದಿಯಾಚೆ ಆಂದಿ ಕ್ರಿಸ್ತಾಚಾ ಕಾಮಾಸಾಟಿ ಮೆಲ್ಯಾಚೆಗತ್ ಜಾ಼ಲ್ಥಾ.
PHI 3:1 ಸರ್ತೆ ಪಾವ್ಟಿ, ಮಾಜಾ ಬನ್ಹಿ ಬಾವ್ಹಾನು, ಪ್ರಭುಪ ಸಂತೊಶಾನಿ ರಾವ್ಹಾ, ಆಂದಿ ಸಾಂಗ್‌ಲ್ಯಾಲ್ಯಾ ತ್ಯಾ ಗುಶ್ಟಿ ಪರ್ತುನ್ ತುಮಾನಾ ಲಿವಾಯಾ ಕಂಟಾಳಾ ಕರಿತ್ನಾಹಿ, ಫನ್ ತ್ಯ ತುಮಾನಾ ಜ಼ಪುನ್ ಥೆವ್ನಾರ್.
PHI 3:2 ತ್ಯ ಬುರ್ಸ ಕಾಮ್ ಕರ್ತ್ಯಾಲ್ಯಾ ಕುತ್‌ರ‍್ಯಾಂಚಿಪ್ನಿ ಹುಶಾರ್ ರಾವ್ಹಾ, ಮುಂಜಿ ಮನ್ಹುನ್ ಸಾಂಗುನ್ ಶರೀರ್ ಬಲಿ ದೆತ್ಯಾಲ್ಯಾಂಪ್ನಿ ಹುಶಾರ್ ರಾವ್ಹಾ.
PHI 3:3 ಖರ‍್ಯಾನಿ ಮುಂಜಿ ಕೆಲ್ಯಾಲ ಕೊನ್ ಮಂಜೆ, ದೆವಾಚಾ ಆತ್‍ಮ್ಯಾನಿ ಬರ‍್ಹುನ್ ವವ್ಯಾಳ್ನಾರ ಯೆಸು ಕ್ರಿಸ್ತಾಪ ಸಂತೊಶ್ ವ್ಹತ್ಯಾತ ಆನಿ ಶರಿರಾಲಾ ಜು಼ಡುನ್ ಆಸ್‍ಲ್ಯಾಲ್ಯಾವ ಆಶಾ ಥೆವ್ನಾರ ಇಸ್ವಾಸ್ ನಸ್ನಾರ ಜಾ಼ಲ್ಯಾಲ ಆಮಿಸ್.
PHI 3:4 ಮಿ ತರಿ ಶರಿರಾಲಾ ಸಮ್ಮನ್ ಆಸಲ್ಯಾಲ್ಯಾವ ಇಸ್ವಾಸ್ ಥೆವಾಯಾ ಆವ್ಕಾಸ್ ಹಾ. ದುಸರ್ಯಾನಿ ಕುನಿತರಿ ಶರಿರಾಲಾ ಸಮನ್ಆಸ್‌ಲ್ಯಾಲ್ಯಾವ ಆಶಾ ಥೆವಾಯಾ ವ್ಹಯಿ ಮನ್ಹುನ್ ಯವಜಾ಼ಚ಼ ಜಾ಼ಲ್ಯಾವ ತ್ಯಚಿವ್ನಿ ಆಗಾವ್ ತಸ ಯವಜಾ಼ಯಾ ವ್ಹಯಿಲ್.
PHI 3:5 ಜ಼ಲಾಮ್‌ಲ್ಯಾಲ್ಯಾ ಆಟ್ವೆ ದಿಸಿ ಮಾಜಿ ಮುಂಜಿ ಜಾ಼ಲಿ, ಮಿ ಇಸ್ರಾಯೆಲ್ ಲೊಕಾತ್ಲಾ, ಬೆನ್ಯಾಮಿನ್ ವಂಶಾತ್ಲಾ, ಇಬ್ರಿಯಾಂಚಿಪ್ನಿ ಜ಼ಲಾಮ್‍ಲ್ಯಾಲಾ ಇಬ್ರಿಯ, ದರ್ಮಶಾಸ್ತಾರಾಚೆಗತ್ ಬಗ್‍ಲ್ಯಾವ ಮಿ ಪರಿಸಾಯ್.
PHI 3:6 ಫನ್ ಧರ್ಮಾನಿ ಬಗಾಯಾ ವ್ಹಯಿತ ಮಿ ಕ್ರಿಸ್ತ ಮಂಡಳಿಲಾ ತರಾಸ್ ದಿಲ್ಯಾಲಾ, ದರ್ಮಶಾಸ್ತಾರಾತ್ ಸಾಂಗ್‍ಲ್ಯಾಲಿ ನೀಯತ್ ಬಗ್‍ಲ್ಯಾವ ಮಿ ದೊಸ್ ನಸ್ನಾರಾ.
PHI 3:7 ತರಿಬಿ ಮಾಜ಼ ಫ್ಯಾಯ್‍ದ್ಯಾಚ಼ ಸಗ್ಳ ಕ್ರಿಸ್ತಾಸಾಟಿ ಲುಕ್ಷಾನಿಚ಼ ಮನ್ಹುನ್ ಸಮ್‍ಜ಼ುನ್ ಗೆತ್ಲ.
PHI 3:8 ಯವ್ಡಸ್ ನವ್ಹ, ಮಾಜಾ಼ ಪ್ರಭು ಜಾ಼ಲ್ಯಾಲ್ಯಾ ಕ್ರಿಸ್ತ ಯೆಸುಲಾ ಸಮಜು಼ನ್ ಗಿಹ್ಯಾಚ಼ಸ್ ಖುಬ್ ಬರ ಮನ್ಹುನ್ ಬಾಕಿಚ಼ ಸಗ್ಳ ಲುಕ್ಷಾನಿಚ಼ ಮಂತೊ. ಮನಾ ಕ್ರಿಸ್ತಾಚಾ಼ ಫ್ಯಾಯ್ದಾ ವ್ಹಯಾ ಪ್ಯಾಯ್ದಾ ಜಾ಼ಲ್ಯಾಲ ಬಾಕಿ ಸಗ್‍ಳ್ಯಾಲಾ ಕ್ಯೊರ್ ಮಂತ್ಯೊ.
PHI 3:9 ಹ್ಯಾತ್ ಮಾಜ಼ ಮನ್ಹ ಕ್ಯಾ ಮಂಜೆ, ಮಿ ಕ್ರಿಸ್ತಾಲಾ ಕಮವುನ್, ದರ್ಮಶಾಸ್ತಾರಾಚ಼ ಫಳ್ ಜಾ಼ಲ್ಯಾಲೆ ಸ್ವತಾಚೆ ನೀಯತಿಲಾ ನವ್ಹ, ಕ್ರಿಸ್ತಾವ ಇಸ್ವಾಸ್ ಥೆವಲ್ಯಾಲ್ಯಾಸ್ ಲಾಗುನ್ ಗಾವತ್ಯಾಲ ಮಂಜೆ ಕ್ರಿಸ್ತಾವಲ್ಯಾ ಇಸ್ವಾಸಾಚಾ ಆದಾರಾನಿ ದೆವ್ ದೆತ್ಯಾಲಿ ನಿಯೆತ್ ಗಿಹುನ್ ಕ್ರಿಸ್ತಾಪ ರಾಥ್ಯಾಲಾ ವ್ಹಯಾ ವ್ಹಯಿ.
PHI 3:10 ತ್ಯಲಾ ಆನಿ ತ್ಯಚಾ ಪುನರುತ್ತಾನಾತ್ ಆಸ್‍ಲ್ಯಾಲ್ಯಾ ಬಳಾಲಾ, ತ್ಯಚಾ ತರಾಸಾತ್ ವಾಟದಾರ್ ಜಾ಼ಲ್ಯಾಲೆ ಪದ್ವಿಲಾ ಸಮಜ಼ುನ್ ತ್ಯಚಾ ಮರ್ನಾಚೆ ಗುಸ್ಟಿತ್ ತ್ಯಚಿಗತ್ ವ್ಹಯಾವ್ಹಯಿ ಮನ್ಹುನ್ ಮಾಜ಼ ಮನ್.
PHI 3:11 ಆಸ ಜಾ಼ಲ್ಯಾವ ಮೆಲ್ಯಾಲ್ಯಾತ್ ಥೊಡ್ಯಾನಾ ವ್ಹತ್ಯಾಲ್ಯಾ ಪುನರುಥಾನಾಚ಼ಾ ಅನ್ಬವ್ ಮನಾಬಿ ವ್ಹಯಿಲ್.
PHI 3:12 ಯವ್‌ಡ್ಯಾತ್ ಮಿ ಹ್ಯ ಸಗ್ಳ ಗಿಹುನ್ ಪುರ್ನ ಜಾ಼ಲ್ಯೊ ಮನ್ಹುನ್ ಸಾಂಗಿತ್ನಾಹಿ. ಫನ್ ಮಿ ಕಚ಼ ಗಿಹ್ಯಾಸಾಟಿ ಕ್ರಿಸ್ತ ಯೆಸುನಿ ಮನಾ ದರ್ಲ್ಯಾ ತ್ಯ ಗಿಹ್ಯಾಸಾಟಿ ತ್ಯಚೆ ಮಾಗ ಲಾಗ್‍ಲ್ಯೊ.
PHI 3:13 ಬನ್ಹಿ ಬಾವ್ಹಾನು ಮನಾ ಗಾವಲ್ಯಾ ಮನ್ಹುನ್ ಮಿ ಆಜು಼ನ್ ಸಮಜ಼ುನ್ ಗೆತ್ಲನಾಹಿ. ಫನ್ ಯಾಕ್, ಮಿ ಮಾಗ್‍ಲ್ಯಾ ಗುಸ್ಟಿ ಇಸ್ರುನ್ ಮೊರಲ್ಯಾ ದರಾಯಾ ಶಾತಿ ಫುಗುವುನ್,
PHI 3:14 ದೆವಾನಿ ಕ್ರಿಸ್ತಾಸ್ಲಾಗುನ್ ಆಮಾನಾ ಮೊಟ್ಯಾ ಫನಾಲಾ ಹಾಕ್ಟುನ್ ಆಮಾನಾ ಥೆವ್‌ಲ್ಯಾಲ್ಯಾ ಬಕ್ಷಿಸಾವ್ಲಾ ಮುಜ಼್ರಾ ಪೊಚಾ಼ಯಾಸಾಟಿ ಪಳ್‍ತ್ಯೊ.
PHI 3:15 ಆಮ್ಚಿಪ ತಯಾರ್ ಆಸ್‍ಲ್ಯಾಲಿ ಸಗ್ಳಿ ಹೆ ಗುಸ್ಟಿತ್ ಹ್ಯಾಸ್ ಇಚಾರಾತ್ ರಾವ್ಹಾ. ಆನಿ ಕಚೆತರಿ ಯಕ ಗುಸ್ಟಿತ್ ದಿಸ್ರಾ ಇಚಾರ್ ಕೆಲಾಸಾತ ತ್ಯೊ ದೆವ್ ತುಮಾನಾ ದಾವುನ್ ದೆನಾರ್.
PHI 3:16 ಆಮಿತರಿ, ಕಚಾ ನೇಮಾನಿ ಇತ್ಪರ‍್ಯಾತ್ ಆಲ್ಯಾವ್ ತ್ಯಾ ನೆಮಾಚೆಗತುಸ್ ಚಾ಼ಲುಯಾ.
PHI 3:17 ಬನ್ಹಿ ಬಾವ್ಹಾನು, ತುಮಿ ಸಗ್ಳಿ ಮಾಜಿ ಸಂಗ ಮಿಳುನ್ ಮಾಜಿಗತ್ ಚಾ಼ಲತ್ಯಾಲಿ ವ್ಹವಾ ಆನಿ ಆಮಿ ಸಾಂಗ್‌ಲ್ಯಾಲ್ಯಾ ನೆಮಾಶಾರ್ಕಿ ಚಾ಼ಲತ್ಯಾಲ್ಯಾಂಚಿವ ಧ್ಯಾನ್ ರಾಹುನಿ.
PHI 3:18 ಕಾಮಂಜೆ ಖುಬ್ ಜಾ಼ನ್ ಕ್ರಿಸ್ತಾಚೆ ಶಿಲಬೆಚ಼ ವಾದಿ ವ್ಹವುನ್ ಚಾ಼ಲತ್ಯಾತ. ತ್ಯಂಚೆ ಗುಸ್ಟಿತ್ ತುಮಾನಾ ಖುಬ್ ಖೆಪಾ ಸಾಂಗ್‍ಲ್ಯಾ ಮನ್ಹುನ್ ಆತಾಬಿ ರಡುನ್ ಸಾಂಗ್ತೊ.
PHI 3:19 ಶೆವಟ್ ತ್ಯಂಚಾ಼ ನಾಸುಸ್, ಪ್ವಾಟ್ ತ್ಯಂಚಾ಼ ದೆವ್, ಲಾಜ಼ಚಾ ಕಾಮಾತ್ನಿಸ್ ತ್ಯನಾ ಮರ‍್ಯಾದ್, ತಿ ದುನೆತ್‍ಲ್ಯಾ ಗುಸ್ಟಿಂಚಾ಼ ಇಚಾರ್ ಕರತ್ಯಾತ.
PHI 3:20 ಆಮಿತರಿ ಸ್ವರಗಾತ್ಲಿ ಪ್ರಜಾ, ಪ್ರಭು ಜಾ಼ಲ್ಯಾಲಾ ಯೇಸು ಕ್ರಿಸ್ತ ತಿತ್ನಿಸ್ ರ‍್ಯಾಕ್ನಾರಾ ವ್ಹವುನ್ ಯಯಾಚಿ ವಾಟ್ ಬಗ್‍ತ್ಯಾಲ ಹಾವ್.
PHI 3:21 ತ್ಯೊ ಸಗ್ಳ ಆಪ್‍ಲ್ಯಾ ತಾಬ್ಯಾತ್ ಗಿಹ್ಯಾ ಬಳ್ ಗಿಹುನ್ ನೀಚ಼್ ಸ್ಥಿತಿತ್ ಆಸ್‍ಲ್ಯಾಲ ಆಮ್ಚ ಶರಿರ್ ಉಜಿಡಾಚಾ ಆಪ್‌ಲ್ಯಾ ಶರಿರಾಚೆಗತ್ ಕರ್ನಾರ್.
PHI 4:1 ಆಸ ಆಸ್ತಾನಾ ಮಾಜೆ ಮಾಯೆಚಾ ಬನ್ಹಿ ಬಾವ್ಹಾನು ಮನಾ ಸಂತೊಶ್ ಆನಿ ಕಿರಿಟ್ ಜಾ಼ಲ್ಯಾಲ್ಯಾನು, ಮಿ ಸಾಂಗ್‍ಲ್ಯಾ ಶಾರ್ಕ ಪ್ರಭುಪ ಘಟ್ ಉಬಿ ರಾವ್ಹಾ:
PHI 4:2 ಪ್ರಭುಪ ಯಕಾ ಮನಾನಿ ರಾವ್ಹಾ ಮನ್ಹುನ್ ಯುವೊದಿಪ ಆನಿ ಸಂತುಕಿಪ ಮಾಗ್ತೊ.
PHI 4:3 ಮಾಜಾ ಖರ‍್ಯಾ ಸಂಗಚಾ ಸೆವಕಾ, ತ್ಯಾ ಬಾಯಿಲ್ಮಾನ್ಸಾನಾ ಮಜ಼ತ್ ಕರ್ನಾರಾ ವ್ಹವುನ್ ರಾಹ್ಯಾವ್ಹಯಿಸ್ ಮನ್ಹುನ್ ತುಲಾ ಸಾಂಗ್ತೊ. ತ್ಯಾ ಕ್ಲೇಮೆನ್ಸ ದಿಸ್ರಿ ಮಾಜೆ ಸಂಗಚಾ ಕಾಮ್ಯಾರ‍್ಯಾನಾ ಮಾಜಿಸಂಗ ಬರೆ ಖಬರಿಸಾಟಿ ತರಾಸ್ ಖಾಲ್ಯಾಲ್ಯಾನಾ ಮಜ಼ತ್ ಕರ್. ತ್ಯಂಚಿ ನಾವ ಶಾಸ್ವತ್ ಜಿವಾಚಾ ಪುಸ್ತಕಾತ್ ಲಿವ್‍ಲ್ಯಾತ.
PHI 4:4 ಕವಾಬಿ ಪ್ರಭುಪ ಆನಂದಾನಿ ರಾವ್ಹಾ, ಆನಂದಾನಿ ರಾವ್ಹಾ ಮನ್ಹುನ್ ಪುನ್ಹಾ ಸಾಂಗ್ತೊ.
PHI 4:5 ತುಮಚ಼ ಥಂಡ್ಫನ್ ಸಗ್‍ಳ್ಯಾ ಲೊಕಾನಾ ಸಮಜು಼ನಿ, ಪ್ರಭುಚ಼ ಯನ ಜ಼ವಳ್ ಹಾ.
PHI 4:6 ಕಶಾಚಿ ಚಿಂತಾ ಕರಾಚೆ ಆಂದಿ ಸರ್ವ್ಯಾ ಗುಶ್ಟಿತ್ನಿ ದೇವಾಚೆ ಮೊರ‍್ಹ ಕ್ರತಜ್ಞತಾ ಸ್ತುತಿ ಮಾಗ್ನಿ ಇನಂತಿ ಕರಿತ್ ತುಮಾನಾ ವ್ಹಯಿತ್ಯ ಪ್ರಭುಲಾ ಸಾಂಗಾ.
PHI 4:7 ತವಾ ಸಗ್ಳೆ ಸಮಜು಼ಕಿವ್ನಿ ಆಗಾವ್ ಆಸ್‍ಲ್ಯಾಲಿ ದೆವಾಚಿ ಶಾಂತಿ ತುಮ್ಚಿ ಮನ, ಯವಜ಼್ನಾ ಕ್ರಿಸ್ತ ಯೆಸುಪ ರಾಖುನಿ.
PHI 4:8 ಸರ್ತ್ಯಾಯಳಾಲಾ, ಭನ್ಹಿ ಬಾವ್ಹಾನು, ಕಚ಼ ಖರ, ಕಿಮ್ತಿಚ಼, ನೀಯತಿಚ಼, ನಿರ್ಮಳ್, ಮಾಯೆಚ಼, ಮರೆದಿಚ಼ ಹಾ, ಕಚ಼ ಚಾ಼ಂಗಲ್ಯಾ ಗುನಾಚ಼ ಹಾ, ಕಚ಼ ಮರೇದಿಲಾ ಚಾ಼ಂಗ್ಲ ಹಾ, ತ್ಯಾ ಸಗ್‌ಳ್ಯಾಂಚಿ ಕ್ಯಾಳ್ಜಿ ಕರಾ.
PHI 4:9 ತುಮಿ ಮಾಜಿಪ್ನಿ ಕ್ಯಾ ಶಿಕ್‍ಲ್ಯಾಸಾ, ಆನಿ ಮಾಜ಼ ಕ್ಯಾ ಐಕುನ್ ಬಗ್‌ಲ್ಯಾಸಾ ತ್ಯಸ್ ಕರಿತ್ ಯವಾ. ಆಸ ಕೆಲ್ಯಾವ ಥಂಡ್ಪನಾಚಾ಼ ದೆವ್ ತುಮ್ಚಿ ಸಂಗ ರಾನ್ಹಾರ್.
PHI 4:10 ಮಾಜಿವ ತುಮಾನಾ ಆಸ್‍ಲ್ಯಾಲಿ ಕ್ಯಾಳ್ಜಿ ಇತ್‍ಕ್ಯಾ ದಿಸಾನಂತರ್ ಆನಿಕ್ ಫುಟ್ಲಿ ಮನ್ಹುನ್ ಮಿ ಪ್ರಭುಪ ಖುಬ್ ಸಂತೊಸ್ ವ್ಹತೊ. ಆಸ್ಲಿ ಯವಜ಼್ನಾ ತುಮ್ಚಿಪ ಆಂದಿದರ‍್ನಿ ಆಸ್‌ಲ್ಯಾವ, ಮಜ಼ತ್ ಕರಾಯಾ ಶಾರ್ಕಾ ಯೊಳ್ ಮಿಳುನ್ ಆಲಾನವ್ಥಾ.
PHI 4:11 ಮನಾ ವ್ಹಯಿ ಜಾ಼ಲ್ಯಾಲೆ ಗುಶ್ಟಿತ್ ಹ್ಯ ಮೀ ಸಾಂಗಿತ್ನಾಹಿ ಮೀ ಹಾ ತ್ಯಾತುಸ್ ಸಮಾದಾನಾನಿ ರಾಹ್ಯಾ ಸಿಕ್‌ಲ್ಯೊ.
PHI 4:12 ಗರಿಬ್ತಿತಿತ್ ರಾಹ್ಯಾಚ಼, ಸಗ್ಳ ಆಸ್ತಾನಾ ಕಸ ರಾಹ್ಯಾಚ಼ ಮನಾ ಠಾವ ಹಾ. ಮಿ ತ್ರಪ್ತ, ಬುಕಚಾ಼, ಸಗ್ಳ ಆಸ್ನಾರಾ, ಕಾಯ್ನಸ್ನಾರಾ, ಜಾ಼ಲೊತರಿ ಕಸ್ಲೆ ಪರಸ್ತಿತಿತ್ ಆಸ್ಲೊತರಿ ತ್ಯಚಿ ಪಾರಕ್ ಮನಾ ಹಾ.
PHI 4:13 ಮನಾ ಬಳ್ ದೆತ್ಯಾಲ್ಯಾ ಕ್ರಿಸ್ತಾಸ್ ಲಾಗುನ್ ಮಿ ಸಗ್ಳ ಕರಾಯಾ ಬಳಿಜಾ಼ಲ್ಯೊ.
PHI 4:14 ಆಸ ಆಸ್ತಾನಾ ತುಮಿ ಮಾಜಾ ತರಾಸಾತ್ ವಾಟದಾರ್ ಜಾ಼ಲ್ಯಾಲ ಬರಜಾ಼ಲ್ಹ.
PHI 4:15 ಫಿಲಿಪಿತಲ್ಯಾನು, ಆಂದಿ ತುಮ್ಚಿಪ ಬರಿ ಖಬರ್ ಸಾಂಗುನ್, ಮಕೆದೊನ್ಯಾತ್ನಿ ನಿಗುನ್ ಜಾ಼ತಾನಾ ದೆನ್ಯಾ ಗೆನ್ಯಾಚೆ ಗುಸ್ಟಿತ್ ತುಮ್ಚೆ ಶಿವಾರ್ ದಿಸ್ರೆ ಕಚೆಸ್ ಮಂಡಳಿನಿ ಮನಾ ಮಜ಼ತ್ ಕಿಲಿನಾಹಿ ಮನ್ಹುನ್ ತುಮಾನಾ ಠಾವ ಹಾ.
PHI 4:16 ಮಿ ಥೆಸಲೊನಿಕಾತ್ ಆಸ್ತಾನಾಬಿ ತುಮಿ ಯಂಗ್ದಾ ದೊಂದಾ ಮಾಜಿ ಗರಜ಼್ ಬಾಗಿವ್ಲಿಸಾ.
PHI 4:17 ಮಿ ತುಮ್ಚಿಪ್ನಿ ದಿನ್ಗಿಚಿ ಆಶಾ ಕರಿತ್ನಾಹಿ ಫನ್ ತುಮ್‌ಚಾ಼ ಇಸೊಬ್ ವಾಡ್ವಾಚಾ಼ ಇಚ್ಚಾ ಹಾ.
PHI 4:18 ಮನಾ ವ್ಹಯಿತ್ಯ ಹಾ, ಸಗ್ಳ ಆಸ್ನಾರಾ ಹಾ. ತುಮಿ ಎಪೊಪ್ರೊದಿಪಾಪ ಲಾವುನ್ ದಿಲ್ಯಾಲ ಮಾಜಿಪ ಪೊಚ್‌ಲ್ಯಾ ತ್ಯನಿ ಮಿ ಬರ‍್ಹುನ್ ಉತ್ತು ಆಲ್ಯೊ. ತ್ಯ ದೆವಾಲಾ ದಿಲ್ಯಾಲ ವಾಸಾಚ಼ ಯಜ್ಞ ಹ್ಯಸ್ ದೇವಾಲಾ ಮಾನ್ಯ ಜಾ಼ಲ್ಯಾ.
PHI 4:19 ಮಾಜಾ ದೆವಾನಿ ಕ್ರಿಸ್ತ ಯೆಸುಪ್ನಿ ಆಪ್‌ಲ್ಯಾ ಉಜಿಡಾಚೆ ಸಾವ್ಕರಿಚೆಗತ್ ತುಮ್ಚಿ ಗರಜ಼್ ಬಾಗಿವ್ನಾರ್.
PHI 4:20 ಆಮ್ಚಾ ಬಾ ದೆವಾಲಾ ಖಾಯಿಮ್ ಮೈಮೆ ವ್ಹವುನಿ. ತಸಸ್ ವ್ಹವುನಿ.
PHI 4:21 ಕ್ರಿಸ್ತ ಯೇಸುಪಲ್ಯಾ ಸಗ್‌ಳ್ಯಾ ದೇವಾಚಾ ಲೊಕಾನಾ ಮಾಜ಼ ದನ್ಯಾವಾದ್ ಸಾಂಗಾ. ಮಾಜೆ ಸಂಗಚಿ ಬನ್ಹಿ ಬಾಹು ತುಮಾನಾ ನಮಸ್ಕಾರ್ ಸಾಂಗ್‍ತ್ಯಾತ.
PHI 4:22 ಹಿತ್ತ ಆಸ್‌ಲ್ಯಾಲ್ಯಾ ಸಗ್‌ಳ್ಯಾ ದೇವಾಚಾ ಲೊಕಾಂಚಾನಿ ತುಮಾನಾ ನಮಸ್ಕಾರ್ ಸಾಂಗಲ್ಯಾ. ಲ ಕರುನ್ ಕೈಸರ್ ರಾಜಾಚಾ ಗರ‍್ಹಾತ್ಲಿ ತುಮಾನಾ ನಮಸ್ಕಾರ್ ಸಾಂಗತ್ಯಾತ.
PHI 4:23 ಪ್ರಭು ಯೇಸು ಕ್ರಿಸ್ತಾಚಿ ಕ್ರಪಾ ತುಮ್ಚಾ ಆತ್ಮಾಸಂಗ ರಾಹುನಿ.
COL 1:1 ದೇವಾಚಾ ಮನಾಚೆಗತ್ ಕ್ರಿಸ್ತ ಯೇಸುಚಾ಼ ಅಪೊಸ್ತಲ್ ಜಾ಼ಲ್ಯಾಲಾ ಪೌಲ್ ಆನಿ ಬಾಹು ಜಾ಼ಲ್ಯಾಲಾ ತಿಮೊಥಿ,
COL 1:2 ಕೊಲೊಸ್ಸೆತ್ ಆಸ್‍ಲ್ಯಾಲ್ಯಾ ದೇವಾಚಾ ಲೊಕಾನಾ ಆನಿ ಕ್ರಿಸ್ತಾಪ ಇಸ್ವಾಸ್ ಆಸ್‍ಲ್ಯಾಲ್ಯಾ ಬನ್ಹಿ ಬಾವ್ಹಾನಾ ಲಿವಾಚ಼ ಕ್ಯಾ ಮಂಜೆ, ಆಮ್ಚಾ ಬಾಪ್ನಿ ತುಮಾನಾ ಕ್ರಪಾ ಆನಿ ಶಾಂತಿ ಗಾವುನಿ.
COL 1:3 ತುಮ್ಚಿಸಾಟಿ ಆಮಿ ಮಾಗ್ನ ಕರ್ತಾನಾ ತುಮ್ಚಿಸ್ ಲಾಗುನ್ ಆಮ್ಚಾ ಪ್ರಭು ಯೇಸು ಕ್ರಿಸ್ತಾಚಾ ಬಾ ದೇವಾಲಾ ದನ್ಯವಾದ್ ಕರ್ತಾವ್.
COL 1:4 ಕಾ ಮಂಜೆ ತುಮಿ ಕ್ರಿಸ್ತ ಯೇಸುವ ಥೆವ್‌ಲ್ಯಾಲಾ ಇಸ್ವಾಸ್ ಆನಿ ದೇವಾಚಾ ಲೊಕಾಂಚಿವ ಥೆವ್‍ಲ್ಯಾಲೆ ಮಾಯಾಚೆ ಗುಶ್ಟಿತ್ ಆಮಿ ಐಕ್‍ಲ್ಯಾ.
COL 1:5 ಸ್ವರ್ಗಾತ್ ತುಮ್ಚಿ ಸಾಟಿ ರ‍್ಯಾಕ್‌ಲ್ಯಾಲೆ ಆಸೆಚೆ ಗುಶ್ಟಿತ್ ಬರೆ ಖಬ್ರಿಚಾ ಖರ‍್ಯಾ ವಾಕ್ಯಾ ತುಮಿ ಆಂದಿಸ್ ಐಕ್‍ಲ್ಯಾಸಾ.
COL 1:6 ತುಮಿ ಖರ‍್ಯಾತ್ ದೇವಾಚಿ ಕ್ರಪಾ ಐಕುನ್ ಸಮಜು಼ನ್ ಗೆತಲ್ಯಾಲ್ಯಾ ದಿಸಾದರ್ನಿ ತುಮ್ಚಿಪ ಆಲ್ಯಾಲೆ ತೆ ಬರೆ ಖಬ್ರಿನಿ ತುಮಾನಾ ಫಳ್ ದಿಲ್ಯಾ ಶಾರ್ಕ ದುನೆತ್ ಸಗ್ಳಿಕ್ಡ ಫಳ್ ದಿವುನ್ ಪಗಾಳತ್ಯಾ
COL 1:7 ಹೀ ಬರಿ ಖಬರ್ ಕ್ರಿಸ್ತಾಚಾ ಇಸ್ವಾಸಾಚಾ಼ ಸೇವಕ್ ಆಮ್ಚೆ ಮಾಯೆಚಾ಼ ಜು಼ಡಿಚಾ಼ ಜಾ಼ಲ್ಯಾಲ್ಯಾ ಎಪಫ್ರಾಪ್ನಿ ತುಮಿ ಸಿಕ್‌ಲ್ಯಾಸಾ.
COL 1:8 ಪವಿತ್ರಾತ್ಮಾನಿ ದಿಲ್ಯಾಲೆ ತುಮ್ಚೆ ಮಾಯೆಚೆ ಗುಶ್ಟಿತ್ ಸಾಂಗ್‍ಲ್ಯಾಲ ತ್ಯನಿಸ್.
COL 1:9 ಆಸ ಆಸ್ತಾನಾ ಹೆ ತುಮ್ಚೆ ಮಾಯೆಚೆ಼ ಗುಶ್ಟಿತ್ ಆಮಿ ಐಕ್‍ಲ್ಯಾಲ್ಯಾ ದಿಸಾದರ್ನಿ ತುಮ್ಚಿಸಾಟಿ ಮಾಗ್ನಕರಾಚ಼ ಥಾಂಬ್ವಾಚೆ ಆಂದಿ, ತುಮಿ ಸಗ್ಳ ಗಿನ್ಯಾನಾನಿ ಬುದ್ದಿನಿ ಆತ್ಮಿಕ್ ಗಿನ್ಯಾನಾನಿ ಆನಿ ಸಮಜು಼ಕಿನಿ ಬರ‍್ಹಾಯಾ ವ್ಹಯಿಸಾ ಮನ್ಹುನ್,
COL 1:10 ಪ್ರಭುಲಾ ಆವ್ಡಸಾರ ತುಮಿ ಚಾ಼ಂಗ್ಲಾ ಜೀವ್ನಾ ಕರಾಯಾ ವ್ಹಯಿಸಾ ಮನ್ಹುನ್, ಸಗ್‍ಳ್ಯಾ ಚಾ಼ಂಗಲ್ಯಾ ಕಾಮಾತ್ನಿ ಪ್ಯಾಯ್ದಾ ದಿಯಿತ್ ದೇವಾಚಾ ಗಿನ್ಯಾನಾನಿ ಬರುನ್ ರಾಯ್ಹಾವ್ಹಯಿ ಮನ್ಹುನ್,
COL 1:11 ತ್ಯಚೆ ಮೈಮೆನಿ ಬರ್‌ಲ್ಯಾಚೆಗತ್ ಸಗ್ಳ ಬಳ್‍ ಗಿಹುನ್, ಸಗ್ಳ ಸಮಾಧಾನಾನಿ, ಖುಬ್ ಥಂಡ್ಪನಾನಿ ಸುಸ್ವುನ್ ಗಿಹ್ಯಾವ್ಹಯಿಸಾ ಮನ್ಹುನ್,
COL 1:12 ದೇವಾಚಾ ಬಕ್ತಾಂಚೆಸಾಟಿ ಉಜೀಡ್‍ ಗೆತ್ಯಾಲ್ಯಾ ಆಮಾನಾ ಚಾ಼ಂಗ್ಲ ಮನ್ಹುನ್ ಕೆಲ್ಯಾಲ್ಯಾ ಬಾ ಜಾ಼ಲ್ಯಾಲ್ಯಾ ದೇವಾಲಾ ಸಂತೊಶಾನಿ ಕ್ರತಜ್ಞತಾಸ್ತುತಿ ಕರಾಯಾವ್ಹಯಿ ಮನ್ಹುನ್ ದೇವಾಪ ಮಾಕ್ತೊ.
COL 1:13 ದೇವಾನಿ ಆಮಾನಾ ಆಂದಾರಾಚಾ ತಾಬ್ಯಾತ್ನಿ ಸುಡ್ವುನ್ ಆಪ್‌ಲ್ಯಾ ಮಾಯೆಚಾ ಲೆಕಾಚಾ ರಾಜಾತ್ ಆನ್ಲ.
COL 1:14 ತ್ಯಚಿಪ್ನಿ ಆಮ್ಚಿ ಪಾಪ ಮಾಪ್ ಜಾ಼ಲಿತ ಆನಿ ಆಮಾನಾ ಸುಟ್ನುಕ್ ಮಿಳಾಲಿ.
COL 1:15 ಕ್ರಿಸ್ತ ದಿಸತ್ ನಸ್‌ಲ್ಯಾಲ್ಯಾ ದೇವಾಚ಼ ರುಪ್ ಜಾ಼ಲ್ಯಾ, ಉತ್ಪತಿಲಾ ಸಗ್ಳೆ ಪೈಲಾ ಲ್ಯೊಕ್ ಜಾ಼ಲ್ಯಾ.
COL 1:16 ಸ್ವರ್ಗಾತ್ ದರ್ತಿವ ಆಸ್‍ಲ್ಯಾಲ ದಿಸತ್ಯಾಲ ದಿಸತ್ ನಸ್‍ಲ್ಯಾಲ ಸಗ್ಳ, ಸಿಂಹಾಸನ್ ವ್ಹವುನಿ, ಪ್ರಭುತ್ವವ್ಹವುನಿ, ರಾಜ಼್‌ಬಾರ್‌ವ್ಹವುನಿ, ಹುಕುಮ್ ವ್ಹವುನಿ, ತ್ಯಚಿಪ್ನಿ ಆಲ್ಯಾಲ. ಸಗ್ಳ ತ್ಯಚಿಪ್ನಿಸ್ ತ್ಯಚಿಸಾಟಿಸ್ ಕೆಲ್ಯಾಲ.
COL 1:17 ತ್ಯೊ ಸಗ್‌ಳ್ಯಾಂಚೆ ಆಂದಿ ಆಸ್‌ಲ್ಯಾಲಾ, ತ್ಯಚಿಪ ಸಗ್ಳ ಯೆಕ್ ವ್ಹವುನ್ ಹಾ.
COL 1:18 ಸಬೆ ಮಂಥ್ಯಾಲ್ಯಾ ಶರೀರಾಲಾ ತ್ಯೊ ಡುಯಿಜಾ಼ಲ್ಯಾ, ತ್ಯೊಸ್ ಸುರ್ವಾತ್, ಸಗ್‌ಳ್ಯಾತ್ ತ್ಯೊ ಪೈಲಾ ವ್ಹಯಾಸಾಟಿ ಮೆಲ್ಯಾಲ್ಯಾತ್ನಿ ಪೈಲ್ಯಾನಿ ಉಟುನ್ ಆಲ್ಯಾಲಾ ತ್ಯೊಸ್.
COL 1:19 ಕಾ ಮಂಜೆ ತ್ಯಚಿಪಸ್ ಸಗ್ಳ ರಾಹ್ಯಾವ್ಹಯಿ ಮನ್ಹುನ್,
COL 1:20 ಆನಿ ತ್ಯೊ ಶಿಲ್ಬೆವ್‌ಲ್ಯಾ ರಕ್ತಾನಿ ಆಪ್ನು ಸಮಾಧಾನ್ ಕರುನ್, ದರ್ತಿವ ಸ್ವರ್ಗಾತ್ ಆಸ್‌ಲ್ಯಾಲ ಸಗ್ಳ ಆಪ್‌ಲ್ಯಾ ಲೆಕಾಸ್ ಲಾಗುನ್ ಆಪ್‌ಲ್ಯಾಲಾ ರಾಜಿ಼ ಕರುನ್ಗಿಯಾವ್ಹಯಿ ಮನ್ಹುನ್ ಬಾ ದೇವಾನಿ ಮನ್ಕೆಲ.
COL 1:21 ಯಕಾ ಯಳಾತ್ ಯವ್ಡಸ್ ನವ್ಹ ತುಮಿ ದೇವಾಪ್ನಿ ದುರ್ ಹುತ್ತಾಸಾ ತುಮ್ಚಾ ಬುರ್ಶಾಕಾಮಾನಿ ಡಾವಾನಿ ತ್ಯಲಾ ವಾದಿಜಾ಼ಲ್ಯಾಸಾ.
COL 1:22 ಆತಾತರಿ ದೇವ್ ತುಮಾನಾ ಯೇಸು ಕ್ರಿಸ್ತಾಚಾ ಶರೀರಾಚಾ ಮರ್ನಾಸ್ ಲಾಗುನ್ ರಾಜಿ ಕೆಲೆ. ದೇವಾನಿ ಆಪ್ಲಿಪ ತುಮಾನಾ ನಿರ್ಮಳ್, ದೊಸ್ ನಸ್‌ಲ್ಯಾಲ, ಚು಼ಕ್ ನಸ್‌ಲ್ಯಾಲ ವ್ಹವುನ್ ಉಬ ಕರಾಯಾಸಾಟಿ ಆಸ ಕೆಲ್ಯಾ.
COL 1:23 ಆಬ್ಳಾಚೆ ಖಾಲ್ ಆಸ್‌ಲ್ಯಾಲ ಸಗ್ಳೆ ಉತ್ಪತಿಲಾ ಸಾಂಗ್‌ಲ್ಯಾಲ ಆನಿ ಐಕ್‌ಲ್ಯಾಲೆ ಬರೆ ಖಬ್ರಿನಿ ಗಾವಲ್ಯಾಲೆ ಆಶೆನಿ ಹಲಾಚೆ ಆಂದಿ ಇಸ್ವಾಸಾತ್ ರಾಯ್‌ಲ್ಯಾವ, ತುಮಿ ಪಾಯಾಜಾ಼ಲ್ಯಾಸಾ ಆನಿ ಘಟ್ ಆಸ್ನಾರಿ ವ್ಹಯಾ ವ್ಹಯಿಸಾ. ಹ್ಯಸ್ ಬರೆ ಖಬ್ರಿಲಾ ಪೌಲ್ ಮಂಥ್ಯಾಲಾ ಮಿ ಸೇವಕ್ ಜಾ಼ಲ್ಯೊ.
COL 1:24 ಆತಾ ಮಿ ತುಮ್ಚಿಸಾಟಿ ಖಾತ್ಯಾಲ್ಯಾ ತರಾಸಾತ್ ಮನಾ ಸಂತೊಸ್ ಹಾ. ಕ್ರಿಸ್ತಾಚಾ ದುಖಾತ್ ಕಮ್ಮಿ ಆಸ್‌ಲ್ಯಾಲ ತ್ಯಚೆ ಸಬೆ ಮಂಥ್ಯಾಲ್ಯಾ ಶರೀರಾಸಾಟಿ ಮಿ ಮಾಜಾ ಶರೀರಾತ್ ಅನ್ಬವಸುನ್ ಪುರ್ನ ಕರ್ತೊ.
COL 1:25 ದೇವಾಚೆ ಯವಜ್ನಾ಼ಸಾರ ತುಮ್ಚಾ ಪ್ಯಾಯ್ದಾಸಾಟಿ ಮಿ ಸಬೆಲಾ ಸೇವಕ್‍ ಜಾ಼ಲೊ. ದೇವಾನಿ ಆಪ್ಲ ವಾಕ್ಯಾ ಸಗ್ಳ ಸಾಂಗಾಚ಼ ಕಾಮ್ ಮನಾದಿಲ್ಲ.
COL 1:26 ಹ್ಯ ಆಡ್‌ಶಾ ಆಸ್‌ಲ್ಯಾಲ್ಯಾ ಖರ‍್ಯಾ ವಾಕ್ಯಾ ಪೈಲ್ಯಾ ಕಾಲಾದರ್ನಿ, ಪಿಡಿನ್ ಪಿಡಿ ದರ್ನಿ ಆಡಶಾ ಹುತ್ತ. ಫನ್ ಆತಾ ದೇವಾನಿ ತಿ ಆಪ್‌ಲ್ಯಾ ಲೊಕಾನಾ ದ್ಯಾವ್‌ಲ್ಯಾತ.
COL 1:27 ಹ್ಯಾ ಗುಟಾಚಿ ಮೈಮೆ ಕ್ಯವ್ಡಿ ಮನ್ಹುನ್ ಸಗ್‌ಳ್ಯಾನಾ ಸಾಂಗಾಯಾ ದೇವಾಲಾ ಮನ್‍ ಜಾ಼ಲ್ಹ. ಹ್ಯ ಗುಟ್ ಕ್ಯಾ ಮನ್ಹುನ್ ಮೈಮೆಚೆ ಆಶೆಲಾ ಆಧಾರ್ ಜಾ಼ಲ್ಯಾಲಾ ಕ್ರಿಸ್ತ ತುಮ್ಚಿಪ ಹಾ.
COL 1:28 ಆಮಿ ತ್ಯಚೆಸ್ ಗುಶ್ಟಿತ್ ಸಾಂಗ್ತಾವ್, ಸಗ್‌ಳ್ಯಾನಾ ಶಾನ್ಫನ್ ಸಾಂಗಿತ್, ಸರ್ವ್ಯಾನಾ ಪುರ‍್ಯಾ ಗಿನ್ಯಾನಾನಿ ಸಿಕ್ವಿತ್, ದೇವಾಚೆ಼ ಮೊರ್ಹ ಸಗ್‌ಳ್ಯಾನಾ ಕ್ರಿಸ್ತಾಪ ಸಗ್‌ಳ್ಯಾತ್ ಮೊರ‍್ಹ ಉಬ್ಬಿಕರಾಯಾ ಯತ್ನಕರ್ತ್ಯಾವ್.
COL 1:29 ಹ್ಯಚಿಸಾಟಿ ಮಾಜಿಪ ಕಾಮ್‌ ಕರ್ನಾರ‍್ಯಾ ದೇವಾಚಾ ಬಳಾನಿ ಜ಼ಠುನ್ ಲಡ್ತೊ.
COL 2:1 ಆನಿ ಲವೊದಿಕಿತ್‌ಲ್ಯಾನಾಬಿ ಆನಿ ಮನಾ ಸಮುರ್ ಬಗ್‌ಲ್ಯಾ ನಸ್‌ಲ್ಯಾಲ್ಯಾ ಸಗ್‌ಳ್ಯಾನಾ, ಮನಾ ಖುಬ್ ಲಡಾಯಿ ಹಾ ಮನ್ಹುನ್ ತುಮಾನಾ ಠಾವ ರಾಹುನಿ. ಮನ್ಹುನ್ ಮನ್ ಕರ್ತೊ.
COL 2:2 ಕಸ ಮಂಜೆ ತ್ಯಂಚಿ ಮನ ಮಾಯೆತ್ ಗಿಹುನ್ ಆದಾರ್ ಗಿಹುನ್ ಪುರ ಖಾತ್ರಿಚಾ಼ ಬಾಗ್ಯ ಗಿಹುನ್ ಬಾ ಜಾ಼ಲ್ಯಾಲ್ಯಾ ದೇವಾಚ಼ ಆನಿ ಕ್ರಿಸ್ತಾಚ಼ ಖರ ಸಮಜು಼ನ್ ಗಿಹ್ಯಾಚ಼ಸ್.
COL 2:3 ಹ್ಯಾ ಕ್ರಿಸ್ತಾಪಸ್ ಗಿನ್ಯಾನ್ ಆನಿ ಬುದ್ದಿ ಸಗ್ಳಿ ದೌಲತ್ ದಡುನ್ ಹಾ.
COL 2:4 ಕುನಿ ತುಮಾನಾ ಆಪ್ಲ ಮನ್ ಪರ್ತಾಚಾ ಬೊಲ್ಯಾಂಚಾನಿ ಪಸ್ವು ನಾಹಿ ಮನ್ಹುನ್ ಮಿ ತುಮಾನಾ ಹ್ಯ ಸಾಂಗ್ತೊ.
COL 2:5 ಮಿ ಶರೀರಾನಿ ತುಮ್ಚಿಪ ನಸ್ಲೊತರಿ ಆತ್ಮಾನಿ ತುಮ್ಚಿ ಸಂಗ ರಾವ್ಹುನ್ ತುಮಿ ಶಾರ್ಕ ಚಾ಼ಲತ್ಯಾಲ ಆನಿ ಕ್ರಿಸ್ತಾಚಾ ಇಸ್ವಾಸಾತ್ ಘಟ್ ಉಬರಾಯಲ್ಯಾಲ ಬಗುನ್ ಸಂತೊಸ್‍ವ್ಹತೊ.
COL 2:6 ತುಮಿ ಪ್ರಭು ಜಾ಼ಲ್ಯಾಲ್ಯಾ ಕ್ರಿಸ್ತ ಯೇಸುಲಾ ಗೆತಲ್ಯಾಚೆಗತ್ ತ್ಯಚಿಪ ಆಸ್ನಾರಿ ವ್ಹವುನ್ ಜೀವ್ನಾಕರಾ.
COL 2:7 ತ್ಯಚಿಪ ಖೊಲ್ ಮುಳ್ ಸುಡುನ್, ತ್ಯಚಿಪ ಬಾಂದುನ್ ಆನಿ ತುಮಾನಾ ಸಾಂಗ್‌ಲ್ಯಾಲ್ಯಾ ಶಿಕ್ಷನಾಸಾರ ಕ್ರಿಸ್ತಾಚಾ ಇಸ್ವಾಸಾತ್ ಘಟ್ ರಾವ್ಹುನ್ ದೇವಾಲಾ ಖುಬ್ ದನ್ಯವಾದ್ ಕರ್ನಾರಿ ವ್ಹವಾ.
COL 2:8 ಫಸಿವತ್ಯಾಲ್ಯಾ ಆನಿ ಪ್ಯಾಯ್ದಾನಸ್‌ಲ್ಯಾಲ್ಯಾ ಸಗ್‌ಳ್ಯಾ ಶಿಕಿವ್‌ನ್ಯಾನಿ ಕುನಿ ತುಮಾನಾ ತಾಬ್ಯಾತ್ ಗಿಹ್ಯಾಚೆಆಂದಿ ಹುಶಾರ್ ರಾವ್ಹಾ. ಹ್ಯ ಮಾನ್ಸಾಚೆ ಸಂವಸ್ ಕ್ರತಿಲಾ ಆನಿ ಪರಂಪರಾ ಪೈಲ್ಯಾ ಶಿಕಿವ್‌ನ್ಯಾನಿ ಸಂಬಂಧ್ ಆಸ್‍ಲ್ಯಾಲಾ ಖರ ಕ್ರಿಸ್ತಾಲಾ ನವ್ಹ.
COL 2:9 ದೇವಾಚ಼ ಸಗ್ಳ ಪುರ್ನಜಾ಼ಲ್ಯಾಲ್ಯಾ ಕ್ರಿಸ್ತಾಚಾ ಶರೀರಾತ್ ಜೀವ್ನಾಕರ್ತ್ಯಾ,
COL 2:10 ತ್ಯೊ ಸಗ್‌ಳ್ಯಾ ಹುಕ್ಮಾನಾ ಆನಿ ಅಧಿಕಾರ‍್ಯಾನಾ ಸಗ್‌ಳ್ಯಾನಾ ಡುಯಿ ಜಾ಼ಲ್ಯಾ ಮನ್ಹುನ್ ತ್ಯಚಿಪ ರಾಹುನ್ ತುಮಿ ಪುರ್ನತಾ ಗೆತಲ್ಯಾಲಿ ಜಾ಼ಲ್ಯಾಸಾ.
COL 2:11 ದೇವಾನಿ ತ್ಯಚ್ಯಿಪ ತುಮಾನಾ ಮಾನ್ಸಾಚಾ ಹಾತಾನಿ ಕರಾಯಾ ವ್ಹಯಿತ್ನಸ್‍ಲ್ಯಾಲಿ ಮುಂಜಿ ಕೆಲೆ. ಕ್ರಿಸ್ತಾಚಿ ಮುಂಜಿ ಶರೀರಾಚಾ಼ ಪಾಪಾಚಾ಼ ಸಭಾವ್ ಕಾಡಾಚಾ಼.
COL 2:12 ತುಮಿ ಬಾಪ್ತಿಸ್ಮಾತ್ ಕ್ರಿಸ್ತಾ ಸಂಗ ಪುರ್ಲ್ಯಾಲಿ ಜಾ಼ಲ್ಯಾಸಾ, ಆನಿ ತ್ಯಲಾ ಮೆಲ್ಯಾಲ್ಯಾತ್ನಿ ಉಟ್‌ಲ್ಯಾಲೆ ದೇವಾಚೆ ತಾಕ್ತಿವ ಇಸ್ವಾಸ್ ಥೆವ್‌ಲ್ಯಾಲ್ಯಾಸ್ ಲಾಗುನ್ ತ್ಯಚೆ ಸಂಗ ತುಮಿ ಉಟುನ್ ಆಲ್ಯಾಸಾ.
COL 2:13 ಗುನ್ನಾ ಕರ್ತ್ಯಾಲ್ಯಾನಿ ಆನಿ ಮುಂಜಿ ನಸ್‌ಲ್ಯಾಲ್ಯಾ ಶರೀರಾಚಾ ಭಾವ್ನಾನಿ ಮೇಲ್ಯಾಲ್ಯಾ ತುಮಾನಾ ದೇವಾನಿ ಕ್ರಿಸ್ತಾ ಸಂಗ ಜ಼ಗಿವಲ್ಯಾತ ಆನಿ ಆಮ್‍ಚ಼ ಗುನ್ನ ಸಗ್ಳ ಮಾಪ್ ಕೆಲ.
COL 2:14 ಆಮ್ಚಿವ ಚು಼ಕ್ ವಾವ್‌ಲ್ಯಾಲೆ ಆಜ್ಞಚೆಗತ್ ಆಸ್‌ಲ್ಯಾಲ ಪತ್ರ ಕಾಡುನ್ ತ್ಯ ಶಿಲ್ಬೆವ ಮಾರುನ್ ನಾಹಿ ಆಸ ಕೆಲ.
COL 2:15 ತ್ಯನಿ ರಾಜ಼್‌ಬಾರ್‌ ಆನಿ ಹುಕುಮ್ ಹಾತ್ಯಾರಿ ನಾಹಿ ಆಸಿ ಕರುನ್, ಆಪ್ಲೆ ಶಿಲ್ಬೆಸ್ ಲಾಗುನ್ ತ್ಯನಾ ಜಿತ್ ದಿವುನ್ ಪ್ರದರ್ಶನ್ ಕೆಲ.
COL 2:16 ಆಸ ಆಸ್ತಾನಾ, ಖಾನ್ಯಾ ಪಿನ್ಯಾಚೆ ಗುಶ್ಟಿತ್ ಪವಿತ್ರ ದಿಸಾತ್ ಸನ್ ಆವಾಸ್ ಆನಿ ಸಬ್ಬತ್ ಪಾಳಾಚೆ ಗುಶ್ಟಿತ್ ತುಮಾನಾ ಗುನ್ಹದಾರ್ ಮನ್ಹುನ್ ಕುನಾಲಾ ಮನಾಯಾ ವ್ಹವುನಾಹಿ.
COL 2:17 ಹೀ ಮೊರ‍್ಹ ಯತ್ಯಾಲ್ಯಾ ಕಾಮಾಂಚ಼ ಸಾವುಟ್ ಜಾ಼ಲ್ಯಾ, ಹ್ಯಂಚ಼ ಖರ ರುಪ್ ಕ್ರಿಸ್ತುಸ್.
COL 2:18 ಕಪಟ್ ಪನಾಚೆ ಇಚೆವ ಮನ್ ಥಿವುನ್ ದೇವ್ದುತಾಚೆ ಆರಾಧನೆತ್ ಮನ್ ಜಾ಼ಲ್ಯಾಲ ಜಾ಼ಲ್ಥ, ದರ್ಶಾನ ಜಾ಼ಲ್ಯಾತ ಮನ್ಹುನ್ ಬಡಾಯಿ ಕರುನ್, ಹ್ಯಾ ಲೊಕಾತ್‌ಲ್ಯಾ ಗಿನ್ಯಾನಾನಿ, ಕಾರನ್ ನಸ್ತಾನಾ ಫುಗುನ್ ಆಸ್‌ಲ್ಯಾಲ್ಯಾನಾ ತುಮಾನಾ ಗಾವಲ್ಯಾಲ ಬಕ್ಷಿಸ್ ನಿಹು ದಿವುನಕೊಸಾ.
COL 2:19 ಆಸ್ಲಾ ಕ್ರಿಸ್ತ್ ಮಂಥ್ಯಾಲೆ ಡುಯಿ ಸಂಗ ಸಂಬಂಧ್ ನಸ್‌ಲ್ಯಾಚೆಗತ್ ಹಾ, ಡುಯಿನಿಸ್ ಶರೀರ್ ಸಗ್ಳ ಸಿರನಿ ಸಾಂದ್ಯಾನಿ ವ್ಹಯಿತ್ಯ ಬಳ್ ಗಿಹುನ್, ಯೆಕ್ ಕೆಲ್ಯಾಲ ಶರೀರ್ ಕರುನ್, ದೇವಾನಿ ದಿಲ್ಯಾಲ್ಯಾ ಬಳಾನಿ ವಾಡತ್ ಯತ.
COL 2:20 ಆಕಾಸ್ಮಾತ್ ಹ್ಯಾ ಲೊಕಾತ್‍ಲ್ಯಾ ಪೈಲ್ಯಾ ಶಿಕ್ಷನಾಚೆ ವಾಟ್ನಿಸ್ ತುಮಿ ಕ್ರಿಸ್ತಾ ಸಂಗ ಮೆಲ್ಯಾಲಿ ಜಾ಼ಲ್ಯಾಸಾ ತ, ಆಜು಼ನ್ ಹ್ಯಾ ಲೊಕಾತ್‍ಲ್ಯಾ ಆಜ್ಞಾ ತುಮಿ ಕಾ ಪ್ಯಾಳ್ತಾಸಾ?
COL 2:21 ಹ್ಯ ದರುನಕೊ, ಹ್ಯಚಿ ಚ಼ವ್ ಬಗುನಕೊ, ತ್ಯಲಾ ಆಪ್ಡು ನಕೊ ಮಂಥ್ಯಾಲೆ ಆಜ್ಞಸಾರ ಚಾ಼ಲಾಚ಼ ಕಾ?
COL 2:22 ಹ್ಯಾ ಮಾನ್ಸಾಂಚಾ ಆಜ್ಞಾ ಆನಿ ಶಿಕಿವ್ನ ಉಪೆಗಾನಿ ನಾಸ್ ವ್ಹತ್ಯಾಲ್ಯಾ ಜಿನೊಸಾ ಶಾರ್ಕ ಹಾ.
COL 2:23 ಆಸ್ಲಿ ಸಿಕಿವ್ನಿ ಮಾನ್ಸಾಚಾ ಯವಜ಼ನ್ಯಾನಿ ಆಚರನೆನಿ, ಕಪ್‍ಟ್ಯಾ ಫನಾನಿ ಆನಿ ಶರೀರಾಚೆ ಸಿಕ್ಷಾನಿ ಗಿನ್ಯಾನಾಚ಼ ಮನ್ಹುನ್ ದಿಸತ್ಯಾತ, ಫನ್ ಶರೀರಾಚಿ ಇಚ್ಚಾ ತಾಬ್ಯಾತ್ ಆಸ್ಥಾನಾ ಹ್ಯಂಚಾನಿ ಕಚಾ಼ ಪ್ಯಾಯ್ದಾ ವ್ಹಯಿತ್ನಾಹಿ.
COL 3:1 ತುಮಿ ಕ್ರಿಸ್ತಾ ಸಂಗ ಉಟಿವಲ್ಯಾಲ ಜಾ಼ಲಾ ಆಸ್ಲಾಸಾತ ಸ್ವರ್ಗಾತ್ಲ ಜಿನೊಸ್ ತ್ಯವ್ಡಸ್ ಸೊದಾ, ತಿಥ ಕ್ರಿಸ್ತ ದೇವಾಚೆ ಉಜ಼ವ್ಯಾಂಗ್ನಿ ಬಸ್‌ಲ್ಯಾ.
COL 3:2 ದರ್ಥಿವ ಆಸ್‌ಲ್ಯಾಲ್ಯಾಚೆ ಗುಶ್ಟಿತ್ ನವ್ಹ, ಸ್ವರ್ಗಾತ್ ಆಸ್‌ಲ್ಯಾಲ್ಯಾಚೆ ಗುಶ್ಟಿತ್ ತುಮ್ಚ಼ ಧ್ಯಾನ್ ಥೆವಾ.
COL 3:3 ಕಾ ಮಂಜೆ ತುಮಿ ಮರುನ್ ಆನಿಕ್ ತುಮಚಾ಼ ಜೀವ್ನಾ ಕ್ರಿಸ್ತಾ ಸಂಗ ದೇವಾಪ ಆಡಶಾ ಹಾ.
COL 3:4 ತುಮಾನಾ ಜೀವ್‍ ಜಾ಼ಲ್ಯಾಲಾ ಕ್ರಿಸ್ತ್ ದಿಸ್ತಾನಾ ತುಮಿ ಸಾಯಿತ್ ತ್ಯಚಿ ಸಂಗ ಮೈಮೆತ್ ದಿಸ್ನಾರ್.
COL 3:5 ಮನ್ಹುನ್ ತುಮ್ಚಿಪ ಆಸ್‍ಲ್ಯಾಲ್ಯಾ ಹ್ಯಾಲೊಕಾತ್‍ಲ್ಯಾ ಆಶಾ ಮಂಜೆ, ವ್ಯಭಿಚಾರ್, ಪೊದ್ಡ, ಕಾಮಾಭಿಲಾಶೆ, ಬುರ್ಸಿ ಆಶಾ ಆನಿ ಪಾಶಾನ ಪುಜಾ಼ಲಾ ಶಾರ್ಕ ಆಸ್‌ಲ್ಯಾಲಿ ಬುರ್ಸಿ ಆಶಾ ಆಸ್ಲ ಸಗ್ಳ ಮಾರುನ್ ಟಾಕಾ.
COL 3:6 ಹ್ಯಂಚಿಸ್ ಲಾಗುನ್ ಸಾಂಗ್‌ಲ್ಯಾಲ ಐಕಿತ್‌ ನಸ್‌ಲ್ಯಾಂಚಿವ ದೇವಾಚಾ಼ ರಾಗ್ ಯತೊ.
COL 3:7 ಆಂದಿ ತುಮಿ ಸಾಯಿತ್ ತಸ್‌ಲ್ಯಾತ್ ಜೀವ್ನಾ ಕರೀತ್ ತ್ಯ ಚಾ಼ಲ್ವಿತಾಸಾ.
COL 3:8 ಫನ್ ಆತಾತರಿ ಡಾವ್, ರಾಗ್, ಖೊಟಪನ್, ನಿಂದಾ ಆನಿ ಬುರ್ಸ ಬೊಲ್ನ ಸುಡುನ್ದೆವಾ.
COL 3:9 ಯಕಾಮಕಾಲಾ ಲಬಾಡ್ ಸಾಂಗುನಕೊಸಾ, ಕಾ ಮಂಜೆ ತುಮಿ ಪೈಲ ಸಭಾವ್ ತ್ಯಚಾ ಕಾಮಾಸಕಟ್ ಕಾಡುನ್ ಟ್ಯಾಕ್‌ಲ್ಯಾಸಾ
COL 3:10 ಆನಿ ನವಾ ಸಭಾವ್ ಗೆತಲ್ಯಾಸಾ. ಹ್ಯೊ ಸಭಾವ್ ಉತ್ಪನ್ ಕೆಲ್ಯಾಲ್ಯಾಚಾ ಗಿನ್ಯಾನಾನಿ ತ್ಯೊ ನವಾ ವ್ಹಯಿತ್ ಯತೊ.
COL 3:11 ಹ್ಯಾ ಗಿನ್ಯಾನಾತ್ ಗ್ರೀಕ್ ಆನಿ ಯೆಹುದ್ಯಿ ಮನ್ಹುನ್ ಬೇದ್ ಭಾವ್ ನಾಹಿ, ಮುಂಜಿ ಕರುನ್ ಗೆತಲ್ಯಾಲಾ ಆನಿ ಮುಂಜಿ ಕರುನ್ ಗೆತಲ್ಯಾ ನಸ್‌ಲ್ಯಾಲಾ ಮನ್ಯಾಚಾ಼ ಬೇದ್ಬಾವ್ ನಾಹಿ, ವಳ್ಕಿಚಾ಼, ನವಳ್ಕಿಚಾ಼ ಮನ್ಯಾಚಾ಼ ಬೇದ್ಬಾವ್ ನಾಹಿ, ಗುಲಾಮ್, ಸ್ವತಂತ್ರಿ ಮನ್ಯಾಚಾ಼ ಬೇದ್ಬಾವ್ ನಾಹಿ, ತ್ಯಚೆ ಬದ್ಲಿಸ್ ಕ್ರಿಸ್ತುಸ್ ಸಗ್ಳ ಆನಿ ಸರ್ವ್ಯಾತ್ ರಾನ್ಹಾರಾ ಜಾ಼ಲ್ಯಾ.
COL 3:12 ಆಸ ಆಸ್ತಾನಾ ದೇವಾನಿ ನಿವಡ್‌ಲ್ಯಾಲಿ ವ್ಹವುನ್, ಪವಿತ್ರ ಆನಿ ಮಾಯೆಚಿ ಜಾ಼ಲ್ಯಾಸಾ ಮನ್ಹುನ್ ಕರ್ನಾ, ದಯಾ, ಥಂಡ್ಫನ್, ಬಾರಿಕ್ ಫನ್, ಆನಿ ಖುಬ್ ಶಾಂತಿ ಮನ್ಯಾಚ಼ ಚಾ಼ಂಗಲ್ಯಾ ಗುನಾಂಚಾನಿ ಬರ‍್ಹುನ್ ರಾವ್ಹಾ.
COL 3:13 ಯಕಾಮಕಾಲಾ ಸುಸ್ವುನ್ ಕುನಾಲಾತರಿ ಆನಿ ಯಕಾವ ಫಿರ‍್ಯಾತ್ ದಿಯಾ ಕಾರನ್ ಆಸ್ಲತರಿ, ಫಿರ‍್ಯಾತ್ ದಿಯಾಚೆ ಆಂದಿ ಮಾಪ್ ಕರಾ, ಪ್ರಭುನಿ ತುಮಾನಾ ಮಾಪ್ ಕೆಲ್ಯಾತಸ ತುಮಿ ಮಾಪ್ ಕರಾ.
COL 3:14 ಹ್ಯ ಸಗ್ಳ ಯಕ್ ಕರುನ್ ಪುರ್ನ ಕರ್ತ್ಯಾಲೆ ಮಾಯೆನಿ ತುಮಾನಾಸ್ ತುಮಿ ಬರ‍್ಹುನ್ ಗೆವ್ಹಾ.
COL 3:15 ಕ್ರಿಸ್ತಾಚ಼ ಥಂಡ್ಪನ್ ತುಮ್ಚಾ ಮನಾವ ಹುಕುಮ್ ಚಾ಼ಲ್ವುನಿ. ಹ್ಯನಿಸ್ ಥಂಡ್ಪನಾತ್ ಯಾಕ್ ಶರೀರ್ ವ್ಹವುನ್ ರಾಹ್ಯಾ ತುಮಾನಾ ಹಾಕಟ್‌ಲ್ಯಾ ಆನಿ ಯವ್ಡಸ್ ನವ್ಹ ಕ್ರತಜ್ಞತೆನಿ ರಾವ್ಹಾ.
COL 3:16 ಕ್ರಿಸ್ತಾಚಾ ವಾಕ್ಯಾ ತುಮ್ಚಿಪ ಖುಬ್ ರಾಹುಂತಾ. ಸಗ್‌ಳ್ಯಾ ಗಿನ್ಯಾನಾನಿ ಯಕಾಮಕಾಲಾ ಸಿಕ್ವಿತ್ ಬುದ್ದಿ ಸಾಂಗಾ. ಕೀರ್ತನಾನಿ, ಸ್ತುತಿಚಾ ಸಬ್ದಾಂಚಾನಿ ಆನಿ ಆತ್ಮಿಕ್ ಗಿತಾಂಚಾನಿ ಆನಿ ತುಮ್ಚಾ ಮನಾತ್ ದೇವಾಲಾ ಕ್ರತಜ್ಞತೆನಿ ಗಿತ್ ಮನ್ಹಾ.
COL 3:17 ತುಮಿ ಬುಲಿಚಾ಼ಲಿನಿ ವ್ಹವುನಿ ಕ್ಯಾ ಕೆಲಸಾತರಿ ತ್ಯ ಸಗ್ಳ ಪ್ರಭು ಯೇಸುಚಾ ನಾವಾನಿ ಕರಾ ಆನಿ ದೇವಾಲಾ ತ್ಯಚಿಸ್ ಲಾಗುನ್ ಕ್ರತಜ್ಞತಾಸ್ತುತಿ ಕರಾ.
COL 3:18 ಬ್ಯಾಯ್ಕಾನು, ತುಮಿ ಪ್ರಭುಪ ಹಾಸಾ ತಸಿ ತುಮ್ಚಾ ದನ್ಗಾರಾಂಚಾ ಸಾಂಗ್‍ನ್ಯಾತ್ ರಾವ್ಹಾ.
COL 3:19 ದನ್ಗಾರಾನು, ತುಮ್ಚೆ ದನ್ಗರಿಚಿ ಮಾಯಾಕರಾ, ತ್ಯಚಿಸಂಗ ಜೊ಼ರಾನಿ ದಬ್ಯಾವು ನಕೊಸಾ.
COL 3:20 ಮುಲಾನು, ಸಗ್‌ಳ್ಯಾ ಗುಶ್ಟಿತ್ನಿ ಆಯಿ ಬಾನಿ ಸಾಂಗ್‌ಲ್ಯಾಲ ಐಕಾ, ಕಾಮಂಜೆ ಹ್ಯ ಪ್ರಭುಲಾ ಆವಾಡಲ್ಯಾಲ ಹಾ.
COL 3:21 ಬಾಸಾನು, ತುಮ್ಚಾ ಮುಲಾನಾ ಡಾಸ್ಳುನ್ ತ್ಯಂಚ಼ ಮನ್ ದುಕ್ವುನಕೊಸಾ.
COL 3:22 ಚಾ಼ಕ್ರಾನು, ಹೇ ದುನೆತ್‌ಲ್ಯಾ ತುಮ್ಚಾ ದನ್ಯಾಂಚಾನಿ ಸಾಂಗ್‌ಲ್ಯಾಲ ಕರಾ, ಮಾನ್ಸಾನಾ ಆವ್ಡಶಾರ್ಕ ದನ್ಹಿ ಬಗ್‌ತ್ಯಾಲಾ ಆಸ್ಥಾನಾ ತ್ಯವ್ಡಸ್ ಕಾಮ್ ಕರಾಚೆ ಆಂದಿ, ಪ್ರಭುಲಾ ಭಿಹುನ್ ಚಾ಼ಂಗಲ್ಯಾ ಮನಾನಿ ಕಾಮ್ ಕರಾ.
COL 3:23 ತುಮಿ ಕಸ್ಲ ಕಾಮ್ ಕೆಲಾಸಾ ತರಿ ಮಾನ್ಸಾಸಾಟಿ ಮನ್ಹುನ್ ಕರಾಚೆ ಆಂದಿ ಪ್ರಭುಸಾಟಿ ಮನ್ಹುನ್ ಮನಾನಿ ಕರಾ.
COL 3:24 ಪ್ರಭುಪ್ನಿ ತುಮಾನಾ ಗಾವಾಚ಼ ಪ್ರತಿಫಳ್ ತುಮಿ ಗೆನಾರ್ ಮನ್ಹುನ್ ಸಮಜು಼ನ್ ಪ್ರಭು ಕ್ರಿಸ್ತಾಚಿ ಸೇವಾ ಕರ್ನಾರಿ ವ್ಹವಾ.
COL 3:25 ಅನ್ನೆವ್ ಕರ್ನಾರಾ ಆಪ್ನು ಕೆಲ್ಯಾಲ್ಯಾ ಅನ್ನೆವಾ ಶಾರ್ಕಿ ಸಿಕ್ಷಾ ಗೆನಾರ್ ಆನಿ ತ್ಯಚಾ಼ ಸಂಶೆವುಸ್ ನಾಹಿ.
COL 4:1 ದನ್ಯಾನು, ಸ್ವರ್ಗಾತ್ ತುಮಾನಾಬಿ ಯೊಕ್ ದನ್ಹಿ ಹಾ ಮನ್ಹುನ್ ಸಮಜು಼ನ್ ತುಮ್ಚಾ ಸೆವಕಾಂಚೆ ಸಂಗ ನೀಯೆತಿನಿ ನ್ಯಾಯಾನಿ ಚಾ಼ಲಾ.
COL 4:2 ಚು಼ಕಾಚೆ ಆಂದಿ ಮಾಗ್ನ ಕರಿತ್, ಜಾ಼ಗ್ರುತಿನಿ ದೇವಾಲಾ ಕ್ರತಜ್ಞತಾಸ್ತುತಿ ಕರಾ.
COL 4:3 ತ್ಯಾ ಯಳಾತ್ ಕ್ರಿಸ್ತಾಚಿ಼ ಗುಟ್ ಮಂಜೆ ಬರಿ ಖಬರ್ ಆಮಿ ಸಾಂಗಾಯಾ ದೇವಾನಿ ಆಮ್ಚಿ ಸಾಟಿ ದಾರ ಉಗ್ಡಾಯಾ ಮಾಗ್ನ ಕರಾ. ಹೆ ಬರೆ ಖಬ್ರಿಸ್ ಲಾಗುನ್ ಮಿ ತುಂರ್ಗಾತ್ ಹಾ ನವ್ಹ.
COL 4:4 ಮಿ ತ್ಯಾ ಖರ‍್ಯಾಚಾ಼ ಅರ್ಥ ವ್ಹಯಿತಸ ಶಾರ್ಕಾ ಸಾಂಗಜೊ಼ಗ ದಾವುನ್ ದಿಯಾ ವ್ಹವುನಿ.
COL 4:5 ಯೊಳ್ ಶಾರ್ಕಾ ವಾಪ್ರುನ್ ಇಸ್ವಾಸಾತ್ ನಸ್‌ಲ್ಯಾಲಾಂಚೆ ಸಂಗ ಗಿನ್ಯಾನಾನಿ ವಾಗಾ.
COL 4:6 ತುಮ್‌ಚ಼ ಬೊಲ್ನ ಕವಾಬಿ ಕ್ರಪೆನಿ, ಚ಼ವಿಚ಼ ರಾಹುನಿ. ಆಸ ತುಮಿ ಪರ್ತೆಕಾಲಾ ಕ್ಯಾ ಕ್ಯಾ ಉತ್ತರ್‌ ದಿಯಾವ್ಹಯಿ ಮನ್ಹುನ್ ಸಮಾಜ಼್ನಾರ್.
COL 4:7 ಮಾಯೆಚಾ಼ ಬಾಹು, ಇಸ್ವಾಸಾಚಾ಼ ಸೇವಕ್ ಮಾಜಾ ಗುಸ್ಟಿ ಸಗ್‍ಳ್ಯಾ ತುಮಾನಾ ಸಾಂಗ್ನಾರ್.
COL 4:8 ತುಮಿ ಆಮ್ಚೆ ಗುಶ್ಟಿತ್ ಸಮಜು಼ನ್ ಗಿಹಿಸಾರ, ತ್ಯೊ ತುಮ್ಚಾ ಮಾನಾನಾ ಉಮೇದ್ ದೆನಾರ್.
COL 4:9 ತ್ಯೊ ಇಸ್ವಾಸಾಚಾ಼ ಆನಿ ಮಾಯೆಚಾ಼ ಬಾಹು ಜಾ಼ಲ್ಯಾಲಾ ತುಮ್ಚಾಸ್ ಗಾವಾತಲ್ಯಾ ಓನೇಸಿಮಾ ಸಂಗ ಲಾವುನ್ ದಿಲ್ಯಾ. ತೇ ಹಿತ್ತ ವ್ಹತ್ಯಾಲ್ಯಾ ಗುಶ್ಟಿ ಸಗ್‍ಳ್ಯಾ ತುಮಾನಾ ಸಾಂಗ್ತಿಲ.
COL 4:10 ಮಾಜೆ ಸಂಗ ತುಂರ್ಗಾತ್ಲಾ ಅರಿಸ್ತಾರ್ಕ್ ಆನಿ ಬಾರ್ನಬಾಚಾ ಬಾವ್ಹಾಚಾ಼ ಪಾವ್ನಾ ಜಾ಼ಲ್ಯಾಲಾ ಮಾರ್ಕ್ ತುಮಾನಾ ನಮಸ್ಕಾರ್ ಸಾಂಗ್ನಾರ್. ತ್ಯೊ ತುಮ್ಚಿಪ ಆಲ್ಯಾವ ತ್ಯಲಾ ಮಿಳ್ವುನ್ ಗೆವ್ಹಾ. ತ್ಯಚೆ ಗುಶ್ಟಿತ್ ಹು ಮನ್‍ಲ್ಯಾಸಾ ನವ್ಹ.
COL 4:11 ಯುಸ್ತ ಮಂಥ್ಯಾಲಾ ಯೇಸು ಸಾಯಿತ್ ತುಮಾನಾ ನಮಸ್ಕಾರ್ ಸಾಂಗ್ತೊ. ಯೆಹುದಿ ಇಸ್ವಾಸಿ ಸಂಗ ಹೆ ತ್ಯವ್ಡಸ್ ದೇವಾಚಾ ರಾಜಾಸಾಟಿ ಮಾಜೆ ಸಂಗಚ಼ ಸೇವಕ್ ಜಾ಼ಲ್ಯಾತ, ಹಚಿಪ್ನಿ ಮನಾ ಸಮಾದಾನ್ ಗಾವ್ಲಾ.
COL 4:12 ಕ್ರಿಸ್ತ ಯೇಸುಚಾ಼ ಸೇವಕ್ ಜಾ಼ಲ್ಯಾಲಾ ತುಮ್ಚಾ ಗಾವಾತ್ಲಾ ಎಪಫ್ರಾ ತುಮಾನಾ ನಮಸ್ಕಾರ್ ಸಾಂಗ್‌ತ್ಯೊ, ತುಮಿ ಶಾನ ವ್ಹವುನ್ ದೇವಾಚಾ ಮನಾತ್ ಪುರ‍್ಯಾ ಇಸ್ವಾಸಾನಿ ರಾಹ್ಯಾವ್ಹಯಿ ಮನ್ಹುನ್ ತುಮ್ಚಿಸಾಟಿ ಕವಾಬಿ ಮಾಗ್ನ ಕರ್ತೊ.
COL 4:13 ಹ್ಯೊ ತುಮ್ಚಿಸಾಟಿ, ಲವೊದಿಕಿಯ ಆನಿ ಹಿರಿಯಪೊಲಿಯಾತ್‌ಲ್ಯಾಂಚೆಸಾಟಿ ಖುಬ್ ಖಟ್‌ಪಟ್ ಕರ್ತ್ಯೊ ಮನ್ಹುನ್ ಮಿ ಸಾಕ್ಷಿ ಸಾಂಗ್ತೊ.
COL 4:14 ಮಾಯೆಚಾ಼ ವೈದ್ಯ ಜಾ಼ಲ್ಯಾಲಾ ಲುಕ್ ಆನಿ ದೇಮಾ ಹ್ಯಂಚಾನಿ ತುಮಾನಾ ಇಚಾರ್ಲ್ಯಾ.
COL 4:15 ಲವೊದಿಕಿತ್ ಆಸ್‌ಲ್ಯಾಲ್ಯಾ ಬಾವ್ಹಾನಾ ಆನಿ ಬನ್ಹಿನಾ ನುಂಫಳಿಲಾ ಆನಿ ತ್ಯಿಚಾ ಗರ‍್ಹಾತ್ ಮಿಳುನ್ ಯತ್ಯಾಲೆ ಮಂಡಳಿಲಾ ಇಚಾರ್ಲ ಮನ್ಹುನ್ ಸಾಂಗಾ.
COL 4:16 ತುಮಿ ಹ್ಯ ಪತ್ರ ವಾಚಿ಼ವ್‌ಲ್ಯಾ ನಂತರ್ ಲವೊದಿಕಿಚೆ಼ ಮಂಡಳಿತ್ ಹ್ಯ ವಾಚ್ವಾ಼ಯಾ ಲಾವಾ ಆನಿ ತ್ಯಾಸ್ ಯಳಾತ್ ಲವೊದಿಕಿತ್ನಿ ಆಲ್ಯಾಲ ಪತ್ರ ತುಮಿಬಿ ವಾಚ್ವಾ಼.
COL 4:17 ಅರ್ಖಿಪಾಲಾ, ತು ಪ್ರಭುಪ್ನಿ ಗೆತಲ್ಯಾಲಿ ಸೇವಾ ಜಾ಼ಗ್ರುತಿನಿ ಚಾ಼ವ್ಲಾಯಾ ವ್ಹಯಿಸ್ ಮನ್ಹುನ್ ಸಾಂಗಾ.
COL 4:18 ಹ್ಯ ಪೌಲ್ ಮಂಥ್ಯಾಲಾ ಮಿ ಮಾಜಾ ಹಾತಾನಿ ಲಿವ್‌ಲ್ಯಾಲಾ ನಮಸ್ಕಾರ್. ಮಿ ತುಂರ್ಗಾತ್ ಹಾ ಮನ್ಹುನ್ ಯಾದ್ಕರಾ. ಕ್ರಪಾ ತುಮ್ಚಿ ಸಂಗ ರಾಹಿನಿ.
1TH 1:1 ಮೀ ಪೌಲ್ ಹ್ಯ ಪತ್ರ ಲಿವ್‌ತ್ಯೊ ಮಾಜಿ ಸಂಗ ಸಿಲ್ವಾನ್ ತಿಮೊತೆ ಹಾತ್ತ. ಬಾ ದೇವಾಪ ಆನಿ ಪ್ರಬು ಕ್ರಿಸ್ತ ಯೆಸುಪ ರಾಥ್ಯಾಲೆ ತೆಸಲೊನಿಕಾಚಾ ಮೆಳ್ಯಾತ್‌ಲ್ಯಾ ಲೊಕಾನಾ ಕ್ರಪಾ ಶಾಂತಿ ವ್ಹವುನಿ.
1TH 1:2 ದೇವಾಪ ಮಾಗ್ನ ಕರ್ತಾನಾ ತುಮ್ಚಿ ಯಾದ್ ಕರುನ್ ತುಮ್ಚೆ ಸಗ್‌ಳ್ಯಾಂಚೆ ಗುಶ್ಟಿತ್ ದನ್ಯಾವಾದ್ ಸಾಂಗ್ತಾವ್.
1TH 1:3 ಕಶ್ಟಾತ್ ಆನಿ ತರಾಸಾತ್ ಬಿಹುನ್ ಕುನಿ ಸಾಹಿತ್ ದೇವಾವ ಇಸ್ವಾಸ್ ಸಾಂಡಾಚಾ಼ ನಕೊ ಮನ್ಹುನ್ ಆಮಿ ಆಶಾ ಕರ್ತಾವ್ ಆಮಿ ತರಾಸ್ ಸುಸ್ವುನ್ ಗಿಹುನ್ ದೇವಾಚಾ ಮನಾಚೆಗತ್ ಹಾ ಮನ್ಹುನ್ ಆಮಾನಾ ಠಾವ ಹಾ.
1TH 1:4 ಆಮ್ಚಾ ಬನ್ಹಿ ಬಾವ್ಹಾನು, ದೇವಾನಿ ತುಮಾನಾ ಮಾಯೆನಿ ಆಪ್ಲಿ ಆಸಿ ನಿವ್ಡುನ್ ಗೆತಲ್ಯಾತ ಮನ್ಹುನ್ ಆಮಾನಾ ಠಾವ ಹಾ.
1TH 1:5 ಕಾ ಮಂಜೆ ಆಮಿ ತುಮ್ಚಿಪ ಆನ್‌ಲ್ಯಾಲಿ ಬರಿ ಖಬರ್ ನಿಸ್ಥ ಸಬಾತ್ ನವ್ಹ ಬಳಾನಿ ಪವಿತ್ರಾತ್ಮಾನಿ ಆಲ್ಯಾ ಖುಬ್ ಶ್ರದ್ದೆನಿ ಆನ್‌ಲ್ಯಾ. ಆಮಿ ತುಮ್ಚಿ ಸಂಗ ಹುತ್ತಾವ್ ತುಮ್ಚಾ ಪ್ಯಾಯ್‍ದ್ಯಾ ಸಾಟಿ ಕಸಾ ಜೀವ್ನಾ ಕರ್ತಾವ್ ತುಮಾನಾ ಠಾವ ಹಾ.
1TH 1:6 ಫನ್ ತುಮಿ ಆಮ್ಚಿಗತ್ ಆನಿ ಪ್ರಭುಚಿಗತ್ ಚಾ಼ಲ್ಯಾಸಾ ತುಮಿ ಖುಬ್ ತರಾಸ್ ಖಾಲಾಸಾ ತರಿ ಪವಿತ್ರಾತ್ಮಾನಿ ಆಲ್ಯಾಲಿ ಬಾತ್ನಿ ಆನಂದಾನಿ ಆಮ್ಚಿ ಬರಿ ಖಬರ್ ಚಾ಼ಂಗ್ಲಿ ಸ್ವಿಕಾರ್ ಕರುನ್ ಗೆತ್ಲೆಸಾ.
1TH 1:7 ಆಸಸ್‌ ಮಕೆದೊನ್ಯಾ ಆನಿ ಅಖಾಯಾತ್ಬಿ ಕ್ರಿಸ್ತಾವ ಇಸ್ವಾಸ್ ಥೆವ್‌ಲ್ಯಾಲ್ಯಾನಾ ವಳಕ್ ಜಾ಼ಲ್ಯಾಸಾ.
1TH 1:8 ಪ್ರಭುಚ಼ ಸಬಾತ್ ತುಮ್ಚಿಪ್ನಿಸ್ ಮಕೆದೊನ್ಯಾತ್ಬಿ ಅಖಾಯಾತ್ಬಿ ಪಗಾಳ ತ್ಯವ್ಡಸ್ ನವ್ಹ ದೇವಾವ ಥೆವ್‌ಲ್ಯಾಲಾ ಇಸ್ವಾಸ್ ಸಗ್‌ಳ್ಯಾ ಜಾ಼ಗ್ಯಾತ್ನಿ ಪಗಾಳ್ಳಾ ತ್ಯಚಿಸ್ ಲಾಗುನ್ ತೇ ಗುಶ್ಟಿತ್ ಆಮಿ ಕಾಯಿಸ್ ಸಾಂಗಾಯಾ ವ್ಹಯಿ ಜಾ಼ಲನಾಹಿ
1TH 1:9 ಆಮಿ ತುಮಾನಾ ಬೇಟ್ ಜಾ಼ಲ್ತಾವ್ ತವಾ ತುಮಿ ಆಮಾನಾ ಕಸ ಸ್ವಿಕಾರ್ ಕೆಲ್ಯಾಸಾ ಮನ್ಹುನ್ ಹಿ ಲೊಕ ಸಾಂಗ್‌ತ್ಯಾತ. ಆನಿ ತುಮಿ ಪಾಶಾನ ಪುಜ್‍಼ತ್ಯಾಲ್ಯಾತ್ನಿ ಕಸಿ ಪರಾತ್‌ಲ್ಯಾಸಾ ಆನಿ ಜೀವ್‌ ಆಸ್‌ಲ್ಯಾಲ್ಯಾ ಆನಿ ಖರ‍್ಯಾ ದೇವಾಚಿ ಸೆವಾ ಕಸಿ ಕರ್ತ್ಯಾಸಾ ಮನ್ಹುನ್ ಸುಡುನ್ ದೇವಾಕ್ಡ ಪರ್ತುನ್ ಜೀವ್ ಆಸ್‌ಲ್ಯಾಲ್ಯಾ ಖರ‍್ಯಾ ದೇವಾಚಿ ಸೇವಾ ಕಸಿ ಕರ್ತ್ಯಾಸಾ ಮನ್ಹುನ್ ಬೊಲ್‌ತ್ಯಾತ.
1TH 1:10 ತ್ಯೊ ಮೆಲ್ಯಾಲ್ಯಾತ್ನಿ ಉಠಿವಲ್ಯಾಲಾ ಸ್ವರ್ಗಾತ್ನಿ ಯನಾರಾ ತ್ಯಚಾ ಲೇಕಾಚಿ ವಾಟ್ ಬಗ್‌ತ್ಯಾಲಿ ಮನ್ಹುನ್ ಸಾಂಗ್‌ತ್ಯಾತ ಹ್ಯೊ ಯೇಸು ಮೊರ‍್ಹ ಯತ್ಯಾಲ್ಯಾ ದೇವಾಚಾ ರಾಗಾತ್ನಿ ಆಮಾನಾ ಚುಕಿವ್ನಾರಾ.
1TH 2:1 ಆಮ್ಚೆ ಬನ್ಹಿ ಬಾವ್ಹಾನು, ಆಮಿ ತುಮ್ಚಿಪ ಆಲ್ಯಾಲ ಫುಕಟ್ ಜಾ಼ಲನಾಹಿ ಮನ್ಹುನ್ ತುಮಾನಾ ಸಮಾಜ಼್ಲ.
1TH 2:2 ಆಮಿ ತುಮ್ಚಿಕ್ಡ ಥೆಸಲೊನಿಕಾತ್ ಯಯಾಚೆ ಆಂದಿ ಪಿಲಿಪ್ಪಿತ್ ಆಮಾನಾ ಕಸ ಚಾ಼ಲಿವ್ಲ ಆನಿ ಆಮ್ಚಿ ಕಸಿ ನಿಂದಾ ಕಿಲಿ ತುಮಾನಾ ಠಾವ ಹಾ. ಖುಬ್ ತರಾಸ್ ಆಸ್ಥಾನಾ ಆಮ್ಚಾ ದೇವಾನಿ ಆಮಾನಾ ಧೀರ್ ದಿವುನ್ ತ್ಯಚಿಪ್ನಿ ಆಲ್ಯಾಲಿ ಚಾ಼ಂಗ್ಲಿ ಖಬರ್ ಸಾಂಗಾಯಾ ಧಿರ್ ದಿಲ್ಯಾ
1TH 2:3 ಕಾ ಮಂಝೆ ಆಮಚ಼ ಸಿಕಿವ್ನ ಲಬಾಡ್ ನವ್ಹ, ಬುರ್ಸ ನವ್ಹ, ಮೋಸ್ ನವ್ಹ;
1TH 2:4 ಹ್ಯಚೆ ಬದಲಿ ದೇವಾನಿ ಆಮ್ಚಿ ಪಾರಕ್ ಕರುನ್ ಆಮಿ ಇಸ್ವಾಸಾಚ಼ ಮನ್ಹುನ್ ಬರಿ ಖಬರ್ ಆಮ್ಚಾ ತಾಬ್ಯಾತ್ ದೀಲೆ ಮನ್ಹುನ್ಸ ಯವಜು಼ನ್ ಮಾನ್ಸಾನಾ ಆವ್ಡಾಲಾ ವ್ಹಯಿ ಮನ್ಹುನ್ ನವ್ಹ ಮನಾತ್ಲ ಸಮಜು಼ನ್ ಗೆಥ್ಯಾಲ್ಯಾ ದೇವಾಲಾ ಆವ್ಡಾಯಾ ವ್ಹಯಿ ಮನ್ಹುನ್ ಬೊಲ್ತಾವ್.
1TH 2:5 ತುಮಾನಾ ಸಮಾಜ಼್‌ಲ್ಯಾ ಶಾರ್ಕ ಆಮಿ ತೊಂಡಾ ಮೊರ‍್ಹ ಬೊಲ್‌ತ್ಯಾಲ ಮನ್ಹುನ್ ದಿಸುನ್ ಆಲಾವ್ ನಾಹಿ, ಆನಿ ಪೈಶಾಂಚೆ ಆಶೆನಿ ತುಮಾನಾ ಫಸ್ವಾಯಾ ಆಲಾವ್ ನಾಹಿ; ಹ್ಯಲಾ ದೇವುಸ್‍ ವಳಕ್.
1TH 2:6 ಆಮಿ ತುಮ್ಚಿಪ್ನಿ ನಾಹಿತ ದುಸ್‌ರ‍್ಯಾಪ್ನಿ ಮರ‍್ಯಾದ್ ಗಿಯಾ ಯತ್ನ ಕಿಲಿ ನಾಹಿತ.
1TH 2:7 ಆಮಿ ಕ್ರಿಸ್ತಾಚ಼ ಆಪೋಸ್ತಲ್ ಆಸುನ್ ತುಮ್ಚಿಪ್ನಿ ಮರ‍್ಯಾದ್ ಇಚಾರಾಯಾ ಗಾವತಿ. ಫನ್ ಕಸಿ ಆಯಿ ಆಪ್‌ಲ್ಯಾ ಪೊರಾಲಾ ಸಂಬ್ಯಾಳ್ತಿ ತಸಿಸ್ ತುಮಿ ಸಾಹಿತ್ ಆಮ್ಚಿಪ ಆಸ್ಥಾನಾ ಆಮಿಬಿ ತುಮ್ಚಿ ಸಂಗ ಖುಬ್ ಥಂಡ್ಪನಾನಿ ಚಾ಼ಲ್ಯಾವ್.
1TH 2:8 ಕಾ ಮಂಜೆ ತುಮಿ ಆಮಾನಾ ಖುಬ್ ಮಾಯೆಚ಼ ಮನ್ಹುನ್ ಆಮಿ ತುಮ್ಚಿಪ ಮಾಯೆನಿ ದೇವಾಚಿ ಬರಿ ಖಬರ್ ಸಾಂಗಾಯಾ ತ್ಯವ್ಡಿಸ್ ನವ್ಹ ತುಮ್ಚಿ ಸಾಟಿ ಜೀವ್ನಾಬಿ ವ್ಯಾಟ್ಲಾ. ತುಮಿ ಆಮನಾ ಖುಬ್ ಮಾಯೆಚಿ ಜಾ಼ಲ್ಯಾಸಾ.
1TH 2:9 ಖರ‍್ಯಾನಿಸ್ ಬನ್ಹಿ ಬಾವ್ಹಾನು ಆಮಿ ತುಮ್ಚಿಪ ಕುನಾಲಾ ವಜ಼ ವ್ಹವು ನಾಹಿ ಮನ್ಹುನ್ ರ‍್ಯಾತ್ ದೀಸ್ ರಾಬುನ್ ಜೀವ್ನಾ ಚಾ಼ಲ್ವಿತ್ ದೇವಾಚಿ ಬರಿ ಖಬರ್ ತುಮಾನಾ ಸಾಂಗ್ಲಿ; ತ್ಯೊ ಆಮಚಾ಼ ತರಾಸ್ ಯತ್ನ ತುಮ್ಚೆ ಯದತ್ ಹಾ.
1TH 2:10 ಇಸ್ವಾಸ್ ಥೆವ್ನಾರ‍್ಯಾನು ತುಮ್ಚೆ ಗುಶ್ಟಿತ್ ಆಮಿ ಕ್ಯವ್ಡ ನಿಶ್ಚಳ್ ವ್ಹವುನ್ ನೀಯತಿಚ಼ ವ್ಹವುನ್ ಚು಼ಕ್ ನಸ್‌ಲ್ಯಾಲ ವ್ಹವುನ್ ಚಾ಼ಲ್ಯಾವ್ ಮನ್ಹುನ್ ತುಮಿಸ್ ವಳಕ್ ಜಾಲ್ಯಾಸಾ, ಆನಿ ದೇವ್ಬಿ ಹ್ಯಲಾ ವಳಕ್ ಜಾ಼ಲ್ಯಾ.
1TH 2:11 ತುಮಾನಾ ಠಾವ ಹಾ ಕಸಾ ಯೊಕ್ ಬಾ ಆಪ್‌ಲ್ಯಾ ಪ್ಯೊರ್‌ಗ್ಯಾ ಸಂಗ ಚಾ಼ಲ್ತೊ ಆಮಿ ಸಾಹಿತ್ ಪರತೇಕಾ ಸಂಗ್ನಿ ಚಾ಼ಲ್ಲಾವ್.
1TH 2:12 ಆಮಿ ತುಮಾನಾ ಉಮೇದ್ ದಿಲಿ ಆನಿ ಸಾಂತ್ವನ್ ದಿಲಿ ಆನಿ ಆಮಿ ಇನಂತಿ ಕರಿತ್ ಹುತ್ತಾವ್ ತುಮಚಾ಼ ಜೀವ್ನಾ ದೇವಾಲಾ ಆವ್ಡಸಾರಾ ಚಾ಼ಲ್ವಾಯಾ ವ್ಹಯಿ. ತ್ಯನಿ ತುಮಾನಾ ಆಪಲ್ಯಾ ರಾಜೆತ್ ಆನಿ ಮೈಮೆತ್ ವಾಟದಾರ್ ವ್ಹಯಾ ಹಾಕಟ್‌ಲ್ಯಾ.
1TH 2:13 ಆಮಿ ತುಮ್ಚಿಸಾಟಿ ದೇವಾಲಾ ಖಾಯಿಮ್ ವವ್ಯಾಳಾಯಾಸಾಟಿ ಆನಿ ಯಾಕ್ ಕಾರನ್ ಹಾ ಆಮಿ ದೇವಾಚಿ ಬರಿ ಖಬರ್ ತುಮ್ಚಿಪ ಆನ್ಲಿ ತವಾ ತುಮಿ ತೀ ಐಕುನ್ ಗಿತ್ಲಿಸಾ ತೇ ದೇವಾಚ಼ ಸಬಾತ್ ಮನ್ಹುನ್ ವ್ಹಯ್ ಮನ್ಲಾಸಾ ತ್ಯ ಮಾನ್ಸಾಂಚ಼ ಸಬಾತ್ ನವ್ಹತ ತೆ ಖರ‍್ಯಾನಿಸ್ ದೇವಾಚಿ ಖಬರ್ ಹ್ಯಸ್ ತುಮಚಾ಼ ಇಸ್ವಾಸ್ ಘಟ್ ಕರ್ತ.
1TH 2:14 ಆಮ್ಚಾ ಬನ್ಹಿ ಬಾವ್ಹಾನು ಕ್ರಿಸ್ತಾಲಾ ಸಮನ್ ಆಸ್‌ಲ್ಯಾಲ ಯುದಾಯಾತ್‌ಲ್ಯಾ ಮೇಳ್ಯಾತ್ಲಿ ಲೊಕ ಯಹುದ್ಯಾಂಚಾಪ್ನಿ ತರಾಸ್ ಗೇನಾರ್ ಆಸಸ್ ತುಮಿ ತುಮ್ಚಾ ಲೊಕಾಂಚಿಪ್ನಿ ತರಾಸ್ ಗೇತ್ಲಾಸಾ.
1TH 2:15 ತ್ಯಂಚಾನಿ ಪ್ರಭು ಜಾ಼ಲ್ಯಾಲ್ಯಾ ಯೇಸುಲಾ ಆನಿ ಪ್ರವಾದಿನಾ ಮ್ಯಾರ್ಲ, ಆಮಾನಾ ತರಾಸ್ ದಿಲಾ; ಆನಿ ತೇ ದೇವಾಲಾ ವವ್ಯಾಳ್‌ತ್ಯಾಲ ನವ್ತ, ಆನಿ ತೇ ಸಗ್‍ಳ್ಯಾ ಲೊಕಾನಾ ವಾದಿ ಜಾ಼ಲ್ಯಾತ;
1TH 2:16 ಯಹೂದಿ ನಸ್‌ಲ್ಯಾಲ್ಯಾ ದಿಸರ‍್ಯಾ ಲೊಕಾನಾ ರಕ್ಷನ್ ವ್ಹಯಾ ಬರಿ ಖಬರ್ ಸಾಂಗ್‌ತ್ಯಾಲ ಥಾಂಬಿವ್ಲ; ಆಸಿ ತ್ಯಂಚಿ ಪಾಪಾಂಚಿ ಕಾಮ ಬರ‍್ಹುನ್ ಉತು ಆಲ್ಯಾತ. ಮಂಗ್ ದೇವಾಚಾ಼ ರಾಗ್ ತ್ಯಂಚಿವ ಆಲ್ಯಾ.
1TH 2:17 ಮಾಜಾ ಬನ್ಹಿ ಬಾವ್ಹಾನು ಆಮಿ ಥೊಡ್ಯಾ ಯಳಾಲಾ ತುಮ್ಚಿಪ್ನಿ ದುರ್ ಜಾ಼ಲ್ಥಾವ್ ಯವಜ಼್‌ನ್ಯಾನಿ ನವ್ಹ ಶರಿರಾನಿ ಆಮಿ ತುಮಾನಾ ಆನಿ ಯಂಗ್ದಾ ಮಿಳಾಯಾ ಕ್ಯವ್ಡಿ ಯತ್ನ ಕಿಲಿತ.
1TH 2:18 ಕಾ ಮಂಝೆ ತುಮ್ಚಿಪ ಯಯಾ ಆಮಾನಾ ಮನ್ ಹುತ್ತ; ಪೌಲ್‌ ಮಂತ್ಯಾಲಾ ಮಿ ಖುಬ್ ಖೆಪಾ ಯನಾರಾ ಹುತೊ; ಖರ ಸೈತಾನಾನಿ ಆಮಾನಾ ಥಾಂಬಿವ್ಲ.
1TH 2:19 ಸರ್ತ್ಯಾ ಯಳಾಲಾ ತುಮಿ ದುಸ್‌ರ‍್ಯಾವ್ನಿ ಕಮ್ಮಿ ನಾಹಿಸಾ ಆಮಚಾ಼ ಪ್ರಭು ಜಾ಼ಲ್ಯಾಲಾ ಕ್ರಿಸ್ತ ಯೇಸು ಯತಾನಾ ತುಮಿ ಆಮ್ಚಿ ಆಶಾ ಆಮಚಾ಼ ಆನಂದ್ ಆನಿ ಆಮಿ ಸನ್ಮಾನ್ ಕರಾಯಾ ಕಾರನ್ ತುಮಿ ಹಾಸಾ.
1TH 2:20 ತುಮಿ ಆಮಚಾ಼ ಸನ್ಮಾನ್ ಆನಿ ಆನಂದ್ ಜಾ಼ಲ್ಯಾಸಾ.
1TH 3:1 ಸರ್ತಾನಾ ಆಮಿ ಖುಬ್ ಯೊಳ್ ರಾಖಾಯಾ ವ್ಹಯಿತ್ನಾಹಿ ಮನ್ಹುನ್ ಆಮಿ ಅಥೇನೆಯತ್ ರಾಹ್ಯಾಲಾ ನಿರ್ದಾರ್ ಕರ್ತಾವ್.
1TH 3:2 ಆನಿ ಆಮಿ ಕ್ರಿಸ್ತಾಪ ಬಾಹು ಜಾ಼ಲ್ಯಾಲ ಆನಿ ದೇವಾಸಾಟಿ ಕ್ರಿಸ್ತಾಚೆ ಬರಿ ಖಬರ್ ಸಾಂಗಾಚೆ ಗುಶ್ಟಿತ್ ಮಾಜೆ ಸಂಗಚಾ಼ ಕಾಮ್ಗಾರಿ ತಿಮೊತ್ಯಾಲಾ ತುಮಾನಾ ಘಟ್ ಕರಾಯಾ ಆನಿ ಇಸ್ವಾಸಾತ್ ಉಮೇದ್ ದಿಯಾ ತುಮ್ಚಿಪ ಲಾವುನ್ ದಿಲ್ಯಾ.
1TH 3:3 ತರಾಸಾತ್ ಆನಿ ಕಶ್ಟಾತ್ ಕೊನ್ ಸಾಹಿತ್ ಬಿಹುನ್ ದೇವಾವ ಇಸ್ವಾಸ್ ಥಿವುನ್ ರಾಹ್ಯಾ ಚ಼ ನಕೊ ಮನ್ಹುನ್ ಆಮಿ ಆಶಾ ಕರ್ತಾವ್.
1TH 3:4 ಕಾ ಮಂಜೆ ಆಮಿ ತುಮ್ಚಿಪ ಆಸ್ಥಾನಾ ಆಮಿ ಸಗ್ಳಿ ತರಾಸ್ ಖಾಯಾಲಾಸ್ ವ್ಹಯಿಸಾ ಮನ್ಹುನ್ ಆಂದಿಚಾನ್ ಸಾಂಗಿತಾವ್. ತಸಸ್ ತುಮಾನಾ ಠಾವ ಆಸ್‌ಲ್ಯಾ ಶಾರ್ಕ ಹ್ಯ ಸಗ್ಳ ಜಾ಼ಲ್ಹ.
1TH 3:5 ಮನ್ಹುನ್ ಆನಿ ಥಾಂಬಾಚೆ ಆಂದಿ ಎಕ್ ವೆಳಿ ಪರಿಕ್ಷೆ ಕರತ್ಯಾಲ್ಯಾನಿ ತುಮ್ಚಿ ಪರಿಕ್ಷೆ ಕಿಲಿ ನಸ್ತಿತ ಆಮಚಿ ಖಟ್ಪಟ್ ಉಗಸ್ ಜಾ಼ಲಿ ಕ್ಯಾ ಮನ್ಹುನ್ ತುಮಚಾ ಇಸ್ವಾಸಾಚೆ ಗುಸ್ಟಿತ್ ಸಮಜು಼ನ್ ಗಿಹ್ಯಾ ತ್ಯಲಾ ತುಮಚಿಪ ಲಾವುನ್ ದಿಲಾ.
1TH 3:6 ಫನ್ ತಿಮೊಥೆ ತುಮ್ಚಿಪ್ನಿ ಪರ್ತುನ್ ಯವುನ್ ತುಮ್ಚಾ ಇಸ್ವಾಸಾಚೆ ಆನಿ ಮಾಯೆಚೆ಼ ಗುಶ್ಟಿತ್ ಬರಿ ಖಬರ್ ಸಾಂಗುನ್. ತುಮಿ ಆಮಾನಾ ಖಾಯಿಮ್ ಮಾಯೆನಿ ಯಾದಕರುನ್ ಆಮಿ ತುಮಾನಾ ಕಸಿ ತಸಿಸ್ ತುಮಿಬಿ ಆಮಾನಾ ಬಗಾಯಾಸಾಟಿ ಮನ್ ಕರತ್ಯಾಸಾ ಮನ್ಹುನ್ ಸಾಂಗಲ್ಯಾ.
1TH 3:7 ಮನ್ಹುನ್ ಬನ್ಹಿ ಬಾವ್ಹಾನು, ಆಮ್ಚಾ ಸಗ್‌ಳ್ಯಾ ಕಶ್ಟಾತ್ ತರಾಸಾತ್ ತುಮ್ಚೆ ಇಸ್ವಾಸಾಚೆ ಗುಶ್ಟಿತ್ ಆಮಾನಾ ಉಮೇದ್ ಗಾವ್ಲಿ.
1TH 3:8 ಪ್ರಭುಪ ತುಮಿ ಘಟ್ ಉಬಿ ರಾಯ್‌ಲ್ಯಾಸಾ ಹ್ಯಚಿಸಾಟಿಸ್ ಆತಾ ಆಮಿ ಸುಖಾತ್ ಹಾವ್.
1TH 3:9 ತುಮ್ಚಿಸಾಟಿ ಆತಾ ಆಮಿ ದೇವಾಲಾ ದನ್ಯಾವಾದ್ ದೆತಾವ್ ತ್ಯಚೆ ಉಪಸ್ಥಿತಿತ್ ಆಮಾನಾ ಆಸ್‌ಲ್ಯಾಲಾ ಆನಂದ ತ್ಯಚಿಸಾಟಿ ಆಮಿ ತ್ಯಲಾ ದನ್ಯವಾದ್ ದೇತಾವ್.
1TH 3:10 ಆಮಿ ರ‍್ಯಾತ್ ದೀಸ್ ಖಾಯಿಮ್ ತ್ಯಚಿಪ ಮಾಗ್ನ ಕರ್ತ್ಯಾವ್ ಆಮಿ ವಯಕ್ತಿಕ ತುಮಾನಾ ಬೆಟಾಯಾ ವ್ಹಯಿಲ್ ಆನಿ ತುಮ್ಚಾ ಇಸ್ವಾಸಾಲಾ ಗರಜ಼್ ಆಸ್‌ಲ್ಯಾಲಿ ಪುರ್ನ ಕರಾಯಾಸಾಟಿ,
1TH 3:11 ಆನಿ ಆಮಚಾ಼ ಬಾಜಾ಼ಲ್ಯಾಲಾ ದೇವ್ ಆಮಚಾ಼ ಪ್ರಭು ಜಾ಼ಲ್ಯಾಲಾ ಯೇಸು ಆಮಾನಾ ತುಮ್ಚಿಪ ಯಯಾ ಮಾರ್ಗ ನೀಟ್ ಕರುಂತ
1TH 3:12 ತುಮಚಿಪ ಆಮಚಿ ಮಾಯಾ ಲ ಜಾ಼ಲ್ಯಾಸಾರಿ ತುಮ್ಚಿ ಮಾಯಾ ಯಕಮಕಪ್ನಿ ಪಗಳುನ್ ಸಗಳ್ಯಾ ಮಾಂಚಾ಼ಂಚಿಪ ಜಾ಼ವುನ್ ಖುಬ್ ವ್ಹಯಿ ಸಾರಿ ಪ್ರಭು ಆಶಿರ್ವಾದ್ ಕರುನಿ.
1TH 3:13 ಆಮಚಾ಼ ಪ್ರಭು ಜಾ಼ಲ್ಯಾಲಾ ಯೇಸು ಆಪ್‌ಲ್ಯಾ ಸಗ್‌ಳ್ಯಾ ಭಕ್ತಾಂಚೆ ಸಂಗ ದಿಸ್ಥಾನಾ ದೇವ್‌ ಜಾ಼ಲ್ಯಾಲ್ಯಾ ಆಮ್ಚಾ ಬಾಚೆ ಮೊರ‍್ಹ ತುಮಿ ಪವಿತ್ರ ಆನಿ ದೊಸ್ ನಸ್ನಾರ ವ್ಹಯಿಸಾರ ತುಮ್ಚಿ ಮನ ಘಟ್ ಕರುನಿ.
1TH 4:1 ಸರ್ತ, ಬನ್ಹಿ ಬಾವ್ಹಾನು ಆಮಿ ಪ್ರಬು ಯೆಸುಪ್ನಿ ತುಮಾನಾ ದಿಲ್ಯಾಲ್ಯಾ ಆಜ್ಞಾ ಸಮಾಜ಼ಲ್ಯಾಸಾ.
1TH 4:2 ಮನ್ಹುನ ತುಮಿ ಕಸಿ ಚಾ಼ಲುನ್ ದೆವಾಲಾ ಆವ್ಡಾಯಾ ವ್ಹಯಿಸಾ ತ್ಯಾ ಆಜ್ಞಾ ಆಮ್ಚಿಪ್ನಿ ಶಿಕುನ್ ತಸಿಸ್ ಚಾ಼ಲತ್ ಹಾಸಾ. ತುಮಿ ತಸಿಸ್ ಆಜು಼ನ್ ಖುಬ್ ಚಾ಼ಲಾಯಾ ವ್ಹಯಿಸಾ ಮನ್ಹುನ್ ಯೆಸು ಕ್ರಿಸ್ತಾಪ ಮಾಗ್ತೊ.
1TH 4:3 ದೇವಾಚಿ ಇಚಾ ಕ್ಯಾ ಮಂಜೆ ತುಮಿ ಪವಿತ್ರ ರಾಹ್ಯಾ ವ್ಹಯಿಸಾ. ಮನ್ಹುನ್ ವ್ಯಬಿಚಾರಾಪ್ನಿ ದುರ್ ರಾವ್ಹಾ.
1TH 4:4 ದೆವಾಲಾ ಸಮಜು಼ನ್ ಗಿಹ್ಯಾಚೆ ಆಂದಿ ಆಸಲ್ಯಾಲ್ಯಾ ಲೊಕಾಂಚೆಗತ್ ಕಾಮಾಬಿಲಾಶೆತ್ ಗಾವ್ಹಾಚೆ ಆಂದಿ,
1TH 4:5 ತುಮ್ಚಿಪ್ಲಾ ಪರ್ತೆಕ್ ಯೊಕ್ ನಿರ್ಮಳ್ ಮನಾನಿ ಮರೆದಿನಿ ಬ್ಯಾಯ್ಕೊ ಕರುನ್ ಗೆವ್ಹಾವ.
1TH 4:6 ಆನಿ ಹೇ ಗುಶ್ಟಿತ್ ಕುನಿ ಸಾಹಿತ್ ಆಪ್ಲಿ ಚು಼ಕ್ ನಾಹಿತ ಆನಿ ಕಚೆ ತರಚಾ಼ ಫುಕಟ್‌ ಪ್ಯಾಯ್ದಾ ಗಿಹುನಾಹಿ ಕಾ ಮಂಜೆ ಹ್ಯಾ ಸಗ್‌ಳ್ಯಾ ಪಾಪಾನಾ ಪ್ರಭು ಸಿಕ್ಷಾ ದೇನಾರ್ ಆಮಿ ಆಂದಿಸ್ ತುಮಾನಾ ಸಾಂಗ್‌ಲ್ಯಾ ಆನಿ ಹುಶಾರ್ಕಿ ದಿಲೆ.
1TH 4:7 ದೇವಾನಿ ಆಮಾನಾ ಪಾಪಾಚಾ಼ ಜೀವ್ನಾ ಕರಾಯಾ ಹಾಕಟ್ಲ ನಾಹಿ ಚಾ಼ಂಗ್ಲಾ ಜೀವ್ನಾ ಕರಾಯಾ ಹಾಕಟ್ಲ
1TH 4:8 ಆಸ ಆಸ್ಥಾನಾ ಕೊನ್ ಹೆ ಶಿಕ್ಷನಾಚಿ ನಕ್ವಾಟ್ ಕರ್ತೊ ತ್ಯೊ ಮಾನ್ಸಾಲಾ ನಾಹಿ ಪವಿತ್ರಾತ್ಮಾ ತುಮಾನಾ ದೆತ್ಯಾಲ್ಯಾ ದೇವಾಲಾ ನಕ್ವಾಟ್ ಕರ್ತೊ.
1TH 4:9 ತುಮ್ಚೆ ಸಂಗಚಾ ಬಾವ್ಹಾಂಚಿ ಮಾಯಾ ಕರಾಯಾ ವ್ಹಯಿ ಮನ್ಹುನ್ ತುಮಾನಾ ಲಿವಾಚ಼ ಗರಜ಼್ ನಾಹಿ. ಯಕಾಮಕಾಚಿ ಮಾಯಾ ಕರಾಯಾ ವ್ಹಯಿಸಾ ಮನ್ಹುನ್ ಸಿಕಿವ್ನ ತುಮಿಸ್ ದೇವಾಪ್ನಿ ಗಿಹುನ್,
1TH 4:10 ಸಗ್‌ಳ್ಯಾ ಮಕೆದೊನ್ಯಾತ್ ಆಸ್‌ಲ್ಯಾಲ್ಯಾ ಬಾವ್ಹಾನಾ ಸಗ್‌ಳ್ಯಾ ಮಾಯಾ ಕರ್ತ್ಯಾಲ ವ್ಹವುನ್ ಹಾಸಾ. ಫನ್ ಬಾವ್ಹಾನು ತುಮಿ ಮಾಯೆತ್ ಆನಿಕ್ ವಾಡಾಯಾ ವ್ಹಯಿಸಾ ಮನ್ಹುನ್ ತುಮ್ಚಿಪ ಮಾಗ್ತೊ.
1TH 4:11 ಥಂಡ್ಪನಾಚಾ಼ ಜೀವ್ನಾ ಕರಾಚಾ಼ ಮುಜ್ರಾ಼ ಥೆವಾ ತುಮ್ಚಿ ಕಾಮ ತುಮಿ ಕರಾ ತುಮ್ಚಿ ಜೀವ್ನಾಸಾಟಿ ತುಮಿಸ್ ಕಮ್ವಾ ಹ್ಯಚೆ ಗುಶ್ಟಿತ್ ಆಮಿ ತುಮಾನಾ ಆಂದಿಸ್ ಸಾಂಗ್‌ಲ್ಯಾ.
1TH 4:12 ಆಸ ತುಮಿ ಇಸ್ವಾಸಾತ್ ನಸ್‌ಲ್ಯಾಲ್ಯಾಂಚೆ ಮೊರ‍್ಹ ಸನ್ಮಾನ್ ಗಿಸಿಲಾ ಆನಿ ತುಮಾನಾ ಕಾಯ್ಬಿ ವ್ಹಯಿ ಜಾ಼ಲತ ಕುನಾಪ ಜಾ಼ಯಾಲಾಗತ್ ನಾಹಿ.
1TH 4:13 ಆಮ್ಚಾ ಬನ್ಹಿ ಬಾವ್ಹಾನು, ಮೇಲ್ಯಾಲ್ಯಾಂಚೆ ಗುಸ್ಟಿತ್ ಆಮಿ ತುಮಾನಾ ಸಮ್ಜಾವಾಯಾ ಬಗ್ತಾವ್ ಹ್ಯಚಿಸ್ ಲಾಗುನ್ ಕೊನ್ ಸಾಹಿತ್ ಆಶೆತ್ ನಸ್‌ಲ್ಯಾಚೆಗತ್ ತುಮಿ ದುಖಾತ್ ರಾಹಿತ್ನಾಹಿಸಾ.
1TH 4:14 ಯೇಸು ಮರುನ್ ಜೀತ್ತಾಜಾ಼ಲಾ ಮನ್ಹುನ್ ಆಮಿ ಖರ ಮಂಥಾವ್ ತಸಸ್ ತ್ಯಚಿವ ಇಸ್ವಾಸ್ ಥಿವುನ್ ಕೊನ್ ಮೆಲ್ಯಾ ತ್ಯನಾ ದೇವ್ ಯೇಸು ಸಂಗ ಉಠಿವ್ನಾರ್ ಮನ್ಹುನ್ ಆಮಿ ಖರ ದರ್ತಾವ್.
1TH 4:15 ಆಮಿ ಪ್ರಬುಚಾ ಸಬ್ದಾಚಾ ಆದಾರಾನಿ ತುಮಾನಾ ಸಾಂಗಾಚ಼ ಕ್ಯಾ ಮಂಜೆ, ಪ್ರಭು ಆನಿಕ್ ಯತ್ಯಾಲ್ಯಾ ದಿಸಾಪರ‍್ಯಾತ್ ಜಿತ್ತಿ ಆಸ್‌ಲ್ಯಾಲಿ ಆಮಿ ಮೆಲ್ಯಾಲ್ಯಾಂಚಿವ್ನಿ ಮೊರ‍್ಹ ವ್ಹಯಿತ್ನಾಹಿ.
1TH 4:16 ಪ್ರಭುಚಾ ದಿಸನ್ಯಾತ್ ಪ್ರಭುಚಾ ಪೈಲ್ಯಾ ದುತಾಚಾ಼ ಸಬ್ದ ಐಕುಯತೊ ತುತ್ತುರಿಚಾ಼ ಆವಾಜ಼್ ಐಕುಯತೊ ದೇವ್ ಆಪ್ನುಸ್ ಸ್ವರ್ಗಾತ್ನಿ ಉತ್ರುನ್ ಯನಾರ್; ತವಾ ಕ್ರಿಸ್ತಾಪ ಮೇಲ್ಯಾಲ ಆಂದಿ ಉಠುನ್ ಯನಾರ್.
1TH 4:17 ತ್ಯಾ ನಂತರ್ ಜಿತ್ತಿ ಆಸ್‌ಲ್ಯಾಲಿ ಆಮಿ ಆಬ್ಳಾತ್ ಪ್ರಭುಚೆ ಮೊರ‍್ಹ ಜಾ಼ಯಾ ತ್ಯಚೆ ಸಂಗ ಡಗಾತ್ನಿ ನೆನ್ಹಾರ್; ಆಸ ಆಮಿ ಕವಾಬಿ ಪ್ರಭು ಸಂಗ ರಾನ್ಹಾರ್.
1TH 4:18 ಮನ್ಹುನ್ ಹ್ಯಾ ಬೊಲ್‌ನ್ಯಾನಿ ಯಕಾಮಕಾಲಾ ಉಮೇದ್ ದೆವಾ.
1TH 5:1 ಬನ್ಹಿ ಬಾವ್ಹಾನು ಹ್ಯಾ ಗುಶ್ಟಿ ಕವಾ ಚಾ಼ಲತ್ಯಾತಾ ಮನ್ಹುನ್ ದೀಸ್ ಆನಿ ಯೊಳ್ ತುಮಾನಾ ಲಿವಾಲಾ ವ್ಹಯಿ ಮನ್ಹುನ್ ನಾಹಿ.
1TH 5:2 ಕಾ ಮಂಜೆ ರ‍್ಯಾಚಾ಼ ಚೊ಼ರ್ ಕಸಾ ಯತೊ ತಸಸ್ ಪ್ರಭುಚ಼ ಯನ ತುಮಾನಾ ಚಾ಼ಂಗ್ಲ ಠಾವ ಹಾ.
1TH 5:3 ಸಗ್ಳ ಸಮಾದಾನಾನಿ ಭೆ ನಸ್ಥಾನಾ ರಾಥಾವ್ ಮನ್ಹುನ್ ಲೊಕ ಸಾಂಗ್‌ತ್ಯಾಲಿ ಆಸ್ಥಾನಾ ತ್ಯಂಚಿವ ನಾಸ್ ಬಾಳ್ತಿನಿಲಾ ಬಾಳತ್ಫನಾಚ಼ ಯಾಗ್ ತವಾಸ್ ಯತ್ಯಾಚೆಗತ್ ಯನಾರ್; ತಿ ಕಸಿಸ್ ಚು಼ಕ್ವುನ್ ಗಿಹಿತ್ನಾಹಿತ.
1TH 5:4 ಫನ್ ಬನ್ಹಿ ಬಾವ್ಹಾನು, ತ್ಯೊ ದಿಸ್ ಚೊ಼ರಾಚೆಗತ್ ತುಮ್ಚಿವ ಯನಾರ್ ನಾಹಿ; ತುಮಿ ಆಂದಾರಾತ್ ರಾತ್ಯಾಲಿ ನವ್ಹಸಾ.
1TH 5:5 ತುಮಿ ಸಗ್ಳಿ ಉಜಿಡಾಚಾ ದಿಸಾಚಿ ಜಾ಼ಲ್ಯಾಸಾ ತ್ಯವ್ಡಿಸ್; ಆಮಿ ರಾತಿಚಿ ಆನಿ ಆಂದಾರಾಚಿಬಿ ನವ್ಹ.
1TH 5:6 ಮನ್ಹುನ್ ಆಮಿ ದುಸರ‍್ಯಾಂಚೆಗತ್ ನಿಜ಼ುನ್ ರಾಹುನಾಹಿ, ಜಾ಼ಗಿ ರಾಹುನ್ ತುಮ್ಚಾ ತಾಬ್ಯಾತ್ ತುಮಿ ರಾವ್ಹಾ.
1TH 5:7 ನಿಜ಼ತ್ಯಾಲಿ ರ‍್ಯಾಚಿ ನಿಸ್‌ತ್ಯಾತ, ಪಿವುನ್ ಘುಂಗ್ ಯತ್ಯಾಲಿ ರ‍್ಯಾಚಿ ಘುಂಗಿತ್ ರಾಥ್ಯಾತ.
1TH 5:8 ಆಮಿ ತರಿ ದಿಸಾಚಿ಼ ವ್ಹವುನ್ ಇಸ್ವಾಸಾಚೆ ಮಾಯೆಚ಼ ಶಾತಿಚ಼ ಕವಚಾ ರಕ್ಷಣೆಚಿ ವಾಟ್ ಬಗಾಚಿ ಡುಯಿಚ಼ ಕವಚ ಗಾಲುನ್ ಚಾ಼ಂಗಲ್ಯಾ ಮನಾನಿ ರಾಹುಯಾ.
1TH 5:9 ಕಾ ಮಂಜೆ ದೇವಾನಿ ಆಮಾನಾ ಆಪ್‌ಲ್ಯಾ ರಾಗಾತ್ ಗಾವ್ಹಾ ವ್ಹಯಿ ಮನ್ಹುನ್ ನಿವಡ್ಲ ನಾಹಿ ಫನ್ ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸುಸ್ ಲಾಗುನ್ ರಕ್ಷನ್ ವ್ಹಯಿ ಮನ್ಹುನ್ ದೇವಾನಿ ಥರಿವ್‌ಲ್ಯಾ.
1TH 5:10 ಯೇಸು ಕ್ರಿಸ್ತಾನಿ ಆಮ್ಚಿಸಾಟಿ ಜೀವ್ ದಿಲಾ ಹ್ಯಚಿಸ್ ಲಾಗುನ್ ಆಮಿ ಜೀತ್ತಿ ರಾಹುನಿ ನಾಹಿತ್ ಮೆಲ್ಯಾಲಿ ರಾಹುನಿ ತ್ಯೊ ಪರತುನ್ ಯತಾನಾ ತ್ಯಚಿ ಸಂಗ ಆಮಿ ಜಿತ್ತಿ ರಾನ್ಹಾರ್.
1TH 5:11 ಮನ್ಹುನ್ ತುಮಿ ಆತಾ ಕರ್ತ್ಯಾಶಾರ್ಕ ಯಕಾಮಕಾಲಾ ಮಜ಼ತ್ ಕರಾ ಆನಿ ಉಮೇದ್ ದೇವಾ.
1TH 5:12 ಆಮ್ಚಾ ಬನ್ಹಿ ಬಾವ್ಹಾನು, ಆಮಿ ತುಮ್ಚಿಪ ಇನಂತಿ ಕರ್ತಾವ್ ಕಚಿ ಲೊಕ ತುಮ್ಚೆ ಮದ್ದಿ ಕಾಮ ಕರ್ತ್ಯಾತ ಆನಿ ಇಸ್ವಾಸಾಚಾ಼ ಜೀವ್ನಾ ಕರಾಯಾ ವಾಟ್ ದ್ಯಾವತ್ಯಾತ ಆನಿ ನಿರ್ದೆಶನ್ ದೆತ್ಯಾತ ತ್ಯನಾ ಚಾ಼ಂಗ್ಲಾ ಸನ್ಮಾನ್ ದೇವಾ.
1TH 5:13 ತ್ಯಂಚಾನಿ ಕೆಲ್ಯಾಲ್ಯಾ ಕಾಮಾಸ್ ಲಾಗುನ್ ತ್ಯಂಚಿವ ಮಾಯಾ ಆನಿ ಮುಟಿ ಮರ‍್ಯಾದ್ ದಾವಾ ಆನಿ ತುಮ್ಚಾ ತುಮ್ಚಾತ್ ಸಮಾದಾನಾನಿ ರಾವ್ಹಾ.
1TH 5:14 ಆಮ್ಚಾ ಬನ್ಹಿ ಬಾವ್ಹಾನು, ಮೀ ತುಮ್ಚಿಪ ಮಾಗುನ್ ಗಿಹ್ಯಾಚ಼ ಕ್ಯಾ ಮಂಜೆ ಕಾಮ್ ಕರಿ ನಸ್ನಾರ‍್ಯಾನಾ ಜಾ಼ಗಿ ಕರಾ ಬಳ್ ನಸ್‌ಲ್ಯಾಲ್ಯಾನಾ ಮಜ಼ತ್ ಕರಾ ಸಗ್‌ಳ್ಯಾಂಚಿ ಸಂಗ ಸಮಾದಾನಾನಿ ರಾವ್ಹಾ.
1TH 5:15 ಯಕಾಮಕಾಲಾ ಆನಿ ಸಗ್‌ಳ್ಯಾನಾ ಕವಾಬಿ ಚಾ಼ಂಗ್ಲ ಕರಾಯಾ ಯತ್ನ ಕರಾ ಕುನಿಸ್ ಬುರ್ಶಾಲಾ ಬುರ್ಸ ಕರುನಾಹಿ ಆಸ ಬಗಾ; ಬರ ತೆಸ್ ಕರಾ.
1TH 5:16 ಕವ್ವಾಬಿ ಆನಂದಾನಿ ರಾವ್ಹಾ;
1TH 5:17 ಕವ್ವಾಬಿ ಮಾಗ್ನ ಕರಾ;
1TH 5:18 ದೇವಾಲಾ ಸಗ್‌ಳ್ಯಾ ಯಳಾತ್ ದನ್ಯವಾದ್ ಸಾಂಗಾ. ದೇವಾಚಿ ತುಮ್ಚಾ ಜೀವ್ನಾಸಾಟಿ ಕ್ರಿಸ್ತ್ ಯೇಸುಚೆ ಯಕಿತ್ ಹ್ಯಸ್ ಚಿತ್ ಜಾ಼ಲ್ಯಾ.
1TH 5:19 ಪವಿತ್ರಾತ್ಮಚ಼ ಕಾಮ್ ಇಜ್ವು಼ ನಕೊಸಾ;
1TH 5:20 ದೇವಾಪ್ನಿ ಆಲ್ಯಾಲ್ಯಾ ಸಾಂಗ್‌ನ್ಯಾಚಾ಼ ಆವ್ಮಾನ್ ಕರು ನಕೊಸಾ;
1TH 5:21 ಸಗ್‌ಳ್ಯಾಚಿ ಪಾರಕ್ ಕರುನ್ ಚಾ಼ಂಗ್ಲ ತ್ಯಸ್ ಘಟ್ ದರಾ;
1TH 5:22 ಸಗ್ಳೆ ತರಚಾ. ಬುರ್ಶಾತ್ನಿ ದುರ್ ರಾವ್ಹಾ.
1TH 5:23 ಥಂಡ್ಪನ್ ದೇನಾರಾ ದೇವ್ ಸ್ವತಾ ತುಮಾನಾ ಪುರೆತರನಿ ಪವಿತ್ರ ಕರುನಿ. ಆತ್ಮ, ಜೀವ್, ಆನಿ ಶರಿರಾಲಾ ಆಮ್ಚಾ ಪ್ರಭು ಕ್ರಿಸ್ತ ಯೇಸು ಮಾಗಾರಾ ಯತಾನಾ ದೊಶ್ ನಸ್ತಾನಾ ಪವಿತ್ರ ವ್ಹವುನ್ ರಾಹುಂತ.
1TH 5:24 ಕಾ ಮಂಜೆ ತುಮಾನಾ ಹಾಕಟ್ಯಾಲಾ ಇಸ್ವಾಸಾಚಾ಼ ತ್ಯೊ ಆಪ್ಲಿ ಕಾಮ ಕರ್ನಾರ್
1TH 5:25 ಬನ್ಹಿ ಬಾವ್ಹಾನು ಆಮ್ಚಿ ಸಾಟಿ ಮಾಗ್ನ ಕರಾ.
1TH 5:26 ಸಗ್‌ಳ್ಯಾ ಇಸ್ವಾಸಿನಾ ನಿರ್ಮಳ್ ಮನಾನಿ ನಮಸ್ಕಾರ್ ಕರಾ.
1TH 5:27 ಮಿ ಪ್ರಭುಚಾ ಹುಕ್ಮಾನಿ ತುಮ್ಚಿಪ ಇನಂತಿ ಕರ್ತೊ. ಹ್ಯ ಪತ್ರ ಸಗ್‌ಳ್ಯಾ ಇಸ್ವಾಸಿ ಬನ್ಹಿ ಬಾವ್ಹಾನಾ ವಾಚ್ವು಼ನ್ ಸಾಂಗಾಯಾ ವ್ಹಯಿಸಾ.
1TH 5:28 ಆಮ್ಚಾ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಿ ಕ್ರಪಾ ತುಮ್ಚಿ ಸಂಗ ರಾಹುನಿ.
2TH 1:1 ಪೌಲ್ ಜಾ಼ಲ್ಯಾಲಾ ಮೀ ಹ್ಯ ಪತ್ರ ಲಿವ್‌ತ್ಯೊ ಮಾಜಿ ಸಂಗ ಸಿಲ್ವಾನ್ ತಿಮೊಥೆ ಹಾತ್ತ. ಬಾ ದೇವಾಪ ಆನಿ ಪ್ರಬು ಕ್ರಿಸ್ತ ಯೆಸುಪ ರಾಥ್ಯಾಲೆ ಥೆಸಲೊನಿಕಾಚಾ ಮೆಳ್ಯಾತ್‌ಲ್ಯಾ ಲೊಕಾನಾ,
2TH 1:2 ಆಮಚಾ಼ ಬಾ ಜಾ಼ಲ್ಯಾಲ್ಯಾ ದೇವಾಪ್ನಿಬಿ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಪ್ನಿಬಿ ತುಮಾನಾ ಕ್ರಪಾ ಶಾಂತಿ ವ್ಹವುನಿ.
2TH 1:3 ಆಮ್ಚಾ ಬನ್ಹಿ ಬಾವ್ಹಾನು, ಆಮಿ ಖಾಯಿಮ್ ತುಮ್ಚೆ ಗುಶ್ಟಿತ್ ದೇವಾಲಾ ದನ್ಯವಾದ್ ಸಾಂಗ್ತಾವ್. ತಸ ಕರಾಯಾಸ್ ವ್ಹಯಿ; ಕಾಮಂಜೆ ತುಮಚಾ಼ ಇಸ್ವಾಸ್ ಆನಿ ಮಾಯಾ ಯಕಾಮಕಾವ ಖುಬ್ ವಾಡ್ತಿ.
2TH 1:4 ಆಸ ಆಸ್ಥಾನಾ ತುಮಾನಾ ಆಸ್‌ಲ್ಯಾಲಾ ಸಗ್ಳಾ ತರಾಸ್ ತುಮಿ ಖಾತ್ಯಾಲ ಕಸ್ಟ ದಿಸುನ್ ಆಲ್ಯಾಲ ತುಮಚ಼ ಥಂಡ್ಫನ್ ಇಸ್ವಾಸ್ ಯಾದ್ ಕರುನ್ ತುಮ್ಚೆ ಗುಶ್ಟಿತ್ ಆಮಿಸ್ ದೇವಾಚಾ ಮೇಳ್ಯಾತ್ ಮರೆದಿನಿ ಸಾಂಗ್ತಾವ್.
2TH 1:5 ದೇವ್ ನ್ಯಾಯಿ ನಿವಡ್‌ತ್ಯಾಲಾ ಶಾರ್ಕ ಹಾ ಮನ್ಹುನ್ ದಾವುನ್ ದೆತ. ಆನಿ ಹ್ಯಚಾ ಪ್ಯಾಯ್‌ದ್ಯಾಸಾಟಿ ಕಚಾಸಾಟಿ ತುಮಿ ಕಶ್ಟ ಖಾತಾಸಾ ತ್ಯಾ ರಾಜಾಲಾ ತುಮಿ ಚಾ಼ಂಗ್ಲಿ ಹಾಸಾ.
2TH 1:6 ದೇವ್ ಲೆಖ್ಯಾತ್ ಆಸ್‌ಲ್ಯಾಲ ಕರ್ತೊ ತುಮಾನಾ ಕೊನ್ ತರಾಸ್ ದೆತೊ ತ್ಯನಾ ದೇವ್ ಪರ್ತುನ್ ತರಾಸ್ ದೆತೊ. ತ್ಯೊ ನಿಂದಾ ಕರ್ತ್ಯಾಲ್ಯಾನಾ ನಿಂದಾ ಕರ್ತೊ,
2TH 1:7 ಆನಿ ತ್ಯೊ ತರಾಸ್ ಅನ್ಭವಸ್‌ತ್ಯಾಲ್ಯಾ ಆಮಾನಾ ಆನಿ ತುಮಾನಾ ತ್ಯೊ ಪರಿಹಾರ್ ದೆತೊ. ಹ್ಯ ತ್ಯೊ ಪ್ರಭು ಜಾ಼ಲ್ಯಾಲಾ ಕ್ರಿಸ್ತ ಯೇಸು ಮೊಟ್ಯಾ ದೆವ ದುತಾ ಸಂಗ ಸ್ವರ್ಗಾತ್ನಿ ದಿಸ್ಥಾನಾ ಕರ್ನಾರ್.
2TH 1:8 ತ್ಯೊ ಇಸ್‌ಥ್ಯಾಚೆ ಜೊ಼ತಿ ಸಂಗ ಕೊನ್ ದೇವಾಲಾ ನಕ್ವಾಟ್ ಕರ್ತೊ ಆನಿ ಆಮ್ಚಾ ಪ್ರಭು ಯೇಸುಚೆ ಬರೆ ಖಬರಿಚೆಗತ್ ಚಾ಼ಲತ್ ನಸ್‌ಲ್ಯಾಲ್ಯಾನಾ ಸಿಕ್ಷಾ ದಿಯಾ ಯತೊ.
2TH 1:9 ಪ್ರಭುಚೆ ಮೊರ್ನಿ ಆನಿ ಆಪ್ಲೆ ಮೊಟೆ ಮೈಮೆನಿ ದೇವ್ ತ್ಯನಾ ಯಗಳುನ್ ಖಾಯಿಮ್ಚಾ ನಾಶಾತ್ ಗ್ಯಾಲ್ಥೊ.
2TH 1:10 ಕವಾ ತ್ಯನಿ ತ್ಯಾ ದಿಸಾ ದಿಸಿ ಆಪ್‌ಲ್ಯಾ ಲೊಕಾಂಚಿಪ್ನಿ ಮೈಮೆ ಆನಿ ಇಸ್ವಾಸಾತ್ ಆಸ್‌ಲ್ಯಾಲ್ಯಾ ಸಗ್‌ಳ್ಯಾಂಚಿಪ್ನಿ ಮರ‍್ಯಾದ್ ಗಿಹ್ಯಾ ಯತೊ. ತ್ಯಾ ಲೊಕಾಂಚೆ ಮದ್ದಿ ತುಮಿಬಿ ರಾನ್ಹಾರ್, ಕಾ ಮಂಜೆ ಆಮಿ ತುಮಾನಾ ಸಾಂಗ್‌ಲ್ಯಾಲೆ ಖಬರಿವ ತುಮಿ ಇಸ್ವಾಸ್ ಥೆವ್ಲಾಸಾ.
2TH 1:11 ತ್ಯಾಸ್ ಕಾರ್ನಾನಿ ಕವಾಬಿ ತುಮ್ಚಿಪ ಮಾಗ್ನ ಕರ್ತಾವ್ ಕಚ಼ ಚಾಂಗಲ್ಯಾ ಮಾರ್ಗಾತ್ ತುಮಿ ಜೀವ್ನಾ ಕರಾಯಾ ವ್ಹಯಿ ಮನ್ಹುನ್ ದೇವಾನಿ ತುಮಾನಾ ಹಾಕಟ್ಲ ತ್ಯಾ ಮಾರ್ಗಾನಿ ಜೀವ್ನಾ ಕರಾಯಾ ಮಾಗ್ತಾವ್. ತ್ಯೊ ಆಪ್‌ಲ್ಯಾ ಪುರ‍್ಯಾ ಬಳಾನಿ ತುಮ್ಚಾ ಚಾ಼ಂಗಲ್ಯಾ ಆಶಾ ಪುರಿ ಕರುನ್ ಆನಿ ತುಮ್ಚಾ ಇಸ್ವಾಸಾಚಾ ಆಶಾ ಪುರಿ ಕರುನಿ.
2TH 1:12 ಆಸ ಜಾ಼ಲ್ಯಾವ ಆಮ್ಚಾ ದೇವಾಚೆ ಆನಿ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚೆ ಕ್ರಪೆನಿ ತುಮ್ಚಿಸ್ ಲಾಗುನ್ ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸುಚಾ ನಾವಾಲಾ ಮೈಮಾ ವ್ಹಯಿಲ್ ತ್ಯಚಿಪ್ನಿ ತುಮಾನಾಬಿ ಗಾವ್ಹಲ್.
2TH 2:1 ಮಾಜಾ ಬನ್ಹಿ ಬಾವ್ಹಾನು, ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಾ ಯನ್ಯಾಚೆ ಗುಶ್ಟಿತ್ ಆಮಿ ತ್ಯಚಿ ಸಂಗ ಮಿಳಾಚೆ ಗುಶ್ಟಿತ್ ಮಿ ತುಮ್ಚಿಪ ಮಾಗಚ಼ ಕ್ಯಾ ಮಂಜೆ,
2TH 2:2 ಪ್ರಭುಚ಼ ದೀಸ್ ಆತಾಸ್ ಜ಼ವಳ್ ಆಲ್ಯಾತ ಮನ್ಹುನ್ ಕುನಿತರಿ ಸಾಂಗ್ಲತ ತುಮಿ ಆಂದಿ ಕಳ್ವಳುನಕೊಸಾ ತುಮಿ ಯವ್‍ಜಾ಼ ಗುಂದ್ಳು ನಕೊಸಾ ಕಾ ಮಂಜೆ ಸಾಂಗ್‌ನ್ಯಾನಿ ಪ್ರವಾದನೆನಿ ಆನಿ ಪತ್‌ರ‍್ಯಾನಿ ಆಮಿ ತುಮಾನಾ ಹ್ಯಚೆ ಗುಶ್ಟಿತ್ ಸಿಕಿವ್‌ಲ್ಯಾ.
2TH 2:3 ಕಚೆ ತರನಿ ಕುನಿ ತುಮಾನಾ ಫಸ್ವು ನಾಹಿ ಆಸ ಬಗಾ ಕಾ ಮಂಜೆ ಆಂದಿ ಇಸ್ವಾಸ್ ಹಾಳ್ ಕರುನ್ ನಾಶಾಡಿಚಾ಼ ಲ್ಯೊಕ್ ಜಾ಼ಲ್ಯಾಲಾ ಅದರ್ಮಿ ಮಾನುಸ್ ಮಾಳಾಸ್ ಯಯಾಚೆ ಆಂದಿ ಸೆವಟ್‍ಚಾ಼ ತ್ಯೊ ದೀಸ್ ಯನಾರ್ ನಾಹಿ.
2TH 2:4 ತ್ಯೊ ಆಪ್‌ಲ್ಯಾಲಾ ಸಗ್‌ಳ್ಯಾ ಸಾಮ್ನಾಂಚೆವರ್ ಮನ್ಹುನ್ ಗೆಥೊ. ಆನಿ ತ್ಯಂಚಾ಼ ಇರೊದ್ ಕರ್ತೊ ತಿ ಸಾಮ್ನ ದೇವಾಚಿ ಜಾ಼ಲ್ಯಾತ ನಾಹಿತ ವವ್ಯಾಳುನ್ ಗಿಹ್ಯಾ ಚಾ಼ಂಗ್ಲಿ ಜಾ಼ಲ್ಯಾತ, ಕುಟ್ಪರ‍್ಯಾತ್ ಮಂಜೆ ದೇವ್ಳಾತ್ ಜಾ಼ವುನ್ ಸಿಂಹಾಸನಾವ ಬಸುನ್ ಆಪ್ನುಸ್ ದೇವ್ ಮನ್ಹುನ್ ಗೆಥೊ.
2TH 2:5 ಮೀ ತುಮ್ಚಿ ಸಂಗ ಆಸ್ಥಾನಾ ಹ್ಯಾ ಗುಶ್ಟಿ ಸಾಂಗ್‌ಲ್ಯಾಲೆ ಯದತ್ ನಾಹಿತಾ ಕ್ಯಾ?
2TH 2:6 ಆನಿ ಆತಾ ಹ್ಯ ಸಗ್ಳ ಘಡತ್ಯಾಲ ಶಾರ್ಕ್ಯಾ ಯಳಾಲಾ ದಿಸಾಯಾ ಕ್ಯಾ ಥಾಂಬಿವ್ತ ತ್ಯ ಸಗ್ಳ ತುಮಾನಾ ಠಾವ ಹಾ
2TH 2:7 ತ್ಯೊ ವಾದಿ ಆತಾಬಿ ಚು಼ರುನ್ ಆಪ್ಲಿ ಕಾಮ ಕರ್ತ್ಯಾಲಾ ಹಾ. ಹ್ಯ ಕೊನ್ ಥಾಂಬಿವ್‌ತ್ಯಾ ಆನಿ ತ್ಯ ಕುಟ್ಪರ‍್ಯಾತ್ ಥಾಂಬಿವ್ನಾರ್ ಮಂಜೆ ತ್ಯಲಾ ಥಾಂಬಿವ್‍ಲ್ಯಾಲ್ಯಾಲಾ ವಾಟನಿ ಕ್ಯಾಡ್ನರ್ ನಾಹಿ.
2TH 2:8 ವಾದಿ ದಿಸುನ್ ಯಯಿಲ್ ತ್ಯಲಾ ಯೇಸು ಆಪ್‌ಲ್ಯಾ ತೊಂಡಾಚಾ ವಾರ‍್ಯಾನಿ ಮೈಮೆನಿ ಯತಾನಾ ತ್ಯಲಾ ನಾಸ್ ಕರ್ನಾರ್.
2TH 2:9 ತ್ಯೊ ವಾದಿ ಯತಾನಾ ಸೈತಾನಾಚಾ ಬಳಾನಿ ಯನಾರ್, ಅನಿ ತ್ಯೊ ಮೊಸ್ ಕರ್ತ್ಯಾಲ್ಯಾ ಸಗ್ಳೆ ತರಚಾ ಮೊಟ್ಯಾ ಕಾಮಾನಿ ಚಮತ್ಕಾರ ಅತ್ಬುತ್ ಕಾಮ ಹ್ಯಂಚಾನಿ ಬುರ್ಸೆ ತರಚಿ ಸಗ್ಳಿ ಮೊಸಾನಿ ಬರುನ್ ನಾಸಾಚೆ ವಾಟವ ಆಸ್ನಾರ‍್ಯಾ ಸಗ್‌ಳ್ಯಾನಾ ವ್ಹನಾರ್
2TH 2:10 ತ್ಯಚ಼ ಉಪಯೊಗ್ ಕಚಾಚಾ಼ ವಿರೊದ್ ಕರ್ತೊ ಮಂಜೆ ಕೊನ್ ನಾಸಾಚಾ ಮಾರ್ಗಾತ್ ಚು಼ಕುನ್ ಗೆಲ್ಯಾ. ತೇ ಚು಼ಕುನ್ ಗೆಲ್ಯಾತ ಕಾ ಮಂಜೆ ತ್ಯಂಚಾನಿ ಖರ‍್ಯಾಚಿ ಮಾಯಾ ಕಿಲಿನಾಹಿ; ತ್ಯಂಚಿ ರಕ್ಶನೆ ವ್ಹವುನಾಹಿ.
2TH 2:11 ಮನ್ಹುನ್ ದೇವಾನಿ ಚು಼ಕಿಚ಼ ಕಾಮ್ ಕರ್ತ್ಯಾಲ ಬಳ್ ತ್ಯಂಚಿಪ ಲಾವುನ್ ದೆತೊ. ಲಬಾಡ್ ಖರ ಆನಿ ಖರ ಲಬಾಡ್ ಮನ್ಹುನ್ ಇಸ್ವಾಸ್ ಥೆವ್‍ತ್ಯಾತ.
2TH 2:12 ಖರ‍್ಯಾವ ಇಸ್ವಾಸ್ ಥಿವಿನಸ್ಥಾನಾ ಬುರ್ಶಾ ಫನಾತ್ ಆನಂದ್ ವ್ಹತ್ಯಾಲಿ ಸಗ್ಳಿ ಹೇಸ್ ತರನಿ ನ್ಯಾಯಿ ತಿರ್ಮಾನಾತ್ ಗಾವ್ತಿಲ.
2TH 2:13 ಮಾಯೆಚಾ ಬನ್ಹಿ ಬಾವ್ಹಾನು ತುಮಿ ಪವಿತ್ರಾತ್ಮಾನಿ ಶುದ್ ವ್ಹವುನ್ ಖರ‍್ಯಾವ ಇಸ್ವಾಸ್ ಥಿವುನ್ ರಕ್ಶನ್ ಗಿಹ್ಯಾಸಾಟಿ ದೆವಾನಿ ತುಮಾನಾ ಮುಳಾತ್ನಿ ನಿವಡುನ್ ಗೆತಲ್ಯಾತ ಮನ್ಹುನ್ ಆಮಿ ತುಮ್ಚೆ ಗುಸ್ಟಿತ್ ಖಾಯಿಮ್ ದೆವಾಲಾ ಉಪಕಾರಾಚಿ ಸ್ತುತಿ ಕರತ್ಯಾಲಿ ಜಾ಼ಲ್ಯಾವ್.
2TH 2:14 ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಿ ಮೈಮೆ ಕಮವಾಯಾ ವ್ಹಯಿ ಮನ್ಹುನ್ ಆಮ್ಚೆ ಬರೆ ಖಬರಿಸ್ ಲಾಗುನ್ ದೆವಾನಿ ತುಮಾನಾ ಹಾಕಟ್ಲ.
2TH 2:15 ಆಸ ಆಸ್ಥಾನಾ ಬನ್ಹಿ ಬಾವ್ಹಾನು ಘಟ್ ಉಬಿ ರಾವ್ಹಾ. ಆಮಿ ಬುಲಿನಿ ವ್ಹವುನಿ ಪತ್‌ರ‍್ಯಾನಿ ವ್ಹವುನಿ ತುಮಾನಾ ಸಾಂಗ್‌ಲ್ಯಾಲ್ಯಾ ಸಿಕಿವ್‌ನ್ಯಾತ್ ತುಮಿ ಘಟ್ ದರ್ಹುನ್ ರಾವ್ಹಾ.
2TH 2:16 ಆಮ್ಚಾ ಪ್ರಭು ಯೇಸು ಕ್ರಿಸ್ತ ಆನಿ ಆಮ್ಚಾ ಬಾ ದೇವಾನಿ ಆಮ್ಚಿ ಮಾಯಾ ಕಿಲಿ ಆನಿ ತ್ಯನಿ ಆಮಾನಾ ಆಪ್ಲೆ ಕ್ರಪೆತ್ ಶಾಸ್ವಾತ್ ಉಮೇದ್ ಆನಿ ಘಟ್ ಆಶಾ ದಿಲಿ.
2TH 2:17 ಕವಾಬಿ ಚಾ಼ಂಗ್ಲ ಕರಾಯಾ ಆನಿ ಸಾಂಗಾಯಾ ಧೀರ್ ಆನಿ ಬಳ್ ದಿವುನಿ.
2TH 3:1 ಸರ್ತ್ಯಾನಿ, ಬನ್ಹಿ ಬಾವ್ಹಾನು, ಆಮ್ಚಿ ಸಾಟಿ ಮಾಗ್ನ ಕರಾ ಪ್ರಭುಚ಼ ಸಬಾತ್ ಸಗ್ಳಿಕ್ಡ ಪಗಾಳ್ಯಾ ಶಾರ್ಕ ಕುಠ ಕುಠಬಿ ಚಾ಼ಟಕ್ಯಾನಿ ಪಗಳುನ್ ನಾವ್ ಗೆಥ್ಯಾ ಶಾರ್ಕ
2TH 3:2 ದೇವಾನಿ ಆಮಾನಾ ಬುದ್ದಿ ನಸ್‌ಲ್ಯಾಲ್ಯಾ ಬುರ್ಶಾ ಲೊಕಾಂಚಾ ಹಾತಾತ್ನಿ ಚು಼ಕ್ವಿ ಶಾರ್ಕ ಮಾಗ್ನ ಕರಾ ಸಗ್‌ಳ್ಯಾಂಚಿಪ ಕ್ರಿಸ್ತಾಚಾ಼ ಇಸ್ವಾಸ್ ನಾಹಿ ನವ್ಹ.
2TH 3:3 ಖರ ಪ್ರಭು ಇಸ್ವಾಸಾಚಾ಼ ತ್ಯೊ ತುಮಾನಾ ಘಟ್ ಕರುನ್ ತುಮಿ ಬುರ್ಶಾಚಾ ಹಾತಾತ್ ಗಾಹುನಾಹಿ ಆಸ ರ‍್ಯಾಕ್ನಾರ್
2TH 3:4 ಆಮಾನಾ ಪ್ರಭುವ ಖುಬ್ ಇಸ್ವಾಸ್ ಹಾ ಆನಿ ಪುರಿ ಖಾತ್ರಿ ಹಾ ಆಮಿ ಕ್ಯಾ ತುಮಾನಾ ಸಾಂಗ್‌ಲ್ಯಾ ತುಮಿ ತಸಸ್ ಕರ್ತ್ಯಾಸಾ ಆನಿ ಕರೀತುಸ್ ರಾನ್ಹಾರ್.
2TH 3:5 ಪ್ರಭು ತುಮಾನಾ ದೆವಾಚೆ ಮಾಯೆತ್ ಕ್ರಿಸ್ತಾಚಾ ಥಂಡ್ಪನಾತ್ ರಾಹಿಸಾರ ಚಾ಼ಲ್ವುನಿ.
2TH 3:6 ಆಮ್ಚಾ ಬನ್ಹಿ ಬಾವ್ಹಾನು, ಆಮಿ ಸಿಕಿವ್‌ಲ್ಯಾಲ್ಯಾ ಸಿಕ್ಷನಾ ಶಾರ್ಕ ಆಂದಿ ಆಡ್ವ ವ್ಹವುನ್ ಚಾ಼ಲತ್ಯಾಲ್ಯಾ ಬಾವ್ಹಾಲಾ ತುಮಿ ದುರ್ ರಾಹ್ಯಾ ವ್ಹಯಿ ಮನ್ಹುನ್ ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಾ ನಾವಾನಿ ತುಮಾನಾ ಸಾಂಗತ್ಯಾವ್.
2TH 3:7 ತುಮಿ ಆಮ್ಚಿಗತ್ ಕಸ ಚಾ಼ಲಾಯಾ ವ್ಹಯಿಸಾ ಮನ್ಹುನ್ ತುಮಾನಾಸ್ ಠಾವ ಹಾ. ಆಮಿ ತುಮ್ಚಿಗತ್ ಆಸ್ಥಾನಾ ಆಳ್ಸಿ ನವ್ಥಾಸಾ.
2TH 3:8 ಆಮಿ ಕುನಾಪ್ನಿ ಪೈಸ ಗೇತ್ಲ ನಾಹಿತ ಆನಿ ಪೈಸ ದಿಯಾಚೆ ಆಂದಿ ಕುನಾಪ್ನಿ ಜೆವಾನ್ ಖಾಲ ನಾಹಿ ಕಾ ಮಂಜೆ ತುಮ್ಚಾತ್ ಯಕಾಲಾಬಿ ವಜ಼ ವ್ಹವುನಾಹಿ ಮನ್ಹುನ್ ರ‍್ಯಾತ್ ದೀಸ್ ಕಾಮ್ ಕೇಲ.
2TH 3:9 ತುಮ್ಚಿಪ್ನಿ ಮಜ಼ತ್ ಕರುನ್ ಗಿಹ್ಯಾ ಆಮಾನಾ ಹುಕುಮ್ ನಾಹಿ ಮನ್ಹುನ್ ತಸ ಕೆಲ್ಯಾಲ ನವ್ಹ ತುಮಿ ಆಮ್ಚಿಗತ್ ವ್ಹಯಾ ವ್ಹಯಿಸಾ ಮನ್ಹುನ್ ತುಮಾನಾ ಸಮಜಾ಼ಯಾ ಕೇಲ.
2TH 3:10 ಯವ್ಡಸ್ ನವ್ಹ ಆಮಿ ತುಮ್ಚಿ ಸಂಗ ಆಸ್ಥಾನಾ ಕಾಮ್ ಕರಿನಸ್ನಾರ‍್ಯಾನಿ ಖಾವುನಾಹಿ ಮನ್ಹುನ್ ತುಮಾನಾ ಸಾಂಗ್‌ಲ್ಯಾ.
2TH 3:11 ಆಮಿ ಕಾ ಹ್ಯ ಸಾಂಗ್ತಾವ್ ಮಂಜೆ ತುಮ್ಚಾತ್ಲ ಥೊಡ ಜಾ಼ನ್ ಕಾಯ್ ಕಾಮ್ ಕರಾಚೆ ಆಂದಿ ದುಸ್‌ರ‍್ಯಾಂಚಾ ಕಾಮಾತ್ ಡುಯಿ ಗಾಲ್ಹುನ್ ಆಳ್ಸೊಟ ವ್ಹವುನ್ ರಾಥ್ಯಾತ ಮನ್ಹುನ್ ಬಾತ್ನಿ ಐಕ್ಲೆ.
2TH 3:12 ಆಸ್‌ಲ್ಯಾ ಲೊಕಾನಾ ಆಮಿ ಪ್ರಭು ಯೇಸು ಕ್ರಿಸ್ತಾಚಾ ನಾವಾನಿ ಆಮಿ ತಾಕಿತ್ ದಿವುನ್ ಆಜ್ಞೆ ದೆತಾವ್ ತೇ ಆಪ್ಲೆ ರಾಬ್ನುಕಿನಿ ಆಪ್ಲ ಆನ್ ಆಪ್ನುಸ್ ಕಮ್ವಾಯಾ ಸಾಂಗ್ತಾವ್.
2TH 3:13 ಮಾಜಾ ಬನ್ಹಿ ಬಾವ್ಹಾನು ತುಮಿ ತರಿ ಚಾ಼ಂಗ್ಲ ಕರ್ತ್ಯಾಲ್ಯಾತ್ ಠಕು ನಕೊಸಾ
2TH 3:14 ಹ್ಯಾ ಪತ್‌ರ‍್ಯಾನಿ ಸಾಂಗ್‌ಲ್ಯಾಲ್ಯಾ ಹ್ಯಾ ಸಬ್ದಾಂಚಿಗತ್ ಕೊನ್ತರಿ ಚಾ಼ಲ್ಲಾ ನಾಹಿತ ತ್ಯಚಿ ವಳಕ್ ಥಿವುನ್ ತ್ಯಲಾ ಲಾಜ಼್ ಯಯಿಜೊ಼ಗ ತ್ಯಚಿ ಸಂಗತ್ ಕರು ನಕೊಸಾ
2TH 3:15 ಫನ್ ತ್ಯಚಿಪ ವಾದಿ ಶಾರ್ಕಾ ಯವಾರ್ ಕರುನಕೊಸಾ ಹ್ಯಚಿಸ್ ಲಾಗುನ್ ಆಪ್ಲಾ ಇಸ್ವಾಸಿ ಬಾಹು ಮನ್ಹುನ್ ಸಮಜು಼ನ್ ಗಿಹುನ್ ಬುದ್ದಿ ಸಾಂಗಾ
2TH 3:16 ಥಂಡ್ಪನಾಚಾ಼ ಪ್ರಭು ಆಪ್ನುಸ್ ಸರ್ವ್ಯಾ ಕಾಲಾತ್ ಸಗ್ಳೆ ತರನಿ ತುಮಾನಾ ಶಾಂತಿ ದಿವುನಿ ಪ್ರಭು ತುಮ್ಚಿ ಸಂಗ ರಾಹುನಿ.
2TH 3:17 ಮಿ ಪೌಲ್ ಸ್ವತಾ ಮಾಜಾ ಹಾತಾನಿ ತುಮಾನಾ ವಂದನ್ ಲಿವ್‌ತ್ಯೊ. ಸಗ್‌ಳ್ಯಾ ಪತ್‌ರ‍್ಯಾತ್ನಿ ಹಿಸ್ ಮಾಜಿ ವಳಕ್, ಆಸಸ್ ಮಾಜ಼ ಲಿವ್ನ.
2TH 3:18 ಆಮ್ಚಾ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಿ ಕ್ರಪಾ ತುಮ್ಚೆ ಸಗ್‌ಳ್ಯಾಂಚೆ ಸಂಗ ರಾಹುನಿ.
1TI 1:1 ಪೌಲಾಪ್ನಿ ಆಮಚಾ಼ ರಾಖನ್ದಾರ್ ಜಾ಼ಲ್ಯಾಲಾ ದೇವ್ ಆನಿ ಯೇಸು ಕ್ರಿಸ್ತ್ ಆಮ್ಚಾ ಆಶಾ ಜಾ಼ಲ್ಯಾಲಾ ಮೀ ತ್ಯಚಾ಼ ಅಪೋಸ್ತಲ್ ಜಾ಼ಲ್ಯೊ.
1TI 1:2 ತು ಇಸ್ವಾಸಾಚ಼ಾ ಮನ್ಹುನ್ ಮನಾ ಖರ‍್ಯಾ ಲೇಕಾಚೆಗತ್ ರಾಸಿಲ್. ಬಾ ಪರಮೇಶ್ವರಾಪ್ನಿ ಆನಿ ಆಮ್‌ಚಾ಼ ದೇವ್ ಕ್ರಿಸ್ತ ಯೇಸುಪ್ನಿ ದಯಾ ಕರ್ನಾ ಶಾಂತಿ ತುಲಾ ಗಾಹುನಿ.
1TI 1:3 ಮೀ ಮಕೆದೊನ್ಯಾತ್ ಜಾ಼ತಾನಾ ತು ಯೆಫೇಸಾತುಸ್ ರ‍್ಹಾ ಮನ್ಹುನ್ ಇನಂತಿ ಕಿಲಿ. ಥುಡಿ ಜ಼ನ ತಿಥ ಲೊಕಾನಾ ಲಬಾಡ್ ಸಿಕ್ವಿತಿತ. ತು ತ್ಯನಾ ಆಜ್ಞಾದಿವುನ್ ಥಾಂಬಿವ್.
1TI 1:4 ಕಾಲ್ಪನಿಕ್ ಕ್ಯಾಯ್‌ನ್ಯಾ ಆನಿ ತುಮ್ಚಾ ವಡ್ಲಾಂಚಿ ಮುಟಿ ಪಟ್ಟಿ ಸುಡುನ್ ದೇವಾ ನಕೊತಸ್ಲಾ ವಾದ್ ವಿವಾದ್ ಉಠಿವ್ತ ದೇವಾಚಾ ಕಾಮಾಲಾ ಉಪ್ಯೋಗ್ನಾಹಿ ದೇವಾಚ಼ ಕಾಮ್ ಇಸ್ವಾಸಾನಿಸ್ ವ್ಹತ ದೇವಾಚೆ ಯೊಜ಼ನೆಚೆಗತ್ ಕರಿತ್ನಾಹಿತ ಮನ್ಹುನ್ ಸಾಂಗತೊ.
1TI 1:5 ಹೆ ಆಜ್ಞೆಚಾ಼ ಉದ್ದೆಶ್ ಮಾಯಾ ಜಾ಼ಲೆ, ಹ್ಯ ಚಾ಼ಂಗ್ಲ ಮನ್ ಆನಿ ಚಾ಼ಂಗ್ಲಿ ಯವಜ್ನಾ಼ ಆನಿ ಇಸ್ವಾಸಾನಿ ಯತ
1TI 1:6 ಥುಡಿ ಲೊಕ ಹೆ ಗುಶ್ಟಿನಿ ವಾಟ್ ಚು಼ಕುನ್ ಗೆಲ್ಯಾತ ಆನಿ ಮುರ್ಕ ಫನಾಚಾ ವಾಗ್ವಾದಾತ್ ಜಾ಼ವುನ್ ಗಾಹುನ್ ಪಡ್‌ಲ್ಯಾತ.
1TI 1:7 ತ್ಯನಾ ದೇವಾಚಾ ನೇಮಾಂಚಾ಼ ಮಾಸ್ತರ್ ವ್ಹಯಾಚಿ ಆಶಾ ಹಾ, ಫನ್ ತೇ ಆಪ್‌ಲ್ಯಾ ಸ್ವತಾಚಾ ಬೊಲ್ಯಾಸ್ ಸಮಜು಼ನ್ ಗಿಹಿತ್ ನಾಹಿತ ಕಚೆ ಗುಶ್ಟಿಲಾ ತೇ ಆಪ್‌ಲ್ಯಾ ಆತ್ಮ ಇಸ್ವಾಸಾನಿ ಸಾಂಗ್‌ತ್ಯಾತ ತ್ಯಬಿ ತೇ ಸಮಜು಼ನ್ ಗಿಹಿತ್ನಾಹಿತ.
1TI 1:8 ಧರ್ಮಶಾಸ್ತಾರಾಚಾ ಆಜ್ಞಾ ಚ಼ಾಂಗ್ಲ ಫನ್ ತ್ಯ ಶಾರ್ಕ್ಯಾ ಚಾ಼ಲ್ವಾಯಾ ಪಾಯ್ಜೆತಾ.
1TI 1:9 ಹ್ಯ ಯಾದ್ ಥೆವಾಯಾ ವ್ಹಯಿ ಖರ‍್ಯಾನಿ ಚಾ಼ಂಗಲ್ಯಾ ಲೊಕಾನಾ ಧರ್ಮಶಾಸ್ತಾರ್ ರಚಿವಲ್ ನಾಹಿ ಫನ್ ನೆಮ್ ಪಾಳಿತ್ ನಸ್‌ಲ್ಯಾಲ್ಯಾ ಲೊಕಾನಾ ಚು಼ಕಿಚಾನಾ ಭಕ್ತಿ ಸನ್‌ಲ್ಯಾನಾ ಆನಿ ಪಾಪಿನಾ ಪರಿಶುದ್ದ ನಸ್‌ಲ್ಯಾಲ್ಯಾನಾ ಆನಿ ಆತ್ಮಿಕತೆ ನಸ್‌ಲ್ಯಾಲ್ಯಾನಾ ಆನಿ ಆಯಿಬಾಚಾ಼ ಖುನ್ ಕರ್ತ್ಯಾಲ್ಯಾನಾ ಆನಿ ಖುನ್‌ಶಾನಾ.
1TI 1:10 ವ್ಯಬಿಚಾರಿನಾ ಆನಿ ಅನೈತಿಕ್ ಕರ್ತ್ಯಾಲ್ಯಾನಾ ಸಲಿಂಗಾಮಿನಿ ಆನಿ ಗುಲಾಮ್ ವ್ಹತ್ಯಾಲ್ಯಾನಾ ಲಬಾಡ್ಯಾನಾ ಆನಿ ಲಬಾಡ್ ಸಾಕ್ಷಿ ಸಾಂಗ್‌ತ್ಯಾಲ್ಯಾನಾ ಆನಿ ಚಾ಼ಂಗಲ್ಯಾ ಸಿದ್ದಾಂತನಾ ಇರೋದ್ ಕರ್ತ್ಯಾಲ್ಯಾಂಚೆ ಸಾಟಿ ಹಾ.
1TI 1:11 ಬರೆ ಖಬರಿತ್ ಗಾವಲ್ಯಾಲ ತ್ಯ ಚಾಂಗ್ಲ ಶಿಕ್ಶನ್ ಸಾಂಗಾಯಾಸಾಟಿ ಮನಾ ದಿಲ್ಯಾ ಹಿ ಬರಿ ಖಬರ್ ಮೈಮೆನಿ ಆನಿ ಆಶಿರ್ವಾದಾಚಾ ದೇವಾನಿ ಬರ್‌ಲ್ಯಾ.
1TI 1:12 ಮಿ ಮಾಜಾ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಲಾ ಕ್ರತಜ್ಞತಾ ಸ್ತುತಿ ಕರ್ತೊ. ತ್ಯನಿ ಮನಾ ಮಾಜಾ ಕಾಮಾತ್ ಬಳ್ ದಿಲ್ಯಾ ಕಾ ಮಂಜೆ ತ್ಯನಿ ಮನಾ ಇಸ್ವಾಸಾಚಾ಼ ಮನ್ಹುನ್ ಆಪ್ಲೆ ಸೇವೆಲಾ ನಿವಡ್ಲಾ.
1TI 1:13 ಆಂದಿ, ಮೀ ಕ್ರಿಸ್ತಾಲಾ ಆಡ್ವಾ ಬೊಲ್ಯಾಲೊ ತರಾಸ್ ದಿಲ್ಯಾಲಾ ತ್ಯಲಾ ದುಖ್ ವ್ಹಯಿಜೊ಼ಗ ಕಾಮ ಕೆಲ್ಯಾಲಾ ಫನ್ ಮೀ ಕ್ಯಾ ಕರ್ತ್ಯೊ ಮನ್ಹುನ್ ಮನಾ ಸಮಾಜ಼್ಲ ನವ್ಥ ಮನ್ಹುನ್ ದೇವಾನಿ ಮನಾ ಕರ್ನಾ ದ್ಯಾವ್ಲಿ. ಇಸ್ವಾಸ್ ಥೆವಾಚೆ ಆಂದಿ ಮೀ ತ್ಯ ಸಗ್ಳ ಕರಿತೊ
1TI 1:14 ಆನಿ ಪ್ರಭುನಿ ಆಪ್‌ಲ್ಯಾ ಅನುಗ್ರಹಾನಿ ಮಾಜಿವ ಖುಬ್ ವತ್ಲ ಆನಿ ಇಸ್ವಾಸ್ ಆನಿ ಮಾಯಾ ದಿಲಿ ತೀ ಆಮ್ಚಾ ಯೇಸು ಕ್ರಿಸ್ತಾಚೆ ಯಕಿತ್ ಹಾ.
1TI 1:15 ಮೀ ಸಾಂಗ್‌ತ್ಯಾಲ್ಯಾ ಹ್ಯಾ ಗುಶ್ಟಿ ಖರ‍್ಯಾ ತ್ಯ ಕ್ಯಾ ಮಂಝೆ ಪಾಪಿನಾ ರಾಖಾಯಾ ಯೇಸು ಕ್ರಿಸ್ತ್ ಹ್ಯಾ ಲೊಕಾತ್ ಜ಼ಲಾಮ್ಲಾ. ತ್ಯಾ ಪಾಪಿತ್ನಿ ಮೀಚ್ ಆಂದಿಚಾ಼.
1TI 1:16 ಫನ್ ದೇವಾನಿ ಮಾಜಿವ ದಯಾ ದ್ಯಾವ್ಲಿ. ಹ್ಯಚಿಸ್ ಲಾಗುನ್ ಕ್ರಿಸ್ತ ಯೇಸು ಯಕಾ ಮೊಟ್ಯಾ ಪಾಪಿಚೆಗತ್ ಮನಾ ಉಪೇಗ್ ಕರುನ್ ಮೊರ‍್ಹ ಜಾ಼ಯಿತ್ ಲೊಕ ಕೊನ್ ತ್ಯಚಿವ ಇಸ್ವಾಸ್ ಥೆವ್‌ತ್ಯಾತ ತ್ಯಂಚಿಸಾಟಿ ಶಾಶ್ವತ್ ಜೀವ್ ಗಾವಾಯಾಸಾಟಿ ಯಕ ಉದಾರನೆಚಾ ರುಪಾತ್ ಮನಾ ರಚು಼ನ್ ಆಪ್ಲಾ ಪುರಾ ಸಮಾದಾನ್ ಮನಾ ದ್ಯಾವ್ಲಾ.
1TI 1:17 ಆತಾ ತ್ಯಾ ಅನಂತ್ ರಾಜಾಲಾ, ನಾಸ್ ವ್ಹಯಿತ್ ನಸ್‌ಲ್ಯಾಲಾ ಆನಿ ಅದ್ರಶ, ಯೊಕುಸ್ ಯೊಕ್ ದೇವ್ ತ್ಯಚಿ ಮೈಮಾ ಆನಿ ಸನ್ಮಾನ್ ಕವಾಕವಾಬಿ ರಾಹುನಿ. ತಸಸ್ ವ್ಹವುನಿ.
1TI 1:18 ತಿಮೊಥ್ಯಾ, ಮಾಜಾ ಲೇಕಾ ಮೀ ತುಲಾ ಹುಕುಮ್ ದೇತೊ ಪ್ರವಾದಿಂಚಾ ವಚ಼ನಾಂಚೆಗತ್ ಪೈಲ್ಯಾನಿಸ್ ತುಜೆ ಗುಶ್ಟಿತ್ ಪ್ರವಾದನೆ ಕಿಲ್ತಿ ತ್ಯಾ ಸಬ್ದಾನಾ ತುಜಿ ಹತ್ಯಾರಿ ಕರ್ ಹ್ಯಚಿಸ್ ಲಾಗುನ್ ತು ಮುಟಿ ಲಡಾಯಿ ಕರಾಯಾ ವ್ಹಯಿ.
1TI 1:19 ತುಜಾ಼ ಇಸ್ವಾಸ್ ಆನಿ ಚಾಂಗ್ಲಿ ಮನಾಚಿ ವಳಕ್ ಘಟ್ ದರ‍್ಹುನ್ ರ‍್ಹಾ ಥೊಡ್ಯಾಂಚಾನಿ ಆತ್ಲಿ ಮನಾಚಿ ವಳಕ್ ಆನಿ ಇಸ್ವಾಸ್ ನಾಸ್ ಕರುನ್ ಗೆತಲ್ಯಾ.
1TI 1:20 ಹುಮೆನಾಯಾ ಆನಿ ಅಲೆಗ್ಸಾಂಡರ್ ತ್ಯಂಚಾನಿ ತಸಸ್ ಕೆಲ. ದೇವಾಚೆ ಆಡ್ವ ಬೊಲಾಚ಼ ನವ್ಹ ಮನ್ಹುನ್ ಹ್ಯನಾ ಅಕ್ಕಲ್ ಯಯಾ ತ್ಯನಾ ಸೈತಾನಾಚಾ ಹಾತಾತ್ ದಿಲ.
1TI 2:1 ಸಗ್‌ಳ್ಯಾಂಚೆ ಆಂದಿ ಮಿ ತುಮಾನಾ ಸಾಂಗಾಚ಼ ಕ್ಯಾ ಮಂಜೆ ಸಗ್‌ಳ್ಯಾ ಲೊಕಾಂಚಿಸಾಟಿ ದೇವಾಪ ಮಾಗ್ನ ಕರಾ ವಿನಂತಿಕರಾ ತ್ಯನಾ ಉಪ್ಕಾರಾಚಾ಼ ಧನ್ಯಾವಾದ್ ಸಾಂಗಾ.
1TI 2:2 ಆಮಾನಾ ಸುಕ ಸಮಾದಾನ ಗಾಹುನ್ ಆಮಿ ಪುರಾ ಬಖ್ತಿನಿ, ಮರೆದಿನಿ ಜಿವ್ನಾ ಕರಾಯಾ, ರಾಜಾಂಚೆಸಾಟಿ ಸಗಳ್ಯಾ ಅಧಿಕಾರಿಂಚೆಸಾಟಿ ಮಾಗ್ನ ಕರಾಯಾ ವ್ಹಯಿ.
1TI 2:3 ಹ್ಯ ಚಾ಼ಂಗ್ಲ ಹಾ ಆನಿ ಆಮ್ಚಾ ರಾಖಂದಾರ್ ಜಾ಼ಲ್ಯಾಲ್ಯಾ ದೇವಾಲಾ ಆವಾಡತ್ಯಾಲ ಜಾ಼ಲ್ಯಾ.
1TI 2:4 ಸಗ್‌ಳ್ಯಾಂಚ಼ ರಕ್ಷನ್ ವ್ಹಯಾವ್ಹಯಿ ಆನಿ ಸಗಳ್ಯಾಂಚಾನಿ ಖರ ಗಿನ್ಯಾನ್ ಸಮಜು಼ನ್ ಗಿಹ್ಯಾ ವ್ಹಯಿ ಮನ್ಹುನ್ ತ್ಯಚ಼ ಮನ್.
1TI 2:5 ದೇವ್ ಯೊಕುಸ್, ದೇವಾಚೆ ಆನಿ ಮಾನ್ಸಾಚೆ ಮದ್ಲಾ ಯೊಕುಸ್. ತ್ಯೊಸ್ ಮಾನುಸ್ ಜಾ಼ಲ್ಯಾಲಾ ಕ್ರಿಸ್ತ ಯೇಸುಸ್.
1TI 2:6 ತ್ಯನಿ ಸಗ್‌ಳ್ಯಾ ಲೊಕಾಂಚೆ ಜಾ಼ತಿಲಾ ರಾಖಾಯಾ ಆಪ್‌ಲ್ಯಾಲಾ ಆಪ್ನುಸ್ ಜಾ಼ಮಿನ್ ದಿಲಾ. ದೇವ್ ಸಗ್‌ಳ್ಯಾನಾ ರಾಖಾಯಾ ಮನ್ ಕರ್ತೊ ಹ್ಯ ಶಾರ್ಕ್ಯಾ ಯಳಾಲಾ ಸಾಬಿತ್ ಜಾ಼ಲ್ಹ.
1TI 2:7 ಆನಿ ಹೆಸ್ ಸಾಬಿತ್ ಜಾ಼ಲ್ಯಾಲೆ ಗುಶ್ಟಿತ್ ಸಾಂಗಾಯಾ ಮನಾ ಯೊಕ್ ಸಾಂಗ್ನಾರಾ ಆನಿ ಅಪೊಸ್ತಲ್ ಕರುನ್ ನಿವಡ್ಲಾ ಮಿ ಹ್ಯ ಖರ ಸಾಂಗ್ತೊ ಲಬಾಡ್ ಸಾಂಗಿತ್ನಾಹಿ. ಮನಾ ಯೆಹುದ್ಯ ನಸ್‌ಲ್ಯಾಲ್ಯಾ ಲೊಕಾಂಚೆಸಾಟಿ ಇಸ್ವಾಸಾನಿ ಆನಿ ಖರ‍್ಯಾನಿ ಸಿಕವಾಯಾ ಥರಿವ್‌ಲ್ಯಾ.
1TI 2:8 ಹ್ಯಚಿಸಾಟಿ ಮಾಜಿ ಆಶಾ ಜಾ಼ಲೆ ಸಗ್‍ಳ್ಯಾ ಜಾ಼ಗ್ಯಾವ್ನಿ ಗಡ್ಯಾಂಚಾನಿ ಮಾಗ್ನ ಕರಾಯಾ ವ್ಹಯಿ ಆನಿ ದೇವಾಪ್ನಿ ನಿವಡ್‌ಲ್ಯಾಲ ಆಪ್ಲ ಪವಿತ್ರ ಹಾತ್ ಉಚ್ಲು಼ನ್ ರಾಗ್ ನಸ್ಥಾನಾ ಆನಿ ವಾದ್ ನಸ್ಥಾನಾ ಮಾಗ್ನ ಕರಾಯಾ ವ್ಹಯಿ.
1TI 2:9 ತಸಸ್ ಬ್ಯಾಯ್ಕಾ ಮಾನ್ಸಾಪ್ನಿ ಮೀ ಮನ್ ಕರ್ತೊ ತೀ ಸಾಜ಼ಸೊಬಸಾರ ಆನಿ ಚಾ಼ಂಗ್ಲ ಮರೆದಿಚ಼ ಕಪ್ಡ ಗಾಲ್ಹಾಯಾ ವ್ಹಯಿತ ಆನಿ ಕೆಸ ಶಾದ್ರಿ ಕರಾಯಾ ಸಾಟಿ ಖುಬ್ ಅಲಂಕಾರ್ ಕರುನ್ಗಿಹುನಾಹಿ ಸೊನ ಆನಿ ಮುತ್ತು ಆನಿ ಖುಬ್ ಕಿಮ್ತಿಚ಼ ಕಪ್ಡ ಗಾಲ್ಹುನಾಹಿತ.
1TI 2:10 ಫನ್ ಆಸ್‌ಲ್ಯಾ ಬ್ಯಾಯ್ಕಾಮಾನ್ಸಾನಾ ಆಪ್‌ಲ್ಯಾಲಾಸ್ ಆಪ್ನು ದೇವಾಚಿ ಭಕ್ತಿನ್ ಮನ್ಹುನ್ ಗೆಥಿ ಮನ್ಹುನ್ ತ್ಯಚಿಸಾಟಿ ಹ್ಯ ಚಾ಼ಂಗ್ಲ ಹಾ. ತೀ ಆಪ್‌ಲ್ಯಾಲಾ ಸಗ್‌ಳ್ಯಾ ಕಾಮಾನಾ ಚಾ಼ಂಗ್ಲಿ ದಿಸತ್ಯಾತ.
1TI 2:11 ಬ್ಯಾಯ್ಕಾಮಾನ್ಸ ಶಾಂತ್ಫನಾನಿ ಸಿಕಾಯಾ ವ್ಹಯಿ ಆನಿ ಸಗ್ಳೆ ತರನಿ ಆಪ್‌ಲ್ಯಾಲಾ ಆಪ್ನುಸ್ ವಪ್ಸುನ್ ದಿಯಾವ್ಹಯಿ.
1TI 2:12 ತ್ಯಂಚಾನಿ ಗಡ್ಯಾನಾ ಸಿಕ್ವಾಯಾ ತ್ಯಂಚಿವ ಹಾಕ್ ಚಾ಼ಲ್ವಾಯಾ ಮೀ ವಪ್ಕಿ ದಿಯಿತ್ ನಾಹಿ ತ್ಯಂಚಾನಿ ಗಪ್ ರಾಹ್ಯಾವ್ಹಯಿ.
1TI 2:13 ಕಾ ಮಂಜೆ ಆಂದಿ ಜಾ಼ಲ್ಯಾಲಾ ಆದಾಮ್. ನಂತರ್ ಹವ್ವಾ ಜಾ಼ಲಿ.
1TI 2:14 ಆನಿ ಸೈತಾನಾಪ್ನಿ ಫಸ್‌ಲ್ಯಾಲಾ ಆದಾಮ್ ನವ್ಹ. ಬ್ಯಾಯ್ಕಾಮಾನುಸ್ ಫಸುನ್ ಆನಿ ತಿನಿ ದೇವಾಚಾ಼ ನೆಮ್ ಮುಡುನ್ ಪಾಪಿ ಜಾ಼ಲಿ.
1TI 2:15 ಫನ್ ಬ್ಯಾಯ್ಕಾಮಾನ್ಸ ಇಸ್ವಾಸಾನಿ ಮಾಯೆನಿ ಪವಿತ್ರಾನಿ ಆನಿ ನಮ್ರತೆತ್ ರಾಯ್‌ಲ್ಯಾವ ಪ್ಯೋರ್ಗ್ಯಾನಾ ಜ಼ಲ್ಮ ದೇತಾನಾ ತ್ಯನಾ ರ‍್ಯಾಕ್ನಾರ್.
1TI 3:1 ಮೀ ಸಾಂಗ್‌ಲ್ಯಾಲ್ಯಾ ಹ್ಯಾ ಗುಶ್ಟಿ ಖರ‍್ಯಾ ಜಾ಼ಲ್ಯಾತಾ ತ್ಯಾ ಕ್ಯಾ ಮಂಜೆ ಮೆಳ್ಯಾತ್ಲಾ ಜಾಂತಾ ವ್ಹಯಾ ಖುಬ್ ಯತ್ನ ಕರ್ತ್ಯಾಲಾ ಚಾ಼ಂಗ್ಲಿ ಕಾಮ ಕರಾಯಾ ಮನ್ ಕರ್ತ್ಯಾಲಾ ಜಾ಼ಲ್ಯಾ.
1TI 3:2 ಆಮಿ ಆನಿ ಆಮ್‍ಚ಼ ಬಾಹು ದೆವಾಸಾಟಿ ಕ್ರಿಸ್ತಾಚಿ ಬರಿ ಖಬರ್ ಸಾಂಗಾಚಾತ್ ಮಾಜೆ ಸಂಗಚಾ಼ ಕಾಮ್ಗಾರಿ ಜಾ಼ಲ್ಯಾಲ್ಯಾ ತಿಮೊತ್ಯಲಾ ತುಮಾನಾ ಘಟ್ ಕರಾಯಾ ಆನಿ ಇಸ್ವಾಸಾತ್ ಉಮೆದ್ ದಿಯಾ ತುಮಚಿಪ ಆಂದಿ ಲಾವುನ್ ದಿಲ.
1TI 3:3 ತರಾಸ್ ದೆತ್ಯಾಲಾ ರಾಹು ನಾಹಿ ತ್ಯೊ ಚಾ಼ಂಗ್ಲಾ ಮಾನುಸ್ ಆನಿ ಥಂಡ್ ಮನಾಚಾ಼ ರಾಹ್ಯಾ ವ್ಹಯಿ ಪೈಶಾಂಚಿ ಆಸೆ ಕರ್ತ್ಯಾಲಾ ರಾಹು ನಾಹಿ. ಆಮಿ ತರಾಸ್ ಸುಸ್ವುನ್ ಗಿಹ್ಯಾಚಾ಼ ದೇವಾಚಾ ಮನಾಚೆಗತ್ ಮನ್ಹುನ್ ಆಮಾನಾ ಠಾವ ಹಾ.
1TI 3:4 ಆಪ್ನು ಆಪ್‍ಲ್ಯಾ ಸ್ವತಾಚಾ ಕುಟ್ಮಾಲಾ ಚಾ಼ಂಗ್ಲಾ ಧನ್ಹಿ ವ್ಹವುನ್ ರಾಹ್ಯಾ ವ್ಹಯಿ. ತ್ಯಚಿ ಪ್ಯುರ್ಗಿ ತ್ಯನಿ ಸಾಂಗ್‌ಲ್ಯಾ ಶಾರ್ಕ ಚಾ಼ಲತ್ಯಾಲಿ ಸಗ್ಳಿ ಮರ‍್ಯಾದ್ ದಿವುನ್ ರಾಹ್ಯಾ ವ್ಹಯಿತ ಮನ್ಹುನ್ ಹ್ಯಚಾ಼ ಆರ್ಥ.
1TI 3:5 ಯಕ ಯಳಿ ಆಪ್ಲಾ ಸ್ವತಾಚಾ಼ ಕುಟುಮ್ ಸಂಬಾಳಾಯಾ ಸಮಜ಼ತ್ ನಸ್ನಾರಾ ದೇವಾಚಿ ಸಬೆ ಕಸಿ ಸಂಬ್ಯಾಳ್ನಾರ್?
1TI 3:6 ತ್ಯೊ ನವಾ ಇಸ್ವಾಸಿ ರಾಹುನಾಹಿ. ನವ್ಯಾ ಇಸ್ವಾಸಿಲಾ ಸಬೆಚಾ಼ ಜಾಂತಾ ಕೆಲ್ಯಾವ ತ್ಯಲಾ ದಿಮಾಕ್ ಯನಾರ್ ಸೈತಾನ್ ತ್ಯಚಾ ದಿಮಾಕಾಸ್ ಲಾಗುನ್ ಚು಼ಕಿತ್ ಗಾಹುನಾಹಿ ಮನ್ಹುನ್ ಹ್ಯೊ ಚು಼ಕಿತ್ ಗಾವ್ನಾರ್.
1TI 3:7 ಸಬೆಚಾ಼ ಜಾಂತಾ ಸಭೆತ್ ನಸ್‍ಲ್ಯಾಲ್ಯಾ ಲೊಕಾಂಚೆ ಮರ‍್ಯಾದಿಚಾ಼ ವ್ಹವುನ್ ರಾಹ್ಯಾ ವ್ಹಯಿ ತವಾ ತ್ಯೊ ಆನಿ ದುಸ್‌ರ‍್ಯಾಂಚಿಪ್ನಿ ಹಿರಮಟ್ನಾ ಕರುನ್ ಗಿಹಿತ್ ನಾಹಿ, ಸೈತಾನಾಚಾ ಜಾ಼ಚಾ಼ತ್ ಗಾಹುನ್ ಪಡತ್ ನಾಹಿ.
1TI 3:8 ಆಸ ಸಭೆತ್ ಸಬೆಚ಼ ಸೇವಕ್ ಸಾಹಿತ್ ಮರ‍್ಯಾದ್ ಗೆತ್ಯಾಲಾ ರಾಹ್ಯಾ ವ್ಹಯಿತ. ಆನಿ ತ್ಯಂಚಿ ಬುಲಿ ದೊನ್ತರಚಿ ರಾಹುನಾಹಿ ಇಸ್ವಾಸಾಚಿ ರಾಹ್ಯಾ ವ್ಹಯಿ. ದಾರು ಪಿನಾರಾ ರಾಹುನಾಹಿ. ಪೈಶಾಚಿ ಆಶಾ ರಾಹುನಾಹಿ.
1TI 3:9 ಇಸ್ವಾಸಾಚ಼ ಖರ ಶಾರ್ಕೆ ಬುದ್ದಿನಿ ಚಾ಼ಂಗಲ್ಯಾ ಮನಾನಿ ದರ‍್ಹುನ್ ರಾಹ್ಯಾ ವ್ಹಯಿ.
1TI 3:10 ತ್ಯಂಚಿ ತು ಆಂದಿ ಪಾರಕ್ ಕರ್. ತ್ಯಂಚಿಪ ಕಾಯೆಕ್ ಬುರ್ಸ ನಸ್ಲತ. ಸೇವಕ್ ವ್ಹವುನ್ ಸೇವೆ ಕರುಂತ.
1TI 3:11 ಆಸ್ಹಸ್ ಸಭಾಸೇವಕಿ ಜಾ಼ಲ್ಯಾಲ್ಯಾ ಬ್ಯಾಯ್ಕಾಮಾನ್ಸ ಲೊಕಾಂಚಿಪ್ನಿ ಮರ‍್ಯಾದಿ ಗೆಥ್ಯಾಲ್ಯಾ ವ್ಹವುನ್ ರಾಹ್ಯಾ ವ್ಹಯಿತಾ. ತ್ಯಾ ದುಸರ‍್ಯಾ ಲೊಕಾಂಚಾ ಚಾ಼ಡ್ಯಾ ಸಾಂಗ್‍ತ್ಯಾಲ್ಯಾ ರಾಹು ನಾಹಿತಾ. ತ್ಯಾ ಥಂಡ್ಫನ್ ವ್ಹವುನ್ ರಾಹ್ಯಾ ವ್ಹಯಿತಾ; ಸಗ್‌ಳ್ಯಾ ಗುಶ್ಟಿತ್ ಇಸ್ವಾಸಾನಿ ರಾಹ್ಯಾ ವ್ಹಯಿತಾ.
1TI 3:12 ಸಭೆತ್‌ಲ್ಯಾ ಸೇವಕಾಲಾ ಯೇಕುಸ್ ದನ್ಗರ್ ರಾಹ್ಯಾ ವ್ಹಯಿ ತ್ಯಂಚಾನಿ ಆಪ್‌ಲ್ಯಾ ಮುಲಾನಾ ಆನಿ ಕುಟ್ಮಾನಾ ಚಾ಼ಂಗ್ಲಿ ವ್ಹವುನ್ ರಾಹ್ಯಾ ವ್ಹಯಿತ.
1TI 3:13 ಚಾ಼ಂಗಲ್ಯಾ ಮಾರ್ಗಾನಿ ಸೇವೆ ಕರ್ತ್ಯಾಲ್ಯಾ ಲೊಕಾನಾ ಕುಠಬಿ ಮರೆದಿಚಾ಼ ಜಾ಼ಗಾ ಗಾವ್ತೊ. ಕ್ರಿಸ್ತ ಯೇಸುವ ಆಪ್‌ಲ್ಯಾಲಾ ಆಸ್‌ಲ್ಯಾಲಾ ಇಸ್ವಾಸಾಸೆ ಗುಶ್ಟಿತ್ ತೇ ಘಟ್ ರಾಥ್ಯಾತ.
1TI 3:14 ಮಿ ಆಶೆನಿ ಹ್ಯ ಪತ್ರ ಇಸ್ವಾಸಾನಿ ತುಮಾನಾ ಲಿವ್‌ತ್ಯೊ ಮಿ ಬಿಗಿನಿ ತುಜಿಪ ಯನಾರ್.
1TI 3:15 ಫನ್ ಯಕ್ ವೆಳಿ ಮೀ ಯಯಾ ಯೊಳ್ ಜಾ಼ಲ್ಹಾತರಿ ದೇವಾಚಾ ಕುಟ್ಮಾತ್ ತ್ಯ ಜೀವ್ ಆಸ್ನಾರೆ ದೇವಾಚೆ ಸಬೆತ್ ಚಾ಼ಲಾಚಿ ರಿತ್ ತುಲಾ ಸಮಜಾ಼ಯಾ ಹ್ಯ ಪತ್ರ ಲಿವಲ್ಯಾ. ಕಾ ಮಂಜೆ ಸಭೆಸ್ ಖರ‍್ಯಾಲಾ ದಾರ‍್ಯೊನ್ ಆನಿ ಆಧಾರ್ ಜಾ಼ಲ್ಯಾ.
1TI 3:16 ಆಮ್ಚಾ ದೇವಾಪ ಭಕ್ತಿಚಾ ಜೀವ್ನಾಚಿ ಖರಿ ಗುಟ್ ಗಂಬಿರ್ ಜಾ಼ಲ್ಯಾಲಿ ಮನ್ಹುನ್ ಆಮಿ ಸಗ್ಳಿ ಮ್ಯಾನ್ತಾವ್, ತ್ಯ ಕ್ಯಾ ಮಂಜೆ- ಕ್ರಿಸ್ತ ಮಾನ್ಸಾಚಾ ರುಪಾತ್ ದಿಸ್ಲಾ ಆನಿ ಆತ್‍ಮ್ಯಾನಿ ತ್ಯಲಾ ಖರ ದಾವುನ್ ದಿಲ ದೇವ್ ದುತಾಸ್ ಲಾಗುನ್ ದಿಸ್ಲಾ ಲೊಕಾಂಚೆ ಮದ್ದಿ ಸಾಂಗ್ಲ. ದುನೆನಿ ತ್ಯಚಿವ ಇಸ್ವಾಸ್ ಥೆವ್ಲಾ ಆನಿ ಮೈಮೆನಿ ತ್ಯಲಾ ಸ್ವರ್ಗಾತ್ ಉಚ಼ಲ್ಲಾ.
1TI 4:1 ಆತ್ಮ ಶಾರ್ಕ ಸಾಂಗ್ತ, ಮೊರ‍್ಹ ಯತ್ಯಾಲ್ಯಾ ದಿಸಾತ್ ಥುಡಿ ಲೊಕ ಇಸ್ವಾಸಾತ್ನಿ ದುರ್ ವ್ಹನಾರ್ ತೀ ಲಬಾಡ್ ಆತ್‌ಮ್ಯಾಚೆಗತ್ ಪ್ಯಾಳ್ನಾರ್ ಆನಿ ಸೈತಾನ್ ಸಿಕಿವ್‌ತ್ಯಾಚೆಗತ್ ಚಾ಼ಲ್ನಾರ್.
1TI 4:2 ಹಿ ಸಿಕ್ಷಾ ಉಗಸ್ ಸಾಂಗ್‍ತ್ಯಾಲ್ಯಾನಾ ಆನಿ ಮೋಸ್ ಕರ್ತ್ಯಾಲ್ಯಾ ಲೊಕಾಂಚಿಪ ಪಗಾಳ್ತಿ. ತಾಪ್‍ಲ್ಯಾಲ್ಯಾ ಲೊಖಾಂಡಾನಿ ಜ಼ಳುನ್ ರಾಕ್ ವ್ಹತ್ಯಾಚೆಗತ್ ತ್ಯಂಚ಼ ಗಿನ್ಯಾನ್ ಹಾಳ್ ಜಾ಼ಲ್ಯಾ.
1TI 4:3 ಆಸ್ಲಿ ಲೊಕ ಲಗಿನ್ ಕರುನ್ ಗಿಹ್ಯಾಚ಼ ಆನಿ ಥೊಡ ಜೆ಼ವ್ನಾಚ಼ ಜಿನೊಸ್ ಖಾವುನಾಹಿ ಮನ್ಹುನ್ ತೇ ಸಾಂಗ್‌ತ್ಯಾತ. ಫನ್ ಇಸ್ವಾಸ್ ಅಸ್‍ಲ್ಯಾಲಿ ಆನಿ ಖರ ಸಮಜು಼ನ್ ಗೆತಲ್ಯಾಲಿ ದೇವಾಲಾ ದನ್ಯವಾದಾಚ಼ ಮಾಗ್ನ ಕರುನ್ ತ್ಯ ಜೇವಾನ್ ಖಾವುಂತ ಕಾ ಮಂಜೆ ತ್ಯ ಸಗ್ಳ ಕೆಲ್ಯಾಲ ತ್ಯನಿಸ್.
1TI 4:4 ಕಾ ಮಂಜೆ ತ್ಯನಿ ಕೆಲ್ಯಾಲ ಪರತೇಕ್ ಯಾಕ್ ಚಾ಼ಂಗ್ಲ ಹಾ. ಕಚ಼ಸ್ ಸಾಮಾನ್ ನಕ್ವಾಟ್ ಕರಾಚ಼ ನಾಹಿ ಸಗ್ಳಿ ಸಾಮ್ನ ದನ್ಯವಾದಾಚ಼ ಮಾಗ್ನ ಕರುನ್ ಗಿಹ್ಯಾ ವ್ಹಯಿತ.
1TI 4:5 ಕಾ ಮಂಜೆ ದೇವಾಚಾ ವಚನಾನಿ ಆನಿ ಮಾಗ್‍ನ್ಯಾನಿ ತ್ಯ ದೇವಾಲಾ ಮಾನ್ಯಾ ಜಾ಼ಲ್ಯಾ.
1TI 4:6 ತಿಥ ಆಸ್‍ಲ್ಯಾಲ್ಯಾ ಇಸ್ವಾಸಿ ಭನ್ ಬಾವ್ಹಾಂಡಾನಾ ಹ್ಯಾ ಗುಶ್ಟಿ ಸಾಂಗ್‌ಲ್ಯಾವ. ತು ಕ್ರಿಸ್ತ ಯೇಸುಚಾ಼ ಚಾ಼ಂಗ್ಲಾ ಸೇವಕ್ ವ್ಹಸಿಲ್. ತ್ಯಚ಼ ಬಾಳಗ್ನ ಇಸ್ವಾಸಾಚ಼ ಆನಿ ಖರ‍್ಯಾ ಸಿಕ್ಷನಾಚೆಗತ್ ವ್ಹತ್ತ. ತ್ಯ ತು ಗೆತಲ್ಯಾಸ್.
1TI 4:7 ಫನ್ ಮಾಥಾರಿಂಚಾ ಭಕ್ತಿ ನಸ್‌ಲ್ಯಾಲ್ಯಾ ಲಬಾಡ್ ಕಾಯನ್ಯಾತ್ನಿ ದುರ್ ರ‍್ಹಾ. ಭಕ್ತಿಚಾ಼ ಜೀವ್ನಾ ಚಾ಼ಲ್ವಾಯಾಸಾಟಿ ತುಲಾ ತುಸ್ ತರಬೇತಿ ಘೆ.
1TI 4:8 ತುಜಾ ಶರಿರಾಚಾ ವಾಯಾಮಾನಿ ಥೊಡಾ ಫಾಯ್ದಾ ವ್ಹನಾರ್ ಫನ್ ಭಕ್ತಿಚಾ ಜೀವ್ನಾಚಾ಼ ಸಗ್ಳೆ ತರನಿ ಫ್ಯಾಯ್ದಾ ಹಾ ಕಾ ಮಂಜೆ ಹ್ಯಾತ್ ಆತಾಚಾ ಕಾಲ್ ಆನಿ ಮೊರ‍್ಹ ಯತ್ಯಾಲ್ಯಾ ಜೀವ್ನಾಲಾ ದಿಲ್ಯಾಲಾ ವಾಗ್ದಾನ್ ಮಿಳಾಲ್ಯಾ.
1TI 4:9 ಹ್ಯ ಸಾಂಗ್ನ ಖರ ಜಾ಼ಲ್ಯಾ ಆನಿ ಹಿ ಬುಲಿ ಪುರೆ ತರನಿ ಸ್ವಿಕಾರ್ ಕರಾಯಾ ಆನಿ ಇಸ್ವಾಸ್ ಥೆವಾಯಾ ಲಾಯಕ್ ಹಾ.
1TI 4:10 ಆನಿ ಆಮಿ ಕಠಿನ್ ತರಾಸ್ ಕಾಡುನ್ ಆಮಿ ಆಮ್ಚಿ ಆಶಾ ಜೀವ್ ಆಸ್‌ಲ್ಯಾಲ್ಯಾ ದೇವಾವ ಥೆವ್‌ಲ್ಯಾ ಆನಿ ಖುಬ್ ತರನಿ ಇಸ್ವಾಸಾತ್ ಆಸ್‌ಲ್ಯಾಲ್ಯಾನಾ ರಾಖನ್ದಾರ್ ಜಾ಼ಲ್ಯಾ.
1TI 4:11 ಹ್ಯಾ ಗುಸ್ಟಿ ತ್ಯನಾ ಸಾಂಗ್ ಆನಿ ಸಿಕಿವ್.
1TI 4:12 ತು ಪ್ಯೊರ್ಗಾ ಹಾಸ್ ಕುನಿ ತುಜಾ಼ ಗಾಳ್ ಕರುನ್ ಬಗುನಾಹಿ ಫನ್ ಇಸ್ವಾಸಿನಾ ತುಜಾ ಬೊಲ್‌ನ್ಯಾ ಚಾ಼ಲನ್ಯಾನಿ ಮಾಯೆನಿ ತುಜಾ಼ ಇಸ್ವಾಸ್ ಆನಿ ಪವಿತ್ರ ಜೀವ್ನಾನಿ ಸಗ್‌ಳ್ಯಾನಾ ಉದಾಹರನ್ ವ್ಹವುನ್ ರ‍್ಹಾ.
1TI 4:13 ದೇವಾಚಿ ವಚ಼ನ ಲೊಕಾನಾ ವಾಚ಼ವುನ್ ಸಾಂಗುನ್ ತ್ಯನಾ ಸಾಂಗ್ ಆನಿ ಸಿಕಿವ್ ಮೀ ಯಯಿ ಪರತ್ ಹಿ ಕಾಮ ಕರಿತ್ ರ‍್ಹಾ.
1TI 4:14 ತುಜಿಪ ಆಸ್‍ಲ್ಯಾಲ ವರದಾನ್ ನಕಾರ್ ಕರುನಕೊ ತುಲಾ ಪ್ರವಾದನೆಚಾ ರುಪಾತ್ ಆನಿ ಜಾಂತ್ಯಾಂಚಾನಿ ಆಪ್ಲ ಹಾತ್ ತುಜಿವ ಥೆವ್ಲ ತವಾ ತ್ಯ ವರದಾನ್ ತುಲಾ ದಿಲ್ಯಾ.
1TI 4:15 ಹಿ ಕಾಮ ಕರೀತ್ ತ್ಯಂಚೆಸ್ ಗುಂಗಿತ್ ರ‍್ಹಾ ಕಾ ಮಂಜೆ ತುಜಿ ಪ್ರಗತಿ ಸಗ್‌ಳ್ಯಾ ಲೊಕಾಂಚೆ ಮೊರ‍್ಹ ದಿಸುನ್ ಯವುನಿ
1TI 4:16 ತುಜೆ ಗುಸ್ಟಿತ್ ಆನಿ ತುಜಾ ಶಿಕ್ಷೆನಾಚೆ ಗುಸ್ಟಿತ್ ಹುಶಾರ್ ರ‍್ಹಾ. ತು ಹಿ ಕಾಮ ಕರೀತುಸ್ ರ‍್ಹಾ, ತವಾ ತು ತುಲಾಬಿ ಆನಿ ತುಜ಼ ಶಿಕ್ಷೆನ್ ಐಕ್‌ತ್ಯಾಲ್ಯಾನಾಬಿ ರ‍್ಯಾಕ್ನಾರ್.
1TI 5:1 ಮಾಥಾರ‍್ಯಾನಾ ಜೊ಼ರ್ ಕರುನೊಕೊ ತ್ಯನಾ ತುಜ಼ ಬಾಸ ಮನ್ಹುನ್ ಸಮಜು಼ನ್ ತ್ಯಂಚಿ ಸಂಗ ಬೊಲ್. ತುಜಿವ್ನಿ ಬಾರಿಕ್ ಆಸ್‌ಲ್ಯಾಲ್ಯಾ ತರ್‌ನ್ಯಾ ಪ್ಯೊರ್‌ಗ್ಯಾನಾ ಬಾವ್ಹಾಚೆಗತ್
1TI 5:2 ಮಾಥಾರ‍್ಯಾ ಬ್ಯಾಯ್ಕಾನಾ ಆಯಿಂಚೆಗತ್ ತರ್ನ್ಯಾ ಬ್ಯಾಯ್ಕಾನಾ ಭನ್ಹಿಂಚೆಗತ್ ಸಮಜು಼ನ್ ತ್ಯನಾ ವ್ಹಯಿತಿ ಬುದಿ ಸಾಂಗ.
1TI 5:3 ವಿದ್ವೆನಾ ಖುಬ್ ಮರ‍್ಯಾದ್ ದೇ ಕಾ ಮಂಜೆ ತ್ಯನಾ ತ್ಯ ಅವಶಾ ಹಾ.
1TI 5:4 ಫನ್ ಕಚೆ ವಿದ್ವೆಲಾ ಪೊರ ಕಿವಾ, ನಾತ್ರ ಆಸ್‌ಲ್ಯಾವ, ತ್ಯಂಚಾನಿಸ್ ಆಂದಿ ಆಪಲ್ಯಾ ಗರ‍್ಹಾತಲ್ಯಾನಾ ಬಕ್ತಿ ದಾವಾಯಾ ಆಪ್ಲೆ ಆಯಿ ಬಾಲಾ ಉಪ್ಕಾರ್ ಶಿಕುಂತ. ಹ್ಯ ದೇವಾಲಾ ಆವಾಡ್ತ.
1TI 5:5 ಯೇಕ ವಿದ್ವೆಲಾ ಖರ‍್ಯಾನಿ ಮಜ಼ತ್ ಕರ್ತ್ಯಾಲ ನಸ್ಥಾನಾ ಯಕ್ಲಿಸ್ ಆಸ್ಲಿತ, ತೀ ಆಪ್‌ಲ್ಯಾಲಾ ಮಜ಼ತ್ ರಾಕಾಯಾ ದೇವಾವ ಇಸ್ವಾಸ್ ಥೆವ್ನಾರ್. ತೀ ಆಪ್ಲಿ ಆಶಾ ದೇವಾವ ಥಿವ್ತಿ ಆನಿ ಕವಾಬಿ ಮಾಗ್ನ ಕರೀತ್ ರ‍್ಯಾತ್ ದಿಸ್ ಮಜ಼ತ್ ಮಾಗ್ತಿ.
1TI 5:6 ಫನ್ ವಿದವೆ ಜಾ಼ಲ್ಯಾಲಿನಿ ಆಪ್ಲಿ ಶಾರಿರಿಕ್ ಹಾವುಸ್‌ ಫಾರಿಕ್ ಕರಾಯಾ ಸಾಟಿ ಆಪ್ಲಾ ಜೀವ್ನಾ ಉಪೇಗ್ ಕರುನ್ ಗೆತ್ಲಾತ ತೀ ಜಿತ್ತಿ ಆಸುನ್ಬೀ ಮೇಲ್ಯಾಚೆಗತ್.
1TI 5:7 ವಿದವೆ ನಿಮದತ್ ಗಾವ್ಹುನಾಹಿ ಆಶಾ ಹ್ಯಾ ಗುಸ್ಟಿ ಸಾಂಗ್.
1TI 5:8 ಕಚಾನಿ ತರಿ ಆಪ್‌ಲ್ಯಾ ಸ್ವತಾಚಾ ಲೊಕಾನಾ ಮಜ಼ತ್ ಕೆಲ್ಯಾ ನಸ್‌ಲ್ಯಾವ ತ್ಯನಿ ಕ್ರಿಸ್ತಾವ್ಲಾ ಆಪ್ಲಾ ಇಸ್ವಾಸ್ ಸುಡುನ್ ದಿಲ್ಯಾಲಾ ಆನಿ ಇಸ್ವಾಸ್ ನಸ್‌ಲ್ಯಾಲ್ಯಾವ್ನಿಬೀ ಕಾಲಚಾ಼ ಜಾ಼ಲ್ಯಾ.
1TI 5:9 ವಿದ್ವೆಂಚೆ ಪಟ್ಟಿತ್ ಮಿಸಳ್ಯಾಲ್ಯಾ ವಿದ್‌ವ್ಯಾ ವಯೆತ್ ಸಾಟ್ ವರ್ಸಾಚೆ ವರ್ ರಾಹ್ಯಾ ವ್ಹಯಿತಾ. ತಸ್ಲಿ ಯಕಾಸ್ ಘ್ವಾಚಿ ದನ್ಗರ್ ವ್ಹವುನ್,
1TI 5:10 ಚಾ಼ಂಗ್ಲ ಕರಾಚಾ಼ ತಿಚಾ಼ ಸ್ವಬಾವ್ ರಾಹ್ಯಾ ವ್ಹಯಿ ಆನಿ ಪೋರಾನಾ ಚಾ಼ಂಗ್ಲ ಸಿಕ್ವಾಯಾ ವ್ಹಯಿ ಅತೀತಿ ಸತ್ಕಾರಿ ಕರ್ತ್ಯಾಲಿ ರಾಹ್ಯಾ ವ್ಹಯಿ ದುಸ್‍ರ‍್ಯಾ ಇಸ್ವಾಸಿಂಚೆ ಸಂಗ ಥಂಡ್ಫನಾನಿ ರಾಥ್ಯಾಲಿ ವ್ಹಯಾವ್ಹಯಿ ತರಾಸಾತ್ ಆಸ್‌ಲ್ಯಾಲ್ಯಾನಾ ಮಜ಼ತ್ ಕರ್ತ್ಯಾಲಿ ರಾಹ್ಯಾ ಚಾ಼ಂಗಲ್ಯಾ ಕಾಮಾತ್ ಆಪ್‌ಲ್ಯಾಲಾ ವಪ್ಸುನ್ ದಿಲ್ಯಾಲಿ ರಾಹ್ಯಾ ವ್ಹಯಿ
1TI 5:11 ಆಪ್ಲೆ ಆಶೆನಿ ಕ್ರಿಸ್ತಾಪ ಆಸ್‌ಲ್ಯಾಲಾ ಆಪ್ಲಾ ಸಬ್ದ ಸುಡುನ್ ದಿತಿ
1TI 5:12 ಕ್ರಿಸ್ತಾಲಾ ದಿಲ್ಯಾಲಾ ಸಬ್ದ ಇಸ್ರುನ್ ಜಾ಼ತ್ಯಾತಾ ಆನಿ ತ್ಯಚಾ಼ ತೀರ್ಮಾನ್ ತ್ಯನಾ ವ್ಹನಾರ್.
1TI 5:13 ಯವ್ಡಸ್ ನವ್ಹ ತ್ಯಾ ಗರ‍್ಹಾ ಗರ‍್ಹಾತ್ನಿ ಫಿರತ್ ಆಪ್ಲ ದೀಸ್ ಗಾಲಿವತ್ಯಾತಾ ನಕೊತಸ್‌ಲ್ಯಾ ಬೊಲ್ಯಾ ಬೊಲತ್ ದುಸ್‌ರ‍್ಯಾಚಾ ಜಿವ್ನಾತ್ ಡುಯಿ ಗಾಲ್ಹುನ್ ಯೋಳ್ ಗಾಲಿತ್ ರಾಥ್ಯಾತಾ. ನಕೊ ತಸ್‌ಲ್ಯಾ ಗುಶ್ಟಿ ಸಾಂಗಿತ್ ಆಸ್‌ತ್ಯಾತಾ.
1TI 5:14 ಮನ್ಹುನ್ ದ್ಯಾನ್‌ಗ್ಯಾ ವಿದ್ವೆನಾ ಲಗಿನ್ ಕರುನ್ ಗಿಹುನ್ ಪೊರ ವ್ಹವುಂತ ಆನಿ ಆಪ್ಲಿ ಗರ‍್ಹ ಕರುನ್ ರಾಹುಂತಾ ತವಾ ತ್ಯನಾ ಹಿರ್ಮಟಾಯಾ ಆಮ್ಚಾ ವಾದಿನಾ ಕಸ್ಲಾಸ್ ನೇವಾ ರಾಹಿತ್ನಾಹಿ.
1TI 5:15 ಫನ್ ಥೊಡ್ಯಾ ವಿದ್ವೆಂಚಾನಿ ಆಪ್‌ಲ್ಯಾ ವಾಟಾ ಸುಡುನ್ ಸೈತಾನಾಚೆ ಮಾಗ್ನಿ ಲಾಗ್‌ಲ್ಯಾತಾ
1TI 5:16 ಫನ್ ಇಸ್ವಾಸಿ ಜಾ಼ಲ್ಯಾಲ್ಯಾ ಬ್ಯಾಯ್ಕಾಮಾನ್ಸಾಂಚಾ ಕುಟ್ಮಾತ್ ವಿದ್ವೆ ಆಸಲ್ಯಾತ, ತ್ಯಂಚಾನಿ ಬಾಳ್ಗಾಚ಼ ವಜ಼ ಸಭೆವ ದಿವುನಾಹಿ. ತವಾ ಖರ‍್ಯಾನಿ ಗರಜ಼್ ಆಸ್‍ಲ್ಯಾಲ್ಯಾ ವಿದ್ವೆನಾ ಮಜ಼ತ್ ಕರಾಯಾ ಸಬೆಲಾ ವ್ಹನಾರ್.
1TI 5:17 ಚಾ಼ಂಗಲಾ ಆದಿಕಾರ್ ಚಾ಼ಲಿವತ್ಯಾಲ್ಯಾ ಸಬೆಚಾ ಜಾಂತ್ಯಾನಾ, ತ್ಯಂಚಾತ್ ವಿಶೆಸ್ ಕರುನ್ ದೆವಾಚ಼ ವಾಕ್ಯಾ ಸಾಂಗಾಚಾತ್ ತರಾಸ್ ಖಾತ್ಯಾಲ್ಯಾನಾ ದೊನ್ಪಟ್ ಮರ‍್ಯಾದಿಲಾ ಯೊಗ್ಯ ಮನ್ಹುನ್ ಯವಜಾ಼ಯಾ ವ್ಹಯಿ.
1TI 5:18 ಕಾ ಮಂಜೆ ಮಳ್ನಿತ್‌ಲ್ಯಾ ಬೈಲಾಂಚ಼ ತೊಂಡಾಲಾ ಮುಸ್ಕ ಗಾಲ್ಹು ನಾಹಿ ರಾಬ್‌ತ್ಯಾಲ್ಯಾ ಆಳಾಚಿ ಶಾರ್ಕಿ ಕುಲ್ ಗಾವ್ಹಾಯಾ ವ್ಹಯಿ ಮನ್ಹುನ್ ಪವಿತ್ರ ಗ್ರಂಥಾತ್ ಸಾಂಗ್ತ.
1TI 5:19 ಸಭೆಚಾ ಜಾಂತ್ಯಾಂಚಿ ಕುನಿತರಿ ಚ಼ುಕ್ ಸಾಂಗ್ಲಿತ ದೋಗ ನಾಹಿತ ತೀಗ ಸಾಕ್ಷಿ ನಸ್ಥಾನಾ ತ್ಯಚೆ ಬುಲಿಲಾ ಕಾನ್ ದಿವು ನಕೊಸ್.
1TI 5:20 ಪಾಪ್ ಕರ್ತ್ಯಾಲ್ಯಾ ಲೊಕಾನಾ ಸಭೆತ್ ಸಗ್‍ಳ್ಯಾಂಚೆ ಮೊರ‍್ಹಸ್ ದಪ್‌ಕ್ಯಾವ್ ತವಾ ಸಗ್‌ಳ್ಯಾನಾ ತಾಕಿತ್ ದಿಲ್ಯಾಚೆಗತ್ ವ್ಹನಾರ್.
1TI 5:21 ದೇವ್ ಆನಿ ಕ್ರಿಸ್ತ ಯೇಸು ಪರಿಶುದ್ದ ದೇವ್ ದುತಾಂಚೆ ಮೊರ‍್ಹ ಮೀ ಖರ‍್ಯಾನಿ ಆದೇಶ್ ಕರ್ತೊ ಕಸ್ಲಾ ಬೇದ್ಭಾವ್ ನಸ್ಥಾನಾ ಆನಿ ಕುನಾಚಿ ಪರವಾನ್ಗಿ ನಸ್ಥಾನಾ ಹ್ಯಾ ಬೊಲ್ಯಾ ಚಾ಼ಲಿವ್.
1TI 5:22 ಪ್ರಭುಚಾ ಕಾಮಾಸಾಟಿ ತು ತುಜಾ಼ ಹಾತ್ ಕುನಾವ ತರಿ ಥಿವುನ್ ತ್ಯಲಾ ಸಬೆಚಾ಼ ಜಾಂತಾ ಕರುನ್ ನಿವ್ಡಾಚೆ ಆಂದಿ ಧ್ಯಾನ್ ಥಿವುನ್ ಇಚಾರ್ ಘೆ ದುಸ್‌ರ‍್ಯಾ ಲೊಕಾಂಚಾ ಪಾಪಾತ್ ಮಿಳುನಾಹಿ ಆಸಾ ನಿರ್ಮಳ್ ವ್ಹವುನ್ ರ‍್ಹಾ.
1TI 5:23 ನಿಸ್ಥ ಪಾನಿ ತ್ಯವ್ಡಸ್ ಪಿವುನಕೊ ತುಲಾ ಶಾರ್ಕ ಜಿರವ್ನಿ ವ್ಹಯಾ ಥೊಡಾ ಥೊಡಾ ದರಾಕ್ಶಿಚಾ಼ ರಸ್ ಪಿ. ತು ಖುಬ್ ಖೆಪಾ ಸೀಕ್ ಪಡ್ತೊಸ್.
1TI 5:24 ಥೊಡ್ಯಾ ಲೊಕಾಂಚಿ ಪಾಪ ವರುಸ್ ದಿಸತ್ಯಾತ. ತ್ಯಂಚಾ಼ ನ್ಯಾಯಿತಿರ‍್ಮಾನ್ ವ್ಹನಾರ್ ಮನ್ಹುನ್ ತ್ಯಂಚಿಸ್ ಪಾಪ ದಾವುನ್ ದೇತ್ಯಾತ. ಫನ್ ಕಾಯ್‌ ಥೊಡ್ಯಾ ಲೊಕಾಂಚಿ ಪಾಪ ಥೊಡ್ಯಾ ಯಳಾನಿ ಸಮಾಸ್‌ತ್ಯಾತ.
1TI 5:25 ತಸಸ್ ಥುಡಿ ಚಾ಼ಂಗ್ಲಿ ಕಾಮ ದಿಸತ್ಯಾತ. ದುಸ್ರಿ ಥುಡಿ ಕಾಮ ದಿಸಲಿ ನಾಹಿತ ತರಿ ದಡತ್ ನಾಹಿತ.
1TI 6:1 ಚಾ಼ಕ್ರಾಂಚಾನಿ ಆಪ್‌ಲ್ಯಾ ದನ್ಯಾನಾ ಸಗ್ಳಿ ಮರ‍್ಯಾದ್ ದಿಯಾ ವ್ಹಯಿ ನಾಹಿತ ದೇವಾಚಾ ನಾವಾಲಾಬಿ ಆಮಿ ಆಯಿಕಲ್ಯಾಲ್ಯಾ ಶಿಕ್ಷನಾಲಾಬಿ ನಿಂದಾ ವ್ಹಯಿಲ್.
1TI 6:2 ಆನಿ ಕುನಾಲಾತರಿ ಕ್ರಿಸ್ತಾವ ಇಸ್ವಾಸ್ ಆಸಲ್ಯಾಲಾ ದನ್ಹಿ ಆಸ್ಲಾತ. ತ್ಯಂಚಾನಿ ತ್ಯಾ ದನ್ಯಾಲಾ ಬಾಹು ಮನ್ಹುನ್, ಆಪ್ಲೆ ಸೆವೆಚ಼ ಫಳ್ ಗೆನ್ಹಾರಾ, ಇಸ್ವಾಸಾಚಾ಼ ಮಾಯೆಚ಼ ಜಾ಼ಲ್ಯಾತ ಮನ್ಹುನ್ ಸಮಜು಼ನ್ ತ್ಯನಾ ಖುಬ್ ಸಂತೊಶಾನಿ ಸೆವಾ ಕರಾಯಾ ವ್ಹಯಿ. ಆಸ ತ್ಯನಾ ಸಿಕಿವ್.
1TI 6:3 ಯಕ ಯಳಿ ಕೊನ್ತರಿ ದುಸ್ರೆ ತರನಿ ನಿಯಮ್ ಸಿಕಿವ್‌ತ್ಯಾತ ಆನಿ ಆಮಚಾ಼ ಪ್ರಭು ಯೇಸು ಕ್ರಿಸ್ತಾಚಿ ಖರಿ ವಚನ ಆನಿ ಭಕ್ತಿನಿ ಮಿಳಾಲ್ಯಾಲಿ ಪುರ್ನ ಸಿಕ್ಷನ್ ಗಿಹಿತ್ನಾಹಿತ.
1TI 6:4 ತ್ಯೊ ದಿಮಾಕಾನಿ ಬರ್‌ಲ್ಯಾಲಾ ಹಾ. ಆನಿ ತ್ಯಲಾ ಕಾಯೆಕ್ ಠಾವನಾಹಿ. ತ್ಯಚೆ ನಕೊಜಾ಼ಲ್ಯಾಲೆ ಆಶೆನಿ ವಾದ್ ಗಾಲ್ಹಿತ್ ರಾಥೊ ಆನಿ ಸಬ್ದ ಉಪೇಗ್ ಕರುನ್ ಕಳ್ ಕರ್ತೊ. ದುಬಾವ್, ಖೊಟ ಫನ್, ನಿಂದಾ ಕರಾಚಿ, ಆನಿ ಬುರ್ಶಾ ಸಿವ್ಯಾ ಯತ್ಯಾತಾ.
1TI 6:5 ಯವ್ಡಸ್ ನವ್ಹ ಬುಧಿ ಖರ‍್ಯಾಲಾ ದುರ್ ರಾಹುನ್ ದೆವಾಚಿ ಬಕ್ತಿ ಲಾಬಾಚ಼ ವಸ್ತು ಮನ್ಹುನ್ ಸಮಜ಼ತ್ಯಾಲ್ಯಾಹ್ಯಾ ಮಾನ್ಸಾತ್ನಿ ಖಾಯಿಮ್ ಕಳ್ ವ್ಹನಾರ್.
1TI 6:6 ಖರ‍್ಯಾನಿಸ್ ದೇವಾಚಿ ಸೇವೆ ಕರ್ತ್ಯಾಲಾಸ್ನಿ ಮಾನುಸ್ ಸಾವ್ಕೊರ್ ವ್ಹತ್ತೊ. ಆನಿ ಆಪ್ಲಿಪ ಕ್ಯಾ ಹಾ ತ್ಯಾತುಸ್ ತ್ಯೊ ಸಂತೊಶ್ ವ್ಹತ್ತೊ.
1TI 6:7 ಆಮಿ ದುನೆತ್ ಆಲಾವ್ ತವಾ ಕ್ಯಾ ಗಿಹುನ್ ಆಲಾವ್? ಕಾಯ್ ನಾಹಿ. ಆಮಿ ಮರ್ತಾನಾ ಕಾಯೇಕ್ ಗಿಹುನ್ ಜಾ಼ನಾರ್ ನಾಹಿ.
1TI 6:8 ಮನ್ಹುನ್ ಜೆವಾನ್ ಕಪ್ಡ ಆಸ್‌ಲ್ಯಾವ ಪುರೊ. ತ್ಯಾತುಸ್ ಆಮಿ ಸಮಾದಾನಾನಿ ರಾಥಾವ್.
1TI 6:9 ಫನ್ ಸಾವ್ಕೊರ್ ವ್ಹಯಾ ಪಾಯ್ಜೆ ಮಂಥ್ಯಾಲಾ ಆಪ್‌ಲ್ಯಾಲಾ ಆಪ್ನುಸ್ ಪರೀಕ್ಷೆತ್ ಗಾಲ್ಹುನ್ ಗೇನ್ಹಾರ್. ತೇ ಖುಬ್ ಮುರ್ಖಾತ್ ಆನಿ ಹಾಳ್ ಕರ್ತ್ಯಾಲೆ ಆಶೆತ್ ಗಾವಲ್ಯಾತ ತ್ಯ ತ್ಯನಾ ಹಾಳಾತ್ ಆನಿ ಗೈಪಾತ್ ಗ್ಯಾಲ್ತ.
1TI 6:10 ಪೈಶಾಂಚಿ ಆಶಾ ಸಗಳೆ ತರಚಾ ಬುರ್ಶಾ ಫನಾಲಾ ಮುಳ್ ಜಾ಼ಲ್ಯಾ. ಥೊಡ್ಯಾಂಚಾನಿ ತ್ಯಚಿಸಾಟಿ ಗಾಹಿ ಕರುನ್, ತ್ಯನಿ ಕ್ರಿಸ್ತಾಚಾ಼ ಇಸ್ವಾಸ್ ಸುಡುನ್, ಫಿರತ್ ಖುಬ್ ತರಾಸಾನಿ ಆಪಲ್ಯಾಲಾ ಬುಚು಼ವುನ್ ಗೆತ್ಯಾತ.
1TI 6:11 ಫನ್ ತು ದೇವಾಚಾ಼ ಮಾನುಸ್ ಜಾ಼ಲ್ಯಾಸ್ ತ್ಯಚಿಸಾಟಿ ಹ್ಯಾ ಸಗ್‌ಳ್ಯಾ ಪಾಪಾತ್ನಿ ದುರ್ ರ‍್ಹಾ ಆನಿ ನಿಯೆತಿನಿ ಬಕ್ತಿಚಿ ಸೆವಾ ಇಸ್ವಾಸ್, ಮಾಯಾ, ಧೀರ್, ಸಾತ್ವಿಕತೆತ್ ಮಿಳುನ್ ರ‍್ಹಾ.
1TI 6:12 ಇಸ್ವಾಸಾಚಾ ಪಳನ್ಯಾತ್ ತುಜಾ ಪುರ‍್ಯಾ ಚಾಂಗಲ್ಯಾಸಾಟಿ ಪಳ್‍. ಆನಿ ತುಜಿಸಾಟಿ ಶಾಸ್ವತ್ ಜೀವ್ ಜಿತ್. ತುಲಾ ಹ್ಯಚಿಸಾಟಿಸ್ ಹಾಕಟ್‌ಲ್ಯಾ ತು ಖುಬ್ ಸಾಕ್ಷಿಚೆ ಮೊರ್ಹ ತ್ಯ ಖುಬ್ ಚಾ಼ಂಗಲ್ಯಾನಿ ಗೆತಲ್ಯಾಸ್.
1TI 6:13 ದೇವಾಚೆ ಮೊರ್ಹ ತ್ಯೊ ಸಗ್‌ಳ್ಯಾನಾ ಜೀವ್ ದೆತೊ. ಆನಿ ಕ್ರಿಸ್ತ ಯೇಸುಚೆ ಮೊರ‍್ಹ ತ್ಯೊ ಪೊಂತಿ ಪಿಲಾತಾಚೆ ಮೊರ್ಹ ಖುಬ್ ಚಾ಼ಂಗ್ಲಿ ವಳಕ್ ದಿಲ್ತಿ. ಮಿ ತುಲಾ ಆಜ್ಞಾ ದೆತೊ.
1TI 6:14 ಆಮಚಾ಼ ಪ್ರಭು ಕ್ರಿಸ್ತ ಯೇಸು ದಿಸಪರ‍್ಯಾತ್ ತುಲಾ ದಿಲ್ಯಾಲಿ ಆಜ್ಞಾ ಪಾಳಿತ್ ಇಸ್ವಾಸಾನಿ ಚಾ಼ಲಿವ್.
1TI 6:15 ಆಪ್ನಿ ಥರಿವಲ್ಯಾಲ್ಯಾ ಶಾರ್ಕ್ಯಾ ಯಳಾಲಾ ತ್ಯಲಾ ದ್ಯಾವ್ನಾರ್. ತ್ಯೊ ಭಾಗ್ಯ ಆಸ್ನಾರಾ ಆನಿ ಯಕ್ಲಾಸ್ ರಾಜ್ಬಾರ್ ಕರ್ನಾರಾ ರಾಜಾಚಾ಼ ರಾಜಾ಼ ಪ್ರಭುಚಾ಼ ಪ್ರಭು ಜಾ಼ಲ್ಯಾ.
1TI 6:16 ಮರಾನ್ ನಸ್ನಾರಾ ತ್ಯೊ ಯಕ್ಲಾಸ್ ತ್ಯೊ ರಾಥ್ಯಾಲ್ಯಾ ಉಜಿಡಾಚೆ ಜ಼ವಳ್ ಲೊಕಾನಾ ಜಾ಼ಯಾಲಾ ವ್ಹನಾರ್ ನಾಹಿ ತ್ಯಚಿ ಮರ‍್ಯಾದ್ ಆನಿ ಶಾಸ್ವತ್ ಬಳ್ ಖಾಯಿಮ್ ರಾಹುನಿ. ತಸ ವ್ಹವುನಿ.
1TI 6:17 ಹ್ಯಾ ಲೊಕಾತ್ ಕೊನ್ ಸಾವ್ಕೊರ್ ಹಾ ತ್ಯಲಾ ಆಜ್ಞಾ ದೆ. ಗರ್ವಿಶ್ಟ ರಾಹುನಕೊಸಾ, ನಾಸ್ ವ್ಹತ್ಯಾಲೆ ಸಾವ್ಕರ್ಕಿವ ಆಸೆ ಥಿವು ನಕೊಸಾ. ತ್ಯ ಖರ ನವ್ಹ ಚಾ಼ಂಗಲ್ಯಾ ದೇವಾವ ಇಸ್ವಾಸ್ ಥೆವಾ. ತ್ಯೊ ಆಮಚಾ ಆನಂದಾಸಾಟಿ ಸಗಳ್ಯಾ ಗುಸ್ಟಿ ಸಗಳ್ಯಾ ಪುರ್ನ ಕರ್ನಾರ್.
1TI 6:18 ತ್ಯನಾ ಆಜ್ಞಾ ದೆ ತೇ ಚಾಂಗಲ್ಯಾ ಕಾಮ ಕರಾಯಾ ಆಜ್ಞಾ ಆನಿ ಚಾ಼ಂಗಲ್ಯಾ ಕಾಮಾನಿ ಸಾವ್ಕೊರ್ ವ್ಹವುಂತ ಉದಾರಾನಿ ಆನಿ ಯಕಾ ಸಂಗ ಆಪ್ಲಿ ಸಾಮ್ನ ದಿವುಂತ.
1TI 6:19 ತವಾ ಪರಲೋಕಾತ್ ಯೇಕ್ ಠೆವ್ ತ್ಯಂಚಾನಿ ರಾಖುನ್ ಥೆವ್‌ಲ್ಯಾಚೆಗತ್ ವ್ಹತ್ತೆ. ಹ್ಯಚಿಸ್ ಲಾಗುನ್ ತೇ ಜೀವ್ನಾಲಾ ದರ‍್ಹುನ್ ರಾನ್ಹಾರ್ ತ್ಯೊ ಖರಾ ಜೀವ್ನಾ ಜಾ಼ಲ್ಯಾ
1TI 6:20 ತಿಮೊಥ್ಯಾ, ತುಲಾ ದಿಲ್ಯಾಲ ತು ರ‍್ಯಾಕ್. ಭಕ್ತಿ ನಸ್‌ಲ್ಯಾಲ್ಯಾ ಬೊಲ್ಯಾಸ್ನಿ ಆನಿ ವಾದಿಂಚಾ ಲಬಾಡ್ ಬೊಲ್ಯಾಸ್ನಿ ತ್ಯಲಾ ಚು಼ಕುನ್ ದುರ್ ರ‍್ಹಾ.
1TI 6:21 ಥೊಡ್ಯಾಂಚಾನಿ ತ್ಯ ಲಬಾಡ್ ಶಿಕ್ಷೆನ್ ಐಕುನ್ ಕ್ರಿಸ್ತಾಚಾ ಇಸ್ವಾಸಾತ್ನಿ ದುರ್ ಜಾ಼ಲಿತ.ಕ್ರುಪಾ ತುಮಚಿ ಸಂಗ ರಾಹುನಿ.
2TI 1:1 ಪೌಲಾಪ್ನಿ ತ್ಯೊ ದೇವಾಚಾ ಮನಾನಿ ಯೇಸು ಕ್ರಿಸ್ತಾಚಾ಼ ಅಪೊಸ್ತಲ್ ಜಾ಼ಲ್ಯಾ ಆನಿ ತ್ಯಲಾ ಕ್ರಿಸ್ತ್ ಯೇಸುಪ್ನಿ ಜೀವ್ನಾ ಗಿಹ್ಯಾ ವಾಗ್ದಾನ್ ಸಾಂಗಾಯಾ ಸಿಕಿವ್‌ಲ್ಯಾ
2TI 1:2 ಮಾಜಾ ಮಾಯೆಚಾ ಲೇಕಾ ತಿಮೊಥ್ಯಾ, ಬಾ ದೇವಾಪ್ನಿ ಆನಿ ಆಮ್‍ಚ಼ಾ ಪ್ರಭು ಜಾ಼ಲ್ಯಾಲ್ಯಾ ಕ್ರಿಸ್ತ ಯೇಸುಚಿ ಕ್ರಪೆಬಿ ಕರ್ನಾಬಿ ಸಮಾದಾನ್ ಗಾಹುನಿ.
2TI 1:3 ಮೀ ಕವಾಬಿ ರ‍್ಯಾತ್ ದೀಸ್ ಮಾಜಾ ಮಾಗ್‌ನ್ಯಾತ್ ಯಾದ್ ಕರೀತ್ ದೇವಾಲಾ ದನ್ಯಾವಾದ್ ದೆತೊ. ಆನಿ ತ್ಯಚಿ ಸೆವಾ ಆಮ್ಚಾ ವಡ್ಲಾಂಚಿ ಸೆವಾ ಪುರ‍್ಯಾ ಮನಾನಿ ಕರ್ತೊ.
2TI 1:4 ತು ಮಾಜಿ ಸಾಟಿ ರಡ್‌ಲ್ಯಾಲಾ ಮಾಜೆ ಯದತ್ ಹಾ. ತುಲಾ ಬಗಾಯಾ ವ್ಹಯಿ ಮನ್ಹುನ್ ಮನಾ ಖುಬ್ ಮನ್ ಜಾ಼ಲ್ಯಾ. ತುಲಾ ಬಗ್ಲಾಕಿಸ್ ಮನಾ ಆನಂದ್ ವ್ಹನಾರ್.
2TI 1:5 ತುಜಾ಼ ಖರಾ ಇಸ್ವಾಸ್ ಮಾಜೆ ಯದತ್ ಹಾ. ತೇ ತರಚಾ಼ ಇಸ್ವಾಸ್ ತುಜಿ ಮಾತ್ರಾಯಿ ಲೊವಿಪ ಆಯಿ ಯುನಿಕೆಯಪಬೀ ಹುತ್ತಾ. ಆತಾ ತ್ಯೊಸ್ ಇಸ್ವಾಸ್ ತುಜಿಪಬೀ ಹಾ ಮನ್ಹುನ್ ಮನಾ ಸಮಾಜ಼ಲ್ಯಾ.
2TI 1:6 ಹ್ಯಚಿಸಾಟಿ ಮಿ ತುಲಾ ಯಾದ್ ಕರ್ತೊ ದೇವಾನಿ ತುಲಾ ದಿಲ್ಯಾಲ ಕ್ರುಪೆಚೆ ವರ್ದಾನ್ ಪೆಟತುಸ್ ರಾಹುನಿ ಮಿ ತುಜಿವ ಮಾಜಾ಼ ಹಾತ್ ಥೆವ್ಲಾ ತವಾ ತ್ಯ ತುಲಾ ಗಾವ್ಲ.
2TI 1:7 ದೇವಾನಿ ಆಮಾನಾ ದಿಲ್ಯಾಲ ಆತ್ಮ ಬಿಥ್ರ ನವ್ಹ ದಿರ‍್ಹಾಚ಼. ಆಮಾನಾ ಬಳಾನಿ ಮಾಯೆನಿ ಆನಿ ಆಪ್‌ಲ್ಯಾ ತಾಬ್ಯಾತ್ ಥೆವ್‍ತ್ಯಾಲ ಆತ್ಮ ತ್ಯನಿ ದಿಲ.
2TI 1:8 ಮನ್ಹುನ್ ತು ಆಮ್ಚಾ ಪ್ರಭು ಆನಿ ತ್ಯಚಿಸಾಟಿ ಕ್ಯೊಂಡ್‌ಲ್ಯಾಲಾ ಮಾಜಿಸಾಟಿ ವಳಕ್ ದಿಯಾ ಲಾಜು಼ನಕೊಸ್ ದೇವಾನಿ ತುಲಾ ದಿಲ್ಯಾಲೆ ಬರೆ ಖಬರಿಸಾಟಿ ತರಾಸ್ ಕಾಡಾಯಾ ಮಾಜಿ ಸಂಗ ರ‍್ಹಾ.
2TI 1:9 ದೇವಾನಿ ಆಮಾನ ರಾಖುನ್, ಆಪ್ಲಿ ಸ್ವತಾಚಿ ಲೊಕ ವ್ಹಯಾ ಸಾಟಿ ಹಾಕಟ್‌ಲ್ಯಾ. ಆಮಿ ಕೇಲ್ಯಾಲ್ಯಾ ಚಾ಼ಂಗಲ್ಯಾ ಕಾಮಾಸ್ ಲಾಗುನ್ ಆಸ ಜಾ಼ಲ್ಹ ಮನ್ಹುನ್ ನವ್ಹ. ತ್ಯೊ ಆಪ್ಲೆ ಪಾರ್ಕಿ ಶಾರ್ಕ ಆನಿ ಕ್ರಪೆ ಶಾರ್ಕ ಆಮಾನಾ ರಾಖುನ್ ಆಪ್ಲಿ ಕಿಲಿತ. ಪೈಲ್ಯಾ ಕಾಲಾತುಸ್ ಹಿ ಕ್ರಪಾ ಕ್ರಿಸ್ತ್ ಯೇಸುಪ್ನಿಸ್ ಆಮಾನಾ ಮಿಳಾಲೆ.
2TI 1:10 ಫನ್ ಆತಾ ಆಮಚಾ಼ ರಾಖನ್ದಾರ್ ಜಾ಼ಲ್ಯಾಲಾ ಕ್ರಿಸ್ತ ಯೇಸು ದಿಸತ್ಯಾಲ್ಯಾಸ್ ಲಾಗುನ್ ತ್ಯನಿ ಮರಾನ್ ನಾಸ್ಕೇಲಾ ಆನಿ ಜೀವ್ ಆನಿ ಮರ್ನಾತ್ನಿ ಜಿತ್‌ಲ್ಯಾಲಾ ಬರೆ ಖಬರಿಸ್ನಿ ಮನ್ಹುನ್ ದ್ಯಾವ್‌ಲ್ಯಾ.
2TI 1:11 ತೇ ಬರೆ ಖಬ್ರಿ ಸಾಟಿ ಅಪೊಸ್ತಲ್ ಕರುನ್ ಮಾಸ್ಥರ್ ಮನ್ಹುನ್ ನಿವಡ್ಲಾ.
2TI 1:12 ಬರಿ ಖಬರ್ ಸಾಂಗ್ಲಿ ಮನ್ಹುನುಸ್ ಮೀ ಆತಾ ತರಾಸ್ ಖಾಯಾಲಾಗಲ್ಯೊ. ಕಾ ಮಂಜೆ ಮೀ ಇಸ್ವಾಸ್ ಥೆವ್‌ಲ್ಯಾಲಾ ಮನಾ ಠಾವಾ ಹಾ. ತ್ಯನಿ ಮಾಜಾ ತಾಬ್ಯಾತ್ ದಿಲ್ಯಾಲಾ ತ್ಯೊ ದಿಸ್ ಯಯಿ ಪರ್‍ಯಾತ್ ರಾಖಾಯಾ ತ್ಯೊಸ್ ಆಮಾನಾ ರ್‍ಯಾಕ್‌ತ್ಯಾಲಾ ಮನ್ಹುನ್ ಖರ್‍ಯಾನಿ ಮನಾ ಠಾವ ಹಾ.
2TI 1:13 ಕಸ್‌ಲ್ಯಾ ಗುಶ್ಟಿ ಮಾಜಿಪ್ನಿ ತು ಸಿಕ್‌ಲ್ಯಾಸ್ ತ್ಯ ಇಸ್ವಾಸಾನಿ ಆನಿ ಕ್ರಿಸ್ತ ಯೇಸುಚೆ ಮಾಯೆನಿ ತ್ಯ ಚಾ಼ಂಗಲ್ಯಾ ಸಿಕ್ಷೆನಾಸಾಟಿ ಉದಾರನ್ ಥೆವ್.
2TI 1:14 ತುಜಾ ತಾಬ್ಯಾತ್ ದಿಲ್ಯಾಲ್ಯಾ ಚಾ಼ಂಗಲ್ಯಾ ಗುಶ್ಟಿ ಪವಿತ್ರಾತ್ಮಾಚಾ ಬಳಾನಿ ಸಂಬಾಳಾ. ತ್ಯೊ ಆತ್ಮ ಆಮ್ಚಿ ಸಂಗ ರಾಥೊ.
2TI 1:15 ಆಶಾ ಸಿಮಚಾ ಸಗ್‌ಳ್ಯಾಂಚಾನಿ ಮನಾ ಶೊಡ್‍ಲ್ಯಾ ಮನ್ಹುನ್ ತುಲಾ ಠಾವ ಹಾ. ಪುಗೇಲಾನಿ, ಹೆರ್ಮೊಗೇನಾನಿ ಮನಾ ಶೊಡ್‌ಲ್ಯಾ.
2TI 1:16 ಪ್ರಭು ಒನೇಸಿಪ್ರೊರಾಚಾ ಕುಟ್ಮಾವ ದಯಾ ದಾವುನಿ. ಕಾ ಮಂಜೆ ತ್ಯನಿ ಮನಾ ಖುಬ್ ಖೆಪಾ ಮಜ಼ತ್ ಕಿಲಿ ಮೀ ತುರುಂಗಾತ್ ಆಸ್ಥಾನಾ ತ್ಯೊ ಲಾಜ್ಲಾ಼ ನಾಹಿ.
2TI 1:17 ತ್ಯೊ ರೊಮಾತ್ ಆಲಾ ತವಾ ಮೀ ತ್ಯಲಾ ಗಾವ್ಹಸ್ ಪರತ್ ಮನಾ ಸುದಿತ್ ರಾಯ್ಲಾ.
2TI 1:18 ಪ್ರಭು ತ್ಯಲಾ ತ್ಯಾ ದಿಸಾತ್ ಪ್ರಭುಪ್ನಿ ತ್ಯಲಾ ದಯಾ ಗಾಹುನಿ. ಎಫೆಸಾತ್ ತ್ಯನಿ ಮನಾ ಕಿತಿತರನಿ ಮಜ಼ತ್ ಕೆಲೆ ಮನ್ಹುನ್ ತುಲಾ ಚಾ಼ಂಗ್ಲ ಠಾವ ಹಾ.
2TI 2:1 ತುಜೆ ಗುಶ್ಟಿತ್ ಸಾಂಗಾಚ಼ ಜಾ಼ಲ್ಯಾವ ಮಾಜಾ ಲೇಕಾ ಕ್ರಿಸ್ತ ಯೇಸುಪ ಆಮ್ಚೆ ಯಕಿನಿ ಗಾವಥ್ಯಾಲೆ ಕ್ರಪೆನಿ ಘಟ್ ರ‍್ಹಾ.
2TI 2:2 ತ್ಯ ಸಿಕ್ಷನ್ ತು ಘೆ ತ್ಯ ತು ಖುಬ್ ಲೊಕಾಂಚೆ ಮೊರ‍್ಹ ಗೆತಲ್ಯಾಸ್ ಆನಿ ತ್ಯ ತ್ಯಾ ಲೊಕಾನಾ ದೇ ಕೊನ್ ಇಸ್ವಾಸಾತ್ ಲಾಯಕ್ ಹಾ ತ್ಯಸ್ ಇಸ್ವಾಸಿಚೆ ಲಾಯಕ್ ಆಸ್‌ಲ್ಯಾಲ್ಯಾ ಲೊಕಾಂಚಿಪ ದೇ. ತೀ ರಾಯ್‌ಲ್ಯಾಲ್ಯಾ ಲೊಕಾನಾ ಸಿಕ್ವಾಯಾ ಲಾಯಕ್ ಹಾತ್ತ.
2TI 2:3 ತರಾಸ್ ಸುಸ್ವುನ್ ಗಿಹ್ಯಾ ಕ್ರಿಸ್ತ ಯೇಸುಚಾ ಯಕಾ ಚಾಂಗಲ್ಯಾ ಸೈನಿಕಾಚೆಗತ್ ಮಾಜಿ ಸಂಗ ಯೆಕ್ ವ್ಹವುನ್ ರ‍್ಹಾ.
2TI 2:4 ಸೈನಿಕ್ ಆಪ್‌ಲ್ಯಾ ಸೈನ್ಯಾಚಾ ಅದಿಕಾರ‍್ಯಾಪ್ನಿ ನಾವ್ ಗಿಹ್ಯಾ ಮನ್ ಕರ್ತೊ. ಮನ್ಹುನ್ ತ್ಯೊ ಸೈನಿಕ್ ಪ್ರಪಂಚಾಚಾ ಇಚಾರಾತ್ ಗಾಹುನಾಹಿ ಆಸಾ ಹುಶಾರ್ ರಾಥೊ.
2TI 2:5 ಪಳಾಚಾ ಖೆಳಾತ್ ಜಿತ್ತಾಯಾ ವ್ಹಯಿತ, ಪಳ್‍ತ್ಯಾಲ್ಯಾನಿ ಸಗ್ಳ ನೇಮ್ ಪಾಳಾಯಾ ಪಾಯ್ಜೆತ. ತ್ಯಚೆ ಸಿವಾರ್ ತ್ಯಲಾ ಭಕ್ಷಿಸ್ ಗಾವತ್ನಾಹಿ.
2TI 2:6 ತರಾಸ್ ಗಿಹುನ್ ಕಾಮ್ ಕರ್ತ್ಯಾಲ್ಯಾ ಶಾತ್ಕರ್‍ಯಾಲಾ ಪಿಕಾಚಾ಼ ಪೈಲಾ ವಾಟಾ ಗಾವ್ಹಾಯಾಸ್ ವ್ಹಯಿ.
2TI 2:7 ಮೀ ಸಾಂಗ್‌ತ್ಯಾಲ್ಯಾ ಹ್ಯಾ ಗುಶ್ಟಿ ಯವಜ಼ ಹ್ಯಾ ಗುಶ್ಟಿ ಸಗ್‌ಳ್ಯಾ ಸಮಜಾ಼ಯಾ ಗಿನ್ಯಾನ್ ಪ್ರಭು ತುಲಾ ದಿಯಿಲ್.
2TI 2:8 ಕ್ರಿಸ್ತ ಯೇಸುಚಿ ಯಾದ್ ಕರ್ ತ್ಯೊ ದಾವಿದಾಚಾ ವಂವ್ಶಾತ್ಲಾ ತ್ಯೊ ಮೇಲ್ಯಾ ನಂತರ್ ಜಿತ್ತಾ ವ್ಹವುನ್ ವರ್ ಉಠುನ್ ಆಲಾ ತೀ ಬರಿ ಖಬರ್ ಮೀ ಲೊಕಾನಾ ಸಾಂಗ್ತೊ.
2TI 2:9 ಹ್ಯಚಿಸ್ ಲಾಗುನುಸ್ ಮಿ ತರಾಸ್ ಗಿಹ್ಯಾ ಲಾಗ್‌ಲ್ಯೊ ಅಪರಾದಿಲಾ ಬ್ಯಾಂತ್ಯಾಚೆಗತ್ ಸರ್ಪೊಳಿನಿ ಮನಾ ಬ್ಯಾಂದ್‌ಲ್ಯಾ ಫನ್ ದೇವಾಚಾ ವಾಕ್ಯಾನಾ ಬಾಂದಾನ್ ನಾಹಿ.
2TI 2:10 ಮನ್ಹುನ್ ದೇವಾನಿ ನಿವಡ್‌ಳ್ಯಾಲ್ಯಾ ಲೊಕಾಂಚೆಸಾಟಿ ಮಿ ತರಾಸ್ ಖಾತ್ಯೊ. ಕಾ ಮಂಜೆ ತೀ ಸಾಹಿತ್ ಕ್ರಿಸ್ತ ಯೇಸುಪ ಗಾವ್ನಾರ ರಕ್ಷನ್ ಶಾಸ್ವತ್ ಮೈಮೆ ಸಂಗ ಗಾವ್ನಾರ್.
2TI 2:11 ಹ್ಯ ಸಾಂಗ್ನ ಖರ. ಆಮಿ ತ್ಯಚೆ ಸಂಗ ಮೇಲಾ ಆಸ್ಥಾವ್ತ, ತ್ಯಚಿ ಸಂಗಸ್ ಜ಼ಗ್ನಾರ್.
2TI 2:12 ಆಮಿ ಖಾಯಿಮ್ ತರಾಸ್ ಗೆತ್ಲಾತ ತ್ಯಚಿ ಸಂಗ ರಾಜ್ಭಾರ್ ಕರ್ನಾರ್. ಆಮಿ ತ್ಯಲಾ ಶೊಡ್‌ಲ್ಯಾವ, ತ್ಯೊ ಆಮಾನಾ ಶೊಡ್ನಾರ್.
2TI 2:13 ಆಮಿ ಇಸ್ವಾಸ್ ನಸ್‌ಲ್ಯಾಲ ವ್ಹವುನ್ ರಾಯ್ಲಾವ್ತರಿ, ತ್ಯೊ ಖಾಯಿಮ್ ಇಸ್ವಾಸಾನಿ ರಾನ್ಹಾರ್; ತ್ಯೊ ಆಪ್‍ಲ್ಯಾಲಾ ಆಪ್ನುಸ್ ಖೊಟ ಬೊಲ್ನಾರ್ ನಾಹಿ.
2TI 2:14 ಲೊಕಾನಾ ಹ್ಯಾ ಗುಶ್ಟಿ ಸಾಂಗಿತುಸ್ ರ್‍ಹಾ. ಸಬ್ದಾಂಚಾ಼ ವಾದ್ ಗಾಲ್ಹುನಾಹಿ ಮನ್ಹುನ್ ತ್ಯನಾ ದೇವಾಚೆ ಸಾಕ್ಷಿನಿ ಜಾ಼ಗ್ರುತ್ ಕರ್. ವಾದಾನಿ ಕುನಾಲಾ ಫ್ಯಾಯ್ದಾ ನಾಹಿ. ವಾದ್ ಐಕ್‌ತ್ಯಾಲಿ ಲೊಕ ತ್ಯನಿಸ್ ಹಾಳ್ ವ್ಹತ್ಯಾತ.
2TI 2:15 ತುಲಾಸ್ ತು ದೇವಾಸ್ ಲಾಗುನ್ ಯೊಗ್ಯ ಜಾ಼ಲ್ಯಾ ಚಾ಼ಂಗಲ್ಯಾ ಸೆವಕಾಚೆಗತ್ ದಾವುನ್ ದಿಯಾ ಸಾಟಿ ತು ಪುರೆ ತರನಿ ಯತ್ನ ಕರ್ ಹ್ಯಚಿಸ್ ಲಾಗುನ್ ಆಪ್‌ಲ್ಯಾ ಕಾಮಾಸಾಟಿ ಲಾಜ಼್ ವಾಟುನಾಹಿ ಆನಿ ದೇವಾಚ಼ ವಚ಼ನ್ ಶಾರ್ಕೆ ತರನಿ ಸಿಕಿವ್.
2TI 2:16 ಮುರ್ಖಫನಾಚೆ ಚರ್ಚಾನಿ ಭಕ್ತಿ ನಸ್‌ಲ್ಯಾಲೆ ಗುಶ್ಟಿತ್ನಿ ದುರ್ ರ‍್ಹಾ ಕಾಮಂಜೆ ಹ್ಯಾ ಗುಶ್ಟಿ ಲೊಕಾನಾ ದೇವಾಪ್ನಿ ದುರ್ ನೆಥ್ಯಾತಾ
2TI 2:17 ತ್ಯಂಚ಼ ಬುರ್ಸ ಸಾಂಗ್ನ ಆಂಗಾತ್ ಪಗಾಳ್ಯಾಲ್ಯಾ ರೊಗಾಚೆಗತ್ ಪಗಾಳ್ತೊ ಹುಮೆನಾಯಕ್ ಆನಿ ಪಿಲೆತನಾನಿ ಆಸಸ್ ಸಿಕಿವ್‍ಲ್ಯಾ.
2TI 2:18 ತ್ಯಂಚಾನಿ ಖರ‍್ಯಾಚಾ಼ ಮಾರ್ಗ ಶೊಡ್ಲಾ. ಸಗ್‍ಳ್ಯಾ ಲೊಕಾನಾ ಹ್ವತ್ಯಾಲ ಪುನರುತ್ಥಾನ್ ಆತಾಸ್ ವ್ಹವುನ್ ಗೆಲ್ಯಾ ಮನ್ಹುನ್ ತೇ ಸಾಂಗ್‌ತ್ಯಾತ. ಆಸ ಬುಲುನ್ ಥೊಡ್ಯಾ ಲೊಕಾಂಚಾ಼ ಇಸ್ವಾಸ್ ಹಾಳ್ ಕರ್ತ್ಯಾತ
2TI 2:19 ಕ್ಯಾಬಿ ವ್ಹವುನಿ ದೇವಾನಿ ಗ್ಯಾತ್‌ಲ್ಯಾಲಾ ಘಟ್ ಜಾ಼ಲ್ಯಾಲಾ ಪಾಯಾ ತ್ಯೊ ಘಟ್ ಹಾ ತ್ಯಚಿವ ಲಿವ್‌ಲ್ಯಾ. “ಪ್ರಭುಲಾ ಕೊನ್ ಮನ್ಹುನ್ ಠಾವಿ ಹಾತ್ತ” ಆನಿ ಕೊನ್ ಪ್ರಭುಚಾ಼ ಮನ್ಹುನ್ ಸಾಂಗ್‌ತೊ ತ್ಯೊ ಬುರ್ಶಾತ್ನಿ ಆಪ್‌ಲ್ಯಾಲಾ ಆಪ್ನುಸ್ ರ‍್ಯಾಕ್ತೊ.
2TI 2:20 ಮೊಟ್ಯಾ ಗರ್‍ಹಾತ್ ಸೊನ್ಯಾಚಿ ಚಾ಼ಂದಿಚಿ ಐದಾನ ಹಾತ್ತ. ತ್ಯವ್ಡಸ್ ನವ್ಹ ಜಾ಼ಢಾನಿ, ಮಾತಿನಿ ಕೆಲ್ಯಾಲಿ ಐದಾನ ಆಸ್‍ಥ್ಯಾತ. ಥುಡಿ ಚಾ಼ಂಗಲ್ಯಾ ಕಾಮಾಲಾ ವಾಫರ್ತ್ಯಾತ. ಆನಿ ಥುಡಿ ಕಸ್‌ಲ್ಯಾಬಿ ಕಾಮಾಲಾ ವಾಫರ್ತ್ಯಾತ.
2TI 2:21 ಆಸ ಆಸ್ಥಾನಾ ಯಕ್ಲಾ ಆಪ್ಲಿ ಬುರ್ಸಿಫನ ಸುಡುನ್ ಆಪ್‌ಲ್ಯಾಲಾ ಯಕಾ ವಿಶೇಶ್ ಕಾಮಾಲಾ ಉಪೇಗ್ ಕರ್ನಾರ್. ಕಾ ಮಂಜೆ ತ್ಯೊ ಆಪ್‍ಲ್ಯಾ ದನ್ಯಾಸಾಟಿ ದಿಲ್ಯಾಲ ಆನಿ ಸಗ್ಳಿ ಕಾಮ ಕರಾಯಾ ತಯಾರ್ ವ್ಹತ್ತೊ.
2TI 2:22 ತರ್ನ ಪ್ಯೊರ್ಗ ಮನ್ ಕರ್‌ತ್ಯಾಲ್ಯಾ ಬುರ್ಸೆ ಆಶೆತ್ನಿ ತು ದುರ್ ರ‍್ಹಾ. ನಿಯತಿನಿ, ಮಾಯಾ, ಇಸ್ವಾಸ್, ನೀಯತ್ ಆನಿ ಥಂಡ್ಪನಾಸಾಟಿ ತ್ಯಂಚಿಸಂಗ ಕೊನ್ ಪರಿಶುದ್ದ ಮನಾನಿ ಪ್ರಭುಲಾ ಹಾಕಟ್ಯಾತ ತ್ಯಂಚಿ ಸಂಗ ಗಿಹ್ಯಾ ಯತ್ನ ಕರ್
2TI 2:23 ಫನ್ ಮುರ್ಖಫನಾತ್ನಿ ಉಪೇಗ್ ನಸ್‌ಲ್ಯಾಲ್ಯಾ ವಾದಾನಿ ತುಲಾ ರ‍್ಯಾಕ್ ಕಾ ಮಂಜೆ ಹ್ಯಚಿಸ್ ಲಾಗುನ್ ಕಳಿ ವ್ಹತ್ಯಾತಾ.
2TI 2:24 ಕಾ ಮಂಜೆ ಪ್ರಭುಚಾ ಸೇವಕ್ ವ್ಹವುನ್ ತು ಕಳ್ ಕರು ನಾಹಿ. ತು ಸರ್ವ್ಯಾಂಚಿವ ದಯಾ ದಾವಾಲಾ ವ್ಹಯಿ; ಚಾ಼ಂಗ್ಲಾ ಥಂಡ್ಫನಾಚಾ಼ ಮಾಸ್ಥರ್ ವ್ಹವುನ್ ರಾಹ್ಯಾ ವ್ಹಯಿ.
2TI 2:25 ಇರೊದ್ ಕರತ್ಯಾಲ್ಯಾನಾ ಥಂಡ್ಫನಾನಿ ಶಿಕಿವತ್ಯಾಲಾ ವ್ಹಯಾವ್ಹಯಿ. ದೇವ್ ತ್ಯಂಚ಼ ಮನ್ ಆಪಲಿಕ್ಡ ಪರ್ತುನ್ ತ್ಯನಾಬಿ ಖರ‍್ಯಾಚ಼ ಗಿನ್ಯಾನ್ ದೆನಾರ್.
2TI 2:26 ಆನಿ ಹ್ಯಚಿಸ್ ಲಾಗುನ್ ತೀ ಜಾ಼ಗ್ರತಿನಿ ಸೈತಾನಾಚಾ ಜಾ಼ಳ್ಯಾತ್ ಗಾವಲ್ಯಾಲಿ ಹಿ ಆಕಾಸ್ಮಾತ್ ಚು಼ಕುವುನ್ ಗಿಹುನ್ ದೆವಾಚೆ ಇಚ್ಚೆಚೆಗತ್ ಚಾ಼ಲತ್ಯಾಲಿ ವ್ಹತಿಲ.
2TI 3:1 ತುಮಾನಾ ಯಾದ್ ರಾಹುನಿ! ಸರ್ತ್ಯಾ ದೀಸಾತ್ ಬುರ್ಸಾ ಯೊಳ್ ಯನಾರ್.
2TI 3:2 ತ್ಯಾ ಕಾಲಾತ್ ಲೊಕ ಸ್ವಾರ್ಥಿ ವ್ಹವುನ್ ರಾಥ್ಯಾತ, ಪೈಶಾಂಚಿ ಆಶಾ ಕರ್ತ್ಯಾಲಾ; ಬಡಾಯಿ ಕರ್ತ್ಯಾಲಿ ರಾಥ್ಯಾತ; ಗಮೇಂಡಿ ಕರ್ತ್ಯಾಲಾ; ಬಡಾಯಿ ಕರ್ತ್ಯಾಲಾ; ಆಯಿ ಬಾಚಿ ನಿಂದಾ ಆನಿ ಸಬ್ದ ಐಕತ್ ನಸ್ನಾರಾ; ಕ್ರತಜ್ಞತಾ ನಸ್‌ಲ್ಯಾಲಾ; ಪವಿತ್ರ ನಸ್‌ಲ್ಯಾಲ;
2TI 3:3 ದುಸ್‌ರ‍್ಯಾನಾ ಮಾಯಾ ಕರಿ ನಸ್ನಾರಿ ರಾಥ್ಯಾತ; ಮಾಪ್ ಕರಿನಸ್ನಾರಿ ರಾಥ್ಯಾತ; ನಿಂದಾ ಕರ್ತ್ಯಾಲಿ ರಾಥ್ಯಾತ; ಆಪಲ್ಯಾ ತಾಬ್ಯಾತ್ ಆಪ್ನುಸ್ ನಸ್‍ಲ್ಯಾಚೆಗತ್ ರಾಥ್ಯಾತ; ಕ್ರುರಿ, ಚಾ಼ಂಗ್ಲ ಆಸ್‌ಲ್ಯಾಲ್ಯಾಲಾ ವಾದಿ ರಾಥ್ಯಾತ; ರಾಗಾನಿ ರಾಥ್ಯಾತ;
2TI 3:4 ಇಸ್ವಾಸ್ ಘಾತ್ಕಿ ಬುದ್ದಿ ನಸ್‌ಲ್ಯಾಲಿ ತೇ ದೇವಾಚೆ ಮಾಯೆವ್ನಿ ಸುಖಾಚಿ ಮಾಯಾ ಕರ್ತ್ಯಾಲ.
2TI 3:5 ತೀ ಲೊಕ ಬಾಹಿರ್ಲ್ಯಾ ಧರ್ಮಾಚಿ ಕಾಮ ದರ‍್ಹುನ್ ರಾಥ್ಯಾತ ಫನ್ ಆತ್ಲ ಖರ‍್ಯಾಚ಼಼ ಬಳ್ ಸುಡುನ್ ದೇತ್ಯಾತ. ತಸ್‌ಲ್ಯಾ ಲೊಕಾಂಚಿಪ್ನಿ ದುರ್ ರ‍್ಹಾ.
2TI 3:6 ತ್ಯಂಚಾತ್ಲಿ ಥುಡಿ ಗರ‍್ಹಾತ್ನಿ ಜಾ಼ವುನ್, ಪಾಪಾಚಿ ಚು಼ಕ್ ಕೇಲ್ಯಾಲ್ಯಾ ಬ್ಯಾಯ್ಕಾಮಾನ್ಸಾನಾ ಆಪ್‌ಲ್ಯಾ ತಾಬ್ಯಾತ್ ಗೇತ್ಯಾತ. ತೀ ಬ್ಯಾಯ್ಕಾಮಾನ್ಸ ಸಗ್ಳೆ ತರಚೆ ಆಸೆನಿ ಬರ್ಲ್ಯಾಲಿ ರಾಥ್ಯಾತ.
2TI 3:7 ತೀ ಬ್ಯಾಯ್ಕಾಮಾನ್ಸ ಕವಾಬಿ ನವಿ ಬುದ್ದಿ ಸಿಕಾಯಾ ಯತ್ನ ಕರ್ತ್ಯಾತ ಫನ್ ಖರ‍ ಸಗ್ಳ ಸಮಜು಼ನ್ ಗಿಹ್ಯಾ ತ್ಯನಾ ವ್ಹಯಿತ್ನಾಹಿ.
2TI 3:8 ಯನ್ನಾ ಆನಿ ಯಂಬ್ರ. ಮೊಶೆಲಾ ವಿರೊದ್ ಕೇಲ್ಯಾಲ. ಹೀ ಮಾನ್ಸ ತ್ಯಂಚಿಗತುಸ್. ತೇ ಖರ‍್ಯಾಲಾ ಇರೊದ್ ಕರ್ತ್ಯಾತ. ತ್ಯಾ ಮಾನ್ಸಾಂಚಿ ಯವಜ್ನಾ಼ ಸಗ್ಳಿ ಗಡ್‍ಬಡ್ ಜಾ಼ಲೆ. ತೀ ಇಸ್ವಾಸಾತ್ ಚಾ಼ಲಾಯಾ ಆಪ್‍ಲ್ಯಾ ಯತ್ನಾತ್ ಪಡುನ್ ಗಿಲಿತ.
2TI 3:9 ಫನ್ ಹ್ಯನಾ ಆನಿಕ್ ಮೊರ‍್ಹ ಜಾ಼ಯಾ ವ್ಹಯಿತ್ ನಾಹಿ. ಕಾ ಮಂಜೆ ಯನ್ನ ಆನಿ ಯಂಬ್ರಾಚ಼ ಮುರ್ಖಫನ್ ಸಗಳ್ಯಾ ದಿಸುನ್ ಆಲ ತಸಸ್ ತ್ಯಂಚ಼ ಮುರ್ಕ್ಪನ್ ದಿಸನಾರ್.
2TI 3:10 ಫನ್ ತು ಮಾಜಿಗತ್ ಚಾ಼ಲುನ್, ಮಾಜ಼ ಸಿಕ್ಷೆನ್, ಚಾಲ್, ಉದ್ದೆಶ್, ಇಸ್ವಾಸ್, ಥಂಡ್ಫನ್, ಮಾಯಾ, ಮಾಜಾ಼ ಧೀರ್
2TI 3:11 ಅಂತಿಯೊಕ್ಯಾ, ಇಕೊನ್ಯ, ಲುಸತ್ರಾತ್ ಮನಾ ತರಾಸ್ ಆನಿ ಕಸ್ಟ ಆಲ್ತಾ ತ್ಯೊ ತುಲಾ ಠಾವಾ ಹಾ. ಮೀ ಕಸ್ಲಾ ತರಾಸ್ ಸುಸ್ವುನ್ ಗೆತಲ್ಯಾ ತ್ಯಾತ್ನಿ ಸಗ್‌ಳ್ಯಾತ್ನಿ ಪ್ರಭುನಿ ಮನಾ ಸುಡಿವಲ್ಯಾ.
2TI 3:12 ಕ್ರಿಸ್ತ್ ಯೇಸುಪ ಚಾ಼ಂಗಲಾ ಭಕ್ತಿಚಾ಼ ಜೀವ್ನಾ ಕರತ್ಯಾಲಿ ಸಗ್ಳಿ ಹಿಂಸೆತ್ ಗಾವ್ನಾರ್.
2TI 3:13 ಬುರ್ಸ ಆನಿ ಲಬಾಡ್ ಸಿಕಿವ್ನಾರ ದುಸ್‍ರ್ಯಾನಾ ಮೋಸ್ ಕರೀತ್ ಆಪ್‌ಲ್ಯಾಲಾಸ್ ಮೋಸ್ ಕರುನ್ ಗಿಹಿತ್ ದಿಸಿ ದಿಸಿ ಖಾಲ್ ಫನಾತ್ ಯತ್ಯಾತ.
2TI 3:14 ತು ತರಿ ಶಿಕುನ್ ಘಟ್ ಇಸ್ವಾಸ್ ಥೆವಲ್ಯಾಲ್ಯಾ ಸಾಂಗನ್ಯಾತ್ ಉಬಾ ರ‍್ಹಾ ಶಿಕುವುನ್ ದಿಲ್ಯಾಲಾ ಕೊನ್ ಮನ್ಹುನ್ ಯವಜ಼್.
2TI 3:15 ನ್ಹಾನ್ಪಸುನ್ ತುಲಾ ಪವಿತ್ರ ಪುತಿಕಾಚಿ ವಳಕ್ ಹಾ. ತ್ಯ ತುಲಾ ಗಿನ್ಯಾನ್ ದೇತ. ಆನಿ ಕ್ರಿಸ್ತ ಯೇಸುಪ್‌ಲ್ಯಾ ಇಸ್ವಾಸಾಸ್ ಲಾಗುನ್ ತ್ಯ ರ‍್ಯಾಕ್‌ನ್ಯಾಚಾ ಮಾರ್ಗಾತ್ ಚಾ಼ಲಿವ್ತ.
2TI 3:16 ದೆವಾಚ಼ ಸಾಂಗ್ನ ಜಾ಼ಲ್ಯಾಲ ಪರ್ತೆಕ್ ಶಾಸ್ತಾರ್ ಶಿಕ್ವಾಯಾ, ಖಡ್ಯಾವಾಯಾ, ಶಾರ್ಕ ಕರಾಯಾ, ನಿಯೆತಿಚೆ ಶಿಕ್ಶೆಲಾ ಉಪೆಗ್ ಜಾ಼ಲ್ಯಾ.
2TI 3:17 ಮನ್ಹುನ್ ದೆವಾಚಾ಼ ಮಾನುಸ್ ಸಗ್ಳ ಸಮಾಜ಼ಲ್ಯಾಲಾ ವ್ಹವುನ್ ಸಗಳ್ಯಾ ಚಾ಼ಂಗಲ್ಯಾ ಕಾಮಾಲಾ ಶಾರ್ಕಾ ರಾನ್ಹಾರ್.
2TI 4:1 ದೇವಾಚಿ ಸಾಕ್ಷಿ ಥಿವುನ್ ಆನಿ ಕ್ರಿಸ್ತ್ ಯೇಸುಲಾ ಮಾಜಿ ಸಾಕ್ಷಿ ಕರುನ್ ತ್ಯೊ ಜೀತ್ತಿ ಆಸ್ನಾರ‍್ಯಾನಾ ಆನಿ ಮೆಲ್ಯಾಲ್ಯಾನಾ ನ್ಯಾಯಿ ನಿವಡ್ನಾರ್ ಕಾ ಮಂಜೆ ತ್ಯೊ ದಿಸಾಚ಼ ಆನಿ ತ್ಯಚ಼ ರಾಜೆ ಜ಼ವಳ್ ಹಾ, ಮಿ ತುಲಾ ಶೆಪ್ಪತ್ ದಿವುನ್ ಆಜ್ಞಾ ದೆತೊ.
2TI 4:2 ಬರಿ ಖಬರ್ ಲೊಕಾನಾ ಸಾಂಗ್. ಚಾ಼ಂಗಲ್ಯಾ ಯಳಾತ್ಬಿ ಆನಿ ಬುರ್ಶಾ ಯಳಾತ್ಬಿ ಸಿಕ್ವಿತ್ ರ‍್ಹಾ. ಲೊಕಾಂಚಾನಿ ಕರಾಯಾ ವ್ಹಯಿ ಜಾ಼ಲ್ಯಾಲ ತ್ಯನಾ ಸಾಂಗ್. ತ್ಯಂಚಾನಿ ಚು಼ಕ್ ಕಿಲಿಕಿ ತೀ ತ್ಯನಾ ದಾವುನ್ ದೇ. ತ್ಯನಾ ದಪ್‌ಕ್ಯಾವ್, ತ್ಯನಾ ಉಮೇದ್ ದೇ, ಹ್ಯ ಸಗ್ಳ ಖುಬ್ ಥಂಡ್ ಫನಾನಿ ಹುಶಾರಿನಿ ಕರ್.
2TI 4:3 ಲೊಕಾಂಚಾನಿ ಖರ ಸಿಕಿವ್ನ ಐಕು ನಾಹಿ ಅಸ್ಲ ಕಾಲ್ ಯಯಾಚ಼ ಹಾತ್ತ. ಲೊಕ ಆಪ್‌ಲ್ಯಾಲಾ ಬರಾ ಮಂ‌ಥ್ಯಾಲ್ಯಾ ಸಿಕಿವ್‌ನ್ಯಾರ‍್ಯಾನಾ ಆನಿ ಆಪ್‌ಲ್ಯಾಲಾ ಐಕಾಯಾ ಚಾ಼ಂಗ್ಲ ಸಿಕಿವ್ನಾರ‍್ಯಾಲಾ ಬಗ್ನಾರ್.
2TI 4:4 ಲೊಕ ಖರ‍್ಯಾಲಾ ಧ್ಯಾನ್ ದಿಯಾಚೆ ಆಂದಿ ಸ್ವತಾಚಾ ಮನಾತ್ ಘಡಿವಲ್ಯಾಲ್ಯಾ ಕ್ಯಾಯ್‌ನ್ಯಾಂಚಿವ ಧ್ಯಾನ್ ಥೆವ್‍ತ್ಯಾತ.
2TI 4:5 ಫನ್‌ ಸಗ್ಳೆ ಪರಸ್ಥಿತಿತ್ ತುಜಾ ತಾಬ್ಯಾತ್ ತು ರ‍್ಹಾ. ತರಾಸ್ ಆಲಾಕಿ ಸುಸ್ವುನ್ ಘೇ. ಬರಿ ಖಬರ್ ಪಗಳ್. ತುಜಿ ಪರತೇಕ್ ಕಾಮ ತುಸ್ ದೇವಾಚಾ಼ ಸೇವಕ್ ಮನ್ಹುನ್ ಕರ್.
2TI 4:6 ಮಾಜೆ ಗುಶ್ಟಿತ್ ಸಾಂಗಾಚ಼ ಜಾ಼ಲ್ಯಾವ ಆತಾ ಮಾಜಾ಼ ಮೀಸ್ ಬಲಿ ದಿಯಾಚಾ಼ ಯೊಳ್ ಆಲ್ಯಾ, ಆನಿ ಮೀ ಹ್ಯೊ ಜೀವ್ನಾ ಸುಡುನ್ ಜಾ಼ಯಾಚಾ಼ ಯೊಳ್ ಆಲ್ಯಾ.
2TI 4:7 ಮಿ ಚಾ಼ಂಗ್ಲಿ ಲಡಾಯಿ ಕಿಲಿ. ಮೀ ಮಾಜ಼ ಪಳ್ನ ಪಳುನ್ ಸುಪಿವ್‍ಲ್ಯಾ; ಆನಿ ಮಾಜಾ಼ ಇಸ್ವಾಸ್ ಮಿ ದರ‍್ಹುನ್ ಹಾ.
2TI 4:8 ನೀಯತಿಂಚಾನಾ ಗಾವ್ನಾರ ಭಕ್ಷಸಿಸ್ ಆತಾ ಮನಾ ರ‍್ಯಾಕ್‍ತ್ಯಾ. ನೀಯತಿಚಾ಼ ನ್ಯಾಯಿ ಕರ್ನಾರಾ ಪ್ರಭು ಮನಾ ತ್ಯ ತ್ಯಾ ದಿಸಾತ್ ದೆನಾರ್. ಮನಾ ತ್ಯವ್ಡಸ್ ನವ್ಹ ತ್ಯಚಾ ದಿಸನ್ಯಾಚಿ ವಾಟ್ ಬಕ್‍ತ್ಯಾಲ್ಯಾನಾಬಿ ಮಾಯೆನಿ ದೇನಾರ್.
2TI 4:9 ತುಲಾ ವ್ಹಯಿಲ್ ತ್ಯವ್ಡ ಬಿಗಿನಿ ಮಾಜಿಪ ಯೇ.
2TI 4:10 ದೇಮಾನಿ ಹೇ ದುನೆಚಿ ಖುಬ್ ಮಾಯಾಕಿಲಿ. ಮನ್ಹುನ್ ತ್ಯೊ ಮನಾ ಸುಡುನ್ ಥೆಸಲೊನಿಕಾತ್ ಗೆಲಾ. ಕ್ರೆಸ್ಕಾ ಗಲಾತ್ಯಾತ್ ಗೆಲಾ. ತೀತ್ನಿ ದಲ್ಮಾತ್ಯಾತ್ ಗೇಲಾ.
2TI 4:11 ಲುಕ್ ತ್ಯವ್ಡಾಸ್ ಮಾಜಿ ಸಂಗ ಹಾ. ತು ಯತಾನಾ ಮಾರ್ಕಾಲಾಬಿ ತುಜಿ ಸಂಗ ಗಿಹುನ್ ಯೇ. ಕಾ ಮಂಜೆ ತ್ಯೊ ಮಾಜೆ ಸೇವೆಲಾ ಮಜ಼ತ್ ಕರ್ನಾರ್.
2TI 4:12 ತುಖಿಕಾಲಾ ಮೀ ಪುರಾ ಹುಕುಮ್ ದಿವುನ್ ಎಫೆಸಾತ್ ಲಾವುನ್ ದಿಲ್ಯಾ.
2TI 4:13 ಮೀ ತ್ರೊವಾತ್ ಆಸ್ಥಾನಾ ಕರ್ಪಾಪ ಸುಡುನ್ ಆಲ್ಯಾಲಿ ವೈಲಿ ಆಂಗಿ ಆನಿ ಮಾಜಿ ಪುಸ್ತಕ ಚ಼ಮಡ್ಯಾಚಾ ಇಡ್ಯಾ ಮುದಮ್ ಗಿಹುನ್ ಯೇ.
2TI 4:14 ಪಿತ್ಳಚ಼ ಕಾಮ್ ಕರ್ತ್ಯಾಲ್ಯಾ ಅಲೆಗ್ಸಾಂಡೆರಾನಿ ಮನಾ ಖುಬ್ ತರಾಸ್ ಕೇಲಾ. ತ್ಯನಿ ಕೇಲ್ಯಾಲ್ಯಾ ಕಾಮಾಲಾ ಪ್ರಭು ತ್ಯಲಾ ಪ್ರತಿ ಫಳ್ ದೇನಾರ್.
2TI 4:15 ತ್ಯನಿ ತುಲಾಬಿ ತರಾಸ್ ದಿವು ನಾಹಿ ತಸ ಜಾ಼ಗ್ರುತಿನಿ ರ‍್ಹಾ. ತ್ಯನಿ ಆಮ್ಚಾ ಸಿಕಿವ್‌ನ್ಯಾಲಾ ಖುಬ್ ಅಡ್ಯಾವ್ಲ.
2TI 4:16 ಪೈಲೆಪಾವ್ಟಿ ಮೀ ಮನಾ ವಪ್ಸುನ್ ದಿಲಾ ತವಾ ಮನಾ ಕುನಿ ಮಜ಼ತ್ ಕೀಲಿ ನಾಹಿ ಸಗ್ಳಿ ಮನಾ ಸುಡುನ್ ಗಿಲಿತ ಮನ್ಹುನ್ ತ್ಯಂಚಿ ಕಾಮ ದೇವಾನಿ ಆಪ್‌ಲ್ಯಾ ಲೆಖ್ಯಾತ್ ದರ‍್ಹುನಾಹಿತ.
2TI 4:17 ಫನ್ ಪ್ರಭುನಿ ಮಾಜಿಪಸ್ ರಾಹುನ್ ಮನಾ ಬಳ್ ದಿಲ. ತಿ ಬರಿ ಖಬರ್ ಯೆಹುದಿ ನಸ್‌ಲ್ಯಾಲ್ಯಾ ಲೊಕಾಂಚಾನಿ ಐಕಾಯಾ ಪ್ರಭುಚ಼ ಮನ್ ಹುತ್ತ. ತ್ಯನಿ ಮನಾ ಮರ್ನಾಚಾ ತೊಂಡಾತ್ನಿ ಚು಼ಕಿವ್ಲ.
2TI 4:18 ಸಗ್‌ಳ್ಯಾ ಬುರ್ಶಾ ಬೊಲ್ಯಾತ್ನಿ ಪ್ರಭು ಮನಾ ರ‍್ಯಾಕ್ನಾರ್ ಆನಿ ಆಪ್‌ಲ್ಯಾ ಸ್ವರ್ಗಾಚಾ ರಾಜಾತ್ ಜ಼ಪುನ್ ನೆನಾರ್. ತ್ಯಚಿ ಮೈಮಾ ಖಾಯಿಮ್ ರಾಹುನಿ. ತಸಸ್ ವ್ಹವುನಿ.
2TI 4:19 ಪ್ರಿಸ್ಕಿಲಲಾ, ಅಕ್ವಿಲನಾಲಾ ಆನಿ ಒನೇಸಿಪೊರಾಚಾ ಗರ‍್ಹಾತಲ್ಯಾನಾ ನಮಸ್ಕಾರ್ ಮನ್ಹುನ್ ಸಾಂಗ್.
2TI 4:20 ಎರಸ್ತ ಕೊರಿಂಥ್ಯಾತ್ ಹುತ್ತಾ. ತ್ರೊಫಿಮನ್ ಸೀಕ್ ಹುತ್ತಾ ತವಾ ತ್ಯಲಾ ಮಿಲೇತಾತ್ ಥೆವಾಯಾ ಹ್ವಯಿ ಜಾ಼ಲಾ.
2TI 4:21 ಥಂಡಿಚಾ ದೀಸಾಚೆ ಆಂದಿಸ್ ಮಾಜಿಪ ಯಯ್ಯಾಲಾ ತುಜಿಪ್ನಿ ವ್ಹಯಿಲ್ ತ್ಯವ್ಡಿ ಯತ್ನ ಕರ್. ಯುಬುಲ್, ಪೊದೇಯ್, ಲೀನ್, ಕ್ಲೌದ್ಯ, ಹೇ ಆನಿ ದುಸ್ರ ಬನ್ಹಿ ಬಾಹು ಸಗ್ಳ ತುಲಾ ನಮಸ್ಕಾರ್ ಸಾಂಗ್‌ತ್ಯಾತ.
2TI 4:22 ಪ್ರಭು ತುಜಾ ಆತ್ಮಾ ಸಂಗ ರಾಹುನಿ. ತ್ಯಚಿ ಕ್ರಪಾ ತುಮ್ಚಿ ಸಂಗ ರಾಹುನಿ.
TIT 1:1 ದೇವಾಚಾ಼ ಸೇವಕ್ ಜಾ಼ಲ್ಯಾಲಾ ಆನಿ ಯೇಸು ಕ್ರಿಸ್ತಾಚಾ಼ ಅಪೊಸ್ತಲ್ ಜಾ಼ಲ್ಯಾಲಾ ಪೌಲ್, ಆಮಾನಾ ಸಗಳ್ಯಾನಾ ಘಟ್ ಆಸಲ್ಯಾಲ್ಯಾ ಇಸ್ವಾಸಾತ್ ಖರಾ ಲ್ಯೊಕ್ ಜಾ಼ಲ್ಯಾಲ್ಯಾ ತಿತಾಲಾ ಲಿವತ್ಯಾಲ ಪತ್ರ.
TIT 1:2 ಹ್ಯ ಶಾಶ್ವತ್ ಜೀವಾಚೆ ಆಶೆವ ಆದಾರ್ ಜಾ಼ಲ್ಯಾ. ದೇವ್‌ ಕಂದಿಸ್ ಲಬಾಡ್ ಸಾಂಗಿತ್ನಾಹಿ ತ್ಯನಿ ಆಮಾನಾ ಹ್ಯಾ ಜೀವ್ನಾಚೆ ಗುಶ್ಟಿತ್ ಕಾಲಾಚಾ ಸುರ್ವಾತಾ ದರ್ನಿ ಸೆಪ್ಪತ್ ಕೇಲೆ.
TIT 1:3 ಆನಿ ಶಾರ್ಕ್ಯಾ ಯಳಾಲಾ ದೇವಾನಿ ಆಪ್ಲಾ ಸಾಂಗ್ ಸಾಂಗ್ಲಾ. ಆನಿ ಹ್ಯ ಮಾಜಾ ತಾಬ್ಯಾತ್ ದಿಲ್ತ ಆನಿ ರ‍ಕ್ಷನ್ ಕರ್ತ್ಯಾಲ್ಯಾ ದೇವಾಚೆ ಆಜ್ಞೆ ಶಾರ್ಕ ಮೀ ಸಾಂಗ್ಲ.
TIT 1:4 ಆನಿ ತಿ ಬಾತ್ನಿ ಸಾಂಗಾಚಿ ಜು಼ಮೆದಾರಿ ಆಮಚಾ಼ ರಾಖನ್ದಾರ್ ಜಾ಼ಲ್ಯಾಲ್ಯಾ ದೆವಾಚೆ ಆಜ್ಞೆಸಾರ ಮಾಜಾ ತಾಬ್ಯಾತ್ ದಿಲ್ಯಾ ಆನಿ ಶಾರ್ಕ್ಯಾ ಯಳಾತ್ ಸಾಂಗ್ ಸಾಂಗುನ್ ಆಪ್ಲ ಸಬಾತ್ ಮನಾ ದ್ಯಾವ್ಲ.
TIT 1:5 ಆಜು಼ನ್ ಸಗ್ಳ ಜಾ಼ಲ್ಯಾ ನಸ್‌ಲ್ಯಾಲ ತ್ಯ ಕಾಮ ಸೊಪ್ವಾಯಾ ಸಾಟೀಸ್ ಪರ್ತೇಕ್ ಪೆಠತ್ ಸಬೆಚ಼ ಜಾಂತ ನಿವ್ಡಾಯಾ ಮೀ ತುಲಾ ಕ್ರೇತಾತ್ ಸುಡುನ್ ಆಲ್ಯೊ.
TIT 1:6 ಸಬೆಚಾ಼ ಜಾಂತಾ ಹ್ವನಾರಾ ದೊಶ್ ನಸ್ನಾರಾ ರಾಹ್ಯಾವ್ಹಯಿ. ತ್ಯಲಾ ಯಕ್ಲಿಸ್ ದನ್ಗರ್ ರಾಹ್ಯಾ ವ್ಹಯಿ. ತ್ಯಚಿ ಪ್ಯುರ್ಗಿ ಇಸ್ವಾಸಿ ರಾಹ್ಯಾ ವ್ಹಯಿತ; ಆನಿ ಸಾಂಗ್‌ಲ್ಯಾಲ ಐಕಿತ್ ನಸ್‌ಲ್ಯಾಲಿ ರಾಹುನಾಹಿತ. ತರಾಸ್ ಗೆಥ್ಯಾಲಿ ವ್ಹವುನ್ ರಾಹುನಾಹಿತ.
TIT 1:7 ಸಬೆಚಾ಼ ಫುಡಾರಿ ದೇವಾಚೆ ಸೇವೆಚೆ ಜ಼ವಾಬ್ದಾರಿಚಾ಼ ಮಾನುಸ್ ವ್ಹತ್ತೊ. ಮನ್ಹುನ್ ತ್ಯೊ ನಿರ್ದೊಶಿ ವ್ಹವುನ್ ರಾಹ್ಯಾವ್ಹಯಿ. ತ್ಯೊ ಖೆಡ್ಸಾ ರಾಗಿಶ್ಟಾ ರಾಹು ನಾಹಿ; ಆನಿ ಪಿದೊಡಾ ತರಾಸ್ ಗೆಥ್ಯಾಲಿ ಆನಿ ಪೈಶಾಚಿ ಆಶಾ ಕರ್ತ್ಯಾಲಾ ರಾಹುನಾಹಿ;
TIT 1:8 ಸಬೆಚಾ಼ ಜಾಂತಾ ಗರ‍್ಹಾತ್ ಆಲ್ಯಾಲ್ಯಾಂಚಿ ದೆಕರೆಕ್ ಕರ್ತ್ಯಾಲಾ ರಾಹ್ಯಾವ್ಹಯಿ. ತ್ಯನಿ ಚಾ಼ಂಗಲ್ಯಾಚಿ ಮಾಯಾ ಕರಾಯಾ ವ್ಹಯಿ; ತ್ಯೊ ಆಪ್ನು ಆಪ್‌ಲ್ಯಾ ತಾಬ್ಯಾತ್ ರಾಹ್ಯಾ ವ್ಹಯಿ. ಶಾನಾ ರಾಹ್ಯಾ ವ್ಹಯಿ; ನಿಯತಿಚಾ಼ ರಾಹ್ಯಾ ವ್ಹಯಿ; ನಿರ್ಮಳ್ ಆನಿ ಚಾ಼ಂಗಲ್ಯಾ ಯಬಾವಾನಿ ರಾಹ್ಯಾವ್ಹಯಿ;
TIT 1:9 ಆಪ್ನಿ ಚಾ಼ಂಗಲ್ಯಾ‍ ಸಿಕ್ಶೆನಾನಿ ಲೊಕಾನಾ ಹುಶಾರ್ ಕರಾಯಾ, ತ್ಯಚೆ ಆಡ್‌ವ್ಯಾ ಲೊಕಾನಾ ತ್ಯಂಚಾ ಚು಼ಕಿ ದಾವುನ್ ದೇತ್ಯಾಲಾ ವ್ಹವುನ್ ರಾಹ್ಯಾ ವ್ಹಯಿ. ಕ್ರಿಸ್ತಾಚಾ ಶಿಕ್ಶೆನಾಸಾರ ಇಸ್ವಾಸ್ ಥಿವಿಶಾ ವಚ಼್ನಾಂಚಿವ ಘಟ್ ರಾಹ್ಯಾ ವ್ಹಯಿ.
TIT 1:10 ಲ ಕರುನ್ ಯೆಹುದ್ಯಾಂಚಾ ಇಸ್ವಾಸಾತ್ ಆಲ್ಯಾಲಿ ಲೊಕ ದಂಗಾ ಕರ್ತ್ಯಾಲ ಆನಿ ತ್ಯಂಚಾ ನಕೊತಸಲ್ಯಾ ಬೊಲ್ಯಾನಿ ಲೊಕಾನಾ ಚು಼ಕಿಚೆ ವಾಟವ ನೆಥ್ಯಾತ.
TIT 1:11 ಆಸ್‌ಲ್ಯಾ ಲೊಕಾಂಚ಼ ತ್ವಾಂಡ್ ಜಾ಼ಖಾಯಾವ್ಹಯಿ ಆಸ್‌ಲ್ಯಾ ಗುಶ್ಟಿ ಸಾಂಗಿತ್ ಕುಟುಮ್ ಹಾಳ್ ಕರ್ತ್ಯಾತ ಹ್ಯಂಚಿ ಆಸ್ಲಿ ಹಿ ಲಾಜ಼ಚಿ ಕಾಮ ಫ್ಯಾಯದ್ಯಾಸಾಟಿ ಕರ್ತ್ಯಾತ.
TIT 1:12 “ಕ್ರೇತ್ ದ್ವಿಪಾತ್ಲಾ ಯೊಕ್ ತ್ಯಂಚಾ಼ ಸ್ವತಾಚಾ಼ ಪ್ರವಾದಿ ಜಾ಼ಲ್ಥಾ ತ್ಯನಿ ತಿತ್ಲಿ ಲಬ್ಡಿ, ಜ಼ನಾವಾರಾಚೆಗತ್, ಆಳ್ಸೊಟಿ ಹಾವ್ರಿ ಹಾತ” ಮನ್ಹುನ್ ಸಾಂಗ್ಲ.
TIT 1:13 ಪ್ರವಾದಿನಿ ಸಾಂಗ್‌ಲ್ಯಾಲ ಸಬಾತ್ ಖರ ಜಾ಼ಲ್ಯಾತ. ಮನ್ಹುನ್ ತ್ಯಂಚಾನಿ ಯಹುದ್ಯಾಂಚಾ ಮನ್ಚಾ ಕ್ಯಾಯನ್ಯಾನಾ, ಖರ ಖೊಟ ಕರತ್ಯಾಲ್ಯಾ ಮಾನ್ಸಾಚಾ ಸಬ್ದಾನಾ ಧ್ಯಾನ್ ದಿಯಾಚೆ ಆಂದಿ,
TIT 1:14 ಇಸ್ವಾಸಾತ್ ಚಾ಼ಂಗಲ್ಯಾ ಮನಾನಿ ರಾಹ್ಯಾ ತ್ಯನಾ ಖಡ್ಯಾವುನ್ ಸಾಂಗ್.
TIT 1:15 ನಿರ್ಮಳ್ ಲೊಕಾಂಚೆ ಸಗ್‌ಳ್ಯಾ ಗುಶ್ಟಿ ನಿರ್ಮಳ್ ರಾ‍ಥ್ಯಾತಾ ಫನ್ ಪಾಪಾನಿ ಬರ್ಲ್ಯಾಲಿ ಆನಿ ಇಸ್ವಾಸ್ ನಸ್‌ಲ್ಯಾಲ್ಯಾ ಲೊಕಾನಾ ಕಚ಼ಸ್ ನಿರ್ಮಳ್ ವ್ಹವುನ್ ರಾಹಿತ್ ನಾಹಿ ಖರ್‍ಯಾನಿಸ್ ತ್ಯಂಚಿ ಬುದಿ ಆನಿ ಮನಾಚಾ಼ ಇಚಾರ ಬುರ್ಸಿ ಜಾ಼ಲ್ಯಾತ.
TIT 1:16 ದೇವ್ ಆಪ್‌ಲ್ಯಾಲಾ ಠಾವಾ ಹಾ ಮನ್ಹುನ್ ತ್ಯಂಚಾನಿ ಸಾಂಗ್ಲತರಿ ತ್ಯನಾ ದೇವ್ ಠಾವಾನಾಹಿ. ಮನ್ಹುನ್ ತ್ಯಂಚಿ ಬುರ್ಸಿ ಕಾಮಸ್ ದಾವುನ್ ದೇತ್ಯಾತ. ತೀ ಭೇ ಗ್ಯಾಲತ್ಯಾಲಿ ಲೊಕ ಆನಿ ಸಾಂಗ್‌ಲ್ಯಾಲ ಸಬ್ದ ಐಕಿತ್ನಸ್‌ಲ್ಯಾಲಿ. ಕಾಯ್ ಯಾಕ್ ಚಾ಼ಂಗ್ಲ ಕಾಮ್ ಕರಾಯಾ ತೀ ಲಾಯಿಕ್ ನವ್ಹತ.
TIT 2:1 ತುಲಾ ಗಾವಲ್ಯಾಲ ಚಾ಼ಂಗ್ಲ ಶಿಕ್ಷೆನ್ ತ್ಯನಾ ಸಿಕಿವ್ ತ್ಯ ಕಚ಼ ಮಂಜೆ ಸಗಳ್ಯಾಂಚಾನಿ ಚಾ಼ಂಗಲೆ ತರನಿ ಚಾ಼ಲಾಚ಼ಸ್.
TIT 2:2 ಮಾಥ್ಯಾರ‍್ಯಾನಾ ತು ಸಿಕಿವ್. ಪಿದೊಡ ನಸಲ್ಯಾಲ, ಮರೆದಿಚ಼, ಇಸ್ವಾಸ್, ಮಾಯಾ, ಥಂಡ್ಪನಾನಿ, ಆಪಲ್ಯಾ ತಾಬ್ಯಾತ್ ಆಪ್ನಿ ರಾಹ್ಯಾ ವ್ಹಯಿತ.
TIT 2:3 ತಸಸ್ ಮಾಥಾರ‍್ಯಾ ಬ್ಯಾಯ್ಕಾನಾ ಸಾಂಗ್ ತ್ಯಂಚಾನಿ ನಿರ್ಮಳ್ ಲೊಕಾನಾ ಚಾ಼ಂಗ್ಲಿತಿ ಕಾಮ ಕರಾಯಾ ವ್ಹಯಿತ ನಿಂದಾ ಕರುನಾಹಿ ಆನಿ ತ್ಯನಾ ದಾರು ಪಿಯಾಚಿ ತಲಾಪ್ ರಾಹುನಾಹಿ. ತ್ಯಾ ಚಾ಼ಂಗ್ಲಿ ಚಾ಼ಂಗ್ಲಿ ಕಾಮ ಸಿಕಿವ್‌ತ್ಯಾಲ್ಯಾ ರಾಹ್ಯಾ ವ್ಹಯಿತಾ.
TIT 2:4 ಮನ್ಹುನ್ ತ್ಯಾ ದ್ಯಾನ್‌ಗ್ಯಾ ದನ್ಗರ್ನಿನಾ, “ತುಮ್ಚಾ ದನ್ಘಾರಾಂಚಿ ಆನಿ ಪ್ಯೊರ್‌ಗ್ಯಾಂಚಿ ಮಾಯಾ ಕರಾ ಮನ್ಹುನ್ ಸಿಕಿವ್.
TIT 2:5 ತ್ಯಂಚಾನಿ ಆಪ್‌ಲ್ಯಾ ತಾಬ್ಯಾತ್ ಆನಿ ಚಾ಼ಂಗ್ಲಿ ಬ್ಯಾಯ್ಕಾ ಮಾನುಸ್ ಮನ್ಹುನ್ ಆಪ್‌ಲ್ಯಾ ಆಪ್‌ಲ್ಯಾ ದನ್ಗಾರಾಚ಼ ಐಕಾಯಾ ವ್ಹಯಿ ಮನ್ಹುನ್ ಸಾಂಗ್.
TIT 2:6 ಆಸಸ್ ದ್ಯಾನ್‌ಗ್ಯಾ ಪ್ಯೊರ್ಗ್ಯಾನಾ ಸಗಳೆ ಗುಸ್ಟಿತ್ನಿ ಚಾ಼ಂಗ್ಲ ವ್ಹವುನ್ ರಾಹ್ಯಾ ಖಡ್ಯಾವುನ್ ಸಾಂಗ್.
TIT 2:7 ಸಗ್‌ಳ್ಯಾ ಕಾಮಾತ್ನಿ ತು ತುಜಿ ಪುರ್ತಾ ಸಗ್ಳೆ ಗುಶ್ಟಿತ್ ವಳಕ್ ವ್ಹವುನ್ ರ‍್ಹಾ. ತುಜಾ ಸಿಕಿವ್‌ನ್ಯಾಚಾ ಕಾಮಾತ್ ನಿಯತಿನಿ ಆನಿ ಮರ‍್ಯಾದ್ ದಾವುನ್ ದೇ.
TIT 2:8 ಸಿಕಿವ್ತಾನಾ ಚಾ಼ಂಗಲ್ಯಾ ಬೊಲ್ಯಾ ಉಪೇಗ್ ಕರ್ ಮಂಜೆ ತುಜೆ ಆಡ್ವ ಬೊಲಾಯಾ ವೈರಿನಾ ಕಾಯೆಕ್ ನಸ್ಥಾನಾ ಆಪ್ಲೆ ಆಪ್ನುಸ್ ಲಾಜ಼ ವಾಟಸಾರ ವ್ಹತ್ಯಾ.
TIT 2:9 ಗುಲಾಮಾನಾ ಹ್ಯಾ ಗುಶ್ಟಿ ಸಾಂಗ್: ತೇ ಆಪ್‌ಲ್ಯಾ ದನ್ಯಾನಿ ಸಾಂಗ್‌ಲ್ಯಾ ಶಾರ್ಕ ಚಾ಼ಲುನ್ ಮನಾತ್ ಬರ‍್ಹಾಯಾ ಯತ್ನ ಕರ್. ತ್ಯಂಚಾನಿ ಆಪ್‌ಲ್ಯಾ ದನ್ಯಾ ಸಂಗ ವಾದ್ ಗಾಲ್ಹುನಾಹಿ;
TIT 2:10 ತ್ಯಂಚಾನಿ ಕಾಯೇಕ್ ಚು಼ರುನಾಹಿ; ಆನಿ ಆಪ್ನು ಇಸ್ವಾಸಾಚ಼ ಮನ್ಹುನ್ ದಾವುನ್ ದಿಯಾ ವ್ಹಯಿ. ಗುಲಾಮಾಂಚಾನಿ ಆಸ ಚಾ಼ಲಾಚ಼ ಜಾ಼ಲ್ಯಾವ, ತ್ಯಂಚಾನಿ ಕೆಲ್ಯಾಲ್ಯಾ ಪರತೆಕ್ ಕಾಮಾತ್ ಗಾವಲ್ಯಾಲ ಮೊಟ ಫನ್ ಆಮ್ಚಾ ರಾಖನ್ದಾರ್ ಜಾ಼ಲ್ಯಾಲ್ಯಾ ದೇವಾಲಾ ಗಾಹುನಿ.
TIT 2:11 ಕಾ ಮಂಜೆ ದೇವಾಚಿ ಕ್ರಪಾ ಸಗ್‌ಳ್ಯಾ ಮಾನ್ಸಾಂಚೆ ರಕ್ಷನೆಸಾಟಿ ಜಾ಼ಲೆ.
TIT 2:12 ಹಿ ಕ್ರಪಾ ಆಮಾನಾ ದಾವುನ್ ದಿತಿ ಆಮಿ ಬಕ್ತಿ ನಸ್‌ಲ್ಯಾಲಾ ಜೀವ್ನಾ ಆನಿ ದುನೆತ್ಲಿ ಆಶಾ ಸೊಡಾಯಾ ವ್ಹಯಿ ಆನಿ ಆಸ್ಲಾ ಜೀವ್ನಾ ಕರಾಯಾ ವ್ಹಯಿ ಹ್ಯನಿ ಬಕ್ತಿನಿ ಬರ್‌ಲ್ಯಾಲಾ ಆನಿ ಆಪ್‌ಲ್ಯಾ ತಾಬ್ಯಾತ್ ಆಸ್‌ಲ್ಯಾಲಾ ಹೇ ದುನೆತ್ ಆಸ್ಲಾ ಜೀವ್ನಾ ಕರಾಯಾ ವ್ಹಯಿ.
TIT 2:13 ಕಸಿ ತ್ಯಾ ಆಶಿರ್ವಾದಾನಿ ಬರ್‌ಲ್ಯಾಲ್ಯಾ ದಿಸಾವ ಆಮಿ ಆಶಾ ಥೆವ್ಲೆ ಆನಿ ವಾಟ್ ಬಗ್‌ತ್ಯಾವ್ ಆಮ್‍ಚಾ಼ ಮೊಟಾ ದೇವ್ ಆನಿ ರಾಖನ್ದಾರ್ ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಿ ಮೈಮಾ ಯನಾರ್.
TIT 2:14 ತ್ಯನಿ ಆಮ್ಚಿ ಸಾಟಿ ಆಪ್‌ಲ್ಯಾಲಾ ಆಪ್ನುಸ್ ಒಪ್ಸುನ್ ದಿಲ್ಯಾ. ಮನ್ಹುನ್ ತ್ಯನಿ ಆಮಾನಾ ಸಗ್ಳೆ ತರಾಚಾ ಬುರ್ಶಾತ್ನಿ ಸೊಡ್ವಾಯಾ ಆನಿ ಆಮಾನಾ ನಿರ್ಮಳ್ ಮಾನ್ಸ ಕರಾಯಾ ತೀ ತ್ಯಲಾ ಯಕ್‌ಲ್ಯಾಲಾಸ್ ಸಮನ್ ಆಸ್‌ಲ್ಯಾನಿ ಜಾ಼ಲ್ಯಾತ ಆನಿ ಚಾ಼ಂಗ್ಲ ಕರಾಯಾ ಉಮೇದಿಚಿ ಜಾ಼ಲ್ಯಾತ.
TIT 2:15 ಹ್ಯಾ ಸಗ್‌ಳ್ಯಾ ಗುಶ್ಟಿ ಲೊಕಾನಾ ತು ಸಿಕಿವ್. ತುಜಾ ಸಗ್‌ಳ್ಯಾ ಹುಕ್ಮಾನಿ ಉಮೇದೆ ಆನಿ ದಪ್‌ಕ್ಯಾವ್ ಕಾ ಮಂಜೆ ಆಸ ಕೆಲ್ಯಾವ ಕೊನ್ ಸಾಹಿತ್ ತುಲಾ ನ್ಹಾನ್ ಕರ್ನಾನ್ ನಾಹಿ.
TIT 3:1 ಆಡಳಿತ ಕರ್ತ್ಯಾಲ್ಯಾಂಚಾನಿ ಆನಿ ಆಧಿಕಾರ‍್ಯಾಂಚಾನಿ ಸಾಂಗಲ್ಯಾ ಶಾರ್ಕ ಕರಾ, ಆನಿ ಸಗ್ಳೆ ತರಚಿ ಕಾಮ ಕರಾಯಾ ತಯಾರ್ ರಾವ್ಹಾ.
TIT 3:2 ಕುನಾಚೆ ಗುಶ್ಟಿತ್ಬಿ ಬುರ್ಸ ಬುಲುನಾಹಿ, ಸಗ್‌ಳ್ಯಾಂಚೆ ಸಂಗ ಥಂಡ್ಫನಾನಿ ಆನಿ ವಾದ್ ಗಾಲ್ಹಾಚೆ ಆಂದಿ ಕವಾಬಿ ಚಾ಼ಂಗಲ್ಯಾ ಗುನಾಚಾ಼ ಸಾದ ವ್ಹವುನ್ ರಾಹ್ಯಾವ್ಹಯಿ ಮನ್ಹುನ್ ತ್ಯನಾ ಸಾಂಗ್.
TIT 3:3 ಕಾ ಮಂಜೆ ಯೊಕ್ ದಿಸ್ ಹುತ್ತಾ ತವಾ ಆಮಿಬಿ ಮುರ್ಖ, ಆಜ್ಞಾನಿ, ಸಬ್ದ ವಲ್ಯಾಂಡ್‌ಲ್ಯಾಲ, ಫಸಲ್ಯಾಲ, ಸಗ್ಳೆ ತರಚೆ ಬುರ್ಸೆ ಆಶೆತ್ನಿ, ಖೊಟ್ಯಾ ಫನಾನಿ ದೀಸ್ ಗಾಲ್ವಿತ್. ಲಾಜ಼ಗಿಡ, ಯಕಾಮಕಾಚಿ ನಿಂದಾ ಕರತ್ಯಾಲ ಹುತಾವ್.
TIT 3:4 ಫನ್ ಕವಾ ಆಮ್ಚಾ ರಾಖನ್ದಾರ್ ಜಾ಼ಲ್ಯಾಲ್ಯಾ ದೇವಾಚಿ ದಯಾ ಆನಿ ಮಾಯಾ ದಿಸುನ್ ಆಲಿ.
TIT 3:5 ತ್ಯನಿ ಆಮಾನಾ ರ‍್ಯಾಕ್‌ಲ್ಯಾ, ತ್ಯ ಆಮಿ ಕೇಲ್ಯಾಲ ಕಸ್‌ಲ್ಯಾ ಪುನ್ಯಾಚಾ ಕಾಮಾನಿ ನವ್ಹ ತ್ಯಚೆ ಕರುನೆನಿ ಆಮಾನಾ ರ‍್ಯಾಕ್‌ಲ್ಯಾ. ಆನಿ ಪವಿತ್ರಾತ್ಮಾನಿ ತ್ಯನಿ ಆಮಾನಾ ನವಾ ಜ಼ಲ್ಮ ದಿಲಾ ಆನಿ ಆಮಾನಾ ಬಾಪ್ತಿಸ್ಮಾನಿ ನವಾ ಜೀವ್ನಾ ದಿಲಾ.
TIT 3:6 ದೇವಾನಿ ಆಮ್ಚಿವ ಪವಿತ್ರಾತ್ಮಾಲಾ ಆಮ್ಚಾ ರಾಖ್ನಿ ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಪ್ನಿ ಖುಬ್ ದಿಲ್ಯಾ.
TIT 3:7 ಮನ್ಹುನ್ ದೇವಾನಿ ಆಮಾನಾ ಆಪ್ಲೆ ಕ್ರಪೆನಿ ಆಮಾನಾ ನೀಯತಿಚ಼ ಕೇಲ್ಯಾತ. ಹ್ಯನಿ ಆಮಿ ಆಶಾ ಕೆಲ್ಯಾಲಾ ಶಾಶ್ವತ್ ಜಿವ್ನಾ ಗಿಹ್ಯಾ ಬಾದ್ಯಾಕಿರಿ ಜಾ಼ಲ್ಯಾವ್.
TIT 3:8 ಹ್ಯಾ ಖರ‍್ಯಾ ಜಾ಼ಲ್ಯಾತಾ. ಮನ್ಹುನ್ ಮನ್ ಕರ್ತೊ ಹ್ಯಾ ಬುಲಿವ್ನಿ ಇಶೆಸಾನಿ ಧ್ಯಾನ್ ದಿಯಾ ವ್ಹಯಿ ಹ್ಯನಿ ಕೊನ್ ದೇವಾವ ಇಸ್ವಾಸ್ ಥೆವ್ತೊ ತ್ಯೊ ಚಾ಼ಂಗ್ಲ ಕಾಮ್ ಕರೀತುಸ್ ರಾಹ್ಯಾ ಪಾಯ್ಜೆ ಸಗ್‌ಳ್ಯಾನಾ ಚಾ಼ಂಗ್ಲ ಆನಿ ಫ್ಯಾಯ್‌ದ್ಯಾಚ಼ ಜಾ಼ಲ್ಯಾ.
TIT 3:9 ವಂಶಾತ್ಲೆ ಗುಶ್ಟಿತ್ ಆಸ್‌ಲ್ಯಾಲ ವಾದ್, ಮೊಶೆಚಾ ನೆಮಾಚೆ ಗುಶ್ಟಿತ್ ಕಳಿ ಆನಿ ವಾದ್ ಆನಿ ಮುರ್ಖಫನಾಚೆ ಗುಶ್ಟಿತ್ನಿ ದುರ್ ರ‍್ಹಾ ಕಾ ಮಂಜೆ ತ್ಯಂಚಾನಿ ಕಾಯ್ ಫಾಯ್ದಾ ನಾಹಿ.
TIT 3:10 ಕೊನ್ ಬೇದ್ಬಾವ್ ಗ್ಯಾಲ್ತೊ ತ್ಯಲಾ ಯಂಗ್ದಾ ದೊಂದಾ ದಪ್‌ಕ್ಯಾವ್ ಮಂಗ್ ತ್ಯಚಿಪ್ನಿ ದುರ್ ರ‍್ಹಾ.
TIT 3:11 ತುಮಾನಾ ಠಾವಹಾ ಆಸ್ಲಿ ಲೊಕ ಬುರ್ಸಿ ಹಾತ್ತ ಮನ್ಹುನ್ ಆನಿ ತ್ಯಂಚಿ ಪಾಪಸ್ ತೇ ಚು಼ಕಿಚ಼ ಮನ್ಹುನ್ ದಾವುನ್ ದೆತ.
TIT 3:12 ಕವಾ ಅರ್ತೆಮಲಾ ನಾಹಿತ ತುಖಿಕಾಲಾ ಲಾವುನ್ ದಿಯಿನ್, ತವಾ ಮಾಜಿಪ ನಿಕೊಪೊಲಿತ್ ಯಯಾ ಖುಬ್ ಯತ್ನ ಕರ್ ಕಾ ಮಂಜೆ ಮಿ ಥಂಡಿಚ಼ ದೀಸ್ ಹಿತ್ತಸ್ ಗಾಲ್ವಾಯಾ ವ್ಹಯಿತ ಮನ್ಹುನ್ ನಿರ್ದಾರ್ ಕೆಲ್ಯಾ.
TIT 3:13 ವಕಿಲ್ ಜಾ಼ಲ್ಯಾಲಾ ಜೇನ ಆನಿ ಅಪೊಲೊಸ ತಿಥ್ನಿ ನಿಗುನ್ ಜಾ಼ತಾನಾ ತುಜಿಪ್ನಿ ವ್ಹಯಿಲ್ ತ್ಯವ್ಡಿ ಮಜ಼ತ್ ಕರ್ ತ್ಯನಾ ಕಾಯ್ ಕಮ್ಮಿ ಯವುನಾಹಿ ಆಸ ಬಗ್.
TIT 3:14 ಆಮ್ಚಿ ಲೊಕ ಹ್ಯ ಸಿಕುನ್ ಚಾ಼ಂಗ್ಲ ಕರ್ತ್ಯಾಲ್ಯಾತ್ ಆಪ್ಲಾ ಜೀವ್ನಾ ಹ್ಯನಿ ಕುನಾಲಾ ಖರ‍್ಯಾನಿಸ್ ಗರಜ಼್ ಹಾ ತ್ಯಲಾ ಗಾಹುನಿ. ತೇ ಆಪ್ಲಾ ಜೀವ್ನಾ ಉಪೇಗ್ ನಸ್‌ಲ್ಯಾಚೆಗತ್ ಕರುನಾಹಿ.
TIT 3:15 ಹಿತ್ತ ಮಾಜಿ ಸಂಗ ಆಸ್‌ಲ್ಯಾಲಿ ಲೊಕ ಸಗ್ಳಿ ನಮಸ್ಕಾರ್ ಕರುನ್ ಕ್ರಿಸ್ತಾವ ಇಸ್ವಾಸ್ ಥಿವುನ್ ಕೊನ್ ಇಸ್ವಾಸಾತ್ ಆಮ್ಚಿ ಮಾಯಾ ಕರ್ತೊ ತ್ಯಲಾ ಆಮಚಾ಼ ನಮಸ್ಕಾರ್ ಸಾಂಗ್. ದೇವಾಚಿ ಕ್ರಪಾ ತುಮ್ಚಿ ಸಂಗ ರಾಹುನಿ.
PHM 1:1 ಕ್ರಿಸ್ತ ಯೇಸುಚ಼ ತುರುಂಗಾಚಾ಼ ಆಳ್ ಜಾ಼ಲ್ಯಾಲಾ ಪೌಲ್, ಬಾಹು ಜಾ಼ಲ್ಯಾಲಾ ತಿಮೊಥೆ, ಆಮಾನಾ ಮಾಯೆಚೆ ಸಂಗ ಸೇವಕ್ ಜಾ಼ಲ್ಯಾಲಾ ಫಿಲೊಮೊನ್ ಮಂಥ್ಯಾಲ್ಯಾ ತುಲಾಬಿ,
PHM 1:2 ಆನಿ ಭನ್ ಜಾ಼ಲ್ಯಾಲಿ ಅಪ್ಪಿಯಲಾಲಾಬಿ, ಲಡಾಯಿತ್ ಸಂಗ ಆಸಲ್ಯಾಲ್ಯಾ ಅರ್ಖಿಪ್ಪಲಾಬಿ ತುಜಾ ಗರ‍್ಹಾತ್ ಮಿಳುನ್ ಯತ್ಯಾಲೆ ಸಭೆಲಾಬಿ ಲಿವಾಚ಼ ಕ್ಯಾ ಮಂಜೆ:
PHM 1:3 ಆಮಚಾ಼ ಬಾ ಜಾ಼ಲ್ಯಾಲ್ಯಾ ದೇವಾಪ್ನಿಬಿ, ಪ್ರಭು ಜಾ಼ಲ್ಯಾಲಾ ಯೇಸು ಕ್ರಿಸ್ತಾಪ್ನಿಬಿ ತುಮಾನಾ ಕ್ರಪಾ, ಶಾಂತಿ ವ್ಹವುನಿ.
PHM 1:4 ಪ್ರಭು ಜಾ಼ಲ್ಯಾಲ್ಯಾ ಯೇಸುವ ಥೆವ್‌ಲ್ಯಾಲಾ ಇಸ್ವಾಸ್ ಮಾಯಾ ಆನಿ ದೇವಾಚಾ ಲೊಕಾಂಚಿವ ಆಸ್‌ಲ್ಯಾಲೆ ತುಜೆ ಮಾಯೆಚೆ ಗುಸ್ಟಿತ್ ಐಕಲ್ಯಾ ಮನ್ಹುನ್,
PHM 1:5 ಮಿ ಮಾಗ್ನ ಕರ್ತಾನಾ ಕವಾಬಿ ತುಜಿ ಯಾದಕರುನ್ ಮಿ ದೆವಾಲಾ ಸ್ತೊತ್ರ ಕರ್ತೊ ಆನಿ ಇನಂತಿ ಕರ್ತೊ.
PHM 1:6 ಕ್ರಿಸ್ತಾಪ ಆಮಾನಾ ಗಾವಲ್ಯಾಲ್ಯಾ ಸಗ್‌ಳ್ಯಾ ಚಾ಼ಂಗಲ್ಯಾ ಗುಶ್ಟಿತ್ ತು ಸಮಜು಼ನ್ ಗೆಥೊಸ್. ಕ್ರಿಸ್ತಾಚಾ ಇಸ್ವಾಸಾತ್ ವಾಟದಾರ್ ವ್ಹವುನ್ ಕ್ರಿಸ್ತಾಲಾ ಖುಬ್ ಮೈಮಾ ವ್ಹಯಾ ವ್ಹಯಿ ಮನ್ಹುನ್ ಮಾಗ್ನ ಕರ್ತೊ.
PHM 1:7 ಮಾಜಾ ಬಾವ್ಹಾ, ತುಜಿಸ್ ಲಾಗುನ್ ಸಗ್‌ಳ್ಯಾ ದೇವಾಚಾ ಲೊಕಾಂಚಾ ಮನಾಲಾ ಉಮೇದ್, ಪ್ರೆರನ್ ಆಲೆಮನ್ಹುನ್ ತ್ಯಂಚೆ ಗುಶ್ಟಿತ್ ಆಸ್‌ಲ್ಯಾಲೆ ಮಾಯೆನಿ ಮನಾ ಖುಬ್ ಸಂತೊಶ್ , ಸಮಾದಾನ್ ಜಾ಼ಲ್ಹಾ.
PHM 1:8 ಹ್ಯಾ ಕಾರ್ನಾಸಾಟಿ ಕ್ರಿಸ್ತಾಪ ಮನಾ ವ್ಹಯಿ ತ್ಯವ್ಡಾ ಧೀರ್ ಹಾ ಮನ್ಹುನ್ ತು ಕರಾಯಾ ವ್ಹಯಿ ಜಾ಼ಲ್ಯಾಲಿ ಕಾಮ ತುಲಾ ದೆತೊ,
PHM 1:9 ತರಿಬಿ ಮಾಯೆಸ್ಲಾಗುನ್ ಮಿ ತುಜಿಪ ಮಾಕ್ತೊ, ಮಾಥಾರಾ ಆನಿ ಕ್ರಿಸ್ತಾಸಾಟಿ ಕ್ಯೊಂಡ್‌ಲ್ಯಾಲಾ ಪೌಲ್ ಹ್ಯ ಕರ್ತ್ಯೊ.
PHM 1:10 ಮಿ ತುರುಂಗಾತ್ ಕ್ಯೊಂಡ್‌ಲ್ಯಾಲಾ ವ್ಹವುನ್ ಮಾಜಾ ಲೇಕಾಚೆಗತ್ ಆಲ್ಯಾಲ್ಯಾ ಒನೆಸಿಮಾಚೆ ಗುಶ್ಟಿತ್ ತುಜಿಪ ಮಾಗ್ತೊ.
PHM 1:11 ತ್ಯೊ ಆಂದಿ ತುಲಾ ಉಪೇಗ್ ನಸ್‌ಲ್ಯಾಲಾ ಹುತ್ತಾ. ಆತಾ ತುಲಾಬಿ ಮನಾಬಿ ಉಪೇಗ್ ಆಸ್‌ಲ್ಯಾಲಾ ಜ಼ಾಲ್ಯಾ.
PHM 1:12 ಮನಾ ಜೀವಾತ್ಲಾ ಮಾಯೆಚಾ಼ ಜಾ಼ಲ್ಯಾಲ್ಯಾ ತ್ಯಲಾ ತುಜಿಪ ಲಾವುನ್ ದೇತ್ಯೊ.
PHM 1:13 ಮೀ ಬರೆ ಖಬರಿಸ್ ಲಾಗುನ್ ತುರುಂಗಾತ್ ಆಸ್ಥಾನಾ ಮನಾ ಸಿಕಿವ್‌ತ್ಯಾಚೆಗತ್ ತುಜೆ ಬದ್ಲಿ ತ್ಯಲಾ ಮಾಜಿಪಸ್ ಥಿವುನ್ ಗಿಹ್ಯಾ ವ್ಹಯಿ ಮನ್ಹುನ್ ಯವಜ್ನಾ ಕೆಲೆ.
PHM 1:14 ಫನ್ ತುಜಾ಼ ಉಪ್ಕಾರ್ ಪುರ‍್ಯಾ ಮನಾತ್ನಿ ರಾಹ್ಯಾ ವ್ಹಯಿ ಮನ್ಹುನ್ ಯವಜು಼ನ್ ತುಜಾ಼ ಹುಕುಮ್ ನಸ್ಥಾನಾ ಕಾಯ್ ಕರಾಯಾ ಮನಾ ಮನ್ ನಾಹಿ.
PHM 1:15 ತ್ಯೊ ಥೊಡಾ ಯೊಳ್ ತುಜಿಪ್ನಿ ದೂರ್ ಗೆಲ್ಯಾಲಾ ತು ತ್ಯಲಾ ಖಾಯಿಮುಸ್ ಸಂಗ ಗಿಹುನ್ ಗಿಹ್ಯಾಸಾಟಿಸ್ ಆಸಲ್;
PHM 1:16 ಹಿತ್ನಿ ಮೊರ‍್ಹ ತ್ಯೊ ಸೆವಕಾಚೆಗತ್ ರಾಹ್ಯಾಚ಼ ಸುಡುನ್ ಸೇವಕಾವ್ನಿ ಮೊಟಾ ಆಸ್‌ಲ್ಯಾಲಾ ಮಾಯೆಚಾ ಬಾವ್ಹಾಚೆಗತ್ ರಾಹ್ಯಾವ್ಹಯಿ. ತ್ಯೊ ಮನಾ ಖುಬ್ ಮಾಯೆಚಾ಼ ಆಸ್ಥಾನಾ ತುಲಾ ದುನೆಚೆಗತ್, ಪ್ರಭುಚಾ ಸಂಬಂದಾತ್ಬಿ ಆನಿ ಖುಬ್ ಮಾಯೆಚಾ಼ ರಾನ್ಹಾರ್.
PHM 1:17 ತು ಮನಾ ಸಂಗಚಾ಼ ಮನ್ಲಾಸ್ತ ಮನಾ ಗೆತಲ್ಯಾಚೆಗತ್ ತ್ಯಲಾಬಿ ಘೆ.
PHM 1:18 ಯೆಕ ಯಳಿ ತ್ಯಚಿಪ್ನಿ ತುಲಾ ಕಾಯ್ತರಿ ಲುಕ್ಷಾನ್ ಜಾ಼ಲಿತ ತ್ಯನಿ ತುಜ಼ ರೀನ್ ಕಾಯ್ತರಿ ದಿಯಾಚ಼ ರಾಯ್ಲತ ತ್ಯ ಮಾಜಾ ಲೆಖ್ಯಾತ್ ಗ್ಯಾಲ್.
PHM 1:19 ಮೀಸ್ ಫೆಡ್ತೊ ಮನ್ಹುನ್ ಪೌಲ್ ಮಂಥ್ಯಾಲಾ ಮಿ ಮಾಜಾ ಹಾತಾನಿಸ್ ಲಿವ್‌ಲ್ಯಾ. ತುಜಾ ಆತ್‌ಮ್ಯಾಚೆ ಗುಶ್ಟಿತ್ ತುಸ್ ಮನಾ ಹೊನೆಗಾರ್ ಜಾ಼ಲ್ಯಾಸ್ ಮನ್ಹುನ್ ಮೀ ಸಾಂಗಾಯಾ ವ್ಹಯಿ ಮನ್ಹುನ್ ನಾಹಿ.
PHM 1:20 ವ್ಹಯ್, ಬಾವ್ಹಾ, ಪ್ರಭುಪ ತುಜಿಪ್ನಿ ಮನಾ ಉಪಯೊಗ್ ವ್ಹಯಿಸಾರ. ಕ್ರಿಸ್ತಾಪ ಮಾಜ಼ ಮನ್ ಹೌಸ ಕರ್.
PHM 1:21 ತುಜೆ ವಿಧಯೆತ್ ಭರ್ವಾಸಾ ಆಸ್‌ಲ್ಯಾಶಾರ್ಕಾ ಹ್ಯ ಪತ್ರ ತುಲಾ ಲಿವ್‌ಲ್ಯಾ. ಮಿ ಸಾಂಗ್‌ತ್ಯಾಲ್ಯಾವ್ನಿ ಆಗಾವ್ ತು ಕರ್ನಾರ್ ಮನ್ಹುನ್ ಮನಾ ಠಾವ ಹಾ.
PHM 1:22 ಯವ್ಡಸ್ ನವ್ಹ ದೇವಾನಿ ತುಮ್ಚ಼ ಮಾಗ್ನ ಐಕುನ್ ಮಿ ತುಮ್ಚಿಪ ಯಯಾಲಾ ಕ್ರಪಾ ಕರ್ನಾರ್ ಮಂಥ್ಯಾಲಿ ಆಶಾ ಮನಾ ಹಾ.ಮನ್ಹುನ್ ಮಿ ರಾಹ್ಯಾಲಾ ಯೊಕ್ ಸೊಪಾ ತಯಾರ್ ಕರ್.
PHM 1:23 ಕ್ರಿಸ್ತ್ ಯೇಸುಸ್ ಲಾಗುನ್ ಮಾಜಿ ಸಂಗ ತುರುಂಗಾತ್ ಆಸ್‌ಲ್ಯಾಲಾ ಎಪಫ್ರ ತುಲಾ ದನ್ಯಾವಾದ್ ಸಾಂಗತ್ಯೊ.
PHM 1:24 ಆನಿ ತುಜಿ ಸಂಗ ಕಾಮ್ದಾರ್ ಜಾ಼ಲ್ಯಾಲಾ ಮಾರ್ಕ್, ಅರಿಸ್ತಾರ್ಕ, ದೇಮ, ಲುಕ್ ಹೇ ಸಗ್ಳ ತುಲಾ ದನ್ಯಾವಾದ್ ಸಾಂಗ್‌ತ್ಯಾತ.
PHM 1:25 ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಿ ಕ್ರಪಾ ತುಮ್ಚಾ ಆತ್‌ಮ್ಯಾ ಸಂಗ ರಾಹುನಿ. ತಸಸ್ ವ್ಹವುನಿ.
HEB 1:1 ಮಾಗ್‌ಲ್ಯಾ ಕಾಲಾತ್ ದೇವ್ ಖುಬ್ ಖೆಪಾ ಖುಬ್ ತರನಿ ಪ್ರವಾದಿಂಚಿಪ್ನಿ ಆಮ್ಚಾ ವಡ್ಲಾಚೆ ಸಂಗ ಬೊಲ್ಯಾ.
HEB 1:2 ಫನ್, ಹ್ಯಾ ಸರ್ತ್ಯಾ ದಿಸಾತ್ ಆಮ್ಚಿ ಸಂಗ ಆಪ್‌ಲ್ಯಾ ಲೇಕಾಚಾ ತೊಂಡಾನಿ ಬೊಲ್ಯಾ. ತ್ಯಲಾ ಸಗ್‍ಳ್ಯಾಚಾ಼ ದನ್ಹಿ ಮನ್ಹುನ್ ಥರಿವ್‍ಲ್ಯಾ ಆನಿ ತ್ಯಚಿಪ್ನಿಸ್ ಸಗ್ಳಿ ದುನ್ಯಾ ಉತ್ಪನ್ ಕೆಲೆ, ತ್ಯಚಿವ ಸಗ್‌ಳ್ಯಾವ ಹುಕುಮ್ ಚಾ಼ಲ್ವಾಯಾ ಸಾಟಿ ತ್ಯಲಾ ನಿವಡ್ಲಾ.
HEB 1:3 ದೇವಾಚಿ ಮೈಮಾ ತ್ಯಚಿಪ ಚ಼ಮಾಕ್ಲಿ. ತ್ಯೊ ದೇವಾಚಾ಼ ಪ್ರತಿರುಪ್ ಜಾ಼ಲ್ಯಾ. ತ್ಯೊ ಆಪ್ಲೆ ತಾಕ್ತಿಚೆ ಆಜ್ಞೆನಿ ದುನ್ಯಾ ಸಗ್ಳಿ ಚಾ಼ಲಿವ್ತೊ. ತ್ಯೊ ಲೊಕಾನಾ ತ್ಯಂಚಾ ಪಾಪಾತ್ನಿ ಶುದ್ದ ಕರುನ್ ನಂತರ ಸ್ವರ್ಗಾತ್ ಮೊಟ್ಯಾ ದೇವಾಚೆ ಉಜ಼ವ್ಯಾಂಗ್ನಿ ಬಸ್ಲಾ.
HEB 1:4 ದೇವಾನಿ ತ್ಯಲಾ ದೇವ್‌ ದುತಾಂಚಿವ್ನಿ ಕ್ಯವ್ಡ ಮೊಟ ನಾವ್ದಿಲ. ತ್ಯೊ ದೇವ್‍ ದುತಾಂಚಿವ್ನಿ ಕ್ಯವ್ಡಾ ಮೊಟಾ ಜಾ಼ಲ್ಯಾ.
HEB 1:5 ಕಾ ಮಂಜೆ ದೇವಾನಿ ಕುಟಲ್ಯಾಸ್ ದುತಾನಾ ಹ್ಯಾ ಗುಶ್ಟಿ ಕವಾಸ್ ಸಾಂಗ್‍ಲ್ಯಾ ನಾಹಿತಾ: “ತು ಮಾಜಾ಼ ಲ್ಯೊಕ್; ಮಿ ತುಜಾ಼ ಬಾ ಜಾ಼ಲ್ಯೊ. ” ದೇವಾನಿ ಯಕಾ ದುತಾಲಾಬಿ ಕಂದಿಸ್ ಆಸ ಸಾಂಗ್ಲ ನಾಹಿ: “ಮಿ ತ್ಯಚಾ ಬಾ ರಾಹನಾರ್, ತ್ಯೊ ಮಾಜಾ಼ ಲ್ಯೊಕ್ ವ್ಹನಾರ್. ”
HEB 1:6 ಫನ್ ದೇವಾನಿ ಆಂದಿ ಜ಼ಲಾಮ್‌ಲ್ಯಾಲ್ಯಾ ಆಪ್‍ಲ್ಯಾ ಲೇಕಾಲಾ ಹೆ ದುನೆತ್ ಆನಿಕ್ ಆನತಾನಾ, “ಸ್ವರ್ಗಾತ್ಲ ಸಗ್ಳ ದೇವ್‌ ದುತ್ ತ್ಯಲಾ ವವ್ಯಾಳುಂತ. ”
HEB 1:7 ಫನ್ ದೇವಾನಿ ಆಪ್‌ಲ್ಯಾ ದುತಾನಾ ವಾರ. “ಆನಿ ಆಪ್‌ಲ್ಯಾ ಸೇವಕಾನಾ ಇಸತ್ಯಾಚೆ ಜು಼ತಿಚೆಗತ್ ಕರ್ನಾರ್ ಮನ್ಹುನ್ ಸಾಂಗಲ್ಯಾ. ”
HEB 1:8 ಫನ್ ದೇವಾನಿ ಆಪ್‍ಲ್ಯಾ ಲೆಕಾಚೆ ಗುಶ್ಟಿತ್ ಆಸ ಸಾಂಗ್‍ಲ್ಯಾ, “ದೇವಾ, ತುಜ಼ ಸಿಂಹಾಸನ ಕವಾಬಿ ರಾನಾರ್. ತು ತುಜಾ ಲೊಕಾಂಚಿವ ನ್ಯಾಯಿಚಾ಼ ರಾಜ್ಬಾರ್ ಕರ್ನಾರ್.
HEB 1:9 ತು ಚಾ಼ಂಗಲ್ಯಾಚಿ ಮಾಯಾ ಕರ್ನಾರ್, ಬುರ್ಶಾಂಚಿ ನಕ್ವಾಟ್ ಕರ್ನಾರ್. ಮನ್ಹುನ್ ದೇವ್, ವ್ಹಯ್, ತುಜಾ಼ ದೇವುಸ್ ತುಲಾ ನಿವ್ಡುನ್ ತುಜೆ ಸಂಗಚಾಂಚಿವ್ನಿ ಖುಬ್ ಆನಂದ್ ಆನಿ ಮರ‍್ಯಾದ್ ದಿಲೆ,”
HEB 1:10 ಯವ್ಡಸ್‌ನವ್ಹ ದೇವ್‌ ಆಸ ಮಂತ್ಯೊ: “ಪ್ರಭು, ಪೈಲ್ಯಾನಿ ತು ಹಿ ದುನ್ಯಾ ಉತ್ಪನ್ ಕಿಲಿಸ್. ಆಬಾಳ್ ತುಜಾ ಹಾತ್ಸ ಕಾಮ್ ಜಾ಼ಲ್ಯಾ.
HEB 1:11 ಹ್ಯ ಸಗ್ಳ ನಾಹಿ ವ್ಹನಾರ್, ಫನ್ ತು ಕವಾಬಿ ಶಾಶ್ವತ್ ರಾನ್ಹಾರ್. ಸಗ್ಳಿ ಸಾಮ್ನ ದಡೊಂತಾಚೆಗತ್ ಜು಼ನಿ ವ್ಹನಾರ್.
HEB 1:12 ತು ತ್ಯ ಸಗ್ಳ ಜ಼ಘ್ಯಾಚೆಗತ್ ಘಡಿಕರುನ್ ಥೆವ್ನಾರ್. ತೀ ದಡೊತಾಚೆಗತ್ ಬದಾಲ್‍ತ್ಯಾತ. ಫನ್ ತು ಕಂದಿಸ್ ಬದಾಲ್ನಾರ್ ನಾಹಿ. ತುಜಾ ಜೀವಾಲಾ ಸರ್ತ ಮನ್ಹಾಚ಼ ನಾಹಿ. ”
HEB 1:13 ದೇವಾನಿ ಕುಟಲ್ಯಾಸ್ ದುತಾಲಾ ಹ್ಯ ಸಗ್ಳ ಸಾಂಗ್ಲನಾಹಿ: “ಮಿ ತುಜಾ ವಾದಿನಾ ತುಜಾ ಪಾಯಾತ್ಲ ಬಿಸ್ನ ಕರೀ ಪರತ್, ತು ಮಾಜೆ ಉಜ಼ವ್ಯಾಂಗ್ನಿ ಬಸ್. ”
HEB 1:14 ದೇವ್‌ದುತ್‌ ಸಗ್ಳ ದೇವಾಚಿ ಸೇವಾ ಕರ್ನಾರಿ ಆತ್ಮ ಜಾ಼ಲ್ಯಾತ ಆನಿ ರಕ್ಷನ್ ಗೆನಾರ‍್ಯಾ ಲೊಕಾಂಚೆ ಮಜ಼ತಿ ಸಾಟಿ ಲಾವುನ್ ದಿಲ್ಯಾಲ ಜಾ಼ಲ್ಯಾತ.
HEB 2:1 ಮನ್ಹುನ್ ಆಮಿ ಐಕ್‌ಲ್ಯಾಲ್ಯಾ ಗುಶ್ಟಿನಾ ಚು಼ಕುನಾಹಿ ಮನ್ಹುನ್ ಖುಭ್ ಲಕ್ಷೆ ದಿಯಾ ವ್ಹಯಿ.
HEB 2:2 ದೇವಾನಿ ಆಪ್‌ಲ್ಯಾ ದುತಾಂಚಾಂಪ್ನಿ ಆಮ್ಚಾ ವಡ್ಲಾನಾ ದಿಲ್ಯಾಲಾ ಸಂದೇಶ್ ಘಟ್ ರಾಹ್ಯಾ, ತ್ಯೊ ವಲ್ಯಾಂಡುನ್ ಕೆಲ್ಯಾಲೆ ಪರತೆಕ್ ಚು಼ಕಿಲಾ ಆನಿ ಸಾಂಗಲ್ಯಾಲ ಐಕಿತ್ ನಸಲ್ಯಾಲ್ಯಾಲಾ ಶಿಕ್ಷೆಚ಼ ಪ್ರತಿಫಳ್ ಗೆತಲ್ಯಾ.
HEB 2:3 ಆಮಚೆ ಮೊರ‍್ಹ ಥೆವಲ್ಯಾಲ ಖುಬ್ ಶ್ರೆಸ್ಟ್ ಜಾ಼ಲ್ಯಾಲ ರಕ್ಷೆನ್ ಆಮಿ ನಿಸ್ಕಾಳಜಿ ಕೆಲ್ಯಾವ ಚು಼ಕುವುನ್ ಗಿಹ್ಯಾಚ಼ ಕಸ? ಹ್ಯ ದೆವಾನಿ ಆಂದಿಸ್ ಸಾಂಗ್ಲ ಹುತ ಆನಿ ತ್ಯಚಿಪ್ನಿ ಐಕಲ್ಯಾಲ್ಯಾಂಚಾನಿ ಹ್ಯ ಆಮಾನಾ ಖರ ಕರುನ್ ದಿಲ್ಯಾ.
HEB 2:4 ತವಾಸ್, ದೇವಾನಿ ಸಗ್ಳೆ ತರಚಿ ಅದ್ಬುತ ಆನಿ ಚಮತ್ಕಾರ ಆನಿ ಆಪ್‌ಲ್ಯಾ ಮನಾ ಶಾರ್ಕ ಪವಿತ್ರಾತ್ಮಾಚಿ ವರ ದಿವುನ್ ದೆವಾನಿ ಆಪ್ನಿಸ್ ಸಾಕ್ಷಿ ಮಿಳಿವ್ಲಿ.
HEB 2:5 ಮೊರ‍್ಹ ಯತ್ಯಾಲಿ ನವಿ ದುನ್ಯಾ ಚಾ಼ಲ್ವಾಯಾ ದೇವಾನಿ ದೇವ್‌ ದುತಾನಾ ನಿವಡ್ಲ ನಾಹಿತ. ಆತಾ ಆಮಿ ತುಮಾನಾ ಸಾಂಗಾಚ಼ ತೆ ದುನೆಚ಼ಸ್.
HEB 2:6 ತ್ಯ ಪವಿತ್ರ ಪುತಿಕಾತ್ ಯಕಿಕ್ಡ ಆಸ ಸಾಂಗ್‌ಲ್ಯಾ: “ದೇವಾ, ತು ಮಾನ್ಸಾಚಿ ಕಶಾಲಾ ಯಾದ್‌ ಕರಾಯಾ ವ್ಹಯಿ? ತು ಮಾನ್ಸಾಚೆ ಸಾಟಿ ಕಾ ಕ್ಯಾಳ್ಜಿ ಕರಾಯಾ ವ್ಹಯಿ? ತ್ಯೊ ತ್ಯವ್ಡಾ ಪಾಯ್ಜೆ ಆಸ್ನಾರಾ ಕ್ಯಾ?
HEB 2:7 ತು ತ್ಯಲಾ ದೇವ್‌ ದುತಾವ್ನಿ ಥೊಡಾಸ್ ಕಮ್ಮಿ ಕೆಲ್ಯಾಸ್. ತು ತ್ಯಲಾ ಮೈಮಾ ಮರ‍್ಯಾದ್ ಕಿರೀಟ್ ಕರುನ್ ಥೆವ್‌ಲ್ಯಾಸ್.
HEB 2:8 ತು ಸಗ್ಳ ತ್ಯಚಾ ತಾಬ್ಯಾತ್ ದಿಲ್ಯಾಸ್. ” ದೇವಾನಿ ಸಗ್ಳ ತ್ಯಚಾ ತಾಬ್ಯಾತ್ ದಿಲತ, ತ್ಯೊ ಚಾ಼ಲ್ವಾಚೆ ಆಂದಿಸ ಯಾಕ್ಬಿ ನಾಹಿ. ಫನ್ ಸರ್ವ್ಯಾವ ತ್ಯೊ ಚಾ಼ಲಿವತ್ಯಾಲಾ ಆಮಾನಾ ಆಜು಼ನ್ ದಿಸತ್ನಾಹಿ.
HEB 2:9 ಫನ್ ಯೇಸುಲಾ ದೇವ್‌ ದುತಾವ್ನಿ ಜ಼ರಾ ಕಮ್ಮಿ ಕೆಲಾ. ಕಾ ಮಂಜೆ ದೇವಾಚೆ ಕೃಪಾಸ್ ಲಾಗುನ್ ತ್ಯೊ ಸಗಳ್ಯಾಂಚೆ ಸಾಟಿ ತರಾಸ್ ಖಾವುನ್ ಮೆಲಾ. ಮೈಮಾ, ಮರೆದಿಚ಼ ಕಿರೀಟ ಗ್ಯಾತ್‌ಲ್ಯಾಲ್ಯಾಲಾ ಆಮಿ ಬಕ್ತಾವ್.
HEB 2:10 ಸರ್ವ ಉತ್ಪನ್ ಕೆಲ್ಯಾಲ ದೇವಾನಿಸ್. ಸರ್ವ ತ್ಯಚೆ ಮೈಮಾಸಾಟಿಸ್ ಘಡ್ಲ. ದೇವಾನಿ ಆಪ್ಲಿ ಜಾ಼ಲ್ಯಾಲ್ಯಾ ಖುಭ್ ಲೊಕಾನಾ ಮೀಳುನ್ ತ್ಯಂಚಿ ಸಂಗ ಆಪ್ಲಿ ಮೈಮಾ ವಾಟಾಯಾ ಮನ್‌ ಕೆಲ. ಮನ್ಹುನ್ ತ್ಯನಿ ತ್ಯನಾ ರಕ್ಷನೆಲಾ ಚಾ಼ಲ್ವಾಯಾ ಸಗ್ಳೆ ತರನಿ ಆಸ್ನಾರ‍್ಯಾ ಯಕಾಲಾ ಥೆವ್ಲಾ. ತ್ಯೊಸ್ ಯೇಸು. ದೇವಾನಿ ತ್ಯಲಾ ಕಷ್ಟಾಸ್ ಲಾಗುನ್ ಸರ್ವೆ ತರನಿ ರ‍್ಯಾಕ್ನಾರಾ ಕೆಲಾ.
HEB 2:11 ಲೊಕಾನಾ ಪರಿಶುದ್ ಕರ್ನಾರಾ ಯೇಸುಸ್ ಆನಿ ತ್ಯಚಿಪ್ನಿ ಪರಿಶುದ್ ವ್ಹನಾರಿ ಲೊಕ ಯಕಾಸ್ ಕುಟ್ಮಾತ್ಲಿ ಜಾಲ್ಯಾತ. ಮನ್ಹುನ್ ತ್ಯಾ ಲೊಕಾನಾ ಬನ್ಹಿ ಬಾಹು ಮನ್ಹುನ್ ಹಾಕ್ಟಾಯಾ ತ್ಯೊ ಲಾಜ಼ತ್ ನಾಹಿ.
HEB 2:12 ಯೇಸು ಸಾಂಗ್ತೊ: “ದೇವಾ, ತುಜೆ ಗುಶ್ಟಿತ್ ಮಾಜಾ ಬನ್ಹಿ ಬಾವ್ಹಾನಾ ಸಾಂಗ್ತೊ; ತುಜಾ ಲೊಕಾಂಚೆ ಮೊರ‍್ಹ ತುಜ಼ ಸ್ತೊತ್ರಾಚ಼ ಗೀತ್ ಗ್ಯಾವ್ತೊ. ”
HEB 2:13 ತ್ಯೊ ಆನಿಕ್ ಸಾಂಗ್ತೊ: “ಮಿ ದೇವಾವ ಇಸ್ವಾಸ್ ಥೆವ್ತೊ. ” ಆನಿ ತ್ಯೊ ಸಾಂಗ್ತೊ: “ಮಿ ಹಿತ್ತ ಹಾ. ದೇವಾನಿ ಮನಾ ದಿಲ್ಯಾಲಿ ಪೊರ ಮಾಜಿ ಸಂಗ ಹಾತ್ತ. ”
HEB 2:14 ತ್ಯಾ ಪೊರಾನಾ ಪರಪಂಚಾತ್ಲ ಶರೀರ್ ಗಾವ್ಲ ಮನ್ಹುನ್ ಯೇಸುನಿ ಆಪ್ನುಸ್ ತ್ಯಂಚಿಗತ್ ಜಾ಼ಲಾ. ತ್ಯೊ ಆಪ್‌ಲ್ಯಾ ಮರ್ನಾಸ್ ಲಾಗುನ್ ಮರ್ನಾಚಾ ಅಧಿಕಾರ‍್ಯಾಲಾ ಮಂಜೆ ಸೈತಾನಾಲಾ ನಾಸ್ ಕರುನ್,
HEB 2:15 ಆನಿ ತ್ಯನಾ ಸೊಡ್ವಾಯಾ ವ್ಹಯಿ ಮನ್ಹುನ್, ತ್ಯಂಚಿಗತ್ ವ್ಹವುನ್, ಮೆಲಾ,ಮರ್ನಾಚಾ ಭ್ಯಾನಿ, ಜೀವ್ನಾ ಸಗ್ಳಾ ಗುಲಾಮಾಂಚಿಗತ್ ಕರಿತಿತ.
HEB 2:16 ತ್ಯೊ ಮಜ಼ತ್ ಕರ್ತ್ಯಾಲಾ ಅಬ್ರಹಾಮಾಚೆ ಪಿಳ್ಗಿಲಾ ಸುಡುನ್ ದೇವ್‌ ದುತಾನಾ ನವ್ಹ.
HEB 2:17 ಹ್ಯಾ ಕಾರನಾನಿಸ್ ತ್ಯೊ ಸಗ್ಳೆ ತರನಿ ಅಪ್‍ಲ್ಯಾ ಬನ್ಹಿ ಬಾವ್ಹಾನು ಶಾರ್ಕ ವ್ಹಯಾ ವ್ಹಯಿ ಜಾ಼ಲಾ. ದೇವಾಚೆ ಸೇವೆತ್ ತ್ಯೊ ಲೊಕಾನಾ ಕರ್ನಾ ಆಸ್ನಾರಾ ಇಸ್ವಾಸಾಚಾ಼ ಜಾ಼ಲ್ಯಾಲಾ ಮೊರ್ಹ್ಯಾ ಯಾಜಕ್ ಜಾ಼ಲಾ. ಆಸಾ ತ್ಯೊ ಲೊಕಾಂಚಾ ಪಾಪಾಂಚೆಸಾಟಿ ಮಾಪಿ ಆನಾಯಾ ಜಾ಼ಲ.
HEB 2:18 ಆಪ್ನುಸ್ ಪರಿಕ್ಷೆತ್ ಗಾವುನ್ ತರಾಸಾತ್ ಗಾವ್ಲಾ ಮನ್ಹುನ್, ಪರಿಕ್ಷೆತ್ ಗಾವಲ್ಯಾಲ್ಯಾ ಲೊಕಾನಾ ಮಜ಼ತ್ ಕರಾಯಾ ಆತಾ ತ್ಯೊ ಖರಾ ಜಾ಼ಲ್ಯಾ.
HEB 3:1 ಮನ್ಹುನ್ ಮಾಜಾ ಇಸ್ವಾಸಿ ಬನ್ಹಿ ಬಾವ್ಹಾನು, ಪರಿಶುದ್ದ್ ಲೊಕ ವ್ಹಯಾ ಸಾಟಿ ದೇವಾನಿ ಹಾಕಟ್ಯಾಲಿ ತುಮಿ ಯೇಸುಚೆ ಗುಶ್ಟಿತುಸ್ ಯವಜಾ಼. ದೇವಾನಿ ತ್ಯಲಾ ಆಮ್ಚಿಪ ಲಾವುನ್ ದಿಲಾ. ತ್ಯೊಸ್ ಆಮ್ಚಾ ಇಸ್ವಾಸಾಚಾ಼ ಪೈಲಾ ಯಾಜಕ್
HEB 3:2 ಯೇಸುಲಾ ದೇವಾನಿ ಆಮ್ಚಿಪ ಲಾವುನ್ ದಿವುನ್, ತ್ಯಲಾ ಆಮ್‍ಚಾ಼ ಪೈಲಾ ಯಾಜಕ್ ಕೆಲಾ. ತ್ಯೊ ಮೊಶೆಚೆಗತ್ ದೇವಾಚಾ ಇಸ್ವಾಸಾಚಾ಼ ಜಾ಼ಲ್ತಾ. ದೇವಾಚಾ ಗರ‍್ಹಾತ್ ದೇವಾಚಾ ಮನಾಚೆಗತ್ ಕರಾಯಾ ಪಾಯ್ಜೆ ತ್ಯ ಸಗ್ಳ ತ್ಯನಿ ಕೆಲ.
HEB 3:3 ಯಕಾ ಮಾನ್ಸಾನಿ ಘರ್ ಬ್ಯಾಂದ್ಲ ತವಾ, ಲೊಕಾಂಚಾನಿ ಗರ‍್ಹಾವ್ನಿ ತ್ಯಲಾ ಲ ಮರ‍್ಯಾದ್ ದೆತ್ಯಾಚೆಗತ್ ಯೇಸುಲಾ ಮೊಶೆವ್ನಿ ಲ ಮರ‍್ಯಾದ್ ಗಾವ್ಲೆ.
HEB 3:4 ಪರತೆಕ್ ಘರ್ ಕುನಾಪ್ನಿ ತರಿ ಯಕಾಪ್ನಿಸ್ ಬ್ಯಾಂದ್‍ಲ್ಯಾಲ ರಾಹ್ಯಾ ವ್ಹಯಿ. ಫನ್ ದೇವಾನಿ ಸಗ್ಳ ನಿರ್ಮಾನ್ ಕೆಲ.
HEB 3:5 ದೇವಾಚಾ ಗರ‍್ಹಾತ್ ಸಗ್‍ಳ್ಯಾ ಮೊಶೆ ಸೇವಕಾಚೆಗತ್ ಇಸ್ವಾಸಾಚಾ಼ ಜಾ಼ಲ್ತಾ. ಮೊರ‍್ಹ ಸಾಂಗ್‍ತ್ಯಾಲ್ಯಾ ಗುಶ್ಟಿನಾ ತ್ಯೊ ವಳಕ್ ಜಾ಼ಲ್ತಾ.
HEB 3:6 ಕ್ರಿಸ್ತ ತರಿ ಲ್ಯೊಕ್ ವ್ಹವುನ್ ದೇವಾಚ಼ ಘರ್ ಚಾ಼ಲ್ವಾಚಾತ್ ಇಸ್ವಾಸಾಚಾ಼ ಜಾ಼ಲ್ಯಾ. ಆಮಿ ಆಮಾನಾ ಆಸ್‌ಲ್ಯಾಲೆ ಆಶೆತ್ ಘಟ್ ಗರ‍್ಹಾವ್ನಿ ರಾಹ್ಯಾಚ಼ ಜಾ಼ಲತ ದೇವಾಚಾ ಗರ‍್ಹಾತ್ಲಿ ಜಾ಼ಲ್ಯಾವ್.
HEB 3:7 ಮನ್ಹುನ್ ಪವಿತ್ರಾತ್ಮ ಸಾಂಗತ್ಯಾ ಶಾರ್ಕ, “ತುಮಿ ಆತಾ ದೇವಾಚಾ ಸಬ್ದಾಲಾ ಕಾನ್ ದಿಲಸಾತ,
HEB 3:8 ಪೈಲ್ಯಾ ಕಾಲಾತ್ ತುಮ್ಚ಼ ವಡಿಲ್ ದೇವಾಲಾ ವೈರಿ ಜಾ಼ಲ್ಯಾ ಶಾರ್ಕ ತುಮ್ಚಿ ಮನ ಘಟ್‌ ಕರುನಕೊಸಾ. ತಿಸಿ ತ್ಯಂಚಾನಿ ರಾನಾತ್ ದೇವಾಚಿ ಪಾರಕ್ ಕೆಲಿ.
HEB 3:9 ಮಿ ರಾನಾತ್ ಚಾಳಿಸ್ ವರ್ಸಾ ಪರತ್ ಕೆಲ್ಯಾಲಿ ಕಾಮ ತುಮ್ಚಾ ವಡ್ಲಾಂಚಾನಿ ಬಗುನ್ಬಿ ಮಾಜಿ ಆನಿ ಮಾಜಾ ಥಂಡ್ಫನಾಚಿ ಪಾರಕ್ ಕೆಲಿ.
HEB 3:10 ಮನ್ಹುನ್ ತ್ಯಚಿವ ಮಿ ರಾಗ ಕೆಲಾ. ‘ತ್ಯಂಚಾ ಯವಜ಼್ನಾ ಕವಾಬಿ ಚು಼ಕಿಚಾ ಜಾ಼ಲ್ಯಾತಾ. ಮಾಜಿ ವಾಟ್ ತ್ಯಂಚಾನಿ ಸಮಜು಼ನುಸ್ ಗಿತ್ಲಿ ನಾಹಿ’ ಮನ್ಹುನ್ ಮಿ ಸಾಂಗ್ಲ.
HEB 3:11 ‘ತಿ ಲೊಕ ಮಾಜಾ ಇಶ್ರಾಮ್ಯಾತ್ ಕಂದಿಸ್ ಜಾ಼ನಾರ್ ನಾಹಿತ’ ಮನ್ಹುನ್ ಮಿ ರಾಗಾನಿ ಶಪತ್ ಕಿಲಿ. ”
HEB 3:12 ಮನ್ಹುನ್ ಬನ್ಹಿ ಬಾವ್ಹಾನು, ತುಮ್ಚಾತ್ ಕೊನ್ ಬುರ‍್ಸಾ ಇಚಾರ್ ಆಸ್‍ಲ್ಯಾಲ ವ್ಹವುನಾಹಿ ಆಸ, ಇಸ್ವಾಸ್ ನಸ್‌ಲ್ಯಾಲಾಚೆ ಗತ್, ಜೀವ್‌ ಆಸ್‌ಲ್ಯಾಲ್ಯಾ ದೇವಾಲಾ ದುರ್‌ ಕರುನಾಹಿ ಆಸ ಹುಶಾರ್ ರಾವ್ಹಾ.
HEB 3:13 ಫನ್ ಯಕಾಮಕಾಲಾ ಪರತೇಕ್ ದಿಸಿ ಸಮಜಾವಾ. “ಆಜ಼್” ಮನ್ಹುನ್ ಹಾಕಟ್ಯಾಲಾ ಆವ್ಕಾಸ್ ಆಸ್ಥಾನಾಸ್ ಹ್ಯ ಸಗ್ಳ ಕರಾ. ಪಾಪಾಚಾ಼ ಮ್ಹೊಸ್ ಕರತ್ಯಾಚೆಗತ್ ವ್ಹವುನಿ ತುಮಚಾತ್ ಕೊನ್ ಘಟ್ ಮನಾನಿ ರಾವ್ಹು ನಾಹಿ ಆಸ ಯಕಾ ಮಕಾಲಾ ಮಜ಼ತ್ ಕರಾ.
HEB 3:14 ಕಾ ಮಂಜೆ ಆಮಿ ಸಗ್ಳಿ ಯೇಕ್ ವ್ಹವುನ್ ಕ್ರಿಸ್ತಾಚೆ ವಾಟ್ನಿತ್ಲಿ ಜಾ಼ಲ್ಯಾವ್. ಸುರು ವ್ಹತಾನಾ ಆಮ್ಚಿಪ ಆಸ್‌ಲ್ಯಾಲಾ ಘಟ್ ಇಸ್ವಾಸ್ ಸರ್ತ್ಯಾ ಪರತ್ ಗಟ್ ದರ್ಲಾತ ಹ್ಯ ಖರ ವ್ಹನಾರ್.
HEB 3:15 ಪವಿತ್ರ ಪುತೀಕ್ ಕ್ಯಾ ಸಾಂಗ್ತ ಮಂಜೆ: “ತುಮಿ ಆತಾ ದೇವಾಚಾ಼ ಸಬ್ದ ಐಕ್ಲಾಸಾತ ತುಮ್ಚಿ ಮನ ಘಟ್ ಕರು ನಕೊಸಾ, ತುಮ್ಚ಼ ವಡಿಲ್ ದೇವಾಲಾ ವೈರಿ ಜಾ಼ಲ್ಯಾಚೆಗತ್ ಮಂಡ್ ವ್ಹವುನಕೊಸ್. ”
HEB 3:16 ದೇವಾಚಾ಼ ಸಬ್ದ ಐಕುನ್ಬಿ ತ್ಯಲಾ ವೈರಿ ಜಾ಼ಲ್ಯಾಲಾ ಕೊನ್? ಮೊಶೆಸ್ ಲಾಗುನ್ ಈಜಿಪ್ತಾತ್ನಿ ಸುಟ್ಕ ಜಾ಼ಲ್ಯಾಲ ನವ್ಹತ ಕ್ಯಾ?
HEB 3:17 ಚಾಳಿಸ್ ವರ‍್ಸ ದೇವಾನಿ ಕುನಾವ ರಾಗ್ ಕೆಲಾ? ಪಾಪ್ ಕೇಲ್ಯಾಲ್ಯಾಂಚಿವ ನವ್ಹ ಕ್ಯಾ? ತಿ ಸಗ್ಳಿ ರಾನಾತ್ ಮಿಲಿತ.
HEB 3:18 ಮಾಜಾ ಇಸ್ರಾಮ್ಯಾತ್ ತಿ ಮಿಳನಾರುಸ್ ನಾಹಿತ ಮನ್ಹುನ್ ದೇವಾನಿ ಶಪತ್ ಕಿಲಿ ತವಾ, ತ್ಯೊ ಕುನಾ ಸಂಗ ಬೊಲತಾ ಆಪ್ಲ ಐಕಲ್ಯಾ ನಸ್‌ಲ್ಯಾಲ್ಯಾ ಲೊಕಾಂಚೆ ಗುಶ್ಟಿತ್ ನವ್ಹ ಕ್ಯಾ?
HEB 3:19 ತ್ಯಂಚಿಪ ಇಸ್ವಾಸ್ ನಸ್‌ಲ್ಯಾಲ್ಯಾ ಕಾರ್ನಾನಿ ಇಸ್ರಾಮ್ಯಾತ್ ಜಾ಼ಯಾ ತ್ಯಾ ಲೊಕಾನಾ ಆವ್ಕಾಸ್ ಗಾವ್ಲಾ ನಾಹಿ.
HEB 4:1 ದೇವಾನಿ ತ್ಯಾ ಲೊಕಾನಾ ದಿಲ್ಯಾಲಾ ಸಬ್ದ ಆಮ್ಚಿಪ ಆಜು಼ನ್ ಹಾ. ಆಮಿ ದೇವಾಚಾ ಇಸ್ರಾಮ್ಯಾತ್ ಜಾ಼ನಾರ್ ಮನ್ಯಾಚಾ಼ಸ್ ತ್ಯೊ ಸಬ್ದ. ಮನ್ಹುನ್ ಆಮ್ಚಿಪ ಕೊನ್ ತ್ಯಾ ಸಬ್ದಾಚ಼ ಫಳ್ ಗಿಹ್ಯಾಚೆ ಆಂದಿ ರಾಹುನಾಹಿ ಆಸ ಖುಬ್ ಹುಶಾರಿನಿ ರಾವುಯಾ.
HEB 4:2 ಕಾ ಮಂಜೆ ಬರಿ ಖಬರ್ ತ್ಯನಾ ಸಾಂಗಲ್ಯಾ ಶಾರ್ಕಿ ಆಮಾನಾಬಿ ಸಾಂಗ್ಲೆ. ತ್ಯಂಚಾನಿ ತ್ಯೊ ಸಂದೇಶ್ ಐಕ್ಲಾತರಿ ತ್ಯನಾ ಉಪೆಗ್ ಜಾ಼ಲ ನಾಹಿ. ಕಾ ಮಂಜೆ ತ್ಯಂಚಾ ಇಸ್ವಾಸಾತ್ ವಾಟದಾರ್ ಜಾ಼ಲ್ಹ ನಾಹಿತ.
HEB 4:3 ಇಸ್ವಾಸ್ ಥೆವ್ನಾರಿ ಆಮಿ ದೇವಾಚಾ ಇಸ್ರಾಮ್ಯಾತ್ ಮಿಳಾಯಾ ಠಿಕ್ ಜಾ಼ಲ್ಯಾವ್. ದೇವಾನಿ ಸಾಂಗ್‌ಲ್ಯಾ ಶಾರ್ಕ: “ತೀ ಲೊಕ ಮಾಜಾ ಇಸ್ರಾಮ್ಯಾತ್ ಕಂದಿಸ್ ಜಾ಼ನಾರ್ ನಾಹಿತ ಮನ್ಹುನ್ ಮಿ ರಾಗಾನಿ ಶಪತ್ ಕಿಲಿ. ಹಿ ದುನ್ಯಾ ಉತ್ಪನ್ ಕೆಲ್ಯಾ ನಂತರ್ ಆಪ್ಲಿ ಕಾಮ್ ಸಪ್ಲಿತ ತರಿ ದೇವಾನಿ ಆಸ ಸಾಂಗ್ಲ.
HEB 4:4 ಪವಿತ್ರ ಪುತಿಕಾತ್ ಯಕಿಕ್ಡ ತ್ಯನಿ ಸಾತವ್ಯಾ ದಿಸಾಚೆ ಗುಶ್ಟಿತ್ ಆಸ ಸಾಂಗಲ್ಯಾ: “ಮನ್ಹುನ್ ದೇವಾನಿ ಆಪ್ಲಿ ಕಾಮ ಸಗ್ಳಿ ಸಪ್ವುನ್ ಸಾತ್ವೆದಿಸಿ ಇಸ್ರಾಂತಿ ಕಿಲಿ. ”
HEB 4:5 ಪವಿತ್ರ ಪುತೀಕಾತ್ ಆನಿ ಯಕಿಕ್ಡ ತ್ಯನಿ, “ತೀ ಲೊಕ ಮಾಜಾ ಇಸ್ರಾಮ್ಯಾತ್ ಕಂದಿಸ್ ಜಾ಼ನಾರ್ ನಾಹಿತ” ಮನ್ಹುನ್ ಸಾಂಗ್‌ಲ್ಯಾ.
HEB 4:6 ಮನ್ಹುನ್ ಥುಡಿಜ಼ನ ದೇವಾಚಾ ಇಸ್ರಾಮ್ಯಾತ್ ಜಾ಼ನಾರ್ ಮನ್ಹುನ್ ಆನೀಕ್ ಖರ ಜಾ಼ಲ. ಪನ್ ರಕ್ಷೆನಾಚಾ಼ ಮಾರೊಗ್ ಆಂದಿ ಐಯಿಕಲ್ಯಾಲಿ ಲೊಕ ಗಿಲಿನಾಹಿತ. ತ್ಯಂಚಾನಿ ಸಾಂಗಲ್ಯಾಲ ಐಕ್ಲ ನಾಹಿ ಮನ್ಹುನ್ ತೀ ಮಿಳಾಲಿ ನಾಹಿತ.
HEB 4:7 ಮನ್ಹುನ್ ತ್ಯನಿ ಆನಿ ಯೋಕ್ ಚಾ಼ಂಗ್ಲಾ ದಿಸ್ ಯವಜ್ಲಾ಼. ತ್ಯೊ “ಹ್ಯೊ ದಿಸ್” ಮನ್ಹುನ್ ಹಾಕಟಲ್ಯಾ. ತ್ಯನಿ ತ್ಯಾ ದಿಸಾಚೆ ಗುಶ್ಟಿತ್ ಖುಬ್ ಯಳಾಚೆ ಮಾಗ ದಾವೀದಾಪ್ನಿ ಸಾಂಗ್ಲ. ಪವಿತ್ರ ಪುತಿಕಾಚಾ಼ ಹ್ಯೊ ಬಾಗ್ ಆಮಿ ಆಂದಿ ಯಂಗ್ದಾ ಬಗ್ಲಾ: “ತುಮಿ ಆತಾ ದೇವಾಚಾ಼ ಸಬ್ದ ಐಯಿಕ್ಲಾಸಾತ, ತಿಮ್ಚಿ ಮನ ಘಟ್ ಕರು ನಕೊಸಾ. ”
HEB 4:8 ದೇವಾನಿ ಸಬ್ದ ದಿಲ್ಯಾಲ್ಯಾ ಇಸ್ರಾಮ್ಯಾತ್ ಯೆಹೊಶ್ವಾನಿ ಲೊಕಾನಾ ಹಾಟ್ಕುನ್ ನಿಲಿತ ಇಸ್ರಾಂತಿಚಾ ಆನಿ ಯಕಾ ದಿಸಾಚೆಗುಸ್ಟಿತ್ ಸಾಂಗಿತ್ ನವ್ಥಾ.
HEB 4:9 ದೇವಚಾ ಲೊಕಾಂಚೆ ಸಾಟಿ ಆಸ್‌ಲ್ಯಾಲಾ ಸಬ್ಬತ್ ಮಂತ್ಯಾಲಿ ಇಸ್ರಾಂತಿ ಆನಿಕ್ ಯನಾರ್ ಮನ್ಹುನ್ ಹ್ಯ ದಾವುನ್ ದೆತ.
HEB 4:10 ತ್ಯನಿ ಆಪ್ಲ ಕಾಮ್ ಸಪಿವ್‌ಲ್ಯಾ ನಂತರ್ ಇಸ್ರಾಮಾ ಕೆಲಾ. ಮನ್ಹುನ್ ದೇವಾಚಾ ಇಸ್ರಾಮ್ಯಾತ್ ಜಾ಼ನಾರಾ ತ್ಯನಿ ಕೆಲ್ಯಾ ಶಾರ್ಕ ಆಪ್ಲ ಕಾಮ್ ಸಪಿವ್‌ಲ್ಯಾಲಾ ವ್ಹಯಾ ವ್ಹಯಿ.
HEB 4:11 ದೇವಚಾ ಇಸ್ರಾಮ್ಯಾತ್ ಜಾ಼ಯಾ ಆಮ್ಚಿಪ್ನಿ ವ್ಹಯಿಲ್ ತ್ಯವ್ಡಿ ಯತ್ನ ಕರುಯಾ. ತ್ಯಚ಼ ಐಕ್‍ಲ್ಯಾ ನಸ್‌ಲ್ಯಾಲಿ ತ್ಯಾ ಲೊಕಾಂಚೆಗತ್ ಆಮ್ಚಾತ್ ಕುನಿಸ್ ನಾಸ್ ವ್ಹವು ನಾಹಿ ಆಸ ಬಗುಯಾ.
HEB 4:12 ದೇವಾಚಾ಼ ವಾಕ್ಯಾ ಜೀವ್‌ ಆಸ್‍ಲ್ಯಾಲಾ, ಕಾಮ್‌ ಕರ್ತ್ಯಾಲಾ. ತ್ಯೊ ಲ ದಾರ‍್ಹಚಾ ಥಲ್ವಾರಾವ್ನಿ ಧಾರ್ ಆಸ್‍ಲ್ಯಾಲಾ ವ್ಹವುನ್ ಬೊಚ಼ತೊ. ಆತ್ಮ ಪರಾನ್ ಹಾಡ ಹ್ಯನಾ ಯಗಳ್ತೊ; ಆಮ್ಚಾ ಮನಾಚಾ಼ ಉದ್ದೆಶ್ ಆನಿ ಯವಜ್ನಾ಼ ಪಾರಕ್ ಕರ್ತೊ.
HEB 4:13 ದೇವಾಚೆ ನದ್ರಲಾ ಕಚಾ಼ಸ್ ಆಡ್‌ಶಾ ನಾಹಿ. ತ್ಯಚೆ ನದ್ರಲಾ ಸಗ್ಳ ಉಗಡುನ್ ಮಾಳಾವ್ ಹಾ. ಆಮಿ ಆಮ್ಚಾ ಜೀವ್ನಾಚಾ಼ ಲೆಖಾ ದಿಯಾ ವ್ಹಯಿತ್ಯೊ ತ್ಯಲಾಸ್.
HEB 4:14 ಆಬ್ಳ ವಲ್ಯಾಂಡುನ್ ಗೆಲ್ಯಾಲಾ ಯೊಕ್ ಮೊಟಾ ಮಹಾಯಾಜಕ್ ಆಮಾನಾ ಹಾ. ತ್ಯೊಸ್ ದೇವಾಚಾ಼ ಲೊಕ್ ಯೇಸು. ಮನ್ಹುನ್ ಆಮ್ಚಿಪ ಆಸ್‌ಲ್ಯಾಲ್ಯಾ ಇಸ್ವಾಸಾತ್ ದಿರ‍್ಹಾನಿ ಘಟ್ ರಾಹುಯಾ.
HEB 4:15 ಆಮ್‍ಚ಼ಾ ಮೊಟಾ ಮಹಾಯಾಜಕ್ ಜಾ಼ಲ್ಯಾಲಾ ಯೇಸು ಆಮಾನಾ ಬಳ್ ನಸ್‌ಲ್ಯಾಲ ಸಮಜು಼ನ್ ಗೆನಾರಾ ಜಾ಼ಲ್ಯಾ. ತ್ಯೊ ಹೆ ದುನೆತ್ ಹುತಾ ತವಾ, ಸಗ್ಳೆ ಗುಶ್ಟಿತ್ನಿ ಆಮ್ಚೆಗತುಸ್ ಪರೀಕ್ಷೆತ್ ಗಾವ್ಲಾ ಫನ್ ಪಾಪ್ ಕೆಲ ನಾಹಿ.
HEB 4:16 ಮನ್ಹುನ್ ದೇವಾಚಾ ಕ್ರುಪಾ ಸಿಂಹಾಸನಾಪ ದಿರಾನಿ ಯವುಯಾ. ತರಾಸಾತ್ ಆಸ್ಥಾನಾ ಆಮಾನಾ ಪಾಯ್ಜೆತಿ ಮಜ಼ತ್ ಆನಿ ಕರ್ನಾ ತ್ಯಚೆ ಕ್ರುಪೆನಿ ತಿಥ ಮಿಳ್ನಾರ್.
HEB 5:1 ಪರತೆಕ್ ಯೆಹುದಿ ಮುಖ್ಯ ಯಾಜಕ್ ಮಾನ್ಸಾತ್ನಿ ನಿವ್ಡುನ್ ದೇವಾಲಾ ಸಮನ್ನ್ ಆಸ್‌ಲ್ಯಾಲಿ ಕಾಮ ಮಾನ್ಸಾಂಚೆ ಸಾಟಿ ಕರಾಯಾ ಥರಿವಲ್ಯಾ. ತ್ಯೊ ಯಾಜಕ್ ಪಾಪಾಂಚೆಸಾಟಿ ದೇವಾಲಾ ದಿನ್ಗಿ ಯಜ್ಞ ದಿಯಾ ವ್ಹಯಿತ.
HEB 5:2 ತ್ಯೊ ಸಗಳ್ಯಾ ಲೊಕಾಂಚೆಗತ್ ಬಳ್ ನಸ್‌ಲ್ಯಾಲಾ ಹಾ ಮನ್ಹುನ್ ಸಮಜು಼ನ್ ಗೆತಲ್ಯಾ ನಸ್‌ಲ್ಯಾಲಾ ಆನಿ ವಾಟ್ ಚು಼ಕಲ್ಯಾಲ್ಯಾ ಲೊಕಾಂಚೆ ಗುಶ್ಟಿತ್ ಥಂಡ್ಪನಾನಿ ಸೊಸ್ವಾಯಾ ಬಳ್ ಆಸ್ನಾರಾ ಜಾ಼ಲ್ಯಾ.
HEB 5:3 ಆಪ್ನು ಬಳ್ ನಸ್‌ಲ್ಯಾಲಾ ಹಾ ಮನ್ಹುನ್ ತ್ಯೊ ಮಾನ್ಸಾಂಚಾ ಪಾಪಾಂಚೆಸಾಟಿ ಆಪ್‍ಲ್ಯಾ ಸ್ವತಾಚಾ ಪಾಪಾಂಚೆ ಸಾಟಿ ಯಜ್ಞ ದೆತೊ.
HEB 5:4 ಮುಖ್ಯ ಯಾಜಕ್ ವ್ಹವುನ್ ನಿವಡ್‌ಲ್ಯಾಲಿ ಯೆಕ್ ಮರ‍್ಯಾದ್. ಪನ್ ಕೊನ್ ಆಪ್‌ಲ್ಯಾಲಾ ಆಪ್ನು ಹ್ಯಾ ಕಾಮಾಲಾ ನಿವ್ಡುನ್ ಗಿಹಿತ್ ನಾಹಿ. ದೇವಾನಿ ಆರೊನಾಲಾ ಹಾಕಟ್‌ಲ್ಯಾ ಶಾರ್ಕ, ತ್ಯಾ ಮಾನ್ಸಾಲಾ ಹಾಕಟಾಯಾ ವ್ಹಯಿ.
HEB 5:5 ಕ್ರಿಸ್ತಾಲಾ ಆಸಾಸ್ ನಿವಡ್ಲಾ ತ್ಯೊ ಉಜೀಡಾಚಾ಼ ಮುಖ್ಯ ಯಾಜಕ್ ವ್ಹವುನ್ ಆಪ್‌ಲ್ಯಾಲಾ ಆಪ್ನುಸ್ ನಿವ್ಡುನ್ ಗೆತ್ಲಾ ನಾಹಿ. ಪನ್ ದೇವಾನಿ ತ್ಯಲಾ ನಿವಡ್ಲಾ. ದೇವಾನಿ ಕ್ರಿಸ್ತಾಲಾ ಆಸ ಸಾಂಗ್ಲ: “ತು ಮಾಜಾ಼ ಲ್ಯೊಕ್. ಆಜ಼್ ಮಿ ತುಜಾ಼ ಬಾ ಜಾ಼ಲ್ಯೊ. ”
HEB 5:6 ಪವಿತ್ರ ಪುತಿಕಾತ್ ಆನಿ ಯಕಿಕ್ಡ ದೇವ್ ಆಸ ಮಂತ್ಯೊ: “ತು ಮೆಲ್ಕಿಜೆದೇಕಾಚೆಗತ್ ಖಾಯಿಮ್ ಮುಖ್ಯ ಯಾಜಕ್ ವ್ಹನಾರ್. ”
HEB 5:7 ಕ್ರಿಸ್ತ ದರ್ತಿವ ಆಸ್ಥಾನಾ, ದೇವಾಪ ಮಾಗಾ,. ತ್ಯಲಾ ಮರ್ನಾತ್ನಿ ಪಾರ್ ಕರ್ತ್ಯಾಲಿ ತಾಕತ್ ದೇವಾಲಾ ಯಕಲ್ಯಾಲಾಸ್ ಹುತಿ. ಮನ್ಹುನ್ ತ್ಯನಿ ಜೊ಼ರಾನಿ ರಡತ್ ದೇವಾಪ ಮಾಗ್ನ ಕೆಲ. ದೇವಾಚಾ ಮನಾಚೆಗತ್ ತ್ಯನಿ ಸಗ್ಳ ಕೆಲ್ಯಾಲಾ ಜಾ಼ಲಾ ಆನಿ ಬಾರಿಕ್ಮನ್ ಜಾ಼ಲ್ಥ. ಮನ್ಹುನ್ ದೇವಾನಿ ತ್ಯಚಾ ಮಾಗ್‌ನ್ಯಾನಾ ಉತ್ತರ್ದಿಲಾ.
HEB 5:8 ತ್ಯೊ ದೇವಾಚಾ಼ ಲ್ಯೊಕ್ ಜಾ಼ಲ್ಯಾ. ತರಿ ತರಾಸಾತ್ ಗಾವುನ್, ಆಪ್ನು ಖಾಲ್ಯಾಲ್ಯಾ ತರಾಸಾಂಚಾನಿಸ್, ಐಕಲ್ಯಾಶಾರ‍್ಕ ಕರಾಚ಼ ಸಿಕ್ಲಾ.
HEB 5:9 ಆಸ ಆಸ್ಥಾನಾ ತ್ಯೊ ನಿರ್ಮಳ್ ಹುತಾ. ದೇವಾಚ಼ ಐಯಿಕ್ನಾರಿ ಲೊಕ ಸಗ್ಳಿ ಖಾಯಿಮ್ಚಿ ರಕ್ಷನ್ ಗಿಹ್ಯಾ ತ್ಯೊಸ್ ಕಾರನ್.
HEB 5:10 ದೇವಾನಿ ತ್ಯಲಾ ಮೆಲ್ಕಿಜೆದೇಕಾಚೆಗತ್ ಮುಖ್ಯ ಯಾಜಕ್ ಕೆಲಾ.
HEB 5:11 ಹೆ ಗುಶ್ಟಿತ್ ಆಮಿ ತುಮಾನಾ ಸಾಂಗಾಯಾ ಪಾಯ್‍ಜೆತ್ಯಾ ಖುಬ್ ಗುಶ್ಟಿ ಹಾತಾ. ಪನ್ ತುಮಿ ಹ್ಯ ಸಮಜು಼ನ್ ಗಿಹ್ಯಾ ಯತ್ನ ಕಿಲಿ ನಾಹಿಸಾ ಮನ್ಹುನ್ ಉಗ್ಡುನ್ ಸಾಂಗಾಯಾ ಆವಗಡ್ ಜಾ಼ಲ್ಯಾ.
HEB 5:12 ತುಮಾನಾ ಯೊಳ್ ಪಾಯ್ಜೆ ತ್ಯವ್ಡಾ ಹುತ್ತಾ ಮನ್ಹುನ್ ಇತ್‌ಕ್ಯಾತ್ ತುಮಿ ಮಾಸ್ತರ್ ವ್ಹಯಾ ವ್ಹಯಿತಾಸಾ. ಪನ್ ತುಮಿ ಯವ್‌ಡ್ಯಾತ್ ಸಿಕಿವ್‌ತ್ಯಾಲಿ ರಾಹ್ಯಾ ವ್ಹಯಿಸಾ ಆಸ ಆಸ್ಥಾನಾ ದೇವಾಚ಼ ಸಿಕಿವ್ನ ಆಂದಿಚಾ ಪಾಟ್ಯಾನಿ ಆನೀಕ್ ಸಿಕ್ವಾಯಾ ತುಮಾನಾ ಆನಿ ಯಕಾ ಮಾನ್ಸಾಚಿ ಗರಜ಼್ ಹಾ. ದುದಾಚೆಗತ್ ಆಸ್‌ಲ್ಯಾಲ ಸಿಕಿವ್ನ ಆಮಿ ತುಮಾನಾ ಕರಾಯಾ ವ್ಹಯಿ. ತುಮಿ ಘಟ್ ಜೆವಾನ್ ಖಾತ್ಯಾಲಿ ಜಾ಼ಲಾ ನಾಹಿಸಾ.
HEB 5:13 ತುಮಿ ದುದ್ ಪೀತ್ಯಾಲ್ಯಾ ಮುಲಾಂಚೆಗತ್ ಹಾಸಾ. ತುಮಾನಾ ಚಾ಼ಂಗಲ್ಯಾ ಆನಿ ಬುರ್‌ಶಾಂಚಾ ಸಿಕ್ಷಾನಾಂಚೆ ಗುಶ್ಟಿತ್ ಕಾಯೇಕ್ ಸಮಾಜ಼್ಲ ನಾಹಿ.
HEB 5:14 ಪನ್ ಗಟ್ ಜೆವಾನ್ ಗಿನ್ಯಾನ್ ಗೆತಲ್ಯಾಲಾನಾ ಸುಡುನ್ ಮುಲಾನಾ ನವ್ಹ. ಹ್ಯಂಚಾನಿ ಸಮಜು಼ನ್ ಆಪ್ಲಿ ಮನ ಆಪ್‍ಲ್ಯಾ ತಾಬ್ಯಾತ್ ದರುನ್ ಹಾತ ಮನ್ಹುನ್ ಚಾ಼ಂಗಲ್ಯಾಚಾ಼ ಬುರ್ಶಾಚಾ಼ ಫರಕ್ ಸಮಜು಼ನ್ ಗೆನ್ಹಾರಿ ಜಾ಼ಲ್ಯಾತ.
HEB 6:1 ಆಮಿ ಆನಿ ಪರ್ತುನ್ ಪಾಯಾ ಗಾಲ್ಹಾಚಾ಼ ನಕೊ ಪಾಯಾ ಮನ್ಹುನ್ ಆಸ್‌ಲ್ಯಾಲಿ ಇಸ್ವಾಸಾಚಿ ಖರಿ ತುಮಾನಾ ಠಾವಿ ಹಾತ್ತ ಮರಾನ್ ಆಂತ್ಯಾಲ್ಯಾ ಬುರ್ಶಾ ಗುಶ್ಟಿ ಸುಡುನ್ ದಿಯಾ ವ್ಹಯಿತಾ.
HEB 6:2 ತ್ಯಾ ಯಳಾಲಾ ಆಮಾನಾ ಬಾಪ್ತಿಸ್ಮಾ , ಹಾತ್ ಥೇವ್ನ, ಮೇಲ್ಯಾಲಿ ಜಿತ್ತಿ ವ್ಹನ ಆನಿ ಖಾಯಿಮ್ ನ್ಯಾಯಿ ನಿವ್ಡಾಚಾ಼ ಹೆಂಚೆ ಗುಶ್ಟಿತ್ ಸಿಕಿವ್ಲಿತ.
HEB 6:3 ಆಮಿ ದೇವಾಚ಼ ಮನ್ ಆಸ್ಲತ ಆಸ ಮೊರ‍್ಹ ಜಾ಼ವಾವ.
HEB 6:4 ಕಾ ಮಂಜೆ ಕುನಿ ಯಂಗ್ದಾ ಉಜೀಡ್ ಗೆತಲ್ಯಾ ಆನಿ ಕುನಿ ಸ್ವರ್ಗಾತ್‌ಲ್ಯಾ ವರಾಚಿ ಚ಼ವ್ ಬಗ್ಲೆ ಆನಿ ಪವಿತ್ರಾತ್ಮಾತ್ ವಾಟದಾರ್ ಜಾ಼ಲ್ಯಾತ,
HEB 6:5 ಆನಿ ದೇವಾಚಾ ವಚ಼ನಾಚಾ ಚಾ಼ಂಗಲ್ಯಾ ಫನಾಚಿ ಚ಼ವ್ ಬಗ್ಲೆ ಆನಿ ಮೊರ‍್ಹ ಯನಾರ‍್ಯಾ ಕಾಲಾಚಾ ತಾಕ್ತಿಂಚ಼ ಅನ್ಬವ್ ಜಾ಼ಲ್ಯಾ
HEB 6:6 ಆನಿ ತೀ ಇಸ್ವಾಸಾತ್ ಪಡುನ್ ಗಿಲಿತತ ತ್ಯಂಚಿ ಆನಿಕ್ ಮನ ಪರ್ತುನ್ ಆನಾಯಾ ತೀ ಆಪ್‌ಲ್ಯಾ ನಸ್ಟಾಸಾಟಿ ದೇವಾಚಾ ಲೇಕಾಲಾ ಆನಿ ಯಂಗ್ದಾ ಶಿಲ್ಬೆವ ಗಾಲ್ನಾರ್ ಆನಿ ಸಗ್‌ಳ್ಯಾಂಚೆ ಮೊರ‍್ಹ ಅವ್ಮಾನ್ ಕರ್ತ್ಯಾತ.
HEB 6:7 ತೀ ಲೊಕ ಆಪ್ಲಿವ ತವಾಚೆ ತವಾಸ್ ಲಾಗಲ್ಯಾಲಾ ಪಾವುಸ್ ಮುರುನ್ ಗೆಥಲ್ಯಾಲೆ ಜೀಮ್ನಿಚೆಗತ್ ಹಾತ. ತ್ಯ ಕುನಾಪ್ನಿ ಕಾಮ್ ಕರುನ್ ಗೆಥೊ, ತ್ಯನಾ ವ್ಹಯಿ ಜಾ಼ಲ್ಯಾಲ ಪೀಕ್ ದೇತ, ತ್ಯ ದೇವಾಚ಼ ಆಶಿರ್ವಾದ್ ಗೆಥ.
HEB 6:8 ಪನ್ ತ್ಯ ಕಾಟ್ಯಾಂಚ಼ ರಾನ್ ಆನಿ ಗಾದ್ ಯವು ದಿಲತ ಉಪೆಗ್ ನಸ್‌ಲ್ಯಾಲ ವ್ಹವುನ್ ಸರಾಪಾತ್ ಗಾವ್ಥ. ತ್ಯ ಇಸ್‌ಥ್ಯಾನಿ ಜ಼ಳುನ್ ನಾಸ್ ವ್ಹನಾರ್.
HEB 6:9 ಮಾಯೆಚಾ ಸೊಪ್‌ತ್ಯಾನು, ಆಮಿ ಹ್ಯಾ ಗುಶ್ಟಿ ತುಮಾನಾ ಸಾಂಗತ್ಯಾಲ ಆಸ್ತಾನಾಬಿ ತುಮ್ಚಿಪ್ನಿ ಹ್ಯಚಿವ್ನಿ ಚಾ಼ಂಗ್ಲಿ ಕಾಮ ಬಕ್ತಾವ್. ರಕ್ಷನೆಲಾ ಪಾಯ್ಜೆ ಆಸ್‌ಲ್ಯಾಲಿ ಕಾಮ ತುಮಿ ಕರ್ತಾಸಾ ಮನ್ಹುನ್ ಆಮಿ ಘಟ್ ಇಸ್ವಾಸ್ ಥೆವ್‌ಲ್ಯಾ.
HEB 6:10 ದೇವ್ ನೀಯೆತಿಚಾ಼. ತುಮಿ ಕೆಲ್ಯಾಲಿ ಮಜ಼ತ್ ಆನಿ ದೇವಾಚಾ ಲೊಕಾನಾ ಮಜ಼ತ್ ಕರ್ತ್ಯಾಲ್ಯಾಸ್ ಲಾಗುನ್ ತುಮಿ ತ್ಯಲಾ ದ್ಯಾವ್‌ಲ್ಯಾಲಿ ಮಾಯಾ ತ್ಯೊ ಇಸ್ರತ್ ನಾಹಿ.
HEB 6:11 ತುಮ್ಚಾತ್ ಪರತೇಕ್ ಜಾ಼ನ್ ಆಪ್‍ಲ್ಯಾ ಸರ್ತ್ಯಾ ಜೀವ್ನಾಪರತ್ ಹಿಸ್ ಉಮೆದ್ ತಿವುನ್ ತುಮ್ಚಿ ಆಶಾ ದಾವುನ್ ದಿಯಾ ವ್ಹಯಿಸಾ ಮನ್ಹುನ್ ಮಿ ಖಾತ್ರಿ ಕರ್ತೊ.
HEB 6:12 ತುಮಿ ಆಳ್ಸಿ ವ್ಹವುನ್ ರಾಹ್ಯಾ ವ್ಹಯಿಸಾ ಮನ್ಯಾಚ಼ ಆಮ್‌ಚ಼ ಮನ್ ನವ್ಹ. ದೇವಾಚಾ ಸಬ್ದಾಚ಼ ಪಳ್ ಗೆನಾರ‍್ಯಾ ಲೊಕಾಂಚೆಗತ್ ತುಮಿ ರಾಹ್ಯಾ ವ್ಹಯಿಸಾ ಮನ್ಹುನ್ ಆಮ್‍ಚ಼ ಮನ್. ತ್ಯಾ ಲೊಕಾನಾ ಇಸ್ವಾಸ್ ಆನಿ ಥಂಡ್ಪನ್ ಹಾ ಮನ್ಹುನ್ ತ್ಯಂಚಾನಿ ದೇವಾಚಾ ಸಬ್ದಾಂಚೆಗತ್ ಪಳ್ ಗೆತ್ಲ.
HEB 6:13 ದೇವಾನಿ ಅಬ್ರಹಾಮಾಲಾ ಯೊಕ್ ವಾಗ್ದಾನ್ ದಿಲಾ. ದೇವಾವ್ನಿ ಮೊಟಾ ನಾಹಿ. ಮನ್ಹುನ್, ಸ್ವತಾಚಾ ನಾವಾನಿ ಆಪ್ಲಿವ ಶಪತ್ ಥಿವ್ಲಿ.
HEB 6:14 ತ್ಯನಿ ತ್ಯನಾ, “ಮಿ ತುಲಾ ವಾಗ್ದಾನ್ ದೆತೊ ತುಲಾ ಆಶಿರ್ವಾದ್ ದಿಯಿಲ್ ಆನಿ ತುಜಿ ಪಿಳ್ಗಿ ಕರಿನ್. ” ಮನ್ಹುನ್ ಸಾಂಗ್ತೊ.
HEB 6:15 ಅಬ್ರಹಾಮಾನಿ ಹ್ಯ ಗಢಪರತ್ ಥಂಡ್ಪನಾನಿ ರ‍್ಯಾಖ್ಲ. ಮಂಗ್ ತ್ಯಲಾ ದೇವಾಚಾ ವಾಗ್ದಾನಾಚ಼ ಫಳ್ ಗಾವ್ಲ.
HEB 6:16 ಲೊಕ ಖರ‍್ಯಾನಿಸ್ ಆಪ್ಲಿವ್ನಿ ಮೊಟಾ ಆಸ್‌ಲ್ಯಾಲ್ಯಾವ್ನಿ ಶಪತ್ ಗ್ಯಾಲತ್ಯಾತ ಶಪತ್ ಘಟ್ ಕೆಲ್ಯಾವ ವಾದ್ ರಾಹಿತ್ನಾಹಿತ.
HEB 6:17 ತಸಸ್ ದೇವ್ ಆಪ್ಲ ವಾಗ್ದಾನ್ ಹುಕ್ಮಾನಿ ಗೆತ್ಯಾಲ್ಯಾ ಲೊಕಾನಾ ಆಪ್ಲ ತೀರ್ಮಾನ್ ಘಟ್ ಮನ್ಹುನ್ ದಾವುನ್ ದಿಯಾ ಶಪತ್ ದಿವುನ್ ಖರ ಕೆಲ.
HEB 6:18 ದೇವಾಚ಼ ವಾಗ್ದಾನ್ ಆನಿ ಶಪತ್ ಶಾಶ್ವತ್ ದೊನ್ ಆಧಾರ್ ಜಾ಼ಲ್ಯಾತ. ಹ್ಯಚೆ ಗುಶ್ಟಿತ್ ಆಮಾನಾ ಕಂದಿಸ್ ಮೊಸ್ ವ್ಹಯಿತ್ನಾಹಿ. ಹ್ಯಚಿಸ್ಲಾಗುನ್, ದೇವಾಚೆ ರಕ್ಷನೆ ಸಾಟಿ ಪಳುನ್ ಆಲ್ಯಾಲ ಆಮಿ ಆಮ್ಚೆ ಆಶಾನಿ ರಾಹ್ಯಾ ಬಳಚಿ ಉಮೆದ್ ಜಾ಼ಲಿ.
HEB 6:19 ಹಿ ಆಶಾ ಆಮ್ಚಿ ಆತ್ಮ ಗಾತಾನಿ ತುಟುನ್ ಜಾ಼ವು ನಾಹಿ ಆಸ ರ‍್ಯಾಕ್‌ತ್ಯಾಲ ಬಳ್‍ ಆಸ್‍ಲ್ಯಾಲ ಘಟ್ ಗೊಕ್‌ಲ್ಯಾಚೆಗತ್ ಹಾ. ತ್ಯ ಸ್ವರ್ಗಾತ್‌ಲ್ಯಾ ಗರಾಚಾ ಪಡ್‌ದ್ಯಾಂಚೆ ಆಡ್‌ಶಾ ಮೊಟ್ಯಾ ಪವಿತ್ರ ಜಾ಼ಗ್ಯಾಚೆ ಆತ್ ಜಾ಼ತ.
HEB 6:20 ಯೇಸು ಆತಾಸ್ ತಿಥ ಜಾ಼ವುನ್, ತಸಾ ಚಾ಼ಲಾಯಾ ಸಾಟಿ ಮಾರೊಗ್ ದ್ಯಾವ್ಲಾ. ಯೇಸು ಮೆಲ್ಕಿಜೆದೇಕಾಚೆಗತ್ ಖಾಯಿಮ್‍ಚಾ಼ ರಾನ್ಹಾರಾ ಮುಖ್ಯ ಯಾಜಕ್ ಜಾ಼ಲ್ಯಾ.
HEB 7:1 ಮೆಲ್ಕಿಜೆದೇಕ್ ಸಾಲೇಮಿಚಾ಼ ರಾಜಾ಼ ಜಾ಼ಲ್ತಾ ಆನಿ ಮೊಟ್ಯಾ ದೇವಾಚಾ಼ ಯಾಜಕ್ ಜಾ಼ಲ್ತಾ. ಅಬ್ರಹಾಮ್ ರಾಜಾನಾ ಹಾರ್ವುನ್ ಮಾಗಾರಾ ಯತಾನಾ ತ್ಯನಿ ಅಬ್ರಹಾಮಾಲಾ ಬೇಟ್‌ ವ್ಹವುನ್ ಆಶಿರ್ವಾದ್ ಕೆಲಾ.
HEB 7:2 ಅಬ್ರಹಾಮಾನಿ ತ್ಯಲಾ ಆಪ್ಲಿಪ ಆಸ್‌ಲ್ಯಾಲ್ಯಾ ಸಗ್‌ಳ್ಯಾ ಸಾಮ್ನಾತ್ಲಾ ಧಾತ್ಲಾ ಯೊಕ್ ವಾಟಾ ದಿಲಾ. ಸಾಲೇಮಿಚಾ಼ ರಾಜಾ಼ ಜಾ಼ಲ್ಯಾಲಾ ಮೆಲ್ಕಿಜೆದೇಕ್ ನಾವಾಲಾ ದೊನ್ ಆರ್ಥ ಹಾತ್ತ. ಮೆಲ್ಕಿಜೆದೇಕ್ ಮಂಜೆ, “ನ್ಯಾಯಾಚಾ಼ ರಾಜಾ಼” ಮನ್ಹುನ್. “ಸಾಲೇಮಿಚಾ಼ ರಾಜಾ಼” ಮಂಜೆ “ಶಾಂತಿಚಾ಼ ರಾಜಾ಼” ಮನ್ಹುನ್ ಆರ್ಥ.
HEB 7:3 ಮೆಲ್ಕಿಜೆದೇಕಾಚಿ ಆಯಿ ಬಾ ಕೊನ್ ಮನ್ಹುನ್ ತ್ಯೊ ಕುಟ್ನಿ ಆಲ್ಯಾ ಮನ್ಹುನ್ ತ್ಯೊ ಕವಾ ಜ಼ಲಾಮ್‌ಲ್ಯಾ ಮನ್ಹುನ್ ತ್ಯೊ ಕವಾ ಮೆಲಾ ಮನ್ಹುನ್ ಕುಠಸ್ ಕಾಯ್ ಲಿವ್ಲ ನಾಹಿ. ತ್ಯೊ ದೇವಾಚಾ ಲೆಕಾಚೆಗತ್ ಖಾಯಿಮಚಾ಼ ಯಾಜಕ್ ಜಾ಼ಲ್ಯಾ.
HEB 7:4 ಮೆಲ್ಕಿಜೆದೇಕ್ ಕ್ಯವ್ಡಾ ಮೊಟಾ ಮನ್ಹುನ್ ಜ಼ರಾ ಯವಜಾ಼. ಆಮ್‍ಚಾ಼ ಪೈಲಾ ವಡಿಲ್ ಜಾ಼ಲ್ಯಾಲಾ ಅಬ್ರಹಾಮ್, ಲಡಾಯಿತ್ ಆಪ್ನು ಜಿತುನ್ ಆನಲ್ಯಾಲ್ಯಾತ್ಲಾ ದಾತ್ಲಾ ಯೊಕ್ ವಾಟಾ ತ್ಯಲಾ ದಿಲಾ.
HEB 7:5 ಲೇವಿಚಾ ಕುಳಾತ್ ಯಾಜಕ್ ವ್ಹನಾರ‍್ಯಾನಿ ಯೆಹುದ್ಯಾತ್ನಿ ದಾತ್ಲಾ ಯೊಕ್ ವಾಟಾ ಗಿಹ್ಯಾ ವ್ಹಯಿ ಮನ್ಹುನ್ ಧರ್ಮಶಾಸ್ತಾರ್ ಸಾಂಗ್ತ. ಯಾಜಕ್ ಆಪ್‌ಲ್ಯಾ ಸ್ವತಾಚಾ ಲೊಕಾಪ್ನಿಸ್ ಯೆಹುದಿ ತ್ಯ ಗೊಳಾ ಕರ್ತ್ಯಾತ ಆನಿ ತ್ಯಚಿ ಲೊಕ ಅಬ್ರಹಾಮಾಚಾ ಕುಟ್ಮಾತ್ಲಿ ಜಾ಼ಲ್ಯಾತ.
HEB 7:6 ಮೆಲ್ಕಿಜೆದೇಕ್ ಲೇವಿಚಾ ಕುಳಾತ್ಲಾ ನವ್ಹ. ಫನ್ ತ್ಯನಿ ಧಾತ್ಲಾ ಯೊಕ್ ವಾಟಾ ಅಬ್ರಹಾಮಾಪ್ನಿ ಗೆತ್ಲಾ. ದೇವಾಚ಼ ವಾಗ್ದಾನ್ ಗೆತಲ್ಯಾಲ್ಯಾ ಅಬ್ರಹಾಮಾಲಾ ತ್ಯನಿ ಆಶಿರ್ವಾದ್ ಕೆಲಾ.
HEB 7:7 ಆಶಿರ್ವಾದ್ ಗೆಥ್ಯಾಲ್ಯಾವ್ನಿ ಆಶಿರ್ವಾದ್ ಕರ್ತ್ಯಾಲಾ ಮೊಟಾ ಮನ್ಹುನ್ ಕೊನ್ ಸಂಶೆವ್ ಕರೀತ್ನಾಹಿತ.
HEB 7:8 ಯಾಜಕ್ ಧಾತ್ಲಾ ಯೊಕ್ ವಾಟಾ ಗೆತ್ಯಾತ. ಫನ್ ತೆ ಥೊಡ ದಿಸ್ ರಾವುನ್ ಮಂಗ್ ಮರತ್ಯಾತ. ಫನ್ ಅಬ್ರಹಾಮಾಪ್ನಿ ಧಾತ್ಲಾ ಯೊಕ್ ವಾಟಾ ಗೆತಲ್ಯಾಲಾ ಮೆಲ್ಕಿಜೆದೇಕ್ ಜೀತಾ ರಾನ್ಹಾರ್ ಮನ್ಹುನ್ ಸಾಕ್ಷಿ ದಿಲೆ.
HEB 7:9 ಲೇವಿ ಲೊಕಾಂಚಿಪ್ನಿ ಧಾತ್ಲಾ ಯೊಕ್ ವಾಟಾ ಗೆತ್ಯಾತ. ಫನ್ ಅಬ್ರಹಾಮಾನಿ ಮೆಲ್ಕಿಜೆದೇಕಾಲಾ ಧಾತ್ಲಾ ಯೊಕ್ ವಾಟಾ ದಿಲಾ ಮಂಜೆ, ಲೇವಿನಿಬಿ ದಿಲ್ಯಾಚೆಗತ್ ಜಾ಼ಲ ಮನ್ಹುನ್ ಪವಿತ್ರ ಗ್ರಂಥ ಸಾಂಗ್ತ.
HEB 7:10 ಲೇವಿ ಆಜು಼ನ್ ಜ಼ಲಾಮ್ಲಾ ನವ್ತಾ. ಫನ್ ಮೆಲ್ಕಿಜೆದೇಕ್ ಅಬ್ರಹಾಮಾಚೆ ಆಂದಿ ಆಲಾ ತವಾ, ಲೇವಿ ಅಬ್ರಾಹಾಮಾಚಾ ಶರೀರಾತ್ ಹುತ್ತಾ.
HEB 7:11 ಲೇವಿ ಕುಳಾಚಾ ಯಾಜಕ್ ಫನಾಚಾ ಆದಾರಾವ ಧರ್ಮಶಾಸ್ತಾರ್ ಲೊಕಾನಾದಿಲ. ಫನ್ ತ್ಯ ಯಾಜಕ್ ಫನಾನಿ ಲೊಕಾನಾ ಆತ್ಮಿಕಾತ್ ಪುರ್ನ ಕರಾಯಾ ಜಾ಼ಲನಾಹಿ. ಮನ್ಹುನ್ ದುಸ್ರೆ ತರಚಾ಼ ಯಾಜಕ್ ಯಯಾಚಾ಼ ಗರಜ಼್ ಹುತಿ ಮೆಲ್ಕಿಜೆದೇಕಾಚೆಗತ್ ಯಾಜಕುಸ್ ಫನ್ ಆರೊನಾಚೆಗತ್ ನವ್ಹ ಮನ್ಹುನ್ ತ್ಯಚಾ಼ ಆರ್ಥ.
HEB 7:12 ಯಾಜಕ್ಫನ್ ಬದಾಲತ, ತವಾ ಧರ್ಮಶಾಸ್ತಾರ್ ಸಾಹಿತ್ ಬದ್ಲಾಯಾಸ್ ವ್ಹಯಿ.
HEB 7:13 ಆಮಿ ಕ್ರಿಸ್ತಾಚೆ ಗುಶ್ಟಿತ್ ಹ್ಯ ಸಾಂಗ್‌ತ್ಯಾವ್. ತ್ಯೊ ದುಸರ‍್ಯಾ ಯಕಾ ಕುಳಾತ್ಲಾ. ತ್ಯಾ ಕುಳಾತಲ್ಯಾ ಕಚಾನಿಸ್ ಕವಾಸ್ ಯಾಜಕ್ ವ್ಹವುನ್ ಸೇವಾ ಕೀಲಿ ನವ್ತಿ.
HEB 7:14 ಆಮ್‍ಚಾ಼ ಪ್ರಭು ಕ್ರಿಸ್ತ ಯೆಹುದ ಕುಳಾತ್ನಿ ಆಲ್ಯಾಲಾ ಮನ್ಹುನ್ ಆಮಾನಾ ಖರ ಜಾ಼ಲ್ಯಾ. ತ್ಯಾ ಕುಳಾತಲ್ಯಾ ಯಾಜಕಾಂಚೆ ಗುಶ್ಟಿತ್ ಮೊಶೆನಿ ಆನಿ ಕಾಯೆಕ್ ಸಾಂಗ್ಲ ನಾಹಿ.
HEB 7:15 ಮೆಲ್ಕಿಜೆದೇಕಾಚೆಗತ್ ಆನಿ ಯೊಕ್ ಯಾಜಕ್ ಯೇಸು ಆಲ್ಯಾ ಮನ್ಹುನ್ ಹ್ಯ ಆನಿ ಇತ್ಕ ಖರ ಜಾ಼ಲ್ಯಾ.
HEB 7:16 ತ್ಯೊ ಯಾಜಕ್ ಜಾ಼ಲ್ಯಾಲಾ ವಂಶಾದರ್ನಿ ಆಲ್ಯಾಲ್ಯಾ ನೇಮಾನಿ ಆನಿ ಶಾಸ್ತಾರಾಂಚೆಗತ್ ನವ್ಹ. ತ್ಯೊ ನಾಸ್ ವ್ಹಯಿನಸ್ನಾರ‍್ಯಾ ಆಪಲ್ಯಾ ಜೀವಾಚಾ ಬಳಾನಿ ಯಾಜಕ್ ಜಾ಼ಲಾ.
HEB 7:17 ಪವಿತ್ರ ಪುತಿಕಾತ್ ತ್ಯಚೆ ಗುಶ್ಟಿತ್ ಆಸ ಸಾಂಗ್‌ಲ್ಯಾ: “ತು ಮೆಲ್ಕಿಜೆದೇಕಾಚೆಗತ್ ಖಾಯಿಮ್ ಯಾಜಕ್ ವ್ಹವುನ್ ರಾನ್ಹಾರ್. ”
HEB 7:18 ಜು಼ನಾ ನೇಮ್ ಬಳ್ ನಸ್‌ಲ್ಯಾಲ್ಲ ಉಪೆಗ್ ನಸ್‌ಲ್ಯಾಲ ಜಾ಼ಲ್ಯಾ ಮನ್ಹುನ್ ಥಾಂಬ್ಲ.
HEB 7:19 ಮೊಶೆಚಾ ಧರ್ಮಶಾಸ್ತಾರಾನಿ ಕಚ಼ಸ್ ಪುರ‍್ತಿ ಕರಾಯಾ ಆನ್ಲನಾಹಿ. ಆತಾ ಆಮಾನಾ ಚಾ಼ಂಗ್ಲಿ ಯೇಕ್ ಆಶಾ ದಿಲೆ. ಹಿ ಆಶಾ ಆಮಾನಾ ದೇವಾಪ ನೆನ್ಹಾರ್.
HEB 7:20 ದೇವಾನಿ ಯೇಸುಲಾ ಮುಖ್ಯ ಯಾಜಕ್ ಕೆಲಾ ತವಾ, ಯೊಕ್ ಸಬ್ದ ದಿಲಾ. ಫನ್ ದುಸ್ರ ಯಾಜಕ್ ಜಾ಼ಲ ತವಾ ತ್ಯನಿ ಸಬ್ದ ದಿಲಾನಾಹಿ.
HEB 7:21 ಕ್ರಿಸ್ತ ದೇವಾಚಾ ಸಬ್ದಾಚೆಗತ್ ಯಾಜಕ್ ಜಾ಼ಲಾ ದೇವಾನಿ ತ್ಯಲಾ ಸಾಂಗ್‌ಲ್ಯಾಲ ಕ್ಯಾ ಮಂಜೆ: “‘ತು ಖಾಯಿಮ್ ಯಾಜಕ್‌ ವ್ಹನಾರ್’ ಮನ್ಹುನ್ ಪ್ರಭು ಮಂತ್ಯಾಲಾ ಮಿ ಸಬ್ದ ದಿಲಾ. ಹ್ಯಚಿಸಾಟಿ ಮಿ ಕಂದಿಸ್ ಪರ್ತುನ್ ಗಿಹಿತ್ ನಾಹಿ. ”
HEB 7:22 ದೇವಾನಿ ಆಪ್‌ಲ್ಯಾ ಲೊಕಾಂಚೆ ಸಂಗ ಕೆಲ್ಯಾಲ್ಯಾ ಚಾ಼ಂಗಲ್ಯಾ ಕರಾರಾಲಾ ಯೇಸುಸ್ ಆಧಾರ್ ಮನ್ಹುನ್ ಹ್ಯಚಾ಼ ಆರ್ಥ.
HEB 7:23 ಯವ್ಡಸ್ ನವ್ಹ ದುಸರ‍್ಯಾ ಯಾಜಕಾಂಚಾತ್ ಮರ್ನಾಚಾ ಕಾರ್ನಾನಿ ಯಕ್ಲಾಸ್ ಕವಾಬಿ ಯಾಜಕ್ ವ್ಹವುನ್ ಮೊರ‍್ಹ ಜಾ಼ಯಾ ಜಾ಼ಲ ನಾಹಿ. ಮನ್ಹುನ್ ತಿಥ ಖುಭ್ ಜಾ಼ನ್ ಯಾಜಕ್ ಹುತ್ತ.
HEB 7:24 ಫನ್ ಯೇಸು ಖಾಯಿಮ್ ರಾನ್ಹಾರಾ ಜಾ಼ಲ್ಯಾ. ತ್ಯೊ ಆಪ್ಲಿ ಯಾಜಕ್ ಸೇವಾ ಕಂದಿಸ್ ಥಾಂಬ್ವಿತ್ ನಾಹಿ.
HEB 7:25 ಮನ್ಹುನ್ ಆಪ್ಲಿಸ್ ಲಾಗುನ್ ದೇವಾಪ ಯತ್ಯಾಲ್ಯಾ ಲೊಕಾನಾ ಯೇಸು ಕವಾಬಿ ರ‍್ಯಾಕ್ನಾರ್. ಕಾ ಮಂಜೆ ತ್ಯೊ ಕಾಯಿಮ್ ರಾನ್ಹಾರಾ ಜಾ಼ಲ್ಯಾ ಆನಿ ಲೊಕ ದೇವಾಪ ಆಲಿಕಿ ಲೊಕಾನಾ ಮಜ಼ತ್ ಕರಾಯಾ ತಯಾರ್ ಹಾ.
HEB 7:26 ಯೇಸುಸ್ ಆಮಾನಾ ಪಾಯ್ಜೆ ಆಸ್ನಾರ್ ಮುಖ್ಯ ಯಾಜಕ್. ತ್ಯೊ ಪಾಪ್ ನಸ್ನಾರಾ ನಿರ‍್ಮಳ್ ನಿಷ್ಕಳಂಕ್ ಪಾಪಿಂಚಾ ಉಜೀಡಾತ್ ಗಾವ ನಸ್ನಾರಾ ಆಬ್ಳಾವ್ನಿ ವರ್ ಆಸ್ನಾರಾ ಜಾ಼ಲ್ಯಾ.
HEB 7:27 ತ್ಯೊ ದುಸರ‍್ಯಾ ಯಾಜಕಾಂಚೆಗತ್ ನವ್ಹ. ತೇ ತರಿ ಪರತೇಕ್ ದಿಸ್ ಯಜ್ಞ ದಿಯಾ ವ್ಹಯಿತ. ತ್ಯಂಚಾನಿ ಆಪ್‍ಲ್ಯಾ ಸ್ವತಾಚಾ ಪಾಪಾಂಚೆಸಾಟಿ ಯಜ್ಞ ದಿಲ್ಯಾ ನಂತರ್ ದುಸರ‍್ಯಾಂಚಾ ಪಾಪಾಂಚೆಸಾಟಿ ದಿಯಾ ವ್ಹಯಿ. ಫನ್ ಕ್ರಿಸ್ತಾನಿ ತಸ ಕರಾಯಾ ನಕೊ. ತ್ಯನಿ ಆಪ್‌ಲ್ಯಾಲಾಸ್ ಯಜ್ಞಕರುನ್ ದಿಯಾವ್ಹಯಿ ಯಂಗ್ದಾಸ್ ತ್ಯ ಕಾಮ್ ಕರುನ್ ಸಪಿವ್ಲ.
HEB 7:28 ಧರ್ಮಶಾಸ್ತಾರ್ ಮಾನ್ಸಾತ್ನಿ ಮುಖ್ಯಾ ಯಾಜಕಾನಾ ನಿವಡ್ತ. ನಿವಡ್‌ಲ್ಯಾಲಿ ಹಿ ಲೊಕ ಬಳ್ ನಸ್‌ಲ್ಯಾಲಿ ಜಾ಼ಲ್ಯಾತ. ಫನ್ ದೇವ್ ಧರ್ಮಶಾಸ್ತಾರಾಚೆ ನಂತರ್ ದಿಲ್ಯಾಲಾ ಸಬ್ದ ದೇವಾಚಾ ಲೇಕಾಲಾ ಮುಖ್ಯ ಯಾಜಕ್ ಮನ್ಹುನ್ ಕೆಲಾ. ತ್ಯಾ ಲೆಕಾನಿ ಕಂದಿತರಿ ಸಗ್ಳ ಪುರ‍್ನ ಕೆಲ್ಯಾ.
HEB 8:1 ಆಮಿ ಸಾಂಗ್‌ತ್ಯಾಲ್ಯಾ ಗುಶ್ಟಿತ್ನಿ ಪೈಲಾ ಸಬ್ದ, ಕ್ಯಾ ಮಂಜೆ, ತುಮಾನಾ ಸಾಂಗ್‌ಲ್ಯಾ ಶಾರ್ಕ ಆಮಾನಾ ಯೊಕ್ ಪೈಲಾ ಯಾಜಕ್ ಹಾ. ತ್ಯೊ ಸ್ವರ್ಗಾತ್ ದೇವಾಚಾ ಸಿಂಹಾಸನಾಚಾ ಉಜ಼ವ್ಯಾಂಗ್ನಿ ಆತಾ ಬಸ್‌ಲ್ಯಾ.
HEB 8:2 ತ್ಯೊ ಮೊಟ್ಯಾ ಪವಿತ್ರ ಜಾ಼ಗ್ಯಾತ್ ಮಂಜೆ ಲೊಕಾಂಚಿಪ್ನಿ ವ್ಹಯಾಚೆ ಆಂದಿ, ದೇವಾಪ್ನಿಸ್ ನಿರ್ಮಾನ್ ಜಾ಼ಲ್ಯಾಲ ಕರಾ ದೇವ್ ದರ್ಶಾನ್ ದೇತ್ಯಾಲ್ಯಾ ಜಾ಼ಗ್ಯಾತ್ ಸೇವಾ ಕರ್‌ತ್ಯೊ.
HEB 8:3 ಪರತೇಕ್ ಪೈಲಾ ಯಾಜಕ್ ದೇವಾಲಾ ಯಜ್ಞ ಆನಿ ದಿನ್ಗಿ ಸಮರ್ಪನ್ ಕರಾಯಾ ಥರುನ್ ರಾಥೊ. ಮನ್ಹುನ್ ಹ್ಯನಿಬಿ ದೇವಾಲಾ ಕಾಯ್ತರಿ ಸಮರ್ಪನ್ ಕರಾಯಾ ವ್ಹಯಿ.
HEB 8:4 ತ್ಯೊ ಆಜು಼ನ್ ದರ್ತಿವ ಆಸ್ಥಾತ ಯಾಜಕ್ ವ್ಹವುನ್ ರಾಹಿತ್ ನವ್ತಾ. ಕಾ ಮಂಜೆ, ಧರ್ಮಶಾಸ್ತಾರಾ ಶಾರ್ಕ ದೇವಾಲಾ ದಿನ್ಗಿ ದೇತ್ಯಾಲ ಯಾಜಕ್ ಆತಾಸ್ ಹಿತ ಹಾತ.
HEB 8:5 ಪರಲೊಕಾತ್ ಆಸಲ್ಯಾಲ್ಯಾಂಚ಼ ಪ್ರತಿರುಪ್ ಸಾವುಟ್ ಜಾ಼ಲ್ಯಾಲ್ಯಾ ಗರ‍್ಹಾತ್ ತೆ ಸೆವಾ ಕರ್ತಾನಾ. ಮೊಶೆ ದೇವಾಚ಼ ಘರ್ ಬಾಂದಾಯಾ ಉಭಾ ರಾಯ್ಲಾ ತವಾ ದೇವಾನಿ ತ್ಯಲಾ, “ಮಿ ಕನ್ಯಾವ ದ್ಯಾವ್‌ಲ್ಯಾಸಾರ ಹುಶಾರಿನಿ ಕರಾಯಾ ವ್ಹಯಿ” ಮನ್ಹುನ್ ಸಾಂಗ್ಲ.
HEB 8:6 ಫನ್ ಯೇಸುಲಾ ದಿಲ್ಯಾಲ ಕಾಮ್ ತ್ಯಾ ಯಾಜಕಾನಾ ದಿಲ್ಯಾಲ್ಯಾ ಕಾಮಾವ್ನಿ ಖುಬ್ ಮೊಟ ಜಾ಼ಲ್ಯಾ. ಆಸಸ್ ಯೇಸುನಿ ಆಪ್‌ಲ್ಯಾ ಲೊಕಾಂಚೆ ಸಾಟಿ ದೇವಾಪ್ನಿ ಆನಲ್ಯಾಲಾ ನವಾ ಕರಾರ್ ಜು಼ನ್ಯಾವ್ನಿ ಬರಾ. ಚಾ಼ಂಗಲ್ಯಾ ಗುಶ್ಟಿಚಾ ಸಬ್ದಾಚಾ ಆದಾರಾವ ನವ್ವಾ ಕರಾರ್ ಕೆಲ್ಯಾ.
HEB 8:7 ಆಂದಿಚಾ ಕರಾರಾತ್ ಕಾಯೇಕ್ ದೊಸ್ ನಸ್‌ಲ್ಯಾವ, ದೊನ್ವಾ ಕರಾರ್ ವ್ಹಯಿ ನವ್ತಾ.
HEB 8:8 ಫನ್ ದೇವಾನಿ ಲೊಕಾಂಚಿಪ ಕಸ್ಲಾಕಿ ದೊಸ್ ಬಗುನ್ ಸಾಂಗ್‌ಲ್ಯಾಲ ಕ್ಯಾ ಮಂಜೆ: “ಇಸ್ರಾಯೆಲಾಚೆ ಸಗ ಯೆಹೂದ್ಯಾಂಚೆ ಸಂಗ ಮಿ ನವಾ ಕರಾರ್ ಕರಾಚಾ಼ ಯೊಳ್ ಯತ್ಯೊ ಮನ್ಹುನ್ ಪ್ರಭು ಸಾಂಗ್ತೊ.
HEB 8:9 ತ್ಯೊ ತ್ಯಂಚಾ ವಡ್ಲಾನಾ ಮಿ ಈಜಿಪ್ಟಿತ್ನಿ ಹಾತ್ ದರುನ್ ಬಾಹಿರ್ ಆನಲ್ಯಾಲ್ಯಾ ದಿಸಾತ್ ತ್ಯಂಚಿ ಸಂಗ ಕೆಲ್ಯಾಲ್ಯಾ ಕರಾರಾಚೆಗತ್ ನವ್ಹ. ಖರ ತ್ಯಂಚಾನಿ ತ್ಯ ಪ್ಯಾಳನಾಹಿ ಆನಿ ತ್ಯಚಿ ಕ್ಯಾಳ್ಜಿ ಕಿಲಿನಾಹಿ ಮನ್ಹುನ್ ಪ್ರಭು ಸಾಗ್ತೊ.
HEB 8:10 ಮಿ ಇಸ್ರಾಯೆಲಾಂಚೆ ಸಂಗ ಮೊರ‍್ಹ ಕರ್‌ತ್ಯಾಲಾ ನವಾ ಕರಾರ್ ಆಸಾ ಹಾ: ಮಾಜಾ ಆಜ್ಞಾ ತ್ಯಚಾ ಮನಾತ್ ತೆವ್ತೊ; ತ್ಯಚೆ ಶಾತಿವ ಲಿವ್ತೊ; ಮಿ ತ್ಯಚಾ಼ ದೇವ್; ತೀ ಮಾಜಿ ಲೊಕ.
HEB 8:11 ಪರ್ತೆಕಾನಿ ಬಾವ್ಹಾಲಾ ವ್ಹವುನಿ, ದುಸ್‍ರ್ಯಾನಾ ವ್ಹವುನಿ ಸಿಕ್ವಾಚ಼ ನಕೊ; ದೇವಾಲಾ ಸಮಜು಼ನ್ ಗೆವ್ಹಾ ಮನ್ಹುನ್ ಸಾಂಗಾಚ಼ ನಕೊ. ಕಾ ಮಾಜೆ ನಾನ್ಹಾ ದರ್ನಿ ಥೊರಾ ಪರತ್ ಸಗ್ಳಿ ಮನಾ ಸಮಜು಼ನ್ ಗೆನಾರ್.
HEB 8:12 ತೀ ಮಾಜೆ ಆಡ್ವಿ ಕರ್‌ತ್ಯಾಲಿ ಸಗ್ಳಿ ಬುರ್ಸಿ ಕಾಮ ಕರುನೆನಿ ಮಾಪ್‌ ಕರ್ತೊ; ತ್ಯಚಿ ಪಾಪ ಯದತ್ ಆನಿತ್ ನಾಹಿ. ”
HEB 8:13 ದೇವಾನಿ ಹ್ಯೊ ನವಾ ಕರಾರ್ ಮನ್ಹುನ್ ಹಾಕಟ್ಲಾ. ಮನ್ಹುನ್ ಆಂದಿಚಾ ಕರಾರಾಲಾ ದೇವಾನಿ ಜು಼ನಾ ಕೆಲಾ. ಕಚ಼ ಜು಼ನ ವಾಪ್ರಾಯಾ ನಕೊ ಜಾ಼ಲ್ಯಾಲ ನಾಸ್ಟ ವ್ಹತ್ತ.
HEB 9:1 ಆಂದಿಚಾ ಕರಾರಾತ್ ವವ್ಯಾಳಾಚ಼ ನೆಮ್ ಹುತ್ತ. ತ್ಯಾತ್ ಮಾನ್ಸಾನಿ ವವ್ಯಾಳಾಲಾ ಕೆಲ್ಯಾಲಾ ಜಾ಼ಗಾ ಹುತಾ.
HEB 9:2 ಹ್ಯೊ ಜಾಗಾ ದೆವ್ಳಾಚೆ ಆತ್ ಹುತಾ. ತ್ಯಚಾ ಪೈಲ್ಯಾ ಜಾ಼ಗ್ಯಾಲಾ ನಿಚ಼ಳ್ ಜಾ಼ಗಾ ಮನ್ಹುನ್ ಹಾಕ್ಟಿತಿತ. ನಿಚ಼ಳ್ ಜಾ಼ಗ್ಯಾತ್ ದೀವಲ್ಯಾವ್ನ, ಆನಿ ದೇವಾಲಾ ದ್ಯಾವ್‌ಲ್ಯಾಲ್ಯಾ ಬಾಕ್ರಿ ಹುತ್ಯಾ.
HEB 9:3 ದೊನವ್ಯಾ ಪಡ್‌ದ್ಯಾಂಚೆ ಮಾಗ “ಮೊಟಾ ನಿಚ಼ಳ್ ಜಾ಼ಗಾ” ಮಂತ್ಯಾಲಾ.
HEB 9:4 ಮೊಟ್ಯಾ ನಿಚ಼ಳ್ ಜಾ಼ಗ್ಯಾತ್ ಧುಪ್ ಜಾ಼ಳಾಯಾ ಸೊನ್ಯಾಂಚಿ ಯಜ್ಞವೇದಿ ಹುತಿ. ನಾಹಿತ ಆಂದಿಚಾ಼ ಕರಾರ್ ಥೆವ್‌ಲ್ಯಾಲಿ ಪವಿತ್ರ ಪಿಟಿ ಹುತಿ. ತ್ಯಲಾ ಸೊನ್ಯಾಚಿ ತಗ್ಡ ಗ್ಯಾತ್ಲಿ ಹುತಿತ. ತ್ಯಚೆ ಆತ್ ಸೊನ್ಯಾಚಾ ಐದಾನಾತ್ ಥೆವ್‌ಲ್ಯಾಲಾ ಮನ್ನಾ ಆನಿ ಯಕಾ ಕಾಲಾತ್ ಕವ್ಳಿ ಪಾನ ಶೊಡ್‌ಲ್ಯಾಲಿ ಆರೊನಾಚಿ ಕಾಠಿ ಹುತ್ತಿ. ಆನೀಕ್ ತ್ಯಾ ಆಂದಿಚಾ ಕರಾರಾಚಾ ದಾ ಆಜ್ಞಾ ಲಿವ್‌ಲ್ಯಾಲ್ಯಾ ದೊನ್‌ ಡೊಂಡ್ಯಾಚಾ ಫಾತ್ರಿ ತ್ಯಾತ್ ಥೆವ್‌ಲ್ಯಾ ಹುತ್ಯಾ.
HEB 9:5 ತೆ ಪಿಟಿಚೆ ವರ್ ದೇವಾಚಿ ಆಸ್ಥಿ ದ್ಯಾವ್ನಾರ ಕೆರೂಬಿ ಹುತ್ತ. ಹೆ ಕೆರೂಬಿ ಕ್ರಪಾಸನ್ ಜಾ಼ಕ್ಕುನ್ ಗೆತ್ಲ ಹುತ್ತ. ಫನ್ ಹ್ಯಚೆ ಗುಶ್ಟಿತ್ ಸಗ್ಳ ಆಮಿ ಆತಾ ಸಾಂಗಾಯಾ ವ್ಹಯಿತ್ನಾಹಿ.
HEB 9:6 ಮಿ ತುಮಾನಾ ಉಗ್ಡುನ್ ಸಾಗ್‌ಲ್ಯಾ ಶಾರ್ಕ ಪಾಕ್ಟಾತ್ ಸಗ್ಳ ತಯಾರ್ ಕೇಲ್ತ. ಯಾಜಕ್ ಪರತೇಕ್‌ ದಿಸ್ ಆಪ್ನು ತ್ಯಚಿ ಕಾಮ ಕರಾಯಾ ಪೈಲ್ಯಾ ಸೊಪ್ಯಾತ್ ಜಾ಼ಯಿತ.
HEB 9:7 ಖರ ಪೈಲಾ ಯಾಜಕಾನಿ ತ್ಯವ್ಡಸ್ ದೊನವ್ಯಾ ಸೊಪ್ಯಾತ್ ಜಾಯಾಚ಼. ತ್ಯೊ ವರ್ಸಾತ್ನಿ ಯಗ್ದಾ ತ್ಯವ್ಡಾಸ್ ತ್ಯಾತ್ ಜಾ಼ಯಿತಾ. ತ್ಯೊ ಆಪ್ಲಿ ಸಂಗ ರಗಾತ್ ಗೀಹ್ಯಾಚೆ ಆಂದಿ ಕವಾಸ್ ತ್ಯಾತ್ ಜಾ಼ಯಿತ್ ನವ್ತಾ. ಆಪ್ಲಿ ಸಾಟಿ ಲೊಕಾಂಚಾನಿ ಸಮಜಾ಼ಚೆ ಆಂದಿ ಕೆಲ್ಯಾಲ್ಯಾ ಪಾಪಾಂಚೆ ಸಾಟಿ ತ್ಯೊ ತ್ಯ ರಗಾತ್ ಸಮರ್ಪನ್ ಕರಿತಾ.
HEB 9:8 ಪವಿತ್ರಾತ್ಮ ತ್ಯಾ ದೊನ್ ಸೊಪ್ಯಾಂಚ಼ ಸಾಂಗಾಚ಼ ಕ್ಯಾ ಮಂಜೆ, ಪೈಲಾ ಸೊಪಾ ತಿಥ ಆಸ ಪರತ್ ಮೊಟ್ಯಾ ಪವಿತ್ರ ಜಾ಼ಗ್ಯಾತ್ ಜಾ಼ಯಾಚಿ ವಾಟ್ ಉಗಡ್ಲಿಸ್ ನಾಹಿ.
HEB 9:9 ಆಜ಼್ ಆಮಾನಾ ಹಿ ಎಕ್ ಉದಾರನ್ ಜಾ಼ಲ್ಯಾ. ದೇವಾಲಾ ದ್ಯಾವ್‌ಲ್ಯಾಲಿ ದಿನ್ಗಿಸಾಟಿ ವ್ಹವುನಿ ಯಜ್ಞಸಾಟಿ ವ್ಹವುನಿ ದೇವಾಲಾ ವವ್ಯಾಳ್‌ತ್ಯಾಲ್ಯಾ ಮಾನ್ಸಾಲಾ ಪುರ ಕರಾಯಾ ವ್ಹಯಿತ್ ನವ್ತ ಮನ್ಹುನ್ ಹ್ಯ ದ್ಯಾವ್ತ. ತ್ಯಾ ಮಾನ್ಸಾಚ಼ ಮನ್ ನಿಚ಼ಳ್ ಕರಾಯಾ ತ್ಯಾ ಯಜ್ಞ ವೇದಿನಾ ವ್ಹಯಿತ್ ನವ್ತ.
HEB 9:10 ತ್ಯಾ ಯಜ್ಞ ಆನಿ ದೆನ್‌ಗ್ಯಾ ಖಾನ ಪಿನ ಚಾ಼ಂಗಲ್ಯಾ ಆಂಗುಳ್ಯಾ ತ್ಯಾ ಆಂಗಾಲಾ ವ್ಹಯಿ ಆಸ್ನಾರ ನೆಮ್ ಸುಡುನ್ ಲೊಕಾಂಚಾ ಕಾಜಾ಼ಲಾ ಸಮನ್ ಪಡ್‌ಲ್ಯಾಲ ನವ್ಹ. ಲೊಕಾನಾ ದೇವಾಚಿ ನವಿ ವಾಟ್ ಗಾವಾಚಾ ದಿಸಾ ಪರತ್, ತೀ ತ್ಯಚೆ ಗತ್ ಚಾ಼ಲುನ್ತ ಮನ್ಹುನ್ ತೇ ನೆಮ್ ದೇವಾನಿಸ್ ದಿಲ.
HEB 9:11 ಖರ ಕ್ರಿಸ್ತ ಆತಾಸ್ ಪೈಲಾ ಯಾಜಕ್ ವ್ಹವುನ್ ಆಲ್ಯಾ. ಆತಾ ಆಮಿ ಗೇತ್‌ಲ್ಯಾಲ್ಯಾ ಚಾ಼ಂಗಲ್ಯಾ ಗುಶ್ಟಿನಾ ತ್ಯೊ ಪೈಲಾ ಯಾಜಕ್ ಜಾ಼ಲ್ಯಾ. ದುಸ್ರ ಯಕಾ ತರಿ ಪಾಕ್ಟಾತ್ ಸೇವಾ ಕೇಲಿ. ಖರ ಕ್ರಿಸ್ತ ಪಾಕ್ಟಾತ್ ಸೇವಾ ಕರಾಚೆ ಆಂದಿ ತ್ಯಚಿವ್ನಿ ಚಾ಼ಂಗಲ್ಯಾ ಜಾ಼ಗ್ಯಾತ್ ಸೇವಾ ಕರ್ತೊ. ತ್ಯ ಆನಿ ಇತ್ಕ ಸಗ್ಳ ಜಾ಼ಲ್ಯಾಲ. ತ್ಯ ಮಾನ್ಸಾಂಚಾನಿ ಬ್ಯಾಂದ್‌ಲ್ಯಾಲ ನವ್ಹ. ದುನೆಲಾ ಮಿಸಾಳ್ಯಾಲ ನವ್ಹ.
HEB 9:12 ತ್ಯೊ ಯೆಕುಸ್ ಯೆಕ್ ಪಾವ್ಡಿ ಮೊಟ್ಯಾ ಪವಿತ್ರಜಾ಼ಗ್ಯಾತ್ ಗೆಲಾ. ತ್ಯೊ ಬೊಕ್ಡಾಚ಼ ಆನಿ ಪಾಡ್ಯಾಂಚ಼ ರಗಾತ್ ಗಿಹ್ಯಾಚೆ ಆಂದಿ ಆಪ್‌ಲ್ಯಾ ರಕ್ತಾನಿ ಮೊಟ್ಯಾ ಪವಿತ್ರ ಜಾ಼ಗ್ಯಾತ್ ಜಾ಼ವುನ್ ಆಮಾನಾ ಕವಾಸ್ ಆನಿಯಕಾಚಾ ತಾಬ್ಯಾತ್ ರಾವುನಾಹಿ ಆಸ ಕೆಲ.
HEB 9:13 ಬೊಕ್ಡಾಚಾ ಆನಿ ಪಾಡ್ಯಾಚಾ ರಗ್ತಾನಿ ಶುದ್ ನಸಲ್ಯಾಲ್ಯಾಂಚಿವ ಶಿಪಡತ್ಯಾಲೆ ವಾಸರಾಚೆ ರಾಖನಿ ಶರಿರ್ ಶುದ್ ಕರಾಚ಼ ಜಾ಼ಲ್ಯಾವ.
HEB 9:14 ಶಾಶ್ವತ್ ಆತಮ್ಯಾಪ್ನಿ ಆಪಲ್ಯಾಲಾ ಆಪ್ನಿಸ್ ದೊಸ್ ನಸಲ್ಯಾಲಾ ಮನ್ಹುನ್, ದೆವಾಲಾ ಸಮರ್ಪನ್ ಕೆಲ್ಯಾಲ್ಯಾ ಕ್ರಿಸ್ತಾಚ಼ ರಗಾತ್ ಖರ‍್ಯಾನಿಸ್ ಆಮಾನಾ ಉಪೆಗಿಚಿ ನಸಲ್ಯಾಲ್ಯಾ ಕಾಮಾತ್ನಿ ಸುಡ್ವುನ್, ಆಮಿ ಜಿವ್ ಆಸಲ್ಯಾಲ್ಯಾ ದೆವಾಲಾ ವವ್ಯಾಳಿಸಾರ ಆಮ್ಚ಼ ಮನ್ ನಿಚ಼ಳ್ ಕರ್ತ ನವ್ಹ?
HEB 9:15 ದೇವಾನಿ ಹಾಕಟ್‌ಲ್ಯಾಲಿ ಲೊಕ ದೇವಾಚಾ಼ ಸಬ್ದ ಜಾ಼ಲ್ಯಾಲಾ ಶಾಸ್ವತ್ ತರಾಸ್ ಗಿಹುಂತ ಮನ್ಹುನ್ ಕ್ರಿಸ್ತ ಹ್ಯಾ ನವ್ಯಾ ಕರಾರಾಲಾ ಜಾ಼ಮಿನ್ ಜಾ಼ಲ್ಹಾ. ಕಾ ಮಾಜೆ ಆಂದಿಚಾ ಕರಾರಾಚಾ ಕಾಲಾತ್ ಕೆಲ್ಯಾಲ್ಯಾ ಪಾಪಾನಿ ಲೊಕಾನಾ ಸುಟ್ಕಿ ಕರಾಯಾ ಕ್ರಿಸ್ತ ಮೆಲಾ.
HEB 9:16 ಮರ್ನಾಚ಼ ಪತ್ರ ಆಸ್ತಾನಾ ತ್ಯ ಲಿವಲ್ಯಾಲ್ಯಾಚ಼ ಮರಾನ್ ಖರ ಕರುನ್ ದಾವಾಯಾ ವ್ಹಯಿ.
HEB 9:17 ತ್ಯ ಲಿವಲ್ಯಾಲಾ ಆಜು಼ನ್ ಜ಼ಗ್ಲಾ ಆಸ್ಲಾತ ತ್ಯಲಾ ಕಾಯ್ ಕಿಮ್ಮತ್ ನಾಹಿ. ತ್ಯ ಲೀವ್ನಾರಾ ಮೆಲ್ಯಾ ನಂತರ್ ತ್ಯ ಉಪೇಗಾಲಾ ಯತ.
HEB 9:18 ದೆವಾನಿ ಆಪ್‌ಲ್ಯಾ ಲೊಕಾಂಚೆ ಸಂಗ ಕೆಲ್ಯಾಲಾ ಆಂದಿಚಾ಼ ಕರಾರ್ ಹ್ಯಲಾ ಮಿಳುನ್ ಹಾ. ಆಂದಿಚಾ಼ ಕರಾರ್ ಉಪೇಗಾಲಾ ಯಯಾ ರಗಾತ್ ದಾವಾಯಾ ವ್ಹಯಿ ವ್ಹತ್ತ.
HEB 9:19 ಆಂದಿ, ಮೊಶೆನಿ ಧರ್ಮಶಾಸ್ತಾರಾಚ಼ ಪರತೇಕ್ ಸಬ್ದ ಸಗಳ್ಯಾ ಲೊಕಾನಾ ಸಾಂಗ್‌ಲ್ಯಾ. ನಂತರ್ ತ್ಯನಿ ವಾಸ್ರಾಚ಼ ಅನಿ ಬೊಕ್ಡಾಚ಼ ರಗಾತ್ ಗಿಹೂನ್ ತ್ಯ ಪಾನ್ಯಾತ್ ಮಿಸಳ. ನಂತರ್ ಪಾನಿ ಆನಿ ರಗಾತ್ ಧರ್ಮಶಾಸ್ತಾರಾವ ಆನಿ ಲೊಕಾವ್ನಿ ಸಿಪಡ್ಲ ತಾಂಬ್ಡ ಕ್ಯಾಸ್ ಹಿಸ್ಸೊಪ್ ಜಾ಼ಢಾಚ಼ ಗೊಕ್ಲ ಗೇತ್ಲ.
HEB 9:20 ಸಿಪಡ್ತಾನಾ, “ತುಮಿ ಪಾಳಾಯಾ ವ್ಹಯಿಸಾ ಮನ್ಹುನ್ ದೇವಾನಿ ಸಾಂಗ್‌ಲ್ಯಾಲಾ ಕರಾರ್ ಹ್ಯ ರಗಾತ್ ಘಟ್ ಹಾ” ಮನ್ಹುನ್ ಸಾಂಗ್ಲ.
HEB 9:21 ತೆಸ್‌ತರನಿ, ಮೊಶೆನಿ ರಗಾತ್ ಪಾಕ್ಟಾವ್ನಿ ವವ್ಯಾಳಾಲಾ ವಾಪರ್ ತ್ಯಾಲ್ಯಾ ಸಂಗ್‌ಳ್ಯಾ ಸಾಮಾನಾವ್ನಿ ಸಿಪಡ್ಲ.
HEB 9:22 ಲ ಕರುನ್ ಪರತೇಕ್ ರಕ್ತಾನಿ ಪರಿಸುದ್ದ್ ವ್ಹಯಾ ವ್ಹಯಿ ಮನ್ಹುನ್ ಧರ್ಮಶಾಸ್ತಾರ್ ಸಾಂಗ್ತ. ರಗಾತ್ ನಸ್ತಾನಾ ಪಾಪ ಮಾಪ್ ಕರಾಯಾ ವ್ಹಯಿತ್ ನಾಹಿತ.
HEB 9:23 ಹಿ ಸಾಮ್ನ ಸ್ವರ್ಗಾತ್‌ಲ್ಯಾ ಸಾಮ್ನಾಚೆಗತ್ ಹಾತ. ಹಿ ಜ಼ನಾವಾರಾಚಾ ಯಜ್ಞಾನಿ ಚಾ಼ಂಗ್ಲಿ ಕರಾಯಾ ವ್ಹಯಿತ. ಖರ ಸ್ವರ್ಗಾತ್ ಆಸ್‌ಲ್ಯಾಲಾ ಖರಾ ಆವ್ತಾರ್ ಚಾ಼ಂಗ್ಲ ಯಜ್ಞ ದಿಯಾ ವ್ಹಯಿ.
HEB 9:24 ಕ್ರಿಸ್ತ ಮೊಟ್ಯಾ ಪವಿತ್ರ ಜಾ಼ಗ್ಯಾತ್ ಗೆಲಾ. ಖರ ತ್ಯೊ ಮಾನ್ಸಾನಿ ಕೆಲ್ಯಾಲ್ಯಾ ಮೊಟ್ಯಾ ಪವಿತ್ರ ಜಾ಼ಗ್ಯಾವ ಗೆಲಾ ನಾಹಿ. ಹ್ಯೊ ಮೊಟಾ ಪವಿತ್ರ ಜಾ಼ಗಾ ಖರ‍್ಯಾಚಾ಼ ಆಕಾರ್ ತ್ಯವ್ಡಾಸ್ ಜಾ಼ಲ್ಯಾ. ತ್ಯೊ ಸ್ವರ್ಗಾತ್ ಗೆಲಾ; ಅಮಚೆ ಬಳಜು಼ರಿನಿ ಮಜ಼ತ್ ಕರಾಯಾ ಸಾಟಿ ಆತಾ ದೇವಾಪ ಹಾ.
HEB 9:25 ಪೈಲಾ ಯಜಕ್ ವರ್ಸಾ ವರ್ಸಾ ಜ಼ನಾವಾರಾಂಚ಼ ರಗಾತ್ ಗಿಹುನ್ ಮೊಟ್ಯಾ ಪವಿತ್ರ ಜಾ಼ಗ್ಯಾತ್ ಜಾ಼ತ್ಯಾಚೆಗತ್, ಕ್ರಿಸ್ತಾನಿ ಆಪಲ್ಯಾಲಾ ಖುಬ್ ಖೆಪಾ ಸಮರ್ಪನ್ ಕರಾಯಾ ತಿಥ ಗೆಲಾ ನಾಹಿ.
HEB 9:26 ಕ್ರಿಸ್ತಾನಿ ಖುಬ್ ಖೆಪಾ ಆಪ್‌ಲ್ಯಾಲಾ ಸಮರ್ಪನ್ ಕೆಲಾ ಆಸ್ಥತ, ಹಿ ದುನ್ಯಾ ಉತ್ಪನ್ ಜಾ಼ಲ್ಯಾ ದರ್ನಿ ತ್ಯನಿ ಖುಬ್ ಪಾವ್ಟಿ ತರಾಸ್ ಕಾಯಾ ವ್ಹಯಿ ಹುತಾ. ಖರ ಕ್ರಿಸ್ತ ಖುಬ್ ವರ್ಸಾಚೆ ಮಾಗ ಪಾಪ್ ನಾಹಿ ಆಸ ಕರಯಾ ಸಾಟಿ ಯವುನ್ ಯಂಗ್ದಾಸ್ ಆಪ್‌ಲ್ಯಾಲಾ ದಿಲಾ.
HEB 9:27 ಪರತೆಕ್ ಜಾ಼ನ್ ಯಗ್ದಾಸ್ ಮರ್ನಾರ್. ನಂತರ್ ತ್ಯನಾ ದೇವಾಪಸುನ್ ನ್ಯಾಯಿ ತೀರ್ಮಾನ್ ವ್ಹನರ್.
HEB 9:28 ತಸಾಸ್ ಕ್ರಿಸ್ಬಿತ ಖುಬ್ ಲೊಕಾಂಚಿ ಪಾಪ ಗಿಹ್ಯಾಸಾಟಿ ಯಗ್ದಾಸ್ ಸಮರ್ಪನ್ ಜಾ಼ಲಾ. ಕ್ರಿಸ್ತ ದೊನವ್ಯಾನಿ ದಿಸ್ನಾರ್ ತ್ಯೊ ಲೊಕಾನಾ ಪಾಪಾತ್ನಿ ಸುಟ್ಕಿ ಕರಾಯಾ ನವ್ಹ. ಆಪ್ಲಿ ವಾಟ್ ಬಗ್‌ತ್ಯಾಲ್ಯಾ ಲೊಕಾನಾ ರಕ್ಷನ್ ಕರಾಯಾಸ್.
HEB 10:1 ಧರ್ಮಶಾಸ್ತಾರ್ ಮೊರ‍್ಹ ಯನಾರ‍್ಯಾ ಚಾ಼ಂಗಲ್ಯಾ ಗುಶ್ಟಿಂಚಾ಼ ಚಾ಼ಂಗ್ಲ ಸಾವುಟ್ ಜಾ಼ಲ್ಯಾ. ತ್ಯಂಚ಼ ಖರ ರುಪ್ ನವ್ಹ. ಪರ್ತೆಕ್ ವರ್ಷಿ ಯೆಕುಸ್ ತರಚ಼ ಯಜ್ಞ ದಿಯಾ ವ್ಹಯಿ ಮನ್ಹುನ್ ತ್ಯ ಲೊಕಾನಾ ಸಾಂಗ್ತ. ದೇವಾಲಾ ವವ್ಯಾಳಾಲಾ ಯನಾರಿ ಲೊಕ ತೆಸ್ ತರಚಿ ಯಜ್ಞ ದಾವಿತಿತ. ಖರ ತ್ಯಾ ಲೊಕಾನಾ ಧರ್ಮಶಾಸ್ತಾರಾನಿ ಕಂದಿಸ್ ದೊಸ್ ನಸ್ನಾರ ಕೆಲ ನಾಹಿ.
HEB 10:2 ತ್ಯನಿ ಲೊಕಾನಾ ಕಳಂಕನಸ್ನಾರಿ ಕೇಲಿತ, ತೀ ಯಜ್ಞ ಆತಾಸ್ ಥಾಂಬತಿತ. ತೀ ಲೊಕ ತವಾಸ್ ಅಪಲ್ಯಾ ಪಾಪಾತ್ನಿ ಸುಟ್ಕಿ ವ್ಹವುನ್ ಪರಿಶುದ್ ವ್ಹಯಿತೀತ. ಆಪ್ನು ಪಾಪಿ ಮನ್ಯಾಚ಼ ಅರು ತ್ಯನಾ ರಾಹಿತ್ ನವ್ತ.
HEB 10:3 ತೀ ಲೊಕ ಪರತೇಕ್ ವರ್ಷಿ ದೇನಾರಿ ಯಜ್ಞ ತ್ಯಚಾ ಪಾಪಾಚಿ ಯಾದ್ ಕರೀತ.
HEB 10:4 ಕಾ ಮಂಜೆ ತ್ಯಂಚಿ ಪಾಪ ಕಾಡುನ್ ಟಾಕಾಯಾ ಬೊಕಡಾಂಚಾ ಆನಿ ಪಾಡ್ಯಾಂಚಾ ರಕ್ತಾನಿ ವ್ಹಯಿತ್ನವ್ತ.
HEB 10:5 ಕ್ರಿಸ್ತ ಹೆ ದುನೆತ್ ದಿಸ್ಲಾ ತವಾ ಸಾಂಗ್‍ಲ್ಯಾಲ ಕ್ಯಾ ಮಂಜೆ: “ದೇವಾ, ತುಲಾ ಯಜ್ಞ ನಿವಾದ್ ವ್ಹಯಿ ಜಾ಼ಲ್ಹನಾಹಿತ. ಫನ್ ತು ಮಾಜಿಸಾಟಿ ಯಾಕ್ ಧಡ್ ತಯಾರ್ ಕರುನ್ ದಿಲ್ಯಾಸ್.
HEB 10:6 ತುಲಾ ಸಗಳೆ ತರಚಾ ಹೊಮಾತ್ನಿ ಪಾಪ್ ಪಾರಿಕ್ ಕರ್ತ್ಯಾಲ್ಯಾ ಯಜ್ಞಾತ್ನಿ ಸಂತೊಸ್ ವ್ಹಯಿತ್ ನಾಹಿಸ್.
HEB 10:7 ತವಾ ಮಿ, ‘ದೇವಾ, ಹಾಬೊ ಹಿತ ಹಾ. ಧರ್ಮಶಾಸ್ತಾರಾತ್ ಮಾಜೆ ಗುಶ್ಟಿತ್ ಲಿವ್‍ಲ್ಯಾ ಶಾರ್ಕಸ್ ತುಜಾ ಮನಾ ಶಾರ್ಕ ಕರಾಯಾ ಮಿ ಆಲ್ಯೊ’ ಮನ್ಹುನ್ ಸಾಗ್ಲ.
HEB 10:8 ಪವಿತ್ರ ಪುತಿಕಾತ್ ಕ್ರಿಸ್ತಾನಿ ಆಂದಿ ಸಾಗ್‌ಲ್ಯಾಲ ಕ್ಯಾ ಮಂಜೆ: “ತುಲಾ ಯಜ್ಞ ನಿವಾದ್ ವ್ಹಯಿ ಜಾ಼ಲ ನಾಹಿತ. ತು ಸಗ್‌ಳ್ಯಾ ಹೊಮಾತ್ನಿ ಪಾಪ ಪಾರಿಕ್ ಕರಾಚಾ ಯಜ್ಞಾತ್ನಿ ಸಂತೊಸ್ ಜಾ಼ಲಾ ನಾಹಿಸ್” ಹಿ ಸಗ್ಳಿ ಧರ್ಮಶಾಸ್ತಾರ್ ಹುಕುಮ್ ದೆತ್ಯಾಲಿ ಯಜ್ಞ.
HEB 10:9 ನಂತರ್ ಕ್ರಿಸ್ತಾನಿ ಸಾಗ್‌ಲ್ಯಾಲ ಕ್ಯಾ ಮಂಜೆ, “ದೇವಾ, ಮಿ ಹಿತ ಹಾ. ತುಜಾ ಮನಾ ಶಾರ್ಕ ಕರಾಯಾ ಮಿ ಆಲ್ಯೊ. ” ಮನ್ಹುನ್ ದೇವ್ ಯಜ್ಞಾಚಿ ಆಂದಿಚಿ ಯವಸ್ಥಾ ಸರ್ತಿ ಕರುನ್, ನವಾ ಮಾರೊಗ್ ಚಾ಼ಲು ಕೆಲಾ.
HEB 10:10 ದೇವಾಚಾ ಮನಾ ಶಾರ್ಕ ಕಾಮ ಯೇಸು ಕ್ರಿಸ್ತಾನಿ ಕೇಲಿತ. ತ್ಯಾ ಕಾರ್ನಾನಿಸ್, ಯಜ್ಞ ವ್ಹವುನ್ ಅರ್ಪನ್ ವ್ಹವುನ್ ತ್ಯಚಾ ಶರೀರಾನಿ ಆಮಿ ನಿರ್ಮಳ್ ಜಾ಼ಲಾವ್. ತ್ಯನಿ ಶಾಶ್ವತ್ ಯಜ್ಞ ಯಂಗ್ದಾಸ್ ದಿಲ.
HEB 10:11 ಪರತೇಕ್ ದೀಸಿ ಯಾಜಕ್ ಉಬರಾಹುನ್ ಆಪ್‌ಲ್ಯಾ ಧರ್ಮಾಚಿ ಸೇವಾ ಕರ್ತ್ಯಾತ ತೇ ಪರ್ತುನ್ ಪರ್ತುನ್ ತೀಚ಼್ ಯಜ್ಞಾ ದೇತ್ಯಾತ. ಫನ್ ತ್ಯಂಚಿ ಪಾಪ ಕಾಡುನ್ ಟಾಕಾಯಾ ಯಜ್ಞಾಲಾ ಕಂದಿಸ್ ವ್ಹಯಿತ್ ನಾಹಿ.
HEB 10:12 ಫನ್ ಕ್ರಿಸ್ತ್ ಪಾಪಾಂಚೆ ಸಾಟಿ ಶಾಶ್ವತ್ ಯಜ್ಞಾ ಯಂಗ್ದಾಸ್ ಜಾ಼ಲಾ. ನಂತರ್ ತ್ಯೊ ದೇವಾಚೆ ಉಜ಼ವ್ಯಾಂಗ್ನಿ ಬಸ್ಲಾ
HEB 10:13 ವಾದಿನಾ ಆಪ್‌ಲ್ಯಾ ಪಾಯಾ ಖಾಲ್ ಗಾಲ್ಹಿಪರತ್ ಕ್ರಿಸ್ ರ‍್ಯಾಕ್‌ತ್ಯೊ.
HEB 10:14 ಯಕಾಸ್ ಯಜ್ಞಾನಿ ತ್ಯನಿ ಆಪ್‍ಲ್ಯಾ ಲೊಕಾನಾ ಕಳಂಕಾ ನಸಲ್ಯಾಲಿ ಕಿಲಿತ ಪರಿಶುದ್ ಜಾಲ್ಯಾಲಿ ಲೊಕ ಹಿಸ್
HEB 10:15 ಪವಿತ್ರಾತ್‍ಮ್ಯಾನಿ ಆಮಾನಾ ಹ್ಯಚೆ ಗುಶ್ಟಿತ್ ಕಳಿವಲ್ಯಾ. ಆಂದಿ ತ್ಯೊ ಕ್ಯಾ ಸಾಂಗತ್ಯಾಲಾ ಮಂಜೆ:
HEB 10:16 “ಮೊರಲ್ಯಾ ದಿಸಾತ್ ಮಿ ಮಾಜಾ ಲೊಕಾಂಚಿ ಸಂಗ ಕೆಲ್ಯಾಲಾ ಕರಾರ್ ಆಸಾ ಹಾ ಮನ್ಹುನ್ ಪ್ರಬು ಸಾಂಗತ್ಯೊ. ಮಿ ಮಾಜಾ ಆಜ್ಞಾ ತ್ಯಂಚಾ ಮನಾತ್ ಥೆವ್ನಾರ್; ತ್ಯಂಚಾ ಮನಾತ್ ಲಿವ್ನಾರ್. ”
HEB 10:17 ಮಂಗ್ ತ್ಯೊ ಕ್ಯಾ ಸಾಂಗತ್ಯಾಲಾ ಮಂಜೆ: “ಮಿ ತ್ಯಂಚಿ ಪಾಪ ಆನಿ ತ್ಯಂಚಿ ಬುರ್ಸಿ ಕಾಮ ಮಾಪ್ಕರ‍್ತೊ. ತ್ಯಂಚಿ ಆನಿ ಕಂದಿಸ್ ಯಾದ್ ಕರೀತ್ನಾಹಿ. ”
HEB 10:18 ಹಿ ಸಗ್ಳಿ ಪಾಪ ಮಾಪ್ ಜಾ಼ಲ್ಯಾ ನಂತರ್ ‘ತ್ಯಂಚಿಸಾಟಿ ಆನಿಕ್ ಯಜ್ಞ ದಿಯಾಚಿ ಗರಜ಼್ ನಾಹಿ.
HEB 10:19 ಬನ್ಹಿ ಬಾವ್ಹಾನು ‘ಆಮಿ ಮೊಟ್ಯಾ ಪವಿತ್ರ ಜಾ಼ಗ್ಯಾವ ಜಾ಼ಯಾ ಸುಟ್ಕಿ ಜಾ಼ಲ್ಯಾವ್ ಯೆಸುನಿ ಆಮ್ಚಿಸಾಟಿ ಉಗಡಲ್ಯಾಲೆ ನವೆ ವಾಟನಿ ಜಾ಼ನಾರ್. ತೀ ಜಿತ್ತಿ ವಾಟ್. ಕ್ರಿಸ್ತಾಚ಼ ಶರಿರ್ ಮಂಥ್ಯಾಲ್ಯಾ ಪಡ್‌ದ್ಯಾಸ್ ಲಾಗುನ್ ಹಿ ನವಿ ವಾಟ್ ಆಮಾನಾ ಮೊರ‍್ಹ ಗಿಹುನ್ ಜಾ಼ನಾರ್.
HEB 10:21 ದೇವಾಚ಼ ಘರ್ ಚಾ಼ಲ್ವಾಯಾ ಆಮಾನಾ ಚಾ಼ಂಗ್ಲಾ ಯಾಜಕ್ ರಾನ್ಹಾರ್.
HEB 10:22 ಆಮಿ ದುನ್ಹಾರಿ ವ್ಹವುನ್ ಬುರ್ಶಾ ಮನಾತ್ನಿ ಸುಟ್ಕಿ ಜಾ಼ಲ್ಯಾವ್. ಆಮ್‌ಚ಼ ಶರಿರ್ ಚಾ಼ಂಗಲ್ಯಾ ಪಾನ್ಯಾನಿ ದುತ್‌ಲ್ಯಾ. ಮನ್ಹುನ್ ಪುರ‍್ಯಾ ಇಸ್ವಾಸಾನಿ ನಿಚ಼ಳ್ ಮನಾನಿ ದೇವಾಪ ಯವುಯಾ.
HEB 10:23 ಆಮ್ಚಿಪ ಆಸ್‌ಲ್ಯಾಲಿ ಆಶಾ ಘಟ್ ರಾಖುನ್ ತ್ಯಚೆ ಗುಶ್ಟಿತ್ ಲೊಕಾನಾ ಸಾಂಗ್‌ತ್ಯಾಲ್ಯಾತ್ ಘಟ್ ರಾಹುಯಾ. ದೇವ್ ಆಪ್ಲ ವಾಗ್ದಾನ್ ಚಾ಼ಲಿವ್ನಾರ್ ಮನ್ಹಾಚಿ ಆಶಾ ಆಮ್ಚಾತ್ ರಾಹ್ಯಾ ವ್ಹಯಿ
HEB 10:24 ಯಕಾಮಕಾಚಿ ಕ್ಯಾಳ್ಜಿ ಕರುಯಾ, ತವಾ ಯಕಾಮಕಾಲಾ ಮಾಯಾ ದಾವಾಯಾ ಚಾ಼ಂಗ್ಲಿ ಕಾಮ ಕರಾಯಾ ಉಮೇದ್ ದಿಯಾ ವ್ಹತ್ತಿ.
HEB 10:25 ಆಮಿ ಸಬೇತ್ ಮಿಳುನ್ ಯಯಾಚ಼ ಸೊಡಾಚ಼ ನಾಹಿ ಥುಡಿ ಸಬೇತ್ ಯಯಿತ್ನಾಹಿತ. ಆಮಿ ಸಗಳ್ಯಾನಿ ಮಿಳುನ್ ಯವುನ್ ಯಕಾಮಕಾಲಾ ಉಮೇದ್ ದಿಯಾ ವ್ಹಯಿ. ಯೇಸು ದಿಸಾಚಾ಼ ದಿಸ್ ಜ಼ವಳ್ ಹಾ ಮನ್ಹುನ್ ತುಮಿ ಹ್ಯ ಆನಿಕ್ ಖುಬ್ ಕರಾಯಾ ವ್ಹಯಿಸಾ.
HEB 10:26 ಆಮಿ ಖರ ಸಮಜು಼ನ್ ಗೆತಲ್ಯಾ ನಂತರ್ಬಿ ಪಾಪ್ ಕರ್ತ್ಯಾಲಸ್ ರಾಯ್ಲಾವ್ತ, ಆಮ್ಚಿ ಪಾಪ ಕುಟ್ಲಸ್ ಯಜ್ಞ ಫಾಕಿತ್ ನಾಹಿ.
HEB 10:27 ಆಮಿ ಪಾಪಾತ್ನಿಸ್ ಚಾ಼ಲಾವ್ತ, ನ್ಯಾಯಿ ನಿವ್ಡಾಚಾ ಭ್ಯಾತ್ ಆನಿ ದೇವಾಚೆ ಆಡ್ವ ಜೀವ್ನಾ ಕರ್ತ್ಯಾಲ್ಯಾನಾ ಜಾಳ್ನಾರ‍್ಯಾ ಮೊಟ್ಯಾ ಇಸ್‌ತ್ಯಾಚಾ ಭ್ಯಾತ್ ಜೀವ್ನಾ ಕರಾಯಾ ವ್ಹಯಿ.
HEB 10:28 ಮೊಶೆಚಾ ಕರಾರಾಚೆಗತ್ ಚಾ಼ಲ್ಯಾ ನಸ್‌ಲ್ಯಾಲ ದೊಗ ಮಾನುಸ್ ನಾಹಿತ ತಿಗಾಂಚೆ ಸಾಕ್ಶಿನಿ ಚು಼ಕಿದಾರ್ ಮನ್ಹುನ್ ಥರಿವ್‌ಲ್ಯಾವ, ತ್ಯಲಾ ಮಾಪಿ ಗಾವತ್ ನವ್ಥಿ. ತ್ಯಲಾ ಮಾರುನ್ ಟಾಕಿತಿತ.
HEB 10:29 ಆಸ ಆಸ್ಥಾನಾ ದೇವಾಚೆ ಆಡ್ವ ಬೊಲ್‌ತ್ಯಾಲ್ಯಾ ಯಕಾ ಮಾನ್ಸಾಲಾ ತುಮಿ ಕ್ಯಾ ಕರಾಯಾ ವ್ಹಯಿ ಮನ್ಹುನ್ ಯವಸ್ಥಾಸಾ? ಖರ‍್ಯಾನಿಸ್ ತ್ಯಾ ಮಾನ್ಸಾಲಾ ಹ್ಯಚಿವ್ನಿ ಲ ಶಿಕ್ಷಾ ದಿಯಾ ವ್ಹಯಿ ನವ್ಹ? ವ್ಹಯ್, ನವ್ಯಾ ಕರಾರಾಚಾ ರಕ್ತಾಲಾ ಮರ‍್ಯಾದ್ ದಿಲ್ಯಾನಸ್‌ಲ್ಯಾಲ್ಯಾ ತ್ಯಾ ಮಾನ್ಸಾಲಾ ಖುಬ್ ಶಿಕ್ಷಾ ವ್ಹಯಾ ವ್ಹಯಿ ತ್ಯಾ ರಗ್ತಾನಿ ತ್ಯಲಾ ಪವಿತ್ರ ಕೆಲ. ದೇವಾಚಾ ಆತ್‌ಮ್ಯಾಲಾ ಮರ‍್ಯಾದ್ ದಿಯಿ ನಸ್ನಾರ‍್ಯಾ ತ್ಯಾ ಮಾನ್ಸಾಲಾ ಖುಬ್ ಶಿಕ್ಷಾ ವ್ಹಯಾ ವ್ಹಯಿ.
HEB 10:30 “ಲೊಕ ಕರ್ತ್ಯಾಲ್ಯಾ ಚು಼ಕಿಚಾ ಕಾಮಾಸಾಟಿ ಆಮಿ ತ್ಯನಾ ಖಡ್ಯಾವ್ತಾವ್. ಮಿ ವಾದಾಲಾ ವಾದ್ ಕರ್ತೊ” ಮನ್ಹುನ್ ದೇವಾನಿ ಸಾಂಗ್‌ಲ್ಯಾಲ ಆಮಾನಾ ಸಮಾಜ಼ಲ್ಯಾಲಸ್ ಹಾ.
HEB 10:31 “ಪ್ರಭು ಆಪ್‌ಲ್ಯಾ ಲೊಕಾಂಚಾ಼ ನ್ಯಾಯಿ ಕರ್ತೊ” ಮನ್ಹುನ್ ದೇವಾನಿ ಸಾಂಗ್‌ಲ್ಯಾ. ಜೀವ್ ಆಸ್ನಾರ‍್ಯಾ ದೇವಾಚಾ ಹಾತಾತ್ ಗಾವ್ಹಾಚ಼ ಪಾಪಿಲಾ ಖುಬ್ ತರಾಸಾಚ಼ ಜಾ಼ಲ್ಯಾ.
HEB 10:32 ತುಮಿ ಖರ ಸಮಜು಼ನ್ ಗೆತಲ್ಯಾಲ ತೆ ದಿಸ್ ಯಾದ್ ಕರಾ. ತುಮಿ ಖುಬ್ ತರಾಸಾತ್ ಲಡಾಯಿ ಕಿಲಿತರಿ, ಭಿಹ್ಯಾಚೆ ಆಂದಿ ಮೊರ‍್ಹ ಗೆಲ್ಯಾಸಾ.
HEB 10:33 ಥೊಡೆ ಪಾವ್ಟಿ ತುಮಾನಾ ರಾಗಾಚಾ ಗುಶ್ಟಿ ಸಾಂಗ್‌ಲ್ಯಾ ತರಿ ತಸಸ್ ಖುಬ್ ಲೊಕಾಂಚೆ ಮೊರ‍್ಹ ತುಮಾನಾ ತರಾಸ್ ದಿಲಾತರಿ ತೇಸ್ ತರನಿ ತರಾಸಾತ್ ಗಾವಲ್ಯಾಲ್ಯಾ ಲೊಕಾನಾ ಥೊಡಿ ಯಳಿ ಮಜ಼ತ್ ಕಿಲಿಸಾ.
HEB 10:34 ವ್ಹಯ್, ತುರಂಗಾತ್ ಆಸ್‌ಲ್ಯಾಲ್ಯಾ ಲೊಕಾನಾ ಮಜ಼ತ್ ಕಿಲಿಸಾ ಆನಿ ತ್ಯಂಚಾ಼ ತರಾಸ್ ಗೆತ್ಲಾಸಾ. ತುಮ್ಚಿ ಆಸ್ಥಿ ಸಗ್ಳಿ ತುಮ್ಚಿಪ್ನಿ ಕಾಡುನ್ ಗಿಹುನ್ ಗೆಲ ತರಿ ಸಂತೊಶಾನಿ ಹಾಸಾ ತ್ಯಚಿವ್ನಿ ಚಾ಼ಂಗ್ಲ ತ್ಯ ಖಾಯಿಮಚ಼ ಗಾವಲ್ಯಾ ಮನ್ಹುನ್ ತುಮಾನಾ ಸಮಾಜ಼ಲ್ಯಾಲ್ಯಾಸ್ ಲಾಗುನ್ ತುಮಿ ಸಂತೊಶಾನಿ ಹಾಸ್ಸಾ.
HEB 10:35 ಮಾಗ ಆಸ್‌ಲ್ಯಾಲಾ ಧಿರ್ ಸುಡುನಕೊಸಾ ತುಮ್ಚಾ ದಿರ‍್ಹಾಲಾ ಶಾರ್ಕ ಪ್ರತಿಫಳ್ ಮಿಳ್ನಾರ್
HEB 10:36 ತುಮಿ ಥಂಡ್ಫನಾನಿ ರಾಹ್ಯಾ ವ್ಹಯಿಸಾ ತುಮಿ ದೇವಾಚಾ ಮನಾ ಶಾರ್ಕ ಕೆಲ್ಯಾ ನಂತರ ತ್ಯಚಾ ವಾಗ್ದಾನಾಚೆಗತ್ ತುಮಾನಾ ಪ್ರತಿಫಳ್ ಗಾವ್ನಾರ್.
HEB 10:37 ಧರ್ಮಶಾಸ್ತಾರ್ ಆಸ ಸಾಂಗ್‌ತ್ಯೊ “ಥೊಡ್ಯಾ ದಿಸಾತ್, ಯನಾರ್ ತ್ಯೊ ಉಸಿರ್ ಕರೀತ್ ನಾಹಿ.
HEB 10:38 ಲೊಕ ಇಸ್ವಾಸಾನಿ ಜ಼ಗ್ನಾರ್. ಫನ್ ತ್ಯೊ ಭ್ಯಾನಿ ಮಾಗ ಸರ್ಲಾತ ಮನಾ ತ್ಯಚಿಪ ಸಂತೊಶ್ ನಾಹಿ. ”
HEB 10:39 ಫನ್ ಆಮಿ ಮಾಗ ಸರ್ನಾರಿ ಲೊಕ ನವ್ಹ ಹಾಳ್ ವ್ಹನಾರಿ ಲೊಕಬಿ ನವ್ಹ. ಆಮಿ ಇಸ್ವಾಸಾಚಿ ಜಾ಼ಲ್ಯಾವ್ ಆನಿ ರಕ್ಷನ್ ಗೆನಾರ ಜಾ಼ಲ್ಯಾವ್.
HEB 11:1 ಇಸ್ವಾಸಾವ ಆಮಿ ಆಶಾ ತೆವಲ್ಯಾಲ್ಯಾಚಾ಼ ಬರವಾಸಾ, ಆನೀಕ್ ಡೊಳ್ಯಾನಿ ದಿಸತ್ ನಸಲ್ಯಾಲ್ಯಾವ ಖಾತ್ರಿ ಜಾ಼ಲ್ಯೆ.
HEB 11:2 ಆಮ್‌ಚ಼ ಜಾಂತ ಆಪಲ್ಯಾ ಇಸ್ವಾಸಾನಿ ವ್ಹತ ಮನ್ಹುನ್ ದೇವಾನಿ ಚಾ಼ಂಗ್ಲನಾವ್ ಗೆತ್ಲ.
HEB 11:3 ದುನ್ಯಾ ದೇವಾಚೆ ಬೋಲಿನಿಸ್ ಗಡ್ಲಿ ಮನ್ಹುನ್ ಆಮಿ ಇಸ್ವಾಸಾನಿಸ್ ಸಮಜು಼ನ್ ಗೆತಲ್ಯಾ. ಹ್ಯಾ ಕಾರ್ನಾನಿ ದಿಸತ್ಯಾಲಿ ಹಿ ದುನ್ಯಾ ದಿಸತ್ಯಾಲ್ಯಾ ಜೀನ್ಸಾನಿ ಗಡ್ಲಿ ನಾಹಿ ಮನ್ಹುನ್ ಸಮಜು಼ನ್ ಗೆತಾವ್.
HEB 11:4 ಇಸ್ವಾಸಾನಿಸ್ ಹೇಬೆಲ್ ಕಾಯಿನಾಚಾ ಯಜ್ಞಾವ್ನಿ ಚಾ಼ಂಗ್ಲ ಯಜ್ಞ ದೇವಾಲಾ ದೆತೊ. ಹ್ಯಾಚಿಸ್ ಲಾಗುನ್ ತ್ಯೊ ನಿಯೆತಿಚಾ಼ ಮನ್ಹುನ್ ಗೆತೊ. ದೇವ್ ತ್ಯಚೆ ದಿನ್ಗಿಚೆ ಗುಶ್ಟಿತ್ ಬೊಲ್ತೊ. ತ್ಯೊ ಮರುನ್ ಗೆಲಾತರಿ , ತ್ಯಚಾ ಇಸ್ವಾಸಾಸ್ ಲಾಗುನ್ ಆಜು಼ನ್ ಬೊಲ್ನಾರಾ ಜಾ಼ಲ್ಯಾ.
HEB 11:5 ಇಸ್ವಾಸಾನಿಸ್ ಹನೊಕಾಲಾ ಮರಾಚೆ ಆಂದಿಸ್ ನೇಲಾ. ದೇವ್ ತ್ಯಲಾ ಗಿವ್ಹುನ್ ಗೆಲಾ ಮನ್ಹುನ್ ತ್ಯೊ ಕುನಾಲಾಸ್ ದಿಸ್ಲಾ ನಾಹಿ. ತ್ಯಲಾ ನಿಹ್ಯಾಚೆ ಆಂದಿ ದೇವಾಲಾ ವವ್ಯಾಳತ್ಯಾಲಾ ಜಾ಼ಲ್ತಾ ಮನ್ಹುನ್ ವಳಕ್ ಜಾ಼ಲ್ತಾ.
HEB 11:6 ಫನ್ ಇಸ್ವಾಸ್ ನಸ್ತಾನಾ ದೇವಾಲಾ ಸಂತೋಶ ವ್ಹಯಿತ್ನಾಹಿ. ಕಾ ಮಂಜೆ ದೇವಾಪ ಯ. ನಾರಾ ದೇವ್ ಹಾ ಆನಿ ಆಪಲ್ಯಾಲಾ ಶೊತ್ಯಾಲ್ಯಾನಾ ಪ್ರತಿ ಫಳ್ ದೇನಾರ್ ಮನ್ಹುನ್ ಇಸ್ವಾಸ್ ತೆವಾಯಾ ವ್ಹಯಿ
HEB 11:7 ಇಸ್ವಾಸಾನಿಸ್ ನೊಹಾ ಆಜು಼ನ್ ದಿಸತ್ ನಸಲ್ಯಾಲ್ಯಾಚೆ ಗುಶ್ಟಿಚ ದೇವಾಪ್ನಿ ದೈವೊಕ್ತಿ ಗಿಹುನ್, ಬ್ಯಾನಿ ಬಕ್ತಿನಿ ರಾವ್ಹುನ್ ಆಪಲ್ಯಾ ಗರಾತಲ್ಯಾಂಚೆ ರಕ್ಷೆನಿಸಾಟಿ ವ್ಹಡಿ ಬ್ಯಾಂದ್ಲಿ. ಇಸ್ವಾಸಾನಿಸ್ ತ್ಯೊ ಲೋಕಾತಲ್ಯಾನಾ ಶಿಕ್ಶಾತ್ ಗಾವ್ನಾರ್ ಮನ್ಹುನ್ ನಿರ್ದಾರ್ ಕೆಲಾ. ಆನಿ ಇಸ್ವಾಸಾಚಾ ಫಳಾಚೆ ನೀಯೆತಿಲಾ ವಾರಸ್ದಾರ್.
HEB 11:8 ಇಸ್ವಾಸಾನಿಸ್ ಅಬ್ರಹಾಮಾಲಾ ಹಾಕಟ್ಲಾ ತವಾ ಹು ಮನ್ಹುನ್ ಆಪ್ನು ಗಿಹ್ಯಾ ಪಾಯಜೆ ತ್ಯಾ ಜಾ಼ಗ್ಯಾವ ನಿಗುನ್ ಗೆಲಾ. ಆಪ್ನು ಕುಠ ಜಾ಼ಯಾಚ಼ ಮನ್ಹುನ್ ಠಾವ ನಸ್ತಾನಾ ಗೆಲಾ.
HEB 11:9 ಇಸ್ವಾಸಾನಿ ತ್ಯೊ ಸಬ್ದದಿಲ್ಯಾಲೆ ದುನೆತ್ ಆಲಾ ತವಾ, ತಿಥ ದುಸ್ರೆ ದುನೆತಲ್ಯಾಚೆಗತ್ ಪಾಕ್ಟಾತ್ನಿ ರಾವುನ್ ಪ್ರವಾಸಿ ವ್ಹವುನ್ ರಾಯ್ಲಾ. ತ್ಯಾಸ್ ಸಬ್ದಾಲಾ ಸಂಗಚಾ಼ ಇಸಾಕ್, ಯಾಕೊಬ್ ತ್ಯಚೆಗತ್ ಪಾಕ್ಟಾತ್ನಿ ರಾಯ್ಲ.
HEB 11:10 ಕಾ ಮಾಂಜೆ ತ್ಯೊ ಶಾಶ್ವಿತ್ ಪಾಯಾ ಆಸ್ನಾರಿ ಪ್ಯಾಟ್ ಮಂಜೆ ದೇವಾನಿ ಯವಜ಼ಲ್ಯಾಲಿ ಗಡಿವಲ್ಯಾಲೆ ಪೆಠಚಿ ವಾಟ್ ಬಗಿತಾ.
HEB 11:11 ಆಸ ಆಸ್ಥಾನಾ ಸಾರಾ ಸಬ್ದ ದೆನಾರರ‍್ಯಾಲಾ ಇಸ್ವಾಸಾಚಾ಼ ಮನ್ಹುನ್ ಆಪ್ನು ವ್ಹಯಾ ವ್ಹಯಿ ಆಸ್ಲಿ ತರಿ ಇಸ್ವಾಸಾನಿಸ್ ಗರ್ವಾರ್ ರಾಹ್ಯಾ ತಾಕತ್ ಮಿಳಾಲಿ.
HEB 11:12 ಮನ್ಹುನ್ ಮರಾಯಾ ಜಾ಼ಲ್ಯಾಲ್ಯಾ ಯಕಾಪ್ನಿ ಆಬ್ಳಾತಲ್ಯಾ ಚಾನ್ಯಾಂಚೆಗತ್ ಸಂಮಿದೊರಾಚೆ ಡೆಗಚೆ ಉಸ್ಕಚೆಗತ್ ಖುಬ್ ಪೊರ ಜ಼ಲಾಮ್ಲಿತ.
HEB 11:13 ಹ್ಯನಾ ಸಗಳ್ಯಾನಾ ಸಬ್ದ ದಿಲ್ಯಾಲ ಪಳ್ ಮಿಳಾಲನಾಹಿ. ಫನ್ ತ್ಯ ಸಗ್ಳ ದುರ್ನಿ ಬಗುನ್ ಆನಿ ಸಂತೋಶಾನಿ ಗಿಹ್ವುನ್ ಇಸ್ವಾಸಾನಿ ಮಿಲಿತ. ಆಪ್ನು ದರ್ತಿವ ದುಸ್ರೆ ದುನೆತಲ್ಯಾಚೆಗತ್ ಪ್ರವಾಸಾಚ಼ ಜಾ಼ಲ್ಯಾವ್ ಮನ್ಹುನ್ ಒಪ್ಲ.
HEB 11:14 ಆಸಲ್ಯಾ ಬೋಲ್ಯಾ ಬೋನ್ನಾರ ಆಪ್ನು ಸ್ವತಾಚಾ಼ ಗಾವ್ ಶೋತ್ಯಾತ ಮನ್ಹುನ್ ದ್ಯಾವ್ತ.
HEB 11:15 ಆಪ್ನು ಸುಡುನ್ ಆಲ್ಯಾಲೆ ದುನೆವ ಮನ್ ತೆವಲ್ಯಾಲ ಆಸ್ಲತ ತಿಥ ಮಾಗಾರಾ ಜಾ಼ಯಾಚಾ಼ ಅವಕಾಸ್ ತ್ಯನಾ ಹುತಾ.
HEB 11:16 ಫನ್ ತೆ ಪರಲೊಕ್ ಮಂತ್ಯಾಲೆ ಚಾ಼ಂಗ್ಲೆ ದುನೆಚಿ ವಾಟ್ ಬಗ್ನಾರ್. ಮನ್ಹುನ್ ದೇವ್ ತ್ಯಂಚಾ಼ ದೇವ್ ಮನ್ಹುನ್ ಗಿಹ್ಯಾ ಲಾಜಾ಼ಚೆ ಆಂದಿ, ತ್ಯಚಿ ಸಾಟಿ ಪ್ಯಾಟ್ ತಯಾರ್ ಕೆಲೆ.
HEB 11:17 ಅಬ್ರಹಾಮ್ ಪರೀಕ್ಶತ್ ಪಡ್ಲಾ ತವಾ ಇಸಾಕಾಲಾ ಇಸ್ವಾಸಾನಿಸ್ ದಿಲಾ. ತ್ಯೊ ಸಬ್ದ ಗೆತಲ್ಯಾಲಾ ತ್ಯೊ, “ಇಸಾಕಾಪ್ನಿ ಜ಼ಲಾಮ್ನಾರಿ ತುಜಿ ಪಿಳ್ಗಿ ಮನ್ಹುನ್ ಗಿತಿಲ” ಮನ್ಹುನ್ ದೇವಾನಿ ತ್ಯಲಾ ಸಾಂಗ್ಲ ಆಪಲ್ಯಾ ಯಕಾ ಲೇಕಾಲಾ ದಿಲಾ.
HEB 11:19 ಮಾಜಾ಼ ಲ್ಯೊಕ್ ಮೆಲಾ ತರಿ ದೇವ್ ತ್ಯಲಾ ಜ಼ಗಿವ್ನಾರ್ ಮನ್ಹುನ್ ಸಮಜು಼ನ್ ಗೆತ್ಲ ಹುತ. ಆನಿ ಮೆಲ್ಯಾಲ್ಯಾತ್ನಿ ಜೀತಾ ವ್ಹವುನ್ ಆಲ್ಯಾಚೆಗತ್ ತ್ಯಲಾ ಗೆತ್ಲಾ.
HEB 11:20 ಇಸ್ವಾಸಾನಿಸ್ ಇಸಾಕ್ ಯಾಕೊಬ್ ಆನಿ ಏಸಾವಾಲಾ ಆಶಿರ್ವಾದ್ ಕೆಲಾ ತವಾ ಮೊರ‍್ಹ ವ್ಹನಾರೆ ಗುಶ್ಟಿಂಚಿ ಸುಸ್ನಾದಿಲಿ.
HEB 11:21 ಯಾಕೊಬ್ ಆಪ್ನು ಮರಾಚಾ ಯಳಾಲಾ ಇಸ್ವಾಸಾನಿಸ್ ಯೊಸೆಪಾಚಾ ದೊಗಾ ಪೊರಾನಾ ಆಶಿರ್ವಾದ್ ಕೆಲಾ. ಆಪ್ಲೆ ಕಾಠಿವ ವಡ್ಗುನ್ ದೇವಾಲಾ ವವ್ಯಾಳಾ.
HEB 11:22 ಯೊಸೆಪ್ ಆಪ್ನು ಮರಾಚಾ ಯಳಾಲಾ ಇಸ್ರಾಯಲ್ ಐಗುಪ್ತ ದುನೆತ್ನಿ ನಿಗಾಚೆ ಗುಶ್ಟಿತ್ ಇಸ್ವಾಸಾನಿ ಬುಲುನ್ ಆಪ್ಲಿ ಶರೀರ ಗಿವ್ಹುನ್ ಜಾ಼ಯಾಚೆ ಗುಶ್ಟಿತ್ ಆಜ್ಞಾದಿಲಿ.
HEB 11:23 ಮೊಶೆ ಜ಼ಲಾಮ್ಲಾ ತವಾ ತ್ಯಚೆ ಆಯಿ ಬಾನಿ ಮುಲ್ ಶಾದ್ರ ಹಾ ಆನಿ ಬಗುನ್ ರಾಜಾಚಾ ಹುಕ್ಮಾಲಾ ಬಿಹ್ಯಾಚೆ ಆಂದಿ ಇಸ್ವಾಸಾನಿಸ್ ತ್ಯಲಾ ತೀನ್ ಮೈನ್ಹ ಚು಼ರುನ್ ತೆವ್ಲಾ.
HEB 11:24 ಇಸ್ವಾಸಾನಿ ಮೊಶೆ ತೋರ್ಲಾ ಜಾ಼ಲ್ಯಾ ನಂತರ್ ಫರೋಹಾಚೆ ಲಿಕಿಚಾ಼ ಲ್ಯೊಕ್ ಮನ್ಹುನ್ ಗಿಹ್ಯಾಚ಼ ನಕೊ ಮನ್ಹುನ್ ಗೆತೊ.
HEB 11:25 ಥೊಡ್ಯಾ ದಿಸಾತ್ ಮರುನ್ ಜಾ಼ನಾರ‍್ಯಾ ಪಾಪತ್ ಪಡಾಚ಼ ಸುಡುನ್, ದೇವಾಚಾ ಪೊರಾಂಚೆ ಸಗ್ನಿ ತರಾಸ್ ಕಾಯಾಚಾ಼ ಬರಾ ಮನ್ಹುನ್ ತೀರ್ಮಾನ್ ಕೆಲಾ.
HEB 11:26 ಐಗುಪ್ತಾತ್ಲೆ ಸಗ್ಳೆ ದವ್ಲತಿವ್ನಿ, ಕ್ರಿಸ್ತಾಸಾಟಿ ಗಡಲ್ಯಾಲಿ ನಿಂದಾಸ್ ಚಾ಼ಂಗ್ಲಾ ಬಾಗ್ಯ ಮನ್ಹುನ್ ಗೆತೊ. ಕಾ ಮಂಜೆ ಮೊರ‍್ಹ ಯನಾರ‍್ಯಾ ಪ್ರತಿ ಫಳಾವ್ಹ ಡೊಳಾ ಹುತಾ.
HEB 11:27 ಇಸ್ವಾಸಾನಿ ತ್ಯೊ ರಾಜಾಚಾ ರಾಗಾಲಾ ಬಿಹ್ಯಾಚೆ ಆಂದಿ ಐಗುಪ್ತ ದುನ್ಯಾ ಸುಡುನ್ ಗೆಲಾ. ಕಾ ಮಂಜೆ ತ್ಯೊ ಜ಼ಳಾಕ್ನಾರ‍್ಯಾಲಾ ಬಗ್ನಾರ‍್ಯಾಚೆಗತ್ ಘಟ್ ಮನಾಚಾ಼ ಜಾ಼ಲ್ತಾ.
HEB 11:28 ಪೈಲ್ಯಾ ಮೂಲಾನಾ ಮಾರ್ನಾರಾ, ಇಸ್ರಾಯೇಲಾಚಾ ಪೈಲ್ಯಾ ಮೂಲಾನಾ ಹಾತ್ ಲಾವುನಾಹಿ ಆಸ, ಇಸ್ವಾಸಾನಿಸ್ ತ್ಯನಿ ವಲಾಂಡ್ಯಾಚ಼ ಆನಿ ರಗಾತ್ ಸಿಪ್ಡಾಚ಼ ಕೆಲ.
HEB 11:29 ಇಸ್ರಾಯಲಾಚಿ ಇಸ್ವಾಸಾನಿಸ್ ತಾಮ್ಡಾ ಸಮಿಂದೊರ್ ವಾಳ್ಕಿ ಜೀಮಿನ್ ವಲ್ಯಾಂಟ್ಯಾಚೆಗತ್ ವಲ್ಯಾಂಡುನ್ ಗಿಲಿತ. ಐಗುಪ್ತಾತಲ್ಯಾಂಚಾನಿ ತ್ಯ ವಲ್ಯಾಂಡಾಯಾ ಯತ್ನ ಕೇಲಿತ ತವಾ ಬುಡುನ್ ಗಿಲಿತ.
HEB 11:30 ಇಸ್ವಾಸಾನಿಸ್ ತೀ ಸಾತ್ ದಿಸಾ ಪರೆತ್ ಯೆರಿಕೊ ಪೆಟಚೆ ಬಿತ್ತಿಚೆ ಸರ್ ಬವ್ಹಾರಿ ಪಿರಲ್ಯಾ ನಂತರ್ ತ್ಯಾ ಪಡಲ್ಯಾ.
HEB 11:31 ಇಸ್ವಾಸಾನಿಸ್ ರಾಹಾಬಳ್ ಮಂತ್ಯಾಲಿ ಸೂಳಿ ಗೂಢಾಚಾರಾನಾ ಸಮಾಧಾನಾನಿ ಗಿವ್ಹುನ್, ಐಕತ್ ನಸಲ್ಯಾಲ್ಯಾಚೆ ಸಂಗ ಹಾಳ್ ವ್ಹಯಾಚೆ ಆಂದಿ ರಾಯ್ಲಿ.
HEB 11:32 ಆನಿ ಕ್ಯಾ ಸಾಂಗಾಯಾ ವ್ಹಯಿ? ಗಿದ್ಯೊನ್, ಬಾರಾಕ್ ಸಂಸೋನ್, ಯೆಪ್ತಾಹ, ದಾವೀದ್, ಸಮುವೆಲ್ ಆನಿ ಪ್ರವಾದಿಂಚೆ ಗುಶ್ಟಿಚ ಸಾಂಗಾಯಾ ವ್ಹಯಿತ ಆಮಾನಾ ಯೊಳ್ ಪುರನಾ.
HEB 11:33 ಇಸ್ವಾಸಾನಿಸ್ ತ್ಯಂಚಾನಿ ರಾಜ ಆಪ್ಲ ಕರುನ್ ಗೆತ್ಲ, ನೀಯತ್ ನಿರ್ಮಾನ್ ಕೆಲಿ, ಸಬ್ದ ಗೆತ್ಲಾ, ಸಿಂವಾಚಿ ತೊಂಡ ಬ್ಯಾದ್ಲಿ.
HEB 11:34 ಪೆಟ್ಯಾಲಾ ಇಸ್ತು ಬನ್ ಕೆಲಾ, ಕುಂಗ್ಳಿಚೆ ದಾರತ್ನಿ ಚು಼ಕ್ವುನ್ ಗೆತ್ಲ, ಬಳ್ ನಸಲ್ಯಾಲ ಆಸ್ಲತರಿ ಬಳಿವಾನ್ ಜಾ಼ಲ್ಲ, ಲಡಾಯಿತ್ ಪರಾಕ್ರಮ್ ಶಾಲಿ ಜಾ಼ಲ, ದುಸರೆ ದುನೆತಲ್ಯಾ ಸೈನ್ಯಾನಾ ಪಳ್ವುನ್ ಗ್ಯಾತ್ಲ.
HEB 11:35 ಬ್ಯಾಯ್ಕಾ ಮಾನ್ಸಾಂಚಾನಿ ಮರುನ್ ಗೆಲ್ಯಾಲ್ಯಾ ಆಪಲ್ಯಾನಾ ಜೀತ್ಯಿ ಪರ್ತುನ್ ಗಿತ್ಲಿತ. ಥೊಡ್ಯಾಂಚಾನಿ ಆಪ್ನು ತರಾಸ್ ಖಾತಾನಾ ಚಾ಼ಂಗ್ಲ ಪುನರುತ್ಥಾನ್ ಗಿಹ್ಯಾ ಸಾಟಿ, ಸುಟ್ನುಕಿಚಾ಼ ನಕಾರ್ ಕೆಲಾ.
HEB 11:36 ದುಸ್ರಿ ತುಡಿ ಹಿರ್ಮಟ್ನಾ, ಕೊರಡೆಚಾ಼ ಮಾರ್, ಬೀಡ್ಯಾ, ತುಂರ್ಗಾತ್ನಿ ರಾಯ್ಲ.
HEB 11:37 ಥೊಡ್ಯಾನಾ ಲೋಕಾಂಚಾನಿ ದೊಂಡ್ಯಾನಿ ಮಾರುನ್ ಟ್ಯಾಕ್ಲ, ಥೊಡ್ಯಾನಾ ಕರ್ಗಸಾನಿ ಕಾಪುನ್ ದೊನ್ ತುಕ್ಡ ಕರುನ್ ಮಾರುನ್ ಟ್ಯಾಕ್ಲ, ಥೊಡ್ಯಾನಾ ಕುಂಗ್ಳಿನಿ ಮಾರುನ್ ಟ್ಯಾಕ್ಲ, ಥೊಡ ಗರಬ್ತಿತಿ, ಜಾ಼ಚ಼್, ತರಾಸ್, ಹ್ಯ ಸಗ್ಳ ಸುಸ್ವುನ್ ಗೆನಾರ ವ್ಹವ್ಹುನ್ ಸೆಳ್ಯಾ ಮೆಡ್ರಾಂಚಿ ಚ಼ಮ್ಡಿ ಗ್ಯಾಲ್ನಾರ ವ್ಹವ್ಹುನ್ ಪಿರ್ಲ.
HEB 11:38 ಆಸಲ್ಯಾನಾ ಹಿ ದುನ್ಯಾ ಚಾ಼ಂಗ್ಲಿ ನವ್ತಿ. ತೇ ಆಪ್ಲೆ ದುನೆಚೆ ಉಸ್ಕಾಚಿ ಧರ್ತಿ, ಕನ, ಗಬಿ, ತಗಾತ್ನಿ ಪಿರ್ನಾರ ಜಾ಼ಲ್ತ.
HEB 11:39 ಹ್ಯಾ ಸಗಳ್ಯಾಂಚಾನಿ ಆಪಲ್ಯಾ ಇಸ್ವಾಸಾಸ್ ಲಾಗುನ್ ಚಾ಼ಂಗ್ಲಿ ವಳಕ್ ಗಿತ್ಲಿ, ಸಬ್ದಾಚ಼ ಫಳ್ ಗೆತ್ಲ ನಾಹಿ.
HEB 11:40 ದೇವಾನಿ ಆಮ್ಚಿ ಸಾಟಿ ಚಾ಼ಂಗ್ಲಾ ಬಾಗ್ಯಾ ಕರುನ್, ಆಮಿ ಅಸ್ತಾನಾ ತೆ ಪುರ್ತಿ ವ್ಹವು ನಾಹಿತ ಮನ್ಹುನ್ ಥರಿವ್ಲ.
HEB 12:1 ತ್ಯಚಿ ಸಾಟಿ ಯವ್ಡೆ ಸಾಕ್ಷಿಚಾ಼ ಮೊಟಾ ಹಿಂಡ್ ಡಂಗಾಚೆ ಗತ್ ಆಮ್ಚೆ ಸರ್ಬವ್ತಾ ಹುತಾ ಮನ್ಹುನ್ ಆಮಾನಾ ಆಡ್ವ ಯತ್ಯಾಲ ಸಗ್ಳ ವಜ಼, ಸರಳ್ ಕುಡುನ್ ಗೆತ್ಯಾಲ ಪಾಪಬಿ ಆಮಿ ಕಾಡುನ್ ಥಿವುನ್,
HEB 12:2 ಆಮ್ಚಿಪ ಇಸ್ವಾಸ್ ದೆನಾರಾ ತ್ಯ ಸರ್ವ ಕರ್ನಾರಾ ಜಾ಼ಲ್ಯಾಲ್ಯಾ ಯೇಸುವ ನದಾರ್ ಥಿವುನ್ ಆಮಾನಾ ತರಿವಲ್ಯಾಲ ಪಳ್ನ ಥಂಡಫನಾನಿ ಪಳುಯಾ. ತ್ಯನಿ ಆಪ್ಲೆ ಮೊರ‍್ಹ ತೆವಲ್ಯಾಲ್ಯಾ ಸಂತೋಶಾ ಸಾಟಿ ಲಾಜ಼ಚಿ ನಕ್ವಾಟ್ ಕರುನ್ ಶಿಲಬೆಚ಼ ಮರಾನ್ ಸುಸ್ವುನ್ ಗಿವ್ಹುನ್, ದೇವಾಚಾ ಸಿಂಹಾಸಾನಾಚೆ ಉಜ಼ವ್ಯಾಂಗ್ನಿ ಬಸಲ್ಯಾ.
HEB 12:3 ತುಮಿ ಮನಾಲಾ ದುಕ್ ವ್ಹವುನ್ ಬೇಜಾರ್ ವ್ಹಯಾಚೆ ಆಂದಿ ಯೇಸುಚೆ ಗುಶ್ಟಿತ್ ಯವಜಾ಼. ತ್ಯನಿ ಪಾಪಿಂಚಿಪ್ನಿ ಕ್ಯವ್ಡಾಕಿ ತರಾಸ್ ಸುಸಿವ್ಲಾ.
HEB 12:4 ತುಮಿ ಪಾಪಾಚೆ ಆಡ್ವಿ ಲಡ್‌ತ್ಯಾಲ್ಯಾಸ್ ಲಾಗುನ್ ರಗಾತ್ ಪಾಡಿ ಪರತ್ ಲಡ್ಲಾ ನಾಹಿಸಾ ನವ್ಹ.
HEB 12:5 ಪೊರಾನಾ ಸಾಂಗತ್ಯಾಚೆಗತ್ ತುಮಾನಾ ಸಾಂಗಲ್ಯಾಲ ಜಾ಼ಗ್ರುತಿಚಾ ಬೊಲ್ಯಾ ಇಸ್ರುನ್ ಗೆಲಾಸಾ ಕ್ಯಾ? ತ್ಯ ಕ್ಯಾ ಮಾಂಜೆ, “ಮಾಜಾ ಲೆಕಾ, ಪ್ರಬುಚೆ ಶಿಕ್ಷೆಚಾ಼ ಗಾಳ್ ಕರುನಕೊಸಾ. ತ್ಯನಿ ತುಲಾ ದಪಕ್ಯಾವ್ಲತ ಬೇಜಾರ್ ಕರುನಕೊಸಾ. ”
HEB 12:6 ಕಾ ಮಂಜೆ ಪ್ರಬು ಕುನಾಚಿ ಮಾಯಾ ಕರ್ತೊ ತ್ಯಾನಾ ಶಿಕ್ಷಾದೆತೊ. ಆಪ್ನು ಲೇಕಾಚೆಗತ್ ಗೆನಾರ‍್ಯಾ ಪರ್ತೆಕಾಲಾ ಮ್ಯಾರ್ತೊ ಮನ್ಹುನ್.
HEB 12:7 ತುಮ್ಚಾ ಬರ್ವಶಾಸಾಟಿ, ತುಮಾನಾ ಶಿಕ್ಷಾವ್ಹತೆ ಮನ್ಹುನ್ ತ್ಯ ಸುಸ್ವುನ್ ಗೆವ್ಹಾ. ದೇವ್ ತುಮಾನಾ ಲೆಕ್ರ ಮನ್ಹುನ್ ಚಾ಼ಲಿವ್ತೊ. ಕಾ ಮಂಜೆ ಬಾಪ್ನಿ ಶಿಕ್ಷಾಗೆನಾರಾ ಲ್ಯೊಕ್ ಕುಟಹಾ?
HEB 12:8 ಸಗಳ್ಯಾನಾ ವ್ಹಯಾವ್ಹಯಿ ಜಾ಼ಲ್ಯಾಲಿ ಶಿಕ್ಷಾ ತುಮಾನಾ ಜಾ಼ಲಿ ನಾಹಿತ ತುಮಿ ಬಳ್ ಜು಼ರಿನಿ ಜ಼ಲಾಮಲ್ಯಾಲಿ ಪೊರ ವ್ಹನಾರ್ ತ್ಯಚಿ ಪೊರ ನವ್ಹಸಾ.
HEB 12:9 ಹ್ಯ ಯವ್ಡಸ್ ನವ್ಹ ಆಮಾನಾ ಸಿಕ್ಷಾದಿಲ್ಯಾಲ್ಯಾ ಹ್ಯಾ ಲೋಕಾತಲ್ಯಾ ಬಾಸನಾ ಮರ‍್ಯಾದ್ ದೆತಾವ್‌ ನವ್ಹ. ಆಮ್ಚಾ ಆತಮ್ಯಾನಾ ಬಾ ಜಾ಼ಲ್ಯಾಲ್ಯಾಚ ಆಮಿ ಆಜು಼ನ್ ಖುಬ್ ಐಕುನ್ ಜೀವ್ನಾ ಕರಾಯಾ ವ್ಹಯಿ ನವ್ಹ?
HEB 12:10 ಆಮ್ಚಾ ಹ್ಯಾ ಲೋಕಾತಲ ಬಾಸ ಮನಾಲಾ ಶಾರ್ಕ ದಿಸ್ಲ ತವಾ ಥೊಡ ದಿಸ್ ತ್ಯವ್ಡಿಸ್ ಶಿಕ್ಷಾ ದಿಲಿ. ಫನ್ ದೇವ್ ಆಪಲ್ಯಾ ಚಾ಼ಂಗಲ್ಯಾತ ಪವಿತ್ರಸಭಾವ ಆಮಿ ಮಿಳಾಯಾ ವ್ಹಯಿ ಮನ್ಹುನ್ ಆಮ್ಚಾ ಬರ‍್ಯಾಸಾಟಿ ಶಿಕ್ಷಾ ದೆತೊ.
HEB 12:11 ಕುಟ್ಲಿಬಿ ಶಿಕ್ಷಾ ಸಗ್ಳಾವ್ನಿ ಸಂತೋಶಾನಿ ದಿಸಾಚೆ ಆಂದಿ, ಕಸ್ಟಾಚಿ ಕಸಿ ದಿಸ್ತಿ. ಫನ್ ಶಿಕ್ಷಾ ಗೆನಾರ, ಮೊರ‍್ಹ ಸಮಾದಾನಾಚ಼ ನ್ಯಾಯಿಪನಾಚ಼ ಫಳ್ ಗೆತ್ಯಾತ.
HEB 12:12 ಮನ್ಹುನ್ ಪಡಲ್ಯಾಲ ಹಾತ್ ಆನಿ ವಾಡತ್ಯಾಲ್ಯಾ ನಡಗ್ಯಾನಾ ಗಟ್ ಕರಾ.
HEB 12:13 ತುಮ್ಚಾ ಪಾಯಾನಾ ನಿಟ್ ವಾಟ್ ಕರಾ ಆಸ ಕೆಲಸಾತ ಥ್ಯೊಟಕ್ಯಾ ಗ್ಯಾಲತ್ಯಾಲಾ ಪ್ಯಾ ಮುರ್ಕಾಟಾಚೆ ಆಂದಿ ಬರಾ ವ್ಹನಾರ್
HEB 12:14 ಸಗಳ್ಯಾಂಚೆ ಸಂಗ ಸಮಾದಾನಾನಿ ಜೀವ್ನಾ ಕರಾಯಾ ಆನಿ ಚಾ಼ಂಗ್ಲ ವ್ಹಯಾ ಯತ್ನ ಕರಾ. ಪರಿಶುದ್ ನಸ್ತಾನಾ ಕೊನುಸ್ ಪ್ರಬುಲಾ ಬಗ್ನಾರ್ ನಾಹಿ.
HEB 12:15 ತುಮ್ಚಾತ್ ಕೊನ್ ತರಿ ದೇವಾಚೆ ಕ್ರುಪಾನಿ ಚು಼ಕುನ್ ಮಾಗಾರಾ ಪರ್ತುನ್ ಜಾ಼ವು ನಾಹಿ ಆಸ, ಕಸ್ಲಿಸ್ ಕಡು ಮುಳಿ ತುಮ್ಚಾತ್ ಫುಟುನ್ ಸಮಾಧಾನ್ ನಾಹಿಸಾ ಕರುನ್ ಖುಬ್ ಜನಾನಾ ಬುರ್ಸ ವ್ಹವುನಾಹಿ ಆಸ ಬಗಾ.
HEB 12:16 ಕೊನ್ತರಿ ವ್ಯಬಿಚಾರಿ ವ್ಹವುನಿ, ಏಸಾವಾಚೆಗತ್ ಸಂಸಾರಾತ್ಲಾ ವ್ಹವುನಿ ತುಮ್ಚಿಪ ರಾವ್ಹು ನಾಹಿ ಆಸಿ ಜಾ಼ಗ್ರುತ್ ಗೆವ್ಹಾ. ತ್ಯಾ ಏಸಾವಾನಿ ಯಕಾಸ್ ಜೆವ್ನಾ ಸಾಟಿ ಆಪ್ಲಾ ಪೈಲಾ ಹಾಕ್ ಇಕುನ್ ಶೊಡ್ಲಾ.
HEB 12:17 ನಂತರ್ ಆಪಲ್ಯಾ ಬಾಚಾ಼ ಆಶಿರ್ವಾದ್ ಹಾಕಾನಿ ಗಿಹ್ಯಾ ವ್ಹಯಿ ಮನ್ಹುನ್ ರಡತ್ ಮಾಗ್ಲ ತರಿ,ಪಸ್ಚಾತಾಪಾಲಾ ಮಾರ್ಗ ನಸ್ತಾನಾ ಸುಡುನ್ ದಿಲ್ಯಾಲಾ ಮನ್ಹುನ್ ತುಮಾನಾ ಠಾವ ಹಾ.
HEB 12:18 ತುಮಿ ಜಾ಼ತ್ಯಾಲ್ಯಾ ಆನಿ ಇಸ್ತು ಲಾಗಲ್ಯಾಲ್ಯಾ ಸೀನಾಯಿ ಕನ್ಯಾಲಾ, ಕಾಳೊಕ್, ಢಗ್, ವಾರಮ್ಯೊಡ್,
HEB 12:19 ತುತುರಿಚಾ಼ ಆವಾಜ಼್, ಬುಲಿಚಾ಼ ಆವಾಜ಼್ ಹ್ಯಂಚಿಪ ತುಮಿ ಆಲ್ಯಾಲಿ ನವ್ಹ. ತ್ಯೊ ಆವಾಜ಼್ ಐಕಯ್ಲಾಲಿ ಆನಿ ಕಂದಿಸ್ ತ್ಯೊ ಆವಾಜ಼್ ಆಪ್ಲಿ ಸಂಗ ಬೊಲಾಚಾ಼ ನಕೊ ಮನ್ಹುನ್ ಮಾಕತ್ಯಾತ.
HEB 12:20 ಕಾ ಮಂಜೆ, “ಯಾಕ್ ಜ಼ನಾವಾರ್ ಕನ್ಯಾಪ ಗೆಲತ ತ್ಯಲಾ ದೊಂಡ್ಯಾನಿ ಮಾರುನ್ ಟಾಕಾಯಾ ವ್ಹಯಿ ಮನ್ಹುನ್” ವಿಧಿ ತ್ಯನಾ ಸುಸ್ವುನ್ ಗಿಹ್ಯಾ ಜಾ಼ಲ ನಾಹಿ.
HEB 12:21 ಯವ್ಡಸ್ ನವ್ಹ ತ್ಯ ದಿಸ್ನ ಖುಬ್ ಭ್ಯಾಚ಼ ಮನ್ಹುನ್ ಮೊಶೆ, “ತೀ ಬಿಹುನ್, ವಾಡ್ತ್ಯೊ” ಮನ್ಹುನ್ ಸಾಂಗ್ಲ.
HEB 12:22 ಫನ್ ತುಮಿ ಚೀಯೋನ್ ಗುಡ್ಯಾವಬಿ, ಜೀತ್ಯಾ ದೇವಾಚಿ ಪ್ಯಾಟ್ ಜಾ಼ಲ್ಯಾಲೆ ಸ್ವರ್ಗಾಚೆ ಯೆರುಸಲೇಮತ್ಬಿ, ಸಂತೋಸಾಚಾ ಉಮೆದಿಚಾ ಮೆಳ್ಯಾತ್ ಮಿಸಾಳ್ಯಾಲ್ಯಾ ಕುಠಿನಿ ದೇವ್ ದುತಾಪ್ನಿ,
HEB 12:23 ಸ್ವರ್ಗಾತ್ ನಾವ್ ದಾಕಲ್ ಜಾ಼ಲ್ಯಾಲ್ಯಾ ಪೈಲ್ಯಾ ಮುಲಾಚೆ ಸಬೆತ್, ಸಗಳ್ಯಾಂಚಾ಼ ನ್ಯಾಯಿ ಕರ್ನಾರ‍್ಯಾ ದೇವಾಚೆ ಮೊರ‍್ಹ, ಸರ್ವ ನ್ಯಾಯಿಚಾ ಆತಮ್ಯಾಪ್ನಿ,
HEB 12:24 ನವ್ಯಾ ಕರಾರಾಚೆ ಮದಲ್ಯಾ ಯೇಸುಪ, ಹೇಬೆಲಾಚಾ ರಕ್ತಾವ್ನಿ ಚಾ಼ಂಗ್ಲ ಕರುನ್ ಬೊಲತ್ಯಾಲ ಸಿಪಡಲ್ಯಾಲ್ಯಾ ರಕ್ತಾಪ ಆಲ್ಯಾಸಾ.
HEB 12:25 ಬೋಲತ್ಯಾಲ್ಯಾಲಾ ತುಮಿ ನಕಾರ್ ಕರುನಾಹಿ ಆಸ ಬಗಾ. ಕಾ ಮಂಜೆ ದರ್ತಿವ ಬೊಲ್ಯಾಲ್ಯಾಚಿ ನಕಾರ್ ಕರ್ನಾರಿ ಶಿಕ್ಷಾತ್ನಿ ಚು಼ಕ್ವುನ್ ಗಿಹ್ಯಾ ಜಾ಼ಲ ನಾಹಿತ, ಸ್ವರ್ಗಾತ್ನಿ ಬಗತ್ಯಾಲ್ಯಾಲಾ ಸುಡುನ್ ದುರ್ ಆಮಿ ಗೆಲ್ಯಾವ ಶಿಕ್ಷಾತ್ನಿ ಕಸ ಚು಼ಕ್ವುನ್ ಗೆನಾರ್?
HEB 12:26 ತ್ಯಚಾ಼ ಆವಾಜ಼್ ಆಲಾತವಾ ದರ್ತಿ ಹಾಲ್ಲಿ. ಆತಾತರಿ ತ್ಯೊ, “ಆನಿ ಯಗ್ದಾ ಮಿ ದರ್ತಿ ತ್ಯವ್ಡಿಸ್ ನವ್ಹ ಸ್ವರ್ಗಬಿ ಹಾಲಿವ್ನಾರ್” ಮನ್ಹುನ್ ಸಬ್ದ ದಿಲ್ಯಾ.
HEB 12:27 “ಆನಿ ಯಗ್ದಾ,” ಮನ್ಯಾಚಿ ಹಿ ಬುಲಿ ಯವಜಾ಼, ಹಾಲಿವಲ್ಯಾಲಿ ಸಾಮ್ನ ಹಾತಾನಿ ಕೆಲ್ಯಾಲಿ ಮನ್ಹುನ್ ಕಾಡುನ್ ಟಾಕಾಯಾ ಯತ್ಯಾತ ತ್ಯ ಠಾವ ಹಾ. ತವಾ, ಹಾಲಾಚೆ ಆಂದಿ ಆಸಲ್ಯಾಲಿ ಸಾಮ್ನ ಘಟ್ ಉಬಿ ರಾನ್ಹಾರ್
HEB 12:28 ಮನ್ಹುನ್ ಕುನಿಸ್ ಹಾಲಿವಲ್ಯಾ ನಸಲ್ಯಾಲ ರಾಜ್ ಗೆನಾರಿ ಆಮಿ ದಯಾ ಆಸ್ನಾರಿ ವ್ಹವುನ್, ತ್ಯಲಾ ಕರ್ತ್ಯಾಲಿ ಆರಾದನಾ ಬಕ್ತಿನಿ ಆನಿ ಭ್ಯಾನಿ ಕರುಯಾ.
HEB 12:29 ಕಾ ಮಂಜೆ ಆಮಚಾ಼ ದೇವ್ ಜಾಳತ್ಯಾಲಾ ಇಸ್ತು ಜಾ಼ಲ್ಯಾ.
HEB 13:1 ತುಮಿ ಕ್ರಿಸ್ತಾಪ ಬನ್ಹಿ ಬಾಹು ಜಾ಼ಲ್ಯಾಸಾ ಮನ್ಹುನ್ ಯಕಾಮಕಾಚಿ ಮಾಯಾ ಕರಿತ್ ರಾವ್ಹಾ.
HEB 13:2 ಸತ್ಕಾರ್ ಕರಾ. ಥೊಡ್ಯಾಂಚಾನಿ ಸಮಜಾ಼ಚೆ ಆಂದಿ ದೇವ್‌ ದುತಾನಾ ಸತ್ಕಾರ್ ಕೆಲ್ಯಾ.
HEB 13:3 ತುರುಂಗಾತ್ ಆಸ್‌ಲ್ಯಾಲ್ಯಾ ಲೊಕಾನಾ ಇಸ್ರು ನಕೊಸಾ. ತುಮಿ ತ್ಯಂಚಿ ಸಂಗ ತುರುಂಗಾತ್ ಹಾಸಾ ಕ್ಯಾ ಮನ್ಯಾಚಿ ಯಾದ್‌ಕರಾ ಆನಿ ತರಾಸಾತ್ ಆಸ್ನಾರ‍್ಯಾ ಲೊಕಾನಾ ಇಸ್ರು ನಕೊಸಾ. ತುಮಿ ತ್ಯಚಿ ಸಂಗ ತರಾಸ್‌ ಖಾತ್ಯಾಸಾ ಕ್ಯಾ ಮನ್ಯಾಚಿ ಯಾದ್ ಕರಾ.
HEB 13:4 ಸಗಳ್ಯಾಂಚಾನಿ ಲಗಿನ್ ಮೊಟ ಮನ್ಹುನ್ ಸಮಜಾ಼ಯಾವ್ಹಯಿ ಆನಿ ಲಗಿನ್ ಜಾ಼ಲ್ಯಾ ನಂತರಚಾ಼ ಜಿವ್ನಾ ಶುದ್ ರಾಹ್ಯಾ ವ್ಹಯಿ. ಕಾ ಮಂಜೆ ಬಾಹಿರ್ಲೆ ಸಂಗತಿಚಾನಾ ಆನಿ ವ್ಯಬಿಚಾರಿನಾಬಿ ದೆವ್ ನ್ಯಾಯಿ ನಿವಡ್ನಾರ್ ಮನ್ಹುನ್ ಸಮಜು಼ನ್ ಗೆವ್ಹಾ.
HEB 13:5 ಪೈಶಾವ್ನಿ ತುಮಾನಾ ಲ ಮಾಯಾ ಆಸ್ಲಿತ ದೂರ್ಕರಾ. ತುಮ್ಚಿಪ ಆಸ್‌ಲ್ಯಾಲ್ಯಾತ್ನಿಸ್ ಸಮಾಧಾನಾನಿ ರಾವ್ಹಾ. ದೇವಾನಿ ಆಸ ಸಾಂಗ್‌ಲ್ಯಾ: “ಮಿ ತುಮಚಾ಼ ಹಾತ್‌ ಕಂದಿಸ್ ಸುಡಿತ್ ನಾಹಿ. ಮಿ ತುಮಾನಾ ಕಂದಿಸ್ ದುರ್ಕರಿತ್ ನಾಹಿ ಆನಿ ಕಂದಿಸ್ ಸುಡಿತ್ ನಾಹಿ. ”
HEB 13:6 ಮನ್ಹುನ್ ಆಮಿ ದಿರ‍್ಹಾನಿ ಆಸ ಸಾಂಗು ಸಕ್ತ: “ಪ್ರಬು ಮನಾ ಮಜ಼ತ್ ಕರ್ನಾರಾ; ಮಿ ಬಿಹಿತ್ ನಾಹಿ. ಲೊಕಾನಾ ಮನಾ ಕಾಯೇಕ್ ಕರಾಯಾ ವ್ಹಯಿತ್ ನಾಹಿ. ”
HEB 13:7 ತುಮ್ಚೆ ಸಭೆಚಾ ಜಾಂತ್ಯಾಂಚಿ ಯಾದ್ ಕರಾ. ತೆ ತುಮಾನಾ ದೇವಾಚಾ಼ ಸಂದೇಸ್ ಸಾಂಗುನ್. ಮರಸ್ ಪರತ್ ಕಸ ಚಾ಼ಲ್ಲ ಮನ್ಯಾಚಿ ಯಾದ್ ಕರಾ. ತ್ಯಂಚಾ ಇಸ್ವಾಸಾಚೆಗತ್ ತುಮಿ ಚಾ಼ಲಾ.
HEB 13:8 ಯೇಸು ಕ್ರಿಸ್ತ ಕ್ಯಾಲ್ಬಿ ಆಜ಼ಬಿ ಆನಿ ಖಾಯಿಮ್ ಯೆಕುಸ್ ತರನಿ ರಾನಾರ್.
HEB 13:9 ತುಮಾನಾ ಚು಼ಕಿಚೆ ವಾಟವ ನೆನಾರ‍್ಯಾ ದುಸ್‌ರ‍್ಯಾಂಚೆ ಬೊಲಿವ್ನಿ ಲಕ್ಷೆ ದಿವುನಕೊಸಾ. ತುಮ್ಚಿ ಮನ ದೇವಾಚೆ ಕ್ರಪೆನಿ ಬರುನ್ ರಾಹ್ಯಾ ವ್ಹಯಿತ ಜೆವ್ನಾಚಾ಼ ನೆಮ್ ಪ್ಯಾಳ್‌ತ್ಯಾಲ್ಯಾನಿ ನವ್ಹ. ತೆ ನ್ಯಾಮ್ ಪ್ಯಾಳ್ನಾರ‍್ಯಾ ಲೊಕಾನಾ ಮಜ಼ತ್ ವ್ಹಯಿತ್ ನಾಹಿ.
HEB 13:10 ಆಮಾನಾ ಯೆಕ್ ಯಜ್ಞವೆದಿ ಹಾ. ಹ್ಯೊ ನಿವದ್ ಖಾಯಾ ಬಿಡಾರಾತ್ ರಾವ್ಹುನ್ ಚಾ಼ಕ್ರಿ ಕರ್ತ್ಯಾಲ್ಯಾಲಾ ಹಾಕ್ ನಾಹಿ.
HEB 13:11 ಮೊಟಾ ಯಾಜಕ್ ದೊಸ್ ಕಾಡುನ್ ಟ್ಯಾಕ್‌ತ್ಯಾಲ್ಯಾ ಜ಼ನಾವಾರಾಚ಼ ರಗಾತ್ ಗಿವ್ಹುನ್ ಪವಿತ್ರ ಜಾ಼ಗ್ಯಾತ್ ಜಾ಼ತೊ, ಫನ್ ತ್ಯಾ ಜ಼ನಾವಾರಾಚ಼ ಧಡ್ ಯಸಿಚೆ ಬಾಹಿರ್ ಜ಼ಳ್ತ.
HEB 13:12 ತ್ಯಚೆಗತ್ ಯೇಸು ಸಾಹಿತ್ ಆಪ್‌ಲ್ಯಾ ರಕ್ತಾನಿ ಆಪ್‍ಲ್ಯಾ ಲೊಕಾನಾ ಪರಿಶುದ್ದ ಕರಾಯಾಸಾಟಿ ಯಸಿಚೆ ಬಾಹಿರ್ ಮೆಲಾ.
HEB 13:13 ಮನ್ಹುನ್ ಯಸಿಚೆ ಬಾಹಿರ್ ಜಾ಼ವುಯಾ ಆನಿ ತ್ಯಚಾ ಅವ್ಮಾನಾತ್ ವಾಟದಾರ್ ವ್ಹವುಯಾ.
HEB 13:14 ಕಾ ಮಂಜೆ ಹೇ ದುನೆತ್ ಖಾಯಿಮ್ಚಿ ಪ್ಯಾಟ್ ಆಮಾನಾ ನಾಹಿ. ಮೊರ‍್ಹ ಯನಾರೆ ಪೆಠಚಿ ವಾಟ್ ಬಗಿತ್ ಹಾವ್.
HEB 13:15 ಮನ್ಹುನ್ ಯೇಸುಸ್ ಲಾಗುನ್ ದೇವಾಲಾ ಸ್ತೊತ್ರ ಮಂಥ್ಯಾಲ ಯಜ್ಞ ಕವ್ವಾಬಿ ದಿವುಯಾ, ತ್ಯಲಾ ಆಮಿ ಪ್ರಭು ಮನ್ಹುನ್ ಇಸ್ವಾಸ್ ಥಿವುನ್ ತೊಂಡಾನಿ ಸಾಂಗಾಚ಼ ತ್ಯಸ್ ಆಮಿ ದೆನಾರ ಯಜ್ಞ ಜಾ಼ಲ್ಯಾ.
HEB 13:16 ಯವ್ಡಸ್ ನವ್ಹ ದುಸ್‌ರ‍್ಯಾನಾ ಚಾ಼ಂಗ್ಲ ಕರಾಚ಼, ದುಸ್‌ರ‍್ಯಾನಾ ಮಜ಼ತ್ ಕರಾಚಿ ಇಸ್ರು ನಕೊಸಾ. ಕಾ ಮಂಜೆ ಹ್ಯಾಸ್ ದೇವಾಲಾ ಆವಾಡಲ್ಯಾಲ್ಯಾ ಯಜ್ಞ.
HEB 13:17 ತುಮಾನಾ ಮೊರ‍್ಹ ಚಾ಼ಲಿವತ್ಯಾಲ್ಯಾಂಚಿ ಬುಲಿ ಐಕಾ, ತ್ಯಚಾ ಹಾತಾಕಾಲ್ ರಾವ್ಹಾ. ತೇ ಲೆಖಾ ದೆನಾರ ಜಾ಼ಲ್ಯಾತ ಮನ್ಹುನ್ ತುಮಚ಼ ಆತ್ಮ ರ‍್ಯಾಕ್ನಾರ ಜಾ಼ಲ್ಯಾತ. ತೆ ತರಾಸ್ ಖಾಯಾಚೆ ಆಂದಿ ಸಂತೊಶಾನಿ ಹ್ಯ ಕರಿ ಜೊ಼ಗ ಚಾ಼ಲಾ. ಕಾ ಮಂಜೆ ತೆ ತರಾಸಾನಿ ರಾಹ್ಯಾಚ಼ ತುಮಾನಾ ಉಪೆಗ್ ನಸ್‌ಲ್ಯಾಲ.
HEB 13:18 ಆಮ್ಚಿ ಸಾಟಿ ಮಾಗ್ನ ಕರಾ. ಆಮಿ ಸಗ್‌ಳ್ಯಾ ಗುಶ್ಟಿತ್ನಿ ನೀಯತಿನಿ ಚಾ಼ಲಾಯಾ ವ್ಹಯಿ ಮನ್ಹುನ್ ಮನ್ ಕರುನ್ ಚಾ಼ಂಗ್ಲ ಮನ್ ಹಾ ಮನ್ಹುನ್ ನಿರ್ಧಾರ್ ಕೆಲ್ಯಾ.
HEB 13:19 ಆನಿ ಮಿ ತುಮ್ಚಿಪ ಬಿಗಿನಿ ಪರ್ತುನ್ ಯಯಾ ವ್ಹಯಿ ಮನ್ಹುನ್ ದೇವಾಪ ಮಾಗ್ನ ಕರಾಯಾ ಮಿ ತುಮಾನಾ ಖುಭ್ ಇನಂತಿ ಕರ್ತೊ.
HEB 13:20 ದೇವಾನಿ , ಆಮ್ಚಾ ಪ್ರಭು ಯೇಸುಲಾ ಖಾಯಿಮ್ಚಾ ಕರಾರಾಚಾ ರಗ್ತಾನಿ ಮೆಲ್ಯಾಲ್ಯಾತ್ನಿ ಜಿತ್ತಾ ಕರುನ್ ಉಠಿವ್ಲಾ. ತ್ಯೊ ಮೆಂಡ್ರಾಂಚಾ಼ ಚಾ಼ಂಗ್ಲಾ ಕುರ್ಬುರ್ ಜಾ಼ಲ್ಯಾ,
HEB 13:21 ತುಮಿ ತ್ಯಚಾ ಮನಾಚೆಗತ್ ಕರ್ತ್ಯಾಲ ವ್ಹಯಾ ತ್ಯೊ ಸಗ್‌ಳ್ಯಾ ಚಾ಼ಂಗಲ್ಯಾ ಥಂಡ್ಪನಾಚಾ಼ ದೇವ್ ತುಮಿ ತ್ಯಚ಼ ಮನ್ ಪುರ್ನ ಕರಾಯಾ ಸಗಳ್ಯಾ ಚಾ಼ಂಗಲ್ಯಾ ಕಾರ್ಯಾನಾವ್ಹಯಿ ಜಾ಼ಲ್ಯಾಲಾ ಆನಕುಲ್ ತುಮಾನಾ ದಿವುನ್. ಯೇಸು ಕ್ರಿಸ್ತಾಸ್ ಲಾಗುನ್ ತ್ಯಚೆ ನದ್ರಲಾ ಆವಾಡತ್ಯಾಚೆಗತ್ ಕಾಮ್ ಕರ್ತ್ಯಾ, ತ್ಯಲಾ ಕವಾಬಿ ಮೈಮಾ ವ್ಹವುನಿ. ತಸಸ್ ವ್ಹವುನಿ.
HEB 13:22 ಮಾಜಾ ಬನ್ಹಿ ಬವ್ಹಾನು, ಉಮೇದಿಚ಼ ಹೆ ಸಂದೇಶ್ ಥಂಡ್ಫನಾನಿ ಐಕಾ ಮಂತೊ. ತುಮಾನಾ ಲಿವ್‌ಲ್ಯಾಲ ಹ್ಯ ಪತ್ರ ಬಾರಿಕ್ ಹಾ.
HEB 13:23 ಆಮ್‍ಚಾ಼ ಬಾಹು ಜಾ಼ಲ್ಯಾಲ್ಯಾ ತಿಮೊಥೆಲಾ ತುರುಂಗಾತ್ನಿ ಸುಟ್ನುಕ್ ಜಾ಼ಲಿ ಮನ್ಹುನ್ ತುಮಾನಾ ಠಾವ ರಾಹುನಿ ತ್ಯೊ ಬಿಗಿ ಆಲಾತ ಮಿಬಿ ತ್ಯಚಿ ಸಂಗ ಯವುನ್ ತುಮಾನಾ ಬಕ್ತೊ.
HEB 13:24 ತುಮ್ಚಾ ಸಗ್‌ಳ್ಯಾ ಸಬೆಚಾ ಜಾಂತ್ಯಾನಾ ಆನಿ ದೇವಾಚಾ ಲೊಕಾನಾ ಇಚಾರ್ಲ ಮನ್ಹುನ್ ಸಾಂಗಾ. ಇತಾಲ್ಯಾ ದೇಶೆತ್ಲಿ ಬನ್ಹಿ ಬಾಹು ತುಮಾನಾ ಇಚಾರತ್ಯಾತ.
HEB 13:25 ದೇವಾಚಿ ಕ್ರಪಾ ತುಮ್ಚೆ ಸಗ್‌ಳ್ಯಾಂಚಿಪ ರಾವ್ಹುನಿ. ತಸಸ್ ವ್ಹವುನಿ.
JAM 1:1 ದೇವಾಲಾಬಿ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಲಾಬಿ ಸೇವಕ್ ಜಾ಼ಲ್ಯಾಲಾ ಯಾಕೊಬ್ ದುಸರೆ ದೇಶೆತ್ ಪಗಾಳ್ಯಾಲ್ಯಾ ಇಸ್ರಾಯಲಾಂಚಾ ಬಾರಾ ಕುಳಾತ್‌ಲ್ಯಾನಾ ಲಿವ್‌ಲ್ಯಾಲ ಕ್ಯಾಮಂಜೆ, ತುಮಾನಾ ಬರ ವ್ಹವುನಿ.
JAM 1:2 ಮಾಜಾ ಬನ್ಹಿ ಬಾವ್ಹಾನು, ತುಮಿ ನಾನಾ ತರಚ಼ ತರಾಸ್ ಕ್ಯಾಡ್ನಾರ್ ತ್ಯ ನಿಸ್ಥ ಸಂತೊಶಾಚ಼ ಮನ್ಹುನ್ ಸಮಜಾ಼.
JAM 1:3 ಕಾ ಮಂಜೆ ತುಮ್ಚಾ ಇಸ್ವಾಸಾಲಾ ವ್ಹತ್ಯಾಲಿ ಪರೀಕ್ಷೆ ತುಮಾನಾ ಸಮಾದಾನ್ ಕರ್ತಿ ಮನ್ಹುನ್ ತುಮಾನಾ ಸಮಜು಼ನಿ.
JAM 1:4 ತ್ಯೊ ಸಮಾದಾನ್ ಪುರಾ ತುಮ್ಚಿಪ ದಿಸುನಿ, ತವಾ ತುಮಿ ಸರ್ವ್ಯಾ ಗುನಾಚ಼, ನಿರ್ದೊಸಿ, ಕಶಾತ್ ಕಮ್ಮಿ ನಸಲ್ಯಾಲಿ ವ್ಹನಾರ್.
JAM 1:5 ಫನ್ ತುಮ್ಚಿಪ ಕುನಾಪತರಿ ಗಿನ್ಯಾನ್ ಕಮ್ಮಿ ಆಸ್ಲತ ತ್ಯೊ ದೇವಾಪ ಮಾಗುನಿ, ತ್ಯ ತ್ಯಲಾ ಗಾವ್ನಾರ್. ಕಾಮಂಜೆ ದೇವ್ ದಪಕ್ಯಾವಾಚೆ ಆಂದಿ ಸಗ್‌ಳ್ಯಾನಾ ಪುಕಟ್ ದೆನಾರಾ ಜಾ಼ಲ್ಯಾ.
JAM 1:6 ಫನ್ ದೇವಾಪ ಮಾಗ್ನಾರ‍್ಯಾನಿ ಥೊಡಾಬಿ ಸಂಸೆವ್ ನಸ್ಥಾನಾ ಇಸ್ವಾಸಾನಿ ಮಾಗುನಿ. ಸಂಸೆವ್ ಕರ್ನಾರಾ ವಾರ‍್ಯಾನಿ ಆದ್ಳುನ್ ಸಮಿಂದೊರಾಚಾ ಲಾಟಾಚೆಗತ್ ಹಿಕ್ಡ ತಿಕ್ಡ ಪಿರತ್ಯೊ.
JAM 1:7 ತ್ಯೊ ಮಾನುಸ್ ಆಪ್ನು ಪ್ರಭುಪ್ನಿ ಕಾಯ್ತರಿ ಗಾವ್ನಾರ್ ಮನ್ಹುನ್ ಯವ್‍ಜು಼ನಾಹಿ.
JAM 1:8 ಕಾಮಂಜೆ ತ್ಯೊ ದೊನ್ ಮನಾಚಾ಼, ತ್ಯಚಿ ಚಾ಼ಲ್ನುಕ್ ಶಾರ್ಕಿನಾಹಿ.
JAM 1:9 ಗರಿಬ್ ಆಸ್‌ಲ್ಯಾಲಾ ಬಾಹು ಆಪ್ನು ಸಾವ್ಕೊರ್ ಜಾ಼ಲ್ಹೊ ಮನ್ಹುನ್ ಸಂತೊಸ್ ವ್ಹವುನಿ.
JAM 1:10 ಸಾವ್ಕೊರ್ ಆಸ್ನಾರಾ ಆಪ್ನು ಗರಿಬ್ ಜಾ಼ಲ್ಹೊ ಮನ್ಹುನ್ ಸಂತೊಸ್ ವ್ಹವುನಿ; ಕಾಮಂಜೆ ಸಾವ್ಕೊರ್ ಗವ್ತಾಚಾ ಪುಲಾಚೆಗತ್ ನಾಹಿನಪಟ್ ವ್ಹನಾರ್.
JAM 1:11 ದಿಸ್ ಉಗಾವಲ್ಯಾ ನಂತರ್ ಜ಼ಳ್‌ತ್ಯಾಲ್ಯಾ ಉನಾನಿ ಆಳಿ ವಾಳುನ್, ಪುಲ್ಲ ಜ಼ಡುನ್ ತ್ಯಚಿ ಸೊಬಾ ನಾಹಿವ್ಹತಿ; ತಸಾಸ್ ಸಾವ್ಕೊರ್ ಆಪ್‌ಲ್ಯಾ ಯತ್ನಾತ್ ಪಡುನ್ ನಾಸ್ ವ್ಹವುನ್ ಜಾ಼ನಾರ್.
JAM 1:12 ಪರಿಕ್ಷೆ ಸುಸುನ್ ಗೆನ್ಹಾರಾ ಬರಾ. ತ್ಯೊ ಪರಿಕ್ಷೆತ್ ಘಟ್ ರಾಹುನ್ ಪ್ರಭು ಆಪ್ಲಿ ಮಾಯಾ ಕರ್ತ್ಯಾಲ್ಯಾನಾ ಸಬ್ದ ದಿಲ್ಯಾಸಾರಾ ಶಾಶ್ವತ್ ಜೀವಾಚ಼ ಕಿರಿಟ್ ಗೆನ್ಹಾರ್.
JAM 1:13 ಕೊನ್ತರಿ ಪರಿಕ್ಶೆತ್ ಪಡ್‌ಲ್ಯಾ ನಂತರ್ ಹೀ ಪರಿಕ್ಶೆ ಆಪ್‌ಲ್ಯಾಲಾ ದೇವಾನಿ ದಿಲಿ ಮನ್ಹುನ್ ಸಾಂಗುನಾಹಿ. ಕಾಮಂಜೆ ದೇವ್ ಬುರ್ಶಾನಿ ಪರಿಕ್ಶೆ ದಿಯಿತ್ನಾಹಿ. ಆನಿ ತ್ಯೊ ಕುನಾಲಾಸ್ ಪರಿಕ್ಶೆ ಕರಿತ್ನಾಹಿ.
JAM 1:14 ಫನ್ ಪರ್ತೆಕ್ ಯೊಕ್ ಬುರ್ಶೆ ಆಶೆತ್ ಗಾಹುನ್ ಖುಳಾ ವ್ಹವುನ್ ಪರಿಕ್ಶೆತ್ ಗಾವ್ತೊ.
JAM 1:15 ತ್ಯಾ ನಂತರ್ ಬುರ್ಶಿ ಆಶಾ ಗರ್ವಾರ್ ರಾಹುನ್ ಪಾಪ್ ಜ಼ಲಾಮ್ತ. ಪಾಪ್ ಪುರ ವಾಡುನ್ ಮರಾನ್ ಆನ್ತ.
JAM 1:16 ಮಾಜಾ ಮಾಯಾಚಾ ಬನ್ಹಿ ಬಾವ್ಹಾನು, ಪಸುನಕೊಸಾ.
JAM 1:17 ಸಗ್ಳಿ ಚಾ಼ಂಗ್ಲಿ ವರ ಆನಿ ಉತ್ತಮ್ ವರ್ದಾನ ವೈನಿ ಮಂಜೆ ದೇವಾಪ್ನಿ ಯತ್ಯಾತ ತ್ಯನಿ ಆಬ್ಳಾಚ಼ ದಿವ ಉತ್ಪನ್ ಕೆಲ, ತ್ಯೊ ಬಧಾಲ್ನಾರ್ ನಾಹಿ. ಆನಿ ಕಚಾಸ್ ಕಾರ್ನಾಲಾ ಬದ್ಲಾವನೆಚಿ ಸಾವುಟ್ ಸಾಹಿತ್ ತ್ಯಚಿವ ಪಡತ್ ನಾಹಿ.
JAM 1:18 ದೇವಾನಿ ಆಪ್‌ಲ್ಯಾ ಮನಾಸಾರ ಖರ‍್ಯಾ ವಾಕ್ಯಾಸ್ ಲಾಗುನ್ ಜೀವ್ ದಿಲಾ ಮನ್ಹುನ್ ಆಮಿ ತ್ಯಚೆ ಸರ್ವೆ ಉತ್ಪತ್ಥಿತ್ ಪೈಲ ಫಳ್ ಜಾ಼ಲ್ಯಾವ್.
JAM 1:19 ಮಾಜಾ ಮಾಯಾಚಾ ಬನ್ಹಿ ಬಾವ್ಹಾನು, ತುಮಿ ಹ್ಯ ಶಾರ್ಕ ಸಮಜು಼ನ್ ಗೆವ್ಹಾ, ಪರ್ತೆಕ್ ಯೊಕ್ ಐಕಾಯಾ ಚು಼ರುಕ್ ರಾಹುನಿ, ಬೊಲ್‌ನ್ಯಾತ್ ಆನಿ ರಾಗಾತ್ ಥಂಡ್ಫನಾನಿ, ಸಮಾದಾನಾನಿ ರಾಹುನಿ.
JAM 1:20 ಕಾಮಂಜೆ ಮಾನ್ಸಾಲಾ ರಾಗ್ ಆಲಾಕಿ ದೇವ್ ಮಂತ್ಯಾಲ್ಯಾ ನೀಯತಿಚ಼ ಕಾಮ್ ಕರಾಯಾ ವ್ಹಯಿತ್ನಾಹಿ.
JAM 1:21 ಮನ್ಹುನ್ ಸಗ್ಳ ನೀಚ಼ಫನ್, ಸಗ್ಳ ಬುರ್ಸಫನ್ ಕಾಡುನ್ ಮನಾತ್ ಆಸ್‍ಲ್ಯಾಲ್ಯಾ ದೇವಾಚಾ ವಾಕ್ಯಾ ಮಾಯೇನಿ ಗೆವ್ಹಾ. ತ್ಯನಾ ತುಮ್‌ಚಾ಼ ಜೀವ್ ರಾಕಾಯಾವ್ಹತೊ.
JAM 1:22 ದೇವಾಚಾ ವಾಕ್ಯಾಸಾರಿ ಚಾ಼ಲಾ, ತ್ಯ ನಿಸ್ಥ ಐಕ್ನಾರಿ ತ್ಯವ್ಡಿಸ್ ವ್ಹವುನ್ ತುಮಾನಾಸ್ ತುಮಿ ಪಸ್ವುನ್ಗಿಹುನಕೊಸಾ.
JAM 1:23 ಕೊನ್ತರಿ ವಾಕ್ಯಾ ಐಕುನ್ ತ್ಯಚೆಗತ್ ಚಾ಼ಲ್ಯಾನಸ್‌ಲ್ಯಾವ ತ್ಯೊ ಆರ್ಶಾತ್ ಆಪ್ಲ ತ್ವಾಂಡ್ ಬಗ್‌ಲ್ಯಾಲ್ಯಾ ಮಾನಸಾಚೆಗತ್ ರಾನ್ಹಾರ್.
JAM 1:24 ಕಾಮಂಜೆ ಹ್ಯೊ ಆಪ್‌ಲ್ಯಾಲಾ ಆಪನುಸ್ ಬಗುನ್ ನಂತರ್ ಆಪ್ನು ಆಸಾಹಾ ಮನ್ಹುನ್ ತವಾಸ್ ಇಸಾರ‍್ನಾರ್.
JAM 1:25 ಫನ್ ಸುಟ್ನುಕ್ ದೇನಾರ ಪುರ ಧರ್ಮಶಾಸ್ತಾರ್ ದ್ಯಾನ್ ದಿವುನ್ ವಾಚ಼ವುನ್, ಇಚಾರ್ ಕರುನ್ ತ್ಯಚೆಗತ್ ಚಾ಼ಲ್ನಾರಾ ವಾಕ್ಯಾ ಐಕುನ್ ಇಸರುನ್ ಜಾ಼ಯಾಚೆ ಆಂದಿ ತ್ಯಚೆಗತ್ ಚಾ಼ಲತ್ ಆಪ್ಲೆ ಚಾ಼ಲ್ನುಕಿನಿ, ಕಾಮಾನಿ ಆಶೀರ್ವಾದ್ ಗೆನ್ಹಾರ್.
JAM 1:26 ಆಪ್‌ಲ್ಯಾಲಾ ಬಘತ್ ಮಂಥ್ಯಾಲಾ ಕೊನ್ತರಿ ಆಪ್ಲಿ ಜೀಬ್ ಆಪ್‌ಲ್ಯಾ ತಾಬ್ಯಾತ್ ದರ‍್ಹಾಚೆ ಆಂದಿ ಆಪಲ್ಯಾ ಮನಾಲಾ ಫಸಿವತ್ಯಾಲಾ ಜಾ಼ಲ್ಯಾವ ತ್ಯಚಿ ಬಕ್ತಿ ಫುಕಟ್ ಜಾ಼ಲೆ.
JAM 1:27 ತರಾಸಾತ್ ಆಸ್‌ಲ್ಯಾಲ್ಯಾ ಗತಿ ನಸಲ್ಯಾಲ್ಯಾನಾ, ವಿದ್ವೆಂಚಿ ಕ್ಯಾಳ್ಜಿಕರಾ ಆಸ್‌ಲ್ಯಾಲಾ ಹೆ ದುನೆಚಾ಼ ದೊಸ್ ಲಾಗುನಾಹಿ ಆಸಾ ಆಪ್‌ಲ್ಯಾಲಾ ಆಪ್ನು ರಾಕಾಚ಼ ಬಾ ಜಾ಼ಲ್ಯಾಲ್ಯಾ ದೇವಾಚೆ ಮೊರ‍್ಹ ಚಾ಼ಂಗ್ಲ, ನಿರ್ಮಳ್ ಜಾ಼ಲ್ಯಾಲಿ ಬಕ್ತಿ.
JAM 2:1 ಮಾಜಾ ಬನ್ಹಿ ಬಾವ್ಹಾನು, ಮೈಮೆಚಾ ಆಮ್‌ಚಾ಼ ಪ್ರಭು ಯೇಸು ಕ್ರಿಸ್ತಾವ ಇಸ್ವಾಸ್ ಥೆವ್‌ಲ್ಯಾಲಿ ತುಮಿ ಬೇದ್ ಬಾವ್ ಕರ್ತ್ಯಾಲಿ ರಾಹುನಾಹಿ.
JAM 2:2 ಕಸ ಮಂಜೆ ಯೊಕ್ ಮಾನುಸ್ ಸೊನ್ಯಾಚಾ ಆಂಕ್‌ಟ್ಯಾ ಆನಿ ಚಾ಼ಂಗ್ಲ ಕಪ್ಡ ಗಾಲುನ್ ತುಮ್ಚೆ ಮಂಡಳಿತ್ ಆಲಾಕಿ ಆನಿ ಯೊಕ್ ಗರಿಬ್ ಮಾನುಸ್ ಬುರ್ಸ ಕಪ್ಡ ಗಾಲುನ್ ಆಲಾಕಿ,
JAM 2:3 ತುಮಿ ಚಾ಼ಂಗ್ಲ ಕಪ್ಡ ಗಾಲುನ್ ಆಲ್ಯಾಲ್ಯಾಲಾ ಮರೆದಿನಿ ಬಗುನ್ ತ್ಯಲಾ ತುಮಿ ಮರೆದಿಚೆ ಕುರ್ಚಿವ ಬಸಾ ಮನ್ಹುನ್, ತ್ಯಾ ಗರಿಬಾಲಾ ತು ತಿತ್ಥ ಉಬಾರ‍್ಹಾ ನಾಹಿತ ಹಿತ ಪಾಯಾಪಲ್ಯಾ ಬಿಸನ್ಯಾಪ ಬಸ್ ಮನ್ಹುನ್ ಸಾಂಗಲ್ಯಾವ,
JAM 2:4 ತುಮಿ ತುಮ್ಚಾ ತುಮ್ಚಾತ್ ಬೇದ್ ಬಾವ್ ಕರ್ನಾರಿ ವ್ಹವುನ್, ಬುರ್ಶಾ ಇಚಾರಾಚೆಗತ್ ಚಾ಼ಲಾಯಾ ನಿರ್ಧಾರ್ ಕರ್ತಾಸಾ ನವ್ಹ ಕ್ಯಾ?
JAM 2:5 ಮಾಜೆ ಮಾಯೆಚಾ ಬನ್ಹಿ ಬಾವ್ಹಾನು, ಐಕಾ ದೇವ್ ಹೆ ದುನೆತ್ ಗರಿಬಾನಾ ಇಸ್ವಾಸಾತ್ ಸಾವ್ಕಾರ್ ಕರುನ್ ಆಪ್ಲಿ ಮಾಯಾ ಕರ್ತ್ಯಾಲ್ಯಾನಾ ಆಪ್ನು ಸಬ್ದ ದಿಲ್ಯಾಲ್ಯಾ ರಾಜಾತ್ ವಾರಸ್ದಾರ್ ರಾಹ್ಯಾವ್ಹಯಿ ಮನ್ಹುನ್ ನಿವಡ್ಲ ನಾಹಿ ಕ್ಯಾ?
JAM 2:6 ಫನ್ ತುಮಿ ಗರಿಬಾನಾ ಅವ್ಮಾನ್ ಕೆಲ್ಯಾಸಾ. ತುಮಾನಾ ದರುನ್ ನ್ಯಾಯಿ ಕರ್ತ್ಯಾತ ತಿತ್ಥ ವಡುನ್ ನೆನಾರ ಸಾವ್ಕಾರ್ ನವ್ಹತ ಕ್ಯಾ?
JAM 2:7 ತುಮಿ ಹಾಕಟ್‌ಲ್ಯಾಲ ತ್ಯಾ ಚಾ಼ಂಗಲ್ಯಾ ನಾವಾಚಿ ನಿಂದಾ ಕರ್ನಾರ ತೇಸ್ ನವ್ಹತ ಕ್ಯಾ?
JAM 2:8 ಫನ್ ಧರ್ಮಶಾಸ್ತಾರಾ ಶಾರ್ಕ, “ತುಜಾ ಸೆಜಾ಼ರ‍್ಯಾಚಿ ತುಜಿಗತುಸ್ ಮಾಯಾ ಕರಾಯಾವ್ಹಯಿ” ಮನ್ಹುನ್ ರಾಜಾಚಾ಼ ಹುಕುಮ್ ಫಾರಿಕ್ ಕೆಲ್ಯಾವ, ತುಮಿ ಬರ ತ್ಯ ಕರ್ತ್ಯಾಲಿ.
JAM 2:9 ಫನ್ ಯೆಕ ಯಳಿ ತ್ಯ ಸುಡುನ್ ತುಮಿ ಬೇದ್ ಬಾವ್ ಕರ್ನಾರಿ ಆಸ್ಲಾಸಾತ ಪಾಪ್ ಕರುನ್ ಗುನದಾರ್ ಮನ್ಹುನ್ ಧರ್ಮಶಾಸ್ತಾರಾಸಾರಿ ತೀರ್ಮಾನ್ ವ್ಹನಾರ್.
JAM 2:10 ಕಾ ಮಂಜೆ ಕುನಿತರಿ ಧರ್ಮಶಾಸ್ತಾರಾಚೆಗತ್ ಚಾ಼ಲುನ್ ತ್ಯಾತ್ಲೆ ಯಕಸ್ ಗುಸ್ಟಿತ್ ಚು಼ಕಲ್ಯಾವ ತಸ್ಲ ಸಗ್‌ಳ್ಯಾ ಗುಸ್ಟಿತ್ನಿ ಗುನ್ನದಾರ್ ವ್ಹತ್ಯಾತ.
JAM 2:11 ಕಾ ಮಂಜೆ ವ್ಯಬಿಚಾರ್ ಕರುನಾಹಿ ಮನ್ಹುನ್ ಸಾಂಗ್‌ಲ್ಯಾಲ್ಯಾನಿಸ್ ಮಾನ್ಸಾಚಾ಼ ಖುನ್ ಕರುನಾಹಿ ಮನ್ಹುನ್ ಸಾಂಗ್ಲ. ತ್ಯಾ ಕಾರ್ನಾನಿ ತು ವ್ಯಬಿಚಾರ್ ಕೇಲಾನಾಹಿತರಿ ಮಾನ್ಸಾಚಾ಼ ಖುನ್ ಕೆಲ್ಯಾವ ಧರ್ಮಶಾಸ್ತಾರ್ ವಲ್ಯಾಂಡಲ್ಯಾಲಾ ವ್ಹತ್ತೊ.
JAM 2:12 ತುಮಿ ಸುಟ್ನುಕ್ ಆಂತ್ಯಾಲ್ಯಾ ಧರ್ಮಶಾಸ್ತಾರಾ ಶಾರ್ಕ ತೀರ್ಪ ಗೆತಲ್ಯಾಲ್ಯಾನಾ ತಸಿಸ್ ಬೊಲಾ ಆನಿ ವಿಧೆಯ್ ವ್ಹವಾ.
JAM 2:13 ತುಮಿ ದುಸ್‌ರ‍್ಯಾನಾ ಕರುನಾ ದ್ಯಾವ್‌ತ್ಯಾಲಿ ರಾಹ್ಯಾ ವ್ಹಯಿಸಾ ನಾಹಿತ ತುಮಾನಾ ದೆವ್ ನ್ಯಾಯಿ ತಿರ್ಮಾನ್ ಕರ್ತ್ಯಾಲ್ಯಾ ಯಳಾತ್ ಕರುನಾ ದಾವಿತ್ ನಾಯಿ. ಕರುನಾ ದ್ಯಾವ್‍ತ್ಯಾಲಾ ಮಾನುಸ್ ದೇವ್ ನ್ಯಾಯಿ ತಿರ್ಮಾನ್ ಕರ್ತ್ಯಾಲ್ಯಾ ಯಳಾತ್ ತ್ಯೊ ಜಿತ್ತೊ.
JAM 2:14 ಮಾಜಾ ಬನ್ಹಿ ಬಾವ್ಹಾನು, ಯಕಾನಿ ಆಪ್‍ಲ್ಯಾಲಾ ಇಸ್ವಾಸ್ ಹಾ ಮನ್ಹುನ್ ಸಾಂಗುನ್ ತ್ಯಚಿಗತ್ ಚಾ಼ಲ್ನ, ಕಾಮ ನಸ್‌ಲ್ಯಾಲಾ ಜಾ಼ಲಾತ ಉಪೆಗ್ ಕ್ಯಾ? ತಸ್ಲಾ ಇಸ್ವಾಸ್ ತ್ಯಲಾ ರ‍್ಯಾಕ್ನಾರ್ ಕ್ಯಾ?
JAM 2:15 ತುಮ್ಚಾತ್‌ಲ್ಯಾ ಯಕಾ ಬಾವ್ಹಾಲಾ ನಾಹಿತ ಯಕ ಬನ್ಹಿಲಾ ಗಾಲ್ಹಾಯಾ ಕಪ್ಡ ನಾಹಿತ ತ್ಯಾ ದಿಸಾಚ಼ ಜೇವಾನ್ ವ್ಹಯಿ ಜಾ಼ಲತ,
JAM 2:16 ತುಮ್ಚಾತ್ಲಾ ಯೊಕ್ ತ್ಯನಾ ಶರಿರಾಲಾ ವ್ಹಯಿ ಜಾ಼ಲ್ಯಾಲ ಪುರ್ನ ಕರಾಚೆ ಆಂದಿ ಸಮಾದಾನಾನಿ ಜಾ಼ವಾ, ತಾಪತ್ ಬಸಾ, ಪ್ವಾಟ್ ಬರ‍್ಹುನ್ ಖಾವಾ ಮನ್ಹುನ್ ಸಾಂಗಲ್ಯಾವ ಉಪೇಗ್ ಕ್ಯಾ?
JAM 2:17 ತಸಸ್ ಕಾಮಾಲಾ ನಸ್‌ಲ್ಯಾಲಾ ಇಸ್ವಾಸ್ ಮೆಲ್ಯಾಲಾ ಜಾ಼ಲ್ಯಾ.
JAM 2:18 ತರಿಬಿ ಯೊಕ್; ತುಲಾ ಇಸ್ವಾಸ್ ಹಾ ಆನಿ ಮನಾ ಕಾಮ ಹಾತ್ತ ತು ಕಾಮ್ ನಸ್ಥಾನಾ ತುಜಾ಼ ಇಸ್ವಾಸ್ ಮನಾ ದ್ಯಾವ್. ಮೀ ಮಾಜಾ ಕಾಮಾನಿ ಮಾಜಾ಼ ಇಸ್ವಾಸ್ ದ್ಯಾವ್ತೊ ಮನ್ಹುನ್ ಸಾಂಗನಾರ್ ನವ್ಹ.
JAM 2:19 ದೇವ್ ಯಕ್ಲಾಸ್ ಮನ್ಹುನ್ ತು ಇಸ್ವಾಸ್ ಥೆವ್ತೊಸ್. ತ್ಯ ಬರ ಫನ್ ಲಾಗಿರ್ ಸಾಹಿತ್ ತಸಿಸ್ ಇಸ್ವಾಸ್ ಕರುನ್ ವಾಡ್‌ತ್ಯಾತ.
JAM 2:20 ಬುದ್ದಿ ನಸ್‌ಲ್ಯಾಲಾ ಕಾಮ ನಸ್‌ಲ್ಯಾಲಾ ಇಸ್ವಾಸ್ ಉಪೆಗ್ ನಸ್‌ಲ್ಯಾಲಾ ಮನ್ಹುನ್ ತುಲಾ ಸಾಬಿತ್ ಕರಾಯಾ ವ್ಹಯಿ ಕ್ಯಾ?
JAM 2:21 ಆಮಚಾ಼ ವಡಿಲ್ ಜಾ಼ಲ್ಯಾಲ್ಯಾ ಅಬ್ರಹಾಮಾನಿ ಆಪ್ಲಾ ಲ್ಯೊಕ್ ಜಾ಼ಲ್ಯಾಲ್ಯಾ ಇಸಾಕಾಲಾ ಯಜ್ಞವೇದಿವ ದಿಲಾತವಾ ನೀಯತಿಚಾ಼ ಮನ್ಹುನ್ ತಿರ್ಮಾನ್ ಜಾ಼ಲ್ಯಾಲಾ ಇಸ್ವಾಸಾಚಾ ಕಾಮಾನಿಸ್ ನವ್ಹ ಕ್ಯಾ?
JAM 2:22 ತ್ಯಚಾ ಇಸ್ವಾಸಾನಿ ಕಾಮ್ ಕೆಲ ಆನಿ ತ್ಯಾ ಕಾಮಾನಿಸ್ ತ್ಯಚಾ಼ ಇಸ್ವಾಸ್ ಪುರ್ನ ಜಾ಼ಲ್ಹಾ.
JAM 2:23 “ಅಬ್ರಹಾಮಾನಿ ದೇವಾವ ಇಸ್ವಾಸ್ ಥೆವ್ಲಾ ಆನಿ ತ್ಯಚಾ಼ ಇಸ್ವಾಸ್ ತ್ಯಚಾ ಲೆಖ್ಯಾತ್ ನೀಯತಿಚಾ಼ ಮನ್ಹುನ್ ಮನ್‌ಲ್ಯಾಲ ಧರ್ಮಶಾಸ್ತಾರಾಚ಼ ಬೊಲ್ನ ಆಸ ಜಾ಼ಲ್ಹ”. ಮನ್ಹುನ್ ಅಬ್ರಾಹಾಮಾಲಾ ದೇವಾಚಾ಼ ಸುಪ್ತಿ ಮನ್ಹುನ್ ಹಾಕಟ್ಲಾ.
JAM 2:24 ಮನ್ಹುನ್ ಮಾನ್ಸಾಚಾ ಕಾಮಾನಿ ನೀಯತಿಚಾ಼ ಮನ್ಹುನ್ ತಿರ್ಮಾನ್ ವ್ಹತ್ತೊ ತ್ಯ ಸುಡುನ್ ನಿಸ್‌ತ್ಯಾ ಇಸ್ವಾಸಾನಿ ನವ್ಹ ಮನ್ಹುನ್ ಬಗ್‌ತ್ಯಾಸಾ.
JAM 2:25 ತೇಸ್ ತರನಿ ವೆಬಿಚಾರಿ ಜಾ಼ಲ್ಯಾಲಿ ರಾಹಾಬ್ ಗುಡಾಚಾರಿನಾ ಆಪ್‌ಲ್ಯಾ ಗರ‍್ಹಾತ್ ಹಾಕ್ಟುನ್ ಗಿಹುನ್, ದುಸ್ರೆ ವಾಟನಿ ತ್ಯನಾ ಲಾವುನ್ ದಿಲ್ಯಾಲ್ಯಾ ಕಾಮಾನಿಸ್ ನೀಯತಿಚಿ ಮನ್ಹುನ್ ಗೆತಲ್ಯಾಲಿ ನವ್ಹ ಕ್ಯಾ?
JAM 2:26 ಆತ್ಮ ನಸ್‌ಲ್ಯಾಲ ಧಡ್ ಮೆಲ್ಯಾಲಸ್ ತಸಸ್ ಕಾಮಲಾ ನಸ್‌ಲ್ಯಾಲಾ ಇಸ್ವಾಸ್ ಮೆಲ್ಯಾಲಾ ಜಾ಼ಲ್ಯಾ.
JAM 3:1 ಆಮ್ಚಾ ಬನ್ಹಿ ಬಾವ್ಹಾನು, ಸಿಕಿವ್ನಾರ‍್ಯಾ ಆಮಾನಾ ತರಾಸಾಚಾ಼ ನ್ಯಾಯಿ ತಿರ್ಪ್ ವ್ಹನಾರ್ ಮನ್ಹುನ್ ಸಮಜು಼ನ್ ಖುಬ್ ಜಾ಼ನ್ ಸಿಕಿವ್ನಾರ ವ್ಹವುನಕೊಸಾ.
JAM 3:2 ಖುಬ್ ಗುಸ್ಟಿತ್ನಿ ಆಮಿ ಸಗ್ಳ ಚು಼ಕ್ನಾರ ಜಾ಼ಲ್ಯಾವ್. ಯೊಕ್ ಸಬ್ದಾಲಾ ಚು಼ಕ್ಲಾನಾಹಿತ ತ್ಯೊ ಸಗ್‌ಳ್ಯಾ ಚಾ಼ಂಗಲ್ಯಾ ಗುನಾಚಾ಼ ಆಪ್ಲ ಸಗ್ಳ ಶರೀರ್ ಆಪ್‌ಲ್ಯಾ ತಾಬ್ಯಾತ್ ದರ್ನಾರಾ ಜಾ಼ಲ್ಯಾ.
JAM 3:3 ವಾರು ಆಮ್ಚಾ ಮನಾಸಾರ ಚಾ಼ಲಾಯಾಸಾಟಿ ತ್ಯಂಚಾ ತೊಂಡಾಲಾ ಲಗಾಮ್ ಗ್ಯಾಲ್ತಾವ್. ತವಾ ತ್ಯಂಚ಼ ಶರಿರ್ ಸಗ್ಳ ಆಮಾನಾ ವ್ಹಯಿತಿಕ್ಡ ಪರ್ತಾಯಾ ವ್ಹತ.
JAM 3:4 ವ್ಹಡ್ಯಾ ಸಾಯಿತ್ ಬಗಾ. ತ್ಯಾ ಖುಬ್ ಮೊಟ್ಯಾ ಆಸ್‍ಲ್ಯಾತರಿ ಮೊಟ್ಯಾ ವಾರ‍್ಯಾನಿ ಹಲ್‌ತ್ಯಾತಾ. ಫನ್ ವ್ಹಡಿ ಚಾ಼ಲಿವ್ನಾರಾ ಖುಬ್ ಬಾರಿಕ್ ಚುಕಾನಿನಿ ಆಪಲ್ಯಾಲಾ ಜಾ಼ಯಾ ವ್ಹಯಿ ತಿಕ್ಡ ವ್ಹಡಿ ಪರತೊ.
JAM 3:5 ತಸಸ್ ಜೀಬ್ ಸಾಯಿತ್ ಬಾರಿಕ್ ಜಾ಼ಲಿತರಿ ಮೊಟ್ಯಾ ಕಾಮಾಚೆ ಗುಸ್ಟಿತ್ ಬಡಾಯಿ ಸಾಂಗ್ತಿ. ಇಸ್‍ತ್ಯಾಚ಼ ಬಾರಿಕ್ ಕಿಟಾಳ್ ಮೊಟ ರಾನ್ ಜಾಳ್ತ.
JAM 3:6 ಜೀಬ್ ಸಾಯಿತ್ ಇಸ್ತುಸ್. ಜೀಬ್ ನೀಯತ್ ನಸ್‌ಲ್ಯಾಲ್ಯಾಂಚೆ ಇರುದ್ ಹಾ ಆಮ್ಚಾ ಶರೀರಾಚಾ ಬಾಗಾತ್ನಿ ಮದ್ಯಿ ಥೆವ್ಲೆ. ತೀ ಶರೀರ್ ಸಗ್ಳ ಹಾಳ್ ಕರ್ತಿ. ಆಪ್ನುಸ್ ನರಕ್ ಮಂತ್ಯಾಲಾ ಇಸ್ತು ಲಾವುನ್ ಗಿಹಿತ್ ಸಗ್‍ಳ್ಯಾ ಜ಼ಲ್ಮಾಲಾ ಇಸ್ತು ಲ್ಯಾವ್ತಿ.
JAM 3:7 ಸಗ್ಳೆ ತರಚಿ ಜ಼ನಾವಾರ, ಪಾಕ್ರ, ಪೊಟಾನಿ ಜಾ಼ನಾರ ಕಿಡಮುಂಗ್, ಪಾನ್ಯಾತಲ್ಯಾ ಜ಼ನಾವರಾನಾ ಮಾನ್ಸ ತಾಬ್ಯಾತ್ ಆನ್ತಿಲ ಆನಿ ಆನ್‍ಲ್ಯಾತ.
JAM 3:8 ಫನ್ ಜಿಬ್ ಕುನಿ ಆಪ್‌ಲ್ಯಾ ತಾಬ್ಯಾತ್ ಆನ್ಲಿ ನಾಹಿ. ತೀ ಗಪ್ ರಾಹಿ ನಸ್‌ಲ್ಯಾಲಿ ಬುರ್ಸಿ ಜಾ಼ಲೆ. ತಿ ಮರ್ನಾಚಾ ಇಸಾನಿ ಬರ್ಲೆ.
JAM 3:9 ತೇಸ್ ಜಿಬಿನಿ ಆಮ್ಚಾ ಪ್ರಭುಲಾ ಆನಿ ಬಾ ದೇವಾಲಾ ಸ್ತುತಿ ಕರ್ತಾವ್ ಮನ್ಹುನ್ ದೇವಾಚಾ ರುಪಾಚೆಗತ್ ಕೆಲ್ಯಾಲ್ಯಾ ಮಾನ್ಸಾನಾ ಆಮಿ ಸರಾಪ್ತಾವ್.
JAM 3:10 ತ್ಯಾಸ್ ತೊಂಡಾನಿ ಸ್ತುತಿ ಆನಿ ಸರಾಪ ದುನಿಬಿ ಯತ್ಯಾತ! ಮಾಜಾ ಬನ್ಹಿ ಬಾವ್ಹಾನು, ಆಸ ವ್ಹವುನಾಹಿ.
JAM 3:11 ಗೊಡ್ ಆನಿ ಕಡು ಪಾನಿ ಯಕಾಸ್ ಜ಼ರ‍್ಯಾತ್ನಿ ಯತ ಕ್ಯಾ?
JAM 3:12 ಮಾಜಾ ಬನ್ಹಿ ಬಾವ್ಹಾನು, ಅಂಜುರಾಚ಼ ಜಾ಼ಡ್ ವಲಿವ್ ಫಳ್ ನಾಹಿತ ದರಾಕ್ಷಿಸೆ ಯಲಿಲಾ ಅಂಜುರಾಚ಼ ಫಳ್ ಲಾಗ್ ತಕ್ಯಾ? ನಾಹಿ! ತಸಸ್ ಖಾರಾಟ್ ಪಾನ್ಯಾಚಾ ಜ಼ರ‍್ಯಾತ್ನಿ ಗೊಡ್ ಪಾನಿ ಯಯಿತ್ನಾಹಿ.
JAM 3:13 ತುಮ್ಚಿಪ ಜ್ಞಾನಿ, ನಾಹಿತ ಶಾನ ಕೋನ್? ತಸ್ಲಾ ಚಾ಼ಂಗ್ಲೆ ಚಾ಼ಲ್ನುಕಿನಿ ಗಿನ್ಯಾನಾಚ಼ ಲಕ್ಷೆನ್ ಜಾ಼ಲ್ಯಾಲ ಥಂಡ್ಪನ್, ಸಮಾದಾನಾಚಾ ಕಾಮಾನಿ ತ್ಯ ದಾವುನಿ.
JAM 3:14 ಫನ್ ತುಮ್ಚಾ ಮನಾತ್ ಸ್ವಾರ್ತಫನ್ ಆನಿ ಕಡು ಇಸ್ ಆಸಲ್ತ ತುಮಿ ಖರ‍್ಯಾಚೆ ಆಡ್ವ ಲಬಾಡ್ ಬುಲುನ್ ವವ್ಯಾಳುನ್ ಗಿಹುನಕೊಸಾ.
JAM 3:15 ತ್ಯ ವೈನಿ ಆಲ್ಯಾಲ ಗಿನ್ಯಾನ್ ನವ್ಹ. ತ್ಯ ದರ್ತಿಲಾ ಸಂಬದ್ ಆಸ್‍ಲ್ಯಾಲ, ತ್ಯ ಆತ್ಮಿಕ್ ನವ್ಹ ತ್ಯ ಬುಥಾನ್ ಸಂಬಂದ್ ಆಸ್‌ಲ್ಯಾಲ.
JAM 3:16 ಖೊಟಪನ್, ಆನಿ ಸ್ವಾರ್ತಫನ್ ಕುಠ ರಾಥ ಥಿತ ಗೊಂದೊಳ್ ಆನಿ ಸರ್ವೆತರಚ಼ ನಾಲಾಯಿಕ್ ಫನ್ ರಾಥ.
JAM 3:17 ಫನ್ ವೈನಿ ಆಲ್ಯಾಲ ಗಿನ್ಯಾನ್ ಆಂದಿ ನಿರ್ಮಳ್ ಆಸ್‌ಲ್ಯಾಲ ತ್ಯಾ ನಂತರ , ಥಂಡ್ಪನಾಚ಼, ಸಮಾದಾನಾಚ಼, ಐಕ್‌ತ್ಯಾಲ ವ್ಹವುನ್, ಕರ್ನಾ ಆನಿ ಚಾ಼ಂಗಲ್ಯಾ ಫಳಾನಿ ಬರ್ಲ್ಯಾಲ, ಬೆದ್ ಬಾವ್ ನಸಲ್ಯಾಲ, ಕಪಟ್ ನಸ್‌ಲ್ಯಾಲ ಜಾ಼ಲ್ಯಾ
JAM 3:18 ಥಂಡ್ಪನ್ ಉತ್ಪತ್ತಿ ಕರ್ತ್ಯಾಲ ಥಂಡ್ಪನ್ ಮಂತ್ಯಾಲ ಬೀ ಪಿರುನ್ ನಿಯತ್ ಮಂತ್ಯಾಲ ಪಿಕ್ ಕ್ಯಾಪ್ನಾರ್.
JAM 4:1 ತುಮ್ಚಿಪ ಕಳಿ ಬಾಂಡ್ನ, ಕುಟ್ನಿ ಯತ್ಯಾತ? ತುಮ್ಚಾ ಶರೀರಾನಿ ದಾವ್‍ತ್ಯಾಲ ಲಡತ್ಯಾಲ ಮನಾಚಾ ಬಾವ್ಹಾನಿ ಬುರ್ಶೆ ಆಶೆನಿ ಯತ ನವ್ಹ?
JAM 4:2 ತುಮ್ಚಾ ಮನಾತ್ ಆಸ್‍ಲ್ಯಾಲ ತುಮಾನಾ ಗಾವ್ಲನಾಹಿ. ತುಮಿ ಖುನ್ ಕೆಲಾಸಾತರಿ, ಖೊಟಪನ್ ಕೆಲಸಾತರಿ ಮನಾತ್ ಆಸ್‍ಲ್ಯಾಲ ಮಿಳ್ವಾಯಾ ಜಾ಼ಲ್ಹನಾಹಿ; ತುಮಿ ಜೊ಼ಂಬ್ತಾಸಾ, ಕಳಿ ಕರ್ತಾಸಾ. ಫನ್ ತುಮಿ ದೇವಾಪ ಮಾಗತ್ನಾಹಿಸಾ ಮನ್ಹುನ್ ತುಮಾನಾ ಕಾಯ್ ಗಾವತ್ನಾಹಿ.
JAM 4:3 ತುಮಿ ಮಾಗ್ಲಸಾತರಿ ಮಾಗ್‍ಲ್ಯಾಲ ತುಮ್ಚಾ ಸುಕಾಸಾಟಿ ವಾಯಿಟ್ ತರನಿ ವಾಪರ್ಲ್ಯಾಲ್ಯಾನಿ ಮಾಗ್ತಾಸಾ ಮನ್ಹುನ್ ತುಮಾನಾ ಮಿಳತ್ನಾಹಿ.
JAM 4:4 ವ್ಯಭಿಚಾರಿನು, ಹೆ ದುನೆಚ಼ ಸುಪ್ತಿಫನ್ ದೇವಾಲಾ ಆಡ್ವ ಮನ್ಹುನ್ ತುಮಾನಾ ಠಾವ ನಾಹಿಕ್ಯಾ? ಮನ್ಹುನ್ ದುನೆಚಾ಼ ಸುಪ್ತಿ ವ್ಹಯಾವ್ಹಯಿ ಮಂತ್ಯಾಲಾ ಆಪ್‍ಲ್ಯಾಲಾ ದೇವಾಚಾ಼ ವಾದಿ ಕರುನ್ಗೆತೊ.
JAM 4:5 ದೇವಾನಿ ಆಮ್ಚಿಪ ಥೆವ್‍ಲ್ಯಾಲ ಪವಿತ್ರಾತ್ಮ ಮರೆದಿನಿ ಆಸೆನಿ ಆಮ್ಚಿಸಾಟಿ ಮನಾನಿ ದರ್ಮಶಾಸ್ತಾರ್ ನಿಸ್ತ ಬೊಲ್ನ ತ್ಯವ್ಡಸ್ ಮನ್ಹುನ್ ತುಮಿ ಸಮಜು಼ನ್ ಗೆತಾಸಾಕ್ಯಾ?
JAM 4:6 ತ್ಯೊ ಆಮಾನಾ ಖುಬ್ ಕ್ರಪಾ ದೆನಾರ್. ಮನ್ಹುನ್, ದೇವ್ ಬಡಾಯಿಚಾನಾ ವಾದಿಜಾ಼ಲ್ಯಾ, ಗರಿಬಾನಾ ಕರ್ನಾದ್ಯಾವ್ನಾರ್ ಮನ್ಹುನ್ ಧರ್ಮಶಾಸ್ತಾರ್ ಸಾಂಗ್ತ.
JAM 4:7 ಆಸ ಆಸ್ತಾನಾ ತುಮಿ ದೇವಾಸಂಗ ರಾಹುನ್ ಸೈತಾನಾಲಾ ಆಡ್ಯಾವಾ, ತವಾ ತ್ಯೊ ತುಮಾನಾ ಸುಡುನ್ ಪಳುನ್ ಜಾ಼ಯಿಲ್.
JAM 4:8 ತುಮಿ ದೇವಾಪ ಯವಾ, ತವಾ ತ್ಯೊ ತುಮ್ಚಿಪ ಯಯಿಲ್. ಪಾಪಿನು, ತುಮ್‍ಚ಼ ಹಾತ್ ದುವ್ಹಾ; ಕಪ್ಟಿನು ತಿಮ್ಚಿ ಮನ ನಿರ್ಮಳ್ಕರಾ.
JAM 4:9 ರಡಾ, ಲೊಳಾ, ದುಖಗಾಳಾ; ತುಮಚ಼ ಹಾಸ್ನ ಸುಡುನ್ ಪ್ರಭುಚೆ ಕ್ರಪೆಸಾಟಿ ಲುಳುನ್ ಮಾಗಾ. ತುಮಚಾ಼ ಲೊಕಾತ್ಲಾ ಸಂತೊಶ್ ಸುಡುನ್ ಪ್ರಬುಲಾ ಗಿಹ್ಯಾ ಯತ್ನ ಕರಾ.
JAM 4:10 ಪ್ರಭುಚೆ ಮೊರ‍್ಹ ತುಮಿ ಬಾರಿಕ್‍ ವ್ಹವಾ; ತವಾ ತ್ಯೊ ತುಮಾನಾ ವರ್ ಉಚ಼ಲ್ನಾರ್.
JAM 4:11 ಬನ್ಹಿ ಬಾವ್ಹಾನು ಯಕಾಮಕಾಚಿ ನಿಂದಾ ಕರು ನಕೊಸಾ. ಕಚಾನಿತರಿ ಆಪ್‍ಲ್ಯಾ ಬಾವ್ಹಾಚಿ ನಿಂದಾ ಕಿಲಿತ ನಾಹಿತ ಆಪ್‍ಲ್ಯಾ ಬಾವ್ಹಾಚೆ ಗುಸ್ಟಿತ್ ನ್ಯಾಯಿ ನಿವಡ್ಲಾತ ತ್ಯನಿ ದರ್ಮಶಾಸ್ತಾರಾಚಿ ನಿಂದಾ ಕರುನ್ ತ್ಯಚೆ ಗುಸ್ಟಿತ್ ತಿರ್ಮಾನ್ ಕೆಲ್ಯಾವ ತು ನ್ಯಾಯಿನಿವಡ್ನಾರಾ ವ್ಹನಾರ್ ನಾಹಿತ ತ್ಯ ಪ್ಯಾಳ್‍ತ್ಯಾಲಾ ನವ್ಹಸ್.
JAM 4:12 ದರ್ಮ ಶಾಸ್ತಾರ್ ದಿಲ್ಯಾಲಾ ನ್ಯಾಯಾದಿಪತಿ ಯೊಕುಸ್; ತ್ಯೊಸ್ ಉರಿವ್ನಾರಾ ಆನಿ ನಾಸ್ ಕರ್ನಾರಾ. ಆಸ ಆಸ್ತಾನಾ ತುಜಾ ಸೆಜಾ಼ರ‍್ಯಾಚೆ ಗುಸ್ಟಿತ್ ನ್ಯಾಯಿ ನಿವಡಾಯಾ ತು ಕೊನ್?
JAM 4:13 ಆಜ಼್ ನಾಹಿತ ಸಕಾಳ್ ಆಮಿ ಆಸ್ಲೆ ಪೆಠತ್ ಜಾ಼ವುನ್ ತಿಥ ಎಕ್ ವರಿಸ್ ರಾಹುನ್ ಯಾಪಾರ್ ಕರುನ್ ಲಾಬಾ ಗೆಥಾವ್ ಮಂಥ್ಯಾಲ್ಯಾನು ಐಕಾ.
JAM 4:14 ಸಕಾಳ್ ಕ್ಯಾ ವ್ಹನಾರ್ ಮನ್ಹುನ್ ತುಮಾನಾ ಠಾವ ನಾಹಿ. ತುಮ್‍ಚಾ಼ ಜಿವ್ನಾ ಕಸ್ಲಾ? ತುಮಿ ಥೊಡಾ ಯೊಳ್ ದಿಸುನ್ ಮಂಗ್ ದಿಸ ನಸ್ನಾರೆ ವಾಪ ಸಾರಿ ಹಾಸಾ.
JAM 4:15 ಮನ್ಹುನ್ ತುಮಿ ತೆ ಸಬಾತ್ ಸುಡುನ್ ದೆವಾಚ಼ ಮನ್ ಆಸ್ಲತ ಆಮಿ ಜ಼ಗುನ್ ಹ್ಯ ಆನಿ ತ್ಯ ಕಾಮ್ ಕರ್ತಾವ್ ಮನ್ಹುನ್ ಸಾಂಗಾವ್ಹಯಿಸಾ.
JAM 4:16 ಖರ ತುಮಿ ತುಮ್ಚೆ ಬಡಾಯಿನಿ ತುಮ್ಚೆ ಗುಸ್ಟಿತ್ ವವ್ಯಾಳುನ್ ಗೆಥಾಸಾ. ತಸ್ಲ ವವ್ಯಾಳ್ನ ಬುರ್ಸ ಜಾ಼ಲ್ಯಾ.
JAM 4:17 ಮನ್ಹುನ್ ಚಾ಼ಂಗ್ಲ ಕರಾಯಾ ವ್ಹಯಿ ಮನ್ಹುನ್ ಠಾವ ಆಸುನ್ ತ್ಯ ಕರಾಚೆ ಆಂದಿ ರಾಥ್ಯಾಲಾ ಪಾಪ್ ಕರ್ತ್ಯಾಲಾ ಜಾ಼ಲ್ಯಾ.
JAM 5:1 ಸಾವ್ಕಾರಾನು ಐಕಾ, ತುಮಾನಾ ಯತ್ಯಾಲ್ಯಾ ತರಾಸಾಸಾಟಿ ದುಖಗಾಳಾ, ಲೊಳಾ.
JAM 5:2 ತುಮ್ಚ಼ ಧನ್ ದವ್ಲತ್ ನಾಸ್ ಜಾ಼ಲ್ಯಾ. ತುಮ್ಚಾ ಕಪ್‌ಡ್ಯಾನಾ ಕಿರ್ವಿ ಲಾಗ್ಲೆ.
JAM 5:3 ತುಮ್ಚಾ ಸೊನ್ಯಾ, ಚಾ಼ಂದಿಲಾ ಟ್ಯಾಮ್ರ ಲಾಗ್‌ಲ್ಯಾ. ತ್ಯಂಚ಼ ಟ್ಯಾಮ್ರ ತುಮ್ಚೆ ಆಡ್ವ ಸಾಕ್ಷಿ ವ್ಹವುನ್, ಇಸತ್ಯಾಚೆಗತ್ ತುಮ್ಚ಼ ಮಾಸ್ ಖಾನಾರ್. ಸರ್ತ್ಯಾ ಯಳಾಸಾಟಿ ತುಮ್ಚಿ ಧನ್ ದವ್ಲತ್ ಕಮವುನ್ ಥೆವ್‍ಲ್ಯಾಸಾ.
JAM 5:4 ಐಕಾ ತುಮ್ಚಾ ಸೆತಾತ್ಲ ಪೀಕ್ ಕ್ಯಾಪ್‌ಲ್ಯಾಲ್ಯಾಂಚಿ ಕುಲ್ ದಿಯಾಚೆ ಆಂದಿ ಫಸಿವ್‍ಲ್ಯಾಸಾ. ತೆ ಕುಲಿಚಾ಼ ಆವಾಜ಼್ ಆನಿ ಪಿಕ್ ಕ್ಯಾಪ್‍ಲ್ಯಾಲ್ಯಾಂಚಾ಼ ಆವಾಜ಼್ ಸ್ವರ್ಗಾತಲ್ಯಾ ಸೈನ್ಯಾಂಚಾ ಮೊಟ್ಯಾ ದೆವಾಚಾ ಕಾನಾವ ಪೊಚ಼ಲ್ಯಾ.
JAM 5:5 ದರ್ಥಿವ ತುಮಿ ಸುಕಿ ವ್ಹವುನ್ ತುಮ್ಚಿ ಮನ ಫಾರಿಕ್ ಕರುನ್ ಜ಼ಗ್ಲಾಸಾ; ಬಲಿ ದಿಯಾಚಾ ದಿಸಾಸಾಟಿ ಖಾವುನ್ ಪಿವುನ್ ತಯಾರ್ ಕೆಲ್ಯಾ ಶಾರ್ಕಿ ತುಮ್ಚಿ ಮನ ಮಾತಿವ್‍ಲ್ಯಾಸಾ.
JAM 5:6 ತುಮಿ ಚು಼ಕ್ ನಸ್‌ಲ್ಯಾಲ್ಯಾಲಾ ದೊಶ್ ವಾವುನ್ ಮಾರುನ್ ಟ್ಯಾಕ್ಲಾಸಾ; ಫನ್ ತ್ಯೊತರಿ ತುಮಾನಾ ಇರೊದ್ ಕರಿತ್ನಾಹಿ.
JAM 5:7 ಬನ್ಹಿ ಬಾವ್ಹಾನು ಪ್ರಭು ಯಯಿಸ್ಪರ‍್ಯಾತ್ ಥಂಡ್ಪನಾನಿ ರಾವ್ಹಾ. ಸೆತ್ಕರ‍್ಯಾಲಾ ಬಗಾ ತ್ಯೊ ಆಪ್‍ಲ್ಯಾ ಸೆತಾತ್‍ಲ್ಯಾ ಕಿಮ್ತಿಚಾ ಪಿಕಾಸಾಟಿ ಮಾಗ್‍ಲ್ಯಾ ಮೊರ್ಲ್ಯಾ ಪಾವ್ಸಾಚಿ ವಾಟ್ಬಗಿತ್ ಥಂಡ್ಪನಾನಿ ರಾಥೊ.
JAM 5:8 ತುಮಿ ಥಂಡ್ಪನಾನಿ ರಾವ್ಹಾ, ತುಮ್ಚಿ ಮನ ಘಟ್ಕರಾ; ಕಾ ಮಂಜೆ ಪ್ರಭುಚ಼ ಯನ ಜ಼ವಳ್ ಆಲ.
JAM 5:9 ಬನ್ಹಿ ಬಾವ್ಹಾನು ತುಮಿ ಯಕಾಮಕಾವ ಚ಼ುಕ್ ವಾವು ನಕೊಸಾ; ಹ್ಯನಿ ತುಮ್‍ಚಾ಼ ನ್ಯಾಯಿ ಇಚಾರ್ ವ್ಹಯಿತ್ ನಾಹಿ. ನ್ಯಾಯಿ ನಿವಡ್ನಾರಾ ದಾರಾ ಮೊರ‍್ಹಸ್ ಉಬಾ ಹಾ.
JAM 5:10 ಬನ್ಹಿ ಬಾವ್ಹಾನು ತರಾಸ್ ಸಮಾದಾನಾನಿ ಸುಸುವುನ್ ಗಿಹ್ಯಾಚೆ ಗುಸ್ಟಿತ್ ದೆವಾಚೆ ಗುಸ್ಟಿತ್ ಬೊಲ್ಯಾಲ್ಯಾ ಪ್ರವಾದಿನಾ ಉದಾಹರನ್ ಥಿವುನ್ ಗೆವ್ಹಾ.
JAM 5:11 ದುಕ್ ಸುಸುವುನ್ ಗಿಹಿಲ್ ತ್ಯೊ ಬರಾ ಹ್ಯ ಲಕ್ಷೆತ್ ರಾಹುನಿ ತುಮಿ ಯೊಬಾಚಾ ಸಮಾದಾನಾಚೆ ಗುಸ್ಟಿತ್ ಐಕ್‍ಲ್ಯಾಸಾ ಪ್ರಭುನಿ ತ್ಯಲಾ ಸರ್ತ್ಯಾ ಯಳಾಲಾ ಕೆಲ್ಯಾಲ ಬಗುನ್ ಪ್ರಭು ಖುಬ್ ಕರ್ನಾ ಆಸ್ನಾರಾ ಆನಿ ದಯಾಳು ಜಾ಼ಲ್ಯಾ ಮನ್ಹುನ್ ಠಾವಾ ಹಾ.
JAM 5:12 ಮಾಜಾ ಬನ್ಹಿ ಬಾವ್ಹಾನು,ಆಂದಿ ಕರುನ್ ಶಪತ್ ಗಾಲು ಕೊಸಾ ಆಬ್ಳಾವ ವ್ಹವುನಿ ದರ್ಥಿವ ವ್ಹವುನಿ ಆನಿ ಕಶಾವಸ್ ಶಪ್ಪತ್ ಗಾಲು ನಕೊಸಾ ವ್ಹಯ್ ಮನ್ಹುನ್ ಸಾಂಗಾಚ಼ ಜಾ಼ಲತ ವ್ಹಯ್ ಮನ್ಹಾ ನಾಹಿ ಮನ್ಹುನ್ ಜಾ಼ಲತ ನಾಹಿ ಮನ್ಹಾ ಆಸ ಜಾ಼ಲ್ಯಾವ ತುಮಿ ನ್ಯಾಯಿ ಇಚಾರಾತ್ ಗಾವ್ನಾರ್ ನಾಹಿಸಾ.
JAM 5:13 ತುಮ್ಚಿಪ ಕೊನ್ತರಿ ತರಾಸ್ ಖಾತ್ಯಾಲಾ ಆಸ್ಲಾತ ಮಾಗ್ನ ಕರುನಿ ತುಮ್ಚಾತ್ ಕೊನ್ತರಿ ಸಂತೊಶ್ ವ್ಹನಾರಾ ಆಸ್ಲಾತ ತ್ಯೊ ದೇವಾಲಾ ಸ್ತುತಿ ಗೀತ್ ಸಾಂಗುನಿ.
JAM 5:14 ತುಮ್ಚಾತ್ ಕುನಾಲಾ ಬರ ನಸ್ಲತ, ತ್ಯೊ ಸಭೆಚಾ ಜಾಂತ್ಯಾನಾ ಹಾಕ್ಟುನ್ ಮಾಗ್ನ ಕರಾಯಾ ಇನಂತಿ ಕರುನಿ. ತ್ಯೊ ಪ್ರಭುಚಾ ನಾವಾನಿ ತ್ಯಲಾ ತ್ಯಾಲ್ ಲಾವುನ್ ತ್ಯಚಿಸಾಟಿ ದೇವಾಪ ಮಾಗ್ನ ಕರುನಿ.
JAM 5:15 ಇಸ್ವಾಸಾನಿ ಕೆಲ್ಯಾಲ ಮಾಗ್ನ ರೊಗಿಲಾ ಬರ ಕರ್ತ ಆನಿ ಪ್ರಭು ತ್ಯಲಾ ಉಠಿವ್ನಾರ್ ತ್ಯನಿ ಪಾಪ್ ಕೆಲ ಆಸ್ಲತ ಮಾಪ್ಕರ್ನಾರ್
JAM 5:16 ಆಸ ಆಸ್ಥಾನಾ ತುಮಿ ಬರಿ ವ್ಹಯಾಲಾ ತುಮ್ಚಿ ಪಾಪ ಯಕಾಮಕಾಪ ಸಾಂಗುನ್ ಯಕಾಮಕಾಸಾಟಿ ಮಾಗ್ನ ಕರಾ ನಿಯೆತಿಚಾಚ಼ ಮನಾನಿ ಕೆಲ್ಯಾಲ ಮಾಗ್ನ ಬಳ್ ಆಸ್‌ಲ್ಯಾಲ ಆಸ್ಥ.
JAM 5:17 ಎಲಿಯಾ ಆಮ್ಚಿ ಶಾರ್ಕಾ ಯೊಕ್ ಮಾನುಸ್ ಜಾ಼ಲ್ಥಾ ತ್ಯನಿ ಪಾವುಸ್ ಯವುನಾಹಿ ಮನ್ಹುನ್ ಖರ‍್ಯಾ ಮಾನಾನಿ ಮಾಗ್ನ ಕೆಲ ತಿನ್ ವರ್ಸ ಸಾ ಮೈನ್ಹ ದರ್ಥಿವಿವ ಪಾವುಸ್ ಲಾಗ್ಲಾ ನಾಹಿ.
JAM 5:18 ಪರ್ತುನ್ ತ್ಯನಿ ಮಾಗ್ನ ಕೆಲತವಾ ಅಬ್ಳಾತ್ನಿ ಪಾವುಸ್ ಲಾಗ್ಲಾ ಆನಿ ದರ್ಥಿನಿ ಪರ್ತುನ್ ಪಿಕ್ ದಿಲ.
JAM 5:19 ಮಾಜಾ ಬನ್ಹಿ ಬಾವ್ಹಾನು ತುಮ್ಚಾತ್ ಕೊನ್ ತರಿ ಖರಾ ಮಾರ್ಗ ಸುಡುನ್ ಚಾ಼ಲ್ಯಾವ ದಿಸರ‍್ಯಾನಿ ತ್ಯಲಾ ನಿಟ್ ವಾಟವ ಆನ್‍ಲ್ಯಾವ
JAM 5:20 ಯಕಾ ಪಾಪಿಲಾ ಬುರ್ಸೆ ವಾಟವ್ನಿ ಚು಼ಕವುನ್ ಚಾ಼ಂಗ್ಲ ಸಾಂಗುನ್ ತ್ಯಚ಼ ಆತ್ಮ ಮರ‍್ನಾತ್ನಿ ಚುಕ್ವುನ್ ಖುಬ್ ಪಾಪ ಮಾಪ್ ಕರಾಯಾ ಲ್ಯಾವಲ್ಯಾಲಾ ಮನ್ಹುನ್ ಸಮಜು಼ನ್ ಗಿಹುನಿ.
1PE 1:1 ಯೇಸು ಕ್ರಿಸ್ತಾಚಾ಼ ಅಪೊಸ್ತಲ್ ಜಾ಼ಲ್ಯಾಲ್ಯಾ ಪೇತ್ರಾನಿ, ಪೊಂತ, ಗಲಾತ್ಯ, ಕಪ್ಪದೊಕ್ಯ, ಆಶಾ, ಭಿಥುನ್ಯ ಮಂಥ್ಯಾಲೆ ಸೀಮತ್ನಿ ಪಗ್ಳುನ್ ಗೆಲ್ಯಾಲ್ಯಾ ಪರದೇಸಿ ಜಾ಼ಲ್ಯಾಲಿ ದೇವಾಚಾ ಲೊಕಾನಾ ಮಂಜೆ,
1PE 1:2 ಪವಿತ್ರಾತ್ಮಾನಿ ನಿವಡ್‌ಲ್ಯಾಲಿ ವ್ಹವುನ್, ಐಕಾಯಾವ್ಹಯಿ ಮನ್ಹುನ್, ಯೇಸು ಕ್ರಿಸ್ತಾಚ಼ ರಗಾತ್ ಸಿಪ್ಡುನ್, ಬಾ ದೇವಾಚಾ ಭವಿಶಾಚಾ ಗಿನ್ಯಾನಾನಿ ನಿವಡ್‌ಲ್ಯಾಲ್ಯಾನಾ ಲಿವಾಚ಼ ಕ್ಯಾ ಮಂಜೆ ತುಮನಾ ಕ್ರಪಾ ಥಂಡ್ಪನ್ ಖುಬ್ ವ್ಹವುನಿ.
1PE 1:3 ಆಮಚಾ಼ ಪ್ರಭು ಯೇಸು ಕ್ರಿಸ್ತಾಚಾ಼ ಬಾ ದೇವ್ ಜಾ಼ಲ್ಯಾಲ್ಯಾಲಾ ಸ್ತೊತ್ರ ವ್ಹವುನಿ. ತ್ಯನಿ ಯೇಸು ಕ್ರಿಸ್ತಾಲಾ ಮೆಲ್ಯಾಲ್ಯಾತ್ನಿ ಉಟಿವಲ್ಯಾಲ್ಯಾತ್, ಆಪ್ಲೆ ಮೊಟೆ ಕರ್ನಾನಿ ಆಮಾನಾ ಪರ್ತುನ್ ಜ಼ಗ್ನಾರಿ ಕರುನ್ ಪರ್ತುನ್ ಜ಼ಲ್ಮದಿವುನ್ ಜೀವಾಚಿ ಆಶಾ ಆಮ್ಚಿಪ ವಾಡ್ವುನ್,
1PE 1:4 ಆಮಾನಾ ನಾಹಿಸ, ಕಳಂಕಾ, ನಾಸ್ ನಸ್ನಾರಾ ಹಾಕ್ ಮೊರ‍್ಹ ಬಗ್ನಾರಿ ಕಿಲಿತ. ತ್ಯೊ ಹಾಕ್ ತುಮ್ಚಿ ಸಾಟಿ ಸ್ವರ್ಗಾತ್ ಥೆವ್‌ಲ್ಯಾ.
1PE 1:5 ಸರ್ತ್ಯಾಕಾಲಾತ್ ದಿಸಾಯಾ ತಯಾರ್ಜಾ಼ಲ್ಯಾಲಿ ರಕ್ಷನ್ ಇಸ್ವಾಸ್ ಥೆವ್ನಾರ‍್ಯಾ ತುಮಾನಾ ಗಾವ್ಹಾಯಾ ವ್ಹಯಿ ಮನ್ಹುನ್ ದೇವ್ ತುಮಾನಾ ಆಪ್‌ಲ್ಯಾ ಬಳಾನಿ ರ‍್ಯಾಕ್ನಾರ್.
1PE 1:6 ಆನಿ ತುಮಿ ಥೊಡ ದಿಸ್ ಗರಜ಼್ ಆಲಿತ ತರ ತರಚಾ ತರಾಸಾತ್ನಿ ದುಖ್ ಜಾ಼ಲತರಿ ಸಂತೊಶಾನಿ ಹಾಸಾ.
1PE 1:7 ನಾಸ್ ವ್ಹತ್ಯಾಲ, ಇಸ್‌ತ್ಯಾತ್ ಕಡಿವಲ್ಯಾಲ್ಯಾ ಸೊನ್ಯಾವ್ನಿ ಖುಬ್ ಕಿಮ್ತಿಚಾ಼ ತುಮಚಾ಼ ಇಸ್ವಾಸ್ ಹ್ಯಾ ಕಷ್ಟಾತ್ನಿ ಪಾರ್ಕುನ್ ಯೇಸು ಕ್ರಿಸ್ತ ದಿಸ್ತಾನಾ ತುಮಾನಾ ವವ್ಯಾಳ್ನ, ಮರ‍್ಯಾದ್, ಮೈಮಾ ಆನಾರ ಜಾ಼ಲ್ಯಾ.
1PE 1:8 ತುಮಿ ತ್ಯಲಾ ಡೊಳ್ಯಾನಿ ಬಗ್ಲಾ ನಸ್ಲಾಸಾತರಿ ತ್ಯಚಿ ಮಾಯಾ ಕರ್ತಾಸಾ. ತುಮಿ ಆತಾ ತ್ಯಲಾ ಬಗ್ಲಾ ನಸ್ಲಾಸಾತರಿ ತ್ಯಚಿವ ಇಸ್ವಾಸ್ ಥಿವುನ್, ತುಮ್ಚಾ ಇಸ್ವಾಸಾಚ಼ ಸರ್ತ ಫಳ್ ಜಾ಼ಲ್ಯಾಲ್ಯಾ ಆತ್ಮಾಚಿ ರಕ್ಶನ್ ಗೆನಾರಿ ವ್ಹವುನ್ ಸಾಂಗಾಯಾ ವ್ಹಯಿತ್ನಾಹಿ ತಸ್ಲೆ ಮೈಮಾಚಾ ಸಂತೊಶಾನಿ ಹಾವ್ಸಿ ವ್ಹತಾಸಾ.
1PE 1:9 ತುಮ್ಚಾ ಇಸ್ವಾಸಾಚ಼ ಸರ್ತ ಫಳ್ ಜಾ಼ಲ್ಯಾಲ್ಯಾ ಆತ್ಮಾಚಿ ರಕ್ಶನ್ ಗೆನಾರಿ ವ್ಹವುನ್ ಸಾಂಗಾಯಾ ವ್ಹಯಿತ್ನಾಹಿ ತಸ್ಲೆ ಮೈಮಾಚಾ ಸಂತೊಶಾನಿ ಉಲಾಸ್‌ವ್ಹತೊ.
1PE 1:10 ದೇವಾನಿ ತುಮನಾ ದ್ಯಾವ್‌ಲ್ಯಾಲೆ ಕ್ರಪಾಚೆ ಗುಸ್ಟಿತ್ ಆಂದಿಸ್ ಸಾಂಗಲ್ಯಾಲ್ಯಾ ಪ್ರವಾದಿಂಚಾನಿ ಹೇ ರಕ್ಶನಾಚೆ ಗುಸ್ಟಿತ್ ಶಾರ್ಕಾ ಇಚಾರ್ಕರುನ್ ಶೊದ್ಲ.
1PE 1:11 ಆಪ್ಲಿಪ ಆಸ್‌ಲ್ಯಾಲ ಕ್ರಿಸ್ತಾಚ಼ ಆತ್ಮ ಕ್ರಿಸ್ತಾಲಾ ಯಯಾ ವ್ಹಯಿಜಾ಼ಲ್ಯಾಲ ತರಾಸ್ ತ್ಯಾ ನಂತರ್ ಗಾವ್ನಾರಿ ಮೈಮಾ ಆಂದಿಸ್ ಸಾಂಗ್ಲಿ ತವಾ ತ್ಯೊ ಕಚಾ಼ ಯೊಳ್ ನಾಹಿತ ಕಸ್ಲಾ ಯೊಳ್ ದ್ಯಾವ್ನಾರ್ ಮನ್ಹುನ್ ತ್ಯಂಚಾನಿ ಇಚಾರ್ ಕೆಲಾ.
1PE 1:12 ಫನ್ ಹ್ಯಾ ಗುಸ್ಟಿ ಆಂದಿ ಸಾಂಗ್‌ಲ್ಯಾಲ್ಯಾನಿ ಆಪ್ಲಿ ಸಾಟಿ ನವ್ಹ ತುಮ್ಚಿ ಸಾಟಿಸ್ ಸೇವಾ ಕರ್ನಾರ ಜಾ಼ಲ್ಯಾತ ಮನ್ಹುನ್ ತ್ಯನಾ ದಿಸಲ್ಯಾ. ತ್ಯಂಚಾನಿ ಆಂದಿ ಸಾಂಗಲ್ಯಾಲ್ಯಾ ಗುಶ್ಟಿಸ್ ಆತಾ ಗಡ್‌ತ್ಯಾತಾ ಮಂಥ್ಯಾಲಿ ಖಬರ್ ಸ್ವರ್ಗಾತ್ನಿ ಆಲ್ಯಾಲ್ಯಾ ಪವಿತ್ರಾತ್ಮಾಚಾ ಬಳಾನಿ ತುಮಾನಾ ಬರಿ ಖಬರ್ ಸಾಂಗ್‌ಲ್ಯಾಲ್ಯಾನಿಸ್ ತುಮಾನಾ ಮುಟಿ ಕೆಲ್ಯಾತ. ದೇವ್ದುತ್ ಹ್ಯಾ ಗುಸ್ಟಿ ಲಕ್ಷಾ ಥಿವುನ್ ಬಗಾಯಾ ವ್ಹಯಿ ಮನ್ಹುನ್ ಮನ್ ಕರ್ತ್ಯಾತ.
1PE 1:13 ಮನ್ಹುನ್ ತುಮಿ ತುಮಚ಼ ಮನ್ ಗಟ್ ಕರುನ್, ಚಾ಼ಂಗಲ್ಯಾ ಮನಾಚ಼ ವ್ಹವುನ್ ಯೇಸು ಕ್ರಿಸ್ತ ದಿಸ್ತಾನಾ ತುಮಾನಾ ಗಾವ್ನಾರೆ ಕ್ರಪೆವ ತುಮ್ಚಿ ಪುರಿ ಆಶಾ ಥೆವಾ.
1PE 1:14 ಶಾನ್ಯಾ ಪೊರಾಂಚೆಗತ್ ಚಾ಼ಲಾ, ಗಿನ್ಯಾನ್ ಯಯಾಚೆ ಆಂದಿ ತುಮಾನಾ ಆಸ್‌ಲ್ಯಾಲೆ ಬುರ್ಸೆ ಆಶೆಚೆಗತ್ ಆಜು಼ನ್ ಚಾ಼ಲಾಚೆ ಆಂದಿ,
1PE 1:15 ತುಮಾನಾ ಹಾಕಟ್ನಾರಾ ನಿರ್ಮಳ್ ಹಾ ತಸಾಸ್ ತುಮಿ ಐಕುನ್ ತ್ಯಲಾ ತುಮ್ಚೆ ಸಗ್ಳೆ ಚಾ಼ಲ್ನುಕಿತ್ ಪರಿಶುದ್ಧ್ ವ್ಹವಾ.
1PE 1:16 ಕಾ ಮಂಜೆ, ಮೀ ಪರಿಶುದ್ಧ್ ಹಾ ತಸಾಸ್ ತುಮಿ ಪರಿಶುದ್ಧ್ ವ್ಹಯಾ ವ್ಹಯಿಸಾ ಮನ್ಹುನ್ ಪವಿತ್ರ ಗ್ರಂಥಾತ್ ಲಿವ್‌ಲ್ಯಾನವ್ಹ.
1PE 1:17 ಪರ್ತೆಕಾಚಿ ಚಾ಼ಲ್ನುಕ್ ಬಗುನ್ ಬೆದ್ ಬಾವ್ ನಸ್ತಾನಾ ತೀರ್ಮಾನ್ ಕರ್ನಾರ‍್ಯಾಲಾ ತುಮಿ ಬಾ ಮನ್ಹುನ್ ಹಾಕಟ್ಯಾಸಾ ಮನ್ಹುನ್ ಹ್ಯಾ ಲೊಕಾತ್ಲ ತುಮಚ಼ ಪರವಾಸಾಚ಼ ದಿಸ್ ಭ್ಯಾನಿ ಭಕ್ತಿನಿ ಗಾಲಾ.
1PE 1:18 ತುಮ್ಚಾ ವಡ್ಲಾಂಚಾಪ್ನಿ ಆಲ್ಯಾಲ ಉಗಚೆ ಪದ್ಧತಿಚೆ ಚಾ಼ಲ್ನುಕಿನಿ ತುಮಾನಾ ಸುಟ್ನುಕ್ ಕೆಲ್ಯಾಲಿ ಸೊನ ಚಾ಼ಂದಿ, ಖುಬ್ ತರಚಾ ನಾಸ್ ವ್ಹನಾರ‍್ಯಾ ಸಾಮಾನಾಚಾಂನಿನವ್ಹ.
1PE 1:19 ಯೇಸು ಕ್ರಿಸ್ತ ಮಂಥ್ಯಾಲ್ಯಾ ನಿರ್ದೊಷಿ, ನಿರ್ಮಳ್ ಜಾ಼ಲ್ಯಾಲ್ಯಾ ಮೆಂಡ್ರಾಚಾ ಪೊರಾಚಾ ಕಿಮ್ತಿಚಾ ರಕ್ತಾನಿಸ್ ಮನ್ಹುನ್ ತುಮಾನಾ ಠಾವ ಹಾ ನವ್ಹ.
1PE 1:20 ತ್ಯೊ ದುನ್ಯಾ ಉತ್ಪನ್ ವ್ಹಯಾಚೆ ಆಂದಿಸ್ ನಿವ್ಡುನ್ ಹ್ಯಾ ಸರ್ತ್ಯಾ ಕಾಲಾತ್ ತುಮ್ಚಿ ಸಾಟಿ ದಿಸ್ಲಾ.
1PE 1:21 ತ್ಯಲಾ ಮೆಲ್ಯಾಲ್ಯಾತ್ನಿ ಉಟ್ವುನ್ ತ್ಯಲಾ ಮೈಮಾ ದಿಲ್ಯಾಲ್ಯಾ ದೇವಾಪ ತುಮಿ ತ್ಯಚಿಸ್ಲಾಗುನ್ ಇಸ್ವಾಸ್ ಥೆವ್ನಾರಿ ಜಾ಼ಲ್ಯಾಸಾ ತ್ಯವ್ಡಿಸ್. ಮನ್ಹುನ್ ತುಮಚಾ಼ ಇಸ್ವಾಸ್ ಆಶಾ ದೇವಾಪಸ್ ಹಾ.
1PE 1:22 ತುಮಿ ಖರ ಐಕುನ್ ತುಮ್ಚಿ ಆತ್ಮ ನಿರ್ಮಳ್ ಕರುನ್ ಗೆತಲ್ಯಾಸಾ ಮನ್ಹುನ್ ಕಪಟ್ ನಸ್‌ಲ್ಯಾಲ್ಯಾ ಬಾವ್ಹಾಚಿ ಮಾಯಾಕರಾ. ಆಸ ಆಸ್ಥಾನಾ ಯಕಾ ಮಕಾಲಾ ನಿರ್ಮಳ್ ಮನಾನಿ, ಪುರ‍್ಯಾ ಮನಾನಿ ಮಾಯಾ ಕರಾ.
1PE 1:23 ಕಾ ಮಂಜೆ ತುಮಿ ನವಿನಿ ಜ಼ಲಾಮ್‌ಲ್ಯಾಲಿ ನಾಸ್ ವ್ಹನಾರಿ ವಾಕ್ಯಾನಿ ನವ್ಹ. ಫನ್ ನಾಸ್ ವ್ಹಯಿ ನಸ್ನಾರೆ ವಾಕ್ಯಾನಿಸ್. ತೀ ಖಾಯಿಮ್ ಜೀವ್ ಆಸ್ನಾರೆ ದೇವಾಚೆ಼ ವಾಕ್ಯಾಸ್ ಲಾಗುನ್ ಗಾವ್ಲಿ.
1PE 1:24 ಕಾ ಮಂಜೆ ಪವಿತ್ರ ಪುತಿಕಾತ್ ಲಿವ್‌ಲ್ಯಾ ಶಾರ್ಕ: ಮಾನ್ಸ ಸಗ್ಳಿ ಗವ್ತಾಚೆಗತ್ ಹಾತ. ತ್ಯಂಚಿ ಮೈಮಾ ಗವ್ತಾಚಾ ಪುಲಾಚೆಗತ್ ಹಾ. ಗವಾತ್ ವಾಳುನ್ ಜಾ಼ನಾರ್ ತ್ಯಚ಼ ಪುಲ್ ಪಡುನ್ ಜಾ಼ನಾರ್.
1PE 1:25 ಫನ್ ಪ್ರಭುಚಿ ಬುಲಿ ಖಾಯಿಮ್ ರಾನ್ಹಾರ್. ತಿ ಬುಲಿ ಕಚಿ ಮನ್‌ಲ್ಯಾವ ತುಮಾನಾ ಸಾಂಗ್‌ಲ್ಯಾಲೆ ಬರೆ ಖಬ್ರಿಚ಼ ವಾಕ್ಯಾಸ್.
1PE 2:1 ಮನ್ಹುನ್ ಸಗ್ಳ ಬುರ್ಸ ಫನ್, ಸಗ್ಳಾ ಮೊಸ್, ಕಪಟ್ಪನ್, ಖೊಟಪನ್, ಸಗ್ಳೆ ತರಚಾ ನಿಂದಾ ಸುಡುನ್‍ ದೆವಾ.
1PE 2:2 ನವಿನಿ ಜ಼ಲಾಮಲ್ಯಾಲ್ಯಾ ಮುಲಾಂಚೆಗತ್ ತುಮಿ ದೇವಾಚಿ ವಾಕ್ಯಾ ಮಂಥ್ಯಾಲ ನಿರ್ಮಳ ಆತ್ಮೀಕ್ ದುದಾಚಿ ಆಶಾ ಕರಾ. ತ್ಯನಿ ರಕ್ಷನೆತ್ ವಾಡ್ಸಿಲಾ.
1PE 2:3 ಕಾ ಮಂಜೆ ಪ್ರಭು ದಯಾ ಆಸ್ನಾರಾ ಮನ್ಹುನ್ ತುಮಾನಾ ಆನ್‌ಭವ್ ಜಾ಼ಲ್ಯಾ.
1PE 2:4 ತುಮಿ ಜೀವಾಚಾ ದೊಂಡ್ಯಾಪ ಆಲ್ಯಾಸಾ. ತ್ಯೊ ದೊಂಡಾ ಲೊಕಾನಾ ನಕೊಜಾ಼ಲಾ ಫನ್ ತ್ಯೊ ದೇವಾನಿ ನಿವಡ್‌ಲ್ಯಾಲಾ ಆನಿ ತ್ಯಲಾ ಕಿಮ್ತಿಚಾ಼ ಜಾ಼ಲ್ಯಾ.
1PE 2:5 ತುಮಿ ಸಾಯಿತ್ ಜೀವಾಚಾ಼ ದೊಂಡಾ ವ್ಹವುನ್ ಆತ್ಮೀಕ್ ದಿವುಳ್ ವ್ಹಯಾ ಬ್ಯಾಂತ್ಯಾಲಿ ಹಾಸಾ. ಯೇಸು ಕ್ರಿಸ್ತಾಸ್ ಲಾಗುನ್ ದೇವಾಲಾ ಪಾಯ್ಜೆತ್ಯ ಆತ್ಮೀಕ್ ಯಜ್ಞ ದಿಯಾ ಪವಿತ್ರ ಯಾಜಕಾಚೆಗತ್ ಹಾಸಾ.
1PE 2:6 ಬಗಾ, ಚೀಯೊನಾತ್ ಕೊನ್ಯಾಚಾ಼ ದೊಂಡಾ ಥೆವ್ತೊ. ತ್ಯೊ ನಿವಡಲ್ಯಾಲಾ ಆನಿ ಖುಬ್ ಕಿಮ್ತಿಚಾ಼. ತ್ಯಚಿವ ಇಸ್ವಾಸ್ ಥೆವ್ನಾರ‍್ಯಾಚಿ ಹಿರ್ಮಟ್ನಾ ವ್ಹನಾರುಸ್ ನಾಹಿ ಮನ್ಹುನ್ ಪವಿತ್ರ ಪುತಿಕಾತ್ ಲಿವ್‌ಲ್ಯಾ.
1PE 2:7 ಮನ್ಹುನ್ ಇಸ್ವಾಸ್ ಥೆವ್ನಾರ‍್ಯಾ ತುಮಾನಾ ಹ್ಯೊ ದೊಂಡಾ ಕಿಮ್ತಿಚಾ಼. ಫನ್ ಇಸ್ವಾಸ್ ನಸ್ನಾರ‍್ಯಾನಾ, ಘರ್ ಬ್ಯಾನಾರ‍್ಯಾನಿ ನಕೊ ಮನ್ಹುನ್ ಟ್ಯಾಕ್‌ಲ್ಯಾಲಾ ದೊಂಡಾಸ್ ಕೊನ್ಯಾಲಾ ಮುದಮ್ ವ್ಹಯಿ ಜಾ಼ಲ್ಯಾ
1PE 2:8 ಆನಿ ಪವಿತ್ರ ಗ್ರಂಥಾತ್ ಆನಿ ಯಕಿಕ್ಡ ಲಿವ್‌ಲ್ಯಾಲ ಕ್ಯಾ ಮಂಜೆ, ತ್ಯೊ ಲೊಕಾನಾ ಠ್ಯಾಸ್ ಲಾಗತ್ಯಾಲಾ ದೊಂಡಾ ಪ್ಯಾಡತ್ಯಾಲಿ ದ್ಯೊಂಡ್. ತ್ಯಂಚಾನಿ ದೇವಾಚ಼ ಸಬ್ದ ಐಕ್ಲನಾಹಿತ ಮನ್ಹುನ್ ಠ್ಯಾಸ್ ಲಾಗುನ್ ಪಡ್‍ತ್ಯಾತ. ತ್ಯಚಿ ಸಾಟಿಸ್ ತ್ಯನಾ ನಿವಡ್‌ಲ್ಯಾತ.
1PE 2:9 ತುಮಾನಾ ಆಂದಾರಾತ್ನಿ ಆಪ್‌ಲ್ಯಾ ಮೊಟ್ಯಾ ಉಜೀಡಾತ್ ಹಾಕಟ್‍ಲ್ಯಾಲ್ಯಾಚಿ ಚಾ಼ಂಗ್ಲಿ ಕಾಮ ಸಾಂಗಾಯಾ ತುಮಿ ದೇವಾಪ್ನಿ ನಿವಡ್‌ಲ್ಯಾಲಿ ಲೊಕ ರಾಜಾಚಾ ವಂಶಾತ್ಲ ಯಾಜಕ್, ನಿರ್ಮಳ್ ಲೊಕ, ದೇವಾಚಿ ಸ್ವತಾಚಿ ಪೊರ ಜಾ಼ಲ್ಯಾಸಾ.
1PE 2:10 ಆಂದಿ ತುಮಿ ದೆವಾಚಿ ವ್ಹವುನ್ ನವ್ತಾಸಾ. ಆತಾತರಿ ತುಮಿ ದೇವಾಚಿ ಲೊಕ ಜಾ಼ಲ್ಯಾಸಾ. ಆಂದಿ ತುಮಿ ಕರ್ನಾ ನಸ್‌ಲ್ಯಾಲಿ ಜಾ಼ಲ್ತಾಸಾ. ಆತಾತರಿ ಕರ್ನಾ ಗೆತಲ್ಯಾಲಿ ಜಾ಼ಲ್ಯಾಸಾ.
1PE 2:11 ಮಾಯೆಚಾನು, ಪ್ರವಾಸಿ ಆನಿ ದುಸರೆ ದೇಶೆಚಿ ಜಾ಼ಲ್ಯಾಲಿ ತುಮಿ ತುಮ್ಚಾ ಆತ್‌ಮ್ಯಾಚೆ ಆಡ್ವ ಲಡ್ನಾರ ಶಾರೀರಿಕ್ ಬುರ್ಸೆ ಆಶೆತ್ನಿ ದುರ್ ರಾಹ್ಯಾ ವ್ಹಯಿಸಾ ಮನ್ಹುನ್ ಮೀ ತುಮ್ಚಿಪ ಮಾಕ್ತೊ.
1PE 2:12 ತುಮಚ಼ ವಾಗ್ನ ದುಸ್‍ರ್ಯಾ ಲೊಕಾಂಚೆ ಮೊರ‍್ಹ ಚಾ಼ಂಗ್ಲ ರಾಹುನಿ, ತವಾ ತೀ ಕಚೆ ಗುಸ್ಟಿಸ್ಲಾಗುನ್ ತುಮಾನಾ ಬುರ್ಸಿ ಮನ್ಹುನ್ ನಿಂದಾ ಕರ್ತ್ಯಾತ ತೇ ತುಮ್ಚೆ ಗುಸ್ಟಿತುಸ್ ತುಮ್ಚಿ ಚಾ಼ಂಗಲಿ ಕಾಮ ಡೊಳ್ಯಾನಿ ಬಗುನ್ ತ್ಯಚಾ ಯಯಾಚಾ ದಿಸಾತ್ ತೀ ದೇವಾಲಾ ವವ್ಯಾಳ್ನಾರ್.
1PE 2:13 ಮಾನ್ಸಾನಿ ನಿವಡ್‌ಲ್ಯಾಲ್ಯಾ ಪರ್ತೆಕ್ ಅಧಿಕಾರಾಲಾ ಪ್ರಭುಸ್ ಲಾಗುನ್ ತುಮಿ ಐಕಾ. ಸರ್ವಾ ಅಧಿಕಾರ್ ಆಸ್‌ಲ್ಯಾಲ್ಯಾ ರಾಜಾಲಾ ವ್ಹವುನಿ
1PE 2:14 ನಾಹಿತ ರಾಜಾಪ್ನಿ ಬುರ್ಸಿ ಚಾ಼ಲ್ನಾರ‍್ಯಾನಾ ಶಿಕ್ಷಾದಿಯಾ ಚಾ಼ಂಗ್ಲಿ ಚಾ಼ಲ್ನಾರ‍್ಯಾನಾ ಉಮೇದ್ ದಿಯಾ ಲಾವುನ್ ದಿಲ್ಯಾಲಾ ಅಧಿದತಿ ವ್ಹವುನಿ ತುಮಿ ತ್ಯಚ಼ ಐಕಾ.
1PE 2:15 ಸಮಜಾ಼ಚೆ ಆಂದಿ ಬೊಲ್ನಾರ‍್ಯಾ ಖುಳ್ಯಾ ಲೊಕಾಂಚ಼ ಥ್ವಾಂಡ್ ತುಮಿ ಚಾ಼ಂಗಲ್ಯಾ ಚಾ಼ಲನ್ಯಾನಿ ಆವ್ಡಾಯಾವ್ಹಯಿ ಮನ್ಹುನ್ ದೇವಾಚ಼ ಮನ್.
1PE 2:16 ಸ್ವತಂತ್ರಾಚೆಗತ್ ಚಾ಼ಲಾ, ಫನ್ ಬುರ್ಸ ಫನ್ ಆಡಶಾ ಕರಾಯಾ ತುಮಿ ಸ್ವತಂತ್ರ ವಾಪ್ರು ನಕೊಸಾ, ಫನ್ ತುಮಿ ದೇವಾಚಾ ಗುಲಾಮಾಚೆಗತ್ ಚಾ಼ಲಾ.
1PE 2:17 ಸಗ್‌ಳ್ಯಾನಾ ಮರ‍್ಯಾದ್ ದೇವಾ. ಬನ್ಹಿ ಬಾವ್ಹಾಚಿ ಮಾಯಾ ಕರಾ. ದೇವಾಲಾ ಭೀವಾ. ರಾಜಾಲಾ ಮರ‍್ಯಾದ್ ದೇವಾ.
1PE 2:18 ಸೇವಕಾನು, ತುಮ್ಚಾ ದನ್ಯಾಂಚಾನಿ ಸಾಂಗಲ್ಯಾಲ ಪುರೆ ಮರೆದಿನಿ ಕರಾ. ಚಾ಼ಂಗಲ್ಯಾ ಮನಾಚ಼ ಆಸಲ್ಯಾಲ್ಯಾನಾ ತ್ಯವ್ಡಸ್ ನವ್ಹ ಕಟುರ್ ಮನಾಚಾಂಚ಼ಬಿ ಐಕಾ.
1PE 2:19 ಯಕಾಲಾ ಅನ್ಯಾಯಾನಿ ತರಾಸ್ ವ್ಹತಾನಾ ದೇವ್ ಬಕ್ತೊ ಮನ್ಹುನ್ ಸಮಜು಼ನ್ ತ್ಯೊ ತರಾಸ್ ತ್ಯನಿ ಸುಸ್ವುನ್ ಗೆತಲ್ಯಾವ ತ್ಯ ಬರ.
1PE 2:20 ಚು಼ಕ್ ಕರುನ್ ಮಾರ್ ಖಾತಾನಾ ತುಮಿ ಸುಸ್ವುನ್ ಗೆತಲ್ಯಾವ ತ್ಯಾತ್ ಕ್ಯಾ ಮೊಟಫನ್? ಫನ್ ಬರ ಕರುನ್ ತರಾಸ್ ಯತಾನಾ ತ್ಯೊ ತುಮಿ ಸುಸ್ವುನ್ ಗೆತಲ್ಯಾವ ತ್ಯೊ ದೇವಾಚೆ ಮೊರ‍್ಹ ಮೊಟ ಜಾ಼ಲ್ಯಾ.
1PE 2:21 ಹ್ಯಚಿ ಸಾಟಿಸ್ ತುಮಾನಾ ಹಾಕಟ್‌ಲ್ಯಾತ. ಕ್ರಿಸ್ತ ಸಾಯಿತ್ ತುಮ್ಚಿ ಸಾಟಿ ತರಾಸ್ ಖಾವುನ್ ತುಮಿ ತ್ಯಚೆ ಪ್ಯಾಯಶಾರಿನಿ ಚಾ಼ಲಾಯಾ ವ್ಹಯಿಸಾ ಮನ್ಹುನ್ ವಾಟ್ ದಾವುನ್ ಗೇಲಾ
1PE 2:22 ತ್ಯನಿ ಕಸ್ಲಸ್ ಪಾಪ್ ಕೇಲನಾಹಿ, ತ್ಯಚಾ ತೊಂಡಾತ್ ಕಸ್ಲಸ್ ಕಪಟ್ ಫನ್ ಗಾವ್ಲನಾಹಿ.
1PE 2:23 ಶಿವ್ಯಾದೆನಾರ‍್ಯಾನಾ ತ್ಯನಿ ಪರ್ತುನ್ ಶಿವ್ಯಾದಿಲ್ಯಾನಾಹಿತಾ, ತ್ಯನಿ ತರಾಸ್ ಖಾವುನ್ ಕುನಾಲಾಸ್ ಭ್ಯಾಗಾಲಾಚೆ ಆಂದಿ ಖರ‍್ಯಾನಿ ತೀರ್ಪ ಕರ್ನಾರ‍್ಯಾಲಾ ಆಪ್ಲ ಕಾಮ್ ದಿಲ.
1PE 2:24 ಆಮಿ ಪಾಪಾಸಾಟಿ ಮರುನ್ ನೀಯತಿಚಿ ವ್ಹವುನ್ ಜೀವ್ನಾ ಕರಾಯಾಸಾಟಿ ತ್ಯೊ ಆಮ್‌ಚ಼ ಪಾಪ ಆಪ್ನುಸ್ ಆಪ್ಲಿವ ಗಿಹುನ್ ಶಿಲ್ಬೆವ ಮೇಲಾ. ತ್ಯಚಿವ ಬಸ್‍ಲ್ಯಾಲ್ಯಾ ಮಾರಾನಿ ಆಮಾನಾ ಬರ ಜಾ಼ಲ.
1PE 2:25 ತುಮಿ ವಾಟ್ ಚು಼ಕುನ್ ಗೇಲ್ಯಾಲ್ಯಾ ಮೆಂಡ್ರಾಚೆಗತ್ ಆಸ್‍ಲ್ಯಾಲಿ. ಫನ್ ಆತಾ ತುಮಿ ಪರ್ತುನ್ ತುಮ್ಚಾ ಆತಮ್ಯಾಚಾ಼ ಕುರ್ಬುರ್ ಜಾ಼ಲ್ಯಾಲ್ಯಾಪ ಆಲ್ಯಾಸಾ.
1PE 3:1 ತೆಸ್ ತರನಿ ಬ್ಯಾಯ್ಕಾನು, ತುಮ್ಚಾ ದನ್ಗಾರಾಂಚ಼ ಐಕಾ. ತ್ಯಾತ್ಲ ಥೊಡ ದೇವಾಚಾ ವಾಕ್ಯಾಚೆಗತ್ ಚಾ಼ಲ್ಲನಾಹಿತ ತರಿ
1PE 3:2 ತುಮಿ ನಿರ್ಮಳ್ ವ್ಹವುನ್, ಮರೆದಿನಿ ಚಾ಼ಲತ್ಯಾಲಿ ತ್ಯಂಚಾನಿ ಬಗುನ್ ವಾಕ್ಯಾ ಠಾವ್ಯಾ ನಸಲ್ಯಾತರಿ ಆಪಲ್ಯಾ ದನ್ಗರಿ ಜಾ಼ಲ್ಯಾಲ್ಯಾ ತುಮ್ಚೆ ಚಾ಼ಂಗ್ಲೆ ಚಾ಼ಲಿನಿ ಚಾ಼ಂಗ್ಲೆ ವಾಟವ ಯತಿಲ.
1PE 3:3 ಯನಿ ಗಾಲ್ಹಾಚಿ, ಸೊನ್ಯಾಚ಼ ದಾಗಿನ ಗಾಲಾಚ಼, ಕಿಮ್ತಿಚ಼ ಕಪ್ಡ ವಾಪ್ರಾಚ಼ ಹ್ಯಂಚಿ ಬಾಹಿರ್ಲಿ ಸೊಬಾ ತುಮ್ಚಿ ರಾಹುನಾಹಿ.
1PE 3:4 ಫನ್ ದೇವಾಚೆ ನದ್ರತ್ ಕಿಮ್ತಿಚ಼ ಆನಿ ಖಾಯಿಮಚ಼ ಜಾ಼ಲ್ಯಾಲ ಚಾ಼ಂಗಲ್ಯಾ ಗುನಾಚಾ ಆನಿ ಥಂಡ್ ಮನ್ ಮಂಥ್ಯಾಲ ಆತ್ಲ ಸೊನ ತುಮಚಿ ಸೊಬಾ ವ್ಹವುನಿ.
1PE 3:5 ಪೈಲ್ಯಾಕಾಲಾತ್ ದೇವಾವ ಇಸ್ವಾಸ್ ಥೆವ್‌ಲ್ಯಾಲ್ಯಾ ಭಕ್ತಿನಿ ಸಾಹಿತ್ ಆಶಾಸ್ ಅಪ್‌ಲ್ಯಾನಾ ಸೊಬಾಕರಿತ್ಯಾ. ತ್ಯಾ ಆಪ್‌ಲ್ಯಾ ಆಪ್‌ಲ್ಯಾ ಘ್ವಾಂಚಾನಿ ಸಾಂಗಲ್ಯಾಲ್ಯಾ ಐಕಿತ್ಯಾ.
1PE 3:6 ಸಾರಾಳ್ ತಸಿಸ್ ಅಬ್ರಹಾಮಾಚ಼ ಐಕುನ್ ತ್ಯಲಾ ಘೊ ಮನ್ಹುನ್ ಹಾಕ್ಟಿತಿ. ತುಮಿ ಚಾ಼ಂಗ್ಲ ಕರುನ್ ಕಸ್‌ಲ್ಯಾಸ್ ಭ್ಯಾಲಾ ಬೀಹಿತ್ನಾಹಿಸಾತ ತುಮಿ ತಿಚಾ ಲಿಕಿ ವ್ಹಸಿಲಾ.
1PE 3:7 ತೆಸ್ ತರನಿ ಘ್ವಾಸಾನು, ಬ್ಯಾಯ್ಕಾಮಾನುಸ್ ತುಮ್ಚಿವ್ನಿ ಬಳ್ನಸ್‌ಲ್ಯಾಲ ಮನ್ಹುನ್ ಸಮಜು಼ನ್, ತುಮ್ಚೆ ದನ್ಗರಿಂಚೆ ಸಂಗ ನಾಜು಼ಕ್ಪನಾನಿ ಚಾ಼ಲಾ, ತ್ಯಾ ಕಾಯಿಮ್ಚಾ ಜೀವಾಚಾ ವರಲಾ ತುಮ್ಚಿ ಸಂಗ ವಾರಿಸ್ ಮನ್ಹುನ್ ಸಮಜು಼ನ್ ತ್ಯನಾ ಮರ‍್ಯಾದ್ ದೇವಾ. ಆಸ ಕೇಲ್ಯಾವ ತುಮ್ಚಾ ಮಾಗ್‌ನ್ಯಾತ್ ಆಡಚ಼ನ್ ಯಯಿತ್ನಾಹಿ.
1PE 3:8 ಸೇವಟ್ ತುಮಿ ಸಗ್ಳಿ ಯಕಾ ಮನಾನಿ, ಯಕಾ ಮಕಾವ ಕರ್ನಾ ದಾವಾ, ಬನ್ಹಿ ಬಾವ್ಹಾಚೆಗತ್ ಯಕಾ ಮಕಾಚಿ಼ ಮಾಯಾ ಕರಾ, ಕರ್ನಾ, ಆನಿ ಮಾಯೆಚಿ ವ್ಹವುನ್ ರಾವ್ಹ.
1PE 3:9 ನಾಸಾಲಾ ನಾಸ್, ನಿಂದಲಾ ನಿಂದಾ ಕರಾಚೆ ಆಂದಿ ಆಶಿರ್ವಾದ್ ಕರಾ. ಹ್ಯಚಿಸಾಟಿ ದೇವಾನಿ ತುಮಾನಾ ಹಾಕಟ್‌ಲ್ಯಾ ನವ್ಹ. ಆಸ ಕೇಲ್ಯಾವ ತುಮಿ ಆಶಿರ್ವಾದ್ ಪುಕಟ್ ಗೆನಾರ್.
1PE 3:10 ಕಾ ಮಂಜೆ ಪವಿತ್ರ ಪುತಿಕಾತ್ ಲಿವ್‌ಲ್ಯಾಶಾರ್ಕ, ಜೀವಾಚಿ ಆಶಾ ಕರಿತ್ ಚಾ಼ಂಗ್ಲದಿಸ್ ಬಗಾಯಾ ವಾಟ್ ಬಗ್ನಾರಾ ಬುರ್ಸ ಬೊಲಾಚೆ ಆಂದಿ ಅಪ್ಲಿ ಜೀಬ್ ಮೊಸಾಚಾ ಬೊಲ್ಯಾ ಬೊಲಾಚೆ ಆಂದಿ ವಟ್ ಘಟ್ ದರುಂತ.
1PE 3:11 ತ್ಯೊ ಬುರ್ಸ ಸುಡುನ್ ಚಾ಼ಂಗ್ಲ ಕರುನಿ. ಥಂಡ್ಪನಾನಿ ಆಶಿರ್ವಾದ್ ಕರುನ್ ತ್ಯಚಿ ಸಾಟಿ ಯತ್ನ ಕರುನಿ.
1PE 3:12 ಕಾ ಮಂಜೆ ಪ್ರಭು ನೀಯತಿಂಚಾನಾ ಬ್ಯಾನ್ತೊ ಆನಿ ತ್ಯೊ ತ್ಯಚಾ ಮಾಗ್‌ನ್ಯಾಲಾ ಕಾನ್ ದೆತೊ. ಫನ್ ಖೆಡಶಾನಾ ಪ್ರಭು ದುರ್ ರಾಥೊ.
1PE 3:13 ತುಮಾನಾ ಚಾ಼ಂಗ್ಲ ಕರಾಯಾ ಮನ್ ಆಸ್ಲತ ತುಮಾನಾ ಬುರ್ಸ ಕರ್ನಾರಾ ಕೊನ್ ಹಾ?
1PE 3:14 ಎಕ್ ಯಳಿ ತುಮಿ ನೀಯತಿಸ್ ಲಾಗುನ್ ತರಾಸ್ ಖಾಲ್ಯಾವ ತುಮಿ ಬರ. ತ್ಯಂಚಾ ಭ್ಯಾಲಾ ಭೀಹು ನಕೊಸಾ, ತಳ್ಮಳು ನಕೊಸಾ.
1PE 3:15 ಫನ್ ಕ್ರಿಸ್ತಲಾ ಪ್ರಭು ಮನ್ಹುನ್ ತುಮ್ಚಾ ಮನಾತ್ ದಾವಾ. ತುಮ್ಚಿಪ್ಲೆ ಆಶೆಲಾ ಆಧಾರ್ ಕ್ಯಾ ಮನ್ಹುನ್ ಇಚಾರ್ನಾರ‍್ಯಾನಾ ಉತ್ತರ್ ದಿಯಾ ಕವಾಬಿ ತಯಾರ್ ರಾವ್ಹಾ. ಪನ್ ತ್ಯ ಚಾ಼ಂಗಲ್ಯಾ ಮನಾನಿ ಆನಿ ಮರೆದಿನಿ ಸಾಂಗಾ.
1PE 3:16 ಚಾ಼ಂಗಲ್ಯಾ ಮನಾಚಿ ವ್ಹವಾ ತವಾ ಕ್ರಿಸ್ತಾಪ್ಲಿ ತುಮ್ಚೆ ಚಾ಼ಂಗ್ಲೆ ಚಾ಼ಲ್ನುಕಿಚೆ ಗುಸ್ಟಿತ್ ಬುರ್ಸ ಬೊಲ್ನಾರಿ ತುಮಾನಾ ನಿಂದಾ ಕರಾಯಾ ಲಾಜ್ನಾ಼ರ್.
1PE 3:17 ಬುರಶಾ ಚಾ಼ಲನ್ಯಾಚಿ ವ್ಹವುನ್ ತರಾಸ್ ಖಾಯಾಚೆ ಆಂದಿ ಚಾ಼ಂಗಲ್ಯಾ ಚಾ಼ಲನ್ಯಾಚಿ ವ್ಹವುನ್ ದೇವಾಚಾ ಮನಾ ಶಾರ್ಕಾ ತರಾಸ್ ಕಾಯಾಚಾ಼ ಬರಾ.
1PE 3:18 ಕ್ರಿಸ್ತ ಸಾಯಿತ್ ನಿಯತಿಚಾ಼ ವ್ಹವುನ್ ನೀಯತ್ ನಸ್‌ಲ್ಯಾಂಚೆ ಸಾಟಿ ಜೀವ್ ದಿವುನ್ ಆಮಾನಾ ದೇವಾಪ ಮೀಳ್ವಾಯಾ ಸಾಟಿ ಯಂಗ್ದಾಸ್ ಪಾಪ್ ಕಾಡುನ್ ಟಾಕಾಯಾ ತರಾಸ್ ಖಾವುನ್. ತ್ಯೊ ಶರೀರಾನಿ ಮೇಲಾ, ಆತಮ್ಯಾನಿ ಪರ್ತುನ್ ಜಿತಾಜಾ಼ಲಾ.
1PE 3:19 ಆನಿ ತ್ಯೊ ಆತ್‍ಮ್ಯಾಚಾ ರುಪಾನಿ ತುರಂಗಾತ್‌ಲ್ಯಾ ಆತ್‌ಮ್ಯಾಪ್ನಿ ಜಾ಼ವುನ್ ಬರಿ ಖಬರ್ ಸಾಂಗ್ತೊ.
1PE 3:20 ಮಂಜೆ ಪೈಲ್ಯಾ ಕಾಲಾತ್ ನೊಹಾನಿ ವ್ಹಡಿ ಬ್ಯಾಂದ್ತಾನಾ ದೇವಾನಿ ಖುಬ್ ಥಂಡ್ಪನಾನಿ ರ‍್ಯಾಕ್ಲ ತವಾ ತ್ಯಂಚಾನಿ ತ್ಯಚ಼ ಐಕ್ಲನಾಹಿ. ತೆ ವ್ಹಡಿತ್ ಆಸ್‌ಲ್ಯಾಲಿ ಆಟ್ ಲೊಕ ತ್ಯವ್ಡಿಸ್ ಪಾನ್ಯಾತ್ನಿ ರಾಯ್ಲಿತ.
1PE 3:21 ತ್ಯಾ ಪಾನ್ಯಾಚಾ಼ ಬಾಪ್ತಿಸ್ಮಾ ಯೇಸು ಕ್ರಿಸ್ತಾಚಾ ಪುನ್‌ರುತ್ಥಾನಾಸ್ಲಾಗುನ್ ಆತಾ ಆಮಾನಾ ರ‍್ಯಾಕ್ತ. ತ್ಯ ಆಂಗಾವ್ಲಾ ಮೋಳ್ ಗಾಲ್ನಾರ ನವ್ಹ. ಫನ್ ಚಾ಼ಂಗ್ಲಿ ಮನಾಚಿ ಸಾಕ್ಷಿ ವ್ಹಯಿ ಮನ್ಹುನ್ ದೇವಾಪ ಮಾಗಾಚ಼ ಜಾ಼ಲ್ಯಾ.
1PE 3:22 ತ್ಯೊ ಸ್ವರ್ಗಾತ್ ಜಾ಼ವುನ್ ದೇವಾಚೆ ಉಜ಼ವ್ಯಾಂಗ್ನಿ ಹಾ, ದೇವ್ ದುತ್, ಅಧಿಕಾರಿ ಆನಿ ಬಳ ತ್ಯಚಾ ತಾಬ್ಯಾತ್ ಹಾತ.
1PE 4:1 ಕ್ರಿಸ್ತಾನಿ ಆಮ್ಚಿ ಸಾಟಿ ಆಪ್‌ಲ್ಯಾ ಶರೀರಾತ್ ತರಾಸ್ ಖಾಲಾ ಮನ್ಹುನ್ ತುಮಿ ಸಾಯಿತ್ ತೆಸ್ ತರನಿ ತರಾಸ್ ಖಾಯಾ ತಯಾರ್ ವ್ಹವಾ. ಕಾ ಮಂಜೆ ಶರೀರಾತ್ ತರಾಸ್ ಖಾಲ್ಯಾಲಾ ಪಾಪ್ ಕರ್ತ್ಯಾಲ ಥಾಂಬಿವ್‍ಲ್ಯಾಲಾ ಜಾ಼ಲ್ಯಾ.
1PE 4:2 ಮನ್ಹುನ್ ರಾಯಲ್ಯಾಲ ಅಪ್ಲಾ ಜೀವ್ ಆಸಪರತ್ ಆನಿ ಮಾನ್ಸಾಚೆ ಆಶೆ ಶಾರ್ಕಾ ಜೀವ್ನಾ ಕರಾಯಾ ಯತ್ನ ಕರ್ನಾರ್.
1PE 4:3 ತುಮಿ ಅವಮಾನ್, ಬುರ್ಸಿ ಆಶಾ, ಪಿದೊಡಫನ್, ದೌಂದವಫನ, ಪಿವುನ್ ಬೊಲಾಚ಼, ಪಾಶಾನ ಪುಜಾ಼ಚಿ, ಹ್ಯ ಸಗ್ಳ ಚಾ಼ಲ್ವಾಚಾತ್ಬಿ ದುಸ್‌ರ‍್ಯಾ ಲೊಕಾನಾ ಆವ್ಡಸಾರಿ ಬುರ್ಸಿ ಕಾಮ ಕರ್ತ್ಯಾಲ್ಯಾತ್ ಯೊಳ್ ಕ್ಯಾಡ್‌ಲ್ಯಾಲಾ ಪುರ.
1PE 4:4 ತ್ಯಂಚಾನಿ ಕೆಲ್ಯಾಲ್ಯಾ ಖುಬ್ ಪಟಿಂಗ್ಪನಾತ್ ತುಮಿ ಮಿಸಳಾಚೆ ಆಂದಿ ಹಾಸಾ ಮನ್ಹುನ್ ತೀ ಆಜಾಬ್ ವ್ಹವುನ್ ತುಮಚಾ಼ ರಾಗ್ ಕರ್‌ತ್ಯಾತ.
1PE 4:5 ತೀ ಜಿತ್ತಿ ಆಸ್‌ಲ್ಯಾಲ್ಯಾನಾಬಿ ಮೇಲ್ಯಾಲ್ಯಾನಾಬಿ ನ್ಯಾಯಿ ನಿವ್ಡಾಯಾ ತಯಾರ್ ಆಸ್‌ಲ್ಯಾಲ್ಯಾಲಾ ಉತ್ತರ್ ದಿಯಾವ್ಹಯಿ.
1PE 4:6 ಮೇಲ್ಯಾಲಿ ಮಾನ್ಸಾಚೆ ಜಾ಼ತಿಲಾ ಯತ್ಯಾಲ್ಯಾ ಮರಾನ್ ಮಂಥ್ಯಾಲಾ ತಿರ್ಮಾನ್ ಶರೀರಾನಿ ಆಸ್ತಾನಾ ಗೆತಲ್ಯಾ. ತೀ ಆತ್‌ಮ್ಯಾನಿ ದೇವಾಚೆಗತ್ ಜೀವ್ನಾ ಕರಾಯಾಸಾಟಿ ತ್ಯನಾಬಿ ಬರಿಖಬರ್ ಸಾಂಗ್ಲಿ.
1PE 4:7 ಸಗ್‌ಳ್ಯಾಚ಼ ಸರ್ತ ಜ಼ವಳ್ ಜಾ಼ಲ್ಯಾ. ಮನ್ಹುನ್ ತುಮಿ ಆತ್ಮಿ ತಾಬ್ಯಾತ್ ದರುನ್ ಕವಾಬಿ ಮಾಗ್‌ನ್ಯಾಲಾ ತಯಾರ್ ಆಸ್‌ಲ್ಯಾಚೆಗತ್ ಥಂಡ್ಪನಾನಿ ರಾವ್ಹಾ.
1PE 4:8 ಸಗ್‌ಳ್ಯಾಂಚೆ ಆಂದಿ ತುಮ್ಚಾ ತುಮ್ಚಾತ್ ಇಸ್ವಾಸಾಚಿ ಮಾಯಾ ರಾಹುನಿ. ಮಾಯಾ ಖುಬ್ ಪಾಪ ಜಾಕ್ತಿ.
1PE 4:9 ಟುರಟುರಾಚೆ ಆಂದಿ ಯಕಾಮಕಾಚಿ ಚಾ಼ಕ್ರಿ ಕರಾ.
1PE 4:10 ತುಮಿ ಸಗ್ಳಿ ದೇವಾಚಾ ತರತರಚಾ ವರಾಂಚೆ ಗುಸ್ಟಿತ್ ಚಾ಼ಂಗ್ಲೆ ಪಾರ್ಕಿಚಿ ವ್ಹವುನ್ ಪರ್ತೆಕಾನಿ ಆಪ್ನು ಗೆತಲ್ಯಾಲ ಕ್ರುಪೆಚೆ ವರ್ ಸಗ್‍ಳ್ಯಾಂಚೆ ಸೇವೆತ್ ವಾಪ್ರುನಿ.
1PE 4:11 ಯೊಕ್ ಸಾಂಗ್ನಾರಾ ಜಾ಼ಲಾತ ದೇವಾಚಿ ವಚ಼್ನ ಸಾಂಗಿತ್ ರಾಹುನಿ. ಯೊಕ್ ಸೇವಾ ಕರ್ನಾರಾ ಜಾ಼ಲಾತ ದೇವಾಚಾ ಬಳಾಶಾರ್ಕಾ ಕರುನಿ. ಹ್ಯಾ ಸಗ್‌ಳ್ಯಾನಿ ಯೇಸು ಕ್ರಿಸ್ತಾಸ್ಲಾಗುನ್ ದೇವಾಲಾ ಸ್ತೊತ್ರ ವ್ಹನಾರ್. ಯೇಸುಕ್ರಿಸ್ತಾಲಾ ಮೈಮಾ ಆನಿ ಮರ‍್ಯಾದ್ ಸರ್ವ್ಯಾ ಕಾಲಾತ್ ರಾನಾರ್ ತಸಸ್ ವ್ಹವುನಿ.
1PE 4:12 ಮಾಯೆಚಾನು, ತುಮ್ಚಿ ಪರಿಕ್ಷಾ ಕರಾಯಾ ಸಾಟಿ ಇಸ್‌ತ್ಯಾಂಚಿ ಪರಿಕ್ಷಾ ಯತಾನಾ ತುಮಿ ಆಜಾಬ್ ವ್ಹವು ನಕೊಸಾ. ಖುಬ್ ಗುಸ್ಟಿ ಯತಿಲಾ ಮನ್ಹುನ್ ಸಮಜು಼ನ್ ಗಿಹುನಕೊಸಾ.
1PE 4:13 ಫನ್ ತುಮಿ ಕ್ಯವಡ್ಯಾ ಪರತ್ ಕ್ರಿಸ್ತಾಚಾ಼ ತರಾಸ್ ಖಾನಾರ ಜಾ಼ಲ್ಯಾಸಾ ತ್ಯವ್‌ಡ್ಯಾ ಪರತ್ ಸಂತೊಸ್‌ ವ್ಹವಾ. ಮನ್ಹುನ್ ತ್ಯಚಿ ಮೈಮಾ ದಿಸ್ತಾನಾ ತುಮಿ ಸಂತೊಸ್‌ ವ್ಹವಾ.
1PE 4:14 ತುಮಾನಾ ಕ್ರಿಸ್ತಾಚಾ ನಾವಾಸ್ ಲಾಗುನ್ ಆವ್ಮಾನ್ ವ್ಹಯಿತ್ ಆಸ್ಲಾಸಾತ ತುಮಿ ಬರ. ಮೈಮೆಚ಼ ಆತ್ಮ ಜಾ಼ಲ್ಯಾಲ ದೇವಾಚ಼ ಆತ್ಮ ತುಮ್ಚಿಪ ಹಾ ನವ್ಹ.
1PE 4:15 ತುಮ್ಚಿಪ ಕೊನ್‌ತರಿ ಖುನ್ಸಿ, ಚೊ಼ರ್, ನಿಚ಼್, ದುಸ್‌ರ‍್ಯಾಚಾ ಕಾಮಾತ್ ಡುಯಿ ಗಾಲುನ್ ಗುನ್ಹದಾರ್ ವ್ಹವುನಾಹಿ.
1PE 4:16 ಫನ್ ಕ್ರಿಸ್ತ ವ್ಹವುನ್ ತರಾಸ್ ಖಾಲ್ಯಾವ ತ್ಯೊ ಲಾಜಾ಼ಚೆ ಆಂದಿ ತ್ಯಾ ನಾವಾನಿಸ್ ದೇವಾಲಾ ವವ್ಯಾಳುನಿ.
1PE 4:17 ನ್ಯಾಯಿ ನಿವ್ಡಾಚಾ಼ ಯೊಳ್ ಆಲ್ಯಾ. ತ್ಯೊ ಯೊಳ್ ದೇವಾಚಾ ಘರಾತುಸ್ ಸುರು ಜಾ಼ಲ್ಯಾ ನವ್ಹ. ತ್ಯೊ ತುಮ್ಚಿಪ ಸುರು ವ್ಹಯಾಚಾ಼ ಆಸ್ಲಾತ, ದೇವಾಚೆ ಬರೆ ಖಬ್ರಿವ ಇಸ್ವಾಸ್ ನಸ್‌ಲ್ಯಾಲ್ಯಾಚ಼ ಸರ್ತ ಕಸ ಹಾ?
1PE 4:18 ನೀಯತಿಚಾ಼ ರಕ್ಷನ್ ಗಿಹ್ಯಾಚಾ಼ ತರಾಸ್ ಜಾ಼ಲ್ಯಾವ, ಭಕ್ತಿ ನಸ್‌ಲ್ಯಾಲ್ಯಾನಿ ಆನಿ ಪಾಪಿನಿ ರಕ್ಷನ್ ಗಿಹ್ಯಾಚ಼ ಕಸ? ಮನ್ಹುನ್ ವಚ಼ನಾತ್ ಲಿವ್‌ಲ್ಯಾ.
1PE 4:19 ಆಸ ಆಸ್ಥಾನಾ ದೇವಾಚಾ ಮನಾ ಶಾರ್ಕಾ ತರಾಸ್ ಖಾನಾರಿ ಚಾ಼ಂಗ್ಲ ಕರುನ್ ಆಪ್ಲಿ ಆತ್ಮಿ ಇಸ್ವಾಸಾಚಾ ಉತ್ಪತಿಚಾ ಪ್ರಭುಪ ದಿವುನಿ.
1PE 5:1 ಮಂಡಳಿಚಾ ಜಾ಼ಂತ್ಯಾನು, ಸಂಗಚಾ಼ ಜಾಂತಾ ಜಾ಼ಲ್ಯಾಲಾ ಮೀ ಕ್ರಿಸ್ತಾಚಾ಼ ತರಾಸ್ ಡೊಳ್ಯಾನಿ ಬಗ್ಲಾ, ಹಿತ್ನಿ ಮೊರ‍್ಹ ದಿಸ್ನಾರೆ ಮೈಮೆತ್ ವಾಟದಾರ್ ವ್ಹವುನ್ ತುಮಾನಾ ಉಮೇದ್ ದಿವುನ್ ಸಾಂಗಾಚ಼ ಕ್ಯಾ ಮಂಜೆ,
1PE 5:2 ತುಮಚಾ ತಾಬ್ಯಾತ್ ಆಸಲ್ಯಾಲಿ ದೇವಾಚಿ ಮೆಂಡ್ರ ರಾಖಾ. ಬಳಜು಼ರಿನಿ ನವ್ಹ ದೇವಾಚಾ ಮನಾಚೆಗತ್ ಮನ್ಥಿವುನ್ , ನೀಚ಼್‍ಜಾ಼ಲ್ಯಾಲ್ಯಾ ಪೈಶಾಚೆ ಆಶೆನಿ ನವ್ಹ, ಚಾ಼ಂಗಲ್ಯಾ ಮನಾನಿ ರಾಖಾ.
1PE 5:3 ತುಮ್ಚಾ ತಾಬ್ಯಾತ್ ದಿಲ್ಯಾಲ್ಯಾಂಚಿವ ಹುಕುಮ್ ಚಾ಼ಲಿವತ್ಯಾಲ್ಯಾಂಚಿಗತ್ ಕರಾಚೆ ಆಂದಿ ಮೆಂಡ್ರಾನಾ ಚಾ಼ಂಗ್ಲ ಚಾ಼ಲಾ.
1PE 5:4 ಪ್ರದಾನ್ ಕುರ್ಬುರ್ ದಿಸ್ತಾನಾ ತುಮಿ ಕಂದಿಸ್ ವಾಳತ್ ನಸ್‍ಲ್ಯಾಲ ಮೈಮೆಚ಼ ಕಿರೀಟ್ ಗೇನಾರ್.
1PE 5:5 ಪ್ಯೊರ್‌ಗ್ಯಾನು, ತೇಸ್ ತರನಿ ಜಾನ್‍ತ್ಯಾಂಚ಼ ಐಕಾ. ತುಮಿ ಸಗ್ಳಿ ಗರಿಬ್ ಮನಾಚ಼ ಕಪ್ಡ ಗಾಲುನ್ ಯಕಾ ಮಕಾಚಿ಼ ಚಾ಼ಕ್ರಿ ಕರಾ. ಕಾ ಮಂಜೆ ದೇವ್ ಗರ್ವಿಂಚಾ಼ ಇರೊದ್ ಕರ್ತೊ. ಗರಿಬಾನಾತರಿ ಕ್ರಪೆ ದೆತೊ.
1PE 5:6 ಆಸ ಆಸ್ಥಾನಾ ದೇವಾಚಾ ಬಳಾಚಾ ಹಾತಾಚೆಕಾಲ್ ತುಮಿ ರಾವ್ಹಾ. ತ್ಯೊ ಶಾರ್ಕ್ಯಾ ದಿಸಾತ್ ತುಮಾನಾ ವರ್ ಆನಾರ್.
1PE 5:7 ತುಮ್ಚಿ ಕ್ಯಾಳ್ಜಿ ತ್ಯಚಿವ ಗಾಲಾ ತ್ಯೊ ತುಮ್ಚಿ ಸಾಟಿ ಕ್ಯಾಳ್ಜಿ ಕರ್ತೊ.
1PE 5:8 ಚಾ಼ಂಗಲ್ಯಾ ಮನಾನಿ ಜಾ಼ಗ್ರುತ್ ರಾವ್ಹಾ. ತುಮಚ಼ಾ ವಾದಿ ಜಾ಼ಲ್ಯಾಲಾ ಸೈತಾನ್ ವರಾಡ್‌ತ್ಯಾಲ್ಯಾ ಸಿಂಹಾಚೆಗತ್ ಕುನಾಲಾ ಗಿಳು ಮನ್ಹುನ್ ಸುದಿತ್ ಪಿರತ್ಯೊ.
1PE 5:9 ತುಮಿ ಇಸ್ವಾಸಾತ್ ಗಟ್ ರಾಹುನ್ ತ್ಯಲಾ ಭ್ಯಾ ಗಾಲಾ. ದರ್ತಿವ ಆಸ್‌ಲ್ಯಾಲ ತುಮಚ಼ ಬಾಹು ತಸ್ಲಾಸ್ ತರಾಸ್ ಖಾತ್ಯಾತ ಮನ್ಹುನ್ ತುಮಾನಾ ಠಾವ ಹಾ.
1PE 5:10 ಕ್ರಿಸ್ತಾಪ ತುಮಾನಾ ಆಪ್ಲೆ ಖಾಯಿಮ್ಚೆ ಮೈಮೆತ್ ಹಾಕಟ್‌ಲ್ಯಾಲೆ ಕ್ರಪೆಚಾ಼ ದೇವ್ ಆಪ್ನುಸ್, ತುಮಿ ಥೊಡಾ ಯೊಳ್ ತರಾಸ್ ಖಾಲ್ಯಾ ನಂತರ್ ತುಮಾನಾ ಕಸ್ಲೆ ಪರಸ್ಥಿತಿತ್ ಆನುನ್ ಗಟ್ ಕರ್ನಾರ್.
1PE 5:11 ತ್ಯಚಾ಼ ರಾಜ್ ಭಾರ್ ಕಂದಿಬಿ ರಾಹುನಿ. ತಸಸ್ ವ್ಹವುನಿ.
1PE 5:12 ತುಮಾನಾ ಉಮೇದ್ ದಿಯಾಲಾ ಹಿಸ್ ದೇವಾಚಿ ಖರಿ ಕ್ರಪಾ ಮನ್ಹುನ್ ಸಾಕ್ಷಿ ಸಾಂಗಾಯಾಬಿ ಮೀ ಶಾರ್ಕ ಲಿವುನ್, ಇಸ್ವಾಸಾಚಾ಼ ಬಾಹು ಮನ್ಹುನ್ ಮೀ ಮಂಥ್ಯಾಲ್ಯಾ ಸಿಲ್ವಾನಾಚಾ ಹಾತಾತ್ ಹ್ಯ ಲಾವುನ್ದಿಲ್ಯಾ. ಹೇ ಖರೆ ಕ್ರುಪೆತ್ ಉಬಿ ರಾವ್ಹಾ.
1PE 5:13 ದೇವಾನಿ ತುಮ್ಚಿ ಸಂಗ ನಿವಡ್‌ಲ್ಯಾಲಿ ಬಾಬಿಲೊನಾತ್ಲಿ ಮಂಡಳಿ ತುಮಾನಾ ನಮಸ್ಕಾರ್ ಕರತೆ. ಮಾಜಾ಼ ಲ್ಯೊಕ್ ಜಾ಼ಲ್ಯಾಲಾ ಮಾರ್ಕ್ ಸಾಯಿತ್ ತುಮಾನಾ ನಮಸ್ಕಾರ್ ಕರತ್ಯೊ.
1PE 5:14 ಮಾಯೆನಿ ಮುಕಾ ದಿವುನ್ ಯಕಾ ಮಕಾಲಾ ನಮಸ್ಕಾರ್ ಕರಾ. ಕ್ರಿಸ್ತಾಪ ಆಸ್‌ಲ್ಯಾಲ್ಯಾ ತುಮಾನಾ ಸಗ್‌ಳ್ಯಾನಾ ಸಮಾಧಾನ್ ವ್ಹವುನಿ.
2PE 1:1 ಯೇಸು ಕ್ರಿಸ್ತಾಚಾ಼ ಸೇವಕ್ ಆನಿ ಅಪೊಸ್ತಲ್ ಜಾ಼ಲ್ಯಾಲಾ ಸಿಮೆಯೊನ್ ಪೇತ್ರಾ ಆಮಚಾ಼ ದೇವ್ ಆನಿ ರ‍್ಯಾಕ್ನಾರಾ ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚೆ ನಿಯತಿನಿ ಆಮ್ಚಿಗತುಸ್ ಬರಾ ಇಸ್ವಾಸ್ ಗೆತಲ್ಯಾಲ್ಯಾನಾ ಲಿವಾಚ಼ ಕ್ಯಾ ಮಂಜೆ,
2PE 1:2 ದೇವಾಚೆ ಗುಶ್ಟಿತ್, ಆನಿ ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚೆ ಗುಶ್ಟಿಚಿ ಆಸ್‌ಲ್ಯಾಲ್ಯಾ ಅಕ್ಲತ್ ತುಮಾನಾ ಕ್ರಪಾ, ಶಾಂತಿ ಖುಬ್ ಗಾಹುನಿ.
2PE 1:3 ಆಮಾನಾ ಆಪ್ಲೆ ಮೈಮೆನಿಬಿ, ಗುನಾನಿಬಿ ಹಾಕಟ್‌ಲ್ಯಾಲ್ಯಾ ದೇವಾಚೆ ಗುಶ್ಟಿತ್ ಯೇಸುಚಾ ಚಾ಼ಂಗಲ್ಯಾ ಬಳಾನಿ ಆಮಾನಾ ದೇವಾಚ಼ ಗಿನ್ಯಾನ್ ದಿಲ್ಯಾಲ್ಯಾಸ್ ಲಾಗುನ್ ಜೀವಾಲಾಬಿ, ಬಕ್ತಿಲಾಬಿ ವ್ಹಯಿಜಾ಼ಲ್ಯಾಲ ಸಗ್ಳ ದಿಲ್ಯಾ ಮನ್ಹುನ್ ಆಮಾನಾ ಠಾವ ಹಾ.
2PE 1:4 ತುಮಿ ದುನೆತ್ ಬುರ್ಶೆ ಆಶೆನಿ ವ್ಹನಾರ‍್ಯಾ ಬುರ್ಶಾ ಫನಾಲಾ ದುರ್ ವ್ಹವುನ್ ದೇವಾಚಾ ಸ್ವಬಾವಾತ್ ವಾಟದಾರ್ ವ್ಹವಾವ ಮನ್ಯಾಚಾ ಉದ್ದೆಶಾನಿ ದೇವಾನಿ ಆಪ್ಲ ಖುಬ್ ಮತ್ವಾಚ಼ ಆನಿ ಕಿಮ್ತಿಚ಼ ವಾಗ್ದಾನ್ ಆಮಾನಾ ದಿಲ್ಯಾ.
2PE 1:5 ಹ್ಯಾ ಕಾರ್ನಾನಿಸ್ ತುಮಿ ಪುರಿ ಬಳ್‌ ಆಸ್‌ಲ್ಯಾಲಿ ವ್ಹವುನ್ ತುಮಾನಾ ಆಸ್‌ಲ್ಯಾಲ್ಯಾ ಇಸ್ವಾಸಾನಿ ಚಾ಼ಂಗ್ಲಾ ಗುನ್, ಚಾ಼ಂಗಲ್ಯಾ ಗುನಾಲಾ ಗಿನ್ಯಾನ್ಬಿ,
2PE 1:6 ಗಿನ್ಯಾನಾಲಾ ದಮೆಬಿ, ದಮೆಲಾ ಥಂಡ್ಫನ್ಬಿ,
2PE 1:7 ಥಂಡ್ಫನಾಲಾ ಬಕ್ತಿಬಿ, ಬಕ್ತಿಲಾ ಬಾವ್ಹಾಚ಼ ಸುಪ್ತಿಫನ್ಬಿ, ಬನ್ಹಿ ಬಾವ್ಹಾಚಾ ಸುಪ್ತಿಫನಾಲಾ ಮಾಯಾಬಿ ಮಿಳವಾ.
2PE 1:8 ಹಿ ತುಮ್ಚಿಪ ರಾಹುನ್ ವಾಡತ್ ಆಲಿತತ, ಆಮ್‍ಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚೆ ಗುಶ್ಟಿಚೆ ಅಕ್ಲತ್ ತುಮಿ ಮಜ಼ತ್ ಕರಿನಸ್ನಾರಿ, ಉಪೇಗ್ ನಸ್ನಾರಿ ವ್ಹವುನಾಹಿ ಆಸ ಕರ್ತ.
2PE 1:9 ಹ್ಯ ಸಗ್ಳ ನಸ್‌ಲ್ಯಾಲಾ ಅಂದ್ಳಾ ಜಾ಼ಲ್ಯಾ. ತ್ಯೊ ದುರ್ಚ಼ ದಿಸನಸ್ನಾರಾ ವ್ಹವುನ್ಬಿ ಆಪ್‌ಲ್ಯಾ ಮಾಗ್‌ಲ್ಯಾ ಪಾಪಾಂಚ಼ ಪರಿಹಾರ್ ಆಪ್ನು ಶುದ್ದ ಜಾ಼ಲ್ಯಾಲಾ ಇಸಾರ್ಲ್ಯಾ.
2PE 1:10 ಮನ್ಹುನ್ ಬನ್ಹಿ ಬಾವ್ಹಾನು, ದೇವಾಪ ತುಮ್ಚ಼ ಹಾಕಟ್ನಬಿ, ಥರಿವ್‌ಲ್ಯಾಲ ಘಟ್ ಕರಾಯಾ ಯತ್ನ ಕರಾ. ಕಾ ಮಂಜೆ ತುಮಿ ಆಸ ಕೆಲ್ಯಾವ ಕಂದೀಸ್ ತುಮಿ ಇಸ್ವಾಸಾತ್ ಪಡತ್ನಾಹಿಸಾ.
2PE 1:11 ಆಸ ಆಸ್ಥಾನಾ ಆಮಚಾ಼ ಪ್ರಭು, ರ‍್ಯಾಕ್ನಾರಾ ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಾ ಶಾಶ್ವತ್ ರಾಜಾತ್ ತುಮಾನಾ ಆಡಚ಼ನ್ ನಸ್ತಾನಾ ಜಾ಼ಯಾವ್ಹನಾರ್.
2PE 1:12 ಮನ್ಹುನ್ ತುಮಿ ಹ್ಯಾ ಗುಸ್ಟಿ ಸಮಜು಼ನ್ ತುಮಾನಾ ಗಾವಲ್ಯಾಲ್ಯಾ ಖರ‍್ಯಾತ್ ಗಟ್ ಆಸ್ಲತರಿ ತೀ ತುಮಾನಾ ಯಾದ್‍ಕರಾಯಾ ಮೀ ಕವಾಬಿ ತಯಾರ್ ಹಾ.
2PE 1:13 ಹೆ ದುನೆತ್ ಮಿ ಜೀವ್ನಾ ಕರಿಪರತ್ ತುಮ್ಚಿ ಯಾದ್‌ ಕರುನ್ ಸಾಂಗಾಚ಼ ಬರ ಮನ್ಹುನ್ ಕೇಲ್ಯಾ.
2PE 1:14 ಕಾ ಮಂಜೆ ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾನಿ ಮನಾ ಸಾಂಗಲ್ಯಾಸಾರ ಮೀ ಹ್ಯ ಶರೀರ್ ಸುಡುನ್ ಜಾ಼ಯಾಚಾ಼ ದಿಸ್ ಜ಼ವಳ್ ಆಲ್ಯಾ ಮನ್ಹುನ್ ಠಾವಾ ಹಾ.
2PE 1:15 ತುಮಿ ಮೀ ಮೆಲ್ಯಾ ನಂತರ್ಬಿ ಹ್ಯಂಚಿ ಯಾದ್ ಕರಾಯಾ ವ್ಹಯಿಸಾ ಮನ್ಹುನ್ ಮೀ ಮನ್ಕರ್ತೊ.
2PE 1:16 ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚ಼ ಬಳ್, ದಿಸ್ನ ತುಮಾನಾ ಸಾಂಗ್‌ಲ್ಯಾಲ್ಯಾತ್ ಚ಼ಮತ್ಕಾರಾನಿ ಘಡಿವಲ್ಯಾಲ್ಯಾ ಕ್ಯಾಯ್‍ನ್ಯಾಂಚೆಗತ್ ಆಮಿ ಚಾ಼ಲಾವ್ ನಾಹಿ. ತ್ಯಚಿ ಚಮತ್ಕಾರ ಡೊಳ್ಯಾನಿ ಬಗುನ್ ತೀ ಸಾಂಗ್ತಾವ್.
2PE 1:17 ಕಾ ಮಂಜೆ, ಹ್ಯೊ ಮಾಯಾಚಾ಼ ಮಾಜಾ಼ ಲ್ಯೊಕ್, ಹ್ಯೊ ಮನಾ ಆವಾಡಲ್ಯಾ ಮಂಥ್ಯಾಲಾ ಆವಾಜ಼್ ಮೊಟೆ ಮೈಮಾನಿ ತ್ಯಲಾ ಗಾವಲ್ಯಾಲ್ಯಾತ್ ತ್ಯನಿ ಬಾ ದೇವಾಪ್ನಿ ಮರ‍್ಯಾದ್, ಮೈಮಾ ಗೇತ್ಲೆನವ್ಹ.
2PE 1:18 ಆಮಿ ಪರಿಶುದ್ಧ್ ಪರ್ವತಾವ ತ್ಯಚಿ ಸಂಗ ಆಸ್ತಾನಾ ಸ್ವರ್ಗಾತ್ನಿ ಆಲ್ಯಾಲಾ ತ್ಯೊ ಸಬ್ದ ಆಮಿ ಐಕ್ಲಾ.
2PE 1:19 ಯವ್ಡಸ್ನವ್ಹ ಪ್ರವಾದನ್ ವಾಕ್ಯಾ ಖುಬ್ ಘಟ್ ಗಾವಲ್ಯಾತಾ. ತ್ಯೊ ದಿಸ್ ಪಾಂಡ್ರ ವ್ಹಯಿಪರತ್ ಆನಿ ಉಜಿಡಾಚಿ ಚಾನ್ನಿ ತುಮ್ಚಾ ಮನಾತ್ ಉಗ್ವಪರತ್ ತ್ಯೊ ಆಂದಾರಾತ್ ಉಜಿಡ್ ದೇನಾರಾ ದಿವಾ ಮನ್ಹುನ್ ತ್ಯಚಿವ ಲಕ್ಷ ದಿಲ್ಯಾವ ಬರ.
2PE 1:20 ಕುಟ್ಲಿಸ್ ಪ್ರವಾದನ್ ವಾಕ್ಯಾ ನಿಸ್ತಿ ಮಾನ್ಸಾಚೆ ಸ್ವತಾಚೆ ಬುದ್ಧಿನಿ ಉಗುಡುನ್ ಸಾಂಗಾಯಾ ವ್ಹಯಿತ್ನಾಹಿ ಹ್ಯ ಆಂದಿ ಸಮಜು಼ನ್ ಗೇವಾ.
2PE 1:21 ಕಾ ಮಂಜೆ ಕಚಿಸ್ ಪ್ರವಾದನೆ ಕಂದಿಸ್ ಮಾನ್ಸಾಚಾ ಯವಜ್ನಿನಿ ಗಡ್ಲಿನಾಹಿ. ಫನ್ ಮಾನ್ಸ ಪವಿತ್ರಾತ್ಮಾಚಾ ಸಾಂಗ್‌ನ್ಯಾನಿ ದೇವಾನಿ ದಿಲ್ಯಾಲ್ಯಾನಿಸ್ ಬೊಲ್ಯಾತ.
2PE 2:1 ಫನ್ ಇಸ್ರಾಯೇಲ್ ಲೊಕಾಂಚೆ ಸಂಗ ಲಬಾಡ್ ಪ್ರವಾದಿ ಸಾಯಿತ್‍ ಹುತ್ತ. ತಸಸ್ ತುಮ್ಚೆ ಮದ್ಧಿ ಲಬಾಡ್ ಸಿಕಿವ್ನಾರ ಹಾತ. ತೇ ನಾಶಾಡಿಚಿ ಬುರ್ಸಿ ಸಿಕಿವ್ನಿ ಚು಼ರುನ್ ಆತ್‍ ಆನ್ನಾರ್ ಆಪ್‍ಲ್ಯಾಲಾ ಶೊಡ್‌ಲ್ಯಾಲ್ಯಾಲಾ ನಕಾರ್ ಕರ್ನಾರಿ ವ್ಹವುನ್ ಬಿಗಿನಿ ಆಪ್ಲಿವ ನಾಸ್ ವಡುನ್ ಗೆನಾರ್.
2PE 2:2 ತ್ಯಚೆ ಬುರ್ಸೆ ವಾಟವ ಖುಬ್ ಜ಼ನ ಚಾ಼ಲ್ನಾರ್. ಹ್ಯಚಿಸ್ಲಾಗುನ್ ಖರೆ ವಾಟಚಿ ನಿಂದಾ ವ್ಹನಾರ್.
2PE 2:3 ತೀ ಪೈಶಾಚೆ ಆಶೆನಿ ಬನಾವಟ್ ಗುಸ್ಟಿ ರಚ಼ವಿತ್ ತುಮಾನಾ ಇಕುನ್ ಪ್ಯಾಯ್ದಾ ಕಾಡಾಯವ್ಹಯಿ ಮನ್ನಾರ. ಲಂದಿಚಾನಿ ತಸ್‌ಲ್ಯಾನಾ ಆಸ್‌ಲ್ಯಾಲೆ ಸಿಕ್ಷೆಚಾ಼ ತೀರ್ಮಾನ್ ಚು಼ಕಾಚೆ ಆಂದಿ ಯತ್ಯೊ. ತ್ಯನಾ ಯನಾರಾ ನಾಸ್ ಜೆಪಾಟಾಕಿತ್ನಾಹಿ.
2PE 2:4 ಕಸಾ ಮಂಜೆ ದೇವ್ದುತಾಂಚಾನಿ ಪಾಪ್ ಕೆಲ ತವಾ ದೇವಾನಿ ತ್ಯನಾ ಸೊಡಾಚೆಆಂದಿ ನರ‍್ಕಾತ್ ಡಕ್ಲುನ್ ನ್ಯಾಯಿಸಾಟಿ ಸರಪೊಳ್ಯಾನಿ ಬಾಂದುನ್ ಆಂದಾರಾತ್ ಗ್ಯಾತ್ಲ.
2PE 2:5 ತ್ಯನಿ ಬಕ್ತಿ ನಸಲ್ಯಾಲಿ ಪೈಲಿ ದುನ್ಯಾ ಉಗಸ್ಸೊಡಾಚೆಆಂದಿ ತ್ಯಂಚಿವ ಪಾನ್ಯಾಚಾ಼ ನಾಸ್ ಆನ್ಲಾ. ಫನ್ ನಿಯೆತಿಚಿ ಖಬರ್ ಸಾಂಗ್ನಾರ‍್ಯಾ ನೊಹಾಲಾ ಆನಿ ತ್ಯಚಿ ಸಂಗ ಆಸಲ್ಯಾಲ್ಯಾ ದುಸ್‌ರ‍್ಯಾ ಸಾತ್ ಲೊಕಾನಾ ತ್ಯವ್ಡಿಸ್ ಥೀವ್ಲಿತ.
2PE 2:6 ತ್ಯನಿ ಸೊದೊಮ್ ಗೊಮೊರ್ ಪ್ಯಾಟ್ ಜಾ಼ಳುನ್ ರಾಕ್ಕರುನ್ ಹಿತ್ನಿ ಮೊರ‍್ಹ ಬಕ್ತಿ ನಸಲ್ಯಾಲ್ಯಾಚೆಗತ್ ಜೀವ್ನಾ ಕರ್ನಾರ‍್ಯಾನಾ ಯನಾರಿ ಬುರ್ಸಿಗತ್ ದಾವಾಯಾ ಸಾಟಿ ಉದಾಹರನ್ ತ್ಯನಾ ಸಿಕ್ಷಾದಿಲಿ.
2PE 2:7 ಫನ್ ದೆವ್ ತೆ ಬುರ್ಶೆ ಅನೈತಿಕ್ ಚಾ಼ಲ್ನುಕಿಲಾ ರಡ್ಲಾ ನೀಯತಿಚಾ ಲೊಟಾ ಮಂಥ್ಯಾಲ್ಯಾಲಾ ರ‍್ಯಾಕ್ಲಾ.
2PE 2:8 ಕಾಮಂಜೆ ತ್ಯೊ ನೀಯತಿಚಾ಼ ಮಾನುಸ್ ತ್ಯಂಚೆ ಮದ್ದಿ ರಾಹುನ್ ತ್ಯಂಚಿ ಅನ್ಯಾಯಾಚಿ ಕಾಮ ಬಗಿತ್ ಐಕಿತ್ ತ್ಯಂಚಿಸ್ ಲಾಗುನ್ ಖಾಯಿಮ್ ಆಪ್‌ಲ್ಯಾ ನೀಯತಿಚಾ ಆತ್ಮಾತ್ ಖುಬ್ ರಡ್ಲಾ.
2PE 2:9 ಪ್ರಭು ಇಸ್ವಾಸಿನಾ ಪರಿಕ್ಷೆತ್ನಿ ರಾಕಾಯಾ ನಿಯತ್ ನಸ್‍ಲ್ಯಾಲ್ಯಾನಾ ಸಿಕ್ಷಾದಿಯಾ ಸಾಟಿ ನ್ಯಾಯಿಚಾ ದಿಸಾಪರತ್ ಥೆವ್ನಾರಾ ಜಾ಼ಲ್ಯಾ.
2PE 2:10 ಆಂದಿ ಶರೀರಾಚಿ ಲಾಜ಼್ ನಸಲಾಲೆ ಆಶೆತ್ ಚಾ಼ಲುನ್ ದೇವಾಚಿ ಪದ್ವಿ ನಕ್ವಾಟ್ ಕರ್ನಾರ‍್ಯಾನಾ ಆಸಾಸ್ ಸಿಕ್ಷಾದೆನಾರ್. ಹೀ ಕುನಾಲಾ ಬಿಹ್ಯಾಚೆ ಆಂದಿ ಮನಾತ್ ಯಯಿಲ್ತಸಿ ರಾತ್ಯಾತ. ಮೈಮಾಚೆ ಪದ್ವಿತ್ ಆಸಲ್ಯಾಲ್ಯಾನಾ ದೀರ‍್ಹಾನಿ ಸಿವ್ಯಾದೆತ್ಯಾತ.
2PE 2:11 ದೇವ್ದುತ್ ಬಳಾನಿ ಗಿನ್ಯಾನಾನಿ ಮೊಟ ಆಸ್ಲತರಿ ಪ್ರಬುಚೆ ಮೊರ‍್ಹ ತ್ಯಂಚೆ ಆಡ್ವ , ನಿಂದಾ ಸಾಂಗಿನಸ್ತಾನಾ,ತೆ ಗಮ್ಹೆಂಡಿಚ಼ ಮೈಮೆಚೆ ಪದವಿವ ದೊಶ್ ವಾವಾಯಾ ಮಾಗ ಸರತ್ನಾಹಿ.
2PE 2:12 ಸಜಾ಼ವಾರಿ ಕುಂಡುನ್ ಹಾಳವ್ಹಯಾ ಜ಼ಲಾಮಲ್ಯಾಲ ಗಿನ್ಯಾನ್ ನಸಲ್ಯಾಲ್ಯಾ ಜ಼ನಾವಾರಾಚೆಗತ್ ಹೇ ಬುರ್ಸ ಸಿಕಿವ್ನಾರ ಆಪಲ್ಯಾಲಾ ಸಮಾಜ಼ಲ್ಯಾ ನಸಲ್ಯಾಲ್ಯಾ ಗುಸ್ಟಿನಾ ನಿಂದಾಕರ್ನಾರ ಜಾ಼ಲ್ಯಾತ. ಹೇ ಆಪಲ್ಯಾ ಬುರ್ಶಾ ಪನಾನಿ ಆಪ್ನುಸ್ ಹಾಳ್ ವ್ಹನಾರ್.
2PE 2:13 ಆಪಲ್ಯಾ ಬುರ್ಶೆ ವಾಟಸ್ ಲಾಗುನ್ ಬುರ್ಸ ಫಳ್ ಮಿಳಲ್. ಮನ್ ಯಯಿಲ್ತಸ ದಿಸ್ ಗಾಲ್ವಾಚ಼ ಸುಕ್ ಮಂತ್ಯಾತ. ಹೇ ತುಮ್ಚಿ ಸಂಗ ಜೆವ್ತಾನಾ ಮೊಸ್ ಕರುನ್ ಖಾವುನ್ ಪಿವುನ್ ಕಳಂಕಾಲಾ ನಿಂದಲಾ ಕಾರನ್ ಜಾ಼ಲ್ಯಾತ.
2PE 2:14 ಹೇ ವ್ಯಭಿಚಾರಿಲಾ ಬಗುನ್ ಸಂತೊಸ್ ಕರ್ನಾರ, ಪಾಪ್ ಬಗುನ್ ಸಮಾಧಾನ್ ಜಾ಼ಲ್ಯಾಲ ಡೊಳಆಸ್ನಾರ, ಚ಼ಂಚ಼ಳ್ ಮನ್ ಆಸಲ್ಯಾಲ್ಯಾನಾ ಮಳ್ ಕರ್ನಾರ, ಪೈಶಾಚೆ ಆಶೆತ್ ಮನ್ ಆಸಲ್ಯಾಲ, ದೇವಾಚಾ ಶಾಪಾತ್ ಹಾತ್ತ.
2PE 2:15 ಹ್ಯಂಚಾನಿ ಚಾ಼ಂಗ್ಲಾ ಮಾರ್ಗ ಶೊಡಲ್ಯಾಲ. ವಾಟ್ ಚು಼ಕಲ್ಯಾಲ ಆನಿ ಬೇಯೊರಿಚಾ಼ ಲ್ಯೊಕ್ ಜಾ಼ಲ್ಯಾಲಾ ಬಿಳಾಮಾಚಿ ವಾಟ್ ದರ್ನಾರ ಜಾ಼ಲ್ಯಾತ. ಹ್ಯೊ ಬಿಳಾಮ್ ವಾಯಿಟ್ ವಾಟನಿ ಗಾವತ್ಯಾಲ್ಯಾ ಪಗಾರಾಚಿ ಮಾಯಾ ಕರ್ತೊ.
2PE 2:16 ಫನ್ ತ್ಯಚಾ ಬುರ್ಶಾ ಕಾಮಾಲಾ ಖಡ್ಯಾವ್ಲಾ. ಮುಖ ಗಾಡಾವ್ ಮಾನ್ಸಾಚೆಗತ್ ಬುಲುನ್ ತ್ಯಾ ಪ್ರವಾದಿಚಾ ಖುಳ ಫನ್ ಥಾಂಬಿವ್ಲ.
2PE 2:17 ತೇ ವಾಳ್ಯಾಲ್ಯಾ ಪಾನ್ಯಾಚೆ ಜ಼ರ‍್ಯಾಚೆಗತ್ ಹಾತ್ತ, ವಾರ‍್ಯಾನಿ ವುಡುನ್ ಜಾ಼ನಾರ ಢಗ್ ಜಾ಼ಲ್ಯಾತ. ಆಸಲ್ಯಾಂಚೆ ಸಾಟಿ ಆಂದಾರಾಚಾ಼ ಜಾ಼ಗಾ ರಾಕುನ್ ಥೆವಲ್ಯಾ.
2PE 2:18 ನಾಶಾಡಿಚೆ ವಾಟನಿ ಚಾ಼ಲತ್ಯಾಲ್ಯಾಚಾ ಸವಾಸಾನಿ ನವಿನಿ ಚು಼ಕ್ವುನ್ ಗೆತಲ್ಯಾಲ್ಯಾಚೆ ಸಂಗ ಹೇ ಆದಾರ ನಸಲ್ಯಾಲ್ಯಾ ಪೊಕ್ಳಿಕ್ ಗುಸ್ಟಿ ಬುಲುನ್ ಬುರ್ಸ ವ್ಯಭಿಚಾರ್ ಉತ್ಪನ್ ಕರುನ್ ಖುಬ್ ಮೊಚಾ಼ಟ್ಫನಾನಿ ತ್ಯನಾ ಖುಳಿ ಕರ್ತ್ಯಾತ.
2PE 2:19 ಹೇ ಸ್ವತಂತ್ರ ದೆತಾವ್ ಮನ್ಹುನ್ ತ್ಯನಾ ಸಬ್ದ ದೆತ್ಯಾತ. ಫನ್ ತೇಸ್ ಬುರ್ಶಾಲಾ ಗುಲಾಮ್ ಜಾ಼ಲ್ಯಾತ. ಯಕ್ಲಾ ಕಶಾಲಾ ಹಾರ‍್ನಾರ್ ತ್ಯೊ ತ್ಯಚಾ ಗುಲಾಮ್ ಜಾ಼ಲ್ಯಾ ತ್ಯಾವ್ಡಾಸ್.
2PE 2:20 ಪ್ರಬು ರಾಕ್ನಿ ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚೆ ಗುಸ್ಟಿತ್ ಸಮಜು಼ನ್ ಗಿಹುನ್ ದುನೆತಲ್ಯಾ ಪೊದಡ್ಯಾಪನಾತ್ನಿ ಚು಼ಕ್ವುನ್ ಗೆತಲ್ಯಾಲ ಪರ್ತುನ್ ತ್ಯಾತ್ ಗಾವುನ್ ಹಾರ್ಲಿತತ ತ್ಯಚಿ ಸರ್ತಿ ಪರಸ್ಥಿತಿ ಪೈಲ್ಯಾವ್ನಿ ಬುರ್ಸಿ ವ್ಹನಾರ್.
2PE 2:21 ತೇ ನೀಯತಿಚಾ ವಾಟಾ ಸಮಜು಼ನ್ ಆಪಲ್ಯಾನಾ ದಿಲ್ಯಾಲ್ಯಾ ನಿರ್ಮಳ್ ಆಜ್ಞಾ ಸುಡುನ್ ದುರ್ ಜಾ಼ಯಾಚೆ ವಾಟ್ನಿಚ಼ ತ್ಯೊ ಮಾರ್ಗ ಸಮಾಜ಼ಲಾ ನಸ್ತಾತ ಬರ ಹುತ.
2PE 2:22 ಕುತ್ರ ಆಪ್ನು ವಕ್‌ಲ್ಯಾಲ ಚಾ಼ಟಾಯಾ ಮಾಗಾರ ಪರಾತ್ಲ. ಆನಿ ದುತಲ್ಯಾಲಾ ಡುಕೊರ್ ಚಿಕ್ಲಾತ್ ಲೊಳಾಯಾ ಗೆಲಾ. ಮಂತ್ಯಾಲ ಮನ್ಹ ತ್ಯನಾ ಚಾ಼ಂಗ್ಲ ಸೊಬ್ತ.
2PE 3:1 ಮಾಯೆಚಾನು, ಹ್ಯ ಮಿ ತುಮಾನಾ ಲಿವಾಚ಼ ದೊನ್ವ ಪತ್ರ. ಆನಿ ಹ್ಯಾ ದುನಿ ಪತ್‌ರ‍್ಯಾತ್ನಿ ತುಮ್ಚಾ ಮನಾತ್ ನಿರ್ಮಳ್ ಯವಜ್ನಾ಼ ಉಠಾಯಾ ಸಾಟಿ ಯತ್ನ ಕರಿತ್ ಹ್ಯಾ ಸಗ್‌ಳ್ಯಾ ಗುಶ್ಟಿ ತುಮ್ಚೆ ಯದತ್ ಆಂತ್ಯೊ.
2PE 3:2 ಖುಬ್ ಪೈಲ್ಯಾ ಕಾಲಾತ್ನಿ ಪವಿತ್ರ ಪ್ರವಾದಿಂಚಾನಿ ಬೊಲ್ಯಾಲ್ಯಾ ಬೊಲ್ಯಾ ಆನಿ ಪ್ರಭು ರಕ್ಷಕಾಪ್ನಿ ಆಲ್ಯಾಲಿ ಆಜ್ಞಾ ತುಮ್ಚಾ ಅಪೊಸ್ತಲಾಸ್ ಲಾಗುನ್ ತುಮಾನಾ ದಿಲ್ಯಾಲ ತುಮ್ಚೆ ಯದತ್ ಆನಾಯಾ ಮನ್ ಕರ್ತೊ.
2PE 3:3 ಆಂದಿ ತುಮಾನಾ ಯಾದ್ ರಾಹುನಿ ಹ್ಯಾ ಸರ್ತ್ಯಾ ದಿಸಾತ್ ಆಪ್‍ಲ್ಯಾ ಹೌರ‍್ಯಾ ಫನಾನಿ ಚಾ಼ಲತ್ಯಾಲ ಥಟಾ ಕರ್ತ್ಯಾಲ ಯವುನ್ ಥಟಾ ಕರಿತ್,
2PE 3:4 ತ್ಯಚೆ ಯನ್ಯಾಚೆ ಗುಸ್ಟಿಚ಼ ಸಬ್ದ ಕ್ಯಾ ಜಾ಼ಲ್ಹ? ಆಮಚ಼ ವಾಡವಡಿಲ್ ಮೆಲ್ಯಾ ನಂತರ್; “ಸರ್ವ ಉತ್ಪತಿಚೆ ಸುರ್ವಾತಾತ್ ಆಸಲ್ಯಾಲ್ಯಾಚೆಗತ್ ಹಾ ನವ್ಹ? ಮನ್ಹುನ್ ನಿಂದಾಕರಿತ್ ಸಾಂಗಿತ.
2PE 3:5 ಫನ್ ಪೈಲ್ಯಾ ಕಾಲಾತ್ ಆಬಾಳ್ ದೇವಾಚೆ ಗುಶ್ಟಿನಿಸ್ ಉತ್ಪನ್ ಜಾ಼ಲ್ಹ ಆನಿ ಪಾನ್ಯಾನಿ ಧರ್ಥಿ ಕಿಲಿ ಆನಿ ತ್ಯಚೆ ಸರಬವ್ಹಾರ್ ಪಾನಿ ಥೆವ್ಲ ಮಂತ್ಯಾಲ ತೆ ಪಾಯ್ಜೆ ಮನ್ಹುನ್ ಇಸಾರತ್ಯಾತ.
2PE 3:6 ತ್ಯಾಸ್ ಪಾನ್ಯಾತ್ ಬುಡುನ್ ತವಾಚಿ ದುನ್ಯಾ ನಾಸ್ ಜಾ಼ಲಿ.
2PE 3:7 ಫನ್ ಆತಾಚಿ ದರ್ತಿ ಆಬಾಳ್ ತೆಸ್ ವಾಕ್ಯಾನಿ ಇಸತ್ಯಾನಿ ನಾಸಕರಾಯಾ ಥೆವಲ್ಯಾ. ತೀ ನ್ಯಾಯಿ ನಿವ್ಡಾಯಾ ಆನಿ ನಾಸ್ ಕರಾಯಾ ಸಾಟಿ ಥೆವ್‍ಲ್ಯಾ.
2PE 3:8 ಮಾಯೆಚಾನು, ಪ್ರಬುಚಾ ಲೆಖ್ಯಾತ್ ಯೊಕ್ ದಿಸ್ ಹಾಜಾ಼ರ್ ವರ್ಸಾಚೆಗತ್ ಹಾಜಾ಼ರ್ ವರ್ಸ ಯೆಕ್ ದಿಸಾಚೆಗತ್ ಹಾತ ಮನ್ಹುನ್ ಇಸ್ರು ನಕೊಸಾ.
2PE 3:9 ಪ್ರಭುನಿ ಆಪ್ನು ದಿಲ್ಯಾಲ್ಯಾ ಸಬ್ದ ಸಾರ ಕರಾಯಾ ಉಸಿರ್ ಕರ್ತೊ ಮನ್ಹುನ್ ಥೊಡ್ಯಾಚಾಂನಿ ಸಮಜು಼ನ್ ಗೆತಲ್ಯಾ ಶಾರ್ಕ ತ್ಯೊ ಉಸಿರ್ ಕರ್ತ್ಯಾಲಾ ನವ್ಹ. ಕೊನ್ ಯೊಕ್ ನಾಸ್ ವ್ಹಯಾಲಾ ತ್ಯಲಾ ಮನ್ ನಾಹಿ ಸಗ್‍ಳ್ಯಾನಾ ಪಶ್ಚಾತಾಪ್ ವ್ಹಯಾವ್ಹಯಿ ಮನ್ಹುನ್ ಮನ್ ಕರುನ್ ತುಮ್ಚೆ ಗುಸ್ಟಿತ್ ಖುಬ್ ಥಂಡ್ಪನಾನಿ ಹಾ.
2PE 3:10 ಫನ್ ಪ್ರಬುಚಾ಼ ದಿಸ್ ಚೊ಼ರಾಚೆಗತ್ ಯನಾರ್. ತಿಸಿ ಆಬ್ಳ ಮೊಟ್ಯಾನಿ ನಾಹಿವ್ಹನಾರ್. ಉತ್ಪನ್ ಜಾ಼ಲ್ಯಾಲ ಸಗ್ಳ ತಾಪುನ್ ನಾಹಿವ್ಹನಾರ್. ದರ್ತಿ ಆನಿ ತ್ಯಾತ್ ಆಸಲ್ಯಾಲಿ ಕಾಮ ಜ಼ಳುನ್ ಜಾ಼ನಾರ್.
2PE 3:11 ಹ್ಯಾ ಸಗಳ್ಯಾ ಗುಸ್ಟಿ ನಾಹಿ ವ್ಹನಾರ್ ಮನ್ಹುನ್ ತುಮಿ ಕಸ್ಲಿ ವ್ಹಯಾವ್ಹಯಿಸಾ? ನಿರ್ಮಳ್ ಆನಿ ಬಕ್ತಿ ಆಸ್ನಾರಿವ್ಹವುನ್ ರಾಹ್ಯಾ ವ್ಹಯಿಸಾ.
2PE 3:12 ದೇವ್ ಯತ್ಯಾಲ್ಯಾ ದಿಸಾಚಿ ವಾಟ್ ಬಗಿತ್ ಆಶೆನಿ ರಾತ್ಯಾಲ್ಯಾ ತ್ಯಾ ದಿಸಾತ್ ಆಬಾಳ್ ಇಸತ್ಯಾನಿ ನಾಸ್ ವ್ಹನಾರ್. ಲ ಉಬನಿ ಪೈಲ ಉತ್ಪನ್ ಜಾ಼ಲ್ಯಾಲ ಸಗ್ಳ ತಾಪುನ್ ಕಡುನ್ ಜಾ಼ನಾರ್.
2PE 3:13 ಫನ್ ಆಮಿ ದೇವಾಚಾ ಸಬ್ದಾ ಸಾರ ನವಿ ಆಬ್ಳ ಆನಿ ನವೆ ದರ್ತಿಚಿ ವಾಟ್ ಬಗತ್ಯಾವ್. ತ್ಯಾತ್ನಿ ದೇವಾಚಿ ನೀಯತ್ ಹಾ.
2PE 3:14 ಮನ್ಹುನ್ ಮಾಯೆಚಾನು, ತುಮಿ ಹ್ಯ ಸಗಳ್ಯಾಚಿ ವಾಟ್ ಬಗತ್ಯಾಸಾ ಮನ್ಹುನ್ ತ್ಯಚಿ ಸಂಗ ಥಂಡ್ಪನಾನಿ ಪರಿಶುದ್ದ ಆನಿ ದೊಸ್ ನಸಲ್ಯಾಲಿ ವ್ಹವುನ್ ತ್ಯಲಾ ದಿಸಾಯಾ ಯತ್ನಕರಾ.
2PE 3:15 ತುಮಾನಾ ಠಾವ ರಾಹುನಿ ಆಮ್ಚಾ ಪ್ರಭುಚ಼ ಥಂಡ್ಪನ್ ಆಮ್ಚಾ ರಕ್ಷನಾಸಾರ ಹಾ ಮನ್ಹುನ್ ಸಮಜಾ಼. ಆಮಚಾ಼ ಮಾಯಾಚಾ಼ ಬಾಹು ಜಾ಼ಲ್ಯಾಲ್ಯಾ ಪೌಲಾನಿಬಿ ಆಪ್‍ಲ್ಯಾಲಾ ದೇವಾನಿ ದಿಲ್ಯಾಲ್ಯಾ ಗಿನ್ಯಾನಾಸಾರ ತುಮಾನಾ ಲಿವ್‍ಲ್ಯಾ.
2PE 3:16 ತ್ಯನಿ ಆಪ್ಲೆ ಸಗ್ಳೆ ಪತ್ರಿಕೆತ್ನಿ ಹ್ಯಾ ಗುಸ್ಟಿಚ಼ಸ್ ಸಾಂಗಲ್ಯಾ. ತ್ಯಾ ಪತರ‍್ಯಾತ್ ಆಸಲ್ಯಾಲ್ಯಾ ಥೊಡ್ಯಾ ಗುಸ್ಟಿ ತುಮಾನಾ ಸಮಜು಼ನ್ ಗಿಹ್ಯಾ ಕಠಿನ್ ಹಾತಾ. ಸಿಕ್ಷಾನ್ ನಸಲ್ಯಾಲ, ಚ಼ಂಚ಼ಳ್ ಮನಾಚ಼ ಜಾ಼ಲ್ಯಾಲ ರಾಯಲ್ಯಾಲ್ಯಾ ಪುತಿಕಾಂಚೆಗತ್ ಹ್ಯಚಾ಼ ಚು಼ಕಿಚಾ಼ ಅರ್ಥ ದಿವುನ್ ಆಪ್‍ಲ್ಯಾಲಾ ನಾಸ್ ಕರುನ್ ಗೆತ್ಯಾತ.
2PE 3:17 ಮನ್ಹುನ್ ಮಾಯೆಚಾನು, ತುಮಿ ಹ್ಯಾ ಗುಸ್ಟಿ ಆಂದಿ ದರ್ನಿ ಸಮಜು಼ನ್ ಗೆತಲ್ಯಾಸಾ ಮನ್ಹುನ್ ನೀಯತ ನಸಲ್ಯಾಲ್ಯಾ ಲೊಕಾಂಚಾ ಇಚಾರಾತ್ ಗಾಹುನ್ ತುಮಚಾ಼ ಗಟ್ ಆಸಲ್ಯಾಲಾ ಇಸ್ವಾಸ್ ಹಾಲುನಾಹಿಸಾ ಜ಼ಪುನ್ ರಾವ್ಹಾ.
2PE 3:18 ಆಮಚಾ಼ ಪ್ರಭು ಆನಿ ರಾಕನ್ದಾರ್ ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚೆ ಗುಸ್ಟಿಚೆ ಕ್ರಪೆತ್ ಗಿನ್ಯಾನಾತ್ ತುಮಿ ವಾಡತ್ ರಾವ್ಹಾ. ತ್ಯಲಾ ಆತಾಬಿ ಖಾಯಿಮ್ ಮೈಮಾ ವ್ಹವುನಿ. ತಸಸ್ ವ್ಹವುನಿ.
1JO 1:1 ಆಮಿ ತುಮಾನಾ ಸಾಂಗ್‌ತ್ಯಾಲ ಜೀವಾಚ಼ ಸಬ್ದ ಪೈಲೆದರ್ನ್ಹಿ ಆಸ್‌ಲ್ಯಾಲ. ಮೀ ತೇ ಕಾನಾನಿ ಐಕುನ್, ಡೊಳ್ಯಾನಿ ಬಗುನ್, ಮನ್ ಥಿವುನ್ ಗಿಹುನ್ ಹಾತ್ ಲ್ಯಾವ್‌ಲ್ಯಾಲ ಜಾ಼ಲ್ಯಾ.
1JO 1:2 ತ್ಯೊ ಜೀವ್ ಪ್ರಕಟ್ ಜಾ಼ಲ್ಹಾ. ಬಾಪ ಆಸುನ್ ಆಮಾನಾ ಪ್ರಕಟ್ ಜಾ಼ಲ್ಯಾಲ್ಯಾ ತ್ಯಾ ಶಾಶ್ವತ್ ಜೀವಾಲಾ ಆಮಿ ಬಗುನ್ ತ್ಯಚೆ ಗುಶ್ಟಿತ್ ಸಾಕ್ಷಿ ಸಾಂಗುನ್ ತ್ಯ ತುಮಾನಾ ಸಾಂಗ್‌ಲ್ಯಾ.
1JO 1:3 ಆಮ್ಚಿಪ ಆಸ್‌ಲ್ಯಾಲೆ ಯಕಿತ್ ತುಮಿಬಿ ಮಿಳಾಯಾ ವ್ಹಯಿಸಾ ಮನ್ಹುನ್ ಆಮಿ ಬಗುನ್ ಐಕಲ್ಯಾಲ ತುಮಾನಾ ಸಾಂಗ್ತಾವ್. ಆಮ್ಚಿಪ ಆಸ್‌ಲ್ಯಾಲಿ ಯಕಿ ಬಾಪ ಆನಿ ತ್ಯಚಾ಼ ಲ್ಯೊಕ್ ಜಾ಼ಲ್ಯಾಲ್ಯಾ ಕ್ರಿಸ್ತಾಪಬಿ ರಾಯ್‌ಲ್ಯಾಲಿ ಜಾ಼ಲೆ.
1JO 1:4 ತುಮಚಾ಼ ಸಂತೊಶ್ ಪುರಾ ವ್ಹಯಾ ವ್ಹಯಿ ಮನ್ಹುನ್ ಆಮಿ ಹ್ಯ ತುಮಾನಾ ಲಿವ್‌ತ್ಯಾವ್.
1JO 1:5 ಆಮಿ ತ್ಯಚಿಪ್ನಿ ಐಕುನ್ ತುಮಾನಾ ಸಾಂಗ್‍ತ್ಯಾಲಾ ಸಂದೆಶ್ ಕಚಾ಼ ಮಂಜೆ; ದೇವ್ ಉಜಿ಼ಡ್ ಜಾ಼ಲ್ಯಾ; ಆನಿ ತ್ಯಚಿಪ ಜ಼ರಾಬಿ ಆಂದಾರ್ ನಾಹಿ.
1JO 1:6 ಆಮಿ ದೇವಾಪ ಚಾ಼ಂಗ್ಲ ಹಾವ್ ಮನ್ಹುನ್ ಸಾಂಗಿತ್ ಆಂದಾರಾತ್ ಚಾ಼ಲ್ಲಾವ್ತ ಲಬ್ಡಿ ಜಾ಼ಲ್ಯಾವ್. ಖರ‍್ಯಾನಿ ಚಾ಼ಲತ್ಯಾಲಿ ನವ್ಹ ಮನ್ಹುನ್ ಸಮಜು಼ನ್ ಯತ.
1JO 1:7 ಫನ್ ತ್ಯೊ ಉಜಿಡಾತ್ ಆಸ್‌ಲ್ಯಾಚೆಗತ್ ಆಮಿಬಿ ಉಜಿಡಾತ್ ಚಾ಼ಲ್ಯಾವ ಆಮಿ ಯಕಾಮಕಾ ಸಂಗ ಚಾ಼ಂಗ್ಲಿ ರಾಥಾವ್. ತ್ಯಚಾ಼ ಯೊಕುಸ್ ಲ್ಯೊಕ್ ಜಾ಼ಲ್ಯಾಲ್ಯಾ ಯೇಸುಚ಼ ರಗಾತ್ ಆಮಾನಾ ಸಗ್‌ಳ್ಯಾ ಪಾಪಾತ್ನಿ ಸುಡ್ವುನ್ ನಿರ್ಮಳ್ ಕರ್ತ.
1JO 1:8 ಆಮ್ಚಿಪ ಪಾಪ್ ನಾಹಿ ಮನ್ಹುನ್ ಆಮಿ ಸಾಂಗ್ಲತ ಆಮಚಾ಼ ಆಮಿಸ್ ಘಾತ್ ಕರುನ್ ಗೆತಲ್ಯಾಚೆಗತ್ ಜಾ಼ಲ್ಹ ಆನಿ ಖರ ತ್ಯ ಆಮ್ಚಿಪ ನಾಹಿ ಮನ್ಹುನ್ ಸಮಾಸ್ತ.
1JO 1:9 ಆಮಿ ಆಮ್ಚಿ ಪಾಪ ಕಬುಲ್ ವ್ಹವುನ್ ದೇವಾಪ ಸಾಂಗ್ಲಿತತ ತ್ಯೊ ಇಸ್ವಾಸಾಚಾ಼ ಆನಿ ನಿಯತಿಚಾ಼ ಮನ್ಹುನ್ ಆಮ್ಚಿ ಪಾಪ ಮಾಪ್ ಕರುನ್ ಸಗ್‌ಳ್ಯಾ ಬುರ್ಶಾ ಫನಾತ್ನಿ ಆಮಾನಾ ನಿರ್ಮಳ್ ಕರ್ನಾರ್.
1JO 1:10 ಆಮಿ ಪಾಪ ಕಿಲಿ ನಾಹಿತ ಮನ್ಹುನ್ ಸಾಂಗ್‌ಲ್ಯಾವ ತ್ಯಲಾ ಲಬ್ಡಾ ಕೆಲ್ಯಾಚೆಗತ್ ವ್ಹತ್ತ ಆನಿ ತ್ಯಚ಼ ಸಬ್ದ ಆಮ್ಚಿಪ ರಾಹಿತ್ನಾಹಿತ.
1JO 2:1 ಮಾಜಾ ಬನ್ಹಿ ಬಾವ್ಹಾನು, ತುಮಿ ಪಾಪ್ ಕರಾಚೆ ಆಂದಿ ರಾಹ್ಯಾ ಹ್ಯ ತುಮಾನಾ ಲಿವ್‌ತ್ಯೊ. ಕುನಿತರಿ ಪಾಪ್ ಕೆಲತ ಬಾಪ ನಿಯತಿಚಾ಼ ಯೇಸು ಕ್ರಿಸ್ತ್ ಮಂಥ್ಯಾಲಾ ಮಜ಼ತ್ದಾರ್ ಆಮ್ಚಿಪ ಹಾ.
1JO 2:2 ತ್ಯೊ ಆಮ್ಚಾ ಪಾಪಾಂಚೆ ಸಾಟಿ ಪ್ರಾಯಶ್ಚಿತ್ ಯಜ್ಞಜಾ಼ಲ್ಯಾ. ಆಮ್ಚಾ ಪಾಪಾನಾ ತ್ಯವ್ಡಾಸ್ ನವ್ಹ ಸಗ್‌ಳ್ಯಾ ಲೊಕಾಂಚಾ ಪಾಪಾನಾಬಿ ಪ್ರಾಯಶ್ಚಿತ್ ಜಾ಼ಲ್ಯಾ.
1JO 2:3 ಆಮಿ ತ್ಯಚಾ ಆಜ್ಞಾ ಸಮಜು಼ನ್ ಚಾ಼ಲತ್ಯಾವ್ ಮನ್ಹುನ್ ತ್ಯೊ ಆಮಾನಾ ಠವಾ ಹಾ ಮನ್ಹುನ್ ಸಮಜು಼ನ್ ಗೆಥಾವ್.
1JO 2:4 ಯೊಕ್, ಮೀ ತ್ಯಲಾ ಸಮಜು಼ನ್ ಗೆತಲ್ಯಾ ಮನ್ಹುನ್ ಸಾಂಗುನ್ ತ್ಯಚೆ ಆಜ್ಞಾಚೆಗತ್ ಚಾ಼ಲಾ ನಾಹಿತ ತ್ಯೊ ಲಬ್ಡಾ ಜಾ಼ಲ್ಯಾ. ಖರ ಮನ್ಹಾಚ಼ ತ್ಯಂಚಿಪ ನಾಹಿ.
1JO 2:5 ಕೊನ್ತರಿ ತ್ಯಚಾ ಸಬ್ದಾಂಚೆಗತ್ ಚಾ಼ಲಾತ ತ್ಯಚಿಪ ಖರ‍್ಯಾನಿಸ್ ದೇವಾಚಿ ವೈಲಿ ಮಾಯಾ ಪುರಿ ಜಾ಼ಲೆ. ಆಸ್‌ಲ್ಯಾ ಕಾಮಾತ್ನಿ ಆಮಿ ತ್ಯಚಿಪ ಹಾವ್ ಮನ್ಹುನ್ ಸಮಜು಼ನ್ ಗೆಥಾವ್.
1JO 2:6 ತ್ಯಚಿಪ ಹಾವ್ ಮನ್ಹುನ್ ಸಾಂಗ್‌ತ್ಯಾಲಾ ಕ್ರಿಸ್ತ ಚಾ಼ಲ್ಯಾಚೆಗತುಸ್ ಆಪ್ನು ಚಾ಼ಲಾಯಾಬಿ ಘಟ್ ಜಾ಼ಲ್ಯಾ.
1JO 2:7 ಬನ್ಹಿ ಬಾವ್ಹಾನು ಮೀ ತುಮಾನಾ ಲಿವಾಚ಼ ನವ ನವ್ಹ. ಆಂದಿಸ್ಟಾವ್ನಿ ಆಸ್‌ಲ್ಯಾಲಿ ಜು಼ನ್ನಿ ಆಜ್ಞೆ ಜಾ಼ಲೆ; ಹಿ ಜ಼ುನಿ ಆಜ್ಞೆ ತುಮಿ ಐಕ್‌ಲ್ಯಾಲಿ ವಾಕ್ಯಾಸ್.
1JO 2:8 ಫನ್ ಮೀ ತುಮಾನಾ ಲಿವಾಚಿ ನವಿ ಆಜ್ಞೆಸ್; ಹಿ ತುಮ್ಚಿಪಬಿ ಆನಿ ತ್ಯಚಿಪಬಿ ಖರಿ ಹಾ; ಕಸ ಮಂಜೆ ಆಂದಾರ್ ಸಾಂಡುನ್ ಜಾ಼ತೊ, ಖರ‍್ಯಾಚಾ಼ ಉಜಿಡ್ ಆತಾ ದಿಸ್ತೊ.
1JO 2:9 ಉಜಿಡಾತ ಹಾ ಮನ್ಹುನ್ ಸಮಜು಼ನ್ ಆಪಲ್ಯಾ ಬಾವ್ಹಾಚಾ಼ ರಾಗ್ ಕರತ್ಯಾಲಾ ಆಜು಼ನ್ ಆಂದಾರಾತ್ ಹಾ
1JO 2:10 ಆಪ್‌ಲ್ಯಾ ಬಾವ್ಹಾನಾ ಮಾಯಾ ಕರ್ತ್ಯಾಲಾ ಉಜಿಡಾತ್ ಹಾ. ಆನಿ ತ್ಯಚಿಪ ವಿರೊದ್ ಕಾಯೇಕ್ ನಾಹಿ.
1JO 2:11 ಆಪ್‌ಲ್ಯಾ ಭಾವ್ಹಾನಾ ದ್ವೆಶ್ ಕರ್ತ್ಯಾಲಾ ಆಂದಾರಾತ್ ಹಾ. ಆಂದಾರಾತ್ ಚಾ಼ಲ್ತೊ. ಆಂದಾರಾನಿ ತ್ಯಚ಼ ಡೊಳ ಕುರ್ಡ ಕೆಲ ತ್ಯನಿ ಆಪ್ನು ಕುಠ ಜಾ಼ತ್ಯೊ ಮನ್ಹುನ್ ತ್ಯಲಾ ಸಮಜ಼ನಾ.
1JO 2:12 ಮಾಯೆಚಾ ಪೊರಾನು, ಕ್ರಿಸ್ತಾಸ್ ಲಾಗುನ್ ತುಮ್ಚಿ ಪಾಪ ಮಾಪ್ ಕೆಲ್ಯಾತ ಮನ್ಹುನ್ ಮೀ ತುಮಾನಾ ಲಿವ್‍ತ್ಯೊ.
1JO 2:13 ಬಾನು, ಪೈಲೆ ಠಾವ್ನಿ ಆಸ್‌ಲ್ಯಾಲಾ ತುಮಾನಾ ಠಾವಾ ಹಾ ಮನ್ಹುನ್ ಮೀ ತುಮಾನಾ ಲಿವ್‍ತ್ಯೊ. ದ್ಯಾನ್‌ಗ್ಯಾನು, ತುಮಿ ಬುರ್ಶಾಲಾ ಜಿಕಲ್ಯಾಸಾ ಮನ್ಹುನ್ ತುಮಾನಾ ಲಿವ್‌ತ್ಯೊ. ಪೊರಾನು, ತುಮಿ ಬಾಲಾ ಸಮಾಜ಼ಲ್ಯಾಸಾ ಮನ್ಹುನ್ ತುಮಾನಾ ಲಿವ್‍ತ್ಯೊ.
1JO 2:14 ಬಾನು, ಆಂದಿ ಆಸ್‌ಲ್ಯಾಲಾ ತುಮಾನಾ ಠಾವಾ ಹಾ ಮನ್ಹುನ್ ತುಮಾನಾ ಲಿವ್‌ಲ್ಯಾ. ದ್ಯಾನ್‌ಗ್ಯಾನು, ತುಮಿ ಬಳಾಚ಼ ಹಾಸಾ ಮನ್ಹುನ್ ದೇವಾಚಾ ವಾಕ್ಯಾ ತುಮ್ಚಿಪ ಹತಾ ಮನ್ಹುನ್ ತುಮಿ ಬುರ್ಶಾಲಾ ಜಿಕಲ್ಯಾಸಾ ಮನ್ಹುನ್ ಮಿ ತುಮಾನಾ ಲಿವ್‌ತ್ಯೊ.
1JO 2:15 ದುನೆಲಾ ವ್ಹವುನಿ ದುನೆತ್ ಆಸ್‌ಲ್ಯಾಲ್ಯಾಲಾ ವ್ಹವುನಿ ಮಾಯಾ ಕರುನಾಹಿ. ಕಚಾನಿ ತರಿ ದುನೆಲಾ ಮಾಯಾ ಕಿಲಿತ ಬಾವ್ಲಿ ಮಾಯಾ ತ್ಯಚಿಪ ನಾಹಿ.
1JO 2:16 ದುನೆತ್ ಆಸ್‌ಲ್ಯಾಲಿ ಶರೀರಾಚಿ ಆಶಾ, ಡೊಳ್ಯಾಚಿ ಆಶಾ, ಬಾಳೆವಾಚಿ ಗರ್ವಿ, ಹ್ಯ ಬಾಲಾ ಸಮನ್ ನಾಹಿ. ದುನೆಲಾ ಸಮನ್ ಹಾ.
1JO 2:17 ದುನ್ಯಾ ಆನಿ ತಿಚಿ ಆಶಾ ಹಾಳ್ ವ್ಹವುನ್ ಜಾ಼ತಿ. ಫನ್ ದೇವಾಚ಼ ಚಿತ್ತ ಪುರ್ನ ಕರ್ತ್ಯಾಲಾ ಶಾಸ್ವತ್ ರಾನ್ಹಾರ್.
1JO 2:18 ಮಾಯೆಚಾ ಪೊರಾನು, ಹ್ಯೊ ಸರ್ತ್ಯಾಚಾ಼ ಕಾಲ್ ಜಾ಼ಲ್ಯಾ. ಕ್ರಿಸ್ತ್ ವಿರೊದಿ ಯತ್ಯಾತ ಮನ್ಹುನ್ ತುಮಿ ಐಕ್‌ಲ್ಯಾಸಾ ಆತಾಸ್ ಕ್ರಿಸ್ತ್ ವಿರೊದಿ ಖುಬ್ ಹಾತ
1JO 2:19 ತೇ ಆಮ್ಚಿಪ್ನಿ ನಿಗುನ್ ಗೆಲ್ಯಾಲ. ಕಾ ಮಂಜೆ ತೇ ಆಮಚ಼ ನವ್ಹತ, ತೆ ಆಮಚ಼ ಆಸ್ತತ ಆಮ್ಚಿ ಸಂಗಸ್ ರಾಯ್ಲ ಆಸ್ತ. ಫನ್ ತೇ ಆಮ್ಚಿಪ್ನಿ ನಿಗುನ್ ಗೇಲ ಮನ್ಹುನ್ ತೇ ಸಗ್ಳ ಆಮಚ಼ ನವ್ಹತ ಮನ್ಹುನ್ ಚಾ಼ಂಗ್ಲ ದಿಸುನ್ ಆಲ್ಯಾ.
1JO 2:20 ಫನ್ ತುಮಿ ಪವಿತ್ರ ಜಾ಼ಲ್ಯಾಲ್ಯಾಪ್ನಿ ಅಭಿಶೆಕ್ ಗೆತಲ್ಯಾಲಿ ಜಾ಼ಲ್ಯಾಸಾ ಮನ್ಯಾಚ಼ ಖರ ಸಮಾಜ಼ಲ್ಯಾಲಿ ಜಾ಼ಲ್ಯಾಸಾ.
1JO 2:21 ತುಮಿ ಖರ ಸಮಜು಼ನ್ ಗೆತಲ್ಯಾಲಿ ನವ್ಸಾಹ. ತುಮಿ ಖರ ಸಮಜು಼ನ್ ಗೆತಲ್ಯಾಲ್ಯಾಸ್ ಲಾಗುನ್ ಕಚ಼ ಲಬಾಡ್ ಖರ‍್ಯಾನಿ ಜ಼ಲ್ಮುನ್ ಯನಾರ್ ನಾಹಿ ಮನ್ಹುನ್ ತುಮಿ ಸಮಾಜ಼ಲ್ಯಾಲಿ ಜಾ಼ಲ್ಯಾಸಾ ಮನ್ಹುನ್ ಮಿ ತುಮಾನಾ ಲಿವ್‌ಲ್ಯಾ.
1JO 2:22 ಲಬ್ಡಾ ಕೊನ್? ಯೇಸುಲಾ ಕ್ರಿಸ್ತ್ ನವ್ಹ ಮಂಥ್ಯಾಲಾಸ್ ಲಬ್ಡಾ ಜಾ಼ಲ್ಯಾ ನಾಹಿತ ದುಸ್ರಾ ಕೊನ್ ವ್ಹಯಾ ವ್ಹಯಿಲ್? ಬಾಲಾ ಲೇಕಾಲಾ ನಕ್ವಾಟ್ ಕರ್ತ್ಯಾಲಾ ಕ್ರಿಸ್ತ್ ವಿರೊದಿ ಜಾ಼ಲ್ಯಾ.
1JO 2:23 ಕೊನ್ ದೇವಾಚಾ ಲೇಕಾಲಾ ನಕ್ವಾಟ್ ಕರ್ತೊ ತ್ಯೊ ದೇವಾಚಾ಼ ನವ್ಹ. ಕೊನ್ ಲೇಕಾಲಾ ಮ್ಯಾನ್ತೊ ತ್ಯೊ ಬಾ ಜಾ಼ಲ್ಯಾಲ್ಯಾ ದೇವಾಪ್ಲಾ ಜಾ಼ಲ್ಯಾ.
1JO 2:24 ತುಮಿ ತರಿ ಕಚ಼ ಸಿಕಿವ್ನ ಆಂದಿಸ್ಟಾವ್ನಿ ಐಕ್‌ಲ್ಯಾಸಾ ತ್ಯ ತುಮ್ಚಿಪ ರಾಹುನಿ. ಆಂದಿಸ್ಟಾವ್ನಿ ತುಮಿ ಐಕ್‌ಲ್ಯಾಲ ತುಮ್ಚಿಪ ರಾಯ್ಲತ ತುಮಿ ಸಾಹಿತ್ ಲೇಕಾಪಬಿ ಬಾ ಜಾ಼ಲ್ಯಾಲ್ಯಾ ದೇವಾಪಬಿ ರಾಯ್‌ಲ್ಯಾಸಾ.
1JO 2:25 ತ್ಯನಿ ತುಮಾನಾ ಕೇಲ್ಯಾಲ ವಾಗ್ದಾನ್ ತ್ಯ ಕ್ಯಾ ಮಂಜೆ ಶಾಶ್ವತ್ ಜೀವ್ ಜಾ಼ಲ್ಯಾ.
1JO 2:26 ತುಮಾನಾ ಚಾ಼ಂಗ್ಲೆ ವಾಟವ್ನಿ ಚು಼ಕ್ವುನ್ ಚು಼ಕಿಚೆ ವಾಟವ ವಡ್‌ತ್ಯಾಲ್ಯಾಂಚೆ ಗುಶ್ಟಿತ್ ಹ್ಯ ಮಿ ತುಮಾನಾ ಲಿವ್‌ಲ್ಯಾ.
1JO 2:27 ಫನ್ ತುಮಿ ತ್ಯಚಿಪ್ನಿ ಗೆತಲ್ಯಾಲ ಅಭಿಶೇಕ್ ತುಮ್ಚಿಪ ಹಾ ಮನ್ಹುನ್ ಕುನಿ ತುಮಾನಾ ಸಾಂಗಾಚ಼ ವ್ಹಯಿ ಜಾ಼ಲ್ಹ ನಾಹಿ. ತ್ಯನಿ ತುಮಾನಾ ಕೆಲ್ಯಾಲ ಅಭಿಶೇಕುಸ್ ತುಮಾನಾ ಸಗ್ಳೆ ಗುಶ್ಟಿತ್ ಸಾಂಗ್‌ತ್ಯಾಲ ಜಾ಼ಲ್ಯಾ ತ್ಯ ಲಬಾಡ್ ನವ್ಹ ಖರ ಜಾ಼ಲ್ಯಾ. ತ್ಯನಿ ತುಮಾನಾ ಸಾಂಗ್‌ಲ್ಯಾಲ್ಯಾನಿಸ್ ತ್ಯಚಿ ರಾನ್ಹಾರ್.
1JO 2:28 ಮಾಯೆಚಾ ಪೊರಾನು, ತ್ಯೊ ಪ್ರತ್ಯಕ್ಷ ವ್ಹತಾನಾ ಆಮಿ ತ್ಯಚಾ ಯನ್ಯಾತ್ ತ್ಯಚೆ ಮೊರ‍್ಹ ಉಬಿರಾಹ್ಯಾ ಲಾಜಾ಼ಚೆ ಆಂದಿಸ್ ದಿರ‍್ಹಾನಿ ಆಸ್‌ಲ್ಯಾಚೆಗತ್ ತ್ಯಚಿಪ ರಾಹುಯಾ.
1JO 2:29 ತ್ಯೊ ನಿಯತಿಚಾ಼ ಹಾ ಮನ್ಹುನ್ ತುಮಾನಾ ಸಮಾಜ಼್ಲ ಆಸ್ಲತ ನಿಯತಿಚೆಗತ್ ಚಾ಼ಲತ್ಯಾಲಾ ಪರತೇಕ್ ಯೊಕ್ ತ್ಯಚಿಪ್ನಿ ಜ಼ಲಾಮ್‌ಲ್ಯಾಲಾ ಮನ್ಹುನ್ ತುಮಾನಾ ಸಮಾಜ್ನಾ಼ರ್.
1JO 3:1 ಆಮಿ ದೇವಾಚಿ ಪೊರ ಮನ್ಹುನ್ ಗೆತಲ್ಯಾವ ಬಾನಿ ಕಸ್ಲಿ ಮಾಯಾ ಆಮ್ಚಿವ ಥೆವ್ಲೆ ನವ್ಹ! ಆಮಿ ತ್ಯಚಿ ಪೊರ ಜಾ಼ಲ್ಯಾವ್. ದುನೆನಿ ತ್ಯಲಾ ಸಮ್ಜು಼ನ್ ಗಿಹ್ಯಾಚೆ ಆಂದಿಸ್ ಹಾ ಮನ್ಹುನ್ ಆಮಾನಾ ಸಮಜು಼ನ್ ಗಿಹಿತ್ನಾಹಿ.
1JO 3:2 ಮಾಯೆಚಾನು, ಆಮಿ ಆತಾ ದೇವಾಚಿ ಪೊರ ಜಾ಼ಲ್ಯಾವ್. ಮೊರ‍್ಹ ಆಮಿ ಕಸ್ಲಿ ಆಸ್ಥಾವ್ ಮನ್ಹುನ್ ಆಜು಼ನ್ ಸಮಾಜ಼್ಲ ನಾಹಿ. ಫನ್ ಕ್ರಿಸ್ತ್ ಪ್ರತ್ಯಕ್ಷ ವ್ಹತಾನಾ ಆಮಿ ತ್ಯಚಿಗತ್ ರಾನ್ಹಾರ್ ಠಾವಹಾ. ಕಾ ಮಂಜೆ ತ್ಯೊ ಆಸ್‌ಲ್ಯಾಲ್ಯಾಸ್ ಲಾಗುನ್ ತ್ಯಲಾ ಬಗ್ನಾರ್.
1JO 3:3 ತ್ಯಚಿವ ಆಶಾ ಥೆವ್‌ಲ್ಯಾಲಾ ಪರತೇಕ್ ಯೊಕ್ ತ್ಯೊ ಬರಾ ಮನ್ಹುನ್ ಆಪ್‌ಲ್ಯಾಲಾ ಆಪ್ನು ಶುದ್ದಕರುನ್ ಗೆಥೊ.
1JO 3:4 ಪಾಪ್ ಕರ್ತ್ಯಾಲಾ ಪರತೇಕ್ ಯೊಕ್ ಅಧರ್ಮ ಕರ್ತ್ಯಾಲಾ ಜಾ಼ಲ್ಯಾ; ಪಾಪ್ ಅಧರ್ಮಸ್.
1JO 3:5 ಪಾಪ ನಿವಾರನ್ ಕರಾಯಾ ಕ್ರಿಸ್ತ್ ಪ್ರತ್ಯಕ್ಷ ಜಾ಼ಲ್ಯಾ ಮನ್ಹುನ್ ಆನಿ ತ್ಯಚಿಪ ಪಾಪ್ ನಾಹಿ ಮನ್ಹುನ್ ತುಮಾನಾ ಠಾವ ಹಾ.
1JO 3:6 ತ್ಯಚಿಪ ರಾಯ್‌ಲ್ಯಾಲಾ ಪಾಪ್ ಕರಿತ್ನಾಹಿ; ಪಾಪ್ ಕರ್ತ್ಯಾಲ್ಯಾನಿ ತ್ಯಲಾ ಬಗ್ಲಾ ನಾಹಿ, ಸಮಾಜ಼ಲ್ಯಾಲಾಬಿ ನವ್ಹ.
1JO 3:7 ಮಾಯೆಚಾ ಪೊರಾನು, ಕುನಿ ತುಮನಾ ಫಸವು ನಾಹಿ. ಕ್ರಿಸ್ತ ಕಸಾ ನಿಯತಿಚಾ಼ ಹುತ್ತಾ ತಸಾಸ್ ನೀಯತಿಚೆಗತ್ ಚಾ಼ಲತ್ಯಾಲಾ ನಿಯತಿಚಾ಼ ಜಾ಼ಲ್ಯಾ.
1JO 3:8 ಪಾಪ್ ಕರ್ತ್ಯಾಲಾ ಸೈತಾನಾಲಾ ಸಮನ್ ಆಸ್‌ಲ್ಯಾಲಾ ಜಾ಼ಲ್ಯಾ. ಕಾ ಮಂಜೆ ಪೈಲೆ ದರ್ನಿ ಸೈತಾನ್ ಪಾಪ್ ಕರ್ತ್ಯಾಲಾ ಜಾ಼ಲ್ಯಾ. ಮನ್ಹುನ್ ಸೈತಾನಾಚಿ ಕಾಮ ನಾಸ್ ಕರಯಾಸಾಟಿ ದೇವಾಚಾ಼ ಲ್ಯೊಕ್ ಪ್ರತ್ಯಕ್ಷ ಜಾ಼ಲ್ಹಾ.
1JO 3:9 ದೇವಾಪ್ನಿ ಜ಼ಲಾಮ್‌ಲ್ಯಾಲಾ ಪಾಪ್ ಕರೀತ್ನಾಹಿ. ಕಾ ಮಂಜೆ ದೇವಾಚಾ಼ ಸ್ವಭಾವ್ ತ್ಯಚಿಪ ಹಾ. ತ್ಯೊ ದೇವಾಪ್ನಿ ಜ಼ಲಾಮ್‌ಲ್ಯಾ ಮನ್ಹುನ್ ಪಾಪ್ ಕರೀತ್ನಾಹಿ.
1JO 3:10 ಮನ್ಹುನ್ ದೇವಾಚಿ ಪೊರ ಕೊನ್ ಆನಿ ಸೈತಾನಾಚಿ ಪೊರ ಕೊನ್ ಮನ್ಹುನ್ ಹ್ಯಂಚಿಪ್ನಿ ಸಮಜು಼ನ್ ಯತ. ನಿಯತಿಚೆಗತ್ ಚಾ಼ಲತ್ ನಸ್‌ಲ್ಯಾಲಾ ಆಪ್‌ಲ್ಯಾ ಬಾವ್ಹಾಂಚಿ ಮಾಯಾ ಕರಿತ್ ನಸ್ನಾರ ದೇವಾಲಾ ಸಮನ್ ನಾಹಿ.
1JO 3:11 ಆಮಿ ಯಕಾ ಮಕಾಚಿ ಮಾಯಾ ಕರಾಯಾ ವ್ಹಯಿ ಮನ್ಹುನ್ ತುಮಿ ಆಂದಿಸ್ಟಾವ್ನಿ ಐಕ್‌ಲ್ಯಾಲಾ ಸಂದೆಶ್ ಜಾ಼ಲ್ಯಾ.
1JO 3:12 ಬುರ್ಸಾ ವ್ಹವುನ್ ಆಪ್‌ಲ್ಯಾ ದಾಕ್‌ಟ್ಯಾ ಬಾವ್ಹಾಲಾ ಮಾರುನ್ ಟ್ಯಾಕ್‌ಲ್ಯಾಲಾ ಕಾಯಿನಾಚೆಗತ್ ಆಮಿ ರಾಹುಯಾ ನಕೊ. ತ್ಯನಿ ಕಾ ದಾಕ್‌ಟ್ಯಾ ಬಾವ್ಹಾಲಾ ಮಾರುನ್ ಟ್ಯಾಕ್ಲಾ? ಆಪ್ಲಿ ಕಾಮ ಬುರ್ಸಿ ಆನಿ ತ್ಯಚಾ ದಾಕ್‌ಟ್ಯಾ ಬಾವ್ಹಾಚಿ ಕಾಮ ನಿಯತಿಚಿ ಜಾ಼ಲ್ಯಾತ ಮನ್ಹುನುಸ್.
1JO 3:13 ಮಾಜಾ ಬಾವ್ಹಾನು, ದುನೆನಿ ತುಮಚಾ಼ ರಾಗ್ ಕೆಲಾತ ತುಮಿ ಗಾಬ್ರುನಕೊಸಾ.
1JO 3:14 ಆಮಿ ತರಿ ಕ್ರಿಸ್ತಾಪಲ್ಯಾ ಬಾವ್ಹಾನಾ ಮಾಯಾ ಕರ್ತ್ಯಾಲ ಜಾ಼ಲ್ಯಾವ್ ಮನ್ಹುನ್ ಮರ್ನಾತ್ನಿ ಪಾರ್ ವ್ಹವುನ್ ಶಾಶ್ವತ್ ಜೀವ್ನಾತ್ ಮಿಳಾಲ್ಯಾವ್ ತ್ಯ ಆಮಾನಾ ಠಾವ ಹಾ. ಆಪ್‌ಲ್ಯಾ ಬಾವ್ಹಾಚಿ ಮಾಯಾ ಕರಿತ್ ನಸ್ನಾರಾ ಮರ್ನಾತುಸ್ ಹಾ.
1JO 3:15 ಆಪ್‌ಲ್ಯಾ ಬಾವ್ಹಾಚಾ಼ ರಾಗ್ ಕರ್ತ್ಯಾಲಾ ಖುನ್ಸಿ ಜಾ಼ಲ್ಯಾ. ಆನಿ ಕಚಾ ಖುನ್ಶಾಪ ಶಾಶ್ವತ್ ಜೀವ್ ನಾಹಿ ಮನ್ಹುನ್ ತುಮಾನಾ ಠಾವಹಾ.
1JO 3:16 ಕ್ರಿಸ್ತಾನಿ ಆಮ್ಚಿಸಾಟಿ ಆಪ್ಲಾ ಜೀವ್ ದಿಲಾ ಮನ್ಹುನ್ ದೇವಾಚಿ ಮಾಯಾ ಆಸ್ಲಿಸ್ ಮನ್ಹುನ್ ಆಮಾನಾ ಸಮಜು಼ನ್ ಆಲ್ಯಾ. ಆಮಿ ಸಾಹಿತ್ ಬಾವ್ಹಾಂಚೆ ಸಾಟಿ ಆಮಚಾ಼ ಜೀವ್ ದಿಯಾ ಹವ್ಸನಿ ಹಾವ್.
1JO 3:17 ಫನ್ ಹೇ ದುನೆತ್ ಸಂಪತ್ ಆಸ್‌ಲ್ಯಾಲಾ ಕೊನ್ತರಿ ತರಾಸಾತ್ ಆಸ್‌ಲ್ಯಾಲ್ಯಾ ಬಾವ್ಹಾಲಾ ಬಗುನ್ ಕನಿಕರಾ ದಾವಾಚೆ ಆಂದಿ ಶೊಡ್ಲಾತ ದೇವಾಚಿ ಮಾಯಾ ತ್ಯಚಿಪ ರಾಹ್ಯಾ ವ್ಹಯಿಲ್ ಕ್ಯಾ?
1JO 3:18 ಮಾಜೆ ಮಾಯೆಚಾ ಪೊರಾನು, ತುಮಿ ನಿಸ್ತೆ ಬುಲಿನಿ ವ್ಹವುನಿ, ತೊಂಡಾನಿ ಸಾಂಗ್‌ತ್ಯಾಲ್ಯಾನಿ ವ್ಹವುನಿ, ಮಾಯಾ ಕರ್ತ್ಯಾಲಿ ಜಾ಼ಲಾಸಾತ ಕಾಮಾನಿ ಆನಿ ಖರೆ ಮಾಯೆನಿ ಮಾಯಾ ಕರ್ತ್ಯಾಲಿ ವ್ಹವುನ್ ರಾಹ್ಯಾ ವ್ಹಯಿಸಾ.
1JO 3:19 ಆಮಿ ಖರಿ ಹಾವ್ ಮನ್ಹುನ್ ಆಮಾನಾ ಠಾವ ಹಾ, ಆಮಚ಼ ಮನ್ ದೇವಾಚಾ ಸಮಾದಾನಾತ್ ದೊಶ್ ನಸ್ಥಾನಾ ರಾನ್ಹಾರ್
1JO 3:20 ಕಾ ಮಂಜೆ ಆಮಚಾ ಮನಾನಿ ಕಚೆತರಿ ಗುಶ್ಟಿತ್ ಆಮಿ ದೊಶಿ ಮನ್ಹುನ್ ಥರಿವಲ್ಯಾವ, ದೇವಾಲಾ ಆಮ್ಚಿ ಮನ ಠಾವಿ ಹಾತ್ತ ಮನ್ಹುನ್ ಆಮ್ಚ ಮನ್ ತ್ಯಚಿಪ ಘಟ್ ಕರಯಾ ವ್ಹಯಿಲ್.
1JO 3:21 ಮಾಯೆಚಾನು ಆಮ್ಚಿ ಮನ ದೊಶಿ ಮನ್ಹುನ್ ಖಡ್ಯಾವುನ್ ಚಾ಼ಲ್ಲಾಸಾತ ದೇವಾಚೆ ಮೊರ‍್ಹ ಆಮಾನಾ ಬರವಸಾ ಗಾವ್ತೊ.
1JO 3:22 ತ್ಯಚಾ ಆಜ್ಞಾ ಗಿಹುನ್ ತ್ಯಲಾ ಆವಾಡತ್ಯಾಲಿ ಕಾಮ ಕೆಲ್ಯಾವ ಆಮಿ ಕ್ಯಾ ಮಾಗ್ಲ ತರಿ ತ್ಯಚಿಪ್ನಿ ಗೆನ್ಹಾರ್.
1JO 3:23 ದೇವಾಚಿ ಆಜ್ಞೆ ಕಚಿ ಮಂಜೆ ಆಮಿ ತ್ಯಚಾ಼ ಲ್ಯೊಕ್ ಜಾ಼ಲ್ಯಾಲ್ಯಾ ಯೇಸುಕ್ರಿಸ್ತಾಲಾ ನಂಬುನ್ ತ್ಯನಿ ಆಮಾನಾ ದಿಲ್ಯಾಲೆ ಆಜ್ಞೆನಿ ಯಕಾಮಕಾಲಾ ಮಾಯಾ ಕರಾಯಾ ವ್ಹಯಿ.
1JO 3:24 ತ್ಯಚೆ ಆಜ್ಞೆ ಶಾರ್ಕ ಚಾ಼ಲತ್ಯಾಲಾ ತ್ಯಚಿಪ ರಾಥೊ ಆನಿ ದೇವ್ ತ್ಯಚಿಪ ರಾಥೊ. ತ್ಯೊ ತ್ಯಚಿಪ ರಾಥೊ. ಆಮ್ಚಿಪ ಹಾ ಮನ್ಹುನ್ ತ್ಯನಿ ಆಮಾನಾ ದಿಲ್ಯಾಲ್ಯಾ ಆತ್‌ಮ್ಯಾನಿ ಆಮಾನಾ ಠಾವ ಹಾ.
1JO 4:1 ಬನ್ಹಿ ಬಾವ್ಹಾನು, ಖುಬ್ ಲಬಾಡ್ ಪ್ರವಾದಿ ದುನೆತ್ ಆಲ್ಯಾತ ಮನ್ಹುನ್ ತುಮಿ ಸಗ್‍ಳ್ಯಾ ಆತ್‌ಮ್ಯಾಂಚಾ ಬೊಲ್ಯಾಂಚಿವ ಇಸ್ವಾಸ್ ಥೆವಾಚೆ ಆಂದಿ ತ್ಯಾತ್ಯಾ ಬೊಲ್ಯಾ ದೇವಾಪ್ನಿ ಆಲ್ಯಾಲ್ಯಾ ಕ್ಯಾ ನವ್ಹತಾ ಮನ್ಹುನ್ ಪಾರಕ್ ಕರಾಯಾ ವ್ಹಯಿಸಾ.
1JO 4:2 ದೇವಾಚಾ ಆತಮ್ಯಾನಿ ಸಾಂಗಲ್ಯಾಲ್ಯಾ ಬೊಲ್ಯಾ ಮನ್ಹುನ್ ಸಮಜು಼ನ್ ಗಿಹ್ಯಾಚ಼ ಕಸ ಮಂಜೆ, ಯೇಸು ಕ್ರಿಸ್ತ ಮಾನ್ಸಾಚ಼ ರುಪ್ ಗಿಹುನ್ ಆಲಾ ಮನ್ಹುನ್ ವ್ಹಯ್ ಮನ್ಹಾಚ಼ ಆತ್ಮ ದೇವಾಚಾ ಆತ್‌ಮ್ಯಾಪ್ನಿ ಆಲ್ಯಾಲ ಜಾ಼ಲ್ಯಾ.
1JO 4:3 ಯೇಸು ಕ್ರಿಸ್ತಾಲಾ ವ್ಹಯ್ ಮನ್ಹಿತ್ ನಸ್‌ಲ್ಯಾಲ ಪರತೇಕ್ ಯಾಕ್ ಆತ್ಮ ದೇವಾಪ್ನಿ ಆಲ್ಯಾಲ ನವ್ಹ. ತ್ಯ ಕ್ರಿಸ್ತಾಚೆ ಆಡ್ವ ಆತ್ಮ ಜಾ಼ಲ್ಯಾ. ತ್ಯ ಆತಾ ಲೊಕಾತ್ ಹಾ.
1JO 4:4 ಮಾಯೆಚಾ ಪೊರಾನು, ತುಮಿ ತರಿ ದೇವಾಚಿ ಹಾಸಾ. ಆನಿ ದುನೆತ್ ಆಸ್‌ಲ್ಯಾಲ್ಯಾವ್ನಿ ತುಮ್ಚಿಪ ಆಸ್‌ಲ್ಯಾಲಾ ಮೊಟಾ ಹಾ ಮನ್ಹುನ್ ತುಮಿ ತ್ಯಾ ಲಬಾಡ್ ಪ್ರವಾದಿಂಚ಼ ಆತ್ಮ ಜಿಕಲ್ಯಾಸಾ.
1JO 4:5 ತೇ ದುನೆತ್ಲ ಜಾ಼ಲ್ಯಾತ. ಮನ್ಹುನ್ ತೇ ಹ್ಯಾ ಲೊಕಾತ್ಸ್ಲ ಬೊಲ್‌ತ್ಯಾತ ಆನಿ ದುನೆತ್ಲಿ ತ್ಯಂಚ಼ ಬೊಲ್ನ ಐಕ್‌ತ್ಯಾತ.
1JO 4:6 ಆಮಿ ತರಿ ದೇವಾಪ್ಲಿ ಜಾ಼ಲ್ಯಾವ್. ದೇವ್ ಠಾವಾ ಆಸ್‌ಲ್ಯಾಲಿ ಆಮ್ಚ಼ ಬೊಲ್ನ ಐಕ್‌ತ್ಯಾತ. ದೇವಾಲಾ ಸಂಬಂದ್ ನಸ್‌ಲ್ಯಾಲಿ ಆಮ್ಚ಼ ಬೊಲ್ನ ಐಕಿತ್ ನಾಹಿತ. ಹ್ಯನಿಸ್ ಖರ ಆತ್ಮ ಕಚ಼ ಆನಿ ಖೊಟ ಆತ್ಮ ಕಚ಼ ಮನ್ಹುನ್ ಆಮಿ ಸಮಜು಼ನ್ ಗೆಥಾವ್.
1JO 4:7 ಮಾಯೆಚಾನು, ಆಮಿ ಯಕಾಮಕಾಲಾ ಮಾಯಾ ಕರುಯಾ. ಮಾಯಾ ದೇವಾಪ್ನಿ ಆಲ್ಯಾಲಿ ಜಾ಼ಲೆ ಆನಿ ಮಾಯಾ ಕರ್ತ್ಯಾಲ ಪರ್ತೇಕ್ ಯೊಕ್ ದೇವಾಪ್ನಿ ಜ಼ಲಾಮ್‌ಲ್ಯಾಲಾ ದೇವ್ ಠಾವಾ ಆಸ್‌ಲ್ಯಾಲಾ ಜಾ಼ಲ್ಯಾ.
1JO 4:8 ಮಾಯಾ ನಸ್‌ಲ್ಯಾಲಾ ದೇವಾಲಾ ಠಾವಾ ನಸ್‌ಲ್ಯಾಲಾ. ಕಾ ಮಂಜೆ ದೇವ್ ಮಾಯೆಚ಼ ರುಪ್ ಜಾ಼ಲ್ಯಾ.
1JO 4:9 ಆಮಿ ತ್ಯಚಿಸ್ ಲಾಗುನ್ ಜೀವ್ನಾ ಕರಾಯಾ ದೇವಾಲಾ ಆಪ್‌ಲ್ಯಾ ಯಕ್‌ಲ್ಯಾಸ್ ಲೇಕಾಲಾ ದುನೆತ್ ಲಾವುನ್ ದಿಲ್ಯಾಲ್ಯಾಸ್ ಲಾಗುನುಸ್ ದೇವಾಚಿ ಮಾಯಾ ಆಮ್ಚಿಪ ದಿಸ್ಲೆ.
1JO 4:10 ಆಮಿ ದೇವಾಲಾ ಮಾಯಾ ಕಿಲಿ ನಾಹಿ, ತರಿಬಿ ತ್ಯನಿ ಆಮ್ಚಿ ಮಾಯಾ ಕರುನ್ ಆಮ್ಚಾ ಪಾಪಾನಾ ಪ್ರಾಯಶ್ಚಿತ್ ಬಲಿ ವ್ಹವುನ್ ಆಪ್‌ಲ್ಯಾ ಲೆಕಾಲಾ ಲಾವುನ್ ದಿಲ್ಯಾಲ್ಯಾಸ್ ಲಾಗುನ್ ತ್ಯಚಿ ಖರಿ ಮಾಯಾ ದಿಸುನ್ ಯತಿ.
1JO 4:11 ಮಾಯೆಚಾನು, ದೇವಾನಿ ಆಮಾನಾ ಆಸಿ ಮಾಯಾ ಕೆಲ್ಯಾವ ಆಮಿ ಸಾಹಿತ್ ಯಕಾಮಕಾಲಾ ಮಾಯೆ ಕರಾಚಾ ಲಾಜಿಮಾತ್ ಹಾವ್.
1JO 4:12 ದೇವಾಲಾ ಕುನಿ ಕಂದಿ ಬಗ್ಲಾನಾಹಿ. ಆಮಿ ಯಕಾಮಕಾಲಾ ಮಾಯಾ ಕಿಲಿತ ದೇವ್ ಆಮ್ಚಿಪ ಹಾ, ಆನಿ ತ್ಯಚಿ ಮಾಯಾ ಆಮ್ಚಿಪ ಪುರಿಜಾ಼ಲೆ.
1JO 4:13 ದೇವಾನಿ ಆಮಾನಾ ಆಪ್ಲ ಆತ್ಮ ದಿಲ್ಯಾ ಮನ್ಹುನ್ ಆಮಿ ತ್ಯಚಿಪ ಹಾವ್ ಆನಿ ತ್ಯೊ ಆಮ್ಚಿಪ ಹಾ ಮನ್ಹುನ್ ಸಮಜು಼ನ್ ಗೆಥಾವ್.
1JO 4:14 ಬಾನಿ ಆಪ್‌ಲ್ಯಾ ಲೇಕಾಲಾ ದುನೆ ರ‍್ಯಾಕ್‌ತ್ಯಾಲ್ಯಾಲಾ ಲಾವುನ್ ದಿಲ್ಯಾಲಾ ಆಮಿ ಸಮಜು಼ನ್ ಗೆತಲ್ಯಾ ಆನಿ ತ್ಯಚೆ ಗುಶ್ಟಿತ್ ಆಮಿ ಸಾಕ್ಷಿ ಸಾಂಗ್ತಾವ್.
1JO 4:15 ಯೇಸು ಕ್ರಿಸ್ತ ದೇವಾಚಾ಼ ಲ್ಯೊಕ್ ಜಾ಼ಲ್ಯಾ ಮನ್ಹುನ್ ಕೊನ್ ವ್ಹಯ್ ಮಂಥೊ ತ್ಯಂಚಿಪ ದೇವ್ ಹಾ. ಆನಿ ತ್ಯೊ ದೇವಾಪ ಹಾ.
1JO 4:16 ಆಸಿಸ್ ದೇವಾನಿ ಆಮ್ಚಿವ ಥೆವ್‌ಲ್ಯಾಲಿ ಮಾಯಾ ಆಮಿ ಸಮಜು಼ನ್ ಗೆತಲೆ. ತ್ಯಚಿವ ಇಸ್ವಾಸ್ ಥೆವಲ್ಯಾವ್. ದೇವ್ ಮಾಯೆಚ಼ ರುಪ, ಮಾಯೆತ್ ರಾಥ್ಯಾಲಾ ದೇವಾಪ ರಾನ್ಹಾರ್. ದೇವ್ ತ್ಯಚಿಪ ಹಾ.
1JO 4:17 ನ್ಯಾಯಿ ತಿರ್ಮಾನಾಚಾ ದಿಸಾತ್ ಆಮಿ ದಿರ‍್ಹಾನಿ ರಾಹ್ಯಾ ವ್ಹಯಿ ಮನ್ಹುನ್ ತ್ಯಚಿ ಮಾಯಾ ಆಮ್ಚಿಪ ಪುರಿ ಜಾ಼ಲೆ. ಹ್ಯಾ ಲೊಕಾತ್ ಆಮಚಾ಼ ಜೀವ್ನಾ ಕ್ರಿಸ್ತ ಯೇಸುಚಾ ಜೀವ್ನಾಚೆಗತ್ ರಾಥ್ಯಾಲ್ಯಾಸ್ ಲಾಗುನ್ ತ್ಯೊ ಬರವಾಸಾ ಆಮಾನಾ ಹಾ.
1JO 4:18 ಮಾಯೆ ಹಾ ತಿಥ ಭೆ ನಾಹಿ. ಭೆ ಹಾ ತಿಥ ತರಾಸ್ ಹಾತ್ತ. ಫನ್ ಪುರಿ ಮಾಯಾ ಭ್ಯಾಲಾ ಮಾರುನ್ ಪಳ್ವುನ್ ಗ್ಯಾಲ್ತಿ. ಬಿಥ್ಯಾಲಾ ಪುರಾ ಮಾಯೆತ್ ನಸ್‌ಲ್ಯಾಲಾಸ್.
1JO 4:19 ದೇವಾನಿ ಆಂದಿ ಆಮ್ಚಿ ಮಾಯಾ ಕಿಲಿ ಮನ್ಹುನ್ ಆಮಿ ತ್ಯಲಾ ಮಾಯಾ ಕರ್ತಾವ್.
1JO 4:20 ಯಕ್ಲಾ, ಮೀ ದೇವಾಚಿ ಮಾಯಾ ಕರ್ತೊ ಮನ್ಹುನ್ ಸಾಂಗುನ್ ಆಪ್‌ಲ್ಯಾ ಬಾವ್ಹಾಂಚಾ಼ ರಾಗ್ ಕೆಲಾತ ತ್ಯೊ ಲಬ್ಡಾ ಜಾ಼ಲ್ಯಾ. ಕಾ ಮಂಜೆ ಆಪ್ಲಿಸಂಗ ಆಸ್‌ಲ್ಯಾಲ್ಯಾ ಬಾವ್ಹಾಚಿ ಮಾಯಾ ಕರಿನಸ್ನಾರಾ, ಆಪ್‌ಲ್ಯಾಲಾ ದಿಸತ್ ನಸ್‌ಲ್ಯಾಲ್ಯಾ ದೇವಾಚಿ ಕಸಾ ಮಾಯಾ ಕರ್ನಾರ್?
1JO 4:21 ದೇವಾಚಿ ಮಾಯಾ ಕರ್ತ್ಯಾಲ್ಯಾನಿ, ಆಪ್‌ಲ್ಯಾ ಬಾವ್ಹಾಚಿಬಿ ಮಾಯಾ ಕರಾಯಾ ವ್ಹಯಿ ಮಂಥ್ಯಾಲಿ ಆಜ್ಞಾ ಆಮಿ ತ್ಯಚಿಪ್ನಿ ಗೆತ್ಲೆ.
1JO 5:1 ಯೆಸುಸ್ ಕ್ರಿಸ್ತ್ ಮನ್ಹುನ್ ಇಸ್ವಾಸ್ ಥೆವತ್ಯಾಲಾ ಪರತೆಕ್ ಯೊಕ್ ದೆವಾಪ್ನಿ ಜ಼ಲಾಮಲ್ಯಾಲಾ ಜಾ಼ಲ್ಯಾ. ಕೊನ್ ಆಪಲ್ಯಾಲಾ ಜ಼ಲ್ಮ ದಿಲ್ಯಾಲ್ಯಾಬಾಚಿ ಮಾಯಾ ಕರ್ತೊ, ತ್ಯೊ ಬಾಪ್ನಿ ಜ಼ಲಾಮಲ್ಯಾಲ್ಯಾ ಸಗಳ್ಯಾಂಚಿ ಮಾಯಾ ಕರ್ತೊ.
1JO 5:2 ಆಮಿ ದೆವಾಚಿ ಮಾಯಾ ಕರುನ್ ತ್ಯಚಾ ಆಜ್ಞಾ ಪ್ಯಾಳಲ್ಯಾಲ್ಯಾನಿಸ್ ದೆವಾಚಾ ಪೊರಾಂಚಿ ಮಾಯಾ ಕರ್ತಾವ್ ಮನ್ಹುನ್ ಸಮಜು಼ನ್ ಗೆಥಾವ್.
1JO 5:3 ದೆವಾವ್ಲಿ ಮಾಯಾ ಕಚಿ ಮಂಜೆ ತ್ಯಚಾ ಆಜ್ಞಾ ಪಾಳಾಚಾಸ್. ತ್ಯಚಾ ಆಜ್ಞಾ ತರಾಸಾಚಾ ನವ್ಹತಾ.
1JO 5:4 ಕಾ ಮಂಜೆ ದೆವಾಪ್ನಿ ಜ಼ಲಾಮಲ್ಯಾಲಾ ದುನೆ ಜಿಕ್ತೊ. ದುನೆಲಾ ಜಿಕತ್ಯಾಲಾ ಆಮಚಾ಼ ಇಸ್ವಾಸುಸ.
1JO 5:5 ಯೆಸು ಕ್ರಿಸ್ತ ದೆವಾಚಾ಼ ಲ್ಯೊಕ್ ವ್ಹಯ್ ಮನ್ಹುನ್ ಇಸ್ವಾಸ್ ಥೆವಲ್ಯಾಲ್ಯಾನಾ ಸುಡುನ್ ಆನಿ ಕೊನ್ ದುನೆ ಜಿಕತ್ಯಾಲಿ ಜಾ಼ಲ್ಯಾತ.
1JO 5:6 ಹ್ಯೊ ಮಂಜೆ ಯೇಸು ಕ್ರಿಸ್ತ ಪಾನ್ಯಾನಿ, ರಕ್ತಾನಿ ಆಲ್ಯಾಲಾ. ಪಾನ್ಯಾನಿ ತ್ಯವ್ಡಾಸ್ ನವ್ಹ ಪಾನ್ಯಾನಿ, ರಕ್ತಾನಿ ಸಾಕ್ಷಿ ಗೆತಲ್ಯಾಲಾ ಜಾ಼ಲ್ಯಾ. ಆತ್ಮ ಸಾಕ್ಷಿ ದೇತ. ಕಾ ಮಂಜೆ ಆತ್ಮ ಖರ‍್ಯಾಚ಼ ರುಪ್.
1JO 5:7 ಯವ್ಡಸ್ ನವ್ಹ ಸಾಕ್ಷಿ ದೇತ್ಯಾಲ ತೀಗ ಜಾ಼ನ್ ಹಾತ್ತ.
1JO 5:8 ಆತ್ಮ, ಪಾನಿ, ರಗಾತ್ ಮಂಥ್ಯಾಲ್ಯಾ ತೀನ್ ಸಾಕ್ಷಿ ಹಾತ್ತಾ. ಹ್ಯಾ ತೀನಿಂಚ಼ಬಿ ಯಾಕುಸ್ ಮನ್ಹ.
1JO 5:9 ಆಮಿ ಮಾನ್ಸಾಚಿ ಸಾಕ್ಷಿ ವ್ಹಯ್ ಮಂಥಾವ್, ತಸಿಸ್ ದೇವಾಚಿ ಸಾಕ್ಷಿಬಿ ತ್ಯಚಿವ್ನಿ ಶ್ರೆಸ್ಟ ಹಾ. ಕಾ ಮಂಜೆ ದೇವಾನಿ ದಿಲ್ಯಾಲಿ ಸಾಕ್ಷಿ ಆಪ್‌ಲ್ಯಾ ಲೇಕಾಚಿ ಜಾ಼ಲೆ.
1JO 5:10 ದೇವಾಚಾ ಲೇಕಾವ ಇಸ್ವಾಸ್ ಥೆವ್‌ಲ್ಯಾಲಾ ತೀ ಸಾಕ್ಷಿ ಆಪ್ಲಿಪಸ್ ಗೆತ್ಲೆ. ದೇವಾವ ಇಸ್ವಾಸ್ ಥಿವಿ ನಸ್ನಾರ‍್ಯಾಲಾ ಲಬ್ಡಾ ಮನ್ಹುನ್ ಕೆಲ್ಯಾ. ಕಸ ಮಂಜೆ ದೇವಾನಿ ಆಪ್‌ಲ್ಯಾ ಲೇಕಾಚೆ ತರ್ಪಿ ದಿಲ್ಯಾಲೆ ಸಾಕ್ಷಿವ ತ್ಯನಿ ಇಸ್ವಾಸ್ ಥೆವ್ಲಾ ನಾಹಿ.
1JO 5:11 ತೀ ಸಾಕ್ಷಿ ಕಚಿ ಮಂಜೆ, ದೇವಾನಿ ಆಮಾನಾ ಶಾಶ್ವತ್ ಜೀವ್ ದಿಲ್ಯಾ. ತ್ಯೊ ಜೀವ್ ತ್ಯಚಾ ಲೇಕಾಪ ಹಾ.
1JO 5:12 ಕೊನ್ ದೇವಾಚಾ ಲೇಕಾವ ಇಸ್ವಾಸ್ ಥೆವ್‌ತ್ಯಾತ ತ್ಯಂಚಿಪ ತ್ಯೊ ಜೀವ್ ಹಾ, ಫನ್ ಕೊನ್ ದೇವಾಚಾ ಲೇಕಾವ ಇಸ್ವಾಸ್ ಥಿವಿತ್ನಾಹಿ ತ್ಯಂಚಿಪ ತ್ಯೊ ಜೀವ್ ನಾಹಿ.
1JO 5:13 ದೇವಾಚಾ ಲೇಕಾಚಾ ನಾವಾವ ಇಸ್ವಾಸ್ ಥೆವ್‌ಲ್ಯಾಲ್ಯಾ ತುಮ್ಚಿಪ ತ್ಯೊ ಶಾಶ್ವತ್ ಜೀವ್ ಹಾ ಮನ್ಹುನ್ ಠಾವ ವ್ಹಯಾಸಾಟಿ ತುಮಾನಾ ಹ್ಯಾ ಗುಶ್ಟಿ ಲಿವ್‌ಲ್ಯಾತಾ.
1JO 5:14 ಆನಿ ದೇವಾಚಾ ಮನಾಶಾರ್ಕ ಕಾಯ್ತರಿ ಮಾಗ್ಲತ ತ್ಯೊ ತುಮಚ಼ ಮಾಗ್ನ ಐಕ್ತೊ ಮನ್ಹುನ್ ತ್ಯಚಿವ ಆಮಾನಾ ಇಸ್ವಾಸ್ ಹಾ.
1JO 5:15 ಆಮಿ ಕ್ಯಾ ಮಾಗ್ಲ ತರಿ ತ್ಯೊ ಆಮಚ಼ ಮಾಗ್ನ ಐಕ್ತೊ ಮನ್ಹುನ್ ಆಮಾನಾ ಸಮಾಜ಼್‌ಲ್ಯಾ, ಆಮಿ ಮಾಗ್‌ಲ್ಯಾಲ ತ್ಯಚಿಪ್ನಿ ಆಮಾನಾ ಗಾವ್ತ ಮನ್ಹುನ್ ಆಮಾನಾ ಠಾವಹಾ.
1JO 5:16 ಕೊನ್ತರಿ ಆಪ್ಲಾ ಬಾಹು ಮರಾನ್ ನಸ್‌ಲ್ಯಾಲ ಪಾಪ್ ಕರ್ತ್ಯಾಲಾ ದಿಸಲ್ಯಾವ ತ್ಯೊ ದೇವಾಪ ಮಾಗುನಿ. ತವಾ ದೇವ್ ಮರಾನ್ ನಸ್‌ಲ್ಯಾಲ ಪಾಪ್ ಕರ್ತ್ಯಾಲ್ಯಾನಾ ಜೀವ್ ದೇನಾರ್. ಮರ್ನಾಚ಼ ಪಾಪ್ ಹಾ ಹ್ಯಾ ಪಾಪಾಚೆ ಗುಶ್ಟಿತ್ ತ್ಯನಿ ಮಾಗಾಯಾ ವ್ಹಯಿ ಮನ್ಹುನ್ ಮಿ ಸಾಂಗಿತ್ ನಾಹಿ.
1JO 5:17 ನೀಯೆತಿಚೆ ಆಡ್ವ ಆಸಲ್ಯಾಲ ಸಗ್ಳ ಪಾಪ್ ಜಾ಼ಲ್ಯಾ. ತರೀಬಿ ಮರಾನ್ ನಸ್‌ಲ್ಯಾಲ ಪಾಪ್ ಹಾ.
1JO 5:18 ದೇವಾಪ್ನಿ ಜ಼ಲಾಮ್‌ಲ್ಯಾಲಾ ಪಾಪ್ ಕರೀತ್ ನಾಹಿ ಮನ್ಹುನ್ ಆಮಾನಾ ಠಾವ ಹಾ. ದೇವಾಪ್ನಿ ಜ಼ಲಾಮ್‌ಲ್ಯಾಲಾ ಆಪ್‌ಲ್ಯಾಲಾ ಆಪ್ನು ರ‍್ಯಾಕ್ನಾರ್. ನಾಸ್ಕಾ ತ್ಯಲಾ ಹಾತ್ ಲಾವಿತ್ ನಾಹಿ.
1JO 5:19 ಸಗ್ಳಿ ದುನೆ ನಾಸಕ್ಯಾಚಾ ತಾಬ್ಯಾತ್ ಆಸ್ಲಿ ತರಿಬಿ ಆಮಿ ದೇವಾಲಾ ಸಮ್ಮನ್ ಆಸ್‌ಲ್ಯಾಲಿ ಮನ್ಹುನ್ ಆಮಾನಾ ಠಾವ ಹಾ
1JO 5:20 ದೇವಾಚಾ಼ ಲ್ಯೊಕ್ ಹೇ ದುನೆತ್ ಯವುನ್ ಆಮಿ ಖರ‍್ಯಾಲಾ ಸಮಜು಼ನ್ ಗೆತಲ್ಯಾ ಸಾರ ಆಮಾನಾ ಗಿನ್ಯಾನ್ ದಿಲ್ಯಾ ಮನ್ಹುನ್ ಆಮಾನಾ ಠಾವ ಹಾ, ಆನಿ ಆಮಿ ದೇವಾಚಾ಼ ಲ್ಯೊಕ್ ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಪ ರಾಥ್ಯಾಲಿ ವ್ಹವುನ್ ಖರಾ ದೇವ್ ಜಾ಼ಲ್ಯಾಲ್ಯಾಪ ಹಾವ್. ಹ್ಯೊ ಕ್ರಿಸ್ತುಸ್ ಖರಾ ದೇವ್, ಶಾಶ್ವತ್ ಜೀವ್ ಜಾ಼ಲ್ಯಾ.
1JO 5:21 ಮಾಯೆಚಾ ಪೊರಾನು, ಪಾಶಾನಾಂಚಿಪ್ನಿ ದುರ್ ರಾಹ್ಯಾ ತುಮಾನಾ ರಾಖಾ.
2JO 1:1 ಸಬೆಚಾ಼ ಜಾಂತಾ ಜಾ಼ಲ್ಯಾಲಾ ಮಿ, ದೇವಾನಿ ನಿವಡ್‌ಲ್ಯಾಲ್ಯಾ ಆಯಿಸನಾ ಆನಿ ತಿಂಚಾ ಪೊರಾನಾ ಲಿವಾಚ಼ ಕ್ಯಾ ಮಂಜೆ;
2JO 1:2 ತುಮ್ಚಿಪ ಆಸ್‌ಲ್ಯಾಲ ಆನಿ ಖಾಯಿಮ್ ಆಮ್ಚಿ ಸಂಗ ಆಸ್‌ಲ್ಯಾಲ್ಯಾ ಖರ‍್ಯಾಸ್ ಲಾಗುನ್, ಮಿ ತುಮಾನಾ ಖರ‍್ಯಾನಿ ಮಾಯಾ ಕರ್ತೊ. ಮಿ ತ್ಯವ್ಡಾಸ್‌ನವ್ಹ, ಖರ‍್ಯಾಚಿ ಮಾಯಾ ಕರ್ತ್ಯಾಲಿ ಸಗ್ಳಿ ತುಮಾನಾ ಮಾಯಾ ಕರ್ತ್ಯಾತ.
2JO 1:3 ಬಾ ದೇವಾಪ್ನಿ, ದೇವಾಚಾ಼ ಲ್ಯೊಕ್ ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಪ್ನಿ, ಕ್ರಪಾ, ದಯಾ, ಥಂಡ್ಪನ್, ಖರ, ಮಾಯಾ ಖಾಯಿಮ್ ಆಮ್ಚಿ ಸಂಗ ರಾವ್ಹುನಿ.
2JO 1:4 ಬಾಪ್ನಿ ಆಮಿ ಗೆತಲ್ಯಾಲೆ ಆಜ್ಞೆ ಶಾರ್ಕ, ತುಮ್ಚಾ ಪೊರಾತ್ನಿ ಥುಡಿ, ಖರ‍್ಯಾನಿ ಚಾ಼ಲತ್ಯಾಲಿ ಬಗುನ್ ಮಿ ಖುಬ್ ಸಂತೊಸ್ ಜಾ಼ಲಾ.
2JO 1:5 ಐಸಾನು, ಮಿ ನವಿ ಆಜ್ಞೆ ತುಮಾನಾ ಲಿವಿತ್ನಾಹಿ, ಆಂದಿ ದರ್ನಿ ಆಮಾನಾ ಆಸ್‌ಲ್ಯಾಲಿ ಆಜ್ಞೆ ತುಮಾನಾ ಲಿವ್ನಾರಾ ವ್ಹವುನ್; ಆಮಿ ಯಕಾ ಮಕಾಚಿ ಮಾಯಾ ಕರುಯಾ ಮನ್ಲಾ.
2JO 1:6 ದೇವಾಚೆ ಆಜ್ಞಾಂಚೆಗತ್ ವಾಗಾಚ಼ಸ್ ಮಾಯಾ ಜಾಲೆ. ಮಾಯೆನಿ ಚಾ಼ಲಾಯಾವ್ಹಯಿ ಮಂತ್ಯಾಲಿಸ್ ತುಮಿ ಪೈಲೆ ದರ್ನಿ ಐಕ್‌ಲ್ಯಾಲಿ ಆಜ್ಞೆ ಜಾಲೆ.
2JO 1:7 ಕಾ ಮಂಜೆ, ಯೇಸು ಕ್ರಿಸ್ತ ಮಾನುಸ್ ವ್ಹವುನ್ ಆಲಾ ಮನ್ಹುನ್ ಹುಮನಾಚೆ ಆಂದಿ ಆಸ್‌ಲ್ಯಾಲಿ ಖುಬ್ ಗಾತ್ ಕರ್ನಾರ ಲೊಕಾತ್ನಿ ನಿಗುನ್ ಆಲ್ಯಾತ. ಆಸ್ಲಸ್, ಯೇಸುಲಾ ಮಾನಿತ್ ನಸಲ್ಯಾಲ ಗತ್ ಕರೀತ್, ಕ್ರಿಸ್ತಾಚ಼ ವಾದಿ ಜಾ಼ಲ್ಯಾತ.
2JO 1:8 ತುಮಿ ಖಟ್ಪಟ್ ಕಾವುನ್ ಕೆಲ್ಯಾಲಿ, ಸಾಂಡುನ್ ಗಿಹ್ಯಾಚೆ಼ ಆಂದಿ ಪುರ ಪ್ರತಿ ಫಳ್ ಗಿಹ್ಯಿಸಾರ ಜಾ಼ಗ್ರುತ್‌ ರಾವ್ಹಾ
2JO 1:9 ಕ್ರಿಸ್ತಾಚಾ಼ ಶಿಕ್ಷನಾತ್ ರಾಹ್ಯಾಚೆ಼ ಆಂದಿ ತ್ಯ ವಲ್ಯಾಂಡುನ್ ಜಾ಼ನಾರ‍್ಯಾಲಾ ದೇವ್‍ನಾಹಿ. ತ್ಯಾ ಶಿಕಿವನ್ಯಾತ್ ರಾನಾರ‍್ಯಾಲಾ ಬಾಚಿ ಆನಿ ಲೆಕಾಚಿ ಮಾಯಾ ರಾತಿ.
2JO 1:10 ಹ್ಯ ಶಿಕ್ಷೆನ್ ವಲ್ಯಾಂಡ್ನಾರಾ ಕೊನ್ತರಿ ತುಮ್ಚಿಪ ಆಲಾತ ತ್ಯಲಾ ಗರ‍್ಹಾತ್ ಗಿಹುನಕೊಸಾ. ತ್ಯಲಾ ಬರ ವ್ಹವುನಿ ಮನ್ಹುನ್ ಸಾಂಗು ನಕೊಸಾ.
2JO 1:11 ಕಾ ಮಂಜೆ, ತ್ಯಲಾ ಬರ ವ್ಹವುನಿ ಮನ್ಹುನ್ ಸಾಂಗ್ನಾರಾ ತ್ಯಚಾ ಬುರ್ಶಾ ಕಾಮಾತ್ ಹಾ.
2JO 1:12 ತುಮಾನಾ ಲಿವಾಯಾ ಮನಾ ಖುಬ್ ಗುಶ್ಟಿ ಆಸ್‌ಲ್ಯಾತರಿ, ತ್ಯಾ ಸಾಯಿನಿ ಕಾಗ್ದಾವ ಲಿವುನ್ ಸಾಂಗಾಯಾ ಮನಾ ಮನ್‍ ನಾಹಿ. ಫನ್, ಮಿ ತುಮ್ಚಿಪ ಯವುನ್, ತುಮ್ಚಿ ಸಂಗ ಬೊಲಾಯಾ ಆಶಾ ಕರ್ತೊ. ತವಾ, ತುಮಚಾ಼ ಸಂತೊಸ್ ಪುರ್ನ ವ್ಹಯಿಲ್.
2JO 1:13 ದೇವಾನಿ ನಿವಡಲ್ಯಾಲೆ, ತುಮ್ಚೆ ಬನ್ಹಿಚಿ ಪೊರ ತುಮಾನಾ ನಮಸ್ಕಾರ್ ಸಾಂಗ್ನಾರ್.
3JO 1:1 ಸಭೆಚಾ಼ ಜಾಂತಾ ಮೀ, ಪುರ‍್ಯಾ ಮನಾನಿ ಮಾಯಾ ಕರ್ನಾರ‍್ಯಾ ಮಾಯೆಚಾ ಗಾಯಾ ಮಂಥ್ಯಾಲ್ಯಾಲಾ ಲಿವಾಚ಼ ಕ್ಯಾಮಂಜೆ;
3JO 1:2 ಮಾಯೆಚಾ, ತು, ತುಜಾ ಮನಾಚೆ ಗುಸ್ಟಿತ್ ವರ್ ಆಲ್ಯಾಸ್ ತಸಾ, ಸಗ್‍ಳ್ಯಾ ಗುಸ್ಟಿತ್ನಿ ವರ್ ಯವುನ್, ಬರಾ ವ್ಹಯಾ ವ್ಹಯಿಸ್ ಮನ್ಹುನ್ ಮೀ ಮಾಗ್ನ ಕರ್ತೊ.
3JO 1:3 ಬನ್ಹಿ ಬಾಹು ತವಾ ತವಾ ಮಾಜಿಪ ಯವುನ್, ತುಜಿಪ್ಲ ಖರ‍್ಯಾಚೆ ಗುಸ್ಟಿತ್ ಆನಿ ತು ಖರ‍್ಯಾನಿ ಹಾಸ್ ಮನ್ಹುನ್ ಸಾಂಗ್‍ತ್ಯಾಲ ಐಕ್ಲ ತವಾ, ಮನಾ ಖುಬ್ ಆನಂದ್ ಜಾ಼ಲ್ಹಾ.
3JO 1:4 ಮಾಜಿ ಲೊಕ ಖರ‍್ಯಾನಿ ಚಾ಼ಲತ್ಯಾತ ಮನ್ಹುನ್ ಐಕ್‍ಲ್ಯಾಲ್ಯಾವ್ನಿ ಖುಬ್ ಆನಂದ್ ಮನಾ ನಾಹಿ.
3JO 1:5 ಮಾಯೆಚಾ, ತು ಇಸ್ವಾಸಿ ಬನ್ಹಿ ಬಾವ್ಹಾಂಚೆ ಮದ್ದಿ ಇಸ್ವಾಸಾನಿ ಕಾಮ ಕರ್ತೊಸ್.
3JO 1:6 ತೇ ಮಂಡಳಿಚೆ ಮೊರ‍್ಹ ತು ದ್ಯಾವ್‍ಲ್ಯಾಲೆ ಮಾಯೆಚೆ ಗುಸ್ಟಿತ್ ಸಾಕ್ಷಿ ದೆತ್ಯಾತ. ತೇ ಆಪ್ಲ ಜಾ಼ನ ಆಜು಼ನ್ ಮೊರ‍್ಹ ಸುರುಕರಾಯಾ ದೇವಾಲಾ ಆವ್ಡಸಾರ ತು ಕರಾಯಾವ್ಹಯಿ.
3JO 1:7 ಕಾಮಂಜೆ, ತೇ ಕ್ರಿಸ್ತಾಚಾ ನಾವಾಸಾಟಿ ಬಾಹಿರ್ ಪಡ್‍ಲ್ಯಾತ. ಇಸ್ವಾಸಾತ್ ನಸ್‌ಲ್ಯಾಲ್ಯಾನಾ ಕಾಯ್ ಗೆನ್ಹಾರ ನವ್ಹತ.
3JO 1:8 ಮನ್ಹುನ್, ಆಮಿ ಖರ‍್ಯಾಸಾರ ಚಾ಼ಲ್ತಾವ್ , ತಸ್‍ಲ್ಯಾನಾ ಮಿಳಿವ್‍ನಾರ‍್ಯಾ ಉಪಕಾರಾತ್ ಹಾವ್.
3JO 1:9 ತುಮ್ಚೆ ಮಂಡಳಿಲಾ ಮೀ ಥೊಡ್ಯಾ ಬೊಲ್ಯಾ ಲಿವ್‍ಲ್ಯಾತಾ; ತಿತ್ಲೆ ಮಂಡಳಿಲಾ ದಿಯೊತ್ರೇಫ ಆಪ್ನುಸ್ ಫುಡಾರಿ ವ್ಹಯಾಲಾ ಬಗ್ತೊ ಮನ್ಹುನ್ ಆಮ್ಚಾ ಬೊಲ್ಯಾ ಐಕತ್ನಾಹಿ.
3JO 1:10 ಮನ್ಹುನ್, ಮೀ ತಿಥ ಆಲೊ ತವಾ ತ್ಯನಿ ಕೆಲ್ಯಾಲ್ಯಾ ಕಾಮಾಚೆ ಗುಸ್ಟಿತ್ ಸಗ್‍ಳ್ಯಾನಾ ಸಾಂಗ್ನಾರ್. ತ್ಯೊ ಪೊಕಾಂಡ್ಯಾ ಸಾಂಗಿತ್, ಆಮ್ಚೆ ಗುಸ್ಟಿತ್ ಆವ್ಮಾನ್ ಕರ್ತೊ. ಹ್ಯಾಸ್ ಲಾಗುನ್ ಕಚಾ಼ಸ್ ಬಾಹು ಮಿಳ್ವುನ್ ಗಿಹಿತ್ನಾಹಿ ಆನಿ ಮೀ ಮಿಳ್ವುನ್ ಗೆತ್ಯೊ ಮಂಜೆ ಥಾಂಬ್ವುನ್ ತ್ಯನಾ ಮಂಡಳಿತ್ನಿ ಬಾಹಿರ್‌ಗ್ಯಾಲ್ತೊ.
3JO 1:11 ಮಾಯೆಚಾ, ತು ವಾಯಿಟ್ ವಾಟನಿ ಜಾ಼ಯಾಚೆ ಆಂದಿ, ಚಾ಼ಂಗ್ಲೆ ವಾಟನಿ ಚಾ಼ಲ್; ಬರ ಕರ್ನಾರಾ ದೇವಾಚಾ಼ ಲ್ಯೊಕ್ ಜಾ಼ಲ್ಯಾ. ವಾಯಿಟ್ ಕರ್ನಾರ‍್ಯಾನಿ ದೇವಾಲಾ ಬಗ್‍ಲ್ಯಾಲಾ ನಾಹಿ.
3JO 1:12 ದೇಮೇತ್ರಿ ಸಂಗಳ್ಯಾಚಾಪ್ನಿ, ಚಾ಼ಂಗ್ಲಾ ಮನ್ಹುನ್ ಗೆತ್ಯಾಲಾ. ನಾಹಿತ ಸಾಕ್ಷಿ ಗೆತಲ್ಯಾಲಾ; ಆಮ್ಚಿ ಸಾಕ್ಷಿ ಖರಿ ಹಾ ಮನ್ಹುನ್ ತುಲಾ ಠಾವಿ ಹಾಕ್ಯಾ.
3JO 1:13 ಮೀ ತುಲಾ ಲಿವಾಯಾ ವ್ಹಯಿತಾ ತ್ಯಾ ಖುಬ್ ಗುಸ್ಟಿ ಹಾತಾ, ಫನ್ ಪೆನಿಚೆ ಸಾಯಿನಿ ಲಿವಾಯಾ ಮನಾ ಮನ್ ನಾಹಿ.
3JO 1:14 ಮೀ ಬಿಗಿನ್ ಯವುನ್ ತುಲಾ ಬಗಾಯಾ ಮನ್ ಕರ್ತೊ. ತವಾ ಆಮಿ ಯಕಾ ಮಕಾಸಂಗ ಬುಲುಯಾ.
3JO 1:15 ತುಲಾ ಥಂಡ್ಪನ್ ರಾವುನಿ. ಸುಪ್ತಿ ತುಲಾ ನಮಸ್ಕಾರ್ ಸಾಂಗ್ತಿಲ. ತಿಥ ಪರ್ತೆಕ್ ಸೊಪ್‍ತ್ಯಾನಾ ಸಗ್‍ಳ್ಯಾನಾ ನಾವ್ ಗಿಹುನ್ ನಮಸ್ಕಾರ್ ಸಾಂಗ್.
JUD 1:1 ಯೇಸು ಕ್ರಿಸ್ತಾಚಾ಼ ಸೇವಕ್, ಯಾಕೊಬಾಚಾ಼ ಬಾಹು ಜಾ಼ಲ್ಯಾಲ್ಯಾ ಯುದಾನಿ ಹಾಕಟ್‌ಲ್ಯಾಲ್ಯಾನಾ, ಬಾ ದೇವಾಚಾ ಮಾಯೆಂಚಾನಾ, ಯೇಸು ಕ್ರಿಸ್ತಾಟಿ ರ‍್ಯಾಕ್‌ಲ್ಯಾಲ್ಯಾನಾ ಲಿವಾಚ಼ ಕ್ಯಾ ಮಂಜೆ,
JUD 1:2 ತುಮಾನಾ ಕರ್ನಾ, ಥಂಡ್ಪನ್, ಮಾಯಾ ಖುಬ್ ಗಾಹುನಿ.
JUD 1:3 ಮಾಯೆಂಚಾನು, ಆಮಾನಾ ಗಾವಲ್ಯಾಲೆ ರಕ್ಷನಾಚೆ಼ ಗುಶ್ಟಿತ್ ತುಮಾನಾ ಲಿವಾಯಾ ಪುರ‍್ಯಾ ಮನಾನಿ ತಾಕ್ತಿನಿ ಯತ್ನ ಕರ್ತಾನಾ, ದೇವಾಚಾ ಲೊಕಾನಾ ಶಾಶ್ವತ್ ರಾತ್ಯಾಸಾರ ಯಂಗ್ದಾಸ್ ತಾಬ್ಯಾತ್ ದಿಲ್ಯಾಲಾ ಇಸ್ವಾಸ್ ರಾಕಾಯಾ, ತುಮಿ ಲಡಾಯಾ ವ್ಹಯಿಸಾ ಮನ್ಹುನ್ ಜಾ಼ಗ್ರುತ್ ಕರುನ್ ಲಿವಾಚ಼ ಮನಾ ಗರಜ಼್ ಹಾ ಆಸಿ ದಿಸ್ಲಿ.
JUD 1:4 ಕಾ ಮಂಝೆ ಭಕ್ತಿ ನಸ್‌ಲ್ಯಾಲ, ಆಮ್ಚಾ ದೇವಾಚಿ ಕ್ರಪಾ ನೆವಾ ಕರುನ್ ವ್ಯಬಿಚಾರಾಚಿ ಕಾಮ ಕರ್ನಾರ, ಆಮಚಾ಼ ಯಕ್ಲಾಸ್ ದನ್ಯಿ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಿ ನಕ್ವಾಟ್ ಕರ್ತ್ಯಾಲಿ ಥುಡಿ ಲೊಕ ಬುರ್ಸೆ ತರನಿ ಮಂಡಳಿತ್ ಬರ್ಲ್ಯಾತ. ತೆ ಶಿಕ್ಷಾ ಸಾಟಿ ಆಂದಿಸ್ ಥರಿವ್‌ಲ್ಯಾತ ಮನ್ಹುನ್ ಪವಿತ್ರ ಗ್ರಂಥಾತ್ ಲಿವ್‌ಲ್ಯಾ.
JUD 1:5 ತುಮಿ ಸಗ್ಳ ಆಂದಿಸ್ ಸಮಜು಼ನ್ ಗೆತ್ಲಸಾ ತರಿ, ಮಿ ಮಾಗ್‌ಲ್ಯಾ ಥೊಡ್ಯಾ ಖನ್ಕತಿ ತುಮಾನಾ ಯಾದ್ ಕರಾಯಾವ್ಹಯಿ ಮನ್ಹುನ್ ಮನ್ ಕರ್ತೊ, ಪ್ರಭುನಿ ಆಪ್‍ಲ್ಯಾ ಲೊಕಾನಾ ಐಗುಪ್ತದೇಶೆತ್ನಿ ರ‍್ಯಾಕ್ಲಿತ, ನಂತರ್ ಇಸ್ವಾಸ್ ನಸ್‌ಲ್ಯಾಲ್ಯಾನಾ ನಾಸ್ ಕೆಲಿತ.
JUD 1:6 ಆಪ್ಲಾ ಹುಕ್ಮಾಚಾ಼ ಜಾ಼ಗಾ ರಾಕಾಚೆ ಆಂದಿ, ಆಪ್ಲಾ ಸ್ವಂತಾಚಾ಼ ಜಾ಼ಗಾ ಶೊಡ್‍ಲ್ಯಾಲ್ಯಾ ದೇವ್ ದುತಾನಾ ದೇವಾನಿ ಖಾಯಿಮ್ಚಾ ಸರ್ಪೊಳ್ಯಾ ಬಾಂದುನ್, ಮೊಟ್ಯಾ ದಿಸಾತ್ ವ್ಹತ್ಯಾಲ್ಯಾ ತೀರ್ಮಾನಾ ಸಾಟಿ ತ್ಯನಾ ಆಂದಾರಾತ್ ಥೆವ್‌ಲ್ಯಾತ.
JUD 1:7 ತೇಸ್ ತರನಿ ಸೊದೊಮ್ ಗೊಮೊರ್ ಪೆಟ್ಟತ್ಲಿ, ತ್ಯಂಚೆ ಸರಬವ್ಹಾರೆ ಪೆಟ್ಟತ್ಲಿ ತ್ಯಾ ದುತಾಚೆಗತ್ ಚಾ಼ಲುನ್ ಆಪ್‌ಲ್ಯಾನಾ ನೀಯತ್ ನಸ್‌ಲ್ಯಾಲ ಶಾರೀಕ್ ಸಂಬದ್ ತಾಬ್ಯಾತ್‍ ದಿವುನ್, ಆನಿ ಬುರ್ಸ ಜಾ಼ಲ್ಯಾಲ ಪೊದ್ಡಿ ಕಾಮ ಕರಾಯಾಲಾಗ್ಲ ಮನ್ಹುನ್ ತೇ ಶಾಶ್ವತ್ ಇಸ್‌ಥ್ಯಾತ್ ಶಿಕ್ಷಾ ಗಿಹಿತ್, ವಾಯಿಟ್ ವಾಟವಲ್ಯಾನಾ ಹೆ ಯೆಕ್ ಉದಾರನ್ ಜಾ಼ಲ್ಯಾತ.
JUD 1:8 ಆಸ ಆಸ್ಲತರಿ ಹಿ ಲೊಕ ತೆಸ್ ತರನಿ ಸಪ್ನಾತ್ ಆಸಲ್ಯಾಚೆಗತ್ ಆಪ್ಲ ಶರೀರ್ ಬುರ್ಸ ಕರ್ತ್ಯಾತ. ಹುಕ್ಮಾಚಿ ನಕ್ವಾಟ್ ಕರ್‌ತ್ಯಾತ. ಮೊಟೆ ಪದ್ವಿಚಾನಾ ಅವ್ಮಾನ್ ಕರ್ತ್ಯಾತ.
JUD 1:9 ಫನ್ ಖುಬ್ ಮಹತ್ವಾಚಾ಼ ಫುಡಾರಿ ದೇವ್ ದುತ್ ಜಾ಼ಲ್ಯಾಲಾ ಮಿಕಾಯೇಲಾನಿ ಮೊಶೆಚಾ ಶರೀರಾಚೆ ಗುಶ್ಟಿತ್ ಸೈತಾನಾ ಸಂಗ ವಾದ್ ಕೆಲಾ ತವಾ, ತ್ಯೊ ಸೈತಾನಾಚೆ ಆಡ್ವಾ ಯೊಕ್ ನಿಂದಚಾ಼ ಸಬ್ದ ಬೊಲಾಯಾ ಧೀರ್ ಕೆಲಾ ನಾಹಿ. “ತ್ಯಲಾ ಪ್ರಭು ತುಲಾ ಬ್ಯಾ ದಪಕ್ಯಾವುನಿ” ಮನ್ಲಾ.
JUD 1:10 ಫನ್ ಹಿ ಲೊಕ ಆಪ್‌ಲ್ಯಾಲಾ ಠಾವ್ಯಾ ನಸ್‌ಲ್ಯಾಲೆ ಗುಸ್ಟಿಂಚಾ಼ ರಾಗ್ ಕರ್ತ್ಯಾತ ಆನಿ ಆಪ್ನು ಜ಼ನಾವಾರಾಚೆಗತ್ ಸಾದಾರನ್ ಕ್ಯಾಚೆ ಕ್ಯಾ ಸಮಜು಼ನ್ ತ್ಯಾತ್ ಆಪ್‌ಲ್ಯಾಲಾಸ್ ನಾಸ್ ಕರುನ್ ಗೆಥ್ಯಾತ.
JUD 1:11 ತ್ಯಂಚಿ ಹಾಕಿಗತ್ ಕ್ಯಾ ಮನ್ಹುನ್ ಸಾಂಗು! ಕಾ ಮಂಜೆ ಹ್ಯಚಾಂನಿ ಕಾಯಿನಾಚಿ ವಾಟ್ ದರ್ಲ್ಯಾಲಿ, ಪೈಸ ಗೊಳಾ ಕರಾಯಾ ಸಾಟಿ ಬಿಳಾಮಾಚೆತ್ ಪುರಿ ಪಡ್‌ಲ್ಯಾತ, ಕೊರಹನಾಚೆಗತ್ ಮೊರ‍್ಹ ಬುಲುನ್ ನಾಸ್ ವ್ಹನಾರಿ ಜಾ಼ಲ್ಯಾತ.
JUD 1:12 ತೀ ಸಂಮಿದೊರಾತ್‌ಲ್ಯಾ ಆಡ್‌ಶಾ ಆಸ್‌ಲ್ಯಾಲ್ಯಾ ಅಪಾಯಾ ಶಾರ್ಕ, ತುಮ್ಚಾ ಸುಪ್ತಿ ಪನಾಚ಼ ಜೆವಾನ್ ಖಾತ್ಯಾತ ಪಿತ್ಯಾತ. ದಿರಾನಿ ಸ್ವತಾಚ಼ ಪ್ವಾಟ್ ಬರ್ನಾರ ಜಾ಼ಲ್ಯಾತ. ತೀ ವಾರ‍್ಯಾನಿ ಉಡುನ್ ಜಾ಼ತ್ಯಾಲ ಪಾನಿ ನಸಲ್ಯಾಲ ಢಗ್ ಜಾ಼ಲ್ಯಾತ, ಪೀಕ್ ಯಯಿನಸ್ನಾರ, ಪುರ ಮೆಲ್ಯಾಲ ಮುಳ್ಯಾ ಸಕಟ್ ಉಪಾಟಲ್ಯಾಲ ವಾಂಜೊ಼ಳ ಝಾ಼ಡ ಜಾ಼ಲ್ಯಾತ.
JUD 1:13 ಸ್ವತಾಚಾ಼ ಅವ್ಮಾನ್ ಮಂತ್ಯಾಲಾ ಫ್ಯೊಸ್ ವಕ್ನಾರ‍್ಯಾ ಸಮಿಂದೊರಾಚಾ ಮೊಟ್ಯಾ ಲಾಟಾ ಜಾ಼ಲ್ಯಾತ. ಫಿರ್‌ತ್ಯಾಲ್ಯಾ ಚಾನ್ಯಾ ಜಾ಼ಲ್ಯಾತ ಹ್ಯಂಚಿ ಸಾಟಿ ಖಾಯಿಮ್‌ಚಾ಼ ಆಂದಾರ್ ರಾಖುನ್ ಥೆವ್‌ಲ್ಯಾ.
JUD 1:14 ಆಸ್‌ಲ್ಯಾಂಚೆ ಗುಶ್ಟಿತ್ ಆದಾಮಾ ದರ್ನಿ ಸಾತ್ ಪಿಡಿಚಾ ಹನೊಕ್ ಸಾಹಿತ್, “ಬಗಾ, ಪ್ರಭು ಹಾಜಾ಼ರಾನಿ ಪರಿಶುದ್ಧಾನಾ ಗಿಹುನ್ ಯತ್ಯೊ,
JUD 1:15 ಸಗ್‌ಳ್ಯಾಂಚಾ಼ ನ್ಯಾಯಿ ನಿವ್ಡಾಯಾ, ತ್ಯಂಚಾತ್ ಭಕ್ತಿ ನಸ್‍ಲ್ಯಾಲ್ಯಾ ಸಗ್‌ಳ್ಯಾಚಾಂನಿ ಕೆಲ್ಯಾಲಿ ಭಕ್ತಿ ನಸ್‌ಲ್ಯಾಲಿ ತ್ಯಂಚಾ ಸಗಳ್ಯಾ ಕಾಮಾಂಚೆ ಗುಶ್ಟಿತ್ ಆನಿ ಭಕ್ತಿ ನಸ್‌ಲ್ಯಾಲ ಪಾಪಿಂಚಾನಿ ಆಪ್ಲೆ ಆಡವ್ಯಾ ಸಾಂಗಲ್ಯಾಲ್ಯಾ ಸಗಳ್ಯಾ ಬಿರುಸ್ ಬೊಲ್ಯಾಂಚೆ ಗುಶ್ಟಿತ್ ತ್ಯನಾ ಚು಼ಕ್ ದಾವಾಯಾ ಆಲ್ಯಾ. ”
JUD 1:16 ಹಿ ಟುರ್ ಟುರ್‌ತ್ಯಾಲಿ, ಚಾ಼ಡಿ ಸಾಂಗ್ನಾರಿ, ಆಪ್ಲಿ ವಾಯಿಟ್ ಇಚೆಸಾರಿ ಚಾ಼ಲ್ನಾರಿ, ಬಡಾಯಿ ಸಾಂಗ್ನಾರಿ ಆಪ್ಲೆಸಾಟಿ ವವ್ಯಾಳ್ನಿಚಾ ಬೊಲ್ಯಾ ಬೊಲ್ನಾರ ಜಾ಼ಲ್ಯಾತ.
JUD 1:17 ಮಾಯೆಚಾನು, ತುಮಿ ತರಿ ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಾ಼ ಅಪೊಸ್ತಲಾಂಚಾನಿ ಆಂದಿ ಸಾಂಗ್‌ಲ್ಯಾಲ್ಯಾ ಬೊಲ್ಯಾಂಚಿ ಯಾದ್ಕರಾ.
JUD 1:18 “ಬಕ್ತಿಚೆ ಆಡವ್ಯಾ ಆಸಲ್ಯಾಲ್ಯಾ ಆಪ್ಲೆ ಆಶೆಂಚೆಗತ್ ಚಾ಼ಲತ್ಯಾಲ ಖೆಡ್ಸ ಸರತ್ಯಾ ಯಳಾತ್ ಯನಾರ್ ಮನ್ಹುನ್ ತ್ಯಂಚಾನಿ ತುಮಾನಾ ಸಾಂಗ್ಲ,
JUD 1:19 ಹಿ ಆಪಲ್ಯಾಲಾ ಆಪ್ನುಸ್ ಯಗಳ್ನಾರ್ ಆಪ್‌ಲ್ಯಾ ಶರಿರಾಚೆ ಆಶೆಚೆಗತ್ ಚಾ಼ಲತ್ಯಾಲಿ ವ್ಹನಾರ್ ತ್ಯಂಚಿಪ ಪವಿತ್ರ ಆತ್ಮ ನಾಹಿ.
JUD 1:20 ಮಾಯೆಚಾನು, ತುಮಿತರಿ ತುಮಾನಾ ಆಸ್‌ಲ್ಯಾಲ್ಯಾ ಖುಬ್ ಪರಿಶುದ್ಧ್ ಕ್ರಿಸ್ತಾಚಾ಼ ಇಸ್ವಾಸಾಚಾ ಆಧಾರಾನಿ ಅಬಿವ್ರದಿ ವ್ಹವಾ, ಪವಿತ್ರಾತ್ಮಾನಿ ಬರುನ್ ಮಾಗ್ನಕರಾ.
JUD 1:21 ಶಾಶ್ವತ್ ಜೀವಾಸಾಟಿ ಆಮ್ಚಾ ಪ್ರಭು ಯೇಸು ಕ್ರಿಸ್ತಾಚಿ ಕರ್ನಾ ಮೊರ‍್ಹ ಬಗಿತ್, ತುಮಾನಾ ದೇವಾಚೆ಼ ಮಾಯಾತ್ ರಾಕಾ.
JUD 1:22 ಆನ್ಮಾನ್ ಖಾನಾರ‍್ಯಾವ್ನಿ ತುಮಿ ಕರ್ನಾದಾವಾ,
JUD 1:23 ಇಸ್‌ತ್ಯಾಚಾ ತೊಂಡಾತ್ ಆಸಲ್ಯಾಲ್ಯಾನಾ ವಡುನ್ ರಕ್ಶನ್ ಕರಾ, ಥೊಡ್ಯಾನಾ ಬೀಹಿತ್ ಕರ್ನಾ ದಾವಾ. ಶಾರೀರಿಕ್ ಚಾ಼ಲ್ನುಕಿತ್ನಿ ಘ್ಯಾನ್ ಜಾ಼ಲ್ಯಾಲ್ಯಾ ತ್ಯಂಚಾ ಕಪಡ್ಯಾಂಚಾ಼ ರಾಗ್ ಕರಾ.
JUD 1:24 ಪಡಾಚೆ಼ ಆಂದಿ ತುಮಾನಾ ರಾಕಿತ್, ಆಪ್ಲೆ ಮೈಮೆಚೆ ಮೊರ‍್ಹ ತುಮಾನಾ ನಿರ್ದೊಷಿ ಕರುನ್, ಖುಬ್ ಸಂತೊಶಾನಿ ಉಬರಾಹ್ಯಾ ತ್ಯೊ ಬಳಿ ಜಾ಼ಲ್ಯಾ.
JUD 1:25 ತ್ಯಲಾ ಆಮಚಾ಼ ರಕ್ಶಕ್ ಜಾ಼ಲ್ಯಾಲ್ಯಾ ಯಕ್‌ಲ್ಯಾಸ್ ದೇವಾಲಾ, ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಸ್ ಲಾಗುನ್ ಮೈಮಾ, ವೈಭವ್, ರಾಜ್ಬಾರ್, ಆನಿ ಅಧಿಕಾರ್ ಸರ್ವ್ಯಾ ಕಾಲಾತ್ ಆಂದಿ ಆತಾ ಆನಿ ಕವಾಬಿ ತ್ಯಲಾಸ್ ವ್ಹವುನಿ. ತಸಸ್ ವ್ಹವುನಿ.
REV 1:1 ಹ್ಯ ಯೇಸು ಕ್ರಿಸ್ತಾಚ಼ ದರ್ಶಾನ್ ಬಿಗಿನಿ ಘಡತ್ಯಾಲ ಆಪ್‌ಲ್ಯಾ ಸೇವಕಾನಾ ದಾವಾಯಾ ಸಾಟಿ ಹ್ಯ ಸಗ್ಳ ದೆವಾನಿ ಕ್ರಿಸ್ತಾಲಾ ಸಾಂಗ್ಲ. ಹ್ಯನಿ ಆಪ್ಲಾ ಸೇವಕ್ ಜಾ಼ಲ್ಯಾಲ್ಯಾ ಯೊಹಾನಾಲಾ ಹ್ಯ ದಾವಾಯಾ ಆಪ್‌ಲ್ಯಾ ದುತಾಲಾ ಲಾವುನ್ ದಿಲಾ.
REV 1:2 ಯೊಹಾನಾನಿ ಆಪ್ನು ಬಗ್‍ಲ್ಯಾಲ ಸಗ್ಳ ಸಾಂಗ್ಲ. ಹ್ಯ ಯೇಸು ಕ್ರಿಸ್ತಾನಿ ತ್ಯಲಾ ಸಾಂಗ್‍ಲ್ಯಾಲ ಖರ. ಹ್ಯ ದೇವಾಪ್ನಿ ಆಲ್ಯಾಲ ಸಾಂಗ್ನ.
REV 1:3 ಹ್ಯ ಪ್ರವಾದನೆಚಾ ವಾಕ್ಯಾ ವಾಚಿವ್‌ಲ್ಯಾಲ ಐಕ್‌ತ್ಯಾಲ ಹ್ಯಾ ಪುಸ್ತಕಾತ್ ಲಿವ್‌ಲ್ಯಾಲ್ಯಾ ಬೊಲ್ಯಾಚೆಗತ್ ಚಾ಼ಲತ್ಯಾಲ ಕ್ಯವ್ಡಕಿ ಬರ. ಹ್ಯಾ ಸಗ್‌ಳ್ಯಾ ಗುಶ್ಟಿ ವ್ಹಯಾಚಾ಼ ಯೊಳ್ ಜ಼ವಳ್ ಹಾ.
REV 1:4 ಯೊಹಾನ್ ಆಶಾ ಸಿಮತ್ ಆಸ್‌ಲ್ಯಾಲ್ಯಾನಾ ಲಿವಾಚ಼ ಕ್ಯಾ ಮಂಜೆ ರಾನ್ಹಾರಾ, ಯನಾರಾ ಜಾ಼ಲ್ಯಾಲ್ಯಾಪ್ನಿ ಆನಿ ಯಚಾ ಸಿಂಹಾಸನಾಚೆ ಮೊರ‍್ಹ ಆಸ್‌ಲ್ಯಾಲಿ ಸಾತ್ ಆತ್ಮಾತ್ನಿ ತುಮಾನಾ ಶಾಂತಿ ಕ್ರಪಾ ಗಾಹುನಿ.
REV 1:5 ಆನಿ ಯೇಸು ಕ್ರಿಸ್ತಾಪ್ನಿ ತ್ಯೊ ಖರ‍್ಯಾಚಿ ವಳಕ್ ಜಾ಼ಲ್ಯಾ ಮೆಲ್ಯಾಲ್ಯಾತ್ನಿ ಆಂದಿ ಜಿತ್ತಾ ವ್ಹವುನ್ ಆಲ್ಯಾಲಾ ತ್ಯೊಸ್ ಆನಿ ತ್ಯೊಸ್ ಹ್ಯಾ ಲೊಕಾಂಚಾ ರಾಜಾನಾ ಅಧಿಪತಿ ಜಾ಼ಲ್ಯಾ. ಯೇಸು ಆಮ್ಚಿ ಮಾಯಾ ಕರ್ತೊ. ತ್ಯನಿ ಆಪ್‌ಲ್ಯಾ ರಕ್ತಾನಿ ಆಮಾನಾ ಆಮ್ಚಾ ಪಾಪಾಂಚೆ ಚು಼ಕಿತ್ನಿ ಶೊಡ್‍ಲ್ಯಾತ;
REV 1:6 ಆಮಾನಾ ಯಾಕ್ ರಾಜೆ ಕರುನ್ ಆಮಾನಾ ಆಪ್ಲಾ ಬಾ ಜಾ಼ಲ್ಯಾಲ್ಯಾ ದೇವಾಚಿ ಸೇವಾ ಕರ್ತ್ಯಾಲ್ಯಾ ಯಾಜಕಾಂಚೆಗತ್ ಕೇಲ. ಯೇಸುಲಾ ಖಾಯಿಮ್ ಮೈಮೆ ಅಧಿಕಾರ್ ರಾಹುನಿ! ತಸಸ್ ವ್ಹವುನಿ.
REV 1:7 “ಬಗಾ, ಯೇಸು ಢಘಾಂಚೆ ಸಂಗ ಯತ್ಯೊ” “ಪರತೇಕ್ ಜಾ಼ನ್ ತ್ಯಲಾ ಬಗ್ನಾರ್ ತ್ಯಲಾ ಬುಚಿವ್‌ಲ್ಯಾಲ ಸಾಹಿತ್ ಬಗ್ನಾರ್” “ತ್ಯಲಾ ಬಗುನ್ ದುನೆತ್ಲಿ ಲೊಕ ಸಗ್ಳಿ ಶಾತಿ ಬಡ್ವುನ್ ಗೆನ್ಹಾರ್” ವ್ಹಯ್, ಹ್ಯ ವ್ಹನಾರ್! ತಸಸ್ ವ್ಹವುನಿ.
REV 1:8 ಪ್ರಭು ಜಾ಼ಲ್ಯಾಲಾ ದೇವ್ ಸಾಂಗಾಚ಼ ಕ್ಯಾ ಮಂಜೆ: “ಮೀ ಪೈಲಾ ಆನಿ ಸರ್ತಾ ಜಾ಼ಲ್ಯೊ. ಆಂದಿಚಾ಼, ಅತಾಚಾ಼, ಮೊರ್ಹ ಯತ್ಯಾಲಾ ಸರ್ವ ಅಧಿಕಾರ್ ಆಸ್‌ಲ್ಯಾಲಾ ಮೀಸ್. ”
REV 1:9 ಯೊಹಾನ್ ಮಂಥ್ಯಾಲಾ ಮೀ ಕ್ರಿಸ್ತಾಪ ತುಮಚಾ಼ ಭಾಹು ಜಾ಼ಲ್ಯೊ. ಆಮಿ ಸಗ್ಳ ಯಂಗ್ದಾಸ್ ಯೇಸುಸ್ ಲಾಗುನ್ ತರಾಸಾತ್ ರಾಜಾತ್ ಥಂಡ್ಪನಾತ್ ಹಾವ್. ಮೀ ದೇವಾಚಾ ಸಾಂಗ್‍ನ್ಯಾಲಾ ಯೇಸುಚೆ ವಳ್ಕಿಸಾಟಿ ಹಾ ಮನ್ಹುನ್ ಪತ್ಮೊಸ್ ದ್ವಿಪಾತ್ ಹಾ.
REV 1:10 ಪ್ರಭುಚಾ ದಿಸಾತ್ ಪವಿತ್ರಾತ್ಮಾನಿ ಮನಾ ಗೇತ್ಲಾ. ತವಾ ಮಾಜೆ ಮಾಗ ಯೊಕ್ ಮೊಟಾ ಸಬ್ದ ಐಕು ಆಲಾ. ತ್ಯೊ ಸಬ್ದ ತುತುರಿಚಾ ನಾದಾಚೆಗತ್ ಹುತ್ತಾ.
REV 1:11 ತ್ಯೊ ನಾದ್, “ತು ಬಗ್‍ತ್ಯಾಲ ಸಗ್ಳ ಯಕಾ ಪುಸ್ತಕಾತ್ ಲಿವುನ್ ಎಫೆಸಾ, ಸ್ಮುರ್ನ, ಪೆರ್ಗಮ, ಥುವತೈರ, ಸಾರ್ದಿಸ್, ಫಿಲದೆಲ್ಫಿಯ ಆನಿ ಲವೊದಿಕಿಯ ಮಂಥ್ಯಾಲ್ಯಾ ಸಾತ್ ಸಭೆನಾ ಲಾವುನ್ ದೆ” ಮನ್ಹುನ್ ಸಾಂಗತೊ.
REV 1:12 ಮಾಜೆ ಸಂಗ ಕೊನ್ ಬೊಲ್‍ತ್ಯಾ ಮನ್ಹುನ್ ಬಗಾಯಾ ಮೀ ಮಾಗ ಬಗ್ತಾನಾ, ಸಾತ್ ಸೊನ್ಯಾಚ಼ ದಿವಲಾವ್ನ ಬಗಲ.
REV 1:13 ತ್ಯಾ ದಿವಲಾವನ್ಯಾಂಚೆ ಮದ್ದಿ “ಮಾನ್ಸಾಚಾ ಲೇಕಾಚೆಗತ್ ಆಸ್‍ಲ್ಯಾಲ್ಯಾಲಾ ಮೀ ಬಗ್ಲಾ. ತ್ಯನಿ ಲಾಂಬ್ಡಾ ಜ಼ಘಾ ಗ್ಯಾತ್ಲಾಹುತ್ತಾ; ಸೊನ್ಯಾಚಿ ಪಟ್ಟಿ ಶಾತಿವ ಬ್ಯಾಂದ್ಲಿಹುತ್ತಿ.
REV 1:14 ತ್ಯಚೆ ಡುಯಿಚ಼ ಕ್ಯಾಸ್ ಮಂಜಾ಼ಚೆಗತ್ ಪಾಂಡರ‍್ಯಾ ಮೆಂಡ್ರಾಚೆಗತ್ ಹುತ್ತ; ಡೊಳ ಇಸ್‍ಥ್ಯಾಚೆ ಜ಼ಳಿಚೆಗತ್ ಹುತ್ತ.
REV 1:15 ಪ್ಯಾ ಬಠಿತ್ ತಾಪಿವಲ್ಯಾಲ್ಯಾ ತಾಂಬಿಲಾಲ್ ತಾಂಬ್ಯಾಚೆಗತ್ ಹುತ್ತ; ತ್ಯಚಾ಼ ನಾದ್ ವ್ಹಾವ್‍ತ್ಯಾಲ್ಯಾ ಪಾನ್ಯಾಚಾ ಜ಼ರ‍್ಯಾಚೆಗತ್ ಹುತ್ತಾ.
REV 1:16 ತ್ಯನಿ ಆಪ್‍ಲ್ಯಾ ಉಜ್‍ವ್ಯಾ ಹಾತಾತ್ ಸಾತ್ ಚಾನ್ಯಾ ದರ್ಲ್ಯಾಹುತ್ಯಾ. ತ್ಯಚಾ ತೊಂಡಾತ್ನಿ ಧಾರ್ ಆಸ್‌ಲ್ಯಾಲ ದುಯಿಕ್ನಿ ಲಾಗ್‌ತ್ಯಾಲ ಥಲ್ವಾರ್ ಬಾಹಿರ್ ಯಯಿತ. ತ್ಯಚ಼ ತ್ವಾಂಡ್ ದೊಪ್ಯಾರ್ಚಿ ದಿಸತ್ಯಾಲ್ಯಾ ದಿಸಾಚೆಗತ್ ಹುತ್ತ.
REV 1:17 ಮೀ ತ್ಯಲಾ ಬಗ್ಲಾ ತವಾ, ತ್ಯಚಾ ಪಾಯಾತ್ ಮೆಲ್ಯಾಚೆಗತ್ ಬಡ್ಲೊ. ತ್ಯನಿ ಆಪ್ಲಾ ಉಜ್ವಾ಼ ಹಾತ್ ಮಾಜಿವ ಥಿವುನ್, “ಭಿಹುನಕೊಸ್! ಮೀಸ್ ಆಂದಿಚಾ಼ ಆನಿ ಸರ್ತಾ.
REV 1:18 ಮೀಸ್ ಜಿತ್ತಾ ಪ್ರಭು. ಮೀ ಮೆಲ್ಯೊ, ಫನ್ ಆತಾ ಬಗ್, ಮೀ ಖಾಯಿಮ್ ಜ಼ಗತ್ಯಾಲಾ ಜಾ಼ಲ್ಯೊ. ಮರ್ನಾವ ಆನಿ ಪಾತಾಳಾವ ಅಧಿಕಾರ್ ಮನಾ ಹಾ. ”
REV 1:19 “ಮನ್ಹುನ್ ತು ಬಗ್‍ಲ್ಯಾಲ್ಯಾ ಗುಶ್ಟಿ ಲಿವ್. ಆತಾ ಚಾ಼ಲತ್ಯಾಲ್ಯಾ ಖನ್ಕತಿ ಆನಿ ಮೊರ‍್ಹ ಚಾ಼ಲತ್ಯಾಲ್ಯಾ ಖನ್ಕತಿ ಲಿವ್.
REV 1:20 ಮಾಜಾ ಉಜ್‍ವ್ಯಾ ಹಾತಾತ್ ತು ಬಗ್‍ಲ್ಯಾಲ್ಯಾ ಸಾತ್ ಚಾನ್ಯಾ ಆನಿ ತು ಬಗ್‍ಲ್ಯಾಲ ಸಾತ್ ಸೊನ್ಯಾಚಾ ದಿವಲಾವನ್ಯಾಂಚಾ಼ ಅರ್ಥ್ ಆಸ ಹಾ: ಸಾತ್ ಚಾನ್ಯಾ ಮಂಜೆ ಸಾತ್ ಸಭೆಚ಼ ಧುತ್. ಸಾತ್ ದಿವಲಾವ್ನ ಮಂಜೆ ಸಾತ್ ಸಭೆ. ” ಮನ್ಹುನ್ ಸಾಂಗ್ಲ.
REV 2:1 ಎಫೆಸಾತ್ ಆಸ್‍ಲ್ಯಾಲ್ಯಾ ಸಭೆಚಾ ದುತಾಲಾ ಹ್ಯ ಲೀವ್: ಆಪ್‌ಲ್ಯಾ ಉಜ಼ವ್ಯಾ ಹಾತಾತ್ ಸಾತ್ ಚಾನ್ಯಾ ದರ‍್ಹುನ್ ಆಸ್‍ಲ್ಯಾಲಾ ಆನಿ ಸಾತ್ ದಿವಲಾವನ್ಯಾಂಚೆ ಮದ್ದಿ ಫಿರ್ತ್ಯಾಲ್ಯಾ ತುಲಾ ಹಿ ಸಗ್ಳಿ ಬಾತ್ನಿ ಸಾಂಗ್ಲಿ.
REV 2:2 “ತು ಕರ್ತ್ಯಾಲ ಮನಾ ಸಮಾಜ಼ಲ್ಯಾ. ತು ತರಾಸ್ ಖಾವುನ್ ಕಾಮ್ ಕರೀತ್ ಥಂಡ್ಫನಾನಿ ಹಾಸ್. ತು ಬುರ್ಶಾ ಲೊಕಾನಾ ಸುಸ್ವುನ್ ಗಿಹಿತ್ನಾಹಿಸ್ ಮನ್ಹುನ್ ಸಮಾಜ಼ಲ್ಯಾ. ಅಪೊಸ್ತಲ್ ಜಾ಼ಲ್ಹ ನಸ್ಲತರಿ ಆಪ್‍ಲ್ಯಾನಾ ಅಪೊಸ್ತಲ್ ಮನ್ಹುನ್ ಗೆಥ್ಯಾಲ್ಯಾನಾ ಸಮಜು಼ನ್ ತೇ ಲಬ್ಡ ಮನ್ಹುನ್ ಥರಿವ್ಲಸ್
REV 2:3 ತು ಥಂಡ್ಫನಾನಿ ಖಾಯಿಮ್ ಖಟ್ಪಟ್ ಕರ್ತ್ಯೊಸ್ ಮಾಜಾ ನಾವಾಸ್ಲಾಗುನ್ ತರಾಸ್ ಬೇಜಾರ್ಕರಾಚೆ ಆಂದಿ ಸುಸ್ವುನ್ ಗೇತ್‌ಲ್ಯಾಸ್
REV 2:4 ಫನ್ ತುಜೆ ಆಡ್ವ ಮೀ ಸಾಂಗಾಚ಼ ಕ್ಯಾ ಮಂಜೆ ತುಜಿ ಪೈಲಿ ಮಾಯಾ ಸುಡುನ್ದಿಲೆಸ್
REV 2:5 ಮನ್ಹುನ್ ತು ಖುಟ್ನಿ ಪಡ್‍ಲ್ಯಾಸ್ ಮನ್ಯಾಚ಼ ಯಾದ್ ಕರ್ ಮನ್ ಪರತ್ ತು ಆಂದಿ ಕೇಲ್ಯಾಲಿ ಕಾಮ ಕರ್ ತು ಪರಾತ್ಲಾ ನಾಹಿಸ್ತ ಮೀ ತುಜಿಪ ಯವುನ್ ತುಜ಼ ದಿವಲಾವ್ನ ತ್ಯಂಚಾ ಜಾ಼ಗ್ಯಾವ್ನಿ ಕ್ಯಾಡ್ನಾರ್
REV 2:6 ಫನ್ ತು ಚಾ಼ಂಗ್ಲ ಯಾಕ್ ಕಾಮ್ ಕರ್ತ್ಯೊಸ್ ತ್ಯ ಕ್ಯಾ ಮಂಜೆ ನಿಕೊಲಾಯಾಂಚಾನಿ ಕರ್ತ್ಯಾಲ್ಯಾ ಕಾಮಾಂಚಾ಼ ರಾಗ್ ಕರ್ತ್ಯೊಸ್ ಮೀ ಬಿ ತ್ಯಂಚಾ ಕಾಮಾಂಚಾ಼ ರಾಗ್ ಕರ್ತೊ.
REV 2:7 ಪವಿತ್ರಾತ್ಮ ಸಭೆನಾ ಸಾಂಗ್‌ತ್ಯಾಲ್ಯಾ ಹ್ಯಾ ಖನ್ಕತಿ ಐಕ್‌ತ್ಯಾಲ್ಯಾ ಧ್ಯಾನ್ ದಿವುನ್ ಐಕ್. ಕೊನ್ ಜಿತ್ತೊ ತ್ಯಲಾ ಖಾಯಾಲಾ ಜೀವಾಚಾ ಜಾ಼ಡ್ಹಾಚಾ ಫಳಾಚಾ಼ ಹಾಕ್ ದೇತೊ. ಹ್ಯ ಝ಼ಾಡ್ ದೇವಾಚೆ ಬಾಗತ್ ಹಾ.
REV 2:8 ಸ್ಮುರ್ನಾತ್ ಆಸ್‌ಲ್ಯಾಲೆ ಸಭೆಚಾ ದುತಾಲಾ ಹ್ಯ ಲಿವ್: ಪೈಲಾ ಆನಿ ಸರ್ತಾ ಜಾ಼ಲ್ಯಾಲ್ಯಾ ತುಲಾ ಹ್ಯ ಸಾಂಗ್‍ತ್ಯೊ ಮರುನ್ ಜಿತ್ತಾ ವ್ಹವುನ್ ಉಠುನ್ ಆಲ್ಯಾಲಾ ತ್ಯೊಸ್
REV 2:9 “ತುಜಾ಼ ತರಾಸ್ ಮನಾ ಠಾವಾ ಹಾ. ತು ಗರೀಬ್ ಮನ್ಹುನ್ ಮನಾ ಸಮಾಜ಼ಲ್ಯಾ. ಫನ್ ತು ಖರ‍್ಯಾನಿ ಸಾವ್ಕೊರ್. ತುಜೆ ಗುಶ್ಟಿತ್ ಥುಡಿ ಲೊಕ ಸಾಂಗ್‌ತ್ಯಾಲ್ಯಾ ಬುರ್ಶಾ ಖನ್ಕತಿ ಮನಾ ಸಮಾಜ಼ಲ್ಯಾತಾ. ತೀ ಲೊಕ ಆಪ್‌ಲ್ಯಾಲಾ ಯಹುದಿ ಮನ್ಹುನ್ ಗೆಥ್ಯಾತ ಫನ್ ತೀ ಖರಿ ಯಹುದಿ ನವ್ಹತ. ತೀ ಸೈತಾನಾಚಾ ಮೆಳ್ಯಾತ್ಲಿ ಜಾ಼ಲ್ಯಾತ.
REV 2:10 ತುಲಾ ವ್ಹನಾರ‍್ಯಾ ಖನ್ಕತಿಂಚೆ ಗುಶ್ಟಿತ್ ಬಿಹುನಕೊ ಮಿ ತುಲಾ ಸಾಂಗಾಚ಼ ಕ್ಯಾ ಮಂಜೆ ಸೈತಾನಾನಿ ತುಮ್ಚಾತ್‍ಲ್ಯಾ ಥೊಡ್ಯಾನಾ ಪಾರಕ್ ಕರಾಯಾ ಸಾಟಿ ತುರುಂಗಾತ್ ಗಾಲ್ನಾರ್ ತುಮಿ ಧಾ ದಿಸಾ ಪರ‍್ಯಾತ್ ತರಾಸ್ ಖಾನಾರ್ ತು ಮರ ಪರತ್ಬಿ ಇಸ್ವಾಸಾಚಾ಼ ಜಾ಼ಲ್ಯಾವ ಮೀ ತುಲಾ ಜೀವ್ ಮಂಥ್ಯಾಲ ಕಿರಿಟ್ ದಿಯಿನ್
REV 2:11 ಪವಿತ್ರಾತ್ಮ ಸಭೆನಾ ಸಾಂಗ್‌ತ್ಯಾಲ್ಯಾ ಹ್ಯಾ ಖನ್ಕತಿ ಐಕ್‌ತ್ಯಾಲ್ಯಾ, ಧ್ಯಾನ್ ದಿವುನ್ ಐಕ್ ಜಿತ್‍ಲ್ಯಾಲ್ಯಾಲಾ ದೊನ್ವ ಮರಾನ್ ಬಾದತ್ ನಾಹಿ.
REV 2:12 ಪೆರ್ಗಮಾತ್ಲೆ ಸಭೆಚಾ ದುತಾಲಾ ಹ್ಯ ಲೀವ್: ದುಯಿಕ್ಲೆ ದಾರ್ಹಚ಼ ಹಾತ್ಯಾರ ಆಸ್‌ಲ್ಯಾಲಾ ತುಲಾ ಹ್ಯ ಸಾಂಗ್‌ತ್ಯೊ.
REV 2:13 ತು ಕುಠ ನಾಂದ್‌ತ್ಯೊಸ್ ಮನ್ಹುನ್ ಮನಾ ಸಮಾಜ್‍಼ಲ್ಯಾ ಸೈತಾನಾಚ಼ ಸಿಹಾಸನ್ ಹಾ ತಿಕ್ಡ ತು ನಾಂದ್‍ತ್ಯೊಸ್. ಫನ್ ತು ಮನಾ ಇಸ್ವಾಸಾಚಾ಼ ಹಾಸ್. ಅಂತಿಪಾಚಾ ಕಾಲಾತ್ ತು ಮಾಜಿವ ಥೆವ್‍ಲ್ಯಾಲಾ ಇಸ್ವಾಸ್ ಸಾಂಗಾಯಾ ನಾಹಿ ಮನ್ಲಾ ನಾಹಿಸ್. ತುಜೆ ಪೆಠ್ಹತ್ ಮಾರುನ್ ಟ್ಯಾಕ್‌ಲ್ಯಾಲಾ ಅಂತಿಪಾ ಮಾಜಾ ಇಸ್ವಾಸಾಚಿ ವಳಕ್ ಜಾ಼ಲ್ಥಾ. ತುಜ಼ ಶಾರ್ ಸೈತಾನ್ ನಾಂದ್‍ತ್ಯಾಲ ಶಾರ್ ಜಾ಼ಲ್ಯಾ.
REV 2:14 ಫನ್ ತುಜೆ ಆಡ್‌ವ್ಯಾ ಸಾಂಗಾಯಾ ವ್ಹಯಿ ಜಾ಼ಲ್ಯಾಲ್ಯಾ ಥೊಡ್ಯಾ ಖನ್ಕತಿ ಹಾತ್ತಾ. ತುಜೆ ಸಭೆತ್ ಬಿಳಾಮಾಚಾ ಬುರ್ಶಾ ಗುಶ್ಟಿ ಚಾ಼ಲಿವತ್ಯಾಲಿ ಲೊಕ ಹಾತ್ತ. ಇಸ್ರಾಲೆಯಚಾ ಲೊಕಾನಾ ಕಸ ಪಾಪಾತ್ ಗಾಲ್ಹಾಚ಼ ಮನ್ಹುನ್ ಬಾಲಾಕಾಲಾ ಬುರ್ಸ ಸಿಕಿವ್ನ ಸಾಂಗ್ಲ. ಮನ್ಹುನ್ ಇಸ್ರಾಯಲಾಂಚಾನಿ ಪಾಶಾನಾನಾ ಥೆವ್‍ಲ್ಯಾಲ ಜೇವಾನ್ ಖಾಲ್ಯಾಲ್ಯಾಸ್ ಲಾಗುನ್ ಬುರ್ಸಿ ಶಾರೀರಿಕ್ ಪಾಪ ಕಿಲಿತ.
REV 2:15 ತುಜೆ ಸಭೆತ್ಬಿ ಆಸಸ್ ಚಾ಼ಲತ್ಯಾ. ನಿಕೊಲಾಯಿತಾಂಚಾ ಸಿಕಿವ್‍ನ್ಯಾಚೆಗತ್ ಚಾ಼ಲತ್ಯಾಲಿ ಲೊಕ ತುಜಿಪ ಹಾತ್ತ.
REV 2:16 ಮನ್ಹುನ್ ತುಜ಼ ಮನ್ ಬದಲ್! ನಾಹಿತ, ಮೀ ಆತಾಸ್ ತುಜಿಪ ಯವುನ್ ಮಾಜಾ ತೊಂಡಾತ್ನಿ ಬಾಹಿರ್ ಯತ್ಯಾಲ್ಯಾ ಹಾತ್ಯಾರ‍್ಯಾನಿ ತ್ಯಾ ಲೊಕಾಂಚೆ ಆಡ್ವಾ ಲಡ್ತೊ.
REV 2:17 ಪವಿತ್ರಾತ್ಮ ಸಭೆನಾ ಸಾಂಗ್‌ತ್ಯಾಲ್ಯಾ ಹ್ಯಾ ಗುಶ್ಟಿ, ಕಾನ್ ಆಸ್ಲತ ಐಕ್. ಜಿತ್‍ಲ್ಯಾಲ್ಯಾ ಪರತೇಕ್ ಮಾನ್ಸಾಲಾ ಮಿ ದಡ್ವುನ್ ಥೆವ್‍ಲ್ಯಾಲಾ ಮನ್ನಾ ದೇತೊ. ತ್ಯಲಾ ಮೀ ಪಾಂಡ್ರಾ ದೊಂಢಾ ದೇತೊ. ತ್ಯಾ ದೊಂಢ್ಯಾವ ನವ ನಾವ್ ಕ್ಯಾಡ್‍ಲ್ಯಾ. ಹ್ಯ ನವ ನಾವ್ ಕುನಾಲಾ ಸಮಾಜ಼ಲ ನಾಹಿ. ಹ್ಯೊ ದೊಂಢಾ ಗೇತಲ್ಯಾಲಾ ಮಾನುಸ್ ತ್ಯವ್ಡಾಸ್ ನವ ನಾವ್ ಸಮಜು಼ನ್ ಗೆಥೊ
REV 2:18 ಥುವತೈರಾತ್ಲೆ ಸಭೆಚಾ ದುತಾಲಾ ಹ್ಯ ಲೀವ್: ದೇವಾಚಾ಼ ಲ್ಯೊಕ್ ಹ್ಯಾ ಖನ್ಕತಿ ಸಾಂಗ್‍ತ್ಯೊ. ಇಸ್‌ಥ್ಯಾಚೆ ಜ಼ಳ್ಹಿಚೆಗತ್ ಜ಼ಳ್ಹಾಕ್‌ತ್ಯಾಲ ಡೊಳ ಚಕ್ಮಕತ್ಯಾಲ್ಯಾ ತಾಂಬ್ಯಾಚೆಗತ್ ಆಸ್‌ಲ್ಯಾಲಿ ಪಾವ್ಲ ಆಸ್‍ಲ್ಯಾಲಾ, ತುಲಾ ಹ್ಯ ಸಗ್ಳ ಸಾಂಗ್‍ತ್ಯೊ.
REV 2:19 ತು ಕರ್ತ್ಯಾಲಿ ಕಾಮ ಮನಾ ಸಮಾಜ಼ಲ್ಯಾತ. ತುಜಿ, ಮಾಯಾ, ಇಸ್ವಾಸ್ ಸೆವೆ ಆನಿ ಥಂಡ್ಫನ ಮನಾ ಸಮಾಜ಼ಲ್ಯಾತ. ಆತಾ ತು ಆಂದಿಚಾವ್ನಿ ಖುಬ್ ಕರ್ತ್ಯೊಸ್ ಮನ್ಹುನ್ ಠಾವ ಹಾ.
REV 2:20 ಫನ್ ತುಜೆ ಆಡ್ವ ಹ್ಯ ಸಗ್ಳ ಸಾಂಗಾ ವ್ಹಯಿ ಜಾ಼ಲ್ಯಾ. ಯೆಜೆಬೆಲ್ ಮಂಥ್ಯಾಲೆ ಬ್ಯಾಯ್ಕಾ ಮಾನಸಾನಿ ಆಪ್‌ಲ್ಯಾ ಮನಾ ಶಾರ್ಕ ಕರಾಯಾ ಆವ್ಕಾಶ್ ದಿಲ್ಯಾ. ತೀ ಆಪ್‌ಲ್ಯಾಲಾ ಪ್ರವಾದಿನಿ ಮನ್ಹುನ್ ಸಾಂಗಿತ್ ಆಪ್‌ಲ್ಯಾ ಶಿಕ್ಷನಾನಿ ಮಾಜಾ ಸೇವಕಾನಾ ಬುರ್ಸೆ ವಾಟವ ನೆಥೆ ರಾಂಡ್ಸಂಗತ್ ಕರಾಯಾ ಪಾಶಾನಾನಾ ಥೆವ್‍ಲ್ಯಾಲ ಜೇವಾನ್ ಖಾಯಾ ತೀ ಮಾಜಾ ಲೊಕಾನಾ ಸಾಂಗ್ತೆ.
REV 2:21 ಆಪ್ಲ ಮನ್ ಬದ್ಲುನ್ ಪಾಪಾತ್ನಿ ದುರ್ ಸರಾಯಾ ಮೀ ತಿಲಾ ಯೊಳ್ ದಿಲಾತರಿ ಅನೈತಿಕ್ ಸಂಬಂದಾತ್ನಿ ಪರತಾಯಾ ಮನ್ ಕರಿತ್ನಾಹಿ.
REV 2:22 ಮನ್ಹುನ್ ತೀ ಮೊಟಾ ತರಾಸ್ ಗಿಹುನ್ ಹಾತ್ರುನಾತ್ ಪಡುನ್ ರಾಹಿಜೊ಼ಗ ಕರ್ತೊ. ತಿಚಿ ಸಂಗ ವ್ಯಬಿಚಾರ್ ಕೇಲ್ಯಾಲಿ ಲೊಕ ಸಗ್ಳಿ ಮೊಟಾ ತರಾಸ್ ಗೇನ್ಹಾರ್. ತಿನಿ ಕೆಲ್ಯಾಲ್ಯಾ ಕಾಮಾಂಚೆಸಾಟಿ ತೀ ಸುಟ್ಕಿ ಜಾ಼ಲ್ಯಾತ ಮೀ ಹ್ಯ ಆತಾಸ್ ಕರ್ತೊ
REV 2:23 ಮೀ ತಿಚೆ ಮಾಗ್ನಿ ಗೇಲ್ಯಾಲ್ಯಾನಾ ಮಾರುನ್ ಟ್ಯಾಕ್ತೊ ಮಾನ್ಸಾಚ಼ ಆತ್ಲ ಮನ್ ತ್ಯಂಚಿ ಯವಜ್ನಾ಼ ಸಮಜು಼ನ್ ಗೇತಲ್ಯಾಲಾ ಮೀಸ್ ಮನ್ಹುನ್ ತವಾ ಸಗ್ಳೆ ಸಭೆತ್ಲಿ ಸಮಜು಼ನ್ ಗಿಥಿಲ. ತುಮ್ಚಾತ್‌ಲ್ಯಾ ಪರತೇಕಾಲಾ ತ್ಯಚಾ ತ್ಯಚಾ ಕಾಮಾ ಶಾರ್ಕ ಪ್ರತಿ ಫಳ್ ದೇತೊ.
REV 2:24 ಫನ್ ಥುವತೈರಾತಲ್ಯಾ ಬಾಕಿಚಾನಾ, ಮಂಜೆ ಸೈತಾನಾಪ್ನಿ ಆಲ್ಯಾಲ್ಯಾ ಬುರ್ಶಾ ಶಿಕ್ಷೆನಾಚ಼ ಖೊಲ್ ಕುನಿ ಕುನಿ ಸಮಜಾ಼ಚೆ ಆಂದಿ ತ್ಯಚಿಗತ್ ಚಾ಼ಲಾಚೆ ಆಂದಿ ರಾತ್ಯಾತ ತ್ಯನಾ ಸಾಂಗಾಚ಼ ಕ್ಯಾ ಮಂಜೆ, ಮೀ ಆನಿ ಯಾಕ್ ವಜ಼ ತುಮ್ಚಿವ ವಾವಿತ್ನಾಹಿ.
REV 2:25 ಮೀ ಯಯಿ ಪರತ್ ತುಮಿ ಆತಾ ಹಾಸಾ ತಸಿಸ್ ರಾವ್ಹಾ
REV 2:26 ಜಿತ್‌ಲ್ಯಾಲ್ಯಾಲಾ ಆನಿ ಮೀ ಮನ್ ಕೆಲ್ಯಾಲ ಸರ್ತ್ಯಾ ಪರತ್ ಕರ್ತ್ಯಾಲ್ಯಾಲಾ ಸಗ್‌ಳ್ಯಾ ಲೊಕಾಂಚಿವ ಹುಕುಮ್ ದೇತೊ:
REV 2:27 ‘ತ್ಯೊ ಲೊಖಾಂಡಾಚೆ ಕಾಠಿನಿ ತ್ಯನಾ ಚಾ಼ಲಿವ್ನಾರ್. ಮಾತಿಚಾ ಲ್ಯೊಟ್‍ಕ್ಯಾಚೆಗತ್ ತ್ಯಂಚ಼ ಬಳ್ ಪುಡಿ ಪುಡಿ ಕರ್ನಾರ್.
REV 2:28 ಮೀ ಮಾಜಾ ಬಾಪ್ನಿ ಗೆತಲ್ಯಾಲ ಬಳ್ ಹ್ಯಸ್. ಮೀ ತ್ಯಲಾ ಉಜಾ಼ಡತ್ಯಾಲಿ ಚಾನ್ನಿ ದೆತೊ.
REV 2:29 ಪವಿತ್ರಾತ್ಮ ಸಭೆನಾ ಸಾಂಗ್‌ತ್ಯಾಲ್ಯಾ ಹ್ಯಾ ಖನ್ಕತಿ, ಕಾನ್ ಆಸ್‌ಲ್ಯಾಲಾ ಐಕುನಿ.
REV 3:1 ಸಾರ್ದಿಸಾತ್ಲೆ ಸಬೆಚಾ ದುತಾಲಾ ಹ್ಯ ಲಿವ್: ಸಾತ್ ಆತ್ಮಿ ಆನಿ ಸಾತ್ ಚಾನ್ಯಾ ಆಸಲ್ಯಾಲಾ ಸಾಂಗಾಚ಼ ಕ್ಯಾ ಮಂಜೆ: ತು ಕರ್ತ್ಯಾಲ ಮನಾ ಸಮಾಜ಼ಲ್ಯಾ. ತು ಜಿವ್ ಆಸಲ್ಯಾಲಾ ಆನಿ ತುಲಾ ಮರ‍್ಯಾದ್ ಹಾ ಮನ್ಹುನ್ ಮನಾ ಠಾವ ಹಾ. ಫನ್ ತು ಖರ್‍ಯಾನಿಸ್ ಮೆಲ್ಯಾಸ್.
REV 3:2 ಉಟ್! ಮರಾಯಾ ಜ಼ಾಲ್ಯಾಲ್ಯಾ ಸಗಳ್ಯಾನಾ ಧಿರ್ ದೆ. ತು ಕೆಲ್ಯಾಲಿ ಕಾಮ ಮಾಜಾ ದೇವಾಚೆ ನದ್ರಲಾ ಚು಼ಕ್ ನಸಲ್ಯಾಲಿ ಮಿ ಬಗ್ಲಿ ನಾಹಿತ.
REV 3:3 ಮನ್ಹುನ್ ತು ಹು ಮನ್‍ಲ್ಯಾಲ ಆನಿ ಐಕ್‍ಲ್ಯಾಲ ಸಿಕ್ಷೆನ್ ಇಸ್ರಾಚೆ ಆಂದಿ ತ್ಯಚಿಗತ್ ಚಾ಼ಲ್. ತುಜ಼ ಮನ್ ಆನಿ ಜಿವ್ನಾ ಬದ್ಲುನ್ಗೆ! ಹುಶಾರ್ ಹೊ! ನಾಹಿತ, ಮಿ ಚೊ಼ರಾಚೆಗತ್ ತುಜಿಪ ಯವುನ್ ತುಲಾ ಗಾಭರ್ನಾರ್. ಮಿ ಕವಾ ಯನಾರ್ ಮನ್ಹುನ್ ತುಲಾ ಠಾವಾ ರಾನಾರ್ನಾಹಿ.
REV 3:4 “ತುಮ್ಚೆ ಸಾರ್ದಿಸ್ ಸಬೆಚಿ ಥುಡಿಜ಼ನ ಆಜು಼ನ್ ಪವಿತ್ರ ಜಾ಼ಲ್ಯಾತ. ತ್ಯಂಚಾನಿ ಆಪ್ಲ ಕಪ್ಡ ಬುರ್ಸ ಕರುನ್ ಗೆತ್ಲ ನಾಹಿತ. ತಿ ಮಾಜಿಸಂಗ ಚಾ಼ಲ್ನಾರ್. ತಿ ಚಾ಼ಂಗ್ಲಿ ಹಾತ ಮನ್ಹುನ್ ಪಾಂಡ್ರಿ ದಡೊತ ಗ್ಯಾಲತ್ಯಾತ.
REV 3:5 ಜಿತ್‌ಲ್ಯಾಲಾ ಪರತೆಕ್ ಯೊಕ್ ಹ್ಯಾ ಲೊಕಾಂಚೆಗತ್ ಪಾಂಡ್ರಿ ದಡೊತ ಗ್ಯಾಲ್ತೊ. ತ್ಯಾ ಮಾನ್ಸಾಚ಼ ನಾವ್ ಮಿ ಜಿವ್ ಬಾದ್ಯಾಚಾ ಪುಸ್ತಕಾತ್ನಿ ಕಾಡಿತ್ನಾಹಿ. ತ್ಯೊ ಮಾಜಾ಼ಸ್ಮನ್ಹುನ್ ಮಾಜಾ ಬಾಚೆ ಮೊರ್ಹ ಆನಿ ತ್ಯಚಾ ದುತಾಂಚೆ ಮೊರ್ಹ ಸಾಂಗ್ತೊ.
REV 3:6 ಪವಿತ್ರ ಆತ್ಮ ಸಬೆನಾ ಸಾಂಗತ್ಯಾಲ್ಯಾ ಹ್ಯಾ ಖನ್ಕತಿ ಐಕ್‌ತ್ಯಾಲ್ಯಾ, ಧ್ಯಾನ್ ದಿವುನ್ ಐಕ್.
REV 3:7 ಫಿಲಿದೆಲ್ಪಿತ್ಲೆ ಸಬೆಚಾ ದುತಾಲಾ ಹ್ಯ ಲಿವ್: ಪವಿತ್ರ ಆನಿ ಖರಾ ಜಾ಼ಲ್ಯಾಲಾ ದೆತ್ಯಾಲ ಸಿಕ್ಶೆನ್ ಹ್ಯ: ದಾವಿದಾಚಾ ಕುಲ್ಪಾಚಿ ಚಾವಿ ಮಾಜಿಪ ಹಾ. ಮಿ ಉಗಡಲ್ಯಾಲ ಕುನಾಲಾ ಜಾ಼ಖಾಯಾ ವ್ಹಯಿತ್ನಾಹಿ ಆನಿ ಜಾಕ್‌ಲ್ಯಾಲ ಕುನಾಲಾ ಉಗ್ಡಾಯಾ ವ್ಹಯಿತ್ನಾಹಿ.
REV 3:8 ತು ಕರತ್ಯಾಲಿ ಕಾಮ ಮನಾ ಸಮಾಜ಼ಲ್ಯಾತ. ತುಜೆ ಮೊರ್ಹ ಉಗಡಲ್ಯಾಲ ದಾರ್ ಥೆವ್‌ಲ್ಯಾ. ತ್ಯ ಕುನಾಲಾ ಜಾ಼ಖಾಯಾ ವ್ಹಯಿತ್ನಾಹಿ. ತು ಬಳ್ ನಸ್‌ಲ್ಯಾಲಾ ಮನ್ಹುನ್ ಮನಾ ಸಮಾಜ಼್‍ಲ್ಯಾ. ಫನ್ ತು ಮಾಜಾ ಸಿಕಿವ್‌ನ್ಯಾ ಶಾರ್ಕಾ ಚಾ಼ಲ್ಲಾಸ್. ಮಾಜ಼ ನಾವ್ ಸಾಂಗಾಯಾ ಮಾಗ ಸರ್ಲಾ ನಾಹಿಸ್.
REV 3:9 ಐಕ್! ತಿಥ ಸೈತಾನಾಚಾ ಮೆಳ್ಯಾತ್ಲಿ ಹಾತ. ತಿ ಲೊಕ ಆಪ್ನು ಯೆಹುದಿ ಮನ್ಹುನ್ ಮಂತ್ಯಾತ. ಫನ್ ತ್ಯ ಲಬಾಡ್. ತಿ ಖರಿ ಯಹುದಿ ನವ್ಹತ. ತಿ ಲೊಕ ತುಜೆ ಮೊರ್ಹ ಯವುನ್ ತುಜಾ ಪಾಯಾತ್ ಪಡುನ್ ಹಾತ್ ಜು಼ಡಿಶಾರ್ಕ ಕರ್ತೊ. ಮಿ ಮಾಯಾ ಕೆಲ್ಯಾಲಿ ಲೊಕ ತುಮಿಸ್ ಮನ್ಹುನ್ ತವಾ ತಿ ಸಮಜು಼ನ್ ಗೆನಾರ್
REV 3:10 ತು ಮಾಜಾ಼ ಸಬೊತ್ ಥಂಡ್ಪನಾನಿ ಚಾ಼ಲಿವ್ಲಾಸ್. ಮನ್ಹುನ್ ಹೆ ದುನೆಲಾ ವ್ಹತ್ಯಾಲ್ಯಾ ತರಾಸಾತ್ನಿ ಮಿ ತುಲಾ ಚು಼ಕಿವ್‍ತ್ಯೊ. ದರ್ಥಿವ್‍ಲ್ಯಾ ಸಗ್‍ಳ್ಯಾ ಲೊಕಾನಾ ಹಿ ಪರಿಕ್ಷೆ ಕರಾಯಾ ತರಾಸ್ ಯಯಿಲ್.
REV 3:11 ಮಿ ಬಿಗಿ ಯತೊ. ತು ಆತಾ ಹಾಸ್ ತಸಾಸ್ ರ‍್ಹಾ. ತವಾ ಕೊನ್ ತುಜ಼ ಕಿರಿಟ್ ಕಾಡುನ್ ಗೆನ್ಹಾರ್ ನಾಹಿ.
REV 3:12 ಜಿತ್‍ಲ್ಯಾಲ್ಯಾ ಮಾನ್ಸಾಲಾ ಮಾಜಾ ದೆವಾಚ಼ ಮಾಗ್ನ ಕರತ್ಯೊ ಗರ‍್ಹಾಲಾ ಆದಾರಾಚಾ಼ ದಾರ್ಯೊನ್ ಕರ್ನಾರ್. ತ್ಯನಿ ಘರ್ ಆನಿ ಕಂದಿಸ್ ಸುಡುನ್ ಜಾ಼ಯಾಚಿ ಗರಜ಼ ನಾಹಿ. ಮಾಜಾ ದೇವಾಚ಼ ನಾವ್ ಆನಿ ಮಾಜಾ ದೇವಾಚೆ ಪೆಠಚ಼ ನಾವ್ ತ್ಯಚಿವ ಲಿವ್ತೊ. ನವಿ ಯೆರುಸಲೇಮುಸ್ ತಿ ಪ್ಯಾಟ್ ಮಾಜಾ ದೇವಾಪ್ನಿ ಸ್ವರ್ಗಾತ್ನಿ ಉತ್ರುನ್ ಯತಿ. ಮಾಜ಼ ನವ ನಾವ್ ತ್ಯಚಿವ ಲಿವ್ತೊ.
REV 3:13 ಪವಿತ್ರಾತ್ಮ ಸಬೆನಾ ಸಾಂಗತ್ಯಾಲ್ಯಾ ಹ್ಯಾ ಖನ್ಕತಿ ಕಾನ್ ಆಸ್‌ಲ್ಯಾಲಾ ಐಕುನಿ.
REV 3:14 ಲವೊದಿಕಿ ಸಬೆಚಾ ದುತಾಲಾ ಹ್ಯೊ ಸಂದೇಶ್ ಲಿವ್: ತಸಸ್ ವ್ಹವುನಿ ಮಂತ್ಯಾಲಾ ಮಂಜೆ ಇಸ್ವಾಸಾಚಾ಼ ಆನಿ ಖರಿ ವಳಕ್ ದೆವಾಚೆ ಉತ್ಪತಿಲಾ ದನ್ಹಿ ಜಾ಼ಲ್ಯಾಲಾ ಸಾಂಗಾಚ಼ ಕ್ಯಾ ಮಂಜೆ:
REV 3:15 “ತು ರ್ಕತ್ಯಾಲ ಸಗ್ಳ ಮನಾ ಸಮಾಜ಼್‌ಲ್ಯಾ. ತು ಉನ್ಬಿ ನಾಹಿ, ಥಂಡ್ಬಿ ನಾಹಿ! ತು ಉನ್ ತರಿ ರಾಹ್ಯಾ ವ್ಹಯಿತಾಸ್ ನಾಹಿತ ಥಂಡ್ ತರಿ ರಾಹ್ಯಾ ವ್ಹಯಿತಾಸ್!
REV 3:16 ಫನ್ ತು ಉನ್ಬಿ ನಾಹಿಸ್ ಥಂಡ್ಬಿ ನಾಹಿಸ್ ಸೊಮಾಳ್ ಹಾಸ್ ಮನ್ಹುನ್ ತುಲಾ ಥುಕುನ್ ಟ್ಯಾಕ್ತೊ.
REV 3:17 ತು ಮನಾ ಸಾವ್ಕೊರ್ ಮನ್ಹುನ್ ಸಾಂಗತ್ಯೊಸ್. ತು ಸಾವ್ಕೊರ್ ಹಾಸ್ ಮನ್ಹುನ್ ತುಲಾ ಕಾಯ್ ಕಮಿ ನಾಹಿ ಮನ್ಹುನ್ ತು ಯವಜಲ್ಯಾಸ್. ಫನ್ ಖರ‍್ಯಾನಿಸ್ ತು ಬುರ್ಶಾತ್ ಗಾವಲ್ಯಾಲ್ಯಾಂಚೆಗತ್ ಹಾಸ್, ಗರಿಬ್ ಹಾಸ್, ಆಂದ್ಳಾ ಹಾಸ್ ಆನಿ ನಾಗ್ಡಾ ಹಾಸ್. ಫನ್ ಹ್ಯ ತುಲಾ ಸಮಾಜ಼್ಲಸ್ ನಾಹಿ.
REV 3:18 ಇಸತ್ಯಾತ್ ಗ್ಯಾತ್‍ಲ್ಯಾಲ ಚಾ಼ಂಗ್ಲ ಸೊನ ತು ಮಾಜಿಪ್ನಿ ಇಕತ್ ಗಿಹ್ಯಾ ವ್ಹಯಿಸ್ ಮನ್ಹುನ್ ಮಿ ಪಾರಕ್ ದೇತೊ. ತವಾ ತು ಖರ‍್ಯಾನಿಸ್ ಸಾವ್ಕೊರ್ ವ್ಹಯಾ ವ್ಹನಾರ್. ಮಿ ತುಲಾ ಸಾಂಗಾಚ಼ ಕ್ಯಾ ಮಂಜೆ: ಪಾಂಡ್ರಾ ಕಪ್ಡಾ ಇಕತ್ ಘೆ. ತವಾ ಮೀ ಮರೆದಿಚ಼ ತುಜ಼ ಉಗ್ಡ ಶರೀರ್ ಜಾ಼ಕಾಯಾ ವ್ಹನಾರ್. ತು ತುಜಾ ಡೊಳ್ಯಾನಾ ಲಾವಾಯಾ ವಖಾತ್ ಇಕತ್ ಗಿಹ್ಯಾ ವ್ಹಯಿಸ್ ಮನ್ಹುನ್ ಮಿ ತುಲಾ ಸಾಂಗ್ತೊ. ತವಾ ತುಲಾ ಖರ್‍ಯಾನಿಸ್ ನದ್ರಾ ಯನಾರ್.
REV 3:19 “ಮೀ ಮಾಯಾ ಕರ್ತ್ಯಾಲ್ಯಾ ಲೊಕಾನಾಸ್ ಮೀ ಶಾರ್ಕಿ ಕರ್ತೊ ಆನಿ ಸಿಕ್ಷಾ ದೇತೊ. ಮನ್ಹುನ್ ತುಮಿ ಮನಾನಿ ರಾವ್ಹಾ! ದೇವಾಕ್ಡ ಪರ್ತಾ.
REV 3:20 ಹಬಕ್, ಮೀ ದಾರಾಪ ಉಬಾರಾವ್ಹುನ್ ವಾಜಿವತ್ಯೊ. ಕುನಿ ತರಿ ಐಕುನ್ ದಾರ್ ಉಗಡ್ಲತ, ಮೀ ಆತ್ ಯವುನ್ ತ್ಯಚಿ ಸಂಗ ಜೆವ್ನಾರ್ ಆನಿ ತ್ಯೊ ಮಾಜಿ ಸಂಗ ಜೆವ್ನಾರ್.
REV 3:21 “ಮೀ ಜಿತ್‍ಲ್ಯಾಲ್ಯಾ ಮಾಜಾ ಬಾ ಸಂಗ ತ್ಯಚಾ ಸಿಂಹಾಸನಾವ ಬಸ್ಲೊ. ತಸಸ್ ಜಿತ್‍ಲ್ಯಾಲ್ಯಾ ಪರ್ತೆಕಾಲಾ ಮಾಜಿ ಸಂಗ ಸಿಂವಾಸಾನಾವ ಬಸಾಯಾ ಹಾಕ್ ಹಾ.
REV 3:22 ಪವಿತ್ರಾತ್ಮ ಸಬೆನಾ ಸಾಂಗ್‍ತ್ಯಾಲ್ಯಾ ಹ್ಯಾ ಖನ್ಕತಿ ಐಕ್ ತ್ಯಂಚಿವ, ಧ್ಯಾನ್ ಥಿವುನ್ ಐಕ್. ”
REV 4:1 ಮಂಗ್ ಮೀ ಬಗ್ಲ ತವಾ ಮಾಜೆ ಮೊರ‍್ಹ ಸ್ವರ್ಗಾಚ಼ ದಾರ್ ಉಗಾಡ್‌ಲ್ಯಾಲ ದಿಸ್ಲ. ಮಾಜಿ ಸಂಗ ಆಂದಿ ಬೊಲ್ಯಾಲಾ ಆವಾಜು಼ಸ್ ಆನೀಕ್ ಮಾಜಿ ಸಂಗ ಬೊಲ್ಲಾ. ತೀ ಬುಲಿ ತುತ್ತುರಿಚಾ ಆವಾಜಾ಼ಚೆಗತ್ ಹುತ್ತಿ, “ಹಿತ್ತ ಚ಼ಡುನ್ ಯೆ. ಮೊರ‍್ಹ ವ್ಹಯಾಚ಼ ಹಾತ್ಯ ಮೀ ತುಲಾ ದ್ಯಾವ್ತೊ” ಮನ್ಹುನ್ ಸಾಂಗ್ಲ.
REV 4:2 ತವಾಸ್ ಮೀ ಪವಿತ್ರಾತ್ಮಾನಿ ಬರ್ಲೊ. ಸ್ವರ್ಗಾತ್ ಮಾಜೆ ಮೊರ‍್ಹ ಯಾಕ್ ಸಿಂಹಾಸನ್ ಹುತ್ತ. ಕೊನ್ಯೊಕ್ ತ್ಯಾ ಸಿಂಹಾಸನಾವ ಬಸ್ಲಾ ಹುತ್ತಾ.
REV 4:3 ಸಿಂಹಾಸನಾವ ಬಸ್‍ಲ್ಯಾಲಾ ತ್ಯೊ ಕಿಮ್ತಿಚಾ ರತ್ನಾಚೆಗತ್, ವಜ್ರಾ಼ಚಾ ಮನ್ಯಾಚೆಗತ್ ಬಸ್‌ಲ್ಯಾಲ್ಯಾಚ಼ ತ್ವಾಂಡ್ ದಿಸತ. ಸಿಂಹಾಸನಾಚೆ ಸರಬವಾರ ಪಚ್ಚೆ ರಂಗಾಚಾ಼ ಧನೊಸ್ಬಾನ್ ಹುತ್ತಾ.
REV 4:4 ತ್ಯಾ ಸಿಂಹಾಸನಾಚೆ ಸರಬವಾರ ಇಸಾವಚಾರ್ ಸಿಂಹಾಸಾನ ಹುತ್ತಿತ. ತ್ಯಾತ್ ಇಸಾವಚಾರ್ಜಾ಼ನ್ ಜಾಂತ ಬಸ್ಲ ಹುತ್ತ ತ್ಯಂಚಾನಿ ಪಾಂಡ್ರ ಕಪ್ಡ ಗ್ಯಾತ್ಲಹುತ್ತ. ತ್ಯಂಚೆ ಡುಯಿವ ಸೊನ್ಯಾಚಿ ಕಿರಿಟ್ ಹುತ್ತಿತ.
REV 4:5 ತ್ಯಾ ಸಿಂಹಾಸನಾತ್ನಿ ಇಜ಼ಚ಼ ಆರ್ಬಾಟ್ ತಡಾಸಾಂಚಾ಼ ಆವಾಜ಼್ ಯಯಿತಾ ಆನಿ ದುಸ್ರ ದುಸ್ರ ಆವಾಜ಼್ ಯಯಿತ. ತ್ಯಾ ಸಿಂಹಾಸನಾಚೆ ಮೊರ‍್ಹ ಸಾತ್ ದಿವ ಪೇಟತ ತೇ ದಿವ ದೆವಾಚಿ ಸಾತ್ ಆತ್ಮ ಜಾ಼ಲ್ಯಾತ.
REV 4:6 ಯವ್ಡಸ್ ನವ್ಹ ಸಿಂಹಾಸನಾಚೆ ಮೊರ‍್ಹ ಕಾಚ಼ಚಾ ಸಮಿಂದೊರಾಚೆಗತ್ ದಿಸತ್ಯಾಲ ಯಾಕ್ ಸಾಮಾನ್ ಹುತ್ತ. ತ್ಯ ಸ್ಫಟಿಕಾಚೆಗತ್ ವಗಾತಿ ಹುತ್ತ. ತ್ಯಾ ಸಿಂಹಾಸನಾಚೆ ಮೊರ‍್ಹ ಆನಿ ತ್ಯಚೆ ಪರತೇಕ್ ಬಾಜು಼ಕ್ಡ ಚಾರ್ ಜೀವ್ ಹುತ್ತ. ತೆ ಜೀವ್ ಮಾಗ್ನಿ ಮುರ್ನಿ ಡೊಳ್ಯಾನಿ ಬರ‍ಲ್ಹಿ ಹುತಿತ.
REV 4:7 ಪೈಲಾ ಜೀವಿ ಸಿವಾಚೆಗತ್ ಹುತ್ತ. ದೊನ್ವ ಬೈಲಾಚೆಗತ್ ಹುತ್ತ. ತಿನವ್ಯಾಚ಼ ತ್ವಾಂಡ್ ಮಾನ್ಸಾಚಾ ತೊಂಡಾಚೆಗತ್ ಹುತ್ತ. ಚಾರ‍್ವ ಗರುಡಾಚೆಗತ್ ಹುತ್ತ.
REV 4:8 ತ್ಯಾ ಜೀವಿತ್‍ಲ್ಯಾ ಪರತೇಕಾಲಾ ಸಾ ಪಖೊಟ ಹುತ್ತ. ಹ್ಯಾ ಜೀವಿಲಾ ಆತ್ನಿ ಬಾಹಿರ‍್ನಿ ಸಗ್ಳ ಡೊಳ ಹುತ್ತ. ಹಿ ಚಾರ್ ಜೀವಿ ರ‍್ಯಾತ್ ದೀಸ್ ಖಾಯಿಮ್ ಆಸಿ ಸಾಂಗಿತಿತ: “ದೇವ್‍ ಜಾ಼ಲ್ಯಾಲಾ ಪ್ರಭು, ನಿರ‍್ಮಳ್, ನಿರ‍್ಮಳ್, ನಿರ‍್ಮಳ್; ತ್ಯೊ ಸರ್ವ ಶಕ್ತ. ತ್ಯೊ ಪುರ್ವಿತ್ ಆಸ್‌ಲ್ಯಾಲಾ ಆತಾ ಆಸ್ನಾರಾ ಮೊರ‍್ಹ ಯನಾರಾ ಜಾ಼ಲ್ಯಾ. ”
REV 4:9 ತೇ ಜೀವಿ ಸಿಂಹಾಸನಾವ ಬಸ್‍ಲ್ಯಾಲ್ಯಾಲಾ ಪ್ರಭಾವ್, ಮರ‍್ಯಾದ್ ಆನಿ ಉಪ್ಕಾರ್ ಸಾಂಗಿತಿತ. ಕಂದಿಬಿ ಜೀವ್ನಾಕರ್ತ್ಯಾಲಾ ತ್ಯೊಸ್.
REV 4:10 ಇಸಾವಚಾರ್ಜಾ಼ನ್ ಜಾಂತ ಆಪ್ಲಿ ಕಿರಿಟ್ ಕಾಡುನ್ ಕಡವ ಥಿವುನ್ ಸಿಂಹಾಸನಾವ ಬಸ್‍ಲ್ಯಾಲ್ಯಾಲಾ ನಡ್ಗ ಟಿಕ್ವುನ್ ನಮಸ್ಕಾರ್ ಕರುನ್ ಕಂದಿಬಿ ರಾನಾರ‍್ಯಾ ತ್ಯಲಾ ವವ್ಯಾಳಿತ್ ಆಸ ಮನ್ಹಿತ:
REV 4:11 “ಆಮಚಾ಼ ಪ್ರಭು ಆಮಚಾ಼ ದೇವ್ ತು ಪ್ರಭಾವ್ ಮರ‍್ಯಾದ್ ಅಧಿಕಾರ್ ಗಿಹಿಜೊ಼ಗಾ ಹಾಸ್ ಸಗ್ಳ ಘಡಿವಲ್ಯಾಲ ತುಸ್ ತುಜಾ ಮನಾಶಾರ್ಕ ಸಗ್ಳ ಆಸಲ್ಯಾಲ ಆನಿ ಸಗ್ಳ ಉತ್ಪನ್ ಜಾ಼ಲ್ಹ ಮನ್ಹಿತ.
REV 5:1 ಸಿಂಹಾಸನಾವ ಬಸ್‍ಲ್ಯಾಲ್ಯಾಚಾ ಉಜ್‍಼ವ್ಯಾ ಹಾತಾತ್ ಮೀ ಯೇಕ್ ಇಡಿ ಬಗ್ಲಿ. ತ್ಯಚೆ ದುಯಿಕ್ಡ ಲಿವ್‍ಲ್ಯಾಲ ಹುತ್ತ. ತ್ಯಚಿವ ಸಾತ್ ಸಿಕ್ಕ ಮ್ಯಾರ್ಲ ಹುತ್ತ.
REV 5:2 “ಮೊಟಾ ದೇವ್ ಧುತ್ ಜೊ಼ರಾನಿ ವರ್ಡುನ್ ಹೆ ಇಡಿಚ಼ ಸಿಖ ಕಾಡ್ನಾರಾ ಕೊನ್ ಹಾ? ಮನ್ಲಾ.
REV 5:3 ಫನ್ ಸ್ವರ್ಗಾತ್ ವ್ಹವುನಿ ದರ್ಥಿವ ವ್ಹವುನಿ ಪಾತಾಳಾತ್ ವ್ಹವುನಿ ಹೀ ಇಡಿ ಸುಡುನ್ ಬಗ್ನಾರಾ ಕೊನ್ ನವ್ಥಾ ಮನ್ಹುನ್.
REV 5:4 ಶೊಡ್ನಾರಾ ನಾಹಿತ ಬಗ್ನಾರಾ ಕೊನುಸ್ ನಾಹಿ ಮನ್ಹುನ್ ಮೀ ಖುಬ್ ರಡ್ಲೊ.
REV 5:5 ಫನ್ ವಡ್ಲಾತ್‌ಲ್ಯಾ ಯಕಾನಿ ಮನಾ ರಡುನಕೊ ಬಗ್ ಯುದ್ ಕುಲಾತ್ಲಾ ಸಿಂವ್ ಜಾ಼ಲ್ಯಾಲಾ ಕ್ರಿಸ್ತ ಜಿತ್‌ಲ್ಯಾ ತ್ಯೊ ದಾವಿದಾಚೆ ಪಿಳ್ಗಿತ್ಲಾ. ತ್ಯೊ ಇಡಿ ಆನಿ ತ್ಯಚ಼ ಸಾತ್ ಸಿಕ್ಕ ಉಗಡ್‍ತ್ಯಾಲಾ ಜಾ಼ಲ್ಯಾ ಮನ್ಹುನ್ ಸಾಂಗ್ಲ.
REV 5:6 ಮಂಗ್ ಸಿಂಹಾಸನಾಚಾ ಆನಿ ಚಾರ್ ಜೀವಾಂಚೆ ಮದ್ದಿ ಯಾಕ್ ಮಿಂಡುರ್ ಮೀ ಬಗ್ಲ ಜಾಂತ ಸಾಹಿತ್ ತ್ಯಾ ಮೆಂಡ್ರಾಚೆ ಸರ್ಬೌರ್ ಹುತ್ತ. ತ್ಯ ಮಿಂಡುರ್ ಮಾರುನ್ ಟ್ಯಾಕ್ಲ ತ್ಯಲಾ ಸಾತ್ ಸಿಂಗ ಆನಿ ಸಾತ್ ಡೊಳ ಹುತ್ತ. ಹೇ ಹ್ಯಾ ಲೊಕಾತ್ ಲಾವುನ್ ದಿಲ್ಯಾಲಿ ದೇವಾಚಿ ಸಾತ್ ಆತ್ಮ ಜಾ಼ಲ್ಯಾತ.
REV 5:7 ತ್ಯಾ ಮೆಂಡರಾನಿ ಯವುನ್ ಸಿಂಹಾಸನಾವ ಬಸ್‍ಲ್ಯಾಲ್ಯಾಚಾ ಉಜ್‍಼ವ್ಯಾ ಹಾತಾತ್ಲಿ ಇಡಿ ಗಿತ್ಲಿ.
REV 5:8 ತವಾ ಚಾರ್ ಜೀವಿ ಆನಿ ಇಸಾವ ಚಾರ್ಜಾ಼ನ್ ಜಾಂತ್ಯಾಂಚಾನಿ ತ್ಯಾ ಮೆಂಡ್ರಾಚೆ ಮೊರ‍್ಹ ನಡ್ಗ ಟಿಕ್ವುನ್ ನಮಸ್ಕಾರ್ ಕೇಲಾ ಪರತೇಕಾಚಾ ಹಾತಾತ್ ತಾರಚಿ ವಾಜ಼್ಪ ಹುತ್ತಿತ. ದುಫಾನಿ ಬರ್ಲ್ಯಾಲಿ ಸೊನ್ಯಾಚಿ ಐದಾನ ತೇ ದರ‍್ಹುನ್ ಹುತ್ತ. ತೀ ಐದಾನ ದೇವಾಚಾ ಚಾಂಗಲ್ಯಾ ಲೊಕಾಂಚಿ ಮಾಗ್ನಿ ಜಾ಼ಲ್ಥಿತ.
REV 5:9 ತ್ಯಂಚಾನಿ ಮೆಂಡ್ರಾಸಾಟಿ ಯಾಕ್ ನವ್ಹ ಗೀತ್ ಗ್ಯಾವ್ಲ: “ತು ಮಾರುನ್‍ ಟ್ಯಾಕ್‌ಲ್ಯಾಲಾ ಜಾ಼ಲಾಸ್ ಮನ್ಹುನ್ ಇಡಿ ಗಿಹ್ಯಾಲಾಬಿ ತ್ಯಚ಼ ಸಿಕ್ಕ ಸೊಡ್ವಾಯಾ ಚಾಂಗ್ಲಾ ಜಾ಼ಲ್ಯಾಸ್ ತು ತುಜಾ ರಕ್ತಾನಿ ಮರ್ನಾನಿ ಸಗ್ಳಿ ಕುಳ, ಬಾಶಾ, ದೇಶಾ, ಜಾತ್. ಲೊಕಾನಾ ದೇವಾಸಾಟಿ ಇಕತ್ ಗೇತಲ್ಯಾತಸ್.
REV 5:10 ತು ತ್ಯನಾ ಆಮ್ಚಾ ದೇವಾಚಿ ಸೇವಾ ಕರಾಯಾ ಆನಿ ಯೇಕ್ ಯಾಜಕಾಂಚಾ಼ ರಾಜ್ ಕೆಲ್ಯಾ ತೇ ಹ್ಯಾ ಲೊಕಾತ್ ರಾಜ್ಬಾರ್ ಚಾ಼ಲಿವ್ನಾರ್. ”
REV 5:11 ಮಂಗ್ ಮೀ ಬಗ್ಲತವಾ ಖುಬ್ ದೇವ್ ದುತಾಂಚಾ಼ ಆವಾಜ಼್ ಐಕ್ಲಾ ಹೇ ದೇವ್ದುತ್ ಸಿಂಹಾಸನಾಚಾ ಚಾರ್ ಜೀವಿಂಚೆ ಆನಿ ಜಾಂತ್ಯಾಂಚೆ ಸರ್ಬವ್ಹಾರ್ ಹುತ್ತ. ತ್ಯಂಚಾ಼ ಇಸೊಬ್ ಲಾಖ ಲಾಖನಿ ಕುಠಿ ಕುಠಿನಿ ಹುತಾ.
REV 5:12 ಹೇ ಸಗ್ಳ ಜೊ಼ರಾನಿ ಆಸ ಮನ್ಲ: “ಮ್ಯಾರ್ಲ್ಯಾಲ ಮೆಂಡಾರ್ ಹುಕ್ಮಾನಿ ಸಾವ್ಕರ್ಕಿನಿ ಗಿನ್ಯಾನ್ ಬಳ್ ಮರ‍್ಯಾದ್ ಪ್ರಭಾವ್ ಸ್ತೊತ್ರ ಗಿಹಿಜೊ಼ಗ ಜಾ಼ಲ್ಯಾ. ”
REV 5:13 ಯವ್ಡಸ್ ನವ್ಹ ಆಬ್ಳಾತ್ ಆನಿ ದರ್ಥಿವ ದರ್ಥಿಚೆ ಬುಡಿ ಸಂಮಿದೊರಾತ್ ಆಸ್‌ಲ್ಯಾಲ್ಯಾ ಪರತೇಕ್ ಜೀವಿಲಾ ಆಸ ಸಾಂಗ್‌ತ್ಯಾಲ ಐಕ್ಲ: ಸಿಂಹಾಸನಾವ ಬಸುನ್ ಆಸ್‍ಲ್ಯಾಲ್ಯಾಲಾ ಮೆಂಡುರ್ ಜಾ಼ಲ್ಯಾಲ್ಯಾಲಾ ಸ್ತೊತ್ರ, ಮರ‍್ಯಾದ್ ಪ್ರಭಾವ್ ಹುಕುಮ್, ಕವಾಕವಾಬಿ ರಾಹುನಿ!
REV 5:14 ತೇ ಚಾರ್ ಜೀವಿ “ತಸಸ್ ವ್ಹವುನಿ!” ಮಂತ್ಯಾತ ಜಾಂತ್ಯಾಂಚಾನಿ ನಡ್ಗ ಗಾಲ್ಹುನ್ ವವ್ಯಾಳಾ.
REV 6:1 ನಂತರ್ ಮೇಂಡ್ರಾನಿ ಸಾತ್ ಸಿಕ್ಯಾತ್ಲಾ ಯೊಕ್ ಸಿಕ್ಕಾ ಪ್ಯೊಡ್ತಾನಾ ಮೀ ಬಗ್ಲ. ತ್ಯಾ ಚಾರ್ ಜೀವಿತ್ಲಾ ಯೊಕ್ ಜೀವಿ ಗಡ್ಗಡುನ್ ಬೊಲ್‍ತ್ಯಾಲ ಮೀ ಐಕ್ಲ ತ್ಯ “ಎ” ಮಂಥ್ಯಾಲ ಐಕ್ಲ.
REV 6:2 ಮೀ ಬಗ್ಲ ತವಾ ಮಾಜೆ ಮೊರ‍್ಹ ಯೊಕ್ ಪಾಂಡ್ರಾ ವಾರು ಮನಾ ದಿಸ್ಲಾ. ವಾರು ಚಾ಼ಲಿವತ್ಯಾಲ್ಯಾಚಾ ಹಾತಾತ್ ಯೊಕ್ ಬಿಲ್ ಬಾನ್ ಹುತ್ತಾ. ತ್ಯ ಚಾ಼ಲಿವತ್ಯಾಲ್ಯಾಲಾ ಯಾಕ್ ಕಿರಿಟ್ ದಿಲ್ತ. ತ್ಯೊ ವೈರಿನಾ ಹಾರ್ವಿತ್ ಜಿತಾಯಾ ಗೆಲಾ.
REV 6:3 ತ್ಯಾ ಮೆಂಡ್ರಾನಿ ದೊನ್ವಾ ಸಿಕ್ಕಾ ಉಗಡ್ಲಾ. ತವಾ ದೊನ್ವಾ ಜೀವಿ “ಎ” ಮನ್ಹುನ್ ಸಾಂಗ್‍ತ್ಯಾಲ ಮೀ ಐಕ್ಲ.
REV 6:4 ತವಾ ಆನಿಯೊಕ್ ವಾರು ಬಾಹಿರ್ ಆಲಾ. ತ್ಯೊ ತಾಂಬ್ಡಾ ವಾರು ಜಾ಼ಲ್ಥಾ. ತ್ಯೊ ವಾರು ಚಾ಼ಲಿವತ್ಯಾಲ್ಯಾಲಾ ಲೊಕಾತ್ ಆಸ್‌ಲ್ಯಾಲ ಥಂಡ್ಪನ್ ಕಾಡುನ್ ಮಾರಾಮಾರಿನಿ ಮಾರುನ್ ಟಾಕಾಯಾ ತ್ಯಲಾ ಹುಕುಮ್ ದಿಲ್ತಾ. ತ್ಯ ಚಾ಼ಲವಾಯಾ ಯಾಕ್ ಮೊಟ ಹತ್ಯಾರ ದಿಲ್ತ.
REV 6:5 ತ್ಯಾ ಮೆಂಡ್ರಾನಿ ತಿನ್ವಾ ಸಿಕ್ಕಾ ಉಗಡ್ಲಾ ತವಾ ತಿನ್ವಾ ಜಿವಿ “ಎ” ಮನ್ಹುನ್ ಸಾಂಗ್‌ತ್ಯಾಲ ಮೀ ಐಕ್ಲ ತವಾ ಮಾಜೆ ಮೊರ‍್ಹ ಯೊಕ್ ಕಾಳಾ ವಾರು ದಿಸ್ಲಾ ತ್ಯಾ ವಾರ‍್ವಾವ ಬಸ್‍ಲ್ಯಾಲ್ಯಾಚಾ ಹಾತಾತ್ ಯೆಕ್ ತಾಗ್ಡಿ ದರಲ್ಯಾಲಿ ಹುತ್ತಿ.
REV 6:6 ತವಾ ಚಾರ್ ಜೀವಾಂಚೆ ಮದ್ದಿ ಯೊಕ್ ಸಬ್ದ ಐಕ್ಲಾ. ತೆ ಮನ್ಹಿತ ಯೇಕ್ ದಿಸಾಚೆ ಮಜು಼ರಿಲಾ ಶೆರ್ಬರ್ ಗಹು ಆನಿ ಯೇಕ್ ದಿಸಾಚೆ ಮಜು಼ರಿಲಾ ತಿನ್‍ಸೆರ್ ಸಾವ. ಫನ್ ತ್ಯಾಲ್ ಆನಿ ದರಾಕ್ಷಿಚಾ ರಸಾಚಾ಼ ನಾಸ್ ಕರು ನಕೊಸಾ.
REV 6:7 ತ್ಯಾ ಮೇಂಡ್ರಾನಿ ಚಾರ‍್ವಾ ಸಿಕ್ಕಾ ಉಗಡ್ಲಾ. ತವಾ ಚಾರವ್ಯಾ ಜಿವಿನಿ “ಎ” ಮನ್‌ಲ್ಯಾಲಾ ಸಬ್ದ ಮೀ ಐಕ್ಲಾ.
REV 6:8 ಮೀ ಬಗ್ಲ ತವಾ ಮಾಜೆ ಮೊರ‍್ಹ ಯೋಕ್ ಪಿಕಟ್ ರಂಗಾಚ಼ ವಾರು ಮನಾ ದಿಸ್ಲಾ. ತ್ಯಾ ವಾರ್ವಾವ ಬಸ್‍ಲ್ಯಾಲಾ ಮೃತ್ಯು. ತ್ಯಚೆ ಮಾಗ್ನಿ ಪಾತಾಳ್ ಮಂಥ್ಯಾಲಾ ಆಲಾ. ತ್ಯನಾ ದರ್ಥಿವ್‌ಲ್ಯಾ ಚೌ಼ಕ್ಬ ಜಾ಼ಗ್ಯಾವ ಕುಂಗ್ಳಿನಿ ಬರ್ಗಾಲಾನಿ ರೋಗಾನಿ ಆನಿ ರಾನಾತ್‌ಲ್ಯಾ ಜ಼ನಾವಾರಾಂಚಾನಿ ಲೊಕಾನಾ ಮಾರುನ್ ಟಾಕಾಯಾ ಹುಕುಮ್ ದಿಲ್ತಾ.
REV 6:9 ತ್ಯನಿ ಪಾಚ್ವಾ಼ ಸಿಕ್ಕಾ ಉಗಡ್ಲಾ ತವಾ ಮೀ ಯಜ್ಞೆವೆದಿಚೆ ಬುಡಿ ಆತ್ಮ ಬಗ್ಲ, ತ್ಯ ಆತ್ಮ ದೇವಾಚಾ ವಚ಼ನಾಸ್ಲಾಗುನ್ ಆನಿ ತ್ಯನಿ ದಿಲ್ಯಾಲೆ ಸಾಕ್ಷಿಸ್ ಲಾಗುನ್ ಮಾರುನ್ ಟ್ಯಾಕ್‍ಲ್ಯಾಲ್ಯಾ ಲೊಕಾಂಚ಼ ಆತ್ಮ ಜಾ಼ಲ್ಥ.
REV 6:10 ತೀ ಆತ್ಮಿ ದನ್ಯಾ ನಿರ್ಮಳ್ ಆನಿ ಖರಾ ಪ್ರಭುಜಾಲ್ಯಾಲ್ಯಾ ಆಮಾನಾ ಮಾರುನ್ ಟ್ಯಾಕ್‌ಲ್ಯಾಲ್ಯಾಂಚಾ಼ ನ್ಯಾಯಿ ನಿವ್ಡಾಯಾ ಆನಿ ತ್ಯನಾ ಶಿಕ್ಷಾ ದಿಯಾ ತು ಕ್ಯವ್ಡಾ ಯೊಳ್ ಗೇನಾರ್. ಮನ್ಹುನ್ ಜೊ಼ರಾನಿ ವರಾಡ್ಲಿತ.
REV 6:11 ತ್ಯಾ ಆತ್ಮಾತ್‌ಲ್ಯಾ ಪರತೇಕಾಲಾ ಯೊಕ್ ಯೊಕ್ ಪಾಂಡ್ರಾ ಜ಼ಘಾ ದಿಲ್ತಾ. ಆನಿ ತುಮ್ಚೆ ಸಂಗಚಾ ಸೇವಕಾನಾ ಆನಿ ಇಸ್ವಾಸಾತ್ ಆಸ್‌ಲ್ಯಾಲ್ಯಾ ಬನ್ಹಿ ಬಾವ್ಹಾನಾ ಮಾರುನ್ಟಾಕಿ ಪರತ್ ಇಶ್ರಾಮಾ ಗಾವ್ಲಾ.
REV 6:12 ತ್ಯಾ ಮೇಂಡ್ರಾನಿ ಸಾವಾ ಸಿಕ್ಕಾ ಉಗಡ್‍ತ್ಯಾಲಾ ಮೀ ಬಗ್ಲಾ. ತವಾ ಮೊಟ ಭುಕಂಪ ಜಾ಼ಲ್ಹ ದೀಸ್ ಕಾಳ್ಯಾ ಗೊಂಗ್‌ಡ್ಯಾಚೆಗತ್ ಕಾಳಾ ಜಾ಼ಲ್ಹ ಚಾ಼ಂದ್ ರಕ್ತಾಚೆಗತ್ ತಾಂಬ್ಡಾ ಜಾ಼ಲ್ಹಾ.
REV 6:13 ಆಬ್ಳಾತ್‍ ಆಸ್‌ಲ್ಯಾಲ್ಯಾ ಚಾನ್ಯಾ ಮೊಟ್ಯಾ ವಾರ‍್ಯಾನಿ ಹುಂಬ್ರಾಚ಼ ಜಾ಼ಡ್ ಹಾಲುನ್ ಫಳ ಜಾ಼ಡ್ಹಾವ್ನಿ ದರ್ಥಿವ ಪಡ್‍ಲ್ಯಾಚೆಗತ್ ಪಡ್‍ಲ್ಯಾ.
REV 6:14 ಆಬಾಳ್ ಇಡಿಚೆಗತ್ ವ್ಹವುನ್ ಕನ್ನ ಆನಿ ದ್ವೀಪ ಆಪ್ಲಾ ಜಾ಼ಗಾ ಸುಡುನ್ ಗೇಲ.
REV 6:15 ತವಾ ದುನೆತ್ಲ ರಾಜ಼ ಅಧಿಪತಿ ಸಾವ್ಕಾರ್ ಬಳಿ ಪರತೇಕ್ ಗುಲಾಮ್ ಸ್ವತಂತ್ರ ಮಾನ್ಸ ಗಭಿತ್ನಿ ಆನಿ ಕನ್ಯಾವಲ್ಯಾ ದುಂಢಿಂಚೆ ಸಾಂದಿತ್ನಿ ದಡ್ಲ.
REV 6:16 ತೀ ಲೊಕ ಕನ್ಯಾನು ಅನಿ ದುಂಢಿನು ಆಮ್ಚಿವ ಪಡಾ ಸಿಂಹಾಸನಾವ ಬಸ್‌ಲ್ಯಾಲ್ಯಾಚೆ ನದ್ರಾಲಾ ಆಮಾನಾ ಜಾ಼ಖುನ್ ಗೇವಾ ಮೇಂಡಾರ್ ಜಾ಼ಲ್ಯಾಲ್ಯಾಚಾ ರಾಗಾತ್ನಿ ಆಮಾನಾ ಜಾ಼ಖಾ.
REV 6:17 ಕಾ ಮಂಜೆ ತ್ಯಚಾ಼ ರಾಗಾಚಾ಼ ಮೊಟಾ ದೀಸ್ ಆಲ್ಯಾ. ತ್ಯಚೆ಼ ಮೊರ‍್ಹ ಕೊನ್ ಥಾಂಬಲ್?
REV 7:1 ಹ್ಯ ಜಾ಼ಲ್ಯಾ ನಂತರ್ ಚಾರ್ಜಾ಼ನ್ ದೇವ್ ಧುತ್ ದರ್ಥಿಚಾ ಚಾರ್ ಕೊನ್ಯಾವ್ನಿ ಉಬರಾಯಲ್ಯಾಲ ಮೀ ಬಗ್ಲ ವಾರ ದರ್ಥಿವ ವ್ಹವುನಿ ಸಮಿಂದೊರಾವ ವ್ಹವುನಿ ಜಾ಼ಡ್ಹಾನಾ ಉಡವು ನಾಹಿ ಆಸ ತ್ಯ ದರ್ಥಿವ್ಲ ಚಾರಿಕ್ಲ ವಾರ ಥಾಂಬಿವ್ಲಹುತ್ತ.
REV 7:2 ಮಂಗ್ ದುಸ್ರಾಯೊಕ್ ದೇವ್ದುತ್ ಪುರ್ಬಾಕ್ನಿ ಯತ್ಯಾಲಾ ಮೀ ಬಗ್ಲಾ. ಜೀವ್ ಆಸ್‌ಲ್ಯಾಲ್ಯಾ ದೇವಾಚಾ಼ ಸಿಕ್ಕಾ ಹ್ಯಾ ದೇವ್ದುತಾಪ ಹುತ್ತಾ. ಹ್ಯೊ ದೇವ್ದುತ್ ಚಾರ್ಜಾ಼ನ್ ದೇವ್ ದುತಾನಾ ಜೋ಼ರಾನಿ ಹಾಕಟೊ. ದರ್ಥಿಲಾ ಆನಿ ಸಮಿಂದೊರಾಲಾ ತರಾಸ್ ದಿಯಾ ಹುಕುಮ್ ದೇವಾನಿ ಹ್ಯಾ ಚಾರ್ ದೇವ್ದುತಾನಾ ದಿಲಾ.
REV 7:3 “ಆಮ್ಚಾ ದೇವಾಚಿ ಸೇವಾ ಕರ್ತ್ಯಾಲ್ಯಾ ಲೋಕಾಂಚಾ ಕಪಾಳಾವ ಸಿಕ್ಕಾ ಮಾರೀ ಪರತ್ ದರಥಿಲಾ ವ್ಹವುನಿ ಸಮಿಂದೊರಾಲಾ ವ್ಹವುನಿ ಜಾ಼ಡ್ಹಾನಾ ವ್ಹವುನಿ ತರಾಸ್ ದಿವುನಕೊಸಾ ಮನ್ಹುನ್ ಸಾಂಗ್ಲ.
REV 7:4 ನಂತರ್, ಸಿಕ್ಕಾ ಮಾರುನ್ ಗೆತಲ್ಯಾಲ್ಯಾಂಚಿ ಗತಿ ಮನಾ ಐಕು ಆಲಿ ತ್ಯಂಚಿ ಸಗ್ಳಿ ಏಕ್ ಲಾಕ್ ಚಾಳ್ಸಾವ ಚಾರ್ ಹಾಜಾ಼ರ್ ಜ಼ನ ತೀ ಇಸ್ರಾಲಾಂಚಾ ಬಾರಾ ವಂಶಾನಾ ಮಿಳುನ್ ಹುತ್ತಿತ.
REV 7:5 ಯುದಾಚಾ ವಂಶಾತ್ನಿ ಬಾರಾ ಹಾಜಾ಼ರ್ ರೂಬೇನಾಚಾ ವಂಶಾತ್ನಿ ಬಾರಾ ಹಾಜಾ಼ರ್ ಗಾದಾಚಾ ವಂಶಾತ್ನಿ ಬಾರಾ ಹಾಜಾ಼ರ್
REV 7:6 ಆಶೇರಾಚಾ ವಂಶಾತ್ನಿ ಬಾರಾ ಹಾಜಾ಼ರ್ ನಫ್ತಾಲಿಚಾ ವಂಶಾತ್ನಿ ಬಾರಾ ಹಾಜಾ಼ರ್ ಮನಸ್ಸೆಚಾ ವಂಶಾತ್ನಿ ಬಾರಾ ಹಾಜಾ಼ರ್
REV 7:7 ಸಿಮೆಯೋನಾಚಾ ವಂಶಾತ್ನಿ ಬಾರಾ ಹಾಜಾ಼ರ್ ಲೇವಿಚಾ ವಂಶಾತ್ನಿ ಬಾರಾ ಹಾಜಾ಼ರ್ ಇಸ್ಸಾಕಾಚಾ ವಂಶಾತ್ನಿ ಬಾರಾ ಹಾಜಾ಼ರ್
REV 7:8 ಜೆಬುಲೊನಾಚಾ ವಂಶಾತ್ನಿ ಬಾರಾ ಹಾಜಾ಼ರ್ ಯೊಸೆಪಾಚಾ ವಂಶಾತ್ನಿ ಬಾರಾ ಹಾಜಾ಼ರ್ ಬೆನ್ಯಾಮಿನಾಚಾ ವಂಶಾತ್ನಿ ಬಾರಾ ಹಾಜಾ಼ರ್
REV 7:9 ಮಂಗ್ ಮೀ ಬಗ್ಲ ತವಾ ಲೊಕಾಂಚಾ಼ ಮೋಟಾ ಹಿಂಡ್ ದಿಸ್ಲಾ. ತೀ ಮೆಜಾ಼ವ್ಹಯಿತ್ನಾಹಿ ಇತ್ಕಿ ಹುತ್ತಿತ. ತ್ಯಾತ್ಲಿ ಸಗ್ಳಿ ಲೊಕ, ದೆಶಾ, ಕುಳ, ಸಗ್ಳಿ ಬಾಶಾ ಬೊಲ್‍ತ್ಯಾಲಿ ಹುತ್ತಿತ ಹೀ ಲೊಕ ಸಿಂಹಾಸನಾಚೆ ಮೊರ‍್ಹ ಆನಿ ಮೆಂಡರಾಚೆ ಮೊರ‍್ಹ ಉಬಿ ಹುತ್ತಿತ. ತೀ ಸಗ್ಳಿ ಪಾಂಡ್ರಾ ಜ಼ಘಾ ಗಾಲ್ಹುನ್ ಖರ್ಜುರಾಚಿ ಪಾನ ಆಪ್‌ಲ್ಯಾ ಹಾತಾತ್ನಿ ದರ್ಲಿ ಹುತ್ತಿತ.
REV 7:10 ತೀ ಜೊ಼ರಾನಿ ಸಿಂಹಾಸನಾವ ಬಸ್‌ಲ್ಯಾಲ್ಯಾ ದೆವಾಪ್ನಿ ಆನಿ ಮಿಂಡುರ್ ಜಾ಼ಲ್ಯಾಲ್ಯಾಪ್ನಿ ಸುಟ್ನುಕ್ ಯತಿ ಮನ್ಹುನ್ ವರಾಡ್ಲಿತ.
REV 7:11 ಜಾಂತ ತಿಥ ಹುತ್ತ. ಆನಿ ಚಾರ್ ಜೀವ್ ತಿಥ ಹುತ್ತ. ತ್ಯಂಚೆ ಸರ್ಬವ್ಹಾರ ಆನಿ ಸಿಂಹಾಸನಾಚೆ ಸರ್ಬವ್ಹಾರ ದೇವ್ದುತ್ಸಗ್ಳ ಉಬ ಹುತ್ತ. ದೇವ್ದುತಾಂಚಾನಿ ಸಿಂಹಾಸನಾಂಚೆ ಮೊರ‍್ಹ ನಡ್ಗ ಟಿಕ್ವುನ್ ದೇವಾಲಾ ವವ್ಯಾಳಾ.
REV 7:12 ತೇ, ತಸಸ್ ವ್ಹವುನಿ! ಆಮ್ಚಾ ದೇವಾಲಾ ಸ್ತೊತ್ರ ಮರ‍್ಯಾದ್ ಗಿನ್ಯಾನ್ ದನ್ಯವಾದ್ ಸ್ತುತಿ ಆದಿಕಾರ್ ಆನಿ ಬಳ್ ಖಾಯಿಮ್ ರಾಹುನಿ ಆಮೆನ್! ಮನ್ಲ.
REV 7:13 ತವಾ ಜಾಂತ್ಯಾತಲ್ಯಾ ಯಕಾನಿ ಪಾಂಡ್ರ ಜ಼ಘ ಗಾಲ್ಹುನ್ ಉಬಿರಾಯ್‌ಲ್ಯಾಲಿ ಹೀ ಲೊಕ ಕೊನ್? ತೀ ಕುಠ್ನಿ ಆಲ್ಯಾಲಿ ಮನ್ಹುನ್ ಮನಾ ಇಚಾರ್ಲ
REV 7:14 ತವಾ ಪ್ರಭು ತೀ ಕೊನ್ತಿ ತುಲಾ ಠಾವಿ ಹಾತ” ಮನ್ಹುನ್ ಉತ್ತರ್ ದಿಲಾ. ತವಾ ಹಿ ಮೊಟಾ ತರಾಸ್ ಖಾವುನ್ ಆಲ್ಯಾಲಿ. ತ್ಯಂಚಾನಿ ಮಿಂಡುರ್ ಜಾ಼ಲ್ಯಾಲ್ಯಾಚಾ ರಕ್ತಾನಿ ಆಪ್ಲ ಜ಼ಘ ದುತ್ಯಾಲ್ಯಾತ ಆತಾ ತೀ ಚಾ಼ಂಗ್ಲಿ ಜಾ಼ಲ್ಯಾತ.
REV 7:15 ಮನ್ಹುನ್ ಹೀ ಲೊಕ ಆತ್ತಾ ದೇವಾಚಾ ಸಿಂಹಾಸನಾಚೆ ಮೊರ‍್ಹ ಹಾತ್ತ. ತೀ ದೇವಾಲಾ ತ್ಯಚಾ ದೇವ್ಳಾತ್ ರ‍್ಯಾತ್ ದೀಸ್ ವವ್ಯಾಳ್‌ತ್ಯಾತ ಸಿಂಹಾಸನಾವ ಬಸ್‌ಲ್ಯಾಲಾ ತ್ಯನಾ ರ‍್ಯಾಕ್ತೊ.
REV 7:16 ತ್ಯಾ ಲೊಕಾನಾ ಆನಿಕ್ ಭುಕ್, ತಾನ್, ದೀಸಾಚ಼ ಉನ್, ಲಾಗ್ನಾರ್ನಾಹಿ. ತ್ಯನಾ ಕಸ್ಲಸ್ ಉನ್ ಬಾಜಿತ್ ನಾಹಿ.
REV 7:17 ಸಿಂಹಾಸನಾಚೆ ಮದ್ದಿ ಆಸ್‌ಲ್ಯಾಲ ಮೆಂಡಾರ್ ಜಾ಼ಲ್ಯಾಲಾ ತ್ಯೊ ತ್ಯಂಚಾ಼ ಕುರುಬುರ್ ಜಾ಼ಲ್ಯಾ. ತ್ಯೊ ತ್ಯನಾ ಜೀವ್ ದೇತ್ಯಾಲ್ಯಾ ಪಾನ್ಯಾಚಾ ಜ಼ರ‍್ಯಾಂಚಿಪ ಹಾಕ್ಟುನ್ ನೆಥೊ. ತ್ಯಂಚಾ ಡೊಳ್ಯಾಂಚಿ ಟಿಪ್ಪ ದೇವ್ ಪುಸ್ತೊ ಮನ್ಹುನ್ ಸಾಂಗ್ಲ.
REV 8:1 ಮಿಂಡುರ್ ಜಾ಼ಲ್ಯಾಲ್ಯಾನಿ ಸಾತ್ವಾ ಸಿಕ್ಕಾ ಉಗಡ್ಲಾ. ತವಾ ಸ್ವರ್ಗಾತ್ ಜ಼ವಳ್ ಜ಼ವಳ್ ಆರ್ದಾತಾಸ್ ಶಾಂತ್ ಜಾ಼ಲ್ಹ.
REV 8:2 ಮಂಗ್ ದೇವಾಚೆ ಮೊರ‍್ಹ ಸಾತ್ ದೇವ್ದುತ್ ಉಬ ರಾಯ್‌ಲ್ಯಾಲ ಮೀ ಬಗ್ಲ ತ್ಯನಾ ಸಾ ತುತ್ತುರಿ ದಿಲ್‍ತ್ಯಾ.
REV 8:3 ಆನಿ ಯೊಕ್ ದೇವ್ದುತ್ ಯವುನ್ ಯಜ್ಞವೇದಿಪ ಉಬಾರಾಹುನ್ ತ್ಯೊ ಧುಪ್ ಆಸ್‌ಲ್ಯಾಲಿ ಸೊನ್ಯಾಚಿ ದುಫಾರತ್ ದರ‍್ಹುನ್ ಹುತ್ತಾ ದೇವಾಚಾ ಲೊಕಾಂಚಾ ಮಾಗ್‌ನ್ಯಾಂಚಿ ಸಂಗ ದಿಯಾಸಾಟಿ ತ್ಯಲಾ ಖುಬ್ ಧುಪ್ ದಿಲ್ತಾ ಹ್ಯಾ ದೇವ್ದುತಾನಿ ಸಿಂಹಾಸನಾಚೆ ಮೊರ‍್ಹ ಸೊನ್ಯಾಚೆ ಯಜ್ಞವೇದಿವ ಹ್ಯೊ ಧುಪ್ ಥೆವ್ಲಾ
REV 8:4 ತ್ಯಾ ದುಫಾಚಾ಼ ಧುರ್ ದೇವ್‌ ದುತಾಚಾ ಹಾತಾತ್ನಿ ದೇವಾಚಾ ಲೊಕಾಂಚಾ ಮಾಗ್‌ನ್ಯಾ ಸಂಗ ದೇವಾಪ ವರ್ ಗೇಲಾ.
REV 8:5 ತವಾ ದೇವ್ ದುತಾನಿ ಪೆಟ್‌ಲ್ಯಾಲಿ ದುಫಾರತ್ ಗಿಹುನ್ ದರ್ಥಿವ ಹೊಲ್ಪಟ್ಲಿ. ತವಾ ಇಜ಼್ ಲವ್ಲಿ ಗಡ್ಗಡ್ಲಾ ಆನಿ ಯೆಕ್ ತರಚಾ಼ ಆವಾಜ಼್ ಆಲಾ ಆನಿ ಭುಕಂಪ ಜಾ಼ಲಿತ.
REV 8:6 ನಂತರ್ ತೆ ಸಾತ್‍ಜಾ಼ನ್ ದೇವ್‌ ದುತ್ ಸಾತ್ ತುತ್ತುರಿ ವಾಜ್ವಾ಼ಯಾ ತಯಾರ್ ಜಾ಼ಲ್ಹ.
REV 8:7 ಪೈಲ್ಯಾ ದೇವ್‌ದುತಾನಿ ಆಪ್ಲಿ ತುತ್ತುರಿ ವಾಜಿವ್ಲಿ. ತವಾ ರಗಾತ್ ಮಿಸಾಳ್ಯಾಲ ಗಾರಚಾ಼ ಪಾವುಸ್ ಆನಿ ಇಸ್ತು ದರ್ತಿವ ಪಡ್ಲಾ. ದರ್ಥಿಚಾ಼ ತಿನವ್ಯಾತ್ಲಾ ಯೊಕ್ ಭಾಗ್ ಆನಿ ಹಿರವ ಗವಾತ್ ಸಗ್ಳ ಜ಼ಳುನ್ ಗೇಲ; ಆನಿ ಜಾ಼ಡಾಂಚಾ಼ಬಿ ತಿನಿತ್ಲಾ ಯೊಕ್ ಭಾಗ್ ಜ಼ಳುನ್ ಗೇಲಾ.
REV 8:8 ದೊನವ್ಯಾ ದೇವ್‌ ದುತಾನಿ ಆಪ್ಲಿ ತುತ್ತುರಿ ವಾಜಿವ್ಲಿ. ತವಾ ಇಸ್‌ತ್ಯಾನಿ ಪೆಟ್ಯಾಲಾ ಮೊಟಾ ಕನಾ ಮಂ‌ತ್ಯಾಲ ಯಾಕ್ ಸಾಮಾನ್ ಸಂಮಿದೊರಾತ್ ಹೊಲ್ಪಟ್ಲ. ತವಾ ಸಂಮಿದೊರಾಚಾ ತಿನವ್ಯಾತ್ಲಾ ಯೊಕ್ ಭಾಗ್ ರಗಾತ್ ಜಾ಼ಲಾ
REV 8:9 ಸಂಮಿದೊರಾತ್ ಆಸ್‍ಲ್ಯಾಲ್ಯಾ ಜೀವಿತಲ್ಯಾ ತಿನವ್ಯಾತ್ಲಾ ಯೊಕ್ ಭಾಗ್ ಮರುನ್ ಗೇಲಾ ಆನಿ ವ್ಹಡಿಚಾ಼ ತಿನ್‍ವ್ಯಾತ್ಲಾ ಯೊಕ್ ಬಾಗ್ ನಾಸ್ ಜಾ಼ಲಾ.
REV 8:10 ತಿನವ್ಯಾ ದೇವ್‌ ದುತಾನಿ ಆಪ್ಲಿ ತುತ್ತುರಿ ವಾಜಿವ್ಲಿ. ತವಾ ಚು಼ಡಿಚೆಗತ್ ಪೆಟ್ಯಾಲಿ ಯೇಕ್ ಮುಟಿ ಚಾನ್ನಿ ಆಬ್ಳಾತ್ನಿ ಬುಡಿ ಪಡ್ಲಿ. ತಿ ಚಾನ್ನಿ ನ್ಹತ್ನಿ ಆನಿ ಪಾನ್ಯಾಚಾ ಜ಼ರ‍್ಯಾಚಾ ತಿನ್‌ವ್ಯಾತ್‌ಲ್ಯಾ ಯಕಾ ಬಾಗಾವ ಪಡ್ಲಿ.
REV 8:11 ತೆ ಚಾನ್ನಿಚ಼ ನಾವ್ “ಕಡು ಜಾ಼ಡ್” ಆನಿ ಪಾನ್ಯಾಚಾ಼ ತಿನವ್ಯಾತ್ಲಾ ಯೊಕ್ ಬಾಗ್ ಕಡು ಜಾ಼ಲಾ. ಹ್ಯ ಕಡು ಪಾನಿ ಪಿವುನ್ ಖುಬ್ ಲೊಕ ಮಿಲಿತ.
REV 8:12 ಮಂಗ್ ಚಾರವ್ಯಾ ದೇವ್ ದುತಾನಿ ಆಪ್ಲಿ ತುತ್ತುರಿ ವಾಜಿವ್ಲಿ. ತವಾ ದಿಸಾಚಾ಼ ತಿನವ್ಯಾತ್ಲಾ ಯೊಕ್ ಬಾಗ್, ಚಾ಼ಂದಾತ್ಲಾ ತಿನವ್ಯಾತ್ಲಾ ಯೊಕ್ ಬಾಗ್ ಆನಿ ಚಾನ್ಯಾಂಚಾ಼ ತಿನವ್ಯಾತ್ಲಾ ಯೊಕ್ ಭಾಗಾಲಾ ತರಾಸ್ ಆಲಾ ಆನಿ ಆಂದಾರ್ ಜಾ಼ಲಾ. ದಿಸಾಚ಼ ಆನಿ ರಾತಿಚ಼ ತಿನವ್ಯಾತ್ಯಾ ಯಕಾ ಬಾಗಾಲಾ ಉಜ್ಜಿಡ್ ನಸ್‌ಲ್ಯಾಚೆಗತ್ ಜಾ಼ಲಾ.
REV 8:13 ಆನಿ ಮೀ ಬಗಿತ್ ಆಸ್ತಾನಾ, ಯೊಕ್ ಗರುಡ್ ಪಕ್ಷಿ ಆಬ್ಳಾಚೆ ಮದ್ದಿ ತಳ್ಪತಾ ತ್ಯೊ ಆಸಾ ಮೊಟ್ಯಾನಿ ಮಂಥ್ಯಾಲ ಮೀ ಐಕ್‌ಲ್ಯಾಲ ಕ್ಯಾ ಮಂಜೆ, ಆಸ ತಿನ್ ಜಾ಼ನ್ ದೇವ್‌ದುತ್ ಆಪ್ಲಿ ತುತ್ತುರಿ ವಾಜಿವ್‌ತ್ಯಾತ ತ್ಯಂಚೆ ತುತ್ತುರಿಚಾ ಆವಾಜಾ಼ನಿ ಧರ್ಥಿವ ರಾಥ್ಯಾಲ್ಯಾ ಲೊಕಾನಾ ತುಮಚಿ ಗತ್ ಕ್ಯಾ ಸಾಂಗು.
REV 9:1 ಪಾಚ಼ವ್ಯಾ ದೇವ್ದುತಾನಿ ಆಪ್ಲಿ ತುತ್ತುರಿ ವಾಜಿವ್ಲಿ. ತವಾ ಯೇಕ್ ಚಾನ್ನಿ ಆಬ್ಳಾತ್ನಿ ದರ್ಥಿವ ಪಡ್‌ಲ್ಯಾಲಿ ಮನಾ ದಿಸ್ಲಿ. ತಿಚಿಪ ಪಾತಾಳಾಚಿ ಕುಲ್ಪಾಚಿ ಚಾವಿ ದಿಲ್ತಿ.
REV 9:2 ಮಂಗ್ ತೇ ಚಾನ್ನಿನಿ ಪಾತಾಳಾಚ಼ ಕುಲುಪ್ ಉಗಡ್ಲ ತವಾ. ಮೊಟ್ಟೆ ಬಠಿಚಾ ದುರ‍್ಹಾಚೆಗತ್ ತ್ಯಾ ನಳ್ಯಾತ್ನಿ ಧುರ್ ವರ್ ಆಲಾ. ತ್ಯಾ ದುರ‍್ಹಾನಿ ದೀಸ್ ಆನಿ ಆಬಾಳ್ ಕಾಳ ಜಾ಼ಲ್ಹ.
REV 9:3 ಮಂಗ್ ಟ್ವಾಳ್ ದುರ‍್ಹಾತ್ನಿ ಜಿಮ್ನಿವ ಆಲ ತ್ಯನಾ ಇಚ್ವಾಚೆಗತ್ ಬಳ್ ದಿಲ್ತ.
REV 9:4 ದರ್ಥಿವ್‌ಲ್ಯಾ ಗವ್ತಾಲಾ ಡಾಳ್ಯಾನಾ ಜಾ಼ಢಾನಾ ನಾಸ್ ಕರುನಾಹಿ ಆಸ ತ್ಯಾ ಟೊಳಾನಾ ಸಾಂಗ್ಲಹುತ್ತ. ಕಚಾಚಾ ಕಪಾಳಾವ ದೇವಾಚಾ಼ ಸಿಕ್ಕಾ ನಾಹಿ ತ್ಯಾ ಲೊಕಾನಾ ತರಾಸ್ ದಿಯಾ ಸಾಂಗ್ಲ ಹುತ್ತ.
REV 9:5 ಲೊಕಾನಾ ಪಾಚ಼್ ಮೈನ್ಯಾ ಪರತ್ ತರಾಸ್ ದೇತ್ಯಾಲ ಬಳ್ ಹ್ಯಾ ಟೊಳಾನಾ ದಿಲ್ತ. ಖರ ಲೊಕಾನಾ ಮಾರಾಚ಼ ಬಳ್ ತ್ಯನಾ ದಿಲನವ್ಥ. ಹ್ಯಂಚಾನಿ ಚಾವಲ್ಯಾವ ಇಚ್ವಾನಿ ಚಾವಲ್ಯಾಸಾರಾ ಯೊಗ್ ಯಯಿತಾ.
REV 9:6 ತ್ಯಾ ದಿಸಾತ್ ಲೊಕ ಮರಾಯಾ ಬಗಿತಿತ ತ್ಯನಾ ಗಾವತ್ನಾಹಿ. ತ್ಯಂಚಾನಿ ಮರಾನ್ ಮಾಗ್ಲ ತರಿ ಮರಾನ್ ತ್ಯಂಚಿಪ್ನಿ ದುರ್ ಜಾ಼ಯಿತ.
REV 9:7 ಟ್ವಾಳ್ ಲಡಾಯಿಲಾ ತಯಾರ್ ಕೇಲ್ಯಾಲ್ಯಾ ವಾರ್ವಾಂಚೆಗತ್ ದಿಸತ. ತ್ಯಂಚೆ ಡುಯಿವ ಸೊನ್ಯಾಚಾ ಕಿರಿಟಾಚೆಗತ್ ಕ್ಯಾ ಹುತ್ತ. ತ್ಯಂಚಿ ತೊಂಡ ಮಾನ್ಸಾಚಾ ತೊಂಡಾಚೆಗತ್ ಹುತ್ತಿತ.
REV 9:8 ತ್ಯಂಚೆ ಡುಯಿಚ಼ ಕ್ಯಾಸ್ ಬ್ಯಾಯ್ಕಾಮಾನ್ಸಾಂಚಾ ಕೇಸಾಚೆಗತ್ ಹುತ್ತ ದಾತ್ ಸಿವಾಂಚಾ ದಾತಾಂಚೆಗತ್ ಹುತ್ತ.
REV 9:9 ತ್ಯಂಚೆ ಶಾತಿಂಚಿವ ಲೊಖಾಂಡಾಚಾ ಕವ್ಚಾಚೆಗತ್ ಹುತ; ಪಖೊಟ್ಯಾಂಚಾ಼ ಆವಾಜ಼್ ಲಡಾಯಿತ್ ಪಳ್‌ತ್ಯಾಲ್ಯಾ ಖುಬ್ ವಾರ್ವಾಂಚಾ ಆನಿ ರಥಾಂಚಾ ಸಬ್ದಾಂಚೆಗತ್ ಹುತ್ತಾ.
REV 9:10 ತ್ಯನಾ ಇಚ್ವಾಚೆಗತ್ ಶೆಪ್‌ಟ್ಯಾ ಆನಿ ನೆಂಗ ಹುತ್ತ; ಲೊಕಾನಾ ಪಾಚ಼್ ಮೈನ್ಯಾಪರತ್ ತರಾಸ್ ದಿಯಾಚ಼ ಬಳ್ ತ್ಯಂಚೆ ಶಿಪ್ಟಿತ್ನಿ ಹುತ್ತ.
REV 9:11 ಟೊಳಾನಾ ಯೊಕ್ ರಾಜಾ಼ ಹುತ್ತಾ. ಪಾತಾಳಾಚಾ಼ ಧುತ್ ತ್ಯಂಚಾ಼ ರಾಜಾ಼ ಜಾ಼ಲ್ಥಾ ತ್ಯಲಾ ಹಿಬ್ರು ಭಾಶೆತ್ “ಅಬದ್ದೊನ್ ಮನ್ಹುನ್ ನಾವ್ ಹುತ್ತ. ಗ್ರೀಕ್ ಬಾಶೆತ್ “ಅಪೊಲ್ಲುವೊನ್” ತ್ಯಚಾ಼ ಅರ್ಥ ನಾಸ್ ಕರ್ನಾರಾ ಮನ್ಹುನ್ ನಾವ್ ಹುತ್ತ.
REV 9:12 ಪೈಲಾ ಮೊಟಾ ತರಾಸ್ ಮಾಗ ಸರ್ಲಾ. ಆನಿ ದೊನ್ವಾ ಮೊಟಾ ತರಾಸ್ ಯಯಾಚಾ಼ ಹುತ್ತಾ.
REV 9:13 ಸಾವ್ಯಾ ದೇವ್‍ ದುತಾನಿ ಆಪ್ಲಿ ತುತ್ತುರಿ ವಾಜಿವ್ಲಿ. ತವಾ ದೇವಾಪ ಆಸ್‌ಲ್ಯಾಲ ಸೊನ್ಯಾಚಾ ಯಜ್ಞವೆದಿಚಾ ಚಾರಿ ಕೊನ್ಯಾತ್ನಿ ಮಿ ಯೊಕ್ ಆವಾಜ಼್ ಐಕ್ಲಾ.
REV 9:14 ತ್ಯೊ ಆವಾಜ಼್ ತುತ್ತುರಿ ಆಸ್‌ಲ್ಯಾಲ್ಯಾ ಸಾವ್ಯಾ ದೇವ್‍ ದುತಾಲಾ, “ಯುಫ್ರಟೀಸ್ ಮೊಟೆ ನ್ಹಪ ಬಾಂದುನ್ ಗ್ಯಾತ್‌ಲ್ಯಾಲ್ಯಾ ಚಾರ್ ದೇವ್ದುತಾನಾ ಶೊಡ್ ಮನ್ಹುನ್ ಸಾಂಗ್ಲ.
REV 9:15 ತ್ಯಾ ಚಾರ್ಜಾ಼ನ್ ದೇವ್ದುತಾನಾ ಹೇಸ್ ವರೀಸ್ ಹ್ಯಾಸ್ ಮೈನ್ಯಾತ್ ಹ್ಯಾಸ್ ದೀಸಾತ್ ಹ್ಯಾಸ್ ಯಳಾತ್ ದರ್ಥಿವ ಆಸ್‌ಲ್ಯಾಲ್ಯಾ ಲೊಕಾನಾ ತಿನವ್ಯಾತ್ಲಾ ಯೊಕ್ ಭಾಗ್ ನಾಸ್ ಕರಾಯಾ ಶೊಡ್ಲ ಹುತ್ತ.
REV 9:16 ತ್ಯಂಚಾತ್‌ಲ್ಯಾ ವಾರ್ವಾಂಚಾ ಸೈನಿಕಾಂಚಿ ಸಂಖ್ಯಾ ಈಸ್ ಕುಠಿ ಮನ್ಹುನ್ ಮನಾ ಐಕು ಆಲಿ.
REV 9:17 ಆನಿ ಮೀ ದರ್ಶನಾತ್ ವಾರು ಚಾ಼ಲಿವತ್ಯಾಲ್ಯಾನಾ ಬಗ್ಲ ತೆ ಆಸ ದಿಸತ ತೇ ಇಸ್‌ಥ್ಯಾಚೆಗತ್ ತಾಂಬ್ಡ ಕಾಳ ಸಪೆರ್ ಜಾ಼ಂಬ್ಳ ಆನಿ ಗಂಧಾಚೆಗತ್ ಹಳದ ಕವ್ಚಾ ಗಾಲ್ಹುನ್ ಹುತ್ತ. ವಾರ್ವಾಂಚಾ ಡೊಯಾ ಸಿವಾಂಚೆ ಡುಯಿಂಚೆಗತ್ ದಿಸತ್ಯಾ ವಾರ್ವಾಂಚಾ ತೊಂಡಾತ್ನಿ ಇಸ್ಥು ಧುರ್ ಆನಿ ಗಂಧಕ್ ಬಾಹಿರ್ ಯಯಿತ.
REV 9:18 ದರ್ಥಿವ ಆಸ್‌ಲ್ಯಾಲ್ಯಾ ಲೊಕಾತ್ನಿ ತಿನವ್ಯಾತ್ಲಾ ಯೊಕ್ ಭಾಗ್ ವಾರ್ವಾಂಚಾ ತೊಂಡಾತ್ನಿ ಬಾಹಿರ್ ಆಲ್ಯಾಲ್ಯಾ ಪಿಡಾ ಧುರ್ ಆನಿ ಗಂಧಕಾನಿ ಮಾರುನ್ ಟ್ಯಾಕ್ಲಿತ.
REV 9:19 ವಾರ್ವಾಂಚ಼ ಬಳ್ ತ್ಯಂಚಾ ತೊಂಡಾತ್ ಆನಿ ಶಿಪ್ಟಿತ್ ಹುತ್ತ. ತ್ಯಂಚಾ ಶೆಪ್‌ಟ್ಯಾ ಸಾಪಾಂಚೆ ಡುಯಿಚೆಗತ್ ಹುತ್ಯಾ ತ್ಯಂಚಾನಿ ಮಾನ್ಸಾಂಚಾ಼ ನಾಸ್ ಕರಿತಿತ.
REV 9:20 ಹ್ಯಾ ತರಾಸಾನಿ ಮರಾಚೆಆಂದಿ ರಾಯ್‌ಲ್ಯಾಲಿ ಲೊಕ ಆಪ್‌ಲ್ಯಾ ಪಾಪಾಂಚೆ ಸಾಟಿ ಪಶ್ಚಾತಾಪ್ ಪಡುನ್ ದೇವಾಕ್ಡ ಪರಾತ್ಲಿ ನಾಹಿತ. ಆಪ್‌ಲ್ಯಾ ಸ್ವತಾಚಾ ಹಾತಾನಿ ಕೆಲ್ಯಾಲಿ ಪಾಶಾನ ಕ್ಯಾಡ್ಲಿ ನಾಹಿತ. ತ್ಯಂಚಾನಿ ಭುಥಾಲಾ ವವ್ಯಾಳಾಚ಼ ಥಾಂಬಿವ್ಲನಾಹಿ ಸೊನ, ಚಾ಼ಂದಿ, ತಾಂಬ ದೊಂಢ, ಆನಿ ಲಾಕ್ಡಾಂಚಾನಿ ಕೆಲ್ಯಾಲ್ಯಾ, ಚಾ಼ಲನಸ್ನಾರ‍್ಯಾ ಬಗಿನಸ್ನಾರ‍್ಯಾ ಐಕಿ ನಸ್ನಾರ‍್ಯಾ ಪಾಶಾನಾನಾ ಪುಜಾ಼ಚ಼ ಥಾಂಬಿವ್ಲ ನಾಹಿ.
REV 9:21 ಹ್ಯಾ ಲೊಕಾಂಚಾನಿ ಆಪ್ಲಿ ಮನ ಆನಿ ಜೀವ್ನಾ ಬದಲ್ಲಾ ನಾಹಿ. ಆನಿ ದುಸ್‌ರ‍್ಯಾನಾ ಮಾರುನ್ ಟಾಕಾಚ಼ ಶೊಡ್ಲ ನಾಹಿ. ತ್ಯಂಚಾನಿ ಆಪ್ನು ಕರತ್ಯಾಲ ಘಾಡ್ಫನ್ ಚೊ಼ರಿ ಶುಡ್ಲಿ ನಾಹಿ.
REV 10:1 ಮಂಗ್ ಆನಿ ಯೊಕ್ ಬಳಾಚಾ಼ ದೇವ್ದುತ್ ಸ್ವರ್ಗಾತ್ನಿ ಉತ್ರುನ್ ಯತ್ಯಾಲಾ ಮೀ ಬಗ್ಲಾ. ತ್ಯೊ ಧುತ್ ಢಘಾತ್ ಗುತ್ಪಳ್ಳಾ ಹುತ್ತಾ. ತ್ಯಚೆ ಡುಯಿವ ಧನೊಸ್ಬಾನ್ ಹುತ್ತಾ. ತ್ಯಚ಼ ತ್ವಾಂಡ್ ದಿಸಾಚೆಗತ್ ಪ್ಯಾ ಇಸ್‌ತ್ಯಾಚಾ ಖಾಂಬಾಚೆಗತ್ ಹುತ್ತ.
REV 10:2 ತ್ಯೊ ದೇವ್ದುತ್ ಯೇಕ್ ಬಾರಿಕ್ ಇಡಿ ದರ‍್ಹುನ್ ಹುತ್ತಾ. ತಿ ಉಗಾಡ್‍ಲ್ಯಾಲಿ ಹುತ್ತಿ. ತ್ಯನಿ ಆಪ್ಲಾ ಉಜ್ವಾ ಪ್ಯಾ ಸಮಿಂದೊರಾವ, ಡಾವಾ ಪ್ಯಾ ಜಿಮ್ನಿವ ಥೆವ್ಲಾ.
REV 10:3 ಸಿಂವ್ ವರಾಡ್‌ಲ್ಯಾಚೆಗತ್ ಜೊ಼ರಾನಿ ವರಾಡ್ಲಾ. ಮಂಗ್ ಸಾತ್ ತಡಾಸಾಂಚಾ಼ ಆವಾಜ಼್ ಬೊಲ್ಲಾ.
REV 10:4 ಫನ್ ತ್ಯ ಮೀ ಲಿವಾಯಾ ವ್ಹಯಿ ಮಂತಾನಾ ಸ್ವರ್ಗಾತ್ನಿ ಆಲ್ಯಾಲಾ ಯೊಕ್ ಸಬ್ದ ಮನಾ, “ಸಾತ್ ತಡಾಸಾ ಸಾಂಗತ್ಯಾಲ ತು ಲಿವುನಕೊ. ತ್ಯ ಜಾ಼ಖುನ್ಥೆವ್ ಮನ್ಹುನ್ ಸಾಂಗ್ಲ.
REV 10:5 ಮಂಗ್ ಜಿಮ್ನಿವ ಆನಿ ಸಮಿಂದೊರಾವ ಉಬಾ ರಾಯ್‌ಲ್ಯಾಲ್ಯಾ ಯಕಾ ದೇವ್ ದುತಾಲಾ ಬಗ್ಲಾ ತ್ಯನಿ ಆಪ್ಲಾ ಉಜ಼್ವಾ ಹಾತ್ ಸ್ವರ್ಗಾಕ್ಡ ಕರುನ್.
REV 10:6 ಆಬಾಳ್ ಆನಿ ತ್ಯಾತ್ಲ ಸರ್ವ ಜಿಮಿನ್ ಆನಿ ತ್ಯಾತ್ಲ ಸರ್ವ ಸಮಿಂದೊರ್ ಆನಿ ತ್ಯಾತ್ಲ ಸರ್ವ, ಉತ್ಪನ್ ಕೆಲ್ಯಾಲ್ಯಾಚಾ ಬಳಾನಿ ಆಸಿ ಶೆಪ್ಪತ್ ಕರುನ್: “ಆನಿಕ್ ರಾಖಾಚೆ ಆಂದಿ;
REV 10:7 ಸಾತ್‌ವ್ಯಾ ದೇವ್ದುತಾನಿ ಆಪ್ಲಿ ತುತ್ತುರಿ ವಾಜ್ವಾ಼ಚಾ ದಿಸಾತ್ ಆಡ್‌ಶಾ ಆಸ್‌ಲ್ಯಾಲಿ ದೇವಾಚಿ ಪಾರಕ್ ಪುರಿ ವ್ಹನಾರ. ದೇವಾನಿ ಆಪ್ಲ ಸೇವಕ್ ಜಾ಼ಲ್ಯಾಲ್ಯಾ ಪ್ರವಾದಿನಾ ಸಾಂಗ್‌ಲ್ಯಾಲಿ ಚಾ಼ಂಗ್ಲಿ ಖಬರ್ ಹಿಸ್ ದೇವಾಚಿ ಪಾರಕ್. ”
REV 10:8 ಮಂಗ್ ಸ್ವರ್ಗಾತ್ನಿ ತ್ಯೊಸ್ ಆವಾಜ಼್ ಮೀ ಐಕ್ಲಾ ತ್ಯೊ ಆವಾಜ಼್ ಮನಾ ಜಾ಼ ದೇವ್ ದುತಾಚಾ ಹಾತಾತ್ಲಿ ಶೊಡ್‌ಲ್ಯಾಲಿ ಇಡಿ ಘೇ. ತ್ಯೊ ದೇವ್ದುತ್ ಸಮಿಂದೊರಾವ ಆನಿ ಜಿಮ್ನಿವ ಉಬಾ ಹಾ” ಮನ್ಹುನ್ ಸಾಂಗ್ತ.
REV 10:9 ಮನ್ಹುನ್ ಮೀ ತ್ಯಾ ದೇವ್ದುತಾಪ ಜಾ಼ವುನ್ ತೀ ಬ್ಯಾರ್ಕಿ ಇಡಿ ದೇ ಮನ್ಹುನ್ ಮಾಗ್ಲಿ ತ್ಯಾ ದೇವ್ದುತಾನಿ ಮನಾ ಇಡಿ ಗಿಹುನ್ ತೀ ಖಾ. ತೀ ತುಜಾ ಪೊಟಾತ್ ಅಂಬಾಟ್ ವ್ಹನಾರ್ ಖರ ತುಜಾ ತೊಂಡಾತ್ ತೀ ಮವ್ಹಾಚೆಗತ್ ಗೊಡ್ ವ್ಹನಾರ್ ಮನ್ಹುನ್ ಸಾಂಗ್ಲ.
REV 10:10 ತೀ ಬ್ಯಾರ್ಕಿ ಇಡಿ ದೇವ್ ದುತಾಚಾ ಹಾತಾತ್ನಿ ಗಿಹುನ್ ಮೀ ಖಾಲಿ. ಮಾಜಾ ತೊಂಡಾತ್ ತೀ ಮವ್ಹಾಚೆಗತ್ ಗೊಡ್ ಹುತ್ತಿ ಫನ್ ಮೀ ತೀ ಗಿಳ್ಯಾ ನಂತರ್ ತೀ ಮಾಜಾ ಪೊಟಾತ್ ಅಂಬಾಟ್ ಜಾ಼ಲ್ಹಿ.
REV 10:11 ತವಾ ತ್ಯನಿ ಮನಾ, “ತು ಆನಿ ಖುಬ್ ಕುಳಾಂಚೆ, ಪರ್ಜೆಂಚೆ, ಭಾಶೆಂಚೆ ಆನಿ ರಾಜಾಂಚೆ ಗುಶ್ಟಿತ್ ಪ್ರವಾದನ್ ಕರಾಯಾ ವ್ಹಯಿಸ್ ಮನ್ಹುನ್ ಸಾಂಗ್ತೊ.
REV 11:1 ಮಂಗ್ ಮಾಪಾಚಿ ಮುಟಿಕಾಠಿ ಮಾಜಿಪ ದಿವುನ್ ಮನಾ ಆಸ ಸಾಂಗ್ಲ. “ಜಾ಼, ದೇವಾಚ಼ ಘರ್ ಜ಼ನಾವಾರ ಮ್ಯಾರ್‌ತ್ಯಾಲಾ ಜಾ಼ಗಾ ಮ್ಯಾಪ್; ಆನಿ ತಿಥ ವವ್ಯಾಳ್‍ತ್ಯಾಲ್ಯಾ ಲೊಕಾನಾ ಮೇಜ಼್.
REV 11:2 ಫನ್ ಗರ‍್ಹಾಚೆ ಬಾಹಿರ‍್ಲ ಆಂಗಾನ್ ಮಾಪಾಚೆ ಆಂದಿ ಸುಡುನ್ ದೇ ತ್ಯ ಯಹುದಿ ನಸ್‌ಲ್ಯಾಲ್ಯಾ ಲೊಕಾನಾ ಶೊಡ್‌ಲ್ಯಾ. ತ್ಯ ಪವಿತ್ರ ನಗರ್ ಚಾಳ್ಸಾವ ದೊನ್ ಮೈನಿ ತ್ಯಂಚಾ ತಾಬ್ಯಾತ್ ರಾನ್ಹಾರ್.
REV 11:3 ಮೀ ಮಾಜಾ ದೊಗಾ ಸಾಕ್ಷಿನಾ ಹುಕುಮ್ ದೇತೊ ತೀ ಯೇಕ್ ಹಾಜಾ಼ರ್ ದೊನ್ಸೆಸಾಟ್ ದೀಸಾಪರತ್ ದೇವಾಚಾ಼ ಸಂದೇಶ್ ಸಾಂಗ್‌ತ್ಯಾತ ತೇ ಗೊಂಥ್ಯಾಚ಼ ತಳ್ಕ ಬಾಂದುನ್ ರಾಥ್ಯಾತ.
REV 11:4 ಧರ್ಥಿವ್‌ಲ್ಯಾ ಪ್ರಭುಪ ಉಬಿ ಆಸ್‌ಲ್ಯಾಲಿ ದೊನ್ ಆಲಿವ್ ಜಾ಼ಢ್ಹ ಆನಿ ದೊನ್ ದಿವಲಾವನ್ಯಾಚ಼ ಖಾಂಬ್ ಹೇ ದೊನ್ ಸಾಕ್ಷಿ.
REV 11:5 ಹೇ ಸಾಕ್ಷಿ ಕುನಿತರಿ ಬುರ್ಸ ಕರಾಯಾ ಯತ್ನ ಕಿಲಿತತ. ಸಾಕ್ಷಿಂಚಾ ತೊಂಡಾತ್ನಿ ಇಸ್ಥು ವಾದಿನಾ ನಾಸ್ ಕರ್ತ್ಯೊ ಕಾ ಮಂಜೆ ತ್ಯನಾ ತರಾಸ್ ದಿಯಾ ಯತ್ನ ಕರ್ತ್ಯಾಲ್ಯಾ ಸಗ್‌ಳ್ಯಾನಾ ಮಾರುನ್ ಟ್ಯಾಕ್ತ.
REV 11:6 ತ್ಯನಾ ಅಬಾಳ್ ಜಾ಼ಕಾಯಾ ಅಧಿಕಾರ್ ಆಸ್ತೊ. ಹ್ಯಚಿಸ್ ಲಾಗುನ‍ ತೀ ದೇವಾಚ಼ ಸಂದೇಶ್ ಸಾಂಗ್‌ತ್ಯಾಲ್ಯಾ ದಿಸಾತ್ ಪಾವುಸ್ ಪಡತ್ ನಾಹಿ ಫನ್ ತ್ಯನಾ ಪಾನಿ ರಗಾತ್ ಕರ್ತ್ಯಾಲಾ ಅಧಿಕಾರ್ ದಿಲ್ಯಾ. ತ್ಯಂಚಾ ಮನಾಚೆಗತ್ ದರ್ಥಿವ ಸಗ್ಳೆ ತರಚಾ಼ ಅಧಿಕಾರ್ ತ್ಯನಾ ದಿಲ್ಯಾ.
REV 11:7 ಹ್ಯಾ ದೊಗಾಂಚಿ ಸಾಕ್ಷಿ ಆಪ್ಲಾ ಸಂದೇಶ್ ಸಾಂಗುನ್ ಸಪ್‌ಲ್ಯಾ ನಂತರ್, ಪಾತಾಳಾತ್ನಿ ವರ್ ಯತ್ಯಾಲ ಖತರ್ನಾಕ್ ಜ಼ನಾವಾರ್ ತ್ಯಂಚೆ ಆಡ್ವ ಲಡಾಯೀ ಕರ್ತ. ಹ್ಯ ಜ಼ನಾವಾರ್ ತ್ಯನಾ ಪಾಡುನ್, ಮಾರುನ್ ಟ್ಯಾಕ್ತ.
REV 11:8 ತ್ಯಾ ದೊನ್ ಸಾಕ್ಷಿಂಚಿ ಮಡಿ ಮೊಟ್ಯಾ ನಗರಾಚೆ ಪಾಂದಿತ್ ಪಡ್ನಾರ್. ಹ್ಯಾ ನಗರಾಲಾ ವಳಕ್ ಸೊದೊಮ್ ನಾಹಿತ ಈಜಿಪ್ಟಿ. ತ್ಯಾ ನಗರಾಂಚಾ ನಾವಾಲಾ ಚಾ಼ಂಗ್ಲಾ ಅರ್ಥ ಹಾ. ಪ್ರಭುಲಾ ಹ್ಯಾ ನಗರಾತುಸ್ ಶಿಲ್ಬೆವ ಗ್ಯಾತ್ಲಾಹುತ್ತಾ.
REV 11:9 ಸಗ್ಳೆ ದೇಶೆತ್ಲಿ ಲೊಕ, ಸಗ್ಳಿ ಕುಳ, ಸಗ್ಳೆ ಬಾಶೆಚಿ ಲೊಕ ಸಾಡತೀನ್ ದಿಸಾಪರೆತ್ ಹೇ ಸಾಕ್ಷಿ ಮಡಿ ಬಗೀತ್ ರಾಥ್ಯಾತ. ತ್ಯನಾ ಮಾತಿ ದಿವು ದಿಯಿತ್ನಾಹಿತ.
REV 11:10 ಹೇ ದೊಗ ಮೆಲ್ಯಾತ ಮನ್ಹುನ್ ದರ್ಥಿವ್ಲಿ ಲೊಕ ಸಂತೊಶ್ ವ್ಹನಾರ್. ತೀ ಸನ್ ಕರುನ್, ಯಕಾಮಕಾಲಾ ಆಯಾರ್ ದೇನಾರ್. ಹ್ಯಾ ದೊಗಾ ಪ್ರವಾದಿಂಚಾನಿ ದರ್ಥಿವ ರಾಥ್ಯಾಲ್ಯಾ ಲೊಕಾನಾ ಖುಬ್ ತರಾಸ್ ದಿಲ್ತಾ ಮನ್ಹುನ್ ತೀ ಲೊಕ ಆಸಿ ಕರ್ತ್ಯಾತ.
REV 11:11 ಫನ್ ಸಾಡತೀನ್ ದಿಸಾನಂತರ್ ತ್ಯಾ ದೊಗಾ ಪ್ರವಾದಿನಾ ಆನಿಕ್ ಜೀವ್ ಯಯಿಸಾ ಕೆಲಾ. ಆಪ್‌ಲ್ಯಾ ಪಾಯಾವ ಉಬ ರಾಯ್ಲ. ತ್ಯ ಬಗ್‌ಲ್ಯಾಲ್ಯಾ ಲೊಕಾನಾ ಸಗ್‍ಳ್ಯಾ ಮೊಟ ಭೆ ಬರ್ಲ.
REV 11:12 ತ್ಯಾ ನಂತರ್, “ವರ್ ಯವಾ” ಮನ್ಹುನ್ ಸ್ವರ್ಗಾತ್ನಿ ಮೊಟ್ಯಾನಿ ತ್ಯಾ ಪ್ರವಾದಿನಾ ಸಾಂಗ್ಲ ತವಾ ತೇ ದೊಗ ಪ್ರವಾದಿ ಢಘಾತ್ನಿ ಸ್ವರ್ಗಾತ್ ಗೇಲ. ತೇ ಜಾ಼ತ್ಯಾಲ ತ್ಯಂಚ಼ ವಾದಿ ಬಗೀತ್ ಹುತ್ತ.
REV 11:13 ತ್ಯಾ ಯಳಾತ್ ಮೊಟ ಭುಕಂಪ್ ಜಾ಼ಲ್ಹ. ತ್ಯಾ ನಗರಾತ್ಲಾ ಧಾತ್ಲಾ ಯೊಕ್ ಭಾಗ್ ನಾಸ್ ಜಾ಼ಲ್ಹಾ. ಭುಕಂಪಾತ್ ಸಾತ್ ಹಾಜಾ಼ರ್ ಲೊಕ ಮಿಲಿತ. ಜಿತ್ತಿ ಆಸ್‍ಲ್ಯಾಲ್ಯಾ ಲೊಕಾಂಚಾನಿ ಖುಬ್ ಬಿಹುನ್ ಸ್ವರ್ಗಾತ್‌ಲ್ಯಾ ದೇವಾಲಾ ವವ್ಯಾಳ್ಳಾ.
REV 11:14 ದೊನ್ವಾ ಮೊಟಾ ತರಾಸ್ ಸೊಪ್ಲಾ. ತಿನ್ವಾ ಮೊಟಾತರಾಸ್ ಬಿಗಿನಿ ಯನಾರ್.
REV 11:15 ಸಾತವ್ಯಾ ದೇವ್ದುತಾನಿ ಆಪ್ಲಿ ತುತ್ತರಿ ವಾಜಿವ್ಲಿ. ತವಾ ಸ್ವರ್ಗಾತ್ ಮೊಟಾ ಆವಾಜ಼್ ಆಲಾ. ತ್ಯನಿ ಆಸ ಸಾಂಗ್ಲ. “ಹ್ಯಾ ಲೊಕಾತ್ಲ ರಾಜ಼ ಆತಾ ಆಮ್ಚಾ ಪ್ರಭುಚಾ ಆನಿ ಕ್ರಿಸ್ತ ಜಾಲ್ಯಾಲ್ಯಾಚ಼ ರಾಜೆ ವ್ಹವುನ್ ಬದಾಲ್ಲ. ತ್ಯೊ ಖಾಯಿಮ್ ರಾಜ಼್ಬಾರ್ ಕರ್ನಾರ್. ”
REV 11:16 ಮಂಗ್ ಇಸಾವಚಾರ್ ಜಾಂತ್ಯಾಂಚಾನಿ ನಡ್ಗಟಿಕುನ್ ದೇವಾಲಾ ವವ್ಯಾಳ್ಳಾ ದೇವಾಚೆ ಮೊರ‍್ಹ ಆಪ್‌ಲ್ಯಾ ಸಿಂಹಾಸನಾವ ಬಸ್‌ಲ್ಯಾಲಸ್ ಹೇ ವಡಿಲ್.
REV 11:17 ಹ್ಯಾ ವಡ್ಲಾಂಚಾನಿ ಆಸ ಸಾಂಗ್ಲ: ಪ್ರಭು ಸರ್ವ ಕರತ್ಯಾಲ್ಯಾ ದೇವಾ, ಪೈಲ್ಯಾಕಾಲಾತ್ ಆಸ್‌ಲ್ಯಾಲಾ ಆತಾ ಆಸ್ನಾರ‍್ಯಾ ತುಲಾ ಉಪಕಾರಾಚಿಸ್ತುತಿ ಕರ್ತಾವ್. ತು ತುಜಾ಼ ಮೊಟಾ ಹುಕುಮ್ ವಾಪ್ರುನ್ ತುಜಾ಼ ಅದಿಕಾರ್ ಚಾ಼ಲಿವಲ್ಯಾಸ್ ಮನ್ಹುನ್ ತುಲಾ ಉಪಕಾರ್ ಸ್ತುತಿ ದೇತಾವ್
REV 11:18 ದುನೆತ್‌ಲ್ಯಾ ಲೊಕಾಂಚಾನಿ ರಾಗ್ ಕೇಲಾ. ಫನ್ ಹ್ಯೊ ತುಜಾ಼ ರಾಗಾಚಾ಼ ಯೊಳ್. ಮೆಲ್ಯಾಲ್ಯಾನಾ ತೀರ್ಪ್ ಕರಾಚಾ಼ ಯೊಳ್ ತುಜಾ ಸೇವಕಾನಾ ಆನಿ ಪ್ರವಾದಿನಾಬಿ ತುಜಾ ಪರಿಶುದ್ದ ಲೊಕಾನಾಬಿ ತುಲಾಬಿ ಮರ‍್ಯಾದ್ ದೇತ್ಯಾಲ್ಯಾ ಮೊಟ್ಯಾ ಲೊಕಾನಾಬಿ ಬ್ಯಾರ್ಕ್ಯಾನಾಬಿ ಪ್ರತಿಫಳ್ ದಿಯಾಚಾ಼ ಯೊಳ್ ಹ್ಯೊ. ದುನ್ಯಾ ನಾಸ್ ಕರಾಚಾ಼ ಯೊಳ್ ಹ್ಯೊ.
REV 11:19 ಮಂಗ್ ಸ್ವರ್ಗಾತ್‍ಲ್ಯಾ ದೇವಾಚ಼ ಘರ್ ಉಗಾಡ್ಲ. ದೇವಾನಿ ಆಪ್‌ಲ್ಯಾ ಲೊಕಾನಾ ದಿಲ್ಯಾಲಾ ಕರಾರ್ ಥೆವ್‌ಲ್ಯಾಲಿ ಪಿಟಿ ತ್ಯಚಾ ಗರ‍್ಹಾತ್ ದಿಸ್ಲಿ. ತವಾ ಇಜಾ಼ ಚ಼ಮಾಕಲ್ಯಾ, ಸಬ್ದಜಾ಼ಲ್ಹ. ತಡಾಸ್ ಜಾ಼ಲ್ಹ, ಭುಕಂಪ್ ಜಾ಼ಲ್ಹ. ಆನಿ ಗಾರಚಾ಼ ಪಾವುಸ್ ಪಡ್ಲಾ.
REV 12:1 ತವಾ ಸ್ವರ್ಗಾತ್ ಮೊಟಿ ಚಮತ್ಕಾರ್ ದಿಸ್ಲಿ. ದಿಸಾಲಾ ಕಪ್‌ಡ ಗ್ಯಾತ್‌ಲ್ಯಾಚೆಗತ್ ಯೇಕ್ ಬ್ಯಾಯ್ಕಾಮಾನುಸ್ ತಿಥ ಹುತಿ. ತಿಚಾ ಪಾಯಾ ಬುಡಿ ಚಾ಼ಂದ್ ಹುತ್ತಾ. ತಿಚೆ ಡುಯಿವ ಬಾರಾ ಚಾನ್ಯಾ ಆಸ್‌ಲ್ಯಾಲ ಯಾಕ್ ಕಿರೀಟ್ ಹುತ್ತ.
REV 12:2 ತೀ ಗರ್ವಾರ್ ಹುತಿ ತೀ ಬಾಳತ್ಫನಾಚಾ ಯಗಾನಿ ವರಡತಿ.
REV 12:3 ತವಾ ಸ್ವರ್ಗಾತ್ ಆನಿ ಯೆಕ್ ಚಮತ್ಕಾರ್ ದಿಸ್ಲಿ ತಾಂಬ್ಡಾ ಖತರ್ನಾಕ್ ಸಾಪ್ ಯೊಕ್ ತಿಥ ಹುತ್ತಾ ತ್ಯಲಾ ಸಾತ್ ಡೊಯಾ ಹುತ್ಯಾ ಪರತೇಕ್ ಡುಯಿವ ಕಿರಿಟ ಹುತ್ತಿತ. ತ್ಯಾ ಸಾಪಾಲಾ ಧಾ ಸಿಂಗ ಹುತ್ತಿತ.
REV 12:4 ತ್ಯನಿ ಆಪ್ಲೆ ಸಿಪ್ಟಿನಿ ಆಬ್ಳಾತ್‌ಲ್ಯಾ ಚಾನ್ಯಾಂಚಾ ತಿನವ್ಯಾತ್ಲಾ ಯೊಕ್ ಭಾಗ್ ವಡುನ್ ಜಿಮ್ನಿವ ಟ್ಯಾಕ್ಲಾ. ತ್ಯೊ ಸಾಪ್ ಬಾಳತ್ಪನಾಚಾ ಯಗಾತ್‌ ಆಸ್‌ಲ್ಯಾಲೆ ಬ್ಯಾಯ್ಕಾಮಾನ್ಸಾಚೆ ಮೊರ‍್ಹ ತೀ ಬಾಳತ್ ಜಾ಼ಲ್ಹಿಕಿ ಮುಲಾಲಾ ಗಿಳಾಲಾ ರಾಖೀತ್ ಉಬಾ ಹುತ್ತಾ.
REV 12:5 ತೆ ಬ್ಯಾಯ್ಕಾಮಾನ್ಸಾನಿ ಸಗ್ಳೆ ದುನೆವ ಲೊಖಾಂಡಾಚೆ ಕಾಠಿನಿ ರಾಜ಼್ಕರತ್ಯಾಲ್ಯಾ ಯಕಾ ಪೊರ್ಗ್ಯಾಲಾ ಜ಼ಲ್ಮ ದಿಲಾ. ತಿಚಾ ಮುಲಾಲಾ ದೇವಾಪ ತ್ಯಚಾ ಸಿಂಹಾಸನಾಪ ಗಿಹುನ್ ಗಿಲಿ.
REV 12:6 ತೇ ಬ್ಯಾಯ್ಕಾಮಾನ್ಸಾನಿ ಆಪ್ಲಿಸಾಟಿ ದೇವಾನಿ ತಯಾರ್ ಕೇಲ್ಯಾಲೆ ಮರುಬುಮಿತ್ ಪಳುನ್ ಗಿಲಿ ತಿತ ಯೇಕ್ ಹಾಜಾ಼ರ್ ದೊನ್ಸೆ ಸಾಟ್ ದಿಸಾ ಪರೆತ್ ಬಾಳಗ್ನಾರ್.
REV 12:7 ಮಂಗ್ ಸ್ವರ್ಗಾತ್ ಯೇಕ್ ಲಡಾಯಿ ಜಾ಼ಲಿ ಮಿಕಾಯೇಲ್ ಆನಿ ತ್ಯಚೆ ಸಂಗಚ಼ ದುತ್ ತ್ಯಾ ಖತರ್ನಾಕ್ ಸಾಪಾಸಂಗ ಲಡ್ಲ ತ್ಯೊ ಸಾಪ್ ಆನಿ ತ್ಯಚ಼ ಧುತ್ಸಾಹಿತ್ ಲಡ್ಲ.
REV 12:8 ಫನ್ ತ್ಯೊ ಸಾಪ್ ಆನಿ ತ್ಯಚ಼ ದುತ್ ಹಾರುನ್ ತ್ಯಂಚಾನಿ ಸ್ವರ್ಗಾತ್ಲಾ ಆಪ್ಲಾ ಜಾ಼ಗಾ ಶೊಡ್ಲಾ.
REV 12:9 ಸೈತಾನ್ ಮನ್ಹುನ್ ಜು಼ಟಿಂಗ್ ಮನ್ಹುನ್ ತ್ಯಚ಼ ನಾವ್ ಹುತ್ತ. ಸಗ್ಳೆ ದುನೆಲಾ ಚ಼ುಕಿಚೆ ವಾಟವ ಚಾ಼ಲಿವ್ವಿ ಮನ್ಹುನ್ ತ್ಯಲಾ ಆನಿ ತ್ಯಚಾ ದುತಾನಾ ದರ್ಥಿವ ಟ್ಯಾಕ್ಲ.
REV 12:10 ತವಾ ಸ್ವರ್ಗಾತ್ ಜಾ಼ಲ್ಯಾಲಾ ಯೊಕ್ ಮೊಟಾ ಆವಾಜ಼್ ಮೀ ಐಕ್ಲಾ ಆಮ್ಚಾ ದೇವಾಚ಼ ಸುಟ್ನುಕ್ ಆನಿ ಬಳ್ ರಾಜ಼್ ಆನಿ ತ್ಯಚಾ಼ ಕ್ರಿಸ್ತ್ ಜಾ಼ಲ್ಯಾಲ್ಯಾಚಾ಼ ಹುಕುಮ್ ಆತಾ ಆಲ್ಯಾ. ಆಮ್ಚಾ ಬನ್ಹಿ ಬಾವ್ಹಾವ್ನಿ ರಾಗ್ ಕರ್ತ್ಯಾಲ್ಯಾಲಾ ಬಾಹಿರ್ ಟ್ಯಾಕ್‍ಲ್ಯಾ ಮನ್ಹುನ್ ಹ್ಯ ಸಗ್ಳ ಆಲ್ಯಾ ಆಮ್ಚಾ ದೇವಾಚೆ ಮೊರ‍್ಹ ರ‍್ಯಾತ್ ದೀಸ್ ಆಮ್ಚಾ ಇಸ್ವಾಸಾತ್ ಆಸ್‌ಲ್ಯಾಲ್ಯಾ ಬನ್ಹಿ ಬಾವ್ಹಾಂಚೆ ಗುಶ್ಟಿತ್ ತ್ಯನಿ ಚಾ಼ಡಿ ಸಾಂಗ್ಲಿ.
REV 12:11 ಆಮ್ಚಾ ಬನ್ಹಿ ಬಾವ್ಹಾನು ಮಿಂಡುರ್ ಜಾ಼ಲ್ಯಾಲ್ಯಾಚಾ ರಕ್ತಾನಿ ಆಪ್‌ಲ್ಯಾ ಖರ‍್ಯಾ ವಾಕ್ಯಾಚಾ ಬಳಾನಿ ತ್ಯಲಾ ಜಿತ್‌ಲ್ಯಾ. ತ್ಯಂಚಾನಿ ಆಪಲ್ಯಾ ಜಿವಾಚಿ ಮಾಯಾ ಕಿಲಿನಾಹಿ. ಮರಾಯಾಬಿ ಬಿಹ್ಯಾಲ ನಾಹಿತ.
REV 12:12 ಮನ್ಹುನ್ ಸ್ವರ್ಗಾ, ತ್ಯಾತ್ ಜೀವ್ನಾ ಕರ್ತ್ಯಾಲ್ಯಾನು ಸಂತೊಶ್ ವ್ಹವಾ, ಫನ್ ಜೀಮ್ನೆ ಆನಿ ಸಮಿಂದೊರಾ ಸೈತಾನ್ ತುಮ್ಚಿಪ ಆಲ್ಯಾ ಮನ್ಹುನ್ ತುಮಾನಾ ಬುರ್ಸ ವ್ಹನಾರ್ ಸೈತಾನ್ ರಾಗಾನಿ ಬರ್ಲ್ಯಾ ಆಪ್ಲಿಪ ಥೊಡಾ ಯೊಳ್ ಹಾ ಮನ್ಹುನ್ ತ್ಯಲಾ ಸಮಾಜ಼್‍ಲ್ಯಾ.
REV 12:13 ಖತರ್ನಾಕ್ ಸಾಪಾಲಾ ಆಪ್‌ಲ್ಯಾಲಾ ದರ್ಥಿವ ಡಖಲ್ಯಾಲ ಸಮಾಜ಼್ಲ ಮನ್ಹುನ್ ತ್ಯೊ ಪ್ಯೊರ್ಗ್ಯಾಲಾ ಜ಼ಲ್ಮ ದಿಲ್ಯಾಲೆ ಬ್ಯಾಯ್ಕಾಮಾನ್ಸಾಲಾ ತರಾಸ್ ದಿಯಾ ಪಾಠೀಲಾಗತ್ ಗೇಲಾ.
REV 12:14 ಫನ್ ತೇ ಬ್ಯಾಯ್ಕಾಮಾನ್ಸಾಲಾ ಮೊಟ್ಯಾ ಗರುಡಾಚಿ ದೊನ್ ಪಖೊಟಿ ದಿಲಿತ ಮನ್ಹುನ್ ಆಪ್ಲಿ ಸಾಟಿ ರಾನಾತ್ ತಯಾರ್ ಕೇಲ್ಯಾಲ್ಯಾ ಜಾ಼ಗ್ಯಾತ್ ಪುರಕಾನಿನಿ ಜಾ಼ಯಾ ತಿಲಾ ಜಾ಼ಲ್ಹ. ತಿಥ ತೀ ಸಾಡತೀನ್ ವರ್ಸಾ ಪರೆತ್ ಸಾಪಾಲಾ ದಿಸಾಚೆ ಆಂದಿ ರಾಯ್ಲಿ.
REV 12:15 ತವಾ ಖತರ್ನಾಕ್ ಸಾಪಾನಿ ಆಪ್‌ಲ್ಯಾ ತೊಂಡಾತ್ನಿ ನ್ಹಚೆಗತ್ ಪಾನಿ ಬಾಹಿರ್ ಟ್ಯಾಕ್ಲ ತ್ಯ ಪವುಡ್ ಆಲ್ಯಾಲ ಪಾನಿ ತಿಲಾ ವ್ಹಾವುನ್ ನಿಹುನಿ ಮನ್ಹುನ್ ತ್ಯಚಾ಼ ಉಧೇಶ್ ಜಾ಼ಲ್ಥಾ.
REV 12:16 ಫನ್ ದರ್ಥಿನಿ ತೇ ಬ್ಯಾಯ್ಕಾಮಾನ್ಸಾಲಾ ಮಜ಼ತ್ ಕರಾಯಾ ಆಪ್ಲ ತ್ವಾಂಡ್ ಉಗ್ಡುನ್, ತ್ಯಾ ಸಾಪಾಚಾ ತೊಂಡಾತ್ನಿ ಬಾಹಿರ್ ಆಲ್ಯಾಲ್ಯಾ ಪಾನ್ಯಾಲಾ ಆಪ್ನು ಗಿಳ್ಳ.
REV 12:17 ತವಾ ತ್ಯಾ ಸಾಪಾನಿ ತೆ ಬ್ಯಾಯ್ಕಾಮಾನ್ಸಾವ ಖುಬ್ ರಾಗ್ ಕರುನ್ ತಿಚಾ ದುಸ್‌ರ‍್ಯಾ ಸಗ್‌ಳ್ಯಾ ಪ್ಯೊರ್‌ಗ್ಯಾವ್ನಿ ಮಂಜೆ ದೇವಾಚೆ ಆಜ್ಞಾಶಾರ್ಕಿ ಚಾ಼ಲತ್ಯಾಲಿ ಆನಿ ಯೇಸುಚಿ ಸಾಕ್ಷಿ ಸಾಂಗ್‌ಲ್ಯಾಲ್ಯಾವ್ನಿ ಲಡಾಯಾ ಗೇಲಾ.
REV 12:18 ತ್ಯೊ ಖತರ್ನಾಕ್ ಸಾಪ್ ಸಮಿಂದೊರಾಚೆ ದರವ ಉಬಾಹುತ್ತಾ.
REV 13:1 ನಂತರ್ ಸಮಿಂದೊರಾತ್ನಿ ಯಾಕ್ ಜ಼ನಾವಾರ್ ಬಾಹಿರ್ ಯತ್ಯಾಲ ಮೀ ಬಗ್ಲ ತ್ಯಲಾ ಧಾ ಸಿಂಗ ಸಾತ್ ಡೊಯಾ ತ್ಯಚಾ ಪರತೇಕ್ ಸಿಂಗಾವ ಯಾಕ್ ಯಾಕ್ ಕಿರಿಟ್ ಹುತ್ತ ಪರತೇಕ್ ಡುಯಿವ ದೇವಾಲಾ ಕಳಂಕಾ ಆಂತ್ಯಾಲ ನಾವ್ ಲಿವ್ಲಹುತ್ತ.
REV 13:2 ಹ್ಯ ಜ಼ನಾವಾರ್ ಬಗಾಯಾ ನ್ಯಾನ್‌ಗ್ಯಾಚೆಗತ್ ಹುತ್ತ. ತ್ಯಚ಼ ಪ್ಯಾ ಆಸ್ವಲಿಚಾ ಪಾಯಾಚೆಗತ್ ಹುತ್ತ ತ್ಯಚ಼ ತ್ವಾಂಡ್ ಸಿವಾಂಚಾ ತೊಂಡಾಚೆಗತ್ ಹುತ್ತ. ಖತರ್ನಾಕ್ ಸಾಪಾನಿ ತ್ಯಾ ಜ಼ನಾವಾರಾಲಾ ಆಪ್ಲ ಬಳ್ ಆನಿ ಸಿಂಹಾಸನಾವ ಖುಬ್ ಹುಕುಮ್ ದಿಲಾ.
REV 13:3 ಜ಼ನಾವಾರಾಚೆ ಡುಯಿತ್ ಯೇಕ್ ಡುಯಿ ಜ಼ಖಮ್ ವ್ಹವುನ್ ಮರ್ತ್ಯಾಚೆಗತ್ ದಿಸ. ಫನ್ ತ್ಯೊ ಜ಼ಖಮ್ ಬರ ಜಾ಼ಲ್ಹ. ಹೇ ದುನೆತ್ಲಿ ಲೊಕ ಸಗ್ಳಿ ಗಾಬ್ರುನ್ ತ್ಯಾ ಜ಼ನಾವಾರಾಚೆ ಮಾಗ್ನಿ ಗಿಲಿತ.
REV 13:4 ಖತರ್ನಾಕ್ ಸಾಪಾನಿ ಆಪ್ಲ ಬಳ್ ಸಗ್ಳ ತ್ಯಾ ಜ಼ನಾವಾರಾಲಾ ದಿಲ್ಯಾ ಮನ್ಹುನ್ ಲೊಕ ಸಗ್ಳಿ ತ್ಯಾ ಸಾಪಾಲಾಬಿ ಆನಿ ಜ಼ನಾವಾರಾಲಾಬಿ ವವ್ಯಾಳುನ್, “ಜ಼ನಾವಾರಾವ್ನಿ ಖುಬ್ ಬಳ್ ಆಸ್‌ಲ್ಯಾಲಿ ಕೊನ್ ಹಾತ್ತ? ತ್ಯಚಿ ಸಂಗ ಕೊನ್ ಲಡ್ನಾರ್? ಮನ್ಹಿತಿತ.
REV 13:5 ತ್ಯಾ ಜ಼ನಾವಾರಾಲಾ ಬಡಾಯಿಚಾ ಬೊಲ್ಯಾ ಅವ್ಮಾನಾಚಾ ಬೊಲ್ಯಾ ಬೊಲಾಯಾ ಹುಕುಮ್ ದಿಲ್ತಾ. ತ್ಯಾ ಜ಼ನಾವಾರಾಲಾ ತ್ಯಚ಼ ಬಳ್ ಚಾಳ್ಸಾವದೋನ್ ಮೈನ್ಯಾ ಪರತ್ ವಾಪ್ರಾಯಾ ಹುಕುಮ್ ದಿಲ್ತಾ.
REV 13:6 ತ್ಯಾ ಖತರ್ನಾಕ್ ಜ಼ನಾವಾರಾನಿ ದೇವಾಲಾ ತ್ಯವ್ಡಸ್ ನವ್ಹ ತ್ಯಚಾ ನಾವಾಲಾ ತ್ಯೊ ರಾಥ್ಯಾಲ್ಯಾ ಜಾ಼ಗ್ಯಾಲಾ ಆನಿ ಸ್ವರ್ಗಾತ್ ಆಸ್‌ಲ್ಯಾಲ್ಯಾ ಲೊಕಾನಾ ಸಗ್‌ಳ್ಯಾ ನಿಂದಾ ಕೆಲಿ.
REV 13:7 ದೇವಾಚಾ ಲೊಕಾಂಚೆ ಆಡ್ವಿ ಲಡಾಯಿಕರುನ್, ತ್ಯನಾ ಪ್ಯಾಡ್‌ತ್ಯಾಲ ಬಳ್ ಜ಼ನಾವಾರಾಲಾ ದಿಲ್ಯಾ ಸಗ್ಳೆ ದೆಶವ ಸಗ್‌ಳ್ಯಾ ಕುಳಾವ ಸಗ್ಳೆ ಬಾಶೆವ ಆನಿ ಲೊಕಾಂಚಿವ ಹುಕುಮ್ ತ್ಯಾ ಜ಼ನಾವಾರಾಲಾ ದಿಲ್ತಾ.
REV 13:8 ದುನೆತ್ ಜೀವ್ನಾ ಕರ್ತ್ಯಾಲಿ ಲೋಕ ಸಗ್ಳಿ ತ್ಯಾ ಖತರ್ನಾಕ್ ಜ಼ನಾವಾರಾಲಾ ವವ್ಯಾಳ್‌ತ್ಯಾತ ದುನೆ ಸುರ್ವಾತ್ ಜಾ಼ಲ್ಯಾದರ್ನಿ ಮಾರುನ್‍ಟ್ಯಾಕ್‌ಲ್ಯಾಲ ಮಿಂಡುರ್ ಜಾ಼ಲ್ಯಾಲ್ಯಾಚಾ ಜೀವಾಚಾ ಪುಸ್ತಕಾತ್ ಕುನಾಚಿ ನಾವ ಲಿವ್ಲಿ ನಾಹಿತ ತೀಸ್ ಹಿ ಲೊಕ.
REV 13:9 ಕುನಾಲಾ ಕಾನ್ ಹಾತ್ತ ತ್ಯೊ ಐಕುನಿ:
REV 13:10 ತುರುಂಗಾತ್ ನೆನ್ಹಾರಾ ತುರುಂಗಾತುಸ್ ಜಾ಼ನಾರ್ ಥಲ್ವಾರಾನಿ ಮ್ಯಾರ್ನಾರಾ ಥಲ್ವಾರಾನಿಸ್ ಮರ್ನಾರ್ ಮನ್ಹುನ್ ದೇವಾಚಾ ಲೊಕಾನಾ ಸುಸ್ವುನ್ ಗಿಹ್ಯಾ ಆನಿ ಇಸ್ವಾಸಾನಿ ರಾಹ್ಯಾ ಹಾಕಟ್‌ಲ್ಯಾತ.
REV 13:11 ನಂತರ್ ದರ್ಥಿವ್ನಿ ಬಾಹಿರ್ ಯತ್ಯಾಲ ಆನಿ ಯಾಕ್ ಖತರ್ನಾಕ್ ಜ಼ನಾವಾರ್ ಮೀ ಬಗ್ಲ. ತ್ಯಲಾ ಮೆಂಡ್ರಾಚೆಗತ್ ದೊನ್ ಸಿಂಗ ಹುತ್ತಿತ ಫನ್ ತ್ಯ ಖತರ್ನಾಕ್ ಸಾಪಾಚೆಗತ್ ಬೊಲತ.
REV 13:12 ಹ್ಯ ಖತರ್ನಾಕ್ ಜ಼ನಾವಾರ್ ಪೈಲ್ಯಾ ಜ಼ನಾವಾರಾಚಾ಼ ಹುಕುಮುಸ್ ವಾಪ್ರಿತ. ದರ್ಥಿವ ಜೀವ್ನಾ ಕರ್ತ್ಯಾಲಿ ಲೊಕ ಸಗ್ಳಿ ಪೈಲ್ಯಾ ಜ಼ನಾವಾರಾಲಾ ವವ್ಯಾಳ್‍ತ್ಯಾಚೆಗತ್ ಕರಾಯಾ ತ್ಯ ಆಪ್ಲಿ ಬಳ ಸಗ್ಳಿ ವಾಪ್ರಿತ ಜ಼ಖ್ಮತ್ನಿ ಬರ ಜಾ಼ಲ್ಯಾಲಸ್ ಪೈಲ ಜ಼ನಾವಾರ್.
REV 13:13 ಹ್ಯ ದೊನ್ವ ಜ಼ನಾವಾರ್ ಮೊಟಿ ಚಮತ್ಕಾರಾಚಿ ಕಾಮ ಕರ್ತ. ತ್ಯ ಲೊಕಾಂಚೆ ನದ್ರ ಮೊರ‍್ಹ ಇಸ್ಥು ಆಬ್ಳಾತ್ನಿ ದರ್ಥಿವ ವತ್ತ.
REV 13:14 ಹ್ಯ ದೊನ್ವ ಜ಼ನಾವಾರ್ ಚಮತ್ಕಾರ್ ಕರಾಯಾ ಆಪ್‌ಲ್ಯಾಲಾ ದಿಲ್ಯಾಲ್ಯಾ ಬಳಾನಿ ದರ್ಥಿವ್‌ಲ್ಯಾ ಲೊಕಾನಾ ಖುಳ ಕರ್ತ. ಪೈಲ್ಯಾ ಜ಼ನಾವಾರಾಚಿ ಸೇವಾ ಕರಾಯಾ ತ್ಯ ಹಿ ಚಮತ್ಕಾರ ಕರ್ತ. ಥಲ್ವಾರಾನಿ ಜ಼ಖಮ್ ಜಾ಼ಲ್ಯಾಲ್ಯಾ ಮರಾಚೆಆಂದಿ ಆಸಲ್ಯಾಲ್ಯಾ ಪೈಲ್ಯಾ ಜ಼ನಾವಾರಾಲಾ ಮರ‍್ಯಾದ್ ದಿಯಾ ಪಾಶಾನ ಬನ್ವಾಯಾಸಾಟಿ ತ್ಯ ಲೊಕಾನಾ ಮೊಸ್ ಕರ್ತ.
REV 13:15 ಪೈಲ್ಯಾ ಜ಼ನಾವಾರಾಚಾ ಪಾಶಾನಾಲಾ ಜೀವ್ ಯಯಿಸ ಕರಾಯಾ ಬಳ್ ದೊನವ್ಯಾ ಜ಼ನಾವಾರಾಲಾ ದಿಲ್ತ ತವಾ ತ್ಯಾ ಪಾಶಾನಾಲಾ ಬೊಲಾಚ಼ ಬಳ್ ಆಲ್ತ. ತ್ಯನಿ ಆಪ್‍ಲ್ಯಾಲಾ ಪುಜಿತ್ ನಸ್‌ಲ್ಯಾಲ್ಯಾನಾ ಮಾರುನ್ ಟಾಕಾಚಿತ ಮನ್ಹುನ್ ಆಜ್ಞಾ ಕಿಲ್ತಿ.
REV 13:16 ದೊನ್ವ ಜ಼ನಾವಾರ್ ಸಾಹಿತ್ ಸಗ್‌ಳ್ಯಾನಾ ಮಂಜೆ ಬ್ಯಾರ್ಕ್ಯಾನಾ ಮೊಟ್ಯಾನಾ ಸಾವ್ಕಾರಾ ಗರಿಬಾನಾ ಗುಲಾಮಾನಾ ಆನಿ ತಾಬ್ಯಾತ್ ನಸ್‌ಲ್ಯಾಲ್ಯಾನಾ ಆಪಲ್ಯಾ ಉಜ಼ವ್ಯಾ ಹಾತಾವ ನಾಹಿತ ಆಪ್‌ಲ್ಯಾ ಕಪಾಳಾವ ವಳಕ್ ಕರುನ್ ಗಿಹ್ಯಾ ವ್ಹಯಿ ಮನ್ಹುನ್ ಬಳ್ ಕರ್ತ.
REV 13:17 ಹಿ ವಳಕ್ ನಸ್ಥಾನಾ ಕುನಿ ಗಿಹು ನಾಹಿ ಆನಿ ಇಕು ನಾಹಿ. ಹೀ ವಳಕ್ ಕ್ಯಾ ಮಂಜೆ ತ್ಯಾ ಜ಼ನಾವಾರಚ಼ ನಾವ್ ನಾಹಿತ ತ್ಯಚಾ ನಾವಾಚಾ಼ ನಂಬರ್.
REV 13:18 ಸಮಾಜ್ನಾ಼ರಾ ಮಾನುಸ್ ಜ಼ನಾವಾರಾಚಾ಼ ನಂಬರ್ ತ್ಯಚಾ಼ ಅರ್ಥ ಸಮಜು಼ನ್ ಗಿಹುನಿ. ಹಿತ್ತ ಗಿನ್ಯಾನಾಚಿ ಗರಜ಼್ ಹಾ ಹ್ಯೊ ನಂಬರ್ ಯಕಾ ಮಾನ್ಸಾಚಾ಼ ನಂಬರ್ ಜಾ಼ಲ್ಯಾ. ತ್ಯಚಾ಼ ನಂಬರ್ ಸಾಸೆ ಸಾಟಾವ ಸಾ.
REV 14:1 ನಂತರ್ ಮೀ ಬಗ್ಲ ತವಾ ಮಾಜೆ ಮೊರ‍್ಹ, ಮೆಂಡಾರ್ ಜಾ಼ಲ್ಯಾಲಾ ಹುತಾ. ತ್ಯೊ ಚಿಯೊನ್ ಮಂಥ್ಯಾಲ್ಯಾ ಮೊಟ್ಯಾ ಗುಡ್ಯಾವ ಉಬಾಹುತ್ತಾ ತ್ಯಚಿ ಸಂಗ 1,44000 ಲೊಕ ಹುತ್ತಿತ. ತ್ಯಂಚಾ ಕಪಾಳಾವ ತ್ಯಚ಼ ನಾವ್ ಆನಿ ತ್ಯಚಾ ಬಾಚ಼ ನಾವ್ ಲಿವ್ಲಹುತ
REV 14:2 ಸ್ವರ್ಗಾತ್ ಮೀ ಯೊಕ್ ಸಬ್ಪ ಐಕ್ಲಾ. ತ್ಯೊ ಪಾನ್ಯಾಚಾ ಆನಿ ತಡಾಸಾಚಾ ಆವಾಜಾ಼ಚೆಗತ್ ಹುತಾ. ಲೊಕ ಆಪ್ಲಿ ತಾರಚಿ ವಾಜ್ಪ ವಾಜಿವತ್ಯಾಚೆಗತ್ ತ್ಯೊ ಸಬ್ದ ಮನಾ ಐಕು ಆಲಾ.
REV 14:3 ತಿ ಸಿಂಹಾಸನಾಚೆ ಮೊರ‍್ಹ ತ್ಯಾ ಚಾರ್ ಜೀವ್ ಆನಿ ಜಾಂತ್ಯಾಂಚಾಪ್ನಿ ನವ ಗೀತ್ ಮನ್ಹಿತಿತ. ಹೆ ದುನೆತ್ಲಿ ರಕ್ಷನೆ ಗೆತಲ್ಯಾಲಿ 1,44೦೦೦ ಲೊಕಾ ಸಿವಾರ್ ದುಸ್‌ರ‍್ಯಾನಾ ಸಿಕಾಯಾ ಜಾ಼ಲ್ಹನಾಹಿ.
REV 14:4 ಸಗ್‌ಳ್ಯಾ ಮಾನ್ಸಾಚಾ ಕುಳಾತ್ನಿ ತ್ಯನಾ ಸುಟ್ನುಕ್ ಕರುನ್ ನಿವ್ಡುನ್ ಗಿಹುನ್ ದೇವಾಲಾ ಆನಿ ಮೆಂಡ್ರಾಲಾ ಪೈಲ ಫಳ್ ದಿಲ್ಯಾ.
REV 14:5 ತ್ಯಂಚಾ ತೊಂಡಾತ್ನಿ ಕಾಯ್ ಲಬಾಡ್ ಆಲನಾಹಿ, ತೀ ನಿಶ್ಕಳಂಕ್ ಹುತ್ತಿತ.
REV 14:6 ಮಂಗ್ ಮನಾ ಆನಿಯೊಕ್ ದೇವ್ದುತ್ ಆಬ್ಳಾತ್ ಮದ್ದಿ ತಳಾಪ್‌ತ್ಯಾಲಾ ದಿಸ್ಲಾ. ತ್ಯಚಿಪ ದರ್ಥಿವ್‍ಲ್ಯಾ ಪರತೇಕ್ ಸಮಾಜಾಲಾ ಜಾ಼ತಿ ದೇಶಾ, ಬಾಶೆಚಾ ಸಗ್‌ಳ್ಯಾ ಲೊಕಾನಾ ಸಿಕ್ವಾಯಾ ಖಾಯಿಮ್ಚಿ ಬರಿಖಬರ್ ಹುತ್ತಿ.
REV 14:7 ತ್ಯೊ ದೇವ್ದುತ್‍ ಜೊ಼ರಾನಿ ದೇವಾಲಾ ಬಿವ್ಹಾ ತ್ಯಲಾ ಸ್ತುತಿ ಕರಾ ದೇವ್ ನ್ಯಾಯಿ ನಿವ್ಡಾಚಾ಼ ಯೊಳ್ ಜ಼ವಳ್ ಆಲ್ಯಾ ದೇವಾಲಾ ವವ್ಯಾಳಾ. ಸ್ವರ್ಗ ದರ್ಥಿ ಸಮಿಂದೊರ್ ಪಾನ್ಯಾಚ಼ ಜ಼ರ‍್ಹ ಕೆಲ್ಯಾಲ್ಯಾಲಾ ವವ್ಯಾಳಾ ಮನ್ಹುನ್ ಸಾಂಗ್ಲ.
REV 14:8 ನಂತರ್ ದೊನ್ವಾ ದೇವ್ದುತ್ ಯವುನ್ ಪಡ್ಲಿ ಬಾಬಿಲೊನ್ ಪಡ್ಲಿ ಕಾ ಮಂಜೆ ತಿನಿ ಸಗ್‌ಳ್ಯಾ ರಾಶ್ಟ್ರಾನಾ ವ್ಯಬಿಚಾರಾಚಾ಼ ದರಾಕ್ಷಿಚಾ಼ ರಸ್ ಪ್ಯಾಜ ಮನ್ಹುನ್ ಸಾಂಗ್ಲ.
REV 14:9 ನಂತರ್ ಪೈಲ್ಯಾ ದೊನ್ ದೇವ್ ದುತಾಂಚೆಗತ್ ತಿನವ್ಯಾ ದೇವ್ ದುತಾನಿ ಜೊ಼ರಾನಿ ಆಸ ಸಾಂಗ್ಲ ಜ಼ನಾವಾರ್ ಆನಿ ತ್ಯಚಿ ಪಾಶಾನ ವವ್ಯಾಳ್‌ತ್ಯಾಲ್ಯಾಲಾ ಆನಿ ಜ಼ನಾವಾರಾಚಿ ಕಪಾಳಾವ ನಾಹಿತ ಆಪ್‌ಲ್ಯಾ ಹಾತಾವ ವಳಕ್ ಕಿಲಿತ,
REV 14:10 ತ್ಯೊ ದೇವಾಚಾ಼ ರಾಗ್ ಮಂಥ್ಯಾಲಾ ದರಾಕ್ಶಿಚಾ಼ ರಸ್ ಪಿನಾರ್. ದೇವಾಚಾ಼ ರಾಗಾಚೆ ತಾಟಿತ್ ಹ್ಯೊ ದರಾಕ್ಶಿಚಾ಼ ರಸ್ ತ್ಯಚಾ ಪುರ‍್ಯಾ ಬಳಾನಿ ಬನಿವ್‌ಲ್ಯಾ. ತ್ಯಲಾ ಪರಿಶುದ್ದ ದೇವ್ದುತ್ ಆನಿ ಮಿಂಡುರ್ ಜಾ಼ಲ್ಯಾಲ್ಯಾಚೆ ಮೊರ‍್ಹ ಪೇಟ್ಯಾಲ್ಯಾ ಇಸ್‌ಥ್ಯಾಚಾ಼ ಪಿಡಾ ಗೆನಾರ್.
REV 14:11 ತ್ಯೊ ಪಿಡಾ ಮಂಥ್ಯಾಲಾ ಧುರ್ ಖಾಯಿಮ್ ವರ್ ಜಾ಼ಯಿತುಸ್ ರಾನ್ಹಾರ್ ತ್ಯ ಜ಼ನಾವಾರ್ ಆನಿ ತ್ಯಚ಼ ಪಾಶಾನ ವವ್ಯಾಳ್‍ತ್ಯಾಲ್ಯಾನಾ ಆನಿ ತ್ಯಚಾ ನಾವಾಚಿ ವಳಕ್ ಗಾಲ್ಹುನ್ ಗೆಥ್ಯಾಲ್ಯಾ ಲೊಕಾನಾ ರ‍್ಯಾತ್‍ ದೀಸ್ ಇಸ್ರಾಮಾ ಗಾವ್ನಾರ್ ನಾಹಿ.
REV 14:12 ದೇವಾಚಿ ಲೊಕ ಥಂಡ್ ಫನಾನಿ ರಾಹ್ಯಾ ವ್ಹಯಿತ ತೀ ದೇವಾಚಾ ಆಜ್ಞಾಚೆಗತ್ ಚಾ಼ಲಾಯಾ ವ್ಹಯಿತ. ಆನಿ ಯೇಸುವ ಇಸ್ವಾಸ್ ಥೆವಾಯಾ ವ್ಹಯಿ.
REV 14:13 ನಂತರ್ ಮೀ ಸ್ವರ್ಗಾತ್ ಯೊಕ್ ಆವಾಜ಼್ ಐಕ್ಲಾ ತ್ಯಾ ಆವಾಜಾ಼ನಿ ಆಸ ಸಾಂಗ್ಲ. ಹ್ಯ ಲೀವ್ ಆತಾಚೆದರ್ನಿ ಪ್ರಭುಚ಼ ಬಘತ್ ವ್ಹವುನ್ ಮರ್ತ್ಯಾಲಿ ಲೊಕ ತುಮಿ ಸಂತೊಶಾನಿ ರಾವ್ಹಾ. ವ್ಹಯ್ ಹ್ಯ ಖರ ತೀ ಲೊಕ ಆಪ್‌ಲ್ಯಾ ಕಶ್ಟಾಚ಼ ಕಾಮ್ ಸಪಿವ್‌ಲ್ಯಾಲ ಜಾ಼ಲ್ಯಾತ ಮನ್ಹುನ್ ಇಸ್ರಾಮಾ ಕರ್ತ್ಯಾತ. ತ್ಯಂಚಾನಿ ಕೇಲ್ಯಾಲ ಸಗ್ಳ ತ್ಯಂಚಿ ಸಂಗ ರಾಥ ಮನ್ಹುನ್ ಪವಿತ್ರಾತ್ಮ ಸಾಂಗ್ತ.
REV 14:14 ಮೀ ಬಗ್ಲತವಾ ಮಾನ್ಸಾಚಾ ಲೇಕಾಚೆಗತ್ ದಿಸ್ನಾರಾ ತ್ಯಾ ಪಾಂಡರ‍್ಯಾ ಡಘಾವ ಬಸ್ಲಾ ಹುತ್ತಾ. “ತ್ಯಚೆ ಡುಯಿವ ಸೊನ್ಯಾಚ಼ ಕಿರಿಟ ಹುತ್ತ. ಆನಿ ತ್ಯಚಾ ಹಾತಾತ್ ದಾರ‍್ಹಚಿ ಕುಂಗ್ಳಿ ಹುತ್ತಿ. ”
REV 14:15 ತವಾ ಸ್ವರ್ಗಾತ್ನಿ ಆನಿ ಯೊಕ್ ದೇವ್ ದುತ್ ಯವುನ್. ಹ್ಯೊ ದೇವ್ದುತ್ ಡಘಾವ ಬಸ್‌ಲ್ಯಾಲ್ಯಾಲಾ ತುಜಿ ಕುಂಗ್ಳಿ ಗಿಹುನ್ ದರ್ಥಿವ್ಲ ಪೀಕ್ ಗೊಳಾಕರ್ ಕಾ ಮಂಜೆ ಲ್ಯಾನ್ ಜ಼ವಳ್ ಆಲೆ ದರ್ಥಿವ್ಲ ಪೀಕ್ ಕಾಪಾಯಾ ಆಲ್ಯಾ ಮನ್ಹುನ್ ಜೊ಼ರಾನಿ ಸಾಂಗ್ಲ.
REV 14:16 ಮನ್ಹುನ್ ಡಘಾವ ಬಸ್‌ಲ್ಯಾಲ್ಯಾನಿ ಆಪ್ಲಿ ಕುಂಗ್ಳಿ ದರ್ಥಿವ ಟ್ಯಾಕ್ಲಿ. ತವಾ ದರ್ಥಿವ್ಲ ಪೀಕ್ ಕ್ಯಾಪ್ಲ.
REV 14:17 ನಂತರ್ ಆನಿ ಯೊಕ್ ದೇವ್ದುತ್ ಸ್ವರ್ಗಾಚಾ ದೇವ್ಳಾತ್ನಿ ಬಾಹಿರ್ ಯವುನ್ ತ್ಯಾ ದೇವ್ದುತಾಪಬಿ ದಾರ‍್ಹಚ಼ ಖುರ್ಪ ಹುತ್ತ.
REV 14:18 ನಂತರ್ ಆನಿಯೊಕ್ ದೇವ್ದುತ್ ಯಜ್ಞವೇದಿಪ್ನಿ ಆಲಾ ತ್ಯಲಾ ಇಸ್‌ಥ್ಯಾವ ಹುಕುಮ್ ಹುತ್ತಾ, “ತ್ಯನಿ ದಾರ‍್ಹಚ಼ ಖುರ್ಪ ಆಸ್‍ಲ್ಯಾಲ್ಯಾ ದೇವ್ದುತಾಲಾ ಹಾಕಟ್ಲಾ. ತುಜ಼ ದಾರ‍್ಹಚ಼ ಖುರ್ಪ ಗಿಹುನ್ ದರ್ಥಿವ್ಲ ದರಾಕ್ಶಿಚಾ ಮಳ್ಯಾತ್ನಿ ದರಾಕ್ಶಿಚ಼ ಘಸ್ ಗೊಳಾಕರ್. ದರ್ಥಿವ್‌ಲ್ಯಾ ದರಾಕ್ಷಿ ಸಗ್‌ಳ್ಯಾ ಕಾಪಾಯಾ ಆಲ್ಯಾತಾ” ಮನ್ಹುನ್ ಜೊ಼ರಾನಿ ವರ್ಡುನ್ ಸಾಂಗ್ಲ.
REV 14:19 ತವಾ ತ್ಯಾ ದೇವ್ದುತಾನಿ ಆಪ್ಲ ಖುರ್ಪ ಜಿಮ್ನಿವ ಟಾಕುನ್ ದರಾಕ್ಷಿ ಸಗ್‌ಳ್ಯಾ ಗೊಳಾ ಕರುನ್ ದೇವಾಚಾ಼ ಮೊಟಾ ರಾಗ್ ಮಂಥ್ಯಾಲ್ಯಾ ಖಢ್ಯಾತ್ ಟ್ಯಾಕ್ಲಾ.
REV 14:20 ತ್ಯೊ ದರಾಕ್ಷಿಚಾ಼ ಖಢಾ ನಗರಾಚೆ ಬಾಹಿರ್ ಹುತ್ತಾ ತ್ಯೊ ತುಡಿವ್ಲಾತವಾ ತ್ಯಾತ್ನಿ ರಗಾತ್ ಆಲ ತ್ಯ ವಾರ್ವಾಂಚಾ ಡುಯಿಯವ್ಡ ವರ್ ಚ಼ಡುನ್ ದೊನ್ಸೆ ಮೈಲ್ ದುರ್ ವ್ಹಾವ್ಲ.
REV 15:1 ನಂತರ್ ಸ್ವರ್ಗಾತ್ ಆನಿ ಯಾಕ್ ಚಮತ್ಕಾರ್ ಮೀ ಬಗ್ಲ. ತ್ಯ ಖುಬ್ ವಿಚಿತ್ರ ಜಾ಼ಲ್ಥ ಸಾತ್ ಪಿಡಾ ಆಂತ್ಯಾಲ ಸಾತ್ ದೇವ್ದುತ್ ತಿಥ ಹುತ್ತ. ದೇವಾಚಾ಼ ರಾಗ್ ಹೆ ಪಿಡಾಂಚಿಪ್ನಿಸ್ ಸಪ್ನಾರ್ ಮನ್ಹುನ್ ಹಿ ಸರ್ತಿ ಪಿಡಾ ಜಾ಼ಲ್ಥಿ.
REV 15:2 ಇಸ್ಥು ಮಿಸಾಳ್ಯಾಲ್ಯಾ ಕಾಚ಼ಚಾ ಸಮಿಂದೊರಾಚೆಗತ್ ದಿಸತ್ಯಾಲ ಕ್ಯಾ ಯಾಕ್ ಮನಾ ದಿಸ್ಲ ಜ಼ನಾವಾರ್ ತ್ಯಚಿ ಪಾಶನ ಆನಿ ತ್ಯಚಾ ನಾವಾಚಾ಼ ನಂಬರ್ ಪಾಡುನ್ ಜಿತ್‌ಲ್ಯಾಲ್ಯಾ ಸಗ್‌ಳ್ಯಾನಾ ಸಮಿಂದೊರಾಪ ಉಬ ಹುತ್ತ. ದೇವಾನಿ ತ್ಯನಾ ದಿಲ್ಯಾಲಿ ತಾರಚಿ ವಾಜ್ಪ ತ್ಯಂಚಿಪ ಹುತ್ತಿತ.
REV 15:3 ತೇ ದೇವಾಚಾ಼ ಸೇವಕ್ ಜಾ಼ಲ್ಯಾಲ್ಯಾ ಮೊಶೆಚಿ ಗೀತ ಆನಿ ಯಜ್ಞಚ಼ ಮಿಂಡ್ರು ಜಾ಼ಲ್ಯಾಲ್ಯಾಚ ಗಿತ ಮನ್ಲ: ಸರ್ವಶಕ್ತ ದೇವಾ, ತು ಮುಟಿ ಚ಼ಮತ್ಕಾರಾಚಿ ಕಾಮ ಕರ್ತೊಸ್. ಸರ್ವ್ಯಾ ಲೊಕಾಂಚಾ಼ ರಾಜಾ಼, ತುಜಾ಼ ಮಾರೊಗ್ ಚಾ಼ಂಗ್ಲಾ ಆನಿ ಖರಾ ಹಾ.
REV 15:4 ಪ್ರಭು, ಲೊಕ ಸಗ್ಳಿ ತುಲಾ ಬಿತ್ಯಾತ; ಲೊಕ ಸಗ್ಳಿ ತುಜಾ ನಾವಾಚಿ ಸ್ತುತಿ ಕರ್ತ್ಯಾತ. ತು ತ್ಯವ್ಡಾಸ್ ನಿರ್ಮಳ್ ಜಾ಼ಲ್ಯಾಸ್ ತು ನ್ಯಾಯಾಚಿ ಕಾಮ ಕರ್ತೊಸ್ ಆನಿ ಖರ ಹಾ ಮನ್ಹುನ್ ಲೊಕ ಸಗ್ಳಿ ತುಜಿಪ ಯವುನ್ ತುಲಾ ವವ್ಯಾಳ್‌ತ್ಯಾತ”
REV 15:5 ಹ್ಯ ಜಾ಼ಲ್ಯಾ ನಂತರ್ ಮೀ ಬಗ್ಲ ತವಾ ಸ್ವರ್ಗಾಚ಼ ದಿವುಳ್ ಉಗಾಡ್ಲ ತ್ಯಸ್ ದರ್ಶಾನಾಚ಼ ಗುಡಾರ್ ಜಾ಼ಲ್ಥ.
REV 15:6 ಸಾತ್ ಪಿಡಾ ಆಂತ್ಯಾಲ ಸಾತ್ ದೇವ್ ದುತ್ ಗರ‍್ಹಾತ್ನಿ ಬಾಹಿರ್ ಆಲ. ತ್ಯಂಚಾನಿ ಚಾ಼ಂಗ್ಲ ಆನಿ ಶಾದರ ಚ಼ಮಾಕತ್ಯಾಲ ಮಡಿಚ಼ ಕಪ್ಡ ಗ್ಯಾತ್ಲ ಹುತ್ತ. ತ್ಯಂಚಾನಿ ಶಾತಿಚೆ ಸರ್ಬವ್ಹಾರ ಸೊನ್ಯಾಚಾ ಪಟ್ಯಾ ಬ್ಯಾಂದ್‌ಲ್ಯಾ ಹುತ್ಯಾ.
REV 15:7 ಚಾರವ್ಯಾ ಜ಼ನಾವಾರಾತಲ್ಯಾ ಯಕಾ ಜ಼ನಾವಾರಾನಿ ಹ್ಯಾ ಸಾತ್ ದೇವ್ ದುತಾನಾ ಸಾತ್ ನೊನ್ಯಾಚಿ ಐದಾನ ದಿಲಿತ ಹಿ ಐದಾನ ಶಾಸ್ವತ್ ರಾಥ್ಯಾಲ್ಯಾ ದೇವಾಚಾ ರಾಗಾನಿ ಬರ್ಲಿತ.
REV 15:8 ದೇವಾಚಿ ಮೈಮಾ ಆನಿ ಬಳಾಚಾ ದುರ‍್ಹಾನಿ ಘರ್ ಬರ್ಲ ಸಾತ್ ದೇವ್ ದುತಾಂಚಾ ಸಾತ್ ಪಿಡಾ ಸರ ಪರತ್ ಆತ್ ಜಾ಼ಯಾ ಕುನಾಲಾಸ್ ವ್ಹಯಿತ್ ನವ್ಥ.
REV 16:1 ನಂತರ್ ದೇವ್ಳಾತ್ನಿ ಯೊಕ್ ಮೊಟಾ ಸಬ್ದ ಮನಾ ಐಕು ಆಲಾ. ತ್ಯೊ ಸಬ್ದ ಸಾತ್ ಐದಾನಾತ್ನಿ ಆಸ್‌ಲ್ಯಾಲಾ ದೇವಾಚಾ಼ ರಾಗ್ ದರ್ಥಿವ ವತಾ” ಮನ್ಹುನ್ ಸಾಂಗಿತ.
REV 16:2 ಪೈಲಾ ದೇವ್ ದುತ್ ಗೇಲಾ. ತ್ಯನಿ ಆಪ್‌ಲ್ಯಾ ಐದಾನಾತ್ ಆಸ್‌ಲ್ಯಾಲ ದರ್ಥಿವ ವತ್ಲ. ತವಾ ಖತರ್ನಾಕ್ ಜ಼ನಾವಾರಾಚ಼ ರುಪ್ ಗೆತಲ್ಯಾಲ ಆನಿ ತ್ಯಚಿ ಪಾಶಾನಾಲಾ ವವ್ಯಾಳ್‌ತ್ಯಾಲ್ಯಾ ಲೊಕಾನಾ ಸಗ್‌ಳ್ಯಾ ಮುಟಿ ಖಾಂಡ್ಕ ಜಾ಼ಲಿತ.
REV 16:3 ದೊನವ್ಯಾ ದೇವ್ ದುತಾನಿ ಆಪ್‌ಲ್ಯಾ ಐದಾನಾತ್ ಆಸ್‌ಲ್ಯಾಲ ಸಮಿಂದೊರಾವ ವತ್ಲ. ತ್ಯ ಮೇಲ್ಯಾಲ್ಯಾ ಮಾನ್ಸಾಚಾ ರಗ್ತಾಚೆಗತ್ ಜಾ಼ಲ. ತ್ಯಾತ್ಲಿ ಜೀವಿ ಸಗ್ಳಿ ಮರುನ್ ಗಿಲಿತ.
REV 16:4 ತಿನವ್ಯಾ ದೇವ್ ದುತಾನಿ ಆಪ್‌ಲ್ಯಾ ಐದಾನಾತ್ ಆಸ್‌ಲ್ಯಾಲ ನ್ಹತ್ನಿ ಆನಿ ಪಾನ್ಯಾಚಾ ಜ಼ರ‍್ಯಾವ್ನಿ ವತ್ಲ. ತೆ ನ್ಹಚ಼ ಆನಿ ಜ಼ರ‍್ಯಾಂಚ಼ ಪಾನಿ ರಕ್ತಾಚೆಗತ್ ಜಾ಼ಲ.
REV 16:5 ತವಾ ಪಾನ್ಯಾಚಾ಼ ಅಧಿಪತಿ ಜಾ಼ಲ್ಯಾಲಾ ದೇವ್ ದುತ್ ದೇವಾಲಾ ಆಸಾ ಸಾಂಗ್‌ತ್ಯಾಲಾ ಮನಾ ಐಕು ಆಲ: “ತು ರಾನ್ಹಾರಾ ಆನಿ ಆಸಲ್ಯಾಲಾ ಪರಿಶುದ್ ಆಸಲ್ಯಾಲಾ ದೆವ್. ತು ದಿಲ್ಯಾಲ್ಯಾ ತೀರ್ಪಾತ್ ಸಗ್‌ಳ್ಯಾತ್ ತು ನಿಯತಿಚಾ಼ ವ್ಹನಾರ್.
REV 16:6 ತ್ಯಾ ಲೊಕಾಂಚಾನಿ ತುಜಾ ಪರಿಶುದ್ದ ಲೊಕಾಂಚ಼ ಆನಿ ಪ್ರವಾದಿಂಚ಼ ರಗಾತ್ ಪ್ಯಾಡ್ಲ ಮನ್ಹುನ್. ಆತಾ ತ್ಯನಾ ಪಿಯಾಲಾ ತು ರಗಾತುಸ್ ದೇನಾರ್. ತೀ ಹ್ಯಲಾಸ್ ಲಾಯಿಕ್ ಜಾ಼ಲ್ಯಾತ. ”
REV 16:7 ಯಜ್ಞವೇದಿ ಆಸ ಸಾಂಗ್‌ತ್ಯಾಲ ಮೀ ಐಕ್‌ಲ್ಯಾ: “ವ್ಹಯ್, ದೇವ್ ಜಾ಼ಲ್ಯಾಲಾ ಪ್ರಭು, ಸರ್ವಶಕ್ತ, ತುಜ಼ ತೀರ್ಪ ಸಗ್ಳ ಖರ‍್ಯಾಚ಼ಸ್ ಆನಿ ನ್ಯಾಯಾಚ಼ ಜಾ಼ಲ್ಯಾತ. ”
REV 16:8 ಚಾರವ್ಯಾ ದೇವ್ ದುತಾನಿ ಆಪ್‌ಲ್ಯಾ ಐದಾನಾತ್ ಆಸ್‌ಲ್ಯಾಲ ದಿಸಾವ ವತ್ಲ. ಲೊಕಾನಾ ದಿಸಾಚಾ ಉನಾಚೆ ಜ಼ಳ್ಹಿನಿ ಬಾಜಾ಼ಚಾ಼ ಅಧಿಕಾರ್ ದಿಲ್ಯಾ.
REV 16:9 ಲೊಕ ಉನ್ ಲಾಗುನ್ ದೇವಾಚಾ ನಾವಾಲಾ ಸರಾಪ್ಲಿತ. ಹಿ ಪಿಡಾ ದೇವಾಚಾ ತಾಬ್ಯಾತ್ ಹಾ. ಫನ್ ಲೊಕ ಆಪ್ಲಿ ಮನ ಜೀವ್ನಾ ಬದ್ಲುನ್. ದೇವಾಲಾ ಮೈಮಾ ಕರಾಲಾ ವಪ್ಲಿನಾಹಿತ.
REV 16:10 ಪಾಚ಼ವ್ಯಾ ದೇವ್ ದುತಾನಿ ಆಪ್‌ಲ್ಯಾ ಐದಾನಾತ್ ಆಸ್‌ಲ್ಯಾಲ ತ್ಯಾ ಜ಼ನಾವಾರಾಚಾ ಸಿಂಹಾಸನಾವ ವತ್ಲ. ಜ಼ನಾವಾರಾಚಾ ರಾಜಾತ್ ಆಂದಾರ್ ಆಲಾ. ಲೊಕಾಂಚಾನಿ ಪಿಡಸ್ ಲಾಗುನ್ ಆಪ್‌ಲ್ಯಾ ಜಿಬಿ ಚಾವಲ್ಯಾ.
REV 16:11 ಲೊಕ ಆಪ್‌ಲ್ಯಾನಾ ಜಾ಼ಲ್ಯಾಲ್ಯಾ ಖಾಡ್ಕಾಂಚಾನಿ ಆನಿ ಪಿಡಾಂಚಾನಿ ಸ್ವರ್ಗಾತ್‌ಲ್ಯಾ ದೇವಾಲಾ ಸರ್ಪಾಯಾ ಲಾಗ್ಲಿತ. ಫನ್ ಲೊಕ ಆಪ್ನು ಕರ್ತ್ಯಾಲಿ ಬುರ್ಸಿ ಕಾಮ ಸುಡುನ್ ಆಪ್ಲಿ ಮನ ಬದ್ಲಾಯಾ ವಪ್ಲಿ ನಾಹಿತ.
REV 16:12 ಸಾವ್ಯಾ ದೇವ್ದುತಾನಿ ಆಪ್‌ಲ್ಯಾ ಐದಾನಾತ್ ಆಸ್‌ಲ್ಯಾಲ ಯುಫ್ರಟೀಸ್ ಮೊಟೆ ನ್ಹವ ವತ್ಲ. ನ್ಹತ್ಲ ಪಾನಿ ಅಟ್ಲ. ಹ್ಯಚಿಸ್ ಲಾಗುನ್ ಪುರ್ವಾಕ್‌ಲ್ಯಾ ರಾಜಾನಾ ಯಯಾ ವಾಟ್ ಜಾ಼ಲ್ಹಿ.
REV 16:13 ತವಾ ಬೆಡ್‌ಕ್ಯಾಂಚೆಗತ್ ಆಸ್‌ಲ್ಯಾಲಿ ತೀನ್ ಬುರ್ಸಿ ಆತ್ಮ ಮೀ ಬಗ್ಲಿತ. ತೀ ಖತರ್ನಾಕ್ ಸಾಪಾಚಾ ತೊಂಡಾತ್ನಿ, ಜ಼ನಾವಾರಾಚಾ ತೊಂಡಾತ್ನಿ ಆನಿ ಲಬಾಡ್‌ ಪ್ರವಾದಿಂಚಾ ತೊಂಡಾತ್ನಿ ಬಾಹಿರ್ ಆಲಿತ.
REV 16:14 ತೀ ಭುಥಾಂಚಿ ಆತ್ಮ ವ್ಹವುನ್ ಸರ್ವಶಕ್ತ ಜಾ಼ಲ್ಯಾಲ್ಯಾ ದೆವಾಚಾ ಮೊಟ್ಯಾ ದಿಸಾದಿಸಿ ಚಾ಼ಲತ್ಯಾಲೆ ಲಡಾಯಿಲಾ, ದುನೆತಲ್ಯಾ ಸಗ್‌ಳ್ಯಾ ರಾಜಾನಾ ಯಕಿಕ್ಡ ಕರಾಯಾ ಬಾಹಿರ್ ಜಾ಼ತ್ಯಾತ.
REV 16:15 “ಐಕಾ! ಮೀ ಚೊ಼ರಾಚೆಗತ್ ಯನಾರ್. ಆಪ್ನಿ ಉಗ್ಡಾ ಫಿರತ್ ಲೊಕಾಪ್ನಿ ಮರ್ಯಾದ್ ಕಾಡುನ್ ಗಿಹ್ಯಾಚೆ ಆಂದಿ ಜಾ಼ಗಾರಾಹುನ್ ಆಪ್ಲ ಕಪ್ಡ ಗ್ಯಾತ್‌ಲ್ಯಾಲಾ ದನ್ಯ ಜಾ಼ಲ್ಯಾ.”
REV 16:16 ನಂತರ್ ಬುರ್ಸಿ ಆತ್ಮ ರಾಜಾನಾ ಹಿಬ್ರು ಭಾಶೆತ್ ಅರ್ಮಗೆದೊನ್ ಮಂಥ್ಯಾಲ್ಯಾ ಜಾ಼ಗ್ಯಾತ್ ಯಕಿಕ್ಡ ಜ಼ಮಾಕಿಲಿತ.
REV 16:17 ಸಾತವ್ಯಾ ದೇವ್ ದುತಾನಿ ಆಪ್‌ಲ್ಯಾ ಐದಾನಾತ್ ಆಸ್‌ಲ್ಯಾಲ ವಾರ‍್ಯಾವ ವತ್ಲ. ತವಾ ಯೊಕ್ ಮೊಟಾ ಆವಾಜ಼್ ದೇವ್ಳಾತ್‍ಲ್ಯಾ ಸಿಂಹಾಸನಾಚಾ ಜಾ಼ಗ್ಯಾವ್ನಿ ಆಲಾ. ತ್ಯಾ ಆವಾಜಾ಼ನಿ, “ಸಗ್ಳ ಸೊಪ್ಲ!” ಮನ್ಹುನ್ ಸಾಂಗ್ಲ.
REV 16:18 ತವಾ ಇಜಾ಼ ಚ಼ಮಾಕಲ್ಯಾ ತಡಾಸ್ ಜಾ಼ಲ್ಹ ಆನಿ ಭುಕಂಪ್ ಜಾ಼ಲ್ಹ. ಲೊಕ ದರ್ಥಿವ ರಾಹ್ಯಾ ಲಾಗ್‌ಲ್ಯಾಲ್ಯಾ ದರ್ನಿ ತಸ್ಲ ಮೊಟ ಭುಕಂಪ್ ಕಂದಿಸ್ ಬಗ್ಲ ನವ್ಥ.
REV 16:19 ತ್ಯ ಮೊಟ ನಗರ್ ಫುಠುನ್ ತೀನ್ ಭಾಗ್ ಜಾ಼ಲ್ಹ. ಸಗ್‌ಳ್ಯಾ ದೇಶಾಂಚಿ ನಗರ ನಾಸ್ ಜಾ಼ಲಿತ. ಮೊಟ ನಗರ್ ಜಾ಼ಲ್ಯಾಲ್ಯಾ ಬಾಬಿಲೊನಾಲಾ ದೇವಾನಿ ಶಿಕ್ಷೆ ದಿಯಾಚೆ ಆಂದಿ ಶೊಡ್ಲ ನಾಹಿ. ತ್ಯನಿ ಆಪ್ಲಾ ಮೊಟಾ ರಾಗ್‌ ಮಂಥ್ಯಾಲ್ಯಾ ದರಾಕ್ಷಿಚಾ ರಸಾತ್ನಿ ಬರ್‌ಲ್ಯಾಲ ಐದಾನ್ ತ್ಯಾ ನಗರಾಲಾ ಪಿಯಾ ದಿಲ.
REV 16:20 ಸಗ್ಳ ದ್ವೀಪ ಪಳುನ್ ಗೆಲ. ಆನಿ ಕನ ನಾಪತ್ಯಾ ಜಾ಼ಲ್ಹ.
REV 16:21 ಆಬ್ಳಾತ್ನಿ ಮಾನ್ಸಾವ ಮೊಟ್ಯಾ ಗಾರಾ ಪಡ್‌ಲ್ಯಾ. ತ್ಯಾ ಗಾರಾ ಲಲಸ್ತ ಪನ್ನಾಸ್ ಕಿಲೊ ವಜ಼ನ್ ಹುತ್ಯಾ. ಹೆ ಪಿಡಾನಿ ತರಾಸಾನಿ ಲೊಕ ದೇವಾಲಾ ಸರ್ಪಾಯಾ ಲಾಗ್ಲಿತ. ಕಾ ಮಂಜೆ ತೀ ಪಿಡಾ ಖುಬ್ ಬುರ್ಸಿ ಜಾ಼ಲ್ತಿ.
REV 17:1 ಸಾತ್ ಜಾ಼ನ್ ದೇವ್ ದುತಾತ್ ಯೊಕ್ ಯವುನ್ ಮಾಜಿ ಸಂಗ ಬೊಲ್ಲಾ. ಸಾತ್ ಐದಾನ ಗೆತಲ್ಯಾಲ್ಯಾತ್ ಹ್ಯೊಬಿ ಯಕ್ಲಾ ಜಾ಼ಲ್ಥಾ. ತ್ಯಾ ದೇವ್ ದುತಾನಿ, “ಯೇ, ಪ್ರಸಿದ್ ಜಾ಼ಲ್ಯಾಲಿ ವ್ಯಬಿಚಾರಿ ಬ್ಯಾಯ್ಕಾಮಾನ್ಸಾಲಾ ದೇತ್ಯಾಲಿ ಶಿಕ್ಷಾ ಮೀ ತುಲಾ ದ್ಯಾವ್ತೊ. ಖುಬ್ ನ್ಹನ್ಚೆ ದರವ್ನಿ ಬ್ಯಾಂದ್‌ಲ್ಯಾಲಿ ಮೊಟಿ ಪ್ಯಾಟ್ ತೀಸ್.
REV 17:2 ದುನೆತಲ್ಯಾ ರಾಜಾಂಚಾನಿ ತೀಚಿ ಸಂಗ ಬುರ್ಸ ಶಾರೀರಿಕ್ ಪಾಪ್ ಮಂಥ್ಯಾಲಾ ದರಾಕ್ಷಿಚಾ಼ ರಸ್ ಪಿವುನ್ ನಿಶಾ ಚ಼ಡ್ಲಿ” ಮನ್ಹುನ್ ಸಾಂಗ್ಲ.
REV 17:3 ನಂತರ್ ದೇವಾಚಾ ಆತ್‌ಮ್ಯಾನಿ ಆಸ್‍ಲ್ಯಾಲ್ಯಾ ಮನಾ ಉಚ಼್ಲುನ್ ಗಿಹುನ್ ಉಸ್ಕಾಚೆ ಜಿಮ್ನಿವ ಗೇಲಾ. ತಿಥ ಯೇಕ್ ಬಾಯಿಲ್ಮಾನುಸ್ ಲಾಲ್ ತಾಂಬಡ್ಯಾ ಜ಼ನಾವಾರವ ಬಸ್‌ಲ್ಯಾಲಿ ಮಿ ಬಗ್ಲಿ. ತ್ಯಾ ಜ಼ನಾವಾರಾಚಾ ಆಂಗಾವ ಸಗಳ್ಯಾ ದೇವಾಲಾ ಕಳಾಂಕ ಆಂತ್ಯಾಲಿ ನಾವಸ್ ಹುತಿತ. ತ್ಯಲಾ ಸಾತ್ ಡೊಯಾ ಧಾ ಸಿಂಗ ಹುತ್ತಿತ.
REV 17:4 ತೆ ಬಾಯಿಲ್ಮಾನ್ಸಾನಿ ಧೂಮ್ರವರ್ನಾಚ಼ ಕಪ್ಡ ಆನಿ ತಾಂಬಡ್ಯಾ ರಂಗಾಚ಼ ಪಿತಾಂಬರ್ ಗ್ಯಾತ್ಲ ಹುತ್ತ. ತೀನಿ ಆಪ್ನು ಗ್ಯಾತ್‌ಲ್ಯಾಲ ಸೋನ, ರತ್ನ, ಮುತ್ತು, ಖುಬ್ ಗಾಲುನ್ ಶಾದ್ರಿ ಜಾ಼ಲ್ಥಿ. ತೀನಿ ಆಪ್‌ಲ್ಯಾ ಹಾತಾತ್ ಸೊನ್ಯಾಚ಼ ಲೊಟ ದರ್ಲ ಹುತ್ತ. ತೇ ಲೊಟ ಶಾರೀರಿಕ್ ಪಾಪಾಚಾ ಪೊದ್‌ಡ್ಯಾ ಫನಾನಿ ಬರ್ಲ ಹುತ್ತ.
REV 17:5 ತಿಚಾ ಕಪಾಳಾವ ಯಾಕ್ ಲಿವ್‌ಲ್ಯಾಲ ಹುತ್ತ. ತ್ಯಾ ಲಿವ್‌ನ್ಯಾಲಾ ಯೊಕ್ ಆರ್ಥ ಹುತ್ತಾ. ತ್ಯೊ ಬಾಬಿಲೊನ್ ಮನ್ಹುನ್ ಮೊಟಾ ನಗರ್ ದರ್ಥಿವ ಆಸ್‌ಲ್ಯಾಲ್ಯಾ ಬುರ್ಶಾ ಕಾಮಾನಾ ಆನಿ ವ್ಯಬಿಚಾರ್ ಕರ್ತ್ಯಾಲ್ಯಾ ಬ್ಯಾಯ್ಕಾ ಮಾನ್ಸಾಂಚಿ ಆಯಿ.
REV 17:6 ತಿ ಬ್ಯಾಯ್ಕಾಮಾನುಸ್ ನಿಯೆತಿಚಾಂಚ಼ ರಗಾತ್ ಯೆಸುಚೆ ಸಾಕ್ಷಿಸಾಟಿ ದಿವುನ್ ಮೆಲ್ಯಾಲ್ಯಾಂಚ಼ ರಗಾತ್ ಪಿವುನ್ ನಿಶೆತ್ ಆಸಲ್ಯಾಲಿ ಮೀ ಬಗ್ಲಿ. ತಿಲಾ ಬಗುನ್ ಮನಾ ಆಜಾಬ್ ವಾಟ್ಲ.
REV 17:7 ತವಾ ದೇವ್ದುತ್ ಆಪ್‌ಲ್ಯಾಲಾ ತು ಕಾ ಆಜಾಬ್ ಜಾ಼ಲಾಸ್? ಹೇ ಬ್ಯಾಯ್ಕಾಮಾನ್ಸಾಚಾ಼ ಅರ್ಥ ಆನಿ ಹ್ಯಾ ಜಾ಼ತ್ಯಾಲ್ಯಾ ಸಾತ್ ಡೊಯಾ ಆನಿ ಧಾ ಸಿಂಗ ಆಸ್‌ಲ್ಯಾಲ್ಯಾ ಜ಼ನಾವಾರಾಚಾ಼ ಅರ್ಥ ಮೀ ತುಲಾ ಸಾಂಗ್ತೊ.
REV 17:8 ತು ಬಗ್‍ಲ್ಯಾಲ ಜ಼ನಾವಾರ್ ಯಕಾ ಕಾಲಾತ್ ಜೀತ್ತ ಹುತ್ತ. ಫನ್ ಆತಾ ತ್ಯ ಜ಼ನಾವಾರ್ ಪಾತಾಳಾತ್ನಿ ಖಡ್ಯಾತ್ನಿ ಜಿತ್ತ ವ್ಹವುನ್ ವರ್ ಯವುನ್ ನಾಸ್ ವ್ಹನಾರ್. ದುನೆತ್ ಜೀವ್ನಾ ಕರ್ತ್ಯಾಲಿ ಲೊಕ ತ್ಯಾ ಜ಼ನಾವಾರಾಲಾ ಬಗುನ್, ತ್ಯ ಯಕಾ ಕಾಲಾತ್ ಜಿತ್ತ ಹುತ್ತು, ಆತಾ ನಾಹಿ, ಫನ್ ಆನಿಕ್ ಯನಾರ್ ಮನ್ಹುನ್ ಸಮಜು಼ನ್ ತೀ ಆಜಾಬ್ ವ್ಹನಾರ್. ದುನೆ ಉತ್ಪನ್ ಜಾ಼ಲ್ಯಾಠಾವ್ನಿ ಶಾಸ್ವತ್ ಪುಸ್ತಕಾತ್ ಹ್ಯಾ ಲೊಕಾಂಚ಼ ನಾವ್ ಲಿವ್‌ಲ್ಯಾಲಸ್ ನಾಹಿ.
REV 17:9 ಹ್ಯ ಸಮಜು಼ನ್ ಗಿಹ್ಯಾ ತುಲಾ ಶಾನ್ಪನ್ ಆನಿ ಬುದ್ದಿ ವ್ಹಯಿ. ತ್ಯಾ ಜ಼ನಾವಾರಾಚಾ ಸಾತ್ ಡೊಯಾಸ್ ತೀ ಬ್ಯಾಯ್ಕಾಮಾನುಸ್ ಬಸ್‍ತ್ಯಾಲ ಸಾತ್ ಗುಡ್ಡ ಜಾ಼ಲ್ಯಾತ. ತೇ ಸಾತಜಾ಼ನ್ ರಾಜ಼ ಜಾ಼ಲ್ಯಾತ.
REV 17:10 ಪಾಚ಼್ ಜಾ಼ನ್ ರಾಜ಼ ಆತಾ ಪಡುನ್ ಗೇಲ್ಯಾತ. ಯೊಕ್ ರಾಜಾ಼ ತ್ಯವ್ಡಾಸ್ ಜಿವ್ನಾ ಕರ್ತ್ಯೊ. ಸರ್ತಾರಾಜಾ಼ ಯತ್ಯೊ ಆನಿ ತ್ಯೊ ಆಲ್ಯಾವ ಥೊಡಾ ಯೊಳ್ ರಾಜ ಕರಿಲ್.
REV 17:11 ಯಕಾ ಕಾಲಾತ್ ಜೀವ್ನಾ ಕೇಲ್ಯಾಲಾ, ಫನ್ ಆತಾ ಜೀವ್ನಾ ಕೇಲ್ಯಾನಸಲ್ಯಾಲ ಹ್ಯ ಜ಼ನಾವಾರ್ ಆಟ್ವಾ ರಾಜಾ಼. ಹ್ಯೊ ಆಟ್ವಾ ರಾಜಾ಼ ಪೈಲ್ಯಾ ಸಾತ್ ರಾಜಾಂಚಾ ಹಿಂಡಾತ್ ಆಸ್‌ಲ್ಯಾಲಾ. ತ್ಯೊ ನಾಸ್ ವ್ಹನಾರ್.
REV 17:12 ತು ಬಗ್‌ಲ್ಯಾಲಿ ಧಾ ಸಿಂಗ ಧಾ ರಾಜ಼ ಜಾ಼ಲ್ಯಾತ. ಹ್ಯಾ ಧಾ ರಾಜಾಂಚಾನಿ ಆಜು಼ನ್ ಆಪ್ಲ ರಾಜೆ ಗೆತ್ಲನಾಹಿ. ಫನ್ ತೇ ಚಾ಼ಲಿವತ್ಯಾಲಾ ಅಧಿಕಾರ್ ಜ಼ನಾವಾರಾಪ್ನಿ ಯೇಕ್ ತಾಸ್ ಗೆಥ್ಯಾತ.
REV 17:13 ಹೆ ಧಾ ರಾಜ಼ಸಗ್ಳ ಯೇಕುಸ್ ಉದೇಶ್ ಆಸ್‌ಲ್ಯಾಲ ಜಾ಼ಲ್ಥ. ತೇ ಆಪ್ಲ ಬಳ್ ಆನಿ ಅಧಿಕಾರ್ ಜ಼ನಾವಾರಾಲಾ ದೇತ್ಯಾತ.
REV 17:14 ತೇ ಮಿಂಡುರ್ ಜಾ಼ಲ್ಯಾಲ್ಯಾಚೆ ಆಡ್ವ ಲಡಾಯಿ ಕರ್ತ್ಯಾತ. ಫನ್ ಮಿಂಡುರ್ ಜಾ಼ಲ್ಯಾಲಾ ಪ್ರಭುಚಾ಼ ಪ್ರಭು ಜಾ಼ಲ್ಯಾ ಮನ್ಹುನ್ ಆನಿ ರಾಜಾಚಾ಼ ರಾಜಾ಼ ಜಾ಼ಲ್ಯಾ ಮನ್ಹುನ್ ತ್ಯನಾ ಹರಿವ್ತೊ. ತ್ಯಚಿ ಸಂಗ, ಆಪ್ನು ಹಾಕಟ್‌ಲ್ಯಾಲಿ ಲೊಕ ನಿವ್ಡುನ್ ಗೆತಲ್ಯಾಲಿ ಲೊಕ ಆನಿ ಆಪ್ಲ ಇಸ್ವಾಸಾತ್ ಚಾ಼ಲತ್ಯಾಲ ಹುತ್ತ. ಮನ್ಲಾ.
REV 17:15 ನಂತರ್ ದೇವ್ ದುತಾನಿ ಮನಾ ಆಸ ಸಾಂಗ್ಲ ತಿ ವೆಶಿ ಬಸ್‌ತ್ಯಾಲ ಪಾನಿ ತು ಬಗ್ಲಸ್. ಹ್ಯ ಪಾನಿ ಹೆ ದುನೆಚಾ ಖುಬ್ ಲೊಕಾನಾ ರಾಶ್ಟ್ರಾನಾ ಕುಳಾನಾ ಬಾಶೆನಾ ದ್ಯಾವ್ತ.
REV 17:16 ತು ಬಗ್‌ಲ್ಯಾಲ ತ್ಯ ಜ಼ನಾವಾರ್ ಆನಿ ತ್ಯಚಿ ಧಾ ಸಿಂಗ ರಾಜ಼ ತೇ ವೇಶಿಲಾ ಆಡ್ವ ಜಾ಼ಲ್ಯಾತ. ತೀಚಿಪ ಆಸ್‌ಲ್ಯಾಲ ಸಗ್ಳ ತ್ಯಂಚಾನಿ ಕಾಡುನ್ ಗಿಹುನ್ ತೀಲಾ ಉಗ್ಡಿ ಕರುನ್ ಶೊಡ್‌ತ್ಯಾತ. ತೇ ತಿಚ಼ ಮಾಸ್ ಖಾವುನ್ ತೀಲಾ ಇಸ್‌ಥ್ಯಾತ್ ಜಾಳ್ನಾರ್.
REV 17:17 ಕಾ ಮಂಜೆ ದೆವಾನಿ ಆಪ್ಲ ಸಬ್ದ ಪುರ ಕರಾಯಾ ಆಪ್ಲ ಮನ್ ತ್ಯಂಚಾನಿ ಯಕ ಬಾವ್ನನಿಸ್ ಆಪ್ಲಾ ಹುಕುಮ್ ಜ಼ನಾವಾರಾಲಾ ದಿಯಾಲಾ ತ್ಯಂಚಾ ಮನಾತ್ ದಿಲ.
REV 17:18 ತು ಬಗ್‌ಲ್ಯಾಲಿ ತಿ ಬ್ಯಾಯ್ಕಾಮಾನುಸ್ ದುನೆತ್‍ಲ್ಯಾ ರಾಜಾಂಚಿವ ಹುಕುಮ್ ಗೆತಲ್ಯಾಲಿ ಮುಟಿ ನಗರಿ ಜಾ಼ಲೆ. ”
REV 18:1 ನಂತರ್ ಆನಿ ಯೊಕ್ ದೇವ್ ದುತ್ ಸ್ವರ್ಗಾತ್ನಿ ಯತ್ಯಾಲಾ ಮೀ ಬಗ್ಲಾ. ಹ್ಯಾ ದೇವ್ ದುತಾಲಾ ಮೊಟಾ ಅಧಿಕಾರ್ ಹುತ್ತಾ. ಹ್ಯಾ ದೇವ್ ದುತಾಚೆ ಮೈಮೆಚಾ಼ ಉಜಿ಼ಡ್ ದರ್ಥಿವ ಪಗಾಳ್ಳಾ.
REV 18:2 ತ್ಯೊ ಜೊ಼ರಾನಿ ವರಾಡ್ಲಾ: “ತೀ ಪಡ್ಲಿ! ಬಾಬಿಲೊನ್ ಮಂಥ್ಯಾಲಿ ಮುಟಿ ನಗರಿ ಪಡ್ಲಿ! ತೀ ಬಾಬಿಲೊನ್ ಭುಥಾನಾ ರಾಥ್ಯಾಲಾ ಜಾ಼ಗಾ ಜಾ಼ಲ್ಹಿ. ಸಗ್ಳೆ ತರಚಾ ಪೊದ್‌ಡ್ಯಾ ಆತ್‍ಮ್ಯಾನಾ ರಕ್ವಾಲಿ ಜಾ಼ಲ್ಥಿ. ಬುರ್ಸಿ ಆನಿ ನಕೊಜಾ಼ಲ್ಯಾಲಿ ಸಗ್ಳಿ ಪಾಕ್ರ ರಾಥ್ಯಾಲಿ ಜಾ಼ಲ್ಹಿ.
REV 18:3 ಆನಿ ತಿಚ಼ ಶರಿರಾಚ಼ ಸಂಬಂದ್ ಮಂಥ್ಯಾಲ ಬುರ್ಸಾ ದರಾಕ್ಷಿಚಾ಼ ರಸ್ ದುನ್ಯಾ ಸಗ್ಳಿ ಪಿವುನ್ ದುನೆಚ಼ ರಾಜ಼ ಸಗ್ಳ ತಿಚಿ ಸಂಗ ಶಾರೀರಿಕ್ ಸಂಬಂದ್ ಕರುನ್ ನಿಶಾ ಚ಼ಡ್ಲಿ. ದುನೆಚ಼ ವ್ಯಾಪಾರ್ ಕರ್ತ್ಯಾಲ ತಿಚಾ ಲ ಸುಖಾನಿ ಸಾವ್ಕಾರ್ ಜಾ಼ಲ್ಹ.
REV 18:4 ನಂತರ್ ಸ್ವರ್ಗಾತ್ನಿ ಆನಿಯೊಕ್ ಆವಾಜ಼್ ಆಸಾ ಸಾಂಗ್‌ತ್ಯಾಲಾ ಮನಾ ಐಕು ಆಲಾ: ಮಾಜಾ ಲೊಕಾನು ತುಮಿ ತ್ಯಾ ನಗರಾತ್ನಿ ಬಾಹಿರ್ ಯವಾ. ತವಾ ತುಮಿ ತಿಚಾ ಪಾಪಾತ್ ಪಡತ್ ನಾಹಿಸಾ ತೀಲಾ ಬುರ್ಸ ವ್ಹನಾರ್ ತುಮಾನಾ ವ್ಹನಾರ್ ನಾಹಿ.
REV 18:5 ತೇ ನಗರಿಚಿ ಪಾಪ ಆಬಳಾಲಾ ಲಾಗ ಶಾರ್ಕಿ ವಾಡ್‌ಲ್ಯಾತ. ತೀನಿ ಕೇಲ್ಯಾಲಿ ಬುರ್ಸಿ ಕಾಮ ದೇವ್ ಇಸಾರ್ಲಾ ನಾಹಿ.
REV 18:6 ತೀನಿ ದುಸ್‍ರ‍್ಯಾನಾ ದಿಲ್ಯಾಶಾರ್ಕ ತುಮಿ ತಿಲಾ ಪರ್ತುನ್ ದೇವಾ. ತೀನಿ ದಿಲ್ಯಾಲ್ಯಾವ್ನಿ ತಿಲಾ ದೊನ್ ಪಟ್ ದೇವಾ. ತಿನಿ ಕಾಲುವುನ್ ದಿಲ್ಯಾಲ್ಯಾ ಐದಾನಾತ್ ತಿಲಾ ದೊನ್ ಪಟ್ ಕಾಲವುನ್ ದೆವಾ.
REV 18:7 ತೀನಿ ಆಪ್‌ಲ್ಯಾಲಾ ಮುಟಿ ಮನ್ಹುನ್ ಗಿಹುನ್ ಕ್ಯವ್ಡ ಸುಕ್ ಖಾಲ ತಸಸ್ ತುಮಿ ತಿಲಾ ತರಾಸ್ ಆನಿ ದುಕ್ ದೆವಾ, ಕಾ ಮಂಜೆ ತಿ ಆಪಲ್ಯಾ ಮನಾತ್, ಮೀ ಮಾಜಾ ಸಿಂಹಾಸನಾವ್ ಬಸ್‌ಲ್ಯಾಲಿ ರಾನಿ. ಮೀ ವಿದ್ವಾ ನವ್ಹ, ಮೀ ಕಂದೀಸ್ ರಡತ್ನಾಹಿ ಮನ್ಹುನ್ ಆಪ್‌ಲ್ಯಾಲಾಸ್ ಆಪ್ನು ಮಂಥಿ
REV 18:8 ಮನ್ಹುನ್ ಮರಾನ್ ಲೊಳ್ನ, ಖುಬ್ ಬರ್ಗಾಲ್ ಮಂಥ್ಯಾಲಿ ಪಿಡಾ ಯಕಾ ದಿಸಾತ್ ತಿಲಾ ಯನಾರ್ ತಿಲಾ ಇಸ್‌ಥ್ಯಾತ್ ಜಾಳ್ನಾರ್ ಕಾ ಮಂಜೆ ತೀರ್ಮಾನ್ ದೇತ್ಯಾಲಾ ದೇವ್ ಜಾ಼ಲ್ಯಾಲಾ ಪ್ರಭು ಬಳ್ ಆಸ್‌ಲ್ಯಾಲಾ ಹಾ.
REV 18:9 ತಿಚಿ ಸಂಗ ಶರೀರಿಕ್ ಸಂಬಂದ್ ಕರುನ್ ತಿಚೆ ಆಸ್ಥಿತ್ ವಾಟ್ನಿ ಜಾ಼ಲ್ಯಾಲ ದುನೆಚ಼ ರಾಜ಼ ತಿಲಾ ಜಾಳ್ಯಾಲೆ ರಾಖತ್ನಿ ಧುರ್ ಯತ್ಯಾಲಾ ಬಗ್‌ತ್ಯಾತ. ತೀ ಮರ್ತ್ಯಾಲಿ ಬಗುನ್ ರಾಜ಼ ಲೊಳ್ನಾರ್ ಆನಿ ರಡ್ನಾರ್.
REV 18:10 ತಿಚಾ ಪಿಡಾ ಬಗುನ್ ರಾಜ಼ ಭ್ಯಾನಿ ದುರ್ ಉಬ ರಾಹುನ್ ಆಸ ಮನ್ಹಾರ್. ‘ಯೇ ಮೊಟೆ ನಗರೆ. ಬಳಾಚೆ ಬಾಬಿಲೊನ್ ನಗರೆ. ಯಕಾಸ್ ತಾಸಾಲಾ ತುಲಾ ಶಿಕ್ಷಾ ಜಾ಼ಲ್ಹಿ ನವ್ಹ’.
REV 18:11 ದುನೆಚ಼ ಯವಾರ್ದಾರ್ ಬಾಬಿಲೊನಾಚೆ ಗುಶ್ಟಿತ್ ಲೊಳ್ನಾರ್ ಆನಿ ರಡ್ನಾರ್ ತೇ ಇಕ್‌ತ್ಯಾಲಿ ಸಾಮಾನ ಗಿಹ್ಯಾ ಕೊನುಸ್ ನಾಹಿ ಮನ್ಹುನ್ ರಡ್ನಾರ್.
REV 18:12 ತೇ ಸೊನ. ಚಾ಼ಂದಿ, ರತ್ನ, ಮುತ್ತು, ಮಡಿಚ಼ ಕಿಮ್ತಿಚ಼ ಕಪ್ಡ, ಜಾ಼ಂಬ್ಳ ಕಪ್ಡಾ, ರೀಸ್ಮಿ, ತಾಂಬ್ಡಾ, ಸಗ್ಳೆ ತರಾಚಾ ವಾಸಾಚ಼ ಜಾ಼ಡ ಹಾತಿಚಾ ದಾತಾಂಚಾನಿ ಕೇಲ್ಯಾಲಿ ಖುಬ್ ತರಚಿ ಸಾಮ್ನ ಖುಬ್ ಕಿಮ್ತಿಚಿ ಲಾಕ್ಡ ತಾಂಬ ಲೊಖಾಂಡ್ ಆನಿ ಚಾ಼ಂದಾಚೆಗತ್ ದೊಂಢ ಹೀ ಇಕ್‌ತ್ಯಾತ.
REV 18:13 ದಾಲ್ಚಿನ್ನಿ, ಸಗ್ಳಾ ಮಸಾಲಾ, ಧುಪ್, ರಕ್ತಬೊಳ, ಸಾಂಬ್ರಾನಿ, ವಾಸಾಚ಼ ತ್ಯಾಲ್, ದರಾಕ್ಷಿಚಾ಼ ರಸ್ ಆನಿ ಆಲಿವ್ ತ್ಯಾಲ್, ಪೀಟ್, ಘಹು, ಗುರವಾಸ್ರ, ಮೆಂಡ್ರ, ವಾರು, ರಥ, ಮಾನ್ಸಾನಾ ಗುಲಾಮ್ ಕರುನ್ ಇಕ್‌ತ್ಯಾತ.
REV 18:14 ‘ಬಾಬಿಲೊನೇ, ತು ಮನ್ ಕೇಲ್ಯಾಲಿ ಚಾ಼ಂಗ್ಲಿ ಕಾಮ ತುಜಿಪ್ನಿ ನಿಗುನ್ ಗಿಲಿತ ತುಜಿಪ ಆಸ್‌ಲ್ಯಾಲಿ ಸಾವ್ಕರ್ಕಿ ಆನಿ ಸೊಬಚಿ ಸಾಮಾನ ಸಗ್ಳಿ ದಿಸತ್ ನಸ್‌ಲ್ಯಾಲಿ ಜಾ಼ಲಿತ ತೇ ಸಗ್ಳ ಆನಿಕ್ ತು ಕಂದಿಸ್ ಗಿಹಿತ್ನಾಹಿ.
REV 18:15 “ತೇ ತಿಚಾ಼ ತರಾಸ್ ಬಗುನ್ ಬಿಹುನ್ ತಿಚಿಪ್ನಿ ಖುಬ್ ದುರ್ ಉಬರಾಹುನ್. ತೀ ಸಾಮ್ನ ತಿಲಾ ಇಕುನ್ ಸಾವ್ಕಾರ್ ಜಾ಼ಲ್ಯಾಲ ಹೆಸ್.
REV 18:16 ತೇ ದುಖಾನಿ ಲೊಳತ್ ಆಸ ಮನ್ಹಾರ್. ಅಯಾಯಿ, ಮೊಟೆ ನಗರಿ! ತೆ ಚಾ಼ಂಗ್ಲ ಕಿಮ್ತಿಚ಼ ಕಪ್ಡ, ಜಾ಼ಂಬ್ಳ ಕಪ್ಡ ಆನಿ ಲಾಲ್ ತಾಂಬ್ಡ ವಸ್ತಾರ್ ಗ್ಯಾತ್ಲ. ತೀ ಸೊನ್, ಮುತ್, ರತ್ನಾಂಚಾನಿ ಬರಿ ದಿಸ! ತಿಚಿ ಪರಸ್ತಿತಿ ಕ್ಯಾಹಿ
REV 18:17 ಸಾವ್ಕರ್ಕಿ ಸಗ್ಳಿ ಯಕಸ್ ಗಳ್ಗಿತ್ ಪಡ್ಲಿ. ವ್ಹಡಿ ಚಾ಼ಲಿವತ್ಯಾಲ್ಯಾಂಚಾ಼ ಫುಡಾರಿ ತ್ಯಾತ್ನಿ ಜಾ಼ತ್ಯಾಲಿ ಲೊಕ ಸಗ್ಳಿ ವ್ಹಡಿ ಚಾ಼ಲಿವತ್ಯಾಲಿ ಸಮಿಂದೊರಾವ್ನಿ ಪೊಟ ಬರ್ತ್ಯಾಲಿ ಲೊಕ ಸಗ್ಳಿ ದುರ್ ಉಬಿ ರಾಹುನ್
REV 18:18 “ಬಾಬಿಲೊನಾಚೆ ರಾಖತ್ನಿ ಧುರ್ ವರ್ ಯತ್ಯಾಲಾ ಬಗುನ್ ತ್ಯಂಚಾನಿ ಜೊ಼ರಾನಿ ಕಚಿ ನಗರಿ ತೆ ಮೊಟೆ ನಗರಿಚೆಗತ್ ಹಾ?
REV 18:19 ತೇ ಆಪ್ಲೆ ಡುಯಿವ ಮಾತಿ ಗಾಲುನ್ ಗಿಹುನ್ ದುಖಾನಿ ಲೊಳತ್ ಆಸ ಸಾಂಗ್ನಾರ್ ಆಯಾಯಿ! ಹೇ ಮೊಟೆ ನಗರಿ ಕ್ಯಾ ತರಾ ಜಾ಼ಲಿ. ಸಮಿಂದೊರಾವ ವ್ಹಡಿ ಗೆತಲ್ಯಾಲಿ ಲೊಕ ಸಗ್ಳಿ ತೀಚೆ ಕಮಾಯಿನಿ ಸಾವ್ಕಾರ ಜಾ಼ಲಿತ. ಫನ್ ತೀ ಯಕಸ್ ಗಳ್ಗಿತ್ ಪಡ್ಲಿ.
REV 18:20 ಹೆ ಸ್ವರ್ಗಾ ದೇವಾಚಾ ಲೊಕಾನು, ಅಪೊಸ್ತಲಾನು, ಪ್ರವಾದಿನು ಹ್ಯನಿ ತುಮಿ ಆನಂದ್ ವ್ಹವಾ. ತೀನಿ ತುಮಾನಾ ಕೇಲ್ಯಾಲ್ಯಾ ಪೊದ್‍ಡ್ಯಾಫನಾನಿ ದೇವಾನಿ ತಿಲಾ ಶಿಕ್ಷಾ ದಿಲಿ.
REV 18:21 ನಂತರ್ ಬಳಾಚಾ಼ ದೇವ್ದುತಾನಿ ಯೇಕ್ ಮುಟಿ ದ್ಯೊಂಡ್ ಉಚ಼ಲ್ಲಿ. ತೀ ದ್ಯೊಂಡ್ ಯಕಾ ಮೊಟ್ಯಾ ಜಾ಼ತ್ಯಾಚಾ ದೊಂಡ್ಯಾಚೆಗತ್ ಹುತ್ತಿ. ದೇವ್ದುತಾನಿ ತೀ ದ್ಯೊಂಡ್ ಸಮಿಂದೊರಾತ್ ಟಾಕುನ್ ಆಸ ಸಾಂಗ್ಲ: ಮುಟಿ ನಗರಿ ಜಾ಼ಲ್ಯಾಲಿ ಬಾಬಿಲೊನಾಲಾ ಆಸಸ್ ಖಾಲ್ ಟ್ಯಾಕ್ನಾರ್ ತಿ ನಗರಿ ಆನಿ ಕಂದಿಸ್ ದಿಸ್ನಾರ್ನಾಹಿ.
REV 18:22 ತಾರಚಿ ಖುಬ್ ವಾಜ್ಪ ವಾಜಿವ್ನಾರ‍್ಯಾ ಲೊಕಾಂಚ಼ ಮುಳ್ಯಾ ಆನಿ ತುತ್ತುರಿ ವಾಜಿವ್ನಾರಿ ಸಂಗಿತ್ ತುಜಿಪ ಐಕು ಯನಾರ್ನಾಹಿ. ತರತರಚಿ ಕಾಮ್ ಕರ್ತ್ಯಾಲಿ ತುಜಿಪ ಗಾವ್ನಾರ್ ನಾಹಿತ. ಜಾ಼ತ್ಯಾಚಾ಼ ನಾದ್ ಆನಿ ಪರತ್ ತುಜಿಪ ಐಕು ಯನ್ನಾರ್ನಾಹಿ.
REV 18:23 ದಿವ್ಯಾಚಾ಼ ಉಜಿಡ್ ಹಿತ್ನಿ ಮೊರ‍್ಹ ತುಜಿಪ ಕಂದಿಸ್ ರಾನ್ಹಾರ‍್ನಾಹಿ. ನವರ‍್ಯಾ ನವರಿಂಚಾ಼ ಸಬ್ದ ತುಜಿಪ ಹಿತ್ನಿ ಮೊರ‍್ಹ ಐಕು ಯನಾರ‍್ನಾಹಿ. ಕಾ ಮಂಜೆ ತುಜ಼ ಯವಾರ‍್ದಾರ್ ದುನೆಚಿ ಲೊಕ ಸಗ್ಳಿತುಜಾ ಘಾಡ್ ಫನಾನಿ ಖುಳಿ ಜಾ಼ಲ್ಹಿತ.
REV 18:24 ಪ್ರವಾದಿಂಚ಼, ದೇವಾಚಾ ಲೊಕಾಂಚ಼ ಆನಿ ದರ್ಥಿವ ಮಾರುನ್ ಟ್ಯಾಕ್‌ಲ್ಯಾಲ್ಯಾ ಸಗಳ್ಯಾಂಚ಼ ರಗಾತ್ ಪ್ಯಾಡ್‌ಲ್ಯಾಲ್ಯಾ ಸಾಟಿ ಸಿಕ್ಷಾ ದಿಲಿ ಮನ್ಹುನ್ ಸಾಂಗ್ಲ.
REV 19:1 ಹ್ಯ ಜಾ಼ಲ್ಯಾ ನಂತರ್, ಸ್ವರ್ಗಾತ್ ಖುಬ್ ಲೊಕಾಂಚಾ಼ ಮೊಟಾ ಆವಾಜ಼್ ಮಂಥ್ಯಾಚೆಗತ್ ಆಸ್‌ಲ್ಯಾಲಾ ಸಬ್ದ ಐಕ್ಲಾ ತೀ ಲೊಕ ಆಸಿ ಸಾಂಗಿತಿತ. “ಹಲ್ಲೆಲುಯಾ, ರಕ್ಷನೆ, ಮೈಮಾ, ಬಳ್, ಆಮ್ಚಾ ದೇವಾಲಾಸ್.
REV 19:2 ತ್ಯಚಾ಼ ತೀರ್ಮಾನ್ ಖರಾ ನೀಯತಿಚಾ಼ ಜಾ಼ಲ್ಯಾ. ಆಮ್ಚಾ ದೇವಾನಿ ಸುಳಿಲಾ ಶಿಕ್ಷಾ ದಿಲಿ. ತಿಚಾ ಶಾರೀರಿಕ್ ಸಂಬಂದಾನಿ ದುನೆ ಸಗ್ಳಿ ಪುದ್ಡಿ ಜಾ಼ಲ್ಹಿ!. ತ್ಯನಿ ಆಪ್‌ಲ್ಯಾ ಸೇವಕಾನಾ ಮಾರುನ್ ಟ್ಯಾಕ್‌ಲ್ಯಾ ಸಾಟಿ ತೇ ಸುಳಿಲಾ ಶಿಕ್ಷಾ ದಿಲಿ. ”
REV 19:3 ಪರ್ತುನ್ ವರಾಡ್ಲ ಸ್ವರ್ಗಾತ್ ಆಸ್‌ಲ್ಯಾಲ್ಯಾ ತ್ಯಾ ಲೊಕಾಂಚಾನಿ ಸಾಂಗ್‌ಲ್ಯಾಲ ಕ್ಯಾ ಮಂಜೆ: “ಹಲ್ಲೆಲುಯಾ! ತೀ ಜ಼ಳು‍ನ್ ಗೆಲೆ ತಿಚಾ಼ ಧುರ್ ಶಾಶ್ವತ್ ವರ್ ಯಯಿತ್ ರಾನ್ಹಾರ್.
REV 19:4 ನಂತರ್ ಇಸಾವ ಚಾರ್ ಜಾ಼ನ್ ವಡಿಲ್ ಆನಿ ಚಾರ್ ಜೀವಿಂಚಾನಿ ಆಡ್ವ ಪಡುನ್. ಸಿಂಹಾಸನಾವ ಬಸ್‌ಲ್ಯಾಲ್ಯಾ ದೇವಾಲಾ ವವ್ಯಾಳ್ಳಾ, ತೇ, ತಸಸ್ ವ್ಹವುನಿ! ಹಲ್ಲೆಲುಯಾ! ಮಂಥ್ಯಾತ
REV 19:5 ತವಾ ಸಿಂಹಾಸನಾವ್ನಿ ಯೊಕ್ ಆವಾಜ಼್ ಆಲಾ ತ್ಯೊ ಆವಾಜ಼್. ಆಮ್ಚಾ ದೇವಾಚಿ ಸೇವಾಕರ್ತ್ಯಾಲ್ಯಾ ಸಗ್‌ಳ್ಯಾ ಲೊಕಾನು ತ್ಯಲಾ ಸ್ತೊತ್ರ ಕರಾ. ಆಮ್ಚಾ ದೇವಾಲಾ ಮರ‍್ಯಾದ್ ದೇತ್ಯಾಲ್ಯಾ ಬ್ಯಾರಕ್ಯಾನು, ಮೊಟ್ಯಾನು ತ್ಯಲಾ ಸ್ತೊತ್ರ ಕರಾ ಮನ್ಹುನ್ ಸಾಂಗ್ಲ.
REV 19:6 ನಂತರ್ ಖುಬ್ ಲೊಕಾಂಚಾ಼ ಆವಾಜ಼್ ಯೊಕ್ ಮನಾ ಐಕು ಆಲಾ. ತ್ಯೊ ಪವುಡ್ ಆಲ್ಯಾಲ್ಯಾ ಪಾನ್ಯಾಚೆಗತ್ ಮೊಟ್ಯಾ ತಡಾಸಾಂಚಾ ಆವಾಜಾ಼ಚೆಗತ್ ಹುತ್ತಾ. ತೀ ಲೊಕ ಆಸ ಸಾಂಗಿತಿತ. ಹಲ್ಲೆಲುಯಾ! ಆಮಚಾ಼ ದೇವ್ ಜಾ಼ಲ್ಯಾಲಾ ಪ್ರಭು ರಾಜ಼್ ಚಾ಼ಲ್ವಾಯಾ ಲಾಗ್‌ಲ್ಯಾ. ತ್ಯೊ ಸರ್ವ ಶಕ್ತ ಜಾ಼ಲ್ಯಾ.
REV 19:7 ಯವಾ ಆಮಿ ಸಗ್ಳಿ ಆನಂದ್ ಆನಿ ಸಂತೊಶ್ ವ್ಹವುಯಾ. ದೇವಾಲಾ ಮೈಮಾ ಕರುಯಾ ಮಿಂಡುರ್ ಜಾ಼ಲ್ಯಾಲಾಚಾ ಲಗ್ನಾಚಾ಼ ದೀಸ್ ಆಲಾ ಮನ್ಹುನ್ ದೇವಾಲಾ ಬರಾ ಮನ್ಹುಯಾ. ಮಿಂಡುರ್ ಜಾ಼ಲ್ಯಾಲ್ಯಾಚಿ ನವರ‍್ಹಿ ಮಂಥ್ಯಾಲಿ ಸಭಾ ಆಪ್ನು ತಯಾರ್ ಜಾ಼ಲೆ.
REV 19:8 ನಾರ್ಮಡಿಚ಼ ಕಪ್ಡ ನವರ‍್ಯಾಲಾ ಗಾಲಾಯಾ ದಿಲ. ತೇ ಕಿಮ್ತಿಚ಼ ಕಪ್ಡ ಚ಼ಕ್ಮಕತ್ಯಾಲ ಆನಿ ಶಾದ್ರ ಜಾ಼ಲ್ಥ. ನಾರ್ಮಡಿಚ಼ ಕಪ್ಡ ಮಂಜೆ ದೇವಾಚಾ ಲೊಕಾಂಚಾನಿ ಕೇಲ್ಯಾಲಿ ಚಾ಼ಂಗ್ಲಿ ಕಾಮ ಮನ್ಹುನ್ ಅರ್ಥ.
REV 19:9 ತವಾ ದೇವ್ದುತಾನಿ ಮಾನಾ ಆಸ ಸಾಂಗ್ಲ. ಹೇ ತರನಿ ಲೀವ್: “ನಿವಡ್‌ಲ್ಯಾಲ್ಯಾ ಮೆಂಡ್ಯಾಚಾ ಲಗ್ನಾಚಾ ಜೇವ್ನಾಲಾ ಹಾಕಟ್‌ಲ್ಯಾಲಿ ಲೊಕ ಧನ್ಯ!” ಹ್ಯ ದೇವ್ದುತಾನಿ ತ್ಯಾತ್ ಮಿಸ್ಳುನ್ ಹೆ ದೇವಾಚ಼ ಖರ‍ ಸಬಾತ್ ಮನ್ಹುನ್ ಸಾಂಗ್ಲ.
REV 19:10 ತವಾ, “ಮೀ ದೇವ್ ದುತಾಲಾ ವವ್ಯಾಳಾಯಾ ತ್ಯಚಾ ಪಾಯಾತ್ ಆಡ್ವಾ ಪಡ್ಲೊ. ‘ಫನ್ ದೇವ್ ದುತಾನಿ ಮನಾ ಆಸ ಕರುನಕೊ ಯೇಸುಚಾ಼ ತುಜಿ ಶಾರ್ಕಾ ಆನಿ ತುಜಾ ಬನ್ಹಿ ಬಾವ್ಹಾಂಚೆ ಶಾರ್ಕಾ ಮೀ ಯೊಕ್ ಸೇವಕ್ ಜಾ಼ಲ್ಯೊ. ಮನ್ಹುನ್ ದೇವಾಲಾ ವವ್ಯಾಳ್ ಕಾ ಮಂಜೆ ಯೇಸುಸ್ ಖರಾ ಪ್ರವಾದನೆಂಚಾ಼ ಸಾಕ್ಷಿ ಜಾ಼ಲ್ಯಾ” ಮನ್ಹುನ್ ಸಾಂಗ್ತೊ.
REV 19:11 ನಂತರ್ ಸ್ವರ್ಗ ಉಗಾಡ್‌ಲ್ಯಾಲ ಮೀ ಬಗ್ಲ ಮಾಜೆ ಮೊರ‍್ಹ ಯೊಕ್ ಪಾಂಡ್ರಾ ವಾರು ಹುತ್ತಾ ತ್ಯಚಿವ ಬಸ್‌ಲ್ಯಾಲ್ಯಾಚ಼ ನಾವ್ ಇಸ್ವಾಸಾಚ ಆನಿ ಖರ. ತ್ಯೊ ತೀರ್ಮಾನಾತ್ನಿ ಲಡಾಯಿತ್ನಿ ನೀಯತಿಚಾ಼ ಜಾ಼ಲ್ಥಾ.
REV 19:12 ತ್ಯಚ಼ ಡೊಳ ಪೇಟ್ಯಾಲ್ಯಾ ಇಸ್‌ಥ್ಯಾಚೆಗತ್ ದಿಸತ. ತ್ಯಚೆ ಡುಯಿವ ಖುಬ್ ಕಿರಿಟ ಹುತ್ತಿತ. ತ್ಯಚಿವ ಯಾಕ್ ನಾವ್ ಲಿವ್ಲ ಹುತ್ತ, ಫನ್ ತ್ಯಾ ನಾವಾಚಾ಼ ಅರ್ಥ ತ್ಯಲಾ ಸುಡುನ್ ದುಸ್‌ರ‍್ಯಾನಾ ಕುನಾಲಾಸ್ ಸಮಾಜ಼್ಲ ನಾಹಿ.
REV 19:13 ತ್ಯಚಾ ರಕ್ತಾತ್ ಬಿಜಿವ್‌ಲ್ಯಾಲಾ ಜ಼ಘಾ ಗ್ಯಾತ್ಲಾ. ತ್ಯಚ಼ ನಾವ್ “ದೇವಾಚಾ ವಾಕ್ಯಾ. ”
REV 19:14 ಸ್ವರ್ಗಾಚಾ ಸೈನ್ಯಾ ಪಾಂಡರ‍್ಯಾ ವಾರ್ವಾವ್ನಿ ತ್ಯಚೆ ಮಾಗ್ನಿ ಯಯಿತಿತ. ತೇ ಪಾಂಡ್ರ ಚಾ಼ಂಗ್ಲ ಆಸ್‌ಲ್ಯಾಲ ನಾರ್ಮಡಿಚ಼ ಕಿಮ್ತಚ಼ ಕಪ್ಡ ಗ್ಯಾತ್ಲ.
REV 19:15 ವಾರ್ವಾವ ಬಸ್‌ಲ್ಯಾಲ್ಯಾಚಾ ತೊಂಡಾತ್ನಿ ಧಾರಚ಼ ಥಲ್ವಾರ್ ಯಾಕ್ ಬಾಹಿರ್ ಯಯಿತ. ತ್ಯೊ ಲೊಕಾನಾ ಪಾಡಾಯಾ ಹ್ಯ ಥಲ್ವಾರ್ ವಾಫರ್ತೊ. ತ್ಯೊ ಲೊಖಾಂಡಾಚೆ ಕಾಠಿನಿ ಲೊಕಾಂಚಿವ ರಾಜ಼್‌ಭಾರ್ ಕರ್ತೊ. ಸರ್ವಶಕ್ತ ದೇವಾಚಾ಼ ಖುಬ್ ರಾಗ್ ಮಂಥ್ಯಾಲ್ಯಾ ದರಾಕ್ಷಿಚಾ ಖಢ್ಯಾತ್ ದರಾಕ್ಷಿ ತುಡಿವ್ನಾರ್.
REV 19:16 ತ್ಯಾ ಜ಼ಘ್ಯಾವ ತ್ಯಚೆ ಮಾಂಡಿವ. “ರಾಜಾಚಾ಼ ರಾಜಾ಼ ಪ್ರಭುಚಾ಼ ಪ್ರಭು” ಮನ್ಹುನ್ ನಾವ್ ಲಿವ್ಲ ಹುತ್ತ.
REV 19:17 ನಂತರ್ ಯೊಕ್ ದೇವ್ ದುತ್ ದಿಸಾವ ಉಬಾರಾಯ್‌ಲ್ಯಾಲಾ ಮೀ ಬಗ್ಲಾ. ತ್ಯೊ ದೇವ್‌ದುತ್ ಆಬ್ಳಾತ್ ತಳಾಪತ್ಯಾಲ್ಯಾ ಪಾಕ್ರಾನಾ ಸಗ್‌ಳ್ಯಾ ಆಸ ಸಾಂಗಿತಾ: “ದೇವಾಚಾ ಲಗ್ನಾಚಾ ಜೇವ್ನಾಲಾ ಜ಼ಮುನ್ ಯವಾ. ”
REV 19:18 ತುಮಿ ರಾಜ಼ ಆನಿ ದಳಪತಿ ಆನಿ ಪರಾಕ್ರಮಿ ಶಾಲಿಂಚ಼ ಘೊಡ್ಯಾಂಚ಼, ಘೊಡ ಚಾ಼ಲಿವತ್ಯಾಲ್ಯಾಂಚ಼, ಸ್ವತಂತ್ರಂಚ಼, ಗುಲಾಮಾಂಚ಼, ಬ್ಯಾರಕ್ಯಾಂಚ಼, ಆನಿ ಮೊಟ್ಯಾಂಚ಼ ಮಾಸ್ ಖಾಯಾ ಯವಾ. ”
REV 19:19 ಮಂಗ್ ಮೀ ದುನೆಂಚಾ ರಾಜಾನಾ ಆನಿ ಜ಼ನಾವಾರಾಲಾ ಬಗ್ಲ. ತೇ ವಾರ್ವಾವ ಬಸ್‌ಲ್ಯಾಲ್ಯಾವ ಆನಿ ತ್ಯಚಾ ಸೈನ್ಯಾವ ಲಡಾಯಿ ಕರಾಯಾ ಜ಼ಮುನ್ ಆಲ್ಯಾಲ ಬಗ್ಲ.
REV 19:20 ಆನಿ ತ್ಯಾ ಜ಼ನಾವಾರಾಲಾ ಲಬಾಡ್ ಪ್ರವಾದಿನಾ ಕ್ಯೊಂಡ್ಲ. ಹ್ಯಾ ಲಬಾಡ್ ಪ್ರವಾದಿನಿಸ್ ಜ಼ನಾವಾರಾಸಾಟಿ ಚ಼ಮತ್ಕಾರ ಕಿಲಿತ. ಹ್ಯೊ ಲಬಾಡ್ ಪ್ರವಾದಿ ಜ಼ನಾವಾರಾಚಿ ಸಾಕ್ಷಿ ಗ್ಯಾತ್‌ಲ್ಯಾಲಾ ಆನಿ ತ್ಯಚ಼ ಪಾಶಾನ್ ವವ್ಯಾಳ್‌ತ್ಯಾಲ್ಯಾ ಲೊಕಾನಾ ಫಸ್ವಾಯಾ ಹೀ ಚ಼ಮತ್ಕಾರ ಕಿಲಿತ. ಹ್ಯಾ ಲಬಾಡ್ ಪ್ರವಾದಿಲಾ ಜ಼ನಾವಾರಾಲಾ, ಇಸ್ಥು ಆನಿ ಗಂದಕಾನಿ ಪೆಟ್ಯಾಲೆ ತಳಿತ್ ಜಿತ್ತಸ್ ವ್ಹಲ್ಪಟ್ಲ.
REV 19:21 ಬಾಕಿಚಾನಾ ವಾರ್ವಾವ ಬಸ್‌ಲ್ಯಾಲ್ಯಾಚಾ ತೊಂಡಾತ್ನಿ ಬಾಹಿರ್ ಆಲ್ಯಾಲ್ಯಾ ಥಲ್ವಾರಾನಿ ಮಾರುನ್ ಟ್ಯಾಕ್ಲ. ಹ್ಯಂಚ಼ ಮಾಸ್ ಪಾಕ್ರಾಂಚಾನಿ ಪ್ವಾಟ್ಬರ್ ಖಾಲ.
REV 20:1 ತವಾ ಯೊಕ್ ದೇವ್ ದುತ್ ಸ್ವರ್ಗಾತ್ನಿ ಯತ್ಯಲಾ ಮೀ ಬಗ್ಲಾ. ತ್ಯಚಾ ಹಾತಾತ್ ಪಾತಾಳಾಚಿ ಚಾವಿ ಆನಿ ಎಕ್ ಮುಟಿ ಸಾಕ್ಳಿ ದರ್ಲ್ಯಾಲಿ ಹುತ್ತಿ.
REV 20:2 ತ್ಯಾ ದೇವ್ ದುತಾನಿ ಪೈಲಾ ಸಾಪಾಲಾ ದರ್ಲಾ. ತ್ಯೊ ಸಾಪ್ ಭುತ್ ಸೈತಾನ್ ಜಾ಼ಲ್ಯಾಲಾ ಜು಼ನ್ನಾ ಸಾಪ್ ಮಂತ್ಯಾಲಾ. ದೇವ್ ದುತಾನಿ ತ್ಯಲಾ ಸಾಕ್ಳಿನಿ ಬಾಂದುನ್ ಹಾಜಾ಼ರ್ ವರ್ಸ ಕುಂಡುನ್ ಥೆವ್ಲಾ.
REV 20:3 ತಿ ಹಾಜಾ಼ರ್ ವರ್ಸ ಸಪಸ್ಪರ‍್ಯಾತ್ ಸೈತಾನಾನಿ ಆನಿಕ್ ಲೊಕಾನಾ ಫಸ್ವುನಾಹಿ ಮನ್ಹುನ್ ದೇವ್ದುತಾನಿ ತ್ಯಾ ಸಾಪಾಲಾ ಪಾತಾಳಾತ್ ಡಕ್ಲುನ್ ದಾರ್ ಲಾವುನ್ ಸಿಕ್ಕಾ ಮ್ಯಾರ್ಲಾ, ತಿ ಹಾಜಾ಼ರ್ ವರ್ಸ ಜಾ಼ಲ್ಯಾ ನಂತರ್ ತ್ಯಲಾ ಥೊಡಿ ಯೆಳ್ ಬಾಹಿರ್ ಶೊಡ್ನಾರ್.
REV 20:4 ಮಂಗ್ ಮೀ ಥೊಡ ಸಿಂಹಾಸನ್ ಆನಿ ತ್ಯಚಿವ ಲೊಕ ಬಸ್‌ಲ್ಯಾಲಿ ಬಗ್ಲಿತ. ಹ್ಯನಾ ತೀರ್ಮಾನ್ಕರಾಯಾ ಅಧಿಕಾರ್ ದಿಲಾ ಹುತ್ತಾ. ಯೇಸುಚೆ ಸಾಕ್ಷಿಲಾ ಆನಿ ದೇವಾಚಾ ವಚ಼ನಾಲಾ ಇಸ್ವಾಸಾಚಿ ಜಾ಼ಲ್ತಿತ ಮನ್ಹುನ್ ತೂಡುನ್ ಮ್ಯಾರಲ್ಯಾಲ್ಯಾಂಚಾ ಆತಮ್ಯಾನಾ. ತ್ಯಾ ಲೊಕಾಂಚಾನಿ ಜ಼ನಾವಾರ್ ವ್ಹವುನಿ ತ್ಯಚ಼ ಪಾಶಾನ್ ವ್ಹವುನಿ ವವ್ಯಾಳ ನವ್ಥ. ತ್ಯಂಚಾನಿ ಆಪಲ್ಯಾ ಕಪಾಳಾವ ಹಾತಾವ ಜ಼ನಾವಾರಾಚಿ ವಳಕ್ ಗ್ಯಾತ್ಲಿ ನವ್ಥಿ. ತ್ಯಾ ಲೊಕಾಂಚಾನಿ ಆನಿಕ್ ಜೀವ್ನಾ ಗಿಹುನ್ ಯೇಸು ಕ್ರಿಸ್ತಾ ಸಂಗ ಯೇಕ್ ಹಾಜಾ಼ರ್ ವರ್ಸ ರಾಜಾಂಚೆಗತ್ ರಾಜ಼್‌ಬಾರ್ ಕೆಲಾ.
REV 20:5 ಮರುನ್ ಗೆಲ್ಯಾಲಿ ಖುಬ್ ಲೊಕ್ ಯೇಕ್ ಹಾಜಾ಼ರ್ ವರ್ಸ ಸೊಪ ಪರೆತ್ ಜೀತಿ ಜಾ಼ಲ್ಹಿ ನಾಹಿತ. ಹ್ಯಸ್ ಪೈಲ ಮರುನ್ ಜಿತ್ತ ಜಾ಼ಲ್ಯಾಲ.
REV 20:6 ಪೈಲ್ಯಾ ಪುನರುತಾನಾತ್ ಮಿಸಾಳ್ಯಾಲಿ ಧನ್ಯ ಪವಿತ್ರ ಜಾ಼ಲ್ಯಾತ. ಹ್ಯಾ ಲೊಕಾಂಚಿವ ದೊನವ್ಯಾ ಮರ್ನಾಲಾ ಅಧಿಕಾರ್ ನಾಹಿ. ತೀ ಲೊಕ ದೇವಾಲಾ ಆನಿ ಕ್ರಿಸ್ತಾಲಾ ಯಾಜಕ್ ಜಾ಼ಲ್ಯಾತ. ತೇ ತ್ಯಂಚಿ ಸಂಗ ಯೇಕ್ ಹಾಜಾ಼ರ್ ವರ್ಸ ರಾಜ಼್‌ಬಾರ್ ಚಾ಼ಲಿವ್ನಾರ್.
REV 20:7 ಯೇಕ್ ಹಾಜಾ಼ರ್ ವರ್ಸ ಸೊಪ್‌ಲ್ಯಾವ. ಸೈತಾನಾಲಾ ತ್ಯಚಾ ಬಾಂದನಾತ್ನಿ ಶೊಡ್ನಾರ್.
REV 20:8 ಸೈತಾನಾನಿ ಗೊಗ್ ಆನಿ ಮಾಗೊಗ್ ಲೊಕಾನಾ ಫಸ್ವಾಯಾ ಧರ್ಥಿವ ಸಗ್ಳಿಕ್ಡ ಜಾ಼ವುನ್ ತ್ಯಾ ಲೊಕಾನಾ ಲಡಾಯಿಲಾ ಮಿಳಿವ್ತೊ. ತಿ ಸಮಿಂದೊರಾತ್ಲೆ ವಾಳ್ವಯವ್ಡಿ ಹುತ್ತಿತ.
REV 20:9 ಸೈತಾನಾಚ಼ ಸೈನ್ಯಾ ಧರ್ಥಿವ ಪಗಳುನ್ ದೇವಾಚಾ ಲೊಕಾನಾ ಮಾಯೆಚೆ ಪೆಠಲಾ ದರ‍್ನಾರ್. ಫನ್ ಸ್ವರ್ಗಾತ್ನಿ ಇಸ್ತು ಯವುನ್ ತ್ಯಂಚಾ಼ ನಾಸ್ ಕರ‍್ನಾರ್.
REV 20:10 ಲೊಕಾನಾ ಫಸಿವ್‌ಲ್ಯಾಲ್ಯಾ ತ್ಯಾ ಸೈತಾನಾಲಾ ಇಸ್ಥು ಗಂದಕ್ ಪೆಟ್ಯಾಲೆ ತಳಿತ್ ವ್ಹಲ್ಪಟ್ಲಾ. ತಿಥ ಜ಼ನಾವಾರ್ ಹುತ್ತ. ಲಬಾಡ್ ಪ್ರವಾದಿ ಹುತ್ತ. ತಿಥ ತೀ ರ‍್ಯಾತ್ ದೀಸ್ ಕಾವಾಬಿ ತರಾಸ್ ಕರುನ್ ಗಿಹಿತಿತ.
REV 20:11 ಮಂಗ್ ಮೀ ಯಾಕ್ ಪಾಂಡ್‌ರ‍ ಮೊಟ ಸಿಂಹಾಸನ್ ಆನಿ ತ್ಯಚಿವ ಬಸ್‌ಲ್ಯಾಲ್ಯಾಲಾ ಬಗ್ಲಾ. ದರ್ಥಿ ಆನಿ ಆಬಾಳ್ ತ್ಯಚಿಪ್ನಿ ಪಳುನ್ ಜಾ಼ವುನ್ ಗಯಿಪ್ ಜಾ಼ಲಿತ.
REV 20:12 ಮೆಲ್ಯಾಲಿ ಬ್ಯಾರ್ಕಿ ಆನಿ ಮೊಟಿ ಸಿಂಹಾಸನಾಚೆ ಮೊರ‍್ಹ ಉಬಿ ಹುತ್ತಿತ. ತವಾ ಪುಸ್ತಕ ಉಗಾಡ್ಲಿತ. ತವಾ ಶಾಸ್ವತ್ ಜೀವಾಚ಼ ಪುಸ್ತಕ್ ಮಂಥ್ಯಾಲ ಆನಿ ಯಾಕ್ ಪುಸ್ತಕ್ ಉಗಾಡ್ಲಹುತ್ತ. ಮೆಲ್ಯಾಲ್ಯಾ ಹ್ಯಾ ಲೊಕಾನಾ ತ್ಯಂಚಾನಿ ಕೇಲ್ಯಾಲ್ಯಾ ಕಾಮಾಚಾ ಆಧಾರಾವ ತೀರ್ಪ್ ದಿಲಾ. ಹ್ಯಾ ಪುಸ್ತಕಾತ್ ಲಿವ್‌ಲ್ಯಾ.
REV 20:13 ಸಮಿಂದೊರಾನಿ ಆಪ್ಲಿಪ ಮೇಲ್ಯಾಲ್ಯಾನಾ ತಾಬ್ಯಾತ್ ದಿಲಿತ. ಮರ‍್ನಾನಿ ಪಾತಾಳಾನಿ ಆಪ್ಲಿಪ ಆಸ್‌ಲ್ಯಾಲ್ಯಾ ಮೇಲ್ಯಾಲ್ಯಾ ಲೊಕಾನಾ ತಾಬ್ಯಾತ್ ದಿಲಿತ. ಪರ್ತೇಕ್ ಮಾನ್ಸಾಲಾ ತ್ಯಚಾ ತ್ಯಚಾ ಕಾಮಾನಿಸ್ ತ್ಯಚಾ಼ ನ್ಯಾಯಿ ಇಚಾರ್ ವ್ಹನಾರ್.
REV 20:14 ಮಂಗ್ ಮೇಲ್ಯಾಲ್ಯಾನಾ ಪಾತಾಳಾತಲ್ಯಾನಾ ಇಸ್‍ಥ್ಯಾಚೆ ತಳಿತ್ ವ್ಹಲ್ಪಟ್ನಾರ್. ಹೀ ಇಸ್‌ಥ್ಯಾಚಿ ತಳಿ ದೊನ್ವ ಮರಾನ್.
REV 20:15 ಶಾಶ್ವತ್ ಜೀವಾಚಾ ಪುಸ್ತಕಾತ್ ಕುನಾಚ಼ ನಾವ್ ಲಿವ್ಲ ನಾಹಿ ತ್ಯಾ ಮಾನ್ಸಾಲಾ ಇಸ್‌ಥ್ಯಾಚೆ ತಳಿತ್ ವ್ಹಲ್ಪಟ್ನಾರ್.
REV 21:1 ನಂತರ್ ನವ ಆಬಾಳ್ ಆನಿ ನವಿ ಧರ್ಥಿ ಮೀ ಬಗ್ಲಿ. ಪೈಲ ಆಬಾಳ್ ಆನಿ ಧರ್ಥಿ ನಾಹಿ ಜಾ಼ಲಿ. ತಿಥ ಸಮಿಂದೊರ್ ನವ್ಥಾ.
REV 21:2 ಹ್ಯ ಪರಿಶುದ್ದ ನಗರುಸ್ ನವಿ ಯೆರುಸಲೇಮ್. ನವರ‍್ಹಿ ಆಪ್‍ಲ್ಯಾ ನವರ‍್ಯಾ ಸಾಟಿ ಸಜ್ಲಿ ಹುತ್ತಿ. ಪರಿಶುದ್ದ ನಗರ್ ಸ್ವರ್ಗಾತ್ನಿ ದೇವಾಪ್ನಿ ಯತ್ಯಾಲಿ ಮೀ ಬಗ್ಲ.
REV 21:3 ಸಿಂಹಾಸನಾವ್ನಿ ಯೊಕ್ ಮೊಟಾ ಆವಾಜ಼್ ಮೀ ಐಕ್ಲಾ. ತ್ಯೊ ಆವಾಜ಼್, “ಆತಾ ದೇವಾಚ಼ ಘರ್ ಲೊಕಾಂಚೆ ಸಂಗ ಹಾ. ತ್ಯೊ ತ್ಯಂಚಿ ಸಂಗ ರಾಥೊ. ತೀ ತ್ಯಚಿ ಜಾ಼ಲ್ಯಾತ. ದೇವ್ ಆಪ್ನುಸ್ ತ್ಯಂಚಿ ಸಂಗ ರಾಥೊ ಆನಿ ತ್ಯಂಚಾ಼ ದೆವ್ ಜಾ಼ಲ್ಥಾ.
REV 21:4 ದೇವ್ ತ್ಯಂಚಿ ಟಿಪ ಸಗಳಿ ಪುಸ್ನಾರ್. ತಿಥ ಆಜು಼ನ್ ಮರಾನ್ ನಾಹಿ, ದುಖ ನಾಹಿ. ಲೊಳಾಚ಼ ನಾಹಿ, ಆನಿ ಪಿಡಾ ರಾಹಿತ್ನಾಹಿ. ಜು಼ನ್ನಾ ಮಾರೊಗ್ ಸಗ್ಳಾ ಗೇಲಾ, ಮನ್ಹುನ್ ಸಾಂಗ್ತ.
REV 21:5 ಸಿಂಹಾಸನಾವ ಬಸ್‌ಲ್ಯಾಲ್ಯಾನಿ, “ಬಗ್! ಮೀ ಸಗ್ಳ ನವ ಉತ್ಪನ್ ಕರ್ತೊ!” ಮನ್ಹುನ್ ಸಾಂಗ್ಲ. ನಂತರ್ ತ್ಯೊ, “ಹ್ಯಾ ವಾಕ್ಯಾ ಖರ‍್ಯಾಚಾ ಆನಿ ಇಸ್ವಾಸಾಚಾ ಜಾ಼ಲ್ಯಾತಾ ಮನ್ಹುನ್ ಹ್ಯ ಲಿವ್” ಮನ್ಲಾ.
REV 21:6 ಸಿಂಹಾಸನಾವ ಬಸ್‌ಲ್ಯಾಲಾ ಮನಾ ಆಸಾ ಮನ್ಲಾ. ಸಗ್ಳ ಜಾ಼ಲ್ಹ! ಅಲ್ಪಾ ಉಮೆಗಾ ಹ್ಯಚಾ಼ ಅರ್ಥ ಮಿಸ್ ಪೈಲಾ ಸೆವಟಚಾ಼ ಜಾ಼ಲ್ಯೊ. ಮೀಸ್ ಸುರುವಾತ್ ಆನಿ ಸರ್ತಾ ಜಾ಼ಲ್ಯೊ. ತಾನ್ಯಾಲ್ಯಾಲ್ಯಾನಾ ಮೀಸ್ ಜಿವಾಚಾ ಜ಼ರ‍್ಯಾತ್ನಿ ಪಾನಿ ಫುಕಟ್ ದೇತೊ.
REV 21:7 ಜಿತ್‌ಲ್ಯಾಲಾ ಹ್ಯ ಸಗ್ಳ ಗೆಥೊ. ಮೀ ತ್ಯಚಾ಼ ದೇವ್ ಜಾ಼ಲ್ಯೊ. ತೀ ಮಾಜಿ ಪೊರ ವ್ಹವುನ್ ರಾಥ್ಯಾತ.
REV 21:8 ಫನ್ ಬಿತ್ರ, ಇಸ್ವಾಸ್ ನಸ್‌ಲ್ಯಾಲ್ಯಾನಾ, ಬುರ್ಸಿ ಕಾಮ ಕರ್ತ್ಯಾಲ್ಯಾನಾ, ಘಾತಕ್ಯಾನಾ, ಶಾರೀರಿಕ್ ಪಾಪ್ ಕರ್ತ್ಯಾಲ್ಯಾನಾ, ಘಾಡ್‍ಫನ್ ಕರ್ತ್ಯಾಲ್ಯಾನಾ, ಪಾಶಾನ ವವ್ಯಾಳತ್ಯಾಲ್ಯಾನಾ, ಲಬಾಡಾನಾ ಗಾವ್‍ತ್ಯಾಲಾ ಜಾ಼ಗಾ ಗಂದಕಾಚಾ಼ ಇಸ್ಥು ಪೆಟ್ಯಾಲೆ ನರ್ಕಾಚೆ ತಳಿತ್, ಹ್ಯ ದೊನ್ವ ಮರಾನ್ ವ್ಹನಾರ್.
REV 21:9 ಸರ್ತ್ಯಾ ಸಾತ್ ಪಿಡಾ ಆಪ್‌ಲ್ಯಾ ಐದಾನಾತ್ ಬರ್‌ಲ್ಯಾಲ ಸಾತ್ ಜಾ಼ನ್ ದೇವ್ ದುತಾತ್ಲಾ ಯೊಕ್ ಮಾಜಿಪ ಯವುನ್, “ಮಾಜಿ ಸಂಗ ಯೇ. ಮೆಂಡ್ರಾಚ಼ ಪ್ವಾರ್ ಜಾ಼ಲ್ಯಾಲ್ಯಾಚಿ ನವರ‍್ಹಿ ಮೀ ತುಲಾ ದ್ಯಾವ್ತೊ. ಮನ್ಲಾ.
REV 21:10 ತ್ಯೊ ದೇವ್ದುತ್ ಪವಿತ್ರಾತ್ಮಾಚಾ ಹಾತಾತ್ ಆಸ್‌ಲ್ಯಾಲ್ಯಾ ಮನಾ ಖುಬ್ ಮೊಟ್ಯಾ ಆನಿ ಉಚ಼್ ಆಸ್‌ಲ್ಯಾಲ್ಯಾ ಕನ್ಯಾವ ಗಿಹುನ್ ಗೇಲಾ. ದೇವ್ ದುತಾನಿ ಮನಾ ಪವಿತ್ರ ನಗರ್ ಜಾ಼ಲ್ಯಾಲ ಯೆರುಸಲೇಮ್ ದ್ಯಾವ್ಲ. ತೇ ನಗರ್ ಸ್ವರ್ಗಾತ್ನಿ ದೇವಾಪ್ನಿ ಯಯಿತ.
REV 21:11 ತ್ಯ ನಗರ್ ದೇವಾಚಾ ವೈಭವಾನಿ ದಿಸತ. ತೇ ಖುಬ್ ಕಿಮ್ತಿಚಾ ವಜ್ರಾಚೆಗತ್ ದಿಸತ. ಕಿಮ್ತಿಚಾ ರತ್ನಾಚೆಗತ್ ಪಳ್ಪಳಿತ.
REV 21:12 ತ್ಯಾ ನಗರಾಲಾ ಬಾರಾ ದಾರ ಆಸ್‌ಲ್ಯಾಲ ಸಗ್‍ಳ್ಯಾತ್ ಉಚ಼್ ಆಸ್‌ಲ್ಯಾಲಿ ಭೀತ್ ಹುತ್ತಿ. ತ್ಯಾ ದಾರಾಪ್ನಿ ಬಾರಾ ಜಾ಼ನ್ ದೇವ್ ದುತ್ ಹುತ್ತ. ಬಾರಾ ದಾರಾವ್ನಿ ಇಸ್ರಾಯೆಲಾಂಚಾ ಬಾರಾ ಕುಳಿಂಚ಼ ನಾವ್ ಲಿವ್ಲ ಹುತ್ತ.
REV 21:13 ಉಗಾವ್ತಿ ತೀನ್ ದಾರ್, ಉತ್ತರಾಕ್ಡ ತೀನ್ ದಾರ, ದಕ್ಷಿನಾತ್ ತೀನ್ ದಾರ ಆನಿ ಮಾವಾಳ್‍ತ್ಯಾಕ್ಡ ತೀನ್ ದಾರ ಹುತ್ತಿತ.
REV 21:14 ತ್ಯಾ ನಗರಾಚಾ ಬಿಥಿ ಬಾರಾ ಪಾಯಾವ್ನಿ ಬ್ಯಾಂದಲ್ಯಾ ಹುತ್ಯಾ. ತೇ ದೊಂಡ್ಯಾವ ಮಿಂಡುರ್ ಜಾ಼ಲ್ಯಾಲ್ಯಾ ಬಾರಾಜಾ಼ನ್ ಅಪೊಸ್ತಲಾಂಚ಼ ನಾವ್ ಲಿವ್ಲ ಹುತ್ತ.
REV 21:15 ಮಾಜಿ ಸಂಗ ಬೊಲ್ಯಾಲ್ಯಾ ದೇವ್ದುತಾಪ ಸೊನ್ಯಾಚಾ ಮಾಪಾಚಿ ಕಾಠಿ ಹುತ್ತಿ. ತ್ಯಾ ನಗರಾಲಾ ತ್ಯಚಾ ದಾರಾನಾ ಆನಿ ತ್ಯಚಾ ಬಿಥಿನಾ ದೇವ್ದುತ್ ತೇ ಕಾಠಿನಿ ಮಾಪಿತಾ.
REV 21:16 ನಗರಾಲಾ ಚೌ಼ಕ್ ಬ್ಯಾಂದ್ಲ ಹುತ್ತ. ತ್ಯಚಿ ಲಾಂಬಿ ತ್ಯಚೆ ರುಂದಾಯಿ ಯವ್ಡಿ ಹುತಿ. ದೇವ್ದುತಾನಿ ಆಪ್ಲೆ ಮಾಪಾಚೆ ಕಾಠಿನಿ ನಗರ್ ಮ್ಯಾಪ್ಲ. ನಗರ್ 1, 500 ಮೈಲ್ ಲಾಂಬ್ಡ, 1, 500 ಮೈಲ್ ರುಂದ್ ಆನಿ 1, 500 ಮೈಲ್ ಉಚ಼್ ಹುತ್ತ.
REV 21:17 ದೇವ್ದುತಾನಿ ಬಿಥಿ ಮ್ಯಾಪ್‌ಲ್ಯಾ, ತ್ಯಾ ಮಾನ್ಸಾಚಾ ಹಾತಾನಿ 216 ಹಾತ್ ಹುತ್ತ. ದೇವ್ದುತಾನಿ ವಾಫರ್‌ಲ್ಯಾಲಿ ಕಾಠಿಸ್ ತೀ.
REV 21:18 ಬಿಥಿ ದಿಸಾಚಾ ಕಾಂತಾಚಾ ದೊಂಡ್ಯಾನಿ ಕೇಲ್ಯಾತಾ. ನಗರ್ ಕಾಚ಼ಚೆಗತ್ ಸೊನ್ಯಾನಿ ಕೇಲ್ಯಾಲ.
REV 21:19 ನಗರಾಚಾ ಬಿಥಿ ಪಾಯಾಚಾ ದೊಂಡ್ಯಾತ್ ಖುಬ್ ತರಚಿ ಕಿಮ್ತಿಚಿ ರತ್ನ ಹುತ್ತಿತ. ಆಂದಿಚಾ ಕೊನ್ಯಾವ್ಲಾ ದೊಂಢಾ ವಜ್ರ, ದೊನವ್ಯಾ ಪಾಯಾಚಾ಼ ದೊಂಢಾ ವೈಢುರ‍್ಯ, ತಿನವ್ಯಾ ಪಾಯಾಚಾ಼ ದೊಂಢಾ ಪಚ್ಚೆ, ಚಾರವ್ಯಾ ಪಾಯಾಚಾ಼ ದೊಂಢಾ ಪದ್ಮರಾಗ್,
REV 21:20 ಪಾಚವ್ಯಾ ಪಾಯಾಚಾ಼ ದೊಂಢಾ ಗೊಮೆಧಿಕ, ಸಾವ್ಯಾ ಪಾಯಾಚಾ಼ ದೊಂಢಾ ಮಾಣಿಕ್ಯ, ಸಾತವ್ಯಾ ಪಾಯಾಚಾ಼ ದೊಂಢಾ ಪೀತರತ್ನ, ಆಟ್ವ ಬೇರುಲ್ಲ, ನವ ಪುಷ್ಪರಾಗ್, ದಾವ್ಹ ಗರುಡಪಚ್ಚೆ, ಆಕ್ರಾವ ಇಂದ್ರನಿಲ್ ಆನಿ ಬಾರವ ನೀಲಸ್ಫಟಿಕ.
REV 21:21 ಬಾರಾ ದಾರ ಬಾರಾ ಮುತ್ ಜಾ಼ಲ್ತಿತ. ಪರತೇಕ್ ದಾರ್ ಯಕಾ ಯಕಾ ಮುತ್ತಾನಿ ಕೆಲ್ತ. ನಗರಾಚಿ ಪಾಂದಿ ಕಾಚ಼ಚೆಗತ್ ಚಾ಼ಂಗ್ಲ ಆಸ್‌ಲ್ಯಾಲ್ಯಾ ನಿರ್ಮಳ್ ಸೊನ್ಯಾನಿ ಕಿಲ್ತಿ.
REV 21:22 ಮೀ ನಗರಾತ್ ಯಾಕ್ ಘರ್ಬಿ ಬಗ್ಲ ನಾಹಿ. ಸರ್ವಶಕ್ತ ಜಾ಼ಲ್ಯಾಲಾ ದೇವ್ ಆನಿ ಮೆಂಡುರ್ ಜಾ಼ಲ್ಯಾಲಾ ಯೇಸು ನಗರಾಚ಼ ಘರ್ ಜಾ಼ಲ್ಯಾ.
REV 21:23 ನಗರಾವ ದೀಸ್ ವ್ಹವುನಿ ಚಾ಼ಂದ್ ವ್ಹವುನಿ ವ್ಹಯಿ ಜಾ಼ಲ್ಹ ನಾಹಿ. ದೇವಾಚಾ಼ ಉಜಿಡ್ ತ್ಯಾ ನಗರಾಲಾ ಉಜಿ಼ಡ್ ಜಾ಼ಲ್ತಾ. ಮೆಂಡಾರ್ ಜಾ಼ಲ್ಯಾಲಾ ನಗರಾಲಾ ದಿವ್ವಾ ಜಾ಼ಲ್ಥಾ.
REV 21:24 ಮೆಂಡಾರ್ ಜಾ಼ಲ್ಯಾಲ್ಯಾನಿ ದಿಲ್ಯಾಲ್ಯಾ ಉಜಿಡಾನಿ ದುನೆಚಿ ಲೊಕ ಚಾ಼ಲತ್ಯಾತ. ದುನೆಚ಼ ರಾಜ಼ ಆಪ್ಲ ಧನ್ ನಗರಾಲಾ ಆಂತ್ಯಾತ.
REV 21:25 ನಗರಾಚಿ ದಾರ ಕಂದಿಸ್ ಜಾ಼ಕತ್ನಾಹಿತ. ಕಾ ಮಂಜೆ ತಿಥ ರ‍್ಯಾತುಸ್ ನಾಹಿ.
REV 21:26 ಲೊಕಾಂಚಾ಼ ವೈಭವ್ ಆನಿ ಧನ್ ನಗರಾಲಾ ಯತ.
REV 21:27 ಪರಿಶುದ್ದ ನಸ್‌ಲ್ಯಾಲ ಕಚ಼ಸ್ ಯಯಿತ್ನಾಹಿ ಅವ್ಮಾನಾಚಿ ಕಾಮ ಕರ್ತ್ಯಾಲಾ ವ್ಹವುನಿ ಲಬಾಡ್ ಸಾಂಗ್‌ತ್ಯಾಲಾ ವ್ಹವುನಿ ನಗರಾತ್ ಕಂದಿಸ್ ಜಾ಼ಯಿತ್ನಾಹಿ. ಮೆಂಡಾರ್ ಜಾ಼ಲ್ಯಾಲ್ಯಾನಿ ಶಾಶ್ವತ್ ಜೀವಾಚಾ ಪುಸ್ತಕಾತ್ ಕುನಾಚ಼ ನಾವ್ ಲಿವ್‍ಲ್ಯಾ ತೇ ತ್ಯವ್ಡಸ್ ತ್ಯಾ ನಗರಾತ್ ಜಾ಼ನಾರ್.
REV 22:1 ತವಾ ದೇವ್ ದುತಾನಿ ಮನಾ ಜೀವಾಚಾ ಜರ‍್ಯಾಚಿ ನ್ಹ ದ್ಯಾವ್ಲಿ. ತೀ ನ್ಹ ಸ್ಪಟಿಕಾಂಚೆಗತ್ ಉಜಿಡ್ ಜಾ಼ಲ್ತಿ. ತೀ ನ್ಹ ದೇವಾಚಾ ಆನಿ ಮೆಂಡುರ್ ಜಾ಼ಲ್ಯಾಲ್ಯಾಚಾ ಸಿಂಹಾಸನಾಪ್ನಿ ಆಲ್ತಿ,
REV 22:2 ನಗರಾಚೆ ಪಾಂದಿಚೆ ಮದ್ನಿ ವ್ಹಾವತಿ. ತೆ ನ್ಹಚೆ ದುನಿ ದರನಿ ಜೀವಾಚ಼ ಜಾ಼ಡ್ ಹುತ್ತ. ತ್ಯ ಪರತೇಕ್ ಮೈನ ಫಳ ದಿಯಿತ ವರ್ಸಾತ್ ಬಾರಾತರಚಿ ಫಳ ದಿಯಿತ. ತ್ಯಾ ಜಾ಼ಢಾಂಚಿ ಪಾನ ಲೊಕಾಂಚಾ ಅರೊಗ್ಯ ಸಾಟಿ ಉಪೆಗ್ ಕರಿತಿತ.
REV 22:3 ದೇವಾಪ್ನಿ ಸರಾಪ್ ಗೇತಲ್ಯಾಲ ಕೊನುಸ್ ತೇ ಪೇಠತ್ ರಾಹಿತ್ನಾಹಿ. ದೇವ್ ಆನಿ ಮೆಂಡುರ್ ಜಾ಼ಲ್ಯಾಲ್ಯಾಚ಼ ಸಿಂಹಾಸನ್ ತ್ಯಾ ನಗರಾತ್ ರಾಥ. ದೇವಾಚ಼ ಸೇವಕ್ ತ್ಯಲಾ ವವ್ಯಾಳ್‍ತ್ಯಾತ.
REV 22:4 ತೇ ತ್ಯಚ಼ ತ್ವಾಂಡ್ ಬಗ್‌ತ್ಯಾತ. ದೇವಾಚ಼ ನಾವ್ ತ್ಯಂಚಾ ಕಪಾಳಾವ ಲಿವ್ನಾರ್.
REV 22:5 ತಿಥ ರ‍್ಯಾತ್ ಮನ್ಹಾಚಿ ರಾನ್ಹಾರ್ ನಾಹಿ. ಲೊಕಾನಾ ದಿವ್ಯಾಚಾ಼ ಉಜಿಡ್ ವ್ಹವುನಿ ದಿಸಾಚಾ಼ ಉಜಿಡ್ ವ್ಹವುನಿ ವ್ಹಯಿ ಲಾಗತ್ ನಾಹಿ. ಪ್ರಭಾವಾಚಾ಼ ದೇವುಸ್ ತ್ಯನಾ ಉಜಿ಼ಡ್ ದೇತೊ. ತೇ ಖಾಯಿಮ್ ರಾಜಾಂಚೆಗತ್ ರಾಜ಼್‌ಬಾರ್ ಚಾ಼ಲಿವತ್ಯಾತ.
REV 22:6 ತ್ಯಾ ದೇವ್ ದುತಾನಿ ಮನಾ, “ಹ್ಯಾ ವಾಕ್ಯಾ ಖರ‍್ಯಾ ಇಸ್ವಾಸಾಚಾ ಜಾ಼ಲ್ಯಾತಾ. ಪ್ರವಾದಿನಾ ಪ್ರಭು ಜಾ಼ಲ್ಯಾಲ್ಯಾ ದೇವಾಚ಼ ಆತ್ಮ ದಿಲ್ಯಾ. ಬಿಗಿನಿ ವ್ಹತ್ಯಾಲ್ಯಾ ಖನ್ಕತಿ ಆಪ್‌ಲ್ಯಾ ಸೇವಕಾನಾ ದಾವಾಯಾ ದೇವಾನಿ ಆಪ್‌ಲ್ಯಾ ದುತಾಲಾ ಲಾವುನ್ ದಿಲ್ಯಾ:
REV 22:7 “ಬಗಾ ಮಿ ಬಿಗಿನಿ ಯನಾರ್ ಹ್ಯಾ ಪುಸ್ತಕಾತ್ ಆಸ್‌ಲ್ಯಾಲ್ಯಾ ಪ್ರವಾದನೆಚಾ ವಾಕ್ಯಾ ಕೊನ್ ಪ್ಯಾಳ್ತೊ ತ್ಯೊ ದನ್ಯ” ಮನ್ಲಾ.
REV 22:8 ಹ್ಯ ಸಗ್ಳ ಐಕ್‌ಲ್ಯಾಲಾ ಆನಿ ಬಗ್‌ಲ್ಯಾಲಾ ಮೀಸ್ ಯೊಹಾನ್. ಮೀ ಹ್ಯ ಸಗ್ಳ ಐಕುನ್, ಬಗ್ಲ ತವಾ, ಮನಾ ಹ್ಯ ಸಗ್ಳ ದ್ಯಾವ್‍ಲ್ಯಾಲ್ಯಾ ದೇವ್‍ ದುತಾಲಾ ವವ್ಯಾಳಾಯಾ ತ್ಯಚಾ ಪಾಯಾತ್ ಆಡ್ವಾ ಪಡ್ಲೊ.
REV 22:9 ಫನ್ ತ್ಯಾ ದೇವ್ ದುತಾನಿ, “ಮನಾ ವವ್ಯಾಳು ನಕೊಸ್! ಮೀ ತುಜಿಗತುಸ್, ಹ್ಯಾ ಪುಸ್ತಕಾತ್‌ಲ್ಯಾ ವಾಕ್ಯಾ ಪ್ಯಾಳ್‌ತ್ಯಾಲ್ಯಾಂಚೆಗತ್ ಸಗ್‌ಳ್ಯಾ ಲೊಕಾಂಚೆಗತ್ ಆನಿ ತುಜ಼ ಬಾಹು ಜಾ಼ಲ್ಯಾಲ್ಯಾ ಪ್ರವಾದಿಂಚೆಗತ್ ಯೊಕ್ ಸೇವಕ್, ತಸ ಕರುನಕೊ ದೇವಾಲಾ ವವ್ಯಾಳಾಯಾ ವ್ಹಯಿಸ್!” ಮನ್ಲಾ.
REV 22:10 ಮಂಗ್ ದೇವ್ ದುತಾನಿ ಮನಾ, “ಹ್ಯಾ ಪುಸ್ತಕಾತ್ ಆಸ್‌ಲ್ಯಾಲ್ಯಾ ಪ್ರವಾದನೆಚಾ ವಾಕ್ಯಾ ದಡ್ವುನ್ ಥಿವುನಕೊಸ್. ಹ್ಯ ಸಗ್ಳ ವ್ಹತ್ಯಾಲ ಕಾಲ್ ಜ಼ವಳ್ ಆಲ್ಯಾತ.
REV 22:11 ಚು಼ಕ್ ಕರ್ತ್ಯಾಲಾ ಚು಼ಕ್ ಕರೀತುಸ್ ಜಾ಼ವುನಿ. ಬುರ್ಸಾ ಜಾ಼ಲ್ಯಾಲಾ ಬುರ್ಶಾತುಸ್ ಮೊರ‍್ಹ ಜಾ಼ವುನಿ. ಉಪೇಗ್ ಆಸ್‌ಲ್ಯಾಲಾ ಉಪೇಗ್ ಆಸ್‌ಲ್ಯಾಲಸ್ ಕರುನಿ. ಪರಿಶುದ್ದ ಆಸ್‌ಲ್ಯಾಲಾ ಪರಿಶುದ್ದ ರಾಹುನಿ” ಮನ್ಲಾ.
REV 22:12 “ಬಗ್! ಮಿ ಬಿಗಿನಿ ಯತೊ! ಮಾಜಿ ಸಂಗ ಪ್ರತಿಫಳ್ ಆಂತೊ. ಪರತೇಕ್ ಮಾನ್ಸಾಲಾ ತ್ಯನಿ ಕೆಲ್ಯಾ ಶಾರ್ಕ ಪ್ರತಿ ಫಳ್ ದೇತೊ.
REV 22:13 ಮೀಸ್ ಪೈಲಾ ಆನಿ ಸೆವಟಚಾ಼ ಜಾ಼ಲ್ಯೊ. ಆಂದಿಚಾ಼ ಆನಿ ಸರ್ತಾ ಜಾ಼ಲ್ಯೊ.
REV 22:14 ಆಪ್ಲಾ ಜ಼ಘಾ ದುತ್‌ಲ್ಯಾಲಿ ಲೊಕ ದನ್ಯ ಜಾ಼ಲ್ಯಾತ. ತೀ ಜೀವಾಚಾ ಜಾ಼ಢಾಚ಼ ಫಳ ಖಾಯಾಲಾ ಹುಕುಮ್ ಆಸ್‌ಲ್ಯಾಲಿ ಜಾ಼ಲ್ಯಾತ. ತೀ ದಾರಾನಿ ನಗರಾತ್ ಜಾ಼ವುಂತ.
REV 22:15 ನಗರಾಚೆ ಬಾಹಿರ್ ಲೊಕಾನಾ ವಾಟ್ ಚು಼ಕಿವ್‌ತ್ಯಾಲಿ ಹಾತ್ತ, ಬುರ್ಸ ಘಾಡ್‍ಫನ್ ಕರ್ತ್ಯಾಲಿ ಲೊಕ್ ಹಾತ್ತ. ಘಾತ್ಕಿ ಹಾತ್ತ, ಪಾಶಾನ ವವ್ಯಾಳ್‌ತ್ಯಾಲಿ ಲೊಕ ಹಾತ್ತ ಆನಿ ಲಬಾಡಾಲಾ ಮಾಯಾ ಕರ್ತ್ಯಾಲಿ ಆನಿ ಸಾಂಗ್‌ತ್ಯಾಲಿ ಲೊಕ ಹಾತ್ತ.
REV 22:16 “ಮೀ ಯೇಸು ಮಾಜಾ ಸ್ವರ್ಗಾತ್‌ಲ್ಯಾ ದುತಾಲಾ ಲಾವುನ್ ದಿಲ್ಯಾ, ಮಾಜೆ ಸಭೆತ್ ವಾಫರ್ಲ್ಯಾಲ ವ್ಹವುನ್ ಹ್ಯಾ ಖನ್ಕತಿಚೆ ಗುಶ್ಟಿತ್ ವಳಕ್ ದಿಯಾಲಾ ಮನ್ಹುನ್. ಮೀಸ್ ಮುಳ್ ದಾವಿದಾಚಾ ವಂಶಾತ್ಲಾಸ್ ಉಜಿಡಾಚಾ಼ ಮಾನುಸ್ ಜಾ಼ಲ್ಯಾಲಾ ಉಜಿಡಾಚಿ ಚಾನ್ನಿ ಜಾ಼ಲ್ಯೊ.”
REV 22:17 ಪವಿತ್ರಾತ್ಮ ಆನಿ ನವರ‍್ಹಿ. “ಯೇ” ಮಂಥ್ಯಾತ. ಹ್ಯ ಐಕ್‌ತ್ಯಾಲಾ ಪರತೇಕ್ ಮಾನುಸ್, “ಯೇ” ಮನ್ಹುನ್ ಸಾಂಗಾಯಾ ವ್ಹಯಿ. ತಾನ್ ಲಾಗ್‌ಲ್ಯಾಲಾ ಮಾಜಿಪ ಯವುನಿ ತ್ಯಲಾ ಜೀವಾಚಾ಼ ಜ಼ರ‍್ಹಾ ಫುಕಟ್ ಗಿಹುನಿ.
REV 22:18 ಹ್ಯಾ ಪುಸ್ತಕಾತ್ ಆಸ್‌ಲ್ಯಾಲ್ಯಾ ಪ್ರವಾದನಾಚಾ ವಾಕ್ಯಾ ಐಕ್‌ಲ್ಯಾಲ್ಯಾ ಪರತೇಕಾಲಾ ಮೀ ಜಾ಼ಗ್ರುತ್ ದೇತೊ. ಹ್ಯಾ ವಾಕ್ಯಾನಾ ಕುನಿತರಿ ಕಾಯ್ತರಿ ಮಿಳಿವ್ಲತ, ತ್ಯಲಾ ದೇವ್ ಹ್ಯಾ ಪುಸ್ತಕಾತ್‌ ಲಿವ್‍ಲ್ಯಾಲ್ಯಾ ಪಿಡಾ ದೆನಾರ್.
REV 22:19 ಹ್ಯಾ ಪ್ರವಾದನೆಚಾ ಪುಸ್ತಕಾತ್ನಿ ಕುನಿತರಿ ಕಾಯ್ತರಿ ಕಾಡುನ್ ಟ್ಯಾಕ್ಲತ, ದೇವ್ ಹ್ಯಾ ಪುಸ್ತಕಾತ್ ಲಿವ್‌ಲ್ಯಾಲೆ ಪವಿತ್ರ ಪೆಠತ್ ಜಿವಾಚಾ ಜಾ಼ಢಾತ್ ತ್ಯಲಾ ಆಸ್‌ಲ್ಯಾಲಿ ವಾಟ್ನಿ ಕಾಡುನ್ ಟ್ಯಾಕ್ತೊ.
REV 22:20 ಹ್ಯಾ ಸಗ್‌ಳ್ಯಾಲಾ ಸಾಕ್ಷಿ ಯೇಸುಸ್, ಆತಾ ತ್ಯೊ, “ವ್ಹಯ್, ಮೀಸ್ ಬಿಗಿನಿ ಯತೊ” ಮನ್ಹುನ್ ಸಾಂಗ್ತೊ. ಪ್ರಭು ಯೇಸು, ಯೇ!
REV 22:21 ಪ್ರಭು ಯೇಸುಚಿ ಕ್ರಪಾ ಸಗ್‌ಳ್ಯಾ ಲೊಕಾವ್ನಿ ರಾಹುನಿ. ತಸಸ್ ವ್ಹವುನಿ!
